Old Testament Dholuo Translated Bible
Language: Dholuo | Genre: Religion

OLD TESTAMENT

DHOLUO TRANSLATED bible

CHAKRUOK 1

Chuech piny kod dhano

1Kar chakruok, Nyasaye nochueyo polo gi piny. 2Piny ne onge kido, kendo
gimoro ne onge e iye. Mudho mandiwa noimo ataro mang’ongo, kendo Roho
mar Nyasaye ne wuotho ewi ataro. 3Eka Nyasaye nowacho niya, "Ler mondo
obedie." Mi ler nobetie. 4Nyasaye noneno ni ler ber, mi ne opoge oa kuom
mudho. 5Nochako ler ni, Odiechieng’, to mudho nochako ni Otieno. Piny
noyuso kendo noru, mi mano nodoko chieng’ mokwongo.

6 Eka Nyasaye nowacho niya, "Gima pogo pi diriyo mondo obedie." 7Kuom
mano, Nyasaye nochweyo gima nopogo pi mamalo gi pi mapiny, mi nobedo
kamano. 8Gima nopogo pino nochako ni, Polo. Piny noyuso kendo noru, mi
mano nodoko odiechieng’ mar ariyo.

9Bang’ mano, Nyasaye nowacho niya, "Pi manie bwo polo mondo ochokre
kanyachiel, mondo lowo motwo onen." Mi nobedo kamano. 10Nochako lowo
motwo ni, Piny, to pi mane ochokore ne ochako ni, Nam, noneno ni gima
nosetimo ber. 11Eka nowacho niya, "Gik moko kaka buya gi cham kod kit
yien duto ma nyago olemo, mondo otwi e lowo." Kamano 12gik moko kaka
cham kod kit yien duto manyago olemo notwi e lowo, mi Nyasaye noneno ni
gima nosetimo ber. 13Piny noyuso kendo noru, mi mano nodoko chieng’ mar
adek.

14Bang’e Nyasaye nowacho niya, "Gik marieny mondo obed e polo, mondo
opog odiechieng’ gi otieno, mondo onyis ndalo mitimoe sewni, kod
chakruok chwiri gi opon kod higni. 15Ginirieny e kor polo, mondo gikel
ler e piny." Kamano, 16Nyasaye nochweyo gik marieny ariyo madongo mondo
orit odiechieng’, kod otieno. Mane rito odiechieng’ ne duong’ moloyo
mane rito otieno. Sulue bende nochueyo. 17Noketo gik marieny e polo
mondo okel ler ni piny, 18kendo mondo orit odiechieng’ kod otieno, ka
gipogo ler kuom mudho. Nyasaye noneno ni gima nosetimo ber. 19Piny
noyuso kendo noru, mi mano nodoko chieng’ mar ang’wen.

20Bang’e Nyasaye nowacho niya, "Gik mangima mopogore opogore mondo obed
mang’eny e pi, to winy mondo ohu e kor polo." 21Kuom mano Nyasaye
nochueyo rech madongo mae nam, gi gimoro amora modak e pi, kod kit winy
duto, mi noneno ni gima nosetimo ber. 22Eka noguedhogi kowacho niya,
"Gik moko duto manie pi mondo onywolre, kendo opong’ nam. Winy bende
mondo omedre." 23Piny noyuso kendo noru, mi mano nodoko chieng’ mar
abich.

24Bang’e Nyasaye nowacho niya, "Gik mangima kaka jamni gi le kod gik
mamol, mondo onywolre e piny." Mi nobedo kamano. 25Mano e kaka nochueyo
jamni kod gik mamol duto. Mi noneno ni gima nosetimo ber.

26 Eka Nyasaye nowacho niya, "Koro wachue dhano e kido machal kodwa.
Enobed gi teko kuom rech gi winy gi jamni kod gik mamol duto." 27Kamano
Nyasaye nochueyo dhano e kido machal kode. Nochueyogi dichwo gi dhako,
28mi noguedhogi, kowachonigi niya, "Beduru gi nyithindo mang’eny, kendo
upong’ piny." 29Nyasaye nomedo wacho ni dhano niya, "In amiyi cham kod
olembe duto mondo obed chiembi, 30to le gi winy kod gik mamol duto, to
amiyo oboke mondo ocham." Mi nobedo kamano. 31Eka Nyasaye nong’iyo gik
moko duto mane osechueyo, kendo noneno ni gibeyo ahinya. Piny noyuso
kendo noru, mi mano nodoko chieng’ mar auchiel.

Chakruok 2

1Kamano Ruoth Nyasaye notieko chueyo polo gi piny kod gik moko duto
mantie. 2Chieng’ mar auchiel Nyasaye notieko gik moko duto mane otimo,
eka noweyo tijene duto mi oyueyo chieng’ mar abiriyo. 3Noguedho chieng’
mar abiriyo, kendo nowale mondo obed maler, nikech chieng’no ema
noyueyoe bang’ chueyo gik moko duto. 4Mano e kaka nochue polo gi piny.

E kinde mane Ruoth Nyasaye chueyo polo gi piny, 5ne onge buya kata yien
motwi e lowo, nikech ne pok ooro koth e piny, to bende ne onge dhano
mane nyalo pure. 6To kata obedo ni koth ne onge kamano, pi ne wuok e
lowo, kendo ne miyo piny bedo mangich.

7 Eka Ruoth Nyasaye nokawo lowo monywaso, kendo ochweyogo dhano. Nokudho
much ngima e um dhano, mi dhano nobedo gi ngima.

Puoth Eden

8Bang’e Ruoth Nyasaye noloso puodho e Eden, yo wuokchieng’, mi oketoe
dhano mane osechueyo. 9Nomiyo yien mopogore opogore odongo e puodhono,
ma moko lombo wang’, kendo moko nyago olemo michamo. To yath manyago
olemb ngima, kod mago manyago olemo ma nyiso ber gi rach, noke toe e
dier puodho.

10Aora moro ne mol e puodhono, kawuok Eden, mondo omiye ng’ich, kendo
bang’ wuok e puodho nopogore, mobedo aore ang’wen. 11Aora mokwongo
iluongo ni, Pishon. En e aora molworo piny Havila, 12kuma dhahabu maber
kod duogo miluongo ni bedelium, gi kite ma nengogi tek miluongo ni
oniks, yudoree. 13Aora mar ariyo iluongo ni Gihon, mamol kolworo piny
Kush duto. 14Aora mar adek iluongo ni Tigris, mamol yo wuokchieng’ mar
Asuria. Aora mar ang’wen to iluongo ni Yufrate.

15Eka Ruoth Nyasaye nokawo dhano, moketo e puoth Eden mondo opure kendo
orite. 16Nowachone niya, "Oyieni chamo olemb yien duto manie puodho
17mak mana olemo manyiso ber gi rach ema kik icham, nikech chieng’
michame to initho."

18Ruoth Nyasaye nowacho niya, "Ok ber ka dhano obet kende. Omiyo abiro
miye ng’ama konye." 19Kuom mano, nokawo lowo, mochueyogo le mae thim kod
winy duto, mi nokelogi ni dhano mondo ochakgi nying’, kendo nying’ mane
dhano omiyo moro ka moro ema nobedo nyinge. 20Kamano Adam nomiyo jamni
gi le mae thim kod winy duto nyinggi, to ne pod onge ng’ama konye kata
madak kode.

21Kuom mano, Ruoth Nyasaye nomiyo nindo matut otero Adam, kendo kane
onindo, Nyasaye nogolo ng’etne achiel, mi nochako odino kama nogoloe
ng’edno. 22Eka noloso dhako gi ng’edno, mokele ir Adam. 23Mi Adam
nowacho niya,

"Thoo! ma e kita,

chogo moa kuom choka,

ringruok moa kuom ringra.

Ibiro luonge ni ‘Dhako’,

nikech noa kuom dhano."

24 Ma e momiyo ng’ato weyo wuon gi min, to padore kuom chiege, kendo
gidoko ringruok achiel.

25Giduto ne gin duge, to kata kamano ne ok gineno ka gin gi wichkuot.

Chakruok 3

Dhano odonjo e richo

1 Thuol ne riek moloyo le duto mane Ruoth Nyasaye osechueyo. Nopenjo
dhako niya, "Bende en adieri ni Nyasaye nowacho ni kik ucham olemb yath
moro amora manie puodhoni?" 2Dhako nodwoke niya, "Wanyalo chamo olemb
yien duto manie puodho, 3to mak mana olemb yath manie dier puodho ema ok
wanyal chamo. Nyasaye nokwerowa ni kik wacham olemb yadhno, kendo kik
wamule, nimar kwatimo kamano, to wanatho." 4Thuol nodwoke niya, "Ngang’!
Ok unutho. 5Nyasaye nowacho kamano nikech ong’eyo ni ka uchame to wang’u
noyepi, mi unubed machal kode, kendo unung’e ber gi rach."

6Dhako noneno ni olemb yadhno ber chamo, kendo lombo wang’, mi noparo
kaka onyalo miyo ng’ato doko mariek. Kuom mano, nopono olembe moko
mochamo. Chwore bende nomiyo moko, mochamo. 7Kane gisechamo olembego
wengegi noyepo mi ne gifwenyo ni gin duge. Omiyo ne gitwang’o oboke, mi
gigeng’orego.

8Adam gi chiege nowinjo Ruoth Nyasaye kawuotho e puodho kar ang’ich
welo, mi ne gipondone e yien manie puodho. 9To Ruoth Nyasaye noluongo
Adam, mopenje niya, "In kanye?" 10Adam nodwoke niya, "Aye awinjo
kiwuotho e puodho, to luoro nomaka, mi apondo, nikech an duk." 11Nyasaye
nopenje niya, "Nga’ monyisi ni in duk? Koso isechamo olemo mane akweri
ni kik icham?" 12To Adam nodwoke niya, "Dhako mane imiya mondo okonya,
ema nomiya olemo mondo acham, mi nachamo." 13Eka Ruoth Nyasaye nopenjo
dhako ni, "Ang’o momiyo nitimo kamano?" Nodwoke niya, "Thuol ema
nowuonda, machamo olemono."

14Eka Ruoth Nyasaye nowacho ni thuol niya,

"Gima isetimoni,

omiyo okuong’i moloyo jamni duto,

kendo moloyo le duto.

Inilag gi bund iyi,

kendo inicham lowo,

ndalo duto mag ngimani.

15 Anaket sigu e kindi gi dhako,

kendo e kind kothi gi kothe.

Nyikwaye noto wiyi,

to in nika ofunj tiendgi."

16Eka nowacho ni dhako niya,

"Anamedni chandruok ka in gi ich,

kendo muoch nokayi kinyuol.

Kata kamano inigomb mondo ibed gi chwori,

to enobed ng’ama chiki."

17 Eka Nyasaye nowacho ni Adam niya,

"Okuong’ lowo nikech in,

nimar niwinjo gima chiegi nowachoni,

michamo olemo mane akweri ni kik icham.

Koro inibed kitiyo matek,

kuom ngimani duto,

mondo lowo onyagni chiemo.

18Enonyagni kuthe gi riegni kod buya,

kendo inicham mana alote mae thim.

19Inicham kuon gi luya, nyaka idog e lowo,

nikech kanyo ema ne ogolie.

In lowo,

kendo lowo ema nidogie."

20Adam nochako chiege ni Hawa, nikech ne en min ji duto. 21Ruoth Nyasaye
noloso ni Adam gi chiege lewni mag pien, morwakogigo.

22 Eka Ruoth Nyasaye nowacho niya, "Koro dhano osedoko machal kodwa,
nikech oseng’eyo ber gi rach. Kik yiene mondo ocham olemb yadh ngima,
nimar dipo kobet mangima nyaka chieng’." 23Kuom mano, Ruoth Nyasaye
noriembe e puoth Eden, motere mondo odhi opur lowo mane osechweyego.

24Kamano noriembo dhano, mi noketo gik moko machalo gi malaika miluongo
ni kerubi kaachiel gi ligangla mamil kendo rundore koni gi koni, yo
wuokchieng’ mar puoth Eden, mondo ogeng’ ni ji madwaro dhi but yath mar
ngima.

Chakruok 4

Kain kod Habil

1Adam noriwore gi Hawa chiege, mi Hawa nomako ich, monywolo Kain. Eka
nowacho niya, "Aseyudo wuowi kuom ng’wono mar Ruoth Nyasaye." 2Bang’e
nonywolo Habil omin Kain. Habil nodoko jakwath, to Kain nodoko japur.

3Chieng’ moro Kain nokelo cham moko ma nosekayo e puothe, mochiwo ni
Ruoth Nyasaye. 4Habil bende nokelo jambe ma nokwong nywol. Noyang’o
mochiwo bochegi ni Ruoth Nyasaye. Ruoth Nyasaye nobedo mamor gi Habil
kod chiwone, 5to nodagi Kain kod chiwone. Omiyo mirima nomako Kain,
mokecho ahinya. 6Ruoth Nyasaye nopenje niya, "Ang’o momiyo ikecho, kendo
wang’i ojuol? 7Kitimo maber, donge diyieni? To kitimo marach, to richo
okichore e dhoodi, mondo oloyi. To in nyaka item matek mondo iloye."

8 Kain nowacho ni Habil omin mare ni mondo gidhi giba, to ka ne gisedhi
e thim kuma bor gi dala, nogoyo Habil monego. 9Bang’e Ruoth Nyasaye
nopenje niya, "Ere Habil owadu?" Kain nodwoke niya, "Ok ang’eyo. An
jakwadhe ma dang’e kuma entie?" 10Ruoth Nyasaye nopenje kendo niya,
"Ang’o misetimoni? Winji! Remb owadu misechuero ywakna e lowo. 11Omiyo
koro in ng’ama okuong’, kendo oriemb e lowo ma nong’amo dhoge, momadho
remb owadu misechwerono. 12Chakre tinende, kipuro lowo, to ok nonyagni
cham, kendo inibed jabayo ma onge gi kar dakne e piny ka." 13Kain
nodwoko Ruoth Nyasaye niya, "Isemiya kum mohinga. 14Iseriemba e nyimi,
kendo e lowoni. Anabed jabayo ma onge kama odakie e pinyni, kendo ng’ato
ang’ata moyuda nyalo nega." 15To Ruoth Nysaye nodwoke niya, "Ooyo, ng’at
monego Kain nochulne kuor nyadibiriyo." Omiyo Ruoth Nyasaye noketo kido
moro kuom Kain ni mondo ng’at ang’ata moromo kode kik nege. 16Eka Kain
noa e nyim Ruoth Nyasaye, modhi odak e piny miluongo ni Nod, yo
wuokchieng’ mar Eden.

Nyikwa Kain

17Kain noriwore gi chiege, mi chiege nomako ich, monywolo Enoka. Eka
Kain nogero dala maduong’ mochako Enoka wuode. 18Enoka nonywolo Irad, to
Irad nonywolo Mehujael. Mehujael nonywolo Methushael, to Methushael
nonywolo Lamek.

19Lamek nokendo mon ariyo, ma nyinggi Ada gi Zila. 20Ada nonywolo Jabal
mane kwar jokwath modak e hema. 21Ne en gi owadgi ma nyinge Jubal, mane
kwar joma goyo thum gi asili. 22To Zila chi Lameck machielo nonywolo
Tubal-Kain, mane kwar jotheth mula gi nyinyo. Ne en gi nyamin mare ma
nyinge Naama.

23Lameck nowacho ni monde niya,

"Ada gi Zila, winjuru dwonda.

Monda, winjuru gima adwaro wacho.

Asenego ng’ato nikech nohinya.

Asenego wuowi nikech nogoya.

24Ng’at ma nohiny Kain,

nochulne kuor nyadibiriyo,

to ng’at ma chieng’ nohinya,

nochulne kuor nyadi piero abiriyo gabiriyo!"

Nyikwa Seth

25Adam nochako oriwore gi chiege, mi chiege nonywolo wuowi moro, mochako
ni Seth, (tiende ni, mich,) nikech Nyasaye nosemiye wuowino kar Habil
mane Kain onego. 26Seth bende nonywolo wuowi mochako ni Enos. E kindeno
ema ne ji ochako luongoe Nyasaye ni Jehova ka gilame.

Chakruok 5

Nyikwa Adam

(1 Weche mag Ndalo 1.1-4)

1 Ma e kaka ochan tienge mag nyikwa Adam: Kane Nyasaye ochueyo dhano
machal kode owuon. 2Nochueyogi dichwo gi dhako, kendo chieng’no ema
noguedhogie, mochakogi ni, ‘Dhano’.

3Adam ne jahigni mia achiel gi piero adek kane onywolo wuowi machal
kode, mochako ni Seth. 4Bang’ mano, Adam nochako odak kuom higni mia
aboro, kendo nomedo nywolo nyithindo moko. 5Notho ka en jahigni mia
ochiko gi piero adek.

6Seth ne jahigni mia achiel gabich kane onywolo Enos wuode. 7Bang’e
nochako odak kuom higni mia aboro gi apar gabich, kendo nomedo nywolo
nyithindo moko. 8Notho ka en jahigni mia ochiko gi apar gariyo.

9Enos ne jahigni piero ochiko kane onywolo Kenan wuode. 10Bang’e nochako
odak kuom higni mia aboro gi apar gabich, kendo nomedo nywolo nyithindo
moko. 11Notho ka en jahigni mia ochiko gabich.

12Kenan ne jahigni piero abiriyo kane onywolo Mahalalel wuode. 13Bang’e
nochako odak kuom higni mia aboro, kendo nomedo nywolo nyithindo moko.
14Notho ka ne en jahigni mia ochiko gi apar.

15Mahalalel ne jahigni piero auchiel gabich kane onywolo Jared wuode.
16Bang’e nochako odak kuom higni mia aboro, kendo nomedo nywolo
nyithindo moko. 17Notho ka en jahigni mia aboro gi piero ochiko gabich.

18Jared ne jahigni mia achiel gi piero auchiel gariyo kane onywolo Enoka
wuode. 19Bang’e nochako odak kuom higni mia aboro, kendo nomedo nywolo
nyithindo moko, 20nyaka nodoko jahigni mia ochiko gi piero auchiel
gariyo.

21Enoka ne jahigni piero auchiel gabich kane onywolo Methusela wuode.
22Bang’e nowuotho gi Nyasaye kuom higni mia adek, kendo nomedo nywolo
nyithindo moko, 23nyaka nodoko jahigni mia adek gi piero auchiel gabich.
24Bang’ wuotho gi Nyasaye kamano, ne ok ochak onene kendo, nikech
Nyasaye nokawe.

25Methusela ne jahigni mia achiel gi piero aboro gabiriyo kane onywolo
Lameck wuode. 26Bang’e nochako odak kuom higni mia abiriyo gi piero
aboro gariyo, kendo nomedo nywolo nyithindo moko. 27Notho ka ne en
jahigni mia ochiko gi piero auchiel gochiko.

28Lameck ne jahigni mia achiel gi piero aboro gariyo kane onywolo wuowi.
29Nowacho niya, "Wuowini nodwog chunywa kuom tich matek moseket kuomwa
nikech kuong’ ma Ruoth Nyasaye osekuong’ogo lowo." Kuom mano nochake ni
Nowa. 30Bang’e nochako odak kuom higni mia abich gi piero ochiko gabich.
31Notho ka en jahigni mia abiriyo gi piero abiriyo gabiriyo.

32Kane Nowa osedoko jahigni mia abich, nonywolo yawuote adek, ma nyinggi
Shem gi Ham kod Jafeth.

Chakruok 6

Richo dhano

1 Kane ji ochako medore e piny, kendo nywolo nyiri, 2yawuot Nyasaye
noneno ni nyi dhano beyo, omiyo ng’ato ka ng’ato nokendo nyako mohero
kuomgi. 3Eka Ruoth Nyasaye nowacho niya, "Mucha ma chiwo ngima ok nodag
e chuny dhano nyaka chieng’, nikech dhano en mana ringruok matow. Chakre
tinendeni, onge ng’ama nodag moloyo higni mia achiel gi piero ariyo."

4 E ndalogo kod ndalo moluwo mano, na nitie joma rabede miwuoro e piny,
mane nyi dhano kod yawuot Nyasaye onywolo. Jogo ne thuondi kendo ne joma
nigi huma e ndalo machon-go.

5 Kane Ruoth Nyasaye oneno ni dhano osetimo richo mang’eny e piny, kendo
chunye gombo mana timo richo pile, 6noparo ni kara ne ok owinjore ochue
dhano, kendo kete e piny. Omiyo chunye nodoko malit ahinya, 7mowacho
niya, "Abiro nego ji duto ma asechueyo kamoro amora ma gintie, kaachiel
gi le kod winy bende, nikech daber ka dine ok achueyogi." 8To Nowa e
mane Ruoth Nyasaye morgo.

Nowa ohondho yie

9 Ma e sigand Nowa: Nowa ne en ng’at makare. En kende ema ne oonge gi
ketho e ndalogo, kendo nowuotho gi Nyasaye. 10Ne en kod yawuowi adek ma
nyinggi Shem gi Ham kod Jafeth.

11Nyasaye noneno ni piny duto osekethore, kendo opong’ gi timbe mahundu.
12Noneno ni piny duto osenjawni, nikech ji duto nodak e richo. 13Eka
nowacho ni Nowa niya, "Asechano ni mondo atiek dhano. Abiro negogi duto,
nikech piny opong’ gi timbegi maricho. 14Omiyo los yie gi yien mabeyo,
kipogo iye udi, kendo imwone gi odok oko gi iye. 15Borne mondo obed mita
mia ariyo, to lachne mita piero adek, tutne to mita piero ariyo. 16Ketne
tado, kiweyo thuolo moromo nus mita e kind tado kod kore. Bende ketne
dhoot, kendo ipog iye gorofa adek.

17"Abiro kelo pi e piny mondo oneg gik mangima duto. Gimoro amora manie
piny biro tho, 18to mak mana in ema natim kodi singruok. Inidonj e yieno
gi chiegi kod yawuoti gi mondgi, 19kendo inikaw le ma dichwo gi madhako
kuom kit le duto, mondo ires ngimagi. 20Kuom kido duto mag winy gi mag
le kod gik mamol, ariyo ariyo nodonj kodi e yie, mondo ores ngimagi.
21Kaw kit chiemo duto, ikan mondo obed chiembu kod chiemb gik man obed
kodigo." 22Nowa notimo gik moko duto mane Nyasaye ochike.

Chakruok 7

Pi oimo piny

1Ruoth Nyasaye nowacho ni Nowa niya, "Donj e yie kod joodi duto, nikech
aseneno ni in kendi e ng’at makare e nyima kuom ji duto manie piny. 2Kaw
le michamo machwo abiriyo gi mamon abiriyo, kod ma ok cham ariyo ariyo,
3kaachiel gi kit winy, machwo abiriyo gi mamon abiriyo, mondo kik kitgi
rum e piny. 4Bang’ ndalo abiriyo abiro kelo koth e piny kuom ndalo piero
ang’wen, odiechieng’ gotieno, mi anatiek gik moko duto mangima
masechweyo." 5Nowa notimo gik moko duto mane Ruoth Nyasaye ochike.

6Nowa ne jahigni mia auchiel kane pi opong’o piny. 7Nodonjo e yie gi
chiege kod yawuote gi mond yawuote mondo gikwo. 8Le ka le ma dichwo gi
madhako, michamo kod ma ok cham, kaachiel gi winy kod gik mamol 9ariyo
ariyo bende nodonjo kode e yie, kaka Nyasaye nochike. 10To bang’ ndalo
abiriyo pi nochako pong’o piny.

11 Due apar gabiriyo, due mar ariyo, kane Nowa jahigni mia auchiel,
sokni duto moa e nam mang’ongo manie bwo piny nomuoch, kendo dirise duto
mag polo noyawore, 12mi koth nochue e piny kuom ndalo piero ang’wen,
odiechieng’ gotieno. 13Odiechiengno ema Nowa gi chiege kod yawuote adek
ma nyinggi Ham gi Seth kod Jafeth, kaachiel gi mondgi, nodonjo e yie,
14kod kit gik moko duto, kaka le gi jamni gi gik mamol kod winy.
15Kamano Nowa nodonjo e yie gi gik mangima ariyo ariyo, ma dichwo gi
madhako 16kaka Nyasaye nochike. Eka Ruoth Nyasaye nolorone dhoot.

17Piny notimo ataro kuom ndalo piero ang’wen, kendo yie ne lewore e wi
pi. 18Bang’e pi nomedore, kendo yie nosiko ka kwang’. 19Pi nogingore
malich, moimo gode maboyo duto. 20Kane oseimo godego, nomedo gingore
maromo mita abiriyo. 21Ji duto notho, kaaachiel gi gik mangima dutoi
manie piny, kaka winy gi jamni gi le kod gik mamol. 22Kamano gik moko
duto mangima manie piny notho. 23Nyasaye ema notieko gik mangimago duto.
Dhano gi jamni gi le kod winy, duto notho e piny ngima. Nowa kende gi
joma ne ni kode e yie ema nokwo.

Pi mane oimo piny oduono

24Kane pi osemedo pong’o piny kuom ndalo mia achiel gi piero abich,

Chakruok 8

1Nyasaye noparo Nowa kaachiel gi le kod jamni mane en go e yie omiyo
notugo yamo okudho e piny, mi pi nochako duono. 2Sokni moa e nam
mang’ongo manie bwo piny nodinore, kendo dirise mag polo nolor, mi koth
nochok. 3Pi noduono mos mos, kendo bang’ ndalo mia achiel gi piero abich
nodok chien. 4Chieng’ due apar gabiriyo, due mar abiriyo, yie nomoko e
wi got moro e piny Ararat. 5Pi to nomedo mana duono nyaka due mar apar.
To chieng’ mokwongo mar due mar aparno, wi gode nochako limbo.

6Bang’ ndalo piero angwen, Nowa noyawo dirisa mar yie mane oloso, 7kendo
nooro agak mondo ong’ego ka pi osedok chien, to agak nohuyo e kor polo
nyaka piny notwo. 8Bang’ ndalo abiriyo, nooro akuru mondo ong’ego ka
koro pi osedok chien. 9To ne onge kama akuru nyalo piyoe, nikech pi ne
pod oimo piny duto, omiyo noduogo ir Nowa e yie. Kuom mano Nowa norieyo
bade oko mogame, kendo odwoke ei yie. 10Norito kuom ndalo abiriyo eka
nochako ooro akuruno. 11Kane akuru oduogo godhiambo, noting’o pot
zeituni e dhoge. Mano nonyiso Nowa ni kare pi osemedo dok chien.
12Norito kendo kuom ndalo abiriyo moko, eka nochako ooro akuruno, to
koro akuru ne ok ochako oduogo e yie kendo.

13Chieng’ due achiel, due mokwongo e higa mane Nowa odokoe jahigni mia
auchiel gachiel, pi norumo, kendo kane Nowa oelo wi yie, nong’iyo oko,
noyudo ka piny otwo. 14To chieng’ due piero ariyo gabiriyo, due mar
ariyo, ema piny duto notwoe chuth.

15Eka Nyasaye nowacho ni Nowa niya, 16"Wuog e yie gi chiegi kod yawuoti
kod mondgi. 17Le gi winy kod gik mamol duto bende igol oko, mondo
ginywolre, gipong’ piny." 18Omiyo Nowa nowuok e yie gi chiege kod
yawuote gi mond yawuote. 19Le duto gi jamni duto kod winy duto, gi
gimoro amora mamol e lowo, bende nowuok e yie ka kit gimoro ka gimoro
luwore kendgi.

20Eka Nowa nogero ni Ruoth Nyasaye kendo-mar-misango, mi nokawo kit le
ka le michamo kod kit winyo ka winyo michamo, motimogo ni Ruoth Nyasaye
misango miwang’o pep. 21Kane Ruoth Nyasaye owinjo suya mamit, nowacho e
chunye niya, "Timbe dhano ok nomi akuong’ piny kendo, nikech aneno ni
paro mag dhano richo, chakre nywolne. Bende ok nachak atiek gik mangima
kaka asetimoni."

22"Chuoyo gi keyo,

koyo gi liet,

oro gi chwiri,

kod odiechieng’ gi otieno,

ok nobed maonge

nyaka chop giko piny."

Chakruok 9

Singruok ma Nyasaye otimo gi Nowa

1 Nyasaye noguedho Nowa gi yawuote, mowacho nigi niya, "Medreuru mondo
upong’ piny. 2Le duto mae piny, kod winy duto mae polo, gi gik moko duto
mamol e lowo, kaachiel gi rech mae nam, noluoru, kendo aketogi e luetu.
3Gimoro amora man gi ngima, kendo mawuotho, nobed chiembu. Kaka ne
amiyou alote, e kaka koro amiyou gigo duto. 4To mak mana ni kik ucham
gimoro mapok rembe ochuer piny, nikech remo e ngima. 5Ka remb dhano
ochuer, to nachul kuor, bed le, kata dhano wadgi, ema onege."

6 "Ng’at monego dhano,

en bende nyaka nege,

nikech Nyasaye nochueyo dhano

e kite owuon.

7 To un, medreuru mondo upong’ piny duto kendo uriti."

8Nyasaye nomedo wacho ni Nowa gi yawuote niya, 9"Koro atimo kodu
singruok, kaachiel gi nyikwau, 10kod gik mangima duto man kodu bende,
kaka winy gi jamni gi le kod gimoro amora mosewuok e yie. 11Singruok
matimo kodu e ma: Onge chieng’ moro kendo, ma pi nokethie piny gi gik
mangima mantie."

12Eka Nyasaye nowacho kendo niya, "Koro aketo lihudu mara e boche polo,
mondo obed ranyisi mar singruok ma asetimo kodu kaachiel gi gik moko
duto mangima. 13Enobed ranyisi mar singruok masetimo ni piny duto.
14Kinde moro amora ma amiyoe piny odudo, mi lihudu ochung’ e boche polo,
15to anapar singruok masetimo kodu kaachiel gi le duto ni pi ok nochak
oketh gik mangima duto. 16Ka lihudu ochung’ e boche polo, to anane,
kendo anapar singruokna mosiko e kinda kod gik mangima duto manie piny."
17Nowacho ni Nowa niya, "Mano e ranyisi mar singruok matimo ni gik
mangima duto manie piny."

Nowa gi yawuote

18Yawuot Nowa manowuok e yiego ne gin Shem gi Ham kod Jafeth. Ham ne
wuon Kanaan, 19Yawuot Nowa adekgi ema nobedo kwere ji duto manie piny
ngima.

20Nowa ne en japur, kendo en ema nokwongo pidho mzabibu, mi olosogo
divai. 21Nomadho divai momer, monindo duk e hembe. 22To Ham wuon Kanaan
noneno dug wuon, mi nodhi onyiso owetene ariyo mane ni oko. 23Kane Shem
gi Jafeth owinjo wachno, ne gikawo nanga, mi giketo e gokgi, kendo ne
giwuotho gi kang’egi, mi giumo dug wuon-gi. Ne giloko wigi mondo kik
gine duge. 24Kane Nowa ochiew bang’ mer, kendo ne ofwenyo gima ne wuode
matin otimone, 25nowacho niya,

"Okwong’ Kanaan,

kendo obed misumba

owetene."

26Eka nomedo wacho niya

"Ruoth Nyasaye oguedh hemb Shem,

to Kanaan obed misumba Shem

27Nyasaye mondo omed Jafeth,

kendo nyikwaye mondo odag gi joka Shem.

To Kanaan obed misumba Jafeth."

28Kane pi oseketho piny, Nowa nochako odak kendo kuom higni mia adek,
29eka notho kane en jahigni mia ochiko gi piero abich.

Chakruok 10

Nyikwa yawuot Nowa

(1 Weche mag Ndalo 1.5-23)

1Nyikwa Nowa mane yawuote ma Shem gi Ham kod Jafeth onywolo kane pi
oseketho piny e magi:

2Jafeth nonywolo Gomer gi Magog gi Madai gi Javan gi Tubal gi Meshak kod
Tiras. 3To Gomer nonywolo Ashkenaz gi Rifeth kod Togarma. 4Javan
nonywolo Elisha gi Tarshish gi Kitim kod jo-Rodan. 5Kuomgi ema ogendni
modak e dho nembe kod chulni nojakoree kadhi e pinjegi giwegi, kuma
dhoot ka dhoot, kendo oganda ka oganda wachoe dhogi.

6Ham nonywolo Kush gi Misri gi Put kod Kanaan. 7To Kush nonywolo Seba gi
Havila gi Sabta gi Raama kod Sabteka. To Raama nonywolo Sheba gi Dedan.
8Kush ne wuon Nimrod bende. Nimrod ema nokwongo bet ruoth e piny. 9Ne en
jadwar maratego e nyim Ruoth Nyasaye. Mano emomiyo ipako ng’ato ni
"Jadwar maratego e nyim Ruoth Nyasaye ka Nimrod." 10Piny Nimrod mokwongo
noting’o Babel gi Erek kod Akad. Miego duto ne nie piny Shinar. 11Nodar
kuno, modhi e piny Ashur, kuma nogeroe Nineve gi Rehobothir gi Kala
12kod Resen, dala maduong’ manie kind Nineve gi Kala. 13Nyikwa Misri ne
gin jo-Lud gi jo-Anam gi jo-Lehab gi jo-Naftu 14gi jo-Pathrus gi
jo-Kaslu kod jo-Kaftor ma jo-Filistia nowuok kuomgi. 15Kanaan nonywolo
yawuowi ariyo. Ne gin Sidon, ma wuode ma kayo, kod Heth. 16Nyikwaye ne
gin jo-Jebus gi jo-Amor gi jo-Girgash 17gi jo-Hivi gi jo-Harki gi
jo-Sini 18gi jo-Zemar kod jo-Hamath. 19Bang’e dhout jo-Kanaan nolandore,
mi tong’ pinygi nochakore Sidon kochomo Gerar nyaka Gaza, kendo nokadho
Sodom gi Gomora mochopo Adma gi Zeboim nyaka Lasha. 20Mago e nyikwa Ham,
koluwore gi dhoutgi kod pinjegi, ka dhoot ka dhoot wacho dhogi giwegi.

21Shem mane kwar jo-Eber kod mane owadgi Jafeth maduong’, bende ne nigi
nyithindo. 22Nonywolo Elam gi Ashur gi Arpaksad gi Lud kod Aram. 23To
Aram nonywolo Huz gi Hul gi Gether kod Mash. 24Arpaksad nonywolo Shela,
to Shela nonywolo Eber. 25Eber nonywolo yawuowi ariyo; wuode makayo
nochak ni Peleg, nikech e ndalone ema nopogie piny, to owadgi ne nyinge
Joktan. 26Joktan nonywolo Almodad gi Shelef gi Hazamoth gi Jera, 27gi
Hadoram gi Huzal gi Dikla 28gi Obal gi Abimael gi Sheba 29gi Ofir gi
Havila kod Jobad. Jogo duto ne joka Joktan. 30Pinygi nochakore Mesha
kochomo Shefar nyaka gode man yo wuok chieng’. 31Mago e nyikwa Shem,
kaluwore gi dhoutgi kod pinjegi, to dhoot ka dhoot wacho dhogi giwegi.

32Giduto ne gin dhout yawuot Nowa, kaluwore gi anywolagi kod pinjegi,
kendo gin ema ne ginywolo ogendini mopogore opogore mae piny bang’
ataro.

Chakruok 11

Gorofa mabor man Babel

1E kinde mokwongo ji duto mae piny ne wacho mana dhok achiel, kendo ne
gikonyore gi weche machal. 2Kane giwuotho e yo wuok chieng’, ne gichopo
e pap manie piny Shinar, mi ne gidak kuno. 3Bang’e ne giporo wach niya,
"Walosuru matafari kendo wawang’gi mochiek." Ne gikonyore gi matafari
kar kite, kendo lam kar simit kuom gedo. 4Bang’e ne giwacho niya, "Koro
wageruru dala maduong’ man gi gorofa mabor mochopo nyaka e polo, mondo
walos nyingwa, kik wabed ji moke e kor piny."

5Eka Ruoth Nyasaye nolor piny mondo one dala kod gorofa mabor mane dhano
osegero, 6mi nowacho niya, "Dhano en oganda achiel mawacho mana dhok
achiel, kendo gima osechako timoni nyiso ni onge gimoro amora ma notame
timo. 7Omiyo wadhi wapog dhogi, mondo ng’ato ka ng’ato kik winj dho
wadgi." 8Kamano Ruoth Nyasaye nokeyogi e piny duto, mi ne giweyo gero
dalano. 9Mano emomiyo iluongo dalano ni Babel, nikech kanyo ema Ruoth
Nyasaye nopogoe dho ogendini, kendo okeyogi e piny duto.

Nyikwa Shem

(1 Weche mag Ndalo 1.24-27)

10Koro magi e nyikwa Shem: Higni ariyo bang’ ataro, Shem nonywolo
Arpaksad wuode, ka en jahigni mia achiel. 11Bang’e nochako odak kuom
higni mia abich, kendo nomedo nywolo nyithindo moko.

12Arpaksad ne jahigni piero adek gabich kane onywolo Shela wuode.
13Bang’e nochako odak kuom higni mia ang’wen gabich, kendo nomedo nywolo
nyithindo moko.

14Shela ne jahigni piero adek kane onywolo Eber wuode. 15Bang’e nochako
odak kuom higni mia ang’wen gadek, kendo nomedo nywolo nyithindo moko.

16Eber ne jahigni piero adek gang’wen kane onywolo Peleg wuode. 17Bang’e
nochako odak kuom higni mia ang’wen gi piero adek kendo nomedo nywolo
nyithindo moko.

18Peleg ne jahigni piero adek kane onywolo Reu wuode. 19Bang’e nochako
odak kuom higni mia ariyo gochiko, kendo nomedo nywolo nyithindo moko.

20Reu ne jahigni piero adek gariyo kane onywolo Serug wuode. 21Bang’e
nochako odak kuom higni mia ariyo gabiriyo, kendo nomedo nywolo
nyithindo moko.

22Serug ne jahigni piero adek kane onywolo Nahor wuode. 23Bang’e nochako
odak kuom higni mia ariyo, kendo nomedo nywolo nyithindo moko.

24Nahor ne jahigni piero ariyo gochiko kane onywolo Tera wuode. 25Bang’e
nochako odak kuom higni mia achiel gi apar gochiko kendo nomedo nywolo
nyithindo moko.

26Kane Tera osedoko jahigni piero abiriyo, nonywolo Abram gi Nahor kod
Haran.

Nyikwa Tera

27Koro magi e joka Tera: Tera nonywolo Abram gi Nahor kod Haran, to
Haran nonywolo Lut. 28Haran notho e dalagi miluongo ni Hur manie piny
Kaldea, kane Tera wuon mare pod ngima. 29Abram nokendo Sarai, to Nahor
nokendo Milka nyar Haran ma wuon Iska. 30Sarai to ne migumba.

31Tera nokawo Abram wuode gi Lut nyakware maka wuode Haran, kod Sarai
chi Abram, mi ne giwuok Ur e piny Kaldea mondo gidhi e piny Kanaan. To
kane gichopo Haran, ne gidak kuno. 32Bang’e Tera notho Haran ka en
jahigni mia ariyo gabich.

Chakruok 12

Nyasaye oluongo Abram

1 Ruoth Nyasaye nowacho ni Abram niya, "Dar iwe pinyu gi wedeni kod
dhoodu, mondo idhi e piny moro ma abiro nyisi. 2Analoki oganda maduong’;
anaguedhi, kendo anami nyingi obed gi huma, mi ji nokonyre gi nyingi
kuom gueth.

3 "Anaguedh jogo ma guedhi,

to nakuong’ jogo ma kuong’i,

kendo ogendini duto mae piny nokwaya

mondo aguedhgi kaka aseguedhi."

4Omiyo Abram nochako wuoth kaka Ruoth Nyasaye nochike mi ne gidhi gi
Lut. Ne en jahigni piero abiriyo gabich kane odar Harran. 5Nokawo Sarai
chiege, gi Lut wuod owadgi, kaachiel gi mwandu duto kod wasumbni duto
mane gin go Harran, eka ne gichako wuoth madhi e piny Kanaan.

Kane gisechopo Kanaan, 6Abram nowuotho e pinyno nyaka nochopo kar lemo
man Shekem, e tiend yath mar More. E ndalogo jo-Kanaan ne pod odak e
pinyno. 7Ruoth Nyasaye nofwenyore ni Abram kanyo, mowachone niya, "Ma e
piny ma nami nyikwayi." Mi Abram nogero kendo-mar-misango kanyono ni
Ruoth Nyasaye ma nofwenyorene. 8Bang’e nodar kanyo modhi yo milambo e
piny gode man yo wuok chieng’ mar Bethel, moguro hembe e kind Bethel gi
Ai, ka Bethel ni yo podho chieng’ to Ai ni yo wuok chieng’. Kanyo bende
nogeroe kendo-mar-misango ni Ruoth Nyasaye. 9Bang’ mano nowuotho
matintin, kobworo e wuodhe mochiko piny Kanaan ma milambo.

Abram odhi e piny Misri

10To kech maduong’ nowuok e pinyno, omiyo Abram nodhi nyaka Misri, mondo
odag kuno mondi. 11Kane ochiegni chopo Misri, nowacho ni Sarai chiege
niya, "Ng’eni in dhako ma jaber, 12omiyo ka jo-Misri oneni to gibiro
wacho ni in chiega, kendo gibiro nega mondo idong’nigi. 13Emomiyo yie
inyisgi ni in nyamera, mondo kik ginega to gitimna maber nikech in."

14Kamano, kane Abram ochopo Misri, jo-Misri noneno ni chiege nigi chia
miwuoro. 15Jodong Farao, ruodh Misri, noneno Sarai, mi ne giwuoro berne
ni Farao. Eka ne gitere e od ruoth. 16Farao norito Abram maber nikech
Sarai, kendo nomiye rombe gi diek gi dhok gi kenje gi wasumbini kod
ngamia. 17To Ruoth Nyasaye nosando Farao gi joode gi tuoche madongo
nikech osekawo Sarai chi Abram. 18Kuom mano Farao noluongo Abram,
mopenje niya, "Ang’o momiyo isetimona kama? Ere gima omiyo ne ok inyisa
ni Sarai en chiegi? 19Mar ang’o niwuonda ni en nyameru, mi akawe mondo
obed chiega? Chiegi eri! Kawe mondo udhi!" 20Eka Farao nochiko joge
mondo oriemb Abram gi chiege e pinye kaachiel gi joge duto.

Chakruok 13

Abram gi Lut jopogore

1Abram noa Misri mochiko yo nyandwat nyaka piny Kanaan ma milambo, kodhi
gi chiege kod gik moko duto mane en go, Lut bende nodhi kodgi. 2To Abram
koro ne jamoko ahinya, ne en gi rombe gi diek gi dhok, kaachiel gi fedha
kod dhahabu. 3Kane oa kuno, nowuotho matintin, kobworo kochomo Bethel,
nyaka nochopo kuma nokwongo bworoe e kind Bethel gi Ai. 4Kendo ogeroe
kendo-mar-misango. Eka nolamo Ruoth Nyasaye kanyo.

5Lut mane wuotho gi Abram bende ne nigi rombe gi diek kod dhok, kaachiel
gi ji bende mane bwooro kode e hembene. 6To lek ne tin, ma ok nyal romo
gi, nikech giduto ne gin gi jamni mang’eny. 7Kuom mano dhaw nowuok e
kind jokwadh Abram gi jokwadh Lut. E kindeno jo-Kanaan gi jo-Perizi ne
pod odak e pinyno.

8Eka Abram nowacho ni Lut niya, "Wan wede; dhaw ok onego bed e kindwa
kodi, kata e kind jokwadhi gi jokwadha. 9Ber mondo wapogre. Yier bath
piny koma ihero. Kikawo koracham to abiro kawo korachwich. Kata kikawo
korachwich to abiro kawo koracham." 10Lut norango koni gi koni, moneno
ka holo mar aora Jordan nyaka Zoar nigi pi mang’eny, machal gi puoth
Ruoth Nyasaye kata ka piny Misri. (Mano notimore kane pok Ruoth Nyasaye
oketho Sodom gi Gomora.) 11Omiyo Lut noyiero holo mar Jordan duto, mi
nochomo yo wuok chieng’. Kamano e kaka ji ariyogo nopogore. 12Abram
nodong’ e piny Kanaan, to Lut nodak but Sodom e mier mae paw Jordan,
kuma noguroe hembe. 13To jo-Sodom ne joma okethore kendo ma joricho
motamore gi nono e nyim Nyasaye.

14Kane Lut gi Abram osepogore, Ruoth Nyasaye nowacho ni Abram niya,
"Ting’ wang’i gi kuma intieno, mondo ing’i yo nyandwat gi yo milambo gi
yo wuok chieng’ kod yo podho chieng’ 15nimar piny duto minenono abiro
miyi gi nyikwayi nyaka chieng’. 16Anami nyikwayi bed mang’eny mana ka
lowo mae piny. Kapo ni ng’ato nyalo kwano lowo mae piny, to kara
nyikwayi bende nokwan. 17Koro ikri mondo iwuoth kuonde duto e pinyni,
nikech amiyigo duto." 18Kuom mano, Abram nodar, modhi Hebron, kuma
noguroe hembe but yien milemoe mag Mamre. Eka nodak kanyo mogeroe
kendo-mar-misango ni Ruoth Nyasaye.

Chakruok 14

Abram oreso Lut

1Amrafel ruodh Shinar, gi Ariok ruodh Elasar, gi Kedor-laomer ruodh
Elam, kod Tidal ruodh Goyim, 2nodhi kedo kod Bera ruodh Sodom gi Birsha
ruodh Gomora, gi Shinab ruodh Adma, gi Shemeber ruodh Zeboim, kod ruodh
Bela. (Dala mar Bela iluongo bende ni Zoar) 3Ruodhi abichgo nosechoko
jolwenjgi kanyakla e holo Sidim, ma tinde pi Nam Kado oimo. 4Ne gisebedo
e bwo loch Kedor-laomer kuom higni apar gariyo, to e higa mar apar gadek
ne ging’anyo, mi giweyo bedo e bwo lochne. 5E higa mar apar gang’wen,
Kedor-laomer kod ruodhi mane oriwore kode nobiro gi jolwenjgi, kendo ne
giloyo jo-Refaim e Ashteroth-karnaim, gi jo-Zuzim e Ham, gi jo-Emim e
paw Kiriathaim, 6kod jo-Hor e gode mag Seir nyaka El-paran man but thim.
7Eka ne giduogo chien nyaka En-mishpat, ma tinde iluongo ni Kadesh, mi
gikawo piny jo-Amalek duto, kod piny jo-Amor ma nodak Hazazon-tamar.

8Bang’e ruodhi mag Sodom gi Gomora gi Adma gi Zeboim kod Bela nowuok
moriedo jolwenjgi e holo Sidim 9mondo giked gi Kedor-laomer ruodh Elam,
gi Tidal ruodh Goyim, gi Amrafel ruodh Shinar, kod Ariok ruodh Alasar.
Kamano ruodhi ang’wen nokedo gi ruodhi abich. 10To ne nitie buche
mang’eny motimo chuodho e holo Sidim kendo ruodhi mag Sodom gi Gomora
nonyumore e buchego kane gitemo ringo lweny. Ruodhi mamoko to noringo
motony e gode. 11Ruodhi ang’wen-go nopeyo jamb jo-Sodom gi mag jo-Gomora
duto, kendo ne giyako gimoro amora mane giyudo kuno. 12Lut wuod owad gi
Abram, ma nodak Sodom, bende ne gimako, mi gidhigo kaachiel gi jambe
duto.

13To ng’at moro mane otony e lwenyno nobiro ir Abram ja-Hibrania monyise
gima osetimore. E ndalogo, Abram nodak but yiend Mamre ja Amor. Mamreno
ne omin Eshkol kod Aner mane osiepe Abram. 14Kane Abram owinjo ni oseter
Lut wuod owadgi e twech, nolwongo joge mia adek gapar gaboro, kendo
nolawo ruodhigo nyaka Dan. 15Ne gimonjo wasigugo gotieno, kendo ne
giriembogi nyaka Hoba yo nyandwat mar Damaski. 16Eka Abram nodwogo jamni
duto, kaachiel gi Lut ma wuod owadgi gi jambe duto, kod mon gi jomoko
duto ma noyudo oter e twech.

Melkizedek ogwedho Abram

17Kane Abram oduogo bang riembo Kedor-laomer kod ruodh mane oriwore
kode, ruodh Sodom nobiro mondo oromne e holo Shave ma tinde iluongo ni
holo Ruoth. 18To Melkizedek mane ruodh Salem kendo jadolo mar Nyasaye
Maduong’ Moloyo nokeloni Abram chiemo gi divai kendo noguedhe, 19kowacho
niya,

"Abram!

Nyasaye Maduong’ Moloyo,

mane ochueyo polo gi piny,

mondo oguedhi.

20Wapako Nyasaye maduong’ moloyo,

mosechiwo wasiki e lweti."

Eka Abram nomiyo Melkizedek achiel kuom apar mag gik moko duto ma
noyako.

21Ruodh Sodom nowacho ni Abram niya, "Duogna joga kende, to idong’ gi
gik moko duto mane iseyako." 22To Abram nodwoke niya, "Akuong’ora gi
nying Ruoth Nyasaye, ma Nyasaye Maduong’ Moloyo, kendo ma Jachuech polo
gi piny, 23ni ok nakaw giri kata achiel, ni mar dipo ka chieng’ moro
iwacho ni, ‘An ema namiyo Abram obedo jamoko.’ 24Omiyo ok nakaw gimoro,
to mak mana gigo ma joga osechamo, kaachiel gi pok ma osiepena ma Aner
gi Eshkol kod Mamre onego yudi."

Chakruok 15

Singruok ma Nyasaye otimo gi Abram

1Bang’ wechego Ruoth Nyasaye nofwenyore ni Abram, mowacho ne niya,
"Abram, kik iluor! An okumbani, kendo pokni nobed maduong." 2To Abram
nodwoke niya, "A Ruoth Nyasaye, en ang’o minyalo miya, kapod asiko ma
onge nyathi, kendo Eliezer ja-Damaski ma misumbana ema ochung’ ka jacham
mwanduna? 3Kaka ok isemiya nyithindo, omiya achiel kuom wasumba ema
nocham mwanduna." 4Eka nochako owinjo dwond Ruoth Nyasaye, kawachone
niya, "Ng’atno ok nocham mwanduni, to wuodi minywolo ema nochamgi."
5Bang’e Ruoth Nyasaye nogole oko mowachone niya, "Ng’i malo, kendo kwan
sulwe kinyalo." Eka nomedo wachone ni, "Nyikwayi bende nobed mang’eny ka
suluego."

6 Abram noyie kuom Ruoth Nyasaye, omiyo Ruoth Nyasaye nokwano yieneno ka
tim makare, 7mi nowachone niya, "An e Ruoth Nyasaye mane ogoli Ur e piny
Kaldea mondo omiyi pinyni idagie." 8To Abram nopenje niya, "A Ruoth
Nyasaye, ere kaka anyalo ng’eyo ni pinyni nobed mara?" 9Ruoth Nyasaye
nodwoke niya, "Kelna roya ma hike adek, gi diel ma hike adek, gi im ma
hike adek, kod akuch odungla gi akuch obondo." 10Abram nokelloni Ruoth
Nyasaye gigo duto, kendo nopogo moro ka moro sirunde ariyo. Nochano
sirundego e laini ariyo, ka moro ka moro omanyore gi wadgi. Winy to ne
ok opogo. 11Achudhe nobiro mondo ochamgi, to noriembogi.

12 Kane chieng’ podho, nindo matut notero Abram, kendo lworo maduong’
nomake. 13Eka Ruoth Nyasaye nowachone niya, "Nyikwayi nobed jodak e piny
ma ok margi. Ginibed wasumbini kuno, kendo nosandgi kuom higni mia
ang’wen. 14To nakum jopiny ma notimnigi kamano, kendo bang’e ginia kuno
gi mwandu mogundho. 15To in, nidag aming’a, kendo nitho gi kue, kiluwo
kwereni. 16Tieng’ mar ang’wen mar nyikwayi nodwog ka nikech ndalogo ema
noyud ka richo jo-Amor osemedore moromo kum."

17Kane chieng’ osepodho kendo piny olil, tak mach nodum iro, kod chuk
mach maliel nothinyore, mokadho e kind sirunde kande. 18Chieng’no Ruoth
Nyasaye nosingore ni Abram kowacho ne niya, "Pinyni amiyo nyikwayi,
chakre aora man e tong’ Misri nyaka aora maduong’ mar Yufrate,
19moting’o pinje mag jo-Keni gi jo-Kenizi gi jo-Kadmon 20gi jo-Hiti gi
jo-Perizi, gi jo-Refaim 21gi jo-Amor gi jo-Kanaan gi jo-Girgash kod
jo-Jebus."

Chakruok 16

Hagar gi Ishmael

1Sarai chi Abram ne onge nyathi, to ne en gi jatich ot ma nyar Misri, ma
nyinge Hagar. 2Sarai nowacho ni Abram niya, "Ruoth Nyasaye osetama e
nywol. Kaw jatichnani, dipo ka onywolona nyathi." 3Kuom mano Sarai
nomiyo Abram Hagar jatichne ma nyar Misri. Mano noyudo ka Abram osedak e
piny Kanaan kuom higni apar. 4Abram noriwore gi Hagar, mi Hagar nomako
ich. To kane Hagar ofwenyo ni osemako ich,, sunga nomake, mojaro Sarai.
5Eka Sarai nowacho ni Abram niya, "In ema imiyo Hagar jara! Namiyi
jatichna, to ka noneno ni osemako ich, to ochako jara. Ruoth Nyasaye
mondo ong’ad burani e kinda kodi." 6Abram nodwoke niya, "Jatichnino nie
lweti. Inyalo timone gima ihero." Omiyo Sarai nothago Hagar, nyaka Hagar
noringo moa.

7To malaika mar Ruoth Nyasaye noyudo Hagar e thim e soko manie yo madhi
Shur. 8Nopenje niya, "Hagar jatich Sarai, ia kure, to idhi kanye?"
Nodwoke niya, "Aringo Sarai ma atiyone." 9Malaika nomedo wachone niya,
"Dog ir Sarai, kendo yie gi thagruok momiyi." 10Eka malaika nowachone
kendo niya, "Anamiyi nyikwayo mang’eny ma ok nyal kwan.

11"In gi ich,

kendo ibiro nywolo nyathi ma wuowi.

Inichak nyinge ni Ishmael,

tiende ni, ‘Nyasaye winjo’,

nikech Ruoth Nyasaye osewinjo chandruokni.

12To wuodino nochal gi le mae thim.

Nobed mamon gi ji duto,

kendo ji duto nobed mamon kode,

bende nodag mabor giwedene duto."

13Hagar nowacho niya, "Bende en adier ni aseneno Nyasaye, to pod
angima?" Omiyo noluongo Ruoth Nyasaye ma noyudo wuoyo kode ni El-roi,
tiende ni, ‘Nyasaye ma neno.’ 14Mano emomiyo iluongo soko manie kind
Kadesh gi Bered ni, ‘Beer-lahai-roi’, tiende ni, ‘Soko mar Nyasaye
mangima ma neno’.

15 Bang’e Hagar nonywolo ni Abram nyathi ma wuowi, kendo nochako nyinge
ni Ishmael. 16Abram ne jahigni piero aboro gauchiel kane Hagar onywolo
Ishmael.

Chakruok 17

Nyasaye oketo tero nyangu ka ranyisi mar singruokne

1Kane Abram ja higni piero ochiko, Ruoth Nyasaye nofwenyorene, mowachone
niya, "An Nyasaye Manyalo Gik Moko Duto. Bed ng’ama odimbore kendo
maonge ketho e nyima ndalo duto, 2eka anatim kodi singruok, kendo nami
nyikwayi bed mogundho." 3Abram nogoyo chonge piny, mokulore nyaka e
lowo, mi Nyasaye nowachone niya, 4"Singruok ma atimo kodi e ma: Inibed
wuon ogendini mang’eny. 5Nyingi ok nochak oluong ni Abram, to noluonge
ni Ibrahim. Mano koro e nyingi, nikech aseloki wuon ogendini mang’eny.
6Anamiyi nyikwayo mathoth, mi ginidok ogendini madongo, kendo jomoko
kuomgi nobed ruodhi.

7 "Anarit singruok ma asetimo kodi kendo gi nyikwayi e tienge mabiro, mi
anabed Nyasachi kendo Nyasach nyikwayi nyaka chieng’. 8Anamiyi piny
Kanaan duto ma koro inie jadakni, mi enobed mari gi nyikwayi nyaka
chieng’ kendo anabed Nyasachgi."

9Nyasaye nomedo wacho ni Ibrahim niya, "To bende in kaachiel gi tienge
duto mag nyikwayi unurit singruokna. 10Koro ma e kaka onego umak
singruoknani: ng’ato ka ng’ato ma dichwo kuomu nyaka ter nyangu.
11,12Chakre kawuono, nyaka uter nyathi ka nyathi mawuowi nyangu ka en gi
ndalo aboro, kata en nyathiu, kata nyathi misumba mong’iew kuom oganda
moro. Mano biro nyiso ni nitie singruok e kinda kodu. 13Ng’ato ka ng’ato
nyaka ter nyangu, kendo mano nobed ranyisi e ringreu ma nyiso ni
singruok masetimo koduni osiko. 14To dichwo ma ok oter nyangu noriemb
kuom jowetene, nikech ok oserito singruokna."

15Eka Nyasaye nowacho ni Ibrahim kendo niya, "Kik ichak iluong chiegi ni
Sarai, nikech koro nyinge Sara. 16Abiro guedhe kendo abiro miyi nyathi
ma wuowi kode. Anaguedh Sara, mi nobed min ogendini mang’eny, kendo
nyikwaye moko nobed ruodhi." 17Ibrahim nogoyo chonge piny, mokulore
nyaka e lowo, to nochako nyiero, koparo ni, "Bende ng’ato dinywol nyathi
ka en jahigni mia achiel? Koso sara nyalo nywol ka en jahigni piero
ochiko?" 18Omiyo nowacho ni Nyasaye niya, "Akwayi ni mondo irit Ishmael,
obed mangima." 19To Nyasaye nodwoke niya, "Ooyo, Sara chiegi ema biro
nywoloni wuowi, kendo inichak nyinge ni Isaka. Anachop singruok ma
asetimo kode, kaachiel gi nyikwaye bende, nikech en singruok mosiko.
20To bende abiro rito Ishmael kaka isekwaya. Abiro guedhe, kendo abiro
miye nyithindo gi nyikwayo mang’eny. Enobed wuon jodongo apar gariyo,
kendo anami nyikwaye bedo oganda maduong’. 21To anarit singruok ma
asetimo kod Isaka wuodi ma Sara biro nywolo e kinde makama e higa
mabiro." 22Kane Nyasaye osewuoyo gi Ibrahim, nowuok moweyo Ibrahim
kanyo. 23Odiechieng’ono ema Ibrahim notimoe gima Nyasaye nochike. Notero
Ishmael wuode nyangu, kaachiel gi joma chwo duto monywol e dalane, kod
wasumbini duto. 24Ibrahim ne oter nyangu ka jahigni piero ochiko
gochiko. 25Ishmael wuode to ne jahigni apar gadek. 26Kamano Ibrahim gi
Ishmael wuode, 27kaachiel gi wasumbe duto noter nyangu odiechieng’
achiel.

Chakruok 18

Ruoth Nyasaye osingore ni Sara biro nywolo Isaka

1Ruoth Nyasaye nofwenyore ni Ibrahim but yien milemoe mag Mamre. Noyudo
oyueyo e dho hembe, ka chieng’ kech. 2To kane oting’o wang’e nopo koneno
ji adek mochung’ e nyime. Noringo kodhi romonigi, kendo nogoyo chonge
piny, mokulore nyaka e lowo. 3Eka nowacho niya, "Ruoth, kiyie koda, to
kik ikadh mak irawo kuoma. 4Weuru aomnu pi mondo uluokgo tiendu, kendo
uyue e tiend yadhni. 5Abiro kelonu chiemo mondo omedu teko, eka unyalo
dhi nyime gi wuodhu mosekelou irani." Ne gidwoke niya, "Mano ber, tim
kamano."

6Kuom mano Ibrahim noreto kodhi ir Sara e hema, mowachone niya, "Kaw
mogo moromo aditni adek mondo itedgo kuon piyopiyo." 7Eka noringo odhi e
kund dhok moyiero nyarwath mopugno. Nomiye jatichne moro moyang’e, kendo
olose piyopiyo. 8Eka Ibrahim nokawo adila gi chiewo kod ring’o ma
nolosono, moketo e nyim jogo. Kane gichiemo, nochung’ e tiend yath
koritogi.

9Bang’e ne gipenjo Ibrahim niya, "Ere Sara chiegi?" Nodwokogi ni, "En e
hema ka". 10Wendono nowachone niya, "Anaduog iri e kinde makama higa
mabiro, kendo nanwang’ ka sara chiegi osenywolo nyathi mawuowi." To kara
Sara nowinjo wachno kobet e dho hema e ng’e wendo. 11Ibrahim gi Sara ne
josedoko moti, kendo ndalo Sara mag nywol nosekadho. 12Kuom mano, Sara
nonyiero e chunye kawacho niya, "Bende danywol nyathi ka aseti kama, to
chwora bende osedoko moti?" 13Eka Ruoth Nyasaye nopenjo Ibrahim niya,
"Ang’o momiyo Sara nyiero, kawacho ni, ‘Bende danywol nyathi kasedoko
moti kama?’ " 14Ruoth Nyasaye nomedo penje niya, "Bende nitie gimoro
manyalo tama? Abiro duogo iri e kinde makama higa mabiro, kendo nanwang’
ka Sara osenywolo nyathi mawuowi kaka asewacho." 15Sara noluor ahinya,
omiyo nokwer ni ok onyiero. To Ruoth Nyasaye nowachone niya, "Ooyo, ne
inyiero!"

Ibrahim okwayo Nyasaye mondo owe Sodom

16Bang’e jogo nowuok, ka Ibrahim kowogi, kendo ne gichopo kuma ne
ginyalo nenogo Sodom. 17Ruoth Nyasaye nowacho e chunye niya, "Bende
dapand Ibrahim gima adwaro timo? 18Nyikwaye nodok oganda maduong’ kendo
maratego, mi ogendini duto mae piny nokwaya mondo aguedhgi kaka
aseguedho Ibrahim. 19Aseyiere mondo ochik nyithinde kod nyikwaye oluw
yorena ka gitimo timbe mabeyo kendo makare. Kamano natimne gik moko duto
ma nasesingorane." 20Omiyo Ruoth Nyasaye nowacho niya, "Nitie ywak
mang’eny nikech richo madongo ma jo-Sodom gi jo-Gomora osetimo. 21Kuom
mano, nyaka adhi ane ka ywak ma asewinjono en adier, ni mar nyaka ang’e
adiera!"

22Jogo nowuok, ma omako yo madhi Sodom, to Ibrahim nodong’ kochung’ e
nyim Ruoth Nyasaye. 23Nosudo machiegni, mopenjo Ruoth Nyasaye niya,
"Ibiro tieko joma onge ketho kaachiel gi joma nigi ketho koso? 24Ka
nitie ji piero abich makare e dala, diketh dalano, koso diweye mondo
ires ngima ji piero abich makarego? 25Adier, ok dineg jomaonge ketho
kaachiel gi joma nigi ketho. Ok inyal timo kamano, nikech kapo ni itimo
kamano, to jomaonge ketho diyud mana kum maromre gi joma nigi ketho. To
mano ok nyalre, nikech Jang’ad Bura mar piny ngima nyaka ng’ad bura
kare." 26Ruoth Nyasaye nodwoke niya, "Kayudo ji piero abich maonge ketho
e Sodom, to ok naketh dalano, nikech joma onge kethogo."

27Ibrahim nomedo wacho ni Ruoth Nyasaye niya, "Yie ing’wonna kuom wuoyo
kodi kamano, nikech ann mana dhano adhana ma ok owinjore wacho gimoro.
28Kapo ni iyudo mana ji piero ang’wen gabich kende kuom ji piero abich,
diketh dalano duto nikech ji abich moremgo?" Ruoth Nyasaye nodwoke niya,
"Kanyalo yudo ji piero ang’wen gabich ma onge ketho, to ok naketh
dalano." 29Ibrahim nodhi nyime kawacho niya, "Kiyudo mana ji piero
ang’wen kende to?" Ruoth Nyasaye nodwoke niya "Ok naketh dalano kayudo
ji piero ang’wen-go."

30Ibrahim nokwayo kendo niya, "A Ruoth Nyasaye, yie kik isin koda
kapenji kendo. Kapo ni iyudo mana ji piero adek kende to?" Nodwoke ni,
"Ok nakethe nikech ji piero adekgo." 31Ibrahim nochako owachone niya,
"Ruoth Nyasaye, yie ing’wonna kuom penji wach kendo. Ka ji piero ariyo
kende ema iyudo to?" Ruoth Nyasaye nodwoke niya, "Ok nakethe kayudo ji
piero ariyo." 32Eka nowacho ni Ruoth Nyasaye kendo niya, "Yie kik isin
koda, Ruoth Nyasaye, kapenji wach mogik. Bende diketh dalano kapo ni
iyudo mana ji apar kende?" Ruoth Nyasaye nodwoke niya, "Ok nakethe
kanyalo yudo ji apargo." 33Kane Ruoth Nyasaye osetieko loso gi Ibrahim
noa, mi Ibrahim bende nodok e hembe.

Chakruok 19

Nyasaye oketho Sodom gi Gomora

1Malaika ariyogo nochopo Sodom kar ang’ich welo, moyudo ka Lut obet e
dhoranga dalano. Kane onenogi, nodhi mondo oromnigi, mi nogoyo chonge
piny e nyimgi, mokulore nyaka e lowo. 2Nowachonigi niya, "Jodongo,
yieuru uraw e oda mondo uluok tiendu, kendo unindi. Eka kiny unyalo wuok
gokinyi." To ne gidwoke niya, "Ooyo, wabiro nindo mana e laru ka." 3To
Lut nonano ni nyaka ginind e ode, mi ne giyie. Nolosonigi chiemo, gi
makati ma ok ketie thowi, mi gichamo. 4To kane pok gidhi nindo, jo-Sodom
duto matindo, gi madongo, nolworo odno. 5Ne giluongo Lut, mi giwacho
niya, "Eke joma nende obiro e odi ka? Golnwagi oko mondo waterre kodi!"
6Kane Lut owinjo kamano, nowuok moloro dhoot. 7Eka nowachonigi niya,
"Akwayou jowadwa, kik utim gima rach kama. 8Winjuru, an kod nyiri ariyo
mapok ong’eyo chwo. We agolnugi oko mondo utim kodgi gima uhero. To kik
utim marach ni jogi, nikech gin wenda." 9To ne gidwoke niya, "Ayie e
nyimwa, jadakni! In ok iromo nyisowa gima onego watim. Aye e nyimwa,
nimar dipo ka watimoni marach moloyogi!" Mi ne gidhiro Lut, ka gisudo
mondo gimuk dhoot. 10To ji ariyo ma welogo noywayo Lut, modwoko e ot, mi
giloro dhoot. 11Eka ne gimiyo wang’ jogo duto mane ni oko odinore, mane
ok ginyal yudo dhoot.

12Welogo nopenjo Lut niya, "Bende in gi jomoko ka kaka yawuoti kata
nyigi kata chwo nyigi kata wadu moro amora? Kawgi duto mondo uwuog ka,
13nikech wabiro ketho dalani. Ywak man kuom dalani osebedo malich
ahinya, omiyo Ruoth Nyasaye oorowa mondo wakethe." 14Kuom mano Lut nodhi
ir joma ne nywomo nyige, mowachonigi niya, "Ikreuru piyo mondo waa e
dalani, nikech Ruoth Nyasaye biro kethe." To ne giparo ni otugo.

15Kane piny oru, malaikago norungo Lut mondo owuogi, ka giwachone niya,
"Tim piyo! Kaw chiegi gi nyigi ariyo man ka, nono to ibiro tho sa
mikethoe dalani." 16To kane gineno ni pod odigni, ne gimako lwete, mi
gigole e dalano kaachiel gi chiege kod nyige, nikech Ruoth Nyasaye
nokeche. 17Kane gisegologi kamano, ne giwachonigi niya, "Ringuru utony.
Kik ugo machiemo kata kik uchung’ kamoro amora e pap nyaka uchop e gode,
nikech dipo ka utho." 18Lut nodwokpogi niya, "Ooyo, jodongo! 19Usetimona
ng’wono, kendo kuom herau ureso ngimana. To ok naring machop e gode ka
pok masirani ojuka, kendo onega. 20To nitie dala morio matin man
machiegni ma anyalo chopoe piyopiyo. En mana dala matin, pomiyo yienauru
aring achop kuno mondo ares ngimana." 21Nodwoke niya, "Ayie kwayoni,
kendo ok naketh dala miwachono. 22To mak mana ni ring kunoo piyopiyo,
nikech ok anyal timo gimoro ka pok ichopo kuno." Mano emomiyo dalano ne
oluong ni Zoar, (tiende ni matin.)

23Lut nochopo Zoar ka chieng’ osewuok. 24Eka Ruoth Nyasaye nooro mach gi
kite maliel mowang’o Sodom gi Gomora. 25Kamano Ruoth Nyasaye noketho
miego duto kod pawgi, kaachiel gi ji duto manodak kuondego, kod gik moko
duto madongo e lowo. 26To chi Lut nogoyo machiemo, mi nolokore siro mar
kado.

27Kinyne Ibrahim nomondo kama nosechung’ie e nyim Ruoth Nyasaye,
28mong’iyo yo sodom gi Gomora kod pap duto moneno iro kadhuolore.

29To Ruoth Nyasaye noseparo Ibrahim ka noketho miego, mi nogolo Lut
mondo kik tho e masira ma notieko mier ma odakie.

Chakruok jo-Moab gi jo-Amon

30To Lut noluoro dak Zoar, oomiyo noa kuno gi nyige ariyo, modhi e gode,
kendo ne gidak e rogo. 31Chieng’ moro, nyare maduong’ nowacho ni nyamin
matin niya, "Wuonwa oseti, to onge ng’ato modong’ e piny ma nyalo
kendowa mondo wanywol nyithindo kaka jomoko. 32Bi wami wuonwa kong’o, to
kosemer, to onyalo nindo kodwa mondo wayud nyithindo." 33Kuom mano, ne
gimero wuon-gi gi kong’o gotienono, mi nyako maduoong’ noriwore gi wuon
mare. To Lut nomer ahinya mane ok onyal ng’eyo gima timore. 34Kinyne
nyako maduong’ nowacho ni matin niya, "Ne! Nyoro wuonwa onindo koda.
Wamere gi kong’o kendo kawuono, mondo idhi onind kodi, nimar dipo ka
wanywolo nyithindo kode." 35Kuom mano ne gichako gimero wuon-gi
otienono, mi nyako matin bende nodhi moriwore kode, to Lut ne ok ong’eyo
gima timore. 36Kamano nyiri ariyogo nomako ich. 37Nyako maduong’
nonywolo wuowi, mochako nyinge ni Moab. En e kwar jo-Moab. 38Nyako matin
bende nonywolo wuowi, mochako nyinge ni Ben-ami. En e kwar jo-Amon.

Chakruok 20

Ibrahim gi Abimelek

1Ibrahim noa Mamre e piny Kanaan, kawuotho matintin nyaka nochopo
milambo mar pinyno, modak Gerar e kind Kadesh gi Shur. 2Nowuondo
jo-Gerar ni Sara machiege en nyamin mare, omiyo Abimalek ruodh Gerar
nooro joote moomone Sara. 3To Nyasaye nofwenyore ni Abimelek e lek
gatieno, mowachone niya, "Ibiro tho, nikech dhako misekawono en chi
ng’ato." 4Mano noyudo ka Abimelek pok oriwore gi Sara, omiyo nopenjo
Nyasaye niya, "Ruoth, bende dineg ji maonge gi ketho? 5Donge Ibrahim
owuon ema nonyisowa ni Sara en nyamin mare, to Sara bende nosire kowacho
ni en owadgi? Omiyo natime ratiro kakia gima rachie." 6Nyasaye nodwoke
niya, "Ee, ang’eyo ni isetimo kamano kikia. Kuom mano ne ok ayie mondo
iriwri kode, mi iketh e nyima. 7Koro dwok dhakono ni chwore. Chworeno en
janabi, omiyo obiro lemoni mondo kik itho. To ka ok idwoke, to ibiro tho
gi joodi duto!"

8Kinyne gokinyi Abimelek noluongo jotichne duto monyisogi wachno, mi ne
gibwok ahinya. 9Eka noluongo Ibrahim, mopenje niya, "Ang’o momiyo
isetimonwa marach kama? Ere gima rach ma asetimoni, momiyo isekelo richo
maduong’ kama kuoma, kendo kuom pinya? 10Ang’o momiyo isetimo gima ok
onego ng’ato tim?" 11Ibrahim nodwoke niya, "Naparo ni onge joma oluoro
Nyasaye e pinyni, omiyo nagalo ni ginyalo nega mondo gikaw chiega. 12To
adier, kata obedo ni nakendo Sara, to en nyamera, nimar en nyar wuora,
to minewa ema opogore. 13Kuom mano kane Nyasaye ochika mondo awuog e
dala wuora, kendo awuoth e pinje mamoko, nakwayo Sara niya, ‘Adwaro
mondo itimna ng’wono kama. Kuonde duto ma wadhiye, to iwachie ni an
owadu.’ " 14Kane Abimelek owinjo kamano, nodwoko Sara ni Ibrahim, kendo
nomiye rombe gi dhok kod wasumbini, 15kowachone niya, "Pinyni duto en
mara; inyalo dak kamoro amora mihero." 16Nonyiso Sara bende niya,
"Asemiyo owadu fedha alufu achiel mondo obed ranyisi ni jou duto ni
ionge gi ketho, kendo mondo ging’e ni ok isetimo gimoro marach." 17,18To
noyudo ka Ruoth Nyasaye osetamo mon duto mane ni e dala Abimelek nywol
nikech gima nosetimore ni Sara chi Ibrahim. To kane Ibrahim olamo
Nyasaye, Abimelek gi chiege kod mon ma wasumbe nochango, mi ne gichako
nywolo nyithindo kendo.

Chakruok 21

Nywol mar Isaka

1Ruoth Nyasaye noguedho Sara kaka nosesingore, 2mi Sara nomako ich,
monywolo ni Ibrahim wuowi, ka Ibrahim osedoko moti. Nonywole mana e
ndalo mane Ruoth Nyasaye osechiko. 3Ibrahim nochako nyinge ni Isaka
(tiende ni nyiero). 4Kane osetieko ndalo aboro, Ibrahim notere nyangu,
kaka Ruoth Nyasaye nosechike. 5Ne en jahigni mia achiel kane onywol
Isaka wuode. 6Sara nowacho niya, "Nyasaye osemiya gimomiyo anyiero,
kendo ng’ato ang’ata mowinjo nokonya nyiero!" 7Eka nowacho kendo niya,
"Ng’ama dine nyis Ibrahim ni Sara didhodh nyathi? To koro eri osenywolo
ne wuowi ka en ng’ama oti."

Ibrahim oriembo Hagar gi Ishmael

8Nyathino nodongo, kendo chieng’ ma noweyoe dhoth, Ibrahim notimo nyasi
maduong’.

9Chieng’ moro Sara noneno Ishmael mane Hagar nyar Misri onywolo gi
Ibrahim ka jotugo gi Isaka wuode. 10Omiyo nowacho ni Ibrahim niya,
"Riemb dhako ma jatichnani gi wuode, nikech ok ayie mondo wuode ocham
mwanduni kaachiel gi Isaka wuoda." 11Wachni nochando chuny Ibrahim
ahinya, nimar Ishmael bende ne rembe. 12To Nyasaye nowachone niya, "Kik
chunyi chandre nikech nyathino, kata nikech Hagar jatichni, tim mana
kaka Sara osewachoni, nimar joka Isaka kende ema noluong ni nyikwayi.
13To wuod jatichni bende nami nyikwayo mang’eny, mi ginibed oganda
maduong’ nikech en wuodi minywolo."

14Ibrahim nochiew gokinyi, momiyo Hagar chiemo kod puga mar pi. Eka
noketo nyathi e gok Hagar, mogole odhi. Hagar nowuok modhi, kendo notho
wuotho awuotha e thim Beer-sheba. 15Kane pi moting’o oserumo, nobolo
nyathi e tiend bungu. Eka nochwalore nyime ma dirom mita mia achiel,
16mobet piny kowacho niya, "Ok darang nyathina katho." To kane pod obet
kanyo, nyathi nochako ywak.

17Nyasaye nowinjo ka nyathi ywak, mi malaika mar Nyasaye nowuoyo gi
Hagar gi e polo, kapenje niya, "Ang’o machandi Hagar? Kik iluor, nimar
Nyasaye osewinjo ywak nyathi. 18Chung’ ikaw nyathi, kendo irite maber,
nikech nami nyikwaye bedo oganda maduong’." 19Eka Nyasaye noyawo wang’
Hagar, mi Hagar noneno soko moro. Nodhi motuomo pi e puke, momiyo nyathi
omodho.

20Nyasaye norito nyathino. Nodak e thim Paran, kendo nodoko jadwar
molony. 21Bang’e min mare nonyombone e piny Misri.

Ibrahim gi Abimelek jotimo singruok

22 E ndalono Abimelek kod Fikol ma jatend jolweny nodhi ir Ibrahim
mowachone niya, "Nyasaye ni kodi kuom gik moko duto mitimo. 23Omiyo koro
kuong’rina gi nying Nyasaye ni ok nitimna gimoro marach kata ni
nyithinda kata ni nyikwaya. Kaka asetimoni maber, e kaka in bende onego
itimna maber, kendo ni piny ma koro idakie." 24Ibrahim nodwoke niya,
"ayie." 25To bang’e nonyiso abimelek wach soko moro mane jatich Abimelek
osemaye. 26Abimelek nodwoke niya, "Ok ang’eyo wachno, nikech pok
inyisago, to kawuono ema akwongo winjee." 27Eka Ibrahim nomiyo Abimelek
nyirombe gi dhok, mi ne gitimo winjruok. 28Ibrahim nopogo nyirombe
abiriyo kuom jambego, moketo yorgi. 29Abimelek nopenje gimomiyo nopogo
nyirombego, 30mi Ibrahim nodwoke niya, "Kawgi mondo gibed ranyisi ni an
ema nakunyo sokoni." 31Kuom mano ne ochak kanyo ni Beer-sheba, nikech en
e kama ji ariyogo nokuong’oree. (Beer-sheba, to tiende ni, soko abiriyo,
kata soko kuong’ruok, nikech rombe abiriyo mane gitimogo singruokno.)

32Kane gisetimo winjruokno Beer-sheba, Abimelek kod Fikol jatend
jolwenje ne jodok E piny jo-Filistia. 33Ibrahim to nopidho yath moro
Beer-sheba, kendo nolamo Ruoth Nyasaye ma Nyasaye mochwere, kanyono.
34Bang’e nomedo dak aming’a e piny jo-Filistiano.

Chakruok 22

Nyasaye ochiko Ibrahim mondo ochiw Isaka ka misango

1 Chieng’ moro Nyasaye nomiyo Ibrahim tem. Noluonge niya, "Ibrahim!
Ibrahim!" En to nodwoke ni, "Antie." 2Eka Nyasaye nowachone niya, "Kaw
Isaka, wuodi ma miderma kendo mihero, mondo udhigo e piny Moria. Kuchopo
kuno to chiwe ka misango e wi got moro ma abiro nyisi." 3Kuom mano
Ibrahim nochiew gokinyi mang’ich. Nogawo kanje, kendo nobaro yien ma
nodhi wang’ogo misango. Eka nowuok gi Isaka wuode, kod jotichne ariyo,
ka gichomo kuma Nyasaye nosewachone. 4Bang’ ndalo adek, Ibrahim noting’o
wang’e, moneno kanyono gi kuma bor, mi nowacho ni joge niya, 5"Dong’uru
kaa gi kanyna, kwadhi kucha gi wuoda. Kwaselemo kuno, to wabiro duogo
iru."

6Ibrahim nomiyo Isaka yiend wang’o misango mondo oting’, to en owuon
noting’o mach kod pala, mi jariyogo nochako wuoth kanyakla. 7Eka Isaka
noluongo Ibrahim niya, "Wuora!" Mi Ibrahim nopenje ni, "En ang’o wuoda?"
Isaka nowachone niya, "Wan gi mach kod yien, to ere rombo mwabiro timogo
misango?" 8Ibrahim nodwoke ni, "Wuoda, Nyasaye owuon ema biro miyowa
rombo." Bang’ mano ne gidhi nyime gi wuodhgi kanyakla.

9 Kane gichopo kama Nyasaye nosenyise, Ibrahim nogero kendo-mar-misango,
kendo nochanoe yien. Bang’ mano notweyo wuode, moketo e wi yien ma
nosechano e kendogo. 10Eka nokawo pala mondo oneggo wuode, 11to malaika
mar Ruoth Nyasaye noluonge gi e polo niya, "Ibrahim! Ibrahim!" Mi
Ibrahim nodwoke ni, "Antie." 12Eka malaikano nokwere ni, "Kik ineg
wuodi, kata kik itimne gimoro marach, nikech koro ang’eyo ni in ng’at
moluoro Nyasaye, nimar ok isetama e wuodi ma miderma." 13Ibrahim
noting’o wang’e mopo koneno im momoko gi tungene e bungu. Nokawo imno
motimogo misango ni Ruoth Nyasaye kar wuode. 14Ibrahim nochako kanyo ni
Jehova-jire (Tiende ni Ruoth Nyasaye e jachiwo). Pod iwacho nyaka chil
kawuono ni "God Ruoth Nyasaye ema nochiwee."

15Malaika mar Ruoth Nyasaye nochak oluongo Ibrahim gie polo mowachone
niya, 16"Ruoth Nyasaye owacho kama: 17Akuong’ora gi nyinga awuon ni kaka
ok isetama e wuodi ma miderma, abiro guedhi moloyo, mi ami nyikwayi bed
mang’eny ka sulue, kendo ka kuoyo mae dho nam. Nyikwayi nolo wasikgi,
18kendo ogendini duto mae piny nokwaya mondo aguedhgi kaka aseguedho
nyikwayi. Magi duto notimre nikech iserito chikna." 19Ibrahim nodok ir
jotichne, mi giduto ne giduogo Beer-sheba kuma nodakie.

Nyikwa Nahor

20Bang’e Ibrahim noyudo wach ni Milka osenywolo ni Nahor owadgi yawuowi.
21Wuowi makayo ne nyinge Huz, to jalupne ne Buz, to owetene mamoko ne
Kemwel wuon Aram, 22kod Kezed gi Hazo gi Pildash gi Jedlaf kod Bethuel.
23To Bethuel nonywolo nyako ma nyinge Rebeka. Yawuowi aborogo e mane
Milka onywolo ni Nahor owadgi Ibrahim. 24To Reuma chi Nahor machielo
bende nonywolo yawuowi moko, ma nyinggi Teba gi Gaham gi Tahash kod
Maaka.

Chakruok 23

Tho mar Sara: Ibrahim ong’iewo kar yiko

1Sara nodak higni mia achiel gi piero ariyo gabiriyo. 2Bang’e notho
Kiriath-arba, ma tinde iluongo ni Hebron, manie piny Kanaan. Ibrahim
nodonjo e hembe moywage. 3Bang’e nowuok moweyo ringre Sara kanyo. Nodhi
mowacho ni jo-Hiti ma weg pinyno niya, 4"An mana wendo, kendo jadak e
kindu. Yieuru umiya lowo moromo kar yiko, mondo ayikie ng’ata e yo
mowinjore." 5Ne gidwoke niya, 6"Jaduong’, winji. In ng’at maduong’ e
dierwa. Yik ayika ng’ati e burwa moro maber miyiero. Onge ng’ato kuomwa
ma dituoni kare mar yiko, kata madimoni yiko ng’ati." 7To Ibrahim
nochung’ mokulore ew nyimgi, 8mowachonigi niya, "Ka uyie ni mondo ayik
ng’ata kaka owinjore, to yieuru ukwana Efron wuod Zohar 9mondo oyie
omiya rogo man Makpela e giko lope. Ayie chule nengo mowinjore e nyimu
ka, mondo obed kara mar yiko."

10Noyudo ka Efron owuon obet piny gi jo-Hiti wetenego. Nodwoko Ibrahim e
nyim ji duto mane ni kode e dhorangach niya, 11"Ooyo ruoth, amiyi lowono
duto, kaachiel gi rogo man kanyo. Amiyigo e nyim jowagi duto, mondo
iyike ng’ati motho."

12To Ibrahim nokulore kendo e nyimgi, 13mowacho ni Efron ka ji duto
winjo, niya, "Erokamano, to winj gima akwayo. Adwaro ng’iewo lowono gi
nengo mowinjore kode. Omiyo yie ikaw pesana, mondo ayik ng’ata kanyo."
14To Efron nodwoko Ibrahim niya, 15"Jaduong’ nengo lowono oromo nus kilo
mar fedha, to mano ok owinjore thagwa." 16Ibrahim noyie gi nengo mane
Efron osegoyo e nyim jo-Hiti, mi nomiye nus kilo mar fedha. Nopimogi gi
rapim mane jolok ohala tiyogo.

17Mano e kaka puoth Efron mane ni Makpela yo wuokchieng’ mar Mamre,
kaachiel gi rogo kod yien duto mane ni e puodhono, nodoko mag Ibrahim.
18Jo-Hiti duto mane nie dhorangach nobedo joneno kuom wachno. 19Bang’
mano, Ibrahim noyiko Sara chiege e rogono. 20Kamano puodho kod rogo mane
ni kanyo nodoko kar Ibrahim mar yiko.

Chakruok 24

Onywom ni Isaka dhako

1Ibrahim koro nosedoko moti ahinya, kendo Ruoth Nyasaye noseguedhe e
yorene duto. 2Nowacho ni jatichne maduong’ mane rito mwandune duto niya,
"Ket lweti e kind ema. 3Adwaro ni mondo ikuong’rina e nyim Ruoth Nyasaye
ma Nyasach polo gi piny ni ok ninywom ni wuoda nyar piny Kanaan
madakieni, 4to nyaka idog thurwa ir joodwa mondo iyudie nyako ni Isaka
wuoda." 5Jatichneno nopenje ni, "Datim ang’o ka nyakono ok oyie biro
koda e pinyni? Daduok wuodi thuru kuma niayeno?" 6To Ibrahim nodwoke
niya, "Ngang’! Kik idwok wuoda kuno! 7Ruoth Nyasaye ma Nyasach polo gi
piny ma nogola thurwa e dala wuora, kendo nosingorena ni nomi nyikwaya
pinyni ema noor malaikane nyimi mondo iyud ni wuoda nyako kuno. 8To ka
nyakono otamore biro kodi e pinyni, muma mitimo kodani ok nomaki. To kik
idwok wuoda kuno, kata da ni ang’o ema timore!" 9Kuom mano ng’atno
noketo lwete e kind em Ibrahim ruodhe, mokwong’ore ni notim kamano.

10Eka nokawo ngamia apar mag ruodhe, kod chiwo mang’eny mabeyo, mi
nomako yo modhi Nahor e piny Mesopotamia. 11Nochopo godhiambo e sa ma
mon dhiye kulo. Nomiyo ngamiago ogoyo chonggi piny e dho soko mane ni
but dalano. 12Eka nowacho niya, "A Ruoth Nyasaye ma Nyasach Ibrahim
ruodha, guedha tinendeni mondo wuodhani obed maber, kendo ichop singruok
ma nitimo ni ruodha. 13Eri, achung’ e dho sokoni, kama nyi dalani biro
umboe. 14Abiro kwayo nyako moro mondo oket dapige piny, amodhie, to ka
odwoka ni, ‘Modhi; ngamia magi bende abiro miyo pi’, to en ema mondo
obed nyako ma iseyiero ni Isaka jatichni. Kamano anang’e ni isechopo
singruok mane itimo ni ruodha."

15Kane pok otieko lemo, Rebeka nyar Bethuel ma wuod Milka chi Nahor ma
owadgi Ibrahim nochopo, koting’o dapi e goke. 16Ne en nyako silili ma
jaber, mapok ong’eyo dichwo. Nolor e soko, motwomo pi, eka oduogo.
17Jatich Ibrahim noreto kadhi ire, mowachone niya, "Yie imiyae pi mondo
amodhi," 18Mi nyakono noloro dapige piyopiyo, moting’o e lwete,
kowachone niya, "Modhi, jaduong’." 19Kane osetieko modho, Rebeka
nowachone niya, "Koro adhi omo pi ni ngamia magi mondo omodh kaka
gidwaro." 20Piyopiyo nono, noolo pi ma nodong’ e dapige e mbero mane
jamni modhoe. Eka noreto e soko koomo pi nyaka ngamiago duto notieko
modho. 21Ng’atno nobedo ka range ling’ling’ mondo one ane ka Ruoth
Nyasaye oseguedho wuodhe.

22Kane Rebeka osetieko omo pi ni ngamia, ng’atno nokawo tere mar um ma
nengone tek, moketo e um Rebeka, kaachiel gi bangli ariyo mag dhahabu ma
pekgi oromo achiel kuom apar mar kilo, moketo e bade. 23Eka nopenje
niya, "In nyar ng’a? Yie inyisa. Bende dwayudie kar nindo e dalau?"
24Nodwoke niya, "An nyar Bethuel ma wuod Nahor gi Milka, 25kendo wan gi
chiemb ngamia kod lum mang’eny ma ginyalo nindoe, kaachiel gi ot bende
ma unyalo nindoe."

26Kane ng’atno owinjo kamano, nogoyo chonge piny molamo Ruoth Nyasaye,
27kowacho niya, "Apako Ruoth Nyasaye ma Nyasach Ibrahim ruodha, moserito
singruok ma notimo ni ruodha, kendo osekela mana dala owadgi ruodha."

28Rebeka noringo nyaka od min mare, monyiso joodgi gik mosetimore. 29Ne
en gi owadgi ma nyinge Laban. 30Laban noneno tere e um nyamin mare, kod
bangli e bade, kendo nowinjo ka onyisogi gima ne ng’at cha owachone.
Omiyo noringo nyaka e soko, moyudo ng’atno ka pod ochung’ but ngamia.
31Nowachone niya, "Donji, in ng’at ma Ruoth Nyasaye oseguedho. Ere
gimomiyo pod ichung’ oko? Aseikoni ot, kendo nitie kama ngamia nyalo
betie." 32Mi ng’atno nodonjo e ot, to Laban nogonyo gik mane ngamia
oting’o kendo nopedho ni ngamia lum, momiyogi chiembgi. Eka nokelo pi
mondo jatich Ibrahim gi joge olwokgo tiendegi.

33Nokelnigi chiemo, to ng’atno nowacho niya, "Ok anyal chiemo ka pok
ahulo gimomiyo abiro ka." Omiyo Laban nowachone ni, "Ara wachi." 34Eka
ng’atno nowacho niya, "An jatich Ibrahim." 35Ruoth Nyasaye oseguedho
ruodha ahinya, mi osedoko ng’ama duong’. Osemiye rombe gi diek kod dhok
mang’eny, kod fedha gi dhahabu, kaachiel gi wasumbni machwo gi mamon,
kod ngamia gi kanje. 36Bende Sara chi ruodha nonywolone wuowi koseti,
kendo wuodeno ema osemiyo mwandune duto. 37To ruodha nowachona niya,
‘Kuong’rina ni ok ninywom ni wuoda nyar jo-Kanaan ma adak e pinygini.
38To dhiyo dalawa ir owetena, mondo iyudie nyako ni wuoda.’ 39Mano
nomiyo apenjo ruodha niya, ‘To datim ang’o kapo ni nyakono odagi biro
koda?’ 40Nodwoka niya, ‘Ruoth Nyasaye ma arito chikne pile biro oro
malaikane kodi mondo oguedh wuodhi. Inikaw nyar owadwa moro e dalawa
mondo obed chi wuoda. 41Kitimo kamano to muma mitimoni ok nomaki. To
bende kidhi ir owetenago, mi gitamore ni ok nyargi bi kodi, to
kuong’ruokni ok nomaki.’ 42Omiyo ka nende achopo e soko, to nalamo Ruoth
Nyasaye niya, ‘A Nyasach Ibrahim ruodha, yie iguedh wuodhani. 43Eri
achung’ e dho sokoni. Ka nyako moro obiro umbo pi, abiro wachone niya,
"Yie imiyae pi amodhi." 44To kodwoka ni, "Modhi, kendo abiro omo pi ni
ngamia magi bende," To en ema mondo obed nyako ma iseyiero ni wuod
ruodha.’ 45Kane pok atieko lemo, Rebeka nobiro koting’o dapi e goke,
molor e soko mondo otwom pi. Nawachone niya, "Yie imiyae pi amodhi."
46Mi nogolo dapige e goke piyopiyo, mowachona niya, ‘Modhi; ngamia magi
bende abiro miyo pi.’ Kamano namodho, kendo ngamia bende noomonigi pi.
47Bang’e napenje niya, ‘In nyar ng’a?’ Nodwoka ni, ‘An nyar Bethuel,
wuod Nahor gi Milka.’ Eka naketo tere e ume, kod bangli e bade, 48kendo
nagoyo chonga piny makulora kalamo Ruoth Nyasaye. Napako Ruoth Nyasaye
ma Nyasach Ibrahim ruodha mosetelona maber mondo ayud nyar owadgi ruodha
ni wuode. 49Koro nyisauru kuyie timo ng’wono ni ruodha. To ka ok uyie,
bende nyisauru, mondo ang’e gima atimo."

50Laban gi Bethuel ne jodwoke niya, "Kaka wachni oa mana kuom Ruoth
Nyasaye ok wanyal wachoe gimoro. 51Rebeka eri, kawe udhi kode mondo obed
chi wuod ruodhi kaka Ruoth Nyasaye osechano." 52Kane jatich Ibrahim
owinjo kamano, nogoyo chonge piny, mokulore, kolamo Ruoth Nyasaye. 53Eka
nomiyo Rebeka gik moko mag fedha gi mag dhahabu, kaachiel gi lewni.
Owadgi Rebeka kod min-gi bende nomiyo chiwo moko ma nengogi tek.
54Bang’e nochiemo kaachiel gi joge, mi ne ginindo kanyo. Kane gichiew
gokinyi, ng’atno nowacho niya, "Weuru adog ir ruodha." 55To owadgi nyako
kod min-gi nodwoke niya, "We nyarwa obed kodwa mondi kata kuom ndalo
apar, eka bang’e udhi." 56To ng’atno nokwayogi ni, "Kik uriwa, to yieuru
adog ir ruodha, nikech Ruoth Nyasaye oseguedho wuodhani." 57Mi ne
giwachone niya, "We waluong nyako, mondo wawinj dhoge." 58Omiyo ne
giluongo Rebeka, mi gipenje ni, "Iyie dhi gi ng’atni?" Nodwokogi niya,
"Ee, ayie dhi kode." 59Kuom mano ne giyie mondo Rebeka gi dhako ma
nopire jodhi gi jotich Ibrahim kod joge. 60Ne giguedho Rebeka ka
giwachone niya, "Nyathiwa, bed min ji gana gi gana, kendo nyikwayi mondo
olo wasikgi." 61Eka Rebeka kod nyige ma jotich noikore, moidho ngamia
mondo gidhi gi ng’at cha. Kamano ng’atno nokawe modhi kode.

62Noyudo Isaka koro osedar modak Beer-lahai-roi, e piny Kanaan ma
milambo. 63Kane owuotho e pap godhiambo, nopo koneno ngamia moko kabiro.
64Rebeka bende noneno Isaka, mi nolor oa e ngamia, 65mopenjo jatich
Ibrahim niya, "Macha ng’a, mawuotho e pap ka biro romonwa cha?" Ng’atno
nodwoke ni, "Macha ruodha." Kane Rebeka owinjo kamano, nokawo nanga,
moumogo wang’e.

66Ng’atno nonyiso Isaka gik moko duto ma nosetimore. 67Eka Isaka notero
Rebeka e hembe, mokende. Isaka nohero rebeka, mi chunye koro noa kuom
wach tho min mare.

Chakruok 25

Nyikwa Ibrahim ma joka Ketura

(1 Weche mag Ndalo 1.32-33)

1Ibrahim nokendo dhako machielo ma nyinge Ketura. 2Dhakono nonywolone
Zimran gi Jokshan gi Medan gi Midian gi Ishbak kod Shua. 3To Jokshan
nonywolo Sheba gi Dedan. Nyikwa Dedan ne gin jo-Ashur gi jo-Letush kod
jo-Leum. 4To Midian nonywolo Efa gi Efer gi Hanok gi Abida kod Eldaa.
Jogo duto ne joka Ketura.

5Ibrahim nosemiyo Isaka mwandune duto, 6to kane pok otho, nopogo ni
yawuot monde mamoko chiwo. Eka nodarogi, mondo gidag mabor gi Isaka
wuode, mi gidhi e piny man yo wuokchieng’.

Tho mar Ibrahim gi yikne

7Ibrahim notieko higni mia achiel gi piero abiriyo gabich, 8mi notho
moluwo kwerene, koseti ahinya, kendo ka hike oniang’. 9Yawuote ma Isaka
kod Ishmael noyike but Sara chiege e rogo man Makpela e puoth Efron wuod
Zohar ja-Hiti mane ni yo wuokchieng’ mar Mamre. 10Mano e puodho mane
Ibrahim ong’iewo kuom jo-Hiti. 11Bang’ tho Ibrahim, Nyasaye noguedho
Isaka wuode, mane oyudo odak but soko miluongo ni Beer-lahai-roi.

Joka Ishmael

(1 Weche mag Ndalo 1.28-31)

12Ishmael ne wuod Ibrahim mane Hagar nyar Misri jatich Sara onywolone.
13Yawuot Ishmael, kaluwore ne gin: Nebayoth, wuode makayo, eka Kedar gi
Abdeel gi Mibsaim 14gi Mishma gi Duma gi Musa 15gi Hadad gi Tema gi
Jetur gi Nafish kod Kedema. 16Mago e yawuot Ishmael, ma nyinggi nochak
miechgi kod kuonde mane gibworoe. Ne gin ruodhi apar gariyo, ng’ato ka
ng’ato gi ogandane. 17Ishmael notho moluwo kwerene ka ne en jahigni mia
achiel gi piero adek gabiriyo. 18Nyikwaye nodak e piny manie kind Havila
gi Shur, yo wuokchieng’ mar Misri e yo madhi Asuria. Kamano ne gidak
mochwalore gi owetegi ma joka Isaka.

Nywol Esau gi Jakobo

19Ma e sigand Isaka wuod Ibrahim. 20Ne en jahigni piero ang’wen kane
okendo Rebeka nyamin Laban wuod Bethuel ja-Aram ma nodak e piny
Mesopotamia. 21Rebeka nodak aming’a kapok onywol, omiyo Isaka nolamone
Ruoth Nyasaye mondo oyud nyathi. Ruoth Nyasaye nowinjo kwayone, mi
Rebeka nomako ich. 22Kane Rebeka owinjo ka nyithindo tugo e iye, nowacho
niya, "Gima timorenani, tiende ang’o?" Omiyo nodhi penjo Nyasaye tiend
wachno. 23Ruoth Nyasaye nodwoke niya,

"Ogendini ariyo nie iyi,

to ogendinigo biro pogore.

Achiel nobed ratego moloyo wadgi,

kendo maduong’ noti ni matin."

24Kane Rebeka onywol, noyud ni kara noting’o rude adier. 25Wuowi mane
okwong nywol ne kwar, kendo dende ne chalo gi nanga marayier, omiyo ne
gichake ni Esau (tiende ni, rayier). 26Gikanyono owadgi Esau nowuok ka
lwete omako ofunj tiend Esau, mi nochake ni Jakobo (tiende ni ofunj
tielo). Isaka nonywolo yawuotego ka en jahigni piero auchiel.

Esau owilo duong’ne mar nywol gi Jakobo

27Kane gidoko joma dongo, Esau nobet jadwar ma jaganga, kendo ng’at ma
jathim. Jakobo to ne japur, kendo ne dong’ dala. 28Isaka nohero Esau
nikech ring le mane Esau kelone ochamo. Rebeka to ne ohero Jakobo.

29Chieng’ moro, kane Jakobo tedo ogira, Esau nobiro ire koa dwar e thim.
30Nodenyo ahinya, omiyo nowacho ni Jakobo niya, "Kech nega! Miya gima
kwarno acham." (Mano emomiyo nochak Esau ni Edom, tiende ni gima kwar.)
31To Jakobo nodwoke niya, "Abiro miyigo mana kimiya duong’ni mar nywol."
32Esau nowachone niya "Duong’ mar nywol to biro konya gang’o, ka kech
nega kama?" 33To Jakobo nodwoke niya, "Kuong’rina mondi, ni ibiro miya
duong’ni mar nywol." Mi Esau nokwong’orene, momiye duong’ne mar nywol.
34Eka Jakobo nomiye kuon kod ogich ng’or. Kane Esau osechiemo, nowuok,
modhi. Kamano e kaka nojwang’o duong’ne mar nywol.

Chakruok 26

Gik mane Isaka otimo, ka en Gerar kod Beersheba

1Kech moro nowuok e piny, ma ok mano mane osewuok e ndalo Ibrahim, mi
Isaka nodhi Gerar ir Abimelek ruodh jo-Filistia. 2Eka Ruoth Nyasaye
nofwenyorene, mowachne niya, "Kik idhi Misri, to dag mana e pinyni kama
abiro nyisi. 3Dag adaga e pinyni mondi, eka nabed kodi kendo naguedhi,
kamiyi pinyni duto gi nyikwayi. Kamano nachop singruok mane atimo ni
Ibrahim wuoru. 4Anami nyikwayi bedo mang’eny ka sulwe mae polo, kendo
anamigi pinyni duto, mi ogendini duto nokwaya mondo agwedhgi kaka
aseguedho nyikwayi. 5Anaguedhgi kamano nikech Ibrahim nowinjo wachna
kendo nomako chikena gi buchena duto." 6Kuom mano Isaka nomedo dak
Gerar.

7 Jo-Gerar nopenjo Isaka ka Rebeka en chiege, to nowuondogi ni en nyamin
mare. Noparo ni dipo ka ginege konyisogi ni Rebeka en chiege, nikech ne
en dhako ma jaber ahinya. 8Chieng’ moro kane gisedak kuno kuom kinde
mogwarore, Abimelek ma ruodh jo-Filistia nong’icho gie dirisa, moneno ka
Isaka gi Rebeca jotugo. 9Omiyo noluongo Isaka mopenje niya, "Kwerie ka
dhakoni ok chiegi! Ang’o mane omiyo iwuondowa ni en nyameru?" Isaka
nodwoke niya, "Naluor ni dipo ka jogi onega, ka giwinjo ni en chiega."
10To Abimelek nomedo penje ni, "Ang’o momiyo isetimonwa kamano? Ka dine
ng’atwa moro riwre gi chiegi, to in ema dimiyo wabedo joketho." 11Eka
Abimelek nochiko joge duto, kosiemogi ni, "Ng’at manomul Isaka kata
chiege, to nonegi!"

12E higano, Isaka nopuro, mi nokayo cham moloyo ma nochwoyo nyadi mia,
nikech Ruoth Nyasaye noguedhe. 13Nomedo bedo gi mwandu nyaka koro nomew
ahinya. 14Nyiego nomako jo-Filistia kod Isaka, nikech ne en gi rombe kod
dhok mathoth, kaachiel kod wasumbini mang’eny. 15Omiyo ne gidino sokni
mane wasumb Ibrahim wuon Isaka okunyo. 16Bang’ mano, Abimelek nowacho ni
Isaka niya, "Aye ka, nikech itek moloyowa!" 17Omiyo Isaka noa, modhi e
holo mar Gerar, mi nodak kuno. 18Nochako okunyo sokni mane osekuny e
ndalo Ibrahim wuon mare, kendo mane jo-Filistia osedino bang’ tho
Ibrahim. Noluongogi gi nying mane wuon mare osechakogi chon.

19Jotich Isaka nokunyo holono, mi giyudoe soko mamol. 20To jokwath ma jo
Gerar nolaro pigno gi jokwadh Isaka, ka giwacho niya, "Pigno en marwa."
Omiyo Isaka nochako nying sokono ni, Esek, (tiende ni, dhaw), nikech
jogo nodhaw kode. 21Eka jotichne nokunyo soko moro, to kanyo bende ne
gidhawie, mi nochako nyinge ni Sitna, (Tiende ni, sadha). 22Nodar oa
kanyo, mokunyo soko machielo ma koro ne ok gidhawie. Nowacho niya, "Koro
Ruoth Nyasaye osemiyowa thuolo e pinyni, kendo wabiro medore." Kuom mano
nochako nying sokono ni Rehoboth, (tiende ni, thuolo moromowa).

23Isaka nodar oa kuno, mi nodhi Beersheba. 24To nopo ka Ruoth Nyasaye
ofwenyorene gotieno, mowachone niya,

"An e Nyasach Ibrahim wuoru

Kik iluor, nikech an kodi.

Abiro guedhi,

kendo abiro miyi nyikwayo mang’eny,

nikech singruok mane atimo ni Ibrahim jatichna."

25Kuom mano, Isaka nogero kendo-mar-misango kuno, molamoe Ruoth Nyasaye.
Nodak kanyo, mi jotichne nokunyo soko moro kanyono.

Isaka gi Abimelek jotimo winjruok

26 Abimelek noa Gerar gi Ahuzath jang’adne rieko, kod Fikol jaduong’
jolwenje, mi gibiro ir Isaka. 27Isaka nopenjogi niya, "Ang’o momiyo
ubiro nena, to e ndalo mane adak e pinyu, to ne ok udwara, muriemba?"
28Ne gidwoke niya, "Koro wasefwenyo ni Nyasaye ni kodi, omiyo wadwaro ni
mondo watim kodi winjruok kwakuong’ore. Wadwaro ni mondo isingrinwa,
29ni ok nihinywa, mana kaka wan bende ok wahinyi. Ne watimoni maber, mi
ne ia gi kue, kendo koro Ruoth Nyasaye oseguedhi." 30Kuom mano Isaka
nolosonigi chiemo, mi ne gichiemo kendo gimetho. 31Kinyne gokinyi ne
gitimo winjruok gi Isaka. Eka Isaka noweyogi, mi gia gi kue.
32Chieng’onogo ema jotich Isaka nobiroe ire, monyise ni gisekunyo soko,
kendo giyudoe pi. 33Omiyo nochako nying sokono ni Shiba, (tiende ni,
kuong’ruok). Mano dala man kanyo pod iluongo ni Beer-sheba.

34Kane Esau ja-higni piero ang’wen, nokendo Judith nyar Beeri, ja-Hiti,
kod Basemath nyar Elon ma bende ja-Hiti. 35Wachno nochando chuny Isaka
gi Rebeka ahinya.

Chakruok 27

Jakobo owuondo Isaka, mokawo gueth mar owadgi

1Kane Isaka oseti modoko muofu, noluongo Esau wuode makayo, ni "Wuoda!"
Esau nodwoke ni, "Antie." 2Eka Isaka nowachone niya, "Asedoko moti kendo
ok ang’eyo sa thona. 3Omiyo kaw atung’ gi asere mondo idhi e thim,
inegna le. 4Bang’e itedna ring’o mamit kaka ahero cha, mondo ikelna
acham. Eka abiro guedhi kapok atho."

5To Rebeka nowinjo ka Isaka wuoyo gi Esau wuode. Omiyo kane Esau osedhi
e thim dwaro le, 6noluongo Jakobo wuode, mowachone niya, "Asewinjo ka
wuoru wacho ni Esau owadu ni, 7‘Negna le mondo itedna ring’o mamit
acham, eka aguedhi e nyim Ruoth Nyasaye kapok atho.’ 8Kuom mano,
nyathina, yie iwinj gima awachoni. 9Dhiyo e jamni mondo ikelna nyidiek
ariyo mopugno, atedni wuoru kaka oherocha, 10mondo iterne ocham, kendo
oguedhi kapok otho." 11To Jakobo nowacho ni min mare niya, "Ing’eyo ni
Esau en ng’ama rayier, to an denda poth. 12Kamoro wuora nyalo mula,
mofweny ni awuonde, mi dayud mana kuong’ kar gueth." 13To min mare
nodwoke niya, "We mondo kuong’no omaka, nyathina, to in yie iomna
nyidiego mana kaka awachoni." 14Omiyo Jakobo nodhi mokelo nyidiek, mi
min mare notedo ring’o mamit kaka Isaka nohero. 15Eka Rebeka nokawo lep
Esau mabeyo ma nokano, mi orwakogo Jakobo. 16Nokawo bende piende diego
moumogo bede Jakobo kod ng’ute kama onge yier. 17Eka nomiye ring’o ma
noseloso mamitno, gi kuon ma nosetedo.

18Jakobo nodhi ir wuon mare, moluonge ni, "Wuora!" Mi wuon nodwoke ni,
"Antie wuoda. To in ng’a?" 19Jakobo nodwoke ni, "An Esau wuodi maduong’.
Eri asetimo kaka ninyisa. Koro chungi mondo icham ring’o ma asekeloni,
eka mondo iguedha." 20Isaka nopenjo wuode niya, "To iyude piyopiyo
kamano nadi?" Jakobo nodwoke ni, "Ruoth Nyasaye ma Nyasachi ema osekonya
mayude." 21Eka Isaka nowacho ni Jakobo niya, "Sud machiegni amuli, eka
mondo ang’e ka in Esau wuoda adier." 22Jakobo nosudo machiegni gi wuon,
mi wuon nomule, mowachone ni, "Duondi chalo gi duond Jakobo, lweti to
chalo gi lwet Esau." 23To ne ok ofwenyo ni en Jakobo, nikech bedene
notimo yier ka mag Esau, kendo mano emomiyo noyie guedhe. 24Kata kamano
nomedo penje niya, "In Esau wuoda adier." Jakobo nodwoke niya, "Ee, an."
25Isaka nowachone niya, "Ara koro miya ring’o mondo acham eka aguedhi."
Eka Jakobo nomiye ring’o mochamo, kod divai omadho. 26Eka wuon mare
nowachone niya, "Sud machiegni wuoda, mondo inyodha." 27Omiyo nosudo
machiegni monyodhe. Kane Isaka owinjo tik lepe, noguedhe kowacho kama:

"Tik wuoda madum mamitni

chalo gi tik puodho

ma Ruoth Nyasaye oseguedho.

28Nyasaye mondo okelni koth

moa e polo,

mondo puotheni obed momew

kendo iyud cham gi divai mogundho.

29 Ogendini duto mondo otini kendo okulreni.

Bed ruodh oweteni, kendo nyikwa meru mondo okulreni.

Okuong’ joma kuong’i’

to oguedh jogo maguedhi."

30Kane Isaka osetieko guedho Jakobo kamano, Jakobo nowuok. To gikanyono,
Esau owadgi noduogo koa dwar. 31En bende notedo chiemo mamit, motero ni
wuon mare. Nowachone niya, "Wuora, yie ichung’ mondo icham ring’o ma
asekeloni, eka iguedha." 32Isaka nopenje niya, "In to, in ng’a?" Nodwoke
ni, "An Esau wuodi maduong’." 33Isaka nobwok kendo okirni ahinya,
mopenje niya, "To kara macha nende ng’a, mane onego le, mokelona, nende
achamo ring’ono kapok ibiro, mi aguedho ng’atno, kendo guethno osiko."
34Kane Esau owinji kamano noywak malit ahinya, mowacho niya, "Wuora, an
bende guedha!" 35Isaka nodwoke niya, "Owadu nobiro mowuonda, kendo koro
osekawo guethni." 36Eka esau nowacho niya, "Ne onyal chake ni Jakobo,
nikech koro osewuonda diriyo, mokwongo nokawo duong’na mar nywol, kendo
koro osemaya gueth. To donge ikanonae gueth moro?" 37Isaka nodwoko Esau
niya, "Aseloke ruodhi, kendo aseloko owetene duto mondo obed jotichne.
Aseguedhe gi cham gi divai, koro wuoda ere gima odong’ ma datimni?" 38To
Esau nomedo penjo wuon niya, "Wuora, ne in mana gi gueth achiel kende,
yie iguedha an bende." Mi noywak malit. 39Eka Isaka nowachone niya,

"Inidag e piny motimo ongoro

kendo puotheni ok noyud koth moa e polo.

40 To liganglani ema nomiyi chiemo,

kendo inibed jatich owadu.

To kinde nobi ma ining’anyie,

kendo nia e bwo lochne."

Isaka otero Jakobo Harran

41Esau nomako sadha gi Jakobo nikech gueth mane wuon-gi oseguedhego.
Omiyo noparo niya, "Wuora tinde chiegni tho, to kaseloso liende, to
abiro nego Jakobo owadwa." 42To kane Rebeka ong’eyo gima Esau paro,
noluongo Jakobo mowachone niya, "Wuoda, winji! Esau owadu dwaro negi
mondo ochulni kuor. 43Omiyo adwaro ni mondo itim gima abiro wachoni.
Ikri piyopiyo mondo iring idhi Harran ir Laban owadwa, 44idag kuno. Ka
mirimb owadu oserumo, 45kendo wiye osewil gi gima isetimone, eka naor
ng’ato mondo oomi. Ere gima omiyo yawuota ariyo ditho odiechieng’
achiel?"

46Kuom mano, Rebeka nowacho ni Isaka niya, "Mond Esau ma nyi pinje
mokogi ojoga. Ka dipo ni Jakobo bende okendo mana nyar Hiti, to ber
katho."

Chakruok 28

1Isaka noluongo Jakobo, moguedhe kendo osieme niya, "Kik ikend nyar
jo-Kanaan, 2to dhiyo Mesopotamia piyopiyo e dala Bethuel kwaru mondo
ikend nyar Laban neru. 3Nyasaye Manyalo Gik Moko Duto oguedhi, kendo
omiyi nyithindo mang’eny, mondo chieng’ moro idok wuon ogendini mathoth.
4Onego oguedhi kendo oguedh nyikwayi kaka noguedho Ibrahim, mondo ikaw
piny ma koro idakie. En e piny mane Nyasaye omiyo Ibrahim." 5Kamano
Isaka nooro Jakobo Mesopotamia ir Laban wuod Bethuel ja-Aram. Labanno ne
owadgi Rebeka ma min Jakobo gi Esau.

Esau okendo dhako machielo

6Esau koro nong’eyo ni Isaka oseguedho Jakobo kendo oseore Mesopotamia
mondo odhi okend kuno. Nowinjo bende ni kane Isaka guedho Jakobo,
nosieme ni kik okend nyar Kanaan. 7Bende nong’eyo ni Jakobo nowinjo wach
wuon mare gi min mare, mi nosedhi Mesopotamia. 8Kamano Esau nofwenyo ni
kara Isaka wuon mare ne ok ohero nyi Kanaan. 9Omiyo nodhi ir Ishmael
wuod Ibrahim, mokendo Mahalath, nyar Ishmael ma nyamin Nebayoth.

Lek ma Jakobo oleko Bethel

10Jakobo nowuok Beersheba kochomo Harran. 11Nochopo kamoro mobworoe
nikech chieng’ nosepodho, nonindo kanyo koteno wiye gi kidi moro ma
nokwanyo kanyo. 12To konindo, noleko ni oneno raidhi mochung’ koa e
piny, mochopo e polo. To malaika mag Nyasaye ne luwo raidhino, kaidho
malo, kendo kalor piny. 13Bende noneno Ruoth Nyasaye kochung’ bute,
kawachone niya, "An e Ruoth Nyasaye, ma Nyasach Ibrahim kwaru, kendo
Nyasach Isaka, piny minindoeni abiro miyi gi nyikwayi. 14Nyikwayi nobed
mang’eny ka lowo. Gininya malach kendo ginilandre koni gi koni, mi
dhoudi duto mae piny nokwa mondo oguedhgi kaka aseguedhi gi nyikwayi.
15Anabed kodi, kendo anariti kamoro amora midhiye, nyaka adwoki e
pinyni. Ok naweyi ka pok atimoni gima asewachoni." 16Eka Jakobo nochiew
mowacho niya, "Adier, kara Ruoth Nyasaye nika, to ok ang’eyo!" 17Luoro
nomake, mowacho niya, "Ma kama lich manade! Nyaka bed ni en od Nyasaye,
kendo ranga polo."

18Jakobo nochiew gokinyi mang’ich. Nokawo kidi ma notenogo wiyeno, mi
ochunge ka siro moolo kuome mo, kochiwe ni Nyasaye. 19Nochako nying
kanyo ni Bethel (tiende ni od Nyasaye.) To e kinde mokwongo dalano
niluongo ni Huz.

20Eka Jakobo nokuong’ore ka wacho ni Ruoth Nyasaye niya, "A Ruoth
Nyasaye, ka inibed koda, kendo ka initelna e wuodha, kimiya chiemo gi
lewni, 21mi aduog maber e dalawa, eka nibed Nyasacha, 22kendo kidi ma
asechungo ka sironi nobed odi. Bende anamiyi achiel kuom apar mag gik
moko duto mimiya."

Chakruok 29

Jakobo tiyo ni Laban mondo okend Rahel

1Jakobo nodhi nyime gi wuodhe nyaka nochopo e piny man yo wuokchieng’.
2Nopo koneno soko e pap ka kweth adek mag rombe onindo e dire. Sokono
ema ne jamni modhoe, to ne nitie kidi maduong’ ahinya e dhoge, 3ma
jokwath ne ng’ielo oko mondo gimi jambgi pi. To kane jamni osemodho, eka
jokwath ne dwoko kidino ewi soko. 4Jakobo nopenjogi niya, "Osiepena, ua
kanye?" Ne gidwoke ni, "Waa Harran" 5Eka nopenjogi ka ging’eyo Laban ma
nyakwar Nahor, mi ne gidwoke ni ging’eye. 6Nomedo penjogi niya,
"Ongima?" Ne gidwoke ni, "Ongima, kendo Rahel ma nyare ero biro gi
jambe." 7Jakobo nowacho nigi niya, "Piny pod chon, kendo sa mirwakoe
jamni podi. Dak umodhgi, mondo utergi e lek?" 8Ne gidwoke niya, "Ok
wanyal timo kamano kapok jokwath duto ochokore mi wang’ielo kidi man e
dho soko oko mondo jamni omodhi." 9To kane pod Jakobo wuoyo kodgi, Rahel
nochopo gi jamb wuon mare, nimar en ema ne en jakwadhgi. 10Kane Jakobo
oneno Rahel ka ni gi jamb Laban ner mare, nodhi mong’ielo kidi mani dho
soko, mi nomiyo jamb Laban pi. 11Eka nonyodho Rahel, kendo oywak,
12Nowachone niya, "An wuod Rebeka, ma nyamin wuoru!" Gikanyono Rahel
noringo monyiso wuon mare. 13To kane Laban owinjo ni Jakobo wuod nyamin
obiro, nodhi piyopiyo mondo oromne. Nokwake monyodhe, eka nokele dala,
bang’e Jakobo nonyiso Laban gik moko duto mane osetimore, 14mi Laban
nowachone niya, "Adier in remba." Kamano Jakobo nobet kode kuom due
mangima.

15Bang’e Laban nowacho ni Jakobo niya, "Ok owinjore itina nono mana
nikech in watna, omiyo nyisa gima onego achuli." 16To Laban ne nigi
nyiri ariyo. Nyako maduong’ ne nyinge Lea, to matin ne Rahel. 17Lea ne
ok jaber gi ka wang’e, to Rahel ne nigi chia, kendo nojaber. 18Jakobo
nohero Rahel, omiyo nowacho ni Laban niya, "Abiro tiyoni kuom higni
abiriyo mondo imiya Rahel nyari." 19Laban nodwoke niya, "Ber ka amiyigo,
moloyo miye ng’at machielo, omiyo bed koda." 20Jakobo notiyo ni Laban
kuom higni abiriyo mondo okend Rahel, to hignigo duto nochalone mana ka
ndalo moko manok, nikech nohero Rahel ahinya.

21Jakobo nowacho ni Laban niya, "Asetieko ndalo mane iketona, omiyo koro
miya nyari obed chiega." 22Kuom mano Laban notimo nyasi, moluongo
jogweng’no duto. 23To gotienono nomiyo Jakobo mana Lea kar Rahel mi
Jakobo nokende. 24Bende Laban nokawo Zilpa jatichne manyako, momiyo Lea
mondo obed jatichne. 25Kinyne gokinyi, Jakobo nofwenyo ni kara Laban
nomiye mana Lea, omiyo nopenjo Laban niya, "Ang’o momiyo isetimona kama?
Natiyoni mondo imiya Rahel. Koro ang’o momiyo isewuonda?" 26To Laban
nodwoke niya, "Thurwa ka nyako matin ok kwongni maduong’ dhi tedo. 27Rit
arita nyaka watiek juma mar nyasini eka abiro miyi Rahel, kiyie tiyona
kuom higni abiriyo mamoko." 28Jakobo noyie gi wachne, motieko jumb nyasi
mar kend Lea. 29Eka Laban nomiye Rahel nyare, kendo nokawo Bilha
jatichne manyako, momiyo Rahel mondo obed jatichne. 30Kamano Jakobo
nokendo Rahel bende, mi nohere moloyo Lea. Bang’ mano notiyo ni Laban
kuom higni abiriyo moko.

Nyithind Jakobo

31Kane Ruoth Nyasaye oneno ni Lea ok oher, noguedhe gi nyathi, to Rahel
ne ok nywol. 32Lea nomako ich, monywolo nyathi ma wuowi. Nowacho niya,
"Ruoth Nyasaye oseneno chandruokna, kendo koro chwora biro hera." Omiyo
nochako wuodeno ni Reuben, (tiende ni Nyasaye oseneno chandruokna.)

33Nochako omako ich monywolo wuowi moro. Nowacho niya, "Ruoth Nyasaye
osemiya wuowi machielo, nimar nowinjo ka chwora ok ohera." Kuom mano
nochake ni Simeon, (tiende ni, winjo.) 34Nomako ich kendo, monywolo
wuowi mar adek. Nowacho niya, "Koro chwora biro padore kuoma, nimar
asenywolone yawuowi adek." Mi nochake ni Lawi, (tiende ni padruok.)
35Bang’e nochako omako ich, monywolo wuowi moro kendo. Nowacho niya,
"Koro apako Ruoth Nyasaye." Omiyo nochake ni Juda, (tiende ni, pak).
Bang’ mano nochung’ moweyo nywol.

Chakruok 30

1Kane Rahel oneno ni ok onywol ni Jakobo nyithindo, nyiego nomake gi
nyamin mare, mowacho ni Jakobo niya, "Miya nyithindo, nono to abiro
tho!" 2Jakobo nokecho gi Rahel, mowachone niya, "Iparo ni an e Nyasaye,
mosetami e nywol?" 3Nodwoko Jakobo niya, "Kaw Bilha jatichna manyako,
ibedgo, mondo onywolna nyithindo e chonga. Mano e yo ma dimi abed gi
nyithindo." 4Mi nochiwo Bilha jatichne ni chwore. 5Bang’e Bilha nomako
ich, monywolone Jakobo wuowi. 6Eka Rahel nowacho niya, "Nyasaye
oseng’ado bucha maber, nikech osewinjo kwayona, momiya nyathi ma wuowi."
Omiyo nochake ni Dan (tiende ni ng’ado bura). 7Bilha nomako ich kendo mi
nonywolone Jakobo wuowi machielo. 8Rahel nowacho niya, "Ne apiem matek
gi nyamera, mi aloyo." Omiyo nochako wuodeno ni Naftali (tiende ni
piem).

9Kane Lea ofwenyo ni ochung’ ok onywol, nokawo Zilpa jatichne, momiyo
Jakobo. 10Zilpa bende nonywolo ni Jakobo wuowi. 11Omiyo Lea nowacho
niya, "An jahawi!" Mi nochake ni Gad (tiende ni, Hawi). 12Zilpa nonywolo
ni Jakobo wuowi machielo, 13mi Lea nowacho niya, "Mano mor manade! Koro
mon biro lwonga ni Omore." Omiyo nochake ni Asha, (tiende ni, Mor).

14E ndalo mag kayo ngano, Reuben nodhi e pwodho, moyudo olemo miluongo
ni mandrek, mokelo ni Lea min mare. Rahel nokwayo Lea mondo omiye
mandrek mane wuode okelo. 15To Lea nopenje niya, "Iparo ni kawo chwora
en gima tin koso, mapod kendo idwaroe mana mandrek mag wuoda bende?" To
Rahel nodwoke niya, "Kimiya mandrekgo, to ang’ Jakobo nonind e odi
kawuono." 16Omiyo kane Jakobo odwogo dala koa e puodho godhiambo, Lea
nowuok kadhi romone, mowachone niya, "Nyaka inind e oda kawuono, nikech
aseng’iewi gi mandrek mag wuoda." Kuom mano otienono nonindo e ode.
17Nyasaye nowinjo kwayo Lea, modwoke. Nomako ich, kendo nonywolo ni
Jakobo wuowi mar abich. 18Eka Lea nowacho niya, "Nyasaye osemiya pokna,
nikech namiyo chwora jatichna." Omiyo nochako wuode ni Isakar, (tiende
ni, pok). 19Bang’e Lea nomako ich kendo, monywolo ni Jakobo wuowi mar
auchiel. 20Nowacho niya, "Nyasaye osemiya chiwo maber. Koro chwora biro
gena, nikech asenywolone yawuowi auchiel." Omiyo nochako wuodeno ni
Zebulun, (tiende ni, geno). 21Achien nonywolo nyako, mochako ni Dina.

22Bang’e Nyasaye noparo Rahel nodwoko kwayone, moguedhe gi nyathi.
23Nomako ich, monywolo nyathi ma wuowi. Eka nowacho niya, "Nyasaye
osegolona wichkuot ma nyocha an go." Omiyo nochako wuodeno ni Josef,
(tiende ni golo kata medo). Nowacho niya, 24"Mad Ruoth Nyasaye medna
wuowi machielo."

Winjruok mar pok ma Jakobo otimo gi Laban

25Kane Rahel osenywolo Josef, Jakobo nowacho ni Laban niya, "We mondo
adog thurwa. 26Miya monda gi nyithinda ma omiyo asebedo ka atiyoni."
27Laban nodwoke niya, "Yie awachie. Aneno ni asemew, kendo Ruoth Nyasaye
oseguedha nikech in. 28Omiyo nyisa pok monego achuli." 29Jakobo nodwoke
niya, "Ing’eyo kaka asetiyoni, kendo kaka jambi osenywolore ka aritogi.
30Kane abiro, jambi ne nok, to koro gisemedore ahinya, kendo ruoth
Nyasaye oseguedhi e yoreni duto nikech an. Donge koro en kinde ma an
bende onego apidhie jooda?"

31Laban nopenje ni, "Onego achuli ang’o?" To Jakobo nodwoke ni, "Ok
adwar mondo imiya gimoro, to mak mana kiyie timo gima adwaro, eka pod
abiro medo bedo jakwadhi. 32Kawuono abiro wuotho ei jambi duto, mondo
awal rombe maratenge, gi diek marang’eye, kod maraboge, obed yorgi. Ma e
pok ma adwaro. 33To bang’e inyalo neno ane kaka asebedo jaadiera. Ka
ibiro nono jamba, mineno ka an gi diel moro ma ok rabok kata rang’ech,
kata rombo ma ok rateng’ to kara mano nobed gima okwal." 34Laban nodwoke
ni, "Ber! Wabiro timo kamano."

35To chieng’no Laban nogolo nywogi maraboge kod marang’eye, gi nybuche
ma aboge kod ma ang’eye kata man gi kido motono marachar rachar,
kaachiel gi rombe maratenge. Jamnigo duto nomiyo yawuote. 36Modhi kodgi
mabor moromo wuodh ndalo adek, koa kuma ne Jakobo nitie. To jakobo
nodong’ ka kwayo jamb Laban mamoko.

37Eka Jakobo nokawo kkete moko mag yien mopogore opogore, mi nopoko
kuonde moko e korgi, mondo igi marachar onen. 38Nochungo ketego but
mberni ma jamni modhoe, mondo jamni ochomgi tir ka modho, nikech kanyo
ema ne thuondi luwogie. 39Omiyo kane oluwgi e nyim ketego kamano, to ne
ginywolo nyithindo maraponde gi marang’eye kod maraboge. 40To bang’e
Jakobo nopogo imbe, mi oweyo mana mago maraponde gi maratenge mondo oluw
romb Laban. Mano e yo mane omedogo jambe owuon, mi ne ok oriwogi gi mek
Laban. 41Kane iluwo swinni motegno, Jakobo ne keto ketego e nyimgi, but
mberni ma gimodhoe, ni mondo igi opong’ e nyim ketego. 42To ne ok oketo
ketego e nyim swinni moyomno. Omiyo diek moyomno nodong’ ni Laban, to
motegno nobedo mag Jakobo. 43Piyopiyo nono Jakobo nodoko jamoko miwuoro.
Ne en gi jamni mang’eny gi ngamia kod kenje, kaachiel gi wasumbini ma
chuo gi mamon.

Chakruok 31

Jakobo oringo Laban

1Jakobo nowinjo ni yawuot Laban wacho niya, "Jakobo osekawo gik wuonwa
duto, kendo mwandu ma en go oseyudo mana kuom wuonwa." 2Noneno bende ka
Laban koro ok ohere kaka chon. 3Bang’e Ruoth Nyasaye nowacho ni Jakobo
niya, "Dogi e pinyu ir oweteni, abiro bet kodi kuno." 4Omiyo Jakobo
noluongo Rahel gi Lea kuma nokwayoe jambe, 5mowachonigi niya, "Aseneno
ka wuonu tinde ok ohera kaka nohera e kinde mokwongo, to kata kamano
Nyasach wuora osebedo ka ni koda. 6Uduto ung’eyo kaka asetiyo ni wuonu
gi tekra duto. 7En to, osewuonda, moloko pokna nyadipar. To kata kamano,
Nyasaye ne ok oweyo ohinya. 8Kane Laban owachona ni diek marang’eye ema
nobed pokna, to diek duto ne nywolo mana nyithindo marang’eye, kendo ka
nowacho ni jamni ma kitgi rapora ema nobed pokna, to diek duto ne nywolo
mana nyithindo ma kitgi rapora. 9Kamano Nyasaye osegolo jamni kuom
wuonu, momiya. 10E kinde mane thuondi dwaro luwo jamni, naleko maneno ni
nyuogi duto malupo, gin rang’eye gi raponde kod ma kitgi okiko okiko.
11Malaika mar Nyasaye nowuoyo koda ka aleko, moluonga niya, ‘Jakobo’. Mi
nadwoke ni, ‘Antie’ 12Nowachona niya, ‘Neye kaka nyuogi duto ma luwo
diek gin rang’eye gi raponda kod ma kitgi okiko okiko. Mano timore
nikech aseneno gik moko duto ma Laban timoni. 13An e Nyasaye ma
nofwenyoreni Bethel kuma niwiroe siro gi mo, kichiwena, kendo
ikuong’ori. Koro wuogi ia e pinyni mondo idog thuru.’ "

14Rahel gi Lea ne jodwoke niya, "Onge mwandu ma wabiro chamo kuom
wuonwa. 15Donge tinde okwanowa ka jomoko nono, nikech oseng’iewowa kendo
osechamo mwandu duto mane onywomwa. 16Mwandu duto ma Nyasaye osegolo
kuom wuonwa gin mawa kod nyithindwa, omiyo tim mana kaka Nyasaye
osewachoni." 17,18Kamano Jakobo noikore mondo odog ir wuon mare e piny
Kanaan. Noketo nyithinde gi monde e ngamia, mi nosembo jambe duto, kendo
nokawo gimoro amora ma noseyudo Mesopotamia.

19E kindeno, noyudo ka Laban odhi ng’ado yie rombe, kendo kane pod en
kuro, Rahel nokwalo nyisechene, 20to Jakobo bende nowuonde moa
ling’ling’ ma ok onyise. 21Nokawo gige owuon moringo oa. Nong’ado aora
Yufrate, momako yo madhi e piny gode mag Gilead.

Laban olawo Jakobo

22Bang’ ndalo adek, Laban nowinjo ni Jakobo osea, 23omiyo nokawo joge,
kendo ne gilawe kuom ndalo abiriyo, mi gijuke e got Gilead. 24To Nyasaye
nofwenyore ni Laban ja-Aram e lek gotieno, mowachone niya, "Kik iwach ni
Jakobo gimoro amora." 25Laban noyudo ka Jakobo oguro hembe e got Gilead,
mi en bende noguro mare kanyo gi joge.

26Laban nopenjo Jakobo niya, "Ang’o momiyo niwuonda, mikawo nyiga
iringogo ka joma omak e lweny? 27Ere gimomiyo nia ling’ling’ ka akia?
Dine inyisa ni idwaro dhi, dine akowi gi mor, kiwerni kendo igoyoni
thum. 28Bende ne ok iweyo agoyo oriti ni nyiga gi nyikwaya. Kuom mano
isetimo gima ofuwo. 29An gi teko mar hinyi, to Nyasach wuoru nyoro
owuoyo koda, ka kwera ni kik awachni gimoro amora. 30Ang’eyo ni ne ia
nikech siso ne oloyi gi joodu, to ang’o momiyo nikwalo nyisechena"?
31Jakobo nodwoke niya, "Naringo aa nikech naluor ni dipo ka imaya nyigi.
32To ng’ato ang’ata moyud gi nyisecheni nyaka negi! Rang gimoro amora ma
mari mondo ikaw ka jowagi neno." To Jakobo ne ok ong’eyo ni Rahel ema
nosekwalo nyisechego.

33Laban nodhi e hemb Jakobo gi hemb Lea gi hemb nyiri ariyo ma jotich,
to ne ok oyudo gimoro. Kane owuok e hemb Lea nodhi e mar Rahel. 34To
kata kamano Rahel nosepando nyisechego e bwo kom ngamia, mi obetie.
Laban nodwaro kuonde duto e hema, to ne ok oyudo nyisechego. 35Rahel
nowacho ni wuon mare niya, "Wuora, kik ikech koda, ni ok anyal chung’e
nyimi, nikech atuo tuo mon." To kata Laban nodwero kamano, ne ok onyal
yudogi.

36Eka mirima nomako Jakobo, modhaw gi Laban kowachone niya, "Ere gima
aseketho momiyo iselawa matek, 37kendo seto giga duto? Ka iseyudo gimoro
ma mari, to gole oko e nyim jowa gi jou, mondo gipog kindwa kodi.
38Asedak kodi koro kuom higni piero ariyo, to rombi kata dieki pok
obuogo, bende pok achamo imi kata achiel. 39Kane ondiek onego romboni
moro, ne ok adewo keloni ringe ma dinyisi gima osetimore, to nachulo
achula. Ne iketo chik ni nyaka achul chiayo moro amora mokwal, bed ni
okwale godiechieng’ kata gotieno. 40E kindego duto chieng’ ne chama
godiechieng’, to koyo chama gotieno, kendo nindo ne ok tera. 41Kamano e
kaka asetiyoni kuom higni piero ariyogi. Natiyoni kuom higni apar
gang’wen mondo imiya nyigi ariyo, kendo namedo tiyoni kuom higni auchiel
mondo ayud jamni kaka pokna, to niloko pokna nyadipar. 42Ka dine Nyasach
Ibrahim kwara mane Isaka bende lamo, ok ni koda, to dine iseriemba gi
lweta nono. To Nyasaye noneno kaka natiyo matek, kendo kaka nachandora,
omiyo nyoro okweri gotieno ni kik itimna gomoro marach."

Jakobo gi Laban jotimo winjruok

43Laban nodwoko Jakobo niya, "Nyigo gin nyiga, kendo nyithindogo gin
nyithinda; jamnigo bende maga. Gik moko duto ma in go gin maga. To koro
datim nyiga gi nyithindgi nadi? 44Watim winjruok, kendo wachok kite
mondo obed rapar e kindwa kodi." 45Omiyo Jakobo noyiero kidi mang’ongo,
mochungo tir ka siro mar rapar, 46kendo nowacho ni joge mondo okwany
kite moko, mi ne gichokogi kaachiel. Eka ne gichiemo but kitego. 47Laban
nochako nying kanyo ni Jegar-sahadutha, to Jakobo nochake ni Galeed.
(Jegar-sahadutha en dho Aram, to Galeed en dho Hibrania. Tiend nying
ariyogo en pidh kite mobedo ka janeno.) 48Laban nowacho niya, "Chakre
kawuono, pidh kiteni biro bedo ka janeno e kindwa kodi". Mano emomiyo
nochak kanyo ni Galeed. 49Laban nowacho kendo niya, "Kwasepogore, to
Ruoth Nyasaye mondo ong’i timbewa." Mano emomiyo nochak kanyo bende ni
Mizpa (tiende ni kar ng’icho). 50Laban nomedo wacho niya, "Kapo ni
ithago nyiga, kata ka ikendo mon moko ka onge janeno, to ng’e ni Nyasaye
e janeno e kindwa kodi." 51Eka nodhi nyime kowacho ni Jakobo niya, "Ne
pidh kite ma asechoko, kod siro ma asechungo e kindwa. 52Pidhni kod
sironi mondo obed ka janeno ni ok nakadh pidhni mondo amonji, to in
bende ok nikadh pidhni kata sironi mondo imonja. 53Nyasach Ibrahim gi
Nyasach Nahor nopog kindwa kodi kwatimo kamano." Bang’e Jakobo
nokuong’ore e nying Nyasaye mane Isaka wuon mare lamo. 54Noyang’o chiayo
moro, motimogo misango e godno, kendo noluongo wedene mondo obi ochiem.
Kamano ne gichiemo kaachiel, kendo ne ginindo kanyo.

55Kinyne Laban nogoyo ni nyige gi nyikwaye oriti, mi noa modok dala.

Chakruok 32

1Jakobo to nodhi nyime gi wuodhe, kendo nopo ka malaika mag Nyasaye
oromo kode. 2Kane onenogi, nowacho niya, "Ma en oganda mar Nyasaye!" Mi
nochako kanyo ni Mahanaim (tiende ni, ogendini ariyo).

Jakobo oikore mondo orom gi Esau

3Jakobo nooro joote mondo otel nyime ir Esau owadgi mane nie gweng’
Seir, e piny Edom. 4Nochikogi mondo giwach ni Esau ni jatichne Jakobo
owacho kama: "Asebedo kadak gi Laban nyaka koroni. 5An gi dhok kod kenje
gi rombe gi diek, kaachiel kod wasumbini machwo gi mamon. Kuom mano
aoroni wach mondo iyie irwaka gi ng’wono." 6Joote nodwogo ir Jakobo,
mowachone niya, "Ne waromo gi owadu Esau ka biro romoni gi ji mia
ang’wen." 7Kane Jakobo owinjo kamano, nobwok, kendo chunye nochandore
ahinya. Omiyo nopogo joge gi jambe e migepe ariyo, 8koparo ni kapo ni
Esau omonjo migawo achiel, to migawo machielo nyalo tony. 9Eka nolemo,
kowacho niya, "A Ruoth Nyasaye ma Nyasach Ibrahim kwara, kendo Nyasach
Isaka wuora, in ema niwachona ni mondo adog thurwa ir joodwa, kendo ni
initimna maber. 10Ok awinjora gi herani maradier kendo mosiko misenyisa.
Nang’ado aora Jordan ka aonge gi gimoro mak mana ludha mar wuoth kende,
to korom aseduogo gi ogendini ariyogi. 11Omiyo resa e lwet Esau owadwa,
nimar aluor ni dipo ka otiekowa duto, ma ok oweyo kata mana mon kata
nyithindo. 12Par kaka nisesingorina ni iniguedha, kendo nimiya nyikwayo
mang’eny ka kwoyo mae dho nam ma ok nyal kwan."

13Jakobo nobuoro kanyo, to kinyne noyiero 14diek mia ariyo ma nyibuche,
gi nyuogi piero ariyo, kod rombe mia ariyo, gi imbe piero ariyo, 15kod
ngamia madhodho piero adek man gi nyithindgi, gi dhok piero ang’wen, gi
rwedhi apar, kod kenje piero ariyo mamon, gi apar machwo. 16Noketo kweth
ka kweth e lwet jatichne achiel achiel kawachonigi niya, "Teluru nyima
kuweyo thuolo e kind kweth gi kweth." 17Eka nochiko jal ma notelo niya,
"Ka Esau owadwa oromo kodi, mopenji ni in jatich ng’a, to idhi kanye,
kendo jamni misembogi mag ng’a? 18To mondo idwoke kama: ‘Gin mag Jakobo
jatichni, kendo ooronigi kaka chiwo. En owuon to obiro bang’wa.’ " 19Jal
mar ariyo gi mar adek kod jogo duto mane sembo jamnigo bende Jakobo
nochiko kamano, 20monyisogi ni mondo gimed wacho ni Esau niya, "Jakobo
jatichni biro bang’e," Jakobo noparo ni obiro hoyo chuny Esau gi chiwo
mane oseorone motelogo, kendo koromo kode bang’e, to dipo ka orwake gi
ng’wono. 21Kamano chiwogo duto nodhi motelo nyime, to en nodong’ monindo
e kambi gotienono.

Jakobo oi gi ng’ato Peniel

22Gotienono Jakobo nochiew mokawo monde ariyo gi jotichne ariyo ma nyiri
kod nyithinde apar gachiel, mi ne gikadho kama ing’adogo aora Jabok.
23Kane osekonyogi ng’ado aora kaachiel gi mwandune duto, 24nodong’
kende, kendo ng’ato nobuke moi kode kanyo nyaka piny oru. 25To kane
ng’atno oneno ni ok onyal nyago Jakobo, nogoyo achiake, mi em Jakobo
owil ka pod gii. 26Eka ng’atno nowacho niya, "Weya mondo adhi, nikech
piny, dwaro ru." To Jakobo nodwoke niya, "Ok anyal weyi idhi kapok
iguedha." 27Nopenjo Jakobo niya, "Nyingi ng’a?" Mi nodwoke ni, "Nyinga
Jakobo." 28Eka ng’atno nowachone niya, "Chakre kawuono nyingi ok nobed
Jakobo, to ibiro luongi ni Israel, nikech isei gi Nyasaye, kendo gi ji,
miloyo." 29Jakobo nokwaye niya, "Yie inyisa nyingi." To nopenje ni,
"Ang’o momiyo ipenja nyinga?" Kata kamano noguedhe. 30Jakobo nowacho
niya, "Aseneno Nyasaye wang’ gi wang’, to pod angima!" Omiyo nochako
nying kanyo ni Peniel (tiende ni, wang’ Nyasaye). 31Jakobo noa Peniel ka
chieng’ wuok, kendo nowuotho kofwono, nikech bamne nosewil. 32Mano
emomiyo jo-Isarel ok cham pond bam nyaka chil kawuono, nikech ring’ono
ema ng’atno nogoyo e bam Jakobo.

Chakruok 33

Jakobo oromo gi Esau

1Kane Jakobo oting’o wang’e moneno Esau kabiro gi ji mia ang’wen, nopogo
nyithinde ni Lea gi Rahel kod monde ariyo ma jotich. 2Noketo monde ma
jotichgo gi nyithindgi mondo otel, eka Lea gi nyithinde noluwogi, to
Rahel gi Josef ema noketo chien. 3Eka Jakobo notelo nyimgi, mogoyo
chonge piny kokulore nyaka e lowo dibiriyo, kodhi nyime nyaka noromo gi
owadgi. 4Esau noringo kadhi romone, kendo nokwake monyodhe, mi ne giywak
giduto. 5Kane Esau oting’o wang’e, moneno mond Jakobo gi nyithindgi
nopenjo niya, "Magi ng’a gini man kodigi?" Jakobo nodwoke ni, "Jaduong’,
gin nyithindo ma Nyasaye osemiya kuom ng’wonone." 6Eka monde ma jotich
nosudo machiegni, moro ka moro gi nyithinde, mi gikulore piny. 7Lea gi
nyithinde be nosudo machiegni, mokulore. Eka Josef gi Rahel bende ne
josudo, mokulore. 8Esau nopenjo Jakobo niya, "Oganda maduong’ mane
aromogo cha to?" Jakobo nodwoke niya, "Jaduong’, naorogi mondo gibi
gikwana ng’wono kuomi." 9To Esau nowachone niya, "An gi giga moroma,
owadwa. Omiyo bed abeda gi magi."

10Jakobo nowachone niya, "Ooyo; ka iseng’wonona, to yie ikaw mich ma
achiwogo. Kaka iserwaka gi ng’wono, biro e nyimi chalna mana gi biro e
nyim Nyasaye. 11Omiyo yie ikaw chiwo ma asekeloni, ni mar Nyasaye
oseguedha mi ayudo gik moko duto madwaro." Kamano nochune nyaka nokawo
michgo.

12Bang’ mano Esau nowacho ni Jakobo niya, "Waikreuru mondo waa, kendo an
ema abiro telo." 13To Jakobo nodwoke ni, "Jaduong’, ing’eyo ni
nyithindogi pod tindo, to bende nyaka apar jamni madhodho. Kapo ni osemb
gi matek kata mana kuom ndalo achiel, to giduto ginyalo tho. 14Kuom
mano, jaduong’, akwayi mondo itel atela nyima, to abiro luwi mos mos gi
nyithindo kod jamni, nyaka achop iri Seir." 15Esau nowachone ni, "Kara
awe joga moko mondo akonyi wuoth." To Jakobo nodwoko ni, "Erokamano
jaduong’; ok onego ithagri kamano." 16Omiyo Esau nomako yo, modok Seir.
17Jakobo to nolokore mochomo Sukoth, mi nogero ot kuno, kendo nolosoe
abilni ni jambe. Mano emomiyo nochak nying kanyo ni Sukoth (tiende ni,
abilni).

18Kane Jakobo osea Mesopotamia, nochopo maber e dala Shekem e piny
Kanaan. Noguro hembe yo wuok chieng’, machiegni gi dalano. 19Lowo mane
ogedoe kanyo nong’iewo kuom nyikwa Hamor ma wuon Shekem gi fedha mia
achiel. 20Nogero kendo-mar-misango kanyo, mochako ni Elelohe-Israel,
(tiende ni, El, ma Nyasach Israel.)

Chakruok 34

Wach Dina

1Chieng’ moro Dina nyar Jakobo mane Lea onywolo, nodhi limo nyi pinyno.
2Shekem wuod Hamor ma ja-Hivi mane ruodh pinyno nonene, mokawe kendo
noriwore kode, mokethe. 3To nohero Dina ahinya, omiyo notemo hoyo
chunye, 4mi nowacho ni wuon mare niya, "Nywomna nyakoni." 5Kane Jakobo
owinjo ni Shekem oseketho Dina nyare, ne ok otimo gimoro nikech noyudo
ka yawuote odhi kwath.

6,7Gikanyono mane yawuot Jakobo odwogoe koa kwath, ema Hamor wuon Shekem
bende nobiroe ir Jakobo mondo olos kode. Yawuot Jakobo nobwok kendo ne
gikecho ahinya ka ne giwinjo ni Shekem oseketho nyamin-gi, nikech
jo-Israel kwano gima kamano ka gima rach ahinya. 8Hamor nowachonigi
niya, "Shekem wuoda ohero nyani ahinya, omiyo yieuru mondo okende.
9Wanywom nyiu, to un bende ukend mawa, mondo wabed wede. 10Daguru kodwa,
mondo uwuoth e pinywa duto kaka udwaro, kendo uyud lopu uwegi." 11Bang’e
Shekem nowacho ni wuon Dina kod owete Dina niya, "Yie utimna gima
akwayou, mondo anywomnu gimoro amora mudwaro. 12Nyisauru kar gik monego
anywomnu kod chiwo monego amiu. Ayie chiwo gimoro amora mudwaro, kuyie
ni mondo akend nyani."

13To yawuot Jakobo nowuondo Shekem gi Hamor wuon mare nikech Shekem
nosekuodo wi Dina nyamin-gi. 14Ne giwachonigi niya, "Ok wanyal yie mondo
ng’ama ok oter nyangu mondo okend nyaminwa, nikech mano dibed wichkuot
kuomwa. 15To mak mana ka uyie chalo kodwa, mi utero jou machwo duto
nyangu, 16eka wanyalo yie mondo ukend nyiwa, kendo wan bende wanyalo
kendo mau, mondo wadag kaachiel kodu, kendo wabed oganda achiel. 17To ka
ok uyie mondo oteru nyangu, to wabiro kawo nyarwa, wadhigo." 18Wechego
ne beyo ne Hamor kod Shekem wuode, 19omiyo Shekem, mane omi duong’
ahinya moloyo jomoko duto e dalagi, notimo kaka osewachne piyopiyo,
nikech nohero nyar jakobono ahinya.

20Kamano Hamor gi Shekem nodok kar bura e dhoranga dalagi, mi ne giwuoyo
gi jo thurgi, 21ka giwachonigi niya, "Jogi gin osiepewa. Wawegiuru mondo
gidag e pinywa ka, kendo giwuothie kaka gidwaro. Piny lach moromowa duto
kodgi. Weuru wakend nyigi, kendo wamigi nyiwa gikendi. 22To ok ginyal
yie dak kodwa mondo wabed oganda achiel kodgi mak mana ka jowa machwo
duto oter nyangu kaka gin. 23To kwayie timo kamano, eka ginidag kodwa,
kendo jambgi gi mwandugi kod dhogi biro bedo mawa." 24Jo dalano duto
noyie gi gima Hamor gi Shekem nowachonigi, mi joma chwo duto noter
nyangu.

25To bang’ ndalo ariyo, kane pod jo-Shekem nigi rem malit, yawuot Jakobo
ma Simeon kod Lawi, owete Dina mahie, nokawo gigi mag lweny, mi gidonjo
e dala jogo apoya, kendo ne ginego joma chwo duto. 26Ne ginego Hamor gi
Shekem wuode, eka ne gigolo Dina e od Shekem, mi giago. 27Yawuot Jakobo
mamoko nomonjo joma ne owetegi osehinyogo, mi giyako dalano nikech jogo
nosekuodo wi nyamin-gi. 28Ne gipeyo jambgi gi kenjegi kod gik moko duto
mane giyudo e dala kod oko e lek. 29Bende ne giyako mwandugi duto, kendo
ne gikawo mon gi nyithindo kod gik moko duto mane giyudo e udi.

30Jakobo nowacho ni Simeon gi Lawi niya, "Usekelona chandruok, kendo
usemiyo jo-Kanaan gi jo-Perizi ma weg pinyni mon koda. An mana gi ji
manok kende, omiyo ka jo-pinyni oriwona, to ginyalo tieka kaachiel gi
jooda duto." 31To ne gidwoke niya, "Ok wanyal yie mondo otimni nyaminwa
ka nyako ma jachode kamano!"

Chakruok 35

Nyasaye oguedho Jakobo Bethel

1 Nyasaye nowacho ni Jakobo niya, "Ikri idhi Bethel, mondo idag kuno,
kendo igerie kendo-mar-misango ni Nyasaye mane ofwenyoreni e kinde mane
iringo Esau owadu." 2Omiyo Jakobo nowacho ni joode kod joma nodak kode
niya, "Goluru nyiseche mag pinje mamoko ma un go. Pwodhreuru, kendo
rwakuru lewni maler. 3Wawuoguru wadhi Bethel kuma abiro geroe
kendo-mar-misango ni Nyasaye mane okonya ka anie chandruok, kendo
mosebedo koda kamoro amora madhiye." 4Omiyo ne gimiyo Jakobo nyiseche
duto mag pinje moko mane gin go, kod stadi mane giketo e itgi, mi
noikogi e tiend yath moro machiegni gi Shekem.

5Kane Jakobo gi yawuote owuok, luoro maduong’ moa kuom Nyasaye nomako ji
modak e miech pinyno, mi ne ok gilawo Jakobo gi yawuote. 6Jakobo nodhi
gi joge nyaka Luz, ma tinde iluongo ni Bethel, e piny Kanaan. 7Nogero
kendo-mar-misango kuno, kendo nochako kanyo ni Bethel, (tiende ni od
Nyasaye,) nikech Nyasaye nofwenyorene kanyo ka ne oringo owadgi. 8Debora
mane opiro Rebeka notho, mi noyike e tiend yath manie tik got Bethel.
Omiyo Jakobo nochako yedhno ni Alon-bakuth (tiende ni yath miywakie).

9Nyasaye nochako ofwenyore ni Jakobo kendo, kane oseduogo oa
Mesopotamia. Noguedhe, 10kowachone niya, "Nyingi en Jakobo, to chakre
kawuono ok noluongi ni Jakobo, to nyingi koro en Israel." Kamano nochake
ni Israel. 11Nyasaye nowachone kendo niya, "An Nyasaye Manyalo Gik Moko
Duto. Nywol nyithindo mang’eny ibed oganda maduong’. Inibed gi nyikwayo
mathoth, mi ginidok ogendini mang’eny, kendo moko kuomgi nobed ruodhi.
12Piny mane amiyo Ibrahim gi Isaka ema namiyi gi nyikwayi." 13Eka
Nyasaye noweye kama ne osewuoyoe kodeno, modok e polo. 14Jakobo nochungo
siro kanyo, mochiwoe misango miolo piny, eka bang’e nooloe mo. 15Nochako
kanyono ni Bethel.

Tho mar Rahel

16Ne giwuok Bethel, to kane pod gin mochwalore gi Efrath, muoch nochako
kayo Rahel malit. 17Kane muoch kaye kamano, jacholo nojiwe niya, "Kik
iluor, nikech eri inywolo wuowi machielo." 18To kata kamano Rahel ne
tho, kendo kane chunye dwaro chot, nochako nyathino ni Benoni (tiende ni
wuowi ma ayudo gi chandruok.) 19Kamano Rahel notho, moyike but yo madhi
Efrath, ma tinde iluongo ni Bethlehem. 20Jakobo nochungo siro e liende
ka rapar. Sirono iluongo ni Rapar Liend Rahel, kendo pod en tiue nyaka
chil kawuono. 21Eka Jakobo nodhi nyime gi wuodhe nyaka nochopo
Migdal-eder, moguro hembe kuno.

Yawuot Jakobo

(1 Weche mag Ndalo 2.1-2)

22 E kinde mane Israel odak e pinyno, Reuben noterore gi Bilha, ma
achiel kuom mond wuon nare. Israel nowinjo wachno, mi iye owang’. Jakobo
ne nigi yawuowi apar gariyo. 23Yawuot Lea ne gin Reuben, wuod Jakobo
makayo, eka Simeon gi Lawi gi Juda gi Isakar kod Zebulun. 24Yawuot Rahel
to ne gin Josef gi Benjamin. 25Yawuot Bilha jatich Rahel ne gin Dan gi
Naftali. 26To yawuot Zilpa jatich Lea ne gin Gad gi Asher. Mago e yawuot
Jakobo ma nonywolo Mesopotamia.

Tho mar Isaka

27 Jakobo nobiro ir Isaka wuon mare mane oyudo odak Mamre machiegni gi
Kiriath-arba, (ma tinde iluongo ni Hebron), kuma Ibrahim gi Isaka
nodakie. 28Isaka notho ka en jahigni mia achiel gi piero aboro. 29Kamano
notho moluwo kwerene ka hike oniang’. Yawuote ma Esau gi Jakobo noyike.

Chakruok 36

Nyikwa Esau

(1 Weche mag Ndalo 1.34-36)

1Magi e joka Esau ma bende iluongo ni Edom. 2Esau nokendo nyi Kanaan ma
nyinggi Ada nyar Elon ma ja-Hiti, gi Oholibama nyar Ana wuod Zibeon ma
ja-Hivi, 3kaachiel gi Basemath nyar Ishamael, ma nyamin Nebayoth.

4Ada nonywolo Elifaz ni Esau, to Basemath nonywolo Reuel, 5Oholibama to
nonywolo Jeush gi Jalam kod Kora. Mago e yawuot Esau ma nonywolo Kanaan.
6Esau nokawo monde gi yawuote gi nyige kod joode duto ma noseyudo
Kanaan, mi nodhi e piny moro mabor gi Jakobo owadgi. 7Nodar nimar kama
ne gidakie gi Jakobo ne tin mane ok nyal romogi nikech giduto ne gin gi
jamni mathoth ahinya. 8Kamano Esau ma bende iluongo ni Edom nodak e piny
gode mag Seir.

9Magi e joka Esau ma kwar jo-Edom modak e piny gode ma Seir: 10Chiege ma
ada nonywolo Elifaz, to chiege ma Basemath nonywolo Reuel. 11Yawuot
Elifaz ne gin Teman gi Omar gi Zefo gi Gatam kod Kenaz. 12Elifaz wuod
Esau ne nigi dhako moro ma nyinge Timna, to nonywolone Amalek. Mago e
nyikwa Ada chi Esau. 13Reuel to nonywolo Nahath gi Zera gi Shama kod
Miza. Mago e nyikwa Basemath chi Esau. 14To chi Esau ma Oholibama nyar
Ana ma wuod Zebeon nonywolo Jeush gi Jalam kod Kora.

15Koro magi e jodong joka Esau: Elifaz wuod Esau makayo nonywolo Teman
gi Omar gi Zefo gi Kenaz 16gi Kora gi Getam kod Amalek. Mago e nyikwa
Elifaz ma nobedo jodong piny Edom. Giduto ne gin nyikwa Ada.

17Reuel wuod esau nonywolo Nahath, gi Zera gi Shama kod Miza. Mago e
nyikwa Reuel, ma nobedo jodong Edom. Giduto ne gin nyikwa chi Esau ma
Basemath.

18Chi Esau ma Oholibama nonywolo Jeush gi Jalam kod Kora. Mago e jodongo
ma chi Esau ma Oholibama nyar Ana nonywolo.

19Jogo duto e joka Esau, ma bende iluongo ni Edom, kaachiel gi jodonggi.

Joka Seir

(1 Weche mag Ndalo 1.38-42)

20Nyikwa Seir ja-Hori mane okwongo bet weg pinyno ne gin Lotan gi Shobal
gi Zibeon gi ana gi Dishon gi Ezer kod Dishan. 21Mago e jodong jo-Hori
ma nyikwa Seir ma norito Edom. 22Lotan nonywolo Hori kod Heman, to bende
ne en gi nyamin mare ma nyinge Timna, 23Shobal to nonywolo Alvan gi
Manahath gi Ebal gi Shefa kod Onam. 24To Zibeon nonywolo Aya kod Ana,
Ana ema noyudo sokni machuer pi maliet ka nokwayo kenje Zibeon wuon mare
e thim. 25Ana nonywolo Dishon kaachiel gi Oholibama ma nyare. 26Dishon
to nonywolo Hemdan gi Eshban gi Ithran kod Keran. 27Ezer to nonywolo
Bilhan gi Zavan kod Akan. 28Dishan to nonywolo Uz gi Aran.

29Jodong jo-Hori ne gin Lotan gi Shobal gi Zibeon gi ana 30gi Dishon gi
Ezer kod Dishan. Mago e jodong jo-Hori, kaluwore gi dhoutgi, ma nodak e
piny Seir.

Ruodhi mag Edom

(1 Weche mag Ndalo 1.43-54)

31Magi e ruodhi ma norito piny Edom kane jo-Israel pod onge gi ruoth.
32Ruoth mokwongo ne en Bela wuod Beor, ma dalane niluongo ni Dinhaba.
33Kane Bela otho, Jobab wuod Zera ma ja-Bozra nodoko ruoth kare. 34To
kane Jobab otho, Husham ja-Teman nodoko ruoth kare. 35Bang’ tho Husham,
Hadad wuod Bedad nodoko ruoth kare. Hadadno ema noloyo jo-Midian e piny
Moab. Dalane niluongo ni Avith. 36Kane Hadad otho, Samla ja-Masreka
nodoko ruoth kare. 37Kane Samla otho, Shaul ja-Rehoboth man but aora
Yufrate nodoko ruoth kare. 38To kane Shaul otho, Baal-hanan wuod Akbor
nodoko ruoth kare. 39To bang’ tho Baal-hanan, Hadar nodoko ruoth kare.
Dalane niluongo ni Pau, to nying chiege ne Mehetabel nyar Matred ma nyar
Mezahab.

40Koro magi e jodong joka Esau kaluwore gi dhoutgi kod gwengegi: Ne gin
Timna gi Alva gi Jetheth 41gi Oholibama gi Ela gi Pinon 42gi Kenaz gi
Teman gi Mibzar 43gi Migdiel kod Iram. Jogo duto e jodong Edom, kaluwore
gi gwenge mane gidakie. (Esau e kwar jo-Edom.)

Chakruok 37

Josef gi owetene

1Jakobo nomedo dak e piny Kanaan kuma ne wuon mare odakie. 2Koro ma e
wach joka Jakobo. Josef ne en rawera ma jahigni apar gabiriyo, kendo
nokonyo owetene ma yawuot Bilha gi Zilpa mond wuon mare kwayo rombe gi
diek, to nonyiso wuon mare gik maricho mane owetenego timo. 3Jakobo
nohero Josef moloyo yawuote duto, nikech nonywole koseti, omiyo
notwang’one kandho ma bade boyo. 4To kane owetene mamoko oneno ni
wuon-gi ohero Josef moloyogi duto, ne gidoko mamon kode, kendo na gidagi
wuoyo kode maber.

5Chieng’ moro Josef noleko lek, to ka nonyiso owetene, ne gimedo mana
mon kode. 6Nowachonigi niya, "Winjieuru kaka nende aleko. 7Naleko ni wan
e puodho waduto kwatueyo ngano, mi wich mane atueyo noa malo mochung’
tir. Eka wiyeu nolworo wiyano mokulorene." 8Owetene nodwoke ka penje
niya, "Iparo ni chieng’ moro inibed ruodhwa mondo itiwa?" Mi ne gimedo
doko mamon kode ahinya, nikech lek mane owacho ni olekono. 9Bang’e Josef
nochako oleko lek machielo, mowacho ni owetene niya, "Nende aleko lek
moro ni aneno wang’ chieng’ gi due kod sulue apar gachiel ka kulorena."
10Ka ne onyiso wuon mare kod owetene wachno, wuon nokwere kapenje niya,
"Lek ni no en lek manade? Iparo ni wan gi meru kod oweteni wabiro
kuloreni?" 11Nyiego nomako owete Josef kode, to wuon mare nosiko kaparo
wachno.

Josef ong’iew moter misri

12Owete Josef nodhi Shekem kwayo jamb wuon-gi. 13Bang’e Israel nowacho
ni Josef niya, "Oweteni kwayo jamni Shekem. Bi, adwaro ori irgi." Josef
nodwoke ni, "Ayie dhi." 14Wuon mare nowachone niya, "Dhiyo ine ane ka
oweteni ngima, kendo kwayo jamni maber, mondo idwokna wach." Kamano
nooro Josef Shekem, mi Josef nochako wuoth koa e holo mar Hebron kuma ne
gidakie.

15Ng’at moro noromo gi Josef ka wuotho e thim, mopenje niya, "Idwaro
ang’o?" 16Nodwoke ni, "Adwaro owetena. Yie inyisa kama gikwayoe."
17Ng’atno nowachone niya, "Gisea ka, to nawinjo ka giwacho ni gidhi
Dothan." Omiyo Josef noluwo owetene moyudogi Dothan. 18Ne ginene kobiro
ka pod en gichien, mi ne giparo mondo ginege. 19Ka giwacho e kindgi
giwegi niya, "Neuru! Jalek lek cha biro. 20Wanegeuru, kendo wawite e
bugo moro ka, to wadhi wawachi ni ondiek onege. Mi wanane ane gima lekne
timone!"

21Reuben nowinjo ka giwacho kamano, mi notemo reso Josef e lwetgi,
nowachonigi niya, "Kik wanege. 22Witeuru mana e bugo manie thim ka ni,
to kik uhinye." Nowachonigi kamano nikech nodwaro kawe achien mondo
odwoke ni wuon mare. 23Omiyo kane Josef ochopo ir owetene, ne gilonyo
kandhone ma bade boyo, mi gibole e bugo 24motuo maonge pi.

25Eka ne gibet piny mondo gichiem, to kane gichiemo, ne gipo ka gineno
oganda mar jo-Ishmael koa Gilead dhi Misr., Ne gin gi ngamia moting’o
gik mang’ue ng’ar gi manemane kod yien moko. 26Eka Juda nowacho ni
owetene niya, "Ere ohala ma wabiro yudo kuom nego owadwa, kendo pando
thone? 27Wang’ieweuru gi jo-Ishmaelgi, to kik wahinye, nikech en owadwa,
kendo en rembwa." Mi owetene noyie kode, 28omiyo kane jo-ohala ma
jo-Midian kadho kanyo, ne gigolo Josef oko e bugo. Eka ne ging’iewe gi
jo-Ishmaelgo kuom fedha piero ariyo, mi jogo notere Misri. 29Kane reuben
odok limo bugono, ma ok oyudo Josef, noyiecho lepe. 30Nodok ir owetene,
mopenjogi niya, "Nyathi cha onge kacha! Koro anyalo timo ang’o?"

31Owete Josef nonego diel, mi onyumo kandhu Josef e remb diendno. 32Ne
giyiecho kandhuno mi gitero ni wuon-gi, kendo ne giwachone niya, "Neye
gima wasekwanyo. Range ane ka en mar wuodi." 33Jakobo nong’eyo lawno,
mowacho niya, "Ee, en law Josef nyaka bed ni ondiek osenege, mokidhe
matindotindo!" 34Noyiecho lepe, morwako pien gugru, kendo noywago wuode
kuom ndalo mang’eny. 35Yawuote gi nyige duto notemo hoyo chunye, to
nodagi hore. Nowacho niya, "Abiro ywago wuoda nyaka atho alu bang’e."
Kamano e kaka Jakobo noywago Josef wuode.

36To jo-Midian notero Josef Misri mong’iewe gi Potifar mane achiel kuom
jotend Farao, kendo mane jaduong’ jorit od ruoth.

Chakruok 38

Juda gi Tamar

1E kindeno Juda noweyo owetene, modhi odak gi Hira ma ja-Adulam. 2Noyudo
nyar Shua ma ja-Kanaan kuno, mokendo. 3Nyakono nomako ich kendo nonywolo
wuowi ni Er. 4Nochako omako ich monywolo wuowi moro mochako ni Onan.
5Eka nomako ich kendo, monywolo wuowi mar adek, mochako ni Shela. Bang’e
nochung’ moweyo nywol.

6Juda nonywomo ni Er wuode maduong’ nyako ma nyinge Tamar. 7To timbe Er
ne richo e nyim Ruoth Nyasaye, omiyo Ruoth Nyasaye nonege. 8Juda nowacho
ni Onan niya, "Kaw chi owadu ibedgo, kendo itimne yore duto kaka yuore,
mondo ichung wi owadu." 9To Onan nong’eyo ni nyithindogo ok dibed mage,
omiyo e kinde duto mane oriwore gi chi owadgino, ne oolo kothe piny,
mondo kik onywol ni owadgi. 10Gima notimono ne rach ni Ruoth Nyasaye,
omiyo en bende Ruoth Nyasaye nonege. 11Bang’ mano Juda nowacho ni Tamar
chi wuode niya, "Dog dalau mondo ibed kuno ka chi liel nyaka Shela wuoda
bed maduong’." Nowachone kamano nikech noluor ni dipo ka Shela wuode
bende otho ka owetene. Kamano Tamar nodok dalagi.

12Bang’ kinde moko, nyar Shua ma chi Juda notho. Kane Juda oseloso
liende, ne giwuok gi Hira ja-Adulam mosiepne, mi gidhi Timna kuma ne
ing’adoe yie rombe. 13To kane Tamar owinjo ni kwar mare dhi Timna,
ng’ado yie rombe, 14nolonyo lepe mag chola mi oloso dende, kendo oumo
wang’e gi nanga. Eka nodhi mobet e akek yo madhi Timna. Notimo kamano
nimar nong’eyo ni Shela nosebedo maduong’ to ne pok omiyego mondo
okende. 15Kane Juda onene, noparo ni en dhako ma jachode, nikech noumo
wang’e. 16Nodhi ire e dir yo kama nobetie, mowachone ni, "Bi, adwari."
To ne ok ong’eyo ni en chi wuode. Tamar nopenje niya, "Ibiro miya ang’o,
kiriwori koda?" 17Juda nodwoke ni, "Abiro oroni nyadienda moro." To
nomedo wacho niya, "Ayie gi mano, to ere gima ibiro singona kapok ioro
nyadiendno?" 18Juda nopenje gima odwaro mondo osingne, mi nodwoke niya,
"Miya bonynino gi tonde kod ludhino." Kamano nomiye gigo, moriwore kode,
mi Tamar nomako ich. 19Tamar nodok dala mi nolonyo nanga ma noumogo
wang’ee kendo nochako orwako lepe mag chola.

20Juda nooro osiepne ma ja-Adulam gi nyadiel, mondo oduok gik mane
osingo ni dhako cha, to ne ok onyal yude. 21Nopenjo joma noyudo kuno
niya, "Ere dhako ma jachode ma nobet e akek yo ka?" To ne gidwoke ni,
"Onge dhako ma jachode ka." 22Nodok ir Juda mokwere ni, "Ok ayudo
dhakono, to bende joma odak kuno onyisa ni onge dhako ma jachode modak
kanyo." 23Juda nowachone niya, "We obed gi gik ma nasingonego, nono to
nyingwa biro kethore. Asetemo orone nyadiedni, to ne ok anyal yude."

24Bang’ dweche maromo adek, Juda nowinjo ni Tamar chi wuode osemako ich,
omiyo nowacho ni, "Goleuru oko mondo owang’e." 25To kane gigole oko,
nooro ni kwar mare wach niya, "Wuon bonyni gi tolni kod ludhni ema
nomiya ich. Ranggi ane ka ing’eyo wuon-gi." 26Juda nong’eyo gigo,
mowacho ni, "En ema en kare, to an ema asetimo marach, nikech nonego
amiye Shela wuoda mondo okende." Bang’ mano Juda ne ok ochako oriwore
kode kendo.

27Kane sa ma Tamar onego onywolie ochopo, nofwenyo ni oting’o rude. 28To
kane ochako nywol, lwet nyathi achiel nowuok, mi jacholo nomako lwedono
motweyoe usi makwar, "Ma ema okwongo wuok." 29To nyathino nodwoko lwete
iye, mi owadgi machielo ema nonywol mokwongo. Jacholo nowacho niya, "Ee,
kamano e kaka imwomori!" Omiyo nochake ni Perez (tiende ni, mwomruok).
30Bang’e machiegni, owadgi bende nonywol ka usi makwar otwe e lwete, mi
nochak nyinge ni Zera, (tiende ni, makwar).

Chakruok 39

Josef gi chi Potifar

1Josef to jo-Ishmael nosekawo motero Misri, kuma Potifar ja-Misri mane
achiel kuom jotend Farao, kendo jaduong’ jorit od ruoth, nong’iewee. 2To
Ruoth Nyasaye ne ni kod Josef, mi noguedhe e yorene duto. Nodak e od
ruodhe ma ja-Misrino. 3Ruodheno noneno ka Ruoth Nyasaye ni kode, kendo
guedhe e gik moko duto motimo. 4Omiyo nobedo mamor gi Josef, kendo
nohero tichne, mokete jarit ode kod mwandune duto. 5Chakre kanyo, Ruoth
Nyasaye noguedho gik moko duto mane nie od ja-Misrino, kod mago duto
mane ni e puothene, mana nikech Josef. 6Potifar noketo gik moko duto e
lwet Josef, kendo ne ok odewo rango gimoro kata achiel mak mana chiemo
mochamo.

Josef na nigi chia, kendo ne ojaber. 7Bang’ ndalo moko, chi ruodhe
norange ka gombe, mowachone niya, "Bi mondo iriwri koda." 8To Josef
nodagi, mowachone niya, "Ruodha ok ong’eyo gimoro amora manie ode, kendo
oseketo gik moko duto e lweta. 9Osemiya teko marom gi mare e ode, kendo
ok osetuona gimoro amora mak mana in, to nikech in chiege. Koro, ere
kaka danyal timo richo machal kamano, kabedo jaketho e nyim Nyasaye?"
10Dhakono nosiko kawacho ni Josef wachno, to Josef ne ok dew wachne,
kendo notamore riwore kode, kata mana bedo bute ne ok obedo.

11Chieng’ moro Josef nodonjo e ot mondo oti tije kaka pile, to jotich
duto mag odno ne onge. 12Eka chi ruodhe nomake gi lawe, mowachone niya,
"Bi iriwri koda!" To Josef noweyo lawe e lwete, moringo owuok oko.
13Kane dhakono oneno ni Josef oweyo lawe e lwete moringo owuok oko,
14noluongo jotich ode, mowachonigi niya, "Neuru! Chwora nokelo
ja-Hibraniani e odwa mondo okuod wiwa! Nodonjo e ot mondo oriwre koda,
to nagoyo uwi matek. 15Kane oneno ka agoyo uwi, kendo aluongou, eka
noweyo lawe e lweta, moringo owuok oko."

16Nokano lawno nyaka ruodh Josef nodwogo dala, 17mi nonwoyo mana weche
ma nowachogo niya, "Misumba ma ja-Hibrania mane ikelo e odwa cha nende
obiro ira mondo omaka. 18To ka nende agoyo koko, to noweyo lawe e lweta
moringo owuok oko." 19Kane ruodh Josef owinjo gima chiege nowachone, ni
misumbane osetimo, nokecho ahinya. 20Nomako Josef, moketo kama itueyoe
mabuse mag ruoth, mi nobet kanyo.

To kata Josef nobedo e od twech kamano, 21Ruoth Nyasaye ne ni kode,
mokeche, omiyo jaduong’ od twech nohere, 22mokete jatend joma otwe duto.
Kamano Josef norito gik moko duto mane gitimo. 23Jaduong’ od twech ne ok
odewo rango gigo duto mane oseketo e lwet Josef, nimar Ruoth Nyasaye ne
ni kod Josef kendo noguedhe e gik moko duto mane otimo.

Chakruok 40

Josef oloko lek joma otue

1Bang’ ndalo moko, jaduong’ jogam divai mar Farao ruodh Misri, kod jated
makati mare ne joketho ni ruodhgi. 2Farao nokecho gi jotelo ariyogo, 3mi
notweyogi e od jaduong’ askeche, kama bende noyudo otueye Josef.
4Jaduong askeche noketo Josef mondo oti ni ji ariyogo.

5Bang’ bedo e od tuech kuom kinde moromo, jaduong’ jagam divai gi
jaduong’ jated makati ne joleko lek. Nga’to ka ng’ato noleko lekne
owuon, kendo lek ka lek ne nigi tiende. 6Kane Josef obiro irgi gokinyi,
noneno ka gikuyo, 7omiyo nopenjogi niya, "Ang’o momiyo ukuyo kamano?"
8Ne gidwoke ni, "Waduto nende waleko lek mopogore opogore, to onge
ng’ama nyalo lokonwa tiendgi." Josef nowachonigi niya, "Donge teko mar
loko lek a mana kuom Nyasaye? Emomiyo yieuru unyisa lekugo."

9Jagam divai nonyiso Josef lekne, kowacho niya, "Nende aleko ni yadh
mzabibu 10man gi bede adek ni e nyima. To nochako loth, mogolo thiepe,
kendo onyago mzabibu mochiek mana gi kanyono. 11Noyudo ka ating’o
kikombe Farao e lweta, omiyo nakawo mzabibugo, mi abiyo e kikombeno,
amiyo Farao." 12Josef nowachone niya, "Ma e tiend leknino: Bede adek mag
mizabibu nyiso ndalo adek, 13to ka pok ndalo adekgo orumo, Farao biro
gonyi, kendo dwoki e tiji, mi ibiro miye kikombene, kaka yande imiye
kaka jagam divai mare. 14To ka isebedo maber kamano, yie ipara, kendo
imul nyinga ni Farao mondo ogola e od tuech ka. 15Ne omaka gi thuon e
piny jo-Hibrania, to bende onge gima rach ma asetimo ka, mowinjore
gitueyane."

16Kane jaduong’ jated makati oneno tiend lek ma Josef olokono ber,
nowachone niya, "An bende nende aleko kama: Atonge adek moting’o makati
marachere noluwore e wiya. 17Atonga mamalo noting’o kit chiemo duto ma
jatedo loso ni Farao. To winy ne chamo chiemogo e atonga mamalono."
18Josef nodwoke niya, "Ma e tiend leknino: Atonge adekgo nyiso ndalo
adek. 19To kapok ndalo adekgo orumo Farao biro gonyi, to obiro ng’ado
wiyi oko, kendo liero ringri e yath, mi winy biro chamo."

20Chieng’ mar adek nobedo chieng’ nywol Farao, mi noloso nyasi ni
jotichne duto. Nogonyo jaduong jogam divai gi jaduong’ joted makati,
moketogi e nyim jodonge. 21Nodwoko jaduong’ jogam divai e tije mar keto
kikombe e lwet ruoth, 22to nonego jaduong’ joted makati. Gigo duto
notimore mana kaka Josef noselokonigi tiend lekgi. 23Kata kamano
jaduong’ jogam divai ne ok oparo Josef, to wiye nowil kode.

Chakruok 41

Josef oloko lek Farao

1Bang’ higni ma dirom ariyo, Farao noleko ni ochung’ e dho aora Nael,
2mi dhok abiriyo mabeyo kendo machwe nowuok e aora, ka kwayo e odundu.
3Bang’ mano dhok moko abiriyo maricho kendo modhero nowuok e aorano,
mochung’ but dhok mokwongogo e dho aora. 4Dhok maricho kendo modherogo
nomwonyo dhok mabeyo kendo machwe kande. Gikanyono Farao nochiew. 5Eka
nindo nochako otere, moleko kendo, mi oneno wi ngano abiriyo mochiek
machwe e tiang’ achiel. 6To bang’ mano wi ngano abiriyo moko motho kendo
ma yamb oro otwoyo nowuok e tiang’no. 7Wi ngano mothogo nomwonyo wi
ngano mochiek machwe kande. Bang’ mano Farao nochiew, mong’eyo ni en
mana lek. 8Kinyne gokinyi chunye nochandore ahinya, omiyo noluongo
ajuoke kod joma riek duto mane piny Misri. Nonyisogi lekne, to onge
ng’ama ne nyalo lokone tiendgi.

9Eka jaduong’ jogam divai nowacho ni Farao niya, "Nyaka ahul gima rach
ma asetimo. 10Kane ikecho gi jotichni, nitueyowa kaachiel gi jaduong’
joted makati e od jaduong’ askeche. 11Eka chieng’ moro gotieno ne waleko
lek waduto, kendo lek ka lek ne nigi tiende. 12To ja-Hibrania moro ma
wuowi mane misumba jaduong’ askeche ne ni kodwa kanyo, mi ne wanyise
lekwa. Nolokonwagi konyisowa tiend moro kamoro, 13mi gik moko notimore
mana kaka noselokonwa tiend lekno. An ne odwoka e tija, to jaduong’
joted makati ne onegi."

14Kane Farao owinjo kamano, nooro wach mondo okelne Josef, mi ne gikele
piyopiyo ka gigole e od twech. Noliedo, moloko lepe, eka nobiro ir
Farao. 15Farao nowachone niya, "Nende aleko lek, to onge ng’ama nyalo
lokona tiende. Osewachna ni inyalo loko tiend lek moro amora." 16To
Josef nodwoke niya, "Ngang’! An ok anyal to Nyasaye biro dwoki maber."
17Farao nonyise niya, "Nende aleko ni achung’ e dho aora Nael, 18mi dhok
abiriyo mabeyo kendo machwe owuok e aora ka kwayo e odundu. 19Eka dhok
moko abiriyo nowuok e aorano to gin ne gin dhok maricho kendo modhero.
Pok anenoe dhok maricho kamano e piny Misri mangima. 20Dhok maricho
modherogo nomwonyo dhok machwe abiriyo mokwongo kande. 21To kane
gisechamogi kamano, ng’ato ne ok nyal ng’eyo ni gisechamogi, nikech ne
pod ginenore mana modhero kaka chon. Bang’e nende achiew. 22Eka nindo
nochako otera, maleko kendo, ni aneno wi ngano abiriyo mochiek machwe e
tiang’ achiel. 23To wi ngano abiriyo moko motho, kendo ma yamb oro
otwoyo, nowuok bang’gi. 24Mi wi ngano modherogo nomwonyo wi ngano
abiriyo mochiek machwe kande. Asenyiso ajuoke lekgo duto, to onge ng’ama
nyalo lokona tiendgi."

25Josef nowacho ni Farao niya, "Leknigo tiendgi achiel. Nyasaye osenyisi
gima obiro timo. 26Dhok abiriyo machwego gin higni abiriyo, kendo wiye
ngano abiriyo machwego bende gin higni abiriyo. Giduto ginyiso tiend
wach achiel. 27To dhok moko abiriyo modhero mane owuok achien-go, kod
wiye ngano motho kendo ma yamb oro otwoyogo nyiso higni abiriyo mag
kech. 28En mana kaka awachoni ni Nyasaye osenyisi gima obiro timo.
29Higni abiriyo biro betie ma piny Misri mangima nobedie gi yieng’o
ahinya. 30Bang’ mano, higni abiriyo moko nobedie mag kech, kendo wi ji
nowil gi higni abiriyo mosebet mag yieng’ogo, mi kech noketh piny. 31Ji
ok nopar higni abiriyo mag yieng’ogo, nikech kech maluweno nobed mager
miwuoro. 32Lek ma iseleko diriyono nyiso ratiro ni Nyasaye osechano mar
timo kamano, kendo obiro timogo piyopiyo. 33Omiyo koro yier ng’at mariek
kendo mong’eyo gik moko mondo iket jatelo mar Misri. 34Bende nyaka iket
jotelo moko e piny, mondo okanni achiel kuom abich mar chamb Misri duto.
Ginitim kamano kuom higni abiriyo ma piny biro yieng’ie. 35Nyaka giti gi
chikni, ka gichoko cham moyud e kinde mag yieng’o mabirogo, mondo
gikan-gi e dere manie mier madongo, kendo nyaka giritgi. 36Chamgo nokan
mondo okony piny e kinde mag higni abiriyo ma kech nobedie ka chamo piny
Misri. Kamano kech ok noketh piny Misri."

Josef oketi jatend Misri

37Farao gi jodonge ne mor gi wachno, 38mi nopenjogi niya, "Ere kuma
wanyalo yudoe ng’at moro machielo, man gi Roho mar Nyasaye machal gi
jali?" 39Omiyo Farao nowacho ni Josef niya, "Kaka Nyasaye osenyisi
wechegi duto, onge ng’at moro mariek kendo mong’eyo gik moko moloyi.
40Abiro keti jatend pinya kendo joga duto biro winjo chikni. An kende
ema naloyi gi duong’ nikech an ruoth." 41Eka nomedo wachone niya, "Ne!
Koro aseketi ruodh Misri duto." 42Mi nogolo tere mar loch e lwete,
moketo e lwet Josef. Nomiye lewni mag bafta mayom morwako, mi olierone
thiwni mag dhahabu e ng’ute. 43Nomiyo oidho gach ruoth mar ariyo, kendo
joritne ne goyo koko e nyime, ka wacho niya, "Yawneuru e yo!" Kamano
Josef noket ruodh Misri duto. 44Farao nowachone niya, "An e ruoth, to
onge ng’ato ma notim gimoro amora e Misri ma ok in ema iyiene."
45Nochako Josef ni Zefenath-panea. Nonywomone nyako ma nyinge Asenath
nyar Potifera, jadolo mar dala On. Kamano Josef nobedo gi teko e piny
Misri duto.

46Josef ne jahigni piero adek ka nochako tij Farao ruodh Misri. Noa ir
Farao, mowuotho e piny Misri duto. 47E kinde mar higni abiriyo mag
yieng’ogo, ji nokayo cham mogundho. 48Josef nochoko cham duto kuom higni
abiriyo ma piny Misri ne nie gi yieng’o, mi nokanogi e mier madongo. E
dala ka dala nokanoe cham moa e puothe machiegni kode. 49Nokano cham
mang’eny ka kuoyo ma e dho nam. Chamgo nodoko mathoth mokadho apima.

50Kane pok higni mag kech obiro, Josef nosenywolo yawuowi ariyo gi
Asenath nyar Potifera, jadolo mar On. 51Josef nowacho niya, "Nyasaye
osemiyo wiya owil gi chandruokna duto." Omiyo nochako wuode makayo ni
Manase (tiende ni wich wil). 52Nowacho bende niya, "Nyasaye osemiya
nyithindo e piny ma nachandorae." Omiyo nochako wuode mar ariyo ni
Efraim, (tiende ni, omiya nyithindo).

53Kane higni abiriyo mag yieng’o e Misri orumo, 54higni abiriyo mag kech
nochakore mana kaka Josef nosewacho. Kejno nomako pinje moko duto, to
mak mana Misri ema cham ne yudoree. 55Kamano ka ne kech omako piny Misri
duto, jopiny noywak ni Farao mondo omigi chiemo. To nowachonigi niya,
"Dhiuru ir Josef, kendo utim kaka owachonu." 56Kech koro nokwako piny
Misri, omiyo Josef noyawo dere duto, mong’iewo cham gi jo-Misri, nimar
kech ne lich ahinya. 57Ji moa e pinje moko duto bende nobiro Misri mondo
ong’iew cham kuom Josef nimar kech ne ger e piny ngima.

Chakruok 42

Owete Josef obiro Misri rundo cham

1Kane Jakobo owinjo ni cham yudore Misri, nowacho ni yawuote niya,
"Ang’o momiyo ubudho abudha ka, maonge gima utimo? 2Asewinjo ni cham
yudore Misri, omiyo dhiuru kuno urundie cham mondo kik kejni negwa."
3Kuom mano, owete Josef apar nodhi ng’iewo cham Misri. 4To Jakobo ne ok
oyie mondo Benjamin owadgi Josef mahie odhi kodgi, nikech noluor ni dipo
ka gimoro ochame kuno.

5Kamano yawuot Israel nodhi rundo cham Misri kaka jomoko duto ne timo,
nimar kech nomako piny Kanaan. 6Koro, kaka Josef ne jatend Misri, en ema
ji moa e pinje duto ne rundo kuome cham. Emomiyo, owetene nobiro mogoyo
chonggi piny, kendo okulorene nyaka e lowo. 7Kane Josef onenogi,
nong’eyogi, to kata kamano nowuondore ka ng’ama kiagi. Nowuoyo kodgi gi
gero kopenjogi niya, "Ua kure?" Ne gidwoke ni, "Waa Kanaan, mondo wabi
warund cham." 8To kata obedo ni Josef nong’eyo owetene kamano, gin to ne
ok ging’eye. 9Noparo lek mane oseleko kuomgi, mowachonigi niya, "Un
jombetre, kendo usebiro ka mondo ucheng ane kama pinywa nyapgo." 10Ne
gidwoke ni, "Ooyo, ruoth, wabiro mana ni mondo warund cham. 11Waduto wan
yawuot ng’at achiel, kendo ok wan jombertre, to wan mana joma kare."
12Josef nodwokogi ni, "Ngang’! Usebiro mana ni mondo ucheng ane kama
pinywa nyapgo." 13Eka ne giwachone niya, "Ruoth, wan owete apar gariyo
ma yawuot ng’at achiel e piny Kanaan. Owadwa ma chogo odong’ gi wuonwa
dala, to owadwa moro nolal." 14Josef nodwokogi niya, "En mana kaka
awachonu ni un jombetre, 15kendo ma e kaka abiro temou. Akuong’ora gi
nying Farao ni ok unua, mak mana ka owadu ma chogono obiro ka. 16Omiyo
oruru ng’at achiel kuomu mondo odhi oome. To joma odong’ ibiro ket e od
twech nyaka chop wane ane ka gima uwacho en adier. Ka ok en adier, to gi
nying Farao, kara unn jombetre!" 17Eka noketogi e od twech kuom ndalo
adek.

18Chieng’ mar adek Josef nowacho ni owetene niya, "An ng’at moluoro
Nyasaye, omiyo unyalo kwo kutimo kaka awacho. 19Ka un ji makare adier,
to ara weuru owadu achiel e od twech ka, mondo uter cham muserundogi ni
joodu ma koro kech nego. 20Eka ukel owadu machogo ira, mondo ang’e ni
kara usebedo kuwachona adier, mi ok nonegu."

21Ne giwuoyo e kindgi giwegi, ka giwacho niya, "Adier, owinjore wayud
kum kuom gima ne watimo ni owadwa. Ne waneno kochandore malit, to kane
waneno kochandore, ne ok wadewe, mano emomiyo koro wanie chandruok."
22Eka Reuben nowachonigi niya, "Donge nakwerou ni kik utim ni rawerano
gimoro marach? To ne utamoru winjo. Koro sani ochulnwa kuor nikech
thoneno." 23Josef nowinjo gima giwacho, to gin ne ok ging’eyo, nimar ne
giwuoyo kode ka ng’ato ema lokonigi wach. 24Josef noa irgi, moywak
ahinya. Kane mirimbe orumo, noduogo irgi, mokawo Simeon, otueyo e
nyimgi.

Owete Josef oduogo Kanaan

25Eka Josef nogolo chik mondo oket cham e ogundegi, kendo mondo odwok ni
ng’ato ka ng’ato pesane e ogunde, to bende mondo omigi chiemo moromogi
chamo e wuodhgi ka gidok. Mi notimnigi kamano. 26Eka ne giketo cham e
ng’e kenjegi, mi gia. 27Kane gibuoro kamoro gotienono, achiel kuomgi
nogonyo ogunde, mondo omi kanje chiemo, mi nopo koyudo pesane e wi cham.
28Nowacho ni owetene niya, "Osedwokna pesana! Eri go, en e ogunda ka."
Mi ne gibwok, kendo gibedo maluor ka gipenjore niya, "Ang’o ma Nyasaye
osetimonwani?"

29Kane giduogo Kanaan ir Jakobo wuon-gi, ne ginyise duto mane
osetimorenigi. 30Ne giwachone niya, "Ruodh pinyno nowuoyo kodwa gi gero
kowachonwa ni wan jombetre, modhi chengo pinyno. 31Ne wanyise ni wan ji
makare, kendo ok wan jombetre. 32Bende ne wanyise ni wan owete apar
gariyo ma yawuot ng’at achiel, to achiel noselal, kendo owadwa machogo
odong’ dala Kanaan gi wuonwa. 33To ng’atno nodwokowa niya, ‘Abiro ng’eyo
ka un joma kare mana kuweyo ng’at achiel kuomu odong’ koda ka, to jomoko
okawo cham motero ni joodu ma koro kech nego, 34kendo okelona owadu
machogono. Kamano an ang’e ni kara ok un jombetre, to un mana joma kare.
Eka nadwoknu owadu, kendo unuwuoth kamoro amora mudwaro e pinyka.’ "

35Bang’e owetego nogolo cham e ogundegi, mi ng’ato ka ng’ato noyudo
ofuko mar pesane e ogunde. Kane gineno pesano, giduto ne gibwok ahinya
kaachiel gi wuon-gi. 36Jakobo wuon-gi nowachonigi niya, "Usemaya
nyithinda! Josef nolal, kendo Simeon bende koro oselal, to koro eka pod
udwaro kawo Benjamin! To an ema ayudo chandruok!" 37Reuben nowacho ni
wuon mare niya, "Inyalo nego yawuota ariyogo ka ok aduokoni Benjamin.
Kete e lweta, kendo abiro dwokonigo." 38To Jakobo nodwoke niya, "Wuoda
ok nyal dhi kodu, nimar owadgi mahie osetho, kendo en kende ema koro
odong’. Dipo ka otho e yo, mi mano dikelna kuyo ma nyalo nega, nikech
aseti ahinya."

Chakruok 43

Owete Josef odok Misri gi Benjamin

1Kech ne pod ger ahinya e piny Kanaan, 2omiyo kane jood Jakobo osetieko
cham duto mane girundo Misri, Jakobo nowacho ni yawuote niya, "Doguru
Misri mondo urundie cham moko matin, wakonyrego." 3To Juda nodwoke niya,
"Ng’atcha nosiemowa matek ni kik wadog ire ka ok wadhi gi owadwa
machogo. 4Omiyo kiyie ni mondo wadhi kode, to eka wanyalo dhi rundo
cham. 5To ka ok iyie mondo odhi kodwa, to ok wanyal dhi, nimar ng’atcha
nowacho ni kik wadog ire ka ok wadhi gi owadwa machogo." 6Israel nowacho
niya, "Ang’o momiyo usetimona kamano, kunyiso ng’atno ni un gi owadu
moro modong?" 7Ne gidwoke niya, "Nopenjowa matek weche ma kuomwa kod ma
kuom joodwa, kowacho niya, ‘Wuonu pod ngima? Donge un gi owadu moro?’
Omiyo nyaka ne waduok penjonego. To ne ok wang’eyo ni onyalo wachonwa
mondo water owadwa ire." 8Juda nowacho ni Israel wuon mare niya, "We
waikre mondo adhi gi rawerani. Eka wan duto, kod in kaachiel gi
nyithindwa dwakuo e kech. 9Asingora ni nobed wachna ka ok adwokonigo ka
ongima, kendo anabed jaketho e nyimi nyaka chop thona. 10Ka dabed ni ok
waseketho kindegi duto, di koro wasechopo kuno, kendo duogo nyadiriyo."

11Israel wuon-gi nowachonigi niya, "Ka ochuno ni nyaka bed mana kamano,
to ara timuru. To kawuru gik moko mabeyo mag pinyni, machalo duogo gi
mor kich gi gik mang’ue ng’ar, gi manemane, kod olembe moko, mondo
uting’ e oguindeu, uter ni ng’atmo kaka chiwo. 12Bende kawuru pesa
moromo rundo diriyo, nimar nyaka udwok pesa mane uyudo kodwoknu e
ogundeu, nikech nyalo bet ni ne jogo oboth. 13Eka ukaw owadu, udhigo ir
ng’atno. 14Nyasaye Manyalo Gik Moko Duto mondo omi chuny ng’atno obed
maler kodu, mi odwoknu owadu mane uweyo kuno, kaachiel gi Benjamin
bende. To ka ochunore ni nyithinda nyaka tho, to kara ginitho!" 15Kamano
ne gikawo pesa moromo rundo diriyo, kaachiel gi chiwo, mi ne gidok Misri
ir Josef, ka gidhi gi Benjamin.

16Kane Josef oneno Benjamin ka ni kodgi, nowacho ni jaduong’ ode niya,
"Rwak jogo e ot, kendo ineg chiayo mondo itedi, nikech gibiro chiemo
koda sa auchiel." 17Notimo kaka Josef nochike, mi norwako jogo e ot.
18Kane itero gi e ot, luoro nomakogi, ni mar ne giparo niya, "Okelwa ka
mana nikech pesa mane odwok e gundewa chieng mokwongo cha. Omiyo nyaka
bed ni gibiro monjowa kendo lokowa wasumbini, mi gikaw kenjewa." 19Kuom
mano ne gidhi ir jaduong’ od Josef e dhoot, mi giwachone niya, 20"Ruoth,
kiyie to winjwae. Yande wabiro ka mondo warund cham, 21to kane wadok,
mwachopo kuma ne onego wabworie, ne wagonyo gundewa, mi ng’ato ka ng’ato
noyudo pesane duto kodwokne e wi ogunde. To koro waduoko pesago, 22kendo
wakelo pesa moko mondo wamed rundogo cham. To ok wang’eyo ng’at mane
osoyo pesago ee ogundewa." 23Ng’atno nodwokogi niya, "Mano kik thagu,
kendo kik ubed maluor. Nyasachu ma Nyasach wuora ema noketonu pesago,
nimar an to nayudo pesa mane uchulo." Bang’ mano nokelo Simeon irgi.

24Kane jaduong’ od Josef oserwakogi e ot, nomiyogi pi mondo gilwokgo
tiendegi, kendo momiyo kenjegi chiemo. 25Ne gigolo chiwo mane gikelo, mi
giritogo biro Josef sa auchiel, nimar ne giwinjo ni gibiro chiemo kode.

26Kane Josef oduogo e ode, ne gimiye chiwo mane gisekelonego, kendo ne
gikulore piny e nyime. 27Nopenjogi ngimagi, eka nopenjogi kendo niya,
"To jaduong’ ma wuonu mane uwachona wachne ni nade? Donge pod ongima?"
28Ne gidwoke niya, "Ee, ruoth, wuonwa pod ngima." Eka ne gigoyo chonggi
piny, mi gikulore e nyime nyaka e lowo. 29Kane Josef oneno Benjamin ma
owadgi mahie, nopenjogi niya, "Ma e owadu machogo mane uwachona?" Mi
nowacho ni Benjamin niya, "Nyasaye mondo oguedhi, wuoda." 30Eka Josef
noa kanyo piyopiyo nikech siwuori mar hera nomake gi owadgino. Pi wang’e
ne chiegni ton, omiyo nodhi e ode ma iye, moywak kuno. 31Bang’e nolwoko
wang’e, mowuok oko. Nosiro mirima manoyudo omake, mi nogolo chik mondo
otok chiemo. 32Josef nochiemo yore, kendo owetene bende nochiemo e mesa
machielo. Jo-Misri mane chiemo kode bende nochiemo yore, nikech en
wichkuot maduong’ kuom jo-Misri riwo tawo gi jo-Hibrania. 33Owete Josef
noket e mesa mane ni e nyim Josef, ka giluwore kaka nywolgi obet, chakre
wuowi maduong’ nyaka wuowi matin. Kane gineno kochan-gi kamano, ne
ging’iyore ka chunygi parore. 34Josef nopogonigi chiemo moa e mesane, to
Benjamin nopogne nyadibich moloyo owetene mamoko. Kamano ne gichiemo,
kendo gimetho kode nyaka ne gibet mamor giduto.

Chakruok 44

Kikombe molal

1Josef nochiko jaduong’ ode niya, "Ket cham e ogunde jogi kar ma ginyalo
ting’o, kendo idwokni ng’ato ka ng’ato pesane kisoyo e dho ogunde.
2Bende so kikombena mar fedha ewi ogund wuowi machogo, kaachiel gi
pesane." Mi notimo kaka Josef nochike. 3Kinyne gokinyi nogony jogo, mi
ne gikawo kenjegi, kendo gimako yo madhi thurgi. 4To kane pok gidhi
mabor ahinya gi dala, Josef nochiko jaduong’ ode niya, "Dhiyo ilaw joka,
kendi kisejukogi, to mondo ipenjgi kama: ‘Mar ang’o uchulo richo kar
ber? 5Ang’o momiyo usekwalo kikombena mar fedha? En e kikombe ma ruodha
methogo, kendo okorogo wach. Awuoro kaka usetimo gima rach moloyo!’ "

6Omiyo kane jaduong’ od Josef ojukogi, nonyisogi wechego, 7to ne gidwoke
niya, "Ruoth, ere gimomiyo iwuoyo kamano? Ok ne wanyal kata mana paro
timo kamano! 8Kane waa Kanaan, donge nineno ka wadwokoni pesa mane
wayudo e wi ogundewa? Koro ere gimomiyo dwakwal fedha fedha kata dhahabu
e od ruodhi? 9Ruoth, ka ng’atwa moro oyud gi kikombeno, to nyaka otho,
kendo wan duto wanabed wasumbi." 10Nowachonigi niya, "Ber, awinjo gima
uwacho, to ng’atno moyud gi kikombeno ema nyaka bed misumbana, to jomoko
duto nyalo a." 11Kuom mano ne giyieyo ogundegi piny, mi ng’ato ka ng’ato
nogonyo mare. 12Jaduong’ od Josefno nodwero, kochako gi wuowi makayo
nyaka wuowi machogo, mi noyudo kikombeno e ogund Benjamin.

13Kane gineno kamano, ne giyiecho lepgi, kendo ne giyieyo kenjegi, mi
gidok e dalano. 14Juda gi owetene notundo e od Josef, mi giyudo kapod
entie. Ne gigoyo chonggi piny e nyime, mi gikulore nyaka e lowo. 15Josef
nopenjogi niya, "Ang’o musetimoni? Donge nung’eyo ni ng’atno maduong’ ka
an nyalo koro wach, mong’e gima usetimo?" 16Juda nowachone niya, "Ruoth,
ang’o ma dwawachi? Onge gima wanyalo timo mondo onyis ni wan joma kare,
nimar Nyasaye osefwenyo kethowa. Wan duto koro wan wasumbi, ma ok mana
jal moyud kikombeni kuome kende." 17To Josef nowachonigi niya, "Ooyo, ok
anyal timo kamano. Mana jal moyud gi kikombe ema biro bedo misumbana.
Jomoko kuomu modong’, to nyalo dok dala ir wuonu gi kue."

Juda okwayo Josef mondo ogony Benjamin

18Eka Juda nodhi ir Josef, mowachone niya, "Ruoth, yie mondo awuo kodi,
kendo kik ikech koda, nikech in bende iduong’ mana kaka Farao. 19Ruoth,
nene ipenjowa ka bende wan gi wuonwa kata owadwa moro, 20mi ne wadwoki
ni wan gi wuonwa ma tinde oti, kod owadwa matin monywolo koseti. To
owadgi raweraano notho, kendo en kende e nyathi min mare modong’; omiyo
wuon mare ohere ahinya. 21Bende ne iwachonwa ni mondo wakele inene. 22To
ne wadwoki ne wadwoki ni rawerano ok nyal pogore gi wuon, nikech kotimo
kamano, to wuon mare ditho. 23To ruoth, niwachonwa ni ok noyienwa biro e
nyimi kendo, ka ok wabiro gi owadwa machogono. 24Omiyo kane wadok dala
ir wuonwa, ne wanyise kaka nisewachonwa. 25Bang’e wuonwa nowacho ni
mondo waduog warund cham moko. 26Too ne wadwoke ni, ‘Ok wanyal dhi,
nikech kwaonge gi owadwa machogo, to ok noyienwa dhiyo e nyim ng’at cha.
Omiyo wanyalo mana dhi ka wan gi owadwa machogo.’ 27Wuonwa nodwokowa
niya, ‘Donge ung’eyo ni chiega nonywolona mana yawuowi ariyo kende?
28Achiel kuomgi noselalna nono, kendo aparo ni adier ondiek osekidhe
okidhe, nimar pok achako anene nyaka chil kawuono. 29To ka ukawo wuodani
bende, mi gimoro odhi ochame, to dumi chunya chandre, mi datho, nikech
aseti.’ 30Emomiyo ruoth,, ka adok ir wuora nono ka aonge gi rawerani,
31to gikanyono monenoe ni oonge, to enotho, nikech ngimane otuere kuom
ngima rawerani. Kuom mano, ruoth, dibed ni wan ema wamiyo wuonwa otho
malit, nikech oseti ahinya. 32To bende ruoth, an ema nasingo ngimana
kuom rawerani, ka anyiso wuora ni ka ok adwokonego, to nabed jaketho e
nyime kuom ngimana duto. 33Omiyo koro ruoth, yie adong’ ka mondo abed
misumbani kar rawerani. En to yie iweye, mondo odog kod owetene. 34Ere
kaka dadog ir wuora nono, ka aonge kode? Ok danyal neno masira ma
doyudno."

Chakruok 45

Josef ohulore ni owetene

1 Josef koro ne ok nyal geng’o mirima mane en go e nyim joma ne pogogi
chiemo, omiyo nokok niya, "Ng’ato ka ng’ato mondo owuogi." Kamano koro
ne onge ng’at moro machielo e sa mane ohuloree ni owetene. 2Noywak
matek, mi jo-Misri gi jood ruoth owinjo. 3Josef nowacho ni owetene niya,
"An Josef. Bende wuora pod ngima adier?" To luoro nomako owetene ahinya,
mi dhogi omoko. 4Eka Josef nowachonigi niya, "Suduru machiegni." Kane
gisesudo machiegni, nowachonigi niya, "An e Josef owadu mane ung’iewo,
moter Misri. 5To kik uluor, kata kik une marach ni ne ung’iewa ku,
nikech Nyasaye ema noora motelonu mondo ares ngimau. 6Ma eri en mana
higa mar ariyo ma kech osebetgo e piny, to higni abich moko pod odong’
ma pur kata keyo ok nobedie. 7Nyasaye noora motelonu mondo kik ulal, to
mondo aresu ubed oganda maduong’. 8Omiyo un ok ema ne ukela ku, to
Nyasaye ema nokela. Osemiya bedo gi duong’, mi achalo wuon Farao, nimar
an e jatend pinye duto, kendo an e ruodh Misri mangima."

9 "Koro doguru ir wuora uwachne mondo ni Josef wuode owacho kama:
‘Nyasaye oseketa ruodh Misri duto, omiyo bi ira piyopiyo. 10Inyalo dak e
piny Goshen mondo ibed machiegni koda, kaachiel gi yawuoti gi nyikwayi
kod jambi, gi mwanduni duto. 11Anapidhi kuno, kendo narang gigi duto
mondo ane ni ok ichando gimoro, nimar pod nitie higni abich mabiro mag
kech.’

12"Koro unyalo neno uwegi, kaachiel gi Benjamin owadwa, ni adier an e
Josef ma wuoyo koduni. 13Nyisuru wuora kaka an gi teko e Misri, bende
nyiseuru gik moko duto ma useneno ka, kendo ukele ira piyopiyo." 14Eka
nokwako Benjamin owadgi, mochako ywak. 15Bang’ mano nonyodho owetene
duto, kendo noywak kokwakogi. Eka owetene nowuoyo kode.

16Kane wach ochopo e od ruoth ni owete Josef osebiro Misri, Farao
kaachiel gi jotende, ne jodoko mamor. 17Farao nowacho ni Josef niya,
"Nyis oweteni mondo oyie kenjegi, kendo odog e piny Kanaan, 18gidhi
gikaw wuon-gi kod joodgi duto mondo gibi ira. Abiro miyogi kama ber
moloyo e Misri mondo gidagie, kendo ginicham chiemo mabeyo ahinya
mayudore e pinya. 19Bende nyisgi gikaw geche mag Misri, mondo giting’go
mondgi kod nyithindgi kendo gikaw wuon-gi mondo gibigo. 20Kata ka giweyo
mwandugi kuno, to kik gidew, nimar abiro miyogi lowo maber moloyo e
Misri."

21Yawuot Israel notimo kaka nowachnigi, kendo Josef nomiyogi geche kaka
Farao nosechiko, kaachiel gi chiemo moromogi chamo e wuodhgi. 22Bende
nomiyogi lewni mabeyo, to Benjamin nomiyo fedha mia adek kod lewni abich
mabeyo. 23To bende nooro ni wuon mare gik mabeyoe moloyo ma kenje apar
oting’o, kod cham gi makati, kaachiel gi chiemo moko ma bende kenje apar
mamoko oting’o, ma wuon ne dhi chamo e wuoth. 24Nokowo owetene, to kane
oweyogi, nowachonigi niya, "Kik udhaw kendu e wang’yo."

25Kamano ne gia Misri, mi gidok Kanaan ir Jakobo wuon-gi. 26Ne giwachone
niya, "Josef pod ngima! En e morito piny Misri duto!" Jakobo nobwok
ahinya, kendo ne ok oyie ni wachgino en adier. 27To kane ginyise weche
duto mane Josef osewachonigi, kendo ka noneno geche mane Josef oseoro
mondo otere Misri, chunye noduogo. 28Mi nowacho niya, "Mano oromo! Kara
Josef wuoda pod ngima! Nyaka adhi anene kapok otho."

Chakruok 46

Jakobo gi joode odhi Misri

1Israel nokawo gige duto, mochako wuoth, ka ne ochopo Beer-sheba, notimo
misango ni Nyasach Isaka wuon mare kuno. 2Nyasaye nofwenyorene gotieno,
kaluonge niya, "Jakobo, Jakobo." Nodwoke ni, "An ka." 3Eka Nyasaye
nowachone niya, "An Nyasaye ma Nyasach wuoru. Kik iluor dhi Misri,
nikech anatimi oganda maduong’ kuno. 4Abiro dhi kodi Misri, kendo an ema
nadwok nyikwayi ka. Bende Josef noyuo wang’i sa thoni."

5Kuom mano Jakobo noa Beer-sheba. Yawuot Israel noketo Jakobo wuon-gi
kaachiel gi nyithindgi kod mondgi e geche mane Farao oseoro mondo
oting’gi. 6Ne gikawo jambgi kod mwandugi duto mane gin go Kanaan, mi
gidhigo Misri.

Jakobo nokawo joode duto, ma onge achiel modong’. 7Nodhi gi yawuote gi
nyige kod nyikwaye ma yawuowi gi manyiri.

8Magi e nying jo-Israel ma nodhi Misri: Jakobo gi yawuote: Reuben wuod
Jakobo maduong’, 9kaachiel gi yawuote ma Hanok gi Palu gi Hezron kod
Karmi. 10To yawuot Simeon ne gin Jemuel gi Jamin gi Ohad, ji Jakin gi
Zohar kod Shaul, mane wuod dhako ma nyar Kanaan. 11Yawuot Lawi ne gin
Gershon gi Kohath kod Merari. 12To yawuot Juda ne gin Er gi Onan, gi
Shela gi Perez kod Zera. (To Er gi Onan ne jotho Kanaan.) Yawuot Perez
ne gin Hezron gi Hamul. 13Yawuot Isakar to ne gin Tola gi Puva gi Iob
kod Shimron. 14To yawuot Zebulun ne gin Zered gi Elon kod Jaleel. 15Mago
e yawuowi mane Jakobo onywolo gi Lea Mesopotamia, ka ok okwan Dina
nyare. Kamano giduto ne gin ji piero adek gadek.

16Yawuot Gad ne gin Zifion gi Hagi gi Shuni, gi Ezbon gi Eri gi Arodi
kod Areli. 17Yawuot Asher ne gin Imna gi Ishva gi Ishvi kod Beria, gi
nyako ma nyinge Sera. Yawuot Beria to ne gin Heber kod Malkiel. 18Ji
apar gauchielgo e joka Jakobo ma od Zilpa mane Laban omiyo Lea nyare.

19Rahel nonywolo Josef kod Benjamin. 20To Asenath nyar Potifera jadolo
mar On nonywolo ni Josef Manase gi Efraim e piny Misri. 21Yawuot
Benjamin to ne gi Bela gi Beker gi Ashbel. Yawuot Bela ne gin Gera gi
Namaan gi Ehi gi Rosh gi Mupim gi Hupim kod Ard. 22Ji apar gang’wen-go e
joka Jakobo ma od Rahel.

23Wuod Dan ne Hushim. 24To yawuot Naftali ne gin Jazeel gi Guni gi
Jezeel kod Shilem. 25Ji abiriyogo e joka jakobo ma od Bilha, mane Laban
omiyo Rahel nyare.

26Kamano joka Jakobo ma nodhi Misri ne gin ji piero auchiel, ka ok okwan
mond yawuote. 27To Josef nonywolo yawuowi ariyo Misri, omiyo joka Jakobo
duto ma nodhi Misri noromo piero abiriyo.

Jakobo gi joode e piny Misri

28Isreal nooro Juda motelo ir Josef mondo onyise oromne Goshen. Kamano,
ka ne gichopo e piny Goshen, 29Josef nokawo gache modhi kuno, romo ni
Israel wuon mare. Kane oneno wuon mare, nokwake moywak aming’a. 30Israel
nowacho ni Josef niya, "Koro kata katho to onge wach, nikech koro
aseneni, kendo ang’eyo ni pod ingima."

31Bang’e Josef nowacho ni owetene gi jood wuon mare niya, "Adhi nyiso
Farao ni owetena kod joodwa ma yande odak Kanaan koro osebiro ira, 32to
gin jokwath, kendo gisekelo jambgi kod mwandugi duto. 33Emomiyo ka Farao
oluongou, mopenjou ni tiju en ang’o, 34to nyaka uwachne ni, chakre
tindou, usebedo jokwath mana kaka kwereu. Kuwacho kamano, to unuyud
thuolo mar dak e piny Goshen ka, nikech jo-Misri ok ohero jokwath."

Chakruok 47

1Josef nodhi ir Farao, mowachone niya, "Wuora kod owetena josea Kanaan
gi jambgi kod mwandugi duto, kendo koro gin e piny Goshen." 2To noyudo
Josef osekelo ji abich kuom owetene ir Farao mondo ong’egi, 3mi Farao
nopenjogi niya, "Tiju en ang’o?" Ne gidwoke ni, "Ruoth, wan jokwath,
mana kaka kwerewa. 4To wasebiro mondo wadag e pinyni, nimar kech ger e
piny Kanaan, ma kata lek ma jambwa dikwaye onge. Koro, ruoth, yie mondo
wadag e piny Goshen." 5Farao nowacho ni Josef niya, "Kaka koro wuoru gi
oweteni josebiro iri, 6piny Misri duto ni e lweti. Ketgi gidag kama
berie moloyo. Ginyalo dak e piny Goshen, kendo king’eyo ni jomoko kuomgi
gin jokwath molony, to ketgi mondo girit jamba."

7Bang’ mano, Josef nokelo Jakobo wuon mare e nyim Farao, mi Jakobo
nogwedho Farao. 8Eka Farao nopenje niya, "In jahigni adi?" 9Jakobo
nodwoke ni, "Higni ma asewuotho e piny, gin mana mia achiel gi piero
adek. Hignigo osebedo manok kendo maricho, kendo ok girom gi higni ma
kwerewa nowuothogo e piny." 10Eka Jakobo nogoyo ni Farao oriti modhi.

11Bang’e Josef nomiyo wuon mare gi owetene puothe kuonde mabeyo e Misri
e gweng’ Rameses, kaka Farao nochiko. 12Bang’e nomiyo wuon mare gi
owetene kod jood wuon duto, chiemo duto mane gidwaro.

Tij Josef e ndalo kech

13Kech ne ger, ma piny ngima ne onge gi chiemo, mi jo-Misri gi jo-Kanaan
nodoko meyomno. 14Josef nochoko pesa duto mane jo-Misri gi jo-Kanaan
ong’iewogo cham, kendo noterogi e od keno mar Farao. 15Kane jo-Misri gi
jo-Kanaan osetieko pesagi duto, jo-Misri nobiro ir Josef, mi giwachone
niya, "Miwa chiemo, dipo ka watho e nyimi, nikech pesawa oserumo."
16Josef nodwokogi niya, "Ka pesau oserumo, to kara miyauru jambu, eka
amiu cham." 17Omiyo ne gitero jambgi ni Josef, mi nomiyogi cham kar
farese gi jamni kod kenje. Kamano e higano nomiyogi cham, to nokawo
jambgi duto.

18Higa moluwe, ne gidok ire, mi giwachone niya, "Ruoth, ok wadwar
wuondi, to pesawa duto orumo, kendo jambwa bende koro osedoko meki.
Omiyo koro waonge gi gima wanyalo miyi, to mak mana dendwa gi lopwa.
19Ang’o momiyo watho e nyimi, to ineno, kendo lopwa bende kethore?
Ng’iewwa kaachiel gi puothewa kuom chiemo mondo wabed wasumb Farao,
kendo puothewa odok mage, miwa kodhi mondo kik kech negwa, mondo
pwothewa kik kethre."

20Kuom mano Josef nong’iewo ni Farao puothe duto mag Misri, nikech
jo-Misri duto nong’iewo puothegi nimar kejno ne ger. Kamano puothe duto
nodoko mag Farao. 21Josef noloko jo-Misri wasumbini, chakre bath Misri
konchiel nyaka komachielo. 22Puothe jodolo kende ema ne ok ong’iewo,
nimar jodolo ne nigi pokgi ma gikonyorego maa kuom Farao. Omiyo onge
gima nochuno jodolo mondo ong’iew puothegi.

23Josef nowacho ni jo-Misri niya, "Winjuru! Kawuononi aseng’iewou ni
Farao, kaachiel gi puotheu bende. Kodhi eriuru, mondo ukom e puotheu.
24To e kinde mag keyo, nyaka umi Farao achiel kuom abich mag cham. To
mago modong’ ema nobednu kodhi, kod cham munyalo chamo gi joodu kod
nyithindu." 25Ne gidwoke niya, "Ruoth, isekonyowa, omiyo kineno ni mano
ber, to wabiro bedo wasumb Farao." 26Kuom mano, Josef noketo chik ni
achiel kuom abich mag chamb Misri nyaka bed mag Farao. Chikni pod dhi
nyime nyaka chil kawuono. Puothe jadolo kende ema ne ok Farao okawo.

Jakobo olemo mogik

27Jo-Israel nodak Misri e piny Goshen. Ne giyudo lowo, mi gimew, kendo
ne ginya ahinya. 28Jakobo nodak Misri kuom higni apar gabiriyo, nyaka
nodoko jahigni mia achiel gi piero ang’wen gabiriyo. 29Kane kinde mar
thone ochopo machiegni, noluongo Josef wuode, nowachone niya, "Yie iket
lweti e kind ema, kikong’orina ni inibedna jaadiera, kendo ni initimna
maber, mi ok niyika Misri. 30Kasetho, maluwo kwerena, to mondo igola
Misri, kendo idhi iyika kama oyikie kwerena." Josef nodwoke niya, "Abiro
timo kaka iwacho." 31To Israel nowachone niya, "Kuong’rina ni initim
kamano." Mi Josef nokuong’orene. Eka Israel nokulore gi yo ka wi
kitandane.

Chakruok 48

Jakobo oguedho Efraim gi Manase

1Kinde moro achien, Josef nowinjo ni wuon mare tuo, mi nokawo yawuote
ariyo ma Manase gi Efraim, modhi nene. 2Ka ne onyis Jakobo ni Josef
wuode osebiro mondo onene, nochukore mobet e kitandane. 3Nowacho ni
Josef niya, "Nyasaye Manyalo Gik Moko Duto nofwenyorena Luz e piny
Kanaan, moguedha. 4Nowachona ni, abiro miyi nyithindo mang’eny, mondo
nyikwayi chieng’ odok ogendini mathoth, to pinyni namigi kaka mwandugi
nyaka chieng’." 5Eka Jakobo nomedo wacho ni Josef niya, "Yawuoti ariyo
mane inywolo Misri kapok abiro iri kaeri, ibiro kwan ka nyithinda.
Adier, Efraim gi Manase biro bedo maga, mana kaka Reuben gi Simeon. 6To
nyithindo mibiro nywolo bang’gi ema nobed magi. Kata kamano, korka
gikeni, to nokwan-gi mana kaka joka owetegi ariyo ma Efraim gi Manase.

7 "Kane aduogo aa Mesopotamia, nabwok malich ka ne Rahel meru othona e
piny Kanaan ka pok wachopo Efrath. Ne ayike kuno but yo madhi Efrath"
(Efrath iluongo bende ni Bethlehem.)

8Ka ne Israel oneno yawuot Josef, nopenje ni, "Magi to ng’a gini?"
9Josef nodwoke ni, "Magi e nyithinda ma Nyasaye osemiya Misri ka." Mi
Israel nowachone niya, "Yie ikelgi mondo aguedhgi." 10Israel koro noseti
ahinya, ma wang’e oyuso ma ok onyal neno. Josef nokelo nyithinde ire, mi
nokwakogi kendo onyodhogi. 11Eka Israel nowacho ni Josef niya, "Ne ok
apar ni naneni kendo, to koro Nyasaye osemiyo aneno koda ka nyithindi."
12Eka Josef nogolo nyithindogo e chong Israel, kendo nogoyo chonge piny,
mokulore nyaka e lowo.

13Josef nomako lwet nyithindo ariyogo. Noketo Efraim e bade korachwich,
mondo odhi obed e bad Israel koracham; to Manase noketo e bade ma
koracham mondo odhi obed e bad Israel korachwich. Eka noterogi ir
Israel. 14To Israel norieyo bade ma korachwich, moketo e wi Efraim wuowi
matin, kendo bade ma koracham noketo e wi Manase wuowi maduong’. 15Eka
noguedhogi kowacho niya, "A Nyasaye, yie iguedh nyithindigi. In e
Nyasaye mane Ibrahim kwara gi Isaka wuora jolamo, kendo in e Nyasaye
mosetelona nyaka koroni. 16Malaika ma oseresa e masiche duto, mondo
oguedhgi. Noluonggi gi nyinga kod nying Ibrahim kwara gi nying Isaka
wuora. Onego gimedre kendo gibed oganda maduong’ e piny."

17Ka ne Josef oneno ni wuon mare oketo lwete ma korachwich e wi Efraim,
nokecho. Omiyo nogolo lwet wuon mare e wi Efraim, moketo e wi Manase
18kowacho ni wuon niya, "Mano ok ber wuora, ni mar jali ema duong’. Kuom
mano, en ema onego iket lweti ma korachwich e wiye." 19To wuon mare
nodagi, kowacho niya, "Ang’eyo mano nyathina. Manase bende biro bedo
oganda maduong’, to owadgi maluwe ema nobed maduong’ moloye, kendo
nyikwaye nodok ogendini mang’eny."

20 Israel noguedho nyithindogo chieng’no, kawacho niya, "Ka jo-Israel
dwaro gwedho ng’ato to ginikonyre gi nyingu ka giwacho kama: ‘Nyasaye
mondo oguedhi kaka oseguedho Efraim gi Manase.’ " Kamano Israel nomiyo
Efraim obedo maduong’ ni Manase.

21Eka Israel nowacho ni Josef niya, "Ne! An to koro atho, to Nyasaye
nobed kodu, kendo nodwoku e piny kwereu. 22In ema amiyi lowo ma Shekem,
mane amiyo jo-Amor e lweny. Kamano inibed gi puodho achiel moloyo
oweteni."

Chakruok 49

Jakobo okoro wach kuom yawuote

1Jakobo noluongo yawuote mowachonigi niya, "Biuru machiegi, mondo anyisu
gik mabirom timorenu e ndalo ma biro,

2"Un yawuot Jakobo, chokreuru buta, mondo uwinji;

winjuru Israel wuonu.

3"Reuben, wuoda makayo,

in e tekona,

kendo kacha manyiso wuowina.

In jasunga,

kendo iratego moloyo yawuota duto.

4Ijamwomri ka pi oula

to ok nibed gi duong’

nikech isetimo richo gi chi wuoru.

Adier, isenindo e kitandana midwanyo.

5"Simeon gi Lawi gin owete.

Gisetimo timbe mahundu

gi gigi mag lweny.

6Ok nariwra e buchegi maling’ling’

kendo ok nadonj e chokruokgi,

nikech ka gikecho, to ginego ji

kendo ging’ado odond ruedhi ka yiem nono.

7Okuong’ mirimbgi

nimar en mirima mager kendo makwiny!

Anakegi e piny Jakobo duto,

e kind jo-Israel.

8"Juda,

in ema oweteni biro paki.

Inimak wasikgi gi ng’utgi,

kendo oweteni nokulreni.

9 Juda, in nyathi sibuor.

Inego le, eka idok kari midakie.

Juda, ichalo sibuor

moriere kendo onindo piny,

maonge ng’ama hedhore chiewo.

10Juda nomak ludh loch,

kochunge e kind tiendene,

kobedo ruoth nyaka wuon loch

ma biro rito ogendini duto, chopi.

11En jamoko,

omiyo otweyo kanje e kor mzabibu,

mana e kor mzabibu mochiek makwar!

Olwoko lepe gi divai makwar.

12Wang’e onuria ka divai makwar,

kendo lake tar ka chak.

13"Zebulun nodag e dho nam,

kama yiedhi gowoe,

kendo mbape nogi Sidon.

14"Isakar en kanyna maratego,

monindo e kind misikene.

15Noneno ni bedo gi dala

en gima ber,

kendo oneno bende

kaka pinyno ber,

omiyo noyie ting’o misigo,

modoko misumba

matiyo tich matek.

16"Dan nobed jatend joge.

Kamano nochal gi dhout Israel mamoko.

17Dan nobed ka thuol man e dier yo,

thuol man gi kwiri mager,

ma kayo ombong’ faras,

mi ng’at moidhe podho gi ka ng’eye.

18"A Ruoth Nyasaye,

arito warruok moa kuomi!

19"Gad, to jomecho nomonji,

to noriembgi, kolawogi matek.

20"Asher nobed

kachamo chiemo mamit pile.

Pinye nonyag gik mabeyo

moromo ruoth chamo.

21"Naftali to en mwanda mae thim,

manywolo nyithindo mabeyo.

22"Josef en yath

mopidh e bath thidhiya,

manyago olemo mogundho

kendo ma bedene lawore e kor ohinga.

23Jodwar nolawo Josef matek,

ka gibaye gi asere,

24to Jateko ma Nyasach Jakobo noturo atungegi,

kendo jakwath ma Lwanda mar Israel,

nochodo leche mag ogich bedegi.

25Nyasach wuoruno,

ma Nyasaye Manyalo Gik Moko Duto,

mondo okonyi, kendo oguedhi gi koth moa malo,

kendo gi nyithindo,

kod chak ma gidhodho,

26gi cham kod maua.

Gueth mag gode machon,

gi gik mabeyo duto mag gode mosiko duto,

mondo obi ni Josef,

jal mane opog gi owetene.

27"Benjamin en ondiek ma kech kayo.

Gima osenego, ochamo gokinyi.

Godhiambo, to pod ong’ingo gima osemako."

28Mago e dhoudi apar gariyo mag jio-Israel, kendo ka ne Jakobo wuon-gi
oguedhogi, nomiyo moro ka moro gueth moromo kode.

Tho mar Jakobo gi yikne

29Eka Jakobo nochiko yawuote niya, "Kaka koro achiegni tho kaluwo
kwerena, yikauru but kwerena e rogo man e puoth Efron ja-Hiti 30man
Makpela, yo wuok chieng’ mar Mamre e piny Kanaan. Rogono Ibrahim ema
nong’iewo kaachiel gi puodhono ir Efron ja-Hiti, mondo obed kar yiko
joge. 31Kanyo ema noyikie Ibrahim gi Sara chiege, kod Isaka gi Rebeka
chiege, kendo kanyo ema nayikoe Lea. 32Puodho kod rogo man e iye
nong’iew kuom jo-Hiti." 33Kane Jakobo osetieko chiko nyithinde kamano,
nodwoko tiende e kitanda mi chunye nochot koluwo kwerene.

Chakruok 50

1Josef norudhore kuom wuon, koywak kendo konyodhe. 2Eka nochiko jotichne
ma jothieth mondo owir ringre wuon mare gi yath, kik tow. Mi ne gitimo
kamano, 3kuom ndalo piero ang’wen kaka kit wiro ringre ng’ama otho
nobet. Jo-Misri noywago Israel kuom ndalo piero abiriyo.

4Kane kinde mar ywago wuon mare oserumo, Josef nowacho ni jodong Farao
niya, "Kunyalo yie koda, to nyisnauru Farao kama: 5‘Kane wuora chiegni
tho, nomiyo asingorane ni abiro yike e bur mane osekunyo e piny Kanaan.
Kuom mano yie adhi ayike, eka abiro duogo.’ " 6Farao nodwokone wach
niya, "Dhiyo, iyik wuoru kaka nomiyo isingorine." 7Kamano Josef nodhi
yiko wuon mare. Jodong Farao duto gi jodong ode, kod jodong Misri duto
nodhi kode, 8kaachiel gi joode gi owetene kod jood wuon mare. Mak mana
nyithindgi matindo kende gi jambgi ema ne giweyo e piny Goshen. 9Bende
nodhi gi geche kod joidh farese. Ne en oganda maduong’ ahinya.

10Kane gichopo kar dino cham man Atad yo wuok chieng’ mar Jordan, ne
giywago wuon-gi malich ahinya kuom ndalo abiriyo. 11Kane jo-Kanaan modak
kuno oneno kaka jogo ywak malich Atad, ne giwacho niya, "Jo-Misri ywak
malich manade!" Mano emomiyo nochak kanyo ni Abel-mizraim, (tiende ni
ywak jo-Misri.) Kanyono ni yo wuok chieng’ mar Jordan.

12Kamano yawuot Jakobo notimo gima wuon-gi nochikogi. 13Ne giting’o
ringre nyaka Kanaan mi giyike e rogo manie puodho man Makpela, yo wuok
chieng’ mar Mamre, mane Ibrahim ong’iewo kuom Efron ja-Hiti mondo obedne
kar yiko joge.

14Kane Josef oseyiko wuon, nodok Misri gi owetene kod ji duto ma nodhi
kode e liel.

Josef omiyo chuny owetene obedo gi kue

15Kane owete Josef oneno ni wuon-gi osetho, ne giwacho niya, "Dipo ka
Josef pod nigi sadha kodwa, manyalo miyo ochulnwa kuor kuom gima rach
mane watimone." 16Omiyo ne gioro ni Josef wach niya, "Kane pok wuoru
otho, nowachonwa ni mondo wanyisi kama: 17‘Asayi, we ni oweteni richogi,
kaachiel gi gima mono mane gitimoni’ Kuom mano yie iwenwa kuom tim
marach mane watimo, nikech wan jotich Nyasaye wuoru." To kane Josef
owinjo wechego, pi wang’e noton.

18Bang’e owetene nobiro ire giwegi, mi gigoyo chonggi piny e nyime, ka
gikulore nyaka e lowo. Ne giwachone niya, "Eriwa e, wan wasumbi."
19Josef to nowachonigi niya, "Kik uluor, an ok anyal kawo kar Nyasaye.
20Ne undhoga mondo utimna gima rach, to Nyasaye noloke gima ber, mondo
ores ji mang’eny, ma koro ngima mana nikech wachno. 21Omiyo kik uluor.
Abiro ritou uduto kod jouteu." Kamano e kaka nokueyo chunygi gi weche
mamit.

Tho mar Josef

22Josef nomedo dak Misri gi joodgi. Nodak kuom higni mia achiel gapar,
23moneno nyithi Efraim gi nyikwaye. Noneno bende nyithind Makir wuod
Manase, mi nokwanogi ka nyithinde.

24Achien Josef nowacho ni owetene niya, "An koro achiegni tho, to
Nyasaye biro ritou, kendo golou e pinyni, moteru e piny mane osingore ni
nomi Ibrahim gi Isaka kod Jakobo." 25Bang’ mano nomiyo yawuot Israel
okuong’ore kowachonigi niya, "Kuong’reuru ni ndalo ma Nyasaye nokonyue,
mi ua ka, to nyaka ukaw chokena udhigo." 26Josef notho ka en ja-higni
mia achiel gapar. Ne giwiro ringre gi yath mondo kik otow, mi gikete e
sanduk e piny Misri kuno.

Wuok 1

Thagruok jo-Israel e piny Misri

1 Jo-Israel ma nodhi Misri gi Jakobo, moro ka moro gi joode, e magi:
2Reuben gi Simeon gi Lawi gi Juda 3gi Isakar gi Zebulun gi Benjamin 4gi
Dan gi Naftali gi Gad kod Asher. 5Kar romb joka Jakobogo duto noromo
piero abiriyo. (Josef to noyudo ka ni Misri.)

6Bang’e achien, Josef gi owetene kod tieng’no duto notho. 7To jo-Israel
nonywolo nyithindo mang’eny, mi ginya ahinya, kendo ne gipong’o piny,
nyaka ne gibedo oganda maratego.

8 Koro ruoth manyien mane ok ong’eyo wach Josef nochako tich e Misri.
9Nowacho ni joge niya, "Neuru! Jo-Israel osedoko oganda maduong’ kendo
maratego, ma koro nyalo loyowa. 10Nyaka watang’, mondo watamgi kik
ginya, nimar kapo ni lweny owuok, to kamoro ginyalo dok ni wasikwa,
mondo giked kodwa, mi giring gia e pinywa." 11Kuom mano, jo-Misri noketo
jo-Israel e tij athwon, ka nyipeche ritogi mondo giti matek, eka gibed
moboch. Mano e kaka ne gigero ni Farao miech keno miluongo ni Pithom gi
Rameses. 12To kaka nomed sandogi e kaka ne gimedo bedo mang’eny kendo
gilandore, nyaka jo-Misri nodoko mosin kodgi, kendo oluorogi. 13Kuom
mano ne gibembo wasumbgi ma jo-Israel gi tich mapek, 14ka gimiyo ngimagi
doko matek gi tije achune mag nyono lowo, gi loso matafari, kod tije
duto mag pur.

15Bang’e ruodh Misri nowacho ni mond Hibrania ariyo ma jocholo, miluongo
ni Shifra gi Pua, niya, 16"Ka ucholo mond jo-Hibrania, mi uneno ka dhako
moro onywolo nyathi ma wuowi, to neguru nyathino. To ka en nyathi ma
nyako, to kik unege." 17To jocholo noluoro Nyasaye, omiyo ne gichayo
chik ruoth, mi ne ok ginego nyithindo machwo. 18Ruodh Misri noluongo
jochologo, mopenjogi gimomiyo giweyo nyithindo machwo, mak ginego. 19Ne
gidwoke niya, "Mond jo-Hibrania ok chal gi mond jo-Misri. Gin muchgi
thoth, omiyon ginywolo nyithindo piyopiyo, kapok jacholo ochopo irgi."
20Kuom mano Nyasaye noguedho jochologo, kendo jo-Israel nomedo nya,
modoko oganda maratego ahinya. 21Nyasaye nomiyo jocholo obedo gi
nyithindo kod nyikwayo nikech ne giluore.

22 Bang’e Farao nochiko joge duto niya, "Nyithindo ma chwo duto ma
jo-Hibrania onywolo, mondo uwit e aora Nael, to nyiri uwe odongi."

Wuok 2

Nywol mar Musa, kendo kaka notony

1Jalawi moro nokendo nyar dhoodgi, 2mi chiegeno nomako ich, monywolo
nyathi ma wuowi. Ka noneno ni en nyathi ma jaber, nopande kuom dueche
adek. 3To kane koro ok onyal medo pande, nokawo adita mochwe gi togo, mi
omwono gi lop chwech kod odok, mondo kik chwer. Nopielo nyathi ei
aditano, eka nokete ei togo e bath aora Nael. 4To nyamin nyathino
nochung’ gi chien matin mondo one ane gima nyalo timorene.

5Eka nyar Farao nobiro mondo olwokre kanyo, ka jotichne manyiri to
wuotho e geng aora. Nopo koneno adita ka ni ei togo, mooro misumbane
manyako moro mondo odhi oome. 6Kane osekelnego, noele, moyudo nyathi ma
wuowi eiye ka ywak. Nokeche, mowacho niya, "Nyaka bed ni en achiel kuom
nyithind jo-Hibrania." 7Kane nyamin nyathi owinjo kamano, nopenje niya,
"Adhi aluongni chi ja-Hibrania moro mondo odhodhni nyathino?" 8Nyar
farao nodwoke ni, "Tim kamano." Mi nyano nodhi moluongo mana min
nyathino. 9Kane dhakono obiro, nyar Farao nowachone niya, "Kaw nyathini,
ipidhna, kendo abiro chuli kuom timo kamano." Mi dhakono nokawe,
mopidhe. 10Kane oseweyo dhoth, notere ir nyar Farao, ma koro nokawe ka
mare. Nowacho niya, "Ne agole e pi." Emomiyo nochake ni Musa (tiende ni
mogol.)

Musa oringo odhi e piny Midian

11 Chieng’ moro kane Musa osedoko ng’at maduong’, nodhi mondo one
jo-Israel wetene, moneno kaka ichunogi gi tich matek. To bende noneno ka
ja-Misri moro goyo achiel kuom jo-Hibrania wetene. 12Nong’iyo koni gi
koni, to kane ok oneno ng’ato, nonego ja-Misrino, mopando ringre ei
kuoyo. 13Kinyne nodok, moneno jo-Hibrania ariyo kagore. Nokwero jal mane
okwinyo wadgi niya, "Mar ang’o igoyo wadu?" 14Jalo nodwoke ni, "Ng’ano
moketi jatendwa kata jang’adnwa bura? Koso idwaro nega kaka ninego
ja-Misri cha?" Kane Musa owinjo kamano, kibaji nogoye, koparo ni,
"Adier, kara nyaka bed ni wachni oseng’ere!" 15Farao nowinjo gima
notimore, motemo mondo oneg Musa, to Musa noringo mondo odhi odag e piny
Midian. Kane ochopo e pinyno, nobet e dho soko moro.

16Noyudo ka jadolo mar Midian nigi nyiri abiriyo. Nyigo nobiro umbo pi,
mi giolo e mberni ma jamni modhoe, mondo jamb wuon-gi omodhi. 17Jokwath
moko nobiro mondo oriembgi, to Musa nokonyogi, kendo omodhonigi jambgi.
18Kane nyigo odok ir Reuel wuon-gi, nopenjogi niya, "Ang’o momiyo uduogo
chon kawuono?" 19Ne gidwoke ni, "Ja-Misri moro noresowa ka jokwath moko
thagowa, bende en ema nende omiyo jambwa pi." 20Reuel nopenjo nyige ni,
"En kanye? Mar ang’o uweye kuno? Dhiuru uluonge obi ochiem kodwa."
21Musa noneno ni ber mondo odag gi ng’atno, mi Reuel nomiye nyare ma
Zipora, mokendo. 22Zipora nonywolo ni Musa wuowi, mi Musa nochako ni
Gershom, (tiende ni jadak ka). Nochake kamano nikech noneno ni osedoko
jadak e piny ma ok margi.

23Bang’e achien, ruodh Misri notho, to jo-Israel ne pod ng’ur malich
kuom bedo wasumbini, kendo ne giywak malit mondo ogolgi e thagruok ma
kamano. Ywakgino notundo ni Nyasaye 24kendo nowinjo ng’urgi, mi noparo
singruok mane otimo gi Ibrahim gi Isaka kod Jakobo. 25Noneno kaka
jo-Israel thagore, mi wachno nodonjone malit!

Wuok 3

Nyasaye oluongo Musa

1Chieng’ moro Musa ne kwayo jamb Jethro jaduong’ne, ma jadolo mar
Midian. Nong’ado thim gi jamni nyaka Horeb god Nyasaye. 2Malaika mar
Nyasaye nofwenyorene kanyo e ligek mach maliel e chuny bungu moro. Musa
norange, moneno ni bungu liel aliela to ok wang’, 3mi nowacho niya,
"Nyaka adhi machiegni mondo ane ane hono maduong’ni. Ang’o momiyo bungu
liel aliela to ok wang’?" 4To kane Ruoth Nyasaye oneno kosudo machiegni,
noluonge gie chuny bungu niya, "Musa! Musa!" Musa to nodwoke ni, "An
ka." 5Nyasaye nowachone niya, "Kik imed sudo machiegni, to lony
wuocheni, nikech kama ichung’ieno en kama ler." 6Eka nomedo wacho niya,
"An Nyasach kwereni ma Nyasach Ibrahim gi Nyasach Isaka kod Nyasach
Jakobo." Mi Musa noumo wang’e, nikech noluoro ng’iyo wang’ Nyasaye.

7Bang’e, Nyasaye nowachone niya, "Aseneno ratiro kaka joga thagore e
piny Misri. Asewinjo ywakgi, ka gikwayo ni mondo oresgi gia e lwet joma
chunogi gi tich matekno. Adier ang’eyo chandruokgi. 8Omiyo aselor mondo
aresgi e lwet jo-Misri, kendo agolgi e pinyno mondo atergi e piny maber
kendo malach. En piny momew, kendo machiek, ma koro jo-Kanaan gi jo-Hiti
gi jo-Amor gi jo-Perizi gi jo-Hivi kod jo-Jebus ema odakie. 9Asewinjo
ywak jo-Israel, kendo aneno kaka jo-Misri thirogi malit. 10Omiyo koro
abiro ori ir Farao mondo igol joga ma jo-Israel oa e piny Misri."

11Musa to nowacho ni Nyasaye niya, "An to an ng’a, ma dadhi ir Farao
kendo agol jo-Israel e piny Misri?" 12Nyasaye nodwoke niya, "Anabed
kodi, kendo kisegolo ji Misri, to unulama e godni. Mano nobed ranyisi ni
an ema aseori."

13 Musa nowacho ni Nyasaye niya, "To ka adhi ir jo-Israel, mawachonigi
ni Nyasach kweregi oseora, gibiro penja ni, ‘Nyinge ng’a?’ An to
nadwokgi ang’o?" 14Nyasaye nowacho ni Musa niya, "AN MANTIE e nyinga."
Eka nomedo wacho niya, "Ma e gima mondo iwach ni jo-Israel: ‘AN MANTIE
oseora iru.’ " 15Nyasaye nochako owacho ni Musa niya, "Nyaka iwach ni
jo-Israel kama: ‘Ruoth Nyasaye ma Nyasach kwereu, ma Nyasach Ibrahim, gi
Isaka kod Jakobo, oseora iru.’ Ma e nyinga ma nyaka chieng’, kendo ma
tienge mabiro duto noluongago. 16Dhiyo mondo ichok jodong Israel
kanyakla, kendo mondo iwachnigi ni Nyasach kweregi, ma Nyasach Ibrahim
gi Isaka kod Jakobo osefwenyoreni, mochiki mondo iwachnigi niya,
‘Asebiro iru, kendo aseneno gima jo-Misri timonu. 17Koro aseng’ado wach
ni nyaka agolu e piny Misri kuma isandoue, mi ateru e piny ma jo-Kanaan
gi jo-Hiti gi jo-Amor gi jo-Perizi gi jo-Hivi kod jo-Jebuz odakie. En
piny momew kendo machiek.’ 18Kamano jo-Israel biro winjo gima iwacho.
Bang’e nyaka udhi gi jodong Israel ir ruodh Misri, kendo uwachne niya,
‘Ruoth Nyasaye ma Nyasach jo-Hibrania, oseromp kodwa. Omiyo koro yie iwe
wadhi e thim kuom wuodh ndalo adek, mondo watim misango ni Ruoth Nyasaye
ma Nyasachwa.’ 19Chutho to, ang’eyo ni ruodh Misrim ok nowe udhi, mak
mana kochune. 20To abiro tiyo gi tekona, mi nasand Misri gi honni duto
ma natim kuno. Eka bang’e noyienu mondo udhi.

21 "Anami jo-Misri geno jogi, mi ka uwuok to ok unudhi gi lwetu nono.
22Dhako ka dhako nodwar gik moko mag fedha kod dhahabu, kaachiel gi
lewni kuom jagweng’gi, kendo kuom dhako moro amora modak kode e ode.
Unurwak nyithindu gi gigo, kendo mano e kaka unuyak jo-Misri."

Wuok 4

1Musa nodwoko Ruoth Nyasaye niya, "Ok gibi yie kata winjo gima awacho,
to gibiro mana wachona ni, ‘Ruoth Nyasaye ne ok ofwenyoreni.’ To koro
abiro timo ang’o?" 2Ruoth Nyasaye nopenje niya, "Mano ang’o miting’o e
lwetino?" Nodwoke ni, "En luth." 3Eka Ruoth Nyasaye nowachone niya,
"Bole piny." To kane Musa obole piny, nolokore thuol, mi Musa oringe.
4Bang’e Ruoth Nyasaye nowacho ni Musa niya, "Make gi iwe!" Musa nomake
matek, mi olokore luth e lwete. 5Ruoth Nyasaye nowachone niya, "Tim
kamano mondo onyis jo-Israel ni Ruoth Nyasaye ma Nyasach kweregi, ma
Nyasach Ibrahim gi Isaka kod Jakobo osefwenyoreni."

6Ruoth Nyasaye nowacho ni Musa kendo niya, "So lweti e lawi." Notimo
kamano, to kane ogolo lweteno oko, nonwang’o kotimo dhoho, kendo olokore
rachar ka pe. 7Eka Ruoth Nyasaye nowachone ni, "So lweti e lawi kendo."
Mi notimo kamano, to kane ochako ogole oko nonwang’o kochango modoko
mangima mana kaka dende duto. 8Ruoth Nyasaye nowachone niya, "Ka
gitamore yie gi wecheni, kata ka ranyisi mokwongo ok omiyo giyie, to
ranyisi mar ariyoni nomigi yie. 9To kapo ni ok giyie gi ranyisi ariyogi,
kata winjo gima iwacho, to mondo itwom pi e aora Nael, ipuk piny. Kitimo
kamano, to pigno nolokre remo."

10Musa nowacho ni Ruoth Nyasaye niya, "Ruoth kiyie; ok an ng’at mong’eyo
wuoyo e nyim ji, kata mana sani, ma koro isewuoyo kodani, pod an mana
kamano. Lewa pek, kendo aywayo wach." 11Ruoth Nyasaye nowachone niya,
"En ng’a ma chueyo dho dhano, kata en ng’a ma miyo dhano doko momo, kata
ma ite odino? En ng’a mamiye wang’ mabith, kata loke muofu? Donge an
Ruoth Nyasaye ema atimo gigi duto? 12Emomiyo koro dhiyo! Anakonyi wuoyo,
kendo ananyisi gima onego iwachi." 13To Musa ne pod odagi, ka kwero
Ruoth Nyasaye niya, "Ruoth, kiyie to or ng’at moro nono mihero."

14Ruoth Nyasaye nokecho gi Musa, mowachone niya, "Harun owadu ma ja-Lawi
donge nitie? En to ang’eyo ni onyalo wuoyo maber. Ero en e yo, obiro
iri, kendo obiro bedo mamor ahinya koneni. 15En aema iwuo kode, kinyise
gima onego owachi. Abiro konyou wuoyo, kendo nyisou gima onego utim.
16Harun biro wuoyo gi ji kari, nimar en ema nobedni ka dhogi, to in ema
nibedne ka Nyasaye, kinyise gima onego owachi. 17Kaw ludhini, nikech en
ema ibiro timo kode honni."

Musa odok Misri

18Musa nodhi ir Jethro jaduong’ne mowachone niya, "Yie mondo adog Misri
ir jowetena, mondo ane ka pod gingima." Jethro nowachone niya, "Ber, dhi
gi kue."

19Ruoth Nyasaye nowacho ni Musa e piny Midian niya, "Koro dog Misri,
nikech jogo duto ma nyocha dwaro negi osetho." 20Mi Musa nokawo chiege
gi nyithinde, kendo noketogi e kanyna, modok Misri, koting’o luth mane
Nyasaye omiye. 21Ruoth Nyasaye nowacho ni Musa niya, "Koro ero idok
Misri, to nyaka ine ni itimo honni ma asemiyi teko ni mondo itim, e nyim
Farao. To abiro miyo chunye doko matek, mi ok nowe jo-Israel thuolo
mondo oa. 22To nyaka inyise ni Ruoth Nyasaye owacho kama: ‘Israel en
wuoda makayo. 23Nawachoni ni mondo iwe wuoda odhi olama, to nidagi,
omiyo koro abiro nego wuodi makayo.’ "

24Ka ne Musa pod ni e yo, Ruoth Nyasaye nodhi ire kama nobworoe, mondo
onege. 25To Zipora nokawo kidi mabith, mong’adogo wuode nyangu eka
nomulo Musa gi pien ma nong’adono, kowachone niya, "In chwora mar remo."
26Eka Ruoth Nyasaye noweyo Musa. Ter nyanguno ema nomiyo Zipora owacho
ni, "In chwora mar remo."

27E ndalogo Ruoth Nyasaye nowacho ni Harun niya, "Dhiyo e thim mondo
irom ni Musa." Nodhi moromo kode e god Nyasaye, kendo nonyodhe. 28Musa
nonyiso Harun weche duto mane Ruoth Nyasaye omiye mondo odhi owachi, kod
honni mane onego odhi otim. 29Eka Musa kod Harun ne jodhi, mochoko
jodong Israel kanyakla. 30Harun nonyisogi weche duto mane Ruoth Nyasaye
owacho ni Musa, kendo notimo honnigo duto e nyimgi, 31mi ne giyie ni
kara Ruoth Nyasaye oseoro Musa adier. Bende kane giwinjo ni Ruoth
Nyasaye oselimo jo-Israel, moneno chandruokgi, ne gikulore, mi gilame.

Wuok 5

Musa gi Harun odhi ir Farao

1Bang’e, Musa kod Harun nodhi ir Farao, mowachone niya, "Ruoth Nyasaye
ma Nyasach jo-Israel owacho kama: ‘We joga odhi, mondo otimna sawo e
thim.’ " 2To Farao nodwokogi niya, "Ruoth Nyasaye to en ng’a, ma dawinj
wachne, mi awe jo-Israel dhi? Akia Ruoth Nyasaye, bende ok nawe
jo-Israel odhi!" 3Ne giwachone niya, "Nyasach jo-Hibrania oseromo kodwa.
Omiyo, yie iwe wadhi e wuodh ndalo adek e thim, mondo watim misango ni
ruoth Nyasaye ma Nyasachwa, nono to obiro kelonwa tho, kata lweny ma
ditiekwa." 4Farao, ruodh Misri nodwoko Musa gi Harun niya, "Marang’o
umono ji tiyo tijegi? Doguru e tiju wasumbnigi!" 5Eka nomedo wacho niya,
"Jou koro ng’eny moloyo jo-Misri to eka pod udwaro mana ni mondo giwe
tich!"

6Odiechieng’no, Farao nochiko jo-Misri ma jorit wasumbni kod jo-Israel
ma nyipeche niya, 7"Kik uchak umi jo-Israel tiang’ ma gilosogo matafari,
kaka usebedo ka utimo, to weuru gidhi giom tiang’ giwegi. 8To nyaka une
ni giloso matafari ma kwan-gi romre gi mago ma gisebedo ka giloso. Kik
uwe kwanno dog chien! Gin jonyawo, emomiyo gigoyo koko ni mondo gidhi
gitim misango ni Nyasachgi. 9Mednigiuru tich matek, mondo gibed modich,
kendo giwe chiko itgi e weche manono."

10Jo-rit nowuok kaachiei gi nyipeche, mowacho ni jo-Israel niya, "Farao
osewacho ni ok obi medo miyou tiang’. 11To ni nyaka udhi udwar tiang’
uwegi kamoro amora moyudoree. To bende nyaka ulos matafari ma kwan-gi
romre gi mago muloso pile." 12Omiyo ji noke e piny Misri duto, ka dwaro
tiang’. 13Jorit ne rungogi kawacho niya, "Odiechieng’ kodiechieng’ nyaka
utiek tich momiu, mana kaka nutimo e ndalo mane imiyoue tiang’."
14Jodong Farao nogoyo jo-Israel mane giketo nyipeche, ka gipenjogi niya,
"Ang’o momiyo kawuono ok ulos matafari marom gi mago ma yande uloso?"

15Nyipeche ma jo-Israel notero ywakgi ni Farao ka giwachonigi niya,
"Ruoth, ere gimomiyo itimonwa kama? 16Tiang’ koro pok miwa, to eka pod
ichunowa ni mondo walos matafari, goch bende igoyowa, to jogi iwuon ema
ketho." 17To Farao nodwokogi niya, "Un jonyawo ahinya! Mano emomiyo
ukwaya ni mondo aweu udhi utim misango ni Nyasachu. 18Koro doguru e
tiju! Ok bi miu tiang’ to nyaka ulos mana kar kwan matafari moketnu!"

19Kane nyipeche jo-Israel owinjo ni nyaka gilos matafari ma kwan-gi
romre mana gi mago ma gisebedo ka giloso, ne gineno ni kara gin e
chandruok. 20Ne gia ir Farao mi giromo gi Musa kod Harun ma noyudo
ritogi, 21mi giwachonigi niya, "Nyasaye mondo one gima usetimo, kendo
okumu kuom miyo Farao gi jodonge bedo mamon kodwa. Useketo ligangla e
lwetgi mondo ginegwago!"

Musa olemo

22Musa nodok ir Ruoth Nyasaye, mowacho niya, "A Ruoth Nyasaye, ang’o
momiyo isando jogi? Koro niora nang’o? 23Chakre kinde ma nabiroe ir
Farao ma awuoyo e nyingi, osemana bedo kosando jogi, to in pok itimoe
gimoro mondo iresgi."

Wuok 6

1Ruoth Nyasaye nowacho ni Musa niya, "Koro ibiro neno gima abiro timo ni
Farao. Abiro chune mondo owe jo-Israel odhi. Adier abiro chune ni nyaka
oriembgi e pinye."

Ruoth Nyasaye oluongo Musa kendo

2 Nyasaye nowuoyo gi Musa, mowachone niya, "An e Ruoth Nyasaye.
3Nafwenyora ni Ibrahim gi Isaka kod Jakobo ka Nyasaye Manyalo Gik Moko
Duto, to ne ok aweyo ging’eya gi nyinga mar Ruoth Nyasaye. 4Bende natimo
kodgi singruok, kawachonigi ni namigi piny Kanaan, mane ginie jodak.
5Koro asewinjo ywak jo-Israel ma jo-Misri oseloko wasumbni, mi aseparo
singruok mane atimono. 6Omiyo koro nyaka iwachni jo-Israel kama: ‘An e
Ruoth Nyasaye, abiro golou e tije mapek ma jo-Misri oketo kuomu, kendo
abiro resou e tij bedo wasumbni magi. Narie bada mang’ongo kuomgi,
kakumogi malit mondo owaru. 7Anakawu ka joga awuon, kendo anabed
Nyasachu, mi unung’e ni an e Ruoth Nyasaye ma Nyasachu ma golou e tij
jo-Misri mapek michunou mondo uti. 8Anateru e piny mane asingora ni nami
Ibrahim gi Isaka kod Jakobo, kendo anamiugo mondo obed maru, an e Ruoth
Nyasaye.’ " 9Musa noluwo ni jo-Israel wechegi, to ne ok gidewe, nimar
chunygi nool nikech tich matek mar bedo wasumbni.

10Eka Ruoth Nyasaye nowacho ni Musa niya, 11"Dhi nyis Farao ruodh Misri
ni nyaka owe jo-Israel oa e pinye." 12To Musa nodwoko Ruoth Nyasaye ni,
"Ka jo-Israel ema ok nyal winja, Farao to diwinja nadi, an ng’at maywayo
wachni?" 13To Ruoth Nyasaye nochiko Musa gi Harun ni gidhi ginyis
jo-Israel kaachiel gi Farao ruodh Misri ni Ruoth Nyasaye osemiyogi tich
mar golo jo-Israel e piny Misri.

Anywola joka Musa gi joka Harun

14Jodong dhoud Israel e magi:

Yawuot Reuben ma kach Israel ne gin Hanok gi Palu gi Hezron kod Karmi.
Mago e jo-Reuben.

15Yawuot Simeon ne gin Jemuel gi Jamin gi Ohad gi Jakin gi Zohar kod
Shaul wuod dhako ma nyar Kanaan. Mago e jo-Simeon.

16 To magi e nying yawuot Lawi kaachiel gi nyikwagi: Gershon gi Kohath
kod Merari. Lawi nodak higni mia achiel gi piero adek gabiriyo.

17Joka Gershon ne gin dhout Libni gi Shimei.

18Yawuot Kohath ne gin Amram gi Izhar gi Hebron kod Uziel. Kohar nodak
higni mia achiel gi piero adek gadek.

19Yawuot Merari ne gin Mali kod Mushi. Mago e dhout jo-Lawi gi nyikwagi.

20Amram nokendo Jokebed nyamin wuon mare, ma nonywolone Harun gi Musa.
Amram nodak higni mia achiel gi piero adek gabiriyo.

21Yawuot Izhar ne gin Kora gi Nefeg kod Zikri. 22To yawuot Uziel ne gin
Mishael gi Elzafan kod Sithri.

23Harun nokendo Elisheba nyar Aminadab ma nyamin Nashon, monywologo
Nadab gi Abihu gi Eliezar kod Ithamar.

24Yawuot Kora ne gi Asir gi Elkana kod Abiasaf. Mago e dhout joka Kora.

25Eliezar wuod Harun nokendo achiel kuom nyi Putiel, ma nonywolone
Finehas.

Mago e jodong dhout jo-Lawi.

26Ma e Harun nogo, kaachiel gi Musa, mane Ruoth Nysaye owachonigi niya,
"Goluru jo-Israel e piny Misri kochan-gi e dhoutgi." 27Musa gi Harun
gogo ema nowacho ni Farao ruodh Misri ni mondo owe jo-Israel oa Misri.

Ruoth Nyasaye ochiko Musa kod Harun

28Kane Ruoth Nyasaye owuoyo gi Musa e piny Misri, 29nowachone niya, "An
e Ruoth Nyasaye. Nyis Farao ruodh Misri weche duto ma abiro wachoni."
30To Musa nodwoko Ruoth Nyasaye niya, "Ing’eyo ni an ng’at maywayo wach,
to ere kaka Farao diwinj wachna?"

Wuok 7

1To Ruoth Nyasaye nowacho ni Musa niya, "Koro ng’e ni aseketi ka Nyasaye
ni Farao, kendo Harun owadu nowuo kari. 2Ininyis Harun owadu weche duto
ma abiro chiki mondo iwachi, to en ema nowach ni Farao ni mondo owe
jo-Israel oa e pinye. 3To anami chuny Farao doko matek, kendo named timo
ranyisina kod honni maga. 4To kata kamano Farao ok nowinju. Omiyo
anasand Misri gi timbe madongo kakumo jo-Misri malich, mi nagol joga ma
jo-Israel e Misri, kochan-gi e dhoutgi. 5Kamano jo-Misri nong’e ni an e
Ruoth Nyasaye, katimonigi timbe madongo, kendo kagolo jo-Israel kuomgi."
6Kuom mano Musa gi Harun notimo mana kaka Ruoth Nyasaye nochikogi. 7E
kinde mane giwuoyoe gi Farao, Musa ne jahigni piero aboro, to Harun ne
jahigni piero aboro gadek.

Ludh Harun

8Ruoth Nyasaye nowacho ni Musa gi Harun niya, 9"Kapo ni Farao owachonu
ni mondo utimne ranyisi moro, to in Musa mondo iwachni Harun kama: ‘Bol
ludhi piny e nyim Farao mondo olokre thuol.’ " 10Kane Musa kod Harun
jobiro ir Farao, ne gitimo kaka Ruoth Nyasaye nochikogi, Harun nobolo
ludhe piny e nyim Farao gi joge, mi ludhno nolokore thuol. 11Kane Farao
oneno kamano, noluongo ji mariek kod ajuoke, kendo ajuoke mag Misrigo
bende notimo mana hono machal kamano gi bindgi. 12Ng’ato ka ng’ato
nobolo ludhe piny, kendo luth ka luth nolokore thuol, to ludh Harun
nomwonyo ludhegi. 13To Farao ne wiye tek mana kaka Ruoth Nyasaye
nosenyiso, mo nodagi winjo weche Musa gi Harun.

Masich Remo

14Ruoth Nyasaye nowacho ni Musa niya, "Farao wiye tek, kendo odagi weyo
jo-Israel mondo oa. 15Dhiyo ire gokinyi, kodhi e aora Nael, mi irite e
dho aora, kiting’o luth mane olokore thuolcha. 16Nyis Farao kama: ‘Ruoth
Nysaye ma Nyasach jo-Hibrania ne oora mondo anyisi ni, we joge oa mondo
odhi olame e thim. To nyaka chil kawuono pok isetimo kamano. 17Omiyo
koro Ruoth Nyasaye owacho ni ibiro ng’eyo ni en e Ruoth Nyasaye kuom gik
ma obiro timo. Abiro chwado pi aora gi luth ma ating’oni mi pi biro
lokore remo. 18Rech biro tho, kendo aora biro bedo mang’ue marach, mi
jo-Misri ok noyud kaka modho pi aorani.’ "

19Ruoth Nyasaye nowacho ni Musa niya, "Nyis Harun kama: ‘Rie ludhi e wi
pige duto man Misri, kaka aore madongo gi matindo, kod yewni gi sokni.’
Pi biro lokore remo, kendo piny duto nopong’ gi remo, koda ka dapige mag
yien mopa, koda mag kite." 20Musa gi Harun ne jotimo kaka Ruoth Nyasaye
nochikogi. Harun noting’o ludhe malo e nyim Farao gi jodonge, kendo
nochwado pi aora Nael, mi pi duto nolokore remo. 21Rech notho, kendo
aora nodoko mang’ue marach, mi jo-Misri ne ok nyal modho pi aorano. Piny
Misri duto nopong’ gi remo. 22To bang’e ajuoke mag Misri bende notimo
hono mana machal kamano gi bindgi, mi wi Farao nosiko matek kaka chon.
Notamore winjo wach Musa gi Harun mana kaka Ruoth Nyasaye nosenyiso,
23kendo noa modok e ode ka ok odewo wachgi. 24Jo-Misri duto nokunyo bath
aora Nael mondo giyud pi modho, nikech ne ok ginyal modho pi aora. 25Pi
nobet kolokore remo kuom ndalo abiriyo kane Ruoth Nyasaye osechwado aora
Nael.

Wuok 8

Masich ogwende

1Ruoth Nyasaye nowacho ni Musa niya, "Dhiyo ir Farao mondo inyise ni
Ruoth Nyasaye owacho kama: ‘We joga oa mondo odhi olama. 2To winji! Ka
ok iyie timo kamano, to abiro kelo ogwende e pinyi duto mondo asandugo.
3Ginipong’ aora Nael, kendo giniwuog ka gidhi e odi nyaka kor nindo gi
kitandani kod ut jodongi gi mag jogi, kendo ei kendeni kod ei
sufriecheni mitedoe makati. 4Bende ginichikre kuomi kendo kuom jogi kod
kuom jodongi.’ "

5Ruoth Nyasaye nomedo wacho ni Musa niya, "Nyis Harun mondo orie ludhe
ewi aore gi sokni kod yewni, mondo ogwende onywolre mathoth e piny
Misri." 6Kamano Harun norieyo lwete ewi pige duto, mi ogwende nobiro
mopong’o piny. 7To ajuoke notiyo gi bindgi, mi gin bende ne gimiyo
ogwende obiro e piny. 8Farao koro noluongo Musa gi Harun mowachonigi
niya, "Kwauru Ruoth Nyasaye mondo ogol ogwende oko kuoma, kendo kuom
joga, eka awe jou oa mondo odhi otim misango ni Ruoth Nyasaye." 9Mi Musa
nowacho ni Farao niya, "Timna ng’wono, mondo inyisa sa monego alemnie,
kaachiel gi jodongi kod jogi, mondo ogwende oweu, kendo oa e uteu, mi
gidong’ mana e aora Nael kende." 10Nodwoke niya, "Kiny." Musa nowachone
niya, "Biro timore mana kaka iwacho, mondo ing’e ni onge Nyasaye moro
machalo gi Ruoth Nyasaye ma Nyasachwa. 11Ogwende biro weyi, kaachiel gi
jodongi kod jogi, kendo gibiro a e uteni, mi ginidong’ mana e aora Nael
kende." 12Eka Musa gi Harun ne joa ir Farao, mi Musa nolamo Ruoth
Nyasaye gi chunye duto, ni mondo ogwende ma nosekelo kuom Farao oa.
13Ruoth Nyasaye notimo kaka Musa nokwaye, mi ogwende duto mane ni e udi
gi lerni kod puothe notho. 14Jo-Misri nochokogi tuche tuche, mi piny
nodoko mang’ue marach. 15To kane Farao oneno ni oyudo yueyo, wiye
nochako obet matek, kendo nodagi wach Musa gi Harun, mana kaka Ruoth
Nyasaye nosenyiso.

Masich kikun

16Ruoth Nyasaye nowacho ni Musa niya, "Nyis Harun ni mondo ochwad piny
gi ludhe mi buru biro lokore kikun e piny Misri duto." 17Ne giwinjo gima
nowachonigi mi Harun norieyo ludhe, mochwadogo piny, mi buru nolokore
kikun, kuom ji gi jamni. Buru duto manie Misri nolokore kikun. 18Ajuoke
notiyo gi bindgi ni mondo gin bende gihon kikun, to notamogi. Kikun ne
ni kuonde duto, kuom ji gi jamni. 19Eka ajuoke nowachoni Farao niya, "Ma
en hond Nyasaye." To wi Farao ne pod tek, kendo ne ok owinjo wach Musa
gi Harun, mana kaka Ruoth Nyasaye nosenyiso.

Masich lwang’ni

20Ruoth Nyasaye nowacho ni Musa niya, "Dhiyo gokinyi mang’ich, mondo
irom gi Farao, ka dhi aora Nael, kendo inyise ni Ruoth Nyasaye owacho
kama: ‘We joga oa mondo odhi olama. 21To ka ok itimo kamano, to abiro
hono lwang’ni kuomi gi kuom jodongi gi kuom jogi kod kuom uti, kendo
gibiro pong’o ut jo-Misri, kaachiel gi pinygi duto. 22To chieng’no ok
nahon lwang’ni e piny Goshen, kuma joga odakie, mi ining’e ni an Ruoth
Nyasaye kara anie pinyni! 23Kamano ok natim ni joga gima abiro timo ni
jogi. Hononi kiny notimre kiny.’ " 24Ruoth Nyasaye notimo kamano, kendo
lwangni mang’eny nopoto e od Farao gi ut jodonge kod e piny Misri duto.
Lwang’nigo noketho piny.

25Farao noluongo Musa gi Harun mowachonigi niya, "Dhiuru, utim misango
ni Nyasachu, to nyaka utime mana ei pinyni." 26To Musa nodwoke niya, "Ok
onego watim kamano, nimar timo misango ni Ruoth Nyasaye ma Nyasachwa gi
dhiang’ en gima kwero ni jo-Misri. Kapo ni gineno kwatimo misango ma
kamano, to gibiro goyowa gi kite mwatho. 27Omiyo nyaka wadhi thim kuom
wuodh ndalo adek, mondo watim misango ni Ruoth Nyasaye ma Nyasachwa mana
kaka nochikowa." 28Farao nodwokogi niya, "Abiro weyou udhi mondo utim
misango ni Ruoth Nyasaye ma Nyasachu e thim, to mana ka ok udhi mabor
ahinya. Omiyo koro kwanauru." 29Musa nowachone niya, "Ka asedhi, to
abiro kwayo Ruoth Nyasaye mondo kiny lwang’ni oweyi gi jodongi kod jogi.
To kik ichak iwuondwa, mi itam jowa dhi timo misango ni Ruoth Nyasaye."
30Musa noa ir Farao molamo Ruoth Nyasaye, 31mi Ruoth Nyasaye notimone
gima nokwayo. Lwang’ni noa kuom Farao gi jodonge kod joge, ma onge kata
mana lwang’ni achiel mane odong’. 32To kata e kindeno bende wi Farao
nochako obedo matek, mi ne ok oyie mondo jo-Israel oa.

Wuok 9

Masich tho mar jamni

1Ruoth Nyasaye nowacho ni Musa niya, "Dhiyo ir Farao mondo inyise ni
Ruoth Nyasaye ma Nyasach jo-Hibrania owacho kama, ‘We joga oa mondo odhi
olama. 2To ka idagi weyogi, 3to abiro kelo tho marach kuom fareseni gi
kenjeni gi ngamiani gi dhogi kod rombi gi dieki. 4Jamb jo-Israel to ok
abi timonigi gima abiro timoni jamb jo-Misri, mi onge chiach ja-Israel
kata achiel ma notho.’ 5Bende Ruoth Nyasaye oseketo odiechieng’, kowacho
ni kiny ema notimie kamano e pinyni duto." 6Kinyne Ruoth Nyasaye notimo
kaka nowacho, mi jamb jo-Misri duto notho, to chiach jo-Israel ne ok
otho kata achiel. 7Kane Farao oneno to nonyise ni onge chiach ja-Israel
mane otho kata achiel. To kata kamano wiye ne pod tek, mi ne ok oyie
mondo jo-Israel oa.

Masich tuo buche

8Ruoth Nyasaye nowacho ni Musa gi Harun niya, "Jukuru buch kendo gi
lwetu, mondo Musa okir e kor yamo e nyim Farao. 9Buruno biro lokore buru
mayom e piny Misri duto, kendoo obiro kelo tuo buche malokore adhonde
kuom ji gi jamni." 10Kamano ne gijuko buru e kendo mi gidhigo ir Farao.
Eka Musa nokiro buruno e kor yamo, mi buruno nokelo tuo buche ma
nolokore adhonde kuom ji gi jamni. 11Ajuoke ne ok nyal piem gi Musa
nikech gin bende dendgi ne buche okuodo, mana kaka jo-Misri mamoko.
12Ruoth Nyasaye nomiyo wi Farao odoko matek, mi ne ok odewo Musa gi
Harun, mana kaka Ruoth Nyasaye nosenyiso Musa.

Masich pe

13Bang’e Ruoth Nyasaye nowacho ni Musa niya, "Dhi ir Farao gokinyi
mang’ich, mondo inyise ni Ruoth Nyasaye ma Nyasach jo-Hibrania owacho
kama: ‘We joga oa mondo odhi olama. 14To wang’ni, ka ok itimo kamano, to
in ema abiro kumi kaachiel gi jodongi kod jogi, kakelonu sand duto mondo
ing’e ni onge ng’at marom koda e piny ngima. 15Ka dine arie bada mi
agoyi gi tuo moro, kaachiel gi jogi, to dikoro kari oselal. 16To aseweyi
ibet mangima mana ni mondo anyisigo tekona, kendo mondo humba olag e
piny ngima. 17To kaka pod ithago joga, kendo ok iyienigi mondo gia,
18kiny kar sa ma kama, naor pe malich ma pok one e piny Misri nyaka
nene. 19Koro gol chik mondo jambi kod gigi duto man oko orwak e udi,
nimar pe biro goyo ji kod jamni mowe oko, mi gibiro tho giduto.’ "
20Luoro nomako jodong Farao moko nikech gima Ruorh Nyasaye nosewachono,
omiyo ne gikelo wasumbgi gi jambgi e udi piyopiyo. 21To joma ne ok odewo
wach Ruoth Nyasaye noweyo wasumbgi gi jambgi mana oko.

22Ruoth Nyasaye nowacho ni Musa niya, "Rie lweti kochomo polo mondo pe
ogo ji gi jamni kod buya duto man piny e Misri." 23Kamano Musa norieyo
ludhe kochomo polo, mi Ruoth Nyasaye nooro mil polo kaachiel gi pe mi
polo nogoyo piny. Ruoth Nyasaye nomiyo pe ogoyo Misri malich, 24ka polo
mil koni gi koni. Ne en pe marach mane pok one e piny Misri nyaka nene.
25Pe nogoyo gik moko duto, kaachiel gi ji kod jamni mane ni oko kuonde
duto e piny Misri. Bende nogoyo buya manie piny, moturo yien duto. 26To
mak mana piny Goshen kende mane jo-Israel odakie, ema ne ok ogoyo.

27Farao noluongo Musa gi Harun, mowachonigi niya, "Koro asekotho. Ruoth
Nyasaye e man kare, to an, kaachiel gi joga, ema wasetimo marach,
28lamnwa Ruoth Nyasaye, nikech pe gi polo osegoyowa mohingo tekowa.
Asingora ni abiro weyou mondo udhi ma ok urito gimoro kendo." 29Musa
nowachone niya, "Ka asea e dalani, to abiro rieyo bada kalamo Ruoth
Nyasaye. Polo biro weyo mor, kendo pe bende biro chok mondo omi ing’e ni
Ruoth Nyasaye e wuon piny ngima. 30To ang’eyo ni in kaachiel gi jodongi
pod ok uluoro Ruoth Nyasaye."

31(Tworo gi shairi nokethore chuth, nimar noyudo ka tworo osetegno, to
shairi ne koro eka mino. 32To ngano ne ok okethore nimar ojachiek
achien.) 33Musa noa ir Farao, mowuok e dala. Eka noting’o bedene malo
kolamo Ruoth Nyasaye, mi mor polo gi pe norumo, kendo koth bende nochok.
34Kane Farao oneno ni gigo duto noserumo, nochako oketho, mi chunye,
kaachiel gi chuny jodonge nomedo mana bedo matek. 35Kamano wi Farao
nomedo bet matek, mi notamo jo-Israel dhi, mana kaka Ruoth Nyasaye
nosemiyo Musa owacho.

Wuok 10

Masich bonyo

1Ruoth Nyasaye nowacho ni Musa niya, "Dhi ir Farao, asemiyo chunye,
kaachiel gi chuny jodonge obedo matek mondo anyisgi hondenagi, 2kendo
mondo unyis nyithindu gi nyikwau e ndalo mabiro kaka nene afuwo jo-Misri
gi honnigo. Kamano unung’e ni an e Ruoth Nyasaye."

3Kuom mano Musa gi Harun nodhi ir Farao, mowachone niya, "Ruoth Nyasaye
ma Nyasach jo-Hibrania owacho niya, ‘Pod ibiro dagi bolori e nyima nyaka
kar ang’o? We joga oa mondo odhi olama. 4Ka pod itamori miyo joga thuolo
mondo oa, to kiny nakel bonyo e pinyi, 5kendo gibiro nur e piny ma kata
mana lowo ok nonen. Ginicham gik moko duto modong’, mane pe ok oketho,
kaachiel gi yien duto. 6Ginipong’ uteni gi ute jodongi kod ute jogi.
Ginibed marach moloyo gimoro amora ma wuoneu kata kwereu oseneno nyaka
ne gibi e pinyni.’ " Kane Musa osewuoyo kamano, noa moweyo Farao.

7Jodong Farao nowachone niya, "Ng’atni pod biro thagowa nyaka kar ang’o?
We jo-Israel machwo odhi mondo olam Ruoth Nyasaye ma Nyasachgi. Donge
koro ing’eyo ni Misri osekethore." 8Kuom mano, noom Musa gi Harun,
moduogo ir Farao, mi nowachonigi niya, "Unyalo dhi mondo ulam Ruoth
Nyasaye ma Nyasachu. To ng’a gini ma biro dhi?" 9Musa nodwoke niya,
"Wabiro dhi waduto, joma tindo kod joma dongo, nyiri gi yawuowi,
kaachiel gi jamni duto, nimar waduto nyaka watim ni Ruoth Nyasaye sawo."
10Farao nowachonigi niya, "Nyasaye mondo okonyu ka po ni ayienu udhi
kaachiel gi mondu kod nyithindu! Nyaka bed ni uchano timo gimoro marach.
11Ooyo, ok ayienu timo kamano! Un joma chwo kende ema unyalo dhi mondo
ulam Ruoth Nyasaye, nikech mano ema nudwaro." Mi noriembogi gia e nyime.

12Ruoth Nyasaye nowacho ni Musa niya, "Rie badi e piny Misri mondo bonyo
obi ocham gik moko duto mane pe oweyo ma ok ochamo." 13Omiyo Musa
norieyo ludhe e piny Misri, mi Ruoth Nyasaye notugo yamb ugue mokudho e
pinyno odiechieng’no duto gotienono duto. To kane piny oru, noyudo ka
yamb ugue osekelo bonyo. 14Bonyogo nopie e piny Misri mang’eny ma nyaka
nene pok one bende ok none nyaka chieng’. 15Ne gipoto piny mi piny
nolokore bonyo lilo kendo ne gichamo gik moko duto mane dongo e piny
kaachiel gi olembe duto mane pe oweyo. Onge kata lith oboke mane odong’
e piny Misri duto.

16Farao noluongo Musa gi Harun, mowachonigi niya, "Aseketho ni Ruoth
Nyasaye ma Nyasachu, kendo ni un bende. 17Koro yie ung’wonnae dichiel,
kendo ulam Ruoth Nyasaye ma Nyasachu mondo oyie ogol masira malichni
kuoma." 18Kuom mano Musa noa ir Farao modhi olamo Ruoth Nyasaye. 19Ruoth
Nyasaye noloko yamono mi okudho matek kaa imbo, motero bonyo e Nam
Makwar, ma kata achiel ne ok odong’ Misri. 20To Ruoth Nyasaye nomiyo
chuny Farao odoko matek, mi ne ok oweyo jo-Israel odhi.

Masich mudho mandiwa

21Bang’ mano Ruoth Nyasaye nowacho ni Musa niya, "Rie badi kochomo polo
mondo mudho mandiwa, ma ji muloe mana gi lwetgi, oim piny Misri." 22Musa
norieyo bade kochomo polo, mi mudho mandiwa noimo piny Misri duto kuom
ndalo adek. 23Onge ja-Misri mane nyalo neno wadgi, kendo onge ng’at mane
owuok e ode kuom ndalo adekgo. To kamoro amora mane jo-Israel odakie ema
ler ne nitie.

24Farao noluongo Musa, mowachone niya, "Dhiuru ulam Ruoth Nyasaye. Mondu
gi nyithindu bende nyalo dhi kodu, mak mana jambu ema nyaka dong’ ka."
25Musa nodwoke niya, "To ing’eyo ni in ema nyaka imiwa jamni mwatimogo
ni Ruoth Nyasaye ma Nyasachwa misengni miwang’o pep kod misengni mamoko.
26To jambwa bende nyaka wadhigo, kendo onge kata achiel ma biro dong’
chien, nimar dipo ka wadwaro jamni moko mwadhi lamogo Ruoth Nyasaye ma
Nyasachwa kuom jambwago, nikech kapok wachopo kuno to ok wang’eyo ni
wadhi lame gang’o." 27To Ruoth Nyasaye nomiyo chuny Farao odoko matek,
mi nodagi ni kik gidhi. 28Nowacho ni Musa niya, "Aye e wang’a! To bende
kik ichak inena, nikech chieng’ minenae kendo to nitho!" 29Musa nodwoke
ni, "Adier, ok nachak aneni kendo."

Wuok 11

Musa okoro tho nyithindo makayo

1Ruoth Nyasaye nowacho ni Musa niya, "Koro odong’ masira achiel ma abiro
kelo ni Farao gi jo-Misri. Eka noweu udhi. To ok mano kende, to noriembu
mana kaka ng’at ma riembo chiege. 2Koro nyis ji ni ng’ato ka ng’ato ma
dichwo kata ma dhako mondo okwa gik molos gi fedha kod dhahabu kuom
jogweng’gi." 3Mi Ruoth Nyasaye nomiyo jo-Misri ogeno jo-Israel. To bende
jodong Farao gi jo-Misri duto nomiyo Musa duong’ ahinya. 4Musa nowacho
ni Farao niya, "Ruoth Nyasaye owacho kama: ‘Abiro wuotho kuom jo-Misri e
dier otieno tir, 5kendo nyithindo makayo duto manie piny Misri biro tho,
chakre kach ruoth Farao nyaka kach dhako ma misumba ma jarego, kaachiel
gi kach jamni duto. 6Ywak maduong’ ma pok one, bende ma ok none, biro
bedo e piny Misri. 7To jo-Israel biro bedo gi kue, ma kata mana guok ok
nogue dhano kata chiayo.’ Kamano unung’e ni Ruoth Nyasaye oketo pogruok
e kind jo-Misri gi jo-Israel. 8Bang’e jodongi nobi ira, mi ginikulrena
ka giwacho niya, ‘Dhiyo, un gi jou duto!’ Bang’ mano eka naa." Mi Musa
noa ir Farao gi mirima mager.

9Ruoth Nyasaye nowacho ni Musa niya, "Farao ok bi winjo wachni. Omiyo
abiro medo timo honni e piny Misri." 10Musa gi Harun nosetimo honnigo
duto e nyim Farao, to Ruoth Nyasaye nomiyo wiye odoko matek, mi ne ok
onyal weyo jo-Israel a e pinye.

Wuok 12

Pasaka

1 Ruoth Nyasaye nowacho ni Musa gi Harun e piny Misri niya, 2"Dueni ema
biro bedonu due mokwongo mar higa. 3Nyis jo-Israel duto kama: Chieng’
due apar mar dueni ng’ato ka ng’ato nyaka yier nyarombo kata nyadiel ni
joode, tiende ni chiayo achiel ni ot ka ot. 4To kapo ni joot moro nok
ahinya ma chiayo ngima ohingo, to wuon odno kod ng’at modak bute nyaka
riwre e chiayono. Nyaka upim gima ng’ato ka ng’ato nyalo chamo, mondo
ung’ego kar romb joma oromo chiayo achiel. 5Chiayono nyaka bed nyarombo
kata nyadiel ma dichwo ma jahiga achiel ma onge songa. 6Kanuru chiayogo
nyaka chop chieng’ mar apar gang’wen mar dueni, eka oganda jo-Israel
duto mondo oneggi ka piny dwaro yuso. 7Bang’e gikaw remo, giwirgo sisi
mag dhoudi kod wi dhoudi mag udi duto ma nochamie jamnigo. 8Nyaka gibul
ring’o gotienono, kendo gichame gi makati ma ok ketie thowi, kaachiel gi
alode makech. 9Kik ucham ringe moro manumu, kata motedi, to nyaka bule
duto, kaachiel gi wiye gi tiendene kod jamb iye. 10Kik uwe lemo moro
dong’ nyaka okinyi. To kapo ni moro odong’, to nyaka wang’e e mach.

11"Nyaka uchame kutueyo okanda e nungou, kendo kurwako wuoche e tiendu,
kendo kumako ludhe e lwetu; to bende nyaka uchame piyopiyo. En sap
Pasaka mar Ruoth Nyasaye. 12Otienono nawuoth e piny Misri duto kendo
naneg nyathi ka nyathi ma dichwo makayo mar dhano kod mar chiayo. An e
Ruoth Nyasaye, kendo anakum nyiseche duto mag jo-Misri. 13Remb
nyirombego nobed kido ma nyiso udi mudakie, kendo kaneno remono to
anakadhu, mi masich tho magoyogo piny Misri ok nomaku.

14 "Odieching’no nobednu chieng’ rapar, omiyo nyaka urite ka sawo
mochwere ni Ruoth Nyasaye kuom tiengeu duto. 15Nyaka ucham makati ma ok
ketie thowi kuom ndalo abiriyo. Chieng’ mokwongo, nyaka ugol thowi duto
manie uteu, nimar ka ng’ato kuomu ochamo makati moketie thowi chakre
chieng’ mokwongo nyaka chieng’ mar abiriyo to nong’ad kare oko kuom
oganda jo-Israel. 16Chieng’ mokwongo kod chieng’ mar abiriyo, nyaka utim
chokruok moyiedhi. Kuom ndalo ariyogo kik uti tich moro mak mana tij
loso chiemo. 17Nyaka utim sawo mar makati ma ok ketie thowi, nikech
chieng’no ema nogolie ogendu e piny Misri. Tiengeu duto nyaka rit
odiechieng’no mondo obed chieng’ sawo mochwere. 18Chakre odhiambo mar
due apar gang’wen mar due mokwongo, nyaka odhiambo mar due piero ariyo
gachiel ema unuchamie makati ma ok ketie thowi. 19Kuom ndalo abiriyogo
kik thowi bedie uteu, nikech ng’at mochamo gimoro moketie thowi nong’ad
kare oko kuom oganda jo-Israel, bed ni en japiny kata jadak. 20Kik ucham
gimoro moketie thowi, to nyaka ucham mana makati ma ok ketie thowi
kamoro amora mudakie."

21Musa noluongo jodong Israel duto, mowachonigi niya, "Ng’ato ka ng’ato
mondo odhi oyier nyarombo kata nyadiel ni joode, mondo unegi kutimogo
Pasaka. 22Eka ukaw oboke mag owino ulutie remo manie tawo, kendo uwirgi
wi dhoudi kod sisi mag dhoudi. Kik ng’ato kuomu wuog oko nyaka okinyi.
23Ruoth Nyasaye biro wuotho e piny Misri duto, mondo oneg jo-Misri, to
enokadh dhoot ka dhoot moneno remo e wiye, kendo e sisi mage, kendo ok
nowe malaika maneko donje uteu mondo onegu.

24"Rituru chikegi mochwere kaachiel gi nyithindu. 25Ka udonjo e piny ma
Ruoth Nyasaye nomiu kaka osesingore, to nyaka urit sawoni. 26To ka
nyithindu nopenju tiende, 27to unudwokgi ni, ‘En misango mar Pasaka
mitimo ni Ruoth Nyasaye nikech nokadho ut jo-Israel e piny Misri konego
jo-Misri, to oweyo miechwa.’ " Kane Musa otieko wuoyo, jo-Israel nogoyo
chonggi piny molemo. 28Ne gidhi, mi girito wechego, kendo gitimo gima
Ruoth Nyasaye nochiko Musa gi Harun.

Masira mogik: Tho nyithindo makayo

29 E dier otienono tir, Ruoth Nyasaye nonego nyithindo ma yawuowi makayo
duto, chakre kach ruoth Farao nyaka kach ng’at motue e jela, kaachiel gi
nyithindo makayo duto mag jamni. 30Farao gi jodonge kod jo-Misri duto
nochiew gotienono, kendo ne nitie ywak malich ahinya e Misri nimar ne
onge kata dala achiel ma ok nyathi ma wuowi othoe. 31Otieno nogo Farao
noluongo Musa gi Harun mowachonigi niya, "Wuoguru gi jo-Israel piyopiyo
mondo uwe joga. Dhiuru ulam Ruoth Nyasaye kaka usekwayo. 32Jambu bende
kawuru uago. An bende lamnauru mondo ayud gueth." 33Jo-Misri norungo
jo-Israel mondo oa e pinygi piyopiyo, ka giwacho niya, "Waduto wabiro
tho ka ok ua." 34Omiyo jo-Israel nokawo sufriache mag makati moting’o
mogo modwal mapok oketie thowi. Ne giboyogi gi nenggi, mi giting’ogi e
gokgi. 35Noyudo ka jo-Isreal osekwayo jo-Misri lewni kod gik moko molos
gi fedha kod dhahabu, kaka Musa nosechiko. 36Ruoth Nyasaye nomiyo
jo-Misri ogeno jo-Israel, mi ne gimiyogi gik moko duto mane gikwayo.
Kamano e kaka ne giyako jo-Misri.

Jo-Israel owuok Misri

37Jo-Israel nochako wuoth Rameses kochomo Sukoth. Ne gin ji alufu mia
auchiel ka ok okwan mon gi nyithindo. 38Oganda maduong’ mar ji mamoko
kaachiel gi jamni bende nodhi kodgi. 39Ne gikawo mogo modwal mane giago
Misri, mi gitedogo makati ma ok oketie thowi. Ne ok oketie thowi nikech
ne oriembgi gia Misri apoya. Bende ne ok giyudo thuolo kata mana mar
tedo chiemo ma gidhi chamo e wuoth. 40Jo-Israel nosedak e piny Misri
kuom higni mia ang’wen gi piero adek. 41To chieng’ mane higni mia
ang’wen gi piero adekgo orumoe ema ne ogend Ruoth Nyasaye duto owuokie
Misri. 42Ne en otieno mane Ruoth Nyasaye oritogie mondo ogolgi e piny
Misri. Otieno nogono en otieno moket mondo jo-Israel duto oparie Ruoth
Nyasaye nyaka chieng’ ka ginindo bedo.

Chike mamoko mirito kitimo Pasaka

43Ruoth Nyasaye nowacho ni Musa gi Harun niya, "Magi e chike monego urit
kitimo Pasaka: Jodak kik chame, 44to wasumbini duto mong’iew nyalo chame
mana kuseterogi nyangu. 45To japiny moro kata ng’ato ang’ata mondiki kik
chame. 46Nyarombo ka nyarombo nyaka cham mana e ot achiel; kik gol lemo
kata achiel oko, bende kik utur choke kata achiel. 47Oganda jo-Israel
duto nyaka tim sawoni. 48Kapo ni nitie jadak moro kuomu ma dwaro timo
Pasaka ni Ruoth Nyasaye, to nyaka ukuong uter joge machwo duto nyangu,
eka onyalo riwore kodu e timo sawono, mi koro nokwane ka ja-Israel hie.
To ng’at ma ok oter nyangu kik chame. 49Chikni otweyo ja-Israel gi jadak
machalre."

50Jo-Isreal notimo gik moko duto mane Nyasaye ochiko Musa gi Harun, 51mi
chieng’onogo, ema nogoloe jo-Israel e piny Misri, kochan gi e ogendgi.

Wuok 13

Chik mar walo nyithindo makayo ni Nyasaye

1Ruoth Nyasaye nowacho ni Musa niya, 2"Nyathi ka nyathi makayo nyaka
walna, nikech dhano kata chiayo mokwong nywol e Israel en mara."

Sawo mar Makati ma ok Ketie Thowi

3Musa nowacho ni jo-Israel niya, "Nyaka upar odiechieng’ ma uwuokie
Misrini, nikech Ruoth Nyasaye ogolou gi tekone maduong’ e piny mane
ubedoe wasumbini. Makati moketie thowi ok onego cham kawuono, 4nikech
odiechieng’ni, due mar Abib, e chieng’ wuoku Misri. 5Ruoth Nyasaye
nosingore ni kwereu ni nomiu piny momew kendo machiek ahinya ma
jo-Kanaan gi jo-Hiti gi jo-Amor gi jo-Hivi gi jo-Jebus odakie. Ka Ruoth
Nyasaye oseterou kuno, to nyaka utim sawoni e due nogoni. 6Nyaka ucham
makati ma ok ketie thowi kuom ndalo abiriyo, to chieng’ mar abiriyo utim
sawo ni Ruoth Nyasaye. 7Makati ma ok ketie thowi, ema nucham kuom ndalo
abiriyogo, to makati miketoe thowi, kata gimoro amora moket gi thowi,
kik yud e pinyu duto. 8Odiechieng’no nyaka unyis yawuotu niya, ‘Ma ema
waparogo gima Ruoth Nyasaye notimonwa kwawuok Misri.’ 9Raparni nyaka bed
ka kido e lwetu, kendo ka ranyisi e lela wang’u mondo usik kuwacho chik
Ruoth Nyasaye e dhou, nimar Ruoth Nyasaye nogolou Misri gi tekone
maduong’. 10Rituru chikni e higa ka higa e ndalo moketi."

Nyithindo makayo

11"Ruoth Nyasaye nokelu e piny Kanaan mane osingore ni nomiu kaachiel gi
kwereu. Kosemiyougo, 12to nyaka uchiwne nyithindu machwo makayo duto.
Nyithind jambu makayo machwo duto bende gin mag Ruoth Nyasaye. 13Nyaka
uwal nyithind kenjeu machwo makayo duto, kuketo nyirombe kargi. To ka ok
udwar warogi, to nyaka utur ng’utgi. Bende nyaka uwar yawuowi makayo
duto munywolo. 14Ka chieng’ moro yawuotu penjou ni, ‘Ere tiend gima
utimoni?’ To nyaka uduokgi niya, ‘Ruoth Nyasaye nogolowa gi tekone
maduong’ e piny Misri, kuma ne wabedoe wasumbini. 15Kane Farao otamore
weyowa mondo waa, Ruoth Nyasaye nonego nyithindo makayo duto, mag dhano
gi mag jamni, e piny Misri. Mano emomiyo watimo ni Nyasaye misango gi
nyithind jamni machwo makayo duto, to wawaro nyithindwa makayo kwachiwo
gik moko kargi. 16Timni nyaka bednu rapar, mana ka kido manie lwetu kata
ka ranyisi manie lend wang’u, nikech Ruoth Nyasaye nogolowa Misri gi
tekone maduong’.’ "

Siro mar bor polo gi siro mar mach

17Kane Farao oweyo jo-Israel mondo odhi, Nyasaye ne ok otelonigi e yo
madhi e piny Filistia, kata obedo ni yorno ema ng’ado machiegni. Nyasaye
noparo niya, "Ka jo-Israel oneno ni gibiro kedo, to chunygi nyalo lokore
mi gidog Misri." 18Omiyo kar luwo yorno to Nyasaye notelonigi e yo
maluoro maluwo thim kochomo Nam Makwar. Jo-Israel noa Misri koikore ni
lweny. 19Musa nokawo chok Josef, modhigo, nikech Josef nosemiyo
jo-Israel osingore, kowachonigi niya, "Chieng’ moro Nyasaye nokonyu,
omiyo ka udhi, to mondo ukaw chokena udhigo."

20Ne gia Sukoth, mi giwuotho nyaka Etham man e lak thim. 21Godiechieng’
Ruoth Nyasaye notelo nyimgi kobet e siro mar bor polo, mondo onyisgi yo,
to gotieno notelo nyimgi ei siro mar mach, mondo omenynigi ler. Kamano
ne ginyalo wuotho odiechieng’ gotieno. 22Siro mar bor polo nosiko kotelo
nyimgi godiechieng’ to siro mar mach ne telonigi gotieno.

Wuok 14

Jo-Israel ong’ado Nam Makwar

1Ruoth Nyasaye nowacho ni Musa niya, 2"Nyis jo-Israel mondo odog obwor e
nyim Pihahiroth, e kind Migdol gi nam, yo wuok chieng’ mar Baal-zefon.
Bworuru e dho nam, kama omanyore gi dalano. 3Farao biro paro ni
jo-Israel digni e thim, kendo ni thim ogeng’onigi. 4Abiro miyo chunye
doko matek, mi enolawu. To loch ma nalogo Farao kaachiel gi ogandane mar
lweny nomi nyinga duong’, mi jo-Misri nong’e ni kara an Nyasaye." Kamano
jo-Israel notimo kaka nowachnigi.

5Kane onyis Farao ruodh Misri ni jo-Israel oseringo, chunye gi chuny
jodonge nolokore ni nonego ni kik giwe gia, mi giwacho niya, "Ang’o
mwasetimoni? Waseweyo wasumbwa ma jo-Israel odhi!" 6Omiyo Farao noiko
gache mar lweny, modhi gi joge mag lweny. 7Nokawo geche mag lweny moyier
mia auchiel, gi geche moko duto mag Misri, ka jatend lweny ni ei moro ka
moro. 8Ruoth Nyasaye nomiyo chuny Farao ruodh Misri odoko matek, mi
nolawo jo-Israel ma nosewuok ka chunygi ochayo jo-Misri. 9Jo-Misri
nolawogi gi farese Farao duto gi geche mag lweny gi joidh faresene,
kaachiel gi joge mag lweny, mi gijukogi ka gibworo e dhonam but
Pihahiroth, yo wuok chieng’ mar Baal-zefon.

10Kane Farao ochopo machiegni, jo-Israel noting’o wang’gi, moneno ka
jo-Misri lawogi machiegni, mi ne giluor ahinya, kendo ne giywak ni Ruoth
Nyasaye. 11Ne giwacho ni Musa niya, "Donge liete ni Misri? Ang’o momiyo
nikelowa oko e thim ka, mondo wathoe? Koro neye gima isetimo kuom golowa
Misri! 12Donge ne wanyisi kapok wawuok Misri ni gima kama biro timore?
Ne wakweri ni mondo iwewa wati ni jo-Misri. Da obedo maber ka wan
wasumbgi, moloyo tho e thim ka." 13Musa nodwokogi niya, "Kik uluor!
Chung’uru motegno mondo une kaka Ruoth Nyasaye biro resou kawuono, nimar
jo-Misri munenogi, ok unune kendo. 14Ruoth Nyasaye biro kedonu, omiyo un
ling’uru aling’a."

15Ruoth Nyasaye nowacho ni Musa niya, "Marang’o iywakna? Wach ni
jo-Israel odhi adhiya nyime. 16Kaw ludhi, irie e nam, mondo nam opogre
koni gi koni, eka jo-Israel ong’ade, kawuotho e lowo motwo. 17Abiro jiwo
jo-Misri mondo oluw bang’u. Nyinga noyud duong’ kuom loyo Farao gi joge
mag lweny gi gechene, kaachiel gi joidh faresene. 18Eka jo-Misri nong’e
ni kara an Ruoth Nyasaye, kaseloyogi."

19Malaika mar Nyasaye mane otelo e nyim oganda jolweny mar Israel noa
modok kang’egi. Siro mar bor polo bende noa e nyimgi, mi nodok mochung’
kang’egi, 20kopogo kind jolweny mag Misri gi jolweny mag Israel. Bor
polono nokelo mudho kanyo, mi piny noyuso piyopiyo, kendo oganda moro ne
ok osudo machiegni gi wadgi otieno duto.

21Musa norieyo bade e nam, mi Ruoth Nyasaye notugo yamb ugue mokudho
matek otieno duto, mi nam nong’wel, kendo kama ne pi nitie nodoko motwo.
Pigno nopogore diriyo, 22kendo jo-Israel nong’ado namno kawuotho e lowo
motwo, ka pi ogingore koni gi koni. 23Jo-Misri nolawogi, modonjo bang’gi
nyaka e chuny nam gi farese Farao duto, gi gechene mag lweny kod joidh
faresene. 24Kane piny dwa yawore, Ruoth Nyasaye nong’iyo jolweny mag
Misri gi e siro mar mach kod mar bor polo, mi nomiyo kihondko omakogi.
25Nomiyo tiend gechegi omoko, mi koro ne ok ginyal ringo maber, nyaka
jo-Misri nowacho niya, "Ruoth Nyasaye ema kedonigi kodwa."

26Ruoth Nyasaye nowacho ni Musa niya, "Rie badi e nam mondo pi oduog oim
jo-Misri gi gechegi kod jogi ma joidh farese." 27Mi Musa norieyo bade e
nam, kendo kane piny oyawore, pi noduogo e wang’e machon. Jo-Misri
noyudo ringo kane pi duogo, mi Ruoth Nyasaye notiekogi e chuny nam. 28Pi
noduogo, moimo geche lweny gi joidh farese kod jolweny duto mag Farao ma
nolawo jo-Israel ei nam. Onge kata ng’at achiel mane odong’. 29To
jo-Israel noseng’ado nam, ka wuotho e lowo motwo, ka pi ogingore koni gi
koni.

30Kamano e kaka Ruoth Nyasaye noreso jo-Israel e lwet jo-Misri
odiechieng’no. Bang’e jo-Israel noneno jo-Misri koriere e dhonam
kosetho. 31Kane jo-Israel oneno teko maduong’ mane Ruoth Nyasaye okumogo
jo-Misri, ne giluore, mi ne giyie kuome kendo kuom Musa jatichne.

Wuok 15

Wend Musa

1 Bang’e Musa gi jo-Israel nowero ni Ruoth Nyasaye wendni:

"Abiro wer ni Ruoth Nyasaye

nikech oseyudo duong’ mipako ahinya.

Osewito farese kod joithgi e nam.

2 Ruoth Nyasaye e tekona,

kendo e wenda,

En ema osewara.

En e Nyasacha,

kendo abiro pake.

En e Nyasach wuora,

kendo abiro miye duong’.

3Ruoth Nyasaye en jalweny,

kendo Ruoth Nyasaye nyinge.

4Osewito geche Farao gi jolweny mage e nam,

kendo jatend Farao moyier

josenimo e nam Makwar.

5Nam matut oimogi.

Ne ginyumore piny ka kidi.

6"A Ruoth Nyasaye,

badi ma korachwich nigi teko maduong!

Oturo wasiki matindotindo.

7Kuom duong’ mar tekoni

niloyo joma nopiem kodi.

Mirimbi noliel ka mach,

mowang’ogi ka tiang’.

8Much umi nomiyo pi ogingore,

mi apaka nochung’ tir ka ohinga,

kendo nam matut ne opoto

nyaka pier pi piny

9Jasikwa nowacho niya,

‘Analawgi, mi ajukgi!

Anape mwandugi,

kendo anayak gimoro amora ma adwaro.

Anawuodh ligangla,

kendo anatiekgi gi tekona.’

10To in, a Ruoth Nyasaye,

nikudho muya achiel kende,

mi nam oimogi,

Ne ginimo ka nyinyo

e apaka madongo.

11A Ruoth Nyasaye,

Ere Nyasaye machal kodi?

Ere ng’ama ler ka in?

Ere ng’ama chal kodi,

manyalo timo honni

kod timbe madongo miwuoro?

12Nirieyo badi ma korachwich,

mi piny nomwonyo wasikwa.

13Kuom herani mosiko

isetelo ni joma niwaro.

Kuom tekoni maduong’

isetelonigi nyaka kar dakni maler.

14Ogendini moko osewinjo, mi otetni

Rem machal gi muoch

omako jo-Filistia.

15Koro luoro omako jodong Edom,

kendo ruodhi mag Moab ochako kirni.

Ji duto modak Kanaan,

bende chirgi olal.

16Luoro gi kihondko omakogi,

mi gichung’ achung’a ka siro,

nikech duong’ mar tekoni.

A Ruoth Nyasaye,

gichung’ kamano,

nyaka joma iloko jogi kadhi.

17A Ruoth Nyasaye,

ibiro rwakogi,

kendo ibiro chwoyogi ka kodhi

e godi iwuon,

kama niloso mondo obed kar dakni,

18Hekalu ma in iwuon nigero.

A Ruoth Nyasaye,

bed Ruoth nyaka chieng’."

19Farese Farao kod gechene gi joithgi nodonjo e nam, mi Ruoth Nyasaye
noduogo pi, moimogi. To jo-Israel nong’ado nam, kawuotho e lowo motwo.

20Miriam janabi ma nyamin Harun nokawo bul, kendo mon duto nowuok moluwo
bang’e, ka goyo bul kendo miel. 21Miriam nowernigi niya:

"Weruru ni Ruoth Nyasaye,

nikech oseyudo duong’ mipako ahinya!

Osewito farese gi joithgi e nam!"

Pi makech man Marah

22Musa nogolo jo-Israel e dho Nam Makwar, kuma ne gibworoe, mi ne
giwuotho e thim Shur kuom ndalo adek ma ok giyudo pi. 23Bang’e ne
gichopo Marah, to ne ok ginyal modho, nimar pi mane ni kuno ne kech.
Mano emomiyo nochak kanyo ni Marah (tiende ni, makech). 24Ji noywak ni
Musa, ka giwacho niya, "Wabiro modho ang’o?" 25Musa nolamo Ruoth Nyasaye
gi chunye duto, mi Ruoth Nyasaye nonyise osiki moro. Nokawe, mobole e
pi, mi pi nodoko mamit.

Kanyo ema Ruoth Nyasaye nomiyogie chik mogurore, kendo kanyo ema
notemogie. 26Nowachonigi niya, "An Ruoth Nyasaye ma Nyasachu. Ka uwinjo
wechena gi chunyu duto, mi utimo mana kaka adwaro, kendo kumako chikena
gi buchena, to ok nasandu gi tuoche ma nakelo kuom jo-Misri, nimar an e
Ruoth Nyasaye machangou."

27Bang’ mano, ne gichopo Elim, kuma ne giyudoe sokni apar gariyo, kod
yiend othidhe piero abiriyo, mi ne gibworo but soknigo.

Wuok 16

Nyasaye ochiwo Muma

1Oganda duto mar jo-Israel noa Elim, mi ochopo e thim Sin manie kind
Elim gi Sinai. Mano notimore due mar ariyo kane gisea Misri. 2Jo-Israel
duto noywak ni Musa gi Harun, 3ka giwacho niya, "Mad ne Ruoth Nyasaye
negwa e piny Misri, kuma ne wanyalo betie piny gi tap ring’o e nyimwa,
mwachiem mana kaka wadwaro. To koro usekelowa e thimni mondo kech onegwa
waduto!"

4 Ruoth Nyasaye nowacho ni Musa niya, "Abiro loronu chiemo koa e polo.
Odiechieng’ kodiechieng’ ji nyaka dhi mondo ochok chiemo moromo chamo
odiechieng’no. Kamano abiro temogi mondo ane ane ka giyie chikena. 5To
chieng’ mar auchiel, ka gitedo gima gisechoko, to giniyud ni oromre
diriyo gi mago michoko pile e odiechieng’ achiel." 6Omiyo Musa kod Harun
nowacho ni jo-Israel duto niya, "Godhiamboni ubiro ng’eyo ni adier Ruoth
Nyasaye ema nogolou Misri, 7kendo kinyne gokinyi unune duong’ne maler,
nimar osewinjo kaka uywakne. Wan ok ema uywagnwa, nikech wan ok wan
gimoro." 8Eka Musa nomedo wacho niya, "Ruoth Nyasaye ema biro miyou kuon
mang’eny mondo ucham gokinyi, nimar osewinjo kaka uywakne. Wan ok
uywagnwa, to Ruoth Nysaye ema uywakne, nikech wan ok wan gimoro."

9Musa nowachoni Harun niya, "Nyis ji duto mondo ochung’ e nyim Ruoth
Nyasaye, nimar osewinjo ywakgi." 10Kane Harun pod wuoyo gi jo-Israel, ne
ging’iyo yo kathim, kendo ne gipo ka duong’ maler mar Ruoth Nyasaye
othinyore e bor polo. 11Ruoth Nyasaye nowacho ni Musa niya, 12"Asewinjo
ywak jo-Israel, omiyo koro nyisgi kama: ‘Kapok piny oyuso, ubiro yudo
ring’o mondo ucham, to gokinyi ubiro yudo kuon mang’eny. Eka unung’e ni
an Nyasaye ma Nyasachu.’ "

13Godhiambono aluru mang’eny nobiro moimo kama ne gibworoe, kendo
gokinyi tho nomoko, molworo kambi duto. 14To kane tho orumo, gik moko
matindotindo, mong’inore machalo gi tho, nodong’ e thim. 15Jo-Israel
nonenogo, to ne ok ging’eyo ni en ang’o, omiyo ne gipenjore kendgi
giwegi ni, "Mano to ang’o?" Musa nodwokogi niya, "Mano e kuon ma Ruoth
Nyasaye osemiyou mondo ucham. 16Ruoth Nyasaye osechiko ni mondo ng’ato
ka ng’ato kuomu ochok morome, ka kwanyo ondweto achiel ni ng’ato ka
ng’ato manie hembe."

17Jo-Israel notimo kamano. Jomoko kuomgi nochoko mang’eny, to jomoko
nochoko manok. 18To kane gipimogi e ondweto, ne giyudo ni joma nochoko
mang’eny ne ok nigi mathoth mohingogi, bende joma nochoko manok ne ok
nigi matin moremogi to ng’ato ka ng’ato nosechoko mana morome. 19Musa
nowachonigi niya, "Kik ukan chiemo moko nyaka kiny." 20Jomoko kuomgi ne
ok odewo wach Musa, to nokano chiemo moko nyaka kinyne, mi kudni
nopong’o chiemogo, moketho. Omiyo Musa nokecho kodgi. 21Okinyi kokinyi,
ng’ato ka ng’ato ne choko chiemo morome chamo. To ka chieng’ oseowore,
chiemono ne leny rumo.

22Chieng’ mar auchiel ne gichoko chiemo moromo chamo diriyo. Ng’ato ka
ng’ato nochoko anduetni ariyo. Jodongo duto mag oganda nobiro, monyiso
Musa wachno, 23mi nodwokogi niya, "Ruoth Nyasaye osechiko kama: ‘Kiny en
chieng’ yueyo ma en Sabato mowal ni Ruoth Nyasaye. Kuom chiemo
musechokogo, unyalo bulo mago mudwaro bulo, kendo boko mago mudwaro
boko. To modong’ mondo oket tenge, okan nyaka kiny.’ " 24Ne gitimo kaka
Musa nochiko, mi ne gikano gima odong’ nyaka kinyne, kendo ne ok
okethore, bende kudni ne ok odonjoe. 25Musa nowachonigi niya, "Mano ema
mondo ucham tinende, nikech kawuono en chieng’ sabato. Tiende ni chieng’
mowal ni Ruoth Nyasaye. Omiyo ok ubi yudo chiemo oko mukwanyo. 26Unyalo
choko chiemo kuom ndalo auchiel, to chieng’ mar abiriyo, ma en chieng’
Sabato, chiemono ok bi lwar."

27To chieng’ mar abiriyonogo, jomoko nodhi mondo ochok chiemo, to ne ok
giyudo. 28Eka Ruoth Nyasaye nowacho ni Musa niya, "Ubiro tamoru rito
chikena gi buchena nyaka karang’o? 29Ng’euru ni an Ruoth Nyasaye ema
aseketonu chieng’ Sabato. Kuom mano, chieng’ mar auchiel amiyou chiemo
moromo ndalo ariyo. To chieng’ mar abiriyo, ng’ato ka ng’ato nyaka bed
mana kama entie, kendo kik owuog e dalane." 30Kamano ji noyueyo chieng’
mar abiriiyo.

31 Jo-Israel nochako chiemono ni, ‘Manna’. Nochalo gi kodhi matindotindo
marachere, kendo nomit ka kek moted gi mor kich. 32Musa nowacho niya,
"Ruoth Nyasaye ochiko kama: ‘Kawuru manna moromo ondweto achiel, ukan ni
nyikwau, mondo chieng’ moro gine chiemo mane amiyou mondo ucham e thim,
kane agolou Misri.’ " 33Eka Musa nowacho ni Harun niya, "Kaw agulu,
iolie manna moromo ondweto achiel, kendo iket e nyim Ruoth Nyasaye mondo
okan ni nyikwawa." 34Omiyo Harun nokawe, mokete e nyim Sandug Muma,
mondo okane kaka Ruoth Nyasaye nochiko Musa.

35 Jo-Israel nochamo manna kuom higni piero ang’wen, nyaka ne gichopo e
piny mane ginyalo dakie. Ne gichamo mannano kamano nyaka ne gichopo e
mbap piny Kanaan. (36Onduetni ang’wen romre gi debe achiel).

Wuok 17

Pi owuok e lwanda

(Kwan 20.1-13)

1 Oganda duto mar jo-Israel nowuok e thi Sin, mi giwuotho matintin kaka
Ruoth Nyasaye ne chikogi. Ne gibworo Refidim, to pi modho ne onge kuno.
2Mano nomiyo ji odhaw gi Musa, ka giwachone niya, "Miwa pi wamodhi!"
Musa nodwokogi ni, "Marang’o udhaw koda? Ang’o momiyo utemo Ruoth
Nyasaye?" 3To ji ne riyo oloyo malich, omiyo ne giywakne, ka giwacho
niya, "Ere gimomiyo nigolowa Misri gi nyithindwa kod jambwa mondo riyo
obi onegwa?" 4Kane Musa owinjo kamano nokwayo Ruoth Nyasaye gi chunye
duto, kopenjo niya, "Abiro timo ang’o gi jogi, nimar gichiegni goya gi
kite?" 5Ruoth Nyasaye nodwoke niya, "Kaw jodong Israel moko mondo itelgo
e nyim ji, kiting’o ludhi mane ichwadogo aora Nael. 6Anachung’ e nyimi
kanyo, but lwanda man Horeb. Inichwad lwandano, mi pi nowuogie mondo ji
omodhi." Musa notimo kamano e nyim jodong Israel. 7Nochako nying kanyo
ni Masa, (tiende ni, tem), to bende nochake ni Meriba, (ma tiende ni,
dhaw), nikech jo-Israel nodhaw kode kanyo, kendo otemoe Ruoth Nyasaye,
ka gipenjo niya, "Ruoth Nyasaye ni koda, koso oonge?"

Jo-Israel okedo gi jo-Amalek

8Jo-Amalek nobiro Refidim, momonjo jo-Israel. 9Mi Musa nowacho ni Joshua
niya, "Yier jomoko mondo kiny udhi ukednwago gi jo-Amalek. An to abiro
chung’ ewi got kating’o luth mane Nyasaye omiya." 10Joshua notimo kaka
Musa nochike, mi nokedo gi jo-Amalek, to Musa gi Harun kod Hur ne joidho
ewi got. 11E kinde duto mane Musa oting’o bedene malo, jo-Israel ne
loyo, to kane odwoko bedene piny, to jo-Amalek ema ne loyo. 12Kane bede
Musa koro ojony, Harun gi Hur ne joketone kidi mobetie, ka giting’o
bedene koni gi koni malo. Ne gisiro bedene kamano nyaka chieng’ opodho,
13mi Joshua noloyo jo-Amalek monegogi.

14 Bang’e Ruoth Nyasaye nowacho ni Musa niya, "Ndik gima osetimoreno e
kitabu mondo e ndalo mabiro ji opar wachno. Bende inyis Joshua ni abiro
miyo wi ji duto wil chuth gi jo-Amalek." 15Musa nogero
kendo-mar-misango, mi nochake ni Jehova-Nisi, (tiende ni, Ruoth Nyasaye
e bandecha.) 16Eka nowacho niya, "Akuong’ora e bwo bandech Ruoth
Nyasaye, ni Ruoth Nyasaye biro kedo gi jo-Amalek nyaka chieng’."

Wuok 18

Jethro obiro limo Musa

1Jethro jadolo mar Midian, kendo jaduong’ Musa, nowinjo gik moko duto
mane Nyasaye osetimo ni Musa gi jo-Israel, kendo kaka Ruoth Nyasaye
nogologi Misri. 2Kane Musa oriembo Zipora chiege, Jethro nokawo nyareno
3kaachiel gi yawuote ariyo, ma Gershom gi Eliezer. Musa nosewacho niya,
"An jadak e piny ma ok marwa," omiyo nochako wuode achiel ni Gershom,
(tiende ni, jadak). 4Bende nosewacho niya, "Nyasach wuora en jakonyna
mane oresa ka Farao dwaro nega." Omiyo nochako wuode machielo ni
Eliezer, (tiende ni, Nyasaye en Jakonyna).

5Jethro nobiro ir Musa e god Nyasaye, kuma ne Musa obworoe, kokelone
chiege gi yawuote. 6Noter ne Musa wach ni, "Jaduong’ni Jethro biro iri
gi chiegi kod yawuoti." 7Musa nowuok, modhi romone. Nokulorene, kendo
onyodhe, mi gimosore. Kane gisedonjo e hema, 8Musa nonyise duto mane
Ruoth Nyasaye osetimo ni Farao, kendo ni jo-Misri, nikech nohero
jo-Israel. Bende nonyise thagruok mane giyudo e yo, kendo kaka Ruoth
Nyasaye noresogi. 9Jethro koro ne mor ahinya kowinjo ng’wono mane Ruoth
Nyasaye otimo ni jo-Israel koresogi kuom jo-Misri. 10Nowacho niya, "Opak
Ruoth Nyasaye mane oresou e lwet jo-Misri, kendo e lwet Farao. 11Koro
ang’eyo ni Ruoth Nyasaye duong’ moloyo nyiseche duto, nikech osereso
jo-Israel e loch mar jo-Misri, kuma ne iritogie gi achaye." 12Bang’e
Jethro notimo ni Nyasaye misango miwang’o pep, kod misengni mamoko.
Harun gi jodong Isarel duto ne jobiro mochamo sawono gi Jethro e nyim
Nyasaye.

Yiero mar jong’ad bura

(Rapar mar Chik 1.9-18)

13Kinyne Musa nobet piny mondo oyal ji, mi ji nochung’ kolwore, chakre
okinyi nyaka odhiambo. 14Kane Jethro oneno tich mang’eny mane Musa timo
ni ji, nopenje niya, "Ang’o momiyo itiyo tijegi ni jogi duto, ka in
kendi, ka ji ochung’ kolwori chakre okinyi nyaka odhiambo?" 15Musa
nodwoke niya, "Nyaka atim kamano, nikech ji biro ira mondo ong’e gima
Nyasaye dwaro. 16Ka ng’ato odonjo ni wadgi, to gikelo wachno ira mondo
ang’ad buchgi. To bende anyiso ji buche gi chike mag Nyasaye." 17Jethro
nowachone niya, "Gima itimoni ok ber. 18Ibiro mana ol, kaachiel gi jogi
duto. Tijni ng’eny, omiyo ok inyal time kendi. 19We ang’adni rieko,
mondo Nyasaye okonyi. In onego ibed jachung’ ni ji e nyim Nyasaye,
kiterone ywakgi. 20Bende onego ipuonjgi chike kod buche, kendo inyisgi
yore monego giluw, kod gik monego gitim. 21To nyaka iyier ji mariek
kendo moluoro Nyasaye kuom ji duto. Nyaka gibed joadiera, kendo ma ok
nyal chamo asoya. Gin ema mondo iketgi jotend ji. Jomoko kuomgi onego
rit ji alufu achiel achgiel, to moko ji mia mia, kendo moko ji piero
abich abich, to moko ji apar apar. 22Jogi ema mondo ong’ad ni ji bura
pile. Buche matek kende ema ginyalo kelo iri, to moko matindo to ging’ad
kendgi. Kipogo ting’ kodgi kamano, to tiji biro dong’ moromi. 23Kitimo
gima awachoni, to Nyasaye biroo konyi, mi ok ibi ol, kendo ji duto nyalo
dok miechgi piyo, ka buchegi oserumo."

24Musa nowinjo wach jaduong’ne, motimo kaka nowachone. 25Noyiero joma
riek kuom jo-Israel duto, moketogi jotelo mag ji alufu achiel achiel, gi
mag ji mia mia, gi mag ji piero abich abich, kod mag ji apar apar.
26Jotelogo ne ng’ado bura ni ji kinde duto. Buche matek kende ema ne
gitero ir Musa, to mago matindo ne ging’ado kendgi giwegi. 27Bang’e Musa
noweyo jaduong’ne oa, modok thurgi.

Wuok 19

Jo-Israel e got Sinai

1E due mar adek kane jo-Israel osewuok Misri, ne gichopo e thim Sinai.
2Ne giwuok Refidim mi gitundo e thim Sinai, kuma ne gibworoe momanyore
gi got. 3Musa noidho godno ir Nyasaye. Mi Ruoth Nyasaye noluonge gie
got, mowachone niya, "Nyis nyikwa Jakobo ma jo-Israel kama: 4‘Nuneno
gima natimo ni jo-Misri, kendo kaka nakelou ira, ka ating’ou kaka ongo
ting’o nyithinde e bwombe. 5Koro ka unuluora murit singruok ma atimo
kodu, to unubed joga awuon, ma aseyiero kuom ogendini duto; nikech piny
duto en mara. 6Unubed oganda mowal, matiyona ka jodolo.’ Mano e wach ma
onego inyis jo-Israel."

7Omiyo Musa nodhi, mochoko jotend jo-Israel kanyakla, monyisogi weche
duto mane Ruoth Nyasaye osewachone. 8Ji duto nodwoke rat niya, "Wayie
timo gik moko duto ma Ruoth Nyasaye osewacho." Mi Musa nodwoko ni Ruoth
Nyasaye wach mane ji owacho. 9Eka Ruoth Nyasaye nowacho ni Musa niya,
"Abiro biro iri ka an ei bor polo mapek, mondo awuo kodi ka ji winjo,
mondo gen ma gigenigo kik rum." Musa nonyiso Ruoth Nyasaye gima ji
nodwoko.

10Ruoth Nyasaye nowacho ni Musa niya, "Dhiyo, ipuodh ji kawuono gi kiny
kendo inyisgi gilwok lepgi. 11To orucha nyaka gibed moikore, nikech
odiechieng’no ema an Ruoth Nyasaye, nalor ewi got Sinai, kama ji duto
nonenae. 12Nyaka iket tong’ molworo got, kendo iwach ni ji niya, ‘Neuru
ni ok uidho got, kata mana nyono tike. Ka ng’ato omulo got, to nyaka
nege. 13To ka unege, kik umule gi lwetu, to goyeuru mana gi kite kata
chieleuru mana gi asere. Timuru kamano ni dhano kata ni le. To mak mana
ka tung’ oywak eka ji nyalo dhi e got.’ "

14Musa nolor oa e got, moduogo ir ji. Nopuodhogi, kendo ne gilwoko
lepgi. 15Nowachonigi niya, "Ikreuru, kendo kik uriwru gi mon, mondo
orucha oyud ka usepuodhoru."

16 Chieng’ mar adek, kane piny oru, polo ne mor kendo mil ewi got, bende
ne nitie bor polo mapek, kendo tung’ maywak, mi ji duto mane nie kambi
nokirni. 17Musa notelo ni ji ka gia e kambi gidhi romo gi Nyasaye, mi ne
gichung’ e tiend got Sinai. 18Wi got duto notimo iro, nikech Ruoth
Nyasaye noselorie, ka en ei mach. Iro ne dhuolore, kendo ji duto ne
kirni malich. 19Ywak tung’ nomedore kendo e kinde ka kinde mane Musa
wuoyo, Nyasaye ne dwoke gi mor polo. 20Ruoth Nyasaye nolor, mochung’ ewi
got Sinai, kendo noluongo Musa kanyo, mi Musa noidho modhi ire.
21Nowacho ni Musa niya, "Lor idhi isiem ji dipo ka gikadho tong’ mondo
gibi ginena, nono to gibiro tho mang’eny. 22Kata mana jodolo bende,
moyienigi chopo ira, nyaka ne ni opuodhore, nono to abiro mwomora
kuomgi." 23To Musa nodwoko Ruoth Nyasaye ni, "Ji ok nyal biro ewi got
Sinai ku, nikech in iwuon ema nisiemowa matek, kichikowa ni mondo waket
tong’ ni got mondo wawalego, osik maler." 24Ruoth Nysaye nowachone niya,
"Lor mondo idhi iom Harun. To jodolo kaachiel gi ji kik kadh tong’ ka
giidho ira, nono to abiro mwomora kuomgi." 25Omiyo Musa nodhi ir ji,
mowuoyo kodgi.

Wuok 20

Chike apar

(Rapar mar Chik 5.1-21)

1Nyasaye nowuoyo kowacho wechegi: 2"An e Ruoth Nyasaye ma Nyasachu, mane
ogolou e piny Misri kuma ne ubedoe wasumbni.

3"Kik ubed gi Nyasaye moro, to mak mana an.

4 "Kik ulos kido moro mopa kata gima chalo gi gimoro manie polo malo,
kata manie piny mwalo, kata mana manie pi ma e bwo piny. 5Kik
ukulrunigi, kata lamogi kik ulamgi, nikech an Ruoth Nyasaye ma Nyasachu
an Nyasaye ma janyiego. Akumo nyithind joma ochaya nikech richo
jonywolgi nyaka tieng’ mar adek gi mar ang’wen, 6to tienge gana gi gana
mohera kendo momako chikna, to ahero gi hera mosiko.

7 "Kik uluong nying Ruoth Nyasaye ma Nyasachu kayiem nono, nimar anakum
ng’ato ka ng’ato mokonyore gi nyinga e yo ma ok ni kare.

8 "Paruru chieng’ Sabato, kendo uwale ni Ruoth Nyasaye. 9Nyaka uti tijeu
duto kuom ndalo auchiel, 10to chieng’ mar abiriyo en chieng’ yweyo mowal
ni Ruoth Nyasaye ma Nyasachu. Chieng’no, un kaachiel gi yawuotu kod
nyiu, kata wasumbu machwo gi mamon, kata jambu, kata mana jodak manie
miechu, kik ti tich moro, 11nimar Ruoth Nyasaye mochweyo polo gi piny
kod nam, kaachiel gi gik moko duto manie igi kuom ndalo auchiel, to
chieng’ mar abiriyo noyueyo. Mano emomiyo Ruoth Nyasaye noguedho chieng’
Sabato, kowale mondo obed maler.

12 "Luor wuoru gi meru, eka mondo idag aming’a e piny ma Ruoth Nyasaye
ma Nyasachu biro miyou.

13 "Kik ineki.

14 "Kik iterri.

15 "Kik ikwal.

16 "Kik ihang ni ng’ato wach.

17 "Kik igomb od ng’ato, kata chi ng’ato, kata misumba ng’ato, kata dher
ng’ato, kata kanj ng’ato, kata gimoro amora ma ng’ato nigo."

Luoro omako jo-Israel

(Rapar mar Chik 5.22-33)

18 Kane ji duto oneno ka polo mor kendo mil, bende kane giwinjo ka tung’
ywak, kendo gineno ka got dum’ iro, ne gikirni, mi gichung’ gi chien.
19Ne giwacho ni Musa niya, "In ema mondo iwuo kodwa, to wabiro winjo
wachni. To ka Nyasaye ema owuoyo kodwa, to wabiro tho." 20Musa nodwokogi
niya, "Kik uluor, nimar Nyasaye osebiro mana ni mondo otemu, kendo omi
usik kuluore mondo kik utim richo." 21Ji nochung’ gi chien, to Musa
kende ema nosudo machiegni gi bor polo mapek mane Nyasaye nie iye.

Chike mag kende mag misango

22Ruoth Nysaye nowacho ni Musa niya, "Nyis jo-Israel kama: ‘Koro ung’eyo
ni asewuoyo kodu gie polo. 23Kik ulos nyiseche mag fedha kata mag
dhahabu mondo ulam kaachiel koda. 24Nyaka ulosna kendo-mar-misango mar
lowo, kendo utimie misengni miwang’o pep, kod misengni mag sawo, mutimo
gi rombu kod dhou. Kamoro amora ma achiko ni mondo ulamae, to anabie
kendo naguedhue. 25Kapo ni uloso na kendo-mar-misango gi kite, to kik
ugere gi kite mopa, nikech kupayogi, to umiyo kendono bedo mogak. 26Kik
ng’ato dhi e kendona-mar-misango koidho raidhi, nimar dipo ka duge
oneno.’ "

Wuok 21

Chike mag rito wasumbini

(Rapar mar Chik 15.12-18)

1"Chike ma nyaka imi jo-Israel e magi:

2 "Ka ng’ato ong’iewo misumba ma ja-Hibrania, to misumbano notine kuom
higni auchiel, to e higa mar abiriyo nyaka oweye oa, mak ochulo gimoro.
3Kane obiro kapok okendo, to enodog kende. To kane obiro kosekendo, to
enodog ir chiege. 4To ka ruodhe ema omiye dhako, mi onywologo nyithindo,
dhakono gi nyithindogo, nyaka dong’ ni ruodhe, to ng’atno noa kende. 5To
kapo ni misumbano ohulo ratiro niya, ‘Ahero ruodha gi chiega kod
nyithinda, omiyo ok adwar a’, 6to ruodhe nyaka tere e nyim Nyasaye,
kendo e dhoot kata e sis dhoot, mi otuch ite gi riw, kendo ng’atno nobed
misumbane nyak chieng’.

7"Ka ng’ato ong’iewo nyar ng’ato mondo obed misumbane, to ok nowe
nyakono oa kaka iweyo wasumbini machwo. 8To ka ok otoyo ruodhe
manong’iewe ka dwaro kende, ruodheno nyaka weye mondo ng’ato oware. To
ok oyiene mondo ong’iewe ni japiny moro, nikech osewuonde. 9Ka odwaro ni
mondo wuode okende, to nyaka osewe kaka dosew nyare owuon. 10Ka omedo
dhako machielo, to nyaka one ni pod omiyo mokwongono chiemo, gi lewni,
kendo onindo e ode. 11To ka ok otimne gik moko adego, to nyaka oweye oa
mak ochulo gimoro.

Chike mag timbe mahundu

12 "Ngato ka ng’ato mogoyo wadgi monego, en bende nonege. 13To ka
obothne, to onyalo ringo mondo odhi oresre kuma abiro nyisou. 14To ka
ng’ato okinyo wadgi, monego maroyiem, to unugole kata mana e kendona mar
misango mondo onege.

15"Ng’at mogoyo wuon kata min nyaka negi.

16 "Ng’at mokwalo dhano nyaka negi, kata da bed ni oyud koseng’iewe,
kata koyud ka pod en kode.

17 "Ng’at mokuong’o wuon kata min nyaka negi.

18"Ka ji dhaw, mi ng’ato ogoyo wadgi gi kidi kata gi adhong’, to jal
mogono ok otho, to obedo matuo e pien, 19kendo bang’e ochango, ma koro
onyalo wuotho oko kata mana kosirore gi luth, to jal mane ogoyeno ok
nobed gi bura. To nyaka ochul gimoro kuom kinde ma jalo oseketho, kendo
nyaka one ni othiedhe, mochango chuth.

20"Ka ng’ato ogoyo misumbane ma dichwo kata madhako gi luth motho e
wago, to nyaka kume. 21To ka misumbaneno obet mangima kuom ndalo achiel
kata ariyo, to ok nokume, nikech misumba en mwandu ruodhe.

22"Ka chwo moko gore, mi moro otuomore kuom dhako ma yach, mi dhakono
iye okirore, to tuo moro ok oluwe, ng’at mohinyeno nyaka chul gima chwor
dhakono dwaro, ka jong’ad bura oyiego. 23E kinde akinda ma ng’ato ohinyo
wadgi, to kum nyaka bed maromre gi hinyruok: Ngima kar ngima, 24wang’
kar wang’, lak kar lak, tielo kar tielo, 25weng’o kar weng’o, lero kar
lero, kendo chwat kar chwat.

26"Ka ng’ato ogoyo wang’ misumbane ma dichwo kata madhako motucho, to
nyaka owe ni misumbaneno thuolo mondo oa, kar chule pesa mar wang’eno.
27Kata ka ng’ato omuko lak misumbane, to nyaka owene thuolo mondo oa,
kar chule lakeno.

Chike momako weg gik moko

28"Ka rwath ochwowo dichwo kata dhako moro, monego, to nyaka go rwadhno
gi kite mi tho, kendo ringre kik cham. To wuon rwadhno ok noyud kum.
29To ka rwadhno osebedo ka chwowo ji, kendo osesiem wuon-go, to otamore
tueye, mi onego ng’ato, to wuon-go bende nyaka negi. 30To ka buch tho
oloki, moketne chudo, to nyaka ochul gimoro amora mowachne, mondo owargo
ngimane. 31Ka rwath onego nyathi moro, bed ni en wuowi kata nyako, to
chik achielno ema nyaka tigo. 32To ka rwath onego misumba ma dichwo kata
madhako, to wuon rwadh-no nyaka chul ruodh misumbano fedha moromo nus
kilo, kendo rwadhno nyaka go gi kite mi tho.

33"Ka ng’ato oelo dho bur, moweyo nono, kata ka okunyo bur, to ok oumo
dhoge, mi rwath kata faras onyumoree, 34to nyaka ochul chiayono. Enochul
wuon chiayo pesa, to chiayo mothono nodong’ne.

35"Ka rwadh ng’ato onego rwadh ng’at machielo, to ji ariyogo nyaka lok
rwath mangimano pesa, mondo gipogre, kendo ring chiayo mothono bende
nyaka gipogre. 36To ka ong’ere ni rwadhno jachwow rwedhi wetene, to
wuon-go nyaka chul rwath kar rwadhno, to chiayo mothono dong’ne.

Wuok 22

Chike moket kuom chulo gima okethi

1"Ka ng’ato okwalo rwath kata rombo, mi oyang’o kata ong’iewo, to nyaka
ochul rwedhi abich kar rwadhno, kata rombe angwen kar rombono. 2-4Nyaka
ochule te. To ka jakuogno jachan, to nyaka ong’iewe ka misumba, mondo
pesa mong’ieweggo obed chudo kar gima osekwalo. To ka oyude gi chiayono
ka pod ngima, kata bed ni en rwath kata kanyna kata mana rombo, to nyaka
ochul nyadiriyo.

"Ka ojuk jakuo katuro ot, mi onege, to ok noyal ng’at monegeno e buch
nek. To ka gima kamano otimore ka chieng’ osewuok, to nyaka yal ng’at
monegeno e buch nek.

5"Ka ng’ato kwayo jamni e puoth cham, kata e puoth mzabibu, moweyo jambe
ochamo puoth ng’at machielo, to nyaka ochul chamgo gi cham mabeyo, kata
ochul olembego gi olembe mabeyo mag puothe owuon.

6"Ka mach omuoch, kendo olandore, momako yugi, kendo owang’o tuche mag
cham mobeti, kata cham ma pok oka, kata mana puodho ngima, ng’at momoko
majno nyaka chul kar gik mokethogo.

7"Ka ng’ato omiyo wadgi pesa kata gimoro ni mondo okanne, mi okwal gigo
e od wadgino, koyud jakuogno to nyaka ochul gik mokwalgo nyadiriyo. 8To
ka ok oyude, to nyaka wuon odno dhi e nyim Nyasaye mondo okuong’re ni ok
okawo gino.

9"Gimoro amora mochachni, kata rwath kata kanyna, kata rombo, kata law,
kata gimoro amora mokwany ma ji ariyo laro, nyaka ter wachne e nyim
Nyasaye. Jal ma Nyasaye onyiso ni e jaketho, nyaka chul wadgi mokehoneno
nyadiriyo.

10"Ka ng’ato oriembo ni wadgi kanyna, kata dhiang’, kata rombo, kata
chiayo moro amora, mi chiayono otho, kata ohinyore, kata ope e kwath, ka
ng’ama neno onge, 11to ng’at mane oriembnegono nyaka kuong’re e nyim
Nyasaye, konyiso ni en ok okawe. To ka oyud ni ok okwale adier, to
wuon-go nyaka we wachno kamano, kendo ng’atno ok nochule. 12To ka okwal
chiayono kuome, to nyaka ochul wuon-go. 13To ka ondiek ema onege nyaka
okel ringe modong’ mondo ji one, nikech ok onego ochul gima ondiek ema
onego.

14"Ka ng’ato oholo chiach wadgi, to bang’e chiayono ohinyore kata otho
ka wuon-go onge, to jal moholono nyaka chule. 15To ka chiayono ohinyore
kata otho ka wuon-go nitie, to jaholono ok chule. To ka en gima ichuloe
gimoro, to euon chiayono noyud mana chudono kende.

Chike mag dak gi mag dini

16 "Ka ng’ato osero nyako ngili ma pok okendi mi oriworego, to nyaka
okende. 17To ka wuon nyako odagi ni ng’atno ok kend nyare, to nyaka
ng’atno chul pesa moromo nywomo nyako ngili.

18 "Kik uwe dhako ma jajwok bed ngima, to nyaka unege.

19 "Ng’ato moterore gi chiayo nyaka negi.

20 "Ng’ato motimo liswa ni nyasaye moro, ma ok Ruoth Nyasaye, nyaka
negi.

21 "Kik uthag jadak, kata kik uthire, nikech un bende ne un jodak e piny
Misri, 22bende kik uthag chi liel kata nyathi ma kich. 23Ka uthagogi, mi
giywakna mondo akonygi, to anawinjgi, 24kendo anakech kodu, mi anakel
lweny ma unuthoe. Kamano mondu nodong’ mond liete, kendo nyithindu nobed
kiye.

25 "Ka iholo ng’ata moro ma jachan pesa, to kik ikaw kuome ohala, ka
jahol pesa. 26Kata ka ng’ato osingoni lawe, to nyaka idwokne lawno kapok
chieng’ opodho, 27nikech mano e lawe kende moumorego. Ka ok itimo
kamano, to ere gima donindie? Ka oywakna ni mondo akonye, to anawinje,
nikech ang’won.

28 "Kik uyany Nyasaye, kendo kik ukuong’ jotendu.

29"Kik utamru miya chiwo moa kuom chambu, kata kuom divai, kata kuom mo.
Yawuotu makayo bende nyaka umiya, 30kendo utim kamano gi jambu, bende.
Nyaka gibed gi min-gi kuom ndalo abiriyo, to chieng’ mar aboro
unumiyagi.

31 "Unubed ji mowalna, omiyo kik ucham ring’o ma ondiek onego oko e
thim, to nyaka uwite mana ni guogi.

Wuok 23

Bura makare kendo madiera

1 "Kik ijig wach, kendo kik ikony ng’at ma jaketho, kibedo janeno mar
miriambo. 2Kik itim gimoro marach mana nikech iluoro koma ji ng’enyie,
kata kik iketh bura mana nikech idwaro chwako koma ji ng’enyie. 3To
bende kik idog ni ng’at modhier kayiem.

4 "Kineno dher jasiki kata kanje karingo lal, to nyaka igeng’e mi idwoke
ni wuon-go. 5Ka iyudo kanj ng’at moro mamon kodi kopodho gi misike, to
nyaka ikony wuon-go chunge, kata dabed ni ok idwar konye.

6 "Kik uketh buch jachan, kiyale. 7Beduru mabor gi wach mar miriambo,
kendo kik umi ng’at ma onge ketho ng’adne buch tho, nimar ok nawe ng’at
motimo marach machalo kamano. 8Kik ucham asoya nikech asoya mono kata
ng’at maber wacho adiera, kendo owito buch ng’at ma onge gi ketho.

9 "Kik usand jodak, nikech ung’eyo paro ma jodak nigo, nimar un bende ne
un jodak e piny Misri.

Higa mar Sabato, kod chieng’ Sabato

10 "Unyalo puro lopu kuom higni auchiel, kendo kayo gik monyakie. 11To e
higa mar abiriyo nyaka uwe onindi mak opure, mondo jou modhier ocham gik
moloth kuno. To le mae thim nocham gik ma joma odhier oweyo kuno.
Puotheu mag mzabibu, gi mag zeituni bende nyaka uwe kamano.

12 "Unuti kuom ndalo auchiel, to chieng’ mar abiriyo kik uti, mondo dhou
gi kenjeu oyue, kendo mondo chuny wasumbu kod chuny jodak oduogi.

13"Mak uru weche duto ma asenyisou. Kik ulam nyiseche mamoko, kendo kik
umul nyinggi.

Sewni adek madongo

(Wuok 34.18-26; Rapar mar Chik 16.1-17)

14"Nyaka utimna sawo didek e higa: 15Unurit Sap Makati ma ok ketie Thowi
kaka nachikou, kuchamo makati ma ok ketie thowi kuom ndalo abiriyo e
kinde moketie e due mar Abib, ni mar dueno ema ne uae Misri. Kik ng’ato
bi e nyima gi lwete nono. 16Kukayo cham nmane uchwoyo e lopu, to nyaka
utim Sap Keyo, kukelona cham mukwongo kayo. Bende unutim Sap Olembe e
giko higa, ka usepono olembe puotheu mag mzabibu kod mag zeituni.
17Kinde adekgo e higa, jou machwo duto nyaka bi e nyima an Ruoth
Nyasaye.

18"E kinde ma utimonae misango gi chiayo, to kik uchiw gimoro moketie
thowi, kendo kik uwe bor chiayo motimnago misango dong’ nyaka piny ru
mak uwang’o pep.

19 "Cham mabeyoe moloyo mukwongo kayo, nyaka ukel e Od Ruoth Nyasaye ma
Nyasachu.

"Kutedo nyadiel, to kik uolie cha min mare.

Malaika mar Ruoth Nyasaye oor mondo otel ni jo-Israel

20"Koro aoro malaika mondo otelnu e yo, koritou nyaka kuma aseiko.
21Nyaka uwinj wachne, kendo utim kaka owacho. Kik utamru winje, nikech
kutamoru kamano, to ok nowenu richo ma kamano, nimar an ema an kode.
22To ka uwinjo wachne, mutimo duto mawachonu, to anakednu gi wasigu,
kendo anathag joma thagou. 23Malaikana notel e nyimu, kendo noteru e
piny ma jo-Amor gi jo-Hiti gi jo-Perizi gi jo-Hivi kod jo-Jebus odakie,
mi anatiek ogendinigo. 24To kik ukulru ni nyiseche jogo, kata kik
ulamgi. Bende kik utim gik ma jogo timo. Nyaka uketh nyisechegi chuth,
kendo nyaka umuk sirni maggi ma gilamo. 25Lamauru, an Ruoth Nyasaye ma
Nyasachu, mi anaguedhu gi chiemo kod pi, bende anatiek tuoche duto
kuomu. 26Ong’e dhako ma iye nokirre e pinyu, kendo onge ma nobed
migumba. Bende anami udag aming’a.

27"Anaor kihondko otel nyimu mondo ochand joma dwaro kedo kodu, mi anami
wasiku duto ringu. 28Bende anaor luoro mondo otel nyimu, kendo luoro
nogo noriemb jo-Hivi gi jo-Kanaan kod jo-Hiti, mondo owenu thuolo. 29Ok
nariembgi duto e higa achiel, nimar dipo ka piny odong’ nono, molokore
thim, kendo ondiegi dinywolre mi thagu. 30To anariembgi matintin nyaka
chop kusemedoru mang’eny moromo kawo pinyno duto. 31Anayar tong’ pinyu,
kochakore e Nam Makwar nyak Nam Maduong’ manie tong’ jo-Filistia, kendo
kochakore e thim man yo milambo, nyaka aora Yufrate. Anami ulo jopinyno,
mi unuriembgi. 32Kik utim kodgi winjruok kendo kik ulam nyisechegi,
33kik uwe gidag e pinyu nimar dipo ka gimiyo uketho e nyiuma mi ulamo
nyisechegi. Mano dilokrenu obadho."

Wuok 24

Jo-Israel otimo winjruok gi Nyasaye

1Noyudo ka Ruoth Nyasaye osewacho ni Musa niya, "Bi ira e got, kaachiel
gi Harun gi Nadab gi Abihu kod jodong Israel piero abiriyo, to kapok
uchopo machiegni, kulreuru mondo ulem. 2In kendi, Musa, ema nichop
machiegni koda. Jomokogo ok nosud ira, to bende onge ng’ato ang’ata ma
noidh kodi ku."

3Musa nodhi monyiso ji chike kod buche duto mag Ruoth Nysaye. Ji duto
nodwoke niya, "Wayie timo gik moko duto ma Ruoth Nyasaye osewacho."
4Musa nondiko chike duto mag Ruoth Nyasaye. To kinyne gokinyi nogero
kendo-mar-misango e tiend got, kendo nochungo kite apar gariyo mag
rapar, maromre gi kar romb dhout Israel apar gariyo. 5Eka nooro yawuowi
moko ma jo-Israel monego rwedhi, mi gitimogo ni Ruoth Nyasaye misengni
miwang’o pep, kod misengni mag sawo. 6Musa nokawo remo moko, moolo e
tewni, to remo modong’ nokiro e kendo mar-misango. 7Bang’e nokawo kitabu
mondikie weche mag singruokgo, mosomo matek mondo ji duto owinji. Giduto
ne giwacho niya, "Wayie winjo Ruoth Nyasaye, kendo wanatim duto
mosechiko." 8Bang’ mano Musa nokawo remo, mokiro kuom ji, kowacho niya,
"Ma e remo mar singruok mane Ruoth Nyasaye osemiyo utimo kode, kaluwore
gi weche manie kitabuni."

9Musa gi Harun gi Nadab kod Abihu, kaachiel gi jodong Israel piero
abiriyo nodhi e got, moneno Nyasach Israel. 10Nochung’ ewi gima chalo gi
laro molos gi kit ombo marieny mana ka polo. 11To Ruoth Nyasaye ne ok
ohinyo jodong Israelgo. Ne gineno Ruoth Nyasaye, mi gichiemo kode kendo
gimetho.

Musa e got Sinai

12Ruoth Nyasaye nowacho ni Musa niya, "Bi ira e got ku, mondo ibed ka.
Abiro miyi kite mopamore ma asendikoe buche kod chike mondo ipuonj ji."
13Musa kaachiel gi Joshua jatichne nodhi e god Nyasaye. 14Noyudo Musa
osewacho ni jodong Israel niya, "Ritwauru ka, nyaka waduogi. Harun kod
Hur eki odong’ kodu. Ng’ato ka ng’ato man gi wach modwaro loso to mondo
odhi irgi."

15Kamano Musa nodhi ewi got, kendo bor polo noimo got. 16Duong’ maler
mar Ruoth Nyasaye nolor ewi got Sinai, mi bor polo noimo got kuom ndalo
auchiel. To chieng’ mar abiriyo Ruoth Nyasaye noluongo Musa gi e bor
polo. 17Duong’ maler mar Ruoth Nyasaye ne chalo ni jo-Israel mana ka
mach maduong’ maliel ewi got. 18Musa nodonjo e bor polono, modhi ewi
got, kendo nobet kuno kuom ndalo piero ang’wen odiechieng gotieno.

Wuok 25

Nyasaye okwayo jo-Israel mondo okelne chiwo

(Wuok 35.4-9)

1Ruoth Nyasaye nowacho ni Musa niya, 2"Nyis jo-Israel mondo okelna
chiwo, kendo ichokna chiwo moro amora kuom ji duto moyie golo kuom
herogi. 3Gik ma onego ichok e magi: Dhahabu gi fedha kod mula, 4kaachiel
gi law mambulu kod marathuol kod makwar, kod law katana maber, gi yie
diek, 5gi piende rombe molok gi range makwar gi piende monyong’ gi yiend
shita, 6gi mor taya kod gik mang’ue ng’ar, 7gi kite mibiro keto e law
dolo miluongo ni efod kod law agoko. 8Bang’ mano gigerna Kama Ler mondo
adag kodgi. 9To nyaka gere kaachiel gi gige duto, kiluwo mana kido ma
abiro nyisi.

Sanduk mar Rapar

(Wuok 37.1-9)

10"Los sanduk ma borne oromo mita achiel, to lachne nus mita, kendo
borne modhi malo bende nus mita. 11Bawe gi dhahabu maler, oko gi iye,
kendo ilosne laini mar dhahabu molwuoro bethene duto. 12Thedhne ratege
ang’wen mag dhahabu, kendo ketgi e tiendene ang’wen. Ratege ariyo nobed
e bathe konchiel, to ariyo e bathe komachielo. 13Los ludhe ariyo gi
yiend sida, mi ibawgi gi dhahabu, 14kendo irwakgi e ratege manie bath
sanduk koni gi koni mondo oting’go sanduk. 15Ludhego nyaka sik ei
ratege, ma ok ogolgi oko. 16To ketie kite ariyo mag rapar ma abiro miyi.

17 "Losne raum mar dhahabu ma borne oromo mita achiel, to lachne nus
mita, obed kar-ng’wono. 18Kaw dhahabu, ithedhgo kido ariyo machalo gi
malaika miluongo ni kerubi, mondo gibed gimoro achiel gi raum, mondo
obed kar ng’wono. 19Kerubi achiel nobed e dho raum konchiel, kendo
achiel e dhoge komachielo. 20Ginibed ka giyaro buombegi malo mondo
gigeng’ raum, kendo ginimanyre, ka ging’iyo wi raum. 21Ket raumno e dho
sanduk, to iye ketie kite ariyo mag rapar ma abiro miyi. 22Kanyo ema
naromie kodi, kendo ka an ewi raum e kind kerubi ariyo manie wi Sandug
Rapar, anamiyi chikena duto, iter ni jo-Israel.

Mesa mar makati miketo e nyim Nyasaye pile

(Wuok 37.10-16)

23"Los mesa gi yiend sida, ma borne romo mita achiel, to lachne nus
mita, kendo borne modhi malo bende nus mita. 24Bawe gi dhahabu maler,
kendo ilosne laini mar dhahabu molworo bethene duto. 25Chue mithe alwora
ma lachne romo tat lwedo achiel, kendo ichue dir mitheno gi dhahabu.
26Ilos ratege ang’wen mag dhahabu, kendo ichomgi e tunge ang’wen mag
mesa kama tiendene nitie, mondo oting’ego. 27Ratege ma norwakie ludhe
miting’ego nobed e mithe. 28Ilos ludhego gi yiend sida, kendo ibawgi gi
dhahabu. Gin ema noting’ kodgi mesano. 29Los tewni gi kikombe gi agulni
kod agwetni mitiyogo kitimo misengni miolo piny. Gigo duto nyaka los gi
dhahabu maler. 30To makati miketo e nyima pile nyaka bed e mesano ndalo
duto.

Rachung taya mar dhahabu

(Wuok 37.17-24)

31"Ilos rachung taya gi dhahabu maler. Tiende kod kore to mondo ilos gi
dhahabu mothedhi, kendo maupe mogorie, kaachiel, gi thiepegi kod
obokegi, nyaka los obed gimoro achiel kode. 32Nobed gi bede auchiel moa
e bathe koni gi koni, adek e bathe konchiel, kendo adek e bathe
komachielo. 33Moro ka moro nyaka bed gi maupe adek mogor kaachiel gi
thiepegi kod obokegi, machal gi thiep oyungu. 34E kor taya hie nyaka
bedie maupe ang’wen man gi thiepe kod oboke machalo gi thiep oyungu.
35Bede ariyo ariyo mag rachungino nyaka bed gi maua achiel e bwogi.
36Maupego gi bedego kod rachungino nobed gimoro achiel mothedh gi
dhahabu maler. 37To bende ilos teyni abiriyo ni rachungi, kendo iketgi
malo mondo giliel ka gimenyo yo ka nyime. 38Rangis teyni kod tepe nyaka
los gi dhahabu maler. 39To nyaka ikonyri gi kilo piero abich mag dhahabu
maler kuom loso rachungino, kaachiel gi gige duto. 40To nyaka ine ni
ilosogi machal gi kido mane onyisi ewi got.

Wuok 26

Hema Maler

(Wuok 36.8-38)

1"Los Hema Maler gi pasia apar mag law katana maber. Nyaka gor kuomgi
kido mar kerubi gi usi mambulu gi maralik kod makwar, ma jatweng’o ma
olony ema ogoro. 2Bor pasia ka pasia nyaka bed mita apar gang’wen, to
lachne mita ariyo, kendo giduto nyaka gibed maromre. 3Abich kuomgi noriw
kaachiel, kendo abich modong’ bende noriw kamano. 4Nyaka ilos tonde
mambulu piero abich e riak pasia matung’ kuom pasia abich mokwongo,
kendo tonde piero abich moko e riak pasia matung’ kuom pasia abich
modong’. 5Tondego nyaka bed momanyore. 6Bende ilos ramekni piero abich
mag dhahabu kendo iriwgo pasia ariyo momanyorego, mondo Hema Maler obed
gimoro achiel.

7"Los Hema gi pasia apar gachiel mag yie diek, mondo obed hema ma oko
maumo Hema Maler. 8Bor pasia ka pasia nyaka bed mita apar gabich, to
lachne mita ariyo. Giduto nyaka gibed maromre. 9Riw pasia abich
kaachiel, kendo auchiel modong’ bende iriw kamano. Bang’e ban pasia mar
auchiel mondo obed e dho Hema gi malo. 10Los tonde piero abich e riak
pasia matung’ kuom pasia abich, kendo tonde piero abich moko e riak
pasia matung’ kuom pasia auchiel. 11Bende los ramekni piero abich mag
mula, kendo irwakgi e tonde mondo iriwgo hema obed gimoro achiel. 12Bath
hema modong’ koliero, nyaka geng’ tok Hema Maler. 13Kamano hema maoko
biro bedo mabor moloyo pasia maiye gi nus mita koni gi koni, omiyo obiro
liero mondo ogeng’ Hema Maler. 14To bende los raum mar piende imbe molok
gi range makwar mondo oumgo hema maokono, kendo raum machielo molos gi
piende monyong’, mondo obed ewi mokwongono.

15"Nyaka ilos ni Hema Maler sirni mag yiende shita. 16Bor mar siro ka
siro nyaka bed mita abich, to lachne nus mita. 17Siro ka siro nyaka bed
gi tiendene ariyo moriw kaachiel. Sirni duto mag Hema Maler nyaka los
machal kamano. 18Kiloso sirnigo, to nyaka ilos piero ariyo migerogo sisi
mar Hema Maler mochomo yo milambo, 19kendo ilos rachungi piero ang’wen
mag fedha mirwakoe sirnigo. Rwak tiende ariyo mag siro mokwongo e
rachungi ariyo, kendo itim kamano gi sirni duto. 20Sisi mar Hema Maler
mochomo yo nyandwat bende nyaka ilosne sirni piero ariyo, 21kaachiel gi
rachungi piero ang’wen mag fedha. Rwak siro ka siro ei rachungi ariyo
ariyo. 22Bende los sirni auchiel ni tok Hema Maler koma odok yo podho
chieng’, 23kaachiel gi ariyo mamoko mibiro keto e konde ariyo man yo ka
tok Hema Maler. 24Sirni mag kondego nyaka riw gi ratego achiel, chakre
ka tiendegi nyaka malo. Sirni ariyogo duto nyaka los machal. 25Kamano
ginibed sirni aboro kod rachungi apar gauchiel mag fedha. Siro ka siro
mondo orwak ei rachunge ariyo ariyo.

26"Los rariw apar gabich gi yiend shita. 27Rariw abich obed mag sirni
mag bath Hema Maler konchiel, kendo abich mamoko obed mag sirni molosgo
ka toke, mochomo yo podho chieng’. 28Rariw ka rariw madiere mondo okadh
e kor sirni, koa tung’ konchiel nyaka tung’ komachielo. 29Nyaka gibaw
sirnigo gi dhahabu, kendo iketnigi ratege mag dhahabu mondo omak
rariwgo, ma bende nyaka ibaw gi dhahabu. 30Kamano nyaka ilos Hema Maler,
kiluwo mana kido mane onyisi ewi got.

31"Twang’ pasia mar law katana maber. Nyaka jatueng’o molony gor kuome
kido mag kerubi gi usi mambulu gi maralik kod makwar. 32Ng’aw pasiano gi
rang’aw mag dhahabu e sirni ang’wen mag yiend shita, mobaw gi dhahabu,
kendo morwak ei rachungi ang’wen mag fedha. 33Kiseliere e rang’awgo, eka
iket Sandug Rapar e toke gi yo ka iye. Kamano pasiano nopog kind Ka
Maler kod Kama Ler Moloyo. 34Bang’e ket raum ewi Sandug Rapar ei Kama
Ler Moloyo. 35Mesa nyaka ket yo nyandwat gi yo ka oko mar pasia, to
rachung taya iket momanyore gi mesa, yo milambo mar Hema Maler. 36Los ni
dho Hema pasia mar law katana maber. Nyaka gorie maradadi gi usi mambulu
gi maralik kod makwar. 37Los ni pasiano sirni abich gi yiend shita, mi
ibaw gi dhahabu, kendo iketnigi rang’aw mag dhahabu kod rachunge abich
mag mula.

Wuok 27

Kendo-mar-Misango

(Wuok 38.1-7)

1"Los kendo-mar-misango gi yiend shita. Borne gi lachne mondo obed mita
ariyo gi nus. 2Nyaka ilosne konde ang’wen e kondene mondo gibed gimoro
achiel kode, kendo ibawe gi mula. 3Bende losne agulni mag golo buru kod
mo, kaachiel gi rajow gi tewni gi rachwow kod tep mach. Giduto nyaka
ilosgi gi mula. 4Losne gimoro mar mula machalo gi sing’enge, kendo
ikelne ratege achiel achiel mag mula e kondene ang’wen. 5Kete e bwo
ndiri molworo kendo-mar-misango gi yo ka piny, mondo ochop mana e kor
kendo-mar-misango. 6Los ni kendono ludhe mag shita, kendo ibawgi gi
mula. 7Norwakgi e ratege man e bath kendo koni gi koni, mondo oting’ego.
8Nyaka ilos kendo-mar-misango gi bao, to iye mondo obed thuolo, ka i
sanduk. Lose mana kaka ne onyisi ewi got.

Laru mar Hema Maler

(Wuok 38.9-20)

9"Los laru ni Hema Maler. Koma odok yo milambo nyaka bed gi pasia mar
law katana maber ma borne romo mita piero abich, 10mong’aw e sirni piero
ariyo, morwak e rachungi piero ariyo mag mula. To rang’aw kod ratege
miriwogo sirnigo nyaka bed mag fedha. 11Kamano koma odok yo nyandwat
bende nyaka bed gi pasia ma borne romo mita piero abich, mong’aw e sirni
piero ariyo, morwak e rachungi piero ariyo mag mula. Rang’epi kod ratege
miriwogo sirni bende nyaka bed mag fedha. 12To lach laru modok yo podho
chieng’ nyaka bed gi pasia ma borne romo mita piero ariyo gabich,
mong’aw e sirni apar, morwak e rachungi apar. 13To lachne koma omanyo yo
wuok chieng’, bende borne nyaka rom mita piero ariyo gabich. 14E dir
rangach koni gi koni nyaka bedie pasia ma borne romo mita abiriyo gi
nus. 15Pasia ka pasia nyaka ng’aw e sirni adek, morwak e rachungi adek.
16To e dhoranga laru iketie pasia mar law law katana maber, mogorie
maradadi gi usi mambulu gi maralik kod makwar. Pasiano nong’aw e sirni
ang’wen morwak e rachungi ang’wen. 17Sirni duto molworo laru nyaka bed
gi ratege mag fedha, kod rachungi mag mula. 18Kamano bor laru biro bedo
mita piero abich, to lachne mita piero ariyo gabich, kendo borne modhi
malo mita ariyo gi nus. Pasiano nyaka los gi law katana maber, kendo
rachungi duto nyaka bed mag mula. 19Gik moko duto mibiro tiyogo e Hema
Maler, kaachiel gi loyene duto, kod mago mag laru, nyaka los gi mula.

Tich rito Taya

(Tim jo-Lawi 24.1-4)

20"In iwuon nyaka ichik jo-Israel mondo okelni mor zeituni maliw mondo
oliel e taya pile. 21Tayano nyaka bed ei Hemb Romo ma Nyasaye romoe gi
joge, gi yoka oko mar pasia mogeng’o Sandug Rapar. Harun gi yawuote
nyaka rite pile mondo oliel e nyim Ruoth Nyasaye, chakre odhiambo nyaka
piny ru. Chikni omako jo-Israel kod nyikwagi nyaka chieng’.

Wuok 28

Lep Jodolo

(Wuok 39.1-31)

1"In iwuon nyaka iluong Harun owadu gi yawuote, ma Nadab gi Abihu gi
Eleazar kod Ithamar, kuom jo-Isarael mondo iket obed jodolona. 2Twang’ni
Harun owadu lep dolo, mondo omedu duong’ gi chia. 3Nyis jotich molony ma
asemiyo rieko olos ni Harun lewni morwako kokete jadolona. 4Lewni monego
gilos e magi: Law agoko gi law dolo miluongo ni efod, gi aroya, gi law
akor mogorie maridadi, kaachiel gi kilemba kod okanda. Ginibed lewni
maler ma Harun owadu gi yawuote rwako ka tiyona tich dolo. 5Nyaka losgi
gi dhahabu kod usi mambulu gi maralik kod makwar, kod law katana maber.

6"Bende gilos law dolo miluongo ni efod gi dhahabu kod usi mambulu gi
maralik kod makwar, kod law katana maber ma jatueng’o molony oloso. 7To
obed gi misibe ariyo mitueyego gok, gi yo ka nyime kod yoka chien.
8Okanda man kuome nyaka chue machal kode, kendo en bende nyaka lose gi
dhahabu kod usi mambulu gi maralik kod makwar, kod law katana maber.
9Kaw kite ariyo mag berul mondo indikie nying yawuot Israel. 10E kidi
mokwongo ndikie nying’ auchiel, to nying’ auchiel modong’ ndik e kidi
mar ariyo, kaluwore gi nywolgi. 11Ng’at molony e goro kidi ema nyaka
ndik nying’ yawuot Israel e kite ariyogo, eka ichomgi e otunge mag
dhahabu. 12Tuegi e misib efod, obed rapar mar yawuot Israel. Harun
noting’ nyinggi e goke ka rapar e nyim Ruoth Nyasaye.

13"Los otunge mag dhahabu 14kod thiwni ariyo mag dhahabu maler, molos ka
tol mokadi, kendo ituegi kuom otungego. 15Jatueng’o molony ema nyaka los
law agoko mar ng’ado bura gi dhahabu kod usi mambulu gi maralik kod
makwar, kod law katana maber, mana kaka olos efod. 16Borne obed lwedo
achiel, to lachne bende lwedo achiel, kendo mondo obane diriyo. 17Nyaka
ichan laini ang’wen mag kite ma nengogi tek. Laini mokwongo nobedie
sardius gi topaz kod karbunkel, 18to laini mar ariyo ketie emerald gi
safir kod diamond. 19Laini mar adek to ketie jasinth gi agat kod
amethust, 20kendo laini mar ang’wen ketie berul gi oniks kod jasper.
Kidi ka kidi mondo orwak e otunge achiel achiel molos gi dhahabu.
21Kitego nyaka ndikie nying mag dhoudi apar gariyo, kaka igoro tere
migoyogo sei. Kidi ka kidi mondo ondikie nying’ mag dhoudi apar
gariyogo.

22"Los ni law agoko thiwni mag dhahabu maler, mokadi ka tol. 23Bende los
ratege ariyo mag dhahabu, kendo iketgi e riak law agoko gi malo koni gi
koni. 24Tue tonde ariyo mag dhahabugo e ratege manie riak law agoko koni
gi koni, 25to dho tondego komachielo tue e otunge ariyo kande. Kamano e
kaka itud law agoko gi misibe miriwogo ka nyim efod gi katoke. 26Los
ratege ariyo mag dhahabu, kendo iketgi e riak law agoko gi yo ka malo gi
ka iye koni gi koni. Nyaka gibed momanyore gi efod. 27Bende ilos ratege
ariyo moko mag dhahabu, mi iketgi yo ka mwalo e dho misibe ariyo mag gok
efod kama otwang’gigo e okanda. 28Eka iriw ratege mag law agoko gi
ratege mag efod gi tol mambulu, mondo law agoko obed ewi okanda gi malo,
mondo kik ogonyre. 29Kamano ka Harun donjo Kama Ler, nobed koting’o
nying yawuot Israel e law agoko mar ng’ado bura e kore ka rapar e nyim
Ruoth Nyasaye kinde duto.

30 "To koro mogik, nyaka iket ombulu miluongo ni Urim gi Thumim ei law
agoko mar ng’ado bura, mondo gibed e kor Harun kodonjo e nyim Ruoth
Nyasaye, ka Harun donjo e nyim Ruoth Nyasye, nobed koting’o gik ng’ado
bura ni jo-Israel e kore.

31"Los aroya mar umo efod gi law mambulu. 32Nyaka obed gi otuch e diere
ma wich wuokie. Aluora mar otuchno duto nyaka twang’ gi pien, mondo kik
yiech. 33Twang’ gik mong’inore ka machunga molos gi usi mambulu gi
maralik kod makwar e riak lawno alwora, kendo iketie gara mag dhahabu e
kindgi e kindgi. 34Kamano gik mong’inorego nobed mokikore gi garago e
laini achiel alwora mar riake mogik piny. 35Harun nyaka rwak aronyano
kotiyo tich dolo, mondo garago owinj ka odonjo Kama Ler e nyim Ruoth
Nyasaye, kendo kowuok. Kamano ok notho.

36"Los gima opamore ka san gi dhahabu maler, kendo indikie ni, ‘MOWAL NI
RUOTH NYASAYE’. Wechego nyaka gor kaka igoro tere migoyogo sei. 37Itueye
gi tol mambulu, kendo ikete ka nyim kilemba. 38Gima opamoreno nyaka bed
e wi Harun, kendo kamano e kaka enopwodh ketho moro ma dipo kobetie kuom
mich maler ma jo-Israel ochiwo ni Ruoth Nyasaye. Omiyo gino nyaka bed e
wiye kinde duto, mondo Ruoth Nyasaye oyie chiwogo.

39"Itwang’ law akor mar katana maber, kendo ilos kilemba bende gi law
katana maber, kod okanda mogoye maradadi. 40Los ni yawuot Harun kendhe
gi okendni kod kilembni, mondo omedgi duong’ gi chia. 41Gigi imi Harun
owadu gi yawuote, eka iwirgi gi mo, kendo iwalgi mondo gibed jodolona.
42Ilosnigi sirweche mag law katana machopo e thochgi, mondo oim duggi.
43Harun gi yawuote nyaka rwakgi ka gidonjo e Hemb Romo, kata ka gidhi e
kendo-mar-misango mondo giti tich dolo. Kamano ok ginikethi, kendo ok
ginitho. Chikni omako Harun gi nyikwaye nyaka chieng’.

Wuok 29

Keto Harun gi yawuote e tich dolo

(Tim jo-Lawi 8.1-36)

1"Kiwalo Harun gi jowuote mondo obed jodolona, to nyaka itim kama: Kaw
nyarwath kod imbe ariyo maonge gi songa. 2Bende ikaw makati, kek moted
gi mo, kod chapat mowirie mo. Magi duto nyaka los gi mok ngano mayom, ma
ok oketie thowi. 3Iketgi e odheru, kendo ikelgigo. Bende ikel nyarwath
gi imbe ariyo kande. 4Bang’e ikel Harun gi yawuote e dho Hemb Romo kendo
ilwokgi. 5Eka ikaw lewni kande, ma gin kandhu gi aroya maumo efod gi
efod wuon, kod law agoko, irwak ni Harun, kendo ituene efod gi okandane.
6Sidhne kilemba, kendo ituene gima opamore cha, ma en osimbo maler. 7Eka
ikaw mor wir, iol e wiye kiwalego. 8Bang’ mano ikel yawuote, mi
irwaknegi aroche, 9kendo ituenigi okanda e nungogi, bende isidhnigi
kilemba. Mano e kaka iniket Harun gi yawuote e tichgi, kendo ginibed
jodolo mosiko nyaka chieng’.

10"Kel nyarwath e nyi Hemb Romo, kendo Harun gi yawuote oket luetgi e
wiye, 11eka iyange e nyim Ruoth Nyasaye e dho Hemb Romo kanyo. 12Kaw
rembe moko, imien gi lith lweti e tunge kendo-mar-misango. To remo duto
modong’ iol e tiend kendono. 13Eka ikaw boche duto mogawo jambich, gi
atel man kuom chuny, kod nyirokene, kaachiel gi boche mogawogi, kendo
iwang’gi e kendo-mar-misango. 14To ring nyarwath kod piene, kaachiel gi
ich iwang’ e tok kambi oko, nikech en misango mar golo richo.

15"Bang’ mano ikaw achiel kuom imbe kande, kendo Harun gi yawuote oket
luetgi e wiye. 16Eka iyange, kendo ikaw rembe, ipuk e kor
kendo-mar-misango. 17Ipoge lemo lemo, kendo ilwok jambi iye kod
tiendene, mi iketgi kaachiel gi ringe moko kod wichne. 18Eka iwang’ imno
duto e kendo-mar-misango. Mano en misango miwang’o pep ni Ruoth Nyasaye.
En tik mang’ue ng’ar moa kuom misango miwang’o ni Ruoth Nyasaye.

19"Kaw im mar ariyo, kendo Harun gi yawuote oket luetgi e wiye. 20Eka
iyange, kendo ikaw rembe moko mondo imien e it Harun makorachwich kod it
yawuote ma korachwich kod lith luetegi mathuon makorachwich kod lith
tiendegi mathwon bende. To remo modong’, ipuk e kor kendo
mar-mar-misango koni gi koni.

21"Kaw remo moko manie wi kendo-mar-misango, kod mor wir, mi ikir kuom
Harun gii yawuote, kendo kuom lepgi, kamano Harun gi yawuote kaachiel gi
lepgi nodok maler. 22Kaw bor im, gi sembe kod boche mogawo ich, gi atel
man kuom chuny, gi nyirokene, kaachieel gi boche mogawogi, kod em
makorachwich, ni mar en im mirwakogo jodolo. 23Bang’ mano ikaw makati
achiel, gi kek achiel moted gi mo, kod chapat achiel, mogol e odheru
moting’o makati ma ok ketie thowi man e nyim Ruoth Nyasaye. 24Ket mago
duto e lwet Harun, kendo e lwet yawuote, kendo iyieggi e nyim Ruoth
Nyasaye. 25Eka ikawgi e lwet Harun gi yawuote, kendo iwang’gi e
kendo-mar-misango, kaachiel gi misango kmiwang’o pep, mondo gidum tik
mang’ue ng’ar moa kuom misango miwang’o ni Ruoth Nyasaye.

26"Bang’e ikaw agoko im mane orwakgo Harun, kendo iyiege e nyim Ruoth
Nyasaye. En ema nobed lembi kuom chiayono. 27Ipuodh agoko im mane
orwakgo Harun gi yawuote, kiyiege e nyim Ruoth Nyasaye. Em imno moket
tenge ni jodolo bende itim kamano. 28Mago nobed lemo ma Harun gi yawuote
yudo kuom jo-Israel, nyaka chieng’. En lemo moket tenge ni jodolo ma
jo-Israel golo kuom misengni mag sawo. En mich ma nyaka gichiw ni Ruoth
Nyasaye.

29"Lep harun mag dolo nyaka dong’ ni yawuote bang’ thone mondo girwak
kiwirogi kendo kiketogi e tich dolo. 30Wuod Harun ma noket kare e tich,
kendo ma nobed kadonjo e Hemb Romo mondo oti e Kama Ler nyaka rwakgi
kuom ndalo abiriyo.

31"Kaw im morwakgo jodolo, inegi, eka ited ringe kamoro mowal ni
Nyasaye, 32mi Harun gi yawuote nocham ring’ono, kaachiel gi makati
modong’, ka gin e dho Hemb Romo. 33Ginicham gigo mane opwodhgo richogi
kirwakogi kendo kiwalogi. To ng’ato ma ok jadolo kik chamgi nimar gin
gik maler. 34Kapo ni ring’o, kata makati moko odong’ nyaka okinyi, to
nyaka wang’gi. Kik chamgi, nimar gin gik maler.

35"Tim ni Harun gi yawuote mana kaka asechiki. Kamano ketogi e tich
nokaw ndalo abiriyo.

36"Odiechieng’ kodiechieng’ kuom ndalo abiriyo duto, nyaka itim misango
mar golo richo gi nyarwath mondo opwodhgo richo. Kamano inipwodh
kendo-mar-misango, kitimo misango mar golo richo kuome, kendo iniwire gi
mo kiwalego ni tich Nyasaye. 37Nyaka ipwodh kendo-mar-misango kuom ndalo
abiriyo, mondo obed maler moloyo. Gimoro amora mogere kuome nodok mowal
ni Ruoth Nyasaye.

Misengni mitimo pile

(Kwan 28.1-8)

38"Gik ma inichiw e kendo-mar-misango gin e magi: Odiechieng’
kodiechieng’ nyaka itim misango gi nyirombe ariyo ma hikgi achiel
achiel. 39Ineg nyarombo achiel gokinyi, to machielo ineg godhiambo.
40Kichiwo nyarombo mokwongo, to nyaka ichiw bende mogo mayom moromo
ondweto, moruw gi mo maliw moromo lita ariyo. To bende nyaka ichiw divai
moromo lita ariyo, ka misango miolo piny. 41To godhiambo ineg nyarombo
machielo, kendo ichiwe kaachiel gi misango mar cham kod misango miolo
piny, mana kaka nende ichiwo gokinyi, mondo odum tik mamit. En misango
miwang’o ni Ruoth Nyasaye. 42Misangono nyaka bed kitimo e dho Hemb Romo
e nyim Ruoth Nyasaye kuom tienge duto nyaka chieng’. Kanyo ema an Ruoth
Nyasaye nabed karomoe kodu, kendo losoe kodi. 43Kanyo bende ema naromie
gi jo-Israel, kendo duong’na maler nomi kanyono bedo maler. 44Anaguedh
Hemb Romo kod kendo-mar-misango obed maler, bende anawal Harun gi
yawuote mondo obed jodolona. 45Anadag gi jo-Israel, mi anabed Nyasachgi,
46kendo dakna kodgino nomi ging’e ni an e Ruoth Nyasaye ma Nyasachgi
manogologi Misri. Adier, an Ruoth Nyasaye an Nyasachgi.

Wuok 30

Kendo-mar-misango miwang’oe obani

(Wuok 37.25-28)

1"Los kendo-mar-misango mar wang’o ubani, gi yiend shita. 2Borne gi
lachne obed nus mita maromre, to borne modhi malo obed mita achiel.
Tungene nyaka bed gimoro achiel kode. 3Bawe duto gi dhahabu maler, kendo
ichuene ndiga mar dhahabu molworo bethene duto. 4Losne ratege ariyo
ariyo mag dhahabu, kendo iketgi e bwo ndigano e konde ariyo man koni gi
koni, mondo irwakie ludhe miting’ego. 5Nyaka ilos ludhego gi yiend
shita, kendo ibawgi gi dhahabu. 6Ket kendono e nyim pasia mogeng’o
Sandug Rapar, kama nobed karomoe kodu. 7Harun nyaka wang’ ubani mang’ue
ng’ar e kendono okinyi kokinyi koiko teyni, 8kendo odhiambo kodhiambo
komokogi. Kamano ubani nobed kiwang’o e nyim Ruoth Nyasaye nyaka
chieng’. 9Kendono kik wang’ie ubani ma ok owinjore, kata misango
miwang’o pep, kata mar cham, kata mana mano miolo piny. 10Harun nyaka
mien tunge kendono gi remb chiayo mitimogo misango mar golo richo higa
ka higa, kopwodhego. Nyaka tim kamano dichiel e higa kuom tienge duto
mondo opuodhego. Kendono nobed maler moloyo, mowal ni Ruoth Nyasaye."

Chiwo ma jo-Israel warogo ngimagi

11Ruoth Nyasaye nowacho ni Musa niya, 12"Kikwano jo-Israel, to ng’ato ka
ng’ato nyaka chul Ruoth Nyasaye chiwo mowarogo ngimane, mondo kik giyud
masira e ndalo mikwanogie. 13Ng’ato ka ng’ato mokwan nyaka chul nus
shekel mondo obed chiwo ni Ruoth Nyasaye, (shekel achiel oromo gera
piero ariyo, kopim gi rapim mitiyogo e tich Nyasaye.) 14Nga’to ka ng’ato
mokwan ma hike oromo piero ariyo kata mokadho kanyo nyaka chul Ruoth
Nyasaye chiwono. 15Kuchulo Ruoth Nyasaye chiwo muwarogo ngimau, ng’at ma
jamoko ok nochul mang’eny moloyo, to bende ng’at ma jachan ok nochul
morem. 16Pesa ma jo-Israel chiwo kar ngimagi nyaka itigo e Hemb Romo.
Pesa muchiwo kar ngimaugo nomi Ruoth Nyasaye paro jo-Israel."

Karaya mar lwok molos gi mula

17Ruoth Nyasaye nowacho ni Musa niya, 18"Los karaya mar lwok gi mula, ma
rachungine bende mar mula. Kete e kind Hemb Romo gi kendo-mar-misango,
mi iolie pi 19mondo harun gi yawuote olwokgo luetegi gi tiendegi. 20Pile
ka gidonjo e Hemb Romo to nyaka gilwokre gi pigno kamano mondo kik
githo. Bende ka gidhi e kendo-mar-misango mondo gitiye, kendo giwang’ie
misango ni Ruoth Nyasaye, 21to nyaka gilwok luetegi gi tiendegi mondo
kik githo. Mano nobed chik mochwere momako harun gi nyikwaye kod
tiengegi duto."

Mor wir, kod ubani

22 Ruoth Nyasaye nochako owacho ni Musa niya, 23"In to ikaw gik mang’ue
ng’ar, mabeyo machal kama: Manemane manumu moromo kilo apar gi dalasini
moromo kilo abich, gi ondago bende kilo abich, 24gi kasia kilo apar,
(duto nyaka pim gi rapim mitiyogo e tich Nyasaye,) kod mor zeituni
moromo lita abiriyo. 25Gigo ema mondo ilosgo mor wir maler mang’ue
ng’ar, mana kaka jalos gik mang’ue ng’ar loso. Mano nobed mor wir maler.
26Morno iwirgo Hemb Romo gi Sandug Rapar, 27kod mesa gi gige, kod
rachung taya gi gige, kod kendo-mar-misango miwang’oe ubani, 28gi mar
misango miwang’o pep, kaachiel gi gige, kod karaya mar lwok gi
rachungine. 29Kamano nyaka ipwodh gigo mondo obed maler ahinya. To
gimoro amora mogere kuomgi nobed mowal ni Ruoth Nyasaye. 30To bende iwir
Harun gi yawuote, kiwalogi mondo gibed jodolona. 31Wach ni jo-Israel
kama: ‘Morni nobed mor wir maler kuom tiengeu duto. 32Kik konyruok kode
kuom wiro joma ok jodolo, bende kik ulos mo moro machal kode. Em mo
mowal maler, kendo nyaka obednu kamano. 33Ng’ato ang’ata ma nolos mo
machal kamano, kata manowir kode ng’at ma ok jadolo nyaka ng’ad kare oko
kuom jowetene.’ "

34Ruoth Nyasaye nowacho ni Musa niya, "Kaw gik ma kiwang’o to ng’ue
ng’ar, machalo duogo gi sare gi mieny kod ubani maler. Pimgi maromre,
kendo iketie chumbi 35mondo ilosgo ubani mang’ue ng’ar, kaka jalos gik
mang’ue ng’ar loso. Nobed gima ler, kendo mowal ni tich Nyasaye. 36Kaw
moko, iswag mayom mondo iket e nyim Sandug Rapar ei Hemb Romo kama
naromie kodu. Enobednu gima ler ahinya. 37Ubani molos e yo makama kik
ukonyrugo e yoru uwegi. Nyaka obednu gima ler ahinya, mowal ni Ruoth
Nyasaye. 38Ng’ato ang’ata ma nolos ubani machal kode kamano, mondo otigo
e yore owuon, nyaka ng’ad kare oko kuom jowetene."

Wuok 31

Ruoth Nyasaye oluongo Bezalel gi Oholiab

(Wuok 35.30—36.1)

1Ruoth Nyasaye nowacho ni Musa niya, 2"Ng’eni aseyiero Bezalel wuod Hur,
ja Juda. 3Asepong’e gi Roho mara mondo obed gi lony kod nyalo, kaachiel
gi rieko mar ng’eyo tije duto mag lwedo, kaka: 4goro kido mabeyo mag
dhahabu gi fedha kod mula, 5kendo ng’ado kite michomo, kaachiel gi payo
bao, kata tich moro amora mar lwedo. 6To bende aseyiero Oholiab wuod
Ahisamak, ja Dan, mondo okonye, kendo asemiyo jotich duto molony rieko
mondo olos gigo duto masechiki. 7Ginilos Hemb Romo, kod Sandug Rapar gi
raumne kod gik moko duto mag hema, 8kaka mesa gi gige, kod rachung taya
mag dhahabu maler gi gige, 9kod kendo-mar-misango miwang’oe ubani, gi
mar misango miwang’o pep, gi gige, kod karaya mar lwok gi rachungine,
10kod lep dolo malich mag Harun jadolo gi mag yawuote, ma girwako ka
gitiyo tich dolo, 11kod mor wir gi ubani mang’ue ng’ar mar Kama Ler. Ka
giloso gigo duto, to nyaka giti mana kaka asenyisi."

Oket chieng’ Sabato mondo obed ranyisi

12Ruoth Nyasaye nowacho ni Musa niya, 13"Nyis jo-Israel kama, ‘Nyaka
urit chieng’ Sabatona, nikech chieng’ yueyono en ranyisi manie kinda
kodu kaachiel gi nyikwau nyaka chieng’, mondo ung’e ni an e Ruoth
Nyasaye mopuodhou. 14Kuom mano nyaka urit Sabato nikech en chieng’ moket
mondo obednu maler. Ka ng’ato ok orite, to nyaka nege. Ng’ato ang’ata
motiyo chieng’no nyaka ng’ad kare oko kuom jowetene. 15Unyalo tiyo tijeu
kuom ndalo auchiel, to chieng’ mar abiriyo en chieng’ yueyo maler, mowal
ni Ruoth Nyasaye. Ng’ato ang’ata manoti chieng’ Sabato nyaka negi.
16Jo-Israel nyaka rit chieng’ Sabato kuom tiengegi duto kaka chieng’ ma
gisesingore rito nyaka chieng. 17En ranyisi mochwere manie kinda kod
jo-Israel, nimar an Ruoth Nyasaye, nachueyo polo gi piny kuom ndalo
auchiel, to chieng’ mar abiriyo naweyo tich, mayueyo.’ "

18Kane Ruoth Nyasaye osetieko wuoyo gi Musa e got Sinai, nomiye kite
mopamore ariyo mag rapar. Gin e kite ariyo mane Nyasaye ondikoe gi lith
lwete.

Wuok 32

Nyaroya molos gi dhahabu

(Rapar mar Chik 9.6-29)

1 Kane ji oneno ni Musa osedeko e got, ka pok olor piny, ne gichokore
kuom Harun, mi giwachone niya, "Bi ilosnwa nyasaye mondo otelnwa, nikech
wakia gima osetimo ng’at ma Musano, mane ogolowa e piny Misri." 2Harun
nodwokogi niya, "Deduru bonje mag dhahabu ma mondu gi yawuotu kod nyiu
orwako mondo ukelna." 3Mi ji duto nogolo bonjegi, motero ni Harun.
4Nokawo bonjego molenyo, eka noolo e gimoro mokuny iye e kido mar
nyaroya, molosogo nyaroya. Jo-Israel nowacho niya, "Ma e nyasaye mane
ogolowa e piny Misri!" 5To kane Harun owinjo gima giwachono, nogero
kendo-mar-misango e nyim nyaroyano. Eka nogoyo milome, kowacho niya,
"Kiny wanatim sawo mwamiyogo Ruoth Nyasaye duong’." 6Kinyne ji nochiew
gokinyi mang’ich, motimo lisweche miwang’o pep, kendo ne gikelo lisweche
mag sawo. Ne gibet piny mondo gichiem, kendo gimethi, to bang’e ne gia
malo mondo gitugi.

7Ruoth Nyasaye nowacho ni Musa niya, "Lor piyopiyo, nikech jou mane
igolo Misri osetimo marach. 8Piyopiyo nono giseweyo yo mane achikogi ni
mondo giluw, mi giseloso nyaroch dhahabu mondo gilam. Gisekulorene,
kendo gisetimone liswa, ka giwacho niya, ‘A jo-Israel, ma e nyasaye ma
nogolowa e piny Misri.’ " 9Ruoth Nyasaye nomedo wacho ni Musa niya,
"Aserango jogi, maneno ni gin joma wigi tek. 10Koro weya mondo atiekgi
gi mirimba mager. Bang’e anamiyi doko oganda maduong’."

11 To Musa nohombo Ruoth Nyasaye ma Nyasache, kowachone niya, "A Ruoth
Nyasaye, ang’o momiyo iwang’o jogi gi mirimbi? Donge gin jogi mane igolo
Misri gi teko maduong’? 12Ang’o momiyo imiyo jo-Misri biro wacho, niya,
‘Ruoth Nyasaye nogolo jo-Israel Misri mana ni mondo otimnigi marach,
konegogi e gode, kendo otiekgi chuth’? Yie iwe mirimbi mager, kendo ilok
paroni, mondo kik ikel masirani kuom jogi. 13Par jotichni ma Ibrahim gi
Isaka kod Israel, kendo kaka nikuong’orinigi gi nyingi iwuon, kiwacho
niya, ‘Anamiu nyikwayo mang’eny ka sulue ma e polo, kendo anamigi pinyni
duto kaka nasingora, ni nobed margi nyaka chieng’.’ " 14Omiyo Ruoth
Nyasaye noloko parone, mi koro ne ok okelo ni joge masira mane osewacho.

15Musa nowichore molor oa e got, koting’o kite ariyo mag rapar e lwete.
Kitego nondiki koni gi koni. 16Ne gin tich Nyasaye, kendo ndiko mane ni
kuomgi ne mar Nyasaye.

17Joshua nowinjo ka ji goyo koko, mowacho ni Musa niya, "Awinjo mahu mar
lweny e kambi." 18To Musa nodwoke niya, "Mano ok agoro mar joma oloyo
lweny, bende ok en ywak mar joma olo e lweny, to en mana koko mar joma
wer."

19Kane Musa osesudo machiegni gi kambi, noneno nyaroya, kendo noneno ji
kamiel, mi nokecho malich. Nowito kitego piny e tiend got mobarore.
20Nokawo nyaroya mane ji oselosono mowang’o. Norege, molokore buru, eka
nokire e pi, momiyo jo-Israel pigno omodho. 21Nopenjo Harun niya, "Ang’o
ma ne jogi otimoni momiyo imiyo gitimo richo maduong’ kama?" 22Harun
nodwoke niya, "Ruoth, kik ikechi. Ing’eyo ang’eya kaka chuny jogi richo.
23Ne giwachona niya, ‘Losnwa nyasaye mondo otelnwa, nikech wakia gima
osetimo Musani, ma nogolowa e piny Misri.’ 24Omiyo nawachonogi mondo
joma nigi dhahabu oded oko. Ne gimiya dhahabugo, mabolo e mach, mi
nyaroyano ema owuok."

25Kane Musa oneno ka ji osenjawni, nikech Harun noseweyo ni wasikgi
thuolo mondo ojargi, 26nochung’ e dhoranga kambi, mogoyo koko niya, "Eke
joma ni kor Ruoth Nyasaye? Biuru ira!" Mi jo-Lawi duto nochokore ire.
27Nowachonigi niya, "Ruoth Nyasaye ma Nyasach Israel owacho ni, ng’ato
ka ng’ato kuomu mondo orwak liganglane, kendo ong’ad e dier kambi koa e
dhorangach ma koni nyaka dhorangach ma kocha. Ng’ato ka ng’ato mondo
oneg owadgi gi osiepne kod ng’at modak bute." 28Jo-Lawi notimo kaka Musa
nosechikogi, kendo chieng’no ji alufu adek notho. 29Eka Musa nowachonigi
kendo niya, "Kawuono usewaloru ni tich Nyasaye chuth, nikech usenego
yawuotu kod oweteu, omiyo Ruoth Nyasaye oseguedhou tinende."

30Kinyne Musa nowacho ni ji niya, "Usetimo richo maduong’. To koro abiro
idho got, mondo adhi ir Ruoth Nyasaye. Kamoro onyalo yie weyonu richou
ka akwaye." 31Kamano Musa nodok ir Ruoth Nyasaye mowachone niya, "Yie
iwinj wachna. Jogi osetimo richo maduong’ ahinya! Giseloso nyasaye mar
dhahabu mondo gilam. 32To koro yie iwenigi richogi. Ka ok iyie timo
kamano, to kara yie iruch nyinga oko e kitabu misendiko." 33Ruoth
Nyasaye nodwoko Musa niya, "Ng’at motimo richo e nyima ema naruch nyinge
e kitapa. 34Koro dhiyo mondo itel ni ji nyaka kuma nasenyisi. Malaikana
notel nyimi, to kinde biro chopo ma anakumgie kuom richogi." 35Bang’e
Ruoth Nyasaye nogoyo jo-Israel gi tuo kuom lamo nyaroya mane Harun
oloso.

Wuok 33

Ruoth Nyasaye ochiko jo-Israel mondo oa e got Sinai

1 Ruoth Nyasaye nowacho ni Musa niya, "Wuoguru in kaachiel gi joma
nigolo Misri, kendo udhi e piny mane asingora ni nami Ibrahim gi Isaka
kod Jakobo, kawachonigi ni nami nyikwagi pinyno. 2Anaor malaika mondo
otel nyimu, kendo anariemb jo-Kanaan gi jo-Amor gi jo-Hiti gi jo-Perizi
gi jo-Hivi kod jo-Jebus. 3Anateru e piny momeu kendo machiek. To an
awuon ok nadhi kodu, nimar dipo ka atiekou e yo, nikech un ji ma tokgi
tek." 4Kane jo-Israel owinjo wach magerno, ne gichako ywak, mi onge
ng’at ma norwako bonjene.

5Ruoth Nyasaye nowacho ni Musa niya, "Nyis jo-Israel ni gin joma tok gi
tek, kendo ka da bed ni anyalo wuotho kodu kata kuom sa matin kende, to
datieku te. Koro mondo gilony bonjegi, eka abiro ng’eyo gima anyalo timo
nigi." 6Omiyo jo-Israel nogonyo bonjegi e got Horeb kanyo, kendo ne ok
gichako girwakogi.

Hemb Romo ma Nyasaye romoe gi joge

7Musa ne thoro golo hema e kambi kendo guro oko mochwalore. Nochake ni
Hemb Romo, kendo ng’ato ang’ata mane dwaro penjo Nyasaye wach ne dhi
kanyo. 8Kinde duto kane Musa wuok dhi e hemano, ji duto ne a malo, kendo
ng’ato ka ng’ato chung’ e dho hembe ka rango Musa nyaka donj e hema. 9To
kane Musa osedonjo e hema, bor polo ne lor piny kendo chung’ e dho hema
ka Ruoth Nyasaye wuoyo gi Musa. 10Kane ji oseneno ka bor polo ochung’ e
dho hema kamano, ne gikulore giduto, ng’ato ka ng’ato e dho hembe owuon.
11Kamano Ruoth Nyasaye ne wuoyo gi Musa wang’ gi wang’ mana kaka ng’ato
wuoyo gi wadgi. Bang’e Musa ne duogo e kambi. To Joshua wuod Nun, wuowi
mane kone, ne dong’ mana e hema.

Ruoth Nyasaye osingore ni obiro bet kod jo-Israel

12Musa nowacho ni Ruoth Nyasaye niya, "En adier ni isenyisa mondo atel
ni jogi nyaka piny Kanaan, to pok inyisa ng’at ma ibiro orago. To bende
isewacho ni ing’eya maber, kendo imor koda. 13Ka imor koda kamano, to
koro akwayi mondo ipuonja yoreni mondo ang’eyi, kendo imed bedo mamor
koda. To bende ng’e malong’o ni jogi gin jogi." 14Ruoth Nyasaye nodwoke
niya, "Abiro dhi kodi an awuon, kendo anamiyi kue." 15Musa nowachone
niya, "Ka in iwuon ok idhi kodwa, to kik igolwa ka, 16nikech ka ok idhi
kodwa, to ere kaka ji nyalo ng’eyo ni imor kodwa? To ka idhi kodwa, jogi
kaachiel gi an nobed joma opogore gi dhoudi duto manie piny." 17Mi Ruoth
Nyasaye nodwoko Musa niya, "Abiro timo mana kaka isekwayo, nikech amor
kodi, kendo ang’eyi maber."

18Musa nokwayo Ruoth Nyasaye niya, "Yie inyisa duong’ni maler." 19Ruoth
Nyasaye nodwoke ni, "Abiro miyo berna duto kadh buti, kendo anahul
nyinga ma JEHOVA mana kiwinjo. Anaher ng’at ma adwaro hero, gi hera
mosiko, bende anakech jalo ma adwaro kecho." 20Nomedo wacho ni Musa ni,
"To ok inyal neno wang’a, nikech onge dhano ma nyalo neno wang’a, mi pod
obed mangima." 21Eka nodhi nyime, kowachone niya, "Nitie kamoro buta ka.
Bi ichung’ e wi lwanda, 22to ka duong’na maler kadho, abiro keti e gek
lwanda, kendo anaumi gi lweta nyaka akadhi. 23Eka nagol lweta, mi inine
mana ng’eya. To wang’a ok nine."

Wuok 34

Kite ariyo mamoko

(Rapar mar Chik 10.1-15)

1Ruoth Nyasaye nowacho ni Musa niya, "Pa kite ariyo machal gi mane igoyo
piny, mobarore kande, mondo andikie weche mane ni e kite mokwongogo.
2Kiny iikri gokinyi mondo ibi e got Sinai. Ichung’ kuno, kendo irita.
3Ng’ato kik idh kodi kuno, bende ng’at moro kik bed kamoro amora ewi
godno, kata mana jamni kik kwa e alwora ne." 4Kuom mano Musa nopayo kite
ariyo machal gi mokwongo. Kinyne gokinyi nodhi ewi got Sinai, kaka Ruoth
Nyasaye nosechike koting’o kitego. 5Eka Ruoth Nyasaye nolor e bor polo,
mochung’ bute kanyo, mi ohulo nyinge ma JEHOVA.

6 Nokadho e nyim Musa, kowacho gi dwol maduong’ niya, "An JEHOVA. An
Ruoth Nyasaye, an Nyasaye ma jang’wono kendo makecho ji. Iya ok wang’
piyo, kendo anyiso hera mosiko kod adiera. 7Arito singruokna masetimo gi
ji gana gi gana, kendo aweyonigi rochruokgi gi kethogi kod richogi, to
kata kamano ok akwan jaketho ka ng’ama ler, to akumo nyithindo gi
nyikwayo nyaka tieng’ mar adek kod mar ang’wen nikech richo kweregi."
8Musa nokulore piny piyopiyo, molemo. 9Nowacho niya, "A Ruoth Nyasaye,
kimor koda adier, to koro akwayi mondo idhi kodwa, jogi tokgi tek, to
kata kamano, yie iwenwa kethowa gi richowa, kendo ikawwa ka mwanduni
iwuon."

Nyasaye ochako otimo singruok gi jo-Israel

(Wuok 23.14-19; Rapar mar Chik 7.1-5; 16.1-17)

10Ruoth Nyasaye nowacho niya, "Koro adwaro timo kodu singruok. Abiro
timo honni madongo ka jou neno, ma nyaka nene pok otim e piny ngima,
kata e oganda moro. Ji duto ma un e kindgi biro neno gima an Ruoth
Nyasaye anyalo timo, nikech abiro timonu gima lich. 11Kuom mano, rituru
chike ma abiro miyou kawuono, eka abiro riembo jo-Amor gi jo-Kanaan gi
jo-Hiti gi jo-Perizi gi jo-Hivi kod jo-Jebus mondo owenu thuolo.
12Ritreuru mondo une ni ok utimo winjruok moro gi jo piny mudhiyeno,
nono to gilokorenu obadho. 13Nyaka umuk kendegi mag liswa, kendo uketh
sirni maggi milamo, mag kite gi mag yien.

14"Kik ulam nyasaye moro machielo ni mar an Ruoth Nyasaye, nyinga en
Nyasaye ma Janyiego, kendo an Nyasaye ma janyiego adier! 15Ritreuru
mondo kik utim winjruok gi jopinyno nikech ka gilamo nyisechegi, kendo
gitimonigi liswa, to gibiro lwongou, mi kamoro dipo ka uchamo chiemb
liswechegi. 16Yawuotu bende dikend nyigi, to mondgigo dilam nyisechegi,
mi gimi yawuotu weya, kendo lam nyisechegigo.

17 "Kik ulos nyiseche mag mula mondo ulam.

18 "Rituru sawo mar makati ma ok oketie Thowi, kaka asechiki. Nyaka
ucham makati ma ok ketie thowi kuom ndalo abiriyo e ndalo mar Abib,
nikech dueno ema ne ua e piny Misri.

19 "Nyithindo makayo ma chwo duto mag dhano kata mag jamni gin maga.
20To ngima kanyna makayo unyalo waro gi nyarombo, to ka ok udwar ware,
to nyaka tur ng’ute. Ng’ato ka ng’ato nyaka war ngima wuode makayo,
kendo onge ng’at ma nobi ira gi lwete nono.

21 "Unuti kuom ndalo auchiel, to chieng’ mar abiriyo nyaka uyue, kata
obedo ni en kinde mag pur kata mag keyo.

22 "Nyaka urit Sap Jumbe, tiende ni sap chiwo mar cham mokwongo nyak. To
bende nyaka urit Sap Pono Olembe e giko higa.

23"Jou machwo duto nyaka bi e nyima didek e higa, an Ruoth Nyasaye ma
Nyasach Israel 24nimar kaseriembonu ogendini ma weg pinyno, kendo ayaro
pinyu, to onge wasigu ma notem kawo pinyu e kinde adek mubiro biroe e
nyima higa ka higa.

25 "E kinde mutimoe misango ni chiayo, kik uchiw gimoro moketie thowi,
kendo kik uwe ring chiayo motimgo Sap Pasaka dong’ nyaka piny ru mak
uwang’o te.

26 "Cham mabeyoe moloyo mukwongo kayo nyaka ukel e Od Ruoth Nyasaye ma
Nyasachu.

"Kitedo nyadiel, to kik uolie cha min."

27Ruoth Nyasaye nowacho ni Musa niya, "Ndik wechego, nikech gin ema
atimogo singruok kodi kaachiel gi jo-Israel." 28Omiyo Musa nobet gi
Ruoth Nyasaye kanyo kuom ndalo piero ang’wen, odiechieng’ gotieno, ma ok
ochiemo kata metho, kendo nondiko weche mag singruokno e kitego. Ne gin
Chike Apar.

Musa olor oa e got Sinai

29 Kane Musa lor a e got Sinai, koting’o kite ariyo mag rapar, wang’e ne
rieny nikech nosewuoyo gi Ruoth Nyasaye, to kata kamano ne ok ong’eyo ni
wang’e rieny kamano. 30Harun gi jo-Israel duto norango Musa moneno ka
wang’e rieny, mi ne giluor sudo bute. 31To Musa noluongogi, mi Harun gi
jodong oganda nodok ire, moloso kodgi. 32Bang’ mano jo-Israel duto nodhi
irgi machiegni, kendo Musa nomiyogi chike duto mane Ruoth Nyasaye omiye
e got Sinai. 33Kane Musa osetieko wuoyo kodgi, nogeng’o wang’e gi law,
34E kinde duto mane Musa donjo e hemb Ruoth Nyasaye mondo olos kode,
nogolo lawno e wang’e nyaka owuog oko. To pile kane owuok mondo onyis
jo-Israel weche duto ma nochike ni mondo owachi, 35ne gineno wang’e ka
rieny. Eka bang’e nogeng’o wang’e kendo, nyaka odonj e hema, mondo owuo
gi Ruoth Nyasaye.

Wuok 35

Chike mag Sabato

1Musa noluongo jo-Israel duto, mowachonigi niya, "Ruoth Nyasaye
osechikou ni mondo uti kama: 2Unyalo tiyon kuom ndalo auchiel, to
chieng’ mar abiriyo nyaka bednu chieng’ yueyo maler, nimar en Sabato
mowal ni Ruoth Nyasaye. Ng’ato ang’ata motiyo chieng’no nyaka negi. 3Kik
umok kata mana mach e miechu chieng’ Sabato."

Chiwo mokel ni Ruoth Nyasaye

(Wuok 25.1-9)

4Musa nowacho ni jo-Israel duto niya, 5"Ruoth Nyasaye nosechiko ni mondo
uchiwne mich. Ng’ato ka ng’ato moyie timo kamano, mondo okelna chiwo mag
dhahabu kod mula, 6gi nanga mambulu gi maralik kod makwar, gi law katana
maber, gi yie diek, 7gi piende rombe molok gi range makwar, gi piende
monyong’ gi yiend shita, 8gi mor taya, kod gik mang’ue ng’ar milosogo
mor wir, gi ubani mang’ue ng’ar, 9gi kite mag oniks kod kite moko miketo
kuom law dolo miluongo ni efod, kendo kuom law agoko.

Gik moket e Hema Maler

(Wuok 39.32-43)

10"Jotich duto molony man kuomu mondo obi, kendo olos gik moko duto mane
Ruoth Nyasaye ochiko. 11Ginilos Hema Maler, gi hembe maoko, kod raumne,
gi ramekni mage, gi bepene, gi raripene, gi rachungine, 12kod Sanduk gi
ludhene miting’egoo, gi raumne, kod pasia mogeng’e, 13gi mesa kod
ludhene gii gige duto, gi makati miketo e nyim Nyasaye pile, 14kod
rachung taya machiwo ler, kod gige duto, gi teyni mage kod mor taya,
15gi kendo-mar-misango miwang’oe ubani kaachiel gi ludhene, kod mor wir
gii ubani mang’ue ng’ar, gi pasia manie dho hema, 16kod
kendo-mar-misango miwang’o pep, kaachiel gi ndiri mare molos gi mula, gi
ludhene kod gige duto, gi karaya, kod rachungine, 17gi pasia mag laru gi
sirni kod rachungigi gi pasia mar dhoranga laru, 18kod loye mag Hema gi
loye mag laru kod tondegi, 19kaachiel gi lewni malich ma jodolo tiyogo
Kama Ler, ma gin lep lemo ma Harun jadolo gi yawuote rwako ka gitiyo
tich dolo."

Ji okelo Chiwo

20Oganda jo-Israel duto nowuok oa ir Musa. 21Ng’ato ka ng’ato ma noyie
golo chiwo ni Ruoth Nyasaye notimo kamano, mondo olosgo Hemb Romo gi gik
moko duto mitiyogo kanyo, kaachiel gi lep lemo. 22Mon gi chwo nobiro,
kendo ng’ato ka ng’ato ma noyie golo chiwo nokelo ngaga gi sitadi gi
bony gi mula kod gimoro amora maber mar dhahabu. Ji duto nokelo ni Ruoth
Nyasaye chiwo mag dhahabu, 23to bende ng’ato ka ng’ato nokelo gima en go
kaka nanga mambulu kata maralik kata makwar, kata law katana maber, kata
yie diek, kata piende rombe molok gi range makwar. 24Joma ne nyalo chiwo
mich mag fedha gi mag mula nokelo ni Ruoth Nyasaye. Kendo jii duto mane
ni gi yiend shita mane inyalo losogo gimoro amora bende nokelo. 25Mon
duto mane olony e wicho nowiyo usi mambulu gi maralik gi makwar mokelo,
kaachiel gi law katana maber. 26Bende mon duto mane olony e tich wiyo
yie diek nowicho gi chuny achiel. 27Jodongo nokelo kite mabeyo mag oniks
gi kite miketo kuom efod kendo kuom law agoko, 28kaachiel gi gik mang’ue
ng’ar kod mor taya gi mor wir kod mor ubani mang’ue ng’ar. 29Jo-Israel
duto machwo gi mamon mane oyie golo chiwo ni tich duto mane Ruoth
Nyasaye osechiko Musa ni mondo otim, nokelo ni Ruoth Nyasaye michgi.

Luong mar Bezalel gi Oholiab

(Wuok 31.1-11)

30Musa nowacho ni jo-Israel niya, "Ruoth Nyasaye oseyiero Bezalel wuod
Uri ma wuod Hur ja Juda. 31Osepong’e gi Rohone, mondo obed gi lony kod
nyalo kaachiel gi rieko mar ng’eyo tije duto magh lwedo, 32kaka goro
kido mabeyo mag dhahabu gi fedha kod mula, 33kendo ng’ado kite michomo,
kaachiel gi payo bao, kata tich moro amora mar lwedo. 34Ruoth Nyasaye
osemiyo Bezalel gi Oholiab wuod Ahisamak ma ja Dan, teko, mondo gipuonj
ji tich lwedo. 35Osemiyogi rieko mathoth mar tiyo tije duto mag lwedo,
kaka tich goro kite, gi mar kwoyo nanga, gi mar tweng’o gi usi mambulu
gi maralik, gi mar loso law katana maber, kod mar chweyo nanga. Gin ji
manyalo timo tich moro amora.

Wuok 36

1"Bezalel gi Oholiab kod jotich molony duto mane Ruoth Nyasaye osemiyo
rieko kod ng’eyo mar loso gik moko duto midwaro mondo olosgo Kama Ler
nyaka los gigo duto mana kaka Ruoth Nyasaye osechiko."

Ji okelo chiwo mang’eny

2Musa noluongo Bezalel gi Oholiab kod joma olony e tijegi, mane Ruoth
Nyasaye osemiyo rieko, kendo mane oyie konyo tich, mi nonyisogi mondo
gichak tich. 3Nomiyogi chiwo mane jo-Israel okelo mondo olosgo Kama Ler.
To jo-Israel nomedo mana kelo chiwo ni Musa okinyi kokinyi, 4nyaka joma
ne olony e tije mopogore opogore mane loso Kama Ler noweyo tijegigo,
5mobiro ir Musa ka giwachone niya, "Ji kelo gik mang’eny moloyo kar
midwaro kuom tich mane Ruoth Nyasaye ochiko ni mondo otim." 6Omiyo Musa
nogoyo milome e kambi kokwero ji duto niya, "Ng’at ma dichwo kata ma
dhako kik med loso gimoro mitiyogo e Kama Ler." Kamano ji noweyo kelo
gik moko. 7Gik mane osekel ne ng’eny mohewoo tieko tich.

Loso Hema Maler

(Wuok 26.1-37)

8Jotich molony ema noloso Hema Maler. Ne gilosone pasia apar mag law
katana maber, mogoe kido mag kerubi gi usi mambulu gi maralik kod makwar
mana kaka jatueng’o molony goro. 9Bor pasia ka pasia ne romo mita apar
gang’wen, to lachne mita ariyo, kendo giduto ne giromre. 10Abich kuomgi
noriw kaachiel,, kendo abich modong’ bende noriw kamano. 11Ne giloso
tonde piero abich mambulu e riak pasia matung’, kuom pasia abich
mokwongo, kendo tonde piero abich moko e riak pasia matung’ kuom pasia
abich modong’. 12Tondego nobedo momanyore. 13Bende ne giloso ramekni
piero abich mag dhahabu, mi giriwogo pasia ariyo momanyorego, mondo Hema
Maler obed gimoro achiel.

14Ne giloso pasia apar gachiel mag yie diek, mondo obed hema maoko maumo
Hema Maler. 15Bor pasia ka pasia, ne romo mita apar gabich, to lachne
mita abich, to lachne mita ariyo. Giduto ne giromre. 16Ne giriwo mita
abich kaachiel, kendo auchiel modong’ bende ne giriwo kamano. 17Ne
giloso tonde piero abich, e riak pasia matung’ kuom pasia abich, kendo
tonde piero abich moko e riak pasia matung’ kuom pasia auchiel. 18Bende
ne giloso ramekni piero abich mag mula, mane giriwogo hema mondo obed
gimoro achiel. 19Ne giloso raum mar piende imbe molok gi range makwar
mondo giumgo hema maoko, kendo raum machielo molos gi piende monyong’
mondo obed ewi mokwongono.

20Ne giloso ni Hema Maler sirni gi yiend shita. 21Bor siro ka siro ne
romo mita abich, to lachne nus mita. 22Siro ka siro ne nigi tiende ariyo
moriw kaachiel. Sirni duto mag Hema Maler nolos machal kamano. 23Ne
gipayo sirni piero ariyo mondo gilosgo sisi mar Hema maler mochomo yo
milambo, 24kod rachungi piero ang’wen mag fedha mane girwako e sirnigo.
Ne girwako siro mokwongo e rachungi ariyo, kendo ne gitimo kamano e
sirni duto. 25Sisi mar Hema Maler mochomo yo nyandwat bende ne gilosone
sirni piero ariyo, 26kaachiel gi rachungi piero ang’wen mag fedha. Ne
girwako siro ka siro ei rachungi ariyo ariyo. 27Bende ne giloso sirni
auchiel ni tok Hema Maler koma odok yo podho chieng’, 28kaachiel gi
ariyo mamoko mane giketo e konde ariyo man yo ka tok Hema Maler. 29Ne
giriwo sirni mag kondego gi ratego achiel, chakre ka tiendgi nyaka malo,
kendo sirni ariyogo nolos machalre. 30Kamano ne gin sirni aboro kod
rachungi apar gauchiel mag fedha. Siro ka siro norwak ei rachungi ariyo
ariyo.

31Ne giloso rariw apar gabich gi yiend shita. Rariw abich nomako sirni
mag bath Hema Maler konchiel, 32kendo abich mamoko nomako sirni e bathe
komachielo, to abich modong’ nomako sirni mane olosgo ka toke, mochomo
yo podho chieng’. 33Ne giloso rariw ka rariw madiere mondo okadh e kor
sirni, koa tung’ konchiel nyaka tung’ komachielo. 34Ne gibawo sirnigo gi
dhahabu, kendo ne giketonigi ratege mag dhahabu mondo omak rariw.
Rariwgo bende ne gibawo gi dhahabu.

35Ne gitwang’o pasia mar law katana maber, mi gigoyoe kuome kido mag
kerubi gi usi mambulu gi maralik kod makwar, mana kaka jatueng’o molony
goro. 36Ne giloso ni pasiano sirni ang’wen mag yiend shita, mi gibawo gi
dhahabu, kendo ne gilosone rachungi ang’wen mag fedha.

37Ne gitwang’o ni dho hema pasia mar law katana maber, mi gigoyoe
maradadi gi usi mambulu gi maralik kod makwar. 38Ne gibawo wi sirnigo
kod ratege molworogi gi dhahabu, to rachungi abich mirwako e sirnigo
nolos gi mula.

Wuok 37

Loso Sanduk mar Nyasaye

(Wuok 25.10-22)

1Bezelel noloso Sanduk gi yiend shita, ma borne oromo mita achiel, too
lachne nus mita, kendo borne modhi malo bende nus mita. 2Nobawe gi
dhahabu maler iye gi oko, kendo nolosone ndiga mar dhahabu molworo
bethene duto. 3Nothedhone ratege ang’wen mag dhahabu, moketo e tiende
ang’wen. Ratege ariyo nobet e bathe konchiel, to ariyo e bathe
komachielo. 4Noloso ludhe ariyo gi yiend shita, mobawo gii dhahabu,
5kendo norwakogi e ratege manie bath Sanduk koni gi koni mondo gibed mag
ting’e. 6Bende nolosone raum mar dhahabu maler ma borne oromo mita
achiel to lachne nus mita, obed kar ng’wono. 7Nothedho kerubi ariyo mag
dhahabu, mondo obed gimoro achiel gi raum. 8Kerubi achiel noketo e dho
raum konchiel, kendo achiel e dhoge komachielo. 9Ne gibedo ka bwombegi
oyarore kochomo malo mondo ogeng’ raum, kendo ne gimanyore, ka ging’iyo
raum.

Loso mesa mar makati

(Wuok 25.23-30)

10Bezalel noloso bende mesa gi yiend shita, ma borne oromo mita achiel,
to lachne nus mita, kendo borne modhi malo bende nus mita. 11Nobawe gi
dhahabu maler, kendo nolosone ndiga mar dhahabu molworo bethene duto.
12Nochueyo mithe alwora ma lachne oromo tat lwedo achiel, kendo nochueyo
dir mitheno gi dhahabu. 13Nothedhone ratege ang’wen mag dhahabu, moketo,
e kendo ang’wen mag mesa, kama tiendene nitie, mondo obed mag ting’e.
14Ratege mane orwakie ludhe miting’ego noket e mithe. 15Noloso ludhego
gi yiend shita, mobawo gi dhahabu. 16Bende noloso gik mitiyogo e mesa,
kaka tewni, gi kikombe gi agulni kod aguetni mitiyogo gitimo misengni
miolo piny. Gigo duto noloso gi dhahabu maler.

Loso rachung taya

(Wuok 25.31-40)

17Noloso rachung taya gi dhahabu maler. Tiende gi kore noloso gi dhahabu
mothedhi, kendo maupe ma nogorie, kaachiel gi thiepege kod obokegi
nobedo gimoro achiel kode. 18Ne en gi bede auchiel moa e bathe koni gi
koni, adek e bathe konchiel kendo adek e bathe komachielo. 19Bedenego
moro ka moro ne nigi maupe adek molos gi thiepegi kod obokegi machal gi
thiep oyungu. 20E kor rachung taya hie ne nitie maupe ang’wen man gi
thiepe kod oboke machal gi thiep oyungu. 21Bedene ariyo ariyo ne nigi
maua achiel achiel e bwogi. 22Maupego gi bedego kod rachungi nobedo
gimoro achiel mothedh gi dhahabu maler. 23Bende noloso ni rachungino
teyni abiriyo gi rangis teyni kod tewni. Mago duto noloso gi dhahabu
maler. 24Rachung taya kod gige duto nolos gi dhahabu maler moromo kilo
piero abich.

Loso kendo miwang’oe ubani

(Wuok 30.1-5)

25Noloso kendo miwang’oe ubani gi yiend shita. Noromre koni gi koni.
Borne ne nus mita, kendo lachne bende nus mita, to borne modhi malo mita
achiel. Tungene nobedo gimoro achiel kode. 26Nobawe duto te gi dhahabu
maler, kendo nochueyo laini mar dhahabu molworo bethene duto. 27Nolosone
ratege ariyo ariyo mag dhahabu, moketo e bwo laini e konde ariyo man
koni gi koni, mondo orwakie ludhe miting’ego. 28Ludhego noloso gi yiend
shita, mobawo gi dhahabu. 29Noloso bende mo maler mar wir, kod ubani
maler mang’ue ngar.

Wuok 38

Loso kendo-mar-misango

(Wuok 27.1-8)

1Bezalel noloso kendo-mar-misango miwang’o te gi yiend shita. Borne gi
lachne ne mita ariyo gi nus maromre, to borne modhi malo ne mita achiel
gi nus. 2Noloso tungene e kondene ang’wen mobedo gimoro achiel kode,
kende nobawe duto gi mula. 3Noloso gik moko duto mitiyogo e
kendo-mar-misango, kaka agulini, gi rajope, gi tewni, gi rachwow, kod
tegni mag mach. Gigo duto noloso gi mula. 4Bende nolosone kendono gimoro
mar mula machalo gi sing’enge moketo e bwo ndiri molwore. Gino nochopo
mana e kore gi yo ka malo. 5Nothedho ratege ang’wen mag mula, moketo e
konde ang’wen mag gima chalo gi sing’engeno, mondo orwakie ludhene.
6Noloso ludhego gi yiend shita, mobawo gi mula. 7Norwakogi e ratege
manie bath kendo-mar-misango koni gi koni, mondoo gibed mag ting’e.
Nolose gi bepe moweyo iye thuolo ka i sanduk.

Loso karaya mar mula

(Wuok 30.18)

8 Nolenyo mula mag rangi mane okawo kuom mon mane tiyo e dho Hemb Romo,
mi olosogo karaya mar lwok kod rachungine.

Loso laru mar Hema Maler

(Wuok 27.9-19)

9Bende noloso laru. Kuma odok yo milambo noketoe pasia molos gi law
katana maber ma borne romo mita piero abich. 10Nong’awogi e sirni piero
ariyo, morwak e rachungi piero ariyo mag mula. To rang’aw kod ratege
miriwogo sirnigo nolos gi fedha. 11Koma odok yo nyandwat noketoe pasia
ma borne romo mita piero abich. Nong’awogi e sirni piero ariyo, morwak e
rachungi piero ariyo mag mula. 12To koma odok yoo podho chieng’ noketoe
pasia ma borne romo mita piero ariyo gabich mong’aw e sirni apar kod
ratege apar. Rang’aw kod ratege miriwogo sirni nolos gi fedha. 13Bor mar
koma odok yo wuok chieng’ ne romo mita piero ariyo gabich. 14E dir
rangach koni gi koni nolieroe pasia ma borne oromo mita abiriyo gi nus.
15Pasia ka pasia nong’aw e sirni adek, morwak e rachungi adek. 16Pasia
mag laru duto notwang’ gi law katana maber. 17Rachungi norwakie sirni
molos gi mula, to rang’aw kod ratege mag sirni nolos gi fedha, kendo
nobaw wi sirnigo gi fedha. Ratege mag sirni duto mag laru bende nolos gi
fedha. 18Pasia mar dhoranga laru nolos gi law katana maber, mogoe kido
gi usi mambulu gi maralik kod makwar. Borne ne romo mita apar, to borne
modhi malo mita ariyo gi nus maromre gi pasia mar laru. 19Ne ong’awe e
sirni ang’wen morwak e ang’wen mag mula, to rang’awgi nolos gi fedha,
kendo wigi kod rategegi nobaw gi fedha. 20Loye duto mag Hema Maler kod
mag laru nolos gi mula.

Kar romb chumbe molosgo Hema Maler

21Magi e kar romb gik mane Musa oketo e lwet jo-Lawi mane tiyo e bwo
Ithamar wuod Harun jadolo, mondo olosgo Hema Maler, ma nyinge moro en
Hemb Rapar. 22Bezalel wuod Uri ma wuod Hur ja-Juda noloso gik moko duto
mane Ruoth Nyasaye ochiko Musa. 23Oholiab wuod Ahisamak ma ja Dan ema ne
konye. Oholiab nolony e tich goro kite, gi tweng’o, kod tich goyo
maradadi e law katana gi usi mambulu gi maralik kod makwar.

24Kar romb dhahabu duto mane otigo kuom loso Kama Ler ne romo kilo alufu
achiel gi mia ariyo kod piero adek, kipimo gi rapim mitiyogo e tich
Nyasaye. Dhahabugo duto nochiw ka mich mowal ni Ruoth Nyasaye. 25Kar
romb fedha mane ji ogolo e kinde mane ikwanogie, ne romo kilo alufu
ang’wen gi mia abich kod piero aboro, kipimo gi rapim mitiyogo e tich
Nyasaye.

26 Fedhago ema ne ochok ka ne ng’ato ka ng’ato mokwan ogolo nus-shekel,
nimar kar romb joma ne okwan ma hikgi oromo piero ariyo kata mokadho
kanyo ne alufu mia auchiel gadek, kod mia abich gi piero abich.
(603,550) Nus shekelno nopim gi rapim mitiyogo tich Nyasaye. 27Kilo
alufu ang’wen gi mia abich kod piero abich mag fedhago nolosgo rachungi
mag Kama Ler kod mag pasia. Kilo alufu ang’wen gi mia abich kod piero
abichgo ema nolosgo rachungi mia achiel, ka rachung ka rachung kawo kilo
piero ang’wen gabich gi nus. 28To kilo piero adek mag fedha mane odong’
nolosgo rang’aw kod ratege mag sirni, kendo nobawgoo wi sirni. 29Mula
mane ji ochiwo ka mich mowal ni Ruoth Nyasaye noromo kilo alufu adek gi
mia abich. 30Mago Bezalel nolosogo rachungi mag dhoranga Hemb Romo,
kendo nolosogo kendo-mar-misango mar mula kod gima chalo gi sing’enge,
kaachiel gi gik moko duto mitiyogo e kendono. 31Bende nolosogo rachungi
duto mag laru gi mag sirni mane ni e dhoranga laru, kaachiel gi loye
duto mag Hema Maler kod mag laru.

Wuok 39

Loso lep jodolo

(Wuok 28.1-43)

1Ne gitiyo gi usi mambulu gi maralik kod makwar kuom loso lewni malich
mane jodolo rwako ka gitiyo Kama Ler, kendo kuom loso ni Harun lep lemo
kaka Ruoth Nyasaye nochiko Musa.

2Ne giloso law dolo miluongo ni efod gi dhahabu kod usi mambulu gi
maralik kod makwar, kendo gi law katana maber. 3Ne gipamo dhahabu nyaka
odoko mareprep, mi ne gilire matindotindo, kendo ne gikade ka tol mondo
jatweng’o molony oti kode kaachiel gi usi mambulu gi maralik kod makwar
kod law katana maber. 4Ne giloso ni efod misibe ariyo mitweyego e gok gi
yo ka nyime kod kang’eye. 5To okanda mane ni kuome nolos machal kode
kendo en bende nolose gi dhahabu kod usi mambulu gi maralik kod makwar
kod law katana maber, kaka Ruoth Nyasaye nochiko Musa. 6Ne giloso kite
mag berul, mi gichomo e otunge mag dhahabu, mondikie nying yawuot Israel
e yo ma jagoro molony goroe. 7Noketogi e misib efod ka rapar mar dhout
Israel mana kaka Ruoth Nyasaye nochiko Musa.

8Ne giloso law agoko e yo ma jatueng’o molony tueng’oe, ka gitiyo gi
dhahabu kod usi mambulu gi maralik kod makwar, kod law katana maber mana
kaka niloso efod. 9Ne gilose maromre, mi gibane diriyo. Borne ne romo
lwedo achiel, to lachne bende lwedo achiel. 10Ne gichano kuome laini
ang’wen mag kite ma nengogi tek. Laini mokwongo noketie sardius gi topaz
kod karbunkal, 11to laini mar ariyo ne mar emarald gi safir kod diamond.
12Laini mar adek noketie jasinth gi aget kod amethust, 13to laini mar
ang’wen ne mar berul gi oniks kod jasper. Kidi ka kidi norwak e tunge
mar dhahabu. 14Kitego nondikie nying dhout Israel apar gariyo. Nogorgi
ka kido, ma moro ka moro ne nigi nying achiel achiel mag dhoudi apar
gariyogo. 15Ne giloso ni law agoko thiwni mag dhahabu maler, molos ka
tol mokadi. 16Ne giloso otunge ariyo kod ratege ariyo mag dhahabu, eka
ne giketo ratege ariyogo e riak law agoko gi malo koni gi koni. 17Ne
gitueyo thiwni ariyo mag dhahabu e ratege kande mane ni e riak law agoko
koni gi koni. 18To dho tondego komachielo ne gitueyo e otunge ariyo ka.
Kamano e kaka ne gitudo law agoko gi misibe miriwogo ka nyim efod gi ka
toke. 19Ne giloso ratege ariyo mag dhahabu mi giriedo e riak law agoko
gi yo ka mwalo kod yoka iye, koni gi koni kama omanyore gi efod. 20Bende
ne giloso ratege ariyo moko mag dhahabu, mi girwako yo ka mwalo e dho
misibe ariyo mag gok efod, but kama otuang’gigo e okanda. 21Ne gitueyo
ratege mag law agoko e ratege mag efod gi tol mambulu mondo law agoko
olier e okanda gi malo, kendo kik ogonyre. Mano e kaka Ruoth Nyasaye
nochiko Musa.

22Ne giloso aroya mar umo efod gi law achiel mambulu. 23Notuch diere ma
wich wuokie, kendo aluora mar kama otuchino notwang’ gi pien, mondo kik
yiechi. 24E riak lawno aluorane ne gitwang’o gik mong’inore ka machunga,
molos gi usi mambulu gi maralik kod makwar, kod law katana maber.
25Bende ne giloso gara mag dhahabu, mi giketo e riak lawu aluora e kind
gik mong’inorego. 26Kamano gara nokikore gi gik mong’inore ong’inore e
laini achiel e aluora mar riak lawno mogik piny. Lawno nirwako pile
kitiyo tich dolo kaka Ruoth Nyasaye nochiko Musa.

27Ne gitwang’o kandhe ni Harun gi yawuote, 28kendo ne gilosonigi kilemba
gi ogute gi sirweche 29kod okanda. Gigo duto nolos gi law katana maber
mogoe maradadi gi usi mambulu gi maralik kod makwar, eyo ma jagoro
molony goyoe. Mago duto ne gitimo mana kaka Ruoth Nyasaye nochiko Musa.

30Ne giloso gima opamore ka san gi dhahabu maler mondo obed osimbo maler
kendo ne gindiko kuome ni, "MOWAL NI RUOTH NYASAYE" wechego nogor mana e
yo ma jagor kidi goroe. 31Ne gitueyone tol mambulu mondo oketego e
kilemba gi yo ka malo, mana kaka Ruoth Nyasaye nochiko Musa.

Tich loso Hema Maler orumo

(Wuok 35.10-19)

32Tije duto mag Hema Maler, ma en Hemb Romo ma Nyasaye romoe gi joge
norumo. Jo-Israel notimo gik moko duto mana kaka Ruoth Nyasaye nochiko
Musa. 33Ne gikelo ni Musa Hema Maler gi hema ma oko kod gige duto, kaka
ramekni gi bepe gi rariw gi sirni kod rachungi, 34gi raum molos gi
piende imbe molok gi range makwar, kod raum molos gi piende monyong’ kod
pasia mogeng’o sanduk, 35gi Sandug Rapar, gi ludhene, gi raum, 36kod
mesa gi gige duto gi makati miketo e nyim Nyasaye pile, 37kod rachung
taya molos gi dhahabu maler, kaachiel gi teyni miketo kuome, gi gige
duto, kod mor taya, 38gi kendo mar dhahabu, gi mor wir, gi umani mang’ue
ng’ar, gi pasia mar dho Hema, 39kod kendo-mar-misango molos gi mula gi
gire mar mula machalo gi sing’enge, gi ludhene kod gige duto, gi karaya
kod rachungine 40gi pasia mag laru, gi sirni mage kod rachungine,
kaachiel gi pasia man e dhoranga laru, gi tondene kod loyene gi gik moko
duto mitiyogo tich Hema Maler, ma en Hemb Romo. 41Ne gikelo bende lewni
motwang’ malich ma jodolo tiyogo e Kama Ler, tiende ni lep lemo mag
Harun jadolo kod lep yawuote ma girwako ka gitiyo tich dolo. 42Jo-Israel
nosetimo tije duto mana kaka Ruoth Nyasaye nochiko Musa. 43Musa norango
gik moko duto mane giseloso, moneno ni giselosogi mana kaka Ruoth
Nyasaye nosechiko, omiyo noguedhogi.

Wuok 40

Chungo Hema Maler kendo walogi

1Ruoth Nyasaye nowacho ni Musa niya, 2"Chieng’ due achiel mar due
mokwongo, nyaka ichung Hema Maler, ma en Hemb Romo. 3Ket Sandug Rapar e
iye kendo igeng’ Sanduk gi pasia. 4Kel mesa e iye, kendo ichanie gik
moko duto monego obedie. Rachung taya bende ikel, mi imok teyni man
kuome. 5Ket kendo miwang’oe ubani e nyim Sandug Rapar, kendo igeng’ dho
Hema Maler gi pasia. 6To ket kendo-mar-misango e nyim dho Hema Maler, ma
en Hemb Romo. 7Ket karaya e kind Hemb Romo gi kendo-mar-misango, mi
iolie pi. 8Bang’e ichielne laru aluora gi pasia, kendo ilier pasia moro
mondo ogeng’ dhoranga laru.

9"Eka ikaw mor wir, iwirgo Hema Maler kod gik moko duto manie iye.
Kamano inipuodhe kaachiel gi gige duto mondo obed gima ler ahinya.
10Bang’e iwir kendo-mar-misango, kaachiel gi gige duto mondo obed maler
ahinya. 11Bende iwir karaya kaachiel gi rachungine mondo iwalego.

12"Bang’e ikel Harun gi yawuote e dho Hemb Romo, kendo ilwokgi gi pi.
13Eka irwak harun gi lep dolo, kendo iwire gi mo, kiwale mondo obed
jadolona. 14Bang’ mano ikel yawuote machiegni, kendo irwaknigi kandhe.
15Wirgi mana kaka isewiro wuon-gi, mondo gin bende gibed jodolona. Wirno
biro miyo gibedo jodolona kaachiel gi nyikwagi kuom tiengegi duto nyaka
chieng’."

16Musa notimo gik moko duto mana kaka Ruoth Nyasaye nochike. 17Omiyo
chieng’ due achiel mar due mokwongo e higa mar ariyo ka ne gia Misri,
nochungo Hema Maler. 18Nochunge kama: Nochano rachungi, morwakoe bepe,
kendo noketo raripene mochungogo sirni. 19Noyaro hema maoko e wi Hema
maler, mi noume gi raumne kaka Ruoth Nyasaye nochike. 20Nokawo kite mag
rapar moketo e sanduk. Norwako ludhe e ratege mag sanduk, eka noyieyo
raum e wiye. 21Noketo sanduk e Hema Maler, mogeng’e gi pasia. Kamano
nogeng’o Sandug Rapar kaka Ruoth Nyasaye nochike.

22Noketo mesa e Hemb Romo gi yo ka oko mar pasia, koma ochomo yo
nyandwat, 23mochanoe makati miketo e nyim Ruoth Nyasaye pile mana kaka
Ruoth Nyasaye nochike. 24Noketo rachung taya e Hemb Romo gi yo milambo
koma omanyore gi mesa, 25moketo teyni kuome e nyim Ruoth Nyasaye, mana
kaka Ruoth Nyasaye nochike. 26Noketo kendo-mar-dhahabu e Hemb Romo gi yo
ka oko mar pasia, 27mowang’oe ubani mang’ue ng’ar mana kaka Ruoth
Nyasaye nochike. 28Nogeng’o dho Hema Maler gi pasia, 29kendo noketo
kendo-mar-misango e dho Hema Maler, ma en Hemb Romo. Notimoe misango mar
mogo mana kaka Ruoth Nyasaye nochike. 30Noketo karaya mar lwok e kind
Hemb Romo gi kendo-mar-misango, mooloe pi lwok. 31Musa gi Harun gi
yawuote ne lwokoe lwetegi gi tiendegi 32ka gidonjo e hemb romo kata ka
gidhi e kendo-mar-misango mana kaka Nyasaye nochiko Musa. 33Noliero
pasia e aluora duto mar laru, mogeng’ogo Hema Maler kaachiel gi
kendo-mar-misango, kendo noliero pasia moro e dhoranga laru.

Bor polo olor ewi Hemb Romo

(Kwan 9.15-23)

Kamano Musa notieko tich duto, 34mi bor polo noimo Hemb Romo, kendo
duong’ maler mar Ruoth Nyasaye nopong’e. 35Musa ne ok nyal donjo e Hemb
Romo nikech bor polo ne ni kanyo, bende nikech duong’ maler mar Ruoth
Nyasaye nopong’e. 36E wuodh jo-Israel duto, ne ginyalo dhi e kambi moro
mana ka bor polo oa e Hema Maler, 37to kane bor polo ok oa, ne ok gidhi
nyime gi wuoth, to ne girito nyaka chieng’ moro oa. 38Kamoro amora mane
jo-Israel dhiye, bor polo mar Ruoth Nyasaye nosiko ewi Hema Maler
godiechieng’, to gotieno mach ne liel ei bor polono, kendo jo-Israel
duto ne nyalo nene.

Tim jo-Lawi 1

Misengni miwang’o pep

1Ruoth Nyasaye noluongo Musa mowuoyo kode gi e Hemb Romo ma Nyasaye
romoe gi joge, kowachone niya: 2Nyis jo-Israel ni ka ng’ato kuomgi chiwo
chiayo mondo otimna misango, to chiayono nyalo bet dhiang’ kata diel
kata rombo.

3Ka ng’ato chiwo dhiang’ mondo otimgo misango miwang’o pep, to nyaka
obed rwath maonge songa. Enochiwe e dhoranga Hemb Romo e nyim Ruoth
Nyasaye mondo Ruoth Nyasaye oyie kode. 4Nyaka oket lwete ewi chiayono,
mi Ruoth Nyasaye noyie gi misangono mondo obed gima opwodhnego richone.
5Eka noneg rwadhno e nyim Ruoth Nyasaye, kendo jodolo ma joka Harun
nokaw remo, kendo nokir e bethe duto mag kendo-mar-misango manie dho
Hemb Romo. 6Bang’ mano noyang’ chiayono, kendo nopoge lemo lemo. 7Joka
Harun jadolo nomok mach e kendo-mar-misango, kotimogo misango, mi
giniketie yien. 8Ginichan lemogo kod wich gi bor e yien moket e majno.
9Jambich gi tielo to nyaka lwok gi pi, eka jadolo nowang’gi kaachiel gi
lemo duto e kendo-mar-misango, kotimogo misango miwang’o pep, mondo odum
mamit ni Ruoth Nyasaye.

10Ka ng’ato ochiwo rombo kata diel mondo otimgo misango miwang’o pep, to
nyaka obed im kata nyuok maonge songa. 11Nyaka onege e nyim Ruoth
Nyasaye e bath kendo-mar-misango koma ochomo yo Nyandwat, kendo jodolo
ma joka Harun nyaka kir remo e bethe duto mag kendo-mar-misango. 12Eka
ng’atno nopog ring’o lemo lemo, mi jadolo nocham lemogo kaachiel gi wich
kod bor kuom yien moketi e mach manie kendo-mar-misango. 13Jambich gi
tielo to nyaka lwok gi pi, eka jadolo nochiwgi kaachiel gi lemo duto e
kendo-mar-misango mondo otimgo misango miwang’o pep ma tikne dum mamit
ni Ruoth Nyasaye.

14Ka ng’ato chiwo winyo mondo otimgo ni Ruoth Nyasaye misango miwang’o
pep, to nyaka ochiw mana akuch odugla kata nyathi akuru. 15Jadolo nokel
chiwono e kendo-mar-misango kendo nochod wiye, eka owang’e e kendo
mar-misango, to rembe nyaka bi mi chuer e kor kendo-mar-misango. 16Nyaka
ogol oswakone kaachiel gi gik manie iye, mi owit e bath
kendo-mar-misango komma ochomo yo wuok chieng’, kama ipukoe buru.
17Nyaka obambe ma ok ogolo buombene oko, eka owang’e ewi yien moket e
mach manie kendo-mar-misango. En misango miwang’o pep, madum mamit ni
Ruoth Nyasaye.

Tim jo-Lawi 2

Misengni mag cham

1Ka ng’ato timo ni Ruoth Nyasaye misango mar cham, to nyaka ochiw mogo
mayom, kendo ool mo kuome, mi omedie ubani. 2Eka nokele ni jodolo ma
joka Harun, kendo jadolo achiel nojuk mogo sanja moruw gi mo, mi nowang’
kaachiel gi ubani duto ka rapar e kendo-mar-misango. Mano en misango
miwang’o mondo tikne odum mang’ue ng’ar ni Ruoth Nyasaye. 3To mogo gi mo
modong’ kuom chiwono nobed mar Harun gi yawuote. En gima ler moloyo,
nimar ogole kuom misango miwang’o ni Ruoth Nyasaye.

4Ka ichiwo gima otedi mondo otimgo misango mar cham, to nyaka obed
makati matindotindo ma ok ketie thowi, molos gi mogo mayom modwal gi mo,
kata chapat ma ok ketie thowi, mowir gi mo. 5To ka en gima ochiel e
tawo, to nyaka obed mar mogo mayom moruw gi mo, to ok oketie thowi.
6Nyaka ging’inge madundedunde, kendo olie mo. Mano en misango mar cham.

7Ka ichiwo gima otedi e sufuria mondo otimgo misango mar cham, to nyaka
obed mar mogo mayom modwal gi mo. 8Kel ni Ruoth Nyasaye misango molos
kamano, kendo imiye jadolo, mi jadolo notere e kendo-mar-misango.
9Enopog moko mondo owang’ e kendo-mar-misango ka rapar. En misango
miwang’o mondo tikne odum mang’ue ng’ar ni Ruoth Nyasaye. 10To gima
odong’ kuom chiwono nobed mar Harun gi yawuote. En gima ler moloyo,
nikech ogole kuom misango miwang’o ni Ruoth Nyasaye.

11Misengni duto mag cham muchiwo ni Ruoth Nyasaye nyaka bed ma ok oketie
thowi. Bende kutimo ni Ruoth Nyasaye misango miwang’o, to kik thowi kata
mor kich bedie. 12To gigo unyalo chiwo ni Ruoth Nyasaye ka misango mar
chamb agwela, to kik wang’gi e kendo-mar-misango kaka iwang’o misango
madum tik mang’ue ng’ar. 13Misengni duto mag cham mutimo nyaka ketie
chumbi majiwo singruok mane utimo gi Nyasaye. Kamano chumbi nyaka keti e
misengni duto mutimo.

14Ka utimo ni Nyasaye misango mar cham gi cham mokwongo nyak, to nyaka
uchiw cham manyien molodi kendo moyoki. 15Nyaka uolie mo, kendo uketie
ubani. Mano en misango mar cham. 16Jadolo nokaw cham moko moruw gi mo,
mi nowang’ kaachiel gi ubani duto ka rapar. En misango miwang’o ni Ruoth
Nyasaye.

Tim jo-Lawi 3

Misengni mag sawo

1Ka ng’ato chiwo rwath kata dwasi mondo otimgo ni Ruoth Nyasaye misango
mar sawo, to nyaka obed mana dhiang’ ma onge songa. 2Ng’atno nyaka ket
lwete ewi dheno, kendo oyang’e e dho Hemb Romo. Jodolo ma joka Harun
nokaw remo, kendo nokir e bethe duto mag kendo-mar-misango. 3Achiel kuom
jodologo nyaka kaw boche duto mag jambich, 4gi nyiroke gi boche mogawogi
man but oguro, kod jwala mabor man ewi chuny gi nyiroke, mi owang’gi ni
Ruoth Nyasaye ka misango miwang’o pep. 5Joka Harun nowang’gi e
kendo-mar-misango ewi misango miwang’o pep man e yien moket e mach mondo
obed misango miwang’o madum mamit ni Ruoth Nyasaye.

6Ka ng’ato chiwo diel kata rombo mondo otimgo ni Ruoth Nyasaye misango
mar sawo, to nyaka obed ma dichwo kata ma dhako maonge songa. 7Ka im ema
otimogo misango, to nyaka okele e nyim Ruoth Nyasaye, 8mi oket lwete e
wiye, kendo oyang’e e nyim Hemb Romo. Eka joka Harun nokaw remo, kendo
nokir e bethe duto mag kendo-mar-misango. 9Bang’ mano, ng’atno nyaka pog
boche duto kaka sembe mong’ad gie lihumblu, gi boche mag jambich, 10kod
nyiroke kaachiel gi boche mogawogi man but oguro kod jwala mabor man ewi
chuny gi nyiroke, mondo obed misango miwang’o ni Ruoth Nyasaye. 11Jadolo
nowang’ mago duto e kendo-mar-misango ka chiemo michiwo ni Ruoth
Nyasaye.

12Ka chiwo ma otimogo misangono en diel, to nyaka ochiwe e nyim Ruoth
Nyasaye, 13mi oket lwete ewi chiayono, kendo oyang’e e nyim Hemb Romo.
Eka joka Harun nokaw remo, kendo nokir e bethe duto mag
kendo-mar-misango. 14Bang’ mano ng’atno nyaka pog boche duto mag
jambich, 15kod nyiroke, kaachiel gi boche mogawogi man but oguro, kod
jwala mabor man ewi chuny gi nyiroke, mondo obed misango miwang’o ni
Ruoth Nyasaye. 16Jadolo nowang’ mago duto e kendo-mar-misango madum
mamit. Boche duto gin mag Ruoth Nyasaye. 17Enobed chik mochwere kuom
tienge duto, kamoro amora mudakie, ni kik ucham bor kata remo.

Tim jo-Lawi 4

Misengni mag golo richo

1Ruoth Nyasaye nowacho ni Musa niya: 2Nyis jo-Israel ni magi e chike ma
omako ng’ato ang’ata ma oboth, mi oketho chikna moro amora mi otimo
gimoro ma chikgo okwero:

3Ka jadolo maduong’ oketho, mi okelo chola kuom jo-Isarel, to nyaka
ochiw ni Ruoth Nyasaye nyarwath maonge songa mondo otimgo misango mar
golo richo, kopwodhogo ketho ma osetimono. 4Enokel nyarwadhno e dho Hemb
Romo e nyim Ruoth Nyasaye, mi noket lwete e wiye, kendo noyang’e kanyo.
5Eka nokaw rembe moko, mi okel ei Hemb Romo. 6Enolut lith lwete e
remono, kendo nokir nyadibiriyo e nyim pasia maler e nyim Ruoth Nyasaye.
7Bang’ mano, jadolono nomien remo moko e tunge kendo mar misango
miwang’oe ubani e nyim Ruoth Nyasaye ei Hemb Romo, to nopuk remo duto
modong’ e tiend kendo-mar-misango miwang’o pep manie dho Hemb Romo. 8To
boche duto mogol kuom nyarwadhno nyaka ket tenge. Gin boche mag jambich,
9kod nyiroke, kaachiel gi bocho mogawogi man e bath oguro, kod jwala
mabor man ewi chuny gi nyiroke. 10Mago noket tenge mana kaka iketo boche
mogol kuom boche mitimogo misengni mag sawo. Jadolo nyaka wang’ bochego
e kendo-mar-misango miwang’o pep. 11To pien nyarwadhno gi ringe duto,
kaachiel gi wiye kod tiendene gi jambiye kod owuoche, 12ma tiende ni
nyarwadhno duto, noting’ kendo noter oko mar kambi kama owe ni puko buch
kendo-mar-misango, mi nowang’e kanyo te e mach mar yien e pidh buruno.

13Ka oganda Israel duto odoko joketho kakia, mi gitimo gimoro ma chik
Ruoth Nyasaye okwero, mi wachno ok ong’ere, 14to achien ofwenyore, to
nyaka gichiw nyarwath mondo otimgo misango mar golo richo, mi gikele e
nyim Hemb Romo. 15Eka jodong oganda noket lwetgi ewi nyarwadhno e nyim
Ruoth Nyasaye, kendo noyang’e kanyo. 16Jadolo maduong’ nokaw remo moko
kendo nokel ei Hemb Romo. 17Eka nolut lith lwete e remono kendo nokir
nyadibiriyo e nyim pasia maler e nyim Ruoth Nyasaye. 18Bang’ mano nomien
remo moko e tunge kendo-mar-misango man e nyim Ruoth Nyasaye ei Hemb
Romo, kendo nopuk remo duto modong’ e tiend kendo-mar-misango miwang’o
pep man e dho hemb romo. 19Eka nokaw boche duto mag nyarwadhno, mi
nowang’gi e kendo-mar-misango. 20Nowang’ nyarwadhno mana kaka iwang’o
rwath mitimogo misango mar golo richo. Kamano e kaka jadolo nopwodhnigi
kethogi, mi nowenigi. 21Enogol nyarwadhno oko mar kambi, kendo nowang’e
mana kaka nowang’ rwath machielo cha. Mano en misango mar golo richo ni
oganda.

22Ka jatelo moro oketho chik moro amora mar Ruoth Nyasaye ma Nyasache
kakia, mi odoko jaketho, 23to bang’e onyise ni oseketho chik, nyaka
ochiw nywok maonge songa mondo otimgo misango. 24Enoket lwete ewi
chiayono, kendo noyang’e e nyim Ruoth Nyasaye kama iyang’oe chiayo
mitimogo misango miwang’o pep. En misango mar golo richo. 25Eka jadolo
nogwel remb chiayono gi lith lwete, mi nomien e tunge kendo-mar-misango
miwang’o pep. To remo duto modong’ nyaka puk e tiend kendono. 26Enowang’
boche duto e kendo-mar-misango mana kaka iwang’o boche mag misengni mag
sawo. Kamano e kaka jadolo nopwodh ketho ng’ato mi nowene.

27 Ka ng’ato ang’ata oketho chik moro amora mar Ruoth Nyasaye ma
Nyasache kokia, mi odoko jaketho,, 28to bang’e onyise ni oseketho chik,
to nyaka okel diel maonge songa mondo otimgo misango maonge songa mondo
otimgo mosango mar golo richo, kopwodhogo ketho mosetimono. 29Enoket
lwete ewi chiayono, kendo noyang’e e nyim Ruoth Nyasaye kama iyang’oe
jamni mitimogo misengni miwang’o pep. 30Eka jadolo nogwel remo gi lith
lwete, mi nomien e tunge kendo-mar-misango miwang’o pep. To remo duto
nyaka puki e tiend kendono. 31Enogol bochene duto mana kaka igolo boche
mag jamni mitimogo misengni mag sawo, mi jadolo nowang’gi e
kendo-mar-misango mondo odum mamit ni Ruoth Nyasaye. Kamano e kaka
jadolo nopwodh ketho ng’atno, mi nowene.

32Ka ng’ato ochiwo rombo mondo otimgo misango mar golo richo, to nyaka
obed rombo ma nyaburi maonge songa. 33Enoket lwete e wiye, kendo
noyang’e mondo otimgo misango mar golo richo, kama iyang’oe jamni
mitimogo misengni miwang’o pep. 34Eka jadolo nogwel remo gi lith lwete,
mi nomien e tunge kendo mar misango miwang’o pep. To remo duto nopuk e
tiend kendono. 35Enogol boche duto, mana kaka igolo boche mag rombe
mitimogo misengni mag sawo. Eka nowang’ bochego ewi misengni miwang’o ni
Ruoth Nyasaye, kopwodhogo ketho ma ng’atno osetimo, mi nowene.

Tim jo-Lawi 5

1Ka omi ng’ato okuong’ore mondo ohul gima oseneno kata mosewinjo, to
otamore hulo, en bende odoko jaketho, kendo nyaka ochul.

2Ka ng’ato omulo gimoro makuero, kaka le makuero motho, bed ni en le
maoko kata mopidhi, kata gima mol motho, 3kata ka ogere kuom gimoro
amora makuero moa kuom dhano, ka ok ong’eyo, mi ofwenyo achien, to
enodok jaketho. 4Kata ka ng’ato omwomore, mokuong’ore ka ok ong’eyo,
mondo otim gima rach kata gima ber e wach moro ma ji thoro mwomoree
kakuong’ore, mi ofwenyo achien, to enodok jaketho. 5Ka achiel kuom
buchegi omako ng’ato, mi ohulo kaka oseketho, 6to nyaka okel ni Ruoth
Nyasaye chiayo madhako, ma rombo kata diel, kuom keto mosetimono mondo
otimgo misango mar golo richo. Eka jadolo nopwodhnego kethoneno, mi
nowene.

7Ka ng’ato odhier ma ok onyal yudo kata mana chiayo moro matin, to
enokel ni Ruoth Nyasaye akuch odugla ariyo, kata nyithi akuru ariyo,
kuom richo mosetimono. Akuru achiel notimgo misango mar golo richo, to
machielo notimgo misango miwang’o pep. 8Enokel ni jadolo winygo, kendo
nokuong ochiw winyo monego timgo misango mar golo richo, mi jadolo nomin
wiye, to ok nochod chuth. 9Enokir remb winyono moko e kor
kendo-mar-misango, to remo modong’ nyaka bi, mi chuer e tiend kendono.
En misango mar golo richo. 10Winyo machielo, to notimgo misango miwang’o
pep, kaka chik dwaro. Kamano e kaka jadolo nopwodhnigo ng’atno kethone,
mi nowene.

11Ka ng’ato ok nyal kata mana chiwo akuch odugla ariyo kata nyithi akuru
ariyo kuom richone, to nyaka ochiw kilo ang’wen mag mogo mayom mondo
otimgo misango mar golo richo. To kik oolie mo, kata kik oketie ubani,
nikech en misango mar golo richo. 12Enokel ni jadolo mogono, mi jadolo
nojuk sanja ka rapar, mondo owang’ e kendo-mar-misango ewi misengni
miwang’o ni Ruoth Nyasaye. 13Kamano e kaka jadolo nopwodh ni ng’atno
ketho mosetimo kuom chikego, mi nowene.

Misango mipwodhogo ketho mar gowi

14Ruoth Nyasaye nowacho ni Musa niya: 15Ka ng’ato oboth, moketho, mi ok
ochiwo gima onego ochiw ni Ruoth Nyasaye, to nyaka okelni Ruoth Nyasaye
im maonge songa, mondo otimgo misango mipwodhogo ketho mar gowi. Nengo
imno nyaka pim gi shekel mar fedha mitiyogo e tich Nyasaye. En misango
mar golo ketho. 16Bende nyaka ochul nengo mar gima ne ok ochiwo ni Ruoth
Nyasaye, komedoe achiel kuom abich mar nengono. Enochiwe ni jadolo, mi
jadolo nokaw imno, kendo notimgo misango mipwodhogo ketho mar gowi, mi
ketho ng’atno nowene.

17Ka ng’ato oketho, motimo gima Ruoth Nyasaye okwero, be dni ok ong’eyo
ni osetimo kamano, to pod en mana jaketho. 18Nyaka okel ni jadolo im
maonge songa, mondo otimgo misango mipwodhogo ketho mar gowi, kendo
jadolo nopwodhnego ketho mosetimo kokia, mi nowene. 19En misango
mipwodhogo ketho mar gowi, nikech ng’atno oseketho mobedo gi gowi e nyim
Ruoth Nyasaye.

Tim jo-Lawi 6

1 Ruoth Nyasaye nowacho ni Musa niya: 2Ka ng’ato oketho, motimo gima
rach e nyim Ruoth Nyasaye, mokuong’ore gi miriambo, kowuondo wadgi kuom
gima nomiye mondo okan, kata kuom gima osingne, kata kuom gima osekwalo,
kata kosechamo malang’ 3kata kokwanyo gimoro to oriamboe, 4odoko
jaketho. Omiyo nyaka ochul gima osekwalo kata mosechamo malang’, kata ma
nomiye mondo okan, kata mane olal to okwanyo, 5kata gimoro amora mane
okuong’oree gi miriambo, to enochul gino pep, chieng’ mochiwoe misango
mipwodhogo ketho mar gowi, komedoe achiel kuom abich mar nengo gino.
6Bende enokel ni Ruoth Nyasaye im maonge songa ma nengone opim ni oromo
timogo misango mipwodhogo ketho mar gowi. 7Jadolo notimnego misango
mipwodhogo ketho mar gowi, mi nowene kuom gimoro amora ma notimo,
mosemiyo obedo jagowi.

Chike mag misengni mamoko

8Ruoth Nyasaye nowacho ni Musa niya, 9"Koro nyis Harun gi yawuote ni
chik mar misango miwang’o pep ema: Misango miwang’o pep nyaka bed e
kendo mar misango otieno duto nyaka okinyi, to bende mach nyaka sik ka
liel kanyo. 10Bang’e jadolo norwak law katana maber, kod sirwari mondo
ogeng’go duge. Eka nogol buch misango ma mach osewang’o e
kendo-mar-misango, mi noket e bath kendono. 11Bang’e nolok lepe moko,
eka nogol buru e kambi, mi oter oko kama oyangi. 12Mach nosik ka liel e
kendo mar misango ma ok otho. Okinyi kokinyi, jadolo nyaka ketie yien
mondo oliel, eka ochanie misango miwang’o pep, kendo owang’ie boche mag
misengni mag sawo. 13Mach nyaka sik ka liel e kendo mar misango ma ok
otho ngang’.

14To ma e chik mar misango mar cham: Joka Harun nochiwe e nyim Ruoth
Nyasaye e dho kendo-mar-misango. 15Achiel kuom jodolo nojuk mogo sanja
moruw gi mo, kaachiel gi ubani duto moketie. Enowang’ sanja mojukono ka
rapar e kendo-mar-misango mondo odum mang’ue ng’ar ni Ruoth Nyasaye.
16To modong’, Harun gi yawuote nocham, maonge thowi, e laru mar Hemb
Romo, ma en kama oyang ni Ruoth Nyasaye. 17Mogono asemiyo joka Harun ka
migapgi kuom misengni motimna kiwang’o gi mach. En gima ler moloyo mana
ka misango mar golo richo kendo ka misango mipwodhogo ketho mar gowi.
18Joka Harun duto machwo nyalo chame ka migapgi kuom misengni mowang’ ni
Ruoth Nyasaye. Mano en chik mochwere kuom tiengeu duto. Gimoro amora
mogerer kuom misengnigo nodok mowal ni Ruoth Nyasaye.

19Ruoth Nyasaye nowacho ni Musa niya, 20"Mich ma Harun gi yawuote nochiw
ni Ruoth Nyasaye chieng’ mowire nobed mogo moromo kilo ang’wen, ma en
misango mar cham mapile. Nus mogono nochiw gokinyi, to nus machielo
nochiw godhiambo. 21Notede gi mo e tawo, eka inikele ka oseruwore maber,
mi inichiwe kong’injore matindotindo mondo otimgo misango mar cham madum
mamit ni Ruoth Nyasaye. 22Nyakwar Harun ka nyakwar Harun mobedo jadolo
maduong’ ema nochiwe. Mano en chik mochwere nyaka chieng’. Nowang’e ni
Ruoth Nyasaye ka misango miwang’o pep. 23Misengni duto mag cham ma
jodolo chiwo nyaka wang’ pep. Kik chamgi kata matin."

24Ruoth Nyasaye nowacho ni Musa niya, 25"Nyis Harun gi yawuote ni chik
mar misango mar golo richo ema: Chiach misango mar golo richo nyaka
yang’ kama iyang’oe jamni mitimogo misengni miwang’o pep. En gima ler
moloyo. 26Jadolo motimo misangono ema nochame e laru mar Hemb Romo ma en
kama oyang ni Ruoth Nyasaye. 27Gimoro amora mogere kuom misangono nobed
mowal ni Ruoth Nyasaye. Ka remb misangono okirore e nanga, to nyaka
lwoke kama oyang ni Ruoth Nyasaye. 28Agulu motedie ring misango mar golo
richo nyaka negi. To ka aguch mula ema otedee, to nyaka rudhe kendo lawe
gi pi. 29Ng’ato ang’ata ma dichwo ma jaodgi jadolo nyalo chamo
misangono. En gima ler moloyo. 30Ka remb chiayo motimgo misango mar golo
richo okel e Hemb Romo mondo opwodhgo richo e Kama Ler, to misangono ok
nocham, to nowang’e mana gi mach.

Tim jo-Lawi 7

1Ma e chik mar misango mipwodhogo ketho mar gowi. En gima ler moloyo.
2Chiach misango mipwodhogo ketho mar gowi nyaka yang’ mana kama iyang’oe
jamni mitimogo misengni miwang’o pep, kendo rembe nyaka kir e bethe duto
mag kendo-mar-misango. 3Jadolo nokaw bochene duto, kaka sembe gi boche
moumo jambich, 4kod nyiroke kaachiel gi boche mogawogi man but oguro kod
jwala mabor manie wi chuny kod nyiroke. Enochiwgi 5kowang’ogi e
kendo-mar-misangoo mondo obed misango miwang’o ni Ruoth Nyasaye. En
misango mipwodhogo kethoo mar gowi. 6Ng’ato ka ng’ato ma dichwo ma
jaodgi jodolo nyalo chame, to nyaka chame kama owal ni Ruoth Nyasaye,
nikech en gima ler moloyo. 7Nitie chik achiel moriwo misango mar golo
richo kod misango pipwodhogo ketho mar gowi. Misengnigo nodong’ ni
jadolo motimogi, kopwodhogo richo. 8Jadolo motimo misango miwang’o gi
chiayo ma ng’ato ochiwo, nodong’ gi pien chiayono. 9Bende misango ka
misango mar cham motedi e kendo, kata mochiel e sufuria kata e tawo,
nodong’ ni jadolo matime. 10To misengni mamoko duto mag cham, moruw gi
mo kata ma ok oruw gi mo, joka Harun duto nopogre maromre.

11Chik mar misango mar sawo michiwo ni Ruoth Nyasaye ema: 12Ka ng’ato
ochiwe ka gir erokamano, to nyaka omedie makati ma ok oketie thowi,
moted gi mo, gi chapat maonge thowi mowirie mo, kod kek matindotindo
moted gi mogo mayom, modwal gi mo. 13To bende nyaka medie makati moketie
thowi. 14To kek achiel kuom misango ka misango nyaka yiegi e nyim Ruoth
Nyasaye. Enodong’ ni jadolo ma kiro remb misango mar sawo e kendo mar
misango. 15Ring misango mar sawo nyaka cham chieng’ mochiwee. Ok nowe
kata matin nindi nyaka okinyi.

16To ka ng’ato otimo misango mochopogo kuong’ruok, kata ma otimo atima
kuom herone, to jodolo nyaka chame chieng’ mochiweno kod kinyne. 17To ka
ring’o moko odong’ nyaka chieng’ mar adek, to nyaka wang’ie e mach. 18Ka
ring misango mar sawo ocham nyaka chieng’ mar adek, to Nyasaye ok noyie
gi ng’at mochiweno, kata misango bende ok nochiw ka gima ber, to enobed
gima kwero, kendo ng’at mochame nobed jaketho.

19Ring’o aring’a ma ogere kuom gima ogak ok nocham, to nyaka wang’e gi
mach.

Ng’ato ang’ata ma ok ogak nyalo chamo ring’o, 20to ng’at mogak kochamo
ring misango mar sawo mochiw ni Ruoth Nyasaye, to nong’ad kare oko kuom
ogandagi. 21Ka ng’ato ogere kuom gimoro mogak, bed ni en dhano kata le,
kata gimoro amora makuero, to bang’e ochamo ring misango mar sawo mochiw
ni Ruoth Nyasaye, to nong’ad kare oko kuom ogandagi.

22Ruoth Nyasaye nowacho ni Musa 23ni mondo onyis jo-Israel kama: Kik
ucham bor chiayo moro amora. 24Bor chiayo motho athoya kende kata ma
ondiek onego unyalo konyorugo e tich moro, to kik uchame. 25Ng’ato
ang’ata mochamo bor chiayo ma lembe moko nono osetimgo misango miwang’o
ni Ruoth Nyasaye, nyaka ng’ad kare oko kuom ogandagi.

26 Kik ucham remo moro amora, bed ni en mar winyo kata mar le, kamoro
amora mudakie. 27Ng’ato ang’ata mochamo remo nong’ad kare oko kuom
ogandagi.

28Ruoth Nyasaye nowacho ni Musa 29ni mondo onyis jo-Israel kama: "Ng’ato
ang’ata mobiro mondo otim misango mar sawo nyaka pog lemo moko obed
misango michiwo ni Ruoth Nyasaye. 30En owuon nokel ni Ruoth Nyasaye
boche miwang’o gi mach, kod agoko ma iyiego e nyim Ruoth Nyasaye.
31Jadolo nowang’ bochego e kendo-mar-misango, to agoko nodong’ ni Harun
gi yawuote. 32Bende unumi jadolo em ma korachwich mar chiayo ka chiayo
motimgo misango mar sawo. 33Jaka Harun machiwo remo kod boche mag
misango mar sawo ema nokaw emno. 34Agoko kod em mag chiayo ka chiayo ma
jo-Israel timogo misengni mag sawo, amiyo Harun jadolo kod yawuote mondo
obed mich moyiedhi migolo kuom jo-Israel nyaka chieng’. 35Mano en lemo
momi Harun gi yawuote kuom misengni miwang’o, chakre chieng’’ mane
oketgie jodolo mag Ruoth Nyasaye. 36Chieng’ mane owirgieno, Ruoth
Nyasaye nogolo chik ni, jo-Israell nyaka mi jodolo migepego. Mano en
chik momako jo-Israel nyaka chieng’.

37Mago e chike mag misango miwang’o pep, gi mag misango mar cham, gi mag
misango mar golo richo, gi mag misango mipwodhogo ketho mar gowi, gi mag
misengni mitimo chieng’ miketo jadolo e tich, kod mag misengni mag sawo.
38Ruoth Nyasaye nomiyo Musa chikego e got Sinai chieng’ mane ochikoe
jo-Israel mondo ochiwni Ruoth Nyasaye misengni maggi, ka gin e thim
Sinai.

Tim jo-Lawi 8

Oket Harun kod yawuote e tich dolo

(Wuok 29.1-37)

1Ruoth Nyasaye nowacho ni Musa niya, 2"Kaw Harun gi yawuote kendo kaw
lep dolo gi mor wir gi rwath mitimogo misango mar golo richo gi imbe
ariyo kod odheru moting’o makati ma ok ketie thowi, 3bende ichok oganda
jo-Israel duto e dho Hemb Romo." 4Musa notimo kaka Ruoth Nyasaye
nochike, mi jo-Israel nochokore e dho Hemb Romo. 5Eka nonyiso ji niya,
"Gima adwaro timoni, ema Ruoth Nyasaye nochiko." 6Nokelo Harun gi
yawuote, mi olwoko gi pi. 7Bang’ mano norwako ni Harun kandhu, mi
otweyone okanda e nungone kendo norwakone aroya, gi law efod, kotueyo gi
okanda mar efod. 8Notueyone law agoko, moketo ombulu miluongo ni Urim gi
Thumim e iye. 9Eka nosidhone kilemba, kendo oketone dhahabu mopamore, ma
en osimbo maler, e nyim kilemba, kaka ne Ruoth Nyasaye ochike. 10Bang’e
Musa nokawo mor wir, mowirogo Hema Maler kod gik moko duto mane ni e
iye, kopwodhogi ni tich Nyasaye. 11Bende nokiro mo moko dibiriyo e
kendo-mar-misango, mowire kaachiel gi gige duto, kod karaya mar lwok gi
rachungine, kopwodhogi ni tich Nyasaye. 12Noolo mo moko ewi Harun, mi
owire, kokete e tich dolo. 13Eka nokelo yawuot Harun, morwakonigi
kendhe, kendo otueyonigi okanda, mi osidhonigi kilemba, kaka Ruoth
Nyasaye nochike.

14Bang’ mano Musa nokelo rwath mane idhi timgo misango mar golo richo,
mi Harun gi yawuote noketo lwetgi e wiye, eka Musa nonege. 15Nokawo remb
rwadhno mi omieno e tunge kendo-mar-misango gi lith lwete, mondo
opwodhego. Eka nopuko remo modong’ e tiend kendo-mar-misango, mi owalo
ni Ruoth Nyasaye, kotimoe misango mipwodhogo richo. 16Bang’e nokawo
boche mag jambich gi jwala mabor man ewi chuny, kod nyiroke gi boche
mogawo nyiroke, mi nowang’ogi e kendo-mar-misango. 17To rwadhno duto, ma
tiende gi piene gi ringe kod owuoche nogolo oko mar kambi, mowang’o pep,
kaka Ruoth Nyasaye nochike.

18Eka Musa nokelo im mane ibi timgo misango miwang’o pep. Harun gi
yawuote noketo lwetgi ewi imno, eka Musa nonege. 19Nokawo remo mokiro e
bethe duto mag kendo-mar-misango. 20Ne opogo imno lemo lemo, mowang’o
wiye gi lembe duto kod bochene. 21Eka nolwoko jambich kod tielo e pi,
mowang’ogi e kendo-mar-misango. Mano ne misango miwang’o pep mondo odum
mamit ni Ruoth Nyasaye, kaka Ruoth Nyasaye nochiko Musa.

22Bang’ mano Musa nokelo im machielo mar keto jadolo e tich. Harun gi
yawuote noketo lwetgi e wiye, eka Musa nonege. 23Nokawo remo momieno e
it Harun ma korachwich, kendo e lith lwete mathwon ma korachwich, kendo
e lith tiende mathwon ma korachwich. 24Eka nokelo yawuot Harun, momieno
remo e itgi ma korachwich gi lith lwetgi mathwon ma korachwich, kod lith
tiendgi mathwon ma korachwich. Bang’e nokiro remo modong’ e bethe duto
mag kendo-mar-misango. 25Eka nokawo boche duto, kaka sembe gi boche
mogawo jambich gi jwala mabor man ewi chuny, kod nyiroke gi boche mogawo
nyiroke, kaachiel gi em ma korachwich. 26Eka nodhi e odheru moting’o
makati ma ok ketie thowi mane ni e nyim Ruoth Nyasaye, mokawoe makati
achiel ma ok ketie thowi gi kek achiel moted gi mo, kod chapat achiel,
moketogi e wi boche gi em ma korachwich. 27Gigo duo noketo e lwet Harun
gi yawuote mondo ochiw ka mich moyiedhi. 28Bang’e nochako okawogi e
lwetgi, mowang’ogi kaachiel gi misango miwang’o pep e kendo-mar-misango.
Mano ne misango mar keto jodolo e tich, miwang’o gi mach mondo odum
mamit ni Ruoth Nyasaye.

29Musa nokawo agoko mochiwo ka mich moyiedhi. Mano ne e lembe kuom im
mar keto jodolo e tich, kaka Ruoth Nyasaye nochike. 30Nokawo mor wir
moko gi remo moko mane ni ewi kendo mar misango, mokiro kuom Harun gi
lepe mag dolo, kendo kuom yawuote gi lepgi mag dolo.

31Musa nowachoni Harun gi yawuote niya, "Teduru ring imno e dho Hemb
Romo, kendo uchame kuno kaachiel gi makati manie odheru moting’o gik
miketogo jodolo e tich, mana kaka Ruoth Nyasaye nochika niya, ‘Harun gi
yawuote nyaka cham ring’ono.’ 32To ring’o kod makati modong’, nyaka
uwang’ pep gi mach. 33Kuom ndalo abiriyo kik ua e dho Hemb Romo, nyaka
ndalo mar ketou e tich dolo rum, nimar nyasi mar ketou e tich dolo kawo
ndalo abiriyo. 34Kaka wasepwodhou kawuononi e kaka Ruoth Nyasaye nochiko
ni mondo otim. 35Omiyo koro beduru e dho Hemb Romo odiechieng’ gotieno
kuom ndalo abiriyo, kutimo gima Ruoth Nyasaye ochiko, mondo kik utho.
Mano e kaka Ruoth Nyasaye nochika."

36Kamano Harun gi yawuote notimo gik moko duto mane Ruoth Nyasaye omiyo
Musa ochikogi.

Tim jo-Lawi 9

Harun otimo misengni

1Chieng’ mar aboro Musa noluongo Harun gi yawuote kod jodong Israel.
2Nowacho ni Harun niya, "Kaw nyarwath mondo otimgo misango mar golo
richo, kod im otimgo misango miwang’o pep, mondo ikelgi e nyim Ruoth
Nyasaye. Jamnigo nyaka bed maonge songa. 3Bang’e chik jo-Israel mondo
okaw nywok otimgo misango mar golo richo, kendo gikaw nyaroya gi
nyarombo ma hikgi achiel achiel, maonge songa, mondo otimgo misango
miwang’o pep, 4kendo gikaw rwath gi im mondo otimgo misengni mag sawo e
nyim Ruoth Nyasaye, kaachiel gi misango mar cham moruw gi mo, nimar
Ruoth Nyasaye biro fwenyorenu tinende."

5Ne gikelo gik mane Musa ochikogigo duto e nyim Hemb Romo, kendo oganda
duto nosudo, mochung’ e nyim Ruoth Nyasaye. 6Eka Musa nowacho niya, "Ma
e gima Ruoth Nyasaye osechikou mondo utim mondo duong’ne maler
ofwenyrenu." 7Nowacho ni Harun ni, "Sud but kendo-mar-misango, mondo
itim misango mar golo richo, kod misango miwang’o pep, mondo ipwodhrigo,
kendo ipwodhgo joodi. Bang’e itim misango gi jamni ma oganda ochiwo,
kipwodhogo oganda, kaka Ruoth Nyasaye ochiko."

8Omiyo Harun nosudo but kendo-mar-misango, mi onyang’o nyarwath mibi
timgo misango mar golo richone owuon. 9Yawuote nokelone remo, mi olutoe
lith lwete, kendo omienogo tunge mag kendo-mar-misango. To remo modong’
nopuko e tiend kendo. 10Nokawo boche gi nyiroke kod jwala mabor man ewi
chuny mag chiayo mane otimgo misango mar goolo richo, mowang’o e
kendo—mar-misango kaka Ruoth Nyasaye nochiko Musa. 11To ring’o gi pien
notero oko mar kambi, mowang’o pep.

12Bang’ mano Harun noyang’o chiayo mane ibi timgo misango miwang’o pep,
kendo yawuote nogamone remo, mokiro e bethe duto mag kendo-mar-misango.
13Eka ne gigamone lemo mag chiayono, kaachiel gi wich, mi ne owang’ogi e
kendo-mar-misango. 14Nolwoko jambich kod tielo, mi nowang’ogi e
kendo-mar-misango, kaachiel gi misango miwang’o pep.

15Eka nokelo gik mane ji ochiwo, mokawo nywok mane ibi timgo misango mar
golo richo ni oganda. Noyang’e kendo nopwodhogo richogi kaka ne opwodho
richone owuon. 16Bang’ mano nokelo chiayo mane ibi timgo misango
miwang’o pep, mi notiyo kode kaka chik dwaro. 17Eka nokelo mogo mane ibi
timgo misango mar cham, kendo nojuko sanja mowang’o e kendo-mar-misango
kaachiel gi misango mar okinyi miwang’o pep.

18 Bang’e noyang’o rwath kod im mane ibi timgo misango mar sawo ni
oganda, mi yawuote nogamone remo mokiro e bethe duto mag
kendo-mar-misango. 19Ne gikawo boche mag rwath, gi sembe mar im gi boche
mogawo jambich kod nyiroke gi boche mogawo nyiroke, kaachiel gi jwala
mabor man ewi chuny, 20mi giketogi ewi agoko mag jamnigo, eka ne
giwang’ogi e kendo-mar-misango. 21Harun nokawo agoko gi em ma
korachwich, mi ochiwo e nyim Ruoth Nyasaye ka mich moyiedhi, kaka Musa
nochiko.

22 Bang’e Harun noting’o lwete malo kochomo oganda, moguedhogi. Eka
nolor oa kama notimoe misengni mag golo richo, gi misengni miwang’o pep,
kod mag sawo. 23Musa gi Harun nodonjo e Hemb Romo, to kane giwuok oko ne
giguedho ji, mi duong’ maler mar Ruoth Nyasaye nofwenyore ni ji duto.
24Mach nomwuoch e nyim Ruoth Nyasaye, mowang’o misango miwang’o pep,
kaachiel gi boche mane nie kendo-mar-misango. Kane ji duto oneno kamano,
ne gikok, mi gipodho piny auma.

Tim jo-Lawi 10

Richo mag Nadab kod Abihu

1Nadab gi Abihu, ma yawuot Harun, nokawo tepgi mag mach, mi giketoe
mach, eka ne gioloe ubani. Ne gidonjo e nyim Ruoth Nyasaye, mi giyiegoe
mach ma ok ni kare, mane Ruoth Nyasaye ok ochiko mondo ochiwne. 2Mi mach
nomwoch e nyim Ruoth Nyasaye, motiekogi pep. Kamano ne githo kanyo e
nyim Ruoth Nyasaye. 3Bang’ mano Musa nowacho ni Harun niya, "Ma e gima
Nyasaye nowuoyoe niya, ‘Joma sudo buta nyaka ng’e ni an Ng’ama Ler,
kendo nyaka gimiya duong’ e nyim ji duto.’ " To Harun noling’ aling’a
thi, ka dhoge omoko.

4Musa nooro wach, mi oluongne Mishael gi Elzafan ma yawuot Uziel, ma
owadgi wuon Harun kod yawuote ma Eleazar gi Ithamar niya, "Biuru uting’
ringre oweteu ugol oko mondo oa Kama Ler." 5Omiyo ne gibiro mi
giting’ogi gi lepgi, kendo gigologi oko mar kambi kaka Musa nosechikogi.

Chike moko momako jodolo

6Bang’e Musa nowacho ni Harun kod yawuote ma Eleazar gi Ithamar niya,
"Kik uwe wiu yugno, kendo kik uyiech lepu, manyiso ni uywak, nimar dipo
ka utho, mi Ruoth Nyasaye okecho gi oganda duto. Joweteu ma jo-Israel
nyalo ywago joma ne Ruoth Nyasaye otieko gi mach. 7To un kik ua e dho
Hemb Romo, nono to utho, nimar osewiru gi mor wir mar Ruoth Nyasaye." Mi
ne gitimo kaka Musa nowacho.

8Ruoth Nyasaye nowacho ni Harun niya, 9"In kod yawuoti kik umadh kong’o
kata gimoro mamero ji, ka udhi e Hemb Romo, nono to utho. Mano en chik
momako nyikwau nyaka chieng’. 10Nyaka umak chikno, kupogo gik mowal ni
Ruoth Nyasaye, kod gik moko nono, kendo kupogo gik mokwer kod gik ma ok
okwer, 11kendo kupuonjo jo-Israel chike mane Ruoth Nyasaye omiyogi gi
dho Musa."

Pok jodolo

12 Musa nowacho ni Harun gi yawuote modong’ ma Eleazar gi Ithamar niya,
"Kawuru mogo modong’ kuom misango mar cham miwang’o gi mach ni Ruoth
Nyasaye mondo ucham maonge thowi but kendo-mar-misango, nikech en gima
ler moloyo. 13Mano emomiyo nyaka uchame Kama Ler, nimar en pokni
kaachiel gi yawuoti. Pok onogo ogol kuom misengni miwang’o ni Ruoth
Nyasaye nikech kamano e kaka nochika. 14Un gi yawuotu unucham agoko gi
em mar mich moyiedhi michiwo ni Ruoth Nyasaye, to nyaka uchamgi kamoro
amora mowal ni Ruoth Nyasaye, nimar osemiugi kuom misengni mag sawo ma
jo-Israel timo. 15Em kod agoko nyaka kel kaachiel gi boche mag misengni
miwang’o ni Ruoth Nyasaye, mondo obed mich moyiedhi michiwo ni Ruoth
Nyasaye. To bang’e em gi agoko nodong’ni gi nyithindi kaka poku mosiko
nyaka chieng’, nikech Ruoth Nyasaye ochiko kamano."

16Musa nopenjo wach diel mane otimgo misango mar golo richo, mi ne
onyise ni osewang’e. Omiyo mirima nomake gi Eleazar kod Ithamar ma
yawuot Harun mane odong’. Nopenjogi niya, 17"Marang’o ne ok uchamo
misango mar golo richo Kama Ler, to en misango maler moloyo? Ne omiugo
mondo ugolgo richo mar oganda jo-Israel kupwodhogi kuom richogi e nyim
Ruoth Nyasaye. 18Ne ok ukelo rembe ei Kama Ler, omiyo ne onego uchame ei
Kama Ler kaka nochika." To Harun nodwoko Musa niya, 19"Kawuono yawuota
osetimo ni Ruoth Nyasaye misango mar golo richogi giwegi kod misango
miwang’o pep, to kata kamano neye gima osetimorena! To koro ka da acham
misango mar golo richo kawuono, bende datimo maber e nyim Ruoth
Nyasaye?" 20Kane Musa owinjo kamano, noneno ni Harun ni kare.

Tim jo-Lawi 11

Le ma jo-Israel nyalo chamo gi mago makuergi

(Rapar mar Chik 14.3-21)

1Ruoth Nyasaye nowacho ni Musa gi Harun 2ni mondo onyis jo-Israel kama:
3Unyalo chamo kit le moro amora, kata kit chiayo moro amora ma ombong’ne
opogore ariyo kendo nyamo kambula. 4To kik ucham mago ma ombong’gi
opogore ariyo to ok nyam kambula, kata mago manyamo kambula to ombong’gi
ok opogore ariyo. Nyaka ukuer ngamia, 5gi terere, 6kod apuoyo, nikech
kata ginyamo kambula kamano, to ombong’gi ok opogore ariyo. 7Mbidhi
bende nyaka ukuer, nikech kata ombong’ne opogore ariyo kamano to ok
onyam kambula. 8Kik ucham lego, kata mana mulogi ka gisetho kik umulgi.
Unukwan-gi ka gik makuero. 9To kuom gik modak e thim unyalo chamo mago
duto man gi thuokgi kod kagahla, bed ni gidak e pi chumbi, kata e pi
maonge chumbi. 10To nyaka ukuer mago duto maonge gi thuokgi kata
kagahla, kata ka gin gik matindo manywolore, kata ka gin gik madongo.
11Ginibednu gik makuero. Ok omuchamgi, kendo kata mana mago motho
nobednu gik makuero. 12Gimoro amora modak e pi maonge thuoke kata
kagahla nobednu gik makuero.

13Winy ma nyaka kuer e magi: Ongo gi koga gi kwasi 14gi otenga kod kit
okunekune duto, 15gi kit agak duto 16gi udo gi nyatawo gi okok kod kit
olith duto, 17gi tula matin gi osou gi tula maduong’ 18gi tula ma ite
dongo gi mbusi gi achuth 19gi nyamnaha gi kit ng’ang’a duto gi cherwa
kot oliktik.

20Gik mahuyo kanyakla duto, kendo ma wuotho gi tiende ang’wen, nobednu
gik makuero, 21mak mana mago ma tiendegi ochomore e ogwendegi mondo
gichikrego. 22Kuom gik makamago unyalo chamo kit bonyo madongo duto, gi
git osialo duto, gi kit onjiri duto, kod kit dede duto. 23To gik moko
duto mahuyo kanyakla, kendo man gi tiende ang’wen, nobednu gik makuero.
24Ka ng’ato omulo gik makamago to obedo mogak, kendo gimoro amora mogere
kuomgi ka gisetho nobed mogak nyaka odhiambo. 25Ng’at moting’ogi ka
gisetho nyaka lwok lepe, to nosik kogak nyaka odhiambo.

26Unukuer le duto ma ombong’gi ok opogore ariyo, kendo ma ok nyam
kambula, kendo ng’ato ang’ata momulogi nobed mogak. 27Bende unukuer le
duto man gi tiende ang’wen, ma wuotho ka nyono piny gi i tiendegi kaka
paka kata guok. Ng’at momulogi ka gisetho nobed mogak nyaka odhiambo.
28Ng’at moting’ogi ka gisetho nyaka lwok lepe, to nosik kogak nyaka
odhiambo. Le makamago nyaka ukuer.

29Gik mamol ma nyaka ukuer e magi: Oyieyo gi gudhugudhu kod kit ng’ech
duto, 30gi ogue gi kalagwena gi olele gi obongo kod ong’ongruok.
31Unukuergi, kendo ng’at momulogi ka gisetho nobed mogak nyaka odhiambo.
32Ka achiel kuomgi otho, molwar kuom gimoro, to gino nobed mogak, bed ni
en gima olos gi yien, kata en law, kata pien kata ogunia, kata gimoro
amora mikonyruokgo pile. Nyaka nyume e pi, to nosik kogak nyaka
odhiambo. Bang’e nobed maler. 33Ka achiel kuom gigo olwar e agulu, to
gik manie agulugo duto nobed mogak, kendo aguluno nyaka negi. 34Chiemo
moro amora moolie pi moa e aguluno nobed mogak, kendo gimoro amora
mimadho manie aguluno bende nobed mogak. 35Ka achiel kuom gigo otho mi
olwar kuom gimoro amora, to gigo nobed mogak. Ka olwar kuom kendo, to
kendono nyaka kethi, nimar odoko mogak, kendo nyaka okwane kamano.
36Kata obedo ni gimoro amora mogere kuom gima othono bedo mogak kamano,
to soko kata dago ma pi gudore nosik ka ler, kata bed ni gima kamano
olwarie. 37Kapo ni achiel kuom gigo otho, molwar kuom kodhi mipidho, to
kodhigo nosik ka ler, 38to ka kodhigo osebudi e pi, to unukwane ka gima
ogak.

39Ka chiayo moro michmo otho, to ng’ato ang’ata momule nobed mogak nyaka
odhiambo. 40Ng’at mochame nyaka lwok lepe, to nosik kogak nyaka
odhiambo. Kata ng’at moting’o chiayono bende nyaka lwok lepe, kendo
nosik kogak nyaka odhiambo.

41Gik mamol duto gin gik makuero, omiyo kik chamgi: 42Gin gik ma lak gi
bund igi, kata ma wuotho gi tiende ang’wen, kata man gi tiende mathoth.
Ok nuchamgi, nikech gin gik makuero mamiyo ji bedo mogak. 43Kik uchidru
gi gimoro amora ma lak e lowo. Kik uduwru kodgi, nono to ubedo joma
ogak. 44An e Ruoth Nyasaye ma Nyasachu, omiyo nyaka opuodhru kendo ubed
joma ler, nikech an aler. Kik uchidru gi gimoro mamol kata malak e lowo.
45An e Ruoth Nyasaye mane ogolou e piny Misri mondo ubed Nyasachu. Omiyo
nyaka obed maler nikech aler.

46Mago e chike mag le gi winy kod gik moko duto modak e pi, kaachiel gi
gik moko duto malak e lowo. 47Chikego oket mondo opog gik makuero kod
gik ma ok kuero, kendo opog gik mangima michamo kod mago ma ok cham.

Tim jo-Lawi 12

Puodhruok mar mon bang’ nywol

1Ruoth Nyasaye nowacho ni Musa 2ni mondo onyis jo-Israel kama: Ka dhako
omako ich mi onywolo nyathi ma wuowi, to enobed mogak kuom ndalo
abiriyo, mana kaka obedo mogak ka en e due. 3Chieng’ mar aboro to nyaka
ter nyathi nyangu. 4Bang’ mano dhakono nyaka rit kuom ndalo piero adek
gadek mondo rembe opuodhre. Kik omul gimoro mowal ni Ruoth Nyasaye, kata
kik odonj Kama Ler nyaka ndalone mag puodhruok rum. 5To ka onywolo
nyathi manyako, to nobed mogak kuom ndalo apar gang’wen, mano kaka obedo
mogak ka en e due. Bang’ mano nyaka orit kuom ndalo piero auchiel
gauchiel mondo rembe opuodhre. 6Ka kindene mar puodhruok kuom nyathi
mawuowi kata manyako oserumo, to enokel nyaim mondo otimgo misango
miwang’o pep, kaachiel gi nyathi akuru kata akuch odugla mondo otimgo
misango mar golo richo, mi omi jadolo e dho Hemb Romo. 7Jadolo nochiwe e
nyim Ruoth Nyasaye mondo opuodhgo dhakono, mi dhakono nodok maler kuom
rembe mosechuer. Mano e chik momako dhako monywolo nyathi mawuowi kata
manyako. 8Ka dhakono odhier ma ok nyal yudo nyaim, to nokel akuch odugla
ariyo, kata nyithi akuru ariyo. Achiel kuomgi notimgo misango miwang’o
pep, to machielo notimgo misango mar golo richo. Jadolo notim
misengnigo, ka opwodhogo dhakono, mi dhakono nodok maler.

Tim jo-Lawi 13

Chike mag tuo dhoho

1Ruoth Nyasaye nowacho ni Musa kod Harun niya, 2"Ka dend ng’ato obokore
kata oluro kata olokore mamarmar, mi opar ni dipo kobedo dhoho, to nyaka
ter ng’atno ir Harun jadolo kata ir achiel kuom yawuote. 3Jadolo norang
kama litno, to ka oyudo ni yier man kanyo olokore rachar, kendo tuone
nenore ni odonjo ei pien, to mano nyiso ni en dhoho. Ka oserange kamano,
to nong’ad wach ni nga’tno ogak. 4To ka kama litno rachar, kendo ok
nenre ni odonjo ei pien, to yier man kanyo bende ok olokore rachar to
jadolo noket ng’at matuono kar kende kuom ndalo abiriyo. 5Jadolo nochak
orange chieng’ mar abiriyo, kendo koyudo ni kama litno pod psiko kaka
chon, kendo ok olandore, to nochak oket ng’atno kar kende kuom ndalo
abiriyo mamoko. 6Chieng’ mar abiriyo jadolo nochak orange, kendo koyudo
ni kama litno odok chien, kendo ok olandore, to mano nyiso ni en mana
kama oroch, omiyo noland wach ni ng’atno ok ogak. 7To ka bang’ mano kama
orochno ochako olandore e dend ng’atno, to nyaka odog ir jadolo. 8Jadolo
nyaka chak range, kendo koyudo ni kama litno landore, to mano nyiso ni
en tuo mar dhoho, omiyo nong’ad wach ni ng’atno ogak.

9Ka tuo machalo dhoho omako ng’ato, to nyaka tere ir jadolo, 10mi range.
Ka nitie kido marachar kama litno, mi yier man kanyo olokore marachar,
kendo kanyo onogo otimo adhola, 11to mano nyiso ni en dhoho mosedak e
del, omiyo jadolo nyaka ng’ad wach ni ng’atno ogak, kuom mano ok onego
kete kar kende kuom ndalo abiriyogo, nikech ong’ere ni ng’atno ogak.
12To ka tuono nenore ni jadolo ka gima olandore motieko dend ng’atno
duto, 13to jadolo nyaka range. Koyudo ni tuono olandore e dende duto
adier, to nong’ad wach ni ng’atno ok ogak, nikech dende duto oselokore
marachar, omiyo oler. 14To ka dende ochako dholore, to nokwane ka ng’ama
ogak. 15Jadolo norang adhondeno, mi nong’ad wach ni ogak. Kama dholore
nyaka kwan ka gima ok ler, nikech onyiso ni tuono en dhoho. 16To bende
ka adholano ochango, molokore rachar, to ng’atno nyaka dog ir jadolo.
17Jadolo nyaka range, kendo koyudo ni adhondego oselokore rachar, to
nyaka ong’ad wach ni ng’at matuono koro ok ogak, nikech adier oler.

18Ka bur omako ng’ato, mi ochango, 19to bang’e kanyono olokore rachar,
kata obokore mamarmar, to ng’atno nyaka nyis jadolo kama litno. 20Jadolo
norange, kendo ka tuono nenore ni odonjo ei pien, kendo yier man kanyo
olokore rachar, to mano nyiso ni dhoho otuch kama bur ne nitie, omiyo
nyaka ong’ad wach ni ng’atno ogak. 21To ka jadolo orange, mi oyudo ni
yier man kanyo ok olokore rachar, kendo tuono ok odonjo ei pien, to
osedok chien, to nyaka oket ng’atno kar kende kuom ndalo abiriyo.
22Bang’ mano, koyudo ni tuono olandore e dende kata mana matin, to mano
nyiso ni en tuo mar dhoho, omiyo nyaka jadolo ng’ad wach ni ng’atno ok
ler. 23To ka kama obokoreno odong’ adong’a mana kaka ne en, kendo pok
olandore, to kara en mana mbala mar bur, omiyo jadolo nyaka ng’ad wach
ni ng’atno ler.

24Ka mach owang’o dend ng’ato, to bang’e kanyo ochako dhe mamarmar kata
marachar, 25to jadolo nyaka rang kama litno. Ka oyudo yier man kanyo
olokore rachar, kendo tuono nenore ni odonjo ei pien, to mano nyiso ni
tuo mar dhoho otuch kama owang’no. Jadolo nong’ad wach ni ng’atno ogak,
nimar tuono en dhoho. 26To ka jadolo orange, moyudo ni yier marachar
onge kanyono, kendo tuono ok odonjo ei pien, to odok chien, to nyaka
oket ng’atno kar kende kuom ndalo abiriyo. 27Chieng’ mar abiriyo jadolo
nyaka ng’iye kendo, to ka oyudo ni tuo oselandore e dende, mano nyiso ni
en dhoho, omiyo nyaka ong’ad wach ni ng’atno ogak. 28To ka kama litno ok
omedore, to odok chien, mano nyiso ni en mana kama owang’. Jadolo nyaka
ng’ad wach ni ng’atno ok ogak, nikech en mana mbala mar mach.

29Ka ng’at moro, ma dichwo kata ma dhako nigi adhola e wiye kata e tike,
30to jadolo nyaka rang adholano. Ka oyudo ni tuono odonjo ei pien, kendo
yier man kanyo olokore mamarmar, kendo okelore okelore to mano nyiso ni
kit dhoho mawuok buk ema omako wich kata tik. Omiyo jadolo nyaka ng’ad
wach ni ng’at matuono ogak. 31To ka jadolo orango kama litno, moneno ni
ok odonjo ei pien, kendo onge yier moselokore mamarmar to nyaka oket
ng’at matuono kar kende kuom ndalo abiriyo. 32Nyaka orang kama litno
chieng’ mar abiriyo, to koyudo ni kama otimo bukno ok olandore, kendo ni
yier man kanyo ok olokore mamarmar, kendo ni kama litno ok odonjo ei
pien, 33to jatuo nyaka liel wiye kama buk nitieno, mi jadolo nokete kar
kende kuom ndalo abiriyo. 34Jadolo nochak orang kanyo chieng’ mar
abiriyo, to ka oyudo ni kama otimo bukno ok olandore, kendo nenore ni ok
odonjo ei pien, to nyaka ong’ad wach ni ng’atno ok ogak. Ng’atno nyaka
lwok lepe, mi bed maler. 35To bang’ mano, ka kama otimo bukno ochako
olandore, 36to jadolo nochak orange. Ka onwang’o ni oselandore adier, to
ok onego odew ng’iyo ka yier oselokore mamarmar, nimar onge kiawa ni
ng’atno ogak. 37To ka kama otimo bukno osiko mana kaka chon, kendo yier
marateng’ ochako twi kanyono, to mano nyiso ni osechango. Adier ng’atno
koro ler, kendo jadolo nyaka ng’ad wach kamano.

38Ka ng’at moro ma dichwo kata ma dhako nigi kuonde moko marachere e
dende, to jadolo norange. 39Ka oyudo ni kuondego rachere, kendo dok
chien, to mano nyiso ni en mana kit dhoho moro maloko del marachar,
omiyo ng’atno ok ogak.

40Ka yie wi ng’atno oluny, modoko rabondo gi e dier wiye to mano ok mi
odok mogak. 41Kata ka yie wiye oluny ka nyiem wang’e mano bende nyiso ni
orabondo to ok ogak. 42To ka adhola mamarmar omako bondono, to mano
nyiso ni dhoho otuch kanyo. 43Jadolo norange, kendo koyudo ni adhola
olokore mamarmar, machalo gi dhoho matuch e del, 44to mano nyiso ni
ng’atno nigi tuo dhoho, kendo ogak. Omiyo jadolo nyaka wach kamano,
nimar tuo mar dhoho omakoo wi ng’atno.

45Ng’at man gi tuo mar dhoho norwak lewni moyiech, kendo wiye bende nowe
mak ogolo. Noum dhoge gi yo ka malo, kendo noywag niya, "Abet mogak!
Abet mogak!" 46To kinde duto ma pod en gii dhoho, nyaka kwane ka ng’at
mogak. Kuom mano enodag oko kar kende, ma ok odonj e kambi.

47-49Ka law kata usi kata pien kata gimoro molos gi pien opur molokore
makwar kata maratiglo, to nyaka tere ir jadolo mi range. Mano nyaka
timre kata ka lawno olos gi yie rombo kata gi katana. 50Jadolo norang
gima opurno, eka nokete kar kende kuom ndalo abiriyo. 51To chieng’ mar
abiriyo nochak orang gino, to ka kama opurno olandore, mano nyiso ni en
gima ketho gik moko kaka dhoho ketho del. 52Nyaka owang’ lawno, kata
usino, bed ni en mar yie rombo kata mar katana, kata ka en gima olos gi
pien, nikech gima landoreno en gima rach ka dhoho. Mano emomiyo nyaka
wang’e gi mach.

53To ka jadolo oneno ni kama opurno ok olandore e gino, 54to enogol chik
mondo olwok gino, eka nochak okete kar kende kuom ndalo abiriyo mamoko.
55Bang’e jadolo nyaka chak range. Kata koyudo ni kama opurno ok
olandore, to osiko mana kaka chon, mano pod nyiso ni ogak. Emomiyo nyaka
wang’e gi mach, kata bed ni kama opurno nigi yo ka iye kata gi yo ka
oko.

56To ka jadolo orange moyudo ni kama opurno odok chien bang’ lwoko, to
nong’ad kanyo oko, bed ni en kuom law kata kuom pien kata kuom usi. 57To
ka kama opurno ochako othinyore e lawno, kata e usino kata e gima olos
gi pienno, to mano nyiso ni gima rachno landore e gino, omiyo nyaka
wang’ gino gi mach. 58To ka oneno ni kidono olal bang’ lwoko, to nyaka
chak lwoke, eka gakne rum.

59Mano e chik mar gima rach ka dhoho man kuom law molos gi yie rombo,
kata mar katana, kata man kuom usi, kata kuom gima olos gi pien, mondo
ong’e ka gima kamano ogak kata ok ogak.

Tim jo-Lawi 14

1Ruoth Nyasaye nowacho ni Musa kama: 2Ma e chik mar ng’at mipwodho kuom
tuo dhoho. Chieng’ mipwodhe to nyaka ter ir jadolo. 3Kuom mano jadolo
nyaka wuog oko mar kambi mondo odhi orange. Ka oyudo ni ng’atno ochango
kuom tuoneno, 4to nyaka ogol chik mondo okelni ng’at mipwodhono winy
ariyo mangima michamo, kaachiel gi yiend sida gi usi makwar kod bad
owino. 5Eka jadolo nogol chik mondo winyo achiel onegi e agulu moting’o
pi aora. 6Bang’ mano nokaw winyo mangima gi yiend sida gi usi makwar kod
owino, mi nolutgi e remb winyo mosenegno. 7Eka nokir remono nyadibiriyo
kuom ng’at mipwodhone tuo dhoho. Bang’e nong’ad wach ni ng’atno ler,
kendo nowe winyo mangima cha dhi e thim. 8Ng’at mipwodhono nolwok lepe,
kendo noliel yie dende duto, mi nolwokre gi pi, eka nobed mopwodhore.
Bang’ mano onyalo donjo e kambi, to ok nonind e hembe nyaka ndalo
abiriyo rum. 9Chieng’ mar abiriyo nochak oliel yie wiye duto gi yie tike
kod yie wang’e kaachiel gi yie dende mamoko duto. Bang’e nolwok lepe
kendo nolwokre gi pi, eka nobed mopwodhore chuth.

10Chieng’ mar aboro nyaka okel imbe ariyo ma hikgi achiel achiel, kod
rombo ma swini ma bende hike achiel. Jamnigo duto nyaka bed maonge
songa. Bende nokel mogo moromo kilo apar moruw gi mo, mondo otimgo
misango mar cham, kaachiel gi mo moromo nus lita. 11Jadolo mapwodho
ng’atno nokete kaachiel gi chiwone e nyim Ruoth Nyasaye e dho Hemb Romo.
12Bang’e jadolo nokaw im achiel gi morno, mondo otimgo misango
mipwodhogo ketho mar gowi, kendo nochiwgi e nyim Ruoth Nyasaye mondo
gibed mich moyiedhi. 13Imno nyaka yang’ ei Kama Ler miyang’oe jamni
mitimogo misengni mag golo richo kod misengni miwang’o pep, nimar
misango mipwodhogo ketho mar gowi dong’ni jadolo mana kaka misango mar
golo richo. En gima ler moloyo. 14Jadolo nokaw remb misango mipwodhogo
ketho mar gowi, mi nomien e dho it ng’at mipwodhono ma korachwich, kendo
e lith lwete mathwon ma korachwich, kendo e lith tiende mathwon ma
kotachwich. 15Bang’ mano jadolo nokaw mo, mi nool moko e tat lwete owuon
ma koracham. 16Eka enolut lith lwete ma korachwich e mo man e tat lwete
ma koracham, kendo nokir nyadibiriyo e nyim Ruoth Nyasaye. 17Bang’e
nokaw mo moko modong’ e tat lwete, mi nowir e dho it ng’at mipwodhono ma
korachwich, kendo e lith lwete ma korachwich, kendo e lith tiende
mathwon ma korachwich, mana kuonde ma nomienie remb misango mipwodhogo
ketho mar gowi. 18Modong’ e tat lwet jadolo, to nool ewi ng’at
mipwodhono. Kamano jadolo nopwodhe e nyim Ruoth Nyasaye. 19Bang’e jadolo
notim misango mar golo richo mondo opwodhgo ng’atno kar gakne. 20Eka
enowang’ chiayo mitimogo misango miwang’o pep, kendo nochiwe e
kendo-mar-misango kaachiel gi misango mar cham. Kamano e kaka jadolo
nopwodhe, kendo nodok maler.

21Kapo ni ng’atno jachan, ma ok nyal yudo gigo, to nokel nyaim mondo
otimgo misango mipwodhogo ketho mar gowi. Imno nobed mich moyiedhi,
kendo mitimogo misango mipwodhogo gakne. Kendo nokel mogo moromo kilo
apar moruw gi mo mondo otimgo misango mar cham, kaachiel gi mo moromo
nus lita, 22kod akuch odugla ariyo kata nyithi akuru ariyo kaka onyalo
yudo. Winyo achiel notimgo misango mar golo richo, to machielo notimgo
misango miwang’o pep. 23Chieng’ mar aboro nokel gigo ni jadolo e dho
Henb Romo e nyim Ruoth Nyasaye mondo pwodhego. 24Jadolo nokaw im mi bi
timgo misango mipwodhogo ketho mar gowi, kaachiel gi morno, mi nochiwgi
e nyim Ruoth Nyasaye ka mich moyiedhi. 25Eka noneg imno, kendo nokaw
rembe moko, mi nomien e dho it ng’at mipwodhono ma korachwich, kendo e
lith lwete mathwon ma korachwich, kendo e lith lwete ma korachwich.
26Bang’e jadolo nool mo moko e tat lwete owuon ma koracham, 27kendo
nokir mo moko nyadibiryo e nyim Ruoth Nyasaye gi lith lwete ma
korachwich. 28Eka nokaw mo moko modong’ e tat lwete, kendo nowir e dho
it ng’at mipwodhono ma korachwich, kendo e lith lwete mathwon ma
korachwich, kendo e lith tiende mathwon ma kotachwich, mana kuonde ma
nomienie remb misango mipwodhogo ketho mar gowi. 29Mo modong’ e tat lwet
jadolo, to nool ewi ng’at mipwodhono mondo opuodhego. 30Jadolono nokaw
winyo achiel kuom winy mane ng’atno okelo, kata bed ni gin akuch odugla
kata gin nyithi akuru, 31mi notimgo misango mar golo richo, to machielo
notimgo misango miwang’o pep. To bende enotim misango mar cham. Kamano e
kaka jadolo nopwodh ng’atno e nyim Ruoth Nyasaye. 32Mano e chik moket ni
ng’at modhier man gi tuo mar dhoho, kendo ma ok nyal yudo chiwo mitimogo
misengni piwodhego.

33Ruoth Nyasaye nowacho ni Musa gi Harun niya, 34"Ka usedonjo e piny
Kanaan ma abiro miyou mondo udagie, mi akelo gimoro marach momiyo kor ot
moro opur, 35to wuon odno nyaka dhi ir jadolo kendo nyise ni gima rach
ni e ode. 36Jadolo nyaka gol chik mondo gik moko duto manie odno ogol ka
pok odhi range, nono to gigo duto obedo mogak. Bang’e jadolo nodonj e
odno mondo orangi. 37Ka onwang’o ni kuonde ma gigo nitie olokore ratiglo
kata makwar, kendo nenore ni odonjo e kor ot, 38to nyaka owuog oko e
dhot, kendo olor odno kuom ndalo abiriyo. 39Chieng’ mar abiriyo nyaka
oduogi mi ochak orang ot, to koyudo ka gima rachno oselandore e kor ot,
40to nyaka ogol chik mondo kite ma gino nitie ogol oko kendo owiti e tok
dala kamoro ma ok ler. 41Bang’ mano nogol chik mondo ochwer kor odno
duto gi yo ka iye, kendo gipuk lowo ma gichwero e tok dala kamoro ma ok
ler. 42Eka giniket kite manyien kuonde ma gisegoloe moko ka, mi gimwon
ot gi lowo manyien.

43To ka gino ochako owuok molandore, kosegol kite ka, kendo ochuer kor
ot, mi ochak omwon, 44to jadolo nyaka duog rang odno. Ka oyudo ni gino
oselandore, to mano nyiso ni en gima rach ka dhoho. Kuom mano odno obedo
mogak, 45kendo nyaka muke, mi kitene gi yiende kod lope ter e tok dala,
mi wit kamoro ma ok ler. 46Ng’ato ang’ata mane oyudo odonjo e odno e
kinde mane olore nobed mogak nyaka odiambo, 47kendo ng’ato ang’ata ma
osenindo e odno kata ochiemoe, nyaka lwok lepe.

48To ka jadolo odhi morango odno kendo oyudo ni gino ok oselandore bang’
mwone, to nong’ad wach ni odno osepwodhi, nikech gima rachno orumo.
49Jadolo nyaka kaw winy ariyo matindo kendo kaw yiend sida gi usi makwar
kod owino opwodhgo ot, mondo odok maler. 50Eka noneg winyo achiel e
agulu moting’o pi aora, 51kendo nokaw yiend sida gi owino kod usi makwar
kaachiel gi winyo mangima cha, mi nolutgi e remb winyo mosenegno, kendo
e pi malerno, mi nokir nyadibiriyo kuom ot. 52Kamano e kaka nopwodh ot,
kokonyore gi remb winyo gi pi maler gi winyo mangima gi yiend sida
kaachiel gi owino kod usi makwar. 53Winyo mangima to nowe ring dhi e
thim. Kosepwodho ot kamano, to ot nodok maler.

54Mano e chik man kuom tuo dhoho kido mopogore opogore, kod tuo mawuok
buk, 55gi pur mamako nanga kata mamako ot 56gi kuonde mobokore e del,
kata moluro kata mamarmar. 57Chikno nyiso kaka ipogo gik mogak kod gik
ma ok ogak. En chik mar tuo dhoho gi mar gik mopur.

Tim jo-Lawi 15

Gik machuer e dend ng’ato mamiyo obedo mogak

1Ruoth Nyasaye nowacho ni Musa gi Harun 2ni mondo onyis jo-Israel ni: Ka
nyot ng’ato owuok, kata koyudo tuo nyach machuer, to gima chuerno bedo
mogak. 3Kata ka nyajno chuer kata kodinore, to ng’atno ogak kendo chik
mar gakne kuom chuer kamano chalo kama:

4Kitanda ma ng’at ma dende chuer kamano onindoe, kata gimoro amora
mobetie bedo mogak, 5ng’ato ang’ata momulo kitandano nyaka lwok lepe,
kendo lwokre, to nosik kogak nyaka odhiambo. 6Bende ng’ato ang’ata mobet
kama ng’at ma dende chuer osebetie, nyaka lwok lepe, kendo lwokre, to
nosik kogak nyaka odhiambo. 7Ng’ato ang’ata momulo ng’at ma dende chuer
nyaka lwok lepe, kendo lwokre, to nosik kogak nyaka odhiambo. 8Ka ng’at
ma dende chuer ong’ulo olawo kuom ng’ato, to ng’at mong’ul kuome olawno
nyaka lwok lepe, kendo lwokre, to nosik kogak nyaka odhiambo. 9Gimoro
amora ma ng’at ma dende chuerno obetie ka en e wuoth bedo mogak.
10Ng’ato ang’ata momulo gima ng’atno osebetie nobed mogak nyaka odhiambo
kendo ng’ato moting’o gik ma kamago nyaka lwok lepe, kendo lwokre, to
nosik kogak nyaka odhiambo. 11Ng’ato ang’ata ma ng’at ma dende chuer
omulo ka pok ologo nyaka lwok lepe kendo lwokre, to nosik kogak nyaka
odhiambo. 12Gimoro amora mochue gi lowo ma ng’at ma dende chuer omulo
nyaka negi, to ka en gima olos gi bawo, to nyaka lawe gi pi.

13Ka ng’at ma dende chuerno ochango, to nyaka owe ndalo abiriyo kadhi
kopwodhore. Nolwok lepe, kendo nolwokre gi pi maler, eka nopwodhre.
14Chieng’ mar aboro nokaw akuch odugla ariyo kata nyithi akuru ariyo, mi
nobigo e dho Hemb Romo e nyim Ruoth Nyasaye, kendo nomigi jadolo.

15Jadolo nokaw akuru achiel, mi notimgo misango mar golo richo, to
machielo notimgo misango miwang’o pep. Kamano nopwodh ng’atno e nyim
Ruoth Nyasaye, kaka chik dwaro kuom gak mar chuer.

16Ka nyot ng’ato owuok, to nyaka olwok dende duto gi pi, kendo nosik
kogak nyaka odhiambo. 17Nanga moro amora kata pien moro amora ma nyodo
otonie nyaka lwoki, kendo nobed mogak nyaka odhiambo. 18Chikno bende
omako dhako ma ng’ato oriworego. Giduto ji ariyogo nyaka gilwokre, to
ginisik ka gigak nyaka odhiambo.

19Ka dhako odhi e due, to nobed mogak kuom ndalo abiriyo, kendo ng’ato
ang’ata momule nobed mogak nyaka odhiambo. 20Gimoro amora monindoe kata
mobetie e kindego nobed mogak. 21Ng’ato ang’ata momulo kitanda dhakono,
22kata momulo gimoro mosebetie nyaka lwok lepe, kendo lwokre, to nosik
kogak nyaka odhiambo. 23Kata ka omulo gima nie kitanda dhakono, kata man
kama obetie, to nobed mogak nyaka odhiambo. 24Ka ng’ato oriwore gi
dhakono mi rembe omiene, to nobed mogak.

25Ka dhako moro chuer kuom ndalo mogwarore e kinde ma ok odhi e due,
kata ka ochuer aming’a mokadho kaka ojadhi e due, to nobed mogak e kinde
mochwerieno duto, mana kaka ndalo modhi e due. 26Kitanda moro amora
monindoe kata gimoro amora mobetie e kindeno nobed mogak mana ka kitanda
monindoe kodhi e due. 27Ng’ato ang’ata momulo gigo nobed mogak, omiyo
nyaka olwok lepe, kendo olwokre, to nosik kogak nyaka odhiambo. 28Ka
dhakono ochango, to nyaka owe ndalo abiriyo kadhi, bang’e nobed maler.
29To chieng’ mar aboro nyaka okaw akuch odugla ariyo kata nyithi akuru
abiriyo, mi oter ni jodolo e dho Hemb Romo. 30Jadolo nokaw akuru achiel,
mi notimgo misango mar golo richo, to machielo notimgo misango miwang’o
pep, kopwodho dhakono e nyim Ruoth Nyasaye kaka chik dwaro kuom gak mar
chuer.

31Kamano e kaka unusiem jo-Israel kuom bet mogak, nimar dipo ka gidwanyo
Kar Dakna Maler manie kindgi, mi githo nikech gakgino.

32Mano en chik momako ng’at moyudo nyach machuer kata ma nyote owuok mi
odoko mogak. 33Bende en chik mamako dhako modhi e due, kaachiel gi
ng’ato ang’ata bed ni en dichuo kata dhako, ma dende chuer, kod ng’at
moriwore gi dhako mogak.

Tim jo-Lawi 16

Chieng’ pwodhruok mar oganda jo-Israel

1Kane yawuot Harun ariyo kande osetho kuom chiwo mach ma ok ni kare e
nyim Ruoth Nyasaye, 2Ruoth Nyasaye nowacho ni Musa niya, "Nyis Harun
owadu ni kik okadh pasia, mi odonj e Kama Ler e nyim raum Sandug Muma
miluongo ni kar ng’wono, mak mana e kinde moketi, nono to otho, nikech
afwenyora gi e bor polo man ewi raum. 3E kinde ka kinde ma Harun donjoe
Kama Ler, to nyaka okel nyarwath mondo otimgo misango mar golo richo,
kod im mondo otimgo misango miwang’o pep. 4Enorwak law dolo mabor gi
sirwari mondo ogeng’go duge, kendo notue misip e nungone, kendo nosidh
kilemba e wiye, mago duto nobed mag katana maber. Gin lep dolo, omiyo
Harun nyaka lwokre ka pok orwakogi. 5Enokaw nyuogi ariyo kuom oganda
jo-Israel mondo otimgo misango mar golo richo, kendo im achiel mondo
otimgo misango miwang’o pep.

6Nyaka otim misango mar golo richo gi rwath mondo opwodhrego kaachiel gi
joode. 7Bang’ mano, nokaw nyuogi ariyo kende nokelgi e nyim Ruoth
Nyasaye e dho Hemb Romo. 8Nyaka ogo ombulu kuomgi mondo diel achiel obed
mar Ruoth Nyasaye, to machielo obed mar Azazel. 9Eka nokaw diel ma
ombuch Ruoth Nyasaye olwar kuome mi notimgo misango mar golo richo.
10Diel ma ombuch Azazel olwar kuome to nokel ka ngima e nyim Ruoth
Nyasaye, mi nopwodhe. Eka noriembe odhi e thim ir Azazel.

11Harun nyaka chiw rwath mondo otimgo misango mar golo richo,
kopwodhorego kaachiel gi joode. 12Enokaw tap mach moketie mach mogol e
kendo-mar-misango manie nyim Ruoth Nyasaye kaachiel gi ubani mang’ue
ng’ar moromo lwedo ariyo, mi nokel ei kama nogeng’ gi pasia. 13Eka nool
ubani e majno e nyim Ruoth Nyasaye mondo ich ubani oim Sandug Rapar,
mondo kik otho. 14Enokaw remb rwath, mi nokir gi lith lwete e bath raum
koma ochomo yo wuokchieng’ kendo nokir remono nyadibiriyo gi lith lwete
e nyim raum.

15 Bang’ mano noyang’ diel mitimogo misango mar golo richo ni oganda
jo-Israel, mi noter rembe ei kama ogeng’ gi pasia, kendo nokir remono
ewi raum, kendo e nyim raum, mana kaka nokiro remb rwath. 16Mano e kaka
enopwodh Kama Ler kuom timbe mogak ma jo-Israel osedwanyego, kendo kuom
timbe mane giweyogo Ruoth Nyasaye, tiende ni richogo duto. Kamano bende
e kaka nopwodh Hemb Romo manie diergi, kama timbegi ogakie. 17Ong’e
ng’at moro machielo manobed ei Hemb Romo chakre sa ma Harun donjo ei
Kama Ler mondo opwodhre owuon, kendo opwodh joode kod oganda duto mar
jo-Israel nyaka sa ma owuokie, kosetieko tich pwodhruok duto.

18Bang’e nowuog oko e kendo-mar-misango manie nyim Ruoth Nyasaye, mi
nopwodh kendono. Nokaw remb rwath moko kod remb diel moko mi nomien-go
tunge duto mag kendo-mar-misango, 19kendo nokir remo moko nyadibirioyo
gi lith lwete e kendo-mar-misango. Kamano nopuodhe kuom timbe mogak mag
jo-Israel mi nomi obed maler.

20Ka Harun osetieko pwodho Kama Ler gi Hemb Romo kendo-mar-misango, to
nokel diel mangima e nyim oganda. 21Enoket lwetene duto ewi diendno,
kendo nohul richo duto mag jo-Israel gi timbe mane giweyogo Ruoth
Nyasaye, tiende ni richogi duto. Enowe richogo duto ewi diendno, eka
nomiye ng’at manoyud obet ka rito mondo otere e thim. 22Kamano diendno
noting’ richo duto, mag jo-Israel e thim kuma bor. Ng’atno noweye kuno
mondo odhi adhiya.

23 Bang’ mano, Harun nodonj e Hemb Romo, mi nolony lep katana mane
orwako kodonjo e Kama Ler kendo nowegi kanyo. 24Eka nolwokre gi pi,
kamoro moyang ni Nyasaye, kendo norwak lepe mag dolo, mi nowuog oko
mondo otim misangone owuon miwang’o pep, kod mar oganda jo-Israel.
Kamano nopwodhre, kendo nopwodh ji bende. 25Enowang’ boche chiayo
motimogo misango mar golo richo e kendo-mar-misango. 26To ng’at mane
oriembo diel, ka tero ir Azazel kik donj e kambi nyaka chop olwok lepe
kendo olwokre. 27Rwath gi diel motimgo misengni mag golo richo, kendo ma
rembgi oseter ei Kama Ler mondo opwodhgo richo, nogol ringi gi piendegi
kod owuochgi oko e tok kambi, kama nyaka wang’gie pep. 28Ng’at ma
owang’ogi nyaka lwok lepe kendo lwokre, eka bang’e onyalo dwogo e kambi.

29 Koro chik momakou nyaka chieng’ ema: Due apar mar due mar abiriyo, un
jo-Israel kaachiel gi jopinje mamoko modak kuomu, nyaka utue chiemo,
kendo kik uti tich moro, 30nikech chieng’no ema nogolnue richou mondo
upwodhru. Kamano unupuwodhru kuom richou duto e nyim Ruoth Nyasaye.
31Chieng’no en chieng’ Sabato moyiedhi ma nyaka uyueye, kendo nyaka
utueye chiemo. En chik momakou nyaka chieng’. 32Jadolo mowir kendo
moketi kar wuon mare e tij dolo ema notimnu pwodhruok. Enorwak lep dolo
mag katana maber. 33Kendo enopwodh Kama Ler gi Hemb Romo kod
kendo-mar-misango. Eka nopwodh jodolo kod oganda jo-Israel duto. 34Mano
nobed chik momakou nyaka chieng’ mondo upwodh jo-Israel dichiel e higa
kuom richogi.

Kamano Musa nochopo chike mag Ruoth Nyasaye.

Tim jo-Lawi 17

Misengni nyaka tim kamoro achiel kende

1Ruoth Nyasaye nowacho ni Musa 2ni mondo onyis Harun gi yawuote kaachiel
gi jo-Israel duto ni Ruoth Nyasaye ochiko kama: 3Ka ja-Israel moro amora
onego dhiang’ kata rombo kata diel ei kambi kata oko mar kambi, 4to ok
okelo e dho Hemb Romo mondo otimgo ni Ruoth Nyasaye misango e nyim Hema
Maler mar Ruoth Nyasaye, to nokwane ka ng’ama oneko. Osechuero remo,
omiyo nyaka ng’ad kare oko kuom ogandagi. 5Chikni oketi mondo jo-Israel
okel ni Ruoth Nyasaye jamni ma ginego oko. Nyaka gikelgi ni jadolo e dho
Hemb Romo, mondo gitim kodgi misengni mag sawo ni Ruoth Nyasaye. 6Jadolo
nokir remo e kendo-mar-misango mar Ruoth Nyasaye man e dho Hemb Romo,
kendo nowang’ boche mondo odum mamit ni Ruoth Nyasaye. 7Ka jo-Israel
nego jamni, to kik gimed timo misengni ni jochiende ma gilamo, ka
gidwanyorego mana kaka dhako moweyo chwore dwanyore gi chwo mamoko, mano
nobed chik momakogi kaachiel gi nyikwagi nyaka chieng’.

8Ruoth Nyasaye nomedo wacho ni Musa mondo owach ni jo-Israel niya, "Ka
ja-Israel moro amora kata japiny moro modak kuomu otimo misango miwang’o
pep kata misango moro amora, 9to ook okelo e dho Hemb Romo mondo
otimnigo Ruoth Nyasaye misango, nong’ad kare oko kuom ogandagi.

Ruoth Nyasaye okwero chamo remo

10 "Ka ja-Israel moro amora kata japiny moro modak kuomu ochamo remo to
anabed jasike, mi nang’ad kare oko kuom ogandagi, 11nikech ngima gimoro
ni e rembe. Achiwo remo mondo otimgo misango e kendo-mar-misango mondo
upwodhrugo, nimar remo, tiende ni ngima, ema ipwodhogo richo. 12Mano
emomiyo asekwero jo-Israel kaachiel gi jopinje moko modak kuomgi ni kik
gicham remo.

13"Ka ja-Isarel moro amora kata japiny moro modak kuomu odhi duar,
momako le kata winyo minyalo chamo, to nyaka ool rembe piny, kendo oik
gi lowo, 14nikech ngima gimoro ni e rembe. Mano emomiyo asekwero
jo-Isarel mondo kik ocham remb gimoro, nikech ngima gino ni e rembe.
Ng’at mochamo remo nong’ad kare oko.

15"Ng’ato ang’ata, bed ni en ja-Israel kata japiny moro modak kuomu,
mochamo gimoro motho athoya kende, kata ma ondiek onego, nolwok lepe
kendo nolwokre, to nosik kogak nyaka odhiambo, eka bang’e nobed maler.
16To ka ok olwoko lepe, kendo ok olwokore, to noyud kum kuom kethone."

Tim jo-Lawi 18

Okwer terruok gi timbe ma kamago

1Ruoth Nyasaye nowacho ni Musa 2ni mondo onyis jo-Israel kama: An e
Ruoth Nyasaye ma Nyasachu. 3Kik utim timbe jo-Misri, mane udak e pinygi,
kata kik utim timbe jo-Kanaan ma aterou e pinygi. Kik ulu chike jogo
duto, 4to nyaka urit chikena, kendo uluw yorena. An e Ruoth Nyasaye,
5omiyo nyaka urit chikena gi buchena, ma ka ng’ato orito, to yudo ngima.
An e Ruoth Nyasaye.

6Kik ng’ato moro kuomu terre gi dhako moro ma watne. An e Ruoth Nyasaye.
7Kik ikuod wi wuoru kuom terruok gi meru. En meru, omiyo kik ikuod wiye.
8Kik iterri gi chi wuoru, nikech kitimo kamano to ikuodo wi wuoru. 9Kik
iterri gi nyameru hie, kata gi nyameru ma ng’at machielo onywolo, bed ni
onywole dala kata kamoro machielo. 10Kik iterri gi nyar wuodi kata gi
nyar nyari, nikech kitimo kamano to ikuodo wiyi iwuon 11Kik iterri gi
nyameru ma ot machielo. En nyameru, omiyo kik ikuod wiye. 12Kik iterri
gi wayu, nikech en gi wuoru gin remo achiel, 13kata kik iterri gi nyamin
meru, nikech en gi meru bende gin remo achiel. 14Kik iterri gi chi
owadgi wuoru, nikech kitimo kamano to ikuodo wi wuoruno. 15Kik iterri gi
chi wuodi, nikech kitimo kamano to ikuodo wiye. 16Kik iterri gi chi
owadu nikech kitimo kamano to ikuodo wi owaduno. 17Kik iterri gi dhako
moro to nyare bende iterorigo, kata kik ikaw nyar wuod dhakono kata nyar
nyar dhakono mondo iterrigo, nimar dipo kiriwori gi rembi iwuon, to mano
en richo maduong’. 18Kik ikaw nyamin chiegi mondo obed nyieke, mi iriwri
kode ka nyamin pod ngima.

19 Kik iriwri gi dhako ka ni e due. 20Kik iterri gi chi wadu, mi omi
idok mogak. 21Kik ichiw nyathini moro ni nyasaye manono miluongo ni
Molek, nikech kitimoo kamano to ikwedo nying Nyasachu. An e Ruoth
Nyasaye. 22Kik inind gi ng’ama dichwo kaka dinind gi ng’ama dhako nikech
mano kwero. 23Kik iterri gi chiayo moro, mi omiyi ibed mogak. Dhako
bende kik yie mondo chiayo moro oriwre kode. Mano en gima mono.

24Kik udwanyru kutimo timbe ma kamago nikech timbego ema nomiyo ogendini
ma abiro riembo mondo owenu thuologi odoko joma odwanyore. 25Mano e kaka
pinyno nodoko mogak, mi ne akume nikech richogo, omiyo nong’ogo joma
odakie oko. 26Un to nyaka urit chikena. Onge ng’ato kuomu ma notim timbe
makuerogo, bed ni en ja-Israel kata jadak, 27-28nono to pinyno ong’ogou
oko kuom dwanye, mana kaka nong’ogo oganda mane okuongonu dakie. Oganda
mane okuongonuno notimo timbe makuerogo, mi ne gimiyo pinyno odoko
mogak. 29Ng’ato ang’ata motimo achiel kuom timbe makuerogo nong’ad kare
oko kuom ogandagi. 30Emomiyo rituru chikna kendo kik uluw timbe makuero
mane weg pinyno otimo kapok ubiro. Kamano ok nudok mogak. An e Ruoth
Nyasaye ma Nyasachu.

Tim jo-Lawi 19

Chike mag timbe makare

1Ruoth Nyasaye nowacho ni Musa 2ni mondo onyis jo-Israel niya, "Nyaka
ubed joma ler, nikech an Ruoth Nyasaye ma Nyasachu aler. 3Ng’ato ka
ng’ato kuomu nyaka luor min gi wuon, kendo nyaka rit Sabato maga. An e
Ruoth Nyasaye ma Nyasachu. 4Kik uluw nyiseche manono, kendo kik uthedh
nyiseche mag nyinyo mondo ulam. An e Ruoth Nyasaye ma Nyasachu.

5"Ka uyang’o chiayo mondo utimgo ni Ruoth Nyasaye misango mar sawo, to
neguru chiayono kaka chik dwaro mondo Ruoth Nyasaye oyie kodu. 6Nyaka
chame mana chieng’ mitimoe misangono, kata kinyne. To ring’o modong’
nyaka chieng’ mar adek, nyaka wang’ e mach. 7Ka ochame chieng’ mar adek,
to Ruoth Nyasaye ok noyie kode, nikech ne en gima kuero. 8Ng’ato ang’ata
mochame nyaka yud kum kuom kethone, nikech osechayo gima ler mar Ruoth
Nyasaye. Ng’atno nong’ad kare oko kuom ogandagi.

9 "Ka ukayo cham e puotheu, to kik uke nyaka giko puotheu, kata kik uhul
abang’ tiang’. 10Bende kik upon olembeu mag mzabibu mutiek pep, kata kik
ukwany mago molwar piny. Nyaka uwegi ni joma odhier kod jodak. An e
Ruoth Nyasaye ma Nyasachu.

11 "Kik ikwel, kata kik iwuond wadu kata kik imaye e yor wuond. 12Kik
ikuong’ri gi nyinga kiwuondo ng’ato, nimar kitimo kamano to ichayo nying
Ruoth Nyasaye ma Nyasachu. An e Ruoth Nyasaye. 13Kik idhir wadu, kata
kik imaye gire. Bende nyaka ichul jatich mana e odiechieng’ motiyonieno.
14Kik iyany ng’at ma ite odino, kata kik iket gimoro e nyim muofu ma
dochwanyre. Luoruru Nyasachu. An e Ruoth Nyasaye.

15 "Kik iket bura kuom dok ni jachan, kata kuom luoro ng’ama duong’ to
ng’ad ni wadu bura kare kichung’ e adiera. 16Kik iwuoth koni gi koni
kiketho nying jou, kata kik ihangne wadu wach kodonjne e buch nek. An e
Ruoth Nyasaye. 17Kik imak sadha gi wadu, to nyaka inyise kethone wang’
gi wang’; mano eka ok dibed jaketho. 18Kik ichul kuor kata kik ibed
mamon gi jowadu, to nyaka iher wadu kaka iherori iwuon. An e Ruoth
Nyasaye.

19 "Nyaka urit chikena. Kik uwe jamni mopogore opogore luwre, kendo kik
uchwo kothe ariyo mopogore opogore e puotheu. Bende kik urwak lewni
molos gi usi ariyo mopogore opogore.

20"Ka ong’iew misumba ma nyako ni ng’at moro mondo okendi, mi ng’ato
oterore kode ka pok owar nyakono, kata ka pok omiye thuolo mondo odhi,
to nyaka non wachno. To ok noneg nyako kod ng’at moterore kodeno, nikech
pod en misumba. 21Ng’at moterore kodeno nyaka kel im e nyim Ruoth
Nyasaye e dho Hemb Romo mondo otimgo misango mar golo ketho mar gowi.
22Jadolo notim misango e nyim Ruoth Nyasaye gi imno mondo opwodh ni
ng’atno richone, eka nowene richo mosetimono.

23"Ka usedonjo e piny ma abiro miyou, mi upidho yath moro amora ma
olembe inyalo cham, to nyaka ukwan olembego ka gima kuero, kendo ok
unuchamgi kuom higni adek. 24E higa mar ang’wen olembe duto nobed chiwo
maler ni Ruoth Nyasaye, kendo mano nomi gibed gik ma inyalo cham. 25To e
higa mar abich unyalo chamo olembego. Kutimo kamano, to ginimed nyak
moloyo. An e Ruoth Nyasaye ma Nyasachu.

26 "Kik ucham ring’o man gi remo. Kik upor wach, kata kik ubed ajuoke.
27Kik utit wiu kata yie tiku. 28Kik usar dendu kuywago ng’ama otho kata
kik usar kido moro kuomu. An e Ruoth Nyasaye.

29 "Kik umi nyiu bed jochode, mi lokre ohodho, dipo ka pinyu okethore,
mi richo opong’o. 30Nyaka urit Sabato maga, kendo uluor Kama Ler mara.
An e Ruoth Nyasaye.

31 "Kik udhi ir jonyakalondo kata kuom ajuoke ma moko, nikech kutimo
kamano to udoko mogak. An e Ruoth Nyasaye ma Nyasachu.

32"Nyaka uchung’ ni ng’ama duong’ ma wiye oti lwar, kumiye duong’ kendo
uluor Ruoth Nyasaye ma Nyasachu. An e Ruoth Nyasaye.

33 "Ka japiny moro odak kuomu, to kik uthage. 34Nyaka urite mana kaka
wuodu, kendo uhere mana kaka uheroru uwegi, nikech un bende ne un jodak
e piny Misri. An e Ruoth Nyasaye ma Nyasachu.

35 "Kik uketh chik kuom gimoro mipimo borne kata mipimo pekne kata mana
mipimo ng’eny mare. 36To nyaka ubed gi rapim makare mipimogo gik moko.
37An e Ruoth Nyasaye ma Nyasachu mane ogolou e piny Misri. Nyaka urit
chikena kendo uluwgi. An e Ruoth Nyasaye."

Tim jo-Lawi 20

Kum miyudo kuom ketho chik

1Ruoth Nyasaye nowacho ni Musa 2ni mondo onyis jo-Israel niya, "Ka
ja-Israel moro amora kata japiny moro modak kuomgi ochiwo nyathine moro
ni nyasaye moro manono miluongo ni Molek, to nyaka neg ng’atno.
Jo-Israel duto nogoye gi kite, nyaka otho, 3kendo an awuon nabed jasike,
mi nang’ad kare oko kuom ogandagi, nikech osechiwo nyathine ni Molek,
kodwanyogo Kama Ler mara, kendo kochayo nyinga maler. 4To ka ji otemo
fwayo wach ng’at mochiwo nyathine ni Molek, mi ok ginege, 5to an awuon
nabed jasik ng’atno, kaachiel gi dhoodgi duto. Anang’ad kargi oko kuom
ogandagi, kaachiel gi jogo duto maluwe kendo madwanyore ka lamo Molek.

6"Ka ng’ato oweya, modwanyore gi jonyakalondo kod ajuoke ma moko kaka
dhako weyo chwore kendo dwanyore gi chwo mamoko, to nabed jasik ng’atno,
kendo nang’ad kare oko kuom ogandagi. 7Kuom mano puodhreuru ubed maler,
nikech an Ruoth Nyasaye ma Nyasachu aler. 8Nyaka urit chikena kendo
uluwgi, nimar an e Ruoth Nyasaye mapwodhou.

9 "Ka ng’ato oyanyo wuon mare kata min mare, to nyaka nege. Rembe
nodong’ e wiye, nikech oseyanyo wuon gi min. 10Ka ng’at oterore gi chi
wadgi, to ng’atno kaachiel gi dhakono nyaka negi. 11Ng’at moterore gi
chi wuon, oelo dug wuon mare. Giduto ji ariyogo, nyaka neggi kendo
rembgi nodong’ e wigi. 12Ka ng’ato oterore gi chi wuode, to nyaka neggi
giduto ji ariyogo, nikech gisetimo gima mono. Rembgi nodong’ e wigi.
13Ka ng’ato onindo gi dichwo wadgi ka ng’ama terore gi dhako, giduto
gitimo gima kuero. Nyaka neggi, kendo rembgi nodong’ e wigi. 14Ka ng’ato
okendo nyako moro, kaachiel gi min nyakono to mano richo maduong’. Nyaka
wang’gi gi mach giduto, mondo richo maduong makamano kik bed kuomu.
15Ng’at moterore gi chiayo moro amora nyaka negi. Chiayono bende nyaka
negi. 16Ka dhako moro odhi ir chiayo moro mondo oterre kode, to nyaka
neg dhakono kaachiel gi chiayono. Noneggi duto, kendo rembgi nodong’ e
wigi.

17 "Ka ng’ato okawo nyamin mare ma nyar wuon kata ma nyar min, mi
giterore, to mano en wichkuot marach. Nyaka neggi ka ji duto neno.
Ng’atno oseterore gi nyamin, omiyo nyaka kume. 18Ka ng’ato oriwore gi
dhako ka nie due, to okuodo wi dhakono, nikech oseelo kama rembe wuokie;
dhako bende oseelo kama rembe wuokie. Giduto nyaka ng’ad kargi oko kuom
ogandagi. 19Kik iterri gi nyamin meru kata gi wayu, nikech mano en ketho
wat. Joma timo kamano nyaka yud kum. 20Ng’at moterore gi chi owadgi wuon
mare, okuodo wi wuon mareno, omiyo giniyud kum. Noneggi, kendo nyinggi
nolal nono kuom ogandagi. 21Ka ng’ato oterore gi chi owadgi, otimo gima
ogak, kendo okuodo wi owadgi. Nyinggi nolal nono kuom ogandagi.

22"Nyaka urit chikena gi buchena duto, kendo uluwgi, mi piny ma akelou
mondo udagie kik ng’ogu oko. 23Kik uluw timbe ogendini ma ariembonu
mondo owenu thuolo. 24Ne gitimo gik marichogo duto, mi asin kodgi, omiyo
nawachonu ni abiro miyou pinygi maber kendo momewno mondo ukaw. An e
Ruoth Nyasaye ma Nyasachu mosepogou gi ogendini mamoko, 25omiyo un bende
nyaka upog le mi chamo gi le makuero kod winy michamo gi winy makuero.
Kik udok mogak nikech le kata winy, kata gimoro amora mamol, nimar
aseketo pogruok e kindu kodgi, ka ahulonu ni gin gik makuero. 26Unubed
jogo maler, nikech an Ruoth Nyasaye aler. Asepogou gi ogendini mamoko
mondo ubed joga.

27"Ng’ato ang’ata kuomu ma dichwo kata ma dhako ma janyakalondo kata ma
ajuoga moro amora nyaka go gi kite mi otho, kendo rembe nodong e wiye
owuon."

Tim jo-Lawi 21

Chike moket ni jodolo

1Ruoth Nyasaye nowacho ni Musa ni mondo onyis jodolo ma joka Harun ni
kik jadolo moro amora tim gimoro ni ringre jadhoodgi moro motho, ma dimi
obed mogak, 2mak mana ka ng’atno watne hie, kaka min kata wuon, kata
wuode kata nyare, kata owadgi, 3kata nyamin mare hie ma nyako ngili ma
pok okendi. 4To ka nyamin mareno osekendi, to kik otimne gimoro ma dimi
obed mogak.

5 Jodolo kik liel yie wigi atuota, ka ginyisogo ni giywak, kata kik
gitit yie tikgi, kata kik gisar dendgi. 6Nyaka gibed joma owal ni
Nyasachgi, kendo kik gicha nying Nyasachgi, nikech gin ema gitimo
misengni miwang’o ni Ruoth Nyasaye. Misengnigo gin chiemb Nyasachgi,
emomiyo nyaka gibed maler. 7Jadolo kik kend ohodho kata nyaka maonge gi
ringre kata dhako ma chwore oriembo, nimar en ng’at maler mowal ni
Nyasache. 8Unuwale ni Ruoth Nyasaye, nikech en e jachiw chiemo ni
Nyasachu. Nyaka ukwane ka ng’ama ler nikech an Ruoth Nyasaye ma apuodho
jodolo, aler. 9Ka nyar jadolo odwanyore modoko ohodho, omiyo wuon mare
bedo mogak. Nyaka wang’ nyakono gi mach mi tho.

10Jadolo maduong’ e kind owetene ma en jadolo moseol mo e wiye, mi owal
mondo orwak lep dolo, kik we wiye koyuothore, kata kik yiech lawe,
konyisogo gi iye owang’. 11Ok nodonj kama ng’at motho nitie ma dimi obed
mogak, bed ni en wuon kata min. 12Kik owuog oa Kama Ler, nikech dipo ka
omiyo Kama Ler mar Nyasache obedo mogak, nimar osewale gi mor wir mar
Nyasache. An e Ruoth Nyasaye.

13Jadolo maduong’ nyaka kend nyako ngili. 14Ok nokend nyako ma chwore
otho, kata ma chwore oriembo, kata ma onge gi ringre, kata ma ohodho,
15To nyaka okend mana nyako ngili moa e dhoodgi, mondo kik nyithinde bed
mogak kuom kiko remb jo Lawi kata remb jomoko nono, nikech an e Ruoth
Nyasaye mapwodho jadolo maduong’.

16Ruoth Nyasaye nowacho ni Musa 17ni mondo onyis Harun niya, "Kuom
tiengeu duto onge ng’at mong’ol ma nobi mondo ochiw chiemo ni Nyasache.
18Ng’ato ang’ata ma rang’ol kik sud machiegni, bed ni en muofu kata en
puth kata ka dende kamoro okethore, kata ka gimoro otwi e dende, 19kata
ka tiende kata ka bade ong’ol, 20Kata ka thur wiye obiro, kata ka
orachiero, kata ka wang’e dhuth, kata ka en gi aput kata adhola machuer,
kata ka en buoch. 21Nyakwar Harun moro amora ma rang’ol ok nosud
machiegni mondo otim ni Ruoth Nyasaye misango miwang’o. 22Kaka orang’ol
kamano, kik osud machiegni mondo ochiw chiemo ni Nyasache. Onyalo chamo
chiemb Nyasache, bed ni ogol chiemo kuom gik maler kata kuom gik maler
moloyo. 23To kik osud machiegni gi Pasia kata gi kendo-mar-misango,
nikech dipo ka omiyo kuondena maler obedo mogak ni mar orang’ol. An e
Ruoth Nyasaye mapwodhogi." 24Kamano e kaka Musa nowuoyo gi Harun
kaachioel gi yawuote kod jo-Israel duto.

Tim jo-Lawi 22

Chike mag misengni

1Ruoth Nyasaye nowacho ni Musa niya, 2"Nyis Harun gi yawuote ni nyaka
giritre ahinya ka gitiyo gi mich maler ma jo-Israel chiwona, nono to
gichayo nyinga maler. An e Ruoth Nyasaye. 3Wachnigi ni, ka ng’ato moro
mogak osudo machiegni gi chiwo maler ma jo-Israel walo ni Ruoth Nyasaye,
to nang’ad kare oko e nyima. Mano en chik momakou nyaka chieng’. An e
Ruoth Nyasaye. 4Nyakwar Harun moro amora man gi tuo mar dhoho, kata man
gi nyach machuer, kik cham chiwo maler ka pok opwodhe. Koro magi e joma
obedo mogak: Ng’at momulo gimoro mosegere kuom gima otho, kata ng’at ma
nyote owuok, 5kata ng’at momulo gimoro mamol, kata ng’at momulo ng’at
mogak. 6Ng’ato ang’ata momulo achiel kuom gik makamago nobed mogak nyaka
chieng’ podhi, kendo ok nocham chiwo malergo ka pok olwokore. 7Ka
chieng’ osepodho to nobed maler, eka bang’ mano onyalo chamo chiwo
malergo, nikech gin chiembe. 8Kik ocham gima otho athoya kende, kata
chiayo ma ondiek onego, nikech kotimo kamano to obedo mogak. An e Ruoth
Nyasaye. 9Jodolo nyaka rit chikna, nono to gidoko joketho, mi githo kuom
chayo nyinga. An e Ruoth Nyasaye mapwodhogi.

10"Ng’ato ang’ata ma ok jadolo kik cham chiwo maler, kata en wendo
molimo jadolo, kata en mana jatichne mondiki. 11To misumba ma jadolo
ong’iewo nyalo chamo chiwogo, kendo wasumbni monywol e dalane nyalo
chamo chiemben. 12Ka ng’at ma ok jadolo okendo nyar jadolo, to nyakono
ok nocham mich moyiedhi mogol kuom chiwo maler. 13To ka chwore otho,
kata ka chwore oriembe kendo oonge gi nyathi, mi oduogo dak e dalagi, to
onyalo chamo chiemb wuon mare. To ng’ama ok jadolo kik cham chiemono.

14"Ka ng’ato ochamo gimoro maler mochiw ni Ruoth nyasaye kokia, to
enochul jadolo gino komedoe achiel kuom abich. 15Jadolo kik keth chiwo
maler ma jo-Israel walo ni Ruoth Nyasaye 16ka giyie ni joma ok jodolo
chamogi, ma dimi jogo bed joketho kendo yud kum, nikech an e Ruoth
Nyasaye mapwodho gigo."

17Ruoth Nyasaye nowacho ni Musa, 18ni mondo onyis Harun kod yawuote,
kaachiel gi jo-Israel duto niya, "Ka ja-Israel moro amora kata japiny
moro modak kuomu okelo chiwo mondo ochopgo kuong’ruok kata kaka chiwo
mokelo kuom herone owuon, mi ochiwe ni Ruoth Nyasaye ka misango miwang’o
pep mondo Ruoth Nyasaye oyie kode, 19to nyaka ochiw chiayo maonge songa,
bed ni en rwath kata rombo kata diel. 20Kik uchiw chiayo man gi songa
nimar Ruoth Nyasaye ok nyal yie kode. 21Ka ng’ato otimo misango mar
chiwo gi dhiang’ kata gi rombo mondo ochopgo kuong’ruok, kata kaka chiwo
ma okelo kuom herone owuon, to nyaka obed chiayo malong’o maonge songa
eka Ruoth Nyasaye noyie kode. 22Kik uchiw ni Ruoth Nyasaye chiayo moro
ma muofu kata ma rang’ol kata man gi songa kata kalanga, kata man gi
aluny kata bur. Kik uket chiayo ma kamano e kendo-mar-misango mondo obed
misango miwang’o ni Ruoth Nyasaye. 23Rwath kata rombo magana unyalo
timogo misango ma ng’ato chiwo, to ok noyie kode kuom timo misango
michopogo kuong’ruok. 24Chiayo ma mendene otore kata ogol kata opuodi
kik chiw ni Ruoth Nyasaye. Tim ma kamano okwer e pinyu. 25Bende kik uyie
kawo chiayo makamano kuom japiny moro mondo ochiw ni Nyasachu ka
chiembe. Ka ging’ol kamano to gin gi songa mosiko, omiyo ok digimi Ruoth
Nyasaye yie kodu."

26Ruoth Nyasaye owacho ni Musa niya, "Ka onywol nyaroya kata nyarombo
kata nyadiel, 27to ok onego poge gi min nyaka ndalo abiriyo rum. Kochiwe
ni Ruoth Nyasaye ka misango miwang’o chakre chieng’ mar aboro ka dhi
nyime, to noyie kode. 28Kik uneg dhiang’ gi nyathine, kata rombo gi
nyathine odiechieng’ achiel. 29Ka uchiwo ni Ruoth Nyasaye misango mar
erokamano, to chiweuru kaka chik dwaro, mondo Ruoth Nyasaye oyie kodu.
30Nyaka chame duto chieng’no, kendo gimoro kik dong’ nyaka chop okinyi.
An e Ruoth Nyasaye.

31"Nyaka urit chikena kendo uluwgi. An e Ruoth Nyasaye. 32Kik ucha
nyinga maler. Jo-Israel nyaka mi nyinga maler duong’. An e Ruoth Nyasaye
mapwodhou, 33kendo mane ogolou e piny Misri mondo obed Nyasachu. An e
Ruoth Nyasaye."

Tim jo-Lawi 23

Sewni moketi

(Kwan 28.16—29.40)

1Ruoth Nyasaye nowacho ni Musa mondo onyis jo-Israel niya, 2"Sewni ma
Ruoth Nyasaye oketo e magi: Gin chokruok maler, ma nyaka ogonigi milome
nikech gin sewni maga ma aseketo. 3Unuti tijeu kuom ndalo auchiel, to
chieng’ mar abiriyo en chieng’ yueyo moyiedhi. En odiechieng chokruok
maler, ma kik utimie tich moro amora, nikech en sabato mar Ruoth Nyasaye
kuonde duto mudakie.

4"Sewni ma Ruoth Nyasaye oketo e magi: Gin chokruok maler ma ka kindegi
ochopo to nyaka ugo milome maggi.

5 "Due apar gang’wen, due mokwongo chakre odhiambo, en chieng’ Pasaka
mar Ruoth Nyasaye. 6To Sap Makati ma ok ketie thowi mar Ruoth Nyasaye
chakore tarik apar gabich mar dueno. Unucham makati ma ok ketie thowi
kuom ndalo abiriyo. 7Chieng’ mokwongo mar jumano, unubed gi chokruok
maler, kendo ok unuti tijeu ma pile. 8Unuchiw ni Ruoth Nyasaye misengni
miwang’o kuom ndalo abiriyo. Chieng’ mar abiriyo bende nobedie chokruok
maler, kendo ok unuti tijeu mapile."

9Ruoth Nyasaye nowacho ni Musa mondo onyis jo-Israel niya, 10"ka uchopo
e piny ma abiro miyou, mi ukayoe cham, to nyaka ukel ni jadolo cham
mukwongo kayo higa ka higa. 11Jadolo nochiwgi e nyim Ruoth Nyasaye ka
mich moyiedhi chieng’ moluwo sabato mondo Ruoth Nyasaye oyie kodu. 12To
chieng’ onogo muchiwoe michno, nyaka uchiw ni Ruoth Nyasaye nyaim ma
hike achiel maonge songa mondo otimgo misango miwang’o pep. 13To misango
mar cham michiwo gi imno nobed mogo mayom moromo kiliko abiriyo, moruw
gi mo. Misango nyaka wang’ mondo odum tik mamit ni Ruoth Nyasaye. To
misango miolo piny nobed divai moromo lita achiel. 14Kik ucham makati,
kata cham molodi kata manumu, ka pok ochopo chieng’ michiwoe ni Nyasachu
michne. 15Chakre chieng’ maluwo sabato mukeloe cham mar mich moyiedhi,
nyaka ukwan jumbe abiriyo, 16to chieng’ maluwo sabato mar abiriyo nobed
chieng’ mar piero abich. Chiengno unutim misango mar cham gi cham mar
higa manyien. 17Nyaka ukel makati ariyo mugolo e miechu kaka mich
moyiedhi. Nyaka losgi gi mogo mayom moromo kilo abiriyo moketie thowi,
kendo nyaka chiwgi ni Ruoth Nyasaye ka chamb agwela. 18Bende nyaka uchiw
makati gi nyirombe abiriyo maonge songa, kendo ma hikgi achiel achiel,
gi nyarwath achiel kod imbe ariyo. Ginibed misango miwang’o pep mitimo
ni Ruoth Nyasaye. Unuchiwgi kaachiel gi misango mar cham kod misango
miolo piny mondo obed misango miwango madum tik mamit ni Ruoth Nyasaye.
19Bende nyaka uchiw nyuok achiel mitimogo misango mar golo richo, kod
nyiimbe ariyo ma hikgi achiel achiel mitimogo misengni mag sawo.
20Jadolo nyaka chiwgi e nyim Ruoth Nyasaye ka mich moyiedhi, kaachiel gi
makati mag chamb gwel. Ginibed mich moyiedhi michiwo e nyim Ruoth
Nyasaye, kendo ginidong’ ni jadolo. 21Unugo milome mar chokruok maler
chieng’ onogo, kendo ok unuti tijeu mapile. Mano en chik momakou gi
nyikwau nyaka chieng’, kamoro amora mudakie.

22 "Ka ukayo cham e puotheu, to kik uke nyaka giko puotheu, kata kik
uhul abang’ tiang’. Nyaka uwegi ni joma odhier kod jodak. An e Ruoth
Nyasaye ma Nyasachu."

23Ruoth Nyasaye nowacho ni Musa 24mondo onyis jo-Israel niya, "Due
achiel mar due mar abiriyo nobednu chieng’ yueyo ma unugoe milome gi
tung’ mondo obed chokruok maler. 25Kik utim tijeu mapile, to chiwuru ni
Ruoth Nyasaye misango miwang’o."

26 Ruoth Nyasaye nowacho ni Musa 27mondo onyis jo-Isarel niya, "Due apar
due mar abiriyono nobednu chieng’ migolonue richo. Enobed chokruok maler
ma nyaka uriye kech, kendo uchiwie ni Ruoth Nyasaye misango miwang’o.
28Chieng’ onogo kik uti tich moro amora nikech en chieng’ pwodhruok,
migolonue richo e nyim Ruoth Nyasaye ma Nyasachu. 29Emomiyo ng’ato ka
ng’ato ma ok oriyo kech chiengno nyaka ng’ad kare oko kuom ogandagi.
30Anatiek ng’at motiyo tich moro amora chieng’no kang’ade oko kuom
ogandagi. 31Kik uti tich moro. Mano en chik momakou gi nyikwau nyaka
chieng’, kamoro amora mudakie. 32Chieng’ono nobednu sabato mar yueyo
maber, omiyo nyaka uri kech. Chakre odhiambo mar due ochiko nyaka
odhiambo mar due apar kik uti."

33 Ruoth Nyasaye nowacho ni Musa 34mondo onyis jo-Israel bende ni,
chakre due apar gabich mar due abiriyono, Sap Kiche mar Ruoth Nyasaye
nobedie kuom ndalo abiriyo. 35Chieng’ mokwongo nobedie chokruok maler ma
kik utiye tijeu mapile. 36Kuom ndalo abiriyogo nyaka uchiw ni Ruoth
Nyasaye misengni miwang’o, to chieng’ mar aboro chokruok maler nobedie.
Chieng’no bende unuchiw ni Ruoth Nyasaye misango miwang’o. En chokruok
mitiekogo nyasi, omiyo kik uti tijeu mapile.

37Mago e sewni ma Ruoth Nyasaye oketo ma nyaka ogoe milome ni gin e
chokruok maler michiwoe ni Ruoth Nyasaye misengni miwang’o kod misengni
miwang’o pep, kod misengni mag cham gi misengni mag sawo gi misengni
miolo piny, moro ka moro gi chieng’e. 38To ewi mago nitie sabato mag
Ruoth Nyasaye kod chiwou moko duto gi mich muchopogo kuong’ruok mau, kod
mago muchiwo ni Ruoth Nyasaye kuom herou.

39"To chakre due apar gabich nogo, due mar abiriyo, bang’ keyo, nyaka
utim sap Ruoth Nyasaye kuom ndalo abiriyo. Chieng’ mokwongo nobed
chieng’ yueyo mowal, to chieng’ mar aboro bende kamano. 40Chieng’
mokwongono unukaw olembe mag yien mabeyo gi bede othidhe kod bede yien
motimo otie, kaachiel gi bede yien matwi e tiend aore, mi unubed mamor e
nyim Ruoth Nyasaye ma Nyasachu kuom ndalo abiriyo. 41Nyaka utim sawoni
ni Ruoth Nyasaye kuom ndalo abiriyo higa ka higa. En chik momakou gi
nyikwau nyaka chieng’. E due mar abiriyo nyaka utimie sawoni. 42Uduto ma
un jo-Israel nyaka ubed e kiche kuom ndalo abiriyo. 43Mondo omi nyikwau
opar kaka namiyo jo-Israel odak e kiche ka ne agologi e piny Misri. An e
Ruoth Nyasaye ma Nyasachu."

44Mano e kaka Musa nonyiso jo-Israel sewni ma Ruoth Nyasaye oketo.

Tim jo-Lawi 24

Tich rito taya

(Wuok 27.20-21)

1Ruoth Nyasaye nowacho ni Musa niya, 2"Chik jo-Israel mondo okelni mor
zeituni maler mondo ool e taya, mondo taya oliel pile, oko mar pasia
mageng’o sandug rapar e Hemb Romo. 3Harun nyaka rit taya mondo osik ka
liel pile e nyim Ruoth Nyasaye, chakre odhiambo nyaka okinyi. Mano en
chik momakou gi nyikwau nyaka chieng’. 4Pile Harun nyaka rit teyni man
kuom rachung taya maler mar dhahabu mochung’ e nyim Ruoth Nyasaye."

Makati miketo e nyim Nyasaye pile

5 "Nyaka ukaw mogo, mi utedgo makati apar gariyo, ma moro ka moro oted
gi mogo moromo kilo abiriyo. 6Nyaka uchan-gi e laini ariyo e mesa maler
mochung’ e nyim Ruothh Nyasaye, auchiel e laini ka laini. 7Unuket ubani
maler e laini ka laini, mondo obed rapar mar makati michiwo ni Ruoth
Nyasaye ka misango miwang’o. 8Chieng’ sabato ka chieng’ sabato Harun
nochan makatigo e nyim Ruoth Nyasaye. Gin mich ma jo-Israel osingore ni
nochiw nyaka chieng’. 9Makatigo nodong’ ni Harun gi nyikwaye, kendo
ginichamgi kamoro moyang ni Ruoth Nyasaye, nikech en mich maler moloyo.
En pok migolone nyaka chieng’ kuom misengni miwang’o ni Ruoth Nyasaye."

Buch yanyo Nyasaye

10Ne nitie ng’at moro e kambi jo-Israel ma min mare ne nyar Israel, to
wuon mare ne ja-Misri. Nying min mare ne Shelomith, nyar Dibri ma
ja-Dan. Jalo nodhi modhaw gi ja-Israel moro. 11Nokwong’e koyanyo nying
maler mar Ruoth Nyasaye, omiyo ne gikele ir Musa. 12Ne gikete e od
tuech, ka girito gima Ruoth Nyasaye biro nyisogi.

13Ruoth Nyasaye nowacho ni Musa niya, 14"Gol ng’at moseyanyono oa e
kambi, mondo ji duto mane owinje koyenyo oket lwetgi e wiye. Bang’e
jo-Israel duto ogoye gi kite nyaka otho. 15Nyaka iwach ni jo-Israel ni
ng’ato ang’ata moyanyo Nyasache noyud kum kuom kethone. 16Ng’at moyanyo
nying Ruoth Nyasaye nyaka negi. Oganda jo-Israel nyaka goye gi kite
motho. Bed ni en jadak kata ja-Israel ema ohulo nying malerno nyaka
nege.

Chike mag chulo kuor

17 "Ka ng’ato ogoyo wadgi monego, to en bende nyaka nege. 18Ka ng’ato
ogoyo chiayo motho, to nyaka ochul chiayo kar chiayono. 19Ka ng’ato
ohinyo wadgi momiyo songa, to notimne mana kaka osetimono: 20Lero kar
lero, wang’ kar wang’, kendo lak kar lak. Nyaka hiny ng’atno mana kaka
osehinyo wadgi.

21"Ng’at mogoyo chiayo monego, nyaka chul chiayo, 22to ng’at mogoyo
wadgi monego, en bende nonege. Nyaka kum jadak mana kaka ikumo
ja-Israel, nimar an e Ruoth Nyasaye ma Nyasachu."

23Ka ne Musa osewacho ni jo-Israel kamano, ne gigolo ng’at ma ne
oyenyono oa e kambi, mi gigoye gi kite nyaka otho. Ne gitimo mana kaka
Ruoth Nyasaye nochiko Musa.

Tim jo-Lawi 25

Higa mar Sabato, gi higa mar mor

1 Ruoth Nyasaye nowacho ni Musa e got Sinai 2mondo onyis jo-Israel niya,
"Ka usechopo e piny ma abiro miyou, to pinyno nyaka rit sabato, kimiyogo
Ruoth Nyasaye duong’. 3Kuom mano higni auchiel unyalo chuoyo puotheu,
kendo loso yiendu mag mzabibu, kendo kayo chambu gi pono olembeu. 4To
higa mar abiriyo en sabato maler mimiyogo Ruoth Nyasaye duong’, ma piny
nyaka yueye. E higano, kik uchwo puotheu, kata kik ulos yiendu mag
mzabibu. 5Kik uka orowe, kendo kik upon mzabibu manyak kendgi e yien
mane ok ulosogo, nikech en higa maler ma piny yueyoe. 6To kata kamano,
gik ma piny ochiego e hik sabato nobed chiembu, kendo chiemb wasumbu
machwo gi mamon, gi mar jotichu kod wendu, 7kendo mar jambu gi le mae
pinyu. Gik moko duto ma piny ochiego nobed chiembu.

8"Nyaka ukwann sabato abiriyo mag higni ma en higni abiriyo nyadibiriyo,
tiende ni higni piero ang’wen gochiko. 9Due apar, due mar abiriyo e
higano, ma en chieng’ pwodhruok, unugo tung’ e pinyu duto. 10Kamano
unuwal higa mar piero abich, kugoyo milome mondo obed higa miweyoe
jopinyu duto thuolo. Higano nobed higa mar mor, ma ng’ato ka ng’ato
nodogie pinygi ir joodgi. 11Higa mar piero abichno nobednu higa mar mor.
Kik uchuoye kata kik ukae orowe, kendo kik uponie mzabibu monyak anyaka
e yien mane ok uloso, 12ni mar en higa mar mor, ma nyaka uwal maler ni
Ruoth Nyasaye. Unucham gik monyak e lowo.

13"E higa mar mor nogono, ng’ato ka ng’ato kuomu nodog thurgi. 14Ka
ng’ato ng’iewo lop wadgi, to kik ng’ato wuond wadgi. 15Nyaka kwan higni,
chakre higa mar mor mokadho, kendo nengo noket maromre gi higni ma pod
ibiro keyoe. 16Ka hignigo ng’eny to nochul nengo mamalo, to ka ginok,
nochul nengo mapiny, nikech cham mibiro kayoe ema ong’iewo. 17Kik ng’ato
kuomu wuond wadgi, to mondo uluor Nyasachu, nikech an e Ruoth Nyasaye ma
Nyasachu.

18"Rituru chikena, kendo uluwgi, eka unudag e pinyno gi kue. 19Lowo
nochieg cham, mi unuchiem muyieng’, kendo unudag gi kue. 20Kapo ni
upenjo gima ubiro chamo e higa mar abiriyo ka ok uchuoyo, kata ka ok
ukeyo, 21to nadwoku kama: Abiro guedhou e higa mar auchiel, mi piny
nochieg cham moromou chamo kuom higni adek. 22Kuchuoyo e higa mar aboro,
to noyud ka pod uchamo cham machon. Unubed kuchamo cham machon nyaka
chop uka cham manyien mar higa mar ochiko.

23"Ka ng’ato ong’iewo lowo kuom wadgi, to lowono ok nobed mare nyaka
chieng’, nikech an e wuon lowo, to un un mana jodakna. 24E pinyu duto
unuyie mondo puodho ma noseng’iew owar.

25"Ka wadu moro odoko modhier, mi ong’iewo lope moro, to watne machiegni
nyaka war lowono. 26To ka ng’atno onge gi watne manyalo waro lowono, to
en owuon onyalo ware koyudo pesa. 27Enokwan higni, chakre higa ma
nong’iewe mi nochul ng’at ma nong’ieweno pesa moromo higni modong’ nyaka
higa mar mor chopi. Eka nokaw lope odok mare kendo. 28To ka ok onyal
ware, to lowono nodog e lwet ng’at ma ne ong’iewe cha nyaka chop higa
mar mor. To e higa mar mor, lowono nowe odog ni wuon, mi wuon-go nokawe.

29"Ka ng’ato oyie, mi wadgi ong’iewo ode mar dak manie dala mochiel gi
ohinga, to onyalo ware mana ka higa achiel pok orumo nyaka ne ng’iewe.
Higano duto enobed gi thuolo mar ware, 30to ka ok oware ka higa pok
orumo, to odno nosik kobedo mar ng’at mane ong’iewe, kaachiel gi
nyikwaye nyaka chieng’. Ok noweye odog ni wuon e higa mar mor. 31To udi
manie mier ma ok ochiel gi ohinga nokwan mana kaka ikwano lowo. Gin gik
ma inyalo waro, kendo e higa mar mor ginidog ni wegi. 32Jo-Lawi to nobed
gi thuolo mochwere mar waro udi manie miechgi. 33Ka ja-Lawi moro ok
yowaro ode manie dalagi, to odno nyaka dogne e higa mar mor, nimar udi
manie miech jo-Lawi e mwandugi e piny Israel. 34To puothe molworo
miechgi ok nyal ng’iew, nikech gin mwandugi nyaka chieng’.

35 "Ka ja-Israel wadu odoko modhier ma ok onyal konyore, to nyaka okonye
mana kaka unyalo konyo japiny moro kata wendo, kendo nodag kodu.
36Kuhole gimoro, to kik ukaw kuome ohala, to luoruru Nyasachu, kendo
uyie owadu odag kodu. 37Kik uhole pesa mondo uyudie ohala. Kata kik ukaw
ohala kuom chiemo muhole. 38An e Ruoth Nyasaye ma Nyasachu mane ogolou e
piny Misri mondo omiu piny Kanaan, kendo mondo obed Nyasachu.

39 "Ka wadu odoko modhier, kendo obiro iri, mi ing’iewe, to kik ikete
mondo otini ka misumba. 40To mondo obedi kaka jatich michulo, kendo kaka
wendo modak kodi. Enotini nyaka chop higa mar mor, 41eka nowe tiyoni, mi
nodog gi nyithinde kuom joodgi kendo e lop kwerene. 42Jo-Israel gin
wasumbni maga mane agolo e piny Misri, emomiyo ok onego ng’iewgi kaka
ing’iewo wasumbni. 43Kik isand ja-Israel waduno to nyaka iluor Nyasachu.

44"Kudwaro wasumbni machwo kata mamon, to unyalo ng’iewogi kuom ogendini
mokiewo kodu. 45To bende unyalo ng’iewo nyithind jodak man kuomu, kod
joodgi monywol e piny, mi ginibed mwandu, 46kendo unyalo weyogi ni
yawuotu kusetho. Unyalo loko jogo wasumbu nyaka chieng’, to jo-Israel
weteu kik usand.

47"Ka ja piny moro modak kuomu odoko jamoko, to wadu moro odoko modhier,
mi odhi ir ng’atno kata ir jaodgi moro mi ong’iewe, 48to thuolo nitie
mar ware. Owadgi moro nyalo ware, 49kata owadgi wuon mare, kata wuod
wuon kata watne moro amora. To bende onyalo warore owuon, koyudo pesa.
50Enogo nengo gi jal mane ong’ieweno, ka gikwano higni chakre higa mane
ong’iewe nyaka chop higa mar mor. Pesa monego dwok ni ng’at ma
nong’ieweno nyaka bed maromre gi misara ma dine ng’atno ondikogo jatich
kuom higni ma ng’atno osetiyonego. 51Enoware gi pesa maromre gi higni
modong’ to chop higa mar mor. Ka hignigo ng’eny, to enochul pesa
mang’eny, 52to ka ginok, to nochul pesa matin. 53Nyaka rit ng’atno
machal gi jatich mondiki, bende kik uyie mondo ng’at mane ong’ieweno
osande. 54Ka ng’atno ok owar e kinde modong’ ka pok higa mar mor ochopo,
to nyaka weye odhi kaachiel gi nyithinde e higa mar mor, 55nikech
jo-Israel gin wasumbini maga. Gin maga ma nagolo e piny Misri. An e
Ruoth Nyasaye ma Nyasachu.

Tim jo-Lawi 26

Gueth miyudo kuom winjo chik

(Rapar mar Chik 7.12-24; 28.1-14)

1 "Kik ulos kido mar nyasaye ma nono, kendo kik uchung kido mopa kata
siro milamo. Kidi moro amora mopa kik bed e pinyu mukulorune kulamo,
nikech an e Ruoth Nyasaye ma Nyasachu. 2Nyaka urit sabatona, kendo uluor
Kama Ler mara. An e Ruoth Nyasaye.

3 "Ka uwuotho e yorena, mi urito chikena, kendo uluwogi, 4to anakelnu
koth e kinde mowinjore, mi pinyu nochieg cham kendo yiendu nonyag
olembe. 5Unudin cham nyaka e kinde miponoe mzabibu, kendo unupon mzabibu
nyaka kinde michwoyoe. Unuyud chiemo moromou, kendo unudag e pinyu gi
kue.

6"Anakel kue e pinyu, mi ununind maonge luoro. Anatiek ondiegi e pinyu,
kendo lweny ok nomi pinyu kethre. 7Unuriemb wasiku, kendo ununeggi. 8Jou
abich nobed gi teko mar riembo ji mia achiel, kendo jou mia achiel nobed
gi teko mar riembo ji gana apar, mi unutiek wasiku.

9"Anabed ka aguedhou, mi anami unyuol kendo unya mathoth, kendo anachop
singruok duto ma natimo kodu. 10Chambu machon ma nie dereu noromu chamo
nyaka chop kinde ma uwitogie, mondo uyud kama ukanoe cham manyien.
11Analos kar dakna kuomu, kendo ok najuang’u. 12Anawuoth e dieru koni gi
koni, mi nabed Nyasachu, kendo unubed joga. 13An e Ruoth Nyasaye ma
Nyasachu ma nogolou e piny Misri mondo uwe bedo wasumb jo-Misri. Aseturo
lodi ma ne otuenu, mi omiyo koro uwuotho tir.

Kum miyudo kuom tamruok winjo chik

(Rapar mar Chik 28.15-68)

14 "To ka utamoru winja, kendo ok urito chikenago duto, 15mi udagi
buchena, kendo ok uluwo yorena, mi uketho singruok ma ne atimo kodu,
16to ng’euru malong’o ni anatimnu kama: Anapou gi masira kendo gi tho
marach kod tuo mayuyo wang’, kendo ma miyo del dhi. Chambu muchwoyo ok
nokonyu, nimar wasiku ema nochamgi. 17Anabed mosin kodu, mi wasiku
nonegu. Unubed e bwo loch joma mon kodu, kendo unubwogru gi ng’wech kata
ka onge joma lawou.

18"Ka pod utamoru winja bang’ gigo duto, to anamed kumou nyadibiriyo
kuom richou. 19Anaketh sunga mar wich teko ma un go. Anami polo malo
rieny ka chuma, kendo piny mwalo dok matek ka mula. 20Unuketh tekreu
nono kuchwoyo, nimar chambu ok nochiegi, kata mana yiendu bende ok
nonyag olembe. 21"Ka pod upiem koda, mutamoru winja, to nakelnu masiche
nyadibiriyo marom gi richou. 22Anaor ondiegi mondo omak nyithindu, mi
ginineg jambu kendo ginimi udong’ manok, bende wang’yore duto muluwo
notho.

23"Ka gigo duto ok omiyo uduogo ira, to usiko ka upiem koda, 24an bende
napiem kodu, kendo namiu kum nyadibiriyo nikech richou. 25Anakel lweny
kuomu mondo achulgo kuor kuom ketho singruok ma ne atimo kodu, kendo
kata kuchokoru e miechu to anagou gi tuoche kendo wasiku nomaku. 26Anami
chiembu doko manok, mi agulu achiel norom mon apar tedoe. Ginipimnu
chiemo mana e rapim, kendo kata kuchiemo, to ok unuyieng’ ngang.

27"To ka bang’ mago duto, pod udagi winja, kendo usiko kupiem koda, 28to
an bende nasik kapiem kodu gi mirimba mager, mi nakumu nyadibiriyo
nikech richou. 29Kar chamo ring’o, to unucham mana yawuotu gi nyiu.
30Anaketh kuonde hembko mau, kendo anamuk kendeu mag ubani. Anadhur
ringreu motop mag nyisecheu manono, kendo najwang’u. 31Analok miechu
gundni, mi anaketh kuondeu mag lemo, kendo ok anayie ng’weyo tik
misengni mau madum mamit. 32Anaketh pinyu, mi wasiku mobiro dakie nohum
nono. 33Anakeu e kind ogendini, kendo nakel lweny kuomu mi pinyu nodong’
gunda, kendo miechu nokethre chuth. 34E kinde duto ma pinyu odong’
gunda, kendo udak e piny wasiku, pinyu nonind mak opur mondo ochul
sabato ma ne ok urito. 35Ka pinyu odong’ gunda kamano, enonind mak
opure, korito sabato ma ne ok oyueyoe kudak kuno. 36Jou modong’ ka ngima
e piny wasikgi anago gi kihondko, mi kata mana ka giwinjo ka yamo kwadho
it oboke, to giniringi ka joma wasigu lawo, kendo kata obedo ni onge
ng’ama lawogi to ginipodh piny, 37kendo ginituomre kendgi giwegi mana ka
joma ichadho gi ligangla. Unubed maonge gi teko mar siro wasiku. 38Karu
nolal nono e kind ogendini, kendo piny wasiku nonang’u. 39Jou modong’’
ka ngima e pinje mag wasiku nobed ka dendgi dhi adhiya nikech richogi,
kendo nikech richo mag kweregi, mana kaka notimore ni kweregi.

40"Bang’e ginihul richogi gi richo kweregi ma ne omiyo giweya, kaachiel
gi richo mane omiyo gidoko wasika. 41An to nabed mamon kodgi, kendo
natergi e piny wasikgi. Bang’e chunygi ma ok oyie timo kaka adwaro
nobolre, kendo giniyud kum kuom richogi. 42Eka anapar singruok ma ne
atimo gi Jakobo kendo gi Isaka kod Ibrahim, kendo napar pinyu. 43Piny
nodong’ gunda ka joma odakie oseaye, kendo nonind ma ok opure mondo
ochul sabato duto ma ne ok oyueyoe. Giniyud kum kuom richogi nimar ne
gichayo chikena, kendo gidagi luwogi.

44"Kata kamano, ka gin e piny wasikgi, to ok nawitgi, kendo ok
najwang’gi kata tiekogi chuth, mi aketh singruok mane atimo kodgi, nimar
an e Ruoth Nyasaye ma Nyasachgi. 45Aherogi, omiyo anapar singruok mane
atimo gi kweregi, ma ne agolo e piny Misri ka ogendini neno, mondo an
Ruoth Nyasaye abed Nyasachgi."

46Mago e chike gi buche ma ne Ruoth Nyasaye omiyo Musa e got Sinai mondo
jo-Israel oluw.

Tim jo-Lawi 27

Chike mag walo gik moko ni Ruoth Nyasaye

1Ruoth Nyasaye nowacho ni Musa 2ni mondo onyis jo-Israel niya, "Ka
ng’ato okuong’ore ni obiro chiwo ng’ato ni Ruoth Nyasaye, eka bang’e
oyudo ni ok onyal chopo kuong’ruokno, to nengo monego owargo ng’atno e
ma: 3Ng’ama dichwo ma hike ni e kind piero ariyo gi piero auchiel nowar
gi shekel piero abich mag fedha, (ma gin shekel mitiyogo e tich
Nyasaye.) 4To ng’ama dhako ma hike rom kamano nowar gi shekel piero
adek. 5To ka hik ng’atno ni e kind higni abich gi higni piero ariyo, to
noware gi shekel piero ariyo ka en ng’ama dichwo, to shekel apar ka en
dhako. 6Ka hike pok ochopo abich, to osekadho due achiel, to noware gi
shekel abich ka en nyathi mawuowi to nyako, shekel adek. 7Ka ng’atno
hike piero auchiel kata mokadho kanyo, kendo en ng’ama diichwo, to
noware gi shekel apar gabich. Ka en dhako, to shekel apar. 8Ka ng’at
mokuong’oreno odhier ahinya ma ok nyal chulo nengo moketne, to noter
ng’at ma nokuong’ore ni ochiwono e nyim jadolo, mi jadolo nogo nengone
maromre gi pesa ma ng’at mokuongf’ore nyalo chulo.

9"Ka ng’ato okuong’ore ni obiro chiwo ni Ruoth Nyasaye chiayo minyalo
timogo misango, to gima ochiwono doko mowal ni Ruoth Nyasaye. 10Ng’atno
ok nyal wile mondo oket moro kare, bed ni orach kata ober, bende ok
onyal wile gi gimoro nono. To kapo ni olok chiayo moro kar manochiw, to
chiayo mokwongo, kaachiel gi mowilego nodok mowal ni Ruoth Nyasaye. 11Ka
chiayo ma ng’atno okuong’ore ni obiro chiwo ogak, ma ok nyal timgo
misango ni Ruoth Nyasaye, 12to chiayono nyaka kel e nyim jadolo, mi
jadolo nogo nengo moromo kode. 13Nengo ma jadolo oketo ema oromo. Ka
ng’atno dwaro waro chiayono, to nyaka omedie achiel kuom abich mar
nengone.

14"Ka ng’ato ochiwo ode mondo obed moyang ni Ruoth Nyasaye, to jadolo
nyaka go nengo moromo kode, kendo nengo ma jadolo ogoyono ema oromo.
15To ka ng’ato mane ochiwo ode dwaro waro odeno, to nyaka omed achiel
kuom abich mar nengone, eka ot nodong’ne.

16"To ka ng’ato ochiwo ni Ruoth Nyasaye lope moro, to nyaka go nengone
maromre gi kodhi michwoyego. Nengo lowo minyalo chwoyo gi kodhi moromo
kilo abiriyo nobed shekel piero abich. 17Ka ochiwo lopeno e higa mar
mor, to nengone nosiki mana kamano. 18To ka ochiwe ka higa mar mor
oserumo, to jadolo nokwan higni modong’ nyaka higa mar mor chak chop, mi
nogo nengo maromre gi higni modong’go. 19Ka ng’at mane ochiwo puothe
dwaro waro puotheno, to nyaka ochul nengo mogoneno, komedoe achiel kuom
abich. Eka puodhono nodong’ne. 20To ka ok odwar waro puodhono, kata ka
oseuse ni ng’at machielo, to ok nyal ware. 21Ka higa mar mor ochopo mi
owe puodhono, to nobed gima ler, ka puodho moyang ni Ruoth Nyasaye
chuth. Nodong ni jadolo ka mwandune.

22"Ka ng’ato ochiwo ni Ruoth Nyasaye puodho moro moseng’iewo, to chutho
puodhono ok mare owuon, 23to jadolo nogo nengo maromre gi higni modong’
nyaka higa mar mor chopi, mi ng’atno nochiw pesago mana odiechieng’no.
En pesa mowal ni Ruoth Nyasaye. 24Ka higa mar mor osechopo, to puodhono
nodog ni ng’at mane ong’iewe kuome, ma en wuon lowo hie. 25(Nengo ka
nengo nopim gi shekel mitiyogo e tich Nyasaye. Shekel achiel romre gi
gera piero ariyo.)

26"To chiayo mokwong nywolo kik ng’ato chiw ni Ruoth Nyasaye, nikech gik
moko duto mokwong nywolo gin mag Ruoth Nyasaye. Bed ni gin dhok kata
rombe, to gin mag Ruoth Nyasaye. 27To ka en chiayo mogak ma ok nyal
timgo misango ni Ruoth Nyasaye, to enoware e nengo migoyone, komedoe
achiel kuom abich mar nengone. Kata ka ok oware, to nyaka ng’iewe e
nengo miketo.

28 "To kata kamano gima ng’ato oweyo ni Ruoth Nyasaye chuth kuom gik
moko ma en go, bed ni en dhano kata chiayo kata lowo, ok onyal waro kata
ng’iewo nikech gima owe ni Ruoth Nyasaye chuth en gima ler moloyo.
29Ng’ato ang’ata mowe ni Ruoth Nyasaye chuth ok nowar, to nyaka nege
anega.

30 "Achiel kuom apar mag gik moko duto ma piny onyago, bed ni gin cham,
kata olembe, gin mag Ruoth Nyasaye, kendo gin gik maler mowalne. 31Ka
ng’ato dwaro waro gimoro kuom achiel kuom apar mag gige, to nyaka omedie
achiel kuom abich mag gigo. 32Bende chiayo mar apar ka chiayo mar apar
mokalo e bwo ludh jakwath kokwanogi, nobed mowal ni Ruoth Nyasaye, bed
ni gin dhok kata rombe. 33Kik ng’ato non ni gibeyo kata giricho, bende
ok nolokgi gi moko. To kapo ni owilo chiayo moro gi machielo, to chiayo
mar aparno, kaachiel gi mowilegono, nobed gik maler chuth, kendo ok
nowargi."

34Mago e chike mane Ruoth Nyasaye omiyo Musa e got Sinai mondo Musa omi
jo-Israel.

Kwan 1

Jo-Israel okwan e thim Sinai

1 Chieng’ mokwongo mar due mar ariyo e higa mar ariyo, kane jo-Israel
osewuok e piny Misri, Ruoth Nyasaye nowuoyo gi Musa e Hemb Romo e thim
Sinai, kowachone niya, 2"Dhiyo ikwan oganda jo-Israel duto e dhoutgi
kaluwore gi kweregi, 3kendo indik nying ng’ato ka ng’ato ma dichwo ma
hike oseromo piero ariyo kata mokadho kanyo, moromo dhi e lweny. Un gi
Harun nyaka undik nyinggi malong’o kuchanogi e ogendini mag lweny.
4Nyaka okaw ng’ato achiel ma jatelo e dhoot ka dhoot mondoo okonyu e
tijno. 5Magi e nying jogo ogogo:

E dhood Reuben, en Elizur wuod Shedeur.

6E dhood Simeon, en Shelumiel wuod Zurishadai.

7E dhood Juda, en Nashon wuod Aminadab.

8E dhood Isakar, en Nathaneel wuod Zuar.

9E dhood Zebulun, en Eliab wuod Helon.

10Kuom joka Josef to en Elishama wuod Amihud e dhood Efaraim, kod
Gamaliel wuod Pedazur e dhood Manase.

11E dhood Benjamin, en Abidan wuod Gideoni.

12E dhood Dan, en Ahiezer wuod Amishadai.

13E dhood Asher, en Pagiel wuod Okran.

14E Gad en Eliasaf wuod Reuel.

15To dhood Naftali, en Ahira wuod Enan."

16Mago ne jotelo mochung’ ni oganda duto e dhoutgi, kendo ne gin jodongo
mag dhout Israel.

17Musa gi Harun nokawo joma osehul nyinggigo, 18kendo ne gichoko oganda
jo-Israel chieng’ mokwongo mar due mar ariyo. Ne gichano anywolagi e
dhoutgi kaluwore gi kweregi, ka kindiko nying ng’ato ka ng’ato ma dichwo
ma hike oseromoo piero ariyo kata mokadho kanyo, kaka Ruoth Nyasaye
nosechiko Musa. 19Kamano e kaka Musa nokwano jo-Israel e thim Sinai.

20Ne ochan jo-Reuben, ma wuod Israel maduong’, e utgi kaluwore gi
kweregi, kindiko nying ng’ato ka ng’ato ma dichwo ma hike oseromo piero
ariyo kata mokadho kanyo moromo dhi e lweny. 21Kar rombgi ne alufu piero
ang’wen gauchiel gi mia abich.

22Jo-Simeon e utgi kaluwore gi kweregi, kindiko nying ng’ato ka ng’ato
ma dichwo ma hike oseromo piero ariyo kata mokadho kanyo moromo dhi e
lweny, 23ne alufu piero abich gochiko gi mia adek.

24Jo-Gad e utgi kaluwore gi kweregi, kindiko nying joma chwo duto ma
hikgi oseromo piero ariyo kata mokadho kanyo ma oromo dhi e lweny, 25ne
alufu piero ang’wen gabich gi mia auchiel kod piero abich.

26Jo-Juda e utgi kaluwore gi kweregi, kindiko nying joma chwo duto ma
hikgi oseromo piero ariyo kata mokadho kanyo ma oromo dhi e lweny, 27ne
alufu piero abiriyo gang’wen gi mia auchiel.

28Jo-Isakar e utgi kaluwore gi kweregi, kindiko nying joma chwo duto ma
hikgi oseromo piero ariyo kata mokadho kanyo ma oromo dhi e lweny, 29ne
alufu piero abich gang’wen gi mia ang’wen.

30Jo-Zebulun e utgi kaluwore gi kweregi, kindiko nying joma chwo duto ma
hikgi oseromo piero ariyo kata mokadho kanyo ma oromo dhi e lweny, 31ne
alufu piero abich gabiriyo gi mia ang’wen.

32Joka Josef ma jo dhood Efraim e utgi kaluwore gi kweregi, kindiko
nying joma chwo duto ma hikgi oseromo piero ariyo kata mokadho kanyo ma
oromo dhi e lweny, 33ne alufu piero ang’wen gi mia abich. 34To joka
Josef ma jo dhood Manase e utgi kaluwore gi kweregi, kindiko nying joma
chwo duto ma hikgi oseromo piero ariyo kata mokadho kanyo ma oromo dhi e
lweny, 35ne alufu piero adek gariyo gi mia ariyo.

36Jo-Benjamin e utgi kaluwore gi kweregi, kindiko nying joma chwo duto
ma hikgi oseromo piero ariyo kata mokadho kanyo ma oromo dhi e lweny,
37ne alufu piero adek gabich gi mia ang’wen.

38Jo-Dan e utgi kaluwore gi kweregi, kindiko nying joma chwo duto ma
hikgi oseromo piero ariyo kata mokadho kanyo ma oromo dhi e lweny, 39ne
alufu piero auchiel gariyo gi mia abiriyo.

40Jo-Ashur e utgi kaluwore gi kweregi, kindiko nying joma chwo duto ma
hikgi oseromo piero ariyo kata mokadho kanyo ma oromo dhi e lweny, 41ne
alufu piero ang’wen gachiel gi mia abich.

42Jo-Naftali e utgi kaluwore gi kweregi, kindiko nying joma chwo duto ma
hikgi oseromo piero ariyo kata mokadho kanyo ma oromo dhi e lweny, 43ne
alufu piero abich gadek gi mia abich.

44Mago e kwan jo-Israel mane Musa gi Harun kod jodong dhout Israel apar
gariyogo ochano, ka jaduong’ ka jaduong’ ochung’ gi dhoot ka dhoot.
45Jo-Israel ma hikgi oseromo piero ariyo kata mokadho kanyo ma oromo dhi
e lweny ne ondik nyinggi e dhout kweregi. 46Kar rombgi ne alufu mia
auchiel gadek gi mia abich gi piero abich.

Okel jo-Lawi e tich mar rito Hema Maler

47To nying jo-Lawi kaluwore gi kweregi ne ok ondiki, 48nikech Ruoth
Nyasaye nosewacho ni Musa niya, 49"Kik ikwan jo-Lawi kaka ikwano
jo-Israel mamoko, kendo kik indik nyinggi kodgi, 50to iketgi e tich rito
Hema Maler gi gige duto. Gin kende ema ginibed jorit Hema Maler, kendo
ginigur hembegi molwore koni gi koni. 51Ka Hema Maler dhi kamoro, to
jo-Lawi ema nopudhe, kendo kochopo kama gidhiye, to gin ema onego
gigure. Ka ng’ato ang’ata ma ok owal ni tijno osudo but Hema Maler, to
nyaka nege. 52Jo-Israel mamoko duto nyaka gur hembegi dhoot ka dhoot e
kambine, kendo e bwo bandeche. 53To jo-Lawi nogur hembegi e alwora mar
Hema Maler mar Rapar, mondo mirimba kik bi kuom oganda duto mag Israel.
Kamano jo-Lawi ema nobed karito Hema Maler mar Rapar."

54Jo-Israel notimo mana kaka ne Ruoth Nyasaye ochiko Musa.

Kwan 2

Cheno mar dhout jo-Israel e kambegi

1Ruoth Nyasaye nowacho ni Musa gi Harun kama: 2Jo-Israel nyaka buor ka
ng’ato ka ng’ato ni e bwo bandech jatendgi kendo e bwo bandech dhoodgi.
Ginigur hembegi molworo Hemb Romo, kendo momanyore kode.

3Koro magi e dhoudi manogur hembegi yo wuok chieng, e nyim Hemb Romo:
Jo-Juda nobed e bwo bandech kambigi, kochan e ogendgi mag lweny.
Jatendgi en Nashon wuod Aminadab. 4Ogandane mar lweny romo ji alufu
piero abiriyo gang’wen gi mia auchiel. 5Jo-Isakar ema nogur hembegi
machiegni gi jo-Juda. Jatendgi en Nethaneel wuod Zuar. 6Ogandane romo ji
alufu piero abich gang’wen gi mia ang’wen. 7Butgi jo-Zebulun ema
nobedie. Jatendgi en Eliab wuod Helon. 8Ogandane mar lweny romo ji alufu
piero abich gabiriyo gi mia ang’wen. 9Kamano ji duto manie kambi mar
jo-Juda, kochan e ogendgi, romo alufu mia achiel gii piero aboro
gauchiel gi mia ang’wen. Ka oganda jo-Israel duto chako wuoth, to gin
ema gikwongo.

10Magi e dhoudi ma nobed yo milambo: Jo-Reuben nobed e bwo bandech
kambigi kochan e ogendgi mag lweny. Jatendgi en Elizur wuod Shedeur.
11Ogandane mar lweny romo ji alufu puero ang’wen gauchiel gi mia abich.
12Jo-Simeon ema nobed butgi. 13Jatend jo-Simeon gogo nobed Shelumiel
wuod Zurishadai. Ogandane mar lweny romo ji alufu piero abichh gochiko
gi mia adek. 14Bang’e to jo-Gad ema nobedie. Jatendgi en Eliasaf wuod
Reuel. 15Ogandane mar lweny romo ji alufu piero ang’wen gabich gi mia
auchiel gi piero abich. 16Kamano ji duto manie oganda jo-Reuben, kochan
e ogendgi mag lweny, romo alufu mia achiel gi piero abich gachiel kod
mia ang’wen gi piero abich. Gin ema giniwuog mar ariyo.

17Bang’gi to Hemb Romo ema nowuogi, ka kambi jo-Lawi osiko kargi e dier
kambe mamoko. Ka giwuotho, to ginichanre mana kaka kambegi ochanore, ka
ng’ato ka ng’ato ni e bwo bandeche.

18Dhoudi ma nobed yo podho chieng’ e magi: Jo-Efraim nobed e bwo
bandechgi, kochan e ogendgi mag lweny. Jatendgi en Elshama wuod Amihud.
19Ogandane mar lweny romo ji alufu piero ang’wen gi mia abich.
20Jo-Manase ema nobed butgi. Jatend jo-Manase en Gamaliel wuod Pedazur.
21Ogandane mar lweny romo ji alufu piero adek gariyo gi mia ariyo.
22Bang’ jogo jo-Benjamin ema nobedie. Jatendgi en Abidan wuod Gideoni.
23Ogandane mar lweny romo ji alufu piero adek gabich gi mia ang’wen.
24Kamano ji duto manie kambi jo-Efraim, kochan e ogendgi mag lweny romo
ji alufu mia achiel gaboro gi mia achiel. Gin ema giniwuog mar adek.

25Dhoudi ma nobed yo nyandwat e magi: Jo-Dan nobed e bwo bandech
kambigi, kochan e ogendgi mag lweny, jatendgi en Ahiezel wuod Amishadai.
26Ogandagi romo ji alufu piero auchiel gariyo gi mia abiriyo. 27Jo-Ashur
ema nobed butgi. Jatendgi en Pagiel wuod Okram. 28Ogandane mar lweny
romo ji alufu piero ang’wen gachiel gi mia abich. 29Jo-Naftali ema nobed
but dhoodno. Jatendgi en Ahira wuod Enan. 30Ogandane romo ji alufu piero
abich gadek gi mia ang’wen. 31Kamano ji duto manie kambi jo-Dan romo
alufu mia achiel gi piero abich gariyo gi mia auchiel. Gin ema giniwuog
achien e bwo bandechegi, kochan-gi e ogendgi mag lweny.

32Mago e jo-Israel mane okwan kaluwore gi dhoutgi. Kar romb ji duto e
kambi, kochan e ogendgi mag lweny romo ji alufu mia auchiel gi adek, gi
mia abich gi piero abich.

33Kane ikwano jo-Isarel, to jo-Lawi ne ok kwan, nikech kamano e kaka
Ruoth Nyasaye nochiko Musa. 34Jo-Israel notimo mana kaka Ruoth Nyasaye
nochiko Musa. Ne gibworo e bwo bandechegi, kendo ne giwuotho e bwo
bandechegigo, ka ng’ato ka ng’ato nigi joodgi e dhoodgi mana kaka
nonyisgi.

Kwan 3

Kar romb jo-Lawi gi tijegi

1Magi ne e nyikwa Harun gi Musa e kinde mane Ruoth Nyasaye wuoyoe gi
Musa e got Sinai: 2Yawuot Harun ne Nadab, wuowi maduong’, gi Abihu gi
Eleazer kod Ithamar. 3Mago e nying yawuot Harun mane obiro, moketi e tij
dolo. 4To Nadab gi Abihu notho e nyim Ruoth Nyasaye, nikech ne giwang’o
ubani ma ok ni kare e nyim Ruoth Nyasaye e thim Sinai. Ne githo ka pok
ginywolo nyithindo, omiyo Eleazer gi Ithamar ne jokawo tij dolo ka wuon
gi pod ngima.

5Ruoth Nyasaye nowacho ni Musa niya, 6"Kel jo-Lawi machiegni, kendo
iketgi giti ni Harun. 7Nyaka gitine, kendo giti ni oganda duto e nyim
Hemb Romo ka gitiyo tich lemo e Kama Ler. 8Ginibed ka girito gik moko
duto mitiyogo e Hemb Romo, kendo giniti tich lemo e Kama Ler ni
jo-Israel. 9Iniket jo-Lawi e teko Harun gi yawuote, mondo gibed joma
ochiwne kuom oganda jo-Israel. 10Harun gi yawuote ema inimi tich dolo,
to ng’at ma ok jadolo motiyo tich dolo nyaka negi."

11Ruoth Nyasaye nowacho ni Musa niya, 12"Aseyiero jo-Lawi kuom jo-Israel
kar nyithindo makayo duto ma mond Israel onywolo. Kuom mano, jo-Lawi gin
joga, 13nimar nyithindo duto makayo gin maga. Chieng’ mane anego
nyithindo duto makayo e piny Misri ne awalo nyithind Israel makayo duto
obed maga, bed ni gin mag dhano kata mag le. Gin maga. An e Ruoth
Nyasaye."

14Ruoth Nyasaye ne ochako owacho ni Musa e thim Sinai niya, 15"Ndik
nying jo-Lawi machwo duto chakre ja-due achiel kadhi nyime, kichanogi e
dhoutgi kaluwore gi kweregi."

16Omiyo Musa nondiko nyinggi kaka Ruoth Nyasaye nochike, 17kendo nying
yawuot Lawi e magi: Gershon gi Kohath, kod Merari.

18Joka Gershon e dhoutgi gin Libna gi Shimei. 19Joka Kohath e dhoutgi
gin Amram gi Izhar gi Hebron kod Uziel. 20Joka Merari e dhoutgi gin Mali
kod Mushi. Mago e dhout Lawi kaluwore gi kweregi.

21E dhood Gershon ne nitie joka Libni kod joka Shimei. Mago ne dhout
Gershon, 22kendo kar romb jogi machwo mane okwan chakre ja-due achiel
kadhi nyime ne alufu abiriyo gi mia abich. 23Dhout Gershon ne oket yo
podho chieng’ e tok Hema Maler. 24Jatendgi ne Eliasaf wuod Lael. 25To
kuom tich Hemb Romo, joka Gershon ne omi tich rito Hema Maler, kaachiel
gi gik miumego, kod pasia mar dhood Hemb Romo, 26gi pasia mag laru gi
mag rangach midonjogo e laru mar e aluora mar Hema Maler gi aluora mar
kendo-mar-misango, kod gik moko duto mitiyogo kanyo.

27E dhood Kohath, ne nitie joka Amram gi joka Izhar gi joka Hebron kod
joka Uziel. 28Mago ne dhout Kohath, kendo kar romb jogi machwo ma
nokwan, chakre ja-due achiel ka dhi nyime ne alufu aboro gi mia achiel.
Gin ema ne gin jorit Kama Ler. 29Dhoutgi noket yo milambo e bath Hema
Maler. 30Jatendgi ne en Elizafan wuod Uziel, 31kendo ne omigi tich rito
Sandug Muma gi mesa gi rachung taya gi kende mag misango gi gik moko
duto mitiyogo e lemo, kod pasia gi gige duto. 32Jaduong’ jotend jo-Lawi
duto ne Eleazer wuod Harun jadolo. En ema nokete jatelo mar rito Hema
Maler.

33E dhood Merari ne nitie joka Mali gi joka Mushi. Mago ne e dhout
Merari, 34kendo kar romb jogi machwo mane okwan, chakre ja-due achiel
kadhi nyime, ne alufu auchiel gi mia ariyo. 35Jatendgi ne Zuriel wuod
Abihail, kendo noketgi yo nyandwat mar Hema Maler. 36Joka Merari ne omi
tich rito frembe gi rariw gi sirni gi rachungi mag Hema Maler, kaachiel
gi gige duto kod gik moko duto mitiyogo kanyono, 37gi sirni molworo
laro, kod rachungigi gi loyegi kod tondegi.

38To mogik, Musa gi Harun kod joka Harun noket e nyim Hema Maler yo wuok
chieng’ mar Hemb Romo. Gin ema ne omigi tich rito Kama Ler ni jo-Israel,
to ng’ato ang’ata ma ok jadolo mane nyalo sudo machiegni nyaka ne negi.

39Kar romb jo-Lawi machwo mane Musa ondiko nyinggi e dhoutgi kaka ne
Ruoth Nyasaye ochiko ne alufu piero ariyo, chakre jadue achiel kadhi
nyime.

Nyasaye okawo jo-Lawi kar jo-Israel machwo makayo

40Ruoth Nyasaye nowacho ni Musa niya, "Ndik nying jo-Israel machwo
makayo duto chakre ja-due achiel kadhi nyime, kendo ikwan kar rombgi.
41An e Ruoth Nyasaye. Unuwalna jo-Lawi kar jo-Israel machwo makayo.
Kamano bende unuwalna jamb jo-Lawi kar jamni makayo mag jo-Israel."
42Musa nondiko nying jo-Isarel machwo makayo duto, chakre ja-due achiel
kadhi nyime, kaka Ruoth Nyasaye nochike. 43Kar rombgi ne alufu piero
ariyo gariyo gi mia ariyo gi piero abiriyo gadek.

44Ruoth Nyasaye nochako owacho ni Musa niya, 45"Kaw jo-Lawi kar
jo-Israel machwo makayo duto, kendo kaw jamb jo-Lawi kar jambgi. Jo-Lawi
nyaka bed joga. An e Ruoth Nyasaye. 46To jo-Isarel machwo makayo ng’eny
moloyo jo-Lawi gi ji mia ariyo kod piero abiriyo gadek, 47omiyo nyaka
uwar joma odong’go gi shekel abich abich, kipimo gi shekel mitiyogo e
tich Nyasaye. (Shekel achiel romre gi gera piero ariyo.) 48Pesa
mowargigo unuchiw ni Harun gi yawuote."

49Ka ne gisetieko waro joma kayo mane odong’, Musa nokawo pesa
mowargigo. 50Kar romb pesago ne shekel mag fedha alufu achiel gi mia
adek kod piero achiel gabich kopim gi rapim mitiyogo e tich Nyasaye.
51Nochiwo pesago ni Harun gi yawuote kaka ne Ruoth Nyasaye owachone.
Kamano notimo gima ne Ruoth Nyasaye ochike.

Kwan 4

Tije momi jo-Lawi

1Ruoth Nyasaye nowacho ni Musa gi Harun niya, 2"Kwanuru jo-Lawi ma joka
Kohath e dhoutgi, kaluwore gi kweregi, 3kundiko nying joma hikgi nie
kind piero adek gi piero abich, monego ti tich lemo e Hemb Romo.

4"Tich momi joka Kohath e Hemb Romo ma en tich maler moloyo, ema: 5Ka
udaro kambiu, to Harun gi yawuote nyaka bi mi lor pasia mogeng’o Kama
Ler moloyo, kendo giumgo Sandug Rapar. 6Eka giume gi piende monyong’,
kendo giboye gi law mambulu. Bang’e girwakne ludhe miting’ego. 7Ginipedh
law mambulu e mesa miketoe makati e nyim Nyasaye pile, kendo giniketie
tewni gi tegni gi kikombe kod agwetni mitiyogo kitimo misengni nilo
piny. Makati michiwo pile bende nyaka bed ewi mesano. 8Bang’ mano, nyaka
gipedh law makwar ewi gigo, kendo gichak giumgi duto gi piende monyong’.
Eka girwak ludhe miting’ego. 9Ginikaw law mambulu, giumgo rachung taya
gi teyni mage, gi rangisni gi rajow, kod gik miting’ogo mor taya,
10ginibo rachung taya kod gige duto gi piende monyong’, kendo giniting’e
koliero e luth. 11Ginipedh law mambulu e mesa mar dhahabu kendo giniume
gi piende monyong’. Bang’e ginirwakne ludhe miting’ego. 12Ginikaw gik
moko duto mitiyogo e Kama Ler, mi giket e law mambulu, kendo giumgi gi
piende monyong’, eka giniting’gi ka giliero e luth. 13Ginijow buru e
kendo-mar-misango, mi gium kendono gi law maralik. 14Eka giniket kuome
gik moko duto mitiyogo e tich dolo, kaka tep mach gi rachwow gi rajow gi
tewni kod gik moko duto mag kendo mar misango. Giniume gi piende
monyong’, kendo ginirwakne ludhe miting’ego. 15Pile ka kambi dar, to
joka Kohath nyaka bi mondo oting’ Hema Maler kod gige duto. To kik gibi
ka pok Harun gii yawuote otieko umogi, bende kik gimul gimoro amora
maler, nono to githo. Mago duto gin gik Hemb Romo ma joka Kohath ema
ting’o. 16Eleazer wuod Harun jadolo ema norit mor taya gi ubani mang’ue
ng’ar, gi mor wir kod misango mar cham michiwo pile. Hema Maler gi gik
moko duto manie iye, tiende ni Kama Ler kod gige, bende en ema noriti."

17Ruoth Nyasaye nowacho ni Musa gi Harun niya, 18"Kik uwe dhood joka
Kohath rum mi lal kuom jo-Lawi wetegi, 19to nyisgiuru ni ka gisudo
machiegni gi gik maler, to gima onego tim mondo kik githo ema: Harun gi
yawuote ema nyaka donji mondo omi ng’ato ka ng’ato tije kod gima onego
ng’atno ting’ 20to joka Kohath kik donj, nikech dipo ka gigoyo wang’gi
kuom gik maler, mi githo."

21Ruoth Nyasaye nowacho ni Musa niya, 22"Kwan joka Gershon e dhoutgi,
kaluwore gi kweregi, 23kindiko nying joma hikgi ni e kind piero adek kod
piero abich, monego ti e Hemb Romo.

24"Tije momigi kod gik ma onego giti e magi: 25Giniting’ pasia mag Kama
Ler kendo giniting’ Hemb Romo gi law miumego, kaachiel gi piende
monyong’ moluow kuome, gi pasia mar dhood Hemb Romo, 26gi rageng’ni mag
laru gi mag pasia mar rangach midonjogo e laru mar aluora mar Hema maler
gi aluora mar kendo-mar-misango gi tondegi kod gik moko duto mitiyogo.
Gin ema omigi tich rito gigo. 27Harun gi yawuote ema nochan tije duto
mag joka Gershon, kod gik ma onego giting’. 28Mano e tich momi joka
Gershon e Hemb Romo. Ithamar wuod harun jadolo ema nobed jatendgi.

29"Nyaka ikwan joka Merari e dhoutgi moluwore gi kweregi, 30kindiko
nying ji duto ma hikgi ni e kind piero adek gi piero abich, monego ti e
Hemb Romo.

31"Gik ma onego giting’ kaka tichgi e Hemb Romo e magi: Frembe mag Hema
Maler gi rariw mage gi sirni mage gi rachungi, 32gi sirni mag laru
molworo hema, gi rachungine gi loyegi gi tondegi kod gik moko duto
mitiyogo kanyo. Nyaka pog ni ng’ato ka ng’ato gik ma onego giting’.
33Mago e tije momi joka Merari e hemb Romo. Ithamar wuod Harun jadolo
ema nobed jatendgi."

34Musa gi Harun kod jodong oganda jo-Israel nokwano joka Kohath e
dhoutgi kaluwore gi kweregi, 35ka gindiko nying ng’ato ka ng’ato ma hike
ni e kind piero adek gi piero abich, moromo tiyo e Hemb Romo. 36Kar
rombgi kochan e dhoutgi ne alufu ariyo gi mia abiriyo gi piero abich.
37Mano ne e kar romb joka Kohath mane tiyo e Hemb Romo. Musa gi Harun
nokwanogi mana kaka ne Ruoth Nyasaye omiyo Musa onyisogi.

38,39Joka Gershon ma hikgi ne ni e kind piero adek gi piero abich ma ne
tiyo e Hemb Romoo nondik nyinggi kaluwore gi kweregi. 40Kar rombgi e
dhoutgi kaluwore gi kweregi ne alufu ariyo gi mia auchiel gi piero adek.
41Mago e joka Gershon mane tiyo e tich Hemb Romo, kendo mane Musa gi
Harun ondiko nyinggi kaka Ruoth Nyasaye nosechikogi.

42,43Joka Merari ma hikgi ne ni e kind piero adek gi piero abich mane
oromo tiyo e Hemb Romo ne ondik nyinggi e dhoutgi kaluwore ki kweregi.
44Kar rombgi e dhoutgi ne alufu adek gi mia ariyo. 45Musa gi Harun
nondiko nying joka Merarigo ka gichanogi e dhoutgi kaka Ruoth Nyasaye
nomiyo Musa ochikogi.

46Mano e kaka Musa gi Harun kod jodong Israel nondiko nying jo-Lawi duto
e dhoutgi kaluwore gi kweregi. 47Ne gin joma hikgi ni e kind piero adek
gi piero abich mane tiyo tije mopogore opogore e Hemb Romo, kendo mane
ting’oo gik Hemb Romo. 48Kar rombgi duto ne alufu aboro gi mia abich kod
piero aboro. 49Musa nondiko nying ng’ato k a ng’ato kuomgi kaka ne Ruoth
Nyasaye ochike, kaluwore gi tijegi kod gik mane onego giting’. Mano e
kaka Ruoth Nyasaye nochiko Musa mondo otim.

Kwan 5

Ogol joma ogak e kambi

1Ruoth Nyasaye nowacho ni Musa niya, 2"Chik jo-Israel ni joma nigi tuo
dhoho, kata man gi nyach machuer, kata mogak nikech omulo gimoro motho,
mondo ogol e kambi. 3Nyaka uketgi gidag oko mar kambi, bed ni gin chwo
kata mon, mondo kik gidwany kambeu, kuonde ma adake kodu." 4Omiyo
jo-Israel nogolo joma nigi tuoche ma kamago e kambi, mana kaka Ruoth
Nyasaye nonyiso Musa.

Chik mar chudo kuom ketho

5 Ruoth Nyasaye nochako owacho ni Musa 6mondo onyis jo-Isarel kama: "Ka
ng’ato otimo marach ni wadgi, mi oketho e nyim Ruoth Nyasaye, bed ni en
dichwo kata dhako, to mano omiyo obedo jaketho, kendo en gi gowi ma
nyaka ochul. 7Nyaka ohul ketho mosetimono, kendo nyaka ochul ng’at
mokethoneno gima oromo gi kethono, komedoe achiel kuom abich. 8Ka
ng’atno osetho, to oonge gi jaodgi mahie ma dichul kuom kethono, to
chudono kaachiel gi im ma jadolo pwodhogo jakethono nobed mar Ruoth
Nyasaye, kendo nodong’ ni jadolo.

9"Mich moyiedhi duto ma jo-Israel kelo nobed mag jadolo. 10Enokaw mich
moyiedhi duto, bende gimoro amora momiye nobed mare."

Chik mar tieko chich

11Ruoth Nyasaye nochako owacho ni Musa 12ni mondo onyis jo-Israel niya,
"Nyalo bet ni chi ng’ato oketho, 13koterore gi ng’ato, ka chwore kia.
Kodwanyore kamano ling’ling’, ma onge janeno kata kaonge ng’ama ojuke,
14to bang’e gimoro otimore momiyo chwore ochich kode, 15to nyaka chwore
tere ir jadolo, bed ni dhakono osedwanyore adier, kata chwore chich mana
kode kayiem. Chwore nyaka kel mogo mayom moromo kilo abiriyo kaka chik
dwaro, to kik oolie mo, bende kik oketie ubani, nimar en misango mar
cham mitiekogo chich, tiende ni misango mifwenyogo adiera. 16Jadolo
nokel dhakono e nyim Ruoth Nyasaye, 17eka notwom pi maler gi tawo, kendo
nojuk lop dier ot mar Hema Maler, mi noruw gi pigno. 18Kosekelo dhakono
e nyim Ruoth Nyasaye, to nogony yie wiye, eka noket misango mar cham
mifwenyogo adiera e lwete. En misango mar cham mitiekogo chich. To
jadolo noting pi mar muma mafwenyo adiera e lwete owuon. 19Bang’ mano
nomi dhakono kuong’re, kowachone niya, ‘Ka ng’ato ok oseterore kodi,
kendo ok iseketho kidwanyori, to in chi chwori, to pi mar muma mafwenyo
adierani kik hinyi. 20To ka en adier ni iseketho kidwanyori, mi ng’ato
oterore kodi, to in chi chwori, 21to Ruoth Nyasaye mondo omi iyi okirre,
kata omi ibuog nyathi ka kindeni mar nywol pok ochopo, kibedogo ranyisi
ni jou kuom wach kuong’ruok. 22Pigni mondo odonj e iyi, kendo omi iyi
okirre, kata omi ibuog nyathi ka kindeni mar nywol pok ochopo.’ Ka
jadolo osemiyo dhakono okuong’ore kamano, to dhakono nodwok ni, ‘Obed
kamano.’

23"Eka jadolo nondik weche mag kuong’go e kalatas, to nolwokgi gi pi mar
muma mafwenyo adiera. 24Bang’e nomi dhakono pigno omodhi mi donj e iye.
25Jadolo nokaw misango mar cham mitiekogo chich e lwet dhakono, mi
nochiwe e nyim Ruoth Nyasaye ka mich moyiedhi. Bang’ mano nokel mogono e
kendo mar misango, 26mi nojuk sanja, kendoo nowang’ ka rapar e
kendo-mar-misango, eka nochak omi dhakono modh pigcha. 27Ka en adieri ni
osedwanyore, koterore, to en chi chwore, to ka jadolo osemiye pigno
omodho, to iye nokirre, kata nobuogi ka kindene mar nywol pok ochopo,
kendo nyinge nobed mokwong’ e nyim jogi. 28To ka dhakono ok osedwanyore
kendo adier oler, to ok noyud hinyruok, to nonywol anywola maber.

29"Mano e chik mar weche mag chich, ma ka chi ng’ato oketho, mi
odwanyore, 30kata ka chwore ochich achicha kode, to nyaka okele e nyim
Ruoth Nyasaye, mi jadolo timne kaka chikno dwaro. 31Dichwo nobed maonge
ketho, to chiege nyaka yud kum kuom kethone."

Kwan 6

Chik moket ni ng’at mowal ni Ruoth Nyasaye ka ja-Nazir

1Ruoth Nyasaye nowacho ni Musa 2ni mondo onyis jo-Israel niya, "Ng’ato
ang’ata ma okuong’ore ni obiro bedo ja-Nazir, tiende ni ng’at mowal ni
Ruoth Nyasaye, 3ok nomadh kong’o kata gimoro mamero ji, bed ni en dichwo
kata dhako. Ok nomadh gik ma kamago, kata gimoro amora molos gi mzabibu,
to bende ok nocham mzabibu manumu kata motuo. 4E kinde duto ma
okuong’ore ni obiro bedo ja-Nazirno, ok nomul gimoro amora moa kuom yadh
mzabibu kata matin.

5"E kindeno duto bende mirich ok noka wiye, to nowe yie wiye dongi,
kendo nokadgi akada, nyaka ndalo mag kuong’ruok norum. Enoritre maler ni
Ruoth Nyasaye. 6Ok nosud machiegni gi ng’at motho, 7ma dimi obed mogak,
bed ni en wuon kata min kata owadgi kata nyamin. Yie wiye maboyogo ema
nyiso ni osewale ni Ruoth Nyasae. 8Enoritre maler ni Ruoth Nyasaye ndalo
duto mag kuong’ruokne.

9"Ka ng’ato otho bute apoya, mogere kuome, mi omiyo yie wiye ogak, to
nyaka oliel wiye bang’ ndalo abiriyo, chieng’ moket ni ipwodhee. 10To
chieng’ mar aboro nyaka okel ni jadolo akuch odugla ariyo kata nyithi
akuru ariyo e dho hema miromoe gi Nyasaye. 11Jadolo nokaw akuru achiel,
mi notimgo misango mar golo richo to machielo notimgo misango miwang’o
pep, mi nopwodh ng’atno kuom gak mane oyudo kuom ng’at motho. Eka
ja-Nazir nochak opidh wiye chieng’no, kowalore manyien ni Ruoth Nyasaye.
12Kuom ndalo duto mane okuong’oree, kendo nokel nyaim ma hike achiel
mondo otimgo misango mipwodhogo ketho mar gowi. To kinde mane oyudo
osetieko e walruokneno ok nokwan, nikech yie wiye mane nyiso ni owale ne
odoko mogak.

13 "Chik momako ja-Nazir chieng’ ma kindene mar walruok orumo ema: Nyaka
tere e dho Hemb Romo, 14kendo nochiw ni Ruoth Nyasaye nyaim ma hike
achiel maonge songa mondo otimgo misango miwang’o pep, gi rombo swini
maonge songa mondo otimgo misango mar sawo, 15gi odheru moting’o makati
ma ok ketie thowi, moted gi mo, kod chapati ma bende ok ketie thowi,
mowir gi mo kaachiel gi misengni mag cham kod misengni miolo piny, kaka
chik dwaro. 16Jadolo nochiw gigo duto e nyim Ruoth Nyasaye, eka notim ni
ng’atno misango mar golo richo kod misango miwang’o pep. 17Im cha to
notimgo ni Ruoth Nyasaye misango mar sawo, kaachiel gi makati manie
odheru. Bende nochiw misango mar cham gi misango miolo piny.
18Ja-Nazirno noliel wiye e dho Hemb Romo, kendo nokaw yie wiye ma yande
owalno, mi owang’ie mach mitimogo misango mar sawo. 19Bang’ mano jadolo
nokaw bad im kosetedi, kaachiel gi makati ma ok ketie thowi mogol e
odheru, kod chapat achiel ma ok ketie thowi, mi noketgi e lwet
ja-Nazirno, koselielo yie wiye mane owalego no. 20Eka jadolo nochiwgi ni
Ruoth Nyasaye ka mich moyiedhi. Lemogo kaachiel gi agoko kod em michiwo
ni Ruoth Nyasaye ka mich moyiedhi, gin gik maler, omiyo gidong’ ni
jadolo. Bang’ timo mago duto, ja-Nazirno koro nobed gi thuolo mar madho
divai.

21"Mano e chik momako ja-Nazir ma osekwong’ore, kendo mano e misango ma
nyaka otim ni Ruoth Nyasaye kuom walruokne, ka ok okwan gik mamoko ma
onyalo chiwo. Nyaka ochop kuong’ruokne duto, kaluwore gi chik mar
walruokne."

Weche mag gueth ma jadolo onego oguedhgo ji

22Ruoth Nyasaye nowacho ni Musa ni mondo onyis Harun niya, 23"Ka iguedho
jo-Israel, to magi e weche ma nyaka ikonyrigo:

24‘Ruoth Nyasaye mondo oguedhu kendo oritu,

25Ruoth Nyasaye mondo orienynu kendo ong’wonnu,

26Ruoth Nyasaye mondo orangu maber,

kendo okelnu kue.’

27Kamano e kaka ginihul nyinga ni jo-Israel kendo naguedhgi."

Kwan 7

Chiwo ma jotend Israel owalogo kendo-mar-misango

1Chieng’ mane Musa otieko chungoe Hema Maler, nowirogo gi mo mowale ni
tich Nyasaye, kaachiel gi gige duto kod kendo-mar-misango gi gige duto.
2Jodong Israel ma jotend dhoutgi mane okonyo Musa e tich kwano
jo-Israel, nogolo chiwo. 3Chiwo mane gikelo e nyim Ruoth Nyasaye e magi:
Geche auchiel moum wigi, kaachiel gi rwedhi apar gariyo. Ruodhi ariyo
ariyo nochiwo gari achiel achiel, kendo ruoth ka ruoth nochiwo rwath
achiel. Kane gikelo gigo e nyim Hema Maler, Ruoth Nyasaye nowacho ni
Musa niya, 4"Kaw gik ma gisechiwogo, nikech ibiro tiyo kodgi e Hema
Miromoe gi Nyasaye. 5Migi jo-Lawi kaka tich ng’ato ka ng’ato dwaro."

6Omiyo Musa nokawo geche kod ruedhi, momiyo jo-Lawi. 7Nomiyo joka
Gershon geche ariyo gi ruedhi ang’wen, moromo tichgi. 8Joka Merari to
nomiyo geche ang’wen gi ruedhi aboro, kaka tijgi dwaro, Ithamar wuod
Harun jadolo ema nobedo jatend jogo. 9To joka Kohath ne ok omiyo gimoro,
nikech tich mane omigi ne mar ting’o gik maler, mane nyaka ting’ mana e
gokgi.

10Kane owir kendo-mar-misango gi mo, jodongo nokelo chiwogi e nyim
kendono mondo owalego. 11Ruoth Nyasaye nowacho ni Musa niya, "We jodongo
ochiw michgo mar walo kendo-mar-misango ni tich Nyasaye, ka jaduong’ ka
jaduong’ kelo michne chieng’ achiel achiel."

12Chieng’ mokwongo Nashon wuod Amonadab ma ja-Juda ema nokelo chiwo
mare. 13Nochiwo nyalaro mar fedha ma pekne romo shekel mia achiel gi
piero adek, kopim gi rapim mitiyogo e tich Nyasaye, gi tawo mar fedha ma
pekne shekel piero abiriyo. Giduto ne giting’o mogo moruw gi mo mitimogo
misango mar cham. 14Bende nochiwo kikombe mar dhahabu ma pekne shekel
apar ma ubani pong’o, 15gi nyarwath gi im gi nyaim ma hike achiel
mitimogo misango miwanng’o pep, 16gi nywok mitimogo misango mar golo
richo, 17kod rwedhi ariyo gi imbe abich gi nywogi abich kod nyiimbe
abich ma hikgi achiel achiel. Jamnigo duto ne ibiro timogo misango mar
sawo. Mago e chiwo mane Nashon wuod Aminadab ogolo.

18Chieng’ mar ariyo, Nethaneel wuod Zuar, jatend jo-Isakar, nokelo chiwo
mare. 19Nochiwo nyalaro mar fedha ma pekne romo shekel mia achiel gi
piero adek kopim gi rapim mitiyogo e tich Nyasaye, gi tawo mar fedha ma
pekne shekel piero abiriyo. Giduto ne giting’o mogo moruw gi mo mitimogo
misango mar cham. 20Bende nochiwo kikombe mar dhahabu ma pekne shekel
apar ma ubani opong’o, 21gi nyarwath gi im gi nyaim ma hike achiel
mitimogo misango miwang’o pep, 22gi nywok mitimogo misango mar golo
richo, 23kod rwedhi ariyo gi imbe abich gi nywogi abich kod nyiimbe
abich ma hikgi achiel achiel. Jamnigo duto ne ibiro timogo misango mar
sawo. Mago e chiwo mane Nethaneel wuod Zuar ogolo.

24Chieng’ mar adek, Eliab wuod Helon, jatend jo-Zebulun, nokelo chiwo
mare. 25Nochiwo nyalaro mar fedha ma pekne romo kilo mia achiel gi piero
adek, kopim gi rapim mitiyogo e tich Nyasaye, gi tawo mar fedha ma pekne
shekel piero abiriyo. Giduto ne giting’o mogo moruw gi mo mitimogo
misango mar cham. 26Bende nochiwo kikombe mar dhahabu ma pekne shekel
apar ma ubani opong’o, 27gi nyarwath gi im gi nyaim ma hike achiel
mitimogo misango miwang’o pep, 28gi nywok mitimogo misango mar golo
richo, 29kod ruedhi ariyo gi imbe abich gi nywogi abich kod nyiimbe
abich ma hikgi achiel achiel. Jamnigo duto ne ibiro timogo misango mar
sawo. Mago e chiwo mane Eliab wuod Helon ogolo.

30Chieng’ ang’wen Elizur wuod Shedeur, jatend jo-Reuben, nokelo chiwo
mare. 31Nochiwo nyalaro mar fedha ma pekne romo shekel mia achiel gi
piero adek kopim gi rapim mitiyogo e tich Nyasaye, gi tawo mar fedha ma
pekne shekel piero abiriyo. Giduto ne giting’o mogo moruw gi mo mitimogo
misango mar cham. 32Bende nochiwo kikombe mar dhahabu ma pekne shekel
apar ma ubani opong’o, 33gi nyarwath gi im gi nyaim ma hike achiel
mitimogo misango miwang’o pep, 34gi nywok mitimogo misango mar golo
richo, 35kod ruedhi ariyo gi imbe abich gi nywogi abich kod nyiimbe
abich ma hikgi achiel achiel. Jamnigo duto ne ibiro timogo misango mar
sawo. Mago e chiwo mane Elizur wuod Shedeur ogolo.

36Chieng’ mar abich, Shelumiel wuod Zurishadai, jatend jo-Simeon nokelo
chiwo mare. 37Nochiwo nyalaro mar fedha ma pekne romo kilo mia achiel gi
piero adek, kopim gi rapim mitiyogo e tich Nyasaye, gi tawo mar fedha ma
pekne shekel piero abiriyo. Giduto ne giting’o mogo moruw gi mo mitimogo
misango mar cham. 38Bende nochiwo kikombe mar dhahabu ma pekne shekel
apar ma ubani opong’o, 39gi nyarwath gi im gi nyaim ma hike achiel
mitimogo misango miwang’o pep, 40gi nywok mitimogo misango mar golo
richo, 41kod rwedhi ariyo gi imbe abich gi nywogi abich kod nyiimbe
abich ma hikgi achiel achiel. Jamnigo duto ne ibiro timogo misango mar
sawo. Mago e chiwo mane Shelumiel wuod Zurishadai ogolo.

42Chieng’ mar auchiel, Eliasaf wuod Reuel, jatend jo-Gad, nokelo chiwo
mare. 43Nochiwo nyalaro mar fedha ma pekne romo kilo mia achiel gi piero
adek, kopim gi rapim mitiyogo e tich Nyasaye, gi tawo mar fedha ma pekne
shekel piero abiriyo. Giduto ne giting’o mogo moruw gi mo mitimogo
misango mar cham. 44Bende nochiwo kikombe mar dhahabu ma pekne shekel
apar ma ubani opong’o, 45gi nyarwath gi im gi nyaim ma hike achiel
mitimogo misango miwang’o pep, 46gi nywok mitimogo misango mar golo
richo, 47kod ruedhi ariyo gi imbe abich gi nywogi abich kod nyiimbe
abich ma hikgi achiel achiel. Jamnigo duto ne ibiro timogo misango mar
sawo. Mago e chiwo mane Eliasaf wuod Reuel ogolo.

48Chieng’ mar abiriyo, Elishama wuod Amihud, jatend jo-Efraim, nokelo
chiwo mare. 49Nochiwo nyalaro mar fedha ma pekne romo kilo mia achiel gi
piero adek, kopim gi rapim mitiyogo e tich Nyasaye, gi tawo mar fedha ma
pekne shekel piero abiriyo. Giduto ne giting’o mogo moruw gi mo mitimogo
misango mar cham. 50Bende nochiwo kikombe mar dhahabu ma pekne shekel
apar ma ubani opong’o, 51gi nyarwath gi im gi nyaim ma hike achiel
mitimogo misango miwang’o pep, 52gi nywok mitimogo misango mar golo
richo, 53kod ruedhi ariyo gi imbe abich gi nywogi abich kod nyiimbe
abich ma hikgi achiel achiel. Jamnigo duto ne ibiro timogo misango mar
sawo. Mago e chiwo mane Elishama wuod Amihud ogolo.

54Chieng’ mar aboro, Gamaliel wuod Pedazur, jatend jo-Manase nogolo
chiwo mare. 55Nochiwo nyalaro mar fedha ma pekne romo kilo mia achiel gi
piero adek, kopim gi rapim mitiyogo e tich Nyasaye, gi tawo mar fedha ma
pekne shekel piero abiriyo. Giduto ne giting’o mogo moruw gi mo mitimogo
misango mar cham. 56Bende nochiwo kikombe mar dhahabu ma pekne shekel
apar ma ubani opong’o, 57gi nyarwath gi im gi nyaim ma hike achiel
mitimogo misango miwang’o pep, 58gi nywok mitimogo misango mar golo
richo, 59kod ruedhi ariyo gi imbe abich gi nywogi abich kod nyiimbe
abich ma hikgi achiel achiel. Jamnigo duto ne ibiro timogo misango mar
sawo. Mago e chiwo mane Gamaliel wuod Pedazur ogolo.

60Chieng mar ochiko, Abidan wuod Gideoni, jatend jo-Benjamin nokelo
chiwo mare. 61Nochiwo nyalaro mar fedha ma pekne romo kilo mia achiel gi
piero adek, kopim gi rapim mitiyogo e tich Nyasaye, gi tawo mar fedha ma
pekne shekel piero abiriyo. Giduto ne giting’o mogo moruw gi mo mitimogo
misango mar cham. 62Bende nochiwo kikombe mar dhahabu ma pekne shekel
apar ma ubani opong’o, 63gi nyarwath gi im gi nyaim ma hike achiel
mitimogo misango miwang’o pep, 64gi nywok mitimogo misango mar golo
richo, 65kod ruedhi ariyo gi imbe abich gi nywogi abich kod nyiimbe
abich ma hikgi achiel achiel. Jamnigo duto ne ibiro timogo misango mar
sawo. Mago e chiwo mane Abidan wuod Gideoni ogolo.

66Chieng’ mar apar, Ahiezer wuod Amishadai, jatend jo-Dan, nokelo chiwo
mare. 67Nochiwo nyalaro mar fedha ma pekne romo kilo mia achiel gi piero
adek, kopim gi rapim mitiyogo e tich Nyasaye, gi tawo mar fedha ma pekne
shekel piero abiriyo. Giduto ne giting’o mogo moruw gi mo mitimogo
misango mar cham. 68Bende nochiwo kikombe mar dhahabu ma pekne shekel
apar ma ubani opong’o, 69gi nyarwath gi im gi nyaim ma hike achiel
mitimogo misango miwang’o pep, 70gi nywok mitimogo misango mar golo
richo, 71kod ruedhi ariyo gi imbe abich gi nywogi abich kod nyiimbe
abich ma hikgi achiel achiel. Jamnigo duto ne ibiro timogo misango mar
sawo. Mago e chiwo mane Ahiezer wuod Amishadai ogolo.

72Chieng’ mar apar gachiel Pagiel wuod Okra, jatend jo-Asher, nokelo
chiwo mare. 73Nochiwo nyalaro mar fedha ma pekne romo kilo mia achiel gi
piero adek, kopim gi rapim mitiyogo e tich Nyasaye, gi tawo mar fedha ma
pekne shekel piero abiriyo. Giduto ne giting’o mogo moruw gi mo mitimogo
misango mar cham. 74Bende nochiwo kikombe mar dhahabu ma pekne shekel
apar ma ubani opong’o, 75gi nyarwath gi im gi nyaim ma hike achiel
mitimogo misango miwang’o pep, 76gi nywok mitimogo misango mar golo
richo, 77kod ruedhi ariyo gi imbe abich gi nywogi abich kod nyiimbe
abich ma hikgi achiel achiel. Jamnigo duto ne ibiro timogo misango mar
sawo. Mago e chiwo mane Pagiel wuod Okra ogolo.

78Chieng’ mar apar gariyo, Ahira wuod Enan, jatend jo-Naftali, nokelo
chiwo mare. 79Nochiwo nyalaro mar fedha ma pekne romo kilo mia achiel gi
piero adek, kopim gi rapim mitiyogo e tich Nyasaye, gi tawo mar fedha ma
pekne shekel piero abiriyo. Giduto ne giting’o mogo moruw gi mo mitimogo
misango mar cham. 80Bende nochiwo kikombe mar dhahabu ma pekne shekel
apar ma ubani opong’o, 81gi nyarwath gi im gi nyaim ma hike achiel
mitimogo misango miwang’o pep, 82gi nywok mitimogo misango mar golo
richo, 83kod ruedhi ariyo gi imbe abich gi nywogi abich kod nyiimbe
abich ma hikgi achiel achiel. Jamnigo duto ne ibiro timogo misango mar
sawo. Mago e chiwo mane Ahira wuod Enan ogolo.

84Gik mane jodong Israel ochiwo mondo owalgo kendo mar misango chieng’
mane iwire e magi: Nyilerni mag fedha apar gariyo gi tewni mag fedha
apar gariyo kod kikombe mag dhahabu apar gariyo. 85Pek mar nyalaro ka
nyalaro ne romo shekel mia achiel gi piero adek, to pek mar tawo ka tawo
shekel piero abiriyo. Kamano pek mag gigo duto ne romo shekel alufu
ariyo gi mia ang’wen, kipimoo gi rapim mitiyogo e tich Nyasaye.
86Kikombe apar gariyo ma ubani opong’ogo, moro ka moro pekne ne romo
shekel apar kipimo gi rapim mitiyogo e tich Nyasaye. Kamano kar romb pek
dhahabu mag kikombego ne romo shekel mia achiell gi piero ariyo. 87To
kar romb jamni duto mitimogo misango miwang’o pep ne ruedhi apar gariyo
gi imbe apar gariyo gi nyiimbe apar gariyo ma hikgi achiel achiel
achiel, kaachiel gi misengni mag cham michiwo kodgi kaka chik dwaro, kod
nywogi apar gariyo mitimogo misango mar golo richo. 88Kar romb jamni
mitimogo misango mar sawo ne rwedhi piero ariyo gang’wen gi imbe piero
auchiel gi nywogi piero auchiel kod nyiimbe oiero auchiel ma hikgi
achiel achiel. Mago e gik mane ochiw mondo owalgo kendo mar misango
chieng’ mane iwire. 89To kane Musa odonjo e Hemb Romo mondo owuo gi
Nyasaye, nowinjo Dwond Nyasaye ka wuoyo kode ewi raum mar Sandug Rapar
miluongo ni kar-ng’wono, e kind kido ariyo machalo gi malaika miluongo
ni kerubi.

Kwan 8

Harun oketo teyni e rachungi

1 Ruoth Nyasaye nowacho ni Musa 2mondo onyis Harun niya, "Ka iketo teyni
abiriyo e rachungi, to cha-ngi mondo girieny ka gimenyo kanyim
rachungi." 3Omiyo Harun noketo teyni mondo orieny kamenyo kanyim
rachungi mana kaka ne Nyasaye ochiko Musa. 4Kor rachungi kaachiel gi
bedene kod thiepene ne othedhi gi dhahabu. Musa nolose mana machal gi
kido mane Ruoth nyasaye onyise.

Walo jo-Lawi ni Ruoth Nyasaye

5Ruoth Nyasaye nochako owacho ni Musa niya, 6"Pog jo-Lawi kuom dhout
Israel mamoko mondo ipwodhgi. 7To ma e kaka nipwodhgi: Kir kuomgi pi
mapwodho richo. Nyaka giliel dendgi duto, kendo gilwok dendgi, mi gidok
mopwodhore. 8Bang’ mano gikaw nyarwath mondo otimgo misango miwang’o
pep. In to nikaw nyarwath machielo mondo otimgo misango mar golo richo.
9Eka nikel jo-Lawi e dho Hemb Romo michok oganda duto mar Israel
kanyakla. 10Ka isekelo jo-Lawi e nyim Ruoth Nyasaye, to inimi jo-Israel
ket lwetgi e wigi. 11Bang’ mano Harun nochiw jo-Lawi e nyim Ruoth
Nyasaye ka mich moyiedhi moa kuom jo-Israel, kendo nowalgi ni tich Ruoth
Nyasaye. 12Jo-Lawi noket lwetgi ewi ruedhi kande. Rwath achiel notimgo
misango mar golo richo, to machielo notimgo ni Ruoth Nyasaye misango
miwang’o pep, mondo opwodhgo ni jo-Lawi richogi. 13Bang’e iniket jo-Lawi
e nyim Harun gi yawuote kichiwogi ni Ruoth Nyasaye ka mich moyiedhi.
14Kamano iniwal jo-Lawi kuom dhout Israel mamoko, mi ginibed joga.

15"Ka isepwodho jo-Lawi kichiwogi ka mich moyiedhi kamano, to ginidonj e
Hemb Romo mondo gitiye, 16nimar osewalgi chuth kuom jo-Israel duto.
Asetimogi joga, ka akawogi kar nyithind Israel duto makayo, 17nikech
nyathi moro amora ma dichwo mokwong nywol e Israel en mara, bed ni en
nyathi dhano kata nyathi chiayo. Chieng’ mane anegoe nyithindo makayo e
piny Misri, nawalo nyithindo makayo duto e piny Israel mondo obed maga,
18to koro asekawo jo-Lawi kargi. 19Aseketo jo-Lawi e lwet Harun gi
yawuote, ka joma owal kuom jo-Israel mondo oti tich lemo ni jo-Israel e
Hemb Romo kendo opwodhnigi richogi, mono kik jo-Israel tho ka sudo
machiegni gi Kama Ler."

20Musa gi Harun kaachiel gi jo-Isarel duto nochopo chike duto mane
Nyasaye omiyo Musa kuom tich walo jo-Lawi. 21Jo-Lawi nopwodhre kuom
richogi, kendo olwoko lepgi eka Harun nochiwogi e nyim Nyasaye ka mich
moyiedhi kendo mitimogo misango mipwodgo richo mondo gibed maler.
22Bang’e ne gidonjo e Hemb Romo mondo giti tich lemo e nyim Harun gi
yawuote, kamano Musa notimo ni jo-Lawi mana kaka Ruoth Nyasaye noochike.

Higni ma ja-Lawi onego otieki e tich

23Ruoth Nyasaye nochako owacho ni Musa niya, 24"Chik moketi ni jo-Lawi
ma: Ka ja-Lawi oseromo higni piero ariyo gabich, to nochak tich e Hemb
Romo. 25To kosebedo jahigni piero abich, to nowe tich. 26Onyalo konyo
jowadgi kuom tich Hema, to ok nobed kotiyo tich mapile. Mano e kaka
inichan tich jo-Lawi."

Kwan 9

Rito Sap Pasaka

1 E due mokwongo mar higa mar ariyo kane jo-Israel osewuok e piny Misri,
Ruoth Nyasaye nowacho ni Musa e thim Sinai niya, 2"Jo-Israel nyaka tim
Sap Pasaka e kinde moketne. 3Unutime godhiambo chieng due apar gang’wen
mar dueni, kendo unutime pile e kinde moketneno, ka uluwo chikene duto."
4Kuom mano Musa nochiko jo-Israel mondo otim Pasaka, 5kendo ne gitime
godhiamb chieng’ due apar gang’wen mar due mokwongo, e thim Sinai, ka
giluwo chike mane Ruoth Nyasaye omiyo Musa.

6To noyudo jomoko odoko mogak, nikech ne gisemulo ng’at motho, omiyo ne
ok ginyal timo Pasaka chieng’ moketi. Kuom mano ne gidhi ir Musa gi
Harun chieng’ onogo, 7mi giwacho niya, "Wagak, nikech wasemulo ng’at
motho. To koro mano dimonwa kelo ni Ruoth Nyasaye chiwowa chieng’
moketi, kaachiel gi jo-Israel mamoko koso?" 8Musa nodwokogi niya,
"Rituru mondi nyaka chop ang’e gima Ruoth Nyasaye biro wacho kuomu."

9Ruoth Nyasaye nowacho ni Musa ni mondo onyis jo-Isarel niya, 10"Ka
ng’ato kuomu, kata kuom nyikwau, odoko mogak kuom mulo ng’at motho, kata
ka en e wuoth kuma bor, to nyaka pod enotim atima ni Ruoth Nyasaye Sap
Pasaka, 11kar timogo e due mokwongo, to ng’at ma kamano notime e due mar
ariyo, due apar gang’wen, godhiambo. Chiayo mitimogo Pasakano nyaka cham
gi makati ma ok ketie thowi, kod alot makech. 12Kik lembe moro dong’
nyaka okinyi, kendo kik tur choke kata achiel. Pasaka nyaka tim mana
kaka chik dwaro. 13Ka nga’to odagi timo pasaka, to ok ogak, kata ok odhi
e wuoth kuma bor, to nyaka ng’ad kare oko kuom ogandagi, nikech ok
osekelo ni Ruoth Nyasaye chiwo e kinde moketi. Ng’at ma kamano noyud kum
kuom kethone.

14"Ka japiny moro odak kuomu, to en bende nyaka otim ni Ruoth Nyasaye
Sap Pasaka, koluwo chike moketi duto. Chik achielno omako jadak gi
ja-Israel machalre."

Bor Polo ewi Hema Maler

(Wuok 40.34-38)

15Chieng’ mane giguroe Hema Maler, ma en Hemb Rapar, bor polo ne oime,
to godhiambo ler machal gi mach nothinyore e wiye, mosiko kanyo nyaka
okinyi. 16Kamano bor polo noime godiechieng’, to gotieno ne nitie ler
machal gi mach. 17E kinde akinda mane bor polo oa ewi Hema Maler,
jo-Israel ne pudho hembegi kendo ne gichak gigurogi kamoro amora ma bor
polo ochung’ie. 18Ne gichako wuoth mana ka Ruoth Nyasaye ochikogi, kendo
ne giguro hembegi mana ka Ruoth Nyasaye ochikogi, mi gibed kanyo kuom
kinde duto mane bor polo ni ewi Hema Maler. 19Kane bor polo obet aming’a
ewi Hema Maler, to jo-Israel nosiko ka lemo alema e nyim Ruoth Nyasaye,
kendo ne ok gidhi nyime gi wuoth. 20Kamano bende kane bor polo obet ewi
Hema Maler mana kuom ndalo manok, to ne giguro hembegi kendo gimukogi
mana kaka Ruoth Nyasaye ochikogi. 21Bende ne nitie kinde moko mane bor
polo bet ewi Hema Maler chakre odhiambo nyaka okinyi kende, to oa
gokinyino, kendo jo-Israel dhi nyime gi wuoth. Kane bor polo oa ewi Hema
Maler, to ne gichako mana wuoth, bed ni en otieno kata odiechieng’.
22Kata bed ni ne obet ewi Hema Maler kuom ndalo achiel kata ndalo ariyo,
kata kuom due kata higa, kata bed ni obudho marom nadi, to jo-Israel ne
bet mana e kambi to ne gichako wuoth mana ka oa ewi Hema Maler. 23Ne
giguro hembegi kendo gipudho mana ka Ruoth Nyasaye ochikogi. Kamano ne
gilamo Ruoth Nyasaye kaluwore gi chik mane Ruoth Nyasaye omiyo Musa.

Kwan 10

Tunge mag fedha

1Ruoth Nyasaye nowacho ni Musa niya, 2"Thedh tunge ariyo mag fedha mondo
igo kiluongo jo-Israel, kendo kigoyogo milome mondo kambi odar. 3Ka ogo
tunge ariyogo duto, to ji duto nobi iri e dho Hemb Romo. 4To ka tung’
achiel kende ema oywak to jodongo ma jotend dhout Israel kende ema nobi.
5Ka tung’ oywak moriwore gi sigiya, to joma ojot yo wuokchieng’ nochak
wuoth, 6kendo ka tung’ mar ariyo oywak moriwore gi sigiya, to joma ojot
yo milambo nochak wuoth. Kamano ka idwaroo mondo kambi odar, to tung’
nyaka ywagi moriwore gi sigiya, 7to ka ichoko ji, to tung’ nyaka ywagi
maonge sigiya. 8Jodolo ma joka Harun ema omi tich goyo tung’. Mano en
chik momakou gi nyikwau nyaka chieng’.

9"Ka ukedo gi wasigu momonjou e pinyu, kendo dwaro loyou, to unugo tunge
moriwore gi sigiya, mi Ruoth Nyasaye ma Nyasachu noparu, kendo noresu
kuomgi. 10E kinde ma utimoe nyasi, gi ndalo moketi mutimoe sewni, kod
chieng’ mokwongo mar due ka due, unugo tung’ kutimo misengni miwang’o
pep, kod misengni mag sawo, mi tungego nomi Ruoth Nyasaye ma Nyasachu
paru. An e Ruoth Nyasaye ma Nyasachu."

Jo-Israel owuok Sinai

11Due piero ariyo, due mar ariyo, e higa mar ariyo, bor polo nowuok oa
ewi Hemb Rapar. 12Eka jo-Israel nochako wuoth mosmos ka gia e thim
Sinai, nyaka bor polo nodhi mochung’ ewi got Paran. 13Kane gikwongo muko
kambi, kaka Ruoth Nyasaye nomiyo Musa ochikogi, 14kambi jo-Juda ema
nokwongo wuok e bwo bandechegi ka gichanore e ogendgi mag lweny. Kambino
noting’o jo-Juda ma jatendgi ne Nashon wuod Aminadab, 15gi jo-Isakar, ma
jatendgi ne Nethaneel wuod Zuar, 16kod jo-Zubulun, ma jatendgi ne Eliab
wuod Helon. 17Kane Hema Maler omuki, joka Gershon gi joka Merari nowuok
koting’e.

18Kambi jo-Reuben ema nowuok mar ariyo, kochanore e bwo bandechgi, e
ogendgi mag lweny. Kambino noting’o jo-Reuben, ma jatendgi ne Elizur
wuod Shedeur, 19gi jo-Simeon, ma jatendgi ne Shelumiel wuod Zurushadai,
20kod jo-Gad, ma jatendgi ne Eliasaf wuod Reuel. 21Joka Kohath ma
joting’ gik maler ema nowuok bang’ jogo, to kane gichopo kama onego
gurie kambi, ne giyudo ka osegur Hema Maler.

22Kambi jo-Efraim ema nowuok mar adek, kowuok e bwo bandechegi, e
ogendni mag lweny. Kambino noting’o jo-Efraim, ma jatendgi ne Elishama
wuod Amihud, 23gi jo-Manase, ma jatendgi ne Gamaliel wuod Pedazur, 24kod
jo-Benjamin ma jatendgi ne Abidan wuod Gideoni.

25Kambi jo-Dan ema nowuok mogik bang’ kambi mamokogo, kochanore e bwo
bandechegi, e ogendgi mag lweny. Kambino noting’o jo-Dan, ma jatendgi ne
Ahiezer wuod Amishadai, 26gi jo-Asher, ma jatendgi ne Pagiel wuod Okran,
27kod jo-Naftali, ma jatendgi ne Ahira wuod Enan.

28Kamano e kaka jo-Israel nochanore ka gichako wuoth, kendo ne giwuotho
ka gichanore kamano.

29Musa nowacho ni Hobab wuod Reuel ja-Midian ma ore niya, "Koro wawuok
wadhi e piny ma Ruoth Nyasaye osewacho ni nomiwa. Yie wadhi kodi, kendo
wabiro timoni maber, nimar Ruoth Nyasaye osesingore ni obiro guedhowa."
30To Hobab nodwoke niya, "Ok adhi kodu, ber mondo adog e pinywa kuom
jowa." 31To Musa nowachone niya, "Ahombi kik iwewa, nimar in ema ing’eyo
kama onego wabworie e thim, kendo in ema inibed ng’at motelonwa. 32Ka
inyalo dhi kodwa, to gima Ruoth Nyasaye ogwedhowago wanapog kodi."

33Ne giwuok ka gia e god Ruoth Nyasaye, mi giwuotho kuom ndalo adek, ka
Sandug Muma mar Ruoth Nyasaye otelo nyimgi mabor ma dirom wuodh
odiechieng’ achiel, mondo omanynigi kama ginyalo bworoe. 34Bor polo mar
Ruoth Nyasaye ne ochung’ e wigi godiechieng’ ka gin e wuoth.

35 Pile kane Sanduk chako wuoth, Musa ne wacho niya,

"A Ruoth Nyasaye, a malo, mondo wasiki oke,

kendo joma mon kodi oringi!"

36To pile kane Sanduk chung’, to Musa ne wacho niya,

"Yue, A Ruoth Nyasaye, Nyasach jo-Israel gana gi gana."

Kwan 11

Ruoth Nyasaye osingore ni obiro miyo jo-Israel ring’o

1E kinde moro jo-Israel noywak ni Ruoth Nyasaye kuom thagruokgi. Ruoth
Nyasaye ne okecho kowinjo wechegigo, mi mach moa kuome nomuoch kuomgi,
kendo oketho bath kambi konchiel. 2Eka jo-Israel noywak ni Musa, mi Musa
nokwayonigi Ruoth Nyasaye mi mach otho. 3Ne ochak kanyo ni Tabera,
(tiende ni, kar weng’o) nikech mach moa kuom Ruoth Nyasaye nomuoch
kuomgi kanyo.

4Ne nitie joma yoreyore moa e ogendini mopogore opogore, mane wuotho gi
jo-Israel. Chuny jogo nochako gombo gik mopogore opogore. Jo-Israel
bende nochako ywak, kapenjo ni "Onge ng’at ma dimiwae ring’o ngang’?
5Parieuru rech mane wachamo nono e piny Misri, gi budho gi poipoi gi
kitungu kod alode mamit. 6Dwondwa tinde otwo, kendo onge gimoro amora ma
wanyalo neno mak mana Manna." 7(Manna ne chalo gi kodhi matindotindo, ma
kitgi chal gi dwogo. 8Ji ne kwanyogi kendo regogi e pong’ lwedo, kata
yokogi e pany, eka ne gitedogi e agulu, kendo gilosogo kek. Ka ichame,
to ndhathe chalo gi ndhath kek moted gi mo. 9Kane tho omoko gotieno, to
manna bende ne lwar.)

10Musa nowinjo ka jo-Israel ywak, ka joot ka joot ochung’ e dho hembgi.
Mano omiyo mirima mager nomako Ruoth Nyasaye, mi chuny Musa nochandore.
11Nopenjo Ruoth Nyasaye niya, "Ang’o momiyo isekelo chandruok kuom
jatichni? Ere ketho ma aseketho e nyimi momiyo iketo kuoma ting’ mapek
mar rito jogi duto? 12An e min-gi mane onywologi? Koso ka gidhi e piny
mane isingori ni nimi kweregi, to nyaka ating’gi mana e kora kaka japidi
ting’o nyathi? 13Ere kuma anyalo yudonigie ring’o giduto? Gichando
chunya ka giywakna ni mondo amigi ring’o gicham. 14Ting’ mar rito jogi
duto ohinga. Ok anyal ting’e kenda. 15Omiyo ka mano e tich ma imiya, to
kara ber mondo inega chuth. To kapo ni ikecha, to yie iwe miya thagruok
makama."

16Ruoth Nyasaye nodwoko Musa niya, "Chok jodong Israel piero abiriyo ma
ing’eyo ni jotend oganda. Kelgi e nyima e Hemb Romo kendo gichung’ kodi
kanyo. 17Abiro lor mondo awuo kodi, kendo abiro kawo kuomi teko moko
mane amiyi, mondo ami jogo okonyi rito oganda, mi ting’no ok noturi.
18To nyis jo-Israel duto kama: ‘Puodhreuru nikech kiny unucham ring’o.
Ne uywakna ka upenjo ni, "Ere ng’ama nyalo miyowa ring’o?" Kendo kuwacho
ni, "E piny Misri ne wadakie maber." Koro Ruoth Nyasaye biro miyou
ring’o, kendo ubiro chamo! 19To ok nuchame kuom ndalo achiel kata kuom
ndalo ariyo kata abich kata apar kata mana ndalo piero ariyo, 20to
unuchame kuom due ngima, nyaka chop othing’u, mi ung’ogi, nikech usedagi
Ruoth Nyasaye modak e kindu, kendo useywakne kuwacho niya, "Ang’o momiyo
ne wawuok e piny Misri?" ’ "

21Musa nodwoko Ruoth Nyasaye niya, "An gi jolweny alufu mia auchiel, to
in iwacho ni ibiro miyogi ring’o ma gichamo kuom due achiel ngima! 22Ere
kaka rombe gi ruedhi diyang’ mi romgi? Kata mana ka omak rech duto mae
nam, to mago bende ok diromgi!" 23Eka Ruoth Nyasaye nopenjo Musa niya,
"Bende nitie gimoro manyalo tamo Ruoth Nyasaye? Kawuono ibiro ng’eyo ka
wechena gin adier, kata ka ok gin adier."

Omi jodong Israel teko

24Musa nowuok oko, monyiso ji gima ne Ruoth Nyasaye owacho. Nochoko
jodong oganda piero abiriyo, mi oketo e alwora mar Hema. 25Eka Ruoth
Nyasaye nolor e bor polo mowuoyo kode, kendo okawo kuome teko moko mane
osemiye, mi omiyo jodongo piero abiriyogo, kendo kane Roho osedonjo
kuomgi ne gidhumore. To bang’ mano ne ok gidhumore kendo.

26To ji ariyo ma nyinggi Eldad kol Medad, mane osekwan kaachiel gi
jodongo piero abiriyoka nodong’ chien e kambi. To kata obedo ni gin ne
ok gidhi e Hema kamano, Roho nobiro kuomgi, mi gidhumore e kambi.
27Wuowi moro noringo, odhi ir Musa, monyise ni Eldad kod Medad jodhumore
e kambi. 28Eka Joshua wuod Nun, mane oyudo osetiyo ni Musa chakre tinne,
nowacho niya, "Jaduong’ Musa, kwergi." To Musa nodwoke niya, "Iywaga ni
gimaya duong’ koso? 29Mad jo-Ruoth Nyasaye duto dok jonabi, kendo Ruoth
Nyasaye migi teko mar Roho!" 30Bang’ mano Musa gi jodong Israel nodok e
kambi.

Ruoth Nyasaye okelo aluru

31Ruoth Nyasaye notugo yamo, mokelo aluru koa yo podho chieng’, kendo
alurugo ne huyo gi piny maromo mita achiel koa e lowo, e bath kambi koni
gi koni, kuma bor ma dirom wuodh ndalo achiel koa e kambi. 32Ji nomako
alurugo odiechieng’no gi otieno kod kinyne duto, ma kata ng’at mane
omakoe manok moloyo ne oyudo depe piero ariyo. Ne gimoyogi e kambi duto
mondo gitwo. 33To Ruoth Nyasaye nokecho kodgi, mi ogoyogi gi tho marach
mana ka koro eka gichako kayo ring alurugo kendo pok gimwonyo. 34Ne
ochak kanyo ni Kibroth-hataava, (tiende ni liete joma jowuoro), nikech
kanyono ema ne giyikoe joma ne wuoch ring’o omako.

Miriam gi Harun jokuodho Musa

35Jo-Israel noa Kibroth-hataava modhi Hazeroth, kendo kane gin kuno

Kwan 12

1Miriam gi Harun ne jochako kuodho Musa nikech nyar Kush mane okendo.
2Ne giwacho niya, "Musa kende ema Ruoth Nyasaye osewuoyogo koso? Wan
donge osewuoyo kodwa?" 3(To ka iwacho adier, Musa ne en ng’at mamuol
ahinya moloyo ji duto manie piny.) Ruoth Nyasaye nowinjo kaka jogo
kuodhe, 4mi nopoyo Musa gi Harun kod Miriam gi wach niya, "Wuoguru, un
ji adek, udhi e Hemb Romo." Kamano ji adekgo nowuok modhi, 5eka Ruoth
Nyasaye nolor e siro mar bor polo. Nochung’ e dho Hema, mi oluongo Harun
gi Miriam, 6kendo ka ne gibiro e nyime, nowachonigi niya,

"Winjuru wechena:

Ka de ni Musa en mana janabiu,

to dafwenyorane, kendo dawuoyo kode e lek.

7 To jatichna Musa ok en janabi ma kamano

en kende e jaadiera kuom joga duto.

8En awuoyo kode wang’ gi wang’,

kende mana moyangore ma onge ngero.

Enone kit Ruoth Nyasaye.

Ere kaka uhedhoru kuodho jatichna Musa?"

9Mirima nomako Ruoth Nyasaye kodgi mi oa, 10kendo kane bor polo oa e
Hema kamano, dhoho nomako dend Miriam, molokore marachar ka pe. Kane
Harun olokore monene, 11nokwayo Musa niya, "Jaduong’, lamnwa! Kik iwe
wachul gop richo, kata obedo ni wasetimo gima ofuwo kendo marach kamano.
12Kik iwe Miriam chal gi nyathi monywol kosetho, ma bath dende konchiel
gimoro ochamo." 13Omiyo Musa noywak niya, "A Ruoth Nyasaye, gima kama
kik timre. Akwayi ni yie ichange." 14Ruoth Nyasaye nodwok niya, "Ka da
bed ni wuon mare ema ong’udho olawo e wang’e, donge da obedo gi wichkuot
kuom ndalo abiriyo? Kuom mano keteuru kar kende oko mar kambi kuom ndalo
abiriyo, eka mondo oduoge." 15Kamano noket Miriam oko mar kambi kuom
ndalo abiriyo kendo kambi ne ok odar nyaka oduogo. 16Bang’ mano ne gia
Hazeroth, mi gidhi giguro kambi e thim Paran.

Kwan 13

Oor jombetre apar gariyo e piny Kanaan

(Rapar mar Chik 1.19-33)

1Ruoth Nyasaye nowacho ni Musa niya, 2"Or joote mondo odhi ocheng piny
Kanaan ma abiro miyo jo-Israel. Jootego nyaka bed jotelo, ma ng’ato ka
ng’ato ochung’ ni dhoot ka dhoot." 3Omiyo Musa noorogi kapod gin e thim
Paran, mana kaka Ruoth Nyasaye nochike. Giduto ne gin jotend jo-Israel,
4kendo magi e nyinggi:

E dhood jo-Reuben, ne en Shamua wuod Zakur;

5E dhood jo-Simeon, ne en Shafat wuod Hori;

6E dhood jo-Juda, ne en Kaleb wuod Jefune;

7E dhood jo-Isakar, ne en Igal wuod Josef;

8E dhood jo-Efraim, ne en Hoshea wuod Nun;

9E dhood jo-Benjamin, ne en Palti wuod Rafu;

10E dhood jo-Zebulun, ne en Gadiel wuod Sodi;

11E dhood jo-Josef, tiende ni dhood jo-Manase, ne en Gadi wuod Susi;

12E dhood jo-Dan, ne en Amiel wuod Gemali;

13E dhood jo-Asher, ne en Sethur wuod Mikael;

14E dhood jo-Naftali, ne en Nabi wuod Vosfi;

15E dhood jo-Gad, ne en Geuel wuod maki.

16Mago e nying joma Musa nooro mondo odhi ocheng piny Kanaan, to Hoshea
wuod Nun to nochako ni Joshua.

17Kane Musa dwaro orogi mondo gidhi gicheng pinyno, nowachonigi niya,
"Chikuru yo milambo mar pinyno, bang’e uidh e piny gode. 18Chenguru kaka
pinyno chalo, kendo ka ji modak kuno rateke kata nyap, bende kata ka
ginok kata ging’eny 19Ranguru ane ka kit piny ma gidakieno ber kata
rach, kendo kata ka mier ma gidakie ochiel motegno kata mayomyom,
20bende kata ka pinyno omew kata otwo kata ka yien nitie kata onge.
Dhiuru gi chir, kendo ukel olemb pinyno moko." Noyudo ka en ndalo ma
mzabibu nyakie.

21Kamano ne gidhi mi gichengo pinyno chakre thim Zin nyaka Rehob man but
kama idonjogo Hamath. 22Ne giidho ka ging’ado piny milambo, mi gichopo
Hebron, kuma ne Ahiman gi Sheshai kod Talmai ma nyikwa Anak odakie.
(Hebron noger higni abiriyo kapok oger Zoan man e piny Misri.) 23Bang’e
ne gichopo e holo mar Eshkol, (tiende ni, saga mar mzabibu,) mi ging’ado
bad mzabibu monyago saga achiel, kendo ji ariyo noting’e koliero e luth.
Bende ne gipono olemb komamanga, kod ng’owo. 24Ne ochak kanyo ni holo
mar Eshkol, nikech kanyo ema jo-Israel nong’adoe saga mar mzabibu.

25Bang’ ndalo piero ang’wen ne gidwogo Kadesh e thim Paran, ka gia
chengo pinyno, 26mi gibiro ir Musa gi Harun kod oganda jo-Israel duto.
Ne gipimonigi wach, kendo ne ginyisogi olembe mag pinyno. 27To ne
giwacho ni Musa niya, "Ne wadhi mwawuotho e piny mane iorowa, 28mi
wanwang’o ni en piny maber kendo momew, kendo magi e olembe manyak kuno.
To jopinyno rateke, kendo miechgi ochiel motegno malich, kendo ne waneno
nyikwa Anak kuno, 29gi jo-Amalek modak e piny milambo, gi jo-Hiti gi
jo-Jebus kod jo-Amor modak e piny gode, kod jo-Kanaan modak e dho nam,
kendo e bath aora Jordan."

30To Kaleb nokwayo ji e nyim Musa mondo oling’, kowacho niya, "Wadhiuru
piyopiyo mondo wakaw pinyno, nikech wan gi teko mwanyalo kawego." 31To
joma noyudo osedhi kode kuno nowacho niya, "Ooyo, ok wanyal monjo jogo,
nikech gitek moloyowa." 32Kuom mano weche mane giwacho ni jo-Israel kuom
piny mane gia chengono nonyoso chuny ji, nikech ne giwacho niya, "Piny
ma nyocha wadhi chengono en piny manyalo mwonyo ng’ato ang’ata modhi
dakie. Bende ji duto ma waneno kuno gin joma rabede. 33Kane wagoyo
wang’wa kuom jo-Nefili, to ne waneno ka wachalo mana dede, bende mano e
kaka ne wachalonigi." (Jo-Anak gin nyikwa Nefili.)

Kwan 14

Jo-Israel oweyo Ruoth Nyasaye

1Kane giwinjo weche jogo, oganda jo-Isarel duto noywak matek otienono
duto, ka chunygi lit. 2Giduto ne ging’ur ni Musa gi Harun, ka giwacho
niya, "Mad ne watho e piny Misri, kata e thimni! 3Ere gima omiyo Ruoth
Nyasaye okelowa e pinyni mondo watho e lweny, kendo omak mondwa gi
nyithindwa? Donge diber ka wadok Misri?" 4Eka ne gimedo wacho niya,
"Wayier ng’ato mondo odwokwa Misri."

5Musa gi Harun ne jopodho piny mana e nyim oganda jo-Israel, 6to Joshua
wuod Nun kod Kaleb wuod Jefune, mane gin ji ariyo kuom joma nochengo
piny Kanaan, noyiecho lepgi, 7mi owacho ni oganda duto niya, "Piny mane
wadonjoe kendo wachengono en piny maber sidang’. 8Ka Ruoth Nyasaye mor
kodwa, to obiro terowa e piny maber kendo momewno, mi omiwago. 9To kik
uwe Ruoth Nyasaye, bende kik uluor jopinyno, nimar wabiro mwonyogi
amwonya. Tipo ma nyocha ogeng’ogi osea, to wan, Ruoth Nyasaye ni kodwa,
omiyo kik uluorgi." 10To kar dwokogi, oganda jo-Israel nobwogogi mana ni
goyogi mana gi kite, to sano duong’ mar Ruoth Nyasaye nothinyorenigi
duto e Hemb Romo.

11Ruoth Nyasaye nowacho ni Musa niya, "Jogi biro chaya kamano nyaka
karang’o? Pod gibiro tamore gena marom nadi, to eka asetomonigi ranyisi
mang’eny? 12Abiro goyogi gi tuo, bende ok abi kwanogi ka joga. To in gi
nyikwayi natimu oganda maduong’ kendo mang’eny moloyogi." 13To Musa
nodwoko Ruoth Nyasaye niya, "A Ruoth Nyasaye, jo-Misri ong’eyo ni in ema
nigolo jo-Israel kuomgi gi tekoni iwuon, 14kendo gibiro nyiso jo-Kanaan
kamano. Gin bende koro gisewinjo ni idak e dier jogi, kendo ni gineni
wang’ gi wang’. Ging’’eyo bende ni bor polo mari ochung’ ewi jo-Israel,
ka itelonigi e siro mar bor polo godiechieng’, to gotieno itelonigi e
siro mar mach. 15Kuom mano, ka inego jogi duto rat, to ogendini
mosewinjo humbi biro wacho niya, 16‘Ruoth Nyasaye osetieko jogi e thim,
nikech kelogi e piny mane osingorenigi otame.’

17"Omiyo ma e sa monego inyisie tekoni machal gi weche mane iwacho niya,
18‘Ruoth Nyasaye ok kech piyo, kendo onyiso herane mosiko, koweyo ni ji
kethogi gi richogi, to kata kamano ok okwan jaketho ka ng’ama ler, to
okumo nyithindo nyaka tieng’ mar adek kod mar ang’wen nikech richo
kweregi.’ 19Omiyo kaka ng’wononi thoth, we ni jogi richogi, mana kaka
isetimo, chakre Misri nyaka koroni."

Nyasaye okumo jo-Israel

(Rapar mar Chik 1.34-40)

20Ruoth Nyasaye nodwoko Musa niya, "Koro asewuoyonigi kaka ikwaya. 21To
kaka antie, kendo kaka duong’na nopong’ piny duto, 22akuong’ora ni onge
kata mana ng’at achiel kuom joma oseneno duong’na kod honni mane atimo e
piny Misri kendo e thim 23ma none piny mane asingora ni nami kweregi.
Gisetema kendo gisetamore winja nyadipar, omiyo onge kata ng’at achiel
kuom joma nochayago ma none pinyno. 24To jatichna Kaleb ema osebedo gi
chuny maber, nimar oseluwa gi chunye duto. Kuom mano abiro kele e piny
mane osedhiye, mi nyikwaye nokaw. En piny pap, ma jo-Amalek kod
jo-Kanaan odakie. 25Kuom mano, kiny nyaka uwichru, mi udogi e thim,
kuluwo yo ma ochomo Nam Makwar."

26Ruoth Nyasaye nowacho ni Musa gi Harun niya, 27"Asewinjo ka jo-Isarel
ng’urna. Anyalo ng’’wono ni oganda marachni nyaka karang’o? 28Wachnigi
ni awacho kakuong’ora ni, kaka antie, abiro chopo mana weche ma asewinjo
kuwacho. 29Ng’ato ka ng’ato ma nyinge nondiki e kweno cha, chakre
jahigni piero ariyo kadhi nyime, chokene biro dong’ e thimni, nikech
useng’urna. 30Onge ng’ato kuomu ma nodonj e piny mane akuong’ora
kating’o bada ni nobed maru, to mak mana Kaleb wuod Jefune gi Joshua
wuod Nun. 31To nyikwau mane uwacho ni nobed joma omak e lweny ema abiro
kelo e piny ma usedagino, mi ginidagie maber. 32To un uduto, chokeu
nodong’ e thim. 33Nyithindu biro digni e thim kuom higni piero ang’wen,
nyaka ng’atu mogik tho kuno, ka gichulogo richo mane utimo kuom weya.
34Ne ubet ka urango pinyno kuom ndalo piero ang’wen omiyo unuchul richou
kuom higni piero ang’wen, ka higa achiel ikwano kar ndalo achiel, mi
unung’e kaka ajok kodu. 35An Ruoth Nyasaye, asewuoyo, kendo abiro timo
ni oganda marach moseriworeni gima asewachono. Gibiro rumo mana e
thimni! Adier, ka ema gibiro thoe!"

Jombetre apar maricho otho

36Joma Musa nooro mondo ocheng piny, kendo mane oduogo mi omiyo oganda
duto ochako ng’urne, 37tho nonego e nyim Ruoth Nyasaye nikech ne gikelo
wach marach. 38To Joshua wuod Nun gi Kaleb wuod Jefune kende ema nokwo
kuom joma nodhi chengo pinyno.

Jo-Israel olo Horma

(Rapar mar Chik 1.41-46)

39Kane Musa onyiso jo-Israel gima Ruoth Nyasaye owacho, ne gimuoch gi
ywak. 40To kinyne ne giwuok kogwen, mi gidhi ewi gode mag piny
moting’ore, ka giwacho niya, "Wayie ni wasebedo joketho, omiyo koro wan
e yo, wadhi kuma Ruoth Nyasaye owacho." 41To Musa nodwokogi niya,
"Marang’o umedo ketho chik Ruoth Nyasaye? Tim makamano ok nyal kelo gima
ber, 42Kik umed dhi nyime gi wuoth, nimar Ruoth Nyasaye ok nobed kodu,
kendo wasiku biro loyou. 43Jo-Amalek gi jo-Kanaan nie nyimu, kendo
gibiro negou. Ruoth Nyasaye ok nyal bedo kodu, nikech useweyo luwe."
44Kata kamano pod ne gihedhore ahedha idho gode mag piny moting’oreno,
to Sandug Muma, kata mana Musa, ne ok owuok kodgi e kambi. 45Jo Amalek
gi jo-Kanaan ma nodak e godego nomwomore kuomgi, moriembogi ka rodhogi
nyaka Horma.

Kwan 15

Chike moketi mag misengni

1Ruoth Nyasaye nowacho ni Musa 2mondo onyis jo-Israel niya, "Ka usedonjo
e piny ma abiro miyou mondo udagie, 3to unutim ni Ruoth Nyasaye misengni
miwang’o. Ginyalo bedo misengni miwang’o pep, kata misengni michopogo
kuong’ruok, kata ma ng’ato timo kuom herone, kata mitimo e ndalo mag
sewni moketi. Ka uwang’o ni Ruoth Nyasaye jambu ka misango ma dum tik
mamit kamano, 4to ng’at machiwo misangono nyaka chiw bende misango mar
cham mar mogo moromo kilo adek moruw gi mo lita ariyo. 5Bende nyaka
uchiw lita ariyo mar divai obed misango miolo piny kuom nyarombo ka
nyarombo mutimogo misango miwang’o pep, kata misango mar sawo.

6"Ka chiayo mitimogo misangono en im, to mogo mitimogo misango mar cham
nyaka bed kilo apar gang’wen moruw gi mo moromo lita adek, 7kendo divai
mitimogo misango milo piny nyaka bed moromo lita adek. Kamano e kaka
unutim ni Ruoth Nyasaye misango madum tik mamit.

8"To ka nyarwath ema utimogo ni Ruoth Nyasaye misango miwang’o pep, kata
misango michopogo kuong’ruok, kata misango mar sawo, 9to nyaka uchiw
bende mogo moromo kilo apar moruw gi mo moromo lita ang’wen, mondo
otimgo misango mar cham, 10kod divai moromo lita ang’wen mondo otimgo
misango milo piny. Gigo duto nobed misango miwang’o mondo odum tik mamit
ni Ruoth Nyasaye. 11Mano e gima nyaka utim ni rwath ka rwath, kata ni im
ka im, kata ni nyarombo ka nyarombo. 12Kata bed ni utimo misengni gi
jamni adi, to ciayo ka cjiayo nyaka timne kamano. 13Ng’ato ka ng’ato ma
ja-Israel nyaka rit chikego ka otimo misango miwang’o mondo odum tik
mamit ni Ruoth Nyasaye.

14"Ka japiny moro man kuomu, kata modak kodu chuth, otimo misango
miwang’o mondo odum tik mamit ni Ruoth Nyasaye, to nyaka otim mana kaka
utimo. 15En mana chik achiel ma omakou kaachiel gi japiny moro modak
kuomu, kendo omako nyikwau nyaka chieng’. Un gi jodak uchalru e nyim
Ruoth Nyasaye. 16Chik achielno ema omakou machalre gi japiny moro modak
kuomu."

17Ruoth Nyasaye nowacho ni Musa 18mondo onyis jo-Israel niya, 19"Ka
usedonjo e piny ma abiro teroue, mi uchamo chiemb pinyno, to nyaka uchiw
ni Ruoth Nyasaye mich moyiedhi. 20Ka utedo makati gi mok cham mukwongo
kayo, to nyaka uket makati achiel tenge, obed mich moyiedhi, mana kaka
uketo tenge cham mukwongo dino. 21Nyaka uchiw ni Ruoth Nyasaye mich
moyiedhi mugolo kuom makati mukuongo tedo. Mano en chik momakou gi
nyikwau nyaka chieng’.

22"Ka uketho ka ukia, mi uweyo chik moro amora kuom chike mane Ruoth
Nyasaye omiyo Musa, 23ma gin chike duto momakou gi nyikwau nyaka
chieng’, kendo mane Ruoth Nyasaye omiyou gi lwet Musa chakre chieng’
mokwongo, 24to ma e gima nyaka utim. Ka oganda duto ema oketho ka kia
kamano, to nyaka gichiw nyarwath mondo gitimgo misango miwang’o pep
mondo odum mamit ni Ruoth Nyasaye, kaachiel gi misango mar cham kaachiel
gi miolo piny mitimego kaka chik dwaro. Bende nyaka gichiw nywok mondo
gitimgo misango mar golo richo. 25Eka jadolo nopwodh oganda duto mar
Israel, mi nowenigi richogi, nikech ne giketho mana ka gikia, kendo
gisetimo ni Ruoth Nyasaye misango miwang’o. Bende gisetimo misango mar
golo richo e nyim Ruoth Nyasaye kuom ketho mane giketho ka gikia. 26Kuom
mano oganda jo-Israel duto, kaachiel gi jopinje mamoko modak kuomu
nowenigi kethogi, nimar oganda duto ema noketho.

27 "To ka ng’at achiel kende ema oketho ka kia, to nyaka ochiw diel
swini ma hike achiel, mondo otimgo misango mar golo richo, 28kendo
jadolo nopwodh ni ng’atno kethone e nyim Ruoth Nyasaye, mi nowene. 29En
chik achiel kende momako ng’at ma oketho ka ok ong’eyo, bed ni en japiny
kata jadak. 30To ng’ato ang’ata ma oketho goyiem oyanyo Ruoth Nyasaye,
bed ni en ja-Israel kata japiny moro modak kuomu. Nyaka ng’ad kare oko
kuom ogandagi, 31nimar osechayo wach Ruoth Nyasaye, kendo oseketho
chikne. Ng’at ma kamano nyaka ng’ad kare oko chuth, kendo kethoneno
nobed e wiye owuon."

Oneg ng’at ma oyud ka tiyo chieng’ Sabato

32E kinde mane jo-Israel ni e thim, ne oyud ng’at moro ka modo yien
chieng’ Sabato. 33Joma ne ojuke komoto, nokele e nyim Musa gi Harun kod
oganda duto mar Israel. 34Ne gikete e od tuech nikech ne ok ging’eyo
malong’o gima onego timne. 35Eka Ruoth Nyasaye nowacho ni Musa niya,
"Ng’atno nyaka negi. Oganda duto nyaka goye gi kite oko mar kambi."
36Kuom mano ne gigole oko, mi gigoye gi kite giduto nyaka otho, mana
kaka Ruoth Nyasaye nochiko Musa.

Usi momin miketo e riak law

37Ruoth Nyasaye nochako owacho ni Musa 38mondo onyis jo-Israel niya, "Un
kaachiel gi nnyikwau nyaka umin usi, mondo uket e riak lepu. Achiel kuom
usi momin-go nyaka bed mambulu. 39Kamano e kinde duto ma unenoe usi
mambuluno, to nupar chike duto mag Ruoth Nyasaye mo unumakgi, kendo ok
unuluw yore maricho ma wengeu gi chunyu nyalo teroue. 40Usi mominno
nobed ranyisi maparonu chikena duto mondo uritgi, kendo ubed joma ler,
mowal ni Nyasachu.

41"An e Ruoth Nyasaye ma Nyasachu mane ogolou e piny Misri mondo obed
Nyasachu. An e Ruoth Nyasaye ma Nyasachu."

Kwan 16

Korah gi Dathan kod Abiram jong’anyo

1 Korah wuod Izhar ma wuod Kohath ma wuod Lawi, kod jo-Reuben ma Dathan
gi Abiram yawuot Eliab, kod On wuod Peleth, 2ne jotamore bet e bwo Musa,
kendo jo-Israel mia ariyo gi piero abich ma jotend oganda kendo ma joma
ogen bende ne ni kodgi e wachno. 3Ne giriwore giduto ni Musa gi Harun,
mi giwachonigi niya, "Marang’o uhedhoru moloyo, to ng’ato ka ng’ato kuom
oganda jo-Israel owal ni Ruoth Nyasaye, kendo Ruoth Nyasaye ni kodgi
giduto. Ere gima omiyo ukaworu moloyo jo Ruoth Nyasaye duto?" 4Kane Musa
owinjo kamano, nopodho piny auma. 5Bang’e nowacho ni Korah gi joge niya,
"Kiny gokinyi Ruoth Nyasaye nohul ng’at ma ng’ate adier, kod ng’at
mowalne, kendo monego timne misengni. Ng’at ma Ruoth Nyasaye oyiero ema
notim misengni ni Ruoth Nyasaye. 6To in Korah, gima nyaka utim kaachiel
gi jogi duto e ma: Kiny ukaw tepe ubani, 7uket mach e igi, mi uolie
ubani e nyim Ruoth Nyasaye. Ng’at ma kiny Ruoth Nyasaye oyiero e ng’at
mowalne. Un ema uhedhoru moloyo, un jo-Lawi!"

8Musa nochako owacho ni Korah niya, "Winjuru un jo-Lawi. 9Donge en gima
ber ka Ruoth Nyasaye osepogou kuom dhout Israel mamoko kokelou bute
mondo urit tije mag Hema Maler mar Ruoth Nyasaye, kuchung’ e nyim oganda
jo Ruoth Nyasaye, kendo kutiyonigi? 10Osekelou machiegni kode, un
kaachiel gi jo-Lawi weteu, to koro eka udwaro ni mondo ubed jodolo
bende! 11Mano emomiyo in kaachiel gi jogi duto useriworu ka ukwedo Ruoth
Nyasaye. Uparo ni Harun nigi teko manade, ma omiyo onego uywagne
kamano?"

12Musa nooro wach mondo oluongne Dathan gi Abiram ma yawuot Eliab, to ne
gidwoko niya, "Ok wabi. 13Iparo ni gol mane igolowago e piny maber kendo
momew mondo watho e thim ka, en gima tin koso, ma pod idwaroe mana ni
nyaka ibed jatendwa? 14To gima rach moloyo en ni ok isekelowa e piny
maber kendo momew, bende ok isemiyowa puothe cham gi mag mzabibu mondo
obed mawa. Iparo ni inyalo wuondo ji machal kodwa kama? Ooyo, ok wabi!"
15Kane Musa owinjo wechegigo, mirima mager nomake, mi owacho ni Ruoth
Nyasaye niya, "Kik idew ng’ur ma ging’urgono. Pok amayogi kata mana
kanyna achiel, bende pok atimo marach ni ng’ato ang’ata kuomgi."

16Musa nochako owacho ni Korah niya, "Kiny ibi e nyim Ruoth Nyasaye, in
kaachiel gi jogi kod Harun bende. 17Ng’ato ka ng’ato kuomu nyaka kaw tap
mach, kendo oketie ubani. Eka inikel jogi kaachiel gi tepegi mia ariyo
gi piero abich e nyim Ruoth Nyasaye kendo un gi Harun bende nyaka ukel
tepeu." 18Kuom mano, ng’ato ka ng’ato nokawo tape, moketoe mach kendo
oolo e ubani. Musa gi Harun to nodhi mochung’ e dho Hemb Romo. 19Korah
bende nochoko joge duto, mi gichung’ ka gimanyore gi ji ariyogo e dho
Hema.

Bang’e duong’ maler mar Ruoth Nyasaye nothinyore ni oganda duto mar
Israel, 20kendo Ruoth Nyasaye nowacho ni Musa gi Harun niya,
21"Chung’uru mabor gi ogandani mondo atiekgi dichiel ka diemo wang’!"
22To ne gipodho piny auma, ka giwacho niya, "A Nyasaye ma Nyasach ngima,
bende mirima nyalo maki gi oganda duto mana nikech richo mar ng’ato
achiel?" 23Ruoth Nyasaye nowacho ni Musa niya, 24"Wach ni ji mondo osud
gi chien, oa but hembe mag Korah gi Dothan kod Abiram."

25Kamano Musa nodhi ir Dothan gi Abiram, kendo jodong Israel noluwo
bang’e. 26Eka nowacho ni oganda duto niya, "Suduru mabor gi hembe mag ji
marichogi. Kik umul girgi moro amora, nono to urumo nikech richogi."
27Kuom mano, oganda duto noa kama ne Korah gi Dothan kod Abiram nitie.
Koro noyudo ka Dothan gi Abiram josewuok, mochung’ e dho hembegi,
kaachiel gi mondgi gi nyithindgi kod jogi. 28Musa nowacho nigi niya,
"Ubiro ng’eyo ni Ruoth Nyasaye ema noora mondo atim gigi duto, to ok ni
aketora awuon. 29Ka jogi otho mana kaka ji duto tho, to kara Ruoth
Nyasaye ok oseora. 30To ka Ruoth Nyasaye otimo hono, mi bur obarore
matut, kendo piny ong’amo dhoge momuonyogi kaachiel gi mwandugi duto, mi
gidhi e bur ka gingima, eka unung’e ni ne gichayo Ruoth Nyasaye."

31Kane dho Musa pok olwar, lowo mane jogo ochung’ie nobarore, 32kong’amo
dhoge momwonyogi gi hembegi kod ji duto mane luwo Korah, kaachiel gi
mwandugi duto. 33Ne gidhi e bur ka gingima, mi lowo oumogi kod mwandugi
duto, kendo gidwono nono kuom oganda jo-Israel. 34Ne giywak, mi
jo-Israel duto mane ni machiegni kanyo, oringo ka kok niya, "Neyeuru
kaka piny biro mwonyowa!" 35Ruoth Nyasaye nooro mach mowang’o ji mia
ariyo gi piero abich mane oyudo wang’o ubani kande.

36Bang’e Ruoth Nyasaye nowacho ni Musa niya, 37"Nyis Eleazer wuod Harun
jadolo mondo ogol tepe mag ubani e buch mach, kendo opuk mach man e igi
kuma bor, nikech gin gik maler. 38Adier, tewni mag joma timo richo, mi
oyudo kum mar tho ler, nikech osechiwgi e nyim Ruoth Nyasaye. Omiyo
nyaka uthedhgi mopamore mondo oumgo kendo mar misango. Ginibed rapar ni
jo-Israel." 39Kamano Eleazer jadolo nokawo tepe ubani mag mula ma ji
mane mach owang’o ochiwo. Ne othedhgi rauom mar kendo-mar-misango,
40mondo obed rapar ni jo-Israel ni ng’ato ang’ata ma ok jadolo, kendo ma
ok jaka Harun kik wang’ ubani ni Ruoth Nyasaye, nono to otho mana kaka
Korah kod joge. Mago duto notimore mana kaka Ruoth Nyasaye nomiyo Musa
ochiko Eleazar.

41To kinyne oganda duto mar Israel nong’ur ni Musa gi Harun, ka
giwachonigi gisemiyo jo Ruoth Nyasaye moko otho. 42E sa mane gichokoree
ka ging’ur ni Musa gi Harun, ne giwichore ka gichiko Hemb Romo mi gineno
ka bor polo oime, kendo duong’ maler mar Ruoth Nyasaye nothinyore kanyo.
43Musa gi Harun ne jobiro e nyim Hema, 44kendo Ruoth Nyasaye nowachonigi
niya, 45"Chung’uru, mabor gi jogi mondo atiekgi dichiel ka diemo wang’!"
To ne gipodho piny auma. 46Eka Musa nowacho ni Harun niya, "Kaw tapi mar
ubani iketie mach moa e kendo-mar-misango, kendo iolie ubani, mi idhi
kode piyopiyo ir oganda mondo ipwodhnigi richogi. Mirima mager mar Ruoth
Nyasaye osechopo, kendo tho osechako nego ji." 47Omiyo Harun nokawo tape
mar ubani kaka Musa nochike, mi noringo odhi ir oganda jo-Israel, kendo
noyudo ka tho osechako nego ji adier. Ne oketo ubani e tawo, mi opwodho
ni ji richogi, 48kochung’ e kind joma osetho gi joma ngima, mi tho
norumo. 49To ji alufu apar gang’wen gi mia aboro notho, ka ok kwan joma
ne otho nikech ketho mar Korah. 50Kane tho oserumo, Harun nodok ir Musa
e dho Hemb Romo.

Kwan 17

Ludh Harun

1Ruoth Nyasaye nowacho ni Musa niya, 2"Nyis jo-Israel mondo jotend dhoot
ka dhoot omiyi luth achiel achiel, duto ludhe apar gariyo, ma moro ka
moro ondikie nying jatelo ka jatelo. 3Kuom ludh dhood Lawi to mondo
indikie nying Harun, nimar luth ka luth nyaka bed mar jatelo ka jatelo.
4Eka iketgi duto e Hema e nyim Sandug Rapar, kama aromoe kodu, 5kendo
ng’at ma ludhe oloth e ng’at ma ayiero. Mano e kaka abiro tieko ng’ur ma
jo-Israel ng’urnigo."

6Kuom mano, Musa nowuoyo gi jo-Israel mi jatend dhoot ka dhoot nomiye
luth, duto ludhe apar gariyo, koriwore gi mar Harun. 7Musa noketogi e
nyim Ruoth Nyasaye ei Hemb Rapar. 8Kinyne ka ne odonjo e Hema, noyudo ka
ludh Harun, ma ludh dhood Lawi, ema oloth. Adier, noloth mogolo ite kod
thiepe, kendo onyago olembe! 9Eka Musa nogolo ludhego oko, monyiso
jo-Israel duto. Ne ginenogi gi wang’gi, kendo jatelo ka jatelo nokawo
mare. 10Ruoth Nyasaye nowacho ni Musa niya, "Dwok ludh Harun e nyim
Sandug Rapar, obed ranyisi ma siemo joma wigi tek duto, mondo owe ywakna
chuth, eka ok ginitho." 11Musa notimo mana kaka Ruoth Nyasaye nochike.

12Bang’e jo-Israel nowacho ni Musa niya, "Waserwenyo! Waduto warumo!
13Ng’ato ang’ata kuomwa mosudo machiegni gi Hema Maler mar Nyasaye biro
tho! Wabiro tho waduto koso?"

Kwan 18

Pok jodolo gi jo-Lawi

1Ruoth Nyasaye nowacho ni Harun niya, "In gi yawuoti, kaachiel gi
jodhoodu duto, ema unubed ka urito tich Kama Ler, kendo gimoro amora
marach motimore kuome nobed wachu. To gimoro amora motimore marach kuom
tich dolo, nobed wachni kaachiel gi yawuoti. 2Iniwe jodhoodu ma joka
Lawi bed kodu kendo konyu, kutiyo gi yawuoti e nyim Hemb Rapar. 3Ginibed
ka gikonyou, mi gitiek tije duto mag Hema, to kik gisud machiegni gi gik
maler, kata gi kendo-mar-misango, nono to githo kaachiel gi un bende.
4Ginibed kodu, kendo ginikaw ting’ duto mag rito Hema e yo moro amora,
to onge ng’at ma ok jadolo ma nosud machiegni kodu. 5To un uwegi unubed
kutiyo tije mag Kama Ler, kod tich dolo e kendo-mar-misango, mondo
mirima mager mar Ruoth Nyasaye kik bi kuom jo-Israel kendo. 6An awuon
asepogo joweteu ma jo-Lawi kuom dhout Israel mamoko duto mondo achiwnugi
ka joma owalna mondo orit Hema. 7To in gi yawuoti kende ema nyaka uti
tichu mar dolo mitimo e kendo-mar-misango, kendo mitimo e tok Pasia.
Tich dolono e tich ma amiyou. Ng’ato ang’ata ma ok jadolo motiyo tich
dolo nyaka negi."

8Ruoth Nyasaye nochako owacho ni Harun niya, "An awuon aketo e lweti
mich duto, tiende ni chiwo maler duto ma jo-Israel okelo. Amiyigi ka
pokni kaachiel gi nyikwayi, kaluwore gi chik mochwere. 9Gima ogol kuom
chiwo moro amora maler moloyo, ma ok owang’ e kendo-mar-misango, nobed
mari gi nyikwayi, bed ni en misango mar cham, kata mar golo richo, kata
mipwodhogo ketho mar gowi, mochiwna ka mich maler moloyo. 10Unuchame
kaluwore gi chik mar chamo gik maler moloyo, kendo ng’ato ang’ata kuomu
ma dichwo nyalo chame, enobed gima ler.

11"Gik ma jo-Israel chiwo ka mich moyiedhi bende nobed mau. Achiwonugi
kaachiel gi yawuoti kod nyigi, kaluwore gi chik mochwere. Ng’ato ang’ata
mae odi ma ok ogak nyalo chamogi.

12"Amiyou mo maber gi divai manyien mabeyo duto gi cham mabeyo, tiende
ni cham agwela mochiw ni Nyasaye. 13Olembe duto mokwong pon e pinyu,
mokel ni Ruoth Nyasaye nobed mau. Ng’ato ang’ata mae odi ma ok ogak
nyalo chamogi.

14 "Gimoro amora mochiw ni Ruoth Nyasaye chuth e Israel nobed maru.

15"Nyithindo makayo duto michiwo ni Ruoth Nyasaye nobed mau, bed ni gin
mag dhano kata mag le. To nyaka war nyitnindo duto makayo mag dhano kod
mag le ma ok ler. 16Ka gisetieko due achiel, to nyaka wargi gi shekel
abich abich, mopim gi rapim mitiyogo e tich Nyasaye (shekel achiel oromo
gera piero ariyo.) 17To kik wariw nyithindo makayo mag dhok kata mag
rombe kata mag diek, nimar gin jamni maler. Nyak ukir rembgi e kendo-mar
misango, kendo uwang’ bochegi kutimogo misango miwang’o mondo odum tik
mamit ni Ruoth Nyasaye. 18Ringgi to nodong’nu mana kaka agoko gi em ma
korachwich mag mich moyiedhi dong’nu.

19"Mich duto mag gik maler ma jo-Israel chiwo ni Ruoth Nyasaye, amiyo gi
yawuoti kod nyigi, kaluwore gi chik mochwere. Mano en singruok mosiko ma
ok kethre, ma Ruoth Nyasaye otimo kodi kaachiel gi nyikwayi bende."

20Ruoth Nyasaye nomedo wacho ni Harun niya, "In ok nibed gi lowo mopogni
e piny jo-Israel. Ok ginipogni kata lithe matin, nimar an e mwanduni
kendo e pokni.

21 "Jo-Lawi to amiyo achiel kuom apar mag gik moko duto obed pokgi kuom
tich rito Hemb Romo. 22Jo-Israel ok nochak osud machiegni gi Hema, nono
to githo. 23To jo-Lawi ema nobed ka tiyo tich Hema, kendo gimoro amora
marach motimore kuome nobed wachgi. Mano e chik momakou gi nyikwau nyaka
chieng. Ok giniyud lowo moro mopognigi kuom jo-Israel, 24nimar amiyogi
achiel kuom apar mag gik moko ma jo-Israel chiwo ni Ruoth Nyasaye, mondo
obed mwandugi. Mano emomiyo anyisogi ni ok giniyud lowo mopognigi kuom
jo-Israel."

25Ruoth Nyasaye nowacho ni Musa niya, 26"Nyis jo-Lawi kama, "Ka
jo-Israel chiwonu achiel kuom apar mag mwandugi, ma amiyou ka poku, to
un bende nyaka uchiw ni Ruoth Nyasaye achiel kuom apar mag gigo.
27Chiwono nokwan mana ka cham mogol kar dino, kata divai mogol kar
bicho. 28Mano e kaka unugol ni Ruoth Nyasaye chiwo mogol kuom achiel
kuom apar duto ma uyudo kuom jo-Israel. Chiwo mugolo ni Ruoth Nyasayeno
nyaka umi Harun jadolo. 29Kuom chiwo duto muyudo, unugolie mich michiwo
ni Ruoth Nyasaye. Nyaka uchiw mana mabeyo moloyoe kuomgi.

30"Bende wach ni jo-Lawi niya, "Ka usegolo ni Ruoth Nyasaye mich mabeyo
moloyo kuom poku, to modong’ nobednu ka cham mogol kar dino, kata divai
mogol kar bicho. 31Unyalo chamogi kamoro amora gi joodu. En e pok muyudo
kuom tiyo e Hemb Romo. 32Ka usegolo ni Ruoth Nyasaye gik mabeyoe moloyo
kamano, to ok unubed joketho kuom wachno, kendo ok nobed ni udwanyo gik
maler ma jo-Israel ochiwo, ma dimi utho."

Kwan 19

Chike mag pwodho joma ogak

1Ruoth Nyasaye nowacho ni Musa gi Harun mondo onyis jo-Israel chik
moseketno, kowacho miya, 2"Wachnigiuru ni mondo gikel ni Musa dhiang’
malando ha maonge songa, kendo ma pok otuene jok. 3Nyaka ichiwe ni
Eleazar jadolo mondo ogole oko yo wuokchieng’ mar kambi, kendo onege
kuno. 4Eleazar jadolo nogwel remo gi lith lwete, kendo nokir nyadibiriyo
kochomo yo ka nyim Hemb Romo. 5Nyaka wang’ dheno mana e wang’e koneno;
piene gi ringre gi rembe kod owuoche duto nyaka wang’. 6Jadolo nokaw
yiend sida gi owino kod usi makwar, mi nobolgi e chuny mach ma dhiang’
wang’ie. 7Bang’e enolwok lepe kendo nolwokre gi pi, eka onyalo donjo e
kambi, to kata kamano, pod nosik kogak nyaka chieng’ podhi. 8Ng’at
mowang’o dheno nolwok lepe, kendo nolwokre, to en bende nosik kogak
nyaka chieng’ podhi. 9Bang’ mano, ng’at ma ok ogak nojow buch dheno, mi
nodhi oole oko mar kambi, kamoro maler. Nyaka kan buruno mondo oganda
jo-Israel olosgo pi mar pwodhruk, nikech dheno otimgo misango mar golo
richo. 10Ng’at mane ojowo buch dheno nyaka lwok lepe, to en bende nosik
kogak nyaka chieng’ podhi. Chikni omako jo-Israel nyaka chieng, kaachiel
gi jopinje mamoko modak kuomgi.

11"Ng’at momulo ng’at motho nobed mogak kuom ndalo abiriyo. 12Enopwodhre
gi pi pwodhruok chieng’ mar adek gi chieng’ mar abiriyo, to nosik kogak.
13Ng’ato momulo ng’at motho, to ok nopwodhre, ochido Hema Maler mar
Ruoth Nyasaye. Ng’atno nong’ad kare oko kuom jo-Israel. Pi pwodhruok ne
ok kir kuome, omiyo osiko kogak.

14"Ka ng’ato otho e hema, to chik moketi ema: Ng’ato ang’ata modonjo e
hemano, kata ng’ato ang’ata manie hemano nobed mogak kuom ndalo abiriyo,
15kendo agulu manie hemano ma dhoge ni nono ma ok oum, bende nobed
mogak. 16Kata ka ng’at man oko omulo ng’at moneg e lweny kata ng’at ma
otho athoya, kata omulo choke dhano kata mana liel obedo mogak kuom
ndalo abiriyo. 17Kuom gak ma kamano, ginikaw buch misango mar golo
richo, mi giruw gi pi aora manie agulu. 18Bang’e ng’at ma ok ogak nokaw
owino mi nolut e pigno, eka nokir e hema kod e gik moko manie iye,
kaachiel gi ji duto ma tho ng’atno oyudo kanyo. Ng’at momulo choke
dhano, kata ng’at monegi, kata ng’at motho athoya, kata momulo liel,
bende nokir pigno kuome. 19Ng’at ma ok ogak nyaka kir pigno kuom ng’at
mogak chieng’ mar adek gi chieng’ mar abiriyo, mi chieng’ mar abiriyo
nodok mopwodhore kuom gakne. Nolwok lepe, kendo nolwokre, eka nobed
maler ka chieng’ opodho.

20"To ka ng’at ma ogak ok opwodhore, to nyaka ng’ad kare oko kuom
ogandagi, nimar dochid Kama Ler mar Ruoth Nyasaye. Pi pwodhruok ok okir
kuome, omiyo osiko kogak.

21"Chikno omakou nyaka chieng’. Ng’at makiro pi pwodhruok nyaka lwok
lepe, kendo ng’ato ang’ata momulo pigno nobed mogak nyaka chieng’ podhi.
22Gimoro amora ma ng’at mogak omulo bedo mogak, kata ng’at momulo gino
bende bedo mogak nyaka chieng’ podhi."

Kwan 20

Pi owuok e lwanda

(Wuok 17.1-7)

1E due mokwongo, oganda jo-Israel duto nochopo e thim Zin, kendo ne
gibet Kadesh kuom kinde mogwarore. Kanyo ema Miriam nothoe, moyikee.

2 Pi ne onge ni jo-Israel kanyo, omiyo ne gichako ng’ur ni Musa gi
Harun. 3Ne gidhaw gi Musa ka giwacho niya, "Mad ne watho kaachiel gi
jowetewa mane otho e nyim Ruoth Nyasaye! 4Ere gima omiyo isekelo oganda
mar Ruoth Nyasaye e thimni mondo wathoe kaachiel gi jambwa? 5Ang’o
momiyo nigolowa Misri kikelowa kama rach ma kata cham kata ng’owo kata
mzabibu kata komamanga ok nyagie, bende onge kata mana pi ma dwamodhi?"
6Musa kod Harun nodhi e Hema Miromoe gi Nyasaye e nyim jo-Israel. Ne
gipodho piny auma, mi duong’ maler mar Ruoth Nyasaye nothinyore.

7Ruoth Nyasaye nowacho ni Musa niya, 8"Kaw ludhi, kendo in gi Harun
owadu, uchok jo-Israel kanyakla, kendo chik lwanda mondo ogol pi ka ji
duto neno. Kamano inigol pi e lwanda mondo oganda omodhi, kaachiel gi
jambgi." 9Musa nokawo ludhno e nyim Ruoth Nyasaye, mowuokgo kaka Ruoth
Nyasaye nosechike. 10Bang’e Musa gi Harun nochoko oganda kanyakla e nyim
lwandano. Musa nowachonigi niya, "Winjuru un joma tokgi tekgi! Uparo ni
nyaka wagolnu pi e lwandani koso?" 11Eka noting’o bade mogoyo lwandano
diriyo gi ludhe. Pi nobubni mang’eny, mi oganda nomodho kaachiel gi
jambgi. 12To Ruoth Nyasaye nowachi ni Musa gi Harun niya, "Ne ok ugena
moromo nyiso jo-Israel ni an ng’ama ler! Kuom mano ok unyal tero
ogandani nyaka piny mane asingora ni namigi."

13Mago e sokni mag Meriba, kama ne jo-Israel odhawie gi Ruoth Nyasaye mi
nonyisogi ni en ng’ama ler. (Tiend Meriba en dhaw.)

Jo-Edom otamo jo-Israel kadho e pinygi

14Kane jo-Israel ni Kadesh, Musa nooro joote ir ruodh Edom, kowacho
niya, "Owadu Israel owacho kama: Ing’eyo malong’o chandruok duto
mwaseyudo, 15kendo kaka kwerewa nodhi Misri, mi wasedak kuno kuom higni
mang’eny. Jo-Misri nothagowa malit mana kaka ne githago kwerewa, 16to
kane waywak ni Ruoth Nyasaye mondo okonywa, nowinjo ywakwa, mooro
malaika mogolowa Misri, omiyo koro wan Kadesh, dala ma en tong’ pinyi.
17Wakwayi ni yie wakadhi e pinyi. Ok wananyon puotheu mag cham kata mag
mzabibu, kendo ok wanamodh e sokniu. Wanaluw mana Ndach Ruoth, kendo ok
wanabar korachwich kata koracham nyaka wakadh pinyi." 18To jo-Edom
nodwoke niya, "Ok unyal kadho e pinywa, nono to wamonjou." 19To
jo-Israel nowacho niya, "Donge wabiro mana luwo Ndara? To kata ka wan gi
jambwa wamodho piu to wanachulu. Omiyo wewauru wang’ad ang’ada." 20To
jo-Edom ne ok oyienigi mondo gikadhi, kendo ne giwuok gi jolweny mathoth
mondo girad kodgi. 21Kamano jo-Edom notamo jo-Israel kadho e pinygi, mi
jo-Israel notando, moluwo komachielo.

Harun otho e got Hor

22Oganda jo-Israel nowuok Kadesh, modhi e got Hor. 23Ruoth Nyasaye
nowacho ni Musa gi Harun e got Hor man but tong’ piny Edom niya,
24"Harun biro tho, mi luw kwerene, to ok nodonji e piny ma nasingora ni
nami jo-Israel, nikech nudagi rito chikna kuom pi Meriba. 25Kaw Harun
kod Eleazar wuode mondo uidhgo got Hor. 26Eka ilony lep Harun mondo
irwakni Eleazar wuode. Harun to notho mana kanyo, koluwo kwerene."
27Musa notimo kaka Ruoth Nyasaye nochike, mi ne giidho got Hor, ka
oganda duto neno. 28Nolonyo lep Harun, morwako ni Eleazar wuod Harun.
Harun to notho ewi got kanyo. Bang’e Musa gi Eleazar nolor piny oa e
got. 29Kane oganda jo-Israel oneno ni Harun osetho, ne giywage kuom
ndalo piero adek.

Kwan 21

Jo-Kanaan omonjo jo-Israel

1 Kane ja-Kanaan ma ruodh Arad mane odak yo milambo mar pinyno owinjo ni
jo-Israel biro koluwo yor Atharim, nomonjogi momako jomoko kuomgi. 2Eka
jo-Israel nokuong’ore ni Ruoth Nyasaye kawacho niya, "Ka ichiwo jogi e
lwetwa, to wabiro ketho miechgi chuth." 3Ruoth Nyasaye nowinjo kwayogi,
mi ochiwo jo-Kanaan e lwetgi. Ne gitiekogi kendo giketho miechgi chuth,
mi gichako kanyo ni Horma, (tiende ni, keth.)

Thuond mula

4 Bang’e ne gia got Hor ka giluwo yor Nam Makwar malworo piny Edom. 5To
ne gichako ng’ur ka gin e yo, mi giywak ni Nyasaye kod Musa, ka giwacho
niya, "Ere gimomiyo usegolowa e piny Misri mondo watho e thimni, kama
onge chiemo kata pi? Chiemo marachni ojogowa!" 6Eka Ruoth Nyasaye nooro
thuonde man gi kwiri mager, mokayo jo-Israel kendo onego ji mang’eny.
7Omiyo ji nobiro ir Musa, mowachone niya, "Ne waketho kuom ng’ur ni
Ruoth Nyasaye kod in. Yie ikwanwa Ruoth Nyasaye mondo ogol thuonde oko
kuomwa." Kuom mano Musa nokwayonigi Ruoth Nyasaye, 8mi Ruoth Nyasaye
nowachone niya, "Los thuond mula, igur e luth mabor. Ka ng’ato thuol
okayo, mi orango thuond mulano to nochangi." 9Kamano Musa noloso thuond
mula moketo e luth, ni, ka ng’ato thuol okayo, mi orango thuond mulano,
to chango.

Jo-Israel owuotho kalworo piny Moab

10Jo-Israel nodhi nyime gi wuoth, moguro kambi kamoro miluongo ni Oboth.
11Bang’e gia Oboth, mi gidhi giguro kambi Iye-abarim, e thim man yo
wuokchieng’ mar piny Moab. 12Ka ne gia kanyo, to ne gidhi mi giguro
kambi e hoho mar Zared. 13Eka ne gia Arnon e thim momakore gi piny
jo-Amor. Aora Arnon ne ni e tong’ piny jo-Moab gi piny jo-Amor. 14Mano
emomiyo Kitap Lwenje mag Ruoth Nyasaye wuoyo kuom Vaheb man Sufa, kod
hohni man kuno niya,

15"Arnon kod hohni motimo thidhya,

gi piny maridore kochomo mier mag Ar,

kod tong’ piny Moab."

16Jo-Israel noa aora Arnon modhi Beer, (tiende ni soko.) Mano e soko
mane Ruoth Nyasaye owuoyo kuome ni Musa niya, "Chok ji kaachiel mondo
ami pi." 17"Chieng’no ema jo-Israel nowerie niya,

In soko, bubni oko!

Waweruru ni soko!

18En soko mane jodongo okunyo

gi ludhe kod odungnigi,

mi obedo chiwo manie thim."

19Ne gia Beer, mi gidhi Nahaliel, kendo ne gia Nahaliel, mi gidhi
Bamoth. 20Bang’ a Bamoth, ne gidhi e holo man piny Moab ewi got Pisga,
kama inyalo nenogo thim.

Jo-Israel oloyo Sihon

(Rapar mar Chik 2.26-37)

21Jo-Israel nooro joote ir Sihon ruodh jo-Amor, ka gikwaye niya,
22"Yienwa mondo wakadh e pinyi. Ok wananyon puotheu mag cham kata mag
mzabibu. To bende ok wanamodh e sokniu. Wanaluw mana Ndach Ruoth nyaka
chop wakadh pinyi." 23To Sihon ne ok oyie mondo jo-Israel okad e pinye.
Ne ochoko joge duto, mi owuok mondo oked gi jo-Israel e thim. Nodhi
nyaka Jahaz, momonjogi kuno. 24To jo-Israel nonegogi oyokre, mokawo
pinygi, chakre aora Arnon nyaka aora Jabok, ma en tong’ piny jo-Amon,
kuma ne giyudoe ka weg pinyno rateke. 25Kuom mano jo-Israel nokawo miech
jo-Amorgo duto, modakie. Miego ne gin Heshbon kod mier matindo mage.
26Hesbon ne dala maduong’ mar Sihon ruodh jo-Amor, mane oyudo osekedo gi
ruodh Moab machon, mi okawo pinye nyaka aora Arnon. 27Mano emomiyo jower
nochuogo wer niya,

"Biuru Heshbon, biuru!

Wageruru dala Sihon obed kaka chon,

28 nimar mach nomuoch Heshbon!

Ee, mach noliel e dala Sihon.

Noketho Ar dala Moab,

kendo notieko gode mag Arnon.

29A yaye Moab!

Uromo, un jo-Kemosh.

Kemosh oseriembo yawuote,

moringo, kendo osemiyo Sihon ruodh Amor omako nyige.

30Nyikwagi orumo, chakre Heshbon nyaka Dibon,

to mach pod liel kochomo Medeba!"

31Kamano jo-Israel nokawo piny jo-Amor, modakie.

Jo-Israel oloyo Og ruodh Bashan

(Rapar mar Chik 3.1-11)

32Eka Musa nooro joote mondo odhi ocheng Jazer, mi jo-Israel nokawe,
kaachiel gi mier matindo mage, kendo ne giriembo jo-Amor mane oyudo odak
kuno. 33Bang’e ne giwichore mi giluwo yo mochomo Bashan. Og ruodh Bashan
kod joode duto nobiro Edrei, mondo oked kodgi. 34To Ruoth Nyasaye
nowacho ni Musa niya, "Kik iluore, nimar asechiwe e lweti, kaachiel gi
joge duto kod pinye. Timne mana kaka nitimo ni Sihon ruodh jo-Amor, mane
odak Heshbon." 35Kamano jo-Israel nonego Og kaachiel gi yawuote kod joge
duto, nyaka ne onge kata ng’at achiel modong’, mi ne gikawo pinye
gidakie.

Kwan 22

Balak oluongo Balaam

1Jo-Israel nodhi moguro kambi e piny Moab mamwalo, man yo wuokchieng’
mar aora Jordan, kama omanyore gi Jeriko.

2Balak wuod Zipor nowinjo gima ne jo-Israel otimo ni jo-Amor. 3To
jo-Moab bende kihondko malich nomako, nikech ne gineno ka jo-Israel
ng’eny ahinya. 4Omiyo ne giwacho ni jodong Midian niya, "Oganda maduong’
malichni biro nang’owa mana kaka dede nang’o lum." Balak wuod Zipor,
mane ruodh Moab e kindego, 5nooro joote ir Balam wuod Beor mane oyudo ni
Pethor but aora Yufrate e piny jo-Amav, kowachone niya, "Oganda maduong’
moa e piny Misri osebiro, mi opong’o piny, kendo othung’a marach. 6Omiyo
bi piyo mondo ikuong’gi nikech ging’eny ahinya mohewowa. Bang’e dipo ka
aloyogi, mi ariembogi oko e pinywa, nikech ang’eyo ni joma igwedho to
yudo gueth, to joma ikwong’o to yudo kuong’."

7Jodong Moab gi Midian ne jokawo gik michulo jokor, mi gidhi ir Balaam,
kendo ginyise kaka Balak oorogi. 8Balaam nowachonigi niya, "Ninduru ka
otienoni, kendo abiro wachonu gima Ruoth Nyasaye onyisa kuom wachni."
Kuom mano jodong Moabgo nonindo ka Balaam. 9Eka Nyasaye nofwenyore ni
Balaam, mopenje niya, "Joma olimigo oa kanye?" 10Balaam nodwoke niya,
"Balak wuod Zipor ma ruodh Moab ema oseorogi ira, konyisa ni 11oganda
maduong’ osea e piny Misri mopong’o piny. Omiyo odwaro ni mondo adhi
akuong’negi, eka dipo ka oloyogi, mi oriembogi." 12To Nyasaye nowacho ni
Balaam niya, "Kik idhi kodgi, to bende kik ikuong’ jogo nikech gin joma
oguedhi." 13Kuom mano, kane Balaam ochiew gokinyi, nonyiso jodongo mane
Balaam ooro niya, "Doguru thuru nimar Ruoth Nyasaye osekwera ni kik adhi
kodu." 14Omiyo jodong Moabgo noa modok ir Balak, monyise ni Balaam
osedagi biro kodgi.

15Eka Balak nochako ooro jodongo moko mang’eny kendo madongo moloyo mane
oseoro mokwongo. 16Ne gibiro ir Balaam, mi giwachone niya, "Balaam wuod
Zipor oorowa mondo wanyisi kama, ‘Kik gimoro moni biro ira, 17nikech
abiro miyi duong’ miwuoro, kendo anatimni gimoro amora miwacho. Omiyo
nyaka ibi mondo ikuong’na jogi.’ " 18To Balaam nodwoko jodong Balak
niya, "Kata ka bed ni Balak dwaro miya fedha gi dhahabu duto manie ode,
to ok anyal chayo chik Ruoth Nyasaye ma Nyasacha e yo moro amora. 19To
kata kamano, ninduru ka gotienoni kaka ne jou mokwongo ka onindo mondo
awinj ane gima nyien ma Ruoth Nyasaye nyalo nyisa kuom wachno."
20Nyasaye nofwenyore ni Balaam gotieno, mowachone niya, "Ka jogo osebiro
luongi, to dhi kodgi. To nyaka itim mana gima abiro wachoni." 21Omiyo
kane Balaam ochiew gokinyi, nogawo kanje, modhi gi jodong Moab.

Malaika kod kanj Balaam

22To kata kamano Ruoth Nyasaye nokecho nikech Balaam ne dhi, omiyo kane
Balaam biro koidho kanje, ka en gi jotichne ariyo, malaika mar Ruoth
Nyasaye nobiro mochung’ e nyime mondo ogeng’ne kik okadhi. 23Kane kanyna
oneno malaika kochung’ e yo gi ligangla, nobaro moweyo yo, to Balaam
nochwade mondo oduog e yo. 24Eka malaika mar Ruoth Nyasaye nodhi
mochung’ kamoro ma yo dinygo e kind puothe mag mzabibu, kama ochiel gi
ohinga koni gi koni. 25Kanyna noneno malaika kochung’ kanyo, mi norere e
ohinga, kendo odiyo tiend Balaam e ohingano, mi Balaam nochako chwade.
26Bang’ mano, malaika mar Ruoth Nyasaye nosudo modhi ochung’ kamoro
madiny ma ng’ato ok nyal baroe korachwich kata koracham. 27Kane kanyna
oneno malaika kanyo, nonindo gi Balaam piny, mi mano nomiyo Balaam
mirima, mochwade gi ludhe. 28Eka Ruoth Nyasaye nomiyo kanyna owuoyo, ka
penjo Balaam niya, "Koro igoya didek, to ere gima aseketho?" 29Balaam
nowachone niya, "Isebedo kichanda, kendo ka dabed ni an gi ligangla, to
dikoro asenegi!" 30To kanyna nopenjo Balaam niya, "To donge an e kanji
ma isebedo kiidho pile? Bende asetimonie gima kamano nyaka nene?" Balam
nodwoke ni, "Ooyo." 31Eka Ruoth Nyasaye noyawo wang’ Balaam moneno
malaika mar Ruoth Nyasaye kochung’ e yo gi ligangla. Nokulore, mopodho
piny auma e nyim malaika. 32Malaika nopenje niya, "Ere gima omiyo inyalo
goyo kanji didek kamano? Ne abiro mondo ageng’ni, to ne ichoma mana tir,
33to ka kanji nende onena didek, mobaro oa e yo. To ka da bed ni ok
obaro, to dikoro asenegi, mi aweye odhi." 34Balaam nowacho ni malaika
mar Ruoth Nyasaye niya, "Aseketho. Ne ok ang’eyo ni ichung’ e nyima e yo
mondo igeng’na. To koro ka wuodhani ok berni, to ayie dok dala." 35To
malaika mar Ruoth Nyasaye nowachone niya, "Dhiyo adhiya gi jogo, to
nyaka iwach mana gima abiro nyisi." Omiyo Balaam nodhi adhiya gi jodong
Balak.

Balaam gi Balak

36Kane Balak owinjo ni Balaam biro, nowuok modhi nyaka Ar e piny Moab
but aora Arnon manie tong’ pinye, mondo oromne. 37Balak nopenjo Balaam
niya, "Donge naoroni joote ndalo mang’eny mondo oluongi? Ang’o ma ne
omoni biro? Koso ne iparo ni ok anyal miyi duong’?" 38Balaam nodwoke
niya, "Eri asebiro, to koro ere teko ma an-go ma dawachgo gimoro amora?
Wach moro amora ma Nyasaye omiya ema abiro wacho." 39Kamano Balam ne
jodhi gi Balak nyaka Kiriath-huzoth, 40mi Balak oyang’o dhok gi rombe ni
Balaam kod jodongo ma ne ni kode.

Balaam oguedho jo-Israel

41Kinyne gokinyi Balak nokawo Balaam motero ewi got miluongo ni
Bamoth-baal, kuma ne onyalo nenogo oganda jo-Israel duto.

Kwan 23

1Eka Balam nowacho ni Balak niya, "Gerna kende abiriyo mag misango ka,
kendo kelna ruedhi abiriyo gi imbe abiriyo." 2Balak notimo kamano,
mochiwo rwath achiel gi im achiel e kendo ka kendo mar misango. 3Eka
nowachoni Balaam niya, 4"Aseloso kende abiriyo mag misango kendo
asechiwo rwath achiel gi im achiel e kendo ka kendo." Balaam nowacho ni
Balak niya, "Chung’ e bath misango misechiwo to an iweya adhi kenda.
Kamoro dipo ka Ruoth Nyasaye ofwenyorena, kendo gimoro amora mowachona
abiro nyisi." Kamano nowuok modhi, kendo Nyasaye nofwenyorene 5monyise
weche ma onego owachi, kowachone niya, "Dog ir Balak, kendo iwachne mana
kaka anyisi." 6Omiyo nodok moyudo Balak kochung’ e bath misango mane
osechiwo, kaachiel gi jodong Moab duto. 7Eka ne Balaam ohulo wach moa
kuom Nyasaye kama:

"Balak ruodh Moab oseoma Aram

piny gode man wuok chieng’ kowachona niya,

‘Bi mondo ikuong’na joka Jakobo!

Bi ikwer jo-Israel.’

8To ere kaka dakwong’

joma Nyasaye ok osekuong’o?

Ere kaka dakwer

joma Ruoth Nyasaye ok osekwero?

9Anenogi kachung’ ewi lwendni maboyo,

kendo arangogi gi ewi gode.

Aneno oganda modak kar kende,

ma ok oseriwore

gi ogendni mamoko.

10Ere ng’ama nyalo kwano oganda joka Jakobo,

kata manyalo riwo

kar romb jo-Israel?

Weuru atho kaka joma kare tho,

kendo abed achiel kodgi."

11Bang’ mano Balak nowacho ni Balaam niya, "Mano to ang’o misetimono? Ne
aluongi mondo ikuong’na wasika, to in koro isemana guedhogi!" 12To
Balaam nodwoke niya, "Donge nyaka awach mana gima Ruoth Nyasaye
osenyisa?"

13Eka Balak nowachone niya, "Bi mondo ateri kamoro machielo ma inyalo
nenogo mana bath jo-Israel konchiel, to ok giduto, mondo ikuong’nagi
kanyo." 14Kamano ne otero Balaam e paw Zofim ewi got Pisga, kendo
nogeroe kende abiriyo mag misango, mi ochiwoe rwath achiel gi im achiel
e kendo ka kendo. 15Eka ne Balaam owacho ni Balak niya, "Chung’ but
misango misechiwo, an to adhi romo gi Nyasaye kucha." 16Ruoth Nyasaye
nofwenyore ni Balaam monyise gima onego owachi kowachone niya, "Dog ir
Balak kendo iwach mana kaka anyisi." 17Omiyo nodok, moyudo ka Balak
ochung’ e bath misangone kaachiel gi jodong Moab. Balak nopenjo gima
Ruoth Nyasaye owacho. 18Mi Balaam nohulo wach moa kuom Nyasaye kama:

"Balak a malo mondo iwinj!

Ruodh Zipor winji gima onyisa mondo awachi!

19Nyasaye ok en dhano ma doriambi.

Ooyo, ok en dhano ma dolokre.

Osewuoyo, to donge obiro timo kaka owacho?

Adier, obiro chopo gima osehulo.

20Osechika mondo achiw gueth,

omiyo abiro chiwo gueth,

to ok anyal loko guethno.

21Onge ketho moseyudo kuom joka Jakobo.

Ooyo, onge richo moseneno kuom jo-Israel.

Ruoth Nyasaye ma Nyasachgi ni kodgi

en ema giyie ni en e Ruodhgi.

22Nyasaye, ma nogologi e piny Misri,

tekone chalonigi gi teko jowi.

23Tim ajuoke onge kuom joka Jakobo,

adier, timbe ndagla onge kuom jo-Israel.

Koro ma e sa monego wanyisie joka Jakobo ma jo-Israel niya,

‘Neyeuru gima Nyasaye osetimonu!’

24Ogandagi chalo gi sibuor ma dhako mokichore,

kendo ojuol ka sibuor ma dichwo.

Ok onyal nindo piny,

ka pok ochamo gima onego momadho rembe."

25Eka Balak nowacho ni Balaam niya, "Ka ok idwar kuong’ogi, to kara ber
mondo kik iguedhgi bende." 26To Balaam nodwoke niya, "Donge ne anyisi ni
nyaka atim gik moko duto ma Ruoth Nyasaye ochika?" 27Balak nowachone
niya, "Bi mondo ateri kamoro machielo, dipo ka Nyasaye oyie, mi
ikuong’onagi kanyo." 28Kamano notero Balaam ewi got Peor, momanyore gi
Jeshimon. 29Eka Balam ne onyise mondo olosne kende abiriyo mag misango
kanyo, kendo ochiw ruedhi abiriyo kod imbe abiriyo. 30Balak notimo kaka
ne Balam onyise mi ochiwo rwath achiel gi im achiel e kendo ka kendo.

Kwan 24

1Koro kaka Balam nong’eyo ni Ruoth Nyasaye dwaro ni mondo oguedh
jo-Israel, ne ok odhi mondo otim tim ajuoke, kaka ne osetimo mokwongo,
to nowichore mochomo thim, 2kendo kane ong’icho, noneno jo-Israel koguro
kambigi kochanore e dhoutgi. Eka teko mar Nyasaye nobiro kuome, 3mi
ohulo kama:

"Ma e wach madier

mar Balaam wuod Beor,

mana ng’at ma wang’e bith,

4kendo ma winjo weche Nyasaye.

En wach ma ng’at ma wang’e oyepo,

kendo ma neno fwenyruok

moa kuom Ng’at ma Nyalo Gik Moko Duto.

5A joka Jakobo,

mano kaka hembeu beyo!

A jo-Israel,

kar daku long’o!

6Hembeu chalo gi yiend othidhe

mopidhi e laini maboyo,

kendo chalo gi puothe

mae bath aora,

kaka yien mabeyo

ma Ruoth Nyasaye opidho,

kendo kaka yiend sida

mae dho pi.

7Pi mae dapigeu biro bubni oko,

kendo kothu nochal gi nembe madongo,

mondo ruodhu obed maduong’

moloyo Agag,

kendo lochne oyud duong’,

8Nyasaye mane ogolou e piny Misri,

tekone chalo gi teko jowi.

Uchamo ringre ogendini ma wasiku

bende urado chokegi,

kendo uturo lembgi matindotindo.

9 Uchalo gi sibuor madhako manindo piny,

ma onge ng’ama hedhore chiewo.

Joma guedhou mondo oyud gueth,

to joma kuong’ou mondo oyud kuong’!"

Balaam okoro wach

10Kane Balak owinjo wechego, nokecho ahinya gi Balaam, mi ne okeyo
lwetene, kowacho ni Balaam niya, "Ne aluongi mondo ikuong’na wasika, to
in koro iseguedhogi mana nyadidek! 11Omiyo wuogi, idhi thuru. Ne
asingora ni damiyi duong’ mang’ongo, to koro Ruoth Nyasaye osemoni yudo
duong’no." 12To Balaam nodwoke niya, "Donge ne anyiso jooteni mane ioro
ira 13ni kata dibed ni Balak dwaro miya fedha kod dhahabu duto manie
ode, to ok anyal chayo chik Ruoth Nyasaye, ka atimo dwarona awuon, bed
ni en gima ber kata gima rach, to abiro wacho mana gima Ruoth Nyasaye
onyisa. 14Koro adok ir jowa, to ka pok adhi, to nyaka anyisi gima
jo-Israel biro timo ni jogi e ndalo mabiro." 15Kamano Balaam nohulo wach
moa kuom Nyasaye kama:

"Ma e wach madier

mar Balaam wuod Beor,

mana wach ng’at ma wang’e bith,

16kendo mawinjo weche Nyasaye.

En wach ng’at mong’eyo rieko

mar Ng’ama Duong’ Moloyo,

ng’at ma wang’e oyepo,

kendo ma neno fwenyruok moa kuom Ng’ama Nyalo Gik Moko Duto.

17Anene, to ok sani,

kendo ang’iye,

to ok machiegni.

Sulue nobi koa kuom joka Jakobo,

kendo ludh duong’ nowuog kuom jo-Israel.

Obiro goyo oganda lweny mag jo-Moab,

kendo nolo joma sungore.

18Obiro loyo piny Edom e lweny, mi okaw

kendo jo-Seir ma wasike nobed mage.

Jo-Israel biro timo timbe chir.

19Ee, joka Jakobo biro loyo wasikgi.

Onge ng’at ma nodong’ Ar ka ngima."

20Eka Balaam norango piny Amalek, mi ohulo kama:

"Oganda mane okwongo betie ne jo-Amalek.

To mogik ginirum chuth."

21Eka norango jo-Keni, mi owacho niya,

"Yaye un jo-Kain,

kata obedo ni kar daku otegno,

kendo udak malo ewi gode,

22to obiro wang’.

Uparo ni unyalo dak e nyima kanyo nyaka karang’o?"

23Ne ochako ohulo kendo niya,

"Yaye, mago jokanye machokore malogo?

24Gin mony moa Saipras.

Gibiro ketho Asuria,

kendo giniketh Eber,

to kata gin bende

gibiro rumo chuth."

25Bang’ mano Balaam nowuok modok thurgi, to Balak bende nodhi.

Kwan 25

Jo-Israel olamo Baal-peor

1Kane jo-Israel ni Shitim, ne gichako terore gi nyi Moab, 2mane luongogi
e sep misengni mane gitimo ni nyisechegi. Ne gidhi, mi gichamo chiemogo,
kendo gilamo nyiseche jo-Moab. 3Kane jo-Israel ochako lamo Baal-peor
kamano, Ruoth Nyasaye nokecho kodgi. 4Mowacho ni Musa niya, "Ter jotend
oganda ewi got idhir olwar piny, mondo otho e nyima odiechieng’ alanga,
mondo mirimba mager oa kuom jo-Israel." 5Omiyo Musa nowacho ni jong’ad
bura mag Israel niya, "Ng’ato ka ng’ato kuomu nyaka neg joge moselamo
Baal-peor."

6Noyudo ja-Israel moro okelo nyar Midian e hembe ratiro ka Musa kod
oganda duto neno, ka noyudo giywak e dho Hemb Romo. 7Kane Finehas wuod
Eleazar ma wuod Harun jadolo onene, nowuok e oganda mokawo tong’, 8kendo
odonjogo e ot ma iye, kodwaro ja-Israelno. Nochwowe gi tong’ moriwe
kaachiel gi nyakono. Eka tho mane oyudo ogoyo jo-Israel orumo. 9To
noyudo ka thono osenego ji piero ariyo gang’wen.

10Ruoth Nyasaye nowacho ni Musa niya, 11"Finehas wuod Eleazar ma wuod
Harun jadolo osemiyo mirima mane an go gi jo-Israel orumo, nikech mirima
mosemake kodgi chal gi mara. Mano emomiyo kata obedo ni ne an gi nyiego
kod jo-Israel nikech aherogi ahinya, to ne ok atiekogi. 12Dhi iwach ni
Finehas ni asingorane ni obiro bedo jadolo nyaka chieng’. 13Asingorane,
en kaachiel gi nyikwaye ni ginibed jodolo nyaka chieng’ nikech osebedo
gi mirima ma nyiso ni ohero Nyasache, mi opwodho jo-Israel kuom
richogi."

14Ja-Israel mane onegi kaachiel gi nyar Midian niluongo ni Zimri wuod
Salu ma jatend dhoot achiel kuom dhout jo-Simeon. 15To nyar Midian ma ne
onegno nyinge ne Kozbi nyar Zur, ma ne jatend dhout Midian moko.

16Ruoth Nyasaye nowacho ni Musa niya, 17"Sanduru jo-Midian, kendo
uneggi, 18nikech ne githagou gi timbegi mag amara mane gitimo Peor,
kendo kuom wach Kozbi ma nyargi, ma nyar jatend Midian, mane oneg ndalo
mane yamb tho obiro nikech gima notimore Peor."

Kwan 26

Okwan jo-Israel e piny Moab

1 Bang’ yamono, Ruoth Nyasaye nowacho ni Musa gi Eleazar jadolo ma wuod
Harun niya, 2"Kwanuru oganda jo-Israel e dhoutgi, kundiko joma hikgi
oromo piero ariyo kata mokadho kanyo, kendo moromo dhi e lweny," 3Musa
gi Eleazar nochoko ji duto ma hikgi piero ariyo kata mokadho kanyo, 4e
piny Moab mamwalo, e bath aora Jordan kama omanyore gi Jeriko, kaka
Ruoth Nyasaye nosechiko Musa.

Jo-Israel mane owuok Misri e magi:

5Jo-Reuben ma wuod Israel makayo, kochan e dhoutgi, ne joka Hanok gi
joka Palu 6gi joka Hezron gi joka Karmi. 7Mago ne dhout Reuben. Kar romb
joma ondik nyinggi ne alufu piero ang’wen gi mia abiriyo kod piero adek.
8Wuod Palu ne Eliab, 9to yawuot Eliab ne Nemuel gi Dathan kod Abiram.
Gin e Dothan gi Abiram mane joma ogen e oganda, to ne gipiem gi Musa kod
Harun, mi giriwore gi jo-Korah mondo gipiem gi Ruoth Nyasaye. 10Bang’e
piny nong’amo dhoge, mi omwonyogi kaachiel gi Korah, mi ogandagi norumo,
kendo mach nowang’o ji mia ariyo gi piero abich kande. Ne gidoko ranyisi
ma siemo ji. 11To kata kamano jo-Korah ne ok otho duto.

12Jo-Simeon, kochan e dhoutgi ne joka Nemuel gi Joka Jamin gi joka Jakin
13gi joka Zera kod joka Saulo. 14Mago ne dhout joka jo-Simeon. Kar romb
joma ondik nyinggi ne alufu piero ariyo gariyo gi mia ariyo.

15Jo-Gad, kochan e dhoutgi, ne joka Zefon gi joka Hagi gi joka Shuni
16gi joka Ozni gi joka Eri 17gi joka Arod kod joka Arieli. 18Mago ne
dhout jo-Gad. Kar romb joma ondik nyinggi ne alufu piero ang’wen gi mia
abich.

19Yawuot Juda ne Er gi Onan gi Shela gi Perez kod Zera. To Er gi Onan
notho e piny Kanaan. 20Jo-Juda, kochan e dhoutgi, ne joka Shela gi joka
Perez kod joka Zera. 21Dhout Perez ne joka Hezron gi joka Hamul. 22Mago
ne dhout Juda. Kar romb joma ondik nyinggi ne alufu piero aabiriyo
gauchiel gi mia abich.

23Jo-Isakar kochan e dhoutgi ne joka Tola gi joka Pua 24gi joka Jashub
kod joka Shimron. 25Mago ne dhout Isakar. Kar romb joma ondik nyinggi ne
alufu piero auchiel gang’wen gi mia adek.

26Jo-Zebulun kochan e dhoutgi ne joka Sered gi joka Elon kod joka
Jaleel. 27Mago ne dhout Zebulun. Kar romb joma ondik nyingi ne alufu
piero auchiel gi mia abich.

28Yawuot Josef ne Manase gi Efraim.

29Jo-Manase kochan e dhoutgi ne joka Makir gi joka Gilead. (Gilead ne
wuod Makir.) 30Dhout Gilead ne Jezeer gi joka Helek 31gi joka Asriel gi
joka Shekem 32gi joka Shemida kod joka Hefer. 33Zelofehad wuod Hefer
nonywolo mana nyiri kende. Nyingi ne Mala gi Noa gi Hogla gi Milka kod
Tirza. 34Mago ne dhout Manase. Kar romb joma ne ondik nyinggi ne alufu
piero abich gariyo gi mia abiriyo.

35Jo-Efraim kochan e dhoutgi ne joka Shuthela gi joka Beker kod joka
Tahan. 36Dhood Shuthela ne joka Eran. 37Mago ne dhout Efraim. Kar romb
joma ondik nyinggi ne alufu piero adek gariyo gi mia abich.

Mago duto ne joka Josef, kochan e dhoutgi.

38Jo-Benjamin kochan e dhoutgi ne joka Bela gi joka Ashbel gi joka
Ahiram 39gi joka Shufam kod joka Hufam. 40Yawuot Bela ne Ard gi Naaman.
Dhout Bela ne joka Ard gi joka Naaman. 41Mago ne dhout Benjamin. Kar
romb joma ondik nyinggi ne alufu piero ang’wen gabich gi mia auchiel.

42Jo-Dan kochan e dhoodgi ne joka Shuham. Mano ne dhood Dan. 43Kar romb
joka Shuhan ma ondik nyinggi ne alufu piero auchiel gang’wen gi mia
ang’wen.

44Jo-Asher kochan e dhoutgi ne joka Imna gi joka Ishvi kod joka Beria.
45Dhout Beria ne joka Heber gi joka Malkiel. 46Bende Asher ne nigi nyako
ma nyinge Sera. 47Mago ne dhout Asher. Kar romb joma ondik nyinggi ne
alufu piero abich gadek gi mia ang’wen.

48Jo-Naftali kochan e dhoutgi ne joka Jazeel gi joka Guni 49gi joka
Jezer kod joka Shilem. 50Mago ne dhout Naftali, kochan e utgi. Kar romb
joma ondik nyinggi ne alufu piero ang’wen gabich gi mia ang’wen.

51Kamano kar romb jo-Israel duto ne ji alufu mia auchiel gi achiel, kod
mia abiriyo gi piero adek. (601,730)

Piny nyaka pog gi ombulu

52 Ruoth Nyasaye nowacho ni Musa niya, 53"Nyaka pog piny gi dhoudi mana
maromre gi kar joma ondik nyinggi. 54Oganda maduong’ inimi lowo
maduong’, to oganda matin nimi matin. Oganda ka oganda nopogne lowo
maromre gi kar romb joma ondik nyinggi. 55Kata kamano unupog piny mana
gi ombulu, 56mi dhoot ka dhoot noyud lowo maromre gi kar romb nying joma
ondik e dhoodgi. Lowo nopog gi ombulu ni ogendni madongo gi matindo
bende."

Dhood Lawi

57Jo-Lawi mondik nyinggi kochan e dhoutgi ne joka Gershon gi joka Kohath
kod joka Merari. 58Dhout Lawi ne joka Libni gi joka Hebron gi joka Mali
gi joka Mushi kod joka Korah.

Kohath ne wuon Amram, 59to chi Amram ne nyinge Jokebed nyar Lawi, mane
Lawi onywolo Misri. Jokebed nonywolo ni Amram nyithindo ma nyinggi Harun
gi Musa kod Miriam ma nyamin-gi. 60Yawuot Harun ne Nadab gi Abihu gi
Eleazar kod Ithamar. 61To Nadab gi Abihu notho nikech ne giyiego mach ma
ok ni kare e nyim Ruoth Nyasaye.

62Kar romb jo-Lawi ma chwo, chakre ja due achiel kadhi nyime, ne alufu
piero ariyo gadek. Nondik nyinggi mopogore gi dhout Israel mamoko,
nikech ne ok opognigi lowo kaka ipogo ni dhout Israel mamoko.

Kaleb gi Joshua kende ema odong’

63Mago e nying jo-Israel mane Musa gi Eleazar jadolo ondiko e piny Moab
mamwalo e bath aora Jordan kama omanyore gi Jeriko. 64To onge ja-Israel
moro kata achiel mane Musa gi Harun jadolo okwano e thim Sinai, mane
okwan e kweno mar ariyoni, 65nimar Ruoth Nyasaye nosewacho ni nyaka
githo giduto e thim. Onge ng’ato kuomgi mane pod ngima, mak mana Kaleb
wuod Jefune kod Joshua wuod Nun.

Kwan 27

Kwayo mar nyi Zelofehad

1Bang’ kweno, nyi Zelofehad nobiro. Zelofehad ne wuod Hefer ma wuod
Gilead ma wuod Makir ma wuod Manase ma wuod Josef. Nying nyirigo ne Mala
gi Noa gi Hogla gi Milka kod Tirza. 2Ne gibiro e dho Hema Miromoe gi
Nyasaye e nyim Musa gi Eleazar jadolo kaachiel gi jodongo kod oganda
duto, mi giwacho niya, 3"Wuonwa ne otho e thim, to ne ok en achiel gi
jo-Korah mane piem gi Ruoth Nyasaye. Ne otho athoya kuom richone owuon,
kendo noonge gi yawuowi. 4Koro ere gimomiyo nying wuonwa dilal e dhoodgi
mana nikech oonge gi wuowi? Pognwa lowo mana kaka ipogo ni omine
wuonwa."

5Kuom mano Musa notero wachgi e nyim Ruoth Nyasaye, 6mi Ruoth Nyasaye
nowachone niya, 7"Gima nyi Zelofehad dwaro ni kare. Nyaka ipognigi lowo
mana kaka ipogo ni omine wuon-gi. 8To wach ni jo-Israel ni ka ng’ato
otho maonge wuowi, to mwandune nyaka dong’ ni nyare. 9Ka oonge gi nyako,
to mwandune nyaka dong’ ni owetene. 10To ka oonge gi owetene, to
mwandune dong’ ni omine wuon-gi. 11Ka wuon onge gi ominene, to mwandune
dong’ ni watne moro machiegni, kendo ng’atno ema kawo. Wachni nobed chik
ni jo-Israel." Mano e kaka Ruoth Nyasaye nochiko Musa.

Oket Joshua jatelo kar Musa

(Rapar mar Chik 31.1-8)

12 Ruoth Nyasaye nowacho ni Musa niya, "Idh got Abarim, mondo ine piny
masemiyo jo-Israel. 13Ka isenene, to ibiro tho miluw kwereni, mana kaka
Harun owadu notho, 14nikech nutamoru rito chikna kane oganda jo-Israel
piem koda e sokni manie thim Zin, kendo ne ok unyiso oganda ni an Ng’ama
Ler." (Mago e sokni mag Meriba man but Kadesh e thim Zin.)

15Bang’e Musa nowacho niya,, 16"A Ruoth Nyasaye ma Nyasach ngima, yier
jatelo ni ogandani, 17mondo otel nigi e gik moko duto ma gitimo, kendo
oritgi ka giwuok kendo ka giduogo dala, mondo oganda Ruoth Nyasaye kik
bed ka rombe maonge jakwath." 18Ruoth Nyasaye nodwoko Musa niya, "Kaw
Joshua wuod Nun, ng’at ma teko ni kuome, mondo iket lweti kuome, 19kendo
ikete e nyim Eleazar jadolo gi oganda duto. Miye chik e nyimgi, 20kendo
imiye tekoni moko mondo oganda jo-Israel duto oluore. 21Enobed kodhi ir
Eleazar jadolo ma nobed ka goyone ombulu miluongo ni Urim, mondo ong’ego
gima Ruoth Nyasaye dwaro. Oganda jo-Israel, kaachiel gi Joshua, nowuog
oko kendo noduog dala, mana kaka Eleazar ochikogi."

22Musa notimo kaka Ruoth Nyasaye nochike. Nokawo Joshua moketo e nyim
Eleazar jadolo gi oganda duto, 23moyieyo lwete kuome, kendo omiye chik
kaka Ruoth Nyasaye nosechike.

Kwan 28

Misengni mitimo pile

(Wuok 29.38-46)

1Ruoth Nyasaye nowacho ni Musa niya, 2Chik jo-Israel mondo ochiw gik
mitimonago misengni miwang’o mondo obed chiemba madum tik mamit e kinde
moketi.

3"Bende nyisgi ni misengni miwang’o ni Ruoth Nyasaye e magi: Odiechieng’
kodiechieng’ nyaka chiw nyiimbe ariyo maonge songa ma hikgi achiel,
mondo otimgo misango miwang’o pep. 4Nyaim achiel unutimgo misango
gokinyi, to machielo unutimgo misango godhiambo mar ang’ich welo.
5Misango mar cham michiwo kodgi to nobed mogo moromo kilo adek moruw gi
mo maber moromo lita ariyo. 6(Mano e misango mitimo miwang’o mitimo pile
mondo odum mamit ni Ruoth Nyasaye, mane ochak tim e got Sinai.) 7To
misango miolo piny mitimego nobed divai moromo lita ariyo kuom im ka im.
Nyaka uol divai makechno ei Kama Ler ka misango ni Ruoth Nyasaye. 8Nyaim
machielo mutimogo misango godhiambo mar ang’ich welo nyaka chiw gi
misango mar cham kod miolo piny maromre gi mago michiwo gokinyi. En
misango miwang’o mondo odum tik mamit ni Ruoth Nyasaye.

Misengni mitimo chieng’ sabato, kendo mitimo due ka due

9"Chieng’ sabato to nyaka uchiw nyiimbe ariyo maonge songa ma hikgi
achiel achiel mondo otimgo misango. Nyaka chiwe gi misango miolo piny,
mitimego kaka chik dwaro. 10Misango miwang’o pep mitimo chieng’ sabato
ka sabatono nyaka utim kumedo ewi misango miwang’o pep mitimo pile, kod
misango miolo piny mitimego.

11"To chieng’ due achiel mar due ka due nyaka uchiw nyiruedhi ariyo gi
im achiel kod nyiimbe abiriyo ma hikgi achiel achiel mondo otimgo
misango miwang’o pep. Jamnigo duto nyaka bed maonge songa. 12Misango mar
cham michiwo gi nyarwath ka nyarwath nobed mogo moromo kilo apar moruw
gi mo, to michiwo gi im nobed moromo kilo abiriyo, 13kendo michiwo gi
nyaim ka nyaim, kilo adek. Mano en misango miwang’o pep mondo odum tik
mamit ni Ruoth Nyasaye. 14Misango miolo piny mitimo gi nyarwath ka
nyarwath nobed divai moromo lita ang’wen, to michiwo gi im nobed lita
ariyo, kendo michiwo gi nyaim ka nyaim lita achiel, mano en misango
miwang’o pep ma nyaka tim due ka due e higa ngima. 15Bende nyaka uchiw
nywok mondo otimnigo Ruoth Nyasaye misango mar golo richo. Mano nyaka
utim kumedo ewi misango miolo piny michiwego.

Misengni mitimo e sewni moketi

16 "Nyaka utim Pasaka mar Ruoth Nyasaye due apar gang’wen mar due
mokwongo, 17to due apar gabich unutim sawo, kensdo nyaka ucham mana
makati ma ok ketie thowi kuom ndalo abiriyo. 18Chieng’ mokwongo to nyaka
ubed gi chokruok mar lemo, kendo ok unuti tijeu mapile chieng’no.
19Nyaka uchiw nyiruedhi ariyo gi im achiel kod nyiimbe abiriyo ma hikgi
achiel achiel mondo otimgo misango miwang’o pep, madum tik mamit ni
Ruoth Nyasaye. Jamnigo duto nyaka bed maonge songa. 20Misango mar cham
michiwo gi nyarwath ka nyarwath nobed mogo moromo kilo apar moruw gi mo,
21to michiwo gi im nobed kilo abiriyo, to michiwo gi nyaim ka nyaim,
kilo adek. 22Bende nyaka uchiw nywok mondo otimgo misango mar golo
richo, upwodhrugo. 23Mago duto nyaka uchiw kumedo ewi misango miwang’o
pep mitimo gokinyi pile. 24Unutim misengnigo pile nyaka chieng’ mar
abiriyo. En misango mitimo mondo obed chiemo madum tik mamit ni Ruoth
Nyasaye. Nyaka uchiwe kumedo ewi misangoo miwang’o pep mitimo pile, kod
misango miolo piny michiwego. 25Chieng’ mar abiriyo bende nyaka ubed gi
chokruok maler, kendo ok unuti tijeu mapile.

26 "Chieng’ muchiwoe chamb gwel, ka ukelo ni Ruoth Nyasaye chiwo mar
cham manyien e Sap Jumbe, to nyaka ubed gi chokruok maler, kendo ok nuti
tijeu mapile. 27Unuchiw nyiruedhi ariyo gi im achiel kod nyiimbe abiriyo
ma hikgi achiel achiel mondo otimgo misango miwang’o pep madum mamit ni
Ruoth Nyasaye. 28Misango mar cham michiwo gi nyarwath ka nyarwath nobed
mogo moromo kilo apar moruw gi mo, to michiwo gi im nobed kilo abiriyo,
29kendo michiwo gi nyaim ka nyaim, kilo adek. 30Bende nyaka uchiw nywok
mondo otimgo misango mar golo richo, upwodhrugo. 31Jamnigo duto nyaka
bed maonge songa, kendo misengnigoo duto nyaka utim kumedo ewi misengni
miwang’o pep mitimo pile, kaachiel gi misango miolo piny michiwogigo.

Kwan 29

1"Due achiel due mar abiriyo, nyaka ubed gi chokruok mar lemo, kendo ok
unuti tijeu mapile. Mano en chieng’ mor mugoyoe tung.’ 2Unuchiw nyarwath
achiel gi im achiel kod nyiimbe abiriyo ma hikgi achiel achiel mondo
otimgo misango miwang’o pep madum tik mamit ni Ruoth Nyasaye. Jamnigo
duto nyaka bed maonge songa. 3To misango mar cham michiwo gi nyarwath
nobed mogo moromo kilo apar moruw gi mo, to michiwo gi im nobed kilo
abiriyo, 4kendo michiwo gi nyaim ka nyaim, kilo adek. 5Bende nyaka uchiw
nywok mondo otimgo misango mar golo richo, upwodhrugo. 6Mago duto nyaka
utim kumedo ewi misango miwang’o pep mitimo due ka due, kendo mitimo
pile, kaachiel gi misengni mag cham gi miolo piny, michiwogigo kaka chik
dwaro. En misango miwang’o mondo odum tik mamit ni Ruoth Nyasaye.

7 "Due apar due mar abiriyono nyaka ubed gi chokruok maler, kendo nyaka
usandru kuriyo kech, bende kik uti tich moro amora. 8Unuchiw nyarwath
achiel gi im achiel kod nyiimbe abiriyo ma hikgi achiel achiel mondo
otimgo misango miwang’o pep madum tik mamit ni Ruoth Nyasaye. Jamnigo
duto nyaka bed maonge songa. 9Misango mar cham michiwo gi nyarwath nobed
mogo moromo kilo apar moruw gi mo, to michiwo gi im nobed kilo abiriyo,
10kendo michiwo gi nyaim, kilo adek. 11Bende nyaka uchiw nywok mondo
otimgo misango mar golo richo, kumedo ewi misango mipwodhogo richo, kod
misango miwang’o pep mitimo pile, kaachiel gi misango mar cham kod miolo
piny michiwo kodgi.

12 "Due apar gabich due mar abiriyo, nyaka ubed gi chokruok mar lemo. Ok
unuti tijeu mapile, to nyaka utim ni Ruoth Nyasaye sawo kuom ndalo
abiriyo. 13Unuchiw nyiruedhi apar gadek gi imbe ariyo kod nyiimbe apar
gang’wen ma hikgi achiel achiel, mondo otimgo misango miwang’o pep madum
tik mamit ni Ruoth Nyasaye. Jamnigo duto nyaka bed maonge songa.
14Misango mar cham michiwo gi nyarwath ka nyarwath nobed mogo moromo
kilo apar moruw gi mo, to michiwo gi im ka im nobed kilo abiriyo,
15kendo michiwo gi nyaim ka nyaim, kilo adek. 16Bende nyaka uchiw nywok
mondo otimgo misango mar golo richo, kumedo ewi misango miwang’o pep
mitimo pile, kaachiel gi misango mar cham kod miolo piny michiwego.

17"Chieng’ mar ariyo unuchiw nyiruedhi apar gariyo gi imbe ariyo kod
nyiimbe apar gang’we ma hikgi achiel achiel mondo otimgo misango.
Jamnigo duto nyaka bed maonge songa. 18Misengni mag cham kod miolo piny
nyaka bed moketi kaka chik dwaro, maromre gi kar romb jamnigo. 19Bende
nyaka uchiw nywok achiel mondo otimgo misango mar golo richo, kumedo ewi
misango miwang’o pep mitimo pile, kod misango mar cham gi milo piny
michiwego.

20"Chieng’ mar adek unuchiw ruedhi apar gachiel gi imbe ariyo kod
nyiimbe apar gang’wen ma hikgi achiel achiel mondo otimgo misango.
Jamnigo duto nyaka bed maonge gi songa. 21Misengni mag cham kod milo
piny nyaka bed moketio kaka chik dwaro, maromre gi kar romb jamnigo.
22Bende nyaka uchiw nywok achiel mondo timgo misango mar golo richo,
kumedo ewi misango miwang’o pep mitimo pile, kod misango mar cham gi
miolo piny michiwego.

23"Chieng’ mar ang’wen unuchiw ruedhi apar gi imbe ariy kod nyiimbe apar
gang’wen ma hikgi achiel achiel mondo timgo misango. Jamnigo duto nyaka
bed maonge songa. 24Misengni mag cham kod miolo piny nyaka bed moketi
kaka chik dwaro, maromre gi kar romb jamnigo. 25Bende nyaka uchiw nywok
achiel mondo timgo misango mar golo richo, kumedo ewi misango miwang’o
pep mitimo pile, kod misango mar cham gi milo piny michiwego.

26"Chieng’ mar abich unuchiw ruedhi ochiko gi imbe ariyo kod nyiimbe
apar gang’wen ma hikgi achiel achiel mondo otimgo misango. Jamnigo duto
nyaka bed maonge songa. 27Misengni mag cham kod miolo piny nyaka bed
moketi kaka chik dwaro, maromre gi kar romb jamnigo. 28Bende nyaka uchiw
nywok achiel mondo otimgo misango mar golo richo, kumedo ewi misango
miwang’o pep mitimo pile, kod misango mar cham gi miolo piny michiwego.

29"Chieng’ mar auchiel unuchiw ruedhi aboro gi imbe ariyo kod nyiimbe
apar gang’wen ma hikgi achiel achiel mondo otimgo misango. Jamnigo duto
nyaka bed maonge songa. 30Misengni mag cham kod miolo piny nyaka bed
moketi kaka chik dwaro, maromre gi kar romb jamnigo. 31Bende nyaka uchiw
nywok achiel mondo timgo misango mar golo richo kumede ewi misango
miwang’o pep mitimo pile, kod misango mar cham gi misango miolo piny
michiwego.

32"Chieng’’ mar abiriyo unuchi ruedhi abiriyo gi imbe ariyo kod nyiimbe
apar gang’wen ma hikgi achiel achiel mondo otimgo misango. Jamnigo duto
nyaka bed maonge songa. 33Misengni mag cham kod miolo piny nyaka bed
moketi kaka chik dwaro, maromre gi kar romb jamnigo. 34Bende nyaka uchiw
nywok achiel mondo otimgo misango mar golo richo kumedo ewi misango
miwang’o pep mitimo pile, kod misango mar cham gi misango miolo piny
michiwego.

35"Chieng’ mar aboro unutim nyasi mitiekogo chokruok, kendo ok unuti
tijeu mapile. 36Nyaka uchiw rwath achiel gi im achiel kod nyimbe abiriyo
ma hikgi achiel achiel, mondo otimgo misango miwang’o pep madum tik
mamit ni Ruoth Nyasaye. Jamnigo duto nyaka bed maonge songa. 37Misengni
mag cham kod miolo piny michiwogo ruedhi gi imbe kod nyiimbe nyaka bed
moketi kaka chik dwaro maromre gi kar romb jamnigo. 38Bende nyaka uchiw
nywok achiel mondo otimgo misango mar golo richo, kumedoe misango
miwang’o pep mitimo pile, kod misango mar cham gii milo piny michiwego.

39"Mago e misengni ma nyaka utim ni Ruoth Nyasaye e sewni moketi, kumedo
ewi misengni muchopogo kuong’ruok, gi muchiwo kuom herou, gi miwang’o
pep gi mag cham gi miolo piny kod mag sawo."

40Musa nonyiso jo-Israel mana kaka Ruoth Nyasaye nochike.

Kwan 30

Chike mag kuong’ruok gi singruok

1Musa nowacho ni jotend jo-Israel niya, 2"Ruoth Nyasaye ochiko kama: Ka
ng’ato osingore ni Ruoth Nyasaye kata okuong’orene, to kik olokre.
Gimoro amora mowacho gi dhoge, to nyaka otim.

3"Ka nyaka matin ma pod ni e odgi osingore ni Ruoth Nyasaye, kata
okuong’orene, 4kendo wuon mare owinjo singruokno kata kuong’ruokno, to
ok owachone gimoro, kuong’ruokneno nyaka siki. 5To ka wuon odagi wachno
chieng’ mowinjeeno, to kuong’ruokgo duto ok nyal mako nyakono. Ruoth
Nyasaye nowene nikech wuon mare osedagi.

6"To ka nyako okendi ka pod kuong’ruok omake, kata ka wach mane owacho
piyopiyo ka ok oparo pod otweye, 7to eka bang’e chwore owinjo to oling’
aling’a to kuong’ruokno nyaka siki. 8To ka chwore odagi kuong’ruokno
chieng’ mowinjoe wach mi oketho kuong’ruok, to kuong’ruokno ok nyal mako
dhakono, to Ruoth Nyasaye nowene.

9"Kuong’ruok moro amora ma chi liel kata dhako ma chwore oriembo
okuong’orego nyaka siki. 10To ka dhako okuong’ore kata otuere gi
kuong’ruok, 11to eka bang’e chwore owinjo to oling’ aling’a mi ok odagi
wachno, to kuong’ruokgo duto nyaka siki. 12To ka chwore odagi
kuong’ruokgo ratiro kowinjogi, to onge gimoro amora mane chiege owacho
ma nomake, bed ni en kuong’ruok kata singruok. Chwore osekethogi, omiyo
Ruoth Nyasaye nowene.

13"Chwor dhako nyalo guro kata ketho singruok kata kuong’ruok ma chiege
dwaro sandorego. 14To ka dichwo oling’ chieng’no kod kinyne, to mano
nyiso ni oyie gi singruok kata kuong’ruok mane chiege otuerego.
Ginisiki, nikech ka ne owinjogi, to noling’. 15To kolokore mana achien,
modagi kosewinjogi, to ketho mar chiege nobed mare, kendo nyaka ochul."

16Mago chike mane Ruoth Nyasaye omiyo Musa kuom dichwo gi dhako kendo
kuom wuon nyako gi nyare matin ma pod ni e odgi

Kwan 31

Jo-Israel ochulo kuor ni jo-Midian

1Ruoth Nyasaye nowacho ni Musa niya, 2"Inimi jo-Israel chul kuor ni
jo-Midian. Bang’ mano ibiro tho, miluw kwereni."

3Omiyo Musa nowacho ni jo-Israel niya, "Yieruru jou moko, mondo odhi
oked gi jo-Midian, ochulnigi kuor e nying Ruoth Nyasaye. 4Nyaka ugol ji
alufu achiel achiel e dhoot ka dhoot mar Israel." 5Kamano noluong
jo-Israel alufu apar gariyo moikore ni lweny, ka ogol ji alufu achiel
achiel e dhoot ka dhoot. 6Musa nooro jolwenygo gi Finehas wuod Eleazar
jadolo mane oting’o gik lemo mag Kama Ler kod tunge migoyo mondo ji ogo
sigich lweny. Ji alufu achiel achiel noa e dhoot ka dhoot. 7Ne gikedo gi
jo-Midian kaka Ruoth Nyasaye nochiko Musa, mi ginego jogi machwo duto.
8To bende ne ginego Evi gi Rekem gi Zur gi Hur kod Reba, mane ruodhi
abich mag Midian, kaachiel gi Balaam wuod Beor. 9Jo-Israel nomako mond
jo-Midian gi nyithindgi, kendo ne giyako jambgi kod mwandugi duto. 10Ne
giwang’o miechgi duto, kod kuondegi mag buoro. 11Bang’e ne gikawo jamni
kod gik moko duto mane giyako, kaachiel gi joma ne gimako, 12mi gitero
ir Musa gi Eleazar jadolo kod oganda jo-Israel e kambi mane ni e piny
Moab mamwalo but aora Jordan kama omanyore gi Jeriko.

Chik mar pwodho gik moyaki

13Musa gi Eleazar jadolo gi jodong oganda duto nodhi romo ni jolwenygo e
dho kambi oko. 14To Musa nokecho gi jotend ogend lweny madongo gi
matindo mane duogo koa e lweny, 15mopenjogi niya, "Ere gimomiyo useweyo
mon-gi mak unego? 16Donge ung’eyo ni ka ne Balaam osea gweng’ Peor, to
mon-go ema nobet kawuondo jo-Israel mondo owe Ruoth Nyasaye, mi mano
nomiyo tho ogoyo oganda Ruoth Nyasaye? 17Emomiyo neguru nyithindo machwo
duto, kaachiel gi mon duto, 18to uwe nyiri ma pok ong’eyo chwo, mondo
ukaw. 19To ng’ato ka ng’ato kuomu moseneko, kata mosemulo ng’at motho,
nyaka dong’ oko mar kambi kuom ndalo abiriyo. Gudreuru chieng’ mar adek
kod chieng’ mar abiriyo, kendo upwodh joma umako e lweny. 20Bende
pwodhuru lewni duto gi gimoro amora molos gi pien, kata gi yie diel
mokadi, kata gi bao."

21Eleazar jadolo nowacho ni jolweny mane dwogo koa e lweny niya, "Ma e
chik achiel kuom chike mane Ruoth Nyasaye omiyo Musa. 22,23Gimoro amora
manyalo tamo mach wang’o, kaka dhahabu gi fedha gi mula gi nyinyo gi
opanga kod lisasi, nyaka uketi e mach, eka obed maler. To kata kamano
nyaka pwodhgi gi pi mar pwodhruok. Bende gimoro amora ma mach nyalo
ketho nyaka lwok e pigno. 24Chieng’ mar abiriyo nyaka ulwok lepu, mi
ubed maler, eka bang’e unyalo dwogo e kambi."

Gik moyaki opogi

25Ruoth Nyasaye nowacho ni Musa niya, 26"Un gi Eleazar jadolo kod jodong
dhout oganda mondo ukwan jamni gi gik moko moyaki, kaachiel gi joma omak
e lweny. 27Bang’e poguru gigo maromre e kind jolweny mane odhi kedo, kod
ji duto mane odong’. 28Kuom mago mopogni jolweny, ugolie achiel kuom mia
abich abich, bed ni gin ji kata dhok kata kenje kata rombe, mondo obed
chiwo momi Ruoth Nyasaye. 29Gik mugolo kuom pok jolwenygo nyaka mi
Eleazar jadolo kaka chiwo ni Ruoth Nyasaye. 30To kuom gik mopog ni
jo-Israel modong’, ugolie achiel kuom piero abich abich, bed ni gin ji
kata dhok kata kenje kata rombe, omi jo-Lawi ma jorit Hema Maler mar
Ruoth Nyasaye."

31Musa gi Eleazar jadolo ne jotimo kaka Ruoth Nyasaye nochiko Musa. 32To
gik moyaki, ka ok okwan mago mane jolweny okawo e magi: Rombe alufu mia
auchiel gi piero abiriyo gabich (675,000) 33Gi dhok alufu piero abiriyo
gariyo, 34kod kende alufu piero auchiel gachiel, 35kaachiel gi nyiri
alufu piero adek gariyo ma pok ong’eyo chwo.

36Kamano gik mane omi joma ne okedo e lweny 37ne rombe alufu mia adek gi
piero adek gabiriyo kod mia abich, (337,500) 38Gi dhok alufu piero adek
gauchiel, 39kod kenje alufu piero adek gi mia abich, 40kaachiel gi ji
alufu apar gauchiel. Kuom mano, pok mane ogol mondo ochiw ni Ruoth
Nyasaye ne rombe piero abiriyo gariyo, gi dhok mia auchiel gi piero
abiriyo gabich, kod kenje piero auchiel gachiel, kaachiel gi ji piero
adek gariyo. 41Musa nomiyo Eleazar jadolo pok mane ogol ni Ruoth
Nyasaye, kaka Ruoth Nyasaye nochike. 42To gik mane odong’ ni jo-Israel,
tiende ni mago mane Musa oketo tenge komiyo jolweny pokgi, 43ne rombe
alufu mia adek gi piero adek gabiriyo gi mia abich, (337,500) 44gi dhok
alufu piero adek gauchiel 45kod kenje alufu piero adek gi mia abich,
46kaachiel gi ji alufu apar gauchiel. 47Kuom gik mane opogni oganda
jo-Israelgo, Musa nogolo achiel kuom piero abich abich, bed ni gin ji
kata jamni, momiyo jo-Lawi mane jorit Hema Maler mar Ruoth Nyasaye kaka
Ruoth Nyasaye nochike.

48Bang’e jotend ogend lweny madongo gi matindo nobiro ir Musa,
49nowachone niya, "Jaduong’, wasekwano jolweny mawa duto mwayudo ni
gintie gite. 50Kuom mano wasekelo gik molos gi dhahabu mane wayako, kaka
thiwni gi manyonge gi tere gi stadi kod tigo, mondo wachiw ni Ruoth
Nyasaye ka gik mwawarogo ngimawa."

51Eka Musa gi Eleazar jadolo nokawo gik molos gi dhahabugo kuom jotelo
madongo gi matindo. 52Pek chiwo mar dhahabu mane gimiyo Ruoth Nyasaye
noromo kilo mia ariyo, 53nimar jalweny ka jalweny noseyako. 54Kamano
Musa gi Eleazar jadolo noyudo dhahabu kuom jotend ogend lweny madongo gi
matindo, mi ne gikelo e Hema Miromoe gi Nyasaye mondo Ruoth Nyasaye
opargo jo-Israel.

Kwan 32

Jo-Reuben gi jo-Gad kod nus jo-Manase omi piny man yo wuok chieng’ mar
aora Jordan

(Rapar mar Chik 3.12-22)

1Jo-Reuben kod jo-Gad ne ni gi jamni mang’eny, kendo kane gineno ka piny
Jazer kod piny Gilead ni gi lege mabeyo, 2ne gibiro ir Musa gi Eleazar
jadolo kod jodong oganda, mi giwacho nigi niya, 3"Piny moting’o Ataroth
gi Dibon gi Jazer gi Nimra gi Heshbon gi Eleale gi Sebam gi Nebo kod
Beon 4ma Ruoth Nyasaye osekawo ka jo-Israel neno, en piny man gi lek
maber mar jamni, kendo ung’eyo ni wan jopith jamni. 5Kuom mano ka uyie
kodwa, to miwauru pinyno obed marwa. Kik wang’ad aora Jordan."

6To Musa nopenjo jo-Gad kod jo-Reubengo niya, "Udwaro ni mondo joweteu
odhi oked e lweny ka un to udong’ ka? 7Ere gimomiyo unyoso chuny
jo-Israel mondo kik ng’ad loka, odhi e piny ma Ruoth Nyasaye osemiyogi?
8Mano e gima ne wuoneu otimo kane aorogi ka wan Kadesh-barnea mondo
gidhi gicheng piny Kanaan. 9Ne gidhi mi gichengo pinyno nyaka holo mar
Eshkol, to kane gidwogo ne ginyoso chuny jo-Israel ni ok ginyal dhi kawo
piny mane Ruoth Nyasaye osemiyogi. 10Mirima mager nomako Ruoth Nyasaye
chieng’no, mi okuong’ore niya, 11‘Jo-Israel osedagi luwa gi chunygi
duto, omiyo onge kata ng’ato achiel ma jahigni piero ariyo kata mokadho
kanyo mane owuok Misri, manone piny mane asingora ni Ibrahim gi Isaka
kod Jakobo. 12Kaleb wuod Jefune ja-Kenizi, kod Joshua wuod Nun kende ema
nodonj e pinyno, nikech giseluwo Ruoth Nyasaye gi chunygi duto.’ 13Ruoth
Nyasaye nokecho gi jo-Israel mi ne omiyo gidigni e thim kuom higni piero
ang’wen gi, nyaka tieng’ mane oketho e nyimeno otho duto. 14Koro kendo
uluwo mana timbe wuoneu! Un joma timbegi richo, ma pod biro mana medo
mirimb Ruoth Nyasaye kuom jo-Israel. 15Nimar ka udagi luwe, to obiro
jwang’o oganda jo-Israel duto e thim, kendo un ema ubiro miyo girum."

16Bang’ kinde matin ne gidwogo ir musa, mi giwacho niya, "Wadwaro gero
abilni ni jambwa ka, kod mier mondo mondwa gi nyithindwa odagie.
17Bang’e wanyalo dhi e lweny mondo waked ka watelo ni jo-Israel, nyaka
chop gikaw piny ma gidhi dakie. To e kinde ma pod wadhi kedo, mondwa gi
nyithindwa nyalo dak e mier mochiel motegno gi ohinga ma jo pinyni ok
nyal monjogie. 18Ok wanaduogi ka pok ja-Israel ka ja-Israel oyudo lowo
mopogne. 19Wan ok wadwar mondo opognwa piny kodgi loka machielo mar aora
Jordan, nikech osepognwa lopwa yo wuok chieng’chieng’ mar Jordan
lokani." 20Musa nodwokogi niya, "Ka unyalo rito singruok
musesingorugoni, mi uyie kedo e nyim Ruoth Nyasaye, 21kendo jou duto ma
jolweny ong’ado aora Jordan e nyim Ruoth Nyasaye, mi gibet kuno nyaka
chop Ruoth Nyasaye riemb wasike, 22mokawo pinyno, to un udwog ka, kendo
unubed maonge ketho e nyim Ruoth Nyasaye kendo e nyim jo-Israel, mi
pinyni nobed maru e nyim Ruloth Nyasaye. 23To ng’euru ni ka ok utimo
kamano, to unubed joketho e nyim Ruoth Nyasaye, kendo richou nokelnu
kum. 24Kuom mano, geruru mier ni mondu kod nyithindu, kendo uger abilni
ni jambu, to nyaka utim mana kaka usesingoru!"

25Jo-Gad gi jo-Reuben nodwoko Musa niya, "Jaduong’ wan jogi omiyo wabiro
timo kaka ichikowa. 26Nyithindwa gi mondwa kod jambwa duto biro dong’ e
miech Gilead ka, 27to jowa duto ma jolweny biro ng’ado aora mondo odhi
oked e nyim Ruoth Nyasaye kaka isechiko."

28 Kuom mano, Musa nochiko Eleazar jadolo gi Joshua wuod Nun kod jodong
dhout Israel niya, 29"Ka jo-Gad gi jo-Reuben duto ma jolweny ong’ado
aora Jordan kodu mondo oked e nyim Ruoth Nyasaye, mi ukawo pinyno, to
nyaka upognigi piny Gilead. 30To ka ok ging’ado aora mi gidhi e lweny
kodu, to upognigi lowo e piny Kanaan." 31Jo-Gad gi jo-Reuben nodwoko
niya, "Jaduong’, wabiro timo mana kaka Ruoth Nyasaye osechikowa.
32Waduto mwaromo dhi e kedo wabiro ng’ado loka cha e nyim Ruoth Nyasaye,
to lopwa nobed mana loka Jordan koni."

33Omiyo Musa nomiyo jo-Gad gi jo-Reuben kod nus jo-Manase wuod Josef
piny Sihon ruodh jo-Amor, gi piny Og ruodh Bashan duto, kaachiel gi
miechgi kod gwenge mokiewo kodgi. 34Jo-Gad nogero Dibon gi Ataroth gi
Aroer, 35gi Atroth-safan gi Jazar gi Jogbeha 36gi Bethnimra kod
Bethharan, duto mier mochiel motegno gi ohinga, kendo ogerie abilni mag
jamni. 37Jo-Reuben to nogero Heshbon gi Eleale gi Kiriathaim 38gi Nebo
gi Baal-meon, (mane nyinge oloki) kod Sibma. Mago e nying mane gichako
mier mane gigerogo. 39Joka Makir wuod Manase to nomonjo piny Gilead,
mokawo, kendo ne giriembo jo-Amor mane oyudo odakie. 40Eka Musa nomiyo
joka Makir wuod Manase piny Gilead, mi gidak kuno. 41Jair nyakwar
Manase, to nomonjo miech Ham, mi okawo, kendo ochako ni Havoth-jair,
(tiende ni, miech Jair.) 42Noba to nomonjo Kenath gi mier matindo
mikiewo kode, mi ne ochake ni Noba, nyinge owuon.

Kwan 33

Wuodh jo-Israel e thim

1Kane Musa gi Harun otelo ni jo-Israel e dhoutgi ka giwuok e piny
Misari, 2Musa nondiko nying kuonde mane gibworoe mana kaka Ruoth Nyasaye
nochiko, kendo magi e kuonde mane gibworoe gogo:

3Jo-Israel noa Ramases chieng’ due apar gabich mar due mokwongo, ma en
chieng’ maluwo chieng’ Pasaka. Ne giwuok ka jo-Misri nenogi, to ne ok
gidewo. 4Jo-Misri noyudo yiko nyithindgi makayo duto mane Ruoth Nyasaye
onego, kang’adogo bura ni nyisechegi.

5Jo-Israel noa Ramases, modhi oguro kambi Sukoth. 6Eka ne gia Sukoth, mi
gidhi giguro kambi Etham e bath thim. 7Ne gia Etham, mi gidok chien but
Pihahiroth, yo wuok chieng’ mar Baal-Zefon, mi giguro kambi kama
omanyore gi Migdol. 8Bang’e ne gia Pihahiroth, mi ging’ado nam nyaka
thim, kendo ne giwuotho kuom ndalo adek e thim Etham, mi giguro kambi
kamoro miluongo ni Marah.

9Ka gia Marah, ne gidhi Elim kuma ne giyudoe sokni apar gariyo mag pi
kod yiend othidhe piero abiriyo, mi giguro kambi kuno. 10Eka ne gia
Elim, mi giguro kambi e bath Nam Makwar. 11Ne gia e bath Nam Makwar, mi
gidhi giguro kambi e thim Sin. 12Bang’e ne gia kanyo mi gidhi giguro
kambi Dofka. 13Ne gia Dofka, mi gidhi giguro kambi Alush. 14Kane gia
Alush, ne gidhi mi giguro kambi Refidim, kuma ne onge pi ma ji modhi.

15Eka ne gia Refidim, mi gidhi giguro kambi e thim Sinai. 16Ne gia e
thim Sinai, mi gidhi giguro kambi Kibroth-hatava. 17Bange ne gia
Kibroth-hatava mi gidhi giguro kambi Hezeroth. 18Ne gia Hezeroth, mi
gidhi giguro kambi Rithma. 19Eka ne gia Rithma, mi gidhi giguro kambi
Rimon-parez. 20Ne gia Rimon-parez, mi gidhi giguro kambi Libna. 21Bang’e
ne gia Libna, mi gidhi giguro kambi Risa. 22Ne gia Risa mi gidhi giguro
kambi Kehelatha. 23Ne gia Kehelatha, mi gidhi giguro kambi e Got Shafer.
24Kane gia got Shafer, ne gidhi mi giguro kambi Harada. 25Eka ne gia
Harada, mi gidhi giguro kambi Makeloth.

26Bang’e ne gia Makeloth, mi gidhi giguro kambi Tahath. 27Ne gia Tahath,
mi gidhi giguro kambi Tara. 28Ne gia Tara, mi gidhi giguro kambi Mithka.
29Eka ne gia Mithka, mi gidhi giguro kambi Hashmona. 30Ne gia Hashmona,
mi gidhi giguro kambi Moseroth. 31Bang’e ne gia Moseroth, mi gidhi
giguro kambi Bene-jaakan. 32Ne gia Bene-jaakan, mi gidhi giguro kambi
Horhagidgad. 33Kane gia Horhagidgad, ne gidhi mi giguro kambi Jotbatha.
34Ne gia Jotbatha, mi gidhi giguro kambi Ebrona. 35Eka ne gia Ebrona, mi
gidhi giguro kambi Ezion-geber. 36Ne gia Ezion-geber, mi gidhi giguro
kambi e thim Zin, ma en thim Kadesh. 37Ne gia Kadesh, mi gidhi giguro
kambi e got Hur, manie tong’ piny Edom. 38Eka Harun jadolo noidho got
Hor kaka Ruoth Nyasaye nochike, mi otho kuno due achiel, due mar abich e
higa mar piero ang’wen bang’ wuok jo-Israel e piny Misri. 39Ne en
jahigni mia achiel gi piero ariyo kane otho kuno.

40 Ruodh Arad ma ja-Kanaan, mane odak yo milambo mar piny Kanaan,
nowinjo ni jo-Israel biro. 41Kane gia got Hor ne gidhi mi giguro kambi
Zalmona. 42Ne gia Zalmona, mi gidhi giguro kambi Punon. 43Eka ne gia
Punon, mi gidhi giguro kambi Oboth. 44Ne gia Oboth, mi gidhi giguro
kambi Iye-Abarim e tong’ piny Moab. 45Bang’e ne gia Iyim, gidhi giguro
kambi Dibon-gad. 46Kane gia Dibon-gad, ne gidhi mi gidhi giguro kambi
Almon-diblathaim. 47Ne gia Almon-diblathaim, mi gidhi giguro kambi e
gode mag Abarim, yo wuok chieng’ mar Nebo.

48Ne gia e gode mag Abarim, mi gidhi giguro kambi e piny Moab, mamwalo e
bath aora Jordan, kama omanyore gi Jeriko. 49Kambigino nochakore
Beth-Jeshimoth, moyarore nyaka Abel-shitim e piny Moab ma mwalo.

Tong’ piny Kanaan, kendo kaka nopog pinyno

50Ruoth Nyasaye nowuoyo gi Musa e piny Moab mamwalo e bath aora Jordan,
kama omanyore gi Jeriko, 51mowachone mondo onyis jo-Israel niya, "Koro
uchiegni ng’ado aora Jordan mondo udonj e piny Kanaan. 52Nyaka uriemb ji
duto modak e pinyno mondo owenu thuolo, kendo uketh kido maggi mopa kod
mag mula moleny 53Kawuru pinyni mi udagie, nimar asemiyougo mondo obed
maru. 54Nyaka upoge gi ombulu e kind dhoutu, mondo dhoot ka dhoot oyud
lope. Dhoot maduong’ nyaka yud lowo maduong’ to dhoot matin nyaka yud
matin. Pognigiuru mana kaka ombulu owacho, ka dhoot ka dhoot kendo joot
ka joot yudo lopgi. 55To ka ok uriembo joma odak e pinyno mondo owenu
thuolo, to joma uweyogo nobednu kaka pedo mandhodho wang’u, kendo ka
kudho machwowo dendu. Ginibed ka gilaro kodu piny mudakieno, 56kendo
gima naparo timonigi, ema natimnu."

Kwan 34

1Ruoth Nyasaye nowacho ni Musa 2mondo onyis jo-Israel niya, "Koro
uchiegni donjo e piny Kanaan, momiu mondo obed mwandu nyaka chieng’. En
piny Kanaanno duto, ma tong’ne chalo kama: 3pinyu man yo milambo
nochakre e thim Zin manie tong’ piny Edom. Tong’u ma yo milambo mogik yo
wuok chieng’ nobed giko mar nam Kado. 4Eka kochopo yo milambo mar pith
Akrabim, too nogom mokadh Zin, kendo gikone ma yo milambo nobed
Kadesh-barnea. Eka nochom Hazar, mochop Azmon, 5kendo nogom kochomo aora
manie tong’ piny Misri, mi nogik e Nam Mediterenia.

6"Tong’u ma yo podho chieng’ to nobed Nam Mediterenia, gi dho namno.
Mano ema nobed tong’u ma yo podho chieng’.

7"To tong’u ma yo nyandwat nobed koa e Nam Mediterenia kochomo got Hor
tir, 8kendo koa got Hor, nochom kama idonjogo Hamath, mi nogik Zadad.
9Eka noa kanyo kochomo Zifron, mi nodhi ogik Hazer-enan. Mano ema nobed
tong’u ma yo nyandwat.

10"Tong’u ma yo wuok chieng’ noa Hazar-enan kochomo Shefam tir. 11Bang’e
noridre koa Shefam nyaka Ribla yo wuok chieng’ mar Ain, molor nyaka gode
man yo wuok chieng’ mar Nam Galili. 12Eka nomed lor nyaka aora Jordan,
mi ogik e Nam kado. Kamano piny duto ma tong’go olworo nobed maru."

13 Bang’e Musa nochiko jo-Israel kama: "Mano e piny ma ubiro pogo gi
ombulu, mondo dhoot ka dhoot oyud lope. En piny ma Ruoth Nyasaye
osechiko ni mondo omi dhoudi ochiko gi nus, 14nikech jo-Reuben gi jo-Gad
kod nus jo-Manase oseyudo pinygi, dhoot ka dhoot. 15Dhoudi ariyo gi
nusgo oseyudo pinygi loka aora Jordan koni, yo wuok chieng’ mar Jeriko."

16Eka Ruoth Nyasaye nowacho ni Musa niya, 17"Joma biro konyi pogo pinyno
e magi: Eleazar jadolo kod Joshua wuod Nun. 18To bende nyaka ikaw jotend
dhoot ka dhoot mondo okonyi e tijno, 19kendo magi e nyinggi: E dhood
jo-Juda en Kaleb wuod Jefune. 20E dhood jo-Simeom en Samuel wuod Amihud,
21to e dhood jo-Benjamin en Elidad wuod Kislon. 22E dhood jo-Dan to
jatelo nobed Buki wuod Jogli. 23Kuom joka Josef, jatend dhood Manase
nobed Haniel wuod Efod, 24to jatend dhood Efraim nobed Kemuel wuod
Shiftan. 25E dhood jo-Zebulun to jatelo nobed Elizafan wuod Parnak, 26to
e dhood jo-Isakar jatelo nobed Paltiel wuod Azan. 27E dhood jo-asher,
jatelo nobed Ahihud wuod Shelomi, 28to e dhood jo-Naftali, jatelo nobed
Pedahel wuod Amihud."

29Mago e joma ne Ruoth Nyasaye oyiero mondo opog ni jo-Israel lowo e
piny Kanaan.

Kwan 35

Miech jo-Lawi

1 Ruoth Nyasaye nowuoyo gi Musa e piny Moab mamwalo but aora Jordan kama
omanyore gi Jeriko, mowacho niya, 2"Nyis jo-Israel mondo oyier miechgi
moko, kaachiel gi lowo molworogi, mondo omi jo-Lawi odagie. 3Ginidag e
miergo, kendo jambgi nokwa e legegi. 4Lach mar lowo mumiyo jo-Lawi,
chakre e ohinga mar dala ka dala, kadhi nyime noromo mita mia abich
kuonde duto koni gi koni. 5Kamano bor tong’ man yo wuok chieng’ nobed
mita alufu achiel, gi man yo milambo gi man yo podho chieng’ kod man yo
nyandwat, duto mita alufu achiel achiel maromre. To dala nobed e dier
lowono tir. Lowo molworo dala ka dala nobed lek ma joma odak e dalano
kwayoe jambgi.

6"Ka umiyo jo-Lawi miechgi, to auchiel kuomgi nobed miech tony, ma joma
oneko nyalo pondoe. To bende unumigi mier piero ang’wen gariyo mamoko.
7Kamano kar romb mier monego umi jo-Lawi, kaachiel gi legegi, gin piero
ang’wen gaboro. 8Ka uyiero miergo e piny jo-Israel duto, to ukaw mier
mang’eny kuom dhoudi matindo. Dhoot ka dhoot nomi jo-Lawi mier maromre
gi lowo mane opogne."

Miech tony

(Rapar mar Chik 19.1-13; Joshua 20.1-9)

9 Ruoth Nyasaye nowacho ni Musa 10mondo onyis jo-Israel niya,
"Kuseng’ado aora Jordan, mudonjo e piny Kanaan, 11to yieruru mier moko
mondo obed kuonde ma ma ng’at moneko kobothne nyalo tonyie. 12Miergo
nobed miech tony, ma ng’at moneko nyalo tonyie koringo ng’at madwaro
chulone kuor, mondo kik nege kapok oyale e nyim oganda. 13Ginibed mier
auchiel moyier kaka miech tony, 14ka adek ni yo wuok chieng’ mar aora
Jordan, to adek nie piny Kanaan. 15Mier auchielgo nobed kuonde tony, ma
ka ng’ato oboth monego nyawadgi, to onyalo tonyie, bed ni en ja-Israel
kata wendo kata japiny moro modak kuomu.

16"Ka ng’ato ogoyo wadgi gi gima olos gi nyinyo, mi otho, to ng’at
mogoyeno doko janek, omiyo nyaka nege. 17Ka ng’ato nigi kidi e lwete ma
nyalo nego ng’ato, mi ogoyogo wadgi, motho, to en janek, kendo nyaka
nege. 18Kata ka ng’ato nigi gimoro molos gi yien e lwete manyalo neko,
mi ogoyogo wadgi motho, to en janek, omiyo nyaka nege. 19Owadgi ng’at
monegno nyaka neg janekno koyudo mondo ochulne kuor. 20Ka ng’ato odhiro
wadgi goyiem, kata ka odiro gimoro mogoye, 21kata kogoye adhong’, motho,
to nyaka nege, nikech en janek. Owadgi ng’at monegno nyaka neg janekno,
koyudo.

22"Kapo ni odhiro wadgi ma ok gimonrego, kata ka ochiele gi gimoro ka ok
en gi paro mar goye, 23kata ka oboth, mobolo kuome kidi manyalo neko ka
ok onene, mi otho, kendo ka en adier ni ok gimonre, kendo ne ok odwar
hinye, 24to oganda nyaka yal wachno e kind janek gi owadgi ng’at monegi,
kaluwore gi chikegi eki. 25Oganda nyaka kony janekno kuom kuor ma owadgi
ng’at monegi dochulone, mi gidwoke e dala tony, kuma ne otonyie
mokwongo. Enobed kuno nyaka jadolo maduong’ tho. 26To kapo ni chieng’
moro janekno okadho tong’ mar dala tony, 27mi owadgi ng’at mane onego
cha oyude monege, to owadgi ng’at mane onegono onge gi ketho. 28Janek
nyaka sik mana e dala tony nyaka jadolo maduong’ tho. Ka jadolo maduong’
osetho, to eka onyalo dok thurgi. 29Mago nobednu chik mochwere, kamoro
amora mudakie.

30 "Ng’at moneko nyaka ng’adne buch tho mana kuom dho joneno. To wach
janeno achiel kende ok oromo ng’ado ni ng’ato buch tho. 31Kik uyie janek
mong’adne buch tho warre, to nyaka nege. 32Bende kik uyie ng’at mopondo
e dala tony warre mi dog dag e dala, kapok jadolo maduong’ otho. 33Kik
uketh pinyu gi remo kamano, nikech remo ketho piny, kendo pinyu ok nyal
pwodhore kuom gak mar remo mochuer, mak mana ka opwodhe gi remb ng’at
mane ochuero remono. 34Kik uchid pinyu mudakie, kendo ma an bende
adakie, nimar an Ruoth nyasaye adak e kind jo-Israel."

Kwan 36

Chik kend mar nyiri ma opognigi lop wuonegi

1Jodong dhout Gilead wuod Makir ma wuod Manase ma achiel kuom dhout
Josef, nodhi ir Musa gi jotend oganda kod jodong dhout Israel, 2mowacho
niya, "Jaduong’, Ruoth Nyasaye nochiki mondo ipog ni jo-Israel lowo gi
ombulu, to bende nochiki mondo ipog lowo ma dine owadwa Zelofehad oyudo
ni nyige. 3To kapo ni moro kuom nyirigo okendi e dhood ja-Israel moro,
to lowo mopogne biro lal kuom lop kwerewa, mi nomiye dhoot ma okendie
nyakono. Kamano lopwano dilal. 4Ka higa mar mor ochopo e piny Israel, to
lowono nomi dhoot mokendie nyakono, mi nolal chuth kuom lop kwerewa."

5Kane Musa oseng’eyo gima Ruoth Nyasaye dwaro, nonyiso jo-Israel niya,
6"Joka Josef ni kare, kendo kama e kaka Ruoth Nyasaye osechiko kuom wach
nyi Zelofehad. Ginyalo tedo ni ng’ato ang’ata ma gihero, mak mana ni
nyaka bed ni okendgi e dhoodgi. 7Onge lop ja-Israel moro amora ma nowuog
e dhoodgi, kimiyo dhoot machielo, to ng’ato ka ng’ato e Israel nyaka sik
mana gi lop wuon mare. 8Nyar Israel moro amora ma opogne lop wuon mare
nyaka kendi mana e dhoodgi. Kamano ng’ato ka ng’ato e Israel nosik e lop
kwerene. 9Onge lowo ma noa e dhoot moro kimiyo dhoot machielo, to dhoot
ka dhoot nosik gi lope."

10,11Kuom mano, Mala gi Tirza gi Hogla gi Milka kod Noa, ma nyi
Zelofehad, notimo kaka Ruoth Nyasaye nochiko Musa, mi gitedo mana ni
yawuot omine wuon-gi. 12Nokendgi e dhood Manase ma wuod Josef, kendo
lopgi nosik mana e dhood kweregi.

13Mago e chike mane Ruoth Nyasaye omiyo Musa onyiso jo-Israel e piny
Moab mamwalo e bath aora Jordan kama omanyore gi Jeriko.

Rapar mar Chik 1

Musa oparo ni jo-Israel singruok mane Nyasaye otimonigi Horeb

1Magi e weche mane Musa owacho ni jo-Israel duto kane gin e thim manie
holo, yo wuokchieng’ mar aora Jordan. Kuno nomanyore gi Suf, ka Paran
nie bathe konchiel, to Tofel gi Laban gi Hazeroth kod Dizahab e bathe
komachielo. 2(En wuodh ndalo apar gachiel kia Horeb nyaka Kadesh-barnea,
kiluwo yo mokadho e piny gode mag Seir.)

3Chieng’ mokwongo mar due mar apar gachiel, e higa mar piero ang’wen
bang’ wuok Misri, Musa nonyiso jo-Israel weche duto mane Ruoth Nyasaye
osechike mondo owachnigi. 4Mano notimore kane oseloyo Sihon ruodh Amor,
mane odak Heshbon, kod Og ruodh Bashan, mane odak Ashtaroth gi Edrei. 5E
piny Moab loka Jordan kuno, ema Musa nong’adoe bura e chunye, ni mondo
onyis ji tiend chikni. Nowacho niya, 6"Ruoth Nyasaye ma Nyasachwa
nowuoyo kodwa Horeb, mowachonwa kama: ‘Usebet e godni moromo, 7omiyo
koro chakuru wuoth, mondo udhi e piny gode mag jo-Amor, kendo uked gi
joma odak machiegni kodgi e holo mar aora Jordan, gi piny gode kod piny
pewe gi piny man yo milambo, kod dhonam, ma tiende ni piny Kanaan kod
piny Lebanon duto nyaka aora maduong’ mar Yufrate. 8Aseikonu pinyno,
omiyo dhiuru mondo ukawe. En e piny mane Ruoth Nyasaye osingore ni nomi
kwereu ma Ibrahim gi Isaka gi Jakobo kod nyikwagi.’

Oyier jong’ad bura

(Wuok 18.13-27)

9"E kinde nogo nawachonu niya, ‘Ting’uru pek ma ok anyal ting’o kenda,
10nikech Ruoth Nyasaye ma Nyasachu osemiyo unya ahinya, ma koro ung’eny
mana ka sulue mae polo. 11Ruoth Nyasaye ma Nyasach kwereu onego mi umed
nya nyadi gana gi gana moloyo kaka uromoni, kendo oguedhu kaka
nosingore. 12To tich bedo jatendu kod ng’ado buchu osedoko mapek mohewa.
13Kuom mano, yieruru ji man gi rieko kendo molony mondo oketgi jotend
dhoutu.’ 14Ne udwoka ni uyie gi gima nawachonu. 15Omiyo nakawo ji man gi
rieko kendo molony, maketo mondo oritu. Moko kuomgi naketo jotend ji
gana, to moko jotend ji mia mia, to moko jotend ji piero abich abich,
kod ji apar apar, kendo moko bende naketo jotelo mopogore opogore e
dhoutu duto. 16E kinde nogo nachiko jong’ad bura mau niya: ‘Un ema onego
uyal buche mag joweteu, kendo nyaka ung’ad bura kare e kind ng’ato gi
wadgi, kata bed ni ng’atno en ja-Israel wadu, kata en jadak. 17Nyaka
ubed jaratiro kung’ado bura, kendo nyaka uwinj wach ng’at modhier mana
kaka uwinjo wach jamoko. Kik uluor wang’ ng’ato, nikech ng’ado bura en
mar Nyasaye. Kapo ni uneno ka bura moro tek ahinya, ma ok unyal ng’ado,
to kelnagouru mondo ayale.’ 18Chieng’ onogo bende nachikou kuom gik moko
duto monego utim.

Oor jombetre koa Kadesh-barnea odhi ocheng piny Kanaan

(Kwan 13.1-33)

19"Bang’e ne wawuok Horeb kaka Ruoth Nyasaye nochikowa, mi ne wawuotho e
thim maduong’ kendo malich kaka ne uneno cha, kwadhi e piny gode mag
jo-Amor, mi wachopo Kadesh-barnea. 20Eka nawachonu ni, ‘Koro wasechopo e
piny gode mag jo-Amor, ma Ruoth Nyasaye ma Nyasachwa miyowa. 21Ruoth
Nyasaye ma Nyasachu oseikonu piny ma uneno e nyimuno, omiyo dhiuru mondo
ukawe kaka Ruoth Nyasaye ma Nyasach kwereu nosingorenu. Kik chunyu
nyosre, kata kik ubed maluor.’ 22To kane uwinjo kamano, nubiro ira
uduto, muwachona niya, ‘We mondo waor jomoko mondi nyimwa, odhi
ochengnwa pinyno, eka gidwoknwa wach, ka ginyisowa yo ma onego waluw,
kod mier man kuno.’ 23Ne ayie gi wachuno, mi ayiero jou apar gariyo ka
ng’ato achiel achiel ochung’ ni dhoot ka dhoot. 24Ne giwuok, mi giwuotho
e piny gode nyaka holo mar Eshkol, mi gichengo gweng’no. 25Ne gikawo gik
monyak e pinyno, mi gikelonwa, ka ginyisowa ni piny ma Ruoth Nyasaye ma
Nyasachwa dwaro miyowano en piny maber ahinya.

26 "To kata kamano nudagi dhi kuno, kendo nutamoru winjo chik Ruoth
Nyasaye ma Nyasachu. 27Ne ung’ur e hembeu, kuwacho niya, ‘Ruoth Nyasaye
ok oherowa, emomiyo osegolowa Misri mondo oketwa e lwet jo-Amor,
otiekwa. 28Ang’o ma wabiro yudo kuno ka wadhi? To jowetewa mane waoro
osenego chunywa, ka wachonwa ni ji man kuno rabede kendo boyo mohewowa!
Bende ginyisowa ni mier man kuno dongo, kendo nigi ohinga maboyo mochopo
e polo. To kendo nyikwa Anakim bende gineno kuno!’

29"To nanyisou ni, ‘Chunyu kik nyosre, kendo kik uluor jogo. 30Ruoth
Nyasaye ma Nyasachu e jatendu, kendo en ema obiro kedonu, mana kaka
nokedonu e Misri cha.’ 31To bende kane un e thim nuneno kaka ne Ruoth
Nyasaye ma Nyasachu oting’ou e wuodhu duto nyaka nuchopo kaeri, mana ka
ng’ama ting’o nyathine. 32To kata obedo kamano, pod nutamoru atama geno
kuom Ruoth Nyasaye ma Nyasachu, 33mane telo nyimu mondo ong’inu kuonde
mane unyalo bworoe. Gotieno notelo nyimu kobet ei mach, mondo onyisu
kuma onego uluw, to godiechieng’ notelonu kobet e bor polo.

Nyasaye okumo jo-Israel

(Kwan 14.20-35)

34 "Kane Ruoth Nyasaye owinjo wecheugo, mirima nomake, mokuong’ore niya,
35‘Onge kata ng’at achiel kuom tieng’ marachni ma none piny maber mane
asingora ni nami kweregi, 36mak mana Kaleb wuod Jefune. En ema none
pinyno, kendo anamiye kaachiel gi nyikwaye piny ma osenyonono, nikech
osebedo ka oluwa gi chunye duto.’ 37Gima nutimono nomiyo Ruoth Nyasaye
okecho koda an bende, mowachona niya, ‘Kata in bende ok inidonji e
pinyno, 38to Joshua wuod Nun matiyoni ema nodonj kuno. Kuom mano, jiwe
mondo obed motegno, nimar en ema nomi jo-Israel okaw pinyno. 39Nyithindu
ma pod tindo mane uparo ni nobed joma nomak e lweny, kendo mapok ong’eyo
pogo ber gi rach ema nodonj e pinyno. Gin ema namigi pinyno, kendo
ginidagie. 40Omiyo chakuru wuoth mondo udog e thim kuchomo Nam Makwar.’

Olo jo-Israel Horma

(Kwan 14.39-45)

41"Eka nudwoka niya, ‘Waseketho e nyim Ruoth Nyasaye, omiyo koro wabiro
dhi mondo wamonj pinyno kaka Ruoth Nyasaye ma Nyasachwa ochikowa.’ Omiyo
ng’ato ka ng’ato kuomu nokawo gi lwenje, kuparo ni en gima yot monjo
piny godeno. 42To Ruoth Nyasaye nowachona niya, ‘Kwergi kik gidhi
gikedi, nimar an ok nabed kodgi, omiyo wasikgi biro loyogi.’ 43Nanyisou
kamano, to ne ok udewo. Nudagi winjo wach Ruoth Nyasaye, mudhi umonjo
piny gode mana gi wiu matek. 44Jo-Amor modak e piny gode nowuok kedo
kodu, mi ginur kuomu mana ka kich, kendo ne gikeyou e gweng’ Seir, mi
giriembou nyaka Horma. 45Bang’ mano nuduogo, muywak e nyim Ruoth
Nyasaye, to ne ok onyal winjo ywaku, kendo ne ok onyal dewou. 46Mano ema
omiyo nudak Kadesh-barnea kuom ndalo mang’eny.

Rapar mar Chik 2

Higni mane jo-Israel otieko e thim

1 "Bang’e ne wamako yo mang’ado thim, kwachomo Nam Makwar, kaka Ruoth
Nyasaye nochikowa, kendo ne wadigni e piny gode mag Seir kuom ndalo
mang’eny, 2nyaka Ruoth Nyasaye nokona niya, 3‘Usebedu kudigni e piny
godegi moromo, omiyo koro wichreuru uchom yo nyandwat. 4To wach ni ji
kama: "Bang’ kinde manok ubiro ng’ado e piny joweteu ma nyikwa Esau
modak Seri. 5Ginibed maluor ka ginenou, to un nyaka une ni ok ukwinyogi,
nikech ok namiu pinygi kata matin nono, nimar piny gode mag Seir asemiyo
Esau ka mwandune. 6Unyalo yudo chiemo gi pi kuomgi, to nyaka uchul,
7nimar Ruoth Nyasaye ma Nyasachu oseguedhou kuom gik moko duto ma
usetimo. Oseritou ka uwuotho e thim malichni. Kuom higni piero
ang’wen-gi duto Ruoth Nyasaye ma Nyasachu osebedo kodu, kendo onge gima
usechando." ’ 8Kamano ne wakadho, mi waweyo jowetewa ma nyikwa Esau
modak Seir, kendo ne waweyo yo mochomo Elath gi Ezion-geber, mi ne
wawichore mwamako yo mochiko thim Moab.

9 "Eka Ruoth Nyasaye nowachona niya, ‘Kik umonj jo-Moab, kendo kik
ukwinygi nikech ok namiu pinygi kata matin mondo obed mwanduu, nimar
asechiwo dala mar Ar ni nyikwa Lut mondo obed mwandugi.’ 10(Jo-Emim mane
oganda maratego ahinya, kendo mane nigi ji mang’eny nosedak kuno e kinde
moko. Ne gin joma raboche mana ka jo-Anakim. 11Ji ne luongogi ni
jo-Refaim, mana kaka niluongo jo-Anakim, to jo-Moab ne luongogi ni
jo-Emim. 12Mokwongo jo-Hori nodak Seir to nyikwa Esau notiekogi, mokawo
pinygi kendo odakie, mana kaka jo-Israel notimo e piny mane Ruoth
Nyasaye omiyogi mondo obed mwandugi.)

13"Ruoth Nyasaye nodhi nyime kowachona niya, ‘Wuothuru mondo ung’ad holo
mar Zere.’ Mi ne wang’ado. 14Ne wasetieko higni piero adek gaboro chakre
kinde mane wawuokie Kadesh-barnea, nyaka wang’ado holo mar Zered. E
kindeno tieng’ mar jolweny ne koro osetho duto, mana kaka Ruoth Nyasaye
nosekuong’ore. 15Ruoth Nyasaye ema nokelonigi masira, motiekogi pep, ma
onge kata ng’atgi achiel mane odong’ e kambi.

16"Kane jolwenygo duto osetho te, 17Ruoth Nyasaye nowachona niya,
18‘Kawuono ubiro ng’ado tong’ mar Moab e dala mar Ar, 19kendo kuchopo e
piny jo-Moab, to kik ukwinygi kata kik umonjgi, nikech ok namiu pinygi
mondo obed mwanduu, nimar asechiwe ni nyikwa Lut.’ 20(Pinyno bende
ikwano ka piny jo-Refaim. Jo-Refaim nosedak kuno mokwongo, to jo-Amon ne
lwongogi ni jo-Zamzumim. 21Ne gin oganda maratego ahinya, kendo mane
nigi ji mang’eny. Ne gin joma raboche mana ka jo-Anakim, to Ruoth
Nyasaye notiekogi, kane gitemo geng’o ni jo-Amon mane monjogi, mi
jo-Amon nokawo pinygi mi odakie. 22Mano notimore mana kaka Ruoth Nyasaye
notimo ni jo-Hori mane otemo geng’o ni nyikwa Esau mane odak Seir.
Notieko jo-Horigo mi nyikwa Esau nokawo pinygi kendo pod gidakie nyaka
chil kawuono. 23To jo-Avim mane odak e mier matindo but Gaza, jo-Kaftor
ema notieko, mokawo pinygi, modakie.)

24"Eka Ruoth Nyasaye nodhi nyime, kowachone niya, ‘Wuothuru mondo ung’ad
holo mar Arnon, nimar asechiwo Sihon ja-Amor ma ruodh Heshbon e lwetu
kaachiel gi pinye. Koro donjuru e pinye mondo uked kode. 25Chakre
kawuono abiro miyo ogendni duto ma e piny ngima luorou ahinya, ma kata
ka giwinjo mana humbu, to gibiro kirni ka kihondko omakogi.’

Jo-Israel oloyo Sihon

(Kwan 21.21-30)

26"Omiyo kane pod wan e thim Kedemoth, naoro joote ir Sihon ruodh
Heshbon kakwaye gi ng’wono niya, 27‘Yie mondo wakadh e pinyi. Wabiro
luwo mana yo tir ma ok wabaro korachwich kata koracham. 28Bende wabiro
ng’iewo kuomu chiemo mwachamo kod pi mwamodho. 29Omiyo yienwa mondo
wakadhi mana kaka nyikwa Esau modak Seir kod jo-Moab modak Ar ne jo
yienwa, mwakadho. Bang’ mano, wanyalo ng’ado Jordan mondo wadonj e piny
ma Ruoth Nyasaye ma Nyasachwa miyowa.’ 30To kata kamano, Sihon ruodh
Heshbon nodagi miyowa thuolo mondo wakadhi, nimar Ruoth Nyasaye ma
Nyasachu nomiyo toke odoko matek mondo ochiwe kaachiel gi pinye e lwetu,
kendo uneno ka pinyno pod marwa nyaka chil kawuono. 31Kuom mano Ruoth
Nyasaye nowachona niya, ‘Biuru, nikech koro adwaro chiwo Sihon kaachiel
gi pinye e lwetu. Monjeuru, mondo ukaw pinye.’ 32Kamano Sihon gi joge
nowuok morado kodwa Jahaz. 33To Ruoth Nyasaye ma Nyasachwa nochiwe e
lwetwa, mi wanege kaachiel gi yawuote kod joge duto. 34Kinde nogono
bende ema ne wakawoe mier mage duto, mwaketho chuth, kendo wanego ji
duto mane odakie, chwo gi mon kod nyithindo. Onge ng’ato kata achiel
mane waweyo ka ngima. 35Jamni kaachiel gi gik mane wayako e mier mane
waloyo kende emane wakawo. 36Onge dala mane nyalo sirowa, chakre Aroer e
dho holo mar Arnon, kod dala man e holo hie, nyaka chop Gilead. Adier
Ruoth Nyasaye ma Nyasachwa ema nochiwo gik moko duto e lwetwa. 37To kata
kamano, nomako chik Ruoth Nyasaye ma Nyasachwa gi chunyu duto mi ok
umonjo piny jo-Amon ji yo ka holo mar Jabok, kata mana gi yo ka miechgi
manie gode.

Rapar mar Chik 3

Jo-Israel oloyo Og ruodh Bashan

(Kwan 21.31-35)

1"Bang’e ne wawuok, mi wamako yo mochomo piny Bashan. Eka Og ruodh
Bashan kaachiel gi joge duto ne jowuok mondo oked kodwa Edrei. 2To Ruoth
Nyasaye nowachona niya, ‘Kik uluor Og, nimar asechiwe kaachiel gi joge
kod pinye e lwetu. Timneuru mana kaka nutimo ni Sihon ruodh jo-Amor mane
odak Heshbon.’ 3Kamano Ruoth Nyasaye ma Nyasachwa nochiwo Og ruodh
Bashan kaachiel gi joge e lwetwa, mi ne wanegogi duto, ma ok waweyo kata
ng’at achiel ka ngima. 4E kindeno bende ne wakawoe gweng’ Argob duto,
man e piny Og ruodh Bashan. Ne wakawo mier mage duto, ma onge kata
achiel mane odong’. 5Ne gin mier piero auchiel, mochiel motegno gi
ohinga maboyo, moketie dhorangeye man gi thipe kod lodi. To bende ne
wakawo mier moko matindo mang’eny ma ok ochiel. 6Dala ka dala ne wanegoe
ji duto modakie, chwo gi man kod nyithindo, mana kaka be watimo ni miech
Sihon ruodh Heshbon. 7To jamni kod mwandu duto mane nie miego, ne
wayako.

8"Kamano e kaka ne wakawo pinje mag ruodhi ariyo mag jo-Amor mane ni
loka Jordan yo wang’chieng’, chakre holo mar Arnon nyaka got Hermon.
9(Jo-Sidon lwongo got Hermon ni Sirion, to jo-Amor luonge ni Senir.)
10Ne wakawo mier duto manie piny gode motarore, kaachiel gi piny Gilead
kod piny Bashan, nyaka Saleka gi Edrei, miech Og ruodh Bashan. 11(Og
ruodh Bashan kende ema nodong’ kuom jo-Refaim. Sandug liende, molos gi
kite maratenge, pod ni Raba dala jo-Amor nyaka chil kawuono. Borne
chiegni romo mita abich to to lachne mita ariyo.)

Jo-Reuben gi jo-Gad kod nus jo-Manase omi piny man yo wuokchieng’ mar
Jordan

(Kwan 32.1-42)

12"Kane wakawo pinyno ne apogo ni jo-Reuben gi jo-Gad piny man yo
nyndwat mar Arwer, e bath holo Arnon, kod nus mar piny gode man Gilead,
kaachiel gi mier duto mane ni kuno. 13To nus piny Gilead, komachielo kod
Bashan piny Og, napogo ni nus jo-Manase. (Piny Bashan duto niluongo ni
piny jo-Refaim. 14Jair nyakwar Manase nokawo gweng’ Argob duto nyaka
tong’ jo-Geshur gi jo-Maakath. Pod nitie mier moko e Bashan kuno
miluongo ni Havoth-jair ma tiende ni miech Jair.) 15Napogo ni joka Makir
piny Gilead. 16To jo-Reuben gi jo-Gad napogonigi piny mochakore Gilead
nyaka dier holo mar Arnon, kendo nyaka holo mar Jabok, moting’o tong’ gi
piny jo-Amon, 17kaachiel gi piny manie holo mar aora Jirdan, chakre Nam
Galili nyaka Nam Araba miluonmgo ni Nam Kado, man yo podhochieng’ mar
got Pisga.

18 "E kinde nogono nachiko dhoudi ariyo gi nusgo kama: ‘Ruoth Nyasaye ma
Nyasachu osemiyou pinyni mondo obed mwanduu, to jolwenju duto nyaka
dong’ e oganda lweny, kendo otel e nyim jo-Israel weteu. 19Mak mana
mondu gi nyithindu kod jambu ema mondo odong’; e mier masemiyougo.
(Ang’eyo ni un gi jamni mathoth.) 20To ka Ruoth Nyasaye osekonyo oweteu
kaka osekonmyou, mi gikawo piny man loka Jordan ma Ruoth Nyasaye ma
Nyasachu miyogi, mi gidakie, eka unyalo dok e piny ma asemiyouni, ng’ato
ka ng’ato e dalane.’

21"Chieng’no bende nachiko Joshua niya, ‘Nuneno gi wang’u gima Ruoth
Nyasaye ma Nyasachu notimo ni ruodhi ariyo kande. Ruoth Nyasaye biro
timo mana kamano ni pinje duto mubiro donjoe kuseng’ado aora Jordan.
22Kik uluorgi, nimar Ruoth Nyasaye ma Nyasachu ema biro kedonu.’

Ruoth Nyasaye ok oyie mondo Musa odonj e piny Kanaan

23 "Chieng’ onogono, nakwayo Ruoth Nyasaye niya, 24‘A Ruoth Nyasaye,
isechako nyisa duong’ni gi tekoni. Onge Nyasaye moro amora e polo kata e
piny ma tekone nyalo romo gi tekoni, kata manyalo timo timbe madongo
mitimogi. 25Akwayi ni yie ang’ad Jordan mondo aneye piny maber man loka
cha kod piny gode mabeyo, kaachiel gi piny Lebanon.’ 26To Ruoth Nyasaye
nokecho koda ahinya nikech gik musetimo, omiyo notamore winjo kwayona.
Nodwoka nioya, ‘We! Mano oromo. Kik ichak iwuo koda kendo kuom wachno.
27Dhiyo ewi got Pisga mondo irang yo nyandwat gi yo milambo, kendo irang
yo wuokchieng’ gi yo podhochieng’. Inyalo mana neno pinyno gi wang’i, to
in iwuon ok ning’ad Jordan. 28Ket Joshua mondo okaw kari. Ijiwe kendo
imiye teko, nimar en ema obiro telo ni jogi, koterogi loka cha mondo
gikaw piny minenono.’

29"Kuom mano ne wadong’ e hoho momanyore gi Beth-peor."

Dholuo DC Bible © Bible Society of Kenya and Bible Society of Tanzania,
1976.

Rapar mar Chik 4

Musa ojiwo jo-Israel mondo orit chik

1Musa nomedo wacho niya, "To koro, un jo-Israel, winjuru chike gi buche
ma apuonjou, kendo umak, eka unubed mangima kendo unudonj e piny ma
Ruoth Nyasaye ma Nyasach kwereu nomiu, mudagie. 2Kik umed gimoro kuom
gik ma achikou, kata kik ugol gimoro kuomgi. Rituru chike mag Ruoth
Nyasaye adimba, mana kaka amiyougi. 3Nuneno gi wang’u gima Ruoth Nyasaye
ma Nyasachu notimo Baal-peor. Nonego jou moko duto mane lamo Baal ma
nyasach Peor. 4To un mane upadoru kuom Ruoth Nyasaye ma Nyasachu, pod
ungima uduto nyaka chil kawuono. 5Asepuonjou chike gi buche kaka Ruoth
Nyasaye ma Nyasacha nochika. Mago duto nyaka urit e piny mudhi donjoe,
kendo kawo. 6Ritgiuru adimba, nimar mano biro nyiso ogendini mamoko ni
uriek. Ka giniwinj chikegi eki, to giniwach niya, ‘Onge oganda moro
mariek ka oganda maduong’ni.’ 7Giniwach kamano nimar onge oganda moro,
kata bed ni oduong’ manade, ma nyasache nyalo sudo machiegni kode kaka
Ruoth Nyasaye sudo machiegni kodwa e sa asaya ma walame. 8Onge oganda
moro kata bed ni oduong’ manade, man gi chike kod buche makare machal gi
Chik ma aseketo e nyimu tinendeni.

Musa oparo ni jo-Israel gima notimore Horeb

9"To beduru kutang’ kendo neuru ni wiu ok owil gi gik museneno gi
wang’u. Kik uwe gia e chunyu ka pod ungima, to hulgiuru ni nyithindu
kendo ni nyikwau. 10Nyaka uparnigi gik mane otimore chieng’ mane uchung’
Horeb e nyim Ruoth Nyasaye ma Nyasachu cha, ka Ruoth Nyasaye wachona ni,
‘Chokna ji e nyima ka, mondo giwinj kawuoyo kodgi, kendo gipuonjre luora
e ngimagi duto.’ 11Nusudo machiegni, mi uchung’ e tiend got. Got ne
wang’ gi mach matundo e polo, e mudho mandiwa gi rumbi kod ong’weng’o
mopoto. 12Bang’e Ruoth Nyasaye noloso kodu gie majno, muwinjo dwol
mawuoyo, to ne ok uneno kit gimoro amora. Dwol kende ema nuwinjo.
13Nohulonu ratiro singruok ma koro notimo kodu, kochikou mondo urit
singruokno, tiende ni rito Chike Apar, mane ondiko kuom kite ariyo
mopamore. 14To bende e sano Ruoth Nyasaye nochika ni mondo apuonju chike
gi buche ma nyaka udhi urit e piny mudhi donjoe mondo ukauw.

Osiem jo-Israel ni kik lam gik maket

15"Chieng’ mane Ruoth Nyasaye owuoyo kodu Horeb gie mach, ne ok uneno
kit gimoro amora, 16omiyo ritreuru matek ni kik udonj e richo mar loso
kido maket, bed ni en gima chal gi dichwo, kata gi dhako, 17kata mana
machal gi chiayo, kata gi winyo, 18kata gi gima mol, kata gi rech.
19Bende kung’iyo polo, muneno gik moko duto mantie, kaka chieng’ gi due
kod sulue, to kik gimoro ywau mondo ukulrunigi kata ulamgi. Gik ma
kamago Ruoth Nyasaye osechiwo ni ogendini mamoko e piny duto ka gik ma
gilamo. 20To un e oganda ma Ruoth Nyasaye nokawo, mogolo Misri e sand
mager ka mach makakni, ni mondo ubed joge owuon, kaka pod un nyaka chil
kawuono. 21To Ruoth Nyasaye ma Nyasachu nokecho koda nikech un, mi
okuong’ore ni ok nang’ad aora Jordan, kata donjo e piny maber ma omiyou
mondo obed maruno. 22An to nyaka atho e pinyni mak ang’ado Jordan, to un
ubiro dhi loka mondo ukaw piny maberno. 23Ritreuru mondo une ni wiu ok
owil gi singruok mane Ruoth Nyasaye ma Nyasachu osetimo kodu. Kik ulos
kido moro amora maket, kukethogo chik mar Ruoth Nyasaye ma Nyasachu,
24nimar Ruoth Nyasaye ma Nyasachu en mach matieko gik mowang’o, kendo en
Nyasaye ma janyiego.

25"Ka usedak e pinyno aming’a munywolo nyithindu gi nyikwau, to beduru
motang’ mondo kik udonj e richo kuom loso kido moro amora maket. 26Koro
aluongo polo gi piny mondo obed janeno ni, ka timbeu obedo maricho e
nyim Ruoth Nyasaye ma Nyasachu kamano, mokecho kodu, to unurum piyopiyo,
kendo ok nudag aming’a e piny ma koro ung’ado Jordan mondo udhi ukaw, to
notieku chuth. 27Ruoth Nyasaye noriembu, kendo nokeu e kind ogendini
mamoko, mi nudong’ ji manok e kindgi. 28Kuondego unulamie nyiseche molos
gi yien kata gi kidi, ma ok nyal neno, kata winjo wach, kata chamo
gimoro. Tik gimoro bende ok ginyal winjo. 29To kudwaro Ruoth Nyasaye ma
Nyasachu gi chunyu duto gi adiera kuonde moterouego, to unuyude. 30To
mogik, ka gigi otimorenu, mi udonjo e masira, to unudog ir Ruoth Nyasaye
ma Nyasachu, kendo unurit chikene. 31Ruoth Nyasaye ma Nyasachu en
Nyasaye mang’won, omiyo ok nojwang’u, kata kethou ok nokethu, kendo wiye
ok nowil gi singruok ma notimo gi kwereu kokuong’ore.

32"Koro penjuru ane gima notimore e higni machon, ndalo mane pok
onywolu, chakre kinde mane Nyasaye ochueyoe dhano e piny. Bende penjuru
ane wach, chakre tung’ piny nyaka tung’ piny, ka gima duong’ kamano
oseneye kata osewinjie. 33Bende nitie oganda moro mosewinjo dwond
Nyasaye kawuoyo gie mach kaka usewinjo, to kendo pod ngima? 34Koso nitie
Nyasaye moro mosetemo golo oganda moro kuom oganda machielo mane
oselokogi wasumbni? Bende nyasaye moro osetimo timbe madongo gi ranyisi
kod honni, kokedo gi teko maduong’ kendo komiyo ji luoro kod kibaji? To
Ruoth Nyasaye ma Nyasachu notimonu gik ma kamago kogolou Misri mana
kuneno gi wang’u. 35Mago duto Ruoth Nyasaye notimo mondo onyisu ni en
Nyasaye. Onge Nyasaye moro mak mana en. 36Ne oyienu winjo dwonde gie
polo mondo opuonjugo, bende noyienu neno maye malich ei majno. 37Nohero
kwereu, moyiero nyikwagi, omiyo en owuon nogolou Misri gi tekone
maduong’, 38kendo noriembo ogendini madongo kendo mohewou gi teko, ni
mondo udonj e pinygi, kendo ukaw obed maru, kaka pod en nyaka chil
kawuono. 39Kuom mano koro beduru gi adiera, kendo ung’e ni Ruoth Nyasaye
en Nyasaye, kendo onge nyasaye moro e polo kata e piny. 40Emomiyo rituru
buche kod chike Nyasaye ma amiyou kawuono. Eka un kaachiel gi nyikwau
unubed maber, kendo unudag aming’a e piny ma Ruoth Nyasaye ma Nyasachu
miyou mondo obed maru nyaka chieng’."

Miech tony man yo wuokchieng’ mar aora Jordan

41 Bang’e Musa noyiero mier adek e piny man yo wuokchieng’ mar aora
Jordan, 42mondo obed kuonde ma ka ng’ato oboth, monego wadgi ma yande ok
gimonrego, to onyalo pondoe. Kochopo e achiel kuom miergo, to oreso
ngimane. 43Miergo ne: Bezer-e-thim manie piny gode motarore, mane
jo-Reuben nyalo pondoe, gi Ramoth-gilead manie piny Gilead, mane jo-Gad
nyalo pondoe, kod Golan manie piny Bashan, mane jo-Manase bende nyalo
pondoe.

Kinde mane Musa onwoyoe weche mag Chik

44Koro magi e chike mane Musa omiyo jo-Israel. 45Gin e chike gi buche
mane Musa onyiso jo-Israel kane gisea Misri, 46mi gichopo e piny man yo
wuokchieng’ mar aora Jordan e hoho momanyore gi Beth-peor e piny Sihon
ruodh Amor modak Heshbon. Musa gi jo-Israel noloyo ruodhno kane gisea
Misri, 47mi ne gikawo pinye kaachiel gi piny Og ruodh Bashan. Ruodhigo
ne mag jo-Amor mane odak e piny man yo wuokchieng’ mar Jordan. 48Pinyno
nochakore Aroer man e bath holo mar Arnon nyaka got Sirion, ma bende
iluongo ni Hermon, 49kaachiel gi piny pap duto man yo wuokchieng’ mar
aora Jordan, nyaka Nam Kado man e tik got Pisga.

Dholuo DC Bible © Bible Society of Kenya and Bible Society of Tanzania,
1976.

Rapar mar Chik 5

Chike Apar

(Wuok 20.1-17)

1Musa noluongo jo-Israel duto mowachonigi niya, "Un jo-Israel winjuru
chike kod buche ma awasecho kuwinjo kawuono ni. Puonjreuru, kendo uritgi
maber. 2Ruoth Nyasaye ma Nyasachwa notimo kodwa singruok Horeb. 3Ne ok
otimo singruok gi kwerewa, to mana kodwa, waduto ma wan ka, ma pod
wangima. 4Ruoth Nyasaye noloso kodu wang’ gi wang’ gie mach, ewi godno.
5Chutho an nachung’ e kindu gi Ruoth Nyasaye e sechego, mondo eka akownu
weche Ruoth Nyasaye nikech nuluoro mach, mi ne ok uidho godno.

"Ruoth Nyasaye nowacho niya,

6" ‘An e Ruoth Nyasaye ma Nyasachun ma nogolou e piny Misri kuma ne
ubedoe wasumbini.

7" ‘Kik ubed gi Nyasaye moro mak mana an.

8 " ‘Kik ulos kido moro mopa kata gima chalo gi gimoro manie polo malo
kata manie piny mwalo kata mana manie pi mae bwo piny. 9Kik ukulrunigi,
kata lamogi kik ulamgi, nikech an Ruoth Nyasaye ma Nyasachu an Nyasaye
ma janyiego. Akumo nyithind joma ochaya nikech richo jonywolgi nyaka
tieng’ mar adek gi mar ang’wen, 10to tienge gana gi gana mohera kendo
momako chikena, ahero gi hera mosiko.

11 " ‘Kik uluong nying Ruoth Nyasaye ma Nyasachu kayiem nono, nimar
anakum ng’ato ka ng’ato mokonyore gi nyinga e yo ma ok kare.

12 " ‘Rituru chieng’ Sabato kendo uwale ni Ruoth Nyasaye, kaka Ruoth
Nyasaye ma Nyasachu nochikou. 13Nyaka uti tijeu duto kuom ndalo auchiel,
14to chieng’ mar abiriyo en chieng’ yueyo mowal ni Ruoth Nyasaye ma
Nyasachu. Chieng’no un, kaachiel gi yawuotu kod nyiu, kata wasumbu
machwo gi mamon, kata ruethu kata kata kenjeu kata dhou, kata mana jodak
manie miechu kik ti tich moro. Mano en ni mondo wasumbu machwo gi mamon
oyue kaka un bende uyueyo. 15Paruru malong’o ni un uwegi ne un wasumbni
e piny Misri, to Ruoth Nyasaye ma Nyasachu nogolou kuno gi teko mathoth
kod bat morie. Mano emomiyo Ruoth Nyasaye ma Nyasachu nochikou ni mondo
urit Sabato.

16 " ‘Luor wuoru gi meru kaka Ruoth Nyasaye ma Nyasachu nochikou, eka
mondo udag aming’a, kendo udhi maber e piny ma Ruoth Nyasaye ma Nyasachu
biro miyou.

17 " ‘Kik ineki.

18 " ‘Kik iterri.

19 " ‘Kik ikwal.

20 " ‘Kik ihang ni ng’ato wach.

21 " ‘Kik igomb chi ng’ato kata od ng’ato kata puoth ng’ato kata misumba
ng’ato kata dher ng’ato kata kanj ng’ato, kata gimoro amora mar ng’ato.’

Luoro omako jo-Israel

(Wuok 20.18-21)

22 "Ruoth Nyasaye nomiyou chikego ka uchokoru uduto e got. Noloso gi
dwol maduong’ gie mach ei rumbi kod ong’weng’o mopoto, eka noweyo wuoyo.
Bang’e nondiko chikego e kite ariyo mopamore, momiya. 23Kane uwinjo dwol
ka wuok e mudho, to got wang’, jotend dhoutu gi jodongu nobiro ira,
24mowachona niya, ‘Ne! Ruoth Nyasaye ma Nyasachwa osenyisowa duong’ne
maler gi tekone, kendo wasewinjo dwonde kawuok ei mach. Omiyo koro
wang’eyo ni kara Nyasaye nyalo wuoyo gi dhano, mi dhano chak bed abeda
mangima. 25To kata kamano, kik wawit ngimawa, nimar mach malich cha
nyalo mana wang’owa, mi tiekwa. Kwachako wawinjo dwond Ruoth Nyasaye ma
Nyasachwa kendo, to wabiro tho, 26nikech onge ng’at moro amora mosewinjo
dwond Nyasaye mangima kawuok e mach, kaka wasewinjo, to pod ngima. 27In
ema inyalo sudo machiegni mondo iwinj weche duto ma Ruoth Nyasaye ma
Nyasachwa dhi wacho. Bang’e iduog iwachnwa gigo duto mowachoni, eka
wanawinjgi, kendo wanamakgi.’

28"Ruoth Nyasaye nowinjo gima nuwachona, mokona niya, ‘Asewinjo gima ji
owachoni. Gin kare. 29Da ber ka gisiko gi chuny moluora kendo morito
chikena duto, eka mondo gin gi nyikwagi gidag maber nyaka chieng’.
30Dhiyo kendo iwachnigi mondo gidog e hembegi, 31to in dong’ koda ka
mondo ahulni chike gi buche ma nyaka ipuonjgi girit e piny ma amiyogi
mondo gidagie.’

32"Ruoth Nyasaye ma Nyasachu osemiyou chikegi, omiyo ritgiuru maber.
33Luwuru yo ma Ruoth Nyasaye ma Nyasachu osechikou, mak ubaro koracham
kata korachwich. Bang’e eka unubed maber kendo unudag aming’a e piny ma
udhi kawo.

Rapar mar Chik 6

Chik maduong’ moloyo

1"Koro magi e chike kod buche mane Ruoth Nyasaye ma Nyasachu ochika
mondo apuonju uriti e piny mubiro donjoe kendo kawo mondo obed maru. 2E
ngimau duto un kaachiel gi nyikwau nyaka uluor Ruoth Nyasaye ma
Nyasachu, kendo urit buchene gi chikene ma amiyou kawuono. Bang’e eka
unudag maber aming’a. 3Omiyo un jo-Israel winjuru kendo rituru chikego
mondo udag maber kendo unya e piny maber kendo momewno, mana kaka Ruoth
Nyasaye ma Nyasach kwereu nosingorenu.

4 "Winjuru un jo-Israel. Ruoth Nyasaye e Nyasachwa, en e Ruoth Nyasaye,
kendo en kende e Nyasaye. 5Heruru Ruoth Nyasaye ma Nyasachu gi chunyu
duto, gi parou duto, kendo gi tekou duto. 6Chike ma amiyou kawuonogi,
kanuru e chunyu, 7kendo puonjgiuru nyithindu. Bende twaguru kuomgi e
mier, kata kuwuotho e yo, kata kudhi nindo, kata kuchiew gokinyi.
8Tuegiuru ka ranyisi e lwetu, kendo mien-giuru e lend wang’u ka kido,
9bende ndikgiuru e sirni mag dhoutu kendo kuom rangeyeu.

Osiem jo-Israel ni kik gitamre mako chik

10 "Ruoth Nyasaye ma Nyasachu nokelu e piny mane osesingore ni kwereu ma
Ibrahim gi Isaka kod Jakobo ni nomiu. En piny man gi mier mang’eny
madongo miwuoro, mane ok ugero, 11kod udi mopong’ gi kit gik moko duto
mabeyo ma un ne ok uketoe. En gi sokni mokuny e lwanda ma un ne ok
ukunyo, kod puothe mag olemb mzabibu kod mag zeituni mane ok upidho.
Kusechiemo, muyieng, 12to kik wiu wil gi Ruoth Nyasaye mane ogolou e
piny Misri, kuma ne ubedoe wasumbni. 13Luoruru Ruoth Nyasaye ma
Nyasachu, kendo utine. Ka ukuong’oru to nyaka ukuong’ru mana gi nyinge.
14Kik uluw nyiseche mag ogendini mokiewo kodu, 15nikech kuluwogi, to
Ruoth Nyasaye modak e dieru biro kecho kodu ahinya mi dotieku e wang’
piny, nimar Ruoth Nyasaye ma Nyasachu en Nyasaye ma janyiego.

16 "Kik utem Ruoth Nyasaye ma Nyasachu, kaka nuteme ka un Masa. 17Nyaka
urit malong’o chike Ruoth Nyasaye ma Nyasachu, kaachiel gi wechene kod
buchene moko mane omiyou. 18Timuru gik makare kendo mabeyo e nyim Ruoth
Nyasaye, mondo udag maber mi udonj kendo ukaw opiny maber mane
osesingore kokuong’ore ni kwereu 19Obiro riembonu wasiku duto mondo
owenu thuolo, kaka nosingore.

20"To e ndalo mabiro ka yawuotu nopenju ni, ‘Weche gi buche kod chike
mane Ruoth Nyasaye omiyou, tiendgi ang’o?’ 21To nudwokgi niya, ‘Ne wan
wasumb Farao e piny Misri, to Ruoth Nyasaye nogolowa kuno gi teko
maduong’.’ 22Kendo nosando piny Misri gi Farao kod joge duto, kokelonigi
masiche madongo gi ranyisi kod honni, kaka ne waneno. 23Nogolowa kuno
mondo oterwa e piny mane osesingore ni kwerewa ni nomiwa. 24Ruoth
Nyasaye nochikowa ni mondo warit chikegi duto, kendo ni mondo waluore.
Eka dwadag maber ndalo duto, kendo domed ritowa. 25Ka warito chikegi
duto e nyim Ruoth Nyasaye ma Nyasachwa, to obiro kwanowa ka joma kare."

Rapar mar Chik 7

Jo-Israel onego obed joma owal ni Ruoth Nyasaye

(Wuok 34.11-16)

1 "Ka Ruoth Nyasaye ma Nyasachu oterou mondo ukaw piny ma ubiro
dhiyoeno, noriembnu ogendini abiriyo madongo kendo marateke moloyou, ma
gin jo-Hiti, gi jo-Girgash gi jo-Amor gi jo-Kanaan gi jo-Perizi gi
jo-Hivi kod jo-Jebus. 2Kosechiwogi e lwetu kamano, muloyogi to nyaka
uneggi duto. Kik utim kodgi winjruok, to bende kik uwe mak utiekogi,
3Kik uyie yawuotgi okend nyiu, bende kik yawuotu kend nyigi, 4nimar
kutimo kamano, to nyigo nolok chuny yawuotu mondo kik lam Ruoth Nyasaye,
to olam mana nyiseche mamoko. Mano dimi Ruoth Nyasaye kech kodu, kendo
tieku piyopiyo. 5Kuom mano, onego utimnigi mana kama: Mukuru kendegi mag
liswa, kendo kethuru sirni maggi milamo mag kite gi mag yien, mi uwang’
kido mag nyisechegi manono, 6nimar un joma owal ni Ruoth Nyasaye ma
Nyasachu. Ruoth Nyasaye ma Nyasachu noyierou e kind ji duto mae piny
mondo ubed ogandane moyiero.

7"Uparo ni Ruoth Nyasaye ma Nyasachu noparou, moyierou nikech ung’eny
moloyo ogendini mamoko duto koso? Ooyo, ka adier to un e oganda matinie
moloyo. 8Noyierou mana nikech noherou, kendo nikech norito singruok mane
otimo ni kwereu. Mano emomiyo nogolou gi tekone maduong’ e piny mane
unie wasumbini, moresou e lwet Farao ruodh Misri. 9Omiyo koro ng’euru ni
Ruoth Nyasaye ma Nyasachu en Nyasaye. En Nyasaye ma jaadiera kendo
marito singruokne kuom tienge gana gi gana mag jii mohere kendo momako
chikene, koherogi gi hera mosiko. 10To jogo mochaye kendo ma ok ohere,
otieko chuth piyopiyo ma ok odeko. 11Nyaka umak chikene gi buchene ma
amiyou kawuononi, kendo uritgi.

Gueth miyudo kimako chik

(Tim jo-Lawi 26.3-13; Rapar mar Chik 28.1-14)

12 "Kuwinjo chikegi kendo uritogi, to Ruoth Nyasaye ma Nyasachu biro
rito singruok mane otimo gi kwereu, kendo obiro siko koherou. 13Enoheru
kendo enogwedhu, mi enomi unya mathoth. Enoguedhu gi nyithindo mang’eny
kod gik manyak e pwotheu, kaka ngano gi divai kod mo, kendo enoguedhu gi
jamni mang’eny e piny ma nosingore ni kwereu ni nomiu. 14Unubed joma
ogwedhi moloyo ogendini mamoko duto. Ok nobedie bwoch kata lur kuom jou
kata kuom jambu. 15Ruoth Nyasaye notiek tuoche duto kuomu bende ok
nokelnu tuoche maricho mane goyou e piny Misri, to wasiku ema nokelne
tuochego. 16Tiekuru ji duto ma Ruoth Nyasaye ma Nyasachu biro chiwo e
lwetu. Kik uwegi, to bende kik ulam nyisechegi, nikech kutimo kamano, to
mano dibednu obadho.

17"Dipo ka uwacho niya, ‘Ogendinigi ng’eny mohingowa. Ere kaka
dwariembgi?’ 18Kata kamano kik uluorgi, to paruru gik ma Ruoth Nyasaye
ma Nyasachu notimo ni Farao kendo ni piny Misri ngima. 19Paruru timbe
madongo mane uneno gi wang’u kod ranyisi gi honni kaachiel gi teko
maduong’ mane Ruoth Nyasaye ma Nyasachu ogolougo Misri gi bat morie.
Kamano e kaka obiro timo ni ogendini duto muluorogo. 20Bende obiro
miyogi kihondko, mondo otiek joma pod odong’, kata mago mopondo kamoro
amora. 21Kik luoro maku kukedo kodgi, nimar Ruoth Nyasaye ma Nyasachu,
ma en Nyasaye maduong’ kendo malich ni kodu. 22Obiro riembonu ogendinigo
matintin nyaka girum. Ok unutiekgi dichiel, nimar dipo ka ondiegi
onywolore mang’eny, mothagou. 23To Ruoth Nyasaye ma Nyasachu nochiw
ogendinigo e lwetu, kendo ok nowenigi thuolo nyaka chop girum te.
24Enochiw ruodhi mag ogedinigo e lwetu, mi unumi kargi lal chuth, kendo
onge kata ng’at achiel kuomgi ma nosiru, to unutiekgi pep. 25Nyaka
uwang’ kido mag nyisechego manono, kendo kik ugomb fedha gi dhahabu ma
gibawogo nyisechegigo, bende kik ukawgi. Kutimo kamano, to enobednu
obadho, nimar gigo gin gik makuero e nyim Ruoth Nyasaye ma Nyasachu.
26Kik ukel gimoro amora makuero e miechu, nikech kutimo kamano, to un
bende unubed joma okwedi. Nyaka ubed mosin kod gik ma kamago, kendo
ukwan-gi ka gik makuero, nikech gin gik ma nyaka utiek, marum chuth.

Rapar mar Chik 8

Piny maber ma jo-Israel biro kawo

1"Nyaka urit chike duto ma amiyou kawuononi, mondo ubed mangima, mi
unya, kendo udonj e piny mane Ruoth Nyasaye osingore ni nomi kwereu,
odagie. 2Paruru wuoth mabor mane Ruoth Nyasaye ma Nyasachu otelonue kuom
higni piero ang’wen ka un e thim. Nodwokou piny kotemougo, mondo ong’e
ane ka unyalo rito chikene adier. 3Nodwokou piny, kendo nomiyo kech
okayou, eka bang’e nomiyou manna mondo ucham. En chiemo mane pok uneno,
kendo kwereu bende ne ok oneno. Notimo kamano mondo onyisugo ni dhano ok
bed mangima nikech chiemo kende, to obedo mangima gi weche duto mawuok e
dho Ruoth Nyasaye. 4Kuom higni piero ang’wen go duto, lepu ne ok oti,
kata tiendu ne ok okuot. 5To nyaka ung’e ni Ruoth Nyasaye ma Nyasachu ne
rieyou mondo opuonju mana kaka ng’ato puonjo nyathine. 6Rituru chike
Ruoth Nyasaye ma Nyasachu mondo uwuoth e yorene, kendo umiye duong’,
7nimar Ruoth Nyasaye ma Nyasachu terou e piny maber, motimo aore gi
sokni, kendo man gi kuonde ma pi wuokie ewi gode kendo e holni. 8En piny
machiego cham kaka ngano gi shairi, kendo machiego mzabibu gi ng’owo gi
zeituni kod olembe mamoko, bende ma mor kich ng’enyie. 9En piny ma
unubedie gi chiemo mang’eny, kendo onge gima unuchandie. Bende en piny
man gi kite miloso nyinyo. Mula bende unyalo kunyo e godene. 10Kusebedo
gi chiemo mang’eny, moromou, to pakuru Ruoth Nyasaye ma Nyasachu kuom
piny maber mosemiyouno.

Osiem jo-Israel ni kik wi Nyasaye

11 "Kik wiu wil gi Ruoth Nyasaye ma Nyasachu, kendo kik uwe rito chikene
gi buchene ma amiyou kawuononi. 12Kusebedo gi chiemo mang’eny moromou,
kendo usegero udi mabeyo mudakie, 13mi jambu gi fethu gi dhahapu kod
mwanduu duto omedore, 14to kik ubed josunga, mi wiu wil gi Ruoth Nyasaye
ma Nyasachu mane ogolou Misri kuma nubedoe wasumbni, 15nimar notelonu e
thim maduong’ kendo malich, kuma otwo ma onge pi, kendo ma thuonde man
gi kwiri maricho kod thomoni opong’o. En ema nomiyo pi owuoknu e lwanda
motegno, 16bende nomiyou manna mane kwereu pok ong’eyo mondo ucham e
thim. Notimo kamano mondo odwokugo piny, kotemou, eka bang’e ogwedhu.
17Emomiyo kik uwach ni tekou gi riekou ema osemiyo uyudo mwandugo, 18to
paruru Ruoth Nyasaye ma Nyasachu, nimar en ema omiyou teko mar yudo
mwandu. Kamano ochopo singruok mane omiyo kwereu, kokuong’ore.

19"To kapo ni wiu owil gi Ruoth Nyasaye ma Nyasachu, muluwo nyiseche
mamoko, mi ulamogi kendo ukulorunigi, to akuong’ora kawuono ni natieku
ma onge kiawa. 20Adier, ka ok uluoro Ruoth Nyasaye ma Nyasachu, to
notieku mana kaka ogendini ma obiro tieko ka odonjo e pinyni.

Rapar mar Chik 9

Ruoth Nyasaye biro tieko ogendini modak e piny Kanaan

1"Winjuru un jo-Isarel. Kawuono ubiro ng’ado Jordan mondo udhi ukaw piny
ogendini marateke kendo madongo moloyou, kaachiel gi mier mochiel gi
ohinga mochopo e polo. 2Gin joma dongo kendo maboyo ma nyikwa Anakim,
kaka ung’eyo, nimar usewinjo ka iwacho niya, ‘Ere joma nyalo siro nyikwa
Anakim?’ 3To ubiro ng’eyo kawuono ni Ruoth Nyasaye ma Nyasachu ema
otelonu kachalo mach matieko gik mowang’o. Obiro tiekogi en owuon, kendo
obiro loyonugi. Kuom mano, ubiro riembogi kendo tiekogi piyopiyo, mana
kaka Ruoth Nyasaye nosingorenu.

4"Ka Ruoth Nyasaye ma Nyasachu riembo jogo mondo owenu thuolo, to kik
uwach ni timbeu mabeyo ema osemiyo Ruoth Nyasaye okelou e pinyni. 5Ok
timbeu mabeyo kata dimbruok ma un-go ema omiyo ubiro donjo e piny jogo
mondo ukaw, to en mana nikech richo mag ogendinigo emomiyo Ruoth Nyasaye
ma Nyasachu riembogi mondo giwenu thuolo, kochopogo singruok ma notimo
gi kwereu ma Ibrahim gi Isaka kod Jakobo. 6Kuom mano koro ng’euru ni
Ruoth Nyasaye ma Nyasachu ok miu piny momewni nikech timbeu mabeyo,
nimar ka adier, to un joma tokgi tek.

Jo-Israel ong’anyo ni Ruoth Nyasaye ka gin Horeb

(Wuok 38.18—32.35)

7"Paruru ma wiu ok owil kaka numiyo Ruoth Nyasaye ma Nyasachu mirima e
thim, chakre chieng’ ma ne uwuokie Misri nyaka chieng’ mane uchopoe ka,
usebedo kutamoru winjo Ruoth Nyasaye. 8Nukwinye e got Horeb, mokecho
kodu, kendo odwaro tiekou. 9Noyudo ka asedhi ewi got mondo akaw kite
mopamore mag singruok ma Ruoth Nyasaye otimo kodu, mi ne abet ewi got
kuno kuom ndalo piero ang’wen, odiechieng’ gotieno, ka ok achiem kata ok
amadh gimoro. 10Eka Ruoth Nyasaye nomiya kite ariyo mopamore, mondik gi
lith lwete. Weche duto mane Ruoth Nyasaye owachonu gie mach ewi got
chieng’ chokruok, ondiki e kitego. 11Kane ndalo piero ang’wen-go orumo,
Ruoth Nyasaye nomiya kite ariyo mopamore mag singruokgo, 12kowachona
niya, ‘Lor piny piyopiyo ia e got, nikech jou mane igolo Misri osetimo
marach. Piyopiyo nono, giseweyo yo mane achikogi ni mondo giluw, mi
giloso kido mar dhahabu moleny mondo gilam.’

13"Bang’ mano Ruoth Nyasaye nowachona niya, ‘Aserango jogi, ma ayudo ni
gin joma tokgi tek. 14We mondo atiekgi, kendo ami nyinggi olal e piny
duto. Bang’e anamiyi doko oganda maratego kendo maduong’ moloyogi.’
15Kamano nawichora mi alor piny kaa ewi got mane oyudo wang’, ka ating’o
kite mopamore mag singruok e lweta. 16Naneno ni useketho e nyim Ruoth
Nyasaye kuom loso kido mar nyaroya gi dhahabu moleny, kendo ni piyopiyo
nono, useweyo yo mane Ruoth Nyasaye ochikou mondo uluw. 17Omiyo nakawo
kite ariyo mopamorego, mawito piny gi lwetena ariyo, mi ne ging’inyore
matindotindo e nyimu. 18Eka nariera piny e nyim Ruoth Nyasaye kuom ndalo
piero ang’wen odiechieng gotieno, kaka nasetimo e kinde mokwongo, mi
ariyo kech ka ok achiem kata ok amadh gimoro, nikech richo duto mane
usetimo kuketho e nyim Ruoth Nyasaye, kendo kumiye mirima. 19Naluoro
mirima mager mar Ruoth Nyasaye mane chiegni tiekou, to Ruoth Nyasaye
nochako owinjo ywakna. 20Ruoth Nyasaye nokecho gi Harun ahinya, kendo
nodwaro tieke, to e sano en bende ne alemone. 21Eka nakawo gima
nukethogo, ma en kido mar nyaroya mane uloso, mi awang’o e mach. Ne
atoye matindotindo mi arege, molokore buru, kendo nakawo buruno makiro e
aora mamol koa e got.

22 "Bende numiyo Ruoth Nyasaye mirima ka un Tabera gi Masa kod
Kibroth-hataava, 23kendo kane un Kadesh-barnea, Ruoth Nyasaye ma
Nyasachu nowacho ni mondo udhi ukaw piny momiyou, to nudagi winjo
wachne, kendo ne ok ugeno kuome, bende ne ok urito chikne. 24Usebedo
kudagi Ruoth Nyasaye chakre chieng’ mokwongo mane ang’eyoue.

25"Nariera piny e nyim Ruoth Nyasaye kuom ndalo piero ang’wen,
odiechieng’ gotieno nimar nosewacho ni odwaro tiekou. 26Nalamo Ruoth
Nyasaye kakwaye niya, ‘A Ruoth Nyasaye ma Ruodha, kik itiek jogi, nimar
gin mwanduni mane iwaro gi tekoni maduong’, mi igolo Misri gi bat
motegno. 27Par jotichni ma Ibrahim gi Isaka kod Jakobo, kendo kik idew
wich teko gi kethruok kod richo mag jogi, 28nikech ka ok kamano to weg
piny mane igolowae biro wacho niya, "Ruoth Nyasaye osetero joge e thim
mondo otho kuno, nikech osin kodgi, kendo nikech ok onyal terogi e piny
mane osesingore ni nomigi." 29To Ruoth Nyasaye, jogo gin jogi kendo
mwanduni iwuom mane igolo e piny Misri gi tekoni maduong’ kod bat
morie.’

Rapar mar Chik 10

Kite ariyo mamoko

(Wuok 34.1-10)

1"Ruoth Nyasaye nowachona niya, ‘Pa kite ariyo machal gi mane igoyo piny
mobarore kande, mondo ibigo ira ewi got. Bende los sanduk mar bao.
2Weche mane andiko kuom kite mokwongo mane ibaro kande ema abiro ndiko
kuom kitego, kendo iniketgi e sandugno.’ 3Kuom mano, naloso sanduk gi
yiend shita, kendo napayo kite ariyo machal gi mokwongo ka, mi adhi ewi
got kating’o kite ariyogo e lweta. 4Ruoth Nyasaye nondiko kuom kitego
chike apar mane osewachonu gie mach ewi got chieng’ chokruok, mana kaka
nosendiko e kite mokwongo ka, mi nomiyagi. 5Eka nadwogo iru kaa ewi got,
mi aketo kitego ei sanduk mane aloso, kaka Ruoth Nyasaye nochika, kendo
gisebedo kanyo nyaka chil kawuono.

6 "Jo-Israel noa e gweng’ sokni mag jo-Jaakan, mi giwuotho matintin ka
gidhi Mosera. Eka Harun notho, moyike kuno, mi Eleazar wuode, nodoko
jadolo kare. 7Ne gia kuno, mi gidhi Gudgoda. Eka ne gia Gudgoda, mi
gidhi Jotbatha, piny motimo aore.

8 "E kindego Ruoth Nyasaye nowalo jo dhood Lawi mondo obed joting’
Sandug Muma mare, kendo obed jodolo mage, ka giguedho ji e nyinge, mana
kaka pod gitimo nyaka chil kawuono. 9Mano emomiyo jo-Lawi onge gi piny
mopognigi ka mwandugi, kaka opog ni dhout Israel mamoko. Ruoth Nyasaye
ma Nyasachu owuon e mwandugi, mana kaka nosesingorenigi.

10 "Nabet ewi got kuom ndalo piero ang’wen odiechieng’ gotieno, mana
kaka nasetimo mokwongo, mi Ruoth Nyasaye nochako owinjo kwayona moyie ni
ok obi tiekou. 11Nowachona niya, ‘Chak wuoth kitelo ni ji, mondo gidhi
gikaw piny mane asingora ni nami kweregi.’

Gik ma Nyasaye dwaro kuom joge

12"Koro un jo-Israel, ang’o ma Ruoth Nyasaye ma Nyasachu dwaro kuomu?
Donge odwaro mana ni mondo uluore kendo uwuoth e yorene duto, kuhere
kendo kutiyone gi chunyu duto? 13Ubiro timo kamano kurito chikene gi
buchene duto, ma amiyou kawuono mondo okonyu. 14Ruoth Nyasaye ma
Nyasachu e wuon polo duto, kata polo man malo manadi, kaachiel gi piny
bende kod gik moko duto manie iye. 15To kata kamano, Ruoth Nyasaye ne
pod rito kwereu nikech noherogi, mi bang’gi noyiero mana un nyikwagi
kuom ogendini moko duto mondo ubed joge, kaka pod ubet nyaka chil
kawuono. 16Kuom mano, koro nyaka uyie mako singruok gi chunyu duto,
kendo kik umed bedo joma tokgi tek, 17nimar Ruoth Nyasaye ma Nyasachu en
Nyasaye moloyo nyiseche duto, kendo Ruoth moloyo ruodhi duto. En Nyasaye
maduong’ kendo malich miwuoro. En kende e Nyasaye miluoro, ma ok dew
wang’ ng’ato, kendo ma ok cham asoya. 18To ong’ado bura kare ni mond
liete, kendo ni nyithi kiye. Ohero jodak, kendo omiyogi chiemo gi lewni.
19Omiyo un bende onego uher jodak man kuomu, nimar un bende ne un jodak
e piny Misri. 20Nyaka uluor Ruoth Nyasaye ma Nyasachu, kendo ulame gi
chunyu duto, bende kukuong’oru mana gi nyinge. 21En ema nyaka upake,
nimar en Nyasachu mosetimonu timbe madongo kendo malich, ma useneno gi
wang’u. 22Kane kwereu odhi Misri, ne gin mana ji piero abiriyo kende, to
koro Ruoth Nyasaye osemiyo unya ka sulue mae polo.

Rapar mar Chik 11

Duong’ mar Ruoth Nyasaye

1"Heruru Ruoth Nyasaye ma Nyasachu, kendo nyaka urit chikene gi buchene
ndalo duto. 2Kawuono paruru puonj mane uyudo kuom Ruoth Nyasaye ma
Nyasachu, nimar, kata obedo ni nyithindu pok oneno kata pok ong’eyo
puonjno, un to ung’eye. Bende paruru duong’ mar Ruoth Nyasaye gi tekone
kod bade morie, 3gi ranyisi kod timbe mane otimo e piny Misri, kosandogo
Farao kaachiel gi pinye duto. 4Donge nuneno gima notimo gi jolwenj Misri
gi faresegi kod gechegi? Kane oyudo gilawou, nomiyo pi Nam Makwar
oimogi, motiekogi pep. 5Bende paruru gik mane otimonu e thim nyaka
nuchopo kaeri, 6kod gima notimo ni Dathan kod Abiram, yawuot Eliab ma
ja-Reuben, kendo kaka piny nong’amo dhoge momwonyogi kaachiel gi joodgi
gi hembegi kod ji duto mane gin-go, mana ka jo-Israel duto neno. 7Un
uwegi useneno timbe madongo kendo malich ma Ruoth Nyasaye osetimo.

Gueth ma jo-Israel biro yudo e piny Kanaan

8"Nyaka urit chike duto ma amiyou kawuono, mondo ubed gi teko kendo ukaw
piny ma ubiro donjeno. 9Kamano unudag aming’a e piny maber kendo momew
mane Ruoth Nyasaye osingore ni nomi kwereu gi nyikwagi. 10Piny ma ubiro
donjoe mondo udagieno ok chal gi piny Misri kuma ne uaye, nimar kuno
kane usechwoyoe cham, to bang’e nusombo pi uole, mana kaka itimo ni
puoth alot. 11To piny ma udonjoe mondo udagieno en piny motimo gode gi
holni, kendo en piny koth. 12Ruoth Nyasaye ma Nyasachu rito pinyno
maber, kendo orange pile pile e higa ngima. 13Omiyo kurito chike ma
amiyou kawuonogi, mi uhero Ruoth Nyasaye ma Nyasachu, kendo utiyone gi
chunyu duto, 14to enokelnu koth e ndalo chwiri gi ndalo opon, mondo uyud
cham gi mzabibu kod mo. 15Enomi lum lodhi e legeu mondo jambu ocham,
kendo un bende unuyud chiemo moromou. 16To ritreuru mondo kik ulal, mi
uti ni nyiseche ma moko kendo ulamgi. 17Kutimo kamano, to mirimb Ruoth
Nyasaye noliel kuomu ka mach, mi enomi koth rum. Piny ok nochieg cham,
kendo karu nolal nono piyopiyo e piny momew ma Ruoth Nyasaye nomiuno.
18Kanuru wechegi e chunyu, kutueyogi ka ranyisi e lwetu, kendo kuketogi
e lend wengeu ka kido. 19Puonjuru nyithindu wechegi kendo twaguru kuomgi
ka un e mier, kata kuwuotho e yo, kata kudhi nindo, kata kuchiew.
20Ndikgiuru e sirni mag dhoutu, kendo kuom rangeyeu, 21mondo un gi
nyithindu udag aming’a e piny ma Ruoth Nyasaye nosingore ni nomi kwereu
obed maru nyaka chieng’.

22"Ka urito chike ma amiyougi adimba, mi uhero Ruoth Nyasaye ma
Nyasachu, kendo uwuotho e yorene duto, kuketo chunyu kuome, 23to obiro
riembonu ogendinigo mondo owenu thuolo, mi unukaw pinje mag ogendini
madongo kendo marateke moloyou. 24Kamano kamoro amora ma tiendu onyono
nobed maru, kendo mbap pinyu nochakre e thim yo milambo nyaka piny
Lebanon yo nyandwat, kendo chakre aora Yufrate yo wuok chieng’ nyaka nam
Mediterania yo podho chieng’. 25Onge kata ng’ato achiel ma nonyal sirou,
kendo Ruoth Nyasaye ma Nyasachu nomi ji luorou, mi kibaji nogogi kuonde
duto mudhiye, mana kaka nosingorenu. 26Kawuono aketo gueth kod kuong’ e
nyimu. 27Ka urito chike mag Ruoth Nyasaye ma Nyasachu ma amiyou kawuono,
to ubiro yudo gueth. 28To ka ok uritogi, mi ubaro kuweyo yo ma asechikou
kawuono mondo uluw, mulamo nyiseche mamoko ma ok ung’eyo, to ubiro yudo
kuong’.

29 "Ka Ruoth Nyasaye ma Nyasachu oseterou e piny mudhiye mondo ukaw obed
maru, to uhul weche gueth e got Gerizim, to weche mag kuong’ uhul e got
Ebal. 30Godego ni yo podho chieng’ mar aora Jordan, kama omanyore gi
Gilgal, but yadh More, e yo mochiko piny jo-Kanaan. 31Koro uchiegni
ng’ado aora Jordan mondo udonj e piny ma Ruoth Nyasaye ma Nyasachu miyou
mondo ukaw obed maru. To ka usekawe, mudakie, 32to nyaka une ni urito
chike gi buche ma amiyou kawuononi.

yasachu osetieko ogendini ma udonjo e pinygi, mi ukawo kargi, kendo udak
e pinyno, 30to beduru kutang’ mondo kik uluw timbegi, nono to gilokorenu
obadho. Ka osetiekgi, mi giweyonu thuolo kamano, to kik upenjru ni, ‘Ere
yo mane ogendinigi lamoe nyisechegi? Mondo wan bende watim mana machal
kamano kamano.’ 31Kik ulam Ruoth Nyasaye ma Nyasachu kaka gilamo
nyisechegi, nikech Ruoth Nyasaye mon gi timbe makuero ma gilamogo
nyisechegi, nimar gise kata mana wang’o ni nyisechegigo yawuotgi gi
nyigi ka misango. 32"Neuru ni urito gik moko duto machikou. Kik umedie
gimoro, kata kik ugolie gimoro.

Rapar mar Chik 13

1"Ka jakor wach kata jalek moro ohonore e kindu, mokoro ni ranyisi kata
hono moro biro timore, 2mi ranyisi kata hono mowuoyeno otimore, kendo
bang’e owachonu ni mondo udhi uluw nyiseche mamoko ma ok ung’eyo, kendo
ulam, 3to kik uwinj wachne. Ruoth Nyasaye ma Nyasachu temou mondo ong’e
ane kuhere gi chunyu duto. 4Luwuru Ruoth Nyasaye ma Nyasachu kumiye
duong’ kendo kurito chikene. Winjuru gima owacho, kendo lameuru kupadoru
kuome. 5To nyaka neg jakor wachno kata jalekno, nimar osewuoyo marach
kodwaro ni mondo utamru winjo wach Ruoth Nyasaye ma Nyasachu mane
oresou, kagolou Misri, kama nubedoe wasumbni. Ng’atno osetemo witou
mondo uwe yo mane Ruoith Nyasaye ma Nyasachu ochikou mondo uluw. Kunege
kamano, eka unugol richo ma kama kuomu.

6"Ka owadu hie kata wuodi kata nyari kata chiegi mihero, kata mana
osiepni migeno osemi ling’ling’ kawachoni ni mondo idhi ilam nyiseche
mamoko ma in ok ing’eyo kata ma kwereni bende ne ok ong’eyo, 7ma gin
nyiseche mag ogendini moluorou, bed ni gin mabor kata machiegni, 8to kik
iyie, kata mana winjo wachne kik iwinji, nyaka inege anega mak iweye
kata ikeche kata ichwake. 9In ema nyaka ikwong keto lweti kuome, eka
bang’e jou duto nokonyi nege. 10Unugoye gi kite nyaka otho, nimar notemo
hoyou mondo uwe Ruoth Nyasaye ma Nyasachu mane ogolou Misri kuma nubedoe
wasumbni. 11Jo-Israel duto nowinj wachno, mi ginidok, maluor, kendo gima
rach makamano ok nochak otimre kuomu.

12"Kuwinjo ni joweteu ma acheje osehoyo joma odak e dala moro ma Ruoth
Nyasaye ma Nyasachu biro miyou mondo udagie, 13ka giwachonigi ni mondo
gidhi gilam nyiseche mamoko ma un ok ung’eyo, 14to nonuru wachno matut.
Koyud ni gima kuero kamano osetimore kuomu adier, 15to nyaka uneg joma
odak e dalano duto kaachiel gi dhok, kendo uketh chuth gik moko duto
manie dalano. 16Nyaka uchok mwandu duto mag dalano kanyakla, kendo uket
e laru manie dier dalano. Eka uwang’ dala duto, kaachioel gi gik moko
duto manie iye ka misango miwang’o pep ni Ruoth Nyasaye ma Nyasachu.
Dalano ok noger kendo, to nodong’ gunda nyaka chieng’. 17To kik ukaw
gimoro kata achiel kuom gik monego keth chuthgo, eka mirima mager mar
Ruoth Nyasaye norum, mi notimnu ng’wono kendo nomi unya kaka nosingore
ni kwereu. 18Ruoth Nyasaye ma Nyasachu biro timo kamano kuwinjo dwonde,
kendo urito chikene ma amiyou kawuono, kendo kutimo gik malongo e nyime.

Rapar mar Chik 14

Kit ywak ma Ruoth Nyasaye ok dwar

1 "Un e nyithind Ruoth Nyasaye ma Nyasachu, omiyo kik usar dendu kata
kik uliel nyiem wengeu kuywago ng’at motho, 2nikech un joma ler mowal ni
Ruoth Nyasaye ma Nyasachu. Ruoth Nyasaye noyierou kuom ogendini duto
manie piny mondo ubed joge owuon.

Le ma jo-Israel nyalo chamo gi mago makuergi

(Tim jo-Lawi 11.1-47)

3"Kik ucham gimoro makuero. 4To jamni gi le munyalo chamo e magi:
Dhiang’ gi rombo gi diel 5gi nyakech gi ogunde gi ngawo gi diend thim gi
puro gi omoro kod nyambaja. 6Unyalo chamo kit jamni gi kit le duto ma
ombong’gi opogore ariyo, kendo ma nyamo kambula. 7To mak mana ni kik
ucham mago ma nyamo kambula, to ombong’gi ok opogore ariyo, kata mago ma
ombong’gi opogore ariyo to ok nyam kambula kaka ngamia gi apuoyo kod
terere. Mago nyamo kambula to ombong’giu ok opogore, omiyo nyaka
ukwan-gi ka gik makuero. 8Mbidhi bende kik ucham, nikech kata ombong’ne
opogore kamano, to ok onyam kambula omiyo en gima kuero. Kik ucham lego
kata mulogi kik umulgi ka gisetho.

9"Unyalo chamo rech duto man gi thuokgi kata man gi kagahla, 10to kik
ucham rech moro amora maonge gi gigo, nimar ka en kamano to en gima
kuero.

11"Unyalo chamo winy duto ma ok kuero, 12to mago ma kuero ma kik ucham e
magi: Ongo gi koga gi kwasi 13gi kalamindi gi okunekune gi otenga gi
winy machal kamago, 14kod kit agak duto, 15gi udo gi nyatawo gi okok kod
kit olith duto, 16gi tula matin gi tula maduong’ kod tula ma ite dongo,
17gi mbusi gi achuth gi osou 18kod nyamnaha gi kit ng’ang’a duto gi
cherwa kod oliktik. 19Gik mahuyo mang’eny kanyakla gin gik makuero,
omiyo kik uchamgi. 20To unyalo chamo gik mahuyo ma ok kuero. 21Kik ucham
gima otho kende, nimar un joma ler mowal ni Ruoth Nyasaye ma Nyasachu.
Gima kamano unyalo miyo jopinje mamoko modak kodu mondo ocham, kata
unyalo ng’iewe gi jopinje mamoko.

"Kutedo nyadiel, to kik uolie cha min mare.

Chike mag chiwo mar achiel kuom apar

22 "Higa ka higa nyaka uket tenge achiel kuom apar mag gik moko duto
monyak e puotheu, kaka cham gi divai gi mo, kaachiel gi nyithind jambu
duto mokwong nywol. 23Chamgiuru e nyim Ruoth Nyasaye ma Nyasachu kama
obiro yiero mondo nyinge obedie. Kamano ubiro puonjoru luoro Ruoth
Nyasaye ma Nyasachu ndalo duto. 24To ka Ruoth Nyasaye ma Nyasachu
oseguedhou gii gik mang’eny, kendo ng’atu moro odak mabor gi kama Ruoth
Nyasaye biro yierono, ma ok onyal ting’o gigo motundgo kuno, 25to onyalo
lokogo pesa, moter kuno. 26Kosetundo kuno, to onyalo ng’iewo gima ohero
gi pesago, bed ni en ring dhiang’ kata ring rombo, divai kata kong’o.
Unuchiem kuno gi joodu kumor e nyim Ruoth Nyasaye ma Nyasachu. 27To
dhiuru gi jo-Lawi modak kodu, ni mar dhood Lawi ok opogne piny kaka
opognu.

28"To bang’ higni adek ka higni adek, keluru achiel kuom apar mag gik
monyaknu e higano, kendo uket e dhorangeyeu, 29mondo jo-Lawi ma onge gi
piny mopognigi, kod jopinje mamoko, gi nyithindo ma kiye kod mond liete
modak kodu oyud chiemo moromogi. Kutimo kamano, to Nyasaye noguedh gik
moko duto mutimo.

Rapar mar Chik 15

Higa miweyoe gope

1"Bang’ higni abiriyo ka higni abiriyo nyaka uwe gopeu duto ma ji nigo.
2Unuwegi kama: Ng’ato ka ng’ato nyaka we gope ma ja-Israel owadgi
oseholo kuome. Ok nochune mondo ochul, nikech higa ma Ruoth Nyasaye
oketo mondo oweyee gope osechopo. 3Jo pinje mamoko to unyalo chuno mondo
ochul gope ma gin-go, to gopeu ma jo-Israel weteu nigo nyaka uwenigi.
4,5To kuluoro Ruoth Nyasaye ma Nyasachu kendo urito chikene ma amiyougi,
to jochan ok nobedie kuomu, e piny ma omiyou mondo obed mwanduu, to
Ruoth Nyasaye ma Nyasachu noguedhu ahinya. 6Ka Ruoth Nyasaye ma Nyasachu
oseguedhou kaka nosingore ni notim, ji moa e pinje mang’eny biro holo
gik moko kuomu, to un ok nuhol gimoro kuomgi. Pinje mang’eny nobed e bwo
lochu, to un ok nubed e bwo lochgi.

7 "Kapo ni nitie jo-Israel weteu moko ma jochan e dalau moro e piny ma
Ruoth Nyasaye ma Nyasachu biro miyou, to kik iu bed makwar, mutamru
konyogi, 8to ubednigi mang’won, mi uholgi gimoro amora ma gichando.
9Kata dabed ni higa mar abiriyo miweyoe gope chiegni chopo, to kik ubed
gi ich lit, mutamru miyogi gimoro. Jogo diywag ni Ruoth Nyasaye, mi
dubed joricho. 10Nyaka umigi gik ma gidwarogo mabup, kendo gi chuny
maler. Kutimo kamano to Ruoth Nyasaye biro guedhou kuom gik moko duto
mutimo. 11Pile ubiro bedo gi jochan e pinyu, mano emomiyo achikou ni
mondo ubed mang’won ni jo-Israel weteu ma jochan kata manie chandruok.

Chike mag rito wasumbni

(Wuok 21.1-11)

12 "Ka ing’iewo ja-Hibrania wadu ma dichwo kata ma dhako mondo obed
misumbani, enotini kuom higni auchiel, to e higa mar abiriyo nyaka iweye
odhi. 13To kik iweye odhi gi lwete nono, 14mak ikowe mabup gi jamni kod
cham gi divai. Bed ne mang’won, mana kaka Ruoth Nyasaye ma Nyasachu
osebedoni mang’won. 15Paruru ni ne un wasumbni e piny Misri, to Ruoth
Nyasaye ma Nyasachu noresou. Mano emomiyo amiyou chikni. 16To ka
misumbanino ohero dak kodi, mi owacho ni ok odwar weyo dalani, nikech
oheri kaachiel gi joodi, 17to ikaw riw, ituchgo ite, kitenoe dhoot, eka
nobed misumbani kuom ngimane duto. Chikno oriwo koda ka misumba ma dhako
bende.

18"To kapo ni iweyo ni misumba thuolo odhi, to onge gima inyalo ywago,
nimar ka dine indiko jatich, to dine ichulo msara nyadiriyo moloyo ting’
mane ikawo kirito misumbano. Kamano Ruoth Nyasaye ma Nyasachu noguedh
gik moko duto mitimo.

Chike mag walo jamni makayo

19 "Waluru kach jambu machwo duto ni Ruoth Nyasaye ma Nyasachu. Kik uket
ruedhi ma jou okuongo nywolo e tich, bende kik ung’ad yie imbe ma rombu
okuongo nywolo, 20to giga ka giga nyaka utergi kuma Ruoth Nyasaye ma
Nyasachu biro yiero, mondo uchamgi kaachiel gi jouteu e nyim Ruoth
Nyasaye kuno. 21To ka chiayo moro nigi songa, kata ka osuto, kata ka en
muofu kata ka en gi mbala moro marach manade, to kik timgo misango ni
Ruoth Nyasaye ma Nyasachu. 22Unyalo chame e miechu. Joma ogak kaachiel
gi joma ok ogak nyalo chamo ring’ono mana ka gima en ring ogunde kata
ring mwanda. 23Remo to kik ucham, to oleuru piny mana ka pi.

Rapar mar Chik 16

Sewniu adek madongo

(Wuok 23.14-17; 34.18-24)

1 "Nyaka utim Sap Pasaka e due mar Abib, nimar dueno ema ne Ruoth
Nyasaye ma Nyasachu ogolou e Misri gotieno. 2Nyaka uneg nyarombo kata
nyadiel kata nyaroya kutimogo misango mar Pasaka ni Ruoth Nyasaye ma
Nyasachu, kama obiro yiero mondo nyinge obedie. 3Kik ucham sawono gi
makati moketie thowi, to kuom ndalo abiriyo unucham mana makati ma ok
ketie thowi, ma en ranyisi mar sandruoku, nikech nuwuok Misri kurikni.
Mano nobednu rapar mochwere muparogo chieng’ mane uwuokie Misri. 4Kik
ubed gi thowi kamoro amora e pinyu kuom ndalo abiriyogo, to bende ring
chiayo muyang’o godhiambo e odiechieng’ mokwongo mar sawo kik nind nyaka
okinyi mak uwang’o pep. 5Kik uyang’ jamni mag Pasaka e mier ma Ruoth
Nyasaye ma Nyasachu dwaro miyou, 6to mak mana kama obiro yiero mondo
nyinge obedie. Nyaka uyang’gi godhiambo ka chieng’ podho, e sa mane
uwuokie Misri. 7Nyaka uted ringgi kendo ucham kama Ruoth Nyasaye ma
Nyasachu biro yiero, to kinyne nyaka udog e miechu. 8Chamuru makati ma
ok ketie thowi kuom ndalo auchiel, to chieng’ mar abiriyo nyaka ubed gi
chokruok kaka Ruoth Nyasaye ma Nyasachu dwaro, kendo kik uti tich moro
amora chieng’no.

9 "Kwanuru jumbe abiriyo, chakre ndalo michako kayoe cham. 10Bang’
jumbego nyaka utim Sap Jumbe kaka Ruoth Nyasaye ma Nyasachu dwaro kukelo
chiwo ma ng’ato golo kuom dwarone, maromre gi gueth ma Ruoth Nyasaye ma
Nyasachu guedhougo. 11Un kaachiel gi yawuotu kod nyiu, gi wasumbu machwo
kod mamon, gi jo-Lawi modak e miechu gi jopinje mamoko gi nyithindo ma
kiye kod mond liete modak kodu, nubed mamor e nyim Ruoth Nyasaye ma
Nyasachu, kama obiro yiero mondo nyinge obedie. 12Paruru ni ne un
wasumbni e piny Misri. Mano emomiyo nyaka une ni urito chikego.

13 "Kusetieko kayo ngano kendo pono mzabibu, to nyaka utim Sap Kiche
kuom ndalo abiriyo. 14Unutim sawono gi mor, kaachiel gi yawuotu gi nyiu
kod wasumbu machwo gi mamon gi jo-Lawi kod jopinje mamoko gi nyithi kiye
kod mond liete modak kodu. 15Nyaka utime ni Ruoth Nyasaye ma Nyasachu
kaka obiro yiero, nimar unubed mamor ka Ruoth Nyasaye ma Nyasachu
oguedho gik monyak e puotheu kod gik moko duto mutimo.

16"Jou machwo duto nyaka bi e nyim Ruoth Nyasaye didek e higa ka higa,
mondo otim sewni adekgo kama Ruoth Nyasaye biro yiero. Gin Sap Makati ma
ok ketie Thowi, gi Sap Jumbe, kod Sap Kiche. Onge ng’at ma nobi e nyim
Nyasaye gi lwete nono. 17To ng’ato ka ng’ato nyaka kel gima romre gi
gueth ma Ruoth Nyasaye ma Nyasachu oseguedhego.

Chike mag ndalo bura

18"Unuyier jang’ad bura kod jotend dhoutu e mier duto ma Ruoth Nyasaye
ma Nyasachu biro miyou, kendo nyaka ging’ad ni ji bura kare. 19Kik
ung’ad buch amwor kata buch nyakonchiel, to bende kik ucham asoya, nimar
asoya mono kata mana ng’at mariek wacho adiera, kendo wito buch ng’at ma
onge ketho. 20Nyaka une ni uluwo mana adiera kende. Kutimo kamano, to
unudag aming’a e piny ma Ruoth Nyasaye ma Nyasachu biro miyou.

21 "Kik upidh yath moro amora milamo but kendo-mar-misango, mubiro gero
ni Ruoth Nyasaye ma Nyasachu, 22kata kik uchung siro milamo, nimar gin
gik ma Ruoth Nyasaye ma Nyasachu ok dwar.

Rapar mar Chik 17

1"Kik utim misango ni Ruothn Nyasachu gi rwath kata rombo kata diel man
gi mbala kata songa, nikech gima kamano en kuero e nyim Ruoth Nyasaye.

2"Kapo ni unwang’o ng’at ma dichwo e dala moro amora ma Ruoth Nyasaye ma
Nyasachu biro miyou, kotimo gima rach e nyim Ruoth Nyasaye, mi oketho
singruok kendo odagi chikna, 3kolamo kendo okulore ni nyiseche mamoko,
kata ni wang’chieng kata ni due kata ni gimoro amora manie kor polo, 4to
nyaka unon wachno maber. Ka ofweny malong’o ni gima rach kamano
osetimore adier e Israel, 5to nyaka ukel ng’at motimo kamano e dhoranga
dala, mi ugoye gi kite nyaka otho, kata da bed ni en dhako kata en
dichwo. 6Kik ung’ad ni ng’ato buch tho ka nitie mana janeno achiel
kende, to unyalo ng’adone buch tho mana ka nitie joneno ariyo kata adek.
7Joneno ema nyaka kwong goyo ng’at ma kamano gi kite, eka ji duto bende
nogoye. Kamano e kaka unupwodhru kuom richo ma kamano.

8"Kapo ni unwang’o buche matek ma ok unyal ng’ado, to nyaka udhi
piyopiyo kama Ruoth Nyasaye ma Nyasachu biro yiero. Buchego nyalo bet
mag nek, kata mag laro gimoro kata mag gorruok. 9Unudhi ir jodolo ma
jo-Lawi man kuno, kendo ir jang’ad bura muyudo ka nie tich kuno, mondo
unyisgi wachno, kendo gin ema gining’ad bura. 10Gima giwachonu kama
Ruoth Nyasaye biro yierono ema nyaka utim. 11Nyaka une ni utimo mana
kaka giwachonu, ma ok uweyo kata matin. 12Ng’ato ang’ata modagi wach
jadolo matiyo ni Ruoth Nyasaye ma Nyasachu kanyo, kata modagi wach
jang’ad bura, nyaka negi. Kamano e kaka unupwodh jo-Israel kuom richo ma
kamano. 13Kutimo kamano, to ji duto nowinj wachno, mi ginibed maluor,
kendo onge ng’at ma nochak otim wichteko.

Chike mag tich ruoth

14 "Ka usedonjo e piny ma Ruoth Nyasaye ma Nyasachu biro miyou mondo
ukaw, udagie, mi uparo ni mondo uket ruoth oritu kaka ogendini duto
moluorou timo, 15to nyaka uket mana ng’at ma Ruoth Nyasaye ma Nyasachu
noyiernu. Ng’at ma uketo ruothno nyaka bed mana ja-Israel wadu, to kik
uket ng’at ma ok ja-Israel. 16Kik ruodhno bed gi farese mang’eny, to
bende kik oor jo-Israel Misri mondo oomne farese moko ni eka omed bedo
gi farese mang’eny, nimar Ruoth Nyasaye nokwerou ni kik udog kuno kendo
ngang. 17Kik obed gi mon mathoth, nikech mano dipo koketho parone, to
mwandu bende kik obedgo mang’eny. 18Kosekete ruoth, to nyaka ondik weche
duto mag chik, kogologi e kitap chik ma jadolo ma jo-Lawi nigo. 19Nyaka
obed gi kitabuno, kendo nyaka osome pile e ndalo duto mag ngimane, mondo
opuonjrego luoro Ruoth Nyasaye ma Nyasache, korito chike gi buchego
duto. 20Kotimo kamano, to ok nosungre ni jowadgi, kendo ok nowe mak
orito chikego kata matin. Bang’e en kaachiel gi nyikwaye ginibed ruodhi
mag Israel aming’a.

Rapar mar Chik 18

Pok ma jodolo gi jo-Lawi yudo

1"Jodolo ma jo-Lawi, tiende ni dhood Lawi duto, ok noyud pinygi giwegi
kaka dhout Israel mamoko. Ginibed ka giyudo pokgi mana kuom misengni
motim ni Ruoth Nyasaye, kendo kuom dir mwandu muchiwo ni Ruoth Nyasaye.
2Kaka ok giniyud piny mopognigi ka mwandugi, Ruoth Nyasaye owuon ema
nobed mwandugi kaka nosingore. 3Ka ji timo misango gi rwath kata gi
rombo kata gi diel, to nyaka gimi jadolo bat gi lem duto kod chino kaka
lembgi. 4Bende nyaka umigi cham mukwongo kayo gi divai mukwongo loso, gi
mor zeituni mokwongo nyak, kaachiel gi yie rombu mukwongo ng’ado, 5nimar
Ruoth Nyasaye ma Nyasachu oseyierogi kuom dhoutu duto mondo gin kaachiel
gi nyikwagi giti e nying Ruoth Nyasaye nyaka chieng’.

6"Ka ja-Lawi moro modak e achiel kuom miech Israel obiro kuom herone
kama Ruoth Nyasaye biro yiero, 7mi otiyo tich dolo e nying Ruoth Nyasaye
ma Nyasache kaka jo-Lawi wetene ma tiyo e nyim Ruoth Nyasaye kanyo, 8to
nyaka oyud pok maromre kodgi, ka ok okwan mwandu monego ocham e dala
wuon mare.

Nyasaye osiemo jo-Israel ni kik giluw timbe ogendini mamoko

9"Kusedonjo e piny ma Ruoth Nyasaye ma Nyasachu biro miyou, to kik
upuonjru luwo timbe makuero mag ogendini mamoko modak e pinyno. 10Kik
uyie ni ng’ato kuomu wang’ wuode kata nyare ka gir misango. Bende kik
bedie jakor kata jambofwa kata jadil kata jandagla 11kata ajuok
nyakalondo kata japenj jochiende wach. 12Joma kamago Ruoth Nyasaye
okwedo, kendo timbegi makuerogo ema omiyo Ruoth Nyasaye ma Nyasachu
riembo ogendinigo mondo owenu thuolo. 13Ruoth Nyasaye ma Nyasachu dwaro
mondo utine gi chunyu duto.

Nyasaye osingore ni nomi jo-Israel janabi machal gi Musa

14"Ogendini ma ubiro kawo pinygigo oyie gi weche jombofwa kod weche
jokor, to un, Ruoth Nyasaye ma Nyasachu okwerou ni kik utim gik ma
kamago. 15Ruoth Nyasaye ma Nyasachu noyier janabi moro ka an kuom jou
uwegi, kendo nyaka uwinj wachne. 16Mano e gima nukwayo Ruoth Nyasaye ma
Nyasachu chieng’ mane uchokore Horeb, kuwacho niya, ‘Owinjore kik wachak
wawinj duond Ruoth Nyasaye ma Nyasachwa, bende ok onego wachak wane mach
maduong’ kama kendo, nono to wabiro tho.’ 17Eka Ruoth Nyasaye nowachona
niya, ‘Gima giwachono ni kare. 18Abiro yieronigi janabi kaka in, kuom
ogandagi giwegi. Abiro keto wechena e dhoge, kendo enowachnigi weche
duto ma achike. 19Ng’ato ang’ata modagi winjo wachna ma janabino wacho,
to noyal. 20To janabi ma nohedhre wacho wach moro e nyinga ma ok achike
ni mondo owachi, kata ma nowuo e nying nyiseche mamoko, nyaka negi.’
21To ma e kaka unyalo ng’eyo wach ma ok oa kuom Ruoth Nyasaye: 22Ka
janabi owacho wach moro e nying Ruoth Nyasaye to bang’e wachno ok ochopo
kare, mano nyiso ni ok en wach Ruoth Nyasaye, to osewuoyo mana gi tekone
owuon. Omiyo kik umiye duong’.

Rapar mar Chik 19

Miech Tony

(Kwan 35.9-28; Joshua 20.1-9)

1 "Ka Ruoth Nyasaye ma Nyasachu osetieko ogendini ma obiro miyou pinygi,
udakie, 2to unuyier mier adek manie pinyno. 3Poguru pinyno didek, kendo
ulosie yore mondo ka ng’ato onego wadgi, to nyalo luwo kadhi tony e
achiel kuom miego. 4Ng’at moboth monego wadgi ma ok gimonrego ema nyalo
ringo dhi kuno mondo ores ngimane. 5Ranyisi mar nek moboth kamano chal
kama: Ng’ato nyalo dhi e bungu gi wadgi mondo otong’ yien, to ka
onyigore gi le kong’udo, mi wi le obwodhore oa e loge mogoyo wadgino
monego, to ng’atno nyalo ringo dhi e achiel kuom miego mondo ores
ngimane. 6Ka ok uloso yorego, kata ka miego bor gi kar nek, to ng’at ma
dwaro chulo kuor dipo kolawo janek ka pod mirimbe liet, mi ojuke, kendo
onege. To chutho, janekno ok owinjore negi, nikech ne ok gimonre gi
wadgi mane onegono. 7Mano emomiyo achikou mondo uyier mier adek.

8"To kapo ni Ruoth Nyasaye ma Nyasachu oyaro pinyu, mi omiyou piny duto
mane osingore ni kwereu ni nomiu, 9to nyaka umed yiero mier moko adek
kuom mago. Adier enomiu pinyno, kuketo chunyu kuom rito chik ma amiyou
kawuononi, mi uhero Ruoth Nyasaye ma Nyasachu kuwuotho e yorene pile.
10Kuyiero miego, to remb joma onge ketho ok nochuer e piny ma Ruoth
Nyasaye ma Nyasachu biro miyou obed mwanduu, kendo richo mar chuero remo
ok nobed kuomu.

11"To ka nga’to nigi sigu gi wadgi, mi obutone, eka opoye, kendo ogoye
motho, mi bang’e oringo odhi e achiel kuom miego, 12jodong dalagi nyaka
or ji moko mondo oome, mi kete e lwet owadgi jal monegono, mondo onege
ka chulonego kuor. 13Kik ukeche, nyaka ugol ketho mar chuero remb ng’at
ma ok oketho oko kuom piny Israel. Kamano unudag maber.

Kiepe machon

14 "Ka udak e lowo mubiro yudo e piny ma Ruoth Nyasaye ma Nyasacu dwaro
miyou, to kik ng’ato kuomu gol kidi ma kwereu noketo manyiso kiepe gi
wadgi.

Chik moket ni joneno

15 "Wach janeno achiel kende ok nyal mi ng’ad ni ng’ato bura kuom ketho
moro, kata kuom richo moro, to wach nyaka ng’ere malong’o e nyim joneno
ariyo kata adek. 16Ka ng’ato obedo janeno mar miriambo mana ni mondo
ohiny wadgi kuom ketho moro, 17ji ariyogo nyaka chung’ e nyim Ruoth
Nyasaye kendo e nyim jodolo gi jong’ad bura. 18Jong’ad bura nyaka non
wachno matut, to ka giyudo ni janenono hango ni wadgi wach, 19to nyaka
utimne mana kaka odwaro timo ni wadgino. Mano e kaka unupwodhru kuom
richo ma kamano. 20Bang’e jou moko duto nowinj wachno, mi ginidok
maluor, kendo gima rach ma kamano ok nochak otimre kuomu. 21Kik ukech
jaketho. Ngima nyaka chul kar ngima, wang’ kar wang’, lak kar lak, lwedo
kar lwedo, kendo tielo kar tielo.

Rapar mar Chik 20

Chike mag lweny

1"Kudhi kedo gi wasiku, muneno ogandagi ka duong’ moloyo maru, kendo
nigi farese kod geche lweny, to kik uluorgi, nimar Ruoth Nyasaye ma
Nyasachu ma nogolou Misri ni kodu. 2Ka uchiegni rado kodgi, to jadolo
nowuogi e nyim ogandau mar lweny, 3kendo nowach niya, ‘Un jo-Israel,
winjuru, kawuono uyuoro machiegni mondo uked gi wasigu. Kik chunyu
nyosre, kendo kik uluor. Kibaji bende kik gou kuneno wasikugo, 4nikech
Ruoth Nyasaye ma Nyasachu ema dhi kodu, mondo okednu, kendo olonu
wasigu.’ 5Jodongo bende nowach ni jolweny niya, ‘Ka ng’at moro kuomu
osegero ot manyien, to pok orwako, onego odog dala, nimar dipo ka otho e
lweny, mi ng’at machielo ema orwako odno. 6Kata ng’at mosepidho mzabibu,
to pok ochamo olembgi, bende onego odog dala, nimar dipo ka otho e
lweny, mi ng’at moro nono ema ochamo olembego. 7To bende ka nitie ng’ato
mosenywomo nyako, to pok okawo, onego odog dala, nimar dipo ka otho e
lweny, mi ng’at moro ema okawo chiege.’ 8Jodongo nomed wuoyo gi jolweny,
kawacho niya, ‘Bende kapo ni nitie ng’ama luor, kata ma chunye onyosore,
to onego odog dala nikech dipo ka omiyo jowetene obedo maluor ka en.’
9Ka jodongo osetieko wuoyo, eka noket jotend lweny.

10"Kuchopo machiegni gi dala mudhi kedogo, to penjuru jodalano ka
gidwaro timo kodu winjruok mar kue. 11Ka giyie timo kodu winjruok, mi
giyawonu dhoranga dala, to nyaka uchun ji duto munwang’o dalano e mondo
otinu. 12To ka gidagi timo kodu winjruok, mi gichako kedo kodu, to
lworuru dalano, 13kendo ka Ruoth Nyasaye ma Nyasachu okete e lwetu, to
nyaka uneg chwo duto man kanyo. 14To unyalo kawo mon gi nyithindo, kendo
yako jamni kod gik moko duto manie dalano, mi ukonyru gi gik ma Ruoth
Nyasaye oseketo e lwetugo kaka uhero. 15Timuru kamano ni mier duto man
mabor gi pinyu, mak mana miech ogendini mokiewo kodu ema kik utimnigi
kamano. 16To e miech ogendini ma Ruoth Nyasaye ma Nyasachu biro miyougo,
kik uweyee kata gimoro achiel ka ngima. 17Jo-Hiti gi jo-Amor gi
jo-Kanaan gi jo-Perizi gi jo-Hivi kod jo-Jebus, nyaka utiek chuth, kaka
Ruoth Nyasaye ma Nyasachu osechiko. 18Timuru kamano mondo kik gipuonju
luwo timbegi makuero ma gitimo ni nyisechegi, nimar timbe ma kamago gin
richo e nyim Ruoth Nyasaye ma Nyasachu.

19"Ka uselworo dala moro kuom kinde malach mondo ukaw, to kik utong’
yiend dalano mi ukethi. Unyalo mana chamo olembgi, to kik utong’gi,
nimar yath ok en dhano ma unyalo kedogo. 20To unyalo ng’ado kata tong’o
yien ma ung’eyo ni olembgi ok cham, mi ugergo raidhi kod gi lweny mamoko
mondo umonjgo dala mukedogo nyaka ukaw.

Rapar mar Chik 21

Gima itimo kuom wach nek, ka janek ok oyudi

1"Ka oyud ringre ng’at motho ka oriere e pap e piny ma Ruoth Nyasaye ma
Nyasachu dwaro miyou, to ng’at monege ok ong’e, 2jodongu gi jou ma
jong’ad bura nyaka dhi opim bor mae kind kama ringruokne nitie, gi miech
gweng’no, mondo ong’e ni ere dala machiegni gi kanyo. 3Jodong dala
machiegni gi ringruokno nyaka yier nyaroya ma pok otiyo tich moro kata
ma pok oywayo jok. 4Ginikele e holo moro ma ok pur man gi aora ma ok
dwon, kendo ginitur ng’ute kanyo. 5Jodolo ma jo-Lawi bende nyaka bedie,
nikech Ruoth Nyasaye ma Nyasachu oseyierogi mondo gitine, kendo giguedh
ji e nyinge. Gin ema omigi tich ng’ado buche ma ji laroe gimoro, kod
buche goruok duto. 6Bang’e jodongo duto mag dala machiegni gi ringruokno
nyaka log lwetgi kuom nyaroya mosetur ng’ute e holo cha, 7ka giwacho
niya, ‘Wan ne ok wachuero remoni, kata ng’at ma nochuere bende ne ok
waneno. 8A Ruoth Nyasaye, yie iwe richo mag jogi Israel ma isewaro,
kendo kik iyie mondo remo ma onge gi ketho mien-gi.’ Kamano ginipuodhre
kuom richo mar chuero remono. 9Mano e kaka unugol remo ma onge gi ketho
kuomu, kutimo gima ber ma Ruoth Nyasaye dwarono.

Kaka irito mon momak e lweny

10"Kusekedo gi wasiku, mi Ruoth Nyasaye ma Nyasachu oketogi e lwetu,
kendo umako jomoko udhigo, 11mi ng’ato kuomu oneno dhako moro ma jaber
kuomgi ma doher mondo okendi, 12to onyalo kawe akawa, motere dala. Bang’
mano noliel wiye, mi ong’ad koke, 13kendo olony lewni mane omakego.
Dhakono nodag e dala ng’atno koywago min gi wuon kuom due ngima, eka
ng’atno nyalo loke dhako. 14To kapo ni bang’e ojok kode, to onyalo weye
odhi kuma ohero. To ok nong’iewe gi ng’ato, kata loke misumba, nikech
oseriwore kode.

Pok wuowi makayo

15"Ka ng’ato nigi mon ariyo, ma achiel ohero, to machielo ok ohero, to
dhako ma ok oherono ema onywolone wuowi makayo, 16kendo kinde modwaro
lamo nie yawuowi ochopo, to kik okaw wuod dhako moherono ka wuode makayo
kar wuod dhako ma ok ohero, ma adier e wuowi makayo. 17Nyaka omi wuode
makayo duong’ne mar nywol, kopogone pok nyadiriyo moloyo yawuote mamoko,
kata dabed ni en wuod dhako mocha kamano, nimar en e wuode motieko
wuowine, omiyo duong’ mar nywol en mare.

Wuowi ma achach

18"Kapo ni ng’ato nigi wuowi ma wiye tek kendo ma achach, ma ok nyal
winjo jonywolne, kata da gikume, 19to nyaka gimake, mi gitere e nyim
jodongo e dhoranga dala. 20Giniwach ni jodongo niya, ‘Wuodwani wiye tek,
kendo en achach. Ok otim gima wawachone, bende timbene richo kendo
ojamer.’ 21Eka jodalano duto nyaka goye gi kite nyaka otho. Mano e kaka
unupodhru kuom richo ma kamano, mi jo-Israel duto nowinj wachno, kendo
nobed maluor.

Chike moko mopogore opogore.

22"Ka oseng’ad ni ng’ato buch tho, mi onege, kendo olier ringre e yath,
23to ringreno kik we kanyo otienono duto. Nyaka yike chieng’ onogo,
mondo kik uketh piny ma Ruoth Nyasaye ma Nyasachu biro miyou ka mwanduu,
nikech ng’at molier e yath okuong’ e nyim Nyasaye.

Rapar mar Chik 22

1 "Kineno dher wadu moro kata rombone ka ringo lal, kik iweye to nyaka
igeng’e, mi idwoke ni wuon-go. 2Kopo ni wuon-go ok jagweng’u, kata ka ok
ing’eye, to nyaka iter chiayono e dalani, kendo irite nyaka wuon-go
nwang’e kuomi, eka idwoknego. 3Nyaka itim kamano ni kanj wadu, kata ni
lawe, kata ni gimoro amora molalne, to kik iweye orweny. 4Kineno kanj
wadu moro kata dhere kopodho e yo, to kik iwe mak ikonyo wuon-go chunge.

5"Dhako kik rwakre ka dichwo, dichwo bende kik rwakre ka dhako, nimar
joma otimo kamano okwedi e nyim Ruoth Nyasaye ma Nyasachu.

6"Kapo ni iyudo od winyo man gi nyithindo kata tong’ e yath manie dir
yo, kata man piny e lowo ka min-gi butnoe, to kik ikaw min-gi kaachiel
gi nyithinde. 7Nyaka iwe min-gi dhi, to ikaw mana nyithinde kende.
Kamano inibed maber kendo nidag aming’a.

8"Ka igero ot, to nyaka iriw rageng’ e lak tado gi yo ka oko, mondo kik
ng’ato podhi koa ewi tatino, mi kel bura mar remo kuom odi.

9 "Kik ipidh kodhi moro amora e puothi mar mzabibu, nimar kitimo kamano,
to gik ma kodhino onyago, kaachiel gi olembe mag mzabibu nyaka chiw ni
Ruoth Nyasaye.

10"Kik ipur gi dhiang’ kod kanyna e kwer achiel.

11"Kik irwak law molos gi usi mar yie rombo mokik gi usi mar katana.

12 "Nyaka iket usi momin e konde ang’wen mag lawi mar abola.

Chike moko mag kend

13"Ka ng’ato okendo chiege, to bang’e ojok kode, 14mi ohangone wach
kendo oketho nyinge, kowacho ni nokawe to ok oyude gi ringre, 15to
jonywol nyakono nyaka dhi ir jodongo e dhoranga dala, ka gitero gima
nyiso ni nyargino ne nigi ringre. 16Eka wuon nyako nowachni jodongo
niya, ‘Namiyo ng’atni nyara mondo okendi, to koro ojok kode, 17omiyo
osehangone wach, kendo oketho nyinge kowacho ni ne ok oyude gi ringre.
To kata kamano ma e gima nyiso ni nyara ne nigi ringre.’ Bang’ mano,
noyar law mane oywego ringre nyakono e nyim jodong dala. 18Jodongogo
nyaka chwad ng’atno, 19kendo goye faini pesa moromo fedha mia achiel
mondo omi wuon nyako, nikech ng’atno oseketho nying nyar Israel. Nyakono
nosik kode, kendo ok noriembe nyaka chieng’. 20To ka en adier ni nyakono
ne onge gi ringre, kendo oonge gima nyiso ni ne en gi ringre, 21to nyaka
tere e dhood wuon mare, kendo jodalagi nogoye gi kite nyaka otho nimar
osekelo wichkuot e piny Israel kochodo ka pod en e dala wuon. Mano e
kaka unupwodhru kuom richo ma kamaano.

22"Ka onwang’ ng’ato ka terore gi chi wadgi, to nyaka neggi giduto. Mano
e kaka unupwodh jo-Israel kuom richo ma kamano.

23"Ka ng’ato onwang’o nyako moro minywomo, mi oterore kode e dala, 24to
nyaka ukelgi giduto e dhoranga dala, mi ugogi gi kite nyaka githo. Nyaka
neg nyakono nikech kata obedo ni ne en e dala kamano, to ne ok ogoyo uwi
mondo okonye. Ng’atno to nyaka neg kuom kuodo wi chi wadgi. Mano e kaka
unupwodh ogandau kuom richo ma kamano.

25"To ka ng’ato oyudo nyako moro minywomo, mi omako, kendo oterorego gi
thwon oko e pap, to ng’atno kende ema nyaka negi. 26Kik utim gimoro ni
nyako, nikech en ok osetimo gimoro moromore gi buch tho, 27nimar ng’atno
nomake oko e pap, omiyo kata obedo ni nogoyo uwi to onge ng’at mane
nyalo konye. Tim ma kamano chalo gi tim ng’at momonjo wadgi monego.

28 "Ka ng’ato omako nyako ma ok nywom, mi oterorego, bang’e ofwenygi,
29to nyaka ng’atno chul wuon nyako pesa moromo fedha piero abich. To
bende nyaka okend nyakono, nikech osemiye wichkuot, kendo ok onyal
riembe nyaka chieng’.

30 "Kik ng’ato ter chi wuon mare, nimar kotimo kamano, to okuodo wi
wuon.

Rapar mar Chik 23

Joma ok oyienigi bet e chokruok mar jo-Nyasaye

1"Ng’at ma nyangetane otore kata ma duong’ne ong’ad oko, kik donj e
chokruok mar jo-Ruoth Nyasaye.

2"Kimirwa kik donji e chokruok mar jo-Ruoth Nyasaye, nyaka nyikwaye mar
apar.

3 "Jo-Amon gi jo-Moab kata mana nyaka nyikwagi mar apar kik donj e
chokruok mar jo-Ruoth Nyasaye. Ok ginidonj e chokruokno, 4nikech ne ok
giromonu gi chiemo kata gi pi kane uwuok Misri, to bende nikech ne
giluongo Balaam wuod Beor modak Pethor manie piny Mesopotamia mondo
okuong’u. 5To Ruoth Nyasaye ma Nyasachu ne ok odewo wach Balaam, mi
noloko kuong’no obedonu mana gueth, nikech noherou. 6Kik udwar gima
dikelnigi kue kata gima dikelnigi dongruok e ndalou duto.

7"To kik ukaw jo-Edom ka joma okwedi, nikech gin joweteu, bende kik ukaw
jo-Misri ka joma okwedi nikech ne udak e pinygi ndalo moko. 8Nyikwagi
mar adek ema nyalo donjo e chokruok mar jo-Ruoth Nyasaye.

Rito ler e kambi

9"Ka un e kambi ndalo lweny, to kik utim gimoro mochido. 10Ka ng’at moro
kuomu ogak nikech nende olekore gotieno, to nyaka owuog oa e kambi mobed
oko. 11To kochopo odhiambo, nyaka olwokre, eka oduog e kambi ka chieng’
podho. 12Nyaka ubed gi kamoro oko mulosorue, 13kendo kudhi kanyo, to
nyaka udhi gi rapur, ukunygo bur, mi ka uselosoru to uiko. 14Nyaka utim
kamano nikech Ruoth Nyasaye ma Nyasachu wuotho kuonde duto e kambiu,
mondo oritu kendo omiu loyo wasiku. Emomiyo kambiu nyaka bed maler,
mondo kik Ruoth Nyasaye nwang’ie gimoro marach ma dimi oweu.

Chike mopogore opogore

15"Ka misumba moro opondo koa e piny moro, mi oringo obiro iru, to kik
uduoke ni ruodhe. 16Nyaka uweye odag e pinyu e dala moro amora mohero.
To kik uloke misumba.

17 "Onge nyar Israel moro kata wuod Isreal moro manyalo bedo jachode e
od lemo. 18Pesa ma dhako moro kata ma dichwo moro oyudo kuom chode kik
kel e Od Ruoth Nyasaye ma Nyasachu mondo ochopgo kuong’ruok, nikech pesa
moyud kamano okwedi e nyim Ruoth Nyasaye ma Nyasachu.

19 "Kik imi ja-Israel wadu chul ohala kuom gima oholo, bed ni en pesa,
kata chiemo, kata gimoro amora monego dwok gi ohala. 20Inyalo kawo ohala
kuom gima iholo japiny moro nono, to ok kuom ja-Israel wadu. Kuluwo
chikno, to Ruoth Nyasaye ma Nyasachu noguedhu kuom gik moko duto mutimo
e piny ma ubiro donjoe mondo udagie.

21 "Kikuong’ori kuom wach moro, to nyaka ichop kuong’ruokno piyopiyo,
nikech ka ok itimo kamano, to Ruoth Nyasaye ma Nyasachu nobandhi wachno,
kendo nibed jaketho. 22Ka ok ikuong’ori to ok iketho, 23to kikuong’ori
ni Ruoth Nyasaye ma Nyasachu kuom heroni iwuon, to nyaka irit kendo
ichop gima iwachono.

24"Ka idonjo e puoth ng’ato mar mzabibu to inyalo chamo mzabibu kaka
ihero, to kik ikaw moko iago. 25Bende kidonjo e puoth ng’ato mar cham,
to inyalo jako ajaka cham gi lweti, to kik ika gi pala.

Rapar mar Chik 24

Chike mar weyo dhako

1 "Ka ng’ato okendo chiege, to bang’e oyudo ni ok ohere nikech osetimo
gimoro ma ok owinjore, onyalo ndiko barup weruok momiye, kendo oriembe.
2Bang’e ka dhakono osea, nyalo bet ni ng’ato ochako okende, obedo
chiege, 3to ka chwore mar ariyono bende ojok kode, mondiko barup weruok
momiye, kendo oriembe, kata ka chwore mar ariyono otho, 4to chwore
mokwongo mane oriembe cha kik chak kawe mi loke chiege kendo, nikech
koro osedokone mogak. Tim ma kamano en kuero e nyim Ruoth Nyasaye ma
Nyasachu, kendo dikel richo e piny ma Ruoth Nyasaye ma Nyasachu biro
miyou obed mwanduu.

5"Ka ng’ato okendo, to kik tere e lweny kata e tich moro amora, to onego
obed dala kuom higa achiel komiyo chiege mor.

Chike mopogore opogore

6"Kik ng’ato mak pong’ rego kata mana nyapong’ ka gir singo, nikech mano
chalre gi nego dhano.

7 "Ka oyud ng’ato kokwalo ja-Israel wadgi mi oloke misumbane, kata
ong’iewe gio ng’ato, to nyaka neg jakuogno. Mano e kaka unupwodhru kuom
richo ma kamano.

8 "Kuom weche mag tuo dhoho, nyaka utim mana kaka jodolo ma jo-Lawi biro
chikou, nimar namiyogi chikena duto ma nyaka uriti. 9Paruru gima ne
Ruoth Nyasaye ma Nyasachu otimo ni Miriam ka ne usewuok Misri!

10 "Kiholo ja-Israel wadu gimoro, to kik idonj e ode kikawo gir singo.
11Nyaka irit mana gi oko mondo ng’at ma jagopino ema okelni gino. 12Ka
en ng’at ma jachan, mi omiyi lawe mar abola ka gir singo, to kik inind e
laweno, 13to nyaka idwoknego ka pok chieng’ opodho mondo onindie. Kamano
ng’atno noguedhi, kendo Ruoth Nyasaye ma Nyasachi nokwan gima itimono ka
gima ber.

14 "Kik itim marach ni jatich moro modhier machandore, kataa obedo ni en
ja-Israel kata jadak. 15Nyaka imiye pokne pilepile kapok chieng’ opodho,
nimar en jachan kendo pokneno ema konye. Ka ok itimo kamano, to onyalo
ywakni kuom Ruoth Nyasaye, mi dibed jaketho.

16 "Kik neg wuone nikech richo mag nyithinde, kata kik neg nyithindo
nikech richo mag wuonegi, too ng’ato ka ng’ato noneg mana nikech richone
owuon.

17 "Kik ung’ad buch amwor ni jodak kata ni nyathi kich, bende kik ukaw
law dhako ma chwore otho ka gir singo. 18Paruru nii ne un wasumbni e
piny Misri, to Ruoth Nyasaye ma Nyasachu noresou mogolou kuno. Mano
emomiyo achikou ni mondo utim kamano.

19 "Ka ikayo cham e puothi, mi wiyi owil gi cham moko motue kuno, to kik
idog iom, to nyaka iwegi ni jodak gi nyithindo ma kiye kod mond liete
mondo Ruoth Nyasaye ma Nyasachu oguedhi kuom gik moko duto mitimo.

20"Ka iseyiengo yiendi mag zeituni mondo olembe olwar, to kik ichak
iyienggi kendo, to nyaka iwe modong’ ni jodak gi nyithi kiye kod mond
liete.

21"Ka isepono mzabibu e puothi to kik ichak ipon kendo, to nyaka iwe
modong’ ni jodak gi nyithi kiye kod mond liete. 22Paruru ni ne un
wasumbni e piny Misri. Mano emomiyo achikou ni mondo utim kamano.

Rapar mar Chik 25

1"Ka ji ariyo larore e wach moro, mi gibiro mondo oyalgi, to nyaka
jong’ad bura ng’ad nigi bura kare, ka giweyo ng’at ma onge gi ketho, to
gikumo jaketho. 2Ka ong’ad ni ng’at ma jakethono buch chweto, to nyaka
onind piny e nyim jang’ad bura, mi chwade. Nyaka chwade maromre gi
kethone, 3to kar kwan kiboko kik kadh piero ang’wen, nono to dipo ka
chweto ohingo ja-Israel waduno, mi oyudo wichkuot marach e nyimu.

4 "Kik itue dho dhiang’ ka ywayo lodi madiemo cham.

Chik mar tero dhako

5 "Ka owete odak kanyakla, mi achiel kuomgi otho ka ok oweyo nyathi ma
wuowi, to ng’at moro nono ma ok jadalano ok nyal tero chiege. Owadgi
chwor dhakono ema nyaka riwre kode, mi loke chiege, kendo timne gik moko
duto ma owinjore yuor dhako tim. 6Nyathi ma wuowi ma dhakono okwongo
nywolo nyaka kaw nying wuon mare mothono, mondo nyinge kik lal e Israel.
7To ka owadgi ng’at mothono ok dwar tero chi owadgino, to dhakono nyaka
dhi ir jodongo e dhoranga dala kar bura, mondo onyisgi niya, ‘Yuora
otamore chungo wi owadgi e Israel, kendo odagi timona gima owinjore yuor
ng’ato tim ni chi owadgi.’ 8Ka jodong dala owinjo kamano, to nyaka
giluong ng’atno, kendo giwuo kode e wachno. Ka owachonigi malong’o ni ok
odwar kawe, 9to chi owadgino nyaka dhi ire e nyim jodongo mi lony wuore
e tiende, kendo ng’udh wang’e olawo. Bang’ mano dhakono nyaka wach niya,
‘Ma e kaka watimo ni ng’at modagi chungo wi owadgi.’ 10E Israel jood
ng’atno noluong ni, ‘Jood ng’at ma olony wuore.’

Chike mamoko

11"Ka ji ariyo gore, mi chi ng’at achiel kuomgi odhi konyo chwore,
momako duong’ ng’at machielono, 12to nyaka ng’ad lwet dhakono oko ma ok
ukeche.

13 "Kik ibed gi rapim mopogore opogore e mifuki, ma moro duong’ to moro
tin. 14Bende kik ibed gi rapur mopogore opogore e odi, ma moro duong’ to
moro tin. 15Nyaka ubed gi rapim kod rapur malong’o kendo makare mondo
udag aming’a e piny ma Ruoth Nyasaye ma Nyasachu biro miyou. 16Joma timo
gik ma kamago kawuondo ji, okwedi e nyim Ruoth Nyasaye.

Nyasaye ochiko jo-Israel mondo otiek jo-Amalek

17 "Paruru gima ne jo-Amalek otimonu e yo, ka uwuok e piny Misri. 18Ne
gibutonu mi gimonjou gi ka ng’eu, ka uol kendo ujony, mi ginego joma
nodong’ chien, ma ok gidewo luoro Nyasaye. 19Emomiyo ka Ruoth Nyasaye ma
Nyasachu osemiyou kue kuom wasiku duto molworou e piny ma obiro miyou
mondo obed mwanduu, to kik wiu wil mak utieko jo-Amalek, mi nyinggi lal
e piny.

Rapar mar Chik 26

Chike mag chiwo gik mokwongo nyak

1"Ka usechopo e piny ma Ruoth Nyasaye ma Nyasachu biro miyou mondo obed
mwanduu, mi udak kuno, 2to nyaka ng’ato ka ng’ato kaw gik moko duto
mokwongo nyak e pinyno, kendo ket e atonga, mi dhigo kama Ruoth Nyasaye
ma Nyasachu biro yiero mondo nyinge obedie. 3Nyaka odhi ir jadolo man
kanyo, kendo owachne niya, ‘Ahulo ni Ruoth Nyasaye ma Nyasacha kawuono
ni asechopo e piny mane Ruoth Nyasaye osingore ni kwerewa ni nomiwa.’
4Bang’ mano jadolo nokaw atonga e lwet ng’atno, mi noket piny e nyim
kendo-mar-misango mar Ruoth Nyasaye. 5Eka ng’atno nowach e nyim Ruoth
Nyasaye niya, ‘Kwara ne en ja-Aram ma bayo abaya, ma onge gi kar dak. Ne
odhi e piny Misri kane pod joge nok, mi gidak kuno. Bang’e ne ginya, mi
gidoko oganda maratego man gi ji mang’eny. 6To jo-Misri nosandowa,
monyorowa, kendo oketowa e tich misumba malit. 7Ne waywak ni Ruoth
Nyasaye ma Nyasach kwerewa mondo okonywa, mi nowinjo ywakwa, kendo oneno
thagruok gi nyor mane inyorowago, kod tich matek mane watiyo. 8Kuom mano
nogolowa e piny Misri gi teko maduong’ kod bat morie, kendo gi timbe
madongo kod ranyisi gi honni. 9Nokelowa kaeri momiyowa piny maber kendo
momewni. 10A Ruoth Nyasaye, mano emomiyo akeloni gik mokwongo nyak e
lowo misemiya.’ Eka noket atongano piny e nyim Ruoth Nyasaye, mi
okulorene piny mondo olame. 11Bang’e un gi jo-Lawi kod jopinje mamoko
modak kuomu nyaka utim sawo mondo upargo gik mabeyo duto ma Ruoth
Nyasaye osetimonu kaachiel gi jou.

Chike mag chiwo achiel kuom apar mag gik monyak

12 "Ka usetieko choko achiel kuom apar mag gik monyak e higa mar adek,
ma en higa michiwoe achiel kuom apar mar gik manyak, to nyaka uchiw gigo
ni jo-Lawi gi jopinje mamoko modak kuomu, kaachiel gi nyithindo ma kiye
kod mond liete, mondo gibed gi chiemo moromogi e miechu. 13Bang’ mano
ng’ato ka ng’ato nowach e nyim Ruoth Nyasaye ma Nyasachu niya, Asegolo
gik mowalni e oda, mi amiyo jo-Lawi gi jopinje mamoko gi nyithindo
makiye kod mond liete mana kaka nichika. Wiya ok osewil, kata ok
aseketho chikni moro kata achiel. 14Pok achamo gik mowalnigo e ndalo ma
aywago ng’at motho, kata gologi e oda ka agak, kendo ok asechiwogi ni
ng’at motho. A Ruoth Nyasaye asemako chikni, katimo gik moko duto
midwaro. 15Rang piny gie polo kar dakni maler, mondo iguedh jogi Israel
kod piny maber kendo momew misemiyowa, kaka nikuong’ori ni kwerewa."

Jo-Israel nyaka bed oganda mowal ni Ruoth Nyasaye

16"Kawuono, Ruoth Nyasaye ma Nyasachu chikou mondo urit chikegi gi
buchegi duto. Nyaka uritgi gi chunyu duto. 17Usehulo tinende ni Ruoth
Nyasaye e Nyasachu, kendo ni ubiro luwo yorene, murit chikene gi
buchene, kendo uwinj wachne. 18Ruoth Nyasaye bende osehulo tinende ni un
e joge owuon, marito chikene duto, kaka nosingorenu. 19Obiro ting’ou
malo moloyo ogendini mamoko duto mane ochueyo, mondo nyinge oyud duong’
gi pak kod huma. Kamano unubed oganda mowal ni Ruoth Nyasaye ma Nyasachu
mana kaka nosingore."

Rapar mar Chik 27

Ndiko chike e got Ebal

1Kane Musa nigi jodong Israel, nochiko ji niya, "Rituru chike duto ma
amiyou kawuono, 2kendo chieng’ ma ung’ado aora Jordan kudhi e piny ma
Ruoth Nyasaye ma Nyasachu biro miyou, to uchung kite madongo, kendo
umwon-gi. 3Ndikuru kuomgi weche duto mag chikni, mondo udonji e piny
maber momew ma Ruoth Nyasaye ma Nyasachu nosingore ni kwereu ni nomiu.
4Ka useng’ado aora Jordan, to unuchung kitegi e got Ebal mana kaka
achikou kawuono, kendo umwon-gi. 5Geruru kendo-mar-misango kanyo ni
Ruoth Nyasaye ma Nyasachu gi kite ma ok opa gi chuma. 6Kendo mar Ruoth
Nyasayeno nyaka ger gi kite ma ok opa, bende utimie ni Ruoth Nyasaye ma
Nyasachu misengni miwang’o pep. 7Timuru misengni mag sawo, kendo
chiemuru kanyo, mi ubed mamor e nyim Ruoth Nyasaye ma Nyasachu. 8Ndikuru
malong’o weche duto mag chikni kuom kitego."

9Musa kod jodolo ma jo-Lawi nowacho ni jo-Israel duto niya, "Chikuru itu
maber, un jo-Israel. Tinendeni usedoko jo-Ruoth Nyasaye ma Nyasachu.
10Winjuru Ruoth Nyasaye ma Nyasachu, kendo rituru chikene gi buchene ma
amitou kawuono."

Weche mag kuong’ ma nyaka hul e got Ebal

11Chieng’no ema Musa nogoloe chik, kowacho ni ji niya, 12"Ka useng’ado
aora Jordan, to jo-Simeon gi jo-Lawi gi jo-Juda gi jo-Isakar gi jo-Josef
kod jo-Benjamin nyaka chung’ e got Gerizim, mondo oguedh ji. 13To
jo-Reuben gi jo-Gad gi jo-Asher gi jo-Zebulun gi jo-Dan kod jo-Naftali
mondo ochung’ e got Ebal, kihulo weche mag kuong’. 14Bang’ mano jo-Lawi
nowach nii jo-Israel duto gi dwol maduong’ niya.

15 " ‘Okuong’ ng’at moloso kido mar nyasaye manono mar bao kata mar
chuma, kata bed ni oketo gino kama opondo. Mano en tim makuero e nyim
Ruoth Nyasaye.

16 " ‘Okuong’ ng’at mochayo wuon kata min.

17 " ‘Okuong’ ng’at moketho kiepe gi wadgi.

18 " ‘Okuong’ ng’at mowuondo muofu, mi obaro oweyo yo.

19 " ‘Okuong’ ng’at moketho buch japiny moro modak kodu, kata buch
nyathi ma kich, kata buch chi liel.

20 " ‘Okuong’ ng’at moterore gi chi wuon, nikech oelo dug wuon mare.

21 " ‘Okuong’ ng’at moterore gi le moro amora.

22 " ‘Okuong’ ng’at moterore gi nyamin hie, kata nyamin ma nyar wuon.

23 " ‘Okuong’ ng’at moterore gi mar mare.

24" ‘Okuong’ ng’at mogoyo wadgi ling’ling’.

25" ‘Okuong’ ng’at mochamo asoya mondo oneg ng’at ma onge gi ketho.

26 " ‘Okuong’ ng’at ma ok orito kata ma ok ochopo weche duto mag chikni.
Bang kuong’ ka kuong’ to ji duto nyaka duok ni, ‘Obed kamano.’

Rapar mar Chik 28

Gueth miyudo kuom rito chik

(Tim jo-Lawi 26.3-13; Rapar mar Chik 7.12-24)

1 "Ka uluoro Ruoth Nyasaye ma Nyasachu, kendo urito adimba chikene duto
ma amiyou kawuono, to enoting’u malo moloyo ogendini duto mag piny,
2kendo guethgi duto biro bironu: 3Noguedhu kamoro amora ma untie; ka un
e dala, kata ka un oko. 4Noguedhu gi nyithindo mang’eny, kendo gi cham
mogundho kod jamni mathoth. 5Noguedh atongeu gi dakuondeu. 6Noguedhu
kudonjo e dala kendo kuwuok.

7"Ruoth Nyasaye noket wasiku momonjou e luetu, kendo unulogi muriembgi.
Ginirad kodu ka gin oganda achiel, to giniringu ka gike e sidienje
abiriyo. 8Ruoth Nyasaye noguedh dereu kaachiel gii tich luetu duto e
piny ma obiro miyou. 9Kurito chike Ruoth Nyasaye ma Nyasachu, kendo
uwuotho e yorene, to obiro miyo udoko joge owuon maler, kaka
nosesingorenu. 10Ogendini duto mag piny none ni un jo Ruoth Nyasaye mi
giniluoru.

11"Ruoth Nyasaye biro miyo udhi maber. Ubiro bedo gi nyithindo mang’eny,
kendo gii jamni mathoth, kod cham mogundho e piny mane Ruoth Nyasaye
osingore ni kwereu ni nomiu. 12Ruoth Nyasaye biro golo koth e polo kar
kenone, mondo ochwenu e ndalo mowinjore, kendo obiro guedho gik moko
duto mutimo. Ogendini mang’eny biro holo gik moko kuomu, to un ok nuhol
kuomgi. 13Kurito chike mag Ruoth Nyasaye ma Nyasachu ma anyisou kawuono
mondo urit matek, 14kendo ka ok utamoru chikego mi udagi lamo nyiseche
mamoko, to Ruoth Nyasaye biro ketou jotelo, to ok joma itelonigi. Kamano
ubiro dhi nyime maber, kendo ok nudog chien.

Kuong’ miyudo kuom tamruok mako chik

(Tim jo-Lawi 26.14-46)

15"To ka ok uluoro Ruoth Nyasaye ma Nyasachu, mi udagi rito chikene gi
buchene ma amiyou kawuono, to kuong’ gi duto biro makou: 16Nokuong’u
kamoro amora ma untie; ka un e dala, kata ka un oko. 17Nokuong’ atongeu
gi dakuondeu. 18Nokuong’u kuom nywol kendo kuom cham kod kuom jamni.
19Nokuong’u kudonjo e dala kendo kuwuok. 20Ruoth Nyasaye noornu kuong’
gi chandruok kod kum ma ketho gik moko duto mutimo, nyaka otieku mi urum
ka diemo wang’ kuom timbeu maricho, kendo nikech useweye. 21Ruoth
Nyasasye biro goyou gi tuoche nyaka tieku ua e piny mudonjoe mondo ukaw.
22Ruoth Nyasaye biro goyou gi kahera gi midhusi gi tuo akuodi kod
guonyo, kendo kelonu oro, mi cham rochre ewi dongo. Gigo duto biro
thagou nyaka urum. 23Polo norieny ka mula, to piny nodok matek ka chuma.
24Kar kelo koth, to Ruoth Nyasaye nomi lowo gi buru chwenu mana ka koth,
nyaka tieku. 25Ruoth Nyasaye noketu e lwet wasiku, mi ginilou. Unurad
kodgi ka un oganda achiel, to unuringi kuke e sidienje abiriyo, mi
unubed joma pinje duto wuoro. 26Ringreu nobed chiemb winy gi le, kendo
onge ng’at ma noriembgi.

27"Ruoth Nyasaye biro goyou gi tuo buche mag Misri gi akuodi kendo gi
kalanga kod guonyo ma ok nyal thiedhi. 28Obiro goyou gi tuo mar neko,
kendo lokou muofni gi joma morundore. 29Unubed kumulo godiechieng’, mana
kaka muofu mulo, kendo ok nuchop kuma udwaro dhiyoe. Nothiru kendo
noyaku e ngimau duto, kendo onge ng’at ma nokonyu. 30Unukend mon, to
jomoko nono ema nonind kodgi. Unuger udi, to ok nudagie. Unupidh
mzabibu, to ok unucham olembegi. 31Unune dhou kiyang’o, to ok unubil
ringgi. Nomau kenjeu kuneno, to ok nodwoknugi. Rombeu nomi wasiku, to
onge ng’ama nokonyu. 32Yawuotu gi nyiu nokaw, kendo nomi jopinje mamoko
ong’iew mana kuneno, mi siso nolou kodgi, to ok nubed gi teko mar timo
gimoro.

33"Oganda moro ma ok ung’eyo nocham gik monyak e puotheu, kendo unubed
joma othir malich e ngimau duto. 34Gigo biro miyo udoko joneko. 35Ruoth
Nyasaye biro goyo chongeu kod tiendeu gi buche ma ok nyal thiedhi, to
ginilandre e dendu duto.

36"Ruoth Nyasaye biro terou, kaachiel gi ruoth mubiro yiero, kuom oganda
ma un ok ung’eyo kata kwereu bende ne ok ong’eyo, kendo kuno unulamie
nyiseche mamoko mag yien kod mag kite. 37Nyingu nolokre ka ngero kendo
gima ji jaro kendo nyiero.

38"Ubiro chwoyo kodhi mang’eny e puotheu, to unuka matin, nimar bonyo
biro chamogi. 39Unupidh mzabibu, kendo unudogi, to ok unuka olembgi kata
madho divachgi, bende ok unumadhi nikech kudni nokethgi. 40Yiend zeituni
noyudre e pinyu kuonde duto, to ok unuwirru gi mogi, nimar ginilwar piny
ka pok gichiek. 41Ununywol yawuowi gi nyiri, to ok ginisik kodu, nikech
notergi e tuech. 42Yiendu duto, kod gik monyak e puotheu, bonyo notiek
pep. 43Jopinje mamoko modak kuomu biro medo dongore molou, to un ubiro
dok piny. 44Ginibed gi gik ma giholou, to un ok nubed gi gima duholgi.
Ginibed jotelo, to un unubed joma itelonigi.

45"Masichego duto biro lawou mi maku nyaka tieku, nikech kane Ruoth
Nyasaye ma Nyasachu ochikou mondo urit chikene gi buchene, to ne ok
uwinjo wachne. 46Masichego nobednu ranyisi mochwere, kendo ni nyikwau,
47nikech ne ok utiyo ni Ruoth Nyasaye ma Nyasachu gi mor kendo gi ilo
kuom chiwone mogundho. 48Emomiyo unuti ni wasigu ma Ruoth Nyasaye biri
oro mondo omnju. Kech nokau, kendo riyo nolou; unuwuoth duge, kendo
nuchand gimoro amora. Ruoth Nyasaye noket jok mar nyinyo e ng’utu nyaka
otieku.

49"Ruoth Nyasaye biro kelo kuomu oganda moro moa kuma bor ma dhogi ok
nuwinji. Ginimuomre kuomu mana kaka ongo muomore kuom nyagweno.
50Ogandano nobed mager ahinya. Ok ginidew joma oti, kendo ok ginikech
nyithindo. 51Ginicham jambu gi chambu, ma ok giweyonu cham kata divai
kata mo kata mana chiayo moro kuom jambu nyaka urum. 52Ginilwor mier
duto ma Ryuoth Nyasaye nomiu mondo gikau, nyaka gimuk ohinga maboyo
kendo motegno muparo ni dugeng’rugo. 53Wasikugo nokelnu chandruok malich
ahinya, e ndalo ma giluoro e miechu, mi unucham kata mana nyithindu
uwegi ma Ruoth Nyasaye ma Nyasachu omiyou. 54Kata mana ng’at malong’o
kendo mang’wonie moloyo biro bedo ma iye kwar gi wadgi, kata mana chiege
mohero kaachiel gi nyithinde modong’, 55mi notamre pogonigi ringre
nyithinde mochamo, nimar onge gimoro machielo ma nodong’ne, nikech
chandruok malich ma wasiku biro kelonu e ndalo ma giluoroe miechu.
56Bende kata mana dhako malong’o kendo mang’wonie moloyo bende, ma nyaka
nene ok wuoth gi tiende, biro bedo ma iye kwar gi chwore mohero kaachiel
gi nyithinde, 57mi notamre pogonigi bieche kata mana nyathi mosenywolo,
nikech chandruok malich ma wasigu biro kelone e ndalo ma giluoroe miechu
duto.

58"Ka ok urito chike duto mondiki e kitabuni, kendo ok luoro nying Ruoth
Nyasaye ma Nyasachu, ma en nying maduong’ kendo malich, 59to ubiro kelo
kuomu, kendo kuom nyikwau, masiche malich kendo miwuoro, kod tuoche
mayuayo ji kuom kinde malach. 60Ruoth Nyasaye nokel tuoche duto mag
Misri mane uluoro, kendo ginisik kuomu. 61To bende nokel kuomu tuoche
kod masiche ma ok ondik e kitap chikni, nyaka urum. 62Kata obedo ni
ung’eny ka sulue manie polo kamano, to ji manok kuomu kende ema nodong’
nikech ne ok uwinjo wach Ruoth Nyasaye ma Nyasachu. 63Ruoth Nyasaye
nobed mamor kokethou, kendo kotiekou mana kaka nobedo mamor koguedhou
kendo omiyo unya, mi nogolu gi thuon e piny ma udonjoe mondo ukau.
64Ruoth Nyasaye nokeu e kind ogendini, chakre tung’ piny konchiel nyaka
tung’ piny komachielo, kendo kuondego duto unulamie nyiseche mag yien
kod mag kite, ma un ok ung’eyo kata kwereu bende ne ok ong’eyo. 65Ka un
e kind ogendinigo, to ok nuyud kue, to unuriwni e kindgi, kendo Ruoth
Nyasaye nomi ubed gi parruok, gi wenge mojony, kod chuny mokuyo. 66Ok
unung’e gima biro timorenu, kendo unubed gi kihondko odiechieng’
gotieno, mi ok unung’e sa thou. 67Kihondkono gi gik mubiro neno, nomi
uwach okinyi kokinyi ni, ‘Yaye! Mad obed odhiambo!’ To odhiambo
kodhiambo unuwach ni, ‘Yaye! Mad obed okinyi.’ 68Ruoth Nyasaye nodwoku
Misri gi yiedhi, kata obedo ni nosingore ni ok nudog kuno kendo.
Unuhonru ni wasiku mondo ong’iewu ka wasumbni, to onge ng’ama
nong’iewu."

Rapar mar Chik 29

1Mago e weche mag singruok mane Ruoth Nyasaye ochiko Musa mondo omi
jo-Israel otim, kane gin e piny jo-Moab. Singruokno ne omedi kuom
singruok mane otimo kodgi Horeb.

Singrouk mane Nyasaye otimo gi jo-Israel e piny Moab

2Musa noluongo jo-Israel duto, mowachonigi niya, "Ne uneno gi wang’u gik
moko duto mane Ruoth Nyasaye otimo e piny Misri ni Farao gi jodonge kod
pinye duto. 3Timbe madongo mane unenogo ne gin ranyisi gi honni 4to kata
kamano, nyaka chop sani Ruoth Nyasaye pok omiyou chuny mar ng’eyo, kata
wang’ mar neno, kata it mar winjo. 5Ruoth Nyasaye osetelonu e thim kuom
higni piero ang’wen, to lepu kata wuochu pok oti, 6bende ok usechamo
makati kata madho divai kata gimoro mamero ji. Notimonu kamano mondo
ung’ego ni en e Ruoth Nyasaye ma Nyasachu. 7Ka ne uchopo ka, to Sihon
ruodh Heshbon kod Og ruodh Bashan ne jomonjowa, to ne waloyogi. 8Ne
wakawo pinygi, mi wamiyo jo-Reuben gi jo-Gad kod nus jo-Manase mondo
obed mwandugi. 9Nyaka urit weche mag singruok adimba, mondo udhi maber
kuom gik moko duto mutimo.

10"Kawuono uchung’ e nyim Ruoth Nyasaye ma Nyasachu, koda ka jotend
dhoutu gi jodongu gi jotendu mamoko kod jo-Israel duto, chwo, 11gi mon
kod nyithindo, kaachiel gi jopinje mamoko modak kuomu, kata mana joma
modonu yien, kendo ma umbonu pi. 12Uikoru mondo ukuong’ru, kutimo
singruok ma Ruoth Nyasaye ma Nyasachu dwaro timo kodu kawuono. 13Ruoth
Nyasaye dwaro mondo oloku joge, kendo mondo obed Nyasachu kaka nonyisou,
kendo kaka nosingore ne kwereu ma Ibrahim gi Isaka kod Jakobo. 14Ok un
kende ema amiyou utimo singruokni, 15to ji duto mochung’ kodwa ka e nyim
Ruoth Nyasaye ma Nyasachwa kaachiel gi ji duto maonge kodwa ka kawuono,
bende amiyo otimo singruokni. 16Ung’eyo kaka ne wadak e piny Misri,
kendo kaka ne wakadho e pinje mag ogendini mamoko. 17Bende nuneno gik
makuero ma gilamo, kod kido mag nyisechegi manono mag yien gi mag kite,
kod mag fedha gi mag dhahabu. 18Kapo ni nitie ng’ato kuomu ma dichwo
kata ma dhako, kata ka nitie joot kata dhoot moro madwaro weyo lamo
Ruoth Nyasaye ma Nyasachwa, mondo odhi olam nyiseche mag ogendini
mamoko, to mano nyalo bedone chakruok mar masira gi lit. 19Ka ng’atno
owinjo weche mag singruokni, mi owuondore e chunye ni onge gima biro
time, kata koluwo timbene mag wich teko, to mano nokel masira maduong’.
20Ruoth Nyasaye ok nowe ni ng’atno richone, kendo mirimbe mager noliel
kuome, mi kuong’ duto mondiki e kitabuni nomake kendo Ruoth Nyasaye
noruch nyinge oko. 21Ruoth Nyasaye nopoge kuom dhout Israel duto, mi
nosande kaka kuong’ duto mondik e kitabu mar chikni dwaro.

22"E ndalo mabiro, nyikwau kod joma oa e pinje mamoko maboyo none
masiche kod tuoche mane Ruoth Nyasaye osetimo e pinyni. 23Piny duto
nowang’ gi mach kendo notim chumbi, ma ok nyal pidhie, kata mana lum
bende ok notwiye. Nokethre mana ka Sodom gi Gomora, kod Adma gi Zeboim,
mane Ruoth Nyasaye otieko gi mirimbe mager. 24Bang’e ogendni duto
nopenjre ni, ‘Ang’o momiyi Ruoth Nyasaye osetimo gima kama e pinyni? Ere
tiend mirima magerni?’ 25To nodwokgi niya, ‘Mano osetimore nikech
jo-Israel ne ok oriti singruok mane Ruoth Nyasaye ma Nyasach kweregi
otimo kodgi kane gin e piny Misri. 26Ne gilamo nyiseche mamoko mane ok
ging’eyo, kendo mane Ruoth Nyasaye ok omiyogi mondo gilam. 27Mano
emomiyo mirimb Ruoth Nyasaye nobedo mager kuom pinyni, mi nokeloe kuong’
duto mondik e kitabuni. 28Osedhuologi gi lop tiendgi e pinygi gi mirimbe
mager, mi oterogi e piny machielo ma pod gintie nyaka chil kawuono.’

29"Nitie gik moko mopondo, to gin mag Ruoth Nyasaye ma Nyasachwa, to gik
moelnwa tiendgi ema omiwa kaachiel gi nyikwawa nyaka chieng, omiyo
wanyalo timo gik moko duto ma chikni dwaro.

Rapar mar Chik 30

Gik ma onego ji tim mondo oduog ir Ruoth Nyasaye, mi oguedhgi

1"Ka gueth kod kuong’ ma aketo e nyimugo duto osetimorenu, muparo
wechena e pinje ma Ruoth Nyasaye ma Nyasachu oseteroue, 2mi uduogo ire
gi chunyu duto, kaachiel gi nyithindu, mana kaka chike ma amiyougi
dwaro, 3to Ruoth Nyasaye ma Nyasachu nong’wonnu, mi nochak omi udhi
nyime maber kendo. Enochak ochoku kendo kanyakla, kogolou e pinje duto
mane okeyoue. 4Kata obedo ni osekeyou e tung’ piny gi tung’ piny kamano,
to nochak ochoku kaachiel kendo. 5Ruoth Nyasaye ma Nyasachu nodwoku e
piny kwereu mondo udagie. Enomi unya mang’eny, kendo ubed gi mwandu
mathoth moloyo kwereu. 6Ruoth Nyasaye ma Nyasachu nomi chunyu gi chuny
nyikwau tim gik ma odwaro, mondo uhere gi chunyu duto kendo gi adiera,
eka ubed mangima. 7Bang’e Ruoth Nyasaye ma Nyasachu nolok kuong’go duto
ni wasiku, kendo ni joma sandou. 8Unuchak uluor Ruoth Nyasaye kendo, mi
unurit chikene duto ma amiyou kawuonogi. 9Ruoth Nyasaye ma Nyasachu
nomedu mwandu mang’eny moloyo. Unubed gi nyithindo mathoth, gi jamni
mang’eny, kod cham mogundho. Enobed mamor komiyou mwandu, mana kaka
nobedo mamor komiyo kwereu mwandu, 10to mana ka uluore, murito chikene
gi buchene kaka ondiki e kitabu mar chikni, kendo ka uduogo ire gi
chunyu duto kendo gi adiera.

11"Chik ma amiou kawuononi ok en chik matek, to bende ok en kuma bor. Ok
en e polo ma dimi uwach ni, 12‘Ng’ama didhinwa malo e polo mondo oomnwa
chikno, kendo opuonjwa, eka warite?’ 13Bende ok en loka nam, ma dimi
uwach ni, ‘Ng’ama ding’adnwa nam mondo okelwago, mi opuonjwa, eka
warite?’ 14To wach Nyasaye chiegni kodu ahinya, kendo en mana e dhou
kendo e chunyu, omiyo ritogo yot.

15"Neuru, kawuono aketo gik moko ariyo e nyimu mondo uyier. Gin ngima gi
ber, kata tho gi rach. 16Ka umako chik Ruoth Nyasachu ma amiyou kawuono,
muhere kuluwo yorene, kendo urito chikene gi buchene, to unubed mangima,
mi ununya mang’eny, kendo Ruoth Nyasaye ma Nyasachu noguedhu e piny ma
ubiro donjoe mondo ukaw. 17To kuweye, mubaro kudhi lamo nyiseche mamoko
kendo ukulorunigi, 18to ng’euru maler ni karu nolal nono, kendo ok
unudag aming’a e piny ma ubiro donjoe mondo ukaw, kuseng’ado aora
Jordan. 19Koro aluongo polo gi piny mondo obed joneno ni aseketo gik
moko ariyo e nyimu mondo uyier. Gin ngima gi gueth, kata tho gi kuong’.
To yieruru ngima, mondo udag maber kaachiel gi nyikwau. 20Heruru Ruoth
Nyasaye ma Nyasachu, kuwinjo wachne, kendo kuketo chunyu kuome. Mano
nomi ubed mangima, kendo udag aming’a e piny mane osingore ni kwereu ma
Ibrahim gi Isaka kod Jakobo."

Rapar mar Chik 31

Oket Joshua kar Musa

1Musa nomedo wuoyo ni jo-Israel, kowacho niya, 2"Koro hika gin mia
achiel gi piero ariyo, kendo ok anyal dhi nyime gi telonu. To bende
Ruoth Nyasaye osenyisa ni ok nang’ad aora Jordan. 3Ruoth Nyasaye ma
Nyasachu owuon biro telo nyimu mondo otiek ogendini mudhi kawo pinygigo,
mi unudag e pinygi, kendo Joshua notelnu kaka Ruoth Nyasaye osewacho.
4Ruoth Nyasaye biro tieko ogendinigo mana kaka notieko Sihon gi Og,
Ruodhi jo-Amor, kaachiel gi pinjegi. 5Nochiwgi e luetu, mi unutimnigi
mana kaka nochikou. 6Beduru gi chir, kendo gi jing’o. Kik uluorgi, kendo
kik chunyu nyosre, nimar Ruoth Nyasaye ma Nyasachu biro dhi kodu, kendo
ok noweu kata jwang’ou ok nojwang’u."

7Bang’e Musa noluongo Joshua mowachone e nyim jo-Israel duto niya, "Bed
gi chir kendo gi jing’o, nikech in ema ibiro telo ni jogi ka gidhi e
piny ma Ruoth Nyasaye nosingore ni kweregi ni nomigi, kendo inimi
gikawe. 8Ruoth Nyasaye owuon biro teloni, kendo nobed kodi. Ok noweyi,
bende ok nojwang’i, omiyo kik ibed maluor, kendo kik chunyi nyosre."

Nyaka som chik bang’ higni abiriyo ka higni abiriyo

9Musa nondiko chikno momiyo jodolo ma jo-Lawi mane ting’o Sandug Muma
mar Ruoth Nyasaye, kod jodong Israel duto. 10Eka nochikogi kama: "Bang’
higni abiriyo ka higni abiriyo e higa miweyoe gope, e kinde mutimoe Sap
Kiche, 11ka jo-Israel duto biro mondo olam Ruoth Nyasaye ma Nyasachu
kama obiro yiero mondo nyinge obedie, to nyaka usom chikni matek e
nyimgi duto. 12Nyaka uchik ji duto, chwo gi mon kod nyithindo, kaachiel
gi jopinje mamoko modak kuomu, mondo giwinj chikno, eka gipuonjre luoro
Ruoth Nyasaye ma Nyasachu, mi girit wechene duto maber. 13Tienge mabiro
mapok ong’eyo wechegi nowinjgi, mi nopuonjre luoro Ruoth Nyasaye ma
Nyasachu ndalo duto ma gidakgo e piny ma ubiro kawo ka useng’ado aora
Jorda,."

Chike mogik mane Ruoth Nyasaye omiyo Musa

14Ruoth Nyasaye nowacho ni Musa niya, "Ibiro tho machiegni, omiyo luong
Joshua udhi e Hemb Romo mondo akete e tich." Omiyo Musa gi Joshua ne
jodhi kaka nowachnigi, 15kendo Ruoth Nyasaye nofwenyore e Hema ka ni e
bor polo mane ochung’ e dho Hema.

16Ruoth Nyasaye nowacho ni Musa niya, "Ka isetho, moyiki, to jogi biro
weya mi luw nyiseche mag jomoko ma gidhi yudo ka gidonjo e pinyno, mana
kaka dhako weyo chwore, to dwanyore gi chwo mamoko. Giniweya, kendo
giniketh singruok ma asetimo kodgi. 17Kuom mano, mirimba mager noliel
kuomgi ka mach mi notiekgi. Anawegi, kendo ok nakwan-gi ka joga, mi
ginithagre malit, kendo ginine masiche madongo. Eka bang’e giniwach
niya, ‘Thagruokgi osebironwa mana nikech Nyasachwa koro ok ni kodwa.’
18To ok nawinjgi e ndalogo, nikech richo ma gisebedo ka gitimo mar lamo
nyiseche mamoko.

19"Kuom mano, koro ndik wer ma anyisi ni, kendo ipuonjgi kaka iwere,
mondo oparnigi chikena. 20Ka asekelogi e piny maber kendo momew, kaka
nasingora ni kweregi, mi giyudo chiemo, kendo gidoko machwe, eka bang’e
ginichara, kendo giniketh singruokna, ka giluwo nyiseche mamoko kendo
tiyonigi. 21Ka githagore malit kendo gineno masiche malit kamano, to
wendni nobednigi rapar, nimar nyikwagi nosik ka were. Kata koroni, ka
pok akelogi e piny ma nasingora ni namigi, ang’eyo kaka chunygi chalo."
22Musa nondiko wendno chieng’no, mopuonjo jo-Israel.

23 Ruoth Nyasaye nochiko Joshua wuod Nun niya, "Bed gi chir, kendo gi
jing’o, nikech in ema nitelni jo-Israel ka gidhi e piny ma ne asingora
ni namigi kendo anabed kodi."

24Kane Musa osetieko ndiko chikno duto e kitabu, 25nochiko jo-Lawi mane
ting’o Sandug Muma mar Ruoth Nyasaye niya, 26"Kawuru kitap chikni, uket
e bath Sandug Muma mar Ruoth Nyasaye ma Nyasachu, mondo obednu kanyo ka
rapar, 27nimar ang’eyo ni un joma wigi tek ta. Usetamoru winjo Ruoth
Nyasaye kata ka pod angima ka an kodu. Koro kasetho to ubiro dage machal
nadi? 28Omiyo chokuru jodong dhoutu gi jotendu duto e nyima, mondo
awachnigi wechegi, kendo aluong polo gi piny mondo obedna joneno.
29Ang’eyo ni ka asetho, to ubiro duworu malich, muwe yo ma asechikoue.
Kuom mano, unune masiche e ndalo mabiro, nikech numiyo Ruoth Nyasaye
mirima gi timbeu maricho."

Wend Musa

30Bang’e Musa nowachonigi weche duto mag wendni, ka oganda jo-Israel
ochiko itgi.

Rapar mar Chik 32

1"In polo, chik iti ka awuoyo!

In piny, winj wechena!

2Puonj mara mondo obed

ka koth machue e lek,

kendo wechena mondo obed

ka tho mamiyo lum doko mang’ich.

3Abiro luongo nying Ruoth Nyasaye,

to dwokuru ni,

‘Omi Nyasaye duong’!’

4En lwanda, ma tichne long’o,

nikech yorene duto ni kare.

En Nyasaye ma jaadiera,

kendo maonge ketho,

ma timbene kare,

kendo ma jaratiro.

5Tieng’ni to en tieng’ makoch,

kendo mobam,

ma timbegi mobam nyiso ni

ok gin nyithind Ruoth Nyasaye.

6Yaye, oganda mofuwo

ma onge gi rieko,

mano e kaka utimo

ni Ruoth Nyasaye adier?

Donge en e wuoru

mane ochueyou?

Donge en ema omiyou doko

oganda maratego?

7Paruru ndalo machon,

kod tienge ma koro osekadho.

Penjuru wuoneu kod jodongu,

mondo ogannu sigendgi.

8 Kane Ng’ama Duong’ Moloyo

ochiwo ni ogendini pinjegi,

mondo obed kuondegi mag dak,

noketo ni oganda ka oganda tong’ pinygi

maromre gi kar romb nyithi Nyasaye.

9To Ruoth Nyasaye owuon

noyiero joka Jakobo

mondo obed joge owuon,

kendo obed mwandune.

10Noyudo ogandano e thim

malich ma ondiegi rutoe,

mi nolworogi koni gi koni,

moritogi maber.

11Kaka ongo yiengo ode

mondo nyithinde owuogi,

koyaro bwombene mondo okawgi,

kendo oting’gi e bwombene,

e kaka Ruoth Nyasaye yaro bwombene,

kendo kawo ogandane.

12Ruoth Nyasaye kende ema otelonigi,

ka onge nyasaye moro makonye.

13Nomiyo giidho gode mag piny,

kendo omiyo gichamo gik ma nyak e lowo.

Nomiyo gichamo mor kich

mothodhi e kind lwanda,

kod mor zeituni

manyak e lowo motimo kite.

14Ne gin gi cha adila gi cha rombe,

kod nyirombe gi imbe mabeyo moloyo

gi dhok moa Bashan, kod nyuogi,

kaachiel gi ngano maber.

Ne gimadho mana divai makwar maber.

15Kamano dhood Jakobo nochiemo, moyieng’.

Adier, joka Jeshurun nodoko machwe, mogwecho.

Ee, nubedo machwe ahinya,

nikech nuchiemo mang’eny.

Ne giweyo Nyasaye ma nochweyogi,

ka gicharo Lwanda ma noresogi.

16Ne gimiyo nyiego omake

kuom lamo nyiseche mamoko,

kendo ne gimiye mirima

gi timbegi makuero.

17 Ne gitimo lisweche

ni jochiende ma ok Nyasaye,

kendo ni nyiseche ma ok ging’eyo,

ma kata mana kweregi bende ne ok ong’eyo.

18Wigi nowil gi Lwanda

ma nochweyogi!

Ne ok giparo Nyasaye

ma nomiyogi ngima.

19Ruoth Nyasaye noneno gik mane yawuote gi nyige timo,

mi nojwang’ogi

nikech ne giwang’o iye.

20Nowacho niya,

‘Ok named kwanogi ka joga,

to abiro neno gikogi,

nimar gin tieng’ ma wigi tek,

nyithindo ma ok nyal gen.

21 Gisemiyo nyiego omaka,

nikech giselamo gikma ok nyasaye.

Adier gisewang’o iya,

nikech giselamo gima nono.

Omiyo abiro miyo nyiego makgi

ka ayiero oganda ma nono oloyo,

kendo abiro wang’o igi,

ka ayiero oganda ma ok dew Nyasaye.

22Mirimba osemoko mach!

Mawang’o piny

kaachiel gi gik manyakie,

kendo owang’o mise mag gode,

bende ochopo kata kar joma otho e liel piny.

23Anamed masiche kuom joga,

kendo nachielgi gi asechena duto,

24mi kech nokagi,

kendo midhusi notuogi,

kendo tuoche maricho nogogi,

bende naol kuomgi ondiegi mangemo,

kod thuonde man gi kwiri mager.

25Ligangla noneggi ka gin oko,

kendo ka gin ei udi,

mi nyithindgi nodong’ kiye,

kendo mondgi nodok mond liete.

Yawuowi gi nyiri bende notho,

kaachiel gi nyithindo mayom,

kod jodongo moti.

26Naparo ni mondo ang’adgi matindotindo,

kendo atiekgi ma ok nochak opargi.

27To naparo ni dipo ka wasigu ojara,

ka gipakore ni gin ema gisetimo gigo duto,

to ok an, Ruoth Nyasaye.’

28"Joma wacho kamano

gin oganda mofuwo,

kendo maonge gi paro.

29Ka dine giriek,

to dine ging’eyo tiend gik matimore,

dine ging’eyo gima biro timorenigi e giko.

30Ere kaka ng’at achiel dilaw ji gana achiel,

kata ji ariyo riemb ji gana apar,

mak mana ka ok Ruoth Nyasaye ma Lwandagi ema oweyogi,

moketogi e lwet wasikgi?

31To adier, lwanda mar wasikwa ok chal gi Lwandawa,

kata mana wasikwa bende ong’eyo kamano.

32Mzabibu maggi gin mzabip Sodom, mopidh Gomora

ma olembgi otimo kwiri, kendo kech.

33Divachgi chalo gi kwich thuol mager.

34"Ruoth Nyasaye wacho niya,

‘Donge gigo duto okan maber e od kenona,

35 nyaka chop chieng’ ma abiro chuloe kuor kendo kumogi

mana chieng’ ma tiendgi nokierie, mi gipodh piny?

Chieng’’ mar masira,

ma gibiro rumoe

sudonigi machiegni!’

36 "Adier, ka Ruoth Nyasaye oneno ni joge ool,

kendo ni onge kata ng’at achiel modong’ makonyogi,

to obiro ng’adonigi bura maber,

kendo obiro kechogi.

37Enowach niya,

‘Nyisecheu ni kanye,

lwanda mane udwaro yudo konyruok kuome?

38Ere nyisecheu mane chamo boche mag misengni mau,

kendo madho divai mar misengni miolo piny?

Koro gibi mondo gikonyu,

kendo gibednu kar konyruok.’

39"Koro ng’euru malong’o ni

an e Nyasaye,

kendo onge nyasaye moro,

mak mana an.

An kende ema anego ji,

kendo an ema achiwo ngima.

Ahinyo, bende achango.

Onge ng’ama nyalo reso ng’ato e lweta.

40Koro ating’o bada

ka akuong’ora gi nyinga awuon mochwere ni,

41kasepiago ligangla mamil,

to anachul kuor ni wasika,

kendo kasechako ng’ado bura,

to anakum jogo mochaya.

42Anami asere maga chadhre

gi remb joma onegi kod joma omaki.

Liganglana nochadh jotend wasigu.

43 "Un polo, moruru

kaachiel gi Ruoth Nyasaye.

Un nyiseche duto,

kulreneuru.

Moruru un ogendini kaachiel gi joge,

kendo malaika duto mag Nyasaye mondo opak tekone,

nikech enochul kuor kuom remb jotichne,

kokumo wasike kod joma ochaye.

Enopwodh piny kaachiel gi joge."

44Musa nobiro gi Joshua wuod Nun, mosomo weche duto mag wendno, ka ji
ochiko itgi. 45Kane Musa osetieko wuoyo ni jo-Israel duto, 46nowachonigi
niya, "Chikuru itu maber mondo uwinj weche duto ma asiemougo kawuono.
Puonjuru nyithindu chikego duto, mondo girit kendo gitim, mak giweyo
kata achiel, 47nikech ok gin weche ma nono, to gin e ngimau. Kuritogi,
to gibiro miyo udag aming’a e piny ma ubiro kawo ka useng’ado aora
Jordan."

Nyasaye oyie mondo Musa one piny Kanaan

48 Odiechieng’ onogo Ruoth Nyasaye nowacho ni Musa niya, 49"Idh got Nebo
ma en achiel kuom gode Abarim manie piny Moab, yo wuokchieng’ mar
Jeriko, mondo irang piny Kanaan ma abiro miyo jo-Israel ka mwandugi.
50Initho ewi got ma ibiro idhono, mi iluw kwereni, mana kaka owadu Harun
notho e got Hor, moluwo kwerene. 51Gima kamano nyaka timre nimar nuketho
e nyima kane ok uluora e nyim jo-Israel e sokni mag Meribath-kadesh, e
thim Zin. 52Inine piny ma abiro miyo jo-Israelno gi chien, to ok
inidonjie."

Rapar mar Chik 33

Musa oguedho dhout Israel

1Kane Musa ng’at Nyasaye chiegni tho, noguedho jo-Israel, kowacho kama:

2"Ruoth Nyasaye nobiro koa Sinai.

Ne orienynigi gie Seir,

kendo gie got Paran.

Nobiro ka ji maler gana gi gana oruowo e bathe ma korachwich.

3Adier, ohero joge maler,

kendo oguedhogi.

Giluwe kamoro amora modhiye,

kendo giwinjo chikene

4mane Musa omiyowa,

mondo obed mwandu mar oganda joka Jakobo.

5Ruoth Nyasaye nodoko Ruodh Israel

ma bende iluongo ni jo-Jeshurum,

kane jodong dhoutgi ochokore kaachiel."

6Kuom jo-Reuben, Musa nowachoe niya,

"Jo-Reuben mondo obed mangima kendo kik githo,

to kata kamano, onego gibed manok."

7Kuom jo-Juda to nowuoyoe kama,

"A Ruoth Nyasaye, winj ywak jo-Juda

mondo idwokgi kuom ogandagi.

Bednigi tekregi ma gisirorego

kendo ikonygi kuom wasikgi."

8 Jo-Lawi to nowuoyo kuomgi niya,

"A Ruoth Nyasaye,

nimiyo nyikwa Lawi ombulu

miluongo ni Urim gi Thumim

mondo ging’ego dwaroni,

nikech gin joma tiyoni gi adiera.

Ne itemogi Masa,

kendo e sokni mag Meriba

mi inwang’o ni

gin joma inyalo geno.

9Hera mane giherigo

oloyo hera

mane giherogo wuonegi

gi minegi kod owetegi,

kata nyithindgi,

nikech ne giluwo mana chikeni,

mi girito singruok mari maber.

10Gipuonjo joka Jakobo chikeni.

Ee, gipuonjo jo-Israel chikeni.

Giwang’oni misengni,

madum tik mamit,

kendo gitimoni misengni

miwang’o pep

e kendoni mar misango.

11A Ruoth Nyasaye,

guedh riekogi duto,

kendo iyie gi tichgi.

Tiek wasikgi duto,

mondo wasikgigo kik chak bed gi teko."

12To kuom jo-Benjamin nowuoyoe kama,

"Joma Ruoth Nyasaye ohero

odak gi kue;

Nyasaye Maduong Moloyo

ritogi seche duto,

kendo gidak e godene."

13Kuom joka Josef to nowachoe niya,

"Ruoth Nyasaye onego guedh lopgi,

gi chiwo maber moa e polo malo,

kaachiel gi pi manie bwo piny,

14gi olembe mabeyo ma chieng’ onyago,

kod olembe mabeyo manyak due ka due,

15gi gik mabeyo mag gode ma chon mochwere,

16kaachiel gi gik mabeyo mag piny,

kod gik moko duto manie iye,

gi ng’wono mar Jal modak e Bungu Maliel.

Guethgi duto onego bed ewi joka Josef,

jal mane oyier kuom owetene.

17Dhoode nochal gi nyarwath makayo,

ma tungene chalo gi tung jowi,

ma obiro chwowogo ogendini,

moriembgi nyaka tung piny gi tung’ piny.

Tungego gin gi ji tara gi tara ma jo-Efraim,

kod ji gana gi gana ma jo-Manase."

18Jo-Zebulun to nowuoyo kuomgi kama,

"Un jo-Zebulun,

beduru mamor e wuodheu,

kendo un jo-Isakar,

beduru mamor e hembeu.

19Dhoudi ariyogo biro luongo ogendini e got,

kama gitimoe misengni makare,

nimar gibiro yudo mwandu mogundho e nembe,

kendo gik mabeyo mopondo e dhonam."

20Kuom jo-Gad to nowuoyoe niya,

"Oguedh jalo mayaro tong’ jo-Gad.

Dhood Gad chalo gi sibur madhako, mogwom piny,

ka yiecho bat gi wi gima omako.

21Ne giyiero piny koma ber moloyo,

nikech gin ema nopognigi migap jatelo.

Ne gibiro ir jotend ji,

kendo ne gitimo kaka Ruoth Nyasaye dwaro,

ka girito chike

mane Ruoth Nyasaye

omiyo jo-Israel."

22Kuom jo-Dan nowachoe kama,

"Dhood Dan chalo gi nyathi sibuor,

machikore koa Bashan."

23Kuom jo-Naftali to nowuoyoe niya,

"Dhood Naftali nigi gik moko duto modwaro,

kendo en gi gueth mogundho,

moa kuom Ruoth Nyasaye.

Bende opogne nam Galili

kod dho wedhe ma milambo."

24To kuom jo-Asher nowachoe kama,

"Dhood Asher mondo oyud gueth

moloyo dhout owetene mamoko.

Dhout owetene mondo oher dhoode, kendo mondo dhoode odag maber.

25Lodi mag dhorangeyene obed mag chuma gi mag mula,

kendo tekone omedre ndalo duto.

26"Onge Nyasaye moro machal gi Nyasach joka Jeshurun

maringo e kor polo e duong’ne maler mondo okonyu.

27Nyasaye mochwere ma nyaka chieng’ en kar daku,

kendo bedene mochwere ema konyou.

Noriembonu wasigu,

mi ogolo chik mondo neggi.

28Kamano jo-israel odak gi kue.

Adier, nyikwa Jakobo odak

maonge ng’ama thagogi

e piny machiego cham gi divai,

kama tho moa e polo tonie maber.

29Ere joma mor ka un,

un jo-Israel ma Ruoth Nyasaye owaro!

Ruoth Nyasaye e kuot mogeng’ou,

kendo en e liganglau mar duong’.

Wasiku mondo obolrenu,

kendo unyon hembko maggi gi tiendu."

Rapar mar Chik 34

Tho mar Musa

1Musa nowuok oa e paw Moab moidho got Nebo nyaka wi Pisga yo wuokchieng’
mar Jeriko, mi Ruoth Nyasaye nonyise piny Kanaan duto, chakre Gilead
nyaka Dan, 2gi piny Naftali duto, kod piny Efraim gi Manase kaachiel gi
piny Juda duto nyaka nam Mediterenia man yo podho chieng’, 3gi piny man
yo milambo, kod paw holo man yo Jeriko miluongo ni Dala Othidhe, nyaka
Zoar. 4Ruoth Nyasaye nowachone niya, "Ma e piny mane asingora ni Ibrahim
gi Isaka kod Jakobo ni nami nyikwagi. Asenyisigo mondo inene gi wang’i,
to kata kamano, ok niidh loka, midonjie."

5Kamano, Musa jatich Ruoth Nyasaye notho e piny Moab kuno, mana kaka
Ruoth Nyasaye nosewacho, 6mi noyike e holo momanyore gi Beth-peor e piny
Moab. To onge ng’ama ong’eyo liende nyaka chil kawuono.

7Musa ne otho ka jahigni mia achiel gi piero ariyo, to ne pod en ng’at
matek ma wang’e bith. 8Jo Israel noywage e paw Moab kuom ndalo piero
adek, nyaka ndalo miywagego norumo. 9Joshua wuod Nun nomi rieko mathoth,
nikech Musa noseyieyo lwete kuome, mi jo-Israel nowinje, motimo gik mane
Ruoth Nyasaye ochiko Musa. 10Nyaka koroni janabi moro machal gi Musa,
mane Ruoth Nyasaye romogo wang’ gi wang’, pok owuok e Israel. 11Paruru
ranyisi gi honni duto mane Ruoth Nyasaye ooro Musa mondo odhi otim ni
Farao gi joge kod piny Misri duto, 12kendo paruru timbe madongo kendo
malich mane Musa otimo, ka jo-Israel neno.

Joshua 1

Jo-Israel ikore mondo omonj piny Kanaan

1Kane Musa jatich Ruoth Nyasaye osetho, Ruoth Nyasaye nowacho ni Joshua
wuod Nun, mane jalup Musa niya, 2"Musa jatichna osetho. Omiyo ikri gi
jo-Israel duto mondo ung’ad aora Jordan, udhi e piny mamiyou. 3Kamoro
amora ma tiendu onyono, nobed maru, kaka nasingora ni Musa. 4Kuonde duto
nobed mau, chakre e thim ma yo milambo, nyaka Lebanon yo nyandwat, kendo
koa Yufrate, aora maduong’ man yo wuok chieng’, koluwo piny jo-Hiti,
nyaka Nam Mediterenia man yo podho chieng’. 5Onge ng’at ma nosiri nyaka
chieng’. Anabed kodi kaka nabet gi Musa, Ok naweyi kata jwang’i ok
najwang’i. 6Bed gi chir, kendo gi jing’o, nimar in ema nitel ni jogagi,
ka gikawo piny mane asingora ni kweregi ni namigi. 7To bed mana gi chir,
kendo gi jing’o, kiluwo chik duto mane Musa jatichna omiyi. Kik iwe
chikno, kibaro koracham kata korachwich, mi inibed gi hawi kuonde duto
midhiye. 8Kik wiyi wil gi Kitap Chikno, to nyaka isome odiechieng’
gotieno, kendo ine ni iluwo chik duto mondikie. Eka inidongi, kendo
noguedh gik moko duto mitimo. 9Par kaka asechiki ni mondo ibed gi chir
kendo gi jing’o. Kik iluor, kendo kik chunyi nyosre, nikech an Ruoth
Nyasaye ma Nyasachi, an kodi kuonde duto midhiye."

10Eka Joshua nochiko jotend jo-Israel kowachonigi niya, 11"Wuothuru e
kambi duto, kunyiso ji niya, ‘Ikreuru, nimar bang’ ndalo adek ubiro
ng’ado aora Jordan, mondo ukaw piny ma Ruoth Nyasaye miyou.’ "

12 Joshua nowacho ni jo-Reuben gi jo-Gad kod jo-Manase konchiel niya,
13"Paruru gima Musa jatich Ruoth Nyasaye nochikou, kowacho niya, ‘Ruoth
Nyasaye ma Nyasachu nomiu pinyni mondo obed kar daku.’ 14Mondu gi
nyithindu kod jambu nyalo dong’ e piny mane Musa omiyou yo wuok chieng’
mar aora Jordan, to un jolweny nyaka uidh loka, kutelo e nyim jo-Israel
weteu, mondo ukonygi kedo. 15Ka gin bende gisekawo piny ma Ruoth Nyasaye
ma Nyasachu miyogi, kendo gidakie, eka unuduogi, mondo udag e pinyu
uwegi man yo wuok chieng mar aora Jordan, mane Musa jatich Nyasaye
omiyou."

16Ne giduoko Joshua niya, "Wanatim duto michikowa, kendo wanadhi kamoro
amora miorowae. 17Wanawinji kaka ne wawinjo Musa, to Nyasaye mondo obed
kodi kaka nobedo gi Musa! 18Ng’ato ang’ata ma nodagi winjo chikni, kata
ma notamre timo gima ichiko, nonegi. Omiyo bed gi chir kendo gi jing’o!"

Joshua 2

Joshua ooro jombetre Jeriko

1 Kane pod gin Shitim, Joshua wuod Nun nooro jombetre ariyo ling’ling’
mondo odhi ocheng piny. Jombetrego nodhi Jeriko modonjo e od dhako moro
ma ohodho ma nyinge Rahab, kendo ne ginindo kanyo. 2To ruodh Jeriko
noyudo wach ni jo-Israel moko osebiro kanyo gotieno mondo ocheng piny,
3omiyo nooro ni Rahab wach, kochike niya, "Golnwa joma nie odigo oko,
nimar gisebiro mondo gicheng pinywa duto." 4To noyudo dhakono
osepandogi, omiyo nodwoko ruoth niya, "Adier, jomoko nende obiro e oda,
to ne ok ang’eyo kuma giaye. 5Nende giwuok kar sa miloroe rangach ka
piny dwaro yuso, to akia kuma gidhiye. Kulawogi matek, to ubiro jukogi."
6To chutho, noseterogi e tado, moumogi gi tworo mane osechano kanyo.
7Jootego nowuok, molor rangach. Ne gilawo jombetre ka giluwo yo madhi
kuma iyorogo aora Jordan.

8Kane Rahab odhi ir jombetrego e tado, nonwang’o ka pok ginindo,
9mowachonigi niya, "Ang’eyo ni Ruoth Nyasaye osemiyou pinyni, kendo en
adier ni waduto waluor nikech birou, kendo kibaji omako piny duto.
10Wasewinjo kaka Ruoth Nyasaye nodwono pi Nam Makwar e nyimu, kane ua
Misri. Bende wasewinjo kaka nunego Sihon gi Og, ruodhi mag jo-Amon man
loka Jordan, kaachiel gi ogendini mag lweny. 11Kane wawinjo wachno, ne
wadoko maluor. Birou bende osekawo chunywa duto, nimar Ruoth Nyasaye ma
Nyasachu en Nyasach polo gi piny. 12Emomiyo koro kuong’renauru e nying
Ruoth Nyasaye kendo umiya ranyisi ni kaka asetimonu maber, un bende
nutimne joodwa maber. 13Singrenauru ni unures wuora gi mama kod owetena
gi nyiminena, kaachiel gi joutgi duto. Kik uwe watho." 14Jogo nodwoke
niya, "Kutho, to kara wan bende owojore watho. Ka Ruoth Nyasaye
osemiyowa pinyni, to wanarit singruokwa, kendo wanatimni maber, mak mana
kihulo wachwani."

15Rahab nodak e ot mochuog e kor ohinga mar dala Jeriko, omiyo nogologi
gie dirisa, molorogi piny gi tol, 16kowachonigi niya, "Dhiuru e got,
nikech dipo ka joma lawou oyudou, ponduru kuno kuom ndalo adek, to
bang’e ka jogo oseduogo, eka uchak wuoth." 17Jombetrego nosieme ni ka ok
otimo gima gichike, to muma ok nomakgi. 18Ne giwachone niya, "Chieng ma
wanadonj e pinyni, to nyaka itue tol makwarni e dirisa kama ilorowaeni,
kendo ichok wuoru gi meru gi oweteni kod joodu duto, mondo gibed kodi e
odi ka. 19Ka ng’ato nowuog oko, mi negi, to rembe nobed e wiye owuon,
kendo ok wanabed joketho. To ka oneg ng’ato man kodi e ot, to rembe
nobed e wiwa. 20To kapo ni ihulo wachwani, muma ok nomakwa." 21Nodwokogi
niya, "Obed kamano." Eka noweyogi, mi gidhi. To bang’e notueyo tol
makwar e dirisa.

22Kamano ne gidhi e got, mi gipondo kuno. Joma ne lawogi nomanyogi
kuonde duto e yo madhi Jordan kuom ndalo adek, to ne ok giyudogi, omiyo
ne gidok Jeriko. 23Eka jombetre ariyogo nolor oa e got. Ne ging’ado
aora, mi gidok ir Joshua. 24Ne ginyise weche duto ma notimorenigi, ka
gimedo nyise niya, "Ruoth Nyasaye osemiyowa pinyno duto, kendo kibaji
osemako ji duto, ka giwinjo birowa."

Joshua 3

Jo-Israel ong’ado aora Jordan

1Gokinyi mang’ich, Joshua kod jo-Israel duto nowuok Shitim, mi gidhi
aora Jordan. Ne gibworo kanyo ka pok ging’ado aora. 2Bang’ ndalo adek
jotelo nowuotho e kambi duto, 3ka ginyiso ji niya, "Kuneno ka jo-Lawi ma
jodolo otelo e nyimu koting’o Sandug Muma mar Ruoth Nyasachu, eka un
bende unuchak wuoth kuluwo Sanduk. 4Kuluwe kamano, eka unung’e yo monego
uluw, nimar yandi pok ubiro koni. To kik usud machiegni kode; weuru
thuolo ma dirom ondamo alufu achiel." 5Joshua nowacho ni ji niya,
"Puodhreuru nikech kiny Ruoth Nyasaye notimnu hono maduong’." 6Eka
nowacho ni jodolo niya, "Ting’uru Sandug Muma, kendo utel ni ji." Mi ne
gitimo kamano.

7Ruoth Nyasaye nowacho ni Joshua niya, "Tinendeni abiro chako miyi bedo
gi duong’ e nyim jo-Israel duto kendo gining’e ni abedo kodi mana kaka
nabedo gi Musa. 8Omiyo nyis jodolo moting’o Sandug Muma, ni, ka gichopo
e aora Jordan, to mondo gichung’ e pi."

9Joshua nowacho ni jo-Israel niya, "Biuru ka mondo uwinj gima Ruoth
Nyasaye ma Nyasachu owacho. 10Tinende unuyud ranyisi ni Nyasaye mangima
ni kodu, kendo nodarnu jo-Kanaan gi jo-Hiti gi jo-Hivi gi jo-Perizi gi
jo-Girgash gi jo-Amor kod jo-Jebus. 11Sandug Muma mar Ruoth Nyasaye ma
Ruodh piny ngima notelnu kung’ado aora Jordan, 12,13kendo ka jodolo
moting’e nonyon pi Jordan, to aora nowe mol, mi pi moa malo nogudre
kogingore ka pith. Koro yieruru ji apar gariyo kuom dhout Istrael,
kugolo ng’at achiel e dhoot ka dhoot." 14Omiyo ji nowuok e kambi mondo
ong’ad aora Jordan, ka jodolo otelonigi koting’o Sandug Muma. Ne en
ndalo keyo, kinde mane aora pong’ie mao. 15Kane jodolo ochopo e dho
aora, mi giketo tiendegi e pi, 16gikanyono pi nochung’ gi yo ka malo,
kogingore machiegni gi Adam, dala man but Zarethan. Pi mane mol kochomo
nam mar Araba, miluongo ni Nam Kado, noduono chuth, mi jo-Israel
nong’ado aora kama omanyore gi Jeriko. 17Jodolo ma noting’o Sandug Muma
mar Ruoth Nyasaye nochung’ e lowo motwo e dier Jordan nyaka jo-Israel
duto notieko kadho, ka giwuotho e lowo motwo.

Joshua 4

Ogol kite apar gariyo e aora Jordan

1Kane ji duto oseng’ado aora Jordan, Ruoth Nyasaye nowacho ni Joshua
niya, 2"Yier ji apar gariyo, kigolo ng’at achiel e dhoot ka dhoot,
3kendo chikgi mondo gikwany kite apar gariyo e dier Jordan, kama ne
jodolo ochung’ie, mondo giting’gi mi gichunggi kama ang’ nubworie
gotienoni." 4Eka Joshua noluongo ji apar gariyo ma noseyiero,
5mowachonigi niya, "Kadhuru utel e nyim Sandug Muma mar Ruoth Nyasaye ma
Nyasachu nyaka e dier Jordan, kendo ng’ato ka ng’ato mondo okwany kidi
achiel oyie e goke, mondo kidi ka kidi ochung’ ni dhoot ka dhoot.
6Kitego nobednu ka rapar e ndalo mabiro, kendo ka nyithindu nopenju
ngechgi, 7to ununyisgi kaka pi aora Jordan ne odono kane Sandug Muma mar
Ruoth Nyasaye kadho. Kamano kitego nobed rapar ni jo-Israel ndalo duto."
8Jo-Israelgo notimo gima ne Joshua ochikogi, kaka Ruoth Nyasaye
nosechike. Ne gikwanyo kite apar gariyo e dier Jordan, maromre gi kar
kwan dhoutgi, kendo ne giting’ogi nyaka kama ne gidhi bworoe, mi
giketogi kanyo. 9Bende Joshua nochungo kite apar gariyo moko e dier aora
Jordan, kama jodolo mane oting’o Sandug Muma ochung’ie, kendo kitego pod
ni kanyo nyaka chil kawuono. 10Jodolo ma noting’o Sandug Muma nochung’
achung’a e dier Jordan nyaka ji notieko timo gik moko duto mane Ruoth
Nyasaye ochiko Joshua mondo gitim. Ji nokadho piyopiyo, 11to kane
giseng’ado aroa giduto, eka jodolo bende nong’ado gi Sanduk mar Ruoth
Nyasaye, 12Jo-Reuben gi jo-Gad kod jo-Manase konchiel ema nong’ado aora
kotelo ni jo-Israel, ka giikore ni lweny kaka Musa nosewachonogi. 13Ji
alufu mia ang’wen moikore ni lweny nong’ado aora e nyim Ruoth Nyasaye ka
giidho loka nyaka paw Jeriko mondo gikedi. 14Chieng’no Ruoth Nyasaye
nomiyo Joshua bedo gi duong’ ahinya e nyim jo-Israel duto, kendo ne
gimiye luor e ngimane duto, mana kaka ne gimiyo Musa.

15Ruoth Nyasaye nowacho ni Joshua niya, 16"Chik jodolo moting’o Sandug
Rapar, mondo owuog e aora Jordan." 17Mi Joshua notimo kamano. 18To kane
jodolo oseidho loka, mo nyono lowo motwo, aora nochako mol kendo, mi
genge nopong’ kaka chon,

19Jo-Israel nong’ado aora Jordan tarik apar mar due mokwongo, kendo ne
gibworo Gilgal, yo wuok chieng’ mar Jeriko. 20Kanyo Joshua nochungoe
kite apar gariyo mane gigolo e aora Jordan. 21Eka nowacho ni jo-Israel
niya, "Ka nyikwau nopenju ngech kitegi e ndalo mabiro, 22to ununyisgi ni
jo-Israel nong’ado aora Jordan kotwo, 23kendo ne Ruoth Nyasaye ma
Nyasachu nomiyo aora Jordan odwono nyaka ne ukadho uduto mana kaka
nomiyo nam Makwar oduono nyaka ne wakadho. 24Kamano ji duto manie piny
nong’e teko mar Ruoth Nyasaye, kendo ginimi Ruoth Nyasaye ma Nyasachu
duong’ nyaka chieng’."

Joshua 5

Jo-Israel oter nyangu, kendo ocham Pasaka, Gilgal

1Ruodhi duto mag jo-Amor ma nodak yo podho chieng’, kod jo-Kanaan ma
nodak mokiewo gi Nam Mediterenia nowinjo ni Ruoth Nyasaye osemiyo aora
Jordan oduono ka jo-Israel kadho. Omiyo kihondko nomakogi, mi gidoko
maluor, kendo chunygi noa nikech jo-Israel.

2E ndalogo, Ruoth Nyasaye nowacho ni Joshua niya, "Los miriye mag kite,
mondo ochak oter jo-Israel nyangu kendo." 3Omiyo Joshua noloso miriye,
motero ji nyangu e Gibeathhaaraloth. 4Notimo kamano nikech ji duto ma
nosebedo madongo moromo kedo e kinde mane gia Misri nosetho e thim kane
pod gin e yo. 5To kata obedo ni joma chwo duto ma noa Misri noseter
nyangu, ji duto ma nonywol e kinde mane ging’ado thim ne pok oter
nyangu. 6Jo-Israel nosewuotho e thim kuom higni piero ang’wen, kendo
joma dongo duto mane oa Misri koseromo kedo nosetho, nikech ne ok girito
chik Ruoth Nyasaye. Ruoth Nyasaye noramo ni ok nowe gine piny momew
kendo man gi mwandu mane osesingore ni kwerewa ni nomiwa. 7To yawuotgi
ma nodongo bang’gi ne ok oter nyangu kane giwuotho e thim. Omiyo gin ema
Joshua noterogi nyangu.

8Kane osetergi nyangu, ji duto nobet e kambi nyaka ne gichango. 9Eka
Ruoth Nyasaye nowacho ni Musa niya, "Tinendeni asegolo ayanj jo-Misri
oko kuomu." Mano emomiyo nochak kanyo ni Gilgal, kendo pod iluonge
kamano nyaka chil kawuono.

10 Kane jo-Israel obworo Gilgal e paw Jeriko, ne gitimo Pasaka godhiambo
due apar gang’wen mar dueno. 11Kinyne ne gichamo chamb Kanaan. Ne en
chamb abula, kod makati moted maonge thowi. 12Chakre chieng’ mane
jo-Israel ochamoe chiemb Kanaanno, chiemb Manna mane oyudo gichamo
norumo, mi ne ok giyudo moko kendo. Higano ne gichamo mana chemb Kanaan.

Joshua oromo gi ng’at moying’o ligangla

13Kane Joshua ochopo machiegni gi Jeriko, noneno ng’at mochung’; e
nyime, koting’o ligangla, Joshua nodhi ire, mopenje niya, "In jakorwa,
koso jasikiwa?" 14Ng’atno nodwoke niya, "An ka kaka jaduong’ jolweny mag
Ruoth Nyasaye." Joshua nogoyo chonge piny, mokulore nyaka e lowo,
mowacho niya, "Ang’o midwaro mondo atim ruodha?" 15Jaduong’ jolweny mag
Ruoth Nyasaye nodwoke niya, "Lony wuocheni nimar kama ichung’ieno en
kama ler." Mi Joshua notimo kamano.

Joshua 6

Jo-Israel okawo Jeriko

1Ranga Jeriko nolor matek mondo ogeng’ jo-Israel oko, kendo onge ng’ama
ne nyalo donjo kata wuok. 2Ruoth Nyasaye nowacho ni Joshua niya,
"Asechiwo Jeriko gi ruodhe e lweti. 3Nyaka ilwor dalano gi jogi mag
lweny kuom ndalo auchiel, kilwore odiechieng’ kodiechieng’ dichiel.
4Jodolo abiriyo nyaka dhi e nyim Sandug Muma, koting’ tunge abiriyo
molos gi tunge imbe. To chieng’ mar abiriyo nyaka ilwor dala gi jogi mag
lweny nyadibiriyo, ka jodolo goyo tungegi. 5Ka giselwore kamano, to
mondo gigo tung’ dichiel matek. Gikanyono muwinjoe tung’, to ji duto
mondo okog matek. Eka ohinga mar Jeriko nopodh riep, kendo oganda lweny
nodonj e dala, ka ng’ato ka ng’ato ochomo nyime tir."

6Omiyo Joshua wuod Nun nolwongo jodolo, mowacho nigi niya, "Ting’uru
Sandug Muma mar Ruoth Nyasaye, to ji abiriyo kuomu mondo otel e nyime,
koting’o tunge abiriyo molos gi tunge imbe." 7Eka nowacho ni jolweny
niya, "Wuothuru mondo ulwor dala Jeriko, ka jolweny moa e dhoudi ariyo
gi nus kande otelo gi Sanduk mar Ruoth Nyasaye." 8Kane Joshua osechiko
jolweny kamano, jodolo abiriyo moting’o tunge abiriyo e nyim Ruoth
Nyasaye nochako wuoth ka goyo tung’, kendo Sandug Muma mar Ruoth Nyasaye
ne luwo bang’gi. 9Jolwenygo notelo e nyim jodolo mane goyo tung’, to
moko ne luwo bang’ Sanduk, kendo e kindeno duto tung’ ne ywak. 10To
Joshua nokwero ji ni kik gikogi, kendo kik gilos nyaka chop chieng’ ma
enogol chik, eka ginikog matek.

11Kane Joshua osegolo chik kamano, ne gilworo dala dichiel gi Sanduk mar
Ruoth Nyasaye. Eka bang’e ne gidok e kambi mi ginindo kanyo. 12Joshua
nochiew gokinyi mang’ich, kendo jodolo noting’o Sanduk mar Ruoth
Nyasaye. 13Jodolo abiriyo moting’o tunge abiriyo notelo e nyim Sanduk
mar Ruoth Nyasaye ka goyo tung’. Jolweny moko notelonigi, to moko ne
luwo Sanduk, kendo e kindego duto tung’ ne ywak. 14Kamano ne gilworo
dala dichiel chieng’ mar ariyo eka gidok e kambi. Ne gitimo kamano kuom
ndalo auchiel.

15To chieng’ mar abiriyo, ne gichiew ka ugue wang’, mi gilworo dala
dibiryo. Chieng’no kende ema ne gilworoe dalani dibiriyo. 16E sa mane
gilworee mar abiriyo jodolo ne goyo tung’. Eka Joshua nowacho ni jolweny
niya, "Koro gueuru, nikech Ruoth Nyasaye osemiyou dalani. 17To joma
odakie kaachiel gi gik moko duto manie iye noketh chuth, kendo dhano ok
nomulgi, to ginibed gik mochiw ni Ruoth Nyasaye. Rahab gi ji duto manie
ode kende ema nowe ka ngima, nikech en ema nopando jombetre mane waoro.
18To un, beduru motang’ kendo kik ugomb gik mokwer! Kik ukaw kata achiel
kuomgi, nikech kutimoo kamano to masira momako jodalano nomak kambi
jo-Israel, kendo nokelnigi chandruok. 19To fedha gi dhahabu duto kod gik
moko molos gi mula kod molos gi nyinyo ema nobed gik mochiw ni Ruoth
Nyasaye, kendo nyaka tergi e kar keno mare."

20 Jodolo nogoyo tung’, kendo kane jolweny owinjo, ne gigueyo gi duol
maduong’, mi ohinga mar dala nopodho. Eka jolweny duto nodonjo e dala,
ka ng’ato ka ng’ato ochomo nyime tir, mi gikawe. 21Ne giketho gik moko
duto e dalano, bende ne ginego ng’ato ang’ata ma dichwo kata ma dhako,
ma rawera kata moti, kod dhok gi romb kod kenje.

22Joshua nowacho ni jombetre ariyo kande mondo odhi e od Rahab okele
kaachiel gi joode, kaka ne gisesingore ni ginitim. 23Omiyo yawuowigo
nodhi, mogolo Rahab gi wuon kod min, gi owetene kod ji duto mane ni
kode. Ne gikelogi duto, mi giweyogi e kambi mar jo-Israel gi yo ka oko.
24Eka ne giwang’o dala gi gik moko duto manie iye, mak mana fedha gi
dhahabu kod gik molos gi mula kod molos gi nyinyo ema ne gikawo, mi
gikano kar keno mar od Ruoth Nyasaye. 25Kamano Joshua noreso ngima Rahab
gi joode kod ji duto mane nii kode, nikech nosepando jombetre ma noor
mondo ocheng Jeriko. Nyikwa Rahab pod odak gi jo-Israel nyaka chil
kawuono.

26 Chieng’no Joshua nokwero ji gi kuong’ niya, "Ruoth Nyasaye mondo okum
ng’at ma notem gero Jeriko kendo! Koketo mise mare, to wuode makayo
notho, kendo kochungo dharangaye, to wuode ma chogo notho."

27Kamano Ruoth Nyasaye ne ni kod Joshua, mi humbe nolak e pinyno duto.

Joshua 7

Richo mar Akan

1To jo-Israel ne ok orito chik mane Nyasaye ogolo ni mondo oketh gik
moko duto. Akan wuod Karmi ma wuod Zabdi ma wuod Zera ma ja-Juda nokawo
gik mokwer mi Ruoth Nyasaye nokecho gi jo-Israel.

2Kane gin Jeriko, Joshua noseoro jomoko mondo odhi Ai, dala man
machiegni gi Bethaven, yo wuokchieng’ mar Bethel, mondo girang kaka
pinyy chalo. Mi jogo notimo kamano. 3Kane giduogo Jeriko, ne giwacho ni
Joshua niya, "Jolweny duto ok onego dhi Ai to or mana ji alufu adek kata
ariyo kende ema mondo odhi omonje. Kik imi jolweny duto sandre gi idho
malo kuro, nikech joma odak kuno nok." 4Kamano ji ma dirom alufu adek
nodhi Ai, to jo-Ai noriembogi, 5kendo nonego ji alufu piero adek
gauchiel kuomgi. Jo-Ai nolawogi chakre rangagi nyaka Shebarim, monegogi
kama yo ridoree. Gikanyono chir mane jo-Israel nigo nolalnigi ka yamo.

6Joshua gi jodong Israel noyiecho lepgi, kendo noolo buru e wigi. Ne
giriere piny auma e nyim Sanduk mar Ruoth Nyasaye, mi giriyo kanyo nyaka
odhiambo. 7Joshua nowacho niya, "A Ruoth Nyasaye, ere gimomiyo isekelo
jogi loka Jordan mana ni mondo ichiwgi e lwet jo-Amor, kendo itiekgi?
Mad ne wasik loka cha! 8A Ruoth Nyasaye ang’o ma dawachi ka koro wasigu
oseriembo jo-Israel? 9Kapo ni jo-Kanaan kod jopinyno duto owinjo wachni,
to gibiro nur kuomwa, kendo yweyowa ka yuech. To koro ang’o ma nitim
mondo ires nyingi maduong’ni?"

10Ruoth Nyasaye nodwoko Joshua niya, "A malo! Ang’o momiyo inindo auma
kamano? 11Jo-Israel oseketho! Ok giserito chik mane amiyogi, to
gisekwalo gik mokwer, kendo giriwogi gi mekgi. 12Mano emomiyo ok ginyal
siro wasikgi, to giringo nimar gin bende koro okwedgi. Ka ok giwang’o
gimoro amora mokwer ma gisekawo, to ok anabed kodgi.

13"A malo! Luong ji duto, kendo chikgi mondo gipwodhre ka giikore ni
gima kiny notimre. Nyisgi ni Ruoth Nyasaye ma Nyasach Israel owacho ni
gisekawo gik mokwer, omiyo ka pok gigolo gigo kuomgi, to ok ginyal siro
wasikgi. 14Kiny gokinyi giniwuog oko libamba ka libamba, kendo libamba
ma Ruoth Nyasaye okwanyo nowuog oko dhoot ka dhoot. To dhoot ma Ruoth
Nyasaye okwanyo nowuog oko anywola ka anywola. 15Eka anywola ma Ruoth
Nyasaye okwanyo nowuog oko ng’ato ka ng’ato. To ng’at ma ombulu nonyis
ni nokawo gik mokwer, nowang’ gi joge kaachiel gi mwandune duto, nikech
osetimo gima nono, kendo oseketho chik mane Ruoth Nyasaye omiyo joge
Israel."

16Joshua nochiew gokinyi mang’ich, moluongo jo-Israel oko libamba ka
libamba, to libamba mar jo-Juda ema nokwany. 17To noluongo dhout Juda,
joka Zera ema nokwany. Kuom joka Zera, anywola mar Zabdi ema nokwany.
18Kane ogolo ng’ato ka ng’ato kuom joka Zabdi, to Akan wuod Karmi, ma
wuod Zabdi, ma wuod Zera, ema nokwany. 19Eka Joshua nowacho ni Akan
niya, "Wuoda, mi Ruoth Nyasaye ma Nyasach Israel duong’, kendo hulne
richoni. Nyisa gima isetimo, ma ok ipanda kata achiel." 20Akan nodwoke
niya, "Adier aseketho e nyim Ruoth Nyasaye ma Nyasach Israel, 21nikech
kane aneno law maber molos Shinar, gi fedha ma pekne oromo kilo ariyo,
kod dhahabu ma pekne oromo nus kilo kuom mwandu Jeriko, gombo nomaka,
makawogi. Nakunyogi e hemba ka fedha ema akuongo keto e bur." 22Joshua
nooro joote, modhi e hema piyopiyo. Ne giyudo gigo koyiki e lowo mana
kaka Akan nowacho. 23Ne gigologi, kendo gikelogi ir Joshua kod jo-Israel
duto, mi giyarogi e nyim Ruoth Nyasaye. 24Eka Joshua kod jo-Israel duto
nokawo Akan nyakwar Zera, kaachiel gi fedha kod law kod dhahabu, gi
yawuote gi nyige gi dhoge gi kenjene gi rombene gi hembe kod mwandune
duto, moterogi e holo mar Akor. 25Joshua nowacho ni Akan niya,
"Isekelonwa masira marach! Koro in bende Ruoth Nyasaye biro keloni
masira!" Eka jo-Israel duto nogoyo Akan kod joge gi kite nyaka githo, mi
giwang’ogi kaachiel gi mwandune. 26Ne gidhuro kuome kite mogundho, ma
pod ni kanyo nyaka chil kawuono. Mano emomiyo pod iluongo kanyo ni Holo
mar Akor, (tiende ni, holo mar masira). Eka bang’e mirimb Ruoth Nyasaye
norumo.

Nyasaye ma Nyasach Israel, 21nikech kane aneno law maber molos Shinar,
gi fedha ma pekne oromo kilo ariyo, kod dhahabu ma pekne oromo nus kilo
kuom mwandu Jeriko, gombo nomaka, makawogi. Nakunyogi e hemba ka fedha
ema akuongo keto e bur." 22Joshua nooro joote, modhi e hema piyopiyo. Ne
giyudo gigo koyiki e lowo mana kaka Akan nowacho. 23Ne gigologi, kendo
gikelogi ir Joshua kod jo-Israel duto, mi giyarogi e nyim Ruoth Nyasaye.
24Eka Joshua kod jo-Israel duto nokawo Akan nyakwar Zera, kaachiel gi
fedha kod law kod dhahabu, gi yawuote gi nyige gi dhoge gi kenjene gi
rombene gi hembe kod mwandune duto, moterogi e holo mar Akor. 25Joshua
nowacho ni Akan niya, "Isekelonwa masira marach! Koro in bende Ruoth
Nyasaye biro keloni masira!" Eka jo-Israel duto nogoyo Akan kod joge gi
kite nyaka githo, mi giwang’ogi kaachiel gi mwandune. 26Ne gidhuro kuome
kite mogundho, ma pod ni kanyo nyaka chil kawuono. Mano emomiyo pod
iluongo kanyo ni Holo mar Akor, (tiende ni, holo mar masira). Eka bang’e
mirimb Ruoth Nyasaye norumo.

Joshua 8

Jo-Israel okawo Ai moketho

1Ruoth Nyasaye nowacho ni Joshua niya, "Kik iluor, kendo kik chunyi
nyosre. Kaw jolweny duto, kendo dhi imonj Ai. Anachiw ruodh Ai gi dalane
gi joge kod pinye e lweti, 2kendo unutim ni Ai kod ruodhe mana kaka
nutimo ni Jeriko kod ruodhe. To wang’ni unyalo kawo dhok kod gik moko
muyudo kuno. Koro or jolweny moko mondo odhi opond yo podho chieng’ mar
dalano." 3Omiyo Joshua kod jolweny duto noikore mondo omonj Ai. Noyiero
jolweny alufu piero adek, moorogi gotieno, kowachonigi niya, 4"Ponduru
yo podho chieng’ mar dalano, kubet machiegni kode, kendo kuikore. 5An to
anamonje gi jolweny modong’, to ka jogo nowuog mondo orad kodwa kaka ne
gitimo chieng’ mokwongo, to wanaring e nyimgi. 6Kuom mano ginipar ni
waringogi kaka ne watimo mokwongo, mi ginilawwa nyaka chop waseywayogi
mabor gi dalagi. 7Kwaringo kamano, eka uwuogi kama upondoe, kendo ukaw
dalagino, nikech Ruoth Nyasaye ma Nyasachu biro chiwe e lwetu, 8kendo
osechiko ni kusekawe to uwang’e. Koro timuru kamano." 9Eka Joshua
noorogi yo podho chieng’ mar Ai, mondo gipond e kind dalano kod Bethel.

Joshua nonindo kanyachiel gi jolweny, 10to gokinyi mang’ich nochiew,
mochokogi, kendo ne gidhi Ai, kotelo gi jodong Israel, 11nyaka ne
gichopo machiegni gi dalano. Ne gijot yo nyandwat mar Ai, to holo ne ni
e kindgi gi dalano. 12To Joshua noseoro ji maromo alufu abich yo podho
chieng mar Ai mondo opond e kind dalano kod Bethel. 13Kamano thoth
jolweny nojot yo nyandwat mar Ai, to joma nopondo ne ni yo podho
chieng’. Joshua to nonindo e holo.

14Kane ruodh Ai oneno ni jo-Israel nowuok mapiyo gi joge duto mondo oked
kodgi. Ne ok ong’eyo ni jolweny moko osepondone yo podho chieng’ mar
dala. 15Joshua kod jo-Israel nowuondore ni ologi, mi giringo ka gichomo
thim. 16Eka noluong jo-Ai duto mane ni e dala mondo olawgi. To kane
gilawo Joshua kamano, ne gichwalora mabor gi dalagi. 17Onge ng’ato kata
achiel ma nodong’ e Ai, nikech ne gisewuok giduto mondo gilaw jo-Israel.
Kuom mano ne giweyo dala nono.

18Eka Ruoth Nyasaye nowacho ni Joshua niya, "Siem yo Ai gi tong’i, nimar
abiro chiwe e lweti." Mi Joshua notimo kamano. 19Kane jo-Israel mopondo
oneno ranyisi ma Joshua otimono, ne giwuok. Ne giringo piyopiyo, mi
gidonjo e dala, kendo kane gisekawe, ne giwang’e gi kanyono.

20Kane jo-Ai ogoyo machiemo, ne gineno iro kadum e dala kochomo polo.
Onge kuma ne ginyalo tonyie, nikech jo-Israel ma noyudo wuondore ni
ringo kochomo thim, nolokore gi joma ne lawogi. 21Joshua gi jo-Israel
duto nolokore gi jo-Ai nikech ne gineno ka joma nopondo koro osekawo
dala, mi owang’o. 22Jo-Ai mane owuok mondo orad gi jo-Israel koro noket
diere, mi jo-Israel nonegogi duto, maonge modong’ kata motony, 23mak
mana ruodh Ai ema ne gimako kangima, mi gitero ir Joshua. 24Kane
jo-Israel osenego jo-Ai duto mane ni e pap, kod mane ni e thim kuma ne
giselawogie, ne gidok Ai, mi ginego ji duto ma nodong’ kuno. 25Chieng’no
noneg jo-Ai duto, ma onge ng’ama dichwo kata madhako ma nodong’. Ne
giromo ji alufu apar gariyo.

26Joshua ne ok oweyo siemo Ai gi tong’ nyaka noneg ji duto ma nodak
kuno. 27Jo-Israel nokawo mana dhok gi mwandu mane giyudo, kaluwore gi
wach mane Ruoth Nyasaye owacho ni Joshua. 28Kamano Joshua nowang’o Ai
chuth, moweye kokethore, ma onge ji modakie nyaka chil kawuono.
29Noliero ruodh Ai e yath, moweye kanyo nyaka odhiambo. To ka chieng’
podho, nogolo chik mondo ong’ade oko e yath. Ne giwito ringre e dhoranga
dala, mi gidhuro kuome kite mogundho, ma pod ni kanyo nyaka chil
kawuono.

Joshua ondiko chik Musa ka jo-Israel nie got Ebal

(Rapar mar Chik 27.1-26)

30 Joshua nogero kendo-mar-misango ni Ruoth Nyasaye ma Nyasach Israel e
got Ebal. 31Nogere gi kite ma ok opa gi gir nyinyo, kaluwore gi chik
mane Musa jatich Ruoth Nyasaye omiyo jo-Israel, kaka ondik e kitap Chik
mar Musa. Ne gitimo ni Ruoth Nyasaye misengni miwang’o pep kod mag sawo
e kendono. 32Joshua nondiko chik Musa e kitego e nyim jo-Israel. 33Mi
jo-Israel duto gi joma nobiro kodgi, kaachiel gi jodongo gi jotelo kod
jong’ad bura, nochung’ e dir Sandug Muma mar Ruoth Nyasaye koni gi koni,
ka gimanyore gi jo-Lawi ma jodolo ma noting’e. Jo-Israel moko nochung’
kochomo got Gerazim, to modong’ nochomo got Ebal, mondo oguedhgi kaka
Musa jatich Ruoth Nyasaye nosechiko chon. 34Eka Joshua nosomo weche duto
mag gueth kod mag kuong’ mana kaka ondik e Kitap Chik. 35Ne ok oweyo
kata wach achiel kuom weche mane Musa osechiko, to nosomogi duto gi dwol
maduong’ ni jo-Israel duto, machwo gi mamon gi joma tindo, kod joma
nobiro kodgi.

Joshua 9

Jo-Gibeon owuondo jo-Israel

1Ruodhi duto ma nodak yo podho chieng’ mar Jordan nowinjo humb wechego.
Ne gin ruodhi mag jo-Hiti, gi mag jo-Amor, gi mag jo-Kanaan, gi mag
jo-Perizi, gi mag jo-Hivi, kod mag jo-Jebus, mane gin ogendini modak e
gode, gi pewe kod e dho Nam Mediterenia nyaka Lebanon yo nyandwat. 2Kane
giwinjo wechego, ne giriwore giduto, mondo giked gi Joshua kod
jo-Israel.

3To kane jo-Gibeon owinjo gima Joshua osetimo Jeriko gi Ai, ne giparo
mondo giwuonde. 4Ne gikawo gunde moti moting’o chiemo motwo kendo mopur,
mi giketo e ng’e kenjegi, kaachiel gi ndede mobaw obaw mag divai. 5Ne
girwako wuoch moyiech, kod nengni moti, 6eka ne gibiro ir Joshua e kambi
Gilgal, mi giwachone kod jo-Israel niya, "Waa e piny mabor ahinya, omiyo
yie watim kodu winjruok mar kue." 7To jo-Israel nodwoko jo-Hivigo niya,
"Ang’o ma dimi watim kodu winjruok mar kue? Kamoro udak mana machiegni
kodwa." 8Jo-Hivi to nowacho ni Joshua niya, "Wayie bedo e bwo lochni."
Eka Joshua nopenjogi nyinggi, kendo kuma giaye. 9Ne gidwoke niya,
"Ruoth, waa e piny mabor ahinya nikech humb Ruoth Nyasaye ma Nyasachu.
Wasewinjo gik ma notimore e Misri, 10kendo gima notimo ni ruodhi ariyo
mag jo-Amor man yo wuok chieng’ mar Jordan, ma gin Sihon ruodh Heshbon
kod Og ruodh Bashan ma nodak Ashtaroth. 11Omiyo jodongwa duto nochikowa
mondo wakaw chiemo ma dirom wuoth, kendo wabi iru mondo wanyisu ni wayie
bedo e bwo lochu. Kuom mano, yie watim kodu winjruok mar kue. 12Neuru
makati mwating’ogi. Kane wachako wuoth kwabiro ka, ne pod giliet, to
koro gisetwo kendo gipur. 13Neuru ndedewagi! Kane waoloe divai, ne
ginyien, to koro giseyiech. Wuochewa gi lepwa bende oseti nikech wuoth
mabor." 14Jotelo moko mag jo-Israel nobilo chiemb jogo, mak gipenjo
Ruoth Nyasaye wach. 15Omiyo Joshua norwako jootego, motimo kodgi
winjruok mar kue, kokuong’orenigi ni ok noneggi, kendo jodong Israel
bende okuong’orenigi kamano.

16Chieng’ mar adek bang’ timo kodgi winjruokno, wach nofwenyore ni kara
gin manaa jogweng’ modak machiegni. 17Mano omiyo jo-Israel nochako
wuoth, kendo bang’ ndalo adek ne gichopo e mier mane jogo odakie. Miego
ne gin Gibeon gi Kefira gi Beeroth kod Kiriath-jearim. 18Jo-Israel ne ok
onegogi, nikech singruok mane jodong Israel otimo kodgi e nying Ruoth
Nyasaye ma Nyasach Israel, to kata kamano ji duto nong’ur gi jodonggi.
19To jodongo duto nodwokogi niya "Ng’euru ni ne wachamo kodgi muma e
nying Ruoth Nyasaye ma Nyasach Israel, omiyo koro ok wanyal mulogi.
20Wabiro weyogi mak wanegogi, mondo muma mane wachamo kodgi kik dognwa,
21to wabiro ketogi joma baronwa yien kendo ma umbonwa pi." Kamano
jo-Israel duto noyie gi wach mane jodonggi onyisogi.

22Joshua noluongo jo-Gibeon, mopenjogi niya, "Ere gimomiyo ne uwuondowa
kamano? Nunyisowa ni ua e piny mabor ahinya, to kara un mana jogweng’!
23Koro unubed joma okwedi nikech wachni, kendo e kinde duto unubed
wasumbwa ma baro yien kendo ma umbo pi mitiyogo e Od Nyasachwa." 24Ne
gidwoke niya, "Ruoth, ne watimo kamano nikech nonyiswa ni Ruoth Nyasaye
ma Nyasachi nochiko Musa jatichne ni mondo ochiwnu pinyni duto, kendo ni
mondo uneg ji duto modakie. Kuom mano, birou osemiyo kihondko omakowa.
25Koro wan e lweti, omiyo timnwa gima ineno ni ber." 26Kamano Joshua
noresogi e lwet jo-Israel, mi ne ok ginegogi. 27To chakre kanyono
noketogi jobar yien kod joumb pi ni jo-Israel, kendo ni tich
kendo-mar-misango mar Ruoth Nyasaye. Pod gitiyo kamano nyaka chil
kawuono kamoro amora ma Ruoth Nyasaye oyiero.

16Ruodhi abichgo noringo mopondo e rogo man Makeda, 17to noyudgi, monyis
Joshua ni gipondo kanyo. 18Eka Joshua nowacho niya, "Ng’ieluru kite
madongo olorgo dho rogono, kendo uket ji orite. 19To kik udek kuno, to
meduru mana lawo wasiku, kendo kik uwe gichop e miechgi mak unegogi,
nimar Ruoth Nyasaye ma Nyasachu osechiwogi e lwetu." 20Joshua kod
jo-Israel nonego jo-Amor motieko, mak mana ji manok ma nodonjo e mier
mochiel gi ohinga ema notony. 21Eka jolweny duto nodwogo ir Joshua
Makeda kangima. Onge ng’ama notemo timo gimoro marach ni jo-Israel.

22Koro Joshua nowacho ni mondo oel dho rogo, kendo okelne ruodhi
abichgo. 23Mi ne gitimo kamano. Ne gin ruodhi mag Jerusalem gi Hebron gi
Jarmuth gi Lakish kod Eglon. 24Kane gisekelogi ire, Joshua noluongo
jo-Israel duto, mowacho ni jotend jolweny ma nodhi kode niya, "Suduru
ka, mondo unyon ng’ut ruodhigi." Mi ne gitimo kamano. 25Eka Joshua
nowacho ni jotelogo niya, "Kik uluor kata kik chunyu nyosre. Beduru gi
chir kendo gi jing’o, nimar mano e kaka Ruoth Nyasaye notim ni wasigu
duto mubiro kedogo." 26Bang’e Joshua nonego ruodhigo, kendo nolierogi e
yien abich, mi ne giriyoe nyaka odhiambo. 27Kane chieng’ podho, Joshua
nogolo chik, mi ong’adgi oko, kendo nowitgi e rogo mane gisepondoeno.
Eka nolor dho rogo gi kite madongo, ma pod ni kanyo nyaka chil kawuono.

28Chieng’no, Joshua nokawo Makeda, monego ruodhe gi joge. Notiekogi
duto, kaachiel gi gimoro amora mangima mane ni kuno. Ne ok oweyo ng’ato
ka ngima kata achiel, kendo notimo ni ruodh Makeda mana kaka nosetimo ni
ruodh Jeriko.

29Bang’ mano Joshua gi jo-Israel duto noa Makeda modhi Libna. Ne gimonjo
dalano, 30mi Ruoth Nyasaye nochiwe gi ruodhe e lwetgi, kendo ne ginego
joma odakie duto, kod gimoro amora mangima mane ni kuno. Ne ok giweyo
kata ng’at achiel kangima, kendo ne gitimo ni ruodh dalano mana kaka ne
gitimo ni ruodh Jeriko.

31Kane Joshua kod jo-Israel duto oa kanyo, ne gidhi mi gilworo Lakish.
Ne gimonje, 32kendo Ruoth Nyasaye nochiwe e lwetgi. Ne gikawe bang’
ndalo ariyo, mi ne ginego gimoro amora mangima mane ni kuno, kaka ne
gisetimo Libna. 33E kindeno, Horam ruodh Gezer nobiro mondo ores Lakish,
to Joshua nonege kaachiel gi joge, ma onge ng’ama otony.

34Joshua kod jo-Israel duto noa Lakish modhi Eglon. Ne gilwore kendo
gimonje, 35mi gikawe mana odiechieng’no. Ne ginego ji duto modakie, kod
gimoro amora mangima mane ni kuno, mana kaka ne gitimo Lakish.

36Kane gia Eglon, Joshua kod jo-Israel duto nodhi momonjo Hebron. 37Ne
gikawe, mi ginego ruodhe kod gimoro amora mangima mane ni kuno, kaachiel
gi mago mane nie mier matindo mokiewo kode. Joshua noketho dalano chuth,
ma ok oweyo kata ng’at achiel kangima, mana ne gitimo Eglon.

38Bang’e Joshua gi jo-Israel duto nowichore mochomo Debir, mi gimonje.
39Ne gikawe kaachiel gi ruodhe kod mier matindo mokiewo kode, mi ne
ginego ji duto kod gimoro amora mangima mane ni kuno. Ne ok giweyo
ng’ato otony kata achiel. Ne gitimo ni Debir gi ruodhe mana kaka ne
gitimo ni Hebron kod Libna gi ruodhi maggi.

40Kamano Joshua nokawo pinyno duto. Noloyo ruodhi mag piny gode, kod mag
piny milambo, gi mag pewe, kod mag kuonde motimo thidhiya. Nonego ji
duto, ma ok oweyo ng’ato otony kata achiel, kotieko gimoro amora ma
yueyo, kaka Ruoth Nyasaye ma Nyasach Israel nosechiko. 41Nonego
jopinjego duto, chakre Kadesh-barnea nyaka Gaza, kokwako piny duto mar
jo-Goshen nyaka Gibeon. 42Joshua nomako ruodhigo duto, kaachiel gi
pinjegi e lweny achielno, nimar Ruoth Nyasaye ma Nyasach Israel nokedo
ni joge. 43Bang’e Joshua gi jo-Israel duto nodok e kambi Gilgal.

Joshua 11

Jo-Israel oloyo Jabin gi joma ne oriwore kode

1Kane Jabin ruodh Hazor owinjo wechego duto, nooro wach ni Jobab ruodh
Madon kod ruodhi mag Shimron gi Akshaf, 2kod ruodhi mae piny gode ma yo
nyandwat, gi holo mar aora Jordan man yo milambo mar Kinereth, kod mae
pewe, gi mae piny Dor yo podho chieng’. 3Nooro wach bende ni jo-Kanaan
ma yo wuokchieng’ gi ma yo podho chieng’, kendo ni jo-Amor gi jo-Hiti gi
jo-Perizi gi jo-Jebus ma nodak e piny gode, kod jo-Hivi ma nodak e tiend
got Hermon e piny Mizpa. 4Giduto ne giwuok gi jolwenjgi duto. Ne
ging’eny ka kuoyo mae dhonam, kendo ne gin gi geche lweny mogundho.
5Ruodhigo duto noriwo paro achiel, mi ne gibiro, kendo gijot e dho
kuonde motimo thidhiya mag Merom mondo gimonj jo-Israel.

6Ruoth Nyasaye nowacho ni Joshua niya, "Kik iluorgi, nimar kiny sa
makama nachiwgi e lwet jo-Israel, kendo giduto ginitho, mi ning’ad odond
faresegi kendo niwang’ gechegi." 7Kamano Joshua kod jolwenje nopoyogi e
dho kuonde motimo thidhiya mag Merom, mi gimwomore kuomgi. 8Ruoth
Nyasaye nochiwogi e lwet jo-Israel, mi jo-Israel noloyogi, kendo
nolawogi yo nyandwat nyaka Sidon Maduong’, kendo yo podho chieng’ nyaka
Misrefoth, kendo yo wuok chieng’ nyaka holo mar Mizpa. Ne ginegogi, ma
onge kata ng’at achiel ma nodong’ ka ngima. 9Joshua nong’ado odond
faresegi, kendo nowang’o gechegi, kaka Ruoth Nyasaye nochiko.

10Eka Joshua nowichore ni Hazor, dala ma noyudo otelo ni pinjego.
Jo-Israel nokawe, monego ruodhe. 11Ne ginego gimoro amora mangima mane
ni kuno, ma onge gima yueyo manodong’, kendo ne giwang’o dalano.
12Kamano Joshua nomako ruodhigo monego, kendo noketho miechgi. Nonego ji
duto ma nodak e miego, kendo noketho gik moko duto, kaka Musa jatich
Ruoth Nyasaye nosechiko. 13To jo-Israel ne ok owang’o mier mane oger ewi
pidhe, mak mana Hazor kende ema ne Joshua owang’o. 14Ne gipeyo dhok, mi
giyako gimoro amora mane giyudo e miego, kendo ne ginego ji duto, ma ok
giweyo kata ng’at achiel ka yueyo. 15Ruoth Nyasaye noketo chikene e lwet
Musa jatichne, to Musa nomiyogi Joshua, mi Joshua nochopo duto, ma ok
oweyo kata chik achiel mane Ruoth Nyasaye omiyo Musa.

Joshua okawo piny Kanaan duto

16Joshua nokawo piny gode gi piny milambo duto gi piny Goshen duto,
kaachiel kod pewe gi holo mar aora Jordan kod piny gode mag Israel gi
pewe mokiewo kode. 17Lochne nochakore got Halak man but Seir, nyaka
Baal-gad e holo mar Lebanon manie tiend got Hermon. 18Nokedo gi pinjego
kuom ndalo mang’eny, nyaka nomako ruodhi maggi duto, monego. 19Miego
duto nokaw gi thwon, ma onge mane otimo winjruok gi jo-Israel mak mana
Gibeon mane jo-Hivi odakie. 20Ruoth Nyasaye nomiyogi chir mar kedo gi
jo-Israel mondo jo-Israel oneggi maonge ng’wono, kendo otiekgi chuth,
mana kaka Ruoth Nyasaye nosechiko Musa.

21E ndalogo ema ne Joshua odhiye piny gode, motieko jo-Anak mane odak
Hebron gi Debir gi Anab kendo e piny gode duto mag Juda kod mag Israel.
Notiekogi duto, kendo noketho miechgi. 22Onge jo-Anak ma nodong’ kata
achiel e piny mane jo-Israel okawo, mak mana mago ma nodak Gaza gi Gath
kod Ashdod. 23Kamano Joshua nokawo pinyno duto, kochopo chike duto mane
Ruoth Nyasaye omiyo Musa. Joshua nomiyo jo-Israel pinyno, kopogo ni
dhoot ka dhoot lembe, mi piny nokue.

Joshua 12

Ruodhi mane Musa oloyo

1 Jo-Israel nosekawo piny duto man yo wuokchieng’ mar aora Jordan,
chakre aora Arnon, koluwo aora Jordan nyaka got Hermon, kendo ne ginego
ruodhi mag pinyno. 2Ne ginego Sihon, ruodh jo-Amor ma nodak Heshbon.
Pinye nochakore Aroer man but holo mar Arnon, koluwo holono. Piny Gilead
konchiel nyaka aora Jabok motimo tong’ Amon bende 3ne nie pinye kaachiel
gi piny man yo wuok chieng’ mar aora Jordan, chakre Nam Galili nyaka Nam
Araba, miluongo ni Nam Kado, koluwo yor Beth-jeshimoth, kochomo yo
milambo nyaka got Pisga. 4Bende ne ginego Og ruodh Bashan, ma nodak
Ashtaroth gi Edrei. Ne en achiel kuom jo-Refaim manok ma nodong’. 5Got
Hermon gi Saleka kod Bashan duto mochopo e mbap Geshur gi Maakath kod
Gilead komachielo nyaka mbap Sihon ruodh Heshbon ne nie pinye. 6Musa
jatich Nyasaye kod jo-Israel nonegogi duto, mokawo pinygi. Nomiyo
jo-Reuben gi jo-Gad kod jo-Manase konchiel pinyno mondo obed margi.

Ruodhi mane Joshua oloyo

7Joshua kod jo-Israel nonego ruodhi modak e piny man yo podho chieng’
mar aora Jordan, chakre Baal-gad e holo mar Lebanon, nyaka got Halak man
but Seir. Joshua nokawo pinygi mopogo ni dhout Israel mondo obed margi.
8Ne en piny gode gi pewe gi holo mar aora Jordan gi kuonde motimo
thidhiya gi piny milambo. Kuondego ema jo-Hiti gi jo-Amor gi jo-Kanaan
gi jo-Perizi gi jo-Hivi kod jo-Jebus odakie. 9Ne ginego ruodhi mag
Jeriko gi Ai man but Bethel, 10gi Jerusalem gi Hebron 11gi Jarmuth gi
Lakish 12gi Eglon gi Gesher 13gi Debir gi Geder 14gi Horma gi Arad 15gi
Libna gi Adulam 16gi Makeda gi Bethel 17gi Tapia gi Hefer 18gi Afek gi
Sharon 19gi Madon gi Hazor 20gi Shimron-meron gi Akshaf 21gi Taanak gi
Megido 22gi Kedesh gi Jokneam-karmel 23gi Dor e piny Dor gi Gaim-galili
24kod Tirza. Giduto ne gin ruodhi piero adek gachiel.

Joshua 13

Bath piny Kanaan ma pod onego kaw

1Joshua koro noseti, kendo hike oniang’, mi Ruoth Nyasaye nowachone
niya, "Isedoko jaduong’ moti to piny malach pod odong’ monego kaw. 2Magi
e pinje ma pod odong’: Piny jo-Filistia kod piny jo-Geshur duto."
3(Pinyno duto chakre Shihor yo wuok chieng’ mar Misri, nyaka Ekron yo
nyandwat, ikwano ka piny Kanaan. To ruodhi mag jo-Filistia ma nodak Gaza
gi Ashdod gi Ashkelon gi Gath kod Ekron ema ne weg pinyno.) "Piny
jo-Avim duto 4yo milambo, gi piny jo-Kanaan duto, chakre Meara e piny
jo-Sidon nyaka Afek gi mbap jo-Amor, 5kod piny jo-Gebal gi piny Lebanon
duto man yo wuok chieng’ mar Baal-gad manie tiend got Hermon nyaka kama
idonjogo Hamath. 6Pinyno oting’o jo-Sidon modak e piny gode, chakre
Lebanon nyaka Misrefoth-maim. Anariemb jogo duto mondo oweni jo-Israel
thuolo. To pinyno duto ipog ni jo-Israel mondo obed margi, kaka
asechiki. 7Koro pog pinyni ni dhoudi ochiko kande, kaachiel gi jo-Manase
konchiel."

Piny mopog ni jo Manase konchiel gi jo Reuben kod jo Gad

8 Jo-Manase komachielo, kaachiel gi jo-Reuben kod jo-Gad, noseyudo pinje
mane Musa jatich Ruoth Nyasaye omiyogi yo wuok chieng’ mar Jordan.

Nopogonigi pinyno 9chakre Aroer man but holo mar aora Arnon gi piny
mopie man e bath holo konchiel kendo noting’o piny pap duto chakre
Medeba nyaka Dibon, 10kod mier duto mag Sihon ruodh jo-Amor ma nodak
Heshbon, nyaka mbap jo-Amon. 11Noting’o bende piny Gilead kod piny
jo-Geshur gi jo-Maakath kod got Hermon duto gi piny Bashan duto nyaka
Saleka. 12Piny Bashan noting’o piny Og duto, mane Og orito kodak
Ashtaroth gi Edrei. E ndalo mane Musa onegoe jo-Refaim manok ma nodong’,
mokawo pinygi, Og kende ema notony. 13To jo-Israel ne ok oriembo
jo-Geshur gi jo-Maakath, omiyo pod gidak gi jo-Israel nyaka chil
kawuono. 14Jo-Lawi kende ema ne ok oyudo piny, nimar Ruoth Nyasaye ma
Nyasach Israel ema nobedo ka mwandugi, kaka nosesingorenigi.

15Musa nosepogo piny gi dhout jo-Reuben. 16Pinygi nochakore Aroer man
but holo mar aora Arnon, kod piny mopie manie bath holo konchiel, kendo
noting’o piny pap duto nyaka Medeba, 17gi Heshbon kaachiel gi mier
mokiewo kode duto, kod Dibon gi Beth-baal-meon 18gi Jahaz gi Kedemoth gi
Mafaath 19gi Kiriathaim gi Sibma kod Zereth-shahar e got manie holo,
20gi Beth-peor gi kuonde thidhiya mag got Pisga, gi Beth-jeshimoth 21kod
mier moko duto mag piny pap, gi piny duto mane Sihon ruodh jo-Amor ma
nodak Heshbon orito. Musa nosenego Sihon kaachiel gi Evi gi Rekam gi Zur
gi Hur kod Reba mane jodong jo-Midian. Jodongogo nodak e pinyno, ka gin
e bwo loch Sihon. 22Balaam wuod Beor, mane jakor wach, ne en achiel kuom
joma jo-Israel nonego. 23Aora Jordan ema nobedo mbap jo-Reuben. Pinyno
kaachiel gi mieche kod mier matindo mokiewo kodgi nobedo mwandu dhout
jo-Reuben.

24Bende Musa nopogo piny ni dhout jo-Gad. 25Pinygi ne en Jazer gi miech
Gilead duto kod piny jo-Amon konchiel nyaka Aroer man yo wuok chieng’
mar Raba. 26Nochakore Heshbon nyaka Ramoth-mizpe gi Betonim, kendo
chakre Mahanaim nyaka mbap Lodeba. 27To pinygi mane nie holo mar aora
Jordan noting’o Beth-haram gi Beth-nimra gi Sukoth gi Zafan kod bath
piny Sihon ruodh Heshbon modong’. Pinygino ne ni yo wuokchieng’ mar aora
Jordan kendo Jordan nyaka Nam Galili nodoko mbape. 28Pinyno kaachiel gi
mieche, kod mier matindo mokiewo kodgi nobedo mwandu dhout jo-Gad.

29Kamano bende Musa nopogo piny ni dhout jo-Manase komachielo cha.
30Pinygi nochakore Mahanaim, mokwako piny Og ruodh Bashan duto kod mier
piero auchiel mag Jair e Bashan. 31Kamano dir Gilead konchiel gi
Ashtaroth kod Edrei, ma gin joka Makir wuod Manase, tiende ni dhout joka
Makir konchiel.

32Mago e pinje mane Musa opogo ni dhoudigo e paw Moab, yo wuok chieng’
mar Jordan. 33To ne ok opogo ni jo-Lawi piny, nimar Ruoth Nyasaye ma
Nyasach Israel nobedo ka mwandugi, kaka nosesingorenigi.

Joshua 14

Piny Kanaan opog gi ombulu

1Koro magi e pok mane jo-Israel oyudo e piny Kanaan kaka Eleazar jadolo
gi Joshua wuod Nun kod jodong dhout Israel nopogonigi. 2Pinyno nopog gi
ombulu, ni dhoudi ochiko gi nus kande kaluwore gi chik mane Ruoth
Nyasaye omiyo Musa. 3Musa nosepogo ni dhoudi ariyo gi nus kande pinygi
loka Jordan, to ne ok opogo ni jo-Lawi piny kaka nopogo ni dhoudi
mamoko. 4Joka Josef nosepogore dhoudi ariyo, ma Manase gi Efraim.
Jo-Lawi ne ok oyudo pok moro e pinyno, mak mana mier mag dak kod lege
jamni ma nokiewo gi miego. 5Jo-Lawi nopogo piny kaka Ruoth Nyasaye
nosechiko Musa.

Dala mar Hebron omi Kaleb

6 Jo-Juda nobiro ir Joshua Gilgal, mi Kaleb wuod Jefune ma ja Keniz
nowachone niya, "Bende iparo gima ne Ruoth Nyasaye onyiso Musa jatich
Nyasaye kuomi gi kuoma kane wan Kadesh-barnea? 7Ne an jahigni piero
ang’wen kane Musa jatich Nyasaye oora mondo abi anon pinyni, kendo kane
adok, naterone wach ma adieri. 8Jomoko mane wabirogo nonyoso chuny ji,
to an ne aluwo dwaro mar Ruoth Nyasaye ma Nyasacha gi chuny modimbore.
9Chiengno Musa nosingore kawachona niya, ‘Piny ma isenyono gi tiendi
nobed mari kod yawuoti nyaka chieng’, nimar iseluwo dwaro mar Ruoth
Nyasaye ma Nyasacha gi chuny modimbore.’ 10Koro en higni piero ang’wen
gabich nyaka ne Ruoth Nyasaye singre ni Musa e wachno e ndalo mane
jo-Israel pod wuotho e thim. To Ruoth Nyasaye oserito ngimana kaka
nosingore mi koro an jahigni piero aboro gabich. 11To pod atek mana kaka
ne atek e kinde mane Musa oora, kendo pod anyalo kedo, kata timo gimoro
amora monego atim. 12Omiyo koro miya piny gode mane Ruoth Nyasaye
osingorena e kinde cha. Chieng’ cha donge niwinjo ni jo-Anak odak kuno,
kendo ni gin gi mier madongo kendo mochiel matek mar siro wasigu? To
dipo ka Ruoth Nyasaye okonya, mi ariembogi kaka nosesingorena."

13Joshua noguedho Kaleb, momiye dala mar Hebron, 14kendo pod en mar
Kaleb wuod Jefune ma ja Kenaz, nikech noluwo dwaro mar Ruoth Nyasaye ma
Nyasach Israel gi chuny modimbore. 15Koro piny nobedo mokue. E ndalo
machon niluongo Hebron ni Kiriath-arba, tiende ni, dala Arba. Arbano ne
jaduong’ jo-Anak.

Joshua 15

Piny mopog ni jo-Juda

1Piny ma nopog ni dhout Juda gi ombulu nogik yo milambo e mbap jo-Edom
man e thim Zin. 2Mbapgi ma yo milambono nochakore yo milambo mar Nam
Kado, 3koluwo yor Akrabim, mokadho Zin, kochomo yo milambo mar
Kadesh-barnea. Eka nokadho Ezron nyaka Adar, mogomo kochomo Karka 4nyaka
Azmon, kendo noluwo aora manie tong’ piny Misri nyaka Nam Mediterenia.
Mano e mbapgi ma yo milambo.

5Nam Kado nyaka dho aora Jordan ema nobedo mbapgi ma yo wuok chieng’. To
mbapgi ma yo nyandwat nochakore e dho aorano, 6modhi nyaka Beth-hogla,
kokadho yo nyandwat mar Beth-araba, mochopo nyaka Lwanda Bohan wuod
Reuben. 7Eka noluwo holo mar Akor nyaka Debir, kochomo yo nyandwat nyaka
Gilgal, machiegni gi yo maidho Adumin man yo milambo mar aora. Eka
nokadho kuonde thidhiya man En-shemesh, mochopo En-rogel. 8Noluwo holo
mar Ben-hinom, yo milambo mar; piny gode mane jo-Jebus odakie, ma tinde
ogerie Jerusalem. Noidho got momanyore gi holo Hinom yo podho chieng’,
ma en giko holo mar Refaim. 9Noluwo wi godno molor nyaka soko mar
Neftoa, kendo nyaka mier man e got Efron. Kosekadho miego, nogomo
kochomo Baala, miluongo bende ni Kiriath-jearim. 10Koa Baala, nochiko
got Seir, mokadho yo nyandwat mar got Jearim, miluongo bende ni Kesalon,
nyaka Beth-shemesh, mochopo Timna. 11Eka nochomo yo nyandwat nyaka
Efron, mogomo kochiko Shikeron. Bang’ mano nokadho got Baala, kendo
nodhi Jabneel, mogik e Nam Mediterenia. 12Nam Mediterenia ema notimo
tong’ pinygi ma yo podho chieng’. Mano e tong’ ma nolworo dhout Juda
duto.

Kaleb okawo Hebron gi Debir

(Jobura 1.10-15)

13 Nopog ni Kaleb wuod Jefune dir piny jo-Juda, kaka Ruoth Nyasaye
nosechiko Joshua. Pok ma noyudono ne en Hebron, dala mar Arba, kwar
jo-Anak. 14Kaleb nodaro jo-Anak adek ma nodak kuno, ma nyinggi Sheshai
gi Ahiman kod Talmai. Ne gin nyikwa Anak. 15Bang mano, nodhi momonjo
joma nodak Debi, ma chon niluongo ni Kiriath-sefer. 16Eka nowacho niya,
"Ng’at ma nokaw Kiriath-sefer ema nami Aksa nyara mondo okendi."

17Othniel wuod Kenaz owadgi Kaleb ema nokawo dalano, omiyo Kaleb nomiye
Aksa nyare mokendo. 18Kane Aksa odhi ir chwore, nojiwe mondo okwa wuon
mare lowo, mi Aksa nodhi ir Kaleb, kendo kane oselor e kanje, Kaleb
nopenje gima odwaro. 19Nodwoke niya, "Kaka iseketa e piny milambo
motwoni, yie imiya sokni." Kuom mano Kaleb nomiye sokni mamalo gi
mamwalo.

Miech jo-Juda

20Koro magi e mier duto mopog ni dhout Juda, kaachiel gi mier matindo ma
nokiewo kodgi:

21Mier man yo milambo e tong’gi gi jo Edon ne gin Kabzeel gi Eder gi
Jagur 22gi Kina gi Dimona gi Arara 23gi Kedesh gi Hazor gi Ithnan 24gi
Zif gi Telem gi Bealoth 25gi Hazor-hadata gi Kerioth-hezron, 26gi Amam
gi Shema gi Molada 27gi Hazar-gada gi Heshmon gi Beth-pelet 28gi
Hazar-shual gi Beer-sheba kod mier matindo mokiewo kode, 29gi Baal gi
Iyim gi Ezem 30gi Eltolad gi Kesil gi Horma 31gi Ziklag gi madmana gi
Sansana 32gi Lebaoth gi Shilhim gi Ain kod Rimon. Giduto ne gin mier
piero ariyo gochiko.

33To mier mane giyudo e pewe ne gin Eshtaol gi Zora gi Ashna 34gi Zanoa
gi En-gamin gi Tapua gi Enam 35gi Jarmuth gi Adulam gi Soko gi Azeka.
36Gi Shaaraim gi Adithaim gi Gedera kod Gederathaim. Giduto ne gin mier
apar gang’wen.

37Bende jo-Juda noyudo Zenan gi Hadasha gi Migdal-gad 38gi Dilan gi
Mizpe gi Joktheel 39gi Lakish gi Bozkath gi Eglon 40gi Kabon gi Lamas gi
Kithlish 41gi Gederoth gi Beth-dagon gi Naama kod Makeda. Giduto ne gin
mier apar gauchiel.

42Kendo ne giyudo Libna gi Ether gi Ashan 43gi Ifta gi ashna gi Nezib
44gi Keila gi Akzib kod Maresha. Giduto ne gin mier ochiko.

45Ekron bende ne margi 46kod mier duto mokiewo gi Ashdod, chakre Ekron
nyaka Nam Mediterenia.

47Ashdod gi Gaza, kod mieche mochopo nyaka aora manie tong’gi gi Misri,
kendo nyaka Nam Mediterenia ne maggi bende.

48To mier mane giyudo e piny gode ne gin Shamir, gi Jatir gi Soko 49gi
Dana gi Kiriath-sana, miluongo bende ni Debir, 50Anab gi Eshtemoa gi
Anim 51gi Goshen gi Holon kod Gilo. Giduto ne gin mier apar gachiel.

52Kendo ne giyudo Arab gi Duma gi Eshan 53gi Janim gi Beth-tapua gi Afek
54gi Humta gi Kiriath-arba, miluongo bende ni Hebron, kod Zior. Giduto
ne gin mier ochiko.

55Nomigi bende Maon gi Karmel gi Zif gi Juta 56gi Jezreel gi Jokdeam gi
Zanoa 57gi Kain gi Gibea kod Timna. Giduto ne gin mier apar.

58To bende ne giyudo Halhul gi Beth-zur gi Gedor 59gi Maarath gi
Beth-anoth kod Eltekon. Giduto ne gin mier auchiel. Ne giyudo bende
Tekoa gi Efratha, ma tinde iluongo ni Bethlehem, gi Peor gi Etam giu
Kulom gi Tatam gi Sores gi Karem gi Galim gi Baither kod Manak. Giduto
ne gin mier apar gachiel. 60Kiriath-baal, miluongo ni Kiriath-jearim,
kod Raba ne maggi bende. 61To mier mane giyudo e thim ne gin Beth-araba
gi midin gi Sekaka 62gi Nibshan gi Ir-melek kod Engedi. Giduto ne gin
mier auchiel.

63 Jo-Juda ne ok nyal riembo jo-Jebus ma nodak Jerusalem, omiyo pod
gidak kodgi kuno, nyaka chil kawuono.

Joshua 16

Piny mopog ni jo-Efraim gi jo-Manase komachielo

1Piny mane opog ni joka Josef gi ombulu nochakore e aora Jordan, kama
omanyore gi Jeriko, yo wuok chieng’ mar sokni mag Jeriko man but thim.
Tong’gi noa Jeriko, moidho Bethel. 2Koa Bethel, noidho Luz mochopo
ataroth manie tong’ piny jo-Arki. 3Eka nochomo yo podho chieng, kolor
nyaka tong’ piny jo-Jaflet, mochopo but Beth-horon mamwalo kod Gezer,
mogik e Nam Mediterenia. 4Pinyno ema nopog ni jo-Manase kod jo-Efraim ma
yawuot Josef.

5To piny dhout jo-Efraim e ma: Mbapgi ma yo wuok chieng’ nochakore
Ataroth-adar, modhi nyaka Beth-horon mamalo. 6Eka nochiko yo-podho
chieng’, koweyo Mikmethath yo nyandwat, kendo nokadho yo wuok chieng’
mar Taanath-shilo kod Janoa. 7Kosekadho Janoa nolor nyaka Ataroth kod
aora Jordan. 8Tong’gi ma yo nyandwat noa Tapua, kochiko yo podho chieng’
moluwo aora Kana, nyaka nogik Naaroth, mokadho machiegni gi Jeriko,
mogik e nam Mediterenia. Pinyno ema nopogni dhout jo-Efraim, 9kaachiel
gi mier moko mane omigi ei piny jo-Manase kod mier matindo mokiewo
kodgi. 10To jo-Efraim ne ok oriembo jo-Kanaan ma nodak Gezer, mi
jo-Kanaan-go pod odak e diergi nyaka chil kawuono, to nochun-gi mondo
gibed wasumbni nyaka chieng.

Joshua 17

1Nopog ni jo-Manase dir piny nikech Manase ne e wuod Josef maduong’.
Makir wuon Gilead nomi piny Bashan gi piny Gilead nikech ne en wuod
Manase maduong’.

2Dhout jo-Manase modong’ ma gin joka Abiezer gi joka Helek gi joka
Asriel gi joka Shekem gi joka Hefer kod joka Shemida, bende nopognigi
piny. Mago ne gin dhout nyikwa Manase wuod Josef.

3Zelofehad wuod Hefer, ma wuod Gilead, ma wuod Makir, ma wuod Manase,
nonywolo mana nyiri lilo, ma nyinggi Mala gi Noa gi Hogla gi Milka kod
Tirza. 4Ne gibiro ir Eleazar jadolo gi Joshua wuod Nun kod jotend Israel
mi giwachonigi niya, "Ruoth Nyasaye nochiko Musa mondo opognwa piny mana
kaka opog ni jowetewa." Kuom mano Joshua nopogonigi piny kaka nopog ni
owete wuon-gi, kaluwore gi chik Ruoth Nyasaye.

5Jo Manase noyudo pok apar, ka ok okwan piny Gilead gi piny Bashan man
yo wuok chieng’ mar aora Jordan, 6nikech nopog piny ni nyikwa Manase
manyiri kaachiel gi nyikwaye ma yawuowi. Piny Gilead nobedo pok mar
nyikwa Manase modong’.

7Tong’ piny jo-Manase nochakore e piny Asher mochopo nyaka Mikmethath
man yo wuok chieng’ mar Shekem. Eka tong’gi nochomo yo milambo nyaka
Jashub, kokadho but En-tapua. 8Piny Tapua nobedo mar jo-Manase, to dala
Tapua hie, mane nie mbapgi, nobedo mar jo-Efraim. 9Koa kuno, tong’gi
noluwo aora Kana, to mier man yo milambo mar aorano ne mag Efraim, kata
obedo ni gin e dier miech jo-Manase kamano. Tong’ Manase noluwo geng
aora Kana gi yo nyandwat, mogik e Nam Mediterenia. 10Piny Efraim ne ni
yo milambo mar aorano, to piny Manase ne ni yo nyandwat, ka Nam
Mediterenia obedo tong’gi giduto. Jo-Manase nokiewo kod jo-Asher gi yo
nyandwat, kendo kod jo-Isakar gi yo milambo. 11Bethshean kaachiel gi
mier mokiewo kode gi joma nodak Ibleam gi Dor manie dhonam, gi En-dor gi
Taanak kod Megido, kaachiel gi mier matindo ma nokiewo kodgi ne nie bwo
jo-Manase, kata obedo ni ne gin e pinje mag jo-Isakar gi jo-Asher
kamano. 12Jo-Kanaan pod weg pinyno nyaka chil kawuono, nikechh jo-Manase
ne ok nyal riembogi. 13To kane jo-Israel osebedo motegno, ne gichuno
jo-Kanaan mondo obed wasumbgi.

14Joka Josef nopenjo Joshua niya, "Ere gima omiyo isemiyowa mana pok
achiel kende e pinyni? Wasenya ahinya, nikech Ruoth Nyasaye
oseguedhowa." 15Joshua nodwokogi niya, "Kusenya kamano, kendo uhingo
piny gode mag Efraim, to koro dhiuru e bungu manie piny jo-Perizi gi
jo-Refaim, mondo ubete obed lopu." 16To joka Josef nowachone niya,
"Adier piny godeno ok oromowa, to bende jo-Kanaan modak Beth-sheam gi
mier mokiewo kode kaachiel gi mago modak e paw Jezreel, nigi geche lweny
mag nyinyo!" 17Joshua nowacho ni jo-Efraim gi jo-Manase ma nyikwa Josef
niya, "Un ji mang’eny, kendo man gi nyalo. Ok unubed gi pok achiel
kende, 18to piny gode bende nobed maru.

"Kata otimo bungu kamano, to kaweuru, kendo ubete nyaka uchop e tong’.
Adier, jo-Kanaan ni gi geche lweny mag nyinyo, to pod unuriembgi
ariemba."

Joshua 18

Piny modong’ opog gi ombulu Shilo

1Ka ne jo-Israel osekawo pinyno, ne gichokore Shilo giduto, mi giguro
Hemb Romo kuro. 2To dhout Israel abiriyo ne pok okawo lowo, 3omiyo
Joshua nowacho ni jo-Israel niya, "Ang’o murito momiyo pok ukawo piny ma
Ruoth Nyasaye ma Nyasach kwereu osemiyou? 4Dhoot ka dhoot mondo omiya ji
adek ma anyalo oro mondo odhi onon kaka dipog pinyno duto e migepe
abiriyo, ka gindiko kaka migawo ka migawo chalo. Ka gisetieko, eka
giduog ira 5mondo opog pinyno ni dhoudi abiriyogo. To jo-Juda to nobed
abeda e pinygi man yo milambo, kendo joka Josef bende nobed e pinygi man
yo nyandwat. 6Kusepogo piny nyadibiriyo kamano, kendo usendiko kaka
ochalo, eka ukelna ndiko manyiso migepego, kendo nopognugi gi ombulu e
nyim Ruoth Nyasaye. 7To jo-Lawi ok noyud lowo kaka uyudo, nimar pokgi en
bedo jodolo mag Ruoth Nyasaye, kendo jo-Gad gi jo-Reuben gi jo-Manase
konchiel bende ok nopognigi nikech giseyudo lopgi loka Jordan mane Musa
jatich Ruoth Nyasaye omiyogi."

8Joma noyiergo nodhi, mowuotho e pinyno duto ka ginono kaka ochalo,
nikech Joshua nosechikogi niya, "Dhiuru uwuoth e pinyno duto, kendo
undik kaka ochalo; eka uduog ira Shilo ka. Bang’e napognu piny gi ombulu
e nyim Ruoth Nyasaye." 9Kuom mano jogo nodhi monono pinyno duto, kendo
ne gindiko e kitabu kaka ochalo. Ne gipogo piny nyadibiriyo, ka gichano
nying mier duto mane ni kuno. Bang’e ne giduogo ir Joshua e kambi Shilo,
10kendo Joshua nogoyonigi ombulu e nyim Ruoth Nyasaye, mopogo ni dhoot
ka dhoot lope.

Piny mopog ni jo-Benjamin

11Ombulu mokwongo nolwar kuom dhout Benjamin, mi giyudo lowo e kind
jo-Juda gi joka Josef. 12To malo yo nyandwat tong’gi nochakore e aora
Jordan modhi nyaka gode man yo nyandwat mar Jeriko. Noluwo piny godego,
kochomo yo podho chieng’ nyaka e thim machiegni gi Beth-aven. 13Eka
nochomo Luz yo milambo nyaka god Luz ma tinde iluongo ni Bethel. Bang’e
nodhi nyaka Ataroth-adar e got man yo milambo mar Beth-horon mamwalo.
14Nogomo koa yo podho chieng’ mar godno, mochomo yo milambo mar got man
but Beth-horon, mogik Kiriath-baal, dala jo-Juda, miluongo bende ni
Kiriath-jearim. Mano e tong’gi ma yo podho chieng’. 15Tong’gi ma yo
milambo nochakore Kiriath-jearim, kochomo yo podho chieng’ nyaka soko
mar Neftoa. 16Eka nodhi nyaka bath got mochomore gi holo Ben-hinom man
yo nyandwat mar holo Refaim. Noluwo holo Hinon tir kochomo yo milambo
mar god jo-Jebus nyaka En-rogel. 17Bang’e nogomo kochomo yo nyandwat
nyaka Enshemesh, kendo nyaka Geliloth momanyore gi yo maidho Adumin. Eka
nolor nyaka Lwanda Bohan wuod Reuben, 18mokadho yo nyandwat mar
Beth-araba kendo noridore nyaka holo mar aora Jordan. 19Bang’e nodhi yo
nyandwat mar got Beth-hogla, mogik yo nyandwat mar Nam Kado e dho aora
Jordan gi yo milambo. Mano ne tong’gi ma yo milambo. 20To tong’gi ma yo
wuok chieng’ ne en aora Jordan. Mano ne tong’ piny ma nopog ni dhout
Benjamin.

21Miech jo-Benjamin, kaluwore gi dhoutgi, ne gin Jeriko, gi Beth-hogla,
gi Emek-keziz, 22gi Beth-araba, gi Zemaraim, gi Bethel, 23gi Avim, gi
Para, gi Ofra 24gi Kefar-amoni, gi Ofni, kod Geba. Giduto ne gin mier
apar gariyo, ka ok okwan mier matindo mane okiewo kodgi, 25to bende ne
gin gi Gibeon, gi Rama, gi Beeroth, 26gi Mizpe, gi Kefira, gi Moza, 27gi
Rekem, gi Irpeel, gi Parala 28gi Zela, gi Ha-elef gi Jebuz (ma tinde
iluongo ni Jerusalem,) gi Gibea, kod Kiriath-jearim. Giduto ne gin mier
apar gang’wen ka ok okwan mier matindo mane okiewo kodgi. Mago e mier
mane opog ni dhout Benjamin.

Joshua 19

Piny mopog ni jo-Simeon

1Ombulu mar ariyo nolwar kuom dhout Simeon. Pinygi ne nie dier piny
jo-Juda. 2Noting’o Beer-sheba gi Molada 3gi Hazar-shual gi Bala gi Ezem
4gi Eltolad gi Bethul gi Horma 5gi Ziklag gi Beth-mar-kaboth gi
Hazar-susa 6gi Beth-lebaoth kod Sharuhen. Giduto ne gin mier apar gadek,
ka ok okwan mier matindo ma nokiewo kodgi. 7Bende ne giyudo Ain gi mier
Rimon gi Ether kod Ashan, duto mier ang’wen, ka ok okwan mier matindo ma
okiewo kodgi, 8nyaka Baalath-beer miluongo bende ni Ramath-negeb. Pinyno
ema nopog ni dhout Simeon, 9to pinyno ne en dir piny jo-Juda, nikech
jo-Juda nomi piny malach mohingogi.

Piny mopogni jo-Zebulun

10Ombulu mar adek nolwar kuom dhout Zebulun. Piny mane opognigi nochopo
nyaka Shadub. 11Koa kuno tong’gi mochiko yo podho chieng’ nodhi nyaka
Marala, moluwo bath Debesheth kod Apra man yo wuok chieng’ mar Jokneam.
12To tong’gi moa Shedub kochomo yo wuok chieng’, nochiko tong’
Kisloth-tabor modhi Daberath kod Jafia. 13Nomedo dhi yo wuok chieng’,
mochopo Geth-hefer kod Ita-kazin nyaka Rimon, mogomo kochiko Nea.
14Tong’ ma yo nyandwat nolworo nyaka Hanathon mogik e holo Jethael.
15Pinyno noting’ Katath gi Nahalal gi Shimron gi Idala kod Bethlehem.
Giduto ne gin mier apar gariyo ka ok okwan mier matindo ma nokiewo
kodgi. 16Miegi kaachiel gi mier matindo ma nokiewo kodgi ema nopog ni
dhout Zebulun.

Piny mopog ni jo-Isakar

17Ombulu mar ang’wen nolwar kuom dhout Isakar. 18Jezreel gi Kesiloth gi
Shunem 19gi Hafaraim gi Shion gi Anaharath 20gi Rabith gi Kishion gi
Ebez, 21gi Remeth gi En-ganim gi En-haga kod Beth-pazez ne nie pinygi.
22Tong’gi nokadho but Tabor gi Shahazuma kod Beth-shemesh mogik e aora
Jordan. Giduto ne gin mier apar gauchiel, ka ok okwan mier matindo ma
nokiewo kodgi. 23Miego duto, kaachiel gi mier matindo ma nokiewo kodhi
ema nopog ni dhout Isakar.

Piny mopogni jo-Asher

24Ombulu mar abich nolwar kuom dhout Asher. 25Pinygi noting’o Helkath gi
Hali gi Beten gi Akshaf 26gi Alamelek gi Amad kod Mishal. Yo podho
chieng’ tong’gi noluwo Karmel gi Shihor-libnath. 27Eka nochiko yo wuok
chieng’ modhi Beth-lagon, koluwo bath piny Zebulun kod holo Jiftael,
kochomo yo nyandwat nyaka Beth-emek gi Neyel. Yo nyandwat, pinyno
noting’o Kabul 28gi Abdon gi Rehob gi Hamon kod Kana, mochopo Sidon
Maduong’. 29Eka tong’ nogomo mochomo Rama, nyaka Turo dala mochiel, kuma
nogomoe kochiko Hosa, mogik e Nam Mediterenia. Yo podho chieng’ noting’o
Mehalab gi Akzib 30gi Ako gi Afek kod Rehob. Giduto ne gin mier piero
ariyo gariyo ka ok okwan mier matindo mane okiewo kodgi. 31Miego duto
kaachiel gi mier matindo ma nokiewo kodgi ema nopog ni dhout Asher.

Piny mopog ni jo-Naftali

32Ombulu mar auchiel nolwar kuom dhout Naftali. 33Pinygi nochakore Helef
kendo e yath maduong’ man Zaananim moluwo Adami-negeb gi Gabneel nyaka
Lakum, mogik e aora Jordan. 34Tong’gi ma yo podho chieng’ noluwo
Azmoth-tabor nyaka Hukoth. Piny jo-Zebulun ne ni yo milambo, kendo piny
jo-Asher ne ni yo podho chieng’, to aora Jordan nobedo tong’ ma yo wuok
chieng’. 35Miechgi mane ochiel gi ohinga ne gin Zidim gi Zer gi Hamath
gi Rakath gi Kinereth 36gi Adama gi Rama gi Hazor 37gi Kedesh gi Edrei
gi En-hazor 38gi Yiron gi Migdalel gi Horem gi Beth-anath kod
Beth-shemesh. Giduto ne gin mier apar gochiko, ka ok okwan mier matindo
mane okiewo kodgi.

39Miego duto kaachiel gi mier matindo mane okiewo kodgi ema ne opog ni
dhout Naftali.

Piny mopog ni jo-Dan

40Ombulu mar abiriyo nolwar kuom dhout Dan. 41Pinygi noting’o Zora gi
Eshtaol gi Ir-shemesh 42gi Shaalabin gi Aijalon gi Ithla 43gi Elon gi
Timna gi Ekron 44gi Elteke gi Gibethon gi Baalath 45gi Jehud gi
Bene-berak gi Gath-rimon 46gi Mejarkon kod Rakon, kaachiel gi piny
momanyore gi Jopa. 47Kane oriemb jo-Dan e pinygi, ne gidhi nyaka Leshem,
mi gimonjo dalano. Ne gikawe, kendo ne ginego ji duto ma nodakie. Ne
gidak kuno, mi giloko nyinge ni Dan, nying kwargi. 48Miego duto,
kaachiel gi mier matindo ma nokiewo kodgi ema nopog ni dhout Dan.

Piny mopog ni Joshua

49Kane jo-Israel osetieko pogo piny, kendo guro mbapgi, ne gimiyo Joshua
lowo e pinygi, 50kaka Ruoth Nyasaye nosechiko. Ne gimiye Timna-sera e
piny gode mag Efraim, nikech mano ema nokwayo. Nochako ogero dalano,
modakie.

51Mano e kaka Eleazar jadolo, gi Joshua wuod Nun, kod jodong dhout
Israel, nopogo lowo gi ombulu e nyim Ruoth Nyasaye e dho Hemb Romo, ka
ne gin Shilo. Kamano ne gitieko pogo piny.

Joshua 20

Mier mag Tony

(Kwan 35.6-34; Rapar mar Chik 4.41-43; 19.1-13)

1 Ruoth Nyasaye nochiko Joshua 2ni mondo owach ni jo-Israel kama: "Koro
yieruru miechu mag tony mane awacho ni Musa mondo onyisu. 3Ng’at moneko
kobothne nyalo dhi kuondego mondo opond ni ng’at madwaro chulone kuor.
4Ka ng’ato dwaro tony kamano, moringo nyaka e achiel kuom miego, to
nochung’ e dhorangach, kendo nonyis jodong dalano gima osetimorene. Eka
giniyiene odonji, kendo ginimiye kar dak. 5Ka ng’ato madwaro chulo
kuorno oluwe nyaka kuno, to jodalano kik chiwe, to girite, nikech nonego
nyawadgi mana kuom both, to ok nikech ne gimonre. 6Janekno nodag e
dalano nyaka chop yale e nyim oganda, kendo ka jadolo maduong’ e kindeno
osetho, eka onyalo dok dalagi, kuma noseringo oaye."

7Kuom mano ne giyiero Kadesh-galili manie piny gode mag Naftali, gi
Shekem manie piny gode man Efraim kod Kiriath-arba, miluongo bende ni
Hebron, manie piny gode mag Juda. 8To yo wuok chieng’ mar aora Jordan, e
piny mamalo momanyore gi Jeriko, ne giyiero Bezer-me-thim kuom piny
jo-Reuben, gi Ramoth-gilead kuom piny jo-Gad, kod Galon-bashan kuom piny
jo-Manase. 9Mago ne gin mier mane ng’at moneko nyalo tonyie. Ne oketgi
ne jo-Israel duto, kendo ni jodak mane ni kodgi. Ng’ato ang’ata mane
oneko kobothne, ne nyalo ringo kuno, mondo ng’at ma dwaro chulone kuor
kik nege, kapok oyale e nyim oganda.

Joshua 21

Miech jo-Lawi

(1 Weche mag Ndalo 6.54-81)

1Jodong dhout jo-Lawi nodhi Shilo e piny Kanaan, mowacho ni Eleazar
jadolo gi Joshua wuod Nun, kod jodong dhout Israel niya, 2"Ruoth Nyasaye
nochiko Musa ni mondo wayud mier mag dak kaachiel gi lege jamni mokiewo
kodgi." 3Kuom mano jo-Israel nomiyo jo-Lawi miechgi gi lege mokiewo
kodgi mana e pinygi giwegi, kaluwore gi chik Ruoth Nyasaye.

4Joka Kohath ema nokwong pognigi mier gi ombulu. Jo-Lawi ma nyikwa Harun
jadolo noyudo mier apar gadek e piny jo-Juda gi piny jo-Simeon kod piny
jo-Benjamin. 5To joka Kohath modong’ nomi mier apar e piny jo-Efraim gi
jo-Dan, kendo e piny jo-Manase konchiel.

6Joka Gershom nomi mier apar gadek e piny jo-Isakar gi piny jo-Asher kod
piny jo-Naftali kendo e piny jo-Manase komachielo ma nodak bashan.

7Joka Merari to nomi mier apar gariyo e piny jo-Reuben gi piny jo-Gad
kod piny jo-Zebulun.

8Kamano jo-Israel nopogo ni jo-Lawi miego gi ombulu, kaluwore gi chik
mane Ruoth Nyasaye omiyo Musa.

9,10Ombulu mokwongo nolwar kuom jo-Lawi ma nyikwa Harun mane gin dhoot
achiel kuom joka Kohath. Mier mane opognigi kuom piny jo-Juda gi mar
jo-Simeon ne gin 11Kiriath-arba, miluongo bende ni Hebron, e piny gode
mag Juda, kaachiel gi lege ma nokiewo kode. (Arbano ne kwar jo-Anak.)
12To mier matindo ma nokiewo gi dalano, kaachiel gi gweng’ momanyore
kode, nosemi Kaleb wuod Jefune.

13Mier mane opog ni nyikwa Harun jadolo e magi: Hebron, (ma achiel kuom
mier ma ng’at moneko nyalo tonyie,) gi Libna 14gi Jatir gi Eshtemoa 15gi
Holon gi Debir 16gi Ashan gi Juta kod Beth-shemesh. Ne gin mier ochiko
ma nopog ni dhoudi ariyogo. 17To e piny jo-Benjamin nomigi mier ang’wen
mane gin Gibeon gi Geba 18gi Anathoth kod Almon. 19Kamano jodolo ma
nyikwa Harun noyudo mier apar gadek, kaachiel gi legegi.

20Kane ogo ombulu, jo-Lawi ma jodhout Kohath modong’ nopognigi mier
ang’wen kaachiel gi legegi e piny Efraim. 21Ne gin Shekem, (ma dala ma
ng’ato moneko nyalo tonyie,) e piny gode mag Efraim, gi Gezer 22Kibzaim
kod Beth-horon. 23Nopognigi bende mier ang’wen e piny jo-Dan. Ne gin
Elteke gi Gibethon 24gi Aijalon kod Gath-rimon. 25To e piny jo-Manase
konchiel nomigie Taanak kod Ibleam. 26Kamano dhout Kohath modong’go
noyudo mier apar, kaachiel gi legegi.

27Nyikwa Gershom, ma achiel kuom dhout jo-Lawi, bende nomi mier kaachiel
gi legegi. E piny jo-Manase komachielo ne giyudoe mier ariyo, mane gin
Galon-gashan, (dala ma ng’at moneko nyalo tonyie,) kod Be-astaroth. 28To
e piny jo-Isakar ne giyudoe mier ang’wen mane gin Kishion gi Daberath
29gi Jarmuth kod En-gamuth. 30E piny jo-Asher bende nomigie mier
ang’wen, mane gin Mishal gi Abdon 31gi Helkath kod Rehob. 32E piny
jo-Naftali to ne giyudoe Kedesh-galili, (dala ma ng’at moneko nyalo
tonyie,) gi Hamothdor gi Kartan, duto mier adek. 33Kamano dhout
jo-Gershom koriwore noyudo mier apar gadek kaachiel gi legegi.

34Koro magi e mier kaachiel gi legegi mane opogni jo-Lawi ma jodhout
Merari modong’. E piny jo-Zebulun ne giyudoe mier ang’wen mane gin
Joklean gi Karta 35gi Dimna kod Nahalal. 36To yo wuok chieng’ mar aora
Jordan, e piny jo-Reuben momanyore gi Jeriko ne giyudoe mier ang’wen
mane gin Bezer-me-thim, (dala ma ng’at moneko nyalo tonyie,) gi Jahaz
37gi Kedemor kod Meraath. 38To e piny jo-Gad ne giyudoe mier ang’wen,
mane gin Ramoth-gilead, (ma bende dala ma ng’at moneko nyalo tonyie,) gi
Mahanaim 39gi Heshbon kod Jazer. 40Kamano jo-Lawi ma jodhout Merari
modong’go noyudo mier apar gang’wen, kaachiel gi legegi.

41Kuom mano, mier duto mane jo-Lawi oyudo e piny Israel, noromo piero
ang’wen gaboro. 42Dala ka dala ne nigi lege mokiewo kode.

Jo-Israel okawo piny Kanaan

43Kamano Ruoth Nyasaye nomiyo jo-Israel piny duto mane osesingore ni
kweregi ni nomigi. Ne gikawe, mi gidak kuno. 44Ruoth Nyasaye nomiyogi
kue e tong’gi duto kaka nosesingore ni kweregi. Onge wasikgi kata achiel
mane nyalo sirogi, nikech Ruoth Nyaaye ema nomiyo giloyogi duto. 45Ruoth
Nyasaye nochopoi singruokne duto ma nosetimo ni jo-Israel.

Joshua 22

Kendo-mar-misango oger e bath aora Jordan

1Bang’ wechego duto, Joshua noluongo jo-Benjamin gi jo-Gad kod jo-Manase
konchiel kande, 2mowachonigi niya, "Usechopo chike duto mag Musa jatich
Ruoth Nyasaye, kaachiel gi maga bende. 3E kindegi duto ok useringo uweyo
jo-Israel weteu, to userito chik Ruoth Nyasaye ma Nyasachu gi chunyu
duto nyaka chil kawuono. 4To koro Ruoth Nyasaye osemiyo oweteu pinyni
kaka nosingorenigi, omiyo unyalo dok e miechu manie piny mane Musa
jatich Ruoth Nyasaye omiyou yo wuok chieng’ mar aora Jordan. 5Neuru ni
urito chik duto mane Musa jatich Ruoth Nyasaye omiyiou. Heruru Ruoth
Nyasaye ma Nyasachu, kuluwo yorene, kendo kurito chikene. Padreuru
kuome, kutiyone gi chunyu duto." 6Eka Joshua noguedhogi, kendo
nowachonigi niya, 7,8"Ero, udok e miechu gi mwandu mang’eny. Un gi dhok
mathoth, gi fedha kod dhahabu, gi mula kod nyinyo, kendo gi lewni
mogundho. Neuru ni upogo ni joweteu gigo duto musepeyo kuom wasiku."
Bang’ wachonigi kamano, noweyogi gia, mi gidok miechgi. (Musa nosemiyo
jo-Manase konchielgi lowo e Bashan, to jo-Manase modong’ ema Joshua
nomiyo lowo yo podho chieng’ mar Jordan kaachiel gi jowetegi.)

9Kuom mano, jo-Reuben gi jo-Gad kod jo-Manase konchiel noweyo jo-Israel
Shilo e piny Kanaan. Ne gidok Gilead e pinygi, mane Ruoth Nyasaye
osechiko Musa ni mondo gikaw. 10To kane gichopo Geliloth man but aora
Jordan, ne gigero kendo mang’ongo mar misango e bath aora kanyo, mane ji
nyalo neno gi kuma bor. 11Kane jo-Israel mamoko owinjo ni jo-Reuben gi
jo-Gad kod jo-Manase konchiel osegero kendo-mar-misango Geliloth e bath
aora Jordan, kama omanyore gi piny Kanaan, 12ne gichokore Shilo mondo
gidhi giked kodgi.

13Bende ne gioro Finehas wuod Eleazar jadolo e piny Gilead ir jo-Reuben
gi jo-Gad kod jo-Manase konchiel, 14mi nodhi gi jotelo apar mag dhout
Israel ka moro ka moro ochung’ ni dhoot ka dhoot. 15Ne gibiro ir jogo,
mi giwachonigi niya, 16"Wabiro e nying jo-Ruoth Nyasaye duto mondo
wapenju gima omiyo usetimo gima rachni e nyim Ruoth Nyasaye ma Nyasach
Israel? Useketho ni Ruoth Nyasaye, nikech ugero kendo mar-misango maru
uwegi, kendo useweyo luwe. 17Paruru richo mane watimo Peor, kod kum mane
Ryoth Nyasaye omiyowa, ma pok orumo nyaka chil kawuono. 18Uparo ni kumno
ne yot, ma kendo pod uweyoe mana luwo Ruoth Nyasaye? Ka uketho ni Ruoth
Nyasaye kawuono, to kiny nokech gi jo-Israel duto. 19Kuom mano, kuneno
ni ok unyal lemo maber e pinyu, to biuru lokawa e piny Ruoth Nyasaye
kuma ogurie Hema Maler, mondo udag kodwa. To kik uwe Ruoth Nyasaye, mi
urwakwa e masira, kugero kendo-mar-misango machielo ni ma ok mana mar
Ruoth Nyasaye ma Nyasachwa ma noseger cha. 20Paruru kaka Akan wuod Zera
notamore rito chik kuom gik mokwer, momiyo jo-Israel duto noyudo kum, ma
ok Akan kende ema ne otho nikech richono!"

21Jo-Reuben gi jo-Gad kod jo-Manase konchiel nodwoko jotend dhout
Israelgo niya, 22"Ruoth Nyasaye e Nyasaye Maduong’! Ruoth Nyasaye e
Nyasaye Maduong’! En ema ong’eyo gima omiyo ne wagero kendoni, to un
bende nyaka ung’e. Ka en adieri ni waseketho, kendo waweyo Ruoth
Nyasaye, to owinjore watho. 23Ka dibed ni wasepiem gi Ruoth Nyasaye,
kendo wagero kendowa wawegi mondo wawang’ie misengini, kata watimie
misengni mag cham kata mag kue, to Ruoth Nyasaye owuon mondo okumwa.
24Ne watimo kamano nikech dipo ka chieng’ moro nyikwau owacho ni
nyikwawa niya, ‘Ere gima omiyo uluongoru ni jo-Ruoth Nyasaye ma Nyasach
Israel? 25Ruoth Nyasaye noseketo aora Jordan mondo opog kindwa kodu,
omiyo ok un joge.’ Ka giwacho kamano, to di gimon nyikwawa lamo Ruoth
Nyasaye. 26Kuom mano ne wagero kendoni 27mana ni mondo obed ranyisi ni
jowa gi jou, kod joma nobi bang’wa, ni walamo Ruoth Nyasaye gi misengni
miwang’o gi mag sawo kod mamoko. To kata kamano ne ok wagere mondo
watimie misango. Kamano nyikwau ok nonyal wacho ni nyikwawa ni ok gin jo
Ruoth Nyasaye. 28Ne waparo bende ni ka gima kamano ditimrenwa, kata ni
nyikwawa, to wanyalo nyisogi kido mar kendo-mar-misango mar Ruoth
Nyasaye ma wasegero. Ok en mar wang’o misengni kata gimoro amora machalo
kamano, to en mana ranyisi e kindwa kodu. 29Ok wanyal piem gi Ruoth
Nyasaye, bende ok wanyal weyo luwe, kwagero kendo machielo, to mak mana
mano mar Ruoth Nyasaye ma Nyasachwa mochung’ e dho Hema Maler."

30Kane Finehas jadolo gi jodong oganda kod jotend dhout Israel owinjo
wach jo-Reuben gi jo-Gad kod jo-Manase, ne gimor ahinya. 31Eka Finehas
wuod Eleazar jadolo nowacho ni jo-Reuben gi jo-Gad kod jo-Manase niya,
"Kawuono wang’eyo ni Ruoth Nyasaye ni kodwa, nikech ok usetimo gima
Ruoth Nyasaye okwero. Kuom mano usereso jo-Israel mondo kik Ruoth
Nyasaye kumgi."

32Bang’e Finehas wuod Eleazar jadolo kod jotelo noweyo jo-Reuben gi
jo-Gad e piny Gilead mi gidok Kanaan ir jo-Isarel mamoko mondo
gidwoknigi wach. 33Jo-Israel ne mor gi wachgi, mi ne gipako Ruoth
Nyasaye, kendo ne giweyo wach dhi kedo gi jo-Reuben gi jo-Gad, kendo
ketho pinygi.

34Jo-Reuben gi jo-Gad noluongo kendono ni ‘Rapar’, nikech ne giwacho
niya, "Noparnwa waduto ni Ruoth Nyasaye en Nyasaye."

Joshua 23

Joshua owuoyo gi jo-Israel

1Ruoth Nyasaye nomiyo jo-Israel kue e kindgi gi wasigu ma nolworogi kuom
ndalo mang’eny nyaka koro Joshua nodoko moti. 2Eka Joshua noluongo
jodongo gi jong’ad bura kod jotelo duto mag Israel, mowachonigi niya,
"Koro aseti ahinya, 3to useneno gik moko duto ma Ruoth Nyasaye ma
Nyasachu osetimo ni ogendini duto, nikech oherou. En ema osebedo
kokedonu. 4Omiyo winjuru! Asepogo ni dhoutu piny ogendini ma aseriembo
kaachiel gi piny jogo ma pod odong’, chakre aora Jordan yo wuok chieng’,
nyaka Nam Maditerenia man yo podho chieng’. 5Ruoth Nyasaye ma Nyasachu
noriembnugi, mi unukaw pinygi kakaa osesingorenu. 6Omiyo timuru chir
mondo uluw chike duto mondik e Kitap Chik mar Musa, mak ubaro korachwich
kata koracham. 7Kik utim osiep gi joma odong’ e kindugo, bende kik
uluong nying nyisechegi kata kuong’oru gi nyinggi, kata lamogi. 8To
padreuru kuom Ruoth Nyasaye gi chuny modimbore, mana kaka usetimo nyaka
chil kawuono. 9Ruoth Nyasaye oseriembonu ogendini madongo kendo
marateke, ma onge kata achiel kuomgi mane nyalo sirou. 10Ng’at achiel
kuomu nyalo riembo ji gana achiel, nikech Ruoth Nyasaye ma Nyasachu ema
kedonu kaka nosingore. 11Omiyo neuru ni uhero Ruoth Nyasaye ma Nyasachu,
12nikech ka udok chien, mutimo osiep kod ogendini ma pod odong’ e kindu,
kendo ukendoru kodgi, 13to Ruoth Nyasaye ma Nyasachu ok noriembnugi
kendo. Ginibednu mana kaka obadho mochiknu, kata bur mokunynu, kendo
ginibednu malit ka del michwadogo otengau, kata ka kuthe ma tucho
wengeu. Mano notimrenu nyaka uduto karu lal chuth e piny maber ma Ruoth
Nyasaye osemiyouni.

14"An koro achiegni tho. To ng’ato ka ng’ato kuomu ong’eyo e chunye ni
Ruoth Nyasaye ma Nyasachu osemiyou gik mabeyo duto ma nosingorenu. Onge
kata achiel kuom gik moko duto ma nosingore ma pok otimo. 15Adier, Ruoth
Nyasaye ma Nyasachu osetimonu gik moko duto mabeyo ma nowacho ni
notimnu. 16To ka ok urito singruok ma nomiyou, mi ulamo nyiseche mamoko,
to enokech kodu, mi karu nolal nono piyopiyo e piny maber mosemiyouni."

Joshua 24

Oriti ma Joshua ogoyo ni jo-Israel

1Joshua nochoko dhout jo-Israel duto Shekem, noluongo jodongo gi jotelo
mag Israel, mi ne gisudo e nyim Ruoth Nyasaye. 2Eka Joshua nonyiso ji
duto ni Ruoth Nyasaye ma Nyasach Israel owacho kama: "Chon, Tera wuon
Ibrahim gi Nahor ma kwereu, nodak loka aora Yufrate, kendo ne gilamo
nyiseche mamoko. 3To ne agolo kwaru Ibrahim loka Yufrate, mi atelone
kowuotho e piny Kanaan duto, kendo namiye nyikwayo mang’eny, namiye
Isaka, 4to Isaka namiyo Jakobo kod Esau. Namiyo Esau piny Seir motimo
gode mondo obed mare, to Jakobo gi nyithinde nodhi Misri. 5Bang’e naoro
Musa kod Harun, kendo nakelo chandruok mathoth ni jo-Misri, eka nagolou
kuno. 6Kane asegolo kwereu Misri kamano, kendo gichopo e Nam Makwar,
jo-Misri nolawogi kod farese gi geche mag lweny nyaka e namno. 7To kane
jo-Israel oywakna gi chunygi duto, naketo mudho e kindgi gi jo-Misri,
kendo namiyo nam oduogo moimo jo-Misrigo, kendo nuneno gima natimonigi.

"Bang’ mano ne udak e thim ndalo mang’eny, 8nyaka nakelou e piny jo-Amor
ma nodak yo wuok chieng’ mar Amor ma nodak yo wuok chieng’ mar aora
Jordan. Ne gikedo kodu to naloyogi, maketogi e lwetu, mi ukawo pinygi.
9Balak wuod Zipor ma ruodh Moab bende nokedo kodu. Nooro Balaam wuod
Beor mondo obi okuong’u, 10to ne ok ayiene mondo otim kamano. Omiyo kar
kuong’ou, to noguedhou, mi naresou e lwet Balak. 11Eka bang’e nung’ado
aora Jordan, muchopo Jeriko. Jo-Jeriko gi jo-Amor gi jo-Perizi gi
jo-Kanaan gi jo-Hiti gi jo-Girgash gi jo-Hivi kod jo-Jebus nokedo kodu,
to namiyo uloyogi duto. 12Giu mag lweny ok ema noriembogi. 13Namiyou
piny mane luchu ok ochuerie, kod mier mane ok ugero, ma koro udakie,
kendo uchamoe olemb mzabibu kod zeituni mane ok upidho.

14"Kuom mano, lamuru Ruoth Nyasaye, kendo tineuru gi chuny modimbore.
Wituru nyiseche mane kwereu lamo kane gidak loka aora Yufrate, kendo e
piny Misri, to lamuru mana Ruoth Nyasaye. 15Ka ok uikoru mar tiyone, to
yieruru tinendeni nyasaye mubiro tiyone. Unyalo tiyone nyiseche mane
kwereu lamo loka aora Yufrate, kata nyiseche mag jo-Amor, ma koro udak e
pinygini. To an, kaachiel gi jooda, wabiro tiyo ni Ruoth Nyasaye."

16Jo-Israel nodwoko Joshua niya, "Ok wadwar weyo Ruoth Nyasaye kata
matin, mondo wati ni nyiseche mamoko. 17Ruoth Nyasaye ma Nyasachwa ema
nogolo kwerewa kod wan bende e piny Misri kuma ne wabedoe wasumbini,
kendo ne waneno honni ma notimo. Noritowa kamoro amora mane wadhiye,
kendo e kind ogendini mane wawuothoe. 18To bende Ruoth Nyasaye noriembo
jo-Amor gi ogendini moko ma nodak e pinyni mondo owenwa thuolo. Kuom
mano, wan bende wabiro tiyo ni Ruoth Nyasaye, nimar en Nyasachwa."

19Joshua nowachonigi niya, "Ok dunyal tiyo ni Ruoth Nyasaye, nimar en
Nyasaye maler, kendo ma janyiego, ma ok nowenu richou kod timbeu mamono.
20Kuweyo Ruoth Nyasaye, mutiyo ni nyiseche mamoko, to enolokre jasiku,
kendo nokumu. Kata obedo ni oseguedhou kamano, to koro enotieku chuth."
21To ji duto nodwoko Joshua niya, "Ooyo, wabiro tiyo ni Ruoth Nyasaye."
22Eka Joshua nowachonigi niya, "Un uwegi un joneno." 23To Joshua nomedo
wachonigi niya, "Wituru nyiseche mag pinje mamoko, kendo keturu chunyu
kuom Ruoth Nyasaye ma Nyasach Israel." 24Ne gidwoke niya, "Wanati ni
Ruoth Nyasaye ma Nyasachwa, kendo wanarit chikene."

25Kamano Joshua nomiyo jo-Israel otimo singruok gi Ruoth Nyasaye ka gin
Shekem odiechieng’no, mi nomiyogi chike. 26Nondiko chikego e Kitap Chik
mar Ruoth Nyasaye, kendo nochungo kidi maduong’ e tiend yath man but
Hema Maler mar Ruoth Nyasaye. 27Eka nowacho ni ji duto niya, "Uneno
kidini? Nobednwa janeno, nikech osewinjo weche duto ma Ruoth Nyasaye
owachonwa. Kuom mano, nobednu janeno mondo kik uwe luwo Ruoth Nyasaye."
28Eka Joshua nomiyogi thuolo, kendo ng’ato ka ng’ato nodok kar dakne e
lowo mopogne.

Tho Joshua gi tho Eleazar

(Jong’ad Bura 2.6-10)

29Bang’ mago duto, Joshua wuod Nun jatich Ruoth Nyasaye notho, ka
jahigni mia achiel gapar. 30Ne giyike e lope owuon mane ni Timnath-sera,
yo nyandwat mar got Gaash, e piny gode mag Efraim. 31Jo-Israel notiyo ni
Ruoth Nyasaye e ndalo duto mag Joshua, kod e ndalo jodongo mane odong’
bang’e, kendo mane ong’eyo gik mane Ruoth Nyasaye otimo ni Israel.

32 Choke Josef mane jo-Israel ogolo Misri, noyik Shekem, e lowo mane
Jakobo ong’iewo gi yawuot Hamor wuon Shekem kuom siling’ mia achiel.
Achien lowono nobedo mar joka Josef. 33Eleazar wuod Harun bende notho,
mi noyike Gibea, dala mane opog ni Finehas wuode e piny gode mag Efraim.

Jong’ad Bura 1

Jo-Juda gi jo-Simeon omako Adoni-bezek

1Bang’ tho Joshua, jo-Israel nopenjo Ruoth Nyasaye wach niya, "Ere dhoot
monego kuong dhi monjo jo-Kanaan?" 2Ruoth Nyasaye nodwokogi ni, "Dhood
Juda ema mondo okwongi. Ero, achiwo pinyno e lwetgi." 3Juda nowacho ni
jo-Simeon ma owetegi niya, "Biuru, wadhi e piny mopognwa, mondo wamonj
jo-Kanaan. Eka wan bende wanadhi kodu e piny mopognu, wakonyu kedo."
Kamano jo Simeon nodhi kodgi. 4Jo-Juda nodhi momonjo jo Kanaan kod
jo-Perizi modak kuno, kendo Ruoth Nyasaye nochiwogi e lwetgi, mi ne
ginego ji alufu apar kuomgi e dala mar Bezek. 5Ne giyudo Adoni-bezek
kuno, kendo ne gikedo kode, mi giloyo jo-Kanaan gi jo-Perizi.
6Adoni-bezek noringo, to ne gilawe, mi gimake. Ne ging’ado lith luetene
mathwon kod lith tiendene mathwon. 7Eka Adoni-bezek nowacho niya,
"Ruodhi piero abiriyo mong’ad lith luetegi mathuondi kod lith tiendegi
mathwondi yande kwanyo mana ng’injo mag chiemo e bwo mesana. To koro
Nyasaye osetimona mana kaka natimonigi."

Bang’e nokel Adoni-bezek Jerusalem, motho kuno.

Jo-Juda okawo Jerusalem gi Hebron

8Jo-Juda nomonjo Jerusalem, mokawo. Ne ginego joma odakie, mi giwang’o
dalano gi mach. 9Bang’ mano jo-Juda nochomo yo milambo, mokedo gi
jo-Kanaan mane odak e piny gode, kendo e piny milambo, kendo e piny
pewe. 10Bende ne gidhi kedo gi jo-Kanaan mane odak Hebron, dala ma chon
niluongo ni Kiriath-arba, mi ne giloyo Sheshai gi Ahiman kod Talmai.

Othniel okawo dala mar Debir, momiye Aksa mondo obed chiege

(Joshua 15.15-19)

11Kane gia kanyo ne gidhi kedo gi jo-Debir, dala machon niluongo ni
Kiriath-sefer. 12Kaleb nowacho niya, "Ng’at ma nomonj Kiriath-sefer, mi
kaw, ema nami Aksa nyara mondo obed chiege." 13Othniel wuod Kenaz owadgi
Kaleb matin ema nokawo dalano, omiyo Kaleb nomiye Aksa nyare obedo
chiege. 14Kane Aksa odhi ir chwore, chwore nojiwe mondo okwa wuon mare
lowo, mi Aksa noidho kanje modhi ir Kaleb, kendo kane oselor e kanje,
Kaleb nopenje gima odwaro. 15Nodwoke niya, "Kaka iseketa e piny milambo
motwoni, yie imiya sokni." Kuom mano Kaleb nomiye sokni mamalo gi
mamwalo.

Pinje mane jo-Juda gi jo-Benjamin okawo

16Nyikwa ja-Keni ma jaduong’ Musa ne jowuok kaachiel gi jo-Juda e Dala
mar Othidhe, mi gidhi e thim Juda ma yo milambo mar Arad, kendo ne gidak
gi jo-Amalek kuno. 17Bang’e jo-Juda ne jodhi gi jo-Simeon ma owetegi, mi
gimonjo jo-Kanaan man Zefath, kendo giketho dalano chuth. Omiyo noluong
dalano ni Horma (tiende ni, mokethi.) 18To jo-Juda ne ok okawo Gaza gi
Ashkelon gi Ekron, kata gwengegi. 19Ruoth Nyasaye nokonyo jo-Juda, omiyo
ne gikawo piny gode, to ne ok ginyal riembo joma nodak e piny pewe,
nikech ne gin gi geche lweny mag nyinyo. 20Hebron nopog ni Kaleb, kaka
Musa nosechiko, kendo Kaleb noriembo yawuot Anak adek ma noyudo kuno.
21To jo-Benjamin ne ok oriembo jo-Jebus modak Jerusalem, omiyo jo-Jebus
osebet kodak kodgi kuno nyaka chil kawuono.

Joka Josef okawo Bethel

22Joka Josef nodhi momonjo Bethel, dala ma chon niluongo ni Luz, kendo
Ruoth Nyasaye ne ni kodgi. 23Ne gioro jombetre kuno, 24mi jombetrego
noneno ng’ato kawuok e dalano, mi giwachone niya, "Kinyisowa yo ma
wanyalo donjogo e dala, to ok wabi timi gimoro." 25Nonyisogi yo
midonjogo e dala, mi ne ginego ji duto mane odak kuno, mak mana ng’atno
gi joode ema ne giweyo. 26Bang’ mano ng’atno nodhi e; piny jo-Hiti,
mogero dala kuno, kendo nochako ni Luz. Pod iluongo dalano ni Luz nyaka
chil kawuono.

Pinje mane jo-Manase gi jo-Efraim okawo

27 Jo-Manase bende ne ok oriembo joma nodak Beth-shean, kata joma nodak
Dor gi Ibleam kod Megido, gi mier matindo ma nokiewo kodgi. To jo-Kanaan
nosiko mana kodak e pinyno. 28Achien kane jo-Israel osedoko motegno, ne
giloko jo-Kanaan-go wasumbgi, to ne ok giriembogi chuth.

29 Jo-Efraim bende ne ok oriembo jo-Kanaan ma nodak Gezer, to
jo-Kanaan-go nosiko kodak kodgi kuno.

Pinje mane dhoudi mamoko okawo

30Jo-Zebulun bende ne ok oriembo joma nodak Kitron gi Nahalol, to
jo-Kanaan nodak kodgi. Kata kamano jo-Zebulun nolokogi wasumbgi.

31Jo-Asher bende ne ok oriembo joma nodak Ako gi Sidon gi Alab gi Akzib
gi Helba gi Afik kod Rehob. 32Kamano jo-Asher nodak adaka gi
jo-Kanaan-go, kendo ne ok giriembogi.

33Jo-Naftali bende ne ok oriembo jo-Kanaan ma nodak Beth-shemesh, kod
joma nodak Beth-anath, to ne gidak mana kodgi, kendo ne gilokogi
wasumbgi.

34To jo-Amor nodhiro jo-Dan chien e piny gode, kendo notamogi lor e piny
pewe. 35To bende jo-Amor nosiko kodak e gode mag Heres gi Aijalon kod
Shaalbim. Kata kamano joka Josef noloyogi mosmos, mi gidoko wasumbgi.

36Tong’ piny jo-Edom nochakore kama idhogo Akrabim, koa Sela kochomo yo
nyandwat.

Jong’ad Bura 2

Malaika mar Ruoth Nyasaye odhi Bokim

1Malaika mar Ruoth Nyasaye noa Gilgal, modhi Bokim. Nowacho ni jo-Israel
niya, "Ne agolou e piny Misri, mi akelou e piny mane asingora ni nami
kwereu. Ne awacho ni ok naketh singruokna kodu. 2Omiyo un bende kik utim
winjruok gi weg pinyni, to nyaka uketh kendegi mag liswa. Kata kamano ne
ok uwinjo chikna kendo koro neuru gima usetimoni. 3Mano emomiyo nawacho
ni ok nariemb ogendnigo mondo owenu thuolo, to ginithagu kendo
nyisechegi nobednu obadho." 4Kane malaika mar ruoth Nyasaye osewacho ni
jo-Israel wechego, ne giywak malit giduto. 5Omiyo nochak kanyo ni Bokim,
(tiende ni, joywak). Jo-Israel notimo ni Ruoth Nyasaye misengni kanyo.

Tho mar Joshua

(Joshua 24.29-31)

6Joshua nomiyo jo-Israel thuolo mi ne gidhi mi gidak e pinyno, ng’ato ka
ng’ato e lowo mopogne. 7Jo-Israel notiyo ni Ruoth Nyasaye e ndalo duto
mag Joshua, kendo e ndalo mag jodongo mane odong’ bang’e, kendo mane
oneno timbe madongo duto mane Ruoth Nyasaye otimo ni jo-Israel. 8Joshua
wuod Nun jatich Ruoth Nyasaye notho ka ja-higni mia achiel gapar. 9Ne
giyike e lope owuon Timnath-heres, man yo nyandwat mar got Gaash e piny
gode mag Efraim.

10Tieng’no duto notho, moluwo kweregi, kendo tieng’ machielo mane ok
ong’eyo Ruoth Nyasaye, kata gik mane osetimo ni jo-Israel, noluwo
bang’gi.

Jo-Israel oweyo Ruoth Nyasaye

11Timbe jo-Israel nodoko maricho e nyim Ruoth Nyasaye, kendo ne gilamo
nyiseche manono miluongo ni Baal. 12Ne giweyo Ruoth Nyasaye ma Nyasach
kweregi mane ogologi Misri, mi giluwo nyiseche mamoko mag ogendini mane
gidakgo. Ne gilamo nyisechego, mi gimiyo Ruoth Nyasaye mirima. 13Ne
giweyo Ruoth Nyasaye mi gilamo Baal kod Ashtaroth. 14Omiyo Ruoth Nyasaye
nokecho kodgi, mi nochiwogi e lwet mony moyakogi. To bende noketogi e
lwet wasikgi duto mane olworogi, mi koro ne ok ginyal sirogi kata matin.
15Kinde duto mane gidhi kedo, Ruoth Nyasaye ne kelonigi chandruok, mana
kaka nosiemogi kokuong’orenigi. Kamano ne gichandore malit.

Tij jotelo mane Nyasaye oketo

16To Ruoth Nyasaye noketonigi jotelo moresogi e lwet joyekogo. 17To kata
kamano ne ok gidewo kata mana jotelogo. Ne giduwore, mi gitiyo ni
nyiseche mamoko, kendo ne gilamogi. Piyopiyo nono ne gibaro, mi giweyo
rito chik Ruoth Nyasaye mane kweregi orito, kendo ne ok giluoro Ruoth
Nyasaye. 18Kinde ka kinde mane Ruoth Nyasaye oketoe ni jo-Israel jotelo,
nokonyo jatelono, kendo norito jo-Israel e lwet wasikgi kuom ndalo duto
mane jatelono pod ngima. Ruoth Nyasaye ne kecho jo-Israel nikech ne
giywak ka wasikgi sandogi kendo thirogi. 19To pile kane jatelo ma kamano
osetho, ne gidok e timbe maricho moloyo mane kweregi timo, kendo ne
giluwo nyiseche mamoko, ka gitiyonigi kendo gilamogi. Ne ok giweyo
timbegi maricho, kata yoregi mag wich teko.

20Kuom mano, Ruoth Nyasaye nokecho gi jo-Israel, mowacho niya, "Ogandani
oseketho singruok mane atimo ni kweregi, kendo ok gisemako chikna.
21Omiyo koro ok nariemb kata ng’at achiel kuom ogendini duto mane Joshua
oweyo bang’ thone. 22Abiro temo jo-Israel gi tim jogo, mondo ane ane ka
digiluw yorena adimba kaka kweregi notimo." 23Kamano Ruoth Nyasaye
noweyo ogendinigo, kendo ne ok odewo riembogi, kata chiwogi e lwet
Joshua.

Jong’ad Bura 3

Ogendini mane Nyasaye oweyo e piny Kanaan mondo otemgo jo-Israel

1Ruoth Nyasaye noweyo ogendini moko mondo otemgo jo-Israel mane ok okedo
e ndalo mane gikawo piny Kanaan. 2Notimo kamano ni mondo tienge
jo-Isarel mabiro, kod joma ne pok opuonjore kaka ikedo, ong’e lweny.
3Ogendinigo e magi: ruodhi abich mag jo-Filistia gi jo-Kanaan duto, gi
jo-Sidon kod jo-Hivi mane odak Lebanon, chakre god Baal-hermon nyaka
kama idonjogo Hamath. 4Ruoth Nyasaye noweyo jogo mondo otemgo jo-Israel,
kendo ong’ego ka ginyalo rito chike mane omiyo Musa mondo omi kweregi.
5Omiyo jo-Israel nodak e kind jo-Kanaan gi jo-Hiti gi jo-Amon gi jo
Perizi gi jo-Hivi kod jo-Jebus. 6Ne ginywomo nyi jogo, to nyigi bende ne
gimiyo yawuot jogo, kendo ne gilamo nyisechegi.

Othniel oreso jo-Israel kuom Kushan-rishathaim

7Wi jo-Israel nowil gi Ruoth Nyasaye ma Nyasachgi, mi timbegi nodoko
maricho e nyime, ka gilamo Baal kod nyiseche ma mon miluongo ni Asher.
8Kuom mano, Ruoth Nyasaye nokecho kodgi, mochiwogi e lwet
Kushan-rishathaim ruodh Mesopotamia, mi gibedo e bwo lochne kuom higni
aboro. 9To kane jo-Israel oywak ni Ruoth Nyasaye mondo okonygi, nomiyo
ng’ato moresogi. Ne en Othniel wuod Kenaz ma owadgi Kaleb matin. 10Much
Ruoth Nyasaye nobiro kuome, mi nobedo jatend jo-Israel. Nodhi kedo gi
Kushan-rishathaim ma ruodh Mesopotamia, mi noloyo, nikech Ruoth Nyasaye
nochiwo ruodhno e lwete. 11Omiyo piny Israel nobet gi kue kuom higni
piero ang’wen. Bang’e Othniel wuod Kenaz notho.

Ehud oreso jo-Isarel kuom jo-Moab

12Timbe jo-Israel nochako obedo maricho kendo e nyim Ruoth Nyasaye,
omiyo Ruoth Nyasaye nothuwo Eglon ruodh Moab mondo oked kodgi. 13Eglon
nochoko jo-Amon gi jo-Amalek, eka ne gidhi mi giloyo jo-Israel, kendo ne
gikawo dala mar othidhe. 14Jo-Israel nobedo e bwo loch Eglon ruodh Moab
kuom higni apar gaboro.

15To kane jo-Israel oywak ni Ruoth Nyasaye mondo okonygi, Ruoth Nyasaye
nomiyogi ng’ato moresogi. Ne en Ehud wuod Gera ja-Benjamin, mane ng’at
ma racham. Chieng’ moro jo-Israel noore mondo odhi ochul osuchgi ni
Eglon ruodh Moab. 16Ehud nothedho pand ligangla ma dhoge ariyo, to borne
romo nus mita, mi notweye ei lawe e bathe ma korachwich. 17Eka notero ni
Eglon ruodh Moab osuru. Eglon ne ng’at machwe ahinya. 18Kane Ehud
osetieko chulo osuru, nowacho ni joma noting’o osuru mondo odhi adhiya.
19To en owuon nowichore kar Kite Mopa man Gilgal, modok ir ruoth, kendo
owachone niya, "Ruoth, an kodi gi wach ma ling’ling’." Eka Ruoth nowacho
ni joge mondo owuog oko, owenigi thuolo. 20Noyudo Eglon obet e ode man
ewi tado, mane ojabetie ka chieng’ kech. Ehud nosudo bute, mowachone
niya, "Akeloni wach moa kuom Nyasaye." Kane Eglon owinjo wachno,
nochung’ e kome, 21mi Ehud notero lwete ma kor acham, mowuodho ligangla
e bathe ma kor achwich, mohobogo bund i Eglon. 22Ligangla nodonjo e iye,
molal kuno gi loge duto. Ehud ne ok oywaye oko to noweye, mi dhoge
opowore mowuok kabang’ Eglon. 23Eka Ehud nowuok oko mochiego dhoudi.
24Kane osedhi, jotich Eglon nodwogo, mi giyudo ka dhoot ochiegi, to ne
giparo ni ruoth odonjo e ot maiye mondo olsre. 25To kane gineno ni koro
giserito motamo wang’gi, ne gikawo kifungu mi giyawogo dhoot, kendo ne
ginwang’o ruodhgi koriere piny e dier ot kotho. 26To Ehud noseringo e sa
mane jogo pod ogalore ka girito e dhod cha. Nokadho kar Kite Mopa,
motony odhi Seira. 27Kane ochopo kuno, nogoyo tung’ e piny gode mag
Efraim mondo ji oyuor ni lweny. Eka notelo ni jo-Isarel, kendo ne gilor
kode e ka gia e piny godego. 28Nowachonigi niya, "Luwauru, nimar Ruoth
Nyasaye osechiwo wasiku ma jo-Moab e lwetu." Omiyo ne gilor ka giluwe,
kendo ne girito kwonde ming’adogo aora Jordan mondo kik jo-Moab kadhi.
Ne ok giyie mondo ng’ato oidh loka. 29Ne ginego jo-Moab marateke kendo
ma jochir alufu apar, kendo chieng’no onge kata ng’ato achiel mane
otony.

30Kamano jo-Israel noloyoo jo-Moab, mi pinyno nobedo gi kue kuom higni
piero aboro.

Shamgar oreso jo-Israel kuom jo-Filistia

31Jatelo mane owuok bang’ Ehud ne en Shamgar wuod Anath. Nonego
jo-Filistia mia achiel mana gi bidhi. En bende noreso jo-Israel.

Jong’ad Bura 4

Debora gi Barak joloyo Sisera

1Bang’ tho Ehud, timbe jo-Israel nochako obedo maricho e nyim Ruoth
Nyasaye, 2omiyo nochiwogi e lwet Jabin ruodh jo-Kanaan ma nodak Hazor.
Jaduong’ jolweny Jabin ne nyinge Sisera. Nodak Harosheth-hahagoim,
3kendo ne en gi geche lweny mag nyinyo mia ochiko. Nothago jo-Israel
malit kuom higni piero ariyo. Omiyo jo-Israel noywak ni Ruoth Nyasaye
mondo okonygi.

4E ndalogo Debora janabi madhako ma chi Lapidoth ne jang’ad bura e
Israel. 5Nothoro bet e tiend yadh othidhe man e kind Rama gi Bethel e
piny gode mag Efraim. Yadhno niluongo ni yadh Debora. Jo-Israel ne dhi
ire mondo ong’adnigi bura kanyo.

6Chieng’ moro Debora noluongo Barak wuog Abinoam ma nodak Kedesh e piny
Naftali, mowachone niya, "Ruoth Nyasaye ma Nyasach Israel ochiki mondo
idhi e piny Naftali gi Zebulun, ikawie ji alufu apar mondo idhigo e got
Tabor. 7Enomi Sisera jaduong’ jolweny Jabin bi e aora Kishon, kaachiel
gi gechene kod ogandane, kendo nochiwgi e lweti kuno." 8Barak nodwoke
niya, "Anyalo mana dhi ka in bende idhi koda, to ka ok idhi to an bende
ok adhi." 9Debora nowachone niya, "Adier abiro dhi kodi, to kata kamano,
lwenjni ok nokelni duong’, nimar Ruoth Nyasaye biro chiwo Sisera mana e
lwet dhako." Kamano Debora noa malo, modhi gi Barak Kedesh. 10Barak
noluongo jo-Zebulun gi jo-Naftali ire Kedesh, mi nodhi gi ji alufu apar
ma nobiro. Debora bende nodhi kode.

11Noyudo ka ng’at moro miluongo ni Heber ja-Keni oguro hembe
Elonbezaananim man but Kedesh, nimar nosedar moweyo jo-Keni ma nyikwa
Hobab, ma or Musa.

12Ka ne onyis Sisera wach ni Barak wuod Abinoam osedhi got Tabor,
13nochoko gechene mia ochiko mag nyinyo kod jolwenje duto. Eka ne giwuok
Harosheth-mar-ogendini, mi gidhi e aora Kishon. 14Debora nowacho ni
Barak niya, "A malo! Kawuononi Ruoth Nyasaye biro keto Sisera e lweti.
Ruoth Nyasaye osewuok kedo e nyimi." Kamano Barak nobiro koa got Tabor
gi ji alufu apar. 15Ruoth Nyasaye nodhuolo Sisera gi gechene kod
jolwenje e nyim Barak, mi Sisera nolor e gache moringo gi tiende.
16Barak nolawogi nyaka Harosheth, monego jolwenygo duto, mi kargi olal
ma onge kata ng’at achiel ma nodong’.

17To Sisera noringo modhi e hemb Jael chi Heber ma ja-Keni, nikech ne
nitie winjruok e kind Jabin ruodh Hazor gi jood Heber. 18Jael nowuok
moso Sisera, mowachone niya, "Donji, ruoth, donji. Kik iluor." Omiyo
nodonjo e hema, mi Jael noume gi law. 19Sisera nokone niya, "Riyo oloya,
miyae pi amodhi." Jael noyawo dho puk chak, moolone chak omadho, bang’e
noume kendo. 20Sisera nowachone niya, "Chung’ e dho hema, mondo ka
ng’ato obiro ma penjo ka ng’ato ni ka, to ikwere ni onge." 21To Jael chi
Heber nokawo tuor kod mulo migurogo hema. Nolidho, modhi ir Sisera mane
oyudo nindo ogoyo ngoga. Noguro wiye gi mulono, mi obwongone othichore.
Sisera nogwecho, motho. 22Kane Barak obiro ka dwaro Sisera, Jael nodhi
romone kawacho ne niya, "Bi mondo anyisi ng’ama idwaro." Nodhi kode,
moneno Sisera koriere piny otho, ka mulo migurogo hema othir e wiye.
23Chieng’no Ruoth Nyasaye nomiyo jo-Israel oloyo Jabin ruodh Kanaan,
24kendo ne githung’e ahinya gi lweny, nyaka ne gitieko kare chuth.

Jong’ad Bura 5

Wend Debora gi Barak

1Chieng’no Debora gi Barak wuod Abinaom nower niya,

2"Pakuru Ruoth Nyasaye,

nikech jo-Israel duto gi jotendgi

nochiwore ni lweny.

3Winjuru, un Ruodhi!

Chikuru itu, un jotelo!

Abiro goyo thum,

kawer ni Ruoth Nyasaye

ma Nyasach Israel.

4Kane Ruoth Nyasaye owuok

oa Seir e piny Edom,

piny noyiengni,

kendo polo notetni,

mi boche polo noton piny mang’eny.

5 Gode noyiengni e nyim Ruoth Nyasaye mar Sinai,

ma Nyasach Israel.

6E ndalo Shamgar wuod Anath,

kendo e ndalo Jael,

joohala ne ok nyal dhi e wuoth,

jowuoth ne luwo mana yore mogondore ogondore.

7Miech Israel nodong’ nono,

nyaka nabiro an Debora.

Nabiro mabedo ka min ji e Israel.

8Ne giyiero nyiseche manyien.

Ne gilamo mana jochiende.

Kuot kata tong’ ne ok nyal yudi

kuom jo-Israel alufu piero ang’wen.

9Un jotend Israel,

beduru gi sunga!

Un jo-Isarel mane ochiwore ni lweny,

denduru Ruoth Nyasaye.

10Un joidh kenje marachere,

kod un joma obet e lewni mabeyo mopedhi,

kata un joma wuotho awuotha gi tielo,

paruru ane gik mosetimorenigi.

11Winjuru dwond jower magoyo thum,

kuonde ma mon umboe.

Gipako Ruoth Nyasaye kuom lochne,

nikech obedo kaka thwon jo-Israel.

Jo-Ruoth Nyasaye nolor,

kowuok e miechgi.

12Chiew! Chiew, in Debora!

Chiew! Chiew, ichak wer.

A malo Barak!

Wuod Abinoam, imak ji mang’eny!

13Eka jolweny nolor gi jotendgi.

Jo-Ruoth Nyasaye nolor ire,

ka gikore ni lweny.

14Jo-Efraim nobiro,

moriedo ni lweny gi chir,

ka giwacho niya,

‘Wan kodu, un jo-Benjamin!

Oweteu ni ka!’

Jotend jolweny nobiro koa Makir,

kaachiel gi jo-Zebulun

ma nomako ludh jodong lweny.

15Jodong Isakar ne ni kod Debora e lweny.

Ee, jo-Isakar noluwo Barak.

Giduto ne giluwe,

mi gimwomore nyaka e holo.

To jo-Reuben ne onge winjruok e kindgi giwegi,

ka giparo gima onego gitim.

16Ang’o momiyo ne udigni,

mudong’ e kund rombe,

kuwinjo mana jokwath

kaluongo rombegi?

17Jo-Gilead bende nodong’

loka Jordan.

To ang’o momiyo jo-Dan nodong’

kuma yiedhi gowoe?

Jo-Asher nobet e dhonam,

kuma aore wuokie.

18To jo-Zebulun nochiwo ngimagi nyaka kar tho.

Jo-Naftali bende nochiwore kamano

e paw lweny mane nie got.

19Ruodhi nobiro mokedo Taanak,

but aora mar Megido.

Ee, ruodhi mag Kanaan nokedo,

to ne ok giyako fedha.

20Sulue manie polo bende nokedo gi Sisera.

21Aora Kishon maringo matek noyuoyo jo-Sisera!

Adier, aora Kishon nogeng’onigi.

Yaye chunya, tim teko!

22Tiend faresegi ne goyo koko ka ringo.

23Malaika mar Ruoth Nyasaye owacho ni,

‘Kuong’uru Meroz kod joma odakie gi kuong’ malit,

nikech ne ok gibiro mondo gikony Ruoth Nyasaye.

Ne ok gikonyo Ruoth Nyasaye kata joge mag lweny.’

24Oguedh Jael chi Heber ja-Keni,

moloyo mon duto modak e hema.

25Sisera nokwayo pi,

to nomiye chak.

Nokelone cha adila

e tawo maber ka tap ruoth.

26Nomako lo hema gi lwete achiel,

to tuor omako gi lwete machielo.

Nogoyo Sisera gi tuor,

motoyo wiye.

Notoyo wiye, mi obwongone othichore e lowo.

27Noruombore piny,

mopodho e tiende koriere kanyo.

Kama noruomboreeno

ema noriere, mothoe.

28Min Sisera nong’icho gie dirisa, kapenjo niya,

‘Ang’o momiyo gechene mag lweny odeko, mak obiro?

Ang’o momiyo pod ok wawinjo tiend faresene kagiro?’

29Mon mariek nodwoke,

to en bende nodwokore kende niya,

30‘Nyaka bed ni giyeko,

kendo gipogo mwandu ma giseyudo.

Ng’ato ka ng’ato yudo nyako achiel kata ariyo,

kendo omi Sisera gik mope ma kitgi yoreyore,

kod nanga mokwo maber, mondo orwak e ng’ute.’

31"A Ruoth Nyasaye, wasiki duto mondo olal nono kamano,

to ji duto moheri mondo orieny ka wang’chieng’

ma wuok gi tekone duto."

Bang’e piny Israel nobedo gi kue kuom higni piero ang’wen.

Jong’ad Bura 6

Ruoth Nyasaye oluongo Gideon

1Timbe jo-Israel nochako obedo maricho e nyim Ruoth Nyasaye mi nochiwogi
e lwet jo-Midian kuom higni abiriyo. 2Jo-Midian nothung’ogi ahinya,
omiyo nochunogi ni nyaka gipondi kuonde madiny e kor gode, kod kuonde
motimo rogo, gi kuonde moko ma ginyalo geng’oree. 3Pile kane jo-Israel
osechwoyo, jo-Midian kod jo-Amalek kod ogendini mamoko moa yo wuok
chieng’ ne biro monjogi. 4Ne giguro hembegi e piny jo-Israel, kendo ne
giketho cham nyaka mbap Gaza, ma ok giweyo gimoro amora mane jo-Israel
nyalo konyorego, kaka rombo kata dhiang’, kata kanyna. 5Ne gibiro gi
jambgi kod hembegi, kendo ne ging’eny mana ka bonyo. Kane oriwgi gi
ngamia mane gin-go, to ne ging’eny mokalo akwana. Ne gibiro e pinyno
mondo giketh cham. 6Kamano jo-Midian nomiyo jo-Israel obedo modhier, mi
jo-Israel noywak ni Ruoth Nyasaye mondo okonygi.

7Kane giywak ni Ruoth Nyasaye nikech thagruok mane giyudo e lwet
jo-Midian, 8Ruoth Nyasaye nooronigi janabi mowachonigi niya, "Ruoth
Nyasaye ma Nyasach Isarel owacho ni, ‘Nagolou e piny Misri kuma ne unie
wasumbini, 9mi aresou e lwet jo-Misri, kendo e lwet jogo duto mane
thagou. Nariembogi oko mondo giwenu thuolo, mi amiyou pinjegi.
10Nawachonu ni an e Ruoth Nyasaye ma Nyasachu, kendo ni kik ulam
nyiseche jo-Amor ma koro udak e pinygi. To ne ok uwinjo wachna.’ "

11Bang’ mano, malaika mar Ruoth Nyasaye nobiro, mobet piny e tiend yath
moro man Ofra. Yadhno ne mar Joash ja-Abiezer. Noyudo ka Gideon wuod
Joash dino cham e bur lwanda mar biyo mzabibu, mondo kik jo-Midian juke
gi chamgo. 12Malaika mar Ruoth Nyasaye nofwenyorene mowachone niya, "In
ng’at ma thwon kendo Ruoth Nyasaye ni kodi." 13Gideon nodwoke niya, "To
Ruoth, to ka en adier ni Ruoth Nyasaye ni kodwa to ang’o momiyo gigi
duto osetimorenwa? Ere honni duto mane kwerewa owachonwa ni Ruoth
Nyasaye notimo kogologi e piny Misri? Ruoth Nyasaye osejwang’owa, kendo
oseweyowa e lwet jo-Midian." 14Eka Ruoth Nyasaye nochike ni "Dhiyo mondo
ires jo-Israel e lwet jo-Midian gi teko ma in-go. An ema aori." 15Gideon
nodwoke niya, "To Ruoth ere kaka dares jo-Israel? Dhoodwa e dhoot
matinie moloyo dhoudi duto mag Manase, to bende an mana ng’at
marachrachie moloyo e dhoodwa." 16Ruoth Nyasaye nowachone niya, "Anabed
kodi mi initiek jo-Midian. Inilogi mana ka gima en ng’at achiel."
17Gideon nokone niya, "Ka iyie koda adier, to timna gima nyisa ni in ema
iwuoyo koda. 18Yie kik ia ka nyaka akelni chiwo moro mondo aket e
nyimi." Nodwoke ni, "Abiro riti nyaka iduogi."

19Kamano Gideon nodhi moyang’o nyadiel kendo otedo. Nokawo mogo ma dirom
kilo piero ariyo molosogo makati ma ok ketie thowi. Noketo ring’o e
adita to kado noolo e tawo, eka nokelo ni malaika mar Ruoth Nyasaye e
tiend yath. 20Malaika nowachone niya, "Ket ring’ono kod makatino e
lwandani, kendo iol kado kuomgi." Mi notimo kamano. 21Eka malaika mar
Ruoth Nyasaye norieyo lwete, momulo ring’o kod makati gi luth mane en-go
e lwete. Mach nomwoch e lwanda, mowang’o ring’o gi makati te. Bang’ mano
malikano nolal nono e wang’e.

22Mano nomiyo Gideon ong’eyo ni kara malaika mar Ruoth Nyasaye ema aye
loso kode, mi nowacho niya, "Yaye Ruoth Nyasaye! Kara en adier ni
asewuoyo gi malaika mari wang’ gi wang’." 23To Ruoth Nyasaye nowachone
niya, "Bed gii kue, kendo kik iluor, nimar ok nitho." 24Bang’ mano,
Gideon nogero ni Ruoth Nyasaye kendo-mar-misango kanyo, mochako ni,
‘Jehova Shalom’, (tiende ni, Ruoth Nyasaye en kue.) Kendono pod ni Ofra
kuno e piny jo-Abieze, nyaka chil kawuono.

25Otienono Ruoth Nyasaye nowacho ni Gideon niya, "Kaw rwadh wuoru, gi
rwath machielo ma hike abiriyo, kendo imuk kendo-mar-liswa mar baal ma
wuoru orito, bende ing’ad siro milamo mochung’ e bathe. 26Eka iger ni
Ruoth Nyasaye ma Nyasachi kendo-mar-misango maber mowinjore ewi pidhni.
Kaw rwath machielo iwang’ kaachiel gi siro miseng’adono, ka misango
miwang’o pep." 27Omiyo Gideon nokawo jotichne apar, mokonye timo gima ne
Ruoth Nyasaye ochike. To ne ok ohedhore timo kamano godiechieng’, nikech
noluoro joodgi kod jodalagi, omiyo notime mana gotieno.

28Kane jodala ochiew gokinyi, ne giyudo ka omuk kendo-mar-liswa mar
Baal, kendo otong’ siro mane ochung’ e bathe, mi ochiw rwath ka misango
miwang’o pep e kendo-mar-misango mane Gideon ogero. 29Ne gipenjore ka
gidwaro ng’eyo ng’ama otimo kamano, mi bang’e ne giyudo wach ni en
Gideon wuod Joash. 30Omiyo ne giwacho ni Joash niya, "Gol wuodi oko,
nimar osemuko kendo-mar-liswa mar Baal, kendo oseng’ado siro mane
ochung’ e bathe. Omiyo nyaka otho." 31To kane Joash oneno ka ji ochokore
molwore, nopenjogi niya, "Un ema uwuoyo ni Baal koso? Un ema uyalone?
Ng’ato ka ng’ato ma yalone ang’ nonegi ka piny pok oru! Ka Baal en
nyasaye adier, to mondo owach wachne owuon, nimar en ema nende omuk
kendone mar liswa." 32Chieng’no nochak Gideon ni Jerubaal, (tiende ni,
‘We Baal owach wechene owuon’,) nimar Joash nosewacho ni, "We Baal owach
wechene owuon, kodonjo ni ng’atno kuom muko kendone-mar-liswa."

33Jo-Midian gi jo-Amalek kod ogendini duto ma yo wuok chieng’ noriwo
jolwenjgi kaachiel. Ne ging’ado aora Jordan, mi gijot e holo Jezreel.
34Much Ruoth Nyasaye nobiro kuom Gideon, mi nogoyo tung’, koluongo joka
Abiezer mondo oluwe. 35Nooro joote e piny Manase duto mondo gin bende
giluwe, kendo nooro joote ir jo-Asher gi jo-Zebulun kod jo-Naftali mi
gin bende ne gibiro.

36Gideon nowacho ni Nyasaye niya, "Ka idwaro ni mondo ires jo-Israel gi
lweta kaka isewacho, 37to eri aketo pien rombo e laru kama wadinoe cham.
Ka kiny ayudo ka pien rombo kende ema tho omokoe, to piny odong’ kotwo,
eka nang’e ni kara adier, idwaro ni mondo ares jo-Israel." 38Mi notimore
kaka nokwayono. Kane Gideon ochiew gokinyi, nobiyo pien rombono, mogolo
kuome pi moromo pong’o bakul. 39Eka Gideon nowacho ni Nyasaye niya, "Kik
ikech koda, to yie awuo kodi kendo. Yie mondo pien kende ema mondo
odong’ kotwo, to piny ema mondo tho omokie." 40Otienono bende, Nyasaye
notimo kamano, mi pien kende ema nodong’ kotwo, to piny duto nomoko tho.

Jong’ad Bura 7

Jo-Gideon oloyo jo-Midian

1Gideon ma bende iluongo ni Jerubaal, kod ji duto mane ni kode, nochiew
gokinyi mang’ich modhi ojot but soko man Herod. Kambi jo-Midian to ne
nie holo man yo nyandwat mar got More.

2Ruoth Nyasaye nowacho ni Gideon niya, "In gi ji mang’eny ahinya, omiyo
ok anyal keto jo-Midian e lwetgi, nimar dipo ka jo-Israel opakore ni
gilocho mana gi tekogi giwegi. 3Koro dhiyo mondo iland ni ji wach niya,
‘Ng’ato ang’ata ma luoro kata kibaji omako, mondo oa e got Galud
piyopiyo odog dala.’ " Gideon notimo kamano, mi ji alufu piero ariyo
gariyo noduogo, to alufu apar nodong’. 4Eka Ruoth Nyasaye nowacho ni
Gideon kendo niya, "Ji pod ng’eny ahinya, omiyo tergi mwalo e dho pi,
mondo abi kuno ayiernigi. Ka awacho ni ni, ‘Jali nyaka dhi kodi,’ to
ng’atno nodhi kodi. To ka awachoni ni, ‘Jali ok dhi kodi,’ to ng’atno ok
nodhi." 5Kamano Gideon notero ji mwalo nyaka e dho pi, mi Ruoth Nyasaye
nowachone niya, "Jogo duto ma gado pi gi lewgi kaka guok gado, ket
yorgi, to mago ma goyo chonggi piny, eka modho, ket komachielo." 6Kar
romb joma nogado pi gi lwetgi ne mia adek, to ji mamoko duto nogoyo
chonggi piny ka modho. 7Bang’ mano Ruoth Nyasaye nowacho ni Gideon niya,
"Abiro resou gi lwet ji mia adek mogado pigo, kendo abiro chiwo
jo-Midian e lwetu, to joma odong’ duto mondo odog dala." 8Kuom mano,
Gideon nokawo agulni kod tunge kuom jo-Israel mamoko duto, mi noweyo
gidok dala, to nodong’ mana ji mia adek kende. Kambi jo-Midian to ne ni
e holo gi mwalo.

9Otieno nogo Ruoth Nyasaye nowacho ni Gideon niya, "Chung’ idhi imonj
kambi jo Midian, nikech aseketogi e lweti. 10Kiluoro timo kamano, to ara
dhiuru mokwongo gi Pura jatichni e kambigi, 11mondo iwinj gima giwacho.
Wach ma iwinjo ka giwachono biro miyi chir mar dhi monjo kambino." Omiyo
ne gilor gi Pura jatichne, mi gidhi e kambi kuma ne jolweny mag
jo-Midian nindoe. 12Jo-Midian gi jo-Amalek kod jo yo wuokchieng’ duto
mane nindo e holo ne ng’eny ka bonyo, kendo ngamia mane gin go nokadho
akwana mana ka kuoyo manie dho nam. 13Kane Gideon ochopo, nowinjo ka
ng’at moro poro ni wadgi lek niya, "Nende aleko ni makati moro motwo
obiro ka ng’ielore e kambi jo-Midian. Nochopo e hema moro, motuomo, mi
hemano opodho ataro." 14Eka wadgi nodwoke niya, "Nyaka bed ni mano en
mana ligangla Gideon wuod Joash ma ja-Israel. Kara, Nyasaye osechiwo
jo-Midian kod ogandagi mar lweny duto e lwete."

15Kane Gideon owinjo lekno, kaachiel gi ngeche, nogoyo chonge piny,
molemo, eka nodok e kambi jo-Israel mowacho niya, "Wuoguru, nikech Ruoth
Nyasaye oseketo jolweny mag Midian e lwetu." 16Nopogo joge mia adek e
migepe adek, momiyo ng’ato ka ng’ato tung’ kod agulu moting’o meny e
iye. 17Eka nowachonigi niya, "Kwachopo e bath kambi, to ng’iyauru mondo
utim mana gima atimo. 18Ka agoyo tung’ kaachiel gi jogo duto ma wan go,
eka un joma oselworo kambi, bende ugo tungeu, kukok niya, ‘Wakedo ni
Ruoth Nyasaye, kendo ni Gideon!’ "

19Gideon gi joge mia achiel nochopo e bath kambi kar sa ang’wen mar
otieno, mana ka jorit manyien chako tich. Ne gigoyo tung’ kendo ne
ginego agulini mane giting’o. 20Eka migepe adekgo duto nogoyo tung’
kendo onego agulni. Ne giting’o meny e lwetgi ma koracham, to tunge ne
giting’o e lwetgi ma korachwich, ka gikok niya, "Ligangla mar Ruoth
Nyasaye, gi mar Gideon!" 21Ne gilworo kambi ka ng’ato ka ng’ato ochung’
kare. To jo-Midian nochiew ka kihondko omako, moringo ka ywak. 22Ji mia
adekgo nomedo goyo tungegi, mi Ruoth Nyasaye nomiyo ji duto mane ni e
kambi ochako kedo kendgi giwegi. Ne giringo nyaka Beth-shita e yo
mochomo Zerera, mi gichopo e tong’ Abel-mehola man but Tabath.

23Jo-Israel ma jo-Naftali gi jo-Asher kod jo-Manase duto noluong,
moriembo jo-Midian. 24Bende Gideon nooro joote e piny gode duto mag
Efraim, mowacho ni jo kuno niya, "Loruru mondo uked gi jo-Midian.
Geng’nigiuru kuonde duto minyalo ng’adogo aora Jordan nyaka Beth-bara."
Mi jo-Efraim noyuoro ni lweny, kendo ne girito kuonde ming’adogo aora
Jordan nyaka Beth-bara. 25Ne gimako Oreb gi Zeeb, ruodhi ariyo mag
jo-Midian. Oreb ne ginego e lwanda mar Oreb. Zeeb to ne ginego e kar
biyo mzabibu mar Zeeb. Ne gidhi nyime gi lawo jo-Midian eka bang’e ne
ging’ado aora Jordan, mi gikelo ni Gideon wi Oreb gi wi Zeeb.

Jong’ad Bura 8

1Jo-Efraim nowacho ni Gideon niya, "Ang’o momiyo isetimonwa kama? Dak ne
iluongowa kidhi kedo gi jo-Midian?" Ne gidhaw kode matek kuom wachno.
2To Gideon nodwokogi niya, "Ere ndhath gima asetimo? Kata mana gima
tinie ma un jo-Efraim usetimo, oloyo mago duto ma dhoodwa osetimo.
3Donge Nyasaye osechiwo e lwetu Oreb gi Zeeb ma ruodhi mag Midian e
lwetu? Ere gima an asetimo minyalo pimo gi gima usetimo?" Kane osewacho
kamano, mirimb jogo norumo.

Gideon omako ruodhi mag jo-Midian

4Kane Gideon gi joge mia adek osebiro mong’ado aora Jordan, ne giol. To
kata kamano pod ne gilawo wasikgigo. 5Omiyo nokwayo joma nodak Sukoth
niya, "Yieuru umi joga chiemo nikech giol, to pod walawo Zeba gi
Zalmuna, ruodhi jo-Midian." 6To jodong Sukoth nodwoke niya, "Ere gima
omiyo onego wami jogi mag lweny chiemo, to pok imako Zeba gi Zalmuna?"
7Gideon nowachonigi niya, "Kara ber! To ka Ruoth Nyasaye osechiwo Zeba
gi Zalmuna e lweta, to anayu ringreu gi kuth thim!" 8Noa kanyo modhi
Penuel, kendo kuno bende nokwayoe chiemo mana kaka nosekwayo jo-Sukoth.
To jo-Penuel nodwoke mana machal gi jo-Sukoth. 9Omiyo nowachonigi niya,
"Ka aduogo ka angima, to abiro muko kama ochiel motegno mar siro lweny e
dalauni!"

10Noyudo ka Zeba gi Zalmuna ne ni Karkor kaachiel gi jogi mag lweny
alufu apar gabich. Ne gin joma nodong’ kuom oganda lweny mar jo wuok
chieng’. To jolweny alufu mia achiel gi piero ariyo (120,000) noneg e
lweny. 11Gideon noluwo yor thim mane johala luwo, man yo wuok chieng’
man Noba gi Jogbeha, mi nomonjo jolwenygo apoya. 12Zeba gi Zalmuna ma
ruodhi mag Midian noringo, to Gideon nolawogi, momakogi, jolwenjgi to
noleny nono.

13Kane Gideon wuod Joash duogo koa e lweny, koluwo yor Heres, 14nomako
wuod Sukoth moro, mi wuowino nondikone nying ruodhi mag Sukoth, kaachiel
gi nying jodonggi. Duto ne gin ji piero abiriyo gabiriyo. 15Bang’e
Gideon nodhi ir jo-Sukoth mowachonigi niya, "Neuru Zeba gi Zalmuna mane
omiyo uchaya kupenja ni, ‘Isemako Zeba gi Zalmuna koso, momiyo idwaro ni
mondo wami jogi chiemo?’ " 16Eka nomako jodong dalano, kendo nokawo kuth
thim moyuyogigo. 17To bende nomuko kama ochiel motegno mar siro lweny
mane ni Penuel kendo nonego jo dalano. 18Bang’e nopenjo Zeba gi Zalmuna
niya, "Joma nunego Tabor ne chal nadi?" Ne gidwoke ni, "Ne gichal kodi.
Ng’ato ka ng’ato kuomgi ne chalo gi wuod ruoth." 19Gideon nowachonigi
niya, "Ne gin owetena ma yawuot mama. Akuong’ora e nying Nyasaye ni dine
uwe negogi, to da ok anegou." 20Eka nowacho ni Jether ma wuode makayo
niya, "A malo, ineggi!" To wuodeno ne pod mana rawera, omiyo noluor, mi
ok owuodho liganglane. 21Zeba gi Zalmuna nowacho ni Gideon niya, "Bi
inegwa mana in iwuon, nimar in e ng’at maduong’ ma bade otegno." Omiyo
Gideon noa malo, monegogi giduto. Eka nokawo odeyo mane nie ng’ut ngamia
maggi.

Timbe moko mag Gideon, kod thone

22Bang’ wechego jo-Israel nowacho ni Gideon niya, "Iseresowa e lwet
jo-Midian, omiyo koro bed ruodhwa kendo wuodi gi nyikwayi bende nobed
ruodhi bang’i." 23To Gideon nodwokogi niya, "Ok nabed ruodhu, kata mana
wuoda bende ok nobedi, to Ruoth Nyasaye ema nobed ruodhu." 24Eka nomedo
wacho niya, "Yieruru ng’ato kuomu mondo omiya stadi mugolo kuom gik
moyaki." (Jo-Midian mane giyakogo ne joma dak e thim, ma timgi en liero
stadi mag dhahabu e itgi.) 25Jo-Israel nodwoke niya, "Wayie miyigi." Mi
ne gipedho stadi mane oseyako. 26Pek mar stadi mane gimiyo Gideon ne
romo kilo piero adek. To bende ne nitie odeyo gi bonje kod nengni
maralik mane ruodhi mag jo-Midian rwako, kaachiel gi thiwni mane otue e
ng’ut ngamia maggi. 27Gideon noloso kido mar nyasaye manono gi
dhahabubugo, mochungo e dalane Ofra. Jo-Israel duto noweyo Nyasaye modhi
kuno lamo nyasaye manonono. Ne odoko obadho ni Gideon kaachiel gi joode.

28Kamano e kaka jo-Israel noloyo jo-Midian, mi jo-Midian koro ne ok nyal
bwogogi. Omiyo piny nobet gi kue kuom higni piero ang’wen kane Gideon
wuod Joash pod ngima.

29Gideonno, ma bende iluongo ni Jerubaal, nodhi odak e dalane owuon.
30Ne en gi yawuowi piero abiriyo, nikech ne en gi mon mang’eny. 31Bende
ne en gi dhako moro Shekem, ma nonywolone wuowi, mochako ni Abimelek.
32Gideon wuod Joash notho ka hike oniang’ mi oyike Ofra dala jo-Abiezer,
e liend Joash wuon mare.

33Bang’ tho Gideon, jo-Israel nolokore kendo, moweyo Nyasaye. Ne gichako
gilamo Baal, mi giloko Baal-berith nyasachgi. 34Ne giweyo lamo Ruoth
Nyasaye ma Nyasachgi mane oseresogi kuom wasikgi mane olworogi. 35To
bende ne ok gitimo maber ni joka Gideon kuom ber mane Gideon
osetimonigi. (Gideonno nyinge moro ne en Jerubaal)

Jong’ad Bura 9

Loch Abimelek

1Abimelek wuod Jerubaal nodhi Shekem thurgi min mare, mi owuoyo gi owete
gi min kod jodhoodgi min mare duto. 2Nowachonigi niya, "Yieuru upenjna
jodong Shekem kama: ‘Ere gima bernu? Bedo e bwo loch yawuot Jerubaal, ma
gin ji piero abiriyo duto, koso bedo e bwo loch ng’at achiel?’ Bende
nyisgiuru ni nyaka ging’e ni an remo achiel kodgi." 3Owete min mare
nowuoyone gi jo-Shekem e wachno, mi jo-Shekem noyie luwe, nimar ne en
watgi. 4Ne gimiye fedha piero abiriyo mogol e od Baal-berith ma
nyasachgi, mong’iewogo jomoko ma acheje kendo ma jomahundu mondo oluwe.
5Abimelek nodhi Ofra dala Jerubaal wuon mare, mi onego owetene piero
abiriyo ma yawuot wuon ewi lwanda achiel, mak mana Jotham ma wuod
Jerubaal machogo ema nopondo, mi ne ok onego. 6Bang’e jo-Shekem duto kod
jo-Beth-milo nochokore kanyakla, kendo ne gidhi e tiend yath man but
siro milamo man Shekem, mi giketo Abimelek ruoth kuno.

7Kane Jotham owinjo wachno, nodhi mochung’ ewi got Gerizim, kendo nokok
niya, "Winjuru un jo-Shekem, kendo Nyasaye bende mondo owinju. 8Chieng’
moro yien mae bungu nodhi yiero ruodhgi, mi ne giwacho ni yadh zeituni
mondo obed ruodhgii. 9To yadh zeituni nodwokogi niya, ‘Ere kaka dawe mo
miyudo kuom olembena, kendo mimiyogo nyiseche kod ji duong’, mondo abed
ruodhu?’ 10Eka yien nowacho ni ng’owo ni, ‘To in diyie mondo ibed
ruodhwa?’ 11To ng’owo nodwokogi niya, ‘Ere kaka dawe olembena mabeyo
kendo mamit, mondo abed ruodhu?’ 12Omiyo yien nokwayo yadh mzabibu mondo
oyie bedo ruodhgi. 13To yadh mzabibu nodwokogi niya, ‘Ere kaka dawe
mzabibuna, ma miyo nyiseche kod ji mor, mondo abed ruodhu?’ 14Bang’
mano, yien duto nokwayo kudho ni, ‘In koro yie mondo ibed ruodhwa.’ 15Mi
kudho nowachonigi niya, ‘Ka udwaro keta ruodhu adiera to ara biuru mondo
uyue e tipona. Ka ok kamano, to mach biro muoch kuom kudho kendo biro
wang’o kata mana yiend sida man Lebanon.’ "

16To Eka Jotham nomedo wacho niya, "Koro un bende uparo ni usetimo gima
kare kendo mowinjore kuom keto Abimelek ruoth? Bende usetimo maber adier
ni Jerubaal kod joode? 17Bende usetimo ni wuora gima owinjore gi timne
maber mane otimo kokedonu kendo kowitore e nyim lweny, moresou e lwet
jo-Midian? 18Kawuono useriwo ni jood wuora, mi unego yawuote piero
abiriyo e lwanda achiel, kendo uketo Abimelek, ma wuod chiege ma
misumba, mondo obed ruodh Shekem, mana nikech en watu. 19Bende uparo ni
gima usetimo ni Jerubaal kod joode kawuononi en gima ber kendo ma kare
adier? Ka en kamano, to onego ubed mamor gi Abimelek, kendo en bende
onego obed mamor kodu. 20To ka ok kamano, to mach mondo omuoch kuom
jo-Shekem gi jo-Beth-milo mondo owang’ Abimelek." 21Bang’ mano Jotham
noringo moa. Nodhi modak Beer, nikech noluoro Abimelek owadgi.

22Abimelek norito jo-Israel kuom higni adek. 23Bang’e Nyasaye nomiyo
jo-Shekem odhaw kode, mi ging’anyone. 24Mano notimore ni mondo nek
marach mar yawuot Jerubaal piero abiriyo ochul ewi Abemelek owadgi ma
nonegogi, kendo ewi jo-Shekem ma nokonye negogi. 25Jo-Shekem nooro ji
mondo odhi obut ni Abimelek ewi gode, to jogo ne yako ji duto mane kadho
kuno, omiyo Abimelek noyudo wach, motang’.

26Ng’at moro ma nyinge Gaal wuod Ebed nobiro Shekem, kaachiel gi
owetene, mi jo-Shekem noyie bedo e bwo lochne. 27Ne gidhi e puothegi, mi
gipono mzabibu, kendo gikelo kuonde mag bicho, mondo gilosgo divai.
Bang’’e ne gitimo sawo e hekalu mar nyasachgi, kuma ne gichiemoe kendo
gimethoe, mi giyanyoe Abimelek. 28Gaal wuod Ebed nowacho niya, "Abimelek
to en ng’a? Koso ere gima omiyo wan jo-Shekem dwatine? Donge wuod
Jerubaal kod ng’ate ma Zebul josebedo ka tiyo ni jo-Hamor ma wuon
Shekem? Koro ere gimomiyo wan dwatine? 29Ka dabed ni an jatend jogi, to
dariembo Abimelek, kendo da awachone ni mondo okel jolwenje wakedgo."

30Kane Zebul wuod Shekem owinjo wachno, nokecho ahinya, 31mooro joote
ling’ling’ ir Abimelek gi wach niya, "Gaal wuod Ebed, kaachiel gi
owetene, 32josebiro Shekem, kendo gisethuwo jo-Shekem kodi. Omiyo koro
kaw jogi mondo ubi gotieno upond e bungu. 33To kiny gokinyi ka piny oru,
uwuog kuma upondoe, mondo umonj dala apoya. Ka Gaal gi jogi jowuok mondo
oked kodu, to timnegiuru gima uneno!" 34Kamano, Abimelek gi joge nobiro
gotieno. Ne gipogore e migepe ang’wen mi gibuto mondo gimonj Shekem.
35Kiny, kane Gaal owuok, mochung’ e dhoranga dala, Abimelek kaachiel gi
joge nowuok kuonde mane gipondoe. 36Gaal nonegogi, mowacho ni Zebul
niya, "Neye joma biro ka ewi gode ka." To Zebul nodwoke niya, "Maka mana
tipo mag gode, to ok gin ji." 37Bang’e matin, Gaal nochako owachone ni,
"Ne! Ji e kande lor ewi got, kendo migawo moro e cha, biro koluwo yor
yadh ajuoga." 38Eka Zebul nopenje niya, "Koro ere wecheni ma nyocha
isungorigo ka? Ok in ema nyocha ipenjo ni ere gima omiyo dwabed e bwo
ng’at ma Abimelekni? Donge magi e joma nyocha icharo? Koro dhiyo iked
kodgi!"

39Kane Gaal owinjo kamano, nokawo jo-Shekem, modhi omonjo Abimelek, to
Abimelek nodhuole gi lop tiende, moringo, odok Shekem. 40Ringre jomotho
nopie kanyo mochopo e dhoranga Shekem. 41Abimelek nodhi modak Aruma, to
Zebul noriembo Gaal kaachiel gi owetene mi ok oweyo nigi thuolo mondo
gidag Shekem kendo.

42Kinyne jo-Shekem nowuok oko e lela mi nonyis Abimelek wachno. 43Nokawo
joge, mopogo e migepe adek, mi ne gidhi gipondo e bungu. To kane oneno
ji kawuok e dala, nowuok kama nopondoe, momonjogi. 44Noreto gi migawo
mane en go, modhi ochung’ e dhoranga dala. To migepe moko ariyo mag joge
nomonjo ji duto mane ni e bungu, mi ne ginegogi duto. 45Abimelek nokedo
gi joma ne ni e dala odiechieng’no duto, mi nomako dala, kendo nonego ji
ma nodakie. Eka noketho dalano, mokworo bala kuome.

46Kane ji duto mane odak kama oger motegno mane ni Shekem owinjo wachno,
ne gidonjo e ot ma iye mar hekalu mar El-berik nyasachgi mondo gipondie.
47To kane onyis Abimelek ni jodalano ochokore kanyakla, 48nokawo joge,
modhigo e got Zalmon. Nokawo le, mong’adogo bad yath moro, moketoe goke.
Eka nowacho ni joge niya, "Uneno gima atimoni. Returu mondo un bende
utim kamano." 49Omiyo ng’ato ka ng’ato nong’ado bad yath, mi ne giluwo
bang’ Abimelek, kendo ne gichano bede yien-go e kor ot ma iye mar
hekaluno gi oko eka ne gimokoe mach mi jo dalano duto notho. Duto ne gin
ji moromo alufu achiel, chwo gi mon.

50Bang’e Abimelek nodhi Thebez, molworo, kendo okawo. 51To ne nitie
gorofa mar lweny moger motegno e dier dala, omiyo jo dalano duto, chwo
gi mon, nodhi mopondo kanyo. Ne gilorore e iye, mi giidho e tado.
52Abimelek nomonjo gorofano, to kane ochopo machiegni gi dhoot mondo
omokie mach, 53dhako moro nogolo pong’ rego mogoyo wi Abimelek, mi wiye
obarore. 54Eka noluongo wuowi mane jating’ne gi lweny piyopiyo,
mowachone niya, "Wuodh liganglani, inegago, nimar dipo ka ji owacho ni
dhako ema onega." Kamano wuowino nochwowe, motho. 55Kane jo-Israel oneno
ni Abimelek osetho, ne gike, mi gidhi miechgi giduto. 56Kamano Nyasaye
nochulo richo mane Abimelek otimo ni wuon, mare kuom nego yawuot wuon
piero abiriyo. 57To bende Nyasaye nochulo kuor ni jo-Shekem kuom
richogi, mana kaka Jotham wuod Jerubaal nonyisogi chieng’ mane
okuong’ogi.

Jong’ad Bura 10

Tola gi Jair jobedo jotelo e Israel

1Bang’ Abimelek, Tola wuod Pua ma nyakwar Dodo nowuok mondo ores
jo-Israel. Ne en ja-Isakar, ma nodak Shamir e piny gode mag Efraim.
2Nobedo jatelo e Israel kuom higni piero ariyo gadek, bang’e notho moike
Shamir.

3Bang’ Tola, Jair ja-Gilead nowuok, mobedo jatelo e Israel kuom higni
piero ariyo gariyo. 4Ne en gi yawuowi piero adek mane nigi kende piero
adek ma giidho, bende ne gin gi mier piero adek e piny Gilead ma pod
iluongo ni Havoth-jair nyaka chil kawuono. (Havoth-jair, tiende ni,
miech Jair) 5Kane Jair notho, noyike Kamon.

Jo-Amon othiro jo-Israel

6Timbe jo-Israel nochako odoko maricho e nyim Ruoth Nyasaye. Ne gitiyo
ni nyiseche manono kaka Baal gi Ashtaroth gi nhyiseche mag jo-Aram gi
mag jo-Sidon gi mag jo-Moab gi mag jo-Amon kod mag jo-Filistia. Ne
giweyo Ruoth Nyasaye, mi ok gilame. 7Omiyo Ruoth Nyasaye nokecho kodgi,
mochiwogi e lwet jo-Filistia gi jo-Amon. 8Jogo nosando jo-Israel ma
nodak loka Jordan e piny jo-Amon man Gilead kuom higni apar gaboro
mothirogi. 9Bang’e jo-Amon nong’ado aora Jordan, mondo omonj jo-Juda gi
jo-Benjamin kod jo-Efarim, mi jo-Israel nobedo e thagruok malit.

10Eka jo-Israel noywak ni Ruoth Nyasaye, ka giywak niya, "A Nyasachwa,
waseketho e nyimi, nikech waseweyi, mi walamo mana Baal." 11Ruoth
Nyasaye nodwokogi niya, "Jo-Misri gi jo-Amor gi jo-Amon gi jo-Filistia
12gi jo-Sidon gi jo-Amalek kod jo-Maon nothirou e higni mokadho. To kane
uywakna, donge ne aresou e lwetgi? 13To kata kamano, bang’e nuchako
uweya, mi udhi lamo nyiseche mamoko. Kuom mano, ok nachakl aresu kendo.
14Dhiuru mondo uywag ni nyiseche museyierogo mondo oresu kuom thagruok
momakou." 15To jo-Israel nowacho ni Ruoth Nyasaye niya, "Wayie ni
waseketho. Omiyo timnwa kaka ihero. To wahombi mondo ikonywa kawuono."
16Kuom mano ne giwito nyisechegi manono, mi gilamo Ruoth Nyasaye. Eka
Ruoth Nyasaye nokechogi kuom thagruokgi.

17Bang’e oganda lweny mar jo-Amon nochokore kanyakla, modhi ojot Gilead.
To jo-Israel nochokore kanyakla, mojot Mispa. 18Jo-Gilead kod jotendgi
nowacho e kindgi giwegi niya, "Ng’at ma nokuong kedo gi jo-Amon ema
nobed jatelo mar joma odak Gilead duto."

Jong’ad Bura 11

Jeftha oreso jo-Israel kuom jo-Amon

1Jeftha ja-Gilead ne jalweny mager. Ne en wuod Gilead, mane onywolo gi
nyako ma jachode. 2To Gilead ne nigi chiege hie, ma nonywolone yawuowi
mogwarore, kendo kane yawuotego osedoko madongo ne giriembo Jeftha, ka
giwachone niya, "In ok inyal chamo gikeni mag wuonwa, nikech ok in
owadwa ma hie." 3Mi Jeftha noringo oa kuom owetene, modhi odak e piny
Tob. Kuno noyudoe jomoko ma acheje mi obedo jatendgi.

4Bang’ ndalo moko, jo-Amon nobiro momonjo jo-Israel. 5To kane lweny
omuoch, jodong Gilead nodhi omo Jeftha e piny Tob. 6Ne giwachone niya,
"Bi ibednwa jatend lweny mondo waked gi jo-Amon." 7To Jeftha nodwokogi
niya, "Donge ne uchaya, mi uriemba e dala wuora? Koro ang’o momiyo ubiro
ira ka un e thagruok?" 8To ne giwachone niya "Wabiro iri ni mondo wadog
kodi waked gi jo-Amon, kendo mondo ibed ruodh joma odak Gilead duto."
9To Jeftha nowachonigi niya, "Kudwoka dala, mi akedo gi jo-Amon, mi
Ruoth Nyasaye ochiwogi e lweta, to ng’euru ni nyaka abed ruodhu."
10Jodong Gilead nodwoke niya, "Wakuong’re gi nying Ruoth Nyasaye ma
janeno e kindwa kodi, ni wanatim mana gima iwacho." 11Omiyo Jeftha nodhi
Mizpa gi jodong Gileadgo, mi jo-Gilead nokete jatendgi kendo ruodhgi.
Eka nonwoyo e nyim Ruoth Nyasaye, mana weche mane osewacho ni jodongo
ka.

12Bang’e Jeftha nooro joote ir ruodh jo-Amon, kopenje niya, "Ang’o
milaro kodwa?" 13To ruodh jo-Amon nodwoko joote Jeftha niya, "Kane
jo-Isarel wuok Misri, ne gikawo pinywa chakre aora Arnon nyaka aora
Jabok gi aora Jordan, omiyo koro dwoknwauru pinyno gi kue." 14Jeftha
nochako ooro joote ir ruodh jo-Amon, 15kowachone niya, "Jo-Israel ne ok
okawo piny jo-Moab kata piny jo-Amon. 16Kane giwuok Misri, ne ging’ado
thim nyaka Nam Makwar, mi gichopo Kadesh. 17Eka ne gioro joote ir ruodh
Edom, ka gikwaye mondo oyie gikadhi e pinye, to notamore mi ne gioro
wach ni ruodh Moab bende, to en bende nodagi. Omiyo jo-Israel nobedo
abeda Kadesh.

18 "Bang’e ne gidhi nyime ka ging’ado thim. Ne giluwo yo ma lworo piny
Edom gi piny Moab nyaka ne gichopo yo wuok chieng’ mar Moab e bath aora
Arnon. Ne gibworo kanyo, to ne ok ging’ado aora nikech en tong’ piny
jo-Moab. 19Eka jo-Israel nooro joote ir Sihon ruodh Heshbon, mane ruodh
jo-Amor, mondo oyie gikadhi e pinye ka gidhi kuma ne gidhi dakie. 20To
Sihon notamogi kadho e pinye. Nochoko joge duto mag lweny mi gijot
Jahaz, kendo nochako kedo gi jo-Israel. 21To Ruoth Nyasaye ma Nyasach
Israel, noketo Sihon gi joge duto e lwet jo-Israel, mi jo-Israel
noloyogi, mokawo piny jo-Amon duto, mi gidak kuno. 22Kamano ne gikawo
piny jo-Amor chakre aora Arnon yo milambo nyaka aora Jabok man yo
nyandwat, kendo chakre thim yo wuok chieng’ nyaka aora Jordan yo podho
chieng’. 23Omiyo ne en mana Ruoth Nyasaye ma Nyasach Israel, ema
noriembo jo-Amor mondo oweni joge Israel thuolo.

24"Donge un udak e piny mane Kemosh nyasachu omayo wegi, momiyou? Kamano
e kaka wan bende nyaka wadag adaga e piny mane Ruoth Nyasaye ma
Nyasachwa omiyowa. 25Koso iparo ni iber moloyo Barak wuod Zipor ruodh
Moab, mane ok odhaw gi jo-Israel kata omonjogi? 26Jo-Israel osedak
Heshbon gi Aroer gi mier matindo duto mokiewo kodgi, kaachiel gi mier
man e bath aora Arnon kuom higni mia adek. En ang’o ma osebedo ka monou
kawogi kuom hignigo duto? 27Wan pok wakethonu, to un koro utimonwa
marach kuom kedo kodwa. Ruoth Nyasaye e jang’ad bura, kendo kawuono
obiro ng’ado bura e kind jo-Israel gi jo-Amon." 28To ruodh jo-Amon ne ok
odewo ote mane Jeftha oorone.

29Much Ruoth Nyasaye nobiro kuom Jeftha, mi nowuotho e Gilead gi Manase,
moduogo nyaka Mizpa e Gilead. Koa kanyo nodhi mondo omonj jo-Amon.
30Nokuong’ore ni Ruoth Nyasaye niya, "Ka inichiwo jo-Amon e lweta, 31to
ng’at ma nokwong wuok e dala moromo koda, ka aduogo bang’ loyo jo-Amon e
lweny, nobed ng’at mowal ni Ruoth Nyasaye, kendo anachiwe ka misango
miwang’o pep." 32Kamano Jeftha nong’ado aora mondo odhi oked gi jo-Amon,
mi Ruoth Nyasaye nochiwogi e lwete. 33Nonegogi oyokre, chakre aora Aroer
nyaka Minith, kendo nyaka Abel-keramin, mokawo mier piero ariyo. Mano e
kaka jo-Israel noloyo jo-Amon.

Nyar Jeftha

34Kane Jeftha odok dalagi Mizpa, nopo koneno nyare ka ema biro romone,
kagoyo thum kendo miel. Mano nene e nyathine kende. Noonge gi wuowi kata
nyako machielo. 35Kane onene, noyiecho lepe, koywak, mowacho niya, "Yaye
nyathina! Ichodo chunya! Ang’o momiyo in ema ikelona chandruokni?
Asekuong’ora ni Ruoth Nyasaye kendo ok anyal lokora!" 36Nyare nowachone
niya, "Ka isekuong’ori ni Ruoth Nyasaye kamano, to timna atima gima
niwacho ni nitim, nikech Ruoth Nyasaye osemiyo ichulo kuor ni jo-Amon ma
wasiki." 37Eka nomedo wacho ni wuon mare niya, "Yie akwayie gimoro
achiel kende. Wena thuolo kuom dueche ariyo mondo adhi aba ewi gode ka
aywak nikech abiro tho kapod an nyako ngili mapok ong’eyo chwo."
38Noyiene mondo odhi, mi nodhi kaachiel gi osiepene manyiri, moywago
nyakone ewi gode kuom dueche ariyo. 39Bang’ dueche ariyogo, nodwogo ir
wuon mare, mi wuon notimone mana kaka nosekuong’ore. Notho nyako ngili
ma pok ong’eyo chwo. Mano ema nobedo chakruok mar tim jo-Israel 40ni
nyigi nyaka dhi ywago nyar Jeftha ja-Gilead ndalo ang’wen higa ka higa.

Jong’ad Bura 12

Jeftha okedo gi jo-Efraim

1Jo-Efraim nochoko jogi mag lweny, mi ging’ado aora Jordan nyaka Zafon.
Ne giwacho ni Jeftha niya, "Ere gima omiyo ne idhi kedo gi jo-Amon, to
ok iluongowa mondo wadhi kodi? Wabiro wang’i gi mach e odi!" 2To Jeftha
nodwokogi niya, "Wasebedo ka wakedo lweny mager gi jo-Amon. Ne
waluongou, to ne utamoru biroo resowa e lwetgi. 3Kane aneno ni ok ubi
resowa, 4nawito ngimana madhi loka kedo kodgi, mi Ruoth Nyasaye
nochiwogi e lweta. Koro ang’o momiyo ubiro mondo uked koda kawuono?"
5Bang’e Jeftha nochoko jo-Gilead duto kanyakla, mi gikedo gi jo-Efraim
kendo giloyogi. 6Bang’ loyogi kamano, jo-Gilead nomako kuonde miyorogo
aora Jordan, mondo jo-Efraim kik ng’adi. Noyudo ka nitie wach moro
miluongo ni Shiboleth, ma jo-Efraim ok nyal hulo adimba. Omiyo kane
ja-Efraim moro pondo, mi okwayo thuolo ka dokadhi, to jo-Gilead nopenje
ka en ja-Efraim. Kane okwer, to ne gikone mondo owachi ni "Shiboleth."
To kane owacho ni, "Siboleth," to gimake kendo ginege mana kanyono. E
kindeno jo-Efraim alufu piero ang’wen gariyo notho.

7Jeftha nobedo jatelo e Israel kuom higni auchiel. Bang’e notho, moyike
e dalane Gilead.

Ibzan gi Elon kod Abdon jobedo jotelo e Israel

8Bang’ Jeftha, Ibzan ja-Bethlehem nodoko jatelo e Israel. 9Ne en gi
yawuowi piero adek, gi nyiri bende piero adek. Nyigego nodhi tedo, to
yawuote bende nokendonigi nyiri piero adek. Ibzan nobedo jatelo e Israel
kuom higni abiriyo. 10Bang’e notho, moyike Bethlehem.

11Bang’ Ibzan, Elon ja-Zebulun nodoko jatelo e Israel kuom higni apar.
12Bang’e notho, moyike Aijalon e piny Zebulun.

13Bang’ Elon, Abdon wuod Hilel ja-Pirathon nodoko jatelo e Israel. 14Ne
en gi yawuowi piero ang’wen kod nyikwayo ma yawuowi piero adek ma moro
ka moro kuom yawuote gi nyikwayego ne nigi kanje moidho. Abdon nobedo
jatelo e Israel kuom higni aboro. 15Bang’e notho, moyike Pirathon man
Efraim, e piny gode mag jo-Amalek.

Jong’ad Bura 13

Nywol Samson

1Timbe jo-Israel nochako odoko maricho e nyim Nyasaye, omiyo noketogi e
lwet jo-Filistia kuom higni piero ang’wen.

2Ne nitie ja-Dan ma nyinge Manoa, ma nodak Zora. Chiege ne migumba ma
onge nyathi. 3Chieng’ moro malaika mar Nyasaye nofwenyore ni chiegeno,
mowachone niya, "In dhako ma migumba ma onge nyathi, to ibiro mako ich,
mi inywol nyathi mawuowi. 4Omiyo koro kik imadh divai kata gimoro ma
mero ji, kata kik icham chiemo makuero, 5nikech ibiro mako ich, kendo
nywolo nyathi ma wuowi. Mirich kik ka wiye, nikech chakre chieng’
monywole, nobed ja-Nazir, ng’at mowal ni Nyasaye. En ema nokwong kedo gi
jo-Filistia mondo ores jo-Israel e lwetgi."

6Dhakono nodhi mowacho ni chwore niya, "Ng’at Nyasaye nende obiro ira,
to kite ne lich ahinya, machalo mana gi kit malaika mar Nyasaye. Ne ok
apenje kuma oaye, to bende ne ok ohulona nyinge. 7Nowachona ni abiro
mako ich, kendo nywolo nyathi mawuowi, omiyo koro kik amadh divai, kata
gimoro mamero ji, kata kik acham chiemo makuero, nikech nyathino biro
bedo ja-Nazir, ng’at mowal ni Nyasaye, chakre chieng’ nywolne nyaka
chieng’ thone."

8Bang’ winjo wechego, Manoa nokwayo Ruoth Nyasaye niya, "A Ruoth
Nyasaye, yie mondo ng’at Nyasaye mane ioro cha odwog irwa, kendo onyiswa
gima onego watim gi nyathi ma wabiro nywolono." 9Nyasaye notimo gima ne
Manoa okwaye, mi malaikane nodwogo e puodho, kuma noyudo dhakono nitie.
To Manoa chwore ne ok ni kode kuno. 10Omiyo dhakono noringo piyo modhi
onyiso chwore niya, "Ng’at ma nyocha obiro ira cha, oseduogo ira kendo."
11Manoa noa malo, moluwo chiege, mi nodhi openjo ng’atno niya, "In e jal
ma nende owuoyo gi chiega koso?" Ng’atno nodwoke niya, "Ee an." 12Eka
Manoa nowachone niya, "Nyathino nobed nyathi machal nadi, ka weche
miwachogo otimore? Wanarite nadi, kendo notim ang’o?" 13To malaika mar
Nyasaye nodwoko Manoa nia, "Chiegi nyaka ritre kuom gik moko duto ma
asenyise. 14Kik omadh divai kata gimoro amora mamero ji, kata mana chamo
chiemo makuero kik ocham. Duto mane asenyise, ema mondo otim."

15Manoa nowacho ni malaika mar Nyasaye niya, "Yie mondo ibed wendowa
mondo walosni nyadiel moro, icham." 16To malaika mar Nyasaye nodwoke
niya, "Kata ugeng’a mondo abedi, to ok abi chamo chiembu. To unyalo lose
mondo uchiwe ni Ruoth Nyasaye ka misango miwang’o pep." Manoa ne pok
ofwenyo ni ng’atno en malaika mar ruoth Nyasaye, 17Omiyo nowachone niya,
"Hulnwa nyingi, mondo wabi wamiyi duong’ ka gima isewachono otimore."
18To malaika nopenje ni, "Marang’o idwaro ng’eyo nyinga, to en nying
modhiero ji ng’eyo?" 19Omiyo Manoa nokawo nyadiel kod mogo, mi notimogo
misango ewi lwanda ni Ruoth Nyasaye ma timbene odhiero ji ng’eyo. 20Kane
ligek mach bebni e kendo-mar-misango, kochiko polo, Manoa gi chiege
noneno malaika mar Ruoth Nyasaye ka dum dhi e polo ei ligek majno. Omiyo
ne gipodho piny auma. 21Malaika mar Nyasaye ne ok ochako ofwenyore ni
Manoa gi chiege kendo. To koro Manoa nofwenyo ni ng’atno ne malaika mar
Ruoth Nyasaye, 22omiyo nowacho ni chiege niya, "Wabiro tho, nikech
waseneno Nyasaye." 23To chiege nodwoke niya, "Ka da ni Ruoth Nyasaye
dwaro negowa, to da ok oyie misangowa, kendo da ok onyisowa gigi duto,
kata wachonwa gik mosewachonwagi."

24Bang’e dhakono nonywolo nyathi mawuowi, mochako ni Samson. Nyathino
nodongo Mahane-dan, manie kind Zora gi Eshtaol. Ruoth Nyasaye noguedhe,
25kendo Roho mar Ruoth Nyasaye nochako tiyo kode.

Jong’ad Bura 14

Wach Samson gi nyar Timna

1Samson nolor odhi Timna, mi noneno nyar Filistia moro kuno. 2Ka nodok
dala nonyiso wuon gi min niya, "Aseneno nyar Filistia moro Timna.
Nyuomnagouru." 3To jonywolne nodwoke niya, "Ang’o momiyo idwaro kendo
nyar jo-Filistia ma ok oter nyangugi? Donge nitie nyako moro kuom nyi
oweteni, kata kuom jowa?" To Samson nowacho ni wuon mare ni, "Nywomnago,
nikech ahere."

4Jonywolne ne ok ong’eyo ni Ruoth Nyasaye ema ne dwaro ni mondo gima
kama otimre mondo oyudgo yo mokelogo ni jo-Filistia masira. E ndalogo
jo-Israel ne ni e bwo loch jo-Filistia.

5Chieng’ moro Samson ne lor dhi Timna gi jonywolne, to ka nochopo e
puoth mzabibu man kanyo, nopo ka nyathi sibuor ochome ka ruto. 6To much
Ruoth Nyasaye nolor kuom Samson ka diemo wang’ mi noyiecho sibuor gi
lwete, mokidho matindotindo, mana ka ng’ama yiecho nyadiel, nikech ne en
gi lwete nono. To ne ok onyiso jonywolne gima nosetimono. 7Bang’e nodhi
mowuoyo gi nyakono, kendo noyudo ni ohere.

8Eka bang’ ndalo moko Samson nodok mondo okende. Kane enie yo odhi kuno,
nobaro mondo one sibuor mane oyudo osenego cha, mi nopo konwang’o kich
mochiek, kopoto kuom sibuorno. 9Nowuodho pet kich motimo mo, mochamo e
lwete kodhi. Nodhi momiyo jonywolne bende ochamo, to ne ok onyisogi ni
ogole kuom sibuor motho.

10Wuon Samson nodhi dalagi nyako mane Samson dwaro kendono, mi Samson
noloso nyasi kuno, kaka tim yawuowi nobet e ndalogo. 11Kane jo-Filistia
onene, ne gikelo yawuowi piero adek mondo obudh kode. 12Samson
nowachonigi niya, "We agonue ngero moro. Ka unyalo hulo tiende ka pok
ndalo abiriyo mag nyasi orumo, to namiu kandhe piero adek, gi nengni
mabeyo bende piero adek. 13To ka otamou, to nyaka umiya gigo." Ne
gidwoke niya, "Gonwa ngerono, mondo wawinji." 14Mi nowachonigi niya,

"Gima ichamo nowuok kuom jacham ji.

Gima mit nowuok kuom ratego."

15Ndalo adek nokadho ka pok gihulo tiend ngerono. Chieng’ mar ang’wen ne
giwacho ni chi Samson niya, "Ho chwori mondo onyisi tiend ngerono, nono
to wabiro wang’i e od wuoru! Ne uluongowa ka mana ni mondo uyakwa koso?"
16Omiyo chi Samson nodhi ir chwore, kaywak, mowachone niya, "Kara
ichaya, ok ihera! Inyalo goyo ni jowa ngero, to an to pok inyisa
tiende?" Samson nodwoke niya, "Wachno pok anyiso wuora kata mama. In to
danyisi wachno nadi?" 17To nosiko koywakne kuom wachno pilepile nyaka
ndalo mag nyasi orumo. To chieng’ mar abiriyo mar nyasi, Samson nonyise
tiend ngerono, nikech nojoge gi dudo kuom wachno. Bang’e nyakono nodhi
monyiso jogi. 18Omiyo chieng’ mar abiriyono, kane Samson dwaro dhi
nindo, jodala gi nyako nowachone niya,

"En ang’o ma dibed mamit

moloyo mor kich

Koso ang’o ma dibed ratego moloyo sibuor?"

To Samson nodwokogi niya,

"Ka dinende ok upuro gi nyarocha,

to da ok ufwenyo tiend ngero magoyonu."

19Eka Much Ruoth Nyasaye nolor kuom Samson gi teko, mi nodhi Ashkelon.
Nonego ji piero adek kuno, mogonyo lepgi. Eka nokelo lewnigo momiyo joma
ne ohulo tiend ngerono. Bang’e nodok dala, kokecho ahinya. 20To chi
Samson nomi osiep Samson, mane ochung’ne kokendo.

Jong’ad Bura 15

1Bang’ kinde moko e ndalo kayo ngano, Samson nokawo nyadiel modhigo limo
nyako mane oyudo okendo cha. Nokwayo jaduong’ne niya, "Adwaro dhi neno
chiega e ot ma entie." To jaduongg’ne nodagi ni ok onyal donjo e odno,
2kowachone niya, "Ne ang’eyo ni ichaye, omiyo asemiye jal mane
ochung’ni. To nyamin maluwe ber moloye, donge dikawe kar jalo?" 3To
Samson nodwoke niya, "Sani, kata koro atimo ni jo-Filistia marach, to
aonge gi ketho." 4Omiyo nodhi momako bwe mia adek. Nokawogi ariyo ariyo,
motueyo iwgi kanyakla, eka notueyo meny e iw ariyogo. 5Nomoko menygo gi
mach, mogonyo bwego mondo odhi e puothe jo-Filistia mag ngano. Kamano
nowang’o ngano mane oseka, kaachiel gi mago mane pok oka. Puothe mag
olembe bende nowang’. 6Bang’e jo-Filistia nopenjore niya, "En ng’a
motimo kama?" Mi nowachnigi ni Samson ema osetimo kamano nikech
jaduong’ne ma ja-Timna nosekawo chiege momiyo jal mane ochung’ne
kokendo. Omiyo jo-Filistia nodhi mowang’o dhakono kaachiel gi dalagi.
7Kane Samson owinjo wachno, nowacho niya, "Kara kama e kaka jogi timo!
Asingora ni ok nayue ka pok achulogi kuor." 8Nogoyogi arudha, monegogi
mang’eny. Eka nodhi modak e lwanda morokore man Etam.

Samson oloyo jo-Filistia Lehi

9Jo-Filistia nobiro mojot e piny Juda. Bang’e ne gimonjo dala moro
miluongo ni Lehi. 10Jo-Juda nopenjogi niya, "Ang’o momiyo ubukowa?" Ne
gidwokogi niya, "Wasebiro mondo watue Samson, kendo watimne mana kaka
notimonwa." 11Kuom mano, jo-Juda alufu adek nolor modhi e lwanda
morokore man Etam, mi giwacho ni Samson niya, "Donge ing’eyo ni wan e
bwo loch jo-Filistia? Koro neye masira ma isekelo kuomwa." En to
nodwokogi niya, "Natimonigi mana kaka ne gitimona." 12Ne giwachone niya,
"Wasebiro mondo watueyi, kendo wachiwi e lwet jo-Filistia." To Samson
nowachonigi niya, "Kuong’renauru ni un uwegi ok ubi nega." 13Ne gidwoke
ni, "Ooyo, wabiro mana tueyi, eka bang’e waketi e lwet jo-Filistia, to
ok wabi negi." Kamano ne gitueye gi tonde ariyo manyien, mi gigole e
lwanda morokoreno.

14Kane Samson ochopo Lehi, jo-Filistia nogoyo koko gi mor, kadhi ire. To
Much Ruoth Nyasaye nobiro kuome gi teko, mochodo tonde mane oyudo otuego
bedene, mana ka gima ne gin omimi ma much mach ogoyo. 15Eka noneno chok
lemb kanyna ma pod numu, mokwanyo, mi onegogo ji alufu achiel. 16Bang’e
nower niya,

"Nanego ji gana achiel gi chok lemb kanyna,

mi adhurogii tuche tuche gi chogono."

17Bang’ mano nowito chogono, mi nochako kanyo ni Ramath-lehi, tiende ni,
god chok lemb kanyna.

18Koro riyo noloyo Samson, omiyo noywak ni Ruoth Nyasaye niya, "Isemiya
loch maduong’ni, to donge riyo biro nega, kendo jo-Filistia ma ok
ong’eyigi biro maka?" 19Mi Nyasaye nobaro kama otimo bugo man Lehi, mi
pi nowuok kanyo. Samson nomodho pigno, mi chunye oduogo. Mano emomiyo
sokono nochak ni En-hakore, (tiende ni, soko ng’at maywak.) Sokono pod
ni kuno nyaka chil kawuono.

20Samson nobedo jatelo e Israel kuom higni piero ariyo, e ndalo mane
jo-Filistia rito pinyno.

Jong’ad Bura 16

Samson odhi Gaza

1Chieng’ moro Samson nodhi Gaza, kuma noyudoe nyako moro ma jachode,
moterorego. 2Jo-Gaza nowinjo ni Samson ni kuno, ne gilworo kama ne
entieno, ka gibutone otieno duto e dhoranga dala to ne ok gitimone
gimoro ka giparo ni gibiro nege ka piny oru. 3To Samson nonindo aninda
nyaka dier otieno. Eka nochiew modhi omako thike mag ranga dala, gi
sirni kargi ariyo. Nopudhogi kaachiel gi lodi mag dhorangach moterogi
nyaka ewi got momanyore gi Hebron, koting’ogi e goke.

Samson gi Delila

4Bang’ mano, Samson nomako osiep gi nyako moro ma nyinge Delila ma nodak
e holo Sorek. 5Ruodhi mag jo-Filistia nodhi ir nyakono, mowachone niya,
"Ho ane Samson, mondo ing’e kuma tekone malichno aye, kendo ing’e kaka
wanyalo loye mi watueye kendo wamake. Kitimo kamano to ng’ato ka ng’ato
kuomwa biro miyi fedha alufu achiel gi mia achiel."

6Omiyo Delila nowacho ni Samson niya, "Yie inyisa kuma tekoni malichni
aye. Ka ng’ato dwaro tueyi mondo omayi teko, onyalo timo ang’o?" 7Samson
nodwoke niya, "Ka otueya, gi puye abiriiyo mag atung’ ma pok otwo, to
anyalo bedo mana machalre gi ng’ato ang’ata." 8Omiyo ruodhi mag
jo-Filistia nokelo ni Delila puye abiriyo ma pok otwo, motueyogo Samson.
9To noyudo nyakono osepando jomoko e ot moro maiye. Eka nokok niya,
"Samson! Jo-Filistia osebiro monji!" Samson nochodo puyego mana ka omimi
ma much mach ogoyo. Omiyo ne pod ok ong’eyo kuma tekone aye.

10Delila nowacho ni Samson niya, "Aseneno kaka ichal kendo iwuonda. Koro
yie inyisa malong’o kaka ditueyi." 11Samson nodwoke niya, "Ka itueya gi
tonde manyien ma pok otuechgo to anyalo bedo mana machalre gi ng’ato
ang’ata." 12Omiyo Delila nokawo tonde manyien, motueyego. Eka nokok
niya, "Samson, jo-Filistia osebiro monji!" E sano noyudo ka jomoko
osebuto e ot maiye. Samson nochodo tonde mane otuego bedene, mana ka
gima gin tond otieng’.

13Delila nowachone niya, "Pod ichaya achaya, kimedo mana wuonda. Nyisa
kaka ng’ato nyalo tueyi." Samson nowachone niya, "Kikawo orimba yie wiya
abiriyo, mi ikado gi usi manie fremb chuecho mondo obed machal gi nanga,
to anyalo bedo machal mana gi ng’ato ang’ata." 14Bang’e Delila nohoye
nyaka onindo. Eka nokawo orimba mag yie wiye abiriyo, mi okado motegno
gi usi kamano. Eka nokok niya, "Samson, jo-Filistia osebiro monji!"
Samson nochiew oa e nindo, moywayo usi kaachiel gi yie wiye, mopudhogo
frembe chwecho.

15Bang’e Delila nochako openje niya, "Ang’o momiyo iwuonda ni ihera, to
chutho ok ihera? Koro isewuonda nyadidek, to pod ok inyisa kuma tekoni
aye." 16Nodudo ni Samson pilepile, nyaka Samson nojok modwaro mana dere.
17Omiyo nohulone adiera, konyise niya, "Nyaka ne nywola mirich pok okayo
wiya, nikech an ja-Nazir, ng’at mowal ni Nyasaye. Koliela, to tekona
dirum, kendo anyalo bedo mana machalre gi ji mamoko." 18Kane Delila
oneno ni Samson osehulone adiera, nooro wach ni ruodhi mag jo-Filistia
niya, "Duoguru kendo nikech koro osehulona adiera." Mi ne gibiro gi pesa
e lwetgi. 19Delila nohoyo Samson, mi Samson nonindo koteno wiye e
chonge. Eka Delila noluongo ng’at moroo molielo orimba yie wi Samson
abiriyo. Bang’e Delila nochako tueyo Samson, mane oyudo tekone koro
osea. 20Eka delila nokok niya, "Samson, jo-Filistia osebiro monji!" Mi
Samson nochiew, ka paro ni obiro guecho kendo wuok kaka pile. To ne ok
ong’eyo ni Ruoth Nyasaye oseweye. 21Jo-Filistia nomake, motoko wang’e
oko. Bang’e ne gitere Gaza, mi gitueye kuno gi tarege mag mula, kendo ne
gikete jareg cham e od tuech. 22To mosmos yie wiye nochako twi.

Tho mar Samson

23Chieng’ moro ruodhi mag jo-Filistia nochokore e sawo maduong’, mondo
otim misango ni Dagon nyasachgi, ka gigoyone erokamano kuom chiwo
jasikgi ma Samson e lwetgi. 24Kane ji oneno Samson, ne gipako nyasachgi,
ka giwer niya,

"Jasikwa moseketho pinywa,

kendo onego jowa mang’eny,

koro nyasachwa oseketo e lwetwa."

25Kane gisemetho, mi giromo, ne giwacho niya, "Kelnwauru Samson, mondo
obi otugnwa." Omiyo ne gigole e od tuech, motugonigi. Bang’e ne gimiyo
ochung’ e kind sirni mag ot. 26Samson nowacho ni wuowi mane taye niya,
"Yie iketa kama anyalo muloe sirni mag ot, mondo ayiengrae." 27Noyudo ka
chwo gi mon opong’o ot, kendo ruodhi duto mag jo-Filistia bende ne ni
kanyo, kendo chwo gi mon alufu adek ne ni ewi tado. Giduto ne ging’iyo
Samson katugo. 28Samson noywak ni Ruoth Nyasaye niya, "A Ruoth Nyasaye
ma Nyasacha, yie ipara. Nyasacha, para, kendo miya teko mana dichiel
kende, mondo achulgo kuor ni jo-Filistia kuom toko wengena duto oko."
29Eka nomako sirni ariyo madiere mosiro ot, mi nonyono piny matek, ka
lwete ma korachwich ni kuom siro achiel, to ma koracham kuom siro
machielo. 30Nodhiro sirnigo gi muche duto, kokok niya, "We atho gi
jo-Filistiagi." Mi ot noruombore piny kuom ruodhi gi ji duto mane ni e
iye. Kamano ji mane Samson onego kotho, ne ng’eny moloyo mago mane onego
ka pod ongima.

31Owetene gi joodgi nobiro moomo ringre. Ne giyike e liend Manoa wuon
mare, manie kind Zora gi Eshtaol. Nosebedo jatelo e Israel kuom higni
piero ariyo.

Jong’ad Bura 17

Mika olamo nyiseche manono

1Ne nitie ng’at moro ma nyinge Mika, ma nodak e piny gode mag Efraim.
2Nowacho ni min mare niya, "Donge iparo pesani alufu achiel gi mia
achiel mane okwal, kendo kaka niluongo jakuogno ka awinjo? An gi
fedhago. An ema nakwalogi, to koro adwokonigi." Min mare nowachone niya,
"Nyasaye mondo oguedhi, wuoda!" 3Mi nodwoko ni min mare fedhago. To min
mare nowachone niya, "Koro wuoda, akuong’ora ni abiro chiwo fedhagi ni
Ruoth Nyasaye, mondo olosgo kido mar nyasaye mar bao, mobaw gi fedha.
Kamano kuong’ ok nomaki." 4Omiyo kane Mika odwoko fedhago ni min mare,
min mare nokawo fedha mia ariyo kuomgi, momiyo jatheth molosonego kido
mar bao, mobaw gi fedha. Kido nogo noketi e od Mika.

5To Mikano ne nigi kare owuon mar lemo. Noloso kido moko manono
molosonigi pasia, kendo noketo wuode moro mobedo jadolone. 6E kindego
piny Israel ne onge gi ruoth, omiyo ng’ato ka ng’ato ne timo mana gima
ohero.

7Ne nitie wuowi moro ma ja-Bethlehem-Juda, ma nyinge Ben-gershom. Ne en
ja-Lawi ma ja-dhood Juda. 8Noa Bethlehem mondo odhi odwar kar dak, to
kane owuotho, nopo kochopo e dala Mika e piny gode mag Efraim. 9Mika
nopenje ni, "Ia kanye?" Nodwoke niya, "An ja-Lawi moa Bethlehem-Juda, to
adwaro kar dak." 10Mika nowachone niya, "Dag koda, mondo ibed jang’adna
rieko kendo jadolona, to abiro miyi fedha apar higa ka higa, kaachiel gi
chiemo kod lewni." 11Ja-Lawino noyie dak gi Mika, mi nobedo kaka wuode.
12Mika nokete jadolone, mi nodak kode e dalane. 13Bang’e Mika nowacho
niya, "Koro ang’eyo ni Ruoth Nyasaye biro guedha, nimar aseyudo jadolo
ma ja-Lawi."

Jong’ad Bura 18

Mika kod ja-Dan

1E kindego piny Israel ne pok obedo gi ruoth. To e ndalogo, jo-Dan ne
dwaro piny mondo odagie, nikech ne pok giyudo lopgi giwegi kaka dhout
Israel mamoko. 2Kuom mano, jo-Dan noyiero jolweny abich kuom dhoutgi
duto man Zora gi Eshtaol, mi ne giorogi mondo gidhi giwuoth e piny,
kendo gine kaka piny chalo. Kamano ji abichgo nochopo e piny gode mag
Efraim, mi gibworo e dala Mika. 3Kane gin kanyo, ne giwinjo ka wuowi ma
ja-Lawi cha wuoyo, mi giyango dhoge. Omiyo ne gipenje niya, "Ng’ama
okeli ka, to ang’o mitimo ka?" 4Nodwokogi niya, "Mika ema oketa ka.
Atiyone ka jadolo, kendo ochula." 5Ne gikwaye niya, "Penjnwa Nyasaye
wach ka wuodhwani biro bedo maber." 6Jadolono nodwokogi niya, "Dhiuru gi
kue, Ruoth Nyasaye ni kodu e wuodhu." 7Omiyo ji abichgo nowuok mochako
wuodhgi. Ne giwuotho awuotha mi gipo ka gichopo Laish. Ne gineno ka
jokuno odak gi kue mana kaka jo-Sidon. Ne gin ji mamuol man gi kue, ma
ok par ni ng’ato dimonjgi, kendo ne gin gi gik moko, ma onge gimoro ma
gichando. Ne gidak mabor gi jo-Sidon, kendo ne ok gitimo winjruok moro
amora gi jo-Aram. 8Kane ji abichgo odok Zora gi Eshtaol, jothurgi
nopenjogi wach mane giyudo kuma ne giaye. 9Ne gidwokogi niya, "Waseneno
piny momew ahinya. Omiyo wadhiuru wamonj joma odakie. Kik udeki kayiem
nono, to returu umonj pinyno kendo ukaw, 10nikech Nyasaye osekete e
lwetwa. Kudhi kuno to unuyud ni en piny malach man gi gik moko duto,
kendo jopinyno ok par ni ng’ato dimonjgi."

11Kuom mano, jo-Dan mia auchiel nowuok Zora gi Eshtaol, koikore ni
lweny. 12Ne gidhi mi gibworo yo podho chieng’ mar Kiriath-jearim e piny
Juda. Mano emomiyo kanyo pod iluongo Kambi-jo-Dan. 13Ne gia kanyo, mi
gichopo dala Mika e piny gode mag Efraim. 14Eka ji abich mane osedhi
nono piny mokiewo gi Laish kande nowacho ni jowetegi mamoko niya, "Bende
ung’eyo ni nitie kido mopa mag nyiseche manono e udigi? Koro paruru ane
gima onego watim!" 15Mi ne gibaro e dala Mika, kuma wuowi ma ja-Lawi cha
nodakie, mi gimose. 16E sa nogo jolweny mia auchiel ma ja-Dan nochung’ e
dhorangach. 17Eka ji abichgo nodonjo ei ot mondo okaw nyiseche manonogo,
to jadolo nodong’ kochung’ e dhorangach ka wuoyo gi jolweny mia auchiel
ka. 18Kane jogo osedonjo e od Mika mokawo nyisechego, jadolo nopenjogi
niya, "Ang’o mutimono?" 19Ne gidwoke ni, "Ling’ thi, kendo kik iwach
gimoro. Bi kodwa mondo ibed jadolowa kendo jang’adnwa rieko. Ere gima
ber moloyo? Bedo jadolo mar dhood Israel ngima, koso jadolo mar od ng’at
achiel kende?" 20Kane jadolo owinjo wachno, nodoko mamor ahinya, omiyo
nokawo nyisechego, modhi gi jogo.

21Jo-Dan-go nowichore moa, ka giketo nyithindgi gi jambgi kod gigi
nyimgi. 22Kane gisedhi mochwalore gi dala Mika, eka jogweng’ gi Mika
noyworo. Ne gilawo jo-Dan, mi gijuko. 23Ne gigoyonigi koko, to jo-Dan
nolokore, mopenjo Mika niya, "En ang’o mathagi? Marang’o ilawowa gi jogi
duto?" 24Nodwokogi niya, "Usekawo nyisechena mane aloso, kaachiel gi
jadolona, uago, kendo koro adong’ nono, to eka pod upenja ni en ang’o ma
thaga!" 25Jo-Dan nowachone niya, "Kiriek to kik iwach gimoro, nimar wan
ji ma chunygi lit, kendo kapo nono wagore kuomi, to mano ema dibed thoni
kaachiel gi joodi!" 26Bang’ mano jo-Dan nodhi nyime gi wuodhgi, to Mika
bende kane oneno ni gitek ahinya moloye, noa modok dala.

27Kamano jogo noa gi jadolo Kachiel gi gik mane Musa oloso. Ne gidhi mi
gimonjo Laish, kuma ji nodakie gi kue, kendo ok par ni ng’ato dimonjgi.
Ne ginego joma nodak kuno, kendo ne giwang’o dalagi gi mach. 28Jo-Laish
ne onge gi joma dikonygi, nikech ne gidak mabor gi Sidon, to bende ne ok
gitimo winjruok moro amora gi jo-Aram, kata obedo ni Laish ne ni e holo
man but Beth-rehob kamano. Jo-Dan-go nochako ogero dalano manyien, mi
gidakie. 29Ne gichake ni Dan, nying kwargi ma wuod Israel. To nying
dalano mokwongo ne Laish. 30Bang’e jo-Dan nochungo kido manono cha mondo
gilam, kendo Jonathan nyakwar Gershom ma wuod Musa, kaachiel gi yawuote
kod nyikwaye, nobedo jodolo mag dhood Dan nyaka ndalo mane odarie
jo-Israel, moter e tuech. 31Kido manono mane Mika olosono nosiko kuno
ndalo duto mane od Nyasaye ni Shilo.

Jong’ad Bura 19

Ja-Lawi gi chiege moro

1E ndalo mane piny Israel pok obedo gi ruoth, ja-Lawi moro nodak mabor e
chuny gode mag Efraim. Nokendo nyako moro ma nyar Bethlehem-Juda. 2To
nyakono nodhaw kode, moweye, kendo odok dalagi Bethlehem. Kane osebet
kuno kuom kinde ma dirom dueche ang’wen, 3chwore noluwo bang’e mondo
odwoke dala. Nokawo jatichne gi kenjene ariyo, modhigo. Kane ochopo,
chiegeno nomose, mokele e od wuon mare, mi wuon mare norwake gi mor.
4Jaduong’neno nogeng’e, mi noriyo kuno kuom ndalo adek, korite maber.
5Chieng’ mar ang’wen ne gichiew chon, mi giikore mondo gia. To wuon
nyako nowacho ni ore niya, "Rit chiemo, icham, mondo iyud teko. Eka
bang’e inyalo a." 6Omiyo ji ariyogo nobet piny, mochiemo kendo ometho.
Eka wuon nyako nowacho ni ore niya, "Yie mondo iri, imed nenowa." 7To
ja-Lawi nochung’ mondo ochak wuoth. Kata kamano, jaduong’ne nomedo kwaye
mondo ori, omiyo noyie, monindo kanyo kendo. 8Chieng’ mar abich nochiew
gokinyi mondo odhi, to jaduong’ne nowachone niya, "Rit mondo igagi
mondi." Kamano ji ariyogo nobet piny mi ochiemo kendo ometho, mi gibudho
nyaka odhiambo. 9Bang’e ng’atno nochung’ mondo oa gi chiege kod
jatichne, to jaduong’ne nochako owacho niya, "Ok ine ka sa koro ng’eny,
kendo piny dwaro yuso? Omiyo ri, mondo inewa kendo, to kiny inyalo chiew
gokinyi, mondo idog thuru." 10To ng’atno ne ok dwar riyo kendo, omiyo
nochung’ momako wuoth, kaachiel gi chiege kod kenjene. 11Ne gichopo
Jebus, (ma tinde iluongo ni, Jerusalem), ka piny dwaro yuso, mi jatichne
nopenje niya, "Ere monowa bworo e dala jo-Jebus ka?" 12To ruodhe nodwoke
niya, "Ok wanyal bworo e dala ma ok mar jo-Israel. 13Omiyo bi wadhi
wabuor Gibea kata Rama." 14Kamano ne giwuotho mi gikadho Jebus, kendo ne
gichopo Gibea e piny jo-Benjamin ka chieng’ podho. 15Ne gibaro, mi
gidonjo e dalano mondo gibworie, to ne gibet mana e laru manie dier
dala, nikech onge ng’amaa norwakogi mondo ginind e ode.

16E sano, jaduong’ moro nobiro kanyo koa e puothe. Ne en ja piny gode
mag Efraim, to kata kamano nodak Gibea ma en dala jo-Benjamin.
17Noting’o wang’e moneno ng’at ma jawuothno, mi nopenje kuma oaye kendo
kuma odhiye. 18Ng’atno nodwoke niya, "Waa Bethlehem-Juda, to wadhi mabor
e chuny gode mag Efraim, kuma adakie. Nyocha adhi Bethlehem-Juda to koro
adok dala. Kata kamano onge ng’ama oserwaka mondo abwor e ode. 19Wan gi
lum kod chiemo moko mag kenjewa. Bende wan gi chiemo kod divai moromowa,
kendo onge gimoro mwachando." 20Jaduong’no nowachone niya, "Ber. Biuru
oda. Abiro ritou maber. Kik unind e laru ka." 21Kamano nokawogi,
moterogi e ode, kendo nomiyo kenjegi lum. Welogo nolwoko tiendegi, mi
gichiemo kendo gimetho.

22 Eka sa mane gichiemono, ne gipo ka jodalano moko ma acheje obiro,
molworo ot ka goyo dhoot, kendo wacho ni jaduong’ ma wuon ot niya,
"Golnwa ng’at mane obiro kodi cha mondo waterrego." 23To jaduong’no
nodwoko, mowacho niya, "Ooyo jowadwa, kik utim gima achach marach
kamano, nikech ng’atni wendona. 24Neuru nyara ma pok ong’eyo chwo eri,
kendo chi ng’at onogo bende eri. Weuru agolnugi oko mondo uterru kodgi
kendo utim kodgi gimoro amora mudwaro. To kik utim gima lich kamano ni
ng’atni." 25To jogoo nodagi winje. Omiyo ja-Lawino nogolo chiege oko
momiyogi. Ne ginindo kode gi thwon, ka gidwanye nyaka kogwen, eka ne
giweye odhi. 26Dhakono nodwogo ka piny yawore, mopodho e dhood ng’at
cha, kama chwore ne nitie, kendo noriere kanyo nyaka piny oru. 27Chwore
nochiew gokinyi, kendo kane oyawo dhoot mondo ochak wuodhe, noyudo ka
chiege oriere e nyim dhoot. 28Nowachone niya, "Chungi, mondo wadhi." To
ne ok odwoke. Omiyo nokawo ringre chiege moriwo e kanje, kendo nochako
wuoth. 29Kane ochopo dala, nokawo pala, mopogo ringre chiegeno migepe
apar gariyo, mi noorogi e piny Israel duto. 30Nowacho ni joma nooro ni
mondo openj jo-Israel duto kama: "Bende gima kama osetimoree kata
oseneye chakre ndalo mane jo-Israel owuokie Misri nyaka chil kawuono?
Paruru wachni, kendo uchiw parou." Kamano ng’ato ka ng’ato ma nonenogi
nowacho niya, "Gima chal kama pok otimore kata pok one nyaka nene!"

Jong’ad Bura 20

Jo-Israel okedo gi jo-Benjamin

1Jo-Israel duto, chakre Dan nyaka Beer-sheba, kaachiel gi Gilead,
noyworo ni lweny, mochokore Mizpa e nyim Ruoth Nyasaye maonge ng’at
modong’. 2Dhout Israel duto, kaachiel gi jodonggi nobiro e chokruok
maduong’ mar jo-Nyasayeno, ka gin jolweny alufu mia ang’wen. 3Mi
jo-Benjamin nowinjo ni jo-Isarel osedhi Mizpa.

Jo-Israel nopenjo niya, "Ere kaka gima rach machalo kama notimore?"
4Ja-Lawi mane oneg chiege cha nodwoko niya, "Noyudo wan e wuoth gi
chiega, mi ne wabuoro Gibea e piny Benjamin. 5To jo-dalano nobiro mondo
omonja gotienono, mi gilworo ot mane antie, ka gidwaro nega. Eka ne
ginindo gi chiega gi thwon, motho. 6Bang’e nakawo ringre, mi apogo
kidienje kidienje, kendo naoro sidienjego e piny Israel duto, nikech
jogo osetimo tim mochido kendo makuero e Israel. 7Koro en wachu, un
jo-Israel, mondo upar ane gima onego utim." 8Mi ji duto nochung’ rat,
mowacho niya, "Onge kata ng’ato achiel kuomwa ma biro dok e hembe kata
ode. 9To ma e gima nyaka watim: Wabiro yiero jomoko gi ombulu, mondo
omonj Gibea. 10To achiel kuom apar mar jo-Israel duto biro choko chiemo
kuom ji ni joma kedo. Jomoko duto modong’ biro dhi chulo kuor ni
jo-Gibea kuom tim marach kendo makuero ma gisetimo e Israel." 11Kamano
jo-Israel nowuok gi chuny achiel mondo omonj dalano.

12Dhout Israel nooro joote e piny jo-Benjamin, ka giwacho niya. "Mano
tim marach manade musetimo! 13Miwauru joma acheje man Gibeago mondo
waneg: kamano wabiro pwodho Israel kuom tim marachno." To jo-Benjamin
notamore winjo wach jo-Israel wetegi. 14Ne giwuok e miechgi duto, mi
gibiro Gibea mondo giked gi jo-Isarel. 15Chieng’no jolweny alufu piero
ariyo gauchiel moa e miech Benjamin noyworo ni lweny. To bende ne nitie
jo-Gibea mia abiriyo moyier, 16ma jo-orujre ma rachembe kendo ma josaba,
ma nyalo goyo kata mana yie wich ma ok obayo. 17Jolwenj Israel marateke
ma nochokore noromo alufu mia ang’wen ma onge jo-Benjamin.

18Jo-Israel nowuok modhi Bethel, mi gipenjo Nyasaye wach niya, "Ere
dhoot monego kuong dhi monjo jo-Benjamin?" Ruoth Nyasaye nodwoko ni,
"Dhood Juda ema mondo okuong monjogi." 19Kuom mano, jo-Israel nowuok
kogwen mojot kuma omanyore gi Gibea. 20Ne gisudo machiegni gi dalano
mondo giked gi jo-Benjamin, kendo ne giriedo jolwenjgi kanyo.
21Jo-Benjamin nowuok Gibea, morado gi jo-Israel kuno, kendo ne ginego
jolwenj jo-Israel alufu piero ariyo gariyo chieng’no. 22,23Jo-Israel
nodok Bethel moywak e nyim Ruoth Nyasaye nyaka odhiambo, ka gipenje
niya, "Ber mondo waked gi jowetewa ma jo-Benjamin kendo koso?" Ruoth
Nyasaye nodwokogi niya "Ee, ber, keduru kodgi kendo."

24Kamano jo-Israel nojiwore, mochako oriedo mana kama ne giriedoe
chieng’ mokwongo. Ne gimonjo jo-Benjamin kendo mar ariyo. 25Jo-Benjamin
nowuok Gibea. Mi chieng’no ne ginego ji alufu apar gaboro, ma duto ne
gin jolweny marateke. 26Eka jo-Israel duto nodok Bethel, mi gibet kuno e
nyim Ruoth Nyasaye, ka gilemo kendo giriyo kech nyaka odhiambo. Ne
gitimo ni Ruoth Nyasaye misengni miwang’o pep, kod misengni mag sawo.
27E ndalono Sandug Muma mar Nyasaye ne ni kuno, 28kendo Finehas wuod
Eleazar ma wuod Harun ne e jadolo e nyim Ruoth Nyasaye. Jo-Israel
nopenjo Nyasaye niya, "Wadog mondo waked gi owetewa ma jo-Benjamin, koso
wawe?" Ruoth Nyasaye nodwoko niya, "Monjgiuru, kendo kiny nachiwgi e
lwetu." 29Mi jo-Israel noketo ji obuto, molworo Gibea duto.

30Chieng’ mar adek, jo-Israel nodhi kedo gi jo-Benjamin, kendo ne
giriedo jolwenjgi Gibea, mana kaka ne gisetimo mokwongo. 31Jo-Benjamin
nowuok mondo orad kodgi, mi giyware mabor gi dala. Ne gichako nego
jo-Israel kaka ne gisetimo mokwongo. Ne ginego ji moromo piero adek e
pap, moko e yo madhi Bethel, to moko e yo madhi Gibea. 32Jo-Benjamin ne
paro ni gibiro loyo jo-Israel mana kaka pile, to kata kamano jo-Israel
nosechano mondo oyondhgi giwuog oko e wang’ yore madongo. 33Thoth
jolwenj Israel nowuok kuonde mane gintie, mi gichokore kanyakla
Baal-Tamar, to joma oyier alufu apar nothinyore kowuok kuonde mane
gisebutoe machiegni gi Gibea, 34mi gimonjo dalano, ka gia yo wuok
chieng’. Lweny nodoko mager, to jo-Benjamin ne pok ong’eyo ni ibiro
tiekogi. 35Kamano Ruoth Nyasaye nomiyo jo-Israel oloyo jo-Benjamin,
kendo ne ginegogi alufu piero ariyo gabich gi mia achiel chieng’no. 36Mi
jo-Benjamin nong’eyo ni kara ologi.

Jo-Israel noseringo e nyim jo-Benjamin mondo oyondhgi, nikech ne
ging’eyo ni jogi ma obuto kolworo Gibea biro konyogi. 37Joma nobutogo
nowuok mothinyore Gibea koni gi koni, mi ginego ji duto mane nie dalano.
38Jo-Israel noyudo osewinjore gi jogi mane obuto ni ka gineno iro madum
e dalano kochomo polo, to mano biro bedonigi ranyisi 39ni onego gilokre
gichom lweny tir. Kane jo-Benjamin osenego ji moromo piero adekgo, mi
giparo ni giloyo jo-Isarel kaka ne gisetimo mokwongo, 40iro nodum e
dala, kochomo polo. E sano ne gigoyo machiemo, mi gineno ka dala duto
wang’. 41Omiyo jo-Israel nolokore gi jo-Benjamin, mi luoro maduong’
nomako jo-Benjamin, ka gifwenyo ni kara oselogi. 42Ne giringo jo-Israel,
ka gichiko yo thim, to ne ok ginyal yombo, nimar thoth jolwenj jo-Isarel
nothung’ogi, to bende jo-Israel ma noa e dalano nopodho kuomgi gi
kang’egi, monegogi. 43Ne giromo jo-Benjamin koni gi koni, mi giriembogi
ka ginegogi nyaka ne gichopo kamoro man yo wuokchieng’ mar Gibea.
44Jolwenj jo-Benjamin marateke alufu apar gaboro nonegi. 45Joma notony
noringo kochomo Lwanda Rimon, to ji alufu abich kuomgi noneg e yo.
Jo-israel nolawo joma nodong’, monego alufu piero ariyo moko kendo.
46Kamano jolwenj jo-Benjamin marateke mane oneg chieng’no noromo alufu
piero ariyo gabich. 47To ji mia auchiel notony, moringo odhi e thim
nyaka Lwanda Rimon, mi gidak kuno kuom dueche ang’wen. 48Jo-Israel
noduogo chien momonjo jo-Benjamin ma nodong’, mi ginego ji gi jamni mane
nie miechgi, kod gik moko duto mane ginwang’o, kendo mier duto mane
gidhiye, ne giwang’o gi mach.

Jong’ad Bura 21

Onwang’ mon ni jo-Benjamin

1Kane jo-Israel ni Mizpa, ne gisekuong’ore ni onge ng’ato kuomgi ma
noyie mondo ja-Benjamin okend nyare. 2Koro ne gibiro Bethel, mi gibet
kanyo e nyim Ruoth Nyasaye nyaka odhiambo ka giywak matek. 3Ne gipenjo
Ruoth Nyasaye niya, "Ruoth Nyasaye ma Nyasach Israel, ang’o motimore e
Israel, momiyo Israel achiel lal kama?"

4Kinyne gokinyi, ji nochiew chon, mogero kendo-mar-misango kanyo, mi
gitimoe misengni miwang’o pep kod misengnii mag sawo. 5Ne gipenjore
kendgii ka nitie jomoko kuom dhout Israel mane ok obiro e chokruok mar
Ruoth Nyasaye, nikech ne gisekuong’ore matek ni nyaka neg ng’ato ang’ata
mane ok obiro Mizpa e nyim Ruoth Nyasaye. 6Ne gikuyo, ka giparo owetegi
ma jo-Benjamin, mi giwacho niya, "Kawuono dhood Israel achiel oselal.
7Ere gima dwatim mondo wayud mon ni jo dhoodno modong’ nikech ne
wakuong’ore e nyim Nyasaye ni ok wayie mondo gikend nyiwa." 8Mano
emomiyo ne gipenjore ka nitie jomoko kuom dhout Israel mane ok obiro
Mizpa e nyim Ruoth Nyasaye. To nobedo ni onge ja-Jabesh-gilead mane
obiro e chokruokno, 9omiyo kane okwan ji, to ne oyud ni onge
ja-Jabesh-gilead kata achiel kanyo. 10Omiyo jo-Israel nooro jogi ma
jochir alufu apar gariyo, ka gichikogi niya, "Dhiuru Jabesh-gilead mondo
uneg joma odakie, chwo gi mon kod nyithindo. 11Neguru chwo gi mon duto,
to kik uneg nyiri ma pok ong’eyo chwo." Mi jogo nodhi, motimo kamano.
12Ne giyudo nyi Jabesh-gilead mia ang’wen ma pok ong’eyo chwo, mi
gikelogi e kambi man Shilo e piny Kanaan.

13Bang’e jo-Israel duto nooro joote mondo odhi ir jo-Benjamin mane ni e
bur lwanda man Rimon, mondo olos kodgi winjruok. 14Eka jo-Benjamin-go
noduogo, mi jo-Israel nomiyogi nyi Jabesh-gilead mane ok ginego kande.
To kata kamano ne ginok, ma ok giromo jo-Benjamin-go.

15Chuny jo-Israel ne pod ywago jo-Benjamin, nikech Ruoth Nyasaye
nosemiyo nying jomoko olal kuom dhout Israel. 16Kuom mano, jodong Israel
nowacho niya, "Koro watim ang’o mondo wayud mon ni joma odong’gi, nikech
mond jo-Benjamin duto osenegi? 17Nyaka wayud mon ni jo-Benjamin modong’,
mondo kik nyinggi lal, 18to ok wanyal yienigi mondo gikend nyiwa, nikech
wasekuong’ore ni nokuong’ ng’at momiyo ja-Benjamiin nyare okendo."
19Bang’e ne giparo ni Sap Ruoth Nyasaye mitimo Shilo higa ka higa biro
timore machiegni. (Shilo ni yo nyandwat mar Bethel, kendo en yo milambo
mar Lebona, to kendo en yo wuok chieng’ mar yo moa Bethel, kadhi
Shekem.)

20Omiyo ne giwacho ni jo-Benjamin niya, "Dhiuru mondo ubuti e puothe
mzabibu, 21kendo urit une ka nyi Shilo wuok dhi miel e nyasi. Eka
uwuogi, mondo ng’ato ka ng’ato kuomu omak nyako moro gi thwon, odoggo e
piny Benjamin mondo obed chiege. 22Ka wuonegi kata owetegi obiro iru
mondo ogolgi, to unyalo wachonigi niya, ‘Yieuru wakendgi, nikech ne ok
wamayougi e lweny mondo gibed mondewa. To bende ne ok umiyowagi, oomiyo
pok uketho singruok ma dikelnu bura!’ " 23Mi jo-Benjamin notimo kamano.
Ng’ato ka ng’ato nomako nyako kuom nyiri mane mielgo, modhigo mondo obed
chiege. Bang’e ne gidok e pinygi giwegi, mi gichako gigero mier,
gidakie. 24To jo-Israel mamoko bende noke, modok kuom dhoutgi kendo kuom
joodgi e miechgi giwegi.

25 E ndalogo Israel ne pok obedo gi ruoth, kendo ng’ato ka ng’ato ne
timo mana gima ohero.

Ruth 1

Ruth gi Naomi

1E ndalo mane jobura rito piny Israel kech nowuok, mi ng’at moro ma
ja-Bethlehem-Juda nodhi gi chiege kod yawuote ariyo mondo odag e piny
Moab. 2Nying ng’atno ne Elimelek, kendo nying chiege ne Naomi, to nying
yawuote ne Malon kod Kilion. Ne gin jo-Efratha man Bethlehem-Juda. Ne
gichopo e piny Moab mi gidak kuno. 3To Elimelek chwor Naomi notho,
moweye gi yawuote ariyo. 4Yawuotego nokendo nyi Moab, ma nyinggi Orpa gi
Ruth. Ne gidak kuno kuom higni ma dirom apar. 5Bang’e Malon gi Kilion ne
jotho, mi Naomi nodong’ maonge yawuote gi chwore.

6Kane Naomi pod ni e piny Moab, nowinjo kaka Ruoth Nyasaye oseparo joge,
momiyo chiemo. Omiyo nochako wuoth gi mond yawuote mondo oa kuno, odog
thurgi. 7Kamano nowuok oa kuma ne entieno, kaachiel gi mond yawuote, mi
gimako yo ma dok e piny Juda. 8To nowachonigi niya, "Ng’ato ka ng’ato
kuomu mondo odog thurgi, kendo Ruoth Nyasaye mondo otimnu maber, mana
kaka nutimona maber gi joga motho. 9Ruoth Nyasaye mondo oguedhu, kendo
ng’ato ka ng’ato obed mamor e ode kokende." To kane ogoyonigi oriti, ne
gichako ywak matek, 10mi giwachone niya, "Ok kamano, to nyaka wadhi kodi
ir jou." 11To Naomi nowachonigi niya, "Doguru nyiga. Ang’o ma dimi udhi
koda? Bende pod danywol yawuowi ma dibed chwou? 12Doguru nyiga nikech
tinde ati, ok danyal bedo gi dichwo kendo. Ka da anyalo wacho ni ageno
bedo gi dichwo gotienoni, kendo nywolo yawuowi, 13bende da uyie rito
nyaka gidok madongo? Duritru mak okendu? Ooyo nyiga, an ema anie
chandruok moloyo un, nimar Ruoth Nyasaye osekuma." 14Kane giwinjo
kamano, ne gimedo ywak matek. Orpa nonyodho wuon odgi, moweye; Ruth to
notuere kuome.

15Naomi nowacho ni Ruth niya, "Ne! Nyieki osedok thuru, kendo osedok ir
nyisechegi. Dog iluw bang’e." 16To Ruth nodwoke niya, "Kik ichuna ni
mondo apogra kodi, mi adog mak aluwi, nikech kuma idhiye ema nadhiye,
kendo kama idakie ema nadagie. Jou nobed jowa, kendo Nyasachu nobed
Nyasacha. 17Kama nithoe ema nathoe, kendo kanyo ema noyikae. Ruoth
Nyasaye mondo okweda ka wach moro opoga kodi, kata da obed mana tho."
18Kane Naomi oneno kaka Ruth oketo chunye mar dhi kode, noling’.

19Mon ariyogo nowuotho kanyakla nyaka Bethlehem. To kane gichopo kuno,
dala duto nobwok, mi mond dalano nopenjore niya, "Ma bende Naomi adier?"
20To Naomi nowachonigi niya, "Kik uluonga ni Naomi, tiende ni Ng’ama
Mor, to luongauru ni Malit, nikech Ng’ama Nyalo Gik Moko Duto osetimona
malit ahinya. 21Nene aa ka, ka ang’eny gi mwandu, to Ruoth Nyasaye
oduoga nono. Uluonga ni Naomi nang’o, ka Ruoth Nyasaye ma Ng’ama Nyalo
Gik Moko Duto, osekuma malit kama?"

22Kamano e kaka Naomi noduogo koa e piny Moab gi chi wuode ma nyar Moab.
Ne gichopo Bethlehem e ndalo michako kayoe shairi.

Ruth 2

Ruth ohulo cham e puoth Boaz

1Naomi ne nigi watne moro ma nyinge Boaz, ja dhoodgi Elimelek. Ne en
ng’at ma rahuma, kendo ma japith. 2Chieng’ moro Ruth nyar Moab nowacho
ni Naomi niya, "Yiena adhi mondo ahul cham bang’ ng’ato ang’ata moyie
kecha." Nodwoke niya, "Dhiyo, nyara."

3Omiyo nowuok modhi hulo cham e puodho bang’ jokeyo, kendo nopo kochopo
e puoth Boaz, jadhoodgi Elimelek. 4To bang’e Boaz nobiro e puothe, koa
Bethlehem, momoso jokeyo niya, "Ruoth Nyasaye obed kodu!" Ne gidwoke ni,
"Ruoth Nyasaye oguedhi!" 5Eka Boaz nopenjo jatichne mane rito jokeyo ni,
"Mano nyar ng’a?" 6Jatichneno nodwoke niya, "En nyar Moab, ma nobiro gi
Naomi, koa e piny Moab cha. 7Nokwaya ni mondo ayiene ohul cham bang’
jokeyo e kind pidhe mosetue. Osebedo kotiyo ka chakre okinyi nyaka sani,
ma ok oyue kata matin."

8Boaz nowacho ni Ruth niya, "Nyara winji. Kik idhi ihul e puoth ng’ato,
bende kik ia ka, to bed mana kod jotichna ma nyiri. 9Ket wang’i mana e
puodho ma gikeyoeni, kendo ihul bang’gi. Asekwero yawuowi ni kik gimuli.
Kendo ka riyo oloyi, to dhi kar dapige, imodh pi ma jotich oumbo."
10Ruth nogoyo chonge piny, mokulore nyaka e lowo, kowachone niya, "Ang’o
momiyo ipara, mikecha kama, to an wendo awenda?" 11Boaz nodwoke niya,
"Osenyisa malong’o gik moko duto misetimo ni wuon odu nyaka ne chwori
tho, kendo kaka niweyo wuoru gi meru kod piny ma nonywolie, mibiro ir ji
mane ok ing’eyo. 12Ruoth Nyasaye mondo ochuli kuom tichni, kendo iyud
pok makare moa kuom Ruoth Nyasaye ma Nyasach Israel, ma nibiro e bwo
tipone mondo iyud kar konyruok." 13Eka Ruth nowachone niya, "Itimona
maber, ruoth, nikech ihoyo chunya, kendo iwuoyo koda maber, kata obedo
ni ok an achiel kuom jotichni kamano."

14Kane sa chiemo ochopo, Boaz nowacho ni Ruth niya, "Bi ka, ichiem."
Omiyo nobet piny but jokeyo. Boaz nomiye shairi molodi, mi nochamo
moyieng’ nyaka moko nodong’. 15Ka nowuok mondo odhi ohul cham, Boaz
nogolo chik ni jotichne niya, "Weyeuru mondo ohul kata mana e kind
tuche, kik ukwere. 16Bende ugol moko kuom mago mosechoki, uwene mondo
ohul, kik utame."

17Kamano nohulo e puodho nyaka chieng’ opodho. Eka nodino shairi
mosehulo, moromo depe ariyo. 18Noting’o chamgo motero dala, kendo
nonyiso wuon odgi kar rombgi. Bende nogolone chiemo ma nochamo odong’,
momiye. 19Wuon odgi nopenje niya, "Nihulo kanye kawuono? Nitiyo kune?
Oguedh jalo mane opari!" Mi Ruth nonyise ni notiyo ka ng’at ma nyinge
Boaz. 20Naomi nowachone niya, "Ruoth Nyasaye, osetimonwa ng’wono kod
jowa motho, mondo oguedh jalo." Eka nomedo wacho niya, "Jalo en watwa
mahie." 21Ruth nowachone ni, "Bende nokona ni mondo ati but jotichne
nyaka chieng’ ma gitieko keyone duto." 22Naomi nowachone niya, "En adier
nyara, ber iluwri gi jotichne manyiri, nikech dipo kiyudo chandruok e
puoth ng’ato." 23Omiyo Ruth nobedo ka tiyo but jotich Boaz manyiri,
nyaka giko keyo mar shairi, gi mar ngano bende, kodak gi wuon odgi.

Ruth 3

Ruth gi Boaz e kar dino

1Bang’e Naomi nowacho ni Ruth niya, "Nyara, onego ayudni kar dak, mondo
ibed maber. 2Ing’eyo ni Boaz mane ibet kitiyo but jotichne manyiri cha,
en watwa. Awinjo ni ang’ nopiedh shairi gotienoni kar dinone. 3Omiyo
lwokri, kendo iwirri gi mo. Rwak lepi mabeyo, ilor idhi kuno. To kik iwe
ong’eyi, ka pok ochiemo kendo ometho. 4Kodhi nindo, to ng’i kama
onindoe. Bang’e idonj kanyo, iel gir um gi yo ka tiende, kendo inind
kanyono. Obiro wachoni gima onego itim." 5Ruth nodwoke ni, "Duto
miwachona, abiro timo."

6Ruth nodhi kar dino motimo duto mane wuon odgi owachone. 7Kane Boaz
osechiemo kendo ometho morome, nodhi monindo but pidh cham. Eka Ruth
nolidho, moelo gir um gi yo ka tiende, kendo onindo kanyo. 8Odiewuor
tir, gimoro nobwogo Boaz, mochiew. To ka nolokore, nopo konwang’o dhako
moro konindo yo ka tiende! 9Nopenje ni, "In ng’a?" Ruth nodwoke ni, "An
Ruth, jatichni ma nyako. Yar gir um mondo iuma, nikech in e ng’at monego
tera." 10Boaz nowachone niya, "Ruoth Nyasaye oguedhi, nyara! Gima itimo
kawuononi nyiso long’o maber moloyo ma nitimo ni wuon odu, nikech ok
iseluwo bang’ wuowi moro ma jachan kata ma japith. 11Koro nyara, kik
iluor. Abiro timoni duto miwacho, nikech jodalawa duto ong’eyo ni in
nyako makare. 12Adier an jadhoodu mahie, to nitie wadu moro mahie
moloya. 13Bed ka gotienoni, to kiny gokinyi, ka jalo nyalo timoni gima
jadhoodu mahie onego tim, to ber, mondo otim kamano. To ka ok oyie timo
kamano, to akuong’ora gi nying Ruoth Nyasaye, ni abiro timoni kamano.
Koro nindi nyaka okinyi."

14Omiyo Ruth nonindo ka tiende nyaka huyuhuyu piny, to noa malo ka pod
ng’ato ok nyal ng’eyo wadgi. Boaz nowachone niya, "Kik ng’ere ni dhako
moro nende obiro kar nindo ka." 15Eka nomedo wachone niya, "Kel lawi mar
abola, iyar." Mi noyare, kendo Boaz noolone shairi ma dirom migerni
auchiel, moyieye. Eka Ruth nodok dala.

16Kane oduogo, wuon odgi nopenje niya, "Wach odhi nadi, nyara?" Ruth
nonyise duto mane jagono otimone, 17kendo nowachone niya, "Magi e
migerni auchiel mag shairi momiya, nikech nowachona ni kik aduog ir wuon
odwa gi lweta nono." 18Naomi nowachone niya, "Bed mos nyara nyaka ing’e
gima biro wuok e wachni, nikech ng’atno ok bi ling’ mak oloso wachni
kawuono."

Ruth 4

Boaz okawo Ruth

1Boaz nodhi e dhoranga Bethlehem, mobet piny. Bang’e noneno jadhoodgi
mane osewuoyo kuome cha ka kadho kanyo, mowachone niya, "Akoni, bar ibi
ku, ibed piny ka." Kane osebiro, mobet piny, 2Boaz noluongo jodong dala
apar, mowachonogi niya, "Un beduru ka." 3Eka nowacho ni jal ma
jadhoodgino niya, "Ing’eyo ni Naomi oseduogo koa Moab. Koro odwaro loko
puoth Elimelek owadwa. 4Omiyo naparo mondo anyisi wachno, kakwayi ni
mondo ing’iewe e nyim joma obet ka, kendo e nyim jodongwa. Kiyie warogo,
to ware. To ka ok idwar ware, to wachna mondo ang’e, nikech onge ng’at
ma diware mak mana in, kata an." Mi jadhoodgino nodwoke ni, "Abiro
ware." 5Eka Boaz nowachone niya, "Chieng’ ming’iewoe puodhono kuom
Naomi, to nyaka ikaw Ruth nyar Moab bende, ma chi jal ma notho mondo
ichung wi ng’at mothono kuom mwandune." 6Jadhoodgino nodwoke niya, "Ka
kamano, to ok anyal ware, nimar dipo kaketho mwanduna awuon. Ber mondo
ikaw kara, iwar gino ma owinjore awar, nikech an ok anyal ware."

7 E ndalo machon, jo-Israel ne nigi tim moro kuom wach waro gimoro kata
loko gimoro. Ng’ato ne lonyo wuore, kendo miyo wadgi, mondo wachno obed
gi teko. Mano e kaka jo-Israel ne miyo wach bedo gi teko e nyim joneno.
8Omiyo ng’at cha nolonyo wuor, kawacho ni Boaz niya, "Ero, in ema mondo
ing’iew puodhono." 9Eka Boaz nowacho ni jodongo kod ji duto niya, "Un e
joneno kawuono, kang’iewo kuom Naomi gik moko duto mane mag Elimelek gi
mag Kilion kod mag Malon. 10Ruth nyar Moab, ma chi malon bende akawo
obed chiega, mondo achung wi jal mothono kuom mwandune, mondo kik nyinge
lal kuom owetene, kata kuom dhoodgi." 11Eka jodongo, kaachiel gi ji duto
mane nie dhorangach, nowacho niya, "Wan joneno. Ruoth Nyasaye mondo
oguedh dhako ma donjo e odino, obed machal gi Rahel kod Lea, mon ariyo
ma nogero dhood Israel. Bende in mondo iyud duong’ e Efratha, kendo ibed
gi pak mathoth e Bethlehem. 12Nyithindo ma Ruoth Nyasaye omiyi gi dhani
mondo omi dhoodi obed machal gi dhood Perez, wuod Tamar chi Juda."

13Kamano Boaz nokawo Ruth, mobedo chiege, mi Ruoth Nyasaye noguedhe,
momako ich, kendo nonywolo wuowi. 14Bang’e mon nowacho ni Naomi niya,
"Opak Ruoth Nyasaye tinende, ma ok oweyi nono. Koro in gi nyakwari.
Nying nyathi mondo obed gi huma maduong’ e Israel. 15Nobedni ng’ama
duogo chunyi, kendo ka ng’ama riti e tiyoni, nikech chi wuodi moherino,
kendo moloyoni yawuowi abiriyo, ema osenywolo nyathini." 16Naomi nokawo
nyathi, moriwo e kore, kendo nobedo japite. 17Mon wetene nochako nyathi
nying ni Obed, kendo ne giwacho niya, "Osenywol ni Naomi nyathi." En e
wuon Jesse, ma wuon Daudi.

18Magi e tienge mag Perez: Perez nonywolo Hezron, 19to Hezron nonywolo
Ram. Ram nonywolo Aminadab, 20to Aminadab nonywolo Nashon. Nashon
nonywolo Salmon, 21to Salmon nonywolo Boaz. Boaz nonywolo Obed, 22to
Obed nonywolo Jesse. To Jesse nonywolo Daudi.

1 SAMUEL 1

Nywol mar Samuel

1Ne nitie ja-Ramathaim moro, ma ja-Zuf, mane odak e piny gode mag
Efraim. Nyinge ne Elkana wuod Jeroham, wuod Elihu, wuod Tohu, wuod Zuf
ma ja-Efraim. 2Ne en gi mon ariyo, ma nyinggi Hana gi Penina. Penina ne
nigi nyithindo, to Hana ne ongego.

3Higa ka higa, ng’atni ne wuok e dalane, kadhi Shilo mondo olem kendo
otim misango ni Ruoth Nyasaye Manyalo Gik Moko Duto. E ndalogo, noyudo
ka Hofni gi Finehas, yawuot Eli, ne tiyo kuno ka jodolo mag Ruoth
Nyasaye. 4Kane Elkana timo misango, nopogo migepe mag ring misango ni
chiege ma Penina kod yawuote gi nyige duto. 5Nohero Hana, to kata kamano
nomiye mana migawo achiel, nimar Ruoth Nyasaye ne ok omiye
nyathi. 6Nyiek Hana ne chando chuny Hana malit, konyiere nikech Ruoth
Nyasaye ok omiye nyathi. 7Wachni ne timore higa ka higa. Kane odhi e Od
Ruoth Nyasaye, nyieke nosiko ka chande, omiyo noywak, kendo nokuno
chiemo. 8Chieng moro, Elkana chwore nopenje niya, "Hana, ang’o momiyo
chunyi lit, kendo iywak kamano, ma ok inyal kata chiemo? Donge aberni
moloyo yawuowi apar?"

9Kane gisetieko chiemo kod metho e sawo mane ni Shilo, Hana noa malo
modhi ochung’ e nyim Ruoth Nyasaye. To noyudo ka Eli jadolo obet e kome
but dhood Hekalu mar Ruoth Nyasaye. 10Chuny Hana ne chandore, kendo
nolamo Ruoth Nyasaye, koywakne malit. 11Kwan 6.5.Nokuong’ore kowacho
niya, "A Ruoth Nyasaye Manyalo Gik Moko Duto, ka inine chandruokna,
kendo ipara an jatichni, ma ok wiyi owil koda, mi imiya nyathi ma wuowi,
to anachiwnigo, mondo obed mari ndalo duto mag ngimane, kendo mirich ok
noka wiye."

12Kane Hana pod lemo e nyim Ruoth Nyasaye kamano Eli to ne ng’iyo
dhoge. 13Hana ne lemo gi chunye. Kata obedo ni dwonde ne ok winji, to
dhoge ne diemore, omiyo Eli ne paro ni omer, 14mopenje niya, "Inimer
nyaka karang’o? Kuer kong’o!" 15Hana nodwoke niya, "Ooyo jaduong’, an
mana dhako ma chunye chandore. Ok asemadho kong’o kata gimoro ma nyalo
mero ji, to achiwo chunya ni Ruoth Nyasaye. 16Kik ikawa ka dhako
machach. Ywagruok gi kuyo mogundho ema omiyo asewuoyo kamano kindeni
duto." 17Eli nodwoke niya, "Dhiyo gi kue, kendo Nyasach Israel mondo
omiyi gima isekwaye." 18Hana nowachone niya, "Mad abed ng’ama owinjore
gi ng’wononi." Eka nodhi mochiemo, ka chunye ler.

19Ne gichiew gokinyi mang’ich, kendo kane giselemo e nyim Ruoth Nyasaye,
ne gidok dalagi Rama. Elkana noriwore gi chiege ma Hana, mi Ruoth
Nyasaye noparo Hana. 20Nomako ich, kendo kane ndalo ogik, nonywolo
wuowi, mi owacho niya, "Achake ni Samuel, nikech ne akwaye Ruoth
Nyasaye."

21Kane ndalo ochopo, Elkana gi joode duto nodhi timo ni Ruoth Nyasaye
misango mar higa ka higa, kendo chopo singruokne. 22Hana to ne ok odhi,
to nowacho ni chwore niya, "Ok nadhi nyaka nyathi we dhoth, eka natere e
nyim Ruoth Nyasaye, mi nosik kuno." 23Elkana chwore nokone niya, "Tim
gima ineno ni ber. Rit nyaka nyathi we dhoth. To Ruoth Nyasaye mondo one
ni ichopo singruokni." Kamano Hana nodong’, kadhodho nyathine nyaka we
dhoth. 24Kane nyathi oseweyo dhoth, nodhi kode Shilo gi rwath ma hike
adek, gi mogo ma dirom depe ariyo, gi divai e ndede mar pien, modonjo e
od Ruoth Nyasaye. 25Ne ginego rwadhno, eka Hana nokelo nyathi ir
Eli, 26mowacho niya, "A jaduong’, an e dhako mane ochung’ kalamo Ruoth
Nyasaye cha. 27Ne akwaye nyathini, kendo koro osemiyago kaka
nakwaye. 28Emomiyo an bende achiwe ni Ruoth Nyasaye, mondo obed jatichne
ndalo duto mag ngimane."

1 SAMUEL 2

Wend Hana

1 Luka 1.46-55.Hana nolamo Ruoth Nyasaye, kowacho niya,

"Chunya il gi Ruoth Nyasaye,

nimar osemedo tekona.

Achayo wasika,

kendo amor nikech oseresa.

2Onge nyasaye moro maler

machal gi Ruoth Nyasaye,

nikech onge moro,

to mana en kende.

Bende onge lwanda moro,

machal gi Nyasachwa

3Weuru sungruok mukwarorugo,

kendo ng’ayi kik wuog e dhou,

nikech Ruoth Nyasaye en Nyasaye

mong’eyo gik moko duto,

kendo en ema opimo timbe dhano.

4"Tunge mag joma rateke otur,

to joma yomyom manore gi teko.

5Joma ne yieng’

koro tiyo ni jomoko

mondo oyud chiemo,

to joma ne denyo koro yieng’.

Dhako ma migumba

onywolo nyithindo abiriyo,

to en ma nyithinde ng’eny odong’ nono.

6"Ruoth Nyasaye ema nego,

kendo en ema ochiero.

Oloro nyaka ei liel,

bende ogolo oko.

7Ruoth Nyasaye kelo dhier,

kendo okelo mwandu.

Odwoko piny,

bende oting’o malo.

8Ogolo jachan e buru,

kendo oting’o ng’ama odhier

a e pidh yugi,

mondo omiye bedo e kom moyiedhi

kaachiel gi ruodhi.

Mise mar piny en mar Ruoth Nyasaye,

kendo orenjo piny kuome.

9Orito tiend joge ni kik chwanyre,

to joricho lal e mudho,

nikech teko ng’ato owuon

ok nyal miye loch.

10Joma piem gi Ruoth Nyasaye

notur matindotindo,

komiyo polo mor kuomgi.

Ruoth Nyasaye ng’ado bura

e tung’ piny gi tung’ piny.

Enomi ruoth moyiero duong’,

kendo nomede teko."

11Bang’ mano nodok Rama, to nyathi nodong’, katiyo ni Ruoth Nyasaye e
nyim Eli jadolo.

Okor wach kuom dhood Eli

12To yawuot Eli ne joma acheje, ma ok dew Ruoth Nyasaye. 13E ndalogo
gima jodolo ne timo ni jolemo ne chalo kama: kane ng’at moro timo
misango, jatich jadolo ne biro gi uma ma lekene adek ka pod itedo
ring’o. 14Nonyumo umano e gima itedoe, kaka agulu, kata kabange, kata
nyalaro. Ring’o duto mane lak uma omako ema ne jadolo kawo. Kamano e
kaka ne gitimo ni jo-Israel duto ma nobiro Shilo. 15To bende kane pok
owang’ bor e kendo-mar-misango, jatich jadolo ne biro kawacho ni ng’at
matimo misango niya, "Chiw ring’o mondo obul ni jadolo, nikech ok odwar
ring’o motedi, to odwaro mana manumu." 16To kapo ni ng’atno odwoke niya,
"We mondo okwong owang’ bor, eka ikaw gima ihero," to jatich ne wacho
ni, "Ngang’! Miyago mana sani. To ka ok itimo kamano, to abiro kawo gi
thwon." 17Ketho mag yawuowigo ne dongo ahinya e nyim Ruoth Nyasaye,
nikech ne gichayo gima ochiw ni Ruoth Nyasaye.

18Samuel ne tiyo e nyim Ruoth Nyasaye ka pod en nyathi, korwakore gi
nanga mar katana. 19Higa ka higa, min mare ne twang’one law matin, kendo
kelone, kobiro gi chwore mondo otim misango mar higa. 20Eli ne guedho
Elkana gi chiege, kowacho niya, "Ruoth Nyasaye mondo omiyi nyithindo gi
dhani kar mano misechiwone." Kane oseguedhogi kamano, ne gidok
thurgi. 21Ruoth Nyasaye noparo Hana, mi nonywolo yawuowi adek gi nyiri
ariyo. To nyathi ma Samuel nodongo e nyim Ruoth Nyasaye.

22Eli koro noti ahinya. Nowinjo gik mane yawuote timo ni jo-Israel duto,
kendo kaka ne giterore gi mon matiyo e dho Hemb Romo. 23Omiyo
nowachonigi niya, "Mar ang’o utimo gik ma kamagi? Asewinjo wach timbeu
maricho e dho ji duto. 24Ooyo yawuota, wach masewinjo ka jo-Ruoth
Nyasaye wacho kuomu ok en wach maber. 25Ka ng’ato oketho ni wadgi,
Nyasaye nobedne jathek, to ka ng’ato oketho ni Ruoth Nyasaye to ere
ng’ama nokonye?" To ne gidagi winjo dwond wuon-gi, nimar Ruothn Nyasaye
noseng’ado ni mondo githo.

26 Luka 2.52.To nyathi ma Samuel nodongo, kendo Ruoth Nyasaye gi ji
nomedo bedo mamor kode.

27Ng’at Nyasaye moro nobiro ir Eli, monyise niya, "Ruoth Nyasaye owacho
kama: ‘Nafwenyora ni kwaru kane en gi joode Misri e tuech e od
Farao. 28Wuok 28.1-4; T.Lawi 7.35, 36.Ne ayiere kuom dhout Israel duto
mondo obed jadolona, kendo odhi e kendona-mar-misango, otim misengni,
kendo orwakre gi law dolo miluongo ni efod e nyima. Namiyo dhoodu
misengni duto miwang’o ma jo-Isarel chiwo. 29Ang’o momiyo koro uchayo
misengni maga gi mich masechiko? Imiyo yawuoti duong’ moloyo an awuon,
kiweyo gichamo lemo mabeyo mag mich ma joga Israel kelo, mi gidoko
machwe. 30Nasingora ni dhoodu ni ginitina nyaka chieng’. To koro awacho
ni ok nobed kamano ngang’, nimar joma miya duong’ ema nami duong’, to
jogo mochaya, ok nokwan ka gimoro. 31Ndalo biro ma anang’adie tekoni oko
gi teko mar dhoodu bende, nyaka chieng’. 32Eka e chandruokni inine
mwandu duto ma Nyasaye omiyo jo-Isarel, kendo inigombi, to onge ng’at ma
noru e dhoodi nyaka chieng’. 33Anatiek jogi duto matiyo e
kendona-mar-misango, mak mana ja-dhoodi achiel ema nodong’, kaywak,
kendo ka chunye chandore. To thoth jogi nonegi. 341 Sam 4.11.Gima
notimre ni yawuoti ariyo, ma Hofni gi Finehas, nobedni ranyisi. Ginitho
giduto chieng’ achiel. 35Mi anaket jadolona awuon, ng’at ma jaadiera, ma
notim duto manie chunya gi parona. Anagur dhoode mondo nyikwaye oti
nyaka chieng’ ni Ruoth mayiero mowir. 36Jo-dhoodi duto ma nodong’ ka
ngima nobi ire, kakwaye fedha matin, kata kuon matin. Giniwach niya,
"Asayi, keta e tich kama jadolo moro tiyoe, mondo ayudie gima dacham." ’
"

1 SAMUEL 3

Ruoth Nasaye oluongo Samuel

1Nyathi ma Samuel ne tiyo ni Ruoth Nyasaye e nyim Eli. To weche mane
wuok kuom Ruoth Nyasaye ne nok ndalogo, kendo ne ok fwenyre
pile. 2Ndalogo wang’ Eli nosechako imore, ma ok onyal neno maber.

Chieng’ moro Eli ne nindo kare mar nindo. 3Samuel bende nosenindo e
Hekalu mar Ruoth Nyasaye, kama Sanduk mar Nyasaye ne nitie. To kane taya
mar Nyasaye pok otho, 4Ruoth Nyasaye noluongo Samuel, mi Samuel nodwoko
ni, "Antie." 5Eka noringo odhi ir Eli, mowachone niya, "Iluonga; era e."
To Eli nowachone niya, "Ok aluongi. Dog inindi." Mi nodok
monindo. 6Ruoth Nyasaye noluonge kendo niya, "Samuel." Mi Samuel
nochung’, kendo odhi ir Eli, mowachone ni, "Era e, nikech iluonga." To
nodwoke ni, "Ooyo wuoda, ok aluongi. Dog inindi." 7Noyudo ka Samuel pok
ong’eyo Ruoth Nyasaye, kendo wach Ruoth Nyasaye ne pok
ofwenyorene, 8omiyo, kane Ruoth Nyasaye oluongo Samuel kendo luong mar
adek, nochung’ kendo odhi ir Eli, mowachone niya, "Era e, nikech
Iluonga." Eli nofwenyo ni kara Ruoth Nyasaye ema luongo nyathino. 9Omiyo
nowacho ni Samuel niya, "Dhiyo inindi, to koluongi kendo, to iwach niya,
‘Wachi, Ruoth Nyasaye, jatichni winjo.’ " Samuel nodok, monindo. 10Eka
Ruoth Nyasaye nobiro mochung’ kanyo, kendo oluongo Samuel kaka
noseluonge mokwongo niya, "Samuel, Samuel." Eka Samuel nodwoko ni,
"Wachi, jatichni winjo." 11Mii Ruoth Nyasaye nowacho ni Samuel niya,
"Abiro timo gimoro e Israel ma ng’ato ang’ata mowinjo to ite
nopopni. 12E ndalono anachop weche duto te mane awacho kuom Eli gi
dhoode. 13Nyaka iwachne ni abiro ng’ado ni dhoode bura mosiko, nikech
nong’eyo ni yawuote yanyo Nyasaye, to ne ok okwerogi. 14Emomiyo
akuong’ora ni dhood Eli ni, misango kata chiwo ok nopwodh richogi."

15Samuel nonindo nyaka okinyi, eka nochiew, moyawo dhood Hekalu mar
Ruoth Nyasaye, to noluoro nyiso Eli fwenyruokno. 16Eli noluonge,
mowachone niya, "Samuel wuoda." Nodwoke ni, "Era e,." 17Eli nopenje
niya, "Wach ang’o ma Ruoth Nyasaye onyisi? Asayi, kik ipandago. Nyasaye
mondo okwedi kipanda wach moro kuom weche duto ma nowachoni." 18Mi
Samuel nonyise duto te, ma ok opande kata wach achiel. Eli nowacho niya,
"Ruoth Nyasaye mondo otim gima oneno ni ber."

19Kane Samuel dongo, Ruoth Nyasaye ne ni kode, kendo weche duto mane
okoro, Ruoth Nyasaye ne ochopo kare. 20Kamano jo-Israel duto, chakre Dan
nyaka Beer-sheba, nong’eyo koseket Samuel mondo obed janabi mar Ruoth
Nyasaye. 21Ruoth Nyasaye nomedo fwenyore Shilo, nikech kanyo ema
nosefwenyoree ni Samuel.

Kamano wach Samuel nobedo gi teko e piny Israel duto.

1 SAMUEL 4

Jo-Filistia omako Sandug Muma

1E ndalogo, jo-Filistia nochokore mondo omonj jo-Israel, kendo jo-Israel
nowuok mondo oked kodgi. Jo-Israel nojot Ebenezer, to jo-Filistia nojot
Afek. 2Jo-Filistia noyaro nii lweny momanyore gi jo-Israel, kendo kane
girado, jo-Filistia noloyo jo-Israel, mi ginego jogi ma dirom alufu
ang’wen e paw lweny. 3Kane jolweny oduogo e kambi, jodong Israel
nopenjore niya, "Marang’o Ruoth Nyasaye omiyo jo-Filistia oloyowa
kawuono? Wadhiuru Shilo waom Sandug Muma mar Ruoth Nyasaye wabedgo,
mondo oreswa e lwet wasikwa." 4Wuok 25.22.Omiyo ne gioro wach Shilo, mi
gikelo Sandug Muma mar Ruoth Nyasaye Manyalo Gik Moko Duto, ma en
Nyasaye mobet ewi kerubi. Hofni gi Finehas, ma yawuot Eli, ema nobiro gi
Sandug Muma.

5Kane Sandug Muma mar Ruoth Nyasaye obiro e kambi, jo-Israel duto nokok
matek, ma piny omor. 6Kane jo-Filistia owinjo kokono, ne gipenjore niya,
"Mano koko manade matimore e kambi jo-Hibraniano?" To kane giwinjo ni
Sanduk mar Ruoth Nyasaye osechopo e kambi, 7ne gidoko maluor mi giwacho
niya, "Nyisechegi osebiro e kambigi!" Bende ne giwacho niya, "Yaye!
Nyaka nene gima kama pok notimore. 8Yaye! Ng’ano ma noreswa e lwet
nyiseche maratekegi? Gin nyiseche ma nosando jo-Misri gi masiche
mayoreyore e thim. 9Jiwreuru ubed ka chwo, un jo-Filistia, mondo kik
ubed ka wasumb jo-Hibrania, kaka gisebedonu. Beduru ka chwo, kendo
keduru!"

10Jo-Filistia nokedo gi jo-Israel, mi giloyo, kendo jo-Israel duto
noringo odok e miechgi. Ne ologi marach, kendo jogi ma dirom alufu adek
notho. 11Sanduk mar Nyasaye nokaw, kendo Hofni gi Finehas, ma yawuot
Eli, bende nonegi.

12Ja-Benjamin moro noringo oa e lweny, mobiro Shilo chieng’onogo,
koyiecho lepe, kendo obuko wiye buru. 13E sa ma nochopoe, Eli noyudo
obet e kom e dir yo, kang’icho, nikech chunye ne ridore, koparo Sanduk
mar Nyasaye. Kane jalo odonjo e dala, monyiso ji wach, dala duto
noywak, 14Eli nowinjo ywak, mopenjo ni, "Mano koko manade?" Ng’atno
nodhi ire kareto, monyise wach. 15Eli koro ne jahigni piero ochiko
gaboro, kendo wang’e noyuso mane ok onyal neno. 16Jalo nowachone niya,
"An ng’at moa e lweny. Aringo lweny mana kawuono." Eli nopenje niya,
"Wuoda, lweny dhi nadi?" 17Ng’atno nodwoke niya, "Jo-Israel oringo
jo-Filistia, kendo oseneggi gi nek malich. Hofni gi Finehas yawuoti,
bende josetho. Kendo Sanduk mar Nyasaye osekaw." 18Kane Eli owinjo wach
Sanduk mar Nyasaye, nogore piny ataro, koa e kom ma nobetie but rangach,
mi ng’ute notur, motho nikech ne en jaduong’ moti, kendo nopek. Nosebedo
jang’ad bura ni jo-Israel kuom higni piero ang’wen.

19Noyudo ka chi Finehas ma wuod Eli nigi ich, mogik nywol. To kane
owinjo ni Sanduk mar Nyasaye osekaw, kendo kwar mare kod chwore josetho,
nopo ka muoch kaye, mi nobet piny monywol. 20To nohewore ahinya modwaro
tho, mi mon mane chole nokone niya, "Kik iluor, isenywolo wuowi." To ne
ok odwoko wach, kata dewo ne ok odewo. 21Nochako nyathi ni Ikabod,
(tiende ni, maonge duong’) kowacho niya, "Duong’ osea kuom Israel."
Nowacho kamano nikech Sanduk mar Nyasaye nosekaw, kendo kwar mare gi
chwore ne josetho. 22Mano emomiyo nowacho ni, "Duong’ osea kuom Israel,
nikech Sanduk mar Nyasaye osekaw."

1 SAMUEL 5

Gik mane otimore kane Sanduk nie piny Filistia

1Kane jo-Filistia okawo Sanduk mar Nyasaye, ne gigole Ebenezer, mi
gikele Ashdod. 2Eka ne gitere e od nyasachgi ma Dagon, mi gikete but
nyasachgino. 3Kinyne gokinyi, kane jo-Ashdod obiro, ne giyudo ni Dagon
osepodho piny auma e nyim Sanduk mar Ruoth Nyasaye. Omiyo ne gichunge,
mi gidwoke kare. 4Kinyne gokinyi mar ariyo, kane gibiro, ne ginwang’o ni
Dagon ochako opodho piny auma e nyim Sanduk mar Ruoth Nyasaye, mi wiye
gi luetene ochot, molwar e paw dhoot. Kor Dagon kende ema nodong’. 5Mano
emomiyo jodolo mag Dagon, kata ng’ato ang’ata ma donjo e od Dagon, ok
nyon paw dhood Dagon e Ashdod, nyaka chil kawuono.

6Ruoth Nyasaye nosando jo-Ashdod malich, mi luoro omakogi. Nogoyogi gi
tuo mar buche, kendo oyieyo bende nopong’o pinygi. 7Kane jo-Ashdod oneno
gima timore, ne giwacho niya, "Sanduk mar Nyasach jo-Israel kik bed e
dierwa, nimar osandowa malit, kendo osando Dagon nyasachwa
bende." 8Omiyo ne giluongo ruodhi duto mag jo-Filistia mondo gine ane
gima ginyalo timo gi Sanduk mar Nyasach Israel. Jogo nodwokogi niya,
"Goluru Sanduk mar Nyasach Israel, uter Gath." Kuom mano, ne gigolo
Sanduk mar Nyasach Israel, gitero kuno. 9Kane gisetere, eka Nyasaye
nochako sando jo-Gath ahinya. Nogoyo jodalano, matindo gii madongo gi
tuo mar buche mokwodogi. 10Omiyo ne gikowo sanduk mar Nyasaye Ekron.
Kane ochopo Ekron, jo-Ekron noywak, kawacho niya, "Gisekelo Sanduk mar
Nyasach Israel kuomwa mondo onegwa waduto." 11Emomiyo ne giluongo ruodhi
duto mag jo-Filistia, mi giwachonigi niya, "Dwokuru Sanduk mar Nyasach
Israel kare, mondo kik onegwa waduto." Ji mang’eny notho e dalano,
nikech Nyasaye nosandogi malit. 12Jogo mane ok otho, to buche nokwodo,
kendo ywak mar dalano nochopo nyaka e polo.

1 SAMUEL 6

Jo-Filistia odwoko Sanduk

1Kane Sanduk Mar Ruoth Nyasaye osebedo e piny Filistia moromo dueche
abiriyo, 2jo-Filistia noluongo jodolo kod ajuoke, mopenjogi niya, "Watim
ang’o gi Sanduk mar Ruoth Nyasaye? Nyiswauru gima dwadwokego kuma ne
entie." 3Ne giwacho niya, "Kudwoko Sanduk mar Nyasach Israel, to kik
udwoke nono, to chiwneuru mich mar pwodho richo, eka unukwo, kendo
unung’e gimomiyo ok onyal weyo sandou." 4To ne gimedo penjo niya, "En
mich machal nadi monego wamiye?" Ne gidwoko niya, "Onego umiye gik moko
abich mag dhahabu, maket gi buche mane okuodou, kaachiel gi oyieyo abich
molos gi dhahabu, moromo kar kwan ruodhi mag jo-Filistia, nimar tho
achiel ema nogoyou uduto, kaachiel gi ruodhi mau. 5Emomiyo mondo ulos
gik maket gi buche mane okuodou, kendo ulos gik maket gi oyieyo ma
kethonu piny, kumiyogo Nyasach Israel duong’, mi dipo koweyo sandou,
kaachiel gi nyisecheu kod pinyu. 6Marang’o wiu tek, ka wi Farao gi wi
jo-Misri? Donge Nyasaye nosandogi malich, nyaka ne giweyo jo-Israel oa?

7"Emomiyo koro uik gari manyien, kendo ukaw duesni ariyo madhodho, ma
yandi pok otuenigi jok. Tueuru dhogo e garino, to ugol nyithindgi
kuomgi, odong’ dala. 8Eka ukaw Sanduk mar Ruoth Nyasaye, uket e gari, to
gik molos gi dhahabu muchiwo ni Ruoth Nyasaye ka mich mar pwodho richo,
uket e sanduk moro but Sandugno. Eka uweye odhi adhiya, 9kung’iye. Kapo
ni ochiko yo madhi thurgi nyaka Beth-shemesh, to wanang’e ni kara Ruoth
Nyasaye ema osekelonwa masirani. To ka ok oluwo yorno, eka wanang’e ni
ok en ema osandowa, to en gimoro mobironwa abira."

10Jogo notimo kamano. Ne gikawo duesni ariyo madhodho, mi gitueyo e
gari, to nyiroye ne giloronigi e kul. 11Ne giyieyo Sanduk mar Ruoth
Nyasaye e gari, kaachiel gi sanduk moketie oyieyo mag dhahabu kod gik
maket gi buchegi. 12Dhogo nochiko nyimgi tir e yo madhi Beth-shemesh, ka
giluwo yo maduong’. Ne giywak ka gidhi, to ne ok gibaro korachwich kata
koracham. Ruodhi mag jo-Filistia noluwogi nyaka tong’
Beth-shemesh. 13Noyudo jo-Beth-shemesh kayo ngano e holo, kendo kane
giting’o wang’gi, mi gineno Sanduk, ne gidoko mamor. 14Gari nodonjo,
mochung’ e puoth Joshua ja-Beth-shemesh, but kidi moro mang’ongo. Ne
gibaro yiend gari, kendo ne gichiwo ni Ruoth Nyasaye dhogo ka misango
miwang’o pep. 15Jo-Lawi noloro Sanduk mar Ruoth Nyasaye kod sanduk mane
oting’o gik molos gi dhahabu mi giketogi ewi kidi mang’ongono. Chieng’no
jo-Beth-shamesh notimo ni Ruoth Nyasaye misengni miwang’o pep, kod
misengni mamoko. 16Kane ruodhi abich mag jo-Filistia oseneno gima
otimore, ne gidok Ekron mana chieng’ono.

17Buche molos gi dhahabu mane jo-Filistia ochiwo ni Ruoth Nyasaye ka
mich mar pwodho richo ne mag Ashdod gi Gaza gi Ashkelon gi Gath kod
Ekron, ka bur ka bur ochung’ ni dala ka dala. 18To oyieyo molos gi
dhahabu ne mag miech jo-Filistia, mane ruodhi abichgo rito. Ne gin mier
mochiel gi ohinga, kod ma ok ochiel. Kidi mang’ongo mane giketoe Sanduk
mar Ruoth Nyasaye obedo ranyisi e puoth Joshua ja-Bethshemesh nyaka chil
kawuono.

19To jo-Beth-shemesh moko nong’iyo i Sanduk mar Ruoth Nyasaye, omiyo
Ruoth Nyasaye nonego ji piero abiriyo kuomgi, mi ji noywak nikech kum
malit mane Ruoth Nyasaye okelonigi kamano. 20Eka jo-Beth-shemesh nowacho
niya, "Onge ng’ama nyalo chung’ e nyim Ruoth Nyasaye, ma Nyasaye
malerni! Ere kama dwatere mondo oa kuomwa?" 21Mi gioro joote ir
jo-Kiriath-jearim, ka giwacho niya, "Jo-Filistia osedwoko Sanduk mar
Ruoth Nyasaye. Biuru ukawe, ubed kode." Omiyo jo-Kiriath-jearim nobiro,
moomo Sanduk mar Ruoth Nyasaye.

1 SAMUEL 7

1 2 Sam 6.2-4; 1 W.Nda 13.5-7.Ne gitere e od Abinadab e got, kendo ne
giyiero Eleazar wuode mondo orite.

Samuel obedo jang’ad bura e Israel

2Sanduk nobet Kiriath-jearim kuom ndalo mang’eny. To bang’ higni ma
dirom piero ariyo, jo-Israel nochako duogo ir Ruoth Nyasaye. 3Samuel
nowacho ni jo-Israel duto niya, "Ka en adier ni uduogo ir Ruoth Nyasaye
gi chunyu duto, to wituru nyiseche mag pinje mamoko, kod nyiseche mamon
miluongo ni Ashtaroth. Chiwreuru ni Ruoth Nyasaye, kendo uti mana ni en
kende, mi enoresu e lwet jo-Filistia." 4Omiyo jo-Israel nowito Baal kod
Ashtaroth, mi ne gitiyo ni Ruoth Nyasaye kende.

5Samuel nowacho niya, "Chokuru jo-Isarel duto Mizpa, mondo alamnu Ruoth
Nyasaye." 6Mi ne gichokore kanyakla Mizpa. Ne giumbo pi, mi giolo piny e
nyim Ruoth Nyasaye, kendo ne gitueyo chiemo chieng’no, ka giwacho niya,
"Waseketho e nyim Ruoth Nyasaye." (Mizpa ema ne Samuel ng’adoe buche mag
jo-Israel.)

7Kane jo-Filistia owinjo ni jo-Israel osechokore kanyakla Mizpa,
ruodhigo nodhi mondo oked gi jo-Israel. To kane jo-Israel owinjo ni
jo-Filistia biro, luoro nomakogi. 8Ne giwacho ni Samuel niya, "Kik iwe
kwayonwa Ruoth Nyasaye ma Nyasachwa mondo oreswa e lwet
jo-Filistia." 9Omiyo Samuel nokawo nyarombo madhoth, mochiwo ni Ruoth
Nyasaye ka misango miwang’o pep. Eka nokwayo Ruoth Nyasaye mondo ores
jo-Israel, mi Ruoth Nyasaye nowinjo kwayone, modwoke. 10Kane pod Samuel
timo misango, jo-Filistia nokayo ni jo-Israel mondo oked kodgi, to Ruoth
Nyasaye nomiyo polo omor matek kuom jo-Filistia, mokeyogi mi jo-Israel
noloyogi. 11Jo-Israel nowuok Mizpa, molawo jo-Filistia, ka ginegogi
nyaka gikadho Beth-kar.

12Samuel nokawo kidi, mochungo kanyo e kind Mizpa gi Jeshana. Nowacho
niya, "Ruoth Nyasaye osekonyowa nyaka ka." Omiyo nochako kidino ni
Ebenezer, (tiende ni, kidi mar konyruok). 13Kamano nolo jo-Filistia, mi
ne ok gichako gidonjo e piny Israel. Ruoth Nyasaye nosandogi malit e
ndalo duto mag samuel. 14Mier mane jo-Filistia okawo e lweny, noduogo ni
jo-Isarel, kendo jo-Israel noreso gwenge duto manie kind Ekron gi Gath e
lwet jo-Filistia. To bende kue nobedo e kind jo-Israel gi jo-Amor.

15Samuel nobedo jang’ad bura ni jo-Israel ndalo duto mag ngimane. 16Higa
ka higa nolworore Bethel, gi Gilgal, gi Mizpa, kong’ado buche jo-Israel
kuondego duto. 17To bang’e nodoknga Rama, kuma dalane ne nitie. Kuno
bende nong’adoe buche jo-Israel, kendo nogeroe kendo-mar-misango ni
Ruoth Nyasaye.

1 SAMUEL 8

Jo-Israel okwayo mondo omigi ruoth

1Kane Samuel oseti, noketo yawuote mondo obed jong’ad bura e
Israel. 2Nying wuode makayo ne Joel, to jalupne ne Abija. Ne gin jong’ad
bura Beer-sheba. 3Yawuotego ne ok oluwo timbene, to ne giketho bura, ka
gibaro kuom dwaro mwandu malang’, kendo kuom chamo asoya. 4Kuom mano,
jodong Israel duto nochokore kanyakla, modhi Rama ir Samuel. 5T.Chik
17.14.Ne giwachone niya, "Iseti, to yawuoti ok luw timbeni. Koro ketnwa
ruoth mondo oritwa, mana machalre gi ogendini duto." 6To kane gikwayo
Samuel mondo omigi ruoth kamano, wachno ne rachne, mi nolamo Ruoth
Nyasaye, 7to Ruoth Nyasaye nowachone niya, "Winj gima ji wachoni. Ok in
ema gidagi, to an ema gisedaga, ni kik abed ruodhgi. 8Gima koro
gitimoni, en gima gisebedo ka gitimona, chakre ndalo mane agologie Misri
nyaka chil kawuono, ka giweya, kendo gitiyo ni nyiseche mamoko. 9Emomiyo
koro, winj gima giwachoni. To kata kamano, siemgi matek, kendo nyisgi
kaka ruoth biro ritogi."

10Samuel nonyiso joma ne kwaye ruoth weche duto mane Ruoth Nyasaye
osewachone. 11Nowachonigi niya, "Timbe ruoth ma biro ritou nochal kama:
Enokaw yawuotu, mi noketgi e tich gechene. Ginibed joidh faresene, kendo
giniring e nyim gechene. 12Enoketgi jodong lweny madongo gi matindo,
kendo noket jomoko mondo opur puothene, mi gika chambe, kendo moko nolos
gige mag lweny gi gik moko mag gechene. 13Enokaw nyiu mondo olos gik
mang’ue ng’ar, gi joted chiemo kod makati. 14Enokaw puotheu mabeyo
moloyo mag cham, gi mag mzabibu, kod mag zeituni, mi enomi
jotichne. 15Nokaw achiel kuom apar mar chambu gi mar mzabibu mau, mi
enomi jodonge kod jotichne. 16Nokaw jotichu machwo gi jotichu manyiri,
gi dhou kod kenjeu mabeyo, mi noketgi e tichne. 17Nokaw achiel kuom apar
mag jambu, kendo un bende unubed wasumbni mage. 18Mi unuywag e ndalono
nikech timbe ruodhu mane uyiero, to Ruoth Nyasaye ok nowinju e ndalono."

19Kata kamano, ji nodagi winjo dwond Samuel, mi ne giwachone niya,
"Ooyo, nyaka wabed gi ruoth ma ritowa, 20mondo wan bende wachalre gi
ogendini duto, ka ruodhwa ritowa, kendo telonwa ka wakedo." 21Kane
Samuel osewinjo weche duto mag jo-Israel, nonyiso Ruoth Nyasaye, 22mi
Ruoth Nyasaye nodwoke niya, "Winj gima giwachoni, mondo iketnigi ruoth."
Eka Samuel nowacho ni jo-Israel ni mondo ng’ato ka ng’ato odog dalane.

1 SAMUEL 9

Oyier Saulo obed ruoth

1Ne nitie ja-Benjamin moro, ma nyinge Kish, wuod Abiel, wuod Zeror, wuod
Bekorath, wuod Afia. Ne en jaduong’ ma japith. 2Nonywolo wuowi maratego
kendo ma jaber ma nyinge Saulo. Kuom jo-Israel duto ne onge ng’at man gi
chia moloye. Ne orabora ahinya, ma ji duto ne rem mana e goke.

3Chieng’ moro kenje mag Kish wuon Saulo nolal, mi Kish nowacho ni Saulo
wuode niya, "Kaw jatich moro, udhi umanygo kenjego." 4Ne gidhi mi
gimanyogi e piny gode mag Efraim kendo e piny Shalisha, to ne ok
giyudogi.

5To kane gibiro e piny Zuf, Saulo nowacho ni jotichne mane ni kode niya,
"Wuoth wadogi, dipo ka wuora oweyo paro kenje, koparo mana wan." 6To
jalo nowachone ni, "E dalani nitie ng’at Nyasaye marahuma. Weche duto
mowacho timore adier. We wadhi kuno, dipo ka ofwenyonwa wach moro kuom
wuodhwani." 7Saulo nopenje niya, "Ka wadhi to ere gima dang’ water ni
ng’at Nyasayeno, nimar chiemo mane wating’o koro oserumo, kendo waonge
gi mich ma wanyalo terone? Koso wan gang’o?" 8Jatich nodwoke ni, "An gi
pesa moro matin. Mano ema adhi miye mondo onyiswa gima onego
watim." 10Saulo nowachone niya, "Iwacho maber, wuoth wadhi." Eka ne
gidhi e dala mane ng’at Nyasaye nitie.

(9E ndalo ma chon e Israel kane ng’ato dhi penjo wach kuom Nyasaye, to
nowacho ni, "Wadhiuru ir janen" nikech ng’at ma ndalogi luongo ni
janabi, ne iluongo chon ni, janen.)

11Kane pod giidho got, ka gichiko dalano, ne giromo gi nyiri moko kadhi
umbo pi, mi gipenjo niya, "Janen nitie?" 12Nyigo nodwokogi ni, "Ee, en
nyimu kanyo. Returu, koroni eka odonjo dala, nikech jodalano timo
misango kawuono e hembko man kama oting’ore. 13Ka usedonjo e dala to
ubiro yude, ka pok oidho odhi e hembko. Ji ok nyal chiemo ka pok obiro,
nimar en ema oguedho gir misango, eka bang’e joma oluong chiemo. Ero,
idhuru, ubiro yude piyo." 14Omiyo ne giidho gidhi e dalano. To kane
gidonjo e dala, ne gineno Samuel kowuok biro romo kodgi, kodhi e hembko.

15To chieng’ motelo ni biro mar Saulo, Ruoth Nyasaye noyudo osefwenyore
ni Samuel, ka wachone niya, 16"Kiny kar sa makama, anaorni ng’at moro
moa e piny Benjamin. Wire mondo obed ruodh joga Israel. Enores joga e
lwet jo-Filistia, nimar aseneno chandruok mar joga, kendo ywakgi
osechopo ira." 17Mano emomiyo kane Samuel oneno Saulo, Ruoth Nyasaye
nonyise niya, "Ma e jal ma nyoro awachoni. En ema norit joga." 18Bang’e
saulo nosudo machiegni gi Samuel e dhorangach, mowachone ni, "Kiyie to
nyisa kama janen odakie." 19Samuel nodwoke niya, "An e janen. Teluru
nyima e hembko, nikech kawuono ang’ nichiem koda. To kiny gokinyi naweyi
idhi, ka asedwoko weche duto manie chunyi. 20To kik iparri kuom kenjeni
ma nyocha olal, nimar koro oseyudgi. To en ng’a, ma noyud gik malong’o
duto mag Israel? Donge en mana in gi dhoodu koso?" 21Saulo nodwoke niya,
"To an mana ja-Benjamin, ma libamba matinie moloyo libembni duto mag
Israel, kendo dhoodwa en dhoot matinie moloyo dhoudi duto mag Benjamin.
Koro, ere gimomiyo iwachona weche ma kamago?"

22Samuel notero Saulo gi jotichne e od chiemo, moketogi kama oyiedhi e
kind joma noluongi, ma dirom piero adek. 23Eka Samuel nowacho ni jatedo
niya, "Kel lemo ma nende amiyi kawachoni ni mondo ikan tenge cha." 24Mi
jatedo nokelo em kod sembe, moketo e nyim Saulo. "Ma e lemo ma nende
okanni. Chame, nikech osekannigo mondo ichame e sawoni gi welo
maseluongo."

Kamano Saulo nochiemo gi Samuel chieng’ono. 25Bang’e ne gilor gia e
hembko, mi gidhi e dala, kendo ne gipedho ni Saulo kitanda ewi ot malo,
monindo. 26To kinyne gokinyi mang’ich, Samuel noluongo Saulo ewi ot,
kowachone niya "Chungi, mondo akowi." Saulo nochung’, mi ne giwuok oko
gi Samuel. 27To kane oyudo gilor e mbap dala, Samuel nowacho ni Saulo
niya, "Wach ni jatichni okadh otel nyimwa, kendo kosetelo, to in ichung’
mondi, anyisi wach Nyasaye."

1 SAMUEL 10

1Samuel nokawo tung’ mar mo, moolo ewi Saulo. Nonyodhe, mowachone niya,
"Ruoth Nyasaye osewiri gi mo mondo ibed ruodh joge Israel. Initel ni
jo-Ruoth Nyasaye, kendo iniresgi e lwet wasikgi molworogi. To gima biro
bedoni ranyisi ni Ruoth Nyasaye oseyieri mondo ibed ruodh joge ema: 2Ka
isea kuoma kawuono, to ibiro yudo ji ariyo Zelza e piny Benjamin, but
liend Rahel. Ginikoni niya, ‘Kenje mane idhi dwaro oseyudi. Koro wuoru
oweyo paro kenje to oparo mana in, kowacho niya, "Atim ang’o, ka koro
wuoda olal?" ’ 3Bang’ mano, i ichop e yath maduong’ man Tabor, kama
iniromie gi ji adek ma dhi lamo Nyasaye, ka achiel kuomgi oting’o
nyidiek adek, to machielo oting’o makati adek, kendo moro oting’o ndede
mar divai. 4Ginimosi, kendo ginimiyi makati ariyo, mi inikaw e
lwetgi. 5Bang’mano, kichopo e Gibea-elohim, kama jolweny mag jo-Filistia
nitie, to inirom gi oganda jonabi, kalor a e hembko, ka joma goyo thumbe
gi nyigwerni kod asili, otelonigi, kendo iniyud ka gidhumore. 6Much
Ruoth Nyasaye nobi kuomi gi teko, mi inidhumri kaachiel kodgi, kendo
inilokri ng’at moro machielo. 7Ka ranyisigo otimoreni, to tim gima ineno
ni ber, nikech Nyasaye ni kodi. 8Tel nyima kilor nyaka Gilgal, to anabi
iri mondo atim misengni miwang’o pep, kod mag sawo. Rita kuom ndalo
abiriyo, eka nabi iri mondo anyisi gima onego itim."

9Kane Saulo pod loko ng’eye a ir Samuel, Nyasaye nomiye chuny manyien,
kendo ranyisigo duto notimore chieng’no. 10Kane gichopo Gibea, oganda
jonabi noromo kode, kendo much Nyasaye nobiro kuome gi teko, mi en bende
nodhumore kodgi. 11Kane ji duto mong’eye oneno kaka odhumore kod jonabi
ne gipenjore niya, "En ang’o mosetimore ni wuod Kishni? Kara Saulo bende
en achiel kuom jonabi?" 121 Sam 19.23, 24.To ng’at moro ma ja gweng’no
nopenjo niya, "Gin yawuot ng’a?" Mano e chakruok ngero, mawachore ni,
"Kara Saulo bende en achiel kuom jonabi?" 13Kane Saulo osetieko dhumore,
nodok dala.

14Wuon Saulo matin nopenjo Saulo kod jotichne niya, "Ne udhi kanye?"
Nodwoke niya, "Ne wadhi dwaro kenje, to kane waneno ni ok wanyal yudogi,
ne wadhi ir Samuel." 15Wuon Saulo matin nomedo penje ni, "Kiyie, nyisa
gima Samuel nowachoni." 16Saulo nodwoke niya, "Nonyisowa ratiro kenje
oseyudi." To wach bedo ruoth mane Samuel owachone, to ne ok onyise.

17Samuel nochoko jo-Israel Mizpa e nyim Ruoth Nyasaye, 18mowachonigi
niya, "Ruoth Nyasaye ma Nyasach Israel, owacho kama: ‘Ne agolou Misri,
maresou e lwet jopinyno, kendo e teko mar pinje duto mane othirou’ 19To
un koro usedagi Nyasachu, ma noresou e masicheu, kod chandruoku duto,
kendo usekwaye mondo oketnu ruoth. Emomiyo koro chung’uru e nyim Ruoth
Nyasaye, kuchanoru e libembni mau, kendo e dhoutu."

20Eka Samuel nokelo libembni duto mag Israel machiegni, to libamba mar
Benjamin ema ne ombulu okwanyo. 21Mi nokelo libamba mar Benjamin
machiegni, dhoot ka dhoot, kendo dhood Matri ema noyier. Eka nokelo
dhood Matri machiegni, ng’ato ka ng’ato, kendo Saulo wuod Kish ema
ombulu nolwar kuome. To kane gidware, ne ok ginyal nwang’e. 22Emomiyo ne
gichako gipenjo Ruoth Nyasaye wach niya, "Ng’atno osebiro ka koso?"
Ruoth Nyasaye nodwokogi ni, "Ero opondo e kind misike." 23Mi ne giringo
giome kuno. Ne orabora ahinya, ma kochung’ e dier ji, to giduto girem
mana e goke. 24Samuel nowacho ni ji duto niya, "Neuru jal ma Ruoth
Nyasaye oyiero. Onge ng’at machal kode kuomu duto." Mi ji duto nokok
kawacho niya, "Ruoth mondo odag aming’a!"

25Eka Samuel nonyiso ji kaka tich ruoth chalo,, kendo nondiko wachno e
kitabu, mi okano e nyim Ruoth Nyasaye. Bang’e nomiyo ji thuolo mondo
ng’ato ka ng’ato odog dalane. 26Saulo bende nodhi dalagi Gibea, kendo
thuondi moko ma Nyasaye omulo chunygi, nodhi kode. 27To jomoko ma acheje
nowacho niya, "Ere kaka jali dikonywa?" Ne gichaye, mi ne ok gikelone
mich.

1 SAMUEL 11

Saulo oloyo jo-Amon e lweny

1Bang’ due achiel, Nahash ja-Amon nodhi molworo Jabesh-gilead mondo
okaw. Omiyo jo-Jabesh duto nowacho ni Nahish niya, "Tim kodwa winjruok,
mondo wabed jogi." 2To Nahash ja-Amon nodwokogi niya, "Ok ayie timo kodu
winjruok, mak mana ka agolo wengeu ma korachwich mondo akuodgo wi
jo-Israel duto." 3Jodong Jabesh nowachone niya, "Wenwa kinde kuom ndalo
abiriyo, mondo waor joote e piny Israel duto. Bang’ mano, ka joma resowa
onge, eka wanachiwre e lweti." 4Kane jootego obiro Gibea, dalagi Saulo,
ne ginyiso ji wachno, mi ji duto nochako ywak.

5Noyudo ka Saulo donjo e dala koa puodho, ka sembo dho pur, mi kane
owinjo ywak, nopenjo gima ji ywago. Eka ne ginyise wach jo-Jabesh. 6Kane
Saulo owinjo wachno, Much Nyasaye nobiro kuome gi teko, kendo mirima
nomake ahinya. 7Nonego dho pur ariyo, mopogo lemo lemo. Eka nomiyogi
joote, moterogi e piny Israel duto, kowacho niya, "Ng’at modagi wuok
bang’ Saulo, kendo bang’ Samuel noneg dhoge mana kama."

Luoro moa kuom Ruoth Nyasaye nomako ji, mi ne giwuok giduto gi chuny
achiel. 8Saulo nochanogi Bezek, moyudo ni jo-Israel oromo ji alufu mia
adek, to jo-Juda alufu piero adek. 9Eka nowacho ni joote mane obiro
niya, "Wachuru ni jo-Jabesh-gilead ni kiny gonyango giniyud konyruok."
Kane jootego odok, monyiso jo-Jabesh kamano, ne gidoko mamor, 10mi
giwacho ni jo-Amon niya, "Kiny wanawuognu, mondo utimnwa gima
uhero." 11Kinyne Saulo nopogo joge e migepe adek. Ne gimwomore e kambi
jo-Amon kogwen, mi ginegogi nyaka chieng’ otegno. Jo-Amon mane odong’
noke, mane ok nyal nwang’ kata ji ariyo kaachiel.

12Eka jo-Israel nowacho ni Samuel niya, "Ng’a gini mane odagi ni Saulo
kik bed ruodhwa? Kelgiuru mondo waneggi." 13To Saulo nowacho niya,
"Kawuono ok nyal neg ng’ato, nikech tinendeni ema Nyasaye oresoe
jo-Israel."

14Bang’e Samuel nowacho ni ji niya, "Wadhiuru Gilgal, mondo wagur ruoth
e loch kuno." 15Kamano ji duto nodhi Gilgal, kendo ne giketo Saulo ruoth
e nyim Ruoth Nyasaye kuno. Ne gitimo ni Ruoth Nyasaye misengni mag sawo,
kendo Saulo kod jo-Israel duto nobedo mamor ahinya.

1 SAMUEL 12

Samuel owuoyo gi jo-Israel

1Samuel nowacho ni jo-Israel duto niya, "Uneno kaka asewinjo gik moko
duto mane ukwaya, mi aseketonu ruoth. 2Koro Ruoth e jatendu. An to
aseti, mi lwar omaka, kendo yawuota bende ni kodu. To asebet jatendu,
chakre tinna nyaka kawuono. 3Era e. Koro donjnauru e nyim Ruoth Nyasaye,
kendo e nyim ruoth moseyiero mowir. Rwadh ng’a, kata kanj ng’a masekawo?
Ere ng’a ma asemayo gire? Koso ere ng’ama asethiro? Kata en ng’a ma
asekawo asoya kuome, madinogo wang’a? Ng’eng’auru, mondo adwoknugo." 4To
ne gidwoke ni, "Pok imayowa gimoro, kata thirowa pok ithirowa, bende pok
ikawo gimoro kuom ng’ato." 5Samuel nowachonigi niya, "Tinende ruoth
Nyasaye obedo janeno kuomu, kendo Ruoth moseyiero bende obedo janeno, ni
pok amulo gimoro." Mi ne gidwoke ni, "Ee, obedo janeno."

6 Wuok 6.26.Eka Samuel nowacho ni ji niya, "Adier, Ruoth Nyasaye mane
omiyou Musa gi Harun, kendo mane ogolo kwereu e piny Misri, ema obedo
janeno. 7Emomiyo chung’uru mos, mondo awuo kodu e nyim Ruoth Nyasaye, ka
aparonu timbe makare duto mane Ruoth Nyasaye otimonu, kendo otimo ni
kwereu. 8Wuok 2.23.Kane Jakobo gi yawuote osedhi Misri, jo-Misri koro ne
sando nyikwagi ma kwereu. Omiyo ne giywak ni Ruoth Nyasaye, mi Ruoth
Nyasaye nooro Musa gi Harun mogologi, kendo omiyogi kama
wadakieni. 9Bura 4.2; Bura 13.1; Bura 3.12.To wigi nowil gi Ruoth
Nyasaye ma Nyasachgi, omiyo nojwang’ogi e lwet Sisera, jaduong’ jolweny
ma Jabin ruodh Hazor, kendo e lwet jo-Filistia, kendo e lwet ruodh Moab,
mi nyaka ne gikedo kodgi. 10Bura 10.10-15.Ne giywak ni Ruoth Nyasaye ka
giwacho niya, ‘Waseketho, nikech waseweyi, kendo waselamo Baal gi
Ashtaroth, to koro mondo ireswa e lwet wasikwa, kendo wanatini.’ 11Bura
7.1; Bura 4.6; Bura 11.29; 1 Sam 3.20.Omiyo Ruoth Nyasaye nooro
Jerubaal, Barak gi Jeftha, kod Samson, kendo noresou e lwet wasiku koni
gi koni, mi nubedo gi kue.

12 1 Sam 8.19."Ne ung’eyo ni Ruoth Nyasaye e ruodhu, to kata kamano,
kane uneno ni Nahash ruodh jo-Amon omonjou, nuwachona niya, ‘Nyaka wabed
gi ruoth maritowa.’ 13Emomiyo koro neuru ruoth museyiero, kendo ma
nukwayo, nimar Ruoth Nyasaye osetimonu mana gima nukwaye. 14Ka unuluor
Ruoth Nyasaye, mi utine, kendo uwinj dwonde, ma ok udagi chikene, kendo
ka un kaachiel gi ruodhu unuluw Ruoth Nyasaye ma Nyasachu, to mano
nokonyu 15To ka utamoru winjo dwond Ruoth Nyasaye, kendo udagi chikene,
to nosandu kaachiel gi ruodhu.

16"Emomiyo koro ling’uru, une gima duong’ ma Ruoth Nyasaye biro timo e
nyimu. 17Donge en ndalo kwayo Ruoth Nyasaye mondo omi polo omor, kendo
koth ochue, mi ubiro neno kendo ng’eyo kaka nuketho ahinya kuom kwayo
mondo ubed gi ruoth maritou." 18Kamano Samuel nokwayo Ruoth Nyasaye, mi
Ruoth Nyasaye nomiyo polo omor, kendo koth ochue, chieng’no. Omiyo ji
duto noluoro Ruoth Nyasaye ahinya, kod Samuel bende.

19Ji duto nowacho ni Samuel niya, "Kwanua Ruoth Nyasaye ma Nyasachi
mondo kik watho, kane wakwayo mondo wabed gi ruoth, to ne wamedo mana
richo ewi moko." 20Samuel nodwokogi ni, "Kik uluor. En adier ni usetimo
richogo duto, to kata kamano meduru mana luwo Ruoth Nyasaye, kendo
tineuru gi chunyu duto. 21Weuru lamo nyiseche manono, ma ok nyal konyo,
kata ma ok nyal reso gimoro, nikech gin mana gik manono. 22Ruoth Nyasaye
ok nojwang’ joge nikech dipo ka nyinge maduong’ okethore, nimar
oseyierou mondo ubed joge owuon. 23To an bende, asingora ni ok naketh e
nyim Ruoth Nyasaye, kaweyo lemonu kendu nyisou yo maber kendo
makare. 24Mak mana ni, luoruru Ruoth Nyasaye, kutiyone gi adiera kod
chunyu duto, kendo paruru gik madongo mosetimonu. 25To kusiko kutimo
richo, to obiro tiekou kaachiel gi ruodhu."

1 SAMUEL 13

Lweny e kind jo-Israel gi jo-Filistia

2Saulo noyiero ji alufu adek kuom jo-Israel, mondo ji alufu ariyo kuomgi
obed kode Mikmash, kendo e piny gode mag Bethel, to alufu achiel obed gi
Jonathan wuode, Gibea, dala jo-Benjamin. Ji moko duto to noweyo, modok
miechgi.

3Jonathan nonego jatend jolweny mag jo-Filistia mane ni Geba, mi
jo-Filistia nowinjo ni jo-Hibrania oseng’anyo. Saulo nogoyo tung’ e piny
Israel, 4mi jo-Israel duto nowinjo osenego jatend jolweny mag
jo-Filistia, kendo ni jo-Filistia ojok kodgi. Omiyo ne giwakore ir
Saulo, mane oyudo ni Gilgal.

5Jo-Filistia nochokore mondo oked gi jo-Israel. Ne gin gi geche alufu
piero adek, gi joidh farese alufu auchiel, kod ji mathoth ka kuoyo mae
dhonam. Ne gidhi Mishmash, mi gijot kuno, yo wuokchieng’ mar
Bethaven. 6To kane jo-Israel oneno ka wach otamo wang’gi, nikech
nothung’gi ahinya, ne gipondo kamoro amora mane ginyalo tonyie, kaka
buche gi bunge gi bugni kod sokni, kendo e kind lwendni. 7Jomoko kuomgi
nokadho aora Jordan nyaka piny Gad gi Gilead. Saulo to ne pod odong’
Gilgal, kendo ji duto mane ni kode ne luoro omako.

8 1 Sam 10.8.Saulo norito kuom ndalo abiriyo, kaka Samuel nosechike, to
ka ne ji oneno ni Samuel ok obiro, ne gichako ke, ka gia kuom
Saulo. 9Omiyo Saulo nowacho niya, "Kelnauru dhok mitimogo misango
miwang’o pep, kod misengni mag sawo." 10To e sa mane otieko timoe
misango miwang’o pep ema Samuel nobiroe, mi Saulo nowuok mondo oromne,
kendo omose. 11Samuel nopenje niya, "En ang’o misetimoni?" Saulo nodwoke
niya, "Naneno ka ji ke a kuoma, to bende in ne ok ibiro kaka ne ichiko,
kendo jo-Filistia chokore Mikmash. 12Emomiyo naparo ni koro jo-Filistia
biro biro monja Gilgal, ka pok akwayo Ruoth Nyasaye mondo okonya. Kuom
mano, nochuna timo misango." 13Samuel nowacho ni Saulo niya, "Itimo tim
mofuwo. Ok iserito chik mane Ruorh Nyasaye omiyi. Da bed ni iserito
chikne, to da oguro lochni e Israel nyaka chieng’. 14Joote 13.22.To koro
lochni ok nosiki. Ruoth Nyasaye osedwaro ng’at ma chunye mor godo, kendo
osekete mondo obed jatend joge, nikech ne ok irito gima ne Ruoth Nyasaye
ochiki." 15Eka Samuel noa Gilgal, modhi adhiya. Saulo bende noa kuno,
mowuotho kochomo kambi mar lweny, ka ji duto modong’ luwo bang’e. Kane
ochopo Gibea, dala jo-Benjamin, nokwano joma ne ni kode, monwang’o ni
gin ji ma dirom mia auchiel. 16Saulo gi Jonathan wuode, kod joma ne en
go, nobet Geba, dala jo-Benjamin, to jo-Filistia ne pod jot
Mikmash. 17Ogendni adek mag mony ne thoro wuok e kambi jo-Filistia.
Oganda achiel ne luwo yo madhi Ofra e piny Shual, 18to oganda machielo
ne luwo yo madhi Beth-horon, kendo oganda mar adek ne luwo yo mochiko
gode, momanyore gi holo mar Zeboim gi thim.

19Ne ok nyal yud jatheth e piny Israel duto, nikech jo-Filistia ne ok
oyie mondo jo-Hibrania othedh ligengni kata tonge. 20To jo-Isreal duto
ne dhi ir jo-Filistia mondo ng’ato ka ng’ato opiag kweye gi leye gi
ratonge kod bithe. 21Nengo mar piago kwer kata le ne en nus shekel, to
mar ratong’ kata bidhi ne en achiel kuom adek mar shekel. 22Omiyo kane
ndalo mar lweny ochopo, ne ok nyal yud ligangla kata tong’ e lwet ji
duto mane ni kod Saulo gi Jonathan, to mak mana Saulo gi Jonathan kende
ema ne nigi gilweny.

23Noyudo jo-Filistia oseketo jolweny e holo mar Mikmash.

1 SAMUEL 14

1Chieng’ moro Jonathan wuod Saulo nowacho ni jating’ne gilweny niya, "Bi
mondo waidh loka cha ir jolweny mag jo-Filistia." To ne ok onyiso wuon
mare wachno. 2Noyudo ka Saulo oguro hembe e tiend yath maduong’ man
Migron e tong’ Gibea, kendo ji mane ni kode ne dirom mia auchiel. 3Ahija
wuod Ahitub, ma owadgi Ikabod, ma wuon Finehas, ma wuod Eli, jadolo mar
Ruoth Nyasaye e Shilo, ema ne oting’o law dolo miluongo ni efod. To onge
ng’ama nong’eyo ni Jonathan osedhi. 4E hoho mar jolweny mag jo-Filistia,
ne nitie lwendni ariyo mogingore e bathe koni gi koni. Nying lwanda
mokwongo ne Bozez, to nying machielo ne Sene. 5Lwanda achiel ne ni yo
nyandwat, koma omanyore gi Mikmash, to machielo ne ni yo milambo, koma
omanyore gi Geba.

6Jonathan nowacho ni jating’ne gilweny niya, "Bi mondo waidh loka ir
jolweny mag joma ok ter nyangugo. Dipo ka Ruoth Nyasaye okonyowa, nimar
onge gima mono Ruoth Nyasaye resowa, kata ka wang’eny, kata ka
wanok." 7Jating’ne gilweny nokone ni, "Tim duto manie chunyi, nikech
abiro konyi e gimoro amora ma idwaro timo." 8Mi Jonathan nowacho niya,
"Ber wadhi loka ir jogo mondo ginewa. 9Kapo ni giwachonwa ni, ‘Ritwauru
kanyo,’ to wanachung’ mana kanyo, mak wadhi irgi. 10To ka giwacho ni
wadhi irgi, eka wanadhi, kwang’eyo ni Ruoth Nyasaye osechiwogi e lwetwa.
Mano ema nobednwa ranyisi." 11Omiyo ne giwuok e lela, mondo jolweny mag
jo-Filistia onegi. Jo-Filistiago nowacho ni, "Neuru! Jo-Hibrania wuok e
buche ma yande gipondoe." 12Ne giluongo Jonathan kod jatichne, ka
giwacho niya, "Idhuru ubi ku, ubiro neno!" Jonathan nowacho ni jatichne
niya, "Luw bang’a, nikech Ruoth Nyasaye osechiwogi e lwet jo-Israel."

13Jonathan noidho kalawore gi lwete, ka jatichne luwo bang’e. Eka
nomonjo jo-Filistia, kogoyonigi piny, to jatichne negogi, ka luwo
bang’e. 14E lweny mokwongono, Jonathan gi jatichne nonego ji ma dirom
piero ariyo, e pap matin mane gintieno. 15Mi luoro maduong’ nolandore
kuom jo-Filistia duto, mane nie paw lweny, kendo mane nie kambi. Jolweny
ma jorit, kaachiel gi oganda mony bende nokirni, kendo piny noyiengni,
mi kihondko malich nobetie.

16Jorito mag Saulo mane ni Gibea noneno ka oganda lweny mag jo-Filistia
ke, karingo koni gi koni. 17Eka Saulo nowacho ni joma ne ni kode niya,
"Kwanreuru, mondo une ane ng’ama onge kuomwa." To kane gitieko kweno, ne
ginwang’o ni Jonathan gi jating’ne gi lweny ema onge. 18Saulo nowacho ni
Ahija ni, "Kel Sanduk mar Nyasaye ka." Ahija ema ne ting’o Sanduk ni
jo-Israel ndalogo. 19To kane Saulo pod wuoyo gi jadolo, mahu mane nie
kambi jo-Filistia nomedore, omiyo nokwero jadolo mondo owe aweya. 20Eka
Saulo gi joge duto nowuok mogiyo kadhi e lweny, kuma ne giyudoe ka
jo-Filistia negore kendgi giwegi, achadha nono. 21Jo-Hibrania mane ni
kor jo-Filistia chon, kendo mane jot kodgi, nodok kor jo-Israel mane
luwo Saulo gi Jonathan. 22Bende kane jo-Israel duto mane osepondo e piny
gode mag Efraim owinjo ni jo-Filistia ringo, ne gilawogi matek. 23Kamano
Ruoth Nyasaye noreso jo-Israel chieng’no, kendo ne gikadho dala mar
Bethaven, mana ka pod gikedo.

24Jo-Israel nool ahinya chieng’no nikech Saulo nosekwerogi niya,
"Okuong’ jalo mochamo gimoro kapok piny oyuso, kendo kapok atieko chulo
kuor kuom wasikwa." Kamano ne onge ng’ato kuomgi mane obilo gimoro. 25To
noyudo ka ji duto ochopo e bungu kama mor kich ne chuerie piny. 26Kane
gidonjo e bunguno, ne gineno mor kich ka ton, to onge ng’ato ma notero
lwete e dhoge, nikech ne giluoro kuong’. 27To Jonathan ne ok owinjo ka
wuon mare kwero ji gi kuong’. Emomiyo nochwowo pedni gi luth mane en go
e lwete, moketo mor kich e dhoge, mi chunye nodwogo. 28Eka ng’at moro
nowachone niya, "Wuoru nokwero ji matek gi kuong’ niya, ‘Okuong’ jalo
machamo gimoro tinende.’ " To noyudo nong’no koro ohewo ji
ahinya, 29omiyo Jonathan nowacho niya, "Wuora osethago ji, kuom kwerogi
kamano. Neuru kaka chunya koro oduogo. Mana nikech mor kich matin ma
abiloni. 30Dobedo maber manade ka da ji ochamo chiemo mane giyako kuom
wasikwa, mi da wanego jo-Filistia oyokre!"

31Ne giloyo jo-Filistia chieng’no, mi gilawogi chakre Mikmash nyaka
Aijalon. To kata kamano nong’no nohewo jo-Israel ahinya. 32Omiyo ne
gigore kuom gik mope, mi gikawo rombe gi rwedhi kod nyiroye, kendoo ne
ginegogi mana e lowo. Ne gichamogi ka pod gitimo remo. 33Chak 9.4;
T.Lawi 7.26, 27; 17.10-14; 19.26; T.Chik 12.16, 23; 15.23.Eka nonyis
Saulo niya, "Ji ketho ni Ruoth Nyasaye, nikech gichamo ring’o motimo
remo." Saulo nowacho ni ji niya, "Usetimo marach, omiyo ng’ieluru kidi
maduong’, ukelna ka." 34Eka nomedo wacho niya, "Dhiuru kuom ji,
ulandnigi wach ni ruoth wacho kama: ‘Ng’ato ka ng’ato mondo okelna
rwadhe kata rombone mondo onegi kendo ocham ka. To kik uketh ni Ruoth
Nyasaye, kuchamo ring’o motimo remo.’ " Omiyo godhiambono, ng’ato ka
ng’ato nokelo chiache monego kanyo. 35Mano emomiyo Saulo nogero ni Ruoth
Nyasaye kendo-mar-misango. En e kendo-mar-misango mane okuongo gero ni
Ruoth Nyasaye.

36Saulo nowacho ni ji niya, "Waloruru mondo wamonj jo-Filistia
gotienoni, kendo wayakgi nyaka piny ru, bende kik wawe kata ng’at achiel
dong’ kangima." Mi ne gidwoke niya, "Tim gima ineno ni ber." To jadolo
nowacho ni, "Wapenjuru Nyasaye wach mondi." 37Omiyo Saulo nopenjo
Nyasaye wach niya, "Alaw jo Filistia koso? Bende ibiro chiwogi e lwet
jo-Israel?" To ne ok odwoke gimoro chieng’ono. 38Mi Saulo nowacho ni
jodonge niya, "Suduru machiegni, mondo unon kendo ufweny kuma kethoni
oaye tinendeni. 39Gi nying Ruoth Nyasaye mareso Israel, kata dabed ni
ng’at mokethono en mana Jonathan wuoda, to nyaka otho!" To onge kata
ng’at achiel mane odwoke. 40Eka nowacho ni jo-Israel duto niya, "Un
beduru bathe konchiel, to an gi Jonathan wuoda, wabed komachielo." Mi ji
duto nodwoko Saulo ni, "Tim gima ineno ni ber." 41Kwan 27.21; 1 Sam
28.6.Eka Saulo nowacho niya, "A Ruoth Nyasaye ma Nyasach Israel, ang’o
momiyo ok isedwokowa tinendeni? A Ruoth Nyasaye ma Nyasach Israel, ka
ketho ni kuoma, kata kuom Jonathan wuoda, to chiw ombulu miluongo ni
Urim. To ka en kuom jogi Israel, to chiw ombulu miluongo ni Thumim." Mi
Saulo gi Jonathan ema noyier, to jo-Israel nowe. 42Eka Saulo nowacho
niya, "Go ombulu e kindwa gi Jonathan wuoda." Mi ombulu nolwar kuom
Jonathan.

43Saulo nowacho ni Jonathan niya, "Nyisa gima isetimo." Mi Jonathan
nonyise ni, "Adier, nabilo mor kich matin gi luth mane nie lweta. Era e,
ayie tho." 44Saulo nowacho niya, "Nyasaye mondo okweda ka ok itho.
Jonathan, in nyaka itho!" 45To ji duto nowacho ni Saulo niya, "Bende
Jonathan nyalo tho adier, to en ema osekelo konyruok maduong’ kama e
Israel? Ngang’! Gi nying Ruoth Nyasaye, kata mana yie wiye achiel ok
nolwar piny, nikech Nyasaye ema osekonye timo tich mosetimo kawuononi."
Kamano ji nowaro Jonathan mondo kik tho. 46Eka Saulo noweyo lawo
jo-Filistia, nikech ne gisedok thurgi.

47Kane Saulo obedo ruodh Israel, nokedo gi wasike duto koni gi koni,
moloyogi kuonde duto modhiye. Ne gin jo-Moab, gi jo-Amon, gi jo-Edom, gi
ruodhi mag Zoba, kod jo-Filistia. 48Notimo chir, mi noloyo jo-Amalek
bende, kendo noreso jo-Israel e lwet joma ne monjogi.

49Yawuot Saulo ne Jonathan gi Ishfi kod Malkishua, to nyige ne Merab,
nyare maduong’ gi Mikal nyare matin. 50Nying chi Saulo ne Ahinoam nyar
Ahimaaz. To nying jatend jolwenje ne Abner wuod Ner, owadgi wuon
Saulo. 51Kish wuon Saulo, kod Ner wuon Abner, ne yawuot Abiel. 52Ne
nitie lweny mager e kind jo-Israel gi jo-Filistia kuom ndalo duto mag
ngima Saulo. Omiyo kane oneno ng’at moro maratego, kata mathwon, to
nokete achiel kuom jolwenje.

1 SAMUEL 15

Saulo otamore winjo chik Nyasaye, mi Nyasaye odage

1 1 Sam 10.1.Samuel nowacho ni Saulo niya, "Ruoth Nyasaye ne oora ni
mondo awiri mo, ibed ruodh joge Israel. Emomiyo koro winj wachne. 2Wuok
17.8-14; T.Chik 25.17-19.Ruoth Nyasaye Manyalo Gik Moko Duto owacho
kama: ‘Anakum jo-Amalek kuom geng’o ni jo-Israel yo, kane gia
Misri. 3Koro dhiyo iked gi jo-Amalek, kendo iketh mwandugi duto chuth.
Kik iwegi, to ineggi duto, chwo gi mon, rawere gi nyithindo madhoth, gi
dhok gi rombe, kod ngamia gi kenje.’ "

4Omiyo Saulo noluongo jo-Israel Telaim. Nokwanogi, monwang’o ni gin
jolweny alufu mia ariyo, kaachiel gi ji alufu apar moa Juda. 5Eka nodhi
e dala jo-Amalek, mobutonigi e holo. 6To nowacho ni jo-Keni niya, "Un
to, wuoguru ua kuom jo-Amalek, nimar dipo ka anegou kaachiel kodgi, to
un nutimo maber ni jo-Israel kane giwuok gia Misri." Kamano jo-Keni
nowuok moa kuom jo-Amalek. 7Eka Saulo nonego jo-Amalek, chakre Havila
nyaka Shur, man yo wuok chieng’ mar Misri. 8Agag, ruodh jo-Amalek, ema
nomako kangima, to jomoko duto nonego pep. 9Saulo gi joge noweyo Agag
kangima, to bende ne ok giketho rombe gi dhok machwe gi nyirombe kod gik
moko mabeyo. To gik moko maricho, ma onge ohala, ema ne giketho chuth.

10Eka wach Ruoth Nyasaye nobiro ni Samuel niya, 11"Chunya olokore kuom
keto Saulo ruoth, nimar osedok chien ma ok oluwa, kendo ok osetimo gima
nachike." Mirima nomako Samuel, moywak ni Ruoth Nyasaye otienono
duto. 12Eka nochiew gokinyi mang’ich, modhi mondo one Saulo, to noyudo
wach ni Saulo nende odhi Karmel, mochungo rapar mondo oparego, to bang’e
ochweyo nyaka Gilgal. 13Samuel nodhi ir Saulo, mi Saulo owachone niya,
"Ruoth Nyasaye mondo oguedhi. Asetimo gima ne Ruoth Nyasaye
ochika." 14To Samuel nopenje niya, "Ka kamano, to ere gimomiyo awinjo
ywak rombe gi mar dhok?" 15Nodwoke niya, "Gin rombe gi dhok mabeyo mag
jo-Amalek, mane ji oweyo mak onego, mondo gitimgo misango ni Ruoth
Nyasaye ma Nyasachi. To moko duto wasenego pep." 16Eka Samuel nowacho ni
Saulo niya, "Ter mos, mondo anyisi gima Ruoth Nyasaye nende owachona
gotienoni." Saulo nodwoke ni, "Wachna."

17Samuel nowachone niya, "kata obedo ni in iwuon ineno ni itin, to
oseketi jatend dhout Israel. Ruoth Nyasaye ne oyieri mondo ibed ruodh
Israel. 18Ne oori mondo idhi iked gi joricho ma jo-Amalek, kinegogi
nyaka itiekgi chuth. 19Koro marang’o ne ok iwinjo dwond Ruoth Nyasaye,
mitimo gima rach e nyime, kimwomori, kendo ipeyo mwandu?" 20Saulo
nodwoko Samwel niya, "Ooyo, asewinjo dwond Ruoth Nyasaye, kendo asetiyo
tich mane Ruoth Nyasaye oorae. Asekelo gag ruodh Amalek, kendo asetieko
jo-Amalek chuth. 21To ji ema nokawo rombe gi dhok mabeyo kuom mwandu
mowe ni mondo okethi, mana ni mondo gitimgo misango ni Ruoth Nyasaye ma
Nyasachi, Gilgal." 22To Samuel nopenje niya, "Iparo ni Ruoth Nyasaye
ohero chiwo kod misengni moloyo mako chikene koso? Ooyo, mako chik ber
moloyo misango, kendo chiko it ber moloyo boche imbe. 23Tamruok mako
chik chalo gi tim jwok, kendo wichteko chalo gi tim mamono. Isedagi chik
Ruoth Nyasaye, omiyo en bende osedagi ni kik ibed ruoth."

24Saulo nowacho ni Samuel niya, "Aseketho, kaweyo luwo chik Ruoth
Nyasaye kod wechene bende, nimar naluoro ji, kendo nawinjo
dwondgi. 25Emomiyo koro asayi ni wena kethona, kendo lokri wadog kodi,
mondo alam Ruoth Nyasaye." 26To Samuel nodwoke niya, "Ok nadog kodi,
nimar isedagi wach Ruoth Nyasaye, kendo Ruoth Nyasaye osedagi ni kik
ibed ruodh Israel." 271 Sam 28.17; 1 Ruo 11.30, 31.Kane Samuel olokore
mondo odhi, Saulo nomako riak lawe, mi oyiech. 28Eka Samuel nokone niya,
"Kawuono Ruoth Nyasaye oyiecho loch Israel kuomi, kendo omiyo ng’at
machielo, maber moloyo. 29Bende Nyasaye ma en Duong’ Maler mar Israel ok
riambi kata lokre, nimar ok en dhano ma dolokre." 30Eka Saulo nowacho
niya, "Aseketho, to kata kamano, asayi, miya duong’ kawuono e nyim
jodong joga, kendo e nyim jo-Isarel. Wichri wadog kodi, mondo alam Ruoth
Nyasaye ma Nyasachi." 31Kuom mano, Samuel nowichore, moluwo bang’ Saulo,
kendo Saulo nolamo Nyasaye.

32Samuel nowacho niya, "Kelnauru Agag, ruodh jo-Amalek." Mi Agag nobiro
ire gi mor, koparo ni koro ok obi tho. 33To Samuel nowachone niya, "Kaka
liganglani osenego nyithind mon, e kaka meru bende nobed achiel kuom mon
ma nyithindgi onegi!" Eka Samuel nonego Agag achanya achanya Gilgal e
nyim Ruoth Nyasaye.

34Samuel nodok Rama, to Saulo bende nodok e dalane Gibea. 35Samuel
nokuyo nikech Ruoth Nyasaye ne oneno ni kara ne ok ber mondo oket Saulo
ruodh Israel. Nyaka chop tho Samuel ne ok ochako oneno Saulo kendo.

1 SAMUEL 16

Owir Daudi mondo obed ruoth

1Ruoth Nyasaye nowacho ni Samuel niya, "Ibiro kuyo nyaka karang’o, to
asedagi ni kik Saulo obed ruoth? Koro ol mo e tung’ni mondo aori ir
Jesse ja-Bethlehem, nikech aseyiero wuode moro mondo obed
ruoth." 2Samuel nodwoke ni, "Anyalo dhi nadi? To ka Saulo owinjo to
donega!" Ruoth Nyasaye nowacho niya, "Kaw roya idhigo, kendo iwach ni
isebiro mondo itim misango ni Ruoth Nyasaye. 3To iluong Jesse obi e
misango, eka nanyisi gima onego itim. Nyaka iwirna jal ma abiro
nyisi." 4Kuom mano Samuel nodhi Bethlehem kaka Ruoth Nyasaye nowachone.
Jodong dala nobiro romone ka kirni, mi gipenje niya, "Ibiro gi kue
koso?" 5Nodwokogi niya, "Ee, abiro gi kue, ni mondo atim misango ni
Ruoth Nyasaye. Pwodhreuru mondo wadhi kar misango." To Jesse gi yawuote,
Samwel owuon ema nopwodho, moluongogi e misango.

6Kane gichopo, Samuel noneno Eliab, moparo ni, "Adier, ng’at ma Ruoth
Nyasaye oyiero eri ochung’ e nyime." 7To Ruoth Nyasaye nowacho ni Samuel
niya, "Kik ing’i wang’e kata borne, nikech asedage. Ruoth Nyasaye ok
ng’ichi kaka dhano ng’icho. Dhano ng’iyo ringruok, to Ruoth Nyasaye
ng’iyo chuny." 8Eka Jesse noluongo Abinadab, momiye okadho e nyim
Samwel. To Samuel nowacho niya, "Ruoth Nyasaye ok oyiero jali
bende." 9Eka Jesse nomiyo Shama okadho, to Samuel nowacho niya, "Ruoth
Nyasaye ok oyiero kata mana jali." 10Kamano Jesse nomiyo yawuote abiriyo
okadho e nyim Samuel, to Samuel nowacho ni, "Ruoth Nyasaye ok oyiero
moro kuom jogi." 11Eka nopenjo Jesse niya, "Magi e kar romb yawuoti duto
koso?" Nodwoke ni, "Ooyo, pod odong’ machogo. En to okwayo rombe."
Samuel nowacho ni Jesse niya, "Or ng’ato oluonge, nikech ok wanyal bet
piny kapok obiro." 12Mi nooro ng’ato mokele e nyimgi. Ne en wuowi ma
silwal, kendo man gi chia. Eka Ruoth Nyasaye nowacho ni Samuel niya,
"Chungi, iwire gi mo, nikech jali e en." 13Omiyo Samuel nokawo mo,
mowirogo Daudi e nyim owetene, mi Roho mar Nyasaye nobiro kuom Daudi gi
teko, mobedo kode chakre chieng’no. Beng’e Samuel nowuok, modok Rama.

Daudi ogoyo ni Saulo thum

14To Roho mar Ruoth Nyasaye noseweyo Saulo, kendo muya marach moa kuom
Ruoth Nyasaye ne chande. 15Jatich Saulo nokone niya, "Ruoth, ineno kaka
muya marach moa kuom Nyasaye chandi. 16Dak ior jotichni odhi odwarni
ng’at mong’eyo goyo thum, mondo ogo thum e kinde ma muya marachno
chandie, eka iyud kue?" 17Omiyo Saulo nowacho ni jotichne niya, "Ara
dwarnauru jagocho molony." 18Eka achiel kuom jotichne nodwoke niya,
"Ang’eyo wuowi moro ma wuod Jesse ja-Bethlehem, molony e goyo thum. En
ng’at ma jachir, kendo ma ratego e lweny. Ong’eyo wuoyo, kendo en jaber.
Ruoth Nyasaye bende ni kode." 19Kuom mano, Saulo nooro joote ir Jesse,
kowacho niya, "Orna Daudi wuodi, ma jakwath rombe." 20Omiyo Jesse nokawo
makati apar, gi ndede mar divai, kod nyadiel, moorogo Daudi wuode mondo
oter ni Saulo. 21Kamano Daudi nobiro ir Saulo, mobedo jatichne. Saulo
nohere ahinya, mokete jating’ne gilweny. 22Saulo nooro ni Jesse wach
niya, "Yie iwe Daudi otina, nikech en jatich maber." 23Omiyo kinde mane
muya marach moa kuom Nyasaye chandoe Saulo, to Daudi ne goyo thum.
Kamano chuny Saulo ne oduogo, moyud kue, kendo muya marach ne weye.

1 SAMUEL 17

Daudi onego Goliath

1Chieng’ moro jo-Filistia nochoko jolwenjgi kanyakla e dala moro mar
Juda, miluongo ni Soko. Ne gijot Efes-damin, e kind soko gi
Azeka. 2Saulo gi jo-Israel bende nochokore kanyakla, mojot e holo mar
Ela. Ne giyaro ni lweny, ka gichomo jo-Filistia. 3Jo Filistia ne ni e
got moro, to jo-Israel e got machielo, to holo nopogo kindgi. 4Thwon
moro ma nyinge Goliath ja-Gath, nowuok e kambi jo-Filistia. Borne ne
dirom mita adek. 5Nosidho ogut mula, kendo norwako akor mar nyinyo ma
pekne ne dirom kilo piero auchiel. 6Norwako mula e ogwendene, kendo
noting’o tong’ abaja e goke. 7Bond tonge ne chalo lodi, kendo pek mar wi
tonge ne dirom kilo abiriyo. Jating’ kuode ne wuotho e nyime, kotelone.

8Goliath nokok ni jolweny mag Israel niya, "Marang’o uyaro ni lweny?
Donge ung’eyo ni an ja-Filistia, to un to un jotich Saulo? Ara yieruru
ng’ato mondo obi orad koda. 9Kokedo koda, monega, to wanabed wasumbni
mau. To ka an ema aloye, manege, to unubed wasumbni mawa." 10Eka nomedo
wacho niya, "Athiano ni jolweny mag Israel ni kawuono keluru ng’ato
mondo akedgo." 11Kane Saulo gi jo-Israel duto owinjo weche
ja-Filistiano, kibaji nogoyogi, mi gidoko maluor ahinya.

12Daudi ne en wuod ja-Efrath ma Bethlehem-Juda, ma nyinge Jesse, mane
nigi yawuowi abiriyo. E ndalo mag Saulo, Jesse nosebedo jaduong’ moti
ahinya. 13Yawuote adek madongo nosedhi gi Saulo e lweny. Nying wuode
makayo ne Eliab, to jalupne ne Abinadab, kod Shama, wuode mar adek. 14To
Daudi ne wuode machogo. Yawuote adek madongogo nosedhi gi Saulo, 15to
Daudi ne tiyo ni Saulo ndalo moko, to ndalo moko nodok Bethlehem, kwayo
jamb wuon mare.

16Kuom ndalo piero ang’wen ja Filistia cha ne sudo machiegni, kanyisore
okinyi godhiambo. 17Chieng’ moro Jesse nowacho ni Daudi wuode niya, "Kaw
atonga mar chamb abulani, kod makati apargi, iter piyo ni oweteni e
kambi. 18Modhi mong’in apargi bende ter ni jaduong’gi mar lweny. Dhi ine
kaka oweteni obet, kendo iduogna wach ma kuomgi. 19Gin kod Saulo gi
jo-Israel duto e holo mar Ela, ka gikedo gi jo-Filistia."

20Daudi nochiew gokinyi mang’ich, moweyo rombe gi jorit. Nokawo gigo
modhi kaka Jesse nochike. Nochopo e kambi mana ka jolweny wuok dhi kedo,
kendo ka gigiyo sigich lweny. 21Jo-Israel kod jo-Filistia noyaro ni
lweny ka gimanyore. 22Daudi noweyo gik mane oting’o ni jarit misike,
moringo odhi ir jolweny, kendo omoso owetene.

23Kane pod owuoyo kodgi, thwon ma nyinge Goliath, ja-Filistia ma
ja-Gath, nowuok kuom jolweny mag jo-Filistia, mowacho wechene kaka pile,
kendo Daudi nowinje. 24Kane jo-Israel oneno jalo, ne giringo giduto, ka
luoro omakogi ahinya. 25Ne giwacho niya, "Donge uneno jal mabironi?
Obiro mana ni mondo othian ni jo-Israel. Ng’at monege, to ruoth nomi
mwandu mang’eny, kod nyare okendi. Bende joodgi ok nogol osuru kata tiyo
tich achune e Israel." 26Daudi nopenjo joma nochung’ bute niya, "Ang’o
ma ibiro timo ni ng’at ma nyalo nego ja-Filistia cha, kogolo wichkuot
kuom jo-Israel? Ja-Filistia ma ok oter nyanguno en ng’a, ma dothian ni
ogend Nyasaye mangima?" 27Jogo nodwoke niya, "Ruoth nomiye mwandu
mang’eny, kod nyare okendi."

28To kane Eliab, owadgi Daudi maduon’, owinjo Daudi ka wuoyo gi jogo,
mirima nomake kode, mopenje niya, "Ang’o mokeli ka? Koso ng’ama iweyo ka
ritoni rombe manok kande e thim? Ang’eyo sing’ayini, kod richo manie
chunyi. Isebiro mana ni mondo ine lweny!" 29Daudi nodwoke niya, "Ere
gima asetimo? Donge apenjo maber?" 30Mi nolokore oweye modhi ir ng’at
machielo, kopenjo mana penjono. To ji nodwoke mana wach machalre.

31Kane ji owinjo gima Daudi owacho, ne ginyiso Saulo, mi Saulo nooro
ng’ato mondo oome. 32Daudi nowacho ni Saulo niya, "Chuny ji kik nyosre
nikech ja-Filistia cha. Abiro dhi kedo kode." 33To Saulo nowachone niya,
"Ok inyal dhi kedo gi ja-Filistiano, nikech pod in mana wuowi, to jalo
osebedo jalweny chakre tinne." 34To Daudi nodwoko Saulo niya, "Ruoth, an
jakwath jamb wuora, to ka sibuor kata ondiek omako rombo e lek, 35to
aluwe, maked kode, mondo ares rombono e lake. To kapo ni ochikore kuoma,
to amako yie tike kendo agoye, manege. 36Asenego sibuoche gi ondiegi,
omiyo ja-Filistia ma kia Nyasayeno bende biro tho mana ka ondiegigo,
nikech othiano ni ogend Nyasaye mangima." 37Daudi nomedo wacho niya,
"Ruoth Nyasaye moseresa e kok sibuoche, kendo e kok ondiegi, biro resa e
lwet ja-Filistiani bende." Saulo nowacho ni Daudi niya, "Ara dhiyo,
kendo Ruoth Nyasaye obed kodi." 38Mi norwako Daudi kod gige owuon mag
lweny. Nosidhone ogut mula, kendo orwakone akor mar nyinyo. 39Daudi
notweyo ligangla kuom gik ma norwaknego, to kane otemo wuoth, wuoth
notame nikechh ne pok ongiyo kodgi. Omiyo nowacho ni Saulo niya, "Ok
anyal dhi gi gigi, nikech pok ang’iyo kodgi." Kuom mano nolonyogi, 40mi
okawo ludhe, kendo noyiero kite mapoth abich e aora, moketo e kirope mar
kwath. Eka nomako arujre, mosudo machiegni gi ja-Filistiano.

41Ja-Filistia bende nosudo machiegni gi Daudi, ka jating’ kuode
otelone. 42Kane oneno Daudi, nojare, nikech ne en mana wuowi moa, ma
silwal, kendo ma jaber. 43Nopenjo Daudi niya, "Iparo ni an guok koso,
mibirona mana gi kede?" Mi nokuong’o Daudi e nying nyisechene. 44Eka
nowacho ni Daudi niya, "Bi ira ka, mondo achiw ringri ni winy mae polo,
kendo ni odiegi mae thim!" 45Daudi nodwoko ja-Filistiano niya, "Ibirona
gi ligangla gi tong’ abaja kod tong’ dindo, to an abironi mana e nying
Ruoth Nyasaye Manyalo Gik Moko Duto ma Nyasach jolweny mag Israel,
mithianonigi. 46Tinendeni Ruoth Nyasaye biro chiwi e lweta, mi abiro
negi, kendo ang’ad wiyi oko. Ringri gi ringre jolweny mag jo-Filistia
abiro weyo ni winy mae polo, kendo ni ondiegi mae thim, mondo piny duto
ong’e ni nitie Nyasaye e Israel. 47Kamano joma ochokore ka duto biro
ng’eyo ni Nyasaye ok res joge gi ligangla kod tong’. Lweny en mar Ruoth
Nyasaye, kendo en ema obiro ketou e lwetwa."

48Kane ja-Filistia osudo machiegni mondo orad gi Daudi, Daudi noringo
piyopiyo, kochomo jolwenj Filistia mondo orom kode. 49Nosoyo lwete e
kirope, mogoloe kidi. Nodiro kidino gi orujre, mogoyogo lela wang’
ja-Filistia. Kidi nopowo lela wang’e, mi nogore piny auma.

50 2 Sam 21.19.Kamano Daudi noloyo ja-Filistia mana gi orujre kod kidi.
Nogoye, monege, kata obedo ni ne oonge gi ligangla kamano. 512 Sam
21.19.Eka noringo mochung’ kuom ja-Filistiano, kendo nowuodho ligangla
ng’atno e olalo, mong’adogo wiye oko.

Kane jo-Filistia oneno ni thwon-gi osetho, ne giringo. 52Jo-Israel gi
jo-Juda nogiyo sigich lweny, mi giriembo jo-Filistia nyaka Gath kod
dhoranga Ekron. Ringre jo-Filistia mane onegi noriere e yo, chakre
Shaarim nyaka Gath kod Ekron. 53Kane jo-Israel oduogo koa riembo
jo-Filistia, ne giyako kambigi. 54Daudi nokwayo wi ja-Filistia cha,
motero Jerusalem, to gik ng’atno mag lweny, nokano e hembe.

55Kane Saulo oneno Daudi kadhi kedo gi ja-Filistia, nopenjo Abner jatend
jolweny niya, "Abner, wuowino en wuod ng’a?" Abner nodwoke ni, "Ruoth,
ok ang’1 SAMUEL 18

Jonathan gi Daudi jotimo singruok

1Kane Saulo otieko wuoyo gi Daudi, 2nokawe chieng’ono mi ok oyiene odog
ka wuon mare, nikech noneno ka chuny Jonathan oriwore gi chuny Daudi,
mohere mana kaka oherore owuon. 3Jonathan gi Daudi ne joherore ahinya,
omiyo ne gikuong’ore ni osiep mani kindgi ok norum. 4Jonathan nolonyo
nanga mane orwako, momiyo Daudi kaachiel gi liganglane gi atung’e kod
okandane.

5Daudi nolocho kuonde duto mane Saulo oree, omiyo Saulo nokete jatend
jolweny. Wachno nodoko maber ni ji duto, kata mana ni jodong Saulo.

Nyiego omako Saulo gi Daudi

6Kane Daudi dok dala koa nego ja-Filistia, mon nowuok e miech Israel
duto, mondo orom ni ruoth Saulo. Ne giwero wende geto, kendo ne gimiel
ka gigoyo thum gi bul. 71 Sam 21.11; 29.5.Ne gimiel ka giolo wer niya,

"Saulo onego ji gana,

Daudi to onego ji gana gi gana."

8Wachno ne rach ni Saulo, omiyo mirima nomake ahinya. Nowacho niya,
"Giketo ni Daudi ji gana gi gana, to an giketona mana gana kende. En
ang’o machielo ma pod odongne, mak mana bedo ruoth?" 9Chakre chieng’no
Saulo ne ng’iyo Daudi gi wang’ marach.

10Kinyne muya marach moa kuom Nyasaye nobiro gi teko kuom Saulo, mi
nodhumore e ode, kendo Daudi nogoyone thum, kaka nojatimo. To Saulo ne
nigi tong’ e lwete, 11mi nobayogo Daudi koparo ni mondo ochwowego oriwe
gi kor ot, to Daudi noleng’o motony. Gima kama notimore diriyo.

12Noyudo ka Ruoth Nyasaye oseweyo Saulo, to koro ni kod Daudi, emomiyo
Saulo noluoro Daudi. 13Kuom mano, nogole bute mokete jatend jolweny
alufu achiel. Daudi ne telo ni joge e lweny, 14kendo nolocho kuonde duto
modhiye, nikech Ruoth Nyasaye ne ni kode. 15Kane Saulo oneno kaka Daudi
dhi nyime maber, nomedo luore ahinya, 16to jo-Israel gi jo-Juda duto
nohero Daudi, nikech notelonigi e lweny.

17Saulo nowacho ni Daudi niya, "Ineno Merab nyara maduong’ni? Abiro
miyigo, ikende. To in nyaka ibed mathwon, kikedona lwenje gi wasik Ruoth
Nyasaye." To Saulo ne dwaro ni mondo jo-Filistia ema oneg Daudi, ma ok
onege en owuon. 18Daudi nodwoko Saulo niya, "An ng’a, koso anywolana en
ang’o, kata joodwa gin ng’a gini e Israel, ma dahedhra bedo or
ruoth?" 19To kane ndalo ochopo ma Saulo onego chiwie Merab nyare ni
Daudi, nochiwe mana ni Adriel ja-Mehola.

20To Mikal nyar Saulo nohero Daudi, kendo kane Saulo owinjo wachno,
nodoko mamor. 21Noparo ni komiyego, to obiro bedone obadho, mondo
jo-Filistia onege. Omiyo Saulo nochako oparo ni mondo Daudi obed chwor
nyare. 22Kuom mano nochiko jotichne mondo owach ni Daudi ling’ling’
niya, "Ruoth mor kodi, kendo jotichne duto oheri. Omiyo koro mondo ibed
or ruoth." 23To kane jotich Saulo onyiso Daudi, nodwokogi niya, "Uparo
ni bedo or ruoth en gima yot koso, ma ng’at ang’ata ma jachan ka an
kama, nyalo mana bet?" 24Jotich Saulo noduogo ire, monyise gima Daudi
owacho. 25Eka Saulo nowachonigi niya, "Wachuru ni Daudi ni ruoth ok dwar
gima inywomone, to odwaro mana ringre18.25 Dho Hibrania wacho ni pien
duong’ gi. jo-Filistia mia achiel, mondo ochulgo kuor ni wasike." To
Saulo noparo ni mano ema dimi Daudi tho e lwet jo-Filistia.

26Kane jotich Saulo onyiso Daudi wechego, Daudi ne mor gi bedo or
ruoth. 27Omiyo nowuok gi joge ka ndalo moket pok ochopo, mi ne ginego
jo-Filistia mia ariyo. Eka Daudi nokelo ringregi, mokwano ni ruoth mondo
obed ore, mi Saulo nomiye Mikal nyare mondo obed chiege. 28To kane Saulo
oneno malong’o kaka Ruoth Nyasaye ni kod Daudi, kendo kaka jo-Israel
duto ohere, 29nomedo mana luore, mobedo jasike mochwere.

30E kinde ka kinde mane jotend lweny mag jo-Filistia odhi kedo gi
jo-Israel, Daudi ne kedo matek, kendo nonego ji moloyo jolwenj Saulo
moko duto. Omiyo nyinge noyudo pak maduong’.

eye ngang’." 56Ruoth nowachone niya, "Penj ane nying wuon
mare." 57Omiyo, kane Daudi oa nego ja-Filistia, Abner nokele ir Saulo,
ka en gi wi ja-Filistiano e lwete. 58Saulo nopenje niya, "Wuowi, in wuod
ng’a?" Daudi nodwoke niya, "An wuod Jesse ja Bethlehem, ma jatichni."

1 SAMUEL 19

Saulo odwaro nego Daudi

1Saulo nowuoyo gi Jonathan wuode, kendo gi joge duto, ni mondo gineg
Daudi. 2To Jonathan nohero Daudi ahinya. Omiyo nonyiso Daudi wach niya,
"Saulo wuora dwaro negi. Emomiyo tang’, mondo kiny ipond gokinyi kama
ogeng’ore. 3An to kiny nawuog machung’ but wuora e pap kama intie, kendo
nawuo kode kuomi. Ka awinjo wach moro, to nanyisi."

4Jonathan nowuoyo maber gi Saulo wuon mare kuom Daudi, kowachone niya,
"Ruoth, kik itim marach ni Daudi jatichni, nikech pok otimoni gimoro
marach, to osekonyi ahinya. 5Noyie tho konego ja-Filistia cha, mi Ruoth
Nyasaye nokelo konyruok maduong’ ni jo-Israel duto. Nineno mano, kendo
nimor. Marang’o koro idwaro timo marach ni Daudi maonge ketho, kinege
kayiem nono?" 6Saulo nowinjo wach Jonathan, mi nokuong’ore gi nying
Ruoth Nyasaye ni ok noneg Daudi. 7Bang’e Jonathan noluongo Daudi monyiso
wachno. Eka nokele ir Saulo, mi Daudi notiyone kaka chon.

8Lweny nochako owuok, mi Daudi nodhi kedo gi jo-Filistia, moloyogi
chuth, nyaka ne giringo.

9Chieng’ moro kane Saulo obet e ode gi tong’ e lwete, to Daudi goyo
thum, muya marach moa kuom Ruoth Nyasaye nobiro kuome, 10mi notemo
chwowo Daudi gi tong, mondo oriw gi kor ot, to Daudi noleng’o, mi tong’
ochwowo mana kor ot. Eka Daudi nopusore motony.

11 Zab 59.Gotienono Saulo nooro joote mondo orit od Daudi, nikech
nodwaro nege gokinyi. To Mikal chi Daudi nonyise wach niya, "Ka ok
ipondo gotienoni, to kiny nonegi." 12Omiyo noloro Daudi piny gie dirisa,
mi Daudi noringo motony. 13Bang’e Mikal nokawo kido mar nyasaye manono,
moketo e kitanda, kendo noketone raten molos gi yie diek yo ka wiye,
moumo duto gi nanga. 14Kane Saulo ooro joote mondo omak Daudi, Mikal
nowachonigi ni otuo. 15Jootego noduoko ni Saulo wach, to noorogi kendo,
mondo gidog gine Daudi kendgi giwegi. Nomedo wachonigi niya, "Keleuru gi
kitanda, mondo anege." 16To kane jootego odonjo, ne ginwang’o mana kido
mar nyasaye manono e kitanda, kod raten molos gi yie diek yo ka
wiye. 17Saulo nopenjo Mikal niya, "Marang’o iwuonda kamano, miweyo
jasika odhi, motony?" To Mikal nodwoke niya, "Nokona ni mondo aweye
odhi, nono to onega."

18Kamano Daudi noringo, motony. Nodhi Rama ir Samuel monyise gik moko
duto mane Saulo osetimone. Eka ne gidhi gi Samuel, mi gidak
Nayoth. 19Nonyis Saulo wach ni Daudi ni kuno, 20mi nooro joote mondo
omake. To kane jootego oneno oganda jonabi ka dhumore, kod Samuel
kochung’ ka jatendgi, Much Nyasaye nobiro kuomgi, mi gin bende ne
gidhumore. 21Kane onyis Saulo wachno, nochako ooro joote moko, to gin
bende ne gidhumore. Eka Saulo nooro joote kendo mar adek, mi kata jogo
bende nodhumore. 22Bang’e nodhi Rama en owuon, to kane ochopo e soko
maduong’ man Seku, nopenjo kuma Samuel gi Daudi odakie, mi ng’at moro
nodwoke ni gin Nayoth e Rama. 23Kane oyudo odhi kuno, Much Nyasaye
nobiro kuome en bende kendo nodhumore kowuotho nyaka nochopo Nayoth. 241
Sam 10.11, 12.En bende nolonyo lepe, kendo nodhumore e nyim Samuel mi
noriere duk odiechieng’no gotienono duto. Emomiyo wachno olokore ngero
ni, "Kara Saulo bende en achiel kuom jonabi."

1 SAMUEL 20

Osiep manie kind Daudi gi Jonathan

1Daudi noringo oa Nayoth e Rama. Nodhi ir Jonathan, nopenje niya, "Ang’o
ma asetimo? Ere kethona? Ere gima rach ma wuoru oneno ni asetimo momiyo
odwaro nega?" 2Jonathan nodwoke ni, "Ngang’! Ok odwar negi. Wuora ok tim
gimoro amora, mak onyisa. Ere gimomiyo wuora dipanda wachni? Ok en
kamano?" 3To Daudi nowachone, koramo niya, "Wuoru ong’eyo ni igena
ahinya, omiyo ok odwar mondo ing’e wachni, nimar dipo ka obedoni malit.
To adier, gi nying Ruoth Nyasaye, kendo gi nyingi iwuon, ondamo achiel
kende ema nie kinda gi tho." 4Eka Jonathan nopenjo Daudi niya, "Ere gima
idwaro mondo atimni?" 5Kwan 28.11.Daudi nodwoke niya, "Kiny due nopor,
kendo owinjore abed gi ruoth e chiemo. To we adhi apond e lek nyaka chop
odhiambo mar chieng’ mar adek, 6kapo ni wuoru oneno ni aonge, to iwachne
ni, ‘Daudi nokwaya ahinya mondo ayiene oring odhi dalagi Bethlehem,
nikech ndalogi ema joodgi duto timoe misango mar higa.’ 7Kowacho ni,
‘Mano ber,’ eka anayud kue. To ka mirima omake, eka ning’e ni odwaro
timona gimoro marach. 8Emomiyo koro bedna jaadiera, nimar nikuong’orina
e nyim Ruoth Nyasaye ni osiep manie kindwa ok norum. To ka aseketho, to
nega in iwuon. Ang’o ma dimi itera ir wuoru?" 9Jonathan nodwoke niya,
"We paro kamano! Ka da ang’eyo ni wuora dwaro timoni gimoro marach,
donge danyisi?" 10Daudi nopenjo Jonathan niya, "To ere ng’ama nokelna
wach, kapo ni wuoru odwoki gi gero?" 11Jonathan nowachone niya, "Bi
wadhi oko e pap." Mi ne giwuok giduto, gidhi e pap.

12Eka Jonathan nowacho ni Daudi niya, "Akuong’ora e nying Ruoth Nyasaye
ma Nyasach Israel ni kiny kata orucha, sa makama, nang’e gima wuora
paro. Ka ayudo ni wach ber kuomi, to nanyisi. 13To ka wuora dwaro timoni
marach, mi ok anyisi mondo itony, to Ruoth Nyasaye mondo okweda. Ruoth
Nyasaye obed kodi, kaka yande obet gi wuora. 14Ka ok atho, to bedna
jaadiera, kaka Ruoth Nyasaye dwaro. To ka atho, 152 Sam 9.1.to ibed
jaadiera ni oda nyaka chieng’. Ka Ruoth Nyasaye otieko wasiki duto e
piny, 16to kik nyinga bed kaachiel kodgi. Ruoth Nyasaye mondo ochul kuor
mana ni wasiki." 17Jonathan nochako okuong’ore ni Daudi kendo, nikech
nohere mana kaka noherore owuon.

18Eka Jonathan nowacho ni Daudi niya, "Kiny due nopor, kendo kiny
nong’ere ni ionge, nikech komi nobed nono. 19To kochopo orucha, to
nong’ere ni ionge chuth. Omiyo chieng’no dhiyo kuma nipondoe chieng’
cha, ibed but pidh kite. 20Eka naba kanyono gi aserni adek, ka ng’ama
thoro, 21kendo naor rawera moro, mondo odhi omany asernigo. Ka awachone
niya, ‘Aserni eko ni e bathi koni, kawgi,’ to mano nyiso ni mondo iwuog
kama ipondoe, nikech wach ber kuomi. Akuong’ora gi nying Ruoth Nyasaye
ni onge gima biro timi. 22To ka awachone rawerano ni, ‘Aserni nie
nyimi’, to mano nyiso ni Ruoth Nyasaye dwaro mondo idhi adhiya. 23To
Ruoth Nyasaye mondo obed janeno nyaka chieng’ kuom singruok mane watimo
kodi."

24Kamano Daudi nodhi mopondo e pap kendo kane due opor, ruoth nodhi e
sawo. 25Nobet e kome man but kor ot, kaka nojatimo. Abner nobet bute,
kendo Jonathan bende ne ni kanyo, to kom Daudi ne ni nono. 26Saulo ne ok
owacho gimoro chieng’ono, nikech noparo ni Daudi ok obiro nikech gimoro
ogeng’one. Kamoro en gi chola, to pok ogude. 27Kinyne, kane due osepor,
kom Daudi ne pod ni nono, mi Saulo nopenjo Jonathan wuode niya,
"Marang’o wuod Jesse ok osebiro e chiemo, nyoro kata kawuono?" 28Jonatha
nodwoke niya, "Daudi nohomba ahinya ni mondo ayiene odhi
Bethlehem, 29kowachona ni, ‘Asayi, yiena adhi, nikech joodwa timo
misango dala, kendo owetena osechika mondo abedie. Emomiyo koro kiyiena,
to we mondo adhi ane wetena.’ Mano emomiyo ok obiro mondo ochiem kodi."

30Saulo nokecho gi Jonathan, mowachone niya, "In wuod dhako ma wiye tek,
kendo ma jajemo! Donge ang’eyo ni imako osiep gi wuod Jesse, ma biro
keloni wichkuot, kendo ni meru monywoli bende? 31Ndalo duto ma wuod
Jesse osiko ka ngima e piny, in ok nidongi. Emomiyo koro or wach,
iomnago, nikech nyaka otho!" 32To Jonathan nodwoko Saulo wuon mare niya,
"Ere gimomiyo dotho? Ang’o mosetimo?" 33To Saulo nobaye gi tong’ mondo
ochwowe. Mano omiyo Jonathan nong’eyo ni wuon mare dwaro nego
Daudi. 34Jonathan noa e mesa ka mirima mager omake, mokuno chiemo
chieng’ mar ariyo mar sawo. Chunye ne lit nikech wach Daudi, nimar wuon
mare noseyanye.

35Kinyne gokinyi, Jonathan nowuok gi rawera moro, modhi e pap, kaka ne
gichikore gi Daudi. 36Nowacho ni rawerano niya, "Ringi imany aserni
madwaro dirogi." E sa mane rawera ringo, Jonathan nodiro aserni
mokadhe. 37Kane ochopo kama aserni olwarie, Jonathan nokone niya "Aserni
ero nie nyimi. 38Ruri, kik ideki." Omiyo rawerano nochoko aserni,
moduogogi ni Jonathan ruodhe. 39To nokiya gima timore, mak mana Jonathan
gi Daudi kende ema nong’eyo tiend wachno. 40Bang’e Jonathan nomiye gige
mag lweny, kowachone ni mondo otergi dala. 41Kane rawera osedhi, Daudi
noa kar pidh kite, mokulore didek, eka ne gimosore gi Jonathan, mi
giywak giduto, to Daudi noywak moloyo. 42Jonathan nowacho ni Daudi niya,
"Dhiyo gi kue. Wasesingore e nying Ruoth Nyasaye mobedo janeno e kindwa
kodi, kendo e kind nyikwaya gi nyikwayi nyaka chieng’." Eka Daudi
nochung’, modhi, to Jonathan nodok dala.

1 SAMUEL 21

Daudi oringo Saulo

1 Math 12.3, 4; Mar 2.25, 26; Luka 6.3.Daudi nodhi Nob ir Ahimelek
jadolo. Ahimelek nodhi romone ka kirni, mopenje niya, "Ibiro kendi
nang’o, ma onge ng’at ma un go?" 2Daudi nodwoke niya, "Ruoth oora e ote
moro, kosiema ni kik ng’ato ng’e wach moro kuom oteni. To bende asechiko
joga ma jolweny mondo orom koda kamoro. 3Koro ere gima in go ka? Yie
imiya makati abich, kata gimoro amora mantie." 4Ahimelek nodwoke niya,
"Makati onge ka, to mak mana mago mowal ni tich Ruoth Nyasaye kende, ma
jogi nyalo chamo ka giseritore kuom mon." 5Daudi nodwoko jadolo ni,
"Adier, waseritore kuom mon, kaka watimo pile kwadhi kedo. E wuodhe duto
mwadhiye jolweny ritore maler, to kawuono ok digibed maler
moloyo?" 6T.Lawi 24.5-9.Kuom mano jadolo nomiye makati mowal ni tich
Ruoth Nyasaye, nikech makati moro amora ne onge kanyo, mak mana makati
mooket e nyim Ruoth Nyasaye, migolo oko chieng’ miketo makati maliet
kargi.

7To ng’at moro ma jatich Saulo ne ni kanyo chieng’no, kogeng’e e nyim
Ruoth Nyasaye mondo opwodhe. Nyinge ne Doeg ja-Edom, mane ng’at maratego
moloyo kuom jokwadh Saulo duto.

8Daudi nopenjo Ahimelek niya, "Donge inie gi tong’ kata ligangla moro
ka, nimar ok nabiro gi ligangla kata gi gir lweny moro, nikech wach
ruoth nobet arika." 91 Sam 17.51.Jadolo nodwoke niya, "Nitie ligangla
mar Goliath ja-Filistia, jal mane inego e holo mar Ela cha. Ero okane e
tok law dolo miluongo ni efod, koboye gi nanga. Kidware to kawe, nikech
onge moro ka, mak mana en." Daudi nowacho niya, "Miyago, nikech onge
moro maloye gi ber."

10Chieng’no Daudi nowuok moringo, kodhi ir Akish ruodh Gath, nikech
noluoro Saulo. 111 Sam 18.7; 29.5.To jotich Akish nowacho ni Akish niya,
"Donge jali e Daudi ma ruodh pinygi? Ok en ema ne gimiel ka giwere
nihya,

‘Saulo onego ji gana

to Daudi onego ji gana gi gana’?"

12 Zab 56.Kane Daudi owinjo wachno, noluoro Akish ruodh Gath
ahinya. 13Zab 34.Omiyo noloko kite e nyimgi, kowuondore ni ojaneko.
Nogwaro yiend dhorangach, kendo noweyo olape ka mol e yie tike. 14Eka
Akish nowacho ni joge niya, "Neuru! Neko omako ng’atni. Marang’o ukele
ira? 15Donge an gi joneko moroma? Ang’o momiyo ukelo ng’atni mondo otim
timbe neko e nyima? Udwaro ni jali obi odag e oda koso?"

1 SAMUEL 22

1 Zab 57; 142.Kuom mano, Daudi noringo modhi otony e rogo mar Adulam.
Kane owetene kod joodgi duto owinjo wachno, ne gidhi ire kuno. 2Bende ji
duto mane nigi chandruok moro amora, kaka gowi kata ng’ur, nochokore
ire, ma dirom mia ang’wen, mi odoko jatendgi.

3Daudi noa kanyo, modhi Mizpe e piny Moab. Nowacho ni ruodh Moab niya,
"Akwayi, yie mondo wuora gi mama odag kodi, nyaka chop ang’e gima
Nyasaye biro timona." 4Mi noweyogi e dala ruodh Moab, kendo ne gidak
kanyo ndalo duto mane enie rogo.

Saulo onego jodolo mag Nob

5Gad janabi nowacho ni Daudi niya, "Kik isik e rogo. Wuogi idhi e piny
Juda." Omiyo Daudi noa kanyo, modhi e bungu mar Hereth. 6Saulo nowinjo
ni osefweny kama Daudi gi joge opondoe. Noyudo ka Saulo ni Gibea, kobet
piny e tiend yath moro mane ni ewi pith. Ne en gi tong’ e lwete, kendo
joge duto nochung’ bute, kolwore. 7Nowacho ni jogo niya, "Winjuru un
jo-Benjamin, uparo ni wuod Jesse biro miyo ng’ato ka ng’ato puothe mag
cham gi mag mzabibu koso? Koso uparo ni obiro ketou jotend ogend lweny
madongo gi matindo? 8Kara mano emomiyo uduto uriwona? Onge ng’ato kuomu
mosenyisa ni wuoda notimo singruok gi wuod Jesse, bende onge ng’ato mane
chunye okecha, kata mane onyisa ni wuoda nothuwo jatichna koda, mondo
obutna, kaka otimo kawuononi."

9 1 Sam 21.7-9; Zab 52.Eka Doeg ja-Edom, ma bende noyudo ochung’ gi
jodong Saulo, nodwoke niya, "Naneno wuod Jesse kobiro Nob, ir Ahimelek
wuod Ahitub. 10Ahimelek nopenjone Ruoth Nyasaye wach, kendo nomiye
chiemo kod ligangla mar Goliath ja-Filistia."

11Eka Ruoth nooro wach, moluongo Ahimelek jadolo, ma wuod Ahitub, kod
joodgi duto, mane gin jodolo Nob, mi ne gibiro ire giduto. 12Saulo
nowacho niya, "Koro winji, wuod Ahitub." Ahimelek nodwoke niya, "Ruoth,
awinjo." 13Saulo nopenje niya, "Marang’o uriwona gi wuod Jesse? Nimiye
chiemo kod ligangla, kendo nipenjone Nyasaye wach. Mano omiyo koro
osebalo koda, kendo osebutona tinendeni." 14Ahimelek nodwoko ruoth niya,
"To kuom jotichni duto, ere ng’at ma jaadiera ma dirom gi Daudi ma ori,
ma jatend joma riti, kendo momi duong’ e odi? 15Kawuono eka achako
penjone wach kuom Nyasaye koso? Ooyo, ok kamano! Kik ruoth jig wach
kuoma, kata kuom joodwa duto, nimar nakiya wachno chuth." 16To ruoth
nowachone niya, "Nyaka itho, Ahimelek, in gi joodu duto!"

17Eka ruoth nowacho ni jorit ma nochung’ bute niya, "Dhiuru, uneg jodolo
mag Ruoth Nyasaye, nikech gin bende giriwore gi Daudi. Ne ging’eyo ni
oringo to ne ok ginyisa." To jotich ruoth notamore nego jodolo mag Ruoth
Nyasaye. 18Omiyo ruoth nowacho ni Doeg ja-Edom niya, "In dhi ineg
jodolo." Mi Doeg nodhi momwomore kuom jodolo, kendo chieng’no nonego ji
piero aboro gabich, mane joting’ law dolo miluongo ni efod. 19Bende Doeg
nomonjo Nob, dala jodolo, monego chwo gi mon, kod rawere gi nyithindo
madhoth, kod dhok gi kenje gi rombe.

20To wuod Ahimelek achiel ma nyinge Abiathar, notony, moringo odhi ir
Daudi, 21kendo nonyise kaka Saulo osenego jodolo mag Ruoth
Nyasaye. 22Daudi nokone niya, "Kane aneno Doeg ja-Edom chieng’ cha,
nang’eyo ni asekelo tho ni joodu duto. 23Bed koda ka, kendo kik iluor,
nikech jal madwaro negino, ema dwaro nega an bende. To kibet koda, to
nitony."

1 SAMUEL 23

Daudi obet Keila, kendo obet e thim

1Chieng’ moro nonyis Daudi ni jo-Filistia kedo gi jo-Keila, kendo yako
cham mane ni kuonde dino. 2Omiyo nopenjo Ruoth Nyasaye wach niya, "Adhi
aked gi jo-Filistia koso?" Ruoth Nyasaye nodwoke niya, "Dhiyo, iked
kodgi, mondo ires jo-Keila." 3To joma ne ni kod Daudi nowachone niya,
"Ka luoro nyalo makowa mana e Juda kaeri, donge wanaluor moloyo kwadhi
kedo gi jo-Filistia?" 4Kuom mano Daudi nochako openjo Ruoth Nyasaye
wach, mi Ruoth Nyasaye nodwoke niya, "A malo idhi Keila, nimar abiro
chiwo jo-Filistia e lweti." 5Omiyo Daudi gi joge nodhi Keila, mokedo gi
jo-Filistia. Ne giloyogi marach, kendo gipeyo jambgi, mi gireso
jo-Keila.

6Kane Abiathar wuod Ahimelek oringo odhi Keila ir Daudi, nodhi koting’o
law dolo miluongo ni efod e lwete.

7Saulo nowinjo ni Daudi odhi Keila, mi nowacho niya, "Nyasaye osechiwe e
lweta nikech kosedonjo e dala man gi rangeye kod radedi, to osemakore
owuon." 8Omiyo Saulo nowako ji duto ni lweny, mondo gidhi Keila, gitim
ageng’a ni Daudi gi joge. 9To kane Daudi owinjo ni Saulo dwaro timone
marach, nowachone Abiathar niya, "Kelna law dolo." 10Eka Daudi nokwayo
Ruoth Nyasaye niya, "A Ruoth Nyasaye ma Nyasach Israel, asewinjo ni
Saulo dwaro biro Keila ka, mondo oketh dala nikech an. 11Obiro biro
adier kaka asewinjono, koso? A Ruoth Nyasaye ma Nyasach Israel, asayi
mondo inyisa wachno." Mi Ruoth Nyasaye nodwoke niya, "Obiro biro." 12Eka
Daudi nopenjo kendo niya, "Jo-Keila nochiwa kaachiel gi joga e lwet
Saulo koso?" Ruoth Nyasaye nodwoke ni, "Ginichiwi." 13Omiyo Daudi nowuok
gi joge duto mia auchiel, modhi kamoro amora mane ginyalo dhiye. Kane
Saulo owinjo ni Daudi oseringo oa Keila, ne ok odhi kuno. 14Daudi nodak
kuonde rogo e piny gode manie thim Zif. Saulo ne dware pile, to Nyasaye
ne ok ochiwe e lwete.

15Luoro nomako Daudi nikech Saulo nosewuok mondo onege. To kane Daudi ni
Horesh e thim Zif, 16Jonathan wuod Saulo nowuok, modhi ire kuno, mojiwe
kotego chunye kuom Nyasaye. 17Nowachone niya, "Kik iluor, nimar Saulo
wuora ok bi nwang’i. Inibed ruodh Israel, to anabed jalupni. Saulo wuora
bende ong’eyo kamano." 181 Sam 18.3.Mi ne gikuong’ore e nyim Ruoth
Nyasaye ni osiep manie kindgi ok norum. Bang’ mano, Jonathan nodok dala,
to Daudi nodong’ Horesh.

19 Zab 54.Jo-Zif nodhi Gibea ir saulo, mi giwacho niya, "Daudi opondo
kuomwa Horesh, e got Hakila, yo milambo mar Jeshimon 20Emomiyo ruoth,
koro bi e kinde moro amora midwaro, mondo wachiwe e lweti." 21Saulo
nodwokogi niya, "Ruoth Nyasaye mondo oguedhu, nikech usetimona
maber. 22Koro dhiuru, unon mondo ung’e maber kama opondoe, bende ung’e
joma osenene kanyo, nikech osenyisa ni ogalagala ahinya. 23Ng’euru
kuonde duto mopondoe, kendo uduogna wach madier. Eka anadhi kodu, kendo
ka en e pinywa ka, to anadware kuom dhout Juda nyaka ayude."

24Kuom mano ne giwuok, mi gidok Zif, motelo ni Saulo. To Daudi gi joge
ne nie thim Maon man Araba yo milambo mar Jeshimon. 25Saulo gi joge
nowuok dhi dware, to nonyis Daudi wach, mi nolor odhi nyaka e lwanda
manie thim Maon. Kane Saulo owinjo kamano, nolawo Daudi nyaka
thimno. 26Saulo nodhi e bath got konchiel, to Daudi gi joge ne nie bathe
komachielo. Daudi ne reto mondo oyomb Saulo, nikech Saulo gi joge ne
ochako timonigi ageng’a koni gi koni, mondo omakgi. 27To e sa nogono,
jaote moro nobiro ir Saulo mowachone niya, "Reti, ibi piyo, nikech
jo-Filistia osemonjo pinywa." 28Mi Saulo noweyo lawo Daudi, modok kedo
gi jo-Filistia. Emomiyo iluongo kanyo ni, ‘Lwanda mar Pogruok’. 29To
Daudi noa kanyo, modhi odak kuonde rogo man Engedi.

1 SAMUEL 24

Daudi oyudo Saulo, to oweye mak onege

1Kane Saulo oa riembo jo-Filistia, nonyise ni Daudi odak e thim
Engedi. 2Omiyo noyiero ji alufu adek kuom jo-Israel duto, modhigo e thim
mondo odwar Daudi gi joge yo wuok chieng’ mar Luendni mag Diek. 3Zab 57;
142.Nochopo e abilni mag rombe man but yo, kama ne nitie rogo, kendo
nodonjo e rogono mondo olosre. To Daudi gi joge noyudo osedonjo e
rogono, mobet piny gi yo ka iye. 4Joma ne Daudi nigo nowachone niya,
"Kinde koro osechopo ma Ruoth Nyasaye oketoe jasiki e lweti kaka
nosingore. Omiyo timne gima idwaro." 61 Sam 26.11.To Daudi nowacho ni
joge niya, "Ruoth Nyasaye mondo ogeng’a kik ahiny ruodha, kata mana lith
lweta kik ater kuome, nikech en ng’at mowir ma Ruoth Nyasaye
oyiero." 7Kamano Daudi nogeng’o joge, mi ok oyienigi mondo gineg Saulo.
To nochung’ mong’ado riak law Saulo ling’ling’. 5To ka nosetimo kamano
chunye noridore. Saulo nowuok oa e rogo, modhi nyime gi wuodhe.

8Bang’e Daudi bende nowuok oa e rogo, mokok ni Saulo niya, "Ruoth!" Eka
Saulo nogoyo machiemo, mong’iye. Daudi nogoyo chonge piny, ka miye
duong’, 9mi owachone niya, "Marang’o iyie gi joma wacho ni Daudi dwaro
timoni marach? 10Ne kaka Ruoth Nyasaye nende oketi e lweta ei rogo
kawuono. Jomoko nende owachona ni mondo anegi, to naweyi. Nende awacho
ni ok nater lweta kuom ruodha, nikech en ng’at mowir ma Ruoth Nyasaye
oyiero. 11Bende wuora, ng’i ine riak lawi manie lweta. Nang’ade to ne ok
anegi. Mano nyalo nyisi ni aonge gi paro mar timoni marach kamano. Kata
obedo ni ilawa mondo inega, an to pok akethoni. 12Ruoth Nyasaye mondo
ong’ad bura e kindwa kodi, kendo en ema onyalo chuloni kuor kuom gima
isetimona. To an awuon to ok natimni marach. 13Kaka ngech joma chon
wacho ni, ‘Richo wuok e chuny joma richo.’ To an ok natimni marach. 141
Sam 26.20.En ng’a ma ruoth dwaro? Ilawo ng’a? Ilawo mana guok motho,
ilawo mana kikun! 15Ruoth Nyasaye mondo ong’ad bura e kindwa kodi. En
mondo oyalwa kodi, nikech ong’eyo ni ibiro chwaka, kendo wacho ni aonge
ketho."

16Kane daudi otieko nyiso Saulo wechegi, Saulo nopenje niya, "Daudii
wuoda, mano dwondi koso?" Eka noywak matek, 17komedo wacho ni Daudi
niya, "In ng’at makare moloya, nikech isetimona maber, to an to
asetimoni marach. 18Ng’wono mitimona kawuono duong’ motamore gi nono,
nikech Ruoth Nyasaye noketa e lweti, to ne ok inega. 19Ka ng’ato oyudo
jasike, doweye mak onege koso? Emomiyo Ruoth Nyasaye mondo omiyi pok
maber kuom tim misetimona kawuono. 20Koro an gi ratiro ni inibed ruoth,
kendo piny Israel nodhi nyime maber e bwo lochni. 21Koro kuong’rina e
nying Ruoth Nyasaye ni ok nitiek nyikwaya kata ok niruch nyinga kuom
dhoodwa." 22Mi Daudi nokuong’orene kamano. Eka Saulo nodok dala, to
Daudi gi joge nodok e rogo mane gidakie.

1 SAMUEL 25

Daudi gi Abigail

1Samuel notho, mi jo-Israel duto nochokore kanyakla moywage kendo ne
giyike e ode Rama. Bang’ mano, Daudi nodhi e thim Maon.

2Ne nitie ng’at moro ma japith ahinya ma nodak Karmel e piny Maon. Ne en
gi rombe alufu adek, kod diek alufu achiel. Noyudo ong’ado yie rombe
Karmel. 3Nyinge ne Nabal, to nying chiege ne Abigail. Abigail ne en
dhako man gi rieko maber, kendo man gi chia, to chwore ne koch, kendo
timne richo. Ne en ja dhood kaleb. 4Daudi nowinjo gie thim kuno ni Nabal
ng’ado yie rombe, 5mi nooro yawuowi apar, kowachonigi niya, "Dhiuru
Karmel, umosna Nabal. 6Uwachne kama: ‘Bed gi kue, kaachiel gi joodi, kod
ji duto ma in go. 7Asewinjo kaka koro ung’ado yie rombe. Ka yande
jokwadhi kwayo butwa, to ne ok watimonigi marach, bende gimoro ok
nolalnigi ndalo duto mane gin Karmel. 8Penj jogi, to gibiro nyisi
kamano. Emomiyo rwak jogagi mang’won, nikech wabiro e ndalo maber.
Akwayi ni mondo imi Daudi wuodi kod joge gimoro amora ma in go.’ "

9Kane Yawuowigo ochopo ir Nabal, ne ginyise gima Daudi owacho. To kane
gitieko wuoyo, 10Nabal nodwokogi niya, "Daudi to ng’a? Wuod Jesse to
ang’o? Ndalogi wasumbni mang’eny ringo ka weyo ruidhigi. 11Bende dakaw
makati maga, gi piga kod ring’o ma aseyang’o ni joma ng’adona yie rombe,
ami jomoko nono, ma akia kuma oaye?" 12Omiyo jo-Daudi noa kanyo modok,
kendo onyise weche duto. 13Eka Daudi nowacho ni joge niya, "Ng’ato ka
ng’ato mondoo otue liganglane!" Mi ne gitimo kamano giduto, koda ka
Daudi bende. Eka ji ma dirom mia ang’wen nodhi gii Daudi, to ji mia
ariyo nodong’ ka rito gigegi.

14To noyudo wuowi moro osenyiso Abigail chi Nabal niya, "Daudi nooro
joote oa e thimm mondo oomos ruodhwa, to nong’ayonigi wach ang’aya. 15To
jo-daudi nosetimonwa maber ndalo duto mane wan kodgi, kwakwayo rombe e
thim. Ne ok githagowa, kata girwa moro ne ok olalnwa, 16To ne gibedonwa
kaka ohinga mogeng’onwa odiechieng’ gotieno. 17Emomiyo koro, par gima
onego itim, nikech gima rach biro timore ni ruodhwa. To nimar ing’eyo ni
en ng’at marach, kendo onge ng’ama nyalo wuoyo kode."

18Kuom mano Abigail noreto, mokawo makati mia ariyo, gi ndede ariyo mag
divai, gi rombe abich moseyang’, gi migerni abich mag chamb aloda, gi
tombo mia achiel mag olemb mzabibu motwo mong’in, kod tombo mia ariyo
mag olemb ng’owo mong’in moting’ogi gi kanje. 19Nowacho ni jotichne
niya, "Teluru, an to abiro bang’u." To ne ok onyiso Nabal chwore gima
otimo. 20Kane oyudo olor gi kanje e hoho manie got, nopo koneno Daudi gi
joge ka biro, mi noromo kodgi. 21Noyudo Daudi osewacho niya, "Nathagora
kayiem, karito mwandu jali e thim, mak gimoro olal. To kata obedo ni
asetimone maber kamano, en to osetimona tim marach. 22Nyasaye mondo
okweda ka aweyo kata ng’at achiel madichwo kuom joge kangima kawuononi!"

23Kane Abigail oneno Daudi, noreto molor e kanje, kendo nogoyo chonge
piny e nyime, mokulore nyaka e lowo. 24Nolung’ore e tiende, mowachone
niya, "Ruoth, kwana ka jaketho. To kata kamano, yie awuo kodi, kendo
iwinj wachna. 25Ruoth, kik idew ng’at ma achach miluongo ni Nabal,
nikech ochalo gi nyinge. Nabal e nyinge, kendo orabala adier. To an, ne
ok aneno yawuowi ma nioro. 26Emomiyo koro ruoth, Ruoth Nyasaye osegeng’i
mondo kik ichuer remo, kichulo kuor gi lweti iwuon. Gi nying Ruoth
Nyasaye, kendo gi nyingi iwuon, wasiki duto kod jogo duto ma dwaro
timoni marach mondo obed kaka Nabal. 27To michni eri ma asekeloni, mondo
imi joma in go. 28Asayi, wena kethona, nimar adier Ruoth Nyasaye nomi
dhoodi bedo mosiko, nikech ikedo gi wasike. Onge masira ma biro nwang’i
e ndaloni duto. 29Ka ng’ato lawi mondo onegi, to Ruoth Nyasaye ma
Nyasachi biro keto ngimani e kanyakla mar joma ngima morito ka mwandu
mokan e ndede. To ngima wasiki nowit oko mana kaka kidi midiro gi
orujre. 30Chieng’ ma Ruoth Nyasaye osetimonie gik mabeyo duto
mosesingoreni, kendo oseketi ruodh Israel, 31ok nine malit, kendo ok
nichari kendi, kuom chuero remo kayiem, kata kuom chulo kuor. To ka
Ruoth Nyasaye osetimoni maber, eka mondo ipara."

32Daudi nodwoko Abigail niya, "Apako Ruoth Nyasaye ma Nyasach Israel,
moori tinendeni mondo irom koda. 33Oguedh riekoni, kendo in bende
oguedhi, nikech isegeng’a kawuono ni kik achuer remo, kendo kik achul
kuor. 34Adier, gi nying Ruoth Nyasaye ma Nyasach Israel, mosegeng’a ni
kik atimni malit, ka da ok ireto ka ibiro romona, to kiny ka piny oru ok
dodong’ni Nabal kata ng’ama dichwo achiel." 35Eka Daudi nokawo gik mane
Abigail okelone, mi owachone niya, "Dog dala gi kue. Asewinjo gima
ikwayo, kendo ayiego."

36Kane Abigail odok dala, noyudo ka Nabal timo sawo maduong’, mana ka
sap ruoth. Nabal ne mor, nikech nomer ahinya, omiyo Abigail ne ok onyise
gimoro kata matin, nyaka piny oru. 37To kinyne gokinyi, ka kong’o
noserumo e wang’e, chiege nonyise weche duto, mi chunye notho ka
kidi. 38To bang’ ndalo apar, Ruoth Nyasaye nochwade, motho.

39Kane Daudi owinjo ni Nabal osetho, nowacho niya, "Apako Ruoth Nyasaye
mosechulo kuor kuom achaye ma nayudo kuom Nabal, kendo ma nogeng’ona ni
kik atim richo. To Ruoth Nyasaye osedwoko richo Nabal e wiye owuon." Eka
Daudi nooro wach ni Abigail, mondo okende. 40Kane jotich Daudi obiro
Karmel ir Abigail, ne giwachone niya, "Daudi oorowa iri, ni mondo wadhi
kodi ibed chiege." 41Mi Abigail noa malo, mogoyo chonge piny nyaka e
lowo. Eka nowacho niya, "An mana misumba, ma nyalo lwoko tiend jotich
ruoth." 42Noikore mapiyo, moidho kanyna, kendo jotichne abich manyiri
notere, ka giluwo bang’ joote Daudi1 SAMUEL 26

Daudi oyudo Saulo Zif, to ok onege

1 Zab 54.Jo-Zif nobiro Gibea ir Saulo, mi giwachone niya, "Donge ing’eyo
ni Daudi opondo e got Hakila, momanyore gi Jeshimon?" 2Mi Saulo nolor
mowuok odhi nyaka thim Zif gi jo-Israel moyier alufu adek, mondo odwar
Daudi e thimno. 3Nobworo but yo e got Hakila, momanyore gi Jeshimon, to
Daudi ne nie thim. To kane Daudi ong’eyo ni Saulo obiro dware
kuno, 4nooro jombetre, mofwenyo kama Saulo obworoe. 5Eka nowuok, modhi
kanyono, moneno kama Saulo gi Abner wuod Ner, jatend jolweny, jonindoe e
dier kambi, to joge noguro hembegi alwora.

6Daudi nowacho ni Ahimelek ja-Hiti, kod Abishai wuod Zeruya ma owadgi
Joab niya, "Ere ng’ama didhi koda mwalo e kambi Saulo?" Abishai nodwoke
ni, "Wadhi kodi." 7Omiyo Daudi gi Abishai nodhi kuno gotieno, moyudo
Saulo ka nindo e dier kambi, to tong’e ochwowo piny gi yo ka wiye. Abner
gi jolweny bende ne nindo bute alwora. 8Abishai nowacho ni Daudi niya,
"Nyasaye oseketo jasiki e lweti tinendeni. Yiena mondo achwowe dichiel
gi tong’e, ariwe gi lowo, mak anwoyo lweta!" 9To Daudi nodwoke niya,
"Kik inege, nimar onge ng’ama nyalo tero lwete kuom ruoth mowir ma Ruoth
Nyasaye oyiero, mak doyud bura." 10Eka nomedo wacho niya, "Gi nying
Ruoth Nyasaye, Ruoth Nyasaye ema chieng’ notieke, kata ka chieng’ thone
ochopo, kata kodhi e lweny. 111 Sam 24.6.Kuero ngang’! Kik ater lweta
kuom ruoth mowir ma Ruoth Nyasaye oyiero. To wakaw mana tong’ ma yo ka
wiyeno, kod puga mar pino mondo wadhigo." 12Kamano Daudi nokawo tong’ gi
puk pi mane ni yo ka wi Saulo, mi ne gia, ma onge ng’at monenogi, kata
mowinjogi, kata mochiew. Ne ginindo giduto, nikech Ruoth Nyasaye
nosemiyo nindo ogoyogi ngoga.

13Daudi noidho loka machielo, mochung’ ewi got gi kuma bor, ka kindgi
opogore malach. 14Eka noluongo jolweny kod Abner wuod Ner, kowacho niya,
"Abner, dak idwoka wach?" Abner nodwoko niya "In ng’awa, ma luongo
ruoth?" 15Mi Daudi nowachone niya, "Donge in dichwo? Bende nitie ng’ama
romo kodi e Israel? To ka kamano, nende ok irito ruoth maber? Donge
ing’eyo ni ng’at moro nobiro nege? 16Gima isetimo ok ber. Gi nying Ruoth
Nyasaye, uwinjoru gi tho, nikech ne ok urito ruoth, ng’at mowir ma Ruoth
Nyasaye oyiero. Koro neye kuma tong’ ruoth nitie, kod puk pi mane ni yo
ka wiye."

17Kane Saulo ochamo dwond Daudi, nopenje niya, "Daudi wuoda, mano dwondi
koso?" Daudi nodwoke niya, "Ee, mano dwonda, ruoth. 18Marang’o ilawa, to
an mana jatichni? En ang’o masetimo? Koso rach manadi miseneno
kuoma? 19Koro yie iwinj wachna. Kapo ni Ruoth Nyasaye ema othuwi koda,
to mondo oyie kawo misango. To ka ji ema othuwi koda, to mondo okuong’gi
e nying Ruoth Nyasaye, nikech gisegola tinende ni kik abed e oganda mar
jo-Ruoth Nyasaye, kendo giseriemba mondo adhi ati ni nyiseche
mamoko. 20Emomiyo koro kik iwe atho e pinyni, kuma bor gi Ruoth Nyasaye,
nimar isewuok dwaro ngimana, mana ka ng’at ma dwaro ayuer e gode." 21Eka
Saulo nowacho niya, "Aseketho. Duogi, Daudi wuoda. Ok nachak atimni gima
dihinyi, nikech nende iluoro ngimana. Awuoro, asefuwo, kendo alal
marach." 22Mi Daudi nodwoke niya, "Ruoth, ne tong’i! Or jalweny moro
mondo obi loka ku, oome. 23Ruoth Nyasaye ema miyo ng’ato ka ng’ato pok
mowinjore gi timne makare kod adierane. Ruoth Nyasaye nende oketi e
lweta, to nadagi tero lweta kuom ruoth mowir ma Ruoth Nyasaye
oyiero. 24Kaka ngimani nende long’o e wang’a, e kaka ngimana bende mondo
obed malong’o e wang’ Ruoth Nyasaye, kendo en ema mondo oresa e masiche
duto." 25Eka Saulo nowacho ni Daudi niya, "Oguedhi, Daudi wuoda! Initim
timbe madongo, kendo nilo." Mi Daudi nodhi, to Saulo nodok dala.

. 43To Daudi nokendo bende Ahinoam nyar Jazreel, mi mon ariyogo nobedo
monde. 442 Sam 3.14-16.To noyudo Saulo osekawo Mikal nyare, ma chi
Daudi, momiyo Paltiel wuod Laish, ma ja-Galim.

1 SAMUEL 26

Daudi oyudo Saulo Zif, to ok onege

1 Zab 54.Jo-Zif nobiro Gibea ir Saulo, mi giwachone niya, "Donge ing’eyo
ni Daudi opondo e got Hakila, momanyore gi Jeshimon?" 2Mi Saulo nolor
mowuok odhi nyaka thim Zif gi jo-Israel moyier alufu adek, mondo odwar
Daudi e thimno. 3Nobworo but yo e got Hakila, momanyore gi Jeshimon, to
Daudi ne nie thim. To kane Daudi ong’eyo ni Saulo obiro dware
kuno, 4nooro jombetre, mofwenyo kama Saulo obworoe. 5Eka nowuok, modhi
kanyono, moneno kama Saulo gi Abner wuod Ner, jatend jolweny, jonindoe e
dier kambi, to joge noguro hembegi alwora.

6Daudi nowacho ni Ahimelek ja-Hiti, kod Abishai wuod Zeruya ma owadgi
Joab niya, "Ere ng’ama didhi koda mwalo e kambi Saulo?" Abishai nodwoke
ni, "Wadhi kodi." 7Omiyo Daudi gi Abishai nodhi kuno gotieno, moyudo
Saulo ka nindo e dier kambi, to tong’e ochwowo piny gi yo ka wiye. Abner
gi jolweny bende ne nindo bute alwora. 8Abishai nowacho ni Daudi niya,
"Nyasaye oseketo jasiki e lweti tinendeni. Yiena mondo achwowe dichiel
gi tong’e, ariwe gi lowo, mak anwoyo lweta!" 9To Daudi nodwoke niya,
"Kik inege, nimar onge ng’ama nyalo tero lwete kuom ruoth mowir ma Ruoth
Nyasaye oyiero, mak doyud bura." 10Eka nomedo wacho niya, "Gi nying
Ruoth Nyasaye, Ruoth Nyasaye ema chieng’ notieke, kata ka chieng’ thone
ochopo, kata kodhi e lweny. 111 Sam 24.6.Kuero ngang’! Kik ater lweta
kuom ruoth mowir ma Ruoth Nyasaye oyiero. To wakaw mana tong’ ma yo ka
wiyeno, kod puga mar pino mondo wadhigo." 12Kamano Daudi nokawo tong’ gi
puk pi mane ni yo ka wi Saulo, mi ne gia, ma onge ng’at monenogi, kata
mowinjogi, kata mochiew. Ne ginindo giduto, nikech Ruoth Nyasaye
nosemiyo nindo ogoyogi ngoga.

13Daudi noidho loka machielo, mochung’ ewi got gi kuma bor, ka kindgi
opogore malach. 14Eka noluongo jolweny kod Abner wuod Ner, kowacho niya,
"Abner, dak idwoka wach?" Abner nodwoko niya "In ng’awa, ma luongo
ruoth?" 15Mi Daudi nowachone niya, "Donge in dichwo? Bende nitie ng’ama
romo kodi e Israel? To ka kamano, nende ok irito ruoth maber? Donge
ing’eyo ni ng’at moro nobiro nege? 16Gima isetimo ok ber. Gi nying Ruoth
Nyasaye, uwinjoru gi tho, nikech ne ok urito ruoth, ng’at mowir ma Ruoth
Nyasaye oyiero. Koro neye kuma tong’ ruoth nitie, kod puk pi mane ni yo
ka wiye."

17Kane Saulo ochamo dwond Daudi, nopenje niya, "Daudi wuoda, mano dwondi
koso?" Daudi nodwoke niya, "Ee, mano dwonda, ruoth. 18Marang’o ilawa, to
an mana jatichni? En ang’o masetimo? Koso rach manadi miseneno
kuoma? 19Koro yie iwinj wachna. Kapo ni Ruoth Nyasaye ema othuwi koda,
to mondo oyie kawo misango. To ka ji ema othuwi koda, to mondo okuong’gi
e nying Ruoth Nyasaye, nikech gisegola tinende ni kik abed e oganda mar
jo-Ruoth Nyasaye, kendo giseriemba mondo adhi ati ni nyiseche
mamoko. 20Emomiyo koro kik iwe atho e pinyni, kuma bor gi Ruoth Nyasaye,
nimar isewuok dwaro ngimana, mana ka ng’at ma dwaro ayuer e gode." 21Eka
Saulo nowacho niya, "Aseketho. Duogi, Daudi wuoda. Ok nachak atimni gima
dihinyi, nikech nende iluoro ngimana. Awuoro, asefuwo, kendo alal
marach." 22Mi Daudi nodwoke niya, "Ruoth, ne tong’i! Or jalweny moro
mondo obi loka ku, oome. 23Ruoth Nyasaye ema miyo ng’ato ka ng’ato pok
mowinjore gi timne makare kod adierane. Ruoth Nyasaye nende oketi e
lweta, to nadagi tero lweta kuom ruoth mowir ma Ruoth Nyasaye
oyiero. 24Kaka ngimani nende long’o e wang’a, e kaka ngimana bende mondo
obed malong’o e wang’ Ruoth Nyasaye, kendo en ema mondo oresa e masiche
duto." 25Eka Saulo nowacho ni Daudi niya, "Oguedhi, Daudi wuoda! Initim
timbe madongo, kendo nilo." Mi Daudi nodhi, to Saulo nodok dala.

1 SAMUEL 27

Daudi odak e piny jo-Filistia

1Daudi noparo niya, "Chieng’ moro Saulo nonega. Onge gimoro maber ma
datim, mak mana karingo adhi e piny jo-Filistia. Mano eka Saulo nowe
lawa, nikech kata komanya machal nadi e piny Israel duto, to ok
nonwang’a, kendo natony kaa e lwete." 2Omiyo Daudi nowuok gi ji mia
auchiel mane ni kode, modhi ir Akish, wuod Maok, ruodh Gath, 3mi gidak
kode kuno. Ng’ato ka ng’ato ne ni kod joode. Daudi bende ne ni kod monde
ariyo, Ahinoam nyar Jezeel, kod Abigail ma chi Nabal ja-Karmel. 4Kane
onyis Saulo ni Daudi oseringo nyaka Gath, noweyo dware.

5Daudi nokwayo Akish niya, "Ruoth, ka koro iyie konya, to mondo imiya
kamoro e mier maoko, adagie. Ok owinjore adag kodi e dalani." 6Mi Akish
nomiye Ziklag mana chieng’ono. Mano emomiyo Ziklag pod ni e bwo ruodh
Juda nyaka chil kawuono. 7Daudi nodak e piny jo-Filistia kuom kinde ma
dirom higa achiel kod dueche ang’wen.

8Ndalogo Daudi gi joge ne monjo jo-Geshur, gi jo-Girzi, kod jo-Amalek,
nikech ogendnigo ema nodak e pinyno, chakre Telam kochomo yo Shur, nyaka
piny Misri. 9Daudi ne ketho pinyno ma ok owe ng’ama dichwo kata ma dhako
ka ngima. Nopeyo rombe, gi dhok gi kenje, kod ngamia, kendo noyako
lewni, to bang’e nodokga ir Akish. 10To kane Akish openje ni, "Ia monjo
kune kawuono?" Daudi ne dwoke niya, "Waa monjo yo milambo mar Juda,"
kata, "Yo milambo mar piny jo-Jerameel," kata, "Yo milambo mar piny
jo-Keni." 11Daudi ne ok we ng’ama dichwo kata madhako kangima, mane
dikel wach Gath, nikech noparo niya, "Dipo ka gidonjonwa, ka ginyiso
gima watimo." Kamano e kaka tim Daudi nobet ndalo duto mane odakie e
piny jo-Filistia. 12To Akish nogeno Daudi, koparo niya, "Osemiyo jogi ma
jo-Israel sin kode chuth, omiyo nobed ng’ata mosiko."

1 SAMUEL 28

1Ndalogo jo-Filistia nochoko jolweny duto mondo giked gi jo-Israel.
Akish nowacho ni Daudi niya, "Ng’e malong’o ni in kaachiel gi jogi nyaka
udhi koda e lweny." 2Daudi nodwoke ni, "Mano ber, kendo ibiro neno gima
anyalo timo!" Mi Akish nowachone ni, "Ber! Abiro keti jaritna mosiko."

Saulo gi dhako ma ja-nyakalondo

3 1 Sam 25.1. T.Lawi 20.27; T.Chik 18.10, 11.Noyudo Samuel osetho, mi
jo-Israel duto noywage, kendo ne giyike Rama, dalane owuon. To Saulo
noseriembo jo-nyakalondo kod ajuoge duto oa e piny Israel.

4Jo-Filistia nochokore kanyakla Shunem, mi gijot kuno. Saulo bende
nochoko jo-Israel duto, mojot Gilboa. 5Kane Saulo oneno jolweny
jo-Filistia, luoro nomake, mokirni ahinya. 6Kwan 27.21.To kane okwayo
Ruoth Nyasaye wach, Ruoth Nyasaye ne ok odwoke, kata e yor lek, kata e
yor Urim28.6 Urim ne en ombulu migoyo, kipenjogo wach kuom Nyasaye. kata
gi dho jonabi. 7Bang’e Saulo nowacho ni jotichne niya, "Dwarnauru dhako
ma ja nyakalondo, mondo adhi ire, apenj wach." Jotichne nodwoke ni,
"Nitie dhako moro ma janyakalondo modak Endor."

8Saulo no wako lewni mopogore gi mane ojarwako, mondo orweny ji. Eka
nokawo ji ariyo, modhigo ir dhakono gotieno. Nowacho ni dhakono niya,
"Korna wach gi nyakalondo, kendo igolna ng’at mabiro wachoni, kuom joma
otho." 9To dhakono nodwoke niya, "Donge ing’eyo gima Saulo osetimo?
Oseriembo jo-nyakalondo gi ajuoge e pinywa. Marang’o ichika gi
masira?" 10To Saulo nokuong’ore, kawachone ni, "Gi nying Ruoth Nyasaye,
onge bura ma noyudi kuom wachnii." 11Eka dhakono nopenje niya, "Agolni
ng’a?" Mi nodwoke ni, "Golna Samuel." 12To kane dhakono oneno Samuel
kawuok, nokok matek, kowacho ni Saulo niya, "Marang’o iwuonda? To kara
in mana Saulo!" 13To ruoth nowachone ni, "Kik iluor. Ineno ang’o?"
Nodwoko Saulo niya, "Aneno nyasaye moro kawuok ei lowo." 14Mi Saulo
nopenje ni, "Ochalo nadi?" Nodwoke niya, "Jaduong’ moti, moumore gi law
abola ema owuok." Eka Saulo nong’eyo ni en Samuel, mi nogoyo chonge
pinyu, mokulore nyaka e lowo, komiye duong’.

15Samuel nopenjo Saulo niya, "Marang’o ichanda, kimiyo awuok oko e
liel?" Saulo nodwoke niya,, "Adhier nono, nikech jo-Filistia kedo koda,
to Nyasaye oseweya, ma dwok moro ok odwoka, kata gi dho jonabi, kata gi
yor lek. Emomiyo aluongi ni mondo inyisa gima onego atim." 16Samuel
nowachone niya, "Marang’o ipenja, kobedo ni Ruoth Nyasaye oseweyi,
modoko jasiki? 171 Sam 15.28.Ruoth Nyasaye osetimoni mana kaka nomiyo
awacho. Osemayi loch, momiyo Daudi. 181 Sam 15.3-9.Osetimoni kamano
nikech nidagi winje, kendo ne ok itimo ni jo-Amalek gima romre gi
mirimbe mager. 19To bende Ruoth Nyasaye biro chiwi kaachiel gi jo-Israel
e lwet jo-Filistia, kendo kiny inibed koda ka, kaachiel gi yawuoti.
Adier, Ruoth Nyasaye biro chiwo oganda lweny mar Israel e lwet
jo-Filistia."

20Kane Saulo owinjo weche Samuelgo, luoro nomake ahinya, mogore piny
auma. Noonge gi teko chuth, nimar noyudo oseriyo kech odiechieng’
gotieno duto. 21Dhakono nosudo bute, kendo ka noneno ni luoro omake,
nokone niya, "Nende awinjo wachni, kendo nayie tho kane atimo gima
nikwaya. 22Emomiyo koro in bende yie iwinj wachna. We amiyie chiemo moro
matin, mondo icham, iyudgo teko mar chako wuoth." 23To nodagi ni ok
ochiem, to jotichne kaachiel gi dhakono nomedo kwaye, moyie. Nochung’
koa e lowo, mobet e kitanda. 24Dhakono ne nigi nyarwath machwe e ot
kanyo. Noreto moyang’o nyarwadhno piyopiyo. Bende nokawo mogo, modwalo,
kendo olosogo makati, ma ok oketie thowi. 25Noketogi e nyim Saulo gi
jotichne, mi ne gichiemo. Eka ne giwuok, mi gidhi mana gotienono

. 1 SAMUEL 29

Jo-Filistia ochich gi Daudi

1Jo-Filistia nochoko jolweny duto kanyakla Afek, to jo-Israel nojot but
thidhiya man Jezreel. 2Jodong jo-Filistia ne chano jogi e migepe matindo
gi madongo, to Daudi gi joge, kaachiel gi jo-Akish, ne luwo
bang’gi. 3Kane jotend jo-Filistia oneno kamano, ne gipenjo niya,
"Jo-Hibraniagi to timo ang’o ka?" Akish nodwokogi niya, "Jali e Daudi,
mane jatich Saulo ruodh Israel. Koro osedak koda moloyo higa achiel, to
chakre ndalo mane obiroe ira, pok aneno rach moro kuome nyaka chil
kawuono." 4To jotend jo-Filistia nokecho kode, mi giwachone niya, "Kwer
jali odog kuma niketee, kik odhi kodwa kedo, nimar dipo kolokore jasikwa
e lweny, nikech kodwaro ni owinjre gi ruodhe, to doneg man jowa. 51 Sam
18.7; 21.11.Donge en e Daudi mane ji miel ka wero ni,

‘Saulo onego ji gana,

to Daudi onego ji gana gi gana’?"

6Omiyo Akish noluongo Daudi, mowachone niya, "Gi nying Ruoth Nyasaye, in
jaadiera, kendo an to aneno ni owinjore wadhi kodi e lweny, nikech pok
aneno rach moro kuomi, chakre ndalo mane ibiroe ira, nyaka chil kawuono.
To kata kamano, jodongo ok oyie kodi. 7Emomiyo koro dogi, idhi gi kue,
ma ok itimo gima diketh chunygi." 8To Daudi nowacho ni Akish niya, "Ere
gima asetimo? Wach ang’o miseyudo kuoma ndalo duto masebedogo kodi nyaka
chil kawuono, ma dimona dhi kedo gi wasiki?" 9Akish nodwoke niya,
"Ang’eyo ni isebedona jaadiera, mana kaka malaika mar Nyasaye, to kata
kamano jotend jo-Filistia osedagi ni kik idhi kodgi e lweny. 10Emomiyo
kiny ichiew gokinyi mang’ich, kaachiel gi jotich ruodhu ma nubirogo,
kendo umondi ka piny dwaro ru, mondo udog e dala ma namiyou. To kik ibed
gi chuny moro marach, nikech an to ageni chuth." 11Kamano Daudi gi joge
nowuok gokinyi mang’ich, modok e piny jo-Filistia. Jo-Filistia to nodhi
Jezreel.

1 SAMUEL 30

Daudi oloyo jo-Amalek e lweny

1Chieng’ mar adek, Daudi gi joge nochopo Ziklag. To jo-Amalek noyudo ka
osemonjo yo milambo mar Juda, kendo gisewang’o Ziklag mi giketho. 2To
mond dalano kod ji duto matindo gi madongo, ne gimako gidhigo, ma ok
ginego kata achiel 3Omiyo kane Daudi gi joge jochopo e dala, ne giyudo
kosewang’e, to mondgi gi yawuotgi kod nyigi oseter e tuech. 4Daudi gi
joge noywak matek, nyaka teko ma di gimed ywakgo orumo. 51 Sam 25.42,
43.Ahinoam nyar Jezreel, gi Abigail chi Nabal ja-Karmel, ma mond Daudi
bende noseter e tuech. 6Daudi nodhier nono, nikech joge ne wacho ni
mondo ogoye gi kite, nimar chunygi ne lit ahinya, ka ng’ato ka ng’ato
paro yawuote gi nyige. To kata kamano Daudi noyudo teko kuom Ruoth
Nyasaye.

7 1 Sam 22.20-23.Daudi nowacho ni Abiathar jadolo ma wuod Ahimelek niya,
"Kelna efod." Mi Abiathar nokelone law dolo miluongo ni efodno. 8Daudi
nopenjo Ruoth Nyasaye wach niya, "Anyalo lawo joma nomonjowago, koso?
Bende dajukgi?" Mi nodwoke ni, "Lawgi, nikech adier ibiro jukogi, kendo
ibiro reso jogi duto." 9Omiyo Daudi nodhi gi joge duto mia auchiel. To
kane gichopo e aora Besor, 10ji mia ariyo nool ahinya, ma ok nyal ng’ado
aora, omiyo ne gidok kanyo, to Daudi gi ji mia ang’wen nodhi nyime gi
lepo.

11Eka ne giyudo ja-Misri moro e pap, mi gikelo ir Daudi. Ne gimiye
chiemo, mochamo, kod pi, momodho, 12bende ne gimiye ng’owo mong’in, kod
saga ariyo mag mzabibu motwo. Kosechiemo, chunye noduogo, nikech
nosebedo ka ok oyud chiemo, kata pi modho kuom odiechienge adek gotieno
adek. 13Daudio nopenje ni, "In ng’at ng’a? In jakanye?" Nodwoke ni, "An
ja-Misri ma misumba ja-Amalek. To ruodha noweya, nikech nyocha ayudo
tuo, ndalo adek mokadho. 14Ne wamonjo yo milambo mar piny jo-Kereth, gi
mar jo-Juda, kod mar jo-Kaleb, kendo ne wawang’o Ziklag gi
mach." 15Daudi nokone ni, "Diyie itera ir jogo?" Nodwoke niya,
"Kuong’rina e nying Nyasaye nu ok ninega, kendo ok nichiwa e lwet ruoth
ma nartiyone, eka dateri ir jogo."

16Kamano notelo ni Daudi gi joge, mi ne giyudo jo-Amalek koke e pap.
Jo-Amalekgo ne chiemo kendo metho, ka gimor nikech mwandu mang’eny mane
gipeyo e piny jo-Filistia, kendo e piny Juda. 17Daudi nonegogi chakre
rum piny nyaka yuso piny. Onge ng’ato kata achiel kuomgi ma notony mak
mana yawuowi mia ang’wen ma noidho ngamia moringo. 18Daudi noreso ji
duto mane jo-Amalek omako kaachiel gi monde ariyo. 19Onge jamoko kata
jachan, wuowi kata nyako, mane ok oreso. Nodwoko bende gik moko duto te
mane jogo opeyo. 20To bende nopeyo jambgi duto, mi jogo nosembogi e
nyime, ka giwacho niya, "Magi gik ma Daudi opeyo."

21Daudi noduogo ir ji mia ariyo mane oweyo aora Besor, ka tekogi orumo,
kendo ok nyal luwo bang’e, mi jogo nowuok mondo oromne kaachiel gi joma
ne ni kode. Kane gichopo machiegni, ne gimosogi, kendo gipenjogi kaka
wach obet. 22To jomoko maricho, kod joma acheje mane ni kuom joma nodhi
gi Daudi, nowacho niya, "Jogi ne ok odhi kodwa, omiyo kik wapognigi
gimoro kuom gik mane ope ma wasereso, mak mana ni ng’ato ka ng’ato mondo
oyud chiege gi nyithinde, odhigo." 23To Daudi nowacho niya, "Owetena,
kik utim kamano kuom gik ma Ruoth Nyasaye osemiyowa, nikech en ema
oseresowa, kendo ochiwo oganda ma nomonjowano e lwetwa. 24Ere ng’ama
diyie kodu e wachni? Ooyo, nyaka pog ni joma nodong’, ka rito misike,
mana maromre gi joma nodhi e lweny. Nyaka pognigi maromre." 25Chakre
chieng’no nolokore tim jo-Israel nyaka chil kawuono.

26Kane Daudi odok Ziklag, nooro gik mope moko ni jodong Juda ma
osiepene, kowachonigi niya, "Aoronu mich moa kuom gik mwapeyo kuom wasik
Ruoth Nyasaye." 27Jogo nodak Datir, 28gi Aroer, gi Sifmoth, gi
Eshtemoa, 29gi miech jo-Jerameel, gi miech jo-Keni, 30gi Horma, gi
Bora-shan, gi Athak, 31gi Hebron, kod kuonde duto mane Daudi jorawoe gi
joge.

1 SAMUEL 31

Tho Saulo gi yawuote

(1 Weche mag Ndalo 10.1-12)

1Noyudo jo-Filistia kedo gi jo-Israel, kendo jo-Israel noringo, kinegogi
e got Gilboa. 2Jo-Filistia nojuko Saulo kod yawuote ma Jonathan gi
Abinadab kod Malkishua, kendo ne ginego yawuotego. 3Lweny nohingo Saulo,
mi jodir-asere noyude, mochwowe kendo ohinye marach. 4Saulo nowacho ni
jating’ne gi lweny niya, "Wuodh liganglani, inegago, nono to joma kia
Nyasayegi biro chwowa, kendo nyiera." To jalo nodagi, nikech noluor
ahinya. Emomiyo Saulo nomako liganglane owuon, mochwoworee. 5To kane
jating’ne gi lweny oneno ni Saulo osethoo, en bende nochwowore e
liganglane, motho gi kanyo. 6Kamano, Saulo, kaachiel gi yawuote adek, gi
jating’ne gi lweny, kod joge duto, notho chieng’no. 7Kane jo-Isreal mane
odak e holo machielo, kaachiel gi joma nodak loka Jordan, oneno ni
jolwenj Israel oseringo, kendo ni Saulo gi yawuote josetho, ne gibolo
miechgi kanyo, mi gin bende ne giringo. Bang’e jo-Filistia nobiro, modak
e miergo.

8Kinyne, kane jo-Filistia obiro dedo jomotho, ne giyudo ringre Saulo gi
ringre yawuote adek, koriere e got Gilboa. 9Ne ging’ado wiye oko, kendo
ne gikawo gige mag lweny. Eka ne gioro joote e piny jo-Filistia duto,
mondo oter wach maberno ni nyisechegi kod jopinygi. 10Ne giketo gik
Saulo mag lweny e od nyisechegi mamon, miluongo ni Ashtaroth, kendo ne
gitueyo ringre e kor ohinga mar Bethshan. 11To kane jo-Jabesh-gilead
owinjo gima jo-Filistia osetimo ni Saulo, 12thuondi duto nowuok,
mowuotho otieno duto. Ne gigolo ringre Saulo kod ringre yawuote e ohinga
mar Bethshan, mi gikelogi Jabesh, kendo ne giwirogi gi gik mang’ue ng’ar
kanyo. 13Eka ne gikawo chokegi, mi giyiko e tiend yath moro man Jabesh,
kendo ne gitueyo chiemo ndalo abiriyo.

2 SAMUEL 1

Daudi owinjo wach tho Saulo

1Kane Daudi oseduogo koa nego jo-Amalek, nonindo Ziklag ndalo
ariyo. 2Chieng’ mar adek ka Saulo osetho, ng’at moro nobiro moa e lweny
koyiecho lepe, kendo obuko wiye buru. Kane ochopo ir Daudi, nokulore
piny, komiye duong’. 3Daudi nopenje niya, "Ia kanye?" Nodwoko ni,
"Nyocha apondo aa e kambi lweny mar jo-Israel." 4Daudi nomedo penje
niya, "Ang’o motimore kuno? Wachna." Nodwoke ni, "Jo-Israel oseringo oa
e lweny, to thothgi osetho. Saulo gi Jonathan wuode bende josetho." 5Eka
Daudi nomedo penje kendo niya, "Ere kaka ing’eyo gi Saulo gi Jonathan
wuode josetho?"

6 1 Sam 31.1-6; 1 W.Nda 10.1-6.Wuowino nowacho niya, "Noyudo an e got
Gilboa, kendo naneno Saulo kosirore gi tong’e, to geche lweny gi joidh
farese lwore machiegni. 7To kane ogoyo machiemo, nonena, moluonga.
Nadwoke ni, ‘Era e.’ 8Eka nopenja ni, ‘In ng’a?’ Nadwoke ni, ‘An
ja-Amalek.’ 9Eka nowachona niya, ‘Bi ka, inega, nikech an gi rem malit,
to pod angima.’ 10Omiyo nasudo bute, manege, nikech nang’eyo ni ok onyal
bedo mangima, kosehinyore kamano. Bang’e nakawo osimbo mane ni e wiye,
kod ronge mane ni e bade, kendo ekigi."

11Kane Daudi owinjo wachno, noyiecho lepe owuon, kendo ji duto mane ni
kode bende notimo kamano. 12Ne gisedo ka giywago Saulo gi Jonathan wuode
kod jo-Ruoth Nyasaye, ma tiende ni jo-Israel. Bende ne gitueyo chiemo
nyaka piny oyuso, ka giparo joma otho e lwenygo.

13Daudi nopenjo wuowi ma nokelone wachno niya, "In jakanye?" Nodwoke
niya. "An wuod ja-Amalek ma jadak." 14Daudi nowachone ni, "Marang’o ne
ok iluoro tero lweti kuom ruoth mowir ma Ruoth Nyasaye oyiero?" 15Eka
noluongo wuowi moro kuom joge mowachone niya, "Bi inege." Mi jalo nogoyo
ng’atno motho. 16Daudi nowacho niya, "Rembi obed e wiyi, nimar dhogi
iwuon ema ong’adoni bura, kiwacho ni isenego ruoth mowir ma Ruoth
Nyasaye oyiero."

Daudi oywago Saulo gi Jonathan

17Daudi nochwogo wend ywak ni Saulo gi Jonathan wuode. 18Josh
10.13.Nochiko ni mondo jo-Juda opuonjre wendno kendo ondike e kitap
Jasher, kama:

19"A Israel, jou madongo osenegi e godeu!

Yaye, joma rateke osepodho.

20Kik ihul wachni e Gath.

Kik igo milome mare e wang’yore mag Ashkelon,

dipo ka mond Filistia obedo mamor.

Ee, dipo ka nyi joma kia Nyasayego obedo moil.

21Un gode mag Gilboa, kik tho mok kuomu.

Un puothe mag kuoyo, kik koth chue kuomu,

nikech kuondegoo ema kuodi mag joma rateke odong’ie, ka kethore,

kaachiel gii kuod saulo, ma koro ok owir gi mo.

22Atung’ Jonathan ne ok duog nono,

mak ochuero remo,

kata mak ong’olo boche mag joma rateke.

Ligangla Saulo bende ne ok duog nono.

23Saulo gi Jonathan ne joma oher kendo joma beyo.

Ne ok gipogore e ngimagi kata e thogi.

E ng’uech, ne giyot kongo.

Ne gin rateke moloyo sibuor.

24Un nyi Israel, ywaguru Saulo!

En ema norwakou gi lewni makwar kendo mabeyo,

kendo en ema noketonu dhahabu e lepu.

25Yaye! Mano kaka joma rateke osepodho e lweny.

Oneg Jonathan e lweny mager.

A Jonathan, chunya lit nikech itho.

26Ne ageni ahinya,

kendo gen ma nigenago ne lich miwuoro.

Ne okadho hera ma mon herogo chwogi.

27Yaye! Joma rateke osetho,

kendo gigi mag lweny olal nono!"

SAMUEL 2

Oket Daudi ruoth Juda

1Bang’ wechegi, Daudi nopenjo Ruoth Nyasaye wach niya,, "Dadhi e dala
moro mar Juda koso?" Ruoth Nyasaye nodwoke ni, "Dhiyo!" Daudi nomedo
penjo niya, "Ere dala ma dadhiye?" Mi nodwoke ni, "Hebron." 21 Sam
25.42, 43.Omiyo Daudi nodhi kuno, gi monde ariyo, ma Ahinoam nyar
Jazreel, kod Abigail chi Nabal ja-Karmel. 3Nodhi gi joge duto, ng’ato ka
ng’ato gi joode, mi ne gidak Hebron. 41 Sam 31.11-13.Jo-Juda nobiro,
mowiro Daudi gi mo, ka gikete ruodh dhood Juda.

Kane onyis Daudi ni jo-Jabesh-gilead ema noyiko Saulo, 5nooro joote
irgi, kowachonigi niya, "Ruoth Nyasaye mondo oguedhu, nikech nutimo
ng’wono ni Saulo ruodhu, kuom yike. 6Koro Ruoth Nyasaye mondo otimnu
ng’wono gi adiera. An bende natimnu maber, kuom timo kamano. 7Emomiyo
koro beduru joma otegno, kendo ma jochir, nikech Saulo ruodhu osetho,
kendo dhood Juda osewira abed ruodhgi."

Daudi okedo gi jo-Saulo

8To noyudo ka Abner wuod Ner, ma jatend jolweny mag Saulo, osekawo
Ishbosheth wuod Saulo, motero Mahanaim, loka Jordan. 9Nokete ruodh
Gilead, gi Asher, gi Jezreel, gi Efraim, gi Benjamin, kendo ruodh
jo-Israel duto. 10Ishbosheth ne jahigni piero ang’wen kane ochako bedo
ruodh jo-Israel, mi nobedo ruoth kuom higni ariyo. Dhood Juda to ne luwo
Daudi, 11kendo Daudi nobedo ruoth kuom higni abiriyo gi dueche auchiel
kodak Hebron.

12Abner wuod Ner, kod joma ne luwo Ishbosheth wuod Saulo, nowuok
Mahanaim, modhi Gibeon. 13Joab wuod Zeruya, kaachiel gi joma ne luwo
Daudi bende nowuok Hebron, mi ogendini ariyogi noromo e yawo man Gibeon.
Jo-Daudi nobet e bath yawo konchiel, to jo-Ishbosheth nobet e bath yawo
komachielo.

14Eka Abner nowacho ni Joab niya, "We yawuowi oa malo, mondo otemre e
nyimwa." Joab nodwoke ni, "Ara, gitim kamano." 15Omiyo ne gia malo,
moyier ji apar gariyo kor Ishbosheth wuod Saulo gi jo-Benjamin, kendo ji
apar gariyo kor Daudi. 16Eka ne girakore, mi ng’ato ka ng’ato omako wi
jasike, kohobo ng’etne gi ligangla, mine giruombore piny rat giduto.
Omiyo kanyo nochak ni Helketh-hazurim, (tiende ni, Paw Lak Ligangla.)
Pawno nie gweng’ Gibeon. 17Negruokno nokelo lweny mager chieng’ono,
kendo jo-Daudi noloyo Abner gi jo-Israel.

18Yawuot Zeruya adek duto ne ni kanyo. Ne gin Joab gi Abishai kod
Asahel. To Asahel, mane tiende yot ka mwanda, 19nolawo Abner, ka ok
ong’i korachwich kata koracham 20nyaka Abner nogoyo machiemo, mopenje
niya, "Asahel, mano in?" Asahel nodwoke niya, "Ee, an." 21Abner
nowachone niya, "Bar korachwich kata koracham, mondo imak jalweny moro,
ipe gige." To Asahel notamore weyo lawe. 22Mi Abner nowachone kendo ni,
"Bar mondo iwe lawa, dipo ka agoyi manegi. To katimo kamano. To ere kaka
dachung’ e nyim Joab owadu?" 23Kata kamano, Asahel notamore baro. Omiyo
Abner nochwowo bund iye gi kapier tong’, mopowo nyaka ka ng’eye. Nogore
piny, motho gikanyo. Kane ji duto ochopo kama Asahel othoe, ne
gichung’. 24To Joab gi Abishai nodhi nyime ka lawo Abner, nyaka chieng
opodho. Mano noyudo ka gin e got Ama, kama omanyore gi Gia, e yo madhi e
thim Gibea.

25Jo-Benjamin nochokore bang’ Abner, kendo ne giriedo ni lweny, ka
gichung’ ewi got moro. 26To Abner nokok ni Joab, kawacho niya, "Ji biro
negore nyaka chieng’ koso? Donge ing’eyo ni giko wachni biro bedo marach
moloyo? Nyaka karang’o ma ibiro siko kikwero jogi mondo owe lawo
jowetegi?" 27Joab nodwoke niya, "Gi nying Ruoth Nyasaye ka da ok iwuoyo,
da ok giweyo lawo jowetegi nyaka piny oru!" 28Eka Joab nogoyo tung’,
kendo ji duto nochung’. Ne giweyo lawo jo-Israel kendo kedo kodgi.

29Gotienono duto, Abner gi joge nowuotho e holo mar aora Jordan. Ne
ging’ado aora Jordan, kendo ne gichopo Mahanaim kar odiechieng’. 30Kane
Joab oduogo koa lawo Abner, nochoko joge duto kanyakla, monwang’o ni
jo-Daudi apar gochiko osetho, ka ok okwan Asahel. 31To jo-Daudi nosenego
ji mia adek kod piero auchiel kuom jo-Benjamin mane luwo Abner. 32Ne
giting’o ringre Asahel, mi giyiko e liend wuon mare, bethlehem. Bang’e
Joab kod joge nowuotho gotienono thole, mochopo Hebron ka piny ru.

2 SAMUEL 3

1Lweny nodhi nyime e kind dhood Saulo gi dhood Daudi kuom ndalo
momedore. Daudi nomedo locho, to dhood Saulo nomedo dok chien.

Yawuot Daudi mane onywol Hebron

(1 Weche mag Ndalo 3.1-4)

2Yawuot Daudi mane onywolo Hebron e magi: Wuode makayo ne Amon, ma min
mare ne Ahinoam, nyar Jezreel; 3mar ariyo ne Kileab, ma min mare ne
Abigail, chi Nabal ja-Karmel; mar adek ne Absalom, ma min mare ne Maaka,
nyar Talmai, ruodh Geshur; 4mar ang’wen ne Adonija, ma min mare ne
Hagith; mar abich ne Shefetia, ma min mare ne Abital; 5mar auchiel ne
Ithream, mane wuod chiege ma nyinge Elga. Jogi duto Daudi nonywolo
Hebron.

Abner ochano timo winjruok gi Daudi

6Kane pod lweny dhi nyime e kind dhood Saulo gi dhood Daudi, Abner
nomedo yudo duong’ e dhood Saulo. 7Ne nitie chi Saulo moro, ma nyinge
Rizpa, nyar Aya, ma nomiyo Ishbosheth openjo Abner niya, "Marang’o
isedonjo e doho wuora, mitero chiege?" 8Abner nokecho ahinya nikech
wachno, mi nodwoko Ishbosheth niya, "Ikawa ka guo Juda koso? Kinde duto
asebedo jaadiera ni dhood Saulo wuoru, gi owetene kod osiepene, ka ok
achiwi e lwet Daudi, to koro eka ichwanya kuom wach dhako! 91 Sam
15.28.Nyasaye mondo okweda ka ok atimo ni Daudi kaka Ruoth Nyasaye
nosingorene, 10ni enogol loch kuom dhood Saulo, kendo noket Daudi obed
ruodh jo-Israel gi jo-Juda, chakre Dan nyaka Beer-sheba!" 11Ishbosheth
ne ok nyal dwoko Abner kata wach achiel, nikech noluore.

12Abner nooro joote Hebron ir Daudi, kowachone niya, "Tim koda winjruok,
mi nakonyi loko jo-Israel duto mondo oduog iri." 13Daudi nodwoke niya,
"Ber! Ayie timo kodi winjruok, to mak mana kikelo Mikal nyar Saulo,
chieng’ mibiro nena." 141 Sam 18.27.Bende Daudi nooro joote ir
Ishbosheth wuod Saulo, kowacho niya, "Dwokna Mikal ma chiega, ma
nanywomo gi ringre jo-Filistia mia achiel." 15Mi Ishbosheth nooro joote,
mogolo Mikal kuom chwore ma Paltiel wuod Laish. 16Chworeno nokowe nyaka
Bahurim, ka ywak. To Abner nowachone ni, "Dogi!" Mi nodok.

17Abner nowuoyo gi jodong Israel, kowachonigi niya, "Kuom ndalo mokadho
usedwaro mondo Daudi obed ruodhu. 18Koro keteuru, nikech Ruoth Nyasaye
osesingore kuome, ka wacho niya, ‘Gi lwet Daudi anares joga Israel e
lwet jo-Filistia, kendo e lwet wasikgi duto.’ " 19Abner nowuoyo gi
jo-Benjamin bende. Eka nodhi Hebron mondo onyis Daudi gik moko duto mane
jo-Israel gi jo-Benjamin dwaro timo.

20Abner nobiro Hebron ir Daudi, kaachiel gi ji piero ariyo mi Daudi
norwakogi gi chiemo. 21Bang’e Abner nowacho ni Daudi niya, "Ruoth, koro
adok loko jo-Israel duto odogni, mondo gitim kodi singruok, kendo mondo
ibed ruodh pinywa duto, kaka chunyi dwaro." Omiyo Daudi nogoyo ni Abner
oriti, modhi gi kue.

Joab ogeno Abner

22To Joab gi jo-Daudi noyudo duogo mana sano. Ne gia peyo, ka gikelo gik
mang’eny mane giyako. To Abner ne koro osea ir Daudi Hebron, nikech
Daudi nosemiye thuolo, modhi gi kue. 23Kane Joab gi jolweny mane ni kode
ochopo Hebron, nonyise niya, "Abner wuod Ner nobiro ir ruoth, mi ruoth
oweye odhi gi kue." 24Abner nodhi ir ruoth, mopenje niya, "En ang’o
misetimo? Awinjo ni Abner nobiro iri. Marang’o imiye thuolo mondo odhi,
momiyo koro otony? 25Donge ing’eyo ni Abner wuod Ner nobiro mana ni
mondo owuondi, kendo ong’e wuodheni, kod gik mitimo duto?"

26Kane Joab osea ir Daudi, nooro joote mondo olaw Abner. Ne gijuke e
soko mar Sira, mi giduoge. To Daudi ne kia wachno. 27Kane Abner oduogo
Hebron, Joab nobaro kode but rangach, ka gima odwaro wuoyo kode
ling’ling’, mi nochwowo bund iye, monege, kochulo kuor nikech remb
Asahel owadgi. 28Kane Daudi owinjo wachno, nowacho niya, "An, kod joga,
waonge bura e nyim Ruoth Nyasaye kuom tho Abner wuod Ner nyaka
chieng’. 29Rembe mondo obed ewi Joab, kendo kuom dhoode duto. E dhood
Joab nyaka bedie ng’ama rembe chuer, kata ng’ama jadhoho, kata ng’at
modere, kata ng’ama ochando chiemo!" 30Kamano e kaka Joab gi Abishai
owadgi nonego Abner, nikech en ema nonego Asahel owadgi Joab gi Abishai
e lweny Gibeon.

31Daudi nowacho ni Joab gi ji duto mane ni kode niya, "Yiechuru lepu,
urwakru gi piende gugru, kendo uywag Abner." Daudi owuon nodhi e liel ka
luwo bang’ Abner. 32Ne giyiko Abner Hebron, kendo ruoth noywak gi mirima
e liende, mi ji duto bende noywak kode. 33Ruoth noywago Abner, kawacho
niya:

"Yaye Abner! Bende owinjore itho kaka ng’ama ofuwo adier?

34Lweti ne ok otue, kata tiendi ne ok omaki gi ratege.

To nitho mana kaka ng’ato tho e lwet joma richo!" Bang’e ji duto nomedo
ywage.

35Ne gihoyo Daudi mondo ochiem, to piny ne pod odiechieng’, omiyo Daudi
nokuong’ore, kawacho niya, "Nyasaye mondo okweda, kapo ni achiemo, kata
abilo gimoro ka pok chieng’ opodho." 36Wachno ne long’o ni ji duto ma
nowinjo, mana kaka gik moko duto mane ruoth timo ne long’onigi. 37Kamano
ji duto nong’eyo chieng’no ni kara, ruoth ne kiya wach nek Abner wuod
Ner. 38Ruoth nowacho ni joge niya, "Donge ung’eyo ni jalweny maduong’ e
Israel ema otho kawuono?. 39Kata obedo ni an ruoth kamano, to yawuot
Zeruyagi otamo wang’a. Ruoth Nyasaye ema mondo ochul kuor ni ng’ama rach
moromo gi rach mosetimo."

2 SAMUEL 4

Nek mar Ishbosheth

1Kane Ishbosheth wuod Saulo owinjo ni oseneg Abner, ka ni Hebron, chunye
noa, kendo jo-Israel duto nobwok. 2To Ishbosheth ne nigi jotend mony
ariyo, achiel ne nyinge Baana, to machielo Rekab. Ne gin yawuot Rimon
ja-Beeroth, ma ja-Benjamin, 3nimar jo-Beeroth noseringo modhi Gitaim, mi
gibedo jodak kuno nyaka chil kawuono.

4 2 Sam 9.3.Jonathan wuod saulo ne nigi wuode moro mane tiende ong’ol.
Ne en jahigni abich kane wach tho Saulo gi Jonathan okel oa Jezreel, mi
japite noting’e moringo kode. To kane oyudo japidino reto mondo otony,
nyathi nogore piny mohinyore, kendo nodoko rang’ol. Nyinge ne
Mefibosheth.

5Rekab kod Baana, ma yawuot Rimon ja-Beeroth, nodhi mochopo e od
Ishbosheth godiechieng’ ka piny oore, mi giyudo koyueyo chieng’
makech. 6Dhako ma jarit dhoot noyudo obet ka piedho ngano, to nochako
nur nyaka nindo otere, mi Rekab gi Baana owadgi nolidho, modonjo e
ot. 7Kane gichopo e ot mane Ishbosheth nindoe, ne gigoye, motho kendo
ging’ado wiye oko. Ne gikawo wiye, mi giwuothogo otieno tulu, ka giluwo
yo madhi e holo mar aora Jordan. 8Ne gikelo wi Ishbosheth Hebron, ni
Daudi, mi giwachone niya, "Ruoth, wakeloni wi Ishbosheth wuod Saulo,
jasiki, mane dwaro negi. Tinendeni Ruoth Nyasaye osechuloni kuor kuom
Saulo, kendo kuom kothe." 9To Daudi nodwoko Rekab gi Baana owadgi niya,
"Gi nying Ruoth Nyasaye mosereso ngimana e masiche duto, 102 Sam
1.1-16.kane ng’at moro obiro Ziklag mokona ni Saulo osetho, koparo ni
okelona wach maber, namake, manege. Mano e pok ma namiye kuom wach ma
nokelo. 11To koro nadi, ka joma richo osenego ng’at makare e ode owuon,
kendo mana e kitandane? Donge owinjore achulnu kuor kuom remo
musechuero, mondo ua

e piny?" 12Mi Daudi nogolo chik, kendo joge nonego jogo. Ne ging’ado
luetegi kod tiendegi oko, mi giliero e yath but yawo man Hebron. To wi
Ishbosheth ne gikawo, mi giyiko Hebron, e liend Abner.

2 SAMUEL 5

Oket Daudi ruodh Israel

(1 Weche mag Ndalo 11.1-3)

1Dhout Israel duto nobiro Hebron ir Daudi, mi giwachone niya, "Ng’e ni
wan mana remo achiel kodi. 2E ndalo ruodhwa mokadho, kane Saulo pod
ruodhwa, in ema nitelo ni jo-Israel e lwenjegi duto, kendo Ruoth Nyasaye
nowachoni niya, ‘Inibed jakwadh joga Israel, kendo in ema nibed
ruodhgi.’ "

3Jodong Israel duto nobiro Hebron ir Daudi, kendo ne gitimo kode
singruok kuno e nyim Ruoth Nyasaye, mi giwire gi mo mondo obed ruodh
jo-Israel. 41 Ruo 2.11; 1 W.Nda 3.4; 29.27.Daudi ne jahigni piero adek
ka nochako tich ruoth, kendo nobedo ruoth kuom higni piero
ang’wen. 5Nobedo ruodh jo-Juda kuom higni abiriyo kodak Hebron, kendo
nobedo ruodh jo-Israel duto kaachiel gi jo-Juda kuom higni piero adek
gadek kodak Jerusalem.

Daudi okawo dala mar Sayun

(1 Weche mag Ndalo 11.4-9)

6 Josh 15.63; Bura 1.21.Ruoth Daudi nodhi Jerusalem gi joge mondo oked
gi jo-Jebus ma weg pinyno. To jo-Jebusgo ne paro ni Daudi ok nyal donjo
e dalagi, omiyo ne giwachone niya, "Ok nidonj ka, nikech kata mana
muofni gi rang’onde oromo geng’ou!" 7To kata kamano Daudi nokawo Sayun,
dala mochiel gi ohinga, ma tinde iluongo ni Dala Daudi. 8Chieng’no Daudi
nowacho niya, "Ng’ama dwaro loyo jo-Jebus, to mondo oidh gi aora motucho
got, kendo oneg rang’onde gi muofni ma chunya osin-go kande." Mano
emomiyo iwacho ni, "Muofni gi rang’onde kik donj e Hekalu." 9Bang’e
Daudi nodak e dala mochiel gi ohingano, mi noluonge ni Dala Daudi.
Nomedo gero udi moluore, chakre ohinga mar Milo, ka dok ka iye. 10Duong’
mar Daudi koro nomedore ahinya, nikech Ruoth Nyasaye Manyalo Gik Moko
Duto ne ni kode.

Hiram oyie gi loch Daudi

(1 Weche mag Ndalo 14.1-2)

11Hiram ruodh Turo nooro joote ir Daudi gi yiend Sida, kaachiel gi jopa
bao kod jogedo mag kite, mi jogo nogero ni Daudi ot. 12Koro Daudi
nong’eyo ni Ruoth Nyasaye osekete ruodh Israel, kendo osetego lochne
ahinya, mondo oguedhgo joge Israel.

Yawuot Daudi mane onywol Jerusalem

(1 Weche mag Ndalo 3.5-9; 14.3-7)

13Kane Daudi osea Hebron, modhi odak Jerusalem, nomedo mon moko, ma
nonywologo yawuowi gi nyiri 14Nying yawuote ma nonywolo Jerusalem e
magi: Shamua gi Shobab gi Nathan gi Solomon, 15gi Ibhar gi Elishua gi
Nefeg gi Jafia 16gi Elishama gi Eliada kod Elifelet.

Daudi oloyo jo-Filistia e lweny

(1 Weche mag Ndalo 14.8-17)

17Kane jo-Filistia owinjo ni osewir Daudi mondo obed ruodh Israel, ne
gibiro kar rombgi mondo gimonje. To kane Daudi owinjo kamano, nolor
modhi e dala mochiel gi ohinga cha. 18Kane jo-Filistia ochopo, ne giyaro
ni lweny e paw holo mar Refaim. 19Daudi nopenjo Ruoth Nyasaye wach niya,
"Kadhi kedo gi jo-Filistia, nichiwgi e lweta koso?" Ruoth Nyasaye
nodwoke niya, "Dhiyo; nachiwgi e lweti." 20Mi Daudi nodhi Baal-perizim,
momonjogi, kendo oloyogi. Eka nowacho niya, "Ruoth Nyasaye osemwomore
kuom wasikwa, mana kaka aora mwomo genge." Mano emomiyo nochak kanyo ni
Baal-perizim, (tiende ni, Ruoddh mwomruok.) 21Jo-Filistia noringo moweyo
nyisechegi kanyo, mi Daudi kod joge nokawogi.

22Chieng’ machielo jo-Filistia noduogo kendo mochako oyaro ni lweny e
paw holo mar Refaim. 23Daudi nochako openjo Ruoth Nyasaye wach, mi Ruoth
Nyasaye nodwoke niya, "Kik ichomgi tir, to ng’ad yo ka ng’egi mondo
imonjgi kama omanyore gi yien maboyo ka. 24Kiwinjo mutni ewi yien, ka
mutni mag ji mawuotho, to ireti, nimar asetelo nyimi, mondo adhi alo
jolweny mag jo-Filistia." 25Daudi notimo kaka Ruoth Nyasaye nochike mi
nonego jo-Filistia chakre Geba nyaka Gezer.

2 SAMUEL 5

Oket Daudi ruodh Israel

(1 Weche mag Ndalo 11.1-3)

1Dhout Israel duto nobiro Hebron ir Daudi, mi giwachone niya, "Ng’e ni
wan mana remo achiel kodi. 2E ndalo ruodhwa mokadho, kane Saulo pod
ruodhwa, in ema nitelo ni jo-Israel e lwenjegi duto, kendo Ruoth Nyasaye
nowachoni niya, ‘Inibed jakwadh joga Israel, kendo in ema nibed
ruodhgi.’ "

3Jodong Israel duto nobiro Hebron ir Daudi, kendo ne gitimo kode
singruok kuno e nyim Ruoth Nyasaye, mi giwire gi mo mondo obed ruodh
jo-Israel. 41 Ruo 2.11; 1 W.Nda 3.4; 29.27.Daudi ne jahigni piero adek
ka nochako tich ruoth, kendo nobedo ruoth kuom higni piero
ang’wen. 5Nobedo ruodh jo-Juda kuom higni abiriyo kodak Hebron, kendo
nobedo ruodh jo-Israel duto kaachiel gi jo-Juda kuom higni piero adek
gadek kodak Jerusalem.

Daudi okawo dala mar Sayun

(1 Weche mag Ndalo 11.4-9)

6 Josh 15.63; Bura 1.21.Ruoth Daudi nodhi Jerusalem gi joge mondo oked
gi jo-Jebus ma weg pinyno. To jo-Jebusgo ne paro ni Daudi ok nyal donjo
e dalagi, omiyo ne giwachone niya, "Ok nidonj ka, nikech kata mana
muofni gi rang’onde oromo geng’ou!" 7To kata kamano Daudi nokawo Sayun,
dala mochiel gi ohinga, ma tinde iluongo ni Dala Daudi. 8Chieng’no Daudi
nowacho niya, "Ng’ama dwaro loyo jo-Jebus, to mondo oidh gi aora motucho
got, kendo oneg rang’onde gi muofni ma chunya osin-go kande." Mano
emomiyo iwacho ni, "Muofni gi rang’onde kik donj e Hekalu." 9Bang’e
Daudi nodak e dala mochiel gi ohingano, mi noluonge ni Dala Daudi.
Nomedo gero udi moluore, chakre ohinga mar Milo, ka dok ka iye. 10Duong’
mar Daudi koro nomedore ahinya, nikech Ruoth Nyasaye Manyalo Gik Moko
Duto ne ni kode.

Hiram oyie gi loch Daudi

(1 Weche mag Ndalo 14.1-2)

11Hiram ruodh Turo nooro joote ir Daudi gi yiend Sida, kaachiel gi jopa
bao kod jogedo mag kite, mi jogo nogero ni Daudi ot. 12Koro Daudi
nong’eyo ni Ruoth Nyasaye osekete ruodh Israel, kendo osetego lochne
ahinya, mondo oguedhgo joge Israel.

Yawuot Daudi mane onywol Jerusalem

(1 Weche mag Ndalo 3.5-9; 14.3-7)

13Kane Daudi osea Hebron, modhi odak Jerusalem, nomedo mon moko, ma
nonywologo yawuowi gi nyiri 14Nying yawuote ma nonywolo Jerusalem e
magi: Shamua gi Shobab gi Nathan gi Solomon, 15gi Ibhar gi Elishua gi
Nefeg gi Jafia 16gi Elishama gi Eliada kod Elifelet.

Daudi oloyo jo-Filistia e lweny

(1 Weche mag Ndalo 14.8-17)

17Kane jo-Filistia owinjo ni osewir Daudi mondo obed ruodh Israel, ne
gibiro kar rombgi mondo gimonje. To kane Daudi owinjo kamano, nolor
modhi e dala mochiel gi ohinga cha. 18Kane jo-Filistia ochopo, ne giyaro
ni lweny e paw holo mar Refaim. 19Daudi nopenjo Ruoth Nyasaye wach niya,
"Kadhi kedo gi jo-Filistia, nichiwgi e lweta koso?" Ruoth Nyasaye
nodwoke niya, "Dhiyo; nachiwgi e lweti." 20Mi Daudi nodhi Baal-perizim,
momonjogi, kendo oloyogi. Eka nowacho niya, "Ruoth Nyasaye osemwomore
kuom wasikwa, mana kaka aora mwomo genge." Mano emomiyo nochak kanyo ni
Baal-perizim, (tiende ni, Ruoddh mwomruok.) 21Jo-Filistia noringo moweyo
nyisechegi kanyo, mi Daudi kod joge nokawogi.

22Chieng’ machielo jo-Filistia noduogo kendo mochako oyaro ni lweny e
paw holo mar Refaim. 23Daudi nochako openjo Ruoth Nyasaye wach, mi Ruoth
Nyasaye nodwoke niya, "Kik ichomgi tir, to ng’ad yo ka ng’egi mondo
imonjgi kama omanyore gi yien maboyo ka. 24Kiwinjo mutni ewi yien, ka
mutni mag ji mawuotho, to ireti, nimar asetelo nyimi, mondo adhi alo
jolweny mag jo-Filistia." 25Daudi notimo kaka Ruoth Nyasaye nochike mi
nonego jo-Filistia chakre Geba nyaka Gezer.

2 SAMUEL 7

Nyasaye otimo ni Daudi singruok

(1 Weche mag Ndalo 17.1-27)

1Kane ruoth osechako dak e ode ma nogero, kendo Ruoth Nyasaye omiye kue
e kinde gi wasike duto ma nolwore koni gi koni, 2nowacho ni Nathan
janabi niya, "Koro an adak e ot moger maber gi yiend sida, to Sanduk mar
Nyasaye odak mana e hema." 3Nathan nodwoko ruoth niya, "Tim duto
midwaro, nikech Ruoth Nyasaye ni kodi."

4To gotienono, wach Ruoth Nyasaye nobiro ni Nathan niya, 5"Dhiyo, inyis
Daudi jatichna ni Ruoth Nyasaye owacho kama: ‘In digerna ot ma mondo
adagie adier? 6Chakre ndalo mane agoloe jo-Israel e piny Misri, nyaka
chil kawuono, pok adak e ot, to asebet ka adak e hema. 7Kuonde duto ma
nawuothoe gi jo-Israel duto, ne ok apenjo achiel kuom jobura ma naketo
mondo obed jokwadh joga Israel gimomiyo ok gigerona ot mar yiend
sida.’ 8Bende nyis Daudi ni Ruoth Nyasaye Manyalo Gik Moko duto owacho
kama: ‘Ne agoli e lek, kuma nikwayoe rombe, mondo ibed jatend joga
Israel. 9Asebet kodi kuonde duto midhiye, kendo asetiekoni wasiki duto.
Koro abiro miyo nyingi bedo gi huma maduong’, ka humb joma dongo mag
piny, 10kendo abiro miyo joga Israel pinygi giwegi. Anagurgi kuno, kendo
ginidagie ma ok othaggi kendo, kaka chon, 11chakre ndalo mane aketoe
jobura mondo oritgi, to anamiyi kue e kindi gi wasiki duto. To bende
awacho ni anaguedh dhoodi mondo osiki. 12Zab 89.3, 4; 132.11; Joh 7.42;
Joote 2.30.Kisetho, minindo e liel gi kwereni, to anaket achiel kuom
yawuoti kari, kendo anagur lochne obed motegno. 13En ema nogerna ot,
kendo anager lochne osik nyaka chieng’. 14Zab 89.26, 27; 2 Kor 6.18; Hib
1.5.Anabed wuon mare, kendo enobed wuoda, koketho, to anachwade kaka
wuon nyathi chwado nyathine, 15to ok nagol herana kuome, kaka nagolo
kuom Saulo, ma nariembo mondo oweni thuolo. 16Zab 89.36, 37.Dhoodi gi
lochni ogur matek e nyima, kendo lochni nosik nyaka chieng’.’ "

17Nathan nonyiso ruoth Daudi weche duto ma nofwenyne, 18mi ruoth nodhi e
nyim Ruoth Nyasaye, mobet piny. Nowacho niya, "A Ruoth Nyasaye, an ng’a,
koso dhooda en ang’o momiyo isemiya duong’ ma kama? 19To gima isetimona
pod in ikwano ka gima tin, nimar bende isewacho ni dhooda nosik kuom
ndalo mang’eny, kendo isenyisa kaka tienge mabiro nochal. 20A Ruoth
Nyasaye, ang’o ma damed wachoni, to ing’eya oko gi iye? 21Isemiya ng’eyo
gik madongo misetimogi, mana nikech singruokni, kendo nikech mano ema
idwaro. 22A Ruoth Nyasaye, in ema iduong’, kendo pok wawinjo ni nitie
nyasaye moro machal kodi. Onge nyasaye moro mak mana in. 23T.Chik
4.34.Ere oganda moro e piny, machalo gi jogi Israel? Bende nitie jopiny
moro mane isedhi miwaro e tich misumba, miloko jogi? Ere oganda moro,
misetimonigi gik madongo malich, kimiyogo nyingi duong? Koso ere oganda
machielo misereso, kigolo Misri mondo obed jogi iwuon, kendo
kiriembonigi ogendini mamoko gi nyisechegi mondo oweni thuolo? 24Niwalo
jogi Israel mondo obed jogi nyaka chieng’, kendo in, a Ruoth Nyasaye,
ema isedoko Nyasachgi. 25To koro, Ruoth Nyasaye, mi singruok misetimona
kaachiel gi dhooda obed gi teko nyaka chieng’, mi ichop gima
isewacho. 26Nyingi mondo oyud duong’ nyaka chieng’ ka ji wacho niya,
‘Ruoth Nyasaye Manyalo Gik Moko Duto en Nyasach Israel.’ Kamano dhooda
nodongi e nyimi, 27nimar in, Ruoth Nyasaye Manyalo Gik Moko Duto en
Nyasach Israel, ema isenyisa wach ni ibiro dongo oda. Kuom mano asebedo
gi chir mondo alem kama e nyimi. 28A Ruoth Nyasaye, in e Nyasaye adier.
Wecheni gin adier, kendo isesingorina maber kama. 29Emomiyo koro, A
Ruoth Nyasaye, yie iguedh dhooda mondo osik e nyimi nyaka chieng’. In
Ruoth Nyasaye ema isesingori kamano, omiyo dhooda noyud gueth nyaka
chieng’."

2 SAMUEL 8

Daudi oyaro tong’ pinye

(1 Weche mag Ndalo 18.1-13)

1Bang’e Daudi noloyo jo-Filistia mi gibedo moboch, kendo nomayogi
Metheg-ama, dalagi. 2Noloyo jo-Moab bende, kendo nochikogi mondo ginind
piny, ka giriedo. Eka nopogogi gi tol e migepe adek. Nogolo chik mondo
oneg migepe ariyo to migawo achiel mondo odong’. Bang’ mano jo-Moab
nobedo e bwo loch Daudi, kendo ne gigolone osuru.

3Bende Daudi noloyo Hadadezer wuod Rehob, ma ruodh Zoba, e kinde mane
ruodhno dhiyo chungoe rapar mar lochne e lweny but aora Yufrate. 4Daudi
nomako joidh farese alufu achiel gi mia abiriyo, kod jolweny moko alufu
piero ariyo. Nong’ado odond farese duto mag geche lweny moweyo mana
farese mia achiel. 5To kane jo-Aram moa Damaski obiro mondo okony
Hadadezer ruodh Zoba, Daudi nonego ji alufu piero ariyo kuomgi. 6Noketo
askeche ma jorit e piny jo-Aramgo, mi ne gibedo e bwo lochne, kendo ne
gigolone osuru. Kuonde duto mane Daudi dhiye, Ruoth Nyasaye ne miye
locho. 7Noyako gi lweny mag dhahabu mane jorit Hadadezer oting’o, mokelo
Jerusalem. 8Bende noyako mula mogundho Beta kod Berothai, ma miech
Hadadezer.

9Kane Tou, ruodh Hamath, owinjo ni ruoth Daudi oseloyo lweny mag
Hadadezer, 10nooro Joram wuode ire, mondo omose, kendo opake kuom loyo
Hadadezer, nimar Hadadezer ne jasik Tou. Joram nokelo gik moko mag
fedha, gi mag dhahabu, kod mag mula. 11Magi bende ruoth Daudi nochiwo ni
Ruoth Nyasaye kaka nosechiwo fedha gi dhahabu ma noseyako 12kuom jo Edom
gi jo-Moab gi jo-Amon gi jo-Filistia kod jo-Amalek, ma noseloyo. Gik
moko ma noyako kuom Hadedazer wuod Rehob, ma ruodh Zoba, bende nochiwo
ni Ruoth Nyasaye. 13Zab 60.Kamano nying Daudi noyudo huma.

Kane Daudi oduogo, nonego jo-Edom alufu apar gaboro e holo
kado. 14Bang’e noketo askeche ma jorit e piny Edom, kendo jo-Edom duto
nobet e bwo lochne. Kuonde duto mane Daudi dhiye, Ruoth Nyasaye ne miye
locho.

Jodong Daudi

(2 Samuel 20.23-26; 1 Weche mag Ndalo 18.14-17)

15Daudi nobedo ruodh Israel duto, morito piny gi kue, kong’ado bura kare
ni joge duto. 16Joab wuod Zeruya ne jatend jolweny, to Jehoshafat wuod
Ahilud ne jachan weche. 17Zadok wuod Ahitub, kod Ahimelek wuod Abiathar
ne jodolo. Seraya to ne jagoro. 18Benaya wuod Jehoyada ne jatend
jo-Kereth kod jo-Peleth. Yawuot Daudi bende ne jodolo.

2 SAMUEL 9

Daudi otimo maber ni Mefibosheth

1 1 Sam 20.15-17.Daudi nopenjo niya, "Dipo kodong’ie ng’at moro ma ja
dhood Saulo koso, mondo atimne maber, nikech hera mane aherogo
Jonathan?" 2Ne nitie jatich joka Saulo moro ma nyinge Ziba. Ne giluonge
mondo obi ir Daudi. Kane osebiro, ruoth nopenje niya, "In e Ziba koso?"
Mi nodwoke niya, "E an, ruoth." 32 Sam 4.4.Ruoth nomedo penje ni, "Dipo
kodong’ie ng’at moro ma ja dhood Saulo, mondo atimne maber, kaka Nyasaye
dwaro?" Ziba nodwoko ruoth niya, "Wuod Jonathan moro pod nitie, ma
tiendene ong’ol" 4Ruoth nopenje ni, "En kanye?" Ziba nodwoke niya, "En
Lodebar, e od Makir wuod Amiel." 5Omiyo Daudi nooro joote Lodebar, mondo
oome. 6Kamano Mefibosheth wuod Jonathan, ma wuod Saulo nobiro ir Daudi,
mogoyo chonge piny nyaka e lowo. Daudi noluonge niya, "Mefibosheth." Mi
nodwoke ni, "Antie ruoth." 7Daudi nowachone niya, "Kik iluor, nimar
abiro timoni maber nikech hera ma naherogo Jonathan wuoru. Abiro dwokoni
puothe duto mane mag Saulo kwaru, kendo anamiyi chiemo
pile." 8Mefibosheth nochako okulorene, ka wacho niya, "An aana ni, an
ng’a, momiyo itimona maber kamano! An machalo guok mothoni?"

9Ruoth noluongo Ziba, jatich Saulo, mowachone niya, "Gik moko duto mane
mag Saulo kod joode, koro amiyo Mefibosheth nyakwar ruodhu. 10In kod
yawuoti gi wasumbi nyaka upurne puothene, kendo ukelne cham monyakie,
mondo jood nyakwar ruodhu oyud chiemo. Mefibosheth owuon to abiro miyo
chiemo ndalo duto." 11Ziba nodwoke niya, "Ruoth, abiro timo gik moko
duto michika." (Noyudo ka Ziba nigi yawuowi apar gabich, kod wasumbini
pieri ariyo.) Kamano Mefibosheth nochiemo e mesa Daudi, kaka achiel kuom
yawuot ruoth. 12Ne en gi wuode matin, ma nyinge Mika. Jogo duto ma nodak
e od Ziba nodoko jotich Mefibosheth. 13Mefibosheth nodak Jerusalem,
nikech nochiemo ndalo duto e mesa ruoth. To tiende duto nong’ol.

2 SAMUEL 10

Daudi oloyo jo-Amon gi jo-Aram

(1 Weche mag Ndalo 19.1-19)

1Bang’e ruoth Amon notho, mi Hanun wuode nodoko ruoth kare. 2Daudi
nowacho niya, "Abiri timo ni Hanun wuod Nahash maber, mana kaka wuon
mare notimona maber." Omiyo nooro joote mondo oduog chuny Hanun kuom tho
wuon mare. To kane joote Daudi ochopo e piny jo-Amon, 3jotend jo-Amon
nowacho ni Hanun ruodhgi niya, "Bende iparo ni Daudi oseoro joge mondo
omi wuoru duong’? Ooyo, oseorogi mana ni mondo gicheng dala, eka oyud yo
monyalo loyego." 4Kuom mano, Hanun nomako joote Daudi, molielo tikgi
nyakulchiel, kendo ong’ado lepgi nyabathe, chakre nungogi kalor piny;
bang’e noriembogi. 5Kane onyis Daudi wachno, nooro ji mondo orom ni
jootego, nikech ne giyudo wichkuot maduong’. Nowacho mondo gibed Jeriko
mondi nyaka yie tikgi dongi, eka giduogi.

6Jo-Amon noneno ni gisemiyo Daudi ojok kodgi, omiyo ne giholo jolweny
alufu piero ariyo kuom jo-Aram ma Beth-rehob, kod jo-Aram ma Zoba, kendo
ne giwako ruoth Maaka kod joge alufu achiel kaachiel gi jo-Tob alufu
apar gariyo. 7Kane Daudi owinjo wachno, nooro Joab kod joma rateke duto,
mondo oked kodgi. 8Jo-Amon nowuok, mi ne giriedo ni lweny e dhoranga
dala, to jo-Aram ma Zoba, kod ma Rehob, kaachiel gi jo-Tob kod jo-Maaka
nochanore e pap.

9Kane Joab oneno ni lweny olwore, noyiero thuond jo-Israel moko, mochano
kochomo jo-Aram, 10to jomoko duto modong’ noketo e lwet Abishai owadgi,
mi Abishai nochanogi ka gichomo jo-Amon. 11Joab nowacho ni Abishai niya,
"Kineno ka jo-Aram tek madwaro loya, to nyaka ibi ikonya. To ka jo-Amon
dwaro loyi, to nabi akonyi. 12Bed gi chir, waked matek ni jowa. To Ruoth
Nyasaye mondo otim gima oneno ni ber." 13Kamano Joab gi joge norado gi
jo-Aram moriembo. 14Kane jo-Amon oneno ni jo-Aram ringo, gin bende ne
giringo Abishai, mi gidonjo e dalagi. Eka Joab noweyo kedo kodgi, modok
Jerusalem.

15Kane jo-Aram oneno ni jo-Israel oseloyogi, ne gichokore
kanyakla. 16Hadadezer nooro joote mondo oluong jo-Amon ma nodak loka
aora Yufrate, mi ne gibiro Helam, ka Shobak jatend oganda lweny mar
Hadadezer otelonigi. 17Kane Daudi oyudo wach ni gibiro, nochoko jolwenj
Israel duto kanyakla, mi giidho loka Jordan mondo girad kodgi Helam.
Jo-Aram noriedo ni lweny kochomo Daudi gi joge, mi ne girado. 18To
jo-Israel noloyogi, mi giringo, kendo Daudi gi joge nonego jogi ma joidh
geche mia abiriyo, kod joidh farese alufu piero ang’wen. Bende ne gigoyo
Shobak jatendgi, motho kanyo. 19To kane ruodhi duto manie bwo Hadadezer
oneno ni jo-Israel oloyogi, ne giywagorenigi, mi gibedo e bwo lochgi.
Bang’ mano jo-Aram ne ok ohedhore konyo jo-Amon kendo.

2 SAMUEL 11

Daudi gi Bathsheba

1 1 W.Nda 20.1.E ndalo chakruok oro, mane ruodhi thoro wuokie kadhi
kedo, Daudi nooro Joab kod askechene owuon, kaachiel gi jolwenj Israel
duto, mogoyo jo-Amon asasa kendo ne giluoro dala Raba. To Daudi nodong’
Jerusalem.

2Chieng’ moro kar sa ma dhok donjoe, Daudi noa e kitandane, ma noyudo
oyueyoe, mowuotho ewi tat ode, mi nopo koneno dhako moro ka lwokore. Ne
en dhako ma jaber ahinya. 3Daudi nopenjo wach dhakono, mi nodwoke ni en
Bathsheba nyar Elam, ma chi Uria ja-Hiti. 4Eka Daudi nooro joote mondo
oome, to ka nobiro noterore kode. Bang’e nodok e ode. 5Dhakono nomako
ich, mi nooro ni Daudi wach, konyise ni en gi ich.

6Daudi nooro ni Joab wach niya, "Orna Uria ja-Hiti." Mi Joab nooro Uria
ir Daudi. 7To kane Uria obiro, Daudi nopenje ka Joab gi jolweny jongima,
kendo ni lweny dhi nadi. 8Bang’e Daudi nowachone niya, "Dhiyo e odi
mondo iyue." Kane Uria owuok e od ruoth, ruoth noorone chiemo moa e
mesane owuon. 9To Uria ne ok odhi e ode, to nonindo mana but ranga dala
ruoth, kaachiel gi jorit ruoth. 10Kane onyis ruoth ni Uria nyoro ok odhi
e ode, nopenjo Uria niya, "Donge nyoro ia wuoth? Ang’o momiyo ok idhi e
odi?" 11To Uria nodwoke niya, "Sandug Muma kod jo-Israel gi jo-Juda odak
mana e hembe, kendo Joab ma jatendwa gi jodongi mag lweny bende jojot
oko e pap. Koro ere kaka an dadonj e oda machiem kendo amethi, kendo
anind gi chiega? Akuong’ora gi nyingi, ni ok natim kamano!" 12Daudi
nowacho ni Uria niya, "Ri kawuono bende, to kiny nawe mondo idhi."
Kamano Uria noriyo Jerusalem chieng’no. Kinyne, 13Daudi noluonge mondo
gichiem, mi nohoye mometho nyaka omer. To kane piny ochido, Uria nowuok,
modhi onindo mana kama jorit ruoth ne nitie, to ne ok odhi e ode.

14Kinyne gokinyi, Daudi nondiko ni Joab barua, moorogo Uria. 15Baruano
nondikoe niya, "Ket Uria yo ka nyime, koma lweny gerie moloyo, to un
udong’ chien uweye mondo onege." 16Omiyo Joab, ma noyudo lworo dala
moro, noketo Uria kama nong’eyo ni wasigu mager nitie. 17Jodalano nowuok
mondo oked gi Joab, mi ne ginego jolweny moko, ma kuomgi ne nitie
askeche moko ma jorit Daudi. Uria bende notho.

18Joab nooro ni Daudi jaote mondo onyise weche duto ma kuom
lweny. 19Nochiko jaoteno niya, "Ang’eyo ni kisetieko nyiso ruoth weche
duto ma kuom lweny, 20kamoro mirima dipo komake, mowacho niya, ‘Marang’o
nusudo machiegni gi dalano kukedo? Donge nung’eyo ni joma ni ewi ohinga
dichielu gi asere? 21Bura 9.53.Paruru ane ng’ama nonego Abimelek wuod
Jerubaal. Ok mana dhako ema nodiro pong’ rego kuome, gi ewi ohinga mar
Thebez, monege? Ka ung’eyo kamano to ere gimomiyo nusudo machiegni gi
ohinga?’ Kapo ni openji kamano, to iwachne ni Uria ja-Hiti bende otho."

22Jaoteno nodhi monyiso Daudi weche duto mane Joab ochike. Mi mirima
nomako Daudi gi Joab, mowacho niya, "Marang’o nusudo machiegni gi dalano
kukedo? Donge nung’eyo ni joma ni ewi ohinga dichielu gi asere? Paruru
ane ng’ama nonego Abimelek wuod Jerubaal. Ok mana dhako ema nodiro pong’
rego kuome, gi ewi ohinga mar Thebez, monege? Ka ung’eyo kamano to ere
gimomiyo nusudo machiegni gi ohinga?" 23Jaote nodwoko Daudi niya, "Jogo
nochako loyowa, ni ne giwuoknwa e pap, to ne wariembogi, kwadwokogi
chien nyaka dhorangagi. 24To jo-asere mane ni ewi ohinga nochielo
jolwenji, kendo jomoko kuom thuondi magi notho. Uria bende
osetho." 25Kane Daudi owinjo kamano, nodwoko jaote niya, "Wach ni Joab
ni kik wachno chande, nikech mano e kaka lweny obet. Kawuono ng’ato tho,
kendo kiny en mar ng’ama chielo. Dhiyo ijiwe kamano, mondo omed mana
kedo matek gi dalano nyaka olo." 26Kane chi Uria owinjo ni Uria osetho,
noywage. 27To kane ndalo ywakne orumo, Daudi nooro joote moome, kendo
nobedo chiege, monywolone wuowi. To gima ne Daudi otimono ne ok long’o
ni Ruoth2 SAMUEL 12

Nathan okwero Daudi

1 Zab 51.Ruoth Nyasaye nooro Nathan ir Daudi, kendo ka nobiro ire,
nokone niya, "Ji ariyo nodak e dala moro, achiel ne japith, to machielo
ne jachan. 2Japith ne nigi jamni gi dhok mogundho, 3to jachan ne onge gi
gimoro, mak mana nyarombo achiel kende, ma noseng’iewo. Nopidhe kendo
nodongo e ode kaachiel gi nyithinde, kochamo mana chiembe. Nometho e
kikombene, kendo nonindo e kore, mobedone kaka nyare. 4Chieng’ moro
ng’ato nobworo e dala japithno, to japithno ne ok oyie kawo chiayo moro
kuom jambe owuon mondo oyang’ ni wendono, to nokawo mana nyarombo ng’at
ma jachan cha, ema noyang’o ni wendone." 5Kane Daudi owinjo wachno,
mirima nomake ahinya gi japithno. Nowacho ni Nathan niya, "Gi nying
Ruoth Nyasaye, ng’at mosetimo kamano owinjore gi tho! 6Onego ochul
nyading’wen kar nyarombono, nikech notimo kamano koonge gi chunye."

7Eka Nathan nowacho ni Daudi niya, "In e ng’atno! Ruoth Nyasaye ma
Nyasach Israel owacho kama: ‘Ne ayieri mondo ibed ruodh Israel, kendo
naresi e lwet Saulo. 8Ne amiyi od ruodhi, kod monde bende obed magi,
kendo namiyi dhood Israel gi dhood Juda. Kata da ni mano pod tin, to da
amedi gik moko moloyo mago. 9Marang’o nichayo wach Ruoth Nyasaye, mitimo
gima ok long’one? Isenego Uria ja-Hiti kuom golo chik otho e lwet
jo-Amon, kendo isekawo chiege mi obedo chiegi. 10Emomiyo koro lweny ok
norum e dhoodi, nikech isechaya, kendo isekawo chi Uria ja-Hiti obedo
chiegi.’

11 2 Sam 16.22."Ruoth Nyasaye omedo wacho niya, ‘Abiro keloni thagruok
mowuok mana e odi iwuon. Nakaw mondi, kendo namigi ng’at moro mana
kineno, mi noterre kodgi e lela, godiechieng’. 12Gima nitimo, nitimo
ling’ling’, an to anatim gini e nyim jo-Isarel duto, odiechieng’
alanga.’ "

13Daudi nowacho ni Nathan niya, "Aseketho e nyim Ruoth Nyasaye." Eka
Nathan nomedo wachone niya, "Ruoth Nyasaye bende oseweyoni richoni; koro
ok nitho. 14To kata kamano nyathi monywolni biro tho, nikech isechayo
Ruoth Nyasaye." 15Nathan nodok e dalane. Bang’e Ruoth Nyasaye nomiyo tuo
ogoyo nyathi mane chi Uria onywolo ni Daudi, mi nohewore ahinya. 16Daudi
nosayo Nyasaye mondo kik nyathi tho, koriyo kech, kendo konindo piny e
lowo otieno duto. 17Jodong ode ne biro, kendo chung’ bute, ka dwaro
chunge oa e lowo. To notamore kendo ne ok oyie mondo ochiem
kodgi. 18Chieng’ mar abiriyo, nyathi notho, to jodong od Daudi noluoro
nyise ni nyathi osetho. Ne giwacho niya, "Kane nyathi pod ngima, ne
wawuoyo gi ruoth, to ne ok owinjwa. To koro obiro timore nadi ka wanyise
ni nyathi osetho?" 19To kane Daudi oneno jotichne ka kuodho wach kendgi,
nofwenyoo ni kara nyathi osetho. Omiyo nopenjogi niya, "Kara nyathi
osetho?" Ne gidwoke ni, "Ee, osetho."

20To Daudi noa malo mi olwokore, kendo owirore gi mo, moloko lepe. Eka
nodonjo e Od Ruoth Nyasaye, molemo. Bang’e nodok e ode, mokwayo mondo
okelne chiemo. 21Jotichne nopenje niya, "En ang’o mitimoni? Kane nyathi
pod ngima, nitueyo chiemo, kendo niywak. To ka koro nyathi osetho, to ia
malo, michiemo!" 22Nodwokogi niya, "Kane nyathi pod ngima, natueyo
chiemo kaywak, nikech naparo niya, ‘Ng’ama ong’eyo kata ka Ruoth Nyasaye
biro ng’wonona mondo nyathi obed mangima?’ 23To koro osetho, ere gima
datuene chiemo? Anyalo duoge koso? An ema nadhi ire, to en ok noduog
ira."

24Daudi nohoyo Bathsheba chiege, modhi ire, kendo noriwore kode, mi
Bathsheba nonywolo wuowi, mochako ni Solomon. Ruoth Nyasaye nohero
nyathino. 25Kuom mano, nomiyo Nathan janabi owacho ni mondo ochake ni
Jedidia, nikech mano e dwaro mar Ruoth Nyasaye. Tiend nying’no en ni,
‘Ng’ama ohero Ruoth Nyasaye’.

Daudi okawo Raba, dala jo-Amon

(1 Weche mag Ndalo 20.1-3)

26Joab nokedo gi Raba, dala jo-Amon, mokawo Yap Ruoth. 27Eka nooro joote
ir Daudi, kowacho niya, "Asekedo gi Raba, kendo asekawo Yap
Ruoth. 28Omiyo koro chok joma odong’ duto, ibi ilwor dalano, kendo ikaw,
nikech ka ok itimo kamano to dipo ka an ema akawe, mi ji diluonge gi
nyinga." 29Kuom mano Daudi nochoko oganda lweny duto, modhi Raba. Nokedo
gi dalano, mokawo. 30Nogolo osimbo ewi Milkom ma nyasach jo-Amon, moyudo
ni pek mar dhahabu molosego oromo kilo piero ang’wen, kendo kidi ma
nengone tek ochom kuome, mi nosidho osimbono e wiye owuon. Noyako bende
gik mathoth e dalano, 31kendo nodaro joma nodakie, moketogi e tich
ng’ado bao, kod kunyo kite, gi tong’o yien, kod wang’o matafari. Kamano
e kaka Daudi notimo e miech jo-Amon duto. Bang’e nodok Jerusalem gi jogo
duto.

2 SAMUEL 13

Amnon gi Tamar

1Absalom wuod Daudi ne nigi nyamin mare moro ma jaber, ma nyinge Tamar,
to Amnon wuod Daudi nohere. 2Chuny Amnon ne chande ahinya, nyaka nobedo
matuo, mana nikech Tamar nyamin mare. To ne tekne timo kode gimoro,
nikech ne en nyako ma pok ong’eyo chwo. 3To Amnon ne nigi osiepne moro
ma rieke ng’eny ahinya, ma nyinge Jonadab, wuod Shimea owadgi
Daudi. 4Nopenjo Amnon niya, "Wuod ruoth, idhero nadi ndalogi? Dak inyisa
gimomiyo?" Amnon nodwoke niya, "Ahero Tamar ma nyamin Absalom
owadwa." 5Mi Jonadab nowachone niya, "Dhi inind e kitandani, kiwuondori
ni ituo. To ka wuoru obiro mondo oneni, to ikwaye niya, ‘Yie mondo Tamar
nyamera obi, omiya chiemo. To iyiene mondo olos chiemono e nyima ka,
kaneno, kendo achiem koting’ona chiemo e lwete.’ " 6Kamano Amnon nonindo
kawuondore ni otuo. Kane ruoth obiro mondo onene, Amnon nokwaye niya,
"Yie mondo Tamar nyamera obi, olosna kek moko e nyima ka, mondo acham
koting’ona e lwete."

7Mi Daudi nooro jaote ir Tamar dala, kowacho niya, "Dhiyo e od Amnon
owadu, illosne chiemo." 8Omiyo Tamar nodhi e od Amnon owadgi, moyude
konindo. Nokawo mogo modwalo, kendo otedogo kek e nyime kanyo. 9Eka
nokawo nyalaro, motokoe e nyime, to Amnon nodagi chiemo. Nogolo chik ni
mondo ji duto owuog oko, mi ne giwuok. 10Eka nowacho ni Tamar niya, "Kel
chiemo e od nindo koni, mondo acham kiting’ona e lweti." Tamar nokawo
kek ma noseloso, mokelo ni Amnon owadgi e od nindo. 11To ka nosekelone
mondo ocham, Amnon nomake, kawachone niya, "Yie anind kodi
nyamera!" 12En to nokwere ni, "Ooyo owadwa, kik ikuod wiya. Jo-Israel ok
tim gima kamano. Kik itim gima ofuwoni. 13Ere kuma dadhi apondie gi
wichkuot ma kama? To in bende, dikwani kaka achiel kuom joma ofuwo e
Israel. Asayi, dhi ilos gi ruoth, nikech ok nodagi ni kik ikenda." 14To
kata kamano Amnon nodagi winje. Nomake moterore kode gi thwon.

15To bang’ mano, Amnon nojok kode ahinya, kendo jok mane ojokgo ne
duong’ moloyo hera ma noherego mokwongo. Nowachone niya, "A malo
idhiyo!" 16En to nodwoke ni, "Ooyo owadwa, riemb miriembagoni rach
moloyo gima isetimona." To Amnon ne ok odewo wechene. 17Noluongo wuowi
mane tiyone, mowachone niya, "Gol nyakoni oko, mondo ilor dhoot." 18Mi
wuowino nogole oko, moloro dhoot. Noyudo nyakono orwako law ma bade boyo
ma nyi ruodhi ma pok okendi ne rwako e ndalogo.

19Tamar nobuko wiye gi buru, moyiecho lawe ma bade boyo ma norwako,
kendo nodhi koywak, komako wiye. 20Absalom owadgi nopenje niya, "Amnon
owadu osetimoni gimoro koso? Bed gi kue nyamera, nikech en owadu. Wachno
kik chand chunyi." To Tamar nodak e od Absalom owadgi, kotamore hore.

21Kane ruoth Daudi owinjo wechego duto, iye nowang’ ahinya, to ne ok
otimo ni Amnon gimoro, nikech ne en wuode makayo, kendo
mohero. 22Absalom bende ne ok owacho ni Amnon kata wach achiel, nimar
nosin kode kuom kuodo wi Tamar nyamin mare.

Absalom ochulo kuor, moringo

23Bang’ higni ariyo, Absalom noluongo yawuot ruoth duto Baal-hazor, man
but Efron, kuma noyudo ong’adoe yie rombe. 24Nodhi ir ruoth mowachone
niya, "Ruoth, ing’eyo ni tinde ang’ado yie rombe. Akwayi ni mondo ibi
kaachiel gi jogi." 25To ruoth nodwoke niya, "Ooyo wuoda, ok onego wabi
waduto, dipo ka wamiyi ting’ mapek." Absalom nosaye, to kata kamano ne
ok oyie dhi, to nogoyone mana oriti. 26Eka Absalom nowachone niya, "Ka
ok iyie biro, to we mondo wadhi gi Amnon owadwa." Ruoth nodwoke niya,
"Ere gimomiyo dodhi kodu?" 27To Absalom nomienore nyaka oyie ni mondo
Amnon gi owetene duto odhi.

28Absalom noloso chiemo mathoth, to noyudo osewacho ni jotichne niya,
"Ka Amnon osemer, mi awachonu ni, ‘Negeuru,’ to unege. Kik uluor, nikech
an awuon ema achikou. Beduru gi chir, kuikoru." 29Mi jotich Absalom
notimo ni Amnon mana kaka Absalom nochikogi. To yawuot ruoth moko duto
noidho kenjegi piyopiyo, moringo.

30Kane pod gin e yo, wach nochopo ni Daudi niya, "Absalom osenego
yawuoti duto, ma onge kata achiel modong’." 31Ruoth noa malo, moyiecho
lepe, kendo norudhore piny e lowo. Joge duto ma nochung’ bute bende
noyiecho lepgi. 32To Jonadab, wuod Shimea ma owadgi Daudi, nowacho niya,
"Ruoth, kik ipar ni gisenego yawuoti duto, Amnon kende ema osetho.
Absalom nochako ochano wachni chakre chieng’ mane Amnon okuodoe wi Tamar
nyamin mare. 33Omiyo kik igen wachni, kiparo ni mita yawuoti duto
osetho. Amnon kende ema osetho, 34to Absalom oseringo."

Wuowi ma jarit noting’o wang’e moneno ji mang’eny ka lor e kor got,
koluwo yo moa Horonaim. 35Jonadab nowacho ni ruoth niya, "Ne! Yawuoti
biro. Ero, en mana kaka awachoni." 36Gikanyono kotieko wuoyo, yawuot
ruoth nochopo, kendo ne giywak matek. Eka ruoth, kaachiel gi joge duto,
bende noywak malit ahinya. Daudi noywago wuode kuom ndalo mang’eny. 372
Sam 3.3.To Absalom noringo, modhi ir Talmai wuod Amihud, ma ruodh
Geshur, 38mobet kuno kuom higni adek. 39Bang’e ruoth ne gombo neno
Absalom, nikech chunye nosea kuom wach tho Amnon.

2 SAMUEL 14

Joab otiyo gi rieko mondo Absalom oduogi

1Joab wuod Zeruya noneno ni chuny ruoth dwaro Absalom. 2Omiyo nooro
jaote Tekoa, moomone dhako moro mariek kuno. Joab nowacho ni dhakono
niya, "Rwakri gi lep ywak, mondo iwuondri ka ng’ama ywago ng’ama otho.
Kik iwirri gi mo, to chal dhako moseywago ng’ama otho kuom ndalo
mang’eny. 3Mi idhi ir ruoth, kendo iwachne weche ma abiro nyisigi." Eka
Joab nopuonje weche modhi wacho.

4Kane chi Tekoano obiro ir ruoth, nogoyo chonge piny, nyaka e lowo,
komiye duong’ mowacho niya, "Ruoth, konya." 5Ruoth nopenje ni, "Ang’o
machandi?" Nodwoke niya, "Ruoth, an chi liel, chwora osetho. 6Ne an gi
yawuowi ariyo, to ne gigore ka kwath, kuma ne onge ng’ato ma thegogi, mi
achiel ogoyo wadgi. 7To koro joodwa duto okayona, kawacho niya, ‘Gol jal
mane onego owadgi, mondo wanege kar owadgino.’ Kuom mano, diginet jacham
mwandu bende. Gidwaro lung’o kara duto pep, mak giweyo nying chwora kata
kothe e piny." 8Ruoth nowacho ni dhakono niya, "Dog dala, abiro ng’ado
buchi." 9To dhakono nomedo wachone niya, "Yaye, ruoth! Ketho mondo obed
kuoma, kendo kuom joodwa, to in kod lochni ibed ma onge ketho."

10Omiyo ruoth nowachone niya, "Ka ng’ato omedo wachoni gimoro, to kele
ira, mi ok nochak ochandi kendo!" 11Dhakono nomedo wacho niya, "Ruoth,
akwayi mondo ikuong’rina e nying Ruoth Nyasaye ma Nyasachi, ni jachul
kuor kik med ketho, konego wuoda." Ruoth nodwoke ni, "Gi nying Ruoth
Nyasaye, kata yie wi wuodi achiel ok nolwar piny."

12Eka dhakono nowacho niya, "Asayi ruoth, yie mondo amed wachoni wach
achiel kende." Ruoth nokone ni, "Wachi." 13Dhakono nowacho niya,
"King’ado wach wuoda kamano, to imiyo bura loyi in iwuon,, nikech idagi
omo jal ma niriembo, mondo oduog dala. Marang’o iseparo wach ma diketh
jo-Nyasayeni? 14Waduto wabiro tho, nikech wachalo gi pi mopukore piny,
ma ok nyal twom kendo. Kata kamano, Nyasaye ok dwar mondo ng’ato otho,
to oloso wach mondo jal moriemb oduog dala. 15A ruoth, asebiro mondo
awuo kodi nikech ji miya luoro. Naparo ni, ‘Awuo gi ruoth, nimar dipo ka
otimo gima odwaro. 16Ang’eyo ni ruoth biro winjo ywakna, kendo obiro
resa e lwet jal ma dwaro tieka kaachiel gi wuoda, ni kik wabed e oganda
mar jo-Nyasaye.’ 172 Sam 19.27.Bende naparo niya, ‘Wach ruoth ema nyalo
miya kue, nikech ruoth chalo malaika mar Nyasaye mapogo gima ber gi gima
rach.’ Ruoth Nyasaye ma Nyasachi mondo obed kodi."

18Ruoth nowacho ni dhakono niya, "Kik ipanda gimoro kuom wach madwaro
penjini" Dhakono nodwoke ni, "Ruoth, wachi." 19Ruoth nopenje ni, "Joab
ni kodi e wachni koso?" Nodwoke niya, "Ruoth, akuong’ora gi nyingi ni
onge ng’at ma nyalo mbalore ni weche misewacho. Adier, Joab jatichni ema
nonyisa wechego duto mondo awachni. 20Notimo kamano ni mondo gik
mosetimore olokre. Malaika mar Nyasaye ming’eyogo gik moko duto matimore
e piny."

21Bang’e ruoth nowacho ni Joab niya, "Koro ayie wachni. Dhiyo, iom
rawera ma Absalom." 22Joab nokulore piny, komiyo ruoth duong’, kendo
nodende. Nowacho niya, "Ruoth, tinendeni ang’eyo nii iyie koda, nikech
isetimona gima akwayo." 23Mi Joab nodhi Geshur omo Absalom, mokele
Jerusalem. 24To ruoth nowacho niya, "We mondo odag e ode owuon. Ok adwar
mondo obi e nyima." Mano omiyo Absalom nodak e ode owuon, ka ok odhi e
nyim ruoth.

25E Israel duto ne onge ng’at man gi chia miwuoro ka Absalom. Mbala ne
onge kuome, a wiye nyaka tiende piny. 26Nolielo wiye higa ka higa, kane
yie wiye ohinge. To ka nopimo yie wiyeno, noyudo ni pekne romo kilo
ariyo. 27Absalom nonywolo yawuowi adek gi nyako achiel ma nyinge Tamar.
Ne en nyako ma jaber ahinya.

28Absalom nodak Jerusalem kuom higni ariyo mangima, ka ok odhi e nyim
ruoth. 29Eka noluongo Joab mondo oor irr ruoth, to Joab nodagi biro ire.
Noluonge kendo, to Joab ne pod odagi. 30Omiyo Absalom nowacho ni
jotichne niya. "Donge ung’eyo puoth Joab mar cham, mokiewo gi puotha?
Dhiuru uwang’e gi mach." Mi ne gidhi mi giwang’o puodhono. 31Eka Joab
nodhi ir Absalom e ode, mopenje niya, "Marang’o jotichni owang’o
puotha?" 32Absalom nodwoke ni, "Naoroni wach kaluongi mondo aori ir
ruoth, ipenje gimomiyo nooma Geshur. Dobedona maber moloyo ka da pod an
kuno. Emomiyo koro adwaro neno ruoth, kendo ka oneno rach moro kuoma, to
mondo onega." 33Kane Joab odhi ir ruoth, monyise wachno, ruoth noluongo
Absalom, mobiro ire. Absalom nokulore piny e nyime, mi ruoth nomose ka
nyodhe.

2 SAMUEL 15

Absalom ong’anyo ni Daudi

1Bang’ mano, Absalom nong’iewo gari gi farese, kendo ne en gi ji piero
abich mane telo nyime. 2Nothoro chiew gokinyi mang’ich, kendo chung’ e
dir yo mochomo dhoranga Jerusalem. Ka noneno ng’at man gi wach moro ka
dhi ir ruoth mondo ong’ad buche, to noluongo ng’atno kendo openje kuma
oaye. Kane ng’atno onyise dhood Israel moaye, 3to Absalom ne wachone
niya, "Aneno ni wecheni beyo, kendo adier, to mak mana ni onge ng’at ma
ruoth oseketo mondo oyal buche ma kamagi." 4Bende nomedo wacho niya,
"Yaye! Mad keta jang’ad bura e pinyni! Eka ng’ato ka ng’ato man gi wach
kata ywak nyalo biro ira, kendo dang’adne bura kare." 5Pile kane ng’ato
obiro ire, kendo okulorene ka miye duong’, Absalom ne rieyo lwete ka
mose, kendo ka nyodhe. 6Notimo kamano ni jo-Israel duto mane biro ni
mondo ruoth Daudi ong’adnigi bura. Mano e kaka Absalom noywayo chuny
jo-Israel.

7Bang’ higni ang’wen, Absalom nowacho ni ruoth niya, "Yiena adhi Hebron,
mondo achop singruok mane asingora ni Ruoth Nyasaye, 8nikech kane adak
Geshur e piny Aram, nasingora ni ka Ruoth Nyasaye oduoga Jerusalem, to
nalame Hebron." 9Ruoth noyiene, mi Absalom nodhi Hebron. 10To Absalom
nooro joote ni dhout Israel duto ling’ling’, kowacho niya, "Ka uwinjo
tung’, to ukog ni, ‘Absalom e ruodh Hebron’ " 11Absalom noluongo
jo-Israel mia ariyo mondo odhi kode Hebron, mi jogo nodhi ka chunygi
ler, kendo ka kiya gima Absalom ochano. 12Kane Absalom timo misango,
nooro wach Gilo, moluongne Ahitofel ja-Gilo, ma jang’ad rieko ni Daudi.
Kamano ji mane ong’anyo ka dok ni Absalom nomedore.

13Kane Daudi oyudo wach ni jo-Israel osedok ni Absalom, 14nowacho ni
joge duto mane ni kode Jerusalem niya, "Wuoguru, waringuru, nimar ka ok
watimo kamano, to ok wabi tony mak Absalom ojukowa. Wuoguru aruya, dipo
kong’ukowa, moloyowa, kendo onego jo dala ka duto." 15Jotend lweny
nodwoko ruoth niya, "Ruoth waikore timo gimoro amora miwacho." 16Omiyo
Ruoth nowuok kaachiel gi joode duto, mak mana monde apar moko ema noweyo
mondo orit ode. 17Kamano nowuok kaachiel gi joge duto, mi gichung’ but
ot matung’. 18Eka jolwenje duto kod jo-Kereth gi jo-Peleth duto, kod
jo-Giti mia auchiel ma nobiro kode koa Gath, nokadho e nyime.

19To ruoth nopenjo Itai ja-Giti niya, "Marang’o in bende idhi kodwa?
Dogi ibed gi ruoth manyien, nikech in ng’ama wendo ma noriembi, moweyo
dalagi. 20Yandi eka ibiro, ere kaka dwawuoth kodi kamoro amora, to an
akia kuma adhiye? Emomiyo dogi, kaachiel gi jowadu. Ruoth Nyasaye mondo
oguedhi, kendo onyisi herane mosiko." 21To Itai nodwoko ruoth niya, "Gi
nying Ruoth Nyasaye, kendo gi nyingi iwuon, kamoro amora midhiye, kanyo
ema an bende nabedie, kata e tho, kata e ngima." 22Omiyo Daudi nowachone
niya, "Ara, dhi nyime." Mi Itai ja-Giti nokadho, kaachiel gi joge
duto. 23Jopinyno duto noywak ka ji kadho. To ruoth nochung’ e aora
Kidron, ka ji duto kadho nyime, kochiko yo thim.

24Abiathar gi Zadok bende nobiro, kaachiel gi jo-Lawi duto koting’o
Sandug Muma mar Nyasaye. Ne giyieyo Sanduk mar Nyasaye piny nyaka ji
duto mane wuok Jerusalem okadho. 25Eka ruoth nowacho ni Zadok niya,
"Dwok Sanduk mar Nyasaye Jerusalem. Kapo ni Ruoth Nyasaye okecha, to
enoduoga, mi anane Sanduk kod kar dakne kendo. 26To ka Ruoth Nyasaye
owacho ni ok an ng’at malong’o e nyime, to era e, mondo otimna gima
ohero." 27Ruoth nomedo wacho ni Zadok jadolo niya, "Koro doguru dala gi
kue, in gi Ahimaaz wuodi, kod Abiathar gi Jonathan wuode. 28To an abiro
bet kama iyorogo aora e thim, nyaka ayud wach moa kuomi." 29Omiyo Zadok
gi Abiathar ne jodwoko Sanduk mar Nyasaye Jerusalem, mi gimedo dak kuno.

30To Daudi noidho got Zeituni ka ywak, koumo wiye, kendo ka en gi tiende
nono. Ji duto mane ni kode bende noidho got koumo wigi, kendo ka
ywak. 31Nonyis Daudi ni Ahithofel en achiel kuom joma odok ni Absalom,
mi nowacho niya, "A Ruoth Nyasaye, asayi, lok rieko mar Ahithofel mondo
obed mana fuwo!"

32Kane Daudi ochopo ewi got, kama nilamoe Nyasaye, Hushai ja-Arki nobiro
romone, koyiecho lawe, kendo obuko wiye buru, 33Daudi nowachone niya,
"Kwadhi kodi, to dimedna mana ting’. 34Omiyo in dog Jerusalem, mondo
iwach ni Absalom ni initine kaka nitiyo ni wuon mare e ndalo mokadho.
Kitimo kamano to inikethna rieko Ahithofel. 35Un gi Zadok gi Abiathar ma
jadolo kuno. Wach moro amora miwinjo e od ruoth to inyis
jodologo. 36Ahimaaz wuod Zadok, kod Jonathan wuod Abiathar bende ni
kodgi kuno. Gin ema mondo iorgi gikelna weche duto miwinjo." 37Kuom mano
Hushai ma osiep Daudi nodok, modonjo Jerusalem mana e sa mane Absalom
bende ochopoe kuno.

2 SAMUEL 16

1 2 Sam 9.9, 10.Noyudo Daudi oselor matin koa ewi got, eka Ziba jatich
Mefibosheth noromone, ka nigi kenje ariyo moting’o makati mia ariyo, gi
tombo mia achiel mag olemb mzabibu motwo, kod olembe moko mia achiel gi
divai e ndede mar pien. 2Ruoth nopenjo Ziba niya, "Marang’o ikelo gigi?"
Ziba nodwoke niya, "Akelo kenje mondo jood ruoth oidhi, kendo makati gi
olembe mondo jolweny ocham, to divai mondo joma nong’no ohewo e thim
omadhi." 32 Sam 19.25-27.Ruoth nomedo penje ni, "To wuod ruodhi ni
kanye?" Ziba nodwoke niya, "Odong’ Jerusalem, nikech nowacho ni,
‘Tinende jo-Israel biro dwokona loch wuora.’ " 4Eka ruoth nowacho ni
Ziba niya, "Gik moko duto mag Mefibosheth koro amiyi." Ziba nodwoke ni,
"Erokamano ruoth. Mad isik kigena kamano."

5Kane Daudi ochopo Bahurim, ng’at moro ma nyinge Shimei wuod Gera, ma ja
dhood Saulo, nowuok, mokuong’e alanda. 6Nobayo Daudi gi joge duto gi
kite, kata obedo ni jolweny duto, kaachiel gi thwondi nolworo ruoth koni
gi koni. 7Weche mane Shimei okuong’o e magi: "Aye, in dhand remo, ng’ama
achach! 8Ruoth Nyasaye osechuloni kuor, nikech nichuero remb joka Saulo,
ma nikawo lochne. Ruoth Nyasaye osemiyo Absalom wuodi loch. Koro masira
osenwang’i, nimar in dhand remo."

9Abishai wuod Zeruya nowacho ni ruoth niya, "Marang’o iweyo guok mothoni
kuong’i? Yiena mondo adhi ang’ad wiye oko." 10To ruoth nowacho niya,
"Ang’o ma chandou koda, un yawuot Zeruya? We mondo okuong’a akuong’a. Ka
Ruoth Nyasaye ema ochike mondo okuong’a to onge ng’ama nyalo penje
gimomiyo otimo kamano." 11Eka nomedo wacho ni Abishai kod joge duto
niya, "Uneno ka wuoda manywolo ema dwaro nega. To ka kamano, koro
ja-Benjaminni to didwar nega machal nadi! Weye okuong’a akuong’a kamano,
nikech ruoth Nyasaye ema osechike. 12Dipo nono ka Ruoth Nyasaye oneno
chandruokna, motimona ber kar kuong’ mikuong’agono." 13Daudi gi joge
nodhi nyime gi wuodhgi, to Shimei ne wuotho e kor got komanyore gi
Daudi, kokuong’e kendo obaye gi kite, kendo oguetho. 14Daudi gi joge
duto nochopo e aora Jordan kool mi ne giyueyo kanyo.

15To Absalom gi jo-Israel duto nodonjo Jerusalem kaachiel gi
Ahithofel. 16Hushai ja-Arki ma osiep Daudi nosudo ir Absalom, mowachone
niya, "Ruoth, mondo idag aming’a!" 17Absalom to nopenje niya, "Ma e kaka
inyisogo ni ihero Daudi osiepni? Marang’o ne ok idhi kode?" 18Hushai
nodwoke niya, "Ooyo, ng’at ma Ruoth Nyasaye kod oganda man kae, gi
jo-Israel duto oyiero ema an ng’ate, kendo anasikgo. 19Ere ng’ama chielo
kendo ma datine, mak mana wuod ruoth? Kaka natiyo ni wuoru e kaka in
bende natini."

20Absalom nowacho ni Ahithofel niya, "Ng’adnwae rieko; ere gima onego
watim?" 21Ahithofel nodwoke ni, "Dhi iriwri gi mond wuoru, ma noweyo
mondo oritne dala. Bang’e jo-Israel duto biro winjo ni isetimo tim
makuero momiyo wuoru ojok kodi. Mano biro jiwo chuny jogo duto ma
luwi." 222 Sam 12.11, 12.Jo-Absalom nieyie gi wachno mi ne giguro ni
Absalom hema ewi ot malo, kendo Absalom nodonjo, moriwore gi mond wuon
mare, mana ka jo-Israel duto neno. 23E ndalogo rieko mane Ahithofel
ng’ado ne chalo mana gi rieko mane ng’ato yudo kopenjo Nyasaye wach.
Daudi kod Absalom bende ne kwano rieko mar Ahithofel kamano.

2 SAMUEL 17

Rieko mar Hushai oloyo rieko mar Ahithofel

1Ahithofel nowacho ni Absalom niya, "Yiena ayier ji alufu apar gariyo,
mondo alawgo Daudi gotienoni. 2Abiro juke kool, kendo ka chunye
onyosore, mi anamiye kihondko maduong’, kendo ji duto man kode noringi.
To naneg mana ruoth kende, 3eka anadwok ji duto iri, ka dhako midwoko ir
chwore. Kinego ng’at achiel kende to ji duto nobed gi kue." 4Wachno ne
ber ni Absalom gi jodong Israel duto. 5To kata kamano, Absalom nowacho
niya, "Luong Hushai ja-Arki, mondo wawinj wachne bende."

6Kane Hushai obiro ir Absalom, Absalom nonyise rieko mane Ahithofel
oseng’ado, nopenje niya, "Dwatim gima owachono koso? Ka ok kamano, to in
mondo ing’adnwa rieko." 7Hushai nodwoko Absalom niya, "Rieko ma
Ahithofel ong’adono kawuono ok ber. 8Ing’eyo ni wuoru gi joge gin joma
rateke, kendo koro giger mana ka ondiek moma nyithinde. To bende wuoru
en jalweny mariek; Ang’ nonind mana kar kende, mopogore gi joge. 9Kata
sani, koro osepondo e bugo moro kata kamoro machielo. Omiyo ka jowa moko
oneg mana e chakruok lweny, to ng’ato ang’ata mowinjo biro wacho ni
masira osemako joma luwo Absalom. 10Mi kata ng’at ma jachir, kendo mager
ka sibuor, nokirni, nikech jo-Israel duto ong’eyo ni wuoru en thwon,
kendo joma ni kode jochir. 11An to ang’ado rieko ni mondo ichok
jo-Israel duto kanyakla, chakre Dan nyaka Beer-sheba, joma thoth ka
kuoyo ma e dhonam. Kendo in iwuon itelnigi e lweny. 12Kamano wanajuke
kamoro amora ma entie. Wanamwomre kuome, kendo wanamok kuome ka tho
momoko e lum. Wananege, kendo onge ng’at achiel kuom joge duto ma
notony. 13Kata kapo ni odonjo e dala moro, to jo-Israel duto nokel
tonde, mi giniywa udi duto ma e dalano nyaka aora, ma kata kidi matin ok
nodong’ kanyo." 14Mi Absalom gi jo-Israel duto nowacho niya, "Rieko mar
Hushai ja-Arki ber moloyo rieko mar Ahithofel." To mano notimore nikech
Ruoth Nyasaye nosechano mondo okel masira ni Absalom, komiyo rieko mar
Ahithofel bedo kayiem nono.

15Eka Hushai nonyiso Zadok gi Abiathar ma jadolo rieko mane Ahithofel
ong’ado ni Absalom gi jodong Israel, kod rieko mane en owuon
ong’ado. 16Bang’e nomedo wacho niya, "Koro oruru wach piyo, kunyiso
Daudi ni, gotienoni kik obwor kar yoro aora manie thim, to oidh loka
piyo, nimar dipo ka onege gi joge duto."

17Noyudo Jonathan gi Ahimaaz jobet En-rogel ka rito wach, nikech ne ok
owinjore mondo gidonj Jerusalem, nimar dipo ka ng’ato onegogi. To nyako
moro ma jatich ema ne dhi En-rogel pile nyisogi gik matimore, eka ne
gitero ni Daudi wach. 18To kata kamano rawera moro nonenogi, monyiso
Absalom. Omiyo ji ariyogo nowuok ayuka, modhi e dala ng’at moro Bahurim.
Ne gidonjo e soko ng’atno mane ni e laru. 19Chi ng’atno nokawo par,
moumogo dho soko, eka nomoyoe cham nondo kik gimoro nen. 20Kane jotich
Absalom ochopo e dalano, ne gipenjo dhakono niya, "Ere Ahimaaz gi
Jonathan?" Dhakono nodwpokogi niya, "Giseidho loka aora." Jotich Absalom
nodwarogi, to ne gitamogi nwang’o, mi gidok Jerusalem.

21Kane gisedhi, ji ariyogo nowuok e soko, motero ni Daudi wach niya, "A
malo, ing’ad aora piyo nimar Ahithofel oseng’ado rieko ma
ditieki!" 22Omiyo Daudi kod joge nong’ado aora Jordan, mi kane piny oru,
ne onge kata ng’at achiel mane pok ong’ado aora.

23Kane Ahithofel oneno ni Absalom ok oluwo rieko ma nong’adone, noidho
kanje, modok thurgi nyaka dalane. Nolamo gige ni joode, mi nodere,
motho. Ne giyike but wuon mare.

Daudi odak Mahanaim

24Kane Absalom gi jo-Israel duto oidho loka aora Jordan, noyudo ka Daudi
osechopo Mahanaim. 25Absalom noseketo Amasa mondo obed jatend jolweny
kar Joab. Amasa ne wuod ja-Ishmael ma nyinge Ithra, ma nokendo Abigail
nyar Nahash, ma nyamin Zeruya ma min Joab. 26Absalom gi jo-Israel nojot
e piny Gilead.

27Kane Daudi ochopo Mahanaim, Shobi wuod Nahash, ja-Amon ma Raba, gi
Makir wuod Amiel ja-Lodebar, kod Barzilai ja-Gilead ma Rogelim, ne
jobiro ire. 28Ne gikelo kitendni, gi tewni gi agulni, kod ngano ghi
shairi gi mogo gi chamb aloida gi oganda gi ng’or, 29kod mor kich gi
chak mopoto, gi rombe, kod mo mabuo, mondo Daudi gi joge ocham, nimar ne
ging’eyo ni midenyo gi riyo koro omakogi e thim, kendo giol.

2 SAMUEL 18

Tho mar Absalom

1Daudi nochano joma ne ni kode, kendo noyieronigi jotelo madongo gi
matindo. 2Nopogo jolweny e migepe adek. Migawo achiel noketo e bwo Joab,
to moro e bwo Abishai wuod Zeruya, omin Joab, kendo mar adek e bwo Itai
ja-Giti. Nowacho ni jolweny niya, "An bende adhi kodu e lweny." 3To
jolweny nodwoke ni, "Ok didhi kodwa, nikech wan kata kapo ni waringo,
kata kapo ni ginegowa mathoth, to mano ok gimoro. To in iromri gi ji
alufu apar kuomwa. Emomiyo owinjore idong’ mondo ikonywa gi ka." 4Mi
ruoth nowachonigi niya, "Abiro timo gima uneno ni ber." Omiyo nochung’
but rangach ka oganda lweny wuok, kochanore e migepe matindo gi
madongo. 5Ruoth nochiko Joab gi Abishai kod Itai niya, "Akwayou ni kik
uhiny rawera ma Absalom." Jolweny duto nowinjo ka ruoth chiko jotelo ni
kik gihiny Absalom.

6Kamano oganda lweny mar Daudi nowuok kedo gi jo-Isarel, kendo lweny
norado e bungu mar Efraim. 7Jo-Daudi noloyo jo-Isarel, kendoo ji mathoth
ma dirom alufu piero ariyo notho chieng’no. 8Lweny nolandore, mokwako
pinyno duto, mi chieng’no joma ne otho e bungu ne ng’eny moloyo mago
mane jolweny onego.

9Absalom nopo koromo gi jolwenj Daudi. Noyudo oseidho kanyna, to kane
kanyna kadho e tiend yath maduong’ ma bedene okar, wi Absalom nomoko e
bad yadhno, mi nodong’ koliero kanyo e kor muya, to kanje nodhi
adhiya. 10Ng’at moro noneno Absalom, mowacho ni Joab niya, "A neno
Absalom koliero e yath." 11Joab nopenjo ng’atno niya, "Ka inene adier,
marang’o ne ok ichwowe mondo otho gi kanyono? Da amiyi fedha apar, gi
okanda maber." 12To ng’atno nodwoko Joab niya, "Kata da ni imiya fedha
gana e lweta, to ok dater lweta kuom wuod ruoth, nimar ne wawinjo ka
ruoth chiki kaachiel gi Abishai kod Itai niya, ‘Akayou ni kik uhiny
rawera ma Absalom’. 13Ka da ahinye, ruoth dowinjo, nikech onge wach
manyalo mung’ore ni ruoth, to in ok diresa!" 14Joab nowachone niya, "An
ok anyal galora kodi kamano." Mi nokawo aserni adek, modhi ochielogo
Absalom mane pod oliero e yath ka ngima. 15Eka yawuowi apar ma joting’
ni Joab gi lweny nolworo Absalom, mogoye nyaka otho.

16Bang’e Joab nogoyo tung’, kokwerogo jolweny ni kik gimed lawo
jo-Israel. 17Jolweny noduogo mokawo ringre Absalom, mi gibolo e bugo
matut mane ni e bungu, kendo ne gidhuro kuome kite mang’eny, molokore
pith maduong’. To jo-Israel duto noringo nyaka miechgi.

18Kane Absalom pod ngima, noyudo osechungo siro e holo mar Ruoth, mondo
obedne ka rapar. Nowacho niya, "Aonge gi wuowi ma dichung wiya kasetho."
Omiyo nochako sirono nyinge owuon, kendo pod iluonge ni Rapar mar
Absalom nyaka chil kawuono.

19Ahimaaz wuod Zadok nowacho niya, "We aring ater ni ruoth wach maber
kaka Ruoth Nyasaye oserese e lwet wasike." 20To Joab nodwoke ni,
"Kawuono ok niter wach, nimar wach maditer kawuono ok en wach maber,
nikech wuod ruoth osetho. Ibiro tero wach chieng’ machielo." 21Eka Joab
nowacho ni misumba moro ma ja-Kush niya, "Dhiyo inyis ruoth gima
iseneno." Ja-Kushno nokulore ni Joab, momako ng’uech. 22To Ahimaaz wuod
Zadok nochako okwayo Joab niya, "Ok adewo gima biro timorena. Akwayi,
yiena aring aluw ja-Kush." Joab nopenje niya, "Wuoda, marang’o idwa dhi,
to onge gima ibiro yudo kuom oteni?" 23Ahimaaz nodwoke niya, "Kata da
nadi, to nyaka aring adhi." Omiyo Joab noyiene mondo oring odhi. Mi
Ahimaaz noringo, koluwo yor paw aora Jordan moyombo ja-Kush.

24Noyudo Daudi obedo e kind dhorangach maoko gi maiye, kendo jarit ne ni
ewi dhoranga ohinga. Kane jaritno oting’o wang’e, noneno ng’at man kende
ka ringo. 25Omiyo noluongo ruoth, monyiso wach. Ruoth nodwoke niya, "Ka
ng’at achiel ema biro, to okelo wach maber." Jalo noringo piyo, to ka
nochopo machiegni, 26jarit noneno ng’at machielo ka ringo biro. Noluongo
joma ne nie dhorangach, kokok niya, "Aneno ng’at machielo ka ringo biro
kende." Ruoth nodwoko niya, "En bende okelo wach maber." 27Jarit nomedo
wacho niya, "Jal motelo ringo ka Ahimaaz wuod Zadok." Ruoth noko ni,
"Ahimaaz ng’at malong’o, kendo ageno ni okelo wach maber."

28Ahimaaz nochopo, moting’o dwonde, kowacho ni ruoth niya, "Wach ber."
Bang’e nokulore piny ni ruoth, mowacho niya, "Ruoth Nyasaye ma Nyasachi
duong’, mosechiwo joma nopiem kodi e lweti." 29Ruoth nopenje niya, "To
rawera ma Absalom ngima koso?" Ahimaaz nodwoke niya, "Kane Joab oora,
nawinjo mahu maduong’, to ne ok ang’eyo gima otimore." 30Ruoth nowachone
ni, "Sudi ichung’ ka." Mi nosudo.

31Eka ja-Kush bende nochopo, mowacho niya, "Ruoth akeloni wach maber,
nikech Ruoth Nyasaye oseresi e lwet joma nopiem kodi." 32Ruoth nopenje
niya, "Rawera ma Absalom ngima koso?" Ja-Kush nodwoke niya, "Mad wasiki
duto, kod joma piem kodi ka dwaro hinyi, bed mana kaka wuowino koro
obedo." 33Ruoth nobwok ahinya, moidho e ot mane ni ewi dhorangach,
koywak kama: "Yaye, Absalom wuoda, wuoda! Yaye, Absalom wuoda, mad an
ema atho kari, Absalom wuoda, wuoda!"

2 SAMUEL 19

1Nonyis Joab ni ruoth ywak malit nikech Absalom, 2kendo mor mar
odiechieng’no nolokore mana ywak kuom jolweny duto, kane giwinjo ni
ruoth okuyo nikech wuode. 3Chieng’ono jolweny nodok Mahanaim ka lidho
mana kaka joma olo e lweny dwogo alucha ka wigi okuot. 4Noyudo ruoth
ogeng’o wang’e kendo ywak gi dwol maduong’ niya, "Yaye Absalom wuoda!
Absalom wuoda, wuoda!"

5To Joab nodonjo ei ot ir ruoth, mowachone niya, "Kawuono jogi osereso
ngimani, kaachiel gi ngima yawuoti gi nyigi kod mondi, to ikuodo
wigi, 6nikech ihero jogo mochayi, to ichayo jogo moheri. Tinendeni
isemiyo ji ong’eyo ni ok ikwan jotend lweny gi jolwenji ka gimoro, nimar
aneno ni kada Absalom bed mangima kawuono, to wan duto watho, to dibedo
mamor! 7Omiyo wuogi, iho chuny jogi, nikech an gi adiera e nying Ruoth
Nyasaye ni ka ok itimo kamano, to onge kata ng’at achiel ma ang’ nobed
kodi otienoni, kendo mano dibedni masira maduong’ moloyo masiche duto
miseneno nyaka ia e nyathi." 8Mi ruoth nowuok mobet e kome e dhorangach,
kendo kane onyis ji ni ruoth obet kanyo, ne gibiro e nyime giduto.

To noyudo ka jo-Israel oseringo.

Daudi oduogo Jerusalem

9Koko maduong’ ne nitie e dhout Israel duto, ka ji penjore niya, "Ruoth
Daudi noresowa e lwet wasikwa, kendo e lwet jo-Filistia, to koro
oseringo oa e pinywa nikech Absalom nopiem kode. 10To Absalom mane
wawiro mondo obed ruodhwa koro osetho e lweny. Marang’o waling’ aling’a
ma ok wachan kaka wanyalo duogo ruoth?"

11Ruoth nowinjo wach jo-Israel, omiyo nooro wach ni Zadok gi Abiathar ma
jadolo, kowachonigi ni mondo gipenj jodong Juda niya, "Marang’o un ema
dubi achien kuom dwoka e dala? 12Un e jowetena, kendo un e remba.
Marang’o un ema dudong’ achien kuom dwoka e dala? 13Wachuru ni Amasa
bende ni, ‘Donge ing’eyo ni in kod an wan remo achiel? Nyasaye mondo
okweda ka ok aketi jatend jolweny kar Joab.’ "

14Kamano noloko chuny jo-Juda duto, mi ne gibet gi chuny achiel, kendo
ne giorone wach niya, "Duogi kaachiel gi jogi duto." 15Omiyo ruoth
noduogo nyaka aora Jordan, monwang’o ka jo-Juda osechokore Gilgal mondo
oromne, kendo okele loka Jordan.

16 2 Sam 16.5-13.Shimei wuod Gera, ja-Benjamin ma Bahurim, nobiro
piyopiyo kod jo-Juda mondo orom ni ruoth Daudi. 17Jo-Benjamin alufu
achiel bende nobiro kode. Ziba jatich joka Saulo kod yawuote apar gabich
gi wasumbni piero ariyo, noreto, mokwongo ni ruoth chopo Jordan, 18mondo
gikonye ng’ado aora gi joode, kendo gitimne gimoro amora modwaro. Kane
ruoth oikore ng’ado aora, Shimei wuod Gera nogoyo chonge piny,
mokulorene nyaka e lowo, 19kowacho niya, "Ruoth, kik ikwana ka jaketho,
kata paro tim achach ma natimo chieng’ ma niwuok Jerusalem cha. Kik ikan
wachno e chunyi, 20nikech ayie ni aseketho, emomiyo an e ng’at mokuongo
kuom dhood Josef mobiro romoni kawuono." 21Abishai wuod Zeruya nowacho
niya, "Donge owinjore Shimei tho kuom kuong’o ruoth mowir ma Ruoth
Nyasaye oyiero?" 22To Daudi nodwoke niya, "Ang’o machandou koda, un
yawuot Zeruya, momiyo udoko wasika tinendeni? Uparo ni bende dineg
ng’ato e Israel kawuono adier? To kawuono eka ang’eyo ni kare an ruodh
Israel!" 23Mi nosingore ni Shimei, kowacho niya, "Ok nonegi."

24 2 Sam 9.1-13; 16.1-4.Mefibosheth nyakwar Saulo nobiro romo ni ruoth.
To ne pok olwoko tiende, kata golo yie tike, kata mana lwoko lepe chakre
chieng’ mane ruoth owuokie, nyaka chieng’ mane oduogoe koselocho. 25Kane
Mefibosheth ochopo koa Jerusalem, mondo orom ni ruoth, ruoth nopenje
niya, "Mefibosheth, marang’o ne ok idhi koda?" 26En to nodwoke niya,
"Ruoth, jatichna nowuonda. Kaka ing’eyo ni an rang’ol, nadwaro gawo
kanyna mondo aidh adhi kodi, 27to jatichnano nothuwa kodi, omiyo naluoro
biro. To ruoth ichalo kaka malaika mar Nyasaye, emomiyo tim gima ineno
ni ber, 28nikech joodwa duto nowinjore gi tho e lweti, to kata kamano
niyiera mondo abed achiel kuom joma chiemo kodi. Koro ere gima chielo ma
damed kwayi?" 29Ruoth nowachone niya, "Asewinjo wachni, kendo koro aneno
ni mondo upogru gi Ziba mwandu mane amiye." 30To Mefibosheth nowacho ni
ruoth niya, "Ruoth, kaka koro iseduogo gi kue, we mondo Ziba okawgi
duto."

31 2 Sam 17.27-29.Barzilai ja-Gilead bende nosebiro koa Rogelim, kokowo
ruoth nyaka aora Jordan. 32Ne en ng’at moti ahinya, ma jahigni piero
aboro. En ema nokonyo ruoth gi chiemo, e kinde mane ruoth ni Mahanaim,
nikech ne en jamoko. 33Ruoth nowachone niya, "Bi wadhi kodi loka cha,
kendo anapidhi, kidak koda Jerusalem." 34To Barzilai nodwoke ni, "Ruoth,
an ng’at moseti. Ere kaka dadhi kodi Jerusalem? 35Koro an jahigni piero
aboro. Iparo ni pod nitie gimoro manyalo miya mor? Koso awinjon dhath
gima achamo kata mar gima amadho? Iparo ni wende chwo kata wende mon pod
nyalo miya ilo? Ooyo ruoth, ok owinjore amedni ting’ kayiem. 36Ere
gimomiyo dimiya pok ma kama? Abiro ng’ado kodi aora Jordan
kende, 37bang’e iyiena adog dalana, mondo oyika kuma liend wuora gi mama
nitie. To Kimham wuoda eri. Yie mondo idhi kode, kendo irite kaka
idwaro." 38Ruoth noyiene, ka dwoke niya, "Kara, Kimham nyalo dhi koda.
Anatimne kaka idwaro, kendo gimoro amora midwaro kuoma, anatimni." 39Ji
duto nong’ado aora Jordan, to ruoth nodong’, ka goyo ni Barzilai oriti.
Nonyodhe kendo oguedhe, eka Barzilai nodok dalane. 40Bang’e ruoth
nong’ado aora, modhi nyaka Gilgal, ka jo-Juda duto kowe, kaachiel gi
jo-Israel moko. Kimham bende nodhi kode.

41Eka jo-Israel duto nobiro ir ruoth, mi gipenje niya, "Marang’o owetewa
ma jo-Juda okawi ling’ling’ kendo okowi loka Jordan kaachiel gi joodi gi
jolwenji duto?" 42To jo-Juda duto nodwoko jo-Israel niya, "Ne watimo
kamano nikech wan wat ruoth machiegni moloyo. Marang’o iu wang’ gi
wachni? Bende uwinjo ni ruoth osemiyowa gimoro wachamo? Koso uparo ni
osemiyowa mich moro?" 43Jo-Israel nodwoko jo-Juda kendo niya, "Wan
dhoudi apar e piny Daudi, omiyo owinjore wabed kode moloyo un! Marang’o
ujarowa? Donge wan ema ne wakwongo paro wach duogo ruoth?" To kata
kamano weche jo-Juda ne ger moloyo weche jo-Israel.

2 SAMUEL 19

1Nonyis Joab ni ruoth ywak malit nikech Absalom, 2kendo mor mar
odiechieng’no nolokore mana ywak kuom jolweny duto, kane giwinjo ni
ruoth okuyo nikech wuode. 3Chieng’ono jolweny nodok Mahanaim ka lidho
mana kaka joma olo e lweny dwogo alucha ka wigi okuot. 4Noyudo ruoth
ogeng’o wang’e kendo ywak gi dwol maduong’ niya, "Yaye Absalom wuoda!
Absalom wuoda, wuoda!"

5To Joab nodonjo ei ot ir ruoth, mowachone niya, "Kawuono jogi osereso
ngimani, kaachiel gi ngima yawuoti gi nyigi kod mondi, to ikuodo
wigi, 6nikech ihero jogo mochayi, to ichayo jogo moheri. Tinendeni
isemiyo ji ong’eyo ni ok ikwan jotend lweny gi jolwenji ka gimoro, nimar
aneno ni kada Absalom bed mangima kawuono, to wan duto watho, to dibedo
mamor! 7Omiyo wuogi, iho chuny jogi, nikech an gi adiera e nying Ruoth
Nyasaye ni ka ok itimo kamano, to onge kata ng’at achiel ma ang’ nobed
kodi otienoni, kendo mano dibedni masira maduong’ moloyo masiche duto
miseneno nyaka ia e nyathi." 8Mi ruoth nowuok mobet e kome e dhorangach,
kendo kane onyis ji ni ruoth obet kanyo, ne gibiro e nyime giduto.

To noyudo ka jo-Israel oseringo.

Daudi oduogo Jerusalem

9Koko maduong’ ne nitie e dhout Israel duto, ka ji penjore niya, "Ruoth
Daudi noresowa e lwet wasikwa, kendo e lwet jo-Filistia, to koro
oseringo oa e pinywa nikech Absalom nopiem kode. 10To Absalom mane
wawiro mondo obed ruodhwa koro osetho e lweny. Marang’o waling’ aling’a
ma ok wachan kaka wanyalo duogo ruoth?"

11Ruoth nowinjo wach jo-Israel, omiyo nooro wach ni Zadok gi Abiathar ma
jadolo, kowachonigi ni mondo gipenj jodong Juda niya, "Marang’o un ema
dubi achien kuom dwoka e dala? 12Un e jowetena, kendo un e remba.
Marang’o un ema dudong’ achien kuom dwoka e dala? 13Wachuru ni Amasa
bende ni, ‘Donge ing’eyo ni in kod an wan remo achiel? Nyasaye mondo
okweda ka ok aketi jatend jolweny kar Joab.’ "

14Kamano noloko chuny jo-Juda duto, mi ne gibet gi chuny achiel, kendo
ne giorone wach niya, "Duogi kaachiel gi jogi duto." 15Omiyo ruoth
noduogo nyaka aora Jordan, monwang’o ka jo-Juda osechokore Gilgal mondo
oromne, kendo okele loka Jordan.

16 2 Sam 16.5-13.Shimei wuod Gera, ja-Benjamin ma Bahurim, nobiro
piyopiyo kod jo-Juda mondo orom ni ruoth Daudi. 17Jo-Benjamin alufu
achiel bende nobiro kode. Ziba jatich joka Saulo kod yawuote apar gabich
gi wasumbni piero ariyo, noreto, mokwongo ni ruoth chopo Jordan, 18mondo
gikonye ng’ado aora gi joode, kendo gitimne gimoro amora modwaro. Kane
ruoth oikore ng’ado aora, Shimei wuod Gera nogoyo chonge piny,
mokulorene nyaka e lowo, 19kowacho niya, "Ruoth, kik ikwana ka jaketho,
kata paro tim achach ma natimo chieng’ ma niwuok Jerusalem cha. Kik ikan
wachno e chunyi, 20nikech ayie ni aseketho, emomiyo an e ng’at mokuongo
kuom dhood Josef mobiro romoni kawuono." 21Abishai wuod Zeruya nowacho
niya, "Donge owinjore Shimei tho kuom kuong’o ruoth mowir ma Ruoth
Nyasaye oyiero?" 22To Daudi nodwoke niya, "Ang’o machandou koda, un
yawuot Zeruya, momiyo udoko wasika tinendeni? Uparo ni bende dineg
ng’ato e Israel kawuono adier? To kawuono eka ang’eyo ni kare an ruodh
Israel!" 23Mi nosingore ni Shimei, kowacho niya, "Ok nonegi."

24 2 Sam 9.1-13; 16.1-4.Mefibosheth nyakwar Saulo nobiro romo ni ruoth.
To ne pok olwoko tiende, kata golo yie tike, kata mana lwoko lepe chakre
chieng’ mane ruoth owuokie, nyaka chieng’ mane oduogoe koselocho. 25Kane
Mefibosheth ochopo koa Jerusalem, mondo orom ni ruoth, ruoth nopenje
niya, "Mefibosheth, marang’o ne ok idhi koda?" 26En to nodwoke niya,
"Ruoth, jatichna nowuonda. Kaka ing’eyo ni an rang’ol, nadwaro gawo
kanyna mondo aidh adhi kodi, 27to jatichnano nothuwa kodi, omiyo naluoro
biro. To ruoth ichalo kaka malaika mar Nyasaye, emomiyo tim gima ineno
ni ber, 28nikech joodwa duto nowinjore gi tho e lweti, to kata kamano
niyiera mondo abed achiel kuom joma chiemo kodi. Koro ere gima chielo ma
damed kwayi?" 29Ruoth nowachone niya, "Asewinjo wachni, kendo koro aneno
ni mondo upogru gi Ziba mwandu mane amiye." 30To Mefibosheth nowacho ni
ruoth niya, "Ruoth, kaka koro iseduogo gi kue, we mondo Ziba okawgi
duto."

31 2 Sam 17.27-29.Barzilai ja-Gilead bende nosebiro koa Rogelim, kokowo
ruoth nyaka aora Jordan. 32Ne en ng’at moti ahinya, ma jahigni piero
aboro. En ema nokonyo ruoth gi chiemo, e kinde mane ruoth ni Mahanaim,
nikech ne en jamoko. 33Ruoth nowachone niya, "Bi wadhi kodi loka cha,
kendo anapidhi, kidak koda Jerusalem." 34To Barzilai nodwoke ni, "Ruoth,
an ng’at moseti. Ere kaka dadhi kodi Jerusalem? 35Koro an jahigni piero
aboro. Iparo ni pod nitie gimoro manyalo miya mor? Koso awinjon dhath
gima achamo kata mar gima amadho? Iparo ni wende chwo kata wende mon pod
nyalo miya ilo? Ooyo ruoth, ok owinjore amedni ting’ kayiem. 36Ere
gimomiyo dimiya pok ma kama? Abiro ng’ado kodi aora Jordan
kende, 37bang’e iyiena adog dalana, mondo oyika kuma liend wuora gi mama
nitie. To Kimham wuoda eri. Yie mondo idhi kode, kendo irite kaka
idwaro." 38Ruoth noyiene, ka dwoke niya, "Kara, Kimham nyalo dhi koda.
Anatimne kaka idwaro, kendo gimoro amora midwaro kuoma, anatimni." 39Ji
duto nong’ado aora Jordan, to ruoth nodong’, ka goyo ni Barzilai oriti.
Nonyodhe kendo oguedhe, eka Barzilai nodok dalane. 40Bang’e ruoth
nong’ado aora, modhi nyaka Gilgal, ka jo-Juda duto kowe, kaachiel gi
jo-Israel moko. Kimham bende nodhi kode.

41Eka jo-Israel duto nobiro ir ruoth, mi gipenje niya, "Marang’o owetewa
ma jo-Juda okawi ling’ling’ kendo okowi loka Jordan kaachiel gi joodi gi
jolwenji duto?" 42To jo-Juda duto nodwoko jo-Israel niya, "Ne watimo
kamano nikech wan wat ruoth machiegni moloyo. Marang’o iu wang’ gi
wachni? Bende uwinjo ni ruoth osemiyowa gimoro wachamo? Koso uparo ni
osemiyowa mich moro?" 43Jo-Israel nodwoko jo-Juda kendo niya, "Wan
dhoudi apar e piny Daudi, omiyo owinjore wabed kode moloyo un! Marang’o
ujarowa? Donge wan ema ne wakwongo paro wach duogo ruoth?" To kata
kamano weche jo-Juda ne ger moloyo weche jo-Israel.

2 SAMUEL 19

1Nonyis Joab ni ruoth ywak malit nikech Absalom, 2kendo mor mar
odiechieng’no nolokore mana ywak kuom jolweny duto, kane giwinjo ni
ruoth okuyo nikech wuode. 3Chieng’ono jolweny nodok Mahanaim ka lidho
mana kaka joma olo e lweny dwogo alucha ka wigi okuot. 4Noyudo ruoth
ogeng’o wang’e kendo ywak gi dwol maduong’ niya, "Yaye Absalom wuoda!
Absalom wuoda, wuoda!"

5To Joab nodonjo ei ot ir ruoth, mowachone niya, "Kawuono jogi osereso
ngimani, kaachiel gi ngima yawuoti gi nyigi kod mondi, to ikuodo
wigi, 6nikech ihero jogo mochayi, to ichayo jogo moheri. Tinendeni
isemiyo ji ong’eyo ni ok ikwan jotend lweny gi jolwenji ka gimoro, nimar
aneno ni kada Absalom bed mangima kawuono, to wan duto watho, to dibedo
mamor! 7Omiyo wuogi, iho chuny jogi, nikech an gi adiera e nying Ruoth
Nyasaye ni ka ok itimo kamano, to onge kata ng’at achiel ma ang’ nobed
kodi otienoni, kendo mano dibedni masira maduong’ moloyo masiche duto
miseneno nyaka ia e nyathi." 8Mi ruoth nowuok mobet e kome e dhorangach,
kendo kane onyis ji ni ruoth obet kanyo, ne gibiro e nyime giduto.

To noyudo ka jo-Israel oseringo.

Daudi oduogo Jerusalem

9Koko maduong’ ne nitie e dhout Israel duto, ka ji penjore niya, "Ruoth
Daudi noresowa e lwet wasikwa, kendo e lwet jo-Filistia, to koro
oseringo oa e pinywa nikech Absalom nopiem kode. 10To Absalom mane
wawiro mondo obed ruodhwa koro osetho e lweny. Marang’o waling’ aling’a
ma ok wachan kaka wanyalo duogo ruoth?"

11Ruoth nowinjo wach jo-Israel, omiyo nooro wach ni Zadok gi Abiathar ma
jadolo, kowachonigi ni mondo gipenj jodong Juda niya, "Marang’o un ema
dubi achien kuom dwoka e dala? 12Un e jowetena, kendo un e remba.
Marang’o un ema dudong’ achien kuom dwoka e dala? 13Wachuru ni Amasa
bende ni, ‘Donge ing’eyo ni in kod an wan remo achiel? Nyasaye mondo
okweda ka ok aketi jatend jolweny kar Joab.’ "

14Kamano noloko chuny jo-Juda duto, mi ne gibet gi chuny achiel, kendo
ne giorone wach niya, "Duogi kaachiel gi jogi duto." 15Omiyo ruoth
noduogo nyaka aora Jordan, monwang’o ka jo-Juda osechokore Gilgal mondo
oromne, kendo okele loka Jordan.

16 2 Sam 16.5-13.Shimei wuod Gera, ja-Benjamin ma Bahurim, nobiro
piyopiyo kod jo-Juda mondo orom ni ruoth Daudi. 17Jo-Benjamin alufu
achiel bende nobiro kode. Ziba jatich joka Saulo kod yawuote apar gabich
gi wasumbni piero ariyo, noreto, mokwongo ni ruoth chopo Jordan, 18mondo
gikonye ng’ado aora gi joode, kendo gitimne gimoro amora modwaro. Kane
ruoth oikore ng’ado aora, Shimei wuod Gera nogoyo chonge piny,
mokulorene nyaka e lowo, 19kowacho niya, "Ruoth, kik ikwana ka jaketho,
kata paro tim achach ma natimo chieng’ ma niwuok Jerusalem cha. Kik ikan
wachno e chunyi, 20nikech ayie ni aseketho, emomiyo an e ng’at mokuongo
kuom dhood Josef mobiro romoni kawuono." 21Abishai wuod Zeruya nowacho
niya, "Donge owinjore Shimei tho kuom kuong’o ruoth mowir ma Ruoth
Nyasaye oyiero?" 22To Daudi nodwoke niya, "Ang’o machandou koda, un
yawuot Zeruya, momiyo udoko wasika tinendeni? Uparo ni bende dineg
ng’ato e Israel kawuono adier? To kawuono eka ang’eyo ni kare an ruodh
Israel!" 23Mi nosingore ni Shimei, kowacho niya, "Ok nonegi."

24 2 Sam 9.1-13; 16.1-4.Mefibosheth nyakwar Saulo nobiro romo ni ruoth.
To ne pok olwoko tiende, kata golo yie tike, kata mana lwoko lepe chakre
chieng’ mane ruoth owuokie, nyaka chieng’ mane oduogoe koselocho. 25Kane
Mefibosheth ochopo koa Jerusalem, mondo orom ni ruoth, ruoth nopenje
niya, "Mefibosheth, marang’o ne ok idhi koda?" 26En to nodwoke niya,
"Ruoth, jatichna nowuonda. Kaka ing’eyo ni an rang’ol, nadwaro gawo
kanyna mondo aidh adhi kodi, 27to jatichnano nothuwa kodi, omiyo naluoro
biro. To ruoth ichalo kaka malaika mar Nyasaye, emomiyo tim gima ineno
ni ber, 28nikech joodwa duto nowinjore gi tho e lweti, to kata kamano
niyiera mondo abed achiel kuom joma chiemo kodi. Koro ere gima chielo ma
damed kwayi?" 29Ruoth nowachone niya, "Asewinjo wachni, kendo koro aneno
ni mondo upogru gi Ziba mwandu mane amiye." 30To Mefibosheth nowacho ni
ruoth niya, "Ruoth, kaka koro iseduogo gi kue, we mondo Ziba okawgi
duto."

31 2 Sam 17.27-29.Barzilai ja-Gilead bende nosebiro koa Rogelim, kokowo
ruoth nyaka aora Jordan. 32Ne en ng’at moti ahinya, ma jahigni piero
aboro. En ema nokonyo ruoth gi chiemo, e kinde mane ruoth ni Mahanaim,
nikech ne en jamoko. 33Ruoth nowachone niya, "Bi wadhi kodi loka cha,
kendo anapidhi, kidak koda Jerusalem." 34To Barzilai nodwoke ni, "Ruoth,
an ng’at moseti. Ere kaka dadhi kodi Jerusalem? 35Koro an jahigni piero
aboro. Iparo ni pod nitie gimoro manyalo miya mor? Koso awinjon dhath
gima achamo kata mar gima amadho? Iparo ni wende chwo kata wende mon pod
nyalo miya ilo? Ooyo ruoth, ok owinjore amedni ting’ kayiem. 36Ere
gimomiyo dimiya pok ma kama? Abiro ng’ado kodi aora Jordan
kende, 37bang’e iyiena adog dalana, mondo oyika kuma liend wuora gi mama
nitie. To Kimham wuoda eri. Yie mondo idhi kode, kendo irite kaka
idwaro." 38Ruoth noyiene, ka dwoke niya, "Kara, Kimham nyalo dhi koda.
Anatimne kaka idwaro, kendo gimoro amora midwaro kuoma, anatimni." 39Ji
duto nong’ado aora Jordan, to ruoth nodong’, ka goyo ni Barzilai oriti.
Nonyodhe kendo oguedhe, eka Barzilai nodok dalane. 40Bang’e ruoth
nong’ado aora, modhi nyaka Gilgal, ka jo-Juda duto kowe, kaachiel gi
jo-Israel moko. Kimham bende nodhi kode.

41Eka jo-Israel duto nobiro ir ruoth, mi gipenje niya, "Marang’o owetewa
ma jo-Juda okawi ling’ling’ kendo okowi loka Jordan kaachiel gi joodi gi
jolwenji duto?" 42To jo-Juda duto nodwoko jo-Israel niya, "Ne watimo
kamano nikech wan wat ruoth machiegni moloyo. Marang’o iu wang’ gi
wachni? Bende uwinjo ni ruoth osemiyowa gimoro wachamo? Koso uparo ni
osemiyowa mich moro?" 43Jo-Israel nodwoko jo-Juda kendo niya, "Wan
dhoudi apar e piny Daudi, omiyo owinjore wabed kode moloyo un! Marang’o
ujarowa? Donge wan ema ne wakwongo paro wach duogo ruoth?" To kata
kamano weche jo-Juda ne ger moloyo weche jo-Israel.

2 SAMUEL 20

Sheba ong’anyo

1 1 Ruo 12.16; 2 W.Nda 10.16.To ne nitie ja-Benjamin moro kanyo ma
achach, ma nyinge Sheba wuod Bikri. Nogoyo tung’ kowacho niya,

"Waonge wat gi Daudi!

Ok wan libamba achiel gi wuod Jesse.

Wan jo-Israel, wadoguru dala."

2Omiyo jo-Israel duto noweyo Daudi kendo ne giluwo Sheba wuod Bikri. To
jo-Juda nomedo kowo ruodhgi gi chuny achiel, ka gia Jordan nyaka
Jerusalem.

3 2 Sam 16.22.Kane Daudi ochopo e ode Jerusalem, nokawo monde apar ma
noweyo ka rito dala, mi noketogi e ot moro machielo, kama ne gibedo
kiritogie. Nomiyogi chiemo, to ne ok oriwore kodgi kendo. Kamano
noloronigi nyaka chieng’ thogi, ka gidak mana ka mond liete.

4Daudi nonyiso Amasa niya, "Chok jo-Juda duto kanyakla, ibigo ira kapok
ndalo adek orumo." 5Mi Amasa nodhi choko jo-Juda. To nodeko, mi kinde ma
nomiye okadho. 6Eka Daudi nowacho ni Abishai niya, "Koro Sheba wuod
Bikri biro hinyowa moloyo Absalom. Omiyo, dhiyo gi jolwenja, ilawe,
nimar dipo ka odonjo e mier mochiel gohinga, kendo dotony moa e
lweta." 7Abishai nowuok Jerusalem, kotelo ni Joab gi jo-Kereth gi
jo-Peleth, kod thwondi duto, mondo gilaw Sheba wuod Bikri. 8Kane gichopo
e lwanda maduong’ man Gibeon, ne gipo ka giromo gi Amasa. Noyudo ka Joab
orwakore gi lep lweny, ka en gi ligangla ei olalo, moliero e okanda mane
otueyo e nungone. Nosudo machiegni, kopando gima odwaro timo. 9Nomoso
Amasa, kopenje niya, "In nadi, omera?" Eka nomako yie tik Amasa gi lwete
ma korachwich mondo onyodhe. 10To Amasa ne ok odewo ligangla mane ni e
lwet Joab. Gikanyono Joab nochwowo bund iye dichiel mak onwoyo, mi jamb
iye noo piny, motho.

Eka Joab gi Abishai owadgi nomedo lawo Sheba wuod Bikri. 11To ng’at
achiel kuom jolwenj Joab nochung’ but ringre Amasa, kawacho niya, "Ji
duto moyie Joab, kendo modok kor Daudi, mondo oluw bang’ Joab." 12To
ringre Amasa noriere e dier yo, kochadhore gi remo, kendo ji duto mane
luwo yorno ne chung’ ka ng’iye. Kane ng’atno oneno ni ji chung’ kanyo,
nogolo ringre Amasa oko e yo, moketo tenge, kendo nobolo law
kuome. 13Kane osegole e yo, ji duto noluwo bang’ Joab, ka gilawo Sheba
wuod Bikri.

14Sheba nolimo dhout Israel duto nyaka nochopo Abel-beth-maaka, kendo
jo-Bikri duto nochokore ire, modonjo kode e dalano. 15Bang’e Joab nobiro
gi joge duto, mi gilawo Sheba e Abel-beth-maaka. Ne gigingo pith
maduong’ but dala, eka ne gichako kunyo ohinga mondo osienyre. 16To
dhako moro mariek mane nie dalano, nokok matek niya, "Uwinjo! Nyisuru
Joab obi ka, mondo alos kode." 17Joab nosudo machiegni mi dhakono
nopenje ni, "In e Joab?" Nodwoko ni, "E an." Eka dhakono nowachone niya,
"Ruoth winj wechena." Joab nodwoke ni, "Wachi." 18Mi dhakono nowachone
niya, "E ndalo machon ji ne biro Abel mondo ong’adnigie rieko. Kamano ne
giwacho weche mathagogi. 19Dalawani en achiel kuom mier mabeyo kendo
mokue moloyo e Israel, to koro in idwaro ketho dala maduong’ kama e
Israel. Marang’o idwaro ketho jo-Ruoth Nyasaye?" 20Joab nodwoke niya,
"Ooyo, ok adwar tiekogi kata ketho gimoro! 21Ok en kamano, to ng’at moro
miluongo ni Sheba wuod Bikri, modak e piny gode mag Efraim, ema osepiem
gi ruoth Daudi. Omiyo goluru mana ng’atno kende, eka abiro weyo dalani."
Dhakono nowacho ni Joab niya, "Ber! Wabiro dironi wiye gi ewi
ohinga." 22Eka dhakono nodhi ir jodalano duto, moloso kodgi gi rieko. Mi
ne ging’ado wi Sheba wuod Bikri, kendo gidiro ni Joab. Omiyo Joab nogoyo
tung’, kendo joge noweyo dalano, modok miechgi. To Joab nodok Jerusalem
ir ruoth.

Jotend Daudi

(2 Samuel 8.15-18; 1 Weche mag Ndalo 18.14-17)

23Koro Joab ne jatend jolweny duto, to Benaya wuod Jehoyada ne jatend
jolweny mowuok ma jo-Kereth gi jo-Peleth. 24Adoram ne jarit joma nichuno
gi thwon mondo oti. To Jehoshafat wuod Ahilud ne jachan weche. 25Sheva
ne jagoro, kendo Zadok gi Abiathar ne jodolo. 26To Ira ja-Jair bende ne
jadolo mar Daudi.

2 SAMUEL 21

Jo-Gibeon ochulo kuor

1E ndalo Daudi ne nitie kech kuom higni adek, omiyo Daudi nopenjo Ruoth
Nyasaye wach gimomiyo kejno obiro. Ruoth Nyasaye nodwoke niya, "Ketho ni
kuom Saulo kod joodgi, nikech nochuero remb jo-Gibeon." 2Josh
9.3-15.Kuom mano ruoth noluongo jo-Gibeon ire. (Jo-Gibeon ne ok gin
jo-Israel to ne gin jo-Amor ma nodong’ mae jo-Isarel otimogo winjruok.
Kata kamano Saulo ne dwaro negogi, nikech nodwaro ni mondo jo-Israel gi
jo-Juda ogurre motegno.) 3Daudi nopenjo jo-Gibeon niya, "Ere gima anyalo
timonu? Ere kaka dagol richono, mondo umi hawi oduog ni jo-Ruoth
Nyasaye?" 4To jo-Gibeon nodwoke niya, "Wach manie kindwa gi Saulo kod
joodgi ok en wach ma ditiek gi fedha kata dhahabu. Bende waonge gi teko
mar nego ja-Israel moro." Daudi nopenjogi kendo niya, "To ere gima
udwaro mondo atimnu?" 5Ne gidwoke ni, "We mondo watiek nying jal ma
nohinyowa, ka dwaro tiekowa ni kik wadag e piny Israel. 6Miwa yawuote
abiriyo mondo waneg e nyim Ruoth Nyasaye Gibea, dala Saulo, ruoth mane
Ruoth Nyasaye oyiero." Daudi noyie, mochiwogi. 71 Sam 20.15-17; 2 Sam
9.1-7.To ne ok ochiwo Mefibosheth wuod Jonathan ma wuod Saulo, nikech
singruok ma notimo gi Jonathan e nying Ruoth Nyasaye. 81 Sam 18.19.To
nokawo mana Armoni gi Mefibosheth, yawuowi ariyo mane Rizpa nyar Aya
onywolo ni Saulo, kod yawuowi abich mane Merab nyar saulo onywolo ni
Adriel wuod Barzilai ja-Mehola. 9Jogo ema ne ruoth ochiwo ni jo-Gibeon,
mi jo-Gibeon nonegogi e nyim Ruoth Nyasaye e got. Ji abiriyogo duto
notho kaachiel e ndalo keyo mar atamalo mar shairi.

10Rizpa nyar Aya nopedho pien gugru ewi lwanda, mobedoe, chakre ndalo
keyo, nyaka koth nochue, kendo notamo winy godiechieng’, kod ondiegi
gotieno, mondo kik cham ringre jogo. 11Kane onyis Daudi gima Rizpa nyar
Aya ma chi Saulo otimo, 121 Sam 31.8-13.nodhi mokawo choke Saulo kod
choke Jonathan wuod Saulo kuomm jo-Jabesh-gilead. Noyudo
jo-Jabesh-gilead osekawogi ling’ling’ e paw dala mar Bethshan, kama
jo-Filistia nolierogie bang’ nego Saulo Gilboa. 13Daudi noomo choke
Saulo kod choke Jonathan wuode kanyo, kendo noketogi kaachiel gi choke
joma oneg kande. 14Ne gikawo choke Saulo gi mag Jonathan wuode, kaachiel
gi mag joma noneg, mi giyiko Zeba e piny Benjamin, e liend Kish wuon
Saulo. Ne gitimo duto mane ruoth ochiko, kendo bang’ mano, Nyasaye
nokecho pinygi.

Abishai oreso Daudi e lwet thwon marabet

15Kinde moro jo-Filistia nochako omonjo jo-Israel, mi Daudi gi jolwenje
nodhi mojot Gob. Ne gikedo gi jo-Filistia, nyaka Daudi nodoko mool. 16Ne
nitie ja-Refaim moro mathwon, ma pek tong’e ne dirom kilo adek. Noting’o
ligangla manyien, kendo noparo ni doneg Daudi. 171 Ruo 11.36; Zab
132.17.To Abishai wuod Zeruya nobiro monego ja-Filistiano, mi Daudi
otony. Bang’e jolwenj Daudi nosayo Daudi niya, "Kik ichak idhi kodwa e
lweny, nimar dipo ka chieng’ moro onegi, to in ema ibedonwa ka taya e
Israel."

Joma rabede mane jo-Daudi onego

(1 Weche mag Ndalo 20.4-8)

18Bang’ mano, lweny nochako owuok e kind jo-Israel gi jo-Filistia, mi ne
gikedo Gob. E lwenjno Sibekai ja-Husha nonegoe Saf ma ja-Refaim.

19Lweny nowuok kendo e kind jo-Israel gi jo-Filistia e Gob. Mi Elhanan
wuod Jair ma ja-Bethlehem nonego Goliath ja-Giti, ma bond tong’e ne
chalo lodi. 20Lweny nochako owuok e Gath, kama ne nitie ng’at magana ma
rabora man gi lith lwedo auchiel gi lith tielo auchiel koni gi koni.
Lith luetene gi mag tiendene duto koriw ne romo piero ariyo gang’wen.
Jalo bende ne ja-Refaim. 21To ka nothiano ni jo-Israel, Jonathan wuod
Shimea owadgi Daudi nonege. 22Ji ang’wen-go duto ne jo-Refaim ma oganda
joma rabede, to Daudi gi joge nonegogi duto.

2 SAMUEL 22

Wend Daudi mane opakogo Nyasaye kuom rese

(Zaburi 18.1-50)

1Kane Daudi oneno ni Ruoth Nyasaye oserese e lwet Saulo kendo e lwet
wasike duto, nopake gi wer kama:

2"A Ruoth Nyasaye, in e

lwandana, kendo ohingana.

3Nyasacha, in e jaresna,

gi lwandana ma ageng’orae.

In e okumbana,

gi teko mar resruokna.

In e ohingana

gi kar geng’ruokna, kendo jawarna

in ema iresa

kuom masiche mager.

4Akwayo Ruoth Nyasaye

mowinjore oyud pak,

kendo ma resa kuom wasika.

5Tho notaga ka apaka

kodwaro tera kaka ohula.

6Tonde mag liel nodhoga.

Tho ne dwaro maka kobadho.

7Kane anie chandruok,

nakwayo Ruoth Nyasaye.

Ee, naywak ni Nyasacha.

Nowinjo dwonda gie hekalu mare,

kendo ywakna nochopo e ite.

8Piny notetni, kendo oyiengni.

Mise mag polo bende notetni

kendo okirni,

nikech mirimb Ruoth Nyasaye

9Iro nodum ka wuok e ume,

kendo mach mang’angni bende nowuok e dhoge.

10Nosudo polo machiegni,

eka nolor,

konyono rumbi molil ti.

11Ne oidho kerubi,

mi ohuyogo ka kalausi.

12Nokawo mudho kod boche polo

morweyo gi koth maduong’,

moloko ka hembe.

13Ler motelo e nyime nomoko mach motimo ligega.

14Dwond Ruoth Nyasaye nomor.

Ee, Ng’ama Duong’ Moloyo nomor gie polo.

15Nodiro mor polo ka aserni,

kokworogi koni gi koni.

16Kane Ruoth Nyasaye okudho ka yamb nyakoi,

kendo okwerogi,

mise mag piny noelore

kendo kude mag nam nofwenyore.

17Norieyo bade ka en malo, mi omaka,

kogola e ataro-ngala.

18Ne oresa e lwet wasika marateke

kendo kuom ji duto mosin koda,

mane oloya gi teko.

19Ne gimonja ka anie masira, t

to Ruoth Nyasaye ema nokonya.

20Ne ogola e chandruok,

mi abedo thuolo.

Noresa nikech nomor koda.

21Ruoth Nyasaye ne opoga pok

mowinjore gi timna makare.

Nochula moromo gi tichna maler,

22nikech naluwo yorene

kendo ok asepogora kod Nyasacha,

kadonjo e richo.

23Aserito chikene duto,

ma onge kata achiel ma apogorago.

24Aonge gi ketho e nyim Ruoth Nyasaye

kendo aseritora kuom richo.

25Omiyo osemiya pok

mowinjore gi timna makare,

kendo mowinjore gi tim malong’o e nyime.

26In Ruoth Nyasaye, in jaadiera ni ji mohero adiera,

kendo ilong’o ni joma long’o.

27Iler ni joma ler,

to wiyi tek ni joma wigi tek.

28Ireso joma muol,

to josunga idwoko piny.

29A Ruoth Nyasaye, in e tacha.

In e Nyasacha ma menyona mudho.

30Imiyo aloyo oganda lwenja,

kendo in e Nyasacha

ma konya kalo ohinga.

31Yor Nyasaye en yo malong’o

Osenon wach Ruoth Nyasaye,

moyud ni en adier.

Ruoth Nyasaye e okumba

mar joma ogeno kuome.

32Ere Nyasaye moro,

mak mana Ruoth Nyasachwa?

Koso ere lwanda moro,

mak mana Nyasachwani?

33Nyasayeni e kar pondona motegno,

osemiyo yorena bedo thuolo

kendo moboch.

34 Hab 3.19.En ema omiyo tienda bedo mayot ka tiend mwanda,

kendo oresa,

koketa malo kama oting’ore.

35Ojiwo bada ni lweny,

mi onyalo ywayo

kata mana atung’ mar mula.

36In Ruoth Nyasaye,

isekelona resruok

mobedona okumba,

kendo konyni ema nomiyo

abedo gi duong’

37Ne imiya yo malach mondo awuothie

mi ne ok akier

38Nalawo wasika,

mi atiekogi,

kendo ne ok aduogo dala

ka pok girumo.

39Nagoyogi ngoga,

mi atiekogi!

Ne giriere piny e tienda,

ma ok ginyal chung’.

40Nimiya teko mar kedo,

kendo mar loyo wasika.

41Ne imiyo wasika oringa

mi atiekogi

42Ne girango koni gi koni,

to onge ng’amaa ne nyalo resogi.

Ne giywak ni Ruoth Nyasaye,

to ne ok oduokogi.

43Ne aregogi mayom,

mana ka buru ma yamo tero,

mi anyonogi ka chuodho.

44Ne iresa kuom joma piem koda,

kendo niketa jatelo mar ogendini,

mi ji mane pok ang’eyo notiyona.

45Joma oa e pinje mamoko

ne biro ira kobolore.

Kane giwinjo humba,

to ne giyie lochna mana gikanyono.

46Chunygi nool,

mi ne giwuok ka gitetni,

kuma ne gipondoe.

47Ruoth Nyasaye nitie

En e lwandana! Pakeuru!

Ee, odend nying Nyasacha,

ma lwanda mar resruokna.

48En Nyasaye

mane omiya teko mar chulo kuor,

koketo ogendini e bwo lochna,

49Kendo kogola kuom wasika.

En e Ruoth Nyasaye

mane omiyo aloyo joma ne piem koda,

kendo oresa kuom jomahundu.

50 Rumi 15.9.Kuom mano, anapake kuom kind ogendini.

Adier, anapak nyinge gi wer.

51Nyasaye kelo resruok maduong’

ni ruoth moketo.

Ee, ohero ng’at moyiero, gi hera mosiko,

ma en mana Daudi,

gi kotha nyaka chieng’."

2 SAMUEL 23

Weche mogik mag Daudi

1Koro magi e weche mogik mag Daudi wuod Jesse, ng’at momi duong’. Adier,
Ruoth mowir mane Nyasach Jakobo oyiero, kendo mane jachuog wende mamit e
Israel, nowacho kama:

2"Roho mar Ruoth Nyasaye

ema miya weche mawacho,

kendo wachne nie dhoga.

3Nyasach Jakobo, lwanda mar Israel,

oseloso, kowacho niya,

‘Ka ruoth rito ji gi bura makare,

nikech oluoro Nyasaye,

4To lochne chalo gi ler mar wang’chieng’,

mopilore gokinyi ka boche polo onge,

kendo mamiyo lum loth bang’ koth.’

5Donge kamano e kaka oda obet e nyim Nyasaye,

nikech osetimo koda singruok mosiko, mochan kare,

kendo ma ok nyal lokore?

Oseguedho gik moko ma konya, kendo ma adwaro.

6To joma ok oluoro Nyasaye,

chalo gi kudho moke,

ma ok nyal choki gi lwedo.

7Ng’at manyalo dwarogi

nyaka konyre gi nyinyo,

kata gi bond tong’.

Eka bang’e owang’gi chutho gi mach."

Thuondi mag Daudi

(1 Weche mag Ndalo 11.10-47)

8Koro thuondi mane Daudi nigo e ndalone e magi: Josheb-bashebeth
ja-Takemon ne jatend thuondi adek madongo. En ema nonego ji mia aboro gi
tong’, odiechieng’ achiel.

9Ng’at mane luwe ne Eleazar wuod Dodo, ja-Ahohi. Ne en gi Daudi
Pas-Damin, kama ne jo-Filistia ochokoree ni lweny. Jo-Israel
noringo 10to en nochung’ kanyo, monego jo-Filistia nyaka bade nojony, mi
ligangla nomoko e lwete, kendo Ruoth Nyasaye nomiyogi loch maduong’
chieng’ono. Kane jolweny oduogo ir Eleazar bang’ ringo, koro ne
odong’nigi mana dedo joma otho.

11Ng’at mar adek ne Shama wuod Agee ja-Harar. Jo-Filistia nochokore
Lehi, kama ne nitie puoth ng’or moro. Jolweny moko duto noringo
jo-Filistia, 12en to nodong’ e puodhono, korite, kendo nonego
jo-Filistiago. Kamano Ruoth Nyasaye nomiyogi loch maduong’.

13Chieng’ moro kane oyudo jolweny mag jo-Filistia ojot e holo mar
Refaim, e kinde mar keyo, ji adek kuom thuondi piero adek madongo kande
nodhi ir Daudi e holo mar Adulaim. 14Kindego Daudi ne nie rogo, to
jolweny mag jo-Filistia nosekawo Bethlehem. 15Daudi noomo chunye ka siso
omake, mowacho niya, "Mad ng’ato kelna pi soko man but ranga Bethlehem,
mondo amodhi!" 16Eka thwondi adekgo nomwomo oganda lweny mar
jo-Filistia. Ne gidhi omo pi sokono, mi gikelo ni Daudi. To nodagi modho
pigno, moole piny ka misango ni Ruoth Nyasaye, 17kowacho niya, "Ruoth
Nyasaye mondo orita kik amodh pigni, nikech ochalo mana remb jogo mane
odhi ome, koyie wito ngimagi." Mano emomiyo Daudi notamore modhe. Gik ma
kamago ema thuondi adekgo ne timo.

18Abishai owadgi Joab, wuod Zeruya, ema ne jatend thwondi piero adekgo.
Nonego ji mia adek gi tong’ mi nobedo ng’at marahuma kuom
thuondigo. 19Ne en rahuma moloyo kuomgi, mobedo jatendgi, to kata
kamano, ne ok ochopo e rang’iny mar ji adek kande.

20Benaya wuod Jehoyada, thwon Kabzeel marahuma, notimo timbe thwon
mang’eny. Bende nonego thwond Moab ariyo. Chieng’ moro kane kodh pe
osechue, nolor e bur, monego sibuor kanyo. 21Bende en ema nonego
ja-Misri marabet. Ja-Misrino ne nigi tong’, to Benaya nodhine gi odunga.
Noyudho tong’ e lwet ja-Misrino, monegego. 22Timbe machal kamago ema
Benaya wuod Jehoyada oyudogo huma, kaachiel gi thwondi piero adek
kande. 23Ne en rahuma moloyo ji piero adekgo, to kata kamano, ne ok
ochopo e rang’iny mag thuondi adek madongo kande. Daudi nokete jatend
joge mag lweny mane rito ngimane.

24Asahel owadgi Joab ne achiel kuom ji piero adekgo. Jomoko ne gin:
Elhanan wuod Dodo ja-Bethlehem, 25kod Shama gi Elika jo-Harod, 26gi
Helez ja-Palti, gi Ira wuod Ikesh ja-Tekoa, 27gi Abiezer ja-Anathoth, gi
Sibekai ja-Husha, 28gi Zalmon ja-Ahohi, kod Maharai 29gi Itai wuod Ribai
ja-Gibea e piny Benjamin, 30gi Benaya ja-Pirathon gi Hidai ja-Gaash,
piny aore, 31gi Abialbon ja-Arbath, gi Azmoth ja-Bahurim, 32gi Eliaba ja
Shalbon, gi Hashem ja-Gizon kod Jonathan 33wuod Shama, gi Ahiam wuod
Sharar, jo-Harar, 34gi Elifelet wuod Ahasbai ja-Maaka, gi Eliam wuod
Ahithofel ja-Gilo, 35gi Hezro ja-Karmel, gi Paarai ja-Arbi, 36gi Igal
wuod Nathan ja-Zoba, gi Bani ja-Gad 37gi Zelek ja-Amon, gi Naharai
ja-Beeroth, mane jating’ gilweny mag Joab wuod Zeruya, 38kod Ira gi
Gareb, jo-Ithri, 39kod Uria ja-Hiti. Duto ne gin ji piero adek gariyo.

2 SAMUEL 24

Daudi okwano jo-Israel gi jo-Juda

(1 Weche mag Ndalo 21.1-27)

1Mirima nochako omako Ruoth Nyasaye kod jo-Israel, mi nomiyo Daudi otimo
gimoro ma dihinygi, kowachone niya, "Dhiyo ikwan jo-Israel gi
jo-Juda." 2Omiyo ruoth nowacho ni Joab gi jotend lweny mane ni kode
niya, "Dhiuru koro, uwuoth e dhout Israel duto, chakre Dan nyaka
Beer-sheba, kukwano ji, mondo ung’e kar rombgi." 3To Joab nodwoko ruoth
niya, "Ruoth Nyasaye ma Nyasachi mondo omedni ji nyadi mia achiel kapod
wang’i neno. To marang’o iketo chunyi e wachni?" 4Kata kamano ruoth
nochuno Joab gi jotend lweny, mi ne giwuok mondo gikwan jo-Israel. 5Ne
ging’ado aora Jordan, mi gichako kweno Aroer kod dala manie holono, ka
gichiko Gad nyaka Jazer. 6Eka ne gidhi Dan, mi kane giwuok kuro, ne
giluwo piny nyaka Sidon, 7gi dala Turo mochiel gi ohinga kod mier duto
mag jo-Hivi gi mag jo-Kanaan. Achien ne gidhi nyaka Beer-sheba, yo thim
Juda. 8Bang’ dueche ochiko gi ndalo piero ariyo, kane gisewuotho e
pinygi duto, ne giduogo Jerusalem. 9Joab nonyiso ruoth kar romb ji kama:
E piny Israel ne nitie ji alufu mia aboro ma nyalo kedo, to jo-Juda ne
gin alufu mia abich.

10To kane Daudi osekwano ji, chunye nochande, mowacho ni Ruoth Nyasaye
niya, "A Ruoth Nyasaye, aseketho ahinya kuom gima asetimo. To koro asayi
ni mondo iwena richona, nikech asetimo gima ofuwo." 11Eka kane Daudi
ochiew gokinyi, noyudo ka Ruoth Nyasaye osenyiso Gad janabi, mane jakor
wach ni Daudi, kowachone niya, 12"Dhiyo inyis Daudi ni Ruoth Nyasaye
osewacho kama: ‘Aketo gik moko adek e nyimi. Yier achiel kuomgi monego
atimni.’ " 13Omiyo Gad nodhi ir Daudi mopenje niya, "Ere gima iyiero?
Idwaro mondo kech omak pinyu kuom higni adek? Koso idwaro ringo wasiki
kuom dueche adek ka gilawi? Koso tho malit mondo obed e pinyu kuom ndalo
adek? Parane, inyisa gima dadwok jal moora."

14Daudi nodwoko Gad niya, "An gi masira maduong’, to ber mondo wabed e
lwet Ruoth Nyasaye, nimar ng’wonone duong’. To kik abed e lwet dhano."

15Omiyo Ruoth Nyasaye nooro tho malit kuom jo-Israel, chakre okinyi,
nyaka chop kinde ma noketo. Ji alufu piero abiriyo notho, chakre Dan
nyaka Beer-sheba. 16To kane malaika orieyo bade kochiko Jerusalem mondo
oketh dalano, Ruoth Nyasaye noloko parone kuom masira ma nodwaro timo
mowacho ni malaika mane nego ji niya, "Oromo! Koro dwok lweti." To
noyudo ka malaika mar Ruoth Nyasaye obet but kar dino mar Arauna
ja-Jebus. 17Kane Daudi oneno malaika mane nego ji, nowacho ni Ruoth
Nyasaye niya, "An e jakwath moseketho, kendo an ema asetimo gima rach.
To ere rach ma ogandani osetimo? Akwayi ni an ema mondo ikuma kod
dhoodwa."

18Chieng’no Gad nodhi ir Daudi, mowachone ni, "Dhiyo kar dino mar Arauna
ja-Jebus, igerie ni Ruoth Nyasaye kendo-mar-misango." 19Omiyo kane Daudi
owinjo wachno, nodhi kaka Ruoth Nyasaye nochike. 20To kane Arauna oneno
ruoth gi joge ka biro ire, nowuok modhi romone, kendo nogoyo chonge
piny, mokulorene nyaka e lowo. 21Arauna nopenjo ruoth niya, "Marang’o
ibiro ira?" Daudi nodwoke ni, "Adwaro ng’iewo kodi kar dinoni, mondo
agerie ni Ruoth Nyasaye kendo-mar-misango, mondo tho ma nego joga
orum." 22Arauna nowacho ni Daudi niya, "Ruoth, kaw akawa gimoro amora ma
chunyi dwaro, ichiw ni Nyasaye. Ruedhi nitie minyalo timogo misango,
kendo yien mag dino cham, kendo jok motue e ng’ut dhok, minyalo
chwako. 23Ruoth, magi duto amiyi." Eka Arauna nomedo wacho ni ruoth
niya, "Ruoth Nyasaye ma Nyasachi mondo oyie gi chiwoni." 24To ruoth
nodwoke ni, "Ooyo, nyaka achuli, nikech ok natim ni Ruoth Nyasaye ma
Nyasacha misengni gi gik mayudo nono." Omiyo Daudi nochulo fedha ma
dirom nus kilo, kong’iewogo kar dino kaachiel gi ruedhigo. 25Eka nogero
ni Ruoth Nyasaye kendo-mar-misango kanyono, motimoe misengni miwang’o
pep, kod mag sawo. Ruoth Nyasaye nowinjo lemo ma nochiwne, kendo
nogeng’o tho malitno mondo kik oneg jo-Israel.

1 Ruodhi 1

Abishag tiyo ni Daudi

1Ruoth Daudi koro noseti, kendo hike ne oniang’, ma kata ne oume gi lep
nindo, to pod ne ok onyal yudo liet. 2Emomiyo jotichne ne owachone niya,
"Yie mondo wadwarni nyako manyalo tiyoni kendo riti. Bende nonind buti
mondo iyud liet." 3Omiyo ne gidwaro nyako ma jaber e piny Israel duto,
nyaka ne giyudo Abishag nyar Shunam, mi ne gikele ir ruoth. 4Nyakono ne
jaber ahinya, norito ruoth kotiyone, to ruoth ne ok riwre kode.

5 Adonija wuod Hagith nochako kawore, kaparo ni nobed ruoth. Nong’iewo
geche lweny, gi joidh farese kod gi ji piero abich mane telo nyime.
6Nyaka oa e tinne wuon mare ne pok otale. Adonija ne wuod Daudi mane
jalup’ Absalom, kendo ne en gi chia kaka owadgino. 7Noloso gi Joab wuod
Zeruya, kod Abiathar jadolo, mi jogo nodokne, kendo ne gikonye. 8To
Zadok jadolo, gi Nathan janabi, gi Shimei, gi Rei, kod thuondi mag Daudi
ne ok odokne.

9Adonija noyang’o rombe gi rwedhi kod dhok machwe, kotimogo misango but
lwanda mar Zoheleth man but En-rogel. Nogwelo owetene duto ma yawuot
ruoth, kod jodong Juda duto, 10to ne ok ogwelo Nathan janabi, gi Benaya
kod thuondi kande, kata Solomon owadgi bende ne ok ogwelo.

11 Eka Nathan nowacho ni Bathsheba min Solomon niya, "Donge isewinjo ni
Adonija wuod Hagith osebedo ruoth, to ruodhwa Daudi ok ong’eyo? 12To
koro yiena mondo ang’adni rieko minyalo resogo ngimani gi ngima Solomon
wuodi. 13Dhi ir ruoth Daudi, kendo penje niya, ‘Ruodha, donge
isesingorina ni Solomon wuoda ema nobed ruoth kari, kendo nobed e kom
duong’ni? Ka en kamano, to ang’o momiyo Adonija osebedo ruoth?’ 14To ka
pod iwuoyo gi ruoth kamano, to anadonj bang’i, mondo asir weche
miwachogo."

15Omiyo Bathsheba nodonjo e od ruoth. Ndalogo Daudi noseti ahinya, kendo
Abishag nyar Shunam ne tiyone. 16Bathsheba nolung’ore ni ruoth, ka miye
duong’ mi ruoth nopenje gima odwaro. 17En to nodwoke niya, "Ruodha,
nisingorina e nying Ruoth Nyasaye ma Nyasachi ni Solomon wuoda ema nobed
ruoth kari, kobet e kom duong’ mari. 18To koro Adonija osebet ruoth
kakia. 19Osetimo misango gi ruedhi, kod dhok machwe, gi rombe mathoth,
kendo osegwelo yawuot ruoth duto, kod Abiathar jadolo, gi Joab jatend
jolweny. To ok ogwelo Solomon wuodi. 20Koro ruodha, jo-Israel rito
wachni mondo inyisgi ng’at ma nobed ruoth kari. 21Ka ok itimo kamano, to
wan gii Solomon wuoda wanane masira kisetho."

22Kane Bathsheba pod wuoyo gi ruoth, Nathan janabi nodonjo, mi onyis
ruoth ni Nathan janabi dwaro nene. 23Nochopo ir ruoth, mogoyo chonge
piny, kokulorene nyaka e lowo. 24Eka nopenjo Ruoth niya, "Isewacho ni
Adonija ema nobed ruoth kari, kendo nobed e kom duong’ni? 25Osedhi mwalo
moyang’o ruedhi gi dhok machwe kod rombe mogundho. Osegwelo yawuot ruoth
duto, kaachiel gi Joab jatend jolweny kod Abiathar jadolo, kendo koro
gibet piny kode, ka gichiemo kendo gimetho. Giwacho niya, ‘Ruoth Adonija
mondo odag aming’a!’ 26To an gi Zadok jadolo, gi Benaya wuod Jehoyada,
kod Solomon wuodi, ne ok ogwelowa. 27In ema iyienigi mondo gitim kamano
koso, mak inyisowa ng’ama nobed ruoth kari?"

Oket Solomon ruoth

28Ruoth Daudi nodwoko niya, "Luongna Bathsheba obi ka." Mi nobiro
mochung’ e nyim Ruoth. 29Eka ruoth nokuong’ore kowacho niya, "Adier gi
nying Ruoth Nyasaye ma Nyasach Israel, mosereso ngimana e masiche duto,
30ne akuong’ora ni Solomon wuodi ema nobed ruoth bang’a e kom duong’na.
Kawuono eka abiro chopo gima nakuong’ora." 31Bathsheba nogoyo chonge
piny, mokulore nyaka e lowo, komiyo ruoth duong’, mi nowacho niya,
"Ruodha, mondo idag nyaka chieng’."

32Eka ruoth Daudi nowacho niya, "Luongnauru Zadok jadolo, gi Nathan
janabi, kod Benaya wuod Jehoyada, jobi ira." Mi ne gibiro e nyime.
Nowachonigi niya, 33"Dhiuru gi askechena, uket Solomon wuoda e kanja,
kendo ukowe nyaka Gihon, 34kama Zadok jadolo gi Nathan janabi biro wiree
gi mo, mondo obed ruodh Israel. Bang’e ugo tung’, kendo ukog niya,
‘Ruoth Solomon mondo odag aming’a!’ 35Eka uluw bang’e, kuduoge ka, mondo
obed e kom duong’na, nikech asekete ruoth kara, kendo aseyiere mondo
obed jatend jo-Israel gi jo-Juda." 36Benaya wuod Jehoyada nodwoko Ruoth
niya, "Obed kamano! Ruoth Nyasaye ma Nyasachi mondo oyie otimre kamano.
37Ruoth Nyasaye mondo obed gi Solomon kaka ne en kodi, kendo lochne obed
maduong’ moloyo mari." 38Eka Zadok jadolo, gi Nathan janabi, kod Benaya
wuod Jehoyada, kaachiel gi jo-Kereth kod jo-Peleth, nomiyo Solomon oidho
kanyna mar ruoth Daudi, mi ne gilor ka gikowe nyaka Gihon. 39Zadok
jadolo nokawo tung’ mar mo mane ogolo e Hemb Nyasaye, mowirogo Solomon
kuno. Eka ne gigoyo tung’, kendo ji duto nokok niya, "Ruoth Solomon
mondo odag aming’a!" 40Bang’e ji duto noluwe ka giduoge; ne gigoyo
asili, kendo ne gimor gi mor maduong’, mi piny noyiengni nikech koko
margi.

41Adonija gi welo duto mane ni kode nowinjo kokono, ka noyudo gitieko
chiemo. Joab to ka nowinjo tung’ ka ywak, nopenjo niya, "Ere gimomiyo
dala otimo mahu?" 42Kane Joab pod loso, Jonathan wuod Abiathar jadolo
nochopo. Adonija nokone ni, "Donji! In ng’ama ber, kendo ageno ni ikelo
wach maber!" 43Jonathan nodwoke niya, "Ok kamano. Ruodhwa Daudi oseketo
Solomon ruoth. 44Nooro Zadok jadolo, gi Nathan janabi, kod Benaya wuod
Jehoyada, kaachiel gi jo-Kereth gi jo-Peleth, mondo okow Solomon koidho
kanyna mar ruoth, 45kendo Zadok jadolo gi Nathan janabi, josewire gi mo
but soko Gihon, mondo obed ruoth. Koro gisea kuro gi ilo; emomiyo dala
otimo mahu kendo mano e koko musewinjo. 46Solomon koro obet e kom ruoth.
47To moloyo, jodong ruoth bende nobiro mopako ruodhwa Daudi, ka giwacho
niya, ‘Nyasachi mondo omi nying Solomon obed gi huma moloyo nyingi,
kendo omi lochne duong’ moloyo mari.’ Mi ruoth Daudi nokulore e
kitandane, 48mowacho ni, ‘Apako Ruoth Nyasaye ma Nyasach Israel,
moseyiena mondo ane wuoda kobet e kom duong’na kawuono.’ "

49Eka luoro nomako wend Adonija duto, mi gia malo, kendo ng’ato ka
ng’ato nodok dalane. 50Adonija bende noluoro Solomon, mi nodhi, momako
tunge mag kendo-mar-misango. 51Nonyis Solomon niya, "Adonija oluori;
omiyo osemako tunge mag kendo-mar-misango, kowacho niya, ‘Ruoth Solomon
mondo okuong’rena ni ok nonega.’ " 52Solomon nowacho ni, "Ka timbene
nonyiswa ni en ng’ama kare, to onge kata yie wiye achiel ma nolwar piny.
To ka noyud kuome ketho moro, to nonege!" 53Eka ruoth Solomon nooro
wach, kendo ne gigole oko e kendo-mar-misango. Nobiro, mokulore ni
ruoth, mi ruoth nowachone ni, "Dog dalani."

1 Ruodhi 2

Daudi olemo ni Solomon

1Kane Daudi chiegni tho, nolemo ni Solomon wuode niya, 2"An to eri adhi
kuma ji duto mae piny dhiye; in to bed motegno kinyiso ni in dichwo.
3Mak chik Ruoth Nyasaye ma Nyasachi, kiwuotho e yorene, kendo kimako
wechene, gi chikene kod buchene, kaka ondiki e chik Musa, kamoro amora
midhiye. 4Kamano Ruoth Nyasaye nochopo singruok mane otimona, kowachona
ni, ‘Ka yawuoti noritre, kendo nowuoth e nyima gi adiera gi chunygi duto
kod parogi duto, to nyikwayi nobed ruodhi mag Israel nyaka chieng’.’

5 "Bende ing’eyo gima Joab wuod zeruya notimona. Ne onego Abner wuod
Ner, kod amasa wuod Jether, mane jotend jolwenj Israel. E ndalo kue,
nochulo kuor kuom gima notimore e lweny, kokelona buch remo nikech tho
mar ng’at makare. 6Omiyo ti gi riekoni; wiye oseti lwar, to kik iwe otho
gi kue. 7To tim maber ni jood Barzilai ja-Gilead, kendo ikonygi, nikech
ne girwaka gi ng’wono kane aringo Absalom owadu. 8To kik wiyi wil gii
Shimei wuod Gera ma ja-Benjamin moa Bahurim, nikech nokuong’a gi kuong’a
malit, chieng’ mane awuok kadhi Mahanaim. To bang’, kane romona e aora
Jordan, nakuong’orane gi nying Ruoth Nyasaye ni ok nanege. 9To koro kik
iweye mak ikume. In ng’at mariek, kendo ibiro ng’eyo ng’ama owinjore
itim, mondo otho tho mar masira, kata obedo ni wiye oseti lwar kamano."

Tho mar Daudi

(1 Weche mag Ndalo 29.26-30)

10Kamano Daudi notho, moluwo kwerene, kendo noyike Jerusalem. 11Nobet
ruodh Israel kuom higni piero ang’wen. E Hebron nobedoe ruoth kuom higni
abiriyo, to e Jerusalem higni piero adek gadek. 12Koro Solomon nobet
ruoth kar Daudi wuon mare, kendo lochne nogurore motegno.

Solomon oguro lochne

13To Adonija wuod Hagith nodhi ir Bathsheba min Solomon. Bathsheba
nopenje niya, "Ibiro gi kue koso?" Nodwoke ni, "Ee, abiro gi kue. 14To
adwaro kwayi gimoro." Bathsheba nokone ni, "Wachi." 15Eka nowacho niya,
"Ing’eyo ni yande loch onego bed mara, kendo jo-Israel duto nogeno ni an
ema nabed ruoth. To wach olokore, kendo owadwa osebet ruoth, nikech
Nyasaye ema omiye. 16Koro adwaro kwayi gimoro achiel, to kik itama."
Bathsheba nokone ni, "Kwa akwaya." 17Nowacho niya, "Asayi, kwa ruoth
Solomon mondo omiya Abishag nyar Shunam obed chiega, nikech ok onyal
tami." 18Nodwoke ni, "Ber, abiro wuoyoni gi ruoth." 19Omiyo Bathsheba
nodhi ir ruoth Solomon mondo okwaye gima Adonija dwaro. Ruoth nochung’
ka dhi romo ni min, mokulorene. Eka nobet e kom duong’ne, kendo nochiko
jotich mondo okel kom ni min mare, mondo obed e bade korachwich.
20Bathsheba nowachone niya, "An gi kwayo matin, kik idagi." Ruoth
nodwoke ni, "Kwa akwaya, mama ok nadagi." 21Nowacho niya, "Yie mondo
Abishag nyar Shunam obed chi Adonija owadu." 22Ruoth Solomon nopenjo min
mare ni, "Ang’o momiyo ikwaya mondo Abishag nyar Shunam obed chi
Adonija? Chal ka gima ikwaya mana ni mondo amiye loch, nimar en owadwa
maduong’, kendo Abiathar jadolo, gi Joab wuod Zeruya, jodokne." 23Bang’
mano, ruoth Solomon nokuong’ore gi nying Ruoth Nyasaye kowacho niya,
"Nyasaye mondo okweda ka Adonija ok otho nikech wachni! 24Gi nying Ruoth
Nyasaye mosemiyo agurora motegno e loch kar Daudi wuora, kendo mosemiyo
jodhooda obedo jotelo kaka nosingore, akuong’ora ni, Adonija biro tho
kawuono!" 25Kuom mano ruoth Solomon nooro Benaya wuod Jehoyada monego
Adonija.

26 To ruoth nowacho ni Abiathar jadolo niya, "In to dog Anathoth dalau.
Owinjore itho, to kata kamano koro ok nanegi, nikech niting’o Sanduk mar
Ruoth Nyasaye e nyim Daudi wuora, kendo nineno chandruok kaachiel kode."
27Omiyo Solomon nogolo Abiathar ni kik obed jadolo mar Ruoth Nyasaye.
Kamano wach mane Ruoth Nyasaye owacho Shilo kuom od Eli nochopo kare.

28Kane Joab owinjo wachno, noringo odhi e Hema mar Nyasaye, momako tunge
kendo-mar-misango, nimar nodok ni Adonija,, kata obedo ni ne ok odok ni
Absalom, e kinde mane Absalom ong’anyoe. 29Nonyis Solomon ni Joab
oseringo odhi e od Hema mar Ruoth Nyasaye, mobet e bath
kendo-mar-misango. Mi Solomon nooro Benaya wuod Jehoyada, kochike ni,
"Dhiyo, inege." 30Omiyo Benaya nodhi e Hema mar Ruoth Nyasaye, mowacho
ni Joab niya, "Ruoth owacho ni mondo iwuogi." To Joab nodagi, kowacho
ni, "Ooyo, atho mana ka." Eka Benaya nokelo ni ruoth wach mane Joab
odwoke. 31Ruoth nokone niya, "Tim kaka owacho. Nege kendo iyike, mondo
igol oko remo mane ochuero kayiem, kik sik kuoma, kendo kuom od wuora.
32Ruoth Nyasaye biro kume kuom remo ma nochwero, nikech nonego ji ariyo
makare moloyo gi ber. Nonego Abner wuod Ner, jatend jolweny mag Israel,
kod Amasa jotend jolweny mag Juda kane daudi wuora kia. 33Emomiyo rembgi
mondo obed ewi Joab gi kothe nyaka chieng’, to ruoth Nyasaye mondo omed
kue ni Daudi gi kothe gi ode kod lochne nyaka chieng’." 34Eka Benaya
wuod Jehoyada nodhi monego Joab. Mi noyik Joab e dalane e thim. 35Ruoth
noketo Benaya wuod Jehoyada jatend jolweny kar Joab, to Zadok jadolo
noketo kar Abiathar.

36Eka ruoth noluongo Shimei, mowachone niya, "Ger ot Jerusalem, idagie,
to kik iwuog oko ngang’, 37nikech chieng’ ma iniwuogie, king’ado aora
Kidron, to bed king’eyo ni nonegi. To rembi nodong’ e wiyi iwuon."
38Shimei nodwoko ruoth ni, "Gima iwacho ber. Anatim kamano." Mi Shimei
nodak Jerusalem kuom ndalo mang’eny.

39To bang’ higni adek, wasumb Shimei ariyo noringo adhi ir Akish wuod
Maaka, ruodh Gath. Kane onyis Shimei ni wasumbni mage ni Gath, 40nogawo
kanyna, moidho kodhi ir Akish, dwarogi. Kamano noomogi Gath, moduogogi.
41To ka nonyis Solomon ni Shimei osewuok Jerusalem, odhi Gath, kendo
oseduogo, 42noluongo Shimei, mowachone niya, "Namiyo ikuong’ori e nying
Ruoth Nyasaye, kendo asiemi matek, kawachoni ni, ‘Ng’e adier ni chieng’
ma iniwuog oko kidhi kamoro amora, to nonegi.’ Kendo kidwoka ni, ‘Anatim
kaka iwacho.’ 43Marang’o nitamori rito singruok ma nitimo e nying Ruoth
Nyasaye, kod chik mane aketoni?" 44Ruoth nomedo wacho ni Shimei niya,
"Ing’eyo richo duto mane itimo ni Daudi wuora. Emomiyo Ruoth Nyasaye
nodwok richoni e wiyi. 45To an Solomon, nayud gueth, kendo loch Daudi
nogurre e nyim Ruoth Nyasaye nyaka chieng’." 46Eka Ruoth nochiko Benaya
wuod Jehoyada mondo oneg Shimei, mi Benaya nowuok oko, monege. Kamano
loch nogurore e lwet Solomon.

1 Ruodhi 3

Solomon okendo nyar Farao

1Solomon nokendo nyar Farao, ruodh Misri, kokelogo winjruok e pinjegi,
kendo nokele e dala Daudi gi Od Ruoth Nyasaye, kod ohinga molworo
Jerusalem. 2Ji ne pod timo misango e hembko mane ni kuonde moting’ore,
nikech ot moger ni Ruoth Nyasaye ne pod onge ndalogo. 3Solomon nohero
Ruoth Nyasaye, koluwo chik Daudi wuon mare, mak mana ni notimo misango,
kendo nowang’o ubani, e hembko mane ni kuonde moting’ore.

Solomon okwayo Nyasaye rieko

(2 Weche mag Ndalo 1.1-13)

4Ruoth Solomon ne jadhi Gibeon mondo otim misango, nikech ne en hembko
mong’ere moloyo, kendo nothoro timo misengni miwang’o pep alufu achiel e
kar misangono. 5Kane Solomon odhi dalano, Ruoth Nyasaye nofwenyorene e
lek gotieno, mowachone ni, "Kwa gima idwaro mondo amiyi." 6Solomon
nodwoke niya, "Ninyiso hera mosiko ni Daudi wuora ma jatichni, mane
wuotho e nyimi gi adiera, kendo kuom dimbruok gi chuny makare. Bende pod
inyise hera mosikono nyaka chil kawuono, nimar isemiyo wuode obedo ruoth
kare. 7Koroni, A Ruoth Nyasaye ma Nyasacha, iseketa ruoth kar Daudi
wuora, to pod an rawera mayot, kendo akia kaka onego awuoth e nyim ji.
8Iseketa e kind jogi miseyiero, ma gin ji mathoth mokadho akwana.
9Emomiyo yie imiya chuny mariek, manyalo yango gima ber gi gima rach,
mondo ang’adgo ni jogi bura, nikech ere ng’ama dinyal ng’ado bura ni
jogi mang’enygi?"

10Ruoth Nyasaye ne mor nikech Solomon nokwayo kamano, 11omiyo nodwoke
niya, "Nikech ikwayo wachni, to ok ikwayo ni mondo idag aming’a, kata
mondo iyud mwandu, kata mondo iketh ngima wasiki, to ikwayo mana rieko
mar ng’ado bura kare, 12koro atimoni kaka isekwayo. Amiyi chuny mar
rieko kod mar ng’eyo. Pok onywolie ng’at machal kodi, bende ok nonywol
moro bang’i. 13Mago mane ok ikwayo bende amedi, gin mwandu kod duong’,
ma onge ruoth moro amora ma dibed marom kodi ka pod ingima. 14Bende
kiluwo yorena, kendo imako chikena gi buchena, kaka Daudi wuoru notimo,
to namedni ndalo." 15Eka Solomon nochiew, moyudo ni kara en mana lek.
Nodok Jerusalem, mochung’ e nyim Sandug Muma mar Ruoth Nyasaye, kotimo
misengni miwang’o pep kod mag sawo, kendo noloso ni jotichne duto sawo
maduong’.

Solomon ong’ado bura gi rieko

16Chieng’ moro, mon ariyo ma jochode nobiro ir ruoth, mi ochung’ e
nyime. 17Dhako achiel nowacho niya, "Yaye ruodha, wadak gi dhani e ot
achiel, kendo nanywolo nyathi ka wan kode e odno. 18Bang’ ndalo adek,
dhani bende nonywol. Ne wan kendwa e ot; ne onge ng’at moro machielo mak
mana wan ji ariyo. 19To nyathi dhani notho gotieno, nikech nonindo
kuome. 20Eka noa malo dier otieno, mokawo wuoda buta ka nindo otera, mi
opielo e kore, to wuode motho nopielo e kora. 21Kane achiew mondo adhodh
nyathina, nayudo kosetho, to kane anone maber gokinyi, nayudo ni ok en
nyathi manywolo." 22Eka dhako machielo nowacho niya, "Ooyo, nyathi
mangima e mara, to motho e mari." Dhako mokwongo nodwoko ni, "Ooyo,
nyathi motho e mari, to mangima e mara." Kamano e kaka ne gimino wach e
nyim ruoth. 23Eka Ruoth nowacho niya, "Dhako achiel wacho niya, ‘Nyathi
mangima e wuoda, to motho e wuodi.’ To machielo wacho ni, ‘Ooyo, in ema
wuodi otho, to wuoda ema ngima.’ " 24Kane ruoth osewacho kamano, nokwayo
mondo okelne ligangla, kendo kane gisekelonego, 25nowacho niya, "Poguru
nyathi mangima diere, mondo umi dhako achiel konchiel, to komachielo umi
dhako machielo." 26To dhako mane nyathine ngima nohero wuode ahinya,
omiyo nosayo ruoth, kowacho niya, "Yaye ruoth, mi dhani nyathi mangima,
to kik inege ngang’!" To dhako machielo nowacho ni, "Ok enobed mara kata
mari. Poge apoga!" 27Eka ruoth nodwoko ni, "Miuru dhako mokwongono
nyathi mangima, kik unege ngang’, nikech en e min mare." 28Jo-Israel
duto nowinjo bura mane ruoth ong’ado, mi ne giluore, nikech ne gineno ni
rieko Nyasaye ni kuome, ka konye ng’ado bura makare.

1 Ruodhi 4

Jodong Solomon

1Solomon nobedo ruodh jo-Israel duto, 2kendo magi ne jodonge: Azaria
wuod Zadok ne jadolo maduong’; 3Elihoref gi Ahija, ma yawuot Shisha, ne
jogoro; Jehoshafat wuod Ahiud ne jachan weche; 4Benaya wuod Jehoyada ne
jatend jolweny; Zadok gi Abiathar ne jodolo; 5Azaria wuod Nathan ne
jatend jodong piny; Zebud wuod Nathan ne jadolo kendo osiep ruoth;
6Ahishar ne jaduong’ e od ruoth, kendo Adoniram wuod Abda ne jarit jogo
ma nichuno mondo oti gi thwon.

7Solomon noketo jodongo apar gariyo mondo orit piny Israel duto, kendo
ochok chiemo ma dirome kod joge. Ng’ato ka ng’ato kuomgi ne choko chiemo
kuom due achiel e higa, 8kendo magi e nying jogo: Wuod Hur ne rito piny
gode mag Efraim; 9wuod Deker ne rito Makaz, gi Shaalbim, gi Beth-shemesh
kod Elon-beth-hanan; 10wuod Hesed ne rito Aruboth, kaachiel gi Soko, kod
piny Hefer duto; 11wuod Abinadab, ma chiege Tafath nyar Solomon, ne rito
piny Dor duto; 12Baana wuod Ahilud ne rito Taanak gi Megido nyaka
Beth-shean, chakre kama yo lorie koa Jezreel dhi Beth-shean, mopowore
nyaka Abel-mehola mokiewo gi Zerethan, kendo nyaka loka Jokmeam; 13wuod
Geber ne rito piny ramoth-Gilead; pinyno ema miech Jair wuod Manase man
Gilead ne nitie, kod piny Argob man Bashan, mier piero auchiel mochiel
gi ohinga, kendo man gi lodi mag mula. 14Ahinadab wuod Iddo ne rito
Mahanaim. 15Ahimaaz ma nokendo Basemath nyar Solomon ne rito piny
Naftali. 16Baana wuod Hushai ne rito piny Asher kod Bealoth.
17Jehoshafat wuod Parua ne rito piny Isakar. 18Shimei wuod Ela ne rito
piny Benjamin. 19Geber wuod Uri ne rito piny Gilead; (enie piny mane
Sihon ruodh jo-Amor, kod Og ruodh Bashan rito chon.) To ne nitie
jaduong’ achiel kende mane rito piny Juda.

Rieko Solomon gi mwandune

20Jo-Juda gi jo-Israel ne ng’eny ka kuoyo mae dhonam; ne gidak gi kue,
kendo gi mor. 21Solomon nobedo ruodh pinje duto, chakre aora Yufrate,
nyaka piny jo-Filistia kod tong’ piny Misri. Jopinjego duto ne chulo
osuru, kendo ne tiyo ni Solomon kuom ndalo duto mag ngimane.

22Chiemo mane ikelo ni Solomon odiechieng’ kodiechieng’ ne romo kama:
gunde piero auchiel mag mogo mayom, gi gunde mia achiel gi piero ariyo
mag mogo amoga, 23gi ruedhi apar machwe ma kwayo kama ochiel, gi ruedhi
piero ariyo ma kwayo e lek, gi rombe mia achiel, kaachiel gi nyikeye, gi
ngepe, gi mwendni, kod gwen machwe. 24Solomon noloyo ruodhi kod pinje
duto koa yo milambo mar aora Yufrate, chakre Tifsa nyaka Gaza, mi nobedo
gi kue e tong’ pinye duto. 25E ndalo Solomon duto, jo-Juda gi jo-Israel
duto nodak e miechgii gii kue, chakre Dan yo nyandwat, nyaka Beer-sheba,
yo milambo.

26 Solomon ne nigi udi alufu piero ang’wen moger ni farese mag gechene,
bende ne en gi joidh geche alufu piero ang’wen moger ni farese mag
gechene, bende ne en gi joidh farese alufu apar gariyo. 27Jodong gwenge
kande ne kelo chiemo ni ruoth Solomon kod jogo duto mane chiemo e
dalane. Ng’ato ka ng’ato ne kelo chiemo kamano e due moketne, mak gimoro
orem. 28Ne gitero bende shairi gi lum mag farese gi mag kenje kamoro
amora mane idwarogie.

29Nyasaye nomiyo Solomon rieko gi winjo mathoth, to kod paro malach ka
nam. 30Kuom mano, rieko Solomon noyombo rieko mar jo yo wuokchieng’
duto. Noloyo bende rieko duto mag jo-Misri. 31Noriek moloyo ji duto,
kata Ethan ja-Ezra, gi Heman, gi Kalkol kod Darda, ma yawuot Mahol.
Humbe nolak e pinje duto mokiewo kode koni gi koni. 32Nochuogo ngeche
alufu adek, kendo wende moromo alufu achiel kod abich. 33Nowuoyo kuom
kit yien duto, kochako gi sida madongo man Lebanon nyaka okinga mati e
kind kite mag ohinga. Nowuoyo bende kuom le gi winy gi gik mamol, kendo
kuom rech. 34Ji ne biro, koa e ogendini duto, mondo owinj rieko Solomon.
Ruodhi duto mag piny ngima mane osewinjo humb riekone bende ne biro ire.

1 Ruodhi 5

Solomon otimo winjruok gi Hiram ruodh Turo

(2 Weche mag Ndalo 2.1-18)

1Kane Hiram ruodh Turo owinjo ni Solomon osewir, moket ruoth kar Daudi
wuon mare, nooro joote ire, nikech yande ne ohero Daudi. 2Eka Solomon
nooro ni Hiram wach niya, 3"Ing’eyo ni Daudi wuora ne ok nyal gero
Hekalu ni Ruoth Nyasaye ma Nyasache, nikech lwenje mane wasike olworego,
nyaka Ruoth Nyasaye noketogi e bwo lochne. 4To koro Ruoth Nyasaye ma
Nyasacha osemiya kue kuonde duto, kendo aonge gi wasigu kata masira
moro. 5Emomiyo koro adwaro gero ni Ruoth Nyasaye ma Nyasacha, ka aluwo
singruok mane omiyo Daudi wuora, kowacho niya, ‘Wuodi ma naket ruoth
kari ema nogerna Hekalu.’ 6Omiyo koro yie ichik ji mondo otong’na yiend
sida mag Lebanon. Jotichna nonywak tich kod jotichni, kendo anamiyi
chudo mag jotichni kaka ichano, nikech onge ng’ato kuomwa mong’eyo
tong’o yien machal gi jo-Sidon."

7Kane Hiram owinjo weche Solomon, nomor ahinya, mowacho niya, "Apako
Ruoth Nyasaye tinendeni, mosemiyo Daudi wuowi man gi rieko mondo otel ni
oganda maduong’ kamano." 8Nooro ni Solomon wach niya, "Asewinjo wach
miorona, kendo aikora timo gik moko duto midwaro kuom wach yiend sida gi
yiend saipras. 9Jotichna nogolgi Lebanon, kendo notergi nyaka e dhonam,
mi notuegi kanyakala, mondo okwang’gi e nam nyaka kuma idwaro. Joga
nogony yien-go kanyono, kendo inikawgi. To kichiwo chiemo moromo jooda
to inichop dwarona." 10Eka Hiram nomiyo Solomon yien duto modwaro,
11Kendo higa ka higa Solomon ne miyo Hiram gunde alufu piero ariyo mag
cham mondo obed chiemb joode, kod mo ma dirom depe alufu piero ariyo
gabich. 12Ruoth Nyasaye nomiyo Solomon rieko, kaka nosesingorene. Kue ne
nitie e kind Hiram gi Solomon, kendo ne gitimo winjruok.

13Solomon nochuno ji alufu piero adek kuom jo-Israel duto mondo oti gi
thwon. 14Due ka due nooro ji alufu apar kuomgi Lebanon. Ne gitiyo kuno
kuom due achiel, to ne giyueyo dala kuom dueye ariyo. Adoram ne en jarit
joma nichuno mondo oti gi thwon-go. 15To bende Solomon ne nigi joting’
misike alufu piero abiriyo kod jopecho alufu piero aboro mane payo kite
e gode, 16kaachiel gi nyipeche alufu adek gi mia adek. 17Ruoth
noketonigi chik, mi ne gipayo kite madongo ma nengogi tek, mondo gilosgo
mise mar Hekalu. 18Kamano jogedo mag Solomon gi mag Hiram kod jo-Gebal
ne payo kite kod bepe ka giko mondo ogergo Hekalu.

1 Ruodhi 6

Solomon ogero Hekalu mar Nyasaye

(2 Weche mag Ndalo 3.1-14)

1E higa mar mia ang’wen gi piero aboro bang’ wuok jo-Israel Misri, kane
Solomon osebet ruodh Israel higni ang’wen, nochako gero Hekalu mar Ruoth
Nyasaye, e due mar ariyo miluongo ni Zif. 2Bor mar Hekalu mane ogero ni
Ruoth Nyasaye noromo mita piero adek, lachne mita apar, to borne modhi
malo mita apar gabich. 3Bor mar agola mane ni e nyim Kama Ler mar Hekalu
noromo mita apar, maromre gi lach Hekalu, to lach agolano, koa e nyim
Hekalu, noromo mita abich. 4Noloso ni Hekalu dirise mogaji, 5kendo
nogero udi moko momakore gi kor Hekalu gi oko. Udigo noluoro Kama Ler,
kaachiel gi Kama Ler Moloyo. 6Udigo ne oluwo gorofa adek, kendo lach mar
udi mapiny noromo mita ariyo gi nus, to lach mar udi ma diere ne mita
adek, kendo lach mar udi mamalo ne mita adek gi nus, nikech ne gisweko
kor ot mondo yiend arip kik pow.

7Noger Hekalu gi kite mane opa kuma nikunyogie, mondo koko mar nyundo
kata mar le kata mar gir tich moro mar nyinyo kik winji e Hekalu, kapod
igere.

8Dhoot midonjogo e udi mapiny ne nie bat korachwich mar Hekalu, to
raidhi nochopo e udi madiere nyaka gorofa mar adek. 9Kamano Solomon
nogero Hekalu, motieko, kendo nochwade gi sida. 10Eka nogero udi molworo
Hekalu duto. Bepe mag sida ema noriwo kor udigo gi Hekalu, kendo bor
modhi malo mar gorofa ka gorofa noromo mita ariyo gi nus.

11Wach Ruoth Nyasaye nofwenyore ni Solomon niya, 12"Kuom wach Hekalu
migeroni, ka inirit chikena duto, kendo iluwgi maber, to anachop gima
nawacho ni Daudi wuoru kuomi. 13Anadag kod joga Israel, mak aweyogi
ngang’."

14Kamano Solomon nogero Hekalu, motieko. 15Nochwado kor ot gi yo ka iye
gi bap sida, chakre tiend ot nyaka yiend tado, to noloso dier ot gi
yiend saipras. 16Mita apar ma iye nong’ado gi bap sida, chakre tiend ot
nyaka yiend tado mondo obed ot maler maiye, miluongo ni Kama Ler Moloyo.
17To bor mar ot modong’, mane nie nyim ot maler ma iye, moromo mita
piero ariyo. 18Bap sida mane nie Hekalu nopa machal gi budho kod thiepe.
Ne en bap sida lilo, ma kata kidi moro ne ok nen. 19Ei Hekalu nolosoe ot
maler ma iye, mondo oketie Sandug Muma mar Ruoth Nyasaye. 20Ot ma iyeno,
borne gi lachne kod borne modhi malo noromo mita apar, kendo Solomon
nobawe gi dhahabu maler. To bende noloso kendo-mar-misango gi bap sida.
21Nobawo ii Hekalu gi dhahabu maler, kendo noriwo thiwini mag dhahabu e
nyim ot maler ma iye. Odno bende nobawo gi dhahabu. 22Kamano nobawo ot
duto gi dhahabu, kaachiel gi kendo-mar-misango mane nie ot ma iye.

23 Ei ot maler maiye noketoe kido ariyo molos gi bap zeituni maket gi
malaika miluongo ni kerubi, ma moro ka moro borne noromo mita abich.
24Buomb kerubi konchiel noromo mita ariyo gii nus, to komachielo bende
kamano. Kamano bor buombe duto korie noromo mita abich. 25Pim mar kerubi
machielo bende noromo mita abich. Duong’ kod kido mar kerubi ariyogo ne
chalre chuth, 26kendo bor modhi malo mar moro ka moro noromo mita abich.
27Noketo kerubigo e dier ot maler maiye, ka buombegi oyarore. Buomb
kerubi achiel nogik e kor ot koni, kendo buomb kerubi machielo nogik e
kor ot kocha, to buombegi madiere noromo e dier ot tir. 28Solomon nobawo
kerubigo bende gi dhahabu.

29Kor ot duto, ma iye gi maoko nopayoe kido mag kerubi gi mag yiend
othidhe kod thiepe moyarore, 30kendo dier udi maiye gi maoko noumo gi
dhahabu.

31Dhoot midonjogo e ot maiye noloso gi bepe abich mag zeituni; 32thikene
ariyo nopayoe kido mag kerubi gi mag yiend othidhe kod thiepe moyarore,
kendo thikego kaachiel gi kerubi kod yien-go nobawo gi dhahabu. 33Kamano
bende noloso sich dhood Hekalu gi bepe ang’wen mag zeituni, 34to thikene
ariyo noloso gi bap saipras, ma moro ka moro nibano diriyo kiyawo.
35Thikego bende nopayoe kido mag kerubi gi mag yiend othidhe kod thiepe
moyarore, kendo nobawo gik mopago gi dhahabu maromre chuth. 36Laro maiye
nochielo gi ohinga moger gi kite mopa, moluow didek, kaachiel gi laini
achiel mar bap sida.

37Mise mar Od Ruoth Nyasaye noket e higa mar ang’wen mar loch Solomon, e
due miluongo ni Zif. 38To e higa mar apar gachiel, e due mar aboro
miluongo ni Bul, Hekalu norumo chuth, kaka nosechan ni onego gere.
Kamano Solomon notieko higni abiriyo kagero Hekalu.

Dholuo DC Bible © Bible Society of Kenya and Bible Society of Tanzania,
1976.

1 Ruodhi 7

Udi mamoko ma Solomon ogero

1Solomon nogero dalane owuon kuom higni apar gadek, eka otieko gere.
2Nogero ot miluongo ni Od Bungu mar Lebanon Borne noromo mita piero
abich, to lachne mita piero ariyo gabich, kendo borne modhi malo mita
apar gabich. Nogere ewi laini adek mag sirni mag sida, moriwie bepe mag
sida. 3Ne oumo wiye gi bap sida, mokadho ewi sirni piero ang’wen
gabichgo. E laini ka laini nochanie sirni apar gabich. 4Ne nitie laini
adek mag dirise mogaji, kendo dirisa ka dirisa nomanyore gi wadgi. 5Sisi
mar dhoudi duto gi mag dirise duto ne romre, kendo dirisa ka dirisa
nomanyore gi wadgi e laini adek.

6Bende nogero ot moro miluongo ni Od Sirni, ma borne noromo mita piero
ariyo gabich, to lachne mita apar gabich. Ne en gi agola man gi sirni e
nyime.

7Nogero bende Od Kom Duong’ mochwado gi bap sida, chakre tiend ot nyaka
tado. Noluonge ni Od Bura nimar nong’adoe bura.

8 Solomon nogero ode owuon mane obiro dakie e laru machielo man tok Od
Bura. Nolose machal gi Od Burano, kendo nogero ot moro machielo ma bende
chal kode, ni mondo nyar Farao mane okendo odagie.

9Udigo duto noger gi kite mopa ma nengogi tek, chakre mise nyaka
yiendambewa, kendo chakre laru mar Hekalu mar Ruoth Nyasaye nyaka laru
maduong’. Kitego duto nong’ad gi musmeno marom kaka idwaro, kendo nopagi
koni gi koni. 10Mise noger gi kite madongo ma nengogi tek, ma moko mita
abich to moko mita ang’wen. 11To ewigi ne nitie bap sida gi kite ma
nengogi tek, ma moro ka moro opa kaka idwaro. 12Laru maduong’ nochiel gi
ohinga moger gi kite mopa moluow didek, kod laini achiel mar bap sida,
machal gi laru ma iye mar Hekalu mar Ruoth Nyasaye kod agola mar Hekalu.

Tich ma Huram otiyo e Hekalu

(2 Weche mag Ndalo 2.13-14; 3.15—5.1)

13Eka ruoth Solomon nooro jaote Turo mondo oom ng’at moro miluongo ni
Huram. 14Ne en wuod chi liel ma jadhood Naftali, to wuon mare ne
ja-Turo, ma jatich mula. Ne en gi rieko gi winjo kod lony mar loso
gimoro amora mar mula, kendo nobiro ir ruoth Solomon, molosone gik moko
duto mane odwaro.

15Noloso sirni ariyo mag mula. Bor mar moro ka moro noromo mita ochiko,
to alwora mar kore noromo mita auchiel. Igi norokore, kendo mith mula
molosgigo ne romre gi lach lith lwedo ang’wen. 16Nolenyo mula molosogo
gik moko ariyo machal gi agulini madongo, moumogo sirni. Bor mar agulu
ka agulu noromo mita abich. 17Noloso gik moko ariyo mag mula e kido
machal gi osera, mong’awogi kuom agulini mane nie wi agulini mane nie wi
sirni. Agulu ka agulu ne nie wi osera achiel. 18Kamano bende noloso gik
mong’inore ong’inore ka machunga e laini ariyo, molworo osera ma noumo
agulini mane nie wi sirni. 19Agulini mane nie wi sirni mochung’ e nyim
agolago, nolos gi mula machal gi wi oyungu, moromo mita ariyo. 20Wi
sirni ariyogo noyarore, kendo agulini moum gi osera noumore kuomgi, to
gik mong’inore ong’inore mia ariyo mochan e laini ariyo nolworo agulu ka
agulu. 21Nochungo sirnigo e agola mar Hekalu. Siro achiel nochungo
korachwich, mochako ni Jakin. Siro machielo nochungo koracham, mochako
ni Boaz. 22Wi sirnigo noketie mula molos e kido machal gi wi oyungu.
Kamano tich sirni norumo.

23Eka nolenyo mula molosogo gima duong’ mating’o pi, machal gi karaya,
mochako ni Nam. Lach dhoge ne romo mita abich, kendo tutne ne romo mita
ariyo gi nus, to alwora mar dhoge mita apar gabich. 24E bwo dhoge ne
nitie gik ma maradadi mong’inore ong’inore, molwore. Noriedgi e laini
ariyo, ma borgi romo mita apar gabich. Namno nochue kaachiel gi gik ma
maradadigo. 25Norenje e ng’e ruedhi apar gariyo mag mula. Ruedhi adek
nomanyo yo nyandwat, to adek yo podho chieng’, adek yo milambo, kendo
adek yo wuok chieng’. To wigi nodok ka iye. Kamano e kaka noten Namno e
dieng’e ruedhigo. 26Mith mula molosego ne romre gi lach lith lwedo
ang’wen. Dhoge nolos ka dho kikombe, machal gi thiep oyungu. Nonyalo
ting’o pi ma dirom depe alufu ang’wen.

27Bende noloso rachungi apar mag mula mondo kareche orenjree. Bor mar
rachungi ka rachungi ne romo mita ariyo, kendo lachne bende mita ariyo,
to borne modhi malo mita achiel gi nus. 28Rachungigo nolos kama: ne gin
gi pewe moket e frembe. 29To nolos sibuoche gi ruedhi kod kerubi mag
mula e pewe mane ni e frembego. Nokiewo frembego, yo ka wi sibuoche gi
yo ka wi ruedhi, kod yo ka tiendegi. 30Rachungi ka rachungi ne nigi
tiende ang’wen mag mula, mane nyalo lworore kuom chumbe mag mula. E
tunge ang’wen mag rachungi, ne nitie sirni morenjie karaya. Sirnigo
nolos gi mula, kendo nokiew bethegi. 31Chuma moting’oo karaya ne ni
malo, moyombo wi rachungi gi mita achiel. En bende nokiewe. Dhoge
nolworore mondo karaya orenjree maber. To pewe mag rachungi ne ok
olworore, to ne gin gi bethe ang’wen maromre. 32Tiende ang’wen go ne nie
bwo pewe mag rachungi, to chumbe mane tiendegi lwororee nolos mobedo
gimoro achiel gi rachungi. Bor modhi malo mar tielo ka tielo ne romo
mita achiel. 33To tiendego nolos machal gi tiend gach lweny. Chumbe mane
tiende lwororee, kaachiel gi tiendegi giwegi, nolos gi mula. 34Ne nitie
sirni ang’wen e tunge ang’wen mag rachungi, to sirnigo nolos mobedo
gimoro achiel kode. 35To ewi rachungi ne nitie chuma molworore, ma borne
modhi malo romo mita achiel. Chumano gi ramekni mage kod bethene nolos
mobedo gimoro achiel kode. 36Kuom rameknigo kod pewe, nopayoe kerubi gi
sibuoche kod yiend othidhe kama thuolo ne yudoree, kendo nokiewgi gi
oko. 37Kamano e kaka noloso rachungigo duto apar mag mula, kendo romgi
gi kitgi ne chal.

38 Eka noloso kareche apar mag mula, ma moro ka moro ne nyalo ting’o pi
ma dirom depe mia achiel, to lach karaya ka karaya noromo mita ariyo.
Rachungi apargo moro ka moro, ne nigi karache owuon. 39Noketo rachungi
abich e bath Hekalu korachwich kendo abich e bathe koracham, to Nam cha
noketo e bath Hekalu korachwich, yo wuok chieng’ mochomo milambo.

40Achien Huram noloso agulini gi rajope kod tewni. Kamano notieko tije
duto mag Odd Ruoth Nyasaye ni ruoth Solomon. 41Noseloso sirni ariyo, gi
agulini madongo ariyo mane ni e wi sirni, gi oserni mag mula ma noumo
agulini ariyogo, 42kod gik mong’inore ong’inore mia ang’wen ma noried e
laini ariyo e kor oserni; 43gi rachungi apar, gi kareche apar mane orenj
kuom rachungigo, 44kaachiel gi Nam cha, gi ruedhi apar gariyo mane
orenjie Namno; 45gi agulini gi rajope kod tewni. Gigo duto mag Od Ruoth
Nyasaye, Huram noloso ni ruoth Solomon gi mula mang’ang’ni. 46Nolosogi e
paw aora Jordan e lop chuech man e kind Sukoth gi Zerethan. 47To Solomon
ne ok opimo pek gigo, nikech ne ging’eny ahinya. Omiyo pek mula mane
olosgigo ne ok ong’ere.

48 Solomon noloso gik moko duto mag Od Ruoth Nyasaye. Noloso
kendo-mar-misango mar dhahabu ma ting’o makati miketo e nyim Ruoth
Nyasaye; 49gi rachung teyni apar mag dhahabu maler maiye. Bende noloso
thiepe, gi teyni kod ramekni mag dhahabu; 50gi kikombe, gi rangis teyni,
gi degi, gi tewni mag ubani, kod tegni mag mach. Magi duto nolos gi
dhahabu maler. Pata mag dhood Hekalu bende nolos gi dhahabu.

51 Kamano ruoth Solomon notieko tich duto mag Od Ruoth Nyasaye, eka
noomo gik moko duto mane Daudi wuon mare osechiwo ni Ruoth Nyasaye, mi
noketogi kar keno mar Od Ruoth Nyasaye. Ne gin fedha, gi dhahabu kod gik
mamoko.

1 Ruodhi 8

Solomon okelo Sandug Muma e Hekalu

(2 Weche mag Ndalo 5.2-14)

1 Solomon nochoko jodong Israel duto Jerusalem, mondo oom Sandug Muma
mar Ruoth Nyasaye e dala Daudi miluongo ni Sayun. 2Mi jo-Israel duto
nochokore gi ruoth Solomon chieng’ sawo ma nitimo higa ka higa e due mar
abiriyo miluongo ni Ethanim. 3Kane jodong Israel duto osebiro, jodolo
noting’o Sandug Muma. 4Ne gikele kaachiel gi Hemb Romo, kod gik moko
duto mane nie Hema mitiyogo tich Nyasaye. Jodolo kod jo-Lawi ema
nokelogi.

5Ruoth Solomon gi jo-Israel duto ma nochokore kode ne nie nyim Sanduk,
ka gitimo misengni gi rombe kod ruedhi mokadho akwana. 6Eka jodolo
norwako Sandug Muma mar Ruoth Nyasaye kama nolosne e bwo buomb kerubi,
ei ot maiye mar Hekalu miluongo ni Kama Ler Moloyo, 7nimar kerubi noyaro
bwombegi ewi kama Sanduk betie, ka giume kaachiel gi ludhe miting’ego.
8Ludhego ne boyo ahinya, ma wigi ne nenore oko e Kama Ler mane nie nyim
ot maiye, to ne ok ginen oko mar Hekalu. Pod gin kanyo nyaka chil
kawuono. 9Ne onge gimoro ei Sanduk mak mana kite ariyo mopa, mane Musa
oketoe kane en Horeb, kuma Ruoth Nyasaye notimoe winjruok gi jo-Israel
ka gia e piny Misri.

10 Kane jodolo owuok oa Kama Ler, bor polo nopong’o Od Ruoth Nyasaye,
11mi ne ok ginyal tiyo tichgi mar dolo, nikech duong’ maler mar Ruoth
Nyasaye nopong’o Hekalu.

Solomon oguedho Hekalu

(2 Weche mag Ndalo 6.1—7.10)

12 Eka Solomon nowacho niya, "A Ruoth Nyasaye, niketo wang’ chieng’ e
polo malo, to isewacho ni nidag e mudho mandiwa. 13Koro asegeroni ot man
gi duong’ mondo idagie nyaka chieng’."

14Ruoth Solomon nowichore, kendo kane jo-Israel duto ma nochokore
ochung’, noguedhogi. 15Nowacho niya, "Apako Ruoth Nyasaye ma Nyasach
Israel, mosechopo singruok ma notimo ni Daudi wuora, kowachone ni,
16‘Chakre ndalo mane areso joga Israel, kagologi e piny Misri, pok
ayiero dala moro kuom dhout Israel duto, mondo ogernae ot ma nyinga
betie, to nayiero Daudi mondo obed jatend joga Israel.’ 17Ung’eyo ni
Daudi wuora ne dwaro gero ot ni Ruoth Nyasaye ma Nyasach Israel, 18to
Ruoth Nyasaye nowachone niya, ‘Nitimo maber, kuom paro gerona ot. 19Kata
kamano, in ok niger odno, to mana wuodi mibiro nywolo ema nogernago.’
20Koro Ruoth Nyasaye osechopo singruok ma notimo, nikech asebet kar
Daudi wuora, kendo an e ruodh Israel, mana kaka Ruoth Nyasaye nosingore.
Mi asegero ot ni Ruoth Nyasaye ma Nyasach Israel, 21kendo aseikoe kar
bet ni Sanduk moting’o weche mag singruok mane Ruoth Nyasaye otimo gi
kwerewa, kogologi e piny Misri."

22Eka Solomon nochung’ e dho kendo-mar-misango mar Ruoth Nyasaye, e nyim
jo-Israel duto. Norieyo bedene malo kochomo polo, 23mowacho niya, "A
Ruoth Nyasaye ma Nyasach Israel onge nyasaye moro e piny mwalo machal
kodi. Irito singruokni mitimo gi jotichni ma wuotho e yoreni gi chunygi
duto, kendo iherogi gi hera mosiko. 24Isechopo singruok mane itimo ni
Daudi wuora ma jatichni. Adier, gima niwacho ema koro isetimo.
25Emomiyo, Ruoth Nyasaye ma Nyasach Israel, chop singruok mane itimo ni
Daudi wuora ma jatichni, kiwachone ni, ‘Anywolani nobed ruodhi mag
Israel nyaka chieng’, to mana ka yawuoti oritore, kendo owuotho e nyima
kaka isewuotho.’ 26Koro Nyasach Israel, wachni ma niwacho ni Daudi wuora
ma jatichni, mondo otimre.

27 "In Nyasaye, bende didag e piny? Ka kata polo maduong’ manadi ok nyal
romi, to koro ot masegeronini direm marom nadi! 28Kata kamano, Ruoth
Nyasaye ma Nyasacha, yie mondo iwinj lemona gi kwayona, kendo iwinj
ywakna makeloni tinende, 29Odiechieng’ gotieno mondo irang ot misewacho
ni nyingi nobedieni, kendo iwinj lemo ma anakwa ka eri. 30Iwinj kwayo ma
an kod jogi Israel biro kwayi ka eri. Yie iwinj e polo kama idakie, to
kiwinjo, to mondo iwenwa richowa.

31"Ka ng’ato otimo ni wadgi marach, kendo okete mondo ocham muma, mi
okuong’ore e nyim kendo-mar-misango manie odni, 32to iwinj e polo, kendo
ing’ad buch jotichni, kikumo ng’at moketho, kendo kidwoko richone e wiye
owuon. To jal makare mondo iket kare, kimiye pok moromo gi timne maber.

33"Ka wasigu oloyo jogi Israel nikech gisekethoni, to koro gilokore iri,
kendo gisayi e odni, 34to yie mondo iwinjgi gi e polo, kiweyonigi
richogi, kendo idwokgi e piny ma nimiyo kweregi.

35"Ka polo ong’awo, ma koth onge, nikech jogi Israel osekethoni, mi
gilemo ka eri, kendo giyie duong’ni ka gilokore giweyo richogi nikech
ikumogi, 36to yie mondo iwinjgi e polo, kiweyonigi richogi. Nyisgi yo
maber ma onego giwuothie, kendo imi koth chue e pinyi misemiyo jogi
mondo obed mwandugi.

37"Ka kech kata dera mar tho marach nie piny, kata ka cham orochore ewi
dongo, kata ka bonyo kata kungu nitie, kata ka wasigu olworo dala moro,
kata ka tho kata tuo manade nitie, 38mi ng’ato olami ka kwayi gimoro,
korieyo bedene kochomo Hekaluni, (nimar ng’ato ka ng’ato ong’eyo gima
chando chunye,) 39to yie mondo iwinj e polo kama idakie. Iwene richone,
kendo ichop lemone, kimiye moromo gi timbene, nikech in kendi ema
ing’eyo chuny ji duto. 40Kuom mano, mondo giluori ndalo duto ma gidakgo
e piny ma nimiyo kwerewani.

41"Ka ng’ama wendo ma ok achiel kuom jogi Israel obiro mondo olem e
Hekaluni, koa e piny mabor nikech nyingi, 42(nimar ji biro winjo humb
nyingi maduong’, gi mar lueti motegno kod mar badi morie,) 43to yie
mondo iwinj e polo kama idakie, kendo itim duto ma ng’at ma wendono
okwayi. Kamano ji duto mae piny mondo ong’e nyingi, kendo oluori, mana
kaka jogi Israel oluori, kendo mondo ging’e ni Hekalu ma asegeronini en
mari adier.

44"A Ruoth Nyasaye, ka jogi dhi e lweny kedo gi wasikgi kamoro amora
miorogie, mi gilami, ka gichomo dala miseyiero kod Hekalu ma asegeroni,
45to yie mondo iwinji e polo, lemo ma gikwayigo, kendo ikonygi.

46"Ka gitimo gima isekwero, (nimar onge ng’ato ma ok kethi,) kendo
ikecho kodgi, michiwogi e lwet wasikgi mondo otergi e tuech e piny
wasikgigo, kuma bor kata kuma chiegni, 47to eka bang’e giloko parogi e
piny motuegieno, mi chunygi olokore, kendo gikwayi niya, ‘Waseketho,
kwatimo wich teko kod richo,’ 48mi giduogo iri gi parogi duto, kendo gi
chunygi duto, e piny wasikgi ma notuegieno, kendo gilami ka gichomo
pinygi mane imiyo kweregi, kod dala mane iyiero, gi Hekalu ma
asegeronini, 49to yie mondo iwinj lemogi ma gikwayigo e polo kama
idakie, kendo ikonygi. 50Iwe ni jogi richogi duto ma gisetimo, kod
chwanyruok duto ma gisechwanyorego e nyimi, kendo imi joma noterogi e
tuech ong’wonnigi ka kechogi, 51nikech gin jogi, kendo gin mwanduni mane
igolo e piny Misri, kireso e sand mager ka mach makakni.

52"A Ruoth Nyasaye, winj kwayona gi kwayo mag jogi Israel, kichiko iti
mondo iwinjgi sa moro amora ma giywaknie, 53nimar niyierogi kuom ji duto
mae piny mondo gibed jogi, kaka kwerewa Misri."

54Kane Solomon osetieko lamo Ruoth Nyasaye, kendo kwaye wechego duto,
noa malo e nyim kendo-mar-misango mar Ruoth Nyasaye, kama nosegoyoe
chonge piny, morieyo bedene kochomo polo. 55Kane osechung’ noguedho
oganda Israel duto gi dwol maduong’, kowacho niya, 56"Apako Ruoth
Nyasaye, mosemiyo joge Israel kue, kochopo gik moko duto mane osingore.
Onge kata wach achiel moserem kuom singruokne duto mabeyo mane omiyo
Musa jatichne owacho. 57Ruoth Nyasaye ma Nyasachwa obed kodwa, kaka
nobet gi kwerewa. Kik owewa kata kik ojwang’wa, 58to mondo okonywa keto
chunywa kuome, wawuoth e yorene duto, kendo wamak chikene gi buchene kod
wechene mane ochiko kwerewa. 59Wechena ma asehombogo Ruoth Nyasaye ma
Nyasachwagi mondo obed e nyime odiechieng’ gotieno, mondo okonya
kaachiel gi joge Israel, kaka dwarore odiechieng’ kodiechieng’. 60Ji
duto mae piny ngima mondo ong’e ni Ruoth Nyasaye kende e Nyasaye, kendo
onge moro. 61Koro mondo chunyu obed malong’o e nyim Ruoth Nyasaye ma
Nyasachwa, kuwuotho e yorene, kendo kurito chikene, kaka utimo kawuono."

62Eka ruoth Solomon, kaachiel gi jo-Israel duto, notimo misengni ni
Ruoth Nyasaye. 63Solomon nochiwo ruedhi alufu piero ariyo gariyo, kod
rombe alufu mia achiel gi piero ariyo, (120,000) kotimogo misengni mag
sawo. Mano e kaka ruoth kod jo-Israel duto noyango Hekalu ni Ruoth
Nyasaye. 64Chieng’ono ruoth nopwodho dier laru mane nie nyim Hekalu mar
Ruoth Nyasaye, nikech kanyo ema notimoe misengni miwang’o pep, gi
misengni mag sawo, nikech kendo-mar-misango mar mula mane ok nyal timie
misengnigo duto.

65E ndalogo Solomon, kaachiel gi jo-Israel duto, notimo sawo maduong’ e
nyim Ruoth Nyasaye kuom ndalo abiriyo. Oganda maduong’ nochokore kanyo
moa e piny Israel duto, chakre kama idonjogo Hamath nyaka aora manie
kind pinygi kod piny Misri. 66To chieng’ mar aboro nomiyogi thuolo, mi
gidok miechgi ka gidendo ruoth. Ne gimor kendo giil, nikech gik mabeyo
duto mane Ruoth Nyasaye osetimo ni Daudi jatichne, kendo ni joge Israel.

1 Ruodhi 9

Nyasaye ochako ofwenyore ni Solomon

(2 Weche mag Ndalo 7.11-22)

1Kane Solomon osetieko gero Od Ruoth Nyasaye, gi ode owuon, kod udi duto
mane odwaro gero, 2Nyasaye nofwenyorene kendo, kaka nofwenyorene
mokwongo e dala Gibeon. 3Nowachone niya, "Asewinjo lemoni kod kwayoni,
mi asegwedho Hekalu misegeronani. Aketo nyinga kanyo mochwere, kendo
wengena kod chunya nobedie nyaka chieng’. 4To in, kiwuotho e nyima gi
chuny makare kod bidhruok, kitimo duto masechiki, kendo kimako chikena
gi buchena kaka Daudi wuoru notimo, 5eka anagur loch mar nyikwayi e
Israel nyaka chieng’ mana kaka nasingora ni Daudi wuoru, ka awachone ni,
‘Ndalo duto, nyikwayi nobed ruodhi mag Israel.’ 6To ka un kata
nyithindu, ulokoru muweyo luwa, ka ok umako wechena gi chikena mane
aketo e nyimu, mudhi tiyo ni nyiseche mamoko, kendo lamogi, 7to anagol
jo-Israel e piny mane amiyogi, kendo Hekalu masewalo ni nyingani naketh,
mondo olal e wang’a, mi nying Israel nolok ka ngero, kendo gima ji duto
jaro. 8To bende Hekaluni nodong’ gunda, kendo ji duto ma kadho bute
nowuor kendo nohum, ka gipenjo niya, ‘Ang’o momiyo Ruoth Nyasaye osetimo
gima kama ni pinyni gi Hekaluni?’ 9Eka nodwokgi niya, ‘Ne giweyo Ruoth
Nyasaye ma Nyasachgi, mane ogolo kweregi e piny Misri, mi ne gilamo
nyiseche mamoko, kendo gitiyonigi. Emomiyo Ruoth Nyasaye osekelo
masichegi duto kuomgi.’ "

Gik mamoko ma Solomon otimo

(2 Weche mag Ndalo 8.1-18)

10Kane higni piero ariyo mane Solomon ogeroe Od Ruoth Nyasaye gi ode
owuon oserumo, 11nomiyo Hiram mier piero ariyo e piny Galili. (Hiram
ruodh Turo nosemiyo Solomon bap sida gi bap saipras kod dhahabu kaka
nodwaro.) 12To kane Hiram oa Turo mondo odhi one mier mane Solomon
omiye, ne ok oherogi. 13Omiyo nowacho niya, "Owadwa, imiya mier machal
nadi?" Emomiyo nochako gweng’no ni ‘piny Kabul’ (tiende ni, piny motimo
ongoro.) Pod iluonge kamano nyaka chil kawuono. 14Hiram nokowo ni Ruoth
Solomon dhahabu moromo kilo alufu ang’wen.

15Tije mane ruoth Solomon otiyo gi joma nichuno mondo oti gi thwon e
magi: nogero Od Ruoth Nyasaye, gi ode owuon, gi Milo, kod ohinga mar
Gezer, gi Hazor, gi Megido kod Gezer. 16(Noyudo ka Farao ruodh Misri
osedhi, mokawo Gezer, mowang’o gi mach, kendo nosenego jo-Kanaan modak
kanyo, mi dalano nomiyo nyare ma chi Solomon kaka chiwo mar kopo. 17Mano
emomiyo Solomon nochako gero Gezer kendo.) Bende nogero Beth-horon ma
Mwalo, 18gi Baalath, gi Tamar manie thim e piny Juda, 19kod mier duto
mag keno mane en go, gi mier mokanoe gechene mag lweny, kod miech joge
ma joidh farese,. Bende Solomon nogero udi e Jerusalem, kod Lebanon,
kendo e pinye duto, kaka nodwaro. 20Ji duto ma nodong’ e piny Israel
kuom jo-Amor, gi jo-Hiti, gi-jo-Perizi, gi jo-Hivi, kod jo-Jebus, ma ok
jo-Israel, 21Solomon noloko wasumbni mochuno mondo oti gi thwon, kaka
obet nyaka chil kawuono. Ne gin joma notamo jo-Israel tieko chuth.
22Solomon ne ok oloko jo-Israel wasumbni to noketogi jolweny, gi jobura,
gi jodong lweny, gi jotend joidh gechene kod joidh faresene. 23Ne en gi
jotelo madongo mia abich gi piero abich mane rito jotichne.

24Nyar Farao noa e dala Daudi, modhi e ode mane Solomon osegerone, eka
Solomon nogero Milo.

25 Didek e higa, Solomonn ne timo misengni miwang’o pep, gi mag sawo e
kendo-mar-misango ma nogero ni Ruoth Nyasaye, kowang’o ubani e nyim
Ruoth Nyasaye. Kamano nochopo singruokne.

26Ruoth Solomon nohondho yiedhi moko Ezion-geber but Eloth e dho wadh
Nam Makwar e piny Edom. 27Eka Hiram nooro jokwang’ molony kuom tich nam
mondo oti e yiedhigo kaachiel gi jotich Solomon. 28Ne gidhi Ofir, kuma
ne giomoe dhahabu moromo kilo alufu apar gang’wen, mi ne gikelo ni ruoth
Solomon.

1 Ruodhi 10

Ruoth madhako mar Sheba olimo Solomon

(2 Weche mag Ndalo 9.1-12)

1 Kane ruoth madhako ma Sheba owinjo humb Solomon korka nying Ruoth
Nyasaye, nobiro mondo oteme gi penj mang’eny matek. 2Nobiro Jerusalem gi
oganda maduong’ ahinya, kod ngamia moting’o gik mang’ue ng’ar, gi
dhahabu mogundho, kod kite mabeyo ma nengogi tek. Ka nobiro ir Solomon,
nopenje duto mane nie chunye. 3To Solomon nodwoko penjone duto, maonge
moro mane otame dwoko. 4Kane ruoth madhako mar Sheba oneno riekone duto,
gi ot ma nosegero, 5gi chiemb ode, gi jotichne, gi rwakruokgi, gi jolos
divai mage, kod misengni ma notimo e Od Ruoth Nyasaye, dhoge nomoko.

6Nowacho ni ruoth niya, "Kara humb timbeni gi riekoni ma nawinjo e pinya
en adier! 7Kane pok abiro mi anenogi gi wang’a, ne ok anyal yie ni gin
adier. To koro aneno ni nonyisa mana dir wach, ni mar riekoni kod
mwanduni oloyo huma ma nawinjo. 8Mondi kod jotichni johawi mawinjo
riekoni ndalo duto! 9Apako Ruoth ma Nyasachi moheri, kendo oketi ruodh
Israel. Ruoth Nyasaye oseketi ruoth ni mondo ing’ad bura kare." 10Eka
nomiyo ruoth Solomon dhahabu moromo kilo alufu abiriyo, kod kite ma
nengogi tek. Solomon ne ok ochako oyudo gik mang’ue ng’ar ma dirom gi
mago mane ruoth madhako mar Sheba omiye.

11To bende yiedhi mag Hiram mane dhi Ofir omo dhahabu, ne kelo yiend
almug mang’eny,, gi kite ma nengogi tek. 12Yien-go ruoth nolosogo sirni
mag Od Ruoth Nyasaye, gi mag ode owuon, kod thumbe nyatiti gi nyigwerni
mane jower wergo e Hekalu. Yiend almug machal kamago pok okel kata pok
one nyaka chil kawuono.

13Ruoth Solomon nomiyo ruoth madhako mar Sheba gimoro amora ma nokwayo,
komedogi kuom mago ma nosemiye kuom herone. Eka ruodh Sheba nodok e
pinye kaachiel gi jotichne.

Mwandu Solomon gi humbe

(2 Weche mag Ndalo 9.12-24)

14Pek mar dhahabu mane ikelo ni Solomon higa ka higa ne romo kilo alufu
piero ariyo gadek, 15ka ok okwano mago mane wuok e osuch joohala, kendo
kuom ruodhi duto mag piny Arabia, kendo kuom jorit piny.

16Ruoth Solomon nochuogo kuodi mia ariyo, kendo kuot ka kuot nobaw gi
dhahabu moromo kilo abiriyo. 17Nochuogo bende okumbni mia adek, kendo
okumba ka okumba nobaw gi dhahabu moromo kilo ariyo. Magi duto ruoth
noketoe Od Bungu mar Lebanon. 18Bende noloso kom duong’ mang’ongo mar
lak liech, mobawo gi dhahabu maler. 19Kom duong’no ne nigi raidhi man gi
kuonde minyono auchiel. Ka toke ne nitie nyaroya mar dhahabu, to
sibuoche ariyo mag dhahabu nochung’ e bath bede kom koni gi koni,
20kendo sibuoche apar gariyo moko nochung’ moro ka moro e dir raidhi
koni gi koni. Onge piny moro ma noselosie kom ruoth machal gi mano.

21Kikombe duto mag Solomon nolos gi dhahabu, kendo gik moko duto
mikonyruokgo e Od Bungu mar Lebanon bende nolos gi dhahabu maler. Onge
gimoro mane olos gi fedha, nikech fedha ne ok kwan ka gimoro e ndalo mag
Solomon. 22Ruoth Solomon ne nigi yiedhi mane kwang’ e nam, kaachiel gi
yiedhi mag Hiram. Ne gidongo, machal gi mago mane dhi Tarshish. Bang’
higni adek adek, yiedhigo ne kelo dhahabu gi fedha, gi lak liech, gii
ong’eche kod bimbe.

23Kamano Ruoth Solomon noloyo ruodhi duto mag piny gi mwandu kendo gi
rieko. 24Piny duto ne biro ir Solomon mondo owinj rieko mane Nyasaye
omiye. 25Higa ka higa, ng’ato ka ng’ato ne kelone chiwo mag gik molos gi
fedha gi dhahabu, kaachiel gi lewni, kod gilwenje, gi gik mang’we ng’ar,
gi farese kod nyumbu.

Ohand farese gi geche lweny ma Solomon oloko

(2 Weche mag Ndalo 1.14-17; 9.25-28)

26 Solomon nochako ong’iewo geche mag lweny kod farese. Ne en gi geche
alufu achiel gi mia ang’wen. Kod farese alufu apar gariyo, ma moko
noketo e miech geche, to moko ne en go Jerusalem.

27 Solomon nomiyo fedha obedo mang’eny ka kuoyo e Jerusalem, kendo yiend
sida bende ne ng’eny ka ng’owo ma e pap. 28Ne oomo farese Misri gi Koah,
kuma johala mage ne ng’iewogie kuom nengo moketi. 29Gari achiel
ning’iewo Misri gi kilo abiriyo mag fedha, to faras achiel nengone
noromo kilo ariyo, kendo johala mag ruoth ne terogi ni ruodhi duto mag
jo-Hiti gi mag jo-Aram.

1 Ruodhi 11

Solomon odok chien moweyo Nyasaye

1 Ruoth Solomon nohero nyi pinje mamoko mang’eny. Nokendo nyar Farao, gi
nyi Amon, gi nyi Edom, gi nyi Sidon, kod nyi Hiti. 2To Ruoth Nyasaye
nosewuoyo ni jo-Israel kuom ogendnigo niya, "Kik ukend nyigi, to gin
bende kik uyienigi mondo gikend nyiu, nikech adier ginilok chunyu mondo
ulam nyisechegi." To kata kamano Solomon nohero mon-go ahinya. 3Ne en gi
mon mia abiriyo ma nyi ruodhi, kod mon mamoko mia adek. 4To kane oseti,
mondego noloko chunye, molamo nyiseche mamoko, kendo chunye ne ok ni
kare gi Ruoth Nyasaye kaka chuny Daudi wuon mare ne ni kare. 5Solomon ne
lamo Ashtoreth, nyasaye ma dhako mar jo-Sidon, kod Milkom, nyasach
jo-Amon. 6Notimo gik ma Ruoth Nyasaye okwero, kendo ne ok ohero Ruoth
Nyasaye chutho kaka Daudi wuon mare nohero. 7Nogero ut lemo ni Kemosh,
nyasach jo-Moab, kendo ni Molek, nyasach jo-Amon, ewi got yo wuok
chieng’ mar Jerusalem. 8Kamano e kaka notimo ni mondene duto ma nyi
pinje mamoko, mane wang’o ubani kendo timo misengni ni nyisechegi.

9Koro Ruoth Nyasaye nokecho gi Solomon, nikech chunye nosea kuom Ruoth
Nyasaye ma Nyasach Israel mane ofwenyorene diriyo, 10mochike ni kik olam
nyiseche mamoko, to ne ok orito chik Ruoth Nyasaye. 11Emomiyo Ruoth
Nyasaye nowacho ni Solomon niya, "Ok iserito singruokna gi buchena kaka
nachiki, omiyo abiro golo loch kuomi, mi ami achiel kuom jotichni. 12Ok
abi timo kamano e ndaloni, nikech pod aparo Daudi wuoru, to anagol loch
e lwet wuodi. 13Kata kamano ok anagole duto, to anawene dhoot achiel,
nikech ahero Daudi jatichna, kendo nikech dala Jerusalem ma aseyiero."

Wasik Solomon

14Eka Ruoth Nyasaye nomiyo Hadad ja-Edom obedo jasik Solomon; ne en ja
dhood gi ruodh Edom. 15Hadad notony e kinde mane Daudi ni Edom. Ndalogo
ema Joab jaduong’ oganda lweny odhi yikoe joma osetho, kendo ne ginego
chwo duto Edom. 16Joab gi jo-Isarel duto nodong’ kuno kuom dueche
auchiel, nyaka ne gitieko chwo duto Edom. 17Kane Hadad pod rawera,
noringo odhi nyaka Misri, gi jo-Edom moko ma jotich wuon mare. 18Ne
giwuok Midian, mi gibiro Paran, ir ruoth Farao, mi ruoth Farao nomiye
ot, gi chiemo, kod lowo. 19Koro Hadad noyudo ng’wono maduong’ ahinya
kuom Farao, mi Farao nomiye yuore ma nyamin Tapenes ma mikache mondo
obed chiege. 20Chiege, ma nyamin Tapenesno, nonywolone wuowi miluongo ni
Genubath, ma Tapenes nopidho e od Farao; nobedo e od ruoth kaachiel gi
yawuot Farao. 21To kane Hadad owinjo e Misri ni Daudi osetho, kendo Joab
jaduong’ oganda lweny bende osetho, nokwayo Farao niya, "Weya adog
thurwa." 22Farao nopenje ni, "Ang’o moremi kuoma ka, momiyo idwaro dok
thuru?" Nodwoke niya, "Onge gimoro, to weya aweya mondo adhi." Kamano e
kaka Hadad nodoko jasik jo-Israel, mi othagogi. Nobedo ruodh Edom.

23Nyasaye nomiyo Razon wuod Eliada bende obedo jasik Solomon. Jali
noseringo moweyo ruodhe Hadadezer ma ruodh Zoba, 24kendo kane Daudi
osekawo Zoba, Razon nochoko mony, mobet jatendgi. Eka nokawo dalano.
25Ne en jasik Israel ndalo duto mag Solomon.

Ahija okoro ni Jeroboam biro bedo ruodh dhout Israel apar

26Jatich Solomon moro bende nopiem kode. Ne ne Jeroboam wuod Nebat,
ja-Efraim ma ja-Zareda. Nying min mare ne Zerua, ma chi liel. 27Gima
nokelo piem e ma:

Noyudo Solomon gero Milo, kendo dino kuonde mopodho manie kor ohinga mar
dala Daudi wuon mare. 28Jeroboam ne ng’at maratego, kendo kane Solomon
oneno ni ojatich matek, nokete jarit jotich duto michuno mar dhood
Josef.

29Chieng’ moro ka Jeroboam ne wuok Jerusalem, Ahija janabi, ma ja-Shilo
noromo kode e yo. Ji ariyogo ne nie pap kendgi, to noyudo ka Ahija
orwako law manyien. 30Ahija nomako lawe manyienno, moyiecho kidienje
apar gariyo. 31Nowacho ni Jeroboam niya, "Kaw kidienje apar obed magi
nimar Ruoth Nyasaye ma Nyasach Israel owacho niya, ‘Winji, achiegni golo
loch e lwet Solomon. Abiro miyi dhoudi apar, 32to Solomon nodong’ gi
dhoot achiel, mana nikechh ahero Daudi jatichna, kendo nikech Jerusalem
dala maseyiero kuom dhoudi duto mag Israel. 33Abiro golo loch kuome
nikech oseweya, molamo Ashtoreth, nyasaye madhako mar jo-Sidon, gi
Kemosh nyasach jo-Moab, kod Milkom nyasach jo-Amon, ka ok oluw yorena
mondo otim gik malong’ona, kata rito chikena gi buchena kaka Daudi wuon
mare notimo. 34Kata kamano ok abi golo loch duto e lwete, to enosik
jatelo ndalo duto mag ngimane, mana nikech ahero Daudi jatichna ma
nayiero. En jal ma norito chikena gi buchena. 35To abiro golo loch e
lwet wuode, mi amiyi dhoudi apar. 36Wuode to abiro miyo dhoot achiel,
mondo Daudi jatichna obed gi taya maliel e nyima e Jerusalem, dala
maseyiero mondo aketie nyinga. 37To abiro kawi, mondo ibed ruodh Israel
kaka chunyi dwaro. 38Kiwinjo wechena duto, kendo kiwuotho e yorena, mi
itimo gima long’ona, kirito chikena kod buchena kaka Daudi jatichna
notimo, eka nabed kodi, kendo nagur dhoodi mosiko, kaka naguro dhood
Daudi; kendo anamiyi piny Israel. 39Kamano e kaka anasand koth Daudi, to
ok nyaka chieng’.’ "

40Mano emomiyo Solomon ne dwaro nego Jeroboam, to Jeroboam noringo,
modhi Misri ir Shishak ruodh Misri, kendo nodak kuno nyaka Solomon
notho.

Tho mar Solomon

(2 Weche mag Ndalo 9.29-31)

41Weche moko mag Solomon, gi timbene duto, kod riekone ondik e Kitap
Timbe mag Solomon. 42Kinde mane Solomon obedo ruodh Israel duto kodak
Jerusalem noromo higni piero ang’wen. 43Solomon notho, moyike e dala
Daudi wuon mare. Rehoboam wuode nodoko ruoth kare.

1 Ruodhi 12

Dhout Israel mamoko ong’anyo ni ruoth Rehoboam

(2 Weche mag Ndalo 10.1—11.4)

1Rehoboam nodhi Shekem, nikech jo-Israel duto nosechokore kuno mondo
okete ruoth. 2To kane Jeroboam wuod Nebat owinjo wachno, noduogo oa
Misri, nikech ne pod en Misri kuma nodhiye koringo ruoth Solomon. 3Ne
gioro ne wach mondo obi Shekem, mi nobiro gi jo-Israel duto. Eka ne
giwacho ni Rehoboam niya, 4"Wuoru miyowa ting’ mapek, emomiyo in koro
ng’ad ting’ mapek mane oketo kuomwa, eka wanatini." 5Nodwokogi ni,
"Doguru mondi kuom ndalo adek, eka uduog ira." Mi ne gidok.

6Ruoth Rehoboam noporo wach gi jodongo ma yande ng’ado rieko ni Solomon
wuon mare ka pod ngima, kowachonigi niya, "Nyisauru gima dadwok jogo."
7Ne gidwoke niya, "Yie ibed jatichgi kawuono, kidwokogi gi weche mabeyo,
eka gibiro bedo jotichni ndalo duto." 8To Rehoboam nodagi rieko mane
jodongo ong’adone, mi noporo wach gi yawuowi ma mbesene mane ni kode,
9kopenjogi niya, "Ere kaka dadwok joma osekwaya mondo ang’adnigi ting’
mapek mane wuora oketo kuomgi?" 10Ne gidwoke niya, "Dwok joma okwayi
mondo ing’adnigi ting’ mapek mane wuoru omiyogi, kiwachonigi kama: ‘Lith
lweta matung’ duong’ moloyo nungo wuora. 11Wuora ero nomiyou ting’
mapek, an to abiro medou moloyo. Wuora nochwadou gi del, an to abiro
chwadou gi thomoni.’ "

12Chieng’ mar adek, Jeroboam gi oganda nobiro ir ruoth Rehoboam, kaka
nochikogi mondo gidog ire. 13Ruoth nodwokogi kager. Noweyo rieko mane
jodongo ong’adone, 14to noluwo rieko mbesene, kowacho niya, "Wuora
nomiyou ting’ mapek, an to abiro medou moloyo. Wuora nochwadou gi del,
an to abiro chwadou gi thomoni." 15Kamano ruoth ne ok odewo ji. To Ruoth
Nyasaye ema nomiyo gigo otimore kamano, mondo ochop singruok mane omiyo
Ahija ja-Shilo owacho ni Jeroboam wuod Nebat.

16 Kane jo-Israel oneno ni ruoth ok odewogi, ne gidwoke niya,

"Waonge wat gi Daudi!

Ok wan libamba achiel gi wuod Jesse!

Wadoguru dala, wan jo-Israel.

Un oganda Daudi,

koro rituru mana dhoodu."

17Mi jo-Israel nodok miechgi.

18Ruoth Rehoboam nooro Adoram mane jarit jogo michuno mondo oti githwon,
to jo-Israel duto nogoye gi kite nyaka otho. Kuom mano, ruoth Rehoboam
noidho gache piyopiyo, moringo nyaka Jerusalem mondo otony. 19Chakre
chieng’no, joi-Israel osebet ka dagi loch dhood Daudi nyaka chil
kawuono.

20Kane jo-Israel duto owinjo ni Jeroboam oseduogo, ne giluonge e
chokruok mi gikete ruodh Israel duto. Onge joma nodok ni Rehoboam kod
jood Daudi mak mana jo-Juda kende, gi jo-Israel mane odak e dier
jo-Juda.

21Kane Rehoboam ochopo Jerusalem, nochoko jolweny moyier alufu mia
achiel gi piero aboro (180,000) kuom jo-Juda duto gi jo-Benjamin. Ne
gidhi kedo gi jo-Israel, mondo gidwok loch ni Rehoboam wuod Solomon.
22To wach Nyasaye nobiro ni Shemaya ng’at Nyasaye niya, 23"Wuo kod
Rehoboam wuod Solomon ruodh Juda, gi dhoodgi duto, gi jo-Benjamin, kod
joge duto, kiwachonigi ni, 24Ruoth Nyasaye owacho kama, ‘Kik udhi uked
gi oweteu ma jo-Israel, to ng’ato ka ng’ato mondo odog dala, nikech gima
timoreni oa kuoma.’ " Ne giwinjo wach Ruoth Nyasaye, mi gidok miechgi
kaka Ruoth Nyasaye nowacho.

Ruoth Jeroboam otero jo-Israel e richo

25Jeroboam nogero Shekem e piny gode mag Efraim, modak kuno. Bang’e noa
kanyo, modhi ogero Penuel.

26Jeroboam ne paro niya, 27"Ka pod jogi dhi Jerusalem e Hekalu mar Ruoth
Nyasaye, to chunygi biro dok ir Rehoboam ma ruodhgi, ma ruodh Juda,
kendo loch biro dok ni dhood Daudi. Gininega, kendo ginidog ni Rehoboam
ruodh Juda." 28Omiyo ruoth Jeroboam noporo wach, moloso nyiruedhi ariyo
mag dhahabu. Eka nowacho ni ji niya, "Un jo-Israel, usedhi Jerusalem
moromo. Koro neuru nyisecheu mane ogolou e piny Misri!" 29Noketo
nyarwath achiel Bethel, yo milambo mar piny Israel, to machielo noketo
Dan, yo nyandwat. 30Wachni nomiyo jo-Israel obedo joketho, nikech ji
moko ne dhi lamo nyarwath man Bethel, to ji moko ne dhi Dan. 31Nogero ut
liswa e hembko mane oseloso moketoe jodolo moa e dhoudi duto, kata mane
ok nyikwa Lawi. 32Jeroboam nogolo chik mondo otim sawo due apar gabich,
due mar aboro, machal gi sawo mane jo-Juda timo, kendo notimo misango ni
nyiruedhi mane oloso Bethel. Nogolo jodolo matiyo e hembko mane oseloso,
moketo Bethel. 33Chieng’ due apar gabich, due mar aboro, due mane
oseyiero, nosudo e dho kendo-mar-misango mane oseloso Bethel, motimo
sawo ni jo-Israel kendo owang’o misango e kendono.

1 Ruodhi 13

Janabi moa Juda okwero ruoth Jeroboam

1To Ruoth Nyasaye nosewacho ni jatichne moro mondo oa Juda odhi
Bethlehem, mi jalo nodhi moyudo Jeroboam kochung’ e dho
kendo-mar-misango kawang’o misango. 2Ng’at Nyasayeno nokuong’o
kendo-mar-misango kaka Ruoth Nyasaye nochike, koywage niya, "Yaye,
kendo-mar-misango! Yaye, kendo-mar-misango! Ruoth Nyasaye owacho kama:
Enonywol wuowi e dhood Daudi, ma nochak nyinge ni Josia. Enoneg jodolo
mag hembko man kuonde moting’ore, ma wang’o ubani kuomi, kendo enowang’
choke ji kuomi." 3Eka nokor wach chieng’ono, kowacho niya, "Ranyisi ma
Ruoth Nyasaye osewacho ni biro timore ema: Kendo-mar-misangoni nobarre,
kendo buru manie wiye nopukre."

4Kane ruoth Jeroboam owinjo wach mane ng’at Nyasaye okuong’ogo
kendo-mar-misango man Bethel, nogolo bade e misango, mosiemo ng’atno,
kowacho niya, "Makeuru!" To bede mane osiemogo ng’atno notal, mi ne ok
onyal dole kendo. 5Kendo-mar-misango bende nobarore, mi buru manie wiye
nopukore. Mano noluwore gi ranyisi mane ng’at Nyasaye nokoro, mana kaka
Ruoth Nyasaye nochiko. 6Eka ruoth nowacho ni ng’at Nyasaye niya, "Kwana
Ruoth Nyasaye ma Nyasachi mondo bada ochangi." Eka ng’at Nyasaye notimo
kamano, mi bade notugore.

7Ruoth nowacho ni ng’at Nyasaye niya, "Wadog oda mondo iyue, eka abiro
miyi gimoro." 8To ng’at Nyasaye nodwoko ruoth niya, "Kata da bed ni
imiya mana nus mwanduni, to ok nadonj e odi. Ok nachiem, kata madho
gimoro ok namadh ka, 9nikech wach Ruoth Nyasaye nobirona ni kik achiem
kata kik amadh gimoro, bende kik adog gi yo mane abirogo." 10Omiyo
noluwo yo machielo, ka ok odok gi yo ma nodhigo Bethel.

11To ne nitie janabi moro moti ma nodak Bethel. Yawuote nobiro ire,
monyise gik moko duto mane ng’at Nyasaye otimo Bethel chieng’ono. Ne
gihulone weche duto mane ng’atno owacho ni ruoth. 12Wuon-gi nopenjogi yo
mane oluwo, mi ginyise. 13Eka nowachonigi ni, "Gawnauru kanyna." Mi ne
gigawone, moidho. 14Noluwo ng’at Nyasaye moyude kobet piny e tiend yath
moro. Nopenje niya, "In e ng’at Nyasaye mane oa Juda koso?" Ng’atno
nodwoke niya, "Ee an" 15Eka nowachone ni, "Wadog dala, idhi ichiem."
16To nodwoke ni, "Ok anyal dok kodi, kata donjo e odi ok anyal donjo.
Bende ok nachiem kata madho gimoro ok namadhi, 17nikech wach Ruoth
Nyasaye nobirona ni kik achiem kata kik amadh gimoro, kendo kik adog gi
yo mane abirogo." 18Janabi motino nowuonde, kawachone niya, "An bende an
janabi kaka in, kendo malaika osekelona wach Ruoth Nyasaye ni mondo abi
aomi, wadhi e oda, ichiem." 19Omiyo nodok kode, mochiemo e ode.

20To kane pod gichiemo, wach Ruoth Nyasaye nobiro ni janabi mane oomeno,
21mi nowacho ni ng’at Nyasaye mane oa Juda niya, "Ruoth Nyasaye owacho
kama: Isedagi winjo wach Ruoth Nyasaye ma Nyasachi ochiki, 22to iseduogo
michiemo kama nokweri ni kik ichiemie kata kik imethie. Emomiyo ringri
ok noyik gi kwereni."

23Kane gisechiemo, janabi moti mane odwokeno nogawone kanyna, 24kendo
kane jalo osewuok dhiyo, noromo gi sibuor e yo, mi sibuor nonege. Ringre
noriere e yo, to kanyna gi sibuor nochung’ bute. 25Ji mane kadho kanyo
noneno ringre koriere e yo, kod sibuor kochung’ bute, mi ne gitero wach
e dala janabi moti cha.

26Kane janabino owinjo wachno, nowacho niya, "Nyaka bed ni en ng’at
Nyasaye mane ok orito wach Ruoth Nyasaye cha. Emomiyo Ruoth Nyasaye
osechiwe ni sibuor, ma koro osenege mokidhe, mana kaka Ruoth Nyasaye
nowachone." 27Eka noko ni yawuote ni, "Gawnauru kanyna." Mi ne gitimo
kamano. 28Nodhi moyudo ringre ng’atno koriere e yo, ka kanyna kod sibuor
ochung’ bute. To sibuor ne ok ochamo ringre ng’atno, kata timo gimoro ni
kanyna ne ok otimo. 29Janabino noketo ringre e ng’e kanyna, modwoko
Bethel, mondo oywage kendo oyike. 30Noyiko ringre ng’atno e bure owuon,
mi ne giywage, ka giwacho niya, "Yaye owadwa!" 31Kane oseyike, nowacho
ni yawuote niya, "An katho, to uyika e liel moyikie ng’at Nyasayeni,
kuketo chokena but chokene, 32nimar wach Ruth Nyasaye nochopo kare, kaka
jali nowacho kokuong’o kendo-mar-misango man Bethel, kod ut lemo manie
hembko mag miech Samaria."

33To kata kamano, Jeroboam ne ok oweyo yorene maricho, to nomedo keto
jomoko nono mondo obed jodolo ma rito hembko man kuonde moting’ore,
kopwodho ng’ato ang’ata ma ne dwaro bedo jadolo. 34Timni nomiyo dhood
Jeroboam obedo joketho, mi notiekgi chuth, ma onge modong’ e piny.

1 Ruodhi 14

Ahija okoro wach marach kuom Jeroboam

1E ndalogo Abija wuod Jeroboam ne tuo. 2Jeroboam nowacho ni chiege niya,
"Lok kiti, mondo kik ng’ato ng’e ni in chiega, kendo idhi Shilo ir Ahija
janabi ma nokoro ni an ema nabed ruodh pinyni. 3Kaw makati apar, gi kek
moko kod puga mar mor kich, iterne; enonyisi gima biro timore kuom
nyathi." 4Chi Jeroboam notimo kamano; nodhi Shilo mochopo e od Ahija. To
koro Ahija ne ok nyal neno; wengene nosechor, nikech hike noniang’.
5Ruoth Nyasaye nowacho ni Ahija niya, "Ng’e ni chi Jeroboam biro iri
mondo openji wach wuode, nikech wuode tuo." Eka Ruoth Nyasaye nonyiso
Ahija kaka onego owuo kod dhakono. Kane chi Jeroboam ochopo, nowuondore
ni en dhako moro nono. 6To kane Ahija owinjo tiende e dhoot, nowacho
niya, "Donji chi Jeroboam; ang’o momiyo iriasori ni in ng’at moro nono?
An gi wach marach monego anyisi. 7Dhi iwach ni Jeroboam ni Ruoth Nyasaye
ma Nyasach Israel owacho kama: ‘Ne ayieri e kind ji mondo amiyi duong’.
Ne aketi jatend joga Israel, 8kendo nagolo loch kuom dhood Daudi,
mamiyi. To kata kamano ok isebet ka Daudi jatichna ma norito chikena,
kendo noluwa gi chunye duto, katimo mana gik malong’o e nyima, 9to in
iseketho moloyo joma nokwongoni; iseloso nyisecheni iwuon mag chuma,
kimiyago mirima, kendo iselokana ng’eyi. 10Emomiyo abiro keloni masira
ni dhoodi, kendo abiro tieko joodi machwo duto koda ka wasumbni, ma onge
ng’ati ma nodong’ e Israel, kendo abiro yweyo jodhoodi oko pep, mana
kaka ng’ama wang’o owuoyo marum chuth. 11Jadhood Jeroboam moro ma notho
e dala, guogi nocham, to mago ma notho oko, winy nocham, nikech Ruoth
Nyasaye osewacho kamano.’ 12Koro dog dala, to e sa asaya ma tiendeni
onyonoe da lani i, to nyathi notho. 13Jo-Israel duto biro ywage kendo
yike, to en ng’at achiel kende kuom jodhood Jeroboam ma noyike e liel,
nimar kuome kende ema Ruoth Nyasaye ma Nyasach Israel onwang’oe gima
long’one. 14Bende Ruoth Nyasaye noyier ng’at moro obed ruodh Israel, ma
biro tieko dhood Jeroboam. Chakre kawuono, 15Ruoth Nyasaye biro goyo
jo-Israel, mi ginikirni kaka odundu ma pi yiengo, kendo nogol jo-Israel
oko e piny maber ma nomiyo kweregini, mi nokegi koterogi loka aora
Yufrate nikech gisemiyo Ruoth Nyasaye mirima, ka gichungo sirni milamo
miluongo ni Ashera. 16Enojwang’ jo-Israel nikech richo Jeroboam, mane
omiyo jo-Isarel bende otimo."

17Chi Jeroboam nodok Tirza dalagi, to kane ochopo e dhoot, nyathi cha
notho. 18Jo-Israel duto noyike, kendo noywage, mana kaka Ruoth Nyasaye
nomiyo Ahija janabi ma jatichne owacho.

19Weche moko mag Jeroboam, kod lwenjene, kendo kaka norito piny, ondiki
e Kitap Weche mag Ndalo mag Ruodhi mag Israel. 20Jeroboam norito piny
kuom higni piero ariyo gariyo. Notho moyike, eka Nadab wuode nodoko
ruoth kare.

Loch Rehoboam, ruodh Juda

(2 Weche mag Ndalo 12.1-16)

21Rehoboam wuod Solomon, ma min mare niluongo ni Naama, nyar Amon,
nodoko ruodh Juda. Nochako tich ka en jahigni piero ang’wen gachiel,
kendo norito piny kuom higni apar gabiriyo, kodak Jerusalem, dala mane
Ruoth Nyasaye oyiero kuom dhout Israel duto mondo nyinge obedie.
22Jo-Juda notimo gik ma Ruoth Nyasaye okwero, mi richogi nomiyo Ruoth
Nyasaye ojok kodgi moloyo kweregi duto. 23Ne giloso ut lemo e hembko
mane ni kuonde moting’ore, kendo ne gichungo sirni milamo mag kite gi
mag yien, e gode maboyo duto, kendo e tiend yien moro amora motimo
otiep. 24Bende ne giketo ji kuonde lemo mondo jolemo oterrego, kaka kit
lemo margi nobet. Jo-Juda ne timo timbe makuero duto mag ogendini mane
Ruoth Nyasaye oriembo mondo owe ni jo-Israel thuolo.

25 E higa mar abich mar loch Rehoboam, Shishak ruodh Misri nomonjo
Jerusalem. 26Nokawo mwandu duto mag Hekalu mar Ruoth Nyasaye, gi mag od
ruoth. Bende nokawo kuodi duto mag dhahabu mane Solomon oloso, 27mi
ruoth Rehoboam noloso kuodi mag mula kar mago, momiyo jotend jorit ranga
dalane. 28Kane ruoth dhi e Hekalu mar Ruoth Nyasaye, jorit ne ting’o
kuodigo, eka bang’e ne gidwokogi ka od jorit.

29Koro weche moko mag Rehoboam, gi timbene duto, ondiki e Kitap Weche
mag Ndalo mag Ruodhi mag Juda. 30Ne nitie lweny e kind Rehoboam gi
Jeroboam ndalo duto. 31Rehoboam notho, moyike but kwerene e dala Daudi.
Min mare ne nyinge Naama nyar Amon. Abija wuod Rehoboam nodoko ruoth
kare.

1 Ruodhi 15

Loch Abija ruodh Juda

(2 Weche mag Ndalo 13.1-22)

1E higa mar apar gaboro mar loch Jeroboam wuod Nebat, Abija nodoko ruodh
Juda. 2Norito piny kuom higni adek, kodak Jerusalem. Min mare ne nyinge
Maaka, nyar Abishalom. 3Abija ne timo richo duto mane wuon mare otimo.
Chunye ne ok long’o ni Ruoth Nyasaye kaka chuny Daudi kwar mare ne
long’o. 4To kata kamano, Ruoth Nyasaye ma Nyasache noketo wuode ruoth
kare, mondo obedne ka taya maliel e Jerusalem mana nikech nying Daudi,
kendo nomiyo Jerusalem ogurore, 5nimar Daudi notimo gik malong’o ni
Ruoth Nyasaye, kendo e ngimane duto ne ok oketho wach moro mane ochike,
mak man wach Uria ja-Hiti.

6 Ne nitie lweny e kind Ahija gi Jeroboam ndalogi duto. 7Weche moko mag
Abija, gi timbene ondik e Kitap Weche mag Ndalo mag Ruodhi mag Juda.
8Abija notho, mi noyike e dala Daudi, Asa wuode nodoko ruoth kare.

Loch Asa, ruodh Juda

(2 Weche mag Ndalo 14.1-5; 15.16-19)

9E higa mar piero ariyo mar loch Jeroboam ruodh Israel, Asa nodoko ruodh
Juda, 10mi norito piny kuom higni piero ang’wen gachiel, kodak
Jerusalem. Min mare ne nyinge Maaka nyar Abishalom. 11Timbe Asa ne
long’o e nyim Ruoth Nyasaye, mana kaka timbe Daudi kwar mare. 12Noriembo
joterruok mag kuonde lemo, kodarogi e pinye, kendo nogolo nyiseche
manono mane kwerene oloso. 13Bende nogolo Maaka e duong’ne mar bedo min
ruoth, nikech noloso kido makuero, maket gi nyasaye madhako miluongo ni
Ashera. Asa nomuko gima ketno, mowang’o e dho aora Kidron. 14Hembko mane
ni kuonde moting’ore ne ok okethi, to kata kamano chuny Asa ne long’o e
nyim Ruoth Nyasaye e ndalone duto. 15Nokawo fedha gi dhahabu kod gik
lemo, mi oketo e od Ruoth Nyasaye, to moko en owuon ema nochiwo.

Asa otimo winjruok gi Benhadad ruodh Aram

(2 Weche mag Ndalo 16.1-14)

16Ne nitie lweny e kind Asa gi Baasha ndalo duto mag ngimagi. 17Baasha
ruodh Israel nodhi monjo jo-Juda, kendo nochielo Rama gi ohinga, moketoe
jolweny mondo ogeng’ ni ji duto madhi ka Asa ruodh Juda, kata maa kuno.
18Eka Asa nokawo fedha gi dhahabu duto ma nodong’ kuom mwandu mag Od
Ruoth Nyasaye kod mag ode owuon, momiyo jotichne mondo okow ni Ben-hadad
ruodh Aram, ma wuod Tabrimmon, wuod Hezion, ma nodak Damaski. Noorone
wach niya, 19"Winjruok mondo obed e kindwa kodi, kaka winjruok mane nie
kind wuora gi wuoru. Ero aoroni chiwo mar fedha gi dhahabu; yie iketh
winjruok manie kindu gi Baasha ruodh Israel, mondo owe kedo koda."
20Ben-hadad noyie kwayo mar ruoth Asa, mi nooro jotend ogend lweny mondo
omonj miech Israel. Noketho Ijon, gi Dan, gii Abel-beth-Maaka, gi paw
Kineroth duto, kod piny Naftali. 21Kane Baasha owinjo gima otimore,
noweyo gero ohinga mar Rama, modok Tirza. 22Eka ruoth Asa noluongo
jo-Juda duto, maonge ng’ama odong’. Ne gigolo kite gi yien duto mane
Baasha gerogo ohinga mar Rama, mi Ruoth Asa nochielogo Geba manie piny
Benjamin, kod Mizpa.

23Weche moko mag Asa, gi tekone kod timbene duto, gi mier mane ogero,
ondiki e Kitap Weche mag Ndalo mag Ruodhi mag Juda. Kane oseti, tuo moro
nomako tiendene. 24Notho moyike e dala Daudi kwar mare. Jehoshafat wuode
nodoko ruoth kare.

Loch Nadab, ruodh Israel

25E higa mar ariyo mar loch Asa ruodh Juda, Nadab wuod Jeroboam nodoko
ruodh Israel. Nobedo ruoth kuom higni ariyo, 26to notimo gik ma Ruoth
Nyasaye okwero, koluwo timbe wuon mare, ma nomiyogo jo-Israel obedo
joketho.

27Baasha wuod Ahija, ja-Isakar, nojamo Nadab, monege Gibethon, dala
jo-Filistia, kane oyudo Nadab gi jo-Israel lworo Gibethon mondo omonji.
28E higa mar adek mar loch Asa ruodh Juda ema Baasha nonegoe Nadab,
mokawo lochne. 29Gikanyono kosedoko ruoth, nonego jood Jeroboam duto.
Notieko od Jeroboam chuth, ma ok oweyo kata ng’at achiel kangima, mana
kaka Ruoth Nyasaye nosemiyo Ahija ja-Shilo ma jatichne owacho. 30Mano
notimore nikech Ruoth Nyasaye ma Nyasach Israel, nokecho gi richo mane
Jeroboam otimo, kendo mane omiyo jo-Israel otimo.

31Weche moko mag Nadab, kod timbene duto, ondiki e Kitap Weche mag Ndalo
mag Ruodhi mag Israel. 32Ne nitie lweny e kind Asa kod Baasha ruodh
Israel e ndalo duto mag ngimagi.

Loch Baasha, ruodh Israel

33E higa mar adek mar loch Asa ruodh Juda, Baasha wuod Ahija nodoko
ruodh Israel, morito piny kuom higni piero ariyo gang’wen, kodak Tirza.
34Notimo gik ma Ruoth Nyasaye okwero, koluwo timbe Jeroboam ma nomiyogo
jo-Israel obedo joricho.

1 Ruodhi 16

1Ruoth Nyasaye nomiyo Jehu wuod Hanani owacho ni Baasha niya, 2"Ne amiyi
duong’ kagoli e buru, kendo naketi jatend joga Israel, to eka iluwo
timbe Jeroboam, kendo imiyo joga Israel obedo joketho, ka gimiya mirima
nikech richogi. 3Emomiyo abiro yweyi oko, kaachiel gi jodhoodi, kendo
anami odi bed kaka od Jeroboam wuod Nebat. 4Jodhood Baasha ma otho e
dala guogi nocham; to mago ma otho oko, winy nocham."

5Weche moko mag Baasha, kaachiel gi tekone, kod timbene duto, ondik e
Kitap Weche mag Ndalo mag Ruodhi mag Israel. 6Koro Baasha notho moyike
Tirza, eka Ela ma wuode nodoko ruoth kare. 7To Ruoth Nyasaye nosemiyo
Jehu ma wuod Hanani owuoyo kuom Baasha gi dhoode nikech Baasha notimo
gik ma Ruoth Nyasaye okwero. Baasha nomiyo Ruoth Nyasaye mirima gi
timbene mane chalo gi timbe mag dhood Jeroboam, kendo nikech notieko
dhoodno.

Loch Ela, ruodh Israel

8E higa mar piero ariyo gauchiel mar loch asa ruodh Juda, Ela wuod
Baasha nodoko ruodh Israel, mi norito piny kuom higni ariyo kodak Tirza.
9To Zimri, ma achiel kuom jotend geche mag lweny nojame, mokedo kode. E
higa mar piero ariyo gabiriyo mar loch Asa ruodh Juda, kane oyudo Ela
omer Tirza e od Arza mane jarit od ruoth, 10Zimri nodonjo, monege, kendo
okawo lochne.

11Kane Zimri osedoko ruoth, nonego jodhood Baasha duto, ma ok oweyo kata
ng’ama dichwo achiel kuom wedene, kata osiepene. 12Kamano Zimri notieko
dhood Baasha duto, kaka Ruoth Nyasaye nomiyo Jehu janabi owacho. 13Mano
notimore nikech richo duto mag Baasha gi mag Ela wuode, ma ne gimiyo
jo-Israel otimo, ka gimiyogo Ruoth Nyasaye ma Nyasach Israel mirima
nikech nyiseche manono.

14Koro weche moko mag Ela, gi timbene duto, ondik e Kitap weche mag
Ndalo mag Ruodhi mag Israel.

Loch Zimri, ruodh Israel

15Zimri nobet ruoth kuom ndalo abiriyo e higa mar piero ariyo gabiriyo
mar loch Asa ruodh Israel, kodak Tirza. Nonwang’o ka jolweny ojot but
Gibethon, dala jo-Filistia. 16Jolweny mane ojotgo nowinjo kiwacho ni,
"Zimri osejamo ruoth, monego." Emomiyo jo-Isarel duto mane nie kar jot
noketo Omri ma jatend lweny mondo obed ruodh Israel chieng’no. 17Eka
Omri, kaachiel gi jo-Israel duto, nowuok Gibethon, mi gidhi gilworo
Tirza. 18To kane Zimri oneno ni dala osekaw, nodonjo e od ruoth,
mochwinyo mach kuom odno, motho kanyo. 19Mano notimore nikech notimo gik
mane Ruoth Nyasaye okwero, koluwo timbe Jeroboam, kendo nikech nomiyo
jo-Israel obedo joricho.

20Koro weche moko mag Zimri, gi timbene mag andhoga, ondiki e Kitap
Weche mag Ndalo mag ruodhi mag Israel.

Loch Omri, ruodh Israel

21Eka jo-Israel nopogore diriyo. Jomoko noluwo Tibni wuod Ginath, ka
gidwaro kete ruoth, to jomoko noluwo Omri. 22To joma noluwo Omri noloyo
jo-Tibni wuod Ginath e lweny, mi ginego Tibni, kendo Omri nokawo loch.
23E higa mar piero adek gachiel mar loch Asa ruodh Juda, Omri nodoko
ruodh Israel, motiyo higni apar gariyo, Higni auchiel nodak Tirza, 24eka
bang’e nong’iewo got Samaria kuom Shemer gi fedha, ma dirom kilo piero
abiriyo kendo nochielo godno gi ohinga, mochake ni Samaria, machal gi
nying Shemer, ma wuon godno. 25Omri notimo gik mane Ruoth Nyasaye okwero
moloyo ji duto ma nokwongone, 26nikech noluwo timbe duto mag Jeroboam
wuod Nebat, kendo nomiyo jo-Israel obedo joricho, ka gimiyo Ruoth
Nyasaye ma Nyasach Israel mirima nikech nyisechegi manono.

27Koro weche moko mag Omri, gi tekone ma nonyiso, ondik e Kitap Weche
mag Ndalo mag Ruodhi mag Israel. 28Omri notho, moyike Samaria; Ahab
wuode nodoko ruoth kare.

Loch Ahab, ruodh Israel

29E higa mar piero adek gaboro mar loch Asa ruodh Juda, Ahab wuod Omri
nodoko ruodh Israel, morito Israel kuom higni piero ariyo gariyo kodak
Samaria. 30To Ahab wuod Omri notimo gik ma Ruoth Nyasaye okwero moloyo
jogo duto mane okwongone. 31Ok noluwo mana richo mag Jeroboam kende, to
gima rachie moloyo mane otimo, en ni nokendo Jezebel nyar Ethbaal ruodh
jo-Sidon, kendo notiyo ni Baal, kolame. 32Noloso kendo-mar-liswa ni Baal
e ot ma nogero ni Baal Samaria, 33kendo nochungo siro milamo miluongo ni
Ashera. Nomiyo Ruoth Nyasaye ma Nyasach Israel mirima moloyo ruodhi duto
mag Israel ma nokwongone. 34Ndalo Ahab ema Hiel ja-Bethel nogeroe
Jeriko. Kane oketo mise, Abiram wuode makayo notho, kendo ka nochungo
dhorangeyene, Segub wuode machogo notho, mana kaka Ruoth Nyasaye nomiyo
Joshua wuod Nun owacho.

1 Ruodhi 17

Elija okoro ni oro marach biro biro

1 Elija ja-Tishbe modak e piny Gilead nowacho ni Ahab niya, "Gi nying
Ruoth Nyasaye ma Nyasach Israel, kata tho ok nomok e lum, kata koth ok
nochue e piny kuom hignigi, mak mana ka awacho." 2Eka wach Ruoth Nyasaye
nobiro ni Elija niya, 3"Aye ka, ichik yo wuok chieng’, kendo ipond e
bath aora Kerith, man yo wuok chieng’ mar aora Jordan. 4Inimodh e aora,
kendo asechiko agak mondo okelni chiemo kuno." 5Nodhi kaka Ruoth Nyasaye
nowacho, modak e bath aora Kerith man yo wuok chieng’ mar aora Jordan.
6Agak ne kelone kuon gi ring’o okinyi godhiambo, kendo nomodho e aorano.
7To bang ndalo moko aora nodwono, nikech koth ne onge e piny.

Elija gi chi liel modak Zarefath

8Eka wach Ruoth Nyasaye nobirone niya, 9"A malo, idhi Zarefath, dala
moro e piny Sidon, idag kuno, nikech asechiko chi liel moro dalano mondo
opidhi." 10Omiyo nodhi Zarefath. To kane ochopo e dhoranga dala, noyudo
dhako moro ka dondo yien. Noluonge, mokwaye ni, "Omnae pi matin e agwata
mondo amodhi." 11To kane dhakono dhi, Elija nokowone wach ni, "Ikelnae
kuon matin bende." 12En to nodwoko ni, "Gi nying Ruoth Nyasaye ma
Nyasachi, aonge gi gimoro motedi, mak mana sanja mar mogo modong’ e dak,
kod mo matin e agulu. Koro eka adondo yien matin, mondo adhi atedgo
chiemo, wacham gi wuoda, aye watho." 13Elija nowachone niya, "Kik iluor.
Dhi mondo itim kaka asewacho, to mokwongo ited kuon matin ikelna, eka
bang’e ited modong’ ucham gi wuodi. 14Nimar ruoth Nyasaye owacho kama:
‘Mogo manie dak, kata mo manie agulu ok norum nyaka chop chieng’ ma
Ruoth Nyasaye nokel koth e piny.’ " 15Mi dhakono nodhi, motimo kaka
Elija nowachone, kendo ne gichiemo gi joode kod Elija ndalo mang’eny.
16Mogo manie dak kod mo manie agulu ne ok orumo, kaka Ruoth Nyasaye
nomiyo Elija owacho.

17Bang’ mano, tuo nogoyo wuod dhako ma wuon otno, kendo tuono nohinge,
mi chunye nochot. 18Dhakono nopenjo Elija niya, "Yaye ng’at Nyasaye, in
gang’o koda? Bironi osefwenyo richona koso, ma omiyo wuoda otho?" 19To
Elija nodwoke niya, "Miya wuodi." Eka nokawe kuome, moting’e kodhi kode
e gorofa malo, kama nodakie mi nopiele e kitandane owuon. 20Eka noywak
ni Ruoth Nyasaye, kopenje niya, "Yaye, Ruoth Nyasaye ma Nyasacha, in ema
isekelo masira ni chi liel ma adakgoni kinego wuode?" 21Eka noriere kuom
nyathi didek, koywak ni Ruoth Nyasaye niya, "Ruoth Nyasaye ma Nyasacha,
akwayi, yie chuny nyathini oduogi." 22Ruoth Nyasaye nowinjo Elija, mi
chuny nyathi noduogo, modoko mangima. 23Elija nokawo nyathi, molorgo koa
e gorofa. Nomiye min mare, kowacho niya, "Neye! Wuodi ngima." 24Dhakono
nowacho ni Elija niya, "Kawuono eka ang’eyo ni in ng’at Nyasaye, kendo
wach Ruoth Nyasaye mawuok e dhogi en adier."

1 Ruodhi 18

Elija odok ir Ahab

1Bang’ ndalo mang’eny, ka oro osebetie kuom higni adek, wach Ruoth
Nyasaye nobiro ni Elija niya, "Wuogi mondo Ahab oneni nikech abiro kelo
koth e piny." 2Omiyo Elija nowuok mondo Ahab onene.

Ndalogo kech ne duong’ e Samaria, 3omiyo Ahab noluongo Obadia, ma
jaduong’ ode. (Obadia ne en ng’at moluoro Ruoth Nyasaye ahinya, 4kendo
kane Jezebel nego jonabi mag Ruoth Nyasaye, to nopando jonabi mia achiel
kuomgi. Piero abich nopando e rogo achiel, to piero abich opando e rogo
machielo, momiyogi chiemo gi pi bende.) 5Ahab nowacho ni Obadia niya,
"Wawuoth e piny duto, e sokni kod aore duto, dipo ka wayudo lum ma
dwaresgo farese gi kenje, mondo kik kech neggi duto." 6Omiyo ne gipogo
piny e kindgi ji ariyo, mondo kik gimoro dong’ mak orangi. Ahab nochiko
konchiel, to Obadia nochiko komachielo.

7Kane Obadia dhi, nopo koromo gi Elija. Kane onene, nogoyo chonge piny,
mokulorene, kowacho niya, "Jaduong’ Elija! Kara mana in?" 8Nodwoke ni,
"Ee, mana an. To koro dhi inyis ruodhu ni, an ka." 9To Obadia nopenje
niya, "Ere gima aseketho, momiyo idwaro keta e lwet Ahab mondo onega?
10Akuong’ora gi nying Ruoth Nyasaye ma Nyasachi ni onge oganda kata piny
moro ma ruodha pok oroe ji mondo odwari. To kane jopinjego okwer ni
ionge kuno, to nyaka ne gikuong’re ni gikia kuma intie. 11Koro iora
mondo adhi anyis ruodha ni, ‘Elija ni ka!’ 12To kwasewere kodi, to Roho
mar Ruoth Nyasaye biro teri kuma ok ang’eyo. Omiyo, ka adhi, ma anyiso
Ahab ni in ka, mi obiro to ok onwang’i, enonega. To jaduong’, aseluoro
Ruoth Nyasaye, chakre tinna. 13Bende isewinjo gima natimo ka Jezebel ne
nego jonabi mag Ruoth Nyasaye? Napando jonabi mia achiel. Piero abich
napando e rogo achiel, to piero abich e rogo machielo, mamiyogi chiemo
gi pi bende. 14To pod iora mondo adhi anyis ruodha ni, ‘Elija ni ka!’
Donge ing’eyo ni obiro nega?" 15To Elija nodwoke niya, "Gi nying Ruoth
Nyasaye Manyalo Gik Moko Duto, ma Nyasacha ma atiyone, akuong’ora ni
abiro nene kawuono." 16Eka Obadia nodhi dwaro Ahab, monyise wach. Mi
Ahab nodhi neno Elija.

17Kane Ahab oneno Elija, nowachone niya, "Kara mana in, jasand
jo-Israel!" 18Elija nodwoke ni, "An ok asand jo-Israel, to in gi
jodhoodu ema usandogi, nikech useweyo chik Ruoth Nyasaye, kuluwo
nyiseche manono miluongo ni Baal. 19Emomiyo koro or wach mondo jo-Israel
duto obi, wachokre e got Karmel, kaachiel gi jonabi mia ang’wen gi piero
abich mag Baal, kod mag Ashera mia ang’wen, ma Jezebel opidho."

Elija opiem gi jonabi mag Baal e got Karmel

20Kuom mano, Ahab noluongo jo-Israel duto, kendo nochoko jonabigo
kanyakla e got Karmel. 21Eka Elija nochung’ e nyim ji duto, mopenjogi
niya, "Unuriwni e kind paro ariyo nyaka karang’o? Ka Ruoth Nyasaye en
Nyasaye, to luweuru; to ka Baal e Nyasaye, to luwuru Baal." To ji
noling’ thi. 22Eka Elija nowachonigi niya, "Eri an kende e janabi mar
Ruoth Nyasaye modong’, to jonabi mag Baal gin mia ang’wen gi piero
abich. 23Koro miwauru ruedhi ariyo. We giyier achiel mondo giyang’,
kendo gikete ewi yien, to kik gimok mach. An bende abiro yang’o rwath
machielo, kendo nakete ewi yien, to ok namok mach. 24Eka uluong nying
nyasachu, to an abiro luongo nying Ruoth Nyasaye, kendo Nyasaye ma noor
mach, e Nyasaye." Ji duto nodwoko ni, "Wayie."

25Elija nowacho ni jonabi mag Baal niya, "Yieruru rwath achiel, uyang’
mokwongo nikech ung’eny. Eka uluong nying nyasachu, to kik umok mach."
26Omiyo ne gikawo rwath, mi giyang’o, kendo ne giluongo nying Baal,
chakre okinyi nyaka odiechieng’, ka giwacho niya, "Baal, yie idwokwa!"
To ne onge dwoko kata matin. To koro ne gichikore achika ka gilworo
kendo-mar-liswa mane giseloso. 27Kane ochopo odiechieng’ tir, Elija
nojarogi, ka ngeko nyiero, kowacho niya, "Koguru matek! Donge en
nyasaye? Dipo ka wach moro pod ogale, kata odich, kata odhi wuoth.
Kamoro onindo, chieweuru!" 28Omiyo ne gimedo kok matek, ka ging’olore gi
pelni kod ligengni, kaka kit timgi nobet, nyaka rembgi nochuer.
29Odiechieng’ nokadho, to ne gimedo dhumore nyaka sa michiwoe misango
mar odhiambo. To ne onge dwoko, kata ng’ama dewo ywakgi.

30Eka Elija nowacho ni ji duto niya, "Suduru ka." Mi ji duto nosudo
machiegni. Noloso kendo-mar-misango mar Ruoth Nyasaye ma nomukore.
31Nokawo kite apar gariyo maromre gi kwan mar dhout yawuot Jakobo, jal
mane wach Ruoth Nyasaye obirone niya, "Nyingi noluong ni Israel."
32Kitego nolosogo kendo-mar-misango ni Ruoth Nyasaye. Nokunyo bur
molworo kendo-mar-misango. Burno dine rom ting’o migerni ariyo mag koth
ngano. 33Nochano yien, kendo nopogo rwath lemo lemo, moketo ewi yien.
Eka nowacho niya, "Keluru pi, depige ang’wen, uol kuom misango kendo
kuom yien." Mi ne gitimo kamano. 34Nowacho niya, "Meduru kendo." Mi ne
gitimo kamano. Nowacho kendo ni, "Timuru mar adek." Mi ne gitimo,
35kendo pi noo piny, molworo kar misango, nyaka bur nopong’.

36Kane sa michiwoe misango mar odhiambo ochopo, Elija janabi nosudo
machiegni, mowacho niya, "Ruoth Nyasaye ma Nyasach Ibrahim, gi Isaka,
kod Israel, yie mondo ji ong’e kawuono ni in e Nyasach Israel, kendo ni
an e jatichni, mosetimo magi duto kaka iwacho. 37Dwoka, Ruoth Nyasaye!
Dwoka mondo jogi ong’e ni in e Nyasaye maloko chunygi iri."

38Eka mach mar Ruoth Nyasaye nolwar, motieko misango kaachiel gi yien gi
kite kod lowo, kendo nonywayo pi mane nie bur pep. 39Kane ji duto oneno
gima otimore, ne gipodho piny auma, ka giwacho niya, "Ruoth Nyasaye e
Nyasaye! Adier, Ruoth Nyasaye e Nyasaye!" 40Elija nokonogi niya, "Makuru
jonabi mag Baal. Kik uwe kata achiel tony." Ne gimakogi, mi Elija
noterogi mwalo e aora Kishon, monegogi kuno.

Elija olemo ni koth

41Koro Elija nowacho ni Ahab niya, "Dhi ichiem, kendo imethi, nikech
awinjo ka koth mor matek." 42Ahab nodhi motimo kamano. To Elija nodhi
moidho ewi got Karmel. Nogoyo chonge piny, koketo wiye e kind chongene.
43Nowacho ni jatichne ni, "Dhi ewi got, ing’i yo nam." Jalo nodhi,
mong’icho, mi nodwoke niya, "Ok aneno gimoro." Elija nowachone ni, "Dog
nyadibiriyo." 44Kane oduogo e wuodhe mar abiriyo, nowacho niya, "Koro
aneno bor polo matin ka lwet dhano ka wuok e nam." Eka Elija nowachone
ni, "Dhi inyis Ahab ni mondo oik geche, kendo olor mwalo, nimar dipo ka
koth ogeng’e." 45Bang’ sa matin, polo nodudo gi yamo, kendo koth nochue
maduong’, mi Ahab noidho geche, modhi Jezreel. 46Teko mar Ruoth Nyasaye
nolor kuom Elija, mi Elija nong’wano lepe, moringo nyim Ahab kateloe
nyaka ranga Jezreel.

1 Ruodhi 19

Elija oringo odhi Horeb

1Ahab nonyiso Jezebel gik moko duto mane Elija otimo, kendo kaka nonego
jonabi duto. 2Mi Jezebel nooro jaote ir Elija, kowacho niya, "Ka kiny
ochopo sa makama, ka pok anegi kaka isenego jonabigo, to nyiseche mondo
onega!" 3Elija noluor, mi noringo mondo otony. Kane ochopo Beer-sheba,
dala mar Juda, noweyo jatichne kuno.

4 To en owuon, nodhi e thim moromo wuodh ndalo achiel. Eka nobet e tiend
yath moro, mokwayo Ruoth Nyasaye ni mondo otho, kowacho niya, "Oromo!
Yaye Ruoth Nyasaye, kaw ngimana, nikech ok aber moloyo kwerena."
5Noriere e tiend yadhno, monindo. Eka malaika nomule, ka wachone niya,
"A malo, ichiem." 6Kane oting’o wang’e, nopo koneno makati kod puga mar
pi yo ka wiye. Nochiemo kendo nomodho, eka nochako oriere piny. 7To
malaika mar Ruoth Nyasaye noduogo, momule, ka wacho niya, "A malo,
ichiem, nono to wuoth biro hingi." 8Eka noa malo mochiemo kendo omodho.
Chiemono nomede teko, mowuotho ndalo piero ang’wen, odiechieng’ gotieno,
mochopo Horeb, god Nyasaye.

9Nodonjo e rogo moro, mobworoe. Eka wach Ruoth Nyasaye nobirone niya,
"Elija, itimo ang’o ka?" 10Nodwoko niya, "A Ruoth Nyasaye Manyalo Gik
Moko Duto, asetiyoni gi kinda nikech hera maduong’ maherigo, to
jo-Israel ok oserito singruok mane itimo kodgi. Gisemuko kendeni mag
misango, kendo gisenego jonabi magi, mak mana an ema adong’, to koro
gidwaro nega." 11Ruoth Nyasaye nowachone niya, "Wuogi, idhi ichung’
nyima ewi got nikech abiro kadho kanyo." Mokwongo yamo nokudho, momuko
gode, kendo obaro lwendni e nyim Ruoth Nyasaye; to Ruoth Nyasaye ok ne
nie yamo 12Bang’e ka piny oseyiengni, ne nitie mach; to Ruoth Nyasaye ok
ne nie mach. To bang’ mach, piny noling’ thi. 13Kane Elija owinjo
kamano, nogeng’o wang’e gi lawe mar abola, kendo nowuok, mochung’ e dho
rogo. Eka nowinjo dwol kapenje niya, "Elija, itimo ang’o ka?" 14Nodwoko
ni, "A Ruoth Nyasaye Manyalo Gik Moko Duto, asetiyoni gi kinda, to
jo-Israel ok oserito singruok mane itimo kodgi. Gisemuko kendeni mag
misango, kendo gisenego jonabi magi; mak mana an ema odong’, to koro
gidwaro nega." 15Eka Ruoth Nyasaye nowachone niya "Dog gi yor thim mane
ibirogo, idhi Damaski, to kisechopo, iwir Hazael gi mo mondo obed ruodh
Aram. 16Jehu wuod Nimshi bende iwir mondo obed ruodh Israel; to Elisha
wuod Shafat ja-Abel-mehola ema mondo iwir obed janabi kari. 17Ng’at ma
Hazael ok onego, Jehu noneg; to ng’at ma Jehu ok onego, Elisha noneg.
18To abiro weyo ji alufu abiriyo kangima, mana jogo duto ma pok ogoyo
chongegi piny ni Baal, kendo ma pok onyodhe."

Oluong Elisha obed janabi

19Elija nowuok kanyo, modhi oyudo Elisha wuod Shafat ka puro. Ji ne puro
gi dhok piero ariyo gang’wen; dhok ariyo ne ywayo kwer achiel, to Elisha
ema ne puro gi dhok ariyo mogik. Elija nochopo bute, mobolo kuome lawe
mar abola. 20Eka Elisha noweyo dhok, moringo olawo Elija, kendo owachone
niya, "Dogi, to kik wiyi wil gi gima asetimoni." 21Mi Elisha noweyo
lawe, modok okawo dhok ariyogo. Noyang’ogi motedogi gi yiend kwer, mi
nomiyo joge mondo ocham. Eka nowuok moluwo Elija, kendo nodoko jatichne.

1 Ruodhi 20

Ahab oloyo jo-Aram

1Ben-hadad ruodh Aram nochoko ogandane mar lweny, kaachiel gi ruodhi
piero adek gariyo gi farese kod geche lweny. Nodhi molworo Samaria,
kendo nokedo kode mondo okawe. 2Eka nooro joote dalano mondo owach ni
Ahab niya, "Ben-hadad owacho kama: 3‘Fethi gi dhahapi, gin maga, to
mondi kod nyithindi ema inyalo dong’go.’ " 4Ruodh Israel nodwoke niya,
"Ruodha, ok adagi gima iwacho. An mari, kaachiel gi giga duto." 5To
bang’e jootego noduogo ire, mowacho niya, "Koro Ben-hadad owacho ni
mondo imiye fethi gi dhahapi, kaachiel gi mondi kod nyithindi. 6Kiny kar
sa makama, noor jotichne mondo omany odi, kod ut jogi, kendo ginikaw
gimoro amora ma gihero."

7Eka ruodh Israel noluongo jodongo duto mag piny, mowachonigi niya,
"Koro neuru kaka ng’atni dwaro kelona masira. Ne ok atamora chiwo fetha
gi dhahapa, to koro odwaro mondo amiye monda gi nyithinda bende!"
8Jodongo kod ji duto nodwoke ni, "Kik idewe, kendo kik iyiene." 9Omiyo
nodwoko joote Ben-hadad niya, "Dhi unyis ruodha ni duto ma nokwongo
kwaya, anatim, to gima koro okwaya sani ok anyal timo." Mi joote nodwoko
ni ruodhgi wach. 10Ben-hadad noorone wach kendo niya, "Nyiseche mondo
okweda ka ok aduwo Samaria ma kata mana buru modong’ie ok nyal romo joga
duto jowo!" 11Ruodh Israel nodwoko ni, "Wachneuru niya, ‘Ng’ama rwako
gilweny kik pakre ka ng’ama oselonyogi!’ " 12Ben-hadad nowinjo wachni
kometho gi ruodhi kande e hembegi, mi nowacho ni joge niya, "Chanreuru
ni lweny." Mi ne giikore monjo dala Samaria.

13Eka janabi moro nobiro ir Ahab ruodh Israel, mowachone niya, "Ruoth
Nyasaye owacho kama: ‘Donge ineno oganda maduong’ni? Kawuono eka abiro
chiwogi e lweti, mi ining’e ni an e Ruoth Nyasaye.’ " 14Ahab nopenje ni,
"Ruoth Nyasaye biro chiwonwagi e lwet ng’a gini?" Janabi nodwoke ni,
"Mana in." 15Eka Ahab nochano yawuowigo, moromo ji mia achiel gi piero
adek gariyo. Achien nochano jolweny duto mag Israel, ma dirom ji alufu
abiriyo.

16Ne giwuok odiechieng’, 17ka yawuowi ma lang jodong gwenge otelo nyime.
To noyudo ka Ben-hadad mer e hembe, kaachiel gi ruodhi piero adek mane
konye. Nokel ni Ben-hadad wach niya, "Jomoko wuok Samaria." 18Nodwoko
ni, "Makgiuru ka gingima, bed ni gibiro gi kue, kata gibiro kedo kodwa."

19Yawuowi ma lang jodong gwenge nowuok e dala Samaria, kendo oganda
lweny noluwo bang’gi. 20Ng’ato ka ng’ato nonego ng’ate, mi jo-Aram
noringo, ka jo-Israel lawogi. To Ben-hadad ruodh Aram noidho faras
motony kaachiel gi joidh faresene moko. 21Eka ruodh Israel nowuok momako
farese gi geche, kendo nonego jo-Aram oyokre.

22Janabi cha nodhi ir ruodh Israel, mowachone niya, "Koro jiwri, ine
gima onego itim, nikech e ndalo oro, ruodh Aram biro monji."

23Jodong Aram nowacho ni ruodhgi niya, "Nyasach jogo en nyasach gode;
mano emomiyo ne giloyowa. Koro onego waked kodgi e pap, eka wanalogi
adier. 24To tim kama: gol ruodhi kande e tichgi, iket jotend lweny
kargi. 25Eka ichok oganda lweny moromo gi oganda ma nolalni, kiketo
faras ka faras, kendo gari ka gari. Wanaked kodgi e pap, mi wanalogi
adier." Ben-hadad nowinjo wachgi motimo kamano.

26E ndalo oro, Ben-hadad nochoko jo-Aram, mi nodhi Afek mondo omonj
jo-Israel. 27Jo-Israel bende nochokore koseikgi ni lweny, mi ne giwuok
mondo giked gi wasikgigo. Jo-Israel nojot momanyore gi jo-Aram. Jo-Aram
nopong’o piny, to jo-Israel ne chalo kweth matindo ariyo mag diek.
28Ng’at Nyasaye moro nodhi ir ruodh Israel, mowacho ne niya, "Ruoth
Nyasaye owacho kama: ‘Jo-Aram osewacho ni Ruoth Nyasaye en nyasach gode,
to ok en nyasach holni. Omiyo abiro chiwo oganda maduong’ni duto e
lweti, eka unung’e ni an e Ruoth Nyasaye.’ " 29Ne gijot ka gimanyore
kamano kuom ndalo abiriyo. Chieng’ mar abiriyo ne girado ni lweny, kendo
odiechieng’no jo-Israel nonego jo-Aram alufu mia achiel. 30Joma nodong’
noringo modonjo e dala Afek, to ohinga mar dala nopodho, monego ji alufu
piero ariyo gabiriyo kuomgi.

Ben-hadad bende noringo, modonjo e dalano, kendo nopondo ei ot moro
maiye. 31Jodonge nodhi ire, mowachone niya, "Wasewinjo ni ruodhi mag
Israel ng’won. We mondo watue piende gugru e nungowa, kod tonde e
ng’utwa, wadhi ir ruodh Israel, dipo koreso ngimani." 32Kuom mano, ne
gitueyo piende gugru e nungogi, kod tonde e ng’utgi, mi gidhi ir ruodh
Israel. Ne giwachone niya, "Ben-hadad jatichni osayi ni kik inege." Ahab
nopenjogi niya, "Kara, pod ongima? En owadwa." 33Noyudo ka jogo rito
gima dinyisgi parone, omiyo ne giyiene mapiyo niya, "Adier, Ben-hadad en
owadu." Nowachonigi ni, "Dhiuru ukele ka."

Ben-hadad nodhi ir Ahab, mi Ahab noluonge mondo giidh kode gache.
34Ben-hadad nowachone ni, "Abiro dwoko mier mane wuora omayo wuoru,
kendo iniyud thuolo mar yawo kuonde ohala Damaski, kaka wuora notimo e
dala Samaria." Ahab nodwoke niya, "Abiro gonyi kiyie timo kamano." Mi
notimo kode winjruok, mogonye.

35Wach Ruoth Nyasaye nobiro ni ng’at achiel kuom oganda jonabi, mowacho
ni wadgi ni, "Yie igoya!" To jalo nodagi goye. 36Eka nowachone ni,
"Isedagi winjo wach Ruoth Nyasaye, omiyo sibuor biro negi kiwuok kuoma
ka." Gikanyono mane owuokie, noromo gi sibuor monege. 37Janabino noyudo
ng’at machielo, mi owachone niya, "Yie igoya." Ng’atno nogoye mohinye.
38Eka janabino nodhi morito ruoth Ahab e yo, koumo wang’e gi nanga mondo
kik ong’eye. 39Kane ruoth kadho, jalo nokok kawachone ni, "Ruoth, ka
nadonjo e chuny lweny, naromo gi jalweny moro mokelona ng’at motue,
kowachona niya, ‘Rit ng’atni, to kapo ni olalni, to initho, kata in
ichul kilo piero adek mag fedha.’ 40To kane oyudo adich koni gi koni,
napo ka ng’atno olalna." Ruodh Israel nodwoke ni, "Iseng’ado buchi
iwuon! Kamano e kaka nobedi." 41Eka janabino noelo nanga e wang’e
piyopiyo, mi ruodh Israel nong’eyo ni en achiel kuom jonabi. 42Nowacho
ni ruoth niya, "Ruoth Nyasaye owacho kama: ‘Ng’at ma nyocha adwaro ni
mondo otho, iseweyo odhi, omiyo ibiro tho kare, kendo jogi biro tho kar
joge.’ " 43Mi ruodh Israel nodok Samaria ka chunye lit.

1 Ruodhi 21

Ahab omayo Naboth puothe

1Naboth ja-Jezreel ne nigi puoth mzabibu thurgi, machiegni gi od Ahab
ruodh Samaria. 2Ahab nowacho ni Naboth niya, "Miya puothi mar mzabibu,
mondo aloke puoth alot, nikech ochiegni gi oda. Anyalo miyi puoth
mzabibu maber moloye; kata kihero, to anachuli nengo moromo kode." 3To
Naboth nodwoko Ahab niya, "Mano kuero! Ok anyal miyi mwandu kwerena."

4Kuom mano Ahab nodok dala ka iye owang’, motamore chiemo. 5Jezebel
chiege nodhi ire, mopenje niya, "Ang’o momiyo ikuyo, kendo idagi
chiemo?" 6Nodwoke niya, "Akuyo nikech nakwayo Naboth ja-Jezreel ni mondo
ang’iew puothe mar mzabibu, to ka ok odwar pesa to mondo awilne gi
puodho machielo. To nokwera ni ok onyal miya puothe." 7Jezebel chiege
nowachone ni, "Donge inie ruodh Israel? A malo, ichiem kendo ibed mamor.
Abiro miyi puoth mzabibu mar Naboth ja-Jezreel."

8Omiyo Jezebel nondiko barupe gi nying Ahab, modinogi gi alama mar
ruoth; mi noorogi ni jodongo kod joma ogen modak e dala achiel gi
Naboth. 9Weche mane ondiko e barupego e magi: "Chikuru chieng’ ma ji
onego tueye chiemo, kendo uket Naboth obed e nyim ji e kom moyiedhi.
10Eka uket ji ariyo macheje obed momanyore kode mondo odonjne, ka
giwacho ni oseyanyo Nyasaye kod ruoth bende. Eka ugole oko, ugoye gi
kite nyaka otho." 11Mi jodongo gi joma ogen mag dalano mane odak
machiegni gi Naboth notimo kaka Jezebel nonyisogi e barupe mane
ooronigi. 12Ne gichiko chieng’ ma ji onego otueye chiemo, kendo ne
giketo Naboth e kom moyiedhi e nyim ji. 13Ji ariyo macheje nodonjo,
mobet momanyore kode. Eka ne gidonjo ni Naboth e nyim ji duto, ka
giwacho niya, "Naboth noyanyo Nyasaye kod ruoth bende." Omiyo ji nogole
oko, kendo ne gigoye gi kite nyaka otho. 14Bang’e ne gioro ni Jezebel
wach niya, "Osego Naboth gi kite, kendo osetho."

15Kane Jezebel owinjo ni osego Naboth gi kite, kendo osetho, nowacho ni
Ahab niya, "Dhiyo, ikaw puoth mzabibu mane Naboth ja-Jezreel odagi
ng’iewo kodi, nikech koro osetho." 16Kane Ahab owinjo ni Naboth osetho,
nodhi mondo okaw puotheno. 17To wach Ruoth Nyasaye nobiro ni Elija
ja-Tishbe niya, 18"Dhi irom gi Ahab ruodh Isreal modak Samaria, nikech
eni puoth mzabibu mar Naboth, modhi kawo. 19To wachne ni Ruoth Nyasaye
owacho kama: ‘Kara iseneko kendo yeko?’ Eka imed nyise ni Ruoth Nyasaye
owacho niya, ‘Kama nyocha guogi onang’oe remb Naboth, ema nonang’ie mari
bende!’ "

20Ahab nowacho ni Elija niya, "Yaye, jasika, kara isenwang’a?" Nodwoke
ni "Ee, asenwang’i, nikech isechiwori mar timo gik ma Ruoth Nyasaye
okwero. 21Omiyo Ruoth Nyasaye owacho niya, ‘Abiro kelo masira kuomi.
Abiro yweyi oko, kendo abiro tieko jodhoodi machwo duto, ma onge kata
ng’at achiel ma nodong’ e Israel. 22Anami dhoodi chal gi dhood Jeroboam
wuod Nebat, kendo gi dhood Baasha wuod Ahija, nikech isemiya mirima,
kendo nikech isemiyo jo-Israel obedo joricho. 23Jodhoodi mabiro too e
dala, guogi nocham, to mago mabiro tho oko, winy nocham.’ " 24To kuom
Jezebel, Ruoth Nyasaye nowacho niya, "Guogi nocham ringre e Jezreel."

25Onge ng’at mane ochiwore mar timo gik ma Ruoth Nyasaye okwero kaka
Ahab, mane Jezebel chiege chwalo. 26Notimo gik makuero chuth, kolamo gik
maket kaka jo-Amor ne timo. Jo-Amorgo ema ne Ruoth Nyasaye oriembo mondo
owe ni jo-Israel.

27Kane Ahab owinjo wechego, noyiecho lepe, morwako pien gugru e dende.
Notueyo chiemo, monindo e pien gugru, kendo nodembore koboch. 28Mi wach
Ruoth Nyasaye nobiro ni Elija ja-Tishbe niya, 29"Bende ineno kaka Ahab
odembore e nyima? Ok abi kelo masira e ndalone, nikech osebedo modembore
e nyima kamano, to abiro kelo masira e ode mana e ndalo wuode."

1 Ruodhi 22

Mikaya okoro ni ibiro loyo Ahab gi Jehoshafat

(2 Weche mag Ndalo 18.1-34)

1Higni adek nokadho ka lweny onge e kind jo-Aram gi jo-Israel. 2To e
higa mar adek, Jehoshafat ruodh Juda nolimo ruodh Israel. 3Ruodh Israel
nopenjo jodonge ni, "Donge ung’eyo ni Ramoth-gilead en dalawa? To
waling’ nadi mak wadhi wakawe kuom ruodh Aram?" 4Eka nopenjo Jehoshafat
niya, "Iyie dhi kodwa mondo waked gi jo-Ramoth-gilead?" Jehoshafat
nodwoko ruodh Israel niya, "Ayie! Joga e jogi, kendo faresena e
fareseni."

5Eka Jehoshafat nowacho ni ruodh Israel niya, "To mokwongo onego wapenj
Ruoth Nyasaye wach." 6Omiyo ruodh Israel nochoko jonabi ma dirom mia
ang’wen, mopenjogi niya, "Adhi aked gi jo-Ramoth-gilead, koso awe?" Ne
gidwoke niya, "Dhiyo, nikech Ruoth Nyasaye biro miyi dalano." 7To
Jehoshafat nopenje niya, "Janabi moro mar Ruoth Nyasaye onge ka, ma
dwapenj wach koso?" 8Ruodh Israel nodwoke ni, "Ee, ng’at achiel pod
odong’ ma dipenjnwa Ruoth Nyasaye wach, en Mikaya wuod Imla." To
Jehoshafat nowachone ni, "Kik iwuo kamano." 9Eka ruodh Israel noluongo
jatichne moro, mowachone niya, "Dhi piyo iluong Mikaya wuod Imla."
10Koro noyudo ka ruodh Israel gi Jehoshafat ruodh Juda obet e alap manie
dhoranga Samaria, ka ng’ato ka ng’ato nie kom duong’ne, korwako lawe mar
ruoth, kendo jonabi duto ne koro wach e nyimgi. 11Zedekia wuod Kenaana
nosethedho tunge mag nyinyo morwako, mi nowacho niya, "Ruoth Nyasaye
owacho kama: ‘Ibiro chwowo jo-Aram gi tungegi, nyaka itiekgi.’ "
12Jonabi duto bende nokoro mana wach machal kamano, ka giwacho niya,
"Dhi Ramoth-gilead mondo ilo. Ruoth Nyasaye biro chiwe e lweti."

13Jaote mane odhi luongo Mikaya nowachone niya, "Jonabi duto osekoro
wach nyalhodia, ka giwacho ni gima ber biro timore ni ruoth. In bende
yie ikor wach maber kaka gisekorono." 14To Mikaya nodwoke ni,
"Akuong’ora gi nying Ruoth Nyasaye ni gima Ruoth Nyasaye biro wacho ema
nawachi." 15Kane Mikaya ochopo e nyim ruoth, ruoth nopenje niya, "Koso
wawe?" Nodwoke niya, "Dhi mondo ilo! Ruoth Nyasaye biro chiwe e lweti."
16Ruoth nowachone ni, "Asesiemi nyadidi ni kik iwach miriambo, to mak
mana adiera kende e nying Ruoth Nyasaye!" 17Mikaya nowacho niya, "Naneno
jo-Isarel duto koke e gode, ka rombe maonge jakwath; kendo nawinjo ka
Ruoth Nyasaye wacho niya, ‘Jogi onge gi wuon-gi, we mondo gidog e
miechgi gi kue.’ "

18Ruodh Israel nowacho ni Jehoshafat niya, "Donge nawachoni ni jali ok
dikorna wach maber, to mana marach?" 19Mikaya nowacho niya, "Koro winj
wach Ruoth Nyasaye. Naneno Ruoth Nyasaye kobet e kom duong’ne, kendo ka
oganda polo ochung’ e bathe koni gi koni. 20Ruoth Nyasaye nopenjogi
niya, ‘Ere ng’ama diho Ahab odhi Ramoth-gilead mondo otho kuno?’ To roho
ka roho nochiwo parone, 21nyaka roho moro nosudo mochung’ e nyim Ruoth
Nyasaye, kowacho niya, ‘An ema abiro hoye.’ 22Ruoth Nyasaye nopenje
niya, ‘Ere kaka ibiro hoye?’ Nodwoke niya, ‘Abiro dhi bet roho mar
miriambo e dho jonabini duto.’ Ruoth Nyasaye noyie ni, ‘Ee, in ema ibiro
hoye, kendo iniloye. Dhiyo itim kamano.’ 23Koro sani Ruoth Nyasaye
oseketo roho mar miriambo e dho jonabini duto. To kata kamano Ruoth
Nyasaye oseng’adoni buch masira."

24Eka Zedekia wuod Kenaana nosudo machiegnii, mothalo lemb Mikaya,
kapenje niya, "Ere kaka Roho mar Ruoth Nyasaye ne nyalo a kuoma mondo
owuo kodi?" 25Mikaya nodwoke niya, "Chieng’ ma inidonjie ot maiye mondo
ipondie, eka ining’e!" 26Ruodh Israel nowacho ni, "Makuru Mikaya, uter
ir Amon jaduong’ Samaria, kod Joash wuod ruoth, mondo girite.
27Wachnigiuru niya, ‘Ruoth owacho ni mondo uket ng’atni e od tuech,
kendo umiye mana kuon abang’a gi pi kende, nyaka aduog ka angima.’ "
28To Mikaya nowacho niya, "Kiduogo kingima, to kara Ruoth Nyasaye ok
osemiyo awuoyo!"

29Kamano ruodh Israel gi Jehoshafat nodhi Ramoth-gilead. 30Ruodh Israel
nowacho ni Jehoshfat niya, "Kwadhi e lweny, to abiro rwako lewni moko
mondo kik ji ng’eya, to in rwak lepi mag ruoth." Kamano ruodh Israel
noloko kite, modhi e lweny. 31To ruodh Aram nosechiko jodong lweny piero
adek gariyo ma jotend gechene ni kik giked gi ng’at moro amora, to mak
mana ruodh Israel kende. 32Kane jotend geche oneno Jehoshafat, ne
giwacho niya, "Nyaka bed ni jal cha e ruodh Israel." Ne gilokore ire
mondo giked kode, to Jehoshafat nogiyo. 33Kane jotend geche oneno ni ok
en ruodh Israel, ne giweyo lawe.

34To ng’at moro nodiro asere, morodhno gi kor ruodh Israel e kind chumbe
mag lweny ma norwako. Mi ruoth nowacho ni jariemb gache niya, "Wichri,
igola e lweny, nikech ahinyora malit." 35Lweny nomedore chieng’no, to ne
giyiengo ruoth e gache kochomo jo-Aram, kendo rembe nochuer aming’a e
gari nyaka notho godhiambo. 36Kane chieng’ dwaro podho, nogo milome ni
oganda lweny niya, "Ng’ato ka ng’ato mondo odog thurgi, 37nikech ruoth
osetho." Ne gidwoko ringre ruoth Samaria, mi giyike kuno. 38Ne gilwoko
geche e dho yawo mar Samaria, kuma mon ma jochode ne lwokoree, mi guogi
nonang’o rembe. Kamano wach Ruoth Nyasaye nochopo kare.

39Weche moko mag Ahab, gi timbene duto, kod ode mane olos gi lak liech,
gi mier duto ma nogero, ondik e Kitap Weche mag Ndalo mag Ruodhi mag
Israel. 40Kane Ahab otho, Ahazia wuode nodoko ruoth kare.

Loch Jehoshafat, ruodh Juda

(2 Weche mag Ndalo 20.31-37)

41E higa mar ang’wen mar loch Ahab ruodh Israel, Jehoshafat wuod Asa
nodoko ruodh Juda. 42Nokawo loch ka en jahigni piero adek gabich, kendo
norito piny kuom higni piero ariyo gabich kodak Jerusalem. Min mare ne
nyinge Azuba nyar Shilhi. 43Jehoshafat noluwo timbe duto mag Asa wuon
mare, ma ok oweyo kata achiel, kendo timbene ne long’o e nyim Ruoth
Nyasaye. To hembko mane ni kuonde moting’ore ne ok okethi, kendo ji ne
pod timo misengni kendo wang’o ubani kuondego. 44Jehoshafat bende notimo
winjruok gi ruodh Israel.

45Timbe moko duto mag Jehoshafat, gi tekone kod lwenjene ondik e Kitap
Weche mag Ndalo mag ruodhi mag Juda. 46Noriembo joterruok mag kuonde
lemo mane otony e ndalo Asa wuon mare, mondo kik gidag e pinye.

47Ndalogo Edom ne onge gi ruoth, to jaduong’ moro ema nobet jatelo kar
ruoth. 48Jehoshafat nohondho yiedhi madongo machal gi mago mane dhi
Tarshish, mondo oomgo dhahabu Ofir. To ne ok gidhi, nikech ne gibarore
mana Ezion-giber. 49Eka Ahazia wuod Ahab nokwayo Jehoshafat niya, "Yie
mondo jowa odhi gi jou e yiedhi mau." To nodagi.

50Jehoshafat notho, moyike but kwerene e dala Daudi kwar mare. Jehoram
wuode nodoko ruoth kare.

Loch Ahazia, ruodh Israel

51E higa mar apar gabiriyo mar loch Jehoshafat ruodh Juda, Ahazia wuod
Ahab nodoko ruodh Israel kuom higni ariyo. 52Notimo gik ma Ruoth Nyasaye
okwero, koluwo timbe wuon mare, gi timbe min mare, kod timbe Jeroboam
wuod Nebat, ma nomiyo jo-Israel obedo joricho. 53Notiyo ni Baal, kendo
nolame, komiyo Ruoth Nyasaye ma Nyasach Israel mirima mana kaka wuon
mare notimo.

2 Ruodhi 1

Tho mar Ahazia

1Kane Ahab osetho, jo-Moab nodagi bet e bwo loch Israel. 2Chieng’ moro
Ahazia nogore piny koa e dirisa mar gorofa mar ode man Samaria,
mohinyore. Nooro joote mondo odhi openj Baal-zebub nyasach Ekron kata
kobiro kwo. 3To malaika mar Ruoth Nyasaye nowacho ni Elija ja-Tishbe
niya, "Dhi irom gi joote mag ruodh Samaria, kendo ipenjgi nia, ‘Nyasaye
onge e Israel ka koso, momiyo udhi mana ir Baalzebub mondo upenje wach?
4Emomiyo Ruoth Nyasaye owacho ni ok nikwo, to initho mana e kitandani
minindoeno.’ "

5Kane jootego odok ir ruoth, nopenjogi gimomiyo giduogo. 6Ne gidwoke
niya, "Ng’at moro oromo kodwa, mowachonwa ni mondo wadog ir ruoth ma
noorowa, wanyise ni Ruoth Nyasaye owacho kama: ‘Nyasaye onge Israel
koso, momiyo ioro ji ir Baalzebub nyasach Ekron mondo ipenje wach? Kuom
mano ok nikwo, to iinitho manaa e kitanda minindoeno.’ " 7Ruoth
nopenjogi niya, "Jal moromo kodu, monyisou wechego, chal nadi?" 8Ne
gidwoke ni, "Norwako law ma rayier, kendo notweyo okanda mar del e
nungone." Ahazia nowacho ni, "Kara en Elija ja-Tishbe."

9Eka ruoth nooro jatend lweny mane nigi jolweny piero abich mondo odhi
ir Elija. Jatelono noyude kobet piny ewi got moro. Nowachone niya,
"Ng’at Nyasaye, ruoth owacho ni mondo ilor!" 10To Elija nodwoke ni, "Ka
an ng’at Nyasaye adier, to mach mondo oa e polo, otieki kaachiel gi jogi
piero abichgo." Eka mach noa e polo motieko jalo gi joge.

11Ruoth nochako ooro ni Elija jatelo machielo kod joge piero abich. Jalo
nodhi ir Elija, mowachone niya, "Ng’at Nyasaye, ruoth owacho ni mondo
ilor piyo!" 12To Elija nodwoke ni, "Ka an ng’at Nyasaye adier, to mach
mondo oa e polo, otieki kaachiel gi jogi." Mi mach noa e polo, motieke
gi joge.

13Eka ruoth nooro jatelo mar adek kod joge piero abich. Jatelono nodhi,
mogoyo chonge piny e nyim Elija, kosaye niya, "Yaye ng’at Nyasaye,
akwayi ni mondo ngimana kod ngima ji piero abichgi obedni ka gima igeno
e chunyi. 14Wasewinjo kaka mach noa e polo monego jotelo ariyogo,
kaachiel gi jogi mag lweny, to koro mondo ngimana obedni ka gima igeno e
chunyi." 15Eka malaika mar Ruoth Nyasaye nowacho ni Elija niya, "Lor
kode, kik iluore." Omiyo nolor, mi ne gidhi kode ir ruoth. 16Eka Elija
nowacho ni ruoth niya, "Ruoth Nyasaye owacho kama: ‘Ok nikwo, to initho
mana e kitanda minindoeno, nikech nioro joote ir Baalzebub nysach Ekron
mondo ipenje wach.’ "

17Omiyo Ahazia notho kaka Ruoth Nyasaye nomiyo Elija owacho. Joram
owadgi nodoko ruoth kare e higa mar ariyo mar loch Jehoram wuod
Jehoshafat, ruodh Juda, nikech Ahazia ne onge gi wuowi. 18Timbe moko
duto mag Ahazia ondik e kitap Weche Mag ndalo mag Ruodhi mag Israel.

2 Ruodhi 2

Elija oter e polo

1E ndalo mane Ruoth Nyasaye dwaro tero Elija e polo gi kalausi, noyudo
ka Elija gi Elisha josewuok Gilgal. 2Elija nowacho ni Elisha niya, "Yie
idong’ ka, nikech Ruoth Nyasaye oora nyaka Bethel." To Elisha nodwoke
ni, "Gi nying Ruoth Nyasaye, kendo gi nyingi iwuon, ok naweyi." Omiyo ne
gidhi nyaka Bethel. 3To oganda jonabi ma nodak Bethel nowuok modhi ir
Elisha, mopenje niya, "Bende ing’eyo ni Ruoth Nyasaye biro kawo
jaduong’ni kawuono?" Nodwokogi niya, "Ee, ang’eyo kamano, to ling’uru."

4Elija nowacho ni Elisha niya, "Yie idong’ ka, nikech Ruoth Nyasaye oora
nyaka Jeriko." To nodwoke niya, "Gi nying Ruoth Nyasaye, kendo gi nyingi
iwuon, ok naweyi." Omiyo ne gidhi nyaka Jeriko. 5Oganda jonabi mane odak
Jeriko nosudo machiegni gi Elisha, mopenje niya, "Bende ing’eyo ni Ruoth
Nyasaye biro kawo jaduong’ni kawuono?" Nodwokogi niya, "Ee, ang’eyo
kamano, to ling’uru."

6Eka Elija nowachone niya, "Yie idong’ ka, nikech Ruoth Nyasaye oora
nyaka aora Jordan." To nodwoke niya, "Gi nying Ruoth Nyasaye, kendo gi
nyingi iwuon, ok naweyi." Omiyo ji ariyogo nodhi adhiya. 7Ji piero abich
kuom oganda jonabi bende nodhi, mochung’ kama ochwalore kodgi, ka ji
ariyogo chung’ e dho aora. 8Eka Elija nobano lawe mar abola, mochwadogo
pi, mi pi nopogore koni gi koni, eka ji ariyogo noyudo thuolo mar ng’ado
aora kotwo.

9 Kane giseidho loka, Elija nowacho ni Elisha niya, "Yier gima datimni,
kapok okawa kuomi." Elisha nokone ni, "Akwayi mondo ayud pok ariyo mag
teko ma in go." 10Elija nodwoke ni, "Ikwayo gima tek, to kata kamano,
kinena sa mikawa kuomi, to gima ikwayo notimreni. To ka ok inena, to ok
notimreni." 11To kane pod giwuotho, kendo giwuoyo, gari mar mach gi
farese mag mach nobiro, mopogogi, kendo Elija noidho gi kalausi nyaka e
polo. 12Elisha noneno gima notimore, mokok niya, "Wuora, wuora, aneno
geche Israel kod joidh faresene!" Kamano Elija nolal e wang’e.

Elisha okawo kar Elija

Eka Elisha noyiecho lepe owuon kidienje ariyo. 13Nokwanyo law abola mar
Elija mane olwar piny, kendo nodok mochung’ e dho aora Jordan.
14Nochwado pi gi law Elijano kowacho niya, "Ere Ruoth Nyasaye ma Nyasach
Elija?" Kane osechwado pi kamano, pi nopogore koni gi koni, mi nong’ado
aora.

15Kane oganda jonabi modak Jeriko onene gi kuma bor, ne giwacho niya,
"Teko mane Elija nigo, koro odok ni Elisha." Ne gidhi romone, mi
gikulorene, 16ka giwachone niya, "Wan gi joma rateke piero abich. Yie
mondo gidhi gidwar jaduong’ni cha, dipo ka Roho mar Ruoth Nyasaye otere,
moweye ewi got, kata e hoho moro." Nodwokogi ni, "Kik uorgi." 17To ne
gikwaye kidhuku kidhuku, nyaka wiye nokuot, mowachnigi niya, "Ara,
orgiuru." Omiyo ne gioro ji piero abich, momanyo Elija kuom ndalo adek,
to ne ok giyude. 18Ne giduogo Jeriko kuma Elisha ne pod ritogie, mi
nowachonigi niya, "Donge nakwerou ni kik udhi?"

19Jo-Jeriko nowacho ni Elisha niya, "Jaduong’ neye kaka dalawa oger kama
ber, mak mana pi ema ok ber, kendo lowo bende rach." 20Nodwokogi niya,
"Kelnauru agulu manyien, kendo ketieuru kado." Mi ne gitimo kamano.
21Eka nodhi e soko, moboloe kado, kowacho niya, "Ruoth Nyasaye owachoo
kamaa: Aseloso pigni maber; chakre kawuono ok nokel tho, kendo ok nomon
piny chiek." 22Kamano pigno osiko ka ber nyaka chil kawuono, kaka Elisha
nowacho.

23Elisha noa kuno, modhi Bethel to kane pod enie yo koidho thur, rawere
moko nowuok e dalano, monyiere, ka giyanye ni, "Rabondoni, dhi adhiya!
Rabondoni, dhi adhiya!" 24Nogoyo machiemo monenogi, kendo nokuong’ogi e
nying Ruoth Nyasaye. Ondiegi ma mon ariyo noa e bungu, mokidho rawere
piero ang’wen gariyo kuomgi. 25Eka Elisha noa kuno, modhi nyaka got
Karmel. To koa Karmel, nodok Samaria.

2 Ruodhi 3

Loch Joram, ruodh Israel

1E higa mar apar gaboro mar loch Jehoshafat ruodh Juda, Joram wuod Ahab
nodoko ruodh Israel morito piny kuom higni apar gariyo, kodak Samaria.
2Timbene ne richo e nyim Ruoth Nyasaye, to ok marom gi mago mane wuon
mare gi min mare otimo, nikech nogolo siro mar Baal mane wuon mare
oloso. 3Kata kamano notuere e timbe mokwer mane Jeroboam wuod Nebat
omiyogo jo-Israel obedo joricho. Ne ok oweyogi kata matin.

Elisha okoro ni ibiro loyo jo-Moab

4Mesha ruodh Moab ne japith rombe, kendo higa ka higa nogolo rombe alufu
mia achiel kod piende imbe alufu mia achiel. 5To kane Ahab otho, ruodh
Moab nodagi bedo e bwo loch ruodh Israel. 6Omiyo ruoth Joram nowuok
Samaria, mochoko jo-Israel duto. 7Nooro wach ni Jehoshafat ruodh Juda
niya, "Ruodh Moab piem koda. Diyie wanywak ni jo-Moab koso?" Jehoshafat
nodwoke ni, "Ayie! Joga e jogi, kendo faresena e fareseni." 8Eka nopenje
ni, "Dwaluw yo mane?" Joram nodwoke ni, "Waluw yor thim Edom."

9Eka ruodh Israel gi ruodh Juda kod ruodh Edom ne jodhi kanyakla. Ne
gitieko ndalo abiriyo ka gilworo kuma bor, nyaka pi norumo ni jolweny
kod jamni mane gin go. 10Eka ruodh Israel noywak, kawacho niya, "Yaye,
wan ruodhi adekgi, hapwa rach, nikech Ruoth Nyasaye osekelowa ka mondo
oketwa e lwet jo-Moab!" 11To Jehoshafat nopenjo niya, "Bende nitie
janabi mar Ruoth Nyasaye ka, manyalo penjonwa Ruoth Nyasaye wach?"
Achiel kuom jotich ruodh nodwoke niya, "Elisha wuod Shafat, mane tiyo ni
Elija, ni ka." 12Jehoshafat nowacho niya, "Ero, jalo e ng’at man gi wach
Ruoth Nyasaye." Mi ruodh Israel gi Jehoshafat kod ruodh Edom ne jodhi ir
Elisha.

13Elisha nopenjo ruodh Israel niya, "An gang’o kodi? Dhiyo ir jokor
weche ma wuoru gi meru ne dhiye!" To ruodh Israel nokwere ni, "Ok kamano
nimar Ruoth Nyasaye ema osechokowa kanyakla, mondo oketwa e lwet
jo-Moab." 14Elisha nodwoke niya, "Akuong’ora gi nying Ruoth Nyasaye
Manyalo Gik Moko Duto ma atiyone, ni da ni ok ageno Jehoshafat ruodh
Juda, to da ok adewi, kata ng’iyi da ok ang’iyi. 15Kata kamano, kelna
jago thum." Kane jago thum gocho, teko mar Ruoth Nyasaye nolwar kuom
Elisha, 16mowacho niya, "Ruoth Nyasaye owacho ni mondo ukuny buche
mang’eny e holoni, 17nikech owacho ni ok unune yamo kata koth, to pi
biro pong’o holo, mondo umodhi kaachiel gi jambu. 18To mano en gima yot
ni Ruoth Nyasaye, nimar jo-Moab bende obiro keto e lwetu. 19Ubiro loyo
mier mochiel gi ohinga, kod mier mabeyo duto, kendo unutong’ yien mabeyo
duto. Unudin sokni, kendo unuketh puothe mabeyo duto gi kite." 20Kamano,
kinyne gokinyi kar sa mitimoe misango, pi nobiro koa yo Edom, nyaka
gweng’no duto nolokore pi lilo.

21Kane jo-Moab duto owinjo ni ruodhigo obiro mondo oked kodgi, ji duto
mane nyalo ting’o gi lwenje noyworo ni lweny, mi giriedo e tong’ pinygi.
22Kane gichiew gokinyi, chieng’ norieny e pi, mi ne gineno pi momanyore
kodgi kamil makwar ka remo. 23Omiyo ne giwacho niya, "Macha remo! Nyaka
bed ni ruodhigo nende okedi kendgi, monegore! Koro wadhi wayeki!" 24To
kane gichopo kama jo-Israel ojotie, jo-Israel nowuok momonjogi, mi ne
giringo, ka jo-Israel lawogi kendo negogi. 25Jo-Israel noketho miech
Moab, kendo ng’ato ka ng’ato nodiro kidi e puothe duto mabeyo, nyaka
kite nopong’ogi. Ne gidino sokni duto, kendo ne gitong’o yien mabeyo
duto. Dala Kir-hareseth kende ema nodong’ ni jo-Moab, to jodir orujre
nolwore mobaye. 26Kane ruodh Moab oneno ni lweny dwaro loye, nowuok gi
jo-ligangla mia abiriyo, kotemo mwomo nyaka ir ruodh Aram, mondo otony,
to notamogi. 27Eka nokawo wuode makayo, mane onego bed ruoth kare, mi
onego ewi ohinga, mowang’o ka liswa. Kuom mano mirima maduong’ nomako
jo-Israel, kendo ne giweyo kedo kode, mi gidok e pinygi.

2 Ruodhi 4

Chi liel gi hond mo

1Chieng’ moro, dhako moro ma chi liel, ma chwore ne achiel kuom oganda
jonabi, notero ywak ir Elisha, kawachone niya, "Chwora osetho, kendo
ing’eyo kaka ne en ng’at ma oluoro Ruoth Nyasaye. To jabendho osebiro
mondo okaw nyithinda ariyo, olok wasumbe." 2Elisha nopenje niya, "Datim
ang’o? Nyisa gima in go e ot." Nodwoke niya, "Aonge gi gimoro, mak mana
mo matin." 3Eka Elisha nowachone niya, "Dhiyo e gweng’u, ihol agulini
mang’eny kuom jowadu. 4Bang’e idonj e odi, ilorrie kaachiel gi yawuoti.
Eka iol morno e agulinigo, kendo ka moro osepong’, to iket tenge."
5Omiyo dhakono nodhi, molorore e ode kaachiel gi yawuote. Ne gigamone
agulinigo, to en nooloe mo. 6Ne gimedo timo kamano nyaka agulini duto
opong’. Omiyo kane okwayo wuode mondo ogamne moro, to wuode nodwoke ni,
"Onge modong’." E sa nogono mo nochok. 7Eka dhakono nodhi, monyiso ng’at
Nyasaye gima osetimore. Elisha nodwoke niya, "Dhiyo, ihon morno, ichulgo
gopeni, to modong’, ukonyrugo gi yawuoti."

8Chieng’ moro, Elisha nodhi Shunem, kuma dhako moro ma jamoko nodakie.
Dhakono nochune mondo ochiem e ode. Bang’ mano, kinde duto mane Elisha
luwoe yorno, nothoro rawo kanyo mondo ochiemie. 9Mano omiyo dhakono
nowacho ni chwore niya, "Aneno ni jal makadho ka pileni en ng’at
Nyasaye. 10Wachuogne ot moro matin ewi tado, kendo waketnee kitanda gi
mesa gi kom kod taya, mondo pile kobiro limowa to oyue kanyo."

11Chieng’ moro, kane oyudo Elisha orawo kanyo, nodonjo e odno moyueyo.
12Bang’e nowacho ni Gehazi jatichne niya, "Luong chi Shunem." Gehazi
noluongo dhakono, mobiro ochung’ e nyim Elisha. 13Eka Elisha nowacho ni
Gehazi mondo openje niya, "Isekawo chandruok ahinya mar ritowa maber, to
koro ere gima dwatimni? Donge dibedie gi ywak moro ma dwater ni ruoth
kata jatend jolweny?" Nodwoko ni, "Ooyo, adak kod jowa." 14Elisha
nopenjo kendo niya, "Dwatimne ang’o?" Gehazi nowacho niya, "Oonge gi
wuowi, kendo chwore oti." 15Eka Elisha nowacho niya, "Luonge oduogi."
Kane oseluong dhakono, nobiro mochung’ e dhoot. 16Elisha nowachone niya,
"Due makama, higa mabiro, inibed gi nyathi ma wuowi." To dhakono nodwoke
niya, "Ooyo, ruodha, kik iwuonda!" 17To bang’e nomako ich, monywolo
wuowi e ndalo mane Elisha owacho.

18Nyathino nodongo, kendo chieng’ moro ne odhi e puodho kuma wuon mare
ne nitie gi jokeyo. 19Kane en kuno, nochako ywak ni wuon niya, "Wiya
bara! Wiya bara!" Wuon mare nowacho ni jatichne moro niya, "Tere ir
min." 20To kane osetere, nobet e tiend min nyaka sa auchiel, aye notho.
21Min mare noidho gorofa, mopiele e kitanda ng’at Nyasaye, eka noloro
dhoot, mowuok. 22Noluongo chwore, mowachone niya, "Adwaro jatich kod
kanyna. Ornagi mondo aret adhi ir ng’at Nyasaye, kendo aduog piyo."
23Chwore nopenje niya, "Ang’o momiyo idwaro dhi ire kawuono? Due pok
opor, bende ok en chieng’ Sabato." Nodwoke ni, "Adhi adhiya." 24Kane
osegawo kanyna, nowacho ni jatichne niya, "Sembe, wadhi! Sembe asemba
matek, mak mana ka awachoni ni, we." 25Mi nowuok modhi got Karmel ir
ng’at Nyasaye.

Kane ng’at Nyasaye onene gi kuma bor, kobiro, nowacho ni Gehazi jatichne
niya, "Ne! Chi Shunem cha biro. 26Ring iromne, ipenje ngimane gi ngima
mar chwore kod mar wuode." Dhakono nodwoko Gehazi ni, "Wangima." 27Kane
ochopo e got, nodhi ir ng’at Nyasaye, momako tiende, Gehazi nosudo mondo
ogole, to ng’at Nyasaye nowachone niya, "Weye, nimar chunye chandore
malit, to Ruoth Nyasaye osepandona wachne, mak onyisa." 28Dhakono
nopenje ni, "An ema nakwayi wuowi koso? Donge nakweri ni kik iwuonda?"
29Elisha nowacho ni Gehazi niya, "Ng’wan lepi, ikaw ludha, kendo ichak
wuoth. Kiromo gi ng’ato, to kik imosi, kata ka ng’ato mosi, to kik
idwoke, kendo kichopo, to iriw ludha e lela wang’ nyathi." 30To min
nyathi nowachone niya, "Gi nying Ruoth Nyasaye, kendo gi nyingi iwuon,
ok naweyi." Omiyo Elisha nochung’ modhi kode. 31Gehazi notelonigi, kendo
kochopo kuno, noketo luth e lela wang’ nyathi, to nyathi noling’ thi, ma
ok otimo gimoro manyiso ni ongima. Omiyo Gehazi nodok romo ni Elisha,
monyise ni nyathi ok ochier.

32Kane Elisha ochopo e ot, noyudo nyathi kotho e kitandane. 33Omiyo
nodonjo, moloro dhoot mondo obed kende gi nyathi, kendo nolamo Ruoth
Nyasaye. 34Eka noriere kuom nyathi, koketo dhoge e dho nyathi, wang’e
kuom wang’ nyathi, kendo lwete kuom lwet nyathi. Kane osetimo kamano,
ringre nyathi nodoko maliet. 35Elisha nochung’ mowuotho koni gi koni e
ot dichiel. Eka nodok, moriere kuom nyathi kendo, mi nyathi nogir
dibiriyo, kendo wang’e noyawore. 36Elisha noluongo Gehazi, mowachone
niya, "Luong chi Shunem." Mi noluonge. Kane obiro, Elisha nowachone
niya, "Kaw wuodi." 37Dhakono nodonjo, mogoyo chonge piny e tiende,
kokulo wiye piny. Eka nokawo wuode, mowuok. 38Elisha nodok Gilgal.

Honni ma Elisha otimo ni jonabi

Chieng’ moro kane kech nie piny, Elisha ne ni kod oganda jonabi,
kapuonjogi. Nowacho ni jatichne niya, "Ket agulu maduong’ e kendo, ited
chiemo ni jonabigi." 39Ng’at achiel kuom jonabi nodhi ng’ueto, moyudo
otangle. Nopono bade kopong’ modokgo irgi. Nobarogi, moologi e agulu, ka
ok ong’eyo ni gin ang’o. 40Eka notok ni ji mondo ocham. To kane gichako
chiemo, ne giywak niya, "Yaye, ng’at Nyasaye, ang’o manie agulu ma
negowani?" Mi ne ok ginyal chiemo. 41To Elisha nowacho niya, "Kara
keluru mogo." Eka nokiro mogo e agulu, mowacho niya, "Koro tokuru ni ji
mondo ochiem." Mi ne giyudo ni gima rach koro onge agulu.

42Ng’at moro noa Baal-shalisha, mokelo ni ng’at Nyasaye cham manyien e
gunia. Ne gin makati piero ariyo mag shairi, kod cham mawidhi. Elisha
nowacho ni mondo omigi ji ochamgi. 43To jatichne nokone ni, "Ere kaka
anyalo miyo ji mia achiel chiemo matin ni?" Elisha nomedo wacho ni,
"Migi amiya, nikech Ruoth Nyasaye owacho ni ginichiem, mi chiemo moko
nodong’." 44Omiyo nomiyogi, mi gichiemo, kendo moko nodong’, mana kaka
Ruoth Nyasaye nowacho.

2 Ruodhi 5

Ochang dhoho mar Naaman

1 Naaman ne jaduong’ lweny mar ruodh Aram, kendo Ruoth Nyasaye
nosekonye, komiyo jo-Aram loyo e lweny. Kuom mano, ne en ng’at ma ruodhe
ogeno kendo morgo. Bende ne en ng’at maratego ma jachir. To ne en
radhoho. 2Noyudo ka chiege nigi nyar Israel moro ma jatichne, mane
jo-Aram omako kane gimonjo jo-Israel, kaka ne githoro timo. 3Nyakono
nowacho ni chi Naaman niya, "Mad ruodhwa dhi ir janabi man Samaria!
Dothiedh dhohone." 4Kane Naaman owinjo kamano, nodhi monyiso ruodhe gima
nyar Israel owacho. 5Ruodh Aram nowachone niya, "Kara dhiyo, abiro ori
ir ruodh Israel gi barua."

Naaman nodhi gi fedha moromo kilo mia adek, gi dhahabu moromo kilo apar,
kod lewni mabeyo apar. 6Barua mane otero ni ruodh Israel nowacho kama:
"Kisomo barupani, to ng’e ni aseoroni Naaman jaduong’na mar lweny, mondo
ithiedh dhohone." 7Kane ruodh Israel osomo barua noyiecho lepe, kowacho
niya, "An e Nyasaye koso, ma anyalo nego ng’ato kata miye ngima, momiyo
jali orona ng’ato mondo athiedh dhohone? Neuru kaka odwaro dhaw kodwa!"

8To kane Elisha, ng’at Nyasaye owinjo kaka ruodh Israel oyiecho lepe,
noorone wach niya, "Marang’o iseyiecho lepi? Or jalo ira, mondo ong’e ni
kara janabi nitie e Israel." 9Mi Naaman nodhi gi faresene kod gechene,
mochung’ e dhood Elisha. 10Elisha noorone jaote niya, "Dhiyo, inyumri
dibiriyo e aora Jordan, to dendi biro chango, kendo ibiro pwodhori."
11To Naaman nokecho, modok kowacho niya, "Nende aparo ni dowuog obi ira,
kendo dochung’ koluongo nying Nyasaye ma Nyasache, kendo dorie lwete
kuom adhondena mondo othiedhna dhoho. 12Donge aore mag Damaski, ma Abana
gi Farpa, beyo moloyo aore duto mag Israel? Ok danyumra e aorego mondo
achangi?" Bang’e nolokore modhi ka iye owang’. 13To jotichne nosudo
bute, mopenje niya, "Wuonwa, ka da janabi chiki ni mondo itim gimoro
maduong’, donge ditimo? To koro ok ber moloyo kowachoni mana ni mondo
inyumri e pi, idok maler?" 14Omiyo nolor modhi onimo e aora Jordan
dibiriyo, kaka ng’at Nyasaye nowacho, mi nopwodhore, kendo dende noduogo
mapakni ka dend nyathi matin.

15Naaman gi joge duto nodok ir ng’at Nyasaye, mochung’ e nyime,
kowachone niya, "Koro ang’eyo ni onge Nyasaye kamoro amora mak mana e
Israel; omiyo akwayi ni yie ikawie mich moro matin." 16To nodwoke niya,
"Gi nying Ruoth Nyasayee ma atiyone, ok nakaw gimoro." Nochune mondo
okaw, to Elisha nodagi. 17Eka Naaman nowachone niya, "Kidagi ni kik
amiyi gimoro, to akwayi ni mondo imiya lowo ma dirom kenje ariyo ting’o,
nikech chakre kawuono ok abi timo misango ni Nyasaye moro amora, to mak
mana ni Ruoth Nyasaye. 18To ne nitie gimoro achiel ma Ruoth Nyasaye
onego wenae; ruodha pod biro donjo e od Rimon nyasache mondo olem kuro,
koyiengore e bada. Obiro kulore e od Rimon, kendo an bende abiro kulora
kode, to Ruoth Nyasaye mondo owena kuom timo kamano." 19Elisha
niowachone niya, "Dhiyo gi kue."

To kane Naaman osechwalore matin, 20Gehazi ma jatich Elisha ng’at
Nyasaye, noparo niya, "Ruodha oseweyo Naaman ma ja-Aram odhi mak okawo
mich ma nokelo. Gi nying Ruoth Nyasaye, abiro lawe mondo ayudie gimoro
kuome." 21Omiyo Gehazi nolawo Naaman. Kane Naaman oneno ng’ato kalawe,
nolor oa e gari, modhi moromone, kopenje niya, "Ere wach?" 22Gehazi
nodwoke niya, "Onge wach, to ruodha oora mondo anyisi ni yawuowi ariyo
mag oganda jonabi ochopo sani koa e piny gode mag Efraim. Okwayi mondo
imiye fedha moromo kilo piero adek, kod lewni ariyo." 23Naaman nodwoke
niya, "Yie mondo ikaw kilo piero auchiel." Nochuno Gehazi, momiyo kilo
piero auchiel mag fedha e kirope ariyo, kod lewni ariyo. Nomiyo jotichne
ariyo mondo oting’gi, ka gitelo e nyim Gehazi. 24Kane gichopo e dala,
Gehazi nokawo gigo kuomgi, mokano e ot. Eka nomiyogi thuolo, mi gidok.

25To kane Gehazi odonjo e ot, mondo oti ni ruodhe. Elisha nopenje niya,
"Gehazi, ia kanye?" Nodwoke ni, "Ne ok adhi kamoro." 26Elisha nokone
niya, "Donge chunya nodhi kodi, kane ng’at cha lor a e gache, duogo
romoni? Iparo ni ma e kinde mar kawo fedha, gi lewni, gi puothe mzabibu,
gi rombe, gi dhok, kod jotich machwo gi mamon koso? 27Omiyo koro dhoho
mar Naaman biro maki, kaachiel gi nyikwayi nyaka chieng’" Mi Gehazii noa
kanyo kosedoko radhoho, ma dende rachar ka pe.

2 Ruodhi 6

Le molwar e aora, olewore e pi

1Oganda mar jonabi nowacho ni Elisha niya, "Kama wadakie kodini tin,
wahewo. 2We wadhi aora Jordan mondo ng’ato ka ng’ato otong’ yien,
wagergo udi." Nodwoke niya, "Ayie dhiuru." 3To ng’ato achiel kuomgi
nokwayo Elisha ni, "Yie idhi kodwa" Mi noyie, 4modhi kodgi. Kane gichopo
e aora Jordan, ne gichako tong’o yien. 5To kane oyudo ng’at moro tong’o
yien, wi leye nolwar e pi, mi noywak kowacho niya, "Ruoth, hapa rach,
nikech en le ma aholo." 6Ng’at Nyasaye nopenje niya, "Olwar gi kanye?"
Kane jalo onyise, Elisha nong’ado luth, mobolo kanyono, mi le nolewore.
7Elisha nokone ni, "Kawe." Mi ng’atno notero lwete, mokawe.

Elisha gi jo-Aram

8Chieng’ moro kane jo-Aram kedo gi jo-Israel, noporo wach gi jotende mag
lweny, konyisogi kuma obiro butoe. 9To ng’at Nyasaye nooro ni ruodh
Israel wach, kanyise niya, "Kik iluw yorno, nikech jo-Aram obuto kuno."
10Eka ruodh Israel nooro ji kuma ng’at Nyasaye nosenyise. Kamano e kaka
Elisha ne thoro timo, omiyo ruoth noresore ndalo mogwarore.

11Wachno nothago chuny ruodh Aram ahinya, mi noluongo jodonge, mopenjogi
niya, "Dak unyisa ng’atwa ma konyo ruodh Israel?" 12Achiel kuom joge
nodwoke niya, "Ruoth, onge ng’atwa moro amora, to mak mana Elisha janabi
ema nyiso ruodhgi gik miwacho kata ka in e odi mar nindo." 13Ruoth
nowacho niya, "Dhiuru mondo udwar kuma entie, eka naor ji odhi omake."
Ne ginyise ni, "En Dothan." 14Omiyo nooro farese gi geche kod oganda
lweny maduong’. Ne gichopo kuno gotieno, mi gilworo dalano.

15Ka ne ng’at Nyasaye ochiew gokinyi, nowuok oko, moneno oganda lweny
man gi farese kod geche kolworo dala. Jatichne nowach niya, "Ruodha,
wadiwo! Ti wanatim ang’o?" 16Nodwoke niya, "Kik iluor, nimar jowa ng’eny
moloyogi." 17Eka Elisha nokwayo Ruoth Nyasaye niya, "Asayi, yaw wang’
jali mondo onen." Ruoth Nyasaye noyawo wang’ wuowino, mi noneno ka got
opong’ gi farese kod geche mag mach, ka rito Elisha.

18Kane jo-Aram obiro monjo Elisha, nokwayo Ruoth Nyasaye niya, "Lok jogi
muofni." Mi Ruoth Nyasaye nolokogi muofni mana kaka Elisha nokwaye.
19Eka Elisha nowachonigi niya, "Ma ok e yo, kendo ok enie dala mudwaro.
Luwauru mondo ateru ir ng’at mudwarono." Eka noterogi nyaka Samaria!
20To kane gidonjo Samaria, Elisha nowacho niya, "A Ruoth Nyasaye, koro
yaw wang’gi mondo ginen." Kamano Ruoth Nyasaye noyawo wang’gi, mi ne
gipo ka gin mana e dier Samaria! 21Kane ruodh Israel onenogi, nopenjo
Elisha niya,, "Wuonwa, aneggi koso?" 22To nodwoke ni, "Kik ineggi! Bende
dineg ji mimako e lweny adier? Migi chiemo mondo gichiem, eka gidog ir
ruodhgi." 23Omiyo nolosonigi chiemo mathoth, to kane gisechiemo kendo
gimetho, noweyogi, mi gidok ir ruodhgi. Chakre kanyo, jo-Aram ne ok
ochako omonjo jo-Israel.

Wach mane Elisha okoro ka jo-Aram olworo Samaria

24Bang’ mano, Ben-hadad, ruodh Aram nochoko joge duto mag lweny, modhi
olworo Samaria mondo okaw. 25Ne gilwore aming’a, nyaka kech maduong’
nomako jo-Samaria. Wi kanyna ning’iewo gi fedha moromo kilo achiel, to
ondong’ mar owuoch akuru ning’iewo gi fedha moromo achiel kuom piero
ariyo mar kilo. 26Chieng’ moro kane ruodh Israel oyudo wuotho ewi ohinga
mar dala, dhako moro noywakne kawacho niya, "Yaye ruoth, konya!" 27Ruoth
nodwoke niya, "Ka Ruoth Nyasaye ok konyi, an to dakonyi nadi? Dakonyi gi
cham, koso gi divai?" 28Eka ruoth nomedo penje ni, "Ang’o machandi?"
Nodwoke niya, "Dhako moro nowachona ni mondo achiw wuoda wacham, to
kinyne wacham mare. 29Omiyo ne watedo wuoda, mwachamo. To kinyne kane
awachone ni mondo ochiw wuode wacham, to nayudo kosepande." 30Kane ruoth
owinjo wach dhakono, noyiecho lepe. (Wachno notimore ka ruoth wuotho ewi
ohinga, mi ji nong’iye, moneno ni pien gugru ema orwako ei lepe.)
31Nowacho niya, "Nyasaye mondo okweda ka ok ang’ado wi Elisha wuod
Shafat oko kawuono!"

32Noyudo ka Elisha obet ewi ode kaachiel gi jodongo. Ruoth nooro jaote
ire, to kane pok jaoteno ochopo, Elisha nowacho ni jodongo niya, "Uneno
kaka ng’at ma janekno oro ng’ato mondo obi ong’ad wiya oko? Ka jaoteneno
ochopo ka, to ulor dhoot matek, nikech ruodhe luwo bang’e machiegni."
33Kane pod owuoyo kodgi, ruoth nochopo, mowacho niya, "Masirani oa mana
kuom Ruoth Nyasaye, omiyo onge tiende, medo rito Ruoth Nyasaye mondo
okonywa!"

2 Ruodhi 7

1To Elisha nowacho niya, "Winjuru wach Ruoth Nyasaye. Ruoth Nyasaye
owacho niya, ‘Kiny, kar sa makama, nengo atonga mar mogo mayom nobed
otonglo achiel e dhoranga Samaria, kendo atonge ariyo mag shairi bende
otonglo achiel.’ " 2Jaduong’ lweny ma nyagach ruoth nowacho ni ng’at
Nyasaye niya, "Bende gini ditimre adier, kata da Ruoth Nyasaye yaw
dirise polo?" To nodwoke niya, "Ibiro nene gi wang’i, to ok nichame!"

3Noyudo ka jodhoho ang’wen obet e dhoranga Samaria. Ne gipenjore niya,
"Ere gima omiyo warito mondo watho ka? 4Kwadonjo e dala, to kech ni
kuno, wabiro tho. Kata kwamedo bet ka, pod wabiro mana tho. Ber wadog ni
jo-Aram. Ka ging’wononwa, to wanabed mangima. To kata ka gidagi, bende
watho." 5Omiyo kane chieng’ osepodho, ne giwuok mondo gidhi kuma jo-Aram
ojotie. To kane gichopo e dho kambigi, ne gipo ka onge kata ng’at achiel
kanyo, 6nimmar Ruoth Nyasaye nosemiyo oganda jo-Aram owinjo koko mar
geche gi farese, machalo oganda maduong’, mi giwacho kendgi niya,
"Winjuru! Ruodh Israel osewako ruodhi mag jo-Hiti gi mag jo-Misri mondo
obi oked kodwa." 7Omiyo kar ang’ich welo ne giringo mondo gitony, ka
giweyo hembegi gi faresegi kod kenjegi e kambi. 8Kuom mano, kane
jodhohogo ochopo e dho kambi, ne gidonjo e hema moro, mi gichiemoe kendo
gimethoe. Eka ne gipeyo fedha gi dhahabu kod lewni, mi gidhi gipando. Ne
gidok kendo ne gipeyo gik mane nie hema machielo. Gigo bende ne gidhi
gipando.

9Eka ne giwacho kendgi niya, "Yawa! Ok watim maber. Ma en odiechieng’
mar mor, to waling’ aling’a nadi? Kwagalore kama nyaka piny oru, to
wabiro neno masira. Omiyo koro wadhiuru mondo wanyis jood ruoth gima
otimore." 10Mi ne gidok, kendo ne giluongo jorit ranga dala, ka
giwachonigi niya, "Nende wachopo e kambi mar jo-Aram, to ne ok waneno
ng’ato, kata winjo dwol moro ne ok wawinjo, mak mana hembe gi farese kod
kenje motue e loyegi." 11Eka jorit rangach nogoyo koko, mi wach noter ni
jood ruoth. 12Ruoth nochiew gotieno, mowacho ni jodonge mag lweny niya,
"Winjuru gima jo-Aram dwaro timonwa. Ging’eyo ni wadenyo, omiyo gisewuok
e kambigi, to gipondo mana e bungu, ka giparo ni gibiro makowa kwawuok,
eka gidonj e dalawa ka." 13To achiel kuom jodonge nowacho niya, "Yie
mondo ji moko odhi gi farese abich modong’, nikech farese duto biro tho
mana kaka jo-Israel mang’eny osetho. We waorgi mondo wane gima timore."
14Omiyo ne giluongo joidh farese ariyo, mi ruoth noorogi mondo giluw
bang’ oganda lweny mar jo-Aram, kowachonigi niya, "Dhiuru, une gima
otimore." 15Kuom mano, ne giluwo jo-Aram nyaka aora Jordan, mi giyudo
lewni kod gik moko mang’eny mane jo-Aram owito e yo, ka gireto nikech
kibaji. Eka jootego nodok, monyiso ruoth gima ne gineno. 16Omiyo ji duto
nowuok, moyako kambi jo-Aram, kendo atonga mar mogo mayom ning’iewo
otonglo achiel, kaka Ruoth Nyasaye nowacho. 17Ruoth noketo jaduong’
lweny ma nyagache cha mondo obed jatend jorit rangach, to ji nonyone
piny e dhorangach, motho, mana kaka ng’at Nyasaye nowacho, chieng’ mane
ruoth obiro ire.

18(Ng’at Nyasaye nosewacho ni ruoth niya, "Kiny kar sa makama, nengo
atonge ariyo mag shairi nobed otonglo achiel, kendo nengo atonga mar
mogo mayom bende otonglo achiel." 19Jaduong’ lweny cha nosewacho ni
ng’at Nyasaye niya, "Bende gini ditimre adier, kata da Ruoth Nyasaye yaw
dirise polo?" To Elisha nosedwoke niya, "Ibiro neno gi wang’i to ok
inichame." 20Kendo kamano e kaka notimorene, nikech ji ne onyone e
dhorangach, motho.)

2 Ruodhi 8

Odwok ni chi Shunem lope

1 Elisha nosenyiso dhako mane ochierone wuode cha niya, "Dar gi joodi,
udhi udag kamoro amora ma unyalo yudoe thuolo, nikech Ruoth Nyasaye biro
kelo kech e piny kuom higni abiriyo." 2Kamano dhakono nodhi motimo kaka
ng’at Nyasaye nowachone. Nodar gi joode modhi odak e piny jo-Filistia
kuom higni abiriyo. 3Kane higni abiriyogo oserumo, dhakono noduogo koa e
piny jo-Filistia, mi nodhi mondo okwa ruoth odwokne ode gi puothe.

4To noyudo ka ruoth penjo Gehazi jatich ng’at Nyasaye ni mondo onyise
gik madongo duto ma Elisha osetimo. 5Kane pod Gehazi nyiso ruoth kaka
Elisha nochiero ng’at motho, nopo ka min wuowi mane ochierono obiro,
mokwayo ruoth mondo odwokne ode gi puothene. Mi Gehazi nowacho ni ruoth
niya, "Ruodha, ma e dhako nogono, kendo ma e wuode mane Elisha ochiero!"
6Ruoth nopenjo dhakono wachno, mi dhakono nonyise gik ma notimore. Eka
ruoth nomiye jaduong’ moro kowachone niya, "Los wach dhakoni, mondo
odwokne gige duto, kaachiel gi cham duto mosenyak e puothene, chakre
chieng’ mane oaye ka, nyaka chil kawuono."

Hazael odoko ruodh Aram

7Chieng’ moro Elisha nodhi Damaski, moyudo ka Ben-hadad ruodh Haram tuo.
Kane ruoth owinjo ni ng’at Nyasaye obiro. 8Nowacho ni Hazael niya, "Kaw
mich, idhi irom godo ni ng’at Nyasaye, kendo ikwaye mondo openj Ruoth
Nyasaye ka abiro kwo." 9Kamano Hazael nodhi romo ni Elisha, kotero ne
mich mang’eny mogolo Damaski, moromo ngamia piero ang’wen ting’o. Kane
oromo kode, nochung’ e nyime, mowachone niya, "Ben-hadad ruodh Aram ma
nyathini oora ni mondo apenji kobiro kwo." 10Elisha nodwoke niya,
"Dhiyo, iwachne ni obiro kwo. To kata kamano, Ruoth Nyasaye osenyisa
malong’o ni obiro tho." 11Eka wang’ Elisha notwo kuome kang’iye, nyaka
wi Hazael nokuot, to pi wang’ ng’at Nyasaye noton. 12Hazael nopenje
niya, "Jaduong’, iywago ang’o?" Nodwoke niya, "Aywak nikech ang’eyo kaka
ibiro sando jo-Israel. Iniwang’ miechgi mochiel gi ohinga, kendo inineg
yawuotgi marateke. Inikidh nyithindgi matindotindo, bende iniried iye
mondegi mayach." 13To Hazael nopenje ni, "To an anani, ere kaka danyal
timo gima duong’ kamano?" Elisha nodwoke niya, "Ruoth Nyasaye osenyisa
ni ibiro bedo ruodh Aram." 14Eka Hazael noa ir Elisha, modok ir ruodhe.
Ruoth nopenje gima Elisha owachone, mi Hazael nodwoke niya, "Nonyisa ni
ibiro kwo maonge kiawa." 15To kinyne noumo wang’ ruoth gi nanga moluti e
pi, mothung’e nyaka otho. Eka nobet ruoth kare.

Loch Jehoram, ruodh Juda

(2 Weche mag Ndalo 21.1-20)

16E higa mar abich mar loch Joram wuod Ahab, ruodh Israel, Jehoram wuod
Jehoshafat nodoko ruodh Juda. 17Ne en jahigni piero adek gariyo kochako
tich ruoth, kendo norito piny kuom higni aboro, kodak Jerusalem.
18Noluwo timbe ruodhi mag Israel, kaka jodhood Ahab notimo, nikech
nokendo nyar Ahab. Timbene ne richo e nyim Ruoth Nyasaye. 19To kata
kamano, Ruoth Nyasaye ne ok otieko jo-Juda, nikech noparo Daudi
jatichne, nimar nosesingorene ni anywolane nobed e kom duong’ ka taya
malielne nyaka chieng’.

20 E ndalo loch Jehoram, jo-Edom nodagi bet e bwo loch Juda, mi ne
giketo ruodhgi giwegi. 21Omiyo Jehoram noidho loka nyaka Zair, kaachiel
gi gechene duto mag lweny, to jo-Edom nolworogi. Mi Jehoram gi jotend
gechene nochiew gotieno, momwomo, to joge duto noringo, modok miechgi.
22Mano e kaka jo-Edom notieko loch Juda Edom nyaka chil kawuono. E
ndalogo Libna bende nodagi bet e bwo loch Juda.

23Koro weche moko mag Jehoram, kod timbene duto, ondiki e Kitap Weche
mag Ndalo mag Ruodhi mag Juda. 24Jehoram notho, mi noyike but kwerene e
dala Daudi. Ahazia wuode nodoko ruoth kare.

Lochh ahazia, ruodh Juda

(2 Weche mag Ndalo 22.1-6)

25E higa mar apar gariyo mar loch Joram wuod Ahab ruodh Israel, Ahazia
wuod Jehoram nodoko ruodh Juda. 26Ahazia ne jahigni piero ariyo gariyo
kane ochako tich ruoth, kendo norito piny kuom higa achiel, kodak
Jerusalem. Min mare ne nyinge Athalia, nyakwar Omri ruodh Israel.
27Ahazia bende noluwo timbe dhood Ahab. Timbene ne richo e nyim Ruoth
Nyasaye, mana kaka timbe Ahab, nikech ne en or jodhood Ahab.

28Ahazia gi Joram wuod Ahab ne jodhi Ramoth-gilead mondo oked gi Hazael
ruodh Aram, to nopo ka jo-Aram ohinyo Joram kuno. 29Mi ruoth Joram nodok
Jezreel ni mondo ochang kuom hinyruok ma noyudo Ramoth kokedo gi Hazael
ruodh Aram. Eka Ahazia wuod Jehoram, ruodh Juda, nodhi Jezreel mondo one
Joram wuod Ahab nikech Joram ne tuo.

2 Ruodhi 9

Owir Jehu mondo obed ruodh Israel

1Elisha janabi noluongo achiel kuom jonabi, mowachone niya, "Ng’wan
lepi, idhi Ramoth-gilead gi puga mar morni. 2Kichopo, dwar Jehu wuod
Jehoshafat ma wuod Nimshi. Kisetundo kama entie, to gole kuom jolweny
wetene, kendo itere e ot maiye. 3Eka ikaw puga mar mo, iol e wiye,
kikone ni Ruoth Nyasaye owachone ni oseyiere mondo obed ruodh Israel. Ka
isewacho kamano, to yaw dhoot iring ia. Kik ideki!"

4Omiyo janabi ma rawerano nodhi Ramoth-gilead, 5monwang’o jodong lweny
ka nie bura. Nowacho niya, "Jaduong’, adwaro loso kodi." Jehu nopenje
niya, "En ng’a ma idwaro losogo kuomwa?" Nodwoke ni, "Mana in, jaduong’"
6Mi Jehu noa malo, modonjo e ot. Eka janabino noolo mo e wiye, kawachone
ni Ruoth Nyasaye ma Nyasach Israel owacho niya, "Aseyieri mondo ibed
ruodh Israel. 7Inineg dhood Ahab ma ruodhu, mondo ochulgo kuor kuom
Jezebel nikech nochuero remb jotichna ma jonabi, kod jotichna mamoko
duto. 8Dhood Ahab duto norum! Anatiek jo-Ahab machwo duto, ma onge kata
achiel ma nodong’ e Israel. 9Analok dhoode mondo ochal gi dhood Jeroboam
wuod Nebat, kendo machal gi dhood Baasha wuod Ahija. 10Guogi nocham
Jezebel e piny Jezreel, kendo onge ng’ama nokonye." Eka janabino noyawo
dhoot, moringo.

11Kane Jehu owuok, modok ir jodong ruodhe, ne gipenje niya, "Ere wach?
Janekono nobiro iri nang’o?" Nodwokogi niya, "Ung’eyo kaka ng’atno
wuoyo!" 12To ne gikwere ni, "Mano miriambo! Wachnwa awacha adiera."
Nodwokogi kendo niya, "Nonyisa ni Ruoth Nyasaye owacho ni oseyiera mondo
abed ruodh Israel." 13Mi jogo duto nopedho lepgi aruya ewi raidhi, mondo
Jehu obedie. Eka ne gigoyo tung’ ka gikok niya, "Jehu e ruoth!"

Jehu onego Joram, ruodh Israel

14Kamano e kaka Jehu wuod Jehoshsfat ma wuod Nimshi nochako piem gi
Joram, mondo ogol e tich ruoth. 15Jehu nowacho ni jodong lweny wetene
niya, "Ka parou chal kamano, to kara neuru ni ng’ato ok owuok e dala ka,
ma diter wach Jezreel." 16Eka Jehu noidho gache, modhi Jezreel, nimar
Joram ne ni kuno. To Ahazia ruodh Juda bende ne ni kuno, ka wendo Joram.
(Ruoth Joram ne ni Jezreel mondo ochang kuom hinyruok mane oyudo e lwet
jo-Aram Ramoth-gilead gi jo-Israel duto, mondo kik Hazael ruodh Aram
kaw.)

17Jarito mane oyudo ochung’ ewi ohinga mar Jezreel noneno Jehu gi joge
ka biro, mowacho niya, "Aneno ji moko, ka biro." Joram nowachone ni, "Or
ng’ato gi faras odhi oromnigi, mondo openjgi ka wach ber." 18Omiyo jaidh
faras nodhi romonigi, mowachonigi niya, "Ruoth penjo ka wach ber." To
Jehu nodwoke niya, "Wach maber obadhie ang’o? Wichri ilu bang’a." Jarito
mane ni ewi ohinga nochako owacho niya, "Jaote cha osechopo irgi, to ok
ane koduogo." 19Eka ruoth nooro jaidh faras machielo, ma bende
nowachonigi niya, "Ruoth penjo ka wach ber." Jehu nodwoke niya, "Wach
maber obadhie ang’o? Wichri ilu bang’a." 20Jarito nowacho kendo niya,
"Jaoteno osechopo irgi, to en bende ok oduogi. To jariemb gari cha chalo
mana gi Jehu wuod Nimshi, nikech oriembo matek ka janeko."

21Joram nowacho ni joge mondo oikne gache, mi ne gitimo kamano. Eka
Joram ruodh Israel, kod Ahazia ruodh Juda, ne jowuok gi gechegi, ka dhi
romo ni Jehu, mi ne giromo kode e puoth Naboth ja-Jezreel. 22Kane Joram
oneno Jehu, nopenje niya, "Ere kaka wach nyalo bet maber, ka meru
Jezebel pod dhi nyime gi timbene mag ndhogruok gi mag jwok?" 23Kane
Joram owinjo wachno, noloko gache moringo, kowacho ni Ahazia niya,
"Ahazia masira ni ka! Jogi jemo!" 24To Jehu noywayo asere gi tekone
duto, mochwowo otenga Joram, mi asere nopowo e dho chunye, monywowore e
gache. 25Eka Jehu nowacho ni Bidkar mane jating’ne gilweny niya, "Kawe,
ibole e pwoth Naboth ja-Jezreel. Ok ipar gima Ruoth Nyasaye nowacho
kuome chieng’ mane wan kodi e gach lweny, kwaluwo bang’ Ahab wuon mare?
26Donge Ruoth Nyasaye nowacho kuome ni, ‘Nyoro aneni kinego Naboth gi
yawuote, to abiro chuloni kuor e puodhoni’? Omiyo kawe, ibole e
puodhono, mondo wach Ruoth Nyasaye ochop kare."

Jehu onego Ahazia, ruodh Juda

(2 Weche mag Ndalo 22.7-9)

27Kane ahazia ruodh Juda oneno gima otimore, noringo kochomo Beth-hagan.
Jehu nolawe, kawacho niya, "En bende negeuru!" Mi ne gichwowe ka geche
idho got Gur, machiegni gi Ibleam. Noringo nyaka Megido, motho kuro.
28Joge noting’e e gari nyaka jerusalem, mi giyike but kwerene e dala
Daudi.

29Ahazia nochako bet ruodh Juda e higa mar apar gachiel mar loch Joram
wuod Ahab.

Tho mar Jezebel

30Kane Jehu ochopo Jezreel, Jezebel nowinjo birone, omiyo nowiro wang’e
gi mo, kendo oloso yie wiye. Eka nong’icho gie dirisa. 31Kane Jehu
odonjo e dhorangach, Jezebel nowachone niya, "Ere wach, in Zimri ma
janek ruodheni?" 32Jehu noting’o wang’e, mong’iyo dirisa kapenjo niya,
"Ere ng’ama odokna?" Eka jotich ariyo kata adek nobiro e dirisa,
mong’iye. 33Jehu nowacho nigi niya, "Dhiruru dhakono piny." Kamano ne
gidhire, mi rembe nokirore e kor ot, kendo farese nonyone. 34Jehu
nodonjo e ot, mochiemo kendo ometho. Eka nowacho niya, "Dhiuru uyik
dhako mokuong’ni nikech en nyar ruoth." 35To kane gidhi mondo giyike, ne
ginwang’o mana hanga wiye gi tiendene kod luetene kende. 36Kane gidok
nyiso Jehu, nowachonigi niya, "Mano e gima Ruoth Nyasaye nomiyo jatichne
Elija ja-Tishbe owacho, kokoro niya, ‘Guogi nocham ringre Jezebel e
gweng’ Jezreel; 37kendo ringre nochal kaka owuoyo moyar e puothe mag
Jezreel, ma onge ng’ato ma nong’e ni, ma e Jezebel.’ "

2 Ruodhi 10

Jehu otieko dhood Ahab

1Noyudo ka yawuot Ahab piero abiriyo odak Samaria. Omiyo Jehu nondiko
barupe, mooro Samaria ni jodong dala kod joma ne pidho yawuot Ahabgo,
kowacho niya, 2"Donge yawuot ruoth odak kodu, kendo un gi gilwenje, gi
geche, gi farese, kod mier mochiel? Omiyo kuyudo baruani, 3to yieruru
wuod ruoth moro, malong’o kendo motegno, uket e kom wuon mare, mondo
uked ni dhood ruodhu." 4To ne giluor ahinya ka giwacho niya, "Jehu
noloyo ruodhi ariyo kande, koro wan to dwaloye nadi?" 5Omiyo jaduong’ od
ruoth gi jaduong’ dala kaachiel gi jodongo kod jogo mane pidho yawuowigo
nooro ni Jehu wach niya, "Wan jotichni, kendo wayie timo gimoro amora
miwachonwa. Ok wanaket ng’at moro obed ruoth. Tim atima gima idwaro."

6Eka Jehu nondikonigi barua machielo kawacho niya, "Kuyie dokna, kendo
mako chikna, to ng’aduru wiye yawuot ruodhu, ukelna Jezreel kiny sa
makama." (Yawuot ruoth piero abiriyogo nodak kod jodong dala mane
pidhogi.) 7Kane jodongogo oyudo baruano, ne ginego yawuot ruoth duto, mi
giketo wiyegi e aditni, kendo giorogi Jezreel ni Jehu. 8Kane jaote
onyiso Jehu ni osekel wiye yawuot ruoth, Jehu nowacho ni mondo odhurgi
pidhe ariyo e dhorangach, gibed kanyo nyaka piny ru. 9Nowuok gokinyi
mowacho ni ji duto niya, "An ema najamo ruodha, manego, omiyo un uonge
bura e wachno; to koro, jogi duto ng’ama onego? 10Kuom mano ng’euru ni
onge wach Ruoth Nyasaye kata achiel ma norem mak otimore kuom weche duto
mane owacho kuom dhood Ahab, nikech Ruoth Nyasaye osetimo gima nomiyo
Elija jatichne owacho." 11Eka Jehu nonego jodhood Ahab duto ma nodong’
Jezreel, gi jodonge duto gi osiepene kod jodolo mage, nyaka ne onge kata
ng’at achiel modong’.

12Jehu nowuok kadhi Samaria. To kane osechopo Beth-eked Kajokwath,
13nopo koromo gi owete Ahazia ruodh Juda. Nopenjogi niya, "Un ng’a
gini?" Ne gidwoke ni, "Wan owete Ahazia, kendo wadhi limo joka ruoth."
14Eka Jehu nowacho niya, "Makgiuru." Mi ne gimakogi duto, ji piero
ang’wen gariyo, kendo ne ginegogi pep e Yap Beth-eked.

15Kane Jehu osea kuno, noneno Jehonadab wuod Rekab ka biro romone.
Nomose, mopenje niya, "Bende chunyi ler koda, kaka chunya ler kodi?"
Jehonadab nodwoke niya, "Ee, chunya ler kodi." Jehu nokone ni, "Ka
kamano, to mak lweta." Omiyo Jehonadab nomako lwete. Eka Jehu nokwaye
mondo giidh gari, 16kowachone niya, "Bi wadhi mondo ine kaka atiyo ni
Ruoth Nyasaye gi kinda." Kamano Jehu notero Jehonadab Samaria gi geche.
17Kane gichopo Samaria, nonego jodhood Ahab duto ma nodong’ kuno, nyaka
notiekogi chuth. Mano e kaka wach mane Ruoth Nyasaye owacho ni Elija
nochopo kare.

Jehu otieko lemo mar Baal

18Eka Jehu nochoko jo-Israel duto, mowachonigi niya, "Ahab notiyo ni
Baal matin nono, to an abiro tiyone moloyo. 19Omiyo luongnauru jonabi
duto mag Baal gi ji duto malame kod jodolo mage. Kik ng’ato dong’ kata
achiel, nikech adwaro timo ni Baal liswa maduong’, to ng’ama obare
notho!" To Jehu nowuondogi kamano mondo oneg jogo duto mane lamo Baal.
20Nochiko ni mondo olos chokruok mopwodhi mar lamo Baal. Mi ne gitimo
kamano. 21Nooro wach e piny Israel duto, mi jolam Baal nobiro maonge
kata ng’at achiel modong’. Ne gidonjo e od Baal, ma ot opong’ ma onge
kata kama iboloe luth. 22Jehu nonyiso jarit lep lemo mondo opogni jolam
Baal duto lewnigo, mi nomiyogi. 23Eka Jehu nodonjo e od baal gi
Jehonadab wuod Rekab. Nowacho ni jolam Baal niya, "Nonuru mondo une ni
onge jatich Ruoth Nyasaye moro e dieru ka, to mak mana jolam Baal
kende." 24Eka nochako wang’o misango kendo timo liswa.

To Jehu noseketo askeche piero aboro oko, mondo orit ot, kawachonigi
niya, "Ka ng’ato kuomu oweyo ng’at achiel kuom joma aseketo e lwetu
otony, to en ema notho kar ng’atno!" 25Kane Jehu osetieko wang’o
misango, nowacho ni askechego kod jotendgi niya, "Donjuru, uneggi; kik
uwe ng’ato tony!" Kane askechego kod jotendgi osenegogi, ne giwito
ringregi oko. Eka ne gidonjo e od Baal maiye, 26mi gigoloe siro mane ji
lamo, mi giwang’o. 27Kamano ne giketho siro mar Baal, kendo ne gimuko od
Baal, mi giloko choo, kendo pod en kamano nyaka chil kawuoono.

28Mano e kaka Jehu notieko lemo mar Baal e Israel. 29Kata kamano, ne ok
oweyo timo timbe maricho mane Jeroboam wuod Nebat omiyo jo-Israel otimo,
nimar ji ne pod lamo nyiroye mag dhahabu mane ni Bethel gi mane ni Dan.
30Ruoth Nyasaye nowacho ni Jehu niya, "Amor gi tich misetiyo, nikech
isetimo ni dhood Ahab kaka nadwaro, omiyo nyikwayi nobed ruodhi mag
Israel nyaka tieng’ mar ang’wen." 31To Jehu ne ok odewo rito chik Ruoth
Nyasaye ma Nyasach Israel gi chunye duto. Nomedo timo richo mane
Jeroboam omiyo jo-Israel otimo.

32Ndalogo ema Ruoth Nyasaye nochako thiroe jo-Israel, komiyo wasikgi
kawo bethe pinygi. Hazael noloyo jo-Israel e pinygi duto, 33chakre aora
Jordan kochomo yo wuokchieng’. Nokawo piny Gilead gi Bashan duto, chakre
Aroer but aora Arnon, koloyo jo-Gad gi jo-Reuben kod jo-Manase.

34Weche moko mag Jehu, gi timbene kod tekone duto, ondik e Kitap Weche
mag Ndalo mag Ruodhi mag Israel. 35Jehu notho, moyike Samaria. Jehoahaz
wuode nodoko ruoth kare. 36Jehu nobet ruodh Israel kuom higni piero
ariyo gaboro, kodak Samaria.

2 Ruodhi 11

Athalia okawo loch gi thwon

(2 Weche mag Ndalo 22.10—23.21)

1Kane Athalia min Ahazia oneno ni wuode osetho, nonego joka ruoth duto.
2To Jehosheba nyar ruoth Jehoram, ma nyamin Ahazia, nogolo Joash
ling’ling’ kuom yawuot ruoth ma nidwaro nego, mi nopande e od nindo kod
japite. Kamano Athalia ne ok onege. 3Joash nodak kod Jehosheba e Od
Ruoth Nyasaye kuom higni auchiel e kinde mar loch Athalia.

4To e higa mar abiriyo, Jehoyada jadolo nooro wach, moluongo jotend
jo-Kari kod jotend askeche ma jorit, mondo obi ire e Od Ruoth Nyasaye.
Notimo kodgi winjruok, kendo nomiyo gikuong’ore, eka nonyisogii wuod
ruoth. 5Nochikogi kama: 6"Migap askeche matiyo chieng’ Sabato nyaka rit
od ruoth, 7to migepe ariyo modong’ mondo orit Od Ruoth Nyasaye, 8kendo
oluor ruoth ka girite, ka ng’ato ka ng’ato omako gilweny e lwete. Ka
ng’at moro amora dwaro mwomou, to negeuru. Bende kamoro amora ma ruoth
dhiye, to koweuru kurite."

9Jotend askeche notimo duto mane Jehoyada jadolo ochikogi. Ng’ato ka
ng’ato kuomgi nokelo askeche duto mane onego oa e tich chieng’ Sabato,
kaachiel gi mago mane onego ochak tich chieng’no. 10Jadolono nopogo ni
jotend askechego tonge gi kuodi mane mag ruoth Daudi, mane okan e Od
Ruoth Nyasaye. 11Askeche mag jorit noriedo, ka ng’ato ka ng’ato omako
gilweny e lwete, chakre yo milambo nyaka yo nyandwat mar Hekalu, ka
gilworo kendo-mar-misango kaachiel gi Hekalu. 12Eka Jehoyada nogolo wuod
ruoth oko. Nosidhone osimb duong’, momiye kitap chik, kendo nowire gi mo
mondo obed ruoth. Ji duto nopamo lwetgi, ka kok niya, "Ruoth mondo odag
aming’a!"

13Kane Athalia owinjo mahu mar ji, nodhi e Od Ruoth Nyasaye kama ne
gintie. 14Noneno ruoth kochung’ e bath siro, kaka kit jo-Israel nobet,
ka tung’ ywak, kendo ji wer. Ji duto ne mor, kendo goyo tung’. Mi
Athalia noyiecho lepe, ka kok niya, "Ujemo! Ujemo!" 15Jehoyada jadolo
nowacho ni jotend askeche niya, "Goleuru oko! Kik unege e Od Ruoth
Nyasaye, kendo ka ng’at moro oluwe, to neguru ng’atno." 16Omiyo ne
gimake, kendo ne gigole ka giluwo dhorangach mane farese donjogo e dala
ruoth, mi ne ginege kanyo.

17Eka Jehoyada nomiyo ruoth kod jo-Israel osingore ni Ruoth Nyasaye, ni
ginibed jo-Ruoth Nyasaye. Nomiyo ruoth gi ji bende otimo winjruok e
kindgi giwegi. 18Mi ji duto nodhi momuko od Baal, kendo ne ginego Matan
jadolo mar Baal e nyim kende mag liswago. Jehoyada noketo jorit e Od
Ruoth Nyasaye. 19Eka nodhi gi jotend askeche, gi jo-Kari, kod ji duto,
mi ne giwuok gii ruoth e Od Ruoth Nyasaye. Ne gikowe nyaka e od ruoth,
ka giluwo dhoranga jorit. Eka Joash nobet e kom duong’. 20Kane oseneg
Athalia e od ruoth, ji duto nobedo mamor, kendo Jerusalem nokue.

Loch Joash, ruodh Juda

(2 Weche mag Ndalo 24.1-27)

21Joash ne jahigni abiriyo kane odoko ruoth.

2 Ruodhi 13

Loch Jehoahaz, ruodh Israel

1E higa mar piero ariyo gadek mar loch Joash wuod Ahazia ruodh Juda,
Jehoahaz wuod Jehu nodoko ruodh Israel, mi norito kuom higni apar
gabiriyo, kodak Samaria. 2Timbene ne richo e nyim Ruoth Nyasaye, koluwo
richo mane Jeroboam wuod Nebat omiyo jo-Israel otimo. Ne ok oweyo kata
achiel. 3Ruoth Nyasaye nokecho gi jo-Israel, mi nothoro ketogi e lwet
Hazael ruodh Aram, kendo e lwet Ben-hadad ma wuode. 4To Jehoahaz nosayo
Ruoth Nyasaye, mi Ruoth Nyasaye nowinje, nikech noneno kaka ruodh Aram
sando jo-Israel. 5Omiyo Ruoth Nyasaye nomiyo jo-Israel ng’at ma noresogi
e lwet jo-Aram, mi ne gidak e miechgi gi kue kaka chon. 6To kata kamano,
ne ok giweyo timbe maricho mag dhood Jeroboam, mane Jeroboam omiyo
jo-Israel otimo, to ne pod giluwogi. Kido mar nyasaye ma dhako miluongo
ni Ashera bende ne pod ni Samaria.

7Ruoth Nyasaye noweyo ni Jehoahaz mana jolweny alufu apar, gi joidh
farese piero abich, kod geche lweny apar, nikech ruodh Aram nosetiekogi
mi gichalo mana mihudhi.

8Weche moko mag Jehoahaz, gi timbene duto, kod tekone, ondiki e Kitap
Weche mag Ndalo mag Ruodhi mag Israel. 9Jehoahaz notho moluwo kwerene,
mi noyike Samaria. Jehoash wuode nodoko ruoth kare.

Loch Jehoash, ruodh Israel

10E higa mar piero adek gabiriyo mar loch Joash ruodh Juda, ema Jehoash
wuod Jehoahaz nodokoe ruodh Israel, kendo norito piny kuom higni apar
gauchiel, kodak Samaria. 11En bende timbene ne richo e nyim Ruoth
Nyasaye, koluwo timbe maricho duto mane Jeroboam wuod Nebat omiyo
jo-Isarel otimo.

12Weche moko mag Jehoahaz gi timbene duto, kod teko mane okedogo gi
Amazia ruodh Juda, ondiki e kitap Weche mag Ndalo mag Ruodhi mag Israel.
13Jehoahash notho, moluwo kwerene, mi noyike Samaria but ruodhi mag
Israel. Jeroboam nodoko ruoth kare.

Tho mar Elisha

14 Kane Elisha tuo gi tuo mane biro nege, noyudo Jehoash ruodh Israel
osedhi nene, moywage ni, "Wuora! Wuora! Isebedonwa kaka geche lweny gi
joidh farese mag Israel." 15Elisha nowachone niya, "Kaw tung’ gi
aserini." Mi notimo kamano. 16Eka Elisha nochako owachone niya, "Ywa
atung’." Mi noywayo. Elisha noketo luetene kuom luete ruoth, 17mowacho
niya, "Yaw dirisa mochomo yo wuokchieng’" Mi noyawo. Eka Elisha
nowachone niya, "Dir asere." Kane osediro, Elisha nowachone niya, "Mano
asech loch Ruoth Nyasaye, kendo onyiso ni ibiro loyo jo-Aram. Ibiro kedo
gi jo-Aram e dala mar Afek nyaka itiekgi chuth." 18Nowachone kendo niya,
"Koro kaw aserini modong’." Kane ruoth osekawogi, Elisha nowachone ni,
"Chiel piny kodgi." Mi nochielo piny nyadidek, moweyo. 19To Elisha,
ng’at Nyasaye, nokecho kode, mowachone niya, "Da bed ni ichielo piny
nyadibich kata nyadiuchiel, to eka da itieko jo-Aram chuth, to koro
inilogi mana nyadidek kende."

20Elisha notho, moyiki. Kindego jo-Moab ne thoro monjo piny Israel higa
ka higa. 21To chieng moro kane jomoko yiko ng’ato, ne gipo ka gineno
wasigu kabiro, mi ne gibolo ringre ng’atno ei liend Elisha. To kane
ringre ng’at mothono olwar kuom choke Elisha, chunye noduogo, mochung’.

22Hazael ruodh Aram ne thago jo-Israel ndalo duto mag loch Jehoahaz.
23To Ruoth Nyasaye nong’wononigi, kendo nokechogi, koparo singruok mane
otimo gi Ibrahim kendo gi Isaka kod Jakobo. Emomiyo ne ok otiekogi, kata
witogi oko ne ok owitogi.

24Kane Hazael ruodh Aram otho, Ben-hadad wuode nodoko ruoth kare.
25Jehoash wuod Jehoahaz nomayo Ben-hadad wuod Hazael mier mane Hazael
ogolo e lwet Jehoahaz wuon mare e lweny. Jehoash noloyo Ben-hadad
nyadidek, mi nodwoko miergo ni Israel.

2 Ruodhi 14

Loch Amazia, ruodh Juda

(2 Weche mag Ndalo 25.1-28)

1E higa mar ariyo mar loch Jehoash wuod Jehoahaz ruodh Israel, Amazia
wuod Joash nodoko ruodh Juda. 2Ne en jahigni piero ariyo gabich kane
ochako tich, kendo norito piny kuom higni piero ariyo gochiko, kodak
Jerusalem. Min mare ne nyinge Jehoadin nyar Jerusalem. 3Timbe Amazia ne
long’o e nyim Ruoth Nyasaye, to ok machal gi Daudi kwar mare. Noluwo
timbe duto mag Joash wuon mare, 4to kata kamano hembko mane ni kuonde
moting’ore ne ok okethi, kendo ji ne pod timo misengni, kendo wang’o
ubani kuondegoo. 5Kane Amazia ogurore e tich ruoth, nonego joge ma
nonego wuon mare mane ruoth. 6Ne ok onego yawuot jonekgo, to noluwo wach
mondiki e Kitap Chik mar Musa, kama Ruoth Nyasaye owachoe niya, "Kik
uneg wuone nikech richo mag nyithindgi, kata kik uneg nyithindo nikech
richo mag wuonegi, to ng’ato ka ng’ato noneg mana nikech richone owuon."

7Amazia nonego jo-Edom alufu apar e holo Kado, mi okawo Sela gi lweny,
mochako ni Joksheel. Pod iluonge kamano nyaka chil kawuono.

8Eka Amazia nooro ni Jehoash wuod Jehoahaz ma wuod Jehu ruodh Israel,
kowachone niya, "Bi mondo waradi." 9To Jehoash ruodh Israel nodwoko
Amazia ruodh Juda gi ngero niya, "Okuro moro man Lebanon, nooro wach ni
yath maduong’ man Lebanon, kowachone niya, ‘Yie mondo wuoda okend
nyari.’ To nopo ka le moro kadho kanyo, monyono okurono, moketho.
10Adieri, iseloyo jo-Edom, mi koro ipakori. Pakruoknino mondo oromi, to
ibedgo mana e dala. Ang’o momiyo iero miero ma biro tieki, kaachiel gi
jo-Juda?"

11To Amazia ne ok odewo. Omiyo Jehoash ruodh Israel nodhi Bethshemesh,
dala mar Juda. Nokedo gi Amazia ruodh Juda kuno, 12kendo jo-Israel
noloyo jo-Juda, moringo nyaka miechgi. 13Jehoash ruodh Israel nomako
Amazia wuod Joash ma wuod Ahazia ruodh Juda, e Beth-shemesh. Nodhi
Jerusalem, momuko bath ohinga ma borne mita mia ariyo, chakre dhoranga
Efraim nyaka dhorangach kama ohinga ogomogo. 14Nokawo dhahabu gi fedha
kod gik moko duto mane onwang’o e Od Ruoth Nyasaye, kod kar keno mar od
ruoth, bende nokawo ji moko, motueyo ka gir singo. Eka nodok Samaria.

15Koro weche moko mag Jehoash, gi timbene duto, kod chir mane okedogo gi
Amazia ruodh Juda, ondiki e Kitap Weche mag Ndalo mag Ruodhi mag Israel.
16Jehoash notho, moluwo kwerene. Noyike samaria but ruodhi mag Israel.
Jeroboam wuode nodoko ruoth kare.

17Amazia wuod Joash, ruodh Juda, nodak higni apar gabich bang’ tho Joash
wuod Jehoahaz ruodh Israel. 18Timbene moko duto ondiki e Kitap Weche mag
Ndalo mag Ruodhi mag Juda. 19Joge moko nojame Jerusalem, mi noringo
nyaka Lakish, to ne gilawe mi ginege kuno. 20Ne giting’o ringre gi
farese ka gidwoko Jerusalem, mi noyike but kwerene e dala Daudi. 21Eka
jo-Juda duto noketo Uzia ruoth kar Amazia wuon mare, ka en jahigni apar
gauchiel. 22En ema nokawo dala mar Elath, modwoko ni jo-Juda, bang’ tho
wuon mare. Eka ne ochiele gi ohinga.

Jeroboam machielo odoko ruodh Israel

23E higa mar apar gabich mar loch Amazia wuod Joash ruodh Juda, Jeroboam
wuod Jehoash nodoko ruodh Israel, kodak Samaria. Norito piny kuom higni
piero ang’wen gachiel. 24Timbene ne richo e nyim Ruoth Nyasaye, mana
kaka timbe duto mane Jeroboam wuod Nebat omiyogo jo-Israel obedo
joricho. 25Nodwoko piny mane olal ni Israel, chakre kama idonjogo
Hamath, nyaka Nam Kado, kaka Ruoth Nyasaye ma Nyasach Israel nomiyo
janabi Jona ma wuod Amitai, ja-Gath-hefer, owacho. 26Kane Ruoth Nyasaye
oneno ni masich jo-Israel lit ahinya, kendo onge ng’ato kata achiel
manyalo konyogi, nomiyo Jeroboam wuod Jehoash oresogi, 27nikech
nosewacho ni ok noruch nying jo-Israel oko.

28Koro weche moko mag Jeroboam, gi timbene duto, kod chir mane okedogo
gi jo-Damaski, kendo kaka nohoyo Ruoth Nyasaye ni kik to mirimbe kuom
jo-Israel, ondik e Kitap Weche mag Ndalo mag Ruodhi mag Israel.
29Jeroboam notho, moluwo kwerene mane ruodhi mag Israel. Zekaria wuode
nodoko ruoth kare.

2 Ruodhi 16

Loch Ahaz, ruodh Juda

(2 Weche mag Ndalo 28.1-27)

1E higa mar apar gabiriyo mar loch Peka wuod Remalia ema Ahaz wuod
Jotham nodokoe ruodh Juda. 2Ne en jahigni piero ariyo kane ochako tich,
morito piny kuom higni apar gauchiel, kodak Jerusalem. To timbene ne ok
long’o e nyim Ruoth Nyasaye kaka timbe Daudi wuon mare ne long’o.
3Noluwo timbe ruodhi mag Israel, to gima rach moloyo, en ni nowang’o
wuode ka gir misango, koluwo timbe makuero mag ogendini mane Ruoth
Nyasaye oriembo mondo owe thuolo ni jo-Israel. 4Bende notimo misengni,
kendo nowang’o ubani, e hembko ewi gode, kendo e tiend yath moro amora
motimo otiep.

5 E ndalogo, Rezin, ruodh Aram, gi Peka wuod Remalia ruodh Israel nodhi
monjo Jerusalem. Ne gilworo Ahaz gi joge, to ne ok ginyal loye.
6(Kindego bende ema ruodh Edom noriemboe jo-Juda Elath, modwoko ni
jo-Edom, mi jo-Edom nodhi Elath, kuma gidakie nyaka chil kawuono.) 7To
kane Ahaz oyudo ni ruodhigo olwore kamano, nooro joote ir
Tiglath-pileser ruodh Asuria, kowachone niya, "An nyathini kendo
jatichni, yie ibi iresa e lwet ruodh Aram gi ruodh Israel ma kedo koda."
8Bende Ahaz nokawo fedha gi dhahabu mane nie Od Ruoth Nyasaye kod kar
keno mar od ruoth, mooro ni ruodh Asuria kaka chiwo. 9Ruodh Asuria noyie
gi wechene, modhi omonjo Damaski, mokawo. Nodaro joma odakie, motero e
tuech Kir. Rezin bende nonego.

10Kane ruoth Ahaz odhi Damaski romo gi Tiglath-pileser ruodh Asuria,
noneno kendo-mar-misango mane ni kuno, mi nooro ni Uria jadolo kido mar
kendono gi romne duto, manyise kaka ochalo. 11Uria jadolo noloso
kendo-mar-misango machielo machal gi mano chuth, kendo notieke ka pok
ruoth Ahaz oduogo koa Damaski. 12Kane ruoth oduogo, norango kendono. Eka
noidho raidhi, kosudo machiegni kode. 13Nowang’oe misango miwang’o pep,
kod misango mar mogo. Bende notimoe misango miolo piny, kendo nokiroe
remb misengni mag sawo. 14To kendo-mar-misango mar mula mane nie nyim
Ruoth Nyasaye nogolo e kind kendone manyien gi Od Ruoth Nyasaye, moketo
yo nyandwat mar kendo manyienno. 15Ruoth Ahaz nowacho ni Uria jadolo
niya, "E kendo maduong’ni ema nitimie misango mar okinyi, kod mar mogo
mitimo godhiambo, gi mar ruoth kod misangone mar mogo kod misengni miolo
piny. Inikir kuome remo duto mag misengni mamoko. To kendo-mar-mula ema
anapenjie Ruoth Nyasaye wach." 16Uria jadolo notimo gik mojo duto kaka
ruoth Ahaz nochike.

17 Ruoth Ahaz nong’ado frembe mag rachungi mane nie Hekalu, kendo nogolo
nyilerni mane nie wigi. Gima ne iluongo ni nam bende nogolo kuom ruedhi
mag mula mane nie bwoye, mi orenjo e rachungi mar kite. 18Bende nomuko
agola mane okonyorego chieng’ Sabato, gi dhorangach ma oko mane odonjogo
e Od Ruoth Nyasaye, nikech noluoro ruodh Asuria.

19Timbe moko mag Ahaz ondiki e Kitap Weche mag Ndalo mag Ruodhi mag
Juda. 20Ahaz notho, moyike but kwerene e dala Daudi. Hezekia wuode
nodoko ruoth kare.

2 Ruodhi 17

Okaw Samaria, mi oter jo-Israel e tuech

1E higa mar apar gariyo mar loch Ahaz ruodh Juda, Hoshea wuod Ela nodoko
ruodh Israel, morito piny kuom higni ochiko, kodak Samaria. 2Timbene ne
ok long’o e nyim Ruoth Nyasaye, to ok ne giricho kaka timbe ruodhi mag
Israel mane okuongone tiyo. 3Shalmaneser ruodh Asuria nokedo gi Hoshea,
mi oloyo. Koro Hoshea nobet e bwo lochne, kendo golone osuru. 4To ruodh
Asuria noyudo ni Hoshea ndhoge, nikech Hoshea noseoro joote ir So ruodh
Misri, bende noweyo chulo osuru kaka nosebedo kotimo higa ka higa. Kuom
mano, ruodh Asuria nomake, mokete e od tuech. 5Eka ruodh Asuria nomonjo
pinyno duto, mochopo Samaria. Noluore kuom higni adek, 6mokawe e higa
mar ochiko mar loch Hoshea. Nomako jo-Israel, motero Asuria, kendo
noketo moko mondo odag Hela but aora Habor man Gazon, to moko noketo e
miech jo-Media.

7Mano notimore nikech timbe jo-Israel ne ok long’o e nyim Ruoth Nyasaye
mane ogologi e piny Misri e bwo loch Farao. 8Ne gilamo nyiseche mamoko,
kendo ne giluwo timbe mag ruodhi mag Israel oketo, kod timbe ogendini
mane Nyasaye oriembo e pinygi mondo owe ni jo-Israel thuolo.

9Jo-Israel noyanyo Ruoth Nyasaye ma Nyasachgi, kendo ne gigero ut lemo e
hembko mane nie miechgi matindo gi madongo duto. 10Ne gichungo sirni
milamo mag kite gi mag yien ewi gode maboyo duto, kendo yiend yath moro
amora motimo otiep. 11Ne giwang’o ubani kuondego duto, kaka ogendini
mane Ruoth Nyasaye oriembo e pinyno ne timo, kendo ne gitimo timbe
mamono, mane omiyo Ruoth Nyasaye mirima. 12Ne gilamo nyiseche manono
mane Ruoth Nyasaye okwerogi ni kik gilam. 13Ruoth Nyasaye ne siemo
jo-Israel kod jo-Juda, kooronigi jonabi gi jokor wach duto, kowachonigi
niya, "Weuru yoreu maricho, mondo umak chikena gi buchena ma jonabina
mane aoro onyiso kwereu." 14To kata kamano, ne gidagi weyo yorego,
nikech ne wigi tek ka wi kweregi mane ok oyie kuom Ruoth Nyasaye ma
Nyasachgi. 15Ne gichayo chikene gi singruokne mane otimo kod kweregi,
kendo ne ok gidewo weche mane osiemogigo. Ne gilamo nyiseche manono,
nyaka gin giwegi gidoko joma nono, nikech ne giluwo timbe mag ogendini
mokiewo kodgi, mane Ruoth Nyasaye osekwerogi ni kik giluw. 16Ne giweyo
chike duto mag Ruoth Nyasaye ma Nyasachgi, ka gilenyo mula mi gilosgo
nyiroye ariyo mondo gilam, kendo ka gichungo siro milamo. Bende ne
gilamo sulue duto, kendo ne gitiyo ni Baal. 17Ne giwang’o yawuotgi gi
nyigi ka misango, kendo ne giwuoyo gi nyakalondo. Kamano ne gichiwore ni
timbe maricho e nyim Ruoth Nyasaye, ka gimiyego mirima. 18Kuom mano,
Ruoth Nyasaye nokecho ahinya gi jo-Israel, mi noriembogi e nyime, ma
onge modong’ mak mana jo-Juda kende.

19Jo-Juda bende ne ok orito chik Ruoth Nyasaye ma Nyasachgi, to ne
giluwo mana timbe ma jo-Israel ochako timo. 20Omiyo Ruoth Nyasaye nodagi
nyikwa Israel duto. Nothagogi moketogi e lwet wasigu mane peyogi to
achien nogologi e pinygi.

21Kane Ruoth Nyasaye opogo jo-Israel kuom dhood Daudi, jo-Israel noketo
Jeroboam wuod Nebat ruoth. Mi Jeroboam nohoyo jo-Israel mondo owe luwo
Ruoth Nyasaye, kendo nomiyo gidonjo e richo maduong’. 22Jo-Israel noluwo
timbe maricho duto mane Jeroboam otimo. Ne ok giweyo richogo kata matin,
23nyaka Ruoth Nyasaye nogologi e nyime, kaka nosemiyo jonabine duto
owacho. Nodarogi moterogi Asuria, kuma gintie nyaka chil kawuono.

Ruodh Asuria okelo ogendini moko mondo odag Samaria

24Ruodh Asuria nogolo ji Babulon gi Kutha gi Ava gi Hamath kod
Sefarvaim, moketogi e miech Samaria kar jo-Israel, mi ne gidoko weg
pinyno. 25To kane gichako dak kanyo, ne ok gilam Ruoth Nyasaye, omiyo
Ruoth Nyasaye nooro sibuoche, monego jomoko kuomgi. 26Ne onyis ruodh
Asuria niya, "Ogendini mane idaro, miketio e miech Samaria, ok ong’eyo
yo ma onego olamgo nyasach pinyno. Kuom mano, nyasayeno oseoro sibuoche
ma koro negogi." 27Eka ruodh Asuria nowacho niya, "Dwokuru achiel kuom
jodolo mane agolo Samaria, odhi odag kuro, kapuonjogi kaka onego lam
nyasach pinyno." 28Kamano jadolo achiel mane osegol Samaria nodok kuro,
modak Bethel kapuonjo ji kaka onego lam Ruoth Nyasaye.

29To kata kamano, oganda ka oganda ne pod loso nyisechegi giwegi, kendo
ketogi ei ut lemo mane jo-Samaria oloso e hembko mane ni kuonde
moting’ore. Nyiseche mane oganda ka oganda oloso e miechgi e magi:
30Jo-Babulon noloso Sukoth-benoth nyasachgi, kendo jo-Kuth noloso
Nergal. Jo-Hamath to noloso Ashima, 31kendo jo-Arvi noloso Nibhaz kod
Tartak, to jo-Sefarvaim ne wang’o nyithindgi ka misango ni Adramelek gi
Anamelek mane nyisechegi. 32To kaachiel gi nyisechego ne gilamo Ruoth
Nyasaye bende, kendo ne giyiero ji ariyo mondo obed jodolo mag hembko
mane ni kuonde moting’ore, mondo otimnigi misengni kuondego. 33Kamano ne
gilamo Ruoth Nyasaye, to bende ne gitiyo ni nyisechegi giwegi, ka giluwo
timbe pinje mane ogolgie. 34Pod giluwo timbe machon-go nyaka chil
kawuono. Ok giluoro Ruoth Nyasaye, bende ok giluw buchene gi yorene,
kata mako puonjne, kata rito chik mane oketo ni nyikwa Jakobo, jal mane
Ruoth Nyasaye oloko nyinge ni Israel. 35Ruoth Nyasaye nosetimo kodgi
singruok, kawachonigi niya, "Kik ulam nyiseche mamoko, kata kik
ukulrunigi. Kim utinigi, kata kik utimnigi misango. 36To an ema mondo
ukulruna kendo utimna misango, nikech an ema nagolou e piny Misri gi
teko maduong’, karieyo bada ni lweny. 37Kik ulam nyiseche mamoko, to
rituru buchena gi chikena mane aketonu e ndiko. 38Wiu kik wil gi
singruok mane atimo kodu. Kik ulam nyiseche mamoko, 39to lamuru mana an
Ruoth Nyasaye, mi anaresu e lwet wasiku duto." 40Kata kamano ne ok
gidewo, to ne gisiko gi timbegi machon. 41Kamano ogendinigo ne lamo
Ruoth Nyasaye, to gi nyiseche manono bende. Nyithindgi gi nyikwagi ne
timo kaka kweregi ne timo, kendo pod gitimo kamano nyaka chil kawuono.

2 Ruodhi 18

Loch Hezekia, ruodh Juda

(2 Weche mag Ndalo 29.1-2)

1E higa mar adek mar loch Hoshea wuod Ela ruodh Israel, Hezekia wuod
Ahaz nodoko ruodh Juda. 2Ne en jahigni piero ariyo gabich kane ochako
tich, morito piny kuom higni piero ariyo gochiko, kodak Jerusalem. Min
mare ne nyinge Abija nyar Zekaria. 3Timbe Hezekia ne long’o e nyim Ruoth
Nyasaye mana kaka timbe Daudi kwar mare. 4Noketho ut lemo mag hembko,
kaachiel gi sirni milamo mag kite gi mag yien. Thuond mula mane Musa
oloso, bende nong’ado matindotindo, nikech nyaka chop ndalogo, jo-Israel
ne pod wang’oe ubani. Thuondno niluongo ni Nekushtan, (tiende ni, gima
olos gi mula.) 5Hezekia nogeno Ruoth Nyasaye ma Nyasach Israel, kendo
onge ruoth moro machal kode kuom ruodhi duto mag Juda, 6nikech nopadore
kuom Ruoth Nyasaye chutho, ka ok oweyo luwe, kendo norito chike duto
mane Ruoth Nyasaye omiyo Musa. 7Kuom mano, Ruoth Nyasaye ne ni kode,
kendo noguedho gik moko duto mane otimo. Nodagi bet e bwo loch Asuria,
8kendo noloyo jo-Filistia e lweny, kokawo mier madongo gi matindo duto,
nyaka Gaza gi mier mokiewo kode.

Ruodh Asuria okawo Samaria, mi otero jo-Israel e tuech

9E higa mar ang’wen mar loch Hezekia, kane Hoshea wuod Ela osebet ruodh
Israel kuom higni abiriyo, Shalmaneser ruodh Asuria nomonjo Samaria.
10Nolworo dalano kuom higni adek, mokawo e higa mar auchiel mar loch
Hezekia, kane Hoshea wuod Ela osebet ruodh Israel kuom higni ochiko.
11Ruodh Asuria nodaro jo-Israel, motero nyaka Asuria, mi noketo moko
kuomgi mondo odag Hela but aora Habor man Gozan, to moko noketo e miech
jo-Media. 12Wachno notimore nikech ne ok girito chik Ruoth Nyasaye ma
Nyasachgi, to ne giketho singruok mane gitimo kodgi. Ne ok gimako weche
duto mane Musa jatich Ruoth Nyasaye ochikogi, kata dewogi bende ne ok
gidewo.

Senakerib, ruodh Asuria, omonjo piny Juda

(2 Weche mag Ndalo 32.1-19; Isaya 36.1-22)

13E higa mar apar gabich mar loch Hezekia, Senakerib ruodh Asuria
nomonjo miech Juda duto mochiel gi ohinga, mokawo. 14Eka Hezekia ruodh
Juda nooro wach ni ruodh Asuria mane oyudo ni Lakish niya, "Aseketho to
we kedo koda kendo, nikech ayie chulo gimoro amora midwaro." Kamano
ruodh Asuria nodwaro kuome fedha maromo kilo alufu apar, kod dhahabu
moromo kilo alufu achiel. 15Mi Hezekia nomiye fedha duto mane nie Od
Ruoth Nyasaye, kod mane nie kar keno mar od ruoth. 16E ndalono ema
Hezekia nogoloe dhahabu mane obawgo thike kod sirni mag dhood Ruoth
Nyasaye, momiyo ruodh Asuria.

17Ruodh Asuria nooro Tartan gi Rabsaris kod Rabshake, ma jodonge,
kaachiel gi oganda lweny maduong’, ir Hezekia, mi ne giwuok Lakish ka
gidhi Jerusalem. Kane gichopo kuno, ne gichung’ but fereji ma golo pi e
yawo mamalo, e yo maduong’ madhi e puodho miluongo ni Puoth Jalwok
Lewni. 18Ne giluongo ruoth, to Eliakim wuod Hilkia, mane jaduong’ od
ruoth, gi Shebna jagoro, kod Joa wuod Asaf, ma jachan weche mag piny,
ema ne jowuok irgi. 19Rabshake nowachonigi ni mondo ginyis Hezekia ni
ruoth maduong’, ma ruodh Asuria owachone kama: "Ere gimomiyo idhialori
kamano? 20Iparo ni weche awecha nyalo lokore rieko kod teko mar loyo
lweny? En ng’a ma igeno ni biro konyi piem koda? 21Ang’eyo ni idhialori
nikech jo-Misri, to nyaka ing’e ni Farao ruodh Misri chalo gi odundu
mobarore, ma ka ng’ato oyiengoree, to pilore, kendo chwowo lwete. Mano e
kaka farao ruodh Misri chalo ni ji duto mogeno kuome. 22To kuwachona ni
ugeno kuom Ruoth Nyasaye ma Nyasachu, donge en ema Hezekia oseketho
hembkone gi kuonde mitimonee misengni kochiko jo-Juda gi jo-Jerusalem ni
nyaka lem mana e nyim kendo-mar-misango man Jerusalem?

23"Koro in Hezekia, singri ni ruodh Asuria ma atiyone! Ayie miyi farese
alufu ariyo, kapo nono ni inyalo yudo joma diidhgi! 24Ka jo-Misri ema
igeno ni biro konyi gi geche kod joidh farese, to ere kaka iparo ni dilo
kata mana achiel matinie moloyo kuom jotend lweny mag ruodha? 25Koso
iparo ni asebiro mana ni mondo amonj amonja Jerusalem, akethi, ka ok
Ruoth Nyasaye ema ne owachona ni mondo abi amonj pinyni, akethi!"

26Eka Eliakim wuod Hilkia gi Shebna kod Joa nowacho ni Rabshake niya,
"Wasayi, yie iwuo kodwa gi dho Aram, nikech en dhok mwang’eyo, to we
wuoyo kodwa gi dho Hibrania kae, nimar joma ni ewi ohinga nyalo
winjowa." 27To Rabshake ne odwokogi, kapenjogi niya, "Uparo ni un kod
ruodhu kende ema ne ruodha oora iru mondo awachnu wechegi? Ooyo, noora
ir joma ni ewi ohinga, ma ochunore ni nyaka cham chiethgi, kendo madh
lachgi, mana kaka un bende unutim!"

28Bang’ mano Rabshake nochung’ mokok gi duol maduong’ gi dho Hibrania
niya, "Winjuru wach ruoth maduong’ ma ruodh Asuria! 29Owacho ni kik uyie
Hezekia wuondu, nikech ok onyal resou e lweta. 30Kik uwe ohou ni mondo
ugen kuom Ruoth Nyasaye, kowachonu ni, adier Ruoth Nyasaye ema noresu,
kendo ni ruodh Asuria ok nokaw dala maduong’ni. 31Kik uwinj wach
Hezekia, nimar ruodh Asuria owacho niya, ‘Winjreuru koda mondo ubi ira,
mi ng’ato ka ng’ato kuomu nocham olemb mzabipe kod ng’ope, bende nomodh
pi e sokone owuon, 32nyaka chop abi, mi agolu kendo ateru e piny machal
gi pinyuni, mondo kik utho, to ubed mana mangima. En piny ma cham gi
mzabibu chiekie maber, kendo ma makati gi divai gi mor zeituni kod mor
kich ng’enyie. To kik uwinj Hezekia kawuondou ni Ruoth Nyasaye biro
konyou. 33Bende nitie nyasach piny moro mosereso pinye e lwet ruodh
Asuria? 34Nyiseche mag Hamath gi arpad ni kanye? Koso ere nyiseche mag
Sefarvaim gi Hena kod Iva? Bende ne gireso Samaria e lweta? 35Kuom
nyiseche duto mag pinjego, ere mosereso Jerusalem e lweta?’ "

36To ji noling’ thi, ma onge ng’at modwoke kata wach achiel, nikech
ruoth Hezekia nosegolo chik ni kik dwoke. 37Eliakim wuod Hilkia ma
jaduong’ od ruoth, gi Shebna jagoro kod Joa wuod Asaf ma jachan weche
mag piny ne jobiro ir Hezekia, ka joyiecho lepgi, mi ginyise gima ne
Rabshake owacho.

2 Ruodhi 19

Nyasaye oreso piny Juda e lwet Senakerib

(2 Weche mag Ndalo 32.20-23; Isaya 37.1-38)

1Kane ruoth Hezekia owinjo wechego, noyiecho lepe, mi orwako pien gugru,
kendo odhi e Od Ruoth Nyasaye. 2Nooro Eliakim ma jaduong’ ode gi Shebna
ma jagoro kod jodolo madongo ir janabi Isaya wuod Amoz ka jorwako piende
gugru, 3mondo odhi owachne niya, "Hezekia owacho ni kawuono en chieng’
dhier gi kum kod wichkuot. Wachalo gi dhako ma muoch kayo, to onge muya
mochologo nyathi. 4Nyalo bet ni Ruoth Nyasaye ma Nyasachi osewinjo weche
Rabshake ma ruodh Asuria oseoro mondo oyany Nyasaye Mangima. Omiyo
kamoro obiro kumo Rabshake nikech weche ma osewinjo ka Rabshake wachogo.
Kuom mano, in Isaya, lem ni jowa mapod odong’."

5Kamano kane jodong ruoth Hezekia ochopo ir Isaya, nowachone wechego,
6nodwokogi niya, "Dhiuru uwach ni ruodhu ni Ruoth Nyasaye owacho kama:
‘Kik iluor weche ma isewinjo ka ruodh Asuria yanyago, 7nikech abiro miye
chuny man gi kibaji, mi, kowinjo wach moro marach, to noring odog e
pinye, kuma nami onegee.’ "

8Rabshake nodok, moyudo ni ruodh Asuria osea Lakish, odhi monjo Libna.
Omiyo nodhi ire kuno. 9To kane ruodh Asuria owinjo Tirhaka ruodh
Ethiopia obiro monje, nochako ooro joote ir Hezekia ruodh Juda, kowacho
niya, 10"Kik iyie Nyasachi migeno kuomeno wuondi ni ruodh Asuria ok
nokaw Jerusalem 11Chutho, isewinjo kaka ruodhi mag Asuria oseketho pinje
mane gikedogo chuth. To koro iparo ni in ema dikwo? 12Kwerena nonego
jo-Gozan gi jo-Haran gi jo-Rezef kod jo-Eden ma nodak Telasar. Koro dak
ne nyisechegi okonyogi? 13Koso ere ruodhi mag Hamath gi Arpad gi
Sefarvaim gi Hena kod Iva?"

14Hezekia nokawo barua mane joote okelone, mi osomo. Bang’e ne odhi e
Hekalu, mi oyaro baruano e nyim Ruoth Nyasaye, kokwaye niya, 15"A Ruoth
Nyasaye ma Nyasach Israel, mobet ewi kerubi kaka ruoth bet e kom
duong’ne, in kendi e Nyasach ogendini duto mae piny, kendo in ema
nichueyo polo gi piny. 16A Ruoth Nyasaye, chik iti mondo iwinji, kendo
yaw wang’i mondo inen. Winj weche ma Senakerib yanyigo, in Nyasaye
mangima! 17A Ruoth Nyasaye, en adier ni ruodhi mag Asuria oseketho pinje
duto, 18mi gibolo nyisechegi e mach, kendo gisekethogi chuth, nimar ne
ok gin nyiseche kata matin, to mana tich dhano molos gi yath kata gi
kidi. 19To koro in Ruoth Nyasaye ma Nyasachwa, yie ireswa e lwet
Senakerib, mondo ogendinii duto mae piny ong’e ni in kendi e Nyasaye."

20Eka Isaya wuod Amoz nooro ni Hezekia wach niya, "Ruoth Nyasaye ma
Nyasach Israel owacho ni osewinjo lemo mikwayego nikech wach ma
Senakerib ruodh Asuria osesiemigo, 21omiyo osewuoyo kuom Senakerib kama:

"In Senakerib,

dala Sayun ochayi kendo jari!

Ee, dala Sayun twenyoni ume!

22To koro in,

en ng’ano ma isejaro

kendo iyanyo?

Koso en ng’a, ma isekokne,

kijowo wang’i!

Nyaka ing’e ni

en Ng’ama Ler mar Israel!

23Isejaro Ruoth Nyasaye

kimiyo jooteni wacho niya,

‘Aseidho gode maboyo mag Lebanon,

mi achopo midimidi,

ka an gi gechena mag lweny mang’eny mokadho akwana.

Bende asetong’o yiend sida madongo,

kod yiend saipras man kuno.

Asechopo nyaka e chuny bungu,

kuma ni iye mogik,

kendo ma yien odichie.

24Asekunyo sokni,

mi amodho pi pinje mamoko.

Bende aore mag Misri noduono,

ka anyonogi gi tienda!’

25To in Senakerib,

kata obedo ni iwacho kamano,

donge ing’eyo ni an Ruoth Nyasaye ema nachano chon

mondo gigo otimre?

Adier, ne achanogi chon,

to koro amiyo gitimore.

An ema ne achano

mondo imuk mier mochiel motegno

olokre gundni.

26Ma joma odakie chalo gi lum mae pap,

maonge gi teko,

kata ka lum matwi e tat ot,

to ner ka pok odongo,

nimar ne gionge gi teko,

kendo ne ging’eng’

ka luoro omakogi.

27To ang’eyo timbeni duto:

ang’eyo kata ka ichung’

kata ka ibet piny,

kata kiwuok

kata kiduogo dala.

28Asewinjo kaka iyanya malich,

kendo kaka isungori,

omiyo abiro keto mbedo e umi,

kod rajaki e dhogi,

mondo awichi

idog thuru gi yo mane ibirogo.

29"To winji, in Hezekia, ranyisi ma amiyi ema: E higa mokwongoni,
unucham gik matwi kendgi, kendo e higa mar ariyo unucham orowe moloth e
higa mokwongono, to e higa mar adek unuket kodhi, kendo unuka cham.
Bende unupidh mzabibu, kendo unucham olembgi. 30Jo-Juda modong’ nochal
gi yath matero tiendene piny, kendo nyago olemo e bedene, 31nimar joma
nok modong’ nowuog Jerusalem. Adier, oganda mar joma otony noa e got
Sayun. Ruoth Nyasaye oseketo chunye mondo otim mano."

32Kuom mano, Ruoth Nyasaye owuoyo kuom ruodh Asuria kama: "Ok nodonj e
dala Jerusalem, kendo ok nobaye gi asere, kata monjogo koting’o kuot ok
nomonje. Bende ok noging pith mondo oidhgo ohingane. 33Enodog gi yo ma
nobirogo, to ok nodonj Jerusalem, 34nimar anaked ni dalani mondo aresi,
nikech nyinga, kendo nikech Daudi jatichna."

35Otienono, malaika mar Ruoth Nyasaye nodhi monego jo-Asuria alufu mia
achiel gi piero aboro gabich (185,000) e kambigi, kendo kane ji ochiew
gokinyi, to ringre joma otho ema ne ginwang’o kopie piny. 36Mano omiyo
Senakerib ruodh Asuria noa kuno, mi odok Nineve odakie. 37To chieng’
moro, kane oyudo olemo e od Nisrok nyiseche, yawuote ma Adramalek gi
Sharezer nobiro monege. Bang’e ne giringo, mi gidhi e piny Ararat, to
Esarhadon nodoko ruoth kar Senakarib wuon mare.

2 Ruodhi 20

Tuo mar Hezekia

(2 Weche mag Ndalo 32.24-26; Isaya 38.1-20)

1E ndalogo, Hezekia ne tuo, kendo ohewore. Janabi Isaya wuod Amoz nobiro
ire, mowachone niya, "Ruoth Nyasaye owachoni ni mondo ilam mwanduni ni
yawuoti, nimar ibiro tho, ok nikwo." 2Kane Hezekia owinjo kamano,
nolokore mong’iyo kor ot, kokwayo Ruoth Nyasaye niya, 3"A Ruoth Nyasaye,
asayi, parie kaka asewuotho e nyimi gi adieri kod chuny mobidhore, ka
atimo gik malong’oni." Eka ne oywak malit. 4To kane Isaya pok ochopo e
dier laru, wach Ruoth Nyasaye nobirone niya, 5"Dogi iwach ni Hezekia ma
jatend joga, ni Ruoth Nyasaye ma Nyasach Daudi kwaru owacho kama:
‘Asewinjo kwayoni, kendo aseneno pi wang’i. Omiyo abiro changi, kendo
bang’ ndalo adek inidhi e Od Ruoth Nyasaye. 6Abiro medi ndalo moromo
higni apar gabich, bende abiro resi kaachiel gi dala Jerusalem e lwet
ruodh Asuria, kendo abiro rito dalani nikech nyinga, kendo nikech Daudi
jatichna.’ "

7Eka Isaya nowacho ni jood Hezekia ni mondo okel ng’owo moswagi omwon e
bur mane okuodo Hezekia. Ne gitimo kamano, mi Hezekia nochango.

8Bang’ mano, Hezekia nopenjo Isaya niya, "Ere gima biro bedona ranyisi
ni Ruoth Nyasaye biro changa, kendo ni anadhi e Hekalune bang’ ndalo
adek?" 9Isaya nodwoke, ka penje niya, "Diher mondo tipo mar wang’chieng’
manie raidhi odhi nyime ondamo apar, koso mondo odog chien ondamo apar?
Mano e ranyisi ma Ruoth Nyasaye onyisigo ni enotim gima osewacho." 10To
Hezekia nokone niya, "En gima yot mondo tipo odhi nyime ondamo apar.
Emomiyo tipo mondo odog mana chien ondamo apar." 11Eka Isaya janabi
nokwayo Ruoth Nyasaye kamano, mi Ruoth Nyasaye nodwoko tipo chien ondamo
apar e raidhi mane Ahaz oloso.

Hezekia orwako joote moa Babulon

(2 Weche mag Ndalo 32.27-31; Isaya 39.1-8)

12E ndalogo Merodak-baladan nooro joote ir Hezekia gi barupe kod mich,
nikech nowinjo ni yande otuo. 13Hezekia norwako jootego, monyisogi
mwandune duto mane nie ode mar keno, kaka fedha gi dhahabu gi gik
mang’ue ng’ar, gi mo ma nengone tek, kod gige mag lweny, kaachiel gi gik
moko duto mane ni kuonde kenone. Onge gimoro amora e ode kata e pinye
mane ok onyisogi.

14To bang’e janabi Isaya nobiro ir Ruoth hezekia, mopenje niya, "Jogi oa
kanye? To wach ang’o mokelogi?" Hezekia nodwoke ni, "Gia e piny Babulon,
kuma bor." 15Isaya nomedo penje niya, "To ang’o ma gineno e odi?"
Hezekia nodwoke ni, "Giseneno gik moko duto manie oda. Onge gimoro amora
modong’ mak anyisogi e kuonde kenona." 16Eka Isaya nowacho ni Hezekia
niya, "Winj wach Ruoth Nyasaye! 17Ndalo biro ma gik moko duto manie odi,
ma kwereni osekano nyaka chil kawuono, noter Babulon. Bende Ruoth
Nyasaye omedo wacho ni onge gima nodong’ kata achiel mak oter kuno.
18Yawuoti moko nolok wasumbni. Adier, moko kuom yawuoti hie nolok
wasumbni mabuoch e od ruodh Babulon." 19Hezekia ne odwoke niya, "Wach
Ruoth Nyasaye ma isenyisa ber." To ne odwoke kamano, koparo ni en to kue
biro siko e ndalone duto.

Tho mar Hezekia

(2 Weche mag Ndalo 32.32-33)

20Weche moko mag Hezekia, gi tekone duto, kendo kaka noloso yawo gi
fereji maduong’ mane kelo pi Jerusalem, ondik e Kitap Weche mag Ndalo
mag Juda. 21Hezekia notho, moyiki but kwerene. Manase wuode nodoko ruoth
kare.

2 Ruodhi 21

Loch Manase, ruodh Juda

(2 Weche mag Ndalo 33.1-20)

1Manase ne jahigni apar gariyo kane odoko ruoth, morito piny kuom higni
piero abich gabich, kodak Jerusalem. Min mare ne nyinge Hefziba. 2Timbe
Manase ne richo e nyim Ruoth Nyasaye, kaka timbe makuero mag ogendini
mane Ruoth Nyasaye oriembo mondo owe thuolo ni jo-Israel. 3Nochako oloso
hembko mane ni kuonde moting’ore mane Hezekia wuon mare oseketho, kendo
nogero kuonde liswa ni Baal. Nochungo siro milamo miluongo ni Ashera,
kaka Ahab ruodh Israel notimo, bende nolamo sulue duto, kotiyonigi.
4Nogero kende mag liswa e Hekalu mane Ruoth Nyasaye osewuoyo kuome niya,
"Jerusalem ema naketie nyinga." 5Bende nogero kende mag misango ni sulue
duto e laru ariyo mag Od Ruoth Nyasaye. 6Nowang’o wuode bende, kotimogo
misango. Noyie gi jokor wach gi jo nyakalondo kod ajuoke. Timbene
maricho ne ng’eny e nyim Ruoth Nyasaye, omiyo mirima nomako Ruoth
Nyasaye. 7Siro milamo mane oseloso, nochungo ei Hekalu, to Ruoth Nyasaye
nosewuoyo kuom Hekaluno, kawacho ni Daudi gi Solomon wuod Daudi niya,
"Aseyiero Hekaluni gi Jerusalem kuom dhoudi duto mag Israel mondo nyinga
obedie nyaka chieng’. 8Ka jo-Israel orito gik moko duto mane achikogi,
kendo gitimogi, bende ka giluwo chike duto mane Musa jatichna onyisogi,
to ok nariembgi e piny mane amiyo kweregi." 9To ne gitamore winjo, kendo
Manase nosemogi ni mondo gimed timbegi maricho e nyim Ruoth Nyasaye
moloyo ogendini mane Ruoth Nyasaye otieko mondo owe thuolo ni jo-Israel.

10Ruoth Nyasaye nomiyo jotichne ma jonabi owacho niya, 11"Manase ruodh
Juda osetimo tim makuero, kod richo madongo moloyo mago duto mane
jo-Amor otimo chon, kendo osemiyo jo-Juda bende obedo joricho, nikech
nyisechene manono. 12Emomiyo abiro kelo masira malich kuom Jerusalem gi
Juda, ma ka ng’ato owinjo, to ite nopopni. 13Abiro pimo Jerusalem gi tol
mane apimogo Samaria, kendo gi rapim mane apimogo dhood Ahab. Abiro
nang’o Jerusalem mapoth, mana kaka kungu nang’o puodho. 14Anawit joga
awuon modong’, kendo anachiwgi e lwet wasikgi duto, mondo opegi, kendo
oyakgi, 15nikech gisemiya mirima gi timbegi maricho, chakre ndalo mane
kweregi owuokie Misri nyaka chil kawuono."

16To ewi richo duto mane Manase otimo, komiyogo jo-Juda obedo joricho e
nyim Ruoth Nyasaye, en ni nomedo chuero remb ji mang’eny maonge ketho,
nyaka remo nomol ka ohula e Jerusalem.

17Weche moko mag Manase, gi timbene duto, gi richo mane otimo, ondiki e
Kitap Weche mag Ndalo mag Ruodhi mag Juda. 18Manase notho, moyike e
orundune mane nie puoth Uza. Amon wuode nodoko ruoth kare.

Loch Amon, ruodh Juda

(2 Weche mag Ndalo 33.21-25)

19Amon ne jahigni piero ariyo gariyo kane ochako tich, morito piny kuom
higni ariyo, kodak Jerusalem. Min mare ne nyinge Meshulemeth nyar Haruz
ma ja-Jotba. 20Timbe Amon ne richo e nyim Ruoth Nyasaye mana kaka timbe
Manase wuon mare. 21Noluwo yore duto mane wuon mare oluwo, kotiyo ni
nyiseche manono mane wuon mare tiyonigi, kendo kokulorenigi. 22Noweyo
Ruoth Nyasaye ma Nyasach kwerene, kendo notamore luwe. 23Jodong ruoth
Amon nojame, monege e ode. 24To jo-Juda nonego jogo duto mane ojame,
kendo ne giketo Josia wuode mondo obed ruoth kare.

25Weche moko mag Amon ondiki e Kitap Weche mag Ndalo mag Ruodhi mag
Juda. 26Noyike e liende mane nie puoth Uza. Josia nodoko ruoth kare.

2 Ruodhi 22

Loch Josia, ruodh Juda

(2 Weche mag Ndalo 34.1-2)

1 Josia ne jahigni aboro kane odoko ruoth, morito piny kuom higni piero
adek gachiel, kodak Jerusalem. Min mare ne nyinge Jedida nyar Adaya ma
ja-Bozkath. 2Timbe Josia ne long’o e nyim Ruoth Nyasaye, kendo noluwo
timbe duto mag Daudi kwar mare, ma ok oweyo kata achiel.

Kitap Chik oyudi e Hekalu

(2 Weche mag Ndalo 34.8-33)

3Kane Josia obedo ruoth, kuom higni apar gaboro, nooro Shafan jagoro
wuod Azalia ma wuod Meshulam e Od Ruoth Nyasaye, kowachone niya, 4"Dhiyo
ir Hilkia jadolo maduong’, inyise mondo okwan kar romb pesa mosekel ei
Od Ruoth Nyasaye, ma jorit osechoko kuom ji. 5Pesago mondo oket e lwet
nyipeche marito tich Od Ruoth Nyasaye, 6mondo gichulgo jotich bao gi
jogedo kod jopa kite maloso kuonde mokethore e Od Ruoth Nyasaye, kendo
mondo ging’iewgo yien gi kite mopa milosogo kuonde mokethorego. 7To kik
penjgi kaka gitiyo gi pesa momigi, nikech gin joma ogen."

8Kindeno ema Hilkia jadolo maduong’ nowachoe ni Shafan jagoro niya,
"Aseyudo Kitap Chik e Od Ruoth Nyasaye." Mi nomiyo Shafan kitabuno,
mosomo. 9Shafan jagoro notero ni ruoth wach niya, "Jotichni osegolo pesa
mane oyud e Od Ruoth Nyasaye, kendo gisemiyo nyipeche marito tich odno."
10Eka nomedo wacho ni ruoth niya, "Hilkia osemiya kitabu moro." Mi
nosome ni ruoth.

11Kane ruoth owinjo weche manie kitap chik, noyiecho lepe. 12Eka nochiko
Hilkia jadolo, gi Ahikam wuod Shafan gi Akbor wuod Mikaya, gi Shafan
jagoro, kod Asaya jatich ruoth, niya, 13"Dhiuru upenj Ruoth Nyasaye gima
biro timorena, kendo ni jo-Juda duto, nikech weche manie kitabu
mwaseyudoni. Nyaka bed ni Ruoth Nyasaye okecho kodwa malich, nikech
kwerewa ne ok orito chike manie kitabuni, kata timo gik moko duto
mondikie."

14Omiyo Hilkia jadolo gi Ahikam gi Akbor gi Shafan kod Asaya ne jodhi ir
Hulda janabi madhako ma chi Shalum wuod Tikva, ma wuod Harhas, jarit lep
lemo, mane odak Jerusalem e migawo mar ariyo. Ne giwuoyo kode, 15mi
nodwokogi niya, "Nyisuru ng’at mane oorou ira ni 16Ruoth Nyasaye ma
Nyasach Israel owacho kama: ‘Abiro kelo masira e pinyni, kendo kuom joma
odakie, kaluwore gi weche duto manie kitabu ma ruodh Juda osesomo. 17Ne
gikwinya gi timbegi ka giweya, kendo ka giwang’o ubani ni nyiseche
manono. Emomiyo mirimba nobed mager kuom pinyni, kendo ok norum.’ 18To
wachuru ni ruodh Juda mane oorou mondo upenjne Ruoth Nyasaye wach, ni
Ruoth nyasaye owacho kama: 19‘Kane iwinjo wechena mane awacho kuom
pinyni kod joma odakie, ni ginibed joma okuong’ kendo okwedi, chunyi ne
yom, kendo odembore, miyiecho lepi kendo iywak e nyima. Emomiyo an bende
asewinjo ywakni. 20Noyiki e liendi gi kue, kiluwo kwereni, ma kata
wang’i ok none masira ma abiro kelo kae.’ "

2 Ruodhi 23

Josia oloso piny Juda

(2 Weche mag Ndalo 34.3-7)

1Kane jootego odwoko ni ruoth wach, noluongo jodongo duto mag Juda gi
mag Jerusalem. 2Nodhi e Od Ruoth Nyasaye gi jo-Juda kod jo-Jerusalem
duto; joma omew gi jochan machalre, kaachiel gi jodolo kod jonabi, mi
nosomonigi weche duto mane nie kitap singruok mane nie Od Ruoth Nyasaye.
3Eka nodhi e bath siro, mochung’ e nyim Ruoth Nyasaye kosingore ni
enoluw Ruoth Nyasaye gi chunye duto kod tekone duto, komako chikene gi
wechene kod buchene, kamano mondo orit weche mag singruok mondiki e
kitabuno. Mi ji duto bende notimo singruokno.

4 Eka ruoth nochiko Hilkia jadolo maduong’, gi jadolo maluwe, kod jorit
dhoot, ni mondo gik moko duto milamogo Baal gi siro miluongo ni Ashera
kod sulue, ogol e Od Ruoth Nyasaye. Nowang’ogi e bath Jerusalem e paw
aora Kidron, mi notero buchgi nyaka Bethel. 5Nogolo jodolo mag nyiseche
manono mane ruodhi mag Juda oketo mondo owang’ ubani e hembko mag miech
Juda, kod mag gwenge mokiewo kod Jerusalem, kendo nogolo joma ne wang’o
ubani ni Baal gi wang’chieng’ gi due kod sulue duto. 6Nogolo siro milamo
miluongo ni Ashera e Od Ruoth Nyasaye, motero e dho aora Kidron e bath
Jerusalem. Nowang’e kanyo but aora, motoye matindotindo nyaka olokore
buru. Eka nokawo buche, mopuko e liete ji ajiya. 7Nomuko ut jochode mane
nie Od Ruoth Nyasaye, mane ji terorego, kaka kit lemogi nobet. Udigo ema
ne mon twang’oe pasia mag Ashera.

8Bang’e Josia noluongo jodolo mane nie miech Juda, kendo noketho hembko
mane jodologo wang’oe ubani, chakre Geba nyaka Beer-sheba. (Bende nomuko
hembko mar jochiende mane oger e dhoranga Joshua jaduong’ Jerusalem, bat
koracham kidonjo e dala.) 9Kata obedo ni noluongo jodolo mag hembko mane
ni kuonde moting’ore kamano, to ne otamogi ni kik gitim misango e
kendo-mar-misango mar Ruoth Nyasaye man Jerusalem, to noyienigi mana
chamo makati ma ok ketie thowi kaachiel gi jodolo wetegi. 10Ruoth Josia
noketho Tofeth manie holo mar Ben-hinom ni kik ji wang’ie nyithindgi ka
misango ni Molek. 11Nogolo kido mag farese mane ruodhi mag Juda oseketo
ni wang’chieng’. 12Nomuko kende-mag-misango mane nie wi gorofa mar od
Ahaz, mane ruodhi mag Juda oloso e laru ariyo mag od Ruoth Nyasaye.
Notoyogi matindotindo, mopuko ng’injogi e aora Kidron. 13Ruoth noketho
bende kuonde hembko mane ni yo milambo mar got Zeituni, man yo wuok
chieng’ mar Jerusalem, mane Solomon ruodh Israel ogero ni Ashteroth,
nyasaye ma kuero mar jo-Sidon, gi Kemosh, nyasach jo-Moab, kod Milkom,
nyasach jo-Amon. 14Noturo sirni mag kite gi mag yien mane ji lamo,
motoyogi matindotindo, mi kuonde mane gichungie nodino gi choke ji.

15 Josia nomuko kendo-mar-misango man Bethel, kaachiel gi hembkone mane
Jeroboam wuod Nebat oloso. Notoyo kitene, molokore buru, kendo nowang’o
siro milamo mane ni kanyo. (Jeroboam nogo ema nomiyo jo-Israel obedo
joricho.) 16Kane Josia owichore, noneno liete ewi got. Nooro ji, mogolo
choke e lietego, mi ne giwang’ogi e kendo-mar-misango. Kamano noketho
kendono, kaluwore gi wach Ruoth Nyasaye mane ng’at Nyasaye okoro kane
Jeroboam ochung’ e dho kendo chieng’ sawo cha. Eka Josia noting’o
wang’e, moneno liend ng’at Nyasaye mane okoro wechego. 17Nopenjo niya,
"Mano liend ng’a, ma aneno loka cha?" Jodalanoo nodwoke niya, "En liend
ng’at Nyasaye mane oa Juda, mokoro gik moko duto misetimo kuom
kendo-mar-misangoni." 18Eka Josia nowacho niya, "Weyeuru! Ng’ato kik gol
chokene." Omiyo ne giweyo chokene kaachiel gi choke janabi mane oa
Samaria.

19Bende Josia noketho od lemo mane nie hembko man kuonde moting’ore,
mane ruodhi mag Israel ogero e miech Samaria, kamiyogo Ruoth Nyasaye
mirima. 20Jodolo duto mane Josia onwang’o e hembko nonego e
kende-mag-misango. Eka nodok Jerusalem.

Jo-Israel orito Sap Pasaka

(2 Weche mag Ndalo 35.1-19)

21Ruoth nochiko ji duto ni mondo otim Pasaka ni Ruoth Nyasaye ma
Nyasachgi, kaka ondiki e Kitap Singruok. 22Adier, Pasaka ma kamano ne
pok otim, e ndalo mane jobura ritoe Israel, kata e ndalo mag ruodhi mag
Israel gi Juda. 23To e higa mar apar gaboro mar loch Josia kende ema ne
otimie Pasaka makama ni Ruoth Nyasaye, Jerusalem.

Mirimb Nyasaye osiko kuom jo-Juda

24Bende Josia nogolo jonyakalondo, gi ajuoke, gi kido mag nyiseche
manono miluongo ni Terafim, gi nyiseche mamoko molos gi lwet dhano,
kaachiel gitimbe makuero duto mane onwang’ e piny Juda, kendo e
Jerusalem. Kamano noluwo weche mag chik mane ondik e kitabu mane Hilkia
jadolo oyudo e Od Ruoth Nyasaye. 25Onge ruoth moro kata achiel mane
oluwo Ruoth Nyasaye gi chunye duto, kod tekone duto, komako chike duto
mag Musa, kaka Josia notimo.

26Kata kamano chuny Ruoth Nyasaye ne ok olendo kuom mirima mager mane
okechogo gi jo-Juda nikech timbe maricho mane Manase ochwanyego. 27To
nowacho niya, "Abiro riembo jo-Juda bende mondo oa e nyima, kaka ne
ariembo jo-Israel. Abiro jwang’o Jerusalem, dala mane ayiero, kendo
abiro wito Hekalu mane awacho ni nyinga nobedie."

Tho mar Josia

(2 Weche mag Ndalo 35.20-27)

28Weche moko mag Josia, kod timbene duto, ondiki e Kitap Weche mag Ndalo
mag Ruodhi mag Juda. 29E ndalo Josia ema ne Farao-neko, ruodh Misri,
odhi kedoe gi ruodh Asuria e dho aora Yufrate. Ruoth Josia nodhi Megido
kedo kode, to kane girado, Farao nonege. 30Joge nogolo ringre Megido,
koting’e e gari. Ne gikele Jerusalem, mi giyike e liende owuon. Eka ji
duto nokawo Jehoahaz wuod Josia, moketo ruoth kar wuon mare.

Loch Jehoahaz, ruodh Juda

(2 Weche mag Ndalo 36.1-4)

31Jehoahaz ne jahigni piero ariyo gadek kane odoko ruoth, morito piny
kuom dueche adek, kodak Jerusalem. Min mare ne nyinge Hamutal nyar
Jeremia ma ja-Libna. 32Timbe Jehoahaz ne richo e nyim Ruoth Nyasaye,
mana kaka timbe kwerene. 33Farao-neko notere Ribla e piny Hamath,
motueye kuno, mondo kik obed ruodh Jerusalem, kendo noketo ni jo-Juda
osuru moromo kilo alufu adek mag fedha, gi kilo mia adek mag dhahabu.
34Eka Farao-neko noketo Eliakim wuod Josia mondo obed ruoth kar Josia
wuon mare, kendo noloko nyinge ni Jehoyakim. Jehoahaz to notero Misri,
kuma nothoe.

35Jehoyakim noketo ni jo-Juda osuru ma dirom pesa mane Farao dwaro.
Ng’ato ka ng’ato nogolo dhahabu gi fedha kaka mwandune obet. Kamano
Jehoyakim nochulo fedha gi dhahabu mane Farao oketone.

Loch Jehoyakim, ruodh Juda

(2 Weche mag Ndalo 36.5-8)

36 Jehoyakim ne jahigni piero ariyo gabich kane odoko ruoth, morito piny
kuom higni apar gachiel, kodak Jerusalem. Min mare ne nyinge Zebida nyar
Pedaya ma ja-Ruma. 37Timbe Jehoyakim ne richo e nyim Ruoth Nyasaye, mana
kaka timbe kwerene.

2 Ruodhi 24

1 E ndalo Jehoyakim, Nebukadnezar ruodh Babulon nobiro, mi Jehoyakim
nobet e bwo lochne kuom higni adek. To bang’e nopiem kode, modagi lochne
2Eka Ruoth Nyasaye nooro mony mag jo-Babulon gi mag jo-Aram, gi mag
jo-Moab kod mag jo-Amon, mondo oked gi jo-Juda, kendo ne giketho pinygi
chuth, kaka Ruoth Nyasaye nosemiyo jatichne ma janabi owacho. 3Adier,
gigo notimore kuom jo-Juda mana kaka Ruoth Nyasaye nowacho, ni mondo
ogolgi e nyime. Ruoth Nyasaye nodagi weyonigi kethogi, nikech richo mane
Manase otimo, 4kopong’o Jerusalem gi remb joma onge ketho. 5Weche moko
mag Jehoyakim gi timbene duro, ondiki e Kitap Weche mag Ndalo mag Ruodhi
mag Juda. 6Jehoyakim notho, moluwo kwerene, mi Jehoyachin wuode nodoko
ruoth kare. 7Ruodh Misri ne ok owuok kendo e pinye, nimar ruodh Babulon
nosemaye pinje duto mane nie bwo lochne, chakre aora manie tong’ Misri
nyaka chop aora Yufrate.

Jehoyachin gi jodong Juda oter Babulon e tuech

(2 Weche mag Ndalo 36.9-10)

8Jehoyachin ne jahigni apar gaboro kane odoko ruoth, morito piny kuom
dueche adek kende, kodak Jerusalem. Min mare ne nyinge Nehushta nyar
Elnathan ma ja-Jerusalem. 9Timbe Jehoyachin ne richo e nyim Ruoth
Nyasaye mana kaka timbe wuon mare.

10Ndalono jolwenj Nebukadnezar ruodh Babulon nodhi monjo Jerusalem kendo
ne gilworo dalano. 11Kane pod gilworo Jerusalem, Nebukadnezar nodhi kuno
owuon, 12mi piny nohewo Jehoyachin, mochiwore ni ruodh Babulon, kaachiel
gi min mare, gi jong’adne rieko, gi jodonge kod jotende. Nomake e higa
mar aboro mar loch ruodh Babulon. 13Nebukadnezar nokawo gik mabeyo duto
mane nie Od Ruoth Nyasaye, kod mane nie kar keno mar od ruoth, kendo
nong’ado ong’ado gik moko duto mag dhahabu mane Solomon ruodh Israel
oloso, mane nie Od Ruoth Nyasaye. Kamano wach Ruoth nochopo kare.
14Nebukadnezar nodaro jo-Jerusalem duto, kotero jodongo kod jomwandu ma
dirom alufu apar e tuech kaachiel gi jotheth, kod ji duto molony kuom
tich lwedo. Onge ng’ato mane odong’ mak mana joma odhier. 15Ruoth
kaachiel gi min mare, gi monde gi jotende, kod jodong gwenge. 16Nogolo
jogo duto Jerusalem kaachiel gi jomwandu duto ma dirom alufu abiriyo, gi
jotheth kod joma olony kuom tich lwedo ma dirom alufu achiel. Giduto ne
gin joma otegno, moromo lweny. 17To ruodh Babulon noketo Matania ma
owadgi wuon Jehoyachin mondo obed ruoth kar Jehoyachin. Noloko nying
Matania ni Zedekia.

Loch Zedekia, ruodh Juda

(2 Weche mag Ndalo 36.11-16; Jeremia 52.1-3)

18 Zedekia ne jahigni piero ariyo gachiel kane odoko ruoth, morito piny
kuom higni apar gachiel, kodak Jerusalem. Min mare ne nyinge Hamutal
nyar Jeremia ma ja-Libna. 19Timbe Zedekia ne richo e nyim Ruoth Nyasaye,
mana kaka timbe Jehoyakim. 20Jo-Jerusalem gi jo-Juda nomiyo Ruoth
Nyasaye mirima, nyaka nogologi e nyime.

2 Ruodhi 25

Jo-Babulon okawo Jerusalem

(Jeremia 39.1-7; 52.3-11)

Zedekia nopiem gi ruodh Babulon, modagi lochne. 1Omiyo chieng’ due apar,
due mar apar, e higa mar ochiko mar loch Zedekia, Nebukadnezar ruodh
Babulon nobiro gi joge mag lweny, mi gimonjo Jerusalem. Ne gigero kambi
oko mar dala, eka ne gichielone ohinga molwore. 2Ne gigoyo ni Jerusalem
ageng’a nyaka higa mar apar gachiel mar loch Zedekia. 3Koro kech ne lich
e dalano, kendo ji ne onge gi chiemo chuth. 4Chieng’ due ochiko, due mar
ang’wen, jo-Babulon nomwomo ohinga mar dala, mi Zedekia notemo ringo gi
jolwenje duto gotieno, kata obedo ni jo-Babulon nosedhogo dala koni gi
koni. Ne giluwo rangach mane nie kind ohingni ariyo, ka ging’ado orundu
ruoth, mi gichiko yo holo mar Jordan. 5To jolweny mag babulon nolawo
Zedekia, mojuko e paw Jeriko, mi jolwenje duto oringo oweye. 6Ne gimake
mi gitere Ribla ir ruodh Babulon, mong’adone bura kuno. 7Ne ginego
yawuot Zedekia e wang’e koneno, eka ne gitoko wengene oko, kendo gitueye
gi nyororo, mi gitere Babulon.

Odar jo-Juda moter Babulon e tuech

(2 Weche mag Ndalo 36.17-21; Jeremia 39.8-10; 52.12-30)

8Chieng’ due abiriyo due mar abich, e higa mar apar gochiko mar loch
Nebukadnezar, jatend joma ne rito ruodh Babulon, nobiro Jerusalem,
9Nowang’o Od Ruoth Nyasaye, gi od ruoth, kod udi duto mag Jerusalem,
10kendo joge mag lweny nomuko ohinga duto mane olworo Jerusalem.
11Bang’e Nebukadnezar nomako ji duto mane odong’ Jerusalem motero
Babulon, kaachiel gi joma ne oseringo modok ni ruodh Babulon, kod jotich
molony mane pod odong’ kuno. 12To joma odhier ahinya, mane onge gi
gimoro, noweyo e piny Juda mondo oti e puothe mzabibu, kendo e puothe
mamoko.

13 Jo-Babulon notoyo sirni mag mula, gi rachungi mane itiyogo e Hekalu,
kod karaya maduong’ mar mula ma bende ne ni kanyo. Bang’e ne gitero
mulago duto Babulon. 14Bende ne gidhi gi agulini gi rachodhi gi rangisni
gi bakunde miting’oe remb misango, kod gik moko duto mag mula mane olos
ni tich Hekalu. 15Bende jatend jolweny nokawo gik moko duto molos gi
dhahabu kata molos gi fedha, kaka kikombe gi tegni mag mach. 16Pek mula
mane ruoth Solomon olosogo sirni ariyo gi karaya maduong’ ne ng’eny
mokadho apima. 17Sirni ariyogo ne romre. Moro ka moro borne modhi malo
ne romo mita ochiko. Ewi siro ka siro ne nitie gima chalo agulu mar
mula, ma borne modhi malo romo mita achiel gi nus, to alwora mare ne
oketie gik mong’inore ong’inore ka machunga, ma bende nolos gi mula.

18Nebuzaradan, jatend lweny maduong’, nomako Seraya jadolo maduong’, gi
Zefania jadolo maluwe, kod ji adek ma jorit dhood Hekalu. 19Bende nokawo
ng’at mane osebedo jatend jolweny, gi jagoro mare mane tichne en ndiko
nying joma onego obed jolweny, kaachiel gi ji abich kuom joma ne ng’ado
ni ruoth rieko, kod jodongo piero auchiel mane pod ni Jerusalem. 20Jogo
duto notero Ribla ir ruodh Babulon, 21mi ruoth nogolo chik, mi ogogi
kendo oneggi kuno e piny Hamath. Kamano e kaka nodar jo-Juda e pinygi,
moter e tuech.

Jo-Juda modong’ oringo odhi Misri

22 To kuom joma nodong’ e piny Juda, Nebukadnezar ruodh Babulon noyiero
Gedalia wuod Ahikam ma wuod Shafan, mondo obed jatendgi. 23Jodong lweny
duto, kaachiel gi jogi, nowinjo ni ruodh Babulon oseyiero Gedalia. Mi
Ishmael wuod Nethania, gi Johanan wuod Karea, gi Seraya wuod Tanhumeth
ja-Netoifa, kod Jaazania wuod ja-Maaka ne jodhi ir Gedalia kaachiel gi
jogi. 24Gedalia nokuong’orenigi kowacho niya, "Kik uluor jo-Babulon.
Daguru adaga e pinywani kuyie loch ruodh Babulon, to unune maber." 25To
e due mar abiriyo, Ishmael wuod Nethania ma wuod Elishama ma anywola
joka ruoth, nobiro gi ji apar, momonjo Gedalia. Ne ginege, kaachiel gi
jo-Yahudi kod jo-Babulon mane ni kode Mizpa. 26Eka ji duto, kaachiel gi
jodong lweny, noringo modhi Misri, nimar ne giluoro jo-Babulon.

Ogony Jehoyachin, kendo omiye duong’ e dala Babulon

(Jeremia 52.31-34)

27Kane Jehoyachin ruodh Juda osetue higni piero adek gabiriyo,
Evil-merodak ruodh Babulon nogonye. Mano notimore chieng’ due piero
ariyo gabiriyo, mar due apar gariyo, e higa mane Evil-merodak ochakoe
tich ruoth. 28Evil-merodak norito Jehoyachin gi ng’wono, kendo ne omiye
luor maduong’ moloyo ruodhi duto mane ni Babulon e tuech. 29Kuom mano
Jehoyachin nolonyo lep tuech, kendo nochiemo e od ruoth ndalone duto.
30Odiechieng’ kodiechieng’ kuom higni duto mane ongima, ne imiye gik
moko morome konyorego.

1 Weche mag Ndalo 1

Nyikwa Adam

(Chakruok 5.1-32)

1Adam nonywolo Seth, to Seth nonywolo Enosh. 2Enosh nonywolo Kenan, to
Kenan nonywolo Mahalalel. Mahalalel nonywolo Jared, 3to Jared nonywolo
Enok. Enok nonywolo Methusela, to Methusela nonywolo Lamek. 4Lamek
nonywolo Nowa, to Nowa nonywolo Shem gi Ham kod Jafeth.

Nyikwa yawuot Nowa

(Chakruok 10.1-32)

5Jafeth nonywolo Gomer gi Magog, gi Madai gi Javan gi Tubal gi Meshak
kod tiras. 6To Gomer nonywolo Ashkenaz gi Rifath kod Togarma. 7Javan to
nonywolo Elisha gi Tarshish gi Kitim kod jo-Rodan.

8Ham nonywolo Kush gi Misri gi Put kod Kanaan. 9To Kush nonywolo Seba gi
Havila gi Sabta gi Raama kod Sabteka. To Raama nonywolo Sheba kod Dedan.
10Kush ne wuon Nimrod bende, ma nokwongo bet ruoth e piny. 11Nyikwa
Misri ne gin jo-Lud, gi jo-Anam gi jo-Lehab gi jo-Naftu 12gi jo-Pathrus
gi jo-Kaslu kod jo-Kaftor, ma jo-Filistia nowuok kuomgi. 13Kanaan
nonywolo yawuowi ariyo; Sidon wuode makayo gi Heth. 14Nyikwaye ne gin
jo-Jebus gi jo-Amor gi jo-Girgash 15gi jo-Hivi gi jo-Arki gi jo-Sini
16gi jo-Arvad gi jo-Zemar kod jo-Hamath.

17Shem nonywolo Elam gi Ashur gi Arpaksad gi Lud kod Aram. To Aram
nonywolo Uz gi Hul gi Gether kod Mash. 18Arpaksad nonywolo Shela, to
Shela nonywolo Eber. 19Eber nonywolo Shela, to Shela nonywolo yawuowi
ariyo: wuode makayo nochak ni Peleg (tiende ni, Pogruok), nikech e
ndalone ema nopogie piny, to owadgi ne nyinge Joktan. 20Joktan nonywolo
Almodad gi Shelef gi Hazarmoth gi Jera 21gi Hadoram gi Uzal gi Diukla
22gi Ebal gi Abimael gi Sheba gi 23Ofir gi Havila kod Jobab. Jogo duto
ne joka Joktan.

Nyikwa Shem

(Chakruok 11.10-26)

24Shem nonywolo Arpaksad to Arpaksad nonywolo Shela. 25Shela nonywolo
Eber, to Eber nonywolo Peleg. Peleg nonywolo Reu, 26to Reu nonywolo
Serug. Serug nonywolo Nahor, to Nahor nonywolo Tera. 27Tera nonywolo
Abram, ma bang’e niluongo ni Ibrahim.

Nyikwa Ishmael gi Ketura

(Chakruok 25.1-6, 12-18)

28Yawuot Ibrahim ne Isaka gi Ishmael, 29to Ishmael nonywolo Nebayoth
wuode makayo, kod Kedar gi Abdeel gi Mibsam 30gi Mishma gi Duma gi Masa
gi Hadad gi Tema 31gi Jetur gi Nafish kod Kedema. Jogo duto ne joka
Ishmael.

32Ketura ma chi Ibrahim machielo nonywolo Zimram gi Jokshan gi Medan gi
Midian gi Ishbak kod Shua. To yawuot Jokshan ne Sheba gi Dedan. 33To
Midian nonywolo Efa gi Efer gi Hanok gi Abida kod Eldaa. Jogo duto ne
joka ketura.

Nyikwa Esau

(Chakruok 36.1-43)

34Isaka wuod Ibrahim nonywolo Esau gi Israel.

35Esau nonywolo Elifaz gi Reuel gi Jeush gi Jalam kod Kora. 36To Elifaz
nonywolo Teman gi Omar gii Zefi gi Gatam gi Kenaz gi Timna kod Amalek.
37To Reuel nonywolo Nahath gi Zera gi Shama kod Miza.

38Seir nonywolo Lotan gi Shobal gi Zibeon gi Ana gi Dishon gi Ezer kod
Dishan. 39To yawuot Lotan ne Hori gi Homam. Bende ne en gi nyamin ma
nyinge Timna. 40Yawuot Shobal ne gin Alian gi Manahath gi Ebal gi Shefi
kod Onam. Yawuot Zibeon ne Aya gi Ana. 41Wuod Ana ne Dishon. Yawuot
Dishon ne gin Hamran gi Eshban gi Ithran kod Keran. 42Yawuot Ezer ne gin
Bilhan gi Zaavan kod Jaakan. To yawuot Dishan ne Uz gi Aran.

43Koro ruodhi mane rito piny Edom kane jo-Israel pod onge gi ruoth e
magi: Ruoth mokwongo ne en Bela wuod Beor, ma dalane niluongo ni
Dinhaba. 44Kane Bela otho, Jobab wuod Zera ma ja-Bozra nodoko ruoth
kare. 45To kane Jobab otho, Husham ja-Teman nodoko ruoth kare. 46Bang’
tho Husham, Hadad wuod Bedad nodoko ruoth kare. Hadadno ema noloyo
jo-Midian e lweny e piny Moab. Dalane niluongo ni Avith. 47Kane Hadad
otho, Samla ja-Masreka nodoko ruoth kare. 48Kane Samla otho, Shaul
ja-Rehoboth man but aora Yufrate nodoko ruoth kare. 49To kane Shaul
otho, Baal-hanan wuod Akbor nodoko ruoth kare. 50To bang’ tho
Baal-hanan, Hadad nodoko ruoth kare. Dalane niluongo ni Pai. Nying
chiege ne Mehetabel nyar Matred ma nyar Mezahab.

51Magi e jodongo mane rito piny Edom kane Hadad osetho: Timna gi alia gi
Jetheth 52gi Oholibama gi Ela gi Pinon 53gi Kenaz gi Teman gi Mibzar
54gi Magdiel kod Iram. Jogo duto ne jodong Edom.

1 Weche mag Ndalo 2

Yawuot Israel

(Chakruok 35.22-26)

1Yawuot Israel ne gin Reuben gi Simeon gi Lawi gi Juda gi Isaka gi
Zebulun 2gi Dan gi Josef gi Benjamin gi Naftali gi Gad kod Asher.

Nyikwa Juda

3Yawuot Juda ma od Bath-shua nyar Kanaan ne gin Er gi Onan kod Shela. To
timbe Er, wuod Juda makayo, ne richo e nyiom Ruoth Nyasaye, mi Ruoth
Nyasaye nonege. 4Bang’e Juda nonywolo yawuowi moko ariyo gi Tamar chi
wuodeno, ma nyinggi Perez gi Zera. Koro yawuot Juda duto ne abich.

5Yawuot Perez ne Hezron gi Hamul. 6Zera ne nigi yawuowi abich. Ne gin
Zimri gi Ethan gi Heman gi Kalkol kod Dara. 7Wuod Karmi ne en Akan, ma
nokelo ni jo-Israel chandruok nikech noketho, kokawo gima ochiw ni Ruoth
Nyasaye. 8Wuod Ethan ne en Azaria.

9Yawuot Hezron ne gin Jerameel gi Ram kod Kaleb. 10Ram nonywolo
Aminadab, to Aminadab nonywolo Nashon mane jaduong’ jo-Juda. 11Nashon
nonywolo Salmon, to Salmon nonywolo Boaz. 12Boaz nonywolo Obed, to Obed
nonywolo Jesse. 13Jesse nonywolo Eliab wuode makayo, gi Abinadab, wuode
mar ariyo, gi Shimea, wuode mar adek, 14gi Nethaneel, wuode mar
angg’wen, gi Radai wuode mar abich, 15Gi Ozem, wuode mar auchiel, gi
Daudi wuode mar abiriyo. 16Nyiminegi ne Zeruya gi Abigail. Zeruya ne
nigi yawuowi adek: Abishai gi Joab kod Asahel. 17Abigail mane chi Jather
Ja-Ishmael, nonywolo Amasa.

18Kaleb wuod Hezron ne nigi dhako ma nyinge Azuba. Azuba nonywolo
Jerioth gi Jesher gi Shobab kod Ardon. 19Kane Azuba osetho, Kaleb
nokendo Efrath, mane ginywologo Hur. 20Hur nonywolo Uri, to Uri nonywolo
Bezalel.

21Kane Hezron jahigni piero auchiel, nokendo nyar Makir wuon Gilead.
Chiegeno nonywolo Segub, 22to Segub nonywolo Jair mane nigi mier piero
ariyo gadek e piny Gilead. 23To Geshur kod Aram nomayogi Havoth-jair, gi
Kenath kod mier matindo mokiewo kode, duto mier piero auchiel. Jogo duto
ne nyikwa Makir wuod Gilead. 24Kane Hezron osetho, Kaleb notero Efratha
chi Hezron wuon mare, mi ne ginywologo Ashur wuon Tekoa.

25Jerameel ne kach Hezron, to yawuot Jerameel ne gin Ram, wuode makayo,
gi Buna gi Oran gi Ozem kod Ahija. 26Jerameel ne nigi dhako machielo ma
nyinge Atara, ma nonywolone Onam. 27Ram ma wuod Jerameel makayo nonywolo
Maaz gi Jamin kod Eker. 28To yawuot Onam ne Shamai gi Jada. To yawuot
Shamai ne Nadab gi Abishur. 29Chi Abishur mane nyinge Abihail nonywolo
Aban gi Molid. 30Yawuot Nadab ne Seled gi Apaim, to Seled notho maonge
nyathi. 31Apaim nonywolo Ishi, to Ishi nonywolo Sheshan, to Sheshan
nonywolo Alahi. 32Yawuot Juda ma omin Shamahi ne Jether gi Jonathan.
Jether notho maonge nyathi, 33to yawuot Jonathan ne Pelleth gi Zaza.
Jogo duto ne joka Jerameel.

34Sheshan ne onge gi yawuowi, to nonywolo mana nyiri kende, to ne en gi
misumba ma ja-Misri ma nyinge Jerha. 35Jali ema Sheshan nomiyo nyare
mokendo, mi ne ginywolo wuowi ma nyinge Atai. 36Atai nonywolo Nathan, to
Nathan nonywolo Zabad. 37Zabad nonywolo Eflal, to Eflal nonywolo Obed.
38Obed nonywolo Jehu, to Jehu nonywolo Azaria. 39Azaria nonywolo Helez,
to Helez nonywolo Eleasa. 40Eleasa nonywolo Sismai, to Sismai nonywolo
Shalum. 41Shalum nonywolo Jekamia, to Jekamia nonywolo Elishama.

42Kaleb omin Jerameel, nonywolo Mesha wuode makayo, to Mesha nonywolo
Zif. Zif nonywolo Meresha, to Meresha nonywolo Hebron. 43Yawuot Hebron
ne gin Kora gi Tapua gi Rekem kod Shema. 44Shema nonywolo Raham, to
Raham nonywolo Jorkeam. Rekem nonywolo Shamai, 45to Shamai nonywolo
Maon. Maon to nonywolo Bethzur. 46Chi kaleb moro, ma nyinge Efa,
nonywolo Haran gi Moza kod Gazez. To Haran nonywolo Gazez. 47Yawuot
jadai ne gin Regem gi Jothan gi Geshan gi Pelet gi Efa kod Shaaf.
48Maaka, ma bende chi Kaleb nonywolo Sheber gi Tirhana, 49gi Shaaf, kod
Sheva. Shaaf ne wuon Madmana, to Sheva ne wuon Makbena gi Gibea, Bende
Kaleb ne nigi nyako ma nyinge Aksa. 50Jogo duto ne joka Kaleb.

To joka Hur e magi: Hur, wuod Efratha makayo, nonywolo Shobal wuon
Kiriath-jearim, 51gi Salma wuon Bethlehem, kod Haref wuon Beth-gader.
52Shobal wuon Kiriath-jearim nonywolo Reaya, kendo ne en kwar joka
Manahath joka Manahath. 53Jo-Kiriath-jearim ne gin jo-Ithri gi jo-Pu gi
jo-Shuma, kod jo-Mishra. Jo-Zora gi jo-Eshtaol nowuok kuom ogendnigo.
54Joka Salma ne gin jo-Bethlehem gi jo-Metofa gi jo-Atroth-beth-joab gi
joka Manahath modong’, gi jo-Zor 55gi dhout jondiko ma nodak Jabez, gi
jo-Tira gi jo-Shimea kod jo-Suka. Jogi ne jo-Keni ma kwargi ne or joka
Rekab.

1 Weche mag Ndalo 3

Yawuot Daudi

(2 Samuel 3.2-5; 5.13-16; 1 Weche mag Ndalo 14.3-7)

1Yawuot Daudi mane onywolo Hebron e magi: Wuode makayo ne Anon, ma min
mare ne Ahinoam nyar Jezreel. Mar ariyo ne Daniel, ma min mare ne
Abigail nyar Karmel. 2Mar adek ne Absalom, ma min mare ne Maaka nyar
Talmai ruodh Geshur. Mar ang’wen ne Adonija ma min mare ne Hagith. 3Mar
abich ne Shefatia ma min mare ne Abital. Mar auchiel ne Ithream, wuod
chiege ma nyinge Egla. 4Daudi nonywolo yawuowi auchielgo kodak Hebron,
kuma nobetie ruoth kuom higni abiriyo gi dueche auchiel. Bang’e nodak
Jerusalem, korito piny kuom higni piero adek gadek. 5Kane odak Jerusalem
nonywolo Shimea gi Shobab gi Nathan kod Solomon ma min-gi ne Bathsheba
nyar Amiel. Bang’e Daudi nonywolo yawuowio moko ochiko. 6Ne gin Ibhar gi
Elishama gi Elifelet. 7Gi Noga gi Nefeg gi Jafia 8gi Elishama gi Eliada
kod Elifelet. 9Jogo duto ne yawuot Daudi, ka ok okwan mond yawuote
mamoko. Ne gin gi nyamingi ma nyinge Tamar.

Nyikwa Solomon

10Solomon nonywolo Rehoboam, to Rehoboam nonywolo Abija. Abija nonywolo
Asa, to Asa nonywolo Jehoshafat. 11Jehoshafat nonwolo Jehoram, to
Jehoram nonywolo Ahazia, Ahazia nonywolo Joash, 12to Joash nonywolo
Amazia, Amazia nonywolo Azaria, to Azaria nonywolo Jotham. 13Jotham
nonywolo Ahaz to Ahaz nonywolo Hezekia. Hezekia nonywolo Manase, 14to
Manase nonywolo Amon. Amon to nonywolo Josia. 15Yawuot Josia ne gin
Johanan, wuode makayo, gi Jehoyakim wuode mar ariyo, gi Zedekia wuode
mar adek, gi Shalum, wuode mar ang’wen. 16Yawuot Jehoyakim ne Jekonia gi
Zedekia.

17Jekonia, mane oter e tuech, nonywolo Shealtiel 18gi Malkiram gi Pedaya
gi Shenazar gi Jehamia gi Hosham kod Nedabia. 19Pedaya nonywolo
Zerubabel gi Shimei, to yawuot Zerubabel ne Meshulam gi Hanania. Ne gin
gi nyamin-gi ma nyinge Shelomith. 20Zerubabel nonywolo yawuowi moko
abich. Ne gin Hashuba gi Ohel gi Berekia gi Hasadia kod Jushab-hesed.
21Hanania nonywolo Pelatia, to Pelatia nonywolo Jeshaya. Jeshaya
nonywolo Refaya, to Refaya nonywolo Arnan. Arnan nonywolo Obadia, to
Obadia nonywolo Shekania, 22Shekania to nonywolo yawuowi auchiel, ma
nyinggi Shemaya gi Hatush, gi Igal gi Baria gi Nearia kod Shafat.
23Nearia nonywolo yawuowi adek, ma nyinggi Elioenai gi Hizkia kod
Azikram. 24Elioenai nonywolo yawuowi abiriyo. Ne gid Hodavia gi Eliashib
gi Pelaya gi Akub gi Johanan gi Delaya kod Anani.

1 Weche mag Ndalo 4

Nyikwa Juda

1Joka Juda ne Perez gi Hezron gi Karmi gi Hur kod Shobal. 2Reaya wuod
Shobal nonywolo Joath, to Joath nonywolo Ahumai gi Lahad. Giduto ne gin
joka Hora.

3Yawuot Etam ne gin Jezreel gi Ishama kod Idbash. Ne gin gi nyamingi ma
nyinge Hazelelponi. 4Penuel ne wuon Gedor. Ezer ne wuon Husha. Ne gin
joka Hur wuod Efratha makayo ma wuon Bethlehem.

5Ashur wuon Tekoa ne nigi mon ariyo ma nyinggi Hela gi Naara. 6Naara
nonywolo Ahuram gi Hefer kod jo-Timni gi jo-Ahashtar. Mago ne joka
Naara. 7To yawuot Ela ne Zereth gi Zoar gi Ethman kod Koz. 8Koz nonywolo
Adub gi Zobeba kod joka Aharhel wuod Harun.

9Jabez ne ng’at marahuma moloyo owetene duto. Min mare nochake ni Jabez
nikech nonywole gi rem malit. 10Jabez nokwayo Nyasach Israel niya, "Yie
igwedha, kendo imed mbap pinya, bende lweti orita mondo kik gima rach
hinya." Mi Nyasaye nomiye gima nokwayono.

11Kelub owadgi Shua nonywolo Mehir ma wuon Eshton. 12Eshton nonywolo
Efratha gi Pasea kod Tehina wuon Irnahash. Jogo duto ne joka Reha.

13Yawuot Kenaz ne Othniel gi Seraya, to yawuot Othniel ne Hathath gi
Meonithia. 14Meonithia nonywolo Ofra, to Seraya nonywolo Joab ma wuon
jo-Geharashim. Ne ochakgi nyingno nikech ne gin jopa bao.

15Yawuot Kaleb wuod Jefune ne gin Iru gi Ela kod Naam, to wuod Ela ne
Kenaz. 16Yawuot Jehalelel ne Zif gi Zifa gi Tiria kod Asarel. 17Ywuot
Ezra ne Jether, gi Mered gi Efer kod Jalon. Mered nokendo Bithia nyar
Farao mi Bithia nonywolo Miriam gi Shamai kod Ishba ma wuon Eshtemoa.
18Chi Mered ma nyar Yahudi nonywolo Jared wuon gedor, gi Heber wuon
Soko, kod Jekuthiel wuon Zanoa. 19Yawuot Hodia ma od nyamin Naam ne
Keila ja-Garbi, kod Eshtemoa ja Maaka. 20Yawuot Shimon ne gin Amnon gi
Rina gi Ben-hanan kod Telon. Yawuot Ishi ne Zoheth gi Ben-zoheth. 21Joka
Shela wuod juda ne gin Er wuod Leka, gi Laada wuon Maresha, gi dhout
jotueng’o ma nodak Bethashbea 22Gi Jokim gi jo-Kozeba gi Joash kod Saraf
ma nochwanyore gi jo-Moab modok Bethlehem. (Wechegi nondik chon ahinya.)
23Jogo ne jochue agulini. Ne gidak Nataim gi Gedara, ka gitiyo ni ruoth.

Nykwa Simeon

24Yawuot Simeon ne gin Nemuel gi jamin gi Jarib gi Zera kod Shaul.
25Shaul nonywolo Shalum, to Shalum nonywolo Mibsam, to mibsam nonywolo
Mishma. 26To joka Mishma e magi: Mishma nonywolo hemuel, to hemuel
nonywolo Zakur. Zakur to nonywolo Shimei. 27Shimei nonywolo yawuowi apar
gauchiel kod nyiri auchiel, to owetene ne ok ne nigi nyithindo mang’eny
kamano, kendo dhoodgi ne ok onya kaka jo-Juda. 28Ne gidak beer-sheba gi
Molada gi Hazarshual 29gi Bilha gi Ezem gi Tolad 30gi Bethuel gi Horma
gi Ziklag 31gi Bethmarkaboth gi Azar-susim gi beth-biri, kod Shaaraim.
Mago ne miechgi nyaka chop ndalo loch Daudi. 32Miechgi abich mamoko ne
gin Etam gi Ain gi Rimon gi Token kod Ashan, 33kaachiel gi mier mokiewo
kodgi nyaka Baalath. Mago kuonde mane gidakie. Nyinggi mane ondik ne gin
34Meshobab gi Jamlek gi Josha ma wuod Amazia 35gi Joel gi Jehu wuod
Josibia ma wuod Seraya ma wuod Asiel, 36gi Elioenai gi Jaakoba gi
Jeshohaya gi Asaya gi Adiel gi Jesimiel gi Benaya 37gi Ziza wuod Shifi
ma wuod Alon ma wuod Jedaya ma wuod Shimri ma wuod Shemaya. 38Jogo duto
ne jodong dhoudi, kendo dhoutgi nonya ahinya. 39Ne gia kama idonjogo
Gedor, yo wuok chieng’ mar holo, ka gidwaro lek ni jambgi. 40Mi ne
ginwang’o lege momew kendo mabeyo. Pinyno ne lach ahinya. Jo-Ham ema
nokwongo dakie. 41Joma nyinggi osendikgo nochopo kuno e ndalo Hezekia
ruodh Juda. Ne giketho hemb jo-Ham kod jo-Maun, mane giyudo kuno kendo
ne ginegogi duto, ma pok ndachgi oneno nyaka chil kawuono. Piny nokue,
kendo oboch, mi ne gidak e pinyno, nikech ne nitie lek ni jambgi. 42To
ji mia abich kuom jo-Simeon nodhi nyaka got Seir. Jotendgi ne Pelatia gi
Nearia gi Refaya kod Uziel, ma yawuot Ishi. 43Ne ginego jo-Amalek
modong’ kendo pod gidak kuno nyaka chil kawuono.

1 Weche mag Ndalo 5

Nyikwa Reuben

1 Reuben ne en wuod Israel makayo, to noterore gi chi wuon mare, omiyo
kata obedo ni ne en kayo kamano, duong’ne mar dala ne omi yawuot Josef
ma wuod Israel. To joka Josef ne ok omi duong’ mar dala kaka owinjore
tim ni dhood wuowi makayo, 2nimar Juda noloyo owetene gi duong’, nikech
ode ema nodoko od ruoth. To adier duong’ mar dala ne en mar Josef.
3Yawuot Reuben ma wuod Israel makayo ne gin Hanok gi Palu gi Hezron kod
Karmi.

4 Joka Joel e magi:

Joel nonywolo Shemaya, to Shemaya nonywolo Gog, Gog nonywolo Shimei, 5to
Shimei nonywolo Mika. Mika nonywolo Reaya, to Reaya nonywolo Baal. 6Baal
to nonywolo Beera. Beera ne en achiel kuom joma ne Tiglath-peleser ruodh
Asuria odaro, motero e tuech piny mabor. Ne en jaduong’ joka Reuben. 7Ma
e kaka ochan owetene e dhoutgi: Jeyel ne jatelo, eka Zekaria 8kod Bela
wuod Azaz ma wuod Shema ma wuod Joel ne luwo. Ne gidak Aroer, mi ne
gilandore nyaka Nebo gi Baal-meon. 9Bende ne gidak e yo wuok chieng’
nyaka chop e thim mopogo kindgi gi aora Yufrate, nikech jambgi
nosemedore e piny Gilead. 10E ndalo loch Saulo ne gikedo gi jo-Hagri, mi
ginego, kendo gidak e miechgi e piny man yo wuok chieng’ mag Gilead.

Nyikwa Gad

11Jo-Gad nomanyore gi jo-Reuben, ka gidak e piny Bashan nyaka Saleka.
12Joel ma jatendgi gi Shafan jalupne gi Janai kod Shafat ne jodak
Bashan. 13Jowetegi nowuok kuom dhout Mikael gi Meshulam gi Sheba gi
Jorai gi Jakan gi Zia kod Eber. 14Ji abiriyogo ne yawuot Abihail wuod
Huri ma wuod Jaroa, ma wuod Gilead, ma wuod Mikael, ma wuod Jeshishai,
ma wuod Jado, ma wuod Buz. 15Ahi wuod Abdiel ma wuod Guni ne jatend
dhoodgi. 16Ne gidak e piny Gilead kod e miech Bashan, kendo e thim
Sharon nyaka mbape. 17Nying jogo duto nondik e ndalo mag lochh Jotham
ruodh Juda, kendo Jeroboam ruodh Israel.

Weche man kuom jo-Reuben gi jo-Gad kod jo-Manase konchiel

18Jo-Reuben gi jo-Gad kod jo-Manase konchiel ne nigi jolweny molony
alufu piero ang’wen gauchiel gi mia abiriyo kod piero auchiel. Ne gikore
gi kuodi gi tong’ kod asere. 19Ne gikedo gi jo-Hagri gi jo-Getur gi
jo-Nafish kod jo-Nodab. 20Nyasaye nokonyogi e lweny nikech ne giywakne
kane gikedo. Nowinjogi nikech ne gigene, mi ne giloyo jo-Hagri gi ji
duto mane jo-Hagri oseriworego. 21Ne gipeyo jamb jo-Hagri, ngamia alufu
piero abich gi rombe alufu mia ariyo gi piero abich, kod kenje alufu
ariyo, kendo ne gimako ji alufu mia achiel. 22Ne ginego ji mang’eny,
nikech Nyasaye ema nomiyo lwenyno obedoe. Bang’e ne gidak e pinyno kar
jogo, nyaka ndalo mane odargi kiterogi e tuech Babulon ochopo.

23Jo-Manase konchiel nodak e pinyno chakre Bashan nyaka Baal-hermon gi
Senir kod Got Harmon. Ne ging’eny, 24kendo jotend dhoutgi ne Efer gi
Ishi gi Eliel gi Azriel gi Jeremia gi Hodavia kod Jadiel. Ne gin
thuondi, kendo joma rahuma. 25To ne giweyo Nyasach kweregi, ka
gindhogore gi nyisech ogendni mag pinyno mane Nyasaye otieko mondo
oyawnegi thuolo. 26Omiyo Nyasach Israel nomiyo Pul, ma bende iluongo ni
Tiglath-peleser ruodh Asuria mondo omonj jo-Reuben gi jo-Gad kod
jo-Manasego. Nodarogi moterogi nyaka Hala gi Habor gi Hasa kod aora
Gozan, kuma gidakie nyaka chil kawuono.

1 Weche mag Ndalo 6

Nyikwa Lawi

1Yawuot Lawi ne gin Garshon gi Kohath kod Merari. 2Yawuot Kohath ne gin
Amram gi Izhar gi Hebron gi Uziel. 3To yawuot Amram ne Harun gi Nadab gi
Abihu gi Eleazar kod Ithamar. 4Eleazar nonywolo Finehas to Finehas
nonywolo Abishua. 5Abishua nonywolo Buki, to Buki nonywolo Uzi. 6Uzi
nonywolo Zerahia. To Zerahia nonywolo Merayoth. 7Merayoth nonywolo
Amaria, to Amaria nonywolo Ahitub. 8Ahitub nonywolo Zadok, to Zadok
nonywolo Ahimaaz. 9Ahimaaz nonywolo Azaria, to Azaria nonywolo Johanan.
10Johanan nonywolo Azaria, mane jadolo e Hekalu mane Solomon ogero
Jerusalem. 11Azaria nonywolo Amaria, to Amaria nonywolo Ahitub, 12Ahitub
nonywolo Zadok, to Zadok nonywolo Shalum. 13Shalum nonywolo Hilkia to
Hilkia nonywolo Azaria. 14Azaria nonywolo Seraya, to Seraya nonywolo
Jehozadak. 15Kane Nyasaye omiyo Nebukadnezar odaro jo-Juda gi
jo-Jerusalem koterogi Babulon e tuech, Jehozadak bende noter kodgi.

16 Yawuot Lawi ne gin Gershon gi Kohath kod Merari.

17Yawuot Gershon ne Libna gi Shimei. 18To yawuot Kohath ne gin Amram gi
Izhar gi Hebron kod Uziel. 19To yawuot Merari ne Mali gi Mushi. Dhout
jo-Lawi, kaluwore gi kweregi e magi:

20Joka Gershon:

Nonywolo Libni, to Libni nonywolo Jahath. Jahath nonywolo Zima, 21to
Zima nonywolo Joa. Joa nonywolo Ido, to Ido nonywolo Zera, to Zera
nonywolo Jeatherai.

22Joka Kohath e magi:

Kohath nonywolo Abinadab, to Abinadab nonywolo Kora. Kora nonywolo Asir.
23To Asir nonywolo Elkana, Elkana nonywolo Ebiasaf, to Ebiasaf nonywolo
Asir. 24Asir nonywolo Tahath, to Tahath nonywolo Uriel. Uriel nonywolo
Uzia, to Uzia nonywolo Shaul. 25Yawuot Elkana ne Amasai gi Ahimoth.
26Ahimoth nonywolo Zofia, to Zofia nonywolo Nahath. 27Nahath nonywolo
Eliab, to Eliab nonywolo Jeroham, to Jeroham nonywolo Elkana. 28Wuod
Samuel makayo ne Josef, to jalupne ne Abija.

29Joka Merari e magi:

Merari nonywolo Mali, to Mali nonywolo Libni, to Libni nonywolo Shimei
to Shimei nonywolo Uza. 30Uza nonywolo Shimea, to Shimea nonywolo Hagia,
to Hagia nonywolo Asaya.

Daudi oketo jower mag Hekalu

31Daudi noyiero jo-Lawi moko mondo obed jotend wer, chieng’ mane Sanduk
okan e Od Ruoth Nyasaye. 32Ne giwer e nyim Hemb Romo nyaka Solomon
notieko gero Hekalu mar Ruoth Nyasaye Jerusalem, kendo ne gitiyo tijegi
kaka nochanegi. 33Jower kaachiel gi yawuotgi e magi:

Kuom joka Kohath, jatend wer ne en Heman ma jathum, ma wuod Joel, wuod
Samuel, 34wuod Elkana, wuod Jeroham, wuod Eliel, wuod Toa, 35wuod Zuf,
wuod Elkana, wuod Mahath, wuod Amasai, 36wuod Elkana, wuod Joel, wuod
Azaria, wuod Zefania, 37wuod Tahath, wuod Asir, wuod Ahiasaf, wuod Kora,
38wuod Izhar, wuod Kohath, wuod Lawi, wuod Israel. 39Jalup Heman ne Asaf
omin mare, mane ochung’ e bade korachwich. Asaf ne wuod Berakia, ma wuod
Shimea, 40wuod Mikael, wuod Baaseya, wuod Malkija, 41wuod Ethni, wuod
Zera, wuod Adaya, 42wuod Ethan, wuod Zima, wuod Shimei, 43wuod Jahath,
wuod Gershon, wuod Lawi.

44Joka Merari nochung’ yo koracham. Jatendgi ne en Ethan wuod Kishi, ma
wuod Abdi, wuod Maluk, 45wuod Ashabia, wuod Amazia, wuod Hilkia, 46wuod
Amzi, wuod Bani, wuod Shemer, 47wuod Mali, wuod Mushi, wuod Merari, wuod
Lawi. 48Jowetegi ma jo-Lawi nomi tije duto mag Od Ruoth Nyasaye.

Nyikwa Harun

49To Harun gi dhoode ema ne tiyo tije duto mag Kama Ler Moloyo, kaka
Musa jatich Nyasaye nochiko. Ne gitimo misango e kendo-mar-misango,
kendo ne giwang’o ubani e kendo mar ubani, kendo ne gitimo misango
migologo richo mag jo-Israel.

50Joka Harun e magi:

Harun nonywolo Eleazar, to Eleazar nonywolo Finehas. Finehas nonywolo
Abishua, 51to Abishua nonywolo Buki, Buki nonywolo Uzi. To Uzi nonywolo
Zerahia. 52Zerahia nonywolo Merayoth, to Merayoth nonywolo Amaria, to
Amaria nonywolo Ahitub, 53to Ahitub nonywolo Zadok, to Zadok nonywolo
Ahimaaz.

Mier mopog ni jo-Lawi

(Joshua 21.1-42)

54Koro magi e kuonde dak kod gwenge mane omi joka Harun, kane ogo
ombulu. Nyikwa Harun ma joka Kohath 55ema nomi Hebron e piny Juda
kaachiel gi lege mokiewogo. 56To puothe gi mier matindo mag Hebron nomi
Kaleb wuod Jefune. 57Joka Harun nomi Hebron, dala ma ng’at moneko nyalo
tonyie, gi Libna gi Jatir gi Eshtomoa 58gi Hilen gi Debir 59gi Ashan kod
Beth-shemesh, kaachiel gi legegi. 60To e piny Benjamin joka Harun
noyudoe Geba gi Alemeth koth Anathoth, dala ka dala gi legene. Kamano
joka Harun noyudo mier apar gadek.

61Joka Kohath moko noyudo mier apar mane opognigi kogo ombulu e piny
mane jo-Manase konchiel odakie. 62Joka Gershon noyudo mier apar e pinje
mag jo-Isakar gi jo-Aser gi jo-Naftali kod jo-Manase ma nodak e piny
Bashan. 63Joka Merari noyudo mier apar gariyo e pinje mag jo-Reuben gi
jo-Gad kod jo-Zebulun. 64Miergo, kaachiel gi legegi ema ne jo-Israel
omiyo jo-Lawi kogo ombulu, 65mana kaka jo-Juda gi jo-Simeon kod
jo-Benjamin bende nomiyogi mier mosekwan malogo.

66Dhout jo-Kohath moko noyudo mier kuom jo-Efraim. 67Ne gin Shekem, dala
ma ng’at moneko nyalo tonyie, manie piny gode mag Efraim, kod Gezer 68gi
Jokmeam gi Beth-horon 69gi Aijalon kod Gath-rimon kaachiel gi legegi.
70Jo-Kohath modong’ noyudo Aner gi Bileam kod legegi e piny mane
jo-Manase konchiel odakie.

71Joka Gershon noyudo Golan manie piny Bashan gi legene kod Ashtaroth
bende gi legene e piny mane jo-Manase komachielo odakie. 72To e piny
Isakar ne giyudoe Kedesh gi Daberath 73gi Ramoth kod Anem, kaachiel gi
legegi. 74To e piny Asher ne giyudoe Mashal gi Abdon 75gi Hukok kod
Rekob, kaachiel gi legegi. 76To e piny Naftali ne giyudoe Kedesh-galili,
gi Hamon kod Kiriathaim, kaachiel gi legegi.

77Joka Merari modong’ noyudo Rimona gi Tabor, kaachiel gi legegi e piny
Zebulun. 78To e piny Reuben man yo wuok chieng’ loka Jordan, momanyore
gi Jeriko, ne giyudoe Bezer manie thim, kod Jaza, 79gi Kedemoth kod
Mefaath, kaachiel gi legegi. 80To e piny Gad ne giyudoe Ramoth-gilead gi
Mahanain 81gi Heshbon kod Jazer, kaachiel gi legegi.

1 Weche mag Ndalo 7

Nyikwa Isakar

1Isakar ne nigi yawuowi ang’wen. Ne gin Tola gi Pua gi Joshub kod
Shimron. 2To Tola nonywolo Uzi gi Refaya gi Jeriel gi Jamai gi Ibsam kod
Shemuel. Ne gin jotend joka Tola, kendo ne gin thuondi marateke e
ndalogi. E ndalo Daudi kwan-gi ne romo ji alufu piero ariyo gi mia
auchiel. 3Uzi nonywolo Izrahia, to Izrahia nonywolo Mikael gi Obadia kod
Joel. 4Jodongo abichgo ne nigi mon gi nyithindo mang’eny. Omiyo
jolwenjgi ne romo alufu piero adek gauchiel, mane ochan e monje kaka
dhoutgi obet. 5To jowetegi ma jo-Isakar ne romo ji alufu piero aboro
gabiriyo. Giduto ne gin thuondi marateke, kendo joka kwaro.

Nyikwa Benjamin

6Benjamin nonywolo yawuowi adek. Ne gin Bela gi Beker kod Jediael. 7To
Bela nonywolo yawuowi abich, ma gin Ezbon gi Uzi gi Uziel gi Jerimoth
kod Iri. Ne gin jotend dhoutgi, kendo thuondi marateke. Ne gitelo ni
jolweny alufu piero ariyo gariyo kod piero adek gang’wen ma joka kwaro.
8Joka Beker ne gi Zemira gi Joash gi Eliezer gi Elioenai gi Omri gi
Jeromoth gi Abija gi Anathoth kod Alemeth. 9Mago e kar romb joka Beker.
Ne gin jotend dhoutgi, kendo thuondi marateke. Ne gitelo ni jolweny
alufu piero ariyo gi mia ariyo, ma joka kwaro. 10Jediael nonywolo
Bilhan, to Bilhan nonywolo Jeush gi Benjamin gi Ehud gi Kenaana gi
Zethan gi Tarshish kod Ahishahar. 11Jogo duto ne joka Jadiael, kendo ne
gin jotend dhoutgi. Ne gin gi jolweny marateke alufu apar gabiriyo gi
mia ariyo motiegore ni lweny.

12Jo Dan ne gin Hushim ma wuode, gi yawuot Aher.

Nyikwa Naftali

13Yawuot Naftali ne gin Jaziel gi Guni gi Jazer kod Shalum. Jogo duto ne
gin joka Bilha.

Nyikwa Manase

14Manase ne nigi dhako ma nyar Aram mane onywolo Makir, wuon Gilead.
15Makir nokendo nyako ma nyinge Maaka. Wuod Manase mar ariyo ne
Zelofehad, to Zelofehad nonywolo mana nyiri.

16Maaka chi Makir nonywolo wuowi, mochako ni Peresh, to nying owadgi
Peresh ne Sheresh. Sheresh nonywolo Ulam gi Rekem. 17To Ulam nonywolo
Bedan. Jogo duto ne joka Gilead, wuod Makir, ma wuod Manase. 18Gilead ne
nigi nyamin mare ma nyinge Hamoleketh, ma nonywolo Ishdod gi Abiezer kod
Mala. 19Yawuot Shemida ne gin Abihan gi Shekem gi Liki kod Aniam.

Nyikwa Efraim

20Jo-Efraim e magi:

Efraim nonywolo Shuthela, to Shuthela nonywolo Bered. Bered nonywolo
Tahath, to Tahath nonywolo Eleada. To Eleada nonywolo Tahath, 21to
Tahath nonywolo Zabad, to Zabad nonywolo Shuthela. Yawuot Efraim moko ne
gin Ezer gi Elead, mane jo-Gath onego kodhi peyo jamni. 22Efraim wuon-gi
noywak ndalo mathoth nyaka owetene nobiro mondo okue chunye. 23Bang’e
Efraim noriwore gi chiege, monywolo wuowi. Nochake ni Beria, (tiende ni,
masira), nikech ode noseyudo masira. 24Ne en gi nyako ma nyinge Sheera,
ma nogero Beth-horon mamalo kod Uzen-sheera. 25Beria nonywolo Refa, to
Refa nonywolo Reshef. Reshef nonywolo Tela, to Tela nonywolo Tahan.
26Tahan nonywolo Ladan. Ladan nonywolo Amihud. Amihud nonywolo Elishama,
27to Elishama nonywolo Nun, to Nun nonywolo Joshua. 28Lopgi gi miechgi
ne Bethel gi mier matindo mokiewo kode, kaachiel gi Naaran man yo wuok
chieng’. To yo podho chieng’ ne gin gi Gezer gi Shekem gi Aya, kod mier
matindo mokiewo kodgi. 29To jo-Manase ne nigi Beth-shean gi Taanak gi
Megido kod Dor gi mier matindo mokiewo kodgi. Ji duto ma nodak e miergo
ne nyikwa Josej wuod Israel.

Nyikwa Asher

30Jo Asher e magi:

Asher nonywolo Imna gi Isva gi Ishvi gi nyamin-gi ma nyinge Sera.
31Yawuot Beria ne gin Heber gi Malkiel. Malkiel nonywolo Birzaith, 32to
Heber nonywolo Jaflet gi Shomer gi Hotham kod Shua ma nyamin-gi.
33Yawuot Jaflet ne gin Pasak gi Bimhal kod Ashvath. Mago e kar romb
yawuot Jaflet. 34To yawuot Shomer owadgi Jaflet ne gin Roga gi Jehuba
kod Aram. 35Yawuot Hotham ma bende owadgi Jaflet ne gin Zofa gi Imna gi
Shelesh kod Amal. 36Joka Zofa ne gi Sua gi Harnefer gi Shual gi Beri gi
Imra 37gi Beezer gi Hod gi Shama gi Shilisha gi Ithran kod Beera.
38Yawuot Jether ne gin Jefune gi Pispa kod Ara. 39Yawuot Ula ne gin Ara
gi Haniel kod Rizia. 40Mago duto ne jotend dhout Asher. Ne gin jolweny
marateke kendo jotend jodongo. Kar romb jolweny mag dhoutgi ne alufu
piero ariyo gauchiel.

1 Weche mag Ndalo 8

Nyikwa Benjamin

1Benjamin nonywolo Bela, wuode makayo, gi Ashbel, wuode mar ariyo, gi
Ahiram, wuode mar adek, 2gi Noha, wuode mar ang’wen, kod Rafa, wuode mar
abich. 3Bela bende nonywolo yawuowi. Ne gin Adar gi Gera gi Abihud 4gi
Abishua gi Naaman gi Ahoa 5gi Gera gi Shefufan kod Huram. 6Joka Ehud ne
gin jodong dhoudi ma nodak Geba e ndalo mane odargi kiterogi Manahath e
tuech. 7Nyinggi ne Naaman gi Ahija kod Gera ma nyinge moro Heglam wuon
Uza gi Ahihud. 8Shaharaim nonywolo nyithindo e piny Moab, koseriembo
Hushim gi Baara ma monde. 9Chiege moro ma nyinge Hodesh nonywolo
yawuowi, ma nyinggi Jobab gi Zibia gi Mesha gi Malkam 10gi Jeuz gi
Shakia kod Mirma. Yawuotegi duto ne gin jodong dhoudi.

11Shaharaim bende ne nigi yawuowi mane chiege ma Hushim onywolo. Ne gin
Abitub gi Elpaal. 12Elpaal ema nogero Ono gi Lud kod mier mokiewo kodgi.
Yawuot Elpaal ne gin Eber gi Misham gi Shemed 13gi Beria gi Shema 14gi
Ahio gi Shashak kod Jeremoth. Beria gi Shema ne jodong’ riembo jo-Gath e
lweny. Ahio gi Shashak gi Jeremoth 15gi Zabadia gi Arad gi Eder 16gi
Mikael gi Ishpa kod Joha ne gin yawuot Beria. 17To Zebadia gi Meshulam
gi Hizki gi Heber 18gi Ishmerai gi Izlia kod Jobab ne gin yawuot Elpaal.
19To Jakim gi Zikri gi Zabdi 20gi Elienai gi Zilethai gi Eliel 21gi
Adaya gi Beraya kod Shimrath ne gin yawuot Shimei. 22Ishpan gi Eber gi
Eliel 23gi Abdon gi Zikri gi Hanan 24gi Hanania gi Elam gi Antothia 25gi
Ifdeya kod Penuel ne gin yawuot Shashak. 26Shamsherai gi Sheharia gi
Athalia 27gi Jaareshia gi Elija kod Zikri ne gin yawuot Jeroham. 28Mago
e kar romb jodong dhoudi ma nodak Jerusalem.

Anywola Saulo

(1 Weche mag Ndalo 9.35-44)

29Jeyel wuon Gibeon nodak Gibeon, to nying chiege ne Maaka. 30Wuod Jeyel
makayo ne Abdon, to yawuote mamoko ne Zur gi Kish gi Baal gi Nadab 31gi
Gedor gi Ahio gi Zeker 32kod Mikloth. To Mikloth nonywolo Shimea. Jogo
bende nodak Jerusalem mokiewo gi owetegi. 33Ner nonywolo Kish, to Kish
nonywolo Saulo, to Saulo nonywolo Jonathan gi Malkishua gi Abinadab kod
Eshbaal. 34Wuod Jonathan ne Meribaal. Meribaal nonywolo Mika, 35to Mika
nonywolo Pithon gi Melek gi Tarea kod Ahaz. 36Ahaz nonywolo Jehoada, to
Jehoada nonywolo Alemeth gi Azmoth kod Zimri. Zimri nonywolo Moza, 37to
Moza nonywolo Binea. Binea nonywolo Rafa, to Rafa nonywolo Eleasa,
Eleasa nonywolo Azel, 38to Azel nonywlo yawuowi auchiel ma nyinggi
Azrikam gi Bokeru gi Ishmael gi Shearia gi Obadia kod Hanan. Giduto ne
gin yawuot Azel. 39To yawuot Eshek owadgi Ezel ne gin Ulam, wuode
makayo, gi Jeush, wuode mar ariyo, kod Elifelet, wuode mar adek.
40Yawuot Ulam ne gin thuondi molony kuom diro asere. Ne gin gi yawuowi
gi nyikwayo mang’eny moromo mia achiel gi piero abich. Jogo duto ne gin
jo-Benjamin.

1 Weche mag Ndalo 9

Jo-Israel mane oduogo e pinygi, koa Babulon

(Nehemia 11.1-24)

1Jo-Israel duto nokwan koluwore gi dhoutgi, kendo ne ondik nyinggi e
Kitap Ruodhi mag Israel gi Juda kane pok odargi kiterogi Babulon e tuech
nikech richogi.

2 Joma nokwongo dak e miechgi ne gin jo-Israel gi jodolo gi jo-Lawi kod
jotich Hekalu. 3To jo-Juda gi jo-Benjamin gi jo-Efraim kod jo-Manase
nodak Jerusalem. 4Jo-Juda ne gin Uthai wuod Amihud, ma wuod Omri, wuod
Imri, wuod Bani, ma achiel kuom nyikwa Perez ma wuod Juda. 5Joka Shela
ne Asaya ma wuowi makayo, kaachiel gi yawuote. 6Joka Zera ne Jeuel kod
owetegi mia auchiel gi piero ochiko.

7Jo-Benjamin ne Salu wuod Meshulam, ma wuod Hodavia, ma wuod Hasenua,
8gi Ibneya wuod Jeroham gii Ela wuod Uzi ma wuod Mikra, kod Meshulam
wuod Shefatia, ma wuod reuel, wuod Ibnija. 9Jogo kaachiel gi jowetegi
mane nyinggi ochan, ne romo ji mia ochiko gi piero abich gauchiel.
Giduto ne gin jodong dhoudi.

10To jodolo ne gin Jedaya gi Jehoyarid gi Jakin 11gi Azaria wuod Hilkia,
ma wuod Meshulam, ma wuod Zadok, ma wuod Merayoth, ma wuod Ahitub mane
jatelo e Od Nyasaye 12gi Adaya wuod Jeroham, ma wuod Pashur, ma wuod
Malkija, kod Maasa wuod Adiel ma wuod Jazera, wuod Meshulam, wuod
Meshilemith, wuod Imer. 13Jogo ne nigi owetegi ma jodong dhoudi alufu
achiel gi mia abiriyo gi piero auchiel. Giduto ne gin joma dongo molony
e tich Od Nyasaye.

14Jo-Lawi ne Shemaya wuod Hashub wuod Azrikam, wuod Hashabia ja-Merari,
15gi Bakbakar gi Heresh gi Galal gi Matania wuod Mika, ma wuod Zikri,
wuod Asaf, 16gi Obadia wuod Shemaya, ma wuod Galal, wuod Jeduthun, kod
Berekia wuod Asa wuod Elkana, ma nodak gi joka Netola.

17Jorit rangeye ne gin Shalum gi Akub gi Talmon gi Ahiman kod owetegi.
To Shalum ne jatendgi. 18Mokwongo noketgi yo wuokchieng’ mar ranga dala
ruoth, ka girito rangeye mag kar dak jo-Lawi. 19Shalum wuod Koreah, ma
wuod Abiasaf, wuod Kora, kaachiel gi owetene ma jo-Kora ne rito rangeye
mag Hema Maler kaka kweregi ne rito rangeye mag kambi jo-Ruoth Nyasaye.
20Chon Finehas wuod Eleazar ne jatendgi. (Ruoth mondo obed kode!)
21Zekaria wuod Meshelemia norito ranga Hemb Romo. 22Joma noyier mondo
obed jorit rangeye ne gin ji mia ariyo gi apar gariyo, mochan koluwore
gi miechgi. Daudi gi Samuel ma janen ema noketogi e tich, nikech ne gin
joma kare. 23Omiyo gin gi yawuotgi, ne girito rangeye Od Ruoth Nyasaye,
tiende ni Hema Maler. 24Jorit rangeye nodak e bath Hekalu kor
wuokchieng’ gi kor podho chieng’ gi kor nyandwat gi kor milambo. 25To
owetegi ma nodak oko e mier ne nyaka bi konyogi rito kuom ndalo abiriyo
kinde ka kinde. 26Jorit ang’wen ma jotelogo noyier nimar ne gin joma
kare. Ne gin jo-Lawi, kendo ne girito udi gi kuonde keno mag Od Nyasaye.
27Ne gidak ei alwora mar Od Nyasaye, nikech nomigi tich yawo rangeye
pile gokinyi.

28Jomoko kuomgi nomi tich rito gik lemo. Ne gikwano gigo kigologi kar
keno, kendo kidwokogi. 29To moko ne rito gik Hekalu kod gik mowal ni
tich Ruoth Nyaaye, kod mogo mayom gi divai gi mo gi ubani kod gik
mang’ue ng’ar. 30To jodolo ema neruwo gik mang’ue ng’argo.

31Ja-Lawi moro ma nyinge Matithia, mane kach Shalum ja-Kora, ema nomi
tich tedo chapat michiwo ni Nyasaye nikech ne en ng’at makare.

32To owetegi moko ma jo-Kohath nomi tich teto makati e nyim Ruoth
Nyasaye, chieng’ Sabato ka Sabato.

33Mago ne jower kendo jodong dhout jo-Lawi. Ne gidak e udi moko mag
Hekalu. Ne ok omigi tich moro machielo, nikech nonego gibed moikore ni
tichgi odiechieng’ gotieno.

34Jogo duto, kaka dhoutgi giwegi nochanogi, ne gin jodong dhout jo-Lawi,
kendo ne gidak Jerusalem.

Anywola Saulo

35Jeyel wuon Gibeon nodak Gibeon, to nying chiege ne Maaka. 36Wuod Jeyel
makayo ne Abdon, to yawuote mamoko ne Zer gi Kish gi Baal gi Ner gi
Nadab 37gi Gedor gi Ahio gi Zekaria kod Mikloth, 38to Mikloth nonywolo
Shimeam. Jogo bende nodak Jerusalem mokiewo gi owetegi. 39Ner nonywolo
Kish, to Kish nonywolo Saulo, to Saulo nonywolo Jonathan gi Malkishua gi
Abinadab kod Eshbaal. 40Wuod Jonathan ne Meribaal. Meribaal nonywolo
Mika, 41to Mika nonywolo Pithon gi Melek gi Terea kod Ahaz. 42Ahaz
nonywolo Jara, to Jara nonywolo Alemeth gi Azmoth kod Zimri. Zimri
nonywolo Moza, 43To Moza nonywolo Binea. Binea nonywolo Refaya, to
Refaya nonywolo Eleasa. Eleasa nonywolo Ezel, 44to Ezel nonywolo yawuowi
auchiel ma nyinggi ne Azrikam gi Bokeru gi Ishmael gi Shearia gi Obadia
kod Hanan. Mago e kar romb yawuot Azel.

1 Weche mag Ndalo 10

Tho mar Saulo gi yawuote

(1 Samuel 31.1-13)

1Noyudo jo-Filistia kedo gi jo-Israel, kendo jo-Israel noringo, kinegogi
e got Gilboa. 2Jo-Filistia nojuko Saulo gi yawuote ma Jonathan gi
Abinadab kod Malkishua, kendo ne ginego yawuotego. 3Lweny nohingo Saulo,
mi jo-asere noyude, mochiele kendo ohinye. 4Saulo nowacho ni jating’ne
gilweny nita, "Wuodh liganglani inegago, nono to joma kia Nyasayegi,
biro nyiera." To jating’ gilwenje nodagi, nikech noluor ahinya. Emomiyo
Saulo nomako liganglane owuon, mochwoworee. 5To kane jating’ne gilweny
oneno ni Saulo osetho, en bende nochwowore e liganglane, motho. 6Kamano
Saulo notho kaachiel gi yawuote adek kod joode duto chieng’ achiel.
7Kane jo-Israel mane odak e holo oneno ni jolweny oseringo, kendo ni
Saulo gi yawuote josetho, ne gibolo miechgi kanyo, mi gin bende ne
giringo. Bang’e jo-Filistia nobiro, modak e miergo.

8Kinyne, kane jo-Filistia obiro dedo joma otho, ne giyudo ringre Saulo
gi ringre yawuote koriere e got Gilboa. 9Ne gidedo Saulo, kendo ne
ging’ado wiye, mi gikawo gige mag lweny. Eka ne gioro joote e piny
Filistia duto, mondo oter wach maberno ni nyisechegi, kendo ni jopinygi.
10Ne giketo gi Saulo mag lweny e od nyisechegi, to wiye ne giguro e kor
hekalu mar Dagon nyasachgi. 11To kane jo-Jabes-gilead owinjo gima ne
jo-Filistia osetimo ni Saulo, 12thuondgi duto nowuok modhi oomo ringre
Saulo gi ringre yawuote. Ne gikelogi Jabesh, mi giyiko chokegi kuno e
tiend yath moro, kendo ne gitueyo chiemo kuom ndalo abiriyo. 13Kamano
Saulo notho nikech noweyo Ruoth Nyasaye. Ne ok orito chik Ruoth Nyasaye,
kendo kar penjo Ruoth Nyasaye wach, to nodhi mana ir jonyakalondo mondo
onyise wach. 14Mano emomiyo Ruoth Nyasaye nonege, momiyo Daudi wuod
Jesse lochne.

1 Weche mag Ndalo 11

Oket Daudi ruodh Israel

(2 Samuel 5.1-5)

1Bang’e jo-Israel duto nochokore gi Daudi Hebron, mi giwachone niya,
"Ng’e ni wan mana remo achiel kodi. 2E ndalo mokadho, kane Saulo pod
ruoth, in ema nitelo ni jo-Israel e lwenjegi duto, kendo Ruoth Nyasaye
ma Nyasachi nowachoni niya, ‘Inibed jakwadh joga Israel, kendo in ema
nibed jatendgi.’ " 3Kuom mano, jodong Israel duto nobiro Hebron ir ruoth
Daudi, kendo Daudi notimo kodgi singruok kuno e nyim Ruoth Nyasaye, mi
ne giwire gi mo mondo obed ruodh Israel, kaluwore gi wach mane Ruoth
Nyasaye omiyo Samuel owacho.

Daudi okawo dala mar Sayun

(2 Samuel 23.8-39)

4 Bang’e Daudi gi jo-Israel duto nodhi Jerusalem, mane iluongo ni Jebus
kuma ne jo-Jebus odakie. 5Jo-Jebus gogo nowacho ni Daudi niya, "Ok
nidonj kaeri!" To kata kamano Daudi nokawo Sayun, dala mane ochiel
motegno ahinya. Tinde iluonge ni Dala Daudi. 6Daudi nosewacho niya,
"Ng’at ma nokwong nego ja-Jebus ema nobed jatelo kata jaduong’ lweny."
Joab wuod Zeruya ema nokwongo timo kamano, mi nokete jatelo. 7Daudi
nodak e dala mochiel motegnono, emomiyo nochak kanyo ni Dala Daudi.
8Nogero udi molwore, kochakore gie ohinga mar Milo, to Joab noloso
kuonde mamoko mane okethore e dalano. 9Duong’ mar Daudi koro nomedore
ahinya, nimar Ruoth Nyasaye Manyalo Gik Moko Duto ne ni kode.

Thuondi mag Daudi

(2 Samuel 23.8-39)

10Koro thuondi madongo moloyo, mane konyo Daudi gi tekregi duto mondo
okete ruoth, kaluwore gi wach mane Ruoth Nyasaye owacho kuom jo-Israel e
magi:

11Jashobeam ja-Hakmon ne jatend thuondi adek madongo. En ema nonego ji
mia achiel gi tong’, odiechieng’ achiel. 12Ng’at mane luwe ne en Eleazar
wuod Dodo ja-Ahohi. 13Ne en gi Daudi Pasdamim, kuma ne jo-Filistia
ochokoree ni lweny. Ne nitie puoth shairi kuno. Jolweny moko duto
noringo jo-Filistia, 14To gin ne gichung’ gineno jo-Filistiago e dier
puodhono, ka girite, kendo ne ginego jo-Filistiago. Mano e kaka Ruoth
Nyasaye noreso jo-Israel, komiyogi loch maduong’.

15Kane jolweny mag jo-Filistia ojot e holo Refaim, ji adek kuom thuondi
piero adek madongo nodhi ir Daudi e lwanda man but rogo mar Adulam.
16Kindego Daudi ne nie rogo, to jolweny mag jo-Filistia nosekawo
Bethlehem. 17Daudi noomo chunye ka siso omake, mowacho niya, "Yaye! Mad
ng’ato kelna pi soko man but ranga Bethlehem mondo amodhi!" 18Eka
thuondi adekgo nomwomo oganda mar jo-Filistia. Ne gidhi omo pi sokono,
mi gikelo ni Daudi, to nodagi modho pigno, moole piny ka misango ni
Ruoth Nyasaye, 19kowacho niya, "Nyasaye mondo orita kik amodh pigni,
nikech ochalo mana remb jogo mane odhi ome koyie wito ngimagi." Mano
emomiyo Daudi notamore modhe. Gik makamago ema thuondi adekgo ne timo.

20Abishai omin Joab ema ne jatend thuondi piero adekgo. Nonego ji mia
adek gi tong’, mi nobedo ng’at marahuma kuom thuondigo. 21Ne en rahuma
moloyo kuomgi, mobedo jatendgi, to kata kamano ne ok ochopo e rang’iny
mag ji adek kande.

22Benaya wuod Jehoyada, thwon Kabzeel marahuma, nosetimo timbe thwon
mang’eny. Bende nonego thuond Moab ariyo. Chieng’ moro, kane kodh pe
osechue, nolor e bur moro, monegoe sibuor. 23Bende en ema nonego
ja-Misri marabet mane borne romo mita ariyo gi nus. Ja-Misrino ne nigi
tong’ machal gi lodi, to Benaya nodhine gi odunga. Noyudho tong’ e lwet
ja-Misrino, monegego. 24Timbe machal kamago ema ne Benaya wuod Jehoyada
oyudogo huma kaachiel gi thuondi piero adek kande. 25Ne en rahuma moloyo
ji piero adekgo, to kata kamano ne ok ochopo e rang’iny mag thuondi adek
madongo kande. Daudi nokete jatend joge mag lweny mane rito ng’imane.

26Thwond jolweny mag Daudi ne gin Asahel omin Joab, gi Elhanan wuod Dodo
ja-Bethlehem, 27gi Shamoth ja-Horad, gi Helez ja-Pelon, 28gi Ira wuod
Ikesh ja-Tekoa, gi Abiezer ja-Anathoth, 29gi Sibekai ja-Hushath, gi Ilai
ja-Ahohi, 30kod Maharai gi Heled wuod Baana ma jo-Netofa, 31gi Benjamin,
gi Benaya ja-Pirathon, 32gi Hurai ma ja-Gaash, piny aore, gi Abiel
ja-Beth-araba, 33gi Azmoth ja-Bararim, gi Eliaba ja-Shaalbon, 34gi
Hashem ja-Gizon, kod Jonathan wuod Shagee, 35gi Ahiam wuod Sakar ma
jo-Harar, gi Elifal wuod Ur, 36gi Hefer ja Mekera, gi Ahija ja-Pelon,
37gi Ezbai, 38gi Joel owadgi Nathan, gi Mibhar wuod Hagri, 39gi Zelek ja
Amon, gi Naharai ja Beerroth, mane jating’ gi lweny mag Joab wuod
Zeruya, 40kod Ira gi Gareb ma jo-Ithri, 41gi Uria ja-Hiti, kod Zabad
wuod Alai. 42Jatend thuondi piero adekgo ne Adina wuod Shiza ja-Reuben,
ma jatend jo-Reuben. 43Jomoko mane ni kodgi ne gin Hanan wuod Maaka, gi
Joshafat ja-Mithni, 44gi Uzia ja-Asheteroth, kod Shama gi Jeyel yawuot
Hotham ja-Aroer, 45kod Jadiael wuod Shimri gi Joha owadgi, ma jo-Tizi,
46gi Eliel ja-Mahav, kod Jeribai gi Joshavia yawuot Elnaam, gi Ithma
ja-Moab, 47kod Eliel gi Obed kod Jaasiel jo-Zoba.

1 Weche mag Ndalo 12

Thuond Daudi mane ni kode Ziklag

1Koro magi e joma nobiro Ziklag ir Daudi kane Saulo wuod Kish oseriembe
e nyime. Gin bende ne gin thuondi mane konyo Daudi lweny. 2Ne ginyalo
diro asere kata bayo orujre gi bat korachwich kata gi bat koracham. Ne
gin jo-Benjamin, dhoodgi Saulo. 3Jotendgi ne Ahiezer, gi Joash owadgi,
ma yawuot Shemaa ja-Gibea, kod Jeziel gi Pelet yawuot Azmoth, kod Beraka
gi Jehu jo-Anathoth, 4gi Ishmaya ja-Gibeon ma achiel kuom jotend thuondi
pieradekgo, kod Jeremia gi Jahaziel gi Johanan gi Jozabad ja-Gedera, 5gi
Eluzai gi Jerimoth gi Bealia gi Shemaria gi Shefatia ja-Haruf, 6kod
Elkana gi Ishia gi Azereel gi Joezer gi Jashobeam jo-Kora, 7kod Joela gi
Zebadia yawuot Jeroham ma ja-Gedor.

8Jo-Gad moko bende nobiro ir Daudi kane enie rogo e thim. Ne gin joma
rateke motiegore ni lweny, mong’eyo kedo gi kuodi kod tong’. Ne giger ka
sibuoche, kendo tiendgi ne yot ka tiend mwanda maringo e got. 9Ezer ne
jatendgi, to Obadia jalupne, eka Eliab mar adek, 10Mishmana mar ang’wen,
Jeremia mar abich, 11Atai mar auchiel, Eliel mar abiriyo, 12Johanan mar
aboro, Elzabad mar ochiko, 13Jeremia mar apar, Makbanai mar apar
gachiel. 14Joka Gadgo ne jodong oganda lweny. Ng’at matinie moloyo
kuomgi muche ne romre gi much ji mia achiel, to much ng’at maduong’
moloyo ne romre gi much ji alufu achiel. 15Jogo ema nong’ado aora Jordan
e due mokwongo kane opong’ moo, kendo oimo genge duto. Ne giriembo ji
duto ma nodak e holni man yo wuok chieng’ gi yo podho chieng’ mar
aorano.

16Jomoko kuom jo-Benjamin gi jo-Juda bende nobiro ir Daudi e rogo.
17Daudi nowuok romonigi, mowachonigi niya, "Ka usebiro ira kaka osiepe
mondo ukonya, to arwakou gi mor. To ka ubiro ni mondo undhoga, kendo
uketa e lwet wasika, to onge gima aseketho, to Nyasach kwerewa mondo one
wachno, kendo ong’adnu bura." 18Eka Roho nolor kuom Amasai, jatend
thuondi piero adek kande mowacho niya,

"Wan kodi!

Wan jogi, wuod Jesse.

Wamosi! Wamosi!

Wamoso jakonyni bende!

En Nyasachi makonyi."

Eka Daudi norwakogi, moketogi kuom joge mag lweny.

19Kane Daudi dhi gi jo-Filistia mondo giked gi Saulo, jo-Manase moko
noweyo Saulo modok ni Daudi. Kata kamano Daudi ne ok okonyo jo-Filistia,
nimar kane jotendgi oseporo wach, ne giriembe. Ne giwacho niya, "Dipo
kondhogowa kodok ni Saulo ma ruodhe, mi okelnwa masira." 20Jo-Manase ma
nodok ni Daudi kane odhi Ziklag, ne gid Adna gi Jozabad gi Jadiael gi
Mikael gi Jozabad gi Elihu kod Zilthai. Ng’ato ka ng’ato kuomgi ne
jatend jolweny alufu achiel mag jo-Manase. 21Gin ema ne gikonyo Daudi
kedo gi joma ne monje, nimar giduto ne gin thuondi mager, kendo Daudi
noketogi jotend jolweny. 22Ji ne medo biro ir Daudi odiechieng’
kodiechieng’ mondo okonye, nyaka ne gidoko oganda mang’ongo mar jolweny.

Thuond Daudi mane ni kode Hebron

23Jolweny ma nobiro Hebron ir Daudi mondo okaw loch Saulo omi Daudi kaka
Ruoth Nyasaye nosewacho e magi: 24Jo-Juda mane oting’o kuodi gi tong’ ne
alufu auchiel gi mia aboro. 25Jo-Simeon ma thuondi mager ne alufu
abiriyo gi mia achiel. 26Jo-Lawi ne alufu angwen gi mia auchiel
27kaachiel gi Jehoyada jaduong’ dhood Harun, mane nigi ji alufu adek gi
mia abiriyo, 28kod Zadok, wuowi mathwon kendo mager, mane nigi jodong
lweny piero ariyo gariyo moa e dhoodgi. 29Jo-Benjamin, ma owete Saulo,
ne romo ji alufu adek, to ji mang’eny kuomgi nopandore kuom dhood Saulo
nyaka thone. 30Jo-Efraim ne thuondi alufu piero ariyo gi mia aboro, man
gi huma e dhoutgi. 31Jo-Manase konchiel mane oyier mondo obi oket Daudi
ruoth ne romo alufu apar gaboro. 32Jo-Isakar ne gin joma riek kuom nyiso
jo-Israel gima onego gitim, kendo kinde monego gitimee. Ne gin jotelo
mia ariyo, ma nobiro gi jolwenjgi. 33Jo-Zebulun ne jolweny molony alufu
piero abich man gi gi lweny mopogore opogore. Ne gin thuondi mager man
gi chuny achiel. 34Jo-Naftali ne jotend jolweny alufu achiel gi ji alufu
piero adek gabiriyo moting’o kuodi gi tong’. 35Jo-Dan ne ji alufu piero
ariyo gaboro gi mia auchiel moikore ni lweny. 36Jo-Asher to ne ji alufu
piero ang’wen mochwiny kendo moikore ni lweny. 37To joma noa loka Jordan
kuom jo-Reuben gi jo-Gad kod jo-Manase konchiel ne gin ji alufu mia
achiel gi piero ariyo, ma noting’o kit gilweny duto.

38Jolweny maratego duto nobiro Hebron gi chuny achiel ni nyaka giket
Daudi ruodh jo-Israel duto. Jo-Israel modong’ bende ne nigi paro achiel
mar timo kamano. 39Ne gibet kuno gi Daudi kuom ndalo adek, ka gichiemo
kendo gimetho, nikech jowetegi noseikonigi gik moko duto. 40Bende joma
nokiewo kodgi, chakre piny Isakar gi Zebulun kod Naftali nokelonigi
chiemo mane giting’o gi kenje gi ngamia gi nyumbu kod ruedhi. Ne gin
mogo gi olembe mag ng’owo gi mag mzabibu motwo mong’in kod divai gi mo,
kaachiel gi dhok kod rombe mang’eny ahinya, nikech mor mane nitie e
Israel.

1 Weche mag Ndalo 13

Daudi dwaro kelo Sanduk mar Nyasaye Jerusalem

1Daudi noporo wach gi jotend ogend lweny madongo gi matindo, kod jotelo
duto. 2Nowacho ni jo-Israel mane ochokore niya "Ka wachni bernu, kendo
en dwaro mar Nyasachwa, to mondo waor joote ir jo-Israel wetewa duto
modong’ dala, kendo ir jodolo gi jo-Lawi ma nopognigi mier man gi lege,
mondo obi irwa. 3Eka mondo waom Sanduk mar Nyasaye obed kodwa, nimar ne
wajwang’e e ndalo Saulo." 4Mi oganda duto noyie timo kamano, kendo
wachno ne ber ni piny duto.

Daudi odhi omo Sanduk mar Nyasaye

(2 Samuel 6.1-11)

5 Omiyo Daudi nochoko jo-Israel duto kanyakla, chakre aora Shihor nyaka
kama idonjogo Hamath, yo nyandwat, mondo giom Sanduk mar Nyasaye
Kiriath-jearim. 6Mi Daudi gi jo-Israel duto nodhi Baala, ma bende
iluongo ni Kiriath-jearim, manie piny Juda, mondo giomie Sanduk mar
Nyasaye miluongogo nying Ruoth Nyasaye, mobet kuom kerubi kaka ruoth bet
e kom duong’ne. 7Ne gigolo Sanduk mar Nysaye e od Abinadab, ka giting’e
e gari manyien. Uza gi Ahio ema ne chiko garino. 8Daudi gi jo-Israel to
ne jomiel gi tekregi duto e nyim Ruoth Nyasaye, ka giwer, kendo gigoyo
thumbe gi nyidwonge gi ongeng’o kod tung’.

9To kane gichopo kar dino mar Kidon, dhok mane ywayo gari nochwanyore,
mi Uza norieyo bade mondo ojuk Sanduk mane oyudo dhi podho. 10To Ruoth
Nyasaye nokecho kode, mochwade nikech nomako Sanduk, mi notho kanyo e
nyim Nyasaye. 11Daudi nokecho nikech Nyasaye nomwomore kuom Uza. Omiyo
nochako kanyo ni Perez-uza, (tiende ni, mwomruok kuom Uza.) Pod iluonge
kamano nyaka chil kawuono. 12Daudi noluoro Nyasaye chieng’no, mowacho
niya, "Kara Sanduk mar Nyasaye ok onego kel e dalana!" 13Omiyo ne ok
okelo Sanduk e dalane, to nobaro kode, motere e od Obed-edom ma ja-Giti.
14Sanduk mar Nyasaye nodong’ e hembe but od Obed-edom kuom dueche adek.
Mi Ruoth Nyasaye noguedho od Obed-edom kod gige duto.

Dholuo DC Bible © Bible Society of Kenya and Bible Society of Tanzania,
1976.

1 Weche mag Ndalo 14

Hiram ruodh Turo oyie gi Daudi

(2 Samuel 5.11-12)

1Hiram ruodh Turo nooro joote ir Daudi gi yiend sida, kaachiel gi jogedo
mag kite kod jopa bao, mondo oger ni Daudi ot. 2Koro Daudi nong’eyo ni
kara Ruoth Nyasaye osekete ruodh Israel kendo osetego lochne ahinya
mondo oguedhgo joge Israel.

Nyithind Daudi mane onywol Jerusalem

(2 Samuel 5.13-16; 1 Weche mag Ndalo 3.5-9)

3Daudi nokendo mon moko Jerusalem, mi nomedo nywolo yawuowi gi nyiri.
4Nying nyithindo mane onywolo kuno e magi: Shamua gi Shobab gi Nathan gi
Solomon 5gi Ibhar gi Elishua gi Elphet 6gi Noga gi Nefeg gi Jafia 7gi
Elishama gi Beeliada kod Elifelet.

Daudi oloyo jo-Filistia

(2 Samuel 5.17-25)

8Kane jo-Filistia owinjo ni osewir Daudi mondo obed ruodh Israel duto,
ne gibiro kar rombgi mondo gimonje. To kane Daudi owinjo kamano, nowuok
mondo orad kodgi. 9Noyudo ka jo-Filistia osemonjo joma odak e Holo
Refaim. 10Daudi nopenjo Nyasaye wach niya, "Kadhi kedo gi jo-Filistia,
inichiwgi e lweta koso?" Nyasaye nodwoke niya, "Dhiyo! Nachiwgi e
lweti." 11Mi Daudi nodhi Baal-perazim, momonjogi, kendo oloyogi. Eka
nowacho niya, "Nyasaye osemiyo amwomo wasika mana kaka aora mwomo
genge." Mano emomiyo nochak kanyo ni Baal-perazim, (tiende ni ruodh
mwomruok.) 12Jo-Filistia noringo moweyo nyisechegi kanyo, mi Daudi
nogolo chik, mowang’gi.

13Chieng’ machielo jo-Filistia nochako omonjo holo cha. 14Daudi nochako
openjo Nyasaye wach, mi Nyasaye nodwoke niya, "Kik ichomgi tir, to ng’ad
yo ka ng’egi, mondo imonjgi kama omanyore gi yien maboyo kande.
15Kiwinjo mutni ewi yien, machalo gi mutni mar ji mawuotho, to imonj
jolweny mag jo-Filistia, nimar asetelo nyimi mondo adhi alogi." 16Daudi
notimo kaka Nyasaye nochike, mi jo-Israel noriembo jo-Filistia, chakre
Gibeon nyaka Gezer. 17Humb Daudi nolak e pinje duto, kendo Ruoth Nyasaye
nomiyo ogendini duto oluore.

Dholuo DC Bible © Bible Society of Kenya and Bible Society of Tanzania,
1976.

1 Weche mag Ndalo 15

Daudi okelo Sanduk mar Nyasaye jerusalem

(2 Samuel 6.12-23)

1Daudi nomedo gero udi e Dala Daudi, kendo noloso kama Sanduk mar
Nyasaye nyalo betie, mogurone hema. 2Eka nochiko ni onge ng’at moro ma
nyalo ting’o Sanduk mar Nyasaye mak mana jo-Lawi kende nimar gin ema ne
Nyasaye oyierogi mondo giting’e, kendo gitine nyaka chieng’. 3Bang’
mano, Daudi nochoko jo-Israel duto Jerusalem mondo giter Sanduk mar
Ruoth Nyasaye kuma noselosone. 4Nochoko bende joka Harun kod jo-Lawi
kanyakla. 5Ne gin joka Kohath mia achiel gi piero ariyo, mane Uriel
otelonigi, 6gi joka Merari mia ariyo gi piero ariyo, mane Asaya
otelonigi, 7gi joka Gershom mia achiel gi piero adek, mane Joel
otelonigi, 8gi joka Elizafan mia ariyo mane Shemaya otelonigi, 9gi
jo-Hebron piero aboro, mane Eliel otelonigi, 10kod joka Uziel mia achiel
gapar gariyo, mane Aminadab otelonigi. 11Eka Daudi noluongo Zadok gi
Abiathar ma jodolo kod Uriel gi Asaya gi Joel gi Shemaya gi Eliel kod
Aminadab ma jo-Lawi. 12Nowachonigi niya, "Un ma un jodong dhout Lawi,
pwodhreuru kaachiel gi oweteu mondo uter Sanduk mar Ruoth Nyasaye ma
Nyasach Israel kuma aseikone. 13Ruoth Nyasaye ma Nyasachwa ne omwomore
kuomwa e kinde mokwongo, nikech ne ok untie mondo uting’ Sanduk, kendo
nikech ne ok warite kaka owinjore." 14Omiyo jodolo gi jolawi nopwodhore
mondo oter Sanduk mar Ruoth Nyasaye ma Nyasach Israel kama noseikne.
15Jo-Lawi noting’o Sanduk mar Nyasaye e gokgi gi ludhe, koluwore gi wach
Nyasaye kaka Musa nochiko.

16Daudi nochiko jotend jo-Lawi bende mondo oyier owetegi ma jower molony
kendo mong’eyo goyo thumbe mopogore opogore mamit. 17Omiyo jo-Lawi
noyiero Heman wuod Joel, gi Asaf wuod Berekia ma owadgi. To kuom owetegi
ma joka Merari ne giyiero Etham wuod Kushaya. 18Owetegi mane jolupgi e
tich ne Zekaria gi Jaaziel gi Benaya gi Maaseya gi Matithia gi Elifelehu
kod Mikneya, kaachiel gi Obed-edom kod Jeyel ma jorit rangeye. 19Heman
gi Asaf kod Etham ma jower noyierr mondo ogo ongeng’o mag mula, 20to
Zekaria gi Jaaziel gi Shemiramoth gi Jehiel gi Uni gi Eliab gi Maaseya
kod Benaya noyier mondo ogo nyigwerni. 21Matithia gi Elifelehu gi
Mikneya gi Obed-edom gi Jeyel kod Azazia noyier mondo ogo thumbe, ka
gitelo ni jower. 22Kenania ma jatend jo-Lawi ema notelo ni wer nikech
nolonyie. 23To Berekia gi Elkana ne jorit dhout od Sanduk. 24Shebania gi
Jehoshafat gi Nethaneel gi Amasai gi Zekaria gi Benaya kod Eliezer ma
jodolo ne goyo tung’ e nyim Sanduk mar Nyasaye. Obed-edom gi Jehia bende
ne jorit dhout Sanduk.

25Bang’ mago Daudi gi jodong Israel kod jotend lweny mane rito jo-lweny
alufu achiel, nodhi gi mor mondo oom Sandug Muma mar Ruoth Nyasaye e od
Obed-edom. 26Ne gitimo misango gi ruedhi abiriyo kod imbe abiriyo, nimar
Nyasaye ne konyo jo-Lawi ma noting’o Sandug Muma mar Ruoth Nyasaye.

27Daudi gi jo-Lawi duto ma noting’o Sanduk, kaachiel gi jower norwako
aroche mag bafta. Daudi norwako law dolo mar bafta bende. 28Kamano
jo-Israel nokelo Sandug Muma mar Ruoth Nyasaye ka gigoyo sigalagala gi
tung’ gi oporo gi ongeng’o gi nyigwerni kod thumbe. 29Kane Sanduk ochopo
e dala Daudi, Mikal nyar Saulo nong’icho gie dirisa moneno ruoth Daudi
ka miel kendo tugo, mi nochaye gi chunye.

1 Weche mag Ndalo 16

1Ne gikelo Sanduk mar Nyasaye mi giketo ei hema mane Daudi ogurone. Eka
ne gitimo misengni miwang’o pep kod misengni mag kue e nyim Nyasaye.
2Kane Daudi osetieko timo misengnigo, noguedho jo-Israel e nying Ruoth
Nyasaye, 3kendo nopogonigi chiemo giduto. Ng’ato ka ng’ato ma dichwo
kata madhako noyudo makati achiel gi ring’o kod olembe mar mzabibu motwo
mong’in.

4Daudi noyiero jo-Lawi moko mondo oti e nyim Sanduk mar Ruoth Nyasaye,
ka gigoyone erokamano, kendo gipake ka giparego. 5Jotendgi ne gin Asaf,
to jalupne ne Zekaria, to moko ne gin Jaaziel gi Shemiramoth gi Jehiel
gi Matithia gi Eliab gi Benaya gi Obed-edom gi Jeyel mane jogo nyigwerni
gi thumbe. Asaf ne goyo ongeng’o, 6to Benaya gi Jahaziel ma jodolo ne
goyo tung’ odiechieng’ thole e nyim Sandug Muma mar Nyasaye.

Wend Daudi ma ogoyogo ni Nyasaye erokamano

(Zaburi 105.1-15; 96.1-13; 106.47-48)

7Chiengno ema ne Daudi okwongo chikoe Asaf gi owetene mondo opak Ruoth
Nyasaye gi wendni:

13Un nyikwa Israel,

jotich Ruoth Nyasaye.

Adier, un yawuot Jakobo,

jotichne moyier,

8gouru erokamano ni Ruoth Nyasaye.

Luonguru nyinge,

kendo landuru humb timbene ni ogendini duto.

9Pakeuru gi wende kod zaburi,

10bende paruru timbene madongo duto.

Moruru nikech nyinge ler.

Joma dwaro Ruoth Nyasaye mondo obed mamor!

11Dwaruru Ruoth Nyasaye mamiyou teko.

Dwareuru ndalo duto.

12Paruru honni gi timbe madongo mosetimo,

kaachiel gi buche moseng’ado

14En e Ruoth Nyasaye ma Nyasachwa

kendo tekone okwako piny ngima.

15Noparo singruokne manyaka nene

ma nosik kuom tienge gana gi gana,

16 mane otimo ni Ibrahim.

Bende noparo kuong’ruok mane okuong’orego ni Isaka,

17 kod singruok mane otimo ni Jakobo.

En singruok mochwere ni Israel.

18Nowacho niya,

"Anamiyi piny Kanaan mondo obed mwanduni gi nyikwayi."

19Ne pod gin ji manok ahinya,

kendo jodak adaka e pinyno.

20Ne giwuotho e kind ogendini

ka gidak kuonde mopogore opogore.

21 Ruoth Nyasaye ne ok oyie

mondo ng’ato otimnigi tim mamono,

nikech noherogi.

To nokwero ruodhi,

kowachonigi niya,

22"Kik umul joga maseyiero,

kendo kik utim ni jonabi maga marach."

23Weruru ni Ruoth Nyasaye,

un ji duto modak e piny,

kendo pile ka pile,

landuru kaka olocho.

24Huluru ni ogendini duong’ne maler

mondo ji duto owinj timbene madongo.

25Ruoth Nyasaye duong’,

kendo nyaka pake malich!

Adier, nyaka miye duong’,

moloyo nyiseche mamoko duto,

26nikech nyiseche mag ogendini mamoko

gin mana gik manono,

Ruoth Nyasaye to nochweyo polo.

27Duong’ maler gi duong’ mar loch okete dier,

kendo teko gi ber duto ni kar dakne.

28Un ji duto modak e piny,

pakuru Ruoth Nyasaye!

Dendeuru nikech duong’ne gi tekone.

29Miuru nyinge duong’ mowinjore kode

kendo keluru chiwo,

ubigo e nyime!

Ka Ng’ama Ler othinyore,

30to un ji duto manie piny,

kulreuru e nyime kutetni!

En ema oseguro piny motegno,

ma ok onyal ng’ingni

31Un polo gi piny,

beduru gi mor,

kendo un ji,

nyisuru ogendni ni,

"Ruoth Nyasaye e Ruoth!"

32In nam wuo,

kaachiel gi gik moko duto manie iyi.

Un pewe, beduru mail,

kaachiel gi gik moko duto ma un-go

33Kendo yien duto mae bunge,

mondo okog gi mor

e nyim Ruoth Nyasaye,

nikech obiro mondo orit piny.

34 Gouru erokamano ni Ruoth Nyasaye,

nikech ober,

kendo herane mosiko ochwere.

35Wachuru kama:

Reswa, in Nyasaye ma jawarwa

Chokwa, kendo reswa

kuom ogendni mag piny,

mondo wago erokamano ni nyingi maler,

kendo wayud mor kwapaki.

36Odend Ruoth Nyasaye

ma Nyasach Israel higni gi higni.

Eka ji duto nowacho niya, "Amin!" kendo ne gipako Ruoth Nyasaye.

Daudi oketo jo-Lawi moko mondo orit Sanduk mar Nyasaye

37Daudi noweyo Asaf kod owetene e nyim Sandug Muma mar Ruoth Nyasaye,
mondo giti kanyo ndalo duto, kaka ne dwarore odiechieng’ kodiechieng’.
38To noketo Obed-edom wuod Jeduthun kod Hosa mondo obed jorit dhout
Hema. Obed-edom gi owetene ne gin ji piero auchiel gaboro. 39Daudi
noweyo bende Zadok jadolo kod owetene ma jodolo e Hema mar Ruoth
Nyasaye, mane nie hembko mar Gibeon, 40mondo gitim ni Ruoth Nyasaye
misengni miwang’o pile okinyi godhiambo e kendo-mar-misango kaka ondiki
e kitap chik mane Ruoth Nyasaye omiyo jo-Israel. 41Daudi nomiyo Heman gi
Jeduthun kod jomoko mane oyier kendo oluong gi nyingegi ni mondo obed
jower magoyo erokamano ni Ruoth Nyasaye ma herane mosiko ochwere.
42Heman gi Jeduthun ne nigi tung’ gi ongeng’o kod kit thumbe moko
mipakogo Nyasaye. To yawuot Jeduthun noket jorit dhoudi.

43 Bang’e ji duto noa modhi miechgi. Daudi bende nodhi mondo one joode.

1 Weche mag Ndalo 17

Nyasaye otimo singruok gi Daudi

(2 Samuel 7.1-29)

1Kane Daudi osechako dak e ode mane ogero, nowacho ni Nathan janabi
niya, "Koro an adak e ot moger maber gi yiend sida, to Sandug Muma mar
Ruoth Nyasaye nie hema." 2Nathan nodwoko Daudi niya, "Tim duto midwaro,
nikech Nyasaye ni kodi."

3To gotienono, wach Ruoth Nyasaye nobiro ni Nathan niya, 4"Dhi inyis
Daudi jatichna ni Ruoth Nyasaye owacho niya: ‘In ok ema nigerna ot mondo
adagie. 5Chakre ndalo mane agoloe jo-Israel e piny Misri nyaka chil
kawuono, pok adak e ot, to asebet kadak e hema. 6Kuonde duto mane
awuothoe gi jo-Israel, ne ok apenjo achiel kuom jobura mane aketo mondo
obed jokwadh joga Israel gimomiyo ok gigerona ot mar yiend sida.’ 7Bende
inyis Daudi ni Ruoth Nyasaye Manyalo Gik Moko Duto owacho kama: ‘Nagoloi
e lek kuma nikwayoe rombe, mondo ibed jatend joga Israel. 8Asebet kodi
kuonde duto midhiye, kendo asetiekoni wasiki duto. Abiro miyo nyingi
bedo gi huma, ka humb joma dongo mag piny, 9kendo abiro miyo joga Israel
pinygi giwegi. Anagurgi kuno, mi gidagie mak othaggi kendo. Jomahundu ok
nochak ochandgi kaka ne chandogi chon, 10chakre ndalo mane aketoe jobura
mondo orit joga Israel, to natiek wasiki duto. An Ruoth Nyasaye anamiyi
duong’, kendo anaguedh dhoodi mondo osiki. 11Kisetho, miluwo kwereni,
anaket achiel kuom yawuoti kari, kendo anagur lochne obed motegno. 12En
ema nogerna ot, kendo anami lochne osik nyaka chieng’. 13Anabedne ka
wuon mare, to enobed ka wuoda. Ok nagol herane kuome, kaka ne agolo kuom
jal mane okuongoni bedo ruoth, 14to anami obed motegno, kendo anami
lochne gurre kuom joga nyaka chieng’.’’

15Nathan nonyiso Daudi weche duto mane ofwenyne, 16mi ruoth nodhi e nyim
Ruoth Nyasaye, mobet piny. Nowacho niya, "A Ruoth Nyasaye, an ng’a, koso
dhooda en ang’o, momiyo imiya duong’ kama? 17A Nyasaye, gima isetimona
pod in ikwano ka gima tin, nimar bende isewacho ni dhooda nosik kuom
ndalo mang’eny, kendo isenyisa kaka tienge ma biro nochal. 18A Ruoth
Nyasaye, in ema ing’eya oko gi iye. Ang’o ma damed wachoni kuom duong’
ma isemiya? 19Isemiya duong’ ma kama nikech ihera, kendo nikech mano ema
idwaro. 20A Ruoth Nyasaye, pok wawinjo ni nitie Ruoth Nyasaye moro
machal kodi. Onge Nyasaye machielo, to mak mana in. 21Ere oganda moro e
piny, machalo gi jogi Israel? Bende nitie jopiny moro mane isedhi miwaro
e tich wasumbni, miloko jogi? Isemiyo nyingi duong’ kuom timbe madongo
kendo malich nikech iseriembo ogendi moko mondo owe thuolo ni jogi mane
ireso kigolo e piny Misri. 22Niloko jo-Israel mondo obed jogi nyaka
chieng, kendo in Ruoth Nyasaye, ema isedoko Nyasachgi. 23To koro Ruoth
Nyasaye, mi singruok misetimona kaachiel gi dhooda mondo osik nyaka
chieng’, kendo ichop gima isewacho. 24Singruoknino mondo ogurre, kendo
nyingi oyud duong’ nyaka chieng’, ka ji wacho niya, ‘Ruoth Nyasaye
Manyalo Gik Moko Duto, ma Nyasach Israel en Nyasachgi adier!’ Kamano
dhooda nodongi e nyimi. 25In, Nyasacha, isenyisa ni ibiro dongo oda.
Kuom mano asebedo gi chir mondo alem e nyingi. 26A Ruoth Nyasaye, in e
Nyasaye kendo isesingorina maber kama. 27Emomiyo, Ruoth Nyasaye, yie
iguedh oda mondo osik e nyimi nyaka chieng’, nimar gima iseguedho, nobed
gi hawi ndalo duto."

1 Weche mag Ndalo 18

Daudi omedo pinye

(2 Samuel 8.1-14)

1Bang’e Daudi noloyo jo-Filistia, mi gibedo moboch, kendo nomayogi Gath
gii mier mokiewo kode. 2Noloyo jo-Moab bende, mi gibet e bwo lochne,
kendo ne gigolone osuru.

3Bende Daudi noloyo Hadadezer ruodh Zoba-hamath, kane ruodhno dhi chungo
rapar mar lochne e lweny but aora Yufrate. 4Daudi nomaye geche lweny
alufu achiel, kendo nomako joidh farese alufu abiriyo, kod jolweny moko
alufu piero ariyo. Nong’ado odond farese duto mag geche lweny, moweyo
mana farese mia achiel. 5To kane jo-Aram moa Damaski obiro mondo okony
Hadadezer ruodh Zoba, Daudi nonego ji alufu piero ariyo gariyo kuomgi.
6Eka noketo askeche ma jorit e piny jo-Aramgo, mi ne gibedo e bwo
lochne, kendo ne gigolone osuru. Kuonde duto mane Daudi dhiye, Ruoth
Nyasaye ne miyo olocho. 7Daudi noyako gilweny mag dhahabu mane jorit
Hadadezer oting’o mokelo Jerusalem. 8Bende noyako munde mathoth ahinya e
Tibhath kod Kun ma miech Hadadezer. Mundego ema ne Solomon olosogo gima
ne iluongo ni Nam gi sirni kod gik moko duto mitiyogo e Hekalu.

9Kane Tou ruodh Hamath owinjo ni Daudi oseloyo jolweny mag Hadadezer,
10nooro Hadoram wuode ir ruoth Daudi mondo omose, kendo opake kuom loyo
Hadadezer nimar Hadadezer ne jasik Tou. Hadoram nokelo ni Daudi gik moko
mag dhahabu gi mag fedha kod mag mula. 11Magi bende ruoth Daudi nochiwo
ni Ruoth Nyasaye, kaachiel gi fedha kod dhahabu ma noyako kuom ogendni
mamoko duto mane oseloyo, kaka jo-Edom gi jo-Moab gi jo-Amon gi
jo-Filistia kod jo-Amalek.

12 Abishai wuod Zeruya nonego jo-Edom alufu apar gaboro e holo Kado.
13Noketo askeche ma jorit e piny Edom, mi jo-Edom duto nobet e bwo loch
Daudi. Kuonde duto mane Daudi dhiye, Ruoth Nyasaye ne miyo olocho.

Jodong Daudi

(2 Samuel 8.15-18; 20.23-26)

14Daudi nobedo ruodh Israel duto, morito piny gi kue, kong’ado bura kare
ni joge duto. 15Joab wuod Zeruya ne jatend jolweny, to Jehoshafat wuod
Ahilud ne jachan weche. 16Zadok wuod Ahitub kod Ahimelek wuod Abiathar
ne jodolo, Savsha to ne jagoro. 17Benaya wuod Jehoyada ne jatend
jo-Kereth kod jo-Peleth, kendo yawuot Daudi ne jodongo ma konye.

1 Weche mag Ndalo 19

Daudi oloyo jo-Amon gi jo-Aram

(2 Samuel 10.1-19)

1Bang’e, Nahash ruodh jo-amon notho, mi wuode nodoko ruoth kare. 2Daudi
nowacho niya, "Abiro timo ni Hanun wuod Nahash maber, mana kaka wuon
mare notimona maber." Omiyo Daudi nooro joote mondo oduog chunye kuom
tho wuon mare. To kane joote Daudi ochopo e piny jo-Amon, mi gidhi ir
Hanun mondo giduog chunye, 3jodong Amon nowacho ni Hanun niya, "Bende
iparo ni Daudi oseoro jogi mondo omi wuoru duong’ adier? Ooyo, gibiro
mana ni mondo gicheng pinywa, eka oyud yo ma onyalo loyego." 4Kuom mano,
Hanun nomako joote Daudi molielo tikgi, kendo ong’ado lepgi nyabathe,
chakre nungogi kalor piny. Bang’e noriembogi. 5Kane Daudi owinjo gima
otimore, nooro ji mondo oromnigi, nikech ne giyudo wichkuot maduong’.
Nowacho ni mondo gibed jeriko mondi, nyaka yie tikgi dongi, eka giduogi.

6Hanun gi jo-Amon noneno ni gisemiyo Daudi ojok kodgi, omiyo ne gioro
fedha moromo kilo alufu piero adek mondo giholgo geche lweny gi joma
didhgi kuom jo-Aram-naharaim gi jo-Aram-Maaka kod jo-Zoba. 7Ne giwako
ruodh Maaka gi jolwenje kendo ne giholo gechene mag lweny alufu piero
adek gariyo, mi jogo nobiro mojot but Madeba. Jo-Amon bende nowuok e
miechgi, kendo ne giyworo ni lweny. 8Kane Daudi owinjo wachno, nooro
Joab kod joma rateke duto mondo oked kodgi. 9Jo-Amon nowuok, mi ne
giriedo ni lweny e dhoranga dala, to ruodhi mane obiro konyogi nochanore
e pap.

10Joab noneno ni lweny olwore, omiyo noyiero thuond jo-Israel moko,
mochano kochomo jo-Aram. 11To jomoko duto modong’, noketi e lwet Abishai
owadgi, ka gichomo jo-Amon. 12Nowachone niya, "Kineno ka jo-Aram tek
madwaro loya, to nyaka ibi ikonya. To ka jo-Amon dwaro loyi, eka nabi
akonyi. 13Bed gi chir, waked matek ni jowa, kendo ni miech Nyasachwa. To
Ruoth Nyasaye mondo otim gima oneno ni ber." 14Kamano Joab gi joge
norado gi jo-Aram, moriembo. 15Kane jo-Amon oneno ni jo-Aram ringo, gin
bende ne giringo Abishai owadgi Joab, mi gidonjo e dalagi. Eka Joab
nodok Jerusalem.

16To kane jo-Aram oneno ni jo-Israel oseloyogi, ne gioro joote mondo
oluong jo-Aram mane odak loka aora Yufrate, mi ne gibiro, ka Shobak ma
jatend oganda lweny mar Hadadezer otelonigi. 17Kane Daudi oyudo wach ni
gibiro, nochoko jolwenj Israel duto kanyakla, mi giidho loka Jordan
mondo gikanigi. Jo-Aram bende noriedo ni lweny, kochomo Daudi gi jogi,
mi ne girado. 18To jo-Israel noloyogi, mi giringo, kendo Daudi gi joge
nonego joidh farese alufu abiriyo, gi jolweny mamoko alufu piero
ang’wen. Shobak bende notho. 19Kane jo-Hadadezer oneno ni jo-Isarel
oloyogi, ne giywagre ni Daudi, mi gibedo e bwo lochne. Bang’ mano,
jo-Aram nodagi konyo jo-Amon kendo.

1 Weche mag Ndalo 20

Daudi okawo dala mar Raba

(2 Samuel 12.26-31)

1 E ndalo chakruok oro, mane ruodhi thoro wuokie kadhi kedo, Joab nowuok
gi jolwenje, mogoyo jo-Amon asasa. Ne gichopo Raba, kendo ne gilwore, to
Daudi nodong’ Jerusalem. Joab noloyo Raba, moketho chuth. 2To Daudi
nogolo osimbo ewi Milkom ma nyasach jo-Amon, mi nosidhe e wiye owuon.
Pek mar dhahabu molosego noromo kilo piero adek, kendo kidi ma nengone
tek ne ochom kuome. Bende Daudi noyako gik mathoth e dalano, 3kendo
nodaro joma odakie, moketo e tich payo bao gi kunyo kite kod tong’o
yien. Kamano e kaka Daudi notimo ni miech jo-Amon duto. Eka nodok
Jerusalem gi joge duto.

Joma rabede mane thuondi Daudi onego

(2 Samuel 21.18-22)

4Bang’ mano, lweny nowuok Gezer e kind jo-Israel gi jo-Filistia, to
jo-Israel noloyo jo-Filistia. E lwenyno, Sibekai ja-Husha nonego Saf, ma
ja-Refaim. 5Lweny nowuok kendo e kindgi gi jo-Filistia, mi Elhanan wuod
Jakir nonego Lami owadgi Goliath ma ja-Giti, ma bond tong’e ne chalo
lodi. 6Lweny nochako owuok Gath, kama ne nitie ng’at ma gana marabora
man gi lith lwedo auchiel gi lith tielo auchiel koni gi koni, duto piero
ariyo gang’wen. Jalo bende ne ja-Refaim. 7To kane othiano ni jo-Israel,
Jonathan wuod Shimea owadgi Daudi nonege. 8Jogo duto ne jo-Refaim, to
Daudi gi joge nonegogi duto.

1 Weche mag Ndalo 21

Daudi okwano jo-Israel gi jo-Juda

(2 Samuel 24.1-25)

1Koro Satan ne dwaro hinyo jo-Israel, mi nosundo Daudi mondo okwan gi.
2Omiyo Daudi nochiko Joab gi jodong oganda ni mondo odhi okwan
jo-Isarel, chakre Dan yo nyandwat, nyaka Beer-sheba yo milambo, kendo
mondo onyise kar rombgi. 3To Joab nodwoke niya, "Kata da bed ni Ruoth
Nyasaye omedo joge nyadi mia achiel, donge giduto digibed jotichne?
Ang’o momiyo idwaro kwanogi? Gima kamano biro mana miyo jo-Israel doko
joketho!" 4Kata kamano, ruoth nochuno Joab momiyo owuotho e piny
jo-Israel duto. Bang’e nodwogo Jerusalem 5monyiso Daudi kar romb ji. E
piny Israel ne nitie ji tara achiel gi alufu mia achiel (1,100,000)
manyalo kedo, to e piny Juda ne nitie ji alufu mia ang’wen gi piero
abiriyo (470,000), ma bende nyalo kedo. 6To Joab ne ok okwano jo-Lawi gi
jo-Benjamin, nikech nosin gi chik ruoth.

7To gima nosetimore ne ok long’o ni Nyasaye, mi nokumo jo-Israel. 8Eka
Daudi nowacho ni Nyasaye niya, "Aseketho ahinya kuom gima asetimo. To
koro akwayi ni mondo iwena richona, nikech asetimo gima ofuwo." 9Mi
Ruoth Nyasaye nowacho ni Gad jakor wach mar Daudi niya, 10"Dhiyo, inyis
Daudi ni Ruoth Nyasaye owacho kama: ‘Aketo gik moko adek e nyimi: yier
achiel kuomgi monego atimni.’ " 11Omiyo Gad nodhi ir Daudi mowachone
niya, "Ruoth Nyasaye owacho ni mondo iyier achiel kuom gik moko adekgi:
12Higni adek mag kech kata dueche adek ma wasiki lawoue kendo negou,
kata ndalo adek ma Ruoth Nyasaye owuon kelonu tho ka dera marach biro e
piny kendo malaika mar Ruoth Nyasaye nego ji e piny Israel duto. Koro
nyisa gima dadwok Jal ma noora." 13Daudi nodwoko Gad niya, "An gi masira
maduong’, to ber mondo abed e lwet Ruoth Nyasaye, nimar ng’wonone duong’
gi lala. To kik abed e lwet dhano."

14Omiyo Ruoth Nyasaye nooro tho malit kuom jo-Israel, monego ji alufu
piero abiriyo. 15Nyasaye nooro malaika mondo oketh Jerusalem, to kane
oneno ka malaika kethe, noloko parone kuom masira mane odwaro kelo,
omiyo nowacho ni malaika mane nego ji niya, "Oromo! Koro duok lweti." To
noyudo ka malaikano ochung’ but kar dino mar Ornan ja-Jebus. 16Daudi
nong’iyo malo moneno malaika mar Ruoth Nyasaye kochung’ e kind polo gi
piny ka en gi ligangla e lwete ma nodwaro tiekogo Jerusalem. Daudi gi
jodonge noriere piny auma ka girwakore gi pien gugru. 17Daudi nowacho ni
Nyasaye niya, "An ema nagolo chik mondo okwan ji, kendo an e jakwath
mosebedo ka timo marach. Rombe machandoregi to otimo ang’o? A Ruoth
Nyasaye ma Nyasacha, akwayi ni an ema mondo ikuma kod dhoodwa, to igeng’
tho malitni kik mak jogi."

18Eka malaika mar Ruoth Nyasaye nowacho ni Gad mondo ochik Daudi odhi
kar dino mar Ornan ja-Jebus, ogerie kendo-mar-misango ji Ruoth Nyasaye.
19Omiyo Daudi notimo kaka Ruoth Nyasaye nomiyo Gad owachone, modhi
kanyono. 20To Ornan noyudo diemo ngano. Kane oting’o wang’e, noneno
malaika, to yawuote ang’wen mane ni kode noringo mopondo. 21Kane Daudi
ochopo machiegni, Onan nowichore, kendo ka noneno ruoth, nowuok oa kar
dino. Nodhi mogoyo chonge piny e nyim Daudi mokulore nyaka e lowo.
22Daudi nowachone niya, "Yie ing’iew kar dinoni gi nengo makare, mondo
agerie kendo-mar-misango ni Ruoth Nyasaye, mondo tho manego joga orum."
23Onan nodwoko Daudi niya, "Ruodha, kawe, kendo itim kode gima idwaro.
To bende ruedhi minyalo timogo misango, kod yien mag dino minyalo
chwako, kaachiel gi ngano minyalo timogo misango mar mogo, eki amiyi
duto!" 24To ruoth Daudi nodwoko Onan niya, "Ooyo, abiro mana ng’iewe gi
nengo makare, ok nakaw giri ami Ruoth Nyasaye, kata timone misango gi
gima ayudo nono." 25Kuom mano, Daudi nong’iewo kar dinono gi Onan kuom
dhahabu moromo kilo abiriyo. 26Eka nogero ni Ruoth Nyasaye
kendo-mar-misango kanyono, motimoe misengni miwang’o pep gi mag sawo,
kolamo Ruoth Nyasaye. Mi Ruoth Nyasaye nodwoke gi mach moa e polo,
molwar e kendo-mar-misango. 27Eka Ruoth Nyasaye nochiko malaika mondo
odwok ligangla e olalo.

Daudi oyiero kama ibiro geroe e Hekalu

28Kane Daudi oneno ni Ruoth Nyasaye oseneno kwayone mane okwayo kar dino
mar Ornan ja-Jebus, nochako timo misango kanyo. 29Kata obedo ni e
ndalogo Hema Maler mar Ruoth Nyasaye kod kendo-mar-misango mane Musa
oloso e thim ne pod ni e hembko man Gibeon, 30Daudi ne ok odhi kanyo
mondo openj Ruoth Nyasaye wach, nikech ligangla mar malaika mar Ruoth
Nyasaye nobwoge.

1 Weche mag Ndalo 22

1Omiyo koro Daudi nowacho niya, "Ma e kama od Ruoth Nyasaye nobedie,
kaachiel gi kendo ma jo-Israel notimie misango."

Daudi oiko gik mibiro gerogo Hekalu

2Daudi nogolo chik mondo ochok jodak duto manie piny Israel. Eka
noketogi mondo gipa kite kendo giger Od Nyasaye. 3Bende noiko nyinyo
modhuro mondo olosgo musmande gi teke miriwogo dhoudi, kaachiel gi mula
mokalo apima 4kod yiend sida mak kwan, nimar jo-Sidon gi jo-Turo
nokelone yiend sida mang’eny. 5Daudi nowacho niya, "Solomon wuoda pod
rawera mayot, to ot midwaro gero ni Ruoth Nyasaye onego obed maber
miwuoro, kendo ma humbe olak e pinje duto. Omiyo nyaka aikne gik gedo."
Kuom mano Daudi noiko gik mogundho ka pok otho.

6Bange noluongo Solomon wuode, mochike ni mondo oger ot ni Ruoth Nyasaye
ma Nyasach Israel, 7kowacho niya, "Solomon wuoda, nachano mondo ager ot
mamiyogo Ruoth Nyasaye ma Nyasacha duong’. 8To Ruoth Nyasaye nokwera,
kawachona niya, ‘Isechuero remo mang’eny, kendo isekedo lwenje madongo e
nyima, omiyo ok nigerna ot. 9To ininywol wuowi ma lochne nobed gi kue.
Anamiye kue, kamiyogi yueyo e ndalone. 10En ema nogerna ot. Enobed
wuoda, kendo anabed wuon mare, mi nagur lochne e Israel nyaka chieng’.’
11Koro wuoda, Ruoth Nyasaye ma Nyasachi obed kodi, kendo oguedhi, mondo
igerne Hekalu, kaka nosingore. 12Ruoth Nyasaye ma Nyasachi mondo omiyi
rieko duto mondo irit chikne koseketi ruodh Israel. 13Inibed gi hawi
mana kimako chik kod buche Ruoth Nyasaye mane Musa omiyo jo-Israel. Bed
gi chir, kendo gi jing’o! Kik chunyi nyosre, kata kik ibed jaluoro.

14"Kata obedo ni an gi thagruok mang’eny, to koro aseiko ni Od Ruoth
Nyasaye dhahabu ma dirom kilo tara adek, kod fedha moromo kilo tara
piero adek gabich, kaachiel gi mula kod nyinyo mokadho apima. Yien gi
kite bende aseiko. In bende nyaka imed moko. 15To bende in gi jotich
mang’eny, kaka jopa kite gi jogedo gi jopa bao, kod jotich moko mathoth
16molony e tije mopogore opogore mag dhahabu gi fedha gi mula kod
nyinyo. Omiyo koro chak tich, kendo Ruoth Nyasaye mondo obed kodi!"

17Daudi nochiko jodong Israel ni mondo okony Solomon wuode, kowachonigi
niya, 18"Ruoth Nyasaye ma Nyasachu ni kodu. Osemiyou kue kuonde duto,
kendo osechiwo joma odak e pinyni e lweta, mi koro giyie loch Ruoth
Nyasaye gi joge. 19Omiyo koro keturu chunyu gi parou kuom dwaro Ruoth
Nyasaye ma Nyasachu. Chakuru gero Hekalu ni nying Ruoth Nyasaye mondo
Sandug Muma mare, kod gik maler mitiyogo kilame, oyudie kar bet."

1 Weche mag Ndalo 23

1 Kane Daudi koro oseti, kendo hike oniang’, noyiero Solomon wuode mondo
obed ruodh Israel.

Daudi opogo jo-Lawi gi jodolo e migepegi mag tich

2Nochoko jodong Israel duto kaachiel gi jodolo kod jo-Lawi. 3Jo-Lawi
machwo ma johigni piero adek kata moloyo kanyo nondik nyinggi, mi kar
rombgi noromo alufu piero adek gaboro. 4Alufu piero ariyo gang’wen
kuomgi noket mondo oti e Od Ruoth Nyasaye, to alufu auchiel mondo obed
jotelo kod jong’ad bura, 5to alufu ang’wen noket jorit dhorangeye, kendo
alufu ang’wen mondo opak Ruoth Nyasaye gi thumbe mane Daudi oloso.

6Daudi nopogogi e migepe miluongo gi nying Gershon gi Kohath kod Merari,
ma yawuot Lawi.

7Yawuot Gershon ne gin Laadan kod Shimei. 8Laadan nonywolo yawuowi adek,
ma nyinggi Jehiel, ma nodoko jatelo, gi Zetham kod Joel. 9Mago ne jotend
dhout Laadan. 10Yawuot Shimei ne gin ang’wen, ma nyinggi Jahath gi Ziza
gi Jeush kod Beria. 11Jahath ne en jatelo, to Ziza ne jalupne. Jeush gi
Beria nokwan kaka dhoot achiel, nikech nyithindgi ne nok.

12Yawuot Kohath ne gin angwen, ma nyinggi Amram gi Izhar gi Hebron kod
Uziel. 13Yawuot Amram ne gin Harun kod Musa. To Harun gi dhoode nowal ni
mondo oti tich dolo ni Ruoth Nyasaye, ka gichiwone gik maler, kendo
timone misango, kendo guedho ji e nyinge nyaka chieng’. 14To joka Musa,
ng’at Nyasaye, ne okwan kuom jo-Lawi. 15Yawuot Musa ne Gershom kod
Eliezer. 16Kuom joka Gershom, Shubael nobedo jatelo, 17to kuom joka
Eleazer, Rehabia ema notelo. Eleazer ne onge yawuowi moko, to Rehabia
wuode nonywolo yawuowi mang’eny. 18To kuom joka Izhar, Shelemoth ne
jatelo. 19Yawuot Hebron ne gin Jeria mane obedo jatelo, gi Amaria
jalupne, gi Jahaziel mar adek, kod Jekameam mar ang’wen. 20Yawuot Uziel
ne gin Mika, ma nobedo jatelo, kod Ishia jalupne.

21Yawuot Merari ne gin Mali kod Mushi. To yawuot Mali ne gin Eleazar kod
Kish. 22Eleazar notho, moweyo nyiri lilo, kendo owetegi ma yawuot Kish
nokendogi. 23Yawuot Mushi ne gin adek, ma nyinggi Mali gi Eder kod
Jeremoth.

24Mago ne gin jo-Lawi, ma nyinggi ochan kaluwore gi nying jodong
dhoutgi. Ng’ato ka ng’ato kuomgi ma hike piero ariyo kata moloyo kanyo,
nomi tich e Od 25Ruoth Nyasaye, nikech Daudi nosewacho niya, "Ruoth
Nyasaye ma Nyasach Israel osemiyo joge kue, kendo koro Jerusalem e kar
dakne nyaka chieng’. 26Omiyo koro jo-Lawi ok onego oting’ Sanduk kata
gik lemo moko mitiyogo kode." 27Kuom wechene mogikgo, Daudi nochiko
mondo ondik jo-Lawi ma hikgi piero ariyo kata moloyo kanyo. 28Tichgi ne
en konyo joka Harun tiyo e Od Ruoth Nyasaye. Nomigi tich rito udi mag Od
Nyasaye gi alworane, kendo lwoko gik lemo duto, kod tiyo tije moko duto
mag Od Nyasaye. 29Ne giiko makati miketo e nyim Ruoth Nyasaye pile, kod
mogo mayom mitimogo misango, gi makati ma ok ketie thowi kod chapat gi
kek moko mikonyruokgo e lemo, kendo ne girito gik mipimogo gik moko.
30Ne onego giti e nyim Ruoth Nyasaye pile, okinyi godhiambo, ka gipake
kendo gigoyone erokamano. 31Ne gikonyo bende joma ne timo misango
miwang’o pep ni Ruoth Nyasaye e ndalo Sabato, kendo ka due opor, kendo
en ndalo moketi, kaka nochan-gi. 32Jo-Lawi nomi bende tich rito Hemb
Romo, kod Kama Ler, to joka Harun owetegi ema nomi tich dolo e Od Ruoth
Nyasaye.

1 Weche mag Ndalo 24

1Migepe mag joka Harun e magi: Yawuot Harun ne gin Nadab gi Abihu gi
Eleazar kod Ithamar, 2to Nadab kod Abihu notho motelo ni wuon-gi, kendo
ne ok giweyo yawuowi. Kuom mano joka Eleazar kod joka Ithamar kende ema
nobedo jodolo. 3Daudi nochanogi e migepe mondo opognigi tich, ka Zadok
jaka Eleazar gi Ahimelek jaka Ithamar konye. 4Jodong joka Eleazar ne
ng’eny moloyo joka Ithamar, omiyo dhood Eleazar ne nigi jodongo apar
gauchiel, to dhood Ithamar jodongo aboro. 5Nochan-gi gi ombulu, nimar ne
nitie jodong Hekalu, ma tindeni jodong Nyasaye, kuom joka Eleazar, kendo
kuom joka Ithamar bende. 6Ja-Lawi moro ma jagoro, ma nyinge Shamaya wuod
Nethaneel nondiko nyinggi duto e nyim ruoth gi jodonge gi Zadok jadolo
gi Ahimelek wuod Abiathar, kaachiel gi jotelo mag dhout jodolo kod
jo-Lawi.

7Ombulu mokwongo noyiero Jehoyarib, mar ariyo noyiero Jedaya, 8to mar
adek Harim, mar ang’wen Seorim, 9mar abich Malkia, mar auchiel Mijamin,
10mar abiriyo Hakoz, mar aboro Abija, 11mar ochiko Jeshua, mar apar
Shekania, 12mar apar gachiel Eliashib, mar apar gariyo Jakim, 13mar apar
gadek Hupa, mar apar gang’wen Jeshebeab, 14mar apar gabich Bilga, mar
apar gauchiel Imer, 15mar apar gabiriyo Hazir mar apar gaboro Hapizez,
16mar apar gochiko Pethahia, mar piero ariyo Jehezekel, 17mar piero
ariyo gachiel Jakin, mar piero ariyo gariyo Amul, 18mar piero ariyo
gadek Delaya, to mar piero ariyo gang’wen Maazia. 19Mano e kaka
nochan-gi mondo giti e Od Ruoth Nyasaye, kaluwore gi chik mane Ruoth
Nyasaye ma Nyasach Israel omiyo Harun kwargi.

20To jo-Lawi moko e magi: Shubael, jaka Amram, gi Jedaya jaka Shubael,
21gi Ishia jatend joka Rehabia, 22gi Shelemoth jaka Izhar, gi Jahath
jaka Shelemoth. 23Kuom dhood Hebron, Hebron ne jatelo, Amaria jalupne,
Jahaziel mar adek, kendo Jekameam mar ang’wen. 24Jomoko ne gin Mika jaka
Uziel, gi Shamir jaka Mika, 25gi Ishia owadgi Mika, gi Zekaria jaka
Ishia, 26gi Mali gi Mushi kod Jaazia, joka Merari, 27gi Beno gi Shoham
gi Zakur kod Ibri, yawuot Jaazia, 28gi Eleazar jaka Mali mane onge gi
yawuowi, 29gi yawuot Kish ma joka Kish, gi Jeremeel, 30kod Mali gi Eder
kod Jerimoth ma joka Mushi. 31Mago e dhout jo-Lawi. Dhoudigo duto
madongo kod matindo kanyakla, nogoyo ombulu kaachiel gi owetegi ma joka
Harun e nyim ruoth Daudi gi Zadok gi Ahimelek kod dhout jodolo gi
jo-Lawi.

1 Weche mag Ndalo 25

Daudi opogo jower e migepegi mag tich

1Daudi gi jodonge nowalo yawuot Asaf gi yawuot Heman gi yawuot Jeduthun
ni tich lemo, mondo gikor wach ka gigoyo thumbe gii nyigwerni kod
ongeng’o. Joma nomi tijno e magi: 2Yawuot Asaf ne gin Zakur, gi Josef gi
Nethania kod Asarela. Jatendgi ne Asaf mane jakor wach ni ruoth. 3Yawuot
Jeduthun ne gin Gedalia gi Izri gi Isaya gi Shimei gi Hashabia kod
Matithia. Jatend ji auchielgo ne Jeduthun wuon-gi, mane koro wach ka
gigoyo thum, kendo ka gigoyo ni Ruoth Nyasaye erokamano ka gipake.
4Yawuot Heman janen mar ruoth, ne gin Bukia gi Natania gi Uziel gi
Shubael gi Jerimoth gi Hanania gi Hanani gi Eliatha gi Gidalti gi
Romamti-ezer gi Joshbekasha gi Malothi gi Hothir kod Mahazioth. 5Jogo
duto ne yawuot Heman mane Nyasaye omiye mondo opakego, kaka nosesingore.
Nyasaye nomiyo Heman yawuowi apar gang’wen kod nyiri adek, 6to giduto ne
gikonyo wuon-gi wer e Od Ruoth Nyasaye e kinde mag lemo. To Daudi owuon
ema ne chiko Asaf gi Jeduthun kod Heman e tijegi. 7Jogo duto, kaachiel
gi owetegi ma nolony kuom wer ni Ruoth Nyasaye, ne gin mia ariyo gi
piero aboro, 8ne gipogo tijgi gi ombulu, kendo ne giwer ka gikikore,
jomadongo gi jomatindo, molony kod mapuonjore kaachiel.

9Joma noyier gi ombulu ne magi: Mokwongo ne Josef, 10mar ariyo Gedalia,
11mar adek Zakur, mar ang’wen Izri, 12mar abich Nethani, 13mar auchiel
Bukia, 14mar abiriyo Asarela, 15mar aboro Isaya, 16mar ochiko Matania,
17mar apar Shimei, 18mar apar gachiel Azareel, 19mar apar gariyo
Hashabia, 20mar apar gadek Shubael, 21mar apar gang’wen Matithia, 22mar
apar gabich Jeremoth, 23mar apar gauchiel Hanania, 24mar apar gabiriyo
Joshbekasha, 25mar apar gaboro Hanani, 26mar apar gochiko Malothi, 27mar
piero ariyo Eliatha, 28mar piero ariyo gachiel Hothir, 29mar piero ariyo
gariyo Gidalti, 30mar piero ariyo gadek Mahazioth, 31to mar piero ariyo
gangwen Romamti-ezer. Jogo duto ombulu ema noyiero. Ng’ato ka ng’ato
kuomgi ne nigi ji apar gariyo ma yawuote kata owetene.

1 Weche mag Ndalo 26

Jorit rangeye kod jotend tich mag Hekalu

1Magi e migepe mag jorit rangeye: Joka Kora ne gin Meshelemia wuod Kore
ma wuod Ebiasaf. 2Yawuot Meshelemia ne gin Zakaria wuod Makabayo, gi
Jediael mar ariyo, gi Zebedia mar ang’wen, 3gi Elam mar abich, gi
Jehohanan mar auchiel, kod Elioenai mar abiriyo. 4Nyasaye noguedho
Obed-edom momiye yawuowi ma nyinggi Shemaya wuode makayo, gi Jehozabad
mar ariyo, gi Joa mar adek gi Sakar mar ang’wen, gi Nathaneel mar abich,
5gi Amiel mar auchiel, gi Isakar mar abiriyo, kod Peulthai mar aboro.
6Shemaya wuod Obed-edom nonywolo yawuowi ma nobedo jotelo kuom joodgi,
nikech ne gin gi rieko. 7Yawuot Shemaya gogo ne gin, Othni, gi Refael gi
Obed kod Elzabad, to ominene ma bende ne nigi rieko ne gin Elihu gi
Shemakia. 8Mago duto ne gin joka Obed-Edom. Gin kaachiel gi owetegi kod
yawuotgi, ne gin joma riek kendo mowinjore kod tich Hekalu. Giduto ne
gin ji piero auchiel gariyo. 9Yawuot Meshelemia kod owetene ne gin ji
apar gaboro ma bende ne nigi rieko. 10Yawuot Hosa ja-Merari ne gin
Shimri mane Hosa oketo jatelo, kata ne ok en kayo kamano, 11gi Hilkia
mar ariyo, gi Tebalia mar adek, kod Zekaria mar ang’wen. Kar romb yawuot
Hosa kaachiel gi owetene ne apar gadek.

12Jodong dhoudi ema notelo ni migepe mag jorit rangeye. Tijgi ne en tiyo
e Od ruoth Nyasaye kaachiel gi owetegi. 13Dhoudi madongo gi matindo
nogoyo ombulu e kindgi giwegi mondo gipog tich rito rangeye. 14Ombuklu
mar rangach man yo wuok chieng’ nolwar kuom Shemelia. Eka ne gigoyo
ombulu ni wuode Zekaria, ma jabura mariek, moyudo rangach man yo
nyandwat. 15Obed-edom noyudo rangach man yo milambo, to yawuote noyudo
tich rito od keno. 16Hosa noyudo rangach man yo podho chieng’ kod ranga
Shekeleth man e yo maidho. 17Arita duto noket machalre. Ndalo duto,
jo-Lawi auchiel ne rito rangach man yo wuok chieng’ to ang’wen ne rito
man yo nyandwat, kendo ang’wen man yo milambo, to ariyo ariyo ne rito od
keno ka od keno. 18Ji auchiel ne rito laru mochiel gi sirni man yo podho
chieng’. Ang’wen kuomgi ne rito yo michopogo e laruno, to ariyo ne rito
laru hie. 19Mago ne e migepe mag joka Kora gi joka Merari mane rito
rangeye.

20Jo-Lawi moko ne rito od keno mag Od Nyasaye kod kuonde mikanoe chiwo
momi Ruoth Nyasaye. 21Kuom nyikwa Laadan ma jaka Gershon 22Jehiel kod
owetene ma Zetham gi Joel ema ne rito kuonde keno mag Od Ruoth Nyasaye.
Ne gin jotend dhout Laadan jaka Gershon. 23Kuom dhout Amram gi Izhar gi
Hebron kod Uziel 24Shubael jaka Gershom ma wuod Musa ne jatend jorit
kuonde keno. 25To Shelemoth wuod Zikri, ma wuod Joram, ma wuod Isaya, ma
wuod Rehabia, ma wuod Eliezer, ne jatend joka Eliezer owadgi Gershom,
26Shelemothno kaachiel gi owetene ema ne rito udi mikanoe chiwo mane
Daudi gi jodong dhoudi, gi jotend ogend lweny madongo gi matindo, kod
jotend jolweny moko osechiwo ni Ruoth Nyasaye. 27Ne giwalo gik moko kuom
gik mane ope e lweny mondo otigo e Od Ruoth Nyasaye. 28Bende gik mane
Samuel janen, gi Saulo wuod Kish, gi Abner wuod Ner, kod Joab wuod
Zeruya ochiwo ni Ruoth Nyasaye ne nie lwet Shelemoth kod owetene nikech
gin ema ne girito gik moko duto mochiw ni Ruoth Nyasaye. 29Kuom joka
Izhar, Kenania kod yawuote ne gin jogoro gi jong’ad bura e piny Israel.
30Kuom joka Hebron, Hashabia kod owetene ema nobedo jotend jo-Israel
modak yo podho chieng’ mar aora Jordan, ka ging’iyo tich Ruoth Nyasaye
kod tich ruoth. Ne gin ji mariek, moromo alufu achiel gi mia abiriyo.
Jeria ne en jatend joka Hebron-go. 31E higa mar piero ang’wen mar loch
Daudi, nonon anywola joka Hebron, kendo noyud ni kara joma riek ma nodak
Jezer-gilead ne gin joka Hebron. 32Ruoth Daudi noketo jodong dhoudi
mariek alufu ariyo gi mia abiriyo ma joodgi Jeria mondo orit jo-Reuben
gi jo-Gad kod jo-Manase konchiel e yore duto mag tich Nyasaye kod tich
rito piny.

1 Weche mag Ndalo 27

Jotend piny Israel

1Koro magi e nying jo-Israel mane rito migepe apar gariyo mane tiyo tich
Ruoth duto, ka giwilore due ka due e higa ngima. Ne gin jodong dhoudi gi
jotend ogend lweny madongo gi matindo, kaachiel gi jondiko maggi. Migawo
ka migawo ne nigi ji alufu piero ariyo gang’wen.

2Jotelo mokwongo ne Jeshobeam wuod Zabdiel ma notiyo e due mokwongo. 3Ne
en nyakwar Perez, kendo ne en jatend jodong lweny duto e due mokwongo.
4To Eleazar wuod Doidai ja-Ahohi ema notelo e due mar ariyo. 5Jatelo mar
adek ne en Benaya jatend ogend lweny, ma wuod Jehoyada jadolo maduong’.
6Benaya nogo ne en achiel kuom thuondi piero adek kande, kendo ne en
jatendgi. To Amizabad wuode ema norito migape. 7Jatelo mar due mar
ang’wen ne en Asahel omin Joab. Bang’ thone, Zebadia wuode nokawo kare.
8Jatelo mar due mar abich ne en Shamhuth jaka Zera.

9Jatelo mar due mar auchiel ne en Ira wuod Ikesh ja-Tekoa. 10Jatelo mar
due mar abiriyo ne en Helez ja-Pelon ma ja-Efraim. 11Jatelo mar due mar
aboro ne en Sibekai jaka Zera, ma ja-Husha. 12Jatelo mar due mar ochiko
ne en Abiezer ja-Anathoth manie piny Benjamin. 13Jatelo mar due mar apar
ne en Maharai jaka Zera, ma ja-Netofa. 14Jatelo mar due mar apar gachiel
ne en Benaya ja-Pirathon manie piny Efraim. 15To jatelo mar due mar apar
gariyo ne en Heldai jaka Othniel ma ja-Netofa. Jotelogo duto ne tiyo due
achiel achiel, kendo ng’ato ka ng’ato ne nigi migawo moromo ji alufu
piero ariyo gang’wen.

16Jotend dhout Israel nene e magi: Kuom jo-Reuben, Eliezer wuod Zikri ne
jatelo, to kuom jo-Simeon, jatelo ne Shefatia wuod Maaka. 17Kuom jo-Lawi
ne ne Hashabia wuod Kemuel. Kuom joka Harun ne en Zadok. 18Kuom jo-Juda
ne en Elihu ma wat Daudi. Kuom jo-Isakar ne en Omri wuod Mikael. 19Kuom
jo-Zebulun ne en Ishmaya wuod Obadia. Kuom jo-Naftali ne en Jerimoth
wuod Azriel. 20Kuom jo-Efraim ne en Hoshea wuod Azazia. Kuom jo-Manase
konchiel ne en Joel wuod Pedaya, 21to kuom jo-Manase komachielo ma nodak
Gilead, jatelo ne en Ido wuod Zekaria. Kuom jo-Benjamin ne en Jaasiel
wuod Abner. 22To kuom jo-Dan ne en Azareel wuod Jeroham. Mago e kar romb
jotend dhout Israel.

23 Daudi ne ok okwano joma hikgi pok ochopo piero ariyo, nikech Ruoth
Nyasaye nosesingore ni nomi jo-Israel bedo mang’eny ka sulue mae polo.
24Joab wuod Zeruya nochako kweno, to ne ok otieko. Kwenono nokelo mirimb
Nyasaye kuom jo-Israel, omiyo ne ok ondik kar rombgi e Kitap Weche mag
Ndalo mag loch ruoth Daudi.

25Azmoth wuod Adiel ne jarit kuonde keno mag ruoth. Jonathan wuod Uzia
to ne rito kuonde keno manie mier madongo gi matindo, kendo e miech
lweny mochiel gi ohinga. 26Ezri wuod Kelub to ne rito jotich puodho.
27Shimei ja-Rama to ne rito jotich puothe mag mzabibu, to Zabdi
ja-Shefem ne rito olemb mzabibu milosogo divai. 28Baal-hanan ja-Geder ne
rito yiend zeituni gi ng’owo mae pewe. Joash to ne rito udi mikanoe mo.
29Shitrai ja-Sharon ne jarit kweth dhok mane kwayo Sharon, to Shafat
wuod Adlai ne rito mago mane kwayo e holni. 30Obil ja Ishmael ne jakwath
ngamia, to Jedaya ja-Meronoth ne jarit kenje. 31Jaziz ja-Hagar ne jarit
jamni matindo. 32Jehiel ja-Hakmon, gi Jonathan owadgi wuon Daudi ma
jabura mariek kendo mosomo, ema nopuonjo yawuot Daudi. 33Ahithofel ne
jabuch ruoth, to Hushai ja-Arki ne osiep ruoth. 34Bang’ tho Ahithofel,
Jehoyada wuod Benaya kod Abiathar ne jokawo kare. To Joab ne jaduong’
jolweny.

1 Weche mag Ndalo 28

Daudi omiyo Solomon tich gero Hekalu

1Daudi nochoko jotend Israel duto Jerusalem. Ne gin jodong dhoudi, gi
jotend joma ne tiyo ni ruoth, gi jotend ogend lweny madongo gi matindo,
gi joma ne rito mwandu kod jamb ruoth gi mag yawuote, kaachiel gi
jong’ad bura gi thuondi kod joge duto mane nigi teko. 2Eka Daudi
nochung’ mowacho niya, "Winjuru owetena gi jothurwa. Ne achano mondo
ager ot ma Sandug Muma mar Ruoth Nyasaye nyalo betie, mondoo obed raten
tiend Nyasachwa. Omiyo ne aiko gik moko duto ma dagerego. 3To Nyasaye
nowachona niya, ‘Ok inigerna ot, nikech in ijalweny, kendo isechwero
remo.’ 4Kata kamano Ruoth Nyasaye ma Nyasach Israel noyiera kuom joodwa
duto mondo abed ruodh Israel nyaka chieng’, nikech dhood Juda ema nomiyo
loch, to kuom dhood Juda, od wuora ema noyiero, to kuom yawuot wuora an
ema noyiera, mi oketa ruodh Israel. 5Ruoth Nyasaye osemiya yawuowi
mang’eny, to kuom yawuowigo duto, Solomon ema oseyiero mondo obed ruodh
Israel, korito jo-Ruoth Nyasaye. 6Ruoth Nyasaye nowachona niya, ‘Solomon
wuodi ema aseyiero mondo ogerna ot gi lache, nikech aseyiere mondo obed
wuoda to an abed wuon mare. 7Korito chikna kaka iritogi sani, to anagur
lochne nyaka chieng’.’ 8To koro akwayou uduto e nyim Nyasaye, kendo e
nyim jo-Ruoth Nyasaye duto ni mondo unon matut chike mag Ruoth Nyasaye
ma Nyasachu, mondo piny maberni osik maru, kendo uweye kodong’ ni
nyithindu nyaka chieng’.

9"To in Solomon wuoda, par Nyasach wuoru, kendo ichiwri mondo itine gi
chunyi duto, nimar Ruoth Nyasaye ng’iyo chuny ji duto, kendo ofwenyo
paro mag dhano. Kidware, to iniyude, to kiweye, to enojwang’i nyaka
chieng’. 10Emomiyo par malong’o ni Ruoth Nyasaye oseyieri ni mondo iger
ot moyangne. Bed gi jing’o kendo igere!"

11Daudi nonyiso Solomon wuode kit gedo mar agoch Hekalu kod utene, gi ut
keno gi ut gorofa gi udi maiye, kod raum mar Sandug Muma, miluongo ni
kar-ng’wono. 12Nonyise bende paro ma en go kuom gero laru mag Od Ruoth
Nyasaye, gi udi mane olwore, gi ut keno mag Od Nyasaye kod udi ma
nokanie mich maler mochiw ni Ruoth Nyasaye. 13To bende nonyise kaka
odwaro mondo ochan jodolo gi jo-Lawi e migepegi, kendo opognigi tije
duto mag Od Ruoth Nyasaye kendo kaka onego los gik mitiyogo e lemo.
14Bende nonyise pek mar dhahabu gi fedha monego losgo gik lemo duto,
15kaka: sis teyni mag dhahabu gi techegi, gi sis teyni mag fedha gi
techegi ma moro ka moro owinjore gi tije, 16gi mesni mag dhahabu miketoe
makati e nyim Nyasaye pile, gi mesni moko mag fedha, 17kod rachwopi gi
nyilerni kod kikombe mag dhahabu maler gi tewni mag dhahabu gi mag
fedha, 18gi kendo miwang’oe ubani, kod gach lweny mar dhahabu maler, ma
tiende ni kerubi moyaro bwombegi mondo oumgo Sandug Muma mar Ruoth
Nyasaye. 19Daudi nowacho niya, "Magi duto Ruoth Nyasaye owuon ema
onyiso. Tichna ne en mana dwaro rieko kaka digere." 20Bang’e Daudi
nowacho ni Solomon wuode niya, "Bed gichir, kendo gi jing’o! Kik chunyi
nyosre, kendo kik iluor, to chak mana tich, nikech Ruoth Nyasaye ma
Nyasacha nobed kodi, kendo ok nojwang’i kata weyi ka pok itieko tije
duto mag Ode. 21Migepe mag jodolo kod jo-Lawi oikore ni tich Od Nyasaye.
Jotich duto molony bende oikore konyi e tije duto, kendo jotelo,
kaachiel gi ji duto, nobed e lueti."

1 Weche mag Ndalo 29

1 Bang’ mago, Daudi nowacho ni oganda jo-Israel mane osechokore niya,
"Solomon wuoda ma Nyasaye oseyiero, pod en rawera to tijni e tich
maduong’, nikech odni ok en mar dhano, to en mar Ruoth Nyasaye. 2Asetemo
kar nyalona, maiko gik moko ni tich Od Nyasacha, kaka dhahabu gi mula gi
nyinyo gi yien kod kite mabeyo ma nengogi tek mag loso ot, kendo mag
gedo. 3To bende agolo kuom mwanduna awuon 4dhahabu moa Ofir, moromo kilo
alufu mia achiel, gi fedha maler moromo kilo mia ariyo, mondo obawgo kor
udi, nikech ahero Od Nyasacha. 5Mago notigo tich dhahabu gi tich fedha
kod tich moro amora ma jotich molony dwaro. To koro ere ng’ama oyie golo
chiwo ni Ruoth Nyasaye gi chuny achiel kawuono?"

6Mi jodong dhoudi, gi jotelo mane rito dhout Israel gi jotend ogend
lweny madongo gi matindo kod jotelo mag tich ruoth, 7noyie gi chuny
achiel mogolo dhahabu moromo kilo alufu mia ariyo, gi pesa moromo darik
alufu apar, gi fedha kilo alufu mia ang’wen, gi mula kilo alufu mia
auchiel, gi nyinyo moromo kilo tara ang’wen mondo ogergo Od Nyasaye.
8Bende joma ne ni kod kite ma nengogi tek nochiwogi ni Jahiel ma
ja-Gershon mondo okan-gi e kar keno mar Od Ruoth Nyasaye. 9Ji duto ne
mor ahinya nikech ne gineno ka jogo golo chiwo ni Ruoth Nyasaye gi chuny
achiel.

Daudi ogoyo ni Nyasaye erokamano

10Daudi bende ne mor, kendo nopako Ruoth Nyasaye e nyim ogandano,
kowacho niya, "A Ruoth Nyasaye ma Nyasach Israel, nyingi mondo obed gi
duong’ ndalo duto nyaka chieng’. 11A Ruoth Nyasaye, duong’ gi pak gi
teko gi loch gin magi, nimar in e wuon gik moko duto manie polo gi piny,
kendo iduong’ moloyogi duto. 12Mwandu gi duong’ a kuomi, kendo in ema
irito ji duto. Teko gi nyalo bende ipogo ni ji. 13Koro wagoyoni
erokamano Nyasachwa, kendo wapako nyingi maler.

14"An to an ng’a, kata joga gin ng’a gini, ma dimi wagol chiwo gi mor
kama? In ema ichiwo gik moko duto, kendo wadwokoni mana gik misemiyowa.
15Wan mana welo kendo jodak e nyimi, kaka kwerewa bende nobet. Ndalowa e
piny ka, chalo gi tipo makadho, kendo waonge kar dak mosiko. 16Ruoth
Nyasaye ma Nyasachwa, mwandugi duto mwasechoko mondo wagernigo ot oa
kuomi, kendo gin meki. 17A Nyasaye, ang’eyo ni inono chuny dhano, kendo
adiera ema ihero. Asemiyi chiwogi duto gi mor kendo gi chuny makare, to
koro amedo bedo gi ilo kaneno jogigi, bende ka goloni chiwo gi mor. 18A
Nyasach Ibrahim gi Isaka kod Israel kwerewa, yie imi jogi obed gi chuny
mang’won kama nyaka chieng’, kendo imi gipari. 19Kony Solomon wuoda
mondo omak chikeni gi bucheni mondo ochopgi duto, kendo oger Hekalu ma
koro aseikone gik moko."

Solomon odoko ruodh Israel kar Daudi

(1 Ruodhi 2.10-12)

20Eka Daudi nowacho ni ji duto niya, "Denduru Ruoth Nyasaye ma
Nyasachu!" Mi oganda duto nopako Ruoth Nyasaye ma Nyasach kweregi, ka
gigoyo chonggi piny, mi gikulore nyaka e lowo e nyim Ruoth Nyasaye,
kendo e nyim Ruoth.

21Kinyne ne gitimo ni Ruoth Nyasaye misengni gi ruedhi alufu achiel, gi
imbe alufu achiel, gi nyirombe alufu achiel, kaachiel gi misengni miolo
piny, kod misengni moko mang’eny moromo jo-Israel duto. 22Chieng’no ne
gichiemo kendo gimetho e nyim Ruoth Nyasaye gi mor maduong’. Bang’e ne
gichako giketo Solomon wuod Daudi e kom ruoth, kendo ne giwire gi mo
mondo obed jatendgi ma Ruoth Nyasaye oyiero. To Zadok bende ne owir
mondo obed jadolo. 23Kuom mano, Solomon nobedo ruodh jo-Ruoth Nyasaye
kar Daudi wuon mare, mi nodhi maber, kendo jo-Israel duto nomiye luor.
24Jotelo kod jolweny duto, kaachiel gi yawuot Daudi, nosingore ni
giniyie loch Solomon. 25Ruoth Nyasaye nomiyo Solomon duong’ ma onge
ruodh Israel moro mane osebedogo.

26Daudi wuod Jesse nobedo ruodh Israel duto 27kuom higni piero ang’wen.
E Hebron nobedoe ruoth kuom higni abiriyo, to e Jerusalem higni piero
adek gadek. 28Notho ka hike oniang’, kendo ka en gi luor kod mwandu
mogundho. Solomon wuode nodoko ruoth kare. 29Gik moko duto mane otimore
e ndalo loch Daudi ondiki e Kitap Samuel janen, gi Kitap Nathan janabi,
kod Kitap Gad ma bende janen. 30Weche duto mag loch Daudi, gi tekone,
kod weche Israel, kaachiel gi mag pinje duto ondiki e kitepego.

2 Weche mag Ndalo 1

Solomon okwayo Nyasaye rieko

(1 Ruodhi 3.3-15)

1Solomon wuod Daudi nogurore e tich ruoth e pinye. Ruoth Nyasaye ma
Nyasache ne ni kode, kendo nomiye duong’ ahinya. 2Solomon noluongo
jotend ogend lweny madongo gi matindo, kod jong’ad bura, gi jotelo duto
mag Israel ma jodong gwenge. 3Eka Solomon gi ji duto ma nochokore kode
ne jodhi e hembko mane ni Gibeon, ni mar Hemb Romo mane Nyasaye romoe gi
joge, mane Musa jatich Ruoth Nyasaye oloso e thim, ne ni kanyo, 4Daudi
nosegolo Sanduk mar Nyasaye Kiriath-jearim motero Jerusalem, nimar
nosegurone hema kuno. 5To kendo-mar-misango mar mula mane Bezalel wuod
Uri ma wuod Hur oloso ne ni Gibeon e nyim Hema mar Ruoth Nyasaye.
Solomon kod oganda duto nolamo Ruoth Nyasaye kanyo. 6Solomon noidho
mochung’ e bath kendo-mar-misango mar mula mane nie nyim Hemb Romo,
motimoe misengni miwang’o pep alufu achiel e nyim Ruoth Nyasaye.

7Gotieno nogo Nyasaye nofwenyore ni Solomon mowachone niya, "Kwa gima
idwaro mondo amiyi." 8Solomon nodwoko Nyasaye niya, "Ninyiso ni ihero
Daudi wuora gi hera mosiko, kuom ket ma iketago ruoth kare. 9A Ruoth
Nyasaye, iseketa ruodh oganda ma ji thothie ka kwoyo, koro yie ichop
singruok mane isingorigo ni Daudi wuora. 10Yie imiya rieko mondo ang’e
kaka datel ni ogandani, nimar ere ng’amam dinyal rito jogi mang’enygi?"
11Eka Nyasaye nodwoko Solomon niya, "Nikech chunyi chalo kamano kendo ok
ikwayo mwandu kata fedha, kata pak, kata tho wasiki, kata kwayo ni mondo
idag aming’a, to isekwayo mana rieko mar ng’eyo kaka ditel ni oganda
maseketi ruodhgi, 12ero amiyi rieko kod ng’eyo. To bende abiro medi
fedha, gi mwandu, kod pak moloyo ruodhi duto mosekuongoni kata ma nowuog
bang’i." 13Eka Solomon noa e nyim Hemb Romo, kolor a hembko mane ni
Gibeon, modhi Jerusalem, kuma noritoe piny Israel.

Ohand farese kod geche lweny ma Solomon oloko

(1 Ruodhi 10.26-29; 2 Weche mag Ndalo 9.25-28)

14 Solomon nochako dwaro geche mag lweny gi farese, nyaka nobedo gi
geche alufu achiel gi mia ang’wen, gi farese alufu apar gariyo. Moko
kuomgi noketo e mier mag geche to moko ne en go Jerusalem. 15Nomiyo
fedha gi dhahabu obedo mang’eny Jerusalem ka kuoyo, kendo nomiyo yiend
sida odoko mang’eny ka ng’owo mae pap. 16Solomon ne omo farese Misri gi
Koah. Jo-ohande ne omogi kuno gi nengo moketi: 17gari achiel ne
ging’iewo Misri gi kilo abiriyo mag fedha, to faras achiel gi kilo
ariyo. Johalago ne terogi ne ruodhi mag jo-Hiti gi mag jo-Aram.

2 Weche mag Ndalo 2

Solomon otimo winjruok gi Hiram ruodh Turo

(1 Ruodhi 5.1-18; 7.13-14)

1Solomon ne dwaro gero Hekalu ni nying Ruoth Nyasaye kod ode mar ruoth.
2Nondiko joting’ alufu piero abiriyo gi ji alufu aboro mondo opa kite e
gode, kod nyipeche alufu adek gi mia auchiel. 3Solomon nooro ni Hiram
ruodh Turo wach niya, "Kaka nitimo ni Daudi wuora, kikowone yiend sida
mondo ogergo ode, yie itimna kamano an bende, 4nimar adwaro gero ot
moyang ni Ruoth Nyasaye ma Nyasacha, kama jodolo nowang’ie ubani mang’we
ng’ar e nyim Ruoth Nyasaye, kendo nochiwie makati miketo e nyime pile,
kendo notimie misengni miwang’o pep okinyi godhiambo, kod miwang’o e
ndalo mag Sabato, kendo ka due por, kendo e ndalo sewni ma Ruoth Nyasaye
oseketo ni Israel nyaka chieng’. 5Ot madwaro gero nobed maduong’, nimar
Nyasachwa duong’ moloyo nyiseche duto. 6To en ng’a ma dinyal gerone ot,
ka kata polo maduong’ manade ok nyal rome dakie? An to an ng’a, ma
dagerne ot modakie, mak mana kar wang’o ubani e nyime? 7Emomiyo yie
iorna ng’ato molony kuom loso gik dhahabu, gi mag fedha, gi mag mula,
kod mag nyinyo, kendo mong’eyo loso law maralik, gi makwar, kod mambulu,
kendo molony kuom goro gik moko. Enoti gi jotichna molony man Juda gi
man Jerusalem mane Daudi wuora oketo. 8Bende orna yiend sida gi saipras
gi algum mag Lebanon, nimar ang’eyo ni jotichni olony kuom tong’o yiend
Lebanon. Jotichna noti kaachiel gi jotichni, 9mondo gikna yien mogundho,
nimar ot madwaro gero nobed maduong’ kendo miwuoro. 10Anami jotichni ma
jotong’o gunde alufu piero ang’wen mag ngano, gi gunde alufu piero ariyo
mag shairi, gi degii alufu ang’wen mag divai, kod depe alufuu ang’wen
mag mo."

11Hiram ruodh Turo nodwoko Solomon gi barua mondikoe niya, "Ruoth
Nyasaye ohero joge, emomiyo oseketi ruodhgi." 12Eka nodhi nyime kowacho
niya, "Apako Ruoth Nyasaye ma Nyasach Israel, ma jachuech polo gi piny,
nimar osemiyo ruoth Daudi wuowi man gi rieko kod ng’eyo ma biro gero
Hekalu ni Ruoth Nyasaye kod ot ma ruoth dakie. 13Koro aseoro ng’at
molony kendo mariek ma nyinge Huram-abi, 14wuod ja-Turo ma min mare nyar
Dan. En ng’at molony kuom tich dhahabu gi fedha gi mula gi nyinyo gi
kidi kod yien, kendo ong’eyo loso law maralik kata mambulu kata makwar
kod law katana maber, kendo olony kuom tich goro, kod loso kido moro
amora momiye. Onyalo tiyo kod jotichni molony, kendo gi jotich Daudi
wuoru. 15Emomiyo, ruodha, yie iornwa ngano gi shairi gi mo gi divai
misewacho. 16Wanatong’ yien Lebanon moromo kaka idwaro, mi watuegi
kanyakla kendo wakwang’gi e nam nyaka Jopa, eka iniomgi kuno kiterogi
Jerusalem."

17Solomon nokwano jodak duto mane nie piny Israel, kaka Daudi wuon mare
nokwanogi. Ne giromo alufu mia achiel gi piero abich gadek kod mia
auchiel (153,600.) 18Noketo ji alufu piero abiriyo kuomgi mondo obed
joting’, to ji alufu piero aboro opa kite e gode kod nyipeche alufu adek
gi mia auchiel ma kwayogi.

2 Weche mag Ndalo 3

Solomon ogero Hekalu mar Nyasaye

(1 Ruodhi 6.1-38)

1 Solomon nochako gero Od Ruoth Nyasaye Jerusalem e laru mar Ornan
ja-Jebus, mane nie got Moria. Daudi wuon mare ema noyiero laruno nikech
Ruoth Nyassye nofwenyorene kanyo. 2Nochako gedo e due mar ariyo e higa
mar ang’wen mar lochne. 3Hekalu mane Solomon dwaro gero ni Ruoth Nyasaye
ne romo kama: Borne ne mita piero adek, to lachne ne mita apar. 4Bor mar
agola mane nie nyim Hekalu ne romo mita apar, maromre gi lach mar
Hekalu, kendo borne modhi malo ne mita apar. Nobawo iye gi dhahabu
maler. 5Hekalu to nochwado iye gi saipras, kendo obawo gi dhahabu maler,
mogoroe othidhe gi thiwni. 6Nolicho Hekalu gi kite mamil ma nengogi tek.
7Dhahabu mane ogolo Parvein ema nobawogo Hekalu duto, koda ka sirni, gi
pewe dhoudi, gi kor ot, kod dhoudi, kendo nogoro kido maket gi malaika
miluongo ni kerubi e kor ot.

8 Kama Ler Moloyo, to nogero kama: Borne ne romo mita apar, maromre gi
lach mar Hekalu duto, to lachne bende mita apar. Nobawe gi dhahabu ma
pekne oromo mita piero ariyo. 9Pek dhahabu mar musmal mane otiyogo
noromo nus kilo. Nobawo udi mamalo bende gi dhahabu.

10 Kama Ler Moloyo nolosoe kerubi ariyo kod bao, mobao gi dhahabu. 11Bor
mar bwombe kerubigo ne romo mita apar, nikech bor bwom ka bwom ne mita
ariyo gi nus. 12Bwom achiel mar kerubi ka kerubi nogik e kor ot. To
bwombege modong’ noromo e dier ot. 13Bwombegi noyarore mi borgi duto ne
romo mita apar. Kerubigo nochung’ komanyo Kama Ler. 14Noloso pasia gi
law mambulu, gi maralik, gi makwar, kod law katana maber, motwang’ie
kido mag Kerubi.

Tich ma Huram otiyo e Hekalu

(1 Ruodhi 7.15-51)

15Noloso sirni ariyo ma borgi ne romo mita ochiko, moketo e nyim Hekalu.
Noumo wi siro ka siro gi gima chal gi agulu maduong’ ma borne romo mita
ariyo gi nus. 16Noloso thiwni machal gi tik ng’ut motueyo kuom
agulinigo. Bang’e noloso gik mong’inore ong’inore mag mula mia achiel,
mi oliero e thiwnigo. 17Nochungo sirnigo e nyim Hekalu, koketo achiel
korachwich, to machielo koracham. Mano mane oketo korachwich nochako ni
Jakin, to ma koracham nochako ni Boaz.

2 Weche mag Ndalo 4

1 Huram noloso kendo-mar-misango mar mula, ma borne romo mita apar,
kendo lachne bende mita apar, to borne modhi malo mita abich. 2Eka
nolenyo mula, moloso gima duong’ mating’o pi machal gi karaya, mochake
ni Nam. Lach dhoge ne romo mita abich, kendo tutne mita ariyo gi nus to
alwora mar dhoge mita apar gabich. 3E bwo dhoge ne nitie gik ma maradadi
monginore ong’inore molwore. Noriedgi e laini ariyo ma borgi romo mita
apar gabich. Namno nochue kaachiel gi gik ma maradadigo. 4Norenje e ng’e
ruedhi apar gariyo mag mula. Ruedhi adek nomanyo nyandwat, to adek yo
podho chieng’, adek yo milambo kendo adek yo wuok chieng’, to iwgi nodok
kaiye. 5Mith mula molosego ne romre gi lach lith lwedo ang’wen. Dhoge
nolos ka dho kikombe, machal gi thiep oyungu. Nonyalo ting’o pi ma dirom
depe alufu auchiel. 6Bende noloso kareche apar mag luoko, moketo abich
korachwich, to abich mamoko koracham. Karechego ema nilwokoe gik misango
miwang’o, to Nam ema ne jodolo lwokoree.

7 Huram noloso sis teche apar mag dhahabu kaka nochike, moketogi e
Hekalu, abich korachwich to abich koracham. 8Noloso mesni apar bende,
moketo e Hekalu, abich korachwich to abich koracham, kendo noloso tewni
mia achiel mag dhahabu.

9Noloso laru mar jodolo gi laru maduong’ kod dhoute, mobawo dhoudigo gi
mula, 10to Nam cha noketo e bath Hekalu korachwich momanyo kind yo wuok
chieng’ gi yo milambo.

11Achien Huram noloso agulini gi rajope, kod tewni. Kamano notieko gik
mane oloso ni ruoth Solomon e Od Ruoth Nyasaye. 12Ne gin: Sirni ariyo,
gi agulini madongo ariyo mane nie wi sirni, gi oserni ariyo mane oumo
agulini ariyogo, 13kod gik mong’inore ong’inore mia ang’wen mane oried e
laini ariyo e kor oserni. 14Bende noloso rachungi, gi kareche mane orenj
kuom rachungigo, 15Kaachiel gi Nam achiel cha, gi ruedhi apar gariyo
mane orenje e, gi agulini gi rajope kod rachwopi. 16Huram-abi noloso ni
ruoth Solomon gik moko duto mag Od Ruoth Nyasaye gi mula mang’angni.
17Nolosogi ni ruoth e paw aora Jordan e lop chwech manie kind Sukoth gi
Zareda. 18Solomon noloso gik mathoth ahinya, ma pek mula molosgigo ne ok
ong’ere.

19Solomon noloso gik moko duto mane nie Od Nyasaye ne gin:
Kendo-mar-misango mar dhahabu, gi mesni mag makati miketo e nyim Nyasaye
pile, 20gi rachung teyni, kod techegi monego liel e nyim Kama Ler Moloyo
kaka nochiki, 21kod maupe gi teyni gi ramekni, 22gi rangis teyni, gi
degi gi tewni mag ubani, kod tegni mag mach. Mago duto nolos gi dhahabu
maler. Pata mag dhoudi maiye midonjogo Kama Ler Moloyo, kod mag dhoudi
mag Kama Ler mag Hekalu nolos gi dhahabu bende.

2 Weche mag Ndalo 5

Solomon oketo Sanduk mar Nyasaye e Hekalu

(1 Ruodhi 8.1-11)

1 Kamano Solomon notieko tich duto mag Ruoth Nyasaye, eka noomo gik moko
duto mane Daudi wuon mare osechiwo ni Nyasaye, mi noketogi kuonde keno
mag Od Nyasaye. Ne gin fedha gi dhahabu kod gik lemo moko.

2 Solomon nochoko jodong Israel duto Jerusalem mondo oom Sandug Muma mar
Ruoth Nyasaye e dala Daudi miluongo ni Sayun. 3Eka jo-Israel nochokore
gi ruoth chieng’ sawo ma nitimo e due mar abiriyo higa ka higa. 4Kane
jodong Israel duto osebiro, jodolo gi jo-Lawi noting’o Sandug Muma, 5gi
Hemb Romo, kod gik moko duto mane nie hema, mitiyogo tich Nyasaye.

6Ruoth Solomon gi jo-Israel duto mane ochokore kode ne ni e nyim Sanduk
ka gitimo misengni gi rombe kod ruedhi mang’eny mokadho akwana. 7Jodolo
norwako Sandug Muma mar Ruoth Nyasaye kama olosne e bwo bwombe kerubi e
ot ma iye mar Hekalu, miluongo ni Kama Ler Moloyo, 8nimar kerubi noyaro
bwombegi ewi kar Sanduk, ka giume kaachiel gi ludhe miting’ego. 9Ludhegi
ne boyo ahinya ma wigi ne nenore oko e Kama Ler mane nie nyim ot maiye,
to ne ok ginen oko mar Hekalu. Pod gin kanyo nyaka chil kawuono. 10Ne
onge gimoro ei Sanduk, mak mana kite ariyo mopa mane Musa oketoe ka ne
en Horeb, kuma Ruoth Nyasaye notimoe singruok gi jo-Israel ka ne gia
Misri.

11 Kane jodolo owuok oa Kama Ler, bor polo nopong’o Od Ruoth Nyasaye
duto. Nonwang’o ka jodolo duto osepwodhore mondo oti tijgi, ma ok gidewo
ndalo mochan-gie. 12Jo-Lawi duto ma jower nochung’ yo wuok chieng’ mar
kendo-mar-misango. Ne gin Asaf gi Heman gi Jeduthun kod yawuotgi gi
jowetegi. Ne girwako lewni mag law katana maber, ka gigoyo ongeng’o gi
thumbe mopogore opogore. Jodolo mia achiel gi piero ariyo bende ne goyo
tung’. 13Joma ne goyo tung’go kaachiel gi jower, ne wer ka pako Ruoth
Nyasaye, kendo goyone erokamano. Ne gigoyo tung’ gi thumbe mopogore
opogore ka gipako Ruoth Nyasaye gi wer niya,

"Ruoth Nyasaye ber!

Herane mosiko ochwere."

14Jodolo ne ok nyal tiyo tijgi nikech bor polono, nimar duong’ maler mar
Ruoth Nyasaye nopong’o Hekalu.

2 Weche mag Ndalo 6

Solomon oguedho Hekalu

(1 Ruodhi 8.12-66)

1Solomon nowacho niya, "A Ruoth Nyasaye niwacho ni nidag e mudho
mandiwa. 2To koro asegeroni ot man gi duong’ mondo idagie nyaka
chieng’." 3Eka ruoth nowichore, kendo kane jo-Israel duto ma ne ochokore
e nyime ochung’, noguedhogi. 4Nowacho niya, "Apako Ruoth Nyasaye ma
Nyasach Israel, mosechopo singruok mane otimo ni Daudi wuora, kowachone
niya, 5‘Chakre ndalo mane aresoe joga kagologi e piny Misri, pok ayiero
dala moro kuom dhoudi duto mag Israel mondo ogernae ot ma nyinga betie,
mak mana Jerusalem, 6kendo ne ok ayiero ng’at moro obed jatend joga
Israel, mak mana Daudi.’ 7Ung’eyo ni Daudi wuora ne dwaro gero ot ni
Ruoth Nyasaye ma Nyasach Israel, 8to Ruoth Nyasaye nowachone niya,
‘Nitimo maber kuom paro gerona ot. 9Kata kamano, in ok niger odno to
mana wuodi mibiro nywolo ema nogernago.’ 10Koro Ruoth Nyasaye osechopo
singruok mane otimo, nikech osebet kar Daudi wuora, kendo an e ruodh
Israel, mana kaka Ruoth Nyasaye nosingore, mi asegero ot ni Ruoth
Nyasaye ma Nyasach Israel, 11kendo aseketoe Sandug Muma moting’o
singruok mane Ruoth Nyasaye otimo gi jo-Isarel."

12Eka Solomon nochung’ e dho kendo-mar-misango mar Ruoth Nyasaye e nyim
jo-Israel duto, kendo noyaro bedene. 13Noseloso raidhi mar mula, ma
borne gi lachne mita ariyo gi nus maromre, to borne modhi malo mita
achiel gi nus, moketo e dier laru, noidhe, mogoyoe chonge piny e nyim
jo-Israel duto mane ochokore. Norieyo bedene malo, 14kowacho niya, "A
Ruoth Nyasaye ma Nyasach Israel, onge Nyasaye moro e polo kata e piny
machal kodi. Irito singruok mitimo gi jotichni mawuotho e yoreni, gi
chunygi duto, kendo iherogi gi hera mosiko. 15Isechopo singruok ma
nitimo ni Daudi wuora ma jatichni. Adier, gima niwacho ema koro isetimo.
16Emomiyo, in Ruoth Nyasaye ma Nyasach Israel, yie ichop singruok mane
itimo ni Daudi wuora ma jatichni kiwachone niya, ‘Anywolani nobed ruodhi
mag Israel nyaka chieng’, to mana ka yawuoti oritore kendo owuotho e
chikena kaka isewuotho.’ 17To koro Ruoth Nyasaye ma Nyasach Israel,
wachni ma iwacho ni Daudi jatichni mondo otimre.

18 "In Nyasaye, bende nidag kod ji e piny? Ka kata polo maduong’ manadi
ok nyal romi, to koro ot ma asegeroni direm marom nadi! 19Kata kamano,
Ruoth Nyasacha, yie mondo iwinj lemona gi kwayona, kendo iwinj ywakna
makeloni. 20Odiechieng’ gotieno mondo irang ot misewacho ni nyingi
nobedie, kendo iwinj lemo ma abiro bedo ka akwayogo kaeri. 21Iwinj kwayo
ma an kod jogi Israel biro kwayi. Yie iwinjwa e polo kama idakie, to
kiwinjo, mondo iwenwa richowa.

22"Ka ng’ato otimo ni wadgi marach, kendo okete mondo ocham muma, mi
okuong’ore e nyim kendo-mar-misango manie odni, 23to yie mondo iwinj e
polo, kendo ing’ad buch jotichni, kikumo ng’at moketho, kendo kidwoko
richone e wiye owuon. To jal ma kare mondo iket kare, mimiye pok moromo
gi timne maber.

24"Ka wasigu oloyo jogi Israel nikech gisekethoni, to eka gilokore,
kendo giyie duong’ni ka gilami kendo gisayi e odni, 25to yie mondo
iwinjgi e polo, kiweyonigi richogi, kendo idwokgi e pinygi mane imiyo
kweregi.

26"Ka polo ong’awo, ma koth onge, nikech jogi Israel osekethoni, to
bang’e gilemo kaeri kendo giyie duong’ni ka gilokore giweyo richogi
nikech ikumogi, 27to yie mondo iwinjgie polo, kiweyonigi richogi. Nyisgi
yo maber ma onego giwuothie, kendo imi koth chue e pinyi misemiyo jogi
mondo obed mwandugi.

28"Ka kech, kata dera mar tho marach, nie piny, kata ka cham orochore
ewi dongo kata ka bonyo kata kungu nitie, kata ka wasikgi oluoro dala
moro, kata ka tho kata tuo manadi nitie, 29mi ng’ato olami ka kwayi
gimoro, korieyo bedene kochomo Hekaluni, (nimar ng’ato ka ng’ato ong’eyo
gima thage kendo chando chunye) 30to yie mondo iwinj e polo kama idakie,
iwene richone, kendo ichop lemone, kimiye pok moromo gi timbene nikech
in kendi ema ing’eyo chuny ji duto, 31kuom mano mondo giluori, kendo
giluw chikeni ndalo duto ma gidakgo e piny mane imiyo kwerewani.

32"Ka ng’ama wendo ma ok achiel kuom jogi Israel obiro mondo olem e
Hekaluni koa e piny mabor nikech nyingi maduong’ gi lweti motegno, kod
badi morie, 33to yie mondo iwinj e polo kama idakie, kendo itim duto ma
ng’at ma wendono okwayi. Kamano ji duto manie piny mondo ong’e nyingi
kendo olwori mana kaka jogi Israel, kendo mondo ging’e ni Hekalu ma
asegeronini en mari adier.

34"Ka jogi dhi e lweny kedo gi wasikgi kamoro amora miorogie, mi gilami
ka gichomo dala miseyiero kod Hekalu masegeronini, 35to yie mondo iwinj
gie polo lemo ma gikwayigo, kendo ikonygi.

36"Ka gitimo gima isekwero, (nimar onge ng’at ma ok kethi), kendo ikecho
kodgi, michiwogi e lwet wasikgi mondo otergi e tuech e piny mabor kata
machiegni, 37to eka bang’e giloko parogi e piny motuegieno, mi chunygi
olokore, kendo gikwayi niya, ‘Waseketho kwatimo wich teko kod richo,’
38mi giduogo iri gi parogi duto kendo gi chunygi duto e piny ma
notuegieno, kendo gilemo ka gichomo pinygi ma nimiyo kweregi, kod dala
ma niyiero, gi Hekalu masegeronini, 39to yie mondo iwinj e polo kama
idakie lemo ma gikwayigo, kendo ikonygi kiweyo ni jogi richo ma gisetimo
e nyimi.

40"A Nyasacha, yie mondo iwinj lemo mikwayigo ka. 41A Ruoth Nyasaye, mi
jodoloni obed joma owar adier, kendo jogi molwori mondo obed mamor
nikech iguedhogi. 42A Ruoth Nyasaye, kik ilok ng’eyi ni ruoth mowir
miseyiero. Par herani mosiko mane iherogo Daudi jatichni."

2 Weche mag Ndalo 7

1 Kane Solomon osetieko lemo, mach noa e polo motieko misango miwang’o
kod misengni mamoko, kendo duong’ maler mar Ruoth Nyasaye nopong’o
Hekalu. 2Jodongo ne ok nyal donjo e Hekalu nikech duong’ mar Ruoth
Nyasaye nopong’e. 3Kane jo-Isarel duto oneno mach kalor piny kod duong’
mar Ruoth Nyasaye ka nie Hekalu, ne gikulore piny e laru. Ne gilamo
Nyasaye kendo gigoyone erokamano ka giwacho niya, "Ruoth Nyasaye ber,
herane mosiko ochwere."

4Eka ruoth kod ji duto notimo misengni ni Ruoth Nyasaye. 5Ruoth Solomon
notimo misango gi ruedhi alufu piero ariyo gariyo, kod rombe alufu mia
achiel gi piero ariyo. Mano e kaka ruoth kod ji duto noyango Hekalu ni
Ruoth Nyasaye. 6Jodolo nochung’ kargi, kendo jo-Lawi nopako Ruoth
Nyasaye gi wende mane Daudi ochuogo ka giwer niya, "Herane mosiko
ochwere." Ne gigoyo thumbe mane Daudi oloso mondo odendgo Ruoth Nyasaye.
Jodolo bende nogoyo tung’ ka ochung’ momanyore gi jo-Lawi.

7Solomon noyango ni Ruoth Nyasaye dier laru mane nie nyim Hekalu, nimar
kanyo ema notimoe misengni miwang’o kendo owang’oe boche mag misengni
mag sawo, nikech kendo-mar-misango mar mula ma noseloso ne tin, mane ok
nyal timie misengnigo duto.

8E ndalogo Solomon kaachiel gi jo-Israel duto notimo sawo kuom ndalo
abiriyo. Ne en chokruok maduong’ ahinya moa piny Israel duto, chakre yo
nyandwat, kama idonjogo Hamath nyaka aora man yo milambo e kind pinygi
gi piny Misri. 9Chieng’ mar aboro ne gitimo sawo maduong’, nimar pwodho
kendo-mar-misango notieko ndalo abiriyo, kendo sawo bende ndalo abiriyo.
10Due piero ariyo gadek due mar abiriyo Solomon nomiyo ji thuolo modok
miechgi ka mor ahinya nikech gik mabeyo duto mane Ruoth Nyasaye osetimo
ni Daudi gi Solomon, kendo ni joge Israel.

Nyasaye ochako ofwenyore ni Solomon

(1 Ruodhi 9.1-9)

11Solomon notieko Od Ruoth Nyasaye, gi ode owuon. Bende gik moko duto
mane ochano mondo otim e Od Ruoth Nyasaye gi ode owuon, notieko maber.
12Ruoth Nyasaye nofwenyore gotieno, mowachone niya, "Asewinjo lemoni,
kendo aseyiero Hekaluni mondo obed kama itimonae misango. 13Ka aloro
polo ni kik koth chue, kata kakelo bonyo mondo ocham piny, kata kaoro
dera mar tho marach, 14to ka joga miluongo gi nyinga obolore ka lama
kendo dwara, ka giweyo yoregi maricho, eka nawinj e polo, mi nawenigi
richogi kendo nares pinygi. 15Ka gilemo e Hekaluni, anaranggi gi wang’a
kendo nawinjgi gi ita. 16Aseyiero Hekaluni, kendo asewale obed maler,
mondo nyinga obedie, kendo arange gi chunya duto nyaka chieng’. 17To in,
kiwuotho e nyima kitimo duto masechiki, kendo kimako chikena gi buchena
kaka Daudi wuoru notimoo, 18eka anagur loch mar nyikwayi, mana kaka
nasingora ni Daudi wuoru, kawachone niya, ‘Ndalo duto nyikwayi nobed
ruodhi mag Israel.’ 19To kulokoru, mi ok umako wechena gi chikena ma
naketo e nyimu, mudhi tiyo ni nyiseche mamoko kendo lamogi, 20napudh
jo-Israel ka buya, mi nagolgi e piny ma namiyogi, kendoo Hekalu ma
asegwedho mondo nyinga oyudgo duong’ni, naketh mondo olal e wang’a, mi
naloke ka ngero, kendo gima ji duto jaro. 21Ji duto makadho but Hekalu,
ma koro duong’ kamani, nowuor ka gipenjo niya, ‘Ang’o momiyo Ruoth
Nyasaye osetimo gima kama ni pinyni kendo ni hekaluni?’ 22Eka nodwokgi
niya, ‘Ne giweyo Ruoth Nyasaye ma Nyasach kweregi ma noresogi ka gologi
e piny Misri, mi ne gilamo nyiseche ma moko kendo gitiyonigi. Emomiyo
Nyasaye osekelo masichegi duto kuomgi.’ "

2 Weche mag Ndalo 8

Gik mamoko ma Solomon otimo

(1 Ruodhi 9.10-28)

1Kane higni piero ariyo mane Solomon ogeroe Od Ruoth Nyasaye gi ode
owuon oserumo, 2noloso mier mane Hiram omiye, moketoe jo-Isarel.

3Koro Solomon nodhi Hamath-Zoba mokawo dalano. 4Noloso Tadmor mane nie
thim, kaachiel gi mier mag keno duto ma nosegero Hamath. 5Bende nogero
Beth-horon mamalo gi Beth-horon mamwalo mochielo gi ohinga moketonigi
rang’eye miloro motegno gi lodi. 6Nogero Baalath gi mier duto mag keno,
kaachiel gi mier duto ma nokanoe gechene mag lweny gi miech joge ma
joidh farese. Kendo Solomon nogero udi duto Jerusalem kod Lebanon kendo
e pinye duto kaka nodwaro. 7Ji duto ma nodong’ e piny Israel kuom
jo-Hiti gi jo-Amor gi jo-Perizi gi jo-Hivi kod jo-Jebus, ma ok
jo-Israel, 8Solomon noloko wasumbni michuno mondo oti gi thwon, kaka
obet nyaka chil kawuono. Ne gin joma notamo jo-Israel tieko. 9Solomon ne
ok oloko jo-Israel wasumbni, to noketogi jolweny kod jotend jolweny gi
jotend joidh faresene. 10Ne en gi jotelo madongo mia ariyo gi piero
abich mane rito ji.

11Solomon nogolo nyar Farao e dala Daudi mokete e ot ma nogerone, nimar
nowacho niya, "Chiega ok nyal dak e od Daudi ruodh Israel, nikech kuonde
duto ma Sanduk osebedoe oyang ni Ruoth Nyasaye."

12Solomon notimo ni Ruoth Nyasaye misengini miwang’o pep, kod misengini
mag sawo e kendo-mar-misango mar Ruoth Nyasaye ma noseketo e nyim agola.
13Odiechieng’ kodiechieng’ notimo misengni koluwo chik Musa. Notimogi
chieng’ ma due opor, kendo e ndalo sewni adek mag higa, ma gin Sap
Makati ma ok ketie Thowi, gi Sap Jumbe, kod Sap Kiche. 14Solomon norito
chik mane Daudi wuon mare ma ng’at Nyasaye oketo. Nochan jodolo e tich
dolo mopogore opogore, kendo nomiyo jo-Lawi tich wer kod konyo jodolo
kaka ne dwarore odiechieng’ kodiechieng’, kendo nopogo jorit rangeye
tich rito rangach ka rangach. 15Kuom weche duto mane ruoth omiyo jodolo
gi jo-Lawi ne onge moro amora mane giweyo kata mana wach keno.

16Kamano Solomon notieko tich duto chakre chieng’ keto mise mar Od Ruoth
Nyasaye nyaka rumone.

17Solomon nodhi Ezion-Geber gi Eloth manie dhonam e piny Edom. 18Mi
Hiram nooro jotichne motero ni Solomon yiedhi kaachiel gi jokwang’
molony kuom tich nam. Ne gidhi Ofir kaachiel gi jotich Solomon, kuma ne
giomoe dhahabu moromo kilo alufu apar gauchiel, mi ne gikelo ni Ruoth
Solomon.

2 Weche mag Ndalo 9

Ruoth madhako mar Sheba olimo Solomon

(1 Ruodhi 10.1-13)

1 Kane ruoth madhako mar Sheba owinjo humb Solomon, nobiro Jerusalem
mondo oteme gi penj matek. Nobiro gi oganda maduong’ ahinya kod ngamia
moting’o gik mang’ue ng’ar gi dhahabu mogundho kod kite mabeyo ma
nengogi tek. Kane obiro ir Solomon nopenjo weche duto mane nie chunye.
2To Solomon nodwoko wechene duto, ma onge moro mane otame dwoko. 3Kane
ruoth madhako mar Sheba oseneno riekone, gi ot ma nosegero, 4gi chiemb
ode, gi kuonde dak jodonge, gi kit tich mag jotichne, gi rwakruokgi, gi
jolos divai mage gi rwakruokgi, kod misengni ma notimo e Od Ruoth
Nyasaye, dhoge nomoko.

5Nowacho ni Ruoth niya, "Kara humb timbeni gi riekoni ma nawinjo e pinya
en adier! 6Kane pok abiro mi anenogi gi wang’a, ne ok anyal yie ni gin
adier. To koro aneno ni nonyisa mana dir wach mar riekoni maduong’.
Giloyo huma ma nawinjo. 7Mondi kod jotichni johawi, mawinjo riekoni
ndalo duto. 8Apako Ruoth Nyasaye ma Nyasachi moheri kendo oketi e kom
duong’ne, mondo ibedne ruodh Israel. Ruoth Nyasaye ohero jo-Israel kendo
odwaro mondo gigurre motegno nyaka chieng’, emomiyo oseketi ruodhgi,
mondo ing’ad bura kare." 9Eka nomiyo ruoth Solomon dhahabu moromo kilo
alufu abiriyo, gi gik mang’ue ng’ar mogundho kod kite mabeyo ma nengogi
tek. Solomon ne ok ochako oyudo gik mang’ue ng’ar machal gi mago mane
ruoth madhako mar Sheba omiye.

10To bende jotich Hiram gi jotich Solomon mane odhi Ofir omo dhahabu ne
kelo yiend algum gi kite mabeyo ma nengogi tek. 11Yien-go ruoth nolosogo
raidhi mag Od Ruoth Nyasaye gi mag ode owuon kod thumbe nyatiti gi
nyigwerni ma ne jower wergo e Hekalu. Yien machal kamago ne pok one e
piny Juda nyaka nene.

12Ruoth Solomon nomiyo ruoth madhako mar Sheba gimoro amora ma nokwayo
kaachiel gi gik moromo mich ma nokelo. Eka ruodh Sheba nodok e pinye
kaachiel gi jotichne.

Mwandu Solomon gi humbe

(1 Ruodhi 10.14-29; 2 Weche mag Ndalo 1.14-17)

13Pek mar dhahabu mane ikelo ni Solomon higa ka higa ne romo kilo alufu
piero ariyo gadek, 14ka ok okwan mago mag osuch johala gi johono; kendo
ruodhi duto mag piny Arabia kod jorit piny Solomon ne kelone fedha gi
dhahabu. 15Ruoth Solomon nochuogo kuodi mia ariyo, ma kuot ka kuot nobaw
gi dhahabu moromo kilo abiriyo. 16Kendo nochuogo okumbini mia adek, ma
okumba ka okumba nogaw gi dhahabu moromo kilo adek gi nus. Magi duto
ruoth noketo e Od Bungu mar Lebanon. 17Bende Ruoth noloso kom duong’
mang’ongo mar lakliech, mi nobawo gi dhahabu maler. 18Kom duong’no ne
nigi raidhi man gi kuonde minyono auchiel gi raten tielo mar dhahabu
momakore gi kom. To sibuoche ariyo mag dhahabu nochung’ e bath bede kom
koni gi koni. 19Kende sibuoche apar gariyo moko nochung’ moro ka moro e
dir raidhi koni gi koni. Onge piny moro ma nolosie kom ruoth machal gi
mano.

20Kikombe Solomon duto nolos gi dhahabu, kendo gik moko duto
mikonyruokgo e Od Bungu mar Lebanon bende nolos gi dhahabu maler. Fedha
ne ok kwan ka gimoro e ndalo mag Solomon, 21nimar yiedhi mage ne dhi
Tarshish gi jotich Hiram, kendo bang’ higni adek ne gikelo dhahabu gi
fedha gi lak liech gi ong’eche kod bimbe.

22Kamano ruoth Solomon noloyo ruodhi duto mag piny gi mwandu kendo gi
rieko. 23Ruodhi duto mag piny ne biro ir Solomon mondo owinj rieko mane
Nyasaye omiye. 24Higa ka higa, ng’ato ka ng’ato ne kelone chiwo mag gik
molos gi fedha gi dhahabu kaachiel gi lewni kod gilweny gi gik mang’ue
ng’ar gi farese kod nyumbu. 25Solomon ne nigi udi alufu ang’wen mag
farese gi mag geche, kod joidh farese alufu apar gariyo. Moko kuomgi
noketo e miech geche, to moko ne en go Jerusalem. 26Ruodhi duto ne nie
bwo loch Solomon chakre aora Yufrate nyaka piny Filistia gi tong’ piny
Misri, 27Ruoth nomiyo fedha obedo mang’eny ka kuoyo e Jerusalem, kendo
yiend sida bende ne ng’eny ka ng’owo mae pap. 28Solomon ne omo farese
Misri kod pinje moko duto mane giyudoree.

Tho mar Solomon

(1 Ruodhi 11.41-43)

29Weche moko mag Solomon a chakruokgi nyaka gikogi ondik e Kitap Nathan
janabi, kendo e kitabu moting’o weche mane Ahija ja-Shilo okoro, kendo e
kitap Iddo janen mondikie fwenyruok ma noneno kuom Jeroboam wuod Nebat.
30Solomon nobedo ruodh Israel duto kuom higni piero ang’wen kodak
Jerusalem. 31Notho moyike e dala Daudi wuon mare. Rehoboam wuode nodoko
ruoth kare.

2 Weche mag Ndalo 10

Dhout Israel mamoko opogore gi jo-Juda

(1 Ruodhi 12.1-24)

1Rehoboam nodhi Shekem nikech jo-Israel duto nosechokore kuno mondo
okete ruoth. 2To kane Jeroboam wuod Nebat owinjo wachno, noduogo koa
Misri, nikech ne pod en Misri kuma nodhiye koringo ruoth Solomon. 3Ne
giorone wach mondo obi Shekem. Nobiro gi jo-Israel duto mi ne giwacho ni
Rehoboam niya,, 4"Wuoru nomiyowa ting’ mapek; omiyo in koro ng’ad ting’
mapek ma noketo kuomwa, eka wanatini." 5Nodwokogi niya, "Dhiuru to uduog
bang’ ndalo adek." Mi ne gia.

6Ruoth Rehoboam noporo wach gi jodongo ma yandi ng’ado rieko ni Solomon
wuon mare ka pod ngima, kowachonigi niya, "Nyisauru gima dadwok jogo."
7Ne gidwoke niya, "Kiyie bedo mang’won ni jogi kilombogi kendo iwuoyo
kodgi maber, eka gibiro bedo jotichni ndalo duto." 8To Rehoboam nodagi
rieko ma jodongo nong’adone. Noporo wach gi yawuowi ma mbesene ma ne ni
kode, 9kopenjogi niya, "Ere kaka dadwok jogi mosekwaya mondo ang’ad
ting’ mapek ma wuora noketo kuomgi?" 10Ne gidwoke niya, "Dwok joma
okwayi mondo ing’adnigi ting’ mapek ma wuoru nomiyogi kiwachonigi kama,
‘Lith lweta matung’ duong’ moloyo nungo wuora. 11Wuora ero nomiyou ting’
mapek, an to abiro medou moloyo. Wuora nochwadou gi del, an to abiro
chwadou gi thomoni.’ "

12Chieng’ mar adek, Jeroboam kod oganda duto nobiro ir ruoth Rehoboam
kaka nochikogi mondo gidog ire. 13Ruoth nodwokogi kager. Noweyo rieko
mane jodongo ong’adone, 14to noluwo rieko mbesene, kowacho niya, "Wuora
nomiyou ting’ mapek, to an abiro medou moloyo. Wuora nochwadou gi del,
to an abiro chwadou gi thomoni." 15Kamano ruoth ne ok odewo ji. To
Nyasaye ema nomiyo gigo otimore kamano, mondo ochop singruokne mane
omiyo Ahija ja-Shilo owacho ni Jeroboam wuod Nebat.

16 Kane jo-Israel oneno ni Ruoth ok odewogi, ne gidwoke niya,

"Waonge wat gi Daudi!

Ok wan libamba achiel gi wuod Jesse!

Wadoguru dala, wan jo-Israel duto!

Un, oganda Daudi,

koro rituru mana dhoodu kendu!"

17Kamano jo-Israel duto nodok miechgi.

18Ruoth Rehoboam nooro Adoram mane jarit joma ichuno mondo oti gi thwon,
to jo-Israel duto nogoye gi kite nyaka otho. Kuom mano ruoth Rehoboam
noidho geche piyopiyo, moringo nyaka Jerusalem mondo otony. 19Chakre
chieng’no, jo-Israel osebet ka dagi loch dhood Daudi nyaka chil kawuono,
mak mana jo-Israel mane odak e dier jo-Juda kende ema nobet e bwo loch
Rehoboam.

2 Weche mag Ndalo 11

1Kane Rehoboam ochopo Jerusalem, nochoko jolweny moyier alufu mia achiel
gi piero aboro (180,000) kuom jo-Juda gi jo-Benjamin. Ne gidhi kedo gi
jo-Israel, mondo gidwok loch ni Rehoboam. 2To wach Ruoth Nyasaye nobiro
ni Shemeya ng’at Nyasaye niya, 3"Wuo gi Rehoboam wuod Solomon, ruodh
Juda, kod jo-Israel duto mae Juda gi Benjamin, 4kiwachonigi ni Ruoth
Nyasaye owacho kama: ‘Kik udhi uked gi oweteu, to ng’ato ka ng’ato mondo
odog dala, nikech gima timoreni oa kuoma.’ " Ne giwinjo wach Ruoth
Nyasaye, mi ne ok gidhi kedo gi Jeroboam.

Loch Rehoboam ogurore motegno

5Rehoboam nodak Jerusalem, kendo nogero mier mag siro lweny e Juda.
6Nogero Bethlehem, Etam, Tekoa, 7Bethzur, Soko, Adulam, 8Gath, Maresha,
Zif, 9Adoraim, Lakish, Azeka, 10Zora, Aijalon, kod Hebron. Gin miech
Juda gi Benjamin mochiel gi ohinga. 11Nochielogi matek ahinya, moketoe
jotend jolweny, kendo okanoe chiemo gi mo kod divai. 12Nokano kuodi gi
tonge e miergo duto, kendo nolosogi motegno ahinya. Kamano e kaka norito
Juda gi Benjamin.

13Jodolo gi jo-Lawi duto ma nodak kuom jo-Israel noduogo ir Rehoboam ka
gia kuonde duto mane gidakie. 14Jo-Lawi noweyo lopgi gi mwandugi, mi
gidhi Juda gi Jerusalem, nikech Jeroboam gi yawuote noriembogi e tich
dolo mar Ruoth Nyasaye. 15Jeroboam noketo jodolone owuon e hembko mane
ni kuonde moting’ore, kendo mondo odol ni kido mochue mag nyiseche
manono kod nyiroye ma noseloso. 16Ji moko kuom dhoudi duto mag Israel ma
noketo chunygi kuom lamo Ruoth Nyasaye ma Nyasach Israel ne luwo jodolo
gi jo-Lawigo, kendo ne gidhi Jerusalem mondo gitim misango ni Ruoth
Nyasaye ma Nyasach kweregi. 17Kamano ne gitego piny Juda, kendo kuom
higni adek, ne gimiyo loch Rehoboam wuod Solomon obedo motegno, nimar
kuom higni adekgo ne giwuotho e yor Daudi gi Solomon.

18Rehoboam nokendo Mahalath, nyar Jerimoth, wuod Daudi, ma min mare ne
Abihail nyar Eliab, wuod Jesse, 19ma nonywolone yawuowi ma nyinggi Jeush
gi Shemaria kod Zaham. 20Bang’ Mahalath Rehoboam nokendo Maaka nyar
Abishalom ma nonywolone Abija gi Atai gi Ziza kod Shelomith. 21Rehoboam
nohero Maaka, nyar Abishalom, moloyo monde duto. Nokendo mon apar gaboro
gi nyiri piero auchiel. 22Rehoboam noketo Abija, wuod chiege ma Maaka,
jatend owetene, nimar nodwaro mondo obed ruoth bang’ thone. 23Notiyo gi
rieko, moketo yawuote moko e mier mochiel gi ohinga e gwenge duto mag
Juda gi Benjamin. Nopogonigi mwandu mang’eny kendo nokendonigi.

2 Weche mag Ndalo 12

Shishak, ruodh Misri, omonjo piny Juda

(1 Ruodhi 14.21-31)

1Kane loch Rehoboam osegurore motegno, en, kaachiel gi jo-Israel duto,
ne giweyo chik Ruoth Nyasaye. 2Emomiyo e higa mar abich mar lochne,
Shishak ruodh Misri, nomonjo Jerusalem 3gi geche alufu achiel gi mia
ariyo kod joidh farese alufu piero auchiel. Jo-Libia gi jo-Suk kod
jo-Kush ma nobiro kode koa Misri ne ng’eny ma ok kwan. 4Nokawo miech
Juda mochiel gi ohinga nyaka nochopo Jerusalem. 5Eka Shemeya janabi
nodhi ir Rehoboam gi jodong Juda mane oseringo odhi Jerusalem nikech
biro mar Shishak. Nowachonigi niya, "Ruoth Nyasaye owacho kama: ‘Aweyou
e lwet Shishak, nikech un bende useweya.’ " 6Eka ruoth gi jodong Israel
nobolore kawacho niya, "Ruoth Nyasaye ni kare." 7Kane Ruoth Nyasaye
oneno ka gibolore kamano, nonyiso Shemaya niya, "Gisebolore omiyo ok
natiekgi, to abiro resogi bang’ ndalo manok, kendo ok nato mirimba kuom
Jerusalem gi lwet Shishak. 8Kata kamano ginibed e bwo lochne, mondo
ging’e ni tiyona opogore gi tiyo ni ruodhi mag pinyni!"

9 Shishak nomonjo Jerusalem, mokawo mwandu duto mag od Ruoth Nyasaye gi
mag od ruoth. Bende nokawo kuodi mag dhahabu mane Solomon oloso, 10mi
ruoth Rehoboam noloso kuodi mag mula kar mago, momiyo jotend jorit ranga
dala ruoth. 11Kane ruoth dhi e Od Ruoth Nyasaye, jorit ne ting’o
kuodigo, eka bange ne gidwokogi ka od jorit.

12Kane Rehoboam osebolore kamano, mirimb Ruoth Nyasaye nodok chien, mi
ne ok otieke. To bende weche ne dhi maber e Juda. 13Ruoth Rehoboam
norito piny kodak Jerusalem, kendo lochne nomedo gurore. Ne en jahigni
piero ang’wen gachiel kane odoko ruoth, kendo norito piny kuom higni
apar gabiriyo, kodak Jerusalem, dala mane Ruoth Nyasaye oyiero kuom
dhout Israel duto mondo nyinge obedie. Min mare ne nyinge Naama, nyar
Amon. 14Timbe Rehoboam ne richo, nikech ne ok oketo chunye kuom Ruoth
Nyasaye.

15Weche duto mag Rehoboam a chakruokgi nyaka gikogi ondiki e Kitap Weche
mag Ndalo mag Shemaya janabi gi Kitap Iddo janen. Ne nitie lweny e kind
Rehoboam gi Jeroboam ndalo duto. 16Rehoboam notho, moyiki but kwerene e
dala Daudi, Abija wuode nodoko ruoth kare.

2 Weche mag Ndalo 13

Loch Abija ruodh Juda

(1 Ruodhi 15.1-8)

1E higa mar apar gaboro mar loch Jeroboam, Abija nodoko ruodh Juda.
2Norito piny kuom higni adek kodak Jerusalem. Min mare ne nyinge Mikaya
nyar Uriel ja-Gibea.

Ne nitie lweny e kind Abija gi Jeroboam. 3Abija nowuok gi oganda jolweny
moyier marateke alufu mia ang’wen, kendo Jeroboam nochano jolweny moyier
marateke alufu mia aboro momanyore kod jo-Abija. 4Abija nodhi mochung’
ewi got Zemaraim manie piny gode mag Efraim, mokok niya, "Winjuru in
Jeroboam gi jo-Israel duto! 5Donge ung’eyo ni Ruoth Nyasaye ma Nyasach
Israel nomiyo Daudi gi nyikwaye loch Israel nyaka chieng’ kotimo kodgi
singruok ma ok kethre? 6To kata obedo kamano Jeroboam wuod Nebat jatich
Solomon wuod Daudi nopiem gi ruodhe. 7Kendo jomahundu manono noriwore
kode mokwedo Rehoboam wuod Solomon ka ne pod en rawera ma chunye yom,
kendo ma ok nyal sirogi.

8"To koro uparo ni unyalo dagi loch ma Ruoth Nyasaye nomiyo nyikwa Daudi
mana nikech ung’eny, kendo un gi nyiroye mag dhahabu mane Jeroboam
omiyou mondo obed nyisecheu? 9Donge useriembo jodolo mag Ruoth Nyasaye
ma nyikwa Harun kod jo-Lawi, muketo jodolou kaka jopinje mamoko timo?
Ng’ato ang’ata mobiro koyiedhore gi nyarwath kata gi imbe abiriyo nyalo
doko jadolo ni gik ma ok Nyasaye. 10Wan to Ruoth Nyasaye e Nyasachwa,
kendo ok waseweye. Wan gi jodolo ma nyikwa Harun kod jo-Lawi ma konyogi.
11Giwang’o ni Ruoth Nyasaye misengni kod ubani mang’we ng’ar okinyi
godhiambo kendo giketo makati e nyime e mesa mar dhahabu maler, kendo
girito sis taya gi techene mondo oliel otieno kotieno. Kamano waritoo
chik Ruoth Nyasaye ma Nyasachwa, to un useweye. 12Neuru kaka Nyasaye ni
kodwa, kotelonwa. Neuru kaka jodolone ting’o tungegi mag lweny ma gibiro
goyo mondo warad kodu. Un jo-Israel kik uked gii Ruoth Nyasaye ma
Nyasach kwereu, nimar ok unyal loye."

13Jeroboam nosepando jolweny moko mondo opo jo-Juda gi yo ka ng’egi.
Kamano ogandane mar jolweny ne nie nyim jo-Juda, to joma opondo ne ni
kang’e gi. 14Kane jo-Juda ong’icho, ne gipo ka gineno jolweny koni gi
koni, mi giywak ni Ruoth Nyasaye, kendo jodolo nogoyo tung’. 15Eka
jo-Juda nogiyo, kendo kane gigiyo kamano, Nyasaye nokeyo Jeroboam kod
jo-Israel duto e nyim Abija gi jo-Juda. 16Jo-Israel noringo jo-Juda, mi
Nyasaye nochiwogi e lwet jo-Juda. 17Abija kod joge ne onegogi malich
ahinya, mi jo-Israel marateke moyier alufu mia abich notho. 18Kamano ne
olo jo-Israel chieng’no. Jo-Juda to ne olocho nimar ne gigeno kuom Ruoth
Nyasaye ma Nyasach kweregi. 19Abija nolawo Jeroboam, mokawo mieche moko,
kaka Bethel gi Jeshana gi Efron kod mier mokiewo kodgi. 20Loch Jeroboam
ne ok ochako obedo motegno kendo e ndalo mag Abija. Bang’e Ruoth Nyasaye
nochwade motho. 21To loch Abija nomedo gurore motegno. Nokendo mon apar
gang’wen, monywolo yawuowi piero ariyo gariyo, gi nyiri apar gauchiel.
22Koro weche moko mag Abija gi timbene duto ondiki e kitap Iddo janabi.

2 Weche mag Ndalo 14

Loch Asa, ruodh Juda

(1 Ruodhi 15.9-12)

1Abija notho moyiki but kwerene e dala Daudi. Asa wuode nodoko ruoth
kare. Piny nokue higni apar ndalo lochne. 2Timbe Asa ne beyo kendo
long’o e nyim Ruoth Nyasaye ma Nyasache. 3Nogolo kuonde liswa mag
nyiseche mag jopinje mamoko. Noketho hembko mane ni kuonde moting’ore,
kendo omuko sirni milamo mag kite gi mag yien. 4Nojiwo jo-Juda mondo
oluw Ruoth Nyasaye ma Nyasach kwerene ka gimako buchene gi chikene.
5Noketho hembko duto mane ni kuonde moting’ore gi kende mag ubani e
miech Juda duto, mi piny nokue e ndalo lochne. 6Noyudo thuolo mar chielo
miech Juda gi ohinga, nimar piny nokue. Lweny ne onge e ndalone, nikech
Nyasaye nomiye kue. 7Asa nowacho ni jo-Juda niya, "Wageruru miechwagi,
kendo wachielgi gi ohinga man gi kuonde maboyo mag ng’icho, mi wketnigi
rangeye miloro motegno gi lodi. Piny pod marwa, nimar waseluwo Ruoth
Nyasaye ma Nyasachwa, mi osemiyowa kue kuonde duto." Omiyo ne gigedo,
kendo gidhi nyime maber. 8Asa ne nigi jolweny ma jo-Juda alufu mia adek
moting’o kuodi gi tong’, kod jo-Juda alufu mia ariyo gi piero aboro
(280,000) moting’o okumbni gi atunge. Jogi duto ne thuondi mager.

9Zera ja-Kush nomonjogi kod jolweny tara achiel, kod geche lweny mia
adek, mochopo nyaka Maresha. 10Asa nodhi mondo oked kode, mi ne
gichanore ni lweny e paw Zefatha but Maresha. 11Asa noywak ni Ruoth
Nyasaye ma Nyasache niya, "A Ruoth Nyasaye ma Nyasachwa, konywa nikech
wageno kuomi, kendo wabiro rado gi ogandani mana e nyingi. A Ruoth
Nyasaye, in e Nyasachwa, kik dhano adhana loyi!"

12Eka Ruoth Nyasaye nomiyo Asa gi jo-Juda oloyo jo-Kush, mi jo-Kush
noringo. 13Ne gilawogi nyaka Gera, ka ginegogi oyokre, nimar Ruoth
Nyasaye gi jolwenje ema notiekogi. Mi jo-Juda noyako gik mang’eny
ahinya. 14Ne giketho mier duto mokiewo gi Gera, nikech luoro moa kuom
Ruoth Nyasaye nomako pinyno. Ne giyako miego duto, nimar ne nitie mwandu
mang’eny ma noyudo jogo oseyako. 15Ne gituro kuonde dhok, kendo ne
gipeyo rombe gi ngamia mathoth. Eka ne gidok Jerusalem.

2 Weche mag Ndalo 15

Asa oloso piny Juda

(1 Ruodhi 15.13-15)

1Roho mar Nyasaye nobiro kuom Azaria wuod Oded, 2modhi romo gi Asa.
Nowacho ni Asa gi jo-Juda kod jo-Benjamin niya, "Ruoth Nyasaye ni kodu,
to mana ka pod un kode. Kudware, unuyude; to kuweye en bende noweu.
3Kuom higni mathoth Israel nobedo maonge gi jodolo ma puonjogi, kendo ma
onge gi chik. 4To ka ginie thagruok, ginidog ir Ruoth Nyasaye ma
Nyasachgi, kendo ginidware, mi giniyude. 5E ndalogo, kue nobed maonge ni
ng’ato e yorene duto, nimar chandruok maduong’ nobi kuom ji duto modak e
pinyni. 6Ginitiekre kendgi ka libamba kedo gi libamba kendo dala kedo gi
dala, nimar Nyasaye nomigi thagruok mang’eny. 7To un, timuru chir! Lwetu
kik jony, nimar nochulu kuom tichu."

8Kane Asa owinjo weche mane Azaria wuod Oded okorone, notimo chir mogolo
nyiseche mokwer e piny Juda gi Benjamin duto kod mier duto ma nokawo e
piny gode mag Efraim. Noloso kendo-mar-misango mar Ruoth Nyasaye mane
nie nyim agoch Od Ruoth Nyasaye. 9Nochoko jo-Juda gi jo-Benjamin duto gi
jodak ma jo-Efraim gi Manase kod Simeon, nimar ji mang’eny noseweyo
Israel mobiro ire ka gineno ni Ruoth Nyasaye ma Nyasache ni kode. 10Ne
gichokore Jerusalem e due mar adek mar higa mar apar gabich mar loch
Asa. 11Chieng’no ne gitimo ni Ruoth Nyasaye misengni gi dhok mia abiriyo
mane gigolo kuom gik mane gipeyo. 12Ne gisingore mondo giluw Ruoth
Nyasaye ma Nyasach kweregi gi chunygi duto, 13kendo mondo oneg ng’ato
ang’ata, matin kata maduong, ma dichwo kata madhako, ma ok dwar luwo
Ruoth Nyasaye ma Nyasach Israel. 14Ne gitimo singruok ni Ruoth Nyasaye
gi dwol madwong’, ka gikok kendo ka gigoyo tung’ gi oporo. 15Jo-Juda
duto ne mor nikech singruokno, nimar ne gisingore gi chunygi duto. Ne
gidwaro Ruoth Nyasaye gi siso maduong’, mi ne giyude, kendo nomiyogi kue
kuonde duto.

16Bende Asa nogolo Maaka min mare e duong’ne mar bedo min ruoth, nikech
noloso kido makuero maket gi nyasaye ma dhako miluongo ni Ashera. Asa
nomuko gima ketno, mong’ade matindotindo, kendo nowang’e e dho aora
Kidron. 17To ne ok oketho hembko mane ni kuonde moting’ore e piny
Israel. Kata kamano chunye nodimbore e nyim Nyasaye ndalone duto.
18Nokawo fedha gi dhahabu kod gik lemo, mi oketo e Od Nyasaye. Moko ne
gin gik mane wuon mare ochiwo ni Nyasaye, to moko en ema nochiwo.

Asa otimo winjruok gi Benhadad, ruodh Aram

(1 Ruodhi 15.16-24)

19Ne onge lweny nyaka higa mar piero adek gabich mar loch Asa,

2 Weche mag Ndalo 16

1to e higa mar piero adek gauchiel mar lochne, Baasha ruodh Israel nodhi
momonjo jo-Juda, kendoo nochielo Rama gi ohinga, moketoe jolweny mondo
ogeng’ ni ji duto ma dhi ka Asa ruodh Juda, kata maa kuno. 2Eka Asa
nokawo fedha gi dhahabu kuom mwandu mag Od Ruoth Nyasaye kod mag ode
owuon. Noorogi ni Benhadad ruodh Aram ma nodak Damaski gi wach niya,
3"Winjruok mondo obed e kindwa kodi, kaka winjruok mane nie kind wuora
gi wuoru. Ero, aoroni fedha gi dhahabu; yie iketh winjruok mane kindu gi
Baasha ruodh Israel, mondo owe kedo koda." 4Benhadad noyie kwayo mar
ruoth Asa, mi nooro jotend jolweny mondo omonj miech jo-Israel. Noketho
Ijon gi Dan gi Abelmaim kod miech keno duto mag Naftali. 5Kane Baasha
owinjo gima otimore, noweyo gero ohinga mar Rama, mi tijno nochung’.
6Eka ruoth Asa nodhi gi jo-Juda duto mi gigolo kite gi yien duto mane
Baasha gerogo ohinga mar Rama, mi nochielogo Geba gi Mizpa.

7E ndalogo, Hanani janen nobiro ir Asa ruodh Juda mowachone niya,
"Jolweny mag ruodh Aram biro tony e lweti, nikech nigeno kuom jo-Aram,
to ne ok igeno kuom Ruoth Nyasaye ma Nyasachi. 8Donge jo-Kush gi
jo-Libia ne gin oganda maduong’ man gi geche gi joidh farese mang’eny
ahinya? To Ruoth Nyasaye nochiwogi e lweti, nimar nigeno kuome, 9nikech
wang’ Ruoth Nyasaye ng’iyo piny duto koni gi koni mondo onyis tekone
mokonyogo joma chunygi odimbore e nyime. Nitimo gima ofuwo kuom wachni,
omiyo chakre kawuono ibiro bedo gi lwenje." 10Wachnoo nomiyo Asa okecho
gi janen, mi otueye gi nyororo e od tuech. To bende Asa nochako sando
jomoko e ndalogo.

11Chakruok weche Asa nyaka gikogi ondiki e kitap Ruodhi mag Juda gi mag
Israel. 12Kane Asa osebedo ruoth kuom higni piero adek gochiko, tuo
nomako tiendene. Tuoneno nomedore ahinya, to kata kamano ne ok okwayo
Ruoth Nyasaye mondo okonye, to nodhi mana kuom ajuoke. 13Asa notho higa
mar piero ang’wen gachiel mar lochne moluwo kwerene. 14Noyike e liende
ma nokunyo e dala Daudi. Ne gikete e ng’ango mopong’ gi gik mang’ue
ng’ar mane joma olony e tijno oseloso, kendo ne giloso mach mang’ongo
ahinya ka gimiyego duong’.

2 Weche mag Ndalo 17

Loch Jehoshafat ogurore motegno

1Jehoshafat nodoko ruoth kar Asa wuon mare. Noikore mondo osir Israel,
2omiyo noketo jolweny e miech Juda duto mochiel gi ohinga, kendo noketo
jotendgi e piny Juda kod e miech Efraim duto mane Asa wuon mare osekawo.
3Ruoth Nyasaye ne konyo Jehoshafat nimar Jehoshafat noluwo timbe
mokwongo mag wuon mare ka ok oluwo Baal. 4Nogeno Nyasach wuon mare
komako buchene mak oluwo timbe jo-Israel. 5Emomiyo Ruoth Nyasaye nomiyo
lochne obedo motegno kendo jo-Juda duto nokelone mich mi nobedo gi
mwandu mang’eny kod huma maduong’. 6Chunye nojiwore e yor Ruoth Nyasaye,
bende noketho hembko mane ni kuonde moting’ore, kaachiel gi sirni milamo
mane nie piny Juda.

7E higa mar adek mar lochne nooro Banhail gi Obadia gi Zekaria gi
Nethaneel kod Mikaya ma jodonge mondo odhi opuonj e miech Juda. 8Bende
nooro Shemai gi Nethania gi Zebadia gi Asahel gi Shemiramoth gi
Jehonathan gi Adonija gi Tobija kod Tobadonija ma jo-Lawi kaachiel gi
Elishama gi Jehoram ma jodolo. 9Ne giwuotho e miech Juda duto gi Kitap
Chike mag Ruoth Nyasaye ka gipuonjogo ji.

10Luoro moa kuom Ruoth Nyasaye nomako ruodhi mag pinje mokiewo gi Juda,
mi ne ok gikedo gi Jehoshafat. 11Jo-Filistia moko ne kelo ni Jehoshafat
mich, kaachiel gi fedha ma gichulogo osuru. Jo-Arabu bende nokelone imbe
alufu abiriyo gi mia abiriyo kod nyuogi alufu abiriyo. 12Teko Jehoshafat
ne medore ameda. Nogero mier mochiel gi ohinga gi mier mag keno e Juda.
13Nokano gilweny e miego, kendo ne en gi jolweny marateke Jerusalem.
14Ma e kar rombgi, kaluwore gi dhoutgi: Jatend jolweny mar dhood Juda ne
en Adna mane nigi jolweny marateke alufu mia adek. 15Jalupne ne en
Jehohanan mane nigi ji alufu mia ariyo gi piero aboro, (280,000) kendo
16jatelo mar adek ne en Amasia wuod Zikri ma nochiwore ni tich Ruoth
Nyasaye. En to ne en gi jolweny marateke alufu mia ariyo. 17To jatend
jolweny mar dhood Benjamin ne en Eliada thwon mager. Ne en gi ji alufu
mia ariyo moting’o atung’ gi okumbini. 18Jalupne ne en Jehozabad mane
nigi jolweny alufu mia achiel gii piero aboro (180,000) moikore ni
lweny. 19Mano e kar romb joma ne nie tich ruoth, ka ok okwan jogo mane
ruoth oketo e miech Juda duto mochiel gi ohinga.

2 Weche mag Ndalo 18

Mikaya okoro ni ibiro loyo Ahab kod Jehoshafat

(1 Ruodhi 22.1-40)

1Jehoshafat koro ne nigi mwandu mang’eny kod huma maduong’ ahinya.
Nomiyo jodhoodgi okendore gi jodhood Ahab, mondo okelgo winjruok. 2Bang’
higni moko nodhi Samaria limo Ahab, mi Ahab noyang’one rombe gi ruedhi
mogundho mondo ocham gi joma nowuotho kohoye mondo owuoth gi
jo-Ramoth-gilead. 3Nopenjo Jehoshafat niya, "Iyie dhi kodwa
Ramoth-gilead?" Nodwoke niya, "Ayie, joga e jogi. Wabiro dhi kodi e
lweny."

4Eka Jehoshafat nowacho ni ruodh Israel niya, "To mokwongo onego wapenj
Ruoth Nyasaye wach." 5Omiyo ruodh jo-Israel nochoko jonabi mia ang’wen
mopenjogi niya, "Wadhi waked gi jo-Ramoth-gilead, koso wawe?" Ne gidwoke
niya, "Dhiyo nikech Nyasaye biro miyi dalano." 6To Jehoshafat nopenje
niya, "Janabi moro mar Ruoth Nyasaye onge ka koso, ma dwapenj wach?"
7Ruodh Israel nodwoke ni, "Ee, ng’at achiel pod odong’ ma dipenjnwa
Ruoth Nyasaye wach, en Mikaya wuod Imla, to asin kode, nikech ok okor
gik mabeyo kuoma, to okoro mana gik maricho." To Jehoshafat nowachone
niya, "Kik iwuo kamano." 8Eka ruodh Israel noluongo jatichne moro,
mowachone niya, "Dhi piyo iluong Mikaya wuod Imla." 9Koro noyudo ka
ruodh Israel gi Jehoshafat ruodh Juda obet e alap manie dhoranga
Samaria, ka ng’ato ka ng’ato obet e kom duong’ne, korwako lawe mar
ruoth, kendo jonabi duto ne koro wach e nyimgi. 10Zedekia wuod Kenaana
nosethedho tunge mag nyinyo morwako, mi nowacho niya, "Ruoth Nyasaye
owacho kama, ‘Ibiro chwowo jo-Aram gi tungegi.’ " 11Jonabi duto bende
nokoro wach machal kamano ka giwacho niya, "Dhiyo Ramoth-gilead mondo
ilo. Ruoth Nyasaye biro chiwe e lweti."

12Jaote mane odhi luongo Mikaya nowachone niya, "Jonabi duto osekoro
wach nyalhodia ka giwacho ni gima ber biro timore ni ruoth. In bende yie
ikor wach maber kaka gisekorono." 13To Mikaya nodwoke niya, "Akuong’ora
gi nying Ruoth Nyasaye ni gima Nyasaye owachona ema abiro wacho." 14Kane
Mikaya ochopo e nyim ruoth, ruoth nopenje ni, "Wadhi waked gi
jo-Ramoth-gilead, koso wawe?" Nodwoko niya, "Dhi mondo ilo! Ruoth
Nyasaye biro chiwogi e lweti." 15Ruoth nowachone ni, "Asesiemi nyadidi
ni kik iwach miriambo, to mak mana adiera kende e nying Ruoth Nyasaye?"
16Mikaya nowacho niya, "Naneno jo-Israel duto koke e gode ka rombe
maonge jakwath, kendo nawinjo ka Ruoth Nyasaye wacho niya, ‘Jogi onge gi
wuon-gi, we mondo gidog e miechgi gi kue.’ "

17Ruodh Israel nowacho ni Jehoshafat niya, "Donge nawachoni ni jali ok
dikorna wach maber, to mana marach?" 18Mikaya nowacho niya, "Koro winj
wach Ruoth Nyasaye: Naneno Ruoth Nyasaye kobet e kom duong’ne, kendo
oganda polo duto kochung’ e bathe koni gi koni. 19Ruoth Nyasaye
nopenjogi niya, ‘Ere ng’ama diho Ahab ruodh Israel odhi Ramoth-gilead
mondo otho kuno?’ To roho ka roho nochiwo parone, 20nyaka roho moro
nosudo mochung’ e nyim Ruoth Nyasaye kawacho niya, ‘An ema abiro hoye,’
Ruoth Nyasaye nopenje ni, ‘Ere kaka ibiro hoye?’ 21Nodwoke ni, ‘Abiro
dhi bet roho mar miriambo e dho jonabine duto.’ Ruoth Nyasaye noyiene
ni, ‘Ee, in ema ibiro hoye. Dhiyo itim kamano.’ 22Koro sani Ruoth
Nyasaye oseketo roho mar miriambo e dho jonabini duto. To kata kamano
Ruoth Nyasaye oseng’adoni buch masira."

23Eka Zedekia wuod Kenaana nosudo machiegni mothalo lemb Mikaya kopenje
niya, "Ere kaka Roho mar Ruoth Nyasaye ne nyalo a kuoma mondo owuo
kodi?" 24Mikaya nodwoke niya, "Chieng’ ma inidonji e ot maiye mondo
ipondie, eka ning’e!" 25Ruodh Israel nowacho ni, "Makuru Mikaya, uter ir
Amon jaduong’ Samaria kod Joash wuod ruoth, mondo jorite. 26Wachnigiuru
niya, ‘Ruoth owacho ni mondo uket ng’atni e od tuech, kendo umiye mana
kuon abang’a gi pi kende nyaka aduog kangima.’ " 27To Mikaya nowacho
niya, "Kiduogo kingima, to kara ok asewuoyo gi dho Ruoth Nyasaye."

28Kamano ruodh Israel gi Jehoshafat ruodh Juda nodhi Ramoth-gilead.
29Ruodh Israel nowcho ni Jehoshafat niya, "Kwadhi e lweny, abiro rwako
lewni moko mondo kik ji ng’eya, to in rwak lepi mag ruoth." Kamano ruodh
Israel noloko kite kendo ne gidhi e lweny. 30To ruodh Aram nosechiko
jodong lweny ma jotend gechene ni kik giked gi ng’at moro amora, mak
mana ruodh Israel kende. 31Kane jotend geche oneno Jehoshafat, ne
giwacho niya, "Jal cha e ruodh Israel." Ne gilokore ire mondo giked
kode, to Jehoshafat nogiyo, mi Ruoth Nyasaye nokonye. Nyasaye nogologi
kuome, 32nimar kane jotend geche oneno ni ok en ruodh Israel, ne giweyo
lawe. 33To ng’at moro nodiro asere, morodhno gi kor ruodh Israel e kind
chumbe mag lweny ma norwako. Mi ruoth nowacho ni jariemb gache niya,
"Wichri, igola e lweny, nikech ahinyora malit." 34Lweny nomedore
chieng’no; mi ruodh Israel noyiengore e gache kochomo jo Aram nyaka
odhiambo, mi notho ka chieng’ podho.

2 Weche mag Ndalo 19

Janabi Jehu okwero Jehoshafat

1Jehoshafat ruodh Juda nodok dalane Jerusalem kongima. 2To Jehu wuod
Hanani ma janen nodhi romone mopenje niya, "Bende itimo maber kikonyo
joricho kendo ihero joma ok ohero Ruoth Nyasaye? Mirima osemako Ruoth
Nyasaye kodi nikech wachni. 3Kata kamano kamoro bende iber, nimar nigolo
sirni milamo e piny, kendo iketo chunyi kuom luwo Nyasaye."

Jehoshafat oketo jong’ad bura

4Jehoshafat nodak Jerusalem, to nochako owuok kolimo joge chakre
Beersheba nyaka piny gode mag Efraim, modwokogi ir Ruoth Nyasaye ma
Nyasach kweregi. 5Noketo jong’ad bura e miech Juda duto mochiel gi
ohinga, 6kendo nowachonigi niya, "Paruru gima utimo, nimar ok ung’ad
bura e nying dhano, to ung’ado e nying Ruoth Nyasaye, nikech ok en kodu
kung’ado bura. 7Emomiyo tiuru kuluoro Ruoth Nyasaye. Ritreuru kuom gima
utimo, nimar Ruoth Nyasaye ma Nyasachwa ok oyie gi ng’ado buch amwor
kata buch nyakonchiel kata chamo asoya."

8Bende Jehoshafat noketo jo-Lawi gi jodolo moko kod jodong dhout Israel
e Jerusalem mondo ong’ad bura e nying Ruoth Nyasaye, kendo otheg buche
milaruokie. Od bura ne ni Jerusalem. 9Jehoshafat nochikogi kama, "Unuti
tijeu gi adiera kendo gi chunyu duto kuluoro Ruoth Nyasaye. 10Kamano ka
joweteu modak e mier mamoko okelo wach moro e nyimu, bed ni en wach nek
kata wach ketho chik Nyasaye, kata buch piny, kata buch dini, kata chik
moro amora, to nyaka upuonjgi ni kik giketh e nyim Ruoth Nyasaye, nimar
dokech kodu kaachiel gi joweteugo. Kutimo kamano, ok nubed gi ketho.
11Amaria jadolo maduong’ ema notelnu e weche duto mag Ruoth Nyasaye, to
Zebadia wuod Ishmael ma jaduong’ dhood Juda notelnu e weche duto mag
ruoth, kendo jo-Lawi nobed jogoro. Timuru chir, kendo Ruoth Nyasaye
mondo okony jogo man gi adiera."

2 Weche mag Ndalo 20

Jo-Moab gi jo-Amon olo e lweny

1Bang’ mano jo-Moab gi jo-Amon kod jo-Meun moko nobiro kedo gi
Jehoshafat. 2Jomoko nonyiso Jehoshafat niya, "Oganda maduong’ moa Edom
loka nam biro mondo omonji, kendo gisechopo Hazazon-tamar, miluongo
bende ni Engedi." 3Luoro nomako Jehoshafat, moketo chunye ni kwayo Ruoth
Nyasaye, kendo nochiko jo-Juda duto mondo otue chiemo. 4Ji noa e miech
Juda duto, mi ochokore kaachiel mondo okwa kony kuom Ruoth Nyasaye.

5Kane jo-Juda gi jo-Jerusalem osekoro e od Ruoth Nyasaye, Jehoshafat
nochung’ e nyim laru manyien, 6mokwayo niya, "A Ruoth Nyasaye ma Nyasach
kwerewa, donge in e Nyasaye manie polo? Donge in e ruoth ogendini duto?
Nyalo gi teko duto nie lueti maonge ng’ato ma nyalo siri. 7A Nyasachwa,
donge in ema nichiwo pinyni ni nyikwa Ibrahim ma osiepni, kiriembo joma
nodakie mondo owe thuolo ni jogi Israel, odagie nyaka chieng’? 8Mi
gisedakie kendo gisegeronie Hekalu mondo nyingi obedie, 9ka giwacho
niya, ‘Ka gima rach obiro kuomwa, kaka lweny kata sand kata dera kata
kech to wanachung’ e nyim Hekalu kendo e nyimi, nimar nyingi nika.
Wanaywag e nyimi nikech masichwa, kwang’eyo ni iniwinjwa kendo
inireswa.’ 10Kane jo-Israel oa e piny Misri, ne ikwerogi ni kik gimonj
jo-Amon gi jo-Moab gi jo-got Seir, omiyo ne giweyogi ma ok gitiekogi.
11To kar goyonwa erokamano, to koro gidwaro riembowa e piny mane imiyowa
mondo obed marwa. 12A Nyasachwa, donge ibiro kumogi? Wan waonge gi teko
ma dwasirgo oganda maduong’ mabiro monjowani! Ok wang’eyo gima dwatim,
to wageno mana kuomi."

13Jo-Juda duto, kaachiel gi mondegi kod nyithindgi kata matindo manadi,
nochung’ e nyim Ruoth Nyasaye. 14Eka Roho mar Ruoth Nyasaye nolor kuom
Jahazia ja-Lawi, mane nie dier chokruok. Ne en wuod Zekaria, ma wuod
Benaya, ma wuod Jeyel, ma wuod Matania, ma achiel kuom nyikwa Asaf.
15Nowacho niya, "Un jo-Juda duto gi joma odak Jerusalem, kod ruoth
Jehoshafat, winjuru gima Ruoth Nyasaye owachonu. Owacho ni kik uluor
oganda maduong’ni, kendo chunyu kik parre, nimar lweny ok en maru to en
mar Nyasaye. 16Kiny uwuognigi awuoga. Gibiro biro ka giluwo yor Ziz,
kendo unuyudgi e giko pony, yo wuok chieng’ mar thim Jeruel. 17To un,
jo-Juda gi jo-Jerusalem, ok onego uked e lwenjni. Kuseriedo ni lweny, to
uchung’ achung’a, mondo une kaka Ruoth Nyasaye biro lochonu. Kik uluor,
kendo chunyu kik parre. Kiny uwuognigi awuoga, kendo Ruoth Nyasaye biro
konyou."

18Eka Jehoshafat nogoyo chonge piny, mokulo wiye nyaka e lowo, mi
jo-Juda gi joma odak Jerusalem bende nogoyo chongi piny e nyim Ruoth
Nyasaye ka gilame. 19Koro jo-Lawi ma jo-Kohath gi jo-Kora nochako wer ni
Ruoth Nyasaye ma Nyasach Israel gi dwol maduong’ ahinya.

20Jo-Juda ne ochiew gokinyi mang’ich mondo odhi e thim Tekoa, to kane
gidhi, Jehoshafat nochung’ mowachonigi niya, "Winjuru un jo-Juda gi joma
odak Jerusalem! Genuru kuom Ruoth Nyasaye ma Nyasachu, mi unukwo, kendo
genuru kuom jonabi mage, mi unulo." 21Kane oseporo wach gi joge, noyiero
joma onego tel nyim jolweny korwako lep lemo, mondo opak Ruoth Nyasaye,
ka wer kama:

"Gouru erokamano ni Ruoth Nyasaye,

nimar herane mosiko ochwere."

22Kane gichako wer kendo peko, Ruoth Nyasaye norundo jo-Amon gi jo-Moab
kod jo-got Seir, mane obiro monjo jo-Juda, mi nologi. 23Noyudo ka
jo-Amon kod jo-Moab onywako ni jo-got Seir, motieko chuth, kendo kane
gisetiekogi kamano, ne gichako negore kendgi giwegi.

24Kane jo-Juda ochopo kama oting’ore manie thim, mondo gine wasikgi
mang’enygo, ne gineno mana ringre joma otho ka opie piny, maonge ng’ama
otony. 25Kane Jehoshafat kod joge odhi mondo oyeki, ne giyudo dhok
mathoth, gi mwandu gi lewni kod gik moko mabeyo mang’eny, mane ok ginyal
ting’o duto. Ne gitieko ndalo adek ka pod giyeko, nimar gigo ne ng’eny
ahinya. 26To chieng’ mar ang’wen ne gichokore e holo mi gipakoe Ruoth
Nyasaye. Emomiyo kanyo ne ochak ni, holo mar Pak, nying ma pod iluongego
nyaka chil kawuono. 27Eka jo-Juda gi jo-Jerusalem ne jodok Jerusalem, ka
Jehoshafat otelonigi, ka gimor nikech Ruoth Nyasaye nomiyo giloyo
wasikgi. 28Ne gidhi Jerusalem, e Od Ruoth Nyasaye ka gigoyo tung’ gi
thumbe mopogore opogore.

29Kane ruodhi mag pinje mamoko duto owinjo kaka Ruoth Nyasaye osekedo gi
wasik Israel, luoro moa kuom Ruoth Nyasaye nomakogi. 30Kamano piny
Jehoshafat nobet gi kue, nimar Nyasache nokelo kue e kindgi gi pinje
duto mokiewo kode.

Loch Jehoshafat, ruodh Juda

(1 Ruodhi 22.41-50)

31Mano e kaka Jehoshafat norito Juda. Ne en jahigni piero adek gabich
kane odoko ruoth, morito piny kuom higni piero ariyo gabich, kodak
Jerusalem, Min mare ne nyinge Azuba nyar Shilhi. 32Jehoshafat noluwo
timbe Asa wuon mare adimba. Timbene ne long’o e nyim Ruoth Nyasaye. 33To
kata kamano, hembko mane ni kuonde moting’ore ne ok okethi, kendo ji ne
pok oketo chunygi kuom Nyasach kweregi.

34Chakruok weche Jehoshafat nyaka gikogi yudore e kitap Jehu wuod
Hanani, ma koro ondik e Kitap Ruodhi mag Israel.

35Bende Jehoshafat ruodh Juda notimo winjruok gi Ahazia ruodh Israel
mane timbene richo. 36Noriwore kode e tich hondho yiedhi madhi Tarshish,
kendo ne gilosogi Ezion-geber. 37Eka Eliezer wuod Dadavahu ma ja-Maresha
nokoro wach marach kuom Jehoshafat niya, "Ruoth Nyasaye biro ketho gima
useloso, nikech isetimo winjruok gi Ahazia." Kamano yiedhi nobarore, ma
ok nyal dhi Tarshish.

2 Weche mag Ndalo 21

Loch Jehoram, ruodh Juda

(2 Ruodhi 8.16-24)

1Jehoshafat notho moyike but kwerene e dala Daudi, mi Jehoram wuode
nodoko ruoth kare. 2Ne en kod owetene ma nyingegi Azaria, Jahiel,
Zekaria, Azaria, Mikael, kod Shefatia. Giduto ne gin yawuot Jehoshafat
ruodh Juda. 3Wuon-gi nopogonigi mwandu mang’eny mag fedha gi dhahabu kod
gik moko ma tekregi ng’eny kaachiel gi miech Juda mochiel gohinga. To
loch nomiyo Jehoram nimar ne en wuode makayo. 4Kane Jehoram osebet e kom
duong’ mar wuon mare kendo oguroree, nonego owetene duto kod jodongo
moko bende mag Israel.

5Jehoram ne jahigni piero adek gariyoo kane odoko ruoth, kendo norito
piny kuom higni aboro, kodak Jerusalem. 6Noluwo timbe ruodhi Israel kaka
jodhood Ahab notimo, nimar nokendo jodhood Ahab. Timbene ne richo e nyim
Ruoth Nyasaye. 7To kata kamano Ruoth Nyasaye ne ok otieko dhood Daudi,
nikech nosesingorene kaachiel gi nyikwaye ni anywolane nobed e kom
duong’ ka taya malielne nyaka chieng’.

8 E ndalo loch Jehoram, jo-Edom nodagi bet e bwo loch Juda, mi ne giketo
ruodhgi giwegi. 9Omiyo Jehoram nodhi kuno kaachiel gi jodonge mag lweny
gi gechene duto, to jo-Edom nolworogi, mi Jehoram gi jotend gechene
nochiew gotieno momwomo. 10Mano e kaka jo-Edom notieko loch Juda e Edom
nyaka chil kawuono. E ndalogo Libna bende nodagi bedo e bwo loch
Jehoram, nimar noseweyo Ruoth Nyasaye ma Nyasach kwerene.

11Bende noloso hembko mane ni kuonde moting’ore e piny gode mag Juda,
momiyo jo-Jerusalem oweyo Ruoth Nyasaye, kendo omiyo jo-Juda oruenyo.
12Eka barua noa kuom Elija janabi niya, "Ruoth Nyasaye ma Nyasach Daudi
kwaru owacho kama, 13‘Nakel masira maduong’ kuom jogi gi nyithindgi gi
mondi kod gigi duto, 14kendo in iwuon nibed gi tuo marach ma nocham
dhokchindi kuom ndalo mang’eny nyaka giniwuog oko nikech ne ok iluwo
timbe Jehoshafat wuoru kata timbe Asa ruodh Juda, 15to niluwo mana timbe
ruodhi mag Israel. Bende nimiyo jo-Juda gi jo-Israel oweyo Ruoth Nyasaye
kaka dhood Ahab nomiyo jo-Israel oweye, kendo ninego oweteni ma yawuot
wuoru mane joma kare moloyi.’ "

16Ruoth Nyasaye nomiyo jo-Filistia kod jo-Arabu mokiewo gi jo-Kush obedo
wasik Jehoram, 17mi ne gimonjo jo-Juda kendo ne gikawo gik moko duto
mane giyudo e od ruoth kaachiel gi yawuote gi monde, mak mana Ahazia
wuode machogo ema nodong’.

18Bang’ mago duto Ruoth Nyasaye nomiyo tuo mar dhokchin ma ok nyal
chango omako Jehoram. 19Tuo nomedore, mi bang’ higni ariyo dhokchinde
nowuok oko mi notho gi rem malit. Joge ne ok olosone mach kaka nolosni
kwerene. 20Ne en jahigni piero adek gariyo kane odoko ruoth, kendo
norito piny kuom higni aboro kodak Jerusalem. Notho ma onge ng’ama
oywage. Ne giyike e dala Daudi, to ok e liete ruodhi.

2 Weche mag Ndalo 22

Loch Ahazia, ruodh Juda

(2 Ruodhi 8.25-29)

1Mony mabiro gi jo-Arabu e lwenjno nosenego yawuot Jehoram madongo duto.
Kamano e kaka Ahazia wuod Jehoram machogo nodoko ruodh Juda. 2Ahazia ne
jahigni piero ang’wen gariyo kane odoko ruoth, morito piny kuom higa
achiel, kodak Jerusalem. Min mare ne nyinge Athalia nyakwar Omri.
3Ahazia bende noluwo timbe dhood Ahab nimar min mare nopuonje timbe
maricho. 4Timbene ne richo e nyim Ruoth Nyasaye mana kaka timbe jodhood
Ahab, nikech bang’ tho wuon mare, jogo nodoko jong’adne rieko marach ma
ne okethe. 5Noyie puonjgi modhi Ramoth-gilead gi Joram wuod Ahab ma
ruodh Israel mondo giked gi Hazael ruodh Aram. To jo-Aram nohinyo Joram,
6modok Jezreel ni mondo ochang kuom hinyruok ma noyudo Rama kokedo gi
Hazael ruodh Aram.

Jehu onego Ahazia

(2 Ruodhi 9.27-29)

Ahazia wuod Jehoram ma ruodh Juda nodhi Jezreel mondo one Joram wuod
Ahab nikech notuo. 7To Nyasaye nosechano ni mondo Ahazia otho kodhi limo
Joram, omiyo, kane Ahazia ni kuno, nowuok gi Joram mondo girom gi Jehu
wuod Nimshi, mane Ruoth Nyasaye oyiero mondo otiek od Ahab. 8Kane Jehu
nego jodhood Ahab, noromo gi jodong Juda kod Ahazia, monegogi. 9Eka
nochako dwaro Ahazia, monwang’e Samaria kuma noyudo opondoe. Ne gikele
ir Jehu mi ginege. Ne giyike maber, nikech ne giwacho ni en nyakwar
Jehoshafat mane oluwo Ruoth Nyasaye gi chunye duto. Ne onge ng’ato e od
Ahazia manyalo bedo ruoth.

Athalia okawo loch gi thwon

(2 Ruodhi 11.1-21)

10Kane Athalia min Ahazia oneno ni wuode osetho, nonego jood ruodh Juda
duto. 11To Jehosheba, nyar ruodh Jehoram nogolo Joash wuod Ahazia
ling’ling’ kuom yawuot ruoth mane idwaro nego, mi opande e od nindo
kaachiel gi japite. Jehosheba nyar ruoth Jehoram ma chi Jehoyada jadolo,
kendo ma nyamin Ahazia nopando Joash, mi Athalia ne ok onege. 12Joash
nodak kodgi kuom higni auchiel, kopondo e Od Nyasaye, e kinde mar loch
Athalia.

2 Weche mag Ndalo 23

1E higa mar abiriyo, Jehoyada notimo chir motimo winjruok gi jotend
ogend lweny, ma gin Azaria wuod Jehoram, gi Ishmael wuod Jehohanan, gi
Azaria wuod Obed, gi Maaseya wuod Adaya, kod Elishafat wuod Zikri. 2Ne
giwuotho e piny Juda duto ka gichoko jo-Lawi mane nie miech Juda duto,
kod jodong dhout israel, mi gibiro Jerusalem. 3Eka joma nochokore duto
notimo singruok gi ruoth e Od Ruoth Nyasaye, kendo Jehoyada nowachonigi
niya, "Neuru wuod ruoth! Waketeuru ruoth kaka Ruoth Nyasaye nowacho kuom
nyikwa Daudi. 4Gima onego utim e ma: Un jodolo gi jo-Lawi kod jorit
rangeye, pogreuru migepe adek. Migawo mokwongo mondo obi e Hekalu
chieng’ Sabato. Migawo mar ariyo nyaka rit od ruoth, 5kendo migawo mar
adek nyaka rit rangach miluongo ni Ranga Mise, to ji mamoko duto nobed e
laru mar Od Ruoth Nyasaye. 6Jodolo gi jo-Lawi makonyogi kende ema nyalo
donjo e Hekalu, nimar gin joma owal ni Ruoth Nyasaye, to ji mamoko duto
kik donji kata achiel, kaluwore gi chik Ruoth Nyasaye. 7Jo-Lawi nyaka
lwor ruoth ka girite, ka ng’ato ka ng’ato omako gilwenje e lwete. Ka
ng’ato moro amora dwaro donjo e Hekalu, to negeuru. Bende kamoro amora
ma ruoth dhiye, to koweuru kurite."

8Jo-Lawi gi jo-Juda duto notimo gik moko duto mana kaka Jehoyada jadolo
nochikogi. Ng’ato ka ng’ato kuomgi nokelo joge mane onego a e tich
chieng Sabato, kaachiel gi mago mane onego ochak tich chieng’no, nimar
Jehoyada jadolo ne ok omiyo migawo moro amora thuolo mara. 9Nopogo ni
jotend askechego tonge gi kuodi kod okumbni mane mag ruoth Daudi mane
okan e Od Ruoth Nyasaye. 10Nochano ji duto mondo orit ruoth, ka ng’ato
ka ng’ato omako gilweny e lwete, chakre yo milambo nyaka nyandwat mar
Hekalu, ka giluwo kendo-mar-misango kaachiel gi Hekalu. 11Eka Jehoyada
nogolo ruoth oko, mosidhone osimb duong’, kendo omiye kitap chik, mi
gikete ruoth. Jehoyada gi yawuote nowire gi mo ka gikok niya, "Ruoth
mondo odag aming’a!"

12Kane Athalia owinjo mahu mar joma ringo kendo pako ruoth, nodhi e Od
Ruoth Nyasaye kama ne gintie. 13Noneno ruoth kochung’ e bath sich ruoth
e dhoot, ka tung’ ywak kendo ji wer. Ji duto ne mor kendo ne goyo tung’,
ka jower otelonigi gi thum. Athalia noyiecho lepe ka kok niya, "Ujemo!
Ujemo!" 14Eka Jehoyada jadolo noluongo jatend askeche, mowachonigi niya,
"Goleuru oko! Kik unege e Od Ruoth Nyasaye, kendo ka ng’at moro oluwe,
to neguru ng’atno." 15Omiyo ne gimake, kendo kane gichopo e dhoranga
dala ruoth miluongo ni Ranga Farese, ne ginege kanyo.

16Eka Jehoyada, kaachiel gi ji kod ruoth bende, ne josingore ni ginibed
jo-Ruoth Nyasaye. 17Mi ji duto nodhi momuko od Baal, gi kende-mag-liswa,
kod kido duto mag Baal e nyim kende-mag-liswago. 18Jehoyada noketo jorit
e Od Ruoth Nyasaye e bwo jodolo gi jo-Lawi. Daudi nosechano jodolo gi
jo-Lawi mondo orit Od Ruoth Nyasaye, kendo omiye misengni miwang’o pep,
kaka ondiki e chik Musa, ka giwero wende mor kaluwore gi chik mane en
owuon ogolo. 19Jehoyada noketo jorit e dhorangeye mag Od Ruoth Nyasaye
ni kik ng’ato man gi chola donjie. 20Eka nodhi gi jotend askeche gi
jodongo kod jotend ji kaachiel gi ji duto, kendo ne giwuok gi ruoth e Od
Ruoth Nyasaye. Ne gikowe nyaka od ruoth, ka giluwo dhorangach mamalo, mi
ne gikete e kom duong’ne. 21Kane Athalia oseneg, ji duto nobedo mamor,
kendo Jerusalem nokue.

2 Weche mag Ndalo 24

Loch Joash, ruodh Juda

(2 Ruodhi 12.1-21)

1Joash ne jahigni abiriyo kane odoko ruoth, morito piny kuom higni piero
ang’wen, kodak Jerusalem. Min mare ne nyinge Zibia nyar Beer-sheba.
2Timbe Joash ne long’o e nyim Ruoth Nyasaye kuom ndalo duto mag Jehoyada
jadolo. 3Jehoyada noyudone mon ariyo, mane onywologo yawuowi gi nyiri.

4Bang’ mano Joash noketo chunye mondo olos Od Ruoth Nyasaye. 5Nochoko
jodolo gi jo-Lawi, mowachonigi niya, "Wuothuru e miech Juda, usol pesa
kuom jo-Israel duto mondo ulosgo od Nyasachu higa ka higa. Neuru ni
utimo piyo." To jo-Lawi ne ok otimo kamano. 6Omiyo Ruoth noluongo
Jehoyada jadolo maduong’, mopenje niya, "Ang’o momiyo ok ijiw jo-Lawi
mondo osol osuru kuom jo-Juda gi jo-Jerusalem? En osuru mane Musa jatich
Ruoth Nyasaye oketo kuom jo-Israel mondo olosgo Hemb-Romo. 7Neye kaka
Athalia, dhako machachno, gi yawuote, oseketho Od Nyasaye, kendo
gisekawo gik moko duto mitiyogo tich Nyasaye, mi giketo ni Baal."

8Bang’e ruoth nogolo chik mondo olos sanduk, oket e dhood Hekalu mar
Ruoth Nyasaye gi yo ka oko, 9kendo ogo milome e Juda gi Jerusalem duto
mondo ji ochiw ni Ruoth Nyasaye osuru mane Musa jatich Nyasaye oketo
kuom jo-Israel e thim. 10Mano omiyoo jodongo gi ji duto nokelo osuru gi
mor, ma giketo e sandugno nyaka ne gitieko. 11E kinde ka kinde mane
jo-Lawi onenoe ka pesa ng’eny e sanduk, ne gitere ni jodong ruoth. Eka
jogoro mar ruoth gi jatich jadolo maduong’ ne jobiro mondo okaw sanduk.
Kane gisegolo pesa, ne gidwoko sanduk kare. Kamano e kaka ne gitimo pile
pile, mi ne gichoko pesa mogundho. 12Ruoth kod Jehoyada nomiyo nyipeche
mane rito tich loso Od Ruoth Nyasaye pesago. Jogo nondiko jogedo gi jopa
bao kod joma olony e tich chuma, gi mula mondo olos Od Ruoth Nyasaye.
13Kamano jotich ne tiyo, kendo tich nodhi nyime malong’o e lwetgi, mi ne
giloso Od Nyasaye maber kendo motegno, moloyo kaka ne en chon. 14Kane
gisetieko tich, ne gikelo pesa modong’ ni ruoth gi Jehoyada, mi ne
gilosogo tewni mag ubani gi agulini mag dhahabu gi mag fedha mondo
okonyruokgo e Od Ruoth Nyasaye kuom misengni miwang’o pep, kod tije moko
mag Hekalu.

Ne gitimo misengni miwang’o pep e Od Ruoth Nyasaye pile pile ndalo duto
mag Jehoyada.

15Jehoyada koro noti, kendo hike oniang’, mi notho kane en jahigni mia
achiel gi piero adek. 16Ne oyike e dala Daudi but liete ruodhi, nikech
nosetimo maber e Israel kotiyo ni Nyasaye, kendo koloso Hekalu.

17Kane Jehoyada osetho, jodong Juda nolondho ruoth, mi noyie luwo
riekogi. 18Koro ji noweyo Od Ruoth Nyasaye, mi gitiyo ni sirni milamo gi
nyiseche mamoko. Kethono nomiyo Nyasaye okecho kod jo-Juda gi
jo-Jerusalem. 19Kata kamano nooronigi jonabi mondo odwokgi ire. Jonabigo
nosiemogi, to ne gidagi winjo.

20 Roho mar Nyasaye nobiro kuom Zekaria wuod Jehoyada jadolo, mi
nochung’ kama oting’ore, mowacho ni ji niya, "Nyasaye owacho kama,
‘Ang’o momiyo uketho chikna, momiyo ok unyal yudo hawi? Un useweya,
omiyo an bende aseweyou.’ " 21To ne giriwore ni Zekaria mi ne gigoye gi
kite e laru mar Od Ruoth Nyasaye kaka ruoth nochikogi, mi otho. 22Kamano
wi ruoth Joash nowil gi ng’wonoo mane Jehoyada otimone, konegoo Zekaria
wuod Jehoyada ma notho kaywak niya, "Ruoth Nyasaye mondo one, kendo
ochul kuor."

23Bang’ higa achiel jolweny ma jo-Aram nobiro monjo Joash. Ne gibiro
Juda gi Jerusalem, mi ne ginego jodongo duto mag pinyno, to mwandu duto
mane gikawo kuomgi ne gioro ni ruodh Damaski. 24Kata nobedo ni jo-Aram
nobiro gi jolweny manok, Ruoth Nyasaye nochiwo oganda maduong’ mag
jolweny e lwetgi, nimar jo-Juda noseweyo Ruoth Nyasaye ma Nyasach
kweregi. Kamano jo-Aram notimo gima buch Ruoth Nyasaye noseng’ado kuom
Joash.

25Kane jo-Aram osea, ne giweyo Joash kohinyore malit. Eka jodonge
noriwone nikech remb wuod Jehoyada jadolo, mi ne ginege e kitandane.
Kamano e kaka notho, mi ne giyike e dala Daudi, to ok kar yiko ruodhi.
26Joma noriwone ne gin Zabad wuod Shimeath nyar Amon, kod Jehozabad wuod
Shimrith nyar Moab. 27Weche mang’eny mane jonabi okoro kuome ka
gisiemego, kendo kaka noloso Od Ruoth Nyasaye, kaachiel gi timbe
yawuote, ondiki e kitabu monyisie weche mag Kitap Ruodhi. Amazia wuode
nodoko ruoth kare.

2 Weche mag Ndalo 25

Loch Amazia, ruodh Juda

(2 Ruodhi 14.1-22)

1Amazia ne jahigni piero ariyo gabich kane odoko ruoth, kendo norito
piny kuom higni piero ariyo gochiko, kodak Jerusalem. 2Timbe Amazia ne
long’o e nyim Ruoth Nyasaye, to ne ok otimgi gi chunye duto. 3Kane
osegurore e tich ruoth, nonego joma nonego wuon mare mane ruoth. 4Ne ok
onego nyithindgi, to noluwo chik mondiki e kitap Musa, kama Ruoth
Nyasaye owachoe niya, "Kik uneg wuone nikech richo mag nyithindgi, bende
kik uneg nyithindo nikech richo mag wuonegi, to ng’ato ka ng’ato noneg
mana nikech richone owuon."

5Eka Amazia nochoko jo-Juda gi jo-Benjamin duto moketonigi jotelo
madongo gi matindo kaluwore gi dhoutgi. Nokwano joma osetieko higni
piero ariyo kod mosekadho kanyo, monwang’o ni gin joma ochwiny alufu mia
adek moromo kedo, kendo mong’eyo diro tong’ kod ting’o okumba. 6Bende
nondiko jo-Israel mathwondi alufu mia achiel kuom kilo alufu adek mag
fedha. 7To ng’at Nyasaye moro nobiro ire mowachone niya, "A Ruoth, kik
iwe jolweny mag jo-Israel dhi kodi nimar Ruoth Nyasaye ok ni kod
jo-Israel ma jo-Efraimgi. 8To kiparo ni mano e kaka inyalo loyo lweny,
to Nyasaye biro mana miyo wasiki loyi, nimar en ema en gi teko mar konyo
kata mar wito." 9Amazia nopenjo ng’at Nyasaye niya, "To wabiro timo
ang’o kuom kilo alufu adek ma asemiyo jolweny ma jo-Israel?" Ng’at
Nyasaye nodwoke niya, "Ruoth Nyasaye nigi teko mar miyi moloyo mago."
10Eka Amazia noriembo jolweny mane oa Efraim, mi ne gidok miechgi ka
gikecho ahinya gi jo-Juda. 11To Amazia notimo chir, mowuok gi jo-Juda ka
gidhi holo Kado, mi ne ginego jo-Seir alufu apar kuno. 12Bende ne gimako
ji alufu apar kangima, mi ne gitero ewi lwanda moro, kendo ne gidhirogi
piny, mi githo ka gitur bonje bonje. 13To jolweny mane Amazia oriembo ni
ok ginyal dhi kode e lweny nomwomore kuom miech Juda chakre Samaria
nyaka Beth-horon, mi ne ginego ji alufu adek, kendo gipeyo gik mang’eny.

14Kane Amazia oa nego jo-Edom, nobiro gi nyiseche jo-Seir, moketogi ka
nyisechene, kolamogi kendo owang’onigi ubani. 15Emomiyo Ruoth Nyasaye
nokecho gi Amazia, moorone janabi moro, mopenje niya, "Ang’o momiyo
igeno kuom nyiseche mag jopiny moro mane ok nyal reso joma lamogi e
lweti?" 16Kane pod janabino wuoyo, ruoth nopenje niya, "Waseketi jabuch
ruoth koso? Ling’! Koso idwaro tho?" Mi janabi noling’ matin, to bang’e
nowacho niya, "Koro ang’eyo ni Nyasaye osechano mondo otieki, nikech
isedagi winjo puonjna."

17Bang’e Amazia ruodh Juda noporo wach gi joge mane ng’adone rieko, mi
ooro joote ir Jehoash wuod Jehohoahaz ma wuod Jehu, ruodh Israel,
kowachone niya, "Bi mondo waradi." 18To Jehoash ruodh Israel nodwoko
Amazia ruodh Juda gi ngero niya, "Okuro moro man Lebanon nooro wach ni
yath maduong’ man Lebanon, kowachone niya, ‘Yie mondo wuoda okend
nyari.’ To nopo ka le moro kadho kanyo, monyono okurono, moketho. 19In
Amazia, iwuorori ni iseloyo jo-Edom, mi koro iwuoyo gi sunga. To ber
mondo ibed mana e dala. Ang’o momiyo iero miero ma biro tieki kaachiel
gi jo-Juda?"

20To Amazia ne ok odewo, nimar ne en dwaro Nyasaye mondo ochiw jo-Juda e
lwet wasikgi, nikech ne gigeno kuom nyiseche jo-Edom. 21Omiyo Jehoash
ruodh Israel nodhi Beth-shemesh dala mar Juda. Nokedo gi Amazia ruodh
Juda kuno, 22kendo jo-Israel noloyo jo-Juda, moringo nyaka miechgi.
23Jehoash ruodh Israel nomako Amazia wuod Joash ma wuod Ahazia, ruodh
Juda, e Beth-Shemesh, modwoko Jerusalem. Nomuko bath ohinga mar
Jerusalem ma borne mita mia ariyo, chakre dhoranga Efraim nyaka
dhorangach kama ohinga ogomogo. 24Nokawo fedha gi dhahabu kod gik moko
duto mane onwang’o e Od Ruoth Nyasaye mane Obed-edom rito. Nokawo bende
mwandu mag od ruoth, kaachiel gi ji moko, motueyo ka gir singo. Eka
nodok Samaria.

25Amazia wuod Joash ruodh Juda nodak higni apar gabich bang’ tho Jehoash
wuod Jehoahaz, ruodh Israel. 26Chakruok timbe Amazia nyaka gikogi,
ondiki e Kitap Ruodhi mag Juda gi Israel. 27Chakre ndalo mane Amazia
oweyoe Ruoth Nyasaye, jo-Jerusalem moko nojame, mi noringoo nyaka
Lakish. To ne gilawe, mi ginege kuno. 28Ne giting’o ringre gi farese, ka
gidwoko e dala Daudi, mi noyike but kwerene.

2 Weche mag Ndalo 26

Loch Uzia, ruodh Juda

(2 Ruodhi 15.1-7)

1Jo-Juda duto noketo Uzia ruoth kar Amazia wuon mare, ka en jahigni apar
gauchiel. 2Kane wuon mare osetho, nokawo dala mar Elath modwoko ni
jo-Juda, eka nochiele gi ohinga. 3Uzia ne jahigni apar gauchiel kane
odoko ruoth, morito piny kuom higni piero abich gariyo, kodak Jerusalem.
Min mare ne nyinge Jekolia nyar Jerusalem. 4Timbe Uzia ne long’o e nyim
Ruoth Nyasaye mana kaka timbe Amazia wuon mare. 5Noketo chunye kuom luwo
Nyasaye e ndalo Zekaria, jal mane opuonje luoro Nyasaye, kendo ndalo
duto mane oluwoe Ruoth Nyasaye, noyudo gueth.

6Uzia nodhi kedo gi jo-Filistia, momuko ohinga mar Gath gi mar Jabne kod
mar Ashdod. Nogero mier e gweng’ Ashdod kod kuonde moko e piny Filistia.
7Nyasaye nokonye loyo jo-Filistia, gi jo-Arabu mane odak Gur-baal, kod
jo-Meun. 8Uzia noketo ni jo-Amon osuru, kendo humbe nolak nyaka mbap
Misri, nimar nosedoko ruoth maduong’ ahinya. 9Nogero kuonde maboyo mag
ng’icho e Jerusalem e dhorangach kama ohinga ogomogo, gi e dhoranga
Hoho, kod e giko ohinga, moketoe gilweny. 10E thim bende nogeroe kuonde
maboyo mag siro lweny, kendo nokunyo yewni mang’eny, nimar ne en gi
jamni mathoth e piny gode kendo e piny pap, bende ne en gi jopur gi
jopith mzabibu mane tiyone e gode kod kuonde momew, nikech nohero pur.
11Uzia ne nigi joma oikore ni lweny, mopog e migepe kaka Jeyel jagoro gi
Maaseya jatelo nosechano. Achiel kuom jotend lweny mag ruoth ma nyinge
Hanania ema noritogi. 12Kar romb jodong dhoudi mane thuondi mager wuokie
ne alufu ariyo gii mia auchiel. 13Ne gin jotend jolweny marateke alufu
mia adek gabiriyo gi mia abich (307,500) ma dikony ruoth kedo gi wasike.
14Uzia noiko ni jolweny kuodi gi tong’ gi ogute kod akor mag chuma, gi
atunge gi kite midiro gorujre. 15Noloso masinde midirogo aserni gi kite
madongo mane joma riek ofwenyo, moketo kuonde maboyo mag ng’icho, kod
kuonde ma ohinga ogomogo e Jerusalem. Humbe nolak malach ahinya, kendo
nodoko motegno nikech Ruoth Nyasaye nokonye miwuoro.

16Kane Uzia osedoko motegno kamano, nobedo jasunga mi okethore. Nochayo
Ruoth Nyasaye ma Nyasache, modonjo ei Hekalu mar Ruoth Nyasaye mondo
owang’ ubani e kendo-mar-ubani. 17To Azaria jadolo, kaachiel gi jodolo
mamoko mag Ruoth Nyasaye piero aboro ma jochir noluwe mondo okwere, 18ka
giwachone niya, "Wang’o ubani ni Ruoth Nyasaye ok en tiji, Uzia, to en
tich jodolo ma nyikwa Harun, mowal ni tijno. Aye Kama Ler! Iketho! Ruoth
Nyasaye nyalo kumi nikech wachni." 19To Uzia nokecho. Noyudo ka en gi
tap mach e lwete, mondo owang’ie ubani. To kane mirima omake gi jodolo
kamano, dhoho notuch e lela wang’e e nyim jodolo e Od Ruoth Nyasaye but
kendo-mar-ubani. 20Kane Azaria jadolo maduong’ gi jodolo duto orange, ne
gineno dhoho e lela wang’e, mi gigole oko mapiyo. To en bende noreto
mondo owuogi, nimar Ruoth Nyasaye nosechwade. 21Ruoth Uzia nobedo
jadhoho nyaka chieng’ thone, emomiyo nodak e ot kar kende, kendo ne ok
oyiene donjo e Od Ruoth Nyasaye. Jotham wuode nobedo jatend od ruoth,
kendo norito piny.

22Chakruok weche Uzia nyaka gikogi, Isaya janabi wuod Amoz ema nondiko.
23Uzia notho, moyike but kwerene e paw liete ruodhi, to ok e lietegi
hie, nimar ne en jadhoho. Jotham wuode nodoko ruoth kare.

2 Weche mag Ndalo 27

Loch Jotham, ruodh Juda

(2 Ruodhi 15.32-38)

1Jotham ne jahigni piero ariyo gabich kane odoko ruoth, morito piny kuom
higni apar gauchiel, kodak Jerusalem. Min mare ne nyinge Jerusha nyar
Zadok. 2Timbe Jotham ne long’o e nyim Ruoth Nyasaye, kaka timbe Uzia
wuon mare, kendo en ne ok odonjo e Hekalu kaka wuon mare nodonjo. To
timbe ji ne pod richo.

3Jotham nogero dhorangach mamalo mar Od Ruoth Nyasaye, kendo notiyo
ahinya kuom gero ohinga mar Ofel. 4Bende nogero mier e piny gode mag
Juda gi kuonde maboyo mag ng’icho kod mag siro lweny e gode motimo
bunge. 5Nokedo gi ruodh jo-Amon, mi oloyo. E higano jo-Amon nomiye kilo
alufu ang’wen mag fedha, gi gunde alufu apar mag ngano, kod gunde alufu
apar mag shairi. Ne gimedo miye kamano e higa mar ariyo kod mar adek.
6Kamano Jotham nobedo gi teko, nikech timbene ne long’o e nyim Ruoth
Nyasaye ma Nyasache.

7Koro weche moko mag Jotham, gi lwenjene, kod timbene duto, ondiki e
kitap Weche mag Ndalo mag Ruodhi mag Israel gi Juda. 8Ne en jahigni
piero ariyo gabich kane odoko ruoth, morito piny kuom higni apar
gauchiel, kodak Jerusalem. 9Notho moluwo kwerene, mi noyike e dala
Daudi. Ahaz wuode nodoko ruoth kare.

2 Weche mag Ndalo 28

Loch Ahaz, ruodh Juda

(2 Ruodhi 16.1-20)

1Ahaz ne jahigni piero ariyo kane odoko ruoth, morito piny kuom higni
apar gauchiel, kodak Jerusalem. To timbene ne ok long’o e nyim Ruoth
Nyasaye kaka timbe Daudi kwar mare ne long’o. 2Noluwo timbe maricho mag
ruodhi mag Israel, mothedho koda ka kido mag Baal. 3Nowang’o ubani e
holo mar Ben-hirom, kendo nowang’o yawuote ka misango, koluwo timbe
makuero mag ogendini mane Ruoth Nyasaye oriembo mondo owe thuolo ni
jo-Israel. 4Bende notimo misengni, kendo nowang’o ubani e hembko, gi ewi
gode, kod e tiend yath moro amora motimo otiep.

5 Emomiyo Ruoth Nyasaye ma Nyasache ne ochiwe e lwet ruodh Aram, mi
oloye, kendo omako joge mang’eny, motero Damaski. Bang’e Ruoth Nyasaye
nochiwe e lwet ruodh Israel ma bende noloye, monego joge oyokre.
6Odiechieng’no, Peka wuod Ramalia nonego jo-Juda ma thuondi mia achiel
gi piero ariyo. Ne ologi nikech ne giseweyo Ruoth Nyasaye ma Nyasach
kweregi. 7Zikri thwon Efraim nonego Maaseya wuod ruoth, gi Azkiram
jaduong’ od ruoth, kod Elkana jalup ruoth.

8Jo-Israel nomako owetegi alufu mia ariyo, (200,000) kaachiel gi mondgi
gii nyithindgi machwo kod manyiri. Bende ne giyako mwandugi mang’eny ma
gitero Samaria. 9To noyudo ka janabi mar Ruoth Nyasaye ni kuno ma nyinge
Oded. Nodhi romo ni jolweny mane dok Samaria, mowachonigi niya, "Ruoth
Nyasaye ma Nyasach kwereu nochiwo jo-Juda e lwetu nimar nokecho kodgi,
to un koro usenegogi achadha marach, mi wachno osetundo e polo. 10To eka
pod udwaro ni mondo jo-Juda gi jo-Jerusalem machwo gi mamon obed
wasumbni mau! Un uwegi donge un gi ketho e nyim Ruoth Nyasaye ma
Nyasachu? 11Koro winjuru! Weuru oweteu mane umako odhi, nimar Ruoth
Nyasaye chiegni kecho kodu." 12Azaria wuod Johanan gi Berekia wuod
Meshilemoth gi Jehizkia wuod Shalum kod Amasa wuod Hadlai ma jodong
Efraim bende nodhi romo ni joma ne a e lweny, 13mokwerogi, kawachonigi
niya, "Ok unyal kelo joma omaki kaeni, nimar kutimo kamano, to ubiro
miyo waketho e nyim Ruoth Nyasaye, kwamedo richo ewi mago mane wasetimo.
Kethowa osebedo mang’eny ahinya, omiyo Ruoth Nyasaye okecho malich gi
jo-Israel." 14Kane jolweny owinjo wechego, ne gigonyo joma omaki, kendo
ne gidwoko gik mane oyaki, ka jodongo gi joma nochokore neno. 15Mi joma
nyinggi oseluongigo nokonyo joma omaki, kamiyo joma ne ni duge nengni
mogol kuom gik moyaki. Ne gichiwonigi lewni kod wuoche, kendo ne
gimiyogi chiemo, bende ne giwirogi gi mo. Ne giting’o jogo duto moyomno
gi kenje, ka giterogi kuom jowetegi Jeriko, dala mar othidhe. Bang’e ne
gidok Samaria.

16E kindeno ruoth Ahaz nokwayo ruodh Asuria mondo okonye, 17nikech
jo-Edom noseduogo momonjo jo-Juda, mi oloyo, kendo omako ji mang’eny.
18Jo-Filistia bende nosemonjo miech Juda manie piny pap kod manie thim.
Ne gikawo Beth-shemesh gi Aijalon gi Gederoth kod Soko gi Timna gi Gimzo
kod mier mokiewo kodgi, mi gidakie. 19Ruoth Nyasaye nothiro jo-Juda
nikech Ahaz ruodhgi notimo timbe machach e Juda, koweyo Ruoth Nyasaye.
20Tiglath-pileser ruodh Asuria nobiro ir Ahaz, to kar konye, to nomonje.
21Emomiyo Ahaz nokawo gik moko e Od Ruoth Nyasaye gi od ruoth kod ut
jodongo, momiyo ruodh Asuria kaka osuru, to mano ne ok okonye.

22To Ahaz achielni nomedo ketho ni Ruoth Nyasaye e ndalo mar
chandruokne, 23nikech notimo liswa ni nyiseche mag jo-Damaski mane oyudo
oseloye. Nowacho niya, "Abiro golo liswa ni nyiseche mag ruodhi Aram,
mondo okonya kaka ne gikonyo ruodh Aram." To ne gimiyo othirno kaachiel
gi jo-Juda duto. 24Bende Ahaz nochoko gik lemo mag Od Nyasaye, mong’ado
ong’ado. Noloro dhout Hekalu mar Ruoth Nyasaye, kendo nogero
kende-mag-liswa kuonde duto e Jerusalem. 25Noloso hembko e mier duto mag
Juda mondo owang’ie ubani ni nyiseche manono, kokwinyogo Ruoth Nyasaye
ma Nyasach kwerene.

26Chakruok weche Ahaz nyaka gikogi, kaachiel gi timbene duto, ondiki e
Kitap Ruodhi mag Juda gi Israel.

27 Ahaz notho, moluwo kwerene, mi noyike Jerusalem, to ok e liete ruodhi
Israel. Hezekia wuode nodoko ruoth kare.

2 Weche mag Ndalo 29

Loch Hezekia, ruodh Juda

(2 Ruodhi 18.1-3)

1Hezekia ne jahigni piero ariyo gabich kane odoko ruoth, morito piny
kuom higni piero ariyo gochiko, kodak Jerusalem. Min mare ne nyinge
Abija nyar Zekaria. 2Timbe Hezekia ne long’o e nyim Ruoth Nyasaye, kaka
timbe Daudi kwar mare.

Hezekia ochako oloso wach lemo e Hekalu

3E due mokwongo mar higa mane ochakoe lochne, noyawo dhout Hekalu mar
Ruothh Nyasaye, moloso. 4Noluongo jodolo gi jo-Lawi, mochoko e laru ma
yo wuokchieng’, 5mi nowachonigi niya, "Winjuru un jo-Lawi! Pwodhreuru,
kendo upwodh Od Ruoth Nyasaye ma Nyasach kwereu, kugolo chilo man Kama
Ler. 6Kwerewa noweyo Ruoth Nyasaye ma Nyasachwa kane gitimo timbe
maricho e nyime. Ne giweye, mi gilokone ng’egi, kendo kata mana kar
dakne, ne ok gidwar neno. 7Bende ne ginego teyni, mi giloro dhout agola,
kendo ne giweyo wang’o ubani kata timo misengni miwang’o pep ni Nyasach
Israel e Hekalu. 8Emomiyo Ruoth Nyasaye nokecho, moloko jo-Juda gi
Jerusalem gima lich miwuoro, mabwogo ji, kendo michicho, kaka uneno
uwegi. 9Mano emomiyo wuonewa notho e lweny, kendo yawuotwa gi nyiwa kod
mondwa oseter kuma bor e tuech. 10Koro adwaro singora ni Ruoth Nyasaye
ma Nyasach Israel ni wanamak chikne, mondo chunye olend kuom mirima
mager ma en go kodwa. 11Un nyithinda, kik koro umalru, nimar Ruoth
Nyasaye oseyierou mondo uti e nyime ka jodolone, kutimone misengni."

12Eka Mahath wuod Amasai gi Joel wuod Azaria ma joka Kohath, kod Kish
wuod Abdi gi Azaria wuod Jahalel ma joka Merari, kod Joa wuod Zima gi
Eden wuod Joa ma joka Gershon, 13kod Shimri gi Jeuel ma joka Elizafan,
kod Zekaria gi Matania ma joka Asaf, 14kod Jehuel gi Shimei ma joka
Heman, kod Shemaya gi Uziel ma joka Jeduthun, ma duto jo-Lawi, 15nochoko
jowetegi kaachiel. Ne gipwodhore giduto, eka ne gidonjo e Od Ruoth
Nyasaye, mi gilose kaka ruoth nochikogi e nying Ruoth Nyasaye. 16Jodolo
nodonjo e ot maiye mar Hekalu mondo gilosi. Ne gigolo chilo duto mane
giyudo e Od Ruoth Nyasaye, mi giketo e laru mar Hekalu, eka jo-Lawi
nokawo chilono, motero e aora Kidron. 17Ne gichako tich loso hekalu
chieng’ mokwongo mar due mokwongo, mi ne gichopo e agoch Hekalu chieng’
mar aboro mar dueno. Eka ne giloso Od Ruoth Nyasaye kuom ndalo aboro
moko, mi ne gitieko tich chieng’ mar apar gauchiel mar due mokwongono.
18Bang’e ne gidhi ir ruoth Hezekia e ode, mi giwachone niya, "Waseloso
Od Ruoth Nyasaye duto, kaachiel gi kendo-mar-misango, kod mesa mar
makati miketo e nyim Ruoth Nyasaye pile, kaachiel gi gik lemo duto.
19Bende gik moko duto mane ruoth Ahaz owito e ndalo lochne kane oweyo
Ruoth Nyasaye, waseiko mwapwodho, kendo koro waseketogi e nyim
kendo-mar-misango mar Ryuoth Nyasaye."

20Kinyne Hezekia nochiew gokinyi mang’ich, moluongo jodong Jerusalem
kanyakla, mi gidhi e Od Ruoth Nyasaye. 21Ne gikelo ruedhi abiriyo gi
rombe abiriyo gi nyirombe abiriyo kod nyuogi abiriyo, mondo gitimgo
misango mar go richo mag dhood joka ruoth gi mag jodolo kod mag jo-Juda
duto. Nochiko jodolo ma nyikwa Harun mondo otim kodgi misango e
kendo-mar-misango mar Ruoth Nyasaye. 22Omiyo noyang’ ruedhi gi imbe kod
nyirombe, kendo rembgi nomi jodolo, moolo e kendo-mar-misango. 23Eka
nokel nyuogi mag misango mar golo richo e nyim Ruoth gi joma ochokore,
mi ne giketo lwetgi kuomgi. 24Bang’e jodolo noyang’ogi mi gitimo misango
mar golo richo kod rembgi e kendo-mar-misango mondo ochulgo richo mag
jo-Israel duto. Ne gitimo kamano nikech ruoth nochiko mondo otim misango
miwang’o pep, kod misango mar golo richo, mondo opwodhgo richo mag
jo-Israel duto.

25Hezekia noketo jo-Lawi e Od Ruoth Nyasaye, momiyogi thumbe mopogore
opogore, kaluwore gi chik Daudi, gi mar Gad janen mar ruoth, kod mar
Nathan janabi. Chik mane jonabi ogolono noa kuom Ruoth Nyasaye. 26Kane
jo-Lawi oseikore gi thumbe mane Daudi oloso, kendo jodolo bende oikore
gi tungegi, 27Hezekia nogolo chik mondo otim misango miwang’o pep e
kendo-mar-misango. Kane jodolo ochako timo misango miwang’o pepno,
jo-Lawi bende nochako wer, kendo ne gigoyo tung’ kaachiel gi thumbe mane
Daudi ruodh Israel oloso. 28Joma nochokore duto nolamo Nyasaye, ka jower
wer, kendo jogo tung’ goyo tungegi. Mano nodhi nyime nyaka misango
miwang’o pep norumo. 29Eka ruoth kod ji duto mane ni kode nokulore,
kalamo Ruoth Nyasaye. 30Bang’e ruoth Hezekia kod jodonge nochiko jo-Lawi
mondo opak Ruoth Nyasaye gi wende mane Daudi kod Asaf janen ochwogo. Ne
giwer gi mor, kendo ne gikulore ka gilamo Ruoth Nyasaye.

31Eka Hezekia nowacho niya, "Kaka usechiworu ni Ruoth Nyasaye, koro
keluru misengni mag erokamano e Od Ruoth Nyasaye." Mi joma nochokore
nokelo misengni mag erokamano. 32Gik mane okel mondo otimgo misango
miwang’o pep, ne gin ruedhi piero abiriyo, gi imbe mia achiel, kod
nyirombe mia ariyo. Mago duto nochiw mondo otimgo misango miwang’o pep
ni Ruoth Nyasaye. 33To mago mane okel ni mondo otimgo misengni mag
erokamano ne ruedhi mia auchiel gi rombe alufu adek. 34Jodolo ne nok
ahinya, mane ok nyal yang’o jamni mitimogo misengni miwang’o pep,
emomiyo jowetegi ma jo-Lawi nokonyogi tich nyaka jodolo moko notieko
pwodhore. Jo-Lawi ne jokinda kuom tich pwodhruokgi moloyo jodolo. 35Ewi
tich timo misengnigo ne nitie bende tich dolo mar wang’o bor mag
misengni mag erokamano, kaachiel gi misengni miolo piny kuom misengni
miwang’o pep. Kamano e kaka tich Od Ruoth Nyasaye nodwok kare, 36Hezekia
gi joge duto ne mor nikech gima Nyasaye nosetimonigi, nimar gino
nitimore apoya.

2 Weche mag Ndalo 30

Ji ochako timo Sap Pasaka kendo

1 Hezekia nooro joote ir jo-Israel gi jo-Juda duto, kendo nondiko barupe
bende ni jo-Efraim gi jo-Manase koluongogi ni mondo gibi Jerusalem e Od
Ruoth Nyasaye mondo gitim Sap Pasaka ni Ruoth Nyasaye ma Nyasach Israel.
2Ruoth noseporo wach gi jodonge kod jobura duto man Jerusalem ni mondo
gitim Pasaka e due mar ariyo. 3Ne ok ginyal time e ndalo monego timee,
nimar jodolo ne pok opwodhore mang’eny moromo, to ji bende ne pok
ochokore Jerusalem. 4Wachni ne ber ni ruoth kod jobura duto. 5Kamano ne
ging’ado bura mondo ogo milome e Israel duto, chakre Beer-sheba, yo
milambo nyaka Dan, yo nyandwat, mondo ji obi Jerusalem otim Pasaka ni
Ruoth Nyasaye ma Nyasach Israel, nikech ji ne pok otime mang’eny kaka
chik dwaro.

6Omiyo joote nodhi e piny Israel gi Juda duto, kaka ruoth nochiko, ka
gitero barupe moa kuom ruoth gi jodonge, mondikie niya, "Un jo-Israel
mosetony e lwet ruodhi mag Asuria, koro duoguru ir Ruoth Nyasaye ma
Nyasach Ibrahim gi Isaka kod Israel, mondo en bende oduog iru. 7Kik
uchal gi kwereu kod oweteu mane oweyo ruoth Nyasaye ma Nyasach kweregi,
momiyo noweyogi ma gikethore chuth kaka uneno. 8Koro kik utim wichteko
kaka kwereu notimo, to chiwreuru ni Ruoth Nyasaye, kendo udonj e Hekalu,
ma Ruoth Nyasaye oseguedho mondo obed mare nyakachieng’. Tiuru ni Ruoth
Nyasaye ma Nyasachu, mondo chunye olend kuom mirima mager ma en go kodu.
9Kuduogo kuom Ruoth Nyasaye, eka oweteu gi nyithindu noyud ng’wono kuom
joma nomakogi, mi giniduogi e pinyni, nimar Ruoth Nyasaye ma Nyasachu
ng’won, kendo jamiwafu, omiyo ka uduogo kuome, to ok noloknu ng’eye."

10Kamano joote nodhi e dala ka dala e piny Efraim gi Manase duto nyaka
Zebulun, to ji nonyierogi anyiera ka charogi. 11Mak mana jomoko manok ma
chunygi muol ema noa Asher gi Manase kod Zebulun, mobiro Jerusalem. 12To
piny Juda ema ne Nyasaye otiyoe gi teko, momiyogi chuny achiel mar winjo
wachne kaka ruoth gi jodonge nochikogi. 13Omiyo ji mang’eny nochokore
Jerusalem e due mar ariyo, mondo gitim Sap Makati maduong’ miwuoro. 14Ne
gigolo kende-mag-liswa duto mane ni Jerusalem, kaachiel gi kende
miwang’oe ubani, mi giwito e holo Kidron.

15Ne ginego nyarombo mar Pasaka chieng’ due apar gang’wen mar due mar
ariyo. Jodolo gi jo-Lawi noyudo wichkuot, omiyo ne gipwodhore mi gikelo
misengni miwang’o pep e Od Ruoth Nyasaye. 16Ne gikawo keregi e tich,
kaluwore gi chik Musa ng’at Nyasaye, kendo jodolo nokiro remo mane
jo-Lawi ogamonigi. 17Ne nitie ji mang’eny e chokruok mane pok opwodhore,
omiyo jo-Lawi nonego nyarombo mar Pasaka ni ng’ato ka ng’ato mane ok
ler, mondo opwodhe ni Ruoth Nyasaye. 18Adieri, ji mathoth, ma ng’enygi
noa Efraim gi Manase gi Isakar kod Zebulun, ne pok opwodhore, to kata
kamano ne gichamo Pasaka, ka ok giluwo chik. To Hezekia nokwayonigi
kawacho niya, "Ruoth Nyasaye mang’won, ma Nyasach kwerewa, mondo ong’won
ni ng’ato ka ng’ato 19moketo chunye kuome, kata obedo ni ng’atno ok
opwodhore kaka chik Hekalu dwaro." 20Mi Ruoth Nyasaye nowinjo kwayo
Hezekia moweyo ni ji kethogi.

21Jo-Israel mane ni Jerusalem notimo Sap Makati ma ok ketie Thowi gi mor
maduong’ kuom ndalo abiriyo, kendo jo-Lawi gi jodolo ne pako Ruoth
Nyasaye odiechieng’ kodiechieng’, ka giwerne gi tekogi duto. 22Hezekia
nopako jo-Lawi duto, nimar ne gitiyo ni Ruoth Nyasaye ma Nyasach
kweregi.

23Eka joma nochokorego duto noyie ni mondo gimed timo sawo kuom ndalo
abiriyo moko, mi ne gitimo kamano gi mor. 24Hezekia ruodh Juda nomiyogi
ruedhi alufu achiel gi rombe alufu abiriyo mondo gitimgo misango, to
jodongo nochiwo ruedhi alufu achiel gi rombe alufu apar. Mi jodolo
mang’eny ahinya nopwodhore. 25Joma nochokore duto mane oa Juda, kod
jodolo gi jo-Lawi, kaachiel gi ji mane oa Israel kod jodak manie Israel
gi Juda ne jobedo gi mor maduong’. 26Kamano ne nitie mor maduong’ ahinya
Jerusalem, nimar chakre ndalo Solomon wuod daudi ruodh Israel, gimoro
machal kamano ne pok otimore Jerusalem. 27Jodolo gi jo-Lawi noguedho
joma nochokore, mi Nyasaye nowinjogi, ka lemogi otundo kar dakne e polo.

2 Weche mag Ndalo 31

1Kane mago duto oserumo, jo-Israel duto mane osechokore Jerusalem nodhi
e miech Juda. Ne gimuko sirni milamo mag kite gi mag yien, gi ut lemo
mag hembko, kod kende-mag-liswa e piny Juda gi Benjamin kod Efraim gi
Manase, nyaka ne gitieko kethogi duto te. Eka jo-Israel duto nodok e
miechgi.

Hezekia opogo mwandune ni jodolo gi jo-Lawi

2Bang’e Hezekia nopogo jodolo gi jo-Lawi e migepe mopogore opogore, kaka
tichgi nobet. Moko noketo mondo otim misengni miwang’o pep, to moko
misengni mag sawo, kendo moko mondo orit dhorangeye mag Od Ruoth
Nyasaye, to moko mondo ogo erokamano kendo opak Ruoth Nyasaye gi wer.

3 Ruoth ne golo kuom mwandune owuon gik mitimogo misengni miwang’o pep
okinyi godhiambo, kod miwang’o e ndalo mag Sabato, kendo ka due opor,
kendo e ndalo mag sewni moketi, kaka ondiki e chik Ruoth Nyasaye. 4Bende
nochiko joma nodak Jerusalem mondo ochiw ni jodolo gi jo-Lawi pokgi,
mondo gichiwre ni chopo chik Ruoth Nyasaye. 5Kane wachni oselandore e
piny, jo-Israel nochiwo cham ma gikwongo kayo, gi divai ma gikwongo
loso, gi mor zeituni mokwongo nyak, gi mor kich, kod gik moko mag
puodho, kendo ji mang’eny nokelo achiel kuom apar mag gik moko duto.
6Jo-Juda gi jo-Israel mane odak e miech Juda nokelo achiel kuom apar mar
dhok gi rombe bende, kod gik mosechiw ni Ruoth Nyasaye ma Nyasachgi, mi
ne giketogi pidhe pidhe. 7Ne gichako dhuro pidhego e due mar adek, kendo
ne gitieko dhurogi e due mar abiriyo. 8Kane Hezekia gi jodonge obiro
moneno pidhego, ne gipako Ruoth Nyasaye gi joge Israel bende. 9Eka
Hezekia nopenjo jodolo gi jo-Lawi wach pidhego, 10mi Azaria jadolo
maduong’, ma jadhood Zadok, nodwoke niya, "Nyaka ne gichak kelo chiwo e
Od Ruoth Nyasaye, wasechiemo mwayieng’, kendo chiemo mang’eny pod
odong’, nimar Ruoth Nyasaye oseguedho joge. Mano emomiyo wadong’ gi
chiemo mang’enygi."

11Eka Hezekia nochikogi mondo gilos kuonde keno e Od Ruoth Nyasaye. Kane
gisetimo kamano, 12ne gikano chiwo mag achiel kuom apar, kod gik mochiw
ni Ruoth Nyasaye kaka nochikgi. Konania ja-Lawi ne jarit maduong’ mar
gigo, kendo Shimei omin mare nobedo jalupne, 13to ruoth Hezekia gi
Azaria jaduong’ Hekalu noketo Jehiel gi Azazia gi Nathan gi Azahel gi
Jerimoth gi Jozabad gi Eliel gi Ismakia gi Mahath kod Benaya mondo
okonygi. 14Koreh wuod Imna ja-Lawi ma jarit dhorangach ma yo wuok
chieng’ norito gik ma ji chiwo ni Nyasaye kuom herogi. Tichne ne en pogo
ni jodolo gik mochiw ni Ruoth Nyasaye, kod chiwo maler moloyo. 15Eden gi
Miniamin gi Jeshua gi Shemaya gi Amaria kod Shekania ne konyo Koreh gi
Kinda, ka gidak e miech jodolo. Ne gipogo gik moko ni owetegi madongo gi
matindo duto te, 16mosetieko higni adek, mak mana joma chwo ma nyinggi
nosechan ema ne ok pognigi gimoro, nikech ne giyudo pokgi pile, ka gidhi
e Od Ruoth Nyasaye mondo giti tichgi e migepegi. 17Jodolo nochan
kaluwore gi dhoutgi, to jo-Lawi mosetieko higni piero ariyo nochan
kaluwore gi tichgi. 18Jodolo nochan kaachiel gi mondgi kod nyithindgi
machwo gi manyiri duto, nimar ne gitimo kinda kuom bedo joma kare e nyim
Nyasaye. 19Noyier ji moko e mier mopogore opogore mondo opog gik moko ni
jodolo ma nyikwa Harun mane odak oko e puothe man but miechgi madongo,
kendo ni jo-Lawi duto ma nyinggi osechan.

20Kamano e kaka Hezekia notimo e piny Juda duto. Timbene ne beyo e nyim
Ruoth Nyasaye ma Nyasache, kendo ne ok oweye. 21Tije duto ma notimo e Od
Nyasaye notimo koluwo chik, kendo kodwaro Nyasaye gi chunye duto, mi
noyudo gueth.

2 Weche mag Ndalo 32

Senakerib ruodh Asuria omonjo piny Juda

(2 Ruodhi 18.13-37; Isaya 36.1-22)

1Kata obedo ni Hezekia nosetiyo ni Nyasaye maber kamano, Senakerib ruodh
Asuria, nobiro momonjo jo-Juda, kendo nolworo miechgi mochiel gi ohinga
ni mondo okaw. 2Kane Hezekia oneno ni Senakerib ruodh Asuria osebiro
mondo omonj Jerusalem, 3noporo wach gi joge kod joma rateke ni mondo
odin sokni mane chiegni gi Jerusalem, mi ne gikonye timo kamano. 4Ji
mang’eny nochokore, mi ne gidino sokni gi aore mane mol kanyo, ka
giwacho niya, "Onge gimomiyo ruodhi Asuria onego oyud pi mang’eny kama
ka gibiro ka." 5Hezekia noketo chunye moloso ohinga kuonde duto
momukore, kendo nomedo geroe kuonde maboyo mag ng’icho. Nogero ohinga
machielo molworo mokwongono, kendo noloso Milo mane nie dala Daudi mondo
obed motegno. Bende noloso gilweny kod okumbni mogundho. 6Noketo jodong
lweny mondo otel ni ji, mi noluongogi ire e laru manie dhorangach. Eka
notego chunygi kowachonigi niya, 7"Jiwreuru kendo timuru chir. Kik uluor
ruodh Asuria, kendo oganda lweny maduong’ mobirogo kik bwogu, nimar Jal
makonyowa tek moloyo jal makony. 8Teko mar dhano ema en go, to wan,
Ruoth Nyasaye ma Nyasachwa ema konyowa, kendo kedo lwenjewa." Kane ji
owinjo weche Hezekia ruodh Juda, ne gitimo chir.

9Beng’ mano Senakerib ruodh Asuria mane oyudo olworo Lakish kod ogandane
duto mag lweny, nooro joote Jerusalem ir Hezekia ruodh Juda gi jo-Juda
duto ma nodak kuno, kowacho niya, 10"Senakerib ruodh Asuria owacho kama:
Ugeno kuom ang’o momiyo uhedhoru mondo uked kodwa kwamonjo Jerusalem?
11Ok upar ni Hezekia witou mondo kech gi riyo onegu kowachonu ni Ruoth
Nyasaye ma Nyasachu biro resou e lwet ruodh Asuria? 12Donge Hezekia
achielni osegolo hembko man kuonde moting’ore gi kende duto mag misango
mag Ruoth Nyasaye, kochiko jo-Juda gi jo-Jerusalem niya, ‘Unulam e nyim
kendo-mar-misango achiel kende, kendo wi kendono ema unuwang’ie
misengini mau?’ 13Donge ung’eyo gik mwasetimo gi kwerewa ni jopinje
moko? Bende nyiseche jopinjego duto ne nyalo resogi e lweta adier?
14Kuom nyiseche duto mag ogendini mane kwerena otieko chuth, ere moro
mane nyalo reso joge e lweta, momiyo ugeno ni Nyasachu dinyal resou?
15Omiyo koro kik uyie Hezekia wuondu kendo witu kamano, bende kik uyie
wechene, nimar onge nyasach oganda moro kata piny moro amora mane nyalo
reso joge e lweta kata e lwet kwerena. To koro ere kaka Nyasachu diresu
e lweta?"

16Jootene nomedo wuoyo marach kuom Ruoth Nyasaye, kendo kuom Hezekia
jatichne. 17Bende Senakerib nondiko barupe mojarogo Ruoth Nyasaye ma
Nyasach Israel kowuoyo marach kuome niya, "Kaka nyiseche mag jopinjego
ne ok nyal resogi e lweta, e kaka Nyasach Hezekia bende ok nores joge e
lweta." 18Jootego nowacho kamano ni jo-Jerusalem mane ni ewi ohinga, ka
gikok gi duol maduong’ gi dho jo-Juda mondo obwoggi kendo omigi luoro,
eka mondo gikaw dalano. 19Ne giwuoyo kuom Nyasach Jerusalem mana kaka ne
giwuoyo kuom nyiseche mag jopinje mamoko molos gi lwet dhano.

Nyasaye oreso Hezekia

(2 Ruodhi 19.1-37; Isaya 37.1-38)

20Omiyo ruoth Hezekia kod Isaya janabi ma wuod Amoz nolemo ka ywak ni
Nyasaye. 21Eka Ruoth Nyasaye nooro malaika e kambi mar ruodh Asuria,
motieko thuondi gi jodongo kod jotend jolweny duto. Omiyo nodok e pinye
ka en gi wichkuot. To kane odonjo e od nyasache, yawuote moko nonege
kanyo. 22Kamano Ruoth Nyasaye noreso Hezekia gi jo-Jerusalem e lwet
Senakerib ruodh Asuria kendo e lwet wasike duto, mi nomiyogi kue e
mbapgi duto. 23Ji mang’eny nobiro Jerusalem, ka gikelo ni Ruoth Nyasaye
mich, kendo Hezekia ruodh Juda bende ne gimiyo gik ma nengogi tek, kendo
chakre kanyo ogendini duto nomiye duong’.

Tuo Hezekia

(2 Ruodhi 20.1-11; Isaya 38.1-20)

24E ndalogo Hezekia nobedo matuo modwaro tho, mi nokwayo Ruoth Nyasaye,
mowinje kendo omiye ranyisi. 25To Hezekia ne ok odwoko erokamano marom
gi ber mane otimne, to nodoko jasunga. Emomiyo ruoth Nyasaye nokecho
kode kaachiel gi jo-Juda kod jo-Jerusalem. 26To Hezekia nobolore moweyo
sunga. Jo-Jerusalem bende notimo kamano. Omiyo Ruoth Nyasaye ne ok
osandogi e ndalo duto mag Hezekia.

Hezekia orwako joote moa Babulon

(2 Ruodhi 20.12-19; Isaya 39.1-8)

27Hezekia ne nigi mwandu mang’eny kod huma maduong’. Noloso ut keno mag
kano fedha gi dhahabu gi kite ma nengogi tek gi gik mang’ue ng’ar gi
okumbni kod gik moko mabeyo mopogore opogore. 28Nogoyo dere mag cham,
kendo nochueyo degi mag divai gi mag mo, kendo nogero kunde jamni
mopogore opogore kod abich rombe. 29Bende nogero mier modakie, kendo
nobedo gi rombe gi dhok mogundho, nimar Nyasaye nomiye mwandu mang’eny
ahinya.

30Hezekia nogono nogeng’o soko mar Gihon gi yo ka malo, mochiko pi, mi
omol kochomo dala Daudi yo podho chieng’. Tije duto mane Hezekia ochako,
notieko maber. 31Kamano bende e kaka notieko wach joote jodong Babulon,
mane oor ire mondo onon tiend hono ma nosetimore e pinye. Chutho Nyasaye
noweye kende e wachno, to mana ni mondo oteme, kendo mondo ong’ego gima
nie chunye.

Tho mar Hezekia

(2 Ruodhi 20.20-21)

32Weche modong’ mag Hezekia gi timbene mabeyo ondik e weche mag Isaya
janabi wuod Amoz e Kitap Ndalo mag Ruodhi mag Juda gi Israel. 33Hezekia
notho moluwo kwerene mi ne giyike gi yo ka malo mar liete joka Daudi.
Jo-Juda gi jo-Jerusalem duto ne joyike gi luor maduong’. Manase wuode
nodoko ruoth kare.

2 Weche mag Ndalo 33

Loch Manase, ruodh Juda

(2 Ruodhi 21.1-18)

1Manase ne jahigni apar gariyo ka nodoko ruoth, kendo norito piny kuom
higni piero abich gabich kodak Jerusalem. 2Timbene ne richo e nyim Ruoth
Nyasaye kaka timbe makuero mag ogendini mane Ruoth Nyasaye oriembo mondo
owe thuolo ni jo-Israel. 3Nochako oloso hembko man kuonde moting’ore
mane Hezekia wuon mare oseketho, kendo nogero kuonde liswa ni Baal.
Nochungo sirni milamo, kendo nolamo sulue duto kotiyonigi. 4Nogero
kende-mag-liswa ei Hekalu, mane Ruoth Nyasaye osewuoyo kuome niya,
"Jerusalem ema nyinga nobedie nyaka chieng’." 5Nogero kende mag liswa ni
sulue duto e laru ariyo mag Od Ruoth Nyasaye. 6Nowang’o yawuote bende ka
liswa e holo mar wuod Hinom. Noyie gi jokor wach gi jonyakalondo kod
ajuoke. Timbene maricho ne ng’eny e nyim Ruoth Nyasaye, omiyo Ruoth
Nyasaye nokecho kode. 7Kido mar nyasaye manono ma noseloso, noketo ei
Hekalu. To Nyasaye nosewuoyo kuom Hekaluno, kowacho ni Daudi gi Solomon
wuod daudi niya, "Aseyiero Hekaluni gi Jerusalem kuom dhoudi duto mag
Israel mondo nyinga obedie nyaka chieng’. 8Ka jo-Israel orito kendo
otimo gik moko duto ma nachikogi, kendo oluwo buche gi chike duto mane
Musa onyisogi, to ok nariembgi e piny mane amiyo kweregi." 9Manase
nosemo jo-Juda gi jo-Jerusalem, mi ne gimedo timo richo e nyim Ruoth
Nyasaye moloyo ogendini mane Ruoth Nyasaye otieko mondo owe thuolo ni
jo-Israel.

10Ruoth Nyasaye nowuoyoo gi Manase kod joge, to ne ok gidewe. 11Emomiyo
Ruoth Nyasaye nomiyo jotend jolweny mag ruodh Asuria odhi kedo kodgi. Ne
gimako Manase gi olowu, kendo ne gitueye gi ratege mag mula, mi gitere
Babulon. 12Koro kane ene thagruok, nohombo Ruoth Nyasaye ma Nyasache
mondo ong’wonne. 13Nokwayo Nyasach kwerene kobolore ahinya, mi Nyasaye
nowinjo ywakne mokonye, kendo nodwoke Jerusalem e lochne. Koro manase
nong’eyo ni Ruoth Nyasaye e Nyasaye.

14Bang’e nogero ohinga moro e holo gi yo ka oko mar dala Daudi kor podho
chieng’ mar Gihon. Ohingano nochopo e Dhoranga Rech, mi odhogo got Ofel
kendo nodhi malo mabor ahinya. Bende noketo jotend jolweny e miech Juda
duto mochiel gohinga. 15Nogolo nyiseche manono kaachiel gi kido mar
nyasaye manono mane nie Od Ruoth Nyasaye, kendo nomuko kende mag liswa
duto ma noseloso e god hekalu kendo Jerusalem, mi nowitogi oko. 16Bende
nochako oloso kendo-mar-misango mar Ruoth Nyasaye, mi notimoe misengni
mag sawo kod mag erokamano, kendo nochiko jo-Juda mondo oti ni Ruoth
Nyasaye ma Nyasach Israel. 17Kata kamano ji ne pod timo misengni e
hembko man kuonde moting’ore, to mana ni Ruoth Nyasaye ma Nyasachgi.

18Weche moko mag Manase, gi lemo mane okwayogo Nyasache, kod weche mane
jonen owachone e nying Ruoth Nyasaye ma Nyasach Israel, ondiki e Kitap
weche mag Ndalo mag Ruodhii mag Israel. 19To lemone, kendo kaka Nyasaye
nowinjo kwayone, kaachiel gi kethone gi richone duto, kod kuonde mane
ogeroe hembko moketoe sirni milamo gi kido mag nyiseche manono, kane pok
chunye olokore modembore kuom Ruoth Nyasaye, ondiki e Kitap Weche mag
Ndalo mag Jonen.

20Manase notho moluwo kwerene, moyike e ode. Amon wuode nodoko ruoth
kare.

Loch Amon, ruodh Juda

(2 Ruodhi 21.19-26)

21Amon ne jahigni piero ariyo gariyo kane odoko ruoth, morito piny kuom
higni ariyo, kodak Jerusalem. 22Timbene ne richo e nyim Ruoth Nyasaye
mana kaka timbe Manase wuon mare. Notimo liswa ni kido manono duto mane
Manase wuon mare oloso, kendo notiyonigi. 23Amon achielni ne ok obolore
e nyim Ruoth Nyasaye kaka Manase wuon mare nobolore, to nomedo ketho
moloyo. 24Jodonge nojame, monege e ode. 25To jo-Juda nonego jogo duto
mane ojame, kendo ne giketo Josia wuode mondo obed ruoth kare.

2 Weche mag Ndalo 34

Loch Josia ruodh Juda

(2 Ruodhi 22.1-2)

1 Josia ne jahigni aboro kane odoko ruoth, morito piny kuom higni piero
adek gachiel, kodak Jerusalem. 2Timbene ne long’o e nyim Ruoth Nyasaye,
kendo noluwo timbe Daudi kwar mare, ma ok oweyo kata achiel.

Josia oloso piny Juda

(2 Ruodhi 23.4-20)

3E higa mar aboro mar lochne, kane pod en rawera, nochako luwo Daudi
kwar mare. To e higa mar apar gariyo nochako pwodho Juda gi Jerusalem,
koketho hembko mane ni kuonde moting’ore, gi sirni milamo, kod kido mopa
gi mothedhi. 4Nogolo chik, mi ji omuko kende-mag-liswa mag Baal,
kaachiel gi kende miwang’oe ubani mane ochung’ e wigi. Nomuko sirni
milamo kod kido mopa gi mothedhi, eka notoyogi molokogi buru, kendo
nokiro burugo e liete joma nosetimonigi liswa. 5Bende nowang’o choke
jodolo e kende mane gitimoe liswa, kopwodho Juda gi Jerusalem. 6Notimo
kamano bende e miech Manase gi Efraim kod Simeon nyaka chop Naftali,
komuko ute jodologo. 7Nomuko bende kende-mag-liswa kod sirni milamo, gi
kido manono, mi otoyogi molokogi buru. Noketho kende duto miwang’oe
ubani e piny Israel duto. Eka nodok Jerusalem.

Kitap Chik oyudi e Hekalu

(2 Ruodhi 22.3—23.3)

8Koro e higa mar apar gaboro mar lochne, kane osepwodho piny kod Hekalu,
nooro Shafan wuod Azalia gi wuod Joahaz jagoro mondo olos Od Ruoth
Nyasaye ma Nyasache. 9Ne gidhi ir Hilkia jadolo maduong’, mi gimiye pesa
mane osekel e Od Ruoth Nyasaye, ma jo-Lawi ma jorit dhoot nosechoko kuom
jo-Manase gi jo-Efraim gi jo-Israel modong’ duto, gi jo-Juda gi
jo-Benjamin duto, kendo kuom jo-Jerusalem. 10Ne giketo pesago e lwet
nyipeche mane rito tich Od Ruoth Nyasaye, mi nyipechego nochiwo pesago e
lwet jotich, mondo olosgo Od Ruoth Nyasaye. 11Pesago jotich bao gi
jogedo ne jong’iewogo kite mopa kod yiend ripo gi sirni, mondo gilosgo
udi mane ruodhi mag Juda oseweyo okethore. 12Mi ne gitiyo tijno ka
giketo chunygi. Jahath gi Obadia jo-Lawi ma joka Merari, gi Zekaria kod
Meshulam ma joka Kohath, ema nobedo joritgi. Jo-Lawi duto mane olony
kuom goyo thum 13ema ne rito joting’, kendo chiko jotich moko duto kuom
tich moro amora. Jo-Lawi moko bende ne jotelo, kendo moko ne jorit
dhorangeye.

14Chieng’ moro, kane oyudo gigolo pesa mosekel e Od Ruoth Nyasaye,
Hilkia jadolo noyudo kitabu mondikie chik Ruoth Nyasaye mane Musa
ochiwo. 15Eka Hilkia nowacho ni Shafan jagoro niya, "Aseyudo kitap chik
e Od Ruoth Nyasaye." Mi Hilkia nomiyo Shafan kitabuno. 16Shafan notere
ni ruoth kendo nowachone niya, "Jotichni tiyo tich duto mane omigi.
17Gisegolo pesa mane ochoki e Od Ruoth Nyasaye kendo giseketo e lwet
nyipeche kod jotich." 18Eka nomedo wacho ni ruoth niya, "Hilkia osemiya
kitabu moro." Mi nosome ni ruoth.

19Kane ruoth owinjo weche mag chik, noyiecho lepe. 20Nochiko Hilkia, gi
Ahikam wuod Shafan, gi Abdon wuod Mika, gi Shafan jagoro kod Asaya
jatich ruoth, kowachonigi niya, 21"Dhiuru upenj Ruoth Nyasaye wach ma
kuoma, gi man kuom jo-Isarel gi jo-Juda modong’, kor wach weche manie
kitabu mwaseyudoni. Nyaka bed ni Ruoth Nyasaye okecho kodwa malich,
nikech kwerewa ne ok orito wachne, kata timo gik moko duto mondiki e
kitabunii, bende ne ok gitimo."

22Omiyo Hilkia, gi jogo mane ruoth ooro, nodhi ir Hulda janabi madhako
ma chi Shalum wuod Tikva, ma wuod Harhas, jarit lep lemo, mane odak
Jerusalem e migawo mar ariyo. Ne giwuoyo kode kuom wachno, 23mi
nodwokogi niya, "Nyisuru ng’at mane oorou ira ni Ruoth Nyasaye ma
Nyasach Israel owacho kama: 24‘Abiro kelo masira e pinyni, kendo kuom
joma odakie kaluwore gi kuong’ duto manie kitabu ma nosesom e nyim ruodh
Juda. 25Ne gikwinya gi timbegi, ka giweya, kendo ka giwang’o ubani ni
nyiseche manono. Emomiyo akecho kodgi, kakumogi nyaka chieng’.’ 26To
wachuru ni ruodh Juda mane oorou mondo upenjne Ruoth Nyasaye wach ni
Ruoth Nyasaye owacho kama: 27‘Asewinji nikech kane iwinjo wechena mane
awacho kuom pinyni kod joma odakie, chunyi ne yom kendo odembore,
miyiecho lepi, kendo iywak e nyima. 28Noyiki e liendi gi kue, kiluwo
kwereni, ma kata wang’i ok none masira ma abiro kelo kuom dalani, kendo
kuom joma odakie.’ "

Kane jootego odwoko ni ruoth wach, 29noluongo jodongo duto mag Juda gi
Jerusalem. 30Nodhi e Od Ruoth Nyasaye gi jo-Juda kod jo-Jerusalem duto,
joma omew gi jochan machalre, kaachiel gi jodolo kod jo-Lawi, mi
nosomonigi weche duto mane nie kitap singruok mane oyud e Od Ruoth
Nyasaye. 31Eka ruoth nodhi kar betne, mochung’ e nyim Ruoth Nyasaye
kosingore ni enoluw Ruoth Nyasaye gi chunye duto kod tekone duto, komako
chikene gi wechene kod buchene, kamano mondo orit weche mag singruok
mondiki e kitabuno. 32Eka nomiyo jo-Jerusalem duto okuong’ore ni ginirit
singruokno. Mi jo-Jerusalem norito singruok mar Nyasach kweregi.
33Bang’e Josia nogolo gik makuero duto mane nie piny Israel, mi nomiyo
ji duto modak e Israel otiyo ni Ruoth Nyasaye ma Nyasachgi. Ne ok giweyo
luwo Ruoth Nyasaye ma Nyasach kweregi e ndalo Josia duto.

2 Weche mag Ndalo 35

Josia otimo Sap Pasaka

(2 Ruodhi 23.21-23)

1Josia notimo Pasaka ni Ruoth Nyasaye e Jerusalem kendo ne oneg nyarombo
mar Pasaka chieng’ due apar gang’wen mar due mokwongo. 2Noketo jodolo e
tijegi, mojiwogi mondo giti maber e Od Ruoth Nyasaye. 3Eka nowuoyo gi
jo-Lawi mane owal ni tich ruoth Nyasaye, mane puonjo jo-Israel duto,
kowachonigi niya, "Keturu Sanduk Maler e Hekalu mane Solomon wuod Daudi,
ruodh Israel, ogero. Ok onego uting’e e goku kendo. Omiyo koro tiuru ni
Ruoth Nyasaye ma Nyasachu, kendo ni joge Israel. 4Chanreuru e migepe,
kaluwore gi dhoutu, kaka Daudi ruodh Israel gi Solomon wuode nochiko.
5Chanuru tijeu e Hekalu, kaluwore gi dhout oweteu ma ok jo-Lawi, mondo
dhoot ka dhoot obed gi migawo moro makonye. 6Neguru nyiromb Pasaka,
kendo pwodhreuru mondo ukony oweteu luwo chik mane Ruoth Nyyasaye omiyo
Musa ogolo."

7Eka Josia nochiwo ni joma nosechokore nyirombe gi nyidiek moromo alufu
piero adek, kod ruedhi alufu adek, mondo otimgo misango mar pasaka. Mago
duto nochiwo kogolo kuom mwandune owuon. 8Jodonge bende ne mor gi kelo
chiwo ni ji gi jodolo kod jo-Lawi. Hilkia gi Zekaria kod Jehiel, jotelo
madongo mag Od Ruoth Nyasaye, nochiwo ni jodolo nyirombe gi nyidiek
alufu ariyo gi mia auchiel, kod ruedhi mia adek, mondo otimgo misango
mar Pasaka. 9Konania bende, kod Shemaya gi Nethanel ma owetene kod
Hashabia gi jeyel kod Jozabad, ma jodong jo-Lawi, nomiyo jo-Lawi
nyirombe gi nyidiek alufu abich kod ruedhi mia abich mondo otimgo
misango mar Pasaka.

10Kane gik moko duto oseikore, jodolo nochung’ keregi, kendo jo-Lawi
nobedo e migepegi, kaluwore gi chik ruoth. 11Kane oneg nyiromb Pasaka,
jo-Lawi ema noyang’ogi, to jodolo nokiro remo mane jo-Lawi gamonigi.
12Ne gipogo boche mag misengnii ni migepe mag dhoudi ma ok jo-Lawi,
mondo owang’ ni Ruoth Nyasaye kaka ondiki e Kitap Musa. Kamano e kaka ne
gitimo gi ruedhi bende. 13Ne gibulo nyiromb Pasaka kaka chik nowacho, to
ring misengni maler ne gitedo e agulini gi sufriache, eka ne gitero
piyopiyo ni ji duto ma ok jo-Lawi.

14Bang’e ne giloso maggi giwegi kod mag jodolo, nikech jodolo ma yawuot
Harun nodich gi timo misengni miwang’o pep, kod tich wang’o bor, nyaka
otieno. Mano emomiyo jo-Lawi nooloso maggi giwegi kod mag jodolo ma
yawuot harun. 15Jower ma yawuot Asaf ne ni keregi, kaluwore gi chik
Daudi, gi mar Asaf, gi mar Heman, kod mar Jeduthun janen mar ruoth.
Jorit dhorangeye bende ne rito dhorangeye duto. Onge ng’ama nonego a e
tije mondo odhi olos chiemo, nikech owetegi ma jo-Lawi nosetedonigi.

16Kamano tich Ruoth Nyasaye duto mar Pasaka kod mar timo misengni
miwang’o pep e kendo-mar-misango mar Ruoth Nyasaye notim chieng’ono,
kaka ruoth Josia nochiko. 17E ndalono jo-Israel mane osechokore notimo
Pasaka kod Sap Makati ma ok ketie thowi kuom ndalo abiriyo. 18Pasaka
machal kamano ne pok otimie Israel chakre ndalo mag Samuel janabi. Onge
ruodh israel moro amora ma nosetimo Pasaka machal gi mano mane Josia
kaachiel gi jodolo gi jo-Lawi gi jo-Jerusalem kod ji duto ma noa Juda gi
Israel otimo. 19Ne en higa mar apar gaboro mar loch Josia mane otimie
Pasakano.

Tho mar Josia

(2 Ruodhi 23.28-30)

20Bang’e kane Josia osetieko loso Hekalu, noyudo ka Neko ruodh Misri
odhi kedo Karkemish man but aora Yufrate mi Josia nodhi mondo orad kode.
21To Neko noorone joote gi wach niya, "Walar ang’o kodi, ruodh Juda? In
ok ema abiro monji kawuono, to abiro mana monjo dhoot ma an go gi lweny,
kendo Nyasaye osechika mondo atim piyo. Kik ipeam gi Nyasaye man kora,
nono to abiro tieki." 22Kata kamano Josia ne ok nyal weye, to noramo
arama ni nyaka oked kode. Ne ok odewo wach mane Nyasaye omiyo Neko
owacho, too nodhi adhiya mi girado e paw Megido. 23Jodir asere nochielo
ruoth Josia, mi nowacho ni jotichne niya, "Golauru oko nimar asehinyora
malich." 24Omiyo jotichne nogole e gache mi gitere Jerusalem ka giting’e
e gache machielo. Notho kuno, mi ne giyike but kwerene, kendo jo-Juda gi
jo-Jerusalem duto noywage. 25Jeremia bende nochuogo wend ywak ni Josia,
kendo jower duto, machwo gi mamon, pod wero wendno nyaka chil kawuono.
Gino oselokore tim jo-Israel kendo wendno ondik e Kitap Wende Ywak.
26Weche moko mag Josia, a chakruokgi nyaka gikogi, gi timbene mabeyo
moluwore gi chik Ruoth Nyasaye, 27ondiki e Kitap Ruodhi mag Israel gi
Juda.

2 Weche mag Ndalo 36

Loch Jehoahaz, ruodh Juda

(2 Ruodhi 23.31-35)

1Ji duto noketo Jehoahaz ruoth e Jerusalem kar josia wuon mare. 2Ne en
jahigni piero ariyo gadek kane odoko ruoth, morito piny kuom dueche
adek, kodak Jerusalem. 3Bang’e Neko ruodh Misri nogole e tich ruoth,
modare Jerusalem, kendo noketo ni piny Juda osuru moromo kilo piero adek
mag dhahabu. 4Eka noketo Eliakim owadgi Jehoahaz ruodh Juda gi
Jerusalem, kendo noloko nyinge ni Jehoyakim. Jehoahaz to notero Misri.

Loch Jehoyakim, ruodh Juda

(2 Ruodhi 23.36—24.7)

5 Jehoyakim ne jahigni piero ariyo gabich kane odoko ruoth, morito piny
kuom higni apar gachiel, kodak Jerusalem. Timbene ne richo e nyim Ruoth
Nyasaye ma Nyasache. 6Nebukadnezar ruodh Babulon nomonje, motueye gi
ratege kendo notere Babulon. 7Nebukadnezar nokawo bende bath gik moko
mag Od Ruoth Nyasaye, motero Babulon e ode. 8Timbe moko mag Jehoyakim gi
gik makuero ma notimo, kod ketho maling’ling’ ma nofweny kuome, ondiki e
Kitap Ndalo mag ruodhi mag Israel gi Juda. Jehoyachin wuode nodoko ruoth
kare.

Jehoyachin ruodh Juda oter Babulon e tuech

(2 Ruodhi 24.8-17)

9Jehoyachin ne jahigni aboro kane odoko ruoth, morito piny kuom dueche
adek gi ndalo apar kodak Jerusalem. Timbene ne richo e nyim Ruoth
Nyasaye. 10E ndalo oro ruoth Nebukadnezar nooro joote mokelo Jehoyachin
Babulon kaachiel gi mwandu mag Od Ruoth Nyasaye, mi Nebukadnezar noketo
Zedekia owadgi Jehoyachin ruodh Juda gi Jerusalem.

Loch Zedekia, ruodh Juda

(2 Ruodhi 24.18-20; Jeremia 52.1-3)

11 Zedekia ne jahigni piero ariyo gabich kane odoko ruoth, morito piny
kuom higni apar gachiel kodak Jerusalem. 12Timbene ne richo e nyim Ruoth
Nyasaye ma Nyasache. Notamore winjo weche Jeremia jadolo, mane Ruoth
Nyasaye ooro ire. 13Bende ruoth Nebukadnezar nosemiyo okuong’ore e nying
Nyasaye ni nobed e bwo lochne, to kata kamano nopiem kode, motamore
duogo kuom Ruoth Nyasaye ma Nyasach Israel. 14Jodolo madongo duto bende
kaachiel gi ji, noweyo Ruoth Nyasaye chuth, ka giluwo timbe makuero mag
jopinje mamoko. Ne gidwanyo Od Ruoth Nyasaye, mane oseguedho mondo obed
mare e Jerusalem.

15Ruoth Nyasaye ma Nyasach kweregi notimo kinda kooronigi jootene pile
nikech nokecho joge, kendo nohero kar dakne. 16To ne gimedo charo joote
Nyasaye, ka gichayo wachne, kendo ginyiero jonabi mage, nyaka Ruoth
Nyasaye nokecho kodgi, ma koro ne ok ginyal konyo.

Jo-Babulon oloyo piny Juda

(2 Ruodhi 25.8-21; Jeremia 39.8-10; 52.12-30)

17 Emomiyo nokelonigi ruodh jo-Babulon, monego yawuotgi e Hekalu, kendo
ne ok okecho wuowi kata nyako, ng’at motegno kata jaduong’ moti. Ruoth
Nyasaye nochiwogi duto e lwete, 18mi nokawo gik moko duto mitiyogo e Od
Ruoth Nyasaye, madongo gi matindo, kod mwandu mag Od Ruoth Nyasaye, gi
mag od ruoth, kod mag ut jodonge, motero Babulon. 19Ne giwang’o Od
Nyasaye, mi gimuko ohinga mar Jerusalem. Ne giwang’o ut ruoth duto,
kendo ne giketho gik moko duto ma nengogi tek man Jerusalem. 20Jogo mane
ok onegi, ruoth notero Babulon, kuma ne gidokoe wasumbe, kendo wasumb
yawuote, nyaka nochopo ndalo mane jo-Persia okawoe loch. 21Mano notimore
mondo wach Ruoth Nyasaye mane omiyo Jeremia owacho, ochopi. Jeremia
nosewacho niya, "Pinyni nonind ma ok opur kuom higni piero abiriyo,
mondo ochulgo ndalo mag Sabato mane osekadho, ka jopiny ok orito."

Ruoth Kuros ogonyo joma otue

(Ezra 1.1-4)

22E higa mokwongo mar loch Kuros, ruodh Persia, Ruoth Nyasaye nomiyo
wachne, mane Jeremia okoro, ochopo kare. Nomiyo Kuros ogoyo milome e
pinye duto, kendo olando wach gi barupe, 23ni Kuros ruodh Persia, owacho
kama: "Ruoth Nyasaye ma Nyasach polo osemiya loch kuom pinje duto, kendo
osechika mondo agerne ot Jerusalem, manie piny Juda. Ng’ato ang’ata
kuomu ma en achiel kuom joge nyalo dhi, kendo Ruoth Nyasaye ma Nyasache
mondo obed kode."

EZRA 1

Ruoth Kuros ogoyo milome

(2 Weche mag Ndalo 36.22-23)

1 Jer 25.11; 29.10.E higa mokwongo mar loch Kuros ruodh Persia, Ruoth
Nyasaye nomiyo wachne mane Jeremia okoro, otimore. Nomiyo Kuros ruodh
Persia ogoyo milome e pinje duto,, kendo olando wach gi barua, kowacho
niya: 2Isa 44.28."Ruoth Nyasaye ma Nyasach polo osemiya loch kuom pinje
duto, kendo en owuon osechika mondo agerne Hekalu Jerusalem e piny
Juda. 3Jo-Ruoth Nyasaye duto man kuomu nyalo dhi Jerusalem e piny Juda
mondo ochak oger Hekalu ni Ruoth Nyasaye ma Nyasach Israel, ma dalane en
Jerusalem, kendo Nyasaye mondo obed kode. 4To ng’ato ka ng’ato ma ok
odhi, omi teko mar solo fedha gi dhahabu gi jamni kod gik mamoko kuom
jogweng’gi, kamoro amora modakie. Mago nobed mich momedi kuom gik mane
ji chiwo kuom herogi ni tich Hekalu mar Nyasaye man Jerusalem."

Joma otue Babulon odok Jerusalem

5Bang’e jodong dhout Juda gi Benjamin kod jodolo gi jo-Lawi, kaachiel gi
ji mamoko duto mane Nyasaye ojiwo chunygi mondo ochak oger Hekalu mar
Ruoth Nyasaye man Jerusalem, noikore dhi timo kamano. 6Mi jogweng’gi
duto nokonyogi gi fedha gi dhahabu gi jamni gi gik mamoko, kod gik ma
nengogi tek, kaachiel gi gik mane ng’ato ka ng’ato ochiwo kuom herone.

7To bende gik lemo mag Od Ruoth Nyasaye mane Nebukadnezar oyudo osegolo
Jerusalem, mi oketo e od nyisechene, koro Kuros ruodh Persia
nogolo, 8moketo e lwet Mithredath jakeno, mane okwanogi ni Sheshbazar
jaduong’ mar piny Juda. 9Kwan-gi ne romo kama: Nyilerni piero adek molos
gi dhahabu, gi nyilerni alufu achiel molos gi fedha, gi tewni mopogore
opogore piero ariyo gochiko, 10gi tewni piero adek molos gi dhahabu, gi
tewni mia ang’wen gapar mopogore opogore molos gi fedha, kod tewni
mamoko alufu achiel. 11Gik moko duto molos gi dhahabu kod molos gi fedha
moromo alufu abich gi mia ang’wen. Gigo duto ema Sheshbazar nodhigo kane
joma otue owuok Babulon dhi Jerusalem.

EZRA 2

Kar romb joma noa e tuech

(Nehemia 7.5-73)

1Koro magi e jo-Juda ma nodok Jerusalem gi Juda koa Babulon, kuma ne
Nebukadnezar ruodh Babulon oterogie tuech. Ng’ato ka ng’ato nodok e
gweng’gi. 2Jotendgi ne gin: Zerubabel, gi Jeshua, gi Nehemia, gi Seraya,
gi Reelaya, gi Mordekai, gi Bilshan, gi Mizpar, gi Bigvai, gi Rehum, kod
Baana. 3Kar romb jo-Israel machwo e magi: joka Parosh ne romo alufu
ariyo gi mia achiel gi piero abiriyo gariyo; 4joka Shefatia, ne mia adek
gi piero abiriyo gariyo; 5joka Ara, mia abiriyo gi piero abiriyo
gabich; 6joka Pahath-moab, tiende ni joka Jeshua kod joka Joab ne romo
alufu ariyo gi mia aboro gapar gariyo; 7joka Elam ne alufu achiel mia
ariyo gi piero abich gang’wen; 8joka Zatu, mia ochiko gi piero ang’wen
gabich; 9joka Zakai, mia abiriyo gi piero auchiel; 10joka Bani, mia
auchiel gi piero ang’wen gariyo; 11joka Bebia, mia auchiel gi piero
ariyo gadek; 12joka Azgad, alufu achiel gi mia ariyo kod piero ariyo
gariyo; 13joka Adonikam, mia auchiel gi piero auchiel gauchiel; 14joka
Bigvai, alufu ariyo gi piero abich gauchiel; 15joka Adin, mia ang’wen gi
piero abich gang’wen; 16joka Ater, tiende ni joka Hezekia, to piero
ochiko gaboro; 17joka Bezai, mia adek gi piero adek gariyo; 18joka Jora,
mia achiel gapar gariyo; 19joka Hashum, mia ariyo gi piero ariyo
gadek; 20joka Gibar, to piero ochiko gabich; 21jo-Bethlehem, mia achiel
gi piero ariyo gadek; 22jo-Netofa, piero abich gauchiel; 23jo-Anathoth,
mia achiel gii piero ariyo gaboro; 24jo-Beth-azmoth, piero ang’wen
gariyo; 25jo-Kiriath-jearim gi jo-Kefira kod jo-Beeroth, mia abiriyo gi
piero ang’wen gadek; 26jo-Rama gi jo-Geba, mia auchiel gi piero ariyo
gachiel; 27jo-Mikmas, mia achiel gi piero ariyo gariyo; 28jo-Bethel kod
jo-Ai, mia ariyo gi piero ariyo gadek; 29jo-Nebo, piero abich
gariyo; 30jo-Magbish, mia achiel gi piero abich gauchiel; 31jo-Elam
machielo, alufu achiel gi mia ariyo kod piero abich
gang’wen; 32jo-Harim, mia adek gi piero ariyo; 33jo-Lod gi jo-Hadid kod
jo-Ono, mia abiriyo gi piero aboiro gabich; 34jo-Jeriko, mia adek gi
piero ang’wen gabich; 35jo-Senaa, alufu adek gi mia auchiel kod piero
adek.

36Kar romb jodolo: joka Jedaya ma jodhood Jeshua, mia ochiko gi piero
abiriyo gadek; 37joka Imer, alufu achiel gi piero abich gariyo; 38joka
Pashur, alufu achiel gi mia ariyo kod piero ang’wen gabiriyo; 39joka
Harim, alufu achiel gapar gabiriyo.

40Kar romb jo-Lawi: joka Jeshua gi joka Kadmiel ma jodhood Hodavia ne ji
piero abiriyo gang’wen.

41Kar romb jower; joka Asaf ne mia achiel gi piero ariyo gaboro.

42Kar romb jorit dhorangeye: joka Shalum gi joka Ater, gi joka Talmon,
gi joka Akub, gi joka Hatita, kod joka Shobai, duto ji mia achiel gi
piero adek gochiko.

43Jotich Hekalu ne gin; Joka Ziha, gi joka Hasufa, gi joka Taboath, 44gi
joka Heros, gi joka Siaha, gi joka Padon, 45gi joka Labana, gi joka
Hagaba, gi joka Hakub, 46gi joka Hagab, gi joka Shamlai, gi joka
Hanan, 47gi joka Gidel, gi joka Gahar, gi joka Reaya, 48gi joka Rezin,
gi joka Nekoda, gi joka Gazam, 49gi joka Uza, gi joka Pasea gi joka
Besai, 50gi joka Asna, gi joka Meunim, gi joka Nefusim, 51gi joka
Bakbuk, gi joka Hakufa, gi joka Harhur, 52gi joka Bazluth, gi joka
Mehida, gi joka Harsha, 53gi joka Barkos, gi joka Sisera, gi joka
Tema, 54gi joka Nezia, gi joka Hatifa.

55Nyikwa jotich Solomon ne gin: joka Sotai, gi joka Hasofereth, gi joka
Peruda, 56gi joka Jaala, gi joka Darkon, gi joka Gidel, 57gi joka
Shefatia, gi joka Hatil, gi joka Pokereth-hazebaim, kod joka Ami.

58Jotich Hekalu, kaachiel gi nyikwa jotich Solomon ne romo ji mia adek
gi piero ochiko gariyo.

59Koro magi e joma nodwogo koa Tel-mela, gi Tel-harsha, gi Kerub, gi
Adan, kod Imer, to ne ok nyal ng’e anywolagi, kata ka gin koth jo-Israel
adier: 60joka Delaya, gi joka Tobia, kod joka Nekoda, ne romo ji mia
auchiel. 61Jodolo mane ok ong’e anywolagi bende ne gin: joka Hobaya, gi
joka Hakoz, kod joma luongore ni joka Barzilai, nikech kwargi nokendo
nyar Barzilai ja-Gilead, mokawo nying jaduong’neno. 62Jogo nomanyo
nyingegi e kitepe mane ondikie nying anywola, to ne ok giyudo, omiyo
nokwan-gi ka joma ok owinjore tiyo tich dolo. 63Kwan 27.21.Kendo ruoth
nokwerogi ni kik gicham chiemo mowal ni jodolo, nyaka jadolo bedie
manyalo penjo Ruoth Nyasaye wach gi ombulu miluongo ni Urim gi Thumim.

64Ji duto mane ochokore kanyakla ne romo ji alufu piero ang’wen gariyo
gi mia adek kod piero auchiel, 65ka ok okwan wasumbgi machwo gi mamon,
mane romo alufu abiriyo gi mia adek kod piero adek gabiriyo. Bende ne
gin gi jower mia ariyo, machwo gi mamon.

66Ne gin gi farese mia abiriyo gi piero adek gauchiel, gi nyumbu mia
ariyo gi piero ang’wen gabich, 67gi ngamia mia ang’wen gi piero adek
gabich, kod kenje alufu auchiel gi mia abiriyo kod piero ariyo.

68Kane gibiro e Od Ruoth Nyasaye Jerusalem, jodong dhoudi moko nochiwore
mondo ochak oger Od Nyasaye mana kama ne entie chon. 69Ne gichiwo
dhahabu moromo kilo alufu aboro, gii fedha moromo kilo alufu adek, kod
lep dolo mia achiel, kar nyalogi.

70 1 W.Nda 9.2; Neh 11.3.Jodolo gi jo-Lawi kod ji mamoko nodak
Jerusalem, kendo e alworane. Jower gi jorit dhorangeye gi jotich Hekalu
kod jo-Israel mamoko duto, to nodak e miechEZRA 3

Lemo ochakore kendo

1Kane due mar abiriyo ochopo, jo-Israel koro noyudo odak e miechgi. Ne
gichokore Jerusalem, maonge kata ng’at achiel modong’. 2Wuok 27.1.Eka
Joshua wuod Jozadak gi jodolo wetene kod Zerubabel wuod Shealtiel gi
owetene ne jogero kendo-mar-misango mar Nyasach Israel, mondo otimie
misengni miwang’o pep, kaka ondiki e chik Musa ng’at Nyasaye. 3Kwan
28.1-8.Mokwongo ne gichungo kendo-mar-misango kare machon, nikech ne
giluoro joma koro nodak e pinyno, mi gitimoe ni Ruoth Nyasaye misengni
miwang’o pep, okinyi godhiambo. 4Kwan 29.12-38.Ne gitimo Sap Kiche kaka
nondiki, kendo ne gitimo misengni miwang’o pep kaka chik dwaro
odiechieng’ kodiechieng’. 5Kwan 28.11—29.39.To bende ne gitimo misengni
mapile, gi misengni mag Sabato gi mago mitimo ka due opor, kod mag sewni
moko duto mowal ni Nyasaye, kendo ne gichiwo mich mane ji okelo ni Ruoth
Nyasaye kuom herogi. 6Ne gichako timo misengni miwang’o pep e
odiechieng’ mokwongo mar due mar abiriyono, kata obedo ni mise mar
Hekalu mar Ruoth Nyasaye ne pok oketi. 7Jogedo gi jopa kite ne gimiyo
pesa, to jo-Sidon gi jo-Turo ne gimiyo chiemo gi gik mimadho kod mo,
mondo odhi Lebanon, okwang’ yiend sida nyaka dhowath Jopa. Kuros ruodh
Persia ema nosemiyogi thuolo mar timo kamano.

Ji ochako gero Hekalu kendo

8E due mar ariyo mar higa mar ariyo bang’ duok gi e Od Nyasaye
Jerusalem, Zerubabel wuod Shealtiel kod Jeshua wuod Josadak ne jochako
tich, ka jodolo gi jo-Lawi gi jo-Israel wetegi duto ma noa e tuech,
mobiro Jerusalem, konyogi. Ne giyiero jo-Lawi ma hikgi piero ariyo kadhi
nyime, mondo orit tich Od Ruoth Nyasaye. 9To Jeshua gi yawuote kod
owetene ma Kadmiel gi Biniu kod Hodavia ne jokawo tich rito joma ne tiyo
e Od Nyasaye.

10 1 W.Nda 25.1.Kane jogendo oseketo mise mar Hekalu mar Ruoth Nyasaye,
jodolo morwako lep dolo, nochung’ keregi ka goyo tung’, kendo jo-Lawi ma
nyikwa Asaf bende nogoyo ongeng’o ka pako Ruoth Nyasaye kaka Daudi ruodh
Israel nochiko. 111 W.Nda 16.34; 2 W.Nda 5.13; 7.3; Zab 100.5; 106.1;
107.1; 118.1; 136.1; Jer 33.11.Ne giolo wer, ka gipako kendo gigoyo
erokamano ni Ruoth Nyasaye niya, "En erokamano, nimar herane kuom
jo-Israel osiko nyaka chieng’." Ji duto nopako Ruoth Nyasaye gi duol
maduong’ nikech mise mar Od Ruoth Nyasaye noseketi. 12To thoth jodolo gi
jo-Lawi kod jodong dhoudi mane koro hikgi oniang’, kendo ma noseneno
Hekalu mokwongo, noywak, koneno ka mise mar odni oketi. To ji mang’eny
nokok matek nikech mor mane gin go. 13Ji ne ok nyal pogo ywak gi mor,
nikech koko mar ji ne duong’, kendo ne nyalo winjore gi kuma bor ahinya.

EZRA 4

Wasigu ochungo tich

1Kane wasik jo-Juda gi jo-Benjamin owinjo ni joma oa e tuech koro gero
Hekalu ni Ruoth Nyasaye ma Nyasach Israel, 22 Ruo 17.24-41.ne gidhi ir
Zerubabel gi Jeshua kod jodong dhoudi, mi giwachonigi niya, "We wakonyu
gedo, nikech Nyasachuno ema wan bende walamo, kendo wasebedo ka watimone
misango, chakre ndalo loch Esarhadon ruodh Asuria, ma nokelowa ku." 3To
Zerubabel gi Jeshua kod jodong dhout Israel mamoko nodwokogi niya,
"Uonge tich gi ot mwageroni Nyasachwani. Wabiro gere ni Ruoth Nyasaye ma
Nyasach Israel wan kendwa, kaka Kuros, ruodh Persia, nochikowa."

4Bang’e joma koro nodak e pinyno nonyoso chuny jo-Juda, ka gibwogogi ni
mondo kik gigedi. 5Ndalo duto mane Kuros rito piny, ne gimiyo jodonge
asoya mondo oketh wach jo-Juda. Mano nodhi nyime nyaka ndalo loch Darius
ruodh Persia.

6Kane Ahasuerus ochako loch, joma koro nodak e pinyno nondiko barua
kadonjoni jo-Jerusalem gi jo-Juda.

7E ndalo mane Artaxerxes obedo ruodh Persia, Mithredath gi Tabeel kod
jowetene nondikone. Baruano nondiki gi dho Aram, kendo nosome gi dho
Aram.

8Rehum, ma jaduong’ pinyno, kod Shimshai jagoro ne jondiko barua ni
ruoth Artaxerxes, ka ketho nying Jerusalem. Baruano nochak kama: 9"Wan
jondik baruani wan Rehum ma jaduong’ piny, gi Shimshai jagoro, kod
jowetewa duto ma jong’ad bura gi jodongo gi joteko gi jotich madongo, gi
jo-Erek gi jo-Babulon gi jo-Elam modak Susa, 10kod ji mamoko mane
Asnapar ruoth moluor kendo mogen odaro momiyo kar dak e dala mar
Samaria, kendo e piny man loka aora Yufrate."

11Baruano nodhi nyime kawacho kama:

"Kuom ruoth Artaxerxes. Wan wasumbni magii modak loka Yufrate,
wamosi. 12Ruoth, mondo ing’e ni jo-Yahudi mane owei mobiro kuondegi,
osechopo Jerusalem, kendo ochako gero dala marach ma nong’anyono.
Gisepime kendo koro gitieko gero ohingane. 13To ruoth, nyaka ing’e
malong’o ni kapo ni gigero dalagino, mi gitieko ohingane, to ok ginigol
osuru, kata golo chiwo, kata mana chulo gimoro amora, mi e gikone
giniketh lochni. 14To wan jotichni ok owinjore waling’ kwaneno kiketho
nyingi. Mano emomiyo waseoro baruani kwanyisigo wach, 15mondo onon
kitepe mondikie weche ma notimore e ndalo ruodhi ma nokwongoni. Kirango
kitepego, to ibiro nwang’o ni Jerusalem en dala ma jang’anyo, kendo ma
jachand ruoth gi pinye. Bende jodalano osebedo ka jemo kuom higni
mathoth. Mano emomiyo ne oketh dalano. 16Koro ruoth, wanyisi ni ka oger
dalano, mi ohinga mare orumo, to onge piny moro loka Yufrate ma nodong’
e bwo lochni."

17Ruoth nodwokogi kama:

"To kuom Rehum ma jaduong’ piny gi Shimshai jagoro kod joweteu duto
modak Samaria gi piny man loka aora Yufrate, amosou. 18Barua ma nyocha
uorona, osesomna maber, 19omiyo nyocha agolo chik mondo unon kitepe, mi
oseyud ni jodalano osebedo ka ng’anyo kuom kinde malach, kendo wich teko
gi ng’anyo bende osebedo kosiko kanyo. 20E ndalo mokadho ruodhi marateke
norito Jerusalem, kendo noloyo piny duto man loka Yufraete. Ji ne
goyonigi osuru mopogore opogore. 21Kuom mano koro goluru chik mondo jogo
owe tich. Dalano kik ger nyaka agol chik. 22Neuru ni ok ujuang’o wachni,
nono to wach marach kata gima lit biro wuok, ma diketh lochwa."

23Kane osesom barup ruoth Artaxerxes ni Rehum gi Shimshai kod jowetegi,
ne gidhi Jerusalem piyopiyo, mi gichuno jo-Yahudi mondo owe tich. 24Hag
1.1; Zek 1.1.Chakre chieng’no, tich Od Nyasaye man Jerusalem nochung’,
mi nosiko kamano nyaka higa mar ariyo mar loch Darius ruodh Persia.

EZRA 5

Hekalu oger kendo

1 Hag 1.1; Zek 1.1.Bang’e janabi Hagai, gi janabi Zekaria ma nyakwar
Iddo, ne jokoro wach e nying Nyasach Israel, ka jiwo jo-Yahudi gi
jo-Juda man Jerusalem. 2Hag 1.12; Zek 4.6-9.Kane Zerubabel gi Shealtiel
kod Jeshua wuod Jozadak owinjo wechegigo, ne gichako gero Od Nyasaye
Jerusalem, kendo jonabi mag Nyasayego ne ni kodgi, ka konyogi. 3Tatenai
ma ruodh piny man loka Yufrate, gi Shethar-bozenai kod jowetegi nobiro
irgi piyopiyo, mowachonigi niya, "En ng’a mane omiyou thuolo mar gero
odni, kendo tieko loso gik manie iye?" 4Bende ne gipenjogi nying joma
tiyo tijno. 5Eka jogo nooro wach ni ruoth Darius, kanyise gima timore.
To Nyasaye ne ni kod jodong jo-Yahudi, omiyo ne ok ochung-gi mondo giwe
tich ka pod irito dwoko moa kuom ruoth.

6Koro ma e barua mane Tatenai ruodh piny man loka Yufrate, gi
Shethar-bozenai kod jowetegi ma jotend pinyno ondiko ni ruoth Darius:

7"Kuom ruoth Darius, wamosi ahinya. 8Ruoth mondo ing’e ni ne wadhi e
piny Juda, mi wayudo ka jodong jo-Yahudi gero Od Nyasaye maduong’ gi
kite madongo kod yien moketi e kor ot. Tich tiyore adimba, kendo odhi
nyime maber e lwetgi. 9Ne wapenjo jodongogo ng’ama nomiyogi thuolo mondo
giger Hekaluni, kendo gilos gik iye duto. 10Bende ne wapenjogi nyinggi
mondo ing’e nying jotendgi kod kar rombgi. 11To ne gidwokowa niya, ‘Wan
jotich Nyasach polo gi piny, kendo wagero ot mane oyudo oseger chon,
higni mang’eny mokadho. Ruodh Israel maduong’ ema nogere, motieke. 122
Ruo 25.8-12; 2 W.Nda 36.17-20; Jer 52.12-15.To kata kamano, kwerewa
mowang’o i Nyasach polo, mi Nyasaye nochiwogi e lwet Nebukadnezar
ja-Kaldea, ruodh Babulon mane omuko odno, kendo otero jowa Babulon e
tuech. 13Ezra 1.2-11.To Kuros ruodh Babulon nogolo chik e higa mokwongo
mar lochne, ni mondo ochak oger Hekalu mar Nyasayeni. 14To bende ne
nitie gik lemo moko molos gi dhahabu kod fedha e Od Nyasaye mane ni
Jerusalem. Nebukadnezar nogolo gigo, motero Babulon, kendo oketogi e
Hekalu man kuno. Ruoth Kuros nogolo gigo e Hekaluno, moketogi e lwet
ng’at moro ma nyinge Sheshbazar, mane oseketo ruodh pinyni, kowachone
niya, 15"Kaw gigi, idhigo, mondo iket e Hekalu Jerusalem, kendo ine ni
oger Hekalu mar Nyasaye kanyo kare machon." 16Omiyo Sheshbazar nogo
nobiro Jerusalem moketo mise mar Od Nyasaye. Chakre chieng’no nyaka chil
kawuyono gedo osebedo kadhi nyime, to pok orumo.’ 17Emomiyo, koro ruoth,
kineno ni ber, to yie mondo onon ane ka en adier ni ruoth Kuros nogolo
chik mondo oger Hekalu mar Nyasaye Jerusalem. Ruoth bang’e yie iornwa
paroni kuom wachni."

EZRA 6

1Kuom mano, ruoth Darius nogolo chik mi ne omany od kitepe man Babulon
kuma nokanie mwandu, to ne ok oyudo. 2To kitabu moro noyud Ekbatana,
dala ruoth manie piny Media, mondikie niya:

3Ruoth Kuros nogolo chik kuom Od Nyasaye man Jerusalem e higa mokwongo
mar lochne, kowacho niya, "Hekaluno mondo ochak oger, mondo obed kama
itimoe misengni, kendo ichiwoe mich miwang’o. Borne nyaka bed mita piero
adek, to lachne bende mita piero adek. 4Onego bedie kiepe adek mag kite
madongo moluwore gi kiew achiel mar bao. Pesa migerego to biro wuok kuom
mwandu ruoth. 5To bende nyaka dwok gik moko mag dhahabu gi mag fedha
mitiyogo e Od Nyasaye, mane Nebukadnezar ogolo e Hekalu man Jerusalem,
mokelo Babulon. Nyaka dwokgi duto e Hekalu man Jerusalem, mondo moro ka
moro oket kare e Od Nyasaye."

6Kane ruoth Darius osesomo wechego, nogolo chik kama:

"Koro in Tatenai ma ruodh piny man loka Yufrate gi Shethar-bozenai kod
joweteu ma jotend pinyno, auru kuno, 7kendo uwe ni jatend jo-Yahudi gi
jodonggi thuolo mondo oger Od Ruoth Nyasayeno. To mondo gigere e wang’e
machon. 8To bende achiko kaka onego utim ni jodong jo-Yahudigo, mondo Od
Nyasayeno oger. Kaw pesa moko moa kuom osuch piny man loka Yufrate,
ochulgo gik moko duto ma jogo konyorego, mondo kik tich
chung’. 9Odiechieng’ kodiechieng’ gimoro amora ma gidwaro nyaka migi,
bed ni gin nyiruedhi, kata imbe, kata nyirombe mitimogoo misengni
miwang’o pep ni Nyasach polo, kata ngano kata chumbi kata divai kata mo,
mana kaka jonabi man Jerusalem dwaro. 10Kamano mondo gitim misengni
mang’we ng’ar ni Nyasach polo, kendo gilam ni ruoth gi yawuote, mondo
obed mangima. 11To bende aketo chik ni, ka ng’ato oketho chikno, to
nyaka gol yiend tat ode, mi gur piny, kendo chwade, kotueye e yienno.
Ode bende nyaka lokre pidh owuoyo nikech kethoneno. 12Nyasaye moseyiero
Jerusalem, mondo nyinge obedie, oriemb ruoth moro amora kata oganda
maparo ketho wachni, kata maparo muko Od Nyasaye man Jerusalem. An
Darius asegolo chik, kendo nyaka time mak orem."

13Tetenai ruodh piny man loka Yufrate, gi Shethar-bozenai kod jowetegi,
notimo mana kaka ruoth Darius nochiko. 14Hag 1.1; Zek 1.1.Mi jodong
jo-Yahudi nodhi nyime gi gedo. Weche mane Hagai janabi kod Zekaria
nyakwar Iddo jokoro, nojiwogi, omiyo ne gitieko gedo kaka Nyasach Israel
nochiko, kendo moluwore gi chike mag Kuros kod mag Darius. 15Gedo norumo
tarik piero ariyo gadek mar due Adar e higa mar auchiel mar loch ruoth
Darius.

16Bang’e jo-Israel duto, ma jodolo kod jo-Lawi gi ji duto mane oa e
tuech, norwako Od Nyasaye gi mor maduong’. 17Kane girwakogo, ne gitimo
misango gi ruedhi mia achiel gi imbe mia ariyo ko nyirombe mia ang’wen,
to bende ne gichiwo nyuogi apar gariyo, maromre gi kar romb dhout
Israel, mi gitimogo misango mar golo richo ni oganda Israel
duto. 18Bang’e ne giketo jodolo gi jo-Lawi e migepegi mag tich Nyasaye e
Jerusalem, kaka nondiki e kitap Musa.

19 Wuok 12.1-20.Tarik apar gang’wen mar due mokwongo, joma noa e tuech
notimo Sap Pasaka. 20Noyudo ka jodolo gi jo-Lawi duto osepwodhore, omiyo
ne ginego nyirombe mag pasaka ni ji duto ma noa e tuech, kaachiel gi
jowetegi ma jodolo, kendo ni gin giwegi. 21Joma nochamo Pasakano ne gin
jo-Isarel mane oa e tuech, kaachiel gi jogo duto mane koro lamo Ruoth
Nyasaye ma Nyasach Israel, bang’ weyo timbe dondruok mag ogendni ma koro
nodak e pinyno. 22Ne gitimo Sap Makati ma ok Ketie Thowi kuom ndalo
abiriyo ka gimor, nimar Ruoth Nyasaye nosemiyo gibedo mamor, koloko
chuny ruodh Asuria mondo ohergi kendo ojiwgi e tich gero Od Nyasaye, ma
Nyasach Israel.

EZRA 7

Ezra gi joge obiro Jerusalem

1E ndalo loch Artaxerxes ruodh Persia, ng’at moro miluongo ni Ezra noa
Babulon, modhi Jerusalem. Ne en wuod Seraya, ma wuod Azaria, wuod
Hilkia, 2wuod Shalum, wuod Zadok, wuod Ahitub, 3wuod Amaria, wuod
Azaria, wuod Merayoth, 4wuod Zerahia, wuod Uzi, wuod Biki, 5wuod
Abishua, wuod Finehas, wuod Eleazar, ma wuod Harun jadolo
maduong’. 6Ezrano ne japuonj chik, motiegore e chik Musa mane Ruoth
Nyasaye ma Nyasach Israel omiyo joge. Ruoth Artaxerxes nomiye gik moko
duto mane okwayo, nimar Ruoth Nyasaye ma Nyasache ne ni kode.

7Higa mar abiriyo mar loch ruoth Artaxerxes, ema Ezra kod jo-Israel moko
nodhiye Jerusalem kaachiel gi jodolo gi jo-Lawi gi jower gi jorit
dhorangeye kod jotich Hekalu. 8Ne gichopo kuno due mar abich, higa mar
abiriyo mar loch ruoth. 9Chieng’ due achiel due mokwongo ema ne Ezra
osechano mondo owuog Babulon, kendo nochopo Jerusalem chieng’ mokwongo
mar due mar abich, nikech Nyasaye noseguedhe. 10Ezra noseketo chunye
kuom somo chik Ruoth Nyasaye kendo rito, kopuonjo jo-Israel buchego.

11Koro ma e barua mane ruoth Artaxerxes omiyo Ezra jadolo kendo japuonj
chik, molony e chike kod buche mane Ruoth Nyasaye omiyo jo-Israel:

12"An Artaxerxes, ruodh ruodhi andiko ni Ezra, jadolo kendo japuonj
chik, mong’eyo chike Nyasach polo, ka awach kama:

13"Koro agolo chik ni: ja-Israel moro amora manie pinya, kata bed ni en
jadolo kata ja-Lawi, mochiwore mar dhi Jerusalem, nyalo dhi adhiya
kodi. 14An gi jobucha abiriyo waseori mondo idhi inon ane kaka gik moko
chalo e piny Juda kod Jerusalem korka chik Nyasaye moseket e
lueti. 15Bende mondo iter fedha gi dhahabu ma an gi jobucha wasechiwo
kuom herowa ni Nyasach Israel, ma kar dakne en Jerusalem, 16kaachiel gi
fedha duto kod dhahabu ma inyalo yudo e piny Babulon duto, kanyakla gi
mich ma jo-Israel gi jodolo ochiwo kuom herogi ni tich Od Nyasachgi man
Jerusalem. 17To bende nyaka iti gi pesago mana kuom ng’iewo ruedhi gi
imbe kod rombe gi gik mibiro timogo misango mar cham kod misango moilo
piny. Gigo duto nyaka ichiw e kendo-mar-misango man e Od Nyasachu
Jerusalem. 18To kapo ni fedha gi dhahabu moko odong’, to inyalo
konyorigo gi joweteni kaka Nyasachu dwaro. 19Gik lemo mosemiyi mag tich
Od Nyasachi, nyaka iter e nyim Nyasach Jerusalem. 20To ka inyalo dwaro
gimoro mondo olosgo Od Nyasachi, to inyalo ng’iewo gi pesa mar osuch
pinya.

21"To an ruoth Artaxerxes, agolo chik ni jokeno duto mag pinya man loka
aora Yufrate, ni gimoro amora ma Ezra jadolo kendo japuonj chik Nyasach
polo nodwar kuomu, nyaka umiye, 22mak mana ni ok onego umiye fedha
mokalo kilo mia adek gi piero abich, kata ngano mokadho ogunde mia
ariyo, gi divai degi mia achiel, gi mo bende degi mia achiel, mak mana
kado ema unyalo miye kaka uneno. 23Gimoro amora ma Nyasach polo dwaro
kuom tich Ode nyaka chiw malong’o, nono to mirima biro lwar kuom pinya
gi mar yawuota. 24To bende wanyisou malong’o ni uonge gi teko mar keto
osuru kata chudo moro kuom jodolo gi jo-Lawi gi jower gi jorit
dhorangeye kod jotich Hekalu, kata kuom ji mamoko e Od Nyasaye.

25"To in Ezra, kuom rieko ma Nyasachi osemiyi, yier jong’ad bura mondo
oyal jogi duto man e piny man loka Yufrate, mong’eyo chik Nyasachi. To
jogo ma ok ong’eyo chikego, to mondo upuonji. 26Ng’ato ma ok orito chik
Nyasachi, kata chikna, to mondo okume motegno, bed ni en buch tho, kata
mar dare kitere kuma bor, kata mar peyo gige, kata mar tueye."

27Ezra nowacho niya, "Apako Ruoth Nyasaye ma Nyasach kwerewa, moseketo
wach makama e chuny ruoth mondo omed ber mar Od Ruoth Nyasaye man
Jerusalem, 28kendo osemiyo ruoth gi jobuche kod jotende madongo ogena."

Kuom mano, kane aseng’eyo ni Ruoth Nyasaye oguedha, nabedo gi chir, mi
choko jotend Israel moko mondo adhigo.

EZRA 8

1Jodong dhoudi mane odhi koda, kawuok Babulon e ndalo loch ruoth
Artaxerxes e magi:

2Kuom joka Finehas ne en Gershom; kuom joka Ithamar, ne en Daniel; kuom
joka Daudi ne en Hatush 3wuod Shekania; kuom joka Parosh, ne en Zekaria
mane odhi gi chwo mia achiel gi piero abich, ma nyinggi osendiki e
kitabu; 4kuom joka Path-moab, ne en Elihoenai wuod Zerahia, ma nodhi gi
chwo mia ariyo; 5kuom joka Zatu, ne en Shekania wuod Jahaziel mane nigi
chwo mia adek; 6Kuom joka Adin, ne en Ebed wuod Jonathan gi chwo piero
abich; 7kuom joka Elam, ne en Jeshaya wuod Athalia gi chwo piero
abiriyo; 8kuom joka Shefatia, ne en Zebadia wuod Mikael gi chwo piero
aboro; 9kuom joka Joab, ne en Obadia wuod Jehiel gi chwo mia ariyo gapar
gaboro; 10kuom joka Bani, ne en Shelomith wuod Josifia gi chwo mia
achiel gi piero auchiel; 11kuom joka Bebai, ne en Zekaria wuod Bebai gi
chwo piero ariyo gaboro; 12kuom joka Azgad, ne en Johanan wuod Hakatan
gi chwo mia achiel gapar. 13To dhoot mogik ne joka Adonikam, ma nyinggi
Elifelet gi Jeyel kod Shemaya, mane odhi gi chwo piero auchiel, 14kod
joka Bigvai ma nyinggi Uthai gi Zabud, mane odhi gi chwo piero abiriyo.

15Nachoko jogo duto e bath aora mamol kochiko ahava, mi ne wabworo kanyo
kuom ndalo adek. To kane aserango ji, kaachiel gi jodolo, nanwang’o ni
onge ja-Lawi kata achiel. 16Omiyo naoro jomoko ir Iddo jatend joma odak
Kasifia. Joma naorogo ne gin Eliezer gi Ariel gi Shemaya gi Elnathan gi
Jarib, gi Nathan gi Zekaria kod Meshulam, duto joma dongo, kaachiel gi
Joyarib kod Elnathan, mane joma ong’eyo ng’ado rieko. 17Nowachonigi
mondo gidhi gikwa Iddo, kaachiel gi jowetene ma jotich Hekalu mane ni
kode mondo omiwa joma nyalo tiyo e Hekalu mar Nyasaye. 18Nyasaye
noguedhowa, omiyo ne gimiyowa Sherebia gi yawuote kod jowetene, duto ji
apar gaboro. Sherebia ne en ng’at mariek, ma jaka Mali nyakwar Lawi ma
wuod Israel. 19Bende ne gimiyowa Hashabia gi Jeshaya ma joka Merari gi
jowetegi kod yawuotgi, duto ji piero ariyo, 20kaachiel gi jotich Hekalu
mia ariyo gi piero ariyo. (Daudi gi jodonge ema nowalo oganda mar jotich
Hekalu mondo obed joma konyo jo-Lawi) Jogo duto nondik nyinggi.

21Bang’ mano nagolo chik mondo wari kech e dho aora Ahava kanyo, ka
wabolore e nyim Ruoth Nyasaye ma Nyasachwa, kendo wakwaye mondo oritwa
gi nyithindwa kod giwa duto e wuodhwa. 22Wiya nokuot kwayo ruoth askeche
gi joidh farese ma diritwa e yo kuom wasigu, nikech ne wasewachone ni
Nyasaye guedho jogo duto madware, kendo timonigi maber. To mirimbe mager
ni kuom jogo duto moweye. 23Kuom mano, ne wariyo kech, kendo wakwayo
Nyasachwa mondo wawuoth maber, mi nowinjo kwayowa.

24Nayiero jodolo ma jotelo apar gariyo, kaachiel gi Sherebia, gi
Hashabia kod jowetegi apar. 25Fedha gi dhahabu kod gik lemo mane ruoth
gi jobuche gi jodonge kod jo-Israel duto mane ni kanyo osechiwo ni tich
Od Nyasaye, napimo, maketo e lwet jogo. 26Kar romb gik ma namiyogigo ne
romo fedha kilo alufu piero ariyo, gi gik lemo mag fedha mia achiel ma
pek moro ka moro oromo kilo piero abiriyo, kod dhahabu moromo kilo alufu
adek. 27Gi lewni piero ariyo mag dhahabu ma nengogi ne darik alufu
achiel, kod tewni ariyo mag mula mang’ang’ni, ma nengogi tek ka nengo
dhahabu. 28Eka nawacho ni jogo niya, "Un joma owal ni Ruoth Nyasaye mana
kaka gik lemogi. Fedha gi dhahabu to gin mich ma ji osechiwo kuom herogi
ni Ruoth Nyasaye ma Nyasach kwereu. 29Kawgiuru kendo uritgi nyaka chop
chieng’ muketogi e ut Od Ruoth Nyasaye, ka jotend jodolo gi jo-Lawi kod
jodong dhout Israel man Jerusalem neno."

30Kamano jodolo gi jo-Lawigo nokawo fedha gi dhahabu kod gik lemo mondo
giter Jerusalem e Od Nyasachwa. 31Mi tarik apar gariyo mar due mokwongo
ne wawuok but aora Ahava kuma ne wasebworoe, kwachiko Jerusalem. Nyasaye
ne ni kodwa, omiyo noritowa kuom wasigu kendo kuom jomahundu mane nyalo
butonwa e yo. 32Kane wachopo Jerusalem, ne wayueyo kuom ndalo adek, 33to
chieng’ mar ang’wen ne wadhi e Od Nyasachwa, mi fedha gi dhahabu kod gik
lemo nopim, moket e lwet Meremoth wuod Uria jadolo gi Eleazar wuod
Finehas kod Jozabad wuod Jeshua gi Noadia wuod Binui ma jo-Lawi. 34Gik
moko duto ne okwan sa michiwogie, kendo pekgi kod kwan-gi nondik piny.

35Bang’e joma noduogo koa e tuech Babulon, notimo ni Nyasach Israel
misengni miwang’o pep. Ne gichiwo ruedhi apar gariyo mochung’ ni
jo-Israel duto, gi imbe piero ochiko gauchiel kod nyirombe piero abiriyo
gariyo, kaachiel gi nyuogi apar gariyo ka misango mar golo richo. Mago
duto nochiw ni Ruoth Nyasaye ka misango miwang’o te. 36To bende ne
gimiyo jotelo gi ruodhi mane rito piny man loka aora Yufrateno chike mag
ruodh Babulon. Jogo nokonyo tich Od Nyasaye bende.

EZRA 9

Lemo ma Ezra ohulogo richo

1Kane osetim gigo duto, jodongo moko nobiro ira, mowachona niya,
"Jo-Israel koda ka jodolo gi jo-Lawi ok osepogore moa kuom joma ok
jo-Yahudi, to gitimo mana timbe makuero mane mag jo-Kanaan gi jo-Hiti gi
jo-Perizi gi jo-Jebus gi jo-Amon gi jo-Moab gi jo-Misri kod
jo-Amor. 2Gisekendo nyi joma ok jo-Yahudi, ma koro odak e pinyni, kendo
yawuotgi bende gisekendonigi nyi jogo. Kamano oganda maler mar Nyasaye
osenywandore gi joma ok jo-Yahudi. To jotelo gi jodongo ema josebedo
joketho moloyoe jomoko." 3Kane awinjo wachno, nayiecho lawa kod abolana,
mapudho yie wiya gi yie tika, kendo nabet piny ka dhoga omoko. 4Jogo
duto mane oluoro wach Nyasach Israel nobiro ira, nikech gima rach mane
joma oduogo koa e tuech Babulon otimo. Nabet kanyo ka dhoga omoko nyaka
sa mitimoe misango mar odhiambo.

5To kane sa mitimoe misango mar odhiambo ochopo, nachung’ aa kama ne
aywagorae ka lawa oyiech, kendo nagoyo chonga piny, matang’o lweta ni
Ruoth Nyasaye ma Nyasachwa, ka awacho niya, 6"A Nyasachwa, wiya okuot ma
ok anyal hedhora ting’o wiya malo, nimar wasenyumore e richo, kendo
kethowa osebedo maduong’, motundo e polo malo. 7Chakre ndalo kwerewa
nyaka chil kawuono, wasebedo joketho ahinya. Mano emomiyo ruodhi mag
pinje mamoko osenegowa, kendo tueyowa kendo yako giwa, mi wasebedo gi
wichkuot maduong’. Pod wasiko kamano kaachiel gi ruodhiwa kod jodolowa
nyaka chil kawuono. 8A Ruoth Nyasaye ma Nyasachwa, koro sani, kuom kinde
matin, isebedonwa mang’won, kiweyo jowa moko tony, kendo isemiyowa kama
wanyalo dakie e dalani maler. Iseduogo chunywa, kendo iweyonwa thuolo
mondo dendwa oduogi e tuech ma wantieni. 9Adier, wan joma otue, to kata
kamano in Nyasachwa, ok isejwang’owa chutho miweyowa e tuechwa, to
isemiyo chuny ruodhi mag Persia obedo maber kodwa, mi gimiyowa thuolo
mondo walos Hekalu mari kendo wager kuonde mokethore, kibedonwa kaka
ohinga molworo Juda gi Jerusalem. 10A Nyasachwa, koro dwawach ang’o
kwasejwang’o chikeni, bang’ ng’wono machal kama? 11Nichikowa gi dho
jotichni ma jonabi, kiwacho niya, ‘Piny ma koro udonjoe mondo ukawni en
piny modwanyore nikech joma odakie osedwanye gi timbegi mag kiragi, mi
giloke mochido chakre tung’ piny nyaka tung’ piny. 12Wuok 34.11-16;
T.Chik 7.1-5.Emomiyo kik uyie mondo yawuotgi okend nyiu, kata yawuotu
okend nyigi. Bende kik utim gimoro ma dikelnigi kue, kata ma dikelnigi
mwandu nyaka chieng’. Kamano unubed motegno, mi unucham gik mabeyo mag
pinyno, kendo unuwe pinyno ni nyithindu ka mwandugi nyaka chieng’.’

13"A Nyasachwa, nikumowa kuom richowa kendo kuom kethowa maduong’. Kata
kamano ne ok ikumowa maromre gi richowago, to niweyo jowa moko otony, mi
wabedo thuolo kaka koroni. 14Bang’ mago duto ere kaka dwachak waketh
chikeni, mi wakendre gi joma timbegi monogi? Donge ditiekwa gi mirimbi,
mi onge ng’ama ditony kata achiel? 15A Ruoth Nyasaye ma Nyasach Israel,
in jaadiera, nimar jowa manokgi koro osetony, kaka notimore e kinde
mokwongo. Eri, wan joricho ma bura oloyo, to nikech richowago, onge
ng’ato kuomwa manyalo chung’ e nyimi."

EZRA 10

Oriemb mon ma ok jo-Yahudi gi nyithindgi

1Kane Ezra lemo kendo hulo richo, koriere piny kendo oywak e nyim Od
Nyasaye, oganda jo-Israel maduong’ nobiro molwore. Ne gin chwo gi mon
kod nyithindo, kendo giduto ne giywak malit. 2Eka Shekania wuod Jehiel,
jaka Elam nowacho ni Ezra niya, "Waseketho e nyim Nyasachwa kuom kendo
nyi joma ok jo-Yahudi, ma koro odak e pinyni. To kata ka wasetimo
kamano, jo-Israel pod nigi geno. 3Emomiyo koro wasingrueru ni Nyasachwa
ni wanariemb mon-go gi nyithindgi, kaka useng’adonwa rieko, un kod jogo
moluoro chik Nyasaye, kendo watimuru gima chik dwaro. 4Chak mana tich,
nikech en tich momiyi, kendo wabiro konyi. Bed gi chir mondo itim gima
dwarore."

5Ezra nochung’, momiyo jotend jodolo gi jo-Lawi kod jo-Israel okuong’ore
ni ginitim gima gisewachono. Mi ne gichamo muma. 6Eka Ezra noa e nyim Od
Nyasaye, modhi e od Jehohanan nyakwar Eliashib, monindo kuno. To ne ok
ochamo gimoro kata pi ne ok omodho, nimar noywak nikech richo mane joma
oa e tuech otimo.

7Kinyne ne ogo milome e Jerusalem kendo e piny Juda duto, ni ji duto
mane oa e tuech mondo ochokre Jerusalem. 8To ka ng’ato ok ochopo ka pok
ndalo adek orumo, to jotelo gi jodongo nyalo peyo gige duto, kendo
ng’ado kare oko kuom oganda joma oa e tuech. 9Mi jo-Juda gi jo-Benjamin
duto nochokore Jerusalem ka pok ndalo adek orumo. Due piero ariyo due
mar ochiko, ji duto nobet e laru manie nyim Od Nyasaye, ka kirni nikech
luoro nomakogi, kendo nikech koth maduong’ ne goyogi.

10Ezra jadolo nochung’, mowachonigi niya, "Useketho kuom kendo nyi joma
ok jo-Yahudi, kendo usemedo richo mag jo-Israel. 11To koro huluru richou
ni Ruoth Nyasaye ma Nyasach kwereu, kendo lokreuru mondo utim gima
odwaro, kupogoru kuom joma ok jo-Yahudi, kendo kuom nyigi ma
usekendo." 12Mi ji duto ma nochokore kanyo nodwoke gi duol maduong’
niya, "Ee, wayie timo gima iwacho. 13To eri wan ji mang’eny ka, kendo en
chiri, omiyo ok wanyal dhi nyime gi chung’ oko ka. To bende tijni ok bi
rumo kuom odiechieng’ achiel kata kuom ndalo ariyo, nikech waseketho gi
ketho maduong’ e wachni. 14Koro jodongwa mondo ochung’ ni ogandawa duto,
kendo jogo duto manie miechwa mosekendo nyi joma ok jo-Yahudi, mondo obi
e nyim jodongo e seche moketi. Ng’ato ka ng’ato mondo obi e nyim jodonge
kod jong’ad bura mag dalagi, nyaka mirimb Nyasaye man kuomwa e wachni
rum." 15Ji duto noyie timo kamano, mak mana Jonathan wuod Asahel kod
Jazeya wuod Tikva, kaachiel gi Meshulam kod Shebethai ma ja-Lawi ema
notimo rabala e wachni. 16To joma noa e tuech notimo mana kaka ne
gisesingore. Ezra jadolo noyiero jotelo moko gi nyinggi, mochung’ni
dhoutgi. Ne gichako tich nono wach joma osekendo nyi joma ok jo-Yahudi
tarik achiel mar due mar apar, 17mi ne gitieko tijno tarik achiel mar
due mokwongo.

18Jodolo mane oyud ni osekendo nyi joma ok jo-Yahudi, ne gin Maaseya gi
Eliezer gi Jarib kod Gedalia ma jaka Jeshua wuod Jozadak, gi
owetene. 19Ne gikuong’ore ni nyaka giriemb mondgigo, kendo ne giomo im e
kweth obed misango mar golo richogi. 20Kuom joka Imer ne gin Hanani kod
Zebadia; 21kuom joka Harim ne gin Maaseya gi Elija gi Shemaya gi Jehiel
kod Uzia; 22kuom joka Pashur ne gin Elioenai gi Maaseya gi Ishmael gi
Nethaneel gi Jozabad kod Elasa.

23To kuom jo-Lawi ne gin Jozabad gi Shimei gi Keleya (miluongo bende ni
Kelita,) gi Pethahia gi Juda kod Eliezer. 24To kuom jower ne en
Eliashib. To kuom jorit dhorangeye ne gin Shalum gi Telem kod Uri.

25To magi e jo-Israel mamoko: kuom joka Parosh ne gin Ramia gi Izia gi
Malkia gi Mijamin gi Eleazar gi Malkia gi Mijamin kod Benaya. 26To kuom
joka Elam ne gin Matania gi Zekaria gi Jehiel gi Abdi gi Jeremoth kod
Elija. 27Kuom joka Zatu ne gin Jeremoth gi Zabad kod Aziza. 28Kuom joka
Bebai ne gin Jehohanan gi Hanania gi Zabai kod Athalia. 29Kuom joka Bani
ne gin Meshulam gi Maluk gi Adaya gi Jashub gi Sheal kod
Jeremoth. 30Kuom joka Pahath-moab ne gin Adnagi Kelal gi Benaya gi
Maaseya gi Matania gi Bezalel gi Binui kod Manase. 31Kuom joka Harim to
ne gin Eliezer gi Ishija gi Malkia gi Shemaya gi Simeon, 32gi Benjamin
gi Maluk kod Shemaria. 33Kuom joka Hashum ne gin Matenai gi Matata gi
Zabad gi Elifelet gi Jeremai gi Manase kod Shimei. 34Kuom joka Bani ne
gin Maadai gi Amram gi Uel 35gi Benaya gi Bedeya gi keluhi 36gi Vania gi
Meremoth gi Eliashib 37gi Matania gi Mataenai kod Jaasau. 38Kuom joka
Binui ne gin Shimei 39gi Shelemia gi Nathan gi Adaya 40gi Maknadebai gi
Shashai 41gi Azareel gi Shelemia gi Shemaria 42gi Shalum gi Amaria kod
Josef. 43To kuom joka Nebo ne gin Jeyel gi Matithia gi zabad gi Zebina
gi Jedai gi Joel kod Benaya.

44Jogo duto nosekendo nyi joma ok jo-Yahudi, to koro ne giriembogi,
kaachiel gi nyithindgi.

EZRA 10

Oriemb mon ma ok jo-Yahudi gi nyithindgi

1Kane Ezra lemo kendo hulo richo, koriere piny kendo oywak e nyim Od
Nyasaye, oganda jo-Israel maduong’ nobiro molwore. Ne gin chwo gi mon
kod nyithindo, kendo giduto ne giywak malit. 2Eka Shekania wuod Jehiel,
jaka Elam nowacho ni Ezra niya, "Waseketho e nyim Nyasachwa kuom kendo
nyi joma ok jo-Yahudi, ma koro odak e pinyni. To kata ka wasetimo
kamano, jo-Israel pod nigi geno. 3Emomiyo koro wasingrueru ni Nyasachwa
ni wanariemb mon-go gi nyithindgi, kaka useng’adonwa rieko, un kod jogo
moluoro chik Nyasaye, kendo watimuru gima chik dwaro. 4Chak mana tich,
nikech en tich momiyi, kendo wabiro konyi. Bed gi chir mondo itim gima
dwarore."

5Ezra nochung’, momiyo jotend jodolo gi jo-Lawi kod jo-Israel okuong’ore
ni ginitim gima gisewachono. Mi ne gichamo muma. 6Eka Ezra noa e nyim Od
Nyasaye, modhi e od Jehohanan nyakwar Eliashib, monindo kuno. To ne ok
ochamo gimoro kata pi ne ok omodho, nimar noywak nikech richo mane joma
oa e tuech otimo.

7Kinyne ne ogo milome e Jerusalem kendo e piny Juda duto, ni ji duto
mane oa e tuech mondo ochokre Jerusalem. 8To ka ng’ato ok ochopo ka pok
ndalo adek orumo, to jotelo gi jodongo nyalo peyo gige duto, kendo
ng’ado kare oko kuom oganda joma oa e tuech. 9Mi jo-Juda gi jo-Benjamin
duto nochokore Jerusalem ka pok ndalo adek orumo. Due piero ariyo due
mar ochiko, ji duto nobet e laru manie nyim Od Nyasaye, ka kirni nikech
luoro nomakogi, kendo nikech koth maduong’ ne goyogi.

10Ezra jadolo nochung’, mowachonigi niya, "Useketho kuom kendo nyi joma
ok jo-Yahudi, kendo usemedo richo mag jo-Israel. 11To koro huluru richou
ni Ruoth Nyasaye ma Nyasach kwereu, kendo lokreuru mondo utim gima
odwaro, kupogoru kuom joma ok jo-Yahudi, kendo kuom nyigi ma
usekendo." 12Mi ji duto ma nochokore kanyo nodwoke gi duol maduong’
niya, "Ee, wayie timo gima iwacho. 13To eri wan ji mang’eny ka, kendo en
chiri, omiyo ok wanyal dhi nyime gi chung’ oko ka. To bende tijni ok bi
rumo kuom odiechieng’ achiel kata kuom ndalo ariyo, nikech waseketho gi
ketho maduong’ e wachni. 14Koro jodongwa mondo ochung’ ni ogandawa duto,
kendo jogo duto manie miechwa mosekendo nyi joma ok jo-Yahudi, mondo obi
e nyim jodongo e seche moketi. Ng’ato ka ng’ato mondo obi e nyim jodonge
kod jong’ad bura mag dalagi, nyaka mirimb Nyasaye man kuomwa e wachni
rum." 15Ji duto noyie timo kamano, mak mana Jonathan wuod Asahel kod
Jazeya wuod Tikva, kaachiel gi Meshulam kod Shebethai ma ja-Lawi ema
notimo rabala e wachni. 16To joma noa e tuech notimo mana kaka ne
gisesingore. Ezra jadolo noyiero jotelo moko gi nyinggi, mochung’ni
dhoutgi. Ne gichako tich nono wach joma osekendo nyi joma ok jo-Yahudi
tarik achiel mar due mar apar, 17mi ne gitieko tijno tarik achiel mar
due mokwongo.

18Jodolo mane oyud ni osekendo nyi joma ok jo-Yahudi, ne gin Maaseya gi
Eliezer gi Jarib kod Gedalia ma jaka Jeshua wuod Jozadak, gi
owetene. 19Ne gikuong’ore ni nyaka giriemb mondgigo, kendo ne giomo im e
kweth obed misango mar golo richogi. 20Kuom joka Imer ne gin Hanani kod
Zebadia; 21kuom joka Harim ne gin Maaseya gi Elija gi Shemaya gi Jehiel
kod Uzia; 22kuom joka Pashur ne gin Elioenai gi Maaseya gi Ishmael gi
Nethaneel gi Jozabad kod Elasa.

23To kuom jo-Lawi ne gin Jozabad gi Shimei gi Keleya (miluongo bende ni
Kelita,) gi Pethahia gi Juda kod Eliezer. 24To kuom jower ne en
Eliashib. To kuom jorit dhorangeye ne gin Shalum gi Telem kod Uri.

25To magi e jo-Israel mamoko: kuom joka Parosh ne gin Ramia gi Izia gi
Malkia gi Mijamin gi Eleazar gi Malkia gi Mijamin kod Benaya. 26To kuom
joka Elam ne gin Matania gi Zekaria gi Jehiel gi Abdi gi Jeremoth kod
Elija. 27Kuom joka Zatu ne gin Jeremoth gi Zabad kod Aziza. 28Kuom joka
Bebai ne gin Jehohanan gi Hanania gi Zabai kod Athalia. 29Kuom joka Bani
ne gin Meshulam gi Maluk gi Adaya gi Jashub gi Sheal kod
Jeremoth. 30Kuom joka Pahath-moab ne gin Adnagi Kelal gi Benaya gi
Maaseya gi Matania gi Bezalel gi Binui kod Manase. 31Kuom joka Harim to
ne gin Eliezer gi Ishija gi Malkia gi Shemaya gi Simeon, 32gi Benjamin
gi Maluk kod Shemaria. 33Kuom joka Hashum ne gin Matenai gi Matata gi
Zabad gi Elifelet gi Jeremai gi Manase kod Shimei. 34Kuom joka Bani ne
gin Maadai gi Amram gi Uel 35gi Benaya gi Bedeya gi keluhi 36gi Vania gi
Meremoth gi Eliashib 37gi Matania gi Mataenai kod Jaasau. 38Kuom joka
Binui ne gin Shimei 39gi Shelemia gi Nathan gi Adaya 40gi Maknadebai gi
Shashai 41gi Azareel gi Shelemia gi Shemaria 42gi Shalum gi Amaria kod
Josef. 43To kuom joka Nebo ne gin Jeyel gi Matithia gi zabad gi Zebina
gi Jedai gi Joel kod Benaya.

44Jogo duto nosekendo nyi joma ok jo-Yahudi, to koro ne giriembogi,
kaachiel gi nyithindgi.

NEHEMIA 1

Nehemia olemo ni Jerusalem

1Magi e weche mag Nehemia wuod Hakalia:

E due mar Kislev, e higa mar piero ariyo mar loch Artaxerxes, kane en
Susa, dala ruoth, 2Hanani ma owadwa nobiro gi jomoko koa Juda. Napenjogi
wach Jerusalem, kod wach jo-Yahudi mane odong’ kuom joma nodok kuno, koa
e tuech Babulon, kuma nosetergie. 3Ne gidwoka niya, "Joma nodong’ e
pinyno, koa e tuech koro oneno thagruok gi wich kuot maduong’. Ohinga
mar Jerusalem osemuki, kendo dhorangeyene duto osewang’ gi mach."

4Kane awinjo wachno, nabet piny maywak kuom ndalo mogwarore, ka atueyo
chiemo, kendo alemo e nyim Nyasach polo. 5Ne alemo kama: "A Ruoth
Nyasaye ma Nyasach polo, Nyasaye maduong’ kendo malich. Irito singruok
mitimo gi joma oheri kendo marito chikeni, kiherogi gi hera mosiko. 6Yie
ichik iti kendo inen, mondo iwinj kwayona ma aketo e nyimi odiechieng’
gotieno, kakwayo ni jo-Israel. Ahulo richo ma wan jo-Israel wasetimo e
nyimi. Ee, an kaachiel gi dhoodwa wasetimo richo. 7Wasekethoni adier,
kendo ok waserito chike duto mane imiyo Musa jatichni. 8T.Lawi 26.33.To
yie ipar gima ninyise, kiwacho niya, ‘Kuketho chikna, to anakeu e kind
ogendini. 9T.Chik 30.1-5.To kuduogo ira, mi urito chikna, to anachoku,
kendo anadwoku e dala miseyiero mondo nyinga obedie, kata obedo ni uke
muchopo e tung’ piny gi tung’ piny.’ 10A Ruoth Nyasaye, jo-Israel gin
jotichni kendo jogo misewaro gi tekoni kod badi motegno. 11Yie ichik iti
mondo iwinj kwayona kod kwayo jotichni mohero luoro nyingi, kendo yie
iguedha kawuononi, mondo imi jal matiyone ogena." E kindeno ne an jagam
divai mar ruoth Artaxerxes.

NEHEMIA 2

Nehemia odhi Jerusalem

1Ne en due mar Nisan, e higa mar piero ariyo mar loch ruoth Artaxerxes.
Kaka gamo divai ne en tichna, ne akawo divai, mamiyo ruoth, to nakuyo
kachung’ e nyime. 2Ruoth nopenja ni "Ang’o momiyo isin, to ok ituo?
Nyaka bed ni chunyi chandore." Kane awinjo kamano, luoro nomaka. 32 Ruo
25.8-10; 2 W.Nda 36.19; Jer 52.12-14.Nadwoko ruoth niya, "Ruoth mondo
odag aming’a! Akuyo nikech dala moyikie kwerena odong’ nono, kendo
dhorangeyene osewang’ gi mach." 4Ruoth nopenja ni, "Koro idwa ni atimni
ang’o?" Nalamo Nyasach polo, 5mi awacho ni ruoth niya, "Ka long’oni,
kendo kiyie koda, to yie adhi Juda, nyaka dala moyikie kwerena, mondo
achak agere kendo." 6Ruoth nopenja, ka mikache obet bute, niya,
"Wuodhino biro kawi ndalo adi, to ibiro duogo karang’o?" Kuom mano
nanyise kar ndalo madwaro, mi oyiena mondo adhi. 7Eka nomedo kwayo ruoth
niya, "Kiyi, to miya barupe mondo ater ni ruodhi mag piny man loka aora
Yufrate, mondo giyiena akadh nyaka achop Juda. 8To bende miya barua moro
mondo adhigo ir Asaf, jarit yiend bunge magi, mondo omiya yien adhi
alosgo dhorangeye kama ochiel motegno momanyore gi od ruoth, kendo
alosgo ohinga mar dala, kod ot ma abiro dakie." Ruoth nomiya gik moko
duto mane akwaye, nikech Nyasacha ne ni koda.

9Kane achopo kuom ruodhi mag piny man loka aora Yufrate, namiyogi barupe
ruoth. Noyudo ka ruoth omiya jotend lweny kod joidh farese mondo
okowa. 10To kane Sanbalat ja-Horon kod Tobia ja-Amon ma misumba owinjo
ni ng’ato osebiro mondo okel dongruok ni jo-Israel, ne gikecho ahinya.

Nehemia ojiwo jo-Yahudi mondo ochak oger ohinga mar Jerusalem

11Kane achopo Jerusalem nabedo kuno kuom ndalo adek. 12Bang’e nakawo
jomoko manok, mawuokgo gotieno, to ne ok anyiso ng’ato gima Nyasacha
noseketo e chunya mondo atim ni Jerusalem. Ne waonge gi kanyna, mak mana
mano mane aidho. 13Nawuok gotieno ka aluwo rangach miluongo ni Ranga
Holo, mi achiko Soko mar Thuol, kod Ranga Owuoyo, ka anono kuonde mane
ohinga mar Jerusalem omukorego, kaachiel gi dhorangeyene mane owang’ gi
mach. 14Bang’ mano nadhi e Ranga Soko, machopo e Yap Ruoth, to ne onge
kama kanja nyalo kadhoe. 15Ne amedo luwo holo gotieno, ka anono ohinga,
eka naduogo e dala gi Ranga Holo mane owuokgo. 16To jotelo ne ok ong’eyo
kuma ne adhiye, kata gima natimo. Bende ne pok anyiso jo-Yahudi gi
jodolo gi joka ruoth gi jotelo kod ji duto mane onego kony tich, gima
adwaro timo.

17To bang’e nawachonigi niya, "Uneno masira ma wantieni, ka Jerusalem
odong’ gunda, kendo rangeyene owang’ gi mach. Koro biuru walos ohinga
mar Jerusalem mondo wich kuot ma wan go orum." 18Bende nanyisogi kaka
Nyasaye nosebet koda, kendo gima ne ruoth owachona mi ne gidwoka niya,
"Wachakuru gedo!" Kamano ne gichako tich matek, modhi nyime maber.

19To kane Sanbalat ja-Horon gi Tobia ja-Amon ma misumba, kod Geshem
ja-Arabu owinjo wachno, ne ginyierowa kendo gicharowa, ka gipenjowa ni,
"Ang’o mutimoni? Udwaro ng’anyo ni ruoth koso?" 20To nadwokogi niya,
"Nyasach polo biro gwedhowa, kendo wan jotichne koro wachako gedo. To un
uonge migawo kata teko kata mana rapar moro e Jerusalem."

NEHEMIA 3

Opog ni ji migepe mag ohinga mondo olosi

1Eliashib jadolo maduong’ kod jodolo mamoko ne jochako tich, mogero
Rangach miluongo ni Ranga Rombe. Ne gichungo sirni mage, mi girwako
thikene. Ne gigero ohinga mochopo kama oger mabor mar ng’icho mar Hamea,
kendo nyaka kama oger mabor mar ngicho mar Hananel. Eka ne giguedhe. 2To
jo-Jeriko nogedo e dir Eliashib, ka Zakur wuod Imri to ne gedo e dir
jo-Jerikogo. 3Ranga Rech to yawuot Hasenaa ema nogero. Ne gichungo sirni
mage, kendo ne girwako thikene gi radedi kod lodi mage. 4Meremoth wuod
Uria ma wuod Hakoz nogero migape e dirgi. Ng’at mane ogedo e dir
jo-Meremoth ne en Meshulam wuod Berekia ma wuod Meshezabel. Zadok wuod
Baana ema nogedo e dir Meshulam, 5to e dir Zadok to Tekoa ema nogedoe.
To jodonggi ne ok oyie tiyo tich mane ruoth omiyogi.

6Joyada wuod Pasea kod Meshulam wuod Besodeya ne jogero Ranga Dala
Machon. Ne gichungo sirni mage, mi girwako thikene gi radedi kod lodi
mage. 7Melatia ja-Gibeon gi jo-Mizpa nogedo e dir jo-Tekoa mochopo e od
jatelo man loka aora Yufrate. 8Uziel wuod Marhaya, jatich dhahabu,
notiyo e dir jogo. Hanania, ma jalos gik mang’ue ng’ar, nogedo mokiewo
gi Uziel ka gigero ohinga mar Jerusalem nyaka kama ohinga
lachgo. 9Refaya wuod Hur mane jatend dir gweng’ Jerusalem bende nogero
migape mokiewo gii migap Hanania. 10Jedaya wuod Harumaf nogedo kama
omanyore gi ode owuon, to Hatush wuod Hashabnia ne tiyo e dire. 11Malkia
wuod Harim, gi Hashub wuod Pahath-moab ne jochako ogero migawo machielo,
kaachiel gi kama oger mabor mar ng’icho mar kende mach. 12Shalum wuod
Halohesh, ma jatend dir gweng’ Jerusalem komachielo nogedo e dir jogo,
ka nyige konye.

13Hanun gi jo-Zanoa nogero Ranga Holo, mi girwako thikene gi radedi kod
lodi mage, to bende ne gigero ohinga ma borne oromo mita mia abich nyaka
gichopo e Ranga Owuoyo. 14Ranga Owuoyono to Malkia wuod Rekab, jatend
gweng’ Beth-hekerem ema nogero. Norwako thikene gi radedi kod lodi
mage. 15Shalum Kol-hoze, jatend jo-Mizpa, nogero Ranga Soko, moketone
tado, kendo orwako thikene gi radedi kod lodi mage. Bende nogero ohinga,
chakre Yap Siloam, kama omanyore gi orundu mar ruoth, nyaka raidhi malor
koa e Dala Daudi.

16Nehemia wuod Azbuk, jatend dir gweng’ Bethzur, nogedo e dir Shalum,
mochopo nyaka kar liend Daudi, kendo nyaka yawo mokuny, kod od
jolweny. 17Jo-Lawi ema notiyo e dir Nehemia. Hashabia, jatend dir gweng’
Keila, nogedo e dir Rehum wuod Bani, kochung’ ni jogweng’gi. 18Jowete
Hashabia nogedo e dirgi. Ne gin jo-Binui wuod Hanadad, jatend dir gweng’
Keila machielo. 19Ezer wuod Jeshua jatend Mizpa nochako gero migawo
machielo e dir jo-Binui, kama omanyore gi yo maidho kochomo kar keno mar
gilweny man kama ohinga ogomogo. 20Barak wuod Zebai bende nochako gero
migawo moro, chakre kama ohinga ogomogono, nyaka dhood Eliashib jadolo
maduong’. 21Meremoth wuod Uria ma wuod Hakoz nochako ogero migawo
machielo e dir Barak. Migapeno nochakore e dhood Eliashib mochopo e giko
mar od Eliashib.

22Jodolo mane odak e gweng’ Jerusalem nogedo e dir Meremoth, 23to
Benjamin gi Hashub nogedo kama omanyore gi odgi. E dirgi, Azaria wuod
Maaseya ma wuod Anania nogedoe kama omanyore gi ode. 24Binui wuod
Hanadad nochako ogero migawo moro e dir Azaria, chakre od Azaria nyaka
kama oting’ore ma ohinga ogomogo. 25Palal wuod Uzai nogedo momanyore gi
kama oting’oreno, kendo momanyore gi od ruoth. 26Pedaya wuod Parosh
nochako gedo e dir Palal nyaka kama omanyore gi Ranga Pi, gi yo ka wuok
chieng’ kendo momanyore gi kama oger mabor mar ng’icho mowuok oko. 27E
dir Pedaya, jo-Tekoa nochako ogero migawo machielo, chakre kama omanyore
gi kama duong’ moger mabor mar ng’icho mowuok okono nyaka ohinga mar
Ofel.

28To koa e Ranga Farese, jodolo ema nogedo kama omanyore gi
utgi. 29Zadok wuod Imer nogedo e dir jodolo kama omanyore gi ode. E dir
Zadok to Shemaya wuod Shekania mane jarit Rangach mochiko yo wuok
chieng’, ema nogedoe. 30Hanania wuod Shemelia, kod Hanun wuod Zalaf mar
auchiel ne jochako gero migawo moro e dir Shemaya. Meshulam wuod Berekia
noloso ohinga e dir jogo, kama omanyore gi ode. 31Malkia jatich dhahabu
notiyo e dir Meshulam, mogedo nyaka od jotich Hekalu, kod od johala,
kama omanyore gi Rangach Miyworoe, kendo nyaka ot man ewi tado mar kama
ohinga ogomogo. 32Jotich dhahabu kod joohala ema noloso ohinga chakre
gorofa nyaka Ranga Rombe.

NEHEMIA 4

Jogedo orito wasigu

1Kane Sanbalat owinjo ni wagero ohinga mar Jerusalem, mirima nomake
ahinya, kendo nojaro jo-Yahudi, 2kopenjo jowetene kod jolweny mane ni
Samaria niya, "Jo-Yahudi mayomyomgi dwaro timo ang’o ka? Giparo ni
digilos kanyo kendo? Bende diginyal timo misango kendo tieko tich
godiechieng’ achiel? Koso giparo ni ginyalo golo kite kuom pidhe ohinga
mowang’go, mi gichak gigedgo?" 3Tobia ja Amon, mane oyudo ochung’ bute,
bende nowacho niya, "We gigedi. To kata mana bwe koidho ohingano, to
nyaka oruombre piny!"

4"A Nyasachwa, winjie kaka gijarowa. Dwok ayanygi e wigi giwegi, kendo
itergi e piny mabor ka joma otue ma ji jaro. 5Kik iwenigi richogi, kendo
kik wiyi wil gi kethogi, nikech gisechayo jogedo e lela."

6Ne wamedo mana gero ohinga mi olworo, kendo borne modhi malo nochopo e
kore ni mar ji ne nigi chuny mar tich. 7To kane Sanbalat kod Tobia,
kaachiel gi jo-Arabu gi jo-Amor kod jo-Ashdod owinjo ni tij gero ohinga
mar Jerusalem odhi nyime maber, kendo ni kuonde momukore bende osedin,
mirima nomakogi ahinya, 8mi ne gichokore giduto mondo gibi gimonj
Jerusalem, kendo gimi ji kihondko. 9Kuom mano ne walamo Nyasachwa, kendo
ne waketo askeche ma jorit odiechieng’ gotieno mondo ogeng’gi.

10To jo-Juda nowacho niya, "Pidhe mag kuonde momukore ng’eny, to teko
joma goologi osedok chien, omiyo ok wanyal medo gero ohinga." 11Wasikwa
bende nowacho niya, "Wabiro monjogi, mwaneggi, ka pok giwinjo kata neno
gimoro, mi tich biro chung’." 12Kane jo-Yahudi modak machiegni gi
wasikwa obiro irwa, ne giwachonwa jading’eny ni wasikwago biro wuok
kuonde duto ma gidakie mondo omonjwa. 13Kane awinjo wachno, nachano ji e
dhoutgi, maketo kuonde mane ni thuolo e kor ohinga, ka giting’o ligangla
gi tong’ kod atung’. 14Eka narango piny kaka chalo, manyiso ruoth kod
jotelo gi ji duto niya, "Kik uluorgi, to paruru Ruoth Nyasaye maduong’
kendo malich, kendo uked ni oweteu gi yawuotu gi nyiu gi mondu kod
miechu."

15Kane wasikwa owinjo ni wasefwenyo gima gichano timo, kendo ni Nyasaye
oseketho parogi, ne giweyowa, mi waduto ne wadhi nyime gi gedo. 16Chakre
chieng’no, nus mar joga nodhi nyime gi gedo, to nus modong’ noting’o
tong’ gi okumba gi atung’, ka girwakore gi akor mag lweny. Jotelo to
nokwayo jo-Juda 17mane gedo. Joma ne golo pidhe mag kuonde momukorego ne
tiyo gi lwedo achiel, to lwedo machielo gimakogo gilweny. 18Jogedo bende
notiyo ka nigi liganglagi. Ja go tung’ to nochung’ buta. 19Naloso gi
joka ruoth kod jotelo gi ji duto, ka awacho niya, "Tich duong kendo
omamore, omiyo wakelore kwagedo. 20Kuom mano, kamoro amora muwinjo ka
tung’ ywakie, to yuorwauru kanyo, kendo Nyasachwa biro kedonwa."

21Kamano ne wadhi nyime gi tich, chakre ru piny,, nyaka yuso piny, ka
nus ji oting’o tong’. 22E kindego nawacho ni ji bende niya, "Ng’ato ka
ng’ato mondo onind Jerusalem, kaachiel gi jatichne, mondo gibednwa joma
ritowa gotieno, kendo joma tiyo godiechieng’." 23Kuom mano, an gi
owetena gi joga kod askeche ma rita, ne ok walonyo lepwa, kendo seche
duto ne wamako gilwenjwa e lwetwa ma korachwich.

NEHEMIA 5

Ji oyie weyo kawo ohala kuom gik ma giholo jowetegi

1Bang’ kinde moko ji duto machwo gi mamon, nochako ywagore malit nikech
gima ne jo Yahudi wetegi otimo. 2Jomoko ne ng’ur ni gisesingo yawuotgi
gi nyigi mondo giyud chiemo ma digiresgo ngimagi. 3Jomoko to ne singo
puothegi mag cham gi mag mzabibu kod utegi mondo giyud cham nikech
kech. 4To jomoko bende ne singo puothegi mag cham gi mag mzabibu mondo
giyud pesa ma digigolgo osuru ni ruoth. 5Ne giwacho niya, "Donge gik ma
wakonyorego chalo mana gi gik ma ji duto konyorego? Nyithindwa bende
chalo mana gi nyithind ji mamoko. To kata kamano pod wachuno yawuotwa gi
nyiwa mondo obed wasumbni. Kata sani nyiwa moko osedoko wasumbni, to
onge gima wanyalo timo, nikech puothewa mag cham gi mag mzabibu nie lwet
jomoko." 6Kane awinjo ywagruokgino kod weche mane giwacho, mirima
maduong’ nomaka. 7Wuok 22.25; T.Lawi 25.35-37; T.Chik 23.19, 20.To
nahoyo chunya, mi aparo gima onego atim. Bang’e nadhi maloso gi joka
ruoth kod jotelo moko, ka akwerogi ni gisetimo marach kuom kawo
jo-Yahudi wetegi ka gik mosing ni gope. 8Eka namedo wachonigi niya,
"Jo-Yahudi weteu mane jopinje mamoko ong’iewo, wasewaro mwadwoko, kaka
wanyalo, to un koro uso mana joweteu uwegi, to mano biro chunowa mana ni
nyaka wawargi kendo!" Ne giling’ ka dhogi omoko. 9Eka nadhi nyime
kawachonigi niya, "Gima utimo rach! Owinjore ubed joma oluoro Nyasaye
ahinya, mondo ogendini ma wasikwa kik yud thuolo mar charowa. 10An awuon
gi jowetena kod joga, waholo ji pesa kod cham, to ok wakaw ohala.
Waweuru wach mar kawo ji ka joma osing kuom gope. 11Dwoknigiuru utgi,
kod puothegi mag cham gi mag mzabibu kod mag zeituni, kaachiel gi ohala
museyudo kuom pesa gi cham gi mag mzabibu kod mag zeituni, kaachiel gi
ohala museyudo kuom pesa gi cham gi divai manyien kod mo
musehologi." 12Eka ne gisingore niya, "Wabiro dwokonigi gigo duto, kendo
ok wanadwar ohala moro kuomgi."

Koro eka naluongo jodolo, mi amiyo joma noseketho okuong’ore ni ginitim
gima gisewacho. 13Bang’e nateng’o nangana, ka awachonigi niya, "Ng’ato
ka ng’ato ma ok ochopo singruokni, to Nyasaye mondo oteng’ oko kuom joge
kendo kuom mwandune, mana kaka aseteng’o nangana, modong’ nono." Eka ji
duto ma nochokore nowacho ni, "Obed kamano." Mi ne gipako Ruoth Nyasaye.
Bange ne gitimo kaka ne gisingore.

14To bende kuom higni apar gariyo duto mane abedoe jatend piny Juda,
chakre higa mar piero ariyo mar loch ruoth Artaxerxes nyaka higa mar
piero adek mar lochne, an gi jowetena ne ok wakawo chiemo mane oyie ni
jatelo kawo kuom jopinyno. 15Jotelo ma nokwongona noketo ni ji ting’
mapek, ka gikawo kuomgi chiemoo kod divai ma nengogi ne romo nus kilo
mar fedha odiechieng’ kodiechieng’. To bende jotichgi ne thago ji, to an
ne ok atimo kamano, nikech naluoro Nyasaye. 16Bende naketo tekra duto e
tich ohinga, kendo ne ok ang’iewo lowo 17To bende napidho jo-Yahudi mia
achiel gi piero abich, koriwore gi jong’ad bura. Ji mamoko ma noa e
pinje mokiewo kodwa bende narwako. 18Chiemo mane gichamo odiechieng’
kodiechieng’ ne romo dhiang’ achiel gi rombe auchiel machwe. Gwen bende
nilosona, kendo bang’ ndalo apar apar nikelona divai mang’eny mopogore
opogore. Mago duto nagolo kuom mwanduna awuon, to kata kamano, ne ok
akawo chiemo mane oyie ni jatelo kawo kuom jopiny, nikech ji ne nigi
ting’ mapek mohingogi. 19A Nyasacha, par gik moko duto masetimo ni jogi,
kendo iguedha.

NEHEMIA 6

Wasik jo-Yahudi otemo chungo tich ohinga

1Sanbalat gi Tobia gi Geshem ja-Arabi kod wasikwa mamoko nowinjo ni
wasetieko gero ohinga, ma onge kamoro momukore modong’, kata obedo ni ne
pok aketo thike mag dhorangeye. 2Mano omiyo Sanbalat gi Geshem noluonga
mondo adhi gi Hakefirim e paw Ono, alos kodgi. To mano ne mana riekogi
mar timona marach. 3Omiyo naoronigi joote gi wach niya, "An gi tich
maduong’, omiyo ok anyal biro. Ere kaka dawe tich mondo ochung’, ka
abiro iru mwalo kuno?" 4Ne giluonga kamano nyading’wen, to e kinde ka
kinde nadwokogi mana machalre. 5To e luong mar abich, Sanbalat noorona
wach kod joote moting’o barua ma ok odin. 6Baruano nondikie niya, "Wach
oselandore e kind ogendini ni in kod jo-Yahudi uchano ng’anyo, kendo
Geshem bende osewinjo kamano. Mano emomiyo igero ohinga. Wawinjo bende
ni in iwuon idwaro bedo ruoth. 7Kendo wawinjo ni iseketo jonabi mondo
oland wach e Jerusalem, ni nigi ruoth, ma enie in. Bed gi ratiro ni
ruoth biro winjo wachni, omiyo bi piyo mondo walos kodi." 8To nadwokogi
niya, "Onge gimoro mosetimore kaka uwachono. Mago mana weche mag
miriambo, muhango un uwegi!" 9Giduto ne gidwaro bwogowa, ka giparo ni
wabiro nyosore, kendo tichwa ok bi rumo. To namedo keto tekra duto e
tich.

10Chieng’ moro nadhi e od Shemaya wuod Delaya ma wuod Mehetabel, mane
chik otueyo e ode. Nowachona niya, "Wadhi e Od Nyasaye, mondo warom ei
Kama Ler, kendo waloruru dhoudi, nimar gibiro biro negi gotieno." 11To
nadwoke niya, "Bende ng’ato kaka an diring adier? Koso ng’ato kaka an
nyalo donjo e Hekalu mondo oresre? 12Ooyo, ok abi donjo!" Eka nafwenyo
ni Nyasaye ne ok oore, to nokoro wechego mana ni mondo ohinya, kendo ni
Tobia gi Sanbalat ema nomiye asoya mondo okor wechego. 13Ne gimiye asoya
mondo obwoga, adonj e Hekalu kamano, mi atim gima chik okwero mondo
giketh nyinga. 14A Nyasacha, par gima Tobia gi Sanbalat josetimo, kendo
par kaka Noadia janabi madhako kod jonabi mamoko josetemo bwoga.

15Chieng’ due piero ariyo gabich mar due Elul, ohinga norumo. Tich
notieko ndalo piero abich gariyo. 16Kane wasikwa owinjo kamano, kendo
ogendini mokiewo kodwa oneno tijno, ne giwuoro kaka en tich maduong’,
kendo ne ging’eyo ni Nyasachwa ema nokonyowa.

17To e kindego duto jodong Juda ne oro barupe mang’eny ni Tobia, kendo
ne giyudo dwoko moa kuome. 18Jo-Juda mang’eny ne ni kode e winjruok,
nimar ne en or Shekania wuod Ara, kendo wuode ma Jehohanan nokendo nyar
Meshulam wuod Berekia. 19Jogo ne pako Tobia e wang’a pile, kendo ne
ginyise weche mane awacho. To bende Tobia nondikona barupe kobwogago.

NEHEMIA 7

Nehemia oketo ni Jerusalem jotelo

1Kane ohinga oseger manyien, kendo aketone dhorangeye, ne ayiero jorit
dhorangeye. 2Bende naketo Hanani owadwa gi Hanania mane jatend kama
ochiel motegno, mondo jobed jotend Jerusalem. Nayiero Hanania nikech ne
en ng’at mogen kendo moluoro Nyasaye moloyo joma momo duto. 3Nawachonigi
niya, "Rangeye mag Jerusalem ok onego owe thuolo e seche mag odiechieng’
tir, to nyaka chieggi matek ka joritgi yueyo. Bende yieruru jo-Jerusalem
moko bende obed jorito. Moko uket kuonde monego riti, to moko uket e
nyim utgi giwegi." 4Jerusalem ne lach kendo iye ne ni thuolo, kendo udi
ne pok ochak gerie.

Kar romb joma noduogo koa e tuech

5Nyasaye nojiwo chunya mondo achok joka ruoth kod jotelo gi ji duto,
mondo ondik nyinggi kaluwore gi dhoutgi. Bende nayudo kitabu mondikie
nying joma nokuongo duogo, kaachiel gi anyuolagi. 6Magi e weche mane
ayudo kondiki e kitabuno: Kuom jo-Juda mane Nebukadnezar ruodh Babulon
odaro motero e tuech, magi e joma noduogo Jerusalem gi Juda, ng’ato ka
ng’ato e dalagi. 7Jotendgi ne gin Zerubabel gi Jeshua gi Nehemia gi
Azaria gi Raamia gi Nahamani gi Mordekai gi Bilshan gi Mispereth gi
Bigvai gi Nehum kod Baana.

8Kar romb jo-Israel machwo e magi: joka Parosh ne romo alufu ariyo gi
mia achiel kod piero abiriyo gariyo; 9joka Shefatia ne mia adek gi piero
abiriyo gariyo; 10joka Ara, mia auchiel gi piero abich gariyo; 11joka
Pahath-moab, tiende ni joka Jeshua kod joka Joab, ne alufu ariyo gi mia
aboro; 12joka Elam, alufu achiel gi mia ariyo kod piero abich
gang’wen; 13joka Zatu, mia aboro gi piero ang’wen gabich; 14joka Zakai,
mia abiriyo gi piero auchiel; 15joka Binui, mia auchiel gi piero ang’wen
gaboro; 16joka Bebai, mia auchiel gi piero ariyo gaboro; 17joka Azgad,
alufu ariyo gi mia adek kod piero ariyo gariyo; 18joka Adonikam, mia
auchiel gi piero auchiel gabiriyo; 19joka Bigvai, alufu ariyo gi piero
auchiel gabiriyo; 20joka Adin, mia auchiel gi piero abich gabich; 21joka
Ater, ma tiende ni joka Hezekia, to piero ochiko gaboro; 22joka Hashum,
mia adek gi piero ariyo gaboro; 23joka Bezai, mia adek gi piero ariyo
gang’wen; 24joka Harif, mia achiel gapar gariyo; 25joka Gibeon, to piero
ochiko gabich; 26jo-Bethlehem gi jo-Netofa, mia achiel gi piero aboro
gaboro; 27jo-Anathoth, mia achiel gi piero ariyo
gaboro; 28jo-Beth-Azmoth, piro ang’wen gariyo; 29jo-Kiriath-jearim gi
jo-Kefira kod jo-Beeroth, mia abiriyo gi piero ang’wen gadek; 30jo-Rama
gi jo-Geba, mia auchiel gi piero ariyo gachiel; 31jo-Mikmas, mia achiel
gi piero ariyo gariyo; 32jo-Bethel gi jo-Ai, mia achiel gi piero ariyo
gadek; 33jo-Nebo, piero abich gariyo gariyo; 34jo-Elam machielo, alufu
achiel gi mia ariyo kod piero abich gariyo; 35jo-Harim, mia adek gi
piero ariyo; 36jo-Jeriko, mia adek gi piero ang’wen gabich; 37jo-Lod gi
jo-Hadid kod jo-Ono, mia abiriyo gi piero ariyo gachiel; 38to jo-Senaa,
alufu adek gi mia ochiko, alufu adek gi mia ochiko kod piero adek.

39Kar romb jodolo: joka Jedaya ma jodhood Jeshua ne mia ochiko gi piero
abiriyo gadek; 40Joka Imer, alufu achiel gi piero abich gariyo; 41joka
Pashur, alufu achiel gi mia ariyo kod piero ang’wen gabiriyo; 42to joka
Harim, alufu achiel kod apar gabiriyo.

43Kar romb jo-Lawi; joka jeshua gi joka Kadmiel, ma jodhood Hadava ne
oromo ji piero abiriyo gang’wen.

44Kar romb jower: joka Asaf ne mia achiel gi piero ang’wen gaboro.

45Kar romb jorit dhorangeye: joka Shalum gi joka Ater gi joka Talmon gi
joka Akub gii joka Hatita kod joka Shobai, duto ji mia achiel gi piero
adek gaboro.

46Jotich Hekalu ne magi: joka Ziha gi joka Hasufa gi joka Taboath 47gi
joka Keros gi joka Sia gi joka Padon 48gi joka Lebana gi joka Hagaba gi
joka Shalmai 49gi joka Hanan gi joka Hidel gi joka Gahar, 50gi joka
Reaya gi joka Rezin gi joka Nekoda 51gi joka Gazam gi joka Uza gi joka
Pesea 52gi joka Besai gi joka Meunim gi joka Nefishesim 53gi joka Bakbuk
gi joka Hakufa gi joka Harhur 54gi joka Bazluth gi joka Mehida gi joka
Harsha 55gi joka Barkos gi joka Sisera, gi joka Tema 56gi joka Nezia kod
joka Hatifa.

57Nyikwa jotich Solomon ne gin: joka Sotai gi joka Sofereth gi joka
Perisa 58gi joka Jaala gi joka Darkon gi joka Gedel 59gi joka Shefatia
gi joka Hatil gi joka Pokereth-hazebaim kod joka Amon.

60Kar romb jotich Hekalu, kaachiel gi nyikwa jotich Solomon, duto ne
romo ji mia adek gi piero ochiko gariyo. 61Koro magi e joma noduogo koa
Tel-mela gi Tel-hasha gi Kerub gi Adon kod Imer, to ne ok nyal ng’e
anywolagi, kata ka gin koth jo-Israel adier; 62joka Delaya gi joka Tobia
gi joka Nekoda duto ji mia auchiel gi piero ang’wen gariyo. 63Jodolo
moko bende ne ok ong’e anywolagi. Ne gin joka Hobaya gi joka Hakoz gi
joma luongore ni joka Barzilai, nikech kwargi nokendo nyar Barzilai
ja-Gilead, mokawo nying jaduong’neno. 64Jogo nomanyo nyingegi e kitepe
ma nondikie nying anywola, to ne ok giyudo, omiyo nokwan-gi ka joma pok
owinjore tiyo tich dolo, 65Wuok 28.30; T.Chik 33.8.kendo ruoth nokwerogi
ni kik gicham chiemo moyang’ ni jodolo ka pok jadolo obiro manyalo penjo
Ruoth Nyasaye wach gi ombulu miluongo ni Urim gi Thumim.

66Ji duto mane ochokore kanyakla ne romo alufu piro ang’wen gariyo gi
mia adek kod piero auchiel, 67ka ok okwan wasumbgi machwo gi mamon, mane
romo alufu abiriyo gi mia adek kod piero adek gabiriyo. Bende ne gin gi
jower mia ariyo gi piero ang’wen gabich, machwo gi mamon 68Ne gin gi
farese mia abiriyo gi piero adek gauchiel, gi nyumbu mia ariyo gi piero
ang’wen gabich, 69gi ngamia mia ang’wen gi piero adek gabich, kod kenje
alufu auchiel gi mia abiriyo gi piero ariyo.

70Jodong dhoudi moko nogolo chiwo ni tich. Ruoth bende nogolo dhahabu
moromo kilo mia achiel gi piero adek, gi tewni piero abich, kod lep dolo
mia abich gi piero adek. 71Jodong dhoudi moko nogolo dhahabu moromo kilo
alufu achiel gi mia ariyo, mondo okonygo tich.

72Joma odong’ nogolo dhahabu moromo kilo alufu ariyo gi mia auchiel gi
fedha moromo kilo alufu achiel gi mia achiel kod lep dolo piero auchiel
gabiriyo.

73 1 W.Nda 9.2; Neh 11.3.Jodolo gi jo-Lawi kod ji mamoko nodak Jerusalem
kendo e alworane. Jorit dhorangeye gi jower gi jotich Hekalu kod
jo-Israel mamoko duto, to nodak e miechgi giwegi.

NEHEMIA 8

Ezra osomo ni ji chik

1Kane due mar abiriyo ochopo, kendo jo-Israel koro odak e miechgi, ji
duto nochokore gi chuny achiel e laru manie nyim Rangach miluongo ni
Ranga Pi. Ne gikawo Ezra ma japuonj chik mondo okel kitap chik Musa mane
Ruoth Nyasaye osechiko jo-Israel mondo oriti. 2Omiyo chieng’ mokwongo
mar due mar abiriyo, Ezra jadolo nokelo kitap chik e nyim oganda, ma
noting’o chwo gi mon kod nyithindo duto mane oromo winjo tiend gik mane
iwacho. 3Nosomo kitabuno chakre okinyi mang’ich nyaka odiechieng’ tir,
kochung’ momanyore gi laru man e nyim Ranga Pi, e nyim chwo gi mon kod
nyithindo mane oromo winjo tiend gik mane iwacho. Ji duto nochiko itgi
maber mondo owinj kitap chik. 4Ezra japuonj chik nochung’ ewi ndiri mar
bao molos ni somo chik, ka Matithia gi Shema gi Anaya gi Uria gi Hilkia
kod Maaseya ochung’ e bathe ma korachwich, to Pedaya gi Mishael gi
Malkia gi Hashum gi Hashbadana gi Zekaria kod Meshulam to ne jochung’ e
bathe ma koracham. 5Ezra noelo kitabu, ka ji duto neno, nimar nochung’
kama oting’ore. Kane oele kamano, ji duto nochung’. 6Ezra nopako Ruoth
Nyasaye maduong’ mi ji duto noting’o badgi malo, kawacho ni, "Obed
kamano! Obed kamano!" Giduto ne gimiyo Ruoth Nyasaye duong’, ka gigoyo
chonggi piny kendo gikulore nyaka e lowo. 7Jeshua gi Bani gi Sherebia gi
Jamin gi Akub gi Shabethai gi Hodia gi Maaseya gi Kelita gi Azaria gi
Jozabad gi Hanan kod Pelaya ma jo-Lawi nohulo ni ji tiend chik, mana ka
ji obet keregi. 8Ne gisomo kitap chik mar Nyasaye gi dwol machil, kendo
ne gihulo tiend wechego ka gipuonjogo ji weche mane gisesomo.

9Kane ji duto owinjo weche mag chik, ne giywak. To Nehemia ma ruoth kod
Ezra ma jadolo kendo japuonj chik kaachiel gi jo-Lawi mane puonjo ji, ne
jowacho ni ji duto niya, "Kawuono en odiechieng’ mowal ni Ruoth Nyasaye
ma Nyasachu, omiyo kik uku, kata kik uywagi." 10Eka Ezra nowachonigi
niya, "Koro unyalo dhi mondo ucham chiemo mabeyo kod gik mamit mimadho,
bende upognie joma odhier ma onge gimoro, nikech odiechieng’ni owal ni
Ruoth Nyasaye. Kik uku nikech mor ma Ruoth Nyasaye miyou ema kelonu
teko." 11Jo-Lawi bende nokweyo ji kawachonigi niya, "Ling’uru, nikech
odiechieng’ni en chieng’ maler. Kik ubed gi kuyo." 12Kuom mano ji duto
nodhi mondo ochiem kendo omethi, kendo opog chiemo ni joma moko, kendo
otim sawo gi mor maduong’, nikech ne gisewinjo gima opuonjgi.

13Chieng’ mar ariyo jodong dhoudi duto, kaachiel gi jodolo kod jo-Lawi,
nochokore e nyim Ezra japuonj chik, mondo opuonjre chik. 14T.Lawi
23.33-36, 39-43; T.Chik 16.13-15.Ne giyudo kondik e chik ni Ruoth
Nyasaye nosechiko jo-Israel gi dho Musa ni onego gidagi e kiche ndalo
sawo matimore e due mar abiriyo, 15kendo ni mondo giland wach e miechgi
duto kendo e Jerusalem ni ji odhi kuonde moting’ore odwar bede zeituni
mopidhi kod mago ma ok opidhi gi mag othidhe kod mag yien moko motimo
oboke, mondo olosgo kiche kaka chik dwaro. 16Omiyo ji nodhi moomo bede
yien, kendo ogerogo kichego, ka ng’ato ka ng’ato ogero mare owuon ewi
tat ode, kata e laru mar dalane, kata e laru mar Od Nyasaye kata e laru
momanyore gi Ranga Efraim. 17Kamano ji duto ma noduogo koa e tuech
noloso kiche mi odakie. To gima kamano ne pok jo-Israel otimo chakre
ndalo Joshua wuod Nun nyaka ndalogo. Kuom mano ne nitie mor
maduong’. 18Odiechieng kodiechieng’ chakre chieng’ mokwongo nyaka
chieng’ mogik, nisomo kitap chik mar Nyasaye. Ne gitimo nyasi kuom ndalo
abiriyo, to chieng’ mar aboro ne giloso sawo mogik, kaka chik dwaro.

NEHEMIA 9

Ezra ohulo richo mag Israel

1Chieng’ due piero ariyo gang’wen mar dueno jo-Israel nochokore ka riyo
kech, kendo ka rwakore gi pien gugru, kendo ka gibuko wigi buru. 2Jogo
ma jo-Israel hie nopogore moa kuom jopinje mamoko. Ne gichung’ kendo
gihulo richogi gi timbe anjawo mane kweregi otimo. 3Kane gichung’
kamano, kitap chik mar Ruoth Nyasaye ma Nyasachgi nosom kuom seche adek,
eka ne gihulo richogi kendo gilamo Ruoth Nyasaye ma Nyasachgi kuom
secehe adek mamoko. 4Jeshua gi Bani gi Kadmiel Shebania gi Buni gi
Sherebia gi Bani kod Kenani nochung’ e raidhi ma noket ni jo-Lawi, kendo
ne giywak matek ni Ruoth Nyasaye ma Nyasachgi. 5Eka jo-Lawi ma Jeshua gi
Kadmiel gi Bani gi Hashabnia gi Sherebia gi Hodia gi Shebani kod
Petyhahia, nowacho niya: Chung’uru kendo upak Ruoth Nyasaye ma Nyasachu,
kuwachone ni, "Higni gi higni ipako nyingi moluor, mokadho dend kod
pak." 6A Ruoth Nyasaye in kendi e Nyasaye. In ema nichweyo polo gi polo
man malo mogik, kaachiel gi piny gi gik mantie iye, gi nembe kod gik
mantie igi. In ema iritogi duto, kendo gik moko duto manie polo, lamo
mana in. 7Chak 11.31; 12.1; Chak 17.5.In e Ruoth Nyasaye ma noyiero
Abram, kendo ogole e dala mar Ur e piny jo-Kaldea, mochakore ni
Ibrahim. 8Chak 15.18-21.Niyudo ka en ng’at ma jaadiera e nyimi, mi
nitimo kode singruok ni ibiro miye piny mane jo-Kanaan gi jo-Hiti gi
jo-Amor gi jo-Perzi gi jo-Jebus kod jo-Girgash odakie, mondo obed mare
gi nyikwaye. Kendo nichopo singruokno, nikech in jaadiera.

9 Wuok 3.7; Wuok 14.10-12."Bende nineno masiche mane kwerewa oyudo e
piny Misri, kendo niwinjo ywakgi e Nam Makwar. 10Wuok 7.8—12.32.Nitimo
ranyisi gi honni misandogo Farao gi joge kod ji duto mane ni e pinye,
nimar ning’eyo kaka ne gitiyo kwerewa gi achaye. Kamano nimiyo nyingi
obedo gi huma mosiko nyaka chil kawuono. 11Wuok 14.21-29; Wuok 15.4,
5.Nipogo nam diere e nyimgi, mi ging’ado ka giwuotho e lowo motwo, To
joma ne lawogi niwito e kut ka kidi mowit e apaka mar nam. 12Wuok 13.21,
22.Godiechieng’ nitelonigi e siro mar bor polo, to gotieno nitelonigi gi
siro mar mach mondo omenynigi yo ma giwuothoe. 13Wuok 19.18—23.33.Nilor
ewi got Sinai, kendo niwuoyo kodgi gie polo, kimiyogi chike makare kendo
madiera kod buche mabeyo, 14kendo nipuonjogi wach Sabato mari maler.
Bende nimiyogi chike mabeyo gi dho Musa jatichni. 15Wuok 16.4-15; Wuok
17.1-7; T.Chik 1.21.Nimiyogi chiemo moa e polo mondo otieknigi kech,
kendo nigolonigi pi e lwanda mondo gineg godo riyo; bende nichikogi
mondo gidonj kendo gikaw piny mane ikuong’ori ni nimigi.

16 Kwan 14.1-4; T.Chik 1.26-33."To kwerewago ne jong’ayi, kendo tokgi ne
tek, mi giketho chikni. 17Wuok 34.6; Kwan 14.18.Ne gitamore luwo chikni,
kendo ne ok giparo honni ma nitimo e nyimgi. Ne gisiko ka tokgi tek, mi
giketo ng’ato otelnigi, mondo gidog gibed wasumbni e piny Misri. To ne
ok ijwang’ogi, nikech in Nyasaye mang’won, ma weyoni ji richogi, kendo
mohero kecho ji. Iyi ok wang’ piyo, to herani osiko. 18Wuok 32.1-4.Ne
giloso kido mar roya gi dhahabu moleny, mi giwacho ni mano e nyasachgi
ma nogologi Misri, kendo ne gichayi ahinya. 19T.Chik 8.2-4.To kata
kamano kuom ng’wononi maduong’ ne ok ijwang’ogi e thim. Siro ma bor polo
nosiko ka telonigi godiechieng’, to gotieno siro mar mach nosiko ka
menyonigi yo mane giwuothoe. 20Nimiyogi Roho mari maber mondo opuonjgi.
Ne ok ituonogi manna ma nioro, kendo nisiko kimiyogi pi mondo gineggo
riyo. 21Niritogi e thim kuom higni piero ang’wen, kendo onge gima ne
gichando. Lepgi bende ne ok oti, kendo tiendegi ne ok okuot.

22 Kwan 21.21-35."Nimiyo giloyo pinje gi joma nodakie, mi gikawo ka gik
mope e lweny. Kamano ne gikawo piny Sihon ruodh Heshbon, gi piny Og
ruodh Bashan. 23Chak 15.5; 22.17; Josh 3.14-17.Nimiyo ginya ka sulue mae
polo, kendo nikelogi e piny mane isingori ni inimi kweregi mondo obed
margi. 24Josh 11.23.Kane nyikwagi odonjo e pinyno mokawo, niloyonigi
jo-Kanaan mane oyudo odak kuno, michiwogi kaachiel gi ruodhigi e lwet
jo-Israel mondo otim kodgi gima gihero. 25T.Chik 6.10, 11.Jo-Israel
nokawo mier mochiel motegno gi puothe mag mzabibu gi yiend zeituni kod
yiend olembe mamoko mang’eny. Kamano ne gichiemo mi giyieng’ kendo ne
gidoko machwe, mi gibedo mamor nikech ber mane itimonigi.

26 Bura 2.11-16."To kata kamano ne wigi tek, mii ging’anyoni. Ne
gilokore ni giweyo chikni, kendo ne ginego jonabi magi ma noyudo siemogi
mondo giduog iri. Ne gichayi ahinya, 27omiyo nichiwogi e lwet wasikgi
mothagogi. To kane giywakni mondo ikonygi e thagruokgino, niwinjogi gie
polo, mi nioronigi joma noresogi e lwet wasikgigo, nikech ng’wononi
maduong’. 28To kane giseyudo yueyo matin, timbegi nochako bedo maricho e
nyimi, omiyo nijwang’ogi michiwogi e lwet wasikgi moloyogi. Ne gichako
giywakni nyading’eny mondo ikonygi, kendo pile niwinjogi gie polo,
miresogi kuom ng’wononi. 29T.Lawi 18.5.Nikwerogi matek mondo gilokre
kendo gimak chikeni, to ne gisungore, mi ok gidewo chikni. Ne giketho
chikni, ma ka ng’ato orito, to yudo ngima. Ne gilokore giweyi ka tokgi
tek ta, mi gitamore mako chikeni. 302 Ruo 17.13-18; 2 W.Nda 36.15,
16.Kuom higni mang’eny ning’wononigi, ka Roho mari siemogi gi dho jonabi
magi, to ne ok ginyal winjo. Omiyoo nichiwogi e lwet jopinje
mamoko. 31Kata kamano kuom ng’wononi mogundho ne ok itiekogi kata
jwang’ogi chuth, nimar in Nyasaye mang’won gi lala kendo ma kechoo ji.

32 2 Ruo 15.19, 29; 17.3-6; Ezra 4.2, 10."A Nyasachwa man gi teko, in e
Nyasaye maduong’ kendo malich, ma rito singruokne gi adiera. Omiyo koro
kik ikaw masiche mwanenogi mayot, nikech ruodhiwa gi jodongwa gi
jodolowa gi jonabiwa gi kwerewa kod jogi duto osethagore, chakre ndalo
loch ruodhi mag Asuria nyaka chil kawuono. 33Isebedo ng’at makare kendo
ma jaadiera kuom gik moko duto mosetimorenwa, to wan ema wasebedo
kwatimo marach. 34Ruodhiwa gii jodongwa gi jodolowa kod kwerewa ne ok
orito chikni, kata dewo weche mane isiemogigo. 35Kata ndalo mane
ruodhigi giwegi ritogi, kane pod gichamo mwandu mogundho mane imiyogi,
kendo gidak e piny malach kendo momew mane ipogonigi, ne ok gitini,
bende ne ok giweyo timbegi maricho. 36To koro eri wan mana wasumbni e
piny mane imiyo kwerewa mondo ochamie gik moyakie, kendo obed mamor gi
gik mabeyo mantie. 37Gik moko duto ma pinywani nyago dhi mana ni ruodhi
miketo mondo otiwa nikech richowa. Gin gi teko kuom dendwa, kendo gitimo
gima gihero ni jambwa, ka wan to wachandore malich."

Jo-Israel osesingore ni gibiro rito Chik

38Kuom mago duto watimo singruok motegno, kwandiko wechene, kendo
jodongwa gi jo-Lawi mawa kod jodolowa oketo lwetgi ka joneno

NEHEMIA 10

1Joma noketo lwetgi ne gin Nehemia ma ruoth, ma wuod Hakalia, kod
Zekaria, 2gi Seraya gi Azaria gi Jeremia 3gi Pashur gi Shebania gi
Malkia 4gi Hatush gi Shebania gi Maluk 5gi Harim gi Meremoth gi
Obadia 6gi Daniel gi Ginethon gi Baruk 7gi Meshulam gi Abia gi
Mijamin 8gi Maazia gi Bilgai kod Shemaya. Jogo duto ne jodolo. 9To
jo-Lawi ne gin: Jeshua wuod Azania gi Binui ma jaka Henadad gi
Kadmiel 10kaachiel gi jowetegi ma Shebania gi Hodia gi Kelita gi Pelaya
gi Hanan 11gi Mika gi Rehob gi Hashabia 12gi Zakur gi Sherebia gi
Shebania 13gi Hodia gi Bani kod Beninu. 14To jotelo ne gin Parosh gi
Pahath-moab gi Elam gi Zatu gi Bani 15gi Buni gi Azgad gi Bebai, 16gi
Adonija gi Bigvai gi Adin 17gi Ater gi Hezekia gi Azur 18gi Hodia gi
Hashum gi Bezai 19gi Harif gi Anathoth gi Nebai 20gi Migpiash gi
Meshulam gi Hezir 21gi Meshezabel gi Zadok gi Jadua 22gi Pelatia gi
Hanan gi Anaya 23gi Hoshea gi Hanania gi Hashub 24gi Halohesh gi Pilha
gi Shobek 25gi Rehum gi Hashabna gi Maaseya 26gi Ahia gi Hanan gi
Anan 27gi Maluk gi Harim kod Baana.

28To jomoko duto ma nopogore kuom jopinje mamoko noyie gi singruok mane
jowetegi ma jotelo osetimo. Ne gin jodolo gi jo-Lawi gi jorit dhorangeye
gi jower gi jotich gi nyigi, ma tiende ni ji duto mane oromo winjo tiend
gima iwacho. 29Ne gikuong’ore giduto kendo gichamo muma, ni ginirit
chike Nyasaye mane Musa jatich Nyasaye omiyogi, kendo ni ginimak kendo
ginichop chike Ruoth Nyasaye ma Nyasachgi duto.

30 Wuok 34.16; T.Chik 7.3.Ne gikuong’ore niya, "Ok wanachiw nyiwa ni
joma ok jo-Yahudi ma koro odak e pinywagi, bende ok wanakend nyigi ni
yawuotwa. 31Wuok 23.10, 11; T.Lawi 25.1-7; T.Chik 15.1, 2.Ka jogo okelo
gik ohala moko, kata cham moro amora chieng’ Sabato, to ok wanang’iep
kuomgi chieng’ Sabato kata chieng’ moro amora maler. Bang’ higni abiriyo
abiriyo ok wanapur puothewa, kendo wanawe ji duto mosing ni gope.

32 Wuok 30.11-16."Bende wasingore ni higa ka higa wanachiw pesa moromo
achiel kuom adek mar shekel ni tich Od Nyasachwa, 33mibiro ng’iewogo
makati miketo e nyim Nyasaye pile, gi misango mar cham mitimo pile, gi
misengni miwang’o pep, kod misengni mamoko mitimo chieng’ Sabato gi
ndalo ma due opor, kod ndalo sewni, kendo ni tich misengni mamoko gi
misengni migologo richo mag jo-Israel, kendo ni tich duto mag Od
Nyasachwa.

34"Wan jodolo gi jo-Lawi, kaachiel gi ji mamoko, wasegoyo ombulu
kwapogogo tich kelo yien miwang’ogo misango e kind dhoutwa, mondo dhoot
ka dhoot okel yien e Od Nyasachwa, kaka ondiki e chik. 35Wuok 23.19;
34.26; T.Chik 26.2.Wayie kelo chamb gwel e Od Ruoth Nyasaye higa ka
higa, kaachiel gi olemo mokwongo nyak. 36Wuok 13.2.Bende wayie kelo e Od
Nyasachwa yawuotwa makayo mokwong nywol ni jodolo matiyo e Od
Nyasachwano, kaka ondiki e chik. 37Kwan 18.21.Kendo wayie kelo ni jodolo
kuon ohia gi olemo mopogore opogore mokwongo nyak, kaachiel gi divai
manyien kod mo, mondo okan e ut keno mag Od Nyasachwa. Wayie bende kelo
ni jo-Lawi achiel kuom apar mag chambwa, nimar jo-Lawi ema choko achiel
kuom apar mag cham maa e miechwa duto. 38Kwan 18.26.To ka jo-Lawi choko
achiel kuom apar mag chamgo, to jadolo ma ja dhood Harun nyaka bed
kodgi. Jo-Lawi nyaka kel achiel kuom apar mag chamgo, to jodolo ma
jadhood Harun nyaka bed kodgi. Jo-Lawi nyaka kel achiel kuom apar mag
achiel kuom apargo e Od Nyasachwa mondo okan e ut keno
mowinjore. 39Jo-Israel gi jo-Lawi nyaka kel mich mag cham gi mag divai
gi mag mo e udi mikanoe gik mitiyogo e Hekalu, kendo kama jodolo gi
jorit dhorangeye gi jower odakie. Ok wanajwang’ Od Nyasachwa."

NEHEMIA 11

Nying joma odak Jerusalem

(1 Weche mag Ndalo 9.1-34)

1Jodong Israel nobiro modak Jerusalem, to joma moko nogoyo ombulu
moyiero ng’at achiel achiel kuom ji apar mondo odag Jerusalem, dala
mowal ni Nyasaye. Ji modong’ to nodak e mier mamoko, 2kendo ji duto
nogoyo erokamano ni joma nochiwore mondo odag Jerusalem.

3 Neh 7.73.Kamano jodong pinyno nodak Jerusalem, to jo-Israel mamoko gi
jodolo gi jo-Lawi gi jotich Hekalu kod nyikwa jotich Solomon nodak e
miech Juda, ka ng’ato ka ng’ato odak e dalane owuon. 4To e Jerusalem
jo-Juda moko gi jo-Benjamin moko nodak kanyakla. Jodong Juda ne gin:
Athaya wuod Uzia ma wuod Zekaria ma wuod Amaria ma wuod Shefatia ma wuod
Mahalalel ma jadhood Perez. 5,6Joodgi duto nodak Jerusalem; ne giromo ji
mia ang’wen gi piero auchiel gaboro, duto joma omew. Jaduong’ Juda moro
ne Maaseya wuod Baruk ma wuod Kol-hoze ma wuod Hazaya ma wuod Adaya ma
wuod Joyarib ma wuod Zekaria ma jadhood Shela.

7Jodong Benjamin ne gin; Salu wuod Meshulam ma wuod Joed wuod Pedaya
wuod Kolaya wuod Maaseya wuod Ithiel wuod Jeshaya, 8kaachiel gi owetene
ma Gabai gi Salai gi. Giduto ne giromo ji mia ochiko gi piero ariyo
gaboro. 9Joel wuod Zikri ne jatendgi, kendo Juda wuod Hasenua ne jatelo
mar ariyo mar dala.

10To jodolo ne gin: Jedaya wuod Joyarib 11ma wuod Seraya ma wuod Hilkia
ma wuod Meshulam ma wuod Zadok ma wuod Merayoth ma wuod Ahitub. Jedaya
ne jatend tich mar Od Nyasaye. 12En, kaachiel gi jowetene mane tiyo e
Hekalu ne gin ji mia aboro gi piero ariyo gariyo. Jadolo moro ne Adaya
wuod Jeroham ma wuod Pelalia wuod Amzi wuod Zekaria wuod Pashur ma wuod
Malkia. 13En, kaachiel gi jowetene ne giromo ji mia ariyo gi piero
ang’wen gariyo. Giduto ne gin jodong dhoudi. Jadolo machielo ne Amasai
wuod Azarel ma wuod Azai wuod Meshilemoth, wuod Imer. 14En kaachiel gi
jowetene ne gin ji mia achiel gi piero aboro, ma giduto ne gin joma
omew. Jatendgi ne Zabdiel wuod Hagedolim.

15Jo-Lawi to ne gin: Shemaya wuod Hashub ma wuod Azrikam ma wuod
Hashabia ma wuod Buni, 16kod Shebethai gi Jozabad mane jotend jo-Lawi
mane rito tich loso Od Nyasaye, 17kod Matania wuod Mika ma wuod Zabdi ma
wuod Asaf mane jatend wer sa lemo, kod Bakbukia mane jatelo mar ariyo
mar jowetene, kod Abda wuod Shamua ma wuod Galal ma wuod Jeduthun. 18Kar
romb jo-Lawi ma nodak Jerusalem, dala mowal ni Nyasaye ne mia ariyo gi
piero aboro gang’wen.

19Jorit dhorangeye ne gin Akub gi Talmon kod jowetegi. 20Giduto ne
giromo ji mia achiel gi piero abiriyo gariyo. Jo-Israel mamoko duto
nodak e miech Juda, ka ng’ato ka ng’ato odak e dalane owuon. 21Jotich
Hekalu to nodak Ofel. Jotendgi ne Ziha gi Gishpa.

22Jatend jo-Lawi ma ne odak Jerusalem ne Uzi wuod Bani ma wuod Hashabia
ma wuod Bani ma wuod Hashabia ma wuod Matania ma wuod Mika, ma jadhod
Asaf ma jower. 23Jo-Lawigo to ruoth owuon ema ne ochiko, kendo nomigi
tich wer ma onego gitim pile. 24Pathahia wuod Meshezabel ma jodhood Zera
wuod Juda ema ne ng’ado ni ruoth rieko kuom weche duto mag jo-Israel.

Miech joma ne ok odak Jerusalem

25Koro ma e kaka ji nodak e mier gi gwenge mokiewo gi miego. Jo-Juda
moko nodak Kiriath-arba gi mier matindo mokiewo kode, gi Dibon kod
Jakabzeel gi mier mokiewo kodgi, 26gi Jeshua gi Molada gi Bethpelet 27gi
Hazar-shual gi Beersheba kod mier mokiewo kode, 28gi Ziklag gi Mekona
kod mier mokiewo kode, 29gi En-rimon gi Zora gi Jarmuth, 30kod Zanoa gi
Adulam gi mier mokiewo kodgi, gi Lakish kod gwenge matindo mokiewo kode.
Kamano ne gidak e pinyno, chakre Beersheba nyaka holo Hinom.

31Jo-Benjamin nodak Geba gi Mikmash gi Aya gi Bethel kod mier mokiewo
kode, 32gi Anathoth gi Nob gii Anania 33gi Hazor gi Rama gi Gitaim 34gi
Hadid gi Zeboim gi Shim. 35Gi Lod gi Ono kod Geharashim. 36To migepe
moko mag jo-Lawi ma yande odak e Juda koro odak e piny Benjamin.

NEHEMIA 12

Jodolo gi jo-Lawi

1Jodolo gi jo-Lawi mane oduogo gi Zerubabel wuod Shealtiel, kendo gi
Jeshua, ne gin Seraya gi Jeremia gi Ezra 2gi Amaria gi Maluk gi
Hatush 3gi Shekania gi Erhum gi Meremoth 4gi Iddo gi Genethon gi
Abia 5gi Mijamin gi Maadia gi Bilgia 6gi Shemaya gi Joyarib gi Jedaya gi
Salu gi Amok gi Hilkia kod Jedaya. 7Jogo ema nobedo jotend jodolo gi
jowetegi e ndalo Jeshua.

8Jo-lawi ne gin: Jeshua gi Binui gi Kadmiel gi Sherebia gi Juda kod
Matania. Matania nogono Kachiel gi jowetene, ema ne telo ni wer sa
lemoo. 9Bakbukia gi Uni ma jowetegi to ne chung’ momanyore kodgi ka
wer. 10Jeshua nonywolo Joyakim, to Joyakim nonywolo Eliashib. Eliashib
nonywolo Joyada, 11to Joyada nonywolo Jonathan. Jonathan to nonywolo
Jadua. 12E ndalo Joyakim, jodolo mane jodong dhoudi ne gin: Meraya mane
jatend joka Seraya, gi Hanania jatend joka Jeremia, 13gi Meshulam jatend
joka Ezra, gi Jehohanan jatend joka Amaria, 14gi Jonathan jatend joka
Maluk, gi Josef jatend joka Shebania, 15gi Adna jatend joka Harim, gi
Helkia jatend joka Merayoth, 16gi Zekaria jatend joka Iddo, gi Meshulam
jatend joka Ginethon, 17gi Zikri jatend joka Abia, kod jatend joka
Miniamin, gi Piltai jatend joka Moadia, 18gi Shamua jatend joka Bilgia,
gi Jehonathan jatend joka Shemaya, 19gi Matenai jatend joka Joayarib, gi
Uzi jatend joka Jedaya, 20gi Kalai jatend joka salu, gi Eber jatend joka
Amok, 21gi Hashabia jatend joka Hilkia, kod Nethaneel jatend joka
Jedaya.

22Nying jodong dhout jodolo noyudi kosendiki, chakre ndalo mag Eliashib
gii mag Joyada gi mag Johanan kod mag Jadua, nyaka chop ndalo loch
Darius ruodh Persia. 23Nying jodong dhout jo-Lawi bende nondik e kitap
Weche mag Ndalo, to mana nyaka chop ndalo Johanan nyakwar
Eliashib. 24Jotend jo-Lawi ne gin Hashabia gi Sherebia gi Jeshua gi
Binui kod Kadmiel, kaachiel gi jowetegi mane giwarorego e tich pako
Nyasaye kendo goyone erokamano, ka giluwo chik Daudi ng’at
Nyasaye. 25Matania gi Bakbukia gi Obadia gi Meshulam gi Talmon kod Akub
ne jorit dhorangeye kendo ne rito ut keno man e dhorangeye. 26Mano e
kaka nochan tich e ndalo Joyakim wuod Jeshua, ma wuod Jozadak, kendo e
ndalo Nehemia ma ruoth, kendo e ndalo Ezra ma jadolo kendo japuonj chik.

Rwako ohinga

27E kinde mane orwakie ohinga mar Jerusalem, noluong jo-Lawi duto,
kamoro amora mane gidakie, mi gibiro Jerusalem mondo giwer kendo gigo
erokamano e nyasino, ka gigoyo ongeng’o gi nyigwerni kod thumbe
mamoko. 28Jo-Lawi ma jower nochokore koa e gwenge mokiewo gi Jerusalem,
kendo koa e miech jo-Netofa 29kendo Beth-gilgal kod gwenge mag Geba gi
Beth-azmoth, nikech jower nosegedo machiegni gi Jerusalem. 30Jodolo gi
jo-Lawi nopwodhore giwegi, eka ne gipwodho ji, kendo ne gipwodho
dhorangeye kod ohinga. 31Bang’ mano, naidho ewi ohinga gi jodong Juda,
mi achano jower e migepe ariyo madongo ogo erokamano. Migawo achiel
noluwo wi ohinga bat korachwich, kochiko Ranga Owuoyo. 32Hoshaya noluwo
bang’ migawono, kaachiel gi nus jodong Juda, 33kod Azaria gi Ezra gi
Meshulam 34gi Juda gi Benjamin gi Shemaya kod Jeremia. 35Jodolo moko
bende nodhi kodgi, ka goyo tung’. Ne gin Zekaria wuod Jonathan ma wuod
Shemaya ma wuod Matanaya ma wuod Mikaya ma wuod Zakur ma wuod
Asaf, 36kaachiel gi jowetene ma Shemaya gi Azarel gi Milalai gi Gilalai
gi Maai gi Nethaneel gi Juda kod Hanani, ka giting’o thumbe mane Daudi
ng’at Nyasaye oloso. Ezra japuonj chik ema notelonigi. 37Ne gikadho
Ranga Soko, eka ne gichomo nyimgi tir, ka giidho raidhi nyaka dala
Daudi, kama ohinga oting’orego. Bang’e ne gikadho Od Daudi, mi giwuotho
nyaka Ranga Pi, man yo wuok chieng’.

38To migap jower machielo nochomo bat koracham, kendo naluwogi gi nus
jodongo komachielo. Ne waluwo ohinga kwakadho kama oger mabor mar
ng’icho mar Kende Mach, nyaka kama ohinga lachgo. 39Ne wakadho Ranga
Efraim gi Ranga Dala Machon gi Ranga Rech gi kama oger mabor mar ng’icho
mar Hananel kod mar Hamea nyaka wachopo e Ranga Rombe. Mi ne gichung’ e
Ranga Od Jorito. 40Kamano migep jower ariyogo nodhi mochung’ e Od
Nyasaye, kaachiel gi an kod nus jotelo 41gi jodolo ma Eliakim gi Maaseya
gi Miniamin gi Mikaya gi Elioenai gi Zekaria kod Hanania, ka jogoyo
tung’, 42kaachiel gi Maaseya gi Shemaya gi Eleazar gi Uzi gi Jehohanan
gi Malkia gi Elam kod Ezer. Jower nower matek, ka Izrahia
otelonigi. 43Misango maduong notim chieng’no, kendo ji nobedo mamor
nikech Nyasaye nosetimonigi gima omiyo gimor ahinya. Kata mana mon gi
nyithindo bende nodoko mamor, kendo mahu mar mor mane otimore Jerusalem
ne winjore gi kuma bor.

Pok mag Jodolo gi jo-Lawi

44Chieng’no noyier ji mondo orit udi mibiro kanoe chiwo gi chamb gwel gi
chiwo mar achiel kuom apar, kendo mondo ochok chiwo moa e gwenge mokiewo
gi mier madongo mondo opog ni jodolo gi jo-Lawi kaka chik dwaro.
Jo-Yahudi duto ne mor sidang’ kuom tich jodolo gi jo-Lawi. 451 W.Nda
25.1-8; 1 W.Nda 26.12.Jodolo gi jo-Lawi notiyo tich Nyasachgi, kaachiel
gi tich pwodhruok, kaluwore gi chike mag Daudi kod mag Solomon wuode.
Jower gi jorit dhorangeye bende notimo kamano. 46Ndalo Daudi ema ne Asaf
okawoe tich bedo jatend jower, kochano wende mag pak kod mag goyo
erokamano ni Nyasaye. 47Kendo e ndalo Zerubabel gi ndalo Nehemia,
jo-Israel duto nochiwo pok ni jower kendo ni jorit dhorangeye kaka ne
dwarore pile. Bende ne gipogo ni jo-Lawi gik moketnigi, mi jo-Lawi bende
nopogo ni joka Harun pokgi.

NEHEMIA 13

Nehemia oloso weche mane okethore

1 T.Chik 23.3-5.Chieng’no kane osom kitap Musa e nyim ji, noyud kondik
ni ja-Amon kata ja-Moab ok onego donji e chokruok mar jo-Nyasaye nyaka
chieng’, 2Kwan 22.1-6.nikech ne ok giromo ni jo-Israel gi chiemo kata gi
pi, to ne ging’iewo Baalam mondo okuong’gi. To Nyasachwa noloko kuong’no
obedo gueth. 3Kane ji owinjo chikno, ne gigolo jo-Israel ma anywola
mondo oa kuomgi.

4To kane mago pok otimore, Eliashib jadolo mane oket jarit ut keno mag
Od Nyasachwa, kendo mane wat Tobia, noyudo osemiyo Tobia ot
maduong’. 5Odno ema yandi ikanoe chiwo mag cham gi ubani gi gik lemo
mitiyogo e Hekalu, gi achiel kuom apar mag cham gi divai manyien gi
modhi, mane ochiw ni jo-Lawi gi jower gi jorit dhorangeye kaka chik
dwaro, kaachiel gi chiwo mane opog ni jodolo. 6E kindego duto ne ok an
Jerusalem, nikech noyudo ka asedok ir Artaxerxes ruodh Babulon e higa
piero adek gariyo mar lochne. To bang’ kinde moko, nakwayo ruoth
thuolo, 7mondo aduog Jerusalem. To kane ochopo kuno, eka nafwenyo gima
rach mane Eliashib otimo kuom miyo Tobia ot laru mar Od Nyasaye. 8Wachno
nodokona malit ahinya, mi gik Tobia duto mane ni e ot, nawito
oko. 9Bang’ mano nagolo chik mondo opwodh odno, kendo odwokie gik lemo
mag Od Nyasaye gi chiwo mag cham kod mar ubani.

10 T.Chik 12.19.Nafwenyo bende ni jo-Lawi koro ne ok mi pokgi, omiyo
gin, kaachiel gi jower, mane tiyo tich lemo mopogore opogore, ne gisedhi
e puothegi. 11Kuom mano nadhaw gi jodongo, ka apenjogi niya, "Marang’o
Od Nyasaye owe nono?" Bang’e naluongo jo-Lawigo, mi adwokogi e
tijgi. 12Mal 3.10.Eka jo-Juda duto nokelo achiel kuom apar mag mo e ut
keno. 13Naketo Shelemia jadolo gi Zadok jakweno gi Pedaya ja-Lawi mondo
obed jotend tijno, Hanan wuod Zakur ma wuod Matania obed jakonygi,
nikech giduto ne gin joma kare. Tijgi ne en pogo ni jowetegi gik monego
giyudi.

14A Nyasacha, par gima natimono, kendo iguedha, to kik wiyi wil gi timbe
mabeyo mosetimo ni Odi kendo ni tiji.

15 Wuok 20.8-10; T.Chik 5.12-14; Jer 17.21, 22.E ndalo gogo naneno
jomoko e piny Juda mabiyo mzabibu chieng’ Sabato, mondo olosgo divai,
kod joma choko divai gi mzabibu gi ng’owo gi gik ohala moko ma giyieyo
kuom kenje chieng’ Sabato, kendo gikelo Jerusalem. Mi nakwerogi ni kik
gihon chiemo chieng’ Sabato. 16Jo-turo bende mane odak Jerusalem ne kelo
rech kod gik ohala moko mopogore opogore chieng’ Sabato, mi gihonogi ni
jo-Yahudi, kata mana e Jerusalem. 17Kuom mano nadhaw gi jodong Juda, ka
awachonigi niya, "Utimo gima rach manadi, kuchido chieng’ Sabato marach
kama? 18Donge ma e gima kwereu notimo, momiyo Nyasachwa osekelo masirani
kuomwa kendo kuom dalawani? Koro umedo kelo mirimb Nyasaye kuom Israel,
kuchido chieng’ Sabato."

19Omiyo ka nigolo ji e dhorangeye mag Jerusalem sa mane Sabato dwaro
chakore, nagolo chik mondo dhorangeye olor, kendo kik yawgi nyaka
chieng’ Sabato rum. Bende naketo jotichna moko mondo orit dhorangeye ni
kik misigo moro amora donj e dala Jerusalem chieng’ Sabato. 20To bang’
mano, johala gi joma hono gik mopogore opogore nobiro dichiel kata
diriyo, mobworo but Jerusalem. 21To nasiemogi ka apenjogi niya, "Ang’o
momiyo ubworo but ohinga mar Jerusalem? Kuchako utimo kamano, to ubiro
neno!" Bang’ mane ne ok gichako giduogo chieng’ Sabato kendo. 22Bende
nachiko jo-Lawi mane onego opwodhre mondo okaw tich mar rito dhorangeye
ni nyaka gine ni chieng’ Sabato orit maler. A Nyasaye, par gima natimono
bende, kendo iguedha, mi ikecha kuom herani maduong’ mosiko.

23 Wuok 34.11-16; T.Chik 7.1-5.E ndalogo bende naneno jo-Yahudi moko
mane osekendo nyi Ashdod gi nyi Amon kod nyi Moab. 24Nyithindgi moko ne
wacho dho Ashdod, kata dhok moro nono, to ne ok nyal wacho dho
jo-Yahudi. 25Nadhaw kodgi, mi ayanyogi, to jomoko kuomgi nagoyo, mi
apudho yie wigi. Kendo namiyo gikuong’ore e nyim Nyasaye ni ok giniyie
jogo okend nyigi, kendo ni ok ginikend nyi jogo, kata kendogi ni
yawuotgi. 262 Sam 12.24, 25; 1 Ruo 11.1-8.Nawachonigi niya, "Donge ruoth
Solomon noketho mana nikech wach mon makama? E pinje duto ne onge ruoth
moro machal kode. Nyasache nohere mokete ruodh Israel duto, to kata en
bende nyi jomoko notere e richo. 27Kamano, koro uparo ni onego waluw
timbeugo, kendo waketh ketho maduong’ni, kwaweyo Nyasachwa nikech kendo
nyi pinje moko?"

28 Neh 4.1.To noyudo ka achiel kuom yawuot Joyada ma wuod Eliashib
jadolo maduong’ osekendo nyar Sanbalat ja-Horon. Emomiyo ne ariembe
buta. 29A Nyasacha, par kaka gisechido tich dolo, kendo ketho kuong’ruok
ma jodolo gi jo-Lawi timo.

30Kamano napwodho ji kuom gik moko duto moa e pinje mamoko, kendo
nadwoko jo-Lawi gi jodolo e tijegi. 31To bende nachano mondo okel chiwo
mar yien kaka dwarore, kaachiel gi chamb agwela. A Nyasaye, para kendo
iguedha.

Esta, kod weche moko momedie 1

Vashti, mikach ruoth Ahasuerus, odagi mako chik chwore

1Weche mondiki e kitabuni notimore e ndalo mag Ahasuerus mane ruodh
pinje mia achiel gi piero ariyo gabiriyo. Pinjego nochakore e piny India
nyaka piny Ethiopia. 2E kindego ruoth ne tiyo kodak e dala maduong’ mar
pinye miluongo ni Susa, 3E higa mar adek mar lochne, noloso sawo
maduong’ ni jodonge kod jotichne duto. Kane jogo duto, kaachiel gi
jotend lweny Persia gi Media gi joka ruoth gi jotend gwenge osechokore,
4nonyisogi mwandune duto, kopako ber mar pinye kod lochne. Nyasino
notieko ndalo mang’eny maromo mia achiel gi piero aboro. 5Kane ndalogo
orumo, ruoth noloso sawo ni ji duto mane odak Susa. Notime e siwandha e
laru mar dala ruoth, kendo notieko ndalo abiriyo. 6E siwandhano ne nitie
pasia marachere gi mambulu, molier kod tonde marachere gi tonde maralik
e bonje mag fedha mane oket kuom sirni mag kite mabeyo ma nengogi tek.
To kombe mane oket kanyo ne mag dhahabu gi fedha. Siwandhano ne obug
maber gi kite mokikore okikore ma nengogi tek, ma kitgi opogore opogore.
7Ji nomadho divai e kikombe mag dhahabu molos e ngero mopogore opogore
kendo divai nogundho ka mar ruoth adier. 8To ruoth nosechiko jodong ode
ni gima ng’ato ohero ema mondo omadhi, omiyo onge ng’at mane ochun ni
mondo omadh gima ok ohero. Vashti ma mikach ruoth bende noloso sawo ni
mon e dala ruoth Ahasuerus.

10Chieng’ mar abiriyo, kane divai oseromo ruoth Ahasuerus, mobedo mamor,
noluongo jotich abiriyo, ma Mehuman gi Biztha gi Harbona, gi Bigtha gi
Abagtha gi Zethar kod Karkas, mane tiyo e ode. 11Nochikogi mondo gikel
Vashti mikache e nyime kosidho osimbe mar duong’, mondo jotelo kaachiel
gi ji oneye kaka ober, nimar adier ne ojaber miwuor. 12To Vashti nodagi
biro kaka ruoth nochiko jotichnego. Mano nomiyo mirima mager omako
ruoth, mokecho ahinya.

13Eka ruoth noporo wach gi joma riek mong’eyo weche mag chik, mondo
ong’adne rieko, nikech pile ruoth ne poro wach gi joma ong’eyo weche mag
dini. 14Joma ne ruoth ogeno moloyo ne jodongo abiriyo mag Persia kod
Media, ma nyingegi Karshena gi Shethar gi Admatha, gi Tarshish, gi
Meres, gi Marsena kod Memukan. Jogo ema ne nenore gi ruoth wang’ gi
wang’, kendo ema nobedo jotelo e pinye. 15Ruoth nopenjogi niya, "Ang’o
moluwore gi chik ma dwatimne Vashti mikacha, nikech odagi timo gima
achiko jotichna mondo onyise?" 16Memukan nodwoko ruoth niya, "Vashti,
mikach ruoth, osetimo marach, ok mana ni ruoth kende, to kata ni jodongo
kod ji manie pinje duto mag ruoth Ahasuerus. 17Wachni biro landore kendo
mon mowinjo to biro chayo chwogi, ka giwacho ni kata ruoth Ahasuerus
bende noluongo chiege, mi chiege odagi biro. 18Kata kawuono mond jodong
Persia gi Media mowinjo wachni, biro nyiso jodong ruoth duto gima
otimore. Mano biro kelo achaye kod ich wang’ moloyo. 19Kuom mano ruoth,
ka ineno ni long’oni, to mondo igol chik, ondiki kuom chike mag
jo-Persia gi jo-Media, obed chik mosiko, ni Vashti kik bi kendo e nyimi.
Bende mondo oket dhako moro malong’o moloyo Vashti obed mikachi. 20Ka
chikno olandore e piny duto, to mon duto nomi chuogi luor maonge
modong’."

21Rieko mane Memukan ong’adono ne ber ni ruoth gi jodonge, omiyo ruoth
notimo mana kamano. 22Nooro barupe e pinje duto manie bwo lochne,
kondiko gi dhok ma oganda ka oganda ne nyalo somo kendo winjo. Notimo
kamano mondo ng’ato ka ng’ato obed gi teko e lode, kendo kuom joma mon
manie e dalane.

o. 3Kuom mano, yier ji mondo odhi orang nyiri mabeyo e pinje duto manie
bwo lochni, kendo gikelni e dalani Susa mondo gibed e od mon, ma Hegai
jatich mabuoch rito. Bende onego migi gik ma gilichorego, 4to nyako
molombo wang’i ema mondo iket mikachi kar Vashti." Wachno ne ber ni
ruoth, mi notimo kamano.

5To ne nitie ja-Yahudi moro ma nyinge Mordekai modak Susa, dala maduong’
mar pinyno. Mordekai ne wuod Jair ma wuod Shimai wuod Kish ma
ja-Benjamin. 6Ne en achiel kuom joma ne Nebukadnezar ruodh Babulon odaro
Jerusalem motero e tuech kaachiel gi Jekonia ruodh Juda. 7Noyudo opidho
nyar owadgi wuon mare ma nyinge Hadasa, to nyinge machielo Esta. Nyakono
ne onge wuon kata min, to ne olong’o kendo nojaber. Bang’ tho jonywolne
Mordekai nokawe mondo opidhe.

8Kane oseland chik ruoth, mi okel nyiri mang’eny Susa dala maduong’ mar
pinyno mondo Hagai oriti, Esta bende noter kuro moket e lwet Hagai mane
jarit mon. 9Nyano ne long’one, omiyo piyopiyo nono nomiye gik
molichorego, kod chiemo maber. Bende nomiye nyi od ruoth abiriyo mabeyo
mondo otine, kendo nokete kama ber moloyo e od mon, kaachiel gi nyirigo.

10Esta ne ok ohulo anywolane kata dhoodgi, nikech noyudo Mordekai
osekwere ni kik onyis ng’ato wachno. 11Ndalo duto Mordekai ne thoro bayo
machiegni gi laru mar od mon, mondo ong’e kaka Esta obet, kata gimoro
amora ma timorene.

12Nyako ka nyako nomi dueche apar gariyo mondo oikrego. Kuom dueche
auchiel nolichoree gi mo, kendo kuom dueche auchiel mamoko nolichore gi
gik mang’ue ng’ar, kaka chik nobet. 13Kane ndalogo orumo, nyako ka nyako
ne dhi ir ruoth Ahasuerus, kendo nimiye gimoro amora modwaro mondo oago
e od mon kodhi e od ruoth. 14Nodhi e od ruoth godhiambo, to kinyne itere
e od mon machielo, e lwet Shaashgaz jatich ruoth mabuoch mane rito mond
ruoth. Nyakono ne ok duog ir ruoth kendo, mak mana ka nolombo ruoth
ahinya, mi oluonge.

15To kane kinde ochopo ma Esta onego odonjie ir ruoth, ne ok okwayo
gimoro mondo odhigo, mak mana gik mane Hagai, jatich ruoth mabuoch mane
rito mon, omiye. Esta ne nyar abihail, owadgi wuon Modekai, mane Modekai
opidho. Ji duto mane oneno Esta ne mor kode. 16Notere ir ruoth Ahasuerus
e due mar apar miluongo ni Tebeth, e higa mar abiriyo mar loch
Ahasuerus. 17Ruoth nohero Esta moloyo nyiri duto, nikech noyude
kolong’o, kendo nolombe moloyogi duto. Nosidhone osimb duong’, mi okete
mikache kar Vashti. 18Bang’e ruoth noloso sawo maduong’ ni jodonge gi
jotelo mag pinje mae bwo lochne, korwakogo Esta. Nomiyo ji duto odiro e
pinye duto, kendo nopogo mich mabup ka mar ruoth adier.

Mordekai ofwenyo ni jomoko dwaro nego ruoth

19Kane ochak ochok nyiri, noyudo ka Mordekai tiyo e dhoranga ruoth. 20To
Esta ne pok onyiso ng’ato anywolane kata dhoodgi, mana kaka ne Mordekai
ochike. Ne pod owinjo chik Mordekai mana kaka notimo ka pod en kode.
21Chieng’ moro kane Mordekai tiyo e dhoranga ruoth, Bigthana, gi Teresh,
ma ariyo kuom jotich mabuoch mag ruoth mane rito dhorangach, ne poro
wach mondo oneg ruoth Ahasuerus, nikech ne gisin gi lochne. 22Mordekai
nowinjo wachno, monyiso Esta mikach ruoth, kendo Esta nohulo ni ruoth
wachno, konyise ni Mordekai ema owachone. 23Ne onon wachno, mi oyud ni
en adier, omiyo ji ariyogo duto nolier e yath, monegi, kendo wechego
duto nondik e kitap weche mag ndalo, mana ka ruoth neno.

Esta, kod weche moko momedie 3

Haman ochano mondo otiek jo-Yahudi

1Bang’ mano ruoth Ahasuerus nomiyo Haman wuod Hamedatha ja Agag duong’
moloyo, komiye bedo maduong’ moloyo jodongo duto mane en-go. 2Kuom mano
jotich ruoth duto mane tiyo e dala ruoth ne kulore ni Haman, ka miye
duong’ nikech ruoth nochiko mondo gitim kamano. To Mordekai ne ok
kulrene, kendo ne ok miye duong’. 3Jotich mane tiyo e dala ne penjo
Mordekai niya, "Marang’o iketho chik ruoth?" 4Ne giwuoyo kode kamano
pile, to ne ok odew wechegi, omiyo ne ginyiso Haman mondo gine ane ka
onyalo yie gi gima Mordekai timo, nikech Mordekai nosenyisogi ni en
ja-Yahudi. 5Kane Haman oneno ni Mordeklai ok kulrene, kendo ok miye
duong’, mirima nomake ahinya. 6To kane owinjo ni Mordekai en ja-Yahudi,
noweyo paro mar nego Mordekai kende, to nochano tieko jo-Yahudi duto
mane odak e pinje duto manie bwo loch ruoth Ahasuerus.

7Kuom mano, e due mokwongo miluongo ni Nisan e higa mar apar gariyo mar
loch ruoth Ahasuerus, ne gigoyo ombulu miluongo ni Pur e nyim Haman,
mondo giyier odiechieng’ kod due mowinjore negie jo-Yahudi, mi ombulu
noyiero chieng’ due apar gadek due mar apar gariyo, miluongo ni Adar.
8Eka Haman nowacho ni ruoth Ahasuerus niya, "Nitie oganda moro moke e
kind ogendini manie pinje duto mae bwo lochni, ma chikegi opogore gi
chike ogendini mamoko duto, to bende ok gidew kata mana chik ruoth.
Omiyo ok owinjore iwegi aweya kamano. 9Kiyie to gol chik mondo otiek
ogandano chuth. An abiro chulo fedha moromo kilo alufu mia adek, mondo
jokeno magi oket kar kenoni." 10Kuom mano ruoth nogolo tere e lwete,
momiyo Haman wuod Hamedatha ja-Agag, ma jasik jo-Yahudi, 11kowachone
niya, "Bed abeda gi pesani, kendo ji bende nie lweti. Timgi mana kaka
ihero."

12Chieng’ due apar gadek due mokwongo, noluong jondiko mag ruoth, mi
ondiko weche duto mane Haman ochiko. Ne gindiko ni jodongo kod jotend
pinje duto kaachiel gi jodong ogendini te manie bwo loch ruoth, gi dhok
ma piny ka piny, kendo oganda ka oganda nyalo somo kendo winjo. Ne
ondikgi gi nying ruoth Ahasuerus, kendo noket kuomgi sei gi tere mar
ruoth. 13Eka noor joote e pinje duto manie bwo loch ruoth gi barupe
mondikie ni, jo-Yahudi nyaka negi mi tiek pep, bed ni gin joma dongo
kata joma tindo, nyithindo kata mon. Mwandugi bende nyaka yaki. Chieng’
due apar gadek due mar apar gariyo, miluongo ni Adar ema noketi mondo
oneggie.

14 Barupego nondikie niya:

An Ahasuerus ruoth maduong’, andiko baruani ni jotend pinje mia achiel
gi piero ariyo gabiriyo manie bwo lochna, chakre Inia nyaka Ethiopia,
kendo ni jotend pinje matindo manie bwogi.

15 "An gi loch kuom ogendini mang’eny, kendo an ruodh piny ngima, to ok
aseyie mondo abed gi sunga nikech duong’ ma an-go, to asetiyo gi luor
kod ng’wono mondo ami joga odag e ngima maonge tungni, ka adwaro mondo
pinya obed gi kue ma ji duto dwaro, kendo obed kama ng’ato nyalo wuothoe
kuonde duto maonge thagruok. 16Kane apenjo jong’adna rieko mondo onyisa
gima wanyalo timo kuom wechego, achiel kuomgi ma nyinge Haman ne odwoka.
En e ng’ama riek moloyo kuomwa, kendo en ng’ama ogen ahinya nikech
osetiyonwa aming’a maonge ketho, kochiwore chutho, bende en jalupna.
17Ne onyisowa ni nitie oganda moro moke e kind ogendini duto, ma chikegi
miyo ok ginyal winjore gi ogendini mamoko duto. Gin ema pile gichayo
chike ma ruoth golo, omiyo chik mane wagolo mondo wariw piny obed achiel
ok nyal tiyo.

18 "Kamano, waseng’eyo ni jogo kende ema ok winjre gi ji mamoko duto,
nikech chikegi magalagalago opogogi kodgi. Bende ok giyie gi lochwa, to
gitimo richo madongo ahinya manyalo ketho kue mar piny.

19 "Kuom mano, wamiyou chik mondo uneg jogo duto ma nyinggi ondik e
barupe ma Haman, mane waketo jarit piny, kendo ma en kaka wuonwa mar
ariyo, oseoronu. Ber mondo otiekgi chutho, kaachiel gi mondgi kod
nyithindgi, chieng’ due apar gang’wen due mar apar gariyo mar higani, ma
en due mar Adar, kinegogi gi ligangla mag wasikgi mak ong’wonnigi kata
matin. 20Kamano mondo joma pile osebedo kapiem, oneg odiechieng’ achiel
mondo lochwa ogurre motegno, kendo piny obed gi kue mosiko."

21Nondik weche mag chikno, moor ni pinje duto mae bwo loch ruoth, mondo
oland ni ogendini duto, oikre ni chieng’no. 22Jootego nowuok piyopiyo,
kaka ruoth nochiko, bende ne ogo milomb wachno e dala maduong’ mar Susa.
Haman gi ruoth ne jobet kametho. Jo-Susa to nobwok kowinjo wachno.

Esta, kod weche moko momedie 4

Esta oyie ni obiro kwayo ruoth mondo kik neg jo-Yahudi

1Kane mordekai owinjo wechego duto, noyiecho lepe, morwako pien gugru,
kendo nobukore buru, mowuotho ei dala koywak malich gi dwol maduong’.
2Nodhi mochung’ e dhoranga ruoth, nikech onge ng’ato mane nyalo donjo e
dala ruoth korwako pien gugru. 3Kuonde duto, e pinje ruoth mane wachno
olandore mochopoe, jo-Yahudi nodhierie nono, kendo otueyoe chiemo ka
ywak kendo okuyo, kendo ng’enygi ne nindo e pien gugru, kobukore buru.

4Kane jotich Esta manyiri gi jotichne mabuoch obiro monyise wach
Mordekai, nobwok ahinya. Nokawo lewni, mooro ni Mordekai mondo orwaki,
olony law gugru, to Mordekai ne ok oyie kawogi. 5Eka Esta noluongo
Hathak, ma achiel kuom jotich mabuoch mag ruoth, mane ruoth oseketo
mondo otine. Noore ir Mordekai mondo odhi onon gima thage, momiyo oywak
kamano. 6Hathak nowuok modhi ir Mordekai e laru mar dala mane nie nyim
ranga ruoth, 7mi Mordekai nonyise weche duto mane osetimorene, kod kar
romb fedha mane Haman osesingore ni doketi kar keno mar ruoth, mana ni
mondo otiek jo-Yahudi. 8Bende nomiye kalatas mane oselandi Susa mar
tieko jo-Yahudi. Noore gi kalatasno mondo omi Esta, kendo onyise kaka
wach obet, kokwaye mondo odhi ir ruoth ohomb kendo osa ni jogi. Nondiko
kama: "Par ndalo mane apidhidhi e oda kane pod ionge gi duong’ moro,
nimar Haman ma en ng’at ma ruoth kende ema oloyo gi duong’ osekwayo
ruoth mondo onegwa. Omiyo kwa Ruoth Nyasaye, kendo iwuonwa gi ruoth
mondo ireswa."

9Kane Hathak odhi monyiso Esta weche Mordekai, 10Esta nochako oore ir
Mordekai mondo owachne niya, 11"Jotich ruoth, kaachiel gi joma nie pinje
duto mane nie bwo lochne ong’eyo ni ng’ato ang’ata modonjo ir ruoth e
laru maiye ka ok oluongi, bed ni en dichwo kata dhako, to bura
ming’adone en achiel kende! En mana buch tho, mak mana ka ruoth orieyo
ludh dhahabu kochomo ng’atno eka ok nonege. An to koro asetieko ndalo
piero adek ka pok ruoth oluonga."

12To kane ginyiso Mordekai gima Esta owacho, 13noorogi mondo ginyis Esta
niya, "Kik ipar ni in ema nikwo kuom jo-Yahudi duto, nikech in e od
ruoth. 14Kiling’ aling’a e kinde makama, to jo-Yahudi noyud kue gi
konyruok e yo moro machielo, to in notieki kaachiel gi jood wuoru duto.
Ng’ano mong’eyo kata kapo ni iyudo duong’ e yo makama e od ruoth mana ni
mondo ikonywa?" 15Eka Esta nochikogi mondo gidwok ni Mordekai wach kama,
16"Dhiyo ichok jo-Yahudi duto man Susa, kendo utue chiemo mak ubilo
gimoro kata mana modho pi kuom ndalo adek odiechieng’ gotieno. An kod
jotichna manyiri bende wabiro tueyo chiemo kamano. Bang’e nadonji ir
ruoth, kata obedo ni en gima chik okwero kamano. En tho, to anatho!"
17Mi Mordekai nodhi motimo mana kaka Esta nochike.

Lemo ma Mordekai oywakgo ni Nyasaye

18 Mordekai noparo timbe Ruoth Nyasaye miwuoro duto, mi olemo niya,

19 "A Ruoth Nyasaye!

A Ruoth Nyasaye!

In e Ruoth kendo Wuon gik moko.

Gik moko duto nie tekoni,

omiyo kidwaro reso Israel

to onge ng’ama nyalo sindi.

20 "In ema nichweyo polo gi piny,

kod gik moko manie bwo polo.

A Ruoth Nyasaye,

in e Ruodh gik moko duto,

kendo onge ng’ama nyalo siri.

21 A Ruoth Nyasaye,

in ing’eyo gik moko duto.

Adier, ing’eyo ni

ne ok en wach achaye,

kata nyadhi kata sunga,

mane omiyo atamora kulora

ni Haman ma jasungani,

nikech ka kamano,

to dine ayie nyodho tiende

mondo ares jo-Israel.

22 To ne atamora timo kamano

nikech ne ok ayie miyo dhano duong’ moloyo Nyasaye.

Ok anyal kulora ni dhano adhana,

to mana ni in kende.

23 To koro, in Ruoth Nyasaye ma Ruodhwa,

kendo ma Nyasach Ibrahim,

yie ikech jogi.

Ji dwaro negowa!

Adier, gidwaro tieko joma osebedo mwanduni nyaka nene.

24 Wiyi kik wil gi jogi iwuon,

mane ireso kigolo e; piny Misri

mondo obed mwanduni.

25 A Ruoth Nyasaye, winj ywakna,

kendo kech joma ikawo ka nyithindi.

Lok kuyowa odok mor.

Mondo wabed mangima

eka wamed miyo nyingi duong’,

to kik iwe joma paki tho."

26 Jo-Israel duto bende ne oywak gi tekregi duto, nikech ne gineno ni
gichiegni tho ochomogi.

Lemo ma Esta oywakgo ni Nyasaye

27 Esta bende ne oywak ni Ruoth Nyasaye mondo orese e masich tho mane
osejuke. Ne olonyo lepe mabeyo mane oyudo orwako, morwako mana lep kuyo,
kendo kar wiro modhi mang’ue ng’ar ma nengogi tek, to ne okiro mana buru
kod owuoyo e wiye. Ne osandoo ringre ahinya, koweyo yie wiye maboyo umo
wang’e ma yande nigi chia kod mor. Ne oywak ni Ruoth Nyasaye ma Nyasach
Israel kowacho niya,

28 "A Ruoth Nyasaye ma Nyasachwa,

in kende e Ruodhwa!

Yie ikonya nikech an kenda.

Aonge ng’ama konya mak mana in,

kendo achiegni timo gima nyalo kelona tho.

29 Chakre tinna, jonywolna osepuonja,

ni in, Ruoth Nyasaye

ne iyiero jo-Israel kuom ogendini duto,

kendo niyiero kwerewa kuom jopinje machon duto,

mondo gibed jogi iwuon nyaka chieng’,

kendo ne itimonigi kaka ne isingori.

30 To bang’e ne wakethoni,

omiyo ne ichiwowa e lwet wasikwa,

nikech ne walamo nyisechegi.

A Ruoth Nyasaye,

ne ing’adonwa bura moromo mana gi timbewa.

31 To kata kamano, lok ma wasikwa oselokowa wasumbgi pok oromogi,

to gisesingore e nyim nyisechegi manono,

ka gikuong’ore ni gibiro ketho singruok

mane in iwuon itimo kodwa.

Gidwaro tieko jogi iwuon,

ka gimiyo joma paki ling’,

32 kendo giketho duong’ mar kendoni-mar-misango gi odi maler.

Kamano, A Nyasaye,

gidwaro miyo joma ok ong’eyi

opak nyiseche manono,

kendo omi ruoth

ma en dhano adhana

duong’ mimiyo Nyasaye ma ok rum!

33 A Ruoth Nyasaye,

kik iwe gik maonge gi ngima

bed gi duong’

ma in ema iwinjorigo,

kendo kik iyie

ji gonwa siboi ni wapodho,

to lok gik ma gichano timonwa

ohinygi mana gin giwegi,

kendo kum jal mane ochano timonwa gigo

obed ranyisi ni ji!

34 A Ruoth Nyasaye, parwa

kendo ifwenyrinwa

e ndalo ma wanie chandruokni.

A Ruodh nyiseche duto,

kendo Ruoth Nyasaye Manyalo Gik Moko Duto,

tega mondo abed gi chir.

35 Ka adhi e nyim sibuor cha,

to miya weche malombo,

kendo lok chunye

mondo osin gi jasikwa,

mi otieke kaachiel gi ji duto machalo kode.

36 A Ruoth, reswa gi lweti!

Yie ikonya nikech an kenda,

kendo aonge gi ng’at moro machielo mak mana in.

37 In ema ing’eyo gik moko duto.

Ing’eyo ni ajok gi duong’

ma jorichogi miya,

kendo ajok gi kendruok

gi ng’ama ok oter nyangu

kata gi ng’ato ang’ata

ma ok ja-Yahudi.

38 To in ing’eyo ni

aonge gi thuolo mar timo gima an awuon eema adwaro,

kendo ing’eyo ni asin gi osimbo mar duong’

ma asidho e wiya

ka adhi nyim ji.

Adier, ajok kode,

mana kaka ajok gi law boke,

kendo ok arwake

ka an kenda.

39 An jatichni,

pok achiemo e od Haman,

bende pok adhi

e nyasi mar ruoth,

kendo pok amadho divai

moting’o misango miolo piny.

40 A Ruoth Nyasaye,

ma Nyasach Ibrahim

chakre chieng’ mane okela ka

onge gima osemiya mor,

mak mana in.

41 A Ruoth ma tekone oloyo gik moko duto,

winj dwond joma genogi oselal.

Reswa e lwet joricho,

kendo an bende, resa kuom gima aluoro."

Esta, kod weche moko momedie 5

Esta odhi e nyim ruoth

1 Chieng’ mar adek, kane Esta osetieko lemo, ne olonyo lep ywak,
morwakore gi lep duong’. Kane osetimo kamano nomedo ywak ni Nyasaye
marito ji duto kendo resogi. Bang’e nodhi ir jotichne manyiri ariyo,
koyiengore kuom achiel kaka mon moluor ne timo. Nyako machielo to ne
luwo bang’e komako nangane mabor. Chia wang’e ne rieny kalombo wang’, ka
gima omor ahinya, to kata kamano luoro ne opong’o chunye. Ne gikadho
dhoiudi duto nyaka ne gichopo e nyim ruoth. Ruoth ne obet e kome mar
duong’, konenore malich ahinya, kendo korwakore gi lepe mag duong’ man
gi dhahabu marieny, gi kite ma nengogi tek kendo manyiwni. Ruoth ne
oting’o wiye ka lela wang’e nyiso duong’ ma en-go mong’iyo Esta gi
mirima. Kane Esta oneno kamano, lioro nomake mi both opodho piny, ka
chunye onyosore kendo ka kit wang’e olokore. Ne oteno wiye kuom
jatichne, to Nyasaye nomiyo chuny ruoth olokore mobedo mamwol, mi
ochikore koa e kome mar duong’. Nodhi ir Esta momake, kokwake nyaka chop
chunye nodwogo, kohoye gi weche mamwol. Nowachone niya, "En ang’o Esta?
An owadu. Kik iluor, nikech ok ibi tho. In chikwa ok omaki to omako mana
ji mamoko. Bi ira." 2Eka nokawo ludh duong’ mar dhahabu moketo e gok
Esta, kendo nomedo kwake kowachone ni, "Kik iluor, to wuo awuoya koda."
Esta nowachone niya, "Kane aneni, ne ichalona malaika mar Nyasaye, omiyo
luoro ne omako chunya nikech duong’ ma in-go. In gi kido maber miwuoro,
kendo wang’i nyiso ng’wono adier." To kane pod oyudo Esta wuoyo, chunye
ne ochako oa kendo. Luoro ne omako ruoth, mi jotichne duto ne otemo
duogo chuny Esta. 3Ruoth nopenje niya, "Esta, en ang’o midwaro? Wachna
nikech gimoro amora mikwayo to anamiyi, kata dabed mana ni en dir
pinya." 4Esta nodwoke niya, "Ruoth kiyie to ibi kawuono gi Haman e sawo
ma aselosonu." 5Ruoth nochiko mondo oom Haman piyopiyo, mondo gima Esta
dwaro otimre. Kamano ruoth kod Haman nodhi e chiemo mane Esta oloso. 6To
kane pod gimetho, ruoth nowacho ni Esta niya, "Nyisa gima idwaro mondo
amiyi. Kwaya akwaya, nikech kata da en mana dir pinya, to ayie miyi."
7Eka Esta nodwoko niya, "Gima akwayo, kendo adwaro ema: 8ka ihera, kendo
ineno ni ber miya gima akwayo, to yie kiny oduog gi Haman e chiemo ma
kiny nalosnu, eka kiny nakwayi gima adwaro kaka iwacho."

Olos yath mondo olierie Mordekai

9Haman nowuok kanyo ka mor ahinya. To ka noneno Mordekai e dhoranga
ruoth, ka ok ochung’ne mondo omiye duong’, mirima nomake ahinya. 10To ne
ogeng’o mirimbe modhi adhiya dala. Eka nooro wach moluongne osiepene kod
Zeresh chiege, 11monyisogi kaka mwandune ng’eny, kendo kaka nyithinde
thoth, bende kaka ruoth osemiye duong’ moloyo jodong ruoth mamoko duto.
12Nomedo wacho niya, "To bende an ema Esta mikach ruoth nende oluonga
mondo achiem gi ruoth. 13To mago duto ok nyal miya mor ka pod aneno
Mordekai ma ja-Yahudi ka tiyo e dhoranga ruoth." 14Eka Zeresh chiege kod
osiepene duto nong’adone rieko, ka giwacho niya, "Los yath ma borne
oromo mita piero ariyo gabich, kendo kiny ilos gi ruoth mondo olier
Mordekai e yadhno. Eka inyalo dhi gi ruoth e chiemo ka chunyi ler."
Wachno ne ber ni Haman, mi nogolo chik mondo olos yadhno.

Esta, kod weche moko momedie 6

Ochun Haman mondo omi Mordekai duong’

1To otienono nindo notamo ruoth, mi nochiko mondo okelne kitabu mondikie
weche mag ndalo, osomne. 2E kitabuno nondikie ni Mordekai ema nofwenyo
kaka Bigmath gi Tersh ne dwaro nego ruoth Ahasuerus. Ji ariyogo ne
jotich mabuoch mag ruoth. 3Kane ruoth owinjo kamano, nopenjo niya, "Ere
duong’ mosemi Mordekai kuom gima notimono?" To jotichne nodwoke ni pok
otimne gimoro. 4Eka ruoth nopenjo niya, "Ng’ano man oko e laru?" To sano
noyudo ka Haman obiro e laru maoko mar od ruoth mondo olos gi ruoth kuom
wach liero Mordekai e yath mane oselosono. 5Jotich ruoth nonyise ni
Haman ema ochung’ oko e laru, mi ruoth nochiko mondo odonji. 6Kane Haman
odonjo, ruoth nopenje niya, "Ere gima onego tim ni ng’at ma ahero, ma
adwaro miyo duong’?" To Haman nopenjore niya, "To ere ng’ama ruoth
didwar miyo duong’, mak mana an?" 7Omiyo nodwoko ruoth niya, "Kidwaro
miyo ng’at mimorgo duong’, 8to mondo okelne lep duong’ ma ruoth
oseruako, kod faras ma ruoth idho mosidhne osimb duong’. 9Lewnigo kod
farasno mondo oket e lwet achiel kuom jotelo madongo mag ruoth, mondo
orwakgo ng’at ma ruoth dwaro miyo duong’, kendo omi oidh faras, eka
otelne e yo maduong’ mar dala Susa. Bende jatelono nyaka go milome e
nyim ng’at ma ruoth omiyo duong’no kokok niya, ‘Kama e kaka itimo ni
ng’at ma ruothh miyo duong’.’ " 10Eka ruoth nowachoo ni Haman niya,
"Ruri, ikaw lewni kod faras, kendo idhi ir Mordekai ja-Yahudi matiyo e
dhorangach, itimne mana kaka isewachono. Kik wach moro rem kuom mago
duto misewacho." 11Omiyo Haman nokawo lewni kod faras, mi orwako
Mordekai kod lewnigo, kendo omiyo oidho faras, mi otelone e yo maduong’
mar dala. Nogoyo milome e nyim Mordekai, kowacho niya, "Kama e kaka
itimo ni ng’at ma ruoth miyo duong’."

12Bang’ mano, Mordekai nodok e dhoranga ruoth, to Haman noreto modhi e
ode kokuyo kendo kogeng’o wang’e. 13Nonyiso Zeresh chiege kaachiel gi
osiepene, gik moko duto mane osetimorene. Eka ne giwachone niya,
"Kisechako mana rumo e nyim Mordekai kamano, to en ja-Yahudi, to ok
ininyale, kendo adier obiro miyo irumo chuth." 14To kane pod giwuoyo gi
Haman kamano, jotich ruoth nobiro mokawe kendo otere piyopiyo e sawo
mane Esta oseloso.

Esta, kod weche moko momedie 7

Cheno mar Haman okethi

1Kamano ruoth nodhi kod Haman mondo jochiem gi Esta mikache. 2Chieng’no
bende kane oyudo gimadho divai, ruoth nowacho niya, "Esta, nyisa gima
idwaro, mondo amiyi. Kwaya akwaya, nikech kata da en dir pinya, to ayie
miyi." 3Eka Esta nodwoko niya, "Ruoth kihera, kendo kineno ni ber, to
yie mondo owena ngimana kod ngima jowa, 4nikech oseng’iewwa kaachiel gi
jowa mondo onegwa kendo otiekwa nyaka warum. To ka da bed ni oseng’iewwa
mana ni mondo wabed wasumbni machwo gi mamon, to da aling’ aling’a,
nikech chandruokwa da ok okeloni asara." 5Ruoth Ahasuerus nopenjo Esta
niya, "En ng’a mosehedhore timo gima kamano? Erego?" 6To Esta nodwoke
niya, "En jasigu ma jasadha! En Haman, ng’at marachni!" Kane Haman
owinjo wechego dhoge nomoko e nyim ruoth gi mikache. 7Ruoth nochung’ moa
kar chiemo ka mirima ohinge, modhi e laru mar ode, to Haman nodong’
mondo okwa Esta werruok, nikech noneno ka ruoth oketo chunye mondo
otimne marach. 8To kane ruoth oduogo koa e laru, noyudo ka Haman oriere
gi ng’ete e kom mabe Esta obetie, mowacho niya, "Kendo odwaro mako koda
ka mikacha e oda, mana kaneno?" To kane pok dhoge olwar, jotich ruoth
noumo wang’ Haman. 9Eka Harbona, ma achiel kuom jotich mabuoch mane tiyo
ni ruoth, nowacho niya, "Haman oseloso yath ma borne mita piero ariyo
gabich, mi ochungo but ode, mondo olierie Mordekai, ng’at ma osetiyoni
maber." Kane ruoth owinjo kamano, nochiko mondo olier Haman e yadhno.
10Kuom mano, nolier Haman e yath mane oseloso ni Mordekaino. Bang’e
mirimb ruoth norumo.

Esta, kod weche moko momedie 8

Omi jo-Yahudi thuolo mar kedo gi joma dwaro negogi

1Chieng’no ruoth Ahasuerus nomiyo Esta mwandu duto mag Haman, ma jasik
jo-Yahudi. Mordekai bende nobiro e nyim ruoth, nikech Esta nosehulo ni
en watne. 2Eka ruoth nolonyo tere mane oyudo osegolo kuom Haman, mi
omiyo Mordekai, kendo Esta noketo Mordekai mondo obed jarit mar od
Haman.

3Esta nochako odonjo e nyim ruoth, mi opodho piny e tiende, kosaye gi pi
wang’e mondo oketh gima rach mane Haman ja-Agag osechano mondo otim ni
jo-Yahudi. 4Ruoth norieyo ni Esat ludh dhahabu, mi esta noa malo,
mochung’ e nyime. 5Eka nokwayo ruoth niya, "Ka ihera, kendo ka gima
akwayo long’oni, to gol chik mondo mondo oketh wach mane Haman wuod
Hemedatha ja-Agag ondiko e barupe mondo otiek jo-Yahudi manie pinje duto
manie bwo lochni." 6Nomedo wacho niya, "Ere kaka anyalo rango aranga
gima lit ma ibiro tim ni jowa? Koso ere kaka daling’ kitieko jowetena?"
7Ruoth Ahasuerus nowacho ni Esta gi Mordekai ja-Yahudi niya, "Asemiyo
Esta mwandu Haman, to Haman oseneg e yath, nikech nodwaro tieko
jo-Yahudi. 8Omiyo koro ndikuru barua kuom jo-Yahudi kaka uneno ni ber.
Ndikuru baruano mana gi nyinga, kendo uketie sei gi tere mara, nikech
gima ondik gi nying ruoth, moketie sei gi tere mar ruoth, onge ng’ama
nyalo loko."

9Kuom mano chieng’ due piero ariyo gadek mar due mar adek miluongo ni
Sivan, noluong jondiko mag ruoth, mondiko weche duto mane Mordekai
ochiko, mondo oor ni jo-Yahudi gi jodongo gi jotelo mag pinje manie bwo
loch ruoth, chare piny India nyaka piny Ethiopia, duto pinje mia achiel
gi piero ariyo gabiriyo. Ne gindiko gi dhok ma piny ka piny, kendo
oganda ka oganda, nyalo somo kendo winjo. Kata jo-Yahudi bende
nondiknigi kamano. 10Chikno nogol gi nying ruoth Ahasuerus, moketie sei
gi tere mare, kendo joote ma notero barupe mondikie chikno noidho farese
mag ruoth ma jong’wech. 11Ei barupego, ruoth nomiyoe jo-Yahudi thuolo
mondo ochokre kanyakala e mier duto ma gintie, mondo gires ngimagi,
kendo giked kod jopiny moro amora ma dwaro monjogi, mi gitiekgi gi
nyithindgi kod mondgi, kendo giyak mwandugi. 12Oyienigi timo kamano e
pinje duto manie bwo loch ruoth Ahasuerus mana odioechieng’ achiel, ma
en due apar gadek due mar apar gariyo, miluongo ni Adar.

Barua mar ariyo mane ruoth ondiko

13 Baruano noting’o weche mawacho kama:

14 "An Ahasuerus ruoth maduong’, andiko baruani ni jotend pinje mia
achiel gi piero ariyo gabiriyo manie bwo lochna, chakre India nyaka
Ethiopia, kendo ni jotelo mag pinje matindo kaachiel gi jowa mogen duto.
Wamosou.

15 "Ji mang’eny ma pile yudo dongo kuom ng’wono maduong’ mar joma
konyogi, thoro bedo josunga. Ok en mana ni gitemo hinyo jowa kende, to
kaka duong’ momigi ohingogi, gitimo sigu gi joma yande konyogi.
16Gichayo chik mar goyo erokamano ma ji duto ong’eyo, kendo pak ma joma
timbegi richo pakogigo, miyo gisungore ka giparo ni ginyalo tony mak
Nyasaye maneno gik moko duto kendo mosin gi joketho, osandogi. 17Pile
joma nigi loch miyo osiepegi giwegi tich mar rito piny, kendo rieko ma
jogo ong’adonigi ema gitiyogo, to bang’e giyudo ni giriwogi kodgi kuom
chuero remo ma onge ketho, kendo kuom kelo masiche ma ok nyal kony.
18Ruodhi ma kamago osebet kadwaro timo gik mabeyo, to joma richogo ema
osebet kawuondogi gi riekni maricho. 19Gik ma kamagi ne ok timre e ndalo
machon kende, to gitimore kata mana e ndalowagi bende, kendo kiyawo
wang’i to inyalo neno jotelo ma ok owinjore gi tijegi katimo timbe
maricho. 20Kuom mano, wabiro timo teko e ndalo mabiro mondo ji duto
modak e pinywa odag gi kue, 21ka waluwo chike manyien, kendo wayalo
weche duto mokel e nyimwa gi adiera.

22 "Haman wuod Hamedatha, ne en achiel kuom joma richogo. Ne en
ja-Makedonia ma onge remb jo-Persia kata matin e dende, kendo ne ok en
ng’ama ng’won kaka wan. To ne warwake, 23kendo ne watimone maber kaka
pile watimo ni ogendini duto. Ne wachake ni wuonwa, kendo ji duto ne
omiye duong’ kaka jalupna. 24To kaka duong’ mane omiye ne ohinge, ne
otemo mayowa lochwa, kendo nodwaro negowa. 25Bende ne otemo kelo weche
mag miriambo, mondo omi waneg Mordekai mane osereso ngimawa kendo ma
jakonywa, kendo waneg Esta chiega maonge ketho, kaachiel gi jo-ogandagi
duto. 26Kamano, ne odwaro mondo okaw loch jo-Persia ochiw e lwet
jo-Makedoinia.

27 "To wasefwenyo ni jo-Yahudi, mane ng’ama rach ahinyano dwaro nego, ok
gin joketho ngang’, to chutho gin gi chike mabeyo ahinya. 28Gin nyithind
Nyasaye Maduong’ Moloyo kendo mangima, mosemiyo lochwa gi loch kwerewa
obedo gi dongruok mosiko. 29Omiyo kik udew barupe mane Haman wuod
Hemedatha ondikonu, nikech jandikgi oseneg gi joode duto, moliergi e
yath e dhoranga Susa. Nyasaye ma Ruodh gik moko duto ne ong’adone sand
ma owinjore kode chutho.

30 "Keturu baruani kuonde duto, kendo weuru ni jo-Yahudi thuolo mar luwo
chikegi, kendo ukonygi kapo ni ng’ato omonjogi chieng’ due apar gadek,
due mar apar gariyo ma en due mar Adar, ma nyocha oyier mondo obed
chieng’ minegogie. 31Nyasaye Manyalo Gik Moko Duto oseloko chieng’
masirano obed chieng’ ma joge moyier yudoe mor. 32Un jo-Yahudi, keturu
chieng’no obed achiel kuom sewni mau madongo, ka utimoe nyasi maduong’
moloyo, mondo obed chieng’ ma un gi jo-Persia duto, uparoe resruoku,
chakre kawuono nyaka chieng’. Wasiku to obednigi chieng’ ma giparoe
kethruokgi. 33Dala ka dala kata piny ka piny ma ok owinjo chikegi
nokethi gi mach kod ligangla, mi dhano kata le kata winy ok nodhiye
nyaka chieng’."

34Chikno nyaka landi e pinje duto kendo ni ogendini duto manie bwo loch
ruoth, mondo jo-Yahudi oikre ni chieng’ chulo kuor ni wasikgino. 35Omiyo
joote noidho farese mag ruoth ma jong’wech, mowuok piyopiyo, kaka ne
ruoth ochiko. Bende nogo milomb chikno e dala maduong’; mar Susa.

36Mordekai noa e nyim ruoth korwakore gi lep ruoth mag duong’ mambulu gi
marachere, kod law maber maralik, kendo kosidho osimbo maduong’ mar
dhahabu. Ji duto modak susa ne goyo koko ka mor. 37Jo-Yahudi nobedo gi
thuolo gi ilo gi mor kod pak. 38Kuonde duto e piny ka piny, kata e dala
ka dala mane chik ruoth kod milombe ochopoe, jo-Yahudi ne morie ahinya
kane giyueyo kendo gitimo sawo. Ji mang’eny ma ok jo-Yahudi nolokore
jo-Yahudi, nikechh ne giluoro jo-Yahudi.

Esta, kod weche moko momedie 9

Jo-Yahudi onego wasikgi

1Chieng’ due apar gadek mar due apar gariyo, miluongo ni Adar, nochopo.
Mano chieng’ ma chik mane ruoth ogolo onego otimre. Chieng’ mane wasik
jo-Yahudi ogeno loyogie, wach nolokore, mi jo-Yahudi ema noloyogi.
2Chieng’no jo-Yahudi nochokore e miechgi e pinje duto mag ruoth
Ahasuerus, mondo oneg joma ne dwaro timonigi malit. Ne onge ng’ama nyalo
sirogi, nimar luoro nosemako ogendini duto mane owinjo humbgi. 3Jodongo
gi jotelo duto mag pinje manie bwo loch ruoth nokonyo jo-Yahudi, nikech
ne giluoro Mordekai, 4nimar nosemi Mordekai duong’ e od ruoth. Humbe
nolak e pinje duto nikech duong’ne ne medore ameda. 5Jo-Yahudi nonego
wasikgi gi nek malich, ka gitimonigi mana kaka gihero. 6E dala maduong’
mar Susa ne ginegoe ji mia abich, 7kaachiel gi Parshandatha gi Dalfon gi
Aspatha 8gi Poratha gi Adalia gi Aridatha 9gi Parmashta gi Arisai gi
Aridai kod Vaizatha, 10mane gin yawuowi apar mag Haman wuod Hamedatha,
mane jasik jo-Yahudi. To jo-Yahudi ne ok oyako gimoro.

11Chieng’no kane ruoth owinjo kar romb joma ne oneg e dala maduong’ mar
Susa, nowacho ni Esta mikache niya, 12"Ka jo-Yahudi osenego ji mia abich
kaachiel gi yawuot Haman apar mana e dala maduong’ mar Susa kende, koro
iparo ni kuonde mamoko manie bwo lochna to gisetimo nadi? Kara, gimoro
amora mimedo kwaya to namiyi. Kata gimoro amora mimedo dwaro, notimni."
13Esta nodwoke niya, "Kiyie to mondo kiny omi jo-Yahudi modak Susa
thuolo mondo otim mana kaka gisetimo kawuono, kendo ringre yawuot Haman
apar mondo olier e yadh cha." 14Mi ruoth nogolo chik mondo otim kamano,
omiyo noland wachno e Susa, mi olier yawuot Haman apar. 15Jo-Yahudi
modak Susa nochako ochokore kendo chieng’ due apar gang’wen mar due mar
Adar, mi ginego jo-Susa mia adek, to ne ok giyako gimoro.

Sap Purim

16Jo-Yahudi mane nie pinje mamoko mag ruoth nosechokore, monego ji alufu
piero abiriyo gabich ka gichulo kuor ni joma nochayogi, to ne ok giyako
gimoro. 17Mano notimore tarik apar gadek mar due mar Adar. Eka ne
giyueyo due mar apar gang’wen mar dueno, ka gitimo sawo gi mor. 18To
jo-Yahudi mane odak Susa nosechokore due apar gadek gi due apar
gang’wen, omiyo ne giyueyo due apar gabich, kendo ne giloko chieng’no
chieng’ sawo kod mor. 19Mano emomiyo jo-Yahudi modak e mier matindo man
mabor pod rito tarik apar gang’wen mar due mar adar kaka chieng’ mor ma
giyueyoe kendo gichiemoe, bende gioroe mich mag chiemo ni jowetegi.

20Mordekai nondiko gik mane otimore e kitabu, kendo nooro barupe ni
jo-Yahudi duto modak e pinje maboyo kod machiegni manie bwo loch ruoth
Ahasuerus, 21kochikogi mondo giket due apar gang’wen kod due apar gabich
mar due Adar obed ndalo sewni. Nonyisogi mondo ndalogo obed rapar higa
ka higa, 22nikech e ndalogo ema ne jo-Yahudi otony e lwet wasikgi, kendo
e deno ema ne kuyo margi olokoree mor, kendo ywagruokgi bende olokoree
nyiero. Ndalogo nyaka bed ndalo mag timo sawo kendo mag mor, ka gioro
mich mag chiemo ni jowetegi kendo mich moko bende ni joma odhier.

23Kamano jo-Yahudi noyie dhi nyime gi timo gima ne Mordekai ondiko, kaka
ne gisechako timo. 24Ne gitimo kamano ka giparo kaka Haman wuod
Hamedatha ja-Agag mane jasik jo-Yahudi nosechano mondo otiekgi. Nogeno
tiekogi, kogoyo ombulu miluongo ni Pur. 25To kane Ruoth ofwenyo gima
rach mane Haman ochano timo ni jo-Yahudi, nogolo chik mondo en ema
otimne gima lit machal kamano, kendo mondo oliere e yath, kaachiel gi
yawuote. 26Nochak ndalogo ni Purim, kaluwore gi nying ombulu miluongo ni
Pur cha. Kane jo-Yahudi osesomo weche duto manie baruano, kendo kane
giparo gik mane otimorenigi, 27ne gijiwo chikno, mi gisingore ni ginirit
sewni mag ndalo ariyogo kaachiel gi nyikwagi kod ji duto mane diriwre
kodgi, ka gitimogi higa ka higa, kaka chik dwaro e kinde moketi.
28Kamano jo-Yahudi duto, e dhoot ka dhoot, gi gweng’ ka gweng’ kod mier
madongo duto, noyie ni ginirit ndalo mag Purim, mondo wigi kod wi
nyikwagi kik wil gi ndalogo.

29Esta nyar Abihail, ma mikach ruoth, nomiyo Mordekai teko mondo ojiw
wach Purim mane ondiki e barua mar ariyo. 30Ne oor barupe ni jo-Yyahudi
e pinje mia achiel gi piero ariyo gabiriyo mane ni e bwo loch ruoth
Ahasuerus. Barupego noting’o weche mag kue kod adiera, 31kendo ma nyiso
jo-Yahudi ni nyaka girit ndalo mag Purim e kinde moketi kaka Mordekai
ja-Yahudi nosechikogi. To bende barupego nomiyo jo-Yahudi gi nyikwagi
chike moko moket kuom wach tueyo chiemo, kendo kuom wach ywak. 32Koro
chik mane Esta ogolo nojiwo chike mag Purim, mi nondikgi e kitabu.

Esta, kod weche moko momedie 10

Duong’ mar Mordekai

1Ruoth Ahasuerus noketo osuru ni pinye duto, koda ka dhonembe gi chula
ka chula mae bwo lochne. 2Weche duto mag ruoth, gi tekone kod timbene
madongo, kaachiel gi duong’ mane omiyo Mordekai, ondik e kitabu mar
Weche mag Ndalo mag ruodhi Media gi Persia. 3Mordekai ja-Yahudi ne en
jalup ruoth Ahasuerus. Noyudo duong’ kuom jo-Yahudi, kendo jowetene
mang’eny nohere, nikech nodwaro mondo joge kaachiel gi nyikwagi odag
maber.

4 Mordekai ne owacho niya, "Magi duto Nyasaye ema osetimo. 5Ka aparo lek
mane aleko kuom gigo duto, to ayudo ni onge gimoro mane ok ochopo kare.
6Ne aleko ni aneno soko matin mane olokore aora, gi ler mane orieny, kod
wang’chieng’ gi aora ma pi opong’o. Koro waneno ni Esta, mane ruoth
okendo moketo ruoth madhako, en e aora, 7to ondiegi ariyo kande gin
Haman ko an. 8Ogendinigo to gin e joma ne oriwore mondo otiek nying
jo-Yahudi. 9To oganda mane oywak ni Nyasaye mioresogi, en ogandawa mar
jo-Israel. Ruoth Nyasaye osekonyo joge! Adier, Ruoth Nyasaye oseresowa
kuom masiche duto. Nyasaye notimo ranyisi gi honni madongo mapok otimo
ni ogendini moko nyaka nene.

10 "Ne ochano timo gik moko ariyo. Achiel nochano mondo otimre ni joge,
to machielo ni dhoudi mamoko, 11kendo gik moko ariyogo duto, nochopo
kare mana chieng’ mane Nyasaye oyiero, kendo e sa mane oketo. 12Kamano e
kaka Nyasaye ne oparo joge ma gin mmwandune owuon, kochulo kuor nikech
gin. 13Mano emomiyo pile, higa ka higa chieng’ due apar gang’wen kod due
apar gabich mar due Adar nyaka chieng’, nobed ndalo ma jo-Nyasaye ma gin
jo-Israel bedoe maromre e nyim Nyasaye."

Esta, kod weche moko momedie 11

1 E higa mar ang’wen mar loch Potolomayo gi Kleopatra, ng’at moro
miluongo ni Disitheyo mane owacho ni en jadolo ma ja-Lawi nobiro gi
Potolomayo ma wuode, ka gikelo barua mondik malone, moting’o weche mag
sawo mar Purim. Ne giwacho ni en barua mar adieri mane Lisimako wuod
Potolomayo ma ja-Jerusalem ema oloko e dho Hibrania.

Ayub 1

Satan otemo Ayub

1Ne nitie ng’at moro ma nyinge Ayub, mane odak e piny Uz. Ne en ng’at
makare kendo maler, mane oluoro Nyasaye, kendo otang’ ni richo.
2Nonywolo yawuowi abiriyo gi nyiri adek, 3kendo ne en gi rombe alufu
abiriyo gi ngamia alufu adek gi dhok alufu achiel kod kenje mia abich.
To bende ne en gi jotich mogundho. Kamano ne en ng’at momewie moloyo ji
duto ma nodak e pinje man yo wuok chieng’.

4Yawuote ne timo sawo, moro ka moro e ode, kendo luongoe owetene mamoko
duto. Bende ne giluongoe nyiminegi adekgo mondo okonygi chiemo. 5Kane
sawo ka sawo oserumo, Ayub ne chiew gokinyi mang’ich, kendo timo misango
mondo opwodhgo nyithinde. Ne otimo kamano pile, koparo ni dipo ka achiel
kuomgi oketho kuom yanyo Nyasaye gi chunye.

6 To kinde nochopo ma yawuot polo obiro e nyim Ruoth Nyasaye, kendo
Satan bende ne ni kodgi. 7Ruoth Nyasaye nopenje ni, "Ia kanye?" Satan
nodwoke niya, "Asebedo ka abayo abaya e piny, kalworora koni gi koni."
8Eka Ruoth Nyasaye nochako openje ni, "Bende inenoe Ayub jatichna? Onge
ng’at makare kendo maler ka en e piny ngima, moluora kendo otang’ gi
richo." 9Satan nodwoko ni, "Bende Ayub diluori adier, ka ok oyud gimoro
kuomi? 10Donge irite maber, kaachiel gi joode kod gimoro amora ma en go?
Iguedho gik moko duto motimo, kendo isemiye dhok mopong’o piny. 11To
koro sani temie kawo gik moko ma en go ka ane ka dang’ ok okuong’i e
wang’i!" 12Ruoth Nyasaye nowacho ni Satan niya, "Kara ber, aketo gik
moko duto ma en go e tekoni, mak mana ni en owuon to kik ihinye." Bang’
mano Satan noa odhi.

13Chieng’ moro kane oyudo nyithind Ayub timo sawo e dala owadgi
maduong’, 14ng’at moro nobiro ir Ayub ka ringo, mowachone niya, "Nende
oyudo wapuro gi dhok, ka kenje bende kwayo machiegni e lek. 15Eka wapo
ka jo-Sabea omonjowa moyako jamnigo duto. Nende ginego jotichni duto
pep, mak mana an kenda ema atony, omiyo abiro mondo anyisi."

16To kane pok otieko wuoyo, jatich machielo nobiro mowacho niya, "Polo
nende ogoyo rombe gi jokwath, motho pep, mak mana an kenda ema atony,
omiyo abiro mondo anyisi."

17Kane pok otieko wuoyo, jatich machielo notucho, mowacho niya, "Mony
adek mag jo-Kaldai nende omonjowa, mokawo ngamia mawa, kendo onego
jotichni duto, mak mana an kenda ema atony, omiyo abiro mondo anyisi."

18To kane pok otieko wuoyo, jatich mar ang’wen nobiro, mowacho niya,
"Nyithindi nende timo sawo e dala wuodi maduong’ 19mi kalausi moa e thim
ogoyo ot piny, monego nyithindi duto pep. An kenda ema atony, omiyo
abiro mondo anyisi."

20Bang’e Ayub nochung’, moyiecho lepe kanyisogo kuyo ma en go. Ne olielo
wiye apwodha mopodho piny auma. 21Eka nowacho niya, "Kane awuok ei mama,
to ne aonge gi gimoro, kendo chieng’ ma atho, to ok nadog gi gimoro.
Ruoth opaki!" 22Kuom mano, kata obedo Ayub osesandore malit kamano, to
ne ok oketho, kata wacho ni Nyasaye rach, ne ok owacho.

Ayub 2

1Kane kinde ochopo ma yawuot polo ochako obiroe e nyim Ruoth Nyasaye,
Satan bende ne ni kodgi. 2Ruoth Nyasaye nopenjo Satan ni, "Ia kanye?"
Satan nodwoke ni, "Asebedo ka abayo abaya e piny, ka alworora koni gi
koni." 3Ruoth Nyasaye ne ochako openje niya, "Bende inenoe Ayub
jatichna? Onge ng’at makare kendo maler kaka en e piny ngima, moluora
kendo motang’ ni richo. Ne imiyo ayieni mondo iteme kayiem nono, to kata
kamano pod ok oketho."

4To Satan nodwoko ni, "Dhano nyalo yie weyo gimoro amora ma en go mana
ni mondo obed mangima. 5To koro temie kimulo dende ane, ka dang’ ok
okuong’i!" 6Mano omiyo Ruoth Nyasaye nowacho ni Satan niya, "Kara ber,
koro ero akete e tekoni mondo itimne gima idwaro, to kik inege."

7Bang’ mano, Satan nowuok oa e nyim Ruoth Nyasaye mi odhi ogoyo Ayub gi
tuoche buche, mokuodo dende chakre lith tiende nyaka paw wiye. 8Ayub
nodhi mobet e buch kendo, mi okawo mbalatago mondo ogwonyrego. 9Eka
chiege nopenje niya, "Pod iyie ayiea kuom Nyasachi? Ere gimomiyo ok
inyal yanye mondo itho?" 10To Ayub nodwoke niya, "Iwuoyo mana kaka dhako
mofuwo wuoyo. Ka Nyasaye okelonwa gima ber, to wakawo. Koro ere gimomiyo
wang’ur kokelonwa chandruok?"

Kuom mano, kata obedo ni Ayub nosechandore malit kamano, to ne ok oketho
dhoge.

Osiepe Ayub obiro mondo oho chunye

11Osiepe Ayub adek, ma Elifaz ja-Teman gi Bildad ja-Shua kod Zofar
ja-Nama nowinjo kaka Ayub osebedo gi thagruok. Omiyo ne giparo ni mondo
gidhi gilime, kendo giho chunye. 12Kane gikwongo nene, kapod gin mabor
kode, ne ok ginyal ng’eye. To kane ging’eye, ne gichako ywak malit, mi
giyiecho lepgi kendo gibuko wigi buru. 13Bang’e ne gibet e lowo kanyo
kode kuom ndalo abiriyo odiechieng’ gotieno, ka ok giwuo nikech ne
gineno kaka othagore malit.

Ayub 3

Ayub oywagore ni ne ok onego nywole

1 Bang’e Ayub ema ne ochako wuoyo, kokuong’o chieng’ mane onywolee,
2niya,

3"Nyasaye mondo okuong’ odiechieng’ mane onywolae,

kendo okuong’ odiechieng’ mane omakie ichna.

4Odiechingno mondo olokre mudho!

Nyasaye man malo kik chak par odiechiengno!

Ler bende kik chak rienyie.

5Odiechiengno mondo otim luoch kendo otim mudho mandiwa,

ka boche polo oime, kendo wang’chieng’ oimre.

6Mudho molil omwony otienono,

mondo kik obed achiel kuom ndalo mag higa,

kendo kik kwane ka achiel kuom ndalo mag due.

7Otienono obed otieno ma ok makie ich nyathi,

kendo ma koko mar mor ok winjie.

8Ajuoke mondo okuong’ odiechiengno.

Ee, mana joma olony kuom golo chik ni Levayathan, mi winjgi,

ema mondo okuong’e!

9Otienono kik lokre odiechieng’,

kendo sulue mar okinyi kik rieny,

kata ng’amba bende kik mol.

10Ee, otienono mondo okuong’, nikech noweyo onywola,

mi aneno mana chuny lit kod thagruok.

11Dine ber ka atho ei mama,

kata ka atho mana e sa mane onywolae!

12Mama nopira e chonge nang’o?

Ere gima omiyo ne oyiena adhodho thunde,

13nimar ka dine atho e kindeno, to dikoro ayueyo maber,

14kanindo kaachiel gi ruodhi kod jodonggi mosetho

mane ogero udi madongo mabeyo.

15Kata dikoro anindo mana ka joma omew

mane opong’o utegi gi dhahabu kod fedha,

16kata ka nyithindo monywol kosetho,

17nimar ei liel ema joma richo weyoe timbegi mag mahundu,

kendo jotich mool bende yudoe yueyo.

18Koda ka joma otue bende yudoe yueyo gi kue kuno,

maonge nyapara machikogi gi gero.

19Ji mopogore opogore ni kanyo, ei liel,

joma dongo gi joma tindo machalre,

ma kata mana wasumbni bende bedo maonge e bwo chik.

20Ere gimomiyo jomoko inywolo mana ni mondo one thagruok?

Koso ji man gi chuny lit iweyo neno chieng’ nang’o?

21 Gidwaro tho, to tho otamore negogi. Ee, gidwaro tho moloyo mwandu.

22Ok ginyal bedo mamor nyaka chop githo, mi yikgi.

23Ere gimomiyo Nyasaye oweyogi ka gingima,

to gibayo abaya e mudho,

ka ogeng’onigi koni gi koni?

24Kar chiemo to aywak, bende asiko ka achur achura.

25Gimoro amora ma aluoro oseyuda,

kendo gik ma bwoga ema timorena.

26Aonge kue, kendo ok anyal yueyo, nikech chandruokna osiko."

Ayub 4

Elifaz okwero Ayub

1Eka Elifaz ja-Teman nopenjo Ayub niya,

2"Mit ka chunyi nyalo doko malit ka ng’ato owuoyo kodi,

nimar ok anyal ling’ mak awuoyo?

3Par ine kaka isepuonjo ji mang’eny,

kendo isejiwo joma yomyom.

4Wecheni ne siro joma ochwanyore ma dwaro podho,

kendo ne irieyo chongegi monyosore.

5To koro thagruok ma kamano osebironi in iwuon,

kendo chunyi chandore ma ok inyal bedo gi kue.

6Donge yie ma in go kuom Nyasaye kueyo chunyi?

Koso donge igeno kuom timni makare?

7Ara koro par ane,

ka bende nitie kata ng’at achiel makare

ma oseyudo thagruok malich,

kata ng’ama ber ma masira osetieko?

8Aseneno ni joma puro richo,

kendo chwoyo timbe maricho kayo mana gik ma kamago.

9Nyasaye tiekogi gi mirimbe mager,

mana ka gima yamb ahiti ema ogoyo, molalgo nono.

10Joma timbegi richo twaro, kendo ruto ka sibuor,

to Nyasaye miyo giling’, kendo turo lekegi.

11Githo mana ka sibuor ma onge gima cham,

kendo nyithindgi oke kuonde duto.

12Ne okuodhna wach moro mos, mane ok anyal winjo maber.

13 Ne ochalo gi lek ma mono ng’ato nindo.

14Ne abwok, kendo kibaji ne ogoya, mi denda duto otetni

15Eka muya maliw nokudho pat wang’a, mi denda ojuol.

16Ne aneno ka gimoro ochung’ buta kanyo,

to kata obedo ni ne arange, ne ok anyal ng’eyo ni en ang’o.

Piny noling’ thi, eka ne awinjo dwol machil kawacho niya,

17‘Bende dhano nyalo bedo makare e nyim Nyasaye?

Koso nitie ng’ato manyalo bedo maler e nyim jachwechne?’

18Ka Nyasaye ok ogeno jotichne owuon,

kendo oyudo ni malaikane gin joketho,

19koro ere kaka dogen dhano ma ochwe mana gi lowo,

kendo molos mana gi buru, ma inyalo ng’inyo ka oguyo?

20Dhano nyalo bedo kangima gokinyi,

to otho apoya ka pok ochopo odhiambo.

21Gik moko duto ma en go omaye,

kendo otho mana ka pod oonge gi rieko.

Ayub 5

1In Ayub, luong mondo ine ane ka ng’ato dwoki.

Bende nitie malaika ma inyalo ringo ire?

2Sadha nego ng’ama onge rieko,

kendo mirima kelo tho ni ng’ama ofuwo.

3An awuon aseneno ng’ama ofuwo kodak maber,

to achien opo nono ka ode okuong’.

4Nyithinde ok nyal yudo konyruok

kendo onge ng’ama ochung’ e bura ka chwakogi.

5Ji modenyo chamo chamb ng’ama ofuwono

koda ka mago ma dongo mana e kind kuthe

kendo mwandune miyo nyiego mako joma riyo oloyo.

6Richo ok honre ahona,

kata chandruok bende ok bi abiya nono,

7to dhano ema kelo ni en owuon chandruok,

mana kaka ong’ere ni winy huyo e kor polo.

8Omiyo ka da bed ni an e in,

to da adhi ir Nyasaye, mi aterone ywakna,

9nikech en ema otimo gik madongo,

bende honni mage ng’eny mokadho akwana.

10Okelo koth e piny, kendo omiyo puothe bedo mang’ich.

11Adier, Nyasaye ema ting’o joma odhier malo,

kendo oreso joma okuyo.

12 Oketho cheno mag jowuond,

13kendo omako jorieko gi riekogi giwegi,

kamano gimoro amora ma gichano kethore.

14Piny othonigi mudho, kata mana godiechieng’ tir,

kendo gimulo amula ka joma wuotho gotieno.

15To Nyasaye reso joma odhier e tho,

kendo okonyo joma ithiro.

16En ema omiyo joma odhier bedo gi geno,

to joma parogi richo ling’ thi.

17 Ng’at ma Nyasaye kwero en jahawi,

omiyo kik imak wach e chunyi ka Nyasaye okumi.

18 Ka Nyasaye ochwadi ma iriemo, too en ema othiedho kanyo.

Ee, lwedo mohinyino ema changi.

19E kinde ka kinde obiro resi kuom hinyruok.

20Ka kech owuok, to enoriti ibed mangima,

kendo kata ka lweny nitie, to enoresi e tho.

21Nyasaye noresi kuom weche ma ji hangigo

kendo nogoli kuom masira.

22Kata timbe mahundu kata kech biro, to ininyiergi anyiera,

kendo kata mana ondiegi bende ok niluor.

23Puotheni ok nobed gi lwendni e igi,

kendo ondiegi ok nomonji.

24Inidag e hembi gi kue

kendo ka irango rombi,

to iniyud ka onge moro molal.

25Nyithindi nobed mang’eny ka lum,

26kendo inidag aming’a, mi itho ka ndaloni ogik kare,

mana ka cham mochiek maber mokel kar dino.

27Ayub, wasepuonjore wechegi kuom ndalo mang’eny,

mi koro wang’eyo ni gin adier,

omiyo in bende yie kodgi.

Ayub 6

Ayub oywagore ni osiepene

1Ayub nodwoko kama:

2"Ka da bed ni inyalo pimo chandruok gi lit ma an-go,

3to da oyud ni gipek moloyo kuoyo duto mae dhonam.

Mano omiyo wechena osebedo mager kamano.

4Nyasaye Manyalo Gik Moko Duto osechiela gi aserni mage,

kendo kwichgi landore e denda duto.

Adier, masiche moa kuom Nyasaye olwora koni gi koni.

5Kanyna ka chamo lum to oling’ thi,

kendo dhiang’ bende ka chiemo to ok oywagi.

6To ere ng’ama dicham chiemo maboth maonge chumbi?

Koso nyuka mar pi bende nigi ndhadhu?

7Ok ahero chiemo machal kamago,

bende gimoro amora ma achamo miyo ang’ok.

8Mad Nyasaye timna gima akwaye!

Ang’o momiyo ok otimna gima adwaro?

9Adwaro mondo onega chuth,

10kendo ka anyalo ng’eyo kamano, to da abedo mamor,

kata obedo ni an gi rem machal nadi,

nikech nyaka nene pok asedagi chik Nyasaye.

11Ere teko ma pod adong’go, ma dimi abed mangima?

12Uparo ni denda en lwanda?

Koso ringra en chuma?

13Aonge teko ma odong’ ma daresrago,

kendo onge kuma daring adhi akonyrae.

14E kinde ma ng’ato nigi chandruok kama,

to odwaro mana osiepe mawinjo wachne,

bed ni osejwang’o Nyasaye, kata pok ojwang’e.

15To un osiepena, uwuonda mana ka aore maduono ka koth ongee.

16E ndalo koth, to pe maleny ewi gode lokore ohula,

kendo pong’ogi apong’a.

17E ndalo oro to igi dong’ nono kotwo.

18Joma wuotho e thim rwenyo ka dwaro pi.

Gibayo abaya kendo githo kuno.

19Ee, jowuoth moa Sheba gi Tema manyo aore,

20to ka ginwang’ogi, to giyudo ni pi ma gigeno yudo ongee.

21Un to uchalona mana gi aorego,

nikech uneno kaka achalo, to ubwok.

22Bende asekwayou mondo umiya gimoro?

Kata ni mondo ugol mwandu

23uwarago e lwet wasika, kata e lwet jomecho?

24Koro puonjauru, kendo nyisauru kethona. Abiro ling’ mondo awinj wachu.

25Adier, wach makare nyalo miyo ayie,

to un uwacho mana weche manono.

26Ere gima omiyo umino koda wach,

to wechena mag thagruok to ukwano mana ka yamo ma kudho?

27Un joma digo ombulu nyathi kich mondo obed misumbau,

kendo di uho osiepeu mondo uyud mwandu kuomgi!

28Koro ng’iuru koni mondo uranga tir.

Uparo ni adwaro wuondou koso?

29Paruru ane, mondo uwe ng’adona bura marach.

Weuru thaga, nikech an kare.

30Un pod uparo ni ariambo ariamba,

kendo uparo ni ok ang’eyo pogo gima ber gi gima rach!

Ayub 7

Ayub oywagore e nyim Nyasaye

1"Thagruok ma dhano nigo e piny

chalo mana gi ngima ng’at moter e lweny gi thwon,

kendo mana ka tich lwedo matek,

2kata ka misumba ma gombo yueyo e tipo mang’ich,

kendo ka jatich madwaro misache.

3Kamano e kaka atiyo tich matek due ka due,

kendo ayudo kuyo otieno kotieno.

4Ka adhi nindo, to piny ok ru piyo.

Ajony otieno duto, kendo agombo ni piny oru.

5Kudni opong’o denda, kendo buru oima,

kendo adhondena chuer tutu.

6Ndalona ringo matek motamore gi nono,

kendo girumo piyo ma onge geno.

7A Nyasaye, par ni ngimana chalo yamo,

kendo morna oserumo.

8Koro inena sani, to ok nichak inena kendo,

bende ka iranga, to ok iniyuda.

9Kaka bor polo duono kendo olal nono,

10kendo wi ji duto mong’eye wil kode.

11Ooyo, ok daling’!

Mirima ohinga, kendo chunya lit, omiyo nyaka alosi.

12Ruoth Nyasaye, ang’o momiyo ikwaya?

Koso iparo ni an ondieg nam?

13E kinde ma arierae piny mondo ayue, ka aparo ni abiro yudo kue,

14to in imiyo lek gi fweny malich bwoga.

15Omiyo adwaro mondo adera moloyo bedo mangima kaka achaloni!

16Chunya osea, kendo aol gi bedo mangima.

Weya, nikech ngimana onge tiende.

17 Yaye, Ruoth Nyasaye, ang’o momiyo ikawo dhano mapek?

Koso ere gima omiyo idewe,

18momiyo ilime okinyi kokinyi, kendo iteme sa duto?

19Ok diwe amwonyie olawo?

20In jang’i jini, ere gima obadhi ka atimo richo?

Ang’o momiyo an ema inena,

koso ere gima omiyo achando chunyi?

21In donge diwenae richona?

Koso ok ding’wonnae timbena maricho?

Piyopiyo nono, abiro nindo e liel,

kendo ka imanya, to ok niyuda."

Ayub 8

Bildad onyiso ni Nyasaye en jaadiera

1Eka Bildad ja-Shua nodwoko Ayub kapenje niya,

2"Ibiro thoro weche manono kamano nyaka karang’o?

3Nyasaye ok ng’ad buch amwor, to otimo mana gima kare.

4Nyaka bed ni nyithindi ne oketho e nyime,

mi okumogi e yo mowinjore gi kethogi.

5To in koro duogi ir Nyasaye Manyalo Gik Moko Duto.

6Kapo ni iler, kendo ionge gi richo,

to obiro konyi, mi odwokni mwandugi duto,

7kendo mwandu ma obiro miyi biro bedo mang’eny, ma ok nyal pim gi mago
mane olalni.

8Parie ane, rieko mag ndalo machon,

kendo neye mane kwerewa ofwenyo.

9Wan to, ndalowa nok ahinya, omiyo ok wanyal ng’eyo gimoro,

kendo wan ngimawa e pinyni rumo piyo mana ka tipo makadho.

10Kuom mano, we ipuonjri kuom rieko joma chon,

mondo iyud rieko mang’eny mane gin-go.

11Bende odundu nyalo dongo ka pi onge?

Koso togo nyalo bet kama chuodho onge?

12Ka pi odwono, to giwang’ ka pod gitindo,

kendo ka pok giromo tiyogo.

13Ji ma ok dew Nyasaye bende chalo gi gigo,

kendo ka giseweyo Nyasaye,

to gik ma gigeno kuomgi lal nono.

14Gik ma gigeno kuomgi chalo gi usi, kata mana gi mbuwi.

15Koro ka giyiengore kuom mbuwi,

to mbuwi, dikonygi adier, mak oyiech?

Koso ka gimako usi, to usi diresgi mak ochot?

16Ji ma timbegi richo chalo gi buya,

matwi kendo dongo e ndalo chwiri,

kendo landore e puodho duto.

17Tiendegi olawore e lwendni, kendo omako matek.

18To ka opudhgi oko,

to onge ng’ama nyalo ng’eyo ni gisebet kanyo.

19Mano e kaka ngimagi lal nono,

kendo moko manyien wuok kuonde mane gintie.

20Nyasaye to ok jwang’ joma ogeno kuome,

to bende ok okony joma timbegi richo.

21Enochak omi inyier kendo ikog gi mor,

22to enokel wichkuot ni joma mon kodi,

kendo miech joma timbegi richo nolal nono."

Ayub 9

Ayub oywagore ni ok onyal dwoko Nyasaye

1 Eka Ayub nodwoko niya,

2"Ee, ayie gi wecheni,

to ere kaka dhano dilo Nyasaye gi bura?

3Ka da inyalo yudo kinde mar piemie kode gi wach,

to onyalo penji penjo gana gi gana

ma ng’ato ok nyal dwoko.

4Nyasaye riek malich, kendo en gi teko,

ma onge ng’ama nyalo piem kode, mi loye.

5Oyiengo gode apoya, kendo omukogi gi mirimbe mager.

6En ema omiyo piny yiengni, kod ka mise mage.

7Nyasaye nyalo mono chieng’ wuok,

kata mono sulue rieny gotieno.

8Onge ng’ama ne okonyo Nyasaye yaro polo,

kata nyono Ondieg Nam mager.

9 Nyasaye ema oketo sulue e kor polo,

kaka Rudhni Oluoro-Budho gi Ratego,

kod sulue mamoko man yo milambo.

10Otimo gik madongo modhiero dhano ng’eyo

kendo honni mage okadho akwana.

11Nyasaye kadho machiegni to ok anyal nene.

12Gima odwaro ema okawo, kendo onge ng’ama nyalo tame,

bende ong’e ng’ama nyalo penje gima otimo.

13Mirimb Nyasaye osiko.

Ne otieko wasike mane okonyo Rahab ondieg nam, kapiem kode.

14Koro ere kaka dayud weche ma dadwokgo Nyasaye malichni?

15Kata obedo ni aonge gi ketho,

to onge gima anyalo timo,

mak mana kwayo ng’wono kuom Nyasaye ma jang’adna bura.

16To kata ka aluonge e bura, mi obiro, kendo oyiena aloso, to ok apar ni
obiro winjo wachna.

17Okuma malit kuom gima onge ndhathe,

kendo omedo goya kayiem.

18Ok onyal weyo ayue, to otimona mana gik ma miyo chunya lit.

19Bende datem konyora githwon? To neye kaka oratego!

Koso dadonjne? To ng’ama dichune mondo obi e bura?

20Kata obedo ni an kare, to dhoga awuon dindhoga,

kendo gimoro amora ma dawachi dinere marach.

21Aonge gi ketho, to koro ok adew!

Asin gi ngima mar pinyni, nikech pogruok onge,

22nimar Nyasaye tiekowa, kata ka wan gi ketho, kata ka waongego.

23Ka ng’at ma onge gi ketho otho apoya,

to Nyasaye nyiero anyiera!

24Nyasaye oseketo piny e lwet joma timbegi richo,

bende omiyo jong’ad bura duto bedo muofni.

To ka ok en ema ne otimo kamano, to kara, ng’ano mane otime?

25Ndalona ringo kadho, to onge achiel mabel kuomgi.

26Ngimana kadho ka yie ma jang’wech,

kendo ringo matek mana ka ongo ma yudho gweno.

27Ka atemo bwonjo mondo rem olalna,

28to rem dwaro mana nega.

Ang’eyo ni Nyasaye kwana ka jaketho.

29To kaka okwana kamano,

koro ere gima omiyo onego achandra?

30Kata da alwokra gi sabun maber,

31to Nyasaye diwita e bur yugi,

mi athing’ kata mana lepa!

32Nyasaye ok en dhano ma dahedhra dwoko,

kata ma dadhi ayalgo e bura.

33Mad ng’ato bedie ma dithegwa gi Nyasaye,

kata ma ding’adnwa bura e kindwa kode,

34mondo owe kuma, kendo owe bwoga gi masichene.

35Eka dalosi ka ok aluor,

nikech an awuon ang’eyo kaka chunya chalo.

Ayub 10

Ayub omedo ywagore

1Aol gi bedo mangima,

omiyo koro abiro hulo chandruokna duto, nikech chunya lit.

2A Nyasaye, kik ikwana ka jaketho,

to nyisa gima aseketho.

3Bende en gima ber kibedo makwiny,

kendo kijaro gima in iwuon ema ichueyo?

To eka ibuonjo kineno rieko ma joma richo ng’ado!

4Bende inyalo neno gik moko kaka dhano neno?

5Koso in ndaloni nok ka ndalo dhano,

6momiyo inono richona, kendo imanyo ketho moro amora ma an-go?

7To chutho ing’eyo ni aonge gi ketho,

kendo aonge gi ng’ato ma diresa kuomi.

8Donge lweti mane ochweya ema koro tieka?

9A Nyasaye, par ni ne ichweya kuom lowo,

to bende didwoka e lowo adier?

10Ne imiyo wuora teko mondo onywola,

mi imiyo adongo ei mama.

11Ne ichweyo ringra gi choke kod leche,

mi iumo chokena gi ring’o kod pien.

12Isemiya ngima, kendo isehera gi hera mosiko,

bende pod abedo mangima, nikech in ema irita.

13To kata obedo kamano, koro ang’eyo ni e chunyi kucha,

14ne irito mondo ine ane ka atimo richo,

mana ni mondo itamri weyona richonano!

15Ka aketho, to alewo.

To kata atimo maber, to ok ayud pak.

Yaye, chunya lit, kendo wichkuot ohewa!

16Ka adhi maber, to idwara mana ka sibuor,

kendo itimo honni mondo ihinyago.

17Pile ibedo gi joneno maranga,

momiyo mirimbi medore ameda kuoma,

kendo pile ikelona chandruok manyien.

18A Nyasaye, ne imiyo onywola nang’o?

19Dine ber ka atho ka pok ng’ato onena.

Ka dine awuog ei mama, mi yika mana gi kanyono,

to mano dine obedo maber, mana ka gima ne ok onywola.

20Donge ngimana chiegni rumo?

Koro weya mondo acham ngima e ndalo modong’na,

21ka pok adhi e piny motimo mudho mandiwa, kuma ok anyal wuokie.

22En piny motimo mudho kod tipo, ma kata ler en mana mAyub 11

Zofar owacho ni Ayub en jaricho

1Eka Zofar ja-Nama nowacho ni Ayub niya,

2"Bende ng’ato diwe weche manonogi, mak odwoko?

Koso thoro weche mang’eny dimi ng’ato bed ng’ama kare?

3In Ayub, iparo ni wecheni mang’enygo nyalo miyo ng’ato ling’?

Kata kiwacho weche mag ajara, to ok dikweri koso?

4Iparo ni gik miwacho gin adier,

bende iwacho ni iler e nyim Nyasaye.

5To ka da bed ni Nyasaye nyalo kweri kuom wachno,

6to da onyisi ni nitie yore mang’eny mag rieko,

kendo nitie gik matut motamo dhano ng’eyo.

Neye ni Nyasaye ok dew richoni moko!

7Bende inyalo fwenyo midhierni mag Nyasaye adier?

Koso inyalo ng’eyo kama duong’ne ogikie?

8Obor moyombo polo! Koro ere gima ditim?

Riekone tut mokadho piny! In to ing’eyo ang’o?

9Duong’ mar Nyasaye lach moloyo piny ngima,

kendo lach moloyo nam.

10Kapo ni Nyasaye omaki kendo yali,

to ere ng’ama ditame?

11Ong’eyo joma nono, kendo oneno timbegi duto maricho.

12Ka kenje thim inyalo nywolo ka muol,

to kara joma ofuwo bende nyalo timo timbe mariek!

13Ayub, lok chunyi, mondo idwar Nyasaye.

14Gol richo kuomi, kendo riemb timbe ma ok ni kare oa dalani.

15Eka diting’ wiyi kionge gi wichkuot,

kendo ichak ngima manyien ka in gi chir.

16Bang’e wiyi nowil gi chandruokni duto,

mana ka koth mochue ochok ma wich wilgo.

17Ngimani nobed maler moloyo odiechieng’ tir gi ler,

kendo mudho manie ngimani norieny mana ka ler mar okinyi.

18Inidag gi kue nikech geno ma in go,

kendo Nyasaye noriti, mi miyi yueyo.

19Ok inibed ka iluoro wasiki,

kendo ji mang’eny nobi mondo ikonygi.

20To joma timbegi richo norang koni gi koni, ka luoro omako,

nikech onge yo moro ma ginyalo tonygo,

to tho kende ema ginigen ni biro tiekogi."

udho."

Ayub 12

Ayub onyiso teko gi rieko mar Nyasaye

1Ayub nodwoko niya,

2"Adier, un e jodongo ma ok riw gi kiawa

kendo ka utho, to rieko bende olal.

3To an gi rieko mana ka ma un-go, kendo ok uloya.

Ere ng’ama ok ong’eyo gik moko duto musewacho?

4Koda ka osiepena nyiera anyiera,

kata obedo ni an ng’at makare kendo ma onge ketho,

to chon an ema ne Nyasaye dwoko lemona.

5Yot ni joma onge gi thagruok chayo joma thagore,

kendo goyo ng’at ma chiegni podho.

6To jokuo gi joma ok dew Nyasaye odak gi kue,

kata obedo ni tekregi giwegi ema giloko Nyasachgi.

7Dhiuru upenj dhok gi winy mondo opuonju,

8kendo ukwa rieko kuom rech manie nam kod gik mamol.

9Giduto ging’eyo ni Nyasaye ema timo gik ma kamago.

10Nyasaye ema rito ngima gik mochueyo,

kendo much ji duto ni e lwete.

11Donge it dhano pimo weche mowinjo,

mana kaka lep pogo ndhath gik mobilo?

12Adier, jodongo nigi rieko,

to Nyasaye nigi rieko kod teko.

13Jodongo nigi paro matut,

Nyasaye to nigi paro matut,

kaachiel gi teko monyalo timogo gimoro amora.

14Ka Nyasaye ema omuko gimoro,

to ere ng’ama nyalo gere kendo?

Koso ka Nyasaye ema oketo ng’ato e tuech,

koro ere ng’ama digonye?

15Ka Nyasaye ogeng’o koth, to oro wuok,

kendo ka oyawo polo, to ohula mwomo, mi keth piny.

16Nyasaye nigi teko kod loch,

kendo jawuond kaachiel gi ng’at miwuondo duto nie lwete.

17Oketho rieko mag jotelo,

kendo omayo jong’ad bura paro.

18Oriembo ruodhi, kendo oketogi e tuech.

19En ema omiyo jodolo bedo jochan ma onge lewni,

kendo omiyo joma nigi loch bedo mobolore.

20Omiyo joma ogen ling’ thi,

kendo omiyo rieko mag jodongo lal nono.

21Okuodo wi joma nigi loch, kendo otieko teko jotelo.

22Ooro ler kuonde motimo mudho mandiwa,

kendo olero tiend midhierni matut.

23Omiyo ogendini bedo marateke kendo madongo,

to bang’e oloyogi, mi okethgi.

24Omiyo jotendgi bedo mofuwo,

kendo oweyo gibayo abaya, mi girweny nono,

25ka gimulo e mudho mandiwa,

kendo ka gitagore ka joma omer.

Ayub 13

Ayub oywagore ni en ng’at makare

1"Gik moko duto ma uwacho ne asewinjo chon, kendo ang’eyogi pep.

2Gik mung’eyo ema an bende ang’eyo,

omiyo ok uloya gi rieko.

3Nyasaye ema an go gi wach, to ok un,

kendo en ema adwaro yalo kode.

4Un to, uumo adiera gi miriambo,

omiyo uchalo jothieth ma ok nyal thiedho tuo.

5Kudwaro nyiso ni uriek, to ling’uru aling’a!

6Koro chikuru itu mondo uwinj kaka ayalo bucha.

7Ere gima omiyo uriambo?

Koso uparo ni miriambou biro konyo Nyasaye?

8Udwaro dok ni Nyasaye koso?

Koso udwaro chwake kiyale?

9To ka Nyasaye orangou maber, bende doyud gimoro maber kuomu?

Uparo ni unyalo wuondo Nyasaye kaka uwuondo dhano?

10Kata kudokne kamano, to obiro ng’eng’ou malit.

11Donge tekone biro goyou gi kihondko, mi mbi mare chamu?

12Ngecheu kod weche muchwakorugogo onge gi ndhathgi.

13Koro ling’uru mondo uwena thuolo awuo,

kata gima nadi ema timore,

14nimar aikora mar wito ngimana.

15Kata bed ni Nyasaye biro nega, to onge wach!

Pod abiro mana wacho wachna e nyime.

16Nyalo bet bende ni thwonano biro konya,

nimar onge jaricho ma dihedhre dhi e nyim Nyasaye!

17Koro chikuru itu maber mondo uwinj weche ma awacho.

18Aikora mar yalo, nikech ang’eyo ni achung’ e adiera.

19Nyasaye, yie ibi idonjna.

Ka iyie timo kamano, to abiro ling’ thi,

kendo aikora ni tho.

20An gi gik moko ariyo kende ma adwaro kwayi,

ka itimonagi to ok naringi aa e wang’i.

21Mokwongo, yie iwe sanda.

Mar ariyo, yie igol kuoma oko masicheni mabwoga.

22Nyasaye in ema ikwong wuoyo, eka adwoki.

Ka ok kamano, to we awuo, eka idwoka.

23Nyisa ketho ma asetimo midonjonago.

24Ere gima omiyo idhina gi bathi,

koso ere gima omiyo ikwana ka jasigu?

25Ere gima omiyo itemo bwoga,

to an mana oboke ma yamo kwadho,

kendo mana tiang’ motwo?

26Idonjona gi weche malit,

moriwo koda ka richo mane atimo ka an nyathi.

27 Idhogo tiendena gi nyororo, kendo iketo alama ei tienda

mondo onyis kamoro amora ma anyono.

28An ema iranga, to aorora mana ka yien motop,

kata ka law ma olwenda ochamo.

Ayub 14

Ayub oywagore ni en dhano ma ndalone nok

1Ndalo dhano nok, kendo oneno thagruok mathoth.

2Odongo kendo onur piyo, mana ka maua,

bende olal nono ka tipo makadho.

3A Nyasaye, ng’at ma kamano bende dilokri, mi ing’i?

Koso dikela e nyimi mondo iyala?

4Onge gima ler ma diwuog kuom gima ochido ka dhano.

5Kar romb hike nosechan chon.

Ee, kata mana duechene bende ong’ere.

In Nyasaye isechane, omiyo ok nyal loke.

6Lok wang’i oa kuom dhano mondo iweye.

Kata obedo ni ngimane tek kamano,

to we one maber kaka onyalo.

7Ka osetong’ yath, to nitie geno ni onyalo loth kendo.

8Kata obedo ni tiendene top, kendo osikine tho ei lowo,

9to kowinjo much pi, to oloth mana ka yien mochako dongo.

10Dhano to tho, kendo mano e gikone,

to ka osetho, to erego?

11Kata aora dipo ka chieng’ moro oduono,

kendo kata mana nam bende pige nyalo rumo.

12Dhano to kosetho, to ok nyal chier kendo.

Ok onyal chiew ka polo pok okethore,

kendo gimoro ok nochiewe e nindoneno.

13A Nyasaye, mad iyie ipanda e piny joma otho,

mondo apond kuno nyaka mirimbi kue.

Bang’e iket kinde ma ibiro parae kendo.

14Ka ng’ato otho, to bende dochak obed mangima?

An to abiro dhil gi thagruokna nyaka kinde maber chopi.

15Bang’e iniluonga, to anadwoki,

kendo inibed mamor kineno ng’at mane ichueyo.

16Eka inirang kamoro amora ma anyono,

to ok inidew richona.

17Ibiro rucho oko timbena duto mamono.

18Kamoro dipo ka kinde obiro ma gode nyalo mukoree,

kendo ma lwendni bende imukoe oko.

19Pi nyalo loko lwendni,

kendo ohula nyalo ywero lowo.

Kamano e kaka iketho geno ma dhano nigo!

20To mogik, ihewo dhano chuth, kendo itere mabor,

mi tho bam wang’e.

21Kata bed mana ni yawuote yud duong’, to en ok ong’e,

kata ka giyudo wich kuot, to ok one.

22Rem mar dende kende ema owinjo,

kaachiel gi kuyo mar chunye."

Ayub 15

Elifaz okwero Ayub

1Elifaz nodwoko niya,

2"Mago weche manono, Ayub!

Iwacho mana weche maonge tich!

3Onge ng’ama riek manyalo wuoyo kaka iwuoyono,

kata manyalo temo resore gi weche manono kamano.

4Inyoso chuny ji mondo kik luor Nyasaye

kendo imonogi lame.

5Iwuoyo kamano nikech ing’eyo ni in jaricho,

kendo idwaro mana wuondowa gi weche mamit.

6An ok anyal ng’adoni bura,

nikech weche miwacho ema nyiso ni in jaketho.

7Iparo ni in e ng’at mane okwong nywol?

Koso ne intie ka pok ne Nyasaye ochueyo gode?

8In ne in kanyo, miwinjo ka Nyasaye chano gik mobiro timo?

Koso in kendi ema in gi rieko?

9Onge gima ing’eyo ma wan ok wang’eyo.

10Ne wayudo rieko kuom jodongo madongo,

mane onywol kapok onywol wuoru.

11Ichayo hoch ma Nyasaye hoyigo,

kaachiel gi weche mamuol ma isewinjo koso?

12Ang’o momiyo ikecho, kendo ijwolo wang’i,

13ka mirima omaki gi Nyasaye, kendo ikwede gi weche mathoth?

14 Bende nitie ng’at maler chutho adier?

Koso bende nitie ng’at malong’o e wang’ Nyasaye?

15Ka Nyasaye ok nyal geno kata mana malaika mage,

kendo joma odak e polo bende nenore mana ma ok ler,

16to koro ere kaka dogen dhano

man gi timbe modwanyore motow,

kendo magado richo mana ka pi?

17Koro in Ayub, winj gima an ang’eyo:

18Joma riek osepuonja adiera,

mane kweregi onyisogi mak opandogi.

19E ndalogo kwerewago ne odak mana kendgi e pinygi,

ma onge jopinje mamoko ma gikikorego, ma dimi giwe Nyasaye.

20Ng’at ma timbene richo kendo mathiro jowadgi

noyud chandruok e kinde duto mag ngimane.

21Koko mag masiche biro mor e ite,

kendo jomecho biro monje mi yake e kinde moparo ni enie gi kue.

22Oonge gi geno mar wuok e chandruok,

nimar ong’eyo ni tho okiye,

23kendo ni achudhe rito mondo ocham ringre.

Ng’at ma kamano ong’eyo ni ngimane otimo mudho.

24Masira marach omake apoya,

kendo chandruok gi paro malit oime,

mana ka gima ruoth maratego ema omonje.

25Mano e gima notimre ni ng’at ma kamano,

nikech othiano ni Nyasaye,

kendo osepiem gi Ng’ama Nyalo Gik Moko Duto.

26Ng’at ma kamano en jasunga, kendo wiye tek

Oyudho okumbane mana ka jalweny,

27kendo omwomore mondo oked gi Nyasaye.

28En ng’at mane omako mier madongo e lweny,

kendo okawo udi mane wegi osedarie,

to kata kamano lweny biro ketho miergo gi udigo chuth.

29Ok nobed jamoko kuom kinde mang’eny.

Mwandu ma en go ok nodag aming’a.

To kata mana tipone bende nolal nono.

30Kendo ok notony e masira.

Enochal gi yath ma mach wang’o pote,

kendo ma yamo okeyo thiepene.

31Ka ogalore, mi ogeno kuom timbe manono,

to timbene manono kende ema noyudi.

32Obiro ner ka ndalone pok orumo, mana ka pot yath,

mi ok nochak obed mang’ich.

33Enochal gi yadh mzabibu ma olembe lwar ka pok ochiek,

kendo mana ka yadh zeituni ma ok nyag olemo.

34Ji ma ok dew Nyasaye ok nobed gi nyithindo,

to bende udi moger gi gik moyud kuom asoya,

mach nowang’ mi tiek pep.

35Mago e joma kelo chandruok, kendo timo timbe maricho.

Chunygi opong’ gi miriambo kinde duto."

Ayub 16

Ayub oywagore ni Nyasaye timone marach

1Ayub nodwoko niya,

2"Asewinjo weche machalo kamago ndalo mathoth,

omiyo hocho muhoyago medona mana chandruok.

3Ubiro siko kuloso kamano nyaka karang’o?

Ang’o momiyo utamoru ling’?

4Ka da bed ni an e un,

to an bende dawacho gik moko duto muwachogo.

Da agonu wiya ka ng’ama riek,

kendo da arogonu gi weche mogundho.

5Bende da ang’adonu rieko ma ategogo chunyu,

kendo dikoro athoro weche mondo ahougo!

6To an to, kata ka aloso, kata ka aling’, to rem ma an-go ok rum.

7A Nyasaye, isemiyo aol chuth,

kendo isenego joga duto.

8Isemaka, kendo ikawa ka jasiki.

Adong’ mana choke lilo,

kendo ji paro ni mano nyiso ni an jaketho.

9Nyasaye jako bedena gi embena ka en gi mirima mager,

kendo ojwolona wang’e, ka osin koda.

10Ji ng’amo dhogi, ka gidwaro chama,

bende ginur kuoma, bende githalo lemba.

11Nyasaye osejwang’a e lwet joma timbegi richo.

12Chon ne adak gi kue,

to Nyasaye ne omaka gi ng’uta,

mi owita piny, kendo otura.

An ema Nyasaye onena,

13Kendo ochiela gi aserni koni gi koni.

Gichwowa kendo gihinya,

to eka pod ok okecha!

14Ohinyo denda sa duto,

kendo omonja ka jalweny ma chunye okethore.

15Aywak kendo arwako pien gugru,

bende abet abeta e buru ka wiya okuot.

16Aseywak mi wang’a oowore,

kendo okuot ma ok anyal neno,

17to ok asetimo tim mahundu,

kendo alamo Nyasaye gi adiera duto.

18In piny, kik ipand gik maricho ma osetimna!

Kik iyie ng’ato omi aling’,

ka aywak mondo ong’adna bura makare!

19 Nitie ng’ato e polo ma biro chung’ ka chwaka.

20Adwaro mondo ywakna ochop e nyim Nyasaye, kendo owinj lemona.

21Bende adwaro ni ng’ato okwana Nyasaye,

ka ng’ama kwayo ni osiepne.

22Hika koro orumo,

kendo achomo kuma adhiye chuth.

Ayub 17

1"Ndalona oserumo, kendo aonge gi kue.

Onge gima odong’na mak mana tho!

2Chunya lit ka aneno kaka ji tugo koda seche duto.

3A Nyasaye, awacho adiera, omiyo yie wachna,

nimar onge ng’at machielo ma nyalo yie gima awacho.

4Isedino parogi mondo kik ging’e adiera,

omiyo koro kik iwe gigona siboi.

5Ngero moro wacho niya,

‘Ka ng’ato ondhogo jowetene kuom wach pesa,

to kethoneno nyaka dog e wi nyithinde.’

6To koro an ema gigoyona ngerono!

Omiyo ka ji owinjo kamano, to gibiro ira,

kendo ging’udho wang’a olawo.

7Kuyo ma an go odino wang’a ma ok anyal neno,

kendo bendena gi tiendena odong’ mana choke.

8Ji maparo ni gin joadiera kibaji omako,

kendo giduto giwacho ni aonge gi Nyasaye.

9Bende ji maparo ni gin joma ogen

medo neno ni adier gin ema gin kare.

10To ka da giduto gibi, mi gichung’ e nyima,

to ok da ayudo kata achiel kuomgi ka riek.

11Ndalona oserumo, kendo chenona duto osekethore,

bende koro onge gima ageno.

12Osiepena to wacho ni otieno en odiechieng’,

kendo ni ler ni machiegni, kata obedo ni an e mudho kamano.

13Aonge gi geno, kendo abiro dak mana e Piny Joma Otho,

kuma abiro rierae piny mondo anindi e mudho.

14Ka awacho ni liel ni, ‘In e wuora,’

kata ka awacho ni kudni machamagi ni,

‘Un mama gi nyiminena,’

15to koro ere kuma genona dibedie,

koso ere ng’ama ding’e ni an gi geno?

16Ka iyika e bur,

to geno ma an-go ok didhi koda e Piny Joma Otho."

Ayub 18

Bildad onyiso gima biro timore ni joricho

1Eka Bildad nodwoke niya,

2"Ayub, ji machal kodi ok nyal ling’ koso?

Ka da bed ni inyalo ling’, to da waloso kodi.

3Ang’o momiyo iparo ni wafuwo ka dhok?

4Mirima ma in godono hinyi mana in iwuon!

Iparo ni ji duto biro rumo e piny mana nikech in?

Koso ni gode biro mukore nikech wecheni?

5 Ng’at ma timbene richo biro nego tache,

kendo maye ok nochak oliel.

6Ee, taya manie hembe ibiro nego.

7Chon nowuotho motegno, to tinde oywayo wuoth.

Riekone owuon ema omiyo opodho.

8Osenyumore e gogo mi tiendene omoko.

9Ee, obadho omako ofunj tiende matek,

ma ok onyal bwodho.

10Osechikne otego e wang’yo ma oluwo.

11Masira bwoge koni gi koni, kendo lawe sa duto.

12Chon ne en gi mwandu, to tinde oonge kata mana gi chiemo,

kendo masira rite arita.

13Tuo marach omako dende duto,

kendo miyo bedene kod tiendene kethore.

14Ogole oko e ode mane odakie gi kue,

kendo iywaye kitere e tho.

15Koro ng’ato ang’ata nyalo dak e odeno,

ka osekir yath e iye mondo otiek tuo mantie.

16Jarichono chalo gi yath ma tiendene otwo kendo bedene oner.

17Humbe orumo e piny,

kendo nyinge olal ma onge ng’ama paro.

18Ibiro riembe e piny ma ji odakieni,

mi oa e ler, odhi e mudho.

19Ok nowe nyikwayo ma dichung wiye,

bende oonge gi joge ma odong’.

20Ka joma odak yo wuok chieng’ owinjo gima otimoreneno, to gibwok.

Joma odak yo podho chieng’ kowinjo kamano, to luoro mako.

21Mano e gima timore ni joma timbegi richo ma ok dew Nyasaye."

Ayub 19

Ayub pod geno ni Nyasaye biro yie ni en ng’ama kare

1Ayub nodwoko niya,

2"Nyaka karang’o ma ubiro miyoe chunya bedo malit

gi wecheu mang’enygi?

3Kinde ka kinde uwang’o iya,

kendo ok une wichkuot ka uyanya.

4Kapo ni atimo marach, to mano hinyou nadi?

5Uparo ni uber moloya,

kendo uparo ni thagruokna nyiso ni an jaketho.

6To Nyasaye ema oseng’adona bura ma ok ni kare,

kendo en ema ochikona obadho mondo amokie!

7Ka agoyo nduru ni onega, to onge ng’ama dewo.

Kata ka adwaro bura makare, to ok anyal yudo.

8Nyasaye osedinona yo, mi ok anyal kadho,

kendo osemiyo mudho oimo yorena.

9Osekawo mwanduna duto, kendo oketho nyinga.

10Ogoya koni gi koni, mi arumo.

Kaka ng’ato pudho yath, mi kethre,

e kaka Nyasaye oseketho geno mane an go.

11Nyasaye osekecho koda malich,

kendo omon koda mana ka jasike.

12Ooro jolwenje mondo oked koda,

kendo gilworo hemba koni gi koni mondo gimonja.

13Owetena oseweya, kendo osiepena duto koro ok dwara.

14Wedena gi joma ohera oseweya mi odhi.

15Joma ne bedo welo e oda, wigi osewil koda,

kendo kata nyiri mane tiyona okawa mana ka ng’ama wendo.

16Ka aluongo jatichna moro, to ok odwoka,

kata ka ahombe ni mondo okonya, to ok oyie.

17Chiega ok dwar winjo tikna,

kendo kata mana ominena hie ok nyal sudo buta machiegni.

18Nyithindo jara, kendo ka ginena, to ginyiera.

19Osiepena mane ageno, osin koda,

kendo joma nyocha ahero gi chunya duto koro ringa.

20Adong’ choke lilo,

kendo koro aliero mana e lak tho.

21Yaye un osiepena, ywagauru,

nimar lwet Nyasaye oseketa piny.

22Ere gima omiyo un bende usanda mana kaka Nyasaye sanda?

Donge usesanda moromo?

23Mad ng’ato yie ndik weche ma awacho e kitabu,

24kata gor wechenago gi tindo e kor lwanda mondo osik nyaka chieng’.

25To ang’eyo ni ng’ato nitie e polo,

ma nobi mondo ochwaka chieng’ giko.

26Kata ka tuo oketho denda kamano,

to e ringruokni anane Nyasaye.

27Ee, ananene gi wang’a awuon.

28Chunya ne otho nikech nuwacho niya,

‘Ere kaka dwasande?’

Adier, ne udwaro yore ma dukedgo koda.

29To koro luoruru ligangla ma ochomou,

nimar en ligangla ma Nyasaye kumogo richo,

eka mondo ung’e ni nitie Jal mang’ado bura!"

Ayub 20

Zofar onyiso kum ma joricho yudo

1Eka Zofar nowacho niya,

2"Ayub, gima iwacho owang’o iya,

omiyo koro adwaro dwoki piyopiyo.

3Asewinjo kiyanya malit,

to koro ang’eyo kaka onego adwoki.

4Ing’eyo malong’o ni chakre kinde mane okwong keto dhano e piny,

5onge jaricho mosebedo mamor aming’a,

kendo ilo mar ng’at ma ok dew Nyasaye rumo piyo.

6Kata obedo ni osungore mi ochop nyaka e polo,

kendo kata obedo maduong’, ma wiye geyo mana boche polo,

7to achien noyweye oko mana ka buru, mi olal nono.

Joma ne ong’eye nowuor kuma odhiye.

8Enoduon ka buoyo, kendo nolal nono ka lek,

mi ok nonene kendo.

9Wenge mane onene ok nochak onene,

nikech noa chutho kuma ne oyudo odakie.

10Yawuote nyaka dwok gik mane okwalo kuom joma odhier.

Adier, nyithinde nyaka dwok mwandu mane okawo.

11Dende pod ber, kendo chwe,

to piyopiyo nono obiro lokore buru.

12Richo mitne, omiyo okano moko e lembe,

13mana ka ng’at mokano chiemo e dhoge mondo owinj ndhathe.

14To chiemono lokore makech e iye, mana ka kwiri.

15Nyasaye miyo jaricho dwoko mwandu ma osekwalo,

mana ka ng’ama ng’ogo gima osechamo.

16Gima jaricho omwonyo chalo kwiri

kendo nege mana ka gima thuol ema okaye.

17Ok obi dak mondo one mor zeituni gi chak kod mor kich mamol ka aore,

18to obiro weyo gik moko duto ma osebedo ka otiyone,

kendo ok obi yudo thuolo ma ochamogo mwandune,

19nikech ne othiro joma odhier kendo ojwang’ogi,

mi omayo jomoko nono utgi.

20Wuoche nokadhore,

21omiyo kane ochiemo, to gimoro ok dong’ e tape.

To koro sani gige oserumo.

22Kata gik mang’eny opong’o dalane kamano,

to achien none chandruok malich.

23We ocham achama gik moko duto modwaro!

Nyasaye biro kume gi mirima mager.

24Ka otemo ringo mondo oyomb ligangla mar nyinyo,

to asere mar mula chwowe.

25Ee, asere goye mbure,

kendo kama lew asere opowo, remo chwerie,

omiyo kihondko dwaro nege.

26Gik moko duto mane osekano lal nono.

Mach ma lwet dhano ok omoko ema wang’e kaachiel gi joode duto.

27Polo nyiso richo mag ng’atni.

Piny bende donjone.

28Mirimb Nyasaye biro mwomo ka ohula, mi keth mwandune duto.

29Mano e kum ma Nyasaye miyo joricho.

Ee, mano e pok moketonigi."

Ayub 21

Ayub owacho ni joricho ema yudo mwandu

1Ayub nodwoko niya,

2"Chikuru itu mondo uwinj gima awacho,

nikech mano ema dimi abed mamor.

3Miyauru thuolo mondo awuo,

to ka asetieko, to unyalo chara achara kaka uhero!

4An dhano aongego gi wach, to nitie gimoro ma maya kue.

5Ranguru ane ka ok ubi bwok, mi dhou moki!

6Ka aparo gik mosetimorena,

ang’eng kendo denda duto kirni.

7Ere gima omiyo Nyasaye weyo joricho dak aming’a

kendo dhi maber?

8Nyithindgi gi nyikwagi dongo mana e wang’gi.

9Nyasaye ok kel chandruok e miechgi,

omiyo gidak adaka gi kue, ma onge gima bwogogi.

10Adier, jambgi duto iluwo maber,

kendo ginywol ma ok gibwogi.

11Nyithindgi ringo kendo tugo ka nyiroye,

12bende gimielo thum kod asili.

13Piny dhi kodgi maber,

kendo githo gi kue

14Joricho okwero Nyasaye niya,

‘Wewa! Ok wadwar ng’eyo yoreni.

15In ng’a, ma dwatini?

Koso ere gima dwayud kwalami?’

16Giwacho ni giyudo gik moko duto gi tekregi.

An to ok anyal yie gi parogino.

17Joricho manok kende ema tho piyo,

kendo matin kende ema yudo masira.

Bende Nyasaye osekumo joricho gi mirima adier,

18mi okeyogi ka mihudhi ma yamo tero,

kata ka buru ma yamo kudho?

19Uwacho ni Nyasaye kumo nyithindo

20Adier, joricho mondo okum kuom richogi giwegi,

eka ging’e mirimb Nyasaye.

21Ka ng’ato ndalone orumo, motho,

to bende dodew adier ka nyithinde neno maber?

22Bende dhano dipuonj Nyasaye adier?

Koso bende doyal Ng’ama Duong’ Moloyo?

23Ji moko bedo mangima, kendo ok gituo nyaka githo.

24Gimor kendo gidak gi kue, bende dendgi ber.

25Ji moko to ok ne maber e ngimagi duto,

kendo githo ka chunygi lit.

26To kata kamano ji duto tho machalre, mi yiki,

kendo kudni nur kuomgi!

27Ang’eyo parou,

kendo ang’eyo gik maricho mudwaro hinyago.

28Ubiro penja ni,

tinde ere dala ng’at maduong’ mane timo timbe maricho?

29To un, pok uwuoyo gi joma wuotho e pinje mamoko koso?

30E kinde ma Nyasaye okecho kendo kumo ji,

to joricho ema dong’ mak okum?

31Onge ng’ama donjo ni jaricho

kendo ma kume moromo gi gik maricho duto mosetimo.

32Ka oting’e kitere e liel,

33to ji gana gi gana kowe,

kendo kata mana lowo lwar kuome mos.

Liende bende jorit rito arita.

34Omiyo weche mutemo hoyago gin weche manono,

kendo gik moko duto musewacho gin mana miriambo!"

Ayub 22

Elifaz owacho ni Ayub nigi richo madongo

1 Eka Elifaz nodwoko niya,

2"Bende dhano nyalo konyo Nyasaye adier,

kata da bed ni oriek manadi?

3Ere gima Nyasaye yudo, kata da bed ni in ng’at makare?

Koso iparo ni kidimbori, to mano konye gang’o?

4Kik ipar ni Nyasaye kumi kendo yali nikech iluore!

5Ooyo, okumi mana nikech isetimo richo mang’eny ahinya,

kendo mana nikech timbeni maricho okadhore.

6Ne ikawo lep owadu, mi iweye duk,

ni eka mondo ochuli pesa mane oholo kuomi.

7Joma riyo oloyo, ne ituono pi mondo omodhi,

bende ne itamori miyo joma odenyo chiemo mondo ocham.

8Ne ikonyori gi tekoni ma in go kod duong’ni, mi ikawo piny duto.

9Ok en mana ni ne idagi konyo mond liete kende,

to nyithi kiye bende ne ithago,

kendo imayogi gik mane gin go.

10Mano omiyo masiche olwori koni gi koni,

kendo ipo nono ka luoro ohewi.

11Piny olokore mudho ma ok inyal neno gimoro,

kendo ohula oyuoyi.

12Donge Nyasaye odak e polo kuma bor moloyo,

kendo orango sulue mana e bwoye, kata obedo ni gin mabor kamano?

13To eka in to pod ipenjo ni, ‘Nyasaye ong’eyo ang’o?’

Bende ni, ‘Ere kaka onyalo yalowa, to boche polo oime?’

14Iparo ni boche polo motimo rumbi nyalo mone neno,

kowuotho e kind polo gi piny?

15Par ane yore ma joma timbegi richo osebedo ka luwo.

16Joma luwo yore ma kamago tho ka pok ndalogi ochopo,

ka gima ohula oyuoyogi.

17Gin e joma ne odagi Nyasaye,

kendo mane paro ni ok onyal kumogi.

18To eka Nyasaye nogo ema oseguedhogi gi mwandu!

An ok anyal ng’eyo gima ji ma timbegi richo paro!

19Ka joma beyo oneno ka ikumo joma timbegi richo, to gibedo mamor,

kendo joma onge ketho bende nyiero.

20Mwandu duto mag joricho okethi,

kendo mach wang’o gimoro amora modong’.

21Koro in Ayub, winjri gi Nyasaye,

mondo iwe kwane ka jasigu.

22Ka itimo kamano, to obiro guedhi.

Winj puonjne, kendo imak wechene e chunyi.

23Adier, nyaka iduog ir Nyasaye kibolori,

kendo itiek timbe maricho manie dalani.

24Wit dhahapi kucha.

Ee, wit kata mana dhahapi maler e chuoth aora moduono.

25Mondo Nyasaye Manyalo Gik Moko Duto obed dhahapi,

kendo obed fedha modhurni tuche tuche.

26Bang’e ibiro geno kuom Nyasaye pile,

kendo ibiro yudo ni en e tiend mor ma in go.

27Ka ilemo, to obiro winji,

kendo inichop singruok duto mane itimo.

28Gimoro amora michano timo, nodhi maber.

29Nyasaye tieko josunga,

to oreso joma obolore.

30Obiro resi ka ionge gi ketho,

kendo ka itimo gima kare."

Ayub 23

Ayub dwaro tero ywakne e nyim Nyasaye

1Ayub nodwoko niya,

2"Pod adagi adaga, kendo aywak nikech Nyasaye ema hinya.

Ok anyal weyo mak achur.

3Mad bed ni ang’eyo kuma dayudie Nyasaye,

kendo ni ang’eyo kaka dadhi ire,

4to dawach wechena e nyime,

kendo damul weche duto ma achwakorago.

5Adwaro ng’eyo gima dowachi, kendo kaka dodwoka.

6Bende Nyasaye digoya gi mbi, mi uth bucha?

Ooyo, ang’eyo ni dowinj wachna.

7An jaadiera, omiyo dadimb wach ni Nyasaye,

kendo dowach ni aonge ketho chuth.

8Asemanyo Nyasaye yo wuok chieng’, to oonge kuno.

Bende kane amanye yo podho chieng’, to ne ok ayude.

9Nyasaye osebedo ka tiyo yo nyandwat,

kendo yo milambo bende osedhiye,

to pok anene.

10To kata kamano, ong’eyo gimoro amora ma atimo,

kendo ka oranga, to obiro yudo ka aler.

11Yor Nyasaye ema aluwo gi chunya duto,

kendo ok abar korachwich kata koracham.

12Pile atimo mana gima Nyasaye ochiko.

Adier, aluwo mana dwarone, to ok gik ma an ema adwaro.

13Ok olokre, to bende onge ng’ama dipiem kode,

kata ma ditame timo gima odwaro.

14Obiro timo gima osechanona.

Mano en mana gimoro achiel kuom gik mang’eny ma ochanona.

15Omiyo ka aparo ni abiro chung’ e nyime,

to atetni ateta, kendo luoro nega.

16Nyasaye Ma Nyalo Gik Moko Duto oseketho chir mane an-go.

En mana Nyasaye ema miya luoro, to ok mudho,

kata obedo ni mudho dino wang’a kamano.

Ayub 24

1"Ere gima omiyo Nyasaye ok oketo chieng’

ma ing’adoe bura ni joma ong’eye?

2Joma timbegi richo ketho kiew mondo oyud lowo madongo,

kendo gikwalo rombe mi gimedo gi jambgi.

3Bende gikwalo kenje mag nyithi kiye,

kendo gimako rwadh chi liel, ka gir singo kuom gik moholo.

4Gimono joma odhier yudo adiera monego giyudi,

kendo gimiyo joma odenyo ringo pondo.

5Kuom mano, joma odhier manyo chiemo e thim, mana ka kanj thim.

Onge kamachielo ma ginyalo yudoe chiemo ni nyithindgi.

6Ichunogi kayo puothe ma ok maggi,

kendo gipono olemo e puothe joricho.

7Otieno to ginindo ka gionge gi gima giumrego,

kata ma digigeng’go koyo.

8Koth maa e gode rodhogi,

kendo gipadore e dier lwendni mondo giyudie resruok.

9Joricho loko nyithi kiye wasumbni,

kendo gikawo nyithind joma odhier kar gope.

10To joma odhier wuotho duge,

kendo ka gikayo cham e puoth jomoko, to kech kayogi.

11Gibiyo zeituni ka giloso mo,

kendo gibiyo mzabibu ka gilosogo divai ka riyo negogi.

12Ka idhi e mier, to iwinjo ywak joma ohiny, kendo matho,

to Nyasaye ok dew lemogi!

13Nitie ji ma ok dwar ler.

Ok giwinj tiende, kendo gitamore luwo kama orienyie.

14Janek dhi nego ng’ama odhier ka pok piny oyawore.

Otieno to odhi mecho.

15Ng’at ma ja terruok rito mondo piny oimre,

kendo opando wang’e mondo kik ng’eye.

16Jokuo turo udi gotieno,

odiechieng’ to gipondo, kendo ok gidwar neno ler.

17Giluoro ler mar odiechieng’,

to mudho ema gihero.

18 "Uwacho ni, ‘Ohula yweyo ng’at ma jaricho,

kendo Nyasaye okuong’o puothe,

omiyo tinde ok odhi oti e puothene mag mzabibu.

19Jaricho duono nono e piny ma ji odakieni,

mana kaka pe duono ka chieng’ rieny e ndalo oro.

20Onge ng’ama pare, kata mana min mare bende wiye owil kode,

kudni chame kendo orumo chuth.’

21Mano timore nikech ne osando mond liete,

kendo ne ok okecho mon ma onge nyithindo.

22Nyasaye tieko joma rateke gi tekone,

kendo omiyo joricho tho.

23To kata obedo ni Nyasaye oweyogi gibedo mangima kamano,

to orangogi seche duto.

24Joricho dhi maber kuom kinde manok kende,

to bang’e giner ka buya mopudhi

kata ka tiang’ motong.

25Bende ng’ato nyalo kwer ni mano ok kamano?

Koso ng’ato dinyis malong’o ni wechena ok adier?"

Ayub 25

Bildad okwer ni dhano ok nyal bedo maler e nyim Nyasaye

1Bang’ wechego Bildad nowacho niya,

2"Nyasaye nigi teko mathoth, omiyo ji duto nyaka luore.

Orito polo gi kue.

3Bende nitie ng’at manyalo kwano malaika ma tiyone?

Koso nitie kamoro ma ler mar Nysaye ok rienyie?

4Bende nitie ng’at manyalo bet makare kata maler e wang’ Nyasaye?

5Ka Nyasaye ok kwan kata mana due ka gima rieny ahinya,

kendo ka ok okwan sulue ka gik maler adier,

6to koro dhano mana ma kudni akudani, to dichal nade e nyime?"

Ayub 26

Ayub owacho ni Nyasaye e ma nigi loch

1Eka Ayub nodwoke niya,

2"Mano konyruok manade misechiwo ni ng’at modhier ma onge teko!

3Ing’adona rieko maber miwuoro,

kendo iyie puonjo joma ofuwo ka an kama!

4To ere ng’ama iparo ni biro winjo wechenigi duto?

Koso ng’ama oori mondo ilos kamano?

5Piny Joma Otho tetni,

kendo joma odak kuno luoro omako.

6Adier, Piny Joma Otho, Nyasaye neno,

kendo onge gima mone nene.

7Nyasaye noyaro polo ma yo nyandwat,

mi ong’awo piny e kor muya.

8Nyasaye ema pogo boche polo gi pi,

kendo omono pek mar pigno yiecho bochego.

9Omiyo boche polo imo due marieny maler.

10Ne ogoro laini alwora e nam, mopogogo ler gi mudho.

11Ka omiyo polo omor,

to mise mag polo tetni ka gima luoro omakogi.

12Tekone ema ne okweyogo nam,

kendo riekone ema ne otiekogo Rahab ma ondieg nam.

13Muche ema ne omiyo polo olendo

kendo lwete ema ne onego ondiek ma ne oyudo ringo tony.

14To mago gik manyiso mana dir tekone kende,

kendo gin mana weche manok miwacho kuome.

To koro en ng’awa ma nyalo ng’eyo duong’ hie mar Nyasaye."

Ayub 27

Ayub onyiso pok ma joricho yudo

1Ayub ne omedo wacho niya,

2"Akuong’ora e nyim Nyasaye Mangima Manyalo Gik moko Duto,

motamore ng’adona bura makare,

kendo mosemiyo chunya obedo malit,

3ni, e kinde duto moweya ka angima,

4to dhoga ok nowach gimoro marach,

kendo lewa ok nomul miriambo.

5E ndalo duto ma pod angima,

ok nayie ni wecheu ni kare,

to nasik kawacho ni aonge gi ketho.

6Ok nawe mak awacho ni an kare,

nimar ang’eyo ni aler.

7Mad jogo duto ma piem koda yud kum mana ka joricho.

8Ere geno ma joma ok gen Nyasaye di bedgo,

e sa ma Nyasaye dwaro negogie.

9Koso Nyasaye diwinj ywakgi ka chandruok omakogi?

10Ne onego ginyis ni giyudo mor kuom tiyo ni Nyasaye,

bende nonego gibed ka gilame pile!

11Koro we mondo apuonjue kaka duong’ mar Nyasayee romo,

kendo mondo anyisue gima Ng’ama Nyalo Gik Moko Duto osechano.

12To bende kata ka ok anyisou, to useneno gi wang’u,

koro ere gima omiyo uwacho weche manono?

13Winjuru kaka Nyasaye Manyalo Gik Moko Duto kumo joricho

kod joma timo timbe mahundu.

14Nyalo bet ni gin gi yawuowi mang’eny,

to giduto ginitho e lweny,

kendo nyithindgi bende ok noyud chiemo moromogi.

15Eka tuo to noneg joma otony e lweny kata ma kech ok onego,

kendo mondgi ok noywaggi.

16Jaricho nyalo bet gi pesa mang’eny ka lowo,

kendo nyalo bet gi lewni mogundho ma okia kar kwan-gi,

17to lepego ng’at moro makare ema biro rwako,

kendo ng’at moro ma onge ketho ema biro kawo pesanego.

18Joricho gero udi, to utgigo ok nyal dak.

Girumo piyo mana ka mbuwi kata ka kiru.

19Chieng’ moro nindo notergi ka pod gimew,

to ka gichiew, to giniyud ka mwandugi oselal.

20Masira nomakgi ka ohula motucho apoya,

kendo yamb otieno nokegi mabor.

21Adier, yamb ugue noywergi ka gologi e miechgi.

22Enokudh kuomgi matek, ma ok oweyonigi thuolo,

kendo kata obedo ni ginitem kaka ginyalo mondo gitony,

23to yamo nokudh kuomgi ka giringo,

kendo tekone malich nomi kihondko makgi.

Ayub 28

Rieko odhiero dhano ng’eyo

1"Nitie buche ma ikunyoe fedha

kendo nitie kuonde ma ipidhoe dhahabu.

2Ji kunyo chuma e lowo,

kendo gilenyo mula mondo gigol kuom kite.

3Ji manyo kite kuonde motimo mudho ma ndiwa,

kendo gidhi kuonde matut mondo gikunygie.

4Gikunyo yore kuonde ma ng’ato pok odakie,

kata ma tiend dhano pok onyono.

Kuondego gitiyoe kendgi

ka giliero e tonde ei buchego.

5Lowo to ema chiemo wuokie,

to pinyne ibaroe lwendni gi mach.

6Lwendnigo ema kite ma nengogi tek wuokie,

to buru ema oting’o dhahabu.

7Onge otenga maneno yore manie buchego,

kendo kata mana wang’ achuth mabith ok nyal nenogi.

8Bende onge sibuor kata ondiek mager mawuotho e yore machilgo.

9Ji baro lwendni marateke

kendo githulo gode gi tiendegi.

10Gitucho lwendni manie gode

kendo giyudoe kite ma nengogi tek.

11Gikunyo nyaka gichop kuonde ma aore ochakoree,

ma gigol oko gik mopondo.

12Koro rieko to iyudo kanye?

Koso ere kuma ng’eyo wuokie?

13Rieko ok nyal yud kuom dhano,

kendo onge ng’at mong’eyo kuma diyudee.

14Kuonde matut mag nembe kwer ni, rieko ok nyal yud kuomgi.

15Rieko ok nyal ng’iew gi fedha kata gi dhahabu,

16bende dhahabu maler kata kite ma nengogi tek

ok nyal romo gi nengone.

17Nengone tek moloyo fedha,

kendo tek moloyo kata mana gima olos gi dhahabu

kata marieny ka glas.

18Nengo mar rieko tek

moloyo kite mabeyo duto ma nengogi tek,

19kendo ber mare ok nyal pim gi dhahabu malerie moloyo.

20Koro rieko to iyudo kanye?

Koso ere kuma ng’eyo wuokie?

21Onge gima ngima manyalo nene,

kata mana winy mahuyo bende ok nene.

22Koda ka tho gi masira bende oyie ni

gisewinjo mana humbe kende.

23Nyasaye kende ema ong’eyo yo madhi e rieko

Ee, mana en ema ong’eyo kuma iyudee.

24Nikech en ema oneno giko piny,

kendo en ema oneno gik moko duto manie bwo polo.

25Ka ne Nyasaye omiyo yamo teko,

mi opimo duong’ mar nam,

26kendo ka ne oparo kuma koth onego chwee,

kod yore ma rumbi biro luwo,

27Eka ne oneno rieko, mopimo berne kaka chal

mi nonwang’o ni ober.

28 Bang’e nowacho ni dhano niya,

‘Ka idwaro bedo gi rieko, to nyaka iluor Ruoth Nyasaye,

kendo ka idwaro bedo gi ng’eyo, to nyaka iwe richo.’

Ayub 29

Ayub paro ndalo mane odakie maber

1Ayub nochako owacho niya,

2"Mad ng’ato dwoka e ndalona machon, mane Nyasaye ritae.

3Nyasaye ne ni koda kinde duto,

bende ne omenyona kuonde motimo mudho mane awuothoe.

4E ndalogo ne adhi maber

nikech Nyasaye norito dalana gi herane.

5Nyasaye Manyalo Gik Moko Duto ne ni koda ndalogo,

kendo nyithinda duto ne oketa diere.

6Jamba ne golo chak mang’eny,

kendo yienda mag zeituni ne nyak maber,

kata mana kuonde motimo kite manade.

7Kane adhi mondo abed e buch jodong dala,

8to yawuowi ne baro gi chien konena,

kendo jodongo ne chung’na ka miya duong’.

9Kane achopo to jotelo ne weyo wuoyo,

10kendo koda ka joma dongo manade ne ling’ thi.

11Ng’ato ka ng’ato mane owinjo wechena ne bedo mamor,

kendo joma ne onena ne pako gik ma asetimo,

12nikech ne akonyo joma odhier kod nyithi kiye maonge kuma chomo.

13Ji ma ne nigi chandruok madongo ne paka,

kendo ne akueyo chuny mond liete.

14Pile asebedo jaadiera, kendo jang’ad bura makare,

ka arwako adiera gi tim makare ka lepa.

15An nene e wang’ muofni,

kendo e tiend rang’onde,

16to jochan ne abedonigi ka wuon-gi,

kendo ne adok ni jodak ka ni e chandruok.

17Ne aketho teko joma kwiny, kendo ne areso joma ne gidwaro hinyo a e
lwetgi.

18Ne aparo ni abiro dak aming’a, mi achien atho e dala gi kue.

19Ne achalo yath ma opidhi kama ng’ich,

kendo mayudo koth pile.

20Ng’ato ka ng’ato ne miya duong’,

kendo tekra ne pod nitie.

21Kane ang’ado rieko, to ji ling’ thi,

kendo ne gichiko itgi maber mondo giwinj gima awacho.

22Onge gima ne ginyalo medo ka asetieko wuoyo.

Wechena ne donjonigi mana kaka kodh ajiki donjo e lowo

23Ne giritogi mana ka joma rito koth e ndalo oro.

24Kane abwonjo kodgi, to chunygi duogo,

kendo kuyo mane gin go rumo.

25An ema ne abedo jatendgi, mi agolo chike,

mana ka ruoth ma otelo ni joge mag lweny,

kendo ne ahoyogi kane chunygi onyosore.

Ayub 30

Ayub ywago chandruok ma en-go

1"To tinde koda ka joma tindo jara.

Wuonegi to joma nono,

mane ok nyal yienigi kata mana konyo guogi rito jamba.

2Ne gin joma tekregi oserumo, kendo manyap,

ma ok nyal timona gimoro.

3Ne gidhier malich, kendo gidenyo,

mi ne gimwodo tiende yien motwo gotieno e thim kuonde machil.

4Ne ging’wedo buya mae thim, to gichamo.

Tiende yien maonge ndhadhu bende ne chiembgi.

5Ji ne riembogi gi mahu, mana kaka iriembo jakuo.

6Ne ochunogi ni nyaka gidag mana e buche mane nie tik gode

kod kuonde ma kamago.

7Ne giywak oko kuonde moyugno mana ka ondiegi,

ka gichokore kanyakla e tiend bunge.

8Gin joma ofuwo ma onge nying, mane oriemb oko e pinygi.

9To koro gin ema gibiro ka, kendo ginyiera,’

kendo achalonigi mana ka gima itugogo.

10Gisin koda, kendo giparo ni giber moloya,

bende gihedhore ng’udho wang’a olawo.

11Gimwomore kuoma gi mirimbgi duto,

nikech Nyasaye osemiyo abedo mayomyom, kendo aonge gi teko.

12Oganda mar joma nonogi monja gi kanyima

kendo giriemba gi ng’uech ka giikore mar monja mogik.

13Gigeng’ona yo, ka gidwaro tieka chuth,

to onge ng’ama tamogi.

14Gimwomore kuoma ka gikadho kuonde ma ohingana ruomborego.

15Kihondko dwaro nega,

kendo duong’na olal ka yamo.

Mwanduna bende oseduono ka boche polo.

16Koro chunya dwaro wuok,

kendo onge gima nyalo tiekona rem.

17Otieno to chokena muodore,

kendo rem machamano ok nyal kue.

18Nyasaye ngwana gi ng’uta,

mi lepa jowre marach.

19Owita piny e chuodho, mi alokora buru.

20Yaye Nyasaye, aluongi, to ok idwoka,

kendo kata ka alami to ok idewa.

21Ilokori jasika, kendo isanda gi tekri duto.

22Iuka ka gima yamo tera, kendo iudha e yamo mang’ongo.

23Ang’eyo ni idwaro tera e tho,

kuma ji duto ochomo.

24Ere gima omiyo imonjo ng’ama orumo, ma ok nyal timo gimoro,

to mana makwayo ni mondo okeche?

25Donge ne aywago joma thagore,

kendo chunya ne lit ka aneno joma nigi chandruok?

26Ne ageno yudo mor kod ler,

to thagruok kod mudho ema ne obirona.

27Iya nyawni, kendo aonge gi kue.

Onge gimoro modong’na, mak mana thagruok.

28Awuotho e mudho, kendo chieng’ ok rienyna.

29An owadgi ondiegi, kendo tula e osiepna.

30Denda oselokore rateng’, kendo opokore,

midhusi bende ohinga.

31Kuma ne awinjoe thum mamit,

tinde ywak gi pi wang’ ema nitie.

Ayub 31

Ayub owacho ni en ng’at makare

1"Ne asesingora ni ok narang nyako moro, mi agombi.

2Ere gima Nyasaye Manyalo Gik Moko Duto orito timo ni dhano,

kendo ere pok morito chulogo timbewa?

3Donge chandruok gi masira ema orito joma timbegi richo?

4Nyasaye ong’eyo gik moko duto ma atimo,

kendo orango ondamo ka ondamo ma akawo.

5Akuong’ora ni pok atimo tim miganga,

kata pok atemo wuondo ng’ato.

6Nyasaye mondo opima e ratil makare,

to obiro nwang’o ni an ng’at makare,

kata kapo ni richo omieno lweta,

7Ka dipo ni aseweyo yo makare, mi richo oywaya,

8to ber mondo chamba okethi,

kata jomoko nono ochamgi.

9Ka dipo ni asegombo chi wadwa moro,

mi apondo e dhoode gi oko ka arite,

10to chiega mondo obed misumba ng’atno

kendo jomoko nono mondo onind kode.

11Mano en tim mamono, kendo tho ema ikumego,

12nimar ochalo mach marach

manyalo tieko gik moko duto ma an-go.

13Pile kane achiel kuom jotichna oywakna,

to ne awinje mi atimne gima kare.

14Ka dine ok atim kamano,

to ere kaka dachom Nyasaye tir,

koso ere kaka dadwoke ka obiro yala?

15Donge Nyasaye achiel mane ochueya,

e Nyasaye mane ochueyo jotichnago bende?

16Pok asetamora konyo joma odhier,

bende pok aweyo mond liete e thagruok marach,

17kata mana weyo nyithi kiye kech, ka achiemo, bende pok aweyo,

18to e ngimana duto asebedo ka aritogi.

19Kane ayudo ng’at ma jachan ma koyo nego,

kendo ma onge gi lewni ma dorwaki,

20to ne amiye lewni molos gi yie romba awuon,

mi opaka gi chunye duto.

21Kapo ni asewuondo nyathi kich moro,

nikech ang’eyo ni daloye e bura,

22to kara mondo bedena otur, mi jakre gi e goka!

23To adier ne ok anyal timo gima kamano,

nikech aluoro kum malich ma Nyasaye kumogo ji.

24Pok abedo gi geno kuom mwanduna,

25kata sungora kodgi

26bende pok aselamo wang’ chieng’ mang’angnini,

kata mana due marieny maberni pok alamo.

27Adier, paro mar timo kamano pok odonjo e chunya.

28Richo ma kamano ikumo gi tho,

nimar akwedo Nyasaye Manyalo Gik Moko Duto.

29Ok asebedo mamor ka wasika thagore,

kata ka masira omakogi.

30Bende pok aseketho ka alemonigi marach mondo githo.

31Ji duto matiyona ong’eyo malong’o ni

pile asebedo ka arwako welo.

32Jowuoth bende aserwako e dalana,

kendo pok aweyo ginindo e yo.

33Ji moko temo pando richogi,

an to pok apando maga.

34Ok aseluoro gima ji biro wacho,

omiyo ok aseling’ kata siko ei ot ka aluoro achaya margi.

35Mad ng’ato bedie manyalo winja!

Akuong’ora ni weche ma asewacho gin adier.

Nyasaye Manyalo Gik Moko Duto mondo odwoka

Ka da bed ni ng’at modonjona ondiko weche modonjonago,

36to da alierogi e ng’uta mondo ji one,

kata da asidhogi e wiya ka osimbo.

37Da anyiso Nyasaye gik moko duto ma asetimo,

ka aonge gi wichkuot e nyime.

38Kapo ni asekwalo puodho ma apuro, mi amayo wuon-go,

39kata kapo ni ne achamo cham monyakie,

to eka jopur mane opure kech nego,

40to ber mondo kuthe gi kayongo ema odong’ie kar cham."

Weche Ayub ogik ka.

Ayub 32

Elihu owacho ni en gi ratiro mar dwoko Ayub

1Bang’ mano, ji adekgo noweyo dwoko Ayub, nikech ne osiko koparo mana ni
ok en jaketho. 2Eka ng’at moro ma nyinge Elihu ne mirima omako, nikech
Ayub ne chwakore kendo ni en kare, ni to Nyasaye e jaketho. (Elihu ne en
wuod Barakel nyakwar Buz ma ja-Ram.) 3Mirima nomake bende gi osiepe Ayub
adekgo, nimar dwoko Ayub malong’o notamogi, to mano ne miyo Nyasaye
nenore ka jaketho. 4Elihu ne ng’ama tinie moloyo kuom jogo, omiyo ne
orito nyaka ng’ato ka ng’ato otieko wuoyo. 5To kane oneno ni ji adekgo
ok nyal dwoko weche Ayub, iye nowang’, 6mi ochako loso, kowacho kama:

"An pod atin, to un joma dongo,

omiyo ne aluor nyisou gima aparo.

7Ne awacho e chunya ni onego awe ulosi, un joma dongo,

mondo wapuonjre rieko kuom joma hikgi ng’eny.

8To nyaka ung’e ni muya mar Nyasaye Manyalo Gik Moko Duto

ema miyo ji rieko, kobiro kuomgi.

9Higni mang’eny ok ema mi ji bed gi rieko,

kata joma oti ok ema ng’e gik makare.

10Mano emomiyo koro adwaro ni uchik itu,

mondo anyisu gima an aparo.

11Ne achiko ita gi chuny achiel ka uwuoyo,

kendo ne arito ka umanyo weche mariek monego uwachi.

12Bende ne aling’ ka aketo chunya,

mi aneno ka ng’eng’o Ayub otamou.

13Koro ere kaka unyalo wacho ni usefwenyo rieko?

Nyasaye ema nyaka dwok weche Ayub, nikech dwokogo osetamou.

14Un ema Ayub osebedo ka loso kodu,

to kata kamano, an to ok dadwoke kaka ne udwokeno."

15Eka Elihu nowacho ni Ayub niya,

"Wach otamo jogi, kendo ok ginyal dwoko wecheni.

16Gichung’ achung’a kanyo ka onge gima giwachi!

Koro pod darit arita, kata obedo ni giling’ kamano?

17Ooyo, koro abiro chiwo dwokona an awuon, kendo nyisi gima aparo.

18Ok anyal rito ka pok awuoyo,

kendo ok anyal mono weche wuok e dhoga.

19Ka ok ayudo thuolo mar wuoyo,

to abiro barora ka puga mobarore gi chak!

20Ok anyal konyo, to nyaka awuo, eka ayud kue.

21Ok abi chwako ng’ato e wachni,

kendo ok abi wuondo ng’ato.

22Adier, an ok ang’eyo kaka iwuondo ji,

to bende kapo ni atimo kamano,

to Jachuechna dikuma piyopiyo."

Ayub 33

Elihu okwero Ayub

1"Koro in Ayub, chik iti maber,

mondo iwinj weche ma adwaro wachoni.

2Abiro ng’ogo weche mopong’o chunya.

3Ang’eyo ni wechena duto ni kare,

kendo abiro wacho mana adiera.

4Roho mar Nyasaye ema ne ochueya kendo omiya ngima.

5Koro ikri mondo idwoka, ka inyalo.

6In Ayub, wachalre kodi e nyim Nyasaye,

nimar waduto ne ochwewa mana gi lowo.

7Kuom mano ok onego iluora,

kiparo ni abiro hewi e yo moro amora.

8Nende achiko ita kiloso, mi awinjo kiwacho ni

9ionge gi ketho, kendo pok itimo gimoro marach,

to ni iler, kendo ionge gi richo.

10Ne iwacho ni Nyasaye keto weche moko kuomi

mondo oyudgo tiendi, kendo okwani mana ka jasike.

11 Bende niwacho ni odhogo tiendeni gi nyororo,

kendo orango gimoro amora ma itimo.

12To koro Ayub, anyisi ni iseketho.

Nyasaye duong’ moloyo dhano.

13Ere gima omiyo iwacho ni Nyasaye ok winj kwayo mar dhano?

14Kata obedo ni Nyasaye wuoyo e yore mathoth,

to onge ng’ama dewo winjo gima owacho.

15 Nyasaye wuoyo e lek kendo e fweny

mabiro ni ji gotieno ka ji nindo.

16Nyasaye miyo giwinjo gik ma owachoo,

kendo luoro makogi ka giwinjo kaka osiemogi.

17Nyasaye wuoyonigi mondo giwe timo richo,

kendo mondo kik gibed joma sungore.

18Nyasaye ok nowe girum,

to oresogi e lak tho hie hie.

19Nyasaye kelo ni dhano tuo,

kendo opong’o dende gi rem mondo orieyego.

20Dho ng’at matuo bedo marach,

ma kata mana chiemo mamit manade thing’e athing’a.

21Dende dhi adhiya, kendo odong’ choke lilo.

22Adier, ochiegni dhi e Piny Joma Otho.

23Kamoro dipo ka achiel kuom malaika gana gi gana mag Nyasaye,

maparo ni ng’ato tich monego oti, nyalo konye.

24Malaikano nyalo ng’wonone, mi wach niya,

‘Weyeuru! Ok onego odhi e Piny Joma Otho,

nikech an gi gima awarego.’

25Eka dende biroo chako bedo machwe kendo motegno ka dend wuowi.

26Ka olemo, to Nyasaye biro winje,

kendo nolam Nyasaye gi mor.

27Eka nowachi e lela niya, ‘Asetimo richo.

To kata obedo ni ne ok atimo gik makare kamano,

to Nyasaye nong’wonona.

28Ne oresa kuom dhi e Piny Joma Otho, omiyo pod angima.’

29Nyasaye timo gik ma kamago pile pile.

30Adier, oreso ngima dhano,

kendo omiye mor mar bedo mangima.

31Ayub koro chik iti ni gima awachoni.

Ee, ling’ mondo iwe awuo.

32To ka in gi wach, to wachi mondo awinji.

Dang’ abed mamor kapo ni in kare.

33To ka ok kamano, to ling’ mondo iwinj gima awacho,

nimar abiro puonji kaka onego ibed mariek."

Ayub 34

Elihu owacho ni Nyasaye timo mana gik makare

1Eka Elihu nodhi nyime kawacho niya,

2"Un joma riek, koro winjuru wechena.

3Ka ubilo chiemo mamit, to ung’eyo ni omit,

koro ere gima monou ng’eyo weche mariek ka uwinjo?

4Aneno ni en wachwa mondo wang’ad burani.

5Ayub wacho ni oonge gi ketho,

kendo ni Nyasaye odagi timone adiera.

6Bende owacho niya,

‘Ere kaka dariambi ni an jaketho?

Kata obedo ni aseyudo rem malit kamano, to eka an jaricho.’

7Bende usenenoe ng’at machal gi Ayubni?

8Ohero bet e oganda ma timbegi richo,

kendo owuotho gi joricho.

9Bende owacho ni onge gima ng’ato yudo

kuom timo dwaro mar Nyasaye.

10Un joma riek, koro chikuru itu mondo uwinji.

Bende Nyasaye Manyalo Gik Moko Duto ditim gima ok ni kare adier?

11 Ooyo, omiyo ji pok maromo gi timbegi,

kendo otimonigi mana kaka owinjore kodgi.

12Nyasaye Manyalo Gik Moko Duto ok tim timbe maricho,

bende ok otim ni ng’ato gima ok ni kare.

13En ng’a mane omiyo Nyasaye teko,

kata mane okete mondo orit piny?

14Ka da bed ni Nyasaye nyalo kawo muche machiwo ngima,

15to ji duto mangima ditho ka diemo wang’, mi lokre buru kendo.

16Koro in Ayub, winja, kapo ni iriek adier.

17Iparo ni ng’ama mon gi adiera nyalo bedo gi loch?

Koso in ichayo Nyasaye makare?

18Nyasaye kwero ruodhi gi jotelo,

ka gitimo timbe maricho kendo mamono.

19Nyasaye ema nochueyo ng’ato ka ng’ato,

omiyo ok ochwak achwaka jotelo kayiem nono,

bende otimo ni joma odhier gii joma omew mana machalre.

20Ji nyalo tho apoya gotieno.

Nyasaye negogi mi gilal nono,

kendo kata joma rateke onego ma ok othage.

21Orango gimoro amora ma dhano timo,

22kendo onge mudho kata mandiwa manadi, ma joricho nyalo pondonee

23Nyasaye ok ket kinde ma oyaloe ji.

24Ok oket bura kodwaro golo jotelo e tich

to ogologi agola, kendo oketo aketa moko kargi,

25nikech ong’eyo gik ma gitimo, omiyo oriembogi gotieno motiekgi.

26Okumo joricho e lela, kuma ji duto nyalo nenogie,

27nimar gisebaro, mi giweyo luwe,

kendo gijwang’o chikene duto.

28Ne gichuno joma odhier mondo oywag ni Nyasaye,

kendo ne owinjo ka gikwaye mondo okonygi.

29Ka Nyasaye otamore timo gimoro ngang’,

to onge ng’ama dikwere,

kendo ka odagi konyo ji, to ji diyud thagruok.

30Bende onge gima ogendini ditim

mondo kik gibed e bwo loch joma thirogi.

31Koro in Ayub, bende isehulo ni Nyasaye richoni,

mi ikuong’ori ni ok nichak itim richo kendo?

32Bende isekwayo Nyasaye mondo onyisi kethoni,

mi iyie ni kata obedo ni iseketho,

to koro ibiro weyo timo richo?

33To kaka idagi gik ma Nyasaye timo,

koro iparo ni bende dotim kaka in idwaro?

Kata kamano in ema onego iyier gima itimo, to ok an,

omiyo nyiswa gima iparo.

34Ng’ato ang’ata man gi paro, mowinjo gima awacho,

35biro yie ni Ayub wacho gik ma ok ong’eyo,

kendo onge gima owacho kata achiel man gi tiende.

36Paruru ane weche duto ma Ayub wacho,

to ubiro neno ni owuoyo ka jaricho.

37Odagi weyo timo richo,

kendo ocharo Nyasaye, koyanyo e nyimwa waduto."

Ayub 35

1Eka Elihu nomedo wacho niya,

2"Ayub, en miriambo wacho ni ionge gi ketho e nyim Nyasaye,

3kata penjo Nyasaye ni, richoni time nadi,

koso ni ere gima ber ma iseyudo kuom bedo makare?

4Adwaro dwoki kaachiel gi osiepeni adekgi.

5Rang ane polo mondo ine kaka boche polo ni kuma bor.

6 Ka itimo richo, to mano ok hiny Nyasaye.

Koso iparo ni kitimo gik maricho mang’eny,

to mano timo Nyasaye gimoro?

7To bende ka in ng’at makare ahinya

to mano konyo Nyasaye gang’o?

Onge gima Nyasaye dwaro kuomi.

8Richoni hinyo mana ji weteni,

kendo ber mitimo konyo mana gin.

9Ka ji yudo thagruok, kithirogi,

to gichur kendo giywak ni mondo ng’ato oresgi.

10To ok giywag ni Nyasaye ma jachwechgi,

kendo mamiyogi teko e sa ma masira malich omakogie.

11Ok gidhi ir Nyasaye ma miyo wabedo gi rieko

moloyo winy gi le.

12Kuom mano, ka giywak ni mondo okonygi, to Nyasaye ok dewgi,

nikech gin joma josunga, kendo ma timbegi richo.

13Giywak kayiem,

nimar Nyasaye Manyalo Gik Moko Duto ok winjgi,

bende ok onen-gi.

14In Ayub, iwacho ni ok inyal neno Nyasaye,

to rit arita mos, nikech oseyudo wachni.

15In iparo ni Nyasaye ok kum ji, kendo ni ok odew richo,

16omiyo idhi nyime gi wecheni manono,

bende nenore malong’o ni ikia gima iwacho."

Ayub 36

Elihu opuoyo duong’ mar Nyasaye

1Elihu nodhi nyime kawacho niya,

2"Hori mos, mondo imed rito gima awacho, kachwakogo Nyasaye.

3An gi rieko mathoth, omiyo abiro wacho gima ang’eyo,

mondo anyisgo ni Nyasaye jachuechna timo mana gik makare.

4Onge gimoro ma awachoni ma ok adiera,

kendo an ma achung’ e nyimini an mariek adier.

5Mano kaka Nyasaye ratego!

To kata kamano, ok ocha ng’ato, bende onge gima okia.

6Ok owe joricho dhi nyime maber,

kendo pile otimo adiera mowinjore ni joma odhier mithiro.

7Orito joma kare, kendo omiyo gibedo gi loch ka ruodhi,

bende omiyo giyudo duong’ nyaka chieng’.

8To ka otue ji gi nyororo,

kendo ka giyudo chandruok kuom gik ma gisetimo,

9To Nyasaye nyisogi richogi gi sungagi.

10En ema omiyo gichiko itgi, mondo giwinj siem mosiemogigo,

kendo giwe timo richo.

11Ka gimiyo Nyasaye luor, kendo gitiyone,

to gidak gi kue kendo gidhi nyime maber e ndalogi duto.

12To ka ok gitimo kamano, to githo ka ok ging’eyo gimoro,

kendo gidhi e Piny Joma Otho.

13Joma ok dew Nyasaye bedo gi mirima kinde duto,

kendo ka okumgi, to ok giywagre mondo okonygi,

14omiyo githo ka pod gitindo ka ngima marach otieko tekregi.

15To Nyasaye kelo ni ji chandruok mondo opuonjgigo,

kendo omiyogi chuny lit mondo wang’gi oyepi.

16In Ayub, Nyasaye ne ogoli e thagruok, mi omiyi ibedo gi kue,

kendo ne omiyi chiemo mang’eny mogundho.

17To koro sani iyudo kum moromo gi timni.

18Nyaka ibed motang’ ni timbe mag chamo asoya,

bende kik iwe mwandu nyumi e richo.

19Onge gima ibiro yudo kuom mwanduni,

to bende tekri ok nyal konyi sani.

20Kik igomb ni mondo piny oyusi,

nikech en e kinde ma ogendini duto biro romoe.

21Tang’ mondo kik idonj e richo,

nimar chandruok ma in godono ne okelni

mana ni mondo omi kik idonj e richo kendo.

22Parie kaka teko Nyasaye duong’!

En e japuonj maduong’ moloyo.

23Onge ng’ama nyalo nyiso Nyasaye gima onego otim,

kata manyalo kwere ni otimo marach.

24Pile ji pako Nyasaye kuom gik ma otimo,

omiyo in bende nyaka ipake.

25Ji duto oseneno gik ma otimo,

to onge ng’ama ong’eyogi duto.

26Duong’ mar Nyasaye odhiero dhano ng’eyo,

kendo kata hike ok wanyal kwano.

27Nyasaye ema kawo pi e nam, to loko koth machue.

28Omiyo koth chue ni ji koa e boche polo.

29Onge ng’ama ong’eyo kaka boche polo ringo,

kata kaka polo mor.

30Nyasaye miyo mil polo menyo kor polo duto,

chuny nam to dong’ adong’a kotimo mudho.

31Mano e kaka opidho ji, komiyogi chiemo mogundho.

32Omako mil polo gi lwete,

kendo ogoyogo gima odwaro.

33Mor polo nyiso ni kothh maduong’ biro,

mi jamni ng’eyo ka obiro.

Ayub 37

1"An bende mor polo miyo chunya diko ni tikitiki.

2Un duto winjuru dwond Nyasaye, ma twaro ka mor polo.

3En ema omiyo mil polo menyo kor polo duto,

chakre tung’ piny konchiel nyaka komachielo.

4Bang’e dwonde winjore komor matek gi dwol mar duong’ne,

to seche duto polo mil amila.

5Nyasaye chiko gik malich mondo otimre.

Gin gik miwuoro ma dhierowa ng’eyo.

6Ochiko pe mondo ogo piny,

kendo okelo koth machue maduong’.

7Oloro ni ji e udi, kendo ochungo tije dhano mane ochueyo,

mondo dhano ong’e ni en ema koro otiyo tijene.

8Le mae thim dhiyo e gondgi, kendo nindo kuno.

9Yamb ahiti biro koa yo milambo,

kendo koyo mang’ich thi wuok yo nyandwat.

10Much Nyasaye miyo pi lokore pe

kendo koda ka nembe poto, mi dok matek ka lwanda.

11Polo mil gie boche polo,

12kendo gilworore kaka Nyasaye dwaro.

Gitimo gimoro amora ma Nyasaye ochiko,

kuonde duto e piny ngima.

13Ndalo moko Nyasaye kelo koth e piny mondo okumgo ji,

to ndalo moko okele mondo onyisgigo kaka oherogi.

14Ayub, ter mos matin, mondo iwinji.

Parie gik mabeyo malich ma Nyasaye timo.

15Bende ing’eyo kaka Nyasaye golo chik,

kendo polo mil gie boche polo?

16Koso bende ing’eyo kaka boche polo huyo e kor muya,

ma nyiso riekoo miwuoro mar Nyasaye?

17Ooyo, e kinde ma yamo maliet kudho, kendo miyo piny bedo marach,

to inyalo mana thagori, ka luya chami.

18Bende dikony Nyasaye yaro polo,

mi obed matek ka mula mothedhi?

19Ara, puonjwa ane gima onego wawach ni Nyasaye,

ni mar wiwa ni nono, kendo wakia gima onego wawachi.

20An to, ok anyal kwayo Nyasaye mondo owe alosi,

nikech mano dimi otieka chuth.

21To koro yamo osekudho, mi polo olendo,

omiyo wang’ chieng’ charo wang’wa, ma ok wanyal range tir.

22Kor polo ma yo nyandwat otimo koche makwar,

kendo mano nyisowa duong’ malich mar Nyasaye.

23Teko mar Nyasaye duong’ ma ok wanyal sudo machiegni kode.

En jaratiro, kendo ong’ado ni ji bura makare.

24Mano emomiyo ji duto oluore,

kendo ok odew jogo maparo ni nigi rieko."

Ayub 38

Ruoth Nyasaye omiyo Ayub oyie ni okia gik ma owacho

1Eka Ruoth Nyasaye nowuoyo gi Ayub gie boche polo, kowacho niya,

2"In ng’a, minyalo penjo rieko ma an-go?

Fupi lilo ema inyiso.

3Koro a malo ka dichwo,

mondo idwok weche ma adwaro penjigi.

4Ne intie ka achweyo piny koso?

Nyisa ane, ka en adier ni in ng’ama riek

mong’eyo gik moko duto kamano.

5En ng’a mane opimo bor piny gi lachne?

Donge ing’eyo gik ma kamago?

6En ang’o momako sirni mag piny?

Koso en ng’a mane oketo mise mare?

7Chieng’no sulue ne wer kanyakla ka ugue wang’,

kendo yawuot Nyasaye nokok gi ilo.

8 En ng’a mane oloro dhorangaye mondo ogeng’ nam,

kane omwomo, mowuok ei piny?

9An ema ne apong’o nam gi boche polo,

mi aume gi rumbi molil.

10Ne aketo tong’ ni nam, mi alorone dhorangeye.

11Eka ne anyise niya,

‘Ka eri ema igikie, ma kik ikadhi!

Apakani madongogo nyaka gik mana kaeri.’

12In Ayub, bende nyaka nene isemiyoe piny oru?

13Koso bende isechiko piny mondo oyawre maler,

ong’eng’ joricho kuonde ma gipondoe?

14Ka piny yawore, to gode gi holni nenore ka kido mogor e nanga.

15Ler mar odiechieng’ bwogo joricho,

kendo monogi timo timbe mahundu.

16Bende isedhi e kude mag nam, kuma pige wuokie?

Koso bende isewuotho e lowo manie bwo ataro?

17Bende ng’ato osenyisie dhorangeye mag Piny Joma Otho,

kuma otimo mudho?

18Bende ing’eyo kaka duong’ mar piny romo?

Dwoka ane, ka ing’eyo gigo duto!

19Bende ing’eyo kuma ler aye?

Koso bende ing’eyo kuma ler chakoree?

20In inyalo nyisogi kuma onego gichopie,

eka bang’e idwokgi kuma ne giwuokie?

21Nyaka bed ni inyalo timo kamano,

nikech hiki ng’eny ahinya,

kendo ne onywoli ka pok ochwe piny!

22Bende isedhi kuonde keno ma akanoe pe,

23mondo obed moikore ni chieng’ lweny,

kendo ni chieng’ masira?

24Bende isedhi kuma chieng’ thinyoree,

kata kuma yamb ugue kudho ka wuokie?

25Ng’ano mane oloso kama koth luwo, ka dwaro chue,

kendo mane oloso yo ma ludh koth luwo?

26En ng’a mamiyo koth chue kama onge ng’ama odakie?

27Koso en ng’a makelo koth e piny motwo,

kendo mobaro okak mondo lum olodhie?

28Bende koth machue, kata tho mamoko e lum, nigi wuon-gi?

29Min pe to ng’a? 30Koso min koyo to ng’a,

mamiyo pi poto matek ka kidi,

kendo mamiyo nam bedo matek ka lwanda lawre?

31 In bende inyalo tueyo Yugni kanyakla,

kata gonyo tol motueyo Rudhni kaachiel?.

32Bende inyalo miyo Oluoro-Budho wuogi e sa moketne?

Koso inyalo chiko Ratego e yo monego oluw?

33Bende ing’eyo chike marito kor polo,

kata mana mago marito piny?

34Bende inyalo golo chik ni boche polo,

mi imi giol kuomi koth maduong’?

35Ka igolo chik ni polo mondo omil,

to bende dobi iri mondo owachni ni oikore timo gimoro amora midwaro?

36En ng’a ma nyiso okok ndalo ma aora Nael biro mwomoe genge?

Koso en ng’a manyiso thwon gweno ni koth biro chue?

37Ng’ano mariek manyalo kwano boche polo,

kendo manyalo leng’ogi mondo koth ochue,

38mi lok buru tombni tombni?

39Bende dinyal dwaro chiemo ni sibuor,

mi ipidh nyithinde ma odenyo

40e kinde ma gipondo e gondgi?

41En ng’a mamiyo agak chiemo,

mondo odhi opidhgo nyithinde maywakna,

kendo mathagore, ka kech kayo?

Ayub 39

1"Bende ing’eyo ndalo ma inywoloe mwanda?

Koso iseneno ka ngau mae thim nywol?

2In inyalo kwano dueche ma igi pong’ie,

kendo inyalo ng’eyo kinde ma onego ginywolie?

3Koso in ing’eyo ndalo ma gigumoie ka muoch kayogi.

4Nyithindgi dongo adonga e thim,

to ka gisedoko motegno, to giweyo minegi,

kendo ok gichak giduogi.

5En ng’a mane ogonyogi momiyo gibayo abaya?

6An ema ne amiyogi piny motwo mondo obed margi,

kendo ne aweyo gidak e pewe motimo kado.

7Gidak mabor gi mier, omiyo ok giwinj koko ma ji goyo,

kendo onge ng’ama nyalo boyogi, mi gitine.

8Gode e legegi ma gikwayoe,

kuma gimanyoe gimoro amora mang’ich mondo gicham.

9Bende jowi mae thim ditini?

Koso iparo ni donindi e kund jambi adier?

10Bende inyalo tueyo kwer mondo opurni puothi?

11Bende inyalo geno kuom tekone mathothno,

mi iwe ni obiro tiyo tijeni madongo?

12Iparo ni onyalo keyoni, mi ochok cham okel dala?

13Udo kwadho buombe aruya ahinya,

to ok onyal huyo ka ogungo.

14Oweyo tonge e lowo mondo oyud liet,

15to ok ong’eyo ni gimoro nyalo nyonogi, mi gitore.

16Ojwang’o tong’go ka gima ok mage,

to bende ok odew ni oseketho tekre kayiem kuom nywologi.

17An ema ne ok amiye rieko, momiyo odoko mofuwo.

18To kata kamano, ka ochako ng’uech,

to oyombo kata mana faras ma jang’uech, ma jaithne riembo.

19Ayub, in ema ne ichueyo faras mondo obed motegno kamano?

Koso in ema ne iketo yier maboyo e ng’ute?

20In ema ne ichueye mondo ochikre ka dede,

kendo mondo obwog ji ka otwaro?

21E sa lweny to ogiro, kodwaro mwomore gi tekre duto.

22En, oonge gima oluoro,

kendo onge ligangla manyalo dwoke chien.

23Gilweny ma jaithne oting’o twomore kendo mil e chieng’,

24en to otetni ateta, ka en gi chuny mar dhi e lweny,

kendo ka tung’ oywak, to ok nyal geng’e.

25Ochur sa duto ma owinjoe ywak tung’,

kendo owinjo tik lweny kata ka pok ochopo machiegni.

Jolweny bende owinjo kagolo chik.

26In ema ipuonjo otenga huyo,

koyaro buombene kochomo yo milambo?

27Koso in ema ongo rito chikni,

eka oger ode malo ewi got?

28Ogero ode ewi lwendni maboyo moloyo,

kendo wi gode mabitho ema oloko kare mar siro wasigu.

29Kanyo ema orangogo kuonde duto man maboyo,

komanyo gima mondo onegi kendo ocham.

30 Achudhe nur kuom gima otho,

kendo nyithindgi nyodho remb gino.

Ayub 40

1In Ayub, ne ipiem koda, an Nyasaye Manyalo Gik Moko Duto.

2Koro iyie weyo piem, koso in gi gima idwaro dwoko?

3Ayub nodwoko niya,

4"A Ruoth Nyasaye, ere kaka dadwoki an aanani?

Ok abi temo wacho gimoro machielo kendo,

5nimar asewacho mathoth moloyo kaka owinjore."

Gik moko malich manyiso teko Nyasaye

6Bang’e Ruoth Nyasaye nochako oloso gi Ayub gie boche polo niya,

7"Koro a malo ka dichwo,

mondo idwok weche ma adwaro penjigi.

8In itemo nyiso ni bura ma aseng’ado ok ni kare?

Koso idwaro nyiso ni an ema aseketho,

mondo in ineri ka ng’ama ni kare?

9Bende iratego ka an adier?

Koso dwondi bende chal gi mara ma mor ka polo?

10Ka kamano, to kara bidhri maber

ka irwakori gi luor kod duong’

11Eka irang jogo ma sungore

mondo iol kuomgi mirimbi mager, omi gibolre.

12Ee, ng’igi, mondo igolgi e duong’ ma gin go,

kendo irwad joma timbegi richo mana kuonde ma gichung’ie!

13Yikgi e lowo, mi ituegi e Piny Joma Otho.

14Kinyalo timo kamano, to an ema nakwong paki,

mi ayie ni tekri iwuon ema omiyi iloyo.

15Parie rawo mane achueyo, kaka in bende ne achueyi.

Ochamo mana lum ka dhiang’,

16to neye kaka oratego,

kendo kaka dende ojing’!

17Iwe ochikore tir ka yiend sida,

kendo embene ong’wel malich!

18Chokene otegno ka mula,

kendo ogwendene chalo sirni mag chuma.

19En ema olichie moloyo gik moko mane achueyo,

omiyo onge ng’ama dihedhre monje, mak mana an jachuechne.

20Ochamo lum manie wi gode, kuonde ma le ema odakie.

21Onindo piny e tiend kudho,

kendo opondo ei odundu manie siany.

22Ee, oyueyo e tipo mar kudho,

kendo opondo ei osawo manie geng aora.

23Kata ka aora opong’ mabubni manadi, to ok oluor,

kendo chunye ngich ang’icha, kata ka pi tagore e wang’e.

24Ere ng’ama didin wang’e, mi make?

Koso en ng’a ma dituch ume gi olowu?

Ayub 41

1 "Bende inyalo mako nyang’ gi olowu,

kata tueyo lewe gi tol?

2Koso inyalo rwako tol e ume,

kata mako dhoge gi mbedo?

3Bende dohombi mondo iweye odhi,

kata kwayi mondo ing’wonne?

4Koso obiro loso kodi winjruok ni notini nyaka chieng’?

5Koso ibiro tugo kode ka winyo manie sigol,

kata ka gimoro miywayo gi tol,

ma digalgo nyiri ma tiyoni?

6Bende jolupo digo nengone?

Koso johala diyang’e mondo ong’iew ringe?

7Bende inyalo chwowe gi bidhi mang’enymi tuch piene kod wiye?

8Ka imule dichiel, to ok nichak imule kendo,

bende wiyi ok nowil gi lwenjno!

9Ng’ato ang’ata moneno nyang’no, bwok mi gore piny.

10Ka ng’ato okwinye, to oger malich,

kendo onge ng’at ma dihedhre chung’ e nyime.

11Onge ng’ato e piny ngima manyalo monje, mi tony!

12We awuonie kuom tiend nyang’no,

kendo anyisie kaka oduong’ kendo oratego.

13Onge ng’at manyalo yang’o piene,

kata ma dituch sare ma ogeng’o dende.

14Ere ng’ama dimi ong’am dhoge,

ma leke malich oriedoe?

15Dier ng’eye olos gi sare,

moriedo machalo okumbni motue kanyakla,

kendo matek ka lwanda.

16Moro ka moro ochom kuom wadgi matek

ma kata mana muya ok nyal kadho e kindgi.

17Adier, oriwgi matek kanyakla,

ma onge gima nyalo pogogi.

18Ka nyang’no ogir, to ler ema mil,

kendo wengeni rieny ka wang’ chieng’ ma thinyore.

19Ligek mach kakni e dhoge, kendo pilni mach wuokie.

20Iro dhuolore e ume mana ka ich yugi michwakogo agulu.

21Muche moko mach! Adier, ligek mach wuok e dhoge.

22Ng’ute tek malich,

omiyo ng’ato ka ng’ato moromo kode luor.

23Onge kamoro ma reprep e piene,

to otek ka nyinyo, kendo ok nyal powe.

24Chunye tek ka lwanda, kendo mana ka pong’ rego.

25Ka oa malo, to koda ka joma rateke luoro mako.

Ee, kibaji goyogi nyang’eng’o.

26Onge ligangla, kata tong’ kata asere, ma dihinye.

27Gik molos gi chuma yomyomne mana ka tiang’,

kendo gik molos gi mula bende yomyomne mana ka yien motop.

28Onge asere ma dimi oringi,

kendo kite mobayego chalone mana ka mihudhi.

29Arungu to chalone mana gi tiang’,

kendo ka ji baye gi tong’, to onyiero anyiera.

30Bwoye gwa, kendo gwaro piny mana ka ragwar.

31Omiyo nam yienyo mana ka dakwon

kendo papni mana ka tap mo.

32Koringo e nam, to ndache lokore rachar,

kendo nam lokore buoyo.

33Onge gimoro e piny ngima minyalo pimo kode,

kendo ok oluoro gimoro.

34Ochayo koda ka le magerie moloyo.

En e ruodh le duto."

Ayub 42

Ayub ohulo richone, mi Nyasaye owinje

1Eka Ayub nodwoko niya,

2"A Ruoth Nyasaye, ang’eyo ni in gi teko duto,

kendo inyalo timo gimoro amora midwaro.

3 Ipenjo ni ere gima omiyo ahedhora penjo riekoni,

ka an to amemora kama?

Koro ayie ni ne awuoyo kuom gik ma akia,

kendo kuom honni modhiera winjo.

4 Ne iwachona ni mondo achik ita awinj gima iwacho,

kendo atem dwoko weche minyalo penja.

5Nyocha abet ka ang’eyo mana gima ji moko nono osewacho kuomi,

to koro aseneni gi wang’a awuon.

6Omiyo wiya okuot kuom gigo duto ma asewacho

kendo achara kenda awuon, ka abet e lowo gi buru."

7Bang’e kane twak Ruoth Nyasaye gi Ayub oserumo, Ruoth Nyasaye nowacho
ni Elifaz niya, "Akecho kodi kaachiel gi osiepeni ariyo, nikech un ne ok
uwacho adiera kuoma, kaka jatichna Ayub notimo. 8Omiyo koro kaw ruedhi
abiriyo gi imbe abiriyo, iter ni Ayub mondo utim go misango, upwodhrugo.
Ayub biro lemonu, mi nawinj lemone, kendo ok nakuod wiu moromo gi fupu."

9Kamano, Elifaz gi Bildad kod Zofar notimo gima Ruoth Nyasaye
nowachonigi, mi Ruoth Nyasaye noyie gi lemo Ayub.

Nyasaye odwoko ni Ayub mwandune

10 Kane Ayub oselemo ni osiepene adekgo kamano, Ruoth Nyasaye ne omiyo
ochako obet maber, mi odwokone gik mane en go, nyadiriyo moloyo
mokwongo. 11Owete Ayub duto, gi nyiminene kod osiepene machon, ne obiro
lime, mi ochiemo kode e ode. Ne giywage, mi gihoyo chunye kuom thagruok
ma yandi Ruoth Nyasaye osekelo kuome, kendo moro ka moro nomiye pesa kod
tere mar dhahabu.

12Achien Ruoth Nyasaye noguedho Ayub moloyo kaka noseguedhe e ndalo
mokwongo. Ayub koro ne nigi rombe alufu apar gang’wen, gi ngamia alufu
auchiel gi dhok alufu ariyo, kod kenje alufu achiel. Ne en gi yawuowi
abiriyo gi nyiri adek. 14Nyare makayo nochako ni Jemima, to mar ariyo
nochako ni Kesia to mar adek ni Karen-hapuk. 15Onge nyako moro e piny
ngima mane berie ka nyi Ayub. Wuon-gi nolamonigi mwandune, kaachiel gi
owetegi.

16Bang’e Ayub nodak higni mia achiel gi piero ang’wen, mi oneno nyikwaye
nyaka tieng’ mar ang’wen. 17Eka ne otho ka hike oniang’ maber.

ZABURI 1

KITABU MOKWONGO

(Zaburi 1—41)

Ng’at makare gi ng’at ma jaricho

1Ng’ama ok oyie gi puonj joma richo,

kendo ma ok luw timbe joricho,

kata ma ok riwre gi joma ochayo Nyasaye, en jahawi.

2Chik Ruoth Nyasaye ema miye mor,

kendo opuonjore chikno odiechieng’ gotieno.

3 Jer 17.8.Ochalo gi yath madongo e bath aora,

manyago olemo e kinde mowinjore

kendo ma pote ok ner. Gimoro amora motimo dhi maber.

4Joricho to ok chal kamano kata matin,

to gichalo mihudhi ma yamo tero.

5Kuom mano bura nolo joricho,

kendo ok ginibed e kanyakla mar joma kare.

6Ruoth Nyasaye rito ng’at makare,

jaricho to nolal chuth.

ZABURI 2

Loch ruoth mowir ma Nyasaye oyiero

1 Joote 4.25, 26.Ere gimomiyo ogendini timo koko?

Ang’o momiyo gichano timo gik manono?

2Ruodhi gi jotelo hodho wach

mondo opiem gi Ruoth Nyasaye kod ruoth moyiero.

3Giwacho niya, "Wachoduru nyororo motuewago,

kendo wawit lochgi kucho."

4Ruoth Nyasaye to nyierogi kobet e kome mar duong’ e polo.

5Owuoyo kodgi kokecho,

kendo obwogogi ka en gi mirima.

6Owacho niya, "Ruoth ma ayiero aseketo ewi Sayun, goda maler."

7 Joote 13.33; Hib 1.5; 5.5.Ruodhno to wacho kama, "Abiro hulo gima
Ruoth Nyasaye osewacho.

Nowachona niya, ‘In e wuoda. Tinende asedoko wuoru.

8Koro kwaya mondo amiyi ogendini duto,

mondo piny ngima obed mari.

9 Fweny 2.26, 27; 12.5; 19.15.Iniritgi gi ludh nyinyo,

kendo initogi matindo tindo ka mbalatago.’ "

10Koro un ruodhi gi jotelo, chikuru itu mondo upuonjru:

11Tiuru ni Nyasaye gi luoro

12kendo kulreneuru kuboloru,

nikech dipo ka okecho, mi utho apoya,

nimar iye jawang’ piyo.

To joma ogeno kuome gin johawi.

ZABURI 3

Lemo mar okinyi

1A Ruoth Nyasaye, mano kaka wasika thoth!

Joma dwaro hinya ng’eny.

2Giwuoyo kuoma ka giwacho ni

Nyasaye ok bi konya.

3To in Nyasaye, in e okumba mogeng’ona chandruok.

Imiyo abedo jaloyo, kendo iduogo tekra.

4Aluongo Nyasaye mondo okonya,

kendo odwoka gie wi gode maler.

5Ariera piny, mi anindo

kendo achiew maber, nikech Nyasaye orita.

6Ok aluoro wasigu gana gi gana molwora koni gi koni.

7A Ruoth Nyasaye, bi mondo iresa!

In ihewo wasika duto, kendo itieko joma timbegi richo pep

8Warruok wuok mana kuomi, A Nyasaye.

Yie iguedh jogi!

ZABURI 4

Lemo mar odhiambo

1A Nyasaye ma jaritna,

yie idwoka ka aluongi,

kane anie thagruok, to in ema ne ikonya.

Koro chak ikecha, kendo iwinj ywakna!

2Un ji ubiro yanya nyaka karang’o

kuhero mana gik manono, kendo kuluwo yore mag miriambo?

3Ng’euru nii Ruoth Nyasaye oseyiera mondo abed mare owuon,

kendo ka aluonge to owinja.

4 Efes 4.26.Kata ka mirima omakou machal nadi, to kik utim richo.

Paruru matut ahinya kuom wachno, ka un kendu mos e uteu.

5Timuru ni Nyasaye misengni mowinjore,

kendo keturuu geno maru kuome.

6Ji mang’eny wacho niya,

"Mano kaka wagombo yudo gueth!

A Nyasaye, ting’ wang’i mondo irangwa gi ng’wononi!"

7Mor ma imiya duong’

moloyo ma joma nigi cham kod divai mang’eny nigo.

8Sa asaya ma arierae piny, to nindo tera mos:

A Nyasaye, in kende ema irita maber, omiyo adaak gi kue.

ZABURI 5

1A Ruoth Nyasaye, chik iti mondo iwinj wechena kod parona ma iye.

2Ruodha kendo Nyasacha, winj ywakna mondo ikonya.

3A Ruoth Nyasaye, ibiroo winjo dwonda gokinyi ka alami.

Adier alami pile gokinyi, kendo arito mondo idwoka.

4In ok in Nyasaye ma mor gi timbe maricho,

kendo jaricho ok nyal biro e nyimi.

5Josunga bende ok idwar neno e wang’i,

kendo imon gi joricho duto.

6Itieko jomriambo duto, kendo ichayo jomahundu kod jowuond duto.

7An awuon to anyalo donjo e odi nikech herani maduong’.

Anyalo lemo e Hekalu mari maler, kakulorani gi luor.

8A Ruoth Nyasaye, an gi wasigu mang’eny,

omiyo telna mondo atim mana dwaroni,

kendo nyisa yoreni ratiro mondo aluw.

9 Rumi 3.13.Adiera onge dho wasika.

Kethruok kende ema nie chunygi.

Dhogi chalo gi bur mong’amo dhoge,

kendo gipero ji apera gi dhogi.

10A Nyasaye, kwedgi kendo kumgi.

Parogi maricho mondo ohinygi giwegi.

Riembgii oko e nyimi,

nikech richogi ng’eny kendo gipiem kodi.

11We ji duto maringo iri obed mamor,

kendo we giwer pile gi ilo.

Rit joma oheri mondo obed mamor ahinya mana nikech in,

12nimar in Ruoth Nyasaye, iguedho joma oluori,

kendo ng’wononi oritogi mana ka okumba.

ZABURI 6

Lemo mikwayogo konyruok e kinde mar chandruok

1 Zab 38.1.A Ruoth Nyasaye kik ikweda kikecho.

Ee, kik ikuma ka in gi mirima.

2Yie ikecha, nikech aol.

Duogna teko, nimar arumo ka bend dak,

3kendo chunya chandore malit.

4Bi mondo iwara!

Yie iresa e tho, nikech herani mosiko.

5Piny Joma Otho ok parie.

Onge ng’ama nyalo paki kuno.

6Kuyo osebara ndasi.

Otieno ka otieno, pi wang’a opong’o kitandana.

7Wengena oowore nikech ywak malit,

omiyo ok anyal neno maber.

Magi duto timore nikech wasika!

8 Math 7.23; Luka 13.27.Auru kuoma, un joricho duto,

nimar Ruoth Nyasaye osewinjo ywakna.

9Ee, osewinjo ka akwaye mondo okonya.

10Wasika duto biro yudo wichkuot,

kendo gibiro chandore malit.

Gibiro dok chien apoya ka gikia kuma gidhiye.

ZABURI 7

Lemo mikwayogo bura makare

1A Ruoth Nyasacha, in ema ageno kuomi. Konya kendo resa kuom ji duto ma
lawa,

2nikech ka ok ikonya, to ginyalo yudha ka sibuor,

mi gitera kuma onge ng’ama diresae,

kendo di gikidha kuno matindo tindo.

3A Ruoth Nyasacha, kapo ni asetimo ni ng’ato marach,

4kata kapo ni asendhogo osiepna moro,

kata ka asehinyo jasika kayiem nono,

5to onego wasika lawa mi juka, kendo goya nyaka nega,

mi giweya ka atho kama apodhoeno.

6Ruoth Nyasaye, a malo kikecho,

mondo ithir gero ma wasika nigo.

7Chok ogendini duto iri kaachiel,

mondo iritgi gie polo malo.

8A Ruoth Nyasaye, in e jang’ad bura ni ji duto,

omiyo ng’adna bura maber, nikech an kare kendo aonge ketho.

9 Fweny 2.23.Tiek timbe mamono mag joricho,

kendo tim ni joma beyo gik ma owinjore gi timbegi

In Nyasaye ma timne kare,

kendo inono chuny ji kod parogi maiye.

10Nyasaye e okumbana,

kendo en ema owaro joma oluore.

11En e jang’ad bura makare,

kendo pile okwedo joricho.

12Ka ji odagi lokore mondo owe richogi,

to Nyasaye biro piago liganglane.

Kata mana koroni otwenyo atunge mondo obed moikore.

13Okawo gige mager mag lweny,

kendo ochielo aserini mage maliel mach.

14Neye kaka muoch mar richo kayo joricho!

Oyach mana gi timbe mamono, kendo miriasia ema onywolo.

15Okunyo bur matut e lowo, to bang’e en ema onyumore e burno.

16Kamano richone dok e wiye owuon,

ka timbene mag mahundu hinye mana en owuon.

17Abiro pako Ruoth Nyasaye kuom adiera mare.

Abiro wero wende pak ni Ruoth Nyasaye Maduong’ Moloyo.

ZABURI 8

Duong’ maler mar Nyasaye, gi duong’ mar dhano

1A Ruoth Nyasaye ma Ruodhwa,

mano kaka nyingi duong’ e piny ngima!

2 Math 21.16.Pak ma nyithindo mayom, koda ka mago ma pod dhoth, pakigo,

chopo nyaka e polo malo.

Isegero kama otegno mondo isirgo wasiki,

kendo mondo igeng’go joma mon kodi.

3Ka arango polo mane ichueyo gi lweti, kaka lich,

kendo ka arango due gi sulue mane iketo kuonde ma gintie,

4 Ayub 7.17, 18; Zab 144.3; Hib 2.6-8.to koro dhano en ang’o ma dipare?

Adier, dhano adhanani en ang’o ma didewe?

5To kata kamano ne ichueye ma in kende ema iloye.

Bende ne isidhone osimbo mar duong’ kod pak,

6 1 Kor 15.27; Efes 1.22; Hib 2.8.kendo ne ikete ruodh gik moko duto
mane ichueyo.

Adier, ne iketo gik moko duto e bwo tiende,

7koda ka rombe gi dhok kod le mae thim,

8kaachiel gi winy kod rech kod gik moko duto modak e pi.

9A Ruoth Nyasaye ma Ruodhwa,

mano kaka nyingi duong’ e piny ngima!

ZABURI 9

Erokamano migoyo ni Nyasaye kuom adierane

1A Ruoth Nyasaye, abiro paki gi chunya duto,

ka ahulo gik madongo duto ma isetimo.

2Abiro wer gi ilo nikech in.

A Nyasaye Maduong’ Moloyo, abiro pako nyingi gi wer!

3Wasika dok chien ka gineni.

Gipodho piny kendo githo.

4In jang’ad bura kare.

Iseng’adona bura maber, ka ibet e kom duong’ni.

5Isekwero ogendini ma ok ong’eyi, kendo itieko joricho,

mi irucho nyinggi oko nyaka chieng’.

6Wasikwa orumo chuth, bende iseketho miechgi,

kendo wich owil kodgi mochwere.

7Ruoth Nyasaye e ruoth nyaka chieng’.

Oseketo kome mar ng’ado bura.

8Orito piny gi adiera,

kendo ong’ado ni ji bura kare.

9Ruoth Nyasaye ema joma ithiro ringo tony kuome,

kendo en e kar kue e kinde mag chandruok.

10A Ruoth Nyasaye, joma ong’eyi keto genoo margi kuomi,

nimar in ok ijwang’ ng’ato ang’ata moringo obiro iri.

11Pakuru Ruoth Nyasaye marito piny kodak Sayun.

Nyisuru ogendini duto gik madongo ma osetimo.

12Nyasaye paro jogo ma ithiro,

bende wiye ok wil gi ywakgi.

En e jachul kuor, kendo okumo joma timonigi marach.

13A Ruoth Nyasaye, bedna mang’won.

Neye kaka joma mon koda thaga!

Resa e lak tho, A Ruoth Nyasaye,

14mondo achung’ e nyim jo-Jerusalem,

ka anyisogi gik moko duto momiyo apaki.

Abiro bedo mail nikech iseresa.

15Ogendini ma ok ong’eyo Nyasaye osekunyo bur monyumoree.

Ee, gisechiko obadho, mi gin giwegi ema gimokoe.

16Ruoth Nyasaye osefwenyore kuom ng’ado bura kare,

to joricho osenyumore e timbegi giwegi.

17Piny joma otho ema joricho duto ochomo,

kendo e kar jogo duto modagi Nyasaye.

18Nyasaye ok nojwang’ jachan,

kendo ok notiek geno mar joma ithiro.

19A Ruoth Nyasaye, bi!

Kik iwe dhano loyi!

Kel ogendini ma ok ong’eyi e nyimi mondo iyal.

20Migi gibed maluor, A Ruoth Nyasaye,

kendo nyisgi ni gin mana ji.

ZABURI 10

Lemo mikwayogo mondo Nyasaye okum joricho

1A Ruoth Nyasaye,

ere gimomiyo in mabor ahinya kodwa kamano?

Ang’o momiyo ilalnwa e ndalo mag chandruok?

2Joricho sunga omako, kendo gisando joma odhier,

omiyo onego obathgi giwegi makgi!

3Jaricho pakore kuom gombone maricho.

Odagi Ruoth Nyasaye kendo okwedo ka wuoro omake.

4Owuoyo gi sunga niya,

"Nyasaye ok dew gik ma atimo, omiyo ok obi kuma."

Mano e gima jaricho paro.

5Odhi maber kuom gik moko duto motimo.

Chik Nyasaye to odhiere winjo,

kendo ocharo wasike achara.

6Owacho e chunye niya,

"Onge gima biro tama timo,

kendo ok nayud chandruok ngang’."

7 Rumi 3.14.Wechene opong’ gi kuong’ kod miriambo kendo obwogo ji.

Dhoge yot e wacho weche maricho mag ajara.

8Obuto e mier, kendo onego ji maonge ketho ling’ling’.

Bende ochengo ng’at ma odwaro nego,

ka ng’atno kia gima timore.

9Okiye kama opondoe mana ka sibuor.

Ee, okiyo ng’at ma odwaro nego,

ka ochike gi obadho nyaka omake,

kendo oywaye kotere kuma odwaro.

10Ng’atno bambore e lowo kosehinye,

nikech teko mar jaricho ohewe.

11Jaricho wacho e chunye niya,

"Nyasaye ok dew.

Bende osemiyo wengene, kendo ok obi nena."

12A Ruoth Nyasaye, bi mondo iresa.

Kik wiyi wil gi joma ithiro.

13Ere kaka jaricho nyalo jari, A Nyasaye,

kowacho ni Nyasaye ok bi kume?

14To adier ineno joma chandore kendo mokuyo,

bende pile iikori mar konyogi.

Ng’at ma ok nyal konyore chiwore e lweti,

nikech pile isebedo kikonyo jochan gi nyithind kiye.

15A Nyasaye, keth teko mar joricho kod joma acheje.

Kumgi kuom timbegi maricho, nyaka chop girum chuth.

16Ruoth Nyasaye, in e ruoth mochwere nyaka chieng’,

kendo joma ok ong’eyi biro lal nono e pinyi.

17A Ruoth Nyasaye, ichiko iti ni lemo mag joma obolore,

kendo itego chunygi.

18Bende iwinjo ywak joma ithiro, gi ywak nyithi kiye,

kendo ing’adonigi bura kare,

mondo kihondko kik chak mi giring giwe miechgi.

ZABURI 11

Wer manyiso geno kuom Nyasaye

1Ageno kuom Ruoth Nyasaye moseresa.

En fuwo manade ka uwachona ni mondo

ahu gi bwombena ka winyo, adhi e gode,

2nimar joricho ywayo atungegi ka gichielo asernigi,

3Onge gima ng’at maber nyalo timo ka piny okethore.

4Ruoth Nyasaye nie Hekalu mare maler,

kendo en gi kom duong’ne e polo.

Orango ji duto kendo oneno gik ma gitimo.

5Onono joma beyo kaachiel gi joma richo,

kendo chunye mon gi ng’at matimo timbe mahundu.

6Olwaro kite motimo mach maliel kuom joricho,

kendo okumogi gi mach mang’ang’ni.

7Ruoth Nyasaye en ng’ama kare, kendo ohero timbe mabeyo.

Jogo ma oluore nodag kode.

ZABURI 12

Weche mikwayogo Nyasaye mondo olo joricho

1Ruoth Nyasaye, yie iresa,

nimar onge joma oluori ma pod odong’,

kendo adiera onge kuom ji.

2Ji duto riambo ni jowetegi,

kendo ng’ato ka ng’ato wuondo wadgi gi weche manono.

3A ruoth Nyasaye, tiek lep mawacho weche mag wuondgo,

kaachiel gi dhok duto mawacho weche mag sunga,

4Giwacho niya, "Wabiro loso kaka wan ema wahero,

kendo onge ng’ama nyalo nyisowa gima onego wawachi?"

5To Ruoth Nyasaye wacho niya,

"Koro abiro biro nikech ithiro jochan,

kendo joma isando chur malit nikech rem.

Abiro miyogi kue ma gigombo."

6Weche Nyasaye gin weche migeno,

nikech giliw ka fedha moleny e mach dibiriyo.

7A Ruoth Nyasaye, rit ngimawa pile,

kendo reswa kuom joricho.

8Joricho luro kuonde duto,

kendo ng’ato ka ng’ato pako mana gima rach.

ZABURI 13

Lemo mikwayogo Nyasaye mondo okel kony

1A Ruoth Nyasaye, wiyi biro wil koda chutho nyaka karang’o?

Koso pod ibiro lalna kuom kinde marom nadi?

2Pod abiro bet kathagora gi rem nyaka karang’o’

ka kuyo opong’o chunya odiechieng’ gotieno?

Wasika nobed gi loch kuoma nyaka karang’o?

3A Ruoth Nyasacha, ranga mondo idwok kwayona.

Dwokna tekona mondo kik atho,

4nikech dipo ka wasika owacho ni, "Waseloye!"

Mi gibed mamor ni asepodho.

5To an ageno kuom herani mosiko.

Abiro bedo mamor nimar isewara.

6Abiro wer ni Ruoth Nyasaye, nimar osebedona mang’won.

ZABURI 14

Fup dhano gi richone

(Zaburi 53.1-6)

1 Rumi 3.10-12.Joma ofuwo wacho e chunygi niya, "Nyasaye ongee."

Giduto gin joma okethore,

kendo gisetimo gik maricho miwuoro.

Adier, onge kata ng’at achiel matimo gima ber!

2Ruoth Nyasaye rango ji gie polo,

mondo one ane ka nitie joma riek kendo malame.

3To giduto gisebayo yo,

kendo gisedwanyore mana maromre.

Onge ng’ato kuomgi matimo maber.

Ooyo! Onge kata mana ng’at achiel.

4Ruoth Nyasaye penjo niya,

"Joma timbegi richo dutogi ok ong’eyo gimoro koso?

Gimwonyo joga ka joma mwonyo kuon,

to ok ginyal lama ngang’!"

5To kihondko biro makogi,

nikech Nyasaye mana ni gi jogo ma oluore.

6Gidwaro ketho cheno mag ng’at makare,

to Nyasaye ema rite.

7Mad jo-Israel yud resruok moa Sayun!

Nyikwa Jakobo nobed mamor,

e kinde ma Ruoth Nyasaye nochak omi joge dhi nyime maber.

Ee, jo-Israel nobed moil.

ZABURI 15

Joma odak e god Nyasaye maler

1A Ruoth Nyasaye,

ere ng’ama onego odag e Hekalu mari?

Koso en ng’a monego bed e godi maler?

2Nyaka obed ng’ama oluoro Nyasaye e yore duto,

kendo ma pile timo gik makare,

bende ma wechene gin adier, kendo ma onge miganga.

3Onego obed ng’at ma ok keth nying ng’ato,

kendo ma ok tim marach ni osiepene,

bende ma ok kuodh jowadgi,

4to ma charo jogo ma Nyasaye odagi.

Joma oluoro Nyasaye to omiyo duong’.

Pile otimo gima osesingore ni obiro timo,

kata bed ni en gima biro hinye en owuon,

5Oholo gik moko, to ok okawie ohala,

kendo ok ocham asoya mondo oketh buche joma onge ketho.

Ng’at ma timo gigo duto ok nopodhi.

ZABURI 16

Mwandu ma ng’ama kare chamo

1A Nyasaye, rita, nikech in e jakonyna.

2Asewacho ni Ruoth Nyasacha niya, "In e Ruodha,

kendo gik mabeyo duto ma an-go oa mana kuomi."

3Joma ogeno kuom Ruoth Nyasaye gin joma beyo,

kendo amor kodgi gi chunya duto.

4Joma ringo dhi kuom nyiseche mamoko

kelo chandruok mang’eny kuomgi giwegi.

Ok anatim kodgi misengni mag remo ma giolo piny,

kendo ok nalam nyisechegigo.

5A Ruoth Nyasaye, in kendi ema an kodi,

kendo imiya gik moko duto ma adwaro.

Ngimana duto nie lweti.

6Mwandu ma aseyudo lich miwuoro, kendo oroma maber.

7Apaki in Ruoth Nyasaye ma ng’adona rieko.

Adier, chunya puonja gotieno.

8Pile apari, in Ruoth Nyasaye man koda.

Ibet e bada korachwich, omiyo onge gima nyalo yienga.

9Kuom mano chunya opong’ gi mor kod ilo,

kendo ringra bende nigi kue,

10 Joote 13.35.nikech ok niwe adhi e piny joma otho.

Ee, ok nijwang’ jatichni mihero mondo odhi e bur,

11 Joote 2.25-28.Inyisa yo matera e ngima.

Kama intie ema ilo maduong’ yudoree,

kendo e lweti ma korachwich ema gik mamiyo chuny mor nitie mosiko.

ZABURI 17

Lemo mar siro wasigu

1A Ruoth Nyasaye, winj kwayona makare,

kendo chik iti ni ywakna.

Yie iwinj lemona, nimar aonge gi miganga.

2Ibiro ng’adona bura maber, nikech ing’eyo gima kare.

3Ing’eyo chunya, kendo iranga gotieno,

bende isenona malong’o,

minwang’o ni aonge gi gombo mar timo gima rach.

Ok awach weche maricho

4kaka ji moko,

to aserito chikni, kendo ok aseluwo timbe mag mahundu.

5Pile asewuotho e yori, kendo ok asebaro maweye.

6A Nyasaye, aywakni nikech ang’eyo ni ibiro winja,

omiyo koro chik iti ni wechena.

7In miwaro joma obiro iri, karingo wasikgi,

nyisa herani malich miwuoro.

8Rita mana kaka dirit wengeni iwuon,

kendo panda e tipo bwombeni,

9mondo kik joricho monja, mi loya.

Wasika olwora koni gi koni kamon koda malich!

10Gionge gi miwafu kendo giwuoyo gi sunga.

11Gilwora kamoro amora madhiye,

kendo girito mondo gigoya piny.

12Gichalo sibuoche madwaro kidha matindo tindo,

kendo gikiya mana ka nyithi sibuoche.

13A Ruoth Nyasaye, bi mondo iked gi wasika kod ilogi.

Resa gi liganglani e lwet joricho.

14Ee, resa gi tekoni kuom joma nigi gik moko duto mag pinyni.

Kumgi gi masiche ma isechano ni ibiroo kumogigo.

Mad nyithindgi bende yud kum moromogi,

mi moko dong’ ni nyikwagi!

15An to, ananeni nikech in ng’at makare,

kendo ka achiew, to chunya nopong’ gi ilo,

nikech ananwang’ ka in koda.

ZABURI 18

Wer ma Daudi nopakogo Nyasaye kuom rese

(2 Samuel 22.1-51)

1A Ruoth Nyasaye, aheri ahinya! In e jaritna

In e tekona, kendo in e jakonyna.

2Nyasacha, in e jaresna, kendo lwandana ma ageng’orae.

In e okumbana, gi teko mar resruokna,

kendo in e ohingana.

3Akwayo Nyasaye mowinjore yud pak,

kendo oresa kuom wasika.

4Tonde mag tho ne orida matek,

kendo masich tho notaga ka apaka.

5Liel ne dwaro maka ka obadho.

Adier, tho ne odhoga ka gogo.

6Kane anie chandruok, ne akwayo Ruoth Nyasaye.

Naywak ni Nyasacha mondo okonya,

mi owinjo dwonda gie Hekalu mare,

ka ywakna ochopo e ite.

7Piny notetni kendo oyiengni.

Mise mag gode bende notetni kendo okirni

nikech mirimb Nyasaye.

8Iro nodum kawuok e ume,

kendo mach mang’ang’ni nowuok e dhoge.

9Nosudo polo machiegni, eka olor,

konyono rumbi molil ti.

10Ne oidho kerubi mi ohuyogo matek e kor yamo.

11Ne oimore e mudho mandiwa,

kendo ne okawo rumbi mar koth moloko ka hembe.

12Pe kod mirni motimo mach nowuok e ler mane omorore e nyime,

ka mwomo rumbi molil.

13Dwond Ruoth Nyasaye nomor!

Ee, Ng’ama Duong’ Moloyo nomor gie polo!

14Nodiro mil polo ka aserni

kokworogi koni gi koni.

15Kane Ruoth Nyasaye okudho ka yamb nyakoyi,

kendo okwero wasike,

to mise mag piny noelore,

kendo kude mag nam nofwenyore.

16Orieyo bade ka en malo,

mi omaka, kogola e ataro ngala.

17Ne oresa e lwet wasika marateke,

kendo kuom ji duto mosin koda mane oloya gi teko.

18Ne gimonja ka anie masira,

to Ruoth Nyasaye ema ne okonya.

19Ne ogola e chandruok, mi abedo thuolo.

Noresa nikech nomor koda.

20Ruoth Nyasaye ne opoga pok mowinjore gi timna makare.

Ne ochula mowinjore gi tichna maler,

21nikechh naluwo yorene,

kendo ok asepogora gi Nyasacha, ka adonjo e richo

22aserito chikene duto, ma onge kata achiel ma aseketho.

23Aonge gi ketho e nyim Ruoth Nyasaye,

kendo aseritora kuom richo.

24Omiyo osemiya pok mowinjore gi timna makare,

nikech ong’eyo ni aonge gi ketho.

25In Ruoth Nyasaye in jaadiera ni joma ohero adiera,

kendo ilong’o ni joma long’o.

26Iler ni joma ler, to wiyi tek ni joma wigi tek.

27Ireso joma muol, to josunga idwoko piny.

28A Ruoth Nyasacha, in ema imiya ler, kendo imenyona mudho.

29Imiyo aloyo oganda lweny momonja,

kendo in e Nyasacha ma konya kalo ohinga.

30Yor Nyasaye en yo malong’o.

Osenon wach Ruoth Nyasaye, moyud ni en adier.

Ruoth Nyasaye e okumba mar joma ogeno kuome.

31Ere nyasaye moro mak mana Ruoth Nyasachwa?

Koso ere lwanda moro mak mana Nyasachwa?

32En e Nyasaye mamiyo abedo motegno,

kendo mamiyo yorena bedo moboch.

33 Hab 3.19.En ema omiyo tienda bedo mayot ka tiend mwanda,

kendo orita gi kue e gode.

34Ojiwo bada ni lweny,

omiyo anyalo ywayo kata mana atung’ mar mula.

35In Ruoth Nyasaye isekelona resruok mobedona okumba,

kendo lweti ma kor achwich osetega.

Konyni bende osemiyo abedo gi duong’.

36Nimiya yo malach mondo awuothie, mi ne ok akier.

37Ne alawo wasika, mi ajuko,

kendo ne ok aduogo ka pok girumo.

38Ne agoyogi ngonga ma ok ginyal chung’.

Ne giriere e tienda ka aloyogi.

39Ne imiya teko mar kedo, kendo mar loyo wasika.

40Ne imiyo wasika oringa, mi atiekogi.

41Ne giywak ni mondo okonygi,

to onge ng’ama ne nyalo resogi.

Ne giywak ni Ruoth Nyasaye to ne ok odwokogi.

42Ne aregogi mayom mana ka buru ma yamo tero,

mi anyonogi ka chuodho.

43Ne iresa kuom joma piem koda,

kendo ne iketa jatelo mar ogendini.

Ji mane pok ang’eyo nolokore joga.

44Kane giwinjo humba, to ne giyie lochna mana gikanyono.

Ji moa e pinje mamoko ne biro ira kobolore.

45Chunygi nool, mi ne giwuok ka gitetni kuma ne oyudo gipondoe.

46Ruoth Nyasaye nitie. En e lwandana. Pakeuru!

Nying Nyasaye ma jawarna mondo opwo!

47En e Nyasaye mane omiya teko mar chulo kuor,

koketo ogendini e bwo lochna,

48kendo koresa kuom wasika.

En e ruoth Nyasaye mane omiyo aloyo joma ne piem koda,

kendo mane ogola kuom jomahundu.

49 Rumi 15.9.Kuom mano anapake e kind ogendini.

Adier, anapak nyinge gi wer.

50Nyasaye kelo resruok maduong’ ni ruoth moketo.

Ee, ohero ng’at moyiero gi hera mosiko,

ma en Daudi gi kothe nyaka chieng’.

ZABURI 19

Ber mar gik ma Nyasaye ochueyo gi ber mar chikne

1Mano kaka polo nyiso duong mar Nyasaye!

Onyiso ratiro gik ma Nyasaye osechueyo.

2Odiechieng’ kodiechieng’ hulo ni wadgi duong’ nogono,

kendo otieno ka otieno bende timo kamano.

3Ok gilosi kendo onge dhok ma gikonyorego,

kata mana dwol moro bende ok winji

4 Rumi 10.18.to kata kamano gima ginyiso, iwinjo e pinje duto.

Wachgi tundo e tung’ piny gi tung’ piny.

Nyasaye oseyaro ni wang’ chieng’ hema e kor polo.

5Pile wang’chieng’ thinyore oko

mana ka wuon kisera ma wuok e ode ka mor,

kendo oil mana ka jang’wech maratego madwaro ringo.

6Ochako ng’wech e tung’ polo konchiel,

kendo olworore nyaka komachielo.

Lietne chopo kuom gik moko duto te.

7Chik Nyasaye long’o kendo chiwo ngima manyien.

Weche mag Nyasaye gin weche mogen.

Gichiwo rieko ni joma ongego.

8Chike mag Ruoth Nyasaye ni kare kendo miyo chuny mor.

Adier, chike Nyasaye beyo kendo yawo wang’.

9Luoro Ruoth Nyasaye en gima ber mosiko nyaka chieng’.

Buche Ruoth Nyasaye ni kare, ma onge moro mobam.

10Gibeyo moloyo dhahabu,

kata mana dhahabu malerie moloyo.

Bende gimit moloyo mor kich moton kaa e pedni.

11A Ruoth Nyasaye, bucheni miya rieko, an jatichni,

kendo ng’ama ritogi yudo pok mabup.

12To ere ng’ama nyalo ng’eyo kethone owuon?

Wena kethona mopondo.

13Kik iwe richo mag wichteko loya.

Eka anabed maler,

ka aonge gi richo moro maduong’.

14Wechena gi parona mondo obedni malong’o.

In e jaritna kendo jawarna!

ZABURI 20

Lemo mar locho

1Ruoth Nyasaye mondo owinj ywakni e kinde ma inie chandruok.

Nyasach Jakobo mondo oriti,

2Kendo ooroni kony gie Hekalu mare.

Ee, omiyi kony gie got Sayun.

3Onego oyie gi chiwo magi duto,

kendo obed mamor gi misengni duto mitimo.

4Onego omiyi gik moko duto ma chunyi dwaro,

kendo omi yoreni duto dhi maber.

5Eka wanago koko gi mor nikech iseloyo lweny,

kendo wanabed moil kwapako Nyasaye.

Onego Ruoth Nyasaye winj kwayoni duto!

6Koro ang’eyo ni Nyasaye osekonyo ruoth moyiero mowir,

kendo ni osedwoke gie polo malo,

kokonye gi tekone maduong’ mondo olochi.

7Ji moko ogeno kuom gechegi mag lweny, to moko ogeno kuom faresegi.

Wan to wageno kuom teko mar Ruoth Nyasaye!

8Joma kamago biro chwanyore, mi podhi,

to wan wabiro a malo mi wachung’ motegno.

9A Ruoth Nyasaye, kony ruodhwa, kendo dwokwa kwaluongi.

ZABURI 21

Wer mipakogo Nyasaye kuom loyo wasigu

1A Ruoth Nyasaye, ruodhwa mor nikech teko mane imiye.

Oil ahinya nikech ne imiyo oloyo lweny.

2Isemiye gima ne chunye dwaro, kendo isedwoko kwayone.

3Ne irwake gi gweth maduong’,

kendo ne isidhone osimbo mar dhahabu maler.

4Ne okwayo mondo imiye ngima, mi nimiye.

Ee, noyudo ngima malach kendo mosiko.

5Isekonye, kendo isemiye duong’ gi teko gi pak.

6Isegwedhe gi gweth mochwere,

kendo obedo gi mor maduong’, nikech in kode.

7Ruodhwa ogeno Ruoth Nyasaye,

kendo obiro bedo ruoth ma ok yiengni,

nikech hera mosiko mar Ng’ama Duong’ Moloyo.

8Ruodhwa biro mako wasike duto.

Obiro mako ji duto mamon kode.

9Ka othinyore, to obiro tiekogi mana ka mach mang’ang’ni.

A Ruoth Nyasaye, in bende ibiro tiekogi gi mirimbi,

mi mach nowang’gi pep.

10Ruodhwa to biro nego nyithindgi duto,

koda ka nyikwagi bende obiro tieko.

11Kata obedo ni giparo yore maricho ma digitiekego, to obiro tamogi.

12Obiro chielogi gi aserni, mi gimuoch gi ng’uech.

13A Ruoth Nyasaye, bi gi tekoni!

Wabiro wer kwapako duong’ni maler.

ZABURI 22

Ywak mar lit, kod wend pak

1 Math 27.46; Mar 15.34.Yaye Nyasacha, Nyasacha, iweya nang’o?

Aseywak malit mondo ayud kony, to ok anyal yudo.

2A Nyasacha, aywakni godiechieng’ to ok idwoka.

Gotieno bende aywak to ok ayud kue.

3To in e Ng’ama Ler momi duong’.

In ema jo-Israel paki.

4Kwerewa ne oketo geno margi kumi, mi iwarogi.

5Ne giywakni, mi iresogi e masira.

Omiyo, geno mane gigenogo kuomi ne ok okelonigi wichkuot.

6An to koro ok an dhano,

to an mana kudni ma ji duto chayo kendo jaro.

7 Math 27.39; Mar 15.29; Luka 23.35.Ji duto monena nyiera.

Gitwenyona umgi, kendo gigoyona siboyi.

8 Math 27.43.Giwacho kuoma niya,

"Ne ogeno kuom Ruoth Nyasaye, to koro dak orese?

Chutho, ka ohere, to dak okonye?"

9To yaye Ruoth Nyasaye, in ema ne igola e ich,

kendo ka ne pod atin, to in ema ne irita.

10In ema asebedo ka apadora kuomi nyaka ne nywola.

Ee, isebedo Nyasacha chakre tinna.

11Kik ibed mabor koda nikech chandruok chiegni juka,

to onge ng’ama dikonya.

12Wasigu mang’eny, olwora ka ruedhi.

Giduto gigoyona ageng’a mana ka ruedhi makwiny mag Bashan.

13Ging’amona dhogi ka sibuoche ma ruto, ka dwaro kidha.

14Tekra orumo ka bend dak.

Chokena duto orokni,

kendo chunya leny mana ka odok.

15Tekra oduono motwo ka balatago,

kendo lewa omoko e danda. Iseweya e buru ka ng’ama otho.

16Joma richo oselwora,

mana ka guogi moketa diere ka dwaro kaya.

Gikidho lwetena gi tiendena.

17Chokena duto neno, kendo wasika duto ranga ka nyiera.

18 Math 27.35; Mar 15.24; Luka 23.34; Joh 19.24.Gipogore lepa e kindgi,

kendo gigoyo ombulu

mondo ging’ego ng’ama dikaw kandhuna.

19Kik ibed mabor koda, A Ruoth Nyasaye!

Reti mondo ikonya, yaye Jawarna.

20Resa mondo kik ligangla nega.

Adier, res ngimana kuom guogigo kendo kuom sibuochego.

Bende resa kuom ruedhi makinygo.

22 Hib 2.12.Anahul nyingi ni owetena.

Anapaki gi wer a dier chokruokgi.

23Un jotich Ruoth Nyasaye, pakeuru!

Miyeuru duong’, un nyikwa Jakobo.

Ee, un jo-Isarel duto, lameuru,

24nimar ok ojwang’ jochan,

bende ok opand wang’e ni chandruokgi.

Ok obolrenigi gi chien, to okonyogi ka gikwaye.

25Abiro paki e chokruok maduong’ kuom gima isetimo,

kendo abiro timo misengni e nyim joma oluori

ka achopogo singruok mane atimo.

26Joma odhier nochiem achiema mi yieng’,

kendo jogo madwaro Ruoth Nyasaye biro pake.

Mad gidhi nyime maber nyaka chieng’!

27Ogendini duto nopar Ruoth Nyasaye.

Ginidhi ire ka gia e tung’ piny gi tung’ piny.

Adier, ogendini duto nolame.

28Ruoth Nyasaye e ruodh piny,

kendo ogendini duto ni e bwo lochne.

29Josunga duto nokulrene.

Chutho, ji duto matho nokulre e nyime.

30Tienge mabiro noti ni Ruoth Nyasaye,

kendo nonyis ogendini mabiro wachne

31Ji ma pok minegi onywolo bende nowachnigi niya,

"Ruoth Nyasaye osewaro joge."

ZABURI 23

Ruoth Nyasaye ma Jakwath

1Ruoth Nyasaye ee jakwadha,

kuom mano ok anyal chando gimoro.

2 Fweny 7.17.En ema omiyo anindo e lum mang’ich

kendo otera modho pi mokue.

3Oduogo chunya, kendo otelona e yo makare kaka nosesingore.

4A Nyasacha, kata obedo ni akadho e hoho mar tipo mar tho,

to ok analuor gimoro, nikech in koda.

Ludhi gi odungani ema hoya.

5Iketo chiemo e nyima mana ka wasika duto neno.

Irwaka gi ng’wono ka iwiro wiya gi mo,

kendo ipong’o kikombena, mi o piny.

6Adier, berni gi ng’wononi nobed koda ndalo duto mag ngimana,

kendo nadag e odi nyaka chieng’.

ZABURI 24

Wer mipakogo duong’ mar Ruoth Nyasaye

1 1 Kor 10.26.Ruoth Nyasaye e wuon piny ngima,

kaachiel gi gik moko duto manie iye.

Ji duto modakie bende mage.

2Ne oketo mise mag piny kuom nam.

Ee, nochunge ma ok ong’ingni kuom nam matut.

3Ere ng’ama nigi ratiro mar idho god Ruoth Nyasaye?

Koso en ng’a moyiene donjo e Hekalu mare maler?

4 Math 5.8.Ng’atno nyaka bed mana ng’at ma timbene beyo,

kendo ma chunye long’o.

En ng’at ma ok lam nyiseche manono,

kendo ma ok kuong’re gi miriambo.

5Enoyud gueth moa kuom Ruoth Nyasaye,

kendo Nyasaye ma Jawarne nong’adne bura makare.

6Mano hap joma dwaro Nyasach Jakobo.

7Un dhorangeye, yawreuru malach!

Un dhoudi machon, yawreuru mondo ruoth maduong’ odonji.

8Ruoth maduong’ni to en ng’a?

En Ruoth Nyasaye maratego, kendo manyalo duto.

En Ruoth Nyasaye malocho e lweny.

9Un dhorangeye, yawreuru malach!

Un dhoudi machon, yawreuru mondo ruoth maduong’ odonji.

10Ruoth maduong’ni to en ng’a?

En Ruoth Nyasaye ma Nyasach ogendini.

ZABURI 25

Lemo mikwayogo Nyasaye mondo oriti kendo otelni

1A Ruoth Nyasaye, alami.

2In e Nyasacha ma ageno kuome.

Resa mondo kik wiya kuodi koloya,

kendo kik iwe wasika gona siboi.

3Ji ma ogeno kuomi ok yud wichkuot,

to joma piem kodi kayiem ema wigi kuot.

4A Ruoth Nyasaye, puonja yoreni, mondo ang’egi.

5Puonja kendo keta e yoreni makare, nikech in e Jawarna.

Ageno kuomi pile odiechieng’ duto.

6A Ruoth Nyasaye, par ng’wononi kod heranii mosiko,

ma isenyiso nyaka nene.

7Kik ipar kethona kod richo mane atimo ka pod atin,

to parae kuom ng’wononi kod herani mosiko.

8Ruoth Nyasaye en ng’ama kare kendo maber.

Opuonjo joricho yore monego giluw.

9Bende otelo ni joma muol mondo otim gik makare,

kopuonjogi timo gik ma odwaro.

10Ji duto ma orito chikene gi singruokne

biro neno ni otelonigi gi hera kod adiera.

11A Ruoth Nyasaye, rit singruokni,

mondo iwena richona, nikech ging’eny ahinya.

12Ruoth Nyasaye biro nyiso joma rito chikene yo ma onego giluw.

13Pile ginidhi nyime maber,

kendo nyikwagi nobed weg pinyni,

14Ruoth Nyasaye en osiep joma oluore,

kendo opuonjogi tiend singruokne.

15E kinde duto ang’iyo mana Ruoth Nyasaye mondo okonya,

nimar ogola e obadho momako tienda.

16A Ruoth Nyasaye, bi mondo itimna ng’wono,

nikech adong’ kenda, kendo an e thagruok.

17Yie igol kuyo mopong’o chunya, kendo resa e chandruokna duto.

18Par thagruok kod lit ma an go,

kendo iwenae richona duto.

19Rangie wasikagi duto kaka ng’eny,

kendo neye kaka gimon koda marach!

20Rita kendo ikonya, mondo kik iwe loya, mi wiya kuodi,

nikech aringo iri mondo irita.

21Onego berna gi adierana keta kama ber, nimar ageno kuomi.

22A Nyasaye, res jogi Israel kuom chandruokgi duto.

ZABURI 26

Lemo mar ng’at makare

1A Ruoth Nyasaye, nyis ni aonge gi ketho,

nikech atimo mana gik makare,

kendo ageno kuomi chuth.

2A Ruoth Nyasaye, nona, kendo miya tem,

bende rang paro manie chunya.

3Herani mosiko ema nyisa gima owinjore atim,

kendo pile adierani ema telona.

4Ok awuoth e oganda joma nono,

bende ok an osiep joma wuondore ni beyo.

5Amon gi joma timo timbe mahundu,

kendo abet mabor gi joma joricho.

6A Ruoth Nyasaye,

alwoko lweta kanyisogo ni aonge gi ketho,

kendo alworo kendoni mar misango,

7ka awero wend erokamano,

kendo ka ahulo gik malich ma itimo.

A Ruoth Nyasaye, ahero ot ma idakie

ma en kama duong’ mari maler nitie.

9Kik itieka kaachiel gi joricho, kata gi joma chuero remo,

10nimar pile gitimo richo, kendo gikore mar chiwo asoya.

11An to atimo mana gik makare,

omiyo yie ikecha kendo iwara.

12Asenyono kama otegno,

omiyo apako Ruoth Nyasaye e chokruok madongo.

ZABURI 27

Wend pak

1Ruoth Nyasaye e lerna kendo e warruokna,

omiyo ere ng’ama daluor?

Ruoth Nyasaye e kar konyruokna,

omiyo ok daluor ng’ato.

2Ka joma richo ma mon koda omonja mondo otieka,

to gin ema gichwanyore kendo gipodho.

3Kata ka oganda lweny maduong’ ema obiro mondo omonja,

to ok dabed maluor,

kendo kata ka an e lweny mager,

to pod ageno mana kuom Nyasaye.

4Asekwayo Ruoth Nyasaye gimoro achiel kende,

kendo mano ema adwaro moloyo;

adwaro dak e ode kuom ngimana duto,

mondo ane ber mare kendo alame e Hekalu mare.

5E kinde mar chandruok to enopanda e ode.

Ee, enokana maber e Hekalune,

mi oketa ewi lwanda mabor mondo akwo.

6Kamano analo wasigu molwora koni gi koni.

Anachiw misengni e Hekalu gi mor,

kendo anapak Ruoth Nyasaye gi wer.

7A Ruoth Nyasaye, winja ka aluongi,

kendo bedna mang’won mondo idwoka.

8Ne iwacho niya, "Biuru ira."

Omiyo abiro iri, A Ruoth Nyasaye,

9to kik ipandna wang’i!

Kik ikech koda, kendo kik iriemba an jatichni.

A Nyasaye Jawarna, in ema isebedo konyruokna,

omiyo kik iweya kata kik ijwang’a.

10Kata kapo ni wuora gi mama ojwang’a,

to in Ruoth Nyasaye, ibiro rita.

11A Ruoth Nyasaye, pwonja gima idwaro mondo atim,

kendo telna mondo aluw yo maber

mondo atony nikech wasigu obutona.

12Kik ijwang’a e lwet wasika

ma monja gi weche mag miriambo, kendo ma bwoga.

13Ang’eyo ni abiro neno ng’wono ma Nyasaye timo ni joge kapok atho.

14Genuru kuom Ruoth Nyasaye.

Ee, genuru kuome, kendo kik chunyu nyosre.

ZABURI 28

Lemo mar konyruok

1Aluongi, A Ruoth Nyasaye ma lwandana!

Winj ywakna, nikech ka ok idwoka,

to dabed e kanyakla mar joma dhi e piny joma otho.

2Winja ka aywakni mondo ikonya,

kating’o bedena malo, kochomo Hekalu mari maler.

3Kik ikuma kaachiel gi joricho.

Gin joma timo timbe mamono,

kendo ma wechegi mit, to chunygi opong’ gi sigu.

4 Fweny 22.12.Kumgi kuom richo ma gisetimo.

Ee, kumgi kuom wechegi maricho duto,

kendo timnigi mana kaka owinjore kodgi.

5Ok gidew gik ma Ruoth Nyasaye osetimo,

kata gik ma osechueyo.

Omiyo obiro kumogi, mi otiekgi chuth.

6Pakuru Ruoth Nyasaye,

nimar osewinjo ka aywak ni mondo okonya.

7Ruoth Nyasaye e tekra, kendo e okumbana.

Asegeno kuome, mi okonya,

omiyo amor kendo awerone wende pak.

8Ruoth Nyasaye e teko joge,

orito ruoth ma oyiero kendo orese.

9A Ruoth Nyasaye, war jogi ma mwanduni iwuon kendo iguedhgi.

Bed jakwadhgi, kendo iritgi nyaka chieng’.

ZABURI 29

Owinj dwond Nyasaye e kodh yamo

1 Zab 96.7-9.Pakuru Ruoth Nyasaye, un yawuot polo.

Ee, pakuru duong’ne gi tekone.

2Pakuru nying maduong’ mar Ruoth Nyasaye,

kendo ka Ng’ama Ler othinyore, to kulreuru e nyime.

3Dwond Ruoth Nyasaye wuo e nembe.

Adier, Nyasaye man gi duong’ twaro,

kendo dwonde winjore e nam.

4Ji winjo dwond Ruoth Nyasaye

ka wuo gi tekone kod duong’ne!

5Dwonde turo yiend sida,

koda ka yiend sida mag Lebanon.

6Omiyo gode mag Lebanon giro ka nyiroye,

kendo got Hermon chikore ka nyarwath.

7Dwond Ruoth Nyasaye miyo polo mil,

8bende dwonde miyo thim tetni.

Ee, oyiengo thim Kadesh.

9Dwond Ruoth Nyasaye miyo le nywol,

kendo miyo yien dong’ koluwerore.

To ji duto manie Hekalu makare kok niya,

"Duong’ obed ni Nyasaye."

10Ruoth Nyasaye obet e kom duong’ne ewi ataro,

korito piny kaka ruoth nyaka chieng’.

11Omiyo joge teko, kendo oguedhogi gi kue.

ZABURI 30

Lemo mipakogo Nyasaye kuom yudo resruok e lak tho

1A Ruoth Nyasaye, adendi nikech isewara,

kendo ok iseyie mondo wasika ogona siboi.

2Ne aywakni mondo ikonya, A Ruoth Nyasaye, mi ichanga.

3Ne igola e piny joma otho.

Ne an e kanyakla mar joma dhi e piny matutno,

to kata kamano ne iresa.

4Pakuru Ruoth Nyasaye gi wer, un joge maler.

Parieuru gik ma Ng’ama Ler osetimo,

kendo goneuru erokamano!

5Mirimbe rumo piyopiyo,

to ng’wonone osiko mochwere.

Kamoro inyalo bedo gi kuyo gotieno,

to kochopo okinyi, to iyudo mor.

6Ne awinjo ka adhi maber, mi awacho e chunya niya,

"Onge gima diloya."

7A Ruoth Nyasaye, in ibedona mang’won,

kendo iserita mana ka ng’ama odak kama ochiel motegno e got.

To kane ipandona wang’i, luoro ne omaka ahinya.

8Ne aluongi, ka akwayi mondo ikonya, A Ruoth Nyasaye.

9Ere ber ma thona biro kelo?

Koso ohala ma ibiro yudo ka adhi e bur, to ere?

Bende ng’ama otho nyalo paki adier,

kata hulo berni mochwere?

10A Ruoth Nyasaye winja, kendo bedna mang’won!

Konya, A Ruoth Nyasaye!

11Iseloko kuyo mane an go odoko ilo,

bende iselonyo lepa mag ywak,

mi imiya lewni mag mor.

12Kuom mano, ok abi ling’, to abiro paki gi wer.

A Ruoth Nyasaye, in e Nyasacha,

omiyo abiro goyoni erokamano nyaka chieng’.

ZABURI 31

Lemo mar geno kuom Nyasaye

1A Ruoth Nyasaye abiro iri mondo irita,

akwayi ni mondo kik wasigu loya, mi wiya kuodi.

Resa, nikech in Nyasaye makare.

2Winja mondo iresa sani.

Bed kar konyruokna,

3nikech in e ohingana kendo e tekona.

Nyisa yo, kendo telna kaka isesingori.

4Rita maber mondo obadho mosechikna kik maka.

In e kar konyruokna.

5 Luka 23.46.A Nyasaye, aketora e lweti mondo iwara,

nimar in Nyasaye ma jaadiera.

6Imon gi joma lamo nyiseche ma nono,

an to ageno kuomi.

7Abiro bedo mamor ahinya nikech herani mosiko.

In ineno thagruok ma an go.

Adier, ing’eyo chandruokna.

8Ok iseweyo mondo wasika omaka,

to isegola oko, kimiya thuolo.

9A Ruoth Nyasaye, bedna mang’won, nikech an e thagruok.

Wang’a oowore nikech aseywak ahinya,

kendo aol mi abarora ndasi.

10Kuyo osemiyo ngimana odoko machwok

kendo ywak osemiyo hika ong’adore machiek.

Thagruok duto ma an go osemiyo adoko makeng’keng’,

kata mana chokena bende mich amicha.

11Wasika duto jara,

kendo kata jogweng’wa tugo mana koda.

Abwogo ji duto ma ong’eya.

Ka ginena e wang’yo, to giringa aringa.

12Ji duto wigi osewil koda, mana ka gima asetho,

kendo achalo mana ka yugi ma osewit oko.

13Awinjo ka wasika kuotho, ka bwoga kuonde duto.

Gihondho wach kaachiel mondo ginega.

14To an aketo genona kuomi, A Ruoth Nyasaye,

kendo awacho ni, "In e Nyasacha."

15Pile in ema irita.

Resa e lwet wasika, kendo e lwet joma dwaro sanda.

16An jatichni, akwayo ni mondo iranga gi ng’wono.

Resa nikech herani mosiko.

17A Ruoth Nyasaye, aywakni,

omiyo kik iwe loya, mi wiya kuodi.

To joricho ema onego lo,

kendo gin ema onego gilwar e piny joma otho, mi giling’ thi.

18Mak dho jomriambo ma josunga,

ma wuoyo ka jaro joma kare.

19Mano kaka gik mikano ni joma olwori beyo!

Rit miritogo joma ogeno kuomi bende lich miwuoro

20Ipandogi kama intie mondo kik ji hinygi.

Ee, ipandogi kama ogeng’ore, mondo kik wasikgi yanygi.

21Pakuru Ruoth Nyasaye!

Mano kaka nonyisa herane miwuoro,

kane wasika olwora momonja.

22Luoro ne omaka, kaparo ni isewita

to kata kamano kane aluongi mondo ikonya,

to niwinjo ywakna.

23Heruru Ruoth Nyasaye, un joge duto maler

Orito jogo moyie kuome.

Joma sungore to okumo malit.

24Un duto mugeno kuom Ruoth Nyasaye,

beduru gi chir kendo gi jing’o!

ZABURI 32

Hulo richo gi yudo werruok

1 Rumi 4.7, 8.Mano kaka ng’at ma Nyasaye oweyone kethone,

kendo orucho richone en jahawi!

2Adier, ng’at ma Ruoth Nyasaye koro ok kwan ka jaricho

kendo ma onge miganga e chunye en jahawi.

3E kinde mane pod aling’ mak ahulo richona

chokena ne muodore nikech ne aywak odiechieng’ duto.

4A Ruoth Nyasaye, ne ikuma odiechieng’ gotieno,

mi tekra ne oduono chuth,

mana ka pi ma duno e ndalo oro.

5Bang’e ne ahulo richona e nyimi,

kendo ne ok apando timbena mamono.

Ne aneno ni ber mondo ahulni richona, mi iweyonagi duto.

6Mano omiyo ji duto moluori onego olami ka gin e chandruok.

Kamano ka ohula maduong’ mwomore ka biro, to ok noywergi.

7In e kuma apondoe,

omiyo ibiro resa e masira.

Apaki gi dwol maduong’ nikech iwara kendo irita.

8Ruoth Nyasaye wacho niya,

"Abiro nyisi yo ma onego iluw.

Adier, abiro puonji kendo abiro ng’adoni rieko.

9Kik ibed momemore ka faras kata ka nyumbu,

ma nyaka tue dhoge gi rateke kod tol, eka chikego e yo."

10Joricho biro yudo thagruok,

to hera mosiko mar Ruoth Nyasaye rito joma ogeno kuome.

11Un ji duto morito chike Nyasaye,

beduru mamor ahinya nikech gima Ruoth Nyasaye osetimo.

Koguru gi ilo, un ji duto muluore.

ZABURI 33

Pak ma ipakogo Nyasaye ma jachuech kendo ma jarit

1Un ji duto morito chik Nyasaye,

beduru mamor kuom gik ma Nyasaye osetimo,

nimar joma kare ema onego opake.

2Gouru ni Ruoth Nyasaye erokamano gi nyatiti,

kendo werneuru gi thum man gi puye apar.

3Werneuru wer manyien,

kendo goneuru thum mamit, kuwer matek.

4Weche Ruoth Nyasaye gin adier, kendo tijene duto ogen.

5Ohero gik makare, kendo ma adiera,

bende herane mosiko opong’o piny.

6Ruoth Nyasaye nogolo chik, mi polo olosore,

kendo ne owuoyo, mi wang’chieng’ gi due kod sulue obetie.

7Ne ochoko nembe duto kanyachiel.

Ee, ne oloro ni kude mag nembe e od keno.

8Piny duto mondo oluor Ruoth Nyasaye.

Adier, ji duto manie piny nyaka luore.

9Ne owuoyo, mi piny obetie,

kendo ne ogolo chik, mi gik moko duto othinyore.

10Ruoth Nyasaye rocho paro mar ogendini.

Adier, omonogi timo gik ma gichano.

11En to gik mochano dak nyaka chieng’,

kendo dwarone siko mochwere.

12Oganda ma Ruoth Nyasaye e Nyasachgi nigi hawi.

Ee, joma oseyiero mondo obed joge owuon gin joma oguedhi.

13Ruoth Nyasaye rango piny gie polo, kendo oneno ji duto.

14Ong’iyo piny gi kuma odakie,

kendo oneno ji duto modak e piny.

15En ema ochueyo chuny ji,

kendo ong’eyo gik moko duto ma ji timo.

16Oganda lweny maduong’ ok ema mi ruoth lo lweny.

Jalweny bende ok nyal tony e kedo mana nikech tekre owuon.

17Kata mana faras matek manade

ok nyal miyo ng’at mogeno kuome tony.

18To Ruoth Nyasaye ema rango joma oluore,

kendo ma ogeno kuom herane ma osiko.

19Oresogi e tho, kendo oritogi e ndalo kech.

20Waketo genowa kuom Ruoth Nyasaye.

En jakonywa kendo e okumbawa.

21En ema omiyowa mor,

nikech wageno kuom nyinge maler.

22A Ruoth Nyasaye, kaka waseketo genowa kuomi,

yie mondo herani mosiko obed kodwa.

ZABURI 34

Wer mipakogo ber mar Nyasaye

1Pile abiro goyo ni Ruoth Nyasaye erokamano,

kendo ok nawe pake ndalo duto.

2Abiro dende kuom gik ma osetimo,

mondo ji duto ma ithiro owinji kendo obed mamor.

3Konyauru hulo duong’ mar Ruoth Nyasaye.

Adier! Wapakuru nyinge kaachiel!

4Ne aywak ni Ruoth Nyasaye, mi odwoka,

kendo ne otiekona luoro duto mane omaka.

5Joma ithiro geno yudo konyruok kuome, mi omiyogi mor

kendo ok owe mak okonyogi

6Joma ok nyal konyore kendgi ywakne mondo okony, kendo owinjogi.

Ee, okonyogi e chandruok duto ma gin-go.

7Malaika mar Ruoth Nyasaye rito joma oluoro Ruoth Nyasaye kendo resogi.

8 1 Pet 2.3.Neye kendi kaka Ruoth Nyasaye ber!

Ng’at ma ogeno kuome en jahawi.

9Un jo-Ruoth Nyasaye duto, luoreuru,

nimar joma oluore yudo gik moko duto ma gidwaro.

10Kata mana sibuoche bende chando gik ma gicham, mi kech hew,

to joma oluoro Ruoth Nyasaye ok chand gimoro amora maber.

11Un osiepena ma pod yot, biuru uwinj gima awacho.

Abiro puonjou luoro Ruoth Nyasaye.

12 1 Pet 3.10-12.Donge duher bedo mamor?

Koso donge dudwar dak aming’a gi mor?

13Ka kamano, to nyaka ugeng’ lewu kuom weche maricho,

kendo dhou kik wach miganga.

14Weuru timo richo, to timuru mana gik mabeyo.

Dwaruru kue e kinde duto, mi uluw.

15Ruoth Nyasaye rango joma kare gi ng’wono,

kendo pile oyie winjo ywakgi.

16To omon gi joma timo richo,

kendo omiyo nyinggi rumo e piny.

17Ji morito chik Ruoth Nyasaye ywakne, kendo owinjogi.

Ogologi e chandruok duto ma gi-go.

18Ruoth Nyasaye chiegni gi joma chunygi onyosore,

kendo owaro joma chunygi osea chuth.

19Ng’at maber yudo chandruok mang’eny,

to Ruoth Nyasaye rese kuom mago duto,

20 Joh 19.36.Kendo orite maber chutho,

ma kata mana chok dende achiel ok tur.

21Richo biro nego joma timo richo,

kendo jogo ma mon gi joma kare biro yudo kum.

22Ruoth Nyasaye waro jotichne,

kendo ji duto mogeno kuome notony.

ZABURI 35

Lemo mar kwayo resruok e lwet wasigu

1A Ruoth Nyasaye, kwed joma kedo piem koda,

kendo ked gi jogo ma kedo koda.

2Kaw kuot kod gigi mag lweny mondo ibi iresa.

3Ikri gi le kod tong’ mondo ikedgo gi joma lawa.

A Nyasaye, nyisa ni in e Jawarna!

Mad lo joma dwaro nega, mi wigi kuodi,

4kendo mad jogo ma chano timona gik maricho dwok chien,

mi ng’eng nono.

5Malaika mar Ruoth Nyasaye mondo oriembgi,

mi gike ka mihudhi ma yamo tero.

6Mad yo ma giluwo bed motimo mudho kendo makier

e sa ma malaika mar Ruoth Nyasaye negogi!

7Ne gichikona obadho kayiem nono.

Adier, ne gikunyo bur matut mondo anyumrae.

8To masira biro jukogi ka ok ging’eyo.

Gibiro moko e obathgi giwegi,

kendo gin ema gibiro nyumore e bur mane gikunyo.

9Bang’e anabed mamor nikech gima Ruoth Nyasaye osetimo.

Ee, abiro bedo mail nikech ne oresa.

10Omiyo abiro wacho ni Ruoth Nyasaye gi chunya duto niya,

"Onge ng’at moro machal kodi!

Ireso joma nyap kuom joma rateke,

bende ikonyo jochan kuom joma thirogi."

11Joricho bedo joneno mag miriambo kuoma,

kendo gidonjona kuom ketho ma ok ang’eyo.

12Kata obedo ni asetimonigi maber,

to gin gitimona mana marach.

Kuom mano chunya okuyo malit.

13An to, kane gituo, to ne arwako pien gugru.

Nasando denda ka ariyo kech,

kendo ne alemo ka akulo wiya piny,

14mana kaka dalem ni osiepna kata owadwa.

Kamoro amora mane adhiye,

ne akuyo mana ka ng’ama ywago min mare.

15To kane an e chandruok, ne gimor giduto.

Ne gichokore, mi gilwora ka ginyiera.

Ji ma ok ong’eya ne goya,

kendo ne gisiko girodha arodha.

16Ne gisanda ka gigoyona siboi,

kendo ka ging’iya gi wang’ marach.

17A Ruoth Nyasaye, pod ibiro ranga aranga nyaka karang’o?

Konya e lwet wasikago mondo kik hinya.

Adier, resa kuom sibuochegi!

18Bang’e anagoni erokamano e chokruok maduong’.

Ee, anapaki e nyim oganda mang’ongo.

19 Zab 69.4; Joh 15.25.Kik iwe loya, mi wasika ma jomiriambogo gona
siboi,

bende kik iwe joma mon koda kayiem bed mamor

nikech chandruok ma an go.

20Wechegi ok gin weche makelo kue,

to gihango weche ma yoreyore kuom ji duto mohero kue.

21Gidonjona ka gikok niya,

"Ne waneno gik mane itimo!"

22To in Ruoth Nyasaye, isewinjo gima giwachono.

Emomiyo kik iling’, kendo kik ibed mabor koda.

23A Ruoth Nyasaye, a malo mondo ikonya.

Bi mondo ichwaka, yaye Nyasacha.

24In jaadiera, a Ruoth Nyasaye,

omiyo ng’ad bura manyiso ni aonge gi ketho.

A Nyasacha, kik iwe wasika gona siboi,

25Kendo kik iwe giwach kendgi niya,

"Mano ber! Otimore mana kaka ne wadwaro!"

Bende kik iwe giwach niya, "Waseloye."

26Mad lo joma goyona siboi ka an e chandruok,

mi ng’eng nono.

Onego wichkuot maduong’ mak jogo ma paro ni beyo moloya.

27To joma mor ni aloyo bura, onego kog gi ilo ka giwacho ding’eny niya,

"Ruoth Nyasaye duong’ miwuoro,

kendo omor ka jatichne dhi nyime maber."

28Kamano, anahul timni makare, A Nyasaye,

kendo anapaki pile odiechieng’ duto.

ZABURI 36

Hera mosiko mar Nyasaye

1 Rumi 3.18.Richo wuoyo gi jaricho e chunye kuma tut.

Jaricho ok oluoro Nyasaye kata matin.

2Owuondore kende ni en ng’at maber,

omiyo oparo ni Nyasaye ok nyal fwenyo richone, mi kume.

3Wechene richo kendo oting’o miriambo lilo.

Rieko oselalne, omiyo ok onyal timo gimoro maber.

4Ochano gik mamono koriere e kitanda.

Timne rach, omiyo ok onyal kwero gimoro marach.

5A Ruoth Nyasaye, herani mosiko kod adierani tundo nyaka e polo.

6Timni makare ogurore ka gode madongo,

kendo rieko mingadogo bura tut ka nam.

In Ruoth Nyasaye, irito dhano gi le.

7Ng’wononi mosiko ber manadi!

Tipo bwombeni ema ji yudoe konyruok.

8Gichamo chiemb odi mogundho mi giyieng’,

kendo imiyo gimodho e aora mar berni.

9In ema ngima wuok kuomi,

kendo ler mari emomiyo waneno ler.

10Yie imed herani mosiko ni joma ong’eyi,

kendo tim maber ni joma kare.

11Kik iwe josunga monja,

kendo kik iwe joma richo riemba.

12Neye kaka joricho opodho!

Ogogi piny kanyo, kendo ok ginyal chung’.

ZABURI 37

Joricho onge gi kue

1Kik chunyi chandre nikech timbe joma richo,

bende kik iwe nyiego maki gi joma timo richo

2Piyopiyo nono gibiro lal ka lum motwo

Ee, gibiro tho ka oboke ma ner.

3Gen kuom Ruoth Nyasaye mondo itim maber,

eka idag e piny gi kue.

4Onego iyud mor mana kuom Ruoth Nyasaye,

eka omiyi gik ma idwaro.

5Chiwrine, kendo gen kuome, to obiro konyi.

6Enomi nenre maler ni in ng’ama kare,

kendo enomi timni makare rieny kaka chieng’ rieny odiechieng’ tir.

7Bed gi kue e nyim Ruoth Nyasaye,

kendo hori mos kirite.

Kik iwe chunyi chandre nikech ji madhi maber,

kata nikech joma timo timbe maricho.

8Kik ibed gi mirima, kendo kik iwe iyi wang’,

nikech mano nyalo teri e richo.

9Joma ogeno kuom Ruoth Nyasaye biro dak gi kue e piny,

to joma richo ibiro riemb oko.

10Bang’ kinde matin, joma timbegi richo biro lal nono,

kendo kata obedo ni imanyogi matek, to ok niyudgi.

11 Math 5.5.To joma muol ema nobed weg piny,

kendo giniyud mor maduong’ ka gidak gi kue.

12Ng’at ma timbene richo chano timo marach ni ng’at maber, kendo igawe
gi mirima.

13To Ruoth Nyasaye nyiero ng’at ma timbene richo,

nikech ong’eyo ni obiro rumo piyopiyo.

14Joma timbegi richo wuodho ligangla, kendo ywayo atungego

mondo oneggo jochan gi joma timbegi long’o.

15To kata kamano gin ema liganglagi biro chwowogi

kendo atungegi biro tur.

16Gik matin ma ng’at maber nigo,

oloyo mwandu mathoth ma joma timbegi richo nigo,

17nimar Ruoth Nyasaye notiek joma timbegi richo,

to norit joma beyo.

18Ruoth Nyasaye rito joma oluore,

kendo piny nobed margi nyaka chieng’.

19Ok ginithagre ka piny rach,

kendo ginibed gi cham moromogi e ndalo kech.

20Joma timbegi richo to notho.

Adier, wasik Ruoth Nyasaye nolal nono ka maua makethore piyo.

Ee, gibiro dum mi gilal ka iro.

21Ng’at ma timbene richo holo, to ok chul gima oholo.

Ng’at maber to ng’won, kendo konyo ji.

22Joma Ruoth Nyasaye oguedho nodag e piny gi kue,

to jogo ma okuong’o notiek pep.

23Ruoth Nyasaye telo ni dhano e yo monego oluw.

Omako dhano matek, kendo orango kama oluwo.

24Kata ka opodho, to ok nokungre gi ume,

nimar Ruoth Nyasaye omako lwete.

25Chakre tinna nyaka koro abedo jaduong’,

pok anenoe ng’at makare ma Ruoth Nyasaye ojwang’o,

kata ma nyithinde kuecho.

26Kinde duto ong’won kendo oholo ji mabup.

Mano ema omiyo nyithinde oguedhi.

27We timo richo, mondo ibed ng’ama ber,

eka inidag e piny nyaka chieng’,

28nikech Ruoth Nyasaye ohero gima kare,

kendo ok ojwang’ joma oluore, to oritogi pile.

Nyikwa joricho to notiek chuth.

29Ng’at makare nodag e piny gi kue nyaka chieng’.

30Ng’at makare wuoyo gi rieko,

kendo oloso mana kuom gik ma adier.

31Okano chike Nyasaye e chunye,

kendo oluwogi pile mak obaro.

32Ng’at marach rango ng’at makare kodwaro yo ma donegego,

33to Ruoth Nyasaye ok noweye e lwet jasike,

kendo ok nowe mondo bura oloye.

34Ket genoni kuom Ruoth Nyasaye, kendo rit chikene.

Eka nomiyi teko mar bedo wuon piny,

kendo inine kiriembo joricho oko.

35Aseneno ng’at marach ka rito piny.

Ne ogar kuom ji mana ka yiend sida man Lebanon,

36to achien, kane akadho kanyo, ne ok anene.

Ne amanye matek, to ne ok ayude.

37To koro, kinono ng’at maber kata ng’ama kare,

to ibiro nwang’o ni ng’at man gi kue nigi nyikwaye.

38Joricho to otieko chuth, kendo nyikwagi orumo te.

39Ruoth Nyasaye reso joma kare,

kendo oritogi e kinde mag chandruok.

40Okonyogi kendo oresogi kuom joma richo,

nikech gidhi ire mondo okonygi.

ZABURI 38

Lemo mar ng’at maywagore kuom richone

1A Ruoth Nyasaye, kik ikwera kikecho,

kendo kik ikuma gi mirima.

2Isebaya gi asere mi ichwowa,

kendo lweti odiya piny.

3Atuo malich nikech mirimbi.

Denda duto tuo ogoyo nikech richona.

4Achako nyumora e ataro mar richona.

Pek mar richona ohewa ting’o.

5Adhondena top kendo ng’ue,

nikech gik mofuwo masetimo.

6Tuono odola, kendo otieka chuth.

Odiechieng’ duto, achalo ng’ama ywago ng’at motho.

7Denda duto wang’a ka mach,

kendo onge kamoro e denda ma ok rama.

8Anyosora kendo denda duto oriemo marach.

Chunya chandore, kendo achur malit.

9A Ruoth Nyasaye, ing’eyo gima adwaro,

kendo churna bende ok okia.

10Adundona guecho, kendo tekra orumo.

Mor mar wang’a bende oselal.

11Osiepena gi jogweng’wa ok nyal sudo buta nikech adhondena.

Kata mana joodwa bende obet mabor koda.

12Joma dwaro nega chikona obadho,

kendo jogo ma dwaro hinya bwoga gi weche maricho.

Odiechieng’ duto gihangona wach mondo gihinya.

13To achalo ng’at ma ite odino ma ok winj wach,

kendo ka momo ma ok nyal wuoyo.

14Adier, achalo ng’at ma ok nyal kwero wach,

mana ka gima ita odino.

15A Ruoth Nyasaye, in ema ageno kuomi, kendo in ema inidwoka.

16Kik iwe wasika gona siboi kuom chandruok ma an goni,

bende kik iwe gichamna nyadhi ka achwanyora mi apodho.

17Adier, achiegni podho, kendo rem osiko koda.

18Ahulo richona, kendo ka aparogi, to kibaji ema goya.

19Wasika to dendgi beyo kendo gin rateke.

Ji mang’eny mon koda kayiem nono.

20Joma chulo rach kar ber mon koda nikech atimo gik makare

21A Ruoth Nyasaye, kik ijwang’a,

kendo kik ibed mabor koda, yaye Nyasacha.

22A Ruoth Nyasacha ma jawarna, reti mondo ikonya!

ZABURI 39

Ngima en gima kadho piyo

1Ne awacho niya, "Abiro ritora kuom gik ma atimo,

mondo kik awach gimoro marach.

Ok anawuo ka joricho ni machiegni."

2Omiyo ne aling’ thi, ma ok awuoyo kata mana kuom gima ber.

To kata kamano chandruokna nomedore ameda,

3mi chunya nopong’ gi parruok,

kendo kane amedo paro wachno, chunya nomedo parore moloyo.

Omiyo ne ok anyal medo ling’ mak apenji Ruoth Nyasaye niya,

4"Abiro dak kuom kinde marom nadi?

Koso ndalo adi ma pod odong’na?

Nyisa mondo ang’e ni ngimana biro rumo karang’o!"

5Mano kaka isemiya ngima machiek manadi!

Hika tin e nyimi miwuoro!

Adier, dhano en mana gima nono ka yamo makudho.

6Okadho mana ka tipo!

Mwandu duto mochoko chalo muya maduono,

to bende okia ng’ama nochamgi.

7A Ruoth Nyasaye, koro ere gima anyalo geno?

Genona duto aketo kuomi.

8Resa kuom richona duto,

kendo kik iyie joma ofuwo, makiayi, yanya.

9Aling’ thi, ma kata wuoyo ok anyal wuoyo,

nikech in ema ikuma.

10Kik ichak ikuma kendo,

nimar achiegni tho kuom goch migoyago.

11Ka ikwero ng’ato, to mano e kum ma ikumego kuom richone,

kendo iketho gige mabeyo mana kaka biye ketho gik moko.

Adier, dhano en mana gima nono ka yamo makudho.

12A Ruoth Nyasaye, winj lemona, kendo chik iti ni ywakna,

kik iling’ kineno ka pi wang’a chwer.

An wendoni e pinyni mana kuom kinde matin kende,

kaka kwerewa bende nobedo wendi.

13Yie iweya mondo chunya oduogi,

ka pok aa, mi adhi chuth!

ZABURI 40

Wer mipakogo Nyasaye kuom yudo warruok

(Zaburi 70.1-5)

1Ne arito kony mar Ruoth Nyasaye gi kinda.

Bang’e nochiko ite, mi owinjo ywakna.

2Ne oywaya ka ogola e bur malich,

mi awuokae chuodho motimo otodo.

Eka ne oketa e lwanda, mi achung’ motegno.

3Ne opuonja wer manyien mipakogo Nyasachwa.

Ji mathoth moneno kamano biro bedo maluor,

kendo gibiro keto genogi kuom Ruoth Nyasaye.

4Ng’at mogeno kuom Ruoth Nyasaye,

kendo ma ok lam gik maket,

bende ma ok riwre gi joma lamo nyiseche manono, en jahawi.

5A Ruoth Nyasacha, isetimonwa gik mang’eny miwuoro.

Onge ng’ama inyalo pimo kodi!

Gik moko duto ma isechanonwa kelonwa gweth.

Ka da anyalo hulogi duto mi awuo kuomgi,

to ging’eny ma ok anyal tieko.

6 Hib 10.5-7.Ok misango kod chiwo ema imorgo

to isemiya it mondo awinji.

Misengni miwang’o pep,

kod misengni mag golo richo, bende ne ok idwaro.

7Omiyo nawacho niya, "Era e, A Nyasaye.

Gima idwaro ni mondo atim ondiki e kitap chik.

8Amor ahinya ka atimo gima idwaro.

Ee, akano chikni e chunya."

9A Ruoth Nyasaye, asehulo wach maber e chokruok maduong’ ni in e jawar.

Ing’eyo ni ok anyal mung’o wachno, yaye Nyasaye.

10Ok asepando timni makare e chunya,

to aselando ni in jaadiera, kendo ni ijares ji.

Bende ok asemung’o herani mosiko kod adierani e chokruok maduong’.

11A Ruoth Nyasaye, ang’eyo ni ok ibi weyo bedona mang’won.

Herani mosiko gi adiera mari rita nyaka chieng’.

12Masiche mathoth olwora, kendo ging’eny mokadho akwana!

Richona osehinga, omiyo koro ok anyal neno.

Ging’eny mohewo yie wiya kendo chunya oseol.

13A Ruoth Nyasaye, yie iresa!

Reti piyo mondo ikonya, yaye Ruoth Nyasaye.

14We joma dwaro ketho ngimana oyud wichkuot giduto, mi ging’eng nono.

Bende jogo ma giyo kamor ni ahinyora

onego dwok chien, kendo wigi okuot.

15Ee, joma goyona siboigo onego odhier nono kologi.

16To ji duto mabiro iri obed mamor kendo mail.

Ji duto mohero warruok maa kuomi onego wach pile niya,

"Mano kaka Ruoth Nyasaye duong’!"

17An jachan, kendo ok anyal yudo kaka akonyora,

to yie ipara in Ruoth Nyasaye.

In e jakonyna kendo jawarna.

Kik ideki, yaye Nyasacha.

ZABURI 41

Lemo mar Jatuo

1Ng’at ma konyo joma odhier en jahawi.

Ruoth Nyasaye norese ka en e thagruok.

2Ruoth Nyasaye nokonye, kendo norite.

Enomi odag gi kue e piny,

kendo ok nojwang’e lwet wasike.

3Ruoth Nyasaye nokonye ka otuo, mi change.

4Ne awacho ni Ruoth Nyasaye niya,

"Asetimo richo e nyimi,

to yie ikecha mondo ichanga."

5Wasika wacho gik maricho kuoma.

Giwacho niya, "Obiro tho karang’o, mondo wich owil kode?"

6Ji mabiro lima, chunygi bor koda.

Gidwaro mana winjo weche maricho kuoma,

mondo gidhi gilandni ji.

7Ji duto ma mon koda kuodha e kindgi giwegi,

kendo gik mahinya ema gimorgo.

8Giwacho niya, "Yamo marach omake.

Ok nochak ochung’ e kitandane."

9 Math 26.23; Mar 14.18; Luka 22.21; Joh 13.18.Koda ka osiepna ma ageno
moloyo, kendo mane chiemo koda,

bende oselokore jasika.

10A Nyasaye, kecha, kendo changa mondo achulnigi kuor.

11Ka aneno ni wasika ok oloya, eka anang’e ni imor koda.

12Inikonya nikech atimo gik makare,

kendo iniketa buti nyaka chieng’.

13 Zab 106.48.Wapakuru Ruoth Nyasaye, ma Nyasach Israel.

Ee, pakeuru sani, kendo nyaka chieng’!

Amin! Amin!

ZABURI 42

KITABU MAR ARIYO

(Zaburi 42—72)

Lemo mar ng’at modar, oter e tuech mabor gi Hekalu

1Kaka le gamo yueyo ka dwaro pi aora,

e kaka chunya dwari, yaye Nyasaye!

2A Nyasaye mangima, siso oloya kodi.

Dayud thuolo karang’o mondo alem e nyimi?

3Aywak odiechieng gotieno

kendo pi wang’a kende e chiemba,

nimar seche duto wasika penja niya, "Nyasachi nogo ni kanye?"

4Ka aparo gik mosekadho, to chunya chot,

nimar aparo kaka ne atelo ni ji rumbi kane wadhi e od Nyasaye,

kendo kaka oganda mamor ne wer, kendo pako Nyasaye matek.

5Ere gima omiyo chunya lit?

Koso ang’o momiyo chunya parore?

Anaket genona kuom Nyasaye,

mi anachak apake kendo.

En e jakonyna kendo Nyasacha.

6Chunya lit, oomiyo anapare.

Ee, kata obedo ni adar,

mi adak kuma aora Jordan ochakoree

but got Hermon kod got Miza,

to pod anapare kuno.

7Nam ka nam luongo wadgi, ka abururu mag Nyasaye wuo,

kendo anyumora e apaka maggi madongo.

8Ruoth Nyasaye nyiso herane mosiko odiechieng’ kodiechieng’.

Anawerne wende pak otieno kotieno.

Ee, analam Nyasaye ma miya ngima.

9Abiro wacho ni Nyasaye ma lwandana niya,

"Wiyi osewil koda nang’o?

Ere gima omiyo onego abed mana ka akuyo nikech wasika?"

10Gigoyona siboi, kendo ginyiera, ka athagora.

Odiechieng’ duto gipenja niya,

"Nyasachi nogo ni kanye?"

11Ere gima omiyo chunya lit?

Koso ang’o momiyo chunya parore?

Anaket genona kuom Nyasaye,

mi anachak apake kendo.

Ene jakonyna, kendo Nyasacha.

ZABURI 43

1A Ruoth Nyasaye, ng’ad bura ma nyiso ni aonge ketho,

kendo chwaka mondo joma ok ong’eyi kik loya.

Yie igola e lwet joricho ma jomriambo.

2In e Nyasaye ma lwandana,

to ere gima omiyo koro ijwang’a?

Koso ang’o momiyo onego abed kakuyo mana nikech wasika?

3Or ler kod adiera mari mondo otelna,

kendo odwoka Sayun, godi maler, e Hekalu mari ma idakie.

4Bang’e anadhi e kendoni mar misango, A Nyasaye.

Anapaki gi thum, yaye Nyasaye ma Nyasacha.

5Ere gima omiyo chunya lit?

Koso ang’o momiyo chunya parore?

Anaket genona kuom Nyasaye,

mi anachak apake kendo.

En e jakonyna kendo Nyasacha.

ZABURI 44

Kony machon gi chandruok ma kawuono

1A Nyasaye, wasewinjo gi itwa,

ka kwerewa hulonwa timbe madongo mane itimo e ndalogi.

2Ne ginyisowa kaka in iwuon ne iketogi e pinywani

to iriembo ogendini mane ok ong’eyi,

kendo kaka ne ikumo ogendini mamokogo,

to imiyo jogi iwuon odak maber.

3Jogigo ne ok okawo piny gi gigegi mag lweny,

bende ne ok gilocho gi tekregi giwegi.

To ne gilocho mana nikech tekoni maduong’,

kendo nikech ne in kodgi.

Mano e kaka niherogi!

4In e Ruodha kendo Nyasacha.

Imiyo jogi ma nyikwa Jakobo locho.

5Waloyo wasikwa gi tekoni,

kendo wanyono joma kedo kodwa nikech in.

6Atung’ gi ligangla ok nyal miyo alo,

7to in ema iresowa kuom wasikwa,

kendo iseloyo joma mon kodwa, mikuodo wigi.

8Pile wabiro paki, kendo goyoni erokamano nyaka chieng’!

9To koro, yaye Nyasaye, isedagiwa, mi imiyo wasikwa oloyowa.

Ndalogi ok idhi gi jolwenjwa e lweny.

10To isemiyo waringo wasikwa, mi giyako giwa.

11Ne ijwang’owa, mi oyang’wa ka rombe,

kendo ikeyowa e pinje moko nono.

12Ne iuso jogi iwuon kuom nengo matin, maonge ohala!

13Jopinje mamoko ma okiewo kodwa neno gima itimonwa.

14Ne ilokowa ngero ma ogendini goyo,

omiyo gigoyonwa siboi, ka gijarowa.

15Pile aparo mana kaka nyinga kethore,

kendo wichkuot ohinga,

16nikech wasikwa nyierowa, kendo yanyowa, ka chulo kuor.

17Gigo duto osetimorenwa,

to kata kamano, pok wiwa owil kodi,

kata ketho singruok mane itimo kodwa.

18Pok waweyi, bende tiendewa pok obaro, moweyo yori.

19To kata kamano, ne ibolowa e kind ondiegi!

Ee, ne ijwang’owa e mudho mandiwa mar tho.

20Ka dine wawe lami, A Nyasaye,

mi walam nyasach piny moro nono,

21to difwenyo, nikech in ing’eyo paro maling’ling’ mag ji.

22 Rumi 8.36.To inegowa seche duto nikech in,

kendo wachalo mana gi rombe midwaro yang’o.

23A Ruoth Nyasaye, chiew! Ang’o momiyo inindo?

A malo! Kik ijwang’wa nyaka chieng’!

24Ere gima omiyo ipandonwa wang’i,

ka wiyi owil gi chandruok kod thagruok ma wan go?

25Wagore piny, mi wayikore e buru, ka wariere.

26A malo mondo ikonywa!

Yie ireswa nikech herani mosiko.

ZABURI 45

Wer mar kend ruoth

1Weche mamit opong’o chunya

e sa ma achungoe wendni ni ruoth,

kendo lewa chalo kalamb jondiko molony.

2In e ng’at ma jaberie moloyo duto,

kendo in e jatwak mong’ith.

Omiyo Nyasaye oseguedhi nyaka chieng’.

3Tue liganglani e nungoni, yaye ruoth maratego,

man gi teko kod duong’.

4Dhi adhiya kiidho farasi, kirwakori gi lep duong’, mondo ilo,

kendo ikel adiera gi muolo kod bura makare.

Tekoni maduong’ biro miyo itimo timbe madongo!

5Aserni magi bitho, kendo hobo chuny wasiki.

Ogendini podho apodha e tiendi.

6 Hib 1.8, 9.Lochni chalo gi loch Nyasaye mosiko nyaka chieng’,

kendo irito pinyi gi adiera,

7Ihero timbe makare to imon gi timbe maricho.

Mano emomiye Nyasaye ma Nyasachi oseyieri ruoth,

mowiri gi mo komiyi mor mang’eny moloyo mor ma osemiyo jowadu.

8Lepi duto dum manemane gi poda kod dalasini.

Jothum bende miyi mor e udi mabeyo mobaw malich gi lak liech.

9Nyiri moko manie dalani gin nyi ruodhi,

to e bath komi korachwich, chiegi ochung’ie,

korwakore gi dhahabu maler moa Ofir.

10Chik iti nyara, mondo iwinj weche ma awacho, kendo ipargi

Wiyi mondo owil gi jou kaachiel gi wedeni.

11Chia mari biro miyo ruoth heri.

En ruodhi, omiyo nyaka iluore.

12Jo-Turo nokelni mich.

Jomwandu bende notem mondo oyud kaka ng’iyo kodi.

13Nyar ruoth ni e odgi, to mano kaka ojaber!

Lepe ochue mana gi usi mar dhahabu.

14Ne otere ir ruoth ka orwakore gi law majaber,

ka nyige mag harusi luwe.

Nyigo bende nokel ir ruoth.

15Gibiro, kendo gidonjo e od ruoth,

ka gikok gi mor maduong’.

16In, ruodha, ibiro nywolo yawuowi mang’eny,

mondo ikaw kar kwereni,

kendo iketgi jotelo e piny ngima.

17Analand humbi ni tienge duto,

omiyo ogendini nopaki nyaka chieng’.

ZABURI 46

Nyasaye ni kodwa

1Nyasaye e kar konyruokwa, kendo e tekowa.

En e jakonywa e kinde mag chandruok.

2Kuom mano ok wanaluor kata ka piny yiengni,

kendo gode mukore, mi lwar e kude mag nam,

3kata ka nembe wuo, kendo tagore,

kendo gode tetni nikech gingruok mar apaka.

4Nitie aora makelo mor e dala mar Nyasaye,

ma Ng’ama Duong’ Moloyo oseloko kar dakne.

5Nyasaye odak e dalano, omiyo dalano ok nyal lo.

Ee, Nyasaye biro konye gokinyi mang’ich.

6Ogendini luor, kendo pinje yiengni,

to piny bende leny ka Nyasaye rogo matek.

7Ruoth Nyasaye Manyalo Gik Moko Duto ni kodwa.

Adier, Nyasach Jakobo e kar konyruokwa!

8Biuru mondo uneye gik ma Ruoth Nyasaye osetimo.

Ee, neyeuru gik miwuoro mosetimo e piny.

9Otieko lwenje e piny duto.

Oturo atunge kod tonge,

kendo owang’o okumbni gi mach.

10Owacho niya, "Weuru lweny, eka ung’e ni an e Nyasaye.

An gi loch kuom ogendini kendo kuom piny ngima."

11Ruoth Nyasaye Manyalo Gik Moko Duto ni kodwa.

Adier, Nyasach Jakobo e kar konyruokwa!

ZABURI 47

Nyasaye e ruodh piny ngima

1Un ogendini, pamuru gi mor!

Pakuru Nyasaye, kukok matek.

2Mano kaka Ruoth Nyasaye Maduong’ Moloyo lich miwuoro!

En Ruoth Maduong’ morito piny ngima,

3Kendo omiyo ogendini bedo e bwo lochwa!

Ee, oketo ogendini duto e bwowa.

4Ne oyieronwa piny ma wadakieni.

En piny maber mar Jakobo, mane Nyasaye ohero.

5Nyasaye oseidho malo e kome,

ka ji kok gi mor.

Ee, Ruoth Nyasaye oseidho e kom duong’ne,

ka tung’ ywak mamit.

6Pakuru Nyasaye gi wende pak!

Adier, pakuru ruodhwa gi wer!

7Nyasaye e Ruodh piny duto.

Pakeuru gi wende mamit.

8Nyasaye obet e kome maler,

ka en gi loch kuom ogendini.

9Jotelo mag ogendini chokore kanyakla gi jo-Nyasach Ibrahim.

En ema en gi loch kuom gik moko duto.

ZABURI 48

Ber gi duong’ mar Sayun

1Ruoth Nyasachwa duong’!

Omiyo nyaka apake ahinya e dalane manie wi gode maler.

2 Math 5.35.Sayun, god Nyasaye, bor kendo ber.

Ee, dala Ruoth maduong’ kelo mor ni piny ngima.

3Joma odak e ut Jerusalem madongo,

oseng’eyo ni Nyasaye e kar konyruok motegno.

4Ruodhi nochokore kanyakla,

mi obiro mondo omonj got Sayun.

5To ka ne gineno godno, ne gibwok,

kendo luoro nomakogi, mi giringo.

6Luoro gi rem nomakogi kanyo,

mana ka dhako ma muoch kayo,

7kendo ne gitagore,

mana ka yiedhi madongo madhi Tarshish, ma yamb ugue tago.

8Ne awinjo gik ma Nyasaye osetimo,

to koro wasenenogi gi wang’wa

e dala Ruoth Nyasachwa ma Nyasach ogendini.

En dala ma oguro motegno nyaka chieng’.

9A Nyasaye, waparo herani mosiko ei Hekalu mari.

10Ji duto paki kuonde duto,

kendo humbi oselak e piny duto.

Irito ji adiera,

11omiyo jo-Sayun bedo mamor.

Ing’ado bura kare, omiyo ilo opong’o mier mag Juda.

12Wuothuru e got Sayun, kendo lworeuru,

kukwano kuonde moger maboyo mag ng’icho

13Bende nonuru ohingane,

kaachiel gi kuonde mochiel motegno mag siro lweny,

14mondo chieng’ moro unyis tieng’ mabiro

ni Nyasayeni en Nyasaye mochwere,

kendo obiro telonwa nyaka chieng’.

ZABURI 50

Nyasaye e jang’ad bura

1Ruoth Nyasaye ma Nyasach nyiseche wuoyo,

kaluongo piny duto,

chakre yo wuokchieng’ nyaka yo podho chieng’.

2Nyasaye rieny gi e Sayun, dala maber manimba.

3Nyasachwa biro, to ok obi ling’ aling’a.

Mach mang’ang’ni nie nyime,

kendo yamb koth maratipo kudho kolwore.

4Oluongo polo gi piny mondo obed joneno

ka ong’ado ni joge bura.

5Owacho niya, "Chokuru joma oyie kuoma,

mane otimona misango ka timogo koda singruok."

6Polo hulo ni Nyasaye en jaadiera,

kendo ni en owuon e jang’ad bura.

7Un joga, chikuru itu mondo awuonu.

Abiro hulo gik maricho ma un jo-Israel usetimo.

8Aonge kodu gi wach kuom misengni miwang’o pep

kod misengni mamoko mutimona pile.

9To kata kamano, ok achando ruedhi mugolo e kundeu,

kata nyuogi moa e abilni mau,

10nikech le duto manie bungu gin maga,

kaachiel gi dhok gana gi gana makwayo e gode.

11Ang’eyo winy duto mahuyo e kor polo,

endo gik mangima duto ma e thim gin maga.

12Ka da bed ni kech kaya to ok dawachnu,

nikech piny gi gik moko duto manie iye gin maga.

13Koso uparo ni dacham ring ruedhi, kata ni damadh remb diek?

14Ooyo, to erokamano ema mondo obed misango mutimona,

kendo chiwuru ni Ng’ama Duong’ Moloyo gik mane usingoru.

15Luongauru e kinde ma unie chandruok,

mi anaresu, kendo unumiya duong’.

16To Nyasaye wacho ni jaricho niya,

"Ere gima omiyoo iolo chikena?

Koso ang’o momiyo iwuoyo kuom singruokna,

17to isedagi ni ok rieyi, kendo ok idwar chikena?

18Ka ineno jakuo, to ibedo osiepne,

kendo inie kanyakla mar joma terore.

19Pile iikori mar wacho weche maricho,

bende ok iluoro wacho miriambo.

20Iikori mar donjo ni owadu hie.

Adier, idwaro hinyo koda ka wuod meru!

21Isetimo gigi duto, to nikech ok osewacho gimoro,

omiyo iparo ni achalo kodi.

To koro abiro kweri e wang’i

ka anyisi wechego duto, achiel ka achiel!

22Un joma ok dewa, winjuru wachna,

nono to abiro kiddhou matindotindo, kendo onge ng’ama nokonyu.

23Ng’at ma goyo erokamano, ema timona misango ma miya duong’,

kendo ng’at ma oluora, ema anawar."

ZABURI 51

Lemo mar hulo richo

1A Nyasaye, kecha nikech herani mosiko!

Ywe richona duto kuom ng’wononi maduong’.

2Lwok timbena mamono, kendo pwodha kuom richona.

3Ayie ni timbena mono,

kendo gichando chunya seche duto.

4 Rumi 3.4.In kendi ema asekethoni, ka atimo gik ma ok ler e nyimi.

Kuom mano, ayie ni in kare kiyala, kendo ka ing’adona bura.

5Asebedo katimo richo chakre ndalo mane onywolae.

Adier, nyaka chieng’ mane mama omakoe ichna, asebedo jaricho.

6To chuny man gi adiera ema idwaro,

omiyo pong’ parona gi riekoni.

7Golna richona, eka abed maler,

kendo lwoka mondo abed matar moloyo pe.

8We mondo ayud mor maduong’.

Kata obedo ni isegoya, mi itura kamano,

to anachak abed mamor kendo

9Geng’ wang’i ni richona,

kendo lwok timbena mamono duto.

10A Nyasaye, chuena chuny manyien,

kendo miya paro malong’o mopong’ gi luor.

11Kik iriemba e wang’i,

bende kik imaya Roho mari maler.

12Duogna mor mane an-go kane iwara,

kendo mi chunya obed gi luor.

13Eka anapuonj joricho chikeni, mi giniduog iri.

14A Nyasaye ma jawarna, kik iwe atho nikech richona,

eka abiro pako timbeni makare gi dwol maduong,

15Yaw dhoga mondo awuo, to abiro paki.

16Ka da bed ni idwaro misengni, to da achiwoni.

To ok iyie kata mana gi misengni miwang’o pep.

17A Nyasayee, misango midwaro en chuny mobolore,

nikech ok nidagi chuny motur kendo mojok gi richo.

18Bed mang’won ni dala mar sayun, A Nyasaye, kendo konye.

Ee, chak iger ohinga mar Jerusalem.

19Eka inibed mamor gi misengni motimni kaka chik dwaro,

kendo ruedhi nochiw ka misengni e kendoni mar misango.

ZABURI 52

Sunga ma onge tiende

1In ng’ama ratego, ang’o momiyo isungori nikech richoni?

Hera mar Nyasaye osiko pile nyaka chieng’.

2Ichano timbe ma idwaro hinyogo ji,

kendo lewi mihangogo ji bith ka wembe.

3Ihero timbe maricho moloyo mabeyo

kendo miriambo berni moloyo adiera.

4Ihero chwanyo chuny ji gi weche mag miriambo.

5Kuom mano, Nyasaye notieki chuth.

Obiro maki, mi oyudhi oko e piny joma ngima!

6Joma oluoro Nyasaye none gima otimoreni,

mi ginibed maluor.

Gininyieri, ka giwacho niya,

7"Neyeuru ng’at mane ok ogeno kuom Nyasaye,

to ogeno mana kuom mwandune mathoth,

kendo pakore gi richone!"

8To an, achalo gi yadh zeituni,

ma dongo maber e bath od Nyasaye,

nimar ageno kuom hera mosiko mar Nyasaye nyaka chieng’.

9A Nyasaye, abiro goyoni erokamano pile kuom gik ma isetimo,

kendo ka an e kanyakla mar joma oheri, to anahul ni iber.

ZABURI 53

Fup dhano gi richone

(Zaburi 14)

1 Rumi 3.10-12.Joma ofuwo wacho e chunygi niya, "Nyasaye ongee!"

Giduto gin joma okethore,

kendo gisetimo gik maricho miwuoro.

Onge kata ng’at achiel matimo gima ber!

2Nyasaye rango ji gie polo,

mondo one ane ka nitie joma riek kendo malame.

3To giduto giseweye,

kendo gisedwanyore mana maromre.

Onge kata achiel kuomgi matimo tim makare.

4Nyasaye penjo niya,

"Joma timbegi richogi onge gi rieko koso?

Gichamo joga ka joma chamo kuon,

to ok gilama ngang’!"

5To kihondko ma pok ginenoe nyaka nene biro makogi,

nikech Nyasaye keyo choke joma kwede.

Nologi chuth, mi giyud wichkuot, nikech Nyasaye osedagigi.

6Mad jo-Israel yud resruok moa Sayun!

Nyikwa Jakobo nobed mamor,

e kinde ma Ruoth Nyasaye nochak omi joge dhi nyime maber.

Ee, jo-Israel nobed moil!

ZABURI 54

Lemo mar geng’o wasigu

1A Nyasaye, resa gi tekoni,

kendo ng’ad bura ma nyiso ni aonge ketho.

2Winj lemona, yaye Nyasaye,

kendo chik iti ni wechena.

3Josunga biro mondo omonja.

Ee, jokwinyo dwaro nega. Gin ji ma ok dew Nyasaye.

4An to, ang’eyo ni Nyasaye e jakonyna.

Adier, Ruoth ema rito ngimana.

5Richo wasika onego odog e wigi giwegi!

A Ruoth Nyasaye, tiekgi nikech in jaadiera.

6A Ruoth Nyasaye, abiro timoni misango gi mor,

kendo abiro goyoni erokamano, nikech iber.

7Iseresa kuom thagruokna duto,

kendo aseneno ka olo wasika kaka chunya dwaro.

ZABURI 55

Lemo mikwayogo Nyasaye mondo otiek wagengni

1A Nyasaye, winj lemona,

kendo kik ipandna wang’i ka aywakni,

2to yie iwinja, kendo idwoka.

Aonge gi kue nikech thagruok ma an-go.

3Chunya chandore nikech bwok ma wasika bwogago,

kod thir ma wasika thirago.

Gimiya chandruok mathoth,

kendo giyanya ka gikecho.

4Luoro ohewa, kendo masiche mag tho ohinga.

5Kihondko omaka, kendo atetni.

Ee, masiche opong’o chunya.

6Da abed gi bwomba ka akuru,

to da ahuyo, mi adhi mabor mondo ayud kue!

7Adier, da ahuyo mi adhi mabor ahinya,

kendo da agero dalana e thim.

8Da areto, mondo ayud kama abwokie,

mondo yamo mager gi koth morweyo kik hinya.

9A Ruoth, tiekgi kendo roch wechegi,

nikech lweny kod timbe mag mahundu ema aneno e dala.

10Giidho ewi ohinga mar dala,

ka giwuotho e wiye alwora odiechieng’ gotieno,

kendo dala opong’ gi timbe mamono gi anjawo.

11Masira ni kuonde duto,

bende yore mag dala opong’ gi weche maricho kod wuondruok.

12Ka da bed ni jasigu ema jara, to da adhil adhila.

Kata ka da bed ni ng’at mapiem koda ema sungorena to da apondone.

13To kara odoko mana ni in, ng’at mwaromgo,

ma jawuodha kendo ma osiepna mahero.

14Ne wagoyo kodi mbaka mamit,

kendo ne wadhi kodi e Hekalu

kaachiel gi oganda mane ochokore.

15Onego wasika yud tho apoya,

mi gidhi e piny joma otho ka pod gingima!

Richo opong’o miechgi kod chunygi.

16To an akwayo Ruoth Nyasaye mondo okonya,

kendo ang’eyo ni obiro resa.

17Aywak kendo achur okinyi gi odiechieng’ kod otieno,

kendo ang’eyo ni obiro winjo ywakna.

18Kata obedo ni wasika thoth kamano,

to Nyasaye biro dwoga kangima

kaa e lweny ma akedoe kodgi.

19Nyasaye ma osebedo Ruoth nyaka nene

biro winja kendo biro loyogi.

To gin, onge gima ginyalo timo, nikech ok giluore.

20Jowuodha machon ne omonjo osiepene,

moketho singruokne kodgi.

21En jambola, to chunye opong’ gi sigu.

Adier, wechene yom ka mo,

to kara gibitho mana ka ligangla mowuodhi e olalo!

22Ket chandruokni ni Ruoth Nyasaye, to obiro konyi.

Ok nowe mondo olo ng’at maber.

23Jonek gi jomriambo ok nodag aming’a.

In Nyasaye ibiro wito jogo e bur matut.

An to abiro geno kuomi.

ZABURI 56

Lemo mar geno kuom Nyasaye

1A Nyasaye, kecha, nikech wasigu kiya mondo ohinya.

Ee, gisanda sa duto.

2Odiechieng’ duto joma mon koda kiya.

Joma kedo kodago ng’eny!

3A Nyasaye Maduong’ Moloyo, ka luoro omaka,

to aketo genona kuomi.

4Ageno kuom Nyasaye, kendo apako singruok mare.

En ema ageno kuome. Omiyo ok anyal bedo maluor.

Ere gima dhano adhana ditima?

5Wasika kelona chandruok e gimoro amora matimo.

Kinde duto gisiko giparo mana kaka di gihinya!

6Gichokore kama opondo, kendo ging’iyo gik moko duto ma atimo,

ka gikiya mondo ginega.

7A Nyasaye, kumgi nikech richogi.

Tiekgi gi mirimbi.

8Ing’eyo chandruokna duto, kendo isendikogi e kitapi.

Pi wang’a bende isekano.

9Chieng’ ma aywakni, to wasika noringi

kendo ang’eyo ni Nyasaye ema konya.

10Ageno kuom Nyasaye, kendo apako singruok mare.

Adier, anadend singruok mar Ruoth Nyasaye.

11En ema ageno kuome, omiyo ok anyal bedo maluor.

Ere gima dhano adhana ditima?

12A Nyasaye, anachiwni gima asesingora.

Ee, anachiwni mich mar erokamano,

13nikech iseresa e tho, kendo ok iweyo apodho,

mi koro awuotho mana e nyimi, yaye Nyasaye,

ka abet e ler marieny kuom joma ngima.

ZABURI 57

Lemo mar resruok e lwet wasigu

(Zaburi 108.1-5)

1Kecha, A Nyasaye! Yie ikecha,

nikech aringo iri mondo ayud kar konyruok.

Ee, ayueyo e tipo mar bwombeni nyaka masiche duto kadhi.

2Aywak ni Nyasaye Maduong’ Moloyo.

En e Nyasaye ma miya gik moko duto ma adwaro

3obiro dwoka gie polo, mi oresa,

kendo enolo joma monja.

Nyasaye biro nyisa adierane kod herane mosiko.

4Anindo e kind sibuoche ma dwaro chamo ji.

Lekegi to chalo gi ligangla ma dhoge bith.

5A Nyasaye, nyis tekoni gi e kor polo,

kendo duong’ni maler bende mondo onenre e piny duto.

6Wasika osechikona obadho mondo omaka,

omiyo chunya chandore.

Adier, ne gikunyo bur e wang’ yora,

to gin giwegi ema ginyumoree.

7Aikora, A Nyasaye, aikora chuth!

Anawer kendo anapaki.

8In chunya, chiew!

Nyatiti gi orutu, un bende chakuru ywak!

An to abiro chiew kogwen.

9A Ruoth Nyasaye, anagoni erokamano e kind ogendini.

Ee, anapaki e kind ji,

10nimar herani mosiko kod adierani tundo e polo.

11A Nyasaye, nyis tekoni gi e kor polo,

kendo duong’ni maler bende mondo onenre e piny duto!

ZABURI 58

Lemo mikwayogo Nyasaye mondo okum joricho

1Un ruodhi marateke, bende uyalo ji maber,

ka ung’ado bura kare e kind ng’ato gi wadgi?

2Ooyo, ok utim kamano, to uparo mana richo ma udwaro timo,

kendo utimo timbe mahundu e piny.

3Joricho timbegi obam e ngimagi duto.

Giwacho miriambo, chakre chieng’ monywolgie.

4Gitimo kwiri mana ka tond buya,

5kendo gidino itgi mana ka thuol ma otamore winjo dwond jabo thuol,

kata bed ni ower mamit machal nadi.

6A Ruoth Nyasaye, muk lekegi.

Ee, tur leke sibuoche magergi!

7Onego gidwon nono ka pi mopuk e lowo,

kendo onego giner ka lum minyono e wang’yo.

8Mad gichal gi ndach kamnio maleny, kendo lal nono,

kata mad gichal gi nyathi monywol kosetho, ma ok oneno chieng’.

9Ibetogi ka bungu, ka ok ging’eyo.

Nyasaye biro terogi mabor ka pod gingima, kokecho.

10Joma kare to nobed mamor ka gineno kikumo joricho,

kendo giniyor remb jorichogo.

11Bang’e ji nowach niya,

"Kara nitie pok ma joma kare yudo!

Adier, nitie Nyasaye mang’ado ni piny bura!"

ZABURI 59

Lemo mar yudo resruok e lwet wasigu

1A Nyasacha, resa kuom wasika.

Gola e lwet jogo mamonja.

2Resa kuom jorichogo, kendo konya kuom jonekgo.

3Ok aseketho, kata timo gimoro marach,

to joma kwinygo chokore mondo omonja,

kendo gikiya mondo ginega.

4An to aonge gi ketho ma dimi girikni mondo gibuka.

A malo, Ruoth Nyasaye Manyalo Gik Moko Duto, mondo ibi ikonya.

5Bi iwuon mondo ine gi wang’i, yaye Nyasach Israel!

Chiew mondo ikum ogendini ma ok onge’eyi,

kendo kik ikech andhoke ma jorichogo.

6Giduogo godhiambo,

kendo gilworore e dala, ka gigueyo ka guogi.

7Winjie weche manono ma giwachogo!

Lewgi bith ka ligangla

to eka pod giwacho niya,

"Ere ng’ama biro winjowa?"

8To in, Ruoth Nyasaye, inyierogi anyiera,

kendo ikawo ogendini duto matin.

9Yaye, lwandawa, in ema ageno kuomi.

A Nyasaye, in e kar konyruokna.

10Nyasacha mohera biro biro ira.

Obiro nyisa wasika koselo kaka adwaro.

11A Nyasaye, dak ineggi, nimar dipo ka wi joga owil?

Kegi gi tekoni, mi itiekgi chuth, A Ruoth ma okumbawa.

12Richo nie dhogi, kendo giwacho mana weche mamono lilo,

omiyo sungagi ema onego lokrenigi obadho ma makogi!

13Tiekgi gi mirimbi, mi girum chuth,

nikech gikuong’o ji, kendo giriambo.

Eka ji duto nong’e ni Nyasaye ema rito Israel,

kendo ni lochne olandore e piny ngima.

14Wasika duogo godhiambo,

kendo gilworore e dala, ka gigueyo ka guogi.

15Giwuotho e dala koni gi koni ka gidwaro chiemo,

kendo ginur ka ok giyud moromogi.

16An to nabed ka apako tekoni.

Okinyi kokinyi anawer kapako herani mosiko,

nikech isebedona kar konyruok.

17A lwandana, anapaki gi wer.

In e kar konyruokna, yaye Nyasaye,

bende in ema ihera.

ZABURI 60

Lemo mar yudo resruok e lwet wasigu

(Zaburi 108.6-13)

1A Nyasaye, isedagiwa, kendo isemiyo olowa.

Mirima osemaki kodwa, to koro yie iduog irwa.

2Isemiyo piny otetni, mobarore tiarara,

to koro los kuonde mobarorego, nimar ochiegni kethore chuth.

3Isemiyo jogi oneno thagruok mang’eny miwuoro!

Adier, isemiyo wakwang’ ka joma omadho kong’o makech!

4Ne ichungo bandera, mondo joma oluori ochokre,

to ne gilokore, mi giringo wasikgi.

5Reswa gi tekoni, kendo winj lemowa,

mondo joma ihero oyud konyruok.

6Nyasaye nowuoyo gie kar dakne, kowacho niya,

"Kaka koro aselocho, abiro dhi mondo apog dala mar Shekem,

kaachiel gi holo mar Sukoth ni joga.

7Piny Gilead gi piny Manase gin maga.

Efraim en oguta, kendo Juda en ludha mar loch.

8Piny Moab to nobed mana karacha mar lwok,

kendo Edom nobed kama aboloe wuochena.

Bende jo-Filistia ne paro ni diloya, mi go mahu adier?"

9A Nyasaye, en ng’a mabiro tera e dala mochiel motegno?

Koso en ng’a ma notelna ka tera e dala mar Edom?

10Bende en adiera ni isedagiwa?

Donge ibiro dhi e lweny gi jolwenjwa?

11Konywa kedo gi wasikwa,

nimar kony mar dhano ok nyal gimoro!

12Ka Nyasaye konyowa, to wabiro kedo gi chir,

nikech en ema obiro loyonwa wasikwa.

ZABURI 61

Lemo mar geno kony moa kuom Nyasaye

1A Nyasaye, winj ywakna, kendo chik iti ni lemona.

2Ka chunya chandore kuma bor gi dala, to aluongi.

Ting’a malo, iketa ewi lwanda mohinga gi bor mondo aresra,

3nimar in e kar konyruokna,

kendo in e ohinga ma sirona wasigu.

4We adag e hembi kuom ngimana duto,

mondo ayud resruok e tipo mar bwombeni.

5A Nyasaye, isewinjo singruokna,

kendo isemiya mwandu ma joma oluori yudo.

6Yie imed ruoth higni mang’eny mondo odag aming’a.

7Onego orit piny nyaka chieng’, ka in kode, A Nyasaye.

Ee, rite gi herani mosiko kod adiera mari.

8Eka abiro paki gi wer nyaka chieng’,

kendo pile abiro chiwoni gik ma asesingora ni nachiw.

ZABURI 62

Nyasaye kende e kar konyruok

1Nyasaye kende ema ayiengora kuome,

kendo resruokna wuok mana kuome.

2En kende e lwandana kendo jawarna.

Adier, en e kar konyruokna, omiyo ok anyal yiengni.

3Un duto ubiro monjo ng’at achielni nyaka karang’o mondo unegi?

To ochalo mana gi ohinga mobam madwaro podho,

kata chiel mohungore konchiel!

4Udwaro gole mondo oa e duong’ne,

kendo umor gi wacho miriambo.

Uguedhe gi dhou maoko,

to chunyu maiye kuong’ore akuong’a.

5Nyasaye kende ema ayiengora kuome.

Ee, en ema aketo genona kuome.

6En kende e lwandana kendo jawarna.

Adier, en e kar konyruokna, omiyo ok anyal yiengni.

7Warruokna gi nyinga maber wuok mana kuom Nyasaye.

En lwandana ma ageng’orae, kendo en e kar konyruokna.

8Un jowa, genuru kuom Nyasaye kinde duto.

Nyiseuru chandruok duto ma ungo,

nimar en e kar konyruokwa.

9Adier, dhano chalo mana gi muya, kendo onge gima onyalo.

Ka ikete e rapim, to ok opek kata matin.

Oyot moloyo muya!

10Kik uket genou kuom timbe mahundu,

kendo kik ugen yudo gimoro e yor mecho.

Kata ka mwandu omedore, to kik ugen kuomgi.

11Pile asewinjo ka Nyasaye wacho ni teko duto gin mage,

12 Ayub 34.11; Jer 17.10; Math 16.27; Rumi 2.6; Fweny 2.23.kendo ni
herane osiko mochwere.

A Ruoth Nyasaye in iwuon imiyo ng’ato ka ng’ato, pok maromre gi timne.

ZABURI 63

Siso mar ng’eyo Nyasaye

1A Nyasaye, in e Nyasacha,

kendo agombo mondo aneni.

Siso omaka kodi,

kendo riyo mar ng’eyi oloya

mana kaka piny motwo gombo koth.

2Kuom mano, we aneni e kar dakni maler,

mondo aneye tekoni gi duong’ni.

3Herani mosiko ber moloyo bedo mangima, omiyo abiro paki.

4Abiro goyoni erokamano e kinde duto mag ngimana,

kendo analami, kating’o bedena malo.

5Chunya nobed mamor mana ka ng’ama ochamo ondhudho kod mo,

moyieng’, kendo napaki ka awer gi mor.

6Ka anindo e kitandana, too in ema apari.

Ee, otieno duto aparo mana in,

7nikech pile isebedo konyruokna.

Awer gi ilo ka ayueyo e tipo mar buombeni.

8Apadora kuomi, kendo lweti rita maber.

9To joma temo nega biro dhi e piny joma otho.

10Adier, noneggi e lweny,

kendo ondiegi ema nocham ringregi.

11Ruodhwa to nobed mail nikech Nyasaye,

kendo jogo duto matimo singruok e nying Nyasaye

bende nobed mamor.

Jomriambo to noum dhogi!

ZABURI 64

Lemo mar yudo resruok e lwet wasigu mobuto

1A Nyasaye, winj ywakna, nikech an e chandruok.

Konya kuom bwok ma wasika bwogago.

2Rita kuom gik ma joricho dwaro timona,

kendo konya e lwet joma timbegi mono.

3Gipiago lewgi mana ka ligangla,

kendo gichielo weche mager mana ka asere.

4Gipondo kendo gichielo joma beyo gi aserni.

Ee, gichielogi apoya, ka ok giluoro gimoro.

5Gijiwore kendgi giwegi kuom timbegi maricho,

kendo gipenjore mana kama onego gichikie obathgi,

ka giparo ni onge ng’ama nenogi.

6Gichano timbegi maricho gi rieko maling’ling’.

Yaye! Chuny dhano gi parone lich manade!

7To Nyasaye tiekogi gi aserni mage,

kendo gipo mana ka ohinygi malit.

8Weche ma giwacho giwegi ema nomi ologi.

Ji duto ma onenogi biro goyonigi siboi,

9kendo nobed maluor.

Ginihul gima Nyasaye osetimo,

kendo ginipar matut kuom timbene madongo.

10Joma kare duto nobed gi ilo,

nikech gima Ruoth Nyasaye osetimo.

Giniyud konyruok kuome, kendo ji duto mabeyo nopake.

ZABURI 65

Wer mipakogo Nyasaye kuom guedho piny

1A Nyasaye, ji nyaka paki Sayun,

kendo chiwni gik ma gisesingore,

2nikech in e Nyasaye mawinjo lemo mag ji.

Ji duto biro biro iri nikech richogi.

3Yaye, kethowa ohingowa, to in ema ing’wononwa kuomgi.

4Joma iyiero mondo obi odag e odi maler gin johawi.

Gik mabeyo manie odi biro romowa.

Gin gik moguedhi mag Hekalu magi maler.

5A Nyasachwa kendo jawarwa,

idwokowa kitimo gik madongo miresowago.

In ema ji duto modak e piny ogeno kuomi,

koda ka joma odak kuonde maboyo loka nam.

6Iguro gode gi tekoni mondo gisik kuonde ma iketogie.

Mano nyiso tekoni maduong’.

7Ikueyo wuo mar nam gi mar apaka.

Koko mar ogendini bende ikueyo.

8Kata mana joma odak kuonde maboyo bedo maluor

ka owinjo gik madongo ma isetimo.

Timbeni kelo mahu mar mor e tung’ piny gi tung’ piny.

9Pile iguedho piny kikelo koth ma miyo obedo momew.

Aoreni ok duon, kendo gimiyo puothe nyak maber

Mano e kaka iguedho piny!

10Ikelo koth mathoth e puothe mopur,

kendo imiyogi bedo mang’ich.

11Iseguedho piny, omiyo wayudo cham maber.

Kamoro amora ma idhiye, cham ng’enyie.

12Lege duto jamni opong’o,

kendo kor gode duto otimo mor lilo.

13Rombe opong’o pewe, kendo holni duto cham onurie.

Omiyo gode gi pewe gi holni goyo koko

kendo wer nikech gimor.

ZABURI 66

Wer mipakogo Nyasaye kuom timbene madongo

1Un ji duto, pakuru Nyasaye ka ukok gi mor.

2Weruru nyinge maduong’ kumiye pak mang’ongo.

3Pakuru Nyasaye niya,

"Mano kaka gik mitimo lich miwuoro!

Tekoni duong’ ahinya, omiyo wasiki kulore gi luoro e nyimi.

4Ji duto modak e piny lami kendo paki,

ka gimiyo nyingi duong’."

5Biuru mondo uneye gik madongo ma Nyasaye osetimo ni ji.

6 Wuok 14.21; Josh 3.14-17.Ne oloko nam odoko lowo motwo,

mi kwerewa ong’ado aora gi tiendegi!

Kanyo ne gibedo mamor nikech gima ne otimo.

7Orito piny gi tekone nyaka chieng’,

kendo orango gik ma ogendini timo.

Kuom mano kik ji moko tem ni piem kode!

8Un ogendini duto, pakuru Nyasachwa,

kendo dwondu mupakego mondo owinji.

9En ema oseritowa mangima,

kendo ok oseweyo wachwanyore mi wapodho.

10A Nyasaye isepwodhowa mana kaka ipwodho fedha gi mach.

11Ne iweyo wamoko e obadho,

mi imiyowa thagruok maduong’.

12Ne iweyo wasikwa onyonowa,

mi mach owang’owa, kendo ohula oywoyowa,

to koro isekelowa kama wanyalo yweyoe.

13Abiro kelo misengni miwang’o pep e hekalu mari,

ka achiwoni gik mane asingora.

14Kane an e chandruok ne asingora ni natimni misengni.

Emomiyo koro abiro chiwo jamni machwe

mondo owang’ e kendo mar misango,

15kendo iro mar imbe miwang’o nodumni mamit ka ubani.

16Un ji duto muluoro Nyasaye,

biuru mondo anyisu gik ma osetimona.

17Ne aywakne mondo okonya,

kendo ne aikora mar pake gi wer.

18Ka dine bed ni richo mitna,

to Ruoth Nyasaye dine ok owinja.

19To osewinja adier, kendo osechiko ite ni lemona.

20Apako Nyasaye, nikech ne ok odagi lemona,

to osiko ohera pile.

ZABURI 67

Wer mijiwogo Ogendini mondo opak Nyasaye

1A Nyasaye, kechwa mondo iguedhwa,

kendo rangwa gi ng’wono.

2Eka mondo piny duto ong’e yoreni,

kendo ogendini duto bende ong’e teko miseresogo ji.

3A Nyasaye, onego ogendini duto paki. Adier, ogendini duto mondo opaki!

4Onego ogendini duto bed mamor, kendo wer gi ilo,

nikech ing’adonigi bura gi adier, kendo itelonigi duto.

5A Nyasaye, onego ogendini duto paki.

Adier, ogendini duto mondo opaki!

6Piny osechiek maber!

Nyasaye ma Nyasachwa oseguedhowa.

7Ee, Nyasaye oseguedhowa adier,

omiyo ji duto onego omiye luor, kamoro amora ma gidakie.

ZABURI 68

Wer ma jo-Israel pakogo Nyasaye kuom locho

1Nyasaye onego oa malo mondo oke wasike!

Jogo mamon kode onego oringe!

2Kaka yamo tero iro mabor,

e kaka Nyasaye bende biro riembogi mabor,

kendo kaka odok leny but mach,

e kaka joricho bende norum e nyim Nyasaye.

3To joma kare nobed gi ilo, kendo nobed mamor e nyime.

Adier, ginibed mamor malich!

4Weruru ni Nyasaye! Pakuru nyinge gi wer.

Ee, denduru Ng’ama ringo gi gache e boche polo.

Nyinge en Ruoth Nyasaye.

Beduru mamor e nyime.

5Nyasaye modak e Hekalu mare maler rango nyithi kiye, kendo rito mond
liete.

6En ema omiyo joma piny ochamo mier mondoo odagie,

kendo ogonyo joma otue, oketo kama ber.

Joma odage to nodag mana e piny motwo.

7A Nyasaye ma ruodh Sinai,

e kinde mane itelo ni jogi king’ado thim,

8 Wuok 19.18.piny noyiengni, kendo polo nomiyowa koth,

nikech biro mari, yaye Nyasach Israel.

9Ne imiyo koth maduong’ ochue,

mi oloso piny mane osebedo mool.

10Jogi iwuon nodak kuno.

Kuom ng’wononi nimiyo jochan gik ma gichando.

11Ruoth Nyasaye nogolo wach,

mi oganda maduong’ mar mon nolando wach maberno.

12Ruodhi gi jolwenjgi noringo lweny,

kendo mon manie mier nopogo gik moyaki.

13Ne gichalo akuche mobaw gi fedha,

kendo ma bwombegi obaw gi dhahabu,

To ere gima omiyo jou moko nodong’ adong’a dala,

karito rombe?

14Kane Nyasaye Manyalo Gik Moko Duto okeyo ruodhi e got Zalmon,

ne omiyo pe ochue kanyo.

15Bashan en got maduong’ manadi!

En got man gi tunge mang’eny maboyo,

16to un gode madongo kendo maboyo,

ere gimomiyo urango got mane Nyasaye oyiero mondo odagie kusungoru?

Ruoth Nyasaye biro dak kanyo nyaka chieng’!

17Kane Ruoth Nyasaye owuok Sinai kadhi e Hekalu mare,

ne en gi geche lweny madongo gana gi gana.

18 Efes 4.8.Oidho malo, ka otelo ni joma omako e lweny.

Bende oseyudo mich, koda ka kuom joma piem kode.

Ruoth Nyasaye nodag kanyo nyaka chieng’.

19Pakuru Ruoth Nyasaye mating’o chandruokwa pile.

En e Nyasaye ma warowa.

20Nyasachwa en Nyasaye makonyo ji.

Ruoth Nyasaye e Nyasachwa ma resowa e tho.

21Adier, Nyasaye nobar dier wi wasike.

Ee, nopuod wi jogo mosiko ka timo richo.

22Ruoth Nyasaye osewacho niya, "Abiro duogo wasiki ka agolo Bashan.

Adier, abiro duogogi, ka agologi e kude mag nam,

23mondo iyor rembgi

kendo guogi magi onang’ remo mang’eny kaka ginyalo."

24A Nyasaye, kibiro, to ji duto neni,

Ee, ji neni, A Nyasaye ma Ruodha,

kidonjo e Hekalu mari gi duong’.

25Jower otelo, to jogo thum luwogi

ka nyiri magoyo nyiduonge ni e diergi.

26Giwer ka giwacho niya,

"Pakuru Nyasaye e chokruok mar joge.

Un duto nyikwa Israel, pakuru Ruoth Nyasaye."

27Dhood Benjamin, ma en dhoot matinie moloyo, ema okwongo biro.

Bang’e jotend Juda biro gi ogandagi,

kendo jotend Zebulun gi jotend Naftali luwogi.

28A Nyasaye, nyis tekoni ma isekonyowago

29e Hekalu mari man Jerusalem,

kama ruodhi kelonie chiwo.

30To kwer piny Misri,

machalo gi le mager modak e odunduno,

kendo kwer ogendini mamoko,

machalo kweth ruedhi gi nyiroye.

Giduto mondo gikulreni, ka gikeloni fedha.

Ka ogendini duto mohero lweny.

31Joote madongo moa Misri nobi iri.

Jo-Ethiopia to noting’ bedegi malo ka lami, A Nyasaye.

32Weruru ni Nyasaye un ogendini mag piny.

Ee, weruru wende pak ni Ruoth Nyasaye.

33Weruru ni Ng’ama ringo gi gache e kor polo ma nyaka nene.

Winjeuru ka okok gi duol maduong’

34Huluru teko Nyasaye!

Duong’ne okwako Israel, kendo tekone nenore e kor polo.

35Mano kaka Nyasach Israel lich e Hekalu mare!

Ochiwo teko gi loch ni joge.

Pakuru Nyasaye.

ZABURI 69

Ywak mar resruok

1A Nyasaye, resa,

nimar pi oima, mochopo e ng’uta!

2Kendo anyumora e chuodho matut,

kama onge lowo motegno ma anyalo chungoe.

Adier, an e chuny pi matut,

kendo apaka chiegni tera.

3Aseywak ni mondo okonya,

mi aol, kendo dwonda rama!

Wengena bende oowore kuom rangi mondo ikonya.

4 Zab 35.19; Joh 15.25.Joma mon koda kayiem nono ng’eny,

moloyo yie wiwa gi ng’eny,

bende joma hangona wach kendo dwaro nega, rateke mokadho!

Ne gichuna mondo amigi gik mane ok akwalo.

5A Nyasaye, ing’eyo kaka fupa chalo,

kendo onge richona kata achiel ma ikia.

6Kik iwe akel wichkuot ni joma ogeno kuomi,

A Ruoth Nyasaye Manyalo Gik Moko Duto.

Kik iwe akel ayany ni jogo malami, yaye Nyasach Israel.

7Aseyudo chuny malit ka ji yanya nikech in,

kendo wiya okuot ma ok anyal ting’o wang’a.

8Achalo ni owetena ka ng’ama pok gineno.

Joodwa to achalonigi mana japiny moro nono.

9 Joh 2.17; Rumi 15.3.Hera ma aherogo Hekalu mari wang’o chunya ka mach,

kendo ayany ma ji yanyigo ema koro iyanyago.

10Abolora kasando ringra kendo ka atueyo chiemo,

to ji yanya ayanya.

11Arwakora gi pien gugru, to ginyiera anyiera.

12Gikuodha e dala, kamoro amora ma giwuothoe

kendo jomer chuogona wer ma gijarago.

13A Ruoth Nyasaye, an to abiro lami.

Dwoka, yaye Nyasaye, e sa asaya mihero, nikech herani duong’

kendo nimar irito singruok mane itimo ni niwar ji.

14Resa, kik anyumra e chuodho,

kendo rita kuom wasika,

bende kik iwe pi matut tera.

15Kik iwe ohula ywoya,

kendo kik iwe anim e kut,

kata kik iwe bur liel mwonya.

16A Ruoth Nyasaye, dwoka nikech ber mar herani maduong’ mosiko.

Bi ira kuom ng’wononi maduong’.

17An jatichni, kik ipandna wang’i,

to yie idwoka sani nikech an e chandruok maduong’.

18Bi mondo iwara, kendo iresa e lwet wasika.

19In ing’eyo kaka ji miya chuny lit,

kendo ing’eyo kaka gijara kendo gikuodo wiya,

wasika duto bende ineno.

20Ayany ma ji yanyago osenego chunya ma onge kaka akony.

Ne ageno ni ji dikecha, to ne ok aneno.

Bende ne aparo ni dayud kony, to ne ok ayudo.

21 Math 27.48; Mar 15.36; Luka 23.26; Joh 19.28, 29.Kane kech kaya,

to ne gimiya mana kwiri mondo acham,

kendo kane riyo oloya, to ne gimiya mana kong andwayo mondo amadhi.

22 Rumi 11.9, 10.Chiembgi giwegi ema mondo obednigi obadho,

kendo sewni ma gitimo onego okelnigi masira!

23Wang’gi mondo oimre, kik ginen,

kendo imi dendgi osik ka kirni.

24A Nyasaye, onego ito mirimbi mager kuomgi,

kendo sandgi malit kikecho.

25 Joote 1.20.Onego kambigi dong’ nono,

maonge kata ng’at achiel modong’ ka ngima e hembe,

26nimar gisando ng’ama isekumo,

kendo gigoyo siboi ni joma isehinyo!

27Kumgi kuom richogi duto,

kendo kik iwe giyud warruok moa kuomi.

28 Wuok 32.32; Fweny 3.5; 13.8; 17.8.Onego ruch nyinggi oko e kitap
ngima,

bende onego kik kwan-gi kaachiel gi joma kare.

29An to an jachan kendo rem rama,

omiyo ting’a malo kendo resa, a Nyasaye.

30Abiro pako Nyasaye gi wer,

kendo abiro miyo nyinge duong’, ka agoyone erokamano.

31Mano biro miyo Ruoth Nyasaye mor, moloyo misango motimne gi rwath,

kata bed mana ni en rwath maber manade!

32Ka jochan neno kamano, to gibiro bedo mamor,

kendo jogo malamo Nyasaye, chunygi biro duogo.

33Ruoth Nyasaye winjo ywak jochan,

bende wiye ok wil gi joge motue.

34Un polo gi piny kod nembe,

kaachiel gi gik moko duto manie iu,

pakuru Nyasaye.

35Enores Sayun, kendo nochak oger miech Juda.

Joge nodag kuno, kendo nobed weg piny.

36Ee, nyikwa jotichne nokaw pinyno,

kendo jogo mohere nodag kuno.

ZABURI 70

Lemo mar kwayo konyruok

(Zaburi 40.13-17)

1A Nyasaye, resa!

Reti piyo mondo ikonya, yaye Ruoth Nyasaye.

2We joma dwaro ketho ngimana wigi okuodi, mi ng’eng’ nono,

bende jogo ma giyo ka mor ni ahinyora,

onego dwok chien ka wigi okuot.

3Ee, joma goyona siboigo onego odhier nono nikech ologi.

4To ji duto mabiro iri onego bed mamor kendo mail.

Onego ji duto mohero warruok maa kuomi wach pile niya,

"Mano kaka Nyasaye duong’!"

5An jachan kendo ok anyal yudo kaka akonyora,

omiyo yie ibi ira piyo, yaye Nyasaye.

In e jakonyna kendo jawarna.

A Ruoth Nyasaye, kik ideki!

ZABURI 71

Lemo mar jaduong’

1A Ruoth Nyasaye, in ema ageno kuomi.

Kik iwe loya, mi wiya kuodi,

2to ka in Nyasaye makare, konya kendo resa.

Chik iti iwinj gima awacho, mondo iwara.

3Bedna lwanda ma aresorae, kendo ohinga motegno mogeng’a.

To adier, inie lwandana kendo ohingana.

4A Nyasaye, resa kuom joricho.

Ee, gola e teko joma ger ma timbegi mono.

5Ruoth Nyasaye, aketo genona kuomi,

mana kaka asebedo ka atimo chakre aa e nyathi.

6Asetenora kuomi nyaka ne nywola,

bende isebedo kirita nyaka ne aa ei mama.

Pile abiro bedo ka apaki.

7Ngimana osebedo ka odhiero ji mang’eny,

to in e jaritna maratego.

8Odiechieng’ duto asiko ka apaki,

kendo ahulo duong’ni maler.

9Kik koro idaga ni ati!

Adier, kik tinde ijwang’a ni tekra orumo.

10Wasika chano kaka diginega.

11Giwacho niya, "Nyasaye osejwang’e!

Walaweuru mondo wamake, nikech onge ng’ama nyalo rese!"

12A Nyasaye, kik ibed mabor koda,

to yie ikonya piyo, yaye Nyasacha.

13Joma nega onego lo kendo rum.

Adier, mad kuod wi joma dwaro hinya, mi ng’eng’ nono.

14An to pile abiro keto genona kuomi,

kendo anamed mana paki.

15Anahul timni makare,

kendo pile anawuo kuom warruok maa kuomi,

kata obedo ni otut modhiera winjo kamano.

16Ruoth Nyasaye, anapak timbeni madongo,

kendo anahul timni makare. Ee, anahul timni kende

17A Nyasaye, isepuonja nyaka ne aa e nyathi,

kendo ndalona duto asebedo ka ahulo timbeni miwuorogo.

18To kaka koro ati, kendo wiya oselokore lwar,

yie kik ijwang’a, yaye Nyasaye!

Bed koda ka ahulo tekoni gi duong’ni ni tienge duto mabiro.

19A Nyasaye, timni makare tundo nyaka e polo malo!

Isetimo gik madongo, omiyo onge ng’ama romo kodi.

20Isemiyo aneno chandruok gi rem malit,

to ang’eyo ni ibiro meda teko, kendo ibiro gola e liel.

21Ibiro meda duong’ moloyo,

kendo ibiro chako ikueyo chunya.

22A Nyasaye, abiro paki ahinya gi thum, nikech in jaadiera.

Abiro weroni wende gi thum, yaye Ng’ama Ler mar Israel.

23Anakog gi mor, ka agoyoni thum

Adier, abiro wer gi tekra duto, nikech isewara.

24Pile anawuo kuom timni makare,

nikech joma ne dwaro hinya oselo, mi wigi okuot.

ZABURI 72

Loch Ruoth Makare

1A Nyasaye, puonj ruoth mondo ong’ad bura mana gi adierani,

kendo ipuonje timni makare.

2Kamano enorit jogi gi adiera,

kendo notel ni jochan e yo makare.

3Ji modak e gode madongo gi matindo onego odag maber gi kue.

4Ruoth onego ong’ad bura kare ni joma chandore,

kendo okony jochan, mi olo joma thirogi.

5Onego jogi sik kalami ndalo duto,

mana kaka chieng’ gi due osiko ka rieny.

6Ruoth onego ochal gi koth machue

kendo miyo piny bedo mang’ich.

7Tim makare onego olandre e ndalone,

kendo ji onego odhi maber nyaka chieng’.

8 Zek 9.10.Pinye nochakre e bath nam man yo podho chieng’,

kendo nochakre aora Yufrate nyaka tung’ piny.

9Ogendini modak e piny motwo nokulre e nyime,

kendo wasike noriere piny tir kobolore.

10Ruodhi mag Spania kod mag pinje manie dier nam nogolne osuru,

kendo ruodhi mag Arabu gi mag Ethiopia bende nokelne mich.

11Kamano ruodhi duto nokulrene, kendo ogendini duto notine.

12Ka joma odhier oywakne, to oreso,

kaachiel gi jochan kod joma onge gi ng’ama dikonygi.

13Okecho joma ithiro kendo modhier,

bende oreso ngima jochan.

14Ogologi e thagruok, kendo e timbe mahundu,

nimar okwano ngimagi ka gima nengogi tek.

15Ruoth mondo odag aming’a.

Onego oyud chiwo mar dhahabu moa Arabu.

Bende onego lemne kinde duto,

kendo hap Nyasaye mondo obed kode pile.

16Onego chiemo obed mang’eny e piny,

kendo cham machiek e gode

mondo obed mogundho ka chamb Lebanon.

Ji onego opong’ mier mana ka lum manie pap.

17Wich kik wil gi nyinge,

kendo humbe mondo osiki nyaka chieng’.

Ogendini duto mondo opake,

kendo onego ji duto kwa Nyasaye

mondo oguedhgi kaka oseguedho ruoth.

18Pakuru Ruoth Nyasaye ma Nyasach Israel!

En kende ema otimo gik malichgi.

19Pakuru nyinge maduong’ nyaka chieng’

kendo duong’ne maler mondo opong’ piny! Amin!

20Mano e giko lemo mag Daudi wuod Jesse.

ZABURI 73

KITABU MAR ADEK

(Zaburi 73—89)

Misach joricho

1Mano kaka Nyasaye ng’won ni jo-Israel!

Adier, ong’won ni jogo man gi chuny makare!

2An to ne achiegni podho, ka tiendena dwaro kier,

3nikech nyiego ne omaka gi josunga,

ka aneno kaka joricho mew.

4Rem ok ramgi; gin roteke, kendo dendgi ber.

5Ok githagre kaka ji mamoko thagore.

Adier, gionge gi chandruok ma ji mamoko nigo

6Mano emomiyo girwakore gi sunga mana ka ng’ama orwako thiwni,

kendo girwakore gi kwinyo mana ka ng’ama orwako kandhu.

7Wengegi ofinyo, kendo chunygi opong’ gi timbe mamono.

8Gicharo ji mamoko ka giwacho gik maricho,

kendo gisungore ka mbaka mag thiro ji mamoko ema gigoyo.

9Giwuoyo marach kuom Nyasaye manie polo,

kendo gigolo chike ni joma nie piny ka gisungore.

10Omiyo koda ka jo-Nyasaye odok irgi,

kendo oyie mamor gi gik moko duto ma giwacho.

11Giwacho niya, "Nyasaye ok bi ng’eyo!

Adier, Ng’ama Duong’ Moloyo ok bi fwenyo!"

12Mano e kaka joricho chalo.

Gin gi gik moko mang’eny, kendo pile mwandugi medore ameda.

13Kuom mano, a Nyasaye, aritora maler, ma ok amul richo,

mana kayiem nono,

14nimar achandora pile odiechieng’ duto,

ka ikuma okinyi kokinyi.

15To ka da bed ni ne asewacho weche ma kamago,

to da abedo andhoga ni jogi!

16Omiyo ne atemo matek mondo ang’e tiend wachno maber.

17To ne odhiera ng’eyo, nyaka ne adonjo e Hekalu mari,

eka awinjo gima notimre ni joricho e giko.

18Chutho iketogi kuonde makier, mi imiyo gilwar e tho.

19Itiekogi ka diemo wang’!

Masiche malich lal kodgi nono.

20A Ruoth Nyasaye, gichalo lek malal nono gokinyi,

ma, kichiew, to wiyi osewilgo.

21Kane iya owang’, mi chunya odoko malit,

22to ne abedo mofuwo ka dhiang’ e nyimi.

23Kata kamano, e kinde duto in koda, kimako lweta.

24Itelona, king’adona rieko,

kendo chieng’ giko inirwaka kar duong’.

25Ere ng’at moro ma an go e polo mak mana in?

Kuom mano, ere gimoro machielo ma anyalo dwaro e piny?

26Parona gi denda nyalo bedo manyap,

to in e tekra, A Nyasaye.

In kendi e mwanduna nyaka chieng’.

27Chutho, joma oweyi biro lal nono,

kendo initiek jogo ma ok oyie kuomi.

28An to aonge gi gima berna,

moloyo bedo machiegni kodi, yaye Nyasaye.

A Ruoth Nyasaye, in ema aseyieri mondo ibedna kar konyruok

mondo aland gik moko duto misetimo.

ZABURI 74

Lemo mikwayogo Nyasaye mondo joge oyud resruok

1A Nyasaye, isejwang’owa kamano nang’o?

Bende mirima biro maki gi jogi iwuon nyaka chieng’ adier?

2Parie joma ne iyiero chon mondo obed jogi.

Gin joma ne iwaro mondo obed ogandani iwuon.

Bende parie got Sayun kama ne isedakie.

3Bi mondo iwuoth e dala mane osekethoreni.

Wasikwa oseketho Hekalu mari chuth.

4Wasiki nopong’o Hekalu gi koko,

kendo ne gichungo bandechegi ka ginyiso ni gisekawe.

5Ne gigoye piny mana ka joma tong’o yien gi ledhi,

6kendo ne gibaro gik mopa duto gi ledhi kod nyundo.

7Bende ne giwang’o Hekalu mari gi mach,

mi gidwanyo kama ilamie. Adier, ne gikethe chuth!

8Ne gichano mondo gitiekwa pep,

kendo ne giwang’o kamoro amora milami e piny.

9Ok wanyal neno gik maler mane watiyogo e lemo,

bende koro waonge jonabi.

Waonge gi ng’at mong’eyo ni

gima osetimoreni biro siko nyaka karang’o.

10A Nyasaye, wasikwa biro jarowa kuom kinde marom nadi?

Koso gibiro yanyo nyingi nyaka chieng’?

11Ere gima omiyo itamori konyowa?

Koso ang’o momiyo ing’wonyonwa lweti?

12To in Nyasaye, isebedo Ruodhwa nyaka nene,

kendo isebedo kilocho e piny ngima.

13 Wuok 14.21.Ne ipogo nam gi tekoni mang’ongo,

mi itoyo wiye mag ondiegi nam.

14 Ayub 41.1; Zab 104.26; Isa 27.1.Adier, ne itoyo wiye mag Levayathan,

mi imiyo joma odak e thim ringre mondo ocham.

15Nimiyo sokni gi aore omol,

kendo in ema nimiyo aore ma ok duon oduono.

16In ema ne ichueyo odiechieng’ gi otieno,

mi iketo wang’chieng’ gi due karegi.

17Niketo tong’ mag piny.

Oro gi chwiri bende in ema niketo.

18To par ineye A Nyasaye, kaka wasiki mofuwo jari.

19Kik ijwang’ jogi moheri e lwet wasikgi makwiny,

kendo kik wiyi wil gi jotichni misando,

20to par singruok mane itimo kodwa.

Kuonde duto motimo mudho e piny opong’ gi timbe mahundu.

21Kik iwe lo joma ithiro,

to joma odhier kendo ma jochan mondo opaki.

22A Nyasaye, a malo mondo ihul wachni iwuon,

kiparo kaka joma kiayi jari pile odiechieng’ duto.

23Wiyi kik wil gi koko mar mirima ma wasiki goyo sa ka sa.

ZABURI 75

Nyasaye kumo joricho, to oting’o joma kare malo

1Wagoyoni erokamano, A Nyasaye.

Ee, wagoyoni erokamano.

Wahulo kaka iduong’, kendo walando gik madongo misetimo.

2Nyasaye wacho niya,

"Ka kinde ma aseketo mondo ong’adie bura ochopo,

to abiro ng’ado bura.

3Kata obedo ni piny oyiengni,

mi ji duto modakie kihondko omako,

to an ema nagur mise mage motegno.

4Akwero josunga niya, ‘Weuru sungoru!’

Joricho bende akwero ni, owe kawore.

5Ee, awachonigi giduto

mondo giwe timbegi mag sunga gi mag tok teko."

6Teko mar ng’ado bura ok wuog yo wuok chieng’

kata yo podho chieng’.

Bende ok owuog yo nyandwat kata yo milambo,

7to Nyasaye e jang’ad bura.

Odwoko ji moko piny, to moko oting’o malo.

8Ruoth Nyasaye oting’o kikombe mar divai mochiek makech e lwete,

kendo ogamo ni ji mondo omadhi.

Joricho duto onego madhe pep, koda ka duche!

9An to abiro pako Nyasach Jakobo.

Ee, abiro pake gi wer nyaka chieng’.

10Enotiek teko joricho,

to teko mar joma kare nomedre ameda.

ZABURI 76

Nyasaye ma wuon loch, kendo ma jang’ad bura

1Nyasaye rahuma e piny Juda

kendo nyinge duong’ e piny Israel.

2Jerusalem e dalane.

Ee, odak e got Sayun.

3Kanyo ema ne oturoe aserni gi okumbni kod ligengni mag wasigu.

4A Nyasaye, mano kaka nyingi duong’!

Mano kaka iwuotho motegno,

ka iduogo ia e gode kuma ne iloyoe wasiki.

5Jolweny ma jochir osedendi,

kendo koro ginindo mana nindo mar tho.

Onge kata ng’at achiel modong’ ma dikonyre gi gigi mag lweny.

6Kane ibwogogi, yaye Nyasach Jakobo,

farese gi joithgi nogore piny, mi parogi olal.

7To in, A Ruoth, ilich manade!

Ere gima dichung’ e nyimi ka ikecho?

8Ne imiyo bura ming’ado ong’ere gie polo.

Piny nobedo moluor, kendo oling’ thi,

9kane ichung’ mondo ing’ad bura,

kendo mondo ires ji duto ma ithiro e piny ka.

10Kata mana mirimb dhano keloni pak,

kendo jogo motony e lweny nopaki e sewni ma gitimoni.

11Miuru Ruoth Nyasaye ma Nyasachu gima ne usingoru ni unumiye,

kendo un ogendini duto modak machiegni,

keluru mich ni ng’ama ji duto oluoro.

12En ema omiyo jodongo bolore,

kendo obwogo ruodhi madongo.

ZABURI 77

Teko miyudo kuom paro timbe Nyasaye machon madongo

1Aywak ni Nyasaye matek.

Ee, aywak matek, kendo owinja.

2E kinde mane anie chandruok to ne alamo Ruoth.

Otieno duto ne ating’o bedena malo, ka alemo,

to chunya ne ok nyal yudo kue.

3Kane aparo Nyasaye, to ne ahum nono,

kendo kata kane aparo matut, to chunya nyosore anyosa.

4Nyasaye ne ok we anindi,

kendo ne aparora ma ok anyal wuoyo.

5Ne aparo ndalo mosekadho.

Higni machon bende ne aparo.

6Otieno duto nasiko ka aparo mana kamano.

Ne aparo matut, kapenjora niya,

7"Ruoth biro dagiwa nyaka chieng’ koso?

Bende nochak ohera kendo?

8En adieri ni ng’wonone orumo chutho?

Koso singruok mare ti oweyo?

9Wi Nyasaye osewil gi bedo mang’won koso?

Koso mirima osemiyo oweyo kecho ji?"

10Kane aseparo mago duto, ne awacho niya,

"Gima litna moloyo en ni Nyasaye koro onge gi teko."

11A Ruoth Nyasaye, anahul timbeni madongo.

Adier, anapar honni mane itimo e kinde mokadho.

12Anapar gik moko duto ma isetimo.

Ee, anapar timbenigo matut.

13Gik moko duto mitimo ler, yaye Nyasaye.

Onge Nyasaye moro maduong’ ka in.

14In e Nyasaye matimo honni.

Ne inyiso tekoni maduong’ e kind ogendini,

15kane ireso jogi ma nyikwa Jakobo kod nyikwa Josef.

16A Nyasaye, kane pige oneni, to ne gidoko maluor,

kendo kude mag nam nowalo.

17Boche polo nokelo koth maduong’,

kendo polo noriadore, ka mil koni gi koni.

18Adier, polo noriadore malich e yamb kalausi,

mi omenyo piny duto.

Piny bende notetni kendo oyiengni.

19A Nyasaye, niwuotho, king’ado nam matut,

to ger tiendi ne ok nyal ne.

20Ne itayo jogi ka jokwath,

ka gin e lwet Musa gi Harun.

ZABURI 78

Hera ma Nyasaye oherogo joma ok ohere

1Un joga, chikuru itu ni puonjna,

mondo uwinj gima awacho.

2 Math 13.35.Abiro wuoyo kodu gi ngero,

ka anyisou tiend midhierni mane otimore chon.

3Gin gik ma wasewinjo ma wang’eyo,

kendo mane kwerewa ohulonwa.

4Ok wanapandgi ni nyithindwa,

to wananyis tieng’ mabiro teko Nyasaye gi timbene madongo,

kod gik malich miwuoro ma osetimo.

5Nyasaye nomiyo jo-Israel ma nyikwa Jakobo chikene gi buchene,

mane ochiko kwerewa mondo opuonj nyithindgi,

6kendo nyithindgigo opuonj tieng’ mabiro,

mondo nyikwagi bende opuonjre wechego.

7Kamano joma birogo noket genogi kuom Nyasaye,

kendo wigi ok nowil gi gima ne osetimo,

to pile ginirit chikene.

8Ok onego gichal gi kweregi mane wigi tek,

kendo mane odagi luoro Nyasaye.

Ne gin joma chunygi yomyom,

kendo ma ok ogeno kuom Nyasaye.

9Jo-Efraim mane kedo gi atung’ kod asere ne oringo lweny.

10Ne ok girito singruok mane gisetimo gi Nyasaye.

Kamano ne gitamore rito chikene.

11Wigi ne owil gi gik mane osetimo,

kaachiel gi honni mane osetimo,

12 Wuok 7.8—12.32.Nyasaye notimo honni e thim mar Zoan e piny Misri,

mana ka kweregi neno.

13 Wuok 14.21, 22.Ne obaro nam, mi otelonigi nyaka gikadho,

ka pi ogingore ka ohinga koni i koni

14 Wuok 13.21, 22.E kinde mag odiechieng’ ne otelonigi gi mach maliel.

15Ne obaro lwendni e thim,

mi omiyogi pi mathoth ka pi nam.

16 Wuok 17.1-7; Kwan 20.2-13.Ne omiyo sokni owuok e lwanda, mi pi omol
ka aora.

17To kata kamano, pod ne gisiko mana ka gitimo richo e nyime,

kendo ne gipiem e thim gi Ngama Duong’ Moloyo.

18 Wuok 16.2-15; Kwan 11.4-23, 31-35.Ne gitemo Nyasaye marayiem,

ka gikwaye chiemo mondo gineggo kech.

19Ne giwuoyo kuome marach, ka gipenjore, niya,

"Bende Nyasaye nyalo miyowa chiemo e thim ka adier?

20Chutho nogoyo lwanda, mi pi obubnie molokore aore,

to koro kuon gi ring’o bende domiwa?"

21Kane Ruoth Nyasaye owinjo kamano, nokecho gi nyikwa Jakabo,

mi omonjogi gi mach.

Adier, mirima mager nomake gi jo-Israel,

22nikech ne ok giyie kuome,

kendo ne ok gigeno ni doresgi.

23To kata kamano nogolo chik mondo dhout polo oyawre.

24 Joh 6.31.Eka nomiyo manna, ma en chiemo moa e polo,

ochuenigi ka koth mondo gicham.

25Kamano Nyasaye nomiyogi chiemb malaika,

mi gichamo nyaka giyieng’.

26Bang’e tekone nomiyo yamb ugue gi yamb milambo okudho,

27moorogi winy mang’eny ka kuoyo manie dhonam,

mi gibedo gi ring’o mogundho ka lowo.

28Winjgo ne olwar e dier kambi kuonde duto ma hembe nitie.

29Kuom mano ji nochiemo moyieng’,

nikech Nyasaye nomiyogi gima ne gigombo.

30To kata kamano wuochegi ne ok orumo,

omiyo kane pod gichiemo,

31Nyasaye nokecho kodgi ahinya, monego jogi marateke,

ma yawuot Israel mabeyoe moloyo.

32To kata obedo ni ne otimonigi honni madongo kamano,

to ji pod ne osiko timo mana richo,

kendo ne ok ginyal yie kuom Nyasaye.

33Mano omiyo Nyasaye nong’ado ndalogi machiek,

kokelonigi masiche apoya.

34To kane ochako negogi,

joma odong’ nolokore odok ire, kendo olame matek.

35Ne gifwenyo ni kara Nyasaye Maduong’ Moloyo

e lwandagi kendo jawargi.

36To kata kamano ne giwuonde ka giwachone mana weche mag miriambo.

37 Joote 8.21.Ne ok giketo chunygi kuome,

bende ne giweyo singruok mane gisetimo kode.

38En to nokechogi, mong’wononigi kuom richogi, mi ok otiekogi.

Kinde mathoth ne omwonyo mirimbe,

nikech ne ok odwar kecho kodgi.

39Ne ong’eyo ni ne gin mana ji matho,

machalo yamo makudho kendo kadho.

40Ne gipiem kode e thim ndalo mang’eny,

kendo ne gimiye mirima ndalo mathoth!.

41Adier, ne gitemo Nyasaye kinde mang’eny,

nyaka ne gimiyo Ng’ama Ler mar Israel okecho.

42Wigi ne owil gi tekone maduong’,

bende ne ok giparo chieng’ mane oseresogie kuom wasikgi,

43kendo kaka notimo timbe madongo kod honni

e thim Zoan e piny Misri.

44 Wuok 7.17-21.Ne oloko aore remo,

omiyo jo-Misri ne ok nyal modho e aorego.

45 Wuok 8.20-24; Wuok 8.1-6.Ne ooro lwang’ni kuomgi mokayogi.

Ogwende bende nokelo, moketho pinygi.

46 Wuok 10.12-15.Ne ooro kungu mondo ocham chambgi.

Dede bende nooro mondo oketh puothegi.

47 Wuok 9.22-25.Noketho mzabibu maggi gi pe,

kendo notieko ng’opegi gi koyo mang’ich thi.

48Ne onego dhogi gi pe,

kendo rombe gi diek bende nomiyo polo onego.

49Notoyo kuomgi mirimbe mager, kokecho ahinya,

ka ooro malaika maketho gik moko.

50Ne ok ogeng’o mirimbe,

kendo kata mana weyo ngima jo-Misrigo, ne ok oweyo,

to nonegogi anega gi tuo malich.

51 Wuok 12.29.Adier, nonego nyithindo machwo makayo mag Misri duto,

ma yawuowi mabeyoe moloyo ma nyikwa Ham.

52 Wuok 13.17-22.Joge owuon to nogolo oko e piny Misri,

mi otelonigi e thim kaka jakwath telo ni jambe.

53 Wuok 14.26-28.Notelonigi maber maonge masira.

Wasikgi, to nam noimo!

54 Wuok 15.17; Josh 3.14-17.Nokelogi e pinye maler, kendo e gode mane
oseloyo mokawo.

55 Josh 11.16-23.Noriembo joma ne odak e pinyno, mondo oyaw ni joge
thuolo,

eka ne opoge ni dhout Israel,

mi omiyo gidak e miechgi.

56 Bura 2.11-15.To pod ne gipiem apiema gi Nyasaye Maduong’ Moloyo mi
giteme.

Ne gitamore rito chikene,

57mi giweye, kendo gindhoge mana kaka kweregi notimo.

Ne gibaro mi giweyo yo,

mana ka asere modir gi tung’ mobam,

ma ok dimb gima onego ochiel.

58Ne giwang’o iye ka gilemo e hembko man kuonde moting’ore,

kendo ne gimiyo nyiego omake,

ka gilamo kido mag nyiseche manono.

59Kane Nyasaye oneno kamano, nokecho,

mi odagi jo-Israel chuth.

60 Josh 18.1; Jer 7.12-14; 26.6.Ne odar moweyo hembe man Shilo,

kama ne osebet kodakie gi ji.

61 1 Sam 4.4-22.Ne oyie ni wasigu mondo okaw Sandug Muma

kama tekone gi duong’ne maler nitie.

62Ne okecho gi joge owuon, mi oweyo wasikgi onegogi.

63Yawuotgi ne onegi e lweny,

omiyo ne onge joma kend nyigi.

64Jonabi ne onegi gi ligangla, kendo mondgi ne ok nyal ywagogi.

65To achien, Ruoth Nyasaye ne ochiew ka ng’ama oa e nindo.

Ne ochalo ng’at maratego ma kong’o oilo.

66Ne oloyo wasike mi omiyogi wichkuot mosiko.

67Ne odagi nyikwa Josef.

Joka Efraim bende ne ok oyiero.

68To ne oyiero mana joka Juda, kod got Sayun ma ohero.

69Ne ogero Hekalu mare kanyo machal gi dalane e polo,

kendo ne ogurore motegno

mana ka piny mosiko nyaka chieng’.

70 1 Sam 16.11, 12; 2 Sam 7.8; 1 W.Nda 17.7.Nyasaye noyiero Daudi
jatichne,

71ka ogole e tich kwayo rombe.

Ne okete ruodh jo-Israel ma nyikwa Jakobo,

mondo obed jakwadh joge owuon.

72Daudi noritogi gi chunye duto,

kendo notelonigi gi rieko.

ZABURI 79

Lemo mikwayogo Nyasaye mondo okech joge.

1 2 Ruo 25.8-10; 2 W.Nda 36.17-19; Jer 52.12-14.A Nyasaye, ogendini ma
ok ong’eyi

osedonjo e piny jogi iwuon.

Gisemiyo Hekalu mari maler obedo mogak,

mi giketho Jerusalem chuth.

2Giseweyo ringre jogi ni winy gi ondiegi mondo ocham.

3Ne ginego jogi, mi remo nomol ka pi e Jerusalem duto,

kendo ne onge ng’ama nyalo yikogi.

4Ogendini mokiewo kodwa goyonwa siboi,

ka nyierowa kendo jarowa.

5A Nyasaye, ibiro kecho kodwa nyaka karang’o?

Koso mirimbi biro siko ka liel ka mach nyaka chieng’?

6Ol mirimbi kuom ogendini ma ok oyie kuomi.

Ee, kech gi jogo ma ok lami.

7Gisenegowa wan nyikwa Jakobo kendo giseketho pinywa.

8Kik ikumwa kuom richo mag kwerewa,

to koro yie ikechwa piyo, nikech osejwang’wa ni pangla.

9A Nyasaye ma Jawarwa, kechwa mondo nyingi oyud duong’.

10Ere gima omiyo ogendini ma ok oyie kuomi

onego openjwa niya, "Nyasachu nogo ni kanye?"

A Nyasaye, wadwaro mondo ikum ogendinigo

mana e wang’wa kwaneno,

nikech ne gichuero remb jotichni!

11Chik iti mondo iwinj ywak joma otue,

kendo tekoni maduong’ mondo omi ogony joma ong’adnigi buch tho.

12Ruoth, chul kuor ni ogendini mamokogo nyadibiriyo

kuom achaya ma gichayigo.

13To wan jogi, ma wan rombe mag kwedhi,

wanagoni erokamano nyaka chieng’,

kendo wanahul duong’ni ni tienge duto mabiro.

ZABURI 80

Lemo mikwayogo Nyasaye mondo okony jo-Israel

1 Wuok 25.22.A Jakwadh Israel, winjwa,

in ma itelo ni nyikwa Josef ka ng’ama telo ni jambe!

Rienynwa in mibet e kerubi kaka ruoth mabet e kom duong’ne.

2Kony dhout Efraim gi Benjamin kod Manase gi tekoni,

kendo bi mondo ireswa!

3A Nyasaye, duogwa iri,

kendo rienynwa mondo wayud resruok.

4A Ruoth Nyasaye Manyalo Gik Moko Duto,

ibiro sin gi lemo mar jogi nyaka karang’o?

5Isemiyowa pi wang’ mondo obed chiembwa.

Adier, isemiyowa agwata maduong’ ma pi wang’ opong’o,

mondo wamodhi.

6Iseweyo jopinje mokiewo kodwa yakowa,

kendo wasikwa nyierowa anyiera.

7A Nyasaye Manyalo Gik Moko Duto, duogwa iri,

kendo rienynwa mondo wayud resruok.

8Ne igolo yadh mzabibu e piny Misri,

mi iriembo ogendini moko e pinygi, eka ipidhee,

9kendo ne ibetone kama onego odongie.

Tiendene ne odonjo matut e lowo,

kendo bedene noyarore mokwako pinyno.

10Tipone ne oimo gode kod yiend sida madongodongo

11Bedene konchiel ne oyarore mochopo nam Mediterenia,

to bedene ma komachielo nochopo e aora Yufrate.

12To koro ere gima omiyo isemuko chiel molwore?

Ng’ato ang’ata makadho, tinde nyalo pono olembene.

13Mbithe bende kethe, kendo le maa e thim chame.

14A Nyasaye Manyalo Gik Moko Duto duog irwa.

Rangwa gie polo,

kendo bi mondo ireswa, wan yadhi mar mzabibu.

15Ee, bi ires mzabibu ma in iwuon ema ne ipidho.

Adier, kony mzabibu ma pod yot,

mane imiyo odongo maber mondo obed mari iwuon.

16Wasikwa osetong’e, momoko kuome mach!

Ranggi gi gero, kendo tiekgi.

17Ng’ama iseyiero, to onego oriti.

Ee, rit wuod dhano ma isemiyo teko mondo otini.

18Ok wanachak waweyi kendo.

Konywa wabed mangima, mondo wapaki.

19A Ruoth Nyasaye Manyalo Gik Moko Duto, duogwa iri,

kendo rienynwa mondo wayud resruok.

ZABURI 81

Hera mar Nyasaye, kod wich teko mar jo-Israel

1Koguru gi mor ni Nyasaye ma jaritwa.

Adier, pakuru Nyasach Jakobo gi wer.

2Chakuru goyo thum gi nyidwonge.

Gouru nyatiti kod orutu mamit.

3 Kwan 10.10.Gouru tung’ ka due opor, kendo ka due otegno,

kunyisogo ni gin ndalo mag nyasi.

4Mano e chik Israel mane Nyasach Jakobo ogolo.

5Ne ogolo chikno ni jo-Israel kane omonjo piny Misri.

Awinjo dwol ma ok ang’eyo, ka wacho niya,

6"Ne agolo ting’ mapek e goku,

mi ne amiyo ubolo odheche mane utiyogo piny.

7 Wuok 17.7; Kwan 20.13.Kane un e thagruok, to ne uluonga, mi akonyou.

Ne adwokou gie boche polo mapondoe,

kendo ne amiyou tem e sokni mag Meriba.

8Un joga, winjuru siem ma asiemougo

mano kaka agombo ni mondo uchikna itu un jo-Israel!

9 Wuok 20.2, 3; T.Chik 5.6, 7.Kik uti ni nyiseche mamoko,

bende kik ulam Nyasaye moro mak mana an.

10An e Ruoth Nyasaye ma Nyasachu

mane ogolou e piny Misri.

Ng’amuru dhou malach mondo apidhu.

11To joga ne ok nyal winjo wachna.

Adier, jo-Israel ne odagi mako chikna.

12Kuom mano, ne aweyogi mondo gidhi, ka wigii tek kamano,

mondo gitim mana gik ma gin giwegi ema gidwaro.

13To mano kaka agombo ni mondo joga owinja.

Ee, mad jo-Israel luw yorena.

14Ka gitimo kamano, to dalonigi wasikgi piyopiyo,

mi akum joma sandogi.

15Jogo mamon koda dikulre e nyima ka luoro omako,

kendo digiyud kum mochwere.

16Damiu mogo mayomie moloyo obed chiembu,

kaachiel gi mor kich mothodhi e lwanda

mondo ucham nyaka uyieng’."

ZABURI 82

Wer mikwerogo jong’ad buch amwor

1Nyasaye e jakom e buch polo,

kendo oyalo kata mana nyiseche mamoko.

2Owachonigi niya,

"Nyaka uwe ng’ado buch amwor,

bende nyaka uwe chwako joma richo.

3Ng’aduru bura kare ni joma odhier kod nyithi kiye,

kendo konyuru jochan gi joma ok nyal konyore kendgi.

4Ee, resgiuru e lwet joma timbegi richo.

5Mano kaka umemoru, kendo mano kaka ufuwo!

Uwuotho mana e mudho, kendo adiera manie piny oselal.

6 Joh 10.34.Ne awachonu ni un nyiseche,

kendo un duto un yawuot Ng’ama Duong’ Moloyo.

7To ubiro tho mana kaka ji duto tho,

kendo ngimau norum mana ka ngima ruoth moro amora."

8A Nyasaye, bi mondo irit piny gi adiera,

nimar ogendini duto gin magi.

ZABURI 83

Lemo mar loyo wasik jo-Israel

1A Nyasaye, kik iling’ aling’a, ma ok itimo gimoro!

2Neye kaka wasiki goyo koko ka piem kodi,

kendo kaka joma mon kodi ng’anyoni!

3Gitimo cheno maling’ ling’ mondo gihiny jogi.

Adier, gidwaro hinyo joma ikawo ka mwanduni.

4Giwacho niya, "Watiekuru ogandagi,

mondo wich owil gi Israel chuth!"

5Giwinjore e weche ma giwacho,

kendo giriworeni giduto.

6Gin jo-Edom gi jo-Ishmael gi jo-Moab gi jo-Hagri,

7kaachiel gi jo-Gebal gi jo-Amon gi jo-Amalek

gi jo-Filistia kod jo-Turo.

8Jo-Asuria bende josetimo kodgi winjruok

mondo okony nyikwa Lut.

9 Bura 7.1-23; Bura 4.6-22.A Nyasaye, timnigi kaka ne itimo ni
jo-Midian,

kendo kaka ne itimo ni Sisera gi Jabin e aora Kishon.

10Ne oneggi Endor, mi ringregi odong’ katop kuno,

11 Bura 7.25; Bura 8.12.Tim ni jotendgi mag lweny kaka ne itimo ni Oreb
gi Zeeb,

kendo lo ruodhgi duto, kaka niloyo Zeba gi Zalmuna,

12mane jowacho niya,

"Wabiro kawo piny Nyasaye mondo odok marwa."

13A Nyasacha, kegi!

Ee, kegi mana ka mihudhi ma yamo tero!

14Kaka mach wang’o bungu,

kata kaka ligek mach kakni e gode,

15e kaka mondo iriembgi gi kalausi,

kendo mondo ibwoggi gi kalausi mager.

16A Ruoth Nyasaye, migi wichkuot maduong’

nyaka chop gidwog iri.

17Mad logi, kendo kihondko makgi nyaka chieng’,

mi githo gi wichkuot maduong’.

18Kamano mondo ging’e, A Ruoth Nyasaye,

ni in kende e Ruoth Maduong’ e piny ngima.

ZABURI 84

Gombo mar bedo e od Nyasaye

1A Ruoth Nyasaye Manyalo Gik Moko Duto,

mano kaka ahero Hekalu mari,

2kendo mano kaka agombo ni mondo abed kuno!

Agombo bedo e laru mar Hekalu mar Ruoth Nyasaye,

kendo awer matek gi ilo ni Nyasaye mangima.

3Kata winj abang’ chieth osegero utegi e Hekaluni.

Opija bende nigi kar dakgi giwegi kanyo,

kama gipidhoe nyithindgi machiegni gi kendoni mar misango.

A Ruoth Nyasaye Manyalo Gik Moko Duto ma Ruodha kendo Nyasacha,

4mano kaka joma odak e Hekalu mari gin johawi!

Pile gipaki gi wer.

5Mano kaka joma yudo tekogi kuomi gin johawi!

Ee, joma keto chunygi kuom dhiyo got Sayun

gin joma oguedhi adier.

6Ka gikadho e holo motwo,

to holono lokore thidhya,

kendo kodh opon kelone gueth.

7Teko medore ni jogo ameda, ka gidhi nyime gi wuodhgi.

Gibiro neno Nyasach nyiseche e got Sayun!

8A Ruoth Nyasaye Manyalo Gik Moko Duto, winj lemona.

Chik iti, yaye Nyasach Jakobo.

9A Nyasaye, guedh ruodhwa ma ritowa

en e ruoth ma iseyiero, mowir gi mo.

10Odiechieng’ achiel ma ng’ato obedogo e Hekalu mari,

ber moloyo ndalo gana gi gana mobedogo kamoro nono.

Ber mondo achung’ kata mana e dhoranga od Nyasacha,

moloyo dak e miech joricho.

11Ruoth Nyasaye e ohinga ma wageng’orego kendo e okumbawa.

En ema oguedhowa gi ng’wono kod duong’.

Ok otuon joma timo gik makare gimoro amora maber.

12A Ruoth Nyasaye Manyalo Gik Moko Duto,

mano kaka joma ogeno kuomi gin johawi!

ZABURI 85

Lemo mikwayogo Nyasaye mondo okech Israel

1A Ruoth Nyasaye, iseguedho pinyi,

kendo isemiyo nyikwa Jakobo ochako dhi nyime maber.

2Iseweyo ni jogi richogi,

kendo iseng’wononigi kuom timbegi mamono.

3Ne iweyo kecho kodgi,

mi chunyi olendo kuom mirima mager mane in go.

4A Nyasaye Jawarwa, duogwa iri, mondo iwe sin kodwa.

5Ibiro kecho kodwa nyaka chieng’ koso?

Koso mirimbi biro siko nyaka karang’o?

6Wan jogi, yie idwognwa tekowa mondo wapaki.

7A Ruoth Nyasaye, reswa,

kinyisowago ni iherowa gi hera mosiko.

8Achiko ita ni gima Ruoth Nyasaye wacho.

Osingore ni obiro kelonwa kue, wan joge owuon,

ka ok wadok e timbewa manono.

9Adier, oikore mar reso jogo ma miye luor,

kendo duong’ne maler biro siko e pinywani.

10Hera gi adiera biro riwore kanyakla.

Tim makare kod kue bende biro bedo kaachiel.

11Luor ma dhano oluorogo Nyasaye biro chopo malo,

kendo adiera mar Nyasaye biro e piny koa e polo.

12Ruoth Nyasaye biro miyo wadhi nyime maber,

kendo pinywa biro nyago cham mogundho!

13Tim makare biro telo e nyim Ruoth Nyasaye,

kendo biro losone yo mondo oluw.

ZABURI 86

Lemo mikwayogo Nyasaye ng’wonone kinde duto

1A Ruoth Nyasaye, winj ywakna mondo idwoka

nikech adhier, kendo achando ng’ama dikonya.

2Resa e tho, nimar ayie kuomi.

Adier, konya, nikech an jatichni, kendo ageno kuomi.

3A Ruoth Nyasaye, in e Nyasacha, omiyo kecha.

Alami odiechieng’ duto pile.

4Chunya mondo obed mamor, yaye Ruoth Nyasaye,

nimar in ema aywakni

5A Ruoth Nyasaye, iber kendo ing’wono ni ji,

bende inyiso herani mogundho ni ji duto maywakni.

6Chik iti ni lemona, A Ruoth Nyasaye.

Adier, winj ywakna mondo ikonya.

7Aluongi e kinde ma an e chandruok,

nimar ang’eyo ni iwinjo lemona.

8A Ruoth Nyasaye, onge Nyasaye moro ma romo kodi,

kata ma nyalo timo gik ma itimo.

9 Fweny 15.4.Ogendini duto ma isechueyo, A Ruoth Nyasaye, biro kuloreni,

kendo gibiro miyo nyingi duong’,

10nimar in kendi Nyasaye, ema iduong’,

kendo in ema itimo gik malich ma iwuoro.

11A Ruoth Nyasaye, nyisa yori mondo awuothie gi adiera.

Puonja kaka daluori gi chuny achiel.

12Abiro paki gi chunya duto, A Ruoth Nyasacha,

bende abiro miyo nyingi duong’ nyaka chieng’,

13nikech hera miherago lich,

kendo nimar iseresa e bur matut mar tho.

14A Nyasaye, josunga ma timbegi richo dwaro nega.

Gin joma ok dewi.

15Ruoth, in e Nyasaye ma jang’wono kendo makecho ji.

Iyi ok wang’ piyo, kendo inyiso adiera ni gi herani mosiko.

16Duog ira mondo ikecha.

Meda teko, kendo resa.

17A Ruoth Nyasaye, nyisa gima dimi ang’e ni ihera,

mondo joma mon koda oyud wichkuot

ka gineno ni isekonya, kendo imiya yueyo.

ZABURI 87

Gueth miyudo kuom dak Sayun

1Nyasaye nogero dalane e gode maler.

2Ohero dala Jerusalem

moloyo miech nyikwa Jakobo duto.

3In dala Nyasaye, winji gik mabeyo miwuoro ma owacho kuomi.

4"Ka akwano ogendini moyie kuoma,

to anakwan koda ka jo-Misri gi jo-Babulon,

kendo ananyis jo-Filistia gi jo-Turo kod jo-Ethiopia ni gin bende gin
jo-Jerusalem."

5Kuom Sayun to ji duto nowach niya, "En min ogendini duto,

kendo Ng’ama Duong’ Moloyo biro miyo ogurore motegno."

6Ruoth Nyasaye nondikie nying ji duto ma e piny,

kendo enokwan-gi ka jo-Jerusalem.

7Ji duto nower kendo nomiel,

ka wacho niya, "Sokni mawa duto wuok mana kuomi."

ZABURI 88

Lemo mar yudo konyruok e tho

1A Ruoth Nyasaye ma Jawarna,

aywakni odiechieng’ gotieno duto pile.

2Winj lemona, kendo chik iti ni ywakna mondo ikonya,

3nikech thagruok mang’eny osemaka,

kendo an mana e lak tho.

4An achiel kuom jogo duto machiegni tho,

kendo tekona duto orumo.

5Ojwang’a e kind joma otho.

Adier, achalo gi ng’ama onegi, monindo ei liel,

ma wiyi osewilgo chuth, kendo ma koro ok nyal konyo.

6Isewita e pier bur piny.

En bur motimo mudho, kendo matut miwuoro!

7Ikuma marach kikecho, kendo apaka mag mirimbi nega.

8Isemiyo osiepena oringa.

Adier, isemiyo achalo ni osiepena, gima bwogogi.

Olorna, kendo ok anyal wuok.

9Wengena kethore nikech chandruok ma an go.

A Ruoth Nyasaye, aluongi pile, kendo alami kating’o bedena malo.

10Bende itimo honni ni joma otho adier?

Koso joma otho nyalo paki?

11Bende joma otho winjo wach herani mosiko?

Koso bende giwinjo wach ng’wononi e piny joma otho?

12Bende honni mitimo nenore kama otimo mudhono?

Koso bende ng’wononi nenore e piny ma wich owilgono.

13A Ruoth Nyasaye, aluongi mondo ikonya.

Alami okinyi kokinyi.

14Ere gima omiyo idaga, A Ruoth Nyasaye?

Ang’o momiyo ipandona wang’i?

15Chakre tinna aseyudo chandruok machiegni nega.

Thagruok misemiya, osetieko tekona.

16Mirimbi mager nega dwaro nyuma ka apaka,

kendo monj malich misemonjago omiya luoro ma dwaro nega.

17Odiechieng’ duto gilwora mana ka ataro,

kendo gigeng’ona koni gi koni.

18Isemiyo koda ka osiepena mohera oringa.

Tinde mudho kende e osiepna modong’!

ZABURI 89

Singruok Nyasaye gi Daudi

1A Ruoth Nyasaye, abiro pako hera mari gi wer,

kendo abiro hulo adiera mari ni tienge duto nyaka chieng’.

2Ang’eyo ni herani osiko,

kendo ni adiera mari ogurore mochwere ka polo.

3Ne iwacho niya, "Asetimo singruok gi Daudi,

jatichna ma aseyiero, mowir gi mo,

4 2 Sam 7.12-16; 1 W.Nda 17.11-14; Zab 132.11; Joote 2.30.ka anyise ni
kothe biro bet ruoth ndalo duto,

kendo ni anarit lochne nyaka chieng’."

5Polo pako honni mitimo.

A Ruoth Nyasaye, malaika magi pako adiera mari.

6Onge Nyasaye e polo machal kodi, yaye Ruoth Nyasaye.

Ooyo, onge moro marom kodi.

7In ema malaika miyi luor e buch polo.

Ee, oluori moloyo malaika duto man buti.

8A Ruoth Nyasaye Manyalo Gik Moko Duto,

ere ng’ama romo kodi gi duong’?

Itimo gik moko duto gi adiera, yaye Ruoth Nyasaye.

9In gi loch kuom nam,

kendo ikueyo apaka mage madongo.

10Ne igoyo Rahab ma ondieg nam, minego.

Wasiki bende ne iloyo gi tekoni mang’ongo.

11Polo gi piny gin magi.

In ema ne ichueyo piny kod gik moko duto manie iye,

12bende ne iketo nyandwat kod milambo.

Got Tabor gi got Hermon werni gi mor.

13Mano kaka iratego!

Adier, mano kaka tekoni ng’eny!

14Lochni otenore kuom tim makare kod ng’wononi.

Hera gi adiera opong’o gik moko duto mitimo.

15Joma lami gi wer, kendo modak e ler mar ng’wononi, gin johawi.

16Pile giil odiechieng’ duto nikech in.

Adier, timni makare miyogi mor.

17Imiyowa loch madongo.

Ee, ng’wononi ema omiyo walocho,

18nimar ne iyeronwa jarit.

Adier, in Ng’ama Ler mar Israel, ema ne imiyowa ruoth.

19Chon nifwenyori ni jogi, miwachonigi niya,

"Aseketo osimbo ewi jalweny marahuma.

20 1 Sam 13.14; Joote 13.22; 1 Sam 16.12.Aseyiero Daudi jatichna, mi
awire gi mo ka akete ruoth.

21Abiro bedo kode kinde duto mondo akonye,

kendo tekona biro miyo obedo motegno.

22Wasike ok nomonje mi nyale,

kata mana jaricho ok noloye.

23Abiro tieko wasike,

mi aneg jogo duto mapiem kode.

24Pile abiro here, kendo abiro bedone mang’won,

bende abiro miye locho.

25Anayar tong’ pinye,

chakre nam Mediterenia nyaka aora Yufrate.

26Enowachna niya, ‘In e wuora kendo Nyasacha.

Bende in e lwandana ma ageng’orae.’

27 Fweny 1.5.Abiro miyo obed wuoda makayo,

kendo ruoth maduong’ moloyoe ruodhi duto.

28Anahere mochwere,

kendo anarit singruok mane atimo kode nyaka chieng’.

29Pile nyakware moro nobed ruoth,

kendo lochne nobed mogurore ka polo.

30To ka nyikwaye ok omako chikena

kendo ok owuotho e yorena,

31bende ka ok gidewo wechena,

32to anakumgi kuom richogi,

kendo anasandgi kuom timbegi mamono.

33To ok nawe mak ahero koth Daudi

kata weyo mak arito singruok mane atimone.

34Adier, ok naketh winjruokna kode,

ka ok achopo gima ne awacho.

35Ne asingora gi nyinga maler dichiel kendo mogik niya,

‘Ok anawuond Daudi.

36To pile enobed gi nyikwayo

kendo lochne nosik nyaka chieng’.

37Enobed mogurore ka due,

ma en janeno maradier e kor polo.’ "

38To eka Nyasaye

pod isiko ikecho akecha gi ruoth mane iyiero, mowir gi mo!

Isejwang’e, mi iweye!

39Iseketho singruok mane itimo gi jatichni,

kendo isewito osimbone e buru!

40Isemuko ohinga mar dalane,

mi iweyo kuondene mag siro lweny kokethore.

41Ji duto makadho kanyo yako gige,

kendo ogendini mokiewo gi pinye goyone siboi.

42Isemiyo wasike olocho,

mi giduto gibedo mamor.

43Isemiyo gi lwenjene olokore gik manono,

mi oloye e lweny.

44Isemaye ludhe mar loch,

kendo isemuko kom duong’ne.

45Isemiyo odoko moti ka ndalone podi,

kendo isemiye wichkuot maduong’.

46A Ruoth Nyasaye, ibiro pando wang’i nyaka karang’o?

Koso ibiro pondo nyaka chieng’?

Nyaka karang’o ma mirimbi biro wang’ie ka mach?

47Parie kaka ngima dhano chiek,

kendo kaka ji duto nichueyo ni nyaka tho.

48Ere ng’ama nyalo dak nyaka chieng’, mak otho?

Koso en ng’a ma disir tho, mak odhi e liel?

49A Ruoth Nyasaye,

tinde ere timbeni mane inyisowago ni iherowa?

Ere gik mane isingori ni nitim ni Daudi?

50A Ruoth Nyasaye, winjie kaka joma mon kodi yanyo ruoth mane iyiero
mowir gi mo.

51Giyanye kamoro amora modhiye!

52Wapakuru Ruoth Nyasaye nyaka chieng’. Amin.

ZABURI 90

KITABU MAR ANG’WEN

(Zaburi 90—106)

Nyasaye mochwere gi dhano matho

1A Ruoth Nyasaye, nyaka nene isebedonwa kar dak.

2Kane pok ochue gode, kata kane piny pok obetie,

in e Nyasaye ma nyaka nene kendo manyaka chieng’.

3Idwoko dhano e lowo, kiwacho niya,

"Doguru un koth dhano."

4 2 Pet 3.8.Higni alufu achiel rumoni piyo mana ka ndalo achiel,

kata mana ka seche mag otieno manenore ni chiek.

5Iywoyo ji, mana ka ohula maywoyo gik moko,, kendo lalgo nono.

Gikadho piyo mana ka lek.

Gichalo buya ma loth gokinyi,

6kendo dongo, mi gol maua

to bang’e ner, kendo tho godhiambo.

7Mirimbi osebwogowa, motiekowa!

8Iketo richowa mopondo e nyimi kamaa inenogie.

9Mirimbi ong’ado ndalowa machiek,

omiyo ngimawa orumo ka yamo makudho.

10Hik dhano gin piero abiriyo,

to ka ng’ato nigi ngima maber,

to onyalo dak higni piero aboro.

To hignigo duto kelonwa mana chandruok gi kuyo.

Ngimawa rumo piyo, kendo walal nono.

11Ere ng’ama ong’eyo teko duto mar mirimbi?

Koso ere ng’ama ong’eyo luoro ma gero mari kelo?

12Kuom mano, puonjwa wakwan ndalo ngimawa,

mondo wabed gi rieko.

13Biro bet kinde marom nadi ka pok chunyi olendo,

A Ruoth Nyasaye?

Yie ikechwa, wan jotichni.

14Pong’ chunywa gi hera mosiko okinyi kokinyi,

mondo wawer kendo wabed mamor kuom ngimawa duto.

15Isemiyowa thagruok maduong’ kuom higni mang’eny,

to koro miwa mor maduong’

maromre gi thagruok mane wabedogono.

16Nyiswae tijeni madongo, wan jotichni,

mondo nyithindwa bende one duong’ni maler.

17A Ruoth Nyasachwa, guethni mondo obed kodwa,

kendo ikonywa e gik moko duto ma watimo,

mondo wadhi maber e tijewa duto.

ZABURI 91

Dak e tipo mar Nyasaye Manyalo Gik Moko Duto

1Ng’at madhi ir Nyasaye Maduong’ Moloyo mondo oyud resruok

kata ngat mosiko e tipo mar Ng’at Manyalo Gik Moko Duto,

2nyalo wacho ni Nyasaye niya,

"In e kar konyruokna kendo ohingana, In e Nyasacha ma ageno kuome."

3Nyasaye nokonyi adier kuom masiche mopondo,

kendo kuom tuoche manego ji.

4Enoumi gi buombene, mi iyue e tipo gi kue.

Adierane biro bedoni ka okumba kod gigi mag lweny.

5Ok inibed kiluoro masira moro gotieno,

kata gima nyalo hinyi apoya godiechieng’.

6Bende ok iniluor tho magoyo ji ka piny olil,

kata tuoche manego ji ka piny ler.

7Ji gana nyalo podho buti,

Ee, ji gana gi gana nyalo tho machiegni kodi,

to in onge gima nyalo hinyi.

8Inirang aranga mi ine kaka joricho yudo kum.

9Ne ikawo Nyasaye Maduong’ Moloyo,

kaka kar konyruokni kendo kar dakni,

10omiyo masira moro ok nomaki,

bende kata mana gimoro marach ok nobi machiegni gi dalani.

11 Math 4.6; Luka 4.10.Nyasaye biro keto malaikane mondo oriti,

kendo okonyi kamoro amora midhiye.

12 Math 4.6; Luka 4.11.Ginitayi gi lwetgi, mondo kik ichwany tiendeni e
kite.

13 Luka 10.19.Ininyon sibuoche gi thuonde.

Koda ka sibuoche mager kod thuonde malich man gi kwiri.

14Nyasaye owacho niya,

"Anawar joma ohera,

kendo nakony jogo mong’eya.

15Ka giywakna, to nadwokgi,

kendo ka gin e chandruok, to anabed kodgi.

Anaresgi, kendo anami gibed joma oluor.

16Anami gidag aming’a,

mondo gibed mamor gi warruok ma amiyogi."

ZABURI 92

Wer mipakogo ber mar Nyasaye

1A Ruoth Nyasaye Maduong’ Moloyo,

goyoni erokamano kendo pako nyingi en ber.

2Ee, en gima long’o hulo herani mosiko okinyi kokinyi, kaachiel gi
adierani otieno kotieno,

3kigoyoni thumbe mamit.

4A ruoth Nyasaye, timbeni madongo miya mor,

kendo awer gi ilo nikech gik ma isetimo.

5Mano kaka timbeni dongo yaye Ruoth Nyasaye,

kendo mano kaka paroni tut!

6Nitie gimoro ma ng’ama ofuwo ok nyal ng’eyo.

Adier, ng’ama ming’ ok nyal winjo ni,

7joma timbegi mono dongo ka buya,

kendo joricho dhi nyime maber,

to kata kamano, notiekgi duto chuth,

8nikech in Ruoth Nyasaye ema in gi duong’ nyaka chieng’!

9Wang’eyo ni wasiki biro tho,

kendo joricho duto nolo mi ke nono.

10Isemiyo abedo maratego ka jowi,

kendo iseguedha kimiya mor.

11Aseneno gi wang’a ka olo joricho ma monja,

bende asewinjo ka giywak.

12Joma kare nokar ka yiend othith.

Ginidongi mana ka yiend sida man Lebanon.

13Gichalo gi yien mopidhi e od Ruoth Nyasaye,

ma dongo maber e Hekalu mar Nyasachwa.

14Pod ginyago olemo kata ka giseti,

bende gisiko ging’ich kendo gitegno.

15Mano nyiso ni Ruoth Nyasaye ma lwandana en jaadiera.

Adier, tim moro marach onge kuome.

ZABURI 93

Duong’ mar Nyasaye

1Ruoth Nyasaye e ruoth adier!

Orwakore gi duong’ mar loch,

kendo oumore gi teko, mana ka nanga.

Adier, piny ogurore motegno,

kendo ok nyal ng’ingni.

2A Ruoth Nyasaye, kom duong’ni osebedo mogurore nyaka chon,

kendo intie nyaka nene!

3Kude mag nam walo, yaye Ruoth Nyasaye.

Ee, giwalo kendo giwuo.

4Ruoth Nyasaye man malo ng’ongo!

Oduong’ moloyo wuo mar nam,

kendo en gi teko moloyo apaka.

5A Ruoth Nyasaye, chikeni osiko,

kendo hekalu mari ler ahinya nyaka chieng’.

ZABURI 94

Nyasaye ma ng’ado ni ji duto bura

1A Ruoth Nyasaye, in Nyasaye machulo kuor.

Nyiswa kaka ichalo!

2In e jang’ad bura ni ji duto.

Koro a malo mondo imi josunga gima giromogo!

3A Nyasaye, joricho biro bedo mamor nyaka karang’o?

4Joma timbegi mono biro sungore kendo kawore

kuom kinde marom nade?

5Ginyono jogi, yaye Nyasaye.

Ee, githiro oganda miseyiero.

6Ginego mond liete gi nyithi kiye,

kaachiel gi jopinje mamoko modak e pinywa

7Giwacho niya, "Nyasaye ok newa.

Adier, Nyasach Jakobo ok dew gima watimo!"

8Un joga, ere kaka unyalo bedo joma ofuwo momemore kamano?

Unupuonjru karang’o?

9Uparo ni Nyasaye mane ochueyo it ok winj koso?

Koso ng’ama nochueyo wang’ donge neno?

10En ema orito ogendini! Donge okumogi?

Koso ng’ama puonjo dhano nyalo bedo maonge gi rieko adier?

11 1 Kor 3.20.Nyasaye ong’eyo ni paro mag dhano nono.

12Nyasaye, ng’at ma ichiko, kendo ipuonjo chikeni, en jahawi,

13nikech imiye yueyo e kinde mag chandruok

ka joricho to ichikonigi obadho.

14Nyasaye ok nojwang’ joge owuon kendo ok nowegi.

15Bura nochak ong’ad kare kendo, mi ji makare duto noyiego.

16Onge ng’at mane ochung’ mondo okonya kuom joma richo.

Adier, onge ng’at mane ochwaka kuom joma timbegi mono.

17Kuom mano, ka dine Nyasaye we konya,

to dine asedhi piyopiyo e piny ma ok wuoe.

18Pile kane aneno ni tienda dwaro kier,

to in Nyasaye ne ikonya gi herani mosiko.

19Ka an gi parruok kendo kihondko omaka,

to ikueyo chunya, kendo imiya bedo mamor.

20In ibet mabor gi jong’ad buch amwor,

ma miyo timbe maricho nenore ka gik ma chik oyiego,

21kendo ma chokore mondo otim ni joma kare timbe mamono,

mi ng’ad ni joma onge ketho buch tho.

22To in Ruoth Nyasaye, ema ibedona kar konyruok.

In e Nyasaye ma obedona lwanda ma ageng’orae.

23Ibiro kumo jogo kuom timbegi mamono,

mi itiekgi nikech richogi.

Ee, in Ruoth Nyasachwa, ibiro tiekogi.

ZABURI 95

Wer mipakogo Nyasaye

1Biuru wapak Ruoth Nyasaye gi wer.

Waweruru gi mor ni jaritwa kendo jawarwa!

2Wadhiuru e nyime kwagoyone erokamano,

kendo wawerne wende mag pak gi ilo

3nikech Ruoth Nyasaye en Nyasaye maduong’.

En e ruoth maduong’ie moloyo nyiseche duto.

4Hohini matut mag piny ni e lwete,

kendo gode maboyo bende mage.

5En gi loch kuom nam, nikech en ema ne olose.

Piny bende mare, nikech en ema ne ochueye.

6Biuru, wakulre piny e nyim Ruoth Nyasaye ma Jachuechwa,

mondo walame, kwagoyone chongwa piny,

7 Hib 3.7-11. Hib 3.15; 4.7.nimar en e Nyasachwa.

Wan joge, kendo oritowa kaka jakwath rito jambe.

Winjuru dwonde kawuono! Owacho ni,

8 Wuok 17.1-7; Kwan 20.2-13."Kik wiu dok matek kaka ne wi kwereu odoko
matek,

kane gin Meriba,

chieng’ mane gin Masa e thim cha.

9Ne gitema kanyo,

kata obedo ni ne giseneno gik mane atimonigi.

10Ne asin kodgi kuom higni piero ang’wen, mi awacho niya,

‘Gitamore winjo chikena, kendo ok ging’eyo yorena.’

11 Kwan 14.20-23; T.Chik 1.34-36; Hib 4.3, 5; T.Chik 12.9, 10.Mirima ne
omaka, mi akuong’oira ni,

‘Ok ginidonj e piny mane adwaro miyogie yueyo.’ "

ZABURI 96

Wend pak

(1 Weche mag Ndalo 16.23-33)

1Weruru wer manyien ni Ruoth Nyasaye,

un ji duto mae piny ngima, werneuru.

2Weruru ni Ruoth Nyasaye, kendo pakuru nyinge.

Pile nyisuru ji kaka osekonyou.

3Huluru ni ji duong’ne maler,

mondo ji duto owinj timbene madongo.

4Ruoth Nyasaye duong’, kendo nyaka pake malich!

Adier, nyaka miye duong’ moloyo nyiseche mamoko duto,

5nikech nyiseche mag ogendini mamoko duto

gin mana gik manono.

Ruoth Nyasaye to ochueyo polo.

6Duong’ maler gi duong’ mar loch okete diere,

kendo teko gi ber duto ni e Hekalu mare.

7 Zab 29.1, 2.Un ji duto modak e piny, pakuru Ruoth Nyasaye.

Dendeuru nikech duong’ne gi tekone.

8Miuru nyinge duong’ mowinjore kode,

kendo keluru chiwo e Hekalu mare.

9Ka Ng’ama Ler othinyore, to un ji duto manie piny,

kulreuru e nyime, kutetni.

10Nyisuru ogendini duto niya, "Ruoth Nyasaye e Ruoth!"

En ema oseguro piny motegno, ma ok nyal ng’ingni,

kendo obiro ng’ado ni ji duto bura kare.

11Un polo gi piny, beduru mamor,

to in nam, wuo, kaachiel gi gik moko duto manie iyi!

12Un pewe, beduru mail, kaachiel gi gik moko duto ma un go,

kendo yien duto mae bunge bende mondo okog gi mor e nyim Ruoth Nyasaye,

13nikech obiro mondo orit piny

Adier, obiro rito ji duto mae piny

gi bura makare kod adiera.

ZABURI 97

Loch kod teko mar Nyasaye

1Ruoth Nyasaye e ruoth adier!

In piny, bed mamor!

Un pinje manie dier nam, bende beduru gi ilo.

2Boche polo gi mudho molil olworo Ruoth Nyasaye,

kendo lochne otenore kuom tim makare kod adiera.

3Mach otelo e nyime, kendo wang’o wasike koni gi koni.

4Mil polo mare menyo piny ngima,

kendo ka piny onene, to yiengni.

5Gode leny nono ka odok

e nyim Ruoth Nyasaye ma ruodh piny duto.

6Polo hulo timne makare,

kendo ogendini duto neno duong’ne maler.

7Wichkuot omako ji duto malamo kido mag nyiseche manono.

Ee, jogo duto masungore gi gik manono, wigi okuot.

Kata mana nyiseche duto kulore e nyim Ruoth Nyasaye.

8Jo-Sayun mor, kendo joma odak e miech Juda nigi ilo,

nikech buche ming’ado, yaye Ruoth Nyasaye.

9A Ruoth Nyasaye Maduong’ Moloyo, in ruodh piny ngima,

kendo iduong’ moloyo nyiseche mamoko duto.

10A Nyasaye, ihero joma mon gi richo.

Irito ngima jogi, kendo iresogi e lwet joricho.

11Ler rieny kuom joma kare,

kendo mor mana ni kuom joma beyo.

12Un joma kare duto, beduru gi ilo,

kendo pakuru Nyasaye kuom gik mosetimo.

ZABURI 98

Wer mipakogo tim makare mar Nyasaye

1Weruru wer manyien ni Ruoth Nyasaye,

nimar osetimo gik malich miwuoro,

kendo oselocho gi tekone maler.

2Ruoth Nyasaye ne onyiso ji ni oselocho,

mi ne omiyo ogendini ong’eyo ratiro kaka oreso ji.

3Orito singruok mane otimo kod jo-Israel, gi adiera,

konyisogo ni oherogi gi hera mosiko.

Ji duto oseneno resruok moa kuom Nyasachwa.

4Un ji duto modak e piny, weruru ni Ruoth Nyasaye gi ilo.

Ee, pakeuru gi wer, kukok gi mor.

5Weruru ni Ruoth Nyasaye wende pak gi thum.

Adier, gouru thumbe mamit,

6kaachiel gi asili kod tung’

kukok gi ilo e nyim Ruoth Nyasaye ma ruodhwa.

7In nam, wuo, kaachiel gi gik moko manie iyi.

To in piny, kod ji duto modak e iyi, weruru.

8Un nembe madongo, pamuru,

kendo un gode, weruru gi ilo kanyakla ni Ruoth Nyasaye,

9nimar obiro mondo orit piny.

Adier, obiro rito ogendini duto mae piny

gi bura makare kod adiera.

ZABURI 99

Adiera ma Nyasasye ritogo Israel

1 Wuok 25.22.Ruoth Nyasaye e ruoth,

kendo mano miyo ogendini kirni!

Obet e kom duong’ne ewi kerubi, kendo piny yiengni!

2Ruoth Nyasaye duong’ e Sayun.

En gi loch kuom ogendini duto

3Ng’ato ka ng’ato nopak nyinge maduong’ kendo malichh.

Mano kaka oler manade!

4En Ruoth maduong’ mohero gik makare.

Osekelo adiera e Israel, ma piny nyikwa Jakobo.

Ee, osekelo tim maber gi bura makare.

5Pakuru Ruoth Nyasaye ma Nyasachwa,

kendo lameuru e nyim kom duong’ne.

Mano kaka oler manade!

6Musa gi Harun ne jodolo mage.

Samuel bende ne achiel kuom joma lame.

Giduto ne giywak ni Ruoth Nyasaye, mi owinjogi.

7 Wuok 33.9.Ne owuoyo kodgi gi e siro mar bor polo.

Bang’e ne girito chike kod buche mane omiyogi.

8A Ruoth Nyasaye ma Nyasachwa, ne iwinjo ywak jogi,

mi inyisogi ni in e Nyasaye ma ng’wono ni ji,

kata obedo ni ne ikumogi kuom richogi kamano.

9Pakuru Ruoth Nyasaye ma Nyasachwa,

kendo lameuru e gode maler,

nimar Ruoth Nyasaye ma Nyasachwa en Nyasaye maler.

ZABURI 100

Wer ma ijiwogo ji mondo opak Nyasaye

1Un ogendini duto mae piny

weruru ni Ruoth Nyasaye gi mor.

2Lameuru gi ilo, kendo biuru nyime kuwer gi mor.

3Ng’euru ni Ruoth Nyasaye e Nyasaye.

En ema ne ochueyowa, kendo wan mage.

Adier, wan joge, kendo oritowa kaka jakwath rito jambe.

4Donjuru ei Hekalu mare kugoyo erokamano,

kendo pakeuru e laru mar ode.

Ee, goneuru erokamano, kendo dendeuru.

5 1 W.Nda 16.34; 2 W.Nda 5.13; 7.3; Ezra 3.11; Zab 106.1; 107.1; 118.1;
136.1; Jer 33.11.Ruoth Nyasaye ber, kendo herane mosiko ochwere.

Adierane bende ok norum!

ZABURI 101

Ruodh Israel osingore ni biro rito pinye gi adiera

1Wer ma aweroni, loso kuom ng’wono kod adiera,

kendo in ema aweronigo, A Ruoth Nyasaye.

2Abiro keto chunya mondo atim tim makare.

To ibiro biro ira karang’o?

Abiro bedo gi ngima modimbore e oda.

3Adier, abiro bet mabor gi richo.

Asin gi timbe joma weyo Nyasaye,

kendo ok nariwra kodgi kata matin

4Ok nabed jamganga ngang’

bende kata mana paro timo richo ok napar.

5Anatiek ng’ato ang’ata maketho nying wadgi gi weche maricho,

kendo ok nayie gi ng’at ma jasunga mochayo ji.

6Anayie mana gi jogo ma oluoro Nyasaye,

kendo anawe gidag koda.

Ng’at ma jaadiera chutho ema nobed jatichna.

7Onge ng’at ma jawuondre ma nodag e oda,

kendo ok nane jamriambo e wang’a.

8Odiechieng’ kodiechieng’ ananeg joricho e pinya.

Anariemb joma timbegi mono duto e dala Ruoth Nyasaye.

ZABURI 102

Ywak mar ng’at machandore

1A Ruoth Nyasaye, chik iti ni lemona,

kendo winj ywakna mondo ikonya.

2Kik ipandna wang’i ka an e chandruok,

to chik iti mondo iyie idwoka piyo ka aluongi.

3Ngimana lal nono mana ka iro,

kendo denda wang’ ka mach.

4Chunya ool mana ka lum moner,

kendo dhoga rach ma ok anyal chiemo.

5Achur matek, kendo adong’ mana choke lilo.

6Achalo gi winyo modak kende e thim,

kata ka tula modak e gunda.

7Ariera piny, to nindo otamore tera.

Achalo gi winyo mong’ichno kende ewi tado.

8Wasika yanya pile odiechieng’ duto,

kendo jogo majara kuong’o ji gi nyinga.

9Buru e chiemba, kendo pi wang’a ton kuom gima amadho,

10nikech mirimbi mager.

Iseyudha, mi iwita mabor!

11Ngimana kadho piyo manaa ka tipo mar odhiambo,

kendo achalo gi lum maner.

12To Ruoth Nyasaye, in ruoth nyaka chieng’

kendo tienge duto nopari.

13Ibiro a malo mi ikech Sayun,

nikech kinde osechopo monego kechee

bende mae sa mowinjore.

14Jotichni ohero Sayun, kata obedo ni okethe kamano!

Adier, kataa obedo ni odong’ mana gunda,

to pod gikeche akecha.

15Ogendini duto nomi nying Ruoth Nyasaye duong’,

kendo ruodhi mag piny noluor tekone.

16E kinde ma Ruoth Nyasaye nochak ogerie Sayun kendo,

to enothinyre gi duong’.

17Enowinj ywak joge mosejwang’,

kendo enochik ite ni lemogi.

18Nyaka ndik gik ma Ruoth Nyasaye osetimo,

mondo joma biro mapok onywol, chieng’ moro opake.

19Ruoth Nyasaye norango piny gi e kar dakne maler man malo.

Ee, nong’iyo piny gi e polo,

20mondo owinj ywak ma joma otue ywakgo,

kendo mondo ogony jogo mane ong’adnigi buch tho.

21Kuom mano, ji nohul nying Ruoth Nyasaye e Sayun.

Adier, ginipake e Jerusalem,

22e kinde ma ogendini gi ruodhigi

nochokre kanyakla mondo olame.

23Ruoth Nyasaye nomiyo abedo mayomno kapod atin,

kendo osemiyo ngimana ong’adore machiek.

24In Ruoth Nyasaye to ingima nyaka chieng’.

25 Hib 1.10-12.Chon gi lala ne ichueyo piny, kiketo mise mare,

kendo ne iloso mise mare gi lweti iwuon.

26Gin to ginirum; in to isiko mochwere.

Giduto ginidok moti, kaka law doko moti,

kendo inilokgi kaka iloko law mi girum chuth.

27In to isiko mana in,

kendo hiki ok norum

28Kuom mano, nyithindwa nodag gi kue,

kendo pile inirit nyikwagi.

ZABURI 103

Wer mipakogo Nyasaye kuom gueth

1A chunya, pak Ruoth Nyasaye!

Dend nyinge maler, in tekra duto.

2A Yaye chunya, pak Ruoth Nyasaye,

kendo wiyi kik wil gi ng’wonone duto.

3En ema oweyona richona duto,

kendo ochango tuochena pep.

4Oresa e tho kendo oguedha gi hera kod ng’wono.

5En ema omiya gik mabeyo mogundho e ngimana,

omiyo anenora ng’ama pod tin,

kendo man gi teko ka sibuor, kata ka ongo.

6Ruoth Nyasaye ng’ado ni joma ithiro bura kare,

kendo omiyogi gik ma owinjore giyudi.

7Ne onyiso Musa gik mane ochano mondo otim,

bende ne omiyo jo-Israel oneno timbene madongo.

8 Jak 5.11.En jang’wono kendo okecho ji.

Iye ok wang’ piyo, bende onyiso herane mosiko.

9Ok osik ka odhawnwa kinde duto,

kendo ok osik kokecho.

10Bende ok okumwa maromre gi richowa,

kata chulonwa kuor moromo gi timbewa mamono ok ochulnwa.

11To kaka polo bor moyombo piny,

e kaka hera moherogo joma oluore bende bor

moyombo hera duto.

12Ogolo richowa kendo owitogi mabor kodwa,

mana kaka yo wuok chieng’ bor gi yo podho chieng’.

13Ruoth Nyasaye ohero joma oluore,

mana kaka wuoro ohero wuode.

14En ong’eyo gima ochuewago.

Ong’eyo ni wan mana buru.

15Ngima dhano chalo mana lum.

Odongo, kendo onenore maber ka maua.

16Bang’e yamo kudhe, kendo tere mabor,

mi ng’ato ok chak nene kendo.

17To hera ma Ruoth Nyasaye oherogo joma oluore osiko nyaka chieng’,

bende ng’wonone ochwere kuom tienge duto

18morito singruokne, kendo omako chikene gi adiera.

19Ruoth Nyasaye noguro kom duong’ne e polo.

En e ruodh gik moko duto.

20Pakuru Ruoth Nyasaye, un malaike madongo marateke

mawinjo wachne, kendo morito chikene.

21Un ogend polo duto, pakuru Ruoth Nyasaye.

Ee, un jotich matimo gik ma odwaro, pakeuru.

22Dendeuru, un chuechne duto, kamoro amora ma lochne nitie.

A yaye chunya, pak Ruoth Nyasaye!

ZABURI 104

Wer mipakogo Nyasaye ma Jachuech

1A yaye chunya, pak Ruoth Nyasaye!

Mano kaka iduong’, A Ruoth Nyasacha!

Irwakori gi loch kod duong’,

2kendo iumori gi ler mana kaka ng’ato umore gi law.

Ne iyaro polo mana ka hema,

3mi igero dalani e pige man malo.

Boche polo ema iidho ka gachi mar lweny,

4 Hib 1.7.Ioro yamo ka joreni,

kendo mil polo ema iketo jotichni.

5Iseguro piny ewi mise mare,

mondo kik ong’ingni ngang’

6Ne irwako nam kuome, mana ka ng’ama orwake gi kandhu, mi pi noimo gode.

7To kane ikwero pigego, ne giringo mi gia.

Adier, kane giwinjo kigolo chik kikok,

8ne giwalore gia ewi gode,

mi giridore ewi holni nyaka kuonde mane iselosonigi.

9Eka ne iketonigi tong’ ma ok ginyal kadho,

mondo kik gichak giim piny kendo.

10In ema imiyo pi sokni bubni e holni,

kendo mol e kind gode.

11Kamano le ma e bungu yudo pi modho,

kendo magwar nego riyo mohewogi.

12Winy gero utgi, kendo ywak mamit

e yien ma dongo but aorego.

13Ioro koth gie polo, mondo ochue e gode,

kendo guethni opong’o piny.

14Imiyo lum loth ni jamni,

kaachiel gi alode ma dhano chamoo,

mondo oyud teko mopurogo,

15eka oyud divai ma miye mor,

kod mor zeituni mamiyo obedo mail,

kaachiel gi kuon mamiyo obedo motegno.

16Yiend sida mag Lebanon yudo koth mang’eny, kendo ng’ich.

Gin yiend Ruoth Nyasaye mane opidho owuon.

17Winy gero utgi e bedegi.

Nyamnaha too gedo e bedegi man malo moloyo.

18Ngau mae thim dak e gode maboyo,

to lwendni morokore ema apwoche bwokie.

19Ne ichueyo due mondo onyis kinde mitimoe sewni.

Chieng’ bende ong’eyo sa ma opodhoe.

20Ne iloso otieno, kendo ka piny lil,

to le duto manie bungu wuok oko.

21Sibuoche ruto, kadhi dwaro chiemo.

Gimanyo chiemo ma Nyasaye miyogi.

22Ka chieng’ wuok to gidok e bungu,

kendo ginindo e gondegi.

23Dhano to wuok dhi e tichne,

kendo tiyo nyaka odhiambo.

24A Ruoth Nyasaye, isechueyo gik mang’eny ahinya!

Mano kaka ne ilosogi gi rieko matut!

Piny opong’ gi gik misechueyo.

25Ne ichueyo nam maduong’ kendo malach,

kama gik moko madongo gi matindo mokadho akwana odakie.

26 Ayub 41.1; Zab 74.14; Isa 27.1.Yiedhi kwang’ie, kendo ondieg nam mane
ichueyo,

miluongo ni Levayathan, tugoe.

27In ema girangi giduto,

mondo imigi chiemo e sa ma kech ohewogi.

28Chutho, kimiyogi, to gichamo.

Ee, kiyawonigi lweti, to giyieng’.

29To ka ipandonigi wang’i, to githagore,

mi gidog e lowo kuma ne giaye!

30To ka imiyogi muya, to gibedo mangima.

Kamano imiyo gibedo gi ngima manyien

31Duong’ maler mar Ruoth Nyasaye mondo osik nyaka chieng’,

kendo onego obed mamor gi gik mane ochueyo.

32Ka orango piny, to piny tetni,

bende ka omulo gode, to gode dhuolo iro.

33Abiro wer ni Ruoth Nyasaye kuom ngimana duto. Adier, abiro dendo
Nyasacha e kinde duto ma pod angima.

34Mad obed mamor gi wenda,

nikech en ema omiyo abedo mail.

35Onego tiek joricho e piny.

Adier, joma timbegi mono mondo olal nono.

A chunya, pak Ruoth Nyasaye!

Ee, wadendeuru!

ZABURI 105

Timbe madongo mane Nyasaye okonyogo jo-Israel

(1 Weche mag Ndalo 16.7-22)

1Gouru erokamano ni Ruoth Nyasaye, kendo lameuru.

Bende nyisuru ogendini gik ma osetimo.

2Werneuru, kendo pakeuru.

Huluru gik madongo duto mosetimo.

3Beduru mamor nikech wan joge.

Un duto mutiyo ni Ruoth Nyasaye, beduru mail.

4Dhiuru ire mondo okonyu,

kendo beduru kode kinde duto.

6Un nyikwa Ibrahim jatichne,

kendo ma nyikwa Jakobo ng’ate moyiero,

5paruru honni mage malich kendo madongo,

kaachiel gi buche mane ong’ado.

7En e Ruoth Nyasaye ma Nyasachwa,

kendo tekone okwako piny ngima.

8Obiro rito singruokne nyaka chieng’

kuom tienge gana gi gana.

9 Chak 12.7; 17.8; Chak 26.3.En singruok mane otimo ni Ibrahim,

kendo mane otimo ni Isaka.

10 Chak 28.13.Ee, Ruoth Nyasaye notimo singruok ma ok rum ni Israel.

En winjruok mochwere mane otimo ni Jakobo, kowacho niya,

11"Anamiyi piny Kanaan mondo obed mwanduni gi nyikwayi."

12Jo-Nyasaye ne nok, kendo ne gin mana jodak e pinyno.

13Ne gibayo e pinje gi pinje,

ka gidak kuonde mopogore opogore,

14 Chak 20.3-7.to Ruoth Nyasaye ne ok oyie mondo ng’ato othirgi, nikech
noherogi.

Bende ne okwero ruodhi, kowachonigi niya,

15"Kik umul joga maseyiero,

kendo kik utim ni jonabi maga marach."

16 Chak 41.53-57.Kane Ruoth Nyasaye okelo kech e pinygi,

motieko pinygi duto,

17 Chak 37.28; 45.5.ne oyudo osemiyo ong’iew Josef ka misumba,

mondo oore otel nyimgi.

18 Chak 39.20—40.23.Ne otueye gi nyororo, mohinyo tiendene.

Ng’ute bende ne otue gi ratege,

19nyaka gima ne osekoro otimore.

Wach Ruoth Nyasaye ne onyiso ji gima ne Josef okoro en adier.

20 Chak 41.14.Bang’e ruodh Misri ne ogonye.

Ee, ruoth mane rito pinje noweye mobedo thuolo.

21 Chak 41.39-41.Ne okete jatelo mondo orit pinje duto.

22Ne omiye teko duto kuom jodonge,

kendo mondo ogol chike ni jong’ad ni ruoth rieko.

23 Chak 46.6; Chak 47.11.Bang’e Jakobo nodhi Misri,

mi odak e piny nyikwa Hamno.

24 Wuok 1.7-14.Ruoth Nyasaye nomiyo joge nyithindo mang’eny,

kendo nomiyo gibedo motegno moloyo wasikgi.

25Ee, nomiyo jo-Misri obedo mamon gi joge,

mi gibedo ka gitiyo kodgi e yor miganga.

26 Wuok 3.1—4.17.Bang’e ne ooro jatichne Musa,

kod Harun mane oseyiero.

27Ne ginyiso jo-Misri teko mar Nyasaye,

ka gitimo honni e pinygi.

28 Wuok 10.21-23.Nyasaye ne ooro mudho e piny, mi piny olil ti,

to kata kamano jo-Misri ne ok odewo chikene.

29 Wuok 7.17-21.Ne oloko aore maggi remo, mi onego rech pep.

30 Wuok 8.1-6.Oguende ne opong’o pinygi koda ka ut ruoth.

31 Wuok 8.20-24; Wuok 8.16, 17.Nyasaye ne ogolo chik,

mi lwang’ni kod kikun opong’o piny.

32 Wuok 9.22-25.Kar kelo koth e pinygi,

to nokelo mana pe kod mil polo,

33kokethogo yiendgi mag mzabibu kod ng’owo,

kendo koturogo yien mamoko duto.

34 Wuok 10.12-15.Ne ogolo chik, mi dede mokadho akwana obiro,

35mochamo oboke duto ma e piny,

kaachiel gi cham mae puothe pep.

36 Wuok 12.29.Ne onego nyithindo machwo makayo duto,

ma yawuot Misri mabeyoe moloyo.

37 Wuok 12.33-36.Eka ne otelo ni jo-Israel, mogolo e piny Misri,

ka giting’o fedha gi dhahabu.

Giduto ne dendgi ber kendo gijing’.

38Jo-Misri ne obedo mamor,

nikech ne giluorogi.

39 Wuok 13.21, 22.Nyasaye ne oyaro bor polo ka pasia mondo ogeng’go
joge,

bende ne omiyogi mach mamenyonigi gotieno.

40 Wuok 16.2-15.Ne gikwayo gima digicham, mi okelonigi aluru,

kendo nomiyogi chiemo moa e polo mondo gicham giyieng’.

41 Wuok 17.1-7; Kwan 20.2-13.Ne obaro lwanda, mi pi obubnie,

kendo pigno nomol e piny mana ka aora.

42Notimo kamano nikech ne oparo singruokne maler,

mane otimo ni jatichne Ibrahim.

43Kuom mano ne otelo ni joge moyiero,

mi ogolo oko ka wer gi ilo.

44 Josh 11.16-23.Ne omiyogi pinje jomoko nono,

mi gikawo puothe ma jogo osepuro,

45mondo gimak chikene, mi girit buchene.

Ruoth Nyasaye omi duong’!

ZABURI 106

Gueth ma Nyasaye oguedhogo joge

1 1 W.Nda 16.34; 2 W.Nda 5.13; 7.3; Ezra 3.11; Zab 100.5; 107.1; 118.1;
136.1; Jer 33.11.Pakuru Ruoth Nyasaye!

Bende goneuru erokamano nikech ober,

kendo herane mosiko ochwere.

2Ere ng’ama nyalo hulo gik moko duto mosetimo?

Koso en ng’a manyalo pake moromo?

3Joma orito chikene,

kendo ma pile timo gik makare, gin johawi!

4A Ruoth Nyasaye, para, chieng’ mikonyo jogi,

mondo abed achiel kuomgi kiwarogi.

5We aneye kaka jogi dhi nyime maber,

mondo an bende abed mamor e ogandani,

kendo awer kaachiel kodgi.

6Wasetimo richo kaka kwerewa notimo.

Adier, wasebedo joricho ma timbegi mono.

7 Wuok 14.10-12.Kwerewa ne ok owinjo tiend honni malich,

mane Nyasaye otimo e piny Misri.

Wigi ne owil gi timbe mathoth mane nyiso herane,

mi ne gipiem kode e Nam Makwar.

8To kata kamano, ne oresogi kaka ne osesingore,

mondo onyisgo tekone maduong’!

9 Wuok 14.21-31.Ne ogolo chik, mi Nam Makwar oduono,

eka ne otelo ni joge mong’ade, mana ka gima en lowo motwo.

10Kamano ne oresogi kuom jogo mane mon kodgi.

Adier, nokonyogi e lwet wasikgi.

11Pi noimo wasikgi ma onge kata achiel modong’

12 Wuok 15.1-21.Bang’e joge noyie ni wechene gin adier,

mi giwerone wende pak.

13To piyopiyo nono wigi ne owil gi gima ne osetimonigi,

mi gichako gitimo gik moko

ka pok gipenje mondo ong’adnigi rieko.

14 Kwan 11.4-34.Wuoro ne omakogi e thim,

mi gitemo Nyasaye ka gikwaye ring’o.

15Kuom mano ne omiyogi,

to kata kamano, ne okelonigi tho malich.

16 Kwan 16.1-35.Kane pod gin e thim, nyiego ne omakogi gi Musa,

kendo gi Harun, jatich mowal ni Ruoth Nyasaye.

17Eka piny nobarore momwonyo Dathan,

kaachiel gi Abiram kod joode.

18Mach ne omwoch kuom joma ne luwogi,

mi owang’o joma richogo pep.

19 Wuok 32.1-14.Jo-Israel noloso nyaroya mar dhahabu ka gin Horeb,

mi gilamo kido manonono.

20Ne giwilo duong’ mar Nyasaye,

mana ka kido mar chiayo machamo lum!

21Wigi ne owil gi Nyasaye

mane oresogi gi timbene madongo e Misri.

22Ee, wigi nowil gi honni miwuoro

mane otimo e piny nyikwa Ham,

kod gik malich mane otimo e Nam Makwar.

23Kuom mano Nyasaye nowacho ni obiro tieko joge,

to Musa jatichne moyiero nochung’ e kinde gi ji,

mondo ogeng’ mirimbe kik tiekgi.

24 Kwan 14.1-35.Bang’e ne gichayo piny maber mane omiyogi,

nikech ne ok giyie ni singruok mar Nyasaye en adier.

25Ne gisiko mana e hembegi ka ging’ur ang’ura,

kendo ne gitamore winjo wach Ruoth Nyasaye.

26Mano nomiyo osiemogi,

kowachonigi ni obiro miyo githo e thim,

27 T.Lawi 26.33.kendo obiro keyo nyikwagi e kind ogendini mamoko nono,

komiyo githo e pinje jogo.

28 Kwan 25.1-13.Bang’e jo-Nyasaye ne oriwore e lamo Baal ka gin Peor,

kendo ne gichamo misengni motim ni nyiseche maonge ngima.

29Timbegigo nomiyo Nyasaye mirima,

mi tho marach ogoyogi.

30To Finehas nokumo joma notimo richogo,

mi tuo marachno norumo.

31Gima notimono osemiyo ikwane ka ng’ama kare

kendo pod ibiro kwane kamano kuom tienge duto mabiro.

32 Kwan 20.2-13.Jo-Israel nomiyo Nyasaye mirima e sokni mag Meriba,

kendo gima ne gitimono nokelo ni Musa chandruok.

33Ne gimiyo iye owang’, mi ochadho wach.

34 Bura 2.1-3; 3.5, 6.Ruoth Nyasaye nosechikogi

mondo gineg ogendini mokiewo kodgi,

35to kar timo kamano, ne gikendore akenda kodgi,

mi giluwo timbegi.

36Kuom mano jo-Nyasaye nolamo kido mag nyiseche manono,

mi mano nolokorenigi obadho.

37 2 Ruo 17.17.Ne gichiwo yawuotgi gi nyigi ka misengni ni nyiseche mag
jopinje mamoko nono.

38 Kwan 35.33.Adier, ne gichwero remb yawuotgi gi nyigi ma onge ketho

ka gichiwonigi ni nyiseche manono mag Kanaan,

mi piny nodoko mogak nikech remo ma nochuerno.

39Gin bende ne gidoko mogak gi timbegi modwanyorego,

mi giweyo luwo Nyasaye.

40 Bura 2.14-18.Kuom mano, Ruoth Nyasaye nokecho kodgi.

Chutho nojok kodgi,

kata obedo ni gin joge mane oyiero kamano.

41Ne ojwang’ogi e lwet ogendini mamoko nono,

mi gibedo e bwo loch joma mon kodgi.

42Bende wasikgigo ne othirogi, mi olokogi wasumbgi.

43Ruoth Nyasaye nokonyo joge ndalo mang’eny,

to gin ne gihero mana piem kode,

mi richogi odwokogi chien.

44Kata kamano, kane giywak, to nowinjogi,

mi oneno chandruok ma gin go.

45Ne oparo singruok mane otimonigi,

mi oloko parone nikech herane maduong’,

46komiyo joma ne oseterogi e tuech okechogi.

47 1 W.Nda 16.35, 36.Reswa, A Ruoth Nyasaye ma Nyasachwa,

kendo golwa kuom ogendini mamoko, iduogwa e pinywa,

mondo wapak nyingi maler, kendo wayud mor kuom goyoni erokamano.

48Wadenduru Ruoth Nyasaye ma Nyasach Israel higni gi higni.

Ji duto mondo owach niya, "Obed kamano!"

Pakuru Ruoth Nyasaye!

ZABURI 107

KITABU MAR ABICH

(Zaburi 107—150)

Wer mipakogo Nyasaye kuom kony mokelo

1 1 W.Nda 16.34; 2 W.Nda 5.13; 7.3; Ezra 3.11; Zab 100.5; 106.1; 118.1;
136.1; Jer 33.11.Gouru erokamano ni Ruoth Nyasaye,

nikech ober, kendo herane mosiko ochwere.

2Konyauru pako Ruoth Nyasaye un duto ma osewaro.

Osekonyou e teko wasiku,

3kendo oseduogou, kogolou e pinje mamoko,

chakre yo wuok chieng’ nyaka yo podho chieng’,

kendo chakre yo nyandwat nyaka yo milambo.

4Jou moko nobayo abaya e thim

kendo ne ok ginyal yudo mier ma gidakie.

5Kech nokayogi, kendo riyo noloyogi,

mi geno mane gin go orumo.

6To kane gin e chandruok kamano,

ne giywak ni Nyasaye mondo okonygi,

mi ogologi e chandruokgino.

7Ne otelonigi e yo mochikore tir,

nyaka ne gichopo e dala ma ginyalo dakie.

8Onego gigo erokamano ni Nyasaye kuom herane mosiko,

kendo kuom gik miwuoro mane otimonigi.

9Ng’ama riyo oloyo, ne omiyo pi modho, mi orome.

Ng’ama odenyo to nomiyo oyieng’ gi gik mabeyo.

10Joma moko to nodak e mudho, kendo e tipo mar tho.

Ne gin joma thagore motue gi nyororo,

11nikech ne gipiem gi Nyasaye Maduong’ Moloyo,

ka gidagi mako chikene.

12Tich matek ne oologi mi gipodho piny,

to onge ng’ama ne nyalo konyogi.

13To kane gin e chandruok kamano,

ne giywak ni Nyasaye mondo okonygi,

mi ogologi e chandruokgino.

14Ne ogologi oko e mudho, kendo e tipo mar tho,

mi ochodo nyororo mane otuegigo.

15Onego gigo erokamano ni Nyasaye kuom herane mosiko,

kendo kuom gik miwuoro mane otimonigi!

16Omuko dhorangeye mag mula,

kendo oturo lodi mag nyinyo.

17Joma moko ne tuo nikech richogi.

Adier, ne githagore nikech timbegi mamono.

18Dhogi ne rach, ma ok ginyal chamo gimoro,

kendo ne gichiegni tho.

19To ka ne gin e chandruok kamano,

ne giywak ni Nyasaye mondo okonygi,

mi oresogi e chandruokgino.

20Ne ooro wachne, mi ochangogi,

kendo ne oresogi e tho.

21Onego gigo erokamano ni Nyasaye kuom herane mosiko,

kendo kuom gik miwuoro mane otimonigi.

22Onego gigone erokamano gi misengni,

kendo giwer wende ma nyiso gik moko duto mosetimo.

23Joma moko kwang’ e nembe gi yiedhi,

kendo giyudo chiembgi e tich nam

24Gineno gik miwuoro ma Nyasaye osetimo e nembe.

25Ne ogolo chik,

ahiti maduong’ ochako kudho motago nam.

26Apaka ne gingo yiedhi malo,

kendo nyumo kuonde matut.

Chuny jokwang’ noridore

nikech masira malich mane ojukogino.

27Ne gipuore kendo gitagore ka joma omer.

Riekogi duto ne ok nyal konyogi.

28To kane gin e chandruok kamano,

ne giywak ni Nyasaye mondo okonygi, mi oresogi.

29Ne okueyo ahiti, mi apaka oling’,

30eka ne gibedo mamor nikech nam nokue.

Kamano Nyasaye nokelogi maber nyaka e dhowath mane gidwaro gowoe.

31Onego gigo erokamano ni Nyasaye kuom herane mosiko,

kendo kuom gik miwuoro mane otimonigi.

32Onego gihul duong’ne e chokruok mar ogandagi,

kendo gipake e buch jodongo.

33Nyasaye miyo piny ma aora molie doko ongoro,

kendo omiyo sokni duono,

mi pinje mokiewo kodgi doko motwo.

34Piny momew bende omiyo lokore piny motimo kado ma ok nyal pur.

35To bende omiyo piny motimo ongoro bedo gi pi,

kendo piny motwo bedo gi sokni.

36Omiyo joma odenyo dak kuonde makamago,

kendo gigero dala mondo gidagie.

37Gikomo, kendo gipidho mzabibu, bende gikeyo maber,

38oguedho joge, komiyo ginya mathoth,

kendo ok oyie mondo jambgi odog piny.

39To ka olo jo-Nyasaye, mi osandi, kithiro malit,

40to Nyasaye nyiso ni ochayo joma thirogi,

komiyo gibayo abaya e thim ka giruenyo.

41Oreso jochan kuom chandruokgi, kendo omiyo ginya mang’eny.

42Joma kare neno kamano, kendo gibedo mamor,

to joricho duto dhogi moko.

43Joma riek onego onon wechegi,

mondo opar hera mosiko mar Nyasaye.

ZABURI 108

Lemo mar resruok e lwet wasigu

(Zaburi 57.7-11; 60.5-12)

1Aikora, A Nyasaye. Adier aikora chuth.

Anawer, kendo anapaki.

In chunya chiew!

2Un thumbe bende chakuru ywak.

An to abiro chiew ka chieng’ pok owuok!

3A ruoth Nyasaye anagoni erokamano e kind ogendini.

Ee, anapaki e kind ji mae piny.

4Herani mosiko kod adierani bor moyombo polo.

5A Nyasaye, nyis tekoni gie kor polo,

kendo duong’ni maler bende onenre gie kor polo,

6Reswa gi tekoni, kendo dwok lemowa,

mondo joma ihero oyud konyruok.

7Nyasaye nowuoyo e kar dakne maler, kowacho niya,

"Kaka koro aselocho, abiro dhi mondo apog dala mar Shekem,

kaachiel gi holo mar Sukoth, ni joga.

8Piny Gilead gi piny Manase gin maga.

Efraim en oguta, to Juda en ludha mar loch.

9Piny Moab to nobed karacha mar lwok,

kendo Edom nobed kama aboloe wuochena.

Jo-Filistia to anagonigi siboi."

10A Nyasaye, ere ng’ama biro tera e dala mochiel motegno?

Koso en ng’a ma nokela Edom?

11Bende en adier ni isedagiwa?

Donge ibiro dhi e lweny gi jolwenjwa?

12Konywa kedo gi wasikwa,

nikech kony mar dhano ok nyal gimoro.

13Ka Nyasaye konyowa to wabiro kedo gi chir,

nikech en ema obiro loyonwa wasikwa.

ZABURI 109

Ywak mar ng’at manie chandruok

1A Nyasaye ma apako, kik iling’,

2nimar joricho gi jomriambo josemonja, ka hangona wach.

3Giwacho gik malich kuoma,

kendo gibuka, maonge gima omiyo.

4Kata obedo ni aherogi kendo alemonigi kamano,

to pod gimon amona koda.

5Gichula richo kar ber, kendo sin kar hera ma aherogigo.

6Giwacho niya, "Mad ng’at mamon kode donjne,

kendo ng’at marach ng’adne bura!

7Koseyale, to onego oyude gi ketho,

kendo mad kwan kata mana lemone ka ketho!

8 Joote 1.20.Hike mondo ong’adre machiek,

kendo ng’ato machielo mondo okaw tije.

9Nyithinde onego dong’ kiye.

Chiege bende onego bed chi liel.

10Onego nyithinde bed jokuecho mawuotho awuotha,

koseriembgi gia e dalagi mokethi.

11Joma osehole gik moko mondo omaye gige duto,

kendo joma welo mondo oyak gik moko duto mosekano.

12Onego kik ng’ato bedne mang’won,

kata kik rit nyithinde modong’ kiye.

13Nyikwaye duto mondo otho,

mi nyinge lal nono kuom tieng’ mabiro.

14Onego Nyasaye par richo mag kwerene,

kendo tamre weyo ni min mare richone.

15Pile Nyasaye onego par richo ng’atno, to en owuon onego wich wil kode
chuth,

16nimar ne ok odewo bedo mang’won,

to ne osando jodhier gi jochan

kod joma ok nyal yudo kaka konyore, mi onego.

17Ne ohero kuong’o ji, to koro en ema onego numba dong’ne!

Guedho ji bende ne ok ohero,

omiyo kik ng’ato guedhe!

18Ne orwakore gi kuong’ ka ng’ama rwako law.

Mad en ema kuong’no dong’ kuome

mana ka pi ma donjo e okak,

kendo leny e chokene mana ka mo!

19Onego giume mana kaka law umoo ng’ato,

kendo oonego gituere kuome ka okanda motueyo pile."

20To, A Ruoth Nyasaye, mano kaka onego ikum wasika

mawacho gik malichgo kuoma!

21Ruoth Nyasacha, konya kaka ne isesingori,

kendo resa nikech herani maber.

22Adhier, kendo an jachan.

Chunya chandore malit ahinya.

23Achiegni lal nono ka tipo makadho.

Adier, ahungora mana ka yamo mahungo bonyo.

24Chongena onyosore nikech achando chiemo,

kendo denda odhero marach

25 Math 27.39; Mar 15.29.Ka ji onena, to gigoyona siboi.

Gitwenyo umgi ka gijara.

26Konya, a Ruoth Nyasacha.

Resa nokech herani mosiko.

27Yie imi wasikka ng’eyo ni in ema iseresa kamano.

28We gikuong’a akuong’a, to in yie iguedha.

Mad lo wasika duto, to an jatichni mondo abed gi mor.

29We wasika wigi okuodi,

mi girwak wichkuot ka kandhu.

30Abiro goyo erokamano maduong’ ni Nyasaye,

kendo anapake e chokruok maduong’,

31nikech okonyo jochan,

kendo ogologo e lwet jogo ma ng’adone buch tho.

ZABURI 110

Nyasaye oyiero ruoth

1 Math 22.44; Mar 12.36; Luka 20.42, 43; Joote 2.34, 35; 1 Kor 15.25;
Efes 1.20-22; Kol 3.1; Hib 1.13; 8.1; 10.12, 13.Ruoth Nyasaye ne owacho
ni ruodha niya,

"Bed abeda korachwich ka

nyaka chop aket wasiki obed raten tiendi."

2Ruoth Nyasaye biro miyo lochni yarore chakre Sayun,

kowacho niya, "Bed gi loch kuom wasiki."

3Chieng’ ma ikedo gi wasiki, to jou nochiwre mondo okedi,

kendo yawuotgi nobi iri e gode maler,

konur mana ka tho mamoko gokinyi.

4 Hib 5.6; 6.20; 7.17, 21.Ruoth Nyasaye osekuong’ore,

kendo ok nolokre nga’ng’, kuom wachne mowacho ni,

"In jadolo nyaka chieng’,

e tich dolo mar Melkizedek."

5Ruoth Nyasaye nie badi korachwichh,

kendo obiro loyo ruodhi moko, chieng’ ma mirima omake.

6Obiro ng’ado ni ogendini bura,

mi omi ringre joma otho pong paw lweny.

Adier, obiro loyo ruodhi e piny ngima.

7Ruodhni nomodh e aora manie bath yo,

omiyo enoting’ wiye nikech oselocho.

ZABURI 111

Rit ma Nyasaye oritogo joge

1Pakuru Ruoth Nyasaye!

Abiro goyone erokamano gi chunya duto e chokruok mar joge.

2Mano kaka gik ma Ruoth Nyasaye timo lich miwuoro!

Ji duto mohero timbenego dwaro ng’eyo tiendgi.

3Timbene opong’ gi duong’ kod luor,

kendo timne makare ochwere nyaka chieng’.

4Ruoth Nyasaye ok we wiwa wil gi timbene madongo.

Ong’won kendo okecho ji.

5Ji duto moluore, omiyo chiemo,

bende wiye ok wil gi singruokne.

6Osenyiso joge tekone,

kuom miyogi pinje mag ogendini mamoko nono.

7Gik moko duto motimo, otimo kare kendo gi adiera,

bende chikene duto ogurore ma ok lokre.

8Gisiko kinde duto nyaka chieng.

Gin weche mogen kendo mar adier.

9Ne okelo warruok ni joge,

mi otimo kodgi singruok mosiko.

Mano kaka nyinge ler, kendo duong!

10 Ayub 28.28; Nge 1.7; 9.10.Luoro Nyasaye e chakruok mar rieko,

kendo joma timo kamano yudo rieko mang’eny.

Nyaka pake mochwere.

ZABURI 112

Gueth ma ng’at makare yudo

1Pakuru Ruoth Nyasaye!

Ng’at moluoro Ruoth Nyasaye,

kendo marito chikene gi mor, en jahawi.

2Nyithinde nobed madongo e piny.

Ee, nyikwa ng’at maber noyud gueth.

3Joode nobed jomwandu man gi gik mathoth,

kendo en owuon nodhi nyime maber nyaka chieng’.

4Ong’won kendo okecho ji.

En e ler marieny e mudho ni joma beyo.

5Ng’at makonyo ji gi chuny maler,

kendo matiyo tijene e yo modimbore, en jahawi!

6Onge gima nyalo yienge,

bende wich ok nyal wil kode.

7Ok oluoro winjo weche makelo kuyo,

nikech yie ma en go otegno,

kendo ogeno kuom Ruoth Nyasaye.

8Ok oluor, kendo chunye ok chandre.

Ong’eyo ni obiro neno ka olo wasike.

9 2 Kor 9.9.Opogo gige ni jochan gi chuny maler.

Ngwonone osiko nyaka chieng’.

Obiro bedo gi teko, kendo obiro yudo luor.

10Joricho koneno kamano, to igi wang’.

Ging’icho marach ka gikecho, bang’e gilal nono.

Geno ma gin go orumo chuth.

ZABURI 113

Wer mipakogo Nyasaye kuom berne

1Pakuru Ruoth Nyasaye!

Ee, denduru nyinge, un jotichne.

2Pakuru nyinge pile, kendo nyaka chieng’.

3Chutho, nying Ruoth Nyasaye mondo odendi,

chakre wuok chieng’ nyaka podho chieng’.

4Ruoth Nyasaye nigi loch kuom ogendini duto,

kendo duong’ne maler oyombo polo.

5Onge ng’ama chal gi Ruoth Nyasaye ma Nyasachwa.

Odak malo kuma bor,

6to kata kamano okulore mondo orang polo gi piny.

7Ochungo joma odhier a e buru.

Adier, ogolo jochan e pidh yugi,

8kendo oketogi gibet gi ruodhi mag joge.

9Oguedho dhako ma onge nyathi,

mi oloke dhako mamor ma min nyithindo.

Ruoth Nyasaye mondo opaki.

ZABURI 114

Honni mane otimore kinde mane jo-Israel wuok Misri

1 Wuok 12.51.E kinde mane jo-Israel ma nyikwa Jakobo

owuokie Misri, ma piny jomoko nono,

2Juda nodoko kama owal ni Ruoth Nyasaye,

to Israel nodoko mwandune owuon.

3 Wuok 14.21; Josh 3.16.Nam Makwar ne ogoyo wang’e kuom Ruoth Nyasaye,
mi oringo.

Aora Jordan to ne odok chien, moweyo mol.

4Gode madongo nochikore ka diek

gode matindo bende nochikore ka rombe.

5Koro in Nam, ang’o momiyo ne iringo?

Koso in aora Jordan, ere gimomiyo ne iweyo mol?

6Un gode madongo, ere gimomiyo ne uchikoru ka diek?

Koso un gode matindo, ang’o momiyo ne uchikoru ka rombe?

7In piny, yiengni, ka Ruoth Nyasaye biro!

Ee, tetni e nyim Nyasach Jakobo,

8 Wuok 17.1-7; Kwan 20.2-13.ma loko lwendni doko degni mag pi,

kendo loko lwanda mogingore doko soko mamol.

ZABURI 115

Nyasaye maradier kod kido manono

1In kendi, A Ruoth Nyasaye,

ema nyaka iyud duong’, to ok wan,

nikech adiera mari kod herani mosiko.

2Ang’o momiyo ogendini penjowa niya,

"Ere Nyasachu nogo?"

3Nyasachwa ni e polo malo,

kendo otimo gimoro amora modwaro.

4 Zab 135.15-18; Fweny 9.20.Nyisechegi, to lwet dhano ema oloso gi fedha
kod dhahabu,

5Gin gi dhok, to ok ginyal wuoyo,

kendo gin gi wang’, to ok ginyal neno.

6It bende gin go, to ok ginyal winjo,

kendo gin gi um, to ok ginyal ng’uecho.

7Gin gi lwedo, to ok ginyal mako gimoro,

kendo gin gi tielo, to ok ginyal wuotho.

Bende gionge gi dwol minyalo winjo.

8Joma loso kidogo, kaachiel gi jogo mogeno kuomgi,

chalo mana gi kido mane gilosogo.

9Genuru kuom Ruoth Nyasaye, un jo-Israel!

En ema okonyou, kendo oritou.

10Un jodolo ma nyikwa Harun, genuru kuom Ruoth Nyasaye,

nimar en ema okonyou, kendo oritou.

11Genuru kuom Ruoth Nyasaye un ji duto moluore! En ema okonyou kendo
oritou.

12Ruoth Nyasaye parowa, kendo obiro guedhowa.

Adier, obiro guedho jo-Israel,

kod jodolo duto ma nyikwa Harun.

13 Fweny 11.18; 19.5.Ee, obiro guedho ji duto moluore,

bed ni gin joma dongo kata joma tindo.

14Ruoth Nyasaye onego omiu nyithindo mang’eny,

un kaachiel gi nyikwau.

15Onego Ruoth Nyasaye mane ochueyo polo gi piny guedhu.

16Polo en mar Ruoth Nyasaye kende.

Piny to nomiyo dhano.

17Joma otho ma odhi e piny ma ji ok losie,

ok pak Ruoth Nyasaye.

18To wan, joma ngima,

wabiro goyone erokamano pile kendo nyaka chieng’.

A yaye, pakuru Ruoth Nyasaye.

ZABURI 116

Wer migoyogo ni Nyasaye erokamano kuom kony e tho

1Ruoth Nyasaye ber kendo ng’won,

Adier, ochiko ite ni lemona

2e sa asaya ma aywaknee.

3Tho ne otueya gi tondene,

kendo masiche mag liel nolwora.

Parruok gi kihondko nomaka!

4Eka ne aywak ni Ruoth Nyasaye kawacho niya,

"Ahombi Ruoth Nyasaye, yie iresa!"

5Ruoth Nyasaye ber kendo ng’won.

Adier, Nyasachwa en jakech ji.

6Orito joma ok nyal konyore kendgi.

Ne okonya kane an e chandruok.

7A yaye chunya, bed gi geno,

nimar Ruoth Nyasaye osebedona mang’won.

8Oseresa e tho, kendo omiyo aweyo ywak,

bende osekonyo tienda mondo kik chwanyre.

9Kuom mano abiro wuotho e nyime, e piny joma ngima.

10 2 Kor 4.13.Kata kane awacho niya,

"An gi masira marach ma dwaro nega,"

to pod ne asiko mana kayie mana kuom Ruoth Nyasaye.

11Kata mana e kinde mane abedo maluor,

kawacho niya, "Ji duto gin jomriambo,"

to pod ne ayie ayia kuom Nyasaye.

12Ang’o ma dachiw ni Ruoth Nyasaye

kuom ber duto mosetimona?

13Abiro kelone misango miolo piny,

mondo agonego erokamano kuom resa.

14Bende gik mane asesingora ni nachiwne,

abiro chiwone e chokruok mar joge duto.

15Mano kaka lit ni Ruoth Nyasaye ka ng’ate moro otho!

16A Ruoth Nyasaye, an jatichni.

Isegonya, mi abedo thuolo!

17Abiro chiwoni misango mar erokamano,

kendo abiro lami.

18Anachiwni gik ma asesingora ni nachiwni

e chokruok mar jogi duto,

19machokore e agolini mag Hekalu mari man Jerusalem.

A yaye, pakuru Ruoth Nyasaye.

ZABURI 117

Wer mipakogo Nyasaye kuom herane mosiko

1 Rumi 15.11.Un ogendini duto, pakuru Ruoth Nyasaye.

Dendeuru un ji duto mae piny.

2Hera mosiko moherowago en hera maduong’,

kendo adierane osiko nyaka chieng’.

Pakuru Ruoth Nyasaye!

ZABURI 118

Erokamano migoyo ni Nyasaye

1 1 W.Nda 16.34; 2 W.Nda 5.13; 7.3; Ezra 3.11; Zab 100.5; 106.1; 107.1;
136.1; Jer 33.11.Gouru ni Ruoth Nyasaye erokamano,

nimar ober, kendo herane osiko mochwere.

2Jo-Israel mondo owach niya,

"Herane mosiko ochwere."

3Jodolo ma nyikwa Harun bende mondo owach niya,

"Herane mosiko ochwere."

4Kendo ji duto ma oluore mondo owach niya,

"Herane mosiko ochwere."

5Kane an e thagruok, to ne aywak ni Ruoth Nyasaye.

Ne odwoka, mi ogonya abedo thuolo.

6 Hib 13.6.Ruoth Nyasaye ni koda, omiyo ok anabed maluor.

Ere gima dhano ditimna?

7Ang’eyo ni Ruoth Nyasaye ni koda, kendo konya,

omiyo anane ka olo wasika.

8Geno kuom Ruoth Nyasaye ber moloyo geno kuom dhano.

9Adier, geno kuome ber moloyo geno kuom ruodhi mag piny.

10Ogendini duto ne oketa diere,

to ne atiekogi gi teko mar Ruoth Nyasaye!

11Adier, ne giluora koni gi koni,

to ne atiekogi gii tekone.

12Ne ginur kuoma ka kich,

to piyopiyo nono ne girumo ka mach mawang’o kudho!

13Ne gimonja marach, kendo ne gichiegni loya,

to Ruoth Nyasaye ne okonya.

14 Wuok 15.2; Isa 12.2.En ema omiyo abedo maduong’ kendo man gi teko.

En e Jawarna.

15Winjieuru kaka jo-Nyasaye goyo mahu mar loch e hembegi!

Teko mar Ruoth Nyasaye osetimo timbe madongo

16Chutho, tekone e lweny osemiyo walocho.

17Ok abi tho, to abiro mana bedo mangima,

mondo ahul gik ma Ruoth Nyasaye osetimo.

18Osekuma malich miwuoro,

to ok aseweyo atho!

19Yawnauru dhoranga Hekalu,

mondo adonj apak Ruoth Nyasaye!

20Ma e dhoranga Ruoth Nyasaye.

Joma kare kende ema donjoe.

21A Ruoth Nyasaye, apaki nikech ne iwinjo ywakna,

mi imiyo alocho.

22 Luka 20.17; Joote 4.11; 1 Pet 2.7. Math 21.42; Mar 12.10, 11.Kidi
mane jogedo odagi,

ema koro osedoko kidi motegno moriwo kor ot.

23Mano en tich Ruoth Nyasaye,

kendo en gima lichnwa miwuoro!

24Ruoth Nyasaye osemiyo odiechieng’ni obedo maber ahinya.

Wabeduru mamor kendo mail!

25 Math 21.9; Mar 11.9; Joh 12.13.A Ruoth Nyasaye, wakwayi mondo
ikonywa, mondo wadhi nyime maber.

26 Math 21.9; 23.39; Mar 11.9; Luka 13.35; 19.38; Joh 12.13.Oguedh
ng’ama biro e nying Ruoth Nyasaye.

Waguedhou gie Hekalu mare.

27Ruoth Nyasaye e Nyasaye, kendo osemiyowa ler.

Chakuru timo sawo kuting’o oboke e lwetu,

kudhi nyaka e tunge mag kendo-mar-misango.

28In e Nyasacha, kendo abiro goyoni erokamano,

bende abiro hulo duong’ni kaka chalo.

29Gouru erokamao ni Ruoth Nyasaye,

nikech ober, kendo herane mosiko ochwere.

ZABURI 119

Ber mar Chik Nyasaye

1Joma onge ketho,

kendo matimo kaka chik Ruoth Nyasaye dwaro, gin johawi!

2Joma oluwo chikene kendo moluore gi chunygi duto,

bende gin johawi.

3Adier, joma kamago ok tim gik maricho,

to giwuotho mana e yore Nyasaye.

4Isemiyowa chikeni,

kendo iwachonwa ni onego waluwgi gi adiera.

5Mano kaka ageno ni abiro luwo chikeni maber.

6Ka arito chikeni duto adimba,

eka wiya ok nokuodi.

7Bende ka asepuonjora bucheni ming’ado kare,

to anapaki gi chuny malong’o.

8Anarit chikeni gi adieri,

omiyo yie kik ijwang’a ngang’.

Mako Chik Nyasaye

9Ere kaka ng’at ma pod tin dirit ngimane bed maler?

Dorite mana ka omako wachni, A Ruoth Nyasaye.

10Atemo tiyoni gi chunya duto,

omiyo rita mondo kik awe luwo chikeni.

11Akano wachni e chunya,

mondo kik akethi e nyimi.

12A Ruoth Nyasaye, apaki.

Yie ipuonja chikeni.

13Chike duto ma isegolo, anaol achiel ka achiel.

14Chikeni miya mor,

moloyo mor ma mwandu mang’eny miya.

15Aparo chikeni matut,

kendo arango yore midwaro mondo aluw.

16Amor ahinya gi chikeni,

kendo wiya ok nowil gi wachni.

Mor miyudo kuom Chik Nyasaye

17Bedna mang’won an jatichni,

mondo adag aming’a kendo amak wachni.

18Yaw wang’a mondo ane weche miwuoro manie chikni.

19Anie pinyka mana kuom kinde matin,

omiyo kik ipandna chikeni.

20Siso oloya seche duto,

kadwaro ng’eyo buche ming’ado.

21Ikwero josunga.

Ee, joma obaro moweyo chikeni okuong’!

22Gol kuoma ayany kod ajara ma ji kawago,

nikech aserito chikeni.

23Kata obedo ni jotelo chokore kachano timona marach,

to an jatichni, pod apuonjora apuonja chikeni.

24Chikeni miya mor, kendo gin ema gikelona rieko.

Keto chuny kuom rito Chik Nyasaye.

25Ariera piny e buru koloya,

omiyo miya ngima kaka nisingori.

26Ne ahulo gik moko duto ma asetimo, mi idwoka,

koro puonja chikeni.

27Nyisa kaka onego arit chikeni,

eka apar chikeni miwuoro.

28Kuyo omona yueyo,

omiyo meda teko kaka ne isingori.

29Konya kik aluw yore mag miriambo,

kendo ng’wonna mondo amak chikni.

30Aseyiero yor adiera, kendo bucheni ming’ado aseketo e nyima.

31Asemako chikeni matek, yaye Ruoth Nyasaye,

kik iyie wiya kuodi.

32Abiro rito chikeni gi chunya duto,

nikech ibiro meda rieko.

Lemo mar ng’eyo Chik Nyasaye

33A Ruoth Nyasaye, puonja tiend chikeni

mondo aritgi kinde duto.

34Lerna tiend chikni mondo ariti.

Ee, anarite gi chunya duto.

35Telna mondo awuoth kaka chikeni dwaro,

nikech gin ema gimiya mor.

36Miya chuny mohero rito chikeni, kar bedo gi mwandu.

37Rita mondo kik adew gik manono,

to bedna mang’won kaka ne isingori.

38Rit singruok mane isingorinago, an jatichni.

En singruok ma itimo ni ji duto moluori.

39Geng’na ayany ma aluoro, nikech buche ming’ado beyo.

40Mano kaka adwaro ni mondo arit chikeni!

Ng’wonna, nikech in ng’at makare.

Geno kuom Chik Nyasaye

41A Ruoth Nyasaye, nyisa hera maduong’ miherago,

kendo resa kaka isesingori

42eka anyalo dwoko joma yanya,

nikech ageno kuom wachni.

43Miya teko mondo ahul wachni maradiera kinde duto,

nikech genona ni kuom buche ming’ado.

44Kamano anarit chikni ndalo duto nyaka chieng’.

45Anadag gi thuolo, nikech asetemo rito chikeni,

46bende anahul ni ruodhi chikeni, ka aonge gi wich kuot.

47Ayudo mor kuom rito chikeni, nikech aherogi.

48Aluoro chikeni kendo aherogi,

omiyo anapargi matut.

Bedo gi adiera kuom Chik Nyasaye

49Par gima ne isingori ni nitimna,

nikech osemiyo abedo gi geno.

50Kata kane anie chandruok,

to singruok mari mane omiya ngima, ne ohoyo chunya.

51Josunga osebutona ahinya, to pok aleng’ora maweyo chikni.

52Aparo chike mane imiya chon,

kendo gihoyo chunya, yaye Ruoth Nyasaye

53To ka aneno joricho ka ketho chikni,

to mirima pong’o chunya.

54Achuogo wende kuom chikeni, kamoro amora ma adakie.

55Apari gotieno, A Ruoth Nyasaye, kendo arito chikni,

56amor nikech arito chikeni.

Chiwruok ni Chik Nyasaye

57A Ruoth Nyasaye, in e gimoro amora ma adwaro.

Asingora ni abiro rito chikeni.

58Akwayi gi chunya duto

ni mondo ing’wonna kaka isesingori.

59Aserango timbena,

mi asingora ni nyaka aluw chikeni.

60Areto mak ariwra mondo arit chikeni.

61Ogend joricho oketa diere,

to kata kamano wiya ok nyal wil gi chikni.

62Achiew dier otieno mondo apaki,

nikech buche ming’ado ni kare.

63An e kanyakla mar ji duto ma tiyoni,

kendo ma orito chikeni.

64A Ruoth Nyasaye, herani mosiko opong’o piny.

Yie ipuonja chikeni.

Ndhadhu mar Chik Nyasaye

65Iserito singruokni, A Ruoth Nyasaye

mi itimona maber, an jatichni.

66Miya rieko mar ng’ado weche kare.

Ng’eyo bende mondo imiya,

nikech ageno mana kuom chikeni.

67Kane pok ikuma, to ne abayo maweyo yoreni,

to koro amako wachni.

68Iber manade! Mano kaka ikecho ji!

Yie ipuonja chikeni.

69Josunga ketho nyinga gi weche mag miriambo,

to kata kamano, arito chikeni gi chunya duto.

70Jogo onge gi rieko,

an to chikeni ema miya mor.

71Kum misekumago berna,

nikech okonya mondo apuonjra chikni.

72Chik mawuok e dhogi berna.

Moloyo fedha gi dhahabu mogundho.

Adiera mar Chik Nyasaye

73A Ruoth Nyasaye, in ema ne ichueya, kendo irita maber.

74Ji duto moluori nobed mamor konena,

nikech ageno kuom wachni.

75A Ruoth Nyasaye, ang’eyo ni buche ma ing’ado ni kare,

kendo ne ikuma nikech in jaadiera.

76Herani mosiko mondo oho chunya,

kaka ne isesingorina, an jatichni.

77Kecha mondo abed mangima, nikech ahero chikni

78Onego wi josunga kuodi,

nikech gidonjona kayiem nono. An to chikeni ema abiro paro matut.

79Ji duto ma oluori kendo mohero chikeni mondo obi ira.

80Konya amak chikeni gi chunya duto

mondo kik ayud wichkuot.

Lemo mar resruok

81Siso oloyo chunya, A Ruoth Nyasaye, karito mondo iresa.

To kata kamano wachni ema pod ageno.

82Wang’a koro oowore kuom rango gima ne isingori,

to pod apenjo niya, "Inikonya karang’o?"

83An ng’at manono, mana ka puga mobarore,

to pok wiya owil gi chikeni.

84Onego arit nyaka karang’o

ka pok ikumo joma sandago?

85Josunga ma ok ong’eyo chikeni,

osekunyona bugni mondo anyumrae.

86Konya, nikech ji sanda gi weche mag miriambo,

to chikeni duto gin adier.

87Gisechiegni nega, too ok asejwang’o chikeni.

88Ng’wonna, nikech herani mosiko, mondo arit chikeni.

Yie kuom Chik Nyasaye

89A Ruoth Nyasacha, wachni ogurore e polo

kendo nosik nyaka chieng’.

90Adiera mari osiko kuom tienge duto,

kogurore motegno mana kaka piny osiko kama iseketee.

91Gik moko duto pod osiko nyaka chil kawuono mana nikech wachni,

nimar giduto gitiyoni.

92Ka dine ni ok chikni e kama morna wuokie,

to dikoro kum mikumago osenega.

93Ok anawe chikeni ngang’,

nikech gin ema omiyo isemiyo abedo mangima.

94A Ruoth Nyasaye, an ng’ati, yie ikonya

nimar asetemo rito chikeni.

95Joricho kiya mondo onega,

to chikeni ema abiro paro matut.

96Ang’eyo ni kata mana gik mabeyo duto nigi gikogi,

mak mana chikni kende kende ema onge gi gikone.

Hero Chik Nyasaye

97Mano kaka ahero chikni!

Apare odiechieng’ duto.

98An gi chikni seche duto,

omiyo abedo mariek moloyo wasika.

99An gi paro matut moloyo kata mana rieko jodongo,

to nikech chikeni ema aparo.

100Riekona bende lach moloyo kata mana rieko jodongo,

to nikech arito chikeni.

101Asetang’ ni timbe maricho duto,

nikech adwaro rito chikeni.

102Ok aseleng’ora, maweyo chikeni,

nikech in iwuon ema isebedo jakonyna.

103Mano kaka chikeni mit. Adier, gimit moloyo mor kich!

104Chikeni ema miya rieko,

omiyo achayo timbe duto maricho.

Ler maa kuom Chik Nyasaye

105Wachni e taya ma nyisa kama anyono,

kendo e ler ma menyona yo.

106Akuong’ora ni anarit chikeni makare,

mana kaka ne asingora.

107A Ruoth Nyasaye, athagora malit ahinya,

omiyo miya abed mangima kaka isesingori.

108Yie gi lemona mar erokamano,

kendo puonja chikeni, yaye Ruoth Nyasaye.

109Pile ngimana nie masira,

to kata kamano pok wiya owil gi chikni.

110Joricho chikona obadho,

an to pok aleng’ora maweyo chikeni.

111Chikeni gin mwanduna mosiko,

kendo gin ema gimiyo chunya mor.

112Aseketo chunya mondo arit chikeni nyaka thona.

Kue mawuok kuom Chik Nyasaye

113Amon gi joma nigi chuny ariyo,

to ahero mana chikni.

114In e okumbana kendo e kara mapondoe.

Singruok mari ema ageno.

115Auru kuoma, un joricho,

mondo arit chike Nyasacha.

116Miya teko kaka ne isingori, mondo abed mangima,

bende kik iwe gima ageno, kadhi mak otimore.

117Sira mondo abed gi kue,

eka arit chikeni pile.

118A Ruoth Nyasaye, idagi joma otamore rito chikeni,

nikech wechegi opong’ gi miriambo kod kwinyo.

119Joricho duto ikwano ka yugi.

Kuom mano ahero chikeni.

120Luoro ma aluorigo miyo denda tetni.

Buche ming’ado bende miyo kihondko maka.

Rito Chik Nyasaye

121Asetimo gik makare kendo mabeyo,

omiyo kik ijwang’a e lwet wasika.

122Singrina ni inikonya, an jatichni

kendo kik iwe josunga thaga.

123Aserango warruok makare mane isingori ni ikelo,

mi koro wang’a ool.

124Timna mana kaka herani mosiko obet,

kendo puonja chikeni.

125An jatichni; kuom mano, miya rieko,

mondo awinj tiend weche mipuonjo.

126A Ruoth Nyasaye, ma e sa monego itimie gimoro,

nikech ji otamore winjo chikni.

127Ahero chikeni moloyo dhahabu malerie moloyo.

128Kuom mano, aluwo chikeni duto,

to yore maricho duto amon-go.

Siso mar rito Chik Nyasaye

129Puonj magi lich miwuoro!

Omiyo aritogi gi chunya duto.

130Tiend wachni koel, to kelo ler,

kendo omiyo weche donjo kata ni ng’ama riekone tin.

131Agamo yueyo, ka siso mar winjo chikeni oloya.

132Duog ira mondo ibedna mang’won,

kaka itimo pile ni joma oheri.

133Kik iwe apodhi, to sira kaka isesingori,

kendo kik iwe richo hewa.

134Gola e lwet joma thira,

mondo abed gi thuolo mar rito chikeni.

135Ler mar wang’i mondo orieny kuoma,

kendo opuonja chikeni.

136Pi wang’a mol ka aora,

nikech ji ok dew rito chikni.

Adiera ma Chik Nyasaye kelo

137A Ruoth Nyasaye, mano kaka in jaadiera!

Chikeni oriere tir, kendo gin adier.

138Chike ma isegolo ni kare ahinya,

kendo gin adier chuth.

139Mirima wang’o iya ka mach,

nikech wasika ok dew chikeni.

140Singruok mari osetem, mi onwang’ ni en kare,

miyo ahere, an jatichni.

141An atin, kendo ok an gimoro, to wiya ok wil gi chikeni.

142Timni makare nosiki nyaka chieng’,

Kendo chikni en adiera pile.

143Achandora malit, kendo chunya parore

to chikeni ema kelona mor.

144Chikeni ni kare nyaka chieng’,

omiyo miya ang’egi mondo abed mangima.

Lemo mar resruok

145Aywakni gi chunya duto, A Ruoth Nyasaye.

Yie idwoka mondo arit chikeni.

146Adier, aywakni, mondo iwara,

eka aluw chikeni.

147Kapok piny oru, to aluongi mondo ikonya,

kendo aketo genona duto kuom singruokni.

148Seche mag otieno asiko ka aneno,

mondo apar wachni matut.

149Winja, A Ruoth Nyasacha, mana kaka herani mosiko obet,

kendo miya abed mangima, mana kaka berni obet.

150Joma kwiny masanda, koro biro machiegni,

to gibor gi chikeni.

151In to, ichiegni koda, A Ruoth Nyasaye,

kendo singruokni duto gin adier.

152Asepuonjora chikeni duto chakre chon,

kendo ang’eyo ni ilosogi mondo gisiki nyaka chieng’.

Ywagruok mikwayogo warruok

153Neye kaka achandora, kendo yie iwara,

nikech wiya ok osewil gi chikni.

154Yalna mondo abed thuolo,

kendo imi abed mangima kaka isesingori.

155Joricho ok noyud warruok,

nikech ok girit chikeni,

156to ng’wononi duong’, A Ruoth Nyasaye,

omiyo mi abed mangima kaka chikni obet.

157An gi wasigu mang’eny, kaachiel gi joma thira,

to ok aseleng’ora maweyo chikeni.

158Ka arango andhokego, to chunya chido,

nikech ok girit wachni.

159A Ruoth Nyasaye, neye kaka ahero chikeni.

Omiyo mi mi abed mangima kaka herani mosiko obet.

160Mise mar chikni en adiera,

kendo chikeni makare duto osiko nyaka chieng’.

Keto chuny kuom Chik Nyasaye

161Joma nigi loch monja kayiem nono,

to kata kamano, chikni ema aluoro

162Singruokni miya mor manadi!

Amor mana ka ng’ama oyako mwandu mathoth!

163Asin gi miriambo, kendo ajokgo,

to chikni ema ahero.

164Apaki dibiriyo odiechieng’ kodiechieng’,

nikech buche makare ming’ado

165joma ohero chikeni nigi kue mar adier,

kendo onge gima nyalo miyo gipodhi.

166A Ruoth Nyasaye, ageno ni ibiro wara,

nikech atimo gik ma idwaro.

167Ee, arito chikeni,

kendo aherogi gi chunya duto.

168Amako chikeni kod buche ming’ado,

nikech ineno gik moko duto.

Lemo mar yudo konyruok

169A Ruoth Nyasaye, yie iwinj ywakna.

Miya rieko kaka isesingori e wachni.

170Lemona otundi e nyimi,

mondo iresa kaka ne isingori.

171Pile anapaki,

nikech ipuonja chikeni.

172Anawer kapako chikeni,

nikech giduto gin kare.

173Pile bed kiikori mar konya,

nikech chikeni ema aseyiero.

174Mano kaka adwaro resruok moa kuomi!

Chikeni ema miya mor, A Ruoth Nyasaye.

175Miya ngima mondo apaki.

Chikeni bende mondo okonya.

176Abayo abaya ka rombo molal,

omiyo bi mondo idwara, an jatichni,

nikech wiya ok osewil gi chikeni.

ZABURI 120

Lemo mar konyruok

1Kane an e chandruok,

to ne aywak ni Ruoth Nyasaye, mi odwoka.

2A Ruoth Nyasaye, konya kuom jomriambo gi jomganga.

3Un jomriambo, Nyasaye notimnu ang’o?

Nokumu machal nadi?

4Nokumu mana kichielou gi aserni mabitho mag jolweny,

kata kiwang’ou gi mach moowore haa!

5Dak e kindu rach mana ka dak e piny Meshek,

kata ka dak e kind jo-Kedar!

6Asedak aming’a mokadho gi joma ok dwar kue.

7An adwaro kue, to gin gidwaro mana lweny.

ZABURI 121

Nyasaye e jaritwa

1Ating’o wang’a ka arango gode.

To ere kuma konyruokna biro aye?

2Konyruokna a mana kuom Ruoth Nyasaye,

ma jachuech polo gi piny.

3Onego jaritwa kik we wapodhi,

kendo kik onur mi nindo tere.

4To adier, jarit Israel ok nur,

kendo nindo ok tere.

5Ruoth Nyasaye biro teloni.

En e bathi korachwich ka oriti.

6Chieng’ ok nochami godiechieng’,

kendo due ok nochar wang’i gotieno.

7Ruoth Nyasaye biro riti e masiche duto.

Adier, obiro riti maber.

8Obiro riti kiwuok, kendo kiduogo,

pile kendo nyaka chieng’.

ZABURI 122

Lemo mikwayogo Nyasaye mondo okel kue Jerusalem

1Ne abedo mamor kane ji owachona niya,

"Wadhiuru e od Ruoth Nyasaye."

2Koro eri wachung’ e dhorangeyene, yaye Jerusalem.

3Jerusalem noger mondo obed dala

ma ji chokoree gi kue kaachiel.

4Dhout Israel biroe,

ee, jo-Ruoth Nyasaye biroe,

mondo ogone erokamano kaka nochikogi.

5Kanyo ema nitie ut ng’ado bura,

ma ruoth ma nyakwar Daudi ng’adoe bura ni joge.

6Lemuru mondo Jerusalem obed gi kue, kuwacho niya,

"Joma oheri, A Jerusalem, mondo odhi nyime maber.

7Kue onego obed e ohinga mari,

kendo dongruok maber bende obed e ut jodongi."

8Awacho e nying owetena gi osiepena niya, "A Jerusalem, kue obed kodi.

9Alemo ni mondo idhi nyime maber,

nikech duong’ mar od Ruoth Nyasachwa."

ZABURI 123

Lemo mikwayogo Nyasaye mondo okech ji

1A Ruoth Nyasaye in ema arangi,

kating’o wang’a e polo kuma kom duong’ni nitie.

2Kaka jatich rango ruodhe,

kendo kaka jatich ot manyako rango wuon ot motiyone,

e kaka wan bende wasiko kwarangi,

nyaka chop ikechwa, A Ruoth Nyasachwa.

3Kechwa, A Ruoth Nyasaye, yie ikechwa

nikech waseyudo ayany marach,

4Ka jomwandu ma josunga jarowa kuom kinde malach!

ZABURI 124

Wer mipakogo Nyasaye kuom reso joge

1"Ka dine bed ni Ruoth Nyasaye ok jakorwa,

to ang’o ma dine otimorenwa?"

(Jo-Israel mondo owach niya:)

2"Ka dine bed ni Ruoth Nyasaye ok jakorwa,

e kinde mane wasikwa monjowa,

3to dine gimwonyowa kwangima,

ka mirima mager ohewogi kodwa!

4Ohula dine oywerowa mabor.

Chutho, pi dine oimowa.

5Ee, dine wanimo e pi mabubni malich!"

6Wapakuru Ruoth Nyasaye,

ma ok oseyie mondo wasikwa otiekwa

7Wasetony mana ka winyo mobwodho e obadho.

Obadho ne otur, kendo koro wan thuolo.

8Konyruokwa a mana kuom Ruoth Nyasaye,

ma jachuech polo gi piny.

ZABURI 125

Ruoth Nyasaye chiegni gi joge

1Joma ogeno kuom Ruoth Nyasaye, chalo gi got Sayun,

mogurore motegno, kendo ma ok nyal ng’ingni.

2Kaka gode olworo Jerusalem,

e kaka Ruoth Nyasaye bende olworo joge,

pile kendo nyaka chieng’.

3Joricho ok nobed gi loch ngang’ kuom piny joma kare.

Ka gibedogo, to joma kare giwegi ditim richo.

4A Ruoth Nyasaye, tim maber ni joma kare kendo modimbore.

5To chieng’ mikumoe joricho,

to kum joma timbegi obam bende.

Israel mondo obed gi kue!

ZABURI 126

Lemo mipakogo Nyasaye kuom dwoko joge e pinygi

1Kane Ruoth Nyasaye odwokowa Sayun,

to ne chalonwa mana lek!

2Mano kaka ne wanyiero, kendo wawer gi mor!

Bang’e ogendini mamoko nowuoyo kuomwa niya,

"Ruoth Nyasaye osetimonigi gik madongo miwuoro!"

3Adier, Nyasaye notimonwa gik madongo miwuoro, kendo mano kaka ne wabedo
mamor!

4A Ruoth Nyasaye, chak idwokwa kendo,

mana kaka koth mikelo, dwoko pi e aora mosedwono.

5Joma chuoyo ka ywak, biro kayo cham gi ilo.

6Adier, joma ywak koting’o kodhi,

biro dok e miechgi gi cham ka mor.

ZABURI 127

Ber a mana kuom Nyasaye

1Ka ok Ruoth Nyasaye ema ogero ot,

to tich gedo odhi kanono,

kendo ka ok en ema orito dala,

to tich jorito ok nyal gimoro!

2Bende onge tiende tiyo matek mondo uyud chiemo,

kuchiew gokinyi mang’ich, kendo kudhi nindo molewo,

nimar Ruoth Nyasaye ema miyo nindo tero ng’at mohero.

3Nyithindo gin mich moa kuom Ruoth Nyasaye.

Adier, gin gueth miwuoro.

4Yawuowi ma ng’ato onywolo ka pod tin,

chalo gi aserni ma ng’ato oting’o e lwete

5Ng’at man gi aserni mang’eny ma kamago en jahawi.

Ok noloye ka oromo gi wasike e dhoranga dala.

ZABURI 128

Gueth miguedhogo ng’at moluoro Ruoth Nyasaye

1Ng’ato ka ng’ato moluoro Ruoth Nyasaye,

kendo marito chikene, en jahawi.

2Iniyud gik moko ma misetiyonigi,

bende inidhi maber, kendo inibed mamor.

3Chiegi nochal gi yadh mzabibu

manyago olemo mang’eny e dalani,

kendo e sa ma yawuoti olworo mesa ka chiemo,

to ginichal gi yiend zeituni maloth.

4Adier, ng’at moluoro Ruoth Nyasaye,

noguedh mana kamano!

5Onego Ruoth Nyasaye guedhi gie Sayun,

e kinde duto mag ngimani.

6Onego idag aming’a, mondo ine nyikwayi.

Israel mondo obed gi kue!

ZABURI 129

Lemo mikwayogo mondo olo wasik Israel

1In Israel, hul kaka wasiki osesandi malit, chakre tinni.

2"An Israel, wasika osesanda malit chakre tinna,

to pok giloya.

3Ne ging’ado dieng’eya achadha marach,

mi giloke mana ka puodho mopur.

4To Ruoth Nyasaye ma timne kare,

osechodo tonde mane joricho osetueyago."

5Mad lo jogo duto ma mon gi Sayun,

mi riembgi ka wigi okuot, kendo dwokgi chien!

6Onego gichal gi lum matwi e tat ot,

to two kapok ong’adi.

7Onge ng’ama choke kata matueye wiye wiye.

8Kamano ji makadho ok nyal wachonigi niya,

"Waguedhou e nying Ruoth Nyasaye."

Kata ni, "Onego Ruoth Nyasaye guedhu."

ZABURI 130

Geno warruok moa kuom Nyasaye

1A Ruoth Nyasaye, anie chandruok malit, winj ywakna!

2Yie iwinj dwonda,

kendo chik iti ni ywak maywaknigo mondo ikonya.

3Ka da bed ni isiko kiparo richo ma ji timo,

to ere ng’ama dichung’ e nyimi?

4To in ing’wononwa, omiyo waluori.

5Arito Ruoth Nyasaye gi chunya duto,

kendo ageno kuom wachne.

6Chutho, arito Nyasaye kaketo chunya,

moloyo kaka jarit rito ru piny.

7Un jo-Israel, genuru kuom Ruoth Nyasaye,

nikech herane osiko,

kendo pile oikore ahinya mar reso ji.

8 Math 1.21; Tito 2.14.Obiro waro joge Israel kuom richogi duto.

ZABURI 131

Geno kuom Nyasaye kaka nyathi geno kuom min

1A Ruoth Nyasaye, aseweyo ng’ayi,

kendo abet mabor gi wang’ teko. Ok adwar chandora gi gik madongo,

kata gi weche matek modhiera ng’eyo.

2To abolora, kendo chunya nigi kue.

Kaka nyathi ling’ mos e bad min mare

e kaka chunya bende ling’ mos e iya.

3Un jo-Israel, genuru kuom Ruoth Nyasaye,

pile kendo nyaka chieng’.

ZABURI 132

Lemo mikwayogo Nyasaye mondo oguedh Hekalu

1A Ruoth Nyasaye, kik wiyi wil gi Daudi,

to parie kaka nothagore malit,

2kendo kaka nosingoreni,

in Ruoth Nyasaye Manyalo Gik Moko Duto ma Nyasach Israel

3kowacho niya, "Ok anadhi dala, kendo ok anadhi nindo,

4bende ok anayue kendo nindo ok notera,

5nyaka chop ayud kar dak ni Ruoth Nyasaye,

ma Nyasaye Manyalo Gik Moko Duto kendo ma Nyasach Israel.

6 2 W.Nda 6.41, 42.Ne wawinjo ni Sandug Muma ni Efrata,

mi ne wayude e paw Jaar.

7Eka ne wawacho niya, "Wadhiuru kar dak mar Nyasaye,

mondo walem e nyim kom duong’ne."

8A Ruoth Nyasaye, bi idonj kar yueyoni,

in kaachiel gi Sandug Muma ma en ranyisi mar tekoni.

9Onego jodolo bed joma kare,

kendo jogi duto onego ogo mahu gi mor.

10Ne ihero Daudi jatichni,

omiyo kik ilok ng’eyi ni ruoth miseyiero.

11 2 Sam 7.12-16; 1 W.Nda 17.11-14; Zab 89.3, 4; Joote 2.30.Ne
ikuong’orine matek ahinya, kendo ok nilokri.

Ne iwachone niya, "Abiro keto wuodi moro ruoth,

kendo enorit piny bang’i.

12Ka yawuoti orito singruokna,

kendo ka gimako chikena ma abiro miyogi,

to yawuotgi bende nobed e kom duong’ni tienge duto."

13Ruoth Nyasaye notim kamano nikech oseyiero Sayun

kodwaro ni mondo kar dakne obed kanyo.

14Nowacho niya, "Kanyo ema nobed kar yueyona nyaka chieng’.

Adier, kanyo ema adwaro dakie.

15Abiro guedho jo-Sayun gi gik moko duto ma gidwaro,

bende abiro miyo joge ma jochan chiemo moromogi.

16Anami jodolo mage bedo joma kare,

kendo joge nower, ka goyo mahu gi mor.

17 1 Ruo 11.36.Kanyo ema naketie nyakwar Daudi moro ruoth maduong’.

Adier, kanyo ema nyikwa ruoth ma aseyiero biro bedoe gi loch.

18Anami wichkuot ne wasike,

to en owuon, lochne nodhi nyime maber.

ZABURI 133

Gueth miyudo kuom dak gi kue kanyakla

1Mano kaka en gima ber kendo malong’o

ka owete odak kanyakla gi kue.

2Dak ma kamano chalo gi mo ma nengone tek,

mowirgo wi Harun, kendo chuer ka mol e tike

nyaka riak lawe.

3Bende ochalo gi tho mamol e got Hermon,

kendo machuer ka mol e gode mag Sayun.

Kanyo ema Ruoth Nyasaye osewacho ni obiro keloe guethne.

Guethneno en ngima ma ok rum.

ZABURI 134

Wer ma ijiwogo ji mondo opak Nyasaye

1Biuru upak Ruoth Nyasaye, un jotichne duto,

ma tiyo e Hakalu mare gotieno.

2Ting’uru bedeu malo, ka uchomo Kama Ler,

kendo pakuru Ruoth Nyasaye.

3Onego Ruoth Nyasaye ma jachuech polo gi piny

guedhu gi e Sayun.

ZABURI 135

Nyasaye maduong’ kod nyiseche manono

1Pakuru Ruoth Nyasaye!

Denduru nyinge un jotichne,

2ma uchung’ e Hekalu mare.

Ee, un muchung’ e laru mar od Nyasachwa,

3pakuru Ruoth Nyasaye nikech ober,

kendo denduru nyinge gi wer nikech ong’won.

4Ne oyiero Jakobo mondo obed ng’ate.

Adier, noyiero jo-Israel mondo obed joge owuon.

5Ang’eyo ni Ruoth Nyasaye duong’ moloyo nyiseche duto.

6Otimo gimoro amora mohero, e polo kata e piny,

kendo e nembe koda ka kude matut.

7Okelo boche polo morweyo kaa e tung’ piny gi tung’ piny,

kendo omiyo polo mil e sa ma koth chue.

8Ne onego nyithindo makayo duto

mag dhano gi mag le e piny Misri,

9kendo ne otimo honni gi gik miwuoro

mondo okumgo Farao gi jodonge duto.

10Ne otieko ogendini mang’eny,

kendo onego ruodhi madongo.

11Ne gin Sihon, ruodh jo-Amor, gi Og ruodh Bashan,

kod ruodhi duto mag Kanaan.

12Piny jogo ne omiyo joge Israel mondo obed mwandugi.

13A Ruoth Nyasaye, nyingi nosiki nyaka chieng’,

kendo humbi nolagi kuom tienge duto mabiro.

14Ruoth Nyasaye nong’ad ni joge bura maber,

konyiso ni gin kare kendo kong’wononigi.

15 Zab 115.4-8; Fweny 9.20.Nyiseche mag ogendini mamoko

to lwet dhano ema oloso gi fedha kod dhahabu.

16Gin gi dhok to ok ginyal wuoyo,

kendo gin gi wang’ to ok ginyal neno.

17It bende gin go to ok ginyal winjo.

Bende gionge gi muya e dhogi.

18Joma loso kidogo, kaachiel gi joma ogeno kuomgi,

chalo mana gi kido ma giselosogo!

19A Jo-Israel, pakuru Ruoth Nyasaye.

Dendeuru, un jodolo ma nyikwa Harun.

20Un jo-Lawi, pakuru Ruoth Nyasaye.

Dendeuru un duto muluore!

21Pakuru Ruoth Nyasaye Sayun.

Ee, dendeuru e dalane Jerusalem.

Yaye, pakuru Ruoth Nyasaye!

ZABURI 136

Wer mipakogo hera mosiko mar Nyasaye

1 1 W.Nda 16.34; 2 W.Nda 5.13; 7.3; Ezra 3.11; Zab 100.5; 106.1; 107.1;
118.1; Jer 33.11.Gouru ni Ruoth Nyasaye erokamano,

nikech ober, kendo herane mosiko ochwere.

2Gouru erokamano ni Nyasaye maduong’ moloyo nyiseche duto,

nimar herane mosiko ochwere.

3Gouru erokamano ni ruoth maduong’ moloyo ruodhi duto.

Herane mosiko ochwere.

4En kende ema otimo honni madongo.

Herane mosiko ochwere.

5 Chak 1.1.Ne ochueyo polo gi riekone.

Herane mosiko ochwere.

6 Chak 1.2.Bende ne oyaro piny ewi nam matut.

Herane mosiko ochwere.

7 Chak 1.16.Ne ochueyo wang’ chieng gi due,

8mondo wang’ chieng’ obed gi loch kuom odiechieng’,

9to due gi sulue obed gi loch kuom otieno.

Herane mosiko ochwere.

10 Wuok 12.29.Ruoth Nyasaye nonego yawuot Misri makayo.

Herane mosiko ochwere.

11 Wuok 12.51.Ne ogolo jo-Israel e piny Misri.

Herane mosiko ochwere.

12Adier, nogologi gi lwete motegno kod bade mojing’!

Herane mosiko ochwere.

13 Wuok 14.21-29.Ne obaro Nam Makwar.

Herane mosiko ochwere.

14Eka ne otelo ni jo-Israel, mong’ade.

Herane mosiko ochwere.

15Farao gi jolwenje, to nomiyo onimo e nam.

Herane mosiko ochwere.

16Bang’e ne otelo ni joge e thim.

Herane mosiko ochwere.

17Ne onego ruodhi marateke.

Herane mosiko ochwere.

18Adier, ne onego ruodhi marahuma!

Herane mosiko ochwere.

19 Kwan 21.21-30.Ne gin Sihon ruodh Amor

20 Kwan 21.31-35.kod Og ruodh Bashan.

Herane mosiko ochwere.

21Ne okawo pinygi, momiyo joge Israel,

22mondo obed mwandugi.

Herane mosiko ochwere.

23Kane olowa, to wiye ne ok owil kodwa.

Herane mosiko ochwere.

24Chutho, ne ogolowa e teko wasikwa.

Herane mosiko ochwere.

25Ochiwo chiemo ni dhano kod le.

Herane mosiko ochwere.

26Gouru erokamano ni Nyasach polo,

nimar herane mosiko ochwere.

ZABURI 137

Ywak jo-Israel e tuech Babulon

1Ne wabet piny e bath aore mag Babulon,

mi waywak ka waparo Sayun.

2Ne wang’awo thumbewa e yien man kanyo

3Joma ne omakowa ne owachonwa mondo wawernigi wend Sayun.

4To ere kaka dwawer wend Ruoth Nyasaye e piny jomoko nono?

5Kapo ni wiya nyalo wil kodi, yaye Jerusalem,

to onego bada ma agoyogo thum, tal.

6Ee, ka ok apari,

kendo ka ok aparo ni in e morna maduong’,

to lewa mondo omok e danda!

7A Ruoth Nyasaye, parie gima ne jo-Edom otimo,

chieng’ mane okaw Jerusalem!

Adier, ne gisiko giwacho niya,

"Mukeuru mondo oruombre piny!"

8 Fweny 18.6.In Babulon bende ibiro kethi,

kendo ng’at ma ochuloni kuor kuom gik ma isetimonwa

en jahawi!

9Ee, ng’at mokawo nyithindi, mochwado e lwanda

en jahawi!

ZABURI 138

Lemo mar goyo ni Nyasaye erokamano kuom ng’wonone

1A Ruoth Nyasaye, agoyoni erokamano gi chunya duto.

Apaki gi wer e nyim nyiseche.

2Akulora piny kachomo Hekalu mari maler,

kapako nyingi nikech herani mosiko kod adierani,

kendo nikech iseyaro singruokni, modoko malach ka polo.

3Kane aluongi, to ne idwoka,

kendo ne itega gi tekoni.

4A Ruoth Nyasaye, ruodhi duto mag piny biro paki,

nikech gisewinjo wecheni.

5Gibiro wero gik ma isetimo,

kendo gibiro pako duong’ni maler.

6Kata obedo ni in malo chutho, A Ruoth Nyasaye,

to pod ikecho joma ni e piny. Josunga bende ok nyal pondoni!

7Kata e kinde ma masiche oketa diere, to irita maber.

Ikwedo wasika ma jokwinyo,

kendo iresa gi teko mar badi ma kor achwich.

8Ibiro timo gik moko duto ma isesingorina.

A Ruoth Nyasaye, herani mosiko ochwere,

omiyo kik iwe tich ma isechako, mak itieko.

ZABURI 139

Nyasaye Manyalo Gik Moko Duto

1A Ruoth Nyasaye, isenona ming’eya chutho!

2Ing’eyo gik moko duto ma atimo.

Adier, ing’eyo parona duto gi kuma bor!

3Inena kuonde duto ma adhiyoe, kod kuonde duto ma ayueyoe.

Chutho, ing’eyo yorena duto!

4Kata ka pok awuoyo, to ing’eyo gima adwaro wacho.

5Ilwora mi iketa diere koni gi koni.

Adier, irita gi tekoni maduong’.

6Ng’ech ming’eyago lich miwuoro!

Chutho, otut ma ok anyal winjo tiende.

7Ka da bed ni adwaro ringo Roho mari,

to ere kuma dapondie?

8Ka aringo adhi e polo, to in kuno.

Kata ka ayikora piny, kuma joma otho nitie,

to kuno bende intie!

9Ka da bed ni an gi buomba ma anyalo huyogo nyaka ugue,

kata ka adak e tung’ nam man yo imbo,

10to kuno bende dibedie mondo itelna kendo ikonya.

11Anyalo wacho ni mudho mondo oima,

kata anyalo nyiso ler marieny kuoma mondo olokre mudho,

12to kata mana mudho ok nyal moni neno,

kendo otieno lerni mana ka odiechieng’.

Chutho, mudho gi ler chalreni!

13In ema ne ichueyo denda duto.

Adier, in ema ne iriwo fuondena kaachiel ei mama.

14Apaki, nikech in ema iwinjori gi luor.

Gik moko duto mitimo lich, kendo odhiero ji.

Ang’eyogi gi chunya duto.

15Ne ineno ka chokena chakore,

kendo ka iriwogi maber ei mama,

e kinde mane adongo kuno ling’ling’.

16Ne inena kapod ichueya ei ich,

kendo ndalo mane oketna bende

ne isendiko e kitapi ka pok ochak kwan-gi.

17A Nyasaye, mano kaka paroni odhiera ng’eyo!

Yaye, mano kaka ging’eny!

18Ka dabed ni anyalo kwanogi,

to da anwang’o ni ging’eny moloyo kuoyo.

To ka achiew, to ayudo ni pod an kodi!

19A Nyasaye, mano kaka agombo ni mondo ineg joricho!

Bende mano kaka agombo ni mondo jonek obed mabor koda!

20Giwacho weche maricho kuomi.

Adier, giketho nyingi gi weche mamono.

21A Ruoth Nyasaye, mano kaka amon gi joma mon kodi,,

kendo mano kaka asin gi jogo mapiem kodi.

22Mon ma amon go kodgi lich,

kendo akwanogi ka wasika.

23Nona, A Nyasaye, mondo ing’e chunya.

Ee, tema mondo ing’e parona.

24Rang ane ka nitie miganga moro e chunya,

kendo telna e yo mosiko nyaka chieng’.

ZABURI 140

Lemo mar siro wasigu

1Ruoth Nyasaye, gola e lwet joricho,

kendo konya e teko jomahundu.

2Pile gichano timo richo,

ka gidwaro mana dhaw.

3 Rumi 3.13.Gipiago lewgi mabith mana ka lak thuol.

Adier, wechegi chalo gi kwich thuond rai.

4Rita, A Ruoth Nyasaye, kuom teko joma timbegi mono.

Ee, konya kuom jomahundu madwaro tieka.

5Josunga osechikona obadho.

Adier, giseyarona tonde e yo mondo amokie.

6A Ruoth Nyasaye, awachoni niya,

"In e Nyasacha."

Winj ywakna mondo ikonya.

7Ruoth Nyasaye ma Nyasacha kendo ma jawarna,

isebedo kirita e lweny.

8Kik imi joricho gik ma gidwaro, yaye Ruoth Nyasaye.

Chutho, kik iwe timbegi mamono dhi nyime maber.

9Adier, kik iwe wasika lochi,

to mi bwok ma gibwogago dog mana e wigi giwegi!

10Onego mirni mag mach maliel makwar wang’gi,

mondo kik giwuog oko kendo.

11Onego joma hango jowetegi kayiem nono kik lochi,

kendo masira mondo omak jomahundu, mi tieki.

12A Ruoth Nyasaye, ang’eyo ni ichwako joma odhier,

13Joma kare biro pako nyingi adier,

kendo ginibed ka gilemo e nyimi.

ZABURI 141

Lemo mar odhiambo

1A Ruoth Nyasaye, akwayi ni mondo ikonya piyopiyo!

Yie iwinja ka aluongi.

2 Fweny 5.8.Lemona mondo obedni ka ubani miwang’o e nyimi,

kendo bedena mating’o malo

mondo obedni ka misango mar odhiambo.

3A Ruoth Nyasaye, ket jarit e dhoga,

mondo orita, kik awach gima ok owinjore.

4Rita mondo kata mana gombo timo richo kik agombi,

kata kik akony joricho timo timbegi mamono.

Bende kik iwe abed kodgi kaachiel e sewni maggi.

5Ng’at makare nyalo kuma, kendo kwera gi ng’wono,

to ok nawe jaricho wir wiya gi mo,

nikech pile alemo mondo timbene maricho okethre.

6Chieng’ ma iwito ruodhigi piny ewi lwendni,

to ji noyie ni wechena gin adier.

7Chokegi noke e dho bur liel,

mana ka agulu motore, mi ong’inyore matindo tindo.

8To an, A Ruoth Nyasaye, wang’a osiko kuomi,

kadwaro mondo irita.

Adier, kik iwe atho!

9Rita kuom obadho ma gisechikona.

Ee, resa kuom obeto mag joricho.

10Mad joma timbegi mono mok e obathgi giwegi,

ka an to akadho mak gimoro ohinya.

ZABURI 142

Lemo mikwayogo kony kuom Nyasaye

1Aluongo Ruoth Nyasaye mondo okonya.

Adier, aywakne matek!

2Ahulone gik moko duto mathaga,

kanyise chandruokna duto.

3E sa ma chunya chiegni nyosore,

to ong’eyo gima onego atim.

Wasika osechiko obadho e yo ma aluwo!

4Arango batha koni gi koni,

to ok ane ng’ama nyalo rita,

kendo onge ng’ama dewa!

5A Ruoth Nyasaye, aywakni ni mondo ikonya.

In e kar konyruokna, yaye Ruoth Nyasaye,

kendo in kendi ema adwari e piny ka.

6Chik iti ni ywakna, nikech arumo chuth!

Konya e lwet wasika, nikech gitek moloya.

7Ee, gola e od tuech

mondo abi apak nyingi e chokruok mar joma kare,

nikech isebedona mang’won.

ZABURI 143

Lemo mikwayogo Nyasaye mondo otel ni joge

1A Ruoth Nyasaye, winj lemona,

kendo chik iti ni ywakna.

Yie idwoka

nikech in ng’ama kare, kendo ma jaadiera.

2 Rumi 3.20; Gal 2.16.Kik iyala, an jatichni,

nimar onge ng’ama kare e nyimi.

3Jasika osesanda mi oloya chuth.

Oseketa e od tuech molil ti,

kendo achalo mana gi joma ne otho chon!

4Kuom mano, chunya dwaroo nyosore,

nikech oserumo chuth!

5Aparo ndalo mosekadho,

kaachiel gi gik moko duto misetimo.

6Alami ka ating’o bada malo,

kendo sisom oloya kodi,

mana ka lowo motwo madwaro pi.

7Dwoka sani, A Ruoth Nyasaye,

nimar genona duto oserumo.

Kik ipandna wang’i,

nono to abedo e kanyakla mar jogo madhi e piny joma otho.

8Nyisa herani mosiko gokinyi,

nimar ageno kuomi, yaye Ruoth Nyasaye.

Bende nyisa yo monego aluw,

niikech kuomi ema aketoe chunya duto.

9A Ruoth Nyasaye, aringo iri mondo irita,

omiyo resa e lwet wasika.

10Puonja mondo atim gik mam idwaro,

nimar in e Nyasacha.

Onego Roho mari bedna mang’won, mi telna e yoo mokue.

11A Ruoth Nyasaye, resa kaka ne isingori.

Adier, konya e chandruokna kuom ng’wononi.

12Neg wasika, nikech hera miherago,

kendo tiek jogo duto mathira, nikech an jatichni.

ZABURI 144

Lemo mikwayogo resruok kod gueth

1Pakuru Ruoth Nyasaye ma lwandana!

Ojiwo bada ni lweny, kendo opuonja kedo.

2En e kar konyruokna, kendo e ohingana.

Bende en e jawarna kendo kara mapondoe.

En okumbana, kendo en ema ageno kuome.

Oketo ogendini e bwo lochna.

3 Ayub 7.17, 18; Zab 8.4.A Ruoth Nyasaye, dhano en ang’o ma ding’iye?

Koso dhano adhanani to ang’o ma dimi ipare?

4En mana gima nono ka yamo makudho,

kendo ndalone ringo piyo ka tipo makadho.

5Sud polo machiegni gi piny mondo ilor,

eka imul gode, mondo iro owuogie.

6Dir mil polo magi ka aserni,

kikeyo wasiki koni gi koni.

7Rie badi koa e polo mondo iresa,

kigola e atarongala.

8Konya e lwet jopinje mamoko ma ok wach adiera

to riambo kata mana ka gikuong’ore.

9Anawerni wer manyien, A Nyasaye,

kagoyoni thum mamit.

10Imiyo ruodhi locho,

kendo ireso Daudi jatichni.

11Resa e lak ligangla mabith

Adier, konya kuom teko mar jopinje mamoko,

ma ok wach adier, to riambo kata mana ka gikuong’ore.

12Yawuotwa ma pod tindo,

onego chal gi yien madongo motegno.

Nyiwa bende onego ochal gi kite mopa, ma licho od ruoth.

13Derewa onego opong’ gi kit cham duto,

kendo rombe manie abilniwa onego onywolre gana gi gana.

14Dhowa bende mondo onywolre mang’eny,

maonge mobuogo kata motho.

Onego nduru moro kik gore e gweng’wa.

15Ji ma ok odak kamano gin johawi,

kendo joma Nyasachgi en Ruoth Nyasaye, bende johawi.

ZABURI 145

Wer mipakogo Nyasaye kuom berne gi tekone

1Anahul duong’ni maler, A Ruodha kendo Nyasacha,

kendo anapak nyingi ndalo duto nyaka chieng’.

2Abiro goyoni erokamano odiechieng’ kodiechieng,,

kendo anapaki ndalo duto mochwere.

3A Ruoth Nyasaye iduong’, omiyo nyaka paki ahinya.

Adier, duong’ni odhiero ji ng’eyo.

4Gima isetimo tienge gi tienge nopaki,

ka gihulo timbeni madongo.

5Ji nowuo kuom duong’ni maler kod tekoni.

An bende napar matut timbeni miwuoro.

6Ji nowuo kuom timbeni malich.

An bende nahul duongni maler.

7Giniol gik moko duto mabeyo misetimo,

kendo ginipaki kuom timni makare, ka giwer mamor.

8Ruoth Nyasaye jang’wono, kendo okecho ji.

Iye ok wang’ piyo, kendo ohero ji gi hera mosiko.

9Otimo maber ni ji duto,

kendo okecho gik moko duto mane ochueyo.

10Kuom mano, A Ruoth Nyasaye, chuechni duto biro paki,

kendo jogi biro goyoni erokamano.

11Ginitwag kuom duong’ maler mar lochni,

kendo gininyis kaka tekoni ng’ongo,

12mondo ji duto ong’e timbeni madongo,

kod duong’ maler mar lochni.

13Lochni en loch mochwere.

In e Ruoth nyaka chieng’.

Ruoth Nyasaye ochopo singruokne duto,

kendo timbene duto beyo.

14Okonyo ji duto manie chandruok,

kendo oting’o joma obolore malo.

15En ema gik moko duto mangima range,

kendo omiyogi chiemo e sa ma kech ohewogi.

16Oyawo lwete, kendo omiyogi gik moko duto ma gichando.

17Yore duto mag Ruoth Nyasaye gin kare.

Adier, ong’won e timbene duto

18Ochiegni gi ji duto ma ywakne gi adiera.

19Ji duto ma oluore, omiyo gik moko duto ma gichando,

bende owinjo ywakgi, kendo oresogi.

20Orito ji duto mohere,

to enotiek joricho duto.

21An to, pile anapak Ruoth Nyasaye.

Chuechne duto bende mondo opak nyinge maler nyaka chieng’.

ZABURI 146

Wer mipakogo Nyasaye ma jawar

1Pakuru Ruoth Nyasaye!

A yaye chunya, dend Ruoth Nyasaye.

2Anapake kuom ngimana duto.

Ee, anadend Nyasacha gi wer ndalona duto.

3Kik ugen kuom jotelo mag piny,

kata kuom ng’ato ang’ata ma ok nyal warou,

4nikech ka githo, to gidok e lowo,

kendo chieng’ onogo gik moko duto mane gichano timo, orumo!

5To ng’at ma Nyasach Jakobo konyo,

kendo ma ogeno kuom Ruoth Nyasache,

6 Joote 4.24; 14.15.ma jachuech polo gi piny kod nam,

kaachiel kod gik moko duto manie igi, en jahawi.

Ruoth Nyasaye pile rito singruokne.

7Ong’ado bura, kochwako joma ithiro,

kendo ochiwo chiemo ni joma denyo.

Ruoth Nyasaye gonyo joma otue bedo thuolo,

8kendo omiyo muofni neno.

Oting’o joma obolore malo,

kendo ohero joma kare.

9Orito jopinje mamoko modak e piny joge,

bende okonyo mond liete gi nyithi kiye,

to orocho gik ma joricho ochano timo!

10Ruoth Nyasaye nobed ruoth nyaka chieng’.

A Sayun, Nyasachi nobed gi loch mochwere.

Pakuru Ruoth Nyasaye!

ZABURI 147

Wer mipakogo Nyasaye kuom guedho Jerusalem

1Pakuru Ruoth Nyasaye!

En gima ber, wero ni Nyasachwa wende pak.

Adier, goyone erokamano long’o kendo owinjore.

2Ruoth Nyasaye chako gero jerusalem kendo.

Oduogo jo-Israel mane oter e tuech,

3bende oduogo chuny joma genogi oserumo,

kendo othiedho adhondegi.

4Osekwano sulue, mi okeyo kar rombgi,

kendo oluongo moro ka moro gi nyinge.

5Ruoth Nyasaye duong’ miwuoro,

bende riekone lach mokadho apima.

6Oting’o joma obolore malo,

joricho to ochwado piny e lowo.

7Weruru ni Nyasachwa wende pak,

kugoyone thum mamit.

8Oyaro boche polo e kor polo,

kendo okelo koth e piny,

lum bende omiyo loth e gode.

9Ochiwo ni le chiembgi,

kendo omiyo nyithi agak chiemo ka giywakne.

10Teko mar farese kata teko mar jolweny,

ok ema mi Nyasaye mor,

11to obedo mamor mana gi joma oluore

kendo man gi geno kuom herane mosiko.

12Weruru ni Ruoth Nyasaye, un jo-Jerusalem.

A yaye, jo-Sayun, pakuru Nyasachu.

13Oseketo lodi motegno e dhorangeyeu,

kendo oseguedho jou.

14Osekelo kue e tong’ pinyu,

kendo osemiyou cham mabeyo mogundho.

15Ogolo chik ni tung’ piny gi tung’ piny,

kendo wachne chopo piyo ka diemo wang’.

16Okelo pe mopedhore ka pamba,

kendo okiro tho mamoko e lum mana ka buru.

17Ooro kite mag pe mana ka kit ombo,

bende okelo koyo, mi pi lokre pe.

18Bang’e ogolo chik, kendo pe leny nono.

Bende okelo yamo, kendo pi chako mol.

19Onyiso nyikwa Jakobo wachne.

Ee, ogolo chikene gi buchene ni jo-Israel.

20Onge oganda moro machielo ma osetimone kamano,

kata ma osepuonjo chikene.

Pakuru Ruoth Nyasaye!

ZABURI 148

Oluong chuech duto mondo opak Nyasaye

1Pakuru Ruoth Nyasaye!

Ee, dendeuru gie polo.

2Un malaikane,

kaachiel gi ogend lweny duto mage mae polo, pakeuru!

3Pakeuru un wang’chieng’ gi due,

koda ka un, sulue marieny duto.

4Un polo man malo chutho, dendeuru,

kaachiel gi un, pige man ewi polo.

5Giduto mondo gipak nying Ruoth Nyasaye,

nikech en ema ne ogolo chik, mi ochuegi.

6Ne ogurogi kuonde ma gintie nyaka chieng’,

kuom chikne mochwere.

7Pakuru Ruoth Nyasaye gie piny,

un ondiegi mae nam, kod nembe matut duto,

8koda ka mach gi pe, kod pi malokore pe,

kaachiel gi yamo madongo marito chikne.

9Dendeuru un gode madongo gi matindo,

kod yiend olembe gii bunge,

10kaachiel gi le mae thim kod jamni

gi gik mamol, kod gik mahuyo.

11Un ruodhi gi jotelo duto mag piny,

kod jodongo gi jong’ad bura ma e piny duto,

12kaachiel gi yawuowi gi nyiri,

koda ka joma oti gi joma tindo, pakeuru!

13Giduto mondo gipak Ruoth Nyasaye,

nimar nyinge duong’ moloyo nying moko duto,

kendo duong’ne maler oyombo polo gi piny.

14Nomiyo ogandane ma jo-Israel odoko motegno,

ni mondo joge mohero ahinya opake.

Pakuru Ruoth Nyasaye!

ZABURI 149

Oluong jo-Israel mondo opak Nyasaye

1Pakuru Ruoth Nyasaye!

Werneuru wer manyien,

kendo dendeuru e chokruok mar joge.

2A Israel, bed mamor nikech jachuechni.

Ee, beduru gi ilo, un jo-Sayun, nikech Ruodhu.

3Denduru nyinge ka umiel.

Adier, gouru bul kod thum, kupakego,

4nimar Ruoth Nyasaye ohero joge.

Oting’o joma obolore malo, komiyo gilocho.

5Jo-Nyasaye mondo obed mail kuom locho,

kendo giwer gi mor e sewni maggi.

6Onego gikog matek ka gipako Nyasaye,

kendo ka gimako ligengni mabitho e lwetgi,

7mondo gigolgo ogendini mamoko, kendo gikumgi.

8Bende mondo gitue ruodhi jogoo kod jotendgi gi nyororo,

9kendo gikumgi mana kaka Nyasaye osechiko.

Mano e mor mar jo-Nyasaye!

Pakuru Ruoth Nyasaye.

ZABURI 150

Wer mipakogo Nyasaye

1Pakuru Ruoth Nyasaye!

Ee, denduru Nyasaye e Hekalune.

Pakeuru e polo, kuma tekone nitie.

2Bende pakeuru kuom gik madongo mosetimo.

Adier, dendeuru, nikech oduong’ moloyo gik moko duto.

3Pakeuru gi tung’, k ugoyone thumbe mamit.

4Pakeuru kugoyo bul, kendo kumiel.

Dendeuru gi thum kod asili,

5kugoyone ongeng’o!

Ee, pakeuru, kugoyo ongeng’o matek!

6Gimoro amora mangima mondo opak Ruoth Nyasaye!

Adier, pakuru Ruoth Nyasaye!

Ngeche 1

Ber mar Nyasaye

1 Magi e ngeche mag Solomon wuod Daudi, ruodh Israel, 2ma biro konyi
ng’eyo rieko kod puonj maber, kendo winjo tiend weche matut. 3Ginyalo
puonji dak gi rieko, kendo bedo jaadiera e yo makare kendo mowinjore.
4Bende ginyalo miyo joma ok ong’eyo weche mang’eny bed mariek, kendo
gipuonjo joma tindo ng’eyo weche mopogore opogore. 5Ngechegi nyalo kata
mana medo ng’eyo mar joma riek, kendo menyo yo ni joma nigi winjo,
6mondo ong’e tiend ngeche kod weche matek ma joma riek wach.

Rieko ming’ado ni joma tindo

7 Luoro Ruoth Nyasaye e chakruok mar rieko.

Joma ofuwo to chayo rieko, kendo ok dwar puonjore.

8Wuoda, chik iti ni gik ma wuoru puonji,

kendo kik idagi gik ma meru wachoni,

9nimar puonjgi biro loso kiti maber,

mana kaka kondo kata thiwni miyo ng’ato nenore maber.

10Wuoda, ka joricho temi, to kik iyienigi.

11Ginyalo wacho niya,

"Bi mondo wabut ni ng’ato, wanegi,

kendo wamonj joma onge ketho kayiem nono,

12mondo wamwonygi ngili ka bur liel.

Kata obedo ni gionge ketho kamano,

to wabiro negogi, mi gidhi e Piny Joma Otho.

13Bang’e wakaw mwandu mogundho,

mi wapong’ miechwa gi gik mwayako.

14Omiyo wadhi kodi,

kendo wabiro pogo gik moko duto ma wakwalo."

15Koro in wuoda, kata ka giwachoni kamano,

to kik idhi kodgi, bende bed mabor gi timbegi.

16Gireto piyopiyo ka gidwaro timo richo,

kendo girikni ni chuero remo!

17Kata ka ichiko obadho ka winy neno,

to pod gimokoe amoka.

18Kamano e kaka joricho chiko obadho ni gin giwegi

kendo gin ema gimokoe.

19Pile mecho hinyo ng’ama jamecho.

Chutho, mano e gima timore ni jakuo.

Rieko luongo ji

20 Winjuru kaka rieko goyo koko matek

e wang’yore kendo e chirni.

21Bende oluongo matek e dhoranga dala,

kod kuonde duto ma ji chokoree.

22Owacho niya,

"Koro un joma ofuwogi, udwaro chalo kama nyaka karang’o?

Koso nyaka karang’o ma ubiro tugoe gi rieko?

Un ok unyal puonjoru ngang’?

23Chikuru itu ka akwerou gimoro.

Abiro ng’adonu rieko, kendo abiro puonjou wechena,

24Asebedo ka aluongou ni mondo ubi,

to ok usewinja ngang’,

bende ok usedewa!

25Usedagi rieko duto maseng’adonu,

kendo ok useyie mondo anyisu gimoro mutimo marach.

26Omiyo ka uyudo chandruok, to ananyieru anyiera.

27Ee, anajaru ajara ka masira obiro kuomu ka koth maduong’,

mokelonu thagruok gi rem malit.

28E kinde ma un e thagruok kamano,

unuluonga to ok anaduoku,

bende unumanya kuonde duto,

to ok unuyuda kamoro amora!

29Pile ne ok udwar rieko,

kendo ne utamoru luoro Ruoth Nyasaye.

30Ne udagi winjo wachna,

bende ne ok udewo puonjna kata ka akwerou gimoro.

31Kuom mano, unuyud gima owinjore kodu,

kendo timbeu uwegi noromu!

32Ji ma ok ong’eyo gik moko tho mana nikech gidagi rieko,

kendo joma ofuwo rumo nikech ok gidew gik moko.

33To ng’ato ang’ata mowinjo wachna nodag gi kue

ka onge gima oluoro."

Ngeche 2

Pok miyudo kuom rieko

1Wuoda, mak weche ma apuonji

kendo kan-gi e chunyi.

2Chik iti ni weche man gi rieko,

kendo tem matek mondo iwinj tiendgi.

3Adier, dwar rieko, kendo many ng’eyo.

4Dware matek, mana ka gima idwaro fedha,

kata ka gima idwaro mwandu moro mopandi.

5Ka itimo kamano, to ining’e tiend luoro Ruoth Nyasaye,

kendo iniyud rieko ming’eyogo Nyasaye,

6nimar Ruoth Nyasaye ema chiwo rieko,

kendo en ema opuonjo ng’eyo.

7Okonyo joma kare ma jo-adiera, kendo oritogi.

8En okumba mar joma timo ni jowadgi maber,

kendo orito jogo ma opadore kuome.

9Ka iwinjo wachna,

to ining’e gima kare kendo mowinjore.

Pile inibed king’eyo gima onego itim.

10Inibed gi rieko, kendo ng’eyo ma in go ok nokelni mor.

11Rieko kod paro matut noriti,

12kendo ginitelni mondo kik itim gimoro marach.

Ginimi ibed mabor gi joma wacho weche makelo miero.

13Gin joma oseweyo yo makare,

to luwo mana yor mudho.

14Timo richo gi gik mamono ema gihero,

15kendo gin joma yoregi ogajore ogajore.

16Rieko noresi kuom dhako ma jamganga

ma temo ywayi gi weche mamit.

17En dhako ma ok oluoro chwore,

kendo ma ok dew kuong’ruok

mane okuong’orego e nyim Nyasaye.

18Kapo ni idhi e ode,

to iwuotho mana e yo maridore kochiko tho.

Chutho, dhiyo kuno, en mana dhi e Piny Joma Otho!

19Ng’ato ang’ata molimo dhakono to ok chak duog kendo.

Adier, ok ochak oduog e wang’yor ngima!

20Kuom mano, nyaka iluw yo ma ng’at maber luwo.

21Joma kare kendo modimbore ema nosik e pinywani.

22To Nyasaye noriemb joricho e piny,

kendo nopudh joma timbegi mono gi lop tiendgi,

mana ka buya mipudho e lowo.

Ngeche 3

Weche majiwo ji mondo oluor Nyasaye

1Wuoda, wiyi kik wil gi weche ma apuonji,

to pile par gik ma anyisi mondo itim,

2nimar puonjna biro miyo idhi nyime maber,

kendo idag aming’a.

3Kik iwe luoro kod adiera lalni,

to tuegi e ng’uti, kendo ndikgi e chunyi.

4 Ka itimo kamano,, eka Nyasaye nobed mamor kodi,

kendo inidhi nyime maber gi ji bende.

5Gen kuom Ruoth Nyasaye gi chunyi duto,

to kik igen kuom riekoni iwuon.

6Par Ruoth Nyasaye e gik moko duto mitimo,

eka obiro nyisi yo makare monego iluw.

7 Kik iwe chunyi wuondi ni iriek,

to luor aluora Ruoth Nyasaye,

kendo bed mabor gi richo

8Tim ma kamano nochalni gi yath maber,

ma thiedho adhondeni, kendo kueyo rem ma in go.

9Nyaka imi Ruoth Nyasaye duong’ gi mwanduni,

kichiwone cham mabeyoe moloyo ma ikayo e puotheni.

10Eka dereni nopong’ gi cham mogundho,

kendo iniyud divai mang’eny ma onge kama ikanie.

11 Wuoda, kik icha kum ma Ruoth Nyasaye kumigo,

kata kik iyi wang’ kokweri,

12 nikech ng’ama Ruoth Nyasaye ohero ema ochiko,

mana kaka wuoro chiko wuode mohero.

13Ng’at modoko mariek, kendo man gi ng’eyo en jahawi,

14nimar rieko ber moloyo fedha,

bende en mwandu maduong’ moloyo dhahabu.

15Chutho, rieko ber moloyo kite ma nengogi tek.

Onge gimoro amora maberie minyalo pimo kode.

16Rieko miyi idak aming’a,

bende okeloni mwandu kod luor.

17Omiyo idak e ngima maber,

kendo oteloni mana e yo makare.

18En ludh ngima ni jogo duto man kode,

kendo joma opadore kuome gin johawi.

19Ruoth Nyasaye nochueyo piny gi riekone,

kendo ne oketo polo kare kuom ng’eyo ma en go.

20Riekone ema nomiyo aore omol,

kendo ema ne omiyo koth ochue e piny.

21Wuoda, rit riekoni kod paroni matut.

Kik iwe gilalni.

22Gibiro miyi ngima maber man gi mor.

23Bende gibiro teloni gi kue kiwuotho e yo,

kendo tiendi ok nochwanyre ngang’!

24Ok nibed maluor ka idhi nindo,

kendo ininind maber nyaka piny ru.

25Kik ibed maluor kineno ka joma ofuwo kihondko nego,

kata ka masira omako joma timbegi mono,

26nimar Ruoth Nyasaye noriti maber,

kendo ok nowe obadho maki.

27Tim ni jochan maber e sa asaya minyalo.

28Ka inyalo konyo wadu kawuono, to kik iwachne niya,

"Dogi eka kiny iduog akonyi."

29Kik ipar timo gimoro marach ni osiepni,

nikech en wadu mudakgo.

30Kik idhaw ni ng’ato kayiem nono,

ka onge gima rach motimoni.

31Kik nyiego maki gi jomahundu

bende kik iluw timbegi,

32nimar Ruoth Nyasaye mon gi joricho,

to ogeno joma kare.

33Okuong’o miech joma timbegi mono,

to oguedho miech joma long’o.

34 Wi Ruoth Nyasaye tek ni joma wigi tek,

to okecho jogo ma obolore.

35Joma riek noyud luor maduong’,

to gima joma ofuwo yudo en mana wichkuot momedore.

Ngeche 4

Ohala miyudo kuom rieko

1Yawuota, winjuru gima awachonu.

Chikuru itu eka unubed gi ng’eyo.

2Weche ma apuonjou beyo,

omiyo makgiuru matek.

3Kane pod an nyathi mayom ma miderma

4to wuora ne puonja kanyisa niya,

"Par gik ma anyisi, kendo kik wiyi wil kodgi.

Bende tim kaka anyisi, eka inibed mangima.

5Bed gi rieko kod paro matut,

kendo kik icha gima anyisi.

6Kik ijwang’ rieko, eka enoriti.

7Gima berie moloyo minyalo timo en yudo rieko.

Kata ka mwanduni duto orumo,

to winjo tiend wach ema onego ibedgo.

8Her rieko, eka enomiyi duong’,

kendo padri kuome, mondo okelni luor.

9En ema nobedni osimbo mar duong’."

10Wuoda, winj wachna,

kendo par matut gima anyisi,

eka inidag aming’a.

11Asepuonji rieko,

kendo asenyisi yo makare monego iluw.

12Onge gima nomi ikier ka iwuotho gi rieko,

bende kata ka iringo to ok nichwanyri.

13Pile par gima isepuonjori,

kendo rite maber nikech en e ngimani.

14Kik idhi kuonde ma joricho dhiye,

bende kik iluw timbegi mamono.

15Kata mana paro timo richo kik ipar,

to wichri, kendo idhi yori iwuon.

16Joma timbegi mono ok nyal nindo

kapok otimo gimoro marach.

Adier, nindo ok tergi kapok gihinyo ng’ato!

17Mahundu gi timbe mamono e chiembgi.

18Wang’yo ma joma kare luwo,

chalo chieng’ mapilore gokinyi,

kendo medore ameda nyaka nyango tegno.

19Yor joricho to olil mana ka muth otieno.

20Wuoda, chik iti mondo iwinj weche mawachoni.

21Kik iwe gikadhni, to kan-gi e chunyi,

22nikech ng’ama winjo tiendgi to gichango kendo gimiyo ngima.

23Chunyi e kama ngimani ochakoree,

emomiyo rite ka mwanduni migenoe moloyo.

24Kik iwach gimoro ma ok adiera,

bende bed mabor gi miriambo kod weche mag miganga.

25Rang mana nyimi tir, ka idimbori kendo ka in gi chir,

kendo kik ikul wiyi ka gima wichkuot omaki.

26 Rang maber yo ma onego iluw,

eka gimoro amora mitimo biro bedo maber.

27Tang’ ni richo,

kendo kik iwe yo makare,

kibaro koracham kata korachwich.

Ngeche 5

Siem misiemogo jochode

1Wuoda, chik iti,

mondo iwinj rieko kod paro ma an go.

2Eka ining’e kaka onego iritri,

kendo wecheni nonyis ni in gi rieko.

3Chi ng’ato nono nyalo wacho weche mamit ka mor kich,

kendo dhoge nyalo bedo mayom ka mo,

4to achien enochalni kwiri mager kata ka ligangla mabith!

5Obiro teri e Piny Joma Otho,

nimar owuotho mana e yo maridore kochomo tho!

6Ok omok e yo madhi e ngima,

to obagni abaga koni gi koni,

kendo mano ok obadhe.

7Koro in wuoda, chik iti,

kendo wiyi kik wil gi gima awachoni.

8Bed mabor gi dhako ma kamano,

kendo kik isud kata machiegni gi dhoode.

9To kapo ni itimo kamano,

to jomoko nono ema biro yudo duong’ ma in go,

kendo initho e lwet jomahundu ka pod itin.

10Adier, jomoko nono dikaw mwanduni,

kendo gik moko duto misechoko dibed mag ng’at machielo

11Inichur, kinindo e kitandani mithoe,’

ka dendi chamore rumo.

12Bang’e iniwach niya, "Ang’o mane omona puonjora rieko?

Koso ere gima nomiyo adagi,

ni ng’ato ok nyisa gima atimo marach?

13Ne ok achiko ita ka jopuonjna wuoyo,

kendo ne ok adewogi,

14Omiyo koro asepo ka ayudo wichkuot e lela!"

15Kik ibed jamganga ni chiegi iwuon,

to en kende ema mondo ihere.

16Onge ohala miyudo kuom nyithindo minywolo oko

17nimar nyithindo ok onego obed mag jomoko nono,

to in ema onego gitini.

18Kuom mano, bed mamor gi chiegi.

Ee, yud ilo kuom nyako mane ikendo ka pod in wuowi.

19Ojaber kendo olong’o mana ka nyakech.

Ber ma obergono mondo omiyi mor,

kendo herane mondo oketi diere.

20Wuoda, ere gima omiyo onego iher dhako moro nono?

Koso ang’o momiyo chi ng’ato nono dilombi?

21Ruoth Nyasaye neno gik moko duto mitimo,

kendo orangi kamoro amora midhiye.

22Richo mag ng’ama timbene mono gin obadho momake matek.

23Koro otho nikech ok onyal ritore owuon,

kendo fupe ema tere e liel.

Ngeche 6

Siem misiemogo josamwoyo kod jomriambo

1Wuoda, ka isingori ni inichul ni ng’ato gope,

2kata ka singruok moro amora omaki,

3to nyaka itim mana kaka awachoni eka mondo ires ngimani,

nikech koro inie teko ng’at machielo!

Nyaka iret idhi ir ng’atno

mondo ihombe oweyi ibed thuolo.

4Kik iwe nindo teri, bende kik ichung’ mondo iyue,

5to resri mondo ibwodhri e obadhono,

mana ka winyo kata ka mwanda ma yombo jadwar.

6Joma nyap onego oneye kaka biye odak,

mondo opuonjre rieko.

7Biye onge gi jatelo kata ruoth kata jaduong’,

8to kata kamano gikano chiembgi e ndalo chwiri,

mondo gibi gicham e ndalo oro.

9Koro in ng’at ma jasamwoyo, to ibiro budho abudha nyaka karang’o?

Koso karang’o ma ibiro chung’ ia kama inindoe?

10 Iwacho niya, "We akwakra, mondo anindie matin mondi."

11To e sa mapod inindono, dhier biro monji,

mana ka jamecho momanore gi gilweny!

12Ji manono ma joricho wuotho awuotha kawacho miriambo.

13Seche duto gining’o wang’gi

kendo gisimo ji ka giwuondo.

14Gichano mana timo richo,

ka giwacho weche makelo miero.

15Kuom mano, masiche biro makogi apoya,

mi gihinyre malit.

16Nitie gik moko auchiel ma Nyasaye mon-go.

To chutho, gin gik moko abiriyo ma ok onyal yiego:

17Mokwongo en wang’ maneno gi sunga,

mar ariyo en lep mawacho miriambo,

mar adek en lwedo machwero remb joma onge ketho,

18mar ang’wen en chuny maparo timo timbe mamono,

mar abich en tielo marikni ka dhi timo richo,

19mar auchiel en janeno mawacho miriambo lilo,

mar abiriyo en ng’at mathuwo osiepe mondo odhaw.

Siem misiemogo jochode

20Wuoda, tim gik ma wuoru nyisi,

bende kik idagi puonj meru.

21Pile kan wechegi e chunyi maiye,

22nimar puonjgigo ema notelni ka in e wuoth.

Giniriti gotieno, kendo gining’adni rieko godiechieng’.

23Chike ma kamago gin ler marieny,

kendo kwer ma ikwerogo ng’ato kuom gima otimo marach kelo ngima.

24Ginyalo miyo ibed mabor gi mon maricho,

kendo itang’ ni weche mamit mag mond jomoko nono.

25Kik chia ma mon-go nigo ywayi,

kendo kik wengegi malombo miyi gombo.

26Ng’ato nyalo yudo ohodho gi pesa matin

moromo mana makati achiel.

Terruok gi chi ng’ato to biro mana tieko ngimani duto!

27Bende diting’ mach e kori, mak lepi owang’?

28Koso bende diwuoth kuom mirni mag mach mak tiendi owang’?

29Mano e kaka ng’at materore gi chi wadgi chalo.

Omiyo ng’ato ang’ata motimo kamano

ok notony mak oyudo kum.

30Ji ok cha jakech mokwalo chiemo ka kech nego.

31Kata kamano, ka ojuke, to nyaka ochul nyadibiriyo.

Chutho, nyaka ochul mwandune duto.

32Kamano bende, ng’at ma terore gi chi ng’ato onge rieko,

nimar oketho mana ngimane owuon.

33Noyud chwat kod wichkuot mosiko.

34Mirima ma mako chwor dhako en mirimb nyiego,

omiyo ka ochulo kuor, to oonge gi miwafu ngang’!

35Ok onyal yie mondo ochule gimoro,

kendo kata mana chiwo malich manade ok nyal kueyo mirimbe!

Ngeche 7

Yore maricho mag dhako ma jamganga

1Wuoda, par gik ma awachoni,

kendo kan-gi e chunyi

2Tim kaka anyisi, eka inibed mangima.

Rit chikena, mana kaka dirit tong wang’i.

3Rwakgi ka tere e lith lweti,

kendo ndikgi e chunyi mondo ipargi pile.

4Kwan rieko ka gima en nyameru,

kendo kwan ng’eyo tiend wach

mana kaka ikwano osiepni mihero.

5Ginimi itang’ ni mond jomoko nono.

Adier, inibed mabor gi mon ma jomganga

mawacho weche kisera.

6Chieng’ moro kane ang’icho gie dirisa mar oda, 7ne aneno yawuowi moko
mapok otegno, to e kindgi ne nitie wuowi moro ma onge gi rieko kata
matin. 8Ne oyudo owuotho e wang’yo mokadho but od dhako moro ma jachode,
9e sa mar odhiambo ka piny dwaro yuso. 10Eka ne opo ka oromo gi dhakono
korwakore malich ka dwaro mondo oyud dichwo.

11Ne en dhako ma wang’e tek, kendo maonge wichkuot. Pile ne owuotho e
gweng’, 12korito chwo kamoro amora ma doyudgie, e wang’yore kata e
chirni. 13Omiyo ka ne oneno wuowino, ne okwake mi onyodhe, korango tong
wang’e tir. Nowachone niya. 14"Nende atimo sap misango kawuono gi
chiayo, omiyo an gi ring’o mang’eny. 15Kuom mano, aa biro mondo amanyi,
to hawi maber, eri, ayudi! 16Asepedho kitandana gi suke mokikokiko moa
Misri, 17kendo asekiroe poda mang’ue mamit. 18Omiyo wadhi mondo wayud
mor nyaka piny ru, wabiro winjo maber ka wakwakore, 19nimar chwora onge,
odhi wuoth kuma bor. 20Osedhi gi pesa mang’eny, kendo ok obi duogo nyaka
bang jumbe ariyo."

21Kamano dhakono ne oywayo wuowino gi wach mamit, mi odhi kode.
22Chutho, ne odhi kode mana ka rwath mitero kar yeng’o, kata ka mwanda
machikore 23ka kia ni ochomo asere ma biro hobo adundone, kata ka winyo
mochiko obadho motegne, to en owuon ok ong’eyo ni ngimane ni e tho!

24Koro in wuoda, chik iti mondo iwinj gima awachoni. 25Kik iyie dhako
makamano lombi, bende kik iwuoth awuotha ka idware, 26nimar oseketho
ngima ji mang’eny, kendo osemiyo ji mathoth mokadho akwana otho. 27Temie
kidhi e ode ane, mak dichom mana yo madhi e piny joma otho! Adier, en e
yo maridore katero ji e tho.

Ngeche 8

Wer pipakogo rieko

1 Winjuru kaka rieko luongo!

Adier, odwaro ni ji mondo owinj dwonde.

2Ochung’ ewi gode man e bath yo, kendo e akek yore.

3Bende ochung’ but rangach, kama ochomo yo dala,

4kowacho niya, "Aluongou un ji duto.

Chutho, aluongo ng’ato ka ng’ato manie piny.

5Un joma pod yom, winjuru kaka onego udok motegno.

Un joma ofuwo, winjuru kaka onego uyud rieko

6Chikuru itu nikech adwaro nyisou weche mabeyo moloyo.

Weche duto ma awachonu ni kare.

7Gin adier, nimar amon gi miriambo.

8Chutho, gik moko duto ma awacho long’o,

kendo onge miriambo kata miganga moro.

9Ng’at man gi rieko to winjogi maler.

Ee, ng’at mawinjo tiend wach, to ong’eyo maber.

10Yieruru mana puonjna kar yiero fedha,

kendo yieruru mana rieko moloyo yiero dhahabu maler.

11Nimar rieko ber moloyo kata mana kite ma nengogi tek

onge gimoro amora maber ma dipimego.

12An e rieko, kendo an ema amiyo ji ng’eyo,

bende anyiso ji winjo tiend weche,

kendo apuonjogi ng’ado bura kare.

13Luoro Ruoth Nyasaye en bedo mamon gi richo.

An amon gi sunga kod wang’teko,

kaachiel gi timbe mamono kod weche mag miriambo.

14Achano gik moko, kendo atimogi.

Bende an gi rieko, kendo ategno.

15Akonyo ruodhi rito pinjegi,

kendo akonyogi loso chike mabeyo.

16Adier, an ema akonyo ruodhi kod jotelo rito piny.

17Ahero joma ohera,

kendo ng’ato nag’ata madwara to yuda

18An e wuon mwandu kod duong’.

Chutho, mwandu mogundho kod gueth ni e lweta.

19Gima iyudo kuom ber moloyo dhahabiu maler,

kendo oloyo kata mana fedha malerie moloyo

20An atimo timbe makare,

kendo ang’ado bura kare,

21kachiwo mwandu ni joma ohera,

kendo apong’o utgi gi gik mogundho.

22 An rieko, ema ne Ruoth Nyasaye okuongo chueya,

kapok oloso gimoro amora mane ochueyo chon.

23Adier, ne okwongo chueya chon ahinya,

kapok piny ochakore.

24Ne onywola kapok ochue nembe,

kendo kane pod onge sokni,

25kata kane pok ochue gode madongo,

bende ka gode matindo ne pok oket kuonde ma gintie.

26Adier, Nyasaye nonywola

kapok ochueyo piny kata puothe kata mana lowo.

27Noyudo antie kane oloso polo,

kendo kane oketo kuonde ma nam ogikie.

28Adier, ne antie kane oyaro boche e kor polo,

kendo kane oyawo sokni mag nam,

29mi ogolo chik ni pi, mondo kik kadh kama oketo.

Bende ne antie kane oketo mise mar piny.

30Ne abet bute ka jatich molony,

ka oyudo morne duto kuoma.

Ne atugo e nyime pile,

31ka ahero piny mosechueyo,

kendo amor gi ji modakie.

32Koro un yawuota, winjuru gima awacho,

nikech joma timo kaka anyisogi gin johawi

33Chikuru itu ni gik ma apuonjou,

mondo ubed gi rieko, kendo kik uwe olalnu.

34Ng’at ma owinjo wachna

kendo ma osiko e dhoranga dalana,

ka oketo wang’e e dhooda, en jahawi,

35nimar ng’at ma oyuda, to oyudo ngima,

kendo Ruoth Nyasaye nobed mamor kode.

36To ng’at ma ok oyuda, hinyore owuon.

Chutho, ng’at ma mon koda, ohero mana tho!"

Ngeche 9

Rieko kod fuwo

1Rieko osegero ode,

kendo osetong’one yien abiriyo mondo obed sirni mage.

2Oseyang’o chiayo, kendo oseloso divai mamit,

siwandha bende osegero.

3Oseoro jotichne manyiri kuonde moting’ore e gweng’,

mondo oluong ji, ka wacho niya,

4"Biuru un joma onge gi rieko."

Ng’at ma ofuwo, bende rieko wachone niya,

5"Bi mondo wachiem kodi,

kendo imadh divai mamit ma aseloso.

6Bed mabor gi joma onge gi rieko, eka inibed mangima.

Kamano, luw mana yor rieko."

7Ka itemo rieyo ng’at ma jasunga,

to in ema iyudo wichkuot,

kendo ka ikwero ng’at marach,

to in iwuon ema ihinyori.

8Kuom mano, kik item rieyo ng’at na jasunga,

nikech mano biro miyo obet mamon kodi.

To ka irieyo ng’at man gi rieko, to obedo osiepni.

9Bende kipuonjo ng’at man gi rieko, to omedo bedo mariek.

Chutho, kinyiso ng’at makare gimoro,

to omedo mana puonjore.

10 Luoro Ruoth Nyasaye e chakruok mar rieko,

nimar ka ing’eyo Ng’ama Ler, to in gi rieko adier.

11Rieko biro medo hiki.

12Adier, ka in gi rieko, to in ema iyudo ohala,

to ka idage, to in ema ihinyori.

13Fuwo chalo gi dhako ma jakoko momemore,

kendo ma onge gi wichkuot.

14Obet e dhoode, kama oting’ore e dala,

15kendo oluongo ji makadho, kadhi e tijegi,

kowachonigi niya,

16"Biuru, un joma onge gi rieko."

Ng’ama ofuwo to owachone niya,

17"Pi ma okwal e ma mit modho,

kendo chiemo moyudi e yor miganga nigi ndhadhu moloyo."

18Jogo to ok ong’eyo ni joma dhi ire, tho,

kata ni joma osedonjo e ode

osenyumore matut e Piny Joma Otho.

Ngeche 10

Joma kare gi joma richo

1Ngeche moko mag Solomon:

Wuowi mariek miyo wuon mare bedo mamor,

to wuowi mofuwo miyo min mare chuny lit.

2Mwandu muyudo e yo marach ok kony gimoro.

Tim makare to reso ji e tho.

3Ruoth Nyasaye ok we kech neg ng’at makare.

Jaricho to otuono gik modwaro.

4Bedo jasamwoyo miyo ng’ato bedo jachan

Tich matek to kelo mwandu.

5Ng’at ma kayo cham ka osechiek en ng’at mariek,

to ng’at ma nindo aninda ndalo keyo kelo wichkuot.

6Ng’at makare yudo gueth.

Weche jaricho to pando masira.

7Ji nopak nying ng’at makare kosetho.

Jaricho to wich wil go.

8Joma riek luwo puonj makare,

to joma wechegi ofuwo biro rumo.

9Timbe makare kelo ni ng’ato kue,

to ng’at ma timbene obam, chieng’ moro nomaki.

10Ng’at ma pando adiera, kelo chandruok,

to ng’at ma kwero gimoro e lela, kelo kue.

11Weche ng’at makare, gin soko mar ngima,

to weche jaricho, pando masira e igi.

12 Sigu kelo miero, hera to umo ketho duto.

13Joma riek pile wacho weche mariek.

Joma ofuwo to onego ochwadi.

14Joma riek, yudo rieko duto ma ginyalo nwang’o.

Ng’at mofuwo kawuoyo, to chandruok ema chiegni.

15Mwandu mar jamoko en ohinga ma ogeng’orego.

Ng’at modhier to chan ema nego.

16Tich matek ema kelo ngima ni ng’at makare.

To timbe jaricho kelone mana masira.

17Ng’at moyie weche mirieyego nobed mangima,

to ng’at motamore kethone obayo yo.

18Ng’at mapando sigu manie chunye en jamriambo,

kendo jafuong’ wach en ng’at mofuwo.

19Ka iwuoyo mang’eny to ichiegni gi richo.

Ng’at mariek to ling’ aling’a.

20Weche ng’at makare chalo gi fedha maler.

Paro mag jaricho to onge tich.

21Weche ng’at makare konyo ji mang’eny.

Joma ofuwo to tho nikech gionge gi rieko.

22Gueth moa kuom Ruoth Nyasaye ema kelo ni ng’ato mwandu,

kendo mwandu makamano ok kel parruok.

23Timbe maricho ema ng’at mofuwo ohero,

to rieko ema miyo ng’at mariek mor.

24Gima jaricho oluoro ema timorene.

Ng’at makare to yudo mana gima odwaro.

25Kalausi tero joricho kuma bor

joma kare to ogurore motegno nyaka chieng’.

26Kik iwe jasamwoyo timni gimoro,

nikech obiro chaloni ka kedhno marewo dhok,

kendo ka iro malungo wang’.

27Luor Ruoth Nyasaye, eka idag aming’a.

Joricho to tho ka ndalogi podi.

28Geno mar joma kare kelo ngima.

Joricho to ok gen gimoro.

29Ruoth Nyasaye rito joma onge ketho,

to otieko joma timo richo.

30Pile joma kare ok nyal yiengni.

Joricho to ok nodag e piny.

31Joma kare wacho weche mariek

Lep mawacho weche maricho to ibiro ng’ado oko.

32Ng’at makare ong’eyo gima onego owachi e sa mowinjore.

Joricho to pile wacho gik machwanyo ji.

Ngeche 11

1Ruoth Nyasaye mon gi joma pimo gik moko gi rapim ma ok ni kare,

to rapim makare ema omorgo.

2Josunga yudo wichkuot piyopiyo nono,

omiyo ber bedo mamuol.

3Tim makare ema telo ni joma beyo,

to tim miganga tieko joma acheje.

4Chieng’ bura, to mwandu ok nyal konyi.

Tim makare to nyalo geng’oni tho!

5Adier, tim makare miyo ng’ato dak maber.

Ng’at ma timbene mono to tiekore mana kende owuon.

6Tim makare reso ng’ama kare.

Ng’at ma achach, to wuoche owuon ema rwako wino e ng’ute.

7Ka jaricho otho, to genone duto tho kode,

kendo geno ma ogenogo mwandune ok kony gimoro.

8Ng’at makare resore e chandruok.

Jaricho to nyumore e masira.

9Weche joma ok dew Nyasaye ketho ji,

to rieko jooma kare ema resogi.

10Dala bedo mamor ka joma kare dhi nyime maber,

kendo mahu mar mor nitie ka joricho tho.

11Mier yudo gueth ka joma kare odakie.

Weche joricho to ketho mier aketha.

12Ng’at maonge gi rieko ema jaro jowadgi.

Ng’at mong’eyo gik moko to ling’ aling’a.

13Ng’at ma jafuong’ wach ok hulne weche maling’ling’.

Ng’at ma odimbore to kano wach e chunye.

14Ka onge ng’at matelo ni ji gi rieko maber,

to oganda dok mana chieng’.

To ka nitie jong’ad rieko mathoth,

to piny dhi nyime maber.

15Ka ichung’ ni ng’at ma ok ing’eyo e gowi ma en-go, to nyaka iywag
ang’e.

Kuom mano, ber ka ibet mabor gi wach makamano.

16Dhako malong’o yudo luor,

to dhako ma kite rach yudo wichkuot.

Ng’at ma jaluoro ok nyal yudo mwandu,

to ng’at ma jachir nyaka bed jamoko.

17Ng’at ma jang’wono kelo gueth ni en owuon.

Ng’at makwiny to hinyore kende.

18Ohala ma jaricho yudo ok konye,

to ng’at makare yudoo pok man gi ohala.

19Ng’at ma oketo chunye kuom tim makare nobed mangima,

to ng’at mosiko ka timo richo notho.

20Ruoth Nyasaye mon gi joma timbegi obam,

to ohero joma timo timbe makare.

21Bed king’eyo ni joricho noyud kum.

Joma kare to notony.

22Dhako ma jaber to onge gi rieko,

chalo mana gi tere mar dhahabu morwak e um nguruwe.

23Joma kare dwaro mana gik makelo gueth.

Geno mar joricho to ok kony gimoro.

24Ng’ato nyalo bet ni pogo ni ji gige gi chuny maler,

to pod mwandune medore ameda!

Ng’at machielo to nyalo bedo ni kungo malich,

to pod omedo mana bedo modhier.

25Bed mang’won, eka idhi nyime maber.

Kony jowadu, eka gin bende gikonyi.

26Ji kuong’o ng’at ma kungo chambe, ka ritogo nengo maber,

to giguedho ng’at magolo mage oko mondo ong’iew.

27Ng’at madwaro mana gik makare, nyaka winj maber,

to ka ng’ato dwaro mana ketho,

to richone nyaka dog e wiye owuon.

28Joma kare nodhi nyime maber,

mana ka oboke maloth ndalo chwiri,

to jogo ma ogeno kuom mwandugi

nolwar mana ka oboke malwar ndalo oro.

29Ng’at ma miyo joodgi chandruok

ok noyud gimoro kata matin,

kendo pile ng’at mofuwo bedo misumba ng’at mariek.

30Tim makare kelo ngima maber.

Timbe mahundu to kelo mana tho!

31 Ka ng’at maber yudo pokne e piny ka,

to ong’ere ni jaricho noyud kum mak orem.

Ngeche 12

1Ng’at ma ohero rieko

bedo mamor ka onyise gima rach ma osetimo,

to ng’at motamore ni kik rieye chalo mana le.

2Ruoth Nyasaye mor gi joma kare,

to okwedo joma chano timo richo.

3Richo ok nyal miyo ng’ato chuny motegno.

Ng’at makare to ogurore motegno.

4Dhako malong’o miyo chwore mor,

to dhako ma kuodo wich chalo ni chwore mana gi tuo mar nyamuoda.

5Joma kare pile timo ni jowadgi maber.

Joricho to wuondo jowadgi awuonda.

6Weche joricho oting’o mana tho lilo

Weche joma kare to reso joma nie chandruok.

7Joricho tho gi wigi.

Joma kare to weyoo nyikwagi bang’gi.

8Ng’at mariek yudo pak.

Ng’at maonge rieko to inyiero anyiera.

9Ber bedo dhano adhana matiyo mana ni mondo oyud chiembe,

moloyo timruok ng’ama duong’ maonge chiemo.

10Ng’at maber rito jambe gi ng’wono.

Ng’at marach to sando jambe asanda.

11Ng’at mapuro matek, nyaka yud chiemo mang’eny.

To ng’at maketho sechene gi timbe manono en ng’at mofuwo.

12Joricho dwaro mana timo timbe mamono.

Joma kare to timo gik makelo ohala.

13Weche jaricho mako mana en owuon.

Ng’at modimbore to tony atonya e chandruok.

14Pok ma ng’ato yudo

romre gi weche mowacho kendo gi gik motimo.

15Pile ng’at mofuwo paro ni en kare.

Joma riek to chiko itgi ni puonj.

16Ng’at mofuwo nyiso mirimbe piyopiyo.

Ng’at mariek to mwonyo ayany.

17Adiera kelo bura makare.

Miriambo to kelo mana buch amwor.

18Weche mimwomruokgo chuoyo chuny mana ka ligangla.

Weche mawuok e dho ng’ama kare to kelo ngima.

19Adier ok tow nyaka chieng’.

Miriambo to ok deki.

20Joma ochano timbe mamono wuondore kendgi giwegi,

to joma timbegi long’o yudo mor.

21Ng’at makare ok gimoro marach yudi.

Joricho to chandruok kende ema gineno.

22Ruoth Nyasaye mon gi jomriambo,

to omor gi joma wacho adiera.

23Ng’at mariek ok hul riekone.

Ng’at mofuwo to nyiso mana fupe.

24Tich matek miyo ng’ato bedo gi duong’

Samuoyo to miyo ng’ato bedo mana misumba.

25Parruok miyo chuny ng’ato bedo mool,

to weche mabeyo miyo chunye duogo.

26Ng’at makare nyiso osiepene yo.

Joma richo to miyo ji rwenyo arwenya.

27Jasamwoyo ok nyal yudo gima odwaro,

to ng’at matiyo matek yudo mwandu.

28Tim makare e yo mochiko ngima.

Fuwo to em mana yo madhi e tho!

Ngeche 13

1Wuowi mariek winjo puonj wuon mare.

Ng’at ma wang’e tek to ok yie kethone.

2Joma kare nomi pok maromre gi gik ma giwacho.

Jomriambo to gombo mana miero.

3Ng’at marito dhoge reso ngimane,

to ng’at ma rodho wach arodha tiekore kende owuon.

4Ng’at ma jasamwoyo nyalo dwaro gimoro ahinya, to ok onyal yudo.

Jakinda to yudo gik moko duto ma odwaro.

5Ng’at makare mon gi miriambo.

Jaricho to wechene kuodo wich, kendo ojogo ji.

6Tim makre rito ng’at modimbore.

Timbe maricho to tieko joricho.

7Ji moko kawore ka jomwandu,

to chutho gionge gi gimoro.

Ji moko to wuondore ni jochan,

to adier, gin gi mwandu mathoth!

8Jamwandu nyaka warre gi mwandune, ka obwoge, momake.

Jachan to onge gima bwogo.

9Joma kare chalo ler mang’angni.

Joricho chalo ler madwaro tho.

10Sunga ok kel gimoro, to okelo mana miero,

omiyo ber mondo ng’ato odwar rieko kuom ji.

11Mwandu moyudi e yo mayot lal piyopiyo,

to mwandu mitiyone matek medore ameda.

12Ka gima igeno ok otimore, to chunyi ol,

to ka gima igeno otimore, to chunyi duogo.

13Kitamori winjo puonj, to idwaro mana chandruok,

to kiwinjo gima iwachoni, to iyudo pok maber.

14Puonj mar ng’at mariek en soko mar ngima,

ma reso ng’ato e tho.

15Rieko mabith kelo luor.

Ndhogruok to kelo masira.

16Ng’at mariek, paro matut ka pok otimo gimoro.

Ng’at mofuwo to nyiso mana fupe.

17Jaote ma kite rach kelo chandruok.

Ng’at modimbore to kelo kue.

18Ng’at madagi ni kik rieye

bedo mana jachan, kendo yudo wichkuot,

to ng’at machiko ite ka ikwero, yudo duong.

19En gima ber manade yudo gima idwaro!

Joma ofuwo otamore weyo richo.

20Kibedo e kanyakla mar joma riek, eka ibedo mariek,

to kimako osiep gi joma ofuwo to ihinyori.

21Chandruok luwo joricho kuonde duto.

Joma kare to yudo gik mabeyo.

22Ng’at makare bedo gi mwandu moweyo ni nyithinde.

Mwandu joricho to nodog ni joma kare.

23Puothe jochan dinyag cham mathoth moromogi

ka da bed ni adiera ni e piny!

24Ka ok ichwad wuodi to kara ok ihere,

ka ihere adier to nyaka ikume.

25Joma kare nigi chiemo moromogi.

Joricho to denyo ndalo duto.

Ngeche 14

1Mon mariek ema utegi obidhore,

to mon mofuwo ketho utgi aketha.

2Ng’at makare oluoro Ruoth Nyasaye.

Ng’at ma achach to ochaye achaya.

3Weche ng’at mofuwo kelone mana kum

Weche ng’at mariek to konye e thagruok.

4Kionge gi dhok ma puroni to ok iyud chiemo maber,

to ka in gi dhok ma puroni to ibedo gi cham mang’eny.

5Janeno malong’o pile wacho adiera.

Janeno ma mibadhi to wacho mana miriambo lilo.

6Ng’at ma jasunga ok nyal bedo mariek.

Ng’at ma weche donjone to puonjore piyopiyo.

7Bed mabor gi joma ofuwo,

nikech gionge gi gima digipuonji.

8Rieko mar ng’at mariek, nyise yo makare monego oluw,

to fup joma omemore, miyo gibayo yo.

9Joma ofuwo ok dew kata ka gitimo richo.

Joma beyo to dwaro ni mondo ong’wonnigi.

10Chuny ng’ato ema ong’eyo gima litne, kata mor ma en go.

Ng’at machielo to ok nyal ng’eyo.

11Od jaricho iketho,

to od ng’at makare dhi nyime maber.

12 Yo ma ng’ato paro ni ber, nyalo mana tere e tho.

13Bwonjo mar ng’ato nyalo pando parruok manie chunye,

to ka morne orumo to chunye odong’ mana ka lit.

14Ng’at marach yudo gima oromo kode.

Ng’at makare bende yudo pok kuom timbene.

15Ng’at ma riekone tin yie gimoro amora mowinjo.

Ng’ama riek to ong’eyo pogo weche.

16Ng’at mariek tang’, kendo loko dieng’eye ni richo

Ng’ama ofuwo to mwomore amwoma nikech ok oluoro gimoro.

17Ng’at ma iye jawang’ piyo timo gik mofuwo.

Ng’at mariek to hore mos.

18Joma omemore yudo gima owinjore gi fupgi.

Joma riek to riekogi medore ameda.

19Joricho nokulre ni joma kare,

kendo ginikuechi e dhoutgi.

20Onge ng’ama ohero jachan.

Jomwandu to nigi osiepe mathoth.

21Ka idwaro bedo mamor, to kony jochan,

nimar charo ji en richo.

22Ka ichano timo marach to ibiro lal nono,

to ka ichano timo maber to ji nogeni kendo nomiyi luor.

23Tich ema kelo chiemo.

Thoro wach to kelo mana chan.

24Osimb joma riek en mwandu.

To gima joma ofuwo sidho gin mana fupgi.

25Janeno ma wacho adier reso ji e tho,

to janeno ma riambo ketho bura.

26Ng’at moluoro Ruoth nyasaye nodag gi kue kaachiel gi joode.

27Luoro Ruoth Nyasaye chalo gi soko mar ngima

nikech oreso ji e tho.

28Ruoth ma joge ng’eny ema nigi huma.

Ruoth ma joge nok to podho.

29Ng’at ma iye ok wang’ piyo ema nigi rieko mang’eny,

to ng’at ma mirimbe liet nyiso mana fupe.

30Chuny mokue ema miyo del bedo mangima.

Nyiego to chalo adhola ma ketho del.

31Ng’at ma sando jachan, to chayo mana Nyasaye mane ochueye,

to ng’at ma kecho jachan ema miyo Nyasaye duong’.

32Timbe mamono mag joricho ema miyo orumo.

Ng’at makare to yudo resruok kuom timne malong’o.

33Rieko nie chuny ng’at ma weche donjone.

Joma ofuwo to kia rieko.

34Tim makare ting’o oganda malo.

Richo to ketho nying oganda.

35Ruoth mor mana gi jatichne ma tiyo maber,

to iye wang’ gi jatich ma utho tich.

Ngeche 15

1Dwoko mamuol ema kueyo mirima,

to dwoko makwiny jimbe ajimba.

2Ka ng’at mariek wuoyo to wachne lombo ji.

Ng’at mofuwo to rodho weche maonge tich.

3Ruoth Nyasaye neno gik matimore kamoro amora.

Orango joma beyo gi joma richo mana machalre.

4Weche mang’won kelo ngima.

Weche maricho to nyoso chuny.

5Ng’at mofuwo ochayo puonj wuon mare,

to ng’at mariek winjo kikwere gimoro.

6Joma kare nigi mwandu mang’eny e miechgi,

to gik ma joricho yudo kelonigi mana chandruok.

7Lew ng’at mariek lando rieko.

Ng’at mofuwo to wechene obam.

8Ruoth Nyasaye mor ka joma ber lame,

to omon gi misengni ma joricho chiwone.

9Ruoth Nyasaye mon gi timbe joma richo,

to ohero joma timo gik makare.

10Ng’at mobaro moweyo yo makare biro yudo kum malit,

kendo ng’at modagi ni ok kwer biro tho.

11Ruoth Nyasaye ong’eyo gik matimore

kata mana e piny joma otho.

Koro ere kaka dhano dipandne paro manie chunye?

12Ng’at ma jasunga ok dwar mondo okwer,

omiyo ok odhi ir joma riek mondo ong’adne rieko.

13Ka ng’ato mor, to obwonjo.

Ka en gi parruok to chunye nyosore.

14Ng’at ma weche donjone dwaro puonjruok,

to joma ofuwo mor amora gi fupe.

15Ngima mar jachan en thagruok mochwere.

Chuny motegno to mor amora pile.

16Ber bedo jachan moluoro Ruoth Nyasaye

moloyoo bedo gi mwandu makelo chandruok.

17Ber chamo alot kama oherie,

moloyo chamo ring’o malit kama ochayie.

18Ng’at ma iye wang’ piyo ero miero,

to ng’at ma hore mos kelo kue.

19Yo ma jasamwoyo luwo otimo kudho lilo.

Ng’at ma ratego to luwo yo maler.

20Wuowi mariek miyo wuon mare mor.

Ng’at ma charo min to ofuwo.

21Joma ofuwo mor amora gi fupgi,

to ng’at mariek timo mana gima ber.

22Ka onge jong’ad rieko,

to ji ok tim gik ma gichano,

to ka jong’ad rieko ng’eny,

to gik ma gichano dhi maber.

23Ka ng’ato odwoko wach maber, to obedo mamor.

Adier, wach mowinjore gi sane, ber manade!

24Ng’at mariek idho yo matere e ngima,

to ok oluw yo maridore kochomo tho.

25Ruoth Nyasaye biro ketho miech josunga,

to enorit mwandu mag mond liete.

26Ruoth Nyasaye mon gi paro maricho,

to weche mang’won long’one.

27Ng’at ma gombo bedo gi mwandu e yor miganga

keto joode e chandruok, to ng’at modagi chamo asoya nodag aming’a.

28Joma beyo paro matut kapok odwoko wach.

Joma timbegi richo to dwoko wach piyopiyo,

kendo wechegigo kelo chandruok.

29Ka joma kare lemo, to Ruoth Nyasaye winjo.

Joricho to ok dew.

30Wang’ mamor duogo chuny,

kendo wach maber miyo del bedo mangima.

31Ng’at ma chiko ite kikwero

bedo e kanyakla mar joma riek.

32Ng’at ma tamore puonj hinyore kende owuon,

to ng’ama yie kikwero medo bedo mariek.

33Luoro Ruoth Nyasaye puonjo ji rieko,

kendo bedo mamuol kelo luor.

Ngeche 16

Ngima dhano kod timne

1Chuny dhano nyalo chano gik modwaro timo,

to mago duto nie lwet Ruoth Nyasaye.

2Ng’ato nyalo paro ni gik moko duto motimo ni kare,

to Ruoth Nyasaye ema pimo paro mar dhano.

3Ket gik moko duto mitimo e lwet Ruoth Nyasaye,

eka itimgi maber.

4Gik moko duto ma Ruoth Nyasaye osechweyo nigi gikogi,

kendo giko joricho en mana tho.

5Ruoth Nyasaye mon gi ng’ato ang’ata ma jasunga.

Ng’at makamano to ok notony ngang’ mak oyudo kum.

6Bed gi luor kod adiera,

eka Ruoth Nyasaye noweni richoni.

7Ka Ruoth Nyasaye mor gi ng’ato kod timne,

to ng’atno nyalo miyo koda ka wasike lokre osiepene.

8Gima tin miyudo e yor adiera,

ber moloyo gik mang’eny miyudo e yor miganga.

9Dhano loso chenone owuon,

to Ruoth Nyasaye ema telone eka otimgi.

10Ruoth golo chik gi tekoo mar Nyasaye,

omyo wechene duto ni kare.

11Ruoth Nyasaye dwaro ni rapim duto obed makare,

kendo ni ohala duto oloki e yo makare.

12Ruodhi ok nyal yie timbe maricho,

nikech adiera ema miyo loch gurore motegno.

13Ruoth ka ruoth dwaro mana adiera,

omiyo gihero joma bidho wach.

14Pile ng’at mariek dwaro ni mondo ruoth obed mamor,

nimar kokecho, to mirimbe nyalo kelo ni ng’ato tho.

15Mor ma ruoth nigo e pat wang’e kelo ngima,

mana kaka boche polo kelo koth e ndalo chwiri.

16Mano kaka yudo rieko gi ng’eyo, ber,

moloyo yudo fedha gi dhahabu.

17Yo ma joma beyo luwo bor gi richo,

omiyo rang kama iluwo mondo ires ngimani.

18Sunga kelo masira,

kendoo ng’ayi miyo ng’ato chwanyore.

19Ber bedo gi jochan kibolori,

moloyo bedo gi josunga, kipogo kodgi gik moyaki.

20Ng’at machiko ite ni gima ipuonje dhi nyime maber.

Kuom mano, ket genoni kuom Ruoth Nyasaye mondo ibed mamor.

21Ng’at man gi paroo iluongo ni ng’ama riek,

kendo wechene mamit gin mana puonj.

22Rieko en soko mar ngima ni jooma ni kode,

to fup joma ofuwo kelonigi mana chwat.

23Ng’at mariek paro matut ka pok owacho gimoro.

Kuom mano, weche mawuok e dhoge gin mana puonj.

24Weche mamuol chalo mana gi mor kich,

ma mit kichamo, kendo kelo del maber.

25 Yo ma ng’ato paro ni ber nyalo mana tere e tho.

26Kech makayo jatich miyo otiyo matek mondo oyud chiemo.

27Ng’at ma chunye rach ohero mana ero miero,

kendo wechene chalo mach mager!

28Joricho kelo dhaw kuonde duto,

kendo jokuoth thuwo osiepe.

29Ng’at ma jamahundu wuondo osiepene,

kendo oterogi e masira.

30Tang’ ni ng’ama buonjo kodi, ka simi gi wang’e,

nimar nyaka bed ni ochano timo gimoro marach.

31Lwar en osimbo mar duong’,

kendo joma kare ema yude.

32Herruok ber moloyo doko ratego.

Ng’at moritore owuon yudo duong’

moloyo ng’ama kawo dala maduong’.

33Ji goyo ombulu mondo ong’e gima onego gitim,

to Nyasaye owuon ema ong’eyo gima timore.

Ngeche 17

1Ber bang’o kuon gi kue,

moloyo chamo chiemo mathoth e ot ma dhaw ng’enyie.

2Misumba mariek nyalo bedo gi loch

kuom wuod dala ma kuodo wich,

mi pogne mwandu kaachiel gi yawuot dalano mamoko.

3Dhahabu gi fedha itemo gi mach.

Chuny dhano to Ruoth Nyasaye ema temoo.

4Joma timbegi mono ohero winjo weche maricho.

Jomriambo bende kuoth ema mitnigi.

5Ng’at ma chayo jachan yanyo mana Nyasaye mane ochueye,

kendo ng’at mabedo mamor ka masira omako wadgi noyud kum.

6Jodongo mor gi nyikwagi,

mana kaka yawuowi mor gi wuonegi.

7Ng’at mogen ok riambi,

mana kaka ng’at mofuwo ok nyal wacho gima kelo konyruok.

8Ng’at mohero chiwo asoya paro ni asoya tiyo ka bilo,

omiyo gik moko motimo dhi nyime maber.

9Ka idwaro ni mondo ji oheri,

to ng’wonnigi ka gitimoni marach.

Ka pile ilwero ng’ato kuom gimoro marach mosetimo, to osiep ema iketho.

10Kikwero ng’at mariek dichiel kende, to opuonjore maber,

moloyo ng’at mofuwo migoyo ndalo mia achiel,

eka winj gimoro.

11Ng’at ma timbene richo ohero miero,

omiyo Nyasaye biro orone jaote makwiny.

12Ber romo gi ondiek madhako mosema nyithinde,

moloyo romo gi ng’at mofuwo matimo gik mofuwo.

13Kitimo marach ni ng’at mosetimoni maber,

to masira ok norum e odi.

14Chakruok mar miero chalo gi pi mochako chuer,

omiyo nyaka geng’e ka pok omwomo.

15Kumo ng’at maonge ketho, kata weyo jaricho aweya,

gin gik ma Ruoth Nyasaye mon-go.

16Ng’at mofuwo ketho pesa kuom puonjruok kayiem,

nikech oonge gi obwongo mowinjogo gimoro.

17En adier ni osiepni nyalo heri kinde duto,

to owadu ema konyi e chandruok.

18Ng’at maonge gi paro kende

ema nyalo singore ni dichul gop wadgi.

19Ng’ama ohero miero en jaricho,

kendo ng’at makawore, kelo chandruok ni en owuon.

20Ng’at ma paro mana richo, donjo e chandruok,

kendo ng’at ma wacho miriambo yudo mana masira.

21Wuon wuowi mofuwo yudo kuyo.

Adier, oonge gi mor.

22Chuny mamor kelo ngima maber,

to chuny mool kelo tuo.

23Jong’ad bura maricho chamo asoya ling’ling’

mondo oketh bura.

24Ng’at mariek keto chunye pile mondo odwar rieko.

Ng’at mofuwo to jahubagabaga.

25Wuowi mofuwo miyo wuon mare chuny lit,

kendo kelo ni min mare kuyo.

26Ok en gima ber kumo ng’at maonge ketho,

kata goyo ng’at makare.

27Ng’at mariek ok wach weche mang’eny,

kendo ng’at man gi paro matut ok yie mondo iye owang’.

28Ka ng’at mofuwo oling’ to ikwane ka ng’ama riek.

Adier, ka ok owuo to ji paro ni en gi ng’eyo.

Ngeche 18

1Ng’at ma kendeke dwaro mana gige owuon.

Ok onyal yie gik ma ji duto oyiego.

2Ng’at mofuwo ok dew

kata ka owinjo gimoro, kata ka ok owinjo.

Riekone kende ema odwaro nyiso.

3Richo kelo wichkuot,

kendo ka nyingi okethore, to achaya ema iyudo.

4Weche dhano gin soko mar rieko.

Gitut ka nam, kendo giliw ka aora mamol.

5Ok en gima kare chwako jaketho,

kata ketho buch ng’ama kare.

6Weche ng’at mofuwo kelo dhaw,

omiyo owinjore gi goch.

7Ka ng’at mofuwo wuoyo, to otiekore kende.

Wechene owuon ema make.

8Mano kaka weche kuoth mit manade!

Gidonjonwa mana kaka chiemo mamit ridore e iwa.

9Jasamwoyo rach mana ka ng’at ma ketho gik moko.

10Nying Ruoth Nyasaye chal gi dala mochiel motegno,

ma ng’at makare nyalo ringo resoree.

11Jamoko paro ni mwandune en ohinga mogeng’orego.

12Ng’at mamuol ema yudo duong’.

Jasunga to luwo yo mochiko kethruok.

13Chik iti kapok idwoko penjo.

Ka ok itimo kamano to ibedo mofuwo, kendo ikelo wichkuot.

14Chuny man gi chir ema konyo ng’ato ka tuo.

To ka chuny ng’ato ool to konye tek.

15Joma weche donjonigi dwaro mondo opuonjre,

kendo gichiko itgi mondo kik wach moro kadhnigi.

16Lwedo mabup ema yawo dhoot,

kendo nyalo miyo ine kata mana ng’ama duong’.

17Ng’at ma okuongo yalo ema iparo ni wacho adier,

to eka bang’e ng’at ma giyalogo chako ng’eng’e.

18Ka joma rateke ng’ang’ore e od bura,

to ombulu ema nyalo thegogi.

19Kikonyo owadu, to enoriti mana ka dala mochiel motegno,

to ka idhaw kode to enolorni dhoot.

20Weche duto mawuok e dho ng’ato duogo e wiye owuon.

21Weche ma ng’ato wacho nyalo kelo ngima,

to bende ginyalo kelo tho.

Kuom mano, rit dhogi maber mondo wecheni okonyi.

22Ng’at mokendo dhako oyudo gima ber.

En gi hap Ruoth Nyasaye.

23Jachan kawuoyo to ywagore.

Jamoko to wuoyo mana gi gero.

24Osiepe moko beyo mana kuom mbekni manono.

Osiep maber to nyalo geni

moloyo kata mana owadu monywoligo.

Ngeche 19

1Ber bedo jachan ma timne kare,

moloyo bedo jamoko ma wechene obam.

2Ng’at maonge gi rieko to gombo gik moko, ok nyal dhi nyime maber.

Jarikni jamuod nyoyo gi kuoyo.

3Ng’at mofuwo kethore kende owuon,

to bang’e owacho ni Ruoth Nyasaye ema otimone kamano.

4Jomwandu pile yudo osiepe mang’eny.

Jochan to kata mana osiepe manok ma gin-go ringo weyo.

5Janeno ma jamriambo ok nyal tony mak okum.

Adier, ng’at ma wacho miriambo lilo ok tony.

6Ng’ato ka ng’ato temo mondo joma dongo ohere,

kendo ng’ato ka ng’ato wacho ni en osiep ng’ama bade lach.

7Ka omine jachan duto ochaye,

osiepene to koro dijwang’e machal nadi!

Kata obedo ni otemo matek mondo oyud osiep,

to ok onyal yudo.

8Ng’at ma dwaro rieko rito ngimane maber,

kendo ng’at maparo gima osepuonjore dhi nyime kare.

9Janeno mariambo ok nyal tony mak okum.

Ng’at ma kamano nolal nono.

10Joma ofuwo ok owinjore dag maber.

Wasumbni bende ok owinjore bed gi loch kuom jodong gweng’.

11Ng’at mariek, iye ok wang’ piyo.

Ka ng’ato otimoni marach,

to en gima ber moloyo ka ifwayo.

12Ruoth ma mirima omako chalo gi sibuor maruto,

to ka omor kodi, to morneno chalo koth machue.

13En masira bedo wuon wuowi mofuwo.

Dhako ma ralep bende chalo gi pi maton ma ok chogi.

14Dala kod mwandu ema wuon nyathi weyone.

Dhako mariek to Ruoth Nyasaye ema chiwo.

15Nindo mit ni jasamwoyo,

to ng’at makamano kech biro nego.

16Rit chike Ruoth Nyasaye mondo idag aming’a,

nikech kichayogi to initho.

17Ka imiyo jachan gimoro,

to ichalo ng’at ma holo Ruoth Nyasaye,

nikech Ruoth Nyasaye nodwoknigo.

18Ka nyithindi oketho to puonjgi gi chwat

ka pod gitindo ma ginyalo winjoe gimoro.

Ka ok itim kamano to ikethogi.

19Ng’at ma jamrima nyaka ikre owuon

ni yudo kum ma mirimbe kelo,

nikech ka igole e chandruok makamano dichiel,

to ng’e ni ibiro timo kamano pile.

20Chik iti ni rieko ming’adoni, kendo yie mondo opuonji,

eka chieng’ moro nibed mariek.

21Ng’ato nyalo chano gik mathoth,

to dwaro mar Ruoth Nyasaye ema timore.

22Enn wichkuot bedo jawuoro.

Bedo jachan too ber moloyo bedo jamriambo.

23Luor Ruoth Nyasaye mondo idag aming’a gi kue

maonge gima thagi.

24Ng’at ma jasamwoyo luto lwete e tawo,

to tero lwete e dhoge tame.

25Josunga nyaka kum mondo joma kia gik moko opuonjre.

Ng’at mariek to puonjore apuonja kokwere.

26Ng’at mamon gi wuon, kendo riembo min e dala,

kelo wichkuot kod achaya.

27Wuoda, ka iweyo puonjruok,

to piyopiyo nono wiyi biro wil gi gik ma iseng’eyo.

28Janeno man gi sadha e chunye ketho bura.

Joricho to chadho mana weche mamono.

29Josunga gi joma ofuwo duto biro yudo kum.

Ngeche 20

1Kong’o miyo ng’ato bedo jakoko maonge gi rieko.

Emomiyo mer en mana fuwo.

2Ka ruoth okecho, to nyaka iluore,

mana kaka iluoro sibuor karuto,

nikech kimedo wang’o iye, to ichalo mana gi ng’ama dere.

3Joma onge gi rieko ohero kelo dhaw.

To ng’ama ok dwar miero to ji miyo luor.

4Jasamuoyo ma ok pur puothe e kinde mowinjore

ok nyal yudo cham e ndalo keyo.

5Paro mae chuny ng’ato chalo gi pi manie soko matut,

to ng’at machielo man gi rieko nyalo tuomogi oko.

6Ji mang’eny wuorore kendgi ni gin joma ogen,

to temie ane ka diyud kata mana achiel ma inyalo geno!

7Nyithindo ma wuon-gi jaadiera,

kendo timo gik makare gin johawi.

8Ruoth mobet e kom duong’ne kang’ado bura

piedho weche maricho duto gi wang’e.

9Ere ng’ama nyalo wacho ni parone long’o

kendo ni richone duto osepuodhi?

10Ruoth Nyasaye mon gi rapim ma ok ni kare.

11Timbe nyathi ema nyiso kite,

omiyo inyalo ng’eyo ka kite ber kata rach.

12Ruoth Nyasaye osemiyowa wang’ mondo wanen-go,

kendo osemiyowa it mondo wawinjgo wach.

13Ka ihero riyo mana kinindo, to nyaka ibed modhier,

to ka itiyo matek, to ibedo gi chiemo mogundho.

14Pile jang’iewo ywagore ni nengo gimoro tek.

Koseng’iewo, to osungore ni ong’iewo gino gi nengo mayot.

15Ka iwuoyo gi rieko,

to in gi mwandu moloyo dhahabu kata kite ma nengogi tek.

16Ng’at mochung’ ni ng’ato nono e gowi

onego omak mwandune kar gowino.

17Chiemo moyud e yor miganga nenore ni mit mokadho,

to achien omuodore mana ka kuoyo.

18Kiyie mondo ji ong’adni rieko to in idhi nyime maber,

omiyo kik ibuk lweny ka pok iikori maber.

19Ng’at ma jafuong’ wach ok kan weche maling’ling’,

omiyo bed mabor gi ng’ama ok rit dhoge.

20Ka ng’ato okuong’o wuon kata min,

to ngimane norum mana ka taya motho e mudho mandiwa.

21Ka ng’ato choko mwandu e yo mayot,

to e giko mwandugo ok nokonye ngang’.

22Kik ichul kuor kuom gima rach ma ng’ato otimoni,

to gen kuom Ruoth Nyasaye mondo olosni wachno.

23Ruoth Nyasaye mon gi joma tiyo gi rapim ma ok ni kare.

24Ka Ruoth Nyasaye ema telo ni ji,

to koro ere kaka dhano adhana matho ding’e kuma dhiye?

25Ng’at ma kuong’ore ka rikni ni biro chiwo ni Nyasaye gimoro

keto mana wino e ng’ute,

nikech achien dipo ka oywago ang’e!

26Ruoth mariek fwenyo joketho,

kendo okumogi ma ok okechogi.

27Ruoth Nyasaye menyo chuny dhano hie, kononogo parone maiye.

28Ruoth mang’won ma timne kare kendo ma jaadiera

ema siko korito pinye.

29Sunga mar yawuowi en teko ma gin go,

kendo duong’ mar jodongo en lwar mae wigi.

30Goch motegno miyo ng’ato weyo richo,

kendo chwat malit chopo nyaka e chuny dhano.

Ngeche 21

1Ruoth Nyasaye ema nyiso ruoth gima onego otim,

mana kaka ochiko aora kuma onego molie.

2Ng’ato nyalo paro ni gik moko duto motimo ni kare,

to Ruoth Nyasaye ema ong’eyo parone duto.

3Ruoth Nyasaye ohero mondo itim gik makare kendo mowinjore

moloyo timone misengni.

4Wang’teko kod sunga ema otelo ni joma timbegi mono,

to mano en richo.

5Ng’at matiyo matek, kendo ma chano gik moko mos noyud gik mathoth,

to ng’at marikni ok noyud gimoro.

6Mwandu moyudi e yor miganga lal piyopiyo nono,

to bende gitero ji e tho.

7Tim mahundu en obadho ma joricho mokoe,

nikech gidagi timo gik makare.

8Joketho wuotho e yo mogondore ogondore.

Joma onge ketho to wuotho mana e yo moriere tir.

9Ber dak e kiru,

moloyo dak e ot maduong’ gi dhako maralep.

10Riyo mar timo richo ohingo joma timbegi mono,

kendo ok gikech ng’ato.

11Ka ng’at ma wang’e tek oyudo kum,

to eka koda ka ng’at ma onge paro puonjore.

Ng’at mariek to mako gik mipuonje.

12Nyasaye Makare nono miech joricho,

kendo otieko jorichogo.

13Ka ng’ato odino ite ni ywak joma odhier,

to en bende ywakne ok nowinji.

14Mich mochiw ling’ling’ ni ng’at mokecho, kueyo mirimbe.

15Ka adiera nitie to joma kare bedo mamor.

Joma timbegi mono to lal nono.

16Ng’at moweyo yor rieko ochiko mana piny joma otho.

17Ng’at mohero raha, nyaka bed jachan.

Adier, ng’at mohero kong’o gi chiemoo mabeyo ok nyal bedo gi mwandu.

18Chandruok ma joricho dwaro ni joma kare dok mana e wigi giwegi.

19Ber dak e thim oko,

moloyo dak gi dhako maralep makwiny.

20Gik mabeyo opong’o dala ng’ama riek kendo odhi maber.

Joma ofuwo to ketho mwandugi aketha piyopiyo.

21Bed mang’won kendo ma jaadiera, mondo idag aming’a,

eka ji nomiyi luor, kendo notimni maber.

22Jatend lweny man gi rieko nyalo kawo dala ma jolweny mager orito,

mi oketh ohinga mane jolwenygo paro ni ogeng’ogi.

23Ka ok idwar ni iyud chandruok, to rit lewi.

24Jasunga e nying mowinjore gi ng’ama kawore

ma wang’e tek, kendo ma ok dew ji.

25Ng’at ma jasamwoyo ma ok ohero tich

negore mana kende owuon.

26Parone osiko mana kuom gik ma ogombo ni mondo obedgo.

Ng’at makare to bade lach, kendo pogo gige gi ng’wono.

27Ruoth Nyasaye mon gi misango ma joricho timone,

to moloyo kotimne misangono gi paro marach.

28Janeno ma wacho miriambo biro lal nono,

to ng’at mawacho adiera, nowe nyikwayo bang’e.

29Ng’at makare ong’eyo gima otimo.

Jaricho to wuondore awuonda.

30Rieko gi ng’eyo kod paro matut,

Ruoth Nyasaye ok kwan ka gimoro.

31Inyalo gawo farese mondo obed moikore ni lweny,

to Ruoth Nyasaye ema miyo ilocho.

Ngeche 22

Chike kod siem

1Ber bedo gi nying maber, moloyo bedo gi mwandu mathoth.

Bende ber bedo ng’at mogen, moloyo bedo gi fedha kata dhahabu.

2Onge pogruok moro e kind jachan gi jamoko,

nimar Ruoth Nyasaye nochueyogi giduto.

3Ng’at man gi rieko neno chandruok kabiro, kendo tang’.

Ng’at ma riekone tin to mwomore amwoma e chandruok,

eka achien oywago ang’e.

4Bed ng’ama ok sungre, kendo luor Ruoth Nyasaye,

eka iyud mwandu gi luor, kendo idag aming’a.

5Obadho kod bugni nie yo ma jaricho luwo,

omiyo ka ihero ngimani to bed mabor gi yorno.

6Ka ipuonjo nyathi timbe mabeyo ka pod otin,

to wiye ok nowil gi timgo e ngimane duto.

7Joma odhier gin wasumb jomwandu,

kendo kiholo gimoro kuom ng’ato to nyaka idok misumbane.

8Ng’at matimo timbe mamono nyaka yud masira,

kendo e giko ibiro kume mager.

9Ng’at mang’won to noyud gueth,

nikech opogo chiembe ni jochan.

10Ka iriembo ng’at ma jasunga,

to wichkuot kod miero gi dhaw orumo.

11Inyalo bedo osiep ruoth kiperogo.

Ruoth Nyasaye to ohero mana ng’ama jaadiera.

12Orango mondo one ni bura ong’ad kare,

to oketho buch ng’at ma jamriambo.

13Ng’at ma janyawo budho abudha e dala,

kawacho ni sibuor dipo kochame kowuok oko.

14Terruok en bur matut

ma joma Ruoth Nyasaye okechogo nyumoree.

15Timo gik mofuwo en kit nyathi.

Ka ichwade to obiro weyo timbe makamago.

16Ka ithiro jochan mondo iyud mwandu,

kata ka imiyo joma omew chiwo,

to in ema ibedo jachan.

Ngeche piero adek

17Chik iti iwinj weche joma riek,

kendo ket chunyi mondo imak rieko ma gipuonji,

18nikech kikanogi e chunyi,

kendo kinyalo hulogi gi wiyi, to inibed mamor.

19Adwaro ni mondo iket genoni kuom Ruoth Nyasaye.

Mano emomiyo apuonji wechegi mondo okonyi in iwuon.

20Eri asendikoni ngeche piero adekgi.

Giting’o ng’eyo kod rieko maber,

21kendo gibiro puonji ng’eyo adiera,

mondo idwok wach madiera ni ng’at mane oori.

22Kik iyak ng’at modhier mana nikech odhier,

kendo ka odonj ni ng’at mathagore, to kik ithage,

23nimar Ruoth Nyasaye nochwak joma kamago,

kendo nokum ng’ato ang’ata ma yakogi.

24Kik imak osiep gi ng’ama iye jawang’ piyo,

kendo kik ibed e kanyakla mar joma chunygi richo,

25nimar dipo ka iluwo timbegi,

mi imoko e obadho marach.

26Kik ichung’ ni ng’ato nono e gowi,

27nikech kotami chulo

to wuon gowino nyalo kata mana kawo kitandani!

28Kik iketh kiew machon mane kwereni oketo.

29Ng’at ma ong’eyo tije maber

ok ti ni ji ajiya, to tiyo mana ni ruodhi.

Ngeche 23

1Ka ibet piny mondo ichiem gi ruoth,

to par malong’o ni ng’at ma ichiemogi en ng’a!

2Ka in jawuoro to dimbri!

3Kik iwe miluma hewi gi chiembe mamit,

nimar nyalo bet ni odwaro mana ng’eyogo kiti.

4Kik iwe tich bari ndasi ni eka iyud mwandu mang’eny,

5to bed mariek nimar pesani nyalo lal ka diemo wang’,

mana ka gima en gi buombene ma ohuyogo ka ongo.

6Kik ichiem gi ng’at ma jamgundia,

kata kik iwe miluma hewi gi chiembe mamit.

7Onyalo wachoni ni mondo ichiem kode,

to ng’e malong’o ni owuondi awuonda.

Ochalo yier momoko e dwondi,

8mamiyo ing’ogo gik ma isechamo,

mi wecheni mamit lal nono.

9Kik item wuoyo gi ng’at mofuwo,

nikech obiro mana chayo riekoni.

10Kik iketh kiew machon, kata kik ima nyithi kiye lopgi,

11nikech Ruoth Nyasaye man gi teko e jaritgi,

kendo ema chwakogi.

12Ket chunyi kuom puonjruok

kendo chik iti ni weche mag rieko.

13Kik iwe nyathi mak ikumo, nimar chwat ok nyal nege!

14Chutho mano biro rese mana e tho.

15Wuoda, ka inyalo bedo mariek, to dabed mamor.

16Adier, anabed mamor ahinya ka awinjo ka iwacho weche makare.

17Kik nyiego maki gi gik ma joricho nigo,

to luor mana Ruoth Nyasaye ndalo duto.

18Ka itimo kamano to inidhi maber, kendo inidag aming’a.

19Wuoda, winja mondo ibed mariek,

kendo ket chunyi kuom tim maber

20Kik ibed e kanyakla mar jokong’o gi jowuoro,

21nikech gikogi en mana dhier.

Ka tichni en mana chiemo gi nindo, to nyaka iwuoth duk!

22Winj wuoru nikech en ema onywoli,

kendo kik icha meru, kata bed ni oseti.

23Adiera gi rieko gi puonjruok kod paro maber ema nyaka iyudi,

kata dabed ni ing’iewogi gi nengo matek.

Kik iwe ng’ato kawgi kata dabed ni omiyi ang’o.

24Wuon ng’at makare en jahawi,

nikech wuowi mariek miyo wuon bedo mamor.

25Kuom mano bed ng’at mamiyo wuon gi min mane onywole mor.

26Wuoda, chik iti maber mondo ngimana obedni ranyisi.

27Dhako ma jachode en bur matut,

kendo dhako materore en soko ma dhoge diny.

28Gibuto ni ji ka jomecho,

kendo gimiyo ji mathoth donjo e richo.

29,30Ng’at madeko oko ka kong’o,

kendo mamadho kong’o mayoreyore

donjo e dhaw kendo yudo masira.

Ohinyore kayiem nono; wang’e bende kwar.

Bang’e to oywago ang’e.

31Kuom mano kik irwo kong’o mochiek kendo matar,

kineno ka bwoyo yienyo e dho agwata,

32nikech kinyne gokinyi niwinj dendi ka rach

mana ka gima thuol man gi kwiri marach ema okayi.

33Inine gik mayoreyore ka ringo e wang’i,

kendo iniwach gik manono.

34Iniukni mana ka ng’at man e yie ma apaka tago e chuny nam.

35Bang’e iniwach niya,

"Nyaka bed ni ng’ato osechwada,

to ok anyal paro gima osetimorena.

Nyaka bed ni osegoya,

to kata kamano ne ok awinjo kigoya.

Ere kaka anyalo chung’ mondo adog ameth kendo?"

Ngeche 24

1Kik nyiego maki gi gik ma joricho nigo,

bende kik item bedo osiepgi.

2Nimar gik makelo chandruok ema giketo e chunygi,

kendo wechegi duto hinyo ji.

3Mise mar dala maber en mana rieko kod ng’eyo.

4Ng’at mariek keto gik moko mabeyo

kendo ma nengogi tek e ute.

5Bedo mariek ber moloyo bedo ratego,

Adier, rieko nigi tich moloyo teko.

6Joma chano gik moko malong’o ema kedo lweny maber,

omiyo, kidwaro loyo lweny,

to nyaka ibed gi jong’ad rieko mathoth.

7Ng’at mofuwo ok nyal winjo tiend weche mariek

nikech gitut modhiere.

Onge gima long’o ma onyalo wacho e bura.

8Ka pile ichano timo richo,

to ji biro luongi ni andhoga.

9Gimoro amora ma ng’at mofuwo chano timo en richo.

Ji mon gi ng’at machayo jowetene.

10Ka tekri orumo chieng’ ma chandruok omaki,

to mano nyiso ni tekoni tin.

11Kineno ng’at maa ji dwaro nego, to rese piyopiyo.

12Kik iwach ni mano ok tiji,

nikech Nyasaye ma pimo chuny ji nopar gima itimono.

Bed gi ratiro ni Nyasaye marangi ong’eyo gima itimo.

Ochulo ng’ato ka ng’ato moromo gi timbene.

13Wuoda, cham mor kich, nikech ober gi del.

Kaka pet kich mit e dhogi,

14e kaka rieko gi ng’eyo bende ber ni chunyi.

Ka iyudogi to inidhi nyime maber, kendo nidag aming’a.

15Kik ichan mayo ng’at makare gire, kata ketho dalane,

nikech mano en richo.

16Ng’at makare nyalo podho ndalo mang’eny,

to pod ochako ochung’ achung’a kendo.

Jaricho to masira achiel kende ema tieko.

17Kik ibed mamor ka masira omako jasiki,

18nono to Ruoth Nyasaye oneno kitimo kamano,

mi in ema osin kodi, to oweyo jasikino.

19Kik iwe timbe joricho thag chunyi,

bende kik nyiego maki gi gik ma gin go,

20nimar jaricho onge gi gima ogeno,

to tho kende ema ochomogi.

21Wuoda, luor Ruoth Nyasaye,

kendo luor ruoth ma rito piny.

Bed mabor gi joma piem kodgi,

22nikech joma kamago nyalo lal nono ka diemo wang’.

Bende ing’eyo masira ma biro tieko jogo?

Ngeche moko

23Wechegi bende gin weche mane joma riek wacho.

Ng’ado bura nyakonchiel nikech luoro wang’ en richo.

24Ka jang’ad bura owacho ni ng’at moketho onge gi ketho,

to ji duto manie piny kuong’e kendo chaye.

25Jong’ad bura ma kumo joketho, to dhi nyime maber,

kendo bedo gi huma.

26Ka ng’ato odwoki gi dwok maratiro,

to mano nyiso ni en osiepni maradier.

27Kik igo dala mi iger ot maber

kapok iloso puotheni ma miyi chiemo moromi.

28Kik ibed janeno mar miriambo kuom wadu ka onge gima omiyo.

29Kik iwach niya, "Abiro timone mana gima nyocha otimona!

Adier, abiro chulone kuor!"

30Ne oyudo awuotho e puothe mag ng’at majasamwoyo kendo ma riekone tin.
31Puothenego notimo kuthe kendo ogawore gi buya. Ohinga mane ochielgigo
bende nosemukore. 32Kane arango puothego ne aparo mi ayudo niya, 33Ka
ng’ato okwakore mondo otim nindoe matin, 34to e sa mapod onindoeno,
dhier biro gore kuome apoya, ka jamecho momanore gi gilweny.

Ngeche 25

Ngeche mamoko mag Solomon

1Magi e ngeche mamoko mag Solomon, mane jotich Hezekia ruodh Juda
ondiko, kogolo kuonde mane ondikgie:

2Wamiyo Nyasaye duong’ kuom gik ma opando.

Ruodhi to wamiyo duong’ kuom lero tiend weche.

3Onge ng’ama ong’eyo chuny ruoth,

nimar parone oyombowa

mana kaka bor mar polo, kendo tut mar nam.

4Ka ogol chilo kuom fedha,

eka jatheth nyalo thedho gimoro maber gi fedhano.

5Kamano bende kogol jong’ad rieko maricho e nyim ruoth,

to lochne gurore motegno, nikech orito piny gi adiera.

6 Ka ichung’ e nyim ruoth, to kik iyiedhri mondo ong’eyi,

kendo kik idhi ibed kama oyang ni jodongo,

7nono to ogoli kanyo

mondo iwe thuolo ni ng’ama duong’ moloyi!

Emomiyo ber bedo kama rachrach,

eka luongi mondo idhi ibed kama oyiedhi.

8Kik irikni hulo ni ng’ato gimoro amora mineno,

dipo ka wadu moro obiro mong’eng’i marach.

9Ka in gi wach gi wadu, to los wachno kode ka un kendu

to kik ihul weche maling’ling’ mag ng’ato,

10nikech kowinjo to obiro kuodo wiyi marach,

mi nyingi kethre nyaka chieng’.

11Wach mowachi maber e kinde mowinjore

chalo gi gimoro maber, molos gi dhahabu,

moket ei adita mochue gi fedha.

12Siem ma ng’at mariek siemogo ng’at ma chiko ite,

ber moloyo tere mar dhahabu, kata tigo molos gi dhahabu.

13Jaote malong’o duogo chuny joma oore,

mana ka pi mang’ich ma nego riyo

e ndalo keyo ka chieng’ kech.

14Ji ma sungore ni biro chiwo gik moko, to bang’e ok chiw,

chalo gi boche polo kod yamo ma ok kel koth.

15Kihori mos gi weche mamuol

to inyalo loko kata mana chuny ruoth matek manade.

Lep mayom bende nyalo turo chogo.

16Kinwang’o mor kich, to cham mana moromi,

nikech ka ichamo mathoth, to dipo ka ing’ok.

17Kamano bende kik ilim wadu pile pile,

nikech dipo ka ojok kodi, mi ochayi.

18Ng’at ma riambo kuom wadgi

chalo mana gi arungu kata ligangla kata asere mabith.

19Geno kuom ng’at ma mibadhi ka in e chandruok

chalo gi muodo gimoro gi lak malit,

kata wuotho gi tielo mowil,

20kata dong’ duk ka piny ng’ich.

Wero wer ni ng’at ma chunye lit

chalo mana gi rudho chumbi e adhola.

21 Ka jasiki odenyo, to miye chiemo,

kendo ka riyo oloye, to miye pi omodhi,

22nikech kitimo kamano to inege gi wich kuot,

kendo Ruoth Nyasaye nomiyi pok.

23Fuong’o wach kelo miero,

mana kaka yamo kelo koth.

24Ber dak e kiru, moloyo dak e ot maduong’ gi dhako maralep.

25Winjo wach maber moa kuma bor

chalo gi modho pi mag’ich ka riyo oloyi.

26Ng’at makare ma ok kwer jaricho,

ka temo chune timo gimoro,

chalo mana gi aora moduwore,

kata gi soko ma ok nyal modh pige.

27Kaka chamo mor kich mathoth ahinya ok ber,

e kaka dwaro pak mang’eny bende rach.

28Ng’at ma ok nyal pieyo mirimbe,

chal mana gi dala ma onge gi ohinga, ma monjo yot.

Ngeche 26

1Pako ng’at mofuwo ok owinjore,

mana kaka pe kod koth ok owinjore e ndalo keyo.

2Kuong’ ma onge gima omiyo ok nyal mako ng’ato.

Gikadho akadha ka winy mahuyo e kor polo to ok pi.

3Kaka faras owinjore gi chwat,

kendo kaka dho kanyna owinjore gi tueyo,

e kaka ng’at mofuwo bende owinjore gi goch!

4Ka idwoko ng’at mofuwo e yo mofuwo,

to inyalo doko mofuwo ka en,

5to ka ok idwoke kaka owinjore,

to onyalo paro ni oriek.

6Kioro ng’at mofuwo to ing’ado mana tiendeni iwuon,

nikech obiro keloni masira.

7Ngero ma ng’at mofuwo ogoyo

wengni mana ka tiend rang’ol.

8Kipako ng’at mofuwo,

to ichalo mana gi ng’at motueyo kidi e orujre.

9Ngero ma ng’at mofuwo goyo

chalo mana gi kudho mochwowo lwet ng’at momer.

10Ng’at ma ndiko ng’ato ang’ata moyudo

chalo gi ng’at matho diro aserni adira,

ka hinyogo ji duto.

11 Ng’at mofuwo ma nwoyo gima ofuwo ma osetimo

chalo gi guok modok nang’o ng’okne.

12Ber bedo ng’at mofuwo mogik

moloyo bedo ng’at maparo ni riek, to chutho ok riek.

13Ng’at ma jasamwoyo wacho ni sibuor ni oko, omiyo ok owuogi.

14Jasamuoyo lokore aloka e kitanda,

mana kaka dhoot malworore e pata.

15Ji moko nyap ahinya, ma ok nyal kata mana nyamo chiembgi.

16Ng’at ma jasamwoyo paro e chunye ni oriek moloyo ji abiriyo mariek.

17Kidonjo e wach ma ok mari

to ichalo mana gi ng’at mamako guok gi ite.

18Ng’at ma wuondo wadgi, to eka wacho ni ongere angera

19chalo gi janeko ma tho diro aserni gi tong’ adira.

20Ka yien onge, to mach tho.

Kamano bende, ka jakuoth onge, to miero orumo.

21Kaka mirni miyo mach ng’ang’ni,

kendo kaka yien miyo mach liel,

e kaka kwinyo bende ero miero.

22Mano kaka weche kuoth mit!

Gidonjonwa mana kaka chiemo mamit ridore e iwa.

23Weche mamit mawuok e chuny marach

chalo gi agulu mochue marachrach,

to owir gi range mang’ang’ni.

24Jasigu nyalo wuoyo kodi mamit gi dhoge,

to chutho chunye maiye wuondi awuonda.

25Kata obedo ni wechenego mit kamano,

to kik iyie kode, nikech chunye sigu opong’o.

26Onyalo wuondore ni oonge gi sigu,

to kata kamano gik maricho motimo biro nenore e lela.

27Ka ng’ato okunyo ni wadgi bur, to en ema onyumore e burno.

Kata ka ong’ielo kidi mondo ohinygo wadgi,

to en ema kidino ng’ielore kuome.

28Lep mawacho miriambo, mon gi adiera,

kendo dhok ma pero ji kelo masira.

Ngeche 27

1 Kik isungri ni gima pok ineno,

nikech ok ing’eyo gima biro timore.

2We ji moko ema opaki, kata bed ni gin welo.

In kik ipakri kendi.

3Chandruok ma ng’at mofuwo kelo pek moloyo kidi kata kuoyo.

4Mirima kwiny, kendo ketho gik moko.

Nyiego to rach moloyo!

5Kwero ng’ato ratiro ber moloyo here, to ok inyise kethone.

6Osiepni, kata ka ogoyi, to otimo kamano nikech oheri.

Jasigu to kata ka omosi gi mor, to mosneno oting’o masira.

7Ka ng’ato oyieng’ to kata mana mor kich ok odwar.

Ka odenyo to kata mana chiemo makech mitne amita!

8Ng’at man mabor gi thurgi,

chalo mana gi winyo modhi mabor gi ode.

9Mo ma iwirruokgo kod poda mang’ue ng’ar

miyo ng’ato winjo maber,

kendo rieko ma osiep ng’ado

miyo chuny bedo motegno.

10Kik wiyi wil gi osiepni kata mana gi osiepe wuoru,

kendo ka in gi chandruok, to kik iring ir owadu mondo okonyi,

nikech ng’at modak buti nyalo konyi

moloyo owadu modak mabor.

11Wuoda, bed mariek mondo chunya obed mamor,

eka abed gi gima ageng’ogo joma chaya.

12Ng’at man gi rieko neno chandruok ka biro, kendo tang’.

Ng’at ma riekone tin to mwomore amwoma e chandruok

eka achien oywago ang’e.

13Ng’at mochung’ ni ng’ato nono e gowi

onego omak mwandune kar gowino!

14Ng’at ma moso wadgi matek gokinyi mang’ich

chalo mana ng’ama ire.

15Dhako maralep chalo mana gi kodh ajiki.

16Ok inyal kwere mi oling’,

mana kaka ok inyal ng’eyo yamo.

Bende ok inyal kwere

mana kaka ok inyal jowo mo maliw gi lweti.

17Kaka nyinyo piago nyinyo wadgi,

e kaka ng’ato bende piago obwongo wadgi.

18Ng’at maloso yiend olembene maber ema nocham olembegi.

Kamano bende e kaka jatich marito ruodhe maber nomi duong’.

19Kirango pi, to wang’i iwuon ema ineno,

kendo kirango chunyi, to in iwuon ema inenori.

20Kaka joma otho ok nyal pong’o Piny Joma Otho,

e kaka gombo mar dhano bende ok nyal rumo.

21Mach ema itemogo dhahabu kod fedha.

Chuny dhano to itemo gi pak.

22Kata ka igoyo ng’at mofuwo mi both inego,

to pod ofuwo afuwa.

23Rit jambi maber gi rieko kaka inyalo,

24nikech mwandu ok siki nyaka chieng’.

Kata mana loch bende ok siki e dhoot achiel kende.

25Ka ibeto lum, mi iweyo lum manyien oloth,

kendo ka ichoko ni jambi lum e kor gode,

26eka iniyud yie rombe milosogo lewni,

kendo ining’iew lowo gi pesa miyudo kuom dieki.

27Dieki nomiyi chak moromi maber,

kaachiel gi joodi kod jotichni manyiri.

Ngeche 28

Joma richo gi joma kare

1Jaricho ringo kata ka onge ng’ama lawe.

Ng’at makare to jachir ka sibuor.

2Piny nyalo bedo mogurore kendo motegno

ka nitie jotelo mariek.

To ka richo nie piny, to jotelo ok ti aming’a.

3Jatelo mathiro jochan

chalo gi kodh yamo ma ketho cham.

4Joma ok oluoro chik pako joricho.

Joma orito chik to kwerogi.

5Joma timbegi mono ok ong’eyo adiera,

to jogo malamo Ruoth Nyasaye ong’eyo gik moko duto.

6Ber bedo jachan ma jaratiro

oloyo bedo jamoko ma timbene obam.

7Wuowi ma rito chik en ng’ama riek,

to ng’at mamako osiep gi joma nono oloyo,

kuodo wi wuon mare.

8Ka iholo ji gik moko mondo odwokni gi ohala,

to ohala miyudono nodog ni ng’at machielo makonyo jochan.

9Ka ng’ato ok orito chik,

to kata mana lemone Nyasaye mon-go.

10Ka ichiko ng’at makare gi richo,

to in iwuon ema richono nodogni.

Ng’at ma onge ketho to yudo gik mabeyo.

11Jamwandu pile paro ni riek

to jachan man gi paro matut ong’eyo chuny jamwanduno.

12Ka joma kare nigi loch, to ji duto mor,

to ka joricho e jotelo, to ji pondo aponda.

13Ng’at ma temo pando richone ok nyal dhi maber,

to ng’ama hulo richone kendo weyo ema Nyasaye kecho.

14Ng’at ma pile oluoro Ruoth Nyasaye en jahawi.

Ng’ama wiye tek to masira mako.

15Jatelo marach ma rito joma chandore

chalo mana gi sibuor modenyo, kata ka ondiek ma kech nego.

16Ruoth ma onge gi rieko sando joge asanda,

to ruoth mamon gi timbe mobam, to nobed gi loch aming’a.

17Ng’at ma oneko, ochomo mana kar joma otho.

Omiyo ng’ato kik geng’e.

18Ng’at makare yudo kue.

Ng’ama mibadhi to podho.

19Ng’at mapuro matek nigi chiemo mathoth.

Joma timo mana gik manono to nyaka bed maonge gimoro.

20Ng’at makare dak malong’o e ngima maber,

to ng’at ma rikni mondo oyud mwandu nyaka yud kum.

21Dok ni ng’ato kayiem ok ber.

Jong’ad bura moko nyalo dok ni ng’ato

mana ni mondo ocham asoya moro maonge ndhathe!

22Ng’at ma iye lit rikni mondo oyud mwandu.

Ok ong’eyo ni chieng’ moro dhier nyalo make.

23Kikwero ng’ato e wang’e, to nopaki moloyo kipere.

24Ng’at ma kwalo mwandu wuon gi min,

to paro ni mano ok rach, chalo mana janek.

25Ng’at ma iye lit kelo miero,

to ng’at ma ogeno kuom Ruoth Nyasaye dhi maber.

26Ng’at mogeno kuom riekone owuon en ng’at mofuwo,

to ng’at ma luwo puonj joma riek dhi nyime maber.

27Ng’at ma konyo jochan ok chand gimoro,

to ng’at ma loko wang’e ok yud gimoro mak mana kuong’.

28Ka joricho nigi loch, to ji pondo aponda,

to ka girumo, to joma kare chako kawo loch kendo.

Ngeche 29

1Ng’at ma wiye medo bedo matek kata ka osekwere,

nopo mana ka otur ma ok chomre.

2Ka joma kare nigi loch, to ji duto mor,

to ka joricho e jotelo to ji ng’ur ang’ura.

3Ng’at mohero rieko miyo wuon mare mor.

Ng’at ma jachode to ketho mwandune aketha.

4Ka ruoth orito pinye gi adiera, to piny dhi maber,

to ka obembo ji gi osuru mathoth, to oketho piny.

5Ng’at ma pero wadgi chiko obadho mana ni en owuon.

6Jaricho rwako wino e ng’ute mana nikech kethone.

Joma kare to dhi maber kendo bedo mamor.

7Ng’at makare winjo ywak jochan.

Ng’at marach to ok dwe gik makamago.

8Joma ok dew jowadgi nyalo kelo miero e gweng’.

Joma riek to temo kweyo mirimb ji.

9Ka ng’at mariek yalo gi ng’at mofuwo,

to oketho kindene kayiem.

Ng’at mofuwo biro nyiere anyiera, kagoyo koko kendo yanye.

10Joma ohero chuero remo mon gi ng’at ma jaratiro.

Joma kare to okawo ngimane ka gimoro.

11Ng’at mofuwo, iye wang’ piyo, kendo mwomore amwoma.

Ng’at mariek to geng’o mirimbe kendo hore mos.

12Ruoth ma ohero chiko ite ni weche mihango,

bedo mana gi jotich ma jomriambo.

13Jachan gi ng’at mathire nigi gimoro achiel machalre;

en ni Ruoth Nyasaye ema ne omiyogi ngima giduto.

14Ruoth mang’ado ni joricho bura kare

ema lochne nogurre mosiko.

15Ka ichwado nyathi, kendo ikwere, eka ikonye bedo mariek.

Nyathi mowe aweya to kelo ni min mare wichkuot.

16Ka joricho ema nigi loch to timbe manono medore ameda

Joma kare to nogonigi agoya siboi ka gipodho.

17Puonj wuodi tim maber eka okonyi kendo omiyi mor.

18Oganda ma wach Nyasaye ok fwenyrene en oganda molal.

Ng’at morito chik Nyasaye to en jahawi.

19Ok inyal rieyo misumba mana gi dhogi kende,

nimar obiro winji awinja, to ok odewi.

20Konyo ng’at mofuwo yot

moloyo konyo ng’at mamwomore gi wach.

21Kimiyo misumba gik moko duto modwaro, chakre tinne,

to chieng’ moro en ema nokaw gigi duto.

22Ng’at ma iye jawang’ piyo,

pile kelo miero kod masira.

23Sunga ema miyo ji podho.

Joma muol to yudo luor.

24Ng’at moyie kawo gik ma jakuo okwalo hinyore kende owuon

nikech ong’eyo ni okuong’ ng’at ma ok hul gima rach moseneno,

to kata kamano pod ok onyal hulo,

nimar ong’eyo bende ni kohulo to dikume.

25En gima rach luoro gima ji paro kuomi,

to ber geno mana kuom Ruoth Nyasaye.

26Kata obedo ni pile ji mang’eny lodhore mondo ruoth okonygi,

to chutho Ruoth Nyasaye kende ema ng’ado bura gi adiera.

27Joma kare mon gi joricho,

to joricho bende mon gi joma kare.

Ngeche 30

Weche mag Agur

1Magi e weche moko matut mag Agur wuod Jake:

"Nyasaye ok ni koda!

Yaye, Nyasaye ok ni koda!

Omiyo aol marumo.

2Achalo mana le to ok dhano,

kendo aonge gi paro ma dhano nigo.

3Pok apuonjora bedo mariek,

omiyo ok ang’eyo gimoro kata matin kuom Nyasaye.

4Ere ng’ama osedhi e polo, kendo oseduogo?

Koso en ng’a ma oseboyo pige mag nembe e law?

Kata en ng’a moseketo tunge piny kuonde ma gintie?

Hulna nyinge kod nying wuode, king’eyo.

5"Nyasaye rito singruok duto motimo.

En okumba ni jogo duto madwaro ni mondo okony.

6Kik ihang wach ni, Nyasaye owacho gimoro ma ok owacho,

nikech obiro kumi, monyisi ni in jamriambo."

Ngeche moko

7A Nyasaye, akwayi gik moko ariyo kende.

Yie ayudgi kapok atho.

8Mokwongo akwayi ni mondo weche mag miriambo gi mag miganga obed mabor
koda.

Mar ariyo akwayo ni kik iwe abed jamoko,

kata kik iwe abed jachan,

to chiemo moroma kende ema imiya

9nimar ka abedo gi chiemo mathoth, to dipo ka akwedi,

to bende ka an jachan, to dipo ka akwelo,

mi aketho nyingi, yaye Nyasaye.

10Kik iwuo marach kuom jatich ni ng’at mondike,

nono to okuong’i, mi iyudo chandruok.

11Nitie ji ma kuong’o wuonegi,

kendo ma ok mi minegi luor.

12Nitie ji moko ma paro ni ler,

to adier pok opwodhgi.

13Bende nitie ji moko ma paro ni beyo ahinya.

Yaye, mano kaka gisungore!

14Nitie ji moko ma lekegi chalo ligangla.

Gichamo joma odhier kod joma chandore duto manie piny,

mi gitiek pep.

15Ji moko nitie ma pile dwaro mondo omigi amiya gik moko,

mana kaka chwe bende pile nyodho anyodha remo, to ok yieng’.

Bende nitie gik moko adek ma gik moko ok rom.

Chutho, gin gik moko ang’wen ma ok nyal wacho ni, "Waromo".

16Mokwongo en Piny Joma Otho,

mar ariyo en dhako ma migumba,

mar adek en lowo motwo ma dwaro koth

to mar ang’wen en mach malandore alanda.

17Ng’at manyiero wuon, kata machayo min mare ka oti,

onego achuth cham, kata onego agak lodh wengene!.

18Nitie gik moko adek motama winjo.

Chutho, gin gik moko ang’wen ma tiendgi odhiera ng’eyo.

19Mokwongo en kaka ongo huyo e kor polo,

mar ariyo en kaka thuol mol e lwanda,

mar adek en kaka yie kwang’ e dier nam,

to mar ang’wen en kaka wuowi sero nyako.

20Kit dhako ma miganga chalo kama:

Oterore, bang’e olwokore, eka owacho niya,

"Onge gima rach masetimo."

21Nitie gik moko adek ma chando piny.

Chutho, gin gik moko ang’wen ma piny ok nyal yiego.

22Mokwongo en misumba modoko ruodh piny,

mar ariyo en ng’at mofuwo moyieng’

23mar adek en nyako ma kite rach moyudo dichwo,

to mar ang’wen en jatich manyako

ma omayo dhako mondike dichwo.

24Nitie gik moko ang’wen e piny ma tindo ahinya,

to giriek malich!

25Mokwongo gin biye. Gionge gi teko mathoth,

to gikano chiembgi e ndalo chwiri.

26Mar ariyo gi apwoche, ma bende nigi teko matin,

to oloso gondgi e kind kite.

27Mar adek gin det bonyo. Gionge gi ruodhgi,

to giwuotho ka gichanore ka ogend lweny.

28Mar ang’wen to gin olele.

Gitindotindo ma inyalo mana mako gi lwedo,

to kata kamano, gidak kata mana e ut ruodhi.

29Nitie gik moko adek ma ber rango, kawuotho.

Chutho, gin gik moko ang’wen.

30Mokwongo en sibuor.

Oratego moloyo le duto,

kendo onge gima oluoro.

31Mar ariyo, en thwon gweno ma gar ka dwaro gwere gi wadgi.

Mar adek en nywok,

to mar ang’wen en ruoth matelo ni joge kadhi e lweny.

32Ka isebedo mofuwo, mi ikawori kendo ichano timo richo,

to ling’, mondo ipar maber,

33nimar kipuoyo chak to iyudo mo,

kendo kigoyo um ng’ato to remo chuer,

kamano bende, ka iwang’o i ji, to iero miero!

Ngeche 31

Weche mag Lemuel

1Magi e weche matut mane min ruoth Lemuel opuonje:

2"En ang’o, yaye wuoda? Ere gima dawachi?

In ema Nyasaye nomiyai

bang’ winjo lemo mane akuong’oranego.

3Kik iketh tekri kuom mon,

kata kik iwit mwanduni duto kuomgi,

nikech giseketho ruodhi mang’eny.

4Yaye, wuoda Lemuel, chik iti ni gima awacho.

Ruodhi ok onego omadh kong’o

kendo ok onego gigomb madho gik mamero ji,

5nimar ka gimetho to wigi wil gi chik,

kendo giketho buch joma odhier machandore.

6Joma tho, kendo joma chunygi lit ema mondo imi kong’o,

7eka wigi owil gi chan kod chuny lit ma gin-go.

8Kik iwe mak ichwako joma odhier ma ok nyal konyore kendgi.

9Ee, nyaka iwuo mondo ong’adnigi bura kare."

Dhako malong’o

10Dhako malong’o ber moloyo kite ma nengogi tek.

Mano kaka yudo dhako ma kamano tek!

11Chwore oketo geno mare kuome,

omiyo chworeno ok nyal bedo jachan.

12E ngimane duto otimo ni chwore mana gik mabeyo kende.

13Otiyo matek, koloso lewni mabeyo gi yie rombe kod tworo.

14Kaka yiedhi a kuonde maboyo ka kelo gik moko,

e kaka dhakono bende kelo chiemo moago oko.

15Omondo chiew mondo olos ni joode chiemo,

kendo onyis jotichne manyiri gik ma onego gitim.

16Ka odwaro ng’iewo puodho, to orango puodhono maber,

eka ong’iewe gi pesane owuon, bang’e opidhoe mzabibu.

17Otimo kinda, kendo otiyo tijene duto gi teko, mathoth.

18Oneno ni gik moloso kelone ohala,

omiyo omoko taya, kendo otiyogo koda ka seche mag otieno.

19Ochueyo yie rombo kendo olosogo law owuon.

20Ong’won ni joma odhier, kendo okonyo joma chandore.

21Ok odew kata ka koyo ng’ich,

nikech joode nigi lewni maliet ma girwako.

22Ochueyo lewni mipedho e kitendni.

23Chwore en jabura mong’ere

kendo en achiel kuom jodong piny.

24Dhakono bende loso lewni gi misibe mondo johala ong’iew.

25Oratego kendo ji ogene,

bende ndalo mabiro ok goye kibaji.

26Ka owuoyo to owuoyo gi rieko,

kendo opuonjo ji gi muolo.

27Pile odich korango gik ma joode ochando.

28Nyithinde goyone erokamano.

Chwore bende pake, ka wacho niya,

29"Mon mang’eny beyo, to in ema iloyogi duto."

30Ber mar wang’ wuondo ji.

Adier, chia bende rumo,

to dhako ma oluoro Ruoth Nyasaye ema yudo pak.

31Miye pak moromo gi gik ma otimo,

kendo ji duto mondo omiye luor.

Eklesiastes 1

Gik moko duto onge tich

1Magi e weche Jayalo ma wuod Daudi, kendo mane ruodh Jerusalem.

2Owacho niya, "Ngima en gima nono. Gik moko duto onge tich. Gin gik
manono giduto, kendo onge gima nigi tiende kata achiel! 3Ere ohala ma
dhano yudo kuom gik moko duto motimo e piny ka? 4Tieng’ achiel kadho,
kendo tieng’ machielo biro. Piny to osiko mana kaka en. 5Chieng’ wuok
kendo podho, eka odok kuma owuokie mondo ochak owuog kendo. 6Yamo bende
kudho kochomo yo milambo, kendo okudho kochomo yo nyandwat. Olworore
alwora nyaka odog kuma nochakoree. 7Aore duto mol nyaka nam, to nam ok
pong’. Bang’e pi dok adoka kuma aore chakoree, kendo chako mol. 8Gik
moko duto miyo dhano bedo mool. Adier, ool motamore gi nono. Kata obedo
ni wengewa neno gik mang’eny, to pod gidwaro mana neno gik moko. Itwa
bende winjo weche mathoth, to pod dwaro mana winjo weche manyien. 9Gik
ma osetimore biro timore kendo, bende gik mane dhano osetimo, obiro mana
timo kendo. Onge gima nyien e piny ka. 10Adier, onge gimoro ma ng’ato
nyalo wacho ni nyien. Ooyo, ok nyien! Nyaka bed ni nosebetie chon, ka
pok onywolwa. 11Tieng’wani ok par joma chon, mana kaka tieng’ mabiro
luwo bang’wa ok noparwa."

Gik ma Jayalo oseneno

12An Jayalo, asebedo ruodh Israel ka adak Jerusalem. 13Ne aketo chunya
kuom nono tiend gik moko duto matimore e piny mondo apuonjra tiendgi, mi
ayudo ni tich ma Nyasaye osemiyo dhano mondo onyagrego e piny ka lit
ahinya. 14Aseneno gik moko duto matimore e piny ka mi afwenyo ni gionge
tich, mana ka yamo makadho. 15Gima obam ok inyal rieyo, bende ok inyal
kwano gik maonge.

16 Ne awacho e chunya niya, "Asebedo ng’at mariekie moloyo ng’ato
ang’ata mane okwongona bedo ruoth e Jerusalem, kendo ang’eyo ni rieko
kod ng’eyo gin gik manade." 17Ne aseketo chunya mondo apuonjra kendo
ang’e pogruok manie kind ng’eyo gi fuwo, kendo manie kind rieko gi
memruok. To asefwenyo ni mano bende en mana gima nono, ka yamo makadho.
18Rieko mang’eny kelo mana parruok mathoth. Adier, ka ing’eyo gik
mang’eny, to imedo mana bedo gi chuny lit.

Eklesiastes 2

1Ne aneno ni onego acham piny, mondo ang’ego gima mor dikelna, to ne
ayudo ni mano bende mana wach manono. 2Ne afwenyo ni nyiero en mana
fuwo, kendo ni mor ma kamano ok kony gimoro. 3Kaka ne adwaro rieko
ahinya ne atemo mondo ayud mor kuom madho kong’o, kendo kuom chano timo
gik manono, eka afwenygo gima owinjore dhano tim kuom kinde matin ma
odakgo e piny ka.

4 Kuom mano, ne atimo gik madongo kaka gero udi mondo adagie, kendo
pidho puothe mzabibu. 5Bende ne aloso puothe moko mi apidhoe kit olembe
duto. 6Bang’e ne akunyo yewni mondo ayud pi. 7Ne ang’iewo wasumbni ma
yawuowi gi ma nyiri, bende ne an gi wasumbni mamoko monywol e dalana. Ne
an gi jamni moloyo ng’ato ang’ata mane osedak Jerusalem. 8Bende ne
achoko fedha gi dhahabu mane igolo e ut keno mag ruodhi mag pinje mane
aloyo. Chwo gi mon ne werna mondo omiya mor, kendo ne an gi mon duto ma
ng’ama dichwo nyalo dwaro.

9 Kamano ne aduong’ moloyo ng’ato ang’ata mosedak Jerusalem, kendo
riekona ne okonya ahinya. 10Ne akawo gimoro amora mane wang’a gombo,
kendo ne ok aweyo gimoro mane chunya dwaro. Gik moko mane aloso nomiya
mor, kendo morno ema nobet pokna. 11To bang’e ne aparo gik moko duto
mane asetimo, kendo kaka ne asetiyo matek katimogi, mi afwenyo ni gin
mana gik manono, machalo yamo makadho. 12Chutho, ruoth ok nyal timo
gimoro manyien, to mana gik mane ruodhi mokwongone osetimo.

Kuom mano ne achako paro ni ere tiend bedo mariek kata bedo momemore,
kata bedo mofuwo? 13Adier, ang’eyo ni rieko ber moloyo fuwo mana kaka
ler ber moloyo mudho. 14Ji mariek nyalo neno kuma dhiye. Joma ofuwo to
ok nyal neno. To kata kamano ang’eyo bende ni waduto wachomo mana kamoro
achiel. 15Ne aparo e chunya ni gima timore ni joma ofuwo biro timore ni
an bende. Kuom mano, koro onge gimoro kata achiel ma abiro yudo kuom
bedo mariek. En mana thagruok kayiem nono. 16Onge ng’ama paro joma riek
kosetho, mana kaka joma ofuwo bende ok par. Wan duto wich biro wil kodwa
e ndalo mabiro. Joma riek gi joma ofuwo nyaka tho duto machalre. Ee,
waduto nyaka watho! 17Kuom mano, ne achako sin gi ngima, nikech gik moko
duto ma asetimo e piny ka ne ok okelona gimoro, mak mana chandruok.
Giduto gin mana gik manono ka yamo makadho.

18Ne ajok gi gik moko mane lucha ochwerie, ka atimo e piny ka, nikech ne
ang’eyo ni nawegi ni ng’at moro mabiro luwo bang’a. 19To ere ng’ama
ong’eyo ka ng’at ma biro luwano nobed mariek kata mofuwo? To kata bed ni
oriek kata ofuwo, to pod nokaw akawa gimoro amora ma lucha gi riekona
osekelo e pinyka. Mano bende en mana gima nono. 20Kuom mano, ne achako
ywago ang’e kuom tich matek duto ma asetimo, 21nikech kata obedo ni
ng’ato timo gimoro gi riekone gi ng’eyone kod lonyne duto, to nyaka owe
gino ni ng’at moro machielo mane luche ok ochuerie. Mano bende en gima
nono, kendo ma ok owinjore! 22Ere ohala ma ng’ato yudo kuom tichne matek
duto ma obarorego ndasi e piny ka? 23Gimoro amora motimo e ngimane duto
kelone mana chuny lit gi parruok. Chunye ok nyal bedo ki kue, kata mana
e seche mag otieno. Mago duto bende gin mana gik manono.

24 Kuom mano, onge gima ber ma dhano nyalo timo, mak mana chiemo gi
metho kod chamo mwandu moseyudo. To kata mana mano bende ne afwenyo ni
wuok mana kuom Nyasaye, 25nimar ka da bed ni onge Nyasaye, to ere yo ma
diyudgo gima ichamo, kata mibedogo mamor? 26Nyasaye ema miyo joge mohero
rieko gi ng’eyo kod mor. Joricho to omiyo tiyo matek ka choko mwandu
mana ni mondo mwandugo omi mana ng’ama ohero moloyo. Emomiyo mano bende
en mana gima nono ka yamo makadho.

Eklesiastes 3

Gimoro amora nigi kindene

1Gimoro amora ma timore e pinyni timore mana e kinde ma Nyasaye
oseketone.

2Nitie kinde mar nywol,

gi kinde mar tho,

kinde mar pitho

gi kinde mar putho,

3kinde mar nek,

gi kinde mar chengo,

kinde mar muko,

gi kinde mar gero,

4kinde mar kuyo,

gi kinde mar mor,

kinde mar ywak,

gi kinde mar miel,

5kinde mar keyo kite,

gi kinde mar choko kite,

kinde mar kwakruok,

gi kinde ma ok kwakruokie,

6kinde mar dwaro gimoro,

gi kinde ma gimoro lalie,

kinde mar rito gimoro,

gi kinde mar wito gimoro,

7kinde mar yiecho gimoro,

gi kinde mar bepo,

kinde mar ling’,

gi kinde mar wuoyo,

8kinde mar hera,

gi kinde mar sin,

kod kinde mar lweny

gi kinde mar kue.

9Ka kamano, to ere ohala ma dhano yudo kuom tichne duto? 10Koro ang’eyo
tich ma Nyasaye osechanonwa. 11Oseketo kinde mowinjore ni gimoro amora.
Osemiyowa gombo mar ng’eyo gik mabiro timore, to ok osemiyowa fwenyo gik
moko duto motimo. 12Kuom mano ang’eyo ni gima dhano nyalo timo en mana
bedo mamor, kendo chamo piny ka pod ongima. 13Wan waduto onego wachiem
kendo wamethi kendo wabed mamor, ka wachamo mwandu ma waseyudo. Mano en
gima Nyasaye ema chiwo.

14Ang’eyo ni gimoro amora ma Nyasaye otimo siko nyaka chieng’. Ok inyal
medoe gimoro, bende ok inyal goloe gimoro. Osetimo kamano mondo dhano
oluore. 15Gimoro amora matimore nosetimore chon, kendo gimoro amora
mabiro timore bende nosetimore. Nyasaye miyo gik moko duto nwoyore
anwoya.

Adiera onge e piny

16Bende aseneno ni e pinyni, kama adiera gi bura onego bedie, to richo
ema betie. 17Ne awacho e chunya niya, "Nyasaye biro yalo joma kare gi
joma richo machalre, nikech kata mana e piny mabiro, gik moko duto te
notimre mana e kinde moketnigi." 18Ne aneno ni Nyasaye temo ji mondo
onyisigo ni ok giber moloyo le. 19Chutho, gimoro achiel ochomo dhano gi
le machalre. Dhano tho mana kaka le bende tho. Adier, giyueyo mana
machalre. 20Giduto ne gia kuom lowo, kendo kanyo ema ginidogie giduto.
Kamano giduto gidhi kama chalre. 21Ere kaka ng’ato nyalo ng’eyo ni chuny
dhano dhi e polo, to chuny le dhi e lowo? 22Kuom mano, ne afwenyo ni
kara gima dhano nyalo timo en mana chamo mwandu moseyudo, nikech mano
ema Nyasaye osemiye, nimar ok onyal ng’eyo gima biro timore ka osetho.

Eklesiastes 4

1Bang’e ne achako arango timbe ma isandogo ji e pinyni, mi ne aneno joma
isando kaywak, to onge ng’ama konygi, nikech joma ne sandogi ne nigi
teko mathoth. 2Kuom mano akwano joma osetho ka joma johawi moloyo joma
pod ngima. 3To joma johawi moloyo joma osetho gi joma pod ngima gin jogo
ma pok onywol, kendo ma pok oneno timbe maricho matimore e pinyni.

4Bende kane aparo gima omiyo ji tiyo matek mondo odhi maber, to ne ayudo
ni gitimo kamano nikech gidwaro ni mondo gibed gi gik mang’eny moloyo
jowadgi. To mano en gima nono, ka yamo makadho!

5Ji wacho ni ng’at mofuwo kende ema nyalo kwakore, to weyo kech nego.
6Mano nyalo bedo adier, to bedo gi chiemo moromo teng lwedo gi chuny
mokue ber moloyo bedo gi chiemo moromo lwedo ariyo, to gi tich mang’eny
maturi kayiem nono.

7Aseneno gimoro machielo e pinyni ma bende onge tich. 8En ngima ng’at
modak kende maonge gi wuowi kata gi owadgi. Pile otiyo atiya matek, to
mwandu moyudo ok rome. Openjore niya, "En ng’a ma atiyone matek, ka
atuonora gik mabeyo ma onego acham?" Mano bende en gima nono, ma ok
owinjore kata matin.

9Bedo ji ariyo ber moloyo bedo ng’at achiel, nikech ginyalo yudo pok
maduong’ kuom tich ma gitiyo. 10Ka achiel kuomgi opodho, to machielo
nyalo chungo wadgi. To ka ng’ato ni kende, mi opodho, to mano rach
moloyo, nikech onge ng’at makonye. 11Ka piny ng’ich, to ji ariyo nyalo
nindo kaachiel mi bed maliet. To ere kaka inyalo bet maliet ka in kendi?
12Ka ng’atoo ni kende, to ng’ato nyalo monje mi hewe. Ji ariyo to nyalo
hewo ng’atno. Adier, tol mokadi didek, chodo tek.

13,14Ng’ato nyalo wuok e dhier kata e tuech, mi bed ruodh pinygi. To
kapo ni obedo mofuwo koseti, ma ok owinj rieko ming’adone, to ok oloyo
wuowi ma jachan, man gi rieko. 15Aseng’iyo ji duto modak e pinyni, mi
aneno ni nyaka bedie wuowi moro kuomgi ma nokaw kar ruoth. 16Ruoth nyalo
bedo gi ji mang’eny ahinya e bwoye, to ka osetho, to onge ng’ama pako
nyinge kuom gik ma osetimo. Mano bende en gima nono, mana ka yamo
makadho.

Eklesiastes 5

Rach mar rikni gi kuong’ruok

1Bed motang’ ka idhi e od Nyasaye, nimar dhiyo kuno mondo ipuonjri, ber
moloyo chiwo misango ka ng’at mofuwo ma ok ong’eyo gima ber gi gima
rach. 2Par maber ka pok iwuoyo, kendo kik irikni ka isingori ni Nyasaye.
Nyasaye nie polo, to in inie piny, omiyo kik iwuo mathoth moloyo kaka
owinjore.

3Ka in gi parruok mathoth, to ibiro bedo gi lek maricho. Kamano bende ka
wecheni ng’eny, to inyalo wacho gima ofuwo. 4Kuom mano, ka isingori ni
ibiro chiwo ni Nyasaye gimoro, to tim kamano piyo, nikech Nyasaye ok mor
gi ng’at mofuwo. Adier, tim gima isingori ni ibiro timo. 5Ber ka ok
isingori moloyo singori, to ok itimo. 6Kik iwe wecheni iwuon teri e
richo, nono to idhi e nyim jadolo mar Nyasaye, kiywagori ni iseketho,
nikech kitimo kamano to imiyo Nyasaye kecho kodi, kendo obiro ketho gik
ma luchi osemiyi.

7Kata ka lek medore, kendo weche manono bedo mathoth, to pod onego iluor
aluora Nyasaye.

Ngima en gima nono

8Ka ineno ka piny moro sando joge modhier, ka timonigi marach, kendo
tuonogi gik monego giyudi, to kik ibuogi, nimar jatelo ka jatelo nigi
ng’at moloye gi duong’, kendo giduto bende gin gi joma dongonigi. 9Piny
ma ruodhe ohero tich lowo ema dhi nyime maber.

10Ka ihero pesa, to pesa ok noromi ngang’, bende ka igombo bedo
jamwandu, to mwandu miyudo ok noromi, nikech mano en mana gima nono.
11Kaka mwanduni medore, e kaka joma ipidho bende medore. Ohala miyudo en
mana ng’eyo ni in jamoko. 12Jachan pile nindo mamit, kata obedo ni
ochamo gima tin kata mang’eny. Gik mang’eny ma jamoko nigo to miyo
oparore, ma ok onyal nindo.

13Gima lich ma aseneno e pinyni en ni ji kano pesa mondo chieng’ moro
okonygi, 14to achien giwito pesago te e gimoro maonge gi tich. Bang’e
gidong’ nono maonge gima ginyalo weyoni nyithindgi. 15Waweyo pinyni gi
lwetwa nono, mana kaka ne wabiroe. Kata obedo ni wasetiyo matek, mwayudo
mwandu, to onge gimoro amora mwaago. 16Mano gima lit ahinya. Wadhi mana
kaka ne wabiro. Ere gima wayudo kuom tich manono mwachandorego? 17Wadak
e mudho, ka chunywa lit kendo ka waluor, bende ka wakecho kendo ka
watuo.

18Kuom mano, asefwenyo ni gima ber ma dhano nyalo timo en mana chiemo gi
metho kod chamo mwandu moseyudo kuom kinde matin ma Nyasaye omiye mondo
odaggo e piny ka. Mano e gima Nyasaye oseketo ni dhano. 19Ka Nyasaye
oguedho ng’ato gi mwandu, kendo omiye dak maber, ma oweyone kinde mondo
ocham gigo, to onego obed mamor ka ochamogi. Mano bende en gima Nyasaye
ema ochiwo. 20Kaka Nyasaye oseyiene mondo obed mamor kamano, ok obi
thagore koparo ni ngima chwok.

Eklesiastes 6

1Aseneno gimoro achiel marach matimore ni dhano e piny ka. 2Nyasaye
nyalo miyo ng’ato mwandu kod luor kaachiel gi gimoro amora ma ng’atno
dwaro, to ok owe ng’atno cham mwandunego ngang’. Ng’ato nono ema biro
chamogi. Mano en gima nono, kendo ma ok ber kata matin. 3Ng’ato nyalo
bedo gi nyithindo mia achiel, mi odag higni mang’eny. To kata da bed ni
odak aming’a machal nadi, to ok oyudo mor kuom gik ma en go, kendo ok
oyike maber ka otho, to oneno ni nyathi ma obuogi kosetho ber moloye.
4Nyathi makamano lal nono e mudho, kendo kata mana nying ok chake. 5Ok
one ler mar odiechieng’, bende ok ong’eyo kaka ngima chalo, kata kamano
oyudo yueyo, 6moloyo ng’at ma odak higni gana gi gana, to onge gi mor.
To bende giduto gidhi mana kanyachiel!

7Dhano tiyo matek mana ni mondo oyud gima ochamo, to eka ok oyud morome
ngang’. 8Koro ere ber ma ng’ama riek neno, moloyo ng’ama ofuwo? Koso ere
gima ber ma jachan nigo kuom gik moseng’eyo ma doritrego e ngimane? 9En
mana gima nono, ka yamo makadho! Emomiyo ber bedo mamor gi gik ma in go,
moloyo gombo gik ma iongego.

10Gimoro amora matimore ne osechan chon, kendo waduto wang’eyo ni dhano
ok nyal piem gi gima tek moloye. 11Kimedo goyo mbaka to weche medo bedo
manono moloyo, kendo onge gima iyudoe. 12Ere ng’ama nyalo ng’eyo gima
ber ma dhano onego otim e ngima machiek kendo manono, makadho mana ka
tiponi? Koso ere kaka ng’ato nyalo ng’eyo gima biro timore e pinyni
bang’ thone?

Eklesiastes 7

Ber mar rieko

1 Nying maber ber moloyo mo mang’ue ng’ar ma nengone tek.

Chieng’ tho ng’ato bende ber moloyo chieng’ nywolne.

2Ber dhi e dala ma iywagoe ng’at motho,

moloyo dhiyo kama itimoe mor,

nikech pile joma ngima nyaka par ni

tho ema ochikowa waduto.

3Kuyo ber moloyo nyiero.

Chutho, onyalo miyo wang’i bed mojuol,

to kata kamano, omiyo riekoni bedo mabith.

4Ng’at maparo mana mor pile en ng’at mofuwo.

Ng’at mariek to wiye ok wil gi tho.

5Ber mondo ng’at mariek okweri gimoro,

moloyo yudo pak kuom joma ofuwo,

6nimar nyiero mar ng’at mofuwo onge tiende kata matin,

to chalo mana gi kudho mararni e mach.

7Ka ng’at mariek owuondo ng’ato,

to odoko mofuwo,

bende ka ng’ato ochamo asoya,

to okethore kende owuon.

8Giko mar gimoro ber moloyo chakruokne.

Horuok bende ber moloyo sunga.

9 Kik iyi wang’ piyo, kendo kik ibed gi sadha e chunyi, nikech joma
ofuwo ema timo kamano. 10Bende kik ipenjri gimomiyo chon gik moko ne dhi
maber moloyo ndalogi, nikech mano en penjo mofuwo. 11Rieko ber moloyo
mwandu, kendo okonyo joma ngima duto man kode. 12Emomiyo ber bedo gi
rieko moloyo bedo gi mwandu, nimar rieko kelo ngima ni jogo man kode.

13Parie gik ma Nyasaye osetimo. Ere kaka ng’ato nyalo rieyo gima Nyasaye
osedolo? 14Ka gik moko dhini maber, to bed mamor. To ka chandruok ema
omaki, to nyaka ipar ni Nyasaye kelo mor, bende okelo chandruok, omiyo
ok inyal ng’eyo gima kiny notimre kiny.

15Ngimana osebedo ngima manono, to kata kamano aseneno gik moko duto!
Aseneno ni ng’ato nyalo tho piyo, kata bed ni en ng’at makare, to bende
ng’ato nyalo dak aming’a, to en ng’at marach. 16Kuom mano, kik ibed
ng’at makare ahinya, kata ma ofuwo ahinya, nimar ere gima omiyo onego
itur gi piny? 17To bende kik ibed ng’at ma timbene richo ahinya, kata ma
ofuwo ahinya, nimar ere gima omiyo onego itho ka ndaloni podi? 18To bed
mana e diere. Ka itimo kamano, kendo iluoroo Nyasaye, to inidhi nyime
maber.

19Gima rieko timo ni ng’ato duong’ moloyo gima ruodhi apar nyalo timo ni
dala ma gidakie. 20Onge ng’ato kata achiel e piny ngima manyalo timo
mana gik mabeyo lilo, ma ok oketho gimoro.

21Kik ichik iti ni gik moko duto ma ji wacho, nikech dipo ka iwinjo kata
ka jatichni kuong’i. 22Par ni in bende isekuong’o ji ndalo mathoth.

Dwaro rieko

23Ne apimo gigo duto gi rieko, ka aketo chunya mondo abed mariek. To ne
ok anyal. 24Ere kaka dhano difweny tiend ngima? Otut moyombowa, kendo
otek modhierowa winjo. 25To kata kamano, ne aketo chunya mondo apuonjra
rieko. Ne adwaro yudo rieko mondo ang’ego tiend weche mane akia, kendo
mondo afweny ni ng’at mofuwo en jaricho kendo janeko. 26Ne ayudo ka
dhako kech moloyo tho. Herane nyalo maki mana ka obadho kata ka tol,
kendo bade ma okwakigo tueyi mana ka nyororo! Ng’at mohero Nyasaye to
nyalo tony mak omako. Jaricho to ok nyal yombe.

27An Jayalo awacho niya: Adier, ne afwenyo wechegi achiel kachiel kane
oyudo adwaro mondo ang’e tiend gik moko, 28to mana ka asedwero kuom
ndalo mang’eny. To aseyudo ni ng’at achiel kende ema nyalo bet mariek
kuom ji gana. Dhako to onge mariek kata achiel. 29To gima aseyudo bende,
en mana ni, Nyasaye ne ochueyowa joma kare, to wan wawegi ema wasegajore
gi paro mathoth.

Eklesiastes 8

1Ng’at mariek ema ong’eyo tiend gik moko. Rieko miyo wang’e rieny, kendo
tieko ich wang’ ma en go.

Luor ma onego mi jatelo

2Nyaka itim gima jatelo owacho, kendo kik irikni kisingore ni ibiro
chiwo ni Nyasaye gimoro. 3Ruodh piny nyalo timo gimoro amora mohero,
omiyo kik ibed kama entie, nikech masira dipo ka oyudi kanyo, 4nimar
ruoth nigi teko, kendo onge ng’ama hedhore kwero gima otimo. 5E kinde
duto ma irito chikene, to onge gima notimi, kendo ng’at mariek ong’eyo
kaka onego otim gimoro, kod kinde ma owinjore otimee, 6nimar nitie yo
maber kod kinde maber monego timie gimoro amora, to gima chandowa en
mana ni wan ok wang’eyo. 7Onge ng’ato kata achiel mong’eyo gima biro
timore, to bende ere ng’ama dinyiswa? 8Onge ng’ama nyalo geng’o tho
mondo kik nege, kata ng’ama nyalo chwalo chieng’ thone nyime. Ka lweny
owuok, to onge tony! Onge gima wanyalo timo mi wakwo.

Ng’at makare kod jaricho

9Kane aparo gik moko matimore e piny ka, to ne aneno gigo duto, mi
afwenyo ni ji moko nigi teko, kendo ji moko odak kathagore e bwogi.
10Bende ne aneno ka joricho biro, kendo donjo adonja Kama Ler. To kata
kamano ne giwuotho awuotha e dala koni gi koni, ka gisungore ni gima
gisetimono ok rach. To mano bende en tim manono.

11Ji ketho aketha ma ok odewo, mana nikech gineno ni kata ka ng’ato
oketho, to ok yud kum piyo kaka owinjore. 12Jaricho nyalo timo richo
ndalo mathoth, to eka pod odak adaka aming’a. Adier, ang’eyo ni ji wacho
niya, "Ka iluoro Nyasaye to gik moko duto dhini maber, 13to joma timbegi
mono ok dhi nyime maber. Ngimagi chalo mana gi tipo makadho, kendo
ginitho kapod gitindo, nikech ok giluoro Nyasaye." 14To mano nono,
nikech kinono gik matimore e piny, to ibiro yudo ni sa moro joma kare
yudo kum ma joricho ema onego oyudi, to joricho yudo pok ma joma kare
ema onego yudi. Mano emomiyo awacho ni gik moko duto onge tich. 15Kuom
mano, aneno ni ng’ato nyaka cham raha, nikech onge mor ma dhano nigo mak
mana chiemo gi metho kod chamo mwandune. Mano e pok moyudo kuom tich
matek motiyo e kinde ma Nyasaye omiyego ngima e piny ka.

16Kane aketo chunya mondo ayud rieko, kendo ang’e tiend gik matimore e
piny, to ne afwenyo ni kata ka ng’ato osiko ka neno otieno gi
odiechieng’ ma ok nindi, 17to ok onyal ng’eyo gik ma Nyasaye timo. Kata
da bed ni oketo chunye matek machal nade, to ok onyal ng’eyo tiendgi. Ji
mariek paro ni ong’eyo tiendgi, to chutho ok ging’eyo.

Eklesiastes 9

Ng’ato ok yud pok moromo kode

1Ne aketo chunya kuom kinde mang’eny, ka aparo, mi afwenyo ni joma riek
kod joma kare, ni e lwet Nyasaye, kaachiel gi timbegi koda ka hera gi
sigu ma gin go. Onge ng’ama ong’eyo kata mana gimoro achiel ma biro
timorene. 2To mano onge wach, nikech gimoro achiel ema timore ni ng’at
makare kod ng’at ma jaricho, bende ema timore ni ng’at maler, kod ng’at
ma ok ler, kendo ni joma lamo Nyasaye gi joma ok lame. Onge pogruok
manie kind ng’at malong’o gi ng’at ma jaricho, kata manie kind ng’at
makuong’ore ni biro chiwo gimoro ni Nyasaye, kod ng’at ma oluoro
kuong’ruok kamano. 3Adier, gimoro achiel ema timore ni ji duto machalre,
kendo mano rach moloyo gik moko duto maricho matimore e piny ka. E kinde
duto ma ji ngima, to chunygi opong’ gi richo kod gik manono, to bang’e
githo mana apoya. 4To kata kamano, ng’ato ang’ata mapod ngima e pinyni
nigi gima ogeno, nimar ber bedo guok mangima, moloyo bedo sibuor motho!
5Chutho, joma ngima ong’eyo ni gibiro tho. Joma otho to ok ong’eyo
gimoro kata matin! Onge pok ma gibiro chako yudo, kendo wich owil kodgi
chuth. 6Hera kod sigu kaachiel gi gombo mane gin go nosetho kodgi. Ok
ginichak gine gimoro amora matimore e piny kaa.

7Emomiyo cham achama chiembi mondo ibed mamor, kendo madh amadha kongi
mondo iwinj maber, nikech Nyasaye oseyie gi gik moko mitimo. 8Pile onego
irwakri maber, kendo ibed mamor. 9Cham ngima gi chiegi e ndalo duto ma
idak e ngima manono ma Nyasaye omiyini, nimar mano kende e gima niyudi
kuom chandruok michandorigo e piny ka. 10Tim gik moko duto minyalo timo
gi chunyi duto, nimar e piny joma otho, kuma ibiro dhiye, onge paro kata
ng’eyo kata rieko, kata tim moro amora!

11Gimoro machielo mane achako afwenyo en ni, e pinyni, jong’uech matek
ok yomb e ng’uech pile, kendo joma thuondi ok lo lweny pile. Bende pile
joma riek ok yud gima gikonyorego, kendo joma nigi paro pile ok bed
jomwandu. Joma ong’eyo tich bende pile ok yud duong’ e tich. Kamano hawi
marach mako ng’ato ang’ata. 12Ng’ato ok nyal ng’eyo sa ma kindene
chopoe, nimar wachalo rech ma tol omako, kata winy ma omoko e wino.
Adier, wamoko e sa marach ka ok wang’eyo kata matin.

Paro mag rieko

13Nitie gimoro machielo maduong’ mane achako aneno, manyiso kaka ji
okawo rieko e piny ka. 14Ne nitie dala moro matin ma ji odakie manok.
Ruoth moro maratego ne omonje, mi olwore mondo omwom ohingane. 15To e
dalano ne nitie ng’at moro modhier, to kata obedo ni nodhier kamano, ne
oriek ahinya, ma dine oreso dalano, to onge ng’ama ne opare kata paro
nono. 16Kane oneno kamano, ne owacho ni, rieko ber moloyo teko, to kata
kamano onge ng’ama paro ni ng’at modhier bende nyalo bedo mariek, kata
mayie winjo gik mowacho. 17To chutho, en gima ber chiko it ni weche
mamuol ma ng’at mariek wacho, moloyo winjo weche ma ruoth kokgo e buch
joma ofuwo. 18Rieko ber moloyo gik lweny, to jaricho achiel nyalo ketho
gik mabeyo mang’eny.

Eklesiastes 10

Paro mag fuwo

1Kaka lwang’ni motho nyalo ketho mo mang’ue ng’ar mi dum tik marach, e
kaka fuwo matin nono bende nyalo ketho rieko maduong’.

2Pile ng’at mariek timo atima gik makare. Ng’at mofuwo to timo mana gik
maricho. 3Fupe nenore anena kata mana kowuotho e yo, omiyo ji duto
ng’eyo ni en ng’at mofuwo.

4Ka ruoth okecho kodi, to kik iwe tich mitiyone, nikech ka ibolori, to
onyalo ng’wononi kata mana ketho madongo.

5Koro nitie gima rach ma aseneno ka ruodhi timo e piny ka. 6Giketo joma
ofuwo e tije madongo. Joma omew to ok gidew. 7Bende aseneno ka wasumbni
oidho farese, to jodongo wuotho gi tiendgi ka wasumbni.

8 Ka ikunyo bur, to in ema inyumorie, kata ka ipowo kor ot, to in ema
thuol kayi. 9Ka ikunyo kite, to kite nyaka hinyi, kendo ka ibaro yien,
to nyaka ihinyri kibero. 10Ka ng’ato tong’o gi le modik, ma ok opiago,
to nyaka oti kode gi muya, eka otong’ gimoro. Kuom mano, ber chano gik
moko mokwongo ka pok itimo. 11Ka thuol okayi ka pok iboye, to onge ohala
ma iyudo kuom ng’eyo boyo thuonde!

12Weche ma ng’at mariek wacho, kelone luor. Ng’at mofuwo to tiekore
kende owuon gi wechene. 13Ochako wuoyo gi weche mofuwo, to otieko gi
weche maricho mag neko, 14kendo owuoyo awuoya ma ok oling’!

Onge ng’at ma ong’eyo gima biro timore kiny. Kose ere ng’ama nyalo
nyisowa gima biro timore bang’ thowa?

15Joma ofuwo negore gi tich nikech gionge kata mana rieko ma ginyalo
ng’eyogo yo ma didwokgi dala.

16Ka ruodh piny en ng’at ma yolo, kendo jotende galore agala e sewni
otieno duto, to pinyno nigi chandruok. 17To piny ma ruodhe tiyo gi
parone owuon, bende ma jotende timo sewni mana e seche mowinjore, kendo
ritore ma ok mer, ema nigi hawi.

18Ka ng’ato nyap, ma ok nyal umo tat ode, to nyaka ot chuer, mi podhi.

19Chiemo mabeyo miyo ng’ato bedo mamor, kendo kong’o bende miyo ng’ato
winjo maber, to gigo ok yudre ka pesa onge!

20Kik ikuong’ ruoth kata mana e chunyi. Bende kik iwuo marach kuom
jomwandu kata mana ka in kendi e odi mar nindo, nimar dipo ka winyo
okawo wachno, motero oko.

Eklesiastes 11

Timbe ng’at mariek

1Tim atima timbe ng’wono, to achien notimni ng’wono. 2Adier, pog apoga
gigi ni ji mang’eny, nikech ikia gima kiny notimre kiny.

3Ka rumbi ogingore, to nyaka koth chue. Bende kama yath opodhoe ema
orieree. 4Ka irito mana nyaka koth chue, to ok nichwo gimoro, kendo ka
ikowo keyo akowa, to ok nike. 5Gik moko duto Nyasaye ema ochueyo, bende
ok inyal ng’eyo gima otimo, mana kaka ok inyal ng’eyo kaka nyathi
chakore ei min. 6Onego ichwo kodhi okinyi godhiambo, nikech ok ing’eyo
kata gibiro twi giduto.

7Ler ber, kendo oyo nyango marieny mamit bende ber. 8Ka ng’ato odak
aming’a to onego ogo erokamano kuom hignigo duto, koparo ni kosetho, to
ndalo mudho nobed mang’eny moloyo! Kuom mano, gik moko duto mabiro gin
mana kayiem nono.

Rieko ming’ado ni joma tindo

9Un joma tindo, beduru mamor e ndalo ma pod utindo. Timuru gik moko duto
mudwaro, kendo yuduru gik moko duto ma chunyu gombo. To kata kamano,
nyaka ung’e ni Nyasaye noyalu kuom gik moko duto mutimo. 10Kik uwe
gimoro thagu, mi kelnu chuny lit, nikech bang’ kinde manok ok ubi bedo
matindo kendo.

Eklesiastes 12

1Paruru jachuechu kapod utindo, kendo ka pok ndalo mag chandruok obiro,
ma koro uwachoe niya, "Onge gima tinde bernwa e piny." 2Mano e ndalo ma
koro wang’chieng’ gi due kod sulue olokorenu mudho, kendo wang’u otimo
bo, mana ka gima boche polo osiko kanenore anena e wang’u. 3Bedeu ma
osebedo ka konyou notetni, kendo tiendeu ma koro otegnogi, nobed
modolore. Unubed rowuoge ma ok nyal chamo chiemo, kendo wengeu nobed
modimbore ma ok nyal neno maber. 4Itu nobed modinore ma ok unyal winjo
koko ma ji goyo e wang’yore. Bende ka pong’ rego, kata ka thum ywak to
ok unuwinj maber. To kata kamano, kata mana ywak winyo nochiewu e nindo.
5Un ubed kuluoro idho kuonde moting’ore, kendo wuoth nobednu lweny.
Bende yie wiu nolokre lwar, kendo tekreu mar nyodo norum chuth, ma ok
nyal duogo.

Koro wadhi e dalawa mosiko nyaka chieng’, kendo ji biro ywagowa e
wang’yore. 6Chunywa nochodi mana kaka nyororo mar fedha chot, mi taya
mar dhahabu lwar piny kendo barre, mana kaka aguch pi tho, kendo mana
kaka tol motuego ndowo mituomogo pi e soko chot. 7Ringrewa biro dok e
lowo, kendo muya mar ngima biro dok ir Nyasaye mane omiyowago.

8Emomiyo, an Jayalo, awacho niya, "Gik moko duto onge tich! Gin gik
manono giduto, kendo onge gima nigi tiende kata achiel."

Weche mogik

9To nikech Jayalo ne nigi rieko, omiyo ne omedo puonjo ji apuonja gik
mong’eyo. Ne ochoko ngeche eka ochanogi maber. 10Ne otemo ndikogi e yo
mayomo chuny ji, to weche duto ne gin mana adiera lilo.

11Weche mag joma riek chalo gi ludhe ma jokwath kwayogo rombe, kata ka
musmande ma ogo matek. Nyasaye ma jakwadhwa achiel kende waduto, ema
osechiwo wechego.

12Koro wuoda, nitie gimoro kendo monego ing’e. Tich ndiko kitepe ok rum,
kendo somo mathoth biro mana oli.

13Bang’ mago duto, gimoro achiel kende ema odong’ ma onego anyisi. En
ni, luor Nyasaye, kendo rit chikene, nimar mano ema ne omiyo ochue
dhano. 14Nyasaye biro yalowa kuom gik moko duto ma watimo, kata mana gik
motim ling’ling’, bed ni gibeyo kata giricho.

Wer Mamit Moloyo Wende Moko Duto 1

Wendni en mar nyako gi wuowi ma joherore

1 Ma e wend Solomon mamitie moloyo wendene mamoko duto.

Nyako:

2"Bi inyodha gi nyoth mogundho.

Herani mit moloyo divai.

3Mo miwirorigo ng’we ng’ar.

Kata mana nyingi kawinjo to dumna mamit ka mo mopukore,

omiyo nyiri duto oheri.

4Kawa mondo waring wadhi mondo iketa e odi, yaye ruodha.

Wabiro bedo mamor kaachiel, kendo wabiro madho hera mana ka divai.

Adier, mano kaka heri en gima ber!

5Yaye, nyi Jerusalem,

chieng’ oseloka rateng’ mana ka hembe Warabu,

to kata kamano, pod aber abera

mana kaka pasia mag od Solomon.

6Kik uchaya kuom bet dichol,

nikech chieng’ ema oseloko kita kamano.

Owetena ne mon koda,

omiyo ne gimiya tich rito puoth mzabibu.

Kuom mano, ne ok ayudo thuolo mar loso denda.

7In jaherana, nyisa kuma ibiro dhi kwayoe jambi.

Gibiro yueyo kanye godiechieng’?

Ere gima omiyo onego amanyi

kuonde ma jokwath mamoko kwayoe?"

Wuowi:

8"Donge ing’eyo kuma adhiyoe,

yaye nyako ma jaber moloyo nyiri duto gi ber?

Onego iluw tiend rombena,

mondo eka ibi ikwa dieu but hembe jokwath.

9Jaherana, ilombo chwo ka faras madhako

malombo farese machwo ma ywayo geche Farao.

10Yie wiyi mokadi nenore maber

koliero e lembi kendo e ng’uti

mana ka tigo ma nengone tek.

11To wabiro losoni thiwni mag dhahabu kod tigo mag fedha."

Nyako:

12"Kane ruodha pod obet e kome,

mo mane awirorago ne dum mamit.

13Ka jaherana onindo e agoga to awinjo maber,

mana kaka awinjo ka aliero mo mang’ue ng’ar e kind thundena.

14Jaherana chalo gi maua maber

ma dongo e puothe mzabibu man Engedi."

Wuowi:

15"Mano kaka ijaber, yaye jaherana!

Mano kaka ijaber!

Wengeni nyiso mana hera lilo."

Nyako:

16"In bende iber manadi, yaye jaherana!

Mano kaka ilomba!

Lum mayom ema biro bedo kitandawa,

17kendo bede yien mokar nobednwa tado.

Wer Mamit Moloyo Wende Moko Duto 2

1An to, an mana maup thim mar Sharon,

kata ondanyo madongo e pap."

Wuowi:

2"Ooyo jaherana, iber e kind nyiri weteu,

mana kaka ondanyo ber e kind kuthe."

Nyako:

3"To in bende jaherana, iber e kind yawuowi weteu,

mana kaka yadh olemo ber e kind yien mamoko duto.

Ahero bet e tiponi ka achamo olembi mamit.

4Ne itera e odi mar chiemo,

mi iliero bandech hera kuoma.

5Hera nega, omiyo duog chunya gi gik mamit.

6Badi ma kor acham oteno wiya,

to badi ma korachwich okwaka."

Wuowi:

7"Un nyi Jerusalem,

kuongreuru gi nying le mae thim

ni ok unuchoch herawa."

Wer mar ariyo

Nyako:

8Awinjo dwond jaherana.

Ero obiro, ka ochikore e gode.

Adier, odum e kor gode kobiro ira!

9Jaherana chalo gi apol

kendo ochalo gi ngau ma pod dongo.

Echagocha, ochung’ e tok ohingawa,

ka ong’icho gie dirisa.

10Awinjo ka jaherana wuoyo koda, kawacho niya,

‘A malo, jaherana!

Wuog wadhi, yaye jaber.

11Ndalo chwiri koro osekadho, omiyo koth oserumo,

12kendo maupe thiewo e piny duto.

Koro ma e kinde ma ji werie,

kendo ma dwond akuru winjore e piny.

13Olemo bende ochako chiek,

kendo mzabibu mamoyo dum mamit.

A malo jaherana,

Wuog wadhi, yaye jaber.

14Ilalna mana ka winyo

ma ode ni kama orokore e kor got mabor.

We aneye wang’i, kendo awinjie dwondi,

nikech ijaber, kendo dwondi mit.’

15Yaye jowadwa, maknauru nyithind bwe

ma ketho puothe mag mzabibu,

nikech dipo ka giketho mzabipwa mamoyo."

Nyako:

16Jaherana en mara, kendo an bende an mare.

Okwayo e chuny ondanyo.

17Nyaka koch okinyi kudhi, mi piny yawre.

Duogi e gode mang’ue ng’ar, yaye jaherana,

mana ka gima in apol kata ka ngau ma pod dongo modak e gode.

Wer Mamit Moloyo Wende Moko Duto 3

Lek mane nyako oleko

Nyako:

1Ne aleko jaherana otieno kotieno, ka anindo e kitandana.

Ne amanye, to ne ok anyal yude.

Bende ne aluonge, to ne ok odwoka.

2Ne aa malo, mi awuotho e dala duto kadwaro jaherana.

Adier, ne amanye, to ne ok anyal yude.

Bende ne aluonge, to ne ok odwoka.

3Eka ne aromo gi jorit mag dala mi apenjogi niya,

"Bende usenenonae jaherana?"

4Piyopiyo nono kane aseweyogi ne ayudo jaherana.

Ne akwake matek, ma ok aweyone thuolo,

nyaka ne atere e od mama, kama ne onywolae.

Wuowi:

5"Un nyi Jerusalem,

kuongrenauru gi nying le mae thim

ni ok unuchoch herawa."

Wer mar adek

Nyako:

6Mano ang’o mawuok e thi ka iro madhuolore,

machalo ich ubani miwang’ono,

kata machalo poda ma johala kelo?

7Neuru, giting’o kom miting’oe Solomon,

kendo thuwondi piero auchiel olwore.

Gin jolweny magerie moloyo e Israel.

8Giduto ging’eyo kedo gi ligangla,

kendo gin jolweny molony.

Moro ka moro omanore gi ligangla,

koikore kedo gi gimoro manyalo monjogi gotieno.

9Ruoth Solomon noloso kom mane iting’egono

gi yiend Lebanon mabeyo mokadho.

10Bethene ne olos gi fedha.

Kama itenoe wich to ne olos gi dhahabu,

kendo kama ibetie nolos gi law maralik.

Iye to ne nyi Jerusalem oloso maber gi lak liech.

11"Un nyi Sayun, biuru mondo une ruoth Solomon!

Orwako osimbo mane min mare osidhone

chieng’ mane okendoe monenoe mor maduong’."

Wer Mamit Moloyo Wende Moko Duto 4

Wuowi:

1"Mano kaka iber, yaye jaherana!

Mano kaka iber!

Mano kaka wang’i miumo gi nanga nyiso hera lilo!

Yie wiyi miel ka kwedh diek

machikore ka lor e gode mag Gilead.

2Lekeni tar mana ka rombe

ma ong’ad yiegi kawuono, kendo olwoki.

Moro ka moro omanyore gi wadgi,

kendo onge kata achiel momukore.

3Dhogi kwar ka olemo.

Yaye mano kaka wecheni mitna!

Lembi miumo gi nanga bende kwar mana ka osaye.

4Ng’uti bor ka osuch Daudi, ma nenore gi kuma bor,

kendo ma jolweny gana achiel marateke lieroe kuodigi.

5Thundeni chalo gi nyidiek marude,

ma kwayo e chuny ondanyo.

6Abiro mana bet e got mang’ue ng’ar,

nyaka koch okinyi kudhi, mi piny yawre.

7Mano kaka iber, yaye jaherana!

Ionge gi mbala kata achiel e dendi.

8Chiega, bi walor waa e got Lebanon.

Adier, bi walor waa Lebanon.

Wuogi ia e got Amana gi got Senir kod Hermon,

kuonde ma sibuor gi kwach odakie.

9Jaherana, ka wang’i orado gi mara,

kata ka arango tigo ma iliero e ng’uti,

to chunya rumo!

10Yaye chiega, herani mit moloyo divai,

kendo mo miwirorigo dum mamit moloyo modhi duto.

11Dhogi mit ka mor kich, yaye jaherana.

Adier, lewi chalona chak kata mor kich.

Lepi dum tik mamit mana ka tik mamit mar god Lebanon.

12Jaherana ma chiega chalo gi puodho mochiel motegno,

kata ka soko modin ma ji ok modhie.

13Gik moko dongo maber e puodhono.

Ee, gidongo mana ka olemo mabeyoe moloyo.

14Gin gik mopogore opogore,

ma moko mit chamo, to moko ng’ue ng’ar.

15Soko nie puodhono.

Aore mamol koa got Lebanon bende kelone pi."

Nyako:

16"In yamb masawa, tugri!

Yamb milambo, in bende kudhi e puotha,

mondo tik gik mang’ue ng’ar man kanyo odum.

Yaye jaherana, bi e puothi

mondo icham olembe mabeyo."

Wer Mamit Moloyo Wende Moko Duto 5

Wuowi:

1"Asebiro e puotha, yaye chiega ma jaherana.

Achoko gik mang’ue ng’ar.

Bende achamo mor kichna,

kendo amadho divacha kod chaga."

Nyako

"Ee, chiem, kendo meth ametha,

nyaka chop hera meri."

Wer mar ang’wen

Nyako:

2Ne oyudo anindo to chunya wuotho.

Eka ne awinjo ka jaherana dwong’o dhoot,

kawacho niya,

"Yawna, chiega ma jaherana, kendo winja majaber.

Wiya otimo pi nikech tho omokoe.

Adier, yie wiya ng’ich nikech ng’ich mar otieno."

3Ne adwoke niya,

"To sani aselonyora.

Idwaro ni mondo achak arwakra koso?

Bende aselwoko tienda.

Koso idwaro ni mondo achak anyon piny?"

4Jaherana ne osoyo lwete gi e otuch manie dhoot,

mi awinjo ka denda duto tetni.

5Kane achung’ mondo ayawne,

to lweta ne ton mo mang’ue ng’ar.

Chutho, mo mane nie lith lweta

ne oton e ralor mar dhoot.

6To kane ayawo ni jaherana dhoot, to ne ayudo ka osea!

Mano kaka ne agombo winjo dwonde!

Ne arange koni gi koni, to ne ok anyal nene.

Bende ne aluonge, to ne ok odwoka.

7Jorit mag dala ne joromo koda.

Ne gigoya, mi gihinya marach,

to bende jorit man ewi ohinga ne oyudho kabuda mokawo.

8A yaye, un nyi Jerusalem, ka uneno jaherana,

to yie unyise ni hera ma aherego dwaro nega!

Nyiri:

9"In nyako ma jaber moloyo nyiri duto gi ber,

nyiswae kaka jaheranino chalo.

Ang’o ma oloyogo yawuowi moko duto,

momiyo ichikowa matek kamano?"

Nyako:

10"Jaherana jaber kendo ratego.

En ema onenore kata kuom ji gana apar.

11Yie wiye oyuwo kendo boyo

bende rateng’ kendo ng’ich thi.

Adier, yie wiye ber moloyo dhahabu.

12Wang’e chal gi akuch rachar manie bath aora,

kata ma dumbore e chak.

13Lembe ber mana ka puodho

ma ogawore gi alode mamit kod gik mang’ue ng’ar.

Dhoge chalo gi ondanyo, kendo ton mo mang’ue mamit.

14Lwetene beyo, kendo orwakoe tere

mochomie kite ma nengogi tek.

Nungone chalo gi lak liech mapoth,

mobaw gi kite mabeyo mamil.

15Ogwendene chalo gi sirni molos gi kite mag ombo,

mochom e rachungi mag dhahabu maler.

Ka inene, to omiyo igamo yueyo,

mana ka ng’ama oneno got Lebanon motimo yiend sida mabeyo.

16Mano kaka dhoge ber nyodho,

kendo gimoro amora man kuome berna!

Koro un nyi Jerusalem,

mano e kaka jaherana chalo."

Wer Mamit Moloyo Wende Moko Duto 6

Nyiri:

1"Ere kuma jaherani nogo odhiye,

yaye, nyako majaber moloyo nyiri duto gi ber?

Ochiko kure, mondo wakonyi manye?"

Nyako:

2"Jaherana osedhi e puothe,

kama gik mang’ue ng’ar dongoe,

mondo okwa kanyo kendo opon ondanyo.

3Jaherana en mara, kendo an bende an mare.

Okwayo e chuny ondanyo."

Wer mar abich

Wuowi:

4"Jaherana, iber mana ka Jerusalem,

kata ka dala mar Tirza.

Ka aneni, to agamo yueyo agama,

mana ka gima aneno mier ariyogo.

5Gol wang’i kuoma nimar wang’i nega.

Yie wiyi miel mana ka kwedh diek,

machikore ka lor e gode mag Gilead.

6Lekeni tar mana ka rombe ma olwok kawuono.

Moro ka moro omanyore gi wadgi, kendo onge kata achiel momukore.

7Lembi miumo gi nanga kwar ka olemo."

8Ruoth nigi mon piero auchiel,

gi mamoko piero aboro,

kaachiel gi nyiri mokadho akwana.

9To an ahero mana nyako achiel kende,

ma jaber ka winyo.

En e nyar min kende, ma min ohero malich.

Nyiri duto ka onene, to pake.

Kata mana mond ruoth bende pake gi wer.

10Ma to ng’a, ma pilore ka wang’chieng’ni?

Adier, ojaber mana ka due,

kendo ong’ang’ni mana ka wang’chieng’!

Ka anene to agamo yueyo agama

mana kaka agamo yueyo kaneno gik pologo.

11Ne alor mwalo e puoth nas,

mondo ane kaka odundu loth e dho aora,

kendo ane kaka yiend mzabibu moyo,

kata ka yien mamoko ochako thiewo.

12Koro amor mokadho.

Achalo jatend oganda lweny moidho gache.

Nyiri:

13"Nyar Shulam, duogi! Yaye duogi.

Yie iduogi mondo waneni."

Wuowi:

14"Ere gima omiyo udwaro neno nyar Shulam,

ka mielo miel machon?

Wer Mamit Moloyo Wende Moko Duto 7

1Yaye nyar jaduong’,

mano kaka tiendi beyo, kirwako patpat.

Embeni becho mana ka gima japecho molony ema opayo.

2Pendi chalo gi bakul

ma divai mamit ok rumie.

Nungoni bende chalo gi pidh cham

ma maua mabeyo olworo, moketo diere.

3Thundi chalo mana gi nyidiek marude.

4Ng’uti to chalo gi osuch lak liech,

kendo wengeni nyiwni ka pi yewni

man but dhoranga Heshbon, dala maduong’.

Umi ber mana ka got Lebanon

moting’ore kochomo Damaski.

5Wiyi ni malo mana ka got Karmel,

kendo yie wiyi mokadi ber mana ka law maralik,

ma kata mana ruoth koneno, to chunye chandore!

6Mano kaka iber, yaye jaherana,

kendo mano kaka mor mimiya lichna!

7Iber mana ka yadh nas,

kendo thundi kwar mana ka olemo.

8Emomiyo abiro idho yadhno mondo apon olembene!

Thundeni chalona saga mar olemo,

kendo muchi dumna mamit mana ka maua.

9Dhogi bende mit ka divai,

mamol mos e kind lekena ka amadho."

Nyako:

10An mar jaherana, kendo odwara.

11"Bi yaye jaherana wadhi waba oko,

mondo wanind e puothe mag mzabibu gotieno.

12Wabiro chiew gokinyi mondo warang yiend mzabibu,

kendo wane ane ka gisechako loth,

kata ka gisechako thiewo.

Bende mondo wane ane ka yien moko osemoyo.

Eka anachiwrani kuno.

13Kuno to inyalo ng’ueyoe tik kungumanga,

kendo olembe mamit duto odhuro kuno.

A yaye jaherana, asekanoni kit mor duto te!

Wer Mamit Moloyo Wende Moko Duto 8

1Mad da bed ni in owadwa mane wadhodhogo thuno achiel,

to da anyodhi kata mana e wang’yo ka aromo kodi!

Kata bed ni ng’ama nadi ema rangowa,

bende onge ng’ama da onyierowa.

2Da ateri e od mama, mi amiyi divai mamit.

3Badi ma koracham oteno wiya,

to badi ma korachwich okwaka."

Wuowi:

4"Un nyi Jerusalem,

kuong’renauru ni ok unuchoch herawa."

Wer mar auchiel

Nyiri:

5"Mano ng’a, mawuok e thim,

ka jokwakore gi jaheraneno?"

Nyako:

"Jaherana, ne achiewi e bwo yadh olemo,

kama ne meru onywolie.

6Kik iher ng’ato nono mak mana an.

Adier, kik ikwak nyako moro nono mak mana an.

Hera nigi teko mana ka tho.

Chutho, hera matut tek mana ka tho hie.

Omuoch mach, kendo oliel mana ka mach mang’ang’ni,

7ma kata pi mathoth manade ok nyal nego.

Adier, kata ohula maduong’ manade ok nyal yuoye.

To ka ng’ato otemo ni ng’iewo hera,

kata mana gi mwandune duto,

to achaye kende ema oyudo."

Nyiri:

8"Wan gi nyaminwa moro matin, ma thunde pok ochwopo.

Koro wabiro time nadi, ka wuowi obiro dware?

9Da bed ni en ohinga,

to da wageng’e gi osuri mar fedha,

kendo ka da bed ni en dhorangach,

to da wageng’e gi bepe mag sida."

Nyako:

10"An to an ohinga, kendo thunda ema orita.

Jaherana ong’eyo ni aritora maber,

maonge gima dithage."

Wuowi:

11Solomon nigi puoth mzabibu,

kama iluongo ni Baal-Hermon.

Oketo puodhono e lwet jopur,

kendo moro ka moro nyaka chule

fedha alufu achiel kuom olembene.

12An to an gi puotha awuon mar mzabibu.

Emomiyo Solomon, in to bed abeda gi fedha miyudo kuom jopur!

Jopur bende mondo obed abeda gi pokgi mar fedha mia ariyo ma giyudo!

13"A jaherana, jowadwa ochiko itgi,

omiyo yie awinjie dwondi gie puodho kuno."

Nyako:

14"Reti, ibi ira jaherana,

mondo ibed e gode mang’ue ng’ar,

mana ka gima in apol, kata ngau ma pod dongo modak e gode."

Isaya 1

Oganda mar joricho

1 Ma e fweny ma wuoyo kuom Juda gi Jerusalem, mane Isaya wuod Amoz oneno
e kinde mag loch Uzia gi Jotham, kod Hezekia, mane ruodhi Juda:

2Winjuru un polo gi piny, kendo chikuru itu,

nikech Ruoth Nyasaye osewuoyo, ka wacho niya,

"An gi nyithindo ma asepidho modoko madongo,

to koro gisepiem koda.

3Dhiang’ ong’eyo wuon-go,

kendo kanyna bende ong’eyo kund wuon

Jo-Israel to ok ong’eya.

Adier, joga awuon onge gi paro!

4A yaye oganda ma joricho ma opong’ gi timbe mamono,

kendo ma joge joketho ma acheje!

Useweyo Ruoth Nyasaye, Ng’ama Ler mar Israel

kuchaye kendo ulokone ng’eu.

5Ka pod usiko upiem apiema koda kamano,

to ere dendu kama pod anyalo goyo,

ka adhonde opong’o wiu,

kendo ringreu duto odholore kama?

6Onge kama ngima e dendu, chakre tiendu nyaka wiu,

mak mana kuonde moridhore gi kuonde moriemo kod adhonde,

ma pok oketie yath, kata motue, kata mowirie mo

ma dimi gichangi.

7Pinyu odong’ gunda, kendo miechu mach osewang’o,

bende jopinje moko nono mayou chambu

mana e wang’u kuneno.

Adier, odong’ gunda, mana kaka Sodom nodong’, kosekethi.

8Sayun kende ema odong’,

ka kiru mar jorito modong’ e puodho bang’ keyo.

En dala ma wasigu olworo koni gi koni.

9 Ka dine Ruoth Nyasaye Manyalo Gik Moko Duto

ok oreso ji manok kuomwa

to dine otiekwa chuth,

mana kaka ne otiek Sodom gi Gomora."

Nyasaye luongo ji mondo olokre adier

10Un ruodhi mag Jerusalem, kaachiel gi jou,

winjuru wach Ruoth Nyasaye.

Ee, un muchalo gi jo-Sodom gi jo-Gomora,

chikuru itu ni puonjne.

11 Openjou niya,

"Ere ohala mar timona misengni mogundho?

Aol gi misengni mag imbe miwang’o pep,

kaachiel gi boche mag jamni machwe.

Bende ok agomb remb ruedhi gi mag rombe kod mag nyuogi.

12Ere ng’ama osekwayou mondo uchiw gigo

ka ubiro e nyima?

Ok unuchak unyon laru mar Hekaluna kendo!

13Gik muchiwona onge tich, kendoo tikgi dwaro ng’oga!

Bende sewni mutimo ka due opor,

kendo mutimo e kinde mag Sabato, ojoga.

Chokruok mutimo, gi ndalou mag tueyo chiemo kod sewni mamoko bende ok
adwar.

14Ok ayie kodgi! Giwang’o iya,

kendo ok adwar nenogi chuth!

15Bende ka uting’o bedeu malo ka ulemo,

to abiro umo wang’a mondo kik aneu,

kendo kata da bed ni ulemo machal nade, to ok nawinju

16nikech lwetu otimo remo.

Lwokreuru mondo ubed maler,

bende goluru timbeu mamono oko e wang’a,

17kendo uwe timo richo to utim mana gik mabeyo.

Luwuru mana adiera, kendo konyuru joma ithiro.

Bende nyaka une ni nyithi kiye kod mond liete oyal buchegi kare."

18Ruoth Nyasaye wacho niya,

"Koro biuru, wapor wach kaachiel.

Kata obedo ni richou kwar manade,

to ginidog matar ka pe.

Adier, kata ka gikwar ka remo,

to ginibed marachar ka pamba.

19Ka uyie kuoma, mumako chikna gi chunyu duto,

to unucham gik mabeyo duto manie piny.

20To ka udagi, mi upiem koda, to ligangla notieku.

An Ruoth Nyasaye ema awacho kamano."

Kum ma ibiro kumogo Jerusalem, kendo kaka noware

(Mika 4.1-3)

21Mano kaka dala Jerusalem mane chon oluoro Nyasaye

koro chalo mana gi dhako moweyo chwore,

to dwanyore gi chwo mamoko!

E kinde moko ne en kama adiera nitie,

to tinde jonek ema opong’e.

22Fethu oselokore chuoth nyinyo,

kendo divachu otimo pi.

23Jotendu duto gin jopiem, kendo giwinjore gi jokuoye.

Giduto gihero chamo asoya,

kendo gidwaro mondo ji omigi amiya gik moko.

Kuom mano ok giyal buche nyithi kiye kare,

bende weche ma mond liete okelo e nyimgi ok gidew.

24Omiyo Ruoth Nyasaye ma Nyakalaga, ma en Ng’ama Nyalo Gik Moko Duto mar
Israel, wacho niya,

25"Anachak asandu mi apuodh richou duto

mana ka ng’ama lenyo fedha mondo chuoth nyinyo owuogi.

26Bang’e anamiu jong’ad bura mabeyo,

kod jobura mariek mana kaka chon.

Bang’ mano dalau nochak oluongi ni,

‘Dala ma adiera nitie’,

kendo ni, ‘Dala moluoro Nyasaye.’

27Ka jo-Sayun olokore moweyo richogi,

kendo oluwo yo makare, to anawargi.

28Joricho duto gi joma piem koda to norum chuth,

nimar gidagi biro ira.

29Tinde umor kulemo e tiend yien madongo,

kendo kutimo misengni e puothe mowal ni tijno,

to achien wiu nokuodi.

30Uchalo gi yath ma pote oner,

kata ka puodho ma koth ok chuee!

31Ng’at ma rategoe moloyo nochal oswekle,

kendo timbeu mamono ema nodok pilni mach,

mi un uwang’ kaachiel gi timbeu,

ma onge ng’ama nego majno!"

Isaya 2

Loch Ruoth Nyasaye man gi kue e piny ngima

1Ma e wach mane Isaya wuod Amoz oyudo e fweny, ma wuoyo kuom Juda gi
Jerusalem:

2"E ndalo mabiro, got ma Hekalu ochung’ie

nobed mabor moloyo gode moko duto,

kendo ogendini duto nodhi kanyo, 3ka giwacho niya,

‘Wadhiuru god Ruoth Nyasaye.

Enopuonjwa yorene kendo wanaluwgi.’

Puonj mar Ruoth Nyasaye wuok Jerusalem.

Ee, Sayun e kama owuoyoe gi joge.

4 Enong’ad bura ka othego ogendini mopogore opogore

kendo enoyal pinje mang’eny.

Ng’ato ka ng’ato nothedh liganglane mondo obed kwer.

Tongegi to ginithedh rabetni.

Onge oganda moro ma noked gi oganda machielo,

kendo ji ok nochak opuonjre lweny."

Kum ma Ruoth Nyasaye kumogo josunga

5Biuru, yaye un joka Jakobo,

mondo wawuoth e ler mar Ruoth Nyasaye.

6Ruoth Nyasaye osejwang’ou

nikech uyie gi jo yo wuok chieng’ ma dhi ajuoga,

kendo mawuoyo gi jochiende mana ka jo-Filistia.

Bende jopinje mamoko yudore kamoro amora e pinyu.

7Pinyu opong’ gi fedha gi dhahabu

kod mwandu mokadho akwana,

kaachiel gi farese mang’eny gi geche mogundho mag lweny.

8To bende opong’ gi nyiseche manono

ma lwetu uwegi ema oloso,

ni to mago ema ulamo!

9Ji ma ogen gi ji ajia duto nodwok piny.

Kuom mano, onego Nyasaye kik wenu!

10 Donjuru e buche manie lwendni kata manie lowo,

ka uluoro duong’ malich mar Ruoth Nyasaye kod tekone,

11nimar ndalo biro ma sunga ma dhano sungorego nodwok piny,

to Ruoth Nyasaye kende ema noting’ malo.

12Adier, Ruoth Nyasaye Manyalo Gik Moko Duto oseketo chieng,

ma noyalie josunga ma kawore, mi oruch e buru.

13Chieng’no yiend sida maboyo duto man Lebanon,

kod yien madongo duto man Bashan nokul piny

14kaachiel gii gode maboyo duto,

15gi kuonde mochiel motegno mag siro lweny,

kod ohinga maboyo duto.

16Kata mana yiedhi madongo duto madhi Tarshish,

kod mago mag Arabia bende nokethi chieng’no.

17Duong’ duto ma dhano nigo noduog piny.

Sunga mar dhano bende noruchre e buru.

18Nyiseche manono duto nokethi, mi tiek chuth.

19Ka Ruoth Nyasaye oa malo mondo otieng piny,

to ji nodonj e buche manie lwendni, kata manie lowo,

ka giluoro duong’ malich mar Ruoth Nyasaye kod tekone.

20Adier, chieng’ ma Ruoth Nyasaye oa malo mondo oyieng piny,

to nyiseche manono mane ji oseloso gi fedha kod dhahabu,

giniwit ni olwende kod oliktiga

21mi ginidonj e buche manie lwendni

kendo manie kor gode maboyo,

ka giluoro duong’ malich mar Ruoth Nyasaye kod tekone.

22Kik iket genoni kuom dhano, nimar onge gima dhano nyalo.

En gima nono mana ka muya mawuok e ume!

Isaya 3

Kum ma Nyasaye biro kumogo Jerusalem gi Juda

1Winjuru! An Ruoth Nyasaye Manyalo Gik Moko Duto abiro tieko chiemo kod
pi e Jerusalem gi Juda, kendo abiro golo ji duto ma ugeno kuomgi, 2kaka
thuondi marateke kod jolweny gi jong’ad bura gi jonabi gi jokor wach gi
jodongo 3gi jotend ogend lweny gi joma ogen gi jo bura gi jonyakalondo
kod ajuoke mamoko. 4Bang’e anaket mana yawuowi matindo obed jotendu
kendo giniritu mana gi timbe mag oyuma. 5Ji nosandre kendgi giwegi, ka
ng’ato ka ng’ato dhaw mana gi wadgi, to nyithindo bende yanyo joma
dongo, kendo ji ajia chayo joma ogen. 6E ndalogo ng’ato nyalo dhi ir
wadgi e odgi, mi wachne niya, "In, in gi lewni, omiyo yie ibed ruodhwa
mondo irit pinywa mokethore." 7To ng’atno nodwoke niya, "Ooyo, ok dabed
ruodhu, nimar aonge gi chiemo kata lewni e oda, omiyo ok unyal keta
ruodh ogandani."

8Jerusalem nokethre kendo Juda nopodhi nikech giswuoyo marach kuom Ruoth
Nyasaye, bende gisetimone timbe maricho, ka gipiem gi duong’ne
mang’ongo. 9Wang’gi ema nyiso ni gin joricho, kendo gihulo richogi ahula
ma ok gipando, mana ka jo-Sodom. Yaye, mano kaka ginine masira, nikech
giniyud pok mowinjore gi timbegi maricho. 10Ng’at makare en jahawi,
kendo gik moko duto dhine maber, nikech oyudo pok kuom gik mabeyo
motimo. 11Jaricho to nigi masira, kendo gik moko duto dhine marach,
nikech oyudo pok moromo gi timbene maricho.

12Joga to nyithindo ema thiro, kendo mon e jotendgi.

A yaye joga, jotendu wuondou,

kendo gimiyo ubayo yo monego uluw.

13To Ruoth Nyasaye biro mondo oyal kendo ong’ad bura ni joge.

14Ee, oyalo jodong joge gi jotendgi, kowacho niya,

"Useketho puotha mar mzabibu,

kendo gik moko ma useyako kuom joma odhier opong’o uteu.

15Ere kaka unyalo hedhoru nyono joga kendo thiro joma odhier?"

Mano en wach mar adier, ma Ruoth Nyasaye Manyalo Gik Moko Duto ema
owacho.

Kum ma ibiro kumogo mond Jerusalem

16Eka Ruoth Nyasaye nochako owacho niya, "Mond Sayun sungore kendo
kawore, ka ging’ayo ng’utgi malo, kendo gimoyo wang’gi. Bende giwuotho
ka ging’adore kendo manyonge manie tiendegi ywak. 17Omiyo abiro keto tuo
e wigi, kendo ami gidong’ duge."

18Chieng’no anami manyonge ma girwako e ng’ut tiendegi, kod lewni mag
leso, gi gik ma gilichogo wigi, 19gi tigo ma giketo e ng’utgi, gi ronge
mag lwedo, gi nanga miliero e ng’ut, 20gi kitembni mag wich, gi thiwni
mag ng’ut tielo, gi lwedo, 21gi tere mag um gi mag lwedo, 22gi lewni
mabeyo, gi kabude, gi sukni, gi mifuke mag lwedo, 23gi kio matindo, gi
nengni mabeyo, gi kilembni, kod lewni miumogo wang’.

24Kuom mano kar winjo tik mang’ue ng’ar,

to unuwinj mana tik madum marach.

Bende kar bedo gi misip,

to tol ema notueugo,

kendo kar bedo gi wich molos maber,

to bondo ema unubedgo,

bende kar rwako nanga maber,

to gunia ema unutue e nungou,

kendo kar bedo gi chia maber

to mbelni mag mach ema nobed e dendu.

25Ligangla noneg jou machwo

kendo thuondu notho e lweny.

26Ywak kod dengo nopong’ dhorangeye mag Sayun,

kendo dalano nodong’ nono kokethore.

Isaya 4

1E kindeno chwo manok kende ema nodong’, kendo mon abiriyo nobed ka laro
dichwo achiel, ka wachone niya, "Yie mondo wabed mondi waduto. Chiemo
mwachamo gi lewni mwarwako to wabiro yudo wawegi, to yie ayieya oluongwa
mana ni mondi, mondo kik wane wichkuot ni waonge gi chwo."

Okor ni Jerusalem biro dhi nyime maber

2E ndalogo, yath ma Ruoth Nyasaye osepidho nobed gi duong’ kendo nonere
maber, bende olemo ma piny onyago ema nobed gima kelo ni jo-Israel
motony mor kod pak. 3Eka jogo ma odong’ Jerusalem ma moro ka moro ondik
nyinge e kitap ngima, noluong ni joma ler. 4Ruoth Nyasaye biro ng’ado
bura maliel ka mach, kolwoko chind mond Sayun, kendo opwodho remo
mochwer e dalano. 5Bang’e Ruoth Nyasaye nohon rumbi mar iro
godiechieng’, kod ligek mach mang’ang’ni gotieno e wi udi man e got
Sayun, kod kuonde chokruok, nikech duong’ nolandore kuonde duto 6mana ka
tado makelo tipo ka chieng’ rieny kendo ka kama ji ringo tonyie, kendo
bwogoe koth gi yamo maduong’.

Isaya 5

Ngech puoth mzabibu

1 Abiro wero ni jaherana wenda mar hera,

ma awerego puothe mar mzabibu.

Jaherana ne nigi puoth mzabibu e bath got kama omew.

2Ne opure maber mi ogolo kite mane nitie,

kendo opidhoe mzabibu mabeyo ahinya.

Ne ogero ot mabor mar rito e dier puodhono,

kendo ne okunyo bur mobiyo mzabibu e lwanda man kuno.

Ne ogeno ni puotheno biro nyagone olemo mabeyo,

to kar timo kamano ne onyago mana olemo makech.

3Koro un jo-Jerusalem kod jo-Juda,

ng’adieuru bura e kinda kod puotha mar mzabibu.

4En ang’o mane onego atim e puotha mane ok atimo?

To kane atimo gik moko duto mowinjore,

to ere gima omiyo ne onyago mana olemo makech,

to ne ageno ni obiro nyagona olemo mabeyo?

5Koro chikuru itu,

mondo uwinj gima abiro timo ni puotha mar mzabibu.

Abiro pudho chiende oko,

kendo abiro muko ohingane,

mi dhok gi le nokwaye kendo nonyone piny.

6Kamanoo, anawe okethre.

Bende ok nolwer bede olembene, kata doch ok nodoye,

to kudho kod pedo ema nogawree,

kendo anakwer boche polo mondo koth kik chak chue kanyo.

7Puoth mzabibu mar Ruoth Nyasaye Manyalo Gik Moko Duto en Israel,

kendo jo-Juda e yath mane orito maber.

Ne ogeno ni adiera dibedie, to nek ema ne oneno,

bende noparo ni tim makare diyudree,

to ywak malit ema ne owinjo.

Masiche mabiro mako joricho

8Yaye, unune malit un joma medo gero udi agera,

kendo ma medo yaro puothe ayara nyaka piny pong’ thich,

mi udong’ kukwako piny!

9Ruoth Nyasaye Manyalo Gik Moko Duto osekuong’ore ka awinjo niya,

Udi mang’eny nowe gunda,

Adier, udi madongo mabeyo nodong’ nono ma onge joma odakie.

10Bende puodho maduong’ nonyag mana mzabibu

moromo divai matin nono,

kendo kodhi moromo depe ariyo

nonyag cham moromo mana ondweto kende.

11Yaye, unune malit, un joma chiew gokinyi mang’ich

kadhi dwaro kong’o,

kendo budho nyaka dier otieno ka mer!

12Utimo sewni gi kong’o mogundho kod thumbe mopogore opogore to ok udew
gik ma Ruoth Nyasaye

osetimo, bende ok unegi.

13Kuom mano, noter joga e tuech e piny mabor

kapok gifwenyo ni ginie masira.

Kech gi riyo biro nego joma ogen kaachiel gi ji mamoko duto.

14Emomiyo piny joma otho ong’amo dhoge malach, ka dande oyawore,

mondo omwonygo joma ogen kaachiel gi ji mamoko duto,

e kinde ma gikokie gi mor.

15Ji duto, koda ka josunga, nodwok piny mi bolre.

16Yo ma Ruoth Nyasaye Manyalo Gik Moko Duto ng’adoe bura

biro miye duong’,

kendo timne makare biro nyiso ni en Ng’ama Ler.

17Nyirombe ema nokwa e lege, ma yande ruedhi kwayoe,

kendo nyidiek ema nolag e lege madongo

ma yande miyo dhok doko machwe.

18Yaye, unune malit, un joma ywayo chandruok irgi

ka joma ywayo rombo kata gari gi tol.

19Uwacho niya, "Ruoth Nyasaye mondo oreti, otim tichne piyopiyo wane!

Adier, gima Ng’ama Ler mar Israel ochano timo, mondo ochop piyopiyo
waneye!"

20Yaye, unune malit, un joma kwano richo ka gima ber,

kendo ma kwano gima ber ka gima rach.

Uluongo mudho ni ler, kendo ler uluongo ni mudho,

bende ukwano gik makech ka gik mamit,

to gik mamit ukwano ka gik makech.

21Yaye, unune malit, un joma paro e chunygi giwegi ni riek,

kendo ma kwanore ni ong’eyo gik moko.

22Yaye un thuondi mag madho kong’o

kendo ma tekogi en mana ruwo kong’o makech,

23ubiro yudo kum, nimar uweyo joketho nikech asoya,

to joma onge ketho ema utamo e adiera monego giyudi!

24Emomiyo kaka ligek mach wang’o yugi, mi tieki,

kendo kaka tiang’ wang’ mi rum e mach mager,

e kaka un bende unulal nono mana ka buru,

nimar usechayo chik Ruoth Nyasaye Manyalo Gik Moko Duto,

kendo usedagi wach Ng’ama Ler mar Israel.

25Kuom mano Ruoth Nyasaye okecho gi joge,

kendo oserieyo bade kuomgi mogoyogi, mi gode otetni,

kendo ringre jogo obimbore e wang’yore ka yugi.

To kata kamano mirimbe pok okue,

kendo pod okumogi akuma.

26Mano omiyo obiro ting’o bandera kaka ranyisi

ma ogwelo oganda moro modak kuma bor.

Obiro luongogi mondo giwuogi e tung’ piny,

kendo gibiro biro piyopiyo ka giringo,

27ma onge ng’ama ol kuomgi kata ma chwanyore,

kendo ma onge ng’ama nur kata ma nindo.

Bende onge ng’ama okandane ombekni e nungone

kata ma tond wuochene ochot.

28Aserni maggi opiag mabith,

kendo atungegi duto oywa motegno.

Ombong’ faresegi tek ka kite, kendo tiend gechegi mag lweny winyore ka
kalausi.

29Giywak mana ka sibuor maruto komako le,

kendo dhigo ma onge ng’ama nyalo maye.

30Ginikog kuom jo-Israel chieng’no, mana ka nam matwaro,

kendo ka ng’ato orango piny

to mudho gi chandruok ema none,

bende wang’chieng’ noimre e boche polo.

Isaya 6

Nyasaye oluongo Isaya e yor fweny

1 E higa mane ruoth Uzia othoe, ne aneno Ruoth Nyasaye ka obet e kome
moting’ore malo kendo moluor, ka lawe morwako opong’o Hekalu. 2Malaike
miluongo ni serafi ne ni bute. Moro ka moro ne nigi buombe auchiel, ma
ariyo oumogo wang’e, to ariyo mamoko oumogo tiendene, kendo ariyo
modong’ ohuyogo. 3Ne giluongore, ka moro ka moro kok ni wadgi niya,

"Mano kaka Ruoth Nyasaye Manyalo Gik Moko Duto ler!

Oler adier!

Yaye mano kaka oler!

Piny duto opong’ gi duong’ne."

4 E kinde ka kinde mane gikokie kamano, mise mag dhoudi ne yiengni,
kendo iro ne pong’o Hekalu.

5Kane aneno kamano, ne aywak, ka awacho niya, "A yaye, piny lichna!
Aruenyo, nimar an ng’at ma dhoge ochido, kendo adak e kind ji ma dhogi
ok ler, to eka aseneno Ruoth Nyasaye Manyalo Gik Moko Duto gi wang’a
awuon!"

6Eka malaika moro nohuyo, mobiro ira koting’o mach 7mane osegolo e
kendo-mar-misango gi ramaki. Ne orewo dhoga ka owacho niya,

"Winji, majni oserewo dhogi, omiyo timbeni mamono oweni. Adier, richoni
opwodhi."

8Bang’ manoo ne awinjo ka Ruoth Nyasaye wacho niya, "Ere ng’ama daor?
Koso ng’ano ma dibed jaotena?" An to ne adwoko niya, "Era e, an ema
mondo iora." 9Eka nowachona niya,

"Dhiyo mondo inyis jogi kama

‘Kata da bed ni uchiko itu machal nade, to ok unuwinji.

Bende kata da bed ni ung’icho matek machal nade,

to ok unufweny gimoro.’

10To in Isaya,

nyaka imi, chuny jogi dok mapek,

mondo kik wach donjnigi,

kendo imi itgi dinre mondo kik giwinj wach,

bende imi wengegi imre mondo kik ginen,

eka dipo ka gilokore, mi ochanggi."

11Bang’e ne apenjo niya, "Yaye Ruoth Nyasaye, gima kamano biro timore
nyaka karang’o?" Eka nodwoka niya, "Mano biro timore nyaka mier lokre
gundni, mi udi dong’ nono, ma onge ng’ama odakie, kendo piny kethre
chuth, 12ka Ruoth Nyasaye oseriembo ji duto mabor, mi piny Israel
olokore gima ojwang’. 13Kata ka achiel kuom apar mar ji odong’ kanyo, to
gin bende notiekgi pep, mana ka yien motong’, mi osiki kende ema odong’.
Kamano jo-Nyasaye ma biro dong’ nochal gi osikino."

Isaya 7

Wach mane Isaya okwongo wacho ni Ahaz

1 E kinde mane Ahaz wuod Jotham ma nyakwar Uzia obet ruodh Juda, Rezin
ruodh Aram kod Peka wuod Remalia ma ruodh Israel ne jodhi monjo
Jerusalem, to kawe notamogi.

2Kane joka Daudi owinjo ni jo-Aram osewinjore gi jo Efraim, ne gitetni
kaachiel gi Ahaz ma ruodhgi, mana ka yien manie bungu ma yamo uko. 3Eka
Ruoth Nyasaye nowacho ni Isaya niya, "Dhiyo gi wuodi Shear-jashub ir
Ahaz kama fereji mar pi mamalo ogikie but yo mochiko puodho miluongo ni
puoth Jalwok Lewni, mondo iwachne kama: 4‘Nyaka ibed gi kue, ma ok ibedo
maluor. Kik iwe mirima mager ma Rezin gi jo Aram kod wuod Remalia nigo,
nyos chunyi, nikech gin mana meny ariyo mag mach motimo iro. 5Adier,
jo-Aram gi jo-Efraim kaachiel gi wuod Remalia osechano mondo otieku, ka
giwacho niya, 6"Wamonj piny Juda mondo wakedgo, kendo kwasekawe to waket
wuod Tabeel obed ruoth kuno." ’ 7To Ruoth Nyasaye wacho kama: ‘Mano ok
notimre e ndalogi kata e ndalo mabiro, 8nimar kata obedo ni Damaski e
dala maduong’ mar Aram, kendo Efraim, kendo wuod Remalia e jatend
dalono, 9bende kata ni Samaria e dala maduong’ mar Efraim nokethi, mi ok
nochak obed oganda kendo. Kuom mano, bed gi yie motegno kuom Nyasaye,
nono to ok ibi chung’ mogurore.’ "

Wach mane Isaya okoro kuom Emanuel

10Ruoth nochako owuoyo kendo gi Ahaz, kowacho niya, 11"Kwa Ruoth
Nyasachi mondo omiyi ranyisi moro amora, moa mwalo e bur piny, kata moa
e polo malo." 12To Ahaz nodwoko niya, "Ooyo, ok natem Ruoth Nyasaye ka
akwaye mondo omiya ranyisi." 13Bang’e Isaya nowacho niya, "Un joka
Daudi, chikuru itu. Olo chuny ji ma uolo pok oromou koso, ma pod udwaroe
mana olo Nyasacha bendeni? 14Koro Ruoth Nyasaye owuon biro miyou ranyisi
ma chalo kama: Nyako moro osemako ich, kendo obiro nywolo wuowi, ma
obiro chako ni Emanuel, (ma tiende ni, Nyasaye ni kodwa.) 15E kinde ma
nyathino nong’ee pogo gima rach gi gima ber, to enobed ka ochamo mor
dhiang’ gi mor kich, 16nikech kata obedo ni koro uluoro ruodh Efraim gi
ruodh Aram, to ka pok nyathino ong’eyo pogo gima rach gi gima ber, to
pinje ruodhi ariyogo nobed mojwang’ 17To in Ahaz, Ruoth Nyasaye biro
keloni kaachiel gi jogi kod joodi masira ma pok oneye nyaka ne jo-Israel
pogre kuom jo-Juda. Ruodh Asuria ema nokel masirano.

18"E ndalogo, Ruoth Nyasaye noluong jolwenj Misri modak kuonde ma aora
Nael ochakoree, kod jolweny mag Asuria. 19Giduto ginibi, mi gipong’ piny
mana ka lwang’ni gi kich mopoto e hohni kod buche mag lwendni kendo e
kuthe gi lege duto. 20E ndalogo Ruoth Nyasaye nokel ruodh Asuria mondo
oyaku mi weu nono, mana ka gima wembe ema olielo dendu duto koda ka tiku
bende. 21E ndalogo ka ng’ato nigi roya achiel kod rombe ariyo, 22to
enocham mo nikech chak mathoth moyudo kuom jamnigo. Adier, joma odong’ e
piny Juda nocham mor dhiang’ gi mor kich. 23E ndalogo puothe ma yande
nitie mzabibu mang’eny ma nengogi tek nolokre bunge mogawore gi kuthe
kod pedo. 24Ji nodhi kuondego gi asere kod atung’ mana ni mondo odwarie
le, nimar piny duto nobed koyugno. 25Ji ok nodhi e kor gode ma yande
ipuro nikech ginitim pedo gi kuthe, to dhok gi rombe ema nobed ka
kwayoe."

Isaya 8

Nying wuod Isaya Janabi

1Ruoth Nyasaye nowachona niya, "Dwar bao moro malach mondo indikie ni,
MAHER-SHALAL-HASH-BAZ, (tiende ni, yeko biro timore machiegni.) 2Eka
iluong Uria jadolo gi Zekaria wuod Jeberekia obed janeno, nikech gin
joma long’o."

3Bange ne ariwowa gi janabi madhako ma chiega, mi omako ich, monywolo
nyathi ma wuowi. Eka Ruoth Nyasaye nowachona niya, "Chake ni
Maher-shalal-hash-baz, 4nimar kapok ong’eyo wacho ni ‘Baba’, kata ni
‘Mama,’ to ruodh Asuria nomonj Damaski kod Samaria, mi yak mwandugi
duto."

5Bang’e Ruoth Nyasaye nochako owachona niya, 6"Ogandani osedagi wechena
mamuol machalo pi Shiloa mamol mos gi kue, 7kendo gitetni e nyim Resin
kod wuod Remalia, emomiyo abiro kelo kuomgi ruodh Asuria gi joge mag
lweny, mabiro pong’o pinygi chuth, mana kaka aora Yufrate maduong’ kendo
matut pong’o wang’e kendo mwomo genge, mi o oko. 8Yaye, Emanuel! Obiro
mwomo piny Juda mi ochop koni gi koni mana kaka ohula mwomo genge mi im
piny duto gi pi matut."

9Un ogendini, ng’euru ni ibiro negou!

Chikuru itu, un pinje man kuonde maboyo,

nimar kata umanoru gi gi lweny, to pod nonegu anega.

10Kata dabed ni uchano gik ma udwaro timo,

to gik ma uchanogo nokethre.

Adier, kata dabed ni ugolo chik mondo otimgi,

to ok ginitimre, nikech Nyasaye ni kodwa.

Ji mondo oluor Ruoth Nyasaye

11Weche mane Ruoth Nyasaye owuoyogo koda gi tekone maduong’, kosiema ni
kik aluw timbe jo-Israelgi e magi:

12 Gik ma jogi luongo ni ler, kik iluong ni ler.

Bende gik ma giluoro gik iluor, kata kik goyi kibaji.

13Ruoth Nyasaye Manyalo Gik Moko Duto, ema nyaka ikwan ni ler.

En ema nyaka imiye luor,

kendo en ema nyaka kibache goyi.

14 En e Kar Ler, kendo e kidi ma chwanyo ji.

Adier, en e lwanda mamiyo pinje jo-Israel ariyo duto podho.

Chutho en e obadho mamako jo-Jerusalem.

15Ji mang’eny biro chwanyore e lwandano,

mi gore piny kendo tur.

Adier, obadhono biro mako ji mathoth.

16Koro atueyo kalatas mondikie wechego matek,

kendo achano puonjno e chuny jopuonjrena.

17 Arito Ruoth Nyasaye ma pando wang’e ni joka Jakobo,

ka ageno mana en.

18 An kaachiel gi nyithindo ma Ruoth Nyasaye osemiya, wan ranyisi ma
Ruoth Nyasaye Manyalo Gik Moko Duto modak e got Sayun oseoro, manyisogi
gik mabiro timore.

19Kamoro dipo ka ji biro wachonu ni mondo udhi upenj wach kuom ajuok
nyakalondo kod ajuoke mamoko majajni kendo madhum. To bende ber ka joma
ngima penjo joma otho wach adier? Nyasachgi donge ema onego gipenj wach?
Ee, ber mondo giwinj mana chik Nyasaye gi wachne! 20Adier, ji nyalo
wachonu weche makamago, to kata kamano gima giwacho onge tich.
21Ginikadhi e piny ka githagore kendo ka gidenyo. Kamano igi nowang’, mi
giyany ruodhgi kendo Nyasachgi. 22Kata ka giting’o wang’gi malo, kata ka
girango piny, to chandruok gi mudho kod chuny malit ema ginine kuonde
duto, kendo noriembgi, mi witgi e mudho mandiwa.

Isaya 9

Nywol mar Ruoth moloyo ruodhi duto gi lochne

1 To ndalo biro ma piny ma yande neno chandruok nobed gi mor. Chon
Nyasaye nomiyo piny Zebulun gi piny Naftali obedo pinje michayo, to e
ndalo mabiro nomi pinjego duong’. Tiende ni Galili piny ogendini man yo
podho chieng’ man aora Jordan, e yo madhi nam Mediterenian.

2 Ji ma wuotho e mudho none ler maduong’.

Adier, ler norieny kuom jogo modak e piny motimo mudho mandiwa.

3Yaye Nyasaye, inimi oganda Israel nya,

kendo inimi gimed bedo mamor.

Ginibed mamor e nyimi kaka ji mor e ndalo keyo,

kendo mana kaka ji mor ka pogo gik moyaki.

4Mano notimre nikech ibiro turo jok ma giting’o,

kaachiel gi luth misandogigo,

mana kaka nitimo e ndalo mane olo jo-Midian.

5Gik moko duto ma jolweny omanorego

kod lewni duto ma omienore gi remo,

nowang’ mana ka yien michwakogo mach,

6nikech nonywolnwa nyathi.

Adier, ibiro miyowa wuowi,

kendo loch nobed e lwete.

Noluong nyinge ni

Jabura Mahono, Nyasaye Maratego,,

Wuoro ma nyaka chieng’, kendo Ruodh Kue.

7 Lochne nobed maduong’

kendo kue mokelo nobed maonge giko.

Enobed e kom Daudi

kendo norit pinye gi adiera kod tim makare

mondo ogurre obed motegno.

Chakre kawuono nyaka chieng’,

Ruoth Nyasaye Manyalo Gik Moko Duto

oseketo chunye mondo otim gigo.

Ruoth Nyasaye okecho gi jo-Israel

8Ruoth Nyasaye oseoro wachne kosiemogo joka Jakobo.

Ee, wachno otundo kuom jo-Israel.

9Jo-Efraim kod jo-Samaria duto nobolre,

kata obedo ni giwuoyo gi sunga kod wang’ teko niya,

10"Adier, udi moger gi matafari osepodho,

to koro wabiro gedo mana gi kite mopa,

bende kata obedo ni osetong’ yiend ng’owo,

to wabiro pidho yiend sida kargi."

11Ruoth Nyasaye biro kelo wasigu mondo oked kodgi.

Adier, obiro thuwo wasikgi kodgi mondo otiekgi.

12Jo-Aram biro kedo kodgi gi yo wuok chieng’,

to jo-Filistia biro monjogi gi yo podho chieng’,

kendo gibiro mwonyo jo-Israel mana dichiel.

To kata kamano, mirimb Ruoth Nyasaye ok norum,

kendo pod nosik kokumogi akuma.

13To ji ok noduog ir jal ma nobed ka kumogi.

Ooyo, ok ginidwar

mondo Ruoth Nyasaye Manyalo Gik Moko Duto otelnigi.

14Emomiyo Ruoth Nyasaye nogol wich gi yip

kod odundu gi yiend othith e odiechieng’ achiel.

15(Wich en joma oti kod joma ogen,

to yip en jonabi mawacho miriambo.)

16Jotend jogi osewitogi.

Omiyo joma onego telnigi ok ong’eyo gima onego gitim.

17Mano, emomiyo Ruoth Nyasaye ok nokech yawuotgi,

bende ok nobed mamuol gi nyithi kiye kata gi mond liete,

nikech giduto gin joricho, kendo gikia Nyasaye,

bende ng’ato ka ng’ato kuomgi wacho mana weche mofuwo.

Kata kamano, mirimb Ruoth Nyasaye ok norum,

kendo pod nosik kokumogi akuma.

18Richo liel mana ka mach mager mobolie kudho,

kendo wang’o koda ka bungu ka iro dhuolore.

19Omiyo mirimb Ruoth Nyasaye Manyalo Gik Moko Duto biro wang’o piny
Israel,

kendo ji ema nobed yien michwakogo mach.

20Ng’at achiel biro mecho konchiel, to pod nodeny adenya,

kendo ng’at machielo biro mwonyo gik moko komachielo,

to ok noyieng’ ngang’.

Moro ka moro biro chamo ringre nyithinde,

bende onge ma nowe owadgi mak ochamo.

21To kata kamano mirimb Ruoth Nyasaye ok norum

kendo pod nosik kokumogi akuma.

Isaya 10

1Yaye, unune malit, un joma loso chike ma ok ni kare,

kendo ma keto chike maricho mathiro ji.

2Utamo joma odhier e adier,

kendo umayo joga ma jochan gik monego giyudi,

bende uyako mond liete kod nyithi kiye.

3To unutim ang’o chieng’ mikumou,

ka masira moa kuma bor omakou?

Ere ng’ama nuring ire mondo okonyu?

Koso ere kama un uweye nyithindu

4mondo kik gikirni e nyim jotuech,

kata kik gipodhi e lwet janek?

To kata kamano mirimb Ruoth Nyasaye ok norum,

kendo pod nosik kokumou akuma.

Ruoth Nyasaye okumo ji gii lwet jo-Asuria

5 Ruodh Asuria e luth ma agoyogo ji ka akecho.

Ee, en e luth ma akumogo ji ka mirima omaka.

6En ema aore mondo odhi oked gi oganda moweyo Nyasaye

Adier, achike mondo omonj joma miya mirimago.

Mi oketh mwandu, kendo oyakgi kaka en ema odwaro,

konyonogi piny, mana ka chuodho minyono e wang’ yore.

7To ruodh Asuriani ok ong’eyo ni an ema ne aore.

Oparo mana in en omonjo amonja ji,

kodwaro ni mondo olo piny duto.

8Owacho niya, "Donge jotenda duto gin ruodhi?

9Aseketho Kalno mana kaka naketho Karkermish,

kendo asetimo ni Hanath mana kaka natimo ni Arpad,

bende aseketho Samaria mana kaka naketho Damaski.

10Kaka koro asekawo pinje ma lamo nyiseche manono

ma kido ma gin go ng’eny maloyo mag Jerusalem gi Samaria

11donge abiro timo ni Jerusalem kod nyisechene manono,

mana kaka asetimo ni Samaria kod kido mage manono?"

12Ka Ruoth Nyasaye osetieko kumo jo-Jerusalem kaka nochano to enokum
ruodh Asuria kuom timbene mag sunga kod ng’ayi, 13nimar ruodh Asuria
osewacho niya, "Aseloyo lwenjegi duto mana gi tekona kod riekona awuon,
nikech an gi ng’eyo. Ne aketho tong’ mag pinje, mi ayako mwandugi
mathoth, kendo anyono ji e buru. 14Lweta oseyudo kuonde ma mwandugi
nitie, kendo asekawo pinje duto mana kaka ng’ato kawo tong’ e od winyo
ma oringo, ma onge gima kwadho buombe, kata ma ng’amo dhoge, kata ma
chwicho!"

15To Ruoth Nyasaye nowacho niya,

"Bende le disungre ni ng’at matong’o kode?

Koso musemeno dibed maduong’ moloyo ng’ama ng’eto kode?

Mano nyalo timore mana ka luth nyalo yiengo ng’ama oting’e,

kata ka arungu bende nyalo ting’o dhano ma sirore kode!"

16Kuom mano, Ruoth Nyasaye Manyalo Gik Moko Duto

biro kelo tuo kuom jolwej Asuria marateke,

chakre e wigi nyaka lith tiendgi,

kendo tuo noliel ka mach ei ringregi.

17Ler mar Israel nolokre mach.

Adier, Ng’ama Ler nolokre mach mang’ang’ni,

ma chieng’ moro nomuochi,

mi wang’gi pep odiechieng’ achiel mana ka kudho.

18Notiekgi chuth,

mana ka bunge kod puothe mag olembe mabeyo mowang’ chuth,

kata ka ng’at ma tuo ochamo dende motieko,

19kendo ginidong’ manok,

mana ka yien manok modong’ e bungu

ma kata mana nyathi matin nyalo kwano achiel ka achiel.

Jo-Israel manok odong’

20Chieng’no jo-Israel ma nyikwa Jakobo manok modong’ nowe keto genogi
kuom ng’at mane dwaro tiekogi, to ginigen gi chunygi duto mana kuom
Ruoth Nyasaye ma en Ng’ama Ler mar Israel. 21Adier, joma nok modong’ ma
nyikwa Jakobo noduog ir Nyasaye Maratego. 22Un jo-Israel, kata obedo ni
ung’eny ka kuoyo mae dhonam, to ji manok modong’ kuomu kende ema nochak
oduogi, nimar Nyasaye oseketo bura makare mabiro tieko joge duto.
23Adier, Ruoth Nyasaye Manyalo Gik Moko Duto osechano kelo masira ma
biro tieko piny duto.

24Mano emomiyo owacho kama: "Un joga modak Sayun, kik uluor jo-Asuria,
kata obedo ni gisandou kaka ne jo-Misri otimonu chon, 25nimar piyopiyo
nono mirima ma koro omaka kodu biro rumo, to gin ema abiro kecho kodgi
mia tiekgi. 26Abiro chwadogi gi del, mana kaka ne achwado jo-Midian kane
atiekogi e lwanda Oreb, kendo kaka ne achwado jo-Misri e Nam Makwar.
27Chieng’no ting’ mapek mane jo-Asuria oketo e goku nogol, kendo nyororo
ma osebedo ka gitueyogo ng’utu nochod oko."

Okor biro mar jo-Asuria

28Ne aneno e fweny ni:

Mony moa Rimon osechopo Ayath gisekadho Migron,

kendo kikano gigi Mikmash

29gisebiro gi yo maluwo Maabara, mi gibworo Geba.

Jo-Rama kibaji goyo,

kendo jo-Geba, dala Saulo, kihondko omako.

30Un jo-Bath-galim, gouru uwi!

To un jo-Laish, chikuru itu.

Un jo-Anathoth, dwokgiuru.

31Jo-Madmena ringo.

Un jo-Gebim bende ringuru utony!

32Kawuono ruodh Asuria biro guro kambine Nob.

Okwadho bandera

ma nyiso ni omonj Sayun, god Jerusalem.

33To neuru kaka Ruoth Nyasaye Manyalo Gik Moko Duto

nego wasike mana kaka mil polo lwero yien.

Onego jotelo gi joma moko duto

mana ka ng’at ma tong’o yien,

mi yien maboyo podhi

kendo kata mana mago madongoe moloyo kulre piny.

34Ee, Nyasaye Maratego biro goyo jo-Asuria piny

mana ka ng’at ma tong’o yiend Lebanono.

Isaya 11

Loch makare mar Nyakwar Jesse

1 Bang’e nyakwar Jesse moro nowuogi,

mana ka bad yath maloth.

2Roho mar Ruoth Nyasaye nobi kuome.

En Roho makelo rieko gi ng’eyo,

kendo ma ng’ado ni ji rieko, kendo miyo ji teko,

bende en Roho ma puonjo ji luoro Nyasaye.

3Ok nong’ad bura mana nikech gima oneno,

bende ok nochiw parone mana nikech gima owinjo.

4 To nong’ad bura gi adiera ni joma odhier,

kendo nochwak joma muol kaka owinjore.

Dhoge ema nobed luth mogoyogo joma timbegi mono.

Ee, wachne ema noneggo joricho.

5 Tim makare kod adiera nobed ka okanda motueyo e nungone,

kendo adiera e misip ma notuego dende.

6 E ndalo lochne, otoyo nodag kaachiel gi rombe.

Kwach bende nonind kaachiel gi diek,

kendo nyaroya kod nyithi sibuor nodongi kaachiel,

ma kata mana nyathi matin nokwagi akwaya.

7Dhiang’ gi ondiek nobed osiepe,

kendo nyithindgi nonind kanyakla.

Sibuor nocham lum ka dhiang’,

8kendo nyathi madhoth notug e dho bur thuond rai,

bende rawera noso lwete asoya e bur thuond hu.

9 Onge gima nohiny ng’ato

kata ma noketh gimoro e gode maler duto,

nimar joma ong’eyo Ruoth Nyasaye nopong’ piny,

mana ka pi mopong’o nam.

10 E ndalogo, nyakwar Jesseno noketi ka ranyisi ni ji.

Ogendini nobi ire, kendo dalane nobed gi duong.

Okor ni jo-Israel manok modong’ nodog thurgi

11E kindego, Ruoth Nyasaye norie bade mondo odwok joge manok modong’
mapod Asuria gi Misri ma nyandwat kod ma milambo gi ma Ethiopia gi Elam,
gi Babulon gi Hamath, kod mag pinje manie dhonam.

12Eka enoting’ bandera malo mondo obed ranyisi ni ogendini,

mi ochok jo-Israel mane oriemb e pinygi,

kendo ochok jo-Juda moke, kogolo e tung’ piny gi tung’ piny.

13Nyiego mar jo-Israel nolal nono,

kendo sadha mar jo-Juda norum.

Adier, nyiego ok nomak jo-Israel gi jo-Juda,

kendo jo-Juda ok nobed wasik jo-Israel.

14Ginimonj jo-Filistia yo podho chieng’,

kendo giniriwre kaachiel, mi giyak jo yo wuok chieng,

kamano ginikaw piny Edom gi piny Moab,

kendo jo-Amon bende nobed e bwogi.

15 Ruoth Nyasaye nomi Nam Makwar duon,

eka norie lwete e aora Yufrate,

mi okel yamo maliet ma opoggo aorano dibiriyo,

mondo ji ong’ade ka otwo.

16Kamano ndara nobedie ni jo-Ruoth Nyasaye manok,

modong’ kuom joma ne oter Asuria

mana kaka ndara nobetie ni jo-Israel kawuok Misri.

Isaya 12

Wend erokamano

1Chieng’no unuwach niya,

"A Ruoth Nyasaye wabiro paki!

Kata obedo ni mirima osemaki kodwa,

to koro oselendo, mi ikweyo chunywa.

2 Adier, Nyasaye e jareswa.

Wan gi geno kendo ok waluor,

nimar Ruoth Nyasaye e kar konyruokwa, kendo e okumbawa.

Osenyiso ni en e jareswa."

3Kuom mano ubiro yudo gik mabeyo gi mor

kuom Ruoth Nyasaye ma resou.

4Chieng’no un duto unuwach niya,

"Gouru erokamano ni Ruoth Nyasaye, kendo lameuru.

Landuru ni ji duto gik mosetimo.

Ka uhulo ni nyinge nigi duong’ moloyo.

5Weruru ni Ruoth Nyasaye wende pak nikech oselocho,

kendo mano nyaka ng’ere e piny duto.

6Un joma odak Sayun, koguru gi mor,

nimar Ng’ama Ler mar Israel odak e dieru gi duong’ne duto."

Isaya 13

Wach mokor kuom Babulon

1 Ma e wach mane Nyasaye onyiso Isaya wuod Amoz kuom Babulon e fweny:

2Chunguru bandera ewi got mojuer

kaka ranyisi muluongogo wasik Babulon.

Gwelgiuru mondo gidonj e dhoranga Babulon.

3An awuon ema agolo chik ni jolwenja.

Adier, asechiko joga marateke ka akecho,

mondo otim gima adwaro.

Gigombo mondo an ema alo lweny.

4Winjuru kaka koko mar oganda mang’ongo gore ewi gode!

En koko mar ogendini ma chokore

kaa e pinje mopogore opogore.

Ruoth Nyasaye Manyalo Gik Moko Duto

choko oganda mang’ongo mar lwenyno.

5Gia e piny mabor, manie tung’ piny mogik.

Ruoth Nyasaye ema kelo jogo kaka gige mag lweny

mondo okethgo piny gi mirimbe mager.

6 Gouru uwi, un jo-Babulon,

nimar chieng’ ma Ruoth Nyasaye Manyalo Gik Moko Duto oseketonu

koro ochopo machiegni!

En odiechieng’ ma abiro keloe masira maduong’ e piny.

7Chieng’onogo lwet ng’ato ka ng’ato nowengni,

kendo kibaji nogo ji duto, ma chunygi a chuth.

8Rem bende noneggi mana ka dhako ma muoch kayo.

Ng’ato ka ng’ato nong’i wadgi ka kihondko omako,

kendo ka neno awedho.

9Adier, chieng’ ma Ruoth Nyasaye oseketo biro.

En odiechieng’ mirima gi ichwang’ mager,

ma obiro kethoe piny, mi lokre thim,

kendo otiekie joricho duto.

10 Sulue mag polo ok norieny,

kendo wang’chieng’ nolokre mudho ka wuok.

Due bende ok norieny.

11Abiro kelo masira e piny,

kendo abiro kumo joma timbegi mono kaka owinjore,

mondo ng’ayi mag josunga orum,

kendo athir nyadhi mag joma wang’gi tek.

12Abiro miyo ji doko manok

mana kaka dhahabu maberie moloyo migolo Ofir nok.

13Chieng’no Ruoth Nyasaye nokech malich

mi polo notetni, kendo piny noyiengni mi leng’re.

14Bang’ mano, ng’ato ka ng’atoo nodog thurgi ir joodgi,

mana ka le ma jodwar lawo,

kata ka rombe moke ma onge ng’ama chiko.

15Ji duto moyudi nochwow, mi tho.

Adier, ng’ato ka ng’ato momaki, ligangla ema nonegi.

16Nyithindgi bende nochwad piny e wang’gi ka gineno.

Utegi noyaki, kendo mondgi bende nomak gi thwon.

17Abiro kelo jo-Media, ma ok dew fedha kata ok gomb dhahabu,

mondo omonjgi.

18Jo-Media biro nego yawuotgi gi asere,

gin joma ok kech kata mana nyithindo.

19 Kamano, kata obedo ni Babulon,

en dala maberie moloyo mier mag pinje mamoko duto,

kendo ma jo-Babulon sungorego,

to Nyasaye nokethe mana kaka noketho Sodom gi Gomora.

20Ng’ato ok nochak odag kuno kuom tienge duto mabiro

onge ja-Arabu ma nogur hembe kanyo,

bende onge jakwath ma nokwa jambgi kuno.

21 Kanyo ema ondiegi mae thim nonindie,

kendo gik maricho mag bungu nopong’ udi man kuno.

Tula mag thim bende nodagie,

kendo jochiende notugie.

22Otoche noywagre e udigo.

Bwe bende nodagi e udi madongo mabeyo.

Yaye! Ndalo Babulon sudo machiegni.

Adier, kinde matin ema odongne!

Isaya 14

Ogo siboi ni Ruodh Babulon

1Ruoth Nyasaye biro kecho jo-Israel ma nyikwa Jakobo, mi ochak oyiergi,
kendo oketgi e pinygi giwegi. Jopinje mamoko nobi mondo odag kodgi, mi
gilokre jo-Israell. 2Ogendini nodwuok jo-Israel thurgi, kuma ne giaye,
mi jo-Israel nolok ogendnigo wasumbgi e piny Israel, ma Ruoth Nyasaye
oseyiero. Jo-Israel nomak joma nomakogi, mi giti joma notiyogi.

3Kamano ka Ruoth Nyasaye ogolo rem gi luoro kod tich misumba malit ma
jo-Israel nigo, kendo omiyogi kue 4to ginigo agoro ni ruodh Babulon ka
giwer kama:

"Neyeuru kaka giko mar josand ji chalo,

kendo kaka sungane otieki.

5Ruoth Nyasaye oseturo ludh loch mar joricho,

ma lochgi orumo.

6In ruodh Babulon,

ne isando ogendini pile gi gero, kigoyogi,

kendo kinyonogi piny gi mirima maonge yueyo.

7Koro piny duto oyueyo, kendo nigi kue,

omiyo ji kok gi mor.

8Yiend saipras gi yiend sida mag Lebanon bende mor, kendo giwacho niya,

‘Kaka osetieki, koro onge ng’at ma biro tong’owa.’

9Piny joma otho otuk duto mondo oromni kidonjo kuno.

Adier, joma ne osetho ochiew mondo oromni,

koda ka mago, mane osebedo jotelo e piny ka.

Ee, jogo duto mane osebedo ruodhi mag pinje a malo e kombegi.

10Giduto giwachoni niya,

‘Kara in bende isedoko mayomyom ka wan!

Koro ichal mana kodwa!’

11Duong’ ma yande in go,

kaachiel gi thumbe ma yande iwinjo,

osedhi kodi e Piny Joma Otho.

Kudni e godhro minindoe,

kendo e baranget miumorigo.

12 In ratego, sulue mar okinyi marieny matek,

mano kaka isepodho ka ia e polo!

13 Ne iparo e chunyi niya,

‘Abiro idho nyaka e polo

mi aket koma mar loch malo moyombo sulue mag Nyasaye.

Bende anabedi e got man yo nyandwat

kuma nyiseche chokoree.

14Anaidh malo moyombo boche polo,

kendo anachal gi Nyasaye Maduong’ Moloyo.’

15To kata obedo ni iparo kamano

to ibiro boli piny kuma tut mogik e piny joma otho.

16Ji duto maneni biro rangi,

kendo gininoni maber ka gipenjore niya,

‘Bende ma e ng’at mane yiengo piny,

17kendo miyo ruodhi tetni, mi lok piny thim,

kendo mane ok gony joma osetueyo dog thuchegi?’

18Ruodhi mag ogendini yueyo e lietegi molos malich,

19to in, osewiti oko, mi irieri piny mak oyiki,

mana ka guok motho.

Joma oneg e lweny, mowit e bur motimo kite,

ema ogangore kuomi.

20Ringri mosenyon pinyno ok bi yiki

kaka oseyik ruodhi mamokogo,

nikech iseketho pinyi, mi inego jogi iwuon.

Nyithindi bende ok nobed ruodhi bang’i."

21Ikreuru uneg yawuote nikech richo wuon gi,

mondo kik gichak giyud loch mi gikaw piny,

kendo gipong’e gi miechgi.

22Ruoth Nyasaye Manyalo Gik Moko Duto wacho niya, "Anaked kodgi, mi aneg
jo-Babulon duto, koda ka nyithindgi gi nyikwagi, mi nyinggi lal nono.
23Abiro loko Babulon siany, kendo time kama chiewo chiewo ema dakie.
Anakethe chuth mana ka gima oywe gi yuech." Mago e weche mar Ruoth
Nyasaye Manyalo Gik Moko Duto.

Okor wach ni noketh Asuria

24 Ruoth Nyasaye Manyalo Gik Moko Duto osekuong’ore kawacho niya,

"Gima aseparo biro timore manaa kaka asechano.

Adier, kaka asechano e kaka notimre.

25Ananeg jo-Asuria manie piny,

kendo nanyon-gi piny gi tienda e godena

eka nagol jok mane ruodh Asuria oketo kuom joga,

kendo nagony ting’ mapek mane omiyogi.

26Mano e wach ma aseiko ni piny ngima,

kendo abiro rieyo bada kuom ogendini duto mondo otimre,

27nimar ka Ruoth Nyasaye Manyalo Gik Moko Duto ema ochano gimoro

to ere ng’ama ditame

kendo ka en ema orieyo bade

to ere ng’ama dimi odwok bade piny?

Wach mokor kuom piny Filistia

28 Wach mane Nyasaye onyisa e fweny e higa mane Ahaz othoe ema:

29 Yaye un jo Filistia

kata obedo ni luth mane goyou osetur kamano,

to kik ubed mamor,

nimar nyathi thuol nobed mager moloyo wuon,

kendo nobed ndemu man gi kwiri marach!

30Joma odhier to nokwa jambgi e legena,

kendo jochan noyue gi kue.

To un jo Filistia, nami kech neg nyithindu,

kendo jou manok modong’ bende nanegi.

31Un miech Filistia, ywaguru

Un jo-Filistia duto, laluru nono,

nimar oganda lweny maduong’ biro, koa yo nyandwat,

kochanore maber, kendo ma onge kata ng’at achiel ma digni.

32Koro ere dwoko ma onego mi joote mag ogandano?

Dwokgiuru niya, "Ruoth Nyasaye osemiyo Sayun ogurore motegno,

kendo kanyo ema joge ma jochan biro tonyie."

Isaya 15

Wach mokor kuom piny Moab

1 Fweny mane Nyasaye onyiso kuom Moab e ma:

Ibiro keth Ar gi Kir, miech Moab, otieno achiel,

mi piny Moab rum.

2Jo Dibon noring kaidho gode mondo olem e hembko man kuno.

Jo-Moab to noywag nikech Nebo gi Medeba osekethi,

kendo ng’ato ka ng’ato noliel wiye kod tike.

3Ji nowuoth e yore korwako piende gugru,

bende giniywagi ewi udi kendo e akek yore

4Jo-Heshbon kod jo-Eleale noywagi,

mi ywakgi nowinjre nyaka Jahaz.

Mano emomiyo thuond Moab marateke luoro nomaki

kendo chir ma gin-go norum.

5Chunya lit nikech masira mabiro mako Moab,

nimar jodonggi noring nyaka Zoar, mi chop Eglath-shelishia.

Ginidh e yo ma dhi Luhith ka giywak,

kendo nowinjgi ka giywak malit e yo madhi Horonaim.

6Sokni mag Nimrim nodwon.

Lum bende notwo, kendo oboke duto noner,

ma onge gimoro amora mang’ich ma nodong’.

7Mano emomiyo jo-Moab nokaw mwandugi,

ma giseyudo kuom tich matek, kod pesagi duto,

mi ging’adgo aora Arabim.

8Ywak ma giniywaggo ni mondo okonygi

nowinjre nyaka e tong’ piny Moab.

Adier, nduru ma ginigo nochop nyaka Eglaim kod Beer-elim.

9Remo nopong’ sokni mag Dimon,

to eka masiche madongo pod nomak amaka Dimon!

Sibuor nomak ng’ato ang’ata maringo kaa Moab,

kod ji manok modong’ e pinyno.

Isaya 16

1Ruodhi mag Moab noor chiwo mag rombe Jerusalem,

ka gin Sela e thim.

2Ka mond Moab ochopo e kuonde mong’adogo aora Arnon,

to ginichal mana nyithi winy morwenyo,

ma huyo koni gi koni.

3Giniwach niya, "Konywauru gi tekou duto,

kendo tipou mondo ogeng’nwa chieng’ makech’

mondo ochalnwa ka gima en otieno.

Panduru jowa ma oseriembi,

kendo kik uyie mondo omak joma oringo lweny.

4Weuru mondo jo-Moab ma onge mier oyud kar konyruok kuomu,

kendo pandgiuru mondo kik joyeko yudgi.

Ka thak mithagogo ji oserumo,

kendo jokeyo osetieko tijgi,

mi jogo duto mathiro ji oa e piny,

5To kom loch nogur kuom ng’wono mar Nyasaye,

kendo jang’ad bura mar adier ma nyakwar Daudi

ema nobed e komno.

Enobed ng’at madwaro mana adiera,

kendo ma timo gik makare mak odeko.

6Wasewinjo humb jo-Moab, kaka gin josunga.

Adier, wasewinjo kaka ging’are malich,

kendo kaka wechegi opong’ gi miriambo lilo.

7Kuom mano, jo-Moab biro ywak.

Adier, gibiro ywak malit.

Giniywag olemb mzabibu motwo mag Kir-hareseth

ma osekethore chuth,

8kendo giniywag puothe mag Heshbon mowe,

kod mzabibu mosener mag Sigma,

ma yande divachgi mero jotend ogendini.

Ne gigawore nyaka Jazer, mi gitundo e thim kod nam.

9Kuom mano, abiro ywago mzabibu mag Sigma mana kaka aywago Jezer.

Un jo-Heshbon kod jo-Eleale, pi wang’a biro lwokou,

nimar mahu mar lweny ema biro winjore

e puotheu mag olembe monyak maber.

10Mor kod ilo norum chuth e puotheu mabeyo,

kendo onge wer ma nower e puotheu mag olembe,

bende onge ng’ama nogo koko gi mor.

Ok unuchak ubi mzabibu kuonde bicho,

kendo mahu mag mor mugoyo e ndalo keyo biro rumo.

11Kuom mano, chunya ywago jo-Moab gi jo-Kirhereseth,

mana ka ng’ama goyo thum e liel.

12Kata ka jo-Moab chandore kadhi e hembko manie wi gode,

mondo otim misengni

kendo kata ka gidonjo e hekalu margi mondo gilem,

to onge gima giniyudi.

13Mago e weche mane Ruoth Nyasaye owacho kuom jo-Moab chon. 14To koro
owacho niya, "Bang’ higni adek, ma ok okadho ngang’, duong’ mar Moab
norum, kendo ji manok marichoricho ema notony kuom joge mang’enygo."

Isaya 17

Wach mokor kuom Damaski

1 Ma e wach mane Nyasaye onyiso e fweny kuom Damaski:

Damaski biro kethore chuth,

mi ute mukre kendo dhurre pidhe pidhe.

2Ji ok nodag e mier mage nyaka chieng’

kendo miergo nodong’ mana kuonde ma jamni kwayoe mos

ma onge gima thaggi.

3Piny Israel ok nochak oobed gi dala mochiel motegno,

bende Damaski ok nochak obed gi ruoth,

kendo jo-Aram manok modong’ noneg duto,

nimar duong’gi nolal nono,

mana kaka duong’ mar Israel biro lal.

Mago e weche mag Ruoth Nyasaye Manyalo Gik Moko Duto.

Bura ma ibiro ng’ado ni Israel

4E ndalogo, duong’ mar Israel nomich matin,

mana ka ng’at ma tuo ochamo dende,

kendo chue ma yande ochuego olal nono,

5kata ka tiang’ cham moseka.

Adier, piny Israel nojwang’

mana ka puothe cham moseka e Holo Rafaim,

kendo ma johulo osehuloe.

6Joge manok kende ema nodong’,

mana kaka olembe manok kende ema dong’ e yath kosepon.

Olembe ariyo kata adek nyalo dong’

e bede yath man malo midimidi,

to ang’wen kata abich nyalo dong’

e bedene moyarore gi piny.

Mago e weche Ruoth Nyasaye Manyalo gik Moko Duto.

7E ndalogo, ji nopar Nyasaye ma jachuechgi,

kendo ginigen kuom Ng’ama Ler mar Israel.

8Ok ginichak giket genogi kuom kende-mag-liswa, ma lwetgi ema oloso,

kata kuom gimoro amora ma gin giwegi ema giseloso,

bed ni en sirni milamo, kata kende mag ubani.

9E ndalogo miechu mochiel motegno nodong’ nono, mi kethre, mana ka miech
jo-Hivi gi jo-Amor mane giweyo ka jo-Israel obiro.

10Mano notimre nimar wiu ne owil gi Nyasaye mane oresou.

Adier, ne ok uparo lwanda ma en kar konyruoku,

emomiyo, kata ka upidho cham mabeyo

mondo umigo nyisecheu manono duong’,

11bende kata obedo ni umiyo chamgo twi

mana chieng’ ma upidhogieno, mi kinyne githiew,

to unuka mana chandruok kod rem ma ok rum!

12Winjuru! Mano e koko mar ogendini mang’eny,

gimor mana ka nam ma wuo!

Chikuru itu!

Donge uwinjo kaka ogendini mwomore,

gimwomore mana ka apaka madongo!

13To Nyasaye biro kwerogi, mi giring gidhi mabor,

mana ka mihudhi mipiedho e gode, kendo ma yamo tero,

kata ka buru ma kalausi keyo.

14Kihondko nomak jo-Israel godhiambo,

gokinyi to wasikgi norum pep!

Mano e pok mowinjore gi joma yakowa.

Isaya 18

Wach mokor kuom Ethiopia

1 Nitie piny moro loka aora mag Ethiopia, ma yiedhi ng’enyie.

2Pinyno oro joote kaluwo aora Nael

gi yiedhi mohondhi gi odundu.

Un joote ma jong’wech, doguru ir jou,

gin ji maboyo kendo ma dendgi poth,

ma ji oluoro kuonde duto

gin ji marateke moloyo ogendini mamoko,

kendo ma pinygi aore opogo opogo.

3Un ji duto modak e piny,

unune koting’ bandeche lweny malo ewi gode,

kendo unuwinj ka tung’ ywak.

4To Ruoth Nyasaye nosewachona kama:

"Abiro rango piny gie polo kar dakna, ka ayueyo mos,

mana kaka piny kue mos ka chieng’ liet,

kata ka tho omoko gokinyi e ndalo keyo.

5Ananeg joma dwaro monjou ka pok gichopo,

mana ka ng’ama ng’ado bede mzabibu gi ratong’

e kinde ma keyo podi, ma mzabibu osemoyo,

kendo olembgi chiegni chiek,

6ringregi duto nodong’ ni winy mae gode,

mondo ocham e ndako oro,

kendo ni ondiegi mondo ocham e ndalo chwiri."

7E ndalogo, ogandano noter chiwo e nyim Ruoth Nyasaye Manyalo Gik Moko
Duto. Gin ji maboyo ma dendgi poth, ma ji oluoro kuonde duto. Gin ji
marateke, maloyo ogendini mamoko, kendo ma pinygi aore opogo opogo.
Ginikel chiwogo e got Sayun, kama ji lamoe Ruoth Nyasaye Manyalo Gik
Moko duto.

Isaya 19

Wach mokor kuom Misri

1 Wach mane Nyasaye onyiso fweny kuom Misri e ma:

Neuru kaka Ruoth Nyasaye biro piyopiyo e boche polo.

Obiro e piny Misri,

emomiyo nyiseche manono mag Misri kirni.

2Owacho niya,

"Abiro thuwo jo-Misri e kindgi giwegi,

mi ng’ato ka ng’ato gore gi wadgi.

Dala ka dala noked gi dala machielo,

kendo gweng’ ka gweng’ bende noked gi wadgi.

3Chuny jo-Misri nonyosre,

kendo anaketh rieko ma ging’ado,

mi ginipenj nyiseche manono mondo onyisgi wach,

bende ginidhi ir ajuoke mopogore opogore.

4To anaket piny Misri e lwet jatelo mager.

Adier, ruoth makwiny ema notigi.

An Ruoth Nyasaye Manyalo Gik Moko Duto

ema awacho kamano."

5Aora Nael noduon, mi two

6kendo kuonde ma pi luwo nodum marach.

Aore mamoko mag Misri nodwon mi two,

kendo odundu gi se bende nowang’.

7Lege duto man but aora Nael, kod gik mopidhi e bathe,

duto yamo nolalgo nono.

8Jolupo duto moywagi.

Adier, jogo duto malupo gi olowo e aora Nael,

kaachiel gi mago machiko tonde kuno, chunygi nonyosre.

9Joma chueyo nengni gi tworo kata gi pamba none marach,

nikech gigo ok nochieg maber.

10Ee, jotueng’o mag Misri nodhier nono,

kendo jotich duto nobed gi chuny malit.

11Mano kaka ufuwo, un jotelo mag Zoan.

Adier, unyalo bedo jong’ad rieko mag Farao mabeyo moloyo.

Omiyo ere kaka unyalo wacho ni Farao niya,

"Wan yawuot joma riek ma nyikwa ruodhi machon"?

12Koro in Farao, ere jogi mariek,

mondo obi opuonji kendo omi ing’e

gima Ruoth Nyasaye Manyalo Gik Moko Duto osechano timo e Misri?

13Jotend Zoan ofuwo adier,

kendo jodong Nof paro e chunygi giwegi ni giriek, to ok giriek.

Kamano jotend dhout Misri osewito jogi.

14Ruoth Nyasaye osemiyogi chuny mar fuwo.

Emomiyo rieko duto ma ging’ado obam,

kendo gimiyo jo-Misri kier e gik moko duto ma gitimo,

mana kaka ng’at momer kier e ng’okne.

15Jo-Misri ok nodhi nyime maber e gimoro amora ma gitimo,

bed ni jatelo ema time, kata ng’ama chal nade ema time.

16E ndalogo jo-Misri nobed manyap ka mon. Ginibed maluor, kendo
ginikirni ka Ruoth Nyasaye Manyalo Gik Moko Duto orieyo lwete kuomgi
mondo okumgi. 17Piny Juda nolokre masira ni jo-Misri. Nyinge kende ka
jo-Misri owinjo, to nogogi gi kihondko, nikech gik ma Ruoth Nyasaye
Manyalo Gik Moko Duto osechano timonigi.

18E ndalog, noyud ka joma odak e mier abich mag Misri wuoyo gi dho
Hibrania, ka kuong’ore ni noluw Ruoth Nyasaye manyalo Gik Moko Duto.
Dala achiel kuomgi noluong ni Dala Wang’chieng’.

19E kindego, nobedie kendo-mar-misango mar Ruoth Nyasaye e dier Misri,
kod siro maler mochung’ ni Ruoth Nyasaye e tong’ piny Misri. 20Sirono
nochung’ kanyo kaka ranyisi, kendo kaka rapar ni Ruoth Nyasaye Manyalo
Gik Moko Duto e Misri, mondo ka giywakne e kinde ma wasikgi thirogi, to
oornigi jawar, mondo okonygi kendo oresgi. 21Ruoth Nyasaye noyangre ni
jo-Misri mondo ong’eye, kendo chieng’no giniyie kuome, mi ginitimne
misango mar cham kod misengni mamoko. Bende ginikuong’re, mi gichop
kuong’ruokgigo. 22Ruoth Nyasaye nogo jo-Misri, to kata kamano,
enochanggi mana e kinde ma ogoyogieno. Pile ka giduogo ire, to enowinj
kwayogi, mi ochanggi.

23E kindego ndara maduong’ nobedie moa Misri kadhi Asuria. Jo-Asuria
nobi Misri, kendo jo-Misri bende nodhi Asuria. Kamano jo-Misri gi
jo-Asuria nolam Nyasaye kaachiel.

24E ndalogo, duong’ mar Israel nobed maromre gi duong’ mar Misri kod mar
Asuria, kendo pinje adekgo nobed gueth e dier piny. 25Ruoth Nyasaye
Manyalo Gik Moko duto noguedhgi, ka wacho kama: "Oguedh jo-Misri ma
joga, kendo oguedh jo-Asuria ma chuechna, bende oguedh jo-Israel ma gin
mwanduna awuon."

Isaya 20

Okor wach ni Asuria biro loyo Misri gi Ethiopia

1Sargon ruodh Asuria ne ooro jatend lweny mare Ashdod, mi okawo dalano
bang’ lweny mager. 2E kindeno Ruoth Nyasaye nowacho ni Isaya wuod Amoz
niya, "Gony pien gugru manie nungonino, kendo ilony wuocheni." Isaya
notimo kamano, mowuotho duk, gi tiende nono. 3Bang’e Ruoth Nyasaye
nowacho niya, "Kaka Isaya osewuotho duk, kendo gi tiende nono, kuom
higni adek, kobedo ranyisi misieomogo Misri kod Ethiopia, 4e kaka ruodh
Asuria nosemb jo-Misri kod jo-Ethiopia ma osemako duto, joma dongo
kaachiel gi nyithindo. Giniwuoth duge gi tiendegi nono, ka siandagi
neno, mi Misri noyud wichkuot. 5Ji duto nogore nyang’eng’a ka geno ma
gigenogo kuom jo-Ethiopia, kendo sunga ma gisungorego ni jo-Misri
dikonygi, nolal nono. 6Chieng’no joma odak a donam nowach niya, ‘Neuru
gima osetimore ni joma ne wageno kuomgi, mi waringo irgi mondo oreswa
kuom ruodh Asuria! To koro wan to dwatony nadi?’ "

Isaya 21

Wach mokor kuom Babulon

1Wach mane Nyasaye onyiso e fweny kuom thimm man but nam e ma:

E fweny malichno nanenoe kalausi mager

kaa e thim man yo milambo, ma en piny ma ji oluoro.

2Ne aneno kaka dala mandhogo ji, ondhogi.

Ne awinjo ka Nyasaye jiwo jo-Elam kod jo-Media

ni mondo odhi omonj Babulon kendo olwore,

mondo sungane orum.

3Kane aneno fwenyno ne apuodora ka rem rama malit,

mana ka dhako ma muoch kayo.

Gik mane aneno kendo awinjo ne ogoya gi kibaji, mi adhier nono.

4Dhoga nomoko kendo natetni ma ok anyal konyo

Ne asegeno ni abiro yueyo godhiambo, ka chieng’ opodho,

to kindeno nolokorena mana masira.

5Bende naneno ka chiemo oseket piny, mi ochan kombe,

kendo ka jatend jo-Babulon chiemo kendo metho,

to e sano ne gipo ka oluonggi

mondo gimanre gi gigi mag lweny.

6Ruoth Nyasaye nowachona kama:

"Ket jang’icho mondo ohul gik ma oneno.

7Ka oneno geche lweny ka biro,

ma farese ariyo ariyo ywayo,

kaachiel gi joma oidho kenje kod ngamia,

to mondo orang ane maber gima timore."

8Bang’e jang’icho nokok niya,

"Jaduong’, asebet ka achung’ kar ng’icho

odiechieng’ gotieno duto pile,

9 to koro echa aneno joidh farese ka biro,

kaachiel gi geche lweny ma farese ariyo ariyo ywayo."

Eka nawinjo dwoko niya,

"Babulon osepodho!

Osepodho, kendo nyisechene manono osemuki moriere piny."

10Yaye, jothurwa ma jo-Israel,

ma osenyon ka kal minyono kidino,

asenyisou gik ma Ruoth Nyasaye Manyalo Gik Moko Duto ma Nyasach Israel
owachona.

Wach mokor kuom Duma

11Ma e wach mane Nyasaye oyiso e fweny kuom Duma:

Ne awinjo ng’ato ka luonga Seir.

Ne openjo niya, "In jang’icho koro en sa adi mar otieno?"

12Ne adwoko niya,

"Piny chiegni ru, to obiro yuso kendo.

To kudwaro penjo kendo, to uduog ira."

Wach mane okor kuom jo-Arabu

13Ma e wach mane Nyasaye onyiso e fweny kuom jo-Arabu:

Un jo-Dedan ma bworo e thim gi jo-Arabu,

14kod un joma odak Tema,

rwakuru joma oseringo, kumiyo chiemoo gi pi,

15nikech giseringo lweny mager,

minegoe ji gi ligangla kod asere mabith.

16Ruoth Nyasaye osewacho niya, "Kapok higa achiel orumo ngang’, to
duong’ duto mar jo-Arabu ma Kedar notieki. 17Jo asere marateke maggi
manok kende ema nodong’, nimar Ruoth Nyasaye ma Nyasach Israel ema
owacho kamano."

Isaya 22

Wach mokor kuom holo mar Hinom

1Wach mane Nyasaye onyiso kuom holo mar Hinom e ma:

Un jo-Jerusalem, nyisauru gima omiyo uduto uidho ewi udi.

2Yaye, in dala ma ji goyoe mahu, kendo ma koko opong’o,

bende ok ginitho e lweny.

3Jotendu mag lweny duto noringi,

kendo nomaki kapok oywayo atungegi.

Kata mana jou marateke bende noring kuma bor.

4Mano emomiyo awacho niya,.

"Weuru ng’iya! Weuru aweya, aywag malit!

Kik utem kueyo chunya, nikech jowa oserumo."

5Aywak nikech Ruoth Nyasaye Manyalo Gik Moko Duto

oseketo chieng’ lweny gi koko kod masira.

Nomuk ohinga e holo mar fweny,

kendo ji nokogi ewi gode, kadwaro kony.

6Jo-Elam biro kawo aserni maggi,

kendo jo-Aram biro tueyo farese e gechegi mag lweny.

Jo-Kir bende nokaw kuodigi.

7Geche lweny nopong’ holni mau mabeyo,

kendo joidh farese noried ni lweny e dhorangeyeu.

8Kamano teko mar Juda norum.

Chieng’no unubed gi chir nikech giu mag lweny

mokan e ot miluongo ni Od Bungu.

9Bende unurang ohinga mar dala Daudi,

mondo ulos kuondene mang’eny momukore.

Unuchik pi Soko Mamwalo mondo ochokre,

10kendo unukwan ut Jerusalem,

mi unumuk moko mondo ulosgo ohinga obed motegno,

11bende unukuny yawo e kind ohinga ma oko kod ohinga maiye

mondo pi Soko Machon odonjie.

To kata kamano ok nupar Jachuech gik moko duto,

kata dewo Jal mane oseloso gigo duto chon, ok nudew.

12Chieng’no Ruoth Nyasaye Manyalo Gik Moko Duto noluongu

mondo uywagi kendo udengi,

kendo mondo uliel wiu kendo urwak piende gugru.

13 To kar timo kamano, to unutug atuga kumetho,

kendo kuyang’o dhok gi rombe uchamo,

ka uwacho niya,

"Wachiemuru kendo wamethuru, nikech kiny wanatho."

14To Ruoth Nyasaye Manyalo Gik Moko Duto osebirona e fweny,

mi awinjo ka okuong’ore ni,

richou ok nopwodhi nyaka chop thou.

Mano e wach Ruoth Nyasaye Manyalo Gik Moko Duto!

Okor ni Eliakim biro kawo kar Shebna

15Bang’e Ruoth Nyasaye Manyalo Gik Moko Duto nowachona niya,

"Dhiyo ir jakeno ma nyinge Shebna, ma jarit od ruoth,

mondo ipenje kama:

16‘Ere gima itimo ka, koso ere wadu man ka,

momiyo isekunyo bur mibiro yikie kae?

Chutho, ang’o momiyo ikunyo bur malo e lwanda,

mondo obed liel ma ringri biro yueyoe?

17Ruoth Nyasaye biro teng’i oko,

mana ka ng’ama teng’o nyuogo oko e nanga.

18Eka eno g’wasi motueyi matek,

kendo oboli e piny malach, mana ka mpira mowit e pap,

kendo gecheni mag lweny mayande isungorigo nosik mana kuno.’ "

19Ruoth Nyasaye wachoni niya, "Anagoli e tiji, mi adwoki e piny.
20Chieng’no analuong jatichna Eliakim wuod Hilkia mondo okaw kari.
21Anarwake gi lawi mar duong’, mi asidhne kilembani, kendo enobed wuon
jo-Jerusalem gi jo-Juda 22Anamiye rayaw mar od Daudi, kendo gima oyawo,
onge ng’ama nolor; bende gima oloro, onge ng’ama noyaw. 23Enobed jatelo
ma nomi joodgi yud duong’, kendo anagure matek, mana ka musmal. 24Kuome
ema joodgi duto te, koda ka modhier, nobed kayudoe konyruok, mana kaka
gik mang’eny mopogore opogore liero kong’aw e musmal. 25To an, Ruoth
Nyasaye Manyalo Gik Moko Duto, amedo wachoo ni, chieng’no musmal mane
ogur motegnono nopudh oko. Adier, nong’adee mi olwar, kendo gik moko
duto mayande olier kuome nokethi. An Ruoth Nyasaye ema awacho kamano."

Isaya 23

Wach mokor kuom Turo gi Sidon

1 Wach mane Nyasaye onyiso e fweny kuom Turo ema:

Un yiedhi madongo mag Turo madhi Tarshish, ywaguru,

nikech dhowath mugowoe ibiro kethi chuth.

Ubiro winjo wachni e yo kurawo e chula Saiprus.

2Un joma odak e dho nam, ling’uru thi.

Ywaguru, un joohala mag Sidon,

3ma jotendgi ng’ado nembe mondo oom cham Shihor,

kendo ma yudo ohala kuom ting’o mwandu mag ogendini.

4Dala mar Sidon, ma en dhowath mochiel motegno,

noywagi ka wiye okuot ka wacho niya,

"Tinde ok awinj rem mar muoch.

Nyithindo bende ok anywol.

Aonge gi nyithindo ma yawuowi kata ma nyiri ma apidho."

5Ka jo-Misri owinjo masira ma biro mako Turo,

to ginichandre malit mi giwach niya,

6"Yaye, un joma odak e dhonam, ywaguru,

kendo idhuru yiedhi udhi Tarshish.

7Yande jou dhi e pinje mamoko maboyo mondo oyud kuonde dak,

to koro dalau mane mor, kendo humbe olak chon,

odong’ mana gunda!"

8To en ng’a mosechano kelo masira kuom Turo,

dala ma pinje moko nie bwoye,

kendo ma joohala mage gin joma ogen e piny ngima?

9Ruoth Nyasaye manyalo Gik Moko Duto ema osechano kelo masirano

kendo okel achaya kuom ji duto moluor ahinya e piny.

10Kuom mano, pururu lowo un jo-Tarshish,

nikech ohandu biro rumo!

11Ruoth Nyasaye oserieyo bade e nam mondo olok loch ruodhi,

bende osegoolo chik mondo omuk miech Kanaan mochiel motegno.

12Osewacho niya,

"Yaye, un jo-Sidon, dala mothir, ok unuchak uubed mamor.

Kata ka ung’ado nam mudhi Saiprus,

to kuno bende ok unuyudie yueyo.

13Ranguru uneye piny jo-Babulon.

Jo-Babulon ema nolok Turo thim ma ondiegi dakie,

to jo-Asuria ok ema noloke.

Ginidhur lowo mondo ginyon ka giidho ohingane,

kendo ginimuk ut ruodhi, mi giketh dalano chuth.

14Ywaguru, un yiedhi madongo madhi Tarshish,

nikechh dhowath mugowoe ibiro kethi.

15Chakre chieng’no wich nowil gi Turo

kuom higni piero abiriyo, maromre gi hik ruoth achiel.

To ka higni piero abiriyogo oserumo,

to Turo nochandre ka dhako ma jachode miwero niya:

16In dhako ma jachode mojwang’,

kaw thumi iwuothgo e dala koni gi koni,

kigwelo puch mamit, kendo kiwero wendi duto,

mondo chwo ochak opari."

17To bang’ higni piero abiriyo Ruoth Nyasaye nokech Turo, mi resi, to
kata kamano, dalano nodog e tije machon, mi oyud ohala kuom tiyo ni
ogendini duto mae piny ngima, mana kaka dhako ma jachode yudo ohala kuom
dwanyruok gi chwo. 18To ohala moyudo e tijeno nochiw ni Ruoth Nyasaye.
Ok nokunggi, bende ok nokan-gi, to nong’iew kodgi chiemo mathoth kod
lewni mabeyo ni jodolo mag Ruoth Nyasaye.

Isaya 24

Okor wach ni Nyasaye biro kumo piny

1Winjuru! Ruoth Nyasaye biro teng’o piny, mi dong’ nono.

Obiro bare, mi oloke ataro, kendo oke joma odakie.

2Chieng’no jadolo nobed maromre gi ji ajia,

kendo misumba nobed maromre gi ruodhe.

Jahon gik moko bende nobed maromre gi jang’iewo,

kendo jahol ji nobed maromre gi ng’ama holo.

3Piny nodong’ nono haa, kendo nokethre chuth,

nikech Ruoth Nyasaye ema osewacho kamano.

4Piny notwo kendo gik mantie noner.

Adier, piny duto noner kendo notwo,

koda ka kuonde moting’ore duto.

5Ji modak e piny osedwanyo piny,

nikech gidagi rito chike, mi giketho muma mochwere.

6Mano emomiyo kuong’ biro mwonyo piny,

kendo joma odakie none chandruok nikech richogi,

bende ginilal nono, mak mana ji manok kende ema nodong’.

7Yiend mzabibu noner, mi divai mobi manyien nobed matin.

Joma mor bende chunygi nobed malit.

8Nyiduonge noling’ thi,

bende mahu ma joma mor goyo norum

kendo thumbe ok noywagi.

9Onge ng’ama nochak omadh divai ka wer,

kendo kong’o nobed marach ni jamath.

10Dala Manono nokethre chuth,

kendo ot ka ot nolor mondo joyeko kik donjie.

11Ji noywagre e wang’yore nikech divai nobed maonge.

Tuke duto bende norum,

kendo mor nobed maonge e piny.

12Dalano nodong’ mana gunda,

kendo dhorangach notur matindotindo.

13Mano e gima biro timore e piny ngima,

kendo ni oganda ka oganda.

Ji manok kende ema nodong’

mana kaka olemo manok ema dong’ e yadh zeituni moyiengi,

kata e yadh mzabibu mihulo bang’ keyo.

14Ji biro ywak matek yo podho chieng’,

ka gikok niya,

"Mano kaka duong’ mar Ruoth Nyasaye ng’ongo!

15Kuom mano ji mondo omi Ruoth Nyasaye duong’ e pinje man yo wuok
chieng’,

kendo nying Ruoth Nyasaye ma Nyasach Israel opaki

e dhonembe gi chulni man yo podho chieng’."

16Wasewinjo ka giwer e tung’ piny ka tung’ piny niya,

"Mano kaka Ng’ama Kare ber!"

An to chunya pod lit ahinya,

nimar ji pod osiko ka timo atima richo,

kendo ndhogruok opong’o piny.

17A yaye, un joma odak e piny,

masira gi bur kod obadho ema ochomou!

18Ka uringo masira, to ununyumru e bur,

kendo ka utony mak unyumoru e bur, to obadho nomaku,

nikech masira biro lwar kuomu koa e polo,

kendo piny duto noyiengni marach.

19Piny nobarre, mi gik moko duto lal nono.

20Adier, piny notagre mana ka ng’at momer,

kendo noukni mana ka kiru ma yamo yiengo.

Nopodhi, to ok nochak ochung’ kendo,

nimar richo ji ohinge gi pek.

21Chieng’no Ruoth Nyasaye nong’ad bura,

mi malaika mae polo, nokum e polo,

kendo ruodhi mae piny, nokum e piny.

22Enochokgi mana ka joma omaki,

mi ketgi e od tuech nyaka chop yalgi, kendo kumgi.

23Due norieny matiptip, kendo wang’chieng’ bende noimre,

nikech Ruoth Nyasaye Manyalo Gik Moko Duto nogur lochne

e got Sayun man Jerusalem,

mi duong’ne maler norieny e nyim jodonge.

Isaya 25

Wer mipakogo ng’wono mar Nyasaye

1A Ruoth Nyasaye, in e Nyasacha!

Anating’ nyingi malo, kendo anapaki,

nikech honni mane ichano chon, isetimo gi adiera.

2Iseketho mier, mi udi momukore odhurore pidhe pidhe.

Adier, iseloko mier mochiel motegno pidhe mag kite,

mi udi mabeyo mag jopinje mamoko osekethore chuth,

kendo ok nochak oger.

3Mano emomiyo oganda makwiny miyi luor.

Adier, mier mag ogendini mager oluori,

4nikech isebedo kar konyruok ni ng’at modhier machandore.

Ee, in e kar bwogo koth, kendo e tipo ma geng’o chieng’

e ndalo ma joma ger monjowa

ka koth machwe maduong’ e ndalo chiri,

5kata ka chieng’ marieny mager e ndalo oro.

In ema itieko koko mar wasikwa mager,

mana kaka boche polo geng’o liet mar chieng’,

mi wer ma wasikwago chayowago lal nono.

6Kamano Ruoth Nyasaye Manyalo Gik Moko Duto

biro loso sawo mamit ni ji duto ewi got Sayun.

Enobed sawo mar divai mochiek chuth, kendo modhing’ maber,

kod chiemo mamit motimo mo.

7Ewi godni ema Ruoth Nyasaye nogolie kanik

moumo wang’ ogendini duto.

8 Enotiek tho nyaka chieng’.

Bang’e enoywe pi wang’ ng’ato ka ng’ato,

kendo nogol achaye man kuom joge e piny duto.

Ruoth Nyasaye ema owacho kamano.

9Chieng’no ji nowach niya,

"Ma e Nyasachwa, ma waserito mondo oreswa.

Adier, ma e Ruoth Nyasachwa ma wageno kuome,

omiyo wabeduru mamor kendo moil, nikech osewarowa,

10 kendo nikech lwete nobed ewi godni mondo okonywa.

Jo-Moab to nonyon gi tiende,

mana kaka dhok nyono tiang’ e kul.

11Kanyo ema jo-Moab norieye bedegi

mana kaka ng’ama goyo abal rieyo bedene ka kwang’,

to Nyasaye notiek sungagi,

kaachiel gi gimoro amora ma lwetgi oseloso.

12Ruoth Nyasaye nomuk ohinga margi marabora ma gigeng’orego,

mi ruombre piny e buru."

Isaya 26

Wer migenogo kony mar Ruoth Nyasaye

1Wer ma nower e piny Juda chieng’no e ma:

"Wan gi dala mochiel motegno,

kendo resruok ma Ruoth Nyasaye osekelonwa

ema obedo ohinga mwageng’orego.

2Yawuru dhorangeye mondo oganda moyie kuom Nyasaye odonji.

3Joma parogi osiko kuomi, A Nyasaye, irito gi kue.

Gin gi kue nikech gigeno kuomi.

4Genuru kuom Ruoth Nyasaye nyaka chieng’,

nikech Ruoth Nyasaye owuon en lwanda mosiko.

5Joma ne odak e dala moting’ore osedwoko piny,

kendo osemuko dalagi, mi orwombore piny e buru,

6mondo joma ithiro kendo ma jochan onyone gi tiendgi."

7Yor ng’at makare oriere tir,

nikech in ema iloso ni joma long’o yo ma onego giluw.

8Wan bende waluwo yo mondiki e chikeni,

kwageni, A Ruoth Nyasaye.

Gima chunywa dwaro moloyo en ni mondo nyingi oyud duong’.

9Otieno duto chunya dwari.

Adier, amanyi ka aketo chunya,

nikech ka ibiro e piny, ming’ado bura,

to eka joma odakie puonjore tim makare.

10Jaricho to kata da dhial manade,

to pod ok onyal puonjore tim makare,

to omedo ameda timo richo e piny ma adiera nitie,

ka ok odew duong’ mar Ruoth Nyasaye.

11 A Ruoth Nyasaye iselocho, to joricho ok ne mano.

We gineye hera matut miherogo jogi, mondo wigi okuodi,

kendo mach ma iseiko ni wasiki otiekgi!.

12A Ruoth Nyasaye, inimiwa kue,

nikech gik moko duto ma wasetimo, in ema itimonwa.

13A Ruoth Nyasachwa, ruodhi moko ma ok in osebedo ka ritowa,

to koro in kendi ema walami.

14Joma otho ok nochak obed mangima.

Adier, joma osenindo e liel ok nochak ochier.

Mano emomiyo isekumoo ruodhigo mi itieko,

kendo imiyo wich owil kodgi.

15A Ruoth Nyasaye, inimed ogandawa.

Ee, inimede kiyaro tong’ pinywa mondo nyingi oyud duong’.

16Ne wamanyi, a Ruoth Nyasaye ka wan e chandruok,

kendo kane ikumowa, to ne walami mos.

17Kaka dhako winjo rem kendo ywak ka muoch kayo,

e kaka wachalo ka wan e nyimi, A Ruoth Nyasaye.

18Wasebedo kwanegore gi tich, to onge gima wasetimo,

mana ka dhako mosebedo ka muoch kayo,

to onywolo mana yamo!

Kata obedo ni wasechandore kamano,

to ok wasekelo resruok ni pinywa.

19Jogi duto mosetho nochak obed mangima.

Adier, ringregi nochier kendo.

Joma onindo e lowo biro chier, mi kog gi mor,

nimar tekoni biro lor kuomgi mana ka tho ma moko e lum,

mi piny nogol joma notho chon oko.

20Un joga, donjuru e uteu, mi ulor dhoudi,

mondo upond matin mi mirimb Ruoth Nyasaye kadhi,

21nikech Ruoth Nyasaye biro biro, koa kar dakne,

mondo okum joma odak e piny nikech richogi.

Piny noel remo mosechuer kuome,

kendo ok nopand joma osenegi.

Isaya 27

Okor wach ni nores jo-Israel, mi chokgi kanyakla

1 Chieng’no Ruoth Nyasaye nokaw liganglane mabith kendo motegno, mi
oneggo Levayathan, kod thuol malich kendo manudore, modak e nam.
2Chieng’no wer ma nower ema:

"Israel e puodho maber mar mzabibu.

3To an Ruoth Nyasaye e jaritne,

kendo akelone pi pile mondo kik pot mzabibu lwar.

Arite gotienoo kendo godiechieng’,

4to ok onyagna olemo ma anyalo losogo divai.

Omiyo ochalo mana gi puodho ma kudho gi pedo ema opong’o.

Kuom mano, abiro monje, mi awang’e pep,

5mak mana ka jo-Israel oringo kuoma kaka kar konyruokgi,

mi gitimo koda winjruok.

Adier, onego gitim koda winjruok.

6E ndalo mabiro, nyikwa Jakobo nogurre motegno.

Ee, jo-Israel nobed ka yath ma dongo kendo thiewo

nyaka nyag olemo, mi pong’ piny ngima."

7To bende Nyasaye osekumo jo-Israel matek,

kaka nokumo joma nosesandogi?

Koso bende osenego jo-Israel matek,

kaka nonego wasigu mane onegogi?

8Ooyo, ose mana riembogi gidhi e piny mabor,

ka gima yamo mager moa yo wuok chieng’ ema oterogi.

9Kapok richo mag jo-Israel opwodhi,

to nyaka giketh kendegi mag liswa,

mi gireg kitegi olokre buru, kendo ging’ad oko yien gi sirni duto
milamo.

10To dala ma ochiel motegno nodong’ gunda.

Enobed dala mojwang’ maonge ng’ama odakie,

kendo nolokre thim.

Jamni nokwa kuno, ka chamo bede yien.

11Bende mon mamoto nojak bede yien motwo, ochwakgo mach.

Mano notimre nikech ogandano onge gi rieko.

Omiyo, Jachuechgi ok nokechgi.

Adier, Ng’ama nochueyogi ok nong’wonnigi.

12Chieng’no Ruoth Nyasaye nochoku un jo-Israel, achiel achiel,

chakre aora Yufrate nyaka aora Nael,

ka gima ookwanyo olemb yath moyiengi.

13Chieng’no tung’ maduong’ noywagi,

mi joma olal e piny Asuria nobi,

kaachiel gi joma noter Misri e tuech,

mi ginilam Ruoth Nyasaye e got maler man Jerusalem.

Isaya 28

Siem mosiemgo jo-Israel

1Yaye, inine malit, in dala Samaria manie holo momew,

ma jomer mag Israel sungorego ka osimbgi.

Duong’ni biro rumo mana ka maua moner,

in dala ma joge lwokore gi kong’o!

2Winjuru!

Ruoth Nyasaye biro kelo ng’at maratego moseyiero mondo oketh pinyu.

Obiro biro mana ka yamb koth makelo pe, maketho piny,

kata mana ka pi ohula mabubni kaywoyo gik moko.

3Bang’e osimbo ma jomer mag israel sungoregono nonyon piny,

4mi duong’ne biro rumo ka maua moner,

kata ka olemo mokwongo chiek,

ma ng’ato ang’ata moneno, to pono chamo ka rikni.

5Chieng’no Ruoth Nyasaye Manyalo Gik Moko Duto ema nobed osimbo maber
mar duong’ ni joge manok modong’. 6Enomi jong’ad bura mau bed gi chuny
mar ng’ado bura gi adiera, kendo enomi jolwenju ma kedo matek gi wasigu
e dhorangeyeu bed gi chir mathoth.

Siem kod singruok momi jo-Jerusalem

7To koro jotend Jerusalem duto bende gin jomer.

Jodolo mage kod jonabine mer kendo kwang’

nikech kong’o makech,

omiyo gitimo gik mofuwo.

Gitagore ataga ka gineno fweny, kata ka ging’ado bura.

8Ging’ok e mesni, kendo kuonde duto ma gintie onywandore.

9Giwacho niya,

"Koro ere ng’ama Janabi paro ni biro puonjo?

Koso ere joma biro winjo tiend gima opuonjo?

Mit koparo ni wan nyithindo ma tinde eka oweyo dhoth?

10Onwoyonwa gik mowacho ndalo mang’eny,

kodhum gi weche ma onge tiendgi."

11 To chutho, kamano e kaka Ruoth Nyasaye biro loso kodgi,

kowuoyo gi dhok moro nono ma ok ginyal winjo.

12Chon Nyasaye nowachonigi niya,

"Achiwonu yueyo maradier, kendo joma ool mondo oyue.

Adier, mano e yueyo."

To ne gidagi winjo.

13Mano omiyo Ruoth Nyasaye nochak owuo kodgi

kadhum gi weche ma onge tiendgi!

To ka giwinjo wechego, to ginichwanyre,

mi gipodh kendo gitur.

Ginimok e obadho, mi makgi, kendo tergi e tuech.

14Kuom mano, chikuru itu,

un josunga, ma jotend jo-Jerusalem.

15Uwacho niya,

"Wasetimo winjruok gi tho.

Adier, wasetimo singruok gi Piny Joma Otho.

Omiyo ka ohula miwachono biro, to ok obi ywoyowa,

nikech waseloso miriambo ka kar konyruokwa,

kendo wuondruok e okumba ma wageng’orego."

16 To koro Ruoth Nyasaye wacho kama:

"Winjuru! Abiro keto kidi mar mise e Sayun,

mondikie ni, ‘Ng’ama oyie ok norikni.’

En kidi motegno, moyier, ma nengone tek, momako kor ot.

17Anami adiera bed rapim,

kendo anami tim makare bed tol mipimogo ot, kigero.

To kodh pe biro ywero miriambo ma ugeng’orugo.

Kendo pi ohula biro mwomo kar konyruoku,

18mi winjruok mane utimo gi tho, kethre,

kendo singruok mane utimo gi Piny Joma Otho, rum.

Pi mabubni noywo gik moko,

mi unuchal gi piny ma ohula omwomo!

19Pile pile ohula nobi, mi yweru.

Adier, noywou okinyi kokinyi, kendo odiechieng’ gotieno.

Kuwinjo wachni, to unukirni,

20nimar unubed e thagruok

mana ka ng’ama onindo e kitanda machiek,

ma ok nyal riere tir,

kendo ma baranget ma oumorego tin,

ma ok nyal ume maber."

21 Ruoth Nyasaye biro a malo gi mirima,

kaka ne oa malo e got Perazim,

kendo kaka ne otimo e holo mar Gibeon,

mondo oti tije magalagala ma osechano timo,

ma ji ok par ni onyalo timo.

22Koro weuru sunga, nono to ibiro tueu gi ratego motegno,

nimar asewinjo ka Ruoth Nyasaye Manyalo Gik Moko Duto golo chik mondo
oketh piny duto.

23Chikuru itu mondo uwinj wechena:

24Uparo ni ng’ato nyalo siko ka puro apura puodho,

to ok chwowe kodhi?

Koso onyalo buso abusa nyalandra,

to ok opidh gimoro?

25Donge ka osetieko buso,

to ochuoyo kothe mopogore opogore,

moro ka moro gi kare mowinjore kode?

26Ong’eyo gima onego otim,

nikech Nyasaye ema puonje,

kendo nyise yo maber monego otimee.

27Cham duto ok diem machalre.

Moko idino gi radin, to moko iteng’o gi luth.

28Ngano en cham mayom, omiyo ok dine matek,

nimar dipo ka ong’inyore matindotindo.

Chutho, ok dine nyalandra.

Kata ka obedo ni iywayo gari kuome mondo tiende gari odine,

to ok tim kamanoo aming’a, nimar dipo ka orege mayom.

29Wachno bende oa kuom Nyasaye Manyalo Gik Moko Duto,

ma ng’ado rieko mabeyo, kendo ma tekone duong’!

Isaya 29

Jerusalem gi wasike

1Yaye, inine malit in Jerusalem,

dala mane Daudi obworoe!

Kuom higa achiel kata higni ariyo sewni mitimo higa ka higa pod timore,

2to bang’e anakelni masira,

mi ywagruok gi nduru nobedie,

kendo inichal gi kendo-mar-misango ma remo ochuerie!

3Anabed jasiki, mi agoni ageng’a.

4Nadwoki piny, mi iwuo mana gie lowo,

kendo wecheni nowuog mana e buru.

Duondi nochal gi dwond ng’at ma jajuogi,

ma dwonde pilore ka wuok piny.

5To oganda maduong’ ma kedo kodi nochal gi buru.

Adier, oganda magerno nochal gi mihudhi ma yamo tero.

6Piyopiyo nono, Ruoth Nyasaye manyalo Gik Moko Duto biro biro mondo
okonyi.

Polo nomor, kendo piny noyiengni gi koko maduong’.

Kodh yamo bende nobedie, gi kalausi,

kod polo ma goyo gik moko.

7Ogendini mang’eny ma goyoni ageng’a kendo kedo kodi,

nolal nono mana ka lek mar otieno, yaye Jerusalem.

8Ginichal gi ng’at modenyo ma leko ni chiemo,

to chiew, yudo ni onge gima ochamo,

kata ka ng’at ma riyo oloyo, ma leko ni modho,

to chiew, yudo ni onge pi mosemodho.

Mano e kaka ogendini makedo gi got Sayun nochal."

Jo-Israel gin muofni kendo andhoke

9Nenore ni udhier nono. Ara galreuru agala kanyo!

Meruru amera, to ok gi divai, bende tagreuru ataga to ok nikech kong’o.

10 Nimar Ruoth Nyasaye osemiyo ubedo gi chuny mar nindo matut.

Ee, osedino wengeu, (tiende ni jonabiu),

kendo oseumo wiyeu, (tiende ni jou ma koronu wach.)

11Weche duto ma bironu e fweny, chalo gi kitabu modin gi dwogo.

Kichiwo kitabuno ni ng’at mong’eyo somo,

mi ikwaye ni mondo osomnigo,

to obiro dwoki ni ok onyal some nikech odine.

12To kata ka ichiwo kitabuno ni ng’at makia somo,

mi iwachone ni mondo osome,

to obiro dwoki ni ok ong’eyo somo.

13 Bang’ mano ruoth Nyasaye nowacho niya,

"Jogi lama mana gi dhogi kende,

kendo gimiya luor mana gi dhogi ma oko,

to chunygi bor koda, kendo luor ma giluorago

en mana chik mar dhano, momak gi wich.

14 Emomiyo anachak abwog jogi kendo,

ka atimo gik malich ma miyo giwuoro.

Rieko mar jogi mariek nolal nono,

kendo paro matut mar jogi mang’ado rieko, norum."

15Yaye, unune malit, un joma temo pando parogi ni Nyasaye,

kendo ma, kosetimo timbegi e mudho, to wacho niya,

"Ere ng’ama nenowa, koso ere ng’ama ong’eyo gima watimo?"

16 To koro mano kaka uloko weche ataro,

mana ka gima jachuech bende romre gi lowo mochueyo.

Bende gimoro ma ochue dikwer ni jachuechne ok ochueye?

Koso agulu bende diwachi ni ng’ama ochueye onge gi rieko?

Okor wach ni nores jo-Israel

17Bang’ kinde matin, Lebanon biro lokore puodho momew,

mi yien mabeyo nodongie.

18Chieng’no, joma itgi odinoo nowinj wach, ka isomo kitabu,

kendo joma wengegi osebedo kotimo mudho mandiwa, nonen.

19Joma muol nochak obed mamor kuom Ruoth Nyasaye.

Adier, joma odhierie moloyo

nobed mamor kuom Ng’ama Ler mar Israel.

20Joma ger norum, kendo josunga ok nobedie,

mi jogo duto ma timbegi mono notieki.

21Gin jogo ma ketho nying ji,

kendo ma buto mondo ohiny jong’ad bura,

bende gimiyo buch ng’at makare iketho katyiem nono.

22Kuom mano, Ruoth Nyasaye ma Nyasach joka Jakobo,

kendo mane owaro Ibrahim wacho kama:

"Koro Jakobo ok bi yudo wichkuot,

kendo kibaji ok nogoye,

23nikech ka nyikwaye oneno gima asetimo ni ogandagi,

to ginimi nyinga duong’.

Ee, ginidend Ng’ama Ler mar Jakobo.

Adier, ginimi Nyasach Israel luor.

24Joma parogi bayo noyud rieko,

kendo joma wigi tek bende nopuonji!"

Isaya 30

Fuwo ma jo-Israel nigo kuom geno kuom jo-Misri

1Ruoth Nyasaye wacho niya,

"Yaye, unune malit, un nyithinda ma jopiem!

Uchano timo gik moko ma ok meka,

bende utimo winjruok gi ogendini mamoko, to an ok ahero.

Kamano umedo mana richo ewi richo!

2Urikni kudhi Misri mondo uyud resruok kuom Farao,

kendo ugeng’oru e tipo mar Misri, to ok upenja.

3Gen mugenogo kuom Farao ok nokonyu,

kendo geng’ruok mugeng’orugo e tipo Misri,

nokelnu mana wichkuot,

4nimar kata obedo ni jotelo mage ni Zoan,

kendo jootene chopo nyaka Hanes,

5to uduto unuyud wichkuot kuom oganda ma ok nyal konyouno.

Adier, ok unuyud konyruok kata ohala moro,

to mana wichkuot kod achaye."

6Wach mane Nyasaye onyiso e fweny kuom ondiegi manie piny milambo ema:

"Jooteugo kadho e piny ma masira gi parruok malit opong’o,

kama sibuoche mamon nitie, kendo sibuoche machwo rutoe,

bende kama thuonde mager mahuyo odakie.

Kenje gi ngamia oting’o mwandugi,

ka gitero ni oganda ma ok nyal konyou.

7Adier, kata ka gitero mwandugi ni jo-Misri kamano,

to kony ma ubiro yudo kuomgi romre gi nono.

Mano ema omiyo achako Misri ni Rahab,

ondiek ma budho abudha.

8Koro dhiyo mondoo indik wachno kamoro.

Ee, ndike mondo obed ranyisi e ndalo mabiro nyaka chieng’.

9Jogo gin joma jopiem.

Gin yawuowi ma jomriambo,

ma odagi winjo chike ma Ruoth Nyasaye ogolo.

10Giwacho ni jokor wach niya, ‘Kik une fweny.’

Jonabi to giwachonigi ni,

‘Kik ukor wach moro mar adiera,

to kornwauru mana weche mamit mag wuondruok.

11Baruru uwe yo moriere tir,

mondo kik wachak wawinj wach Ng’ama Ler mar Israel.’ "

12To Ng’ama Ler mar Israel wacho kama,

"Ok usewinjo wachnano,

bende usando ji, kendo utimo timbe mag miganga,

kuparo ni gik ma kamago nyalo konyou,

13omiyo richouno biro chalonu okak manie ohinga mabor,

ma miyo ohinga barore tiarara, kendo podho ka diemo wang’,

14mi ng’inyre matindotindo mana ka agulu motore,

ma ok nyal yud take mikwanyogo mach,

kata pate mitwomogo pi."

15Ruoth Nyasaye ma Ng’ama Ler mar Israel owacho niya,

"Kuduogo ira, mi ubedo gi kue, to unuyud resruok.

Bende kudemboru, kendo uketo genou kuoma, to un ubed gi teko."

To kata kamano ne udagi, 16mi uwacho niya,

"Ooyo, wabiro idho farese mondo waringi."

To mano ber, ringuru aringa, uyombi, kunyalo!

To kata obedo ni uringo matek manade,

to wasiku biro ringo matek mi juku.

17Ng’at achiel noriemb jou alufu achiel,

kendo ji abich kobwogou to unuring uduto mi uke nono,

mana ka yien mokelore okelore ewi got.

Nyasaye osingore ni obiro ng’wono ni joge

18To kata kamano, Ruoth Nyasaye pod dwaro ng’wononu,

kendo ogombo ahinya mondo okechu,

nimar en Nyasaye ma jaadiera.

Mano kaka jogo duto mogeno kuome gin johawi!

19Un jo-Sayun modak Jerusalem, ok unuchak uywagii. Ruoth Nyasaye biro
ng’wononu, kendo obiro dwokou ka owinjo ywaku. 20Kata obedo ni omiyo
chiembu gi piu doko matin, mi uthagru, to en, ma en japuonju, ok nochak
opondnu kendo, to unubed kunene gi wang’u pile. 21To kubaro koracham
kata korachwich, mi uweyo yo, to unuwinj gi itu uwegi ka dwol moro
wachonu gi kang’eu niya, "Ma e yo, luweuru." 22Bang’e unukaw nyisecheu
manono mubawo gi fedha kata gi dhahabu, mi uwiti ka ukwanogi ka gik ma
ok ler, kaka tutu kata chieth. 23Ruoth Nyasaye nokel koth ni chambu,
kendo nomi puotheu chieg cham mogundho. Jambu bende nokwa e lege
madongodongo, 24kendo ruethu kod kenjeu mupurogo nocham mana ngano
mopidhi maber, kendo mokirie kado. 25Chieng’ nek maduong’no, ma ikethoe
kuonde mochiel motegno, aore kod sokni mamol nobed ewi gode madongo kod
pidhe maboyo duto. 26Chieng’no due nobed karieny maler ka wang’chieng’
kendo wang’ chieng’ nobed ka rieny maler nyadibiriyo moloyo kaka orieny
pile. Nochal mana gi ler mar ndalo abiriyo moriw e odiechieng’ achiel!
En chieng’ ma Ruoth Nyasaye nochomie tiende joge kod bedegi motur, kendo
ochangie adhondegi.

Kum ma Ruoth Nyasaye biro kumogo jo-Asuria

27Neuru! Ruoth Nyasaye biro, kaa kuma bor.

Mirimbe liel ka mach ma dhuolore.

Dhoge tetni gi mirima mager,

kendo lewe otimo mach makakni, mawang’o gik moko duto.

28Muche bende chalo gi aora mopong’ ma mwomo genge,

kendo imo ng’ato nyaka ng’ute.

Obiro piedho ogendini gi rapiedhi mar tho,

mi omi giba yo ma gidwaro luwo,

mana ka faras michiko gi chuma ma otue e dhoge.

29To un, unuwer wende mor,

mana ka wende miwero e otieno mitimoe sawo maler.

Unubed mamor e chunyu,

mana kaka jolemo bedo mamor

e kinde ma jago asili otelonigi

ka gidhi e god Ruoth Nyasaye ma en lwanda mar Israel.

30Bang’e Ruoth Nyasaye nomi winj dwonde man gi duong’,

kendo nonyis bade motimo mach mawang’o gik moko duto,

ka lor gi mirima mager,

ka polo mor gi koth maduong’, machue gi pe kod yamo mager.

31Kihondko nomak jo-Asuria ka giwinjo dwond Ruoth Nyasaye,

kendo ka ogoyogi gi ludhe.

32Un to nubed mamor kugoyo thumbe, kendo uwer

e kinde duto ma ruoth Nyasaye goyogie.

33To mach miwang’oe ringre joma otho ne oseik chon

mondo owang’ie Molok, nyasach Asuria.

Kendono duong’ ahinya, kendo odhurie yien mogundho.

Much Ruoth Nyasaye ma chalo gi mach maliel

ema biro mokoe.

Isaya 31

Jo-Misri gin mana ji, ok gin Nyasaye

1Mano kaka utimo gima ofuwo, un joma dhi Misri mondo uyud konyruok!
Uketo genou kuom farese, kendo kuom geche mag lweny mang’eny ka kuoyo,
kod joidh farese gana gi gana, to ok udew Ruoth Nyasaye ma Ng’ama Ler
mar Israel, kata kwaye mondo otelnu. 2To Ruoth Nyasaye riek, kendo
onyalo kelo masira, bende ok olok parone. Obiro kumo oganda mar joricho,
kaachiel gi joma konyogi. 3Jo-Misri gin mana ji, to ok gin Nyasaye,
bende faresegi gin mana ring’o to ok gin roho. Omiyo ka Ruoth Nyasaye
orieyo bade mondo okumgi, to joma ikonyo kaachiel gi joma konyogi,
nopodh piny, mi gilal nono giduto.

4Ruoth Nyasaye osewachona niya, "Kaka sibuor kata nyathi sibuor ng’ur,
kachamo chiayo mosemako, to ok odew, bende ok oluor kata ka jokwath
mang’eny ochokore ka goyo koko, mondo oriembe, e kaka Ruoth Nyasaye
Manyalo Gik Moko Duto nolor piny mondo oked ewi got Sayun. 5Bende kaka
winyo huyo but ode, ka rito nyithinde, e kaka Ruoth Nyasaye Manyalo Gik
Moko Duto nobed karito Jerusalem. Ee, norite kendo nokonye, bende
norese."

6Yaye, jo-Israel, duoguru ir Nyasaye ma useweyo chuth, 7nimar chieng’ ma
unuwitie nyisecheu manono mag fedha gi dhahabu, ma useloso gi lwetu
motimo richo, 8to noneg jo-Asuria gi ligangla, to ok gi ligangla ma
dhano kedogo. Giniring lweny, mi yawuotgi ma jolweny nolok wasumbni.
9Kihondko nomak jodonggi, mi dhier nono, kendo jotendgi mag lweny bende
kibaji nogo ma ok nyal ringo. Mano e wach maradier mar Ruoth Nyasaye, ma
maye omoki Sayun. Adier, maye ng’ang’ni Jerusalem.

Isaya 31

Jo-Misri gin mana ji, ok gin Nyasaye

1Mano kaka utimo gima ofuwo, un joma dhi Misri mondo uyud konyruok!
Uketo genou kuom farese, kendo kuom geche mag lweny mang’eny ka kuoyo,
kod joidh farese gana gi gana, to ok udew Ruoth Nyasaye ma Ng’ama Ler
mar Israel, kata kwaye mondo otelnu. 2To Ruoth Nyasaye riek, kendo
onyalo kelo masira, bende ok olok parone. Obiro kumo oganda mar joricho,
kaachiel gi joma konyogi. 3Jo-Misri gin mana ji, to ok gin Nyasaye,
bende faresegi gin mana ring’o to ok gin roho. Omiyo ka Ruoth Nyasaye
orieyo bade mondo okumgi, to joma ikonyo kaachiel gi joma konyogi,
nopodh piny, mi gilal nono giduto.

4Ruoth Nyasaye osewachona niya, "Kaka sibuor kata nyathi sibuor ng’ur,
kachamo chiayo mosemako, to ok odew, bende ok oluor kata ka jokwath
mang’eny ochokore ka goyo koko, mondo oriembe, e kaka Ruoth Nyasaye
Manyalo Gik Moko Duto nolor piny mondo oked ewi got Sayun. 5Bende kaka
winyo huyo but ode, ka rito nyithinde, e kaka Ruoth Nyasaye Manyalo Gik
Moko Duto nobed karito Jerusalem. Ee, norite kendo nokonye, bende
norese."

6Yaye, jo-Israel, duoguru ir Nyasaye ma useweyo chuth, 7nimar chieng’ ma
unuwitie nyisecheu manono mag fedha gi dhahabu, ma useloso gi lwetu
motimo richo, 8to noneg jo-Asuria gi ligangla, to ok gi ligangla ma
dhano kedogo. Giniring lweny, mi yawuotgi ma jolweny nolok wasumbni.
9Kihondko nomak jodonggi, mi dhier nono, kendo jotendgi mag lweny bende
kibaji nogo ma ok nyal ringo. Mano e wach maradier mar Ruoth Nyasaye, ma
maye omoki Sayun. Adier, maye ng’ang’ni Jerusalem.

Isaya 32

Ruoth ma timne kare

1Winjuru!

Ruoth moro biro biro ma norit piny e yo makare,

kendo jotende noti gi adiera.

2Adier, ng’at moro nobed ni ji

ka kama gibwogoe koth gi yamo,

bende noduog chuny ji mana ka aore mamol e piny motwo,

kata ka tipo mang’ich mar lwanda maduong’,

man e piny maliet ma chieng’ kechie.

3Wenge joma neno onge gima nomon neno,

bende it joma winjo nowinj awinja.

4Chuny ng’at mamwomore nobed gi rieko,

kendo ng’at ma radwal nolos maber.

5Ng’at ma achach ok nochak oluong ni ng’at malong’o,

bende ng’at ma jamganga ok nochak oluong ni ng’ama ogen,

6nimar ng’at ma achach nobed kawuoyo ka ng’ama achach adier,

kendo chunye ka paro mana timo timbe manono.

Gik motimo duto nobed gik maricho,

kendo ka owuoyo to owacho miriambo koda ka kuom Ruoth Nyasaye.

Omono joma odenyo chamo gik ma onego gicham,

bende otamo joma riyo oloyo modho.

7Ng’at ma achach yorene richo.

Ochano gik maricho e chunye,

mondo ohiny joma odhier gi weche mag miriambo, kendo otamo jochan e
adiera monego giyudi.

8Ng’at ma jaadiera to paro mana gik makare,

kendo ok we adiera kata matin.

Osiem mond Jerusalem

9Un mon modak e ngima maber,

auru malo mondo uwinj gima awacho!

Un nyiri ma ok dew gimoro.

10E sani pod onge gima badhou,

to bang’ higa achiel gi ndalo moko manok,

unubed gi kibaji, nikech cham ok nochiegi,

omiyo ok nuyud gima ukayo.

11Un mon ma sani odak e ngima maber, parreuru!

Weuru dhil mudhilgono!

Lonyreuru duk mondo utue piende gugru e nungou,

12kendo ywaguru, nikech puotheu momew

kod mzabipu ma nyago olemo mabeyo biro kethore.

13Kudho kod pedo ema biro gawore e puothe joga,

nimar ot ka ot ma yande mor nitie e dalau maduong’, nodong’ nono.

14Ji noring owe udi mabeyo madongodongo duto,

mi dala ma yande ji thothie nodong’ nono.

Nobed lek maber ni le mae thim,

kendo jamni bende nokwae.

Kuonde moting’ore mochiel motegno mag siro lweny

kod kuonde maboyo mag rito,

nolokre thim kuom ndalo mang’eny,

15nyaka chop roho moa e polo malo lor kuomwa.

Eka piny motwo nolokre puothe momew,

mi yien mabeyo dongie.

16Bang’e adiera gi tim makare nobedi e piny duto,

kuonde momew koda ka kuonde motimo ongoro,

17mi kue nosik nyaka chieng’, kendo luoro ok nobedie.

18Kamano joga nobed e piny mokue,

ka gidak gi mor, ma onge koko.

19Tik gode ma otimo bungu nobed mang’ich maber,

kendo mier manie pap nobed gi kue.

20Koro mano kaka unubed mamor,

ka ng’ato ka ng’ato kuomu chwoyo chambe e bath aora,

kendo weyo jambe wuotho awuotha kaka ohero!

Isaya 33

Ruoth Nyasaye biro kelo warruok

1Yaye unune malit un jo-Asuria!

Useketho gik moko, to un pok okethu.

Bende usendhogo ji, to un pok ondhogu.

To koro ka usetieko ketho gik moko,

to uun ema ibiro kethu,

kendo ka utieko ndhogo ji,

to un ema ibiro ndhogu.

2A Ruoth Nyasaye, wan too kechwa nimar wageno kuomi.

Yie imiwa teko okinyi kokinyi,

kendo reswa e kinde mar masira.

3Ka ji owinjo kiting’o dwondi, mi imor, to giringo,

kendo ka ia malo, to ogendini ke.

4Mwandugi noyaki, mi tieki,

mana kaka bonyo nang’o lum, mi tieki.

Adier, ji nopot kuomgi mana ka det bonyo.

5Ruoth Nyasaye duong’ moloyo, nikech odak e polo malo.

Opong’o Sayun gi adiera kod tim makare,

6kendo ubiro yiengoru kuome e ndalou duto.

Rieko gi ng’eyo ema kelo resruok,

kendo luor ma oluorgo Ruoth Nyasaye e mwandune!

7Neuru kaka thuondu ywak e wang’yore.

Adier, joote museoro mondo odwar kue, ywak malit.

8Yore madongo odong’ nono; jowuoth ok luwgi.

Singruok duto okethi, kendo winjruok motim ok dew.

Dhano bende ok kwan ka gimoro.

9Piny ywak, kendo dok chien.

Lebanon two, kendo kethore

Sharon bende olokore thim,

kendo Bashan gi Karmel oyaki modong’ nono.

10Ruoth Nyasaye wacho ni jo-Asuria niya,

"Koro abiro a malo mondo anyis duong’na maler.

11Gik ma uchano timo gin gik manono,

kendo yamo maliet ka mach biro tiekou pep.

12Ogendini nokethi chuth, mi lokre pidhe mag choka,

kendo ginichal gi kudho mobeti, mi owang’ e mach.

13Un mudak kuonde maboyo, winjuru gima asetimo.

To un ma un machiegni, yieru ni aratego."

14Joricho modak Sayun biro tetni ka luoro omako.

Adier, joma ok dew Nyasaye kihondko nomaki,

mi ginipenjre niya, "Bende nitie ng’ato kuomwa

manyalo dak gi mach mawang’o gik moko duto?

Koso en ng’a ma didag gi mach maliel nyaka chieng’?"

15Ng’atno nyakaa bed mana ng’at ma timbene oriere,

kendo ma wacho adiera,

bende ma ok dwar mwandu miyudo gi malang’,

kendo ma riembo asoya kucha,

bende ma dino ite ni weche mag chwero remo,

kendo ma umo wang’e ni timbe mamono.

16Ng’at ma kamano nodag kama oting’ore mokue.

Got mabor motimo lwendni ema nobed kare mar g’eng’ruok,

kendo enobed koyudo chiemo gi pi morome.

17Enone Ruoth gi duong’ne duto,

kendo norang piny moyarore malach.

18Chunye nonyise gik machon,

kendo nopar kaka ne oluoro wasigu

mane ochung’ e tok ohinga mar dalagi,

ka chano kaka dimwom ohingano, mi yakgi.

19Ok enochak one oganda mager ma dhogi tek winjo,

kendo mawuoyo kabodho wach ma ok winjreno.

20Ka orango Sayun, dala mwatimoe sewni,

to enone ni en dala man gi kue.

Ee, kong’iyo Jerusalem,

to enone ni ochalo gi hema ma ok tungni,

ma loyene ogur motegno

kendo ma kata tonde achiel ok ochot.

21Kanyo ema duong’ maler mar Ruoth Nyasaye nonenree

Enochalnwa aora malach man gi bade mang’eny.

Onge yiedhi ma nokwang’ kanyo, kikiewo,

kata ma noringie gi tanga.

Tondegi ombekni ma ok nyal rido murungot, kata ywayo tanga,

22nimar Ruoth Nyasaye en jang’adnwa bura.

En e ruodhwa, ma ketonwa chik, kendo en ema noreswa.

23Bang’e ng’ama muofu kod ng’ama rang’ol

bende noyud pok kuom gik moyaki.

24Onge ng’at ma odak kuno ma nowach ni otuo,

kendo richo mag ji man kuno nong’wonnigi.

Isaya 34

Ruoth Nyasaye okecho gi Edom kod ogendini mamoko

1Un ugendini mae piny, biuru ka mondo uchik itu.

Piny ngima kod gimoro amora manie iye, mondo owinj wachna,

2nimar Ruoth Nyasaye nigi mirima mager kod ogendini duto,

kod jogi mag lweny.

Kuom mano osekuong’ogi ni mondo oneggi, mi tiekgi chuth.

3Jogi monegi nowe oko mak oyiki,

mi ringregi pong’ piny gi mifuolu,

kendo rembgi nobubni e gode.

4 E ndalono gik moko duto manie polo malo noleny, mi lal nono.

Polo bende nodol mana ka kalatas,

kendo sulue nolwar piny mana ka oboke moner,

kata ka olemo mochiek.

5 To ka ligangla mar Ruoth Nyasaye osetieko tichne e polo,

to obiro lwar kuom jo-Edom,

ma en oganda ma osekuong’o mondo otieki.

6Ligangla mar Ruoth Nyasaye notim remo lilo,

kendo boche nogawre kuome,

mana ka gima gin boche mag nyiroke imbe,

kod remb rombe gi diek mitimogo misango,

nimar Ruoth Nyasaye biro timo misango Bozra, dala Edom.

Ee, obiro neko malich e piny Edom.

7To kar nego jope, to ruodhi ema obiro nego, kendo kar nego ruedhi,

to oganda mar joma rateke ema nonegi,

mi remo pong’ piny, kendo piny leny nikech boche,

8nimar Ruoth Nyasaye oseketo chieng’ ma obiro chuloe kuor.

Adier, oseketo higa ma nokumie jo-Edom

kuom gima ne gitimo ni Sayun.

9Aore mag Edom nolokre lam,

kendo lowo man kuno nolokre mach lilo,

10 mi pinyno lokre lam maliel otieno gi odiechieng’,

ma ok nyal negi, bende iro nodumie mochwere.

Enodong’ thim kuom higni gi higni,

kendo onge ng’ama nochak oluw kuno.

11Nobed kama otenga gi chiew gi tula kod agak ema odakie.

Ruoth Nyasaye nopim pinyno, mi oyud ni oromo gi kethoo,

omiyo enodog’ nono.

12Onge ruoth ma noti pinyno, bende jodonge norum pep.

13Kudho ema noyugno e udi madongodongo man kuno,

kendo aila kod pedo nogawre e mier mage mochiel gi ohinga.

Enobed piny marach ma ondiegi ema nitie,

kendo ma tula ema odakie.

14Le mae thim kod ondiegi norom kuno,

kendo kanyo ema jochiende noyudree.

Gik malich mag otieno nodag kanyo,

mi yud kar yueyo.

15Aywer noger ode kuno,

mi nywolie tonge, kendo toye nyithindo.

Noumgi gi buombe mondo kik gimoro chamgi.

Otenga bende nochokre kuno, moro ka moro gi wadgi.

16Somuru kitap Ruoth Nyasaye,

to ubiro yudo ni onge achiel kuom gigo ma nobed maonge,

kendo roho mare ema nochokgi.

17En ema oseyiero ni moro ka moro kare,

kendo osepogonigi piny, kipimo gi tol.

Pinyno nobed margi nyaka chieng’,

kendo ginidagie tieng’ gi tieng’.

Isaya 35

Gueth ma Ruoth Nyasaye guedhogo Israel

1Thimbe kod pinje motwo nobed mamor,

kendo maupe mabeyo nothiew kuondego.

2Ee, ginithiew mang’eny, kendo piny nopong’ gi wende mor.

Kuonde ma yande otwo nobed mang’ich

mana ka gode mag Lebanon,

kata ka lege mabeyo mag Sharon kod mag got Karmel,

kendo jo-Israel none duong’ maler mar Ruoth Nyasachgi.

3 Teguru bede mayomyom,

kendo rieuru chong monyosore,

4bende nyisuru chuny mool niya,

"Beduru motegno, kendo kik ubed maluor.

Neuru! Nyasachu biro mondo ochul kuor.

Ee, obiro mondo okum wasiku kaka owinjore, kendo oresu."

5 Bang’e muofni nonen, kendo joma itgi odino nowinj wach.

6Rang’onde bende nochikre ka nyidiek,

kendo momni nower gi mor,

nimar pi nobubni e piny motwo,

kendo aore nobed ka molie.

7Lop kuoyo ma yande chieng’ oowo gi liet

nolokre dago mar pi,

kendo sokni nowuog e lowo motwo,

mi kuonde ma yande ondiegi ema odakie

bed kuonde ma lum gi odundu gi togo dongoe.

8Wang’yo maduong’ nobed e thimno,

kendo noluonge ni, ‘Wang’yo Maler’

Joma ok ler gi joma ofuwo ok nowuothie.

9Sibuoche ok nodhi kuno,

kendo onge kata mana ondiek mager

ma nosud machiegni kode.

To yorno ema joma Ruoth Nyasaye osewaro nowuothie.

10Adier, joma Ruoth Nyasaye osereso noluw yorno,

ka duogo dala.

Ginidonj Sayun ka gikok gi mor kendo ka giil,

to kuyo gi parruok nolal nono.

Isaya 36

Senakerib omonjo Juda

(2 Ruodhi 18.13-37; 2 Weche mag Ndalo 32.1-19)

1E higa mar apar gang’wen, mar loch Hezekia, Senakerib ruodh Asuria
nomonjo miech Juda mochiel motegno duto, mokawo. 2Ne ooro Rabshake kod
oganda lweny mang’ongo ka en Lakish mondo odhi Jerusalem ir ruoth
Hezekia. Kane Rabshake ochopo kuno, ne ochung’ but fereji magolo pi e
yawo mamalo man yo mochiko puodho milyuongo ni Pwoth Jalwok Lewni.
3Eliakim wuod Hilkia ma jaduong’ od ruoth, gi Shebna jagoro, kod Joa
wuod Asa jachan weche mag piny ne jowuok modhi ire kanyo. 4Eka Rabshake
nowachonigi niya, "Nyisuru Hezekia ni ruoth maduong’ ma ruodh Asuria
owacho kama: ‘Ere gima omiyo idhialori kamano? 5In iparo ni weche awecha
nyalo lokore rieko kod teko miloyogo lweny? En ng’a ma igeno ni biro
konyi piem koda? 6Ang’eyo ni idhialori nikech jo-Misri, to nyaka ing’e
ni jo-Misri chalo gi odundu mobarore, ma ka ng’ato oyiengoree, to pilore
kendo chwowo lwete. Mano e kaka Farao, ruodh Misri, chalo, ni jogo duto
mogeno kuome!’ 7To kuwachona ni ugeno kuom Ruoth Nyasaye ma Nyasachu, to
donge en e Nyasaye ma Hezekia hembko gi kuonde mitimonee misengni,
kochiko jo-Juda gi jo-Jerusalem ni nyaka lem mana e nyim
kendo-mar-misango man Jerusalem kende?

8"Koro in Hezekia, singri ni ruodh Asuria ma atiyone! Ayie miyi farese
alufu ariyo kapo nono ni inyalo yudo joma idhogi! 9Ka jo-Misri ema igeno
ni biro konyi gi geche kod joidh farese, to ere kaka iparo ni dilo kata
mana achiel matinie moloyo kuom jotend lweny mag ruodha? 10Koso iparo ni
asebiro mana ni mondo amonj amonja Jerusalem, akethi, ka ok Ruoth
Nyasaye ema oyiena? Ng’eni Ruoth Nyasaye ema nowachona ni mondo abi
amonj pinyni akethi."

11Eka Eliakim gi Shebna kod Joa nowacho ni Rabshake niya, "Wasayi, yie
iwuo kodwa gi dho Aram, nikech en dhok mwang’eyo, to we wuoyo kodwa gi
dho Hibrania kae, nimar joma ni ewi ohinga nyalo winjowa." 12To Rabshake
ne odwokogi, ka penjogi niya, "Uparo ni un kod ruodhu kende ema ne
ruodha oora iru mondo awachnu wechegi? Ooyo, oora ir joma nie wi ohinga,
ma ochunore ni nyaka cham chiethgi, kendo madh lachgi giwegi, mana kaka
un bende unutim!" 13Bang’ mano nochung’ mokok gi dwol maduong’ gi dho
Hibrania niya, "Winjuru wach ruoth maduong’ ma ruodh Asuria! 14Owacho ni
kik uyie Hezekia wuondu, nikech ok onyal resou. 15Bende kik uwe ohou ni
mondo ugen kuom Ruoth Nyasaye, kowachonu ni, adier Ruoth Nyasaye ema
noresu, kendo ni ruodh Asuria ok nokaw dala maduong’ni. 16Kik uwinj wach
Hezekia, nimar ruodh Asuria owacho niya, ‘Winjreuru koda, mondo ubi ira,
mi ng’ato ka ng’ato kuomu nocham olemb mzabipe kod ng’ope, bende nomodh
pi e sokone owuon, 17nyaka chop abi mi agolu kendo ateru e piny machal
gi pinyuni. En piny ma cham gi mzabibu chiekie maber, kendo ma makati gi
divai ng’enyie. 18Tang’uru, nono to Hezekia owitou, kowuondou ni Ruoth
Nyasaye biro konyou. Bende nitie nyasach piny moro mosereso pinye e lwet
ruodh Asuria? 19Nyiseche mag Hamath gi Arpad ni kanye? Koso ere nyiseche
mag Sefarvaim? Bende ne gireso Samaria e lweta? 20Kuom nyiseche duto mag
pinjego, ere moro mosereso pinye e lweta, ma dimi upar ni Ruoth Nyasaye
nyalo reso Jerusalem e lweta?’ "

21To ji noling’ thi, ma onge ng’at modwoke wach kata achiel, nikech
ruoth Hezekia nosegolo chik ni kik dwoke. 22Eliakim wuod Hilkia ma
jaduong’ od ruoth, gi Shebna jagoro kod Joa wuod Asaf ma jachan weche
mag piny ne jobiro ir Hezekia, ka joyiecho lepgi, mi ginyise gima ne
Rabshake owacho.

Isaya 37

Nyasaye oreso piny Juda e lwet Senakerib

(2 Ruodhi 19.1-37; 2 Weche mag Ndalo 32.20-23)

1Kane ruoth Hezekia owinjo wechego, noyiecho lepe, mi orwako pien gugru,
kendo odhi e Od Ruoth Nyasaye. 2Nooro Eliakim ma jaduong’ ode, gi Shebna
ma jagoro kod jodolo madongo ir janabi Isaya wuod Amoz ka jorwako piende
gugru, 3mondo odhi owachne niya, "Hezekia owacho ni kawuono en chieng’
dhier gi kum kod wichkuot. Wachalo gi dhako ma muoch kayo, to onge muya
mocholgo nyathi. 4Nyalo bet ni Ruoth Nyasaye ma Nyasachi osewinjo weche
Rabshake, ma ruodh Asuria oseoro, mondo oyany Nyasaye Mangima. Omiyo
koro obiro kumo Rabshake nikech weche ma osewinjo ka Rabshake wachogo.
Kuom mano, in Isaya, lem ni jowa mapod odong’."

5Kamano, kane jodong ruoth Hezekia ochopo ir Isaya, mowachone wechego,
6ne odwokogi niya, "Dhiuru uwach ni ruodhu ni Ruoth Nyasaye owacho kama:
‘Kik iluor weche ma isewinjo ka ruodh Asuria yanyago 7nikech abiro miye
chuny man gi kibaji, ma kowinjo wach moro marach, to noring odog e
pinye, kuma nami onegee.’ "

8Rabshake nodok, moyudo ni ruodh Asuria osea Lakish, odhi monjo Libna.
Omiyoo nodhi ire kuno. 9To kane ruodh Asuria owinjo ni Tirhaka ruodh
Ethiopia obiro monje, nochako oro joote ir Hezekia ruodh Juda kowacho
niya, 10"Kik iyie Nyasachi migeno kuomeno wuondi ni ruodh Asuria ok
nokaw Jerusalem. 11Chutho, isewinjo kaka ruodhi mag Asuria oseketho
pinje mane gikedogo chuth. To koro iparo ni in ema dikwo? 12Kwerena
nonego jo-Gozan gi jo-Haran gi jo-Rezef kod jo-Eden ma nodak Telasar.
Koro dak ne nyisechegi okonyogi? 13Koso ere ruodhi mag Hamath gi Arpad
gi Sefarvaim gi Hena kod Iva?"

14Hezekia nokawo barua mane joote okelone, mi osomo. Bang’e ne odhi e
Hekalu, mi oyaro baruano e nyim Ruoth Nyasaye, 15kokwaye niya, 16"A
Ruoth Nyasaye Manyalo Gik Moko Duto, ma Nyasach Israel, mobet ewi kerubi
kaka ruoth bet e komduong’ne, in kendi e Nyasach ogendini duto mae piny,
kendo in ema nichueyo polo gi piny. 17A Ruoth Nyasaye, chik iti mondo
iwinji, kendo iyaw wang’i mondo inen. Winj weche ma Senakerib yanyigo,
in Nyasaye Mangima! 18A Ruoth Nyasaye, en adier ni ruodhi mag Asuria
oseketho pinje duto, 19mi gibolo nyisechegi e mach, kendo gisekethogi
chuth, nimar ne ok gin nyiseche kata matin, to mana tich dhano molos gi
yath kata gi kidi. 20To koro Ruoth Nyasaye ma Nyasachwa, reswa e lwet
Senakerib, mondo ogendini duto mae piny ong’e ni in kendi e Nyasaye."

21Eka Isaya wuod Amoz nooro ni Hezekia wach niya, "Ruoth Nyasaye ma
Nyasach Israel owacho ni osewinjo lemo mikwayego nikech wach ma
Senakerib ruodh Asuria osesiemigo, 22omiyo osewuoyo kuom Senakerib kama:

In Senakerib, dala Sayun ochayi kendo jari!

Ee, dala Sayun twenyoni ume!

23To koro in, en ng’ano ma isejaro kendo iyanyo?

Koso en ng’a ma isekokne ka ijowo wang’i?

Nyaka ing’e ni en Ng’ama Ler mar Israel!

24Isejaro Ruoth Nyasaye gi dho jooteni, kiwacho niya,

‘Aseidho gode maboyo mag Lebanon, mi achopo midimidi,

ka an gi gechena mag lweny mang’eny mokadho akwana.

Bende asetong’o yiend sida madongo,

kod yiend saipras mabeyo man kuno.

Asechopo nyaka e chuny bungu, kama ni iye mogik,

kendo ma yien odichie.

25Asekunyo sokni, mi amodho pi pinje mamoko.

Bende aore mag Misri noduono, ka anyonogi gi tienda!’

26To in Senakerib, kata obedo ni iwacho kamano,

donge ing’eyo ni an Ruoth Nyasaye ema ne achano chon mondo gigo otimre?.

Adier, ne achanogi chon, to koro amiyo gitimore.

An ema ne achano mondo imuk mier mochiel motegno, olokre gundni,

27ma joma odakie chalo gi lum ma e pap, maonge gi teko,

kata ka lum matwi e tat ot, to ner kapok odongo,

nimar ne gionge gi teko,

kendo ne ging’eng’ ka luoro omakogi.

28To ang’eyo timbeni duto:

ang’eyo kata ka ichung’, kata ka ibet piny,

kata kiwuok, kata kiduogo dala.

29Asewinjo kaka iyanya malich, kendo kaka isungori,

omiyo abiro keto mbedo e umi, kod rajaki e dhogi,

mondo awichi idog thuru gi yo mane ibirogo.

30To winji, in Hezekia, ranyisi ma amiyi ema:

E higa mokwongoni, unucham gik matwi kendgi,

kendo e higa mar ariyo unucham orowe moloth e higa mokwongono,

to e higa mar adek unuket kodhi, kendo unuka cham.

Bende unupidh mzabibu, bende unucham olembgi.

31Jo-Juda modong’ nochal gi yath

ma tero tiendene piny, kendo nyago olemo e bedene,

32nimar joma nok modong’ nowuog Jerusalem.

Adier, oganda mar joma otony noa e got Sayun.

Ruoth Nyasaye Manyalo Gik Moko Duto

oseketo chunye mondo otim kamano.

33Kuom mano, Ruoth Nyasaye owuoyo kuom ruodh Asuria kama:

"Ok nodonj e dala Jerusalem,

kendo ok nobaye gi asere,

kata monjogo koting’o kuot ok nomonje.

Bende ok nong’ing pith mondo oidhgo ohingane.

34Enodog gi yo ma nobirogo, to ok nodonj Jerusalem,

35nimar anaked ni dalani mondo aresi,

nikech nyinga, kendo nikech Daudi jatichna."

36Malaika mar Ruoth Nyasaye nodhi monego jo-Asuria alufu mia achiel gi
piero aboro gabich (185,000) e kambigi, kendo kane ji ochiew gokinyi, to
ringre joma otho ema ne ginwang’o kopie piny. 37Mano omiyo Senakerib
ruodh Asuria noa kuno, mi odok Nineve, odakie. 38To chieng’ moro, kane
oyudo olemo e od Nisrok nyasache, yawuote ma Adramelek gi Sharezer
nobiro monege. Bang’e ne giringo, mi gidhi e piny Ararat, to Esarhadon
nodoko ruoth kar Senakerib wuon mare.

Isaya 38

Tuo omako Hezekia

(2 Ruodhi 20.1-11; 2 Weche mag Ndalo 32.24-26)

1E ndalogo, Hezekia ne tuo, kendo ohewore. Janabi Isaya wuod Amoz nobiro
ire, mowachone niya, "Ruoth Nyasaye owacho ni mondo ilam mwanduni ni
yawuoti, nimar ibiro tho, ok nikwo." 2Kane Hezekia owinjo kamano,
nolokore mong’iyo kor ot, kokwayo Ruoth Nyasaye niya, 3"A Ruoth Nyasaye
asayi; parie kaka asewuotho e nyimi gi adiera kod chuny mobidhore, ka
atimo gik malong’oni." Eka ne oywak malit! 4Bang’e wach Ruoth Nyasaye
nobiro ni Isaya niya, 5"Dhiyo iwach ni Hezekia ni Ruoth Nyasaye ma
Nyasach Daudi kwaru owacho kama: ‘Asewinjo kwayoni, kendo aseneno pi
wang’i. 6Omiyo abiro medi ndalo moromo higni apar gabich, bende abiro
resi kaachiel gi dala Jerusalem e lwet ruodh Asuria, kendo abiro rito
dalani.’ " Eka Isaya ne owacho ni jood Hezekia ni mondo okel ng’owo
moswagi, omwon e bur mokuodo Hezekia. Ne gitimo kamano, mi bur nochango.

Bang’ mano, Hezekia nopenjo niya: Ere gima biro bedona ranyisi ni abiro
dhi e Od Ruoth Nyasaye? 7To Isaya nodwoke ni, "Ranyisi ma Ruoth Nyasaye
onyisigo ni obiro timo gima osewacho e ma: 8Rang ane tipo mar wang’
chieng’ manie raidhi mar dhood Ahaz. Abiro dwoko tipono chien ondamo
apar." Kamano wang’chieng’ nodok chien ondamo apar e raidhi mane oyudo
oselorie.

9Koro weche mag Hezekia ruodh Juda mane ondiki ka osechango e magi:

10"Ne aparo ni abiro tho kapod atin,

kendo ni abiro tieko ndalona duto e piny joma otho.

11Ne awacho niya:

Ok anachak aneni A Ruoth Nyasaye, e piny joma ngima,

bende ok nachak ane dhano gi wang’a kaka joma ngima neno.

12Osepudh oda, mi owit kucha,

mana kaka ipudho kiru mar jakwath.

A Ruoth Nyasaye, iseng’ado ngimana machiek

mana kaka jatueng’o dolo usi, kendo ng’ado.

Isanda, chakre okinyi nyaka odhiambo,

13kendo aywak ka an gi rem malit nyaka piny ru.

Chokena duto otur, mana ka gima sibuor ema oturo.

Adier, isanda, chakre okinyi nyaka odhiambo,

14omiyo aywak mana ka opija kata akuru,

kendo wengena otho bo kuom rango malo.

A Ruoth Nyasaye, winj ywakna mondo ibed jawarna.

15Ere kaka dater ywakna ni Ruoth Nyasaye?

Koso en ang’o ma dawachne,

ka en owuon ema osetimona gigi duto,

nikech chandruok ma chunya nigo.

16To pod chunya nobed mana kodi, A Ruoth Nyasaye.

In ema imiyo chunya yueyo.

Duoga iri mondo abed mangima.

17Chutho, koro aseneno ni chandruok duto mane aseyudo konya,

nimar iseresa e tho nikech herani.

Bende isewito richona duto ka dieng’eyi.

18Piny joma otho ok nyal goyoni erokamano!

Adier, joma otho ok nyal paki.

Chutho, joma osedhi e bur ok nyal geno adiera mari.

19To joma ngima kende ema nyalo goyoni erokamano

kaka agoyoni kawuononi.

Wuone bende nyiso yawuotgi adiera mari, A Nyasaye.

20Ruoth Nyasaye oikore mondo oresa!

Kuom mano, waweruru wende pak,

ka wagoyo thumbe e Od Ruoth Nyasaye

e ndalo duto mag ngimawa."

Isaya 39

Hezekia oyudo joote moa Babulon

(2 Ruodhi 20.12-19; 2 Weche mag Ndalo 32.27-31)

1E ndalo Merodak-baladan wuod Baladan, ma ruodh Babulon, nooro joote ir
Hezekia gi barupe kod mich, nikech ne owinjo ni yande otuo, to koro
osedoko mangima. 2Hezekia norwako jootego, monyisogi mwandune duto mane
ni e ode mar keno, kaka fedha gi dhahabu gi gik mang’ue ng’ar, gi mo ma
nengone tek kod gilweny, kaachiel gi gik moko duto mane ni kuonde
kanone. Onge gimoro amora e ode kata e pinye mane ok onyisogi.

3To bang’e janabi Isaya nobiro ir ruoth Hezekia, mopenjee niya, "Jogi oa
kanye? To wach ang’o mokelogi?" Hezekia nodwoke ni, "Gia e piny Babulon,
kuma bor." 4Janabi Isaya nomedo penje niya, "To ang’o ma gineno e odi?"
Hezekia nodwoke ni, "Giseneno gik moko duto manie oda. Onge gimoro amora
modong’ mak anyisogi e kuonde kenona." 5Bang’ mano Isaya nowacho ni
Hezekia niya, "Winj wach Ruoth Nyasaye Manyalo Gik Moko Duto. 6Ndalo
biro ma gik moko duto manie odi, ma kwereni osekano nyaka chil kawuono,
noter Babulon. Bende Ruoth Nyasaye omedo wacho ni onge gima nodong’ kata
achiel mak oter. 7Yawuoti moko nolok wasumbini. Adier moko kuom yawuoti
hie nolok wasumbni mabuoch e od ruodh Babulon." 8Hezekia ne odwoke niya,
"Wach Ruoth Nyasaye ma isenyisa ber." To ne odwoke kamano, koparo ni en
to kue biro siko e ndalone duto.

Isaya 40

Weche mane Ruoth Nyasaye ohoyogo chuny jo-Jerusalem

1Nyasachu wacho kama:

"Houru chuny joga! Hogiuru!

2Wuouru gi jo-Jerusalem gi muolo,

kuwachonigi ni gisetieko ndalogi mag tuech,

kendo ni osekumgi moromo.

Ruoth Nyasaye osekumogi nyadiriyo kuom richogi duto."

3 Dwol moro kok niya,

"Losuru ni Ruoth Nyasaye yo e thim.

Losuru ni Nyasachwa ndara mopie e piny motwo.

4Hohni duto nobugi

kendo gode duto nopie.

Yore motimo gogni bende nobed maler,

kendo kuonde motimo gode nobed pewe.

5Eka duong’ maler mar Ruoth Nyasaye nofwenyre,

mi ji duto nonene kaachiel,

nimar Ruoth Nyasaye owuon ema owacho kamano."

6 Dwol moro wacho niya, "Ting’ dwondi iwuo."

To moro dwoko ni, "Ere gima dawachi?"

"Wach niya, ‘Dhano ka dhano chalo gi lum,

kendo berne duto chalo gi maua manie pap.

7Lum ner, kendo maua two,

ka much Ruoth Nyasaye okudhogi.

Chutho, dhano chalo gi lum.

8Adier, lum two, maua bende ner,

to wach Nyasachwa to osiko nyaka chieng’.’ "

9In mikelo ni Sayun wach maber,

idh wi got mabor, kendo ikogi matek.

Ee, in mikelo ni Jerusalem wach maber,

ting’ dwondi, ikogi matek ka ok iluor,

kiwacho ni miech Juda niya, "Eri, Nyasachu ni ka."

10 Ng’euru ni Ruoth Nyasaye biro gi teko.

Obiro loyo piny gi tekone maduong’

neuru, obiro gi joge mogonyo e lweny ka wuotho e nyime,

ka gik moyako.

11 Ochalo jakwath ma sembo jambe,

koting’o nyirombe e bade, kendo oriwogi e kore,

kotelo ni mago man gi nyithindo, kotero modho.

Nyasach Israel ok pim gi nyasaye moro

12En ng’a mane opimo pi nembe e chuny lwete,

kata mane opimo duong’ mar polo gi lith lwete?

En ng’a mane opimo lowo duto manie piny,

kata mane opimo gode madongo gi matindo e ratil

mak mana Ruoth Nyasaye?

13 Ere ng’at ma oseng’ado ni Ruoth Nyasaye rieko,

kata mosechung’ e dire ka puonje?

14Bende Ruoth Nyasaye osedwaroe rieko moro kuom ng’ato,

kata dwaro ni mondo ng’ato opuonje adiera kod yore mabeyo?

Ooyo, ok osetimo kamano,

15nikech ogendini duto mag piny ok gimoro kipimo kode.

Giromre mana gi pi maton kaa e dapi,

kata ka buru momoko e ratil.

Adier, chulni gi dhonembe duto yotne mana ka muya!

16Yien duto manie piny Lebanon,

kaachiel gi le duto man kuno,

ok nyal romo timonego misango miwang’o pep.

17Ogendini duto ok gimoro e nyime.

Okwanogi ka gik manono ma onge tich.

18 En ng’a ma dipim gi Nyasaye?

Koso ang’o ma diwachi ni chal kode?

19Dochal gi kido ma ng’ato ochueyo,

kendo ma jatheth dhahabu obawo gi dhahabu,

mi othedhone thiwni mag fedha koso?

20Koso dochal gi yien maber ma ok tow ma ng’ato oyiero,

mi oluongo japecho molony

mondo olosnego kido mopa ma ok nyal podho?

21Donge ung’eyo, koso pok uwinjo,

22ni Nyasaye obet e polo malo,

kendo ni joma odak e piny chalone mana dede.

Ok osewachnu kamano chakre chon?

Koso pok uparo nyaka ne chue piny

ni en ema ne oyaro polo mana ka pasia,

kendo ogure mana ka hema midakie?

23Odwoko ruodhi gi jotelo duto piny, mi lokre gima nono.

24Ka okudho muya kuomgi, to giner,

mi kalausi dhi kodgi mana ka mihudhi,

nimar gichalo gi kodhi mokom machiegni,

ma tiendegi pok ochwowo lowo.

25Ng’ama Ler penjo niya,

"To koro en ng’a ma duporago?

Koso ere ng’ama dirom koda?

26Ting’uru wengeu malo e polo,

mondo upar ane ng’ama ne ochueyo gigo duto.

Donge en mana Jal mane otelo ni oganda mar sulue,

ka oluongo moro ka moro gi nyinge,

mana ka gima en jaduong’ lweny motelo ni jolwenje?

Tekone maduong’ malich omiyo onge kata mana sulue achiel

ma ok ochung’ kare.

27Un jo-Israel ma nyikwa Jakobo, ere gima omiyo ung’ur,

kuwacho niya, "Ruoth Nyasaye ok ne yorewa,

kendo ok ong’adnwa bura maber"?

28Donge ung’eyo, koso pok uwinjo,

ni Ruoth Nyasaye ma Nyasaye mochwere,

kendo ma Jachuech piny malichni duto,

ok ol, kendo ok nyosre?

Parone tut, ma odhiero dhano ng’eyo.

29En ema omiyo joma ool teko.

Adier, omedo muya ni joma tekogi orumo.

30Joma tindo nyalo ol, mi nyosre,

kata mana yawuowi mopong’ bende

nyalo chwanyore, mi podhi.

31To joma ogeno kuom Ruoth Nyasaye, tekogi noduogi.

Ginihu ka ongo, mana ka gima gin gi buombegi,

kendo giniringi, to ok giniol,

bende giniwuothi, to tekregi ok norum.

Isaya 41

Nyasaye osingore ni obiro guedho jo-Israel

1Un pinje mae dhonembe, kod chulni chikuru itu,

ka uling’ thi e nyima.

Ogendini mondo obi abia!

Gibi abia machiegni mondo giwuo ane.

Waduto wanadonj kaachiel kama ing’adoe bura.

2Ng’at moa yo wuok chieng’,

ma locho kamoro amora modhiye cha, ere ng’ama okele?

Koso en ng’a moketo ogendini e lwete,

kendo miyo oloyo ruodhi mi onyon piny?

Okeyogi gi liganglane mana ka buru,

kendo oriembogi gi asere, mana ka mihudhi ma yamo tero.

3Olawogi koriembogi matek mana ka gima ohuyo,

to en okadho maber mak ohinyore.

4To koro apenjo ni, mano en tij ng’a?

Koso en ng’a mamiyo mago duto timore?

En ng’a mamiyo tienge luwore nyaka ne piny chakre?

En mana an, Ruoth Nyasaye.

An ema akwongo, kendo anie nyamgiko.

5Pinje mae dhonembe kod chulni osewinjo wachno,

modoko maluor,

kendo ji duto kirni, chakre tung’ piny nyaka tung’ piny.

6Ng’ato ka ng’ato konyo wadgi,

kendo jiwe, kawacho ni mondo obed gi chir.

7Kamano japecho jiwo jathedh dhahabu,

kaloso nyasaye manono,

kendo jal matiyo gi nyundo jiwo jal ma goyo musmal

kawacho ni tich riwo nyinyo osetim maber.

Eka oguro nyasaye manono gi musmal

mondo kik oyiengni.

8 To un jo-Israel jotichna,

aseyierou, mi agolou e giko piny kuonde mane untie.

Adier, un nyikwa Jakobo ma aseyiero,

kendo ma koth Ibrahim osiepna,

9ne aluongou mondo ua kuonde maboyo.

Aseluongou ni jotichna,

kendo aseyierou ma ok awitou.

10Kik uluor gimoro nikech an kodu.

Kik kibaji gou, nimar an e Nyasachu.

Amiyou teko, kendo akonyou,

bende asirou gi bada ma korachwich ma alochogo.

11Koro neuru! Jogu duto ma mon kodu wigi biro kuot, mi gidhier nono.

Adier, jogo duto ma kedo kodu norum mi lal nono.

12Unudwar wasikugo, to ok unuyudgi.

Chutho, jogo mane kedo kodu ok nobed gimoro kata matin,

13nikech an Ruoth Nyasaye ma Nyasachu ema amako badu ma korachwich,

kendo awachonu niya,

"Kik ubed maluor, nimar an ema akonyou."

14In oganda Jakobo, in kudni akuda, to kik ibed maluor.

Yaye, in Israel ma onge ndhathe, kik kibaji goyi.

An Ruoth Nyasaye ema awacho kamano.

15Neuru! Abiro miyo uchalo gi gir diemo ngano manyien ma lekene bitho.

Unumuk gode madongo gi matindo, kutoyogi matindotindo, mi gilokre
mihudhi.

16Unupiedhgi mi yamo notergi mabor, kendo kalausi nokegi.

To un to unubed mamor,

nikech Ruoth Nyasaye ma Ng’ama Ler mar Israel.

17Joma odhier kod joma chandore manyo pi, to ok ginwang’,

omiyo dwondgi otwo nikech riyo,

to an Ruoth Nyasaye abiro dwoko kwayogi.

Adier, an Nyasach Israel ok najwang’gi.

18Abiro miyo aore wuogi kuonde motwo motimo kwoyo, kendo sokni tuchi e
holni.

Bende abiro miyo yewni bedi e piny motimo ongoro,

mi pi bubni e piny motwo.

19Abiro pidho yien mopogore opogore kuonde motwo,

20mondo ji duto one kendo ong’e ni,

Ruoth Nyasaye, ma Ng’ama Ler mar Israel ema osetimo kamano.

Ruoth Nyasaye charo nyiseche manono

21Ruoth Nyasaye ma Ruodh joka Jakobo wacho niya,

"Biuru, uwach wachu ane.

22Nyisecheu mondo obi onyiswa ane gik matimore.

Onego ginyiswa ane tiend gik mane osetimore.

23Nyiswauru ane gik mabiro timore e kinde mabiro,

mondo wayie ni kara un nyiseche adier.

Timuru ane gimoro, maber kata marach,

manyalo miyo wang’eng’ mi wadhier nono.

24To en adier ni ok unyal gimoro,

kendo gik mutimo onge tich.

Bende ng’ato ang’ata ma kwanou ka nyisechene en raura ka un!"

25An to aseluongo ng’ato yo nyandwat ma yo wuok chieng’ mondo obi.

En ng’at mabiro lama.

Enonyon ruodhi mana ka lowo mimwonogo ot,

kendo nonywasgi mana kaka jachuech nywaso lop agulu.

26En ng’a, mane okoro wachno, ni mondo wang’e?

Koso en ng’a mane onyisowa chon ni wachno biro timore,

mondo wayie ni en adier?.

Onge ng’ato mane ohule, kata mane owuoyo kuome.

Adier, wecheu ne ok owinji kata matin.

27Ne asenyiso jo-Sayun chon ni, "Ero gibiro,"

kendo ne aoro ni Jerusalem jaote materonigi wach maber.

28To kane arango nyisecheu,

to ne ok aneno moro manyalo dwoko penjona.

29Neyeuru kaka gin gik manono.

Gimoro amora ma gitimo onge tich.

Nyisechego in mana yamo makudho!

Isaya 42

Jatich Ruoth Nyasaye

1 Neuru! Ma e jatichna ma atayo.

En ng’at ma aseyiero, kendo ma chunya morgo.

Aseketo roho mara kuome,

omiyo obiro kelo adiera ni ogendini.

2Ok nokogi, kata nduru ok nogo,

dwonde bende ok nowinji e yore.

3Kata mana odundu motore ok notur mi owiti ka gima nono,

bende ok nosim kata mana taya maliel marachrach,

to enong’ad bura mana gi adiera.

4Ok nochwanyre kata chunye ok nonyosre

to enokel adiera e piny,

kendo pinje manie dhonembe rito mondo chikne obi.

5 Ruoth Nyasaye mane ochueyo polo mi oyaro,

kendo ochueyo piny gi gik mangima duto mantie,

mi ochiwo muya ni joma odakie kod gik moko duto mangima,

wacho kama:

6 "An Ruoth Nyasaye, aseluongi

ni mondo itim gima kelo resruok.

Asemako lweti mondo ariti,

kendo anami ibed ng’at ma kelo singruok e kinda gi ji,

7mondo iyaw wenge muofni

kendo igol joma otue e mudho kuma gidakie.

8An e Ruoth Nyasaye, kendo mano e nyinga.

Ok ayie mondo duong’ ma imiya omi nyasaye moro machielo,

bende ok ayie mondo pak mipakago opakgo gik ma opa.

9Neuru kaka gik mane akoro osetimore.

To koro anyisou gik manyien ma biro timore. Adier, ahulonugi kapok
gitimore."

Pak mipakogo Ruoth Nyasaye kuom reso ji

10Weruru ni Ruoth Nyasaye wer manyien,

kupako nyinge e piny duto.

Un mukwang’ e nam, pakeuru kaachiel gi gik manie nam.

11Thim, kod mier man kuno, mondo obed mamor,

kaachiel gi kuonde dak mag jo-Arabu ma Kedar.

Un joma odak Sela, koguru gi mor ewi gode.

12Un duto mudak e dhonembe gi chulni, pakeuru.

Kamano ji duto mondo omi Ruoth Nyasaye duong’.

13Ruoth Nyasaye biro wuok oko ka thwon maratego.

Enobed gi mirima mager mana ka jalweny,

kendo enokogi ka ogoyo sigich lweny, mi olo wasike.

14An Ruoth Nyasaye, aseling’ kuom ndalo mang’eny,

ka abedo gi kue, kendo ka aterora mos,

to koro abiro ywak ka dhako ma muoch kayo,

ka aomo chunya, kendo agamo yueyo.

15Anatiek gik moko duto manie gode,

ka amiyo gik mang’ich duto man kuno two.

Anami aore lokre kuonde motwo, kendo adwon yewni duto.

16Bang’e anatel ni muofni e wuodhgi,

ka amiyo giluwo yore ma ok ging’eyo.

Mudho ma giwuothoe analoknigi ler,

kendo anarie yore mobam ma giluwo.

Mago duto natim mak ok aweyo moro mak atimo.

17To joma ogeno mana kuom gik mopa,

ma luongo gik maket ka nyisechegi,

noyud wichkuot, kendo nodwok chien.

Kum mane okumgo jo-Israel ne ok opuonjogi gimoro

18Un joma itgi odino, koro winjuru!

Yaye un muofni, ranguru mondo unen!

19Ere muofu maloyou, un jo-Israel jotichna?

Kata ere ng’ama ite odino moloyou, un jootena ma aoro?

Koso ere muofu maloyou un joma atimogo singruok mar kue,

kata ma ite odino maloyou un jotich Ruoth Nyasaye?

20Useneno gik mathoth, to ok udewgi.

Un gi it, to onge gima uwinjo.

21Ruoth Nyasaye noneno ni ber mondo chikne obed gi duong’,

mondo adierane olandre.

22To kata kamano jogi gin joma oyaki, kendo oter e tuech.

Giduto gisenyumore e obadho mokunynigi,

mi gilal e ut tuech.

Omakgi, mi odhi kodgi mana ka gima gin gik moyaki,

ma onge ng’ama nyalo resogi,

kata wacho ni mondo odwokgi.

23Un joma nyalo winjo wach, chikuru itu uwinji.

Ee, chakre kawuono, chikuru itu.

24En ng’a, mane ochiwo jo-Israel ma nyikwa Jakobo e lwet joyeko?

Donge en Ruoth Nyasaye?

Ne giketho e nyime, mi gitamore luwo yorene,

kendo gidagi rito chikne.

25Mano ema omiyo noolo mirimbe mager kuom jo-Israel,

kokelonigi lweny maliet ka mach.

Ne olworogi gi mach koni gi koni,

to ne ok giwinjo tiend kumno.

Adier, ne orewogi, to kata kamano ne ok gidewo.

Isaya 43

Ruoth Nyasaye kende e Jawar

1Un jo-Israel ma nyikwa Jakobo,

Ruoth Nyasaye mane otimou oganda wacho kama:

"Kik ubed maluor nikech asewarou.

Aseluongou gi nyingu, omiyo un joga awuon.

2Ka ukadho e pige matut, to an kodu.

Adier, ka ng’ado aore, to ok giniteru,

bende kata ka uwuotho e mach mang’ang’ni to ok unuwang’,

3nimar an Ruoth Nyasaye ma Nyasachu,

ma Ng’ama Ler mar Israel, kendo ma jaresu.

Achiwo Misri gi Ethiopia kod Seba mondo awarugo.

4Akwanou ka gima nengone tek,

bende un joma ogen, ma ahero,

omiyo achiwo pinje moko mondo awarugo.

Adier, achiwo jomoko nono mondo aresgo ngimau.

5An kodu, omiyo kik ubed maluor.

Abiro chokou,

ka agolou yo wuokchieng’ gi yo podho chieng’,

kaachiel gi nyithindu.

6Abiro wacho ni jo-nyandwat ni mondo oweu.

Jo-milambo to abiro nyiso niya, "Kik ugeng’nigi,

7to keluru yawuota gi nyiga, kugolo kuonde maboyo.

Adier, kelgiuru kugologi e tung’ piny koni gi koni.

Chutho, keluru ji duto ma iluongo gi nyinga,

ma asechueyo, kendo asetimo oganda.

Gin joma asechueyo, mondo ayud duong’.

8Keluru jogo. Gin joma nigi wenge, to ok nyal neno.

Bende gin gi it, to ok ginyal winjo.

9Ogendini duto mondo ochokre kaachiel.

Ere nyasachgi mane osekoroe gima kama,

kata mosehuloe gimoro ka pok otimore?

Weuru gikel joneno mondo onyis ane gik mane gitimo,

mondo gilo bura, ka wachgi en adier.

10To ka ok ginyal, to koro, An Ruoth Nyasaye awacho kama:

"An to an gi joneno.

Un jo-Israel e joneno maga, kendo jotichna.

Aseyierou mondo ung’eya, kendo uket genou kuoma.

Bende mondo ung’e ni an e Nyasaye.

Nyasaye moro motelona ne pok obedoe,

bende moro maluwa ok nobedie.

11An kende e Ruoth Nyasaye.

Onge jawar moro mak mana an.

12An ema asekoro wach, kanyisou malong’o gik mabiro timore,

to nyisecheu manono ok osetimo kamano.

Un e joneno maga!

An Ruoth Nyasaye ema awacho kamano.

13An e Nyasaye ma ok lokre nyaka chieng’.

Gima amako onge ng’ama nyalo kawo,

bende gima atimo, onge ng’ama nyalo ketho."

14Ruoth Nyasaye ma jaresu kendo ma Ng’ama Ler mar Israel wacho kama:

"Aseoro oganda lweny mondo omonj Babulon nikech un,

kendo abiro miyo jo-Babulon podh piny auma ka giringo,

mi koko mar mor ma gigoyo lokre ywak.

15An e Ruoth Nyasaye ma Ng’ama Ler,

ma jachuechu, kendo ma Ruodhu, yaye Israel!"

16An Ruoth Nyasaye ema ne apogo nam,

mondo yo obedie e kind pige mogingore madongo.

17Bende ne amiyo geche lweny kod farese odonjo kuno,

kaachiel gi oganda lweny maratego,

mong’ielore piny, ma ok nyal chako chung’ kendo.

Adier, ne githo mana ka taya mosim.

Koro awachonu niya,

18"Weuru keto chunyu e gik machon, kuparo gik ma osekadho.

19Koro adwaro timo gima nyien.

Neuru, asechako time. Donge unene?

Abiro loso yo e piny motwo.

Adier, abiro loso yore e piny motimo ongoro.

20Le mae thim, kaka bwe kod udo nogona erokamano,

nikech abiro kelo pi e piny motwo,

mi alos yore e piny motimo ongoro,

mondo joga moyier oyud pi mamodho.

21Gin ji mane atimo ogandana awuon,

mondo oland weche ma miya duong’.

22To neyeuru,

ni ne ok uluonga mondo akonyu, yaye joka Jakobo!

Useol koda, A Israel!

23Ok usetimona misengni miwang’o pep mag rombe,

kendo ok usemiya duong’ kutimona misengni mamoko.

To ok asechandou mondo utimna misengni mag cham,

bende ok asemiyou ting’ mapek,

ka adwaro ni mondo uwang’na ubani.

24Ne ok ung’iewona niang’ gi pesau,

kata dhila gi boche mag misengniu, ne ok udhila.

To ne utura mana gi richou,

kendo ne uola mana gi timbeu mamono.

25An kende e jal ma rucho richou oko,

mi ok chak par kendo,

nikech mano e gima ahero timo.

26Parnauru gik mane otimore chon,

mondo wapim wach kaachiel.

Wachuru wecheu ane, manyiso ni uonge gi ketho.

27Kwaro mokwongo ne otimo richo,

kendo jonabiu ne opiem koda.

28Jodongu bende ne omiyo Hekalu mara odoko mogak.

Mano omiyo ne ajwang’o jo-Israel ma nyikwa Jakobo

mondo otieki, mi yud wichkuot.

Isaya 44

Ruoth Nyasaye e Nyasaye kende

1"Koro winjauru un jotichna ma nyikwa jakobo.

Chikuru itu un jo-Israel, oganda ma aseyiero.

2An Ruoth Nyasaye ma jachuechu, kendo ma jakonyu,

mane olosou chakre e ich, awacho kama:

Un joka Jakobo jatichna, ma bende aluongo ni jo-Jeshurun, kik ubed
maluor,

3nikech abiro kelo koth mang’eny e lowo motwo mobaro okak.

Bende abiro olo rohona kuom kothu, ka aguedhogi.

4Ginidongi mana ka lum man kama ng’ich,

kata ka yien manie bath aora.

5Ng’at moro nowach niya, ‘An ng’at Ruoth Nyasaye.’

To machielo nowach ni en nyakwar Jakobo.

Ng’at moro to nondik nying Ruoth Nyasaye e lwete,

kendo noluongre gi nying Israel."

6 Ruoth Nyasaye Manyalo Gik Moko Duto

ma Ruodh jo-Israel kendo jawargi, wacho niya,

"An e mokwongo, kendo an emogik,

bende onge Nyasaye moro mak mana an.

7To ka ng’ato paro ni rom koda,

to mondo ochung’ ane owach kamano.

Onego ohul gik manyalo nyiso ni owacho adiera,

nikech kane ginyalo koro gik mane otimore chon

to kara nyaka bed ni ginyalo hulo gik ma koro eka biro timore!

8Kik ubed maluor, bende kik chunyu nyosre!

Donge ne anyisou chon ni gima kama biro timore?

Adier, ne ahulo wachno, kendo koro ubedo joneno maga!

Bende nitie Nyasaye moro machielo, ma ok mana an?

Ooyo, ok ang’eyo Jachuech moro machielo."

Fuwo mar lamo nyiseche manono

9Joma loso nyiseche manono gin joma nono oloyo,

kendo gik ma giherogo ok kony gimoro.

Joma lamogi olokore muofni, kendo ok ging’eyo gimoro,

omiyo wigi nokuodi.

10Ka ng’ato oloso nyasaye manono gi bao kata gi chuma to oketho tekre
kayiem, 11nikech joma ogeno kuomgigo biro yudo wichkuot. Bende joma
olosogi gin mana ji, ma ok Nyasaye. Koro weuru gichokre giduto mondo
gichoma tir ane, mak kihondko bi makogi, mi giyud wichkuot maduong’.

12Jatheth ema chwako chuma e mach, eka ogoye gi nyundo mondo othedhe
kaka odwaro. Olose gi muche duto, mi obed mool, ka kech ohewe kendo riyo
oloye. 13Japecho to pimo bao gi tol, kendo oketo alama kuome, eka opaye
gi koyo, kendo olose maber e kido mar dhano, mana ni mondo ochunge
achunga e od lemo!

14Ng’ato nyalo pidho yiend sida, kendo koth miyo yien-go dongo, mondo
bang’e obed gi yien ma okonyorego. Kata onyalo yiero yath moro maber e
bungu, mi otong’. 15Dir yadhno omoko mach mondo oo, to dire moko
ochwakogo chiemo. Moko to olosogo nyasaye molamo kokulorene piny.
16Adier, dir yadhno konchiel to ochwako, kendo obuloe ring’o mondo
ocham, moyieng’. To bende ooyo majno, kowacho niya, "Ero! Awinjo maber,
kendo denda yudo liet." 17Bang’e bath yadhno modong’ to opayo, kendo
olosogo nyasaye, mokulorene nyaka e lowo, kendo olamo, kowacho niya,
"Resa, nimar in e nyasacha!" 18Joma kamago ok ong’eyo gimoro, bende ok
giwinj tiend gik moko. Wengegi odinore ma ok ginyal neno, kendo chunygi
thanythany ma ok ginyal fwenyo tiend gimoro. 19Ng’at machal kamano onge
gi paro kata rieko ma onyalo penjorego kende niya, "Bath yadhni konchiel
ne achwako, mi atedogo makati. Bende asebuloe ring’o mi achamo, to koro
ere kaka dalok dire konchiel modong’ bed nyasaye? Koso ere gima omiyo
onego akulra piny, kalamo mana osiki motong’ mar yath?"

20Ng’at ma kamano chamo mana buch kendo! Parone mofuwo osewuonde,
mowite. Omiyo oonge gi rieko monyalo parogo ni gima oting’o e lweteno ok
en gima adier.

Ruoth Nyasaye ma Jawar Israel

21"Parieuru mago duto un nyikwa Jakobo.

Adier, un jo-Israel, paruru ane, nimar un jotichna,

omiyo kik wiu wil koda.

22Aserucho richou, mi oduono mana ka ong’ueng’o.

Ee, asekeyo timbeu mamono mana ka boche polo.

Duoguru ira, nikech asewarou."

23Koguru gi mor un polo,

nimar Ruoth Nyasaye ema osetimo kamano.

Un kuonde matut moloyo mag piny, gouru mahu gi mor,

kendo un gode kaachiel gi bunge kod yien,

weruru wende locho,

nikech Ruoth Nyasaye osewaro jo-Israel ma nyikwa Jakobo,

komiyogo nyinge duong’.

24Ruoth Nyasaye ma jawaru, kendo mane ochueyou e ich, wacho kama:

"An e Ruoth Nyasaye mane ochueyo gik moko duto.

Ne ayaro polo awuon, kendo ne aloso piny kenda.

25 Ang’eyo jonabi mag miriambo kaachiel gi ranyisigi,

bende akuodo wi ajuoke.

Adwoko weche joma riek chien,

kamiyo riekogi lokore gima nono

26To weche ma jotichna okoro, amiyo timore,

kendo achopo gik ma jootena ochano.

Awuoyo kuom Jerusalem ni, ji nochak odag kuno kendo,

mi achak alos kuonde mokethore duto kuomgi.

27Nam matut, to awachone niya,

‘Duon! Abiro miyo aoreni two kururu.’

28 To Kuros anyiso niya, ‘Ibiro bedo jakwadha,

kendo ibiro timo gik moko duto ma adwaro,

kigolo chik mondo ochak oger Jerusalem,

mi chak ket mise mag Hekalu kendo.’ "

Isaya 45

Tich mane Nyasaye omiyo Kuros

1Ruoth Nyasaye wacho ni Kuros, ruoth moseyiero niya,

"Asemako lweti ma korachwich

mondo ilo ogendini manie nyimi,

kendo iketh teko mag ruodhi,

mi iyaw dhorangeye gi dhoudi

ma onge kata achiel ma nodong’ ka ochiegi.

2An to anatel nyimi mondo apie gode mogangore.

Anatur dhorangeye molos gi mula,

kendo nang’ad lodi mag nyinyo.

3Anamiyi mwandu mopandi e mudho,

kendo mokan kuonde mopondo,

mondo eka ing’e ni an e Ruoth Nyasaye ma Nyasach Israel,

ma luongi gi nyingi.

4Aseluongi gi nyingi mana nikech jo-Israel ma nyikwa Jakobo,

ma jotichna ma aseyiero.

Adier asemiyi nying maduong’

kata obedo ni ok ing’eya.

5An e Ruoth Nyasaye kendo moro onge.

Adier, onge Nyasaye moro mak mana an.

Kata obedo ni pok ing’eya, to abiro miyi teko,

6mondo ji man yo wuok chieng’ gi yo podho chieng’

ong’e ni onge Nyasaye moro mak mana an.

7Achueyo ler, kendo achueyo mudho.

Akelo gueth, to masira bende an ema akelo.

An Ruoth Nyasaye ema atimo mago duto."

Ruoth Nyasaye ma Jachuech

8Un polo, lwaruru piny,

mondo tim makare ochwe ka koth,

mi piny nyag olemb warruok, kendo tim makare bende omedre.

Mago duto, an Ruoth Nyasaye ema achueyo.

9 Ruoth Nyasaye Manyalo Gik Moko duto wacho niya,

"Mano kaka ng’at mapiem gi jachuechne none malit!

Ere kaka agulu dipiem gi ng’ama chueye?

Bende lowo dipenj jachuech ni ere gima ochueyo?

Koso gima osechue diwach ni jachuech niya,

‘Ikia tich’?

10Bende nyathi ma koro eka icholo diwach ni wuon gi min ni, ‘Ang’o
munywoloni?’ "

11An Ruoth Nyasaye ma Ng’ama Ler kendo ma Jachuech Israel awacho kama:

"Bende duhedhru penja gimoro kuom nyithinda, kata nyisa gima onego atim?

12An ema ne achueyo piny, mi aketoe dhano.

Ne ayaro polo gi lweta awuon,

mi achiko gik moko duto mantie mondo oliel.

13An ema aseting’o Kuros malo mondo okel resruok,

kendo abiro rieyo yorene tir.

Enochak oger dalana,

kendo nogony joga mane oter e tuech, mi bed thuolo,

to ok nikech ichule gimoro, kata nikech imiye asoya."

14Ruoth Nyasaye owacho niya,

"Jotich mag Misri gi joohala mag Nubia

kod jo-Sabea ma roboche nobed e bwo lochu,

mi lokre wasumbu.

Adier, ginibi iru kotuegi gi nyororo,

mi gikulrenu ka gimiyou duong’, kendo ka giwacho niya,

‘Chutho Nyasaye ni kodu, kendo Nyasaye moro onge.

En kende e Nyasaye.’ "

15Adier, in Nyasaye mapondo, A Nyasach Israel ma Jawarwa!

16Ji duto mapiem kodi piny ochamo kendo ogore nyang’eng’o.

Joma payo nyiseche manono lal nono ka wigi okuot.

17Jo-Israel to Ruoth Nyasaye noresi gi resruok mosiko.

Piny ok nochak ochamgi,

kata ok ginichak gigore nyang’eng’o kendo nyaka chieng’.

18Ruoth Nyasaye ema ne ochueyo polo,

kendo oloso piny moguro motegno.

Kane ochueye, ne ok oweye chwangla,

to nolose mondo ji odagie.

En ema owacho kama: An e Ruoth Nyasaye, kendo onge Nyasaye moro. 19Ok
awuo ling’ling’, kama opondo e piny motimo mudho, bende pok awacho ni
joka Jakobo ni mondo

okwaya gima ok asechano ni abiro miyogi. An Ruoth Nyasaye awacho adier.
Ahulo mana gik ma ratiro.

Nyiseche manono mag Babulon opim gi Ruoth Nyasaye

20Chokreuru usud machiegni, un joma otony e ogendini.

Mano kaka ufuwo, un joma ting’o nyiseche molos gi yien,

kendo malamo nyasaye ma ok nyal reso ji.

21Biuru, uwach wachu ane, ka upenjoru ng’ato gi ng’ato.

En ng’a mane okoro ni Kuros biro locho kamano?

Koso en ng’a mane owacho chon ni gigo biro timore?

Donge ne en mana an, Ruoth Nyasaye?

Onge nyasaye moro mak man an, man gi loch,

kendo manyalo reso ng’ato.

Ooyo, onge moro mak mana an.

22Un ogendini manie tung’ piny gi tung’ piny,

genuru kuoma, mondo uyud resruok,

nimar an e Nyasaye, kendo moro onge.

23 An Nyasaye mangima asekuong’ora!

Adier, gima owuok e dhoga en adier, kendo ok nyal lokore.

Asesingora ka awacho niya,

"Ji duto nogona chonggi piny,

kendo ng’ato ka ng’ato nokuong’re ni biro luwa."

24Ji nowach niya, ‘Ruoth Nyasaye kende ema nigi teko,

kendo ema miyo ji locho.

Ji duto mapiem kode nochung’ e nyime ka wigi okuot.

25Nyikwa Israel duto nolochi kendo noyud duong’, mana nikech Ruoth
Nyasaye.’

Isaya 46

1Nyiseche Babulon ma Bel gi Nebo okulore piny ka luoro omako.

Yande ji ting’ogi ating’a ka miyogi duong’,

to koro kenje gi jamni ema oting’ogi,

ka gilokore ting’ maturo jamni mool!

2Adier, nyisechego okulore ka luoro omako.

Ok ginyal konyo joma lamogi,

to gin giwegi ema iting’ogi, kiterogi e tuech!

3Winjuru, un joka Jakobo ma aseting’o nyaka ne nywol.

Ee, chikuru itu un jo-Israel modong’, ma aseting’o nyaka ne a e ich.

4Kata ka udoko moti, to pod an e En.

Adier, kata ka wiu oti lwar, to pod nating’u ating’a.

Kaka asechueyou, e kaka abiro ting’ou.

Ee, pod abiro ting’ou kendo resou.

5Uparo ni achal gi ng’a?

Koso en ng’a marom koda?

6Dupima gi nyasaye ma dhano loso koso?

Joma dwaro nyasaye machal kamano kawo dhahabu mang’eny,

kendo pimo fedha e ratil,

eka gindiko jatheth mondo olosnigigo nyasayeno.

Bang’e gilame ka giriere piny e nyime.

7Giting’e e gokgi ka gitere dala, kendo girenje piny,

mi ochung’ achung’a kanyo ma ok ong’ingni.

Kata ka ng’ato kokne matek manade,

to ok onyal dwoke,

bende ok onyal rese e chandruok.

8Paruru wachno, mondo utang!

Yaye, un joma piem koda, paruru wachno e chunyu.

9Kik wiu wil gi gik mane otimore chon,

nimar an Nyasaye, kendo onge moro.

Adier, an Nyasaye, kendo onge moro marom koda.

10Anyiso giko mar gimoro mana e kinde ma ochakoree.

Nyaka nene asebedo ka ahulo gik ma pok otimore,

ka awacho niya, "Gima awacho nyaka timre.

Omiyo abiro timo gimoro amora ma adwaro."

11Aluongo ng’ato e piny mabor mondo otim gima adwaro.

Obiro biro kaka winyo mager, koa yo wuok chieng’.

Asewuoyo, kendo abiro timo kaka asewacho.

Adier, asechano gima adwaro timo,

kendo abiro timogo mak orem.

12Winjauru, un joma chunygi tek, ma paro ni resruok pod bor.

13Akelo resruok mara machiegni. Ok en mabor ngang’!

Adier, kony ma akelo ok bi deko.

Anares ji Sayun,

mondo jo-Israel mamiya duong’ oyud konyruok.

Isaya 47

Kum mokumgo Babulon

1 In Babulon, dala ma pok olo, bed piny e lowo.

Ee, in dala maduong’ mar jo-Kaldai,

we komlochni, ibed piny e buru.

Ji ok nochak odendi ka gima in nyako ma dende yom,

kendo mosedak e ngima maber!

2Kaw nyapong’ mondo ireggo,

kendo igol kitamba ma iuomogo wang’i.

Lony lawi mabor mirwako,

mondo thochi odong’ nono king’ado aore.

3Dugi nonen, kendo wichkuot ma in go nonere e lela.

4Abiro chulo kuor, kendo onge ng’ama notama.

Ng’ama Ler mar Israel ma jawarwa,

ma nyinge Ruoth Nyasaye Manyalo Gik Moko Duto,

owacho kamanoo.

5Yaye, dala maduong’ mar jo-Kaldai, bed kiling’ thi,

kendo gumbi idhiyo e mudho mandiwa,

nimar ok nochak oluongi ni min pinje mang’eny.

6Kane mirima omaka gi joga,

ne ajwang’ogi ka gima ok gin joga awuon, mi aketogi e tekoni.

Ne ok ikechogi, to ne iketo kum mapek koda ka kuom joma oti.

7Ne iwacho niya, "Abiro bedo ruoth nyaka chieng’."

To ne ok iparo gik mane isetimogo,

kata gik ma gibiro kelo achien!

8 Emomiyo koro winj wachni,

in dala machalo nyako mohero ngima mamalo,

kendo obet e kom loch ka ok dew gimoro,

to wacho e chunye niya,

"An kenda ema antie.

Onge ng’at moro machielo marom koda.

Ok nachal gi chi liel, kendo nyithinda ok notho ngang’."

9To kata obedo ni iparo kamano,

to piyopiyo nono gik moko ariyogo notimreni riat odiechieng’ achiel,

mi inidong’ chi liel, kendo nyithindi bende notho.

Mago duto notimreni,

ma kata yiendi mang’enygo ok nokonyi.

10Ne iparo ni onge gima ditimi nikech timbeni mamonogo,

mi iwacho niya, "Onge ng’ama nena."

To rieki mathoth ne owuondi,

"An kenda ema antie.

Onge ng’at moro machielo marom koda."

11Kuom mano masira biro maki,

kendo ok ning’e kaka dithiedhri.

Adier, masira biro nyori,

kendo ok ning’e misango minyalo geng’ogo.

Ee, masira biro poyi, mi tieki pep!

12Dhi adhiya nyime gi yiedhi gogogo,

misebedo kitiyogo nyaka ne ia e nyathi,

mondo waneye ane ka dikonyi, kata di gibwog ji.

13Isechandori gi jogi mang’adoni rieko kuom ndalo mang’eny,

to koro we jokor wach ma rango polo gi sulue,

kendo manyisi gik mabiro timore due ka duego,

otim ane chir mondo oresi, ka ginyalo!

14To winji, gichalo tiang’ ma mach wang’o.

Ok ginyal kata mana resore gin giwegi e mach,

kendo majno ok nobed mach maberber,

minyalo bet bute kioyo.

15Kamano e kaka jathieth misechandorigo

nyaka ne ia e nyathi biro bet.

Moro ka moro nokwang’ kochiko yore owuon,

kendo onge ng’ama noresi.

Isaya 48

Nyasaye wacho ni gik manyien biro timore

1Winjuru, un joka Jakobo, miluongo ni jo-Israel,

kendo ma koth Juda.

Ukuong’oru gi nying Ruoth Nyasaye,

kendo ulamo Nyasach Israel,

to ok ulame gi adiera, kata e yo makare,

2kata obedo ni upakoru ni un jo-Jerusalem, dala maler,

ma nyinge en Ruoth Nyasaye manyalo Gik Moko Duto kamano.

3Chon gi lala ne akoro gik ma koro osetimore.

Ne ahulogi gi dhoga awuon.

Bang’e ne atiyo piyopiyo nono, mi gitimore.

4Ne ang’eyo ni wiu tek ta, ka rwath ma ng’ute opong’,

kendo ma pat wang’e tek ka lwanda.

5Mano emomiyo ne ahulonu gigo chon,

ka anyisou kapok moro otimore,

nikech dipo ka ng’ato kuomu owacho niya,

"Nyasacha mane aloso gi chuma ema ne omiyo gitimore."

6Usewinjo gima ne awacho, omiyo pareuru maber,

eka ubiro yie ni en adier.

To koro anyisou gik manyien ma pok ung’eyo, mosebet kopondo.

7Ne ok achueyogi chon, to achueyogi mana e sechegi.

Ne ok uwinjogi chon, to uwinjogi mana kawuono,

omiyo ok unyal wacho ni useng’eyogi.

8Chutho ne ok ung’eyogi, bende ne ok uwinjogi,

nikech ne ok uyawo itu chon,

nimar ne ang’eyo ni un joma andhoga ma ok nyal gen,

kendo ma jopiem nyaka ne a e ich.

9Kar tiekou to ne aterora mos,

mi ageng’o mirimba mana nikech nyinga gi duong’na.

10Asepwodhou, to ok kaka ipwodho fedha e mach.

11Ne atimo kamano nikech nyinga.

Ee, mana nikech nyinga awuon,

nimar ere kaka dayie mondo nyinga okethre?

Ok ayie mondo duong’ ma imiya omi nyasaye moro machielo.

Okor wach ni Ruoth Nyasaye biro waro jo-Israel

12 "Winjauru un joka Jakobo.

Ee, chikuru itu, un jo-Israel, un joma aseluongo.

An e En. An e mokwongo, kendo an e mogik.

13Ne aketo mise mag piny gi lweta awuon,

kendo ne ayaro polo gi lweta ma korachwich.

Kane aluongogi to ne githinyore ka diemo wang’.

14Chokreuru un duto, mondo uwinji.

Ere nyasachu moro mosehulo gima biro timore,

kawacho niya,

‘Ng’at ma ahero ema nokum Babulon kaka adwaro, mi lo jo-Kaldai.’

15An awuon ema asewacho kamano.

Adier, an ema aseluonge, mi akele,

omiyo gik mochano duto biro dhi maber.

16Suduru machiegni koda mondo uwinj wachnani:

Nyaka nene pok asewuoyo ling’ling’.

Chieng’ mane gigo duto chakore ne antie."

(To koro Ruoth Nyasaye oseora, kaachiel gi Roho mare.)

17Ruoth Nyasaye ma jawaru, kendo ma Ng’ama ler mar israel, wacho kama:

"An Ruoth Nyasaye ma Nyasachu.

Apuonjou mondo uyud konyruok,

kendo atelonu e yo ma onego uluw.

18Dine bed ni uwinjo chikena, to hapu domol ka aora,

kendo pok muyudo kuom timu makare dotiak ka pi nam.

19Nyithindu gi nyikwau dobedo mang’eny ka kuoyo mokadho akwana,

kendo nyingu ok dong’ad oko, kata ok doruchi e wang’a."

20 Wuoguru ua Babulon! Ee, ringuru ua kuom jo-Kaldai!

Wachuru ni,

Ruoth Nyasaye ema osewaro joka Jakobo jotichne.

Nyisuru wachno, kuwer gi mor mar loch,

kendo kulande e tung’ piny gi tung’ piny.

21Kane otelonigi e thim, to riyo ne ok oloyogi,

nikech ne omiyo pi owuok e lwanda.

Ee, nobaro lwanda, mi pi obubnie.

22 Ruoth Nyasaye owacho ni,

"Joricho onge gi kue."

Isaya 49

Jatich Ruoth Nyasaye nobed taya ni ogendini

1 Winjuru, un joma odak e dhonembe kod chulni.

Chikuru itu, un ogendini man kuonde maboyo.

Ruoth Nyasaye noluonga kapok onywola.

Adier, noluonga gi nyinga kapod an ei mama.

2 Ne opiago lewa, modoko liganglane mabith,

kendo ne opanda e tipo mar lwete.

Ne otima asere moywe maler, kendo ne opanda e olalone.

3Ne owachona niya, "In e jatichna,

in Israel, oganda ma biro kelona duong’."

Kamano ne ayudo duong’ e nyim Ruoth Nyasacha,

kendo ne odoko tekra.

4Chon ne awacho ni asetiyo matek kayiem nono,

kendo ni aseketho tekra to onge gima ayudo.

To kara Ruoth Nyasaye biro ng’ado bucha kare,

kendo pokna mana ni e lwete.

5Koro Ruoth Nyasaye mane ochueya ei mama mondo abed jatichne

kendo adwok jo-Israel ma nyikwa Jakobo ire,

wacho niya,

6 "Tich dwoko jo-Israel ma nyikwa Jakobo mane oke en tich ma in jatichna
ihingo.

Kuom mano, abiro loki ler mar ogendini,

mondo iter warruokna e tung’ piny gi tung’ piny."

7Ruoth Nyasaye ma Ng’ama Ler, kendo ma Jawar Israel, wacho ni ng’at ma
ji charo, ma ogendini nyono gi tiendgi, kendo ma misumba jotend piny,
niya "Ruodhi nochung’ni, ka ikadho. Bende jodongo nokulreni piny nikech
Ruoth Nyasaye. En Ruoth Nyasaye ma Ng’ama Ler mar Israel ma oseyieri."

Ruoth Nyasaye osingore ni Sayun ibiro guedhi

8 Ruoth Nyasaye wacho kama:

"Abiro dwoko kwayoni e kinde mowinjore.

Adier, abiro konyi e ndalo mar resruok.

Anariti mi achiwi ka ng’ama kelo winjruok e kinda gi ji,

mondo ichak idwok piny kare,

mi ipog ni ji puothe mojwang’.

9Awacho ni joma ni e tuech niya, ‘Auru, udhi.’

Mago manie mudho bende awachonigi ni,

‘Wuoguru mondo ji oneu.’

Giniyud chiemo kamoro amora ma gidhiye,

kata mana e gode gi pewe duto motwo,

mana ka gima gin rombe mikwayo maber.

10 Kech ok nokagi, kendo riyo ok nologi,

bende chieng’ marieny makech ok nomigi olo,

nimar Jal ma oherogi ema notelnigi,

ka terogi modho e soko ma pi bubnie.

11Anami gode duto lokre yore,

kendo anabug yorena madongo duto maber.

12Neuru! Ginibi ka gia kuonde maboyo.

Moko noa yo nyandwat gi yo podho chieng’,

to moko noa e piny Syene yo milambo."

13Un polo gi piny, koguru gi mor!

Weruru wende locho, un gode,

nimar Ruoth Nyasaye osekueyo chuny joge machandore,

kendo obiro kechogi.

14Dala Sayun to wacho niya,

"Ruoth Nyasaye osejwang’a.

Adier, wi Nyasachwa osewil koda."

15To wi dhako bende diwil gi nyathi mane odhodho?

Koso wiye diwil adier gi wuode mane onywolo?

Kata ka obedo ni wiye nyalo wil,

an to wiya ok diwil kodi.

16Ne! Asegori e tat lweta,

kendo ohingani osiko neno anena e wang’a.

17Jogo ma geri tiyo piyopiyo.

Joma ne omuki mokethi, to ringo dhi!

18Ting’ wang’i malo mondo irang koni gi koni.

Nyithindi chokore ka biro iri.

An Ruoth Nyasaye mangima, akuong’ora niya,

"Nyithindi nochal gi thiwni ma dhako rwako,

kata ka law maber ma miaha rwakorego.

19Kata obedo ni okethi

kendo miechi odong’ gundni kamano,

to ibiro yudo ni idoko matin,

ma ok nyal romo jogi dakie.

Bende jogo mane okethi noriemb dhi mabor.

20Nyithindi mane omayi nosik kawachoni niya,

‘Ka eri diny ahinya,

omiyo dwarnwa piny malach mondo wadagie!’

21Bang’e inipenjri niya,

‘Ere kaka ne ayudo nyithindogi duto,

to nyithinda duto ne omaya,

mi adong’ maonge gi nyithindo?

Adier, ne oriemb joga, mi oter e tuech.

Koro en ng’a mane opidhogi,

ka an to ne adong’ kenda kamacha?

Koso ere kaka ne ayudogi duto?’ "

22Ruoth Nyasaye wacho niya,

"Koro abiro chungo bendera kaka ranyisi

mondo aluonggo ogendini

mi gibiro kelo nyithindi ka giting’o e korgi kod e gokgi.

23Ruodhi mag ogendnigo, kaachiel gi mondgi ema nobed ka pidho
nyithindigo.

Ginikulreni piny, mi ginang’ buru manie tiendi.

Eka ining’e ni an e Ruoth Nyasaye,

kendo ining’e ni ng’ama ogeno kuoma ok noyud wichkuot.

24Bende dima ng’at maratego jok ma osemako?

Koso dires joma ng’at makwiny otueyo?"

25An Ruoth Nyasaye to adwoko niya,

"Joma otue nogol kata mana kuom ng’at maratego,

kendo joma omaki bende nores kuom ng’at makwiny.

Anaked gi jogo duto ma kedo kodi,

mi ares nyithindi e lwetgi.

26Anachun joma thiri, mondo ocham ringregi giwegi,

kendo anami gimer gi rembgi,

mana ka joma divai makech omero,

mi ji duto nong’e ni an Ruoth Nyasaye ema aresou.

An Jawaru, ma Ng’ama Nyalo Gik Moko Duto mar Jakobo."

Isaya 50

1Ruoth Nyasaye wacho niya,

"Un jo-Israel ma nyithinda,

en adier ni ne ariembou nikech timbeu maricho,

to bende nitie gima nyiso ni nariembou chuth,

kaka ng’ato riembo chiege?

Koso ng’ato nitie mane achiwoune?

Ooyo, ne ang’iewou mana nikech timbeu mamono.

2Kuom mano, ere gima omiyo ne ok ayudo ng’ato,

kane abiro iru?

Koso kane aluongo,

to ere gima omiyo ng’ato ne ok odwoka?

Uparo ni bada chiek ma ok nyal warou,

kata ni aonge gi teko ma daresugo?

Ooyo, ka akok, to nam duono,

bende aore lokore piny motwo,

mi rech manie igi tho kendo dum marach nikech pi onge.

3Aloko polo doko marateng’ ti,

mana ka gima aume gi pien."

Kaka Jatich Ruoth Nyasaye timo gima Nyasaye dwaro

4Ruoth Nyasaye osemiya lep mar puonj,

mondo ang’e kaka anyalo hoyo ng’at ma ojony.

Opiago ita mabith gokinyi pilepile,

ni mondo achik ita ka ng’at mipuonjo.

5Ruoth Nyasaye oseyawo ita,

mi ok asetamora winjo wachne,

bende ok aselokora mi aweye.

6 Ne aloko dieng’eya ni joma goya,

kendo nachiwo tika ni joma dwaro pudho.

Wang’a bende ne ok apando kiyanya,

kata king’udho kuoma olawo.

7To Ruoth Nyasaye biro konya,

omiyo onge ayany moro ma nyalo hinya.

Kuom mano aseguro wiya matek ka lwanda,

ka ang’eyo ni ok nayud wichkuot,

8 bende ang’eyo ni ng’at ma biro pogo wachna kare ni buta.

Kuom mano, ng’at ma hedhore piem koda mondo obi waradi!

Adier, ng’at ma dwaro kwero wechena mondo owuog ane!

9Ruoth Nyasaye ema biro chwaka.

Koro ere ng’ama biro loya gi bura?

Ooyo, mano ok nyalre!

Giduto gibiro ti ka law, ma olwenda ochamo.

10Ere ng’ato kuomu moluoro Ruoth Nyasaye,

kendo winjo dwond jatichne,

bende ma wuotho kuonde motimo mudho,

to ok ne ler kata matin?

Ng’at ma kamano mondo ogen kuom Ruoth Nyasaye.

11Winjuru, un duto joma kudho mach,

kendo moko meny, mi liel.

Wuothuru awuotha e ligek mach musekudho

kendo e meny ma usemokono! Ubiro rieru piny gi rem malit kutho.

Isaya 51

Sayun oyudo weche ma kueyo chuny

1Winjauru, un duto joma ohero tim makare,

kendo ma ogeno kuom Ruoth Nyasaye.

Paruru lwanda mane ogoloue. Ranguru bur mane okuny, mogoloue

2Adier, paruru Ibrahim wuonu, kod Sara mane onywolou.

Kane aluongo Ibrahim, to ne en mana ng’at achiel kende.

Bang’e ne aguedhe, mi amiye odoko oganda maduong’.

3An Ruoth Nyasaye naho chuny Sayun.

Adier, anaguedh kuonde modong’ gundni,

mi alok kuonde motimo ongoro bed ka Eden, puoth Nyasaye.

Mor gi ilo, kaachiel gi erokamano kod wer mamit nopong’ Sayun.

4Winjuru un joga. Chikuru itu, yaye ogandana,

nimar abiro golo chik, mi ami adierana bed taya ni ogendini.

5Adiera mara biro machiegni.

Ee, resruok ma akelo nenore ratiro. Abiro rito ogendini gi bada motegno,

kendo joma odak e pinje manie dhonembe gi chulni biro ng’iya ka gigeno
ni abiro ritogi gi tekona.

6Ting’uru wang’u urang polo,

nikech polo biro lal ka iro. Piny bende ranguru,

nimar piny biro ti ka law, ka ji modakie tho ka lwang’ni,

to resruok ma akelo nosiki,

kendo teko ma awarogo ji ok norum.

7Winjuru, un joma ong’eyo tim makare kaka obet,

kendo ma keto chunygi kuom chikna.

Kik uluor achaya mag ji,

kendo ayany ma giyanyougo kik gou kibaji,

8nikech ibiro tiekgi, mi girum,

mana kaka olwenda tieko law.

To an, teko ma awarogo ji nosiki nyaka chieng’.

Adier, resruok ma akelo ok norum kuom tienge duto.

9A malo! A malo! Jiw badi motegno, A Ruoth Nyasaye.

Jiwri kaka nijiwori chon e ndalo mokadho.

Donge in ema nichwowo Ondieg Nam miluongo ni Rahab,

mi ing’ado matindotindo?

10Donge in ema ne idwono pi ataro,

mi iloko kuonde matut mag nam obedo yo,

mondo joma owar okadhie?

11Kamano joma Ruoth Nyasaye osewaro noduog dala.

Ginidonj Sayun ka gikok gi mor,

kendo ka mor mosiko opong’o chungi.

Chutho, giniwuothi ka gimor kendo ka giil.

To kuyo gi parruok nolal nono.

12An awuon ema ahoyou.

Kuom mano, ere gima omiyo uluoro dhano adhana matho,

kendo maonge ndhathe ka lumni?

13Ere gima omiyo wiu osewil gi Ruoth Nyasaye,

ma Jachuechu, mane oyaro polo kendo ochueyo piny?

Ere gima omiyo kibaji osiko ka goyou ndalo duto?

Koso ang’o momiyo uluoro mirimb ng’at masandou kadwaro tiekou?

Uparo ni mirimb ng’at ma sandouno to gima nade!

14Misumba ma tich turo ibiro gonyo machiegni.

Ok enotho, mi odhi e Piny Joma Otho,

kata mana chiemo bende ok nochandi.

15An e Ruoth Nyasaye ma Nyasachu,

mamiyo nam gingore, mi apaka wuo.

Nyinga en Ruoth Nyasaye Manyalo Gik Moko Duto.

16Aseketo wechena e dhou, mi apandou e tipo mar lweta,

ka ayaro polo, kendo ka aketo mise mar piny,

bende ka awachonu, un jo-Sayun, ni, "Un e joga."

17 A malo! A malo, in dala Jerusalem.

Ruoth Nyasaye osekumi malit ahinya

komiyi kikombe ma mirimbe opong’o imadho.

Adier, isemadho kikombe mamero ji, mi ilung’o.

18Kuom yawuowi duto ma isenywolo,

onge kata achiel manyalo teloni,

Adier, kuom yawuowi duto ma isepidho, onge kata achiel ma ditayi.

19Masiche ariyo osemaki.

Achiel en kethruok piny,

to machielo en tho mar kech kod lweny.

To ere ng’ama nyalo hoyi, kendo duog chunyi?

20Ruoth Nyasaye okumo yawuoti gi kum mager.

Ginindo e yore duto mana ka gima gimer,

kendo mana ka le ma obadho omako.

21Emomiyo winji, in miseyudo masira,

kendo imer, to ok gi kong’o.

22Ruoth Nyasaye ma Nyasachi kendo ma Ruodhi,

ma chwako joge e bura, owacho kama:

"Ng’e ni agolo kikombe mamero ji e lweti,

mi ok nichak imethi e kikombe mar mirimbano,

nikech aweyo kumi.

23To abiro kete e lwet joma sandi kendo thiri,

mane owachoni niya,

‘Nind piny mondo wawuoth kuomi.’

Kamano ne inindo piny,

mondo dieng’eyi olokre yo ma jowuoth luwo!"

Isaya 52

Okor wach ni Nyasaye nogol Sayun e lwet wasike

1 A malo! A malo, mondo ibed motegno, in dala Sayun.

Rwak lepi mabeyoe moloyo, yaye Jerusalem, dala maler,

nimar chakre kawuono, joma ok oter nyangu,

kaachiel gi joma ogak, ok nochak odonj kuomi.

2In dala Jerusalem, machalo misumba moriere piny e lowo,

a malo iteng’ri mondo buru oa kuomi.

Adier, in dala Sayun, machalo nyako ma misumba,

gony tonde motuego ng’uti.

3Ruoth Nyasaye wacho ni jo-Israel niya: "Ne ong’iewu, maonge gima ochul
kuomu, omiyo koro ibiro warou maonge chudo moro." 4Ee, Ruoth Nyasaye
wacho kama: "Mokwongo, joga ne odhi Misri mondo odagie, to achien
jo-Asuria nosandogi malit kayiem nono. 5To koro, en ang’o ma anenoni?
Aneno ka joga okaw nono, maonge gima ochul. Joma ne omakogi goyonigi
siboi, kendo odiechieng’ kodiechieng’ gitugo gi nyinga marach. 6To
chieng’ resruok, joga nong’e nyinga. Gining’e ni kara en mana an ema
wuoyo kodgi."

7 Mano kaka ji mor ka neno jaote makelo wach maber, ka wuotho ewi gode.
Jaote wacho ni gik moko koro dhi maber, kendo olando wach resruok. Bende
owacho ni jo-Sayun niya, "Nyasachu e ruoth kuonde duto." 8Winjuru!
Jorito mau nokog gi mor, nikech gibiro neno Ruoth Nyasaye gi wengegi, ka
duogo Sayun. 9Un kuonde mokethore mag Jerusalem, koguru gi mor, nikech
unuyud ka Ruoth Nyasaye osekecho joge, kendo owaro Jerusalem. 10Ruoth
Nyasaye osenyiso tekone, mana e nyim ogendini duto ka neno, omiyo ji
duto modak e tung’ piny koni gi koni none ka Ruoth Nyasaye reso joge.

11 Wuoguru! Wuoguru ua Babulon, ka ok umulo gimoro mogak. Adier, un
muting’o gik lemo, wuoguru Babulon chuth, kusepwodhoru maler. 12To ok
unuwuog kurikni, kendo ok noriembu, nikech Ruoth Nyasaye ma Nyasach
Israel ema biro telo nyimu, kendo en bende ema obiro dong’nu chien.

Sandruok ma jatich Ruoth Nyasaye none

13Winjuru! Jatichna biro dhi nyime maber.

Enoting’e malo, kendo nomiye duong’ mang’ongo.

14Kaka ne ji mang’eny obwok ka onene,

nikech rem malit oloko wang’e,

mi ondoko gima ok chal dhano,

15 e kaka ogendini mang’eny nobwogi ka onene,

kendo ruodhi noling’ thi e nyime,

nikech ginine gima ne pok giwinjo.

Isaya 53

1 En ng’a moseyioe wach mwalando? Koso ere ng’ama Ruoth Nyasaye osenyiso
tekone?

2Jatich Ruoth Nyasaye nodongo e nyime mana ka yath ma tiendene nie lowo
motwo.

Ne oonge gi chia, bende ne oonge gi duong’ moro,

mane nyalo mako wang’wa, mi mi wahere.

3Ji ne ojare, kendo okwere.

Ne ne ng’at ma neno chandruok, kendo mong’iyo gi rem.

Adier, ne wajare, mi wakwane ka gima nono,

ma, ka ng’ato oneno, to loko wang’e kucha.

4 To eka tuochewa ema ne oting’o,

kendo chandruokwa ema ne ture.

Wan to ne waparo ni masira mane oyudono

ne en kum mane Nyasaye omiye nikech richone owuon,

5 to kara ne ochwowe mana nikech kethowa.

Ee, ne osande nikech richowa.

Sand mane oyudo ema kelonwa kue,

kendo wachango nikech chwat mane ochwadego.

6 Waduto ne waselal mana ka rombe,

ka ng’ato ka ng’ato ochiko mana yore owuon,

to en ema ne ruoth Nyasaye oketo kuome richowa duto.

7 Ne osande, kendo ne oyie mondo ochwade,

to ne ok owacho gimoro, to noling’ thi

mana ka rombo mitero kar yeng’o,

kata ka rombo manie nyim joma ng’ado yiere.

8Kane osemake, mi ong’adne bura, ne okawe mi otere e tho,

to onge ng’ama ne openjo gima omiyo inege.

Adier, ne ogole oko e piny joma ngima nikech richo mag jowa.

9 Ne en gi jamoko ka otho,

kendo ne okunyne bur kama iyikoe joricho,

to onge tim mahundu mane osetimo,

kata miriambo mane osewuok e dhoge.

10To kata kamano ne en dwaro mar Ruoth Nyasaye

ni mondo ogoye, mi kete e chandruok.

Ka ochiwo ngimane mondo opwodhgo richo mag joma moko,

to enone ka nyithinde dak aming’a,

kendo gik ma Ruoth Nyasaye ochano nodhi maber nikech en.

11Bang’ chandruokne duto enone ler,

kendo enong’e malong’o ni osetimo gima kare.

Kaka jatichna en ng’at makare,

omiyo en bende enomi ji mang’eny bedo joma kare,

koting’o richogi.

12 Kuom mano, anamiye pok kaachiel gi joma dongo,

kendo enopog gik moyaki gi joma rateke,

nimar ne ochiwore chuth, mi otho,

kendo ne okwane kaka achiel kuom joricho,

nikech ne oting’o richo ji mang’eny,

kochung’ kar joricho e nyim Nyasaye.

Isaya 54

Hera mochwere ma Ruoth Nyasaye oherogo Israel

1 Ruoth Nyasaye owacho niya,

"Wer matek, in Jerusalem machalo gi dhako ma migumba mane ok onywol.

Adier, kog gi mor, in michalo dhako ma pok muochh okayo,

nikech dhako ma chwore oweyo

nobed gi nyithindo mang’eny,

moloyo dhako man gi dichwo.

2Med odi, obed maduong’

Adier, yar rageng’ mag hembi malach,

bende tud tondene obed maboyo,

kendo igur loyene obed motegno,

3nimar ibiro nya kuonde duto,

kendo nyikwayi noma ogendini pinjegi,

mi gidag e mier ma koro owe gundni.

4Kik ibed maluor, kata kik chunyi nyosre,

nikech ok niyud wich kuot.

Ndalo biro chopo ma wiyi nowilie gi wich kuot

mane iyudo ka pod itin,

kendo ok nichak ipar chandruok mane ineno

kane idong’ chi liel,

5nimar Jachwechni e chwori!

Nyinge en Ruoth Nyasaye Manyalo Gik Moko Duto.

Adier, Jawarni en Ng’ama Ler mar Israel,

ma iluongo ni Nyasach piny ngima.

6Ruoth Nyasaye oseduoki ire,

mana ka dhako mane oyudo osejwang’ ma chunye lit ahinya,

Ruoth Nyasaye penjo niya,

Bende ng’ato dijwang’ chiege

mane okendo ka en wuowi adier?

7Chutho, ne ajwang’i kuom kinde manok,

to koro abiro dwoki dala gi hera matut.

8Kane mirima ohinga,

ne apandoni wang’a kuom ndalo matin,

to koro asekechi gi ng’wono mochwere.

An Ruoth Nyasaye ma Jawarni ema awacho kamano.

9 Gik mosetimore miyo aparo ndalo mag Nowa.

Kaka ne akuong’ora e ndalogo ni

pi mane oimo piny ok nochak oime kendo,

e kaka koro akuong’ora ni

mirima ok nochak omaka kodi kendo,

bende ok nachak adhawni.

10Kata da bed ni gode madongo lal nono,

kendo gode matindo gol,

to an herana ok nolal nono,

bende singruok mar kue mane atimo ok nogol kuomi.

An Ruoth Nyasaye ma kechoi ema awacho kamano.

Jerusalem Manyien

11 "Winji, in Jerusalem, dala mosandi, ma ahiti oyiecho,

mi odong’ gunda kokuyo, maonge ng’ama hoyo.

Abiro keto mise mari gi kite motegno,

mi ageri gi kite mabeyo.

12Diriseni to abiro loso gi kite makwar,

mi aket kite mang’ang’ni e dhorangeyeni,

kendo ager ohingani gi kite ma nengogi tek.

13 Ruoth Nyasaye ema nopuonj joma geri duto,

kendo nyithindi nodhi nyime maber ahinya.

14Enogeri e mise mar tim makare,

kendo inibed mabor gi kuonde mithiroe ji,

omiyo ok nibed maluor,

bende nibed mabor gi masiche, mi ok ginisud machiegni kodi.

15Ka ipo ni ng’ato omonji, to ok nakonye.

Adier, ng’ato ang’ata momonji norum, nikech aheri.

16An ema achueyo jatheth ma chwako chuma e mach,

eka athedhogo gi lweny.

Bende an ema achweyo jolweny ma kedo gi gigo, ka kethogo gik moko.

17To koro onge gir lweny molosi ni mondo ohinyi,

ma nohinyi,

bende inilo buche duto modonjnie.

Mano e pok ma jotich Ruoth Nyasaye yudo.

Adier, mano e gueth ma asemiyogi.

An Ruoth Nyasaye ema awacho kamano."

Isaya 55

Mich mar kue mochiw nono ni ji duto

1 Winjuru! Un duto, ma riyo oloyo! Biuru mondo umodhi.

Un joma onge gi chiemo, biuru ung’iew chiemo ucham.

Ee, biuru ukaw akawa divai gi chak nono,

ma ok uchulo gimoro.

2Ere gima omiyo ung’iewo chiemo ma ok konyu,

kuketho mwandu kuom gima ok nyal yieng’ou?

Ka uchiko itu, mi uwinjo gima awacho,

to ubiro chamo chiemo mabeyo,

mi uwinj ndhath gima uchamo.

3 Biuru ira mondo uchik itu ni gima awacho.

Adier, winjuru wachna mondo ubed mangima.

Eka abiro timo kodu singruok mochwere,

ka asingora ni abiro herou gi chunya duto,

kaka ne ahero Daudi.

4Ne akete mondo obed jaote ni ogendini duto.

Ee, nakete jatelo kendo japuonj ji.

5Kamano un bende unuluong ogendini ma ok ung’eyo mondo obi,

mi ogendini ma ok ong’eyou noring ka biro iru,

nikech Ruoth Nyasaye ma Ng’ama Ler mar Israel,

osemiyou duong’.

6Dwaruru Ruoth Nyasaye kapod kinde nitie minyalo yudego.

Adier, ywagneuru ka pod en machiegni.

7Joma timbegi mono mondo owe timbegi maricho kod paro mochido.

Onego giduog ir Ruoth Nyasaye mondo okechgi.

Adier, onego gidwog ir Nyasachwa,

nimar nong’wonnigi richogi duto.

8Ruoth Nyasaye wacho niya,

"Parou ok e parona, bende yoreu ok e yorena,

9nimar kaka polo bor moyombo piny,

e kaka yorena bende boyo moyombo mau,

kendo e kaka parona bende boyo moyombo parou

10 Bende kaka koth chue, kendo pe lwar, koa e polo,

mi ok chak dog malo kendo, to miyo mana piny ng’ich,

mondo cham otwi, mi thiew kendo nyagi,

mi kodhi ma ichwoyo kod cham, bedie,

11e kaka wach mawuok e dhoga nochal,

ok noduog ira ka pok otiyo tije,

to enotim gima ne ochano, mi ochop ote mane aoree.

12Adier, unuwuog Babulon gi mor kod kue,

kendo kuonde mukadhoe, gode madongo gi matindo nogo mahu gi mor.

Yien duto mae thim bende nopam lwetgi.

13Kuonde ma koro pedo gi kudho nitie,

yien mabeyo ema biro dongoe.

Mano nomi Ruoth Nyasaye bedo gi huma ma ok nyal lal,

kendo nobed rapar mosiko nyaka chieng’."

Isaya 56

Pok miyudo kuom rito singruok mar Nyasaye

1Ruoth Nyasaye wacho niya, "Rituru chik, kendo beduru gi timbe makare,
nimar piyopiyo nono resruok ma akelo biro, mi timna makare nonere ratiro
kolocho. 2Jal matimo kamano mak oweyo, kendo momako wechego ndalo duto,
en jahawi. Adier, ng’at morito Sabato mondo kik kethie, bende ma ok tim
gimoro marach, en jahawi.

3"Ng’at ma japiny moro moseyie kuom Ruoth Nyasaye kik luor, kawacho e
chunye niya, ‘Adier, Ruoth Nyasaye biro poga kuom joge nyaka chieng’.’
Ng’ama buoch bende kik wachi ni, ‘An ok an gimoro, to an mana yath ma ok
nyagi,’ 4nikech an Ruoth Nyasaye awacho kama: Joma buoch marito Sabato
maga, kendo mayiero mondo otim gik ma adwaro, bende morito singruok ma
asetimo kodgi, 5noyud gima ber moloyo yudo nyithindo. Giniyud rapar e
oda kendo e ohingana. Adier, abiro miyogi nying’ mosiko, ma ok rum nyaka
chieng’.

6"Kamano bende e kaka an Ruoth Nyasaye, awacho ni jopinje mamoko ma oyie
kuoma ka lama, kendo ohero nyinga, bende mobedo jotichna morito Sabato
mondo kik kethie, kendo morito singruok ma atimo kodgi. 7Awachonigi ni
anakelgi e goda maler, mi ami gibed mamor e oda mar lemo, kendo nayie gi
gik ma giwacho e kendona-mar-misango, kaachiel gi misengni ma gitimona,
nikech noluong oda ni, Od Lemo mar ogendini duto." 8An Ruoth Nyasaye
machoko jo-Israel moke, awacho kama: "Ji duto mane odong’ mak ochoki,
pod abiro dwoko dala."

Okwer jo-Israel kuom lamo nyiseche manono

9Biuru mondo uchiem un le mae pap kod mae thim,

10nikech jotend Israel duto chalo gi jorito ma muofni,

ma ok ne gimoro.

Giduto gichalo gi guogi ma momni ma ok nyal gueyo.

Gihero nindo ka giriere piny, ka gileko

11Adier, gichalo guogi mowuor ma ok yieng’!

Gin jokwath ma ok ong’eyo gimoro.

Moro ka moro dhi e yore owuon,

kadwaro ohande kamoro amora monyalo yudee.

12Ng’ato ka ng’ato kuomgi wacho niya,

"Biuru wamany divai kod kong’o makech,

mondo wamadh, wamer.

Kiny bende nobed maber mana kama, kata moloyo ma."

Isaya 57

1Ji makare tho, to onge ng’ama dewo.

Bende joma oyie kuom Nyasaye iwito kucha,

to onge ng’ama penjo.

Adier, richo ema yueyo joma kare oko,

2to kata kamano, gidonjo kama okue.

Giseluwo yo moriere tir,

mi koro ginindo gi kue e kar yueyo mogik

3To un nyithind ajuoga, biuru ka!

Ee, un koth ng’at ma jaterre kod dhako ma jamganga,

suduru machiegni!

4En ng’a, mujaro,

kumoyone wang’u kendo kumilone lewu?

Donge un nyithindo monywol e richo, ma koth miriambo?

5Uoworu gi nyiseche manono e tiend yien mang’ich duto,

kendo uwang’o nyithindu ka misengni e hohni

kendo e kind lwendni maboyo.

6To in oganda Israel, kar dak mopogni

ni e hoho motimo lwendni mapoth.

Kuno ema itimoe misengni miolo piny ni nyiseche manono,

kendo ema ichiwoe misengni mag cham.

Iparo ni dawe mak asin gi gigo koso?

7Bende ewi got moro marabora e kama isedwanyorie.

Kuno bende iseidhoe mitimoe misengni,

8kendo isechungoe nyisecheni manono

e ng’e dhoudi kod e lemb dhoudi.

Adier, iseweya mabor, mi ichalo nyako molonyore duk,

kendo inindo e kitanda malach ma iseloso,

ka itimo winjruok gi chwo,

mana nikech mor mar nindo kodgi kaachiel,

kidwanyori kodgi ndalo mang’eny ma ok kwan,

ka dendi oowi.

9Ne iwirori gi modhi

mondo ilomb nyasaye manono miluongo ni Molek,

kendo ne ibukori gi poda mang’eny mang’ue ng’ar,

mi ioro jooteni kuonde maboyo,

koda ka e Pinje Joma Otho.

10Kata obedo ni ne iol gi wuoth mabor kamano,

to ne ok iwacho niya, "Gima atimoni onge gi tiende."

Ne ineno ka tekoni oduogo, mi ok inyisori.

11To en ng’a ma iluoro ahinya, ma omiyo iweya,

ma ok inyal para, kata mana rwaka e chunyini?

Koso idagi luora nikech ne ineno ka aling’ aling’a,

mi achalo ng’ama ok oneni?

12To koro abiro kwedo timni marach ma iparo ni berno!

13Nyisecheni manonogo ok nokonyi ka iywak.

Adier, onge nyasaye moro amora ma noresi.

Yamo notergi mabor giduto.

Ee, kata mana muya matin nono nokudhgi, mi tergi mabor.

To joma oloka kar konyruokgi nokaw piny,

kendo goda maler nobed mwandugi.

Kony kod chang ma Nyasaye kelo

14Bang’e unuwinj dwol ka wacho niya,

"Buguru ndara. Bugeuru, kendo loseuru maber,

kugolo gik moko duto ma dichwany joga."

15Ng’ama Duong’ Moloyo, ma nyinge Ng’ama Ler,

kendo mosiko nyaka chieng’ wacho kama:

"Adak kama ler kendo man malo,

gi joma chunygi obolore kendo muol,

mondo aduog chuny joma muol,

kendo ajiw teko mar joma obolore.

16Ok anabed kadhaw ndalo duto,

bende ok anabed kakecho nyaka chieng’,

nimar ka da bed ni atimo kamano,

to ji duto mane achueyo ditho.

17Kuom kinde moko, ne akecho ka aneno ketho jo-Israel.

Ne agoyogi ka mirima oloya, mi apandonigi wang’a,

to ne giringo ka joneko, mi gidhi kuma gin ema gihero.

18Aseneno timbegi, to pod abiro mana changogi,

mi aho chunygi, kendo amigi yueyo maber,

bende anakue chuny jogi maywak."

19 An Ruoth Nyasaye awacho niya,

"Kue mondo obedie ni joma ni mabor, kendo ni joma ni machiegni,

nikech abiro changogi.

20To joricho chalo gi nam moduwore.

Adier, gichalo mana nam ma ok nyal kue,

ma pige olokore mana chuodho gi yugi."

21 An Nyasaye awacho niya,

"Joricho onge gi kue."

Isaya 58

Kit tueyo chiemo ma Nyasaye morgo

1Gouru koko matek mak uweyo, kuywak mana ka tung’. Huluru ni joga
kethogi. Adier, nyisuru joka Jakobo richogi. 2Kata obedo ni gin joricho
kamano, to pod gidwara pilepile, kendo gihero ng’eyo yorena, mana ka
oganda ma timo gik makare, kendo ma ok oweyo chik Nyasaye. Gikwaya mondo
amigi chike makare, kendo giwacho ni gimor ka gisudo machiegni koda.
3Gipenja niya, "Ere gima omiyo watueyo chiemo ka in to ok ine mano? Koso
ang’o momiyo wasandore ka in to ok ine?"

An to adwokogi niya, "Winjuru! Chieng’ ma utueyo chiemo, to utimo gik ma
un uwegi ema udwaro, kendo jotichu ema uturo gi tich matek. 4Kuom mano
tueyo chiemo ma utueyo, kelo mana miero gi lweny, kendo miyo ji goyo
joma odhier adhong’. Emomiyo tueyo chiemo mutueyono, ok nomi winj dwondu
e polo malo. 5Uparo ni kit tueyo chiemo ma ayiego en mana sando
ringruok, ka ng’ato okulo wiye piny ka togo, kata ka onindo e pien gugru
mopedho e buru? Koso mano e gima uluongo ni tueyo chiemo adier? Koso
mano e chieng’ ma an Ruoth Nyasaye ayiego?

6Donge kit tueyo chiemo ma adwaro en ni mondo ugony tonde mag richo,
kendo utur jok duto, mondo joma isando oyud yueyo? 7Koso donge en ni
mondo upog chiembu ni joma kech ohewo, kendo urwak joma odhier, ma onge
kuonde dak, e miechu, bende umi joma wuotho duk lewni, kendo kik upand
wang’u ni wedeu? 8Kutimo kamano eka ler ma un go noyawre mana ka ru
piny, kendo unubed mangima mana ka adhola mosechango. Timbeu uwegi
makare ema notelnu, kendo duong’ maler mar Ruoth Nyasaye ema nodong’nu
chien. 9Bang’e ka uluongo, to Ruoth Nyasaye nodwoku. Adier, ka uywakne,
to nodwoku niya, ‘An ka,’ Ka uweyo sando ji, kendo uweyo achaya kod
hango ji kayiem, 10mi umiyo joma kech kayo chiemo, kendo ukonyo joma
thagore gi gik ma gichando, to ler ma un go norieny e mudho, kendo kata
mana tipou nobed maler ka odiechieng’. 11Ruoth Nyasaye ema nobed ka
telonu pilepile, kokonyou kuonde motwo. Enomi dendu bed mojing’, mi
uchal gi puodho mang’ich maber, kata ka soko ma pige ok duon.

12"Nyithindu munywolo nochak oger kuonde ma nodong’ gundni mana ewi mise
machon, mi noluongu ni, joger ohinga momukore, kendo ni, jolos udi mane
okethi."

Rito chieng’ Sabato

13Ka urito chieng’ Sabato maler, ma ok utiyo tijeu uwegi, kendo ka ok
utimo gik ma un ema udwaro chieng’no, to uhulo ni chieng’no en chieng’
mor, kendo chiengg’ mowal ni Ruoth Nyasaye, kendo umiyo Ruoth Nyasaye
duong’ kuom weyoo loko ohala, kendo kuweyo weche manono, 14to unubed
moil kuom Ruoth Nyasaye, kendo enoteru ewi piny kama oting’ore, ka
ulocho, bende enomiu mwandu mane osingore ni nomi Jakobo kwaru. Ruoth
Nyasaye ema owacho kamano.

Isaya 59

Jo-Israel ohulo richogi

1Bad Ruoth Nyasaye ok chiek, ma ok nyal reso ji,

bende ite ok odino, ma ok onyal winjo wach,

2to richou ema opogo kindu gi Nyasachu.

Adier, richou ema osemiyo opandonu wang’e,

mondo kik owinj kwayou.

3Lwetu omienore gi remo, kendo usemulo richo.

Miriambo bende wuok e dhou, kendo lew hango wach.

4Onge ng’ama donjo ni wadgi e yo makare,

kata ma yalo bura gi adiera,

to ji duto ogeno kuom weche manono kod miriambo.

Gichano weche maricho e chunygi,

ma bang’e nywolo mana chandruok.

5Gibutno e tong thuonde,

kendo gichwoyo mbup otieng’.

To chamie tong’go ane, ka ok ditho!

Kata temie kitoyo moro, mak ineno ka thuol ema owuokie!

6Mbupgi ok nyal chuego nanga,

kendo onge ng’ama nyalo rwako gik ma gichueyo!

Tichgi kelo mana chandruok,

kendo lwetgi odich mana gi timbe mahundu.

7 Tiendgi rikni ka gidhi timo richo,

kendo giyot ni chuero remo maonge ketho.

Paro mopong’o chunygi en mana paro mamono,

kendo kamoro amora ma gidhiyoe,

to masira gi chandruok ema dong’ie.

8Ok ging’eyo yo makelo kue,

kendo adiera onge e timbegi.

Bende yore duto ma giluwo ogondore ogondore,

kendo ng’ama luwo yorego ok yud kue kata matin.

9Mano ema omiyo adiera bor kodwa,

kendo tim makare ok chop kuomwa.

Wagombo mondo wane ler,

to mudho lilo ema waneno.

Adier, wadwaro mondo piny oru,

to mudho mandiwa ema wawuothoe.

10Wamulo amula kor udi ka muofni.

Adier, watuomore atuoma ka joma ok nen.

Wachwanyore godiechieng’,

mana ka gima piny oimore.

Chutho wachalo mana joma otho e kind joma ngima.

11Wang’ur mana ka ondiegi,

kendo waywagore malit mana ka tula.

Wageno yudo adiera, to ok wayudi.

Warito resruok to pod en mabor ahinya.

12Richowa osebedo ka medore ameda e nyim Nyasaye.

Chutho timbewa mamono ema nyiso ni wan joricho.

Wang’eyo timbewa mamono kendo waparogi.

13Waseng’anyo mi waketho e nyim Ruoth Nyasaye.

Adier, wasedok chien, mi wajwang’o Nyasachwa.

Bende waseparo weche mag miriambo e chunywa,

kendo mago ema wawuondogo ji.

14Bura makare ogol oko, kendo tim makare ni kuma bor.

Adiera bende onge kata mana e chirni,

kendo bura makare orumo e ut bura chuth.

15Kuom mano, adiera olal nono,

kendo ka ng’ato obet motang’ ni richo,

to ikwane mana ka janeko!

Ruoth Nyasaye noneno ni adiera onge,

omiyo iye nowang’.

16 Noneno ni onge ng’ama dikony,

mi mirima mager omake.

Mano omiyo ne olocho gi tekone owuon,

kendo adierane ema ne okonyorego.

17 Ne orwakore gi tim makare ka law akor mar nyinyo,

kendo ne orwako warruok ka ogut lweny.

Bende ne orwako chulo kuor ka ng’ama rwako law,

kendo mirima mager ema ne obolo kuome ka law abola.

18Obiro timo ni ng’ato ka ng’ato mana gima oromo gi timbene.

Ee, obiro kumo wasike gi mirima mager,

kata mana mago modak e dhonembe gi chulni.

19Kamano ji man yo podho chieng’ gi joma ni yo wuok chieng’

noluor nying Ruoth Nyasaye, kod duong’ne maler,

nimar enobi ka aora ma mwomore,

ma much Ruoth Nyasaye ema tero.

20 Enobi ka jawar mar Sayun.

Ee, nobi mondo ores nyikwa Jakobo moseweyo richogi.

Ruoth Nyasaye ema owacho kamano.

21To bende Ruoth Nyasaye wacho niya,

"Singruok ma abiro timo kodgi e ma:

Roho mara man kuomu, kod wechena ma aseketo e dhou,

nosik kodu chakre kawuono,

nyaka kuom tienge duto mabiro mag nyikwau.

An Ruoth Nyasaye ema awacho kamano."

Isaya 60

Duong’ ma Jerusalem biro yudo

1In dala Jerusalem, a malo!

Rieny nikech lerni osechopo

kendo duong’ maler mar Ruoth Nyasaye oselor kuomi.

2Kata obedo ni mudho biro umo piny,

mi ogendini bed e mudho mandiwa,

to Ruoth Nyasaye norieny kuomi,

mi duong’ne maler nonenre kuomi.

3Ogendini gi ruodhigi nobi e lerni mathinyore.

4Ting’ wang’i mondo irang koni gi koni.

Nyithindi duto chokore ka biro iri.

Adier, yawuoti biro koa kuma bor,

kaachiel gi nyigi, koik e bathe.

5Kineno kamano to inibed mamor, mi chunyi pong’ gi ilo. Mwandu mogundho
mag ogendini mopogore opogore nokelni gi yiedhi. 6Ngamia mang’eny moa
Midian gi Efa nopong’ pinyi. Giduto ginia Sheba ka gikelo dhahabu kod
ubani, kendo ka gipako Ruoth Nyasaye gi wer. 7Jamni duto mag Kedar
nochokni. Rombe mag Nebayoth bende nobed jamni mitimogo misengni ma
ayiego e kendona mar misango, mi duong’ maler mar Hekalu mara nomedre.
8Mago gin ang’o ma kwang’ ka boche polo, kata mahuyo ka akuche maduogo e
odgigo? 9Gin yiedhi moa e pinje manie dhonembe kod chulni, ma biro ka
yiedhi madongo mag Tarshish otelonigi. Gikelo yawuoti moa kuma bor, ka
nigi dhahabu kod fedha, ma gibiro miyogo nying Ruoth Nyasaye, ma Ng’ama
Ler mar Israel duong’, nimar osemiyi duong’.

10A Jerusalem, jopinje mamoko ok nochak oger ohinga mari,

kendo ruodhigi nobed jotichni.

Kata obedo ni ne asandi malit ka an gi mirima kamano,

to koro asekechi, kendo ang’wononi.

11 Dhorangeyeni biro siko koyaw,

kendo ok nochieggi godiechieng’ kata gotieno,

mondo ji okelni mwandu mag ogendini,

ka ruodhigi otelonigi.

12Ogendini gi pinje motamore tiyoni biro lal nono,

mi kethre chuth.

13Yien mabeyo mag Lebanon bende nokelni,

mondo omedgo duong’ maler mar Hekalu mara,

ma en raten tienda.

14 Yawuot joma ne sandi biro miyi duong’.

Adier, joma ne chari biro kulore e tiendi.

Giniluongi ni ‘Dala Ruoth Nyasaye’,

kendo ni ‘Sayun Dala mar Ng’ama Ler mar Israel’.

15Isebedo dala mojwang’ kendo ma ji ochayo, maonge ng’ama lim,

to koro abiro miyo ibedo dala man gi duong’ mosiko,

ma kelo ni ji mor ma ok rum.

16Iniyud mwandu mag ogendini koda ka mago mag ruodhi.

Kamano ining’e ni an, Ruoth Nyasaye e jaresni.

Adier, jawarni en Ng’ama Nyalo Gik Moko Duto,

ma Nyasach Jakobo.

17Kar mula anakelni dhahabu,

to kar nyinyo anakel fedha.

Kar yien anakel mula,

kendo kar kite anakel nyinyo,

bende anami jotendi tiyo gi kue kod tim makare.

18Timbe mahundu ok nochak owinji kendo e pinyi,

kata mana tulo moro marach ok nochak omuoch machiegni kodi.

To iniluong ohinga mari ni, ‘Resruok.’

Dhorangeyeni to iniluong ni, ‘Pak.’

19 Wang’ chieng’ ok nochak obedni ler mar odiechieng’,

kata due ok nochak orienyni gotieno,

to Ruoth Nyasaye ema nobedni ler mosiko.

Nyasachi nobedni duong’ maler

20Wang’chieng’ ok nochak opodhi,

kendo dueyi bende ok notho,

nikech Ruoth Nyasaye ema nobedni ler mosiko,

mi ndaloni mar ywak norum.

21Jogi duto nobed joma kare,

kendo piny nobed margi nyaka chieng’.

Ginichal gi bad yath ma an ema apidho gi lweta awuon,

mondo okelna duong’.

22Ji manok nolokre gana apar,

kendo oganda matin nolokre oganda maduong’.

An Ruoth Nyasaye anami gino timre piyopiyo nono,

ka kindene ochopo.

Isaya 61

Okel ni Sayun wach maber mar resruok

1 Roho mar Ruoth Nyasaye ni kuoma,

nikech Ruoth Nyasaye oseyiera, mowira

mondo aland wach maber ni joma odhier.

Oseora mondo akue chuny jogo ma neno masira,

bende mondo ahul ni joma omaki ni koro gin thuolo,

kendo ahul ni joma otue ni koro ogonygi.

2 Bende oseora mondo ahul ni

ma e higa ma Ruoth Nyasaye biro guedhoe joge,

kod chieng’ ma Nyasachwa biro chuloe kuor.

3Abiro hoyo chuny ji duto man gi lit,

kendo gik ma abiro miyogi e magi:

Maua mabeyo, kar buru ma gibukorego;

kendo mor, kar lit ma gin go,

kod pak, kar bedo gi chuny mool.

Enoluonggi ni, yien mag tim makare,

ma Ruoth Nyasaye opidho mondo oyudgo duong’.

4Ginichak giger kuonde mane omukore,

kendo ginichak gilos mier mane okethore chon.

Adier, ginilos mier mane okethore,

modong’ gundni kuom higni mang’eny,

5Jopinje mamoko nobed jokwadh jambu,

kendo ginipur puotheu, mi gilwer mzabipu.

6To un, noluongu ni, ‘Jodolo mag Ruoth Nyasaye’,

kendo ni, ‘Jotich Nyasachwa’.

Unucham mwandu mag ogendini mamoko,

bende unukaw gigi mabeyo, mi ukonyrugo.

7Kar bedo gi wichkuot, to unuyud pok nyadiriyo,

kendo kar yudo achaya, to unubed mamor gi poku.

Kamano unuyud pok nyadiriyo e pinyu,

mi ubed gi mor mochwere,

8nimar an Ruoth Nyasaye ahero adiera,

to amon gi richo kod timbe mamono.

Omiyo abiro miyou pok ma ok lokre,

mi atim kodu singruok mochwere.

9Nyikwau nong’ere, kendo noyud duong’ e kind ogendini.

Ji duto monenogi nong’e ni

un oganda ma Nyasaye oguedho.

10 Wabeduru mamor kuom Ruoth Nyasaye gi tekowa duto.

Adier wabed moil kuom Nyasachwa

nimar oserwakowa gi warruok

mana ka ng’ama orwako nanga

kendo mana ka wuon kisera magawo maua e ng’ute.

11Kaka lowo miyo cham twi,

e kaka Ruoth Nyasaye bende

nomi tim makare kod pak thiew e nyim ogendini duto.

Isaya 62

1In Sayun aheri, omiyo ok analing’.

Adier, aheri in Jerusalem, omiyo ok nawe wuoyo,

nyaka chop resi,

mi resruokni rieny ka taya maliel.

2Ogendini none ni oseresi,

kendo ruodhi duto bende none kaka osemiyi duong’.

Bang’e noluongi gi nying manyien,

ma Ruoth Nyasaye owuon ema nochaki.

3Inibed kondo maber e lwet Ruoth Nyasaye.

Adier, inibed osimb ruoth e lwet Nyasachi.

4Ji ok nochak oluongi kendo ni, ‘Dala mojwang’’.

Piny bende ok nochak oluongi kendo ni, ‘Piny mowe.’

To noluongi ni ‘Dala ma amorgo’,

kendo noluong pinyi ni, ‘Dhako mokendi’,

nimar Ruoth Nyasaye mor kodi,

kendo pinyi nochal gi dhako man gi chwore.

5Kaka wuowi kendo nyako,

e kaka Jal mane ogeri biro kendi.

Adier, kaka ng’at mokendo, mor gi chiege,

e kaka Nyasachi nobed mamor kodi

6A Jerusalem, aseketo jorit e ohinga mari.

Ok giling’ odiechieng’ gotieno duto.

Awachonigi niya,

"Un joma paro ni Ruoth Nyasaye wach, kik uyue!

7Kata en bende kik uwe oyue,

nyaka chop ami Jerusalem bed dala marahuma ma ji duto pako."

8Ruoth Nyasaye osekuong’ore

koting’o bade ma korachwich man gi teko, kowacho niya,

"Ok nachak ayie wasiki kaw chambi ocham.

Jopinje mamoko bende ok nochak omadh divai ma isetiyone matek.

9To jogo mosekeyo ema nocham cham ma gisekayo,

kendo ginipak Ruoth Nyasaye.

Bende jogo mosepono olemb mzabibu nomadh divai

e laru mar Hekalu mara."

10Wuoguru! Wuoguru e dhorangach mondo ulos ni joga yo.

Buguru yo. Bugeuru maber, kendo goluru kite.

Bang’e ting’uru bandera mondo ji one.

11 Wach ma Ruoth Nyasaye osebedo ka lando

e tung’ piny gi tung’ piny ema:

"Nyisuru jo-Sayun ni, ‘Jaresu biro.’

Obiro gi joge mogonyo e lweny kawuotho e nyime, ka gik ma oyako.

12Noluonggi ni, ‘Joma owal’,

kendo ni, ‘Joma Ruoth Nyasaye osewaro’,

kendo ni, ‘Dala ma ok ojwang’.’ "

Isaya 63

Chieng’ ma Nyasaye chuloe kuor

1 Mano ng’a, mabiro koa Bozra e piny Edom,

ka lepe otimo remono?

Orwakore gi lep duong’.

Kendo owuotho gi tekone duto.

"An Ruoth Nyasaye ema abiro,

ka ahulo ni Jerusalem oseresi,

kendo an ema an gi teko mar waro ji."

2To ere gima omiyo lepi duto kwar,

mana ka lep ng’ama nyono mzabibu ka biyo?

3 "Gikwar kamano nikech asenyono mzabibu kenda kar bicho.

Onge ng’ato kata achiel kuom ogendini mane ni koda.

Ne anyono wasika piny ka akecho.

Adier, ne anyonogi ka an gi mirima mager,

mi rembgi okirore e lepa.

Mano ema omiyo lepa duto otimo remo.

4Ne asechano chieng’ ma achuloe kuor

kendo higa ma aresoe joga osechopo.

5 Ne arango ng’ama dikonya, to ne ok ayudo.

Kuom mano ne adhier nono, kane ayudo ni onge ng’ama nyalo konya.

To kata kamano tekona awuon ne omiyo alocho,

kendo mirimba awuon ema ne okonya.

6Ne anyono ogendini piny ka akecho. Ee, ne atong’ogi atong’ogi, mi
rembgi obubni piny."

Gueth ma Ruoth Nyasaye biro guedhogo jo-Israel

7Abiro pako ber mar Ruoth Nyasaye

kod timbene madongo miwuoro

ka agoyo erokamano kuom gik moko duto mosetimonwa,

kendo kuom hera maduong’ moseherowago wan jo-Israel.

Notimonwa kamano nikech ng’wonone kod herane mogundho.

8Ruoth Nyasaye nowacho niya, "Jogi gin joga adier.

Gin yawuota ma ok nyal wuonda."

9Omiyo ne odoko jaresgi e chandruok duto.

Onge jaote kata malaika moro mane oresogi,

to mana en ema osebedo ka owarogi

gi herane kod ng’wonone,

koting’ogi nyaka nene.

10To kata kamano, ne gidagi lochne,

mi gimiyo Roho mare maler okuyo,

eka ne olokore jasikgi, mi okedo kodgi en owuon.

11Bang’e ne giparo ndalo machon

mi gipenjore niya,

"Ere Nyasaye mane ogolo joge e aora Nael,

ka Musa otelonigi?

Adier, ere Jal mane oketo Roho mare kuomgi,

12 kendo mane otiyo gi tekone mang’ongo e dir Musa korachwich, mobarogo
pi e nyimgi,

mondo nyinge oyud duong’ mochwere?

13Ne omiyo ging’ado nam mayot,

mana kaka faras ng’ado thim,

14kendo mana kaka jamni ridore e holo to ok chwanyre.

Roho mar Ruoth Nyasaye notelonigi

ka gidhi kar yueyo. Mano e kaka ne otelo ni joge mondo nyinge oyud
duong’."

Lemo mikwayogo Ruoth Nyasaye mondo okel konyruok

15A Ruoth Nyasaye, rang piny gie polo mondo ine.

Ee, rang piny gi kuma ler ma idakie gi duong’.

Tinde ere hera matut ma yande iherowago cha?

Koso ere tekoni kod kinda mane in go chon?

16In e wuonwa, omiyo kik idagi konyowa.

Kata obedo ni Ibrahim ok ong’eyowa,

kendo Israel ok oyie ni wan joge,

to in Ruoth Nyasaye, in e wuonwa,

kendo in e jawarwa nyaka nene.

17A Ruoth Nyasaye, ere gima omiyo iweyowa aweya,

mi wabaro waweyo yoreni? Koso ang’o momiyo imiyo chunywa doko matek,

mondo kik waluori?

Duogi nikech wan, wan jotichni.

Wan dhoudi mikwano ka mwanduni.

18Ere gima omiyo joricho osedonjo e Hekalu mari?

Koso ang’o momiyo wasikwa osenyono kama ilamie?

19Kuom ndalo mang’eny osekwanwa

ka joma ok nie bwo lochni,

mana ka gima ok wan jogi iwuon.

Isaya 64

1Mad ibar polo ilor piny,

mondo imi gode oleny e nyimi,

2mana kaka mach wang’o oswekle, kendo yienyo pi!

Kitimo kamano, eka wasiki diwinj humbi,

kendo ogendini ditetni ka ibiro.

3Kane itimo honni mane ok wagen ni wanane, ne ilor piny,

mi gode oleny e nyimi.

4 It pok owinjo kata wang’ pok oneno nyasaye moro

ma rito joge mogeno kuome, to mak mana in.

5Ihero ng’at matimo tim makare ka mor,

kendo ma paro yoreni

kata kane ikecho kamano,

to wan ne pod watimo richo atima.

Wasesiko gi richowa ndalo mang’eny.

Koro bende niwarwa adier?

6Waduto wasebedo ka ng’at mogak,

kendo timbewa duto mabeyo chalo mana gi lewni mochido.

Waduto wasener mana ka oboke,

kendo timbewa mamono kwadhowa oko mana ka yamo.

7Onge ng’ama lami, kata matemo mondo opadre kuomi,

nikech ipandonwa wang’i kendo ijwang’owa e richowa.

8To kata kamano, A Ruoth Nyasaye in e wuonwa.

Wan lop chuech, to in e jachwechwa,

kendo wan duto wan tich lweti.

9A Ruoth Nyasaye, kik ibed gi mirima moloyo kaka owinjore,

kata paro richowa ndalo duto.

Rangwa wahombi, nikech wan duto wan jogi.

10Miechi maler kendo madongo duto olokore thim.

Kata mana Sayun owuon olokore thim.

Adier, Jerusalem osewe gunda.

11Mach osewang’o Hekalu marwa

ma jaber kendo man gi duong’, mane kwerewa pakie,

omiyo giwa duto mabeyo osekethore.

12Bende diyie weyo gik makamagi, yaye Ruoth Nyasaye?

Koso diling’ thi kikumowa moloyo kaka owinjore?

Isaya 65

Kum mibiro kumogo joma dagi loch Nyasaye

1 Ruoth Nyasaye wacho niya,

"Ne antie mondo jogo mane ok dwara, omanya.

Adier, ne aikora mondo joma ne ok manya, oyuda,

ka awacho ni oganda mane ok lama ni,

‘Eri a! Eri a!’

2 Ne arieyo bada odiechieng’ duto,

ka ahombo joma wigi tek,

mane luwo mana yoregi maricho, katimo dwarogi giwegi

3Gin joma ne kwinya pilepile, kaneno,

ka gitimo misengni e puothe,

kendo giwang’o ubani e kende molos gi matafali.

4Ne gigwom e liete joma otho,

kendo ne gipondo kuonde mobuto otieno duto,

bende ne gichamo ring mbidhi, kod chiemo moko makuero.

5Giwacho ni ji mamoko niya,

‘Kik usud machiegni kodwa,

bende kik umulwa, nimar waler moloyou.’

Joma kamago gin mach maliel aliela ma ok tho,

ma iche thing’a odiechieng’ duto.

6Neuru! Wachno osendiki e nyima.

Ok abi ling’, to abiro kumou kuom richou,

kaachiel gi richo mag wuoneu.

An Ruoth Nyasaye ema awacho kamano.

7Ne uwang’o ubani e gode duto madongo gi matindo, kukweda,

omiyo abiro kwongo pimo pok monego uyudi,

eka achulu kaka owinjore!"

8Ruoth Nyasaye wacho kama:

"Kaka olemo moko mabeyo ma dilosgo divai

nyalo yudore e saga marach,

ma ji kwer ni, ‘Kik wit sagano, nimar oting’o hawi,’

e kaka abiro timo ni jotichna,

mi ok natiek oganda duto.

9Anami Jakobo nyikwayo ma noluw bang’e,

kendo anami juda jocham gikeni ma nikaw godena.

Ee, joga moyier ma jotichna nokaw pinyno mi dagie.

10 Joga ma osebedo ka lama

nokwa jambgi e geng’ Sharon,

kendo holo mar Akor nobed leg dhogi.

11"To un mane ujwang’a, an Ruoth Nyasaye,

mi wiu owil gi goda maler,

kendo uloso sewni ni nyiseche manono

miluongo ni Gad gi Meni,

kutimonigi misengni miolo piny,

12aseng’adonu buch tho, kendo uduto ibiro negu,

nikech ne aluongou, to ne ok udwoka,

bende ne alosonu, to ne udagi winja.

To ne utimo timbe mamono ma ok ayiego,

kuyiero mana gik ma adagi.

13Kuom mano, an Ruoth Nyasaye, awacho niya:

Jotichna nochiem, to un unudeny,

kendo ginimodhi, to un riyo nohewu.

Bende ginibed mail, un to unuyud wichkuot.

14Jotichna nower ka chunygi mor,

to un unywasgi ka ukuyo kendo chunyu lit.

15Ka joga moyier, dwaro kuong’o ng’ato,

to giniluong nyingu ka giwacho ni,

‘Ruoth Nyasaye mondo oneg ng’atno,

kaka ne onegou.’

Joga to analuong gi nying’ moro nono maber."

16Ng’ato ang’ata ma dwaro mondo oyud gueth e piny, to nyaka kwa mana
Nyasach adiera mondo oguedhe. Bende ng’at ma kuong’ore e piny ka, to
nyaka kuong’re mana e nying Nyasach adiera, nikech wich nowil gi
thagruok machon, mi lal nono e wang’a.

Polo manyien gi piny manyien

17 "Winjuru, achueyo polo manyien kod piny manyien. Kamano wich nowil gi
gik machon, kendo ok nochak opargi. 18Emomiyo beduru mamor kendo moil
nyaka chieng’ gi gik ma achueyo, nimar achueyo Jerusalem obed dala
makelo mor, kendo achueyo joma odakie mondo obed joma oil. 19Abiro bedo
mamor gi Jerusalem, kendo abiro bedo moil nikech joga.

"Ywak kod ywagruok ok nochak owinji e Jerusalem,

20kendo ok nobedie nyathi matho kapod yom,

kata ng’at maduong’ matho kapok ndalone orumo.

Bende ka ng’ato otho ka hike mia achiel,

to nokwane ka ng’ama otho kapod tin.

Joricho mokwong’ kende ema notho

ka pok hikgi oromo mia achiel.

21Ji noger udi, kendo ginidagie aming’a,

kendo ginipur puothe mzabibu, mi gicham olembgi.

22Ok giniger udi ni mondo jomoko nono ema odagie,

bende ok ginichwo cham ni mondo jomoko nono ema ocham.

Joga moyier nodag aming’a mana kaka yath dak,

mi kuom ndalo mang’eny ginicham mwandu ma luchgi okelo.

23Ok giniketh tekregi kayiem,

bende ok gininywol nyithindo maneno masira,

nimar gin, kaachiel gi nyithindgi,

gin joma Ruoth Nyasaye oguedho

24Anadwokgi kapok giluonga,

kendo anawinjgi kapok gitieko wuoyo.

25 Ondiek kod rombo nokwa kaachiel

kendo sibuor nocham lum mana ka dhiang’

Thuol to nocham mana lowo.

Onge gima nohiny ng’ato kata ma noketh gimoro e gode maler duto.

An Ruoth Nyasaye ema awacho kamano."

Isaya 66

Bura ma Ruoth Nyasaye biro ng’ado, gi gueth mobiro guedhogo Sayun

1 Ruoth Nyasaye wacho niya,

"Polo e koma mar duong’,

to piny e raten tienda.

Kuom mano, ere kama dugernae ot?

Koso ere kama dayueye?

2Gigi duto an ema achueyo, kendo an e wuon-gi.

An Ruoth Nyasaye ema awacho kamano.

Ng’at ma abiro konyo en ng’at mamuol,

ma chunye otur, kendo ma tetni kowinjo wachna.

3"Ng’at moyang’o rwath chalre gi ng’at monego dhano.

Ng’at motimo misango gi rombo,

bende chalre gi ng’at moturo ng’ut guok,

kendo ng’at mochiwo misango mar cham

chalre gi ng’at mochiwo remb mbidhi,

bende ng’at mowang’o ubani kar rapar

chalre gi ng’at molamo nyiseche manono,

kendo kaka chunygi mor gi timbe makuerogo,

4e kaka an bende abiro yieronigi masiche mondo omakgi,

ka akelo kuomgi gik ma giluoro,

nimar ne alwongo, to onge ng’ama dwoka,

kendo ne awuoyo, to onge ng’ama winja.

To ne gitimo timbe mamono ma ok ayiego,

eka giyiero mana gik ma adagi."

5Winjuru wach Ruoth Nyasaye, un mutetni kowuoyo.

Owacho kama:

"Joweteu mosin kodu, kendo modagu nikech uhero nyinga,

wacho niya,

‘Ruoth Nyasaye mondo onyis duong’ne maler,

mondo waneye ane mor ma un go!’

To kata kamano gin ema ginine wichkuot."

6Winjuru! Tulo omuoch e dala Jerusalem.

Koko winjore e Hekalu!

En dwond Ruoth Nyasaye makumo wasike

gi kum mowinjore kodgi.

7 Bende dhako dinywol nyathi ma ok owinjo rem?

Donywol wuowi kapok muoch okaye adier?

8Ooyo! Gima kamano pok owinji kata pok one.

Ka kamano, to bende dichue piny moro godiechieng’ achiel?

Koso oganda bende dinywol dichiel?

Sayun to ne onywolo yawuote mana e sa mowinjoe muoch!

9Ruoth Nyasaye penjo niya,

"Dawe sa ma dhako nywolie chopi

mak amiye teko mar nywol?"

Ruoth Nyasaye ema owacho kamano.

10Un duto muhero Jerusalem, moruru kode.

Adier, beduru gi ilo nikech en.

Un duto ma yande uywage,

koro beduru mamor kode gi ilo.

11Bang’e unubed mamor kuchamo mwandune mogundho,

mana kaka nyathi mor kadhodho min.

12Ruoth Nyasaye wacho niya,

"Abiro miyo Jerusalem bedo gi kue mamol ka aora,

kendo mwandu mag ogendini bende abiro olone,

mana ka aora motiak.

Unubed mamor mana ka nyithindo midhodho,

kendo miiko e bath, kata mipiro e chong.

13Kaka min nyathi hoyo nyathine,

e kaka an bende abiro hoyou,

mi uyud kue e Jerusalem.

14Ubiro neno kamano, mi chunyu bed mamor.

Dendu nobed maber, mana ka lumb chwiri.

An Ruoth Nyasaye ema nami jotichna ong’e tekona;

Wasika to nanyis mirimba."

15Neuru kaka Ruoth Nyasaye biro ei mach,

ka gechene mag lweny chalo kalausi,

mondo osand ji gi mirimbe mager ka mach makakni.

16Ruoth Nyasaye noyal buch ji duto gi mach kod ligangla!

Kamano joma Ruoth Nyasaye onego nobed mang’eny.

17Joma pwodhore kendo bedo maler, ni mondo odhi e hembko,

ka moro ka moro luwo wadgi,

kendo chamo ring mbidhi gi oyieyo kod gik moko makuero, norum dichiel.

Ruoth Nyasaye ema owacho kamano.

18An Ruoth Nyasaye, ang’eyo timbegi kaachiel gi parogi,

bende abiro choko ogendini duto,

gi dhoudi mawacho dhok mopogore opogore,

kendo ginibi mi gine duong’na maler,

19eka anatim ranyisi e kindgi.

Bang’e anaor jogi moko motony

ir ogendini ma pok owinjo humba,

kata pok oneno duong’na maler, mi ginilandnigi duong’na maler.

Ogendnigo gi jo-Tarshish, gi jo-Put, gi jo-Lud gi jo-Meshak,

gi jo Rosh gi jo-tubal kod jo-Javan,

kaachiel gi joma odak e dhonembe kod chulni

man kuonde maboyo.

20Jou ma gigolo kuom ogendini duto

ginikelna kaka chiwo, an Ruoth Nyasaye.

Ginikelgi Jerusalem, goda maler,

ka moko oidho farese

to moko oidho geche mag lweny gi geche mamoko

kendo moko bende oidho kenje kod ngamia,

mana kaka jo-Israel kelo misengni e od Ruoth nyasaye,

ka giting’o e tewni maler.

An Ruoth Nyasaye ema awacho kamano.

21Moko kuomgi analok jodolo,

kendo moko anami tich jo-Lawi.

Ruoth Nyasaye ema owacho kamano.

22 Kaka polo manyien gi piny manyien nosiki e nyima,

e kaka dhoodu gi nyingu bende nosiki.

An Ruoth nyasaye ema awacho kamano.

23E kinde ka kinde ma due opor,

kendo chieng’ Sabato ka chieng’ Sabato,

ji duto nobi e nyima mondo olama.

Ruoth Nyasaye ema owacho kamano.

24 Giniwuogi, mi gine ringre joma otho mosepiem koda.

Kudni machamogi ok notho,

kata mach mawang’ogi bende ok notho,

kendo ginibed gik ma ji duto osin-go.

JEREMIA 1

1Kitabuni oting’o weche kod timbe mag Jeremia wuod Hilkia. Ne en achiel
kuom jodolo modak Anathoth e piny Benjamin. 22 Ruo 22.3—23.27; 2 W.Nda
34.8—35.19.Wach Ruoth Nyasaye nobirone e higa mar apar gadek mar loch
Josia wuod Amon, ruodh Juda, 32 Ruo 23.36—24.7; 2 W.Nda 36.5-8; 2 Ruo
24.18—25.21; 2 W.Nda 36.11-21.kendo e ndalo loch Jehoyakim wuod Josia,
nyaka due mar abich mar higa mar apar gachiel mar loch Zedekia wuod
Josia, kane odar jo-Jerusalem, moter e tuech.

Ruoth Nyasaye oluongo Jeremia

4An Jeremia, Ruoth Nyasaye nowachona niya,

5"Kane pok achueyi e ich, ne oyudo aseyieri,

kendo kane pok onywoli,

ne asewali mondo iti tichna,

mi aketi janabi ni ogendini."

6Eka nadwoke niya, "A Ruoth Nyasaye, ok ang’eyo wuoyo, nikech pod atin."

7To Ruoth Nyasaye nowachona niya, "Kik iwachi ni pod itin, to dhiyo
adhiya ir ji duto ma aori kuomgi, mondo iwachnigi gik moko duto ma
anyisi. 8Kik iluorgi, nikech abiro bet kodi, kendi riti. An Ruoth
Nyasaye ema awacho kamano!"

9Bang’e Ruoth Nyasaye notero lwete,

momulo dhoga, kowachona niya,

"Eri, aketo wechena e dhogi.

10Kawuono amiyi teko kuom ogendini,

kendo kuom ruodhi, mondo ipudhi kendo igo piny,

mondo imuki kendo ikethi,

to bende mondo iger kendo ipidhi."

11Ruoth Nyasaye nopenja niya, "Jeremia, ineno ang’o?" Nadwoke ni, "Aneno
bad yath machako loth." 12Eka Ruoth Nyasaye nowachona niya, "Iwacho
kare. An bende achako chopo wachna!" 13Bang’e nochako openja niya, "En
ang’o kendo mineno?" Ne adwoke niya, "Aneno agulu kayienyo yo nyandwat,
kendo ochiegni pukore yo koni." 14Ruoth Nyasaye nowachona niya, "Masira
biro yienyo koa yo nyandwat, mi chop kuom ji duto modak e
pinyni. 15Aluongo ogendini duto man yo nyandwat mondo obi. Ruodhi maggi
bende nobi, kendo norenj kombegi mag loch e dhorangeye Jerusalem, kendo
e alwora mar ohinga Jerusalem, kendo e alwora mag mier moko duto mag
Juda. 16Mano e kaka abiro kumo joma oseketho, moweya kendo owang’o
misengni ni nyiseche mamoko, ka gilamo gik ma giloso giwegi. 17Emomiyo
tim atima chir Jeremia, kendo dhi iwachnigi gik moko duto ma asenyisi.
Kik iwe gimiyi luoro, nono to abiro miyo ibed maluor moloyo e
nyimgi. 18Ji duto manie pinyni, kaka ruodhi mag Juda, gi jodongo gi
jodolo kod ji mamoko duto, biro bedo mamon kodi. To kawuono amiyi teko
mondo isirgi. Ibiro chalo gi dala mochiel motegno, kendo gi siro mar
chuma, kendo gi ohinga mar mula. 19Ok giniloyi, nikech abiro bet kodi
kendo riti. An Ruoth Nyasaye ema awacho kamano."

JEREMIA 2

Ruoth Nyasaye okwayo jo-Juda mondo oduog ire

1Ruoth Nyasaye nowachona 2ni mondo adhi ahul wachne ni ji duto modak
jerusalem kama: "Aparo hera mane un-go koda kane pod un oganda mayom,
nimar e ndalo mane uluwa e thim, piny motwo ma ok pur, ne uhera manaa
kaka miaha hero chwore. 3E ndalogo un jo-Israel nubedo joga awuon, kendo
nuchalona mana cham ma okwong dumbo. Nakumo ji duto mane dwaro hinyou,
kendo ne akelonigi chandruok. An ruoth Nyasaye ema awacho kamano."

4Winjuru wach Ruoth Nyasaye un nyikwa Jakobo ma jo-Israel. 5Ruoth
Nyasaye owacho niya, "Ang’o marach mane kwereu oneno kuoma, mane omiyo
giweya? Ne gilamo nyiseche manono, mi gin bende gidoko joma nono. 6Ne ok
gidewa, kata obedo ni ne aseresogi kagologi e piny Misri, mi atelonigi e
thim, piny marach motwo ma masiche ng’enyie. Pinyno otimo gode gi bugni,
ma onge ng’ama wuothoe, bende onge ng’ama odakie. 7Ne akelou e piny
momew, mondo ucham giki monyakie kod gik mabeyo mantie. To kane udonjo e
piny mane amiyouno ne udwanye, mi ukethe. 8Jodolo noweyo penjo kuma
Ruoth Nyasaye nitie. Joma ne ong’eyo weche chik bende ne ok odewa, kendo
jotelo nobaro moweya. Jonabi bende ne koro wach e nying Baal, kendo ne
lamo nyiseche manono.

9"Emomiyo an Ruoth Nyasaye abiro yalo joga kendo. Abiro yalou, kendo
abiro yalo nyikwau.

10"Koro idhuru yie udhi e chula mar Saipras, kendo uor joote Kedar
openjnu wach mondo uwinj ane 11ka oganda moro oseweyo nyisechegi, moluwo
nyiseche mamoko, kata obedo ni ok gin nyiseche madieri kamano? To un
joga, useweya, an Nyasachu moseting’ou malo, mi ulamo nyiseche ma ok
nyal konyou. 12Kuom mano, an Ruoth Nyasaye, agolonu chik un polo mondo
uyiengni malich, kuwuoro kendo kudhier nono, 13nikech joga osetimo richo
tieng’ ariyo. Gisebaro, mi giweya, an soko mar pi maliw mamol, kendo
gisekunyo yewni mabarore, ma ok nyal ting’o pi!

14"Jo-Israel ok gin wasumbni, bende ne ok onywolgi wasumbni. Kuom mano,
ere gima omiyo wasikgi yakogi? 15Wasikgigo rutonigi matek, mana ka
sibuoche. Giseketho pinygi, molokore thim. Miechgi bende okethore,
maonge ng’ama dagie. 16Ee, jo-Memfis gi jo-Tapanes josetoyo pat wi
jo-Israel. 17Yaye, jo-Israel! Tim ma kamano usekelo mana kuomu uwegi! Ne
uweya, an Ruoth Nyasaye ma Nyasachu, kane atelonu e yo.

18"Koro ang’o ma uparo ni ubiro yudo kuom dhi Misri? Uparo ni ubiro
modho pi aora Nael? Koso ang’o ma uparo ni ubiro yudo kuom dhi Asuria?
Uparo ni ubiro modho pi aora Yufrate? 19Timbeu uwegi maricho ema biro
kelonu kum. Ee, timbe mane uweyago ema biro kelonu bura. Kamano ubiro
ng’eyo ni weyo Ruoth Nyasaye ma Nyasachu, kendo chaye en gima lit kendo
marach moloyo. An Ruoth Nyasaye ema awacho kamano. 20Yaye jo-Israel,
chon gi lala ne udagi lochna, kendo ne utamoru rito chikna, kuwacho ni
ok unutina. To nulemo alema ewi gode maboyo duto, kendo e tiend yien
duto motimo otiep, mi udwanyoru ka dhako ma jachode. 21Ne apidhou ka
ng’ama pidho mzabibu moyier, mana ka kodhi maberie moloyo, to neyeuru
kaka koro uchalo! Uchalo gi mzabibu marach ma ok nyag olemo
mabeyo. 22Kata da bed ni ulwokoru gi pi kendo kod sabun mang’eny, to pod
anyalo neno kuonde ma richou otonie. An Ruoth Nyasaye ema awacho
kamano. 23Ere kaka unyalo wacho ni pok udwanyoru, bende ni pok ulamo
Baal? Parieuru kaka ne utimo richo e holo, kendo neyeuru gik ma usetimo.
Uchalo ngamia madhako madwaro thuondi, ma tho ringo aringa koni gi
koni. 24To uchalo kanj thim ma ok nyal geng’ kadwaro thuondi. Onge thwon
manyalo thagore ka dware, nikech yude yot ka kinde miluwee ochopo. 25Un
jo Israel kik uwe tiendeu dok malit, kata kik uwe dwondu two, kuringo
bang’ nyiseche manono. To uwacho niya, ‘Ok wanyal konyo. Wasehero
nyiseche mamoko, kendo nyaka waluwgi!’ 26To kaka wi jakuo kuot ka omake,
e kaka un jo-Israel wiu nokuodi, kaachiel gi ruodhiu gi jodongu gi
jodolo mau kod jonabi mau. 27Un duto mawacho ni yath ni, ‘In e wuonwa,’
kendo wacho ni kidi ni, ‘In minwa,’ wiu nokuodi. Ne ubaro mi uweya,
kendo ne udagi duogo ira, to eka ka masira omakou, to ukwaya mondo abi
akonyu! 28Koro ere nyiseche gogo mane uloso? Ka un e chandruok, to mondo
okonyu ane, ka ginyalo konyou! Un jo-Juda, un gi nyiseche mang’eny. 29An
Ruoth Nyasaye apenjou ni, "Ang’o momiyo uywakna, to un ema useng’anyona
uduto? 30Ne anego yawuotu, to mano ne ok opuonjou, bende ne ok unyal yie
kethou, to ne unego jonabi mau mana kaka sibuor mager neko.

31"Chikuru itu maber uduto, mondo uwinj gima awachonu, un jo-Israel.
Achalonu thim, koso achalonu piny ma masiche ng’enyie, ma ok unyal dak
koda maberni? Ka ok kamano, to marang’o uwacho ni ubiro timo mana kaka
uhero, kendo ni ok unyal duogo ira, to un joga? 32Bende wi nyako nyalo
wil gi gik ma olichorego? Koso wi miaha nyalo wil gi lawe mar kisera? An
to, wi joga osewil koda kuom ndalo mang’eny mokadho akwana. 33Un ung’eyo
yore muyudogo osiepeu machwo, to bende kata mana mon ma jochode bende
nyalo puonjore kuomu. 34Remb joma odhier, kendo maonge ketho, otonie
lepu; gin remb joma ne ok oturo uteu ka kweloe. To kata kamano uwacho
niya, 35‘Waonge ketho, kendo adier, Ruoth Nyasaye ok okecho kodwa.’ To
ng’euru ni an Ruoth Nyasaye abiro kumou kuom wacho ni uonge gi richo
kamano. 36Ere gima omiyo uloko parou ka ok udewo? Jo-Misri mugeno kuomgi
ok nokonyu, mana kaka jo-Asuria bende ne ok okonyou. 37Ubiro a e piny
Misri, ka uduto umako wiu nikech wichkuot. An Ruoth Nyasaye asedagi joma
ugeno kuomgi, kendo ok ginikonyu ngang’."

JEREMIA 3

1Ruoth Nyasaye owacho niya, "Ka ng’ato oriembo chiege, mi chiegeno odhi,
kendo bang’e ng’at machielo okende, to chwore mokwongo ok nyal kawe
kendo, nikech dhakono koro ogak. To un jo-Israel useweya, mulamo
nyiseche mang’eny, kudwanyoru mana ka dhako madwanyore gi chwo mang’eny,
to koro udwaro duogo ira! 2Ranguru wi gode malo mondo uneye, bende nitie
kamoro ma pok ulemoe kudwanyoru? Uchalo dhako ma jachode ma obet e bath
yo karito chwo, kata ka ja-Arabu ma jamecho mopondo e thim, kakiyo joma
odwaro yako. Usedwanyo piny gi timbeu maricho machalo timbe chode. 3Mano
emomiyo koth ne ok ochue, kata mana kodh opon ne ok oton. To bende
uchalo dhako ma jachode, nikech uonge gi wichkuot. 4To koro eka uwachona
niya, ‘In wuonwa, kendo iseherowa chakre tindowa.’ 5Uwuoyo kamano kuparo
ni ok nakechi mochwere, kendo ni mirima ok nomaka kodu nyaka chieng’. Un
jo-Israel, mano e gima nuwacho, to kata kamano, pod nutimo atima richo
duto mane unyalo."

Ochik jo-Israel gi jo-Juda mondo olokre

6 2 Ruo 22.1—23.30; 2 W.Nda 34.1—35.27.E ndalo loch ruoth Josia, Ruoth
Nyasaye nopenja niya, "Iseneno gima jo-Israel otimo ka giweya? Giseidho
gode duto, kendo gisedhi e tiend yien duto motimo otiep, mi gilamoe
nyiseche manono mana kaka dhako ma jachode ringo koni gi koni kadwaro
chwo. 7An Ruoth Nyasaye ne aparo ni gibiro duogo ira bang’ timo mago
duto, to ne ok giduogo, kendo owetegi ma jo-Juda noneno timbegigo. 8Ne
gineno bende kaka ne ariembo jo-Israel nikech ne giweya ka dhako moweyo
chwore, to dwanyore gi chwo mamoko. To jo-Juda ma owetegigo ma bende
joma andhoke ne ok odewo, mi gin bende ne giweya, kendo ne gidhi
gidwanyore ka dhako moweyo chwore to dwanyore gi chwo mamoko. 9Ne
gidwanyo adwanya piny gi timbegi mag lamo kite kod yien. 10To kata bang’
mago duto jo-Juda ma andhoke ma owete jo-Israel nowuondore ni duogo ira,
to ok ne gidwogo gi chunygi duto."

11Ruoth Nyasaye nowachona niya, "Kata obedo ni jo-Israel ne oweya, to
gisenyiso ni gibeyo moloyo jowetegi ma andhoke ma jo-Juda. 12Omiyo dhiyo
e piny man yo nyandwat mondo iwach ni jo-Israel kama: ‘Duoguru ira un
jo-Israel ma andhokegi. Aherou gi hera mosiko, omiyo ok nasik ka akecho
kodu nyaka chieng’. 13Mak mana ni nyaka uyie ni useketho, kendo nyaka
uyie ni usepiem gi Ruoth Nyasaye ma Nyasachu. Bende yieuru ni
usedwanyoru gi nyiseche mamoko e tiend yien duto motimo otiep, kendo ne
ok uwinjo wachna.’ An Ruoth Nyasaye ema awacho kamano.

14"Duoguru ira un nyithinda moseweya, nimar an ruodhu. Abiro golo jo
manok kuomu e miechu kendo e dhoutu, mi adwoku e got Sayun. 15Abiro
ketonu jotelo moluora, kendo gibiro ritou gi rieko kod winjruok
maber. 16Bang’e kusemedoru kendo unya, to ji ok nochak owuo kuom Sandug
Muma mar Ruoth Nyasaye kendo. Ok unupare, kendo ok unudware, bende ok
unulos moro machal kode. 17E ndalogo noluong Jerusalem ni komduong’ mar
Ruoth Nyasaye, kendo ogendini duto nochokre kuno mondo omi nyinga
duong’. Ok ginichak gitim tim wich teko, bende ok ginibed gi chuny mar
timo richo. 18Jo-Israel biro riwore gi jo-Juda, kendo gibiro wuotho
kanyakla, ka gia yo nyandwat, ka giduogo e piny mane amiyo kwereu mondo
obed mwandugi nyaka chieng’.

19"Un jo-Israel aseyie kawou ka yawuota, mondo amiu piny maberie moloyo
pinje mamoko duto. Ne aparo ni ubiro luonga ni wuonu, kendo ok nuchak
uweya. 20To un jo-Israel useweya mana ka dhako moweyo chwore. An Ruoth
Nyasaye ema awacho kamano.

21"Koko gore ewi gode! Gin jo-Israel ma ywak ka kwayo ng’wono, nimar
gisebedo ka giluwo yore maricho, ka ok gidew Ruoth Nyasaye ma
Nyasachgi. 22Duoguru un nyithinda moseweya, mondo aloku joma kare.
Udwoka niya, ‘Ee, waduogo iri, nimar in e Ruoth Nyasaye ma
Nyasachwa. 23Onge resruok ma wanyalo yudo kuom lemo ewi gode, kata kuom
joma goyo koko kuonde moting’ore. Konyruok ma wayudo wan jo-Israel, wuok
mana kuom Ruoth Nyasaye ma Nyasachwa.

24" ‘Chakre tindowa, gik moko duto ma wuonewa osetiyo moyudo, kaka jamni
kod yawuowi gi nyiri, oselalnwa kuom lamo Baal, nyasach
wichkuot. 25Onego wanind piny ka wiwa okuot, kendo ka timbewa maricho
oumowa. Wan kaachiel gi kwerewa waseketho e nyim Ruoth Nyasaye ma
Nyasachwa, chakre tindowa, kendo ok wasewinjo wachne.’ "

JEREMIA 4

1Ruoth Nyasaye wacho niya, "Un jo-Israel, ka uyie lokoru, to duoguru
ira. Wituru nyisecheu manono ma Amon-go mondo uluw mana an. 2Ka
ukuong’oru gi nying Ruoth Nyasaye gi adiera gi bura makare kendo gi tim
malong’o, to ogendini biro kwaya mondo gin bende aguedhgi kaka
aseguedhou, kendo gibiro miya duong’. 3Hos 10.12.Ruoth Nyasaye wacho ni
jo-Juda gi jo-Jerusalem niya, ‘Paruru puotheu ma mbora, mondo kik uket
kodhi e kind kudho. 4Un jo-Juda gi jo-Jerusalem, rituru singruokna,
kendo timuru gik madwaro, nono to gik maricho musetimo biro miyo mirimba
liel ka mach ma onge ng’ama nyalo nego.’

Onyis jo-Juda ni wasigu biro monjogi

5"Gouru tung’, e piny duto, kendo koguru matek, kunyiso jo-Juda gi
jo-Jerusalem mondo oring odhi e mier mochiel motegno. 6Nyisuru ji yo
madhi Sayun. Ringuru mondo utony, kik udeki, nikech Ruoth Nyasaye kelo
masira kaa nyandwat mabiro ketho piny malich. 7Jaketh ogendini osewuok
oko ka sibuor mowuok e gonde. Osewuok kama odakie mondo obi oketh pinyu.
Miech Juda nodong’ gundni ma onge ng’ama odakie. 8Kuom mano, rwakreuru
gi piende gugru, kendo uywagi ka ugoyo nduru, nikech mirima mager ma
Ruoth Nyasaye nigo gi jo-Juda pok orumo."

9Ruoth Nyasaye nowacho niya, "Chieng’no chuny ruodhi gi chuny jodongo
nonyosre, kata jodolo bende nobuogi kendo jonabi nong’eng’." 10Kane
awinjo kamano, nawacho niya, "A Ruoth Nyasaye, isewuondo jo-Jerusalem
chuth! Niwacho ni kue biro betie, to koro ligangla ema nie ng’utwa!"

11Ndalo biro, mibiro nyisie jo-Jerusalem ni yamo maliet moa e thim kudho
koni, kochomo jo-Ruoth Nyasaye. Ok nokudh mos maber minyalo piedhgo
cham, 12to nobed kalausi ma Ruoth Nyasaye okelo. Ruoth Nyasaye owuon ema
koro kumo joge.

13Neuru, wasigu biro mogingore ka boche polo. Gechegi mag lweny chalo gi
kalausi, kendo faresegi ringo matek moloyo ongo. Yaye! Warumo! 14Un
jo-Jerusalem, lwokuru richo manie chunyu mondo oresu. Ubiro siko kuparo
weche maricho nyaka karang’o? 15Winjuru! Jaote moa Dan ema hulo ni
masira biro, kendo jago milome moa e gode mag Efraim bende wacho
kamano. 16Nyisuru ogendini kendo landuru wach ni, Jerusalem ibiro kethi.
Wasigu biro moa e piny mabor, kendo gibiro goyo koko ni joma odak e
miech Juda. 17Gibiro timo ageng’a ni piny Juda mana ka joma olworo
puodho, nikech oganda jo-Juda oseweya. Ruoth Nyasaye ema owacho kamano.

18"Un jo-Juda, un ema usekelo masira kuomu uwegi, nikech yoreu gi timbeu
maricho. Ee, richou ema okelonu masira kum malitni."

19Iya nyawni! Awinjo rem malit! Yaye chunya! Chunya diko malit! Ok anyal
ling’ nikech awinjo tung’ gi mahu mag lweny. 20Masira achiel luwo
machielo, kendo piny duto okethi, piyopiyo nono hembena omuki, kendo
rageng’ni maggi oyiech matindo tindo. 21Nyaka karang’o ma ananeye
bandeche mag lweny ka kwadhore, kendo nawinjie tung’ lweny ka ywak.

22Ruoth Nyasaye wacho niya, "Joga ofuwo, kendo ok ging’eya. Gichalo gi
nyithindo momemore, kendo maonge rieko. Richo ema ging’eyo timo, to timo
gima ber otamogi."

23Bang’e narango piny, maneno ni onge gi kido. Polo bende ne onge gima
rienyie. 24Ne arango gode madongo, maneno ka giyiengni; kuonde
moting’ore bende ne rundore koni gi koni. 25Naneno ka ji onge kuno,
kendo winy duto noseringo. 26Piny momew noselokore thim, kendo mier man
kuno noselokore gundni, nikech mirima mager mar Ruoth Nyasaye. 27Ruoth
Nyasaye osewacho ni piny ngima biro dong’ nono, to ok nokethe
chuth. 28Ji duto modak e piny noywagi, kendo polo nolokre mudho. Ruoth
Nyasaye osewacho, kendo ok nolok parone! Oseparo mogik, kendo ok nodog
chien. 29Ka ji winjo ni joidh farese gi jo asere biro, to ng’ato ka
ng’ato noringi. Jomoko noring odhi e bunge, to moko noidh lwendni, mi
pond kuno. Mier duto nodong’ nono, ma onge ng’ama odakie. 30Un
jo-Jerusalem, urumo! Ere gimomiyo urwakoru gi lewni mabeyo, koso ere
gima omiyo urwako stadi kendo uwiro wengeu? Ubisoru maber kayiem nono,
to chodeu oseweyou, kendo koro dwaro negou. 31Ne awinjo ywak ka mar
dhako ma muoch kayo. Ee, mana kaka mar dhako ma hango nywol. Kara ne en
mana dwond Jerusalem, ma gamo yueyo, kendo orieyo bade kawacho niya,
"Arumo! Chunya dwaro a, nikech jonek lwora mondo onega."

JEREMIA 5

Richo mag jo-Jerusalem kod mag jo-Juda

1Un jo-Jerusalem, wuothuru e yore mag dalau kendo e chirniu, mondo une
ane ka nitie kata ng’at achiel makare mohero adiera. Kuyudo, to Ruoth
Nyasaye nowe ni jodalano richogi. 2Kata ka ukuong’oru gi nying Ruoth
Nyasaye, to ukuong’oru mana gi miriambo. 3Donge adiera ema Ruoth Nyasaye
dwaro? Ne agoyou piny, to ne ok udewo. Ne osandou malit, to ne utamoru
winjo puonjne. Wiu tek ka lwanda, kendo udagi duogo ire, 4Bang’e nowacho
niya, "Chutho jogi gin joma ofuwo maonge rieko. Ok ging’eyo yor Ruoth
Nyasaye kod gima Nyasachgi dwaro. 5Omiyo koro abiro dhi ir jotelo mondo
losgo, nimar nyaka bed ni gin ema ging’eyo yor Ruoth Nyasaye, kod gima
Nyasachgi dwaro." To kara gin bende gisedagi loch mar Ruoth Nyasaye,
kendo gitamore rito chikne. 6Mano emomiyo sibuor moa e bungu biro
negogi. Ee, ondiek moa e thim biro kidhogi, kendo kwach nowuoth e
miechgi. Ng’ato ang’ata mowuok oko nokiddh matindo tindo. Magi duto
notimre nikech richogi thoth, kendo nikech giseweyo Nyasaye nyading’eny.

7Ruoth Nyasaye nowacho niya, "Ere gima dimi awe ni joga richogi?
Yawuotgi oseweya, mokuong’ore gi nying nyiseche manono. Ne amiyo joga
gik moko duto mane gidwaro, to pod ne giterore atera ka giketho sechegi
gi mon ma jochode. 8Ng’ato ka ng’ato oowore kuom gombo chi wadgi, mana
ka faras moyieng’ ma gombo ohewo. 9Donge onego akumgi kuom gik ma
kamago? Donge onego achul kuor ni oganda ma kama?. 10Abiro chiko wasikgi
mondo ochadh yiend mzabibu maggi, to ok ginikethgi chuth nimar abiro
nyisogi mondo gilwer mana bedegi oko nikech ok gin maga. 11Jo-Israel gi
jo-Juda oseweya adier. An Ruoth Nyasaye ema awacho kamano."

12Jo-Ruoth Nyasaye osekwede, ka giwacho niya, "Ok obi timo gimoro. Onge
masira moro, kaka lweny kata kech, ma nobi kuomwa." 13Giwacho bende ni
jonabi nobed ka yamo ma kudho, maonge gi wach moa kuom Ruoth Nyasaye.

14An Ruoth Nyasaye Manyalo Gik Moko Duto abiro nyisi, in Jeremia, gima
biro timore ni jogi nikech gik ma gisewachogo. Abiro loko wechena mawuok
e dhogi obed mach, to jogi abiro loko yien mondo mach owang’gi pep. 15Un
jo-Israel, akelo oganda moro, maa e piny mabor mondo obi omonju. En
oganda machon kendo maratego ma ok uwinj dhogi, kata mana weche ma
giwacho bende ok ung’eyo. 16Jogi ma jo asere nego ji mathoth, kendo
giduto gin jolweny marateke. 17Gibiro tieko chambu kaachiel gi chiembu
pep, kendo gibiro tieko yawuotu gi nyiu. Gibiro tieko jambu kod olembeu
mag mzabibu gi ng’opeu. Giniketh miechu mochiel motegno, mugeno kuomgi.

18To kata e ndalogo, an Ruoth Nyasaye awacho ni ok natieku chuth. 19To
kupenja gimomiyo natimonu gigo duto, to anadwoku niya, ‘Kaka nene uweya,
mutiyo ni nyiseche mag pinje mamoko e pinyu uwegi, e kaka unuti ni
jopinje mamoko e piny ma ok maru!’

20In Jeremia, nyis joka Jakobo gi jo-Juda niya, 21Isa 6.9, 10; Ezek
12.2; Mar 8.18."Winjuru un joma ofuwo, man gi wenge, to ok nen, bende
man gi it, to ok nyal winjo. 22Ayub 38.8-11.An Ruoth Nyasaye apenjo
kama: Ere gimomiyo ok unyal luora? Koso ang’o momiyo ok unyal kirni e
nyima? Nene aketo kuoyo manie dhonam mondo ogeng’ nam, kendo obed tong’
mosiko ma pi ok nyal kadho. Apaka mag nam nyalo gingore, kendo wuo
matek, to ok nyal kadho, kata mwomo. 23To un wiu tek, kendo uhero piem.
Usepiem koda adier, muweya! 24Ne ok uwacho e chunyu niya, ‘Ber waluor
Ruoth Nyasachwa, ma miyowa kodh chwiri gi kodh opon e kinde mowinjore,
kendo ma miyowa kinde mwakeyoe higa ka higa.’ 25To timbeu maricho
oseketho gigo, kendo richou osemono gik mabeyo ma kamago bironu. 26Joga
moko gin joma richo. Gichalo jodwar ma chiko obadho mondo omakgo winy,
to ji ema gimako. 27Gipong’o utegi gi gik mokwal, mana kaka jachik winy.
Mano emomiyo gin gi teko kendo gimew, 28bende emomiyo gichwe kendo
dendgi leny. Timbegi maricho ng’eny mokadho akwana. Ok gikony nyithi
kiye mondo oyud bura makare, bende ok ging’ad bura makare ni joma
odhier. 29Donge abiro kumogi kuom mago duto? Ee, abiro chulo kuor ni
ogandani. An Ruoth Nyasaye ema awacho kamano!"

30Gima lich ma buogo ji osetimore e pinyni. 31Jonabi koro weche mag
miriambo, jodolo bende chwakogi, to kendo mano e gima joga ohero! To
gibiro timo ang’o, chieng’ ma gigo orumo?

JEREMIA 6

Masira ma nomak Jerusalem gi Juda

1Un jo-Benjamin, ringuru mondo utony! Ringuru ua Jerusalem! Gouru tung’
e Tekoa, kendo mokuru mach ewi Beth-hakerem mondo onyis ji ni lweny
biro, nimar chandruok kod masira madwong’ chiegni biro koa nyandwat. 2Un
jo-Sayun uchalo gi lek maber mar jamni, 3to ruodhi biro buoro kanyo gi
jogi mag lweny, mana kaka jokwath dibi gi rombgi mondo okwa. Gibiro guro
hembegi ka gilworou, kendo ng’ato ka ng’ato nokaw gima odwaro. 4Giniwach
niya, "Waikreuru mondo wamonj Jerusalem! Ikreuru! Wabiro monjogi
godiechieng’ tir." To eka ginilok parogi ka giwacho niya, "Ooyo, sa koro
ng’eny, piny dwaro yuso, kendo tipo lor. 5To ikreuru, nimar wabiro
monjogi kawuono gotieno, mi wamuk ut Jerusalem mabeyo kendo madongo."

6Ruoth Nyasaye Manyalo Gik Moko Duto osegolo chik niya, "Tong’uru yien,
kendo uging lowo pidhe pidhe e tiend ohinga, mondo umonj Jerusalem."
Osewacho bende niya, "Abiro kumo dalani nikech bura makare onge kanyo
chuth. 7Kaka pi soko bubni pile, e kaka richo Jerusalem bende osiko ka
bubni. Dalano opong’ gi lweny kod masiche, kendo tuoche gi adhonde ema
aneno kanyo. 8Puonjreuru kuom mano, un jo-Jerusalem, nono to aweyou, mi
aloko dalau thim, ma onge ng’ama dakie."

9Ruoth Nyasaye Manyalo Gik Moko Duto nowachona niya, "Duog ires
jo-Israel modong’ ka ng’ama dok e puoth mzabibu mondo opon olemo
modong’." 10Ne adwoke niya, "Ere ng’ama diwinja, ka awuoyo kodgi, kata
ka akwerogi kamano? Gisedino itgi, omiyo ok ginyal winjo. Gisetamore
winjo wachni, kendo gitugo mana gi gima iwacho. 11Kuom mano, Ruoth
Nyasaye, mirimbi opong’a, kendo koro ohewa."

Eka Ruoth Nyasaye nowacho ni Jeremia nira, "Ol mirimba kata mana kuom
nyithindo matugo e yore, kendo kuom yawuowi mochokore kanyakla. Mon gi
chwo ibiro kawo koda ka joma oti mojwajni. 12Utegi gi puothegi kod
mondgi bende nomi jomoko nono, nimar abiro kumo jopinyni. An Ruoth
Nyasaye ema awacho kamano.

13"Ji duto madongo gi matindo temo yudo pesa e yore mag miganga, kata
mana jonabi gi jodolo bende migengni. 14Ezek 13.10.Gichalo jothieth
mathiedho jotuo marachrach, mana ka gima ok gituo, nimar giwacho ni gik
moko beyo, to chutho, gik moko ok beyo. 15Jer 8.10-12.Bende uparo ni
wigi nokuot nikech gik makuero mane gitimogo koso? Ooyo, wigi ne ok
okuot kataa matin, to bende gionge gi wichkuot! Kuom mano, ginipodhi
kaka jomoko osepodho, kendo ka akumogi to ginirum. An Ruoth Nyasaye ema
awacho kamano."

16Ruoth Nyasaye wacho ni joge niya, "Chung’uru e akek yo, mondo urang
wang’yore machon, kupenjo kuma yo maber nitie. Wuothuru e wang’yorno, mi
unuyud kue." To gidwoko niya, "Ok wanawuothi e wang’yorno."

17Ruoth Nyasaye noketo jorit mondo ka gigoyo tung’ to ji owinji. To ji
nowacho niya, "Ok wanawinji." 18Omiyo Ruoth Nyasaye nowacho niya,
"Winjuru un ogendini mondo ung’e gima biro timore ni joga. 19Un jo-piny,
winjuru! Akelo masira kuom jogi mana moromo gi timbegi, nikech gisedagi
wechena, kendo ok giserito puonjna. 20Ere tiende kelona ubani moa Sheba,
kata gik mang’ue ng’ar moa e pinje maboyo? Ok anayie misengni miwang’o
pep, kendo ok anabed mamor gi misengni mamoko ma gitimona."

21Kuom mano, Ruoth Nyasaye owacho kama: "Anami jogi chwanyre, mi podhi.
Wuone gi yawuowi biro tho, kaachiel gi osiepegi kod joma odak machiegni
kodgi." 22An Ruoth Nyasaye awacho niya, "Oganda moro biro, moa e piny
man yo nyandwat. Ee, oganda marang’ongo man kuma bor ikore ni
lweny. 23Gin gi aserni kod tonge, giger kendo ok gikech ng’ato; tiend
faresegi mor ka apaka mar nam mawuo. Gikore kedo gi Sayun." 24To un
jo-Jerusalem uwacho niya, "Wasewinjo wachno, mi thudhno omako luetewa.
Kibaji goyowa mana ka dhako ma muoch kayo. 25Ok wahedhre wuok oko, kata
bayo e wang’yore, nikech wasikwa oikore ni lweny kuondego, kendo masiche
ng’eny koni gi koni." 26To an Ruoth Nyasaye awachonu niya, "Un joga,
rwakreuru gi piende gugru, kendo bukreuru gi buru. Ywaguru malit ka
ng’ama ywago wuode ma miderma, nimar ng’at ma biro tiekou biro poyou."

27"In Jeremia, aseketi japim joga. Pimgi, eka mondo ifweny
timbegi. 28Giduto gin joma wigi tek, moseweya. Gibayo e piny ka gikuodho
ji. Chunygi tek ka mula kendo ka chuma; giduto gin joma okethore. 29Kata
obedo ni obuk mach matek, mondo oleny fedha kendo opwodhi, to en mana
ketho kinde kayiem, nikech ng’iend fedha tamore wuok. 30Emomiyo ibiro
luongo joga ni fedha mowe, nikech an Ruoth Nyasaye aseweyogi."

JEREMIA 7

Ochik jo-Juda mondo olok timbegi

1Ruoth Nyasaye nowacho ni Jeremia 2mondo odhi ochung’ e dhoranga Hekalu
mar Ruoth Nyasaye, ogo milome niya, "Winjuru wach Ruoth Nyasaye, un
jo-Juda duto madonjo e dhorangani, ka biro lame. 3Ruoth Nyasaye Manyalo
Gik Moko Duto kendo ma Nyasach Israel, owacho ni mondo ulok yoreu gi
timbeu maricho, eka owe udak kaeri. 4To un usiko kuwacho niya, ‘Ma
Hekalu mar Ruoth Nyasaye! Hekalu mar Ruoth Nyasaye! Hekalu mar Ruoth
Nyasaye!’ Wach muwachono, en miriambo, omiyo kik ugen kuome. 5Lokuru
yoreu gi timbeu, kendo ng’ato ka ng’ato mondo otim ni wadgi gima
kare. 6Weuru sando jopinje mamoko modak kuomu, kata nyithi kiye, kata
mond liete. Bende kik uchuer remb joma onge ketho kaeri, kendo kik ulam
nyiseche mamoko, nimar mano ditieku chuth. 7Kulokoru kamano to anyalo
weyo udag kaeri e piny mane amiyo kwereu chon mondo obed margi nyaka
chieng’. 8Onge gima uyudo kuom keto chunyu e wach miriambo
muwachono. 9Ukwelo, unego ji, uteroru, ukuong’oru gi miriambo, utimo
lisweche ni Baal, kendo ulamo nyiseche manono ma yande ok ung’eyo. 10To
kusetimo gik ma kamago to eka ubiro e nyima e Hekalu ma nyinga nitieni,
kendo uwacho niya, ‘Wasekwo.’ To uparo ni unyalo kwo adier, ka utimo
timbe makuero kamano? 11Math 21.13; Mar 11.17; Luka 19.46.Koso uparo ni
Hekalu mara en kama jomecho pondoe? An Ruoth Nyasaye aseneno gik ma
utimo!

12 Josh 18.1; Zab 78.60; Jer 26.6."Dhiuru Shilo, dala mane ayiero
mokwongo mondo nyinga obedie, mondo uneye gima ne atimo kuno, nikech
richo mag joga Israel. 13To koro usetimo richogo duto! Kata obedo ni ne
akawo chandruok, mi aloso kodu, to ne ok udewa, bende kane aluongou, to
ne ok uyiena. 14Omiyo abiro timo ni Hekalu mara mugeno kuome mana kaka
natimo ni Shilo. Kata mana dalau mane amiyo kwereuni, bende abiro timone
kamano. 15Abiro riembou mondo ua e wang’a mana kaka ne ariembo oweteu ma
jo-Efarim duto te.

Mirima omako Ruoth Nyasaye gi nyiseche manono

16"In Jeremia, kik ulem ni jogi, bende kik ikwaya wach moro nikech gin,
kata kik ihomba, nimar ok nawinji! 17Donge ineno gik ma gitimo e miech
Juda kendo e yore mag Jerusalem? 18Jer 44.17-19.Nyithindo modo yien, eka
wuonegi moko mach, to mon dwalo mogo mondo olosgo kek obed misango ni
nyasaye ma dhako ma iluongo ni Ruodh Polo. Bende gitimo ni nyiseche
mamoko misengni miolo piny, mondo gichwanyago. 19To iparo ni an Ruoth
nyasaye ema gichwanya? Ooyo, gin ema gichwanyore giwegi, kendo gikelo
wichkuot kuomgi kendgi. 20Emomiyo an Ruoth Nyasaye, abiro olo mirimba
mager ka eri. Abiro ologi kuom ji kendo kuom jamni, to bende abiro ole
kuom yien gi cham. Mirimba biro chalo gi mach mager, ma ng’ato ok nyal
nego."

Kum ma jo-Juda noyud kuom wich teko

21Ruoth Nyasaye Manyalo Gik Moko Duto ma Nyasach Israel owacho niya,
"Chamuru achama misengni monego wang’ pep, kaachiel gi misengni moyienu
chamo. 22Kane agolo kwereu e piny Misri, ne ok awacho gimoro kuom
misengni miwang’o pep kod misengni mamoko, kata golo chik kuomgi ne ok
agolo. 23To ne achikogi matek mondo giluora, eka abed Nyasachgi, kendo
gibed joga. Bende nanyisogi ni nyaka gitim gik mane achikogi, eka mondo
gidhi maber. 24To ne ok gidewa, bende ne ok giwinjo wachna. Ne gisiko ka
gitimo timbe mag wichkuot, kendo kar dhi nyime, to ne gidok
chien. 25Chakre chieng’ mane kwereu owuokie Misri nyaka chil kawuono,
asekawo chandruok, mi aoronigi jotichna ma jonabi. 26To kata kamano ne
ok gidewa, bende ne ok giwinja, to wigi nomedo doko matek moloyo kata
mana wi kweregi. 27To in Jeremia, kata obedo ni inyisogi weche duto
kamano, to ok giniwinj wachni, kendo kata obedo ni iluongogi, to ok
giniyieni. 28Eka bang’e ininyisgi niya, ‘Ogandani odagi winjo wach Ruoth
Nyasaye ma Nyasachgi, kendo ok giyie mondo opuonjgi. Ok ginyal wacho
adiera, nikech adiera oselalnigi.’

29"Yaye, jo-Jerusalem, ma yie wiu maboyo en ranyisi ni un joma owalna,
dhiuru uliego oko, kendo udhi uywagi ewi gode, nimar an Ruoth Nyasaye
asedagi joma akechogogi kendo aseweyogi.

30"Jo-Juda osetimo gima rach e nyima. Giseketo nyisechegi makuero e
Hekalu mara, mi gidwanyo. An Ruoth Nyasaye ema awacho kamano. 312 Ruo
23.10; Jer 32.35; T.Lawi 18.21.Gisegero kendo-mar-misango miluongo ni
Tofeth e holo Benhinom mondo giwang’ie yawuotgi gi nyigi ka misango. To
ne ok achikogi mondo gitim kamano, bende wach ma kamano ne ok aparo kata
matin! 32Mano omiyo ndalo biro chopo ma ok noluongie kanyo ni Tofeth
kata ni holo Benhirom, to noluonge ni holo Nek, nikech giniyik joma otho
e Tofeth, mi pong’ du ma onge kama odong’. 33Winy gi le mae thim ema
nocham ringre joma otho, kendo ng’ato ok nobedie ma diriembgi. 34Jer
16.9; 25.10; Fweny 18.23.Anatiek mor gi ilo duto e miech Juda, kendo e
wang’ yore man Jerusalem, ma kata mana dwond miaha gi chwore ok nowinji,
nikech noyud ka piny oselokore thim.

JEREMIA 8

1"E ndalono ji nogol choke ruodhi gi choke jodongo mag Juda e lietegi,
kaachiel gi choke jodolo gi mag jonabi kod mag ji mamoko duto mane odak
Jerusalem. 2Chokego nowit oko mondo chieng’ gi due kod sulue, mane
gihero kendo gilamo, orieny kuomgi. Kar chokogi mondo oyikgi, to nowegi
aweya gitow ewi lowo. 3Ji duto motony e oganda marachni, mi odak kuonde
duto ma asekeyogie, nogomb mana tho kar bedo mangima. An Ruoth Nyasaye
Manyalo Gik moko Duto ema awacho kamano."

Richo gi bura

4In Jeremia, wach ni joga ni an Ruoth Nyasaye awacho kama: "Ka ng’ato
opodho, to donge ochako ochung’? Koso ka ng’ato obaro moweyo yo, to
donge oduogo e yo kendo? 5Ka kamano, to ere gima omiyo gibaro giweya ma
ok ginyal duogo ira ngang’? Gituere kuom nyisechegi manono, kendo gidagi
duogo ira. 6Ne achiko ita mondo awinj wechegi, to ne ok giwacho adiera
kata achiel. Onge kata ng’at achiel kuomgi moseloko chunye kuom timbegi
maricho, kata moseywagore kuom richo mosetimo. Ng’ato ka ng’ato mwomore
e timbene, mana ka faras lweny mochodo kochiko wasigu. 7To kata ogungo
mae kor polo ong’eyo ndalogi mag dar, kendo kata akuru gi opija gi
nyamnaha bende ong’eyo ndalo ma giduogoe, joga to kia chikena.

8"Ere kaka ginyalo wacho ni giriek kendo ging’eyo chikena, to jopuonj
chik mag miriambo osegajo chikena? 9Jorieko wigi okuot. Wach ogoyogi
nyang’eng’o kendo dhogi omoko. Gisedagi wechena, koro ere rieko ma
gin-go? 10Kuom mano mondgi kaachiel gi puothegi abiro miyo jomoko nono.
Ji duto, madongo gi matindo, temo yudo pesa e yore mag miriambo, kata
mana jonabi gi jodolo duto bende jomriambo, 11Ezek 13.10.nimar giwacho
ni gik moko dhi nyime maber to chutho gik moko ok dhi nyime maber. Kuom
mano gichalo gi jothieth mathiedho jotuo marachrach, mana ka gima ok
gituo. 12Jer 6.12-15.Bende uparo ni wigi okuot nikech timbe makuero mane
gitimogo koso? Ooyo, wigi ok okuot kata matin, bende gionge gi wichkuot.
Kuom mano, gibiro podho kaka ji mamoko osepodho, kendo ka akumogi to
ginirum. An Ruoth Nyasaye ema awacho kamano.

13"Abiro tieko joga chutho, nikech gichalo yiend mzabibu kata ng’owo
maonge olemo, ma kata potgi bende osener."

14Jo-Nyasaye penjore niya, "Ere gimomiyo wabet abeta? Biuru wadhi e mier
mochiel motegno wathoe, nimar Ruoth Nyasaye oseng’adonwa buch tho.
Osemiyowa pi motimo kwiri mondo wamodhi, nikech timbewa osebedo maricho
e nyime. 15Ne wageno kue, to mana kayiem nono. Bende ne wageno ni wabiro
yudo resruok, to masira ema obwogowa. 16Ne wawinjo ka farese mag wasigu
futo ka Dan, kendo ywakgi ne miyo piny duto yiengni. Wasigugo osebiro
mondo oketh pinywa, kod gik moko duto mantie, kaachiel gi dalawani kod
joma odakie." 17Ruoth Nyasaye owacho niya, "Ng’euru ni abiro kelo
thuonde mager kuomu. Gin thuonde man gi kwiri maricho, ma ok nyal bo,
omiyo gibiro kayou."

Jeremia ywago Juda gi Jerusalem

18"Akuyo ma ok anyal yudo kue, kendo chunya tuo. 19Ling’uru ane, awinjo
ka joga ywak kuonde duto ma gintie, ka gipenjo niya, ‘Ruoth Nyasaye
oseweyo Sayun koso? Ruodh Sayun onge kuno adier?’ To Ruoth Nyasaye ma
ruodhgi dwoko niya, ‘Ere gima omiyo usemiya mirima kuom lamo nyiseche
mag pinje mamoko?’ "

20Ji ywak kawacho niya, "Ndalo keyo osekadho mak wayudo gima
dwaresrego."

21Chunya lit, nikech itimo ni joga malit. Aywak kendo akuyo
marach. 22Yath tinde orumo e piny Gilead koso? Jathieth onge kuno adier?
Ere gima omiyo pok othiedh joga?

JEREMIA 9

1"Mad wiya lokre soko mar pi, kendo pi wang’a lokre aora, mondo aywagi
odiechieng’ gotieno nikech joga mosenegi. 2Mad abed ki kiru mar bworo e
thim, kuma anyalo betie mabor gi joga, nimar giduto gin joma terore,
kendo oganda ma andhoga. 3Lewni chalo gi atung’ moywa, kendo diro
miriambo mana kaka atung’ diro asere, bende timbe miganga ema opong’o
piny."

Ruoth Nyasaye owacho niya, "Joga timo richo kinde duto, kendo ok
gidewa. 4Ng’ato ka ng’ato nyaka tang’ ni osiepne, kendo onge ng’ama
nyalo geno owadgi, nimar owete duto gin jowuond ka Jakobo, bende ng’ato
ka ng’ato kuodho osiepne. 5Giduto giwuondo osiepegi, kendo onge ng’ama
wacho adiera. Gisepuonjo lewgi wacho miriambo, kendo gisedonjo matut e
richo ma ok ginyal wuokie. 6Gitimo timbe mahundu kinde duto, timbegi mag
wuond bende osiko asika, to gitamore yie kuoma.

7"Kuom mano, an Ruoth Nyasaye Manyalo Gik Moko Duto awacho ni abiro
pwodho joga, ka ng’at malenyo mula mondo ogol ng’iende. Joga osetimo
richo, koro ere gima datimnigi? 8Lewni chalo gi asere man gi kwiri
mager, kendo dhogi wacho weche mag miriambo. Ng’ato ka ng’ato wuoyo
mang’won gi wadgi, to kara e chunye kucha to ochikone mana obadho! 9Koro
donge abiro kumogi kuom timbe ma kamago? Adier, abiro chulo kuor ni
oganda machal kamano! An Ruoth Nyasaye ema awacho kamano!"

10Jeremia nowacho niya, "Abiro ywago gode gi lege, nikech gisetwo, kendo
onge ng’ama wuothoe. Ywak mar jamni tinde ok winji, kendo winy gi le
duto mae thim oseringo."

11Ruoth Nyasaye owacho niya, "Abiro loko miech Jerusalem gundni kama
ondiegi ema odakie, kendo miech Juda abiro loko thim."

Ruoth Nyasaye owacho ni onyalo daro joge

12Jeremia nopenjo Ruoth Nyasaye niya, "Ere gimomiyo piny okethore kendo
otwo, ka piny motimo ongoro ma onge ng’ama wuothoe? Ere ng’ama riek
manyalo winjo tiend wachni? Koso en ng’a ma isenyiso tiende mondo onyis
joma moko?" 13To Ruoth Nyasaye nodwoka niya, "Gima kama osetimore nikech
jo-Israel oseweyo chik mane amiyogi. Ok giseluora, to bende ok gisetimo
gik mane awachonigi ni mondo gitim. 14Gisebedo mana ka wigi tek, ka
gitimo dwarogi giwegi, kendo giselamo kido manono mag Baal, kaka ne
kweregi opuonjogi. 15Kuom mano, winji gima abiro timo, an Ruoth Nyasaye
Manyalo Gik Moko Duto kendo ma nyasach Israel. Abiro miyo joga alode
makech mondo ocham, kod pi motimo kwiri mondo gimodhi. 16Abiro keyogi e
kind ogendini ma ok ging’eyo, kendo ma kata kweregi bende ne ok ong’eyo.
Bende abiro kelonigi wasigu mondo omonjgi nyaka chop atiekgi chuth."

17Ruoth Nyasaye Manyalo Gik Moko Duto wacho niya, "Luonguru mon ma
joywak. Ee, oruru wach mondo mon mong’eyo ywak obi. 18Gibi piyo mondo
gidengnwa, nyaka wengewa pong’ gi pi wang’, mi owre nikech
ywak. 19Winjuru ywak maywagore Sayun, ‘Waserumo chuth, kendo waseyudo
wichkuot miwuoro. Osedarwa e pinywa, kendo miechwa osekethi.’ "

20Jeremia nowacho niya, "Un mon, chikuru itu ni gima Ruoth Nyasaye
owacho, mondo uwinj wachne. Puonjuru nyiu gi osiepeu wende ywak. 21Tho
osedonjo gie dirisewa, koda ka e miech ruodhiwa, kendo osenego nyithindo
e pewe oko, kod yawuowi e chirni."

22Ruoth Nyasaye wacho niya, "Ringre joma otho biro dhurore pidhe mana ka
owuoyo mool e puothe. Ginichal gi cham ma jokeyo osebeto, to pok ochoki.

Ng’eyo Nyasaye e mor mar dhano

23"Ji mariek kik sungre nikech riekogi, joma rateke bende kik sungre
nikech tekogi, kata joma omew kik sungre nikech mwandugi. 241 Kor 1.31;
2 Kor 10.17.To ng’at madwaro sungore, to mondo osungre mana nikech
ong’eya, kendo wechena osedonjone, nimar an Ruoth Nyasaye ahero ji gi
hera mosiko, kendo atimo gik makare kendo mowinjore e piny, nikech
kamano e kaka adwaro. An Ruoth Nyasaye ema awacho kamano."

25Ruoth Nyasaye wacho ni ndalo biro ma nokumie ji duto moter
nyangu, 26kaka jo-Misri gi jo-Juda gi jo-Edom gi jo-Amon kod jo-Moab,
kaachiel gi ji duto modak e thim ma timgi en tito yie wigi, nikech tero
nyangu mar jogo duto, kaachiel gi mar jo-Israel, ok en tero nyangu mar
chuny to en mana mar ringruok.

JEREMIA 10

Nyiseche manono kod Nyasaye ma adiera

1Un jo-Israel winjuru wach ma Ruoth Nyasaye osewachonu: 2"Kik uluw timbe
ogendini mamoko, kendo kik chunyu parre kuom honni muneno e kor polo,
kata obedo ni gimiyo ogendini parore. 3Gik ma jogo lamo gin gik manono,
nimar gin mana yien motong’ e bungu, kendo japecho payogi mana gi koyo,
eka obawogi gi fedha kod dhahabu, 4kendo oriwogi gi musmal mondo kik
giwuore. 5Gichalo gi gik mibwogogo winy e pwothe nikech ok ginyal wuoyo.
Iting’ogi ating’a nimar ok ginyal wuotho, omiyo kik uluorgi nimar ok
ginyal hinyou, to bende onge gima ber ma ginyalo timo."

6A Ruoth Nyasaye, onge ng’ato machal kodi, iduong’ kendo nyingi bende
duong’. 7Fweny 15.4.A Ruodh ogendini duto, ere ng’ama ok diluori, nikech
in iwinjori gi luor. Kuom jorieko duto mag ogendini, kata kuom ruodhigi
duto, onge ng’ato maromo kodi. 8Giduto gifuwo kendo gionge rieko, nikech
giyudo riekogi manono mana kuom yien mopa! 9Kido magi manonogo obaw gi
fedha mogol Tarshish, kendo gi dhahabu mogol Ufaz. Gin mana tich lwedo.
Irwakogi gi lewni mambulu gi maralik, ka jachuech molony ema ochueyo.

10To Ruoth Nyasaye e Nyasaye maradier. En e Nyasaye mangima, kendo ruoth
mochwere. Ka okecho to piny yiengni, kendo ogendini ok nyal siro
mirimbe.

11Nyaka inyis jogo ni nyiseche mane ok ochueyo polo gi piny ibiro kethi.
Ok ginichak gibed kamoro amora e piny. 12Ruoth Nyasaye nochueyo piny gi
tekone, mogure motegno kendo noyaro polo gi riekone. 13Omiyo pi man e
tok polo wuo, kendo otugo boche polo e tung’ piny duto. Bende omiyo polo
mil ka koth chue, kendo ogolo yamo kar kenone mondo okudhi. 14Gik ma
kamago miyo ji ng’eng’, kendo bedo mofuwo. Jotheth duto yudo wichkuot
kuom gik ma githedho, nikech gin mana nyiseche manono, ma onge gi
ngima. 15Gin gik manono moromo chayo, kendo gibiro rumo, chieng’ ma
Ruoth Nyasaye biro mondo otiekgi. 16Nyasach Jakobo to ok chal gi gigo,
nimar en ema ochueyo gik moko duto, kendo oseyiero jo-Israel mondo obed
joge owuon. Ruoth Nyasaye Manyalo Gik Moko Duto e nyinge.

Masira ma biro mako jo-Juda

17"Un jo-Jerusalem ma osetimnigi ageng’a, chokuru giu, 18nimar Ruoth
Nyasaye owacho ni obiro golo ji duto modak e pinyni, kendo obiro sandou
nyaka urum pep." 19Jo-Jerusalem ywak niya, "Mano kaka wahinyore malit,
kendo adhondewa ok nyal chango, to ne waparo ni en gima wanyalo
dhilgo. 20Hembewa osekethore chuth, kendo tonde mane otuegigo osechot.
Yawuotwa duto osea modhi mabor, koro onge ng’ama odong’ ma dichak gurnwa
hembewa, bende onge ng’ama nyalo lieronwa rageng’ni maggi."

21Jeremia nodwokogi niya, "Jotelo mau onge gi rieko, nikech ok gipenj
wach kuom Ruoth Nyasaye. Mano emomiyo ok gisetimo gimoro maber, kendo
jowa oseke kuonde duto. 22Winjuru! Wach osebiro! Koko maduong’ timore e
piny moro yo nyandwat. Gin jolweny mabiro ketho miech Juda, mi lokre
thim ma ondiegi ema dakie. 23A Ruoth Nyasaye, ang’eyo ni ngima ng’ato ok
nie tekone owuon, bende onge ng’ama nyalo yiero yore owuon. 24Kuom mano,
A Ruoth Nyasaye, riewa gi bura, to ok gi mirimbi, nono to itiekowa
pep. 25Ol mirimbi kuom ogendini ma ok oyie kuomi. Ee, kech kod jogo ma
ok lami! Gisenegowa, wan nyikwa Jakobo, mi gitiekowa duto, kendo giketho
pinywa."

JEREMIA 11

Jo-Juda oketho singruok

1Ruoth Nyasaye nowacho ni Jeremia niya, 2"Winj weche mag singruok ma
abiro wachoni, eka inyis jo-Juda gi joma odak Jerusalem 3ni Ruoth
Nyasaye ma Nyasach Israel okuong’o ng’ato ang’ata motamore rito wach
singruokni. 4En singruok mane atimo gi kweregi kane agologi e piny
Misri, e sand mager ka mach makakni. Ne awachonigi ni ka girito chikena,
kendo gitimo gik moko duto ma anyisogi, to ginibed joga, kendo anabed
Nyasachgi. 5Bang’e eka anachop singruok mane atimo gi kweregi ni namigi
piny maber kendo momew, ma koro gintieni." Jeremia nodwoko Ruoth Nyasaye
niya, "Ee, ayie timo kamano."

6Eka Ruoth Nyasaye nowacho ni Jeremia ni, "Dhiyo iland wechegi e miech
Juda kendo e yore mag Jerusalem, kinyiso ji mondo owinj kendo orit weche
mag singruokna. 7Chakre kinde mane agoloe kweregi e piny Misri nyaka
chil kawuono, asebedo kasiemogi matek mondo girit wechena. 8To ne
gitamore winjo kata dewo. Kar timo kamano to ng’ato ka ng’ato ka timo
timbene mag wich teko. Ne oyudo ka osechikogi mondo girit singruokno, to
ne gidagi. Mano emomiyo nakelonigi kum duto mane singruokno oting’o."

9Bang’e Ruoth Nyasaye nowacho ni Jeremia niya, "Jo-Juda gi joma odak
Jerusalem piem koda. 10Gisedok e richo kweregi mane otamore timo gima ne
awacho, nikech gisebedo ka gilamo nyiseche manono. Jo-Israel gi jo-Juda
oseketho singruok mane atimo gi kweregi. 11Kuom mano an Ruoth Nyasaye
asiemogi ni abiro kelo masira kuomgi kendo onge ng’at ma notony. To kata
ka giywak mondo akonygi, to ok nadewgi. 12Bang’e jo-Juda gi joma odak
Jerusalem biro dhi ir nyisechegi ma gisebedo ka gitimonigi misengni,
mondo okonygi. To nyisechego ok noresgi ka masira obiro. 13Jo-Juda nigi
nyiseche mang’eny mana ka miechgi, kendo joma odak Jerusalem bende
oseloso kende-mag-misango mang’eny, mana moromo gi yore mag dalagi,
mondo gitimie misengni ni Baal. 14Kuom mano, in Jeremia, kik ilam ni
jogi, kata kik isaya mondo akonygi nimar kata ka ginie chandruok mi
giluonga, to ok nadewgi."

15Ruoth Nyasaye wacho niya, "Joma ahero, timo timbe maricho. Ere
gimomiyo oyienigi biro e oda? Koso giparo ni ginyalo geng’o masira kuom
timo kuong’ruok kendo kuom wang’o boche ma gitimogo misengni? Bende
giparo ni ginitony adier? 16Chon ne aluongogi ni yadh zeituni ma obokene
ng’eny, kendo manyago olembe mathoth mabeyo, to koro abiro wang’o
obokene kod bedene gi mach mariadore ka mor polo.

17"An Ruoth Nyasaye Manyalo gik Moko Duto ema napidho jo-Israel gi
jo-Juda kaka ng’ato pidho yath, to koro abiro bwogogi gi masira nikech
richo ma gisetimo. Gisekelo gima kama kuomgi giwegi, nikech gimiya
mirima kuom timo misengni ni Baal."

Jo-Anathoth ochano timo ni Jeremia marach

18Ruoth Nyasaye nonyisa gik maricho mane wasika dwaro timona. 19Ne
achalo gi nyarombo mogol e abila, ka kia ni idwaro nego, kendo ne ok
ang’eyo ni ichano gik marichogo kuoma. Ne giwacho niya, "Wanegeuru mondo
nyinge olal nono." 20Eka nalemo niya, "Ruoth Nyasaye Manyalo Gik Moko
Duto, in e jang’ad bura makare, kendo ma temo chuny ji gi parogi. We
aneye ka ichulo ni jogo kuor, nikech aseketo wachna e lweti."

21Jo-Anathoth ne dwaro nego Jeremia, kendo ne giwachone ni gibiro nege
ka pod osiko koyalo e nying Ruoth Nyasaye. 22Kuom mano Ruoth Nyasaye
Manyalo Gik Moko Duto nowuoyo kuomgi niya, "Abiro kumogi. Yawuotgi biro
tho e lweny. Nyithindgi bende kech biro nego. 23Onge kata ng’at achiel
kuomgi ma nodong’, chieng’ ma achano ni akelo masira kuom jo-Anathoth."

JEREMIA 12

Ywagruok Jeremia kod dwoko mar Ruoth Nyasaye

1"A Ruoth Nyasaye, ang’eyo ni kata ka akeloni ywakna, to biro yudore ni
in ema in kare. Kata kamano pod daher penjie wach kuom adiera mari. Ere
gimomiyo joma richo yudo mwandu? Koso ere gimomiyo joma jowuond dhi
maber?. 2Ipidhogi, mi gigol tiendegi, kendo gidongo, mi ginyag olemo.
Pile giwuoyo maber kuomi, to chutho chunygi bor kodi. 3To Ruoth Nyasaye,
ing’eya, kendo ineno gik ma atimo, bende inono chunya mondo ine kaka
aheri. Ywa joma richogi oko ka rombe ma idwaro yang’o, kendo ketgi tenge
nyaka chieng’ minegogie chopi. 4Nyaka karang’o ma pinywa biro bedo
motwo, kendo lum manie lege biro wang’ie? Le gi winy tho, nikech timbe
maricho mag joma odak e pinyni, mawacho ni ok ine gik maricho ma
gitimo."

5Ruoth Nyasaye nowachona niya, "In Jeremia, ka ringo gi ji oseoli, to
koro ere kaka dipiem gi farese? Ka piny maber midakieni ema iywagorie,
to ere kaka ibiro betie bungu mandiwa manie geng Jordan? 6Koda ka
omineni hie osendhogi, kendo giseriwore gi jomoko ma monji. Kik igen-gi,
kata obedo ni giwachoni weche mabeyo kamano."

7An Ruoth Nyasaye awacho niya, "Aseweyo ogandana mane ayiero, mi
adagigi. Aseketo joga ma ahero e lwet wasikgi. 8Joga awuon oselokore
wasika. Giserutona ka sibuor manie bungu, mi koro amon kodgi. 9Joga
awuon chalo gi olith ma kite okikokiko, ma olidhe mamoko gueyo koni gi
koni. Un ogendini, biuru mondo ugoru kuom joga, mi uyaki mana kaka
ondiegi gore kuom gima gimako, mi gikidhi. 10Jotelo mag pinje mamoko
oseketho puotha mar mzabibu. Gisenyono puothena piny gi tiendgi, mi
giloko pinya maber odoko motwo ma ok nyag gimoro. 11Gisekethe, ma oriere
e nyima kanyo ma onge tich. Piny duto oselokore thim, to onge ng’ama
dewo. 12Ji oseng’ado gode mae thim ka gibiro mondo giyeki. To an ema
aoro lweny mondo otiek pinyno, ma onge ng’at manyalo dakie gi
kue. 13Joga pidho ngano, to kuthe ema gikayo. Gisetiyo matek, to ok
giyud gimoro. Pinygi otho nikech mirimba mager."

14Ruoth Nyasaye wacho niya, "An gi gima adwaro wacho kuom ogendini
maricho mokiewo gi jo-Israel. Abiro pudhogi oko e pinygi ka yien
mipudho, mi nares jo-Juda kuomgi. 15To ka asepudhogi oko kamano, eka
anakechgi, mi aduog oganda ka oganda e lope, kendo e pinye owuon. 16Chon
ogendinigo ne kuong’ore gi nying Baal, kendo ne gipuonjo joga mondo otim
kamano. To ka koro ginyalo yie luwo dini mar joga gi chunygi duto, mi
gikuong’re gi nyinga, to gin bende ginibed joga. 17To ka oganda moro
otamore, to anapudhe oko, mi akethe chuth. An Ruoth Nyasaye ema awacho
kamano."

JEREMIA 13

Ngech law mokethore

1Ruoth Nyasaye nowachona mondo adhi ang’iew law, atue e nungona, to kik
abude e pi. 2Omiyo ne ang’iewo lawno kaka Ruoth Nyasaye ne ochika, mi
arwako. 3Bang’e Ruoth Nyasaye nowuoyo koda kendo, mowachona
niya, 4"Dhiyo e aora Yufrate, ilony law mirwakono mondo ipandi e bur
lwanda." 5Omiyo ne adhi mi apande but aora Yufrate kaka ne Ruoth Nyasaye
ochika. 6Bang’ kinde moko, Ruoth Nyasaye nowachona mondo adogi Yufrate
aom lawno. 7Kuom mano nadok Yufrate, mi arango kama ne apandoe lawno, ne
ayude, mi anwang’o ka okethore, ma onge tich. 8Ruoth Nyasaye nochako
owuoyo koda, ka wachona niya, 9"Mano e kaka abiro ketho sunga mar
jo-Juda kaachiel gi sunga marach mar jo-Jerusalem. 10Oganda marachni
osetamore winjo wachna, mi gisebedo joma wigi tek, kendo ma timbegi
richo. Giselamo nyiseche mamoko, kendo gitiyonigi. Kuom mano gibiro
chalo mana gi law ma koro onge tichni. 11Kaka law atueya mako nungo
ng’at morwake matek, e kaka nadwaro ni mondo jo-Isarel gi jo-Juda omaka
matek, mondo gibed joga, kendo gikel pak kod duong’ ni nyinga. To kata
kamano ne gitamore luora."

Ngech agulni

12"In Jeremia, nyis jo-Isarel ni an Ruoth Nyasaye ma Nyasachgi awacho
kama: ‘Agulini mag divai onego opong’ gi divai.’ To gibiro dwoki ni,
‘Wang’eyo maber ni agulini mag divai onego opong’ gi divai.’ 13Eka ichak
iwachnigi ni an Ruoth Nyasaye abiro miyo jopinyni madho divai nyaka mer.
Koda ka ruodhi ma nyikwa Daudi gi jodolo gi jonabi kod jo-Jerusalem duto
biro mer. 14Bang’e anarwadgi duto, wuone gi nyithindo machalre. Ok
nakechgi kendo ok nawegi, bende ok nang’wonnigi ngang’, to naneggi
duto."

Ruoth Nyasaye osiemo jo-Israel ni obiro darogi

15"Un jo-Israel, winjuru! Ruoth Nyasaye ema wuoyo, omiyo kik usungru, mi
utamru winje. 16Miuru Ruoth Nyasaye ma Nyasachu duong’, ka pok okelo
mudho, mi uchwanyoru e gode gotieno, kendo kapok oloko ler mugenono
mudho mandiwa. 17Ka utamoru winjo siemnni, to anaywagu gi chunya nikech
sungau. Anaywagu malit, mi pi wang’a nochuer nyaka wang’a owre, nikech
odar jo-Ruoth Nyasaye, kitero e tuech."

18Ruoth Nyasaye nowacho ni Jeremia niya, "Dhiyo inyis ruoth gi min mare
mondo joa e kombegi mag duong’ nikech osimbegi mag loch osea e wigi
molwar piny. 19Oselwor miech piny milambo, kendo onge ng’ama nyalo
resogi. Osedar jo-Juda mi oter e tuech."

20Un jo-Jerusalem, neyeuru! Wasiku biro, koa malo yo nyandwat. Ere
oganda mane chalonu gi kweth maber, mane omiu mondo uriti? 21Unuwach ni
ji ang’o ka joma yande uparo ni osiepeu ema koro oket e wiu ka jotendu?
Ubiro bedo gi rem mana ka dhako ma muoch kayo! 22To eka upenjo gimomiyo
gima kama osetimorenu, kendo gimomiyo oseyiech lepu kuomu, mi odwanyu,
to ubiro yudo ni mano otimore nikech richou lich. 23Bende ja-Nubi nyalo
loko kit dende? Koso kwach dilok kite marabok dok kido moro nono? Kapo
ni gigo nyalo timore, to kara un bende mutimo gik maricho unyalo timo
gik mabeyo! 24Ruoth Nyasaye biro keyou ka mihudhi ma yamo mager moa e
thim keyo. 25Ruoth Nyasaye osewacho ni mano e gima biro timorenu.
Osechano mondo otimnu kamano nikech useweye, mi ugeno mana kuom nyiseche
manono. 26Ruoth Nyasaye owuon ema noyiech lepu kuomu, mi dugu
nonen. 27Ruoth Nyasaye oseneno kaka utimo gik ma omon-go. Ulawo nyiseche
manono e gode kendo e pewe, mana ka ng’at ma gombo chi wadgi, kendo ka
faras ma dichwo ma lawo madhako! Un jo-Jerusalem urumo! Unuben maler
karang’o?

JEREMIA 14

Wach Ruoth Nyasaye kuom oro mane omako piny

1Ruoth Nyasaye nowuoyo gi Jeremia kuom oro mane omako piny
niya, 2"Jo-Juda ywak kendo miechgi kethore. Jogi oriere piny kokuyo,
kendo jo-Jerusalem ywak mondo okonygi. 3Jodongo oro jotichgi mondo
oumbnigi, to ka gichopo e sokni, to ok giyud pi, omiyo giduogo gi dapige
nono. Giumo wigi nikech gidhier nono, kendo gikia gima ginyalo
timo. 4Chuny jopur lit, nikech koth onge, kendo piny otwo, omiyo giumo
wigi. 5Mwanda bende nywolo nyathi, to oweyo mana kanyo nikech lum
onge. 6Kenje mag thim chung’ ewi gode, kendo gamo yueyo mana ka bwe.
Wengegi wingni nikech lum onge.

7"Joga ywakna niya, ‘A Ruoth Nyasaye, kata ka richowa nyiso ni wan
joketho, to yie ikonywa kaka isesingori. Adier, waseweyi ndalo mang’eny,
kwaketho e nyimi. 8To in kendi ema jo-Israel ogeno kuomi, nimar in ema
iresowa ka wanie chandruok. Ere gima omiyo ichalo wendo e pinywa ma
bworo kuom otieno achiel kende? 9Ere gima omiyo ichalo gi ng’at mobwok
kata ka jalweny ma onge gi teko ma dokonygo ng’ato? Adier, in Ruoth
Nyasaye in kodwa, kendo wan jogi, omiyo kik iwitwa.’ "

10Ruoth Nyasaye wuoyo kuom jogi niya, "Gihero ringo weya kamano, kendo
gibayo kamoro amora ma gihero. Kuom mano, ok amor kodgi, to aparo richo
ma gisetimo, kendo abiro kumogi nikech richogigo."

11Ruoth Nyasaye nowachona niya, "Kik ikwaya mondo akony jogi. 12Kata ka
gitueyo chiemo, to ok nawinj ywakgi, kendo kata ka gichiwona misengni
miwang’o pep, gi mag erokamano, to ok nabed mamor kodgi. Abiro miyo
githo e lweny, kendo kech gi tuo biro negogi." 13An to ne adwoke ni, "A
Ruoth Nyasaye, donge ing’eyo ni jonabi wacho ni ji niya, ‘Kech kata
lweny biro bedo maonge, nimar nisingori ni kue kende ema nobed e
pinywa’?" 14To Ruoth Nyasaye nowachona niya, "Jonabigo koro weche mag
miriambo e nyinga. An ne ok aorogi, kendo ne ok amiyogi chik, bende ne
ok awuoyo kodgi. Gik ma giwachonugo gin fweny ma ok owuok kuoma, to
gikoro mana weche manono ma giparo apara. 15An Ruoth Nyasaye anyisi gima
abiro timo ni jonabi mane ok aorogo. Giwuoyo gi nyinga ka giwacho ni
lweny kod kech ok bi mako pinyni, to adier, kech gi lweny ema abiro
negogigo. 16Joma ne giwachonigi gigo bende lweny gi kech biro nego.
Ringregi kaachiel gi mag mondgi kod nyithindgi nowiti e yore mag
Jerusalem, ma onge ng’ama noyiki, nikech abiro kumogi kuom timbegi
maricho.

17"In Jeremia, wach ni ji kama: ‘Pi wang’a mondo omol odiechieng’
gotieno! Onego kik awe ywak nimar joga osego matek, mi ohinyore
malit. 18Ka awuok oko e pap, to aneno ringre joma onegi e lweny, to ka
adonjo e dala moro, to aneno joma kech nego. Jonabi gi jodolo dhi nyime
gi tijegi, to chutho ok ging’eyo gima gitimo.’ "

Ywagruok jo-Juda

19"A Ruoth Nyasaye iseweyo jo-Juda chuth koso? Adier, ichayo jo-Sayun?
Ere gimomiyo isehinyowa malit kamano, ma ok wanyal chango? Ne wageno ni
wabiro yudo gik mabeyo, to onge gima ber mane wayudo. Ne waparo ni ibiro
changowa, to masira malit ema nopoyowa. 20A Ruoth Nyasaye, wahulo
richowa kaachiel gi richo kwerewa. Adier, waseketho e nyimi. 21Kik
ijwang’wa, nikech dipo ka nyingi okethore. Bende kik iyie jomoko cha
Jerusalem, kama kom duong’ni nitie. Rit singruok mane itimo kodwa, kendo
kik ikethe. 22Bende nyiseche manono mag ogendini nyalo kelo koth adier?
Koso polo giwegi nigi teko mar miyo koth chue? Ooyo, in ema waketo
chunywa kuomi, A Ruoth Nyasaye ma Nyasachwa, nikech in kende ema inyalo
timo gik ma kamago."

JEREMIA 15

Mirimb Ruoth Nyasaye mager kuom jo-Juda

1 Wuok 32.11-14; Kwan 14.13-19; 1 Sam 7.5-9.Ruoth Nyasaye nowachona
niya, "Kata da bed ni Musa gi Samuel ema jochung’ e nyima ka, to ok
anyal weyo ni jogi richogi. Wachnigi mondo gia e wang’a. 2Fweny 13.10.To
ka gipenjo ni gidhi kanye, to nyisgi ni Ruoth Nyasaye owacho kama:

Jomoko kuomu tuo biro nego,

kendo mano e kuma gibiro dhiye.

To moko biro tho e lweny,

kendo kuno ema gibiro dhiye!

Bende moko kech biro nego,

mi kuno ema gibiro dhiye!

To moko ibiro tero e tuech,

kendo kuno ema gibiro dhiye!

3"An Ruoth Nyasaye asechano ni masiche ang’wen biro makogi. Ibiro neggi
mi guogi biro kidho ringregi. Winy nochamgi kendo ondiegi nocham
ringregi modong’. 42 Ruo 21.1-16; 2 W.Nda 33.1-9.Abiro miyo ogendini
duto mag piny bwog konenogi, nikech gik maricho mane Manase wuod Hezekia
otimo Jerusalem kane en ruodh Juda.

5"Ere ng’ama biro kechou, un jo-Jerusalem? Koso ng’ama biro ywagou? En
ng’a ma biro chung’ mondo omosu? 6Ne uweya, kendo udagi wachna, omiyo ne
abiro, mi atiekou, nikech ne ok anyal geng’o mirimba kendo. 7Ne akeyou e
mier duto, mana ka mihudhi ma yamo keyo. Un joga ne atiekou, mi anego
nyithindu, nikech ne udagi weyo timbeu maricho. 8Ne anego chwo mang’eny,
mi ubedo gi mond liete mathoth ka kuoyo mae dhonam ne anego yawuotu
godiechieng’, mi akelo ne minegi kuyo. 9Dhako man gi yawuowi abiriyo
opodho piny ka muche orumo, nikech yawuotego duto osenegi. Piny othone
mudho ka wiye okuot, kendo chunye chandore. Abiro miyo wasigu neg jou ma
pod odong’ ka ngima. An Ruoth Nyasaye ema awacho kamano."

10Jeremia noywagore niya, "Yaye! Hapa rach! Ere gima omiyo ne mama
onywola, nimar ji duto osiko ka dhaw adhawa koda? Pok aholo ng’ato
pesana, bende pok aholo pesa kuom ng’ato, to kata kamano, ji duto
kuong’a. 11A Ruoth Nyasaye, kapo ni ok asetiyoni maber, kata ka ok
asekwayi mondo ikech wasika ka chandruok omako to kuong’ duto ma
gikuong’ago mondo omaka. 12Onge ng’ama nyalo turo chuma, to moloyo chuma
monywas gi mula, moa e piny ma yo nyandwat."

13Ruoth Nyasaye nodwoka niya, "Abiro kelo wasigu oyak mwandu joga, mondo
akumgi kuom richo ma gisetimo e pinygi duto. 14Abiro miyo giti ni
wasikgi e piny ma ok ging’eyo, nikech mirimba chalo mach, kendo biro
liel nyaka chieng’."

Nyasaye okueyo chuny Jeremia

15Jeremia nodwoke niya, "Ruoth Nyasaye, in ing’eyo weche duto, omiyo
para kendo ikonya. Chul kuor ni joma sanda. Kik iwegi, nono to ginega.
Ng’e ni giyanya nikech in. 16Ne iwuoyo koda, mi awinjo wecheni duto. A
Ruoth Nyasaye Manyalo Gik Moko Duto, an ng’ati, omiyo wecheni opong’o
chunya gi mor kod ilo. 17Ne ok abet e kanyakla mar joma mor, bende ne ok
aneno ber, to ne an mana kenda, ka apong’ gi siwuori, nikech tich mane
imiya. 18Ere gima omiyo asiko ka an gi rem malit? Ang’o momiyo adhondena
ok nyal chango? Koso idwaro bedona ka aora ma duono ndalo oro?"

19To Ruoth Nyasaye nodwoka niya, "Ka iduogo ira, to abiro rwaki, mi
inichak ibed jatichna, ka iwacho weche makare, ma ok weche manono, to
inichak ibed janabina. Ji biro biro iri, to ok inidhi irgi. 20Abiro loki
motegno ka ohinga mar chuma, mondo eka isir jogo. Gibiro kedo kodi, to
ok giniloyi, nikech abiro bet kodi mondo ariti. 21Abiro resi kuom joma
timbegi richo, kendo abiro konyi kuom jomahundu. An Ruoth Nyasaye ema
awacho kamano."

JEREMIA 16

Ruoth Nyasaye ong’ado ni joge bura

1Ruoth Nyasaye nochako owuoyo koda, kowachona niya, 2"Ok nikendi, kendo
ok ninywol nyithindo ka. 3Abiro nyisi gima biro timore ni nyithindo
monywol ka, kaachiel gi jonywolgi. 4Tuoche maricho biro negogi, to onge
ng’ama noywaggi, bende ok noyikgi. Ginidhurre pidhe pidhe mana ka owuoyo
miolo e puothe. Moko notho e lweny to moko kech nonegi, kendo winy gi
ondiegi nocham ringrergi.

5"Kik idonj e ot miywagoe ngat motho, to bende kik iywag ng’ato, nimar
asegolo kue mara gi herana kod ng’wonona kuomgi. An Ruoth Nyasaye ema
awacho kamano. 6Joma omew kaachiel gi joma odhier biro tho e pinyni, to
onge ng’ama noywaggi kata noyikgi. Onge ng’ama noter buchgi kata ma
noliel wiye ma nyiso ni en e lit 7Ka ng’ato ng’ate otho, to onge ng’ama
nobi ochiem kode kata ometh kode mondo oduog chunye, bed ni wuon kata
min ema otho.

8"Kik idonj e ot ma ji timoe sawo. Bende kik ibed piny mondo ichiem
kendo imeth kodgi. 9Jer 7.34; 25.10; Fweny 18.23.An Ruoth Nyasaye
Manyalo Gik Moko Duto awacho kama: Abiro tieko mor kod ilo ma jogo nigo,
ma kata dwond mon ma miehni gi chwogi ok nowinj kaeri. Gigi duto notimre
kapod gingima kendo gineno gi wang’gi!"

10"Ka inyisogi wechegi, to gibiro penji gima omiyo asechano mondo akumgi
malit kamano. Bende gibiro penji gima giseketho, kata richo ma gisetimo
e nyim Ruoth Nyasaye ma Nyasachgi. 11To dwokgi ni Ruoth Nyasaye owacho
kama: ‘Kwereu noweya, mi otiyo ni nyiseche mamoko kendo olamo. Ne giweya
kendo ne ok giwinjo chikena. 12Koro un to usetimo gik maricho moloyo
kata mane kwereu otimo. Un duto un joma richo ma wigi tek, ma ok nyal
luora. 13Kuom mano abiro riembou e pinyni, mi ateru e piny ma ok
ung’eyo, kata ma kwereu bende ne ok ong’eyo. Kuno unulamie nyiseche
mamoko odiechieng’ gotieno, to ok anakechu.’ 14To ndalo biro ma onge
ng’ama nokuong’re gi nyinga ka Nyasaye mangima mane ogolo jo-Israel e
piny Misri. 15To ginikuong’re gi nyinga mana ka Nyasaye mangima mane
ogolo jo-israel e piny man yo nyandwat gi pinje mamoko duto mane
osekeyogie. Anaduoggi e pinygi giwegi mane amiyo kweregi. An Ruoth
Nyasaye ema awacho kamano.

16"Abiro oro ji mang’eny mondo omak jogi, mana kaka jolupo maluwo rech.
Bang’e naor jodwar mang’eny mondo odwargi e gode duto koda ka e kind
lwendni. 17Aneno gik moko duto ma gitimo, kendo onge gima opondona,
bende richogi ok nyal kadhona mak aneno. 18Abiro miyo gichul nyadiriyo
kuom richogi gi timbegi mamono. Gisedwanyo pinya gi nyisechegi maonge gi
ngima mana ka ringre joma otho, kendo gisepong’o piny gi nyisechegi
mamono gogo."

19Eka Jeremia nolemo ka wacho kama: "A Ruoth Nyasaye, in ema imiya teko,
kendo irita, bende in e kara ma abwokie e kinde mag chandruok. Ogendini
moa tung’ piny ka tung’ piny nobi iri, kawacho niya, ‘Kwerewa ne lamo
nyiseche manono ma gin mana kido ma onge tich. 20Dhano bende nyalo loso
nyiseche owuon? Ooyo, mago ok dibed nyiseche kata matin!’ "

21Ruoth Nyasaye nodwoko niya, "Mano emomiyo abiro nyisogi tekona gi
duong’na dichiel kendo mogik, mi gibiro ng’eyo ni an e Ruoth Nyasaye."

JEREMIA 17

Chuny jo-Juda ogawore gi richo

1Ruoth Nyasaye wacho niya, "Un jo-Juda, richou ondik gi kalamb chuma,
kendo ogorgi gi gima bith e chunyu, kendo e tunge kendeu mag
liswa. 2Yawuotu paro kende-mag-liswa kod sirni milamo mane ochung’ e
tiend yien duto motimo tiep, kendo e pidhe 3kod gode duto manie pewe.
Abiro miyo wasiku yak mwanduu duto, nikech richo ma usetimo kuonde duto
e pinyu. 4Ubiro a e piny mane amiyou, kendo abiro miyo utiyo ni wasiku e
piny ma ok ung’eyo, nimar mirimba chal gi machh, kendo biro liel nyaka
chieng’."

5Ruoth Nyasaye wacho niya,

"Okuong’ ng’at ma baro weya,

to geno mana kuom dhano,

ka parone bor koda.

6Ochalo kudho manie thim,

madongo e piny motwo,

mana e lowo motimo chumbi,

ma onge gima odongoe maber.

Onge gima ber

ma ng’atno nyalo yudo.

7To oguedh ng’at ma ogena kendo oyie kuoma,

8 Zab 1.3.nimar ochalo gi yath

mopidh but aora,

matero tiendene kochomo pi.

Onge gima thage,

kata ndalo oro,

ma chieng’ rienyie mager,

nikech pote osiko ka ng’ich ang’icha.

Ok odew kata ka koth ok chue,

to osiko konyago anyaga olemo.

9"Ere ng’ama nyalo ng’eyo gima chuny dhano paro? Onge gima jamriambo
kaka chuny dhano. En gi tuoche mang’eny ma ok nyal chango. 10Fweny 2.23;
Zab 62.12.An Ruoth Nyasaye amanyo paro mar dhano, kendo apimo rieko mag
ji. Atimo ni ng’ato ka ng’ato mana kaka ochalo, kendo mana ka luwore gi
timbene. 11Ng’ato ma yudo pesa e yor miriambo chalo gi winyo matoyo
tong’ mane ok otoko. Gibiro lalne kapok obet ng’at moti, kendo bang’e
nolokre mana ng’at mofuwo."

12Hekalu marwa chal gi kom duong’ mang’ongo, mogur ewi got mabor nyaka
ne piny chakre. 13Ruoth Nyasaye ema jo-Israel ogeno kuome, omiyo ji duto
moweye noyud wichkuot. Ginilal nono mana ka nying mondik e buru, nikech
giseweyo Ruoth Nyasaye ma en soko mar pi maliw.

14Jeremia nokwayo niya, "A Ruoth Nyasaye, changa mondo adok mangima.
Resa mondo ayud kue. In ema apaki. 15Ji penja ni, ‘Ere masiche mane
Ruoth Nyasaye obwogowago? Wadwaro mondo okelgi sani!’ 16To Ruoth
Nyasaye, bende ne akwayi mondo ikelnigi masira? In Ruoth Nyasaye ing’eyo
ni ne ok agomb mondo giyud thagruok, kendo in ing’eyo gima
asewacho. 17Kik ilokrina masira, nimar in e kara mar resruok ka masira
oyuda. 18Kel wichkuot kuom joma sanda, to an mondo iweya, kendo kelnigi
kihondko, to an kik ibwoga. Kelnigi masira, kendo kethgi chuth."

Chieng’ Sabato nyaka rit maler

19Ruoth Nyasaye nowachona niya, "Jeremia, dhiyo mondo ichung’ e
dhorangach miluongo ni Ranga Ji, kama ruodhi mag Juda donjogo kendo
wuokgo Jerusalem. Bang’e idhi e dhorangeye mamoko mag dala. 20Nyis
ruodhi kod jo-Juda duto, kaachiel gi ji duto modak Jerusalem maluwo
dhorangeyegi mondo ochik itgi owinj gima awacho. 21Neh 13.15-22.Nyisgi
ni ka ok gidwar tho, to kik giting’ misike chieng’ Sabato. Bende kik
giting’ gimoro ka gikadhogo e dhorangeye mag Jerusalem chieng’no. 22Wuok
20.8-10; T.Chik 5.12-14.Kata mana ting’o gik moko ka gigolo e utgi kik
giting’. Nyaka girit chieng’ Sabato obed maler, kaka ne achiko kweregi,
kendo kik giti tich moro chieng’no. 23To kweregi ne ok odewo winjo
wachna, kendo wigi ne odoko matek, mi gidagi luora, kata obedo ni
asekumogi kamano.

24"Nyisgi ni nyaka giluora gi chunygi duto. Kik giting’ misigo moro
amora ka gikadho e dhorangeye mag dalani chieng’ Sabato, to girit
chieng’ Sabato obed maler, mak gitiyo tich moro. 25Kamano eka ruodhi
maggi gi jodonggi didonj e dhorangeye mag Jerusalem, kendo bed gi duong’
mane ruoth Daudi nigo. Gin kaachiel gi jo-Juda kod jo-Jerusalem giniidh
geche gi farese, kendo ji nodag Jerusalem nyaka chieng’. 26Ji nobi koa e
miech Juda kod mier mokiewo gi Jerusalem. Bende ji moa e piny Benjamin
nobi kaachiel gi joma odak e tiend gode, gi ewi gode, kod e piny Negeb.
Ginikel misengni miwang’o pep gi misengni mag cham kod ubani, kaachiel
gi misengni mag erokamano gi misengni mamoko e Hekalu mara. 27To ka ok
giluora, mi gitamore rito chieng’ Sabato obed maler, kendo giting’o
misigo moro amora ka gikadho e dhorangeye mag Jerusalem chieng’no, to
anamok mach e dhorangeye mag Jerusalem, mi majno nowang’ ut ruodhi mag
Jerusalem, kendo onge ng’ama nonege."

JEREMIA 18

Ngech jachue agulni

1Ruoth Nyasaye nowachona niya, 2"Dhiyo e od jachue agulini, kendo abiro
miyi wechena kuno." 3Omiyo ne adhi mi ayudo ka jachue agulini nie
tichne. 4To e sa asaya mane gima odwaro chueyo ok owuok maber, to ne
okawo lowono, kendo olosogo gima chielo, mana kaka ohero.

5Bang’e Ruoth Nyasaye nopenja niya, 6"Donge un jo-Israel anyalo timou
mana gima jachuech timo gi lowo? Ng’euru ni unie tekona, mana kaka lowo
ni e teko jachuech. An Ruoth Nyasaye ema awacho kamano. 7Kapo ni asiemo
oganda moro, kata piny moro, ni abiro ketho kata tieko kata dhuolo gi
lop tiende, 8to bang’e ogandano olokore moweyo timbene marachno, to an
bende koro aloko parona kuom gima rach mane awacho ni abiro timo. 9To
bende kapo ni awacho ni abiro pidho kendo gero oganda moro, 10mi
ogandano otimo richo, kendo otamore rito chikna, to nyaka alok parona
kuom gima ber mane awacho ni natim. 11Omiyo koro dhi inyis jo-Juda gi
jo-Jerusalem ni achano kelonigi masira, kendo abiro kumogi. Kwergi mondo
giwe richogi. Kendo ng’ato ka ng’ato olok yorene gi timbene
maricho. 12To gibiro dwoki niya, ‘Ok wanyal loko timbewa! Wabiro timo
mana gima wahero, ka ng’ato ka ng’ato timo mana gima wiye omiye.’

13"Kuom mano an Ruoth Nyasaye awacho kama: Penjieuru ogendini duto ka
gima kama osetimore nyaka nene. Jo-Israel osetimo gima rach
miwuoro! 14Bende wi got Lebanon motimo lwendni nyalo bet maonge pe
adier? Koso aore mag godno nyalo duono? Ooyo, gisiko asika kamano. 15To
joga wigi osewil koda, kendo giwang’o ubani ni kido manono.
Gisechwanyore mi giweyo wang’yo ma onego giluw, mi koro ok giluw yore
machon, to giwuotho e yore mogondore ma ok opa. 16Giseketho pinygi,
modoko gima bwogo ji, kendo ma ji charo nyaka chieng’. Ji duto ma kadho
machiegni biro bwok kuom gima gineno, kendo gibiro kino wigi ka
giwuoro. 17Anake joga e nyim wasikgi, mana ka buru ma yamb ugue keyo.
Abiro lokonigi ng’eya, kendo ok nakonygi ka masira omakogi."

Lemo ma Jeremia okwayogo ka enie masira

18Bang’ mano ji nowacho niya "Wang’aduru rieko mondo wanyal Jeremia. Pod
nobedie abeda jodolo manyalo telonwa, gi joma riek manyalo ng’adonwa
rieko, kod jonabi manyalo nyisowa wach Nyasaye. Biuru wahangne wach,
kendo wawe dewo gima owacho."

19To Jeremia nolemo niya, "A Ruoth Nyasaye, winj gima akwayo, kendo winj
gima wasika wacho kuoma. 20Richo bende ichulo kuom ber? Gin to
gisekunyona bur mondo anyumrae. Par kaka ne abiro iri, mi awuoyo kodi,
kakwayi mondo kik mirima maki kodgi. 21To koro Ruoth Nyasaye, we kech
oneg nyithindgi, kendo we githo e lweny. Joma chwo gi nyithindo mondo
otho, kendo mon mondo odong’ mond liete, kendo maonge nyithindo. Tuoche
mondo oneg jodongo, to yawuowi mondo otho e lweny. 22Kel mony apoya,
mondo oyak miechgi, mi giywag ka kihondko omakogi. Gisekunyona bur mondo
anyumrae, kendo gisechikona obadho mondo omaka. 23To in Ruoth Nyasaye,
ing’eyo gik moko duto ma gitimo ka gidwaro nega. Omiyo kik ing’wonngi
kuom timbegi maricho, kendo kik iwenigi richogi. Kelgi e nyimi ka
gichwanyore, kendo kumgi ka in gi mirima mager."

JEREMIA 19

Ngech agulu moto

1Ruoth Nyasaye nonyisa mondo adhi ang’iew agulu. Bende nonyisa mondo
akaw jodongo moko kod jodolo madongo, 22 Ruo 23.10; Jer 7.30-32; 32.34,
35.adhigo e holo mar Ben-hinom, mokiewo gi dhorangach miluongo ni Ranga
Tegni. Kuno ema ne adhi huloe wach mane obiro miya. 3Ruoth Nyasaye
nokona mondo awach niya, "Winjuru un ruodhi mag Juda kod jo-Jerusalem.
An Ruoth Nyasaye Manyalo Gik Moko Duto kendo ma Nyasach Israel, awacho
kama: Abiro kelo masira malich kuom dalani, ma ng’ato ka ng’ato mowinjo,
to ite nopopni. 4Abiro timo kamano nikech useweya, mudwanyo dalani,
kutimoe lisweche ni nyiseche mamoko ma ok ung’eyo, to kata mana kwereu
gi ruodhi mag Juda bende ne ok ong’eyo. Usemiyo remb ji maonge ketho
opong’o ka, 5T.Lawi 18.21.kendo usegero kende-mag-liswa mondo uwang’ie
nyithindu ka liswa ni Baal. To ne ok achikou mondo utim kamano, bende
wach ma kamano ne ok aparo kata matin. 6Emomiyo an Ruoth Nyasaye, awacho
ni ndalo biro ma ok noluongie holoni ni Tofeth, kata ni holo Ben-hinom,
to noluonge ni holo Nek. 7Ka eri ema nakethie gik moko duto ma jo-Juda
gi jo-Jerusalem chano timo. Anawe wasikgi logi, mi neggi e lweny, kendo
anami winy gi ondiegi cham ringregi. 8Anaketh dalani gi keth malich, mi
ng’ato ang’ata makadho machiegni nobwogi, kawuoro gima osetimore ni
dalani. 9Anami ji modak ka cham ringre nyithindgi giwegi. Bende ginicham
ringre jowadgi e kinde marach ma wasigu nobed ka lworo dalagi, ka dwaro
negogi."

10Bang’ wacho wechego, Ruoth Nyasaye nonyisa mondo ato agulu cha e nyim
joma ne asedhigogo, 11kendo awachnigi ni Ruoth Nyasaye Manyalo Gik Moko
Duto nosewacho kama: "Abiro toyo jogi gi dalani mana kaka itoyo agulu ma
ok nyal chak chom. Joma otho noyik kata mana e Tofeth, nikech ok noyud
kamoro nono ma diyikgie. 12Mano e kaka abiro timo ni dalani, kaachiel gi
joma odakie, kendo analoke mana ka Tofeth. An Ruoth Nyasaye ema awacho
kamano. 13Naketh udi mag Jerusalem gi ut ruodhi Juda, to moloyo udi duto
ma osewang’ ubani ewi tetgi ni sulue, kendo ma osepukie lisweche miolo
piny ni nyiseche mamoko, mi ginibed mogak mana ka Tofeth."

14Bang’ wechego, ne awuok aa Tofeth, kuma ne Ruoth Nyasaye oorae, mondo
adhi ahulie wachne. Ne adhi mi achung’ e laru mar Hekalu, eka anyiso ji
duto niya, 15"Ruoth Nyasaye Manyalo Gik Moko Duto ma Nyasach Israel
owacho ni obiro kelo masiche duto mane osiemogo dalani kaachiel gi mier
duto mokiewo kode, nikech un joma tokgi tek, motamore winjo wachne."

JEREMIA 20

Okuong Pashur kuom keto Jeremia e tuech

1Kane Pashur wuod Imer jadolo, kendo jatelo maduong’ e Hekalu owinjo gik
mane Jeremia okoro, 2nogolo chik mochwad Jeremia, kendo otueye e lodi e
dhoranga Hekalu miluongo ni Ranga Benjamin mamalo. 3Kinyne gokinyi,
Pashur ne ogonyo Jeremia, mi Jeremia nowachone niya, "Ruoth Nyasaye ok
luongi ni Pashur, to oluongi ni Magor-misabib, tiende ni, masira ni
kuonde duto. 4Ruoth Nyasaye osewacho ni obiro miyo ilokri masira ni in
iwuon, kendo ni osiepeni, kendo wasigu noneg osiepenigo duto e lweny
mana kineno. Abiro keto jo-Juda duto e teko mar ruodh Babulon, kendo
enoter moko e tuech Babulon, to moko nogol chik mondo onegi. 5Bende
anawe wasikgi yak mwandu duto manie Jerusalem kaachiel gi gik moko duto
mantie, koda ka gik mabeyo duto mag ruodhi Juda, mi gikaw gidhigo
Babulon 6To in Pashur, nomaki kaachiel gi joodi, mi teri Babulon kuma
inithoe kendo yikie but osiepeni ma isebedo ka ihulonigi weche mag
miriambo!"

Jeremia oywagore

7"A Ruoth Nyasaye, ne iwuonda, mi iwuonda adier. In itek moloya, omiyo
ne ihewa. Ji duto tugo koda kendo ginyiera odiechieng’ duto. 8E kinde
duto ma awuoyoe, to aywak kendo akok niya, ‘Mahundu gi masira nitie!’ A
Ruoth Nyasaye, gichara kendo giyanya kinde duto nikech ahulo wachni. 9To
ka awacho ni abiro weyi mondo kik achak awuo e nyingi, to wachni wang’o
chunya, mana ka mach. Opong’o chokena, kendo ohewa ting’o ma ok anyal
siro. 10Awinjo ka ji kuodha gi nying’ ma gichaka ni ‘Masira ni kuonde
duto,’ kendo giwacho niya, ‘Kwedeuru! Ee, wakwede!’ Kata mana osiepena
ma ageno bende gombona mana chwanyruok. Giwacho niya, ‘Dipo ka oyondhe,
mi omoko, kendo wachulone kuor.’ 11To in Ruoth Nyasaye, in koda, itek,
kendo iduong’, omiyo joma sanda biro chwanyore, kendo ok ginyal gimoro.
Wigi biro kuot malich, nikech ok gibi loyo. Wichkuotgino nosik nyaka
chieng’, kendo wich ok nowilgo. 12In Ruoth Nyasaye Manyalo Gik Moko Duto
imiyo ji tem makare, kendo inono chunygi gi parogi. Omiyo yie ichulna
kuor kuom wasika, nimar aketo wechena duto e lweti.

13"Weruru ni Ruoth Nyasaye, kendo pakeuru, nikech osereso joma ithiro e
lwet joma timbegi richo.

14 Ayub 3.1-19."Okuong’ chieng’ mane mama onywolae! 15Okuong’ ng’at mane
omiyo wuora mor, kuom kelone wach ni onywolne nyathi ma wuowi! 16Mad
ng’atno chal gi mier mane Ruoth Nyasaye oketho mak okecho. Mad owinj ka
ji ywagore malit gokinyi, kendo owinj tung’ lweny godiechieng’
tir, 17nikech ne ok onega kapok onywola. Kamano dine oyika ei mama, mi
ok dine onywola. 18Ere gima omiyo ne onywola mana ni mondo ane lit gi
masira, kendo atho mana gi wichkuot?"

JEREMIA 21

Jeremia okoro wach ni Jerusalem ibiro kethi

1Ruoth Zedekia nooro Pashur wuod Malkia kod Zefania wuod Maaseya jadolo
ir Jeremia kokwaye niya, 22 Ruo 25.1-11; 2 W.Nda 36.17-21."Yie ipenjnwa
Ruoth Nyasaye wach, nikech Nebukadnezar ruodh Babulon kedo kodwa. Dipo
ka Ruoth Nyasaye otimonwa hono moro kaka ne ojatimo, mi ochun
Nebukadnezar mondo owewa."

3Eka Ruoth Nyasaye nowuoyo gi Jeremia, mi Jeremia nowacho ni jootego 4ni
mondo onyis Zedekia ni Ruoth Nyasaye ma Nyasach Israel owacho niya,
"Jolweny ma konyo Zedekia kedo gi ruodh Babulon gi joge mag lweny
molworo ohinga mar Jerusalem abiro dwoko ei dala, kendo abiro dhuro
gikgi mag lweny pidhe pidhe e chuny dala. 5An awuon abiro kedo kodu ka
iya owang’, kendo ka an gi mirima mager. 6Abiro nego ji duto modak
dalani. Tuo marach biro nego ji kaachiel gi jamni. 7To Zedekia ruodh
Juda gi jodonge kod jodalani duto ma otony e lweny, kendo otony e kech
gi tuo, abiro keto e lwet ruoth Nebukadnezar, kendo e lwet wasikgi ma
dwaro negogi. Nebukadnezar biro negogi, kendo ok obi weyogi kata kechogi
kata timonigi ng’wono. An Ruoth Nyasaye awacho kamano!"

8Ruoth Nyasaye ne ochako owacho ni Jeremia mondo onyis ji kama: "Winjuru
an Ruoth Nyasaye aketonu yore ariyo mondo uyier achiel kuomgi. Achiel en
dhi e ngima, to machielo en dhi e tho. 9Ng’ato ang’ata modong’
Jerusalem, lweny kata kech kata tuo noneg, to ng’ato ang’ata modhi
ochiwore e lwet jo-Babulon ma koro monjo dalani, ok nonegi. To enores
mana ngimane kende. 10Aseng’ado wach ni ok anyal weyo dalani, to nyaka
akethe. Ibiro kete e lwet ruodh Babulon, kendo obiro wang’e morum pep.
An Ruoth Nyasaye ema awacho kamano!"

Weche mokor kuom ruodhi mag Juda

11"In Jeremia, nyis jood ruodh Juda ma nyikwa ruoth Daudi mondo owinj
gima Ruoth Nyasaye owacho. 12Timuru gik makare pile. Konyuru ng’at ma
ithiro e lwet joma thire, ka ok kamano, to timbeu maricho biro wang’o
iya, ka mach ma ok nyal negi. 13Un jo-Jerusalem, dalau obet e bath holni
mana ka lwanda mogingore e pap. To an Ruoth Nyasaye abiro kedo kodu.
Uwacho ni onge ng’at ma nyalo monjou kata ma nyalo mwomo ohingau. 14To
an Ruoth Nyasaye abiro kumou mana maromre gi kethou. Abiro wang’o od
ruodhu gi mach ma nowang’ gik moko duto machiegni kode. An Ruoth Nyasaye
ema awacho kamano."

JEREMIA 22

1Ruoth Nyasaye nowacho niya, "Dhiyo e od ruodh Juda ma nyakwar
Daudi, 2mondo iwachne, kaachiel gi jodonge kod joge madonjo e
dhorangeyegi, ni Ruoth Nyasaye owacho kama: 3An Ruoth Nyasaye awachonu
ni mondo utim gik makare kendo madier. Konyuru ng’at ma ithiro e lwet
joma thire. Kik usand kata kik uthir jodak gi nyithi kiye kod mond
liete, bende kik uneg joma onge ketho kama oyangnani. 4Ka utimo kaka
awachono to nyikwa Daudi nodhi mana nyime ka bedo ruodhi, kendo gin
kaachiel gi jodonggi kod jogi gibiro siko ka gidonjo e dhoranga od
ruoth, ka giidho geche mag lweny kod farese. 5Math 23.28; Luka 13.35.To
ka ok urito wechego, to akuong’oranu ni od ruodhuni biro lokore gunda.
An Ruoth Nyasaye ema awacho kamano.

6"Od ruodh Juda berna mana ka piny Gilead, kendo ka got Lebanon, to kata
kamano abiro loke thim, kama onge ng’at madakie. 7Abiro oro ji mondo
okethe. Giduto gibiro biro gi ledhi, mi ging’ad yiend sida duto mabeyo
mogerego, mi giwiti e mach. 8Bang’e achien, jopinje mamoko nobed ka
kadho kanyo, kendo ginipenjre kendgi ni, ‘Ere gimomiyo Ruoth Nyasaye
osetimo gima chal kama ni dala maduong’ni?’ 9Eka nodwokgi niya, ‘Mano
osetimore nikech jogi oseweyo singruok mane Nyasachgi otimo kodgi, mi
gilamo nyiseche mamoko kendo gitiyonigi.’

10"Jo-Juda, kik uywag ruoth Josia, ma koro osethoni, to ywaguru wuode ma
Shalum, nikech osetere e piny moro, kendo ok noduogi, bende ok ochak one
piny mane onywolee. 112 Ruo 23.31-34; 2 W.Nda 36.1-4.To nikech Ruoth
Nyasaye osewuoyo kuom Shalum wuod Josia mane obet ruodh Juda kar wuon
mare kowacho niya, ‘Osea ka chuth, kendo ok noduogi. 12Enotho e piny ma
giseteree, kendo ok nochak one pinyni.’

13"En gima lit manadi kuom ng’at ma gero od gorofa e yor miganga kendo
ka miyo jowetene tiyo kayiem, to ok migi misara. 14En gima lit manadi
kuom ng’at mawacho ni obiro gero ot marang’ongo man gi udi madongo malo.
Bang’e oketne dirise mi ochwade gi yiend sida, kendo owire gi range
maber. 15Bende gero ut sida mabeyo moloyo mag jomoko nyalo nyiso ni in
ruoth adier?

"Wuoru nodak maber. Pile ne en ng’at makare kendo jaadiera, omiyo gik
moko duto mane otimo ne odhi maber. 16Ne oyalo jochan kare, omiyo gige
duto nodhi maber. Gik ma kamago ema nyiso ni ng’ato ong’eyo Ruoth
Nyasaye. 17In to ineno mana gigi iwuon. Inego joma onge ketho, kendo
ithiro jogi gi gero. An Ruoth Nyasaye ema awacho kamano."

18 2 Ruo 23.36—24.6; 2 W.Nda 36.5-7.Kuom mano, Ruoth Nyasaye wuoyo kuom
Jehoyakim wuod Josia, ma ruodh Juda niya, "Onge ng’ama noywage, kawacho
ni, ‘Yaye Ruoth! Thoni lit manadi!’ 19Noywaye mi wite oko e dhoranga
Jerusalem, mana ka punda motho. 20Un jo-Jerusalem, dhiuru e got Lebanon,
mondo ukogi, kendo dhiuru e piny Bashan mondo uywagi. Ywaguru gie gode
mag Abarim, nikech joma uriworugo oselo. 21Nawuoyo kodu kapod udhi
maber, to ne utamoru winjo. Adier, usiko kutamoru luora chakre
tindou. 22Jotendu, yamo ema biro tero. Joma uriworugo ibiro kawo mi ter
e tuech. Bang’e unuyud wichkuot kendo nog’eng’u nikech timbeu
maricho. 23Un joma odak Lebanon, moloso kuonde dakgi e yiend sida,
unuywag manade ka rem malit ka rem mar muoch ochopo kuomu!"

24 2 Ruo 24.8-15; 2 W.Nda 36.9, 10.Ruoth Nyasaye nowacho ni Jekonia wuod
Jehoyakim ma ruodh Juda niya, "An Nyasaye mangima akuong’ora ni kata ka
inie tere manie lweta ma korachwich to pod dawuodhi oko, 25mi achiwi ni
joma iluoro madwaro negi, kata mana e lwet Nebukadnezar ruodh Babulon
kod joge mag lweny. 26Abiro witi kaachiel gi meru, e piny moro mane ok
onyuolue, kendo unutho kuno uduto. 27Ok unuduog e pinyu muheroni."

28Jeremia nowacho niya, "Uparo ni Jekonia en agulu motho, mowit oko, ma
ng’ato ok dwar koso? Ka ok kamano, to ere gima omiyo owite kaachiel gi
nyithinde e piny ma ok ong’eyo?

29"Yaye, piny, piny! Winjuru wach Ruoth Nyasaye. 30Ng’atni okuong’,
omiyo enotho maonge nyathi. En ng’at ma ok nyal dhi nyime maber.
Nyikwaye ok nobed ruodhi mag Juda ka Daudi. An Ruoth Nyasaye ema awacho
kamano."

JEREMIA 23

Ji manok ema noduogi

1"Enobed malich manade kuom jotelo ma weyo joga inego kendo ikeyo. 2An
Ruoth Nyasaye ma Nyasach Israel awuoyo kuom jotelo mane onego rit joga
niya, ‘Usekeyo joga, mi uriembo, bende ok useritogi maber. Koro abiro
kumou nikech gik maricho ma usetimo. 3Abiro choko joga modong’, kagolo e
pinje duto mane akeyogie, kendo nadwokgi e pinygi. Gininywol nyithindo
mang’eny mi ginya. 4Anaketnigi jotelo ma noritgi maber, mi onge gima
nobwoggi kata ma nomi gibed maluor, bende onge ng’ato kuomgi ma noyud
kolal. An Ruoth Nyasaye ema awacho kamano.’

5 Jer 33.14-16."Ndalo biro ma nayierie nyakwar Daudi hie mondo obed
ruoth. Enorit piny gi rieko, kotimo gik ma owinjore kendo makare e
piny. 6E ndalo lochne, jo-Juda nodag gi kue, kendo jo-Israel bende nodag
maonge ng’ama chandogi. Ginichak ruodhno ni ‘Ruoth Nyasaye ma resowa.’ "

7"An Ruoth Nyasayye awacho niya, ‘Ndalo biro ma onge ng’ama nokuong’re
gi nyinga ka Nyasaye mangima mane ogolo jo-Israel e piny Misri, 8to
ginikuongre gi nyinga mana ka Nyasaye mangima mane ogolo jo-Israel e
piny man nyandwat, kendo e pinje mamoko duto mane asekeyogie. Bang’e eka
ginidag e pinygi giwegi.’ "

Nyasaye okwedo jonabi ma jomriambo

9Jeremia nowuoyo kuom jonabi niya,

"Chunya ool morumo, kendo atetni.

Achal gi ng’at momer,

mosemadho kong’o mang’eny,

mana nikech Ruoth Nyasaye,

kendo nikech wechene maler."

10Joma oseweyo Ruoth Nyasaye opong’o piny. Timbegi richo, kendo
gikonyore gi tekogi e yo marach. Piny ywak kendo lege otwo nikech
osekuong’gi.

11Ruoth Nyasaye wacho niya, "Timbe jonabi gi timbe jodolo ok ler.
Asejukogi ka gitimo richo kata mana e Hekalu mara! 12Yore ma giluwo biro
bedo mapothpoth kendo motimo mudho. Abiro miyo gichwanyre kendo gipodhi,
nikech abiro kelo masira kuomgi chieng’ makumogie. An Ruoth Nyasaye ema
awacho kamano.

13"Aseneno ni jonabi mag Samaria gin joma ofuwo. Ne gikoro weche e nying
Baal, mi gimiyo joga Israel olal. 14Chak 18.20; Ezek 16.49.To bende
aseneno ka jonabi mag Jerusalem timo mana gik mamono. Giterore, to kendo
giwacho miriambo, bende gijiwo joma timo richo, omiyo onge ng’ama nyalo
weyo timbene maricho. Giduto gichalna gi jo-Sodom gi jo-Gomora. 15Kuom
mano, an Ruoth Nyasaye Manyalo Gik Moko Duto, awuoyo kuom jonabi mag
Jerusalem, ni abiro miyogi alode makech mondo gicham, kod pi motimo
kwiri mondo gimodhi, nikech giselando weche makwedo Nyasaye e pinygi
duto."

16Ruoth Nyasaye Manyalo Gik Moko Duto wacho ji jo-Jerusalem niya, "Kik
uwinj gima jonabi wachonu, nikech gimiyo ugeno kuom gik ma ok bi timore.
Ginyisou gik ma giparo apara giwegi, to ok gik ma an ema
awacho. 17Gisiko ka giwacho ni ji motamore winjo wachna niya, ‘Gik moko
duto biro dhinu maber.’ Bende giwacho ni joma wigi tek ni masira ok
nomakgi. 18To onge kata ng’ato achiel kuom jonabigo moseng’eyo weche
mopondo mag Ruoth Nyasaye. Bende onge ng’ato kuomgi mosewinjo kata
moseng’eyo wechne, kata mana mosechiko ite kuom gik ma an Ruoth Nyasaye
awacho. 19Mirimba chalo gi ahiti maduong’ ma biro utho joricho. 20Ok obi
rumo kapok otieko timo gik ma adwaro. E ndalo mabiro un joga ubiro
ng’eyo tiend wechegi duto malong’o!"

21Ruoth Nyasaye nowacho niya, "An, ne ok aoro jonabgo, to ne girikni
arika ka gidhi. Bende ne ok amiyogi wach moro, to pod ne giwuoyo mana e
nyinga! 22Ka dine ging’e parona mopondo, to dine gilando wachna ni joga
mondo owe yoregi gi timbegi maricho.

23"An, an Nyasaye man kuonde duto, to ok man kanyachiel kende. 24Onge
ng’ama nyalo pondo kamoro ma ok anyal nene. Donge ung’eyo ni an, an
kuonde duto, e polo kendo e piny. 25Asewinjo weche mag miriambo ma
jonabigo osehulo e nyinga ka giwacho ni giseleko, mi giyudo wach moa
kuoma. 26Koro jonabigo biro wuondo joga gi miriambo ma giparo apara
nyaka karang’o?. 27Giparo ni lek ma giwachogo biro miyo wi joga wil koda
kaka wi kweregi nowil koda, modok ni Baal. 28Janabi ma oseleko lek,
onego owach ni en mana lek, to janabi moseyudo wachna onego ohul
wachnano kare. Koso mihudhi gi cham yande chalre? 29Wachna chalo gi mach
kendo chalo gi nyundo ma baro lwanda matindotindo. An Ruoth Nyasaye ema
awacho kamano. 30Amon gi jonabi ma kawo weche jowetegi, kendo hulo
kagima gin wechena. 31Bende amon gi jonabi ma wacho wechegi giwegi, to
wuondore ni wechego oa kuoma. 32Winjuru gima awacho, an Ruoth Nyasaye!
Amon gi jonabi mahulo lek mag miriambo, nimar giwito joga kod sungagi gi
lekgigo. Ne ok aorogi, bende ne ok achikogi mondo gidhi gitim kamano,
omiyo onge gima gikonyogo jogagi. An Ruoth Nyasaye ema awacho."

33"In Jeremia, ka ng’ato kuom joga kata kuom jonabi kata kuom jodolo
openji wach moa kuoma, kowacho niya, ‘Ere ting’ mapek moa kuom Ruoth
Nyasaye,’ to wachne ni, ‘Un e ting’ mapek ma Ruoth Nyasaye nigo, kendo
obiro witou.’ 34To kapo ni janabi kata jadolo kata achiel kuom jogi
omulo wechego, kawacho niya, ‘Wach mapek moa kuom Ruoth Nyasaye,’ to
anakume kaachiel gi joode. 35Kar mulo wechego to ng’ato ka ng’ato mondo
openj osiepene kaachiel gi jowetene niya, ‘Ere kaka Ruoth odwokowa?’
Kata ni, ‘Ruoth Nyasaye osewacho nang’o?’ 36To kik gichak gimul weche ma
wacho ni, ‘Wach Ruoth Nyasaye en ting’ mapek,’ nikmech ka ng’ato
omulogi, to anami wachna bedne mapek adier! Ji oseketho weche Nyasachgi,
ma Nyasaye mangima, kendo ma Ruoth Nyasaye anyalo Gik Moko Duto.

37"Jeremia, in ema nyaka ipenj jonabi niya, ‘Ere kaka Ruoth Nyasaye
nodwokou? Nowacho nang’o?’ 38To ka giwacho niya, ‘Wach Ruoth Nyasaye en
ting’ mapek,’ to iwachnigi ni, abiro ting’ogi mi awitgi kuma bor, nikech
gisemulo weche mane akwerogi ni kik gimul. 39Gibiro lal e wang’a,
kaachiel gi dala maduong’ mane amiyogi gi kweregi. 40Abiro miyogi
wichkuot mochwere kod achaya ma wich ok nowilgo."

JEREMIA 24

Ngech ng’owo mabeyo kod ng’owo maricho

1 2 Ruo 24.12-16; 2 W.Nda 36.10.Ruoth Nyasaye ne onyisa atonge ariyo
moting’o ng’owo, koket e nyim Hekalu, mano notimore kane Nebukadnezar
ruodh Babulon osetero Jekonia wuod Jehoyakim ma ruodh Juda e tuech
Babulon, kaachiel gi jotend Juda gi jotheth kod joma olony e tich
lwedo. 2Atonga achiel noting’o ng’owo mabeyo machiek atamalo, to atonga
machielo noting’o ng’owo maricho ma ok nyal cham. 3Bang’ mano, Ruoth
Nyasaye nopenja niya, "Jeremia, ang’o mineno?" Ne adwoke ni, "Aneno
ng’owo, ma moko kuomgi beyo ahinya to moko richo ahinya ma ok nyal
cham."

4Eka ne Ruoth Nyasaye owachona niya, 5"An Ruoth Nyasaye ma Nyasach
Israel akwano joma ne oter e tuech Babulon ka ng’owo mabeyogo, kendo
abiro guedhogi. 6Abiro ritogi maber, kendo anaduoggi e pinyni. Abiro
gerogi, kendo ok namukgi. Abiro pidhogi, kendo ok napudhgi. 7Anamigi
chuny mar ng’eyo ni an e Ruoth Nyasaye. Bang’e ginibed joga, kendo
anabed Nyasachgi, nikech giniduog ira gi chunygi duto.

8"To Zedekia ruodh Juda gi jodonge kod jo-Jerusalem mamoko duto
mosedong’ kae, kata mosedhi Misri, abiro kwano mana ka ng’owo maricho ma
ok nyal chamgo! 9Abiro kelo kuomgi masira malich ma nomi ogendini duto
bed maluor. Ji nobed ka ngerogi, kendo tugo kodgi. Bende ji nochargi,
kendo noluong nyinggi ka gima okuong’ kuonde duto ma akeyogie. 10Anakel
kuomgi lweny gi kech kod tuo, nyaka chop girum pep e piny mane amiyogi
gi kweregi."

JEREMIA 25

Jo-Babulon biro ketho piny

1 2 Ruo 24.1; 2 W.Nda 36.5-7; Dan 1.1, 2.E higa mar ang’wen mar loch
Jehoyakim wuod Josia ma ruodh Juda, Ruoth Nyasaye nowuoyo gi Jeremia
kuom jo-Juda. Mano ne higa mokwongo mar loch Nebukadnezar ruodh
Babulon. 2Jeremia janabi nonyiso jo-Juda kaachiel gi jo-Jerusalem duto
niya, 3"Kuom higni piero ariyo gadek, chakre higa mar apar gadek mar
loch Josia wuod Amon ruodh Juda nyaka chil kawuono, Ruoth Nyasaye
osebedo kawuoyo koda, kendo asetimo kinda kanyisou gik mowacho, to ok
usedewo. 4Ruoth Nyasaye bende osetimo kinda kaoronu jotichne ma jonabi,
to ok usewinjo, kendo ok usedewo. 5Jonabigo ne nyisou mondo uwe yoreu gi
timbeu maricho, eka udag e piny mane Ruoth Nyasaye omiyou kaachiel gi
kwereu ka mwanduu mosiko. 6Ne gikwerou ni kik uti ni nyiseche mamoko,
kendo kik ulamgi. Bende ni kik umi Ruoth Nyasaye mirima kuom lamo kido
manono muloso uwegi. Ka da bed ni ne uluoro Ruoth Nyasaye, to dine ok
okumou. 7To Ruoth Nyasaye owuon wacho ni udagi winjo wachne, kendo kar
luore to ne umiye mana mirima gi kido manono mane uloso, mi un uwegi ema
umiyo okumou.

8"Emomiyo, kaka ne udagi winjo wechene, Ruoth Nyasaye Manyalo Gik Moko
Duto wacho niya, 9‘Abiro kelo ogendini duto moa yo nyandwat, kendo abiro
kelo jatichna Nebukadnezar ruodh Babulon. Ogendinigo biro kedo gi pinyni
kod joma odakie kendo gibiro kedo gi ogendini duto modak machiegni.
Abiro tiekogi chuth, mi piny biro dong’ nono malich, mabwogo ji, kendo
ma ji chayo. An Ruoth Nyasaye ema awacho kamano. 10Jer 7.34; 16.9; Fweny
18.22, 23.Abiro tieko mor gi ilo ma gin go, ma kata dwond mon ma miehni
gi chwogi ok nowinji. Ponge bende ok nowinji ka rego, kendo anasim
techegi. 112 W.Nda 36.21; Jer 29.10; Dan 9.2.Pinyni duto biro dong’
nono, kendo nobed gima lich mabwogo ji. Ogendini duto nobed ka tiyo ni
ruodh Babulon kuom higni piero abiriyo. 12To bang’ mano, anakum ruodh
Babulon kaachiel gi joge kuom richogi. Anaketh pinygi, mi osik kokethore
nyaka chieng’. An Ruoth Nyasaye ema awacho kamano. 13Abiro kelo ni
ogandano kum duto ma asesiemogigo, tiende ni gik moko duto mondik e
kitabuni. Gin gik mane Jeremia osewacho kuom ogendinigi. 14Ogendini
mang’eny kod ruodhi madongo nolokgi wasumbini, kendo abiro chulonigi
kuor kuom timbegi.’ "

Masira mabiro mako ogendini

15Ruoth Nyasaye ma Nyasach Israel nowacho niya, "Ma e kikombe mopong’ gi
mirimba. Kawe mondo imi ogendini duto ma aori irgi omadhe. 16Ka
gisemadhe, to gibiro kwang’ kendo neko biro makogi nikech lweny ma abiro
kelonigi."

17Omiyo ne agamo kikombe e lwet Ruoth Nyasaye, mi amiyo ogendini duto
mane oora irgi omadhe. 18Ogendini mane omi omadhego ne gin jo-Jerusalem
kaachiel gi joma odak e miech Juda, kod ruodhigi gi jotendgi. Ne omi
gimadhe mondo gin gi pinygi gilokre gima owe ma ji chayo, kendo gima
lich mabwogogi. Bang’e nyinggi nobed gima ikuong’ogo ji. Kamano e kaka
pod ochal nyaka chil kawuono.

19Jomoko ma bende ne omi omadho kikombe mar ngimano e magi: Farao ruodh
Misri gi jotende kod jodonge, gi jo-Misri duto, 20Kaachiel gi jopinje
mamoko modak kuomgi, gi ruodhi duto mag piny Uz, gi ruodhi duto mag
miech Filistia, ma Ashkelon gi Gaza gi Ekron kod dir Ashdod
modong’, 21gi jo-Edom gi jo-Moab kod jo-Amon duto, 22gi ruodhi duto mag
pinje mae dhonam Mediterania, 23gi mier mag Dedan gi Tema kod Buz gi
ogendini duto ma timgi en tito yie wigi, 24gi ruodhi duto mag piny
Arabia, gi ruodhi duto mag ogendini modak e thim, 25gi ruodhi duto mag
Zimri gi Elam kod media, 26kaachiel gi ruodhi duto mag pinje man yo
nyandwat, kuonde maboyo gi machiegnni duto.

Jopinjego duto ne omi omadho kikombeno. Bang’e mogik, ruodh Babulon biro
madhe.

27Eka Ruoth Nyasaye nowachona niya, "Nyis ji ni an Ruoth Nyasaye Manyalo
Gik Moko Duto kendo Nyasach Israel, achikogi mondo gimethi, mi gimer
kendo ging’ogi nyaka gipodh piny ma ok ginyal kata chung’, nikech lweny
ma abiro kelonigi. 28To ka gidagi kawo kikombeno e lweti mondo gimadhi,
to nyisgi ni Ruoth Nyasaye Manyalo Gik Moko duto owacho ni nyak
gimadhe! 29Dala ma abiro kuongo kumo en mana dalani. Koso giparo ni nawe
mak akumogi? Ooyo, abiro kumogi mak orem, nikech abiro kelo lweny kuom
ji duto modak e piny. An Ruoth Nyasaye Manyalo Gik Moko Duto ema awacho
kamano.

30"To in Jeremia,

nyaka ihul weche duto ma asewacho,

kinyiso ji niya,

‘Ruoth Nyasaye ruto gie polo.

Ee, owuoyo gie polo malo.

Oruto korogo joge,

kendo okok ka ng’ama biyo mzabibu,

kendo ji duto modak e piny winje.

31Dwonde winjore e tung’ piny duto,

nikech Ruoth Nyasaye yalo ogendini.

Ee, oyalo ji duto,

kendo ong’ado ni joricho buch tho.’ "

32Ruoth Nyasaye Manyalo Gik Moko Duto owacho niya, "Masira biro mako
ogendini duto moro ka moro, kendo ahiti maduong’ chokore e tung’ piny
kuma bor. 33Chieng’no ringre joma Ruoth Nyasaye onego nokere, chakre
tung’ piny konchiel nyaka komachielo, kendo onge ng’ama noywaggi. Ok
nokaw ringregi mondo oyiki, to gining’ielre ang’iela e lowo ka owuoyo
miolo e puothe.

34"Ywaguru un jotelo! Ywaguru matek! Ywaguru kendo bukreuru gi buru,
nikech kinde minegoue osechopo, kendo ibiro negou ka imbe machwe. 35Ok
nobedie yo moro ma jotelo nyalo tonygo. 36Giywak kendo gigoyo uwi ka gin
gi lit, nimar Ruoth Nyasaye oseketho pinygi, 37kendo miechgi mane nigi
kue osedoko gundni nikech mirimbe mager. 38Ruoth Nyasaye oseweyo joge
mana ka sibuor ma oweyo gonde. Timbe malich mag lweny osemiyo mirimb
Ruoth Nyasaye mager oloko pinyni thim."

JEREMIA 26

Osiem Jeremia gi tho

1 2 Ruo 23.36—24.6; 2 W.Nda 36.5-7.Kane Jehoyakim wuod Josia odoko ruodh
Juda, 2Ruoth Nyasaye nowacho ni Jeremia niya, "Dhiyo ichung’ e laru mar
Hekalu mondo inyis joma odak e miech Juda ma biro lemo e Hekalu weche ma
asenyisi. Kik iwe kata wach achiel makinyisogi. 3Kamoro dipo ka ji
owinjo wechego, mi ng’ato ka ng’ato oweyo timbene maricho. Ka giweyo
timbegi maricho kamano, to analok parona kuom masira mane adwaro kelo
kuomgi.

4"Iniwachnigi ni, An Ruoth Nyasaye asewacho ni nyaka uluora, kuluwo
chike mane anyisou. 5Asetimo kinda ka aoro jotichna ma jonabi mondo
owachnu wechena, to ok usedewo gik ma giwacho. 6Josh 18.1; Zab 78.60;
Jer 7.12-14.Ka ok uwinjogi, kendo ka pod utamoru timo gik ma awacho, to
abiro ketho Hekaluni mana kaka naketho Shilo, kendo ogendini duto
noluong nying dalani ka gima okuong’."

7Jodolo gi jonabi kod ji duto nowinjo ka Jeremia hulo wechego e
Hekalu, 8kendo kane otieko wacho gik moko duto mane Ruoth Nyasaye ochike
mondo owachi, jodolo gi jonabi kod ji duto nomake, ka kok niya,
"Owinjore negi kuom wach ma kama! 9Ere gima omiyo ikoro wach e nying
Ruoth Nyasaye ni Hekalu biro chalo gi Shilo, kendo ni dalani ibiro
kethi, ma onge ng’ama nodagie?" Gikanyono ji nochokore mang’eny, molworo
Jeremia ei Hekalu.

10Kane jodong Juda owinjo wachno, ne giwuok e od ruoth, mi gidhi gibet e
dhoranga Hekalu miluongo ni Rangach Manyien. 11Eka jodolo gi jonabi
nonyiso jodongo kaachiel gi ji duto niya, "Owinjore ng’ad ni ng’atni
buch tho, nikech osewuoyo marach kuom dalawa. Donge usewinje gi itu,
kowuoyo?"

12Bang’ mano, Jeremia nowacho ni jodongo gi ji niya, "Ruoth Nyasaye ema
oseora mondo ahul weche duto ma usewinjo ka awacho kuom Hekaluni kendo
kuom dalani. 13Nyaka ulok yoreu gi timbeu, kendo nyaka uluor Ruoth
Nyasaye ma Nyasachu. Eka onyalo loko parone kuom masira ma osewacho ni
obiro kelo kuomu. 14An to an e tekou. Timnauru gimoro amora muparo ni
ber kendo kare. 15To nyaka ung’e ni ka unega, to un gi ji duto modak e
dalani unubed joketho kuom nego ng’at ma onge ketho, nimar Ruoth Nyasaye
ema oseora mondo anyisu wechego duto." 16Kane jodongo gi ji duto owinjo
wechego, ne giwacho ni jodolo gi jonabi niya, "Ng’atni ok owinjore
ng’adne buch tho, nikech osewuoyo mana kodwa e nying Ruoth Nyasaye ma
Nyasachwa."

17Bang’e jodongo moko nochung’’ monyiso ji mane ochokore kanyo
niya, 18Mika 3.12."E ndalo loch Hezekia ruodh Juda, Mika janabi ma
ja-Meresheth nonyiso jo-Juda duto ni Ruoth Nyasaye Manyalo Gik Moko Duto
owacho kama: ‘Sayun ibiro pur oko ka puodho. Jerusalem biro lokore pidhe
mag lwendni, kendo got mogerie Hekalu nolokre bungu.’ 19To uparo ni
ruoth Hezekia kod joge nonego Mika koso? Ooyo ne ok ginege, to Hezekia
noluoro Ruoth Nyasaye, mi otemo kueyo mirimb Nyasaye. Kuom mano Ruoth
Nyasaye noloko parone kuom masira mane osewacho ni obiro kelo kuomgi. To
wan to koro ere gima omiyo wadwaro kelo masira malich kuomwa?"

(20Ne nitie ng’at moro machielo miluongo ni Uria wuod Shemaya ma
ja-Kiriath-jearim. En bende ne owuoyo e nying Ruoth Nyasaye kuom dalani
kendo kuom ogandani, mana kaka Jeremia osewuoyo. 21To kane ruoth
Jehoyakim kod jotend jolwenje gi jodonge owinjo gima ne Uria owachono,
notemo nege. To Uria nowinjo wachno, mi luoro nomake moringo odhi
Misri. 22Kata kamano, Ruoth Jehoyakim nooro Elnathan wuod Akbor kod
jomoko e piny Misri mondo oom Uria. 23Omiyo ne gigole kuno, mi gidwoke
ni ruoth Jehoyakim, monege, kendo ne owit ringre e bur mane iyikoe ji
ajiya.) 24Jeremia to notony, mi ok ochiw e lwet ji mondo onege, mana
nikech Ahikam wuod Shafan nokonye.

JEREMIA 27

Jeremia orwako jok e ng’ute

1 2 Ruo 24.18-20; 2 W.Nda 36.11-13.Kane Zedekia wuod Josia odoko ruodh
Juda, Ruoth Nyasaye nowacho ni Jeremia niya, 2"Kaw yien kod pien molir,
ilosgo jok mondo irwak e ng’uti. 3Bang’e inyis joote moa kuom ruodhi mag
Edom gi mag Moab gi mag Amon gi mag Turo kod mag Sidon mosebiro
Jerusalem neno Ruoth Zedekia, 4mondo onyis ruodhigigo ni an Ruoth
Nyasaye Manyalo Gik Moko Duto, kendo ma Nyasach Israel 5ema nachueyo
piny gi tekona maduong’, kendo nachueyo dhano gi le duto modakie, omiyo
anyalo kete e teko ng’ato ang’ata ma ayiero. 6Kamano an ema aseketo
ogendinigi e teko jatichna Nebukadnezar ruodh Babulon, bende asemiyo
koda ka le tiyone. 7Ogendini duto notine, kendo giniti ni wuode kod
nyakware bende, nyaka chop kinde ma ogandane owuon nopodhie. Bang’e
ogandane noti ni ogendini marateke kod ruodhi madongo.

8"To ka oganda moro otamore tiyo ni Nebukadnezar ruodh Babulon, kata
rwako jokne, to lweny gi kech kod tuoche ema nakumgo ogandano nyaka chop
ami obed e teko mar Nebukadnezar. An Ruoth Nyasaye ema awacho
kamano. 9Kik uchik itu kuom jonabi kata kuom ng’ato ang’ata mawacho ni
nyalo koro gik ma biro timore e yor lek kata e yor luongo chuny joma
osetho, kata e yor mbofwa. Jogo duto koronu wach ni ok unubed e bwo loch
ruodh Babulon, 10to giwuondou, kendo gibiro miyo teru mabor gi pinyu.
Anariembu oko, mi urum pep. 11To ka oganda moro oyie tiyo ni ruodh
Babulon, kendo rwako jokne, to anaweye obed e pinye, mi opure kendo
odagie. An Ruoth Nyasaye ema awacho kamano."

12Jeremia nonyiso Zedekia ruodh Juda wechego, kowacho niya, "Ka uyie
rwako jok mar ruodh Babulon mi utiyone kendo utiyo ni joge, eka unures
ngimau. 13Ere gimomiyo in kod jogi dutho, to Nyasaye osewacho ni lweny
kata kech kata tuo biro nego oganda moro amora ma ok ti ni ruodh
Babulon? 14Kik udew weche jonabi ma kwerou ni kik uti ni ruodh Babulon,
nimar giwuondou. 15Ruoth Nyasaye owuon osewacho ni ne ok oorogi, to
giwuondou awuonda e nyinge. Mano emomiyo noriembu, mi negu duto,
kaachiel gi jonabi ma wachonu miriambogo."

16Bang’e Jeremia nonyiso jodolo kod ji duto ni Ruoth Nyasaye osewacho
niya, "Kik uwinj weche mag jonabi mawacho ni bang’ kinde matin ibiro
dwok gik lemo mag Hekalu mane oter Babulon. Giwuondou awuonda! 17Emomiyo
kik uwinj wachgi, to tiuru atiya ni ruodh Babulon, eka unures ngimau.
Ere gima omiyo dalani dilokre gunda? 18Ka gin jonabi adier, kendo ka gin
gi wachna, to onego gikwaya, an Ruoth Nyasaye Manyalo Gik Moko Duto,
mondo kik ayie gik lemo modong’ Jerusalem e Hekalu kendo e od ruoth, ter
Babulon! 19Winjuru gima an Ruoth Nyasaye awacho kuom sirni mag Hekalu gi
karaya maduong’ gi rachungi kod gik lemo mamoko mag Hekalu mane ruoth
Nebukadnezar oweyo 20kane omako Jekonia wuod Jehoyakim ruodh Juda motero
Babulon kaachiel gi jodong Juda gi Jerusalem. 21An Ruoth Nyasaye Manyalo
Gik Moko Duto kendo ma Nyasach Israel awacho ni gik mane owe Jerusalem e
Hekalu kendo e od ruoth, 22ibiro tero Babulon, mi bed kuno nyaka chop
apargi kendo. Bang’e anaduoggi, mi aketgi kaeri. An Ruoth Nyasaye ema
awacho kamano."

JEREMIA 28

Hanania okoro weche mag miriambo

1 2 Ruo 24.18-20; 2 W.Nda 36.11-13.E higano, e due mar abich mar higa
mar ang’wen mar loch Zedekia ruodh Juda, Hanania janabi, ma wuod Azur
ja-Gibeon, nowuoyo gi Jeremia e Hekalu kowachone e nyim jodolo kod
ji, 2ni Ruoth Nyasaye Manyalo Gik Moko Duto kendo ma Nyasach Israel
owacho kama: "Aseturo jok mar ruodh Babulon, 3kendo ka pok higni ariyo
orumo, to abiro dwoko gik lemo duto mane ruoth Nebukadnezar okawo motero
Babulon. 4Bende abiro duogo Jekonia wuod Jehoyakim ma ruodh Juda
kaachiel gi jo-Juda mane odar moter Babulon e tuech. Adier, abiro turo
jok mar ruodh Babulon. An Ruoth Nyasaye ema awacho kamano." 5To Jeremia
janabi nodwoko Hanania janabi e nyim jodolo gi ji duto mane oyudo
ochung’ e Hekalu, 6kowacho niya, "Mad Ruoth Nyasaye tim kamano! Dang’
bed maber ka omiyo wecheni duto otimore, mi oduogo gik lemo duto mane
oter Babulon, kaachiel gi joma ne odar mi oter kuno e tuech! 7To in
Hanania, kaachiel gi ji duto, winjuru gima awachonu. 8Jonabi machon mane
okwongonwa ne koro wach ni lweny gi kech kod tuo biro biro kuom ogendini
mang’eny gi pinje marateke. 9To ubiro ng’eyo ka janabi ma koro wach kue
en janabi ma Ruoth Nyasaye oseoro adier, mana ka gik ma okoro otimore."

10Bang’ mano, Hanania nogolo jok e ng’ut Jeremia, moturo matindo
tindo. 11Eka nowacho e nyim ji duto niya, "Ruoth Nyasaye osewacho ni
kaka aseturo jokni e kaka obiro turo jok ma ruoth Nebukadnezar oseketo e
ng’ut ogendini, kendo obiro timo kamano kapok higni ariyo orumo."

12To bang’ kinde moko, kane Hanania oseturo jok mane nie ng’ut Jeremia,
Ruoth Nyasaye nowacho ni Jeremia 13mondo odhi onyis Hanania niya, "Ruoth
Nyasaye osewacho ni inyalo turo jok mar yien, to obiro keto jok mar
nyinyo kare. 14Ruoth Nyasaye Manyalo Gik Moko Duto kendo ma Nyasach
Israel osewacho ni obiro keto jok mar nyinyo kuom ogendini duto, kendo
giniti ni Nebukadnezar ruodh Babulon. Bende osewacho ni obiro miyo kata
mana le mae bungu ti ni Nebukadnezar."

15Bang’e Jeremia nowacho ni Hanania niya, "Koro winji, Hanania. Ruoth
Nyasaye ok oori, to imiyo jogi geno mana miriambo. 16Omiyo Ruoth Nyasaye
owuon wacho ni obiro tieki e wang’ pinyni, nimar ibiro tho ka pok higani
orumo, nikech isejiwo ji mondo otamre mako chikne."

17Kamano Hanania janabi notho e due mar abiriyo mar higano.

JEREMIA 28

Hanania okoro weche mag miriambo

1 2 Ruo 24.18-20; 2 W.Nda 36.11-13.E higano, e due mar abich mar higa
mar ang’wen mar loch Zedekia ruodh Juda, Hanania janabi, ma wuod Azur
ja-Gibeon, nowuoyo gi Jeremia e Hekalu kowachone e nyim jodolo kod
ji, 2ni Ruoth Nyasaye Manyalo Gik Moko Duto kendo ma Nyasach Israel
owacho kama: "Aseturo jok mar ruodh Babulon, 3kendo ka pok higni ariyo
orumo, to abiro dwoko gik lemo duto mane ruoth Nebukadnezar okawo motero
Babulon. 4Bende abiro duogo Jekonia wuod Jehoyakim ma ruodh Juda
kaachiel gi jo-Juda mane odar moter Babulon e tuech. Adier, abiro turo
jok mar ruodh Babulon. An Ruoth Nyasaye ema awacho kamano." 5To Jeremia
janabi nodwoko Hanania janabi e nyim jodolo gi ji duto mane oyudo
ochung’ e Hekalu, 6kowacho niya, "Mad Ruoth Nyasaye tim kamano! Dang’
bed maber ka omiyo wecheni duto otimore, mi oduogo gik lemo duto mane
oter Babulon, kaachiel gi joma ne odar mi oter kuno e tuech! 7To in
Hanania, kaachiel gi ji duto, winjuru gima awachonu. 8Jonabi machon mane
okwongonwa ne koro wach ni lweny gi kech kod tuo biro biro kuom ogendini
mang’eny gi pinje marateke. 9To ubiro ng’eyo ka janabi ma koro wach kue
en janabi ma Ruoth Nyasaye oseoro adier, mana ka gik ma okoro otimore."

10Bang’ mano, Hanania nogolo jok e ng’ut Jeremia, moturo matindo
tindo. 11Eka nowacho e nyim ji duto niya, "Ruoth Nyasaye osewacho ni
kaka aseturo jokni e kaka obiro turo jok ma ruoth Nebukadnezar oseketo e
ng’ut ogendini, kendo obiro timo kamano kapok higni ariyo orumo."

12To bang’ kinde moko, kane Hanania oseturo jok mane nie ng’ut Jeremia,
Ruoth Nyasaye nowacho ni Jeremia 13mondo odhi onyis Hanania niya, "Ruoth
Nyasaye osewacho ni inyalo turo jok mar yien, to obiro keto jok mar
nyinyo kare. 14Ruoth Nyasaye Manyalo Gik Moko Duto kendo ma Nyasach
Israel osewacho ni obiro keto jok mar nyinyo kuom ogendini duto, kendo
giniti ni Nebukadnezar ruodh Babulon. Bende osewacho ni obiro miyo kata
mana le mae bungu ti ni Nebukadnezar."

15Bang’e Jeremia nowacho ni Hanania niya, "Koro winji, Hanania. Ruoth
Nyasaye ok oori, to imiyo jogi geno mana miriambo. 16Omiyo Ruoth Nyasaye
owuon wacho ni obiro tieki e wang’ pinyni, nimar ibiro tho ka pok higani
orumo, nikech isejiwo ji mondo otamre mako chikne."

17Kamano Hanania janabi notho e due mar abiriyo mar higano.

JEREMIA 29

Jeremia ondiko ni joma odar moter Babulon e tuech

1 2 Ruo 24.12-16; 2 W.Nda 36.10.Jeremia nondiko ni jotelo mane odong’
kuom joma otue, kaachiel gi jodolo gi jonabi kod ji duto mane
Nebukadnezar ogolo Jerusalem motero Babulon. 2Nondiko baruano kane ruoth
gi min mare gi jodong od ruoth gi jotend Juda kod jo-Jerusalem gi
jotheth kod joma olony e tich lwedo osea Jerusalem. 3Jeremia noketo
baruano e lwet Elasa wuod Shafan gi Gemaria wuod Hilkia mane oyudo
Zedekia ruodh Juda ooro ir Nebukadnezar ruodh Babulon. Jeremia nondiko
baruano kama:

4"Ruoth Nyasaye Manyalo Gik Moko Duto kendo ma Nyasach Israel wacho ni
jogo duto mane omiyo Nebukadnezar ogolo Jerusalem motero Babulon e tuech
niya, 5‘Geruru udi mondo udagie. Losuru puothe kendo chamuru gik
monyakie. 6Kenduru mon, mondo ubed gi nyithindo, bende kenduru ni
yawuotu, kendo uwe nyiu okendi, mondo gin bende gibed gi nyithindgi.
Kamano unya kuno, mondo kik udong’ chien. 7Tiuru matek mondo ulos dala
moro amora ma asemiyo oterue e tuech. Lamuru ni dalano nikech ka odhi
maber to un bende ubiro dhi maber. 8An Ruoth Nyasaye ma Nyasach Israel
asiemou ni kik jonabi modak kodu kata jokor wach wuondu. Kik uchik itu
ni lekgi, 9nimar giwachonu miriambo e nyinga, to an ne ok aorogi. An
Ruoth Nyasaye ema awacho kamano.’ "

10 2 W.Nda 36.21; Jer 25.11; Dan 9.2.Ruoth Nyasaye wacho niya, "Ka higni
piero abiriyo mag loch Babulon oserumo, to anaparu mi aduogu e pinyu
kachopogo singruok mane atimonu. 11An awuon ema ang’eyo gima achanonu.
En gima ber to ok gima rach, kendo abiro kelonu gik mabeyo duto mugeno.
An Ruoth Nyasaye ema awacho kamano. 12Bang’e unuluonga, kendo unubi
ulama, mi nadwoku. 13T.Chik 4.29.Unudwara, mi unuyuda, nikech unudwara
gi chunyu duto. 14Adier, awacho ni un uyuda, mi anadwoku e pinyu.
Anagolu e pinje duto kuonde ma asekeyoue, mi anadwoku e piny mane
agoloue, kane amiyo oteru e tuech. An Ruoth Nyasaye ema awacho kamano.

15"Un uwacho ni Ruoth Nyasaye osemiyou jonabi e Babulon. 16To winjuru
gima Ruoth Nyasaye wacho kuom ruoth marito piny kaka ne Daudi orito,
kendo kuom jodalani, tiende ni wedeu mane ok odar moter e tuech
kodu. 17Ruoth Nyasaye Manyalo Gik Moko Duto wacho niya, ‘Abiro kelo
lweny gi kech gi tuoche kuomgi, kendo abiro miyo gichal ka ng’owo motop
ma ok nyal cham. 18Abiro chandogi gi lweny gi kech gi tuoche, mi
ogendini duto mag piny biro bedo maluor koneno gima otimorenigi. Kamoro
amora ma akeyogie, ji nobed kangerogi kendo tugo kodgi. Ginichargi,
kendo giniluong nyinggi ka gima okuong’. 19Mano biro timore nikech ne
gitamore winjo wach asiko ka aoro jotichna ma jonabi mondo oternigi. An
Ruoth Nyasaye ema awacho kamano. 20Un duto joma ne amiyo ruodh Babulon
ogolo Jerusalem kendo odhigo kaka joma otue, winjuru gima an Ruoth
Nyasaye awacho.’

21"An Ruoth Nyasaye Manyalo Gik Moko Duto kendo ma Nyasach Israel, kuom
Ahab wuod Koloya, gi Zedekia wuod Maaseya, ma wachonu miriambo e nyinga
asewuoyoe niya, ‘Abiro ketogi e lwet Nebukadnezar ruodh Babulon, mi
obiro negogi mana kuneno. 22Ka joma ne ogol Jerusalem moter Babulon e
tuech dwaro kuong’o ng’ato, to giniwach niya, "Ruoth Nyasaye mondo
otimni kaka notimo ni Zedekia gi Ahab, mane ruodh Babulon owang’o ka
ngima gi mach!" 23Mano e gima biro timorenigi nikech ne gilokore joma
ofuwo, ka giterore, kendo giwacho miriambo e nyinga, to ne ok amiyogi
wach mondo gihul. Ang’eyo gima gisetimo, kendo asebedo janeno kuom
timbegi. An Ruoth Nyasaye ema awacho kamano.’ "

Barup Shemaya

24Ruoth Nyasaye Manyalo Gik Moko Duto kendo ma Nyasach Israel mondo
onyis Shemaya ma ja-Nehelam niya, 25"Ne indiko barua e nyingi iwuon,
mioro ni jo-Jerusalem duto, kendo ni Zefania ma wuod Maaseya jadolo
kendo ni jodolo mamoko duto. Niwacho ni Zefania ei baruano
niya, 26‘Ruoth Nyasaye ne oketi jadolo kar Jehoyada, kendo koro in e
jatelo maduong’ e Hekalu, kuom mano, en tiji mondo ine ni ng’ato ang’ata
ma janeko to wuondore ni en janabi to mondo otue gi nyororo kod chuma
molworo ng’ute. 27Ka kamano, to ere gimomiyo ok isekwero Jeremia ma
ja-Anathoth, mosebedo kawuoyo gi ji ka gima en janabi? 28Nyaka kwere
nikech nowacho ni jo-Juda man Babulon ni ginibed e tuech kuno aming’a.
Omiyo onego giger udi gidagie, kendo gilos puothe, gicham gik monyakie.’
"

29Zefania janabi nosomo baruano ni Jeremia. 30Bang’e Ruoth Nyasaye
nowacho ni Jeremia, 31mondo oor wach ni ji duto mane oter Babulon e
tuech, konyisogi gima ne Ruoth Nyasaye owacho kuom Shemaya. 32Nowacho
niya, "An Ruoth Nyasaye abiro kumo Shemaya gi nyikwaye duto, nikech ne
owuoyo ka gima en janabi, mi omiyo uyie weche mag miriambo, to ne ok
aore. Ok nobed gi nyikwayo ma nochung wiye e ogandau, bende obiro tho ka
pok oneno gik mabeyo ma abiro timo ni joga, nikech nowachonigi mondo
gitamre mako chikena. An Ruoth Nyasaye ema awacho kamano."

JEREMIA 30

Ruoth Nyasaye osingore ni jo-Juda mane oter e tuech biro duogo

1Ruoth Nyasaye ma Nyasach Israel nowacho ni Jeremia niya, 2"Ndik weche
duto ma asewachoni e kitabu, 3nimar ndalo biro ma anaduogie joga ma
jo-Israel gi jo-Juda. Anadwokgi e piny mane amiyo kweregi, mi gidagie
kendo."

4Ruoth Nyasaye wuoyo kuom jo-Israel gi jo-Juda kama: 5"Asewinjo ywak mar
kihondko ma onge kue. 6Koro ling’uru mondo upar ane. Bende dichwo
dinywol nyathi? Ere gima omiyo ji duto kirni? 7Odiechieng’ marach biro,
kendo onge odiechieng’ machal kode. En chieng’ marach ni nyikwa Jakobo.
To kata kamano, gibiro tony."

8Ruoth Nyasaye Manyalo Gik Moko Duto wacho niya, "Chieng’no anang’ad jok
manie ng’utgi, kendo anatur ratege motuegigo, mi ok ginichak gibed
wasumb jopinje mamoko 9To ginitina, an Ruoth Nyasaye ma Nyasachgi, kendo
giniti ni Daudi ma abiro keto mondo obed ruodhgi.

10 Jer 46.27, 28."Un nyikwa Jakobo jatichna, kik ubed maluor. Ee, un
jo-Israel, kik chunyu parre, nikech abiro resou mi agolu e piny mabor
motueueno. Nyikwa Jakobo noduogi kendo ginidag gi kue, maonge ng’ama
bwogogi. An Ruoth Nyasaye ema awacho kamano.

11"Abiro bet kodu mondo aritu, mi atiek ogendini dutom kuonde ma
asekonyoue, to un ok natieku. Kata kamano ok nawe mak akumou, to ok
nakumu gi gero."

12Ruoth Nyasaye wacho ni joge niya, "Adhondeu ok nyal chango, nikech
nuhinyoru marach, 13onge ng’ama nyalo ritou, kendo adhondeu ok thiedhre,
omiyo ok unyal chango. 14Osiepeu duto oseweyou, kendo tinde ok gidewu.
Asemonjou mana ka jasigu, kendo useyudo kum mager nikech richou
mang’eny, bende nikech timbeu maricho lich. 15Ere gimomiyo uywagoru ni
rem ma un-go, to ok unyal chango. Asekumou kamano nikech richou ng’eny,
kendo nikech timbeu maricho lich. 16Ji duto matiekou bende notieki,
kendo wasiku noter mabor e tuech. Ji duto mathirou bende nothir, kendo
joma yakou bende noyaki. 17Kata obedo ni wasiku wacho niya, ‘Sayun
osejwang’ kendo onge ng’ama dewe,’ to anami uchak ubed mangima, kendo
anachang adhondeu."

18Ruoth Nyasaye wacho niya, "Abiro dwoko nyikwa Jakobo e pinygi, mi
aguedh ng’ato ka ng’ato e ode. Dala ka dala nochak oger mana kama ne
entie, kendo ot ka ot ji nodagie mana kaka nodakie chon. 19Ji modak
kuondego nower wende pak, kendo ginikogi gi ilo. Anami ginya mathoth, ma
ok gidok chien, kendo anami giyud pak, ma onge ng’ama chayogi. 20Abiro
dwokonigi tekogi machon, mi achak agur ogandagi motegno, to anakum ji
duto mathirogi. 21Ruodhgi nobed mana ng’atgi giwegi. Ee, jatendgi nowuog
mana kuomgi. Ka aluonge, to nobi buta machiegni, nikech onge ng’ama
dihedhre sudo machiegni ka ok aluonge. 22Kamano unubed joga kendo anabed
Nyasachu. An Ruoth Nyasaye ema awacho kamano.

23"Mirimba chalo gi ahiti maduong’ ma biro uko joricho. 24Ok obi rumo
kapok otieko timo gik ma adwaro timo. E ndalo mabiro, ubiro ng’eyo
wechegi malong’o.

JEREMIA 31

Singruok manyien

1Ruoth Nyasaye wacho niya, "Ndalo biro ma anabedie Nyasach dhout Israel
duto, kendo ginibed joga.

2"Ne atimo ng’wono e thim ni joma ne otony ma ok otho e lweny. Jo-Israel
ne gombo yudo yueyo, 3omiyo ne athinyoranigi gi kuma bor. Kinde duto
asebedo ka aherou, un jo-Israel, kendo pod asiko ka aherou
mochwere. 4Jo-Israel, abiro chako gerou, kendo ubiro tueyo gara, mi
umiel gi ilo. 5Unuchak upidh mzabibu e gode mag Samaria, kendo joma
nopidhogi nocham olemo ma ginyago. 6Adier, kinde biro ma jorito noluong
ji gie gode mag Efraim niya, ‘Biuru wadhi Sayun ir Ruoth Nyasachwa!’

7"An Ruoth Nyasaye awacho kama: Weruru gi ilo nikech mor ma jo-Israel
nigo. En oganda maduong’ie moloyo. Weruru wendeu mag pak, kuwacho niya,
‘Ruoth Nyasaye osekonyo joge. Osereso jo-Israel duto modong’.’ 8Abiro
kelogi kagologi yo nyandwat, kendo abiro chokogi kagologi e tung’ piny
koni gi koni, kaachiel gi muofni gi rang’onde mi mon mayach kendo ma
muoch kayo, mi giniduogi, ka gin oganda maduong’. 9Joga noduog kaywak,
to anakue chunygi ka atelonigi e yo. Anatergi e aore mabeyo mamol, kendo
ok ginichwanyre nimar giniwuoth e yo maber. An wuon jo-Israel, kendo
Efraim e wuoda makayo.

10"Un ogendini, winjuru, an Ruoth Nyasaye, mondo uland wachna e pinje
man loka nam. An ema ne akeyo jo-Israel, to koro abiro chako chokogi, mi
aritgi kaka jakwath rito jambe. 11Asegolo jo-Israel e tuech, ka aresogi
e lwet wasigu mane oloyogi gi teko. 12Gibiro duogo, mi giwer gi ilo e
got Sayun, ka gimor gi gik ma achiwonigi, kaka cham gi divai gi mo kod
jamni. Ginichal gi puodho ma koth oromo, mi ok ginichak gichand gimoro
kendo. 13Bang’e nyiri nomiel kendo nobed mamor, kendo yawuowi gi joma
dongo bende nobed mail. Anakue chunygi kendo nalok lit ma gin go obed
mor, kendo kuyo ma gin go obed ilo. 14Abiro miyo jodolo gundh gi chiemo
mabeyo moloyo, kendo joga noyud gik moko duto ma gichando. An Ruoth
Nyasaye ema awacho kamano."

15 Chak 35.16-19; Math 2.18.Ruoth Nyasaye wacho niya,

"Dwol winjore e dala mar Rama,

en nduru gi ywak malit,

Rahel ywago nyithinde,

kendo ok onyal hore

nikech gisetho giduto.

16Ling’ iwe ywak,

kendo ywe pi wang’i,

nimar niyud pok

nikech gik misetimo ni nyithindi.

Gibiro duogo ka gia e piny wasigu.

An Ruoth Nyasaye ema awacho kamano.

17"Iniwe nyikwayi bang’ thoni, nimar nyithindi biro duogo dala.

18"Awinjo jo-Israel ka ywagore niya, ‘A Ruoth Nyasaye ne wachalo gi
ruedhi masilwende ma ok obo, to ne iboyowa, mi wapie. Dwogwa, to wabiro
dwogo nikech in Ruoth Nyasachwa. 19Kata obedo ni ne wabaro mi waweyi, to
piyopiyo nono ne wadwaro duogo. Kane isekumowa, to ne wakulo wiwa
kwakuyo. Wiwa ne okuot ka chunywa lit, nikech richo mane watimo kapod
wayom.’ 20To an Ruoth Nyasaye awacho kama: In Israel in e wuoda mahero
moloyo. E sa asaya ma luongoe nyingi, to apari gi hera. Chunya oheri,
omiyo abiro kechi. 21Un jo-Israel, keturu ranyisi ma nyiso wang’ yo,
mondo yo ma onego uluw kik ruenyu, to uduog e miechu mane uweyo. 22Ubiro
digni kamano nyaka karang’o, un joma andhokegi? An Ruoth Nyasaye
asechueyo gimoro ma hono: asemiyo dhako odoko maratego mana ka dichwo!"

23Ruoth Nyasaye ma Nyasach Israel wacho niya, "Ka asedwoko jo-Israel e
pinygi, to ginichak giwach e piny Juda gi mier mage kama: ‘Mad Ruoth
Nyasaye guedh got maler mar Jerusalem ma en kama ler modakie.’

24"Ji biro dak e piny Juda, kendo e mier mage duto. Bende nobedie jopur,
kod jokwath gi jambgi. 25Anaduog chuny joma ool, kendo ng’ato ang’ata ma
kech ohewo anami chiemo. 26Kuom mano ji nowach niya, ‘Nindo noterowa, to
ka ne wachiew ne wanwang’o ka chunywa oduogo.’

Singruok manyien ma Nyasaye notim gi joge

27"An Ruoth Nyasaye awacho ni kinde biro ma ji gi jamni nonya mang’eny e
piny Israel gi Juda. 28Kaka ne aketo chunya mondo apudhgi, kendo agogi
piny, kendo akethgi, e kaka abiro keto chunya mondo apidhgi kendo
agergi. 29Ezek 18.2.Ka ndalono ochopo, to ji ok nochak owach niya,

‘Wuone ne ochamo olembe manumu,

to nyithindo ema dhogi rewore.’

30To koro ng’ama ochamo olemo manumu, dhoge norewre mana en owuon,
tiende ni ng’ato ka ng’ato notho mana nikech richone owuon."

31 Math 26.28; Mar 14.24; Luka 22.20; 1 Kor 11.25; 2 Kor 3.6. Hib
8.8-12.Ruoth Nyasaye wacho niya, "Ndalo biro ma anatimie singruok
manyien gi dhood Israel kod dhood Juda. 32Ok nochal gi singruok mane
atimo gi kweregi kane atayogi kagologi e piny Misri, nimar ne giketho
singruok mane atimo kodgi kata obedo ni ne an ruodhgi. 33Hib
10.16.Singruok ma anatim gi dhood Israel bang’ ndalogo ema: Anaket
chiekena e parogi, kendo anandikgi e chunygi. Anabed Nyasachgi, mi
ginibed jogaa. 34Hib 10.17.Onge ng’ama nopuonj wadgi kata ma nopuonj
omin mare, kawachone ni, ‘Ng’e Ruoth Nyasaye,’ nikechh giduto
gining’eya, chakre ng’at matinie moloyo nyaka ng’at maduong’ie moloyo.
Anawenigi richogi, kendo ok nachak apar timbe maricho mane gisetimo. An
Ruoth Nyasaye ema awacho kamano."

35Ruoth Nyasaye ema miyo chieng’ rieny godiechieng’, kendo omiyo due gi
sulue rieny gotieno. En ema otago pi nam, kendo omiyo apaka wuo. Nyinge
en Ruoth Nyasaye Manyalo Gik Moko Duto. 36Osingore ni Israel nobed
oganda kinde duto nyaka giko piny. 37Ka da bed ni polo inyalo pimo, kata
mise mag piny inyalo nono maber, too eka Ruoth nyasaye dijwang’
jo-Israel nikech gik maricho ma gisetimo.

38Ruoth Nyasaye wacho niya, "Ndalo biro ma nochak ogerie dalani, chakre
kama oger mabor mar ng’icho mar Hananel kochiko yo podho chieng’, nyaka
rangach man kama ohinga gomogo. 39Tong’ne nodhi koa kanyo kochomo yo
podho chieng’, nyaka got Gareb, mi olwor nyaka Goah. 40To holo duto kama
owitie ringre joma otho, kendo owitie yugi, nobed kama ler moyangna,
kaachiel gi pewe duto manie geng aora Kidron nyaka ranga Farese, koma
ochomo yo wuok chieng’. Dala Jerusalem ok nochak omuki, bende ok nochak
okethe."

JEREMIA 32

Jeremia ong’iewo lowo Anathoth

1 2 Ruo 25.1-7.Ruoth Nyasaye nowuoyo gi Jeremia e higa mar apar mar loch
Zedekia ruodh Juda, ma bende ne higa mar apar gaboro mar loch
Nebukadnezar ruodh Babulon. 2E ndalono jolweny mag ruodh Babulon ne
monjo Jerusalem, kendo noyudo Jeremia janabi otue e laru mar od
ruoth. 3Ruoth Zedekia notueye kanyo nikech noyudo osekoro wach niya,
"Ruoth Nyasaye osewacho ni obiro chiwo Jerusalem e lwet ruodh Babulon,
mi kaw, 4kendo ni ruoth Zedekia ok notony e lwet jo-Babulon, to ibiro
make mi tere e nyim ruodh Babulon mi enonene wang’ gi wang’, kendo nowuo
kode dhok gi dhok. 5Enotere Babulon kendo nobed kuno nyaka chop otimne
gima odwaro. To kata da oked gi jo-Babulon matek manade, to ok nolo.
Ruoth Nyasaye ema owacho kamano."

6Jeremia nowacho niya, "Ruoth Nyasaye nowachona ni 7Hanamel wuod Shalum
ma owadgi wuora biro biro ira, ka dwaro mondo ang’iew puothe man
Anathoth, nikech an watne mahie, omiyo an gi ratiro mar ng’iewo
puotheno." 8Kane Ruoth Nyasaye osenyisa kamano, Hanamel ma wuod owadgi
wuora nobiro ira e laru mar jorit, mowachona niya, "Ng’iew puotha man
Anathoth e piny Benjamin, nikech in watna mahie, omiyo in ema in gi
ratiro mar ng’iewe obed mari." To koro nang’eyo ni Ruoth Nyasaye ema
dwaro mondo ang’iew puodhono. 9Kuom mano ne ang’iewe, mi achulo Hanamel
fedha moromo achiel kuom abich mar kilo. 10Ne aketo sei e barup winjruok
manyiso ni aseng’iewo puodhono, mi adino baruano e nyim joneno, kendo ne
apimo fedha e ratil.

11Eka ne akawo barua modin mane oting’o weche duto mag winjruok kod mano
mane ok odin, 12mi amiyo Baruk wuod Neria ma wuod Maseya e nyim Hanamel
gi joneno mane oseketo sei e barup winjruok nogo, kendo e nyim jo-Yahudi
duto mane obet e laru. 13Ne anyiso Baruk e nyim jogo duto niya, 14"Ruoth
Nyasaye Manyalo Gik Moko Duto kendo ma Nyasach Israel osechiko mondo
ikaw barup winjruok modinni, kod mano ma ok odin, mondo iketgi e agulu
gibedie mak gikethre kuom higni mang’eny, 15nikech ruoth Nyasaye Manyalo
Gik Moko duto keno ma Nyasach Israel osewacho ni udi gi puothe mag
mzabibu nochak ong’iew kendo e pinyni."

16Kane asemiyo Baruk wuod Neria barup winjruokno, ne alemo kama: 17"A
Ruoth Nyasaye! Ne ichueyo polo gi piny kod riekoni gi tekoni maduong’.
Onge gima nyalo tami timo. 18Isenyiso herani mosiko ni ji gana gi gana,
to bende ikumo ji nikech richo mag wuonegi. In Nyasaye maduong’ man gi
teko, kendo nyingi en Ruoth Nyasaye Manyalo Gik Moko Duto. 19In ichano
gik malichh miwuoro, kendo itimo gik madongo. Bende ineno gik moko duto
ma ji timo, kendo itimonigi mana moromo gi timbegi. 20Ne itimo ranyisi
gi honni e piny Misri, kendo pod isiko kitimogi nyaka chil kawuono e
piny Israel kendo e pinje moko duto. 21Te itiyo gi tekoni maduong’ kod
riekoni kuom timo ranyisi gi honni mane ibwogogo wasikwa, mi igolo jogi
e piny Misri. 22Ne imiyogi piny maber kendo momewni, mana kaka
nisesingori ni kweregi. 23To kane gidonjo e pinyni, mi gidakie, ne ok
girito chikeni, bende ne ok giluori. Ne ok gitimo gimoro amora mane
isechikogi mondo gitim. Mano emomiyo ne ikelo masirani duto kuomgi.

24"Jo-Babulon osedhuro lowo pidhe pidhe e alwora mar dala, kendo gimonje
mondo gikawe. Lweny gi kech kod tuo biro miyo gikawe. A Ruoth Nyasaye,
ineno kaka gigo mane iwacho timore. 25To kata kamano, Ruoth Nyasaye, in
ema ne inyisa mondo ang’iew puodho cha e nyim joneno, kata obedo ni
jo-Babulon ochiegni kawo dalani kamano."

26Eka Ruoth Nyasaye nowacho ni Jeremia niya, 27"An e Ruoth Nyasaye ma
Nyasach ji duto, kendo onge gima nyalo tama timo. 282 Ruo 25.1-11; 2
W.Nda 36.17-21.Kuom mano, abiro chiwo dalani e lwet Nebukadnezar ruodh
Babulon kod joge mag lweny mondo okawe. 29Jo-Babulon ma koro monjo
Jerusalem biro moke mach, mi obiro wang’ pep kaachiel gi udi ma ji
osebedo kawang’o ubani ni Baal e tetgi, kendo timoe misengni miolo piny
ni nyiseche mamoko, ka gimiyago mirima. 30Jo-Israel gi jo-Juda osebet
mana ka timo gik ma amon-go, chakre tindogi, kendo gisemiya mirima gi
kido manono ma giseloso. 31Dalani osemiya mirima mager, chakre chieng’
mane ogeree nyaka chil kawuono, kendo asechano mondo akethe 32nikech
timbe maricho ma jo-Israel gi jo-Juda osetimo, kaachiel gi ruodhigi gi
jotendgi kod jodologi gi jonabigi kod ji duto modak e piny Juda gi
Jerusalem. 33Giselokona ng’egi, kendo kata obedo ni ne asesiko
kapuonjogi, to gidagi winja, bende ok giyie mako puonjna. 342 Ruo 23.10;
Jer 7.30, 31; 19.1-6.Giseketo kido mag nyisechegi makuero e Hakalu mara,
mi gidwanyo, 352 Ruo 23.10; Jer 7.31; T.Lawi 18.21.kendo gisegero
kende-mag-liswa ni Baal e holo Ben-hinom mondo giwang’ie yawuotgi gi
nyigi ka liswa ni nyasaye miluongo ni Molek. To ne ok anyisogi mondo
gitim kamano, bende ne ok aparo kata matin ni ginyalo timo gima kamano,
mi gimi jo-Juda bed joricho."

36Ruoth Nyasaye ma Nyasach Israel nowuoyo kuom Jerusalem niya, "Jeremia,
isenyiso ji ni lweny gi kech kod tuoche biro miyo jo-Babulon kaw dalani.
To koro winji gima chielo ma adwaro wacho 37Kinde moro anachokgi,
kagologi e pinje duto ma nobed ka asekeyogie, ka akecho kendo ka mirimba
ger, mi aduoggi ka eri mondo gidagie gi kue. 38Eka ginibed joga kendo
anabed Nyasachgi. 39Abiro miyogi chuny achiel gi yo achiel mondo giluora
nyaka chieng’, eka gidhi nyime maber kod nyikwagi bende. 40Anatim kodgi
singruok mochwere ni ok nawe timonigi maber, kendo anami giluora gi
chunygi duto, mi ok ginibar giweya. 41Anatimnigi maber ka chunya mor,
kendo anagurgi motegno e pinyni gi chunya duto kod parona duto.

42"Kaka asekelo masira maduong’ni kuom jogi, e kaka abiro miyogi gik
moko duto mabeyo ma asesingoranigi. 43In Jeremia, isewacho ni pinyni
biro chalo thim, kama le kata dhano ok dagie, kendo ni jo-Babulon biro
kawe. To kata kamano, bang’e, puothe nochak ong’iew e pinyni. 44Ji
nong’iewgi mi ket sei e barupe mag winjruok manyiso ni oseng’iewgi,
kendo ginidin barupego e nyim joneno. Mano notimre e piny Benjamin gi
mier mokiewo gi Jerusalem gi miech Juda, kendo e miech piny gode, kod
piny motwo man yo milambo, nimar nadwok joga e pinygi. An Ruoth Nyasaye
ema awacho kamano."

JEREMIA 33

Jerusalem ibiro guedho kendo

1Ruoth Nyasaye ne ochako owuoyo gi Jeremia, kane Jeremia pod otue e laru
mar od jorit. 2Nowachone kama: "An Ruoth Nyasaye mane ochueyo piny, mi
oloso kendo oguro motegno, nyinga en Ruoth Nyasaye. 3In Jeremia awachoni
niya, ‘Luonga, to abiro dwoki, kendo ananyisi gik madongo kendo malich
ma ok ing’eyo.’ 4An Ruoth Nyasaye ma Nyasach Israel, awacho ni ut
Jerusalem kod od ruodh Juda ibiro muki. Onge tiende wuok mondo utem muko
pidhe mag lowo ma jo-Babulon osedhuro mondo giidhi ka gimonjo
dala, 5nikech mano biro mana miyo dala pong’ gi ringre ji ma abiro nego
ka an gi mirima mager. Asejwang’o dalani nikech timbe maricho ma joma
odakie osetimo. 6To kata kamano, abiro change, mi odok mangima. Bende
abiro chango joma odakie mi amigi mor kod kue. 7Abiro miyo jo-Juda gi
jo-Israel dhi nyime maber, kendo anachak agergi, mi gibed mana kaka ne
gin chon. 8Abiro pwodhogi kuom richogi duto, kendo abiro weyonigi timbe
maricho ma gisetimo e nyima ka gitamore mako chikna. 9Jerusalem nobed
kama miya mor, kendo makelona pak gi duong’, mi ogendini duto mae piny
nobed maluor kendo makirni ka giwinjo gik moko duto mabeyo ma atimo ni
jo-Jerusalem, kod dongruok maber ma akelo ni dalani."

10Ruoth Nyasaye nowacho niya, "Ji wacho ni kaeri chalo gi thim, kendo
onge ji kata jamni modakie. En adier ni miech Juda kod yore mag
Jerusalem odong’ nono, kendo onge ji kata jamni mantie. 111 W.Nda 16.34;
2 W.Nda 5.13; 7.3; Ezra 3.11; Zab 100.5; 106.1; 107.1; 118.1; 136.1.To
ubiro chako winjo mor gi ilo kuondego. Dwond mon ma miehni gi chwogi
bende nowinji. Unuwinj ka ji wer ka gikelo chiwo mag erokamano e Hekalu
mara niya,

‘Gouru erokamano ni Ruoth Nyasaye Manyalo Gik Moko Duto,

nikech ong’won kendo herane osiko.’

Abiro miyo pinyni bed maber mana kaka ne ochalo chon. An Ruoth Nyasaye
ema awacho kamano."

12Ruoth Nyasaye Manyalo Gik Moko Duto nowacho niya, "E piny ma koro
chalo thim, maonge ji ma odakieni, chieng’ moro lege nochak obedie ma
jokwath nyalo kwayoe jambgi. 13Jokwath nochak okwan jambgi e mier manie
piny gode gi manie tiend gode kod manie piny milambo gi manie piny
Benjamin kod manie mier matindo molworo Jerusalem kendo e miech Juda. An
Ruoth Nyasaye ema awacho kamano."

14 Jer 23.5, 6.Ruoth Nyasaye nowacho niya, "Kinde biro ma anachopie
singruok mane atimo ni jo-Israel gi jo-Juda ni anaguedhgi. 15E kindeno
anakel nyakwar Daudi hie, mi enotim gik malong’o kendo makare. 16E
ndalogo nores jo-Juda, kendo jo-Jerusalem nodag gi kue. Omiyo ginichak
dalagi ni, ‘Ruoth Nyasaye moresowa.’ 172 Sam 7.12-16; 1 Ruo 2.4; 1 W.Nda
17.11-14.An Ruoth Nyasaye asingora ni e kinde duto nobedie nyakwar Daudi
ka ruodh Israel, 18Kwan 3.5-10.kendo pile nobedie jodolo ma jo-Lawi ka
tiyo e nyima, kendo kachiwo misengni miwang’o pep gi mag mogo kaachiel
gi misengni mamoko."

19Ruoth Nyasaye nowacho ni Jeremia niya, 20"Kapo ni chike ma aritogo
odiechieng’ gotieno nyalo kethore, mi ok giluwore kaka pile, 21to kara
singruok mane atimo gi Daudi jatichna ni kinde duto nyakware ema nobed
ruoth, bende nyalo kethore, kendo singruok mane atimo gi jodolo ma
jo-Lawi ma tiyona bende dikethre. 22Abiro miyo nyikwa Daudi jatichna kod
jodolo ma jo-Lawi ma tiyona nya, mondo gibed mang’eny ma ok nyal kwan,
mana ka sulue manie polo kata ka kuoyo mae dhonam."

23Ruoth Nyasaye nowacho ni Jeremia niya, 24"Donge isewinjo ka ji wacho
ni aseweyo jo-Israel gi jo-Juda, ma gin dhoudi ariyo mane ayiero? Kuom
mano koro gicharo joga, kendo ok gikwan-gi ka joma nigi pinygi. 25To an
Ruoth Nyasaye awacho ni, kapo ni anyalo ketho chike ma aritogo
odiechieng’ gotieno kod polo gi piny, 26to eka anyalo ketho singruok
mane atimo gi nyikwa Jakobo kendo gi Daudi jatichna, ni anaket nyakwar
Daudi moro obed ruodh nyikwa Ibrahim gi Isaka kod Jakobo. Adier, abiro
timonigi ng’wono mi gichak gidhi nyime maber."

JEREMIA 34

Jeremia osiemo ruoth Zedekia

1 2 Ruo 25.1-11; 2 W.Nda 36.17-21.Ruoth Nyasaye ma Nyasach Israel
nowuoyo gi jeremia kane oyudo Nebukadnezar ruodh Babulon gi ogandane mar
lweny kod jolweny mag ogendini mamoko, kaachiel gi mag pinje duto mane
ni e bwo lochne omonjo Jerusalem kod mier mokiewo kode. 2Nowachone mondo
odhi onyis Zedekia ruodh Juda niya, "An Ruoth Nyasaye, abiro chiwo
dalani e lwet ruodh Babulon, mi nowang’e pep. 3In ok nitony, to ibiro
maki mi teri ire. Ubiro nenoru kode wang’ gi wang’, mi uwuo kode dhok gi
dhok. Bang’e inidhi Babulon. 4Omiyo ruoth Zedekia, winji, gima an Ruoth
Nyasaye awacho kuomi. Ok nonegi e lweny, 5to initho gi kue, mi ji
nowang’ni gik mang’ue ng’ar kiyiki, mana kaka ne giwang’o ni kwereni
mane okwongoni bedo ruodh. Giniywagi ka giwacho niya, ‘A yaye!’ Ruodhwa
otho! An Ruoth Nyasaye ema awacho kamano."

6Bang’e Jeremia janabi noluwo wechego duto ni Zedekia ruodh Juda, mane
ni Jerusalem. 7E kindeno jolweny mag ruodh Babulon noyudo monjo
Jerusalem, kaachiel gi Lakish kod Azeka. Mier ariyogo kende e miech Juda
mochiel motegno mane pok okaw.

Jo-Juda oketho singruok mane gitimo gi wasumbgi

8Ruoth Nyasaye nowuoyo gi Jeremia, kane ruoth Zedekia osetimo winjruok
gi jo-Jerusalem mondo ogony wasumbni maggi odhi. 9Noyudo ji duto
osewinjore ni ng’ato ka ng’ato biro gonyo wasumbni mage ma jo-Hibrania
machwo gi mamon mondo ng’ato kik bed gi ja-Yahudi matiyone ka
misumba. 10Kane ji duto kaachiel gi jotendgi osetimo singruok ni gibiro
gonyo wasumbgi kamano kendo ni ok ginichak gilokgi wasumbni, ne gichopo
singruokno, mi giweyo wasumbgi odhi. 11To achien ne giloko parogi mi
gikawo mon gi chwo mane gisegonyo, mi gichako gidwoko e tich wasumbni.

12Kindeno ema Ruoth Nyasaye 13ma Nyasach Israel nowachoe ni Jeremia
niya, "Ne atimo singruok gi kwereni kane aresogi mi agologi Misri e tich
wasumbni. Ne awachonigi niya, 14Wuok 21.2; T.Chik 15.12.‘Higni abiriyo
ka higni abiriyo onego ng’ato ka ng’ato kuomu owe ja-Hibrania moro amora
mane ong’iewo ka misumba, kendo mosetiyone kuom higni auchiel.’ To
kwereu ne ok nyal winja, kata rito chikna ne ok girito. 15Un to yande
uloko parou, mi utimo gima ahero. Uduto ne uyie gonyo jo-Hibrania weteu,
mi utimo singruok e nyima ei Hekalu miluongo gi nyinga. 16To bang’e ne
uchako uloko parou, mi ukwedo nyinga. Uduto ne uchako ukawo wasumbni
kendo. 17Kuom mano, an Ruoth Nyasaye awacho ni ne achikou mondo uwe
jo-Hibrania weteu thuolo, to ok userito chiknano, emomiyo abiro weyou
thuolo, to mana ni mondo lweny gi tuoche kod kech onegu! Abiro miyo
ogendini duto manie piny bed maluor konenou. An Ruoth Nyasaye ema awacho
kamano. 18,19Jotend Juda gi mag Jerusalem kod jodong od ruoth gi jodolo
kod jopinyni duto notimo koda singruok ka gikadho e kind kidienje ariyo
mag rwath mong’adi sirunda. To ne giketho singruok mane gisetimo e
nyima, mi ok gichopo singruokno. Omiyo abiro timo ni jogi mana gima ne
atimo ni rwath 20Abiro chiwogi e lwet wasikgi ma dwaro negogi, kendo
ringregi winy gi le ema biro chamo. 21Bende abiro chiwo Zedekia ruodh
Juda gi jodonge e lwet joma dwaro negogi, kendo abiro ketogi e lwet
jolweny mag ruodh Babulon ma koro oseweyo monjou. 22Adier, abiro golo
chik, mi jo-Babulon-go biro duogo monjo dalani mi gikaw, kendo giwang’
pep. Abiro ketho miech Juda, mi lokre thim maonge ng’ama dakie. An Ruoth
Nyasaye ema awacho kamano."

JEREMIA 35

Joka Rekab

1 2 Ruo 23.36—24.6; 2 W.Nda 36.5-7.E ndalo loch Jehoyakim wuod Josia
ruodh Juda, Ruoth Nyasaye nowacho ni Jeremia niya 2"Dhiyo ir joka Rekab
mondo iwuo kodgi. Bang’e ikelgi e ot achiel kuom ut Hekalu mondo imigi
divai gimadhi." 3Kuom mano Jeremia nokawo Jazania wuod Jeremia machielo,
ma nyakwar Habazia kod owetene gi joka Rekab duto, 4mi okelogi e Hekalu.
Ne oterogi e od yawuot Hanan wuod Igdalia ng’at Nyasaye. Odno ne nie
bath od jodong Hekalu, kendo ewi od Maaseya wuod Shalum mane jatich
maduong’ e Hekalu. 5Bang’e Jeremia noketo kikombe gi tewni ma divai
opong’o e nyim joka Rekab, mowachonigi niya, "Madhuru divai."

6To ne gidwoke niya, "Ok wamadh divai nikech Jonadab wuod Rekab ma
kwarwa nowachonwa ni wan kata nyikwawa kik wamadh divai nyaka
chieng’. 7Bende nokwerowa ni kik wager udi kata kik wapur puothe, kendo
ni kik wapidh yiend mzabibu kata kik wabed gi gik makamago. Nochikowa
mana ni mondo wadag mana e hembe kuom ngimawa duto, ni eka wanadag
aming’a e piny ma wanie weloni. 8Waserito chike duto mag Jonadab wuod
Rekab ma kwarwa. Wan wawegi ok wamadh divai, kata mana mondwa gi
yawuotwa kod nyiwa bende ok madhi. 9Ok wager udi mondo wadagie, bende
waonge gi puothe mag mzabibu, kata puothe mamoko, kata cham, 10to wadak
mana e hembe, kamano, chike dutoo mane kwarwa Jonadab omiyowa waserito
maber. 11To kane Nebukadnezar ruodh Babulon omonjo pinywani, ne waneno
ni ber mondo wabi Jerusalem, dipo ka jolweny mag Babulon gi mag Aram
omakowa. Mano emomiyo wadak Jerusalem."

12Bang’ wechego, Ruoth Nyasaye Manyalo Gik Moko Duto kendo ma Nyasach
Israel nowacho ni Jeremia 13mondo odhi owach ni jo-Juda gi jo-Jerusalem
niya, "An Ruoth Nyasaye apenjou gima omiyo utamoru winja, kata rito
chikena? 14Nyikwa Jonadab oserito chik mane kwargi omiyogi mi ok gimadh
divai, kendo kata nyaka sani onge ng’ato kuomgi mametho, nikech girito
chik mane kwargi ogolo. To an asebedo ka awuoyonu pile, to
utamoru. 15Bende asebedo ka aoronu jotichna ma jonabi, kendo gisekwerou
ni mondo uwe timbe maricho, utim gik makare. Ne gisiemou ni uwe lamo
nyiseche mamoko mondo udag aming’a e piny mane amiyou gi kwereu. To ne
ok unyal winja, kata chiko itu kuom gima awacho. 16Nyikwa Jonadab
oserito chik mane kwargi omiyogi, to un to utamoru winja. 17Omiyo an
Ruoth Nyasaye Manyalo Gik Moko Duto kendo ma Nyasach Israel abiro kelo
kuomu un jo-Juda gi jo-Jerusalem masiche duto mane asesiemougo, nikech
ne ok unyal winja ka awuoyo kodu, bende ne ok unyal dwoka ka aluongou."

18Bang’e Jeremia nowacho ni joka Rekab ni Ruoth Nyasaye ma Nyasach
Israel osewacho niya, "Userito chik mane kwaru Jonadab omiyou, kutimo
gik moko duto mane ochikou. 19Kuom mano an Ruoth Nyasaye Manyalo Gik
Moko Duto, kendo ma Nyasach Israel asingora ni e kinde duto nobedie
nyakwar Jonadab wuod Rekab ma tiyona."

JEREMIA 36

Ruoth Jehoyakim owang’o kitabu

1 2 Ruo 24.1; 2 W.Nda 36.5-7; Dan 1.1, 2.E higa mar ang’wen mar loch
Jehoyakim ruodh Juda, Ruoth Nyasaye nowacho ni Jeremia niya, 2"Kaw
kitabu mondo indikie weche duto ma asenyisi kuom Israel gi Juda kod
ogendini duto, chakre chieng’ mane akwongo losoe kodi e ndalo loch ruoth
Josia nyaka chil kawuono. 3Kamoro ka jo-Juda owinjo masiche duto ma
achano kelo kuomgi, to ginyalo weyo yoregi maricho. Bang’e
anyaloweyonigi timbegi maricho kod richogi."

4Mano omiyo Jeremia noluongo Baruk wuod Neria, mi oluwone weche duto
mane Ruoth nyasaye osenyise, kendo Baruk nondikogi duto e
kitabu. 5Bang’e Jeremia nomiyo Baruk chik niya, "Tinde ok oyiena donjo e
Hekalu 6Omiyo adwaro ni wang’ni ka ji tueyo chiemo, to mondo idhi kuno
isom weche manie kitabuni matek mondo giwinj gik moko duto ma Ruoth
Nyasaye osenyisa, mi awachoni indiko. Nyaka itim kamano kama ji duto
nyalo winjigo, koda ka jo-Juda mobiro ka oa e miechgi. 7Kamoro dipo ka
gilamo Ruoth Nyasaye, mi gilokore giweyo yoregi maricho, nimar
osesiemogi ni obiro kumogi gi mirimbe mager." 8Kamano Baruk nodhi e
Hekalu mosomo weche Ruoth Nyasaye manie kitabuno, mana kaka Jeremia
nonyise.

9E due mar ochiko, higa mar abich, mar loch Jehoyakim wuod Josia ruodh
Juda, jo-Jerusalem duto kaachiel gi ji mane oa e miech Juda ne oriyo
kech mondo Ruoth Nyasaye okechgi. 10Eka Baruk nosomonigi weche duto mane
Jeremia owachone, mi ondiko e kitabu. Ne osomo wechego e Hekalu gi e od
Gemaria wuod Shafan ma jang’ad ni ruoth rieko. Odno ne nie laru mamalo e
dhoranga Hekalu miluongo ni ‘Rangach Manyien.’

11Kane Mikaya wuod Gemaria ma nyakwar Shafan owinjo ka Baruk somo weche
Ruoth Nyasaye e kitabuno, 12ne odhi e dala ruoth modonjo ei od jang’ad
ni ruoth rieko, kama ne oyudo jotelo duto nitie ka yalo. Elishama ma
jang’ad ni ruoth rieko, kod Delaya wuod Shemia gi Elnathan wuod Akbor,
gi Gemaria wuod Shefan gi Zedekia wuod Hanania kod jotelo mamoko duto ne
oyudo ni kuno. 13Mikaya nonyisogi weche duto mane osewinjo ka Baruk somo
ni ji. 14Eka jotelogo nooro Jehudi wuod Nethania ma wuod Shelemia ma
wuod Kushi mondo onyis Baruk okel kitabu mane oyudo osesomo ni jino.
Omiyo Baruk nokawo kitabuno mi odhigo irgi. 15Kane ginene, ne giwachone
niya, "Bed piny mondo isomnwa kitabuno." Kuom mano Baruk nobet piny,
mosomonigi, 16kendo kane osetieko some duto, jotelogo nowuoyo e kindgi
giwegi ka wuoro. Eka ne giwacho ni Baruk niya, "Nyaka wanyis ruoth
wachni." 17Bang’ mano ne gipenje niya, "Nyiswa ane, ere kaka ne indiko
wechegi duto? Koso Jeremia ema ne wuoyoni to indiko?" 18Baruk nodwokogi
niya, "Jeremia ema ne owachona wechego duto, mi andiko gi wino e
kitabuni." 19Bang’e ne giwachone niya, "Un gi Jeremia nyaka upondi,
mondo kik ng’ato ng’e kama untie."

20Jotelogo nokawo kitabuno mokano e od Elishama ma jang’ad ni ruoth
rieko, eka ne gidhi e laru mar od ruoth, mi ginyiso ruoth weche
duto. 21Ruoth ne ooro Jehu mondo odhi oomne kitabuno, mi Jehu nodhi oome
e od Elishama mosome ni ruoth kod jodongo duto mane nigi ruoth. 22Ne en
due mar ochiko, kinde ma koyo ng’ichie, kendo ne oyudo ruoth obet ka oyo
mach e ode modakie ndalo koyo. 23E kinde ka kinde mane Jehudi tieko somo
laini adek kata ang’wen, ruoth ne ng’ado kuondego gi pala moro matin,
kendo owito e mach. Ne otimo atima kamano nyaka ne otieko kitabuno. 24To
ruoth, kata ng’ato ang’ata kuom jodonge ne ok obedo maluor, kata yiecho
lepgi ma dinyis ni giloko chunygi. 25Kata obedo ni Elnathan gi Delaya gi
Gemaria ne jokwayo ruoth ni mondo kik owang’ kitabuno, to ne ok
odewogi. 26Bang’e nogolo chik mondo jaduong’ Jerameel kaachiel gi Seraya
wuod Azriel kod Shelemia wuod Abdiel jodhi omak Jeremia gi Baruk jandiko
mare. To noyudo ka Ruoth Nyasaye osepandogi.

27Kane ruoth Jehoyakim osewang’o kitabu mane Baruk ondikoe weche mane
Jeremia oluwone, Ruoth Nyasaye nonyiso Jeremia 28mondo okaw kitabu
machielo, kendo ondikie weche duto mane nie kitabu mokwongono. 29Bende
Ruoth Nyasaye ne owachone mondo onyis ruoth Jehoyakim niya, "Isewang’o
kitabu, kendo isepenjo Jeremia gima omiyo ne ondiko ni ruodh Babulon
biro biro ketho pinyni, kendo nego ji modakie koda ka jamni. 30Kuom
mano, an Ruoth Nyasaye awachoni, in ruoth Jehoyakim, ni onge nyakwari
moro amora ma nobed ruoth ka Daudi. Ringri nowiti oko kama chieng’
nochamee godiechieng’, kendo koyo nochamee gotieno. 31Anakumi in kod
nyikwayi, kaachiel gi jodongi nikech richo ma usetimo. In gi
jo-Jerusalem kod jo-Juda, ok usedewo siem mane asiemougo, omiyo abiro
kelo kuomu masiche duto ma asewacho."

32Bang’ mano, Jeremia nokawo, kitabu machielo, momiyo Baruk jandiko
mare, mondikoe weche duto mane Jeremia owachone. Ne ondiko gimoro amora
mane nie kitabu mane ruoth Jehoyakim osewang’o e mach. Bende Jeremia ne
omedo weche mang’eny machal gi mokwongogo.

JEREMIA 37

Otue Jeremia

1 2 Ruo 24.17; 2 W.Nda 36.10.Nebukadnezar ruodh Babulon noketo Zedekia
wuod Josia ruodh Juda kar Jekonia wuod Jehoyakim. 2To ruoth Zedekia kata
jotelo mage kata mana joge ne ok odewo weche mane Ruoth Nyasaye onyiso
Jeremia janabi mondo owachi.

3Ruoth Zedekia nooro Jehukal wuod Shelemia kod Zefania wuod Maaseya ma
jodolo ir Jeremia mondo giwachne niya, "Yie ilamnwa Ruoth Nyasachwa." 4E
ndalono noyudo ka pok otue Jeremia, kendo ne pod odak adaka gi ji kapod
en thuolo. 5E kindeni jolweny mag Farao nowuok Misri, kendo kane
jo-Babulon mane oyudo monjo Jerusalem owinjo kamano, ne giweyo monjo
Jerusalem.

6Eka Ruoth Nyasaye ma Nyasach Israel nowacho ni Jeremia janabi, 7"Ruodh
Juda osekwayi mondo ipenjne wach kuoma. Nyise ni jolweny mag Farao ma
osebiro mondo okonye biro dok thurgi Misri. 8Bang’e jo-Babulon biro
duogo, mi gimonj Jerusalem, kendo gikawe mi giwang’. 9An Ruoth Nyasaye
anyisou ni kik uwuondru ka ugalo ni jo-Babulon ok nochak oduogi, nikech
adier, gibiro duogo. 10To kata kapo ni uloyo jolweny duto mag Babulon ma
monjougo, mi odong’ mana joma ohinyore ma nindo aninda, e hembegi, to
joma ohinyorego pod dia malo, mi wang’ Jerusalem pep."

11Kane jolweny mag Babulon oweyo monjo Jerusalem, nimar jolweny mag
Farao ne biro, 12Jeremia notemo wuok Jerusalem mondo odhi e piny
Benjamin opognee mwandu mag joodgi. 13To kane ochopo e dhorangach
miluongo ni Ranga Benjamin, jatend jolweny mane tiyo kanyo, ma nyinge
Irija wuod Shelemia ma nyakwar Hanania, nochunge, mi owachone niya,
"Iringo idok ni jo-Babulon!" 14Jeremia to nodwoke ni, "Ooyo, ok
adognigi." To Irija ne ok nyal winjo wachne, omiyo ne omake mi otere e
nyim jodongo. 15Kane jodongogo oneno Jeremia, ne gikecho kode ahinya, mi
gigolo chik mondo ochwade, kendo olorne e od Jonathan ma jang’ad ni
ruoth rieko. (Od Jonathanno ne koro olok od tuech.) 16Ne giketo Jeremia
e od tuech manie bwo lowo, mi odak kuno aming’a,

Ruoth Zedekia owuoyo gi Jeremia

17Ruoth Zedekia nogolo chik moter Jeremia ire, kendo kane Jeremia obiro,
nopenje ling’ling’ niya, "Bende Ruoth Nyasaye osewachoe wach moro?"
Jeremia nodwoke niya, "Ee, osewacho wach moro!" Eka nodhi nyime
kowachone ni ruodh Babulon biro make. 18Bang’ mano Jeremia nopenjo
Zedekia niya, "Ere gima asekethoni kata ni jodongi kata ni jogi momiyo
iketa e tuech? 19Tinde ere jonabi magi mane onyis ni ruodh Babulon ok bi
monjo pinyni? 20Omiyo jaduong’, akwayi ni ichik iti, kendo itim gima
awacho. Kiyie, to kik idwoka e od Jonathan ma jang’adni rieko, nimar ka
idwoka, to en adier ni abiro tho kuno."

21Omiyo ruoth Zedekia nogolo chik mondo otue Jaremia e laru mar od
jorit. Ne imiye makati achiel odiechieng’ kodiechieng’ mogol kuom jolos
makati, nyaka makati duto norumo Jerusalem. Kamano Jeremia nosiko asika
kotue e laruno.

JEREMIA 38

Ores Jeremia e bur

1Shefatia wuod Matan gi Gedalia wuod Pashur gi Jukal wuod Shelemia kod
Pashur wuod Malkia ne jowinjo gima ne Jeremia wacho ni ji. Ne onyiso
ji 2ni Ruoth Nyasaye nosewacho niya, "Ng’ato ang’ata ma odong’
Jerusalem, lweny kata kech kata tuoche biro nego. To ng’ato ang’ata
modhi ochiwore e lwet jo-Babulon ok nonegi. Enotony to ngimane kende ema
noresi." 3Bende Jeremia ne nyiso ji ni Ruoth Nyasaye nosewacho niya,
"Abiro chiwo dalani e lwet jolweny mag ruodh Babulon, mi kawe." 4Kane
jodongogo owinjo wechego, ne ginyiso ruoth niya, "Ng’atni nyaka negi,
nikech kowuoyo kama, to onyoso chuny jolweny kaachiel gi jomoko duto
modong’ e dala ka. Emomiyo waneno ni ng’atni ok dwar konyo ji, to odwaro
mana ni mondo giyud chandruok."

5Mano omiyo ruoth Zedekia nowacho niya, "Onge wach! Kara timneuru gima
uneno ni ber. Ok anyal tamou." 6Kuom mano ne gikawo Jeremia, mi ginyumo
e soko jaduong’ Malkia, mane nie laru mar od jorit. Sokono ne onge pi,
mak mana chuodho, omiyo ne gilore piny, e iye gi tonde, mi onyumore e
chuodho.

7To Ebed-melek, ja-Ethiopia ma jatich mabuoch mane tiyo e od ruoth, ne
owinjo ni jodongogo onyumo Jeremia e sokono. E sano ne oyudo ka ruoth
nie bura e dhorangach miluongo ni Ranga Benjamin. 8Omiyo Ebed-melek noa
e od ruoth, mi odhi onyiso ruoth niya, 9"Jaduong’, jogi osetimo gima ok
ber. Gisenyumo Jeremia e soko kama kech biro negee nikech chiemo onge e
dala duto." 10Kane ruoth owinjo kamano, nogolo chik mondo Ebed-melek
odhi gi ji adek mane ni kanyo, mondo giywa Jeremia oko e soko ka pok
otho. 11Omiyo Ebed-melek nokawo jogo, modhigo e od kendo mar dala ruoth
mi okawoe nengni moti. Eka nodhi, mi oloro ni Jeremia nengnigo gi tonde
e soko, 12kowachone niya, "Ket nengni motigo e yuothi, mondo tonde kik
hinyi." Jeremia notimo kamano, 13eka ne giywaye gi tonde, mi gigole oko.
Bang’ mano ne olorne alora e laru mar od jorit.

Ruoth Zedekia okwayo Jeremia mondo ong’adne rieko

14Ruoth Zedekia nogolo chik mondo okel Jeremia janabi e rangach mar adek
mar Hekalu, kendo kane osekele ire, ne owachone niya, "Adwaro penji
wach, to kik ipanda gimoro kata achiel." 15Jeremia nodwoke niya, "Ka
anyisi wach ma adier, to ibiro nega, to bende ka ang’adoni rieko, to ok
ibi dewo tiyogo." 16Kane ruoth Zedekia owinjo kamano, nosingore ni
Jeremia ling’ling’ niya, "Akuong’ora gi nying Ruoth Nyasaye mangima mane
ochueyowa ni ok nanegi, kendo ok nachiwi e lwet joma dwaro negi." 17Eka
Jeremia nowachone niya, "Ruoth Nyasaye Manyalo Gik Moko Duto owacho ni
ka iwuok ma ichiwori e lwet jotelo mag ruodh Babulon, to initony kendo
dalani ok nowang’ gi mach. Adier, initony kaachiel gi joodi. 18To ka ok
ichiwori e lwetgi, to gibiro kawo dalani, mi giwang’ kendo in ok nitony
e lwetgi." 19Ruoth Zedekia nodwoke niya, "Aluoro jo-Yahudi ma oseringo
odok ni jo-Babulon, nikech dipo ka ochiwa e lwetgi, mi gisanda." 20Eka
Jeremia nowachone niya, "Ok nochiwi e lwetgi, omiyo akwayi ni mondo
iwinj wach Ruoth Nyasaye kaka asenyisi, mi inine maber kendo ok
nonegi. 21To Ruoth Nyasaye osenyisa e fweny ni ka idagi chiwori, 22to
mon modong’ e od ruodh Juda ibiro gol, mi ter ni jotelo mag ruodh
Babulon, kendo ka gidhi to giniwach niya,

‘Osiepe ruoth mogeno osewuonde,

kendo gisebet ka gihewe gi rieko.

Koro tinde osemoko e chuodho,

omiyo osiepene oseweye!’ "

23Bang’ mano Jeremia nochako onyiso Zedekia niya, "Jo-Babulon nokaw
mondi gi nyithindi duto, to in bende ok nitony e lwetgi. Ruodh Babulon
nokawi mi teri e tuech, kendo dalani nowang’, mi rum pep." 24Zedekia
nokone niya, "Kik iwe ng’ato ng’e weche ma wawacho kodigi, to eka ok
gimoro ditimi. 25Ka jotelo owinjo ni asewuoyo kodi, to gibiro biro penji
gima wasewacho, kendo gibiro nyisi ni ka iwachonigi weche duto ma
wasewacho, to ok gibi negi. 26To in nyisgi mana ni ne ibiro kwaya mondo
kik adwoki e od Jonathan, nimar dipo ka itho kuno."

27Adier, jotelo duto nobiro ir Jeremia, mi gipenje gima ne giwacho gi
ruoth, to ne onyisogi mana kaka ruoth nosenyise mondo owachi. Omiyo ne
ok ginyal timo gimoro, nikech onge ng’ato mane osewinjo weche mane
Jeremia jowacho gi ruoth. 28Ezek 33.21.Kuom mano nodwok Jeremia e laru
mar od jorit, mi obet kanyo nyaka chieng’ mane okawie Jerusalem.

JEREMIA 39

Jerusalem okaw

(2 Ruodhi 24.20—25.21; 2 Weche mag Ndalo 36.17-21; Jeremia 52.3-30)

1E ndalo mar apar, higa mar ochiko mar loch Zedekia ruodh Juda,
Nebukadnezar ruodh Babulon nobiro gi joge mag lweny, molworo Jerusalem
mondo omonji. 2Kamano chieng’ due ochiko due mar ang’wen e higa mar apar
gauchiel mar loch ruoth Zedekia, ne omuk ohinga mar Jerusalem.

3Kane osekaw Jerusalem, jodongo duto mag ruodh Babulon kaka Nergal
Serezer machielo, ne jobiro mobet piny e Dhorangach Madiere. 4Kane
Zedekia ruodh Juda gi jolwenje oneno gima osetimore, ne gipondo gotieno
mi gia e dala. Ne giwuok ka ging’ado orundu ruoth, mi gikadho e
dhorangach mane ni e kind ohingni ariyo, ka gichiko Paw Jordan. 5To
jolweny mag Babulon nolawogi, mojuko Zedekia e paw jeriko. Ne gimake mi
gitere ir ruoth Nebukadnezar, mane oyudo ni Ribla e gweng’ Hamath,
mong’adone bura kuno. 6Ruodh babulon nogolo chik moneg yawuot Zedekia e
dala mar Ribla kuno, mana e nyim Zedekia koneno. Bende noneg jodong Juda
duto. 7Bang’e nogolo wenge Zedekia oko, mi otueye gi nyororo mondo otere
Babulon. 8E kindeno, jo-Babulon nowang’o od ruoth gi ute ji, mi gimuko
ohinga mar Jerusalem. 9To mogik Nebuzaradan ma jatend lweny nomako joma
ne odong’ e dala motero Babulon kaachiel gi joma nosedokne. 10Joma
odhier ahinya maonge gimoro ema noweyo e piny Juda, mi omiyo puothe mag
mzabibu gi mag cham.

Nebukadnezar oreso Jeremia

11To Nebukadnezar ruodh Babulon ne ooro wach ni Nebuzaradan jatend
jolweny kowuoyo kuom Jeremia, kama: 12"Dhiyo ikaw Jeremia, kendo irite
maber. Kik ihinye, to timne gimoro amora modwaro." 13Omiyo Nebuzaradan,
kaachiel gi jaduong Nebushazban gi jaduong’ Nergal Sarezar, kod jodong
ruodh Babulon duto, 14ne ooro joote ir Jeremia, mogole e laru mar od
jorit. Ne gikete e lwet Gedalia wuod Ahikam ma nyakwar Shafan mondo
otere dala maber. Kamano Jeremia nodak gi joge.

Nyasaye onyiso Ebed-melek ni obiro tony e masira

15Ruoth Nyasaye nosewuoyo gi Jeremia kane pod otueye e laru mar od
jorit, kowachone 16mondo odhi onyis Ebed-edom ja Ethiopia ni Ruoth
Nyasaye Manyalo Gik Moko Duto kendo ma Nyasach Israel osewacho niya,
"Abiro ketho dalani, kendo ok abi guedhe, mana kaka nasingora ni natim.
To ka chieng’no ochopo mi gigo otimore, to inibedie, kendo ininegi ka
gitimore. 17To an Ruoth Nyasaye anakonyi, kendo ok noketi e lwet joma
iluorogo. 18Anariti maber, mi ok nonegi, initony nikech isegeno kuoma to
kata kamano, inires mana ngimani kende. An Ruoth Nyasaye ema awacho
kamano."

JEREMIA 40

Jeremia kod joma odong’ gi Gedalia

1Ruoth Nyasaye nowuoyo gi Jeremia kane Nebuzaradan jatend lweny maduong
osegonye Rama. Nosetere kuno kotueye gi nyororo kaachiel gi jomoko duto
mane ogol Jerusalem gi Juda, kitero e tuech Babulon. 2Jatend lwenyno
nogolo tenge mowachone niya, "Ruoth Nyasaye ne osesiemo ni obiro kelo
masira e pinyni, 3kendo koro osetimo gima ne owacho ni notim. To gigo
duto osetimore mana nikech jou osetimo timbe maricho e nyim Ruoth
Nyasaye, kendo nikech ne ok giwinjo chikne. 4Koro agonyo nyororo oko e
lweti mondo ibed thuolo, kendo ka idwaro dhi koda Babulon, to wanyalo
dhi, mi anariti maber. To ka ok idwar dhi, to bende onge wach, inyalo
dong’. In thuolo, omiyo inyalo dhi kamoro amora mihero."

5Jeremia ne ok dwar dhi Babulon, omiyo Nebuzaradan nowachone niya, "Dogi
ir Gedalia wuod Ahikam ma nyakwar Shafan, ma ruodh Babulon oseketo
jatend miech Juda. Inyalo bet kode mondo idag gi jou, kata inyalo dhi
kamoro amora mihero." Bang’ mano, nomiyo Jeremia chiwo kod chiemo, mi
oweye odhi. 6Kamano Jeremia nodhi Mizpa, mobet gi Gedalia, kaachiel gi
joma noyudo odong’ piny Juda.

Ishmael ochano nego Gedalia

7 2 Ruo 25.22-24.Noyudo jotend lweny moko ma jo-Juda, kod jolwenjgi pok
ochiwore e lwet jo-Babulon. Ne giwinjo ni ruodh Babulon oseketo Gedalia
wuod Ahikama jatend piny Juda, mondo orit ji duto mane oter e tuech
Babulon. Mago ne joma odhierie moloyo e piny Juda. 8Omiyo Ishmael wuod
Nethania gi Johanan wuod Karea gi Seraya wuod Tunhumeth kod yawuot Efai
ja-Netofa gi Jezania ja-Makath ne jokawo jogi modhigo Mizpa ir
Gedalia. 9Eka Gedalia nowachonigi niya, "Awachonu adier ni ok onego
uluor chiworu e lwet jo-Babulon. Daguru adaga e pinyni mondo uti ni
ruodh Babulon, to ubiro dhi nyime maber. 10An abiro dak Mizpa, kendo
anabed jaoteu ka jo-Babulon obiro ka. To unyalo choko divai gi olemo kod
mor zeituni mondo ukan, kendo udag e mier ma usekawo."

11E kindeno jo-Yahudi duto mane ni e piny Moab gi piny Amon gi piny Edom
kod pinje mamoko nowinjo ni ruodh Babulon oseyie ni jo-Yahudi moko mondo
odag adaga e piny Juda. Bende ne giwinjo ni oseketo Gedalia mondo obed
jatendgi. 12Mano omiyo jo-Yahudi noa kuonde duto mane oseketgie, mi
giduogo e piny Juda. Ne gidhi Mizpa ir Gedalia, kendo ne gichoko divai
kod olemo mogundho.

13Bang’e Johanan wuod Karea kod jotend lweny mane pok ochiwore e lwet
ruodh Babulon nobiro Mizpa ir Gedalia, 14mi giwachone niya, "Donge
ing’eyo ni Balis ruodh jo-Amon oseoro Ishmael wuod Nethania mondo obi
onegi?" To kata kamano, Gedalia ne ok nyal yie wachno. 15Eka Johanan
nowachone ling’ling’ niya, "We mondo adhi aneg Ishmael, kendo onge
ng’ama biro ng’eyo ni an ema anege. Ere gima omiyo diwe mondo onegi, to
mano nyalo miyo jo-Yahudi duto moseduogo iri ke, mi ji duto modong’ e
Juda rum?" 16To Gedalia nodwoke niya, "Kik itim kamano, nikech gima
uwacho kuom Ishmael en mana miriambo."

JEREMIA 41

1 2 Ruo 25.25.E due mar abiriyo, Ishmael wuod Nethania ma nyakwar
Elishama ma anywola joka ruoth, nobiro Mizpa gi ji apar mondo oneg
Gedalia wuod Ahikam. Kane oyudo gichiemo kode kuno. 2Ishmael gi joge
apargo noa malo monego Gedalia mane ruodh Babulon oseketo mondo obed
jatend piny Juda. 3Bende ne ginego jo-Yahudi duto mane ni Mizpa gi
Gedalia, kaachiel gi jolweny mag jo-Babulon mane oyudo ni kuno.

4Kinyne, kane pok ji ong’eyo ni Gedalia osenegi, 5ji piero aboro nobiro
koa Shekem gi Shilo kod Samaria. Ne oyudo giselielo tikgi, mi giyiecho
lepgi, kendo gisaro dendgi, bende ne giting’o cham gi ubani mondo gichiw
e Hekalu. 6Ishmael noa Mizpa modhi romonigi kaywak. Kane ochopo irgi.
Nowacho nigi niya, "Biuru mondo une Gedalia." 7To gikanyono mane gichopo
e chuny Mizpa, Ishmael gi joge nonegogi, mowito ringregi e bur. 8To ji
apar kuom jogo nosayo Ishmael, kawachone niya, "Kiyie to kik inegwa! Wan
gi cham gi mor zeituni kod mor kich mwasepando e bungu." Omiyo noweyogi,
mi ok onegogi kaka ne onego jowadgi mamoko. 9Bur mane Ishmael owitoe
joma ne onegogo ne bur maduong’. Ruoth Asa ema nosekunyo burno mondo
okanie pi ndalo mane Baasha ruodh Israel dwaro monje. Koro Ishmael
nopong’o burno gi ringre ji mane onego. 10Bang’e ne okawo nyi ruoth
kaachiel gi ji mamoko duto man Mizpa mane Nebuzaradan jatend lweny
maduong’ oseketo e bwo Gedalia. Kane osemakogi kamano, nochako wuoth
kochomo yo piny Amon.

11Johanan wuod Karea kaachiel gi jotend lweny duto mane en-go ne jowinjo
gima rach mane Ishmael osetimono. 12Omiyo ne gikawo jogi, mi gidhi kedo
kode. Ne gijuke but yawo maduong’ man Gibeon, 13Kendo kane joma Ishmael
tero e tuech oneno Johanan kod jotend lweny, ne gidoko mamor, 14mi
giringo gidok ni Johanan. 15To Ishmael kod joge moko aboro notony e lwet
Johanan, moringo odhi e piny Amon.

16Bang’e Johanan kod jotend lweny mane ni kode ne jokawo joma ne Ishmael
wuod Nathania omako Mizpa, kane osenego Gedalia wuod Ahikam. Ne gin chwo
gi mon kod nyithindo, kaachiel gi jotich mabuoch mane Johanan oreso
Gibeon. 17Ne gia Gibeon, mi gibuoro Gerush-kimham but Jerusalem, ka
gidhi e piny Misri 18mondo gitony gia e lwet jo-Babulon. Ne giluoro
jo-Babulon nikech Ishmael ne osenego Gedalia, mane ruodh Babulon oketo
jatend piny Juda.

JEREMIA 42

Jeremia owuoyo ni Johanan

1Jotend lweny duto kaka Johanan wuod Karea gi Azaria wuod Hoshaya kod ji
mamoko duto te nobiro ir Jeremia janabi, 2mowachone niya, "Kiyie to
timnwa gima wakwayi. Yie ilamnwa Ruoth Nyasachwa, wan ji duto modong’.
Chon ne wan ji mathoth, to koro neye kaka wadong’ mana manok
kende. 3Lemnwa mondo Ruoth Nyasachi onyiswa yo ma onego waluw, kendo
gima onego watim." 4Jeremia nodwokogi niya, "Kara mano ber, abiro lamo
Ruoth Nyasachwa mana kaka usekwaya, kendo gimoro amora mowachona, to
abiro nyisou. Ok napandu wach moro amora kata achiel." 5Eka ne giwachone
niya, "Ruoth Nyasaye ma Nyasachwa mondo obed janeno makare kendo
maradiera ka ok warito chik duto ma omiyi mondo watigo. Wakuong’ore ni
wabiro timo gimoro amora ma Ruoth Nyasaye ma Nyasachi owachoni mondo
inyiswa, 6bed ni en wach maber kata marach. Wabiro winjo gima Ruoth
Nyasaye ma waori ire owacho, nimar mano ema dimi wadhi nyime maber."

7Bang’ ndalo apar, Ruoth Nyasaye nowuoyo gi Jeremia, 8mi Jeremia
noluongo Johanan wuod Karea kod jotend lweny duto mane ni kode, kaachiel
gi ji duto te. 9Nowachonigi niya, "Ruoth Nyasaye ma Nyasach Israel, mane
uora ire mondo apenjnu wach, owacho kama: 10‘Ka uyie dhi nyime gi dak e
pinyni, to abiro gerou, kendo ok abi kethou. Bende abiro pidhou ka
ng’ama pidho yien, kendo ok napudhu. Asebedo ka akuyo nikech masira mane
akelo kuomu. 11Weuru luoro ruodh Babulon, nikech an kodu, kendo abiro
konyou, mi aresu ua e tekone. An Ruoth Nyasaye ema awacho
kamano. 12Abiro kechou, kendo en bende abiro miyo okechu, mi owe udag e
pinyu ka.’ "

13Jeremia nomedo wachonigi niya, "Un joma odong’ e piny Juda, kik udagi
winjo wach Ruoth Nyasaye ma Nyasachu, mi utamru dak e pinyni. 14Bende
kik uwach ni, ‘Ooyo, wabiro dhi mondo wadag e piny Misri, kuma ok wanyal
chako nenoe lweny, kata winjoe tung’ ma luongowa mondo wadhi e lweny
kata bedo kech.’ 15Ka uwacho kamano to Ruoth Nyasaye Manyalo Gik Moko
Duto kendo ma Nyasach Israel wacho niya, ‘Ka uramo ni nyaka udhi udag e
piny Misri, 16to lweny ma uluorono biro jukou, kendo kech ma uparono
bende biro luwou, mi utho e piny Misri kuno. 17Jogo duto ma oramo ni
nyaka dhi dag e piny Misri, lweny kata kech kata tuoche biro nego. Onge
kata ng’at achiel kuomgi ma nokwo. Ooyo, onge achiel ma notony kuom
masira ma abiro kelo kuomgi.’

18"Ruoth Nyasaye ma Nyasach Israel wacho niya, ‘Kapo ni udhi e piny
Misri, to abiro olo mirimba kuomu, mana kaka ne aolo mirimba kuom
jo-Jerusalem. Unulokru gima bwogo ji, kendo ji nobed kajarou, mi giluong
nyingu ka gima okuong’. Bende ok nuchak une kaeri kendo.’ " 19Eka
Jeremia nodhi nyime kawacho niya, "Ruoth Nyasaye osenyisou un joma
odong’ e piny Juda ni kik udhi e piny Misri. Kuom mano, koro asiemou
ni, 20mano dibed ketho maduong’! Ne uora ir Ruoth Nyasachwa kuwachona
niya, ‘Lamnwa Ruoth Nyasachwa, kendo inyiswa weche duto mowacho mondo
watigo.’ 21To koro asenyisou gik moko duto, to udagi winjo weche ma
Ruoth Nyasaye ma Nyasachwa oseora mondo awachnu. 22Kuom mano nyaka ung’e
ni lweny kata kech kata tuoche biro negou e piny ma udwaro dhi dakieno!"

JEREMIA 43

Jo-Juda odhi Dak Misri

1Kane Jeremia osetieko nyiso ji weche duto mane Ruoth Nyasaye oseoro
mondo onyisgi, 2Azaria wuod Hoshaya kod Johanan wuod Karea, kaachiel gi
ji mamoko duto ma wigi tek, ne jowacho ni Jeremia niya, "Iriambo! Ruoth
Nyasachwa ok oseori mondo ikwerwa ni kik wadhi wadag Misri. 3To Baruk
wuod Neria ema osethuwi kodwa mondo iketwa e lwet jo-Babulon, mondo
onegwa, kata omakwa oterwa Babulon." 4Kamano Johanan gi jotend lweny kod
ji duto notamore winjo chik Ruoth Nyasaye mondo odong’ e piny Juda. 52
Ruo 25.26.Omiyo Johanan kod jotend lweny nokawo ji duto mane odong’
Juda, mi gidhigo Misri kaachiel gi ju duto mane oseduogo mondo odag e
piny Juda koa e pinje mane oyudo osekegie. 6Ne gin chwo gi mon gi
nyithindo koda ka nyi ruoth. Ne okawo ng’ato ang’ata mane Nebuzaradan ma
jatend lweny maduong’ oseweyo e lwet Gedalia mondo oriti. Jeremia gi
Baruk bende ne gidhigo. 7Ne gitamore winjo chik Ruoth Nyasaye, mi giduto
gidhi Tapanhes e piny Misri.

8Ruoth Nyasaye nowacho ni Jeremia ka en Tapanhes niya, 9"Kaw kite moko
madongo mondo ikuny e nyim dhoranga dala ruoth, ka jo-Juda moko
neno. 10Bang’e inyisgi ni Ruoth Nyasaye Manyalo Gik Moko Duto kendo ma
Nyasach Israel owacho kama: ‘Abiro luongo Nebukadnezar ruodh Babulon ma
jatichna, kendo obiro keto kom lochne ewi kite ma aseketo ka eri, mi
ogur hembe e wigi. 11Adier, enobi, mi olo piny Misri. Joma oket ni mondo
tuoche oneg, tuoche biro nego, kendo joma oket ni itero e tuech, noter e
tuech, bende joma oket ni tho e lweny, biro tho e lweny! 12Anami owang’
hekalu mag nyiseche jo-Misri, kendo nokaw nyisechegi mi oter e tuech.
Obiro manyo piny Misri, mi oyaki, kendo dong’ nono, mana kaka jakwath
dondo nyuogo e lepe, mi dong’ nono. Bang’e noa Misri kosetieko timo gik
moko duto modwaro timo. 13Obiro turo sirni milamo man Heliopolis e piny
Misri, kendo obiro wang’o hekalu mag nyiseche jo-Misri.’ "

JEREMIA 44

Jeremia ohulo wach ni jo-Juda ma oringo odhi Misri

1Ruoth Nyasaye Manyalo Gik Moko duto kendo ma Nyasach Israel nowuoyo ni
Jeremia kuom jo-Yahudi mane oyudo odak e miech Misri ma Migdol gi
Tapanhes kod Memfis, kendo e gweng’ milambo mar pinyno, kowacho
niya, 2"Un uwegi useneno masira mane akelo kuom Jerusalem gi mier mamoko
mag Juda. Bende kata sani pod gikethore, ma onge ng’ama odakie. 3Ne
atimo kamano nikech joma ne odak kuondego ne otimo timbe maricho ka
gimiyago mirima. Ne gilamo nyiseche mamoko, ma gin kata un kata mana
kwereu ne pok olamo, mi gitimonigi misengni. 4Ne asiko ka aoronu
jotichna ma jonabi mondo okweru kik utim gik makuero ma amon-gogo, 5to
ne udagi winjo, kata dewo ne ok udewo. Bende ne utamoru weyo tim marach
mar timo misengni ni nyiseche mamoko. 6Mano omiyo ne aolo mirimba mager
e miech Juda kendo e yore mag Jerusalem, mi awang’ogi gi mach. Ne
gidong’ ka gikethore maonge ng’ama dakie, kendo pod gisiko kamano nyaka
chil kawuono.

7"Kuom mano an Ruoth Nyasaye Manyalo Gik Moko Duto koro apenjou ni, ere
gima omiyo uhinyoru uwegi kutimo gima rach kamano? Koso udwaro kelo
masira kuom chwo gi mon gi rawere kod nyithindo mayom, ma dimi jou duto
rum? 8To mano ema biro timore, kumedo miya mirima gi kido mag nyisecheu
manono, kendo kuom timo misengni ni nyiseche mamoko e piny Misri, kama
usebiro mondo udagieni. Koso utimo kamano mana ni mondo urum, kendo
mondo ogendini duto mae piny ojaru, kendo oluong nyingu ka gima
okuong’? 9To bende wiu diwil gi gik maricho duto ma kwereu kaachiel gi
ruodhi mag Juda gi mondgi kod un gi mondu usetimo e miech Juda kendo e
yore mag Jerusalem adier? 10To pok uboloru kata mana nyaka chil kawuono,
kendo ok useluora kata rito chikena gi buchena mane amiyou gi kwereu.

11"Kuom mano, an Ruoth Nyasaye Manyalo Gik Moko Duto, kendo ma Nyasach
Israel abiro kelo masira kuomu, mi atiek jo-Juda pep. 12Kata mana
jo-Juda modong’ moramo nyaka dhi dag e piny Misri, abiro tieko chuth.
Lweny kata kech biro negogi duto e piny Misri. Ginilokre gima bwogo ji,
mi ji nojargi, kendo noluong nyinggi ka gima okuong’. 13Anakum joma odak
Misri, mana kaka ne akumo jo-Jerusalem ka akelonigi lweny gi kech kod
tuoche. 14Onge kata ng’at achiel kuom jo-Juda mane odong’ mi tony. Bende
onge kata ng’at achiel kuomgi ma nodong’ e piny Juda kuma gigombo mondo
gidagie kendo. Onge ng’ama nodogi, mak mana ji moko manok moringo
lweny."

15Bang’ wechego, ji duto mane ong’eyo ni mondgi timo misengni ni
nyiseche mamoko, kaachiel gi mon mane oyudo ochung’ kanyo, kod jo-Juda
mane oyudo odak e gweng’ Misri ma milambo, duto oganda maduong’
koriwore, nowacho ni Jeremia niya, 16"Wadagi winjo gima isewachonwa e
nyim Ruoth Nyasaye. 17Wabiro timo gik moko duto ma wasesingore ni
watimo. Wabiro timo misengni ni nyasaye madhako miluongo ni Ruodh Polo,
kendo wabiro chiwone misengni miolo piny, mana kaka wan gi kwerewa gi
ruodhwa kod jotendwa ne watimo e miech Juda kendo e yore mag Jerusalem.
E ndalono ne wan gi chiemo mogundho, kendo ne wadhi nyime maber maonge
chandruok moro. 18To nyaka ne wawe timo misengni ni ruoth madhako mar
polo, kendo wawe chiwone misengni milo piny, wasebet modhier maonge
gimoro, kendo lweny gi kech osenego jowa." 19Eka mon bende nowacho niya,
"Kane waloso kek e kido machal gi ruoth madhako mar polo, kendo
wachiwone misengni miolo piny, to chwowa ne oyie gi gima ne watimono."

20Bang’e Jeremia nowacho ni ji duto ma chwo gi mamon mane osedwoke
kamano niya, 21"Uparo ni Ruoth Nyasaye ne ok ong’eyo wach misengni ma un
gi kwereu kod ruodhiu gi jotendu kaachiel gi jopinyu duto ne utimo e
miech Juda kendo e yore mag Jerusalem? Koso uparo ni wiye osewil
kodgi? 22Kata mana sani, pinyu okethore maonge ng’ama odakie. Oselokore
gima bwogo ji, kendo giluongo nyinge ka gima okuong’, nikech Ruoth
Nyasaye ne ok nyal weyo mak okumou kuom timbeu maricho. 23Masirano
nobiro kuomu kaka uneno kawuononi nimar ne utimo misengni ni nyiseche
mamoko, mi utimo timbe maricho e nyim Ruoth Nyasaye. Ne ok uwinje, kata
puonjne bende ne ok uluwo."

24Jeremia nochako onyiso ji duto, kaachiel gi mon niya, "Ruoth Nyasaye
Manyalo Gik Moko duto, kendo ma Nyasach Israel owacho ni jo-Juda modak
Misri kama: 25‘Un kaachiel gi mondu, usetimo singruok ni ruoth madhako
mar polo. To mano ber! Chopuru achopa singruokugo, kendo timuru atima
gik ma usekuong’oru ni ubiro timo! 26To koro winjuru singruok ma an
Ruoth Nyasaye asetimo e nyinga maduong’ ni jo-Juda duto modak Misri: Ok
nachak ayie mondo ng’ato ang’ata kuomu oluong nyinga ka wacho niya,
"Akuong’ora e nying Ruoth Nyasaye mangima." 27Abiro neno ni ok gidhi
nyime maber, to anang’igi gi wang’ marach. Un jo-Juda duto modak e piny
Misri, lweny kata tuoche biro negou nyaka urum pep, maonge kata ng’at
achiel modong’. 28To ji manok kuomu notony e tho, mi dog Juda koa Misri.
Bang’e jo-Juda modong’ kuom mago mane obiro Misri nong’e ka wechena kata
wechegi ema oselokore adiera. 29An Ruoth Nyasaye namiu ranyisi, 302 Ruo
25.1-7.kaketo farao Hofra ma ruodh Misri e lwet wasike madwaro nege,
mana kaka naketo Zedekia ruodh Juda e lwet Nebukadnezar ruodh Babulon
mane jasike, kendo mane dwaro nege. Anamiu ranyisino mondo ung’e ni
nakumu kaeri, kendo ni anakel masira kuomu kaka ne asesingora.’ "

JEREMIA 45

Jeremia onyiso Baruk wach moa kuom Nyasaye

1 2 Ruo 24.1; 2 W.Nda 36.5-7; Dan 1.1, 2.E higa mar ang’wen mar loch
Jehoyakim wuod Josia ruodh Juda, Baruk wuod Neria nondiko weche mane
Jeremia owachone. Bang’e Jeremia janabi nonyiso 2Baruk niya, "Weche ma
Ruoth Nyasaye ma Nyasach Israel owacho kuomi e magi: 3‘In iwacho ni
tinde iol, nikech Ruoth Nyasaye osemedoni mana kuyo kuom thagruok ma in
go. Bende iwacho ni iseywak miol, to ok iseyudo kue ngang’.’ 4Kuom mano,
Ruoth Nyasaye owacho mondo anyisi kama: ‘Abiro muko gik moko duto ma
asegero, kendo pudho gik ma asepidho. Abiro timo kamano e piny
ngima. 5Idwaro mondo iyud gik ma dongo dongo, to onego iwe dwarogi,
nimar abiro kelo masira ni ji duto e piny. In to, initony kamoro amora
midhiye, to ngimani kende ema niresi.’ "

JEREMIA 46

Weche mokor kuom piny Misri

1Ruoth Nyasaye nowuoyo gi Jeremia kuom ogendini mamoko ma
jo-Israel. 2Isa 19.1-25; Ezek 29.1—32.32.Noloso kuom Misri, kowuoyo kuom
jolweny mag Farao Neko ruodh Misri mane Nebukadnezar ruodh Babulon oloyo
Karkemish but aora Yufrate e higa mar ang’wen mar loch Jehoyakim wuod
Josia ruodh Juda. Weche gogo e mago: 3Jotend jolwenj Misri kok niya,
"Ikreuru gi okumbni kod kuodi mondo udhi e lweny! 4Gawuru fareseu mondo
udhi! Rieduru ni lweny, kusidho kondeu! Piaguru tongeu, kendo manreuru
gi giu mag lweny." 5To Ruoth Nyasaye penjo niya, "Koro ang’o ma aneno ka
timoreni? Gigore nyang’eng’o. Thuondi oselo, omiyo luoro ohewogi, kendo
giringo matek ma ok gigo machiemo. 6Jong’uech ok nyal tony. Gichwanyore
kendo gipodho yo nyandwat but aora Yufrate."

7En ng’a ma gingore ka aora Naelni, kendo ka aora ma mwomo gengeni? 8Gin
jo-Misri ema gingore ka Nael, kendo ka aora ma mwomo genge! Misri wacho
niya, "Abiro gingora mi apong’ piny, kendo aketh mier gi ji modakie."

9"Chikuru farese mondo odhi, kendo geche mag lweny ochak ng’wech! Raduru
gi wasigu un thuondi mag Ethiopia gi mag Put moting’o okumbni, kod un jo
asere molony moa e piny Lud. 10Kawuono en chieng’ Ruoth Nyasaye Manyalo
Gik Moko Duto. En chieng’ mochuloe kuor ni wasike. Ligangla biro chamogi
mi yieng’, kendo madh rembgi mi mer, nimar kawuono Ruoth Nyasaye Manyalo
Gik Moko Duto, timo misango yo nyandwat but aora Yufrate.

11"Un jo Misri, dhiuru e piny Gilead umanyie yath. Yedheu duto ok kony
gimoro. Onge gima nyalo thiedhou. 12Ogendini osewinjo ni wiu okuot,
kendo ywaku opong’o piny. Jolweny gangore kuom jowetegi, kendo
giruombore piny giduto."

13 Jer 43.10-13.E ndalo mane Nebukadnezar ruodh Babulon biro mondo omonj
Misri, Ruoth Nyasaye nowuoyo gi Jeremia niya, 14"Landuru wach e miech
Misri ma Migdol gi Memfis kod Tapanhes, mondo giikre gisir wasikgi,
nimar lweny oseketho kuonde machiegni kodu. 15Ere gimomiyo Nyasachu
maratego miluongo ni Apis opodho? Ruoth Nyasaye ema osegoye
mopodho! 16Jolwenju osechwanyore mopodho, kendo moro ka moro wacho ni
wadgi niya, ‘Reti wadog dala ir jowa, mondo kik watho e lwet
wasigu.’ 17Chakuru Farao ruodh Misri nying manyien ni, ‘Ruodh Sunga,’
nikech en ng’at mane thuolo momiye obayo.

18"Ana Ruoth Nyasaye Manyalo Gik Moko Duto, an ruoth. Akuong’ora gi
nyinga awuon ni, kaka got Tabor duong’ moloyo gode moko duto kendo kaka
got Karmel man but nam bende duong, e kaka teko ng’at mabiro monjou
nobed maduong’.

19"Un jo-Misri, ikreuru mondo oteru e tuech! Memfis ibiro loko gunda, mi
nobed thim ma onge ng’ama odakie. 20Piny Misri chal gi roya buong’, ma
kich moa yo nyandwat okayo. 21Jolweny ma jo Misri ondiko, bende omemore
mana ka nyiroye mitueyo dala. Ne ok ginyono piny mondo gikedi, to giduto
ne giwichore mi giringo, nikech ndalo ming’adonigie bura nosechopo,
momiyo masira omakogi. 22Jo-Misri ringo dhi kaywak ka thuol, nikech
wasigu biro gi tekregi duto. Gimonjogi gi ledhi mana ka joma dwaro
tong’o yien, 23kendo gibeto bung Misri. Jolwenjgi ng’eny mokadho akwana,
kendo thoth mohewo bonyo. 24Oganda moa yo nyandwat oseloyo jo-Misri, mi
wigi okuot. An Ruoth Nyasaye ema awacho kamano."

25Ruoth Nyasaye Manyalo Gik Moko Duto kendo ma Nyasach Israel wacho
niya, "Abiro kumo Amon nyasach Thebes, kaachiel gi jo-Misri kod
nyisechegi mamoko kod ruodhigi. Bende abiro kumo Farao gi ji duto mogeno
kuome, 26kachiwogi e lwet Nebukadnezar ruodh Babulon gi joge mag lweny
ma dwaro negogi. To achien ji nodag e piny Misri kendo, kaka ne gisedak
e kinde mokadho. An Ruoth Nyasaye ema awacho kamano.

27 Jer 30.10, 11."To un nyikwa Jakobo jatichna, kik ubed maluor. Ee, un
jo-Israel kik chunyu parre, nikech abiro resou mi agolu e piny mabor
kuma otueueno. Ubiro duogo mi udag gi kue, maonge gima thagou, kendo
ng’ato ok nobuogu. 28Kik uluor, nikech an kodu. Abiro tieko ogendini
duto kuonde duto ma asekeyoue, to un ok natieku. To kata kamano, abiro
kumou moromo gi timbeu. An Ruoth Nyasaye ema awacho kamano."

JEREMIA 47

Weche mokor kuom jo-Filistia

1 Isa 14.29-31; Ezek 25.15-17; Joel 3.4-8; Amos 1.6-8; Zef 2.4-7; Zek
9.5-7.Kane pok Farao omonjo Gaza, Ruoth Nyasaye nowuoyo gi Jeremia kuom
jo-Filistia niya, 2"Neye kaka pi gingore koa yo nyandwat! Obiro bubni ka
aora ma mwomo genge, kendo obiro imo piny duto kod gimoro amora mantie,
kaka mier kod joma odakie. Ji biro goyo nduru mondo okonygi, kendo
ng’ato ka ng’ato manie piny noywag malit. 3Giniwinj tiend farese ka
diko, gi geche maringo, kod tiend geche ka mutni. Wuone nyithindo ok
nodog chien mondo oom nyithindgi, to ginibed maluor maonge gi
teko, 4nikech kinde osechopo mikethoe piny Filistia. Kamano konyruok ma
jo-Turo gi jo-Sidon geno yudo kuom Filistia norum pep, nimar an Ruoth
Nyasaye abiro ketho jo-Filistia duto mane oa e dho nembe mag
Kaftor. 5Jo-Gaza oseliel wigi, ka nyiso ni gin gi kuyo maduong’, kendo
jo-Ashkelon oling’ thi. Jo-Filistia modong’ noywag nyaka
karang’o? 6Giywak niya, ‘Yaye! Ligangla mar Ruoth Nyasaye biro chadho ji
nyaka karang’o? Onego odog e olalo mondo oyue kanyo!’ 7To doyue nadi, to
asemiye tich mondo oti? Asechike mondo omonj Ashkelon kaachiel gi joma
odak e dhonam."

JEREMIA 48

Weche mokor Kuom jo-Moab

1 Isa 15.1—16.14; 25.10-12; Ezek 25.8-11; Amos 2.1-3; Zef 2.8-11.Ruoth
Nyasaye Manyalo Gik Moko Duto kendo ma Nyasach Israel nowuoyo kuom
jo-Moab kama: "Ywaguru jo-Nebo, nimar dalagi okethi! Kiriathaim osekaw,
mi omuk kama ochiel motegno manie dalano. Joma odak kuno wigi
okuot, 2kendo duong’ mar piny Moab oselal. Wasigu ikore Heshbon mondo
otiek oganda jo-Moab. Dala mar Dibon biro ling’ thi ka oganda mar lweny
omonje. 3Jo-Horanaim goyo koko ka wacho niya, ‘Masira! Warumo!’ 4Piny
Moab osekethi! Winjuru nyithindo ka ywak. 5Winjuru ywak joma oruwo e yo
nyaka chop Luhith. Ywak bende winjore e yo malor Horanaim. 6Un jo-Moab,
ringuru piyo ures ngimau! Ringuru mana ka ayuer ma seso e bungu. 7Ne
ugeno kuom tekou gi mwanduu, to koro ibiro mako koda ka un, kendo Kemosh
nyasachu ibiro ter e tuech, kaachiel gi jodonge kod jodolo mage. 8Onge
dala kata achiel ma notony mak okethi, kendo holo gi pap duto noyaki, mi
kethi. An Ruoth Nyasaye ema awacho kamano. 9Chunguru kidi mar liel,
upargo piny Moab, nimar ibiro kethe piyopiyo, kendo mier mage biro dong’
gundni ma onge ng’ama odakie." 10(Okuong’ ng’at ma ok otiyo tich Ruoth
Nyasaye gi chunye duto! Bende okuong’ ng’at ma ok oneko gi liganglane.)

11Ruoth Nyasaye wacho niya, "Pile jo-Moab osebet kodak gi kue, kendo ok
osedargi, kiterogi e tuech, gichalo gi divai mowe mondo okue e agulu
achiel, ma ok olok e agulini mamoko. Ndhath divai mowe kamano ok kethre,
to osiko asika ka omit. 12Kuom mano ndalo biro ma naorie ji mondo ool
jo-Moab oko, kendo okethgi, ka ng’ama puko divai oko, kendo toyo aguch
divaino matindo tindo. 13Bang’e jo-Moab noyud ni Kemosh nyasachgi ok
nyal konyogi, mana kaka jo-Israel noyudo ni Bethel ma nyasachgi mane
gigeno kuome ne ok nyal konyogi.

14"Un jo-Moab, ere gimomiyo uketoru ni un thuondi mosekedo e lwenje
mager? 15To piny Moab gi mier mage osekethi, kendo thuondi mage osenegi!
An Ruoth Nyasaye Manyalo Gik Moko Duto ema awacho kamano. 16Piny Moab
chiegni rumo, kendo ibiro kethe mapiyopiyo. 17Un joma odak machiegni
kode, kendo un ji duto mong’eyo humbe, ywageuru kuwacho niya, ‘Lochne
maratego osekethi, kendo humbe gi duong’ne oserumo.’ 18To un joma odak
Dibon, weuru duong ma un-go, mondo ubed piny e buru, nikech jaketh Moab
osebiro kuomu, kendo oketho kuondeu mochiel motegno. 19Un joma odak
Aroer, chung’uru e dir yo kung’icho mondo upenj joma ringo gima
osetimore. 20Ginidwoku niya, "Piny Moab oserumo! Ywageuru, nikech
oseyudo wichkuot. Gouru milome e bath aora Arnon ni Moab osekethi.

21"Oseng’ad bura ni mier mae pap kaka Holon gi Jaza gi Mefath 22gi
Dibona gi Nebo gi Beth-diblathaim 23gi Kiriathaim gi Bethgamul gi
Bethmeon 24gi Kerioth kod Bozra. Ee, bura oseloyo miech Moab duto, man
mabor koda man machiegni. 25Duong’ mar Moab oseng’iny matinditindo,
kendo tekone osekethi. An Ruoth Nyasaye ema awacho kamano.

26"Miuru jo-Moab kong’o mondo omer, nikech gisedagi winjo chikna, an
Ruoth Nyasaye. Gibiro ng’ielore e ng’okgi giwegi, kendo ji biro
nyierogi. 27Un jo-Moab, parieuru kaka ne unyiero jo-Israel! Ne ucharogi
mana ka gima gin joma osemaki kaachiel gi jomecho. 28Koro un jo-Moab,
ayeuru e miechu udhi udag e gode maboyo, mondo uchal gi akuru mogero ode
e bath lwanda marabora morokore. 29Jo-Moab gin josunga! Asewinjo kaka
gisungore kendo gipakore ka gijaro ji, kendo giparo ni gin kende ema
giloyo ji moko duto. 30An Ruoth Nyasaye ang’eyo kaka gisungore, to
sungagino onge tiende, kendo gik moko duto ma gitimo biro rumo. 31Mano
emomiyo abiro ywago jo-Moab duto kod jo-Kirheres. 32Abiro ywago jo-Sibma
moloyo kaka ne aywago jo-Jazer. A yaye, dala mar Sibma, ichalo gi yiend
mzabibu ma bedene oyarore nyaka Nam Kado, mi ochweyo nyaka Jazer. To
koro olembeni gi divai mari osekethi! 33Mor gi ilo osegol e piny Moab
momewni. Divai tinde ok mol kuonde bicho, kendo onge joma odong’ ma
dikog gi mor ka loso divai.

34"Jo-Heshbon gi jo-Eleale ywak, kendo ywakgi winjore nyaka Jahaz,
jo-Zoar bende winje, kendo owinjore nyaka Horonaim gi Elgath-shelishya,
nikech pige mag Nimrim oseduono. 35Abiro tamo jo-Moab mondo kik tim ni
nyisechegi misengni miwang’o pep kod misengni mamoko kuonde moting’ore.
An Ruoth Nyasaye ema awacho.

36"Kamano chunya ywago jo-Moab kod jo-Kirheres mana ka ng’ama goyo tung’
e liel, nikech mwandugi duto oselal. 37Ng’ato ka ng’ato osepwodho wiye,
kendo olielo tike. Giduto gisaro luetegi, kendo girwako piende
gugru. 38Ji ywak ewi udi duto kendo e wang’ yore mag Moab nimar aseketho
piny Moab, mana ka ng’ama nego agulu ma onge tich. An Ruoth Nyasaye ema
awacho. 39Oseketh Moab. Yaye, ywaguru, nimar Moab oseyudo wichkuot.
Osekethore chuth, molokore gima bwogo ji, kendo ogendini modak machiegni
nyierogo.

40"An Ruoth Nyasaye asesingora ni oganda moro biro podho kuom jo-Moab
mana kaka achuth podho kuom gima otho, koyaro buombene. 41Miechgi gi
kuondegi mochiel motegno ibiro kawo. Chieng’no jolweny mag Moab nobed gi
kihondko mana ka dhako ma muoch kayo. 42Jo-Moab ibiro tieko chuth, mi ok
ginichak gibed oganda kendo, nikech ne gitamore winjo chikna. 43Masiche
gi bugni kod obadho ema ochomogi. An Ruoth Nyasaye ema awacho
kamano. 44Ng’ato ang’ata ma temo tony e masira biro nyumore e bugo, to
ng’ama owuok e bugo, obadho biro mako, Mago duto biro timore ni jo-Moab
chieng’ ma akumogie. 45Joma ringo, ma ok nyal yudo konyruok, temo mondo
opondi e dala mar Heshbon ma chon ruoth Sihon nodakie, to gibiro yudo ni
dalano osemokie mach. Mach osewang’o tong’ piny kod wi gode mag jo-Moab
mohero lwenygi. 46Ywaguru jo-Moab! Joma ne lamo Kemosh koro osetieki,
kendo yawuotgi gi nyigi osemak moter e tuech. 47To e ndalo ma biro anami
jo-Moab dhi nyime maber kendo." Mano e bura ma Ruoth Nyasaye oseng’ado
ni jo-Moab.

JEREMIA 49

Weche mokor kuom jo-Amon

1 Ezek 21.28-32; 25.1-7; Amos 1.13-15; Zef 2.8-11.Ruoth Nyasaye nowuoyo
kuom jo-Amon niya, "Jo-Israel ni kanye? Donge nitie ng’ato manyalo reso
lopgi? Ang’o momiyo giseweyo jo-Amon malamo Milkomgi okawo piny jo-Gad
mi odakie? 2Onge wach! To kata kamano, ndalo biro ma anami joma odak e
dala mar Raba winj mahu mar lweny. Dala maduong’ mar jo-Amonno nodong’
gunda, kendo mier matindo tindo mokiewo kode nowang’ chuth. Bang’e
jo-Israel nochak okaw pinygi kuom joma nomayogigo. An Ruoth Nyasaye ema
awacho kamano. 3Un jo-Heshbon, ywaguru, nikech dalau osekethi! Un mond
Raba denguru kendo urwak piende gugru, mi uring koni gi koni, nimar
Milkom nyasachu ibiro kaw mi ter e tuech, kaachiel gi jodolo mage kod
jodonge. 4Ere gima omiyo usungoru, un joma andhokegi, to tekou orumo?
Ang’o momiyo uparo ni un rateke, kendo ni onge ng’ama dihedhre
monjou? 5Abiro kelonu masiche moa koni gi koni kendo uduto ubiro ringo.
Ng’ato ka ng’ato noring mondo ores ngimane, kendo onge ng’ama nochak
ochok jolweny mau kanyakla 6To bang’e achien anami jo-Amon chak dhi
nyime maber kendo."

Weche mokor kuom jo-Edom

7 Isa 34.5-17; 63.1-6; Ezek 25.12-14; 35.1-15; Amos 1.11, 12; Obad
1.1-14; Mal 1.2-5.Ruoth Nyasaye Manyalo Gik Moko Duto nowuoyo kuom
jo-Edom kama: "Rieko tinde orumo e piny Edom koso? Donge jorieko maggi
ng’adonigi rieko? Koso tinde riekogi olal? 8Jo-Dedan, wichreuru uringi,
mondo utony kuonde maboyo, nimar abiro tieko nyikwa Esau, nikech kinde
ma akumogie osechopo. 9Ka ji pono mzabibu, to donge giweyo moko? Koso ka
jokuo obiro kwalo chambu gotieno, to donge gikawo mana ma gidwaro? 10Un
to aseyweyou oko gi yuech, kendo asefwenyo kuonde ma upondoe, mi koro
onge kama unyalo resorue. Jo-Edom gi wedegi kod joma odak machiegni
kodgi osetieki, kendo onge kata ng’at achiel modong’. 11Kuom mano onego
uwena nyithindu makiye mondo ariti. Mondu mag liete nyalo konyore
kuoma."

12Ruoth Nyasaye wacho niya, "Ka ji mane ok owinjore kum, bende noyudo
kum, koro un uparo ni dutony mak okumu? Ooyo, nyaka kumu! 13An awuon
asekuong’ora ni dala mar Bozra nobed gima bwogo ji, kendo nolokre thim
ma ji nyiero, kendo noluong nyinge ka gima okuong’. Mier matindo mokiewo
kode nobed kokethore nyaka chieng’! An Ruoth Nyasaye ema awacho kamano."

14Jeremia nowacho niya, "Aseyudo wach moa kuom Ruoth Nyasaye ni oseoro
jaote mondo onyis ogendini kama: ‘Chokuru ogendu mag lweny, kendo uikru
monjo Edom.’ 15Un jo-Edom, Ruoth Nyasaye biro miyo ogandau dok manyap,
kendo onge ng’ama biro miyou luor. 16Sunga ma un go osewuondou, to
chutho onge ng’ama oluorou kaka uparono. Udak malo e lwendni morokore
manie wi gode maboyo. To kata obedo ni udak malo mabor kaka ongo kamano,
to Ruoth Nyasaye biro lorou piny. Ruoth Nyasaye ema owacho kamano."

17Ruoth Nyasaye wacho niya, "Masira malich biro mako jo-Edom, mi ng’ato
ka ng’ato makadho machiegni, moneno gik moko duto mosetimore ni pinyno,
nobwogi ka kihondko omako. 18Chak 19.24, 25.Gima ne otimore ni Sodom gi
Gomora kane okethogi kaachiel gi mier mokiewo kodgi, e gima biro timore
ni piny Edom. Onge ng’ama nodag kuno, kata mana ma nobworie. An Ruoth
Nyasaye ema awacho kamano. 19Anabi mana ka sibuor mochomo lek moloth,
kowuok e bungu moyugno manie geng aora Jordan, kendo anami jo-Edom
mwomre gi ng’uech kaa. Bang’e ng’at ma ayiero jatelo norit ogandano.

"Ere ng’ama inyalo pimo koda? Koso ere ng’ama dihedhre piem koda? En
ruoth mane ma dikwer wachna? 20Omiyo winjuru gima asechano timo ni Edom
kaachiel gi ji modak e dalagi mar Teman. Kata mana nyithindgi bende
noywa oko, mi kibaji nogo ng’ato ka ng’ato. 21Ka olo Edom, to koko
nogore matek mi piny noyiengni, kendo kokono nowinjre nyaka Nam
Makwar. 22Wasigu nomonj Bozra mana ka achuth mopodho piny kuom gima
otho, koa malo e kor polo ka buombene oyarore. Chieng’no jolweny mag
Edom kihondko nomaki mana ka dhako ma muoch kayo."

Weche mokor kuom jo-Damaski

23 Isa 17.1-3; Amos 1.3-5; Zek 9.1.Ruoth Nyasaye nowuoyo kuom jo-Damaski
niya, "Joma odak Hamath gi Arpad luoro omako, kendo chunygi chandore
nikech gisewinjo wach marach. Chunygi ling’ore mana ka apaka mar Nam
Makwar, kendo ok ginyal yudo yueyo. 24Jo-Damaski osedoko manyap, kendo
gisewichore mondo giring ka kihondko omakogi. Piny ochamogi kendo
giwinjo rem mana ka dhako ma muoch kayo. 25Dala marahuma mane mor chono,
ji osedarie pep. 26Chieng’no yawuowi kod jolweny duto noneg e yore mag
Damaski. An Ruoth Nyasaye ema awacho kamano. 27Anamok mach e ohinga mar
Damaski, kendo nawang’ ut ruoth Beh-hadad pep."

Weche mokor kuom jo-Kedor gi dalagi mar Hazor

28Ruoth Nyasaye nowuoyo kuom jo-Kedor kod ruodhi mag Hazor mane
Nebukadnezar ruodh Babulon oloyo niya, "Dhiyouru umonj jo-Kedar ma
jo-Arabu modak yo wuok chieng’, mi utieki. 29Yakuru hembegi kod jambgi
kaachiel gi rageng’ni mag hembegi kod gimoro amora muyudo e hembego.
Bende peuru ngamia maggi kendo unyisgi ni masira olworogi kuonde duto.

30"Un jo-Hazor to asiemou an Ruoth Nyasaye ni, ringuru udhi mabor,
upondi, nimar Nebukadnezar ruodh Babulon osechano tiekou, kendo owacho
niya, 31‘Biuru mondo wamonj ji maparo ni odak gi kue, kendo onge gima
nyalo timogi! Dhorangeyegi ni nono, kendo ok lor, bende ok riti.’ An
Ruoth Nyasaye ema awacho kamano. 32Yakuru ngamia maggi kod jambgi
mogundhogo. Abiro keyo jo-Kedar ma timgi en tito yie wigi, kuonde duto,
kendo abiro kelo kuomgi masira moa koni gi koni. An Ruoth Nyasaye ema
awacho kamano. 33Hazor nolokre thim nyaka chieng’, kama ondiegi ema
dakie. Onge ng’ama nodag kuno, kata mana ma nobuorie."

Weche mokor kuom piny Elam

34Kane Zedekia osedoko ruodh Juda, Ruoth Nyasaye nowuoyo gi Jeremia
janabi kuom piny Elam. 35Nowacho niya, "Abiro nego jo-asere duto mag
Elam mosemiyo pinygi teko. 36Anami yamo moa kuonde duto kudh kochomo
Elam, mi ake joma odak kuno kuonde duto. Onge piny moro ma joma ringo ok
nochopie. 37Anami jo-Elam bed moluoro wasikgi ma dwaro negogi. Anatiekgi
gi mirimba mager, kendo anaor ogendini mag lweny kuomgi nyaka chop girum
chuth. An Ruoth Nyasaye ema awacho kamano. 38Anatiek ruodhi kod jotelo
mag Elam, mi agur lochna kuno. 39To bang’e achien, anami jo-Elam chak
dhi nyime maber. An Ruoth Nyasaye ema awacho kamano."

JEREMIA 50

Weche mokor kuom jo-Babulon

1 Isa 13.1—14.23; 47.1-15.Ruoth Nyasaye nowuoyo gi Jeremia janabi kuom
piny Babulon niya,

2Huluru wach ni ogendini!

Kik umung’gi,

to gonigiuru milome!

Chunguru bandera

mondo ji ong’e ni

Babulon osepodho.

Marduk nyasache osemaki.

Nyiseche mamoko mag Babulon oyudo wichkuot.

Nyiseche makuerogo okethi.

3Oganda moa yo nyandwat

osebiro monjo Babulon,

kendo biro loke thim,

mi ji kod jamni biro ringo,

kendo onge ng’ama biro dakie.

4Ruoth Nyasaye wacho niya, "Ka kindeno ochopo, to jo-Israel gi jo-Juda
nobi kanyakla, kaywak, kendo ka dwara, an Ruoth Nyasaye ma
Nyasachgi. 5Ginipenj yo madhi Sayun, kendo ginichik kuno. Bang’ mano
ginitimna singruok mochwere ma wigi ok nowilgo ka gisingore ni ginibed
joga.

6"Joga chalo gi rombe molal ma jokwadhgi owito e gode. Gisebayo ka rombe
maa got moro kadhi e got machielo, kendo wigi osewil gi kuma dalagi
nitie. 7Ji duto moyudogi monjogi. Wasikgi to wacho niya, ‘Ne gitimo
timbe maricho e nyim Ruoth Nyasaye, omiyo gima watimonigi ok rach.
Kweregi nogeno kuom Ruoth Nyasaye, kendo gin bende nonego gisik ka
gigeno kuome.’

8 Fweny 18.4."Un jo-Israel, ringuru ua Babulon! Ringuru ua e pinyno! Un
ema ukuong wuok ka nyuogi ma telo ni kweth. 9Adhi jiwo ogendini moko
marateke modak yo nyandwat mondo obi omonj Babulon. Gibiro riedo ni
lweny mondo giked gi dalano mi gikaw. Giniba asere ka jodwar ma josaba
ma gima gibayo ok leng’. 10Babulon ibiro yaki kendo joma yekogo biro
kawo gimoro amora ma gidwaro. An Ruoth Nyasaye ema awacho kamano.

11"Un jo-Babulon ne uyako ogandana. To kata umor kendo uil ka nyaroya
matugo e lek, kata ka faras manyiero, 12to dalau uwegi biro bedo gi
wichkuot maduong’. Jo-Babulon nobed oganda matinie moloyo ogendini duto.
Bende pinygi nolokre thim ma pi ongee, 13nikech asekume gi mirimba
mager. Omiyo onge ng’at ma nodag Babulon, to enodong’ mana gunda. Ji
duto mokadho kanyo nobed maluor, mi dhier nono kuom gima osetimorene.

14"Un jo-asere, rieduru ni lweny mondo uked gi Babulon ka ugoyone
ageng’a. Chieluru Babulon gi asere, nikech osetimo timbe maricho e
nyima, an Ruoth Nyasaye. 15Gouru sigich lweny e alwora mar dala koni gi
koni, nimar jo-Babulon oseting’o badgi ni wasikgi! Ohingane osetuom
momukore! An Ruoth Nyasaye koro achulo kuor ni jo-Babulon. Kuom mano, un
bende chulnigiuru kuor, kendo utimnigi mana kaka ne gitimo ni ji
mamoko. 16Neggiuru mondo chuoyo gi keyo kik bedie. Jopinje mamoko modak
kanyo biro dok thuchegi, nikech lweny ger.

17"Jo-Israel chalo gi rombe ma sibuoche lawo kendo keyo. Mokwongo ruodh
Asuria ema nomonjogi, mochamogi ka sibuor machamo le. Eka bang’e ruoth
Nebukadnezar nobiro momuodo chokegi. 18Emomiyo an Ruoth Nyasaye Manyalo
Gik Moko Duto, ma Nyasach Israel abiro kumo ruoth Nebukadnezar. 19Abiro
dwoko jo-Israel e pinygi, mi ginichal rombe ma kwayo e lek maber, ka
gichamo cham manyak e got Karmel kendo e piny Bashan, kendo ka gichamo
gik manyak e piny Efraim gi piny Gilead, mi giyieng’. 20Ka kindeno
ochopo, to onge richo ma noyud kuom jo-Israel kata kuom jo-Juda, nikech
joma aweyo ka ngima, ema bende anawenigi richogi. An Ruoth Nyasaye ema
awacho kamano.

21"Monjuru jo-Marathaim kod jo-Pekod, mi uneggi kendo utiekgi. Timuru
gik moko duto ma achikou. An Ruoth Nyasaye ema awacho kamano. 22Mahu mar
lweny winjore e piny, kendo gik moko duto kethore malich. 23Babulon ne
chalo gi nyundo mane ogoyo piny ngima, to koro nyundono otur
matindotindo. Jopinje duto obwok kuom gima osetimorene. 24In Babulon,
obadho mane achikoni kikia osemaki! Ne oyudi mi omaki nikech ne ipiem
koda. 25An Ruoth Nyasaye Manyalo Gik Moko Duto, aseyawo kama okanie giga
mag lweny, kendo asegologi gi mirima, nikech an gi gima onego atim e
piny Babulon! 26Monjuru Babulon kuonde duto koni gi koni, mondo umuk
derene. Dhururu gik muyako ka pidhe mag cham. Kethuru dalano ma kik
gimoro dong’ie. 27Neguru jolwenje duto ka rwedhi miyang’o. Ywaguru
jo-Babulon, nikech sa osechopo monego kumgie."

28(Joma noringo motony koa Babulon nobiro Sayun monyisowa kaka Ruoth
Nyasachwa nochulo ni jo-Babulon kuor kuom gima ne gitimo ni Hekalune.)

29 Fweny 18.6."Nyisuru jo-asere mondo omonj Babulon. Ee, ng’ato ka
ng’ato mong’eyo bayo asere olwor dala, kendo kik uwe ng’ato tony.
Chuluru ni Babulon kuor kuom gik moko duto mosetimo, kendo utimne mana
kaka osetimo ni ji mamoko, nikech osesungore e nyima, an Ng’ama Ler mar
Israel. 30Kuom mano yawuote nonegi e yore mag dala, mi jolwenje notiek
pep chieng’no. An Ruoth Nyasaye ema awacho kamano.

31"In Babulon isungori ahinya, omiyo an Ruoth Nyasaye Manyalo Gik Moko
Duto amon kodi, kendo kinde koro osechopo ma akumie. 32Oganda ma
jasungani biro chwanyore mi podhi, kendo onge ng’ama nochunge. Abiro
wang’o mier mokiewo kode gi mach, mi gik moko duto man e alworane
kethre."

33Ruoth Nyasaye Manyalo Gik Moko Duto wacho niya, "Jo-Israel gi jo-Juda
ithiro. Ji duto mane omakogi kwayogi malich, kendo ok nyal weyonigi
thuolo mondo gia. 34To gin gi jawar maratego ma nyinge Ruoth Manyalo Gik
Moko Duto! En owuon ema nolos wachgi, mi okel kue e piny, to jo-Babulon
enomi chandruok."

35Ruoth Nyasaye wacho niya, "Tho ochopo kuom Babulon! Ee, ochopo kuom
joge gi kuom jotende kod kuom joge mariek. 36Tho ochopo kuom jonabi mage
ma jomriambo. Gin joma ofuwo manade! Tho ochopo kuom jolwenje, mi luoro
omakogi. 37Oseketh faresegi gi gechegi mag lweny. Tho ochopo kuom
jolweny mane ondiko, mi gilokore mayomyom ka mon. Oseketh mwandune kendo
oyakgi. 38Oro ochopo e pinye, kendo miyo aorene duono. Mago duto otimore
nikech Babulon en piny milamoe nyiseche makuero, mabwogo ji, kendo miyo
ji fuwo. 39Fweny 18.2.Kuom mano gibuya gi ondiegi kod winy makuero nodag
kuno. Onge ng’ama nochak odag kuno nyaka chieng’. 40Chak 19.24, 25.Gima
notimore ni Sodom gi Gomora kane akethogi kaachiel gi mier mokiewo
kodgi, e gima biro timore ni Babulon. Onge ng’ama nodag kuno, kata mana
ma nobworie. An Ruoth Nyasaye ema awacho kamano. 41Oganda moro biro moa
e piny man yo nyandwat. Ee, oganda marang’ongo man kuma bor ikore ni
lweny. 42Gin gi asere gi tonge. Giger kendo ok gikech ng’ato. Tiende
faresegi mor ka apaka mar nam mawuo. Giikore kedo gi Babulon. 43Ruodh
Babulon owinjo wach, mi thudhno omako lwete, kendo kibaji goye mana ka
dhako ma muoch kayo.

44"An Ruoth Nyasaye abiro biro mana ka sibuor mochomo lek moloth, kowuok
e bungu moyugno manie geng aora Jordan, kendo anami jo-Babulon mwomre gi
ng’uech kawuok e dalagi. Bang’e ng’at ma ayiero jatelo norit ogandano.

"Ere ng’ama inyalo pimo koda? Koso ere ng’ama dihedhre piem koda. Jatelo
mane ma dikwer wachna?

45"Omiyo winjuru gima asechano timo ni dala Babulon, kod joma odakie,
kata mana nyithindgi bende noywa oko, mi kibaji nogo ng’ato ka
ng’ato. 46Ka olo Babulon, to koko nogore matek, mi piny noyiengni, kendo
ogendini mamoko nowinj kokone."

JEREMIA 51

Ruoth Nyasaye okumo Babulon

1Ruoth Nyasaye wacho niya, "Abiro kelo yamo maketho Babulon kendo tieko
joma odakie. 2Abiro oro ji moa e pinje mamoko mondo odhi oke Babulon
mana ka mihudhi ma yamo keyo. Chieng’ ma masira omake, to ginimonje koni
gi koni, mi giwe pinyno nono. 3Kik uwe ni jo-Babulon thuolo mondo oba
asere, kata kik uwenigi thuolo mondo gimanre gi gigi mag lweny. Bende
kik uwe yawuotgi mak unego, to tiekgiuru atieka pep! 4Ginitho e yore mag
miechgi kosechwowgi mohinygi. 5An Ruoth Nyasaye Manyalo Gik Moko Duto
pok ajwang’o jo-Israel gi jo-Juda, kata obedo ni gisetimo timbe maricho
e nyima kamano, an Ng’ama Ler mar Israel. 6Koro achulom kuor kendo akumo
jo-Babulon, to ok onego negu nikech richogi, omiyo ringuru ua kuno, ukwo
ngimau. 7Fweny 17.2-4; 18.3.Babulon ne chalo gi kikombe mar dhahabu
manie lweta, mamiyo piny duto mer. Ogendini nomadho divai manie iye, mi
wigi okethore. 8To koro Babulon osepodho apoya, mi okethore! Ywageuru!
Dwaruru yath ni adhondene, nimar dipo ka omiyo ochango. 9Fweny
18.5.Jo-pinje mamoko modak kuno nowacho niya, ‘Ne watemo konyo Babulon,
to kata kamano kinde nosekadho. Koro biuru, wawuogi mondo wadog
thuchewa, nimar osekum Babulon gi kum malich mochopo nyaka e
polo.’ 10Jo-Israel owacho ni Ruoth Nyasaye osenyiso ni gin joma kare.
Omiyo giwacho niya, ‘Wadhiuru Sayun mondo walandie gik ma Ruoth
Nyasachwa osetimo.’ "

11Ruoth Nyasaye osewinjo ruodhi mag Media, nikech odwaro ketho Babulon,
mondo ochulgo ni Babulon kuor kuom ketho Hekalu mare.

Jotend jolweny golo chik niya, "Piaguru aserni, kendo ikreuru gi
tonge. 12Chunguro bandera manyiso jolweny mondo omonj ohinga mar
Babulon. Jiwuru jorit, kendo keturu jolweny kuondegi, bende keturu
jomoko obuti, mondo obuk joma ringo."

Ruoth Nyasaye osetimo gima ne owacho ni notim ni jo-Babulon, mana kaka
nochano. 13Fweny 17.1.Babulon en dala man gi aore mang’eny, kendo en gi
mwandu mogundho, to kata kamano oserumo, kendo tond ngimane
osechot. 14Ruoth Nyasaye Manyalo Gik Moko Duto osekuong’ore gi nyinge
owuon ni obiro kelo ji mang’eny ka bonyo mondo omonj Babulon, kendo ka
giseloye to ginikog gi mor.

15Ruoth Nyasaye nochueyo piny gi tekone, mogure motegno, kendo noyaro
polo gi riekone. 16En ema omiyo pi manie tok polo wuo, kendo otugo boche
polo e tung’ piny duto. Bende omiyo polo mil ka koth chue, kendo ogolo
yamo kar kenone mondo okudhi. 17Gik makamago miyo ji ng’eng’ kendo bedo
mofuwo. Jotheth duto yudo wichkuot kuom gik ma githedho, nikech gin mana
nyiseche manono ma onge gi ngima. 18Gin gik manono moromo chayo, kendo
gibiro rumo chieng’ ma Ruoth Nyasaye biro mondo otiekgi. 19Nyasach
Jakobo to ok chal gi gigo, nimar en ema ne ochueyo gik moko duto, kendo
oseyiero jo-Israel mondo obed joge owuon. Ruoth Nyasaye Manyalo Gik Moko
Duto e nyinge.

20Ruoth Nyasaye wacho niya, "Babulon, in e le ma akedogo. Ne akonyora
kodi kuom chadho ogendinni, 21kendo kuom chadho farese gi joma idhogi,
kuom turo geche lweny kod joma riembogi, 22kuom nego chwo gi mon, kod
joma dongo gi joma tindo, kaachiel gi yawuowi gi nyiri. Bende ne
akonyora kodi 23kuom chadho ruodhi gi jodonggi."

24Ruoth Nyasaye wacho niya, "Ubiro neno ka achulo kuor ni Babulon gi
joge kuom richo duto mane gitimo Sayun. 25Babulon, ichalo gi got maketho
piny ngima, to an Ruoth Nyasaye an jasiki. Abiro maki, mi agoyi piny
milokri buru. 26Onge kidi moro kata achiel ma nogol e gundani mondo
ogedgo. Ibiro chalo gi thim nyaka chieng’. An Ruoth Nyasaye ema awacho
kamano.

27"Chunguru bandech lweny! Gouru tung’ mondo ogendini owinji, kendo
giikre monjo Babulon! Luonguru jopinje mag Ararat gi mag Mini kod mag
Ashkenaz mondo obi ochak lweny, kendo yieruru ng’ato obed jatendgi.
Keluru farese mang’eny ka bonyo. 28Nyisuru ruodhi mag Media gi jotendgi
kod jodonggi kaachiel gi jopinje duto manie bwo lochgi mondo oikre monjo
Babulon. 29Piny tetni kendo yiengni, nikech Ruoth Nyasaye loko Babulon
thim maonge ng’ama dakie, mana kaka nosechano. 30Jolweny mag Babulon
oringo lweny, mopondo mana kuonde mochiel motegno. Luoro omakogi, mi
koro gichalo mana mon. Dhorangeye dala osemuki, mowang’ udi gi
mach. 31Joote mang’eny ringo kaa koni gi koni mondo onyis ruodh Babulon
ni wasigu osemwomo ohinga kuonde duto. 32Gisekawo dhowedhe, kendo
giwang’o odundu gi mach, mi kibaji ogoyo jolweny mag Babulon. 33Chieng’
keyo osechopo machiegni! Piyopiyo nono wasigu biro negogi, mi nyon-gi ka
cham midino. Ruoth Nyasaye Manyalo Gik Moko Duto kendo ma Nyasach Israel
ema owacho kamano."

34Ruodh Babulon nokango Jerusalem mochamo. Osenyodho dalano, mobolo
kucha mana ka agulu ma iye ni nono, kendo omwonye mana ka ondiek. Ne
okawo mana gik mabeyo modwaro, to owito mago ma ok odwar.

35Jo-Sayun wacho niya, ‘Muma mondo ocham jo-Babulon kuom masira ma
gisekelonwa.’ Ee, jo-Jerusalem wacho niya, ‘Muma mondo ocham jo-Babulon
kuom rembwa mosechwer.’

36Kuom mano Ruoth Nyasaye wacho ni jo-Jerusalem niya, "Abiro doknu mondo
achul kuor ni jo-Babulon nikech un, kendo abiro twoyo kuonde ma pi
Babulon aye, mi aduon aorene. 37Babulon nodong’ gunda ma ondiegi ema
dakie. Nobed kama bwogo ji ma onge ng’ama odakie, kendo kibaji nogo ji
duto moneno gima osetimorene. 38Jo-Babulon goyo asumbi ka sibuor, kendo
giruto ka nyithind sibuor. 39Kara, ka giowore kamano, to abiro losonigi
sawo! Abiro miyogi gimer, mi gibed mamor, to bang’e nindo notergi ma ok
ginyal chiew kendo. 40Abiro terogi mondo oyang’gi mana kakaa iyang’o
jamni. An Ruoth Nyasaye ema awacho kamano.

41"Osekaw Babulon dala maduong’ ma piny duto pako. Oselokore gima bwogo
ogendini. 42Nam oseime, mi oume gi apaka mawuo. 43Miech jo-Babulon
osedoko gik mabwogo ji, kendo chalo mana gi thim ma pi ongee. Ng’ato ok
dagie kata wuothie. 44Abiro kumo Bel nyasach Babulon, mi ami ong’og oko
gik mosekwalo, kendo ogendini ok nochak olame kendo.

"Ohinga mar Babulon osepodho! Un jo-Israel, ringuru ua kuno. 45Ng’ato ka
ng’ato oring mirimba mager, mondo ores ngimane. 46Kuwinjo wach moro
marach, kaka wach lweny, kata ni ruoth moro kedo gi wadgi, to kik chunyu
parre, kata kik ubed maluor, nikech higa ok kadhi mak weche makamago
olandore. 47Kinde biro ma anakumie nyiseche manono mag Babulon, mi piny
Babulon noyud wichkuot, kendo joge duto noneg e lweny. 48Fweny
18.20.Mony moa yo nyandwat biro loyo Babulon kendo kethe, mi gik moko
duto manie piny kendo manie polo nokog gi mor. An Ruoth Nyasaye ema
awacho kamano. 49Fweny 18.24.Babulon nomiyo ji otho e piny ngima, omiyo
koro ibiro kethe nikech joge nonego jo-Israel mang’eny.

50"Un joga man Babulon, useyombo tho! Koro ringuru ua, mak udigni. Kata
ubor koda kamano, to paruru an Ruoth Nyasaye ma Nyasachu, kendo
Jerusalem bende mondo upar. 51Uwacho niya, ‘Ji oseyanyowa, omiyo wiwa
okuot, nikech jopinje mamoko osedonjo kuonde maler mag Hekalu.’ 52Kuom
mano, an Ruoth Nyasaye, awacho ni kinde biro ma anakumie nyiseche manono
mag Babulon duto. 53Kata da bed ni Babulon nyalo idho, mi tundi e polo,
kendo ger udi motegno kuno, to pod daor ji mondo okethe. An Ruoth
Nyasaye ema awacho kamano.

54"Winjuru ywak man Babulon manyiso ni pinyno okethore! 55To an Ruoth
Nyasaye ema aketho Babulon, kendo abiro miyo oling’ thi. Koko mar
jolweny mamonjo dalano chal mana ka apaka mawuo matek. 56Gisebiro mondo
giketh Babulon kendo gisemako jolweny mage, mi gituro gigi mag lweny. An
Ruoth Nyasaye, an e Nyasaye ma kumo ji kuom richogi, omiyo abiro kumo
Babulon mana marom gi timbene. 57Abiro miyo jodonge gi joge mariek gi
jotelo kod joge mag lweny bed momer, mi nindo tergi, mi ok ginyal chiew
kendo. An Ruoth Nyasaye Manyalo Gik Moko duto, ema awacho
kamano. 58Ohinga mapek mar Babulon ibiro ruomb piny, kendo dhorangeyene
maboyo nowang’ pep. Tich maduong’ mane ogendini tiyo koro nobed gima
nono, nikech tichgi duto koro osewang’ morumo pep. An Ruoth Nyasaye
Manyalo Gik Moko Duto ema awacho kamano."

59Seraya wuod Neria ma nyakwar Maseya ne jatich Zedekia ruodh Juda. E
higa mar ang’wen mar loch Zedekia, noyudo Seraya dwaro dhi Babulon,
omiyo Jeremia ne oore. 60Jeremia nokawo kitabu moro, mi ondikoe masiche
duto mane biro timore ni Babulon, kaachiel gi weche mamoko duto mane
osewacho kuom Babulon. 61Nowacho ni Seraya niya, "Ka ichopo Babulon, to
som ni ji weche duto mondik e kitabuni. 62Bang’e ilem kama: ‘A Ruoth
Nyasaye, isewacho ni ibiro ketho dalani, maonge gima ngima kaka dhano
kata le, ma nodagie, kendo ni obiro dong, nono nyaka chieng’.’ 63Fweny
18.21.Ka isetieko timo kamano, to itue ni kitabuno kidi, eka iwite e
aora Yufrate. 64Bang’ mano iwach niya, ‘Mano e gima biro timore ni
Babulon. Kaka kidini onyumore e pi, e kaka Babulon bende nonyumre e
masira ma Ruoth Nyasaye biro kelo kuome, mi ok nochak owuog kendo.’ "

Mano e giko weche Jeremia.

JEREMIA 52

Loch Zedekia

(2 Ruodhi 24.18-20; 2 Weche mag Ndalo 36.11-16)

1Zedekia ne jahigni piero ariyo gachiel kane odoko ruodh Juda, kendo
norito piny kuom higni apar gachiel, kodak Jerusalem. Min mare ne nyinge
Hamutal nyar Jeremia ma ja-Libna. 2Timbe Zedekia ne richo e nyim Ruoth
Nyasaye, mana kaka timbe Jehoyakim. 3Jo-Jerusalem gi jo-Juda nomiyo
Ruoth Nyasaye mirima, nyaka nodarogi, motergi e tuech.

Jo-Babulon okawo Jerusalem

(2 Ruodhi 24.20—25.7; Jeremia 39.1-7)

Zedekia nopiem, modagi loch ruodh Babulon. 4Ezek 24.2.Omiyo chieng’ due
apar due mar apar e higa mar ochiko mar loch Zedekia, Nebukadnezar ruodh
Babulon nobiro gi joge mag lweny, momonjo Jerusalem. Ne gigero kambi oko
mar dala, eka gichielone ohinga molwore. 5Ne gigoyo ni Jerusalem ageng’a
nyaka higa mar apar gachiel mar loch Zedekia. 6Koro kech ne lich e
dalano, kendo ji ne onge gi chiemo chuth. Chieng due ochiko due mar
ang’wen, 7Ezek 33.21.jo-Babulon nomwomo ohinga mar dala, mi Zedekia
notemo ringo gi jolwenje duto gotieno, kata obedo ni jo-Babulon
nosedhogo dala koni gi koni kamano. Ne giluwo rangach mane ni e kind
ohingni ariyo, ka ging’ado orundu ruoth, mi gichiko holo mar Jordan. 8To
jolweny mag Babulon nolawo ruoth Zedekia, mojuko e paw Jeriko mi
jolwenje duto oringo oweye. 9Ne gimake mi gitere Ribla ir ruodh Babulon,
mong’adone bura kuno. 10Ruodh Babulon nogolo chik, moneg yawuot Zedekia
mana e wang’e koneno, e dala Ribla, e piny Hamath. Jodong Juda bende
nonegi kuno. 11Ezek 12.13.Bang’e nogolo chik, motok wenge Zedekia oko,
kendo notueye gi nyororo, motere Babulon e tuech. Nosiko e od tuech
nyaka otho.

Jo-Babulon omako jo-Juda, motero e tuech

(2 Ruodhi 25.8-21; 2 Weche mag Ndalo 36.17-21; Jeremia 39.8-10)

12Chieng’ due apar due mar abich e higa mar apar gochiko mar loch
Nebukadnezar, Nebuzaradan, ma jang’ad ni ruoth rieko, kendo ma jatend
joge mag lweny, nodonjo Jerusalem. 131 Ruo 9.8.Ne owang’o Hekalu mar
Ruoth Nyasaye gi od ruoth kod ut joma dongo duto, 14kendo joge mag lweny
nomuko ohinga duto ma nolworo dalano. 15Bang’e Nebuzaradan nomako joma
nodong’ Jerusalem, motero Babulon, kaachiel gi joma noseringo modok ni
ruodh Babulon, kod jotich molony mane pod odong’ kuno. 16To jomoko
modhier ahinya, mane onge gi gimoro, noweyo e piny Juda, mondo oti e
puothe mzabibu kendo e puothe mamoko.

17 1 Ruo 7.15-47.Jo-Babulon notoyo sirni mag mula gi rachungi mane
itiyogo e Hekalu kod karaya maduong’ mar mula ma bende ne ni kanyo.
Bang’e ne gitero mulago duto Babulon. 18Bende ne gidhi gi agulini gi
rachodhgi gi rangisni gi bakunde miting’oe remb misango, gi tep ubani
kod gik moko duto mag mula ma nolos ni tich Hekalu. 19Jatend jolweny
nokawo gik moko duto molos gi dhahabu kata molos gi fedha, kata kikombe
gi tegni mag mach gi tewni mamoko, gi agulini gi rachungi taya, gi tewni
mag ubani kod tewni mag misengni miolo piny. 20Pek mula mane ruoth
Solomon olosogo sirni ariyo gi karaya maduong’ kod ruedhi apar gariyo
mane orenje karayano ne ng’eny mokadho apima. 21Sirni ariyogo ne romre.
Moro ka moro borne modhi malo ne romo mita ochiko, to alwora mare ne
romo mita auchiel. Ne girokore, kendo mith moro ka moro ne romre gi
lwedo achiel. 22Ewi siro ka siro ne nitie gima chalo agulu mar mula, ma
borne modhi malo romo mita ariyo gi nus, to alwora mare ne oketie gik
mong’inore ong’inore ka machunga, ma bende nolos gi mula. 23Siro ka siro
ne nigi gik mong’inorego mia achiel, ma piero ochiko gauchiel kuomgi ne
nenore gi kapiny.

24Nebuzaradan, jatend lweny maduong’, nomako Seraya jadolo maduong’, gi
Zefania jadolo maluwe, kod ji adek ma jorit dhood Hekalu. 25Bende nokawo
ng’at mane osebedo jatend jolweny, gi jagoro mare mane tichne en ndiko
nying joma onego obed jolweny, kaachiel gi ji abiriyo kuom joma ne
ng’ado ni ruoth rieko, kod jodongo piero auchiel mane pod ni
Jerusalem. 26Jogo duto notero Ribla ir ruodh Babulon, 27mi ruoth nogolo
chik, mi ogogi kendo oneggi kuno e piny Hamath. Kamano e kaka nodar
jo-Juda e pinygi moter e tuech.

28Kar rom ji mane Nebukadnezar odaro motero e tuech chal kama: E higa
mar abiriyo mar lochne, nodaro ji alufu adek gi piero ariyo gadek. 29To
e higa mar apar gaboro mar lochne nodaro ji mia aboro gi piero adek
gariyo, kogolo Jerusalem. 30E higa mar piero ariyo gadek mar lochne to
Nebuzaradan nodaro jo-Yahudi mia abiriyo gi piero ang’wen gabich. Kamano
ji duto mane odar ne romo alufu ang’wen gi mia auchiel.

Ogony ruoth Jehoyachin, kendo omiye duong’

(2 Ruodhi 25.27-30)

31Kane Jehoyachin ruodh Juda osetue higni piero adek gabiriyo,
Evil-merodak ruodh Babulon nogonye. Mano notimore chieng’ due piero
ariyo gabich due mar apar gariyo, e higa mane Evil-merodak ochakoe tich
ruoth. 32Evil-merodak norito Jehoyachin gi ng’wono, kendo ne omiye luor
maduong’ moloyo ruodhi duto mane ni Babulon e tuech. 33Kuom mano
Jehoyachin nolonyo lep tuech, kendo nochiemo e od ruoth ndalone
duto. 34Odiechieng’ kodiechieng’ kuom higni duto mane ongima, ne imiye
gik moko morome konyorego.

Ywagruok 1

Lit ma dala Sayun neno

1Mano kaka dala Sayun mane ji ng’enyie tinde odong’ nono!

Chon ogendini ne kwane ka dala maduong’,

to koro osedong’ mana ka chi liel.

Adier, chon ne en ruodh mier duto,

to tinde ochalo mana ng’ama tiyo tich misumba.

2Oywak malit otieno duto,

ka pi wang’e ridore e lembe.

Kuom joherane duto, onge ng’ama nyalo kueyo chunye.

Osiepene duto osendhoge, mi odoko wasike.

3Kane jo-Juda osepodho, mi othirgi, ne otergi e tuech.

Koro gidak e kind ogendini,

to kuondego bende ok giyudie kue.

Joma ne sandogi duto osejukogi,

ke gin e thagruok malich kamano.

4Yore madhi Sayun ywagore,

nimar onge ng’ama luwogi,

kadhi timo sawo kuno,

kendo dhorangeye odong’ nono maonge ji.

Jodolo mage omo chunygi malit,

kendo nyige isando marach.

Mano kaka en gi thagruok malich!

5Wasike ema tinde oloye, kendo dhi nyime maber.

Ruoth Nyasaye ema osekelone chandruok,

nikech timbene mamono mokadho akwana.

Wasike osemako nyithinde matindo,

motero mabor e tuech.

6Duong’ duto mane Sayun nigo oselal.

Jodonge chalo gi le modenyo ma ok nyal yudo lum,

kendo giringo ka gionge teko, ka wasikgi lawogi.

7Jerusalem paro ndalo mane onenoe chandruok kod chuny lit,

kane wasigu omako joge,

to onge ng’ama nobiro mondo okonye.

Wasike ne ogoyone siboyi, koneno ni osepodho.

8Jerusalem ne timo richo mang’eny malich,

mi olokore mana ka nanga mochido mowiti,

kendo ji duto mane miye duong’ tinde ochaye,

nikech giseneno duge.

Koro ere gima dotim,

mak mana omo chunye, kendo loko wang’e kucha?

9Chilo ma en go omienore e lepe,

to ne ok odewo gima biro timore achien.

Mano emomiyo podho mosepodhogo lich miwuoro,

kendo onge ng’ama nyalo hoyo chunye.

Oywagore niya,

"A Ruoth Nyasaye, neye chandruok ma an-go,

nimar wasika oselocho!"

10Wasigu osekawo mwandune duto.

Oseneno joma ok jo-Israel ka donjo e Hekalu mare.

Gin ogendini mane Ruoth Nyasaye, ikwero

ni kik donji e chokruok maler, nimar en chokruok mari.

11Jo-Jerusalem duto ywagore ka kwayo chiemo.

Giloko mwandugi mondo giyudgo chiemo, odwoknigi tekregi.

Dala Jerusalem wacho niya,

"A Ruoth Nyasaye, rang ineye kaka ikwana ka gima nono!

12Un duto mukadho ok dudewie wach malich machal kama?

Mad urang uneye ka bende nitie chandruok machalo gi mara,

ma Ruoth Nyasaye osesandago malit kokechoni.

13Ne ooro mach gie polo modonjo e chokena.

Nochiko obadho momako tiendena, mi odwoka chien.

Oseweya ka adong’ kenda,

ka tuo ramo denda odiechieng’ duto.

14Osedhogo richona kuoma gi lwete owuon.

Adier, ne oketo jok mare e ng’uta,

mi pek mar jokno otieko tekra.

Ruoth Nyasaye osejwang’a e lwet wasika,

kendo ok anyal sirogi.

15"Osenyono joga duto marateke, kendo oseluongo oganda lweny mang’ongo
mondo otiek yawuota ma jolweny. Bende osenyono dala maduong’ mar Juda
mana ka ng’ama nyono olemo mar bicho. 16Mano emomiyo aywak ka pi wang’a
ridore e lemba, nimar ng’at ma dikue chunya mi konya, ni kuma bor.
Yawuota odhier nono, nikech wasika oselocho."

17Sayun ting’o bedene malo ka ywak, to onge ng’ama nyalo kueyo chunye.
Ruoth Nyasaye osechiko ni mondo joma modak mokiewo gi joka Jakobo odok
mamon kodgi. Jerusalem oselokorenigi ka nanga mochido mowiti.

18Dala Jerusalem ywagore kama:

"Ruoth Nyasaye osetimo gima kare,

to an, dala Jerusalem ema asepiem kode, mi aweyo chikene.

Ling’uru! Ling’uru un ogendini duto,

mondo uneye chandruok ma an go!

Nyiga gi yawuota osemak, moter e tuech.

19Ne aluongo osiepena mondo okonya, to ne giwuonda awuonda.

Jodolona kod jodonga notho e dalani,

ka dwaro chiemo mondo oduoggo tekregi.

20A Ruoth Nyasaye neye kaka anie chandruok malit!

Chunya chandore, kendo iya nyawni,

nikech asepiem kodi marach ahinya.

Lweny nego ji oko e thim,

mana kaka tho bende neko dala e udi,

kendo nyithindo dong’ kiye.

21Winj kaka achur, to onge ng’ama kue chunya.

Kane wasika duto owinjo chandruok ma an go,

ne gidoko mamor kuom gima nitimo.

To kel odiechieng’ mane isechiko,

mondo gin bende gichal koda.

22We mondo richogi duto okel e nyimi,

kendo itimnigi mana kaka isetimona kuom richona duto,

nikech achur malich ahinya, kendo chunya ool chuth."

Ywagruok 2

Ruoth Nyasaye ema okelo ni Sayun thagruok

1Mano mudho mandiwa manade, ma Ruoth Nyasaye osekumogo Sayun, ka iye
owang’! Hekalu mar Israel, ma duong’ne yande otundo nyaka e polo,
osewito piny, chieng’ bura, ka ok oparo ni en raten tiende. 2Ruoth
Nyasaye oseketho mier duto mag joma Jakobo, ka ok okechogi. Nomuko
kuonde mochiel motegno e piny Juda ka en gi mirima mager. Ne omukogi
nyaka e lowo, mokuodo wi jotelo, kodwoko loch pinyno chien. 3Kane iye
owang’, to ne onego joma rateke duto mag Israel, kendo kane wasigu biro,
to ne ok okonyogi gi tekone maduong’. Oseliel e piny joka Jakobo ka mach
mawang’o gik moko duto man bute. 4Oseywayo atung’e ka omako matek gi
bade ma korachwich, mana ka jasigu. Osenego joma beyo duto mwahero, mi
oolo mirimbe mager ka mach kuom jo-Sayun.

5Adier, Ruoth Nyasaye oselokore jasigu, mi otieko Israel.

Osemuko udi madongo duto,

kendo mier mochiel motegno oduoko piny,

bende osekelo ni Jerusalem kuyo kod ywagruok.

6Osegolo gik moko duto e Hekalu mare,

mi odong’ nono mana ka kiru mowe e puodho.

Adier, kama ler ma joge chokoree osemuko chuth.

Ruoth Nyasaye osemiyo wi ji owil

gi sewni madongo kod Sabato e Sayun,

kendo osejwang’o ruoth kod jodolo ka iye owang’.

7Osedagi kendone mar misango mi ojwang’o Hekalu mare.

Nochiwo ut Sayun madongo e lwet wasigu,

mi gigoyo koko e od Ruoth Nyasaye

mana machal gi koko migoyo chieng’ sawo maduong’.

8Ruoth Nyasaye osechano mondo omuk ohinga mar Sayun.

Ne opime maber, kokethe mak oweyo, nyaka chop otieke pep.

Omiyo ohingane oruombore piny, mi kuyo ema odong’.

9Dhorangeyene bende osepodho piny,

kendo Ruoth Nyasaye oseturo lodi mage matindotindo.

Ruodh Sayun kod jodonge oke e kind ogendini mamoko,

kendo chik Nyasaye koro ok ti.

Jonabi mage bende koro ok yud fweny

moa kuom Ruoth Nyasaye.

10Jodonge obet piny, mi oling’ thi.

Gisebuko wigi buru, kendo girwakore gi piende gugru.

Nyi Jerusalem bende okulo wigi piny.

11Aseywak ahinya, mi wang’ a oowore kendo iya nyawni.

Chunya bende chandore malit,

nikech masira ma joga neno.

Rawere gi nyithindo mayom nong’no tero,

kendo gipodho e wang’yore mag dala.

12Ee, nong’no terogi, kendo gipodho e yore mag dala,

kaka joma ohinyore.

Giywak ka gikwayo minegi chiemo kod divai,

to kata kamano chunygi chot mana e kor minegi.

13Yaye Jerusalem, ere kaka daho chunyi?

Ere chandruok ma dapim gi marino?

Koso ang’o ma dapimgo, mondo aho chunyi, yaye Sayun?

Adhondi duong’ ka nam! Ere ng’ama dithiedhi?

14Fweny mane jonabini oneno, mi onyisi, ne ok adier,

to ne gin mana miriambo lilo.

Ok ne ginyisi timbeni mamono,

mondo ichak idhi maber kendo,

to fweny ma gisenyisi gin mana weche manono ma wito ji.

15Yaye Jerusalem,

ji duto makadho buti pamo lwetgi ka seyi.

Gisicho, kendo gitwenyo umgi, ka gipenjore niya,

"Adier, ma e dala ma ji luongo ni ‘Dala Maberie Moloyo’,

kendo ni, ‘Dala Makelo Mor Ni Piny Ngima.’ "

16Wasiki duto yanyi marach kendo jari.

Gisicho, kendo gigoyoni siboi ka giwacho niya,

"Ero wasetieke! Ma e odiechieng’ ma wasebet kwarito!

Adier, osechopo, mi wanene!"

17To Ruoth Nyasaye osechano gima notimo chon.

Adier, osetimo gima nosiemo ji ni obiro timo.

Oseketho gik moko ka ok odewo,

kendo omiyo wasigu ogoyoni siboi komedo tekogi.

18A Sayun, dala mochiel gi ohinga,

ywag ni Ruoth Nyasaye gi chunyi duto.

Pi wang’i mondo omol ka aora odiechieng gotieno.

Kik iyue kata matin, kendo pi wang’i ki chogi.

19A malo gotieno mondo iywag matek

bang’ seche ang’wen ka seche ang’wen ka jorit lokoree.

Weche duto manie chunyi,

ol oko ka pi e nyim Ruoth Nyasaye.

Ting’ bedeni malo kilame,

mondo ores nyithindi ma nong’no tero e wang’yore duto.

20Yaye Ruoth Nyasaye,

rang mondo ineye joma isesando malit!

Bende mon dicham nyithindgi ma giserito maber?

Koso jodolo gi jonabi dineg adier e Hekalu mari?

21Joma dongo gi joma tindo duto nindo piny e wang’ yore.

Nyiga gi yawuota lweny gi kech osenego.

Isenegogi ka in gi mirima.

Adier, isetiekogi ka ok ikechogi ngang’.

22Ne iorona wasigu moa kuonde duto,

mana ka ji machokore e nyasi moro maduong’.

Onge kata ng’at achiel mane otony.

Ooyo, onge ng’ato mane odong’ ka ngima,

chieng’ mane inie gi mirima, A Ruoth Nyasaye.

Ji duto mane anywolo maber kendo apidho,

wasika osetieko pep.

Ywagruok 3

Jo-Israel ogeno yudo kue kuom ng’wono mar Nyasaye

1An ema aseneno masira mane Ruoth Nyasaye okelona kokecho.

2An e jal mane oriembo,

mi ochuno mondo owuothi e mudho mandiwa.

3An ema osanda kinde duto odiechieng’ ngima.

4Osemiyo denda dhi adhiya; chokena bende oseturo

5Oselwora gi gik mamiya chuny lit kod olo.

6Osemiyo adak kuonde motimo mudho,

mana ka ng’at mane otho chon.

7Osechiela gi ohinga koni gi koni ma ok anyal tony,

kendo osetueya gi nyororo mapek.

8Bende kata ka aywak, kendo aluonge mondo okonya,

to ok odwar winjo kwayona.

9Osegeng’o yore mane aluwo gi kite mopa,

omiyo awuotho e yore mogondore.

10Obutona mana ka ondiek kata ka sibuor mobuto kama opondo.

11Osegeng’o yora mi abaro tenge,

kendo okidha matindo tindo, mojwang’a kucha.

12Oseywayo atung’e, mi ochiela gi aseche.

13Osehobo kora gi asere ma owuodho e olalo.

14Asedoko ng’at ma ji duto nyiero.

Gigeta gi wer pile odiechieng’ duto.

15Osemiyo lit gi olo opong’o chunya.

16Osemiyo laka otur ka amuodo ge,

kendo osemiyo achamo buru.

17Koro chunya onge gi kue,

mi wiya osewil gi mor ma yande an go.

18Kuom mano, aywak ni tekra orumo,

kendo geno mane agenogo kuom Ruoth Nyasaye bende orumo.

19Ka aparo thagruok kod kuyo ma an-go,

to litna malich.

20Aparogi pile, kendo chunya onyosore.

21To gima bende aparo, momiyo an gi geno en ni

22hera mosiko mar Ruoth Nyasaye ochwere,

kendo ng’wonone ok rum.

23Ginyien pile, okinyi kokinyi.

Chutho, adiera mare duong’.

24Awacho niya, "Ruoth Nyasaye kende ema an-go,

omiyo ageno kuome."

25Ruoth Nyasaye timo maber ni joma ogene kendo ma dware.

26En gima ber bedo gi kue,

kirito Ruoth Nyasaye mondo oresi.

27Bende ber mondo ng’ato oting’ jok ka pod en wuowi,

28kendo ka Nyasaye otueyo jokno kuome,

to ber mondo obed kar kende koling’.

29Onego obolre chuth, nikech kamoro dipo ka oresore.

30Bende onego ochiw lembe ni ng’at ma dwaro thale,

kendo oyie bedo ng’ama ji yanyo,

31nikech Ruoth Nyasaye ok nowit ng’ato nyaka chieng’.

32Kata obedo ni okumo ji malit,

to ong’wononigi bende gi herane mogundho mosiko,

33nimar ok ohero sando dhano kata kumo.

34Ruoth Nyasaye ok yie mondo osand ng’ato ang’ata motue

35kata tamo ng’ato yudo adiera monego oyudi e nyim Ng’ama Duong’ Moloyo,

36kata ketho buch ng’ato kiyalo.

37En ng’a ma dichik gimoro mi timre,

ka ok Ruoth Nyasaye ema ochano ni mondo gino otimre?

38Donge ber gi rach wuok mana kuoma Ng’ama Duong’ Moloyo?

39Ka kamano, to ere gima omiyo dhano adhana mathoni ng’ur,

kikume nikech richone?

40Ber wanon timbewa, kendo wapar ane kaka gibet,

eka wadog ir Ruoth Nyasaye.

41Kwasudo ir Ruoth Nyasaye, to ber wasud ire gi chunywa,

to ok kwating’o mana bedewa malo kende.

42A Ruoth Nyasaye, wan e joma osetimo richo mi opiem kodi,

to pok ing’wononwa kuom richowa.

43Iselawowa ka in gi mirima mager,

mi inegowa mak ikechowa.

44Iseumori gi boche polo, mondo lemowa kik tund iri,

45bende isemiyo ogendini kwanowa ka yugi miwito.

46Wasikwa duto yanyowa marach kendo jarowa.

47Luoro kod obadho oritowa kendo kethruok gi masira ochomowa.

48Pi wang’a mol ka aora nikech joga inego.

49Adier, pi wang’a biro chwer mak chogi

50nyaka chop Ruoth Nyasaye rang piny gie polo,

mi ne chandruokna.

51Ka aneno gima otimore ni nyi dalawa duto,

to chunya chandore malit.

52Joma ne mon koda kayiem nono, oseriemba malit,

mana ka winy miriembo.

53Ne giluta e bur ka angima, mi gibolo kite kuoma.

54Pi ne oima, mi awacho ni, ‘Atho.’

55To ne aluongo nyingi, yaye Ruoth Nyasaye,

kane anie bur matutno.

56Kane aywakni ni mondo kik itamri konya,

to ne iwinjoo dwonda.

57Ne isudo machiegni kane aluongi kamano,

mi iwachona ni kik abed maluor.

58A Ruoth Nyasaye, isechwaka, mi ireso ngimana.

59Iseneno gima rach motimna, mi ing’ado bucha kare.

60Ne ineno kaka ji chulona kuor,

kendo niwinjo weche duto mane gihondho kuoma.

61A Ruoth Nyasaye isewinjo ayany ma giyanyago,

kaachiel gi gik maricho mane gichano timona.

62Isewinjo bende kaka wasika kuodha ling’ling’ pile,

odiechieng’ duto.

63Neye kaka gigeta malit gi wer kinde duto!

64A Ruoth Nyasaye, timnigi gima oromo gi timbegi.

65Migi bedo gi chuny matek, mondo eka ikuong’gi.

66Lawgi kikecho kendo itiekgi chuth,

mondo kik gidag e piny misechueyoni,

yaye Ruoth Nyasaye.

Ywagruok 4

Kum mokumgo Sayun orumo

1Mano kaka dhahabu ochido,

kata mana dhahabu maberie moloyo!

Kite mag Hekalu okere e akek yore duto.

2Neye kaka yawuot Sayun ma yande beyo ka dhahabu maler,

tinde ipimo mana gi aguch lowo, ma dhano ema ochueyo.

3Kata mana ondieg otoyo bende dhodho nyithindgi,

joga to osedoko makwiny mana ka udo ma e thim.

4Nyathi madhoth riyo oloyo, mi lewe omoko e dande.

Nyithindo matindo kwayo chiemo,

to onge ng’ama migi kata mana ng’injo.

5Joma yande chamo chiemo mabeyo koro ojwang’ e wang’ yore.

Jogo mane odak e ngima maber,

koro kwanyo chiemo mana e pidh yugi.

6 Kum ma joga oyudo lich moloyo kum mane okum go Sodom,

nikech Sodom nolok gunda mana piyopiyo nono,

ma onge ng’ama oywago.

7Jodong joga yande nigi ngima maber.

Dendgi yande pichni kendo leny ka mo,

8to tinde wang’gi olil ti,

mi ka ng’ato oromo kodgi to ok nyal ng’eyogi.

Chokegi ogulo, kendo dendgi ojwer mana ka luth.

9Ji mane otho e lweny ne johawi,

moloyo joma ne kech oywayo monego, kaonge gima cham.

10 Mon mang’won notedo nyithindgi giwegi.

Adier, nyithindgi nolokore chiembgi

e ndalo mane masira omakoe joga.

11Ruoth Nyasaye ne oolo mirimbe mang’eny ka iye owang’,

mi omoko mach kuom Sayun mowang’o mise mage duto.

12Onge ruoth moro kata mana ng’at achiel modak e piny

mane oyie ni jasigu didonj e dhorangeye Jerusalem.

13Mago notimore nikech richo mag jonabi mage,

kendo nikech timbe mamono mag jodolone,

mane ochuero remb joma kare.

14Ne gibayo ka muofni e wang’ yore ka gichadhore gi remo,

ma ji ok nyal mulo lepgi.

15Ji ne goyonigi koko niya,

"Dhiuru kucha! Dhiuru kucha, un joma ogak.

Dhiuru kucha, kik ubi machiegni."

Kuom mano ne giringo piyopiyo mi gidhi,

kendo gibayo e kind ogendini

ka ok ginyal nwang’o kuonde dak.

16Ruoth Nyasaye owuon ema nokeyogi,

mi ok ochako oparogi kendo.

Bende ne ok ong’wono ni jodolo,

kata kecho jodongo ne ok okecho.

17Wengewa ojony ka warango gima dikonywa,

to kara mana kayiem.

Oganda mane warito kwageno ni biro konyowa,

to kara ne ok nyal gimoro.

18Wasikwa manyo kuonde ma waluwo,

omiyo ok wanyal wuotho e wang’ yore.

Ndalowa orumo. Adier, chieng’ thowa osechopo.

19Joma lawowa nenore ni ringo matek moloyo ongo

ma huyo e kor polo.

Gilawo gerwa matek e kor gode, kendo gibutonwa e thim.

20Ruoth mane Nyasaye oyiero, kendo ma wakwano ka ngimawa,

ne gimako e bur mane gikunyo.

To en e jal mane waparo ni dwadag e bwo tipone

e kind ogendini.

21Un jo-Edom, modak e piny Uz,

ero umor kendo uil,

to ng’euru ni kikombe mwamadhoni, ema un bende ubiro madho!

Enomeru mi unyis dugu.

22Kum mane okumgo jo-Sayun kuom timbegi mamono koro orumo.

Ok nochak oriembgi kendo,

mondoo gibed wasumbni e piny wasikgi.

To un jo-Edom ema Ruoth Nyasaye nokumu,

kendo enoel kethou e lela.

Ywagruok 5

Lemo mikwayogo ng’wono

1A Ruoth Nyasaye, parie gima osetimorenwa!

Rangwa mondo ineye kaka wiwa okuot malit.

2Jopinje mamoko osekawo pinywa gi miechwa.

3Wachalo gi nyithindo makiye, maonge gi wuonegi.

Minewa bende chalo mond liete.

4Pi mwamodho gi yien mwachwako wang’iewo ang’iewa,

to gin mawa wawegi!

5Wasandore malit gi jok mapek e ng’utwa.

Inegowa gi tich, ma ok wanyal yudo yueyo.

6Kinde moro ne wawinjore gi jo-Misri mondo omiwa chiemo,

to kinde machielo bende

ne wawinjore gi jo-Asuria kamano.

7Kwerewa notimo richo mathoth, kendo koro gionge,

to wan ema koro ikumowa nikechh richogigo.

8Wasumbni ema tinde tiyowa,

kendo onge ng’ama nyalo resowa e lwetgi.

9Wayudo chiembwa kwachiwo ngimawa,

nikech jolweny manyalo monjowa nie thim.

10Dendwa liet mana ka mach nikech tuo ma kech okelonwa.

11Mon gi nyiri ne omak gi thwon e Sayun kendo e miech Juda.

12Jodong gweng’ ne iliero gi luetegi e yien,

kendo kata mana joma odong’ ok mi duong’.

13Yawuowi ichuno mondo oregi.

Wahia bende chandore gi ting’o yien mapek.

14Jodongo tinde ok chokre e bura.

Yawuowi bende oseweyo goyo thum.

15Mor oserumo e chunywa, kendo miendwa olokore ywak.

16Osimbwa mar duong’ bende osepodho.

Yaye, masira ochomowa, nikech wan joricho.

17Chunywa lit, kendo wang’wa lil

18nikech got Sayun osejwang’, mi ondiegi ema bayoe.

19To in Ruoth Nyasaye ilocho nyaka chieng’,

kendo lochni osiko kuom tienge duto.

20Ere gimomiyo ijwang’owa kuom ndalo mang’enygi?

Bende wiyi diwil kodwa nyaka chieng’ koso?

21A Ruoth Nyasaye, duogwa iri mondo waduog iri.

Yie mondo wabedi kaka ne wabet chon.

22Koso isedagiwa chuth ka in gi mirima mager?

Ezekiel 1

Janabi Ezekiel oneno duong’ maler mar Nyasaye e fweny

1 Due abich, due mar ang’wen e higa mar piero adek, kane adak e bath
aora Kebar kaachiel gi jo-Yahudi mane oter e tuech, polo ne oyawore, mi
Nyasaye ofwenyorena. 2(Ne en due abich mar dueno, kane ruoth Jehoyachin
osetieko higni abich e tuech, 3ema ne wach Ruoth Nyasaye obiroe ni
Ezekiel wuod Buzi jadolo, ka en e piny Babulon e bath aora Kebar, mi
owinjo ka teko Ruoth Nyasaye olor kuome.)

4An Ezekiel, ne ating’o wang’a, mi aneno yamb ahiti ka kudho koa yo
nyandwat. Bende ne aneno bor polo maduong’ kod mach mamil aruya gi ler
mokwake koni gi koni, too e dier majno ne nitie gimori marieny ka mula.
5Bende ne aneno gik moko mangima ang’wen e iye, machalo gi dhano, 6mak
mana ni moro ka moro ne nigi lela wenge ang’wen kod buombe ang’wen.
7Tiendegi ne oriere tir, kendo ombong’gi ne chalo gi ombong’ nyaroya, to
mil ka mula moywe. 8E bwo bwomb moro ka moro ne nitie lwedo machalo lwet
dhano. Gigo duto kargi ang’wen ne nigi lela wenge kod buombe machal
kama: 9buombe ariyo mag moro ka moro noyarore, kamulo buomb jowetene
koni gi koni. Kane gihuyo, to gidhi adhiya kaachiel, ma ok gilokore.

10 Moro ka moro ne nigi lela wenge ang’wen. Lela wang; ma nyime ne chalo
gi lela wang dhano, to lela wang’ ma kor achwich ne chalo gi lela wang’
sibuor. To e bathe koracham ne nitie lela wang’ machalo gi mar rwath, to
yoka ng’eye ne nitie moro machalo gi mar ongo. 11Moro ka moro nosiko
koyaro buombene ariyo, komulogo buombe jowetene koni gi koni, to ariyo
mamoko noumogo dende. 12Kaka ne gin gi lela wenge ang’wen moro ka moro,
ne ginyalo huyo ka gichomo kamoro amora ma roho dwaro dhiye ma ok
gilokore kata matin. 13Ne nenore kagima mach mar mirni kata kar meny
rieny e kindgi, karingo koni gi koni. Ne en mach mang’ang’ni, kendo polo
ne mil e iye. 14Gik mangimago bende ne ringo koni gi koni ka mil polo.

15 Kane arango gik mangima ang’wen-go, ne aneno tiende molworore ka mag
gari, mochung’ e bath moro ka moro. 16Tiendego ne rieny ka kidi ma
nengone tek, kendo giduto ne gichalre. Nolosgi ariyo ariyo ka moro ka
moro ochung’ ei wadgi ariwa. 17Kamano kane gidhi kamoro to gidhi adhiya
mak gilokore. 18Tiende ang’wen-go ne nigi murudumbe madongo malich ma
wenge man gi teko mar neno opong’o.

19Kane gik mangimago wuotho, to tiendego bende wuotho e bathgi, kendo
kane gidum gia e lowo, to tiendego bende dum. 20Ne gidhi mana kuma roho
dwaro dhiye, kendo tiendego bende ne dhi kodgi, nimar roho mane nie gik
mangimago ema bende ne nie tiendego. 21Kane gik mangimago wuotho, kata
ka gichung’, kata ka gidum gia e lowo, to tiendego bende ne timo mana
kaka gitimo, nimar gik mangimago ema ne chiko tiendego.

22 Ewi gik mangimago malo ne nitie gimoro malich moyarore, ma mil mana
ka pe mopedhore. 23To buombe ariyo mag gik mangimago ne oyarore e bwo
gino, ka moro ka moro mulo buomb jowetene koni gi koni, to buombene
ariyo mamoko oumo dende.

24 Bende kane gihuyo ne awinjo ka buombegi kwadhore matek, machalo mana
nam maduong’ ma wuo, kata jolweny mang’eny magoyo mahu, kata dwond
Nyasaye Manyalo Gik Moko Duto. Kane gichung’ to buombegi ne lor piny,
25to koko ne pod winjore awinja ewi gima oyarore cha.

26 Ewi gino ne nitie gimoro machalo gi kom duong’ molos gi kidi ma
nengone tek, to gimoro machalo gi dhano nobet kuome. 27Gima nobet e
komno ne rieny ka mula molut e mach, chakre tiende nyaka wiye, kendo ler
mang’angni nolwore koni gi koni. 28To lerno ne nigi kido duto machalo gi
kit lihudu manie kor polo ka koth chue. Mano e kaka duong’ maler mar
Ruoth Nyasaye ne chalo!

Ezekiel 2

Nyasaye oluongo Ezekiel mondo obed janabi

1Kane aneno kamano, ne apodho auma, eka ne awinjo dwol moro kawacho
niya, "In wuod dhano, a malo mondo alos kodi."

2E kinde mane dwolno wuoyo, Roho nodonjo kuoma, mi achung’ gi tienda.
Eka ne awinjo ka dwolno pod wuoyo, kawacho niya, 3"In wuod dhano, aori
ir jo-Israel ma oseng’anyo mopiem koda. Kaka kweregi nopiem koda, e kaka
gin bende koro gipiem koda. 4Wigi tek, kendo ok gimiya luor, omiyo aori
irgi mondo inyisgi gima an Ruoth Nyasaye awacho. 5To kata da bed ni
giwinjo wachni, kata ok giwinjo, to gibiro ng’eyo ni janabi moro osebet
ka ni e kindgi.

6"To in wuod dhano, kik iluorgi, kata kik iluor gima giwacho. Gibiro
lwori mana ka kudho, mi giketi diere, kendo inichal mana ka gima idak e
kind thomoni. To kata kamano, kik iwe joma wigi tekgo bwogi, kata kik
iluor gimoro amora ma giwacho. 7Kata obedo ni gin joma wigi tek kamano,
to wachnigi weche duto ma awachoni ni mondo inyisgi, bed ni giyie winjo
kata ok giyie.

8"Wuod dhano, winji gima anyisi: Wiyi kik bed matek ka wi jogo. Omiyo
ng’am dhogi mondo icham gima amiyi." 9Bang’ wechego, ne aneno lwedo
moting’o kalatas modol, korie kochomo kuma antie. 10Ne oyaro kalatasno,
mi aneno ka weche mag ywak gi kuyo kod masiche ondik e iye kendo e
dieng’eye.

Ezekiel 3

1 Eka Nyasaye nowachona niya, "In wuod dhano, cham kalatas manie
nyimini, mondo idhi iwuo gi jo-Israel." 2Kuom mano, ne ang’amo dhoga, mi
omiya kalatasno mondo acham, 3kowachona niya, "Cham kalatas mamiyini
mondo oyieng’i." Kamano ne achame, mi awinjo ka omit mana ka mor kich.

4Bang’ mano, Nyasaye nowachona niya, "Wuod dhanoo, dhiyo ir jo-Israel
mondo inyisgi weche duto ma awachoni. 5Ok aori ir oganda mawacho dhok
matek ma ok ing’eyo, to aori mana ir jo-Israel ma jou. 6Ka da bed ni
aori ir ogendini madongo mawacho dhok matek ma ok ing’eyo, to da gichiko
itgi, mi giwinjo gima iwacho. 7To jo-Israel ok bi chiko itgi mondo owinj
gima iwacho, nikech an bende ne gitamore winjo wachna. Giduto gin
jopiem, kendo wigi tek. 8Koro abiro miyo wiyi bedo matek ka wigi, 9bende
abiro miyo ibedo motegno moloyo lwanda. Omiyo kik iluor joma jopiem go,
kata kik iwe gigoyi kibaji."

10Nyasaye ne odhi nyime kawachona niya, "In wuod dhano, chik iti maber
ahinya mondo ipar weche duto ma abiro wachoni. 11Bang’e idhi ir jou ma
ungo e tuech, mondo inyisgi wechenago, bed ni giyie winjo wachni kata ok
giyie. To bende wachnigi ni wechego oa kuom Ruoth Nyasaye."

12Eka Roho ne oting’a malo, kendo kane duong’ maler mar Ruoth Nyasaye
odum, to ne awinjo koko maduong’ ka koko mar yiengni piny. 13Kokono ne
mar buomb gik mangimago ka moro ka moro kwadhore kuom wadgi, kendo ne
mar tiende machal gi mag garigo kamor matek. 14E kinde mane Roho oting’a
malono, ne iya owang’, kendo abedo gi chuny lit, mi teko mar Ruoth
Nyasaye nobiro kuoma. 15Ne adhi Telabib, kuma ne joma oter e tuech
odakie e bath aora Kebar, mi abet kuno kuom ndalo abiriyo, ka adhier
nono nikech gik mane aseneno.

Nyasaye oketo Ezekiel jarit mar Israel

(Ezekiel 33.1-9)

16Kane ndalo abiriyogo oserumo, Ruoth Nyasaye ne owuoyo koda, 17ka
wachona niya, "Wuod dhano, adwaro mondo aketi jarit mar oganda Israel.
Tiji biro bedo siemogi gi siem moro amora mamiyi. 18Ka awachoni ni ng’at
ma timbene mono biro tho, mi ok isieme mondo owe yorene marichogo, obed
mangima, to enotho ka pod en jaricho, kendo in ema anakwani ka ng’ama
onege. 19To ka isiemo jaricho mi odagi weyo timo timbene mamonogo, to
enotho kapod en jaricho, to in inires ngimani.

20"Ka ng’at makare odonjo e richo, mi akelone masira, to enotho. Adier,
enotho nikech richone, nimar ok isesieme. Ok napar timbene makare
mosebedo kotimo, to in ema nakwani ka ng’ama onege. 21To ka isiemo ng’at
makare mondo kik tim richo, mi owinji, kendo ok otimo richo, to ok
enotho, mi in bende inires ngimani."

Janabi Ezekiel olokore momo

22Ne ayudo ka teko mar Ruoth Nyasaye obiro kuoma, mi awinjo kowachona
niya, "A malo, mondo idhi oko e holo kuma abiro losoe kodi." 23Kuom
mano, ne awuok, mi adhi e holo, kendo ne aneno duong’ maler mar Ruoth
Nyasaye, mana kaka ne asenene e bath aora Kebar. Ne apodho auma, 24to
Roho ne odonjo kuoma, mi achung’. Eka Ruoth Nyasaye ne owachona niya,
"Dog dala, mondo ilorri e ot. 25Ibiro tueyi gi tonde, mi ok iniwuog idhi
oko kuma jou nitie. 26Bende abiro tueyo lewi mondo kik ilosi, mi isiem
joma jopiemgi. 27To bang’e ka achako wuoyo kodi, mi amiyi teko mar loso,
to iniwachnigi wechena, kinyisogi ni wechego oa kuom Ruoth Nyasaye. Ji
moko kuomgi nowinji, to moko ok nodewi, nikech gin oganda ma jopiem."

Ezekiel 4

Ezekiel otimo gima nyiso ni ibiro goyo ni Jerusalem ageng’a

1Nyasaye nowacho niya, "In wuod dhano, kaw matafari iket e nyimi mondo
igorie gima nyiso ni matofarino ochung’ kar Jerusalem. 2Bang’e ikuny bur
molwore duto, mi idhurne lowo, kendo iketne gik moko mochung’ kaka
ranyisi mag kambe jolweny kod lodi mituomogo ohinga. 3Bende kaw tap
nyinyo mondo iket ka ohinga mar nyinyo e kindi gi matafarino. Chom
matafarino tir, mondo ochal gi dala ma ogone ageng’a, to in ema ichal gi
joma goyone ageng’a. Mano nobed ranyisi ni jo-Israel.

4"Bang’e nindi gi ng’eti koracham mondo ochal ka gima aketo richo
jo-Israel kuomi. Ndalo duto ma irieri kanyo nochal ka gima iting’o
richogi. 5Inirieri kanyo kuom ndalo mia adek gi piero ochiko, nikech
akwano ndalo achiel kar higa achiel ma abiro kumogie. 6Ka isetieko
ndalogo duto, to chak inind kendo gi ng’eti korachwich, mondo iting’
richo mag jo-Juda bende kuom ndalo piero ang’wen. Akwano ndalo achiel
kar higa achiel.

7"Bang’e irang matafari manyiso ni ibiro goyo ni Jerusalem ageng’a,
kendo irie badi kikoro ni masira biro mako dalano. 8Abiro tueyi gi tonde
mondo kik ilokri koni gi koni, nyaka ndalo mag ageng’a rum.

9"Koro kaw ngano gi shairi gi oganda gi olayo gi bel kod mariwa mondo
iolgi duto e agulu, itedgo kuon. Inicham kuonno kuom ndalo mia adek gi
piero ochiko ma ibiro nindoe gi ng’eti ma koracham. 10Too cham mana
chiemo moromo achiel kuom ang’wen mar kilo e odiechieng’ kodiechieng’,
kendo nyaka ichame mana dichiel e sa moketi. 11Pi ma imodho bende nyaka
bed mana nus lita odiechieng’ kodiechieng’. 12To kitedo chiemono, to
nyaka itede mana e mach michwako gi chieth dhano, kama ji duto nyalo
nenie."

13Eka Ruoth Nyasaye nowacho niya, "Ka asekeyo jo-Israel e pinje mamoko,
to mano e kaka ginicham chiemo ma chik okwero." 14To ne adwoke niya, "A
Ruoth Nyasaye an pok atimo gima kuero ngang’." 15Kuom mano, Ruoth
Nyasaye noyiena mondo ated chiemba gi mach mar owuoch dhiang’, kar tedo
gi chieth dhano.

16Bang’e nowacho niya, "Wuod dhano, abiro miyo chiemo bed mamit
Jerusalem. Ji nopim chiemo ma gichamo ka parore. Pi ma gimodho bende ne
gipim ka gidhier nono. 17Kamano ginichand chiemo gi pi, mi giwuor, ka
ng’ato ka ng’ato ng’iyo wadgi, kendo dendgi nodhi adhiya nikech
richogi."

Ezekiel 5

1Nyasaye nowacho niya, "Wuod dhano, kaw ligangla mabith, ilielgo wiyi
kod tiki, kendo ipoggi didek. 2Ka kinde migoyoe ageng’a oserumo, to
nyaka iwang’ achiel kuom adek mar yiergo ewi matafari mochung’ kar
Jerusalemno. To achiel kuom adek machielo, ng’adi gi ligangla e alwora
mar matafarino. Achiel kuom adek modong’ to witi mondo yamo odhigo,
nikech anawuodh liganglana alawgo joga. 3To kaw yiergo moko matin, mondo
itue e riak lawi. 4Bang’e kaw moko kuom mago, iwit e mach mondo owang’,
mi mach muoch kuomgi mi wang’ jo-Israel duto pep."

5Eka Ruoth Nyasaye nomedo wacho niya, "Neye kaka Jerusalem chalo! Ne
akete e dier piny, ka ogendini mamoko olwore koni gi koni 6To
jo-Jerusalem osepiem koda, moweyo buchena kod chikena moloyo ogendini
mamoko duto, nimar gisedagi chikena, mi gitamore rito. 7Emomiyo an Ruoth
Nyasaye awacho kama: Kaka usebedo kupiem koda moloyoe kata mana ogendini
mokiewo kodu, ka ok uluw buchena kata rito chikena, to uluwo mana timbe
ogendini mokiewo kodu, 8omiyo an Ruoth Nyasaye awacho ni amon kodu!
Abiro kumou ratiro mondo ogendini duto one. 9Usedwanyoru marach gi
timbeu manono, omiyo abiro kumo jo-Jerusalem gi kum marach ma nyaka nene
pok akumogigo. 10Kuom mano, wuone nocham nyithindgi, to nyithindo bende
nocham wuonegi Jerusalem.

11"An Ruoth Nyasaye mangima, akuong’ora kama: Kaka usedwanyo Hekalu mara
gi timbeu mamono kendo makuero, omiyo ok nang’wonnu, to anatieku atieka,
mak akechou. 12Achiel kuom adek mar jou, tuo gi kech nonegi Jerusalem,
to achiel kuom adek machielo ligangla ema nonegi e alwora mar dala.
Achiel kuom adek modong’ to anake e tung’ piny gi tung’ piny, ka alawogi
gi ligangla. 13To ka asetieko kumou gi mirimba mager kamano, mi achulonu
kuor, to mirimba noto, mi abed gi kue mos. Bang’e unung’e ni an Ruoth
Nyasaye ema asewuoyo kodu ka chunya lit nikech useweya. 14Anami ubed
oganda mojwang’ kendo mokwedi, mi ogendini mokiewo kodu kod ji duto
makadho nonyieru, ka goyonu siboi. 15Adier, ka akumou malit gi mirimba
mager to unubed gima ichayo, kendo miyanyo, bende unubed puonj malich ni
ogendini mokiewo kodu. An Ruoth Nyasaye ema awacho kamano 16Anatiek
chiembu, mondo kech onegu, mana ka gima achielou gi asere motimo kwiri
17Anaol kech gi ondiegi kuomu, mi tiek nyithindu, bende anakel tuo gi
lweny kod chuero remo e pinyu, mondo onegu. An Ruoth Nyasaye ema awacho
kamano."

Ezekiel 6

Ezekiel okwedo lamo nyiseche manono

1Ruoth Nyasaye nowacho kama: 2"Wuod dhano, rang gode mag Israel, mondo
inyisgi wachna niya, 3‘Un gode mag Israel, chikuru itu, uwinj weche ma
an Ruoth Nyasaye ema awachonu. Anyisou, un gode madongo gi matindo kod
hohni gi holni ni akelo lweny kuomu, mabiro ketho kuonde ma ji lamoe
nyiseche manono. 4Kendeu mag misango ibiro jwang’o, kendo gik ma
iwang’oe ubani ibiro turo, mi ji duto man kuondego noneg mana e nyim
nyisechegi manonogo. 5Anabol ringre jo-Israel moketho e nyim nyisechegi
manono, kendo anake chokegi kuonde duto ma gitimoe misango. 6Mier
madongo duto mag Israel nomuki, kendo kuonde moting’ore ma gilamoe
nyiseche manono bende nokethi, mondo kendegi gi nyisechegi manono oketh
matindotindo, kaachiel gi gik ma giwang’oe ubani, kendo gik moko duto
mane giloso nolal nono. 7Ka jou ma otony oneno kinego ji kuomgi kamano
to gining’e ni an e Ruoth Nyasaye.’

8"Anawe jomoko otony mak onegi, mi nakegi e pinje mamoko. 9To ginipara
kuonde motergie e tuechgo mi ging’e ni ne asekumogi mana ni mondo wigi
okuodi, nikech chunygi marach oseweya, mi gihero nyiseche manono moloya
Ginichare kendgi nikech timbe maricho kendo makuodo wichh ma gisetimo.
10Kamano gining’e ni an e Ruoth Nyasaye, kendo ni siem mane asiemogigo
ne ok mar oyuma!"

Richo mag Israel

11Ruoth Nyasaye wacho niya, "Chwaduru lwetu kedo gouru tiendu piny
kuywak malit nikech timbe makuero kod gik mamono duto ma jo-Israel
osetimo. Kech gi tuoche biro negogi, kendo gibiro tho e lweny. 12Joma ni
kuonde maboyo, tuo ema noneg, to man machiegni notho e lweny. Mago
modong’ to kech ema nonegi. Kamano anakumgi gi mirimba mager. 13Bang’e
ringre joma otho noriere e kind nyisechegi manono, but kendegi mag
misango, ewi gode matindo gi madongo, kendo e bwo yien duto motimo
otiep, ma tiende ni kuonde duto mane giwang’oe ubani mang’ue ng’ar ni
nyisechegi. Eka ng’ato ka ng’ato nong’e ni an e Ruoth Nyasaye. 14Adier,
anarie bada kuomgi mi aketh pinygi ka aloke thim, chakre piny motwo ma
yo milambo, nyaka dala mar Ribla man yo nyandwat, ma ok aweyo kamoro ma
jo-Israel odakie mak aketho. Bang’e ji duto nong’e ni kara an e Ruoth
Nyasaye."

Ezekiel 7

Kinde mibiro ketho Jerusalem chiegni

1Ruoth Nyasaye nowachona niya, 2"Wuod dhano, ma e gima an Ruoth Nyasaye
awacho ni piny Israel: Giko mar pinyu ochopo! 3Un jo-Israel, giko
osechopo, mabiro kumoue gi mirimba mager kuom gik ma usetimo. Abiro
chulou maromre gi timbeu makuero, 4ka ok akechou kata ka ok ang’wononu.
To anakumu kuom timbe modwanyore musetimo, eka unung’e ni kara an e
Ruoth Nyasaye.

5"An Ruoth Nyasaye awacho kama: Koro masiche mang’eny biro makou. 6Gik
moko duto orumo! Giko osechopo! Adier, osepoyou, mi urumo! 7Masira
osebironu un joma odak e pinyni. Kinde mar mor muyudo kuondeu moting’ore
mag lemo ema orumo, to nditi kende ema nitie. 8Piyopiyo nono abiro olo
kuomu mirimba duto mager. Anang’adnu bura mana maromre gi timbeu, mi
akumu kuom gik makuero duto musetimo. 9Ok anakechu kata ok anang’uonnu,
to anakumu kuom timbe makuero musetimo. Eka unung’e ni an e Ruoth
Nyasaye ma jakum ji.

10"Odiechieng’ masiche osechopo! Sunga gi timbe ma ok ni kare osemedore.
11Timbe mahundu bende osemedore marach, to onge joricho mabiro dong’.
Mwandugi kod duong’gi bende biro rumo. 12Kindeno biro! Adier, ndalono
sudo machiegni! Jong’iewo gi joloko ok onego obed mamor, bende ok onego
giywagre, nikech mirimb Nyasaye ni kuomgi giduto. 13Joloko ok nochak
oyud gik ma giseloko. Osekor wach marach kuomgi, kendo wachno ok
nolokre! Joma timbegi mono ok nyal dak!"

Kum ma ibiro kumogo jo-Israel

14Tung’ ywak, kendo ji duto ikore, to onge ng’ama dhi e lweny, nikech
mirimb Ruoth Nyasaye biro lwar kuom ji duto machalre. 15Lweny gore oko,
to tuo kod kech nie mier. Ng’ato ka ng’ato man oko biro tho e lweny.
Joma nie mier to tuo gi kech biro nego. 16Kata ka moko notony mi dhi e
gode, ka akuche maluor, to ginitho kuro nikech richogi. 17Lwet ji duto
nowengni, kendo chongegi nokirni. 18Ginirwak piende gugru, kendo kibaji
nogogi marach. Wigi noliel, mi giduto giyud wichkuot. 19Giniwit dhahapgi
kod fethgi e wang’yore, mana ka yugi, nikech dhahabu kata fedha ok
nokonygi chieng’ mirimb Nyasaye. Adier, mwandugo ok nonegnigi kech,
bende ok noyieng’gi, nimar mwandugo ema ne oterogi e richo. 20Ne
gisungore gi kite ma nengogi tek, mane gilosogo nyiseche manono makuero.
Mano ema omiyo Ruoth Nyasaye nomiyo mwandugi othing’ogi.

21Ruoth Nyasaye nowacho niya, "Abiro miyo jopinje mamoko yakgi, mi joma
timbegi richo maketho chik nomagi mwandugi duto, mi dwany. 22Kata ka
jomecho odonjo e Hekalu mara mahero, modwanyo mi obet mogak, to ok
anatim gimoro.

23"Losuru ni joga nyoroche, nikech nek opong’o piny, kendo mier otimo
mahundu lilo. 24Omiyo abiro kelo ogendini marichoe moloyo mondo okaw
miechu. Abiro tieko sunga jou marateke, mi ami ogendini keth kuondeu mag
lemo. 25Kibaji biro goyou mi unumany kue, to ok unuyudi. 26Masiche
mathoth nomaku, kendo weche maricho kende ema unuwinji. Unugomb jonabi
mondo onyisu gik mabiro timore, to ok unuyudi. Jodolo bende ok nobed gi
gima gipuonjo ji. 27Ruoth noywagi, kendo jotelo chunygi nonyosre. Ji
duto kihondko nomaki mi tetni. Anakumu mana maromre gi gik moko duto ma
usetimo, kendo anang’adnu bura mana kaka useng’ado ni joma moko. Kamano
unung’e ni an e Ruoth Nyasaye."

Ezekiel 8

Roho otero Ezekiel Jerusalem

1Chieng’ due abich, due mar auchiel, e higa mar auchiel koseterwa e
tuech, ne oyudo abet e oda gi jodong Juda kapenjo Nyasaye wach. Ne apo
ka teko mar Ruoth Nyasaye obiro kuoma. 2Ne ating’o wang’a, mi aneno gima
chalo gi dhano. Chakre e nungone kadok piny ne otimo mach, to chakre e
nungone kadok malo ne mil ka mula moywe. 3Ne orieyo gima chalo gi lwedo,
mi omaka gi yie wiya. E fwenyno. Roho noting’a malo e kor polo, mi otera
Jerusalem, moketa piny e dhoranga laru maiye mar Hekalu mochomo yo
nyandwat, kuma nitie nyasaye manono ma Nyasaye mon-go.

4 Ne aneno duong’ maler mar Nyasach Israel kanyo, mana kaka ne asenene e
fweny mane aneno e holo cha. 5Ruoth Nyasaye nowachona niya, "Wuod dhano,
rang yo nyandwat." Ne arango kuno, mi aneno nyasaye manono ma Ruoth
Nyasaye mon-go, kobet yo nyandwat mar kendo-mar-misango manie
dhorangach.

6Ruoth Nyasaye nomedo wachona niya, "Wuod dhano, bende ineno gik makuero
ma jo-Israel timo mondo oriemba adhi mabor gi Hekalu mara? To pod ibiro
mana neno gik maricho moloyo mago!"

7Ne otera e dhoranga laru, mi onyisa kor ot kama otuchi. 8Ne owacho
niya, "Wuod dhano, muk kor ot ka." Ne amuke, mi apo ka ayudo dhoot.
9Nowachona ni, "Donji, ine gik makuero kendo modwanyore ma gitimo
kanyo." 10Kuom mano, nadonjo mi aneno ka kor udi ogorie gik mamol kod le
mang’eny ma chik okwero, kaachiel gi nyiseche manono mamoko duto mane
jo-Israel lamo. 11Jodong Israel piero abiriyo ne ni kanyo, ka Jaazania
wuod Shafan nie diergi. Moro ka moro noting’o gima iwang’oe ubani, ka
ubani dum iro. 12Ruoth Nyasaye nopenja niya, "Wuod dhano, bende ineno
gik ma jodong Israel timo kama opondo kae? Ng’ato ka ng’ato lemo mana e
od nyasache manono. Giwuondore niya, ‘Ruoth Nyasaye ok newa! Osejwango
pinyni.’ "

13Bang’e Ruoth Nyasaye nowachona niya, "Pod ibiro neno kakaa gitimo gik
modwanyore moloyo kata mago!" 14Eka ne otera e dhorangach man yo
nyandwat, mi onyisa mon maywago nyasaye moro miluongo ni Tamuz. 15Ne
openja niya, "Wuod dhano, bende ineno mano? To pod ibiro neno koda ka
gik makuero maricho moloyo mano!" 16Eka ne otera e laru maiye mar
Hekalu, kuma ne nitie ji piero ariyo gabich but dhoranga Hekalu, e kind
kendo-mar-misango gi kama ikadhoe. Ne giseloko dieng’egi ni Kama Ler, ka
gikulore koma ochomo yo wuok chieng’, kendo gilamo chieng’ mawuok
gokinyi. 17Ruoth Nyasaye nopenja niya, "Wuod dhano, donge ineno mano?
Timbe makuero ma isenenogo pok oromo jo-Judagi koso, ma pod gimedoe mana
pong’o piny gi timbe mahunduni, ka gimedo miyago mirima? Neye kaka
giyanya marach moloyo! 18Abiro kumogi gi mirimba mager, ka ok
ang’wononigi, kata ka ok akechogi. Kata da bed ni gilama matek manade,
to ok anadewgi."

Ezekiel 9

Ezekiel oneno fweny kikumo Jerusalem

1Bang’e ne awinjo Nyasaye ka kok niya, "Un joma dhi kumo Jerusalem,
biuru kaeri kuting’o gi lwenjeu." 2Piyopiyo nono, ji auchiel nothinyre e
dhorangach maoko mar Hekalu mochomo yo nyandwat, ka ng’ato ka ng’ato
oting’o gi lweny. Kuomgi kanyo ne nitie ng’ato morwako lewni mabeyo,
kendo oting’o kalam gi kalatas. Giduto ne gibiro, mi gichung’ but
kendo-mar-misango mar mula.

3Eka duong’ maler mar Nyasach Israel nodum moa kuom malaika miluongo ni
kerubi, mi odhi e dhood Hekalu. Ruoth Nyasaye noluongo ng’at mane orwako
lewni mabeyo cha, 4mowachone niya, "Dhiyo, iwuothi e Jerusalem duto,
iket kido e lela wang’ ng’ato ka ng’ato ma chunye lit kendo maywagore
nikech gik moko duto makuero matimore e dalani."

5To bende ne awinjo ka Nyasaye wacho ni ji auchiel ka niya, "Luwuru
bang’ ng’atno kamoro amora modhiye e dala duto, kendo neguru ji, kik uwe
kata ng’at achiel, bende kik ukechgi. 6Neguru joma dongo gi joma tindo,
chwo gi mon, mine gi nyithindo, to kik umul ng’ato ang’ata man gi kido e
lela wang’e. To chakuru timo kamano mana gie Hekalu mara." Omiyo ne
gichako mana gi jodongo mane ochung’ e Hekalu. 7Bang’e Nyasaye
nowachonigi niya, "Dwanyuru Hekalu mondo obed mogak, kudhuro ringre joma
otho e lerni mage. Koro wuoguru uchak tich." Kamano ne giwuok mi gichako
nego ji e dala mar Jerusalem.

8To kane oyudo ginego ji kamano, ne adong’ kanyo kenda, mi apodho piny
auma, ka aywak niya, "A Ruoth Nyasaye, bende ditiek jo-Israel duto
modong’, kikumo Jerusalem gi mirimbi mager?" 9Nyasaye nodwoka niya,
"Jo-Israel kod jo-Juda josetimo richo madongo ahinya. Gisenego ji
mathoth e pinyni, mi gipong’o Jerusalem gi timbe maricho. Giwacho niya,
‘Ruoth Nyasaye osejwang’o pinywani. Ok onewa!’ 10Omiyo koro ok anawe
ng’ato kata achiel, bende ok anakechgi."

11Bang’e ng’at mane orwako lewni mabeyo cha ne oduongo ir Ruoth Nyasaye,
mowacho niya, "Asetimo gik moko duto mane ichika."

Ezekiel 10

Duong’ maler mar Nyasaye oa e Hekalu

1 Ne arango gik ma oyarore mane ni ewi gik mangima miluongo ni kerubigo,
mi aneno gimoro e wiye machalo kom duong’ molos gi kidi ma nengone tek
miluongo ni safir. 2Nyasaye nowacho ni ng’at mane orwako lewni mabeyo
cha niya, "Dhiyo e kind tiende mawirore manie bwo kerubi, mondo ijow
mach gi lweti. Bang’e ike majno e dala Jerusalem duto." Eka ng’atno
nodhi, ka aneno. 3Kane odonjo kuno, ne oyudo ka kerubi ochung’ yo
milambo mar Hekalu, ka bor polo opong’o laru ma iye mar Hekalu. 4Duong’
maler mar Ruoth Nyasaye nosewuok moa e wi kerubi, mi odhi e dhood
Hekalu. Eka bor polo nopong’o Hekalu, kendo duong’ maler mar Ruoth
Nyasaye ne rieny e laru. 5Kane buombe kerubigo kwadhore, to winjore koda
ka e laru maoko mar Hekalu, mana ka dwond Ruoth Nyasaye Manyalo Gik Moko
Duto.

6Ruoth Nyasaye ne onyiso jal mane orwako lewni mabeyo cha mondo ojow
mach e kind tiende mane nie bwo kerubi, eka ng’atno nodhi mochung’ e
bath tielo achiel. 7Achiel kuom kerubigo notero lwete e mach mane nie
kindgi, mi okwanyo moko, moketo e lwet ng’at mane orwako lewni mabeyono.
Ng’atno nokawo majno, mi oa.

8Ne aneno ni kerubi ka kerubi nigi lwedo machalo gi lwet dhano e bwo
buom ka buom. 9Bende ne aneno ni nitie tielo achiel achiel e bath kerubi
ka kerubi, kendo tiendego ne mil ka kite ma nengogi tek. 10Ne gichalre
giduto, kendo tielo ka tielo ne nigi tielo machielo mochung’ e chunye
ariwa. 11Kane kerubigo dhiyo kamoro, to ne gidhi adhiya mak gilokore.
Giduto ne giwuotho kaachiel, ka gichomo kuma gidwaro dhiye ma ok
gilokore ngang’. 12Dendgi gi dieng’egi gi luetegi kod buombegi, kaachiel
gi tiendego, ne nigi wenge mang’eny man gi teko mar neno. 13Tiendego ne
gin mana mago mane aneno e fweny mokwongo. 14Kerubi ka kerubi ne nigi
lela wang’e ang’wen. Mokwongo ne chalo gi lela wang’ rwath, to mar ariyo
ne chalo gi lela wang’ dhano. Mar adek to ne chalo gi lela wang’ sibuor,
kendo mar ang’wen ne chalo gi lela wang’ ongo.

15Kerubigo e gik mangima mane aneno e bath aora Kebar kande. Ne gidum e
kor yamo. 16Kane gidhi, to tiendego ne dhi kodgi, bende kane giyaro
buombegi mondo gihu, to tiendego bende pod ne dhi adhiya kodgi. 17Kane
gichung’, to tiendego bende ochung’, to kane gihuyo, to tiendego bende
dhi kodgi, nimar kerubigo ema ne chiko tiendego.

18Bang’e duong’ maler mar Ruoth Nyasaye ne oa e dhood Hekalu, mi odhi
ewi kerubigo malo. 19Ne giyaro buombego mi gidum ka arangogi, mi aneno
ka tiendego dhi kodgi. Ne gichung’ e dhoranga Hekalu ma yo wuokchieng’,
ka duong’ maler mar Nyasach Israel nie wigi malo. 20Ne ang’eyo ni gin e
gik mangima mane aneno e bath aora Kebar, koting’o Nyasach Israel kobet
e komduong’ne.

21Kerubi ka kerubi ne nigi lela wenge ang’wen gi buombe ang’wen kod gima
chalo gi lwet dhano e bwo buom ka buom. 22Lela wengego e lela wenge mane
aseneno e bath aora Kebar. Kerubi ka kerubi ne ochiko mana nyime tir,
mak obaro.

Ezekiel 11

Okwer jodongo ma timbegi mono

1Roho ne oting’a malo, motera e dho Hekalu man yo wuok chieng’. Ne aneno
ji piero ariyo gabich e bath dhorangach kanyo. Ji ariyo kuomgi ne
Jaazania wuod Azur kod Pelatia wuod Benaya, ma jotelo mag oganda.
2Nyasaye nowachona niya, "In wuod dhano, magi e joma timbegi manono,
makelo koko kod weche maricho e dalani. 3Giwacho ni, ‘Donge ma e kinde
maber mar gero udi, nikech dala Jerusalem chalo gi agulu, kendo wan
wapondo e iye ka ring’o man e agulu?’ 4Koro wuod dhano, kwergi matek."

5Roho mar Nyasaye nolor kuoma, mi Ruoth Nyasaye nowachona mondo anyis
jo-Israel niya, "Ang’eyo gima uwacho, bende ang’eyo gik ma uparo e
chunyu. 6Usenego ji mang’eny ahinya e dala ka, mi wang’yore opong’ gi
ringre joma otho. 7Kuom mano, gima an Ruoth Nyasaye awachonu e ma: Ayie
ni dalani biro bedo agulu muwachono, to ang’o ma nobed ring’o? Donge
mana ringre joma unegogo? Un to abiro riembou oko e dala! 8Ang’eyo ni
uluoro lweny, to lweny muluorono ema abiro kelonu. 9Abiro riembou oko e
dala, mi abolu e lwet jopinje mamoko. Aseng’adonu buch tho, 10omiyo
ibiro negou e lweny mana e pinyu uwegi mi ji duto nong’e ni an e Ruoth
Nyasaye. 11Ooyo, dalani ok nobed agulu mupondoe, kendo un ok nubed
ring’o manie iye. Abiro kumou kamoro amora ma untie e pinyu, eka unung’e
ni an e Ruoth Nyasaye. 12Anakumu kamano nikech ok userito chikena kata
luwo yorena, to usemana luwo chike mag ogendini mamoko mokiewo kodu."
13Kane pod akoro wach kamano, ne apo ka Pelatia wuod Benaya ogore piny
motho mana gi kanyono. Ne apodho piny auma, mi akok ni, "Yaye Ruoth
Nyasaye! Bende inyalo nego jo-Israel modong’ adier!"

Singruok manyien ma Nyasaye biro timo gi jo-Israel

14Ruoth Nyasaye nowachona niya, 15"In wuod dhano, joma odak Jerusalem
wuoyo kuomi kendo kuom jou ma jo-Israel duto manie tuech, kawacho niya,
‘Joma nie tuech oter mabor ahinya, kama ok ginyal lamo Ruoth Nyasaye, to
bende wan ema Ruoth Nyasaye osemiyowa pinyni.’ 16To koro in Ezekiel,
nyis jou moter e tuech ni an Ruoth Nyasaye, awacho ni kata obedo ni ne
akeyogi e pinje mamoko mondo gidag e kind ogendini man maboyo, to
kindeni ayie mondo gilama e pinje ma gintiego. 17Kuom mano, nyisgi ni an
Ruoth Nyasaye awacho ni abiro chokogi kagologi e pinje mane akeyogie,
kendo abiro dwokonigi piny Israel. 18Ka gisedwogo to giniwit nyiseche
manono ma giyudo kuno, kendo giniwe timbegi makuero. 19Anagol kuomgi
chuny matek ka lwanda ma gin-go, mi amigi chuny manyien mar luora.
Adier, anamigi chuny malong’o. 20Bang’e ginirit chikena, kendo giniluw
yorena duto, ka giketo chunygi. Ginibed joga, an to anabed Nyasachgi.
21To anakum joma oketo chunygi kuom timbegi makuero, kendo kuom lamo
nyiseche manono, mana maromre gi gik ma gisetimo. An Ruoth Nyasaye ema
awacho kamano."

Duong’ maler mar Ruoth Nyasaye owuok Jerusalem

22 Kerubi ne oyaro buombene mi ohuyo, ka tiende machalo gi mag garigo ni
e bathgi, kendo ka duong’ maler mar Nyasach Israel ni malo e wigi. 23Eka
duong’ maler mar Ruoth Nyasaye noa e dala Jerusalem, modhi ochung’ ewi
got man yo wuok chieng’. 24Ne aneno e fweny ka Roho oting’a, mi odwoka
Babulon ir joma nie tuech. Bang’e fwenyno nolalna nono. 25Ne anyiso joma
noter e tuech gik moko duto mane Ruoth Nyasaye osenyisa.

Ezekiel 12

Ezekiel onyiso ni ibiro tero ji e tuech

1Ruoth Nyasaye nowachona niya, 2"In wuod dhano, idak e kind joma jopiem.
Gin gi wenge to ok ginyal neno gimoro, bende gin gi it, to ok ginyal
winjo wach, nikech gin joma wigi tek.

3"Koro in wuod dhano, tue misigo mana ka ng’at maringo tony e lweny,
mondo ichak iwuoth mana godiechieng’. Nyaka iwe ji duto neni kiwuok idhi
kamoro machielo. Ka gineno kidhi kamano, to kamoro dipo ka gineno ni gin
joma jopiem. 4Tue misigo mana ka misik ng’at ma itero e tuech nyaka itim
kamano mana godiechieng’ ka gineni, to kochopo odhiambo, to we gine
kiwuok ka ng’ama omak, itero e tuech. To yo ma onego iwuoggo ema: 5Pow
otuch e kor odi mana ka pod gineni, kendo iwuog e otuchno, kiting’o
misiki. 6We mondo gineni ka iketo misigo e goki, kendo ichakgo wuoth ka
piny olil, kiumo wang’i ma ok inyal neno kuma idhiye. Gima itimono biro
bedo siem ni jo-Israel."

7Ne atimo kaka Ruoth Nyasaye ne onyisa, mana godiechieng’no. Ne atueyo
misigo mana ka ng’ama ringo tony e lweny, kendo kane piny oyuso, ne
atucho kor oda gi lweta, mi aketo misika e goka, eka awuok gi e otuch,
mana ka ji nena.

8Kinyne gokinyi, Ruoth Nyasaye nowuoyo koda, kapenja niya, 9"Wuod dhano,
donge jo-Israel ma jopiemgi osepenji gima itimo? 10Nyisgi ni an Ruoth
Nyasaye awacho kama: Fweny ma anyisono wuoyo kuom jaduong’ ma jatend
Jerusalem, kaachiel gi ji duto modak kuno. 11Nyisgi bende ni gima
isetimono en ranyisi mar gima biro timorenigi. Enomakgi mi tergi e
tuech. 12Jaduong’ ma jatendgi noting’ misike e goke ka piny olil, kendo
noring otony, kowuok gi e otuch ma gipowone e ohinga. Enoum wang’e,
kendo ok none kuma odhiye. 13Anayar tonda, mi amakego. Bang’e anatere e
dala mar Babulon e piny jo-Kaldea, kuma enothoye ka ok oneno dalano gi
wang’e. 14Eka anake jodonge kaachiel gi joma ng’adone rieko kod joma
rite kuonde duto, mi ji nodwargi mondo oneggi.

15"Ka asekeyogi e kind ogendini kendo e pinje man maboyo kamano, eka
gining’e ni an e Ruoth Nyasaye. 16Anawe moko manok kuomgi tony e lweny,
kendo e kech gi tuoche, mondo kuonde ma gintie e kind ogendini, ging’e
ni timbegi osebedo modwanyore kendo ging’e ni an e Ruoth Nyasaye."
17Ruoth Nyasaye nowachona bende niya, 18"Wuod dhano, ka ichiemo kata ka
imodho pi, to nyaka itetni ka gima kibaji ogoyi. 19Nyis ogandaa duto ni
an Ruoth Nyasaye awacho kama: Jo-Jerusalem ma pod odak e piny Israel
biro tetni ka chiemo kata ka modho pi. Pinygi noyaki, mi dong’ nono,
nikech timbe mahundu mag ji duto modak kuno osebet mang’eny. 20Mier ma
tinde ji opong’o nokethi, mi pinyno lokre thim. Eka gining’e ni an e
Ruoth Nyasaye." 21Wach Ruoth Nyasaye nochako obirona niya, 22"Wuod
dhano, ere gima omiyo jo-Israel goyo ngero niya, ‘Ndalo kadho mathoth,
to weche mikoro ok timre.’ 23To nyisgi ni an Ruoth Nyasaye awacho kama:
Abiro tieko ngerono chuth, mi ok nochak ogoye e Israel kendo. Bende
nyisgi ni kinde osechopo ma gik moko duto mane okor biro timore adier!
24Fweny mag miriambo kata koro wach mawito ji ok nochak obed e Israel
kendo, 25nimar an Ruoth Nyasaye anawuo kodgi, kendo gima awacho notimre
ma ok odeko ngang’. Un joma jopiemgi, unune gi wang’u ka pod ungima, ka
atimo gima nasesiemou ni natim. An Ruoth Nyasaye ema awacho kamano."

26Ruoth Nyasaye nochako owachona niya, 27"Wuod dhano, jo-Israel paro ni
fweny mineno kod weche mikoro ok bi timore e ndalogi, to ni ginitimre
mana bang’e achien. 28To onge wachna moro ma nodeki ngang’, kendo ni
gima asewacho notimre mak orem. An Ruoth Nyasaye ema awacho kamano."

Ezekiel 13

Jonabi mag miriambo okwedi

1Ruoth Nyasaye nowachona niya, 2"Wuod dhano, kwed jonabi mag Israel,
kendo nyis joma koro mana wechegi giwegigo ni mondo giwinj wachna. 3An
Ruoth Nyasaye awacho kama: Joma koro weche mag miriambo none malit! Ok
giseneno fweny moro, to giwacho mana gima chunygi ema paro. 4Yaye,
jo-Israel, jonabi mau chalo mana gi bwe modak e mier mowe gundni. 5Ok
gidhi mondo gilos kuonde ma ohinga omukoree e piny Israel, omiyo ok ubi
siro lweny, chieng’ Ruoth Nyasaye. 6Fweny ma gineno ok gin madier, kendo
gikoro weche mag miriambo. Giwacho ni wechego gin weche Ruoth Nyasaye,
to an ne ok aorogi. To eka pod giparo ni gik ma gikoro biro timore! 7An
to awachonigi niya, ‘Fweny muneno ok gin madier, kendo weche ma ukoro
gin miriambo. Uwacho ni gin wechena, to an pok awuoyo kodu.’

8"Kuom mano, an Ruoth Nyasaye awachonigi kama: "Amon kodu nikech wecheu
gin miriambo, kendo fweny ma uneno ok gin madier. 9Achiegni kumou, un
jonabi maneno fweny ma ok adier, kendo ma koro weche mag miriambo. Ok
unubed e chokruok mar joga, kendo nyingu ok nondik kaachiel gi nying
jo-Israel mamoko, bende ok unuchak udog e pinyu, mi unung’e ni an e
Ruoth Nyasaye.

10 "Jonabi wuondo joga, kanyisogi ni gik moko duto dhi maber, to kara
gik moko ok dhi maber ngang’! Joga osegero ohinga mayomyom, to jonabi
osebiro, momwone. 11Omiyo nyis jomwonogo ni ohinga biro podho. Abiro
hono koth maduong’, kendo pe madongodongo biro goye, bende yamb ahiti
biro uke. 12Kamano ohinga nopodhi, kendo ng’ato ka ng’ato nopenj
jomuonogo ni, ‘Koro ere gima muonou osetimo?’ "

13Koro Ruoth Nyasaye wacho niya, "Abiro kelo yamb ahiti, ka an gi mirima
mager, mi koth maduong’ kod pe madongodongo noketh ohingano chuth.
14Abiro muko ohinga mane gimwonono, mi lal nono, kendo mise mare dong’ e
lela. Enopodh kuomu, mi onegu. Bang’e ji duto nong’e ni an e Ruoth
Nyasaye.

15"Kamano anaketh ohinga, kendo anakum joma ne omwone, ka an gi mirima
mager. Eka anawachnu niya, ‘Ohinga oserumo, kaachiel gi joma ne omwone.
16Gin e joma ne owuondo jo-Jerusalem ni gik moko duto dhi maber, to kara
gik moko ok dhi maber ngang’. An Ruoth Nyasaye ema awacho kamano.’ "

17Ruoth Nyasaye nomedo wachona niya, "In wuod dhano, neye nyiu makoro
weche mag miriambo. Kwed gima gitimono, 18kinyisogi ni, an Ruoth Nyasaye
awacho kama: Un mon, unune malit! Utwang’o ris e lwet ji duto, kendo
uloso kitembni mutwang’oe yath, mondo ji oumgo wigi, eka gibed gi teko
mar tieko ngima ji. To bende uparo ni ayie mondo ubed gi teko mar nego
ji kata mar resogi mondo uyudgo ohala? 19Useketho nyinga kuom joga mana
ni mondo uyud cham moko sanja, kod makati matin. Unego joma ok owinjore
negi. Mano e kaka uwuondo joga moyie gi wecheu mag miriambogo.

20"Emomiyo, an Ruoth Nyasaye awacho kama: Amon gi ris ma utueyo e ng’ut
lwedo mondo uhimgo ji. Abiro chodogi oko e lwetu, mondo uwe joma utemo
mako otony ka winyo. 21Bende abiro yiecho kitembnigo matindotindo, mondo
ares joga oa e tekou chuth. Eka unung’e ni an e Ruoth Nyasaye.

22"Unyoso chuny joma kare gi miriambo, to an ok adwar mondo unyos
chunygi. Bende ujiwo chuny joma timbegi mono, mi gidagi weyo timbegi
mamonogo, mondo gires ngimagi. 23Kuom mano ok nuchak une fweny mag
miriambo, kata koro weche ma wito ji! Abiroo reso joga e tekou, mondo
ung’e ni an e Ruoth Nyasaye."

Ezekiel 14

Joma lamo nyiseche manono okwer mondo kik penj janabi wach

1Jodong Israel moko nobiro ira mondo openja wach Ruoth Nyasaye. 2Eka
Ruoth Nyasaye nowuoyo koda, 3kawachona niya, "Wuod dhano, jogi oketo
chunygi kuom lamo nyiseche manono, kendo giyie mondo nyisechego otergi e
richo. Koro ere kaka giparo ni anyalo dwokogi?

4"Omiyo nyisgi ni an Ruoth Nyasaye awacho kama: An awuon ema nadwok
ng’ato ang’ata ma ja-Israel moketo chunye kuom lamo nyiseche manono,
kendo oyie mondo nyisechego otere e richo, to pod eka biro mondo openj
janabi wach! Anadwoke dwok ma oromo gi lamo nyiseche mang’eny manonogo!
5Kamano ageno ni kum ma abiro kumogigo biro miyo giduogo ira, kata obedo
ni giseweya ka gilamo nyiseche manonogo.

6"Kuom mano, koro nyis jo-Israel ni an Ruoth Nyasaye awacho kama:
Duoguru ira mondo uwe nyisecheu manono kod timbeu modwanyorego. 7E kinde
duto ma ja-Israel kata japiny moro modak kuom jo-Israel oweya, mi olamo
nyiseche manono, kendo oyie nyisechegoo otere e richo, to eka pod biro
mondo openj wach kuom janabi, an awuon ema nadwoke! 8Anabed mamon kode,
mi atime ranyisi ma asetimogo ji, bende anagole kuom oganda joga, mi
ung’e ni an e Ruoth Nyasaye.

9"Ka gimoro owuondo janabi, mi owacho wach ma ok adier, to an Ruorh
Nyasaye ema awuonde, omiyo abiro rieyo bada mondo atieke, oa kuom
jo-Israel. 10Janabi kaachiel gi ng’ama openje wach noyud kum achiel
machalre. 11Kamano jo-Israel ok nochak oweya, ka dwanyore gi richogi.
Ginibed joga, kendo an bende nabed Nyasachgi. An Ruoth Nyasaye ema
awacho kamano."

Kum ma Nyasaye biro kumogo Jerusalem ni kare

12Ruoth Nyasaye nochako owachona niya, 13"In wuod dhano, ka jopiny moro
otimo richo kendo oweya, to anabi, mi aketh chambgi. Anakel kech mondo
oneg ji kod jamni machalre. 14To kata dabed ni ji adek ma Nowa gi Daniel
kod Ayub odak kuno, to timbegi makare dires mana ngimagi giwegi kende.
An Ruoth Nyasaye ema awacho kamano.

15"Ka akelo ondiegi mi onego ji, kendo piny okethore, ma onge ng’ama
nyalo wuothoe, 16to kata da bed ni ji adekgo odak kuno, to ok digires
kata mana nyithindgi giwegi, to ngimagi kende ema digiresi, kendo piny
dilokre thim. An Ruoth Nyasaye mangima ema akuong’ora kamano.

17"Ka akelo lweny mager e piny, motieko ji kod jamni machalre, 18to kata
da bed ni ji adekgo odak kuno, to ok digires kata mana nyithindgi
giwegi, to ngimagi kende ema digiresi. An Ruoth Nyasaye ema awacho
kamano.

19"Kata ka akelo tho marach e piny, ka an gi mirima mager, mi anego ji
mang’eny kod jamni machalre, 20to kata da bed ni Nowa gi Daniel kod Ayub
odak kuno, to ok digires kata mana nyithindgi. Timbegi makare dires mana
ngimagi giwegi kende.

21 "Koro an Ruoth Nyasaye awacho kama: Ka kamano, Jerusalem none malit
machal nadi, ka akumogi gi lweny gi kech gi ondiegi kod tho marach, ma
gin kumna ang’wen marichoe moloyo, mabiro nego ji kod jamni machalre?
22To ka jomoko otony, mi obiro iru gi nyithindgi ma gisereso, to
ranggiuru maber ane. Unune ka gin joma timbegi mono, mi unuyie ni kara
kum ma akumogo Jerusalem ni kare. 23Bende ka uneno kaka richogi chalo,
to unuyie, mi ung’e ni kara ne akumogi mana e wang’e. An Ruoth Nyasaye
ema awacho kamano."

Ezekiel 15

Ngech yadh mzabibu

1Ruoth Nyasaye nowachona niya,

2"Wuod dhano,

Ere kaka yadh mzabibu ber moloyo yien mamoko?

Koso ere kaka bade ber moloyo bad yath moro amora?

3Bende dilos kode gimoro maber?

Koso ding’ad bade mi igur e kor ot mondo ong’awie gik moko?

4Ooyo, ibole mana e mach mondo ochwake.

To kosebole e majno kamanoo, mi bathe koni gi koni owang’,

kendo kore odong’ korewore,

bende pod dilos kode gimoro malong’o?

5Kane pok owang’, to onge gima ne inyalo timo kode,

to koro kosewang’, mi kore orewore,

to dobed maonge tich machal nadi?"

6Kuom mano, an Ruoth Nyasaye awacho niya,

"Kaka yadh mzabibu itong’oe bungu, kendo ichwako,

e kaka abiro kawo jo-Jerusalem

7mi akum. Kata obedo ni gisetony e mach,

to koro mach biro wang’ogi pep.

Ka asekumogi kamano,

to eka unung’e ni an e Ruoth Nyasaye.

8Giseweya, omiyo abiro loko pinygi thim.

An Ruoth Nyasaye ema awacho kamano."

Ezekiel 16

Jerusalem opim gi dhako ma jaterre

1Ruoth Nyasaye nochako owuoyo koda, mowachona niya, 2"Wuod dhano, nyis
Jerusalem gik makuero mosetimo, 3bende nyise ni an Ruoth Nyasaye awacho
kama: Ne onywoli e piny Kanaan. Wuoru ne ja-Amor, to meru ne nyar
jo-Hiti. 4Kane onywoli, to onge ng’ama ne ong’ado pendi, kata mane
olwoki, kata mane owiri gi chumbi, kata mane oboyi gi nanga. 5Ooyo, onge
ng’ama ne okechi, mi otimoni gigo, to ne owiti mana oko e pap, nikech
onge ng’ama ne dwari.

6"Ne oyudo akadho machiegni gi kama ne intie, mi aneni, kichadhori gi
rembi iwuon. Kata obedo ni ne itimo remo kamano, to ne awachoni ni mondo
ibed mangima, 7mi ne amiyo idongo mana ka yath madongo maber. Ne idongo
motegno, kendo marabora, mi idoko nyako mopong’. Thundi ne ochung’
maber, kendo yie dendi noseti, to kata kamano ne in duk.

8"Kane achako akadho machiegni kodi, ne ayudo ka iseromo mako osiep,
omiyo ne ayaro lawa, mi aumogo dugi, kendo ne ayie ni abiro kendi.
Adier, ne atimo kodi singruok, mi idoko mara. An Ruoth Nyasaye ema
awacho kamano.

9"Ne akawo pi, mi alwokogo remo oko kuomi, kendo ne awiro dendi gi mo.
10Ne arwaki gi lewni mogorie gik mabeyo, mi amiyi wuoche ma nengogi tek,
kaachiel gi kitamba wich maber, kod law arwaka mar las. 11Bende ne amiyi
tigo ma nengone tek, gi ronge mag lwedo, kod thiwni miketo e ng’uti.
12Ne arwakoni tere e umi, kod stadi e iti, kendo ne amiyi osimbo maber
mondo isidh e wiyi. 13Kamano ne in gi gik mabeyo mag fedha kod mag
dhahabu, bende pile ne irwako lewni mabeyo. Ne ichamo kuon molos gi mogo
mayomie moloyo, kaachiel gi mor kich kod mor zeituni. Ne ijaber malich,
kendo ne ibedo ruoth madhako. 14Humb berni nolak e pinje dutu, kendo
onge nyako moro amora mane oloyi gi ber, nikech an ema ne achueyi
kamano. Mano e gima an Ruoth Nyasaye awacho.

15"To ka ineno ni ijaber ahinya, ne iyie mondo ng’ato ang’ata madwari
oterre kodi. 16Ne ikawo lepi moko ma ilicho kuondeni mag lemo, kendo ne
idwanyori gi ji duto kuondego, mana ka dhako ma jachode. 17Ne ikawo gik
mabeyo mag fedha gi dhahabu mane amiyi, mi ilosogo nyiseche manono
machwo, kendo idwanyorigo. 18Bende ne ikawo lewni mogorie gik mabeyo
mane amiyi, mirwako ni nyiseche manonogo, kendo ichiwonigi mor zeituni
kod ubani mane asemiyi. 19Ne ikawo mogo mayomie moloyo, kaachiel gi mor
zeituni kod mor kich mane asemiyi, mi ichiwo ka misango ni nyiseche
manonogo, mondo gibed mamor kodi. An Ruoth Nyasaye ema awacho kamano.

20"Bang’e ne ikawo yawuowi kod nyiri mane isenywolona, mi ichiwo ka
misango ni nyiseche manono. Iparo ni wech mane iweyago ne gima tin, 21ma
pod ne ikawoe mana nyithinda, ichiwo ka misango ni nyiseche manono? 22E
kinde duto mane itimo timbe maricho mag chode, ne ok iparoe ngang’ ndalo
mane in nyathi, ka in duk, kendo ichadhori gi remo."

23To Ruoth Nyasaye ne omedo wacho ni Jerusalem niya, "Inine malit nikech
kane isetimo timbe mamonogo duto, 24to ne igero kuonde milamoe nyiseche
manono, kendo mitimoe timbe mag chode. 25Ne ikawo berni, irucho e buru,
mi ichiwo ringri ni ng’ato ang’ata ma dwari, kimedo bedo jachode
odiechieng’ kodiechieng’. 26Bende ne iweyo jo-Misri ma jogombo mokiewo
kodi oterre kodi, mi imiya mirima gi timbeni mang’eny mag chodego.

27"Koro aserieyo bada mondo akumi, kendo amayi gueth mane aguedhigo.
Asechiwi e lwet jo-Filistia ma mon kodi, kendo mojok gi timbeni mag
dwanyruok. 28Joma ne isebedo ka idwanyorigo ok oromi, omiyo ne idwanyori
gi jo-Asuria, to gin bende ne ok giromi. 29Ne ichako idhi ir jo-Babulon,
ma johala, to gin bende ne ok giromi!

30"Koro in dhako ma jachode, an Ruoth Nyasaye awacho kama: Mago duto
isetimo mana ka dhako ma jachode ma onge wichkuot, kimiyago mirima. 31Ne
igero kuonde ma ilamoe nyiseche manono e wang’yore duto to kendo itimoe
timbe chode. To in ok ikaw pesa, ka mon mamoko ma jochode! 32Ichalo
dhako ma weyo chwore to terore gi chwo mamoko nono. 33Dhako ma jachode
ichulo pesa. In to, in ema ne ichiwo gik moko ni osiepeni, kendo ne
imiyogi asoya mondo giduto gibi giterre kodi. 34Omiyo in ipogori gi mon
moko ma jochode. Onge joma ne dwari mondo ochodi, omiyo kar yudo pesa
kuomgi, to in ema ne ichulogi! Kamano ipogori gi mon mamoko ma jochode
adier!

35"Koro in dhako ma jachode, winji gima an Ruoth Nyasaye awacho.
36Awacho kama: Ne ilonyori duk, mi ichiwo ringri ka jachode ni osiepeni,
kendo ni nyiseche manono makuero. Bende ne inego nyithindi ka misango ni
nyiseche manonogo. 37Mano omiyo abiro choko osiepeni duto, mane ihero
kod mane ok ihero, kanyakla. Abiro kelogi duto iri mondo gilwori ka
giketi diere, mi olony lepi mondo gine dugi. 38Anang’adni buch tho ka an
gi mirima mager, nikech terruok kod nek mane itimo. 39Anaketi e teko
osiepenigo, mi gimuk kuonde ma itimoe timbe chode, kendo ilamoe nyiseche
manono. Ginikaw lepi, kaachiel gi gigi mabeyo mag fedha gi dhahabu, mi
giweyi duk sikit.

40"Ginikelni oganda maduong’, mi chieli gi kite, kendo chadhi
matindotindo gi ligangla. 41Giniwang’ uti, mi gikumi, mana ka mon
mang’eny neno. Kamano anatiek timbeni mag chode, mi iwe chiwo gik moko
ni osiepeni. 42Bang’e mirimba noto, kendo nabed gi kue, mi ok nachak
akech kodi kendo. 43Wiyi ne owil gi rit mane aritigo kapod itin, mi
iwang’o iya gi gik moko duto mane itimo. Mano emomiyo anakumi moromo gi
timbeni duto, nimar ne imedo timbe mag dwanyruok kuom timbe duto makuero
ma isetimo! An Ruoth Nyasaye ema awacho kamano."

44Ruoth Nyasaye ne ochako owacho niya, "Yaye Jerusalem, ji biro goyi
ngero kama: ‘Awendo ok we yiere.’ 45In nyar meru adier adier! Meru ne
mon gi chwore kod nyithinde mana kaka isetimo. Bende ichalo gi nyimineni
mane mon gi chwogi kod nyithindgi. In, kaachiel gi mier mamoko ma
nyimineni, un nyi nyar jo-Hiti to wuoru ne en ja-Amor!

46"Nyameru maduong’ en Samaria mane ni yo nyandwat kaachiel gi mier
matindo mokiewo kode. To nyameru matin en Sodom, mane ni yo milambo
kaachiel gi mier matindo mokiewo kode. 47Niluwo yoregi, mitimo timbe
makuero mane gitimo, to mano ne ok oromi ngang’. Omiyo bang’ kinde matin
kende, ne ibedo kitimo gik maricho moloyogi e yore duto.

48"An Ruoth Nyasaye awacho kama: Kaka an Nyasaye mangima, nyameru Sodom,
gi mier matindo mokiewo kode ne ok otimo timbe mamono moromore gi mago
ma in kaachiel gi mier matindo mokiewo kodi isetimo! 49Sodom kaachiel gi
mier matindogo, ne josunga, nikech ne gin gi chiemo mang’eny, kendo ne
gidak maber gi kue. To ne ok gikony jochan kaachiel gi joma ok nyal
konyore kendgi. 50Ne gin josunga ma wigi tek, kendo ne gitimo gik ma
amon-go, omiyo ne atiekogi, kaka inenono.

51"Richo mane Samaria otimo ok gimoro, kipimo gi richoni! Ne itimo timbe
modwanyore maricho moloye. Timbenigo miyo nyimineni nenore ka joma onge
ketho. 52Kuom mano, koro wichkuot nie wiyi. Richoni dongo ahinya moloyo
mag nyimineni, omiyo nyiminenigo nenore ka joma beyo. Emomiyo ting’
ating’a wichkuotni, nimar isemiyo nyimineni nenore ka joma ler!"

53Ruoth Nyasaye nochako owacho ni Jerusalem niya, "Abiro miyo Sodom gi
Samaria kaachiel gi mier matindo mokiewo kodgi, chak dhi nyime maber. In
bende abiro chako amiyo idhi maber. 54Wiyi biro kuot, kendo wichkuot
mabiro makino noduog chuny nyimineni, mi gipar ni gin johawi. 55Ginichak
gidhi maber, kendo in, kaachiel gi mier matindo mokiewo kodi nochak
ogeru kendo. 56Donge ne inyiero Sodom kisungori, 57e kinde mane timbeni
mamono pok oel e lela? Koro ichalo mana kode, kendo joma mon kodi duto
mokiewo kodi, kaka jo-Edom kod jo-Filistia, nyieri. 58Koro nyaka iyud
kum ma dhogruokni gi timbeni makuero okelo. An Ruoth Nyasaye ema awacho
kamano."

59Ruoth Nyasaye nomedo wacho niya, "Abiro timoni mana kaka oromore gi
timbeni, nimar ne ichayo winjruok mane wan go, mi ok irito singruok mane
itimo koda. 60An to abiro rito singruok mane atimo kodi kapod itin,
kendo abiro timo kodi singruok machielo, mosiko nyaka chieng’. 61Inipar
gik ma isetimo, mi wiyi kuodi, kineno ka nyameru maduong’ gi matin
joduogo. Anami gichal nyigi, kata obedo ni ne ok asingora kodi kamano.
62Abiro chako atimo kodi singruok, mi ining’e ni kara an e Ruoth
Nyasaye. 63Chieng’ ma anapuodh gik maricho duto ma isetimo, eka
inipargi, mi wiyi kuodi, ma kata mana loso ok nilosi. An Ruoth Nyasaye
ema awacho kamano."

Ezekiel 17

Ngech yadh mzabibu kod ongo ariyo

1Ruoth Nyasaye ne owuoyo koda, 2mowachona niya, "Wuod dhano, nyis
jo-Israel ngeroni, 3mondo ging’e gima an Ruoth Nyasaye adwaro wachonigi:

"Ne nitie ongo moro maduong’ ahinya mane nigi buombe madongodongo. Dende
duto ne yier mabeyo opong’o. Chieng’ moro ne ohuyo modhi e piny Lebanon,
mi ojako wi yadh sida. 4Ne oting’e, mi otere e pinyy joohala, mokete e
dala maduong’ mar Babulon, ma duke ng’enyie. 5Bang’e ne okawo yath mapod
tin e piny Israel, mi opidho kuno e lowo momew ma pi ng’enyie. 6Yadhno
noloth mi odoko yadh mzabibu mayoreyore gi piny. Bedene ne otimo otiep
kochomo kuma ongo nitie, to tiendene nodonjo matut ei lowo. Bedene
kaachiel gi pote ne onya mang’eny.

7"To bende ne nitie ongo moro maduong’ man gi buombe madongodongo, kendo
ma yier opong’o dende. Yadh mzabibuno ne otero tiendene gi bedene
kochomo kuma ongo machielono nitie, koparo ni ongono biro miye pi
mang’eny moloyo mane nie puodho kama nopidheeno. 8To chutho, yadh
mzabibuno ne osepidh e lowo momew ma pi oromo, omiyo ne onyalo golo pote
mathoth, kendo onyag olemo, mi obed yath maber ahinya.

9"Kuom mano, koro an Ruoth Nyasaye, apenjo kama: Bende yadh mzabibuno
biro betie, mi dongi? Donge ongo mokwongo cha biro dhuole gi lop tiende,
mi lwar olembene piny kendo tur bedene, mi pote wang’? Pudhe oko yot, ma
ok nyal dwaro oganda maduong’ kata ng’ama ratego! 10En adier ni
osepidhe, to bende obiro betie, mi odongi? Donge obiro two ka yamb oro
moa yo wuok chieng’ okudhe kama entieno?"

11Ruoth Nyasaye nochako owachona niya, 12"Penj ane joma jopiemgi ka
bende ging’eyo tiend ngerono, nyisgi ni ruodh Babulon ne obiro
Jerusalem, mi omako ruodh Jerusalem, kaachiel gi jodonge, odokgo
Babulon. 13Ne okawo owadgi ruoth moro, mi otimogo winjruok, komiyo
kuong’ore. Joma dongodongo to nokawo, mi otero e tuech, 14mondo ogandano
kik chak ting’re, to mondo obed gi adiera ni winjruok mane otimo ok
okethore. 15To ruodh Juda ne ong’anyo, mi ooro joote Misri, mondo oyudne
farese kod oganda lweny maduong’. To bende dolo lweny adier? Bende
dotony adier, kuom timo gima kamano? Koso bende doketh winjruok, mi weye
mak okume?"

16"An Ruoth Nyasaye awacho kama: Kaka an e Nyasaye mangima, ruodhni biro
tho e piny Babulon, nimar oseketho singruok mane otimo kokuong’ore ni
ruodh Babulon, mane okete e tich ruoth. 17E kinde ma jo-Babulon obiro
donjoe Jerusalem, ka gingo pidhe mag lowo kendo kunyo buche e dir
ohinga, to Farao ok noorne oganda lweny maduong’ mondo okonye, omiyo ji
notho mang’eny. 18Kaka ruodh Juda ne oketho winjruok mane otimo
kokuong’ore, mi otimo gik makamago, omiyo ok notony."

19"An Ruoth Nyasaye amedo wacho kama: Kaka an Nyasaye mangima, abiro
kumo ruodh Juda kuom ketho winjruok mane otimo kokuong’ore gi nyinga.
20Abiro chikone obadho, mi amakego. Eka anatere Babulon, mi akume kuno
nimar ne oweya. 21Jolwenje marateke noneg e lweny, to modong’ noke
kuonde duto. Eka unung’e ni an Ruoth Nyasaye ema asewuoyo."

22Ruoth Nyasaye wacho kama:

"An bende abiro jako wi yadh sida marabora,

mi akaw chunye mayom,

23apidhi ewi god Israel maborie moloyo.

Bedene nojany,

kendo nonyag kodhi,

mi odok yadh sida maber ahinya.

Koth winy duto noged kuome,

mi yud yueyo e tipone.

24Yien duto mae piny nong’e ni an Ruoth Nyasaye ema atong’o yien
maraboche,

to amiyo yien matindo dongo maboyo.

Bende an ema amiyo yien mang’ich two,

kendo amiyo yien motwo chako doko mang’ich.

An Ruoth Nyasaye ema awacho kamano,

kendo abiro timo gima asewacho."

Ezekiel 18

Ng’ato ka ng’ato biro tho nikechh richone owuon

1Ruoth Nyasaye nowuoyo koda, 2kapenja niya, "Bende iwinjoe ngero ma ji
osiko ka goyo e piny Israel, niya,

‘Wuone osechamo olemo manumu,

to nyithindo ema lekegi tho’?

3"To an Ruoth Nyasaye awacho kama: Kaka an e Nyasaye mangima, ngerono ok
nochak ogo e piny Israel kendo. 4Ji duto mangima gin maga. Wuoro kata
wuowi gin maga giduto machalre. To ng’ato biro tho mana nikech richone
owuon.

5"Nyalo bet ni nitie ng’at makare, ma timo gik mowinjore kendo malong’o,
6ma ok lam nyiseche manono mag jo-Israel, bende ok gicham misengni ma
itimo kuonde moting’ore ma chik okwero. Ok oterre gi chi wadgi, kata ok
oriwre gi dhako ka ni e due. 7Ok othir ng’ato kendo ok omechi, bende
odwoko gima osingne. Joma kech ohewo omiyo chiemo, kendo joma wuotho
duge orwako gi lewni. 8Ok ohol pesa mondo oyudie ohala, bende odagi timo
timbe mamono, kendo ong’ado bura kare e gimoro amora ma ji yalo. 9Oluwo
chikena, kendo orito buchena. Ng’at ma kamano en ng’at makare, omiyo
enobed mangima. An Ruoth Nyasaye ema awacho kamano.

10"To nyalo bet ni en gi wuowi ma jamecho kendo janek, 11bende matimo
gik ma wuon mare ne ok otimo. Ochamo misengni mitimo kuonde moting’ore
ma chik okwero, kendo oterore gi mond ji. 12Othiro joma odhier, bende
omecho, kendo otamore dwoko gima osingne. Olamo nyiseche manono, kendo
otimo timbe modwanyore, 13bende oholo ji pesa mondo oyudie ohala. Koro
ng’at makamano dibed mangima adier? Ooyo, ok onyal bet mangima. Enotho,
nikech osetimo timbe modwanyorego duto, kendo rembe nodog e wiye owuon.

14"Koro nyalo bet ni ng’at makamano bende nigi wuowi, mi wuowino oneno
gik moko duto mane wuon otimo, to ok oluwo timbego. 15Ok olam nyiseche
manono mag jo-Israel, kendo ok ocham misengni mitimo kuonde moting’ore
ma chik okwero, bende ok oterre gi mond ji. 16Ok othir ng’ato, kendo ok
omechi, bende odwoko gima osingne. Joma kech ohewo to omiyo chiemo,
kendo joma wuotho duge orwako gi lewni. 17Ok odwar timo timbe mamono,
kendo ok ohol ji pesa mondo oyudie ohala, to orito chikena, kendo oluoro
buchena. Kuom mano, richo mag wuon ok nomi otho, to enobed abeda
mangima. 18Wuon mare nowuondo ji, kendo omecho, bende pile notimo ni ji
duto timbe mamono. Omiyo en ema notho nikech richone.

19"To kamoro unyalo penjo niya, ‘Ere gima omiyo wuowi ok yud kum nikech
richo mag wuon mare?’ To an adwoko kama: ‘Wuowi notimo gik makare kendo
malong’o. Ne orito chikena, koluwogi maber, omiyo obiro bedo mangima
adier. 20To mana ng’at motimo richo ema notho. Wuowi ok nyal yudo kum
nikech richo mag wuon mare, to wuoro bende ok nyal yudo kum nikech richo
mag wuode. Ng’at makare noyud pokne kuom timne makare, to ng’at ma timne
mono noyud kum kuom timne mamono.’

Yore Nyasaye ni kare

(Ezekiel 33.10-20)

21"Ka ng’at ma timbene mono oweyo richone, mi orito chikena kendo otimo
timbe makare kendo malong’o, to ok notho, to nobed mangima. 22Richone
duto nowene, mi nobed mangima nikech notimo timbe makare. 23Uparo ni
berna ka ng’at ma timbene mono tho? Ooyo, dibedna maber mana ka oweyo
richone, mi obedo mangima. An Ruoth Nyasaye ema awacho kamano.

24"To ka ng’at makare oweyo timne makare, mi odonjo e richo, kotimo
timbe mamono kendo modwanyore ma joricho ema timo, to koro dobed mangima
adier? Ooyo, onge timne makare kata achiel ma napar. To enotho nikech
noweya, mi odonjo e richo.

25"Un uwacho niya, ‘Gima Ruoth Nyasaye timo ok ni kare.’ To koro
winjuru, un jo-Israel. Un ema utimo gik ma ok ni kare, to ok an! 26Ka
ng’at makare oweyo timne makare, mi odonjo e richo, motho, to otho mana
nikech timbe mamono mosetimo. 27To ka ng’at ma timbene mono oweyo timo
richo, mi otimo timbe makare kendo malong’o, to oreso ngimane, 28nimar
ne oneno ni timbene mono, mi oweyo, omiyo ok enotho, to enobed abeda
mangima. 29To kata kamano, un jo-Israel pod uwacho niya, ‘Gima Ruoth
Nyasaye otimo ok ni kare.’ To ok en kamano. Un ema utimo gik ma ok ni
kare, to ok an.

30"Emomiyo an Ruoth Nyasaye anyisou un jo-Israel ni abiro kumo ng’ato ka
ng’ato kuomu mana maromre gi timbene. Kuom mano, weuru timbeu mamono
duto mondo kik uwe richo tieku. 31Adier, weuru richo duto ma usebedo ka
utimo mondo ubed gi chuny manyien kod paro malong’o. Ere gima omiyo
udwaro tho, un jo-Israel? 32Ok adwar ni mondo ng’ato otho. Omiyo an
Ruoth Nyasaye awacho kama: Weuru timo richo mondo ubed mangima."

Ezekiel 19

Wende ywak miywagogo jotend Israel

1In Ezekiel, ywag jotend Israel, kiwacho kama:

2"Mano kaka meru ne chalo sibuor madhako maratego!

Ne odak e kind sibuoche,

kendo ne onywolo nyithindo mang’eny.

3Ne opuonjo nyathine achiel,

mi opuonjore mako le, kendo odoko jacham ji.

4Ogendini nowinjo humbe,

eka ne gikunyone bur, mi onyumoree.

Bang’e ne giywaye gi nyororo mi gitere Misri.

5Kane min oneno ni gima ne ogeno osekethore,

ne ochako opidho nyathine machielo,

mi en bende nolokore sibuor mager.

6Kane odoko maduong’, ne owuotho gi sibuoche mamoko,

mi opuonjore mako le, kendo odoko jacham ji.

7Ne omuko ut ruodhi, mi oweyo miechgi gundni,

kendo pile kane oruto,

to kibaji goyo joma odak e pinyno.

8Eka ogendini moa kuonde duto nochokore mondo oked kode.

Ne gikunyone bur, mi onyumoree.

9Bang’e ne gitueye gi nyororo,

mi gitere ni ruodh Babulon.

Ne obole e od tuech,

mondo kik ochak owinj dwonde kendo e gode mag Israel."

Ngech wend mzabibu matwo

10"Meru ne chalo gi mzabibu mopidhi e bath aora,

motimo oboke mathoth, kendo manyak maber,

nikech ne nitie pi mang’eny.

11Bede mzabibuno ne otegno, moromo loso ludhe ruodhi.

Ne odongo mabor mi otundo e polo,

kendo ji duto neno kaka orabora kendo otimo otiep maber.

12To ne odhuole oko gi lop tiende gi mirima mager, mi opodho piny.

Yamb oro moa yo wuokchieng’ notwoyo olembene.

Bedene bende ne otur, kendo otwo, mi owang’ e mach.

13To mzabibuno me ochak opidh kendo e piny motwo ma pi ongee.

14Ne omuoch mach, mi majno owang’o bedene gi olembene.

Kamano bedene ok nochak obed motegno,

moromo loso ludhe ruodhi."

Mano en wend ywak ma osewer ndalo mang’eny.

Ezekiel 20

Gima Nyasaye otimo ni jo-Israel

1Chieng’ due apar, due mar abich, e higa mar abiriyo, jodong’ Israel
moko nobiro ira mondo openj Ruoth Nyasaye wach. Kane oyudo gibet e
nyima, 2Ruoth Nyasaye nowuoyo koda, mowachona niya, 3"Wuod dhano, nyis
jogi ni an Ruoth Nyasaye awacho kama: Bende usebiro ni mondo upenja wach
adier? Kaka an Nyasaye mangima, ok anayienu mondo upenja gimoro! An
Ruoth Nyasaye ema awacho kamano.

4"Wuod dhano, ng’adnigi bura! Adier, kiparonigi timbe modwanyore mane
kweregi otimo. 5Nyisgi ni an Ruoth Nyasaye awacho ni, kane ayiero
jo-Israel, ne afwenyoranigi e piny Misri, mi akuong’ora ni an Ruoth
Nyasaye ma Nyasachgi. 6Mano e kinde mane asingorae ni abiro gologi e
Misri mondo atergi e piny momew kendo maberie moloyo pinje mamoko duto,
mane aseyieronigi. 7Ne awachonigi ni mondo giwit nyiseche manono mag
Misri ma gihero, kendo ni kik gidwanyre kodgi, nikech an e Ruoth Nyasaye
ma Nyasachgi.

8"To ne gipiem koda, mi gitamore winja. Ne ok giwito nyiseche modwanyore
mag Misri, kata weyo lamogi ne ok giweyo. Kuom mano, ne achano mondo
atiekgi gi mirimba mager e piny Misri kuno. 9To ne ok atimo kamano,
nikech mano dine oketho nyinga, nimar ne asewacho ni jo-Israel, ka joma
ne odak e igi kod ogendini mokiewo kodgi winjo, ni abiro gologi Misri.

10"Kamano ne agologi Misri, mi aterogi e thim. 11Eka ne amiyogi chikena,
kendo apuonjogi buchena, ma ka ng’ato orito, to yudo ngima. 12Ne aketo
ndalo mag Sabatona obed ranyisi mar winjruok e kinda kodgi, mondo
oparnigi ni an Ruoth Nyasaye ema ayierogi mondo gibed maga. 13To ne
gipiem apiema koda, kata mana e thim, ka giketho buchena, kendo gidagi
chikena, ma ka ng’ato orito, to yudo ngima. Bende ne giketho ndalo mag
Sabatona chuth. Mano ema omiyo ne achano mondo atiekgi gi mirimba mager
e thim kuno.

14"To ne ok atimo kamano, nikech mano dine oketho nyinga, nimar ogendini
mamoko ne oseneno ka agolo jo-Israel e piny Misri. 15To ne akuong’ora e
thim ni ok natergi e piny momew kendo maberie moloyo pinje mamoko duto
mane asingora ni namigi. 16Ne akuong’ora kamano nikech ne gidagi rito
chikena, kendo ne giketho buchena. Ndalo mag Sabato bende ne ok girito,
nikech ne gihero mana lamo nyisechegi manono.

17"To kata kamano, ne akechogi, mi ok atiekogi chuth e thim kuno.
18Bende ne akwero nyithindgi kuno niya, ‘Kik urit chike mane kwereu
oketo, kendo kik uluw puonjgi, kata kik udwanyru kuom lamo nyisechegi
manono. 19An Ruoth Nyasaye e Nyasachu, omiyo rituru buchena kod chikena.
20Nyaka une ni ndalo mag Sabatona orit maler, mondo obed ranyisi mar
singruok manie kinda kodu, mondo oparnu ni an Ruoth Nyasaye e Nyasachu.’

21"To kata obedo ni ne akwerogi kamano, to gin bende ne gipiem koda. Ne
giketho chikena, kendo ne ok girito buchena, ma ka ng’ato orito, to yudo
ngima. Ne giketho ndalo mag Sabatona, omiyo ne achano mondo atiekgi duto
gi mirimba mager e thim kuno. 22To ne ok atimo kamano, nikech mano dine
oketho nyinga kuom ogendini mane oneno ka agolo jo-Israel e piny Misri.
23To ne achako akuong’ora e thim ni anakegi e kind ogendini mopogore
opogore e piny ngima. 24Ne akuong’ora kamano nikech ne gisedagi chikena
kendo ne giketho buchena, mi ne ok girito ndalo mag Sabatona, bende ne
gilamo nyiseche manono mag kweregi. 25Bang’e ne amiyogi buche maricho
kod chike ma ok kel ngima. 26Ne amiyo gibedo mogak kuom gik mane gichiwo
ni nyiseche manono, kendo kuom chiwo misango gi yawuotgi makayo. Ne
atimo kamano mondo abwoggigo, mi ging’e ni an e Ruoth Nyasaye.

27"Kuom mano, wuod dhano, koro nyis jo-Israel ni awacho kama: Yo
machielo mane kwereu oweyago, ka yanya e ma: 28Kane akelogi e piny mane
asingora ni namigi, to kamoro amora mane ginenoe got mabor kata yath
motimo otiep ne gitimoe misengni. Misengni miwang’o kod mago miolo piny
mane gitimo, ne omiya mirima. 29(Ne apenjogi ni, ‘Kuonde moting’ore ma
udhiyegi, to gin gik manade?’ Mano emomiyo pod iluongogi ni kuonde
moting’ore kamano nyaka chil kawuono.) 30Koro nyis jo-Israael ni an
Ruoth Nyasaye awacho kama: Ere gima omiyo udhogoru gi nyiseche manono
mana kaka kwereu notimo? 31Kata kawuono ka uchiwo mich kendo ka uwang’o
yawuotu ka misango, to pod udhogoru mana gi nyiseche manono. To eka un
jo-Israel pod uparo mana ni anyalo yie mondo upenja wach! To kaka an
Ruoth Nyasaye mangima, ok ayienu mondo upenja gimoro kata matin! 32Uparo
ni ubiro bedo machal gi ogendini modak e pinje mamoko, malamo yien gi
lwendni, to akwerou ni mano ok timre.

33"An Ruoth Nyasaye mangima akuong’ora ni abiro tiyo matek gi tekona
duto kod mirimba mager. 34Adier, ka agolou e pinje mane akeyoue, mi
achokou kanyakla, to abiro nyisou tekona maduong’ kod mirimba mager!
35Anateru e Thim Ogendini, mi ayalu kuno mana e wang’u kuneno! 36Kaka ne
akumo kwereu e Thim Sinai, e kaka koro abiro kumou kuno. An Ruoth
Nyasaye ema awacho kamano.

37"Abiro tiyou matek, mi ami ubed joma orito singruokna. 38Bende anagol
kuomu joma jopiem, kendo maketho chikena. Anagolgi e pinje ma koro
gidakie, to ok anayienigi giduogi e piny Israel. Eka unung’e ni kara an
e Ruoth Nyasaye.

39"An Ruoth Nyasaye awacho kama: Ara, un jo-Israel, koro dhiuru adhiya
nyime gi tiyo ni nyisecheu manonogo! To aramo ni e giko to ubiro luora,
mi ok unumi nyinga maler kethre kuom chiwo mich ni nysecheu manono."

40Ruoth Nyasaye nochako owacho niya, "Un jo-Israel duto, unudog e pinyu,
mi ulama ewi god Israel marabora ma en goda maler. Anabed mamor kodu,
kendo anadwar mondo ukelna misengni mau kod chiwo mabeyo mosewalna. 41Ka
asegolou e pinje mane okeue, mi achokou kanyakla, to anayie misengni
mang’ue ng’ar ma uwang’o. Ka ulama kamano, to ogendini nong’e ni an
Nyasaye maler, 42kendo ka aduogou e piny Israel mane asingora ni anami
kwereu, to unung’e ni an e Ruoth Nyasaye. 43Bang’e unupar timbeu maricho
mane udhogorugo, mi unucharu kendu nikech richo mane utimogo. 44Un
jo-Israel, ka unune ni ok asekumou moromo gi timbeu maricho kendo
mamono, to atimonu mana kelo ni nyinga duong’, to unung’e ni an e Ruoth
Nyasaye. An Ruoth Nyasaye ema awacho kamano."

Wach mokor kuom piny man yo milambo

45Ruoth Nyasaye nowuoyo koda, mowachona niya, 46"Wuod dhano, rang yo
milambo, kendo wuo marach kuom piny man milambo, ka ikoro masira kuom
bungu man kuno. 47Nyis bungu man yo milambono ni an Ruoth Nyasaye awacho
kama: Abiro moko mach, kendo abiro wang’o yiendi duto motwo, koda ka
mago mang’ich! Onge gima noneg majno, to nolandre chakre yo milambo
nyaka nyandwat, korewo wenge ji duto. 48Ng’ato ka ng’ato nong’e ni an
Ruoth Nyasaye ema amoko majno, kendo ni onge ng’ama nyalo nege."

49To an Ezekiel, ne adwoko Ruoth nyasaye niya, "Yaye Ruoth Nyasaye, ji
duto wacho ni, ‘Jali obembowa gi ngeche mathoth!’ "

Ezekiel 21

Ligangla mar Ruoth Nyasaye

1Ruoth Nyasaye nowuoyo koda, 2mowachona niya, "Wuod dhano, chung’
kichomo yo Jerusalem, mondo ikwed kuonde ma ji lemoe. Siem piny Israel
3kinyiso jopinyno ni Ruoth Nyasaye owacho kama: Amon kodu, omiyo abiro
wuodho liganglana mondo anegugo duto, mi joma kare gi joma timbegi mono
notho machalre. 4Adier, liganglana biro nego ji duto, chakre nyandwat
nyaka milambo mondo atiek jou makare kod ma timbegi mono machalre.
5Kamano ji duto nong’e ni asewuodho ligangla e olalo, kendo ok nachak
adwoke.

6"In wuod dhano, chur ka gima chunyi dwaro chot. Adier, chur malit kama
ji duto nyalo nenie. 7To ka gipenji gima omiyo ichur, to nyisgi ni ichur
nikech gima biro timore. Bende nyisgi ni e kindeno, kihondko nomakgi,
kendo bedegi nowengni, mi chir ma gin go lal nono, kendo chongegi tetni.
Kindeno osechopo, kendo gigo biro timore. An Ruoth Nyasaye ema awacho
kamano."

8Wach Ruoth Nyasaye nochako obirona niya, 9"Wuod dhano, kor wach,
kinyiso ji ni Ruoth Nyasaye owacho kama:

Ligangla opiagi kendo oywe maler.

10Opiage mondo oneki,

kendo oyweye mondo omil ka polo!

Koso uparo ni atugo?

Ooyo, usedagi chwat mar kede,

11omiyo ligangla ema koro iyweyo

mondo ochak tich.

Ipiage kendo iyweye

mondo okete e lwet janek.

12Yaye, wuod dhano,

ywagi kendo chur,

nimar liganglano biro nego joga Israel,

kaachiel gi jotendgi duto.

Kuom mano, tang’ lweti,

ka chunyi lit,

13nimar ma koro ok en tem mitemogigo,

nikech ere gima odong’

ma ditim ni joma ochayo kede?

An Ruoth Nyasaye ema awacho kamano.

14"Koro in wuod dhano, kor wach, kipamo lweti, mondo ligangla omil koni
gi koni, ka chadho ji marach. En e ligangla maneko. Adier, en ligangla
makelo kihondko kod tho. 15Omiyo joga tuomore, kendo chunygi nyosore.
Abwogo dalagi gi ligangla ma mil ka polo, kendo moikore mondo oneki.
16In ligangla mabith, chadh koni gi koni! Ee, chadh kamoro amora
michomo! 17An bende abiroo pamo lweta, kendo mirimba biro rumo. An Ruoth
Nyasaye ema awacho kamano.

18Ruoth Nyasaye nochako owuoyo koda, 19mowachona niya, "Wuod dhano, gor
laini ariyo e lowo, mochung’ kar yore ariyo ma ruodh Babulon gi jolwenje
nyalo luwo. Yorego duto nyaka chakre mana e piny Babulon. Eka ichung
ranyisi ariyo e akek yorego, 20mondo ranyisi achiel onyis ruoth yo madhi
Raba, dala jo-Amon, to machielo onyise yo madhi Jerusalem e chuny Juda,
21nimar adier ruodh Babulon ochung’ e tiend ranyisi manie akek yorego,
koyiengo asere, kendo openjo nyisechene wach, bende orango chuny chiayo
motimgo misango, mondo ong’ego yo monego oluw. 22Koro oting’o asere
mondikie ni Jerusalem, gi lwete ma korachwich. Kamano ong’eyo ni onego
odhi Jerusalem mondo ogi sigich lweny, kendo olos lodi mituomogo
dhorangeye, bende oging pidhe mag lowo, kendo okuny buche molworo
ohinga. 23Jo-Jerusalem ok nyal yie ni gik mokorgo biro timore adier,
nikech winjruok ma gisetimo gi ogendini mamoko. To mano biro miyo
richogi iparo, mi makgi!

24"Kuom mano, an Ruoth Nyasaye awacho kama: Richou oel e lela, kendo ji
duto ong’eyo kaka un joketho, nikech richou nonenore e gimoro amora
mutimo, kendo mano ema omiyo opargi. Kuom mano, oseng’adnu bura kendo
abiro chiwou e lwet wasiku.

25"In ruodh Israel, ma timbene mono, kendo ma ok ler, in bende ndaloni
ochopo ma ibiro kumie mogik. 26An Ruoth Nyasaye awacho kama: Lony
osimboni mar duong’ kod kilembani, nimar gik moko ok bi bedo kaka gin
pile. Ji modhier ema biro yudo loch, to joma nigi teko biro podho.
27Adier, abiro ketho dalano chuth, mi lokre gunda. To mano ok notimre
nyaka chop ka ruoth mowinjore gi loch obiro, kendo en ema abiro miye
osimbono.

Siem ma Ruoth Nyasaye siemogo jo-Amon

28 "Wuod dhano, kor wach, kinyiso gima Ruoth Nyasaye owacho kuom
jo-Amon, ma yanyo jo-Israelgo. Nyisgi ni ligangla osewuodhi mondo oneki.
Oseyweye maler mondo oneki komil ka polo. 29Bende nyisgi ni fweny ma
gineno gin miriambo, kendo weche ma gikoro bende ok gin adier. Gin
joricho ma timbegi mono, omiyo ndalo ma ibiro kumogie mogik chiegni.
Ligangla biro lwar e ng’utgi.

Siem misiemogo Babulon

30"In, ruodh Babulon, dwok liganglani e olalo. Abiro ng’adoni bura e
piny mane onywolie, 31mi akumi ka an gi mirima mager ka mach
mang’ang’ni. Bang’e anaketi e lwet jomahundu ma tichgi en mana ketho gik
moko. 32Mach nowang’i mi tieki, kendo rembi nochuer e pinyi iwuon, mi ok
nochak opari kendo. An Ruoth Nyasaye ema awacho kamano."

Ezekiel 22

Richo mag Jerusalem

1Ruoth Nyasaye nowuoyo koda, mopenja niya, 2"Wuod dhano, bende iikori
mar yalo dala ma jonek opong’oni? Nyis jodalani gik maricho modwanyore
ma gisetimo. 3Bende nyisgi ni an Ruoth Nyasaye awacho kama: Usechuero
remo mathoth e dalau, kendo usedwanyoru kulamo nyiseche manono, omiyo
ndalou chiegni! 4Un joketho kuom nek makamano, bende usedwanyoru gi
nyiseche manono mane uluwo, omiyo useng’ado ndalou machiek, mi koro
kindeu orumo! Mano ema omiyo aseweyo ogendini mamoko mondo ojaru, ka
twenyonu umgi. 5Pinje machiegni kod mago man maboyo biro jaro timbeu
modwanyore mag mahundu. 6Jotend Israel duto osetiyo gi teko ma gin go,
mi ginego ji. 7Onge kata ng’at achiel e dala mamiyo wuon gi min luor.
Uwuondo jopinje mamoko, kendo usando mond liete gi nyithi kiye. 8Ok
uluoro kuonde mowalna, bende ok urit Sabatona. 9Ji moko kuomu hango ni
jowetegi wach mondo onegi. Moko bende chamo misengni motim kuonde
moting’ore ma chik okwero, kendo moko dwanyore adwanya e kindu. 10To
moko bende terore gi mond wuonegi, kendo moko chuno mon mondo oriwrego
ka ni e due. 11Giterore gi mond ji koda ka mond yawuotgi gi nyiminegi
hie. 12Jomoko kuomu chuero remo mana ni mondo oyud pesa. To moko bende
okawo ohala kuom pesa ma giholo jo-Israel wetegi, kendo gidoko momew e
yor wuond. Wiu osewil koda. An Ruoth Nyasaye ema awacho kamano.

13"Abiro tero lweta, mi akumu kuom mecho musemechogo kod chuero remo ma
usechuero. 14Bende uparo ni pod unubed gi chir kata gi teko moro ma
unyalo ting’ogo kata mana lwetu ka akumou kamano? An Ruoth Nyasaye ema
asewacho kamano kendo abiro timo kaka awacho! 15Abiro keyou e kind
ogendini modak e pinje mopogore, mi atiek timbeu mamono. 16Kamano
ogendini mamoko nojaru; un to unung’e ni an e Ruoth Nyasaye."

17Ruoth Nyasaye ne ochako owachona niya, 18"Wuod dhano, akwano jo-Israel
mana ka chuoth nyinyo modong’ bang’ lenyo fedha. 19Kuom mano, koro an
Ruoth Nyasaye awachonigi kama: Kaka un gik manono kamano, abiro chokou
Jerusalem kanyakla, 20mana kaka ichoko nyinyo mopogore opogore e karaya
milenyogie gi mach mager mibuko matek. Kamano e kaka mirimba mager
nolenyu, mana kaka mach lenyo nyinyo mopogore opogore. 21Chutho, abiro
chokou Jerusalem kanyakla, mi alenyu gi mirimba mager ka mach. 22Ibiro
lenyou Jerusalem mana kaka ilenyo fedha e karaya, mi unung’e ni an Ruoth
Nyasaye ema akumou gi mirimba mager."

23Ruoth Nyasaye nochako owuoyo koda, 24mowachona niya, "Wuod dhano, nyis
jo-Israel ni pinygi en piny ma otimo richo, omiyo abiro kume gi mirimba
mager. 25Jotendgi chalo gi sibuoche ma ng’ur ka kidho le ma gisemako.
Ginego ji, omiyo mond liete doko mang’eny, kendo giyako mwandu kod gik
mabeyo. 26Jodolo bende ketho chikna, kendo ok gimi gik mowalna duong’.
Ok gipog gik ma owalna gi gik ma ok owalna, bende ok gipuonj ji pogruok
manie kind gik maler kod gik ma ok ler, kendo ok girit Sabatona. Mano
emomiyo jo-Israel ok miya duong’. 27Ruodhi chalo gi otoche ma kidho le
ma gimako. Gichuero remo mondo giyud mwandu. 28Jonabi to umo richogo
mana ka joma mwono kor ot gi buru. Gineno fweny mag miriambo, kendo
gikoro weche ma ok adier. Giwacho ni wechego gin mag Ruoth Nyasaye, to
an Ruoth Nyasaye pok awuoyo kodgi. 29Ji ajia bende wuondo ji kendo
mecho. Gisando joma odhier kod jopinje mamoko modak kuomgi.

30"Asebet karango mondo ayud ng’at manyalo gero ohinga, kendo ma
dichung’ kuonde ma ohinga omukoree, mondo okony piny, kik akethi gi
mirimba, to ne ok anyal yudo ng’at makamano. 31Kuom mano, abiro tiekogi
pep, ka an gi mirima mager ka mach, kakumogi maromre gi timbegi. An
Ruoth Nyasaye ema awacho kamano."

Ezekiel 23

Nyimine ariyo

1Ruoth Nyasaye nowuoyo koda, 2mowachona niya, "Wuod dhano, chon ne nitie
nyimine moko ariyo. 3Kane pod gitindo, ka gidak Misri, ne gikethore mi
gilokore jochode. 4Nyako maduong’ ne nyinge Ohola, to matin ne nyinge
Oholiba. Ne akendogi giduto, mi ginywolona nyithindo. (Ohola ochung’ kar
Samaria, to Oholiba ochung’ kar Jerusalem.)

5"To kata obedo ni Ohola ne chiega kamano, to ne odhi adhiya nyime gi
timbene mag chode, kendo ne osiko kogombo chodene ma jo-Asuria.
Chodenego ne jolweny morwako lep lweny maralige. Moko ne jotelo man gi
tije madongodongo, kendo moko ne jotend jolweny maidho farese. Giduto ne
gin yawuowi mapod tindo, man gi chia. 7Ohola ne ohero dhogore gi jotend
lweny mag Asuriago duto, kendo gombo mane en go ne omiyo odwanyore
kolamo nyiseche manono mag jo-Asuria. 8Ne odhi adhiya nyime gi timbe
chode mane osechako timo ka en Misri, kuma ne okethoree modoko jachode.
9Kuom mano ne ajwang’e e lwet chodene ma jo-Asuria mane ogombo malichgo.
10Ne gilonye duk, kendo ne gikawo yawuote gi nyige. Bang’e ne ginege gi
ligangla. Gima ne otimoreneno nolokore ngero ma mon goyo kuonde duto.

11"Kata obedo ni Oholiba ne oneno gigo duto, to ne odoko achach, mi
otimo timbe maricho, kochodo moloyo kata mana Ohola. 12Gombo ne nege gi
jodong Asuria, kod jotend lweny morwakore gi lep lweny mabeyo, kod
jotend joidh farese, ma duto ne yawuowi ma pod tindo man gi chia. 13Ne
aneno ni odwanyore chuth, kendo ni orach mana ka nyamin maduong’.

14"To en ne omedo nyumore matut e timbe mag dwanyruok. 15Ne oneno kido,
mag jotend Babulon mogor e kor udi, kendo owir gi range makwar, ne
otuenigi misibe e nungogi, kendo ne onalnigi kilemba mabeyo e wigi.
16Kane onenogi kamano, to gombo ne ohewe, mi ooro joote Babulon mondo
oluongne joma ne ogorgo. 17Eka jo-Babulon-go nobiro mondo oterre kode.
Ne giriwre kode, mi gidwanye nyaka ne ojok kodgi. 18Bang’e ne onyisore e
lela, mi ji duto ong’eyo ni en jachode. Kuom mano ne ojoga mana kaka
nyamin ne ojoga. 19Ne omedo dhi nyime moloyo gi timbe chode, kotimo mana
kaka notimo e piny Misri kapod ne en nyako. 20Gombo maduong’ ne omake gi
joma ohero terruok, ma dendgi chalo gi dend kanyna, kendo ma nyotgi mol
ka ohula.

21"In Oholiba, ne idwaro chako timo timbeni mag dwanyruok mane itimo
Misri kane pod in nyako, kane chwo tugo kodi, moketho ringri. 22To koro
Oholiba, an Ruoth Nyasaye awachoni kama: Tinde iol gi chodenigo, to
abiro miyo gibedo mamon kodi, kendo gibiro lwori, mi giketi diere.
23Abiro kelo jo-Babulon kod jo-Kaldea duto, kaachiel gi jo Pekod gi
jo-Shoa gi jo-Koa kod jo-Asuria duto. Giduto gin jotend lweny ma yawuowi
mapod tindo man gi chia. Gin joma tiyo tije madongodongo kendo gin
jotend joidh farese. 24Gibiro monji gi yo nyandwat ka gin gi oganda
lweny maduong’ kod geche lweny gi geche mamoko. Gin gi kuodi gi okumbni
kod ogut lweny, kendo gibiro lwori mi giketi diere. Abiro chiwi e
lwetgi, kendo gining’adni bura, kaluwore gi chikgi giwegi. 25Kaka mirima
mager omaka kodi, abiro weyo gitimi kaka gin ema gihero ka gikecho kodi.
Gining’ad umi kod iti, kendo ginineg nyithindi. Adier, ginimayi yawuoti
gi nyigi, mi giwang’gi ka gingima. 26Bende ginilonyi duk, kendo ginikaw
gik milichorigo ma nengogi tek. 27Kamano anatiek gombo ma in go kod
timbe modwanyore ma isebedo kitimo chakre kinde mane idak Misri. Ok
nichak irang nyiseche manono, bende ok nichak ipar Misri kendo.

28"An Ruoth Nyasaye awacho kama: Abiro chiwi e lwet joma imon-go, kendo
ma ijokgo, 29kendo kaka gin bende gimon kodi, gibiro kawo gimoro amora
ma ingo, mi gilonyi duk. Inidong’ e lela, mi nong’ere ratiro ni in dhako
ma jachode. Mago e gik ma gombo ma in go kod timbe chode 30osekeloni,
nikech ne in dhako ma ogendni terorego, mi idwanyori gi nyisechegi
manono. 31Ne iluwo timbe nyameru, omiyo agwata mar kum mane amiye, ema
in bende abiro miyi!

32"An Ruoth Nyasaye awacho kama:

Ibiro madho agwata nyameru.

En agwata maduong’ kendo matut.

Ji duto nojari kendo nonyieri,

nikech agwatano opong’ du.

33En agwata ma luoro gi masira opong’o.

Mane Samaria nyameru omadho.

Enomi ibed momer,

kendo chunyi nobed malit.

34Inimadhe, mi ilung’e pep,

kendo inigwar kori gi pedni mage mobarore.

An Ruoth Nyasaye ema awacho kamano.

35"Koro an Ruoth Nyasaye awacho kama: Kaka ne wiyi owil koda, mi ilokona
ng’eyi, ibiro yudo sand kuom gombo ma in go kod timbeni mag chode."

36Bang’ mano, Ruoth Nyasaye nopenja niya, "Wuod dhano, donge iikori mag
ng’ado ni Ohola gi Oholiba bura? Donjnigi kuom gik modwanyore ma
gisetimo. 37Gisebedo ka giterore kendo giseneko. Giseterore gi nyiseche
manono, kendo gisenego nyithindo mane ginywolona. Adier, ne gichiwo
yawuota ka misango miwang’o ni nyisechegi manono! 38To mago kende ok e
gik mane gitimo! Hekalu mara bende ne gidwanyo, mi giketho Sabatona.
39Kane gisenego nyithinda ka misango miwang’o ni nyiseche manono, ne
gibiro e Hekalu mara, mi gidwanyo mana chieng’ onogo. Adier, mano e gima
ne gitimo e Hekalu mara!

40"Bende ne gioro joote mondo oluong joma odak e piny moro mabor, mi
jogo nobiro. Eka mon ariyogo nolwokore, mi owiro wang’gi kendo olichore
gi gik ma nengogi tek. 41Ne gibet e kitanda molos maber, kendo mesa
mopedh malich ne nie nyimgi. Ne gikawo ubani kod mor zeituni ma an ema
ne asemiyogi, mi giketo ewi mesano. 42Bang’e mahu mar oganda joma ok dew
gimoro ne owinji. Ne gin joma oa e thim. Ne girwako ronge e bede mon-go,
kendo gisidhonigi osimbe mabeyo e wigi. 43Eka ne awacho e chunya niya,
‘Gikonyore gi dhako ma jachode, ma terruok oolo, 44kendo gisiko gidhi
adhiya ire, kaka ji dhi ir dhako ma jachode.’ Adier, ne gidhi ir Ohola
gi Oholiba mane mon modwanyore. 45Ji makare to nokwed mon-go kuom
timbegi mag terruok kod nek, nimar giterore kendo gichuero remo.

46"An Ruoth Nyasaye awacho kama: Kel oganda mar jomahundu mondo otunggi,
kendo oyakgi. 47Jogo mondo ogogi gi kite kendo omonjgi gi ligangla, ka
nego nyithindgi, kendo wang’o utgi. 48Abiro tieko timbe dwanyruok e
pinyni duto mondo obed siem ni mon mamoko kik oterre kaka ne mon ariyogo
osetimo. 49To un nyimine ariyo, abiro kumou kuom timbeu mag dwanyruok
kod richou mar lamo nyiseche manono. Eka unung’e ni an e Ruoth Nyasaye."

Ezekiel 24

Ngech agulu

1Chieng’ due apar, due mar apar, e higa mar ochiko, Ruoth Nyasaye
nowuoyo koda, mowachona niya, 2"Wuod dhano, ndik odiechieng’ ma kawuono
e kitabu, nikech enie chieng’ ma ruodh Babulon chakoe goyo ageng’aa ni
Jerusalem. 3Nyis joga ma jopiem ni an Ruoth Nyasaye agoyonigi ngero
kama:

Keturu agulu e mach,

kendo olieuru pi.

4Ketieuru ring’o mamit kaka bat kod em,

kendo pong’euru gi choke mabeyo.

5To nyaka gibed ring rombe machwe.

Eka chwakieuru mach matek,

mondo ochieg maber koda ka choke.

6"Koro an Ruoth Nyasaye awacho kama:

Mano kaka dala jonek none malit!

Ochalo gi agulu ma nyal ochamo,

ma ok nyal lwokore.

Goluru ring’o duto e iye,

achiel ka achiel,

ma ok uweyo moro kata achiel.

7Dalano ne otimo remo,

to remono ne ok ochwer e lowo,

kama buru ne nyalo umee,

to ne ochwer mana e lwanda lilo.

8An bende aseweyo remono e lela kanyo,

kama enie tangalare,

mondo owang’ iya, achul kuor.

9"Koro ma e gima an Ruoth Nyasaye awacho;

Mano kaka dala jonek none malit,

nikech an awuon ema abiro chwako mach matek!

10Keturu yien mang’eny e kendo,

kendo kudhuru mach obed mamiyo.

Teduru ring’o nyaka kate duon, mi choke wang’.

11Bang’e keturu agulu modong’ nono e mach mondo ochwakre,

nyaka chuma molosego bed maliet ha,

mi nyal man kuome wanyre,

mi lal nono.

To mano tich manono.

12Nimar kata da ichwake machal nade,

to nyal mopoto kuome ok nyal rumo.

13In Jerusalem bende,

timbeni mag chode osemiyo ibet modwanyore.

Kata obedo ni ne atemo pwodhi kamano,

to pod ne isiko asika ka idwanyori.

Kuom mano, ok nichak ibed maler kendo,

nyaka chop ka akumi gi mirimba duto mager.

14An Ruoth Nyasaye ema awacho kamano,

kendo gima asewacho biro timore mak orem!

Ok nakech ng’ato,

kendo ok nang’won ni ng’ato,

bende ok nalokra.

Anakumi mana maromre gi timbeni duto.

An Ruoth Nyasaye ema awacho kamano."

Tho chi Ezekiel

15Ruoth Nyasaye nowuoyo koda, mowachona niya, 16"Wuod dhano, abiro mayi
ng’at ma ihero moloyo, apoya. To kik ing’ur, kata kik iywagi, kendo pi
wang’i kik chuer. 17Chunyi to om aoma mos. Kik itim timbe mag ywak, kaka
wuotho gi wich nono, kata wuotho gi tielo maonge wuoche. Bende kik ium
dhogi, kata kik icham chiemo ma joywak chamo."

18Chieng’no gokinyi, ne awuoyo gi ji, to kochopo odhiambo, to chiega
notho. Eka kinyne natimo mana kaka nosenyisa. 19Ji ne openja gima omiyo
atimo kamano, 20mi adwokogi niya, "Ruoth Nyasaye ema nowuoyo koda,
21mowachona ni mondo anyisu, un jo-Israel, ni owacho kama: Usungoru ni
Hekalu otegno. Kunene, to umor kendo uhero donjoe. To koro an Ruoth
Nyasaye abiro loke gima kuero, kendo yawuotu gi nyiu modong’ Jerusalem
none e lweny. 22Kuwinjo wachno to unutim mana kaka Ezekiel osetimo. Ok
unum dhou, kendo ok unucham chiemo ma joywak chamo. 23Bende ok unutim
timbe ywak ma ji timo pile, kaka wuotho gi wich nono, kata wuotho gi
tielo nono. Ok unuywagi, kendo pi wang’u ok nochuer. Dendu nodhi adhiya
mosmos nikech richou, kendo unuywagru e chunyu, ng’ato ka ng’ato gi
wadgi.

24"An Ruoth Nyasaye, amedo wacho kama: Ezekiel nobednu ranyisi, kendo
unutim gik moko duto ma osetimo. Ka gik makamago duto otimore, eka
unung’e ni an e Ruoth Nyasaye.

25"Wuod dhano, abiro mayogi Hekalu motegno mane gisungorego kendo ma
miyogi mor, mane gihero rango kendo donjoe. Bende anamagi yawuotgi kod
nyigi. 26Chieng’ ma atimo kamano, to ng’at moro motony e lweny nobi,
kendo nonyisi gima osetimore. 27Odiechieng’no ema inichak iwuoe, mi iwe
bedo momo, kendo inilos gi ng’atno. Kamano inibed ranyisi ni ji, mi
gining’e ni an e Ruoth Nyasaye."

Ezekiel 25

Wach mokor kuom jo-Amon

1 Ruoth Nyasaye nowuoyo koda, 2mowachona niya, "Wuod dhano, chung’
kichomo piny Amon, kendo ikwede. 3Nyis jopinyno ni an Ruoth Nyasaye
awacho kama: Un jo-Amon, ne ubedo mamor ka uneno ka Hekalu mara odwany,
kendo ka piny Israel okethi, kendo ka itero jo-Juda e tuech. 4Kaka ne
ubedo mamor kamano, abiro miyo dhoudi modak e thim man yo wuok chieng’
maku, mi kaw pinyu. Ginigur kembegi e pinyu, mi gidag kuno. Bende
ginicham olembeu kendo ginimadh chau. 5Abiro miyo dala mar Raba bed mana
kama ikwayoe ngamia, kendo piny Amon duto abiro miyo bedo kama ikwayoe
rombe, mi unung’e ni an e Ruoth Nyasaye."

6Ruoth Nyasaye nomedo wachonigi niya, "Kaka ne upamo lwetu kuchikoru gi
mor, kendo ujaro piny Israel, 7omiyo abiro ketou e lwet ogendini mamoko
mondo oyaku. Abiro tiekou chuth, mi ok unuchak ubed oganda, bende ok
nubed gi pinyu uwegi. Eka unung’e ni an e Ruoth Nyasaye."

Wach mokor kuom jo-Moab

8 Ruoth nyasaye nowacho niya, "Kaka jo-Moab osewacho ni jo-Juda chalo gi
ogendini mamoko duto, 9omiyo abiro miyo wasigu monjo miech Moab manie
tong’ pinygi, koda ka mier mabeyoe moloyo, kaka Beth-jeshimoth, gi
Baal-meon kod Kiriathaim. 10Abiro miyo dhoudi modak e thim man yo wuok
chieng’ kaw piny Moab kaachiel gi piny Amon, mondo jo-Moab kik chak bed
oganda. 11Kamano e kaka anakum jo-Moab, mi gining’e ni an e Ruoth
Nyasaye."

Wach mokor kuom jo Edom

12 Ruoth Nyasaye nowacho niya, "Jo-Edom nochulo kuor malit kuom Juda,
kendo kuor mane gichulono osekelo ketho mosiko kuomgi.

13"Koro awacho ni abiro kumo piny jo-Edom, mi aneg ji duto kod le man
kuno. Pinyno nodong’ nono, ka ji tho e lweny, chakre dala mar Teman
nyaka dala mar Dedan. 14Joga Israel nochulna kuor kuom jo-Edom, kendo
gitimnigi mana kaka mirimba mager chalo. Kamano jo-Edom nong’e kaka kuor
ma achulo lit! An Ruoth Nyasaye ema awacho kamano."

Wach mokor kuom jo-Filistia

15 Ruoth Nyasaye nochako owacho niya, "Jo-Filistia osechulo kuor malit
ni wasikgi manyaka nene, mi gitiekogi ka gisin kodgi. 16Kuom mano,
awacho ni abiro monjo jo-Filistia, mi aywegi oko pep. 17Ji mamoko duto
modak but nam Mediterenia kanyo bende abiro nego. Ka asechulonigi kuor
kamano, eka gining’e ni an e Ruoth Nyasaye."

Ezekiel 26

Wach mokor kuom jo-Turo

1 Chieng’ mokwongo mar due, e higa mar apar gachiel, Ruoth Nyasaye
nowuoyo koda, 2mowachona niya, "Wuod dhano, joma odak e dala mar Turo
goyo mahu gi mor, kawacho kama: ‘Jerusalem ne en dala ma ogendini duto
chokoree kuom ohala, to koro osekethe. Dhorangaye oseyaworenwa, omiyo
wabiro bedo momew, nikech oseloye, modong’ gunda.’

3"To koro an Ruoth Nyasaye awacho kama: Amon kodi, in dala mar Turo!
Omiyo abiro kelo ogendini mang’eny mondo omonji, kendo gibiro chalo mana
apaka mag nam. 4Gibiro muko ohinga mari, kod kuondeni mochiel motegno
mag siro lweny. Bang’ mano, anaywer lowo duto oko kuomi, mi awe kidong’
mana lwanda lilo. 5Lwandano nolokre chula, ma jolupo moyoe tondegi. An
Ruoth Nyasaye ema awacho kamano.

"In iwuon, ogendini noyaki, 6kendo giniyak joma odak e miechi maoko ma
ok nie chula. Eka un jo-Turo unung’e ni an e Ruoth Nyasaye.

7"An Ruoth Nyasaye awacho kama: Abiro kelo Nebukadnezar ruodh Babulon ma
ruoth maduong’ie moloyo ruodhi duto mondo omonji, in Turo. Enobi kowuok
yo nyandwat gi oganda lweny maduong’ kod farese gi geche lweny, kaachiel
gi joidh farese. 8Jogi modak e mier maoko noneg e lweny. Wasikigo nokuny
buche mi giging pidhe mag lowo e bath ohingani, kendo ginimonji ka
gigeng’ore gi kuodi. 9Ginituom ohinga mari gi lodi madongodongo, mi
gimuk kuondeni mochiel motegno mag siro lweny gi tuor mag nyinyo.
10Rumbi mar buru ma faresegi odhuolo noimi, kendo koko mar farese
maywayo gechegi mag lweny noyieng ohingani, ka gikadho e dhorangayi
mokethore. 11Joidh faresegi nomwomre e yoreni ka ginego jogi, kendo
sirni magi motegno nomukre. 12Wasikigo noyak mwanduni kod gigi mag
ohala. Ginimuk ohingani, kendo giniteng’ uti mabeyo. Bende ginikaw kite
gi yien koda ka lopi, mi giwit e nam. 13Kamano anatiek wer duto miwero,
kendo thumbe migoyo ok nochak owinji. 14Analoki mana lwanda lilo ma
jolupo moyoe tondegi. An Ruoth Nyasaye ema awacho kamano.

15"To koro an Ruoth Nyasaye amedo nyiso dala mar Turo kama: Ka oloyi, mi
omaki, to mano kaka kihondko nogo joma odak e dhonam, ka giwinjo ka jogi
minego ywak. 16Ruodhi duto mag pinje manie dhonam nowe kombegi mag dongo
kendo nolony lepgi mag loch kod mago mogor malich, mi gibed e lowo ka
gikirni. Ka gineno masira mosemaki, to kihondko nomakgi marach, mi
ginisik ka gikirni akira. 17Bang’e giniwer wend ywak mawacho niya:

Dala marahuma osekethi,

kendo yiedhi mage olal nono.

Chon jodalano ne nigi loch e nam,

kendo ji duto modak e dhonam noluorogi.

18To koro Turo osepodho,

omiyo pinje manie dhonam kirni,

kendo joma odak kuondego kihondko nego,

kuom gima osetimorene."

19Ruoth Nyasaye wacho kama: "In Turo, abiro loki gunda, mana ka mier
mokethore maonge ng’ama odakie, kendo abiro imi gi pi nam matut. 20Abiro
teri e piny joma otho, mondo ibed gi joma notho chon. Anami idag e piny
manie bwo lowono, kibudho e bur matut e kind gik machon mokethore, mi ok
nichak iduog e piny joma ngima. 21Anami ibed gima bwogo ji, kendo mano
ema nobed gikoni. Ji notem manyi, to ok giniyudi. An Ruoth Nyasaye ema
awacho kamano."

Ezekiel 27

Wend ywak miywagogo Turo

1Ruoth Nyasaye nowachona niya, 2"Wuod dhano, ywag Turo gi wend ywak. 3En
dala manie dhonam, kendo oloko ohala gi ji modak kamoro amora e dhonam.
Nyise ni an Ruoth Nyasaye awacho kama:

In Turo, ne isungori

kiparo ni iber gilala.

4Tong’ ni ochueyo nyaka ei nam.

Joma ne ogeri ne olosi ka yie ma jaber.

5Ne giloso bepeni gi yien mabeyo moa got Senir,

bende ne gikawo yadh sida moa Lebanon,

ema gilosonigo murungot.

6Ngeyni magi to ne giloso gi yiend ober moa Bashan,

kendo tati ne giloso gi yiend saipras,

mogol e chulni mag Kitim.

Eka ne gibawi gi lak liech.

7Tangani ne olos gi law maber mar Misri,

mogorie kido mabeyo,

kendo ne ginenore kata mana gi kuma bor.

Tandarua miumigo nolos gi nanga maralik maber,

mogol e chula mar Saipras.

8Jo-Sodom gi jo-Arvad ne odoko jogi makiewo ngayi.

Ne in gi jotich molony ma kwang’i, yaye Turo!

9Jopecho maloso kuonde mokethore e yie,

ne jo-Biblos motiegore maber e tijgi.

Bende jokwang’ mag yiedhi duto manie nam,

ne ging’iewo gik moko mana e dukeni.

10"Jo-Persia gi jo-Lidia gi jo-Libya ne odoko jolweny magi. Ne ging’awo
kuodigi kod ogutegi mag lweny kuomi. Gin ema ne gimiyo nyingi obedo gi
huma. 11Jolweny ma jo-Arvad norito ohingani, kendo joma ne oa Gamad
norito kuondeni mochiel motegno mag siro lweny. Ne ging’awo kuodigi e
ohingani. Gin e joma ne olosi, mi ibedo jaber.

12"Ne iloko ohala e piny Tarshish, kikawo fedha gi kit nyinyo moko
mopogore opogore kaka chudo kuom gik mogundho mane itimogo ohala.
13Bende ne iloko ohala e piny Yunani gi Tubal kod Meshek, kendo ne ikawo
wasumbini kod gik molos gi mula kuom gik ohala mane in go.
14Jo-Beth-togarma ne miyi farese matiyo, gi mago miidho, kod kenje kar
gigi. 15Jo-Rodo noloko kod ohala, kendo ji moa e pinje mang’eny manie
dhonam nomiyi lak liech kod bepe mabeyo maratenge kaka chudo kuom gigi.
16Jo-Aram bende ne ng’iewo gigi mag ohala kaachiel gi gik mamoko
mang’eny mane iloso. Ne gimiyi kite ma nengogi tek miluongo ni emerald
gi koral kod rubi, gi law maralik gi nanga mayom mogorie kido mabeyo,
kuom gigi. 17Jo-Juda gi jo-Israel to ne ng’iewo gik mane in go, ka chuli
ngano gi mor kich gi mor zeituni kod gik mamilimili. 18Jo-Damaski bende
ne ng’iewo gigi mag ohala kaachiel gi gik mang’eny mane iloso, ka
gichuli divai mogol Helbon kod yie rombe mogol Sahar. 19Ne giwilo gigi
gi nyinyo mothedhi kod gik mamilimili. 20Jo-Dedan ne miyi barangede
mibolo kiidho farese kuom gigi. 21Jo-Arabu kod ruodhi mag Kedar bende ne
ng’iewo gigi mag ohala ka gichuli nyirombe gi rombe kod diek. 22Jolok
ohala mag Sheba kod Rama to ne jong’iewo gik mane in go, ka gimiyi gik
mamilimili mabeyoe moloyo, kod kite mopogore opogore ma nengogi tek kod
dhahabu. 23Joma ne odak e mier ma Haran gi Keneh gi Eden gi Ashur kod
Kilmad, kaachiel gi joohala mag Sheba, duto ne joloko ohala kodi. 24Ne
gikeloni lewni ma nengogi tek kod mago maralik mogorie kido mabeyo,
kaachiel gi mikeka mag dier ot, mokiew gi range malombo wang’, kod tonde
mokadi motegno. 25Mwanduni duto ne iting’o e yiedhi madongodongoe
moloyo.

Ne ichalo gi yie manie nam,

moting’ore mapek.

26Kane jokwang’ magi oteri e chuny nam,

yamb yo wuok chieng’ nogoyi,

moketi kuma bor gi dhowath.

27Mwanduni duto mag ohala gi jokwang’ magi,

gi jopecho gi joohala magi,

kod jolweny duto mane in go nolal pep e nam,

kane yie obarore.

28Uwi mane jokwang’ matho goyo

nowinjore gie dhonam.

29Yiedhi mamoko koro odong’ nono,

nikech jokwang’ duto osewuok,

mochung’ e dhowath.

30Giduto giywagi malit,

ka gibuko wigi buru,

kendo ging’ielore e lowo.

31Giselielo wigi ka giywagi,

kendo girwako piende gugru.

Giywak matek,

ka chunygi lit ahinya.

32Gisechuogoni wend ywak kama:

Ere dala moro machielo,

machalo gi Turo,

ma koro oling’ thi e dier nam?

33Kane ioro gigi mag ohala loka nam,

to ne ikonyo ogendini duto.

Ruodhi ne odoko momew

mana gi gigi mogundho.

34To koro, ibarori e nam,

mi isiko e nam matut.

Mwanduni kod joma ne tiyoni,

duto oselal nono e nam kaachiel kodi."

35Ng’ato ka ng’ato modak e dhonam, kihondko goyo kuom gima osetimoreni.
Kata mana ruodhi maggi bende obwok, mi renb ringregi oo. 36Ilal! Adier,
iselal chuth, kendo joohala mae piny duto kihondko goyo, ka giparo ni
gin bende masira makamano biro makogi.

Ezekiel 28

Wach mokor kuom ruodh Turo

1Ruoth Nyasaye nowuoyo koda mowachona niya, 2"Wuod dhano, nyis ruodh
Turo ni an Ruoth Nyasaye awachone kama: Isungori ni ibet e kom duong’ ni
in nyasaye. To kata obedo ni iwuondori ni in nyasaye kamano, to ng’e ni
in mana dhano! 3Koso iparo ni iriek moloyo Daniel, ma onge gima dotami
ng’eyo? 4En adier ni riekoni osemiyo ibedo momew gi mwandu mag dhahabu
kod fedha, 5nimar ne iloko ohala gi rieko, mi iyudo ohala mathoth To
koro mano kaka mwanduni osemiyo idhialori!"

6"Koro an Ruoth Nyasaye awacho kama: Kaka iparo ni iriek ka nyasaye
kamano, 7abiro kelo wasigu moa e oganda Magerie moloyo mondo omonji.
Gibiro ketho mwanduni duto ma iseyudo kuom riekoni, kendo misungo.
8Gibiro negi gi nek marach e chuny nam. 9To chieng’ ma gibiro mondo
ginegino, bende pod niwach ni in nyasaye? Ooyo, ka gibiro iri, to nibed
mana dhano matho, ma ok nyasaye! 10Initho ka guok e lwet jopinje mamoko
makia Nyasaye. An Ruoth Nyasaye ema agolo chik kamano."

Ywak miywagogo ruodh Turo

11Ruoth Nyasaye nochako owuoyo koda, 12mowachona niya, "Wuod dhano,
chuog wend ywak ni ruodh Turo. Nyise ni an Ruoth Nyasaye awacho kama: E
kinde moko ne in ng’at makare ahinya. Mano kaka ne iriek kendo ijaber!
13Ne idak Eden, puoth Nyasaye, kendo ne ilichori gi gik molos gi
dhahabu, kod kite mopogore opogore ma nengogi tek, kaka sardius gi topaz
gi diamond gi berul gi oniks gi jasper gi safir gi emerald kod
karbunkel. Ne olosnigi mana chieng’ mane ochueyie. 14Ne aketo malaika
malich ma iluongo ni kerubi kuno mondo oriti, mi ne aketi e goda maler,
kiwuotho e kind kite mang’ang’ni ka mach. 15Timbeni ne long’o chakre
chieng’ mane ochueyie nyaka chieng’ mane ichakoe timo timbe mamono. 16Ne
iketo chunyi kuom tich ohala, mi mano nomiyo idonjo e timbe mahundu kod
richo. Kuom mano ne oriembi oko e goda maler, kendo kerubi mane riti ne
ogoli oko kuom kite mang’ang’nigo. 17Sunga ne omaki nikech ne ijaber,
kendo huma mane in go nomiyo itimo timbe mofuwo. Asechwadi piny e lowo,
mondo ibed siem ni ruodhi mamoko. 18Kane iloko ohala to ne itimo timbe
mang’eny mamono, mi kuondeni mag lemo nodwanyore. Emomiyo ne amoko mach
kuomi, mi iwang’ pep. Ne aloki buru mondo ji duto oneni. 19Ilal! Adier,
iselal chuth, kendoo ogendini duto mane ong’eyi luoro omako, kaparo ni
gin bende masira mosemakino biro makogi."

Wach mokor kuom Sidon

20 Ruoth Nyasaye nowachona niya, 21"Wuod dhano, chung’ kichomo dala mar
Sidon, kendo kwede, 22kinyise ni an Ruoth Nyasaye awacho kama: Amon
kodi, in Sidon! Ji biro miya duong’ nikech gima atimoni, kendo ging’e ni
an e Ruoth Nyasaye, ka anyiso kaka aler kuom joma odak kuomi. 23Abiro
oroni tuoche, kendo anami remo mol e wang’yoreni. Wasigu nomonji koni gi
koni, mi gineg jogi. Eka ining’e ni an e Ruoth Nyasaye."

Okor wach ni Israel noyud gueth

24Ruoth Nyasaye nochako owachona niya, "Onge oganda moro modak machiegni
mane ojaro Israel, ma nochak olokre ka kudho kata ka pedo ma hinyogi.
Kamano jo-Israel nong’e ni an e Ruoth Nyasaye."

25Ruoth Nyasaye nomedo wacho niya, "Abiro dwoko jo-Israel ka agolo kuom
ogendini mane akeyogie, mi ogendini duto nong’e ni an Ng’ama Ler.
Jo-Israel nodag e pinygi giwegi, mane amiyo Jakobo jatichna. 26Ginidag
kuno gi kue, kendo giniger udi, mi gipidh mzabibu. Anakum ogendini
mokiewo kodgi duto, mane ojarogi, mi Israel nobed gi kue. Eka gining’e
ni an e Ruoth Nyasaye ma Nyasachgi."

Ezekiel 29

Wach mokor kuom jo-Misri

1 Chieng’ due apar gachiel due mar apar, e higa mar apar, Ruoth Nyasaye
nowachona niya, 2"Wuod dhano, chung’ kichomo piny Misri, mondo ikwed
Farao ruodh Misri, kaachiel gi pinyno duto. 3Nyise ni an Ruoth Nyasaye
awachone kama: Iwacho ni aora Nael en mari, kendo ni ne ichueri kendi.
4To abiro keto olowu e dhogi, mi ami rech manie aochi mok kuomi.
5Anaboli e thim kaachiel gi rechgo duto, mi ringri norodhre piny kuno.
Ok noyiki to wachiwi ni winy kod ondiegi mondo ochami. 6Eka jo-Misri
duto nong’e ni an e Ruoth Nyasaye."

Ruoth Nyasaye nochako owachona niya, "Jo-Israel nogeno kuomu ni
dukonygi, un jo-Misri, to unyap mana ka odundu. 7Ne gimakou mi utur, mi
umiyo onding’gi owil. 8Emomiyo an Ruoth Nyasaye anyisi in Farao ni abiro
kelo ji mondo omonji, kendo gibiro nego jogi, kaachiel gi jambi duto.
9Piny Misri biro dong’ nono kokethore, eka ining’e ni an e Ruoth
Nyasaye.

"Kaka ne iwacho ni aora Nael en mari, kendo ni in ema ne ichueye,
10omiyo an jasiki, kendo amon gi Naelni nogo. Bende abiro miyo piny
Misri duto doko piny mokethore kendo modong’ nono, chakre dala mar
Migdol yo nyandwat, nyaka dala mar Saiyene yo milambo, kendo nyaka tong’
Ethiopia. 11Onge dhano kata le ma nokadh e iye, kendo kuom higni piero
ang’wen onge ng’ama nodag kuno. 12Anami Misri bed piny mokethore moloyo
pinje mamoko duto e piny. Anake jo-Misri e pinje, mi gidag e kind
ogendini mamoko."

13Ruoth Nyasaye nomedo wacho niya, "Bang’ higni piero ang’wen anadwok
jo-Misri ka agolo e pinje mane akeyogie, 14mi anami gidag e piny Misri
ma milambo, kuma ne giaye. Ginibed oganda mayomyomie moloyo ogendini
mamoko duto, 15mi ok ginichak gilo oganda moro kendo. Anami gibed oganda
marachrach ma ok nyal bedo gi loch kuom oganda machielo. 16Kamano
jo-Israel ok nochak oket genogi kuomgi. Masira momako Misrino nonyis
jo-Israel kaka ne giketho ka giketo genogi kuom jo-Misri. Bang’e
jo-Israel nong’e ni an e Ruoth Nyasaye."

Okor wach ni ruoth Nebukadnezar biro loyo Misri

17Chieng’ mokwongo mar due mar achiel, e higa mar piero ariyo gabiriyo,
Ruoth Nyasaye nowuoyo koda, mowachona niya, 18"Wuod dhano, Nebukadnezar
ruodh Babulon nomonjo Turo. Ne om iyo jolweny mage otiyo matek, mi wigi
oluny kendo gokgi obuth. To ruoth Nebukadnezar, kata mana oganda
jolwenje, ne ok oyudo gimoro kuom chandruokgino duto. 19Kuom mano, koro
an Ruoth Nyasaye awacho kama: Abiro chiwo piny Misri e lwet ruoth
Nebukadnezar, mi oyak pinyno, kendo okaw mwandugi duto, mondo ochulgo
lwenje. 20Abiro miye piny Misri kaka chudo kuom tichne, nikech jolwenje
ne tiyona. An Ruoth Nyasaye ema awacho kamano.

21"E ndalogo anami jo-Israel bed oganda matek, mi in Ezekiel nami iwuo
kama ji duto nyalo winjie mondo ging’e ni an e Ruoth Nyasaye."

Ezekiel 30

Okor ni Misri biro lokore thim

1Ruoth Nyasaye nowachona niya, 2"Wuod dhano, kor wach ni an Ruoth
Nyasaye awacho kama:

"Ywaguru, 3nikech chieng’ masira chiegni! Adier, chieng’ Ruoth Nyasaye
chiegni! Enobed odiechieng’ ma piny dudoe, kendo ma ogendini yudoe
chandruok. 4Lweny nobedie Misri, kendo jo-Ethiopia noparre malit. Ka
gineno kaka oneg ji mang’eny Misri, kendo oyak pinyno, mi okethore kendo
odong’ gunda.

5"Jolweny mane ogol Ethiopia gi Lidia gi Libya gi Arabia gi Kub koda ka
joga awuon bende notho e lwenyno."

6Ruoth Nyasaye wacho niya, "Jolweny ma konyo Misri noneg e lweny, chakre
Migdol yo nyandwat nyak Saiyene yo milambo. Oganda lweny ma jo-Misri
sungorego otieki. An Ruoth Nyasaye ema awacho kamano. 7Pinyno nobed
mokethore moloyo pinje mamoko duto, kendo mier mage nodong’ gundni
moloyo mier mamoko duto e piny. 8Ka awang’o Misri gi mach, mi anego
jolweny makonye duto, eka gining’e ni an e Ruoth Nyasaye.

9"Ka ndalono ochopo, kendo Misri osekethi, to anaor joote gi yiedhi
mondo odhi obwog jo-Ethiopia ma odak gi kue, mi ginibed gi kihondko
malich. Adier, ndalono biro!"

10Ruoth Nyasaye wacho niya, "Abiro oro Nebukadnezar ruodh Babulon mondo
otiek mwandu Misri. 11Enobi gi jolwenje mager mondo oketh pinyno.
Ginimonje, mi ringre joma onegi nopong’e. 12Anaduon aora Nael, mi aket
Misri e lwet joma richo, kendo jopinje mamoko noketh pinyno duto. An
Ruoth Nyasaye ema awacho kamano."

13Ruoth Nyasaye wacho niya, "Abiro tieko nyiseche manono man Memfis, mi
onge ng’ato ma nochak obed ruodh Misri kendo. Bende anago ji duto modak
kuno gi kihondko. 14Yo milambo mar piny Misri abiro loko thim, to dala
Zoan man yo nyandwat abiro wang’o gi mach. Anakum dala maduong’ mar
Misri miluongo ni Thebes, 15kendo anaol mirimba kuom dala mar Pelisium,
ma dala mochiel motegno moloyo e Misri. Mwandu mag Thebes bende nakethi,
16kendo nawang’ Misri gi mach, mi Pelisium chandre malit. Ohinga mar
Thebes ibiro muko, mi pi pong’ dala. 17Yawuowi manie mier mag Hieropolis
kod Bubastis notho e lwenjno, to ji mamoko duto nomaki mi ter e tuech.
18Ka atieko teko ma jo-Misri sungorego, to mudho noim Tapanhes. Adier,
rumbi noim piny Misri, mi ji duto manie mieche nomaki mi ter e tuech.
19Ka akumo jo-Misri kamano, to gining’e ni an e Ruoth Nyasaye."

20Chieng’ due abiriyo, due mar achiel e higa mar apar gachiel, Ruoth
Nyasaye nowuoyo koda, mowachona niya, 21"Wuod dhano, aseturo bad Farao,
ruodh Misri, to onge ng’ama osetueyo badeno, kata mosechome mondo
ochangi, obed motegno ma dochak omakgo ligangla kendo. 22Koro an Ruoth
Nyasaye awacho kama: An jasik ruodh Misri, omiyo abiro turo bade mangima
gi bade mosetur, mi ligangla noa e lwete mi lwar piny. 23Bende abiro
keyo jo-Misri e pinje, mi gidag e kind ogendini mamoko. 24Bang’e anami
bad ruodh Babulon bed motegno, mi aket liganglana e lwete. Bad ruodh
Misri to abiro turo, mi nochur ka otho e nyim ruodh Babulon. 25Adier,
anami ruodh Misri bed mayomyom. Ruodh Babulon to nami teko. Ka amiyo
ruodh Babulon liganglana, mi omonjogo piny Misri, to ji duto nong’e ni
an e Ruoth Nyasaye. 26Anake jo-Misri e pinje, mi gidag e kind ogendini
mamoko. Eka gining’e ni an e Ruoth Nyasaye."

Ezekiel 31

Okor gima biro timore ni Farao kod joge

1Chieng’ mokwongo mar due mar adek, e higa mar apar gachiel, Ruoth
Nyasaye nowuoyo koda, mowachona niya, 2"Wuod dhano, nyis Farao ruodh
Misri gi ogandane duto kama:

Koro mano kaka iduong’!

En ang’o ma dipimigo?

3Ichalo gi yadh sida man Lebanon,

man gi bede mabeyo motimo tipo.

Adier, en yath marabora motundo e polo.

4Aore manie bwo lowo

ne miyo yadhno dongo,

nikech ne otero pi kama odongoe,

kendo ne gikeyo pi ni yien duto manie bungu.

5Yadhno ne odongo marabora moyombo yien duto,

kendo bedene ne boyo mokar madongodongo,

nikech ne oyudo pi morome.

6Kit winy duto ne ogero udi e bedene,

kendo le mag thim ne nywolo nyithindgi e tiende.

Ogendini mag piny bende ne yueyo e tipone.

7Mano kaka yadhno ne jaber!

Ne en rabora malich,

kendo bedene ne okar,

nikech tiendene ne ochopo e pige mamol e bwo lowo.

8 Onge yadh sida moro e puoth Nyasaye,

mane inyalo pimo kode.

Adier, onge yath moro mane nigi bede machal gi mage.

Chutho onge yath moro e puoth Nyasaye mane jaber ka en.

9An Ruoth Nyasaye ema amiyo obedo majaber

gi bede mojany kamano.

Yien duto mane nie Eden puoth Nyasaye

ne nyiego omako kode.

10"Koro an Ruoth Nyasaye awacho kama: Yadhno ne odongo, mi ochopo e
polo. To kane odongo marabora kamano, nodoko jasunga. 11Kuom mano
asedagi yadhno, omiyo abiro kete e lwet ruodh piny moro, maebiro timone
mana maromre gi richone. 12Jopinje mamoko mager biro tong’e oko, mi wite
kucha. Bedene motur biro lwar e gode duto kod holni manie piny. Bende
ogendini duto ma osebedo kodak e tipone biro dar. 13Kit winy duto biro
piyo kuome piny, kuma opodhoeno. Le bende biro nyono bedene. 14Kuom mano
onge yath moro kata bed ni oyudo pi mang’eny manade, ma nochak odong
mabor mi wiye tund e polo kamano. Giduto nyaka githo mana kaka dhano
tho, mi gidhi e Piny Joma Otho."

15Ruoth Nyasaye wacho kama: Chieng’ ma yadhno dhiyo e Piny Joma Otho,
anami pi manie bwo lowo ime, kendo ywage. Anageng’ aore mondo kik mol,
kendo anakel mudho e got Lebanon mana nikech en, mi ami yien duto mae
bungu two. 16Ka awite mwalo e Piny Joma Otho, to koko mopodhogo nobwog
ogendini duto. Yien duto mag Eden gi yiend Lebanon mabeyo mayudo pi
mang’eny nobed mamor e piny mamwalono. 17Gisedhi kode e Piny Joma Otho,
mondo gibed gi joma ne oyudo osenegi e lweny. Ji duto mane odak e bwo
tipone to oseke e kind ogendini.

18"Yadhno en ruodh Misri, kaachiel gi ogandane duto. Kuom yien duto mag
Eden, onge moro marabora kendo ma mako wang’ moloye. To koro obiro dhi
mwalo e Piny Joma Otho mana ka yiend Eden mamoko, mi obed gi joma kia
Nyasaye, kod joma ne oneg e lweny. An Ruoth Nyasaye ema awacho kamano."

Ezekiel 32

Ywak miywagogo Farao

1Chieng’ mokwongo mar due mar apar gariyo e higa mar apar gariyo, Ruoth
Nyasaye nowuoyo koda, mowachona niya, 2"Wuod dhano, ywag Farao ruodh
Misri kinyise kama:

Itimori sibuor e kind ogendini,

to chutho in mana nyang’ pi ma mwomo aora.

Iduwo pi gi tiendi,

kendo iketho aore!

3Ka ogendini mang’eny ochokore,

to namaki gi tonda,

mi anyisgi giywayi oko gi tolno.

4Anaboli piny e pap,

mi ami winy kod ondiegi duto mag piny nur kuomi,

ka chami.

5Anadhur ringri motop e gode kod holni,

6kendo nami rembi mol,

mi pong’ piny,

koda ka gode gi holni.

7 Chieng’ ma atieki,

to abiro miyo polo imore

mi sulue ok norieny.

Anaum wang’chieng’ gi boche poolo,

mi due bende ok norieny.

8Kamano anagol ler duto mag polo,

mi ami pinyi tim mudho.

An Ruoth Nyasaye ema awacho kamano.

9"Ka atero jogi momak e lweny, e pinje mane pok ing’eyo, to kibaji biro
goyo ogendini mathoth. 10Gima biro timoreni nobwog ogendini mang’eny,
kendo ka amilo ligangla e nyim ruodhigi, to remb ringregi noo. Chieng’
ma ipodhoe, to giduto ginibed ka gitetni, ka giparo ni gin bende gibiro
tho."

11Ruoth Nyasaye wacho niya, "Ligangla mar ruodh Babulon biro lwar kuomi,
12kendo abiro miyo jolweny moa kuom oganda magerie moloyo neg oganda
maduong’ mar jolwenji. Gibiro ketho gik moko duto ma isungorigo, mi
gineg jogi duto. 13Abiro nego dhou duto kamoro amora ma gimodhoe. Bang’e
pi ok nochak oduwre, nikech dhano gi jamni ma diduwe nobed maonge!
14Anami aoreu kue, mi gibed maliw, kendo mol nyamonge. An Ruoth Nyasaye
ema awacho kamano.

15"Ka aketho piny Misri, mi olokore thim, kendo anego ji duto modak
kuno, to gining’e ni an e Ruoth Nyasaye. 16Wendni en wend ywak ma mond
pinje mamoko noywaggo Misri kod joge duto. An Ruoth Nyasaye ema awacho
kamano."

17Chieng’ due apar gabich, due mokwongo, e higa mar apar gariyo, Ruoth
Nyasaye nowuoyo koda, mowachona niya, 18"Wuod dhano, ywag jo-Misri, ma
oganda maduong’. Witgi e Piny Joma Otho mondo gibed kuno gi ogendini
mamoko marateke, 19kipenjogi niya, ‘Uparo ni ubeyo moloyo ji mamoko
koso? Dhiuru urieru gi joma kia Nyasaye mane osetho!’

20"Jo-Misri biro tho kaachiel gi joma inego e lweny, nikech ligangla
oikore nego jo-Misri duto. 21Thuondi madongo kaachiel gi joma ne konyogi
kedo, biro rwako jo-Misri gi mor e Piny Joma Otho, ka giwacho niya,
‘Joma kia Nyasaye mane onegi e lweny osebiro mwalo ka Eki giriere ka!’

22"Jotend Asuria oriere piny kucha, ka liete jolweny mag pinyno
olworogi. Giduto ne oneggi e lweny, 23kendo lietegi nie bath Piny Joma
Otho kuma bor. Jolweny mag pinyno duto notho e lweny, kendo lietegi
olworo liete jotendgi. To chon ne gimiyo joma ngima kibaji.

24"Ruodh Elam bende ni kuno, ka liete joge mag lweny olwore. Ne oneggi
duto e lweny, mi owitgi e Piny Joma Otho mak otergi nyangu. Kane gingima
to ne gibwogo ji, to koro giriere e liel ka wigi okuot. 25Ruodh Elam
oriere piny e kind joma onegi. Liete mag joge mag lweny olwore mokete
diere. Giduto ne gin joma ok ter nyangu mane onegi e lweny. Kane gingima
to ne gibuogo ji, to koro giriere e liel ka wigi okuot, kaachiel gi ji
mamoko mane onegi e lweny.

26"Ruodhi mag Meshek gi Tubal bende ni kuno, ka liete jogi mag lweny
olworogi. Giduto ne githo e lweny mak otergi nyangu. Kane gingima, to ne
gibwogo ji. 27Ne ok oyikgi kaluwore gi chik mane oyikgo thuondi e ndalo
machon. Thuondigo ne dhi e Piny Joma Otho ka omanore gi gilwenjgi.
Ligangla ne gitenogo wigi, to kuodigi ne giumorego. Kane thuondigo ngima
to ne gibwogo ji.

28"To un jo-Misri, unurieru piny ka utur e kind ogendini ma ok ter
nyangu, mane onegi e lweny.

29"Jo-Edom gi ruodhigi kod jotendgi bende ni kuno. Chon ne gin jolweny
marateke, to koro giriere e Piny Joma Otho, kaachiel gi joma ok ter
nyangu, mane onegi e lweny.

30"Jotelo duto mag ogendini modak yo nyandwat ni kuro, kaachiel gi
jo-Sidon. Chon ne gin joma rateke ma bwogo ji, tinde to gisedonjo e Piny
Joma Otho gi wichkuot ka ok otergi nyangu mi giriere kuno gi joma onegi
e lweny. Gin bende gin gi wichkuot mana ka ji mamoko madhi e Piny joma
Otho."

31Ruoth Nyasaye wacho niya, "Ka Farao ruodh Misri oneno jogo duto, to
chunye noduogi mi obed modhil kuom thone, kod tho jolwenje duto mane
onegi e lweny. 32Kane pod ongima, to ne amiyo obwogo ji, to koro en
kaachiel gi joge mag lweny gibiro riere piny kaachiel gi joma ok ter
nyangu mane onegi e lweny. An Ruoth Nyasaye ema awacho kamano."

Ezekiel 33

Tich jarito

(Ezekiel 3.16-21)

1Ruoth Nyasaye nowuoyo koda, mowachona niya, 2"Wuod dhano, penj jou
kama: Ka akelo lweny e piny moro, donge jopinyno diyier ng’atgi achiel
mondo obed jarito? 3Ka ng’ato oneno wasigu ka biro, mi ogoyo koko mondo
ji otang’, 4to ng’at mowinjo kokono ok odewo, mi wasigu obiro monege, to
en owuon ema nochaye kuom thone. 5Adier, onegore kende owuon nikech ne
owinjo siem, to ok odewo. Ka dine oyie owinj siem, to dotony.

6"To ka jarito oneno wasigu ka biro, to ok ogoyo koko mondo ji otang’,
mi wasigu obiro, monego ng’ato, to ng’atno notho kapod en jaricho, to
anakwan jaritono ka e ng’at ma onego ng’atno.

7"Koro in, wuod dhano, aketi jarito mar oganda Israel duto. Tiji biro
bedo siemogi gi siem moro amora ma amiyi. 8Ka awachoni ni ng’at marach
biro tho, mi ok isieme mondo owe yorene maricho, to enotho kapod en
jaricho, kendo in ema nakwani ka ng’ama onege. 9To ka isiemo ng’at
marach, to ok oweyo timbene maricho, to enotho kapod en jaricho, to in
isereso ngimani."

Yore Nyasaye ni kare

(Ezekiel 18.21-32)

10Ruoth Nyasaye nowachona niya, "Wuod dhano, jo-Israel ywagore ni
kethogi kod richogi turogi, kendo ni dendgi dhi adhiya. Gipenjore kaka
digiyud ngima. 11To nyisgi ni an Ruoth Nyasaye akuong’ora ni ok berna ka
ng’at ma timbene richo tho, to abedo mamor mana ka oweyo timbene
maricho, mobedo mangima. Un jo-Israel, weuru timbeu maricho! Adier,
wegiuru! Ere gima omiyo udwaro ni mondo utho!

12"Wuod dhano, koro nyis jo-Israel ni ka ng’at makare odonjo e richo, to
gik mabeyo mosetimo ok nokonye. To bende ka ng’at ma timbene richo oweyo
timo richo, to ok noyud kum. Ng’at makare to ka odonjo e richo to
timbene mabeyo mosebedo kotimo ok nomi obed mangima. 13Ka awacho ni
ng’at makare ni nobed mangima, to odonjo e richo, kogeno kuom gik mabeyo
mosetimo, to ok napar kata mana gimoro achiel kuom gik mabeyo mosetimo,
to enotho athoya nikech richone. 14To bende ka asiemo ng’at marach ni
obiro tho, mi oweyo timbene maricho, 15Kodwoko gik mane oholo, kendo
ochulo gik mane osekwalo, mi oluwo chike makelo ngima, kotimo gik makare
kendo mabeyo, to enobed mangima. 16Anawene richo duto ma osetimo, kendo
enobed mangima nikech otimo gik makare kendo mabeyo.

17"Jou wacho ni gima an Ruoth Nyasaye atimo ok ni kare! To chutho, gin
ema timbegi ok ni kare. 18Ka ng’at makare oweyo tim makare, mi odonjo e
richo, to enotho nikech richone. 19To bende ka ng’at marach oweyo
timbene maricho, mi otimo gik makare kendo mabeyo, to nobed mangima.
20To un jo-Israel, pod uwacho ni gima atimo ok ni kare! Koro abiro
ng’ado ni ng’ato ka ng’ato kuomu bura moromo gi timbene."

Wach obiro ni Jerusalem osekaw

21 Chieng’ due abich, due mar apar, kane wasetieko higni apar gariyo e
tuech, ng’at moro mane otony mowuok Jerusalem ne obiro mowachona ni
dalano osekaw. 22To odhiambo mane kinyne obiroe, ne oyudo asewinjo ka
teko mar Ruoth Nyasaye ni kuoma. Omiyo kinyne gokinyi, kane ng’atno
obiro, to Ruoth Nyasaye noduogona teko mar wuoyo.

23Bang’e Ruoth Nyasaye nowuoyo koda, mowachona niya, 24"Wuod dhano ji
modak e miech Israel modong’ gundni wacho kama, ‘Ibrahim ne en ng’at
achiel kende, to ne omiye pinyni duto. Wan to wan ji mang’eny, omiyo
pinyni koro en marwa!’

25"To nyisgi ni an Ruoth Nyasaye awachonigi kama: Uchamo ring’o man gi
remo, kendo ulamo nyiseche manono, bende uchuero remo. Koro ere gima
omiyo uparo ni pinyno en maru? 26Ligangla mau ema ugeno kuomgi. Timbeu
mono, kendo ng’ato ka ng’ato terore gi chi wadgi. To eka pod uparo ni
pinyno en maru!

27"Nyisgi bende ni an Ruoth Nyasaye akuong’ora ni kaka an Nyasaye
mangima, ji modak e mier modong’ gundni ibiro nego, kendo joma odak oko
e risaf, ondiegi nocham, to joma opondo e gode kod buche, tuoche nonegi.
28Anaketh pinyno mi lokre thim, kendo tekregi ma gisungorego norum. Gode
mag Israel nobed moyugno, maonge ng’ama nyalo wuothoe. 29Ka akumo ji
kuom richogi, kendo aloko pinyno thim, eka gining’e ni an e Ruoth
Nyasaye."

30Ruoth Nyasaye nowachona niya, "Wuod dhano, jou wuoyo kuomi ka
gichokore e tok ohinga kendo ka gin e dhoutegi. Ng’ato ka ng’ato wacho
ni wadgi niya, ‘Wadhiyo mondo wawinj wach moa kuom Nyasaye kawuono.’
31Kuom mano joga chokore mondo owinj gima iwacho, to kata obedo ni
iwachonigi gima onego gitim, to ok gitim. Miriambo ema gihero kendo pesa
ema giketoe chunygi. 32Gikwani mana ka jawer ma weronigi wende mamit,
kata magoyonigi thum. Wecheni duto giwinjo, to onge ma gimako kata
achiel. 33To ka wechenigo duto otimore, kaka en adier ni gibiro timore,
mak orem, to eka gining’e ni kara janabi osebet ka ni e kindgi!"

Ezekiel 34

Wach mokor kuom jotend Israel

1Ruoth Nyasaye nowuoyo koda mowachona niya, 2"Wuod dhano, kwed jotend
Israel, ma akwano ka jakwadh joga. Kornigi wach, kinyisogi ni an Ruoth
Nyasaye awacho kama: Unune malit, un jokwath mag Israel! Uritoru mana un
uwegi, to rombe to ok udew. 3Umadho chak, kendo urwako lewni molos gi
yie rombe, bende rombe mabeyoe moloyo ema unego uchamo, to rombe ok
uriti. 4Adier, ok urit rombe moyomno, kendo ok uthiedh mago matuo, bende
ok uchom mago motur, bende ok uchok mago moke, kata manyo molal ok
umany, to usandogi asanda. 5Koro kaka rombe onge gi jokwath, giseke mi
ondiegi osenegogi kendo ochamogi. 6Kamano romba bayo abaya ewi gode,
kendo gike kuonde duto e pinyu, to onge ng’ama manyogi kata ma temo
mondo ochokgi.

7"Kuom mano, un jokwath, winjuru gima an Ruoth Nyasaye awachonu.
8Ondiegi osemonjo romba, monego, kendo ochamo, nikech gionge jakwath.
Jokwadha ok tem mondo omany rombe to giritore mana gin giwegi. Rombe to
ok gidew. 9Omiyo un jokwath, 10an Ruoth Nyasaye awacho ni kaka an
Nyasaye mangima, amon kodu. Abiro golo rombena oko kuomu, mi ok nachak
awe kendo ubed jokwadhgi kendo, kuritoru mana kendu uwegi! Bende abiro
resogi e lwetu, mi ok nawe uchamgi.

11"An Ruoth Nyasaye awachonu ni abiro manyo rombena an awuon mi aritgi,
12mana kaka jakwath rito rombene mane olal moke, to ochako onwang’o.
Abiro duogogi kagologi kuonde duto mane gikee, chieng’ masira mane piny
otimo mudho. 13Abiro gologi oko kuom ogendini mamoko, mi achokgi
kaachiel, kendo aduoggi e pinygi giwegi. Anakwagi e gode Israel kendo e
bath aore, kod kuonde duto ma ji odakie. 14Anawe gikwa gi kue e lege mae
gode gi holni, kendo e lege duto mabeyo manie piny Israel. 15An awuon
ema nabed jakwadh romba, kendo anayudnigi kama giyueyoe. An Ruoth
nyasaye ema awacho kamano.

16"Anamany rombe molal, mi achok mago moke, bende anachom mago motur,
kendo anathiedh mago matuo, mi arit mago mangima kendo machue, nimar an
e jakwath marito rombe e yo makare.

17"Koro un jamba, an Ruoth Nyasaye awachonu ni abiro ng’ado bura moro ka
moro kuomu, mi apog mabeyo kuom maricho, kendo anapog imbe kuom nyuogi.
18Uchamo lum mabeyo moloyo, to eka pod unyono lum ma ok ucham piny.
Bende umodho pi maliw, to udwaro mago ma ok umodhi! 19Kuom mano, umiyo
rombena mamoko chamo mana lum ma usenyono piny, kendo modho mana pi ma
useduwo.

20"Emomiyo an Ruoth Nyasaye, anyisou ni abiro ng’ado bura e kindu un
rombe machwe kod mago modhero. 21Ugoyo joweteu matuo gi mba, kendo
utuomogi gi pat wiu, mi umiyo gipogore gia e kueth, kendo gike. 22To
abiro reso rombena mi ok nawe uchak usandgi. Anang’ad bura ni romba
duto, mi apog mabeyo kuom maricho. 23Anamigi jakwath achiel, ma en
jatichna Daudi, kendo enoritgi maber. 24An Ruoth Nyasaye anabed
Nyasachgi, to jatichna Daudi nobed jatendgi. An ema awacho kamano.
25Anatim kodgi singruok makelonigi kue, bende anatiek ondiegi duto e
piny, mondo romba obed gi kue, ka kwayo e thim, kendo nindo aninda e
bungu.

26"Anaguedhgi kendo anawe gidag e alwora mar goda maler, kakelonigi koth
e kinde mowinjore. 27Yiendgi nonyag olembe, kendo puothegi nochieg cham,
bende ng’ato ka ng’ato nodag gi kue e lope owuon. Ka achodo nyororo mane
otuego joga, mi aresogi e teko mar joma ne olokogi wasumbni, to eka
gining’e ni an e Ruoth Nyasaye. 28Ogendini mamoko ok nochak oyakgi,
bende ondiegi ok noneggi mi chamgi, to ginidag gi kue, maonge ng’ama
bwogogi. 29Anami puothegi chieg cham mang’eny, mi atiek kech e pinygi.
Bende ogendini mamoko ok nochak ojargi kendo. 30Ng’ato ka ng’ato nong’e
ni arito jo-Israel kendo ni gin joga. An Ruoth Nyasaye ema awacho
kamano.

31"Un joga, un e kueth jamba makwayo, kendo an e Nyasachu. An Ruoth
Nyasaye ema awacho kamano."

Ezekiel 35

Wach mokor kuom piny Edom

1 Ruoth Nyasaye nowuoyo koda, mowachona niya, 2"Wuod dhano, chung’
kichomo yo Edom, mondo ikwedi. 3Nyis jopinyno ni an Ruoth Nyasaye awacho
kama:

An jasiku un gode mag Seir.

Abiro rieyo lweta kuomu,

mi akethu ulokru thim.

4Abiro miyo miechu dong’ gundni,

mi udok kama owe nono.

Eka unung’e ni an e Ruoth Nyasaye.

5"Ne umako sadha mosiko gi jo-Israel, mi umiyo oneggi e kinde mane
masira omakogie, kikumogi mogik kuom richogi. 6Kuom mano, koro kaka an
Ruoth Nyasaye mangima, akuong’ora ni tho ema ochomou, kendo ok unyal
tony ngang’! Un joketho kuom chuero remo, kendo remono dong’ e wiu
uwegi. 7Anami piny gode mag Seir lokre thim, kendo naneg ng’ato ang’ata
mawuotho kuno. 8Anaum gode gi ringre joma otho, nikech joma oneg e lweny
nopodh e gode gi holni kod hohni. 9Anami pinyu kethre chuth, kendo onge
ng’ama nochak odag e miechu. Eka unung’e ni an e Ruoth Nyasaye.

10"Ne uwacho ni ogendini ariyo ma Juda gi Israel, kaachiel gi pinjegi
gin mau, kendo ni ubiro kawogi, kata obedo ni an Ruoth Nyasaye e
Nyasachgi. 11Kuom mano, kaka an Ruoth nyasaye an Nyasaye mangima, abiro
kumou kuom mon mane umon-go gi joga, kendo kuom mirima kod nyiego nikech
gik mane utimonigi. 12Bang’e unung’e ni an Ruoth Nyasaye ne awinjo ka
uchaya, kuwacho niya, ‘Gode mag Israel oselokore thim, kendo osemiwagi.’
13Bende asewinjo ka uwuoyo kuoma gi sunga, ka uyanya.

14"Emomiyo, an Ruoth Nyasaye awacho kama: Abiro miyo pinyu kethre, mi
piny ngima nogonu siboi kuom masira momakouno, 15mana kaka ne ugoyo
siboi kane masira omako jo-Israel, ma gin mwanduna awuon. Kuom mano gode
mag Seir nowe kokethore. Adier, piny Edom duto nodong’ mana gunda.
Bang’e ji duto nong’e ni an e Ruoth Nyasaye."

Ezekiel 36

Gueth ma Nyasaye biro guedhogo Israel

1Ruoth Nyasaye nowachona niya, "Wuod dhano, wuo gi gode mag Israel,
mondo inyisgi giwinj wach ma an Ruoth Nyasaye awachonigi. 2Wasik Israel
ne ogoyonigi siboi, kawacho ni gode machon tinde gin maggi. 3Omiyo koro
kor wach, kihulo ni an Ruoth Nyasaye awacho kama: Kane ogendini mokiewo
gi Israel okawo gode mag Israel, moyako, ji duto ne onyiero Israel.
4Kuom mano, un gode mag Israel, winjuru gima an Ruoth Nyasaye awacho ni
gode madongo gi matindo kendo ni aore kod holni, kaachiel gi kuonde mane
owe kokethore kod mier mane odong’ gundni, mane ogendini mokiewo gi
jo-Israel oyako kendo onyiero.

5"Ruoth Nyasaye ohero jo-Israel ahinya, omiyo asewuoyo ka an gi mirima
mager kuom ogendini mokiewo kodgi, to moloyo asewuoyo kuom jo-Edom. Ne
gimako piny ka gin gi siboi kod sunga marach e chunygi, mi gikawo
legene.

6"Kuom mano, kor wach ni piny Israel, kinyiso gode madongo gi matindo
kod aore gi holni ni an Ruoth Nyasaye aherogi, omiyo asewuoyoo gi mirima
mager, nikech ogendini mamoko duto oseyanyogi marach.

7"Emomiyo an Ruoth Nyasaye akuong’ora ni ogendini mokiewo gi Israel
noyud wichkuot. 8To un joga Israel, yien nochak odongnu e gode mag
Israel, mi nyagnu olembe, nikech ubiro dok e pinyu mak odeko. 9An kodu,
omiyo abiro konyou, mi puotheu pur, kendo ketie kodhi. 10Un dhood Israel
duto, abiro miyo unya mang’eny, kendo uchak udog e miechu, mi uger
kuonde duto mane owe kokethore. 11Anami ji kaachiel gi jamni medre,
kendo unubed mang’eny kaka ne un chon, mi ubed gi nyithindo mathoth.
Unudag kuno kaka ne udak chon, mi ami udhi nyime maber moloyo. Eka
unung’e ni an e Ruoth Nyasaye. 12Un joga Israel, anadwoku mondo uchak
uwuoth e pinyu. Enobed pinyu uwegi, kendo nochieg maber, mi kech ok
nochak oneg nyithindu.

13"An Ruoth Nyasaye awacho kama: Ang’eyo ni ji luongo godego ni jocham
ji, kendo giwacho ni godego mayo jo-Israel nyithindgi. 14To chakre
kawuono, ok ginichak gibed jocham ji ma mayou nyithindu. An Ruoth
Nyasaye ema awacho kamano. 15Ok anayie mondo ogendini onyier godego,
kata mondo ji ojargi. Bende ok ginichak gima jo-Israel nyithindgi. An
Ruoth Nyasaye ema awacho kamano.

16Ruoth Nyasaye nochako owuoyo koda, mowachona niya, 17"Wuod dhano, e
ndalo mane jo-Israel odak e pinygi, ne gidwanye gi yoregi kod timbegi
makuero. Ne akwano timbegigo ka gima ochido, mana ka boke. 18Ne akumogi
gi mirimba mager, nikech remo mane gichuero e pinygi, kod nyiseche
manono mane gidwanyorego. 19Bende ne ang’adonigi bura kuom yoregi gi
timbegi makuero, mi akeyogi e pinje mamoko, mi gidak e kind ogendini
mopogore opogore. 20To kamoro amora mane gidhiye, ne gikeloe wichkuot ni
nyinga maler, nikech ji ne wacho niya, ‘Jogi gin jo-Ruoth Nyasaye, to ne
oriembgi e piny mane omiyogi.’ 21Mano ne omiyo aparo nyinga maler,
nikech jo-Israel nokelone wichkuot, kamoro amora mane gidhiye.

22"Koro nyis jo-Israel ni an Ruoth Nyasaye awachonigi kama: Gima abiro
timo ok abi timo nikech un, jo-Israel, to abiro timo mana nikech nyinga
maler, ma usekelone wichkuot kamoro amora ma usedhiye e kind ogendini
duto. 23Ka anyiso ogendini kaka nyinga maduong’ mane ukelone wichkuot,
en nying maler, to eka gining’e ni an e Ruoth Nyasaye. An Ruoth Nyasaye
ema awacho kamano.

Gima abiro timonu ema nonyis ogendini ni an Ng’ama Ler. 24Anagolu e kind
ogendini modak e pinje mopogore opogore, mi adwoku e pinyu uwegi.
25Anakir kuomu pi maliw, mi apuodhu kuom nyisecheu mamono, kod gimoro
amora mane odwanyou. 26Anamiu chuny manyien kod paro manyien. Bende
anagol kuomu chuny matek ka lwanda, mi amiu chuny malong’o. 27Anaket
Rohona awuon kuomu, mondo uluw chikena, kendo urit buchena duto ma
asemiyou. 28Bang’e unudag e piny mane amiyo kwereu, mi unubed joga,
kendo anabed Nyasachu. 29Anaresu kuom gik moko duto ma miyo ubedo mogak,
bende anamiu cham mogundho, mi ok unuchak ubed gi kech kendo. 30Adier,
anami olembu nyag mang’eny, kendo chambu chieg mathoth, mondo kik uchak
ubed gi kech ma dikuod wiu e kind ogendini. 31Unupar timbe mamono mane
utimo, mi unucharu kendu nikech richou kod timbeu makuero. 32To un
jo-Israel, adwaro ni mondo ung’e ni ok natim gigo duto nikech un, to
adwaro ni mondo une wichkuot kuom gik ma utimo. An Ruoth Nyasaye ema
awacho kamano. 33"An Ruoth Nyasaye awacho niya, ‘Ka apwodhou kuom richou
duto, to anami uchak udag e miechu, mi uger kuonde mane omukore.
34Ng’ato ang’ata mane okadho machiegni gi puotheu noneno kaka giyugno
marach. To abiro miyo uchak upurgi kendo, 35mi ji duto nowach niya,
"Piny ma yande thimni tinde chalo gi puoth Eden, kendo mier mane omukore
mi oyaki kendo owe gundni, tinde ochiel motegno, kendo ji odakie."
36Bang’e ogendini mokiewo kodu ma osetony e lweny nong’e ni an Ruoth
Nyasaye ema asewacho ni abiro timo kamano, kendo abiro time mak orem!’

37"An Ruoth Nyasaye amedo wacho niya, ‘Abiro timo gik moko madongo kata
moloyo mago. Abiroo yie jo-Israel okwaya mondo akonygi, mi ami ginya
mathoth mana ka kueth rombe. 38Mier ma tinde omukoregi ji nopong’ mana
kaka rombe mitimogo misengni chieng’ sawo ne pong’o Jerusalem. Kamano
gining’e ni an e Ruoth Nyasaye.’ "

Ezekiel 37

Holo mar choke motwo

1Ne awinjo ka teko Ruoth Nyasaye ni kuoma, mi Roho mare noting’a motera
e holo kama choke opong’o. 2Ne omiyo awuotho e holo duto e kind chokego,
mi aneno ka ging’eny ahinya, kendo gitwo kururu. 3Eka nopenja niya,
"Wuod dhano, bende chokego dichak lokre ji mangima kendo?" An to ne
adwoke niya, "Ruoth Nyasaye, in kendi ema inyalo ng’eyo wachno."

4Ne owachona niyaa, "Kor ni chokegi wach, kinyisogi ni, ‘Un choke motwo,
winjuru wach Ruoth Nyasaye! 5An Ruoth Nyasaye awachonu kama: Abiro miyo
muya lor kuomu, mi uchak ubed ji mangima. 6Abiro keto leche kuomu, mi
amiu ring’o kod pien. Eka anami muya donj kuomu, mi uchak ubed ji
mangima. Bang’ mano, unung’e ni an e Ruoth Nyasaye.’ "

7Kuom mano, ne achako koro wach kaka nosewachona. To kane oyudo awuoyo,
ne apo ka awinjo ka choke rwadore, ka chogo ka chogo chako tudore gi
wadgi. 8Kane arango chokego, naneno ka leche gi ring’o kod pien oumogi.
Muya to ne giongego.

9Eka Ruoth Nyasaye nowachona niya, "Wuod dhano, kor wach ni yamo,
kinyise ni Ruoth Nyasaye ochike mondo oa e tunge ang’wen mag piny,
kokudho kuom joma othogi, mondo gichak gibed mangima."

10 Kuom mano, ne akoro wach mana kaka ne osewachona, eka muya nodonjo
kuom joma othogo, mi gidoko ji mangima, kendo gichung’ gi tiendegi. Ne
gin ji mang’eny, moromo bedo oganda lweny mang’ongo.

11Nyasaye nowachona niya, "Wuod dhano, jo-Israel chalo mana gi chokego.
Giwacho ni gitwo kururu, kendo ni gionge gima gigeno. 12Kuom mano, kor
ni joga Israel wach, kinyisogi, ni an Ruoth Nyasaye, awacho kama: ‘Abiro
elo lieteu, mi agolu oko, kendo adwoku e pinyu. 13Ka aelo lieteu, kendo
agolou oko kamano, to unung’e ni an e Ruoth Nyasaye. 14Anaket Roho mara
kuomu, mi ubed mangima, kendo anami udag e pinyu uwegi. Eka unung’e ni
an e Ruoth Nyasaye. Asesingora ni anatim kamano, kendo abiro time mak
orem. An Ruoth Nyasaye ema awacho kamano.’ "

Okor wach ni piny Juda gi piny Israel biro riwore

15Ruoth Nyasaye ne ochako owuoyo koda, mowachona niya, 16"Wuod dhano,
kaw luth moro, indikie ni, ‘Jo-Juda’, eka ichak ikaw luth machielo,
indikoe ni, ‘Jo-Israel ma nyikwa Josef, kata nyikwa Efraim.’ 17Koro riw
ludhe ariyogo e lueti, mondo onenre ka luth achiel. 18To ka jou openji
mondo inyisgi tiend gima itimono, 19to dwokgi ni an Ruoth Nyasaye awacho
ni abiro kawo luth mochung’ kar jo-Israel, mi ariw gi luth mochung’ kar
jo-Juda. Kamano anariwgi gibed luth achiel ma amako e lweta.

20"Ka isemako ludhego e lueti, mi ji duto onenogi, 21to nyisgi ni an
Ruoth Nyasaye awacho ni abiro choko jo-Israel, kagolo kuom ogendini mane
okegie, mi adwokgi e pinygi giwegi. 22Anariwgi mondo gibed oganda achiel
e piny gode mag Israel. Ginibed gi ruoth achiel maritogi, bende ok
ginichak gipogre ogendini ariyo, kata pinje ariyo. 23Ok ginichak
gidwanyre gi nyiseche manono kendo makuero, bende ok ginindhogre gi
richo. Anaresgi, kagologi e yore duto mag richo koda ka mago ma
gindhogago. Anapwodhgi, mi gibed joga, kendo anabed Nyasachgi.
24Jatichna Daudi ema nobed ruodhgi. Kamano giduto giniriwre e bwo ruoth
achiel, mi gimak chikena. 25Ginidag e piny mane amiyo Jakobo jatichna.
En e piny mane kweregi odakie. Ginidag kuno kaachiel gi nyithingdi kod
nyikwagi nyaka chieng’, kendo jatichna Daudi nobed ruodhgi mochwere.
26Abiro timo kodgi singruok mochwere makelonigi kue. Anami gimedre, mi
aket Hekaluna e pinygi, kendo nobed kuno nyaka chieng’. 27Anadag kodgi
kanyo, mi abed Nyasachgi, kendo gibed joga. 28Ka aketo Hekaluna kanyo
mondo obed e kindgi nyaka chieng’, eka ogendini nong’e ni an, Ruoth
Nyasaye, ema aseyiero jo-Israel obed joga awuon."

Ezekiel 38

Wach mokor kuom Gog

1Ruoth Nyasaye nowuoyo koda mowachona niya, 2"Wuod dhano, chung’ kichomo
Gog, modak e piny Magog. En ruoth maduong’ mar ogendini mag Meshek kod
Tubal. Kwede, 3kinyise ni an Ruoth Nyasaye awachone kama: In Gog, an
jasiki. 4Abiro mbedo dhogi gi mbedo, mi awichi, kendo aywayi oko
kaachiel gi jogi duto mag lweny. Ogandani mar lweny, kod farese gi joidh
farese morwakore gi lep lweny, ng’eny ahinya. Jalweny ka jalweny omanore
gi kuode kod liganglane. 5Jo-Persia gi jo-Ethiopia kod jo-Libya ni kodi.
Giduto bende giting’o kuodi, kendo gisidho konde mag lweny. 6Jolweny
duto moa e piny Gomer, kendo e piny Beth-togarma man yo nyandwat kuma
bor, ni kodi, kaachiel gi ji mang’eny moa kuom ogendini mamoko. 7In Gog,
anyisi mondo iikri, kaachiel gi jogi mag lweny. 8Bang’ higni mathoth,
kinde nochopi ma ananyisie mondo imonj piny moro ma ji osebet kodakie gi
kue maonge lweny, chakre ndalo mane oduoggie, kigologi kuom ogendini
mang’eny. Inimonj gode mag Israel mane oselokore thim, kendo mane owe
kokethore chon, to koro ji duto odakie gi kue. 9In gi jogi mag lweny,
kod ogendini mang’eny man kodi, numonj pinyno mana ka yamb ahiti, kendo
unuume mana ka rumbi."

10Ruoth Nyasaye nomedo wacho ni Gog niya, "Ka kindeno ochopo, to inibed
gi paro marach. 11Iniwach e chunyi niya, ‘We adhi amonj piny kama ji
odakie mos gi kueno. En gi mier ma ok ochiel gi ohinga, kendo maonge gi
dhorangeye molor matek.’ 12Eka in idhi iyak kendo ipe gik mantie, kendo
inimonj kuonde mane okethore chon, to tinde ji odakie. Gin joma ne
osechoki kigolo kuom ogendini mamoko, ma koro nigi jamni kod mwandu
mamoko. Pinygi nie dier pinje madongo. 13Jo-Sheba gi jo-Dedan kod johala
mag miech Tarshish biro penji kama: ‘Isechoko jogi mag lweny, idhigo
koso?’

14"Kuom mano, wuod dhano, dhiyo inyis Gog ni an Ruoth Nyasaye awachone
kama: ‘E kinde ma joga Israel odakie gi kueno, 15to iniwuogi ia thuru yo
nyandwat kuma bor. Inibi ka in gi oganda lweny maduong’ maratego moa
kuom ogendini mathoth. Giduto ginibi ka giidho farese. 16Ununur kuom
joga Israel, mana ka rumbi maumo piny. Ka kindeno ochopo, anaori mondo
imonj pinya, to gima natimni nonyis ogendini ni an Ng’ama Ler, mi
ging’eya, yaye Gog! 17In e ng’at mane awuoyo kuome chon kane aoro
jotichna ma jonabi mag Israel mondo owach pile ni e ndalo mabiro anakel
ng’ato mondo omonj Israel.’ An Ruoth Nyasaye ema awacho kamano."

18Ruoth Nyasaye nowacho bende niya, "Chieng’ ma Gog nomonjie Israel,
mirima mager nomaka. 19Awacho ka akecho ahinya ni chieng’no piny Israel
noyiengni malich. 20Rech duto manie nam, gi winy manie kor polo, kod le
mae thim gi gik mamol piny, kaachiel gi dhano duto mae piny notetni e
nyima. Gode nomukre, kendo hohni bende noruombre piny, kendo ohingni
duto nopodhi.

21"Anabwog Gog gi masiche mopogore opogore. An Ruoth Nyasaye ema awacho
kamano. Joge noked kendgi ng’ato gi ng’ato. 22Anakume gi tuoche kod nek.
Bende anahon koth mang’ongo gi pe madongo gi mach kod kite maliel kuome,
kendo kuom joge mag lweny kod ogendini mathoth man kode. 23Mano e yo ma
ananyisgo ogendini duto ni aduong’ kendo aler. Eka gining’e ni an e
Ruoth Nyasaye."

Ezekiel 39

1Ruoth Nyasaye nowachona niya, "Wuod dhano, kwed Gog, ruoth maduong’ mar
ogendini mag Meshek kod Tubal, kinyise ni an Ruoth Nyasaye awacho kama:
Gog, an jasiki. 2Abiro wichi, mi agoli yo nyandwat kuma bor nyaka chop
ibi e gode mag Israel. 3Eka anago atung’i e badi ma koracham, kod aserni
e badi korachwich, mi lwar piny. 4In Gog, kod ogandani mar lweny
kaachiel gi ogendini makonyi, ubiro tho e gode mag Israel, kendo anami
kit winy duto gi ondiegi cham ringreu. 5Adier, unutho mana oko e pap. An
Ruoth Nyasaye ema awacho kamano.

6"Abiro moko mach e piny Magog kod dhonembe duto ma ji odakie gi kue, mi
ng’ato nong’e ni an e Ruoth Nyasaye. 7Anami joga Israel ng’e nyinga
maler, kendo ok nawe nyinga chak kethre. Eka ogendini nong’e ni an Ruoth
Nyasaye an Ng’ama Ler mar Israel."

8Ruoth Nyasaye nochako owacho niya, "Chieng’ ma awuoyo kuomeno biro biro
mak orem. An ema asewacho kamano. 9Bang’e joma odak e miech Israel nodhi
mondo ochok gi-lweny mojwang’, mondo obed yien ma gichwako. Kuodi gi
okumbni, kod aserni gi atunge, kaachiel gi arunge kod tonge ma gichoko
nobed yien moromogi chwako kuom higni abiriyo. 10Ok ginidhi e thim mondo
gimoti, kata dhi e bungu mondo gitong’ yien, nikech ginibed ka gichwako
gi-lweny mojwang’go. Ginipe kendo giniyak jogo mane opeyogi kendo
oyakogi. An Ruoth Nyasaye ema awacho kamano."

11Ruoth Nyasaye nowacho kendo niya, "Chieng’ ma gigo duto otimore to
anami Gog kar yik e Israel, e holo miluongo ni, Holo Jowuoth, man yo
wuokchieng ma yo Nam Kado. Gog kod jolwenje duto noyik kanyo, kendo
holono noluong ni Holo mar Oganda Jolwenj Gog. 12Jo-Israel notiek dueche
abiriyo ka yiko ringre joma otho duto, mondo gichak gipuodh pinygi
kendo. 13Ng’ato ka ng’ato modak e pinyno noyikgi, kendo mano nomi giyud
duong’, chieng’ ma alocho. An Ruoth Nyasaye awacho kamano.

14"Ka dueche abiriyogo oserumo, to noyier ji ma nosiki ka wuotho e piny
mondo oyik ringre joma otho ma giyudo ka pod oriere ewi lowo. Kamano
mondo gipuodh piny obed maler. 15Ka giwuotho e piny koni gi koni to
kinde duto ma giyudoe chok dhano to giniket ranyisi e bathe mondo ka
jokunyo obiro, to mondo oyike e Holo Oganda Jolwenj Gog. 16Kamano piny
nochak opwodhi." (Nitie dala moro machiegni gi kanyo mochak nyinge
oganda jolwenjno.)

17 Ruoth Nyasaye nochako owacho niya, "Wuod dhano, nyis winy duto kod
ondiegi duto man kuonde duto ni awachonigi kama: Biuru mondo ucham
misango ma adwaro timonu. Obiro bet sawo maduong’ ahinya ewi gode mag
Israel, kuma ubiro chamoe ring’o kendo madhoe remo. 18Adier, ubiro chamo
ringre jolweny, kendo ubiro madho remb ruodhi mag piny. Giduto ginibednu
ka imbe gi nyirombe gi diek gi ruedhi machwe mag Bashan mitimogo
misango. 19Ka anego jogo ka misango kamano, to un winy kod ondiegi,
unucham boche, mi uyieng’ kendo umadh remo mi umer. 20E mesana to
unuchamie farese gi joidhgi kod thuondi gi jolweny mamoko duto nyaka
uyieng’. An Ruoth Nyasaye ema awacho kamano."

Gueth ma ibiro guedhogo Israel

21Ruoth Nyasaye nowacho niya, "Abiro miyo ogendini neno duong’na maler,
kendo ka asekumo ji duto matek, to gibiro ng’eyo kaka ang’ado bura kare.
22Chakre kanyo jo-Israel nong’e ni an e Ruoth Nyasaye ma Nyasachgi,
23kendo ogendini mamoko nong’e ni ne oter jo-Israel e tuech nikech richo
mane gitimo ka giweya. Ne ajwang’ogi e lwet wasikgi, kendo aweyo githo
giduto e lweny. 24Ne atimonigi maromre gi dwanyruokgi kod timbegi
mamono, mi alokonigi ng’eya."

25Ruoth Nyasaye nochako owacho niya, "Koro abiro kecho jo-Israel ma
nyikwa Jakobo, mi ami gichak gidhi nyime maber, kendo ok nayie nyinga
maler kethre. 26Ka gichako gidak gi kue e pinygi giwegi, ka onge ng’ama
bwogogi, to ok ginipar wichkuot mane giyudo kuom ndhok mane gindhogago.
27Anaduoggi, kagologi e pinje duto mag wasikgi mondo anyis ogendini
mang’enygo ni an Nyasaye Maler 28Eka joga nong’e ni an e Ruoth Nyasaye
ma Nyasachgi, nikech ne aterogi e tuech, to koro achokogi kaduogogi e
pinygi giwegi ma ok aweyo kata achiel chien. 29Anapong’ jo-Israel gi
Roho mara, mi ok nachak awegi kendo. An Ruoth Nyasaye ema awacho
kamano."

Ezekiel 40

Ezekiel oneno Hekalu manyien e fweny

1Due apar mar higa manyien, ma en higa mar apar gang’wen bang’ kawo
Jerusalem, kane wasetieko higni piero ariyo gabich e tuech, ne awinjo ka
teko mar Ruoth Nyasaye obiro kuoma, mi oting’a. 2Ne aneno e fweny ka
Nyasaye otera e piny Israel, moketa ewi got mabor. Kuno ne anenoe udi
mochokore kanyachiel e nyima, machalo dala. 3Ruoth Nyasaye ne otera
machiegni gi udigo, mi apo kaneno ng’at moro marieny ka mula. Ne ochung’
e dhorangach, koting’o tol mipimogo gik moko, kod rapim mar bao e lwete.

4Ng’atno nowachona niya, "Wuod dhano, rang maber, kendo chik iti
malong’o, mondo iwinj weche duto ma abiro wachoni, nimar mano ema omiyo
osekeli ka. Bang’e idhi inyis jo-Israel gimoro amora ma iseneno ka."

Rangach ma yo wuokchieng’ mar Hekalu

5 Gima ne aneno ne en Hekalu, kendo ne nitie ohinga molwore. Ng’at mane
aseneno cha nogolo rapim mar bao ma borne mita adek, mi opimogo ohinga.
Borne noromo mita adek to lach mar kore bende mita adek. 6Eka ng’atno
nodhi e rangach ma yo wuokchieng’. Ne oidho raidhi manie dhorangach, mi
opimo dhorangach, moyudo ni lachne modhi iye romo mita adek. 7E tok
dhorangajno ne nitie yo ma ji kadhoe man gi udi mag rito adek e bathe
koni gi konu. To ot ka ot ne borne kod lachne mita adek maromre, kendo
lach mar kor ot mane ni e kindgi ne mita ariyo gi nus. Kisekadho ut
ritogo, to nitie yo madhi e ot maduong’ momanyore gi Hekalu. Bor mar
yorno ne mita adek. 8Ng’atno nopimo odno, moyudo ni lachne modhi iye
oromo mita ang’wen. Ne omakore gi dhorangach kendo en ema ne ochiegnie
moloyo gi Hekalu. 9Lach mar kor ot mogik tung’ mar odno ne romo mita
achiel. 10Udi mag rito mane ni e bath yo koni gi koni ne romre duto,
kendo korgi bende ne romre duto koni gi koni.

11Bang’e ng’atno nopimo lach mar dhorangach. Ne oromo mita auchiel gi
nus, to kane thike oyaw, to lach kama idonjogo ne romo mita abich. 12E
nyim od rito ka od rito ne nitie ohinga machiek ma borne modhi malo romo
nus mita. Bor kod lach mar udigo ne mita adek adek maromre.

13Bang’e ng’atno nopimo lach mar rangach, chakre e kor ot ma katok od
rito achiel gi ka iye nyaka kor ot ma katok ot machielo momanyore kode,
monwang’o ni oromo mita apar gariyo gi nus. 14Ot mane ni tung’ mogik ema
nidonjogo e laru. Ne opime, moyudo ni lachne mita apar. 15Bor duto mar
yo makadho e kind udino, chakre oko mar rangach nyaka bath ot mogik
tung’ ne romo mita piero ariyo gabich. 16Ne nitie dirise matindotindo e
kor udi maoko mag udi duto, kendo e kor udi maiye manie kind udi. Kor
udi ma yo ka iye, momanyore gi yo makadho e kind udino ne ogorie yiend
othidhe.

Laru maoko

17Ng’atno nokawa mokadho koda e dhorangach nyaka e laru moro. Kuno ne
nitie udi piero adek momakore gi ohinga maoko, to e nyim udigo ne nitie
kama ochanie kite mopamore 18molworo laruno duto. To laru ma okono ne ni
piny moloyo laru maiye.

19Ne nitie rangach moro moting’ore gi malo mane idonjogo e laru ma iye.
Ng’atno nopimo kind rangach maiye gi maoko, mi oyudo ni bor mae kindgi
romo mita piero abich.

Rangach ma yo nyandwat

20Bang’e ng’atno nodhi mopimo rangach ma yo nyandwat midonjogo e laru
maoko. 21Udi mag rito adek mane ni e bath yo koni gi koni, kod kor udi
mane ni e kindgi, kaachiel gi ot maduong’, duto ne romre gi mago mane
nie rangach ma yo wuokchieng’. Bor duto mar rangach gi utene ne mita
piero ariyo gabich, to lachne mita apar gariyo gi nus. 22Ot maduong’ kod
dirise gi kido mag yiend othidhe mane ogor, ne chalo gi mago manie
rangach ma yo wuok chieng’. Kaeri bende ne nitie raidhi man gi ondembe
abiriyo midhigo e dhorangach, kendo ot maduong’ ne ni tung’ mogik, kuma
omanyore gi laru. 23Ne nitie rangach moro machielo midonjogo e laru
maiye momanyore gi rangach maokono, mana kaka ne nitie e rangach ma yo
wuokchieng’. Ng’atno nopimo bor manie kind rangach maoko gi maiyeno,
moyudo ni oromo mita piero abich.

Rangach ma yo milambo

24Eka ng’atno notera yo milambo, mi kuno ne wanenoe rangach machielo. Ne
opime moyudo ni oromre gi rangeye mamoko duto. 25Udi mag rangajno ne
nigi dirise mana kaka rangeye mamoko. Bor duto mar rangajno bende ne
mita piero ariyo gabich, to lachne apar gariyo gi nus. 26Ne nitie raidhi
man gi ondembe abiriyo madhi e dhorangajno, kendo ot maduong’ mane ni
kuno bende ne ni tung’ mogik, kama omanyore gi laru. Ne ogor yiend
othidhe e kor udi maiye momanyore gi yo makadho e kind udi. 27Kanyo
bende ne nitie rangach machielo midonjogo e laru maiye. Ng’atno nopimo
bor mae kind rangeyego, moyudo ni oromo mita piero abich.

Rangach ma yo milambo mar laru maiye

28Ng’atno nokawa mokadho koda e dhorangach ma yo milambo, mi wachopo e
laru maiye. Ne opimo rangajno, moyudo ni orom gi rangeye mamoko. 29Udi
mage mag rito gi ode maduong’ kod kor ute maiye ne chalre gi mago mane
ni e rangeye mamoko. 30Bende udi mag rangeye ne nigi dirise. Borne duto
ne mita piero ariyo gabich, to lachne mita apar gariyo gi nus. 31Ne en
gi ot maduong’ momakore gi laru mamoko. Yiend othidhe bende ne ogor e
kor udi momanyore gi yo makadho e kind udi. Raidhi man gi ondembe aboro
ne dhi nyaka e dhorangajno.

Rangach ma yo wuokchieng’ mar laru maiye

32Koro ng’atno nokawa mokadho koda e dhorangach ma yo wuokchieng’, mi
wachopo e laru maiye. Eka ne opimo rangajno moyudo ni orom gi rangeye
mamoko. 33Ute mag rito gi ode maduong’ kod kor udi maiye ne romre gi
mago mane ni e rangeye mamoko. Ne nitie dirise kuonde duto, koda ka e ot
maduong’. Borne duto bende ne mita piero ariyo gabich, to lachne mita
apar gariyo gi nus. 34Ot maduong’ ne omanyore gi laru maoko, kendo yiend
othidhe nogor e kor udi manie bath yo makadho e kind udi. Raidhi man gi
ondembe aboro ne dhi nyaka e dhorangajno.

Rangach ma yo nyandwat mar laru maiye

35Ng’atno nochako okawa motera e rangach ma yo nyandwat. Ne opime,
moyudo ni oromre gi mamoko. 36Dhorangajno bende ne nigi udi mag rito, gi
kor udi maiye mogor, gi ot maduong’, kod dirise kuonde duto. Borne duto
ne mita piero ariyo gabich, to lachne mita apar gariyo gi nus. 37Ot
maduong’no ne omanyore gi laru maoko, kendo yiend othidhe ne ogor e kor
udi manie bath yo makadho e kind udi. Raidhi man gi ondembe aboro ne dhi
nyaka e dhorangajno.

Udi man machiegni gi rangach ma yo nyandwat

38E laru maoko ne nitie ot moro momakore gi rangach maiye, odno ne nigi
dhoot madonjo e ot maduong’ mane omanyore gi laru. Kanyo ema ne ilwokoe
jamni monegi, midwaro timogo misenghni miwang’o pep. 39Ne nitie mesni
ang’wen ei ot maduong’no, ariyo e bath ot konchiel, kendo ariyo e bathe
komachielo. Ewi mesnigo ema ne inegoe jamni mitimogo misengni mopogore
opogoore, kaka misengni miwang’o pep, kod mag golo richo, kod mago
mipwodhogo richo mag gowi. 40To oko mar odno bende ne nitie mesni
ang’wen, ariyo e bath rangach ma yo nyandwat konchiel kendo, kendo ariyo
e bathe komachielo. 41Kamano ne nitie mesni ang’wen e ot kendo ang’wen
mamoko oko. Omiyo giduto ne gin mesni aboro mane inegoe jamni mitimogo
misengni. 42Mesni ang’wen mane ilosoe misengni miwang’o pep ne mag kite
mopa. Borgi modhi malo ne nus mita to borgi kod lachgi ne mita achiel
achiel maromre. Gik moko duto mane itiyogo kuom yang’o jamni mitimogo
misengni ne iketo ewi mesnigo. 43Ndiri ma lachne lwedo achiel ne oket
molworo bath mesa ka mesa. Mesnigo ema ne iketoe ring’o duto mane
itimogo misengni.

44E bath rangach ma yo nyandwat e laru maiye, ne nitie ot moro mochomo
yo milambo. Bende e bath rangach ma yo milambo ne nitie ot machielo
machal gi mano mochomo yo nyandwat. 45Ng’atno nonyisa niya, "Ot momanyo
yo milambono en mar jodolo matiyo e Hekalu, 46to ot mochomo yo
nyandwatno en mar jodolo matiyo e kendo-mar-misango. Jodologo duto nyaka
bed jo-Lawi ma nyikwa Zadok. Gin kende ema oyienigi dhiyoe nyim Ruoth
Nyasaye mondo gitine."

Laro ma iye kod Hekalu hie

47Ng’atno nopimo laru maiye, mi oyudo ni oromo mita piero abich koni gi
koni. To e nyim Hekalu hie ne nitie kendo-mar-misango.

48Eka ng’atno nokawa, motera e ot ma e dhood Hekalu. Ne opimo dhoot
midonjogo ei Hekalu, mi oyudo ni borne oromo mita ariyo gi nus, to
lachne mita abiriyo. Lach mar kor udi mage ne romo mita achiel gi nus
koni gi koni. 49Bor mar ot mane ni e dhootno ne romo mita apar, to
lachne mita auchiel. Raidhi man gi ondembe apar ne nie dhoodno. Bende e
bath dhoot koni gi koni ne nitie siro achiel achiel.

Ezekiel 41

1Bang’ mago duto, ng’atno notera e ot madiere mar Hekalu, miluongo ni
Kama Ler. Ne opimo yo midonjogo e odno, mi oyudo ni borne mita adek, 2to
lachne mita abich, kendo lach mar kor ot mita ariyo gi nus koni gi koni.
Eka ne opimo ot madiereno, moyudo ni borne romo mita piero ariyo, to
lachne mita apar.

3Bang’ mano, nodhi e ot maiye man tung’ mogik. Nopimo yo midonjogo,
moyudo ni borne mita achiel, to lachne mita adek, kendo lach mar kor ot
ne romo mita adek gi nus koni gi koni. 4Eka ne opimo odno, moyudo ni
borne gi lachne mita apar maromre. Bang’ mano nowachona niya, "Odni e
Kama Ler Moloyo."

Udi momakore gi Hekalu

5Ng’atno nopimo lach mar kor udi maoko mag Hekalu, moyudo ni oromo mita
adek. Udi moko ma lachgi mita ariyo, noger alwora, komakore gi Hekalu.
6Udigo ne mag gorofe adek, ma udi piero adek adek kuomgi nie gorofa ka
gorofa. Kia malo, to lach mar kor udi mag Hekalu ne dongo mi bath udigo
konchiel norenjore ewi ohinga, mondo yien moriw masirogi kik pow kor udi
mag Hekalu. 7Lach mar kor udi mag Hekalu ne nenore maromre gi oko,
chakre piny nyaka malo, nikech udigo. Ne nitie raidhi ma oger e tok udi
molworo Hekalugo gi oko. Mano omiyo ng’ato ne nyalo a e gorofa mapiny,
to dhi e madiere nyaka gorofa mamalo. 8Ne aneno ndiri mochwe molworo
Hekalu duto gi oko. Borne modhi malo ne mita adek, kendo wiye ne romre
gi mise mar udi mane oger momakore gi Hekalugo, to lachne ne romo mita
ariyo gi nus. 9Lach mar kor udigo gi oko ne romo mita ariyo gi nus.
10Bende ne nitie kama odong’ nono molworo Hekalu, e kind ndiri gi udi ma
jodolo tiyoe, ma lachne mita apar. 11Ne nitie dhoot moro midonjogo e udi
man yo nyandwat mar Hekalu, kendo machielo midonjogo e udi man yo
milambo.

Udi man yo podho chieng’ mar Hekalu

12Ne nitie ot moro yo podho chieng’ momanyore gi Hekalu. Borne ne romo
mita piero adek gabich, to lachne mita piero ang’wen gabich. Lach mar
kor ute ne mita ariyo gi nus koni gi koni.

Duong’ mar Hekalu, yo ka oko

13Ng’atno ne opimo oko mar Hekalu, moyudo ni borne oromo mita piero
abich. Chakre e tok Hekalu, kadhi ariwa mar laru nyaka chop e tok ot
koma ogik yo podho chieng’ bende ne romo mita piero abich. 14Lach madhi
ariwa kanyim Hekalu, kaachel gi kama odong’ nono koni gi koni, noromo
mita piero abich. 15Bende ng’atno nopimo lach mar ot man yo podho
chieng’ mar Hekalu, kaachiel gi lach mar kor udi koni gi koni, moyudo ni
oromo mita piero abich.

Weche moko mag Hekalu

Ot ne ni kama idonjogo e Hekalu kaachiel gi Kama Ler, kod Kama Ler
Moloyo, 16duto nobaw gi bao, chakre dier ot nyaka dirise. Dirisego ne
inyalo umo. 17Kor udi ma yo ka i Hekalu, kadhi maloo nyaka ewi dhoudi,
ne ogorie 18yiend othidhe kod kido mag malaika miluongo ni kerubi kuonde
duto. Ne ogorgi molworo ot, ka kido mar kerubi gi kido mar yadh othidhe
okikore. Kerubi ka kerubi ne nigi lela wenge ariyo. 19Lela wang’ achiel
ne mar dhano, mochomo kuma yadh othidhe nitie e bathe konchiel, to lela
wang’e machielo ne mar sibuor, ma bende nochomo yadh othidhe e bathe
komachielo. Mano e kaka kor udi duto ne ogor, 20chakre dier ot nyaka ewi
dhoudi. 21Bor kod lach mag sirni mag dhoot mar Kama Ler ne romre koni gi
koni.

Kendo-mar-misango

22E nyim dhoot midonjogo Kama Ler Moloyo ne nitie gimoro molos gi bao
machalo kendo-mar-misango. Borne modhi malo ne mita achiel gi nus, to
lachne mita achiel. Sirni mane nie kona mage, kaachiel gi siandane kod
bethene, duto ne mag bao. Ng’atno nonyisa niya, "Mano e mesa mochung’ e
nyim Ruoth nyasaye."

Dhout Hekalu

23Kama Ler kod Kama Ler Moloyo ne nigi dhoudi madongo, mayawore gie
diergi, 24kendo banore diriyo. 25Dhood Kama Ler nogorie yiend othidhe
kod kido mag kerubi, mana kaka nogor e kor udi. E nyim kama idonjogo e
Hekalu ne nitie gama molos gi bao. 26Bende ne nitie dirise e bethe odno
koni gi koni, kendo kor udi mage ne ogorie yiend othidhe.

Ezekiel 42

Udi mamoko ariyo man machiegni gi Hekalu

1Ng’atno notera e laru maoko, nyaka e ot moro man yo nyandwat mar
Hekalu, machiegni gi ot mogik, yo podhochieng’ mar Hekalu. 2Bor odno ne
mita piero abich, to lachne mita piero ariyo gabich. 3Bathe konchiel
mochomo kama ne odong’ nono, ma borne romo mita apar, molworo Hekalu, to
bathe komachielo nochomo kama ochanie kite mopamore molworo laru maoko.
Odno ne oger gorofe adek, ma moro ka moro lach moloyo mano manie wiye.
4E bath udi manie gorofano yo nyandwat, ne nitie yo ma lachne oromo mita
abich, to borne oromo mita piero abich. Dhout udigo nochomo yo nyandwat.
5Udi mane ni e gorofa mamalo ne diny moloyo mago mane ni e gorofa
madiere kod gorofa mamwalo, nikech gorofa ka gorofa ne lach moloyo manie
wiye. 6Udi mane ni e gorofe adekgo duto ne ni ewi ndiri cha. Ne gionge
gi sirni kaka udi mamoko mane ni e laru. 7Bor mar laini mar udi mane ni
e gorofa mamwalo ne romo mita piero ariyo gabich, 8kendo ohinga ma borne
romo mita mita piero ariyo gabich ne ochuogore e kore, komanyore gi
laini mamoko. 9E bath odno mogik koma ochomo yo wuokchieng’, kama ne
ohinga ochakorego, ne nitie dhoudi midonjogo e laruu maoko. 10E bath
Hekalu koma odok yo milambo bende ne nitie ot moro machal gimachielono
mane ni machiegni gi ot mogik, yoo podhochieng’ mar Hekalu. 11E nyim
udigo ne nitie yo moro machal gi mano mane ni yo nyandwat. Udi ariyogo
ne romre kuom borgi gi lachgi, kendo ne gichalre chuth, koda ka dhoutgi.
12Ne nitie dhoudi e bath odno yo milambo, tung’ mogik yo wuokchieng’,
kama ohinga ochakorego.

13Ng’atno nowachona niya, "Udi ariyogi duto owal ni tich Nyasaye. E igi
ema nyaka jodolo matiyo e nyim Ruoth Nyasaye chamie misengni malerie
moloyo. Jodolo noket misengni malerie moloyo, kaka misegni mag cham, kod
misengni mag golo richo, kod mago mipwodhogo ketho mar gowi, ei udigo,
nikech gin kuonde mowal ni tich Nyasaye. 14Ka jodolo dwaro wuok e Hekalu
mondo odhi e laru maoko, to nyaka giwe lewni maler mag dolo mane oyudo
girwako ka gitiyo e nyim Ruoth Nyasaye. Nyaka girwak lewni moko nono, ka
pok gidhi oko kuma ji ochokoree."

Bor gi lach mar kama Hekalu nitie

15Kane ng’atno osetieko pimo kama ogerie Hekalu gi yoka iye, ne ogola
oko gi e dhorangach ma yo wuokchieng’, mi opimo kama Hekalu nitie gi yo
ka oko. 16Eka ne okawo rapim mar bao, mopimogo koma ochomo yo
wuokchieng’, moyudo ni oromo mita mia ariyo gi piero abich. 17Bang’e ne
opimo koma ochomo yo nyandwat 18gi yo milambo 19kod yo podhochieng’,
moyudo ni giduto gin mita mia ariyo gi piero abich maromre. 20Ne en gi
ohinga molwore, ma borne gi lachne mita mia ariyo gi piero abich
maromre. Ohingano nopogo koma ler kod koma ok ler.

Ezekiel 43

Duong’ maler mar Ruoth Nyasaye oduogo, mopong’o Hekalu

1Bang’ mago duto, ng’atno notera e rangachh mochomo yo wuookchieng’, 2mi
aneno duong’ maler mar Nyasach Israell kabiro koa yoo wuokchieng’. Dwond
Nyasaye ne wuo ka apaka mar nam, kendo duong’ne maler nomiyo piny rieny.
3Fwenyno ne chalo gi fweny mane aneno kane Nyasaye obiro ketho
Jerusalem, kendo ochal gi moro mane aneno e bath aora Kebar. Bang’e ne
apodho piny auma. 4Duong’ maler mar Ruoth Nyasaye nokadho e dhorangach
ma yo wuokchieng’, modonjo e Hekalu.

5Roho noting’a, motera e laru maiye, mi aneno ka duong’ maler mar Ruoth
Nyasaye opong’o Hekalu. 6Kane ng’atno pod ochung’ e dira kanyo, ne
awinjo ka Ruoth Nyasaye wuoyo koda gie Hekalu niya, 7"Wuod dhano,
Hekaluni e koma mar duong’, kendo en e kama atenoe tienda. Abiro dak
kaeri e kind jo-Israel nyaka chieng’. Jo-Israel, kata ruodhigi, ok
nochak okel ni nyinga maler wichkuot kuom lamo nyiseche mamoko, kata
kuom chungo kite ma giparogo ruodhigi motho. 8Ruodhigigo nogero utegi
mana momakore gi Hekaluna, mi kor ot kende ema opogo kinda kodgi. Gik
modwanyore mane gitimo nokelo ni nyinga maler wichkuot, omiyo ne
atiekogi ka an gi mirima mager. 9To koro nyaka giwe lamo nyiseche
mamoko, kendo giwit kite ma giparogo ruodhigi. Ka gitimo kamano, to
anadag e kindgi nyaka chieng’."

Chike mag Hekalu

10Ruoth Nyasaye nomedo wacho niya, "Wuod dhano, nyis jo-Israel wach
Hekalu, mondo ging’e kaka ochalo, eka wigi okuodi kuom timbegi maricho.
11To ka ineno ni wigi okuot kuom gik ma gisetimo, to nyisgi kido mogergo
Hekalu, kaachiel gi gik moko duto manie iye, kod dhorangeye midonjogo gi
miwuokgo, kendo kaka gik moko duto ochan e iye. Bende nyisgi chike duto
man kanyo. Ndik gigo duto mondo ging’e kaka gik moko ochan, kendo gimak
chikego duto. 12To chik Hekalu chalo kama: Kuonde duto molworo wi godni
gin kuonde maler moloyo."

Kendo-mar-misango

13 Kendo-mar-misango, kipimo gi rapim mane opimgo Hekalu, ne chalo kama.
Bor modhi malo mar kama kendo-mar-misango orenjore romo nus mita, kendo
olach moloyo kendo-ma-misango gi nus mita. To lake koni gi koni
oting’ore malo moromo lwedo achiel. 14-17Gi yo ka piny, to bor mar
kendo-mar-misango kadhi malo ne romo mita achiel, to borne gi lachne
mita aboro aboro maromre. To e wiye ne nitie kamaa borne gi lachne oromo
mita abiriyo abiriyo maromre, to borne modhi malo mita ariyo. To bor gi
lach mar wiye mogik, kama iwang’oe misango, ne romo mita auchiel
maromre, to borne modhi malo bende mita ariyo. Wiyeno ne nigi tunge
ang’wen. Kendo-mar-misangono ne nigi raidhi miidhego e bathe ma yo
wuokchieng’.

18 Ruoth Nyasaye nowuoyo koda, mowachona niya, "Wuod dhano, chik iti
mondo iwinj gima awachoni. Ka oseger kendo-mar-misango, to nyaka iwale
ni tich Nyasaye, kiwang’oe misengni, kendo ikiroe remb jamni motimgo
misengnigo. 19Jodolo ma jo-Lawi ma nyikwa Zadok kende ema nyaka bi e
nyima mondo otina. An Ruoth Nyasaye ema agolo chikno.

"Nyaka imigi nyarwath mondo gitimgo misango mar golo richo. 20To nyaka
ikaw remb nyarwadhno moko mondo iwirgo tunge ang’wen mag
kendo-mar-misango, kendo iwirgo konde ang’wen mag kore kod ndiri man
koni gi koni. Kamano e kaka ibiro pwodho kendo-mar-misango, kendo walogo
ni Nyasaye. 21Bang’e kaw nyarwath motimgo misango mar golo richono,
mondo iwang; pep kama onego wangg’ie, oko mar Hekalu. 22Kinyne to kaw
nyuok maonge gi songa mondo itimgo misango mar golo richo. Pwodh
kendo-mar-misango gi remb nywogno mana kaka ne ipwodhe gi remb nyarwath.
23Ka isetieko timo kamano, to kaw nyarwath gi nyaim maonge gi songa,
24ikel ira, an Ruoth Nyasaye. Jodolo mondo okir kuomgi chumbi, otimnagoo
misango miwang’o pep. 25Odiechieng’ ka odiechieng’ kuom ndako abiriyo
onego chiw nywok gi nyarwath kod im ka misango mar golo richo. Giduto
nyaka gibed maonge gi songa. 26Kamano jodolo nyaka pwodh
kendo-mar-misango kuom ndalo abiriyo mondo obed moikore ni tich Nyasaye.
27Ka ndalo abiriyo orumo, to jodolo nyalo chako timo misengni miwang’o
pep, kod misengni mag sawo ma ji kelo, e kendono. Bang’e anabed mamor
kodu. An Ruoth Nyasaye ema awacho kamano."

Ezekiel 44

Tich Nyasaye e Hekalu

1Ng’atno nochako otera e dhorangach maoko man yo wuokchieng’ mar kuma
Hekalu nitie, mi wanwang’o ni dhorangajno olor. 2Ruoth Nyasaye nowachona
niya, "Dhorangajni nyaka sik kolor, kendo ok nochak oyawe ngang’. Onge
dhano ma oyiene kadhoe, nikech an Ruoth Nyasaye ma Nyasach Israel
asekadhoe. Emomiyo nyaka osik kolore. 3Ruodh piny Israel kende ema nyalo
dhi kanyo kaka ruoth, mondo ocham sawo e nyima. To nyaka odonji kendo
owuogi kokadho mana e ot maduong’ ma iye mogik."

4Bang’e ng’atno nokadho koda e dhorangach ma yo nyandwat mar hekalu. Ne
apodho piny auma. 5Mi Ruoth Nyasaye nowachona niya, "Wuod dhano, rang
maber, kendo chik iti ni gimoro amora ma anyisi, nikech koro amiyi chike
mag hekalu. Nyaka ing’e joma oyienigi donjo e Hekalu.

6"Nyis jo-Israel ma jopiemgo ni an ruoth Nyasaye ok nachak ayie gi gik
makuodo wich ma gisebedo ka gitimo. 7Gisedwanyo Hekaluna, ka giyie ni
jopinje mamoko ma ok ter nyangu kendo mochaya donjo e Hekalu e kinde ma
itimona misango gi boche kod remo. Kamano joga oseketho singruok mane
atimo kodgi, kuom gik mamono ma gisetimo. 8Kar timo tich ma onego utina
e Hekalu, too use mana keto jopinje mamoko mondo otim.

9"An Ruoth Nyasaye awacho kama: Japiny moro amora ma ok ter nyangu kendo
mochaya ok nochak odonj e Hekaluna kata obed mana japiny moro modak e
Israel.

10"Jo-Lawi mane oringo oweya kaachiel gi jo-Israel mamoko, mi olamo
nyiseche manono, nyaka kum kuomm richogino. 11Ginyalo toyona e Hekalu,
ka girito dhorangeye, kendo ka gitiyona tije mamoko mag Hekalu. Ginyalo
yang’o jamni ma ji chiwo kaka misengni miwang’o pep kod misengni mamoko,
kendo nyaka gichung’ e nyim ji ka gitiyonigi. 12To kaka ne gitiyo ni
jo-Israel e tij lemo kuonde milamoe nyiseche manono, mi gimiyo jo-Israel
odonjo e richo, omiyo an Ruoth Nyasaye akuong’ora ni nyaka kumgi. 13Ok
ginichak gitina kaka jodolo, bende ok ginidhi but gik maler mowalna,
kendo ok ginidonj Kama Ler Moloyo. Mano e wichkuot ma ginine kuom gik
maricho ma gisebedo ka gitimo. 14To abiro miyogi tije mamoko duto mag
Hekalu.

15"An Ruoth Nyasaye awacho kama: Jodolo ma jo-Lawi ma nyikwa Zadok to ne
odhi nyime katiyona maber e Hekalu, ka jo-Israel mamoko to oringo oweya,
kuom mano, koro gin ema nyaka gitina, kendo gibi e nyma mondo gichiwna
boche kod remo mag misengni. 16Gin e joma nodonj e Hekaluna, mi ti e
kendona-mar-misango, kendo los kaka ilemo e Hekalu. 17Ka gidonjo e
dhorangach madhi e laru ma iye mar Hekalu, to nyaka girwakre gi lewni
mabeyo mayom. Ok ginyal rwako law moro amora molos gi yie rombo e sa ma
ginie tich e laru maiye, kata e Hekalu. 18To nyaka girwak kilemba, kod
sirueche molos gi law maber mayom, to bende kik gitue nungogi gi okanda,
nimar dipo ka luya ochamogi. 19Kapok giwuok gidhi e laru maoko kuma ji
nitie, to nyaka gikuong gilony lepgi ma girwako ka gitiyo e Hekalu, mi
gikan e udi mowal ni tich Nyasaye, nimar dipo ka lepgi malergo ogere
kuom ng’ato, mohinyo.

20 "Jodolo ki liel wigi, to bende kik giwe wigi yugno ahinya, to nyaka
ging’adgi maber. 21Kik gimadh kong’o e kinde ma gidwaro donjo e laru
maiye. 22Bende jadolo kik kend dhako ma chwore otho, kata dhako moweyo
chwore to nyaka okend mana nyako ma silili ma nyar Israel, kata chi liel
ma chwore ne jadolo.

23 "Jadolo nyaka puonj joga pogruok manie kind gik maler gi gik ma ok
ler, kendo manie kind gik ma ogak gi gik ma ok ogak. 24Ka wach moro
owuok ma ji laroree, to jodolo nyaka yal wachno, mi ng’ad bura mana
moluwore gi chikna. Ginirit ndalo mag sewni maga, kaluwore gi chikena,
kendo ginirit ndalo mag Sabatona maler.

25 "Jadolo kik mul ringre ng’at motho, ma dimi obed mogak, mak mana ka
ng’atno en wuon kata min, nyathine kata owadgi, kata nyamin ma pok odhi
tedo. 26To komulo watne motho kamano, to nyaka opwodhre. Bang’
puodhruokno nyaka oyue kuom ndalo abiriyo. 27Eka enodhi e laru maiye
mondo otim misango mar golo richo, mondo eka ochak oti e Hekalu kendo.
An Ruoth Nyasaye ema awacho kamano.

28 "Jodolo ok noyud lowo mopognigi e piny Israel ka mwandugi, to an
Ruoth Nyasaye ema nabed mwandugi. 29Misengni mag cham kod misengni mag
golo richo gi ketho ema nobed chiembgi. Bende giniyud gik moko duto
mowalna e Israel. 30Gin ema giniyud cham mabeyo duto mokwongo chiek
mochiwna. E kinde ka kinde ma ji otedo makati, to ginimi jodolo makati
mokwong tedi kaka chiwo mondo oguedh miechgi. 31Jadolo kik cham gimoro
amora motho kende, kata ma ondiek onego, bed ni en winyo kata le."

Ezekiel 45

Pogo piny Israel

1Ka piny opogi mondo dhoot ka dhoot oyud lope, to lowo ma borne romo
kilomita apar nyaka wal ni Ruoth Nyasaye. Kanyo duto nobed kama ler.
2Bath lowono, ma borne gi lachne mita mia ariyo gi piero abich maromre
noket tenge mondo ogerie Hekalu. E alwora mar lop Hekaluno nobedie kama
odong’ nono ma lachne romo mita piero ariyo gabich. 3Bath lowono ma
borne romo kilomita apar gariyo gi nus, to lachne kilomita abich, noket
tenge mondo ogerie Hekalu, ma bende iluongo ni Kama Ler Moloyo, 4kendo
mondo jodolo matiyo ni Ruoth Nyasaye e Hekalu odagie. Utegi nobed kanyo
kaachiel gi Kama Ler mogerie Hekaluno nobed mita mia ariyo gi piero
abich maromre, kaachiel gi kama odong’ nono molwore ma lachne mita piero
ariyo gabich.

5To bende bath lowono komachielo ma borne bende oromo kilomita apar
gariyo gi nus, kendo lachne kilomita abich, noket tenge ni jo-Lawi
matiyo e Hekalu. Ginibed gi mier kuno ma gidakie. 6To lowo modong’ ma
borne oromo kilomita apar gariyo gi nus to lachne kilomita ariyo gi nus
bende nyaka ket tenge mondo ogerie dala moro maduong’. Enobed mokiewo gi
lowo mowal ni Nyasayeno, kendo nobed mar jo-Israel duto.

7Ruoth marito piny bende nyaka podne lowo, momakore gi kama owal ni
Nyasaye kod lowo ma dala maduong’ nitie, koni gi koni. Yo podhochieng’,
lop ruoth nochwe nyaka nam Mediterenia, to yo wuokchieng’ nogik e tong’
piny. Kamano borne moa yo podhochieng’ nobed maromre gi lowo mopog ni
dhoot ka dhoot. 8Mano ema nobed lop ruoth marito piny Israel, mondo kik
ochak othir ji, to owe bath piny koma odong’ obed mar dhout Israel.

9Ruoth Nyasaye nowacho niya, "Usetimo richo aming’a un jotend Israel.
Weuru timbeu mag mecho kod mag thir muthirogo ji. To timuru mana gik
makare kendo mowinjore. Bende kik uchak uriemb joga e lopgi kendo. An
Ruoth Nyasaye ema awacho kamano.

Rapim makare

10 "Nyaka ji duto ti gi rapim makare kama: 11Rapim miluongo ni efa,
mipimogo gik machalo cham, nyaka bed maromre gi rapim miluongo ni bath,
mipimogo gik maliw. To rapim miporogo rapim nyaka bed rapim miluongo ni
homer. Homer achiel nyaka bed maromre gi efa apar, kendo kod bath apar.

12"Bende rapim mag pek gik moko nyaka chal kama: Gera piero ariyo nyaka
bed maromre gi shekel achiel, kendo shekel piero auchiel nyaka bed
maromre gi mina achiel.

Chike mag gik michiwo ni Nyasaye

13"Koro chiwo ma onego uket tenge e magi: Kukayo chambu, to nyaka uket
tenge achiel kuom piero auchiel mag chamugo. 14Mor zeituni bende nyaka
uket tenge achiel kuom mia achiel muyudo kuom olemo ma yiendu onyago.
Nyaka upim morno gi rapim miluongo ni kor. 15To bende kuom rombe mia
ariyo nyaka uchiw rombo achiel. Gigo ema unukel mondo obed chiwo
mitimogo misengni mag cham gi misengni miwang’o pep, kod mago mag sawo,
mondo richou owenu. An Ruoth nyasaye ema agolo chik kamano.

16"Jopinyu duto nyaka ter chiwogo ir ruoth marito piny Israel. 17En ema
nobed kochiwo jamni mitimogo misengni mag cham kod mago miolo piny, ni
oganda duto mar Israel e sewni duto, koda ka sewni mitimo ka due opor,
kod mitimo ndalo Sabato. Bende en ema nobed kochiwo misengni mag golo
richo kod misengni mag cham gi mago miwang’o pep kod mag sawo mondo
opwodhgo richo mag jo-Israel."

Pasaka

(Wuok 12.1-20)

18Ruoth Nyasaye nowacho niya, "Chieng’ mokwongo mar due mar achiel nyaka
utim misango gi rwath maonge songa, mondo upwodhgo Hekalu. 19Jodolo
nyaka kaw remo moko mag chiayo motimgo misango mar golo richo mondo owir
e sirni mag dhood Hekalu, kod tunge ang’wen, mag kendo-mar-misango,
kendo e sirni mag dhorangeye midonjogo e laru maiye. 20Nyaka utim kamano
bende chieng’ due abiriyo mar dueno, mondo upwodhgo richo ng’ato ang’ata
ma oketho ka ok ong’eyo, kata moketho kobothne. Mano e yo ma unumigo
Hekalu sik ka ler. 21Chieng’ due apar gang’wen unuchak timo sawo mar
Pasaka, kendo kuom ndalo abiriyo ng’ato ka ng’ato nyaka cham makati ma
ok ketie thowi. 22Chieng’ mokwongo mar sawo, ruoth marito piny nyak chiw
rwath ka misango migologo richone owuon kaachiel gi richo mag ji mamoko
duto. 23To odiechieng’ kodiechieng’ mar ndalo abiriyo mag sawogo, nyaka
ochiw ni Ruoth Nyasaye ruedhi abiriyo kod imbe abiriyo maonge songa, ka
misango miwang’o pep. Bende nyaka ochiw nywok odiecheng’ kodiechieng’ ka
misango mar golo richo. 24Nyaka chiw debe mar cham gi lita ang’wen mag
mor zeituni kuom rwath ka rwath kod im ka im motimgo misango.

25 "Kuom Sawo Maduong’ machakore chieng’ due apar gabich, due mar
abiriyo, ruoth marito piny Israel nyaka tim misengni mag golo richo gi
misengni miwang’o pep pilepile kuom ndalo abiriyo, mana machalre gi mago
mitimo e Sap Pasaka, kendo bende nyaka bed maromre gi mago michiwo e Sap
Pasaka."

Ezekiel 46

1Ruoth Nyasaye nowacho niya, "Dhorangach ma yo wuokchieng’ midonjogo e
laru maiye nyaka bed kolor kuom ndalo achiel ma ji tiyoe, to nyaka yawe
chieng’ Sabato ka Sabato, kod ndalo ka ndalo ma due oporie. 2Ruoth
marito piny nyaka wuog e laru maoko mi dhi e ot maduong’ manie
dhorangach ma yo wuokchieng’no, mi ochung’ e bath sirni mag dhorangajno,
ka jodolo timone misengni miwang’o pep, kod misengni mag sawo. Nyaka
olem e dhorangach kanyo, eka bang’e owuog oko. To dhorangach kik lor
nyaka odhiambo. 3Chieng’ Sabato ka Sabato, kendo ndalo ka ndalo ma due
opor, ji duto nyaka kulre mondo olam Ruoth Nyasaye e nyim dhorangajno.
4Chieng’ Sabato, ruoth morito piny nyaka kel ni Ruoth Nyasaye nyirombe
auchiel gi im auchiel, duto maonge songa, kaka misango miwang’o pep. 5Im
ka im nyaka okel gi cham moromo debe achiel, obed misango mar cham
mitimego, to kuom nyarombo ka nyarombo onyalo chiwoe cham mang’eny kaka
en ema ohero. To kuom debe ka debe mar misango mar cham nyaka ochiwe mor
zeituni moromo lita ang’wen. 6Ka due opor, to nyaka ochiw nyarwath gi
nyirombe auchiel kod im achiel, duto maonge songa. 7Misango mar cham
nyaka bed moromo debe achiel kuom rwath ka rwath gi im ka im, to kuom
nyarombo ka nyarombo, onyalo chiwoe cham mang’eny kaka en ema ohero.
Kuom debe ka debe mar cham to nyaka ochiw mor zeituni moromo lita
ang’wen. 8Ruoth marito piny nyaka wuog oko gi dhorangach koluwo ot
maduong’, mana kaka ne otimo kodonjo.

9"E kinde ma ji obiro lamo Ruoth Nyasaye e sawo moro amora, to joma
odonjo gi dhorangach ma yo nyandwat nyaka wuog gi dhorangach ma yo
milambo, kendo jogo modonjo gi dhorangach ma yo milambo, nyaka wuog gi
dhorangach ma yo nyandwat. Onge ng’ama onego owuog gi dhorangach
modonjogo, to ng’ato ka ng’ato nyaka wuog mana gi dhorangach momanyore
gi mane odonjogo. 10Ruoth marito piny bende nyaka donji mana kaka ji
mamoko donjo, kendo wuogi mana kaka giwuok. 11E ndalo mag sewni to
misango mar cham nyaka bed debe achiel kuom rwath ka rwath, kata kuom im
ka im, to kuom nyarombo ka nyarombo, jalemo nyalo chiwoe cham mang’eny
kaka en ema ohero. Kuom debe ka debe mar cham to nyaka chiwie mor
zeituni moromo lita ang’wen.

12"Ka ruoth marito piny dwaro timo ni Ruoth Nyasaye misango kuom herone
owuon, bed ni en misango miwang’o pep, kata misango mar sawo, to
dhorangach ma yo wuokchieng’ midonjogo e laru maiye nyaka yawne. Nyaka
otim misango mana kaka otimo misango chieng’ Sabato, to ka osewuok, to
dhorangach nyaka lor.

13"Okinyi ka okinyi nyarombo maonge songa ma hike achiel nyaka chiw ni
Ruoth Nyasaye. Misangono nyaka tim pilepile. 14Bende misango mar mogo
moromo kilo ariyo nyaka tim okinyi kokinyi, kendo nyaka chiwe gi mor
zeituni moromo lita achiel, midwalego. Chike mag misango mitimo ni Ruoth
Nyasaye nyaka sik mochwere. 15Nyarombo gi mogo kod mor zeitunigo nyaka
chiw ni Ruoth Nyasaye okinyi kokinyi nyaka chieng’."

Chike mag lop ruoth marito piny Israel

16Ruoth Nyasaye ogolo chik niya, "Ka ruoth marito piny omiyo wuode moro
lowo moro amora kaka chiwo, to lowono nobed mar wuodeno chuth, kaka
mwandu moyudo kuom wuon mare. 17To ka ruoth ochiwo lope moro ni ng’ato
matiyone, to lowono nochak odog ni ruoth ka higa miweyoe ji thuolo
ochopo. En lope owuon, omiyo en kod yawuote kende ema ginyalo bet kode
nyaka chieng’. 18To ruoth marito piny moro kik thir joge kamayogi mwandu
moro amora, to nyaka opog ni yawuote lowo kuom lowo mopogne, mondo kik
othir joga komayogi lopgi."

Kuonde tedo mag Hekalu

19Ng’atno nokawa motera e dhoot midonjogo e udi man yo rangach ma yo
milambo mar laru maiye. Udigo ne udi maler, mowal ni jodolo. Ne osiemo
kamoro yo podhochieng’ mar udigo, 20mowacho niya, "Mano e kama jodolo
onego ochwakie ring’o ma gitimogo misengni mag golo richo kod mago
mipwodhogo ketho mag gowi, kendo kanyo ema gitedoe misengni mag cham.
Kamano onge gimoro maler ma diter e laru maoko, kuma gino nyalo miyoe ji
hinyruok!"

21Bang’e ne otera e laru maoko mi onyisa laru matin e kona ka kona mar
laruno, 22ma borne mita piero ariyo, to lachne mita apar gabich. 23Moro
ka moro ne nigi ohinga mar kite molwore, kod kite mag tedo moger
komakore gi ohinga. 24Ng’atno nomedo nyisa niya, "Magi e kuonde tedo ma
jotich Hekalu onego ochwakie misengni ma ji chiwo."

Ezekiel 47

Pi Hekalu machango ji

1 Ng’atno nochako odwoka e dho Hekalu mi aneno pi kawuok gie bwo
dhoodno, ka mol kochomo yo wuokchieng’, koma Hekalu bende ochomo. Ne
omol koridore mwalo, kokadho yo nyandwat mar kendo mar misango. 2Bang’e
ng’atno nogola oko mar Hekalu gie dhorangach ma yo nyandwat, mi otera
oko nyaka e rangach ma yo wuokchieng’. Kuno to nanenoe aora matin mamol
kawuok e bath rangajno gi yo milambo. 3Ng’atno nochomo yo wuokchieng’,
koting’o tol mipimogo. Nowuotho e bath aora nyaka koma oromo mita mia
abich. Eka nomiyo ayoro aorano kanyo, manwang’o ni pi ochopo mana e
ombong’na. 4Ne ochako opimo kama oromo mita mia abich. Eka nomiyo ayoro
kanyo kendo, to koro ne ochopo e chonga. Bang’ mano ne ochako opimo mita
mia abich, mi kane ochako omiyo ayoro pigno, to ne otundo e nungona. 5Ne
ochako opimo mita mia abich, to koro aora nodoko matut mane ok anyal
yoro, mak mana ka agoyo abal. 6Ng’atno nowachona niya, "Wuod dhano,
donge iseneno gima atimonino? Make maber!"

Eka nogola e pi, modwoka e geng aora, 7to kane wachopo kanyo, ne aneno
yien mang’eny e bath aora koni gi koni. 8Ng’atno nowachona niya, "Aorani
mol kochomo yo wuokchieng’, kendo omol e holo mar aora Jordan, nyaka e
Nam Kado. To kotundo e Nam Kado kuno, to pi namno nodok maliw. 9Kamoro
amora ma aorani molie, kit le duto kod rech ng’enyie. Adier, aorani nomi
pi Nam Kado bed maliw, kendo kamoro amora momolie, nokelie ngima.
10Jolupo nobed ka moyo tondegi e geng nam, chakre Engedi nyaka Eneglaim.
Kit rech mang’eny mopogore opogore machalo mago manie Nam Mediterenia
noyudre kuno. 11To pi man kuonde motimo siany kod degni manie bath namno
ok nolokre maliw. Ginisik mana kaka gichalo, mondo gibed kuonde ma ji
yudoe bala. 12E bath aora koni gi koni kit yien duto ma olembegi ichamo
nodongie. Obokegi ok notwo, bende ok giniwe mak ginyago olemo, to
ginibed ka ginyak due ka due, nikech pi ma giyudo mol ka wuok e Hekalu.
Olemb yien-go ema ji nocham, to obokegi nothiedhruokgo."

Tong’ mag piny Israel

13Ruoth Nyasaye nowacho niya, "Tong’ mag piny midwaro pogo e kind dhout
Israel apar gariyo, ka joka Josef to yudo diriyo moloyo dhoudi mamoko, e
magi: 14Ne akuong’ora ni kwereu, kating’o bada, ni anamigi pinyni. Omiyo
koro pogreuru maromre.

15"Tong’ ma yo nyandwat noring kochomo yo wuokchieng’, chakre Nam
Mediterenia nyaka dala mar Hethlon, kendo nyaka kama idonjogo Hamath.
Eka nodhi nyime nyaka dala mar Zedad, 16gi dala mar Berotha kod Sibraim
manie kind piny Damaski gi piny Hamath, mi otund nyaka dala mar Tikon
manie tong’ piny Hauran. 17Kamano tong’ ma yo nyandwat nobed koa e Nam
Mediterenia kochomo yo wuokchieng’ nyaka dala mar Enon ka ogoyo tong’ gi
pinje mag Damaski gi Hamath, man yo nyandwat.

18"Tong’ ma yo wuokchieng’ noring koa dala moro manie kind piny Damaski
gi piny Hauran, kochomo yo milambo. Bang’ mano, aora Jordan nobed tong’
mopogo kind piny Israel yo podho chieng’, kod piny Gilead, yo
wuokchieng’, nyaka Dala Othidhe man e bath Nam Kado.

19"Tong’ ma yo milambo nochom yo milambo ma podhochieng’, chakre Dala
Othidhe nyaka sokni mag Meriba-kadesh. Eka bang’e nochom yo nyandwat ma
podhochieng’, koluwo aora manie tong’ piny Misri, nyaka Nam Mediterenia.

20"Nam Mediterenia ema nobed tong’ ma yo podhochieng’, kendo noring
kochomo yo nyandwat nyaka moro man yo podhochieng’ mar kama idonjogo
Hamath.

21"Mano e piny ma nyaka upogru gi ombulu e kind dhout Israel, 22mondo
obed mwandugi mosiko. Jopinje mamoko modak kuomu, kendo mosenywolo
nyithindgi e pinyu, bende nyaka yud lowo ka upogo piny. Nyaka kwan gi ka
jo-Israel hie. 23Jo-pinje mamoko duto nyaka yud lopgi machalre gi dhoot
ma gidak kuomgi. An Ruoth Nyasaye ema awacho kamano."

Ezekiel 48

Pogo piny e kind dhoudi

1Tong’ piny ma yo nyandwat noring koa e Nam Mediterenia, kochiko yo
wuokchieng’ nyaka dala mar Hethlon, kendo nyaka kama idonjogo Hamath,
nyaka dala mar Enon, mochomo e tong’ manie kind piny Damaski gi piny
Hamath. Lowo mopog ni dhoot ka dhoot onego chakre e tong’ man yo
wuokchieng’ nyaka tong’ man yo podhochieng’. Dhood Dan ema noyud lopgi
yo nyandwat tung’ mogik. 2To lop dhood Asher ema nobed yo milambo mar
lop Dan. 3Bang’ Asher to lop dhood Naftali ema nobedie. 4Eka lop joka
Manase nobed kaluwo lop Naftali. 5Bang’ lop Manase, to lop joka Efraim
ema nobedie. 6Eka lop dhood Reuben 7gi lop dhood Juda nobed kaluwore
kamano.

8To yo milambo mar lop Juda lowo mowal ni Nyasaye nobedie. Enochakre e
tung’ piny ma yo wuokchieng’ nyaka yo podhochieng’, kendo borne nobed
kilomita apar gariyo gi nus, mana machalre gi lowo mopog ni dhoudi duto.
E dier lowono tir e kama nogerie Hekalu.

Lowo mowal ni Ruoth Nyasaye

9Bor mar lowo mowal ni Ruoth Nyasaye nyaka bed kilomita apar gariyo gi
nus, to lachne kilomita apar. 10Jodolo nyaka yud pok kuom lowo mowalno.
Bethene ma yo nyandwat gi ma yo milambo nobed kilomita apar gariyo gi
nus, maromre, to bethene ma yo wuokchieng’ nobed kilomita abich abich.
Hekalu mar Ruoth Nyasaye to nyaka bed e dier lowono. 11Lowono nobed mar
jodolo ma nyikwa Zadok. Ne gitiyona maber, mi ok giriwore gi jo-Israel
mamoko kuom timo richo kaka jo-Lawi mamoko notimo. 12Kuom mano nyaka
gibed gi kargi giwegi e bath jo-Lawi mamoko, kendo kanyo nobed kama
lerie moloyo. 13Jo-Lawi nyaka yud lowo ma borne kilomita apar gariyo gi
nus, to lachne kilomita abich, e bath lop jodolo. 14Lowo ma owal ni
Ruoth Nyasaye e lowo maberie moloyo lowo duto, kendo onge kamoro amora
kuome ma inyalo ng’iewo, kata wilo kata miyo ng’at moro machielo. Oler,
kendo owale ni Ruoth Nyasaye.

15Bath lowono koma odong’, ma borne romo kilomita apar gariyo gi nus, ok
nobed kama ler, to en kama ji duto nyalo konyorego kaka ohero. Ginyalo
dak kuno, mi giti gi lowono kaka gidwaro, to dala nyaka bed e diere tir.
16Bor gi lach mar dala nyaka bed kilomita alufu ariyo gi mia ariyo gi
piero abich maromre koni gi koni. 17Alwora mar dalano koni gi koni e
bethene duto nobedie kama odong’ nono, ma ariwa mare oromo mita mia
achiel gi piero ariyo gabich. 18Ka oseger dalano, to lowo modong’,
moromo kilomita abich yo wuokchieng’ kendo kilomita abich yo
podhochieng’ ma omanyore gi kama ler to nobed puothe ma joma odak e
dalano puro. Ng’ato ang’ata matiyo e dala kanyo, nyalo puro lowono, ka
ok odew dhoot ma aoye. 20Lowo ma owal ni Nyasayeno duto nyaka bed
kilomita apar gariyo gi nus koni gi koni maromre, kendo kama dala nitie
nobed e iye.

Lop ruoth marito piny Israel

21Ka gweng’ mowal ni Ruoth Nyasaye, kod lowo mowe ni dala, ma lachne gi
borne kilomita apar gariyo gi nus maromre osekaw, to lowo duto modong’ e
bath lowo mowalno koni gi koni, nobed mar ruodh piny. Bathe ma yo
podhochieng’ nodhi nyaka Nam Mediterenia, to bathe ma yo wuokchieng’’
nodhi nyaka tong’ piny Israel. Hekalu gi lowo mowal ni Ruoth Nyasaye, gi
mano nomi jo-Lawi, 22kod kama dala nitie nobed e kind lope ruodhigo.
Lowono duto ni e kind lowo mopog ni dhood Juda yo nyandwat, kod mopog ni
dhood Benjamin, yo milambo.

Lop dhoudi abich modong’

23Yo milambo mar lowono ema dhoudi modong’ noyudie lopgi, chakre tong’
ma yo wuokchieng’ nyaka tong’ ma yo podhochieng’. Dhood Benjamin ema
noyud lowo momakore gi lowono, 24to lop dhood Simeon ema nobed yo
milambo mar lop Benjamin. 25Bang’ lop Simeon, to lop dhood Isakar ema
nobedie. 26Eka lop dhood Zebulun nobed kaluwo lop Isakar, 27to dhood Gad
ema noyud lowo tung’ mogik.

28Yo milambo mar lowo mopog ni dhood Gad, tong’ piny Israel nochakre e
Dala Othidhe kochomo yo milambo ma podhochieng’, nyaka sokni mag
Meriba-kadesh. Eka bang’e nochom yo nyandwat ma podhochieng’ koluwo aora
manie tong’ piny Misri nyaka Nam Mediterenia.

29Ruoth Nyasaye nowacho niya, "Mano e kaka piny onego opogi ni dhout
Israel, mondo obed mwandugi mosiko."

Dhorangeye kod nying Dala

30 Dalano nobed gi dhorangeye apar gariyo. Bor mar bath ohinga ka bath
ohinga nobed mita alufu ariyo gi mia ariyo kod piero abich, kendo nobed
gi dhorangeye adek mochak dhoudi adek mag Israel. 31Dhorangeye mae bath
ohinga ma yo nyandwat nochakk Reuben gi Juda kod Lawi, 32to mae bath
ohinga ma yo wuokchieng’ nochak Josef gi Benjamin kod Dan. 33Dhorangeye
mae bath ohinga ma yo milambo nochak Simeon gi Isakar kod Zebulun, 34to
mae bathe ma yo podhochieng’ nochak Gad gi Asher kod Naftali.

35Kamano bor ohingano duto nobed mita alufu ochiko. To nying dalano
mosiko nobed, ‘Ruoth Nyasaye ni ka.’

DANIEL 1

Somo mar Daniel gi osiepene

1 2 Ruo 24.1; 2 W.Nda 36.5-7.E higa mar adek mar loch Jehoyakim ruodh
Juda, Nebukadnezar ruodh Babulon nobiro molworo jerusalem mondo okaw. 22
Ruo 20.17, 18; 24.10-16; 2 W.Nda 36.10; Isa 39.7, 8.Ruoth Nyasaye
nochiwo Jehoyakim e lwet Nebukadnezar, kaachiel gi gik lemo moko mane
pod odong’ ei Hekalu, Jerusalem. Ruoth Nebukadnezar nokawogi, moterogi
Babulon ei hekalu mar nyisechene, mi okano gik Hekalu mane oyakogo e od
kenone. 3Bang’e nogolo chik ni Ashpenaz mane jatelo maduong’ mondo oyier
yawuot joka ruodh Israel gi mag jotend Israel. 4Yawuowigo ne nyaka bed
joma nigi chia maber ma onge gi songa moro e dendgi, kendo mariek
motiegore moromo tiyo e od ruoth. Ashpenaz ne nyaka puonjgi ndiko kendo
somo dho Babulon. 5Bende ruoth nogolo chik ni nyaka mi yawuowigo chiemo
gi divai pile mana kaka imiyo jood ruoth mamoko. Ne onego gitiegre kuom
higni adek, eka bang’e ne ginyalo tiyo ni ruoth. 6Kuom joma ne oyiergo
ne nitie yawuot jo-Juda ma nyinggi Daniel gi Hanania gi Mishael kod
Azaria. 7To jatelo maduong’ nochakogi nying manyien. Daniel nochako ni
Bethshazar, to Hanania ni Shadrak; Mishael to nochako ni Meshak, kendo
Azaria ni Abednego.

8Daniel ne oparo ni ok onego obed mogak kuom chamo chiemo kendo madho
divai mane ibiro miyogi kaa e od ruoth. Omiyo ne okwayo Ashpenaz ma
jatelo maduong’ mondo kik ochune chamo gigo. 9Nyasaye nomiyo Ashpenaz
okecho Daniel, kendo obedone mang’won. 10To kata kamano nowacho ni
Daniel niya, "Aluoro ruodha, nikech en ema osegolo chik konyiso gik
monego ucham kendo umadhi, to kapo ni oneno ni in dendi ok ber ka dend
yawuowi mamokogo, to onyalo nega." 11Mano omiyo Daniel nodhi ir jarit
mane Ashpenaz oketo mondo orite kaachiel gi jowetene adek
ka. 12Nowachone niya, "Kiyie, to miwa mana alot wacham, gi pi wamodhi
kuom ndalo apar. 13Bang’ mano to mondo ing’iwa ane gi yawuowi mamoko
machamo chiemb od ruoth, mondo ine ane joma oloyo jowadgi gi del
maber." 14Jaritno noyie ni mondo gitim ane kamano kuom ndalo apar. 15To
kane ndalogo orumo, ne ginenore machwe kendo man gi teko moloyo yawuowi
mane chamo chiemb od ruoth. 16Mano omiyo jarit ne ok omiyogi chiemb od
ruoth, to nomiyogi mana alot.

17Nyasaye ne omiyo yawuowi ang’wen-go rieko mar kitabu kod rieko moro
amora. To bende nomiyo Daniel rieko mar loko tiend fweny kod lek duto.

18Kane higni adek mane ruoth Nebukadnezar oketo oserumo, Ashpenaz notero
yawuowigo duto e nyime. 19Ruoth nowuoyo kodgi duto, mi oyudo ni Daniel
gi Hanania gi Mishael kod Azaria riek moloyo yawuowi mamokogo duto. Kuom
mano ne gidonjo e tich ruoth. 20E kinde akinda mane ruoth openjoe wach
moro, kata mane okeloe gimoro matek manade, to ne oyudo ni yawuowi
ang’wen-go ong’eyo wachno nyadipar moloyo johul wach kata ajuoke duto
mae pinye. 21Daniel nobet kuno nyaka higa mokwongo mar loch Kuros ruodh
Babulon.

DANIEL 2

Daniel oloko tiend lek Nebukadnezar

1Ruoth Nebukadnezar ne oleko lek e higa mar ariyo mar lochne. Lekno
nochando chunye ahinya ma ok onyal nindo. 2Kuom mano, noluongo jong’adne
rieko gi jothieth gi ajuok nyakalondo kod jokor mondo obi ohulne tiend
lekno. Kane gibiro mi gichung’ e nyime, 3nowachonigi niya, "Ne aleko lek
machando chunya, ahinya, omiyo adwaro ng’eyo tiende." 4Ne gidwoke gi dho
Aram niya, "Ruoth, onego idag aming’a! Nyiswa lekni mondo wahulni
tiende." 5Ruoth nowachonigi niya, "Asechano ni ka ok unyisa tiend lekno,
to abiro jako embeu gi bedeu, kendo abiro loko uteu gundni-gundni. 6To
ka unyalo nyisa lekno, kod tiende, to abiro miyou chiwo mang’eny kod
duong’ miwuoro. Omiyo koro nyisauru lekno kod tiende." 7Eka ne gichako
gidwoko ruoth niya, "Ka inyalo nyisowa lekno, to wabiro nyisi tiende."

8Kane ruoth owinjo kamano, nowachonigi niya, "Nenore malong’o ni utemo
mana ketho kinde, nimar ung’eyo ni asenyisou parona mogik! 9Ka ok
uhulona tiend lekno, to uduto ibiro miyou kum machalre. Ang’eyo ni
usewinjoru e kindu uwegi mondo uwuonda awuonda nyaka chop alok parona.
Nyisauru lekno, to abiro ng’eyo ni kara unyalo hulo tiende adier." 10Eka
ajuoke noduoke niya, "Yaye, ruoth onge kata ng’ato achiel e piny ngima
manyalo nyisi gima idwaro ng’eyono. Onge ruoth moro amora, kata da bed
ni oduong’ machal nadi, mosedwaro ni nyaka ajuoke hulne wach ma
kamano. 11Wach ma ruith penjo en wach matek maonge ng’ama nyalo hulo mak
mana nyiseche ema nyalo, to gin ok gidak gi ji." 12Kane ruoth owinjo
kamano, mirima mager nomake, mogolo chik mondo oneg jong’adne rieko
duto. 13Kuom mano chik nowuok mondo oneggi duto, koda ka Daniel gi
jowetene.

14Kane oyudo Ariok jatend jorit ruoth dhi mondo oneg jorieko, Daniel
notimo rieko modhi ire, 15kendo openje niya, "Ere gima omiyo ruoth ogolo
chik mager kamano?" Ariok nonyise gima ne osetimore, 16omiyo Daniel
nodhi piyopiyo mokwayo ruoth mondo omiye kinde, eka ohulne tiend
lekno. 17Bang’ mano Daniel nodok dala monyiso jowetene ma Hanania gi
Mishael kod Azaria gima nosetimore. 18Ne owachonigi ni mondo gilam
Nyasach Polo mondo okechgi, kendo onyisgi tiend midhierono, mondo kik
neggi kaachiel gi jong’ad rieko mamoko e Babulon. 19Eka otienono, tiend
midhierono noelore ni daniel e fweny, mi nopako Nyasach Polo kowacho
niya,

20"Nying Nyasaye opaki nyaka chieng’,

nikech rieko duto kod teko gin mage.

21En ema ochano ndalo kod chwiri gi opon,

bende en ema oketo ruodhi e tich, kendo ogolo.

Omiyo ji rieko kod ng’eyo.

22Ofwenyo gik matut kendo mopondo,

bende ong’eyo gik ma opand e mudho,

kendo ler olwore koni gi koni.

23In Nyasach kwerena,

apaki kendo amiyio duong’.

Isemiya rieko gi teko,

kendo idwoko kwayona,

ka inyisowa gima onego wawachi ni ruoth."

24Emomiyo Daniel nodhi ir Ariok mane ruoth oseketo mondo oneg jong’ad
rieko mag Babulon, mi owachone niya, "Kik ineggi, to tera ir ruothj
mondo alokne tiend lekne." 25Eka Ariok nokaawo daniel piyopiyo motero ir
ruoth, mi owachone niya, "Ruoth, eri aseyudo ja-Juda moro manie tuech
ka, manyalo nyisi tiend lekni." 26Ruoth ne openjo Daniel (ma bende
niluongo ni Belteshazar) niya, "Bende inyalo nyisa lek mane aleko, mi
ilokna tiende adier?" 27Daniel nodwoke niya, "Ruoth onge ajuoga moro
amora kata jakor wach manyalo nyisi tiend leknino, 28to nitie Nyasaye e
polo malo ma elo tiend midhierni. En ema osenyisi, in ruoth
Nebukadnezar, gik ma biro timore e kinde mabiro. Koro mae fweny mane
ineno e lek kinindo.

29"Ruoth, kane inindo, to ne ileko gik mabiro timore, kendo Nyasaye
maelo tiend midhierni, nonyisi gima biro timore. 30Koro Nyasaye oseelona
tiend lekno, to ok nikech ariek moloyo ji mamoko duto, to mana ni mondo
iwinj tiende, kendo mondo ing’e paro ma osebironino.

31"Ruoth ne ileko ni ineno kido moro marabet, marieny, kendo malich
kirango. 32Wiye ne olos gi dhahabu maler, to kore kod bedene ne olos gi
fedha, kendo nungone gi eme ne olos gi mula. 33Ogwendene to nolos gi
nyinyo mokikore gi lowo. 34E sa mane irangee, kidi maduong’ nomukore
kende e got moro, ka onge ng’ama omule, mi ogoyo tiend kido mane olos gi
nyinyo kod lowono, mi oturo matindotindo. 35Gi kanyono nyinyo gi lowo gi
mula gi fedha kod dhahabu nokere okere mana ka mihudhi ma yamo tero e
ndalo oro, maonge kata matin modong’. To kidi mane ogoyo kidono nolokore
got maduong’ mopong’o piny ngima. 36Mano e kaka ne lekno chalo. To koro
adwaro nyisi tiende. 37Jaduong’, in e ruoth maduong’ie moloyo ruodhi
duto. Nyasach polo oseketi ruoth, mi omiyi loch gi teko kod
duong’, 38mondo irit ji, kaachiel gi le kod winy, kuonde duto ma gintie.
Kamano ruoth, in e wich mar dhahabuno. 39Ka isetho, to ruoth moro
nobedie, ma lochne ok nobed maduong’ ka mari. Bang’ mano ruoth mar adek
nobedie, ma nobed gi loch kuom piny duto. (En ema em gi nungo mar mula
nyiso.) 40Eka bang’e nobedie ruoth mar ang’wen maratego ka nyinyo. Kaka
nyinyo turo gik moko duto, kendo rego, e kaka obiro turo ruodhi
mokwongone tiyo duto. 41Bende ne ineno ni tiend kidono gi lith tiendene
ne olos gi nyinyo mokikore gi lowo. Mano nyiso ni nobed piny moting’o
ogendini mopogore opogore. Kuonde moko ei pinyno nobed matek ka nyinyo,
nikech tiend kidono nolos gi nyinyo, mokikore gi lowo. 42Lith tiende
molos gi nyinyo mokikore gi lowo nyiso ni pinyno biro bedo motegno, to
ma ketho yot. 43To bende ne ineno ka nyinyo oruw gi lowo. Mano nyiso ni
jotend pinyno notem kelo winjruok e kind jogi e yor kend, to gima
gidwaro ok notimre, mana kaka nyinyo gi lowo ok nyal ruwore maber. 44E
kinde loch ruodhigo, Nyasach Polo nokel loch moro ma ok norum. Onge
ng’ama noketh lojno, to en ema noketh loch mamoko duto, mi otiek chuth.
En to nosik kogurore nyaka chieng’. 45Ne ineno kaka kidi omukore kende
ma onge ng’ama omule, kendo nineno kaka ne otuomo kido molos gi nyinyo
gi mula gi lowo gi fedha kod dhahabu. Kamano Nyasaye Maduong’ nyisi gik
mabiro timore e ndalo mabiro, kendo koro asenyisi ratiro gima nyocha
ileko, bende asenyisi tiende."

46Kane ruoth Nebukadnezar owinjo wechego, nogoyo chonge piny mokulore
nyaka e lowo e nyim Daniel, kendo ne ogolo chik mondo otimne misengni,
kendo owang’ne ubani. 47Nowacho ni Daniel niya, "Nyasachi e Nyasaye
maduong’ie moloyo nyiseche mamoko duto, kendo en e Ruodh ruodhi. En ema
oelo tiend midhierni. Ang’eyo kamano nikech osemiyi teko mar fwenyo
tiend wachni." 48Eka ne oketo Daniel e tich maduong’ mi omiye gik mabeyo
mathoth. Nokete jaduong’ gweng’ Babulon, kendo nokete jatend jong’ad
rieko duto e Babulon. 49To bende Daniel nokwayo ruoth mi oketo Shadrak
gi Meshak kod Abednego jotend gweng’ Babulon. Daniel to nosiko katiyo
mana e dala ruoth.

DANIEL 3

Ores joma idwaro wang’o e mach

1Ruoth Nebukadnezar noloso kido mar dahabu ma borne mita piero adek, to
lachne mita adek, mi ogolo chik mondo ochunge e paw Dura e gweng’
Babulon. 2Bang’e nochiko mondo jotelo madongo gi matindo duto mag pinye
obi ochokre e rueko mar kido mane osechungono. 3Kamano jotelogo duto
nochokore, mochung’ e nyim kidono. 4Eka jago milome nolando wach gi duol
maduong’ niya, "Un ji duto mae piny ngima, bed ni ua e dhoot mane kata
bed ni uwacho dhok mane, 5ka uwinjo tung’ gi thum nyatiti gi asili kod
thumbe mamoko kaywak, to nyaka ukulru piny kendo ulam kido ma ruoth
Nebukadnezar osechungo. 6To ng’ato ang’ata ma ok okulore piny kendo
olemo, ibiro wit piyopiyo e mach makakni." 7Kuom mano e sa mane giwinjoe
thumbe ka ywak, ji duto mae piny, bed ni gia e dhoot mane, kata bed ni
giwacho dhok mane, nokulore piny, molamo kido mar dhahabu mane ruoth
Nebukadnezar ochungo.

8E ndalogo ema ne jo-Babulon moko oyudoe thuolo mar donjo ni
jo-Yahudi. 9Ne giwacho ni ruoth Nebukadnezar niya, "Ruoth, mondo idag
aming’a! 10Ne igolo chik ni e sa ma ji owinjoe ka thumbe ywak, to ng’ato
ka ng’ato nyaka kulre piny mi lam kido mar dhahabu. 11To ng’at ma ok
okulore mi olame nyaka wit piyopiyo e mach makakni. 12To nitie jo-Yahudi
moko ma nyinggi Shadrak gi Meshak kod Abednego mane iketo jotelo mag
gweng’ Babulon. Ruoth, gin gitamore winjo chikni. Gisedagi lamo nyasachi
kata kulruok ni kido mane ichungo."

13Kane ruoth owinjo kamano, mirima mager nomake, mi ogolo chik mondo
okel ji adekgo ire. 14Kane okelgi ire, nopenjogi niya, "Shadrak gi
Meshak kod Abednego, bende en adier ni utamoru lamo nyasacha, kendo
utamoru kuloru piny ni kido mar dhahabu ma asechungo? 15Koro sani ka
uwinjo tung’ gi thum nyatiti gi asili kod thumbe mamoko ka ywak, to
nyaka ukulru piny kendo ulam kidono. To kudagi timo kamano, to ibiro
witu e mach makakni, piyopiyo ma ok odeko. Koso uparo ni nitie Nyasaye
moro manyalo resou?"

16Shadrak gi Meshak kod Abednego ne jodwoke niya, "Ruoth wan to ok wabi
temo mondo waresre. 17To kapo ni Nyasaye ma walamo nyalo resowa e mach
kendo e tekoni, to kara obiro resowa. 18To kata ka ok oresowa, to onego
ing’e malong’o ruoth ni ok wanyal lamo nyasachi, bende ok wanyal kulore
piny ni kido mar dhahabu ma isechungo." 19Eka mirima mager nomako
Nebukadnezar, mi wang’e olokore remo ni Shadrak gi Meshak kod Abednego.
Nochiko joge mondo ochwak mach obed maliet nyadibiriyo moloyo kaka ne
oliet pile, 20mi ogolo chik ni joge mag lweny marateke moloyoe mamoko
mondo otue ji adekgo kendo owit e mach makaknino. 21Kamano ne gitueyogi
mana ka girwakore gi lepgi duto kod kondegi, mi giwitogi e mach. 22To
nikech chik ruoth ne ger, kendo mach ne liet malich, omiyo joma ne
oting’o Shadrak gi Meshak kod Abednego katero e mach ne jowang’, mi
orumo pep. 23To Shadrak gi Meshak kod Abednego ne joling’ore e chuny
mach kotuegi kamano.

24Eka Nebukadnezar nochung’ piyopiyo kobwok, mi openjo jong’adne rieko
niya, "Donge ne watueyo ji adek, mi wanyumo e mach?" Ne gidwoke ni "Ee
ruoth, ne watimo kamano." 25To nomedo penjogi niya, "Ka kamano, to ang’o
momiyo aneno ji ang’wen kawuotho e mach, ka ok otue, to bende ok wang’?
To ng’at mar ang’wen kuomgi chalo mana gi Nyasaye!" 26Mano omiyo
Nebukadnezar nodhi e dho mach, mi oluongo niya, "Shadrak gi Meshak kod
Abednego, un jotich Nyasaye maduong’ moloyo, wuoguru!" Mi ne
giwuok. 27Jotelo duto mag ruoth kaachiel gi jong’adne rieko, nochokore
mondo oneye joma ne mach otamore wang’ogo. Yie wigi ne ok orewore, kata
lepgi ne ok owang’ to bende ne ok gidum much iro ka joma ne owuok e mach
adier.

28Nebukadnezar nowacho niya, "Pakuru Nyasach Shadrak gi Meshak kod
Abednego! Nende ooro malaika mare moreso joma lame kendo mogeno kuomegi.
Ne gidagi winjo chikna, mi giyie tho, kar kulruok piny mondo gilam
nyasaye moro amora ma ok mana Nyasachgi. 29Kuom mano, koro agolo chik
ni, ng’ato ang’ata ma owuoyo marach kuom Nyasach Shadrak gi Meshak kod
Abednego, to ibiro jak embene gi bedene, bed ni oa e oganda mane, kata
dhoot mane, kata owacho dhok mane, kendo nolok ode gunda, nimar onge
nyasaye moro amora manyalo reso ji kamano." 30Eka ruoth nomiyo Shadrak
gi Meshak kod Abednego tije madongo moloyo e gweng’ Babulon.

DANIEL 4

Neko omako ruoth Nebukadnezar

1Ruoth Nebukadnezar nolando wach ni ogendini duto mae piny ngima, bed ni
gia e dhoot mane, kata bed ni giwacho dhok mane. Nowachonigi niya,
"Amosou gi mos mogundho. 2Koro adwaro nyisou ranyisi gi honni ma Nyasaye
maduong’ moloyo osetimona.

3"Ranyisi mag Nyasaye dongo manade!

Honni motimo nigi teko malich miwuoro!

Lochne osiko nyaka chieng’.

4"An Nebukadnezar, noyudo adak gi kue e oda ka achamo mwanduna. 5To
chieng’ moro kane anindo, ne aleko lek mobwoga, mi aneno gik malich
miwuoro. 6Mano omiyo nagolo chik mondo jong’adna rieko duto man Babulon
okel ira olokna tiend lekno. 7Eka nokel ajuoke duto, mi ahulonigi lekna,
to ne ok ginyal lokona tiende. 8To bang’e Daniel ma bende iluongo ni
Belteshazar, nodonjo. (Nyingeno oting’o nying Bel ma nyasacha.) Much
nyiseche maler ni kuome. En bende nanyise leknano. 9Ne awachone kama:
Belteshazar, jatend ajuoke duto, ang’eyo ni much nyiseche maler ni
kuomi, kendo ni ielo midhierni duto. Koro winji gima nende aleko, mondo
ilokna tiende.

10"Kane oyudo anindo, naneno yath marabora e dier piny tir. 11Yadhno
nodongo adonga motundo e polo, kendo ng’ato ang’ata man kamoro amora e
piny ne nyalo nene. 12Obokene ne beyo, kendo nonyago olemo mang’eny
moromo piny ngima chamo. Le ne yueyo e tipone, winy bende ne gedo e
bedene, kendo gik moko duto mangima nochamo olembene. 13To kane pod
aparo gima ne anenono, ne apo ka aneno malaika ma jarit ka lor a e
polo. 14Ne okok gi duol maduong’ niya, ‘Ng’ad yadhno oko, kendo ilwer
bedene gi obokene, mi ike olembene, mondo le oring oa e tipone, kendo
winy bende oa e bedene. 15To iwe osiki mar tiende kochung’ e lowo, kendo
itueye alwora gi nyinyo kod mula. Kamano nodong’ ei lum e pap kanyo,
nimar ng’atno nyaka dag gi le e thim, kendo tho mok kuome. 16Ok nobed gi
paro mar dhano, to nobed mana gi paro mar le kuom higni
abiriyo, 17nikech mano e wach mane malaike ma jorit ong’ado mondo ji
modak e piny ong’e ni Nyasaye Maduong’ Moloyo ema nigi loch kuom pinje
duto mae piny. Onyalo keto ng’ato ang’ata modwaro obed ruoth, kata dabed
ni en dhano adhana.’ "

18Kane ruoth Nebukadnezar osehulo lekne kamano, nowacho niya, "Mano e
gima ne aleko. Koro in Belteshazar, nyisa tiende nimar jong’adna rieko
ok nyal lokona tiende. In to ang’eyo ni inyalo lokonago, nikech much
nyiseche maler ni kuomi."

19Kane Daniel ma nyinge moro en Belteshazar, owinjo wachno, ne obwok mi
chunye ochandore ma ok onyal wacho gimoro. Ruoth nowachone niya,
"Belteshazar, kik iwe chunyi chandre nikech lekno kata ne gima tiende
nyiso." Belteshazar nodwoke niya, "Ruoth dobedo maber ka lekno kod
tiende odok ni wasiki! 20Nineno yath maratego kendo marabora motundo e
polo, ma ng’ato ang’ata e piny ne nyalo neno. 21Obokene ne beyo, kendo
nonyago olemo mang’eny moromo piny duto chamo. Le ne yueyo e tipone
kendo winy bende ne gedo e bedene.

22"Ruoth, in e yadhno! Irabora kendo itegno. Tekoni osedongo mochopo e
polo, kendo lochni okwako piny ngima. 23To bende nineno malaika ma jarit
kaa e polo mowacho niya, ‘Ng’ad yadhni oko, mi ikethi, to osikine iwe
kochung’ e lowo. Itueye alwora gi nyinyo kod mula, mi iwe kodong’ ei lum
e pap kanyo. Kamano ng’atni mondo odag gi le e thim nyaka higni abiriyo,
kendo tho omok kuome.’

24"Ruoth, koro adwaro lokoni tiend leknino. Onyiso bura ma Nyasaye
Maduong’ Moloyo oseng’adoni. Ibiro riembi ia kuom ji mondo idag gi
le. 25Ibiro chamo lum gi dhogi ka dhiang’ kendo ininind oko kama tho
nomokie kuomi kuom higni abiriyo. Bang’e ining’e ni kara Nyasaye
Maduong’ Moloyo ema nigi loch kuom piny duto mae piny, kendo onyalo keto
ng’ato ang’ata modwaro obed ruoth.

26"To bende ineno ka malaika ogolo chik ni mondo osiki kochung’ e lowo.
Mano nyiso ni inichak ibed ruoth kendo, ka iseyie ni Nyasaye ema nigi
loch e piny ngima. 27Kuom mano, ruoth, luw gima anyisini. We timo
marach, to tim maber, kendo ikech joma odhier mondo ichulgo richo
misetimo. Kamano nidhi nyime maber."

28Gigo duto notimore ni ruoth Nebukadnezar. 29Bang’ dueche apar gariyo,
noyudo ruoth wuotho e tat ode, Babulon, 30mowacho niya, "Neye kaka
Babulon duong’! Ne agere gi tekona awuon mondo obed dalana maduong’
kendo anyisigo tekona gi duong’na."

31Kane pok dhoge olwar, dwol nowuoyo gi e polo niya, "Ruoth
Nebukadnezar, winj gima awachoni. Osemayi pinyi kawuono. 32Ibiro riembi
ia kuom ji, kendo ibiro dak mana gi le, kichamo lum gi dhogi ka dhiang’
kuom higni abiriyo. Bang’e ining’e ni Nyasaye Maduong’ Moloyo ema nigi
loch kuom pinje duto mae piny, kendo ni onyalo keto ng’ato ang’ata
modwaro obed ruoth."

33Piyopiyo nono wechego notimore ni Nebukadnezar. Noriembe, mogole kuom
ji, mi odhi ochamo lum gi dhoge ka dhiang’. Tho nomoko kuome, mi yie
wiye nodongo maboyo ka yie ongo, kendo kokene bende nodongo maboyo ka
kok winyo.

34To kane higni abiriyogo oserumo, an Nebukadnezar ne ang’iyo polo malo,
mi parona oduogo. Ne apako Nyasaye Maduong’ Moloyo ma osiko nyaka
chieng’, mi amiye duong’ gi luor, ka awacho niya,

"Lochne osiko nyaka chieng’.

35Ji ma odak e piny nenore ka gima tin e nyime,

bende otimo gima en ema ohero gi ogendini mag polo kod ji manie piny.

Onge ng’ama nyalo mone timo gima odwaro,

kata mana penje gima otimo."

36Kane parona oduogo, to loch mar piny gi luor kod teko ne oduogna.
Jong’adna rieko gi jodonga nobiro ira, mi oduogna loch mogurore moloyo
mane an go mokwongo. 37To koro, an Nebukadnezar apako Ruodh Polo kendo
amiye duong’, nimar gimoro amora motimo ni kare. Pile ong’ado bura kare,
kendo odwoko joma sungore piny.

DANIEL 5

Weche mondiki e kor ot

1E ndalo loch ruoth Belshazar, ne orwako jodongo alufu achiel e sawo
maduong’, mi ometho kodgi. 2To kane gimetho, Belshazar nogolo chik mondo
okel kikombe gi tewni mag dhahabu gi mag fedha mane Nebukadnezar kwar
mare ogolo e Hekalu man Jerusalem. Nodwaro ni en gi jodonge kaachiel kod
monde gi monde mamoko ometh gi gigo. 3Kamano nokel kikombe gi tewni mag
dhahabugo, mi giduto gimetho kodgi. 4Kane gimetho kamano, ne gipako
nyiseche molos gi dhahabu gi fedha gi mula gi nyinyo gi yien kod
kidi. 5Eka ne gipo ka lwet dhano othinyore, mochako ndiko kor ot,
machiegni gi kama ne taya lielie. Kane ruoth oneno lwet dhano ka ndiko
kamano, 6ne obedo maluor, mi chunye ochandore, kendo dende ojuol ka
chongene tetni. 7Ne ogoyo koko mondo oomne ajuoke, kendo kane gibiro
nowachonigi niya, "Ng’ato ang’ata ma nyalo somo ndikoni, mi nyisa
tiende, to norwakne law ruoth maralik, kod thiwni mar dhahabu mar
duong’ne e ng’ute, kendo nobed jalupna mar adek."

8Jong’ad ni ruoth rieko duto nosudo machiegni, to onge ng’ato kuomgi
mane nyalo somo ndikono, kata mana nyalo nyiso ruoth tiende. 9Kane ruoth
Belzashar oneno kamano, luoro nomake ahinya, mi dende omedo juol marach.
Jodonge bende nodhier nono.

10Chi ruoth nowinjo koko mane ruoth gi jodonge goyo, mi odonjo e ot
mitimoe sawo. Nowacho niya, "Ruoth, mondo idag aming’a. Kiyie to chunyi
owe chandore, bende dendi owe juol kamano. 11Nitie ng’at moro e pinyi
man gi much nyiseche maler. E ndalo loch ruoth Nebukadnezar kwaru,
ng’atno ne nigi paro maber kod rieko mana ka rieko mag nyiseche, omiyo
nokete jatend ajuoke duto. 12Ng’atno iluongo ni Daniel, mane
Nebukadnezar ochako ni Belteshazar. En gi nyalo mar adier kod rieko,
bende olony e tiend midhierni. Omiyo or ng’ato oluongnigo, mondo onyisi
tiend wachni."

13Kamano nokel Daniel piyopiyo e nyim ruoth, mi ruoth nopenje niya, "In
e Daniel ma achiel kuom jo-Yahudi mane kwara odaro e piny Juda, mokelo e
tuech ka koso? 14Asewinjo ni much nyiseche ni kuomi, kendo ni in ng’at
mariek mong’eyo gik matut. 15Aseluongo jong’ad rieko gi ajuoke mondo obi
osom ndikono kendo olokna tiende to otamogi. 16To asewinjo humbi ni
inyalo fwenyo gik mopondo, kendo inyalo elo tiend midhierni. Omiyo, ka
inyalo somo ndikono, mi ilokna tiende, to norwakni law ruoth maralik, gi
thiwni mar dhahabu mar duong’ e ng’uti, kendo inibed jalupna mar
adek." 17Daniel nodwoko niya, "Ruoth, bed abeda gi michnigo, kata inyalo
miyogi ng’ato ang’ata mihero. An to abiro somoni asoma gima ondikno, mi
anyisi tiende.

18"Nyasaye Maduong’ moloyo noketo Nebukadnezar kwaru obedo ruoth
maduong’ man gi teko kod duong’. 19Omiyo ogendini duto mae piny ngima,
bed ni gia e dhoot mane kata giwacho dhok mane, ne oluore kendo ne tetni
e nyime. Kapo ni ne odwaro nego ng’ato, to onego anega, kata kane odwaro
weyo ng’ato ka ngima, to oweyo aweya. Ne onyalo miyo ng’ato teko, kata
mayogo tekono, mana kaka en ema ohero. 20To nikech ne odoko jasunga ma
wiye tek kendo ma jakwinyo, ne omaye lochne kaachiel gi duong’ne. 21Ne
oriembe oa kuom ji, mi parone olokore ka paro le. Bende ne odak gi kenje
manie thim, mi ochamo lum gi dhoge ka dhiang’, kendo ne onindo oko ka
tho omoko kuome. To achien noyie gi Nyasaye Maduong’ Moloyo ema nigi
loch e pinje duto ma e piny, kendo en ema oketo ng’ato ang’ata modwaro
bedo ruoth.

22"To in Belshazar, nyakware, ok isebolori e nyime, kata obedo ni
ing’eyo gigo kamano. 23Kar timo kamano to isepiem gi Ruodh Polo kuom
kelo kikombe gi tewni mane osegol e Hekalu mare, mi umethoe. Ee, in gi
jodongi kaachiel gi mondi mamoko ne umadho divai gi gigo, kupako
nyiseche molos gi dhahabu gi fedha gi mula gi nyinyo gi bao kod kidi.
Gin nyiseche ma ok nyal neno, kata winjo wach, kata ng’eyo gimoro. To ne
ok iluoro Nyasaye morito ngimani kaachiel gi gik moko duto
mitimo. 24Mano emomiyo Nyasaye nooro lwedo mondo ondik wechego.

25"Koro magi e weche mane ondiki: KWAN, KWAN, PIM, POGRUOK, 26kendo magi
e tiend weche gogo: KWAN nyiso ni Nyasaye osekwano ndalo mag lochni, mi
otieko lochnino. 27PIM nyiso ni osepimi e ratil, mi oyud ni ok
iromo. 28POGRUOK nyiso ni pinyi osepogi, mi omi jo-Media gi jo-Persia."

29Kane Daniel otieko wuoyo, Belshazar nogolo chik, mi orwak ni Daniel
law ruoth maralik, gi thiwni mar dhahabu mar duong’ e ng’ute. Eka nokete
jalupne mar adek.

30To otieno nogo ema nonegie Belshazar ruodh Babulon, 31mi Darius
ja-Media okawo loch pinyno, ka en jahigni piero auchiel gariyo.

DANIEL 6

Olut Daniel e bur sibuoche

1Darius noneno ni ber mondo oyier jotelo mia auchiel gi piero ariyo orit
pinje duto mane nie bwo lochne. 2Eka noketo Daniel kod ji ariyo mamoko
obed jotend jotelogo kendo orang weche duto mag ruoth.

3Piyopiyo nono, Daniel ne nenore ni nyalo tiyo maber ahinya moloyo
jotelo kod jodongo mamoko duto. Kuom mano, ruoth noparo mondo okete
jatend pinye duto. 4Mano nomiyo jotelo mamoko kod jodongo otemo mondo
ondhog Daniel e tichne mar rito piny. To ne ok ginyal yudo gimoro amora
marach e tichne, nikech ne ne jaratiro maonge miganga. 5Kuom mano, ne
giwacho e kindgi giwegi niya, "Ok wabi nwang’o gimoro ma dwadonjgo ni
Daniel mak mana ka en gimoro modok korka wach Nyasache." 6Omiyo ne gidhi
ir ruoth, mi giwachone niya, "Ruoth Darius, mondo idag aming’a. 7Wan
duto ma wan jotend pinyi, wasewinjore ni onego igol chik mager ni, kuom
ndalo piero adek ng’ato kik kwa gimoro kuom Nyasaye moro amora kata kuom
dhano moro, to mak mana kuomi, in ruoth. To ng’ato ang’ata moketho
chikno nyaka wit e bur sibuoche. 8Kuom mano, ruoth wadwaro mondo igol
chikno, kendo iketie sei, mondo obed achiel kuom chike mag jo-Media gi
jo-Persia ma ok nyal loki." 9Kamano ruoth Darius noketo sei e chikno.

10Kane Daniel owinjo ni oseket sei e chikno, nodhi e ode. To ewi ode ne
nitie ot moro mane nigi dirise mochomo yo Jerusalem. Ei odno Daniel ne
pod dhi adhiya nyime gi goyo chonge piny e dho dirisego, kolamo Nyasaye
nyadidek e odiechieng’ achiel kaka ne ojatimo pile. 11Jotelogo nobiro
moneno Daniel ka lamo Nyasache, 12mi giduto ne gidhi ir ruoth mondo
gidonjne. Ne gipenje niya, "Ruoth, donge ne igolo chik ni, ng’ato
ang’ata mokwayo gimoro kuom Nyasaye moro amora kata kuom dhano moro ma
ok kuomi, to nyaka wit e bur sibuoche?" Ruoth nodwokogi niya, "Ee, en
chik mogurore mana kaka chike moko duto mag jo-Media gi jo-Persia, ma ok
nyal loki." 13Eka ne giwachone niya, "To Daniel, ma achiel kuom jo-Juda
mane odar nokel ka, ok dwar winjo wachni, kendo otamore rito chik mane
igolo, nikech olamo Nyasache didek e odiechieng’ achiel." 14Kane ruoth
owinjo kamano, chunye nochandore, mi otemo dwaro yo ma doresgo Daniel,
kendo nobet koparo wachno nyaka chieng’ opodho. 15Bang’e jotelogo
noduogo ire monyise niya, "Ruoth, ing’eyo ni kaluwore gi chike mag
jo-Media gi jo-Persia, chik moro amora ma ruoth ogolo ok nyal
loki." 16Mano omiyo ruoth nogolo chik, mi okaw Daniel owiti e bur
sibuoche. To nowacho ni Daniel niya, "Onego Nyasachi ma itiyone gi
adiera duto, resi e masirani." 17Bang’ manoo, ne okel lwanda, mi olorgo
dho burno, kendo ruoth noketoe sei mare gi mag jodonge, mondo kik ng’ato
res Daniel.

18Bang’e ruoth nodok ode, mi onindo kech, kendo kata mana morne mapile
ne ok otimo, bende nindo notamore tere. 19Nochiew huyuhuyu piny, moreto
piyopiyo kodhi e bur sibuoche, 20kendo kane ochopo machiegni, ne okok ka
chunye parore, kowacho niya, "Daniel, jatich Nyasaye mangima! Donge
Nyasaye ma itiyone gi adiera duto oseresi e dho sibuoche?" 21Daniel ne
odwoke niya, "Ruoth, mondo idag aming’a! 22Nyasaye oseoro malaikane, mi
omako dho sibuoche mondo kik hinya. Osetimo kamano nikech ong’eyo ni
aonge gi ketho, to bende nikech pok atimo gimoro marach e nyimi ruoth."

23Kane ruoth owinjo kamano ne obedo gi mor maduong’, mi ogolo chik mondo
oywa Daniel oko. Omiyo ne giywaye oko, mi oyud ni onge ngima osetime
kata mana matin nono, nikech ne ogeno kuom Nyasache. 24Bang’ mano, ruoth
ne ogolo chik ni mondo joma ne odonjo ni Daniel owiti e bur sibuoche
kaachiel gi mondgi kod nyithindgi. To kane owitgi e bur kamano, sibuoche
ne ongamogi moturo chokegi duto matindotindo, mana kapok gichopo kata e
pier bur piny.

25Bang’e ruoth Darius nondiko ni ogendini duto mae piny, bed ni gia e
dhoot mane, kata giwacho dhok mane, kowacho niya, "Amosou uduto gi mos
mogundho. 26Asegolo chik e pinje duto manie bwo lochna ni ng’ato ka
ng’ato nyaka luor Nyasach Daniel kendo miye duong’.

En e Nyasaye Mangima, mosiko nyaka chieng’.

Lochne gi tekone ok norum.

27En ema owaro ji kendo oreso,

kendo en ema otimo honni e polo gi piny.

Ne oreso Daniel e dho sibuoche."

28Kamano Daniel ne odhi nyime maber e ndalo loch Darius, kendo e ndalo
loch Kuros ja-Persia.

DANIEL 7

Daniel oleko ondiegi ang’wen

1E higa mokwongo mar loch Belshazar ruodh Babulon, an Daniel ne aleko,
kendo aneno fweny gotieno. Ne andiko lekno e kitabu, 2kendo gima ne
aneno gotieno chalo kama:

Yamo ne kudho moa koni gi koni kendo nam noloko marach. 3Fweny 13.1;
17.8.Eka ondiegi ang’wen madongo dongo man gi kido mopogore opogore
nothinyore, kowuok e nam. 4Fweny 13.2.Ondiek mokwongo ne chalo gi
sibuor, to ne en gi buom ka buomb ongo. Kane pod ang’iye, ne aneno ka
buombenego opudh oko, kendo ondiegno oting’ore malo, mi ochung’ ka
dhano. Eka ne omiye paro mar dhano. 5Bang’e ne aneno ondiek mar ariyo,
ma chalo gi dubu, kochung’ gi tiendene ma yo kachien. Ne oriwo ng’ede
adek e dhoge, kendo ne awinjo ka dwol moro wachone niya, "Cham achama
ring’o nyaka iyieng’ chuth." 6Kane pod ang’icho, naneno ondiek machielo
machalo gi kwach. Ne en gi buombe ang’wen e dieng’eye ka mag winyo,
kendo en gi wiye ang’wen! Bende ne omiye teko mar rito piny. 7Fweny
12.3; 13.1.Bang’ mano, kane pod aleko, ne achako aneno ondiek mar
ang’wen. Ne onenore malich ahinya, kendo ne en gi teko mang’eny. Bende
ne en gi leke madongodongo mag chuma, kendo ne osiko ochiemo achiema
konyono gimoro amora modong’ e piny. En ne ok ochal gi ondiegi adek
mamoko ka, kendo ne en gi tunge apar.

8 Fweny 13.5, 6.To kane oyudo ang’iyo tungego, ne aneno tung’ moro matin
kawuok e kind tunge mamokogo. Tung’no nomuko tunge adek mane oyudo ni
kanyo chon, mondo owene thuolo. Tung’no ne nigi wenge ka mag dhano, kod
dhok mawacho weche mag sunga.

9 Fweny 20.4; Fweny 1.14.Kane oyudo pod ang’icho, kombe mag loch ne oket
kanyo. Eka ng’at moro machon ma nyaka nene, ne obet e kom achiel. Lepe
ne tar ka pe, kendo yie wiye ne chalo gi yie rombo marachar thiriri.
Kome ne en mana mach maliel, kendo ne en gi tiende motimo mach mosiko ka
liel aliela. 10Fweny 5.11; Fweny 20.12.Mach nodhuolore kanyo mana ka
aora mamol. Ne nitie ji gana gi gana kanyo matiyone, kendo ji tara gi
tara mochung’ e nyime.

Eka bura nochakore, mi oyar kitepe.

11To kane pod ang’icho, ne awinjo ka tung’ matin cha pod wuoyo awuoya,
kawacho weche mag sunga. Eka ne aneno ka oneg ondiek mar ang’wenno, mi
owit ringe e mach, kendo owang’ morumo pep. 12To ondiegi adek mamoko ne
ok oneg, to ne owegi kuom kinde moko moromo. To kata kamano ne omagi
teko. 13Math 24.30; 26.64; Mar 13.26; 14.62; Luka 21.27; Fweny 1.7, 13;
14.14.Kane aleko gotienono ne aneno gima chalo dhano kabiro ei boche
polo, mi oter ir ng’at ma nyaka nene. 14Fweny 11.15.Eka ne oyudo teko gi
duong’ kod loch mar rito piny, mondo ji manie piny ngima, bed ni gia e
dhoot mane, kata giwacho dhok mane, otine. Tekone ne biro bedo mosiko,
kendo lochne bende ne onge ng’ima nyalo ketho.

15Fweny mane anenogo nobwoga, mi chunya ochandore ahinya. 16Omiyo ne
adhi ir ng’at achiel kuom joma ne ochung’ kanyo, mi apenje mondo onyisa
tiend fwenygo. Eka nonyisa, kowachona niya, 17"Ondiegi ang’wen
madongogo, nyiso loch ruodhi ang’wen mabiro bet e piny. 18Fweny 22.5.To
jo-Nyasaye Maduong’ Moloyo biro yudo loch mar rito piny, kendo ginisik
gi lojno nyaka chieng’."

19Bang’ mano ne adwaro ng’eyo ngech ondiek mar ang’wen, mane kite
opogore gi kit ondiegi mamokogo, kendo mane nenore malich mabwogo ji. Ne
en gi leke mag nyinyo kod kogno mag mula, kendo ne osiko ochiemo achiema
konyono gimoro amora modong’ piny. 20Bende ne adwaro ng’eyo ngech tung’
apar mane otwi e wiye, kendo ngech tung’ achiel mane owuok bang’e,
momuko tunge mamoko adek. Tung’no ne nigi wenge, to bende ne en gi dhok
mawacho weche mag sunga, kendo ne onenore maduong’ moloyo tunge mamoko
duto te. 21Fweny 13.7.To kane pod oyudo ang’icho, ne aneno ka tung’no
kedo gi jo-Nyasaye, mi oloyogi, 22Fweny 20.4.nyaka ne ng’at ma nyaka
nene obiro mong’ado bura ka chwako jo-Nyasaye Maduong’ Moloyo. Kinde
koro ne osechopo ma jo-Nyasaye yudoe loch mar rito piny.

23Eka ne onyisa kama, "Ondiek mar ang’wenno nyiso loch mar ruoth mar
ang’wen ma biro bet e piny, kendo nobed mopogore gi loch mamoko duto.
Enokwak piny duto, kendo nonyone piny, mokethe chuth. 24Fweny
17.12.Tungene apar to nonyiso ruodhi apar ma nobed e lojno. Eka bang’e,
ruoth moro nowuogi mopogore gi ruodhi mokwongogo, kendo nolo ruodhi
adek. 25Fweny 12.14; 13.5, 6.Enobed kowuoyo marach kuom Nyasaye Maduong’
Moloyo, kendo enothir jo-Nyasaye. Bende enotem loko chike mag dinigi kod
sewni maggi, mi jo-Nyasaye nobed e bwo lochne kuom higni adek gi
nus. 26Bang’ mano, bura nong’adi mi nomiye lochne duto mondo okethe
chuth. 27Fweny 20.4; Fweny 22.5.Eka teko kod duong’ mar ruodhi duto mae
piny nochiw ni jo-Nyasaye Maduong’ Moloyo. Tekogi mag loch mar rito piny
nosik mochwere, kendo ruodhi duto mae piny nobed katiyonigi kendo miyogi
luor."

28Mano e giko wechego, to an Daniel ne abwok ahinya, mi denda ojuol, to
ne ok anyiso ng’ato wechego.

DANIEL 8

Daniel oleko ni oneno im gi nywok

1E higa mar adek mar loch Belshazar, an Daniel naneno fweny machielo
machal gi mokwongono. 2Ei fwenyno ne apo ka aneno ni ne an Susa, dala
maduong’ mar piny Elam, ka achung’ e bath aora Ulai. 3Ne ating’o wang’a
mi aneno im kochung’ e bath aora. Ne en gi tunge ariyo madongo, ma
achiel kuomgi bor moloyo machielo. To maborno ema ne aneno ka twi
achien. 4Ne aneno imno ka tuomo gimoro amora moyudo e nyime, kochomo yo
podho chieng’ gi yo nyandwat kod yo milambo. Onge gima ne nyalo geng’o
kata reso gimoro e tekone, ne otimo gimoro amora mohero, kendo nochikore
konyiso ni oratego.

5Kane pod aparo tiend wachno, nywok moro nothinyore kowuok yo podho
chieng’ karingo matek ma tiende ok mul piny. Ne en gi tung achiel
marabet e pat wang’e. 6Kane ochopo but im man gi tunge ariyo mane
aseneno kochung’ e bath aora cha, ne omuomore kuome gi tekone duto. 7Ne
aneno komonjo imno kokecho, momuko tungene ariyoka. Imno koro ne onge gi
teko ma diresrego, omiyo nywok ne ogoye piny monyone, kendo onge ng’at
mane nyalo konye.

8Nywogno ne medo nyiso tekone, to kata obedo ni ne oratego kamano, tunge
maduong’no notur, eka kar tung’ achielno, tunge ang’wen madongo ne
otwiye, ka moro ka moro ochiko tung’ achiel achiel mar piny. 9Bang’e
tung’ moro notwi, kowuok e achiel kuom tunge ang’wen-go. Nonyiso tekone
kochiko yo milambo gi yo wuok chieng’ kod yo piny maber mar
Israel. 10Fweny 12.4.Ne odoko motegno momonjo ogend lweny mag polo,
tiende ni sulue, kendo ne owito moko kuomgi piny, monyono. 11To bende
nopiem gi jatend ogend lweny mag polo, mi nomiyo misengni mane itimo
pile ni jatelono ogik, kendo omiyo lemo mar Hekalu bende ogik. 12Kar
timo misengni mitimo pile, to richo malich ema ne itimo, mi dini mar
adier nowit kucho. Tung’no notimo gimoro amora modwaro.

13Bang’e nawinjo ka malaika moro penjo malaika machielo niya, "Gik mane
otimore e lwenygo biro siko kamano nyaka karang’o ka richo malich ema
itimo kar misengni mitimo pile, kendo ka ogend lweny mag polo gi Hekalu
inyono piny?" 14Nodwoko niya, "Nyaka kinde ma misengni alufu ariyo gi
mia adek mitimo okinyi godhiambo kadhi. Eka nochak opwodh Hekalu kendo."

15An Daniel natemo mondo ang’e tiend fwenyno, mi apo ka aneno gima chalo
dhano kochung’ e nyima. 16Luka 1.19, 26.Eka nawinjo dwol machalo dwond
dhano kaluongo gi loka machielo mar aora Ulai niya, "Gabriel, nyis jalo
tiend gima ne oneno." 17Omiyo Gabriel nobiro mochung’ buta, mi kihondko
omaka, mapodho piny. Nowachona niya, "Wuod dhano, winji! Fweny mane
inenono nyiso gik mabiro timore e ndalo giko." 18To kane owuoyo koda,
parona ne olal, mana kama ne apodhoe aumano. To ne omaka mochunga, 19eka
owachona niya, "Adwaro nyisi gima notimre bang’ masiche ma mirimb
Nyasaye osekelo, nikech fwenyno nyiso gik mabiro timore e ndalo mag
giko.

20"Im man gi tunge ariyo mane ineno cha, nyiso loch Media gi loch
Persia. 21To nyuok nyiso loch Gris, kendo tung’ maduong’ manie pat
wang’e nyiso ruodh Gris mokwongo. 22Tunge ang’wen mane otwi kane tung’
mokwongo osemukore nyiso loch ruodhi ang’wen ma biro betie ka pinyno
osepogore, to ok ginibed motegno ka loch ruoth mokwongo.

23"Ka loch ruodhigo ochiegni rumo, kendo ka gisetimo richo mang’eny
moromo kumo, to ruoth moro ma wiye tek, makwiny kendo ma jamriambo, biro
wuok. 24Enobed gi teko mathoth, to tekono ok nobed mare owuon. Enokel
masira malich, to gimoro amora motimo nodhi maber. Enotiek joma rateke
kaachiel gi jo-Nyasaye. 25To nikech oriek, yorene mag miriambogo biro
miyo otimo gimoro amora modwaro. Enobed jasunga kendo notiek ji mathoth
apoya. Kata mana Ruodh Ruodhi bende nopiemgo, to ruodhno ema notieke, to
ok gi lwet dhano. 26Fweny mar misengni mitimo okinyi godhiambo pile ma
osenyisi tiende, en adier, to kik ihul wachno ni ng’ato, nikech pod
kinde malach biro kadho kapok otimore."

27Bang’ mano, an Daniel, chunya nobedo mool, mi abedo matuo kuom kinde
mogwarore. To bange ne aa malo, mi adok e tich mane ruoth osemiya. Kata
kamano fwenyno ne odhiera, kendo ne ok anyal ng’eyo tiende.

DANIEL 9

Daniel olamo Nyasaye ni jogi

1E higa mokwongo mar loch Darius wuod Ahazuerus ja-Media, mane ruodh
piny Babulon, 2Jer 25.11; 29.10.an Daniel, nasomo kitepe maler, ka
adwaro ng’eyo tiend higni piero abiriyo mane Jerusalem biro bedogo
gunda, kaka ne Ruoth Nyasaye owacho ni Jeremia. 3Bang’e ne alamo Ruoth
Nyasaye matek, kaywakne kendo ka ariyo kech. Bende ne arwako pien gugru,
kendo ne abuko wiya buru. 4Ne alamo Ruoth Nyasacha kendo ahulo richo mag
jowa, ka awacho niya,

"A Ruoth Nyasaye in e Nyasaye maduong’ kendo malich. Irito singruok
mitimo gi joma oheri kendo marito chikeni, kendo iherogi gi hera
mosiko. 5Waseketho, kendo wabedo joricho kwatimo marach. Wasedagi timo
gima ne ichikowa ni mondo watim, mi waweyo chikeni gi
bucheni. 6Wasetamore winjo jotichni ma jonabi mane owuoyo e nyingi ni
ruodhiwa kendo ni jotendwa gi kwerewa kod oganda duto. 7In Ruoth Nyasaye
pile isebedo kitimo gik makare, to wan jo-Juda gi jo-Jerusalem gi
jo-Israel duto mane ikeyo e pinje machiegni gi maboyo nikech ne waweyi,
ema wasebedo ka watimo timbe mag wichkuot. 8Ee, Ruoth Nyasaye, wan gi
ruodhiwa gi jotendwa kod kwerewa wayudo wichkuot nikech wasetimo richo e
nyimi. 9In ijang’wono kendo iweyo ni ji richogi, kata obedo ni wan
wasepiem kodi. 10A Ruoth Nyasaye, kane iwachonwa ni mondo waluw chike
mane imiyo jotichni ma jonabi owachonwa, to ne watamore
winji. 11Jo-Israel duto noketho chikeni, mi otamore winjo gima ne
iwacho. Ne watimo richoo e nyimi, mi ikelo kuomwa kuong’ duto mondik e
kitap chik Musa jatichni. 12Ne ichopo mana gik moko mane iwacho ni
nitimnwa kaachiel gi jotendwa, nimar ne ikumo Jerusalem malich moloyo
dala moro amora e piny. 13Ne wayudo kum duto mondiki e kitap chik Musa.
To Ruoth Nyasachwa, kata sani pok watimo gimoro, ma dimi mirimbi kue,
kata pok waweyo richowa, kwaluwo wachni maradier. 14In Ruoth Nyasachwa
nirito kinde mowinjore mondo ikumwae, mi bang’e koro isekumowa. Kuom
timo kamano nitimo mana gima kare, nikech in ng’at makare, to wan ema ok
wasewinji.

15"Ruoth Nyasachwa, ne inyiso tekoni kuom golo jogi e piny Misri, kendo
imiyo nyingi obedo gi huma ma pod osiko nyaka chil kawuono. Wan
waseketho, kendo wasetimo richo. 16A Ruoth Nyasaye in ng’at makare,
omiyo koro we kecho gi Jerusalem, nikech en dalani kendo en godi maler.
Jopinje mokiewo kodwa duto jaro Jerusalem, kendo gijaro jogi mana nikech
kethowa kaachiel gi timbewa manono mane kwerewa otimo. 17A Nyasachwa,
winj lemona gi ywakna, kendo iguedh Hekalu mari mane okethore, mondo
oger. Kamano mondo ng’ato ka ng’ato ong’e ni in e Nyasaye. 18A Nyasaye,
winjwa, kendo ng’i kuma wantie, mondo ineye thagruok ma wan go kod
masira momako dala miluongo gi nyingi. Walami nikech ing’won ahinya, to
ok nikech timbewa ni kare. 19A Ruoth Nyasaye winjwa, kendo iwenwa
richowa. A Ruoth Nyasaye winjwa kendo ikonywa mak ideko, mondo ji duto
ong’e ni in e Nyasaye, nimar dalani kod jogi gin magi."

Gik ma okor ni notimre kuom higni mia ang’wen gi piero ochiko

20Ne adhi nyime gi lemo ka ahulo richona kod richo mag jowa, kendo ne
aywak ni Ruoth Nyasacha mondo oguedh gode maler. 21Luka 1.19, 26.Kane
pod alemo kamano, ng’at miluongo ni Gabriel, mane aseneno e fweny, ne
ohuyo matek mobiro kuma antie. Ne en kar sa mitimoe misango mar
odhiambo. 22Nowachona malong’o niya, "Daniel, asebiro mondo ami ing’e
tiend fweny cha. 23E sa mane ichakoe ywak ni Nyasaye, ne odwoki, kendo
asechopo mondo anyisi dwokono, nikech in ng’at ma Nyasaye ohero ahinya.
To koro chik iti mondo iwinj tiend fwenyno.

24"Nyasaye oseketo ni jou gi dalau higni mia ang’wen gi piero ochiko
mondo kethogi gi richogi orumie. Bang’e nowe ni ji richogi, kendo nogur
tim makare mosiko mondo weche mag fweny gi weche makare otimre adier,
eka opwodh Kama Ler Moloyo. 25Koro winji, mondo ing’e tiend gik ma abiro
wachoni. Chakre chieng’ ma ogolie chik ni Jerusalem onego ochak oger,
higni piero ang’wen gochiko nokadhi, eka jatelo mowir nobi. Bang’e
Jerusalem nobed ka oseger, molosie yore kendo ochiel gi ohinga motegno,
mi nodag higni mia ang’wen gi piero adek gang’wen. Kindeno nobed kinde
mar thagruok, 26to e gikone, ng’at ma Nyasaye oseyiero noneg kayiem.
Oganda lweny mar jatelo moro nobi, mi keth Jerusalem gi Hekalu. To giko
nobi ma mwomore ka ohula, kendo lweny gi masira nobedie mana kaka
Nyasaye nochiko. 27Dan 11.31; 12.11; Math 24.15; Mar 13.14.Jatelono
nolos winjruok motegno gi ji mang’eny kuom higni abiriyo, kendo nomi ji
owe timo misengni kendo owe kelo chiwo kuom higni adek gi nus. Gima
kuero makelo kethruok nobed ewi osuri mar Hekalu nyaka ng’at mane okete
kanyo chopi e giko mane Nyasaye oketone."

DANIEL 10

Fweny mane Daniel oneno e bath aora Tigris

1E higa mar adek mar loch Kuros ruodh Persia, wach nofwenyore ni Daniel,
ma bende niluongo ni Belteshazar. Kata obedo ni wachno ne en wach ma
adier, to winjo tiende ne ok yot. Kata kamano ne onyise tiende e yor
fweny.

2E kindeno, an Daniel, ne ayudo ka asebedo ka asando ringra kuom jumbe
adek, 3ka ok acham chiemo mabeyo, kendo ring’o kata divai ne ok amul.
Bende ne ok awir denda gi mo kuom ndalogo duto. 4Chieng’ due piero ariyo
gang’wen due mokwongo e higano, ne aneno ni achung’ e bath aora
maduong’, tiende ni aora Tigris. 5Fweny 1.13-15; 2.18; 19.12.Ne ating’o
wang’a mi aneno ng’at morwako law maber, kendo otueyo okanda mar
dhahabu. 6Dende ne ng’ang’ni ka kidi ma nengone tek. Pat wang’e ne rieny
mana ka mil polo, kendo wang’e ne liel ka mach. Bedene gi tiendene bende
ne rieny ka mula moyue, kendo duonde ne wuo ka koko mar ji mang’eny.

7An Daniel kenda ema ne aneno fwenyno, to ji mamoko mane wan go ne ok
oneno gimoro. Kata kamano ne gibwok ahinya, mi giringo gipondo. 8Ne
adong’ kenda kanyo ka arango fweny malichno. Teko norumona kendo denda
nolokore maonge ng’ama ne nyalo ng’eya. 9Ne awinjo ka ng’atno wuoyo, mi
apodho piny ka rieko olalna, kendo ka wiya ochomo piny. 10Bang’e ne
awinjo ka ng’ato maka, kendo keta piny gi chongena kod luetena, to denda
kirni. 11Ne owachona niya, "Daniel in ng’at ma Nyasaye ohero ahinya. A
malo mondo ichik iti iwinj gima adwaro wacho, nimar oseora iri." Kane
osewachona kamano, ne aa malo ka pod denda kirni. 12Eka ne ochako
owachona niya, "Daniel, kik iluor, nikech Nyasaye nowinjo lemoni mana
chieng’ mane ikwongo ketoe chunyi, kisandori e nyime, omiyo koro asebiro
mondo adwoki. 13Fweny 12.7.To malaika ma jarit piny Persia ne okedo koda
kuom ndalo piero ariyo gachiel. Eka Mikael ma achiel kuom malaike
madongo nobiro mondo okonya, nikech ne adong’ kenda e piny Persia
kuno. 14Koro asebiro mondo anyisi gima biro timore ni jou e ndalo
mabiro, nikech ma bende en fweny manyiso gik mabiro timore e ndalo
mabiro."

15Kane owuoyo koda kamano, to ne akulo wiya, ka dhoga omoko. 16Eka
gimoro machalo gi dhano nomulo pien dhoga, mi achako wuoyo, ne awacho ni
gima chalo dhano mane ochung’ e nyimano niya, "Jaduong’, fweny ma
asenenoni ochwowo chunya, omiyo tekra orumo. 17Achalo gi misumba
mochung’ e nyim ruodhe. Koro ere kaka dalos kodi, to aonge gi teko kata
muya modong’ e denda?" 18Eka ne ochako omula kendo, mi awinjo ka ayudo
teko. 19Nowachona niya, "Nyasaye oheri, omiyo kik chunyi parre kata kik
iluor, to bed abeda gi chir." Kane osewuoyo koda kamano, ne awinjo ka
achako yudo teko moko, mi awachone niya, "Jaduong’ wachna gima idwaro
nyisa nikech koro iseduogona teko." 20Eka ne openja niya, "Bende ing’eyo
gima omiyoo asebiro iri? 21Asebiro mana ni mondo ahulni gima ondiki e
kitap weche ma adiera. To koro onego adog mondo aked gi malaika ma jarit
piny Persia. Bang’e malaika ma jarit piny Gris biro wuok, to onge ng’at
manyalo konya mak mana Mikael ma malaika ma jarit piny Israel.

DANIEL 11

1En ema ochung’ kaka jakonyna kendo jaritna. 2"To koro adwaro nyisi gima
biro timore adier.

Ruodh Misri gi ruodh Siria

"Ruodhi adek moko biro bet e piny Persia, to bang’gi ruoth mar ang’wen
nowuogi, ma nobed gi mwandu mang’eny moloyogi. Bang’e ka mwandune
osemiyo oguro lochne motegno, to nothuw ogendini duto gi ruodhi
Gris. 3Eka bang’ mano ruoth moro ma jalweny nowuogi. Enobed ruodh piny
maduong’ kendo notim gimoro amora mohero. 4To ka lochne osegurore, pinye
nopogre tieng’ ang’wen, kendo yawuote gi nyikwaye ok nobed ruodhi
bang’e. Jomoko nono ema nokaw lochne gi thwon, to ok ginibed gi teko
marom gi mane en go. 5Ruodh Misri nobed gi teko, to achiel kuom jotend
jolwenje nobed gi teko moloye, kendo nobed ruodh piny maduong’. 6Bang’
higni moko achien, ruodh Misri nomi ruodh Siria nyare okendi, mondo
gitim kode winjruok. To winjruokgino ok nodag aming’a, kendo nyakono gi
jotich mane odhi kode, kaachiel gi nyathine kod chwore nonegi, 7Bang’e
watne moro nomonj jolweny ruodh Siria, kendoo nodonj e dalagi mochiel
motegno, mi logi. 8Enokaw kido mag nyiseche kaachiel gi gik ma nengogi
tek mag fedha gi mag dhahabu, mi oter Misri. Bang’ bedo gi kue kuom
higni mogwarore, 9ruodh Siria nomonj Misri, to nochune mondo odog e
pinye.

10"Bang’e yawuote noikre ni lweny, mi chok jolweny mang’eny. Achiel
kuomgi nomwom ka ohula, mi monj kendo kwak kama lach nyaka chopi dala
wasigu mochiel motegno. 11Eka mirima nomak ruodh Misri, mi noked gi
ruodh Siria, kendo omak ogandane maduong’ mar lweny. 12Bang’e sunga
nomake nikech lochneno, kendo nikech jolweny mang’eny mosenego, to
lochne ok nodhi nyime. 13Ruodh Siria nochak ochok oganda lweny maduong’
moloyo mane en go chon, kendo ka kinde ochopo maber, to noduog gi oganda
mar lwenyno, kod gilweny mathoth. 14E ndalogo, ji mang’eny nodagi loch
ruodh Misri, kendo in Daniel, jou moko mohero lweny nong’any nikech
fweny moro ma giseneno, to kata kamano nologi. 15Bang’e ruodh Siria
nolwor dala mochiel motegno, mi kaw. Jolweny mag Misri ok nodhi nyime gi
kedo, kendo kata mana joma rateke moloyoe kuomgi ok nobed gi teko mar
kedo. 16Kuom mano, jasikgi notimnigi mana gima ohero, maonge ng’ama
tame. Enokaw piny Israel ma jaber, mi bed e bwo lochne chuth. 17Enobed
gi paro mar kawo pinje duto mae bwo loch ruodh Misri. Omiyo enomiye
nyare okendi, eka oyud kaka dohinye, to kata kamano ok nonyal. 18Bang’
mano nomonj ogendini modak e dho nam, mi olo pinjegi mang’eny. To jatelo
moro moa e piny machielo noloye, mi tiek sungane chuth. 19Enoring mi
odog e mier mochiel motegno e pinye owuon, to noloye kuno, mi mano nobed
rumbe chuth.

20"Eka ruoth moro nowuog bang’e ma noor ng’ato osolne osuru mondo pinye
obed gi mwandu mang’eny. To bang’ kinde matin ruodhno nonegi, to ok e
lweny. 21Jal ma nobed ruodh Siria bang’ mano nobed ng’at ma timbene
richo, ma ok owinjore bed ruoth. Enobi apoya e ndalo kue, mi okaw loch
gi rieko mar miriambo. 22Ogend lweny duto nopiem kode, to enoywegi oko
motiekgi pep, koda ka jadolo maduong’ mar Nyasaye. 23Enotim winjruok gi
ogendini mamoko kowuondogi. Kamano nogurre motegno, kata obedo ni nobed
mana ruodh oganda matin. 24Enomonj piny momew ma yande obet gi kue, mi
okaw, kotimo timbe mane kwerene ok nyal timo. Enopog ni joge mwandu gi
gik moyako e lweny, bende enochan monjo kuonde mochiel motegno mag siro
lweny, to mano notim mana kuom kinde matin kende.

25"Enowuog gi chir ka en gi oganda maduong’ mondo omonj Ruodh Misri, ma
bende enobed koikore kedo kode gi oganda lweny maduong, kendo maratego.
To ruodh Misri ok nosir nikech joge moko nondhoge. 26Jong’adne rieko
mohero moloyo ema notieke. Joge mag lweny mathoth nonegi kendo notiek
ogandane mar lweny. 27Bang’e ruodhi ariyogo nobed piny mondo ochiem
kaachiel, to ginibed ka gin gi paro maricho. Omiyo giniwuondre, kendo ok
giniyud gima gidwaro, nimar kinde ma Nyasaye oketo pok ochopo. 28Ruodh
Siria nochak wuoth ka dok thurgi, gi mwandu mang’eny moseyako, koketo
chunye mondo singruok manie kind Nyasaye gi jo-Israel okethre. Enotim
gima en ema ohero, eka nodhi adhiya thurgi.

29"Achien enochak omonj Misri e kinde ma Nyasaye oketo, to ok nolo
pinyno kaka noloye mokwongo. 30Joma oa yo podho chieng’ nobi gi mendegi
mondo oked kode, mi nobed maluor. Bang’e nodog ka en gi mirima mager
mondo otiek joma otimo singruok maler gi Nyasaye, tiende ni jo-Israel,
kendo enoluw rieko mag joma oseweyo singruokno. 31Dan 9.27; 12.11; Math
24.15; Mar 13.14.Ogendini mage moko mag lweny nodwany Hekalu kod
kuondene mochiel motegno, mi ginimi ji we timo misengni mitimo pile,
kendo ginichung gima kuero makelo kethruok. 32Ruoth nong’ad rieko mondo
oywago joma oseweyo singruokgi malerno, to kata kamano, joma ong’eyo
Nyasachgi nobed motegno kendo nolochi. 33Ji mariek nong’ad rieko ni ji
mamoko mathoth. To kuom kinde matin jomoko kuomgi notho e lweny kendo
nowang’ e mach. Moko bende noywag mwandugi, kendo noter e tuech. 34To e
kinde ma inegogieno giniyud kony matin, kata obedo ni ji mang’eny kuom
joma odoknigi nobed gi paro maricho. 35Jomoko kuom joma riek bende
nonegi mana ni mondo joma odong’ kuom ogandagi obed joma beyo mopwodh
kendo maler, nyaka kinde mar giko ma Nyasaye oseketo chopi.

36 2 Thes 2.3, 4; Fweny 13.5, 6."Ruodh Siria notim gima en ema ohero,
kendo enosungre ni oloyo nyasaye moro amora, bende enopakre ni oduong’
moloyo kata mana Nyasaye maduong’ moloyo nyiseche moko. Enodhi nyime
kotimo kamano nyaka chop Nyasaye kume, nikech Nyasaye nyaka tim gima
osechano. 37Ruodhno ok nodew nyasaye mane kwerene lamo, kod nyasaye mane
mon ohero. Chutho ok nodew nyasaye moro amora, nimar enobed koparo ni
oduong’ duto. 38Kar lamo nyisechego, to enolam mana nyasaye marito
kuonde mochiel motegno mag siro lweny. Enochiw dhahabu gi fedha gi kite
ma nengogi tek kod chiwo mamoko mabeyo ni nyasaye ma kwerene ne ok
lamno. 39Enoket ji malamo nyasach jopiny moro nono mondo orit mier
mochiel motegno mag siro lweny. Joma oyie lochne noyud duong’ mang’ongo,
kendo noketgi e tije madongo, mi omigi lowo kaka gir erokamano.

40"E kinde ma loch ruodh Siria chiegni rumo, ruodh Misri biro monje, mi
ked kode gi tekone duto, kokonyore gi geche lweny gi joidh farese kod
mende mang’eny, mi omwom mana ka aora ma mwomo genge. 41Bende enomonj
piny Israel ma jaber, mi oneg ji gana gi gana. Piny Edom gi piny Moab
kod piny Amon mane odong’, to notony. 42Enomonj pinje mang’eny ma kata
mana Misri bende ok notony. 43Enoyak dhahabu gi fedha mopandi mag Misri,
kaachiel gi mwandu mamoko ma nengogi tek, kendo enolo piny Libya gi piny
Ethiopia. 44Bang’e weche moko moa yo wuokchieng’ gi yo nyandwat nomiye
luoro, mi noked gi gero malich, kendo noneg ji mang’eny. 45Bende enogur
hembene madongo dongo e kind nam gi got maberie moloyo ma ogerie Hekalu.
To enotho kuno, ka onge ng’ama konye.

DANIEL 12

Kinde mar giko

1 Fweny 12.7; Math 24.21; Mar 13.19; Fweny 7.14; 12.7."E kindeno,
malaika maduong’ miluongo ni Mikael marito jou, biro thinyore. Enobed
kinde mar chandruok marachie moloyo kendo ma pok oneye nyaka ne ogendini
chak bet e piny. Ka kindeno ochopo, to ibiro res jou duto ma nyinggi
ondiki e kitap Nyasaye. 2Isa 26.19; Math 25.46; Joh 5.29.Ji mang’eny
kuom joma osetho biro chier. Moko kuomgi nochier mi yud ngima mochwere,
to moko noyud wichkuot kod achaye mosiko. 3To joma riek norieny ka ler
mar polo, kendo jogo mane opuonjo ji mang’eny mondo otim gik makare
norieny ka sulue nyaka chieng’.

4 Fweny 22.10."To in Daniel, koro um kitabu, kendo idine gi odok nyaka
kinde mar giko chopi. To kindegi ji mang’eny biro ringo koni gi koni
mondo onge tiend gik matimore."

5To an Daniel, naneno ji ariyo moko ka moro ochung’ e bath aora koni, to
moro ochung’ komachielo. 6Achiel kuom jogo nowacho ni ng’at mane orwako
law maber mane ochung’ gi chien yo ka wi aora cha, niya "Odong’ kinde
marom nadi mondo honnigi orum?" 7Fweny 10.5; Fweny 12.14.Ng’at mane
orwako law maberno noting’o bedene malo kochomo polo, mi osingore e
nying Nyasaye mochwere, kowacho niya, "Odong’ kinde moromo higni adek gi
nus, kendo ka sand misandogo jo-Nyasaye oserumo, to noyud ka gigi duto
osetimore."

8Ne awinjo gima owacho, to ne ok ang’eyo tiendgi, omiyo napenje niya,
"Jaduong’, giko mar gigi nobed nadi?" 9Nodwoka niya, "Daniel, koro dhi
adhiya, nikech wechegi odin kendo okan nyaka kinde mar giko
chopi. 10Fweny 22.11.Ji mang’eny ibiro pwodhi mondo gibed joma beyo
kendo maler. Joma richo to wechegi ok nodonjnigi, kendo ginisik asika ka
gitimo richo. Joma riek to wechegi nodonjnigi.

11 Dan 9.27; 11.31; Math 24.15; Mar 13.14."Chakre chieng’ ma ji nowee
timo misengni mitimo pile, tiende ni chakre kinde ma ochungie gima kuero
makelo kethruok, ndalo alufu achiel gi mia ariyo gi piero ochiko
nokadhi. 12Joma osiko kuom Nyasaye nyaka ndalo alufu achiel gi mia adek
gi piero adek gi abich kadhi gin johawi.

13"In Daniel, sik kuom Nyasaye nyaka giko. Eka initho, to achien
inichier mi iyud pokni chieng’ giko piny."

HOSEA 1

1 2 Ruo 15.1-7; 2 W.Nda 26.1-23; 2 Ruo 15.32-38; 2 W.Nda 27.1-8; 2 Ruo
16.1-20; 2 W.Nda 28.1-27; 2 Ruo 18.1—20.21; 2 W.Nda 29.1—32.33; 2 Ruo
14.23-29.Kitabuni ondikie weche mane Ruoth Nyasaye onyiso Hosea wuod
Beeri e ndalo loch ruodhi Juda ma Uzia gi Jotham gi Ahaz kod Hezekia,
kendo e ndalo loch Jeroboam wuod Jehoash ruodh Israel.

Chi Hosea ma wang’e tar, kod nyithinde

2Kane Ruoth Nyasaye okwongo miyo Hosea owuoyo ni jo-Israel, ne owachone
niya, "Jopinyni oseweya, molamo nyiseche mamoko, mana ka dhako moweyo
chwore mondo odwanyre gi chwo mamoko. 3Omiyo, dhiyo ikend nyako ma
wang’e tar mondo inywolgo nyithindo." Kamano Hosea nodhi mokendo Gomer
nyar Diblaim. Ne omako ich, monywolo ni Hosea wuowi. 42 Ruo 10.11.Eka
Ruoth Nyasaye nowacho ni Hosea niya, "Chak nyathino ni Jezreel, nimar
achiegni kumo ruodh Israel kuom remo mane Jehu wuon mare ochwero
Jezreel. Abiro tieko loch nyikwa Jehu e Israel, 5kendo e kindeno anaketh
teko mar jolwenj Israel e holo Jezreel."

6Gomer nochako omako ich, monywolo nyako. Ruoth Nyasaye nowacho ni Hosea
niya, "Chake ni Lo-ruhama, tiende ni, ma ok oher, nikech ok nachak aher
jo-Israel, kata mana ng’wononigi ok nang’wonnigi, 7to anaher jo-Juda. An
Ruoth Nyasaye anaresgi, to ok naresgi gi lweny, kata gi gilweny."

8Kane Gomer oseweyo dhodho Lo-ruhama, nochako omako ich, monywolo wuowi
machielo. 9Eka Ruoth Nyasaye nowacho niya, "Chake ni Lo-ami, tiende ni
joma ok joga, bende ok ayie bedo Nyasachu,"

10 Rumi 9.26."To kata kamano jo-Israel nobed mang’eny ma ok nyal kwan
kata pim, mana ka kuoyo mae dhonam. Sani koro awachonigi ni ok gin joga,
kendo chieng’ moro nawachnigi niya, ‘Un nyithind Nyasaye
mangima’, 11Bang’e jo-Israel gi jo-Juda nochak oriwre kanyakla achiel,
mi gichak gidhi nyime maber. Kamano chieng’ Jezreel nobed chieng
maduong’ adier!"

HOSEA 2

Hera ma Ruoth Nyasaye oherogo joge moweye

1Kuom mano, ubiro luongo joweteu ni Ami, tiende ni, joma oher.

2"Nyithinda, wuoru gi meru! Donge en e chiega, to an e chwore? Wuouru
kode mondo owe timbene mag terruok. 3Ka ok kamano to abiro gonye, mi
odong duk kaka nonywole! Abiro miyo ochal gi piny motwo ma pi ongee,
kendo riyo biro nege. 4Kata mana nyithinde bende ok naher, dhako ma
jachode 5ema nonywologi e terruok. Dhako mane onywologino onge gi
wichkuot, nimar owacho niya, ‘Adwaro chodena, nikech gin ema ne gimiya
chiemo gi pi, gi mo kod divai, kod yie rombe, gi pamba michweyo nanga.’

6"Kuom mano yo mokadhoe abiro dino gi kudho, kendo abiro gero ohinga
ogeng; yo moluwo, mondo kik ochak oluw yorene machon. 7Ka olawo chodene,
to ok nojukgi, kendo ka omanyogi, to ok noyudgi. Bang’e nowach niya,
‘Abiro dok ni chwora kendo, nikech ne aneno maber ka wan kode moloyo
kaka obet sani.’ 8To pod ok ong’eyo ni an ema ne amiye cham gi divai kod
mo, bende ok ongeyo ni an ema ne amiye fedha gi dhahabu mogundho, mane
otiyogo kuom lamo Baal. 9Omiyo e ndalo keyo, to anakaw cham gi divai
mane amiye, kaachiel gi yie rombe gi pamba mane amiye mondo ochwego
nanga orwaki. 10Bang’e anagonye duk mana ka chodene neno, kendo onge
ng’ama norese e lweta. 11Anatiek mor duto moneno, kod chokruokne duto
mag lemo, kaka sewni motimo higa ka higa, gi sewni motimo due ka due,
kod nyasi motimo juma ka juma. 12Anaketh yiende mag mzabibu gi ng’opene,
ma owacho ni gin chudo mane chodene omiye. Anami yiende mag mzabibu kod
yiende mamoko lokre bungu, kendo le ma e thim nokethgi. 13Anakume kuom
kinde mane oweyae, mowang’o ubani ni Baal, kendo orwako gik mabeyo mondo
olombgo chodene. An Ruoth nyasaye ema awacho kamano.

14"To koro winjuru! Abiro kawe, mi atere e thim, kendo abiro wuoyo kode
maber kuno, mi aduog chunye. 15Josh 7.24-26.Anachak adwokne puothene mag
mzabibu, kendo nalok Holo Thagruok odok dhoranga geno. Ka aluonge, to
nodwoka mana kaka ne odwoka kapod oyom, e kinde mane owuok oa e piny
Misri. 16Adier, chieng’no noluonga ni chwore, to ok nochak oluonga ni
Baal mare. 17Ok nachak awe omul nying Baal kendo. An Ruoth Nyasaye ema
awacho kamano.

18"Bang’ mano anatim singruok gi le mae thim gi winy mae kor polo kod
gik mamol e lowo ni kik gihiny joga. Eka natur atung’ gi ligangla kod
gimoro amora mar lweny, mi aywegi oko e piny mondo joga odag gi kue.

19In Israel, abiro kendi mondo ibed chiega,

mi anatimni gima berr kendo makare.

Ananyisi hera gi ng’wono mochwere,

kendo inibed mara nyaka chieng’.

20Anarit singruokna, kendo anatimu joga,

mi unung’e ni an e Ruoth Nyasaye.

21E kindeno anadwok kwayo ma joga Jezreel kwayogo.

Anami koth chue e piny,

22mi piny nonyag cham gi mzabibu kod zeituni.

23 Rumi 9.25; 1 Pet 2.10.Anapidh joga e pinyni,

mi anami gidhi nyime maber.

Anaher joma ne iluongo ni, ‘joma ok oher,’

kendo anawach ni joma iluongo ni, ‘joma ok joga,’

ni un joga, mi ginidwoka niya, ‘In Nyasachwa.’ "

HOSEA 3

Hosea gi dhako materore

1Ruoth nyasaye nowachona niya, "Dhiyo monsdo ikaw dhako man gi chotne
kendo materore. Here mana kaka pod ahero jo-Israel, kata obedo ni giweya
ka gilamo nyiseche mamoko, kendo gihero chiwo misengni mag mzabibu motwo
ni kido manono."

2Kuom mano, ne adhi, mi achulo shekel apar gabich mag fedha kod gunde
ariyo mag cham, mi akawo dhakono kaka ne Ruoth Nyasaye onyisa. 3Eka ne
awachone ni obiro dak koda kuom ndalo mathoth, kendo ni ok nochak obed
jachode. To bende ng’ato ok nochak onind kode, kata mana an. 4Mano nyiso
ni jo-Israel biro bet maonge ruodhi kata jotelo kendo maonge misengni
kata sirni milamo, bende maonge kido mag nyiseche, kata gik mikorogo
wach. 5To achien jo-Israel noduog ir ruoth Nyasachgi, kendo ir Daudi
ruodhgi, kendo ka ndalogo ochopo, to giniluor Ruoth Nyasachgi, mi giyud
michne mabeyo.

HOSEA 4

Ruoth Nyasaye yalo jo-Israel

1Ruoth Nyasaye ni kod wach ni ji modak e pinyni. Omiyo un jo-Israel
chikuru itu mondo uwinj ane gima owacho. Owacho kama:

"Dimbruok kod hera onge e pinyni, kendo ji ok oyie kata mana kuom
Nyasaye. 2Ji ketho singruok ma gisetimo, bende giriambo, gineko,
gikuelo, kendo giterore. Timbegi maricho medore ameda, kendo gichuero
remo kinde duto. 3Omiyo pinyni biro two kendo gik moko duto modakie biro
tho. Adier, le duto gi winy koda ka rech biro tho."

4Ruoth Nyasaye wacho niya, "Un jodolo ema an kodu gi wach, omiyo kik
ng’ato par ni ji ema akwero kendo asiemo. 5Utimo gik manono odiechieng’
gotieno, kendo jonabi bende timo mana kamano. Kuom mano abiro tieko
Israel meru. 6Un joga, osetieku, nikech ok uyie lochna. Jodolo mau
osedagi yie kuoma, kendo gisetamore puonjna. Omiyo adagi ni un gi
yawuotu ok ubed jodolona."

7"Kaka jodolo medore e kaka gimedo timo richo e nyima. Abiro loko nying
maber ma gin go obed nyiero. 8Gipidhore kuom richo mag joga, omiyo
gidwaro ni mondo joga omed ameda timo richo. 9Jodolo kod ji nokum mana
machalre! Abiro kumogi, ka achulogi kuom richo ma gitimo. 10Ka gichiemo,
to ok giniyieng’. Gilamo nyasach nyodo, to kata kamano ok ginywol
nyithindo, nikech giseweya, kendo gilamo nyiseche mamoko.

11"Kong’o osemayo joga rieko! 12Gipenjo bao mondo onyisgi gima biro
timore, kendo ludhe bende nyisogi wach ma gidwaro ng’eyo! Giseweya, mi
gidhi ir nyiseche mamoko, mana ka dhako moweyo chwore to dwanyore gi
chwo mamoko. 13Gitimo misengni ewi gode, kendo giwang’o ubani kuonde
moting’ore e bwo yien maboyo motimo otiep nikech nitie tipo mang’ich
kuondego. Mano emomiyo nyiu tiyo tich chode, to mond yawuotu tiyo tich
terruok. 14To ok nakumgi kuom timbegigo nimar un uwegi ema undhogoru gi
mon ma jochode mag hekalu, kendo utimo ni Baal misengni kaachiel kodgi.
To ‘Oganda mofuwo yudo masira’, mana kaka ngero wacho.

15"Kata obedo ni un jo-Israel useweya, to da obedo maber ka jo-Juda ok
otimo gima chal kamano. Kik udhi ulem Gilgal kata Bethel, kendo kik
ukuong’ru kuondego e nying Ruoth Nyasaye mangima. 16Jo-Israel tokgi tek
mana ka tok kanyna. Kuom mano, ere kaka dapidhgi maber ka rombe manie
lek momew? 17Jo-Israel ni e bwo loch mar nyiseche manono, 18kendo gin e
kanyakla mar jomer. Gidhi nyime gi timbegi mag chode, kendo gihero
wichkuot moloyo nying maber. 19Gin gi chuny mabiro ywerogi mabor mana ka
kalausi kendo nyiseche ma gitimonigi misengni ok nokonygi.

HOSEA 5

Jo-Israel oyudo kum kuom weyo Nyasaye

1"Un jodolo, winjuru wachni! Chikuru itu, un jo-Israel. Winjuru un joka
ruoth, nikech un ema onego ung’ad ni ji bura, to koro un ema ibiro
ng’adnu bura. Usemiyo obadho omako jo-Mizpa, kendo uchalo gogo mamako ji
ewi got Tabor. 2Usepiem koda muweya mi udonjo e richo matut, omiyo abiro
kumou uduto. 3Ang’eyo kaka jo-Israel chalo, kendo ok ginyal pondona.
Giseweya kaka dhako weyo chwore, to dwanyore gi chwo mamoko."

4Richo ma gisetimo omonogi dok ir Nyasachgi. Gidwaro mana lamo nyiseche
manono, omiyo ok giyie loch Ruoth Nyasaye. 5Sunga ma jo-Israel nigo
nyiso ni gin joricho. Richogigo miyo gichwanyore kendo gipodho, mi
jo-Juda bende podho kodgi. 6Gidhi gi jambgi mondo gitimgo misengni ni
Ruoth Nyasaye, too ok ginyal yude, nikech oseweyogi. 7Gisendhogo Ruoth
Nyasaye, mi giweyo, kendo nyithindgi ok gin joge. Omiyo puothegi koro
ibiro kethi.

8Gouru tung’ mar lweny e dala Gibea. Rama bende timieuru kamano. Giuru
sigich lweny e dala mar Bethel, kuwacho niya, "Wan bang’u, jo-Benjamin!"

9Ruoth Nyasaye wacho niya, "Aseng’ado bura mak lokre ni, chieng’ mokumie
jo-Israel, to ginirum pep. 10Akecho jotend Juda nikech gisekwalo lop
jowetegi, omiyo abiro olo mirimba mager kuomgi mana ka aora mopong’ ma
mwomo genge. 11Jo-Israel ni e thagruok. Gisewito piny mane margi nikech
ne giramo ni nyaka giring gidhi ir ji mamoko mondo okonygi, to kara jogo
onge gima dikonygigo. 12Kuom mano an awuon abiro kelo masira kuom
jo-Israel, atiek jo-Juda pep.

13"Mano omiyo, kane jo-Israel oneno ni tuo osemakogi, kendo kane jo-Juda
bende oneno adhondegi giwegi, jo-Israel noringo odhi Asuria mondo ruoth
maduong mar pinyno okonygi. To ruodhno ne ok nyal changogi kata thiedho
adhondegigo. 14An awuon abiro monjo jo-Israel gi jo-Juda mana ka sibuor
mager! Abiro kidhogi matindotindo, kendo naywagi oko, ma onge ng’at ma
nokonygi.

Jo-Israel owuondore ni olokore

15"Abiro dhi mi adog kar dakna nyaka chop kinde ma giyie ni giseketho,
mi giduog ira ka gidwara gi chunygi duto, nikech thagruok malit ma
giseyudo."

HOSEA 6

1Jo-Israel wacho niya, "Wadoguru ir Ruoth Nyasaye. Osekidhowa, to kata
kamano obiro changowa. Osehinyowa, to donge obiro keto yath e
adhondewa? 2Bang’ ndalo ariyo kata adek obiro duogo chunywa kendo miyo
wachak wadhi maber, mi wadag e nyime. 3Weuru wabolre kendo watem bedo
joma ong’eyo Ruoth Nyasaye, nimar obiro biro irwa adier, mana ka piny ma
jaru pile. Bende obiro biro mondo oguedhwa, mana na kothh ma miyo piny
bedo mang’ich."

4To Ruoth Nyasaye wacho niya, "Un jo-Israel gi jo-Juda, ang’o ma anyalo
timonu? Hera ma uherago lal piyo mana ka ong’weng’o mar okinyi, kata ka
tho maduono ka nyango tegno. 5Kuom mano, aseoro jonabi maga iru mondo
osiemu ni ibiro kumou kendo tiekou. Gima adwaro ni mondo un joga utim,
en gima ratiro kendo maler, 6Math 9.13; 12.7.nimar gima adwaro moloyo en
hera mosiko, to ok misengni. Ber ka joga ong’eya, moloyo ka gitimona
misengni miwang’o.

7"To piyopiyo nono mane jogago odonjogo e piny mane asingoranigi, ne
giketho singruok mane atimo kodgi, mi giweya. 8Gilead en dala ma
jomahundu opong’o, kendo ma remb joma onegi chuerie. 9Jodolo chalo mony
mag jomecho marito ji kobuto e bungu. Kata mana e wang’ yo madhi Shekem
ginegoe ji. Gitimo mahundu mana gi wang’ matek. 10Aseneno ka gitimo gima
mono e Israel. Joga osedwanyore kendgi kuom lamo nyiseche manono. 11To
un jo-Juda aseketo kinde ma abiro kumoue kuom gik ma utimo."

HOSEA 7

Richo mag jo-Israel

1"Pile ka adwaro chango jo-Israel mondo gichak gidhi nyime maber, to
richogi gi timbegi makuero ema aneno. Giwuondo ji kendo gituro udi mondo
gikuelie, bende gimayo ji gik moko kata mana e wang’ yore. 2Ok gipar ni
wiya ok nyal wil gi richo duto ma gitimo. Richogi olworogi, kendo ok
nyal tama neno."

3Ruoth Nyasaye wacho niya, "Ji wuondo ruoth gi jodonge kuom yoregi
maricho. 4Giduto gin jowuond kendo jomriambo. Gichalo kendo ma mach
nyenyni, ma jatedo ok chwalie mach nyaka mogo mosedwalo kuodi. 5Chieng’
mane ruoth timo sawo, ne gimiyo omadho divai gi jodonge, mi gimer kendo
gilokore josunga ma jaro ji ajara. 6Adier, giowore gi timbegi mana ka
kendo ma mach nyenynie. Otieno duto, mirimbgi okuot, okinyi omuoch ka
mach maliel. 7Ne ginego jotendgi gi mirimbgi mager, kendo ruodhigi
osepodho achiel achiel. To onge ng’ama kwaya mondo akony."

8Ruoth Nyasaye wacho niya, "Jo-Israel chalo gi makati motedi manumu,
nikech gigeno kuom ogendini molworogi. 9Winjruok ma gin-go gi jopinje
mamokogo osemayogi teko, to ok ging’eyo. Bende ok ging’eyo ni wigi
osetimo lwar. 10Sunga ma jo-Israel nigo nyiso ni gin joricho, to kata
kamano, pod gitamore duogo ira, an Ruoth Nyasachgi. 11Jo-Israel chalo gi
akuru mofuwo. Giluongo jo-Misri mondo okonygi, to kendo giringo gidhi e
piny Asuria. 12Abiro makogi ka gidhi, mana kaka jodwar mako winy gi
wino, kendo abiro kumogi kuom richo ma gisetimo.

13"Gidiwo, nimar giseweya mi gipiem koda, omiyo ibiro tiekgi. Ne adwaro
resogi, to giwacho miriambo kuoma. 14Ok giselama gi adiera, to girudhore
piny ka giywak, kendo ka gilama mondo amigi cham gi divai, to ging’olo
dendgi mana ka joma lamo nyiseche manono. To gisetamore mako
chikna. 15Kata obedo ni apidhogi, mi amiyo gibedo motegno, to gipiem
apiema koda! 16Gisiko ka giweya, kendo gidok ni nyiseche maonge teko. Ok
nyal gen-gi, nikech gichalo gi atung’ mobam. Ibiro nego jotendgi e lweny
nikech gisungore, mi jo-Misri nonyiergi."

HOSEA 8

Osiem jo-Israel kuom lamo nyiseche manono

1Ruoth Nyasaye wacho niya, "Go tung’, nikech wasigu yako Hekalu mara,
mana ka otenga mayudho nyagweno! Joga oseketho singruok mane atimo
kodgi, kendo gisedagi winjo puonjna. 2Kata obedo ni giluonga ni
Nyasachgi kendo giwacho ni ging’eya kamano, 3to gisedagi gima ber, mano
omiyo wasikgi biro lawogi. 4Joga yiero ruodhi maggi, to gitimo kamano ma
ok gipenja. Bende giyiero jotelo ka ok ayie. Gikawo fedha gi dhahabu ma
gin-go, kendo giloso nyiseche manono ma biro kelonigi mana
masira. 5Asedagi nyaroya mar dhahabu ma jo-Samaria lamo, kendo mirimba
ng’ang’ni kuomgi. Koro pod gidwaro ni mondo akumgi nyaka
karang’o? 6Jatich moro e Israel ema ne oloso kido manono, to kidono ok
en Nyasaye! Kido mar nyaroya ma jo-Samaria lamono ibiro baro matindo
tindo.

7"Jo-Israel chwoyo yamo, to gikayo mana kalausi. Gin gi cham ma ok
wuodhi, omiyo gionge gi mogo. To kapo ni onyago cham, to jopinje mamoko
dichame, mi tieke. 8Jo-Israel duto ibiro mwonyo, mi tieki pep. To kata
mana sani ogendini mamoko okawogi ka joma nono. 9Gisedhi Asuria mondo
giyudie konyruok, ka gichalo kanj thim moringo oa e kweth, kendo gitimo
mana gima gin ema gidwaro. Adier, jo-Israel oseng’iewore kuom ogendini
mamoko mondo okonygi. 10To koro abiro chokogi mondo akumgi! Piyopiyo
nono gibiro neno malit ka ruodh Asuria sandogi.

11"Kaka jo-Israel medo kende-mag-misango mang’eny mondo ogolgo richo e
kaka gimedo bedo gi kuonde mang’eny ma gitimoe richo. 12Andiko chike
gana gi gana mondo ji opuonjre, to gidagi ni mago gik mayore yore ma ok
ging’eyo. 13Gihero timo misengni, kendo gihero chamo ring misengnigo. To
an Ruoth Nyasaye ok amor kodgi, kendo abiro paro richogi mi akumgi, ka
adwokogi e piny Misri. 14Jo-Israel osegero ut ruodhi, to wigi owil gi
jachuechgi. Jo-Juda osegero mier mochiel motegno, to abiro oro mach
mondo owang’ miego kaachiel gi ut ruodhigo."

HOSEA 9

Okum jo-Israel kuom tamruok yie

1Un jo-Israel, weuru timo sewni ka ogendini mamoko. Useweyo Nyasachu mi
udok ni Baal kuonde dino duto mondo uyudie cham, mana ka dhako moweyo
chwore to dwanyore gi chwo mamoko mondo oyudie pesa 2To ok uyud cham kod
mor zeituni. Divai bende notamore. 3Jo-Israel ok nodong’ e piny Ruoth
Nyasaye, to ginidog Misri, kata ginidhi Asuria kuma ginichamie chiemo
mamiyo gibedo mogak. 4E pinjego ok ginyal oloe ni Ruoth Nyasaye misengni
mag divai kata timone misengni mamoko. Chiemono biro miyo joma chame bed
mogak mana ka joma ochamo chiemb liel, nikech ok ginyal kele e Hekalu,
to gichame mana ni mondo gineggo kech. 5To ginitim ang’o ka ndalo moket
ni sewni mag Ruoth Nyasaye ochopo? 6Ka masira obiro, mi ji oringo,
jo-Misri norwakgi, to noyikgi mana Memfis! Mwandugi kod miechgi ma
giseweyo to yugi kod kudho ema nopong’.

7 Luka 21.22.Kinde mar kum osechopo ma ng’ato ka ng’ato yudoe gima oromo
gi timbene, kendo jo-Israel biro winjo! Uwacho niya, "Jonabi ofuwo! En
janeko!" Un uchaya ahinya nikech richou lich. 8Nyasaye oseora ka jonabi
mondo asiem jo-Israel ma joge. Kamoro amora ma adhiye to uchikona obadho
mana ka winyo. Kata mana e Hekalu mar Nyasaye bende wasika nitie. 9Bura
19.1-30.Usedonjo matut e richo mana kaka notimore Gibea. Nyasaye nopar
richou, mi nokumu.

10 Kwan 25.1-5.Ruoth Nyasaye wacho niya, "Kane akuongo yudo Israel, to
yudogino ne chal mana gi yudo mzabibu ma e thim. Ee, kane akwongo neno
kwereu, nenogino ne chal mana gi neno ng’owo mochiek atamalo. To kane
gibiro Baal-peor, ne gichako lamo kido manono makuodo wich, omiyo ne
amon kodgi mana kaka ne amon gi kido manono mane giherono. 11Duong’ mar
Israel biro huyo ka winyo, mi lal nono, kendo ok ginichak ginywol
nyithindo, kata bedo mayach mondgi ok nochak obedi. Onge nyathi ma nomak
ichne. 12To kata kapo ni ginywolo nyithindo, to anami nyithindgigo tho
duto mak aweyo kata achiel ka ngima. Ka ajwang’o jogi, to giniyud masira
malich. 13Aneno ni jo-Israel nowe nyithindgi mi maki. Ibiro chunogi
mondo gigolgi oko, oneggi. 14A Ruoth Nyasaye, ang’o ma dwakwayi mondo
imi jogi? Migi iye ma ok onywolo nyithindo, kendo thuno ma ok gol chak."

15Ruoth Nyasaye wacho niya, "Richogi duto nochakore Gilgal, kendo kuno
ema nachako monie kodgi. Kuom mano abiro riembogi e pinya, nikech richo
ma gisetimo. Anawe herogi nimar jotendgi duto osetamore
luora. 16Jo-Israel chalo gi yath ma tiendene osetwo kendo ok nyag olemo.
Ok gininywol nyithindo, to kata kapo ni ginywolo, to ananeg nyithindgi
ma gihero ahinyago."

17Ruoth Nyasacha biro jwang’o joge nikech ok gisewinje. Gibiro bedo joma
bayo abaya e kind ogendini.

HOSEA 10

1Jo-Israel ne chalo gi yadh mzabibu monyak maber. Kaka ne gimedo dhi
nyime maber, e kaka ne gimedo gero kende mag misango, kendo kaka pinygi
ne nyak maber, e kaka ne giloso sirni milamo mabeyo. 2Chunygi wuondogi,
omiyo koro nyaka kumgi kuom richogi. Nyasaye biro muko kendegi mag
misango, kendo ketho sirni maggi ma gilamo. 3Bang’e gibiro wacho niya,
"Waonge gi ruoth nikech ne ok waluoro Ruoth Nyasaye. To kata kamano ere
gima ruoth ditimnwa?" 4Githoro weche manono ka gikuong’ore gi miriambo
kendo giloso winjruok ma ok nyal konyo. Adiera oselokore miriambo, kendo
landore e piny duto kaka kayongo ma ketho lowo.

5Kihondko nomak joma odak Samaria, kendo giniywag nyaroya molos gi
dhahabu man Bethel. Gin kaachiel gi jodolo matiyo ni nyasaye manonono
noywag koneno ka itero girgi ma gigeno kuome Asuria 6mondo ochiw ni
ruodh Asuria ka osuru. Wi jo-Israel nokuodi nikech richogi
giwegi. 7Samaria ibiro kethi, kendo ruodhe biro lal nono mana ka buoyo
manie pi. 8Luka 23.30; Fweny 6.16.Kuonde moting’ore ma jo-Israel timoe
richo ka gilamo nyisechegi manono ibiro ketho. Kuthe gi buya ema biro
twi ewi kendegi mag misango. Ji nowach ni gode niya, "Umwauru!" Kendo
giniwach ni pidhe ni, "Ruombreuru kuomwa!"

9 Bura 19.1-30.Ruoth Nyasaye wacho niya, "Jo-Israel pok oweyo timo richo
e nyima chakre ndalo mane gitimoe richo Gibea. Kuom mano, lweny biro
jukogi Gibea! 10An awuon abiro monjo jorichogi mi akum. Ogendini bende
biro riwore kanyakla mondo omonjgi, kendo giyud kum kuom richogi
mang’eny.

11"Jo-Israel ne chalo gi nyaroya mobo mamuol, kendo mohero tich ywayo
lodi madiemo cham. To koro asetweyo jok e ng’ute ma opugno mondo opur.
Ee, namiyo jo-Juda gi jo-Israel opuro. 12Jer 4.3.Bang’e ne awachonigi
niya, ‘Chwouru timbe makare, eka unuka gueth mawuok kuomgi. Paruru
okang’, nikech en kinde ma onego uduogie ira, an Ruoth Nyasachu, mi nabi
kendo aol gueth kuomu.’ 13To kar timo kamano, ne uchuoyo mana timbe
maricho, mi richo ema ukayo, kendo usechamo olemo ma miriambou onyago.

"To nikech ne ugeno yoreu uwegi, kendo ne ugeno kuom jolwenju marateke
mathoth, 14lweny biro buko jou, mi miechu mochiel motegno nokethi.
Enochal gi kinde mane ruoth Shalman okethoe dala mar Betharbel gi lweny,
monego kata mana mine gi nyithindgi. 15Mano e gima notimrenu, un jo
Bethel, nikech richo madongo ma usetimo. E sa ma lweny ochakoree, ruodh
Israel biro tho."

HOSEA 11

Hera ma Nyasaye oherogo joge moweye

1 Wuok 4.22; Math 2.15."Kane Israel pod tin, ne ahere. Naluongo wuoda
mondo oa Misri. 2To kaka ne amedo luonge, e kaka ne omedo dhi mabor
koda. Joga ne timo misengni ni Baal, kendo ne giwang’o ubani ni kido
manono. 3To eka an ema ne apuonjogi wuoth, kendo ne ariwogi e bada ka
nyathi, to ne ok giyie ni an ema ne achangogi. 4Ne akelogi ira gi hera
mogundho. Ne akwanyogi piny mi atenogi e lemba, kendo ne akulora, mi
amiyogi chiemo. 5To gisedagi duogo ira, omiyo nyaka gidog Misri, kendo
gibiro bedo e bwo loch jo-Asuria. 6Lweny biro yweyo miechgi mi tur lodi
mag dhorangeyegi. Obiro tieko joga, nikech ne giluwo riekogi
giwegi. 7Giseweya, omiyo ok ginyal tony, kendo gibiro ywak nikech jok
motuenigi, to onge ng’ama nogonynigigo.

8 T.Chik 29.23."To ere kaka daweu, un jo-Israel? Koso ere kaka
dajwang’u? Bende datieku adier, kaka ne atieko jo-Adma? Koso anyalo
timonu kaka ne atimo ni jo-Zeboim? Ooyo, ok anyal timonu kamano, nikech
aherou ahinya. 9Ok nakumu gi mirimba mager, bende ok nachak aketh
Israel, nimar an Nyasaye, to ok dhano. An Ng’ama Ler, an kodu, kendo ok
nabi iru gi mirima. 10Abiro ruto ni wasik jo-Israel ka sibuor, mi joga
biro biro ira. Gibiro ringo ira ka gia yo podho chieng’. 11Gibiro wuok
Misri ka gihuyo mana ka winy, kendo gibiro wuok Asuria matek mana ka
akuche, mi anachak adwokgi e miechgi. An Ruoth Nyasaye ema awacho
kamano."

Orog jo-Israel kuom wuondruok kendo kuom thiro ji

12Ruoth Nyasaye wacho niya, "Jo-Israel osemera gi miriambo kod wuond,
kendo jo-Juda bende pod osiko odagi wachna, an Ng’ama kare kendo maler.

HOSEA 12

1Gik moko ma jo-Israel timo, chakre okinyi nyaka otieno, gin gik manono
kendo mahinyo ji. Miriambo kod timbe mag mahundu medore ameda kuomgi.
Gitimo winjruok gi jo-Asuria, kendo gichiwo mor zeituni ni jo-Misri
mondo okonygi. 2Ruoth Nyasaye dwaro yalo jo-Juda, bende obiro kumo
jo-Israel maromre gi timbegi maricho. 3Chak 25.26.Chak 32.24-26.Jakobo
kwargi nowuondo owadgi ka pod gin ei min-gi, kendo kane osedongo, ne oi
gi Nyasaye. 4Chak 28.10-22.Ee, noi gi malaika, mi oloyo. Noywak kodwaro
ni mondo oguedhe. Nyasaye noromo gi Jakobo Bethel, mi owuoyo
kode. 5Manoo ne Ruoth Nyasaye Manyalo Gik Moko Duto, kendo Ruoth Nyasaye
e nying mibiro parego. 6Kuom mano, un nyikwa Jakobo, genuru kuom Ruoth
Nyasachu, kendo udog ire. Beduru joadiera kendo joma timo gik makare,
kendo keturu chunyu pile kuom Ruoth Nyasachu.

7Ruoth Nyasaye wacho niya, "Jo-Israeel bende jomganga mana ka jo-Kanaan.
Gin gi rapim ma ok ni kare, kendo gihero wuondo jong’iewo. 8To eka
giwacho niya, ‘Wamew, nimar waseyudo mwandu, kendo onge ng’ama nyalo
wacho ni waseyudogi e yor miganga.’ 9T.Lawi 23.42, 43.To an Ruoth
Nyasachu mane ogolou Misri, abiro miyo uchak udag e hembe mana kaka ne
udak ka ne aromo kodu e thim. 10Ne awuoyo gi jonabi, mi amiyogi fweny
mang’eny, to koro abiro kelo masira gi lwet jonabi! 11Jo-Israel lamo
kido manono Gilead, to joma lamo gik ma kamago biro tho. Gitimo misengni
gi ruedhi Gilgal, emomiyo kende-mag-misango biro lokore, mi dok tuche
mag kite manie puothe."

12 Chak 29.1-20.Jakobo kwarwa ne oringo modhi e piny Aram, kuma ne
okwayoe jamb ng’at moro mondo oyud dhako. 13Wuok 12.50, 51.Ruoth Nyasaye
ne ooro janabi mondo ogol jo-Israel e tuech. Adier, nooro janabi mondo
oritgi. 14Jo-Israel osemiyo Ruoth Nyasaye mirima mager. Giwinjore gi tho
kuom timbegi maricho, kendo Nyasaye ok nowenigi richogi, to obiro kumogi
kuom wichkuot ma gisemiye.

HOSEA 13

Okor ni jo-Israel biro rumo pep

1Chon kane jo-Efraim wuoyo, to ji mamoko tetni. Dhoodgi ne duong’ moloyo
dhout Israel mamoko. To ji noketho kuom lamo Baal, kendo gibiro tho
nikech wachno. 2To eka pod gimedo timo atima richo, kendo giloso kido
mag fedha mondo gilam. Gikawo fedha ma gin-go, kendo gilosogo kido
manono, ma dhano ema oparo, moloso gi lwete owuon. To bang’e giwacho
niya, "Timnigiuru misengni." To ere kaka ji nyalo nyodho kido manonogo,
mana kido molos e kit rwath? 3Kuom mano ji biro leny nono, mana ka
ong’ueng’o, kata ka tho maduono ka nyango tegno. Ginichal mana gi
mihudhi ma yamo keyo kar dino, kendo ka iro mawuok e kendo, mi lal nono.

4Ruoth Nyasaye wacho niya, "An e Ruoth Nyasachu mane ogolou Misri. E
ndalogo ne ok ung’eyo Nyasaye moro mak mana an, kendo an kende ne e
Jawaru. 5T.Chik 8.11-17.Ne aritou e thim, piny motwo motimo ongoro. 6To
kane udonjo e piny maber, ne uyudo gik moromou muyieng’, kendo ne udoko
josunga, mi wiu owil koda. 7Omiyo koro abiro monjou ka sibuor kendo
abiro buto e bath yo mondo akiu mana ka kwach. 8Abiro monjou mana ka
ondiek ma osema nyithinde, kendo abiro yiechou tiarara. Ee, abiro kidhou
ka diemo wang’, mana ka sibuor, mi ang’inyu matindo tindo ka ondiek.

9"Un jo-Israel abiro tiekou, to koro ere ng’ama dikonyu? 101 Sam 8.5,
6.Ne ukwaya mondo aketnu ruoth gi jotelo, to ere kaka digires
pinyni? 111 Sam 10.17-24; 1 Sam 15.26.Ne aketonu ruodhi ka an gi mirima,
kendo asegologi ka akecho ahinya.

12"Richo kod timbe mamono mag jo-Israel ondik e kitabu, kendo okan
maber. 13Jo-Israel nigi thuolo mar chako ngima manyien, to gimemore ka
nyathi ma idwaro nywolo, to ok ong’eyo kaka onego wuogi! 141 Kor
15.55.Uparo ni abiro reso jogi kuom tho, kata konyogi ni kik gidhi e
piny joma otho? Ooyo! In tho, bi gi masicheni duto, kendo in piny joma
otho, bi gi kethruokni duto, nimar ok abi kecho jogi. 15Kata obedo ni
jo-Israel dhi nyime maber ka buya malandore, to abiro kelonigi jaketh ma
notiek gigi mabeyo duto mana kaka yamb oro moa e piny motimo ongoro
duono sokni duto. 16Jo-Israel nyaka yud kum kuom kethogi, nimar gisepiem
gi Nyasachgi. Gibiro tho e lweny kendo nyithindgi nochwad piny, mi ried
iye mondgi mayach."

HOSEA 14

Ohomb jo-Israel mondo odog ir Nyasaye

1Duoguru ir Ruoth Nyasachu un jo-Israel. Richou osemiyo uchwanyoru, mi
upodho. 2Duoguru ir Ruoth Nyasaye, kendo kar kelone chiwo, to lameuru
kama: "Wenwa richowa duto, kendo yie lemowa, mi wanapaki kaka
wasesingore. 3Jo-Asuria ok nyal resowa, bende ok wanadwar geche mag
lweny mondo waidhi. Ok wanachak wawach ni gik mwaseloso gi lwetwa niya,
‘Un e nyisechewa.’ A Ruoth Nyasaye, in ema itimo ng’wono ni joma onge
ng’ama konyogi."

4Ruoth Nyasaye wacho niya, "Abiro duogo joga ira, kendo anahergi gi
chunya duto, nikech koro ok akecho kodgi. 5Abiro chalo ni jo-Israel kaka
koth e piny motwo. Gibiro moyo ka maua, kendo tiendegi biro kar ka yiend
Lebanon. 6Gibiro loth kendo gibiro bedo mabeyo ka yiend zeituni. Ginidum
mamit mana ka yiend sida mag Lebanon. 7Gibiro chako gidak e tipona, mi
ginya ka cham, kendo ginyag mana ka yiend mzabibu. Gibiro bedo gi huma
mana ka divai mar Lebanon. 8Jo-Israel ok nochak olam nyiseche manono
kata matin, omiyo anawinj lemogi, kendo naritgi. Anageng’gi mana ka yath
ma tipone ng’ich, nimar an ema amiyogi guethgi duto." 9Joma riek mondo
owinj weche mondik ka, kendo girwakgi e chunygi. Yore mag Ruoth Nyasaye
oriere tir, kendo joma kare luwogi, to joricho chwanyore kendo podho
nikech ok giluwgi.

JOEL 1

Bonyo oketho piny Israel

1Ma e wach Ruoth Nyasaye mane omiyo Joel wuod Pethuel.

2"Winjuru, un joma dongo,

kaachiel gi ji duto modak e piny Juda.

Bende gima kama osetimore e ndalou,

kata e ndalo kwereu?

3Nyisuru nyithindu wachni,

gin bende ginyis nyithindgi,

kendo nyithindgigo onyis tieng’ maluwogi.

4Bonyo madongo nochamo oboke,

bang’e rumbi mar bonyo ma pod tindo nochamo oboke mane odong’.

5Auru malo mondo uywagi, un jomergi!

Ywaguru un jomadh divai,

nikech mzabibu milosogo divai mamit osekethi!

6 Fweny 9.8.Oganda bonyo maduong’ osemonjo pinywa.

Gin gi teko mathoth, kendo gikadho akwana.

Lekegi bitho mana ka leke sibuor.

7Giseketho yiendwa mag mzabibu,

kendo giselwaro it ng’opewa.

Gisechamo opoko chuth, mi bede odong’ ka rachere.

8Ywaguru mana ka nyako maywago ng’at ma nyocha dwaro kende.

9Onge mogo kata gima imadho

ma inyalo chiwo e Hekalu mar Ruoth Nyasaye

mondo otimgo misango mar cham kata misango miolo piny.

Mano emomiyo jodolo matimo misengni ni Ruoth Nyasaye ywak.

10Puothe ni nono kendo piny ywak,

nimar cham okethore,

kendo yiend mzabibu gi yiend zeituni otwo.

11Ywaguru un jopur,

nikech ngano gi shairi kod cham duto okethore.

Un joma rito puothe mzabibu, ywaguru,

nikech yiend mzabibu kod yiend ng’owo osener.

12Yien duto osetwo.

Adier, komamanga gi othidhe kod yiend olemo mamoko, osetwo,

kendo mor mar ji bende oserumo.

13Un jodolo matimo misengni e kendo-mar-misango

rwakuru pien gugru mondo uywagi!

Ee, un jotich Nyasachwa, donjuru e Hekalu

kendo ninduru kanyo e piende gugru otieno duto,

nikech onge mogo kata divai e od Nyasachu

ma unyalo timogo misango mar cham kata misango miolo piny.

14Gouru milome mondo ji ori kech,

kendo luonguru chokruok mar lemo.

Un jodongo, chokuru jo-Juda duto e Od Ruoth Nyasaye mondo oywagne!

15 Isa 13.6.Chieng’ Ruoth Nyasaye chiegni,

chieng’ ma Ng’ama Nyalo Gik Moko Duto keloe masira malich.

Chieng’no nobed marach manade!

16Cham kethore mana kwaneno;

mor onge e Od Nyasachwa;

17kodhi top e lowo motwo.

Onge cham minyalo kano,

omiyo dere man nono kethore.

18Dhok chur manade, kendo ng’eng’ ang’eng’a,

nikech lek ongenigi.

Rombe bende kech nego.

19Aywakni, A Ruoth Nyasaye,

nikech legewa gi yiendwa otwo pep,

mana ka gima mach owang’o.

20Kata mana le bende ywakni,

nikech aore duto oseduono,

kendo lege otwo mana ka gima mach owang’o.

JOEL 2

1Gouru tung’ kendo gouru uwi e Sayun got maler mar Nyasaye.

Jo-Juda duto mondo okirni,

nikech chieng’ Ruoth Nyasaye biro machiegni.

2Enobed chieng’ mudho machil,

chieng’ mudho mandiwa kendo motimo rumbi.

Rumbi maduong’ mar bonyo imo gode,

kendo obiro mang’eny mana ka oganda jolweny marateke.

Gima chal kodgi pok obetie, bende ok nobedie.

3Gichamo oboke mana ka gima mach owang’o!

Piny ma pok gichopoe ber ka puoth Eden,

to ka giseaye, to odong’ motwo tarara.

Onge gima giweyo mak gichamo.

4 Fweny 9.7-9.Kirangogi, to gichalo farese,

kendo giringo ka farese mag lweny

5Kiwinjogi ka gichikore ewi gode,

to gichalo ka geche maringo,

kata ka lum motwo ma mach wang’o.

Ochan-gi mana ka oganda lweny maduong’ moriedo ni lweny.

6Ka gibiro, to ng’ato ka ng’ato kirni,

kendo wenge ji lokore mamarmar.

7Gimonjo mier ka jolweny,

kendo giidho ohinga ka askeche.

Gisiko ka gidhi mana nyime tir,

ma ok gibar kamoro,

8bende moro ok tuomre gi wadgi.

Gimwomo gik ma digeng’gi mak gichung’.

9Gimwomo dala lweny, kendo gikalo ohinga piyopiyo.

Giidho kor udi, mi gidonjo gie dirisni ka jokuo.

10 Fweny 8.12.Piny yiengni e nyimgi,

to polo bende tetni.

Wang’ chieng’ gi due oimore,

sulue bende ok rieny.

11 Fweny 6.17.Ruoth Nyasaye ruto e nyim ogandane mar lwenyno.

Joge mag lweny ng’eny, kendo rateke.

Ndalo Ruoth Nyasaye lich manade!

Ere ng’ama nyalo siro chieng’no?

Ng’wono mar Ruoth Nyasaye

12Ruoth Nyasaye owacho niya,

"To kata mana sani, lokreuru gi chunyu duto,

mondo uduog ira kuriyo kech,

kendo kuywak kendo kukuyo.

13Chunyu mondo otur, eka onyis ni uywagoru,

to kik uyiech ayiecha lepu."

Duoguru ir Ruoth Nyasaye ma Nyasachu,

nikech ong’won kendo okecho ji.

Iye ok wang’ piyo, kendo onyiso herane mosiko,

bende chunye lor a kuom kelo ni ji masira.

14Dipo ka Ruoth Nyasaye ma Nyasachu biro loko parone,

mi oguedhu gi cham mogundho

Eka unubed gi mogo kod divai, ma unyalo timonego misengni miolo piny.

15Gouru tung’ e got Sayun,

gouru milome mondo ji ori kech,

kendo luonguru chokruok mar lemo.

16Chokuru ji kanyakla,

mondo giikre ni chokruok maler.

Luonguru joma dongo,

kendo chokuru nyithindo, koda ka ma pod dhoth.

Kata mana joma nyocha okendo machiegni nyaka a e utgi mi bi.

17Jodolo ma tiyo ni Ruoth Nyasaye ei Hekalu, nyaka ywagi,

kochung’ e kind dhorangach gi kendo-mar-misango.

Giywak kama:

"A Ruoth Nyasaye, kech jogi ma mwanduni,

kik iwe ogendini mamoko jarwa mi nyierwa,

ka giwacho niya, ‘Nyasachu ni kanye?’ "

18Bang’e Ruoth Nyasaye nonyiso ni ohero pinye ahinya,

kendo nokecho joge.

19Nowinjo ywakgi, modwokogi niya,

"Koro abiro miyou cham gi mzabibu kod mo, mi unuyieng’.

Onge ogendini mamoko ma nochak ojaru kendo.

20Abiro riembo wasiku mane oa nyandwat,

mi ater e thim motwo.

Moko motelo nariemb, mi tho e Nam Kado,

to man chien notho e Nam Mediterenia.

Gibiro tow, mi githing’ ji.

Abiro timo kamano nikech gik madongo ma gisetimo.

21"Kuom mano in lowo kik ibed maluor,

to bed gi mor kendo gi ilo,

nikech Ruoth Nyasaye osetimoni gik madongo!

22Un le bende, kik ubed maluor,

nikech lege loth, kendo yien nyago olemo.

Ee, yiend ng’owo kod mzabibu nyago olemo mang’eny.

23Beduru mamor un jo-Sayun,

beduru mail kuom gima Ruoth Nyasaye ma Nyasachu osetimonu.

Omiyou koth maber moromo cham,

adier, omiyou kodh chwiri gi kodh opon, kaka chon.

24Cham biro pong’o dere,

kendo divai manyien gi mo biro pong’o kuonde keno.

25An ema naoronu bonyogo kaka ogandana mar lweny,

to abiro dwokonu gik mane olalnu e higni mane gichamoe puotheu.

26Koro ubiro bedo gi chiemo mathoth, mucham nyaka uyieng’,

mi unupak Ruoth Nyasaye ma Nyasachu, mosetimonu gik miwuoro.

Bende joga ok nochak ojar kendo.

27Bang’e unung’e ni an e dieru, un jo-Israel,

kendo ni an Ruoth Nyasaye e Nyasachu, maonge moro kendo,

bende joga ok nochak ojar kendo.

Nyasaye biro olo Roho mare kuom ji duto

28"Bang’e naol Roho mara kuom ji duto.

Yawuotu gi nyiu nokor wach,

bende jou madongo nolek lek, kendo jou matindo none fweny.

29E ndalogo ema naorie Roho mara,

kata mana kuom jotich machwo gi mamon.

30Anatim honni e polo kendo e piny, mondo obed ranyisi.

Remo gi mach kod iro madhuolore nobedie,

31 Math 24.29; Mar 13.24, 25; Luka 21.25; Fweny 6.12, 13.wang’chieng’
nolokre mudho,

kendo due nolokre makwar ka remo,

ka pok chieng’ maduong’ miwuoro mar Ruoth Nyasaye ochopo.

32 Joote 2.17-21. Rumi 10.13.Chakre kanyo ng’ato ka ng’ato moluongo
nying Ruoth Nyasaye noresi.

Jomoko modak e got Sayun notony kuno.

Ee, jomoko notony Jerusalem,

mana kaka Ruoth Nyasaye osewacho.

Joma Ruoth Nyasaye oluongo nobed mangima."

JOEL 3

Ruoth Nyasaye biro ng’ado bura ni ogendini

1Ruoth Nyasaye owacho niya,

"E ndalono nadwok mwandu jo-Juda gi mwandu jo-Jerusalem mane olalnigi,

2kendo anachok ogendini duto, mi ater e holo Jehoshafat,

(tiende ni, holo ma Ruoth Nyasaye ng’adoe bura.)

Kanyo ema nang’adie buchgi

kuom gik ma gisetimo ni joga Israel,

nikech gisekeyo joga awuon e pinje mamoko,

mi gipogo pinya e kindgi giwegi.

3Ne gigoyo ombulu mondo gipoggo joga,

kendo ne giuso yawuowi gi nyiri obed wasumbni,

mondo pesa ma giyudo gichodgo, kendo gimadhgo kong’o.

4 Isa 23.1-18; Ezek 26.1—28.26; Amos 1.9, 10; Zek 9.1-4; Math 11.21, 22;
Luka 10.13, 14. Isa 14.29-31; Jer 47.1-7; Ezek 25.15-17; Amos 1.6-8; Zef
2.4-7; Zek 9.5-7."Un jo-Turo gi jo-Sidon kod jo-Filistia duto, ang’o
mutimonani? Udwaro chulona kuor koso? Ka kamano, to kuor mudwaro chulono
abiro dwoko e wiu uwegi ka diemo wang’. 5Usekawo fetha gi dhahapa, kendo
utero giga ma nengogi tek kuondeu mag lemo. 6Bende usekawo jo-Juda gi
jo-Jerusalem, mutero mabor gi pinygi, kendo ung’iewogi gi
jo-Yunani. 7Koro adhi gologi kuonde ma useng’iewogie, kendo abiro timonu
mana kaka natimonigi. 8Abiro miyo jo-Juda ng’iewo yawuotu gi nyiu, kendo
giniusgi ni jo-Sabea, modak kuma bor ahinya. An Ruoth Nyasaye ema awacho
kamano."

9Nyis ogendini niya,

"Ikreuru ni lweny, kendo chokuru jokedo.

Ee, luonguru jolweny duto mondo obi!

10 Isa 2.4; Mika 4.3.Thedhuru kweu obed ligengni,

kendo thedhuru rabeti mau obed tonge.

Kendo ng’ama ngoro nyaka nyis ni en thwon!

11Returu ubi, un ogendini mokiewo,

mondo uchokru e holo."

A Ruoth Nyasaye, mi jolwenji marateke olor kuno!

12Ogendini nyaka ikre,

mondo obi e holo ma Ruoth Nyasaye ng’adoe bura,

nimar kanyo ema an Ruoth Nyasaye abiro betie

ka ayalo ogendini duto moa koni gi koni.

13 Fweny 14.14-16; Fweny 14.19, 20; 19.15.Gin gi richo mang’eny,

omiyo betgiuru duto ka cham mibeto chieng’ keyo.

Nyon-giuru ka mzabibu minyono kar bicho,

ma mzabibu opong’o, kendo divai o oko.

14Ji gana gi gana nie holo mar ng’ado bura.

Kanyo ema chieng’ Ruoth Nyasaye chiegni chopoe.

15Wang’ chieng’ gi due olokore mudho,

kendo sulue bende ok rieny.

Ores jo-Juda

16 Amos 1.2.Dwond Ruoth Nyasaye mor gi ewi got Sayun

Ee, omor Jerusalem,

kendo polo gi piny yiengni.

To Ruoth nyasaye nores joge Israel,

kobedonigi kama ginyalo geng’oree.

17"Bang’e un jo-Israel unung’e ni an,

Ruoth Nyasaye ma Nyasachu,

adak Sayun, goda maler,

kendo jopinje mamoko ok nonyone kendo.

18Kindeno yiend mzabibu manyak ahinya nopong’ gode,

kendo jamni mathoth noyud e got ka got.

Soko nomol kawuok e Hekalu mar Ruoth Nyasaye,

mi nomi holo Shitim bedo mang’ich.

19Piny Misri biro lokore thim,

kendo piny Edom nolokre thim modong’ nono,

nikech jopinjego nomonjo piny Juda,

mochuero remb joma onge gi ketho.

20,21Abiro chulo kuor ni jonekgo,

kendo joketho ok nawe mak akumo.

Ji nodag e piny Juda gi Jerusalem nyaka chieng’,

kendo Ruoth Nyasaye nodag e got Sayun."

AMOS 1

Bura mibiro ng’ado ni ogendini ma okiewo gi jo-Israel

1 2 Ruo 15.1-7; 2 W.Nda 26.1-23; 2 Ruo 14.23-29.Magi e weche Amos, mane
achiel kuom jokwath ma nodak Tekoa. Nyasaye nofwenyone wechegi higni
ariyo ka pok yiengni piny obetie, ka Uzia e ruodh Juda, to Jeroboam wuod
Joash e ruodh Israel.

2 Joel 3.16.Nowacho niya, "Ruoth Nyasaye ruto Sayun!

Ee, dwonde mor Jerusalem!

Kuom mano lege jamni two,

kendo wi got Karmel mang’ich ner."

3 Isa 17.1-3; Jer 49.23-27; Zek 9.1.Ruoth Nyasaye nowacho niya,
"Jo-Damaski osetimo richo mang’eny, omiyo abiro kumogi mak orem, nikech
gisesando jo-Gilead gi sand malit, ka giywayo kuomgi bepe mogurie
musmande mabitho midinogo cham. 4Kuom mano abiro oro mach e dhoo Hazael
piny Aram, kendo majno biro wang’o miech ruodh Ben-hadad mochiel
motegno. 5Abiro turo lodi mag dhoranga Damaski, mi ariemb jodong holo
Aven kod Beth-eden. Jo-Aram ibi dar mi ter mabor e tuech e piny Kir."

6 Isa 14.29-31; Jer 47.1-7; Ezek 25.15-17; Joel 3.4-8; Zef 2.4-7; Zek
9.5-7.Ruoth Nyasaye owacho niya, "Jo-Gaza osetimo richo mang’eny, omiyo
abiro kumogi mak orem, nikech ne gikawo oganda ngima, mi giketo e lwet
jo-Edom. 7Kuom mano abiro oro mach e ohinga mar Gaza mondo owang’ kuonde
mochiel motegno mag dalano, 8kendo abiro riembo jodong mier mag Ashdod
gi Ashkelon. Anakum dala mar Ekron, kendo jo-Filistia duto modong’
notho." Mano e wach Ruoth Nyasaye.

9 Isa 23.1-18; Ezek 26.1—28.19; Joel 3.4-8; Zek 9.1-4; Math 11.21, 22;
Luka 10.13, 14.Ruoth Nyasaye owacho niya, "Jo-Turo osetimo richo
mang’eny, omiyo abiro kumogi mak orem, nikech ne gidaro oganda moro, mi
gitero e piny Edom e tuech, ka ok girito winjruok mar osiep mane gitimo
kodgi. 10Kuom mano abiro oro mach e ohinga mar Turo mondo owang’ kuonde
mochiel motegno mag dalano."

11 Isa 34.5-17; 63.1-6; Jer 49.7-22; Ezek 25.12-14; 35.1-15; Obad
1.1-14; Mal 1.2-5.Ruoth Nyasaye owacho niya, "Jo-Edom osetimo richo
mang’eny, omiyo abiro kumogi mak orem, nikech ne gimonjo jowetegi ma
jo-Israel, mi ginego malit, kendo ne ok gigeng’o mirimbgi, to ne gisiko
ka gimako kodgi sadha marach. 12Kuom mano abiro oro mach Teman mondo
owang’ kuonde mochiel motegno mag Bozra."

13 Jer 49.1-6; Ezek 21.28-32; 25.1-7; Zef 2.8-11.Ruoth Nyasaye owacho
niya, "Jo-Amon osetimo richo mang’eny, omiyo abiro kumogi mak orem,
nikech wuoch lowo nomakogi, mi giriedo iye mon mayach e piny
Gilead. 14Kuom mano abiro moko mach e ohinga mar Raba mondo owang’
kuonde mochiel motegno mag dalano. Ji nogo mahu chieng’ kedo, kendo
lweny nobed maliet ka mach. 15Ruodhgi ibiro daro, mi ter e tuech,
kaachiel gi jodonge."

AMOS 2

1 Isa 15.1—16.14; 25.10-12; Jer 48.1-47; Ezek 25.8-11; Zef 2.8-11.Ruoth
Nyasaye owacho niya, "Jo-Moab osetimo richo mang’eny, omiyo abiro kumogi
mak orem, nikech ne giwango choke ruodh Edom mi giloko buru. 2Kuom mano
abiro oro mach e piny Moab mondo owang’ kuonde mochiel motegno mag
Kerioth. Jo-Moab biro tho e chuny mahu mar lweny, ka jolweny giyo sigich
lweny, kendo tung’ ywak. 3Abiro nego ruodh Moab, kaachiel gi jotend
pinyno duto." Mano e wach Ruoth Nyasaye.

4Ruoth Nyasaye owacho niya, "Jo-Juda osetimo richo mang’eny, omiyo abiro
kumogi mak orem, nikech gisechayo puonjna, kendo gisedagi rito chikena.
Nyiseche manono mane kweregi lamo osemiyo gibaro, mi giweya. 5Kuom mano
abiro oro mach e piny Juda mondo owang’ kuonde mochiel motegno mag
Jerusalem."

Bura mibiro ng’ado ni jo-Israel

6Ruoth Nyasaye owacho niya, "Un jo-Israel usetimo richo mang’eny, omiyo
abiro kumou mak orem, nimar ung’iewo joma onge gi ketho, nikech pok
gichulo gopegi. Joma odhier ma ok nyal chulo kata mana nengo patpat
bende ung’iewo ka wasumbni. 7Unyono jochan piny, kendo udhiro joma
odhier oko e yo. Wuowi gi wuon mare dhi ir dhako achiel ma jachode mar
Hekalu, ka gidwanyogo nyinga maler. 8Kuonde duto ma ji lamoe, ginindo e
lewni mosingnigi kuom gope. Divai ma ukawo kuom joma ugoyo faini, umadho
e Hekalu mar Nyasachu. 9T.Chik 3.8-11.To koro eka un ema numiyo atieko
jo-Amor ma raboche ka yiend sida, kendo matek ka yiend ober. Ne atiekogi
pep!"

10Ruoth Nyasaye nochako owacho niya, "An ema nagolou e piny Misri, mi
atelonu e thim kuom higni piero ang’wen, kendo namiyou piny jo-Amor
mondo obed maru. 11Kwan 6.1-8.Ne aketo yawuotu moko mondo obed jonabi,
to moko naketo obed jo-Nazir. Donge awacho adier, jo-Israel? 12To ne
umiyo jo-Nazir omadho divai, bende nuchiko jonabi ni kik hul
wachna. 13Koro abiro diyou piny kama untie, mana kaka gari mopong’ gi
cham sikore e lowo. 14Jong’uech matek ok notony, kendo joma rateke nobed
mool, bende kata mana jolweny mager ok nores ngimagi. 15Jo-Asere
noringi, kendo jong’wech matek ok noresre. Bende joma oidho farese ok
notony. 16To kata mana jolweny mathuondi moloyo noring duge chieng’no."

AMOS 3

Tich jonabi

1Ruoth Nyasaye owacho niya, "Un jo-Israel winjuru gima awacho kuomu. Ne
agolo dhoutu duto e piny Misri, 2kendo un ema aseng’eyou kendo ritou
kuom ogendini duto manie piny. Kuom mano abiro kumou kuom richou
duto. 3Uparo ni ji ariyo nyalo chako wuoth kaachiel ka pok
giwinjore? 4Koso sibuor beende ruto e bungu ka onge gima osemako? Kata
nyathi sibuor nyalo ng’ur e gono adier, ka onge gima ochamo?

5"Bende winyo nyalo moko e obadho ka ok oketne kudni? Koso obadho nyalo
meko ka onge gima otuge?

6"Bende tung’ mar lweny nyalo ywak e dala mak omiyo ji luoro? Koso
gimoro nyalo timore e dala ka ok Ruoth Nyasaye ema okelo?

7"Adier, onge gima Ruoth Nyasaye timo ka ok onyiso jotichne ma jonabi.

8"Ere ng’ama ok diluor ka sibuor ruto? Koso ere janabi ma diling’ mak
ohulo gima Ruoth Nyasaye owachone?"

Masira ma biro mako Samaria

9Gouru milome e ut ruodhi mag Ashdod gi mag Misri, kuwacho niya,
"Chokreuru kanyakla e gode moluoro Samaria, mondo uneye timbe pogruok
matimore e dalano, kendo kaka ithiro ji kuno."

10Ruoth Nyasaye owacho kama: "Jogo ok ong’eyo kaka digibed joma
obidhore. Gipong’o utgi madongo gi gik moyaki. 11Kuom mano wasigu nolwor
pinygi, kendo noketh kuondegi mochiel motegno kod utgi madongodongo."

12Ruoth Nyasaye owacho niya, "Kaka jakwath reso lemo ariyo kata it rombo
ma ondiek osechamo, e kaka Nyasaye nores mana jo-Israel manok modak
Samaria. 13Koro chikuru itu mondo usiem nyikwa Jakobo ni Ruoth Nyasaye
Manyalo Gik Moko Duto wacho kama: 142 Ruo 23.15.Chieng’ ma nakum
jo-Israel kuom richogi, to naketh kende mag liswa man Bethel bende.
Tunge mag kendogo nong’ad oko, mi ginipodh piny. 15Anamuk udi midakie
ndalo chwiri kod mago midakie ndalo oro. Udi ma olich igi gi lak liech
nodong’ gundni, kendo ot ka ot maduong, nokethi."

AMOS 4

1"Winjuru, un mond Samaria machwe ka dhok makwayo e lege momew. Uthago
joma onge teko, kendo usando joma odhier, bende ng’ato ka ng’ato kuomu
rungo chwore, ka wacho niya, ‘Kelna gima anyalo madho!’ 2To kaka Ruoth
Nyasaye en Ng’ama Ler, osesingore ni ndalo biro ma wasiku noywaue gi
olowu, kendo ng’ato ka ng’ato kuomu nochal mana gi rech ma olowu
omako. 3Ginigolu e dala ka giluwo kama ohinga omukoree, mi giniwitu
oko."

Jo-Israel ok opuonjore kuom kum ma Nyasaye omiyogi

4Ruoth Nyasaye owacho niya, "Un jo-Israel, kara dhiuru Bethel mondo utim
atima richo e hekalu, kendo dhiuru Gilgal mondo utim richo kuno gi
tekreu duto! Keluru jamni mondo utimgo misengni okinyi kokinyi, kendo
keluru chiwo mar achiel kuom apar chieng’ mar adek ka chieng’ mar
adek. 5Chiwuru makati ma ok ketie thowi ka misango mar erokamano, kendo
landuru wach, kusungoru kuom misengni muchiwo kuom herou! Nimar gima
kamano ema bernu ka utimo."

6Ruoth Nyasaye owacho niya, "An ema nakelo kech e miechu duto, mi ubedo
ma onge gi chiemo. To kata kamano ne ok uduogo ira. 7Ne atamo koth
chuenu e ndalo monego ochuee. Ne amiyo koth ochue e mier moko, to puothe
mane ok ochuee nowang’. 8Ji ne a e mier moko, kendo wuotho kool kadhi e
dala moro dwaro pi, to ne ok giyud moromogi. To kata kamano, ne ok
uduogo ira.

9"Naoro dera morocho chambu ewi dongo. Bonyo nochamo chambu gi yiendu
mag mzabibu gi ng’owo kod zeituni. Kata kamano ne ok uduogo ira.

10"Ne akelonu yamo marach mar tho machal gi mano mane akelo ni jo-Misri.
Bende namiyo yawuotu mang’eny otho e lweny, kendo amayou fareseu. Ne
amiyo mifuond jomotho e kambeu othing’ou. To kata kamano ne ok uduogo
ira.

11 Chak 19.24."Ne atieko jomoko kuomu kaka ne atieko Sodom gi Gomora,
kendo ne uchalo gi luth moyudh e mach. Kata kamano ne ok uduogo ira.

12"Kuom mano un jo-Israel, abiro timonu mana gik ma kamago. To nikech
abiro timonu kamano, omiyo nyaka uikru ni romo ni Nyasachu."

13Nyasaye ema noloso gode, kendo ochueyo yamo. Onyiso dhano parone,
bende oloko ler mar odiechieng’ bedo mudho. En e ruodh piny duto, kendo
nyinge en Ruoth Nyasaye Manyalo Gik Moko Duto.

AMOS 5

Oluong jo-Israel mondo olokre

1Chikuru itu un jo-Israel mondo uwinj wend ywak ma achuogonu.

2"Oganda Israel osepodho,

to ok nochak oa malo.

Opodho piny auma e lope owuon,

kendo onge ng’ama ochunge."

3Ruoth Nyasaye owacho niya, "Dala Israel mane jolweny owuokie alufu
achiel, biro duogoe mana ji mia kende. To mano mane owuokie ji mia
achiel, biro duogo mana ji apar."

4Ruoth Nyasaye wacho ni jo-Israel niya, 5"Kudwaro bedo mangima, to
duoguru ira. To kik udhi Bethel, kata kik udhi Gilgal, bende kik ukadh
nyaka Beer-sheba, nimar jo-Gilgal ibiro daro mi ter e tuech, kendo
Bethel biro lal nono."

6Ka udwaro bet mangima, to dwaruru Ruoth Nyasaye, nono to obiro muoch
kuom joka Josef ka mach. En mach mabiro wang’o jo-Israel maonge ng’ama
nego. 8Ayub 9.9; 38.31.Ruoth Nyasaye ema nochueyo Yugni gi Ratego, kendo
en ema omiyo piny ru kendo yuso. Oluongo pi nam mondo obi, kendo oologi
e piny. 9En ema omiyo sulue wuok kendo podho, kaluwore, chakre Oluoro
Budho nyaka Ratego.

7Mano wach manade kuom un ma loko bura makare ataro, kendo tuono ji gik
monego giyudi! 10Un to umon gi ng’ama odonjo ni jaketho, kendo uchayo
ng’at mawacho adiera. 11Usethiro joma odhier, kendo usekawo chambgi moko
kaka osuru. Kuom mano ok unudag e udi mabeyo mag kite musegero, bende ok
unumadh divai kuom mzabibu mabeyo musepidho, 12nimar ang’eyo kaka kethou
ng’eny, kendo ang’eyo kaka richou okadho akwana. Un usando joma onge gi
ketho, kendo uchamo asoya, bende utamo joma odhier yudo bura
makare. 13Emomiyo ng’at mariek ling’ aling’a, nikech piny rach.

14Dwaruru ber, to kik udwar rach, mondo ubed mangima, kendo Ruoth
Nyasaye Manyalo Gik Moko Duto obed jakoru adier kaka uparono. 15Beduru
mamon gi gik maricho, to heruru gik mabeyo, kendo gururu bura makare e
ut bura, nikech dipo ka Ruoth Nyasaye Manyalo Gik Moko Duto otimo
ng’wono ni joka Josef modong’.

16Kuom mano, Ruoth Nyasaye Manyalo Gik Moko Duto wacho kama: "Ywak biro
bet e yore duto mag dala, kendo kuonde duto ji nobed kaywakie, ma kata
mana jopur noluong mondo oywagi kaachiel gi joma ong’eyo wende
ywak. 17Ywak nobed e puothe duto mag mzabibu, nimar anabi mondo
akumu. 18Un joma ofuwo ma dwaro mondo chieng’ Ruoth Nyasaye obi, uparo
ni chieng’no nokelnu ang’o? Ok nobed chieng’ ler, to nobed mana chieng’
mudho! 19Unuchal mana gi ng’at ma sibuor riembo, to romo gi ondiek, kata
machal gi ng’at modonjo e ot, kendo oyiengo lwete e kor ot, mi thuol
okayo! 20Chieng’ Ruoth Nyasaye en mana mudho mandiwa. Adier, en chieng’
molil, maonge ler!

21 Isa 1.11-14."Amon gi sewni mutimona, kendo ajarogi, bende ok ahero
nyasi mau mag lemo. 22Ka utimona misengni miwang’o pep, kod misengni mag
cham, to ok nayiego, bende ok narang jambu mutimogo misengni mag
sawo. 23Weuru baro wiya gi wendeu mag pak, nikech ok adwar winjo thumbe
mugoyona. 24Weuru bura makare omol ka pi, kendo tim makare bende omol ka
aora ma ok duon.

25 Joote 7.42, 43."Apenjou, un jo-Israel, bende nutimona misengni, kendo
ukelona chiwo kuom higni piero ang’wen mane utieko e thimgo duto? 26Koro
nyaka uting’ nyisecheu manono mag sulue ma Sakuth gi Kaiwan mane
uloso, 27kendo abiro darou mi ateru e tuech, e piny man loka machielo
mar Damaski." Ruoth Nyasaye Manyalo Gik Moko Duto owacho kamano.

AMOS 6

Oketh Israel

1"Mano biro bedo wach marach manade kuom joma odak maber Sayun, kendo
kuom joma ogeno ni gode mag Samaria nyalo resogi. Un joma dongo mag
oganda maduong’ moloyo, ma joma jo-Israel dhi irgi mondo oyud
konyruok, 2dhiuru uneye Kalne mi uchwe nyaka Hamath, eka ulor udhi Gath
e piny jo-Filistia. Uparo ni uber moloyo jo-pinjego? Koso pinyu duong’
moloyo pinjegi? 3Un joma ok odewo ni chieng’ bura biro, to urikni mana
kutimo timbe mahundu! 4Un ma unindo e kitendni molos gi lak liech, kendo
utaroru e kombe madongo, kuchamo nyirombe mugolo kuom jambu, kod
nyiruedhi machue mopidh maber. 5Un muchuogo wende manono, kugoyo thum
kendo uloso thumbe kaka ne Daudi loso, 6umodho divai gi ndope, kendo
uwiroru gi modhi ma nengogi tek, to ok litnu ka joka Josef rumo. 7Kuom
mano, ubiro bedo joma ikwongo daro, kitero e tuech. Mano biro bedo giko
mar mor mudhialorugono."

8Ruoth Nyasaye Manyalo Gik Moko Duto osesingore owuon niya, "Asin gi
sunga mar joka Jakobo, kendo asin gi utgi madongo dongo. Abiro chiwo
Samaria ma dalagi, kod gik moko duto man e iye e lwet wasigu. 9Ka ji
apar odong’ e ot achiel, to ginitho giduto, 10kendo ka wat ng’at achiel
kuom joma othogo obiro mondo ogol ringre wadgi, owang’, nopenj niya,
‘Pod nitie ng’ato modong’ koso?’ To dwoko nobed ni, ‘Ongee. To ling’
nimar nying Ruoth Nyasaye ok nyal hul.’ "

11Ruoth Nyasaye biro golo chik, mi udi madongo nomuki, mi lokre pidhe,
to matindo noteng’ matindo tindo. 12Farese bende nyalo ringo e kite?
Koso dhok nyalo puro nam? To un uloko bura makare mana gima kech, kendo
tim maber uloko mana gima rach. 13Umor kuom loyo dala maonge ndhathe,
bende usungoru ni un gi teko moloyo kawo Karnaim.

14"To un jo-Israel, abiro kelo oganda moro mondo omonju, kendo
ginisandu, chakre kama idonjogo Hamath, man yo nyandwat, nyaka holo man
yo Araba, yo milambo. An Ruoth Nyasaye Manyalo Gik Moko Duto ema awacho
kamano."

AMOS 7

Fweny adek

1Ruoth Nyasaye nokona e fweny, mi anenoe rumbi mar bonyo monywol e ndalo
ma cham chiegni chiekie. 2E fwenyno naneno ka bonyogo osetieko chamo
gimoro amora mang’ich e piny. Eka ne awacho niya, "A Ruoth Nyasaye,
ng’wonni jogi, ma joka Jakobo. Ere kaka ginyalo resore, to ginok
kamano?" 3Mi chuny Ruoth Nyasaye nolendo, mowacho niya, "Ee, ayie. Gima
kamano ok notimre."

4Ruoth Nyasaye nochako okelona fweny machielo, mi aneno ka ooro mach
mondo owang’ nam maduong’ manie bwo piny, kendo mondo otiek gik moko
duto manie piny. 5Eka naywak niya, "A Ruoth Nyasaye, akwayi ni we timo
kamano. Ere kaka jo-Israel nyalo resore, to ginok kamano?" 6Mi chuny
Ruoth Nyasaye nochako olendo, mowacho niya, "Mano bende ok bi timore."

7Ruoth Nyasaye nokelona fweny moro machielo mi anenoe ng’ato mochung’ e
kor ot, koting’o tol mar rapim mipimogo kor ot mondo one ane koriere
tir. 8Eka Ruoth Nyasaye nopenja niya, "Amos, ang’o minenono?" Ne adwoke
niya, "Aneno tol mar rapim." Ruoth Nyasaye nowacho niya, "Apimo chuny
joga Israel gi rapim, mana kaka ng’ama pimo kor ot, kendo ok nachak
awenigi ngang’. 9Kuonde ma joka Isaka lemoe ibiro kethi, kendo kuonde
maler duto mag Israel biro kethore, bende abiro biro mondo aked gi dhood
Jeroboam."

Amos gi Amazia

10Amazia jadolo man Bethel nonyiso Jeroboam ruodh Israel niya, "Amos
piem kodi e Israel, kendo wechene biro ketho piny. 11Owacho niya,
‘Jeroboam biro tho e lweny, kendo jo-Israel ibiro daro e pinygi, mi tere
e tuech.’ "

12Amos owuon, to ne Amazia okwero niya, "Dhi kucha, jakorni! Dhiyo e
piny Juda mondo ikor wach kuno iyudgo chiembi. 13To kik ichak ikor wach
Bethel ka, nikech ma en Hekalu mar pinywa, kama ruoth lemoe." 14To Amos
nodwoko Amazia niya, "An ok an janabi, to bende mano ok tija. An mana
jakwath, kendo jarit yiend ng’owo. 15To Ruoth Nyasaye ema nokawa ka
akwayo rombe, mi owachona niya, ‘Dhiyo mondo ikor wach ni joga
Israel’ 16Kuom mano koro winj wach Ruoth Nyasaye. Ikwera ni awe koro
wach kuom jo-Israel, kendo ni awe wacho weche manono kuom joka
Isaka. 17To Ruoth Nyasaye wachoni kama: ‘Chiegi biro doko jachode e dala
Samaria, kendo yawuoti gi nyigi noneg e lweny. Lopi nopog gipimo gi
rapim, to in iwuon initho e piny moro nono, kendo jo-Israel nodar, mi
ter e tuech.’ "

AMOS 8

Fweny mar ang’wen: atonga moting’o olemo

1Ruoth Nyasaye nokelona fweny machielo, mi anenoe atonga moting’o
olemo. 2Ruoth Nyasaye nopenja niya, "Amos, ineno ang’o?" Ne adwoke ni,
"Aneno atonga moting’o olemo mochiek." Eka ne Ruoth Nyasaye owachona
niya, "Joga Israel bende ochiek ni yudo kum, kendo ok nachak awegi mak
akumogi. 3Chieng’no wende ma iwero e od ruoth nolokre mag ywak, kendo
ringre jomotho nopie kuonde duto, to piny noling’ thi."

Okor ni kethruok Israel chiegni

4Winjuru un joma nyono jochan, kendo temo manyo joma odhier. 5Uwacho
kendu uwegi niya, "Mad ndalo mag lemo mar due manyien rum piyo, mondo
waus cham." Bende upenjoru niya, "Ndalo mag Sabato biro rumo karang’o,
mondo wagol chambwa warundi? Eka wanyalo keto nengo mamalo, kendo tiyo
gi rapim ma ok ni kare mondo wawuondgo jong’iewo! 6Wabiro uso cham
maricho e nengo maber. Bang’e wanyalo ng’iewo joma odhier mondo obed
wasumbni mana kuom nengo moromo patpat." 7Jo-Ruoth Nyasaye ma Nyasach
joka Jakobo osekuong’ore ni wiye ok nowil gi timbegi maricho. 8Kuom mano
piny biro yiengni, kendo ji duto modakie noywagi! Piny duto biro tetni,
bende obiro ting’ore mi opie, mana ka aora Nael manie piny Misri.

9Ruoth Nyasaye wacho niya, "Chieng’no nami chieng’ podhi odiechieng’
tir, mi piny lokre mudho ka chieng rieny ha. 10Anami sewni mau lokre
ywak mar tho, kendo wendeu mag mor nolokre dengo. Anami urwak pien gugru
uduto, kendo uliel wiu. Unuchal joma ywago wuodgi ma miderma, kendo
chieng’no nobed malit adier."

11Ruoth Nyasaye wacho niya, "Ndalo biro ma anakelie kech e piny, ok kech
mar chiemo, kata riyo mar pi, to mana riyo mar winjo wach Ruoth
Nyasaye. 12Ji nowuoth kadawo, chakre nyandwat nyaka milambo. Ginidigni
chakre yo wuokchieng’ nyaka yo podho chieng’, ka gimanyo wach Ruoth
Nyasaye to ok giniyudi. 13Chieng’no nyiri ma jobeyo kod yawuowi bende
nopodh piny nikech riyo. 14Ji duto makuong’ore gi nying Ashima, ma
Nyasaye madhako mar Samaria, kata makuong’ore gi nyasach Dan, kendo gi
nyasach Beer-sheba, nopodh chuth, kendo ok nochak oa malo."

AMOS 9

Buch Ruoth Nyasaye

1Ne aneno Ruoth Nyasaye kochung’ e bath kendo mar misango, kowacho niya,

"Tuom sirni mag hekalu,

mondo agola duto oyiengni.

Mukgi mondo gilwar ewi ji,

to ji duto modong’ anami otho e lweny.

Onge ng’at ma noringi,

kata ma notony.

2Kata ka gikunyo bur,

mi gichopo nyaka kar joma otho,

to abiro gologi mana kuno.

Kata ka giidho nyaka e polo,

to abiro lorogi piny.

3Ka gipondo ewi got Karmel,

to nadwargi nyaka amakgi.

Ka gipondona e bwo pi matut,

to anachik thuol mondo okagi kuro.

4Ka wasikgi omakogi ka terogi e tuech,

to anachik mondo oneggi kuno.

Aramo ni ok natimnigi maber,

to nyaka atimnigi marach!"

5Ruoth Nyasaye Manyalo Gik Moko Duto mulo piny,

mi piny leny,

kendo ji duto modakie ywak.

Piny duto ting’ore malo,

kendo pie,

mana ka aora Nael.

6Ruoth Nyasaye gero ute e polo,

kendo orenjo polo kuom piny.

Oluongo pi nam mondo obi,

kendo oologi e piny.

Ruoth Nyasaye e nyinge!

7Ruoth Nyasaye wacho niya, "Un jo-Israel, gima atimonu chalo mana gi
gima atimo ni jo-Ethiopia. Bende nagolo jo-Filistia e piny Kaftor, kendo
nagolo jo-Aram e piny Kir, mana kaka un bende nagolou e piny
Misri. 8Arango piny jo-Israel motimo richoni, kendo abiro tieke e wang’
piny. Kata kamano ok anatiek joka Jakobo duto te. 9To anagol chik, mi
anapiedh jo-Israel e kind ogendini duto, ka cham mipiedho e odheru,
kendo kata wang’ cham achiel ok nolwar piny. 10Joga duto ma joketho
ibiro negi e lweny kata mana mago duto mawacho niya, ‘Nyasaye ok nowe
masira chop kuomwa.’

Gueth mibiro guedhogo Israel

11 Joote 15.16-18."Chieng’no anachung’ e dhood Daudi mosebet ka ot
molokore gunda. Analos kuonde momukore mondo oduog maber. Abiro gere
kendo, mi alose machal gi kaka nochal chon. 12Bang’e jo-Israel nolo
jo-Edom modong’ kaachiel gi ogendini mamoko duto ma chon yande meka."
Ruoth Nyasaye mabiro miyo gima kamano timore owacho kamano.

13Ruoth Nyasaye wacho niya, "Ndalo biro ma cham nobed mang’eny, mi nogol
pur ka ji pod keyo, kendo mzabibu nonyag mathoth, mi nochak oket kodhi
ka ji pod loso divai. Yiend mzabibu mang’eny mabeyo nonyag mathoth e
gode duto, mi unubed gi divai mang’eny. 14Abiro chako amiyo joga Israel
dag e ngima maber. Gibiro gero miechgi mane olokore gundni, mi gidagie,
kendo gibiro pidho yiend mzabibu, mi gimadh divai. Gibiro puro puothegi,
mi gicham gik manyakie. 15Abiro pidhogi e lopgi mane amiyogi kendo ok
nochak opudhgi."

OBADIA 1

Jo-Edom obolore

1Magi e weche mane Ruoth Nyasaye owacho ni Obadia e fweny kuom jo-Edom.

Ruoth Nyasaye oseoro jaotene ir ogendini,

kowacho niya,

"Biuru mondo wadhi waked gi jo-Edom."

Kendo wasewinjo wachne.

2Ruoth Nyasaye owacho ni jo-Edom niya,

"Abiro miyo udokoe matinie moloyo e kind ogendini duto,

mi ji duto biro jarou.

3Sunga ma un-go osewuondou!

Udak e mbita mar lwanda motegno,

kendo dalau ni ewi gode malo.

Mano emomiyo uwacho kendu uwegi niya,

‘Ere ng’ama didwokwa piny?’

4To kata bed ni ugero dalau midimidi malo ka od ongo,

mi uchal mana gi joma odak e kind sulwe kamano,

to abiro dwokou piny."

Ruoth Nuasaye omedo wacho niya,

5"Ka jokuo obiro gotieno to gikawo mana gik ma gidwaro,

kendo ka ji pono mzabibu to pile giweyo moko.

Un to wasiku oseyweyou oko gi yuech!

6Yaye, joka Esau! Giseyudo mwanduu, kata mana mago mupando, mi giyako.

7Ogendini mane uriworugo osewuondou,

mi giseriembou ua e pinyu.

Joma ne ubetgo gi kue koro oseloyou,

kendo osiepeu mane uchiemogo osechikonu obadho

ka giwacho kuomu niya, ‘Riekogi cha duto koro olal kanye?’ "

8Ruoth Nyasaye owacho niya,

"Chieng’ ma nakum piny Edom, anatiek jogi mariek,

mi onge rieko ma nodong’ e piny gode mag Esau.

9Jolweny mag Teman biro bwok,

mi noneggi, maonge kata achiel modong’ e piny gode mag Esau.

10Notieku kendo nochau nyaka chieng’ nikech ne unego oweteu ma joka
Jakobo muyakogi.

11Chieng’ mane wasikgi moa e pinje mamoko omuko dhorangeyegi,

ne uchung’ achung’a.

Ne uricho mana ka wasigu mane oyako mwandu Jerusalem,

mi opogo e kindgi giwegi gi ombulu.

12"Ne ok onego ubed mamor gi masira mane oweteu ma jo-Juda oyudo,

bende ne ok onego unyiergi chieng’ rumbgi.

Ne ok onego usungru kuneno ka gin e chandruok.

13Chieng’ mane masira omako joga,

ne ok onego udonj e dalagi

mondo unyiergi ka gin e thagruok, kendo uyak mwandugi.

14 Isa 34.5-17; 63.1-6; Jer 49.7-22; Ezek 25.12-14; 35.1-15; Amos 1.11,
12; Mal 1.2-5.Ne ok onego uchung’ e akek yo

mondo ugeng’ ni joma dwaro tony,

kendo chieng’ mane gin e chandruok,

ne ok onego uketgi e lwet wasikgi.

15"Chieng’ ma an Ruoth Nyasaye abiro ng’adoe bura ni ogendini chiegni.

Yaye, jo-Edom! Gik ma usetimo ema notimnu,

kendo timbeu maricho nodong’ mana e wiu uwegi.

16Joga oseyudo kum malit ewi goda maler,

omiyo ogendini molworo joga biro yudo kum malit moloyo.

Ibiro kumogi sidangg’, mi gilal nono!

Jo-Israel olocho

17"To jomoko modak e got Sayun biroo tony kuno,

mi kanyono nobed kama ler.

18Joka jakobo gi joka josef nochal mach,

mi ginitiek joka Esau manaa kaka mach wang’o tiang’ mi tieki.

Onge nyakwar Esau moro ma nodong’ kangima.

An Ruoth Nyasaye ema asewacho kamano."

19Jo-Israel modak yo milambo nokaw piny gode mag Esau,

kendo joma odak e tiend gode mag Juda biro kawo piny jo-Filistia.

Jo-Israel nokaw piny Efraim gi Samaria,

to jo-Benjamin nokaw piny Gilead.

20Jo-Israel mamalo mane odar, mi oter e tuech,

ma koro ni Sefarad, biro kawo mich piny man yo milambo.

21Jo-Israel biro dhi e got Sayun mondo oresi,

mi god Esau nobed e bwo lochgi.

To Ruoth Nyasaye ema nobed ruoth.

JONA 1

Jona oringo Ruoth Nyasaye

1 2 Ruo 14.25.Ruoth Nyasaye nowacho ni Jona wuod Amitai niya, 2"Wuogi,
idhi Nineve, dala maduong’, mondo isiem jodalano, nikech richogi
osechopo e nyima." 3To kane Jona owinjo kamano, nowuok mondo oring odhi
Tarshish, oa e wang’ Ruoth Nyasaye. Nodhi Jopa, kuma noyudoe yie madhi
Tarshish. Nochulo nengo mar wuoth, mi oidho yie mondo odhi Tarshish kuma
bor gi Ruoth Nyasaye. 4To Ruoth Nyasaye nomiyo yamo okudho matek e nam,
mi ahiti mager ne dwaro ketho yie. 5Kibaji nogoyo jokwang’, mi ng’ato ka
ng’ato nolamo nyasache. Gik mane gin go e yie ne giwito e nam, mondo yie
odong’ mayot. To sechego noyudo Jona oselor e yie piny, kendo oriere
kuno ka nindo ogoye ngoga. 6Jatend yie nopo konwang’o Jona kanyo,
mopenje niya, "Ang’o momiyo inindo aninda? Chungi mondo iywag ni
nyasachi, dipo ka owinjo moresowa."

7Jokwang’ nowacho e kindgi giwegi niya, "Biuru wago ombulu, mondo
wang’ego ni ng’ano mokelonwa hawi marachni." Kamano ne gigoyo ombulu, mi
ombulu nolwar mana kuom Jona. 8Eka ne gipenje niya, "Ang’o mitimo ka?
Nyiswa kuma iaye. To ija kanye?" 9Nodwokogi niya, "An ja-Hibrania, kendo
alamo Ruoth Nyasaye ma Nyasach polo mane ochueyo nam gi piny." 10Kane
giwinjo kamano, ne gidoko maluor ahinya, mi giwacho niya, "Mano kaka
isetimo gima rach!" Ne giwacho kamano, nimar ne giseng’eyo ni Jona ringo
a e wang’ Ruoth Nyasaye, nikech noyudo osewachonigi.

11Koro nam ne medo tugore marach moloyo, omiyo jokwang’ nopenjo Jona
niya, "Watimni ang’o, mondo nam okuenwa?" 12Jona nodwokogi niya,
"Kawauru ubola e nam, to bang’e nam biro bedonu mokue, nimar ang’eyo ni
ahiti maduong’ni obironu mana nikech an." 13To jogo nokiewo yie matek
mondo gigow e dho nam, to ne ok ginyal, nimar nam nomedo tugore gi
ahiti, motamogi. 14Mogik ne giywak ni Ruoth Nyasaye, ka giwacho niya, "A
Ruoth Nyasaye, yie kik iwe watho kuom nego ng’atni, kendo kik ikwanwa ka
jonek kuom tho ng’at ma ok oketho, nimar gima osetimore en mana
dwaroni." 15Kamano ne gikawo Jona, mi gibolo e nam, eka nam
nokue. 16Bang’ mano jokwang’ noluoro Ruoth Nyasaye ahinya, mi ne
gitimone misango, kendo gikuong’orene.

17 Math 12.40.To Ruoth Nyasaye nosechano ni mondo rech mang’ongo omwony
Jona, omiyo Jona noriyo ei rechno ndalo adek, odiechieng’ gotieno.

JONA 2

Jona olemo ka goyo erokamano

1Jona nolamo Nyasaye gi ei rech, kowacho niya,

2"A Ruoth Nyasaye,

ne aywakni ka an e masira, mi nidwoka.

Naywak ka an e Piny Joma Otho mondo ikonya,

mi niwinjo ywakna.

3Niluta e chuny nam mandiwa,

mi ataro nolwora koni gi koni.

Apaka gi ahiti duto nokadho kuoma.

4Naparo ni oriemba e nyimi,

kendo ni ok nachak ane Hekalu mari maler.

5Pi nolwora, modwaro thung’a,

nam matut noima chuth.

6Nadhi piny e tiend gode,

mi buya mag nam nogajore e wiya.

A Ruoth Nyasaye ma Nyasacha,

nanimo e piny moro

ma dhorangeyene olor nyaka chieng’.

To kata kamano nigola e bur kangima.

7Kane chunya dwaro a,

ne apari, A Ruoth Nyasaye,

kendo lemona nochoponi e Hekalu mari maler.

8Joma lamo nyiseche manono

nyalo weyo gik ma gigeno kuomgi,

9an to natimni misango,

ka apaki gi wer.

Anachul gima asingorani.

Ruoth Nyasaye ema reso ji!"

10Eka Ruoth Nyasaye nochiko rechno, mi ong’ogo Jona e dhonam.

JONA 3

Jo-Nineve oweyo richogi

1Ruoth Nyasaye nochako owuoyo gi Jona kendo, kowachone niya, 2"Wuogi,
idhi Nineve, dala maduong’, mondo isiem jodalano gi wach ma abiro
miyi." 3Kamano Jona nowuok modhi Nineve kaka Ruoth Nyasaye nochike. To
Nineve ne en dala maduong’ gilala, moromo wuodh ndalo adek, kia tung’e
koni nyaka kocha. 4Math 12.41; Luka 11.32.Jona nodonjo e dala, mowuotho
kuom odiechieng’ achiel. Eka nogoyo milome kama: "Bang’ ndalo piero
ang’wen, ibiro ketho Nineve!" 5Kane jo-Nineve owinjo gima Nyasaye
nowacho, ne giyiego. Ne gigoyo milome mondo ji otue chiemo, kendo ne
girwako piende gugru giduto, joma dongo gi joma tindo machalre.

6Kane ruoth owinjo wachno, noa malo e kome, molonyo lepe mag ruoth,
kendo norwako pien gugru, mi obet e buru. 7Ruoth gi jodonge nogoyo
milome e Nineve duto niya, "Onge dhano kata chiayo ma nobil chiemo kata
dhi e kwath, kata mana modho pi. 8Nyaka girwakre gi pien gugru, kendo
giywag ni Nyasaye gi tekregi duto. Ng’ato ka ng’ato mondo owe yorene
maricho kaachiel gi timbene mag miero. 9Kamoro Nyasaye dipo ka olokore
moweyo mirimbe, mi ok watho." 10Nyasaye noneno gima ne gitimo mokaka ne
giweyo yoregi maricho. Omiyo nolokore, mi ok okelo masira kuomgi kaka
nosesiemogi.

JONA 4

Mirimb Jona gi ng’wono mar Nyasaye

1Wachno nojogo Jona ahinya, mi iye owang’. 2Wuok 34.6.Omiyo nowacho ni
Ruoth Nyasaye niya, "A Ruoth Nyasaye, kane pod an thurwa, donge nawacho
ni ibiro timo gima kama? Mano emomiyo ne atemo ringo mondo adhi
Tarshish, nikech nang’eyo ni in Nyasaye ma jang’wono, kendo makecho ji.
Iyi ok wang’ piyo, kendo inyiso hera mosiko, bende chunyi lor a kuom
kelo ni ji masira. 31 Ruo 19.4.Omiyo koro kaw ngimana, A Ruoth Nyasaye.
Da ber katho, moloyo bet mangima!" 4To Ruoth Nyasaye nopenje niya,
"Bende iparo ni ber kikecho kamano?"

5Jona nowuok modhi obet piny yo wuok chieng’ mar Nineve. Nogero kiru
kanyo mobetie koyueyo chieng’, korito gima ditimre ni dalano. 6Ruoth
Nyasaye nomiyo otangle otwi e wi tat kiruno, mondo okel tipo ma dimi
Jona kue. Omiyo Jona nobedo mamor ahinya gi otangleno. 7To kinyne kane
piny oru, Nyasaye nomiyo kudni ochwowo otangleno, mi otangle otwo. 8Kane
chieng’ owuok, Nyasaye nokelo yamb ugue maliet, mi chieng’ ochamo wi
Jona, kendo nong’no otere. Kuom mano, nogombo mondo otho, kowacho niya,
"Da ber katho, moloyo bet mangima." 9To Nyasaye nopenje niya, "Iparo ni
ber kikecho kuom tho otangle?" Nodwoko niya, "Ee, ber ka akecho, kata
mana nyaka tho!" 10Eka Ruoth Nyasaye nowachone niya, "Ka inyalo kecho
otangle, mane otwi otieno achiel, to otho otieno machielo, mane ok
ipidho, kata miyo dongo kamano, 11an to donge dakech Nineve, dala
maduong’ man gi nyithindo moloyo alufu mia achiel gi piero ariyo,
(120,000) kaachiel gi jamni mang’eny?"

MIKA 1

Ywak miywagogo jo-Samaria gi jo-Jerusalem

1 2 Ruo 15.32-38; 2 W.Nda 27.1-7; 2 Ruo 16.1-20; 2 W.Nda 28.1-27; 2 Ruo
18.1—20.21; 2 W.Nda 29.1—32.33.Kitabuni ondikie weche mane Ruoth Nyasaye
omiyo Mika ja-Moresheth e fweny kuom Samaria gi Jerusalem e kinde loch
Jotham gi Ahaz gi Hezekia, ruodhi mag Juda.

2Winjuru un ogendini duto!

Chikuru itu,

un ji duto modak e piny!

Ruoth Nyasaye nowuog e Hekalu maler,

mondo onyis gik musetimo.

3Ruoth Nyasaye biro wuok kar dane maler,

kendo nolor piny,

mowuothi ewi gode.

4Gode biro leny e bwoye

mana ka odok moket e mach.

Giniruombre e holni

mana ka pi mabubni e abururu.

5Mago duto biro timore nikech jo-Israel oseketho, mi oweyo Nyasaye. Ere
joma omiyo jo-Israel oweyo Nyasaye kamano? Gin mana jo-Samaria! Koso ere
joma timo richo mar lamo nyiseche manono e piny Juda? Donge gin mana
jo-Jerusalem? 6Kuom mano Ruoth Nyasaye wacho niya, "Abiro miyo Samaria
dok gunda e pap, kama inyalo pidhoe mzabibu. Anang’iel kite mag dalano e
holo mi awe mise mage tangalare. 7Kido mopa mag nyisechegi ibiro toyo
matindo tindo kendo wang’ gi mach, mi lokre pidhe mag yugi. Ji noloso
nyiseche manono gi mwandu mane giyudo kuom weyo Nyasaye, omiyo koro
gibiro yudo gima romre gi richo mar weyo Nyasaye."

8Bang’e Mika nowacho niya, "Abiro ywak malit nikech wachni. Abiro wuotho
gi tienda nono, kendo ka an duk, mondo anyisgo kuyo ma an go. Anahol ka
dhiang’ kendo naywag ka tula 9nimar adhonde Samaria ok nyal chango. Kata
mana Juda bende osebedo gi adhondego, nikech masira osechopo e dhoranga
Jerusalem hie koma jowa odakie."

10Kik unyis jo-Gath ni oselowa, bende kik uwe gine ka waywak. Bukreuru
gi buru e dala mar Beth-afra. 11Jo-Shafir idaro kitero e tuech duge, ka
wigi okuot. To joma odak Zaanan ok nya wuok ka ngima. Ka uwinjo
jo-Bethezel ka ywak, to unung’e ni ng’ato ok nyal kuo kuno. 12Jo-Maroth
twenyore malit ka rem ramo, kendo gidwaro resruok, nikech Ruoth Nyasaye
osekelo masira machiegni gi dhoranga Jerusalem. 13Un joma odak Lakish,
tueuru fareseu e geche lweny. Ne uluwo timbe maricho mag Israel, mi
umiyogo jo-Jerusalem odonjo e richo. 14Koro un jo-Juda gouru oriti ni
dala mar Moresheth-gath, nikech ruodhi mag Israel ok noyud konyruok e
dala mar Beth-akzib.

15Un jo-Maresha, Ruoth Nyasaye wacho ni obiro ketou e lwet wasigu ma
biro kawo dalau. Ruodh Israel biro dhi pondo e rogo man Adulam. 16Un
jo-Juda, pwodhuru wiu obed ranyisi ni uywago nyithindo muhero. Ee,
lokreuru rabonde ka achudhe, nikech nyithindugo ibiro mau.

MIKA 2

Masira ma biro mako joma thiro jochan

1Enobed marach manade ni joma riere e kitanda ka paro timo timbe
maricho! Gichiew ka piny yawore mondo gitim richogo, nikech ging’eyo ni
gin gi teko mar timo kamano. 2Ka gidwaro lop ng’ato, to gikawo akawa gi
thwon. To kata ka gidwaro udi, to mago bende gikawo akawa. Gimayo ji
kata mana utegi kaachiel gi mwandugi, mi giwegi nono. 3Omiyo Ruoth
Nyasaye wacho niya, "Achano kelo masira kuomu, kendo enochal lodi e
ng’utu ma ok unyal gonyo. Ok unuchak uwuothi ka uchung’ tir, nikech
kindeno nobednu kinde marach. 4Ka kindeno ochopo, to ji nogou ngero, ka
wero wend ywak niya,

‘Otiekwa chuth!

Ruoth Nyasaye osekawo pinywa,

mi omiyo joma oketowa e tuech!’

5Kuom mano, onge ng’ato kuomu ma biro yudo lowo chieng’ ma ipoge kendo
ni Ruoth Nyasaye."

6Ji lwera, kawachona niya "Kik ilwerwa! We lwerowa gi weche ma kamago.
Masira ma kamano ok bi makowa! 7Iparo ni okwong’ jo-Israel koso? Bende
Ruoth Nyasaye dikechi, mi tim gik ma kamago adier? Donge en ema owuoyo
maber gi joma timbegi ni kare?"

8To Ruoth Nyasaye dwoko niya, "To donge un ema uselokoru wasik joga?
Joma duogo gi kue kaa e lweny ka paro ni masira orumo, umayo
lopegi. 9Uriembo mond joga e mier ma gihero, kendo gueth moa kuoma
usemayo nyithindgi nyaka chieng’. 10Auru malo mondo udhi! Ka eri ok en
kama onego uyuee. Ubiro rado gi masira. 11Aneno ni janabi ma ji ohero en
mana ng’at ma lworore e kor gweng’, gi weche maag miriambo, kokoro ni ji
ni gibiro yudo divai gi kong’o mang’eny.

12"To un jo-Israel modong’ abiro chokou kanyakla mana ka rombe manie
abila, kata ka kweth manie lek. Koko nogore e pinyu nikech ng’eny mar
ji. 13Jal ma noyawnigi rangach ema nogolgi oko. Ginipusre e dhorangach,
mi gitony. Ruodhgi, ma en Ruoth Nyasaye owuon, ema notelnigi ka giwuok."

MIKA 3

Okwed jotend Israel

1Un jotend Israel winjuru! Donge en tichu, ng’ado bura makare?. 2To kata
kamaano, umon gi gima ber, kendo uhero mana gima rach! Usando joga malit
mana ka ondiek makidho rombo kendo yuyo ring’o oko kuom choke, 3kata ka
ng’ato maturo chok chiayo, kendo kango ring’o mondo otedi, ocham! 4Kinde
biro ma unuywagie ni Ruoth Nyasaye, to ok nodwoku, kata mana winjo lemou
ok nowinji, nikech timbe maricho musetimo.

5Ruoth Nyasaye wacho niya, "Jonabi wuondo joga ka nyiso joma miyogi gik
moko ni gibiro yudo kue, to joma ok migi gimoro, to gibwogo ni gibiro
kelonigi lweny. 6Kuom mano ok ginichak giyud fweny moro gotieno, kendo
ok ginichak gibed gi teko mar koro wach. Ler ma gineno nolokre mudho,
kendo wang’chieng’ biro podhonigi. 7Joma koro wach wigi biro kuot,
nikech Nyasaye ok dwokgi."

8To an, Roho mar Ruoth Nyasaye opong’a, momiya teko gi rieko kod chir
mar nyiso jo-Israel richogi. 9Winjuru, un jo-Israel mochayo timbe
makare, kendo ma loko adiera bedo miriambo. 10Ugero Jerusalem, dala
Nyasaye, gi remo kendo e yo mamono. 11Jodong dala ng’ado bura maber mana
ni joma miyogi asoya; jodolo bende lero tiend chik ni joma miyogi
gimoro, kendo jonabi hulo gik ma gikoro mana ka omigi pesa. To eka pod
gineno ni Ruoth Nyasaye biro konyogi! Giwacho niya, "Donge Ruoth Nyasaye
ni kodwa? Omiyo onge masira moro mabiro makowa." 12Jer 26.18.Gik mutimo
ma kamagogo biro miyo ipuro Sayun ka puodho, mi Jerusalem lokre gunda,
kendo god Hekalu lokre bungu.

MIKA 4

Loch Ruoth Nyasaye man gi kue e piny ngima

(Isaya 2.1-4)

1E ndalo mabiro,

got ma Hekalu ochung’ie

nobed mabor moloyo gode moko duto,

kendo ogendini mang’eny nodhi kanyo.

2Giniwach niya,

"Waidhuru god Ruoth Nyasaye

mondo wadhi e Hekalu mar Nyasach Israel.

Enopuonjwa yorene,

mi wanaluwgi."

Puonj mar Ruoth Nyasaye wuok Jerusalem.

Ee, Sayun e kama owuoyoe gi joge.

3 Isa 2.4; Joel 3.10.Enong’ad bura, ka othego ogendini,

kendo enoyal weche mag ogendini marateke

modak kuonde maboyo.

Ng’ato ka ng’ato nothedh liganglane

mondo obed kwer,

kendo tongegi ginithedhi rabetni.

Onge oganda moro ma noked gi oganda machielo,

kendo ji ok nochak opuonjre lweny.

4 Zek 3.10.To ng’ato ka ng’ato nodag e dalane gi kue,

koyueyo e tipo yiend mzabibu mare kod ng’ope,

ma onge gima goye kibaji.

Ruoth Nyasaye Manyalo Gik Moko Duto ema osesingore kamano.

5Oganda ka oganda lamo nyasache kendo tiyone. Wan to wabiro lamo Ruoth
Nyasachwa, kendo en ema wabiro tiyone nyaka chieng’.

Okor wach ni jo-Isral ibiro gonyo e tuech

6Ruoth Nyasaye wacho niya, "Kinde biro ma abiro chokoe joma ne akumo,
tiende ni joma ne oter e tuech mi othagore. 7Ging’ol kendo osedargi
mabor gi pinygi, to kata ginok kamano, to abiro miyo gibed oganda
maduong’, kendo abiro bedo ruodhgi e got Sayun, chakre chieng’no nyaka
chieng’."

8Omiyo in Jerusalem, dala ma Nyasaye ritoe joge, ibiro bedo dala
maduong’, kendo loch mane in go chon biro duogoni. 9Ere gima omiyo iywak
matek? Ionge gi ruoth koso? Koso ionge gi joma ding’adni rieko, momiyo
rem chami malit ka dhako ma muoch kayo?. 10Un jo-Jerusalem, rudhreuru
arudha e lowo kuywak mana ka dhako manywol, nimar nyaka koro ua e dalau
udhi udag oko e thim, kiterou Babulon, kuma Ruoth Nyasaye nokonyoue,
kendo noresue kuom wasiku.

11Ogendini mathoth osechokore mondo omonju, ka wacho niya, "Jerusalem
nyaka kethi! Wadwaro nenogo kokethore, mondo wagone siboi!" 12To
ogendinigo ok ong’eyo gima Ruoth Nyasaye paro. Gikia ni ochano chokogi
mondo okumgi, mana kaka ichoko cham midwaro dino! 13Mano emomiyo Ruoth
Nyasaye wacho niya, "Un jo-Jerusalem, chakuru kumo wasiku! Abiro miyo
ubedo maratego ka rwath ma tunge tek ka nyinyo, kendo ma tiende chalo
chuma. Ubiro nyono ogendini mang’eny, kendo unuwalna mwandugi kod gik ma
giseyako, obed maga, an Ruoth Nyasaye ma ruodh piny ngima."

MIKA 5

1Un jo-Jerusalem, ng’oluru dendu manyiso ni un gi kibaji, nimar wasikwa
olworowa, kendo gigoyo lemb jatend Israel gi luth.

Loch jawar moa Bethlehem

2 Math 2.6; Joh 7.42.Bethlehem Efratha, in e dala matinie moloyo miech
Juda duto. To kuomi ema jatend Israel biro wuokie, ma anywolane nitie
nyaka nene. 3Kuom mano, Ruoth Nyasaye biro weyo joge e lwet wasikgi
nyaka dhako ma muoch kayo nywol wuode. Bang’e jowete wuowino modong’ mak
otho e tuech, noduogi mi chak riwre gi jowetegi. 4To wuowino nobi, mi
nobed jatend joge, koritogi gi teko kod duong’ moa kuom Ruoth Nyasaye.
Joge nodag maber, nikech ji duto manie piny noyie lochne, 5mi enobed
ng’at makelo kue.

Ka jo-Asuria omonjo pinywa, mi omwomo miechwa mochiel motegno, to wanaor
jotendwa marateke moloyo, mondo oked kodgi, 6Chak 10.8-11.mi giniketh
piny Asuria gi lweny. Ginireswa ka jo-Asuria monjo pinywa.

7Jo-Israel modong’ mak otho nochal ni ogendini mang’eny ka koth ma Ruoth
Nyasaye okelo ni cham, nikech dhano ok nyal kelo koth, to Nyasaye ema
kele. 8Ee, jo-Israel motony nobed e kind ogendini mana ka sibuor ma
dwaro le e bungu, kata madwaro rombe e lek. Ka odonjo kuom rombe to
opodho kuomgi kendo okidhogi matindo tindo ma onge ng’ama
resogi. 9Jo-Israel biro loyo wasikgi mi tiek pep.

10Ruoth Nyasaye wachonu un jo-Israel niya, "E kindeno ananeg fareseu
kendo naketh gecheu mag lweny. 11Anaketh miechu, mi amuk kuondeu duto
mochiel motegno mag siro lweny. 12Abiro ketho timbe ajuoke duto, kendo
ok nuchak ubed gi jokor wach kata achiel. 13Abiro ketho nyiseche manono
gi sirni milamo, kendo ok unuchak ulam gik ma uloso uwegi. 14Abiro muko
sirni milamo e pinyu, mi aketh miechu, 15to bende abiro chulo kuor gi
mirimba mager ni ogendini ma ok oseluora."

MIKA 6

Ruoth Nyasaye yalo jo-Israel

1Winjuru kaka Ruoth Nyasaye yalo jo-Israel. A Ruoth Nyasaye, bi mondo
ihul wachni ka gode winjo kendo bedo joneno.

2Un gode, kendo un mise mochwere mag piny, winjuru weche ma Ruoth
Nyasaye dwaro yalo, nikech en gi bura gi joge, kendo obiro yalo kodgi.

3Ruoth Nyasaye wacho niya, "Un joga, ere gima asetimonu? Ere kaka
asemiyo ubedo mool? Dwokauru! 4Wuok 12.50, 51; Wuok 4.10-16; Wuok
15.20.Nene agolou e piny Misri, kendo aresou e tich bedo wasumbni, Ne
aoro Musa gi Arun kod Miriam mondo otelnu. 5Kwan 22.2—24.25; Josh
3.1—4.19.Un joga, parieuru gima ne Balak ruodh Moab ochano timonu. Kendo
kaka Balaam wuod Beor nodwoke. Bende parieuru gik mane otimore e yo, kua
Shitim udhi Gilgal, mana ni mondo ung’e timbe madongo mane atimo mondo
aresugo."

Gik ma Ruoth Nyasaye dwaro kuom dhano

6Ang’o ma dakel ni Ruoth Nyasaye ma Nyasach polo, ka abiro mondo alame?
Dakel nyiroye ma hikgi achiel achiel mondo awang’ne ka misango? 7Koso
Ruoth Nyasaye dibed mamor ka akelone rombe gana gi gana, kata ka akelone
mor zeituni mamol ka aora? Koso onego achiw nyathina makayo ka misango
mondo achulgo richona? 8To, in dhano, Ruoth Nyasaye osenyisi yo maber
monego iluw. Odwaro mondo itim gik makare, kendo iher ji gi ng’wono,
bende iluor Ruoth Nyasachi gi chunyi mamuol. 9Luoro Ruoth Nyasaye en
rieko. Ruoth Nyasaye luongo jo-Jerusalem niya, "Winjuru, un joma
ochokore e dalani. 10Mwandu muyudo e yor miganga ema opong’o ut joma
richo. Gipimo gik moko gi rapim ma ok ni kare, ma ok adwar. 11Bende
uparo ni anyalo weyo ni joma tiyo gi rapim ma ok ni karego
richogi? 12Joma jomoko manie dalani mayo joma odhier. Gin jomriambo
mosiko ka hango wach ahanga. 13To koro asechako goyou gi goch malit
mondo atieku nikech richou. 14Kuom mano, unuchiem to ok unuyieng’, kendo
kech pod nokau akaya. Ka ugolo gik moko e uteu mondo upandi, to ok
unyal. To kapo ni ureso gimoro, to abiro miyo okethre e lweny! 15Ubiro
chuoyo, to ok unuka cham, kendo ubiro biyo zeituni, mi uyud mo, to ok
unukonyru gi morno. Bende unulos divai, to ok unumadhi. 161 Ruo
16.23-28; 1 Ruo 16.29-34; 21.25, 26.Useluwo timbe maricho mag ruodh
Omri, gi mag dhood Ahab, kendo pok uweyogi. Omiyo abiro tiekou, mi jou
bed joma ichayo. Adier, ogendini mamoko duto biro mana charou."

MIKA 7

Timbe maricho mag jo-Israel

1A yaye! Koro achalo ng’ama kech kayo, mobiro pono olemo, to oyudo ka
yath odong’ nono, ma onge olemo minyalo cham kata mana ng’owo mamitna
manyak atamalo. 2Ji moluoro Nyasaye oserumo e piny Israel, kendo onge
kata ng’at achiel makare modong’. Ji duto kichore ni chuero remo, kendo
ng’ato ka ng’ato chiko mana ni wadgi obadho. 3Gitimo timbe maricho gi
chunygi duto. Jodongo kwayo gik moko mondo omigi, kendo jong’ad bura
chamo asoya, bende jotelo golo chik mana kaka gin ema gihero. 4Kuom
mano, kata mana timbegi mabeyo kendo modimbore obam, kendo chalo mana gi
bunge motimo kuthe. To koro chieng’ ma Nyasaye kumogie osechopo, mana
kaka jonabi mage ne osiemogi ni enotim. Omiyo koro kihondko
omakogi. 5Kik iyie gi weche wadu, kendo kik igen kuom osiepeni, to bende
nyaka itang’ ni weche miwacho kata mana ni chiegi. 6Math 10.35, 36; Luka
12.53.E ndalogi yawuowi jaro wuonegi, nyiri bende kwedo minegi, kendo
mond yawuowi kwedo weg utegi. Kamano wasik ng’ato gin mana joodgi.

Ruoth Nyasaye okelo ler gi warruok

7An to abiro manyo Ruoth Nyasaye.

Abiro rito Nyasaye jawarna,

kendo Nyasacha biro winjo wachna.

8Yaye wasika, kik ogona siboi,

nikech kata obedo ni asepodho,

to abiro chung’ kendo.

Kata obedo ni adak e mudho,

to Ruoth Nyasaye nobedna ler.

9Aseketho e nyim Ruoth Nyasaye omiyo ayie mirimbe nyaka ochwaka,

mi ong’adna bura maber,

kendo ogola oko e ler,

mi ane ni otimo gima kare kaka nosingore.

10Bang’e wasika mane penja ni,

‘Ere Nyasachi nogono?’

None gima osetimore,

mi wigi nokuodi.

Eka ananegi ka oselogi,

kendo onyon-gi piny

ka chuodho ma e wang’ yo.

11E ndalo gogo,

un jo-Jerusalem unuchak uger ohingau,

kendo unuyar tong’ pinyu,

12mi jou noduog iru koa kuonde duto.

Ginia Asuria yo wuok chieng’,

kod Misri, yo milambo,

kendo ginia e dho nembe gi gode duto.

13To piny nokethre,

mi lokre thim,

nikech timbe maricho mag joma odakie.

Ruoth Nyasaye okecho jo-Israel

14A Ruoth Nyasaye,

rit jogi miseyiero,

kaka jakwath kawo luth,

kendo kwayogo jambe.

Gidak mana kendgi e thim,

ka piny momew olworogi koni gi koni.

To we mondo gikwa e lege mag Bashan gi mag Gilead,

kaka ne gitimo chon.

15Timnwa honni kaka nitimo

e kinde mane iwuokie Misri.

16Ogendini one honnigo,

mondo luoro omakgi,

kata obedo ni gitek kamano.

Giniling’ thi,

kendo ok giniwinj gimoro.

17Gininang’ lowo mana ka thuol,

kendo giniwuog kuonde ma gipondoe

mana ka gik malak piny.

Giniduog ir Ruoth Nyasachwa ka giluor kendo ka gitetni.

18A Ruoth Nyasaye,

onge Nyasaye moro maromo kodi.

Iweyo ni jogi iwuon modong’ richogi,

kendo ok ikechi nyaka chieng’,

to iherowa gi hera mosiko.

19Inichak ikechwa kendo,

mi inyon richowa e tiendi,

kendo inyumgi e bwo nam.

20Initim gima kare, kendo iniher jo-Israel ma nyikwa Ibrahim gi hera
mosiko, mana kakane isingori ni kwerewa chon.

NAHUM 1

Mirimb Ruoth Nyasaye mochulogo kuor

1 Isa 10.5-34; 14.24-27; Zef 2.13-15.Ma e fweny mane Nyasaye omiyo Nahum
ja-Elkosh kuom dala mar Nineve.

2Ruoth Nyasaye en Nyasaye ma janyiego

kendo ma jachul kuor gi mirimbe mager.

Okano mirima e chunye

mondo ochulgo ni wasike kuor.

3Iye ok wang’ piyo,

to en gi teko mathoth.

Chutho ok onyal weyo joricho mak okumo.

En gi yore moluwo

ei kalausi kendo ei ahiti,

bende boche polo e buru monyono.

4Kogolo chik, to nembe gi aore duono,

mi lokre lowo motwo.

Lege mabeyo mag Bashan gi Karmel two,

kendo lumbe mang’ich man Lebanon wang’.

5Gode madongo gi matindo

tetni e nyime, kendo leny nono.

Piny duto kod joma odakie bende tungni.

6En ng’a manyalo chomo mirimb Ruoth Nyasaye tir?

Koso ere ng’ama nyalo siro gero ma en-go?

Mirimbe o oko

mana ka aora mar mach,

kendo lwendni barore abara e nyime.

7Ruoth Nyasaye ber.

En e kar konyruok mar adier

ni joma dwaro mondo okonygi ka gin e thagruok,

bende ong’eyo ji duto mogeno kuome,

8kendo oresogi e ohula ma raywoyi.

Joma opiem kode to otieko chuth,

kendo oriembogi koterogi e mudho.

9Un jo-Asuria ere gima omiyo upiem gi Ruoth Nyasaye?

Obiro tiekou en owuon!

Joma mon kode ok nohedhre piem kode kendo!

10Giduto giniwang’ pep

mana ka kudho mochoki,

kata ka tiang’ motwo.

11Ng’at machach ni kuomu

machano gik maricho kuom Ruoth Nyasaye,

12To Ruoth Nyasaye wacho niya,

"Kata obedo ni wasigu ng’eny kendo rateke,

to ibiro negogi,

mi girum chuth.

To un jo-Juda,

kata obedo ni asandou,

to ok anachak asandu kendo.

13Koro abiro chodo nyororo motueugo,

mi agolu e tich misumba.

14Ruodh Asuria to awachone kama:

‘Asegolo chik

mondo nyingi orum chuth!

Yawuoti ok nobed ruodhi kari,

kendo abiro ketho nyisecheni manie hekalu mari,

mi ananegi nikech in gima nono!’ "

Wach maber owinji ni Nineve oselo

15 Isa 52.7.Neyeuru kaka jaote ringo kalor e gode kakelo wach maber mar
kue. Owacho niya, "A yaye, un jo-Juda, timuru sewni mau, kendo chiwuru
ni Ruoth Nyasaye gik mane usekuong’oru ni unuchiw, nimar joma richo ok
nochak olou kendo, nikech osetiekgi chuth."

NAHUM 2

1,2Un jo-Israel ma nyikwa Jakobo, Ruoth Nyasaye biro dwokonu duong’ ma
yande un go, kata obedo ni joma monjou oseyakou, mi okawo olemb mzabipu.

Un jo-Nineve, oganda lweny mag wasiku ma ketho gik moko oselworou
moketou diere. Ranguru yo, kendo jiwreuru gi tekou duto! 3Jolwenjgi
oserwakore gi nengni makwar, kendo kuodigi kwar ka remo. Gechegi mag
lweny oriedo, kendo rieny mana ka wang’ chieng’! 4Giringo ka gimwomore e
alap mar dala, ka moro ka moro tuomore gi wadgi. Gichalo gi meny ma
ng’angni kendo gimil e dir dala mana ka polo. 5Ruodh Nineve kok ka golo
chik ni jotende. Gichwanyore ka gireto, kendo girikni mondo gidhi gichan
jolwenjgi e ohinga. 6To dhorangeye mag aore molworo dala oseyawore,
kendo kibaji goyo joka ruoth. 7Chi ruoth ogol oko duk, moter e tuech,
kendo jotichne duto manyiri ywak malit komako wigi. 8Nineve koro chalo
gi yawo ma pige dwono, nikech jolwenje duto ringo weye. Okoknigi kowacho
ni, "Chung’uru!" To onge ng’ama duogo.

9Mwandu mag fedha gi dhahabu oyaki, kendo nenore ni ging’eny ma ok rum.
Gin mwandu mabeyoe moloyo ma chuny ng’ato nyalo gombo. 10Mago duto oyaki
motieki, ma onge gima odong’. Kibaji goyo joge, kendo chongegi tuomore
ka gitetni, kendo wengegi olokore makwar haa!

11Koro tinde ere dala mane ong’ere kaka gond sibuor, kama thuondi ne
nitie, kendo kama mon gi nyithindo ne odakie ka onge gima
giluoro? 12Nineve ne chalo gi sibuor. Nonego wasike mondo opidhgo
nyithinde kod monde, mi opong’o dalane kod mieche mamoko gi mwandu
moyaki kaachiel gi wasumbni.

Okor wach ni Nineve ibiro kethi

13Ruoth Nyasaye wacho niya, "Asedoko mamon kodi, kendo abiro wang’o
gecheni mag lweny! Nyithindi duto biro tho e lweny, kendo gik moko duto
mane iyako nomayi. Bende dwond jotendi mioro ok nowinji."

NAHUM 3

1Mano kaka inine marach yaye dala Nineve! In dala momienore gi remo
kendo ma miriasia gi gik moyaki opong’o. 2Winjie kaka del michwadogo
farese ywak, kendo kaka geche mag lweny ringo matek ka tiendegi wuo!
Tiend faras diko piny matek, kendo geche lweny chikore ka
mwomore. 3Ligengni gi tonge ng’ang’ni, kendo mil. Joma otho okadho
akwana, kendo ringregi odhurore pidhepidhe kuonde duto. Ji chwanyore
achwanya kuomgi. 4Mago duto otimore nikech timbeni modwanyore. Ne in
dala ma jaber, to ipong’ gi timbe mag juok. Ne indhogo ogendini gi
timbeni mag juok gi mag dwanyruokgo.

5Ruoth Nyasaye Manyalo Gik Moko Duto wacho niya, "Amon kodi, kendo abiro
elo lepi nyaka malo e ng’uti mondo ogendini duto one dugi, mi wiyi
kuodi. 6Abiro bolo kuomi gik mochido modwanyore ka akuodo wiyi, mondo ji
duto onyieri. 7Ji duto moneni nobwogi, ka wacho niya, ‘Mano kaka Nineve
okethore malich!’ To kata kamano, onge ng’ama noho chunyi. Chutho ere
kama diyudie ng’ama diywagi?"

8In iparo ni ditony moloyo jo-Amon, dala mane ni e but aora Nael, ka pi
olworo koni gi koni ka ohinga? 9Jo-Ethiopia gi jo-Misri ne e tekre,
kendo ne gin gi teko mathoth. Jo-Put kod jo-Libya bende ne konye. 10To
kata kamano, en bende ne oloye, mi omak joge moter e tuech. Nyithind
dalano ne ochwad piny e akek yore, mi otho, kendo ne ogo ombulu mondo
ong’ego joma dikaw jotende ka wasumbni. Jodongo mage duto bende ne otue
gi nyororo.

11Kamano e kaka in Nineve bende ibiro kwang’ ka ng’at momer, mi piny
chami, kendo inimany kar tony kiringo wasigu. 12Kuondeni duto mochiel
motegno mag siro lweny nopodhi. Notiekgi mana ka ng’owo mokwongo chiek,
ma lwar e dho joma yiengo yath. 13Jolwenji nodok manyap ka mon.
Dhorangeye mag pinyi noyawre malach ni wasigu, kendo mach nowang’gi pep.

14Ikreuru ni ageng’a mabiro. Umburu pi kendo nyonuru lowo, unywasi mondo
ogogo matafari mang’eny ulosgo kuonde mag siro lweny obed motegno. 15To
e kinde ma utimoe gigo, mach nowang’u, mi tieku pep, kendo ligangla
nonegu, mi wasigu notieku mana ka nyithi bonyo ma chamo gik moko duto ma
giyudo. Kata obedo ni unywoloru ka dede kamano, to unulal nono mana kaka
rumbi mar dede mahuyo kendo lal nono.

16Jou ma johala ng’eny ka sulue ma e polo, 17kendo jodongu kod jotendu
chokore kaachiel mana ka dede mopoto e chiel ka koyo ng’ich. To giduto
gibiro ringo mi gilal nono mana ka det bonyo ma ringo ka chieng oowo
piny, kendo onge ng’ama ong’eyo kuma gidhiye.

18A yaye ruodh Asuria, jodongi oriere piny kotho, bende jogi oke e kor
gode ka onge ng’at machokgi. 19Adhondeni ok nyal chango, nimar gidhi
marach. Ji duto mowinjo gima otimoreni biro pamo lwetgi gi mor, nimar
onge kata ng’at achiel e piny ngima ma pok isebedo kisando.

HABAKUK 1

Habakuk ywagore ni adiera onge

1Ma e wach mane Ruoth Nyasaye onyiso janabi Habakuk e fweny.

2A Ruoth Nyasaye, nyaka karang’o ma anyalo ywaknie mondo ikonywa, to ok
iwinja? Aywakni ka awacho niya, ‘Masira’, to ok ireswa. 3Ere gima omiyo
iweyo aneno chandruok machalo kamano? Koso ang’o momiyo iweyo aneno
timbe mamonogi? Mecho kod timbe machach ema aneno, kendo miero gi lweny
olwora koni gi koni. 4Kuom mano ji ok luw chik, kendo buche ok yal gi
adiera, nimar joma timbegi mono thoth, mohewo joma kare. Mano emomiyo
adiera iloko aloka.

Okor wach ni jo-Babulon biro sando jo-Juda

5 Joote 13.41.Ruoth Nyasaye ne odwoka niya, "Winjuru un joma andhokegi!
Gimoro biro timore ma ubiro wuoro kendo biru bwogou, nimar abiro timo
gimoro e ndalou, ma ok unuyie kinyisou. 62 Ruo 24.2.Abiro kelo
jo-Babulon, ma oganda mager kendo ma jomrima! Giwuotho e piny ngima ka
gimayo jomoko nono miechgi. 7Gin joma ger marach, kendo gitimo mana gima
gin ema gidwaro to onge ng’ama geng’ogi. 8Faresegi jong’wech moloyo
kwach, kendo ger moloyo ondiegi mawuotho ka piny oselil. Joidh faresegi
a kuma bor, kendo gihuchore mana ka ongo ma yudho gima omako, 9kendo
joma temo geng’ogi, leny nono koneno kaka gilich. Gichoko ji ma gimako
mang’eny mana ka kuoyo.

10"Gijaro ruodhi kod jodonggi, bende giseyo kuonde mochiel motegno mag
siro lweny, nikech gidhuro pidhe mag lowo, ma giidhogo ohinga, kendo
gimuko kuonde mochiel motegnogo. 11Bang’e gikadho piyopiyo mana ka yamo,
ka gidhi kamoro machielo. To kata kamano gin joketho nikech gikwano
tekregi giwegi ka nyasachgi."

Habakuk ywagore ni Ruoth Nyasaye

12A Ruoth Nyasaye ma Nyasacha kendo ma Ng’ama Ler, donge in e Nyasaye ma
nyaka nene kendo mochwere? A Ruoth Nyasaye ma Lwandawa, in ema iketo
jo-Babulon mondo okumwa king’adonwa bura. 13In to iler ma ok inyal yie
neno richo, kata yie nenoo timbe mamono. Koro ere gima omiyo irango
aranga joma andhokegi, to ok itim gimoro? Koso ang’o momiyo iling’
aling’a ka joma richo tieko joma kare moloyogi.

14Koro imiyo ji chalo mana gi rech ma e nam, kata gi gik malak piny, ma
onge gi jotelo. 15Jo-Babulon mako ji mana kaka jolupo mako rech gi
olowu, kendo ywayogi gi tol ka mor. 16Bang’e gikulore ni tondegigo kendo
giwang’onigi ubani ka giwacho niya, "Magi e nyiseche ma kelonwa mwandu,
momiyo wadak maber." 17A Nyasaye, koro ibiro weyo gitimo kamano nyaka
chieng’ ka ginego ogendini anega, to ok idew?

HABAKUK 2

Ruoth Nyasaye odwoko Habakuk

1Abiro chung’ kara. Adier, abiro chung’ ewi kama oger mabor mar ng’icho,
mi arit mondo ane ane gima Nyasaye biro dwoka kuom ywakna.

2Eka ne Ruoth Nyasaye odwoka kama: "Ndik wach mibiro yudo e fweny,
kigoro maler e kite mopa, ma ng’ato nyalo somo mayot, mi ring nyis joma
moko. 3Hib 10.37.To fweny mibiro yudono nigi kinde moketne, kendo ka
kindeno ochopo, to gigo notimre mana ma piyopiyo mak orem. Kata ka ineno
ni odeko, to rite arita, nikech notimre maonge kiawa, kendo mana e kinde
mowinjore."

4 Rumi 1.17; Gal 3.11; Hib 10.38.Koro ma e fweny nogo: Ng’at ma chunye
ok ni kare nopodhi, to ng’at makare nobed mangima nikech adierane.

Masiche mabiro mako joma richo

5Andhoke ma jo-Babulon sungore, to ok ginidhi maber. Gisechoko ogendini
mang’eny moa e pinje mopogore opogore, ka wuoro omakogi, to ok ginyal
yieng’. 6To kinde biro ma joma koro gimakogo nong’ong’nigi, kawachonigi
niya, "Unune malit, un jomecho ma doko momew gi mwandu moyaki kod gik
mohol." 7Donge joma uholo gik moko biro bandhou gigo? Koso donge gibiro
tucho apoya, mi giteng’u nyaka udong’ nono, mi ubed wasumbgi? 8Kaka ne
uyako ogendini mang’eny, e kaka ogendini duto bende noyaku, nikech remo
mane uchuero kod timbe mahundu mane utimo e piny kendo e mier, kusandogo
joma odakie.

9Unune malit, un muyudo mwandu e yo marach, mondo ugergo dalau kama
oting’ore ma wasigu ok nyal monjoue. 10Tim musetimo kutieko ogendini
mang’eny biro kelonu wichkuot, mi ket ngimau e masira. 11Kata mana kite
manie kor utu noywagrenu, kendo yien manie tetu nodwokgi!

12Mano kaka unune malit, un joma gero mier gi pesa moyud kuom nek gi
mecho. 13Donge Ruoth Nyasaye Manyalo Gik Moko Duto osewacho ni gik ma
ogendini mamoko oseyudo gi luchgi nowang’, mi lal nono?

14 Isa 11.9.Kinde biro chopo ma joma ong’eyo duong’ mar Ruoth Nyasaye
nopong’ie piny ka, mana ka pi mopong’o nam.

15Unune malit, un joma sando jopinje makiewo kodu, mi kwang’ ka joma
omer, mana ni mondo unyiergi ka giwuotho duk. 16To un bende duong’ ma un
go biro lokore wichkuot, nikech ubiro madho kikombe ma mirimb Nyasaye
opong’o mi ukwang’. Ee, Nyasaye biro kumou malit mi unubed gi wichkuot
marach kar duong’ mane un-go. 17Timbe mahundu, mane utimo ni Lebanon,
kendo nek mane unegogo le man kuno nodog e wiu, kendo nomi udhier nono,
nikech usechuero remo e piny kendo e mier, bende usetimo timbe mahundu
ni joma odakie duto.

18Ere ohala muyudo kuom lamo nyiseche manono ma lwet dhano ema oloso?
Gin mana kido mamiyo ji lal. Ere ohala ma ng’at molosogi yudo kuomgi?
Chutho oloso mana nyiseche manono ma ok nyal wuoyo! 19Unune malit, un
joma wacho ni yath mopa mondo ochiew, kendo ma kwayo kidi mondo oa malo.
Bende gik makamago dikelnu wach moa kuom Nyasaye adier? Obawgi gi fedha
kod dhahabu, kendo gionge gi ngima. 20Ruoth Nyasaye to nie Hekalu mare.
Piny duto mondo oling’ thi e nyime!

HABAKUK 3

Lemo mar Habakuk

1Ma e lemo mar Habakuk janabi:

2A Ruoth Nyasaye,

asewinjo humbi,

kendo timbeni miya luoro.

Chak itim timbeni machon mana e ndalogi,

kendo kata obedo ni ikecho kamano to ng’wonnwae.

3Nyasaye biro koa Teman.

Ee, Ng’ama Ler biro koa got Paran.

Duong’ne maler opong’o kor polo kaachiel gi piny.

4Othinyore ka ler mar okinyi,

kendo meny ariyo rieny e bathe koni gi koni.

Kor polo kanyo e kama opandoe duong’ne maler.

5Tho malich otelo e nyime,

to dera luwo bang’e.

6Ka ochung’ to piny yiengni,

kendo ka ong’icho,

to ogendini kirni,

bende gode duto ma nyaka nene barore kendo nimo.

Pod owuotho mana kaka ne owuotho chon.

7Aneno ka kihondko malich

omako jo-Kushan gi jo-Midian,

madak e hembe.

8A Ruoth Nyasaye,

mirima omaki gi aore koso?

Koso ikecho gi nam,

ma omiyo ibiro kiidho fareseni kod gecheni ma ilochogo?

9Igolo atung’ oko,

kendo ipong’o olalo gi asere.

Imiyo ohula baro piny,

10bende ka gode orangi,

to tetni ka luoro omako.

Ohula mwomo ka ridore,

kendo nam matut wuo matek

ka apaka gingore.

11Wang’ chieng’ gi due

ochung’ achung’a keregi,

ka gineno polo ka mil,

mana ka gima gin aserni gi tong’ magi.

12Iwuotho e piny gi gero,

kendo inyono ogendini piny gi mirima.

13Ibiro mondo ires jogi,

kaachiel gi ruoth miseyiero.

Iseketho od jaricho,

chakre tado nyaka dier ot,

kimuko mise mare chuth.

14Wasikwa nobiro ka kalausi,

kaparo ni ibiro tiekowa,

mana kaka inyalo tieko ng’at modhier man kar kende.

To kata kamano ne itiekogi

mana gi gilwenjegi giwegi.

15Ka ingado nam gi fareseni,

to apaka madongo gingore.

16Ka awinjo gigi to kibaji goya,

kendo dhoga tetni.

Chokena duto nyosore,

kendo tiendena kirni ka luoro ohewa.

Ahora mos,

karito chieng’ ma masira biro makoe joma monjowa.

17Kata obedo ni ng’owo ok thiew,

kendo mzabibu gi zeituni ok nyagi,

bende puothe ok chieg cham,

kendo rombe gi dhok onge dala,

18to pod anamor amora kuom Ruoth Nyasaye,

kendo anabed moil kuom Nyasaye jawarna.

19 2 Sam 22.34; Zab 18.33.Ruoth Nyasaye e tekra.

En ema omiyo tienda bedo mayot ka tiend mwanda,

mondo awuothgo kuonde moting’ore.

ZEFANIA 1

Chieng’ mirimb Ruoth Nyasaye

1 2 Ruo 22.1—23.30; 2 W.Nda 34.1—35.27.Ma e wach Ruoth Nyasaye mane
obiro ni Zefania wuod Kushi ma wuod Gedalia, ma wuod Amaria ma wuod
Hezekia, e ndalo Josia wuod Amon, ruodh Juda.

2Ruoth Nyasaye wacho niya, "Abiro yweyo gik moko duto manie piny, mi lal
nono. 3Abiro tieko dhano kaachiel gi le, bende abiro tieko winy ma e kor
polo, kod rech ma e nam. Abiro goyo joma timbegi mono piny, mi atiek
koth dhano chuth. An Ruoth Nyasaye ema awacho kamano.

4"Abiro kumo jo-Juda kod jo-Jerusalem duto, mondo atiek tich lamo Baal
duto mitimo ka, mi kata mana nying jodolo manono ok nowinji. 5Bende
abiro tieko ji maidho ewi udi, kendo kulore piny kalamo gik mane kor
polo, Kod joma lama an Ruoth Nyasaye, to kendo kuong’ore gi nying
Milkom, nyasaye manono, 6kaachiel gi joma oselokona ng’egi, kendo ok
manya kata kwaya mondo akony."

7Ling’uru thi e nyim Ruoth Nyasaye, nimar odiechienge chiegni. Ruoth
Nyasaye oseloso misango, kendo osepwodho wende.

8Owacho niya, "Ka chieng’ ma atimoe misango ochopo, to anakum joka ruoth
kod jotendgi madongo, kaachiel gi joma luwo timbe jopinje
mamoko. 9Chieng’no abiro kumo jogo duto mamiel e laru mar Hekalu, kendo
mapong’o od ruodhgi gi timbe mahundu kod timbe mag wuond.

10"Chieng’no, ywak nowinjre e dhorangach miluongo ni Dhoranga Rech,
kendo e bath dala koma nyien, bende koko maduong’ nogore e gode, 11kendo
ji modak e dala mamwalo noywagi, nimar joohala duto orumo, kendo joma
loko ohand fedha otiek pep.

12"Chieng’no anamany Jerusalem, kamenye gi taya, mi akum joma osiko
katimo atima richo, kendo wacho ni Ruoth Nyasaye ok bi timo gimoro kata
matin. 13Mwandugi noyaki, kendo miechgi nokethi. Giniger udi, to ok
ginidagie, kendo ginipidh mzabibu, to ok ginimadh divachgi."

14Odiechieng’ mang’ongo mar Ruoth Nyasaye chiegni. En odiechieng’
marach, kendo obiro koringo piyopiyo, moloyo jalweny ma
jang’wech. 15Chieng’no en chieng’ bura, kendo en chieng’ ywagruok gi
rem, bende en chieng’ kethruok gi lal, kod mudho gi kuyo, kaachiel gi
rumbi molil kod ong’ueng’o malich. En chieng’ ma tung’ ywakie, 16kendo
sigich lweny winjoree e mier mochiel motegno, kendo kuonde moger maboyo
mag ng’icho.

17Ruoth Nyasaye owacho niya, "Abiro kelo ni ji thagruok malich, kendo
ginituomre atuoma ka muofni, nikech richo ma gisetimo e nyima. Rembgi
nochuer ka pi, kendo ringregi noriere, ka tow e lowo. 18Fethgi kata
dhahapgi ok noresgi."

Chieng’ ma Ruoth Nyasaye ng’adoe bura, nyiego mager ma en-go nowang’
piny duto, mi tiek pep. Kamano enotiek gik moko duto modak e piny mana
ka diemo wang’.

ZEFANIA 2

Okor wach ni piny Juda gi ogendini molwore biro podho

1Chokreuru kanyakla, un oganda ma onge gi wichkuotni, 2ka pok oteru kuma
bor, mi ulal nono ka mihudhi! Ee, chokreuru, kapok Ruoth Nyasaye okelo
mirimbe mager kuomu, kata kapok chieng’ mirimbe ochopo. 3Dwaruru Ruoth
Nyasaye un jogo duto modak e piny, kobolore kendo korito chikene. Bende
dwaruru tim makare, bende beduru gi chuny mamuol nimar dipo ka uyudo kar
konyruok, chieng’ mirimb Ruoth Nyasaye. 4Isa 14.29-31; Jer 47.1-7; Ezek
25.15-17; Joel 3.4-8; Amos 1.6-8; Zek 9.5-7.Dala mar Gaza ibiro we nono.
Ashkelon bende biro dong’ gunda, kendo jo-Ashdod ibiro riembo mana
odiechieng’ tir. Ekron to ibiro dhuolo gi lop tiende.

5Mano kaka unune malit, un jo Kereth modak e dhonam! Ruoth Nyasaye wuoyo
kuomu niya, "Un jo-Filistia, abiro dwoko pinyu piny. Abiro kethe mi
aweye ka onge ng’ama odakie, 6kendo obiro dong’ mana kama jokwath kende
ema kwayoe, kendo kama rombe ema nindoe. 7Jo-Juda modong’ ema nobed weg
piny man e dhonam. Ginikwa jambgi e dhonam kuno, kendo giniyue e ut
jo-Askelon gotieno, nimar an Ruoth Nyasaye ma Nyasachgi, abiro konyogi,
mi adwoknigi gueth mane gin-go chon.

8 Isa 15.1—16.14; 25.10-12; Jer 48.1-47; Ezek 25.8-11; Amos 1.13-15; Jer
49.1-6; Ezek 21.28-32; 25.1-7; Amos 1.13-15."Asewinjo ayany ma jo-Moab
yanyogo joga gi ajara ma jo-Amon jarogigo, bende aseneno kaka gidonjo e
lop joga manie tong’gi.

9 Chak 19.24."Kuom mano, an Ruoth Nyasaye ma Nyasach Israel, akuong’ora
gi nyinga awuon, ni Moab biro chalo gi Sodom, to Amon nochal gi Gomora,
mi gibed kuonde ma aila gi bugni mag pundo ema opong’o, kendo mokethore
nyaka chieng’. Joga modong’ noyakgi mi kaw pinygi."

10Mano ema nobed pok ma giniyud kuom sunga ma gin go, nikech ne giyanyo
jo-Ruoth Nyasaye Manyalo Gik Moko Duto, ka gikawore malich. 11To Ruoth
Nyasaye biro thinyore mondo okumgi marach! Obiro nego nyiseche duto mag
piny gi kech, mi ji duto modak e pinje mae dhonembe kod chulni nokulre
ka lame, ng’ato ka ng’ato e dalane.

12 Isa 18.1-7.Un jo-Ethiopia bende ligangla mar Ruoth Nyasaye
nonegu, 13Isa 10.5-34; 14.24-27; Nah 1.1—3.19.kendo norie bade kuom piny
man yo nyandwat, motiek Asuria, kendo olok Nineve piny motwo mana ka
piny ongoro. 14Kueth mag jamni nogudre kuno, kaachiel gi le duto mag
thim. Achuth gi otenga bende nobed kayueyo ewi sirni modong’ kochung’
kuno, kendo tula kod agak noywagi e dirise kod dhoudi, bende yien mabeyo
mane obawgo kor udi nodong’ kong’iengore. 15Ji nopenjre niya, "Koro ma e
dala mane mor, kendo ogeno kuom lochne cha adier? Koso en e dala mane
sungore e chunye kawacho niya, ‘Anie kende, kendo onge moro maromo
koda’? To koro okethore chuth, mi olokore mana kama le mae thim ema
odakie, kendo ng’ato ang’ata ma kadho kanyo wuoro, ka tang’o lwete."

ZEFANIA 3

Richo jo-Israel ong’wonnigi

1Mano wach malit manade kuom dala Jerusalem, ma jasand ji, kendo
monyorore ma japiem! 2Ne ok onyal yie kwer mane ikwerego, kendo ne odagi
winjo puonj. Bende ne ok oyie kuom Ruoth Nyasaye, kata mana sudo
machiegni kode ne ok osudo. 3Jotende ne chalo gi sibuoche ma ruto e iye,
kendo ruodhi mage ne chalo gi ondiegi mawuotho gotieno, ma ok we piny ru
ni gimoro ka pok gitieko, 4Jonabi mage ne joyiem, kendo ne ok gin jonabi
madiera, bende jodolo mage ne ok dew gik mowal ni Nyasaye, kendo ne
giketho chik. 5To Ruoth Nyasaye man Jerusalem timo mana gik makare. Ok
otim gimoro marach to ong’ado bura gi adiera okinyi kokinyi mak olewo
ngang’. Jaricho to wiye ok kuodi.

6Ruoth Nyasaye wacho kama: "Aseyweyo ogendini ka yuech, kendo ohingni ma
gigeng’orego okethore chuth. Asemiyo wang’yoregi olokore thim ma onge
ng’ama luwo. Miechgi bende okethore, kendo odong’ nono ma onge joma
odakie. 7Ne aparo ni jo-Jerusalem diwinj chikna, omiyo ne awachonigi
niya, ‘Luorauru, kendo winjuru puonjna.’ To kata kamano ne giketo
chunygi mana kuom timo timbegi mamono.

8"Kuom mano an Ruoth Nyasaye, awachonu niya, ‘Ritauru! Adier, rituru
chieng’ ma abiro chung’ie ka ayalou, nimar asechano choko ogendini kod
dhoudi kanyakla, mondo aol kuomgi mirimba duto maliet ka mach, kendo
mabiro wang’o piny duto ma tiek pep. 9Bang’e anapwodh dho ji mondo an
Ruoth Nyasaye ema gilama, ka gitiyona gi chuny achiel. 10Joga malama
kendo moke loka aora mag Ethiopia, nobi kakelona mich. 11Chieng’no, in
Jerusalem ok niyud wichkuot kuom timbeni mamono mane ipiemgo koda, nimar
e kindeno anagol jogi ma josunga kendo ma jong’ayi, mi ok nichak isungri
kendo e goda maler. 12To joma nawe nobed joma odhier kendo
mathagore. 13Fweny 14.5.Jo-Israel modong’ noyud kar resruok e nying
Ruoth Nyasaye. Ok ginichak gitim timbe mamono, kendo weche mag miriambo
miwuondogo ji ok nowuog e dhogi, nimar ginichal gi rombe machiemo kendo
nindo piny, ma onge ng’ama bwogo.’ "

14Un jo-Sayun, koguru gi mor! A jo-Israel, gouru mahu matek! Ee, beduru
mamor gi chunyu duto, yaye, jo-Jerusalem, 15nimar Ruoth Nyasaye
oseriembo wasiku, motero kuma bor. Ruoth Nyasaye ma Ruodh Israel nie
kindu, omiyo ok unuchak uluor masira.

16Wach ma nobi ni Jerusalem chieng’no e ma: A jo-Sayun, kik ubed maluor,
kendo kik uwe lwetu nyosre. 17Ruoth Nyasaye ma Nyasachu nie kindu, mondo
oritu maber mana ka jalweny. Obiro bedo mamor nikech un, mi ochak onyisu
herane, kower gi mor nikech un, mana kaka ne otimo chon. 18Ruoth Nyasaye
wacho niya, "Abiro golo masiche oko kuomu, mi ok ginimiu wichkuot
kendo. 19Winjuru! Ka kindeno ochopo, to anakum joma thirou. Anakony
rang’onde, kendo anachok joma oke, mi alok wichkuot mane joga nigo obed
pak gi huma e piny ngima. 20Ka kinde ochopo monego achokue, to anakelu
dala. Anamiu pak kod huma e kind ogendini duto mae piny, ka adwokonu
gueth mane un-go chon, mana kuneno. An Ruoth Nyasaye ema awacho kamano."

HAGAI 1

Ojiw jo-Israel mondo ochak oger Hekalu

1 Ezra 4.24—5.2; 6.14.Chieng’ mokwongo mar due mar auchiel e higa mar
ariyo mar loch Darius, Ruoth Nyasaye nokelo ni janabi Hagai wach mondo
onyis Zerubabel wuod Shealtiel, ma jatend piny Juda, gi Joshua wuod
Jehozadak, jadolo maduong’ niya, 2"Ruoth Nyasaye Manyalo Gik Moko Duto
wacho kama: Ogandani wacho ni kinde pok ochopo mar chako gero Hekalu
mara."

3Bang’e Ruoth Nyasaye nochako ooro wach ni Hagai janabi mondo openj
jo-Israel niya, 4"Bende ma en kinde maber adier monego un uwegi udag e
utu mugero mabeyo, ka Hekalunani to omukore kama? 5Mano emomiyo koro an
Ruoth Nyasaye Manyalo Gik Moko Duto awacho ni, nonuru timbeu! 6Usechuoyo
mathoth, to ukayo matin, bende uchiemo to ok uyieng’. Umetho to ok romu,
kendo urwakoru to koyo pod chamou achama. Jatich tiyo kendo chamo msara,
to oketo pesane mana e mifuko motuch.

7"Emomiyo an Ruoth Nyasaye Manyalo Gik Moko Duto awacho kama: Nonuru
timbeu! 8Dhiyouru e gode mondo ukel yien ugergo Hekalu ma amorgo, kendo
kama duong’na maler nyalo nenoree. 9Ugeno yudo gik mathoth, to uyudo
mana manok. Ka ukelo cham dala, to akudhogi kucha. An Ruoth Nyasaye
apenjo ni, ‘Uparo ni atimo kamano nikech ang’o?’ To adwokou kama: ‘Atimo
kamano nikech Hekaluna odong’ gunda, ka un to, ng’ato ka ng’ato nigi ode
owuon motimoe gige. 10Mano emomiyo polo otwo, ma koth ok chuenu, kendo
piny otho ma ok nyag gimoro. 11Asehono oro mondo otwo piny kaachiel gi
gode, mi cham gi mzabibu kod zeituni, gi gik moko duto ma piny nyago,
ner, mondo kech omak dhano gi jamni kendo oketh tije duto ma dhano
oloso.’ "

12Zerubabel wuod Sheatiel, gi Joshua wuod Jehozadak jadolo maduong’,
kaachiel gi ji moko duto mane oa e tuech nowinjo weche Ruoth Nyasaye,
kaachiel gi weche mane Hagai owacho kane Ruoth Nyasachgi oore, mi luoro
maduong’ nomakogi e nyim Ruoth Nyasachgi. 13Kuom mano, Hagai jaote mane
Ruoth Nyasaye ooro, nonyiso ji weche mane Nyasaye omiye, kowacho niya,
"Ruoth Nyasaye owacho ni en kodu." 14Bang’ mano Ruoth Nyasaye nojiwo
chuny Zerubabel wuod Shealtiel ma jatend piny Juda, gi chuny Joshua wuod
Jehozadak, jadolo maduong’, kod chuny ji mamoko mane oa e tuech, 15mi ne
gibiro mi gichako gero Hekalu mar Ruoth Nyasaye Manyalo Gik Moko Duto ma
Nyasachgi, due piero ariyo gang’wen, due mar auchiel.

HAGAI 2

Duong’ maler ma Hekalu manyien nobedgo

1Due piero ariyo gachiel, due mar abiriyo e higa mar ariyo mar loch
ruoth Darius, weche mane Ruoth Nyasaye owacho gi dho janabi Hagai e
magi: 2"Penj Zerubabel wuod Shealtiel ma jatend Juda gi Joshua wuod
Jehozada, jadolo maduong, kod joma moko duto niya, 3Ezra 3.12.‘Bende
nitie ng’ato modong’ kuomu duto mane oneno Hekaluni kapod nigi duong’ne
machon? Ka kamano, to tinde onene kochal nadi? Donge ochalnu ka gima
onge?’ 4Bang’e nyis Zerubabel gi Joshua wuod Jehozadak jadolo maduong’
kod ji moko duto mondo ojiwre obed motegno. An Ruoth Nyasaye ema awacho
kamano."

Ruoth Nyasaye Manyalo Gik Moko Duto owacho ni, "Chakuru achaka tich,
nikech an kodu, 5Wuok 29.45, 46.kendo Roho mara ni kuomu. Kik ubed
maluor, 6Hib 12.26.nikech awacho kama: Gimoro achiel kende ema odong’;
en ni abiro yiengo polo gi piny kod nam. 7Bende anayieng ogendini duto,
mi mwandugi duto nobi ka, mi anapong’ Hekalu gi duong’ maler. An Ruoth
Nyasaye ema awacho kamano. 8An e wuon fedha, kendo an e wuon
dhahabu. 9Duong’ ma Hekaluni biro bedogo achien nolo duong’ mane en go
mokwongo, kendo anakel kue gi gueth ka. An Ruoth Nyasaye Manyalo Gik
Moko Duto awacho kamano."

Okwer ji kuom weyo Nyasaye

10Due piero ariyo gang’wen, due mar ochiko, e higa mar ariyo mar loch
Darius, wach Ruoth Nyasaye mane obiro gi dho janabi Hagai e ma: 11Ruoth
Nyasaye Manyalo Gik Moko Duto owacho kama "Nyis jodolo mondo odwok wach
ma apenjogini. 12‘Ka nga’to oting’o ring’o mowal ni tich Nyasaye e riak
lawe, mi riak laweno ogere e makati, kata e kado, kata e divai, kata e
mo, kata e chiemo moro amora, to gima ogere kuomeno bende didok mowal ni
tich Nyasaye koso?’ " Eka Hagai nopenjoo jodolo wachno, mi gidwoke ni,
"Ooyo." 13Kwan 19.11-22.Hagai nodhi nyime kapenjogi niya, "To ka ng’ato
omuloo ringre ng’at motho, mi koro odoko mogak, bang’e ogere kuom
gimoro, koro gino bende didok mogak koso?" Jodolo nodwoke niya, "Dodok
mogak."

14Eka Hagai nowacho niya, "Ruoth Nyasaye wacho kama: Mano e kaka
jo-Israel, kod gik moko duto ma gitimo, chalo. Mano emomiyo gik moko
duto ma gichiwona e Hekaluni ogak. 15To paruru ane gima biro timore
chakre kawuono. Kane pok uchako gero Hekalu mar Ruoth Nyasaye kendo, to
ere kaka ne uchalo? 16Donge kane ng’ato obiro kama ochokie cham, ka
oparo ni obiro yudo gunde piero ariyo, to ne oyudo mana apar kende? 17Ne
asektho chambu duto gi dera marach kod pe, to kata kamano ne ok uduogo
ira. An Ruoth Nyasaye ema awacho kamano."

18"Paruru, chakre kawuono, due piero ariyo gang’wen due mar ochiko, ma
en odiechieng’ moketie mise mar Hekalu mara. 19Adier, chakre kawuono
paruru matut mondo une ane ka pod cham dibed matin, kata kapod mzabibu
gi komamanga kod zeituni ok dinyag olemo. Ooyo, ok nobed kamano, nikech
chakre kawuono abiro guedhou."

Nyasaye osingore ni Zerubabel

20Chieng’ due piero ariyo gang’wenno, wach Ruoth Nyasaye nochako obiro
ni Hagai niya, 21"Nyis Zerubabel jatend Juda ni abiro yiengo polo gi
pinyu. 22Analok loch ruodhi, mi aketh teko mag pinje mamoko, kendo anago
geche mag lweny piny, kaachiel gi joithgi. Ng’ato ka ng’ato noked gi
wadgi, mi farese kod joma idhogi nonegi. 23To chieng’no anakawi, in
jatichna Zerubabel wuod Shealtiel kendo anami ibed ruodh jogo, nikech in
ema aseyieri. An Ruoth Nyasaye ema awacho kamano."

ZEKARIA 1

Oluong jo-Israel mondo oduog ir Ruoth Nyasaye

1 Ezra 4.24—5.1; 6.14.E due mar aboro, higa mar ariyo mar loch ruoth
Darius, wach Ruoth Nyasaye nobiro ni janabi Zekaria, wuod Berekia ma
wuod Iddo, kawacho niya, 2"Ruoth Nyasaye nokecho ahinya gi
kwereu. 3Emomiyo wach ni ji ni Ruoth Nyasaye Manyalo Gik Moko Duto
owacho kama: Duoguru ira mondo an bende aduog iru. 4Kik ubed machal gi
kwereu mane jonabi machon ywaknigi kwacho ni, ‘Ruoth Nyasaye Manyalo Gik
Moko Duto wacho niya, "Weuru yoreu maricho kod timbeu mamono mondo uduog
ira." ’ To ne ok gichiko itgi kata dewo wechena ne ok gidewo. An Ruoth
Nyasaye ema awacho kamano. 5Ang’eyo ni unyalo penja ni kwereu ni kanye,
kata ni jonabigo pod ngima? 6To donge wechena gi chikena mane amiyo
jotichna ma jonabi mondo osiemgo kwereu ne otimore, mi masira omakogi?
Koso donge ne gilokore mi giweyo timbegi maricho, ka giwacho niya,
‘Ruoth Nyasaye Manyalo Gik Moko Duto osetimonwa kaka nochano. Adier,
osetimonwa mana maromre gi timbewa.’ "

Zekaria janabi oneno farese e fweny

7Due piero ariyo gang’wen, due mar apar gachiel miluongo ni Shebat, e
higa mar ariyo mar loch Darius, wach Ruoth Nyasaye nobiro ni Zekaria
janabi, wuod Berekia ma wuod Iddo mi nowacho kama: 8Fweny 6.4; Fweny
6.2.Nende aneno fweny gotieno ni ng’ato oidho faras masilwal, kochung’ e
kind yien e holo moro. To kadieng’eye ne nitie farese ma silwende gi
marabuore kod marachere. 9Kane anenogi kamano, ne apenjo malaika moro
mane oyudo wuoyo koda niya, "Jaduong’, magi ang’o?" Ne odwoka ni, "Abiro
nyisi tiendgi." 10Eka ng’at mane ochung’ e kind yienno nowacho niya,
"Mago e joma Ruoth Nyasaye oseoro mondo owuothi e piny ngima koni gi
koni." 11Bang’e jogo nodwoko malaika mane ochung’ e kind yien niya,
"Wasewuotho e piny ngima koni gi koni, mi wanwang’o ni okue kendo
oboch." 12Eka malaika mar Ruoth Nyasaye nowacho niya, "A Ruoth Nyasaye
Manyalo Gik Moko Duto, nyaka karang’o ma ibiro betie ka ok idewo
Jerusalem kaachiel gi mier mag Juda, ma isebedo kikechogo kuom higni
piero abiriyogi?" 13Ruoth Nyasaye nodwoko malaika mane osebedo kawuoyo
koda, kohoyo chunye gi weche mabeyo. 14Kuom mano, malaikano nowachona
niya, "Dhiyo inyis ji ni weche Ruoth Nyasaye Manyalo Gik Moko Duto e
magi: ‘Hera maduong’ ma aherogo Jerusalem gi Sayun miya mirima. 15Akecho
ahinya gi ogendini ma neno maber, nikech kane pok mirima omaka ahinya gi
joga to ne gisandogi moloyo kaka owinjore. 16Emomiyo an Ruoth Nyasaye
awacho kama: Aseduogo Jerusalem gi ng’wono mondo akeche. Omiyo kanyo ema
ibiro chako igeroe oda, kaachiel gi udi mamoko duto.’ "

17To bende malaikano nowachona ni mondo anyis ji ni, Ruoth Nyasaye wacho
kama: "Miecha duto biro pong’ gi gik moko mabeyo, mi anachak aho Sayun,
kendo anatim Jerusalem dala ma ayiero."

Zakaria janabi oneno tunge gi jotheth e fweny

18Ne ating’o wang’a mi aneno tunge ang’wen. 19Eka ne apenjo malaika mane
wuoyo koda ni, "Magi to ang’o?" Ne odwoka ni "Gin ruodhi mosekeyo
jo-Juda gi jo-Israel kod jo-Jerusalem." 20Bang’e Ruoth Nyasaye nonyisa
jotheth ang’wen, 21mi apenjo gima gibiro timo. Ne odwoka niya, "Gisebiro
mondo gibwog kendo gilo tunge ang’wen-go. Tungego gin ruodhi mane okeyo
jo-Juda, ma onge kata ng’at achiel mane nyalo ting’o wiye."

ZEKARIA 2

Zekaria janabi oneno ng’ato man gi tond pimo e fweny

1Ne ating’o wang’a mi aneno ng’ato koting’o tond pimo e lwete. 2Ne
apenje kuma odhiye, mi odwoka ni odhi pimo Jerusalem, mondo one ane kaka
borne gi lachne onego obedi. 3Kane malaika mane awuoyogo owuok dhi,
malaika machielo nothinyore kabiro romone, mowachone niya, 4"Ring idhi
iwachne wuowi man gi rapimno ni Jerusalem biro bedo dala maonge gi
ohinga, nikech ji mabiro dakie kaachiel gi jamni nobed mang’eny
mohinge. 5Ruoth Nyasaye owacho ni obiro bedone ohinga mar mach molwore,
kendo obiro bedone duong’ maler e diere."

Oluong joma ne oter e tuech

6Ruoth Nyasaye wacho niya, "Ne akeyou e tunge ang’wen mag piny, to koro
auru, uring ua e piny ma yo nyandwat. 7Adier, ringuru, un jo-Sayun modak
Babulon." 8Ruoth Nyuasaye Manyalo Gik Mooko Duto oherou malich ahinya,
ma ka ng’ato mulou, to ng’atno soko mana wang’a owuon. Emomiyo Ruoth
Nyasaye mane oora gi ote maduong’ ir ogendini ma noyakou owacho
kama: 9"Abiro goyogi, mi uyakgi, un joma ne tiyonigi." Kamano unung’e ni
Ruoth Nyasaye Manyalo Gik Moko Duto ema ne oora.

10Ruoth Nyasaye wacho kama: "Un jo-Sayun, koguru matek, kendo beduru
mamor, nikech abiro mondo adag e kindu."

11Chieng’no ogendini mang’eny nobi ir Ruoth Nyasaye mi bed joge kendo
enodag e kindu 12Eka unung’e ni kara Ruoth Nyasaye Manyalo Gik Moko Duto
ema ne oora iru. Ruoth Nyasaye biro chako kawo piny Juda kendo ka mare
owuon e piny maler mi ochak otim Jerusalem dala moyiero. 13Ji duto mondo
oling’ e nyim Ruoth Nyasaye, nimar osechiew, moa kar dakne maler.

ZEKARIA 3

Fweny mane Zekaria janabi oneno kuom Joshua, jadolo maduong

1 Ezra 5.2; Fweny 12.10.Bang’e Ruoth Nyasaye nonyisa Joshua, jadolo
maduong’, kochuny e nyim malaika mar Ruoth Nyasaye, kendo ne aneno Satan
bende kochung’ bad Joshua korachwich, mondo odonjne. 2Juda 1.9.Eka
malaika mar Ruoth Nyasaye nowacho ni Satan niya, "Yaye Satan, Ruoth
Nyasaye mondo okweri! Adier, Ruoth Nyasaye moseyiero Jerusalem obed mare
owuon, mondo okweri! Ng’atni donge chalo gi yien moyudhi kaliel e
mach?" 3Noyudo ka Joshua ochung’ e nyim malaikano korwakore gi lewni
mochido. 4Malaikano nowacho ni joma ochung’ e nyime niya, "Lonyneuru
lewni mochidogo oko." Eka nowacho ni Joshua niya, "Neye kaka asegolo
richoni oko kuomi! Koro abiro rwaki gi lewni mabeyo." 5Nomedo wacho
niya, "Sidhneuru kilemba e wiye". Omiyo ne gisidhone kilemba maler,
kendo girwakone lewni maler, ka malaika mar Ruoth Nyasaye ochung’ kanyo.

6Bang’e malaika mar Ruoth Nyasaye nochiko Josha gi teko niya. 7"Ruoth
Nyasaye owacho kama: Ka iwuotho e yorena, kendo imako chiknani, to
inibed gi loch e Hekalu mara, kendo inirit alwora mar Hekalu, bende
anamiyi thuolo mar donjo e nyima kaachiel gi joma tiyonagi. 8Jer 23.5;
33.15; Zek 6.12.Koro yaye Joshua jadolo maduong’, in kaachiel gi jowadu
mobet e nyima ka, chikuru itu. Un duto un ranyisi maber mar gik mabiro.
Abiro kelo jatichna miluongo ni Badyath. 9Aseketo kidi man gi bethe
abiriyo e nyim Joshua, kendo an awuon abiro ndiko kuome weche mawacho
niya, ‘Abiro tieko richo mag pinyni e odiechieng’ achiel. 10Mika
4.4.Chakre chieng’no un duto unudag e miechu gi kue, ka ng’ato ka ng’ato
luongo wadgi mondo odhi olime. An Ruoth Nyasaye Manyalo Gik moko Duto
ema awacho kamano.’ "

ZEKARIA 4

Rachung taya kod yiend zeituni

1Bang’e malaika mane osebedo ka wuoyo koda nodwogo mochiewa, mana ka
ng’ama ochiew e nindo. 2Ne openja niya, "Ineno ang’o?" An to ne adwoke
niya, "Aneno rachung taya mar dhahabu man gi tawo e wiye. Rachung tayano
oting’o teyni abiriyo, kendo taya ka taya nigi kuonde abiriyo mirwakoe
kitambi. 3Fweny 11.4.Bende aneno yiend zeituni ariyo e bathe, ma moro
nie dir tawo korachwich, to machielo nie dire koracham." 4Bang’e napenjo
malaika mane wuoyo koda niya, "Jaduong’, magi to ang’o?" 5Malaika
nodwoka kapenja ni, "Ikia gigi adier?" To ne adwoke ni, "Ooyo jaduong’,
ok ang’eyogi." 6Eka nowachona niya, "Ruoth Nyasaye wacho ni Zerubabel
kama: ‘Gik moko matimore ok timre kuom teko kata kuom nyalo, to gitimore
kuom Roho mara. An Ruoth Nyasaye Manyalo Gik Moko Duto ema awacho
kamano.’ 7Kata da bed ni thagruok mochomo Zerubabel dongo ka gode, to
ginipie ka pewe. En ema obiro keto kidi matieko gero Hekalu, ka ji kok
niya, ‘Mano kaka Hekalu ber! Ruoth Nyasaye mondo oguedhe.’ "

8To bende wach Ruoth Nyasaye nobirona niya, 9"Kaka Zerubabel ema oseketo
mise mar Hekalu, e kaka en bende ema obiro tieke. Kamano unung’e ni
Ruoth Nyasaye Manyalo Gik Moko Duto ema ne oora iru. 10Ezra 5.2.Fweny
5.6.Adier, kawuono wachako tijni mana marachrach, to en ng’a ma dihedhre
chaye, nikech ji nobed mabor koneno Zerubabel koting’o rapim migedogo e
lwete."

Olok tiend fweny mar rachung taya

11 Fweny 11.4.Malaikano nowachona niya, "Teyni abiriyogo gin wenge mag
Ruoth Nyasaye marango piny ngima." 12Bang’e ne apenjo malaikano niya,
"Yiend zeituni ariyo manie bath rachung taya koni gi konigi, nyiso
ang’o?" 13Ne odwoka kopenja niya, "Donge ing’eyo tiend gigo?" An to ne
adwoke ni, "Ooyo, jaduong’." 14Bang’e nowachona niya, "Mago gin ji ariyo
mowal ni tij Ruodh piny ngima."

ZEKARIA 5

Kalatas mahuyo e kor yamo

1Ne ating’o wang’a, mi aneno kalatas moban kahuyo e kor yamo. 2Eka
malaika cha nopenja niya, "Ineno ang’o?" Ne adwoke ni "Aneno kalatas
moban kahuyo. Borne oromo mita apar, to lachne mita abich." 3Bang’e
nowachona niya, "Mano en kuong’ ma lak e piny ngima. Weche mondik e bath
kalatasno konchiel biro tieko jokuo duto, kendo weche mondik e bathe
komachielo notiek ji duto ma kuong’ore gi miriambo. 4Ruoth Nyasaye
Manyalo Gik Moko Duto wacho ni, ‘Anaor kuong’no e ut jokuo duto, kende e
od ng’ato ang’ata makuong’ore gi miriambo e nyinga. Kuong’no nosik e
udigo, mi tiekgi pep, koda ka yien gi kite mogergigo.’ "

Dhako manie atonga

5Malaika mane wuoyo koda cha ne oduogo ira mowachona niya, "Ting’ wang’i
mondo ineye gima birono kaka chalo." 6Ne apenje ni en ang’o, mi odwoka
ni en atonga ma opong’ gi richo duto motim e piny ngima. 7Eka raum mapek
molos gi chuma mane oumgo atongano noelore, mi apo ka aneno dhako mobet
piny. 8Malaika nowachona niya, "Dhakono e richo." Eka ne odhiro dhakono,
modwoko ei atonga, mi ochako oumo dhoge gi raum mapekno.

9Bang’ mano ne aneno mon ariyo mahuyo e kor yamo, ka biro irwa gi buombe
machalo buombe ogungo. Ne gikawo atonga, mi gidhigo e kor polo
malo. 10Eka ne apenjo malaika mane wuoyo koda cha kuma giteroe
atongano. 11Nodwoka niya, "Gitere e piny Babulon mondo ogerne ot kuno,
kendo ka oseger odno, to norenj atongano kare molosne kanyo."

ZEKARIA 6

One geche ang’wen mag lweny e fweny

1Ne achako ating’o wang’a, mi aneno geche lweny ang’wen ka wuok e kind
gode ariyo. To godego ne mag mula. 2Fweny 6.4; Fweny 6.5.Gari mokwongo
ne nigi farese ma silwende, to mar ariyo ne nigi maratenge. 3Fweny
6.2.Mar adek to ne nigi farese marachere, kendo mar ang’wen ne nigi
marang’eye. 4Ne apenjo malaika mane oyudo wuoyo koda cha niya,
"Jaduong’, magi to ang’o?" 5Fweny 7.1.Eka nodwoka ni, "Magi gin yembe
ang’wen mag polo mowuok e nyim Ruodh piny ngima, kuma gisebedoe ka
gitiyoe." 6Gari man gi farese maratengeno dhiyo e piny ma yo nyandwat,
to mano man gi farese marachere dhiyo e piny ma yo imbo man iye mogik,
kendo mano man gi farese marang’eye dhiyo e piny Babulon man yo milambo.
To kane farese marang’eye wuok, 7ne gigombo dhi wuotho e piny duto.
Omiyo Ruoth Nyasaye nowachonigi niya, "Dhiuru uwuoth e piny koni gi
koni." Mi ne gitimo kamano. 8Eka ne oluonga monyisa niya, "Winji! Mago
madhi yo nyandwatgo osemiyo chunya olendo gi piny ma nyandwatno."

Osidh ni Joshua osimbo mar rapar

9Bang’e wach Ruoth Nyasaye nobirona niya, 10"Kaw fedha gi dhahabu kuom
joma ne omak moter e tuech, ma nyinggi Heldai gi Tobia kod Jedaya, ma
joseduogo koa Babulon, mondo idhiyo e od Josia wuod Zefania mana chieng’
mikawogieno. 11Kaw fedha gi dhahabugo mondo ilosgo osimbo, isidh ewi
Joshua wuod Jehozadak jadolo maduong’, 12Jer 23.5; 33.15; Zek
3.8.kiwachone niya, ‘Weche ma Ruoth Nyasaye Manyalo Gik Moko Duto owacho
e magi: Jali e ng’at miluongo ni Badyath. Obiro dhi nyime maber, kodongo
piyopiyo kama entie, kendo obiro gero Hekalu mar Ruoth Nyasaye. 13Adier,
en ema obiro gero Hekalu mar Ruoth Nyasaye. Bende en ema obiro bedo
ruoth, kobet e kom duong’, kotiyo piny, ka jodolo konye, kendo kue nobed
e kindgi ji ariyogo.’ 14To Heldai gi Tobia gi Jedaya kod Josia wuod
Zefania ema nobed karito osimbo kaka rapar e Hekalu mar Ruoth Nyasaye."

15Ji moa kuonde maboyo nobi mondo okony tich gero Hekalu mar Ruoth
Nyasaye. Kamano unung’e ni Ruoth Nyasaye Manyalo Gik Moko Duto ema
oseora iru. To mano notimre mana ka uyie winjo wach Ruoth Nyasaye ma
Nyasachu.

ZEKARIA 7

Okwer riyo kech ma ok adier

1Chieng’ due ang’wen, due mar ochiko e higa mar ang’wen mar loch ruoth
Darius, wach Ruoth Nyasaye nobiro ni Zekaria. 2Noyudo ka jo-Bethel ooro
Sherezer kod Regemelek kaachiel gi ji mamoko mondo okwa gueth kuom Ruoth
Nyasaye. 3Ne oorogi mondo gipenj jodolo manie Od Ruoth Nyasaye Manyalo
Gik Moko Duto kod jonabi niya, "Wasebedo kwaywak kendo watweyo chiemo e
due mar abich, kuom higni mang’enygi, to pod onego wamed timo kamano
koso?" 4Eka ne wach Ruoth Nyasaye Manyalo Gik Moko Duto obirona
kama: 5"Nyis ane ji duto kod jodolo niya, ‘Bende ne umiya duong’ adier,
kuom riyo kech mane uriyogo e due mar abich gi mar abiriyo, kuom higni
piero abiriyogo? 6Koso kane uchiemo kendo umetho, to donge ne utimo
kamano, mana ni mondo ubedgo mamor un uwegi?’ 7Donge mano e gima namiyo
jonabi machon ohulo e kinde mane kue nitie kendo ji opong’o Jerusalem gi
mier mane olwore koni gi koni, kaachiel gi piny ma yo milambo kod piny
pap?"

Wich teko ema nomiyo oter ji e tuech

8Ruoth Nyasaye nowacho ni Zekaria kama: 9"An Ruoth Nyasaye ne awacho
niya, ‘Ng’aduru bura kare, ka ng’ato ka ng’ato miyo wadgi luor kendo
timone ng’wono. 10Kik usand nyithi kiye gi mond liete, gi jopinje mamoko
modak kuomu, kod joma odhier, bende kik ng’ato chan timo ni wadgi tim
moroo mamono.’ 11To ne gidagi, mi giloko ng’egi ka gidino itgi, mondo mi
kik giwinj wachna. 12Bende ne gijiwo chunygi mobedo matek ka kidi, mi
gitamore winjo puonj kod weche duto mane Roho mara miyo jonabi machon
puonjogi. Kuom mano an Ruoth Nyasaye Manyalo Gik Moko Duto nakumogi gi
mirimba. 13Ne awacho niya, ‘Kaka ne gidagi winja ka aluongogi, e kaka ne
adagi winjogi ka giluonga, 14mi ariembogi kakeyogi e kind ogendini ma ok
ging’eyo, ka giweyo pinygi kokethore, ma onge ng’ama luwo.’ Kamano ne
gimiyo pinygi maberno olokore thim."

ZEKARIA 8

Okor ni Jerusalem ibiro guedho kendo

1Wach Ruoth Nyasaye Manyalo Gik Moko Duto nobirona niya, 2"Magi e weche
Ruoth Nyasaye Manyalo Gik Moko Duto: Hera malich ma aseherogo Sayun
osemiyo abedo gi mirima. Adier, hera maherego osemiya mirima
mager. 3Koro an Ruoth Nyasaye awacho ni aseduogo Sayun kendo abiro dak
Jerusalem. Jerusalem ibiro luongo ni, ‘Dala ma Adiera Nitie’, kendo god
Ruoth Nyasaye Manyalo Gik Moko Duto noluong ni, ‘Got Maler’. 4Bende an
Ruoth Nyasaye Manyalo Gik Moko Duto awacho ni, Jodongo kod mon moti biro
chako bet e wang’yore mag Jerusalem kendo, ka moro ka moro sirore gi
luth nikech hike oniang’ ahinya. 5Bende yawuowi gi nyiri nopong’
wang’yore mag dala ka tugo.

6"An Ruoth Nyasaye Manyalo Gik Moko Duto, awacho kama: Kata kapo ni gima
kamano nenore ni joma odong’ e ogandani ka gima ok nyal timore, koro an
bende nonenrena kamano? 7Winjuru! Abiro reso joga kagolo e pinje ma yo
wuokchieng’ gi ma yo podho chieng’, 8mi adwokgi Jerusalem mondo gidagie.
Ginibed joga kendo anabed Nyasachgi, kuom adiera kod tim makare."

9Ruoth Nyasaye Manyalo Gik Moko Duto wacho kama: "Beduru gi chir, un
joma ndaloni weche ma jonabi osebedo kawacho, chakre chieng’ mane iketoe
mise mar Hekalu mara, mondo ochak oger kendo. 10To kane pok kindeno
ochopo, ji kata jamni ne ok ti tich michulo, kendo kane ng’ato owuok dhi
e tije, to ok ong’ere kata ka doduogi, nikech wasigu ne ng’eny. Bende ne
athuwo ng’ato ka ng’ato gi wadgi. 11To koro ok abi timo ni joma odong’ e
ogandani kaka natimo e kinde mokadho. An Ruoth nyasaye Manyalo Gik Moko
Duto ema awacho kamano. 12Ginichwo kodhi ka gin gi kue, mi mzabibu
nonyag olembe, kendo lowo nochieg cham. Koth bende nochuenigi maber,
kendo anaguedh joma odong’ kuom jogagi gi gigo duto. 13Un jo-Juda kod
jo-Israel, usebedo ranyisi malong’o ni ogendini mamoko duto kuom gima
timore ni joma akuong’o, to koro abiro resou, mi ubed ranyisi mar gima
timore ni joma aguedho. Kuom mano kik ubed maluor, to beduru gi chir."

14Ruoth Nyasaye Manyalo Gik Moko Duto owacho niya, "Kaka ne awacho ni
abiro tiekou, nikech kwereu nomiya mirima, mi ok aloko parona, 15e kaka
asechano mondo aguedh Jerusalem kod jo-Juda: omiyo kik ubed
maluor. 16Efes 4.25.To gik ma onego utim e magi: Ng’ato ka ng’ato nyaka
wach mana adiera kende ni wadgi, kendo nyaka uyal bura kare, kendo gi
adiera, mondo kue obedie. 17Kik ng’ato chan timo gima mono ni wadgi,
kendo kik ukuong’ru gi miriambo, nikech amon gi gik ma kamago duto. An
Ruoth Nyasaye Manyalo Gik Moko Duto ema awacho kamano."

18Wach Ruoth Nyasaye Manyalo Gik Moko Duto nobirona niya, 19"Kinde mag
riyo kech e due mar ang’wen gi mar abich gi mar abiriyo kod mar apar
biro lokore sewni mag mor gi ilo ni jo-Juda. Omiyo beduru gi adiera kod
kue." 20Bende magi e weche Ruoth Nyasaye Manyalo Gik Moko Duto: "Kinde
biro chopo ma ogendini madongo moa e pinje marateke kendo e mier madongo
nobi Jerusalem. 21Joma odak e dala moro nodhi ir joma odak e dala
machielo, mi wachnigi niya, ‘Wadhiuru ir Ruoth Nyasaye Manyalo Gik Moko
Duto mondo walame, kendo wakwaye mondo oguedhwa.’ 22Kamano ogendini
madongo kod ji marateke nobi Jerusalem mondo olam Ruoth Nyasaye Manyalo
Gik Moko Duto kendo okwaye mondo oguedhgi." 23Ruoth Nyasaye Manyalo Gik
Moko Duto wacho niya, "E kindego ji apar moa e ogendini mamoko, mawacho
dhok mopogore opogore, nobi ir ja-Yahudi, mi mak riak lawe, ka wachone
niya, ‘Wadwaro dhi kodi, nimar wasewinjo

Bura mibiro ng’ado ni ogendini mokiewo gi jo-Juda

1 Isa 17.1-3; Jer 49.23-27; Amos 1.3-5. Isa 23.1-18; Ezek 26.1—28.26;
Joel 3.4-8; Amos 1.9, 10; Math 11.21, 22; Luka 10.13, 14.Wach moa kuom
Ruoth Nyasayee ema:

Ruoth Nyasaye osechano kumo piny Hadrak, kod dala mar Damaski. Piny duto
en mar Ruoth Nyasaye, mana kaka dhout Israel bende mage. 2Dala mar
Hamath, mokiewo gi Hadrak bende mare, kaachiel gi mier ma Turo gi Sidon,
kata obedo ni joma odak kuondego riek kamano, 3Jo-Turom osegero ohinga
ma gigeng’orego, kendo gisedhuro fedha gi dhahabu mana ka lowo. 4To
Ruoth Nyasaye biro mayogi mwandugi duto, mi wit e nam. Dala hie to mach
biro wang’o, mi rum pep. 5Isa 14.29-31; Jer 47.1-7; Ezek 25.15-17; Joel
3.4-8; Amos 1.6-8; Zef 2.4-7.Ka dala Ashkelon oneno kamano, to biro bedo
maluor. Gaza bende kihondko biro mako, mi geno mane Ekron nigo rum.
Ruodhi mag Gaza biro lal nono, bende Ashkelon nodong’ nono maonge ji
modakie, 6kendo ji ma anywola ema nobed kodak Ashdod. Ruoth Nyasaye
wacho niya, "Anaketh sunga ma jo-Filistia sungorego, 7mi ok ginichak
gicham ring’o man gi remo, kata chamo chiemo moko makuero. Jogi motony
nobed joga, mi lokre achiel kuom dhout Juda. Jo-Ekron bende nolokre joga
kaka ne jo-Jebus olokore.

8"Anachung’ e pinya ka jarito, mondo ng’ato kik donji kata wuogi, mi
wasigu ok nochak olo joga nimar aseneno thagruokgi gi wang’a."

Ruodh Sayun mabiro

9 Math 21.5; Joh 12.15.Un jo-Sayun, beduru mamor!

Koguru matek, yaye jo-Jerusalem,

nimar ruodhu biro iru, kolocho.

Obiro komuol,

kendo koidho kanyna.

Chutho oidho kanyna matin.

Adier, en mana nyathi kanyna.

10 Zab 72.8.Ruoth Nyasaye wacho niya, "Abiro golo geche mag lweny oa e
piny Israel, kendo abiro tieko farese mag lweny man Jerusalem, Bende
atunge mag jolweny biro rumo. Ruodhno nokel kue ni ogendini duto, kendo
lochne noyarre, koa e nam man yo imbo nyaka nam man yo wuok chieng’,
bende koa e aora Yufrate nyaka tung’ piny koni gi koni.

Okor ni nochak oger Sayun kendo

11 Wuok 24.8."To un, abiro duoko jou motue, ka agolo e bur motwo maonge
pi, nikech singruok mane utimo koda gi remb misango. 12Un joma otue ma
koro nigi geno, duoguru e dalau mochiel motegno. Ahulo ni abiro guedhou
nyadiriyo kuom sand mane osandugo. 13Aseloko Juda atung’ kendo asetimo
Israel asere. Asekawo yawuoti yaye Sayun, mi aloko ligangla ma akedogo
gi jo-Yunani."

14Ruoth Nyasaye biro thinyore ewi joge malo, kendo obiro chielo asere
mage ka mil polo. Obiro goyo tung’, mi odhi gi ahiti moa
milambo. 15Ruoth Nyasaye Manyalo Gik Moko Duto ema nobed okumbagi mi
ginilo lweny ka ginyono kite mag orujre piny. Ginigo koko ka joma omer,
mi ginineg ji, mi rembgi chuer mana ka remb misango miolo gi tawo e
tunge mag kendo-mar-misango. 16Kamano Ruoth Nyasaye ma Nyasachgi nores
joge chieng’no mana kaka jakwath reso jambe, kendo enoketgi e pinye mana
ka kite ma nengogi tek miketo e osimbo mar duong mondo omil. 17Mano kaka
gin gi mwandu mogundho kod mor maduong’! Cham gi divai biro miyo
yawuotgi gi nyigi bed gi del mabeyo.

ZEKARIA 10

Okor ni Ruoth Nyasaye biro waro joge

1Kwauru Ruoth Nyasaye koth e kinde mowinjore, nimar en ema okelo boche
polo morweyo, eka koth chue mi dhano gi le yud chiemo. 2Math 9.36; Mar
6.34.Nyiseche manono wacho weche maonge tiendgi, kende ajuoke neno
ranyisi mag miriambo. Gileko lek ma ok adiera, kendo giwacho weche
mawito ji. Mano emomiyo ji bayo abaya ka rombe, kendo githagore nikech
gionge jakwath.

3Ruoth Nyasaye wacho niya, "Mirima omaka gi jotend joga, omiyo abiro
kumogi. To an Ruoth Nyasaye abiro konyo jo-Juda, ma akwano ka jamba, mi
ami gibed marateke ka farese mag lweny. 4Bende ginibed motegno ka kite
moriwo kor ot, kendo ka loye migurogo hema. Ginichal gi atung’ moywa
mochiek ni lweny, kendo kuomgi ema jotend lweny duto nowuogie. 5Ginibed
ka jolweny marateke ma nyono wasikgi ka chuodho, kendo ginikedi nikech
an Ruoth Nyasaye an kodgi, bende ginilo kata mana joidh farese, mi
gikuod wigi. 6Abiro miyo jo-Juda bed marateke, kendo abiro miyo
jo-Israel locho. Bende anachak aguedhgi, nikech asekechogi, mi ginichal
ka gima ne ok ajwang’ogi, nikech an Ruoth Nyasachgi, kendo abiro dwoko
kwayogi. 7Jo-Israel nochal gi jolweny marateke, bende ginibed moil ka
joma ometho. Nyithindgi none kamano, mi bed mamor, kendo ginipak Ruoth
Nyasaye gi ilo.

8"Abiro luongogi gi liyo mondo achokgi, mi ginibed mang’eny mana kaka ne
gin chon. 9Kata obedo ni nakeyogi e kind ogendini man maboyo kamano, to
ginipara, mi gipidh nyithindgi kuondego. Bang’e giniduogi. 10Anagolgi
Misri gi Asuria, kakelogi dala, bende anakelgi e piny Gilead gi piny
Lebanon, nyaka chop piny pong’ thich. 11Ka ging’ado nam Misri, to apaka
nokue. Adier, kuonde matut duto mag aora Nael noduon. Sunga ma jo-Asuria
sungorego nodwok piny, kendo loch mar Misri norum. 12To an Ruoth Nyasaye
ema nami jo-Israel teko, mi ginipaka ka gimiyo nyinga duong’. An Ruoth
Nyasaye ema awacho kamano."

ZEKARIA 11

1A Lebanon, yaw dhorangeyeni, mondo mach owang’ yiendi mabeyo mag sida!

2Ywaguru un yien duto,

nimar yiend sida osepodho.

Adier, yien madongo osekethi.

Un yiend Bashan, ywaguru,

nimar bungu ma yien odichie osebeti.

3Winjuru kaka jotelo ywak ka chunygi lit,

nimar duong’ ma yande gin-go olal nono.

Adier, winjuru kaka giywak ka chunygi lit,

nimar duong’ ma yande gin-go olal nono.

Adier, winjuru kaka giywak ka sibuoche maruto

nimar bung Jordan ma gidakie osekethi.

Jakwath maber gi jakwath marach

4Ruoth Nyasaye ma Nyasacha nowachona niya, "Bed jakwadh rombe ma ibiro
yang’o, 5nikech jokwadhgi giwegi ok dewgi. Joma ng’iewogi bende negogi,
to ok yud kum. Giloko ringgi pesa, kendo giwacho niya, ‘Opak Ruoth,
nikech waseyudo mwandu!’ "

6Ruoth Nyasaye nomedo wacho niya, "Ok anakech joma odak e pinyni, to
abiro keto ng’ato ka ng’ato e lwet jatende kendo e lwet ruodhe, mi
jotelogo noketh piny, to ok anares ji e lwetgi."

7Kuom mano ne adoko jakwadh rombe miyang’o, ka atiyo ni joohand rombe.
Bang’e ne akawo ludhe ariyo, mi achako achiel ni, ‘Ng’wono’, to machielo
ne achako nio, ‘Riwruok’. Kamano ne abedo jakwadh rombe.

8Kane pok due achiel orumo, ne ariembo jokwath adek nikech ne gijoga,
kendo gin bende chunygi nosin koda. 9Bang’e ne awacho ni rombe niya, "Ok
abi medo bedo jakwadhu kendo. Mago kuomu matho, to otho athoya, kendo
mago madwaro lal, olal alala, to mago modong’, moro ka moro oneg
wadgi." 10Eka ne akawo ludha miluongo ni Ng’wono, mi aturo, ka anyisogo
ni singruok mane Ruoth Nyasaye otimo gi ogendini duto okethi. 11Kamano
singruok ne okethi chieng’no, kendo joohand rombe mane ranga nong’eyo ni
en wach Ruoth Nyasaye. 12Math 27.9, 10.Math 26.15.Ne awachonigi niya,
"Ka uyie to miyauru pokna. To ka ok kamano, to bedgouru." Kuom mano ne
gichula pokna moromo shekel piero adek mag fedha.

13Bang’e Ruoth Nyasaye nowachona niya, "Ket pesago kar keno mar Hekalu."
Omiyo ne akawo shekel piero adek mag fedhago, mane giparo ni ema oroma,
mi aketo kar keno mar Hekalu mar Ruoth Nyasaye. 14Bang’ mano ne aturo
luth machielo miluongo ni Riwruok, ka anyisogo ni aketho riwruok manie
kind jo-Juda gi jo-Israel. 15Ruoth Nyasaye nowachona kendo niya, "Kaw
gigi, ichak iwuondri ni in jakwath, to bed jakwath manono, 16kaka
ranyisi ni abiro keto jakwath e piny ma ok rang rombe matho, kata ok
many molal, kata ok thiedh matuo, bende ma ok kwa mago mangima, to chamo
mana mago machue, kendo mwodo koda ka orengegi. 17Masira ochomo jakwath
manono ma jwang’o rombeno! Ligangla biro lwar e bade kendo e wang’e ma
korachwich, mi bade tal, kendo wang’e ma korachwich nokethre chuth."

ZEKARIA 12

Res ma ibiro resogo jo-Israel

1Ma en wach Ruoth Nyasaye kuom Israel: Ruoth Nyasaye mane oyaro polo,
kendo oketo mise mar piny, mi omiyo dhano much ngima wacho kama: 2"Anami
Jerusalem chal gi agwata mar kong’o, ma ogendini mokiewo kode biro
madho, mi kwang’ ka joma omer. Ka ogendinigo goyo ni Jerusalem ageng’a,
to miech Juda bende giniluor. 3Chieng’no ka ogendini duto mag piny
ochokore mondo omonj Jerusalem, to naloke obed mapek ka kidi, ma onge
ng’ama nyalo ting’o, kendo ogendini duto motemo ting’e, nohinyre marach.

4"An Ruoth Nyasaye awacho niya, chieng’no anago farese duto gi kihondko,
mi ami joma idhogi lokre joneko. Anarit jo-Juda, to farese mag ogendini
mamokogo analok muofni, 5mi dhout Juda nowach kendgi niya, ‘Joma odak
Jerusalem yudo teko kuom Ruoth Nyasaye Manyalo Gik Moko Duto ma
Nyasachgi.’

6"E kindeno anami dhout Juda bed ka mach manie bungu kata manie puoth
tiang’. Ginitiek ogendini duto mokiewo kodgi koni gi koni. Jo-Jerusalem
to nodag gi kue e dalagi. 7An Ruoth Nyasaye nakuong miyo dhoudi duto mag
Juda locho, mondo duong’ mar dhood Daudi kod jo-Jerusalem kik lo duong’
ma jo-Juda mamoko nigo.

8"Chieng’no an Ruoth Nyasaye nabed okumba ni jo-Jerusalem, mi kata mana
ng’ama yomyomie moloyo kuomgi nobed motegno ka Daudi, kendo joka Daudi
nobed jotend ji mana kaka Nyasaye kata malaika mare. 9Bende anatiek
ogendini duto mabiro mondo omonj Jerusalem. 10Joh 19.37; Fweny 1.7.Math
24.20; Fweny 1.7.Anami joka Daudi gi jo-Jerusalem chuny mang’won, kendo
mohero lemo. Eka bange giniteg wang’gi kuom jal mane gichwowo, mi otho,
kendo giniywage mana ka joma ywago nyathi ma miderma. Adier, giniywag
malit mana ka joma ywago wuodgi makayo.

11"E kindeno ywak nobed malich Jerusalem mana ka ywak mane oywaggo
Hadad-rimon e paw Megido. 12Dhoudi duto ma e piny noywagi kar kendgi, ka
mondgi bende ywak kar kendgi. Joka Nathan 13gi joka Lawi kod joka Shimei
bende noywag kamano ka mondgi bende ywak kar kendgi. 14Dhoudi mamoko
duto bende noywagi kar kendgi, ka mondgi bende ywak kar kendgi."

ZEKARIA 13

1Ruoth Nyasaye Manyalo Gik Moko Duto wacho niya, "Ka ndalogo ochopo, to
soko noyawre ni nyikwa Daudi kod jo-Jerusalem mondo opwodhgo richogi gi
timbegi makuero. 2E kindeno, anaruch nying nyiseche manono e piny, mi ok
nochak opargi kendo. Bende anatiek jokor wach kod chuny magombo timo
timbe makuero. 3Bang’ mano, ka ng’ato pod nodhi adhiya nyime gi koro
wach, to wuon gi min nowachne niya, ‘Ok inichak ibed mangima kendo,
nimar isewacho miriambo e nying Ruoth Nyasaye.’ Kamano wuon gi min
nochwowe gi tong’, mi nege, kokoro wach. 4Ndalogo jokor wach duto wigi
nokuodi gi fweny ma gineno, bende ok ginirwak lewni motimo yier ma jokor
wach rwako, mondo giwuondgo ji, 5to moro ka moro nowach niya, ‘Ok an
jakor wach, to an mana japur, kendo asebedo kayudo chiemba e lowo chakre
tinna.’ 6To ka ng’ato openje ni, ‘Mbelni manie korigi to manade?’ To
enodwok niya, ‘Ne ayudogi e od osiepna.’ "

Ruoth Nyasaye ogolo chik mondo oneg jatend pinye

7 Math 26.31; Mar 14.27.Ruoth Nyasaye Manyalo Gik Moko Duto owacho niya,

"In ligangla,

a malo mondo ichadh jakwadha!

Ee, chadh ng’at matiyona.

Chutho, neg jakwath mondo rombe oke,

nimar abiro kumo joga moyomno."

8An Ruoth Nyasaye awacho kama: "Mano biro timore e piny duto, mi ariyo
kuom adek ibiro negi, to achiel kuom adek nowe ka ngima. 9Bang’e anaket
achiel kuom adek nogono e mach mondo opwodhgi maler mana kaka ipwodho
fedha. Adier, natemgi mana kaka itemo dhahabu. Bang’e ginilama, mi
anadwok kwayogi, an awuon. Anawachnigi ni gin joga. Gin to giniwach ni
an Nyasachgi."

ZEKARIA 14

Gik mabiro timore ni Jerusalem kod ogendini mamoko

1Winjuru! Odiechieng’ Ruoth Nyasaye sudo machiegni, ma mwandu Jerusalem
noyakie, mi pog mana e wang’u kuneno. 2Enochok ogendini duto mondo oked
gi Jerusalem, kendo dalano nokaw, mi mwandu manie udi noyaki, bende mon
nomak gi thwon. Bath dala konchiel noter e tuech, to bathe komachielo
nowe mana kanyo. 3Eka Ruoth Nyasaye nowuogi mi ked gi ogendinigo mana ka
gima okedo e paw lweny. 4Chieng’no enochung’ e got Zeituni, ma omanyore
gi Jerusalem yo wuok chieng’, kendo godno nobarre mi hoho maduong’,
mochakore yo wuok chieng’ nyaka podho chieng’, poge ariyo. Bath got
konchiel nodog yo nyandwat to bathe komachielo nodog yo
milambo. 5Unutony kuluwo hohono, nimar enochwe nyaka dhoranga dala.
Adier, unutony kaka jou notony higni mang’eny mokadho, ka giringo
yiengni piny mane otimore e ndalo Uzia ruodh Juda. Bang’e Ruoth Nyasaye
ma Nyasacha nobi kaachiel gi malaika mage duto.

6Chakre chieng’no koyo gi pe ok nobedie. 7Otieno bende ok nobedie, to
piny nosik mana odiechieng’ lilo, kendo kata ka piny olokore odhiambo to
ler nosik asika. Ruoth Nyasaye kende ema ong’eyo ndalo ma gigo biro
timoree.

8 Ezek 47.1; Joh 7.38; Fweny 22.1.Chakre chieng’no, pi maliw nomol
kawuok Jerusalem. Moko nochik Nam Kado, man yo wuok chieng’ to moko
nochik Nam Mediterenia, man yo podho chieng’. Enosik komol e ndalo
chwiri kendo e ndalo oro mana machalre. 9Chakre chieng’no, Ruoth Nyasaye
nobed ruodh piny ngima, kendo ji duto nolame ka Nyasachgi, mi ng’eye gi
nyinge achiel ma Ruoth Nyasaye. 10Piny duto mokiewo gi Jerusalem nobed
mopie ka pap, chakre Geba, kochomo milambo nyaka Rimon. Jerusalem to
nosik koting’ore ating’a kama entie, chakre dhorangach miluongo ni
Dhoranga Benjamin, nyaka dhorangach man yo kama ohinga ogomogo, kendo
chakre kama oger mabor mar ng’icho mar Hananel nyaka kuonde mibiyoe
mzabip ruoth. (Kuma ohinga ogomogo, chon ne nitie dhorangach moro.)

11 Fweny 22.3.Ji nodag Jerusalem gi kue, ka onge ng’ama bwogogi ni ibiro
kuong’ dalagi mondo okethi. 12Ruoth Nyasaye nogo ogendini duto mane
okedo gi Jerusalem gi tho marach. Thono nochal kama: Ringregi notow mana
ka gichung’ gi tiendgi, kendo wengegi notow mana e wigi, to lewgi bende
notow mana e dhogi. 13Chieng’no Ruoth Nyasaye nogogi gi kihondko malich,
kendo ng’ato ka ng’ato nomak wadgi mondo ogorego. 14Jo-Juda bende nokony
jo-Jerusalem e lweny kendo giniyak mwandu mag ogendini mokiewo kodgi,
kaka fedha gi dhahabu kod lewni mogundho. 15Bende tho machalo gi mano
mane ogoyo jogo nogo farese gi nyumbu gi ngamia kod kenje manie kambi
mag wasigu, mi neg pep.

16 T.Lawi 23.39-43.Bang’ lweny, ji duto motony e ogendini mane omonjo
Jerusalemgo nobi higa ka higa mondo olam Ruoth Nyasaye Manyalo Gik Moko
Duto ka ruodhgi, kendo mondo otim Sap Kiche. 17To ka dhoot moro mar
ogendini ma e piny ok odhi Jerusalem mondo olam Ruoth Nyasaye Manyalo
Gik Moko Duto ka ruodhgi, to koth ok nochue e pinygi. 18Bende ka
jo-Misri ok odhi mi ochopo e dalano, to giniyud tuo machal gi mano ma
Ruoth Nyasaye biro kelo ni oganda moro amora ma ok odhi mondo otim Sap
Kiche. 19Mano e kum ma ibiro kumogo jo-Misri kod ogendini mamoko ma ok
odhi Jerusalem mondo otim Sap Kiche.

20Chakre chieng’no, kata mana okode mag farese nogorie weche mawacho
niya, ‘Mowal ni Ruoth Nyasaye,’ kendo agulni mitedogo e Hekalu nobed
mowal ni tich Ruoth Nyasaye mana ka tewni mitiyogo e
kendo-mar-misango. 21Agulni duto manie Jerusalem kod Juda nobed mowal ni
tich Ruoth Nyasaye, kendo ji duto matimo misengni nokaw moko mondo
ochwakie ring misango. Kamano ka kindeno ochopo, to onge johala moro
amora ma nochak oyud e Hekalu mar Ruoth Nyasaye Manyalo Gik Moko Duto.

Malaki 1

Ruoth Nyasaye ohero Jakobo gi nyikwaye

1Ma e wach Ruoth Nyasaye mane omiyo Malaki mondo onyis jo-Israel. 2Ruoth
Nyasaye owacho niya, "Aherou." To usedwoke kupenje ni, "Ere kaka
iherowa?" To Ruoth Nyasaye odwoko ni, "Donge Esau gi Jakobo ne gin
owete? Kata kamano ahero Jakobo gi nyikwaye. 3Esau gi nyikwaye to
asin-go. Aseketho piny gode mag Esau, mi aloko obedo thim ma ondiegi
dakie."

4Ka nyikwa Esau ma jo-Edom owacho ni kata obedo ni miechgi osekethi
kamano, to gibiro gerogi kendo, to Ruoth Nyasaye Manyalo Gik Moko Duto
dwoko niya, "We mondo gigergi, to abiro kethogi kendo, mi ji noluong
jogo ni oganda mar kethruok ma Ruoth Nyasaye okechogo nyaka chieng’.
5Ubiro neno gigo gi wang’u ka timore, mi unuwach niya, ‘Kara Ruoth
Nyasaye nigi teko kata e pinje mamoko ma ok Israel!’ "

Ruoth Nyasaye okwero jodolo

6Ruoth Nyasaye Manyalo Gik Moko Duto owacho ni jodolo niya, "Wuowi nyaka
mi wuon luor, kendo jatich bende nyaka luor ng’at ma otiyone. To an dak
umiya duong’, to an wuonu? Koso dak umiya luor, to an ema utiyona?
Usejara, to eka upenja ni, ‘Ere kaka wasejari?’ 7Usejara kuom chiwo
chiemo ma chik ok oyiego e kendona mar misango, to eka upenja ni ere
kaka ok usemiya luor! To usejara kuchayo kendona mar misango. 8Uparo ni
en gima kare ka ukelo chiayo ma muofu kata mong’ol kata matuo mondo
utimnago misango? To ka da bed ni uchiwo chiayo ma kamano ni ruodhu,
bende da obedo mamor kodu, koso da orwakou? 9Koro sani un jodolo, kapo
ni utemo ni ukwayo Nyasaye mondo okonyu, to ok nowinj kwayou, kendo mano
en kethou."

10Ruoth Nyasaye Manyalo Gik Moko Duto owacho niya, "Da obedo maber ka
ng’at achiel kuomu oloro dhorangeye mag laru mar Hekalu, mondo kik umok
mach e kendona mar misango kayiem nono. Ok amor kodu, kendo ok nayie
misengni muchiwona. 11Ji manie tung’ piny koni gi koni miyo nyinga
duong’. Giwang’ona ubani mang’ue ng’ar kuonde duto, kendo gichiwona
misengni ma ayiego. Giduto gimiyo nyinga duong’. 12To uchaya, kuparo ni
kendona mar misango en kama odwanyore, ma unyalo chiwoe chiemo moro
amora. 13Uwacho niya, ‘Mano kaka waol gi gik makamagi!’ Kendo utwenyona
umu. To bende uchiwona jamni mokwal kata mong’ol kata matuo mondo
otimnago misango. Uparo ni anyalo yie gi chiwo ma kamago? 14Okuong’
ng’at ma jawuond ma timona misango gi chiayo modwanyore kamano mondo
ochopgo kuong’ruokne, to oweyo chiache maber e kul. An e ruodh ruodhi,
kendo ogendini duto oluora!"

Malaki 2

1Un jodolo, Ruoth Nyasaye ochikou kama: 2"Nyaka umi nyinga duong’ kuom
gik mutimo. To ka ok uwinjo wachna, kendo ok utimo kaka awacho, to abiro
kuong’ou, kendo anakuong’ gik moko duto mabeyo ma uyudo e tich dolo. Ee,
abiro kuong’o gigo nikech udagi rito chikna. 3Anang’ad bedeu oko kendo
anarwadh owuoch jamni mutimogo misengni e pat wengeu, mi nariembu ua e
wang’a. 4Eka ubiro ng’eyo ni an ema asemiyou chikni, mondo singruok mane
atimo gi nyikwa Lawi osik kogurore motegno.

5 "Kane atimo kodgi singruokna, ne achikogi ngima kod dak maber,
mamiyogi mago duto mondo gimiya luor. Kamano ne gimiyo nyinga duong’,
kendo giluora. 6Ne gipuonjo ji mana weche makare, maonge kata wach
achiel mar miganga. Ne gitimo gik makare ma adwaro, kendo ne gikonyo ji
mang’eny mondo owe timbe maricho. 7En tich jodolo mondo opuonj ji wach
mar adiera mar Nyasaye, kendo ji onego odhi irgi mondo opuonjre chik
Nyasaye, nikech gin jootena, An Ruoth Nyasaye Manyalo Gik Moko Duto. 8To
un jodolo usebaro, muweyo yo makare. Puonj maru osemiyo ji mang’eny
ochwanyore. Bende un jo-Lawi, useketho singruok mane atimo kodu. 9Mano
emomiyo an bende asemiyo jo-Israel jarou kendo chayou, nikech ok uluw
chikena, to bende ka uponjo ji wachna, to ok utimnigi machalre giduto."

Ruoth Nyasaye okwedo jo-Israel kuom weye

10Uwacho niya, "Donge waduto wuonwa en achiel? Donge Nyasaye achiel ema
ne ochueyowa? Ka kamano, to ere gima omiyo waketho singruok mane Nyasaye
otimo gi kwerewa, ka ng’ato ka ng’ato ketho singruok motimo gi wadgi?
11Jo-Juda oseketho singruok mane gitimo ni Nyasaye, kendo gisetimo gik
maricho e Israel kendo e Jerusalem. Gisedwanyo Kama Ler mar Ruoth
Nyasaye mohero, kendo gisekendo mon malamo nyiseche mamoko. 12Ruoth
Nyasaye Manyalo Gik Moko Duto onego otiek ng’ato ang’ata matimo kamano,
kendo ong’ad kare oko chuth kuom oganda joka Jakobo, kendo kuom joma
chiwone misengni."

13To bende uywak kendo udengo, ka ulwoko kendo mar misango mar Ruoth
Nyasaye gi pi wang’u, nikech Ruoth nyasaye odagi ng’iyo misengni
muchiwone, kata yie kodgi ok oyie. 14To eka pod ng’ato ka ng’ato kuomu
penjo gimomiyo otimo kamano. Ruoth Nyasaye dwoko ni mano timore nikech
uketho singruok mane utimo gi mon mane ukendo ka pod un yawuowi. Ne gin
mondeu, to useketho singruok mane utimonigi, kata obedo ni ne usingoru e
nyim Nyasaye ni ok unuwegi. 15Donge Nyasaye notimou ringruok achiel
kendo chuny achiel kodgi? Donge otimo kamano mana ni mondo wabed gi
nyithindo maluwo Nyasaye adier? Kuom mano, nyaka uritru mondo kik ng’ato
kuomu keth singruok mane otimo ni dhako mane okendo ka en wuowi. 16Ruoth
Nyasaye Manyaalo Gik Moko Duto ma Nyasach Israel owacho niya, "Amon gi
weruok manie kind dhako gi chwore. Ok berna ka ng’ato timo gima rach
kamano ni chiege. Emomiyo ritreuru mondo ng’ato ka ng’ato kuomu kik tim
gima rach kamano ni chiege."

Chieng’ ng’ado bura chiegni

17Wecheu osemiyo Ruoth Nyasaye ool. To kupenjo ni ere kaka usemiyo ool,
to odwokou niya, "Umiyo aol kuwacho ni Ruoth Nyasaye kwano joma richo ka
joma beyo, kendo oherogi. Bende usemiyo aol kupenjo ni, ‘Ere Nyasachwa
ma ng’ado bura kare?’ "

Malaki 3

1 To Ruoth Nyasaye Manyalo Gik Moko Duto dwoko kama: "Abiro oro jaotena
otel, mondo olosna yo. Bang’e Ruoth mudwaro nobi apoya e Hekalu mare,
kendo jaote mudwaro nenono nobi, mi nohul weche mag singruokna. 2To
chieng’ mobiroeno, ere ng’ama nosir? Koso chieng’ ma othinyoree, ere
ng’ama noting’ wiye? Enochal gi mach malenyo mula mondo obed maler,
kendo enochal sabun ma luoko maler. 3Enobi mondo ong’ad bura mana ka
ng’at malenyo fedha obed maler. Enopwodh jodolo maler mana kaka ipwodho
fedha gi dhahabu. Bang’e ginitim ni Ruoth Nyasaye misengni makare. 4Eka
Ruoth Nyasaye nobed mamor gi misengni ma jo-Juda gi jo-Jerusalem kelone,
kaka ne omor kodgi chon." 5Ruoth Nyasaye Manyalo Gik Moko Duto owacho
niya, "Abiro ng’adonu bura, kendo bedo janeno kuomu piyo piyo, ka ayalo
ajuoke gi joma terore gi joma kuong’ore kayiem gi joma wuondo jotichgi e
yor misara, kod joma ok oluora, ma timo marach ni mond liete gi nyithi
kiye kod jopinje mamoko modak kuomu."

Chudo mar achiel kuom apar

6Ruoth Nyasaye omedo wacho niya, "An Ruoth Nyasaye, kendo ok alokra.
Mano emomiyo un nyikwa Jakobo pok urumo chuth. 7Useweyo chikena, mi ok
urito, mana kaka kwereu noweyo. To koro ka uduogo ira, to an bende abiro
duogo iru. Ka upenjoru niya, ‘Ang’o ma onego watim mondo wadog ire?
8Dhano bende nyalo mayo Nyasaye gire koso?’ To adwokou niya, ‘Umaya
adier!’ To ka upenja niya, ere kaka umaya? To adwokou niya, ‘Usemaya
kuom dagi miya chiwo mar achiel kuom apar kod mag misengni kaka chik
dwaro.’ 9Omiyo okuong’u uduto, nimar oganda duto osemaya giga. 10Keluru
achiel kuom apar mag giu duto kar keno mar Hekalu, mondo chiemo obed e
oda. Temieuru timo kamano ane, ka ok nayaw dirise mag polo, kendo amiu
gik mabeyo mogundho, ma onge kama ikete. 11Ok nawe kute keth chambu,
kendo yiendu mag mzabibu nonyag olembe mang’eny. 12Bang’e ogendini duto
noluongu ni johawi, nikech pinyu nobed kama ber dakie."

Pogruok manie kind joma kare gi joma richo

13Ruoth Nyasaye owacho kendo niya, "Usewacho weche mag wich teko kuoma.
To eka pod upenja niya, ‘Ang’o marach mwasewacho kuomi?’ 14Bende
usewacho ni, ‘Tiyo ni Nyasaye onge gi tiende. Ere tiend timo gima Ruoth
Nyasaye Manyalo Gik Moko Duto owacho, kata ywagruok e nyime, kwanyise ni
wayie kethowa? 15Waneno ka joma josunga ema nigi mor. Joma timbegi richo
dhi maber ahinya, to bende gitemo Nyasaye gi timbegi marichogo, to onge
gima timogi.’ "

16Kane joma oluoro Ruoth Nyasaye owinjo wechego, ne giwuoyo e kindgi
giwegi, kendo Ruoth Nyasaye nowinjo wechegi. Nying joma oluoro Ruoth
Nyasaye kendo mamiye duong’ ne ondik e kitabu moro e nyime. 17Ruoth
Nyasaye Manyalo Gik Moko Duto owacho niya, "Chieng’ ma ang’adoe bura, to
ginibed joga awuon kendo ginibed mwanduna. Anabednigi mang’won mana kaka
wuoro bedo mang’won ni wuode moluore. 18Bang’ mano unune pogruok manie
kind joma richo, kendo e kind joma tiyona gi joma ok tina."

Malaki 4

Chieng’ Ruoth Nyasaye

1Ruoth Nyasaye Manyalo Gik Moko Duto owacho niya, "Winjuru, ndalo biro
ma josunga gi joma richo duto nowang’ie ka tiang’. Chieng’no giniwang’
adier, kendo onge gima nodong’ kuomgi. 2To un joma oluoro nyinga tekona
nopilre kuomu ka wang’chieng’ ma kelo ler, mi noresu, kendo ler mare
nobed gima changou. Unubed joma ni thuolo kendo mail ka nyiroye
moyawnigi abila. 3Chieng’ ma ang’adoe bura, unulo joma timbegi richo,
kendo ginichalnu ka buru munyono.

4"Paruru puonj mag Musa jatichna gi chike mane amiye e got Horeb, ni
mondo jo-Israel duto oluw.

5 "To ka pok chieng’ maduong’ kendo malich mar Ruoth Nyasaye ochopo,
abiro oro Elija janabi, 6mondo ochak okel winjruok e kind wuone gi
nyithindo, nono to abiro, mi aketho pinyu chuth!"